

Shkolla e Magjistraturës

PROGRAMET MËSIMORE

tË vitit tË parË tË formimit fillestar

VITI akademik

2023 – 2024

**REPUBLIKA E SHQIPËRISË**

**SHKOLLA E MAGJISTRATURËS**

**KËSHILLI DREJTUES**

**MIRATOHET**

**KRYETARI**

**PROF. ASOC. DR. SOKOL SADUSHI**

**DREJTORI**

**ARBEN RAKIPI**

**P Ë R M B A J T J A**

1. Programi “E drejtë civile”, pedagogu titullar Marjana Semini............................................................1

2. Programi “E drejtë penale”, pedagogu titullar Arben Rakipi........................................................... 91

3. Programi “Procedurë civile”, pedagogu titullar Dashamir Kore.....................................................144

4. Programi “Procedurë penale”, Pedagogu titullar Henrik Ligori......................................................227

5. Programi “E drejtë kushtetuese dhe të drejtat e njeriut”, pedagogu titullar Perikli Zaharia........... 264

6. Programi “E drejtë administrative”, pedagogu titullar Sokol Sadushi............................................ 306

7. Programi “E drejta e Bashkimit Europian”, pedagogu titullar Erjon Muharremaj......................... 347

8. Programi “E drejta tregtare dhe e kompanive”, pedagogu titullar Artan Hajdari............................365

9. Programi “E drejta familjare”, pedagogu titullar Arta Mandro...................................................... 414

10. Programi “Arsyetimi dhe shkrimi ligjor”, pedagogu titullar Sokol Berberi..................................475

11. Programi “Etikë profesionale”, pedagogu titullar Arben Isaraj.....................................................516

12. Programi “E drejta e punës dhe e sigurimeve shoqërore”, pedagogu titullar Albana Shtylla...... 552

13. Programi “Administrimi i gjykatave dhe prokurorive. Menaxhimi i kohës gjyqësore”, pedagogu titullar Vangjel Kosta...........................................................................................................................560

14. Programi “E drejta ndërkombëtare private”, pedagogu titullar Aida Bushati.............................. 598

15. Programi “E drejta tatimore dhe e drejta doganore”, pedagogu titullar Fatmir Kazazi................ 624

16. Programi “Pronësia intelektuale”, pedagogu titullar Mariana Semini.......................................... 655

17. Programi “Ndërmjetësimi dhe arbitrazhi”, pedagogu titullar Dashamir Kore.............................. 688

18. Programi “E Drejtë Penale Ndërkombëtare”, pedagogu titullar Amarildo Laçi ..........................726

19. Programi “I mituri dhe viktima”, pedagogu titullar Tereza Merkaj .............................................765

20. Programi “E drejtë e mjedisit”, pedagogu titullar Elvana Çiçolli..................................................812

1. Programi mësimor

E DREJTA CIVILE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Prof. dr. Mariana Semini

Tabela e përmbajtjes

[1. Kuadri i përgjithshëm](file:///C:\Users\Admin\Downloads\Programi_mesimor_per_vitin_e_pare_2021_2022_2759116c1e%20(2).DOC#_Toc14875953)

[1.1. Përshkrimi i kursit](file:///C:\Users\Admin\Downloads\Programi_mesimor_per_vitin_e_pare_2021_2022_2759116c1e%20(2).DOC#_Toc14875954)

[1.2. Objektivi kryesor i kursit](file:///C:\Users\Admin\Downloads\Programi_mesimor_per_vitin_e_pare_2021_2022_2759116c1e%20(2).DOC#_Toc14875955)

[1.3. Kryqëzimi me kurse të tjera](file:///C:\Users\Admin\Downloads\Programi_mesimor_per_vitin_e_pare_2021_2022_2759116c1e%20(2).DOC#_Toc14875956)

[2. Kursi](file:///C:\Users\Admin\Downloads\Programi_mesimor_per_vitin_e_pare_2021_2022_2759116c1e%20(2).DOC#_Toc14875957)

[2.1. Objektivat mësimore](file:///C:\Users\Admin\Downloads\Programi_mesimor_per_vitin_e_pare_2021_2022_2759116c1e%20(2).DOC#_Toc14875958)

[2.2. Përmbajtja e kursit](file:///C:\Users\Admin\Downloads\Programi_mesimor_per_vitin_e_pare_2021_2022_2759116c1e%20(2).DOC#_Toc14875959)

[2.3. Struktura dhe metodologjia](file:///C:\Users\Admin\Downloads\Programi_mesimor_per_vitin_e_pare_2021_2022_2759116c1e%20(2).DOC#_Toc14875960)

[2.4. Literatura dhe materialet studimore](file:///C:\Users\Admin\Downloads\Programi_mesimor_per_vitin_e_pare_2021_2022_2759116c1e%20(2).DOC#_Toc14875961)

[3. Vlerësimi](file:///C:\Users\Admin\Downloads\Programi_mesimor_per_vitin_e_pare_2021_2022_2759116c1e%20(2).DOC#_Toc14875962)

[4. Ngarkesa studimore dhe mësimore](file:///C:\Users\Admin\Downloads\Programi_mesimor_per_vitin_e_pare_2021_2022_2759116c1e%20(2).DOC#_Toc14875963)

**1. Kuadri i përgjithshëm**

**1.1****Përshkrimi i kursit**

Lënda e “E DREJTA CIVILE” është një nga disiplinat kryesore të programit mësimor, teorik dhe praktik të Shkollës së Magjistraturës. E drejta civile është lënda që përmban rregullat që mbrojnë dhe përcaktojnë të drejtat private të individëve në fushën e subjekteve të së drejtës civile, të veprimeve juridike, të përfaqësimit dhe parashkrimit, të së drejtës së pronësisë, të trashëgimisë, kontratave dhe të dëmit jashtëkontraktor. Në të drejtën private shqiptare të pas viteve ’90 ka pasur zhvillime legjislative për shkak të ndryshimit të rregullave të ekonomisë së tregut dhe të rifitimit të statusit të pronës private, të cilat kanë mbushur në mënyrë graduale boshllëqet ligjore dhe doktrinore. Ky proces është shoqëruar me problemet praktike dhe ligjore, përfshirë edhe probleme sociale. Gjithashtu, ritmi i shpejtë i marrëdhënieve private, ndërkombëtarizimi i tregut, kërkon një avancim të magjistratëve, gjyqtarëve dhe prokurorëve, për të përfituar njohuri të thelluara që do të shërbejnë për zgjidhjen praktike të çështjeve të shumta, si në numër, edhe në karakteristika. Në përmbushje të kësaj ideje, “E drejta civile” do të shihet e organizuar jo vetëm së brendshmi, por edhe e koordinuar së jashtmi me të drejtën private dhe sistemin ekonomik. Adresim do të marrin edhe çështje sfiduese që lidhen me format e reja të zhvillimeve ekonomike, me mbrojtjen e të drejtave të njeriut me mbrojtjen e pronës, të lirisë së shprehjes, mbrojtjen e të drejtave të privatësisë dhe të mbrojtjes nga shkaktimi i dëmit moral etj.

* 1. **Objektivi kryesor i kursit**

Në këtë seksion përcaktohet objektivi kryesor i kursit, i cili është si më poshtë: në përfundim të kursit kandidati për magjistrat do të jetë në gjendje që, nën mbikëqyrjen minimale dhe brenda një afati kohor të arsyeshëm, të marrë dhe të studiojë faktet dhe rrethanat e çdo rasti, të fokusohet në faktet kyçe ose përcaktuese për zgjidhjen e një rasti konkret të praktikës gjyqësore, të njohë kornizën ligjore të zbatueshme për çdo rast konkret, të arrijë në zgjidhjen dhe argumentimin e zgjidhjes së rastit praktik, të përpilojë një vendim gjyqësor të strukturuar logjikisht dhe të arsyetuar juridikisht në një çështje civile që, sipas nivelit faktik/ligjor të vështirësisë, mund të konsiderohet bazike/e thjeshtë (rast standard).

Ky objektiv zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin përkatës, metodologjinë e mësimdhënies, ngarkesën e kandidatit magjistrat (ngarkesën studimore) dhe ngarkesën e pedagogut (ngarkesën mësimore).

* 1. **Kryqëzimi me kurse të tjera**

Lënda “E drejta civile” është një nga gjashtë kurset themelore të formimit fillestar në Shkollën e Magjistraturës. Gjithashtu, neni 268 i ligjit “Për qeverisjen” përcakton se: “E drejta civile” është pjesë e provimit përfundimtar të Shkollës së Magjistraturës në vitin e dytë të formimit fillestar.

Kursi “E drejta civile” kryqëzohet me disa kurse të tjera të vitit të parë të formimit fillestar në Shkollën e Magjistraturës.

**Me lëndën “E drejta familjare”** do të ketë një kryqëzim përsa i përket jurisprudencës shqiptare, e të GJEDNJ-së dhe e GJED-së lidhur me çështje të tilla, si: e drejta e emrit dhe e mbiemrit të fëmijëve; lindja e gabuar dhe konceptimi i gabuar; e drejta e zgjedhjes së vendbanimit; problematika të krijuara nga martesa me persona që kanë ndryshuar gjininë etj., shoqëruar edhe me detyra për punën e pavarur të kandidatëve për magjistratë.

**Me lëndën “E drejta administrative”** do të ketë një kryqëzim lidhur me rastet gjyqësore me objekt pavlefshmërinë e lidhjes së një kontrate administrative për shkak të shkeljes së procedurave të tenderimit ose të lidhjes dhe të ekzekutimit të kontratës administrative në praktikën gjyqësore dhe specifikat e fazës së shfaqjes së vullnetit kontraktor në procesin administrativ.

**Me lëndën “Procedurë civile”** do të ketë kryqëzim në tema që lidhen me legjitimitetin pasiv dhe aktiv të palëve, juridiksionin dhe kompetencën lëndore në gjykimin e çështjeve, me mjetet procedurale në procesin civil: kundërpadia, prapësimi, pyetja e ekspertit etj.

**Me lëndën “Shkrim dhe arsyetim ligjor”** do të ketë kryqëzim në tema që do të hidhen për diskutim dhe detyra që lidhen me përgatitjen e një vendimi gjyqësor.

2. Kursi

* 1. **Objektivat mësimore**

***Objektivat mësimore të ndërthurur me kompetencat dhe aftësitë që duhet të ketë kandidati pjesëmarrës në formimin fillestar.***

Për të arritur objektivin kryesor (shih 1.2 Objektivi kryesor i kursit), kursi synon të arrijë objektivat konkrete mësimore që janë listuar në Aneksin 1, bashkangjitur këtij programi.

Në mënyrë skematike, objektivat mësimore synojnë të aftësojnë kandidatët për magjistratë në drejtimet e dhëna sipas strukturës, si më poshtë:

1. **Kuptimi - aftësimi në mënyrën e të kuptuarit.** Pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet kryesore të të drejtës civile që nevojiten për krijimin e bindjes së brendshme në zgjidhjen e konflikteve civile.

Brenda këtij objektivi synohet të arrihet kompetenca e ndërgjegjësimit të magjistratëve për njohjen e mjedisit personal. Zhvillimi i kompetencës së ndërgjegjësimit për mjedisin personal lidhet me kompetencën e të dëgjuarit. Në thelb do të thotë të jesh në gjendje të ndjesh gjërat. Ndërgjegjësimi për mjedisin personal është i lehtë për tu zhvilluar, por kandidati magjistrat duhet të kuptojë dhe ndiejë pasojat e aktiviteteve dhe vendimeve të marra në bazë të një vlerësimi të atij mjedisi. Nëse ekziston një ndërgjegjësim i tillë, atëherë kjo kompetencë mund të zhvillohet. Një pjesë e kësaj kompetence formohet nga integriteti. Kjo vlerë themelore është e vështirë të zhvillohet në vetvete. Kërkon një përqendrim të vazhdueshëm në ndërgjegjësimin për kufijtë dhe vullnetin për të lëvizur brenda tyre dhe për të marrë parasysh pozicionin e vet brenda tyre.

Brenda këtij objektivi synohet të arrihet aftësia e dëgjimit dhe e përqendrimit te faktet kryesore dhe më të rëndësishme. Kjo demonstron kuptimin e situatave të të tjerëve dhe krijon kontakte personale; është i ndjeshëm ndaj motiveve të të tjerëve dhe gjithashtu merr sinjale më pak të theksuara; dëgjon në mënyrë aktive - i bën të tjerët të ndiejnë se kontributi i tyre është i mirëpritur. Zhvillimi i kompetencës së të dëgjuarit Të dëgjuarit është një aftësi themelore që mund të zhvillohet me shumë praktikë. Aftësitë e mira të dëgjimit janë një avantazh kur bëhet fjalë për të vërejtur sinjale dhe për të kuptuar se çfarë nënkuptohet. Aspekti i ndjeshëm i dëgjimit (ndjeshmëria) gjithashtu mund të zhvillohet mirë, me kusht që të mund të kuptojë nevojat dhe ndjenjat e të tjerëve dhe dëshiron t'i marrë ato parasysh. Nëse nuk mund ose nuk do ta vendosë veten në pozicionet e njerëzve të tjerë, ai/ajo nuk është i ndjeshëm. Në raste të tilla, zhvillimi i ndjeshmërisë bëhet shumë i vështirë.

Ky objektiv lidhet edhe me aftësinë e vetëdijes për veten. Vetëdija mund të zhvillohet nëse ka një shkallë të caktuar të vetë-njohjes (është në gjendje të identifikojë dhe emërojë nevojat, ndjenjat, preferencat dhe motivet e tij/saj). Nëse nuk di ose nuk dëshiron të emërojë nevojat, ndjenjat, preferencat dhe motivet e tij/saj, kjo tregon një mungesë të vetëdijes për veten. Në një rast të tillë, zhvillimi i vetëdijes bëhet shumë i vështirë. Vlera themelore e gjykimit të pavarur lidhet me kompetencën e vetëdijes dhe kërkon kohë për tu zhvilluar. Gjykimi mund të mësohet përmes përvojës, por gjithashtu bazohet në aftësitë analitike. Pavarësia kërkon ndryshim qëndrimi që mund të zhvillohet vetëm nëse personi në fjalë është i vetëdijshëm për ndikimin e tij dhe është i përgatitur të rregullojë qëndrimin bazuar në reagimet e të tjerëve. Vlera themelore e integritetit është gjithashtu pjesë e kompetencës së vetëdijes. Kjo vlerë themelore është e vështirë të zhvillohet në vetvete. Kërkon një përqendrim të vazhdueshëm në ndërgjegjësimin e kufijve dhe vullnetin për të lëvizur brenda tyre dhe për të marrë parasysh pozicionin e vet brenda tyre.

Ky objektiv lidhet edhe me aftësinë e të nxënit dhe vetë-reflektimi. Kjo kërkon që kandidati për magjistrat të jetë i hapur për reagime nga të tjerët dhe ka një qëndrim të hapur ndaj të nxënit; është kurioz, kërkon në mënyrë aktive situata të reja dhe/ose të ndryshme; përfshin çfarë ka mësuar në repertorin e tij. Pengesat kryesore për zhvillimin e kësaj kompetence janë mungesa e një motivi (mungesa e energjisë) për të hetuar personalisht, për të marrë në pyetje veten dhe për të kërkuar reagime nga të tjerët. Njerëzit që e kanë të vështirë t'u afrohen të tjerëve dhe të krijojnë marrëdhënie, do ta kenë më të vështirë të zhvillojnë këtë kompetencë. Nëse mungesa e aftësisë së të nxënit dhe vetë-reflektimi lidhet me mungesën e vetëbesimit (e cila shfaqet në frikën e kritikimit ose të thënë se dikush nuk ka bërë mirë), kjo kompetencë është e vështirë të zhvillohet, pasi kjo sjellje është ngulitur thellë në personalitet.

1. **Zbatimi - aftësimi në zbatim.** Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të të drejtës civile në situata faktike. Në përfundim të kursit, ai është në gjendje të:

* interpretojë konceptet, parimet dhe institutet kryesore të të drejtës civile bazuar në faktet e një situate praktike;
* organizojë dhe planifikojë hapat që duhen ndërmarrë për zgjidhjen e një konflikti civil duke u bazuar në njohuritë teorike dhe faktet e çështjes;
* debatojë dhe respektojë mendimet ndryshe të kolegëve, punojë dhe funksionojë në grup.

1. **Analizë - aftësimi në analizën dhe sintezës.** Pjesëmarrësi është në gjendje të identifikojë faktet relevante dhe të analizojë kornizat ligjore dhe të formojë një opinion të bazuar në të gjitha të dhënat relevante. Në përfundim të kursit, ai/ajo është në gjendje të:

* identifikojë dhe përzgjedhë detajet përkatëse për pasqyrimin e saktë të fakteve të një çështjeje konkrete;
* përcaktojë kuadrin ligjor të nevojshëm për zgjidhjen e një konflikti civil;
* përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret;
* analizojë kontekstin social dhe ndikimin e tij në zgjidhjen e konfliktit.

Ky objektiv mësimor lidhet me kompetencën analitike të kandidatit për magjistrat dhe merret me çështjet duke i zbërthyer, shqyrtuar dhe vlerësuar në mënyrë sistematike situatat, proceset dhe të dhëna të ndryshme; bën pyetje nga një bazë të kuptuari; përdor një vijë logjike të mendimit që prodhon një arsyetim të qartë dhe transparent kur formon vendime gjyqësore. Zhvillimi i kompetencës analitike. Kur bëhet fjalë për zbulimin e shkaqeve të problemeve dhe gjetjen e informacionit të rëndësishëm për të bërë lidhje, kjo aftësi është e zhvilluar mjaft mirë. Ka kurse trajnimi që përqendrohen në forcimin e aftësive analitike dhe në peshimin e informacionit. Sidoqoftë, kur bëhet fjalë për të qenë në gjendje të krijohen lidhje, të shihet e gjithë panomara etj., ka më pak mundësi për zhvillim (ose mundësitë për zhvillim janë më pak të favorshme). Kjo ndodh sepse një zhvillim i tillë është në fushën njohëse.

1. **Vlerësim/krijim - aftësimi për shkrim arsyetim ligjor.** Pjesëmarrësi është në gjendje të shprehë opinionin e tij qartë në një vendim gjyqësor civil të arsyetuar dhe argumentuar. Në përfundim të kursit, ai/ajo është në gjendje të:

* ndërtojë logjikisht një vendim gjyqësor në një konflikt civil;
* arsyetojë me shkrim vendimin gjyqësor;
* japë një vendim gjyqësor juridikisht të saktë dhe të arsyeshëm në një konflikt civil;
* formulojë shkurt dhe në mënyrë koncize argumentet që çuan në marrjen e vendimit.

Ky objektiv lidhet me aftësinë e vendimmarrjes. Kompetenca e vendimmarrjes nënkupton që kandidati për magjistrat merr vendime në bazë të të dhënave që ka, është këmbëngulës dhe i plotë, edhe kur presioni është mbi të. Zhvillimi i kompetencës së vendimmarrjes Kompetenca e vendimmarrjes është e vështirë të zhvillohet. Është e përfshirë në personalitet në një nivel të thellë - me fjalë të tjera, vendimmarrja është një tipar karakteri. Është e rëndësishme të zbuloni pse një personi i mungon vendimmarrja e mjaftueshme. A i mungon atij personi vetëbesimi? Ndoshta personi ka frikë të bëjë gabime? Apo nuk është e qartë për një person se çfarë përgjegjësish dhe kompetencash ka ai? Përveç kësaj, marrja e vendimeve të duhura është gjithashtu e lidhur ngushtë me aftësinë për të marrë shpejt një përmbledhje. Kuptimi i sfondit të vendimmarrjes së pamjaftueshme mund të ndihmojë në zhvillimin e kësaj kompetence. Ruajtja e një ekuilibri midis shpejtësisë – produktivitetit – cilësisë, është e rëndësishme në vendimmarrjen efektive dhe kërkon njohuri dhe kontroll mbi perfeksionizmin tuaj. Kërkimi dhe marrja e shpeshtë e reagimeve si dhe gatishmëria për të ndryshuar në këtë aspekt mbështet zhvillimin e tij.

1. **Integritet dhe etikë profesionale në komunikimin dhe sjellje.**

Pjesëmarrësi në trajnim manifeston kujdes në komunikim me pedagogët, stafin administrativ, kolegët dhe pjesëmarrësit e tjerë, demonstron etikë në sjellje e komunikim, respektimin e normave të edukatës shoqërore, bindje ndaj rregullave dhe respektim të tyre, ekuilibër dhe paanshmëri në marrëdhëniet dhe punën në grup dhe ekip.

Ky objektiv lidhet me aftësinë e bindjes që lidhet me aftësisë e pjesëmarrësit për të siguruar një pasqyrë të qartë në strukturën e seancës dhe procesin e ndjekur në arritjen e vendimit; arrin në këtë mënyrë që palët të pranojnë vendimin gjyqësor më lehtë; formulon vendimin në mënyrë të qartë dhe koncize; merr drejtimin, aty ku është e mundur, për të afruar palët për ndërmjetësimin në zgjidhjen e mosmarrëveshjes.

Ky objektiv lidhet me aftësinë për zhvillimin e aftësisë bindëse. Kjo kompetencë mund të zhvillohet lehtësisht. Në praktikë, shpesh ndodh që njerëzit të tregojnë shumë bindje direkte. Kjo mund të jetë sepse këta njerëz ndoshta nuk janë mjaft të ndjeshëm ndaj të tjerëve. Ata mund të mos e njohin rezistencën e tjetrit dhe të rrisin theksin e tyre bindës. Kjo mund të përjetohet si konfrontim nga personi tjetër. Për të zhvilluar këtë kompetencë, duhet guxim. Kjo kompetencë mund të praktikohet mirë në kuadrin e një kursi trajnimi. Për më tepër, reagimet shumë të fokusuara në mjedisin e punës të individit kanë një efekt të madh në zhvillimin e shpejtë. Një vlerë themelore për këtë kompetencë është shprehja e mirë me shkrim dhe me gojë. Kjo aftësi mund të zhvillohet në një program trajnimi të synuar. Aftësia e arsyetimit siguron një bazë të rëndësishme të këtyre aftësive dhe është më pak e lehtë të zhvillohet kur bëhet fjalë për njohjen e modelit dhe krijimin e lidhjeve.

Ky objektiv mësimor lidhet edhe me aftësinë për vetëbesim, autoritet dhe seriozitet sipas të cilës pjesëmarrësi në trajnim dëshmon pasion për sistemin e drejtësisë dhe besimi në cilësitë e tij; demonstron individualitetin dhe qëndrueshmërinë, e cila rrit ndikimin e veprimeve të tij/; merr në konsideratë ekipin e tij/këshillin për gjyqësorin dhe gjyqësorin në tërësi; tregon shkathtësi brenda kornizës së rënë dakord; Është i qartë për pritjet dhe respekton kufijtë e ligjit. Aftësitë për vetëbesim, autoritet dhe seriozitet janë të vështira për t’u zhvilluar, sepse sjellja e kandidatit lidhur me të është ngulitur thellë në personalitet. Kur dikush tregon vetëbesim të pamjaftueshëm, është e rëndësishme të hetohet origjina dhe shkaku. Mentorimi (nga jashtë) është shpesh mënyra më e përshtatshme për ta trajtuar këtë. Kurset e trajnimit që synojnë rritjen e efektivitetit personal ose që synojnë zhvillimin e pohimit. Sidoqoftë, trajnimi rekomandohet për zhvillim të qëndrueshëm. Paanshmëria, mënyra e qasjes ndaj palëve ndërgjyqëse dhe qëndrimi autoritar janë vlera themelore që lidhen me kompetencën e vetëbesimit. Autoriteti mund të rritet duke fituar përvojë dhe duke qenë të hapur ndaj sjelljes shembullore të të tjerëve. Paanësia mund të zhvillohet duke rishikuar shpesh ndikimin e veprimeve të veta dhe duke integruar reagimet e të tjerëve në sjelljen dhe veprimet e veta.

Ky objektiv lidhet me aftësinë për drejtim, bashkëpunim dhe fleksibilitet. Me këtë objektiv synohet që të përgatitet një pjesëmarrës në trajnim që planifikon dhe organizon punën për rastin. Përfshin të tjerët dhe u lejon të përdorin në mënyrë optimale ekspertizën (jo-ligjore) dhe organizon përdorimin e saj në mënyrë sa më efikase, informon të tjerët për përparimin e punës, rregullon procesin (përmbajtjen, cilësinë, kohën) kur kërkohet. Në sesionet e trajnimit, kandidati mund të mësojë se si të strukturojë më mirë punën dhe si të përdorë ndihmat për planifikimin dhe organizimin e punës. Aspekti i monitorimit të progresit gjithashtu vlen të zhvillohet. Kjo përfshin, nga njëra anë, hartimin e procedurave për punën dhe, nga ana tjetër, kontrollet aktuale të përparimit. Monitorimi i progresit është një shtrirje e planifikimit dhe organizimit. Aspektet që lidhen me analizën e problemeve (cilësia e gjykimit dhe aspektet më njohëse të tij) janë më të vështira për t'u zhvilluar. Trajnimi në aftësitë analitike, megjithatë, mund të ndihmojë.

Zhvillimi i kompetencës së bashkëpunimit. Bashkëpunimi është një kompetencë e cila mund të zhvillohet më së miri në praktikë, edhe pse kjo kërkon kohë, vëmendje dhe udhëzim. Bashkëpunimi i pamjaftueshëm shpesh ka të bëjë më shumë me mungesën e vullnetit sesa me mungesën e aftësive.

Këto objektiva mësimore aftësojnë magjistratët në kompetencat e mëposhtme:

**Kompetenca 1:** Njohuri të thelluara procedurale/materiale, nga jurisprudenca civile vendase/europiane.

* Të zotërojë njohuri të qarta dhe të thelluara teorike mbi konceptet, parimet dhe institutet kryesore, në të drejtën civile, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës.
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED etj.).
* të identifikojë çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative.

**Kompetenca 2:** Aftësim në veprimet/hetimet paraprake dhe përgatitjen e seancës gjyqësore.

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin shoqëror të çështjes.

**Kompetenca 3:** Aftësim në debatin gjyqësor.

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin duke ndërtuar strategjinë e pyetjeve dhe ballafaqimeve për të sqaruar mospërputhjet.

**Kompetenca 4:** Aftësim në përgatitjen e akteve dhe marrjen e vendimeve.

* Të vlerësojë kompetencën dhe pranueshmërinë në çështjet civile;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj;
* Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;
* Të gjejë dhe zbatojë politikën përkatëse në një çështje konkrete.

**Kompetenca 5:** Forcim i vetëdijes shoqërore të magjistratit, integritetit dhe etikës profesionale.

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj.

**Kompetenca 6:** Bashkëpunimi, transparenca dhe komunikimi.

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.
  1. **Përmbajtja dhe organizimi i detajuar i kursit**

Në vijim të këtij programi do të paraqesim në mënyrë shumë koncize temat që do të trajtohen në kursin përkatës dhe modalitetet që lidhen me ngarkesën, metodologjinë, pedagogët etj. Duke qenë se Shkolla e Magjistraturës është një institucion që ka për mision formimin profesional të magjistratëve, kursi i së drejtës civile do të jetë i fokusuar më tepër në aspektin e aftësimit praktik të magjistratit. Siç shihet edhe nga përpilimi i objektivave mësimore më sipër, fokusi është aftësimi praktik në nivelet, zbatim, analizë, vlerësim/krijim të taksionomisë së Bloom-it. Ndaj dhe temat e përzgjedhura do të duhet t’i shërbejnë trajnimit në këto nivele. Modalitetet për përmbajtjen e kursit dhe strukturën e tij janë si më poshtë vijon:

**Temat që do të trajtohen në kursin “E drejta civile” dhe pedagogët:**

1. Subjektet në të drejtën civile (9 orë)
2. Përfaqësimi (6 orë)
3. Parashkrimi (3 orë)
4. Veprimet juridike (12 orë)
5. Bashkëpronësia (3 orë)
6. Pronësia dhe mbrojtja e pronësisë (15 orë)
7. Trashëgimia (15 orë)
8. Detyrimet dhe kontratat. Faza parakontraktore (12 orë)
9. Përmbushja dhe mospërmbushja e detyrimeve kontraktore dhe jashtëkontraktore (6 orë)
10. Shpërblimi i dëmit (6 orë)
11. Kontratat e posaçme (9 orë)
    1. **Struktura dhe metodologjia**

*Në këtë seksion zbërthehet përmbajtja e kursit* ***për çdo javë*** *duke ndaluar fillimisht në skemën e kalendarit vjetor për temat përkatëse për vitin akademik 2023–2024 dhe, në vijim do të zbërthehet përmbajtja për secilën temë.*

**Zbërthimi i kursit të së drejtës civile për secilën nga temat është, si më poshtë:**

***Tema 1: Subjektet në të drejtën civile (9 orë)***

***Përshkrimi i kursit. Në këtë temë do të trajtohen problematika që lidhen me*** personat fizikë, zotësia juridike, zotësia për të vepruar, shpallja e zhdukjes së personit, shpallja e vdekjes së personit e të tjera. Treguesit e gjendjes civile, e drejta e emrit, e mbiemrit, e ndryshimit të gjinisë, e zgjidhjes së vendbanimit, të vendqëndrimit, e drejta e jetës dhe e drejta për të vdekur, e drejta për t’u harruar etj. Krijimi dhe mbarimi i personave juridikë, llojet e personave juridikë publik privatë, shoqatat, fondacionet, me mënyrën e regjistrimit të tyre, likuidimi dhe falimentimi. Tema do të ndalojë edhe në trajtimet e jurisprudencës së GJEDNJ-së.

***Tema 1: Subjektet në të drejtën civile***

***Ngarkesa:******2 javë -******9 orë (2 javë x 3 orë + 3 orë] të kryqëzuara me të drejtën familjare)***

***Metodologjia:* *Prezantim me Power Point,* *raste studimore, punë në grup, debat.***

***Java 1: Struktura e organizimit të mësimit:***

* + ***Prezantimi nga pedagogu: 30 minuta;***
  + ***Diskutime, debat, ushtrime detyra, punë e pavarur individuale / grup nën drejtimin e pedagogut (totali 1 orë mësimore e 30’).***

***Çështjet kryesore të temës:***

* Personat fizikë, zotësia juridike, zotësia për të vepruar, kufizimi apo heqja e zotësisë për të vepruar, shpallja e zhdukjes së personit, shpallja e vdekjes së personit;
* Lindja e gabuar dhe konceptimi i gabuar;
* Eutanazia dhe e drejta për të vdekur;
* E drejta për një jetë dhe vdekje dinjitoze;
* Aborti dhe e drejta për jetën;
* Shpërblimi i dëmit dhe legjitimiteti i paditësit apo të paditurit në këto lloj çështjesh. Jurisprudenca e GJEDNJ-së lidhur me këtë çështje;
* E drejta e jetës dhe e drejta për të vdekur, e drejta për t’u harruar etj.
* Krijimi dhe mbarimi i personave juridikë, llojet e personave juridikë publikë privatë, shoqatat, fondacionet, me mënyrën e regjistrimit të tyre, likuidimi dhe falimentimi. Rekomandimi i KE-së, datë 12.3.2014 mbi një drejtim të ri të falimentimit të subjekteve tregtare.

***Pyetjet vetëstudimore:***

1. A është juridikisht e njëjta gjë kur themi: “lindjen gjallë” me “lindjen i shëndetshëm”?
2. A është kusht i fitimit të zotësisë juridike mbijetesa?
3. A barazohet mbijetesa natyrale e individit me atë të siguruar nga pajisje e aparatura teknike, të tilla si inkubatorët etj.
4. A ka rëndësi kohëzgjatja e shtatzënisë për fitimin e zotësisë juridike?
5. A kanë zotësi juridike personat që lindin me deformime të rënda fizike e prapambetje mendore? A kushtëzohet “lindja gjallë” me lindjen e një individi “të aftë nga pikëpamja anatomike”?
6. A kanë zotësi juridike personat që lindin muajin e pestë, të gjashtë, të shtatë të shtatzënisë dhe mbijetojnë vetëm pak momente pas lindjes?
7. A fiton zotësi juridike subjekti që si lind gjallë pas një lindje të parakohshme, por nuk e ka përmbushur periudhën e nevojshme mbi 32 javë për të qenë i aftë?
8. Si lidhet neni 2, fjalia 2 me nenin 320 të Kodit Civil?
9. Neni 2 … Fëmija kur lind i gjallë gëzon zotësi juridike që nga koha e zënies.
10. Neni 320... Ka zotësi për të trashëguar personi që në kohën e çeljes së trashëgimisë është gjallë, ose është zënë para vdekjes së trashëgimlënësit dhe ka lindur i gjallë. Prezumohet se ka qenë zënë në kohën e çeljes së trashëgimisë, ai që ka lindur brenda 300 ditëve nga vdekja e trashëgimlënësit.
11. A ka ndonjë ndryshim midis konceptimit në rrugë natyrore me inseminimin artificial apo konceptimin në vitro? Referohuni te ligji për shëndetin riprodhues.
12. A mundet që disa të mitur të krijojnë një shoqatë që të kujdeset me zhvillimin e talenteve artistike në fushën e poezisë, prozës, pikturës etj.?

***Ushtrime, debat, punë e pavarur në grup:***

**1. Diskutim/debat/ushtrim dhe prezantim me gojë me tem**ë: “Fillimi dhe mbarimi i zotësisë juridike. Jeta dhe vdekja e ndërthurur me dinjitetin. Eutanazia dhe aborti në dritën e jurisprudencës së GJEDNJ-së.”

**2. Diskutim/debat/ushtrim dhe prezantim me gojë me tem**ë: “Shoqëria e thjeshtë - kontratë apo person juridik?”

***Rast praktik:***

* A-ja 69 vjeç martohet me B-në 25 vjeç. Pasi përpiqen për të pasur një fëmijë, çifti i drejtohet një klinike për të bërë inseminimin artificial.
* A-ja depoziton spermën, e cila mbahet në kushte ngrirje, por procesi rezulton i pasuksesshëm.
* Ndërkohë martesa e çiftit tronditet nga mosmarrëveshjet dhe A-ja fillon procedurat e divorcit. Ndërkohë që procesi i divorcit vazhdon, A-ja vdes.
* Pas vdekjes së A-së, B-ja paraqitet te klinika dhe bën disa tentativa të tjera për të mbetur shtatzënë me spermën e depozituar.
* Tre muaj pas vdekjes së A-së, B-ja mbetet shtatzënë dhe fëmija lind pas gati 360 ditëve.
* Ndërkohë A-ja me testament ia ka lënë pasurinë e tij C-së që është fëmija i tij nga martesa e parë. B-ja kërkon njohjen e atësisë së fëmijës dhe njohjen e tij trashëgimtar.
* Si konkurron fitimi i zotësisë juridike me zotësinë për të trashëguar në këtë situatë?

***Rast praktik:***

* Vendimi nr. 5687, datë 4.6.2012 i Gjykatës së Rrethit Gjyqësor Tiranë.
* *Çështja K.S me objekt: “Heqje e zotësisë për të vepruar e babait M.S, person i tretë prokuroria dhe Sektori i Shërbimit Social pranë bashkisë Tiranë”;*
* Sipas kërkuesit, babai i tij shtetasi M.S vuan prej kohësh nga një sëmundje mendore, “*skizofreni reziduale*” dhe me kalimin e viteve gjendja e tij shëndetësore ka ardhur duke u përkeqësuar;
* Nga ana e Komisionit Shtetëror të Sigurimeve Shoqërore ai është gjetur invalid i plotë.
* ***“…nuk është i vetëdijshëm në lidhje me veprimet që ai kryen në kuptimin e zotësisë për të vepruar.”***
* Kush ka të drejtë t’i drejtohet gjykatës për heqjen apo kufizimin e zotësisë për të vepruar?
* Në rrethin e personave të interesuar janë ata që do të pretendojnë edhe kujdestarinë apo jo?
* Nga pikëpamja procedurale do t’i drejtohet gjykatës me padi apo me kërkesë?
* Si ndërtohet ndërgjyqësia në gjykimin për heqjen apo kufizimin e zotësisë për të vepruar (Z.V)?
* A ka palë kundërshtare? A ka persona të tretë të detyrueshëm për të marrë pjesë në gjykim?
* Çfarë pozite procedurale do të ketë personi të cilit do t’i hiqet apo kufizohet zotësia për të vepruar?
* A është pjesëmarrja e personit që do t’i hiqet zotësia për të vepruar e detyrueshme në proces?
* A duhet të shoqërohet kërkesa për heqjen apo kufizimin e zotësisë për të vepruar edhe me kërkesën për caktimin e kujdestarit?
* A kanë rëndësi opinionet e shërbimeve sociale, mjekësore apo psikologjike për heqjen apo kufizimin e zotësisë për të vepruar?
* A është e nevojshme pjesëmarrja e prokurorit në këto çështje? Pse?
* A kufizohet apo hiqet zotësia juridike për analogji me zotësinë për të vepruar?

**Tema 1 (vazhdim) *Java 2 (3 orë)***

***Struktura e organizimit të mësimit:***

* + *Prezantimi nga pedagogu: 30 minuta;*
  + *Diskutime, debat, ushtrime detyra, punë e pavarur individuale / grup nën drejtimin e pedagogut (totali 1 orë mësimore e 30’);*

***Pyetjet dhe çështjet kryesore për diskutim:***

1. Treguesit e gjendjes civile dhe ndërthurja e tyre me Kodin Civil.
2. E drejta e emrit dhe e mbiemrit;
3. Gjinia dhe e drejta e ndryshimit të gjinisë;
4. E drejta e zgjedhjes së vendbanimit, të vendqëndrimit;
5. Jurisprudenca e GJEDNJ-së lidhur me këtë çështje; rasti *Johansson kundër Finlandës*; rasti *Saloonen kundër Finlandës* - e drejta e emrit; rasti *Guillot kundër Francës* - e drejta e emrit; rasti *Burghartz kundër Zvicrës* - e drejta e mbiemrit; rasti *Schalk & Kopf kundër Austrisë* - e drejta për martesë; rasti *Cossey kundër Mbretërisë së Bashkuar* - ndryshimi i gjinisë dhe diskriminimi seksual; rasti *X, Y, Z kundër Mbretërisë së Bashkuar*; rasti *VUJICA kundër Kroacisë* - 2012 - e drejta e banimit. Rasti Biao kundër Danimarkës, 2014 - e drejta e qëndrimit.

***Pyetje vetëstudimore:***

1. Nëse zyra e gjendjes civile, refuzon të bëjë regjistrimin e një fëmije me emrin që kërkojnë prindërit çfarë të drejtash i lindin A-së?
2. A mundet A-ja t’i drejtohet gjykatës me kërkesë për regjistrim, duke kundërshtuar vendimin e gjendjes civile?
3. Cilat emra do të konsiderohen të papërshtatshëm? Çfarë është papërshtatshmëria për ju?
4. A ka shkelje të të drejtave të njeriut refuzimi për regjistrim? A ka ndonjë vendim për analogji të kësaj situate GJEDNJ-ja?

***Rast praktik:***

* Jay –Z Carter dhe Beyonce Knowles në 8 janar të vitit 2012, vetëm një ditë pas lindjes së vajzës së tyre Blue Ivy, aplikuan në Zyrën e Regjistrimit të Markave dhe Patentave, duke e parë si mundësi për të ardhmen për të hedhur në treg produkte të ndryshme me këtë emër. Pikërisht për këtë arsye, lloji i aplikimit të bërë prej tyre ishte me qëllim që marka të përdorej në të ardhmen, dhe për produkte të shumëllojshme (intent-to-use, multi-class trademark).
* Ndërkohë Veronica Alexander edhe pse kishte aplikuar disa javë më vonë nga çifti, këtë aplikim e kishte bërë pikërisht për të mbrojtur biznesin e saj “Blue Ivy” Event, të ndodhur në Boston dhe ushtronte aktivitet tregtar në fushën e organizimit të eventeve të ndryshme që nga viti 209. Meqenëse çifti ishte shprehur publikisht se kishte ndërmend që të regjistronte si markë emrin e vajzës së tyre, znj. Alexander për të mbrojtur biznesin e saj, aplikoi për regjistrimin e emrit të shoqërisë së saj.
* Arsyeja se përse Jay-Z dhe Beyonce nuk arritën dot të regjistronin si markë emrin e vajzës së tyre, ishte se sipas të drejtës amerikane për Regjistrimin e Markave dhe Patentave, në rast të aplikimeve të njëjta si në rastin konkret, marka do të regjistrohet në favor të subjektit që e ka përdorur më parë këtë emër, siç ishte shoqëria tregtare nga Bostoni, dhe jo ndaj subjekteve të cilat do e përdorin atë në të ardhmen.
* Ndërkohë, dy kërkesa të tjera ishin paraqitur në Zyrën e Regjistrimit të Markave dhe Patentave dhe pikërisht për emrat “Blue Ivy Carter NYC” dhe “Blue Ivy Carter Glory V”, nga i njëjti person Joseph Mebeh stilist, i cili donte të hidhte në treg linja parfumesh. Asnjëra prej kërkesave të tij nuk u pranua, me arsyetimin se emri që kërkohej të regjistrohej ishte emri i një personi konkret dhe fëmijë i një çifti të famshëm dhe kjo mund të çonte në konfuzionin e konsumatorëve se produktet e hedhura në treg, mund të ishin aprovuar nga çifti.
* Në 2013-ën, çifti Jay-Z dhe Beyonce, aplikuan përsëri për regjistrim e emrit të vajzës së tyre, por këtë radhë me emrin e saj të plotë “Blue Ivy Carter”, dhe llojet e produkteve ose shërbimeve për të cilat kjo markë do të regjistrohet, nuk do të jenë më të përgjithshme siç ishte tek aplikimi i parë, por produkte dhe shërbime konkrete, siç janë artikujt kozmetikë, rroba etj., për fëmijë.

***Java 2-3 orë Kryqëzimi me kurset e tjera - E drejtë familjare (3 orë)***

***Çështje për diskutim të kryqëzuara me të drejtën familjare:***

* Jurisprudenca shqiptare, e GJEDNJ-së dhe e GJED-së lidhur me çështje të tilla si:
* E drejta e emrit dhe e mbiemrit të fëmijëve;
* Lindja e gabuar dhe konceptimi i gabuar;
* E drejta e zgjidhjes së vendbanimit;
* Problematika të krijuara nga martesa me persona që kanë ndryshuar gjininë etj.

***Ushtrime, debat, punë e pavarur në grup:***

**1. Detyrë e kryqëzuar me të drejtën familjare, me temë:** “GJEDNJ-ja dhe çështjet që lidhen me të drejtën e emrit dhe të mbiemrit, të drejtën e banimit të ndërthurur me jetën private, të drejtën për të përcaktuar dhe ndryshuar gjininë, lindja e gabuar, apo konceptimi i gabuar etj.”.

***Metodologjia:* *Prezantim me Power Point,* *raste studimore, punë në grup, debat***

* + *Prezantimi nga pedagogu: 60 minuta;*
  + *Diskutime, debat, ushtrime me gojë, punë e pavarur individuale / grup nën drejtimin e pedagogut (totali 2 orë mësimore).*

***Ushtrime, debat, punë e pavarur në grup:***

**1. Ushtrim me gojë në grup i shoqëruar me prezantim në power point i kryqëzuar me të lëndën e të drejtës familjare, me temë:** "GJEDNJ-ja dhe çështjet që lidhen me të drejtën e emrit dhe të mbiemrit, të drejtën e banimit të ndërthurur me jetën private, të drejtën për të përcaktuar dhe ndryshuar gjininë, lindja e gabuar, apo konceptimi i gabuar etj.”.

***Rast praktik***:

* Çifti Plowman ishte në pritje të fëmijës së tij të tretë. Në javën e 22-të të shtatzënisë nëpërmjet një vizite me ultratinguj u konstatua se perimetri i kokës ishte i parregullt. Mjeku që po e trajtonte rastin, megjithatë, tha se ultratingulli tregoi se "gjithçka ishte mirë". Pas lindjes së fëmijës, shumë shpejt nëna kishte shqetësime rreth zhvillimit të tij.
* Fëmija vuan nga paraliza cerebrale, mikrocefali, paaftësia intelektuale dhe çrregullime të shikimit. Ai ka nevojë për vizita të shpeshta mjekësore dhe fizioterapistët vijnë në shtëpinë e tij dy herë në javë.
* Prindërit e tij ngritën padi kundër mjekëve për mjekim të pakujdesshëm. Në rast se ata do të ishin këshilluar drejt nga mjeku për rezultatet e ultratingujve, nëna do ta kishte ndërprerë shtatzëninë. Ata kërkuan një sërë dëmesh, duke përfshirë kostot e kujdesit mjekësor.
* Në vitin 2002, prindërit e fëmijës ngritën padi për lindjen e gabuar (wrongful-birth) kundër mjekëve dhe klinikës së tyre. Prindërit pohonin se mjekët ishin neglizhentë sepse nuk kishin kryer dhe interpretuar siç duhet testet diagnostikuese.
* Prindërit pohuan se, me një informacion të tillë, ata do të kishin zgjedhur ta ndërprisnin shtatzëninë.
* Në padinë e ngritur ata kërkuan dëmshpërblim për: shpenzimet e shtatzënisë e të lindjes + dëmin ekonomik, që lidhet me rritjen dhe mbështetjen e një fëmije me aftësi të kufizuara + dëmet jo-ekonomike, duke përfshirë ndikimin emocional dhe fizik.
* Në vitin 2006, Gjykata e Lartë e Ohios (duke rënë dakord me mjekët) vendosi që rregulli për dëmshpërblim të kufizuar, të zbatohej për paditë wrongful- birth në Ohio dhe për këtë arsye prindërit nuk mund të kompensohen për shpenzimet indirekte të lidhura me lindjen e painformuar.
* Me fjalë të tjera, vendimi nënkupton që prindërit që padisin për neglizhencë mjekësore **në rastet e lindjes së painformuar mund të përfitojnë vetëm shpenzimet që lidhen direkt me shtatzëninë e nënës dhe lindjen e fëmijës.**
* Prindërit nuk mund të përfitojnë dëmin ekonomik të rritjes së një fëmije me aftësi të kufizuara.
* Gjykata e Lartë e Iowa-s vendosi që padia wrongful-birth përputhet me parimet tradicionale të ligjit amerikan për dëmin jashtëkontraktor dhe prandaj duhet të pranohet.
* Gjykata aplikoi tre faktorë në përcaktimin se Iowa duhet të bashkohet me shumicën e shteteve që njohin padinë “wrongful- birth”. Së pari, kjo padi është në përputhje me konceptet tradicionale të së drejtës *common law*. Së dyti, nuk ka arsye që cenojnë politikën publike për të rrëzuar këtë padi siç argumentojnë të pandehurit. Së treti, statutet e Iowa-s nuk e ndalojnë objektin e kësaj padie.
* Gjykata arsyetoi se duke pranuar dëmet ekonomike dhe joekonomike të mundshme, gjyqtarët ose juritë do të duhet të krahasojnë "vlerën e qenies/ekzistencës, megjithëse me aftësi të kufizuara, kundrejt mosqenies/mosekzistencës" kur vendosin për shpenzimet shtesë që rezultojnë nga të pasurit një fëmijë me aftësi të kufizuara.
* Gjykata u shpreh se matja e vlerës relative të jetës së një personi në krahasim me mosekzistencën e tij ose saj bëjnë pjesë në konsiderata morale, filozofike dhe fetare dhe nuk është e përshtatshme për vlerësim gjyqësor. Për rrjedhojë, dëmet ekonomike dhe dëmet joekonomike të mundshme nuk mund t’i shpërblehen prindërve me padinë për lindjen e painformuar.

***Literatura për temën e parë:***

***Legjislacion:***

* Kodi Civil i vitit 1929.
* Kodi Civil i vitit 1981.
* Ligji nr. 9723 për QKB-në.
* Dispozitat e ligjit nr. 9901, datë 14.4.2008, “Për tregtarët dhe shoqëritë tregtare”.
* Ligji nr. 8789, datë 7.5.2001, “Për regjistrimin e organizatave jofitimprurëse”.
* Neni 68 i Kushtetutës.
* Ligji nr.9000, “Për organizimin dhe funksionimin e Këshillit të Ministrave”.
* VKM-ja nr.537, datë 1.8.2007.

***Doktrinë:***

* Semini, Mariana. “Subjektet në të drejtën civile”, cikël leksionesh, 2004.
* Nuni, Ardian. “E drejta civile. Pjesa e përgjithshme”, 2002.
* Kondili, Valentina. “E drejta civile”, pjesa e përgjithshme, ribotim 2008.
* Latifi, Juliana. ‘E drejta civile”, pjesa e përgjithshme, 2007.

***Praktikë gjyqësore***

* Vendimi nr.3, datë 19.1.2005 i Gjykatës Kushtetuese.
* Vendimi nr. 5687, datë 4.6.2012 i Gjykatës së Rrethit Gjyqësor Tiranë.
* Vendimi nr.5674, vendimi nr. 2524 Akti., datë 22.11.2004.
* Vendimi nr.2375, vendimi nr.3670 Akti., datë 29.5.2003.
* Vendimi nr.626, vendimi nr.892 regj. them.

***Praktikë gjyqësore e GJEDNJ-së***

* Çështja Macalin Moxamed Sed Dahir kundër Zvicrës (application no. 12209?10).
* Rasti Stjerna kundër Finlandës i GJEDNJ-së.
* Rasti Burghartz kundër Zvicrës.
* *VO kundër Francës,* GJEDNJ 8 tetor 2004.
* Cusan dhe Fazzo kundër Italisë.
* Hämäläinen kundër Finlandës, 2014.
* Çështja Leventoglu kundër Turqisë.
* Çështja YY kundër Turqisë.
* Cusan dhe Fazzo kundër Italisë, 2014.
* Rasti i Karen Ann Quinlan (29 mars 1954 – 11 qershor 1985).
* Rasti Terri Schiavo 1990-2005. Gjykata e Lartë e Floridës-Gjykata Supreme e SHBA-së.
* Rasti Rasouli - Gjykata e Apelit për Ontarion, Kanada.
* Rasti Rees (Respondent) kundër Darlington Memorial Hospital NHS Trust (Appellants).
* Çështja Robaks kundër Shteteve të Bashkuara.
* Supreme Court of Virginia,Valerie F.Nunnally kundër dr. Avis Adriena, shtator,1997.
* **Rasti SHTUKATUROV v. RUSSIA (**Application no. 44009/05) 4 March 2010
* Rasti IVINOVIĆ v. CROATIA *(Application no. 13006/13)* 18 September 2014
* Rasti LASHIN v. RUSSIA *(Application no. 33117/02)* 22 January 2013

***Tema 2: Përfaqësimi 6 (orë)***

***Java e tretë***

**Abstrakt/përshkrimi i temës:**

Në këtë temë do të trajtojmë kuptimin e institutit të përfaqësimit, duke evidentuar faktet juridike me konstatimin e të cilave lidhet krijimi i marrëdhënies juridike të përfaqësimit, por njëkohësisht përcaktojnë klasifikimin e përfaqësimit si përfaqësim i detyrueshëm dhe vullnetar. Lidhur me këtë institut do të trajtohen kufijtë dhe pasojat e përfaqësimit si dhe zëvendësimi në prokurë. Tema do të specifikojë trajtimin e prokurës si veprim juridik i njëanshëm, duke trajtuar veçoritë e saj dhe dallimin nga veprimet e tjera juridike të njëanshme apo të dyanshme, kontratat. Meqenëse prokura kuptohet si një tërësi e elementeve përbërëse, si veprim juridik, e përcaktuar në përmbajtje prej tagreve përkatëse si dhe prej formës së saj është e nevojshme të trajtohen teorikisht dhe praktikisht këto elemente përbërëse të saj duke i lidhur me problematika të praktikës gjyqësore. Do të diskutohen çështje që lidhen me mënyrën e lëshimit të prokurës, me rolin e noterit si dhe pavlefshmëria e prokurës dhe goditja e saj në gjykatë. Do të trajtohen llojet e prokurave, dallimi nga autorizimi dhe rëndësia e tyre. Një trajtim i veçantë do të bëhet lidhur me institutin e përfaqësimit pa tagre dhe pasojat që vijnë në këtë rast.

***Pyetjet vetëstudimore:***

1. A mund të përcaktohet përfaqësimi si institut dhe si marrëdhënie juridike? Nëse po në cilat kushte?
2. Cilat janë dallimet midis prokurës dhe kontratave dhe konkretisht lidhur me kontratat e porosisë dhe të komisionit?
3. A mund të përfshihen elemente të prokurës në kontratë dhe në cilat raste?
4. A mund të kalojë pronësia mbi një send të paluajtshëm nëpërmjet kontratës së komisionit nga porositësi te komisioneri?

***Çështjet kryesore të temës:***

* Përfaqësimi dhe kufijtë e përfaqësimit;
* Prokura dhe forma e saj;
* Dallimi i prokurës si veprim juridik i paanshëm nga kontrata si veprim juridik i dyanshëm.
* Përfaqësimi pa tagre.

***Në javën e tretë do të trajtohen më konkretisht:***

1. *Kuptimi i përfaqësimit.* Kufijtë dhe pasojat e përfaqësimit. Përcaktimi i kuptimit të tagreve, pasojat që vijnë lidhur me kryerjen e veprimeve juridike brenda tagreve të dhëna, kryerja e veprimeve juridike në emër të të përfaqësuarit prej përfaqësuesit me veten e tij dhe me persona të tjerë të përfaqësuar prej tij, përfaqësimi kolektiv dhe ruajtja e karakterit individual të përfaqësimit. Zëvendësimi në prokurë ose nënprokura dhe rëndësia e saj.
2. *Prokura dhe format e saj.* Trajtimi i prokurës si veprim juridik i njëanshëm, i përmbajtjes së saj që përcaktohet nga tagret e dhëna si dhe i formës së prokurës, si dokument.
3. *Lidhja e formës së prokurës me provueshmërinë dhe vlefshmërinë e marrëdhënies juridike të përfaqësimit.* Trajtimi i rasteve të përcaktuara në Kod lidhur me vlefshmërinë e veprimeve juridike të kryera prej përfaqësuesit, në emër dhe për llogari të të përfaqësuarit.

***Metodologjia:***

***Struktura e organizimit të mësimit:***

* + *Prezantimi nga pedagogu: (totali 1 orë = 2 prezantime nga 30 minuta);*
  + *Diskutime, debat, ushtrime detyra, punë e pavarur individuale / grup nën drejtimin e pedagogut (totali 2 orë mësimore).*

***Rast praktik***

**Ushtrim** (me ndarje në grupe pune).

***Kazusi 1 – Trashëgimtarëve të trashëgimnisë***

*Trashëgimtarët e A-së, në bazë dhe për zbatim të ligjit nr.7698, datë 15.4.1993, “Për kthimin dhe kompensimin e pronave ish-pronarëve”, u ka lindur e drejta për t’iu drejtuar komisionit përkatës për kthimin dhe kompensimin e pronave, me qëllim kthimin dhe kompensimin e pronave të trashëgimlënësit si ish-pronarë. Trashëgimtarët janë marrë vesh midis tyre që për kryerjen e të gjitha veprimeve të nevojshme për realizimin e të drejtave të tyre si ish-pronarë, për të paraqitur dokumentacionin në komision, për të realizuar të drejtën e parablerjes, për të kryer veprimet në hipotekë të ngarkojnë B-në. Për të kryer veprimet e nevojshme trashëgimtarët në një datë të caktuar i kanë dhënë B-së prokurë të posaçme, në të cilën përcaktoheshin të gjitha tagret që ata i kanë dhënë për të realizuar të drejtat e tyre. Pas disa ditësh trashëgimtarët e A-së lidhin po me B-në një kontratë të emërtuar “kontratë komisioni”. Nga përmbajtja e saj rezulton se trashëgimtarët i kanë njohur të drejtën B-së të përdorë të gjitha tagret e dhëna në prokurë dhe njëkohësisht janë shprehur se: “ne porositësit jemi dakord që t’i japim secili nga 2% të pasurisë sonë që do të përfitojmë nga kjo trashëgimi”. Kjo përqindje që i takon B-së do të regjistrohet në hipotekë, sikurse do të regjistrohet dhe prona për ne”.*

*B-ja ka kryer të gjitha veprimet. Trashëgimtarët kanë përfituar truall në natyrë, kompensim si dhe të drejtën e parablerjes për disa objekte. Në realizimin e së drejtës së parablerjes si ish-pronar B-ja ka blerë në emër dhe për llogari të trashëgimtarëve të A-së, disa prona të cilat sipas kërkesave ligjore i ka regjistruar në hipotekë, sot Zyra e Regjistrimit të Pasurive të Paluajtshme. Pranë zyrës B-ja ka paraqitur njëkohësisht dhe kontratën e komisionit për të regjistruar dhe pjesën e pronës në emër të tij. Zyra nuk ka kryer veprime për regjistrimin e pjesës së pronës në emër të B-së. Pas kësaj B-ja i është drejtuar gjykatës duke kërkuar detyrimin e të paditurve, (trashëgimtarëve të A-së) ta njohin bashkëpronar në masën 12 % të pronave si dhe në këtë masë për pronat e tjera që do të përfitojnë si dhe në kompensimet përkatëse. Detyrimin e të paditurve që t’i japin në proporcion me pjesën përfitimet e realizuara nga qiraja gjatë kësaj kohe. Të paditurit kanë paraqitur kundërpadi duke kërkuar pavlefshmërinë e kontratës së komisionit.*

***Pyetje:***

1. B-ja për kryerjen e veprimeve për trashëgimtarët e A-së ka vepruar apo jo si përfaqësues i tyre?
2. Përfaqësimi prej B-së ka ardhur si rezultat i prokurës apo i kontratës së komisionit?
3. Cili është ndryshimi lidhur me prokurën si veprim juridik i njëanshëm dhe kontratës së komisionit si veprim juridik i dyanshëm?
4. Mund të realizohet fitimi i pronësisë së sendeve të paluajtshme nëpërmjet kontratës së komisionit?
   * Për zgjidhjen e kazusit është e nevojshme të kihen parasysh:

* Kuptimi i përfaqësimit (neni 64 i Kodit Civil).
* Kuptimi i kontratës së komisionit (nenet 935, 936, 944 të Kodit Civil).
* Kuptimi i kontratës së porosisë (nenet 913, 914, 915, 916, 936,944 të Kodit Civil).
* Kalimi i pronësisë së sendeve të paluajtshme me kontratë (nenet 83, 750 të Kodit Civil).

**Praktikë Gjyqësore**

**Kolegji Civil i Gjykatës së Lartë** **Nëntor 2021**

Në vendimin nr.00-2021-1735 (128), datë 03.11.2021, në lidhje me ankimin e panënshkruar dhe të bërë nga një përfaqësues pa tagra, KCGJL vlerëson se, gjykata e apelit, përpara se të dispononte me vendim jopërfundimtar, duhet ta konstatonte ankimin me të meta dhe t`i linte mundësi ankuesit të rregullonte të metat formale dhe të konfirmonte vullnetin e tij (e metë e konvalidueshme). Ky qëndrim është mbajtur në kuadër të garantimit të së drejtës së ankimit dhe të drejtës së aksesit në gjykatë. Në raste të ngjashme me këtë çështje, Gjykata Kushtetuese është shprehur se, kërkesa për nënshkrimin e rekursit nga vetë pala, avokati ose përfaqësuesi me prokurë është një element që përfshihet në kushtet që duhet të verifikojë sekretaria e gjykatës që ka dhënë vendimin e kundërshtuar, përpara se ajo të përcjellë zyrtarisht në sekretarinë e Gjykatës së Lartë dosjen përkatëse së bashku me dokumentet e tjera. Për të lexuar të plotë vendimin vizito linkun: <http://www.gjykataelarte.gov.al/web/128_00_2021_1735_7040.doc>.

**Literatura e detyrueshme:**

* Leksione të përgatitura në formë komentari nga docent Valentina Kondili.

**Literatura e rekomanduar:**

* Kondili, Valentina. “E drejta civile”, pjesa e përgjithshme, ribotim 2008.
* Latifi, Juliana. “E drejta civile”, pjesa e përgjithshme, 2007.

**Legjislacion:**

* Kodi Civil, me ndryshime, 1994.
* Kodi Civil 1929.
* Ligji nr. 2022, datë 2.4.1955, “Mbi pjesën e përgjithshme të Kodit Civil” botuar në G.Z. nr.4, 1955.
* Kodi Civil, 1981.
* Ligji nr. 110/2018, “Për noterinë”.

**Jurisprudencë**

* Vendimi nr.516, datë 11.3.2003 i Kolegjit Civil të Gjykatës së Lartë.
* Vendimi nr. 884, datë 27.7.2001 i Gjykatës së Apelit Tiranë.
* Vendimi nr. 387, datë 8.2.2001 i Gjykatës së Rrethit Tiranë.

***Tema 2 (vazhdim)***

**Java e katërt**

Tema është vijim i temës 2.

Në vazhdim do të trajtohen dhe diskutohen çështje që lidhen me mënyrën e lëshimit të prokurës, rolin e noterit, pavlefshmërinë e prokurës dhe goditjen e saj në gjykatë. Do të trajtohen llojet e prokurave, rëndësia e tyre, instituti i përfaqësimit pa tagre si dhe pasojat që vijnë në këtë rast.

***Pyetje vetëstudimore:***

1. Si lëshohet prokura? Cili është roli i noterit në kryerjen e veprimit juridik konkret?
2. Pavlefshmëria e prokurës. Si bëhet goditja e saj në gjykatë?
3. Cili është dallimi lidhur me llojin e prokurave dhe rëndësia e tyre në praktikë?
4. Në cilat situata jemi para institutit të përfaqësimit pa tagre?
5. Si zgjidhen pasojat në rastin e përfaqësimit pa tagre?

**Temat kryesore që do të shqyrtohen:**

1. Llojet e prokurës dhe dallimi midis tyre. Rëndësia praktike.
2. Roli i noterit lidhur me hartimin e prokurës. Pavlefshmëria e prokurës dhe goditja e saj në gjykatë. Dallimi i prokurës nga autorizimi.
3. Përfaqësimi pa tagre dhe si zgjidhen pasojat në këtë rast.

***Metodologjia:*** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, diskutim i jurisprudencës, lidhur me këto institute.

**Ushtrim** (me ndarje në grupe pune) për përfaqësimin pa tagre.

**Rast praktik**

**Kazusi 1**

*Paditësi A ka paditur sh.p.k-në B dhe sh.p.k-në C, duke kërkuar zgjidhjen e kontratës dhe kthimin e palëve në gjendjen e mëparshme. Paditësi ka lidhur kontratë me sh.p.k-në B sipas së cilës ai ka vënë në dispozicion të anës së paditur sh.p.k. B, truallin e shtëpisë dhe ndërtimin e ndodhur aty, për ndërtimin e një pallati shumëkatësh. Më vonë me këtë shoqëri është lidhur aneks kontrata ku janë specifikuar ambientet që do t’i kalonin në pronësi paditësit. Pas kësaj është ndryshuar midis palëve aneks kontrata me një kontratë të lidhur midis paditësit dhe sh.p.k-së B përfaqësuar me prokurë prej shtetasit B.H. Shtetasi B.H ka specifikuar duke nënshkruar se është administrator i shoqërisë C. Meqenëse nuk janë plotësuar detyrimet që rridhnin nga kontrata paditësi ka paditur dy shoqëritë B dhe C, duke kërkuar zgjidhjen e kontratës së fundit dhe përmbushjen e detyrimeve sipas kontratës së parë.*

***Pyetje:***

1. Cili është ndryshimi ndërmjet përfaqësimit ligjor të një shoqërie tregtare të kryer nga ana e administratorit të saj dhe veprimin e këtij të fundit në emër dhe për llogari të tij apo të një subjekti tjetër, për të cilin mban tagre specifike përfaqësimi, të ndryshme nga ato që ka si administrator i shoqërisë.
2. Si do të konsiderohen veprimet e kryera nga administratori apo përfaqësuesi ligjor tej tagreve të përfaqësimit?
3. Thjesht cilësimi i B.H-së si administrator i sh.p.k-së C e shndërron shoqërinë si palë kontraktore apo duhet të identifikohet qartësisht nëse ai ka vepruar si administrator, ka vepruar për veten e tij apo si përfaqësues i një subjekti tjetër?
4. Cilat janë pasojat që vijnë për shoqërinë lidhur me plotësimin e detyrimeve që rrjedhin nga kontrata në rast se subjekti ka vepruar si administrator, ka vepruar për veten e tij apo si përfaqësues i një subjekti tjetër që është palë në kontratë.

**Literatura e detyrueshme:**

* Leksione, të përgatitura në formë komentari nga docent Valentina Kondili.

**Literatura e rekomanduar:**

* Kondili, Valentina. “E drejta civile”, pjesa e përgjithshme, ribotim 2008.
* Latifi, Juliana. “E drejta civile”, pjesa e përgjithshme”, 2007.

**Legjislacion:**

* Kodi Civil, me ndryshime, 1994.
* Kodi Civil, 1929.
* Pjesa e përgjithshme e Kodit Civil, 1955.
* Kodi Civil, 1981.
* Ligji nr.110/2018 “Për noterinë”.

**Jurisprudencë**

* Vendimi nr.447, datë 22.5.2015 i Kolegjit Civil të Gjykatës së Lartë.
* Vendimi nr.73, datë 14.12.2015 i Gjykatës Kushtetuese.

***Tema 3: Parashkrimi***

***Ngarkesa:******1 javë –******3 orë***

***Metodologjia:* *Diskutim mbi çështjet kryesore të temës,* *raste studimore, punë në grup, debat***

**Përshkrimi i temës:**

Kjo temë do të synojë të japë njohuri të thelluara në lidhje me kuptimin e institutit të parashkrimit shues, si një fakt juridik me pasoja shuese. Do të trajtohet natyra juridike e këtij instituti, fusha e veprimit të tij, çfarë do të kuptohet me termin “e drejta e padisë...shuhet”, nëse me shuarjen e së drejtës së padisë do të kuptohet shuarja e të drejtës subjektive, cili është qëllimi i këtij instituti dhe cilat janë kushtet që duhet të plotësohen për të vepruar ky institut.

Rëndësi e veçantë do t’i kushtohet, në mënyrë të veçantë dallimeve midis parashkrimit shues dhe prekluzivitetit (dekadencës), sidomos për të aftësuar magjistratët të dallojnë praktikisht nëse një afat është afat parashkrimi apo dekadence. Do të trajtohen çështje, që lidhen me llojet e parashkrimeve, momentin e fillimit e mbarimit të tyre, çështjet që lidhen me pezullimin e ndërprerjen; çështje që lidhen me parashkrimin e titujve ekzekutivë si dhe një vështrim të shkurtër të këtij instituti në të drejtën ndërkombëtare.

**Çështjet kryesore të temës**:

1. Kuptimi i parashkrimit të padisë, natyra juridike, qëllimi dhe kushtet thelbësore për ekzistencën e parashkrimit shues.
2. Parashkrimi shues dhe prekluziviteti, të përbashkëtat dhe dallimet midis tyre.
3. Kufijtë e zbatimit të parashkrimit dhe paditë që nuk i nënshtrohen parashkrimit.
4. Afatet e parashkrimit, llojet, fillimi dhe mbarimi i tyre.
5. Pezullimi dhe ndërprerja e parashkrimit si dhe efektet që sjellin pezullim dhe ndërprerja e parashkrimit të padisë.
6. Disa çështje në lidhje me parashkrimin e kërkesave për vënien në ekzekutim të titujve ekzekutivë.
7. Disa çështje lidhur me parashkrimin e padisë në të drejtën ndërkombëtare.

***Pyetje vetëstudimore***

1. Nëse në një rast, konkret pranohet se “e drejta e padisë... shuhet (neni 112 i Kodit Civil), çfarë duhet të kuptojnë se shuhet e drejta e padisë në kuptimin procedural, e drejta e padisë në kuptimin material apo do të kuptohet se shuhet vetë e drejta subjektive civile?
2. Cilat janë kushtet thelbësore ose elementet thelbësore, që duhet të ekzistojnë për të vepruar instituti i parashkrimi shues të padisë ose instituti i dekancës së të drejtave dhe praktikisht si mund të dallojmë nëse një afat është afat parashkrimi shues apo afat prekluziv?
3. A është e vlefshme marrëveshja e palëve për të hequr dorë nga parashkrimi shues ose për të shkurtuar ose zgjatur afatet e parashkrimit?
4. Duke pasur parasysh parashikimet e nenit 113 të Kodit Civil, që parashikon paditë që nuk parashkruhen jepni raste padish, të cilat do të konsiderohen “padi njohje” (neni 113/6) që nuk i nënshtrohen parashkrimit shues?
5. Përsa kohë në Kodin tonë Civil nuk ka dispozita të veçanta, që parashikojnë që edhe kërkesat për ekzekutimin e detyrueshëm të vendimeve i nënshtrohen parashkrimit, a mendoni se këto kërkesa nuk zbatohen për dispozitat për afatet e parashkrimit të padive?
6. A i nënshtrohet parashkrimit shues padia për pavlefshmërinë absolute të një veprimi juridik dhe a është kjo padi një nga llojet e padisë së njohjes (neni 113/6)?
7. A i nënshtrohet parashkrimit prapësimi dhe kundërpadia?
8. A janë të zbatueshme për parashkrimin dispozitat ligjore të Kodit të Procedurës Civile që të mund të kërkohet në gjykatë rivendosja në afat për paraqitjen e padisë?

***Rast praktik***

**Rrethanat e çështjes**

1. Paditësi M.SH dhe i padituri A.K janë në marrëdhënie të posaçme (vajza e paditësit është martuar me djalin e të paditurit).
2. Paditësi M.SH, në datën 25.8.1996, i ka dhënë të paditurit A.K, 2 400 000 lekë për t’i derdhur në shoqërinë huamarrëse “VEFA” sh.p.k.
   1. I padituri A.K. ka futur te shoqëria “VEFA” sh.p.k. 1 450 000 lekë më datën 27.8.1996, ndërsa shumën tjetër e ka derdhur më datën 27.12.1996.
3. Paditësi M.SH, më datën 20.11.1996, i ka dhënë të paditurit A.K edhe shumën prej 500 000 lekë për t’i futur në shoqërinë huamarrëse “Kamberi” sh.p.k. i padituri ka futur te kjo shoqëri 350 000 lekë dhe pjesën tjetër prej 150 000 lekë e ka mbajtur.
4. Veprimet juridike të lidhjes së kontratës së huasë me shoqërinë huamarrëse janë kryer në emër të paditësit nga përfaqësuesi i tij i padituri A.K në vitin 1996.
5. Paditësi M.SH, duke pretenduar se i padituri duke mos derdhur shumat e parave në kohën e duhur, por vetëm një pjesë të tyre, e duke e mbajtur një pjesë për veten e tij si dhe duke tërhequr këste, për të cilat ishte rënë dakord, që nuk do të tërhiqeshin, i padituri ka përfituar pa të drejtë shumën 600 000 lekë, pa shkak, me mashtrim si dhe ka përfituar edhe shuma nga mosderdhja dhe derdhja me vonesë e këtyre shumave.
   1. Për këto arsye, paditësi me padinë në gjykim ka kërkuar, që të detyrohet i padituri t’i kthejë shumën 600 000 lekë të fituar me mashtrim në firmat piramidale “VEFA” e “Kamberi” si dhe interesat nga mosderdhja ose derdhja me vonesë e shumave të dhëna (sipas kontratës së lidhur midis tyre).
6. Paditësi ka pretenduar se, është vënë në dijeni të veprimeve të mësipërme të të paditurit në vitin 2004, kur ka marrë shumat e derdhura në shoqëritë huamarrëse si dhe përfitimet përkatëse të rrjedhura nga kontrata e huasë.
7. Gjatë gjykimit pala e paditur ka prapësuar, duke kërkuar rrëzimin e padisë me pretendimin se padia e paditësit, bazuar në nenin 115/dh të Kodit Civil është parashikuar. i padituri ka pretenduar se afati 3-vjeçar i ngritjes së padisë për paditësin ka filluar të ecë, që nga dita që i padituri nuk i ka futur të gjitha shumat e parave të dhëna në firmat huamarrëse, në datën 25.8.1996 dhe në datën 20.11.1996, sepse që nga këto ditë paditësit i është pakësuar pasuria pa të drejtë. Paditësi, bazuar në nenin 121 të Kodit Civil ishte i detyruar që nga këto data të mësipërme të dinte për kursimin pa të drejtë të kryer nga i paditur A.K, pasi që nga kjo ditë ka ardhur pasoja e kursimit të padrejtë të pasurisë në dëm të pasurisë së paditësit.
   1. Për këto arsye, padia e paditësit M.SH për kërkimin e parë është parashkruar më datën 25.8.2000, ndërsa për kërkimin e dytë është parashkruar në datën 20.11.2000.

***Çështje për diskutim:***

1. A mund të pranohet si i bazuar në ligj e në fakt prapësimi i të paditurit se në rastin konkret padia e paditësit duhet konsideruar si padi për përfitim pasuror pa të drejtë, begatim pa shkak, parashikuar nga nenet 655-658 të Kodit Civil?
2. A mendoni se, gjykata para se të marrë në shqyrtim prapësimin e të paditurit nëse padia e paditësit është parashkruar, bazuar në nenin 115/dh e 121 të Kodit Civil, duhet më parë të verifikojë natyrën juridike të padisë, shkakun ligjor dhe objektin e saj?
3. Edhe sikur të pranohet se në rastin konkret do të gjeni të zbatueshme nenet 115/dh e 121 të Kodit Civil, a mendoni se pretendimi i të paditurit (prapësimi) është rrjedhojë e interpretimit të drejtë e kuptimit të parashikimeve të bëra në nenin 121 për të përcaktuar fillimin e ecjes së afatit të parashkrimit për padinë e kthimit të përfitimit pasuror pa të drejtë?

***Literatura***

Tekste të së drejtës civile në përdorim në fakultetet e drejtësisë në Republikën e Shqipërisë.

**Literaturë e rekomanduar**

* Nathanaili, A. “E drejta civile”, pjesa e përgjithshme.
* Nuni, A. “Hyrje në të drejtën civile”, viti 2006.
* Nuni, A. “Leksione të së drejtës civile”, viti 2004.
* Nuni, A. L. Hazneziri “E drejta civile II”, viti 2010.
* Semini, M. “E drejta e autorit në Shqipëri”, viti 2009.
* Kondili, V. “E drejta civile”, pj. e përgjithshme, viti 2008.”
* Hoxha, G. “Parashkrimi i padisë dhe fusha e zbatimit të tij”, revista “Tribuna Juridike”, nr. 42, 2003.
* Gjilani, F. “Parashkrimi i padisë sipas legjislacionit në Republikës së Shqipërisë”, botim i vitit 1965.

**Legjislacion**

* Kodi Civil i Republikës së Shqipërisë, i miratuar në datën 29.4.1994, i ndryshuar.
* Kodi Civil i vitit 1929.
* Kodi Civil i Republikës së Shqipërisë, i datës 26.6.1981.
* Ligji “Mbi P.P. të Kodit Civil të Republikës së Shqipërisë”, i datës 2.4.1955.
* Ligji “Mbi VJD”, i vitit 1956.
* Dekreti “Mbi trashëgiminë” i vitit 1954.
* Dekreti “Mbi pronësinë” i vitit 1955.
* Ligji “Për të drejtën e autorit”.
* Ligji “Për gjendjen civile”.
* Konventa e Kombeve të Bashkuara për shitjen ndërkombëtare të mallrave.
* Parimet e ligjit kontraktor europian të vitit 203.
* F. Davidhi “Parashkrimi i padisë. Probleme të teorisë dhe praktikës gjyqësore, në lidhje me parashkrimin e padisë (Shkolla e Magjistraturës – viti 2013).

**Jurisprudenca**

* Vendimi nr. 6, datë 6.3.2009 i Gjykatës Kushtetuese.
* Vendimi nr. 9, datë 1.4.2009 i Gjykatës Kushtetuese.
* Vendimi nr. 8, datë 23.3.2010 i Gjykatës Kushtetuese.

**Vendime të GJEDNJ-së**

* Vendimi i Anheuser-Busch Inc kundër Portugalisë, nr. i kërkesës 73049/1, data e vendimit 11 tetor 205.
* Vendimi Gjon Boçari kundër Shqipërisë, nr. i kërkesës 10508, datë 23 tetor 207.

**Vendime të Kolegjeve të Bashkuara të Gjykatës së Lartë**

* Vendimi nr. 907, datë 14.7.2000.
* Vendimi Unifikues nr. 5, datë 31.5.2011.
* Vendimi Unifikues nr. 5, datë 30.10.2012.

**Vendime të Kolegjit Civil të Gjykatës së Lartë**

* Vendimi nr. 546, datë 11.3.2003.
* Vendimi nr. 1949, datë 18.12.2003.
* Vendimi nr. 336, datë 12.2.2004.
* Vendimi nr. 1121, datë 3.6.2004.
* Vendimi nr. 55, datë 4.2.2010.
* Vendimi nr. 55, datë 4.4.2010.
* Vendimi nr. 81, datë 22.2.2011.
* Vendimi nr. 583, datë 20.12.2011.
* Vendimi nr. 98, datë 23.2.2012.
* Vendimi nr. 546, datë 27.11.2012.
* Vendimi nr. 50, datë 22.1.2013.
* Vendimi nr. 92, datë 5.2.2013***.***

***Tema 4: Veprimet juridike - 12 orë (java 6-9)***

***Ngarkesa:******4 javë –******12 orë (4 javë x 3 orë)***

***Metodologjia:* *Prezantim me Power Point,* *raste studimore, punë në grup, debat***

***Përshkrimi i temës***

Veprimi juridik mbetet një nga temat më të rëndësishme që do të trajtohet në programin e së drejtës civile. Forma e veprimit juridik mbetet një nga pikat e nxehta për tu diskutuar. Po ashtu, kjo temë do të trajtojë edhe veprimet juridike me kusht dhe afat dhe të përbashkëtat dhe dallimet midis tyre. Një vend të veçantë do të zërë trajtimi i veprimeve juridike absolutisht të pavlefshme dhe veprimeve juridike relativisht të pavlefshme. Si dhe dallimet midis dy pavlefshmërive. Elementet e së drejtës materiale dhe procedurale që lidhen me padinë për zgjidhjen e pasojave të pavlefshmërisë absolute dhe padinë për zgjidhjen e pasojave të pavlefshmërisë relative.

***Struktura e organizimit të mësimit:***

***JAVA e 6***

***Çështjet kryesore të mësimit:***

* Përcaktime të përgjithshme të veprimit juridik.
* Fakti juridik si ngjarje natyrore.
* Fakti juridik si një shfaqje e vullnetit të njeriut.
* Përmbajtja e veprimit juridik. Veprimet juridike të njëanshme dhe të dyanshme.
* Veprimet juridike me kundërshpërblim dhe pa kundërshpërblim.
* Veprimet juridike konsensuale dhe reale.
* Veprimet juridike shkakësore dhe veprimet juridike abstrakte.
* Forma e veprimit juridik. Analiza dhe zbatimi praktik i neneve nga 79-ta deri te neni 83 i KC-së.
* Probleme të përgjithshme të formës së veprimit juridik.
* Veshja e veprimit juridik me formën e kërkuar nga ligji.
* Kryerja e veprimeve juridike nga persona që kanë sëmundje apo të meta fizike.
* Veprimet juridike me kusht dhe afat. Analiza dhe zbatimi praktik i neneve 84-91 të KC-së.
* Përkufizimi i veprimit juridik me kusht, probleme teorike dhe praktike.
* Dallimet midis kushtit dhe afatit.
* Dallimi midis kushtit dhe barrës në veprimin juridik.
* Kushti si element plotësues dhe i ligjshëm i veprimit juridik.
* Kushti pezullues dhe kushti zgjidhës.
* Kushti pozitiv dhe kushti negativ.
* Afati i veprimit juridik, probleme teorike dhe praktike.
* Probleme të efektshmërisë së fillimit dhe të mbarimit të veprimit juridik me afat.
* Probleme të afatit pezullues dhe zgjidhës.
* Përcaktimi i afatit.

**Metodologjia**: Prezantim me Power Point, raste studimore, punë në grup, debat.

**Struktura e organizimit të mësimit:**

* + *Prezantimi nga pedagogu: (1 prezantim 60 minuta).*
  + *Diskutime, debat, ushtrime me gojë në auditor nën drejtimin e pedagogut (2 orë).*

***Pyetje vetëstudimore:***

1. Për veprimin juridik sipas përcaktimit të bërë në Kodin Civil, është e rëndësishme, që të përcaktohet momenti i shfaqjes së vullnetit, të personave fizikë dhe juridikë, pa ekzistencën e të cilit, nuk mund të ketë veprim juridik. Cili është ky moment sipas përcaktimit teorik dhe atij praktik?
2. Përveç elementit të *shfaqjes së vullnetit,* thelbësor është edhe *qëllimi (shkaku)* i veprimit juridik, pa këto dy elemente veprimi juridik nuk mund të ekzistojë. Jepni kuptimin praktik të qëllimit (shkakut) në një veprim juridik.
3. *Jepni kuptimin praktik të formës, objektit (*që formon lëndën e veprimit juridik) si dhe elementin e *dorëzimit të* *sendit,* në veprimet juridike të njëanshme ashtu edhe në veprimet juridike të dyanshme.
4. Jepni kuptimin praktik të dallimeve që ekzistojnë ndërmjet akteve administrative të nxjerra nga organet e administratës shtetërore dhe pushtetit lokal, në funksiontë ushtrimit të veprimtarisë së tyre, në dallim nga veprimet juridike.
5. Jepni kuptimin praktik të dallimit që ekziston midis shfaqjes së vullnetit në veprimet e kryera nga ana e organeve të personave juridikë, nga ajo e shfaqjes së vullnetit në veprimet juridike nga personat fizikë dhe juridikë të përcaktuar nga e drejta civile.
6. Si mund të përcaktohet në kuptimin praktik fakti juridik si ngjarje natyre dhe si një ngjarje humane?
7. Cilat janë dispozitat e Kodit Civil që përcaktojnë veprimet juridike të njëanshme dhe cilat janë karakteristikat e tyre në kuptim të formës dhe përmbajtjes së veprimit juridik?
8. Cilat janë dispozitat e Kodit Civil që përcaktojnë kontratat tipike me kundërshpërblim dhe pa kundërshpërblim? Çfarë rëndësie praktike ka përcaktimi i saktë i këtyre karakteristikave?
9. A është kontrata e shitjes së pasurive të paluajtshme një veprim juridik formal konsesual apo formal real? Jepni bazën ligjore të përcaktimit të këtij veprimi juridik sipas rastit.
10. Në cilat lloje veprimesh juridike (kontrata) sipas Kodit Civil kërkohet dorëzimi i sendit dhe cili është kuptimi praktik i kësaj karakteristike të veprimit juridik?
11. Cila është rëndësia praktike e dallimit midis veprimeve juridike shkakësore dhe abstrakte? Cilat janë dispozitat që rregullojnë veprimet juridike abstrakte? Ilustrojeni me raste praktike.
12. Cilat janë veprimet juridike sipas Kodit Civil që kërkojnë veshjen me një formë të caktuar të tij?
13. Pse nevojitet në kuptimin praktik respektimi i formës së veprimit juridik për efekt vlefshmërie apo provueshmërie?
14. Në analizë të nenit 82 të Kodi Civil, kryerja e veprimeve juridike që realizohen nga subjekte të cilat kanë probleme të sëmundjeve mendore a përbën shkak juridik pavlefshmërie dhe e çfarë lloji është ajo?
15. Përcaktoni dispozitat e Kodit Civil të cilat ju japin kuptimin e elementeve dhe karakteristikave praktike të veprimeve juridike me kusht dhe me afat.
16. Cili është dallimi midis kushtit dhe barrës në një veprim juridik?
17. Cili është kuptimi praktik dhe më tej dallimi, midis kushtit si element përbërës i veprimit juridik dhe kushtit si element plotësues/rastësor i tij?
18. Përcaktoni në një kuptim praktik (kontratë ose veprim juridik i njëanshëm) ekzistencën e kushtit pozitiv dhe atij negativ. Më tej përcaktoni se cili është dallimi midis tyre.
19. Si duhet kuptuar praktikisht që ashtu si kushti dhe afati të dy kanë në thelb një funksion, i cili konsiderohet si: “funksion praktik i shkaqeve të paefektshmërisë së veprimit juridik”*?*

***Ushtrime, debat, punë e pavarur në grup:***

* + **Diskutim/debat/ushtrim dhe prezantim me gojë me temë**:

Dihet që veprimi juridik me kusht duhet të prodhojë pasojat juridike të dëshiruara nga palët pjesëmarrëse në të, dhe gjithashtu duhet kuptuar i tillë, që këto të fundit të mose dinë nëse do të vijë rrethana apo do të ndodhë ngjarja, nga e cila varet ardhja ose pushimi i pasojës së veprimit juridik me kusht.

Në rast se rrethana apo ngjarja, e cila përbën kushtin e veprimit juridik, ka ardhur ose nuk ka më mundësi që të vijë në çastin e kryerjes së veprimit juridik me kusht, a mundet kjo që të përbëjë shkak për pavlefshmërinë e veprimit juridik edhe sikur palët të pretendojnë përpara jush si gjyqtarë këtë: “se nuk kanë ditur asgjë për ekzistencën ose jo të kushtit”.

Në rolin e gjyqtarit të shkallës së parë jepni kuptimin praktik të këtij elementi që është afati, si një ngjarje juridike në kontratën e sipërmarrjes.

* + **Diskutim/debat/ushtrim dhe prezantim me gojë me temë**:

Në kontratën e sipërmarrjes së ndërtimit që ndeshet shpesh në qarkullimin juridik civil, një nga elementet thelbësore është përcaktimi i afatit të përfundimit të veprës, që në thelb kufizon në kohë efektet e vetë kontratës. Afati i përcaktuar në këtë rast (konsiderojmë që sipërmarrësi është pajisur rregullisht me lejet përkatëse dhe ka filluar realizmin e veprës), është një ngjarje e sigurt, pasi është i lidhur me datën e përcaktuar nga palët në veprimin juridik, që është edhe data e përfundimit të veprës.

Në rolin e gjyqtarit të shkallës së parë jepni kuptimin praktik të këtij elementi që është afati, si një ngjarje juridike në kontratën e sipërmarrjes.

***Rasti praktik nr. 1***

Kolegjet e Bashkuara të Gjykatës së Lartë shprehen se: “më datën 23.11.1972, GJ.V ka bërë para noterit një testament, me këtë përmbajtje: në shenjë mirënjohje, respekti e dashurie ndaj vajzës O.GJ për afeksionin e interesimin e vazhdueshëm që ka treguar, me vullnetin e lirë e të plotë, pas vdekjes, i lë në pronësi një shtëpi banimi që e kam në pronësi e posedim, të ndodhur në lagjen nr.3, Pogradec,…………..e përbërë nga bodrume poshtë, me dy dhoma të mëdha e dy të vogla dhe me oborr para e mbrapa, me kusht që në të, të banojë djali i saj, nipi im i quajtur K.T”……… Në testament disponohet më tej se “me rastin e bërjes së këtij testamenti, unë përjashtoj si trashëgimtare time ligjore mbi këtë shtëpi vajzën time V. LL.”

**Pyetje:**

Në rolin e gjyqtarit të shkallës së parë jepni mendimin tuaj në lidhje me këto pyetje:

1. A është i rëndësishëm përcaktimi i llojit të trashëgimisë testamentare në këtë rast?
2. Pse është i rëndësishëm fakti i përcaktimit të saktë të vullnetit të shprehur nga testatori sipas përmbajtjes së testamentit, pra i faktit se çfarë ka dashur të arrijë (testatori) me këtë shfaqje vullneti nëpërmjet veprimit juridik të testamentit?

***Rasti praktik nr. 2***

Kolegji Civil i Gjykatës së Lartë, ka prishur vendimin e gjykatës së apelit dhe e ka kthyer çështjen për rigjykim me arsyetimin se: “*certifikata e vdekjes është prova thelbësore që duhet të administrojë gjykata, për të arritur në konkluzionin se ka vend për çeljen e dëshmisë së trashëgimnisë apo jo”.*

**Pyetje:**

Në rolin e gjyqtarit të shkallës së parë lind nevoja t’u jepni përgjigje këtyre pyetjeve:

1. A është ajo (vdekja) një nga ato ngjarje natyrore (fakt juridik), të pavarura nga vullneti i njeriut, me vërtetimin e të cilit, shkaktohen pasojat juridike?
2. Pse ka rëndësi në këtë rast përcaktimi i vdekjes si një ngjarje humane për t’i dhënë zgjidhje rastit në fjalë?
3. Vërtetimi i kohës së vdekjes dhe vendit të çeljes së trashëgimit, është thelbësor për të përcaktuar se cili ligj do të zbatohet për të rregulluar pasojat juridike që passjell çelja e trashëgimisë?
4. A është i drejtë konkluzioni i mësipërm i gjykatës?

***Rasti praktik nr. 3***

Në qarkullimin juridik civil, ndeshim shpesh kontrata qiraje ose enfiteoze, të lidhura gjatë ushtrimit të aktiviteteve tregtare, nga ana e subjekteve të ndryshme, në prona të marra me qira ose me enfiteoze nga shteti. Këto kontrata mund të lidhen, për shkak të marrëdhënieve të posaçme dhe natyrës së veprimtarisë tregtare që do të zhvillohet në sendet e marra me qira ose enfiteoze, në një datë të caktuar p.sh. në datën 1 janar 2006 dhe duke u përcaktuar në kontratë si afat i fillimit të efekteve të saj (fillimit të pasojave juridike të kontratës) data 1 qershor 206.

**Pyetje:**

1. Nisur nga ky shembull, mund të themi se në veprimin juridik me afat, afati i kryerjes së veprimit juridik (kontratës së enfiteozës ose qirasë), nuk përputhet në kohë, me fillimin e efekteve (pasojave) të dëshiruara nga palët në kontratë.

Jepni mendimin tuaj duke e arsyetuar atë.

***Rasti praktik nr. 4***

Në kontratën e sipërmarrjes së ndërtimit që ndeshet shpesh në qarkullimin juridik civil, një nga elementet thelbësore është përcaktimi i afatit të përfundimit të veprës, që në thelb kufizon në kohë efektet e vetë kontratës. Konsiderojmë që sipërmarrësi është pajisur rregullisht me lejet përkatëse dhe ka filluar realizmin e veprës.

**Pyetje:**

1. Afati i përcaktuar në këtë rast është një ngjarje e sigurt?

2. Jepni mendimin tuaj duke e arsyetuar atë.

***Literatura për temën 4 (java 6):***

* Kodi Civil i vitit 1994.
* Kodi Civil i vitit 1981.
* Kodi Civil i vitit 1929.
* Ligji nr. 2359, datë 15.11.1956, “Mbi veprimet juridike dhe detyrimet”.
* Dispozitat e ligjit nr.9901, datë 14.4.2008, “Për tregtarët dhe shoqëritë tregtare”.
* Ligji nr. 8080, datë 1.3.1996, “Për letrat me vlerë”.
* Ligji nr. 110, datë 20.12.2018, “Për noterinë”, në nenet 43-46.
* Obligimet dhe kontratat përgjithësisht, botuar sipas origjinalit të vitit 1932, faqe 348, botim i shtëpisë botuese “Luarasi”, 1998.
* Nathanaili, “Drejtësia popullore. Çasti i kalimit të pronësisë.”
* “E drejta civile e Republikës Popullore të Shqipërisë”, faqe 35, botim i vitit 1987.
* Francesco Galgano, “E drejta private”, shtëpia botuese “Luarasi”.
* “E drejta civile” teksti i miratuar nga Fakulteti i Drejtësisë, UT.
* Botime në revistën “Jeta Juridike” dhe revistën “Avokatia”, mbi veprimin juridik.
* Vendimin Unifikues të Kolegjeve të Bashkuara të Gjykatës së Lartë nr. 1, datë 24.3.2005.
* Vendimi nr. 1, datë 6.1.2009 i Kolegjeve të Bashkuara.
* Vendimi nr. 52, datë 2.2.2012 i Kolegjeve të Bashkuara.
* Vendimi nr. 37, datë 24.1.2012 i Kolegjit Civil të GJL-së.
* Vendimi nr. 15, datë 10.1.2010 i Kolegjit Civil, GJL.
* Vendimi nr. 1, datë 9.1.2009 i Kolegjit Civil të GJL-së.
* Vendimi nr. 932, datë 22.6.2000 i Kolegjeve të Bashkuara.

***JAVA 7***

***Çështjet kryesore të mësimit:***

* Përcaktime të përgjithshme të pavlefshmërisë së veprimit juridik.
* Veprimet juridike të pavlefshme. Analiza e nenit 92 të KC-së.
* Veprimet juridike që vijnë në kundërshtim me një dispozitë urdhëruese të ligjit.
* Veprimet juridike që kryhen për të mashtruar ligjin.
* Veprimet juridike që kryhen nga të mitur nën moshën katërmbëdhjetë vjeç.
* Veprimet juridike që bëhen me marrëveshje të palëve pa pasur qëllim që të sjellin pasoja juridike (fiktive ose të simuluara).
* Përcaktime të përgjithshme të veprimeve juridike që shpallen të pavlefshme.
* Veprimet juridike të kryera nga të miturit mbi katërmbëdhjetë vjeç, kur veprimin juridik e kanë kryer pa pëlqimin e prindit ose të kujdestarit.
* Veprimet juridike të kryera nga personat, të cilët për shkak të një sëmundje psikike ose zhvillimi mendor u është hequr ose kufizuar zotësia për të vepruar, kur veprimin juridik e kanë kryer pa pëlqimin e kujdestarit.
* Personat, të cilët në kohën e kryerjes së veprimit juridik nuk ishin të ndërgjegjshëm për rëndësinë e veprimeve të tyre, megjithëse në atë kohë nuk u ishte hequr zotësia për të vepruar.
* Personi që ka kryer veprimin juridik duke qenë i mashtruar, i kanosur, në lajthim ose për shkak të nevojës së madhe.
* Anulimi i veprimeve juridike pas vdekjes së personit përkatës.
* Veprimet juridike relativisht të pavlefshme. Analizë e nenit 94 të KC-së.
* Dallimet midis dy pavlefshmërive të mësipërme.

***Metodologjia:*** Prezantim me Power Point, raste studimore, punë në grup, debat.

**Struktura e organizimit të mësimit:**

* + *Prezantimi nga pedagogu: (1 prezantim 60 minuta).*
  + *Diskutime, debat, ushtrime me gojë në auditor nën drejtimin e pedagogut (2 orë).*

***Pyetje vetëstudimore:***

1. Cili është dallimi midis pasojave që vijnë nga pavlefshmëria e kontratave si veprime juridike, ose *“defektet gjenetike”* (të lindura) të aktit juridik me pasojat juridike që vijnë nga “mosfunksionimi” i veprimit juridik (kontratës) si pasojë e mospërmbushjes së detyrimeve?
2. Si duhet kuptuar nga këndvështrimi praktik, që vullneti i shprehur nga palët në veprimin juridik, duhet të përmbajë vullnetin e pavesuar të personave që marrin pjesë në veprimin juridik?
3. Si duhet kuptuar praktikisht fakti juridik që vullneti i shprehur i palëve pjesëmarrëse në veprimin juridik, duhet të vishet me formën e kërkuar nga ligji?
4. Cila është pasoja praktike e faktit që vullneti i shprehur nga palët në një veprim juridik duhet të jetë, jo vetëm vullneti i vërtetë dhe i pavesuar, por nuk duhet të vijë në kundërshtim me ligjin?
5. A është e vërtetë konsiderata doktrinale që, rastet kryesore të pavlefshmërisë së veprimit juridik, përcaktohen nga veset e vullnetit?
6. Si duhet kuptuar praktikisht kundërligjshmëria e një veprimi juridik?
7. Cila është ndarja sipas kuptimit teorik e frymës që i karakterizon normat juridike në qarkullimin civil?
8. A është i vërtetë fakti që, një veprim juridik i kryer nga palët, do të jetë i pavlefshëm, jo vetëm kur ai është kryer në kundërshtim me një dispozitë urdhëruese të ligjit, si një akt i nxjerrë nga parlamenti, por dhe kur vjen në kundërshtim me një dispozitë urdhëruese të një akti normativ të nxjerrë nga Këshilli i Ministrave?
9. Në kuptim të përcaktimit të bërë në nenin 92/a të Kodit Civil, për të përcaktuar që një veprim juridik është i pavlefshëm, a do të mjaftonte vetëm konstatimi i faktit nga ana e gjyqtarit të çështjes, që përmbajtja e tij vjen në kundërshtim me një dispozitë urdhëruese të normës juridike?
10. Cila është e përbashkëta që konstatohet në kategoritë e veprimeve juridike absolutisht të pavlefshme të përcaktuara në nenin 92/a dhe 92/b të Kodit Civil?
11. Pse veprimet juridike të cilat kryhen nga të mitur nën moshën katërmbëdhjetë vjeç, në kuptim të nenit 92/c të Kodit Civil, konsiderohen si veprime juridike të pavlefshme?
12. Në kategorinë e veprimeve juridike të pavlefshme që bëhen me marrëveshje të palëve, pa pasur për qëllim që të sjellin pasoja juridike hyjnë edhe veprimet juridike fiktive ose të simuluara (neni 92/ç i Kodit Civil). Cili është dallimi teorik dhe praktik midis tyre?
13. Kategoria e veprimeve juridike që shpallen të pavlefshme (relativisht të pavlefshme), a janë të vlefshme? Cili është momenti që ato bëhen ta pavlefshme?
14. Sipas kriterit të nenit 94/c të Kodit Civil, si rregull procesi i të provuarit do t’i nënshtrohet rregullave të Kodit të Procedurës Civile. Cilat janë provat që gjykata duhet të marrë në konsideratë?
15. Cila është karakteristika e mashtrimit sipas nenit 94/ç, pa ekzistencën e të cilit ky veprim juridik nuk do të ishte kryer?
16. Cili është dallimi midis mashtrimit në të drejtën civile nga mashtrimi në të drejtën penale?
17. Cili është dallimi esencial me pasoja praktike midis veprimeve juridike të pavlefshme me veprimet juridike që shpallen të pavlefshme?

***Rasti praktik nr. 1***

Personi A i ka shitur një pasuri të paluajtshme mikut të ngushtë B. Veprimi juridik është realizuar në formën që parashikon ligji dhe plotësohen kriteret e vlefshmërisë sipas Vendimit Unifikues nr. 5/2009 të KB-së së GJL-së.

Rezulton se në një datë të mëparshme nga shitja, ai ka pasur një marrëdhënie kredie me një bankë të nivelit të dytë. Ai disa herë ka pasur probleme në pagimin e kredisë në afat derisa kjo është bërë shumë shqetësuese për bankën dhe e ka çuar rastin në ekzekutim të detyrueshëm.

***Pyetjet që shtrohen për zgjidhje:***

1. A është i vlefshëm veprimi juridik i shitjes midis A-së dhe B-së?
2. Në rast se jo çfarë lloj pavlefshmërie është?
3. Jepni sipas rastit dispozitivin e vendimit.

***Rasti praktik nr. 2***

Personi A, në kuadrin e mashtrimit (ky element konsiderohet i provuar) ka hartuar një veprim juridik testamentar duke ia lënë pasurinë e tij personit që ka kryer këto veprime mashtrimi, personit B. Personi C i cili është trashëgimtar ligjor i personit A, bie në dijeni të këtij fakti (mashtrimit) pas vdekjes së personit A dhe e çon çështjen në gjykatë duke kërkuar kthimin e pasurisë trashëgimore që mbahet nga personi B, për shkak të testamentit të pavlefshëm.

***Çështjet që shtrohen për zgjidhje:***

1. Cila është natyra e këtij gjykimi?
2. Çfarë lloj pavlefshmërie kemi në këtë rast?
3. A është ngritur drejt objekti i kërkimit?
4. Nisur nga padia e ngritur jepni dispozitivin e vendimit.

* **Literatura për temën 4 (java 7**)
* Kushtetuta e RSH-së.
* Kodi Civil i vitit 1994.
* Kodi Civil i vitit 1981.
* Kodi Civil i vitit 1929.
* Ligji nr. 2359, datë 15.11.1956, “Mbi veprimet juridike dhe detyrimet”.
* Dispozitat e ligjit nr.9901, datë 14.4.2008, “Për tregtarët dhe shoqëritë tregtare”.
* Kodi i Punës.
* Lamani, “Komentar i Kodit të Procedurës Civile”.
* Traja, Kristaq. “Drejtësia Popullore”, nr. 1/1989, faqe 31.
* “E drejta civile e Republikës Popullore të Shqipërisë”, botim i vitit 1987.
* Vendimi nr. 59, datë 7.2.2012 i Kolegjit Civil.
* Vendimi nr. 13, datë 9.3.2006 i Kolegjeve të Bashkuara.
* Vendimi nr. 5, datë 20.1.2009 i Kolegjeve të Bashkuara.
* Vendimi nr. 256, datë 1.6.2010 i Kolegjit Civil.
* Vendimi nr.15, datë 10.1.2010 i Kolegjit Civil.
* Vendimi nr. 133, datë 29.3.2011 i Kolegjit Civil.
* Vendimi nr. 1, datë 6.1.2009 i Kolegjeve të Bashkuara.
* Vendimi nr. 932, datë 22.6.2000 i Kolegjeve të Bashkuara.
* Vendimi nr. 1017, datë 16.6.2005 i Kolegjit Civil të GJL-së.
* Vendimi Njehësues i Kolegjit Civil të Gjykatës se Larte nr. 393, date 26.10.2022.
* ***JAVA 8***

***Çështjet kryesore të mësimit:***

* Padia për zgjidhjen e pasojave të pavlefshmërisë absolute.
* Legjitimimi aktiv dhe legjitimimi pasiv.
* Objekti dhe shkaku ligjor i padisë.
* Dispozitivi i vendimit gjyqësor.
* Analiza praktike e nenit 106 të KC-së.

***Metodologjia:*** Prezantim me Power Point, raste studimore, punë në grup, debat.

**Struktura e organizimit të mësimit:**

* + *Prezantimi nga pedagogu: (1 prezantim 60 minuta).*
  + *Diskutime, debat, ushtrime me gojë në auditor nën drejtimin e pedagogut (2 orë).*

***Pyetje vetëstudimore:***

1. Cila është natyra juridike e një konflikti që rrjedh nga pavlefshmëria absolute e veprimit juridik?
2. A mund të ngrihet një padi me objekt deklarimin e pavlefshmërisë absolute të veprimit juridik?
3. Cila është baza ligjore në një konflikt gjyqësor që rrjedh nga zgjidhja e pasojave të veprimit juridik absolutisht të pavlefshëm?
4. Cili është rrethi i personave që legjitimohen në ngritjen e padisë me këtë shkak pavlefshmërie?
5. A mund të bëhet i vlefshëm, me një veprim juridik të mëvonshëm (ky i fundit i vlefshëm) një veprim juridik absolutisht i pavlefshëm?
6. Çfarë duhet të shprehë gjykata në dispozitivin e vendimit?
7. Cili është kuptimi i restitucionit të njëanshëm dhe të dyanshëm në kuptim të nenit 106 të KC-së? A mund të përbëjë neni 106 bazën ligjore për një konflikt me natyrë dhe shkak ligjor pavlefshmërinë absolute të veprimit juridik?

***Rasti praktik nr. 1***

Personi A i ka shitur pasurinë e tij të paluajtshme, një shtëpi banimi, personit B, duke mos qenë pronar, për shkak se mendonte që vendimi i komisionit të kthimit të pronave që i kishte kthyer pronën ishte i vlefshëm.

Shitja është bërë në formë noteriale dhe i plotëson të gjitha elementet e vlefshmërisë së një veprimi juridik edhe nga pikëpamja e përmbajtjes.

Në një datë të mëvonshme pas shitjes së pasurisë, në një vendim të dytë, komisioni e anulon vendimin e parë për shkak se personi A nuk është pronar, por prona në fjalë i takon personit C.

Këtij të fundit blerësi B i kundrejton posedimin e sendit prej 3 vjetësh dhe regjistrimin në zyrat përkatëse të kadastrës.

Pas tratativash çështja vjen në gjykatë dhe personi A kërkon: a) pavlefshmërinë absolute të kontratës së shitjes midis A-së dhe B-së; dhe b) lirimin e dorëzimin e sendit.

***Çështjet që shtrohen për zgjidhje:***

1. Çfarë natyre juridike ka ky gjykim?
2. A është ngritur drejt objekti i padisë?
3. Çfarë pavlefshmërie kemi në këtë rast: relative apo absolute apo asnjërën dhe as tjetrën?
4. Jepni dispozitivin e vendimit.

***Rasti praktik nr. 2***

Personi A, duke marrë dhe firmën e personin B, të cilin e ka bashkëpronar në një pasuri të paluajtshme, bashkëpronësi kjo në pjesë ideale, ia shesin këtë pasuri personit C. Shitja është bërë në mashtrim të ligjës, por në formën e kërkuar nga ligji dhe në dukje kjo vlen edhe për përmbajtjen e saj. Personi B bie në dijeni të këtij fakti dhe i drejtohet gjykatës me padi duke kërkuar kthimin e sendit nga personi B për shkak se ai nuk e ka blerë dhe nuk është bërë asnjëherë pronar i sendit të paluajtshëm, pasi veprimi juridik është bërë në mashtrim të ligjës në kuptim të nenit 92/b të KC-së.

Rezulton që si A-ja dhe B-ja janë në keqbesim. Ndërsa C-ja është në mirëbesim.

***Çështjet që shtrohen për zgjidhje:***

1. Çfarë natyre juridike ka konflikti në fjalë?
2. A është ndërtuar drejt objekti i padisë?
3. A mund të aplikojë gjykata kërkesat e nenit 106/2?
4. Jepni objektin e padisë.

* **Literatura për temën 4 (java 8)**
* Kushtetuta e RSH-së.
* Kodi Civil i vitit 1994.
* Kodi Civil i vitit 1981.
* Kodi Civil i vitit 1929.
* Ligji nr. 2359, datë 15.11.1956, “Mbi veprimet juridike dhe detyrimet”.
* Dispozitat e ligjit nr.9901, datë 14.4.2008, “Për tregtarët dhe shoqëritë tregtare”.
* Kodi i Punës.
* Nathanaili, Andrea. “E drejta civile”, botim i vitit 1974.
* Gjika, Grigor. “Drejtësia Popullore”, veprimet juridike të paligjshme.
* Shori, Londo. “Drejtësia Popullore”, veprimet juridike për faqe (simulimi) kundërshtimi i veprimeve juridike të debitorit (padia paulania).
* Mandro, Arta. “E drejta familjare”, Tiranë, 2009, f. 233.
* Omari, Sonila. “E drejta familjare”, 2012, f. 117.
* Kondili, Vali. “E drejta civile”, botim i vitit 208.
* Nuni, Adrian. “Leksione të së drejtës civile”, Tiranë, 2004.
* Francesco Galgano, “E drejta private”, shtëpia botuese Luarasi.
* Vendimi nr. 257, datë 1.6.2010 i Kolegjit Civil.
* Vendimi nr. 5, datë 30.12.2012 i Kolegjeve të Bashkuara.
* Vendimi nr. 37, datë 24.1.2012 i Kolegjit Civil.
* Vendimi nr. 154, datë 12.3.2015 i Kolegjit Civil.
* Vendimi nr. 653, datë 5.12.2013 i Kolegjit Civil.
* ***JAVA 9***

***Çështjet kryesore të mësimit:***

* Padia për zgjidhjen e pasojave të pavlefshmërisë relative.
* Legjitimimi aktiv dhe legjitimimi pasiv.
* Objekti dhe shkaku ligjor i padisë.
* Dispozitivi i vendimit gjyqësor.
* Parashkrimi i padisë. Analiza e neneve 104 e vijues të KC-së.

***Metodologjia:*** Prezantim me Power Point, raste studimore, punë në grup, debat.

***Struktura e organizimit të mësimit:***

* + *Prezantimi nga pedagogu: (1 prezantim 60 minuta);*
  + *Diskutime, debat, ushtrime me gojë në auditor nën drejtimin e pedagogut (2 orë).*

***Pyetjet vetëstudimore:***

1. Cila është natyra juridike e një konflikti që rrjedh nga pavlefshmëria relative e veprimit juridik?
2. Cili është kërkimi i padisë në konfliktet me natyrë juridike që kanë për shkak pavlefshmërinë relative të veprimit juridik?
3. Cila është baza ligjore në një konflikt gjyqësor që rrjedh nga zgjidhja e pasojave të veprimit juridik relativisht të pavlefshëm?
4. Cili është rrethi i personave që legjitimohen në ngritjen e padisë me këtë shkak pavlefshmërie?
5. Kur një veprim juridik relativisht i pavlefshëm mund të bëhet i vlefshëm?
6. Cili do të ishte dispozitivi i vendimit në këto konflikte?

***Rasti praktik nr. 1***

Personi A në moshën 14-vjeçare bën shitjen e një pasurie të paluajtshme pa marrë pëlqimin e prindit të tij C, personit B. Ky i fundit bie në dijeni të këtij fakti në krye të 4 vjetëve dhe pas tratativës me personin A, i kërkon atij që ta përsërisin veprimin e shitjes. Ky i fundit pranon dhe realizojnë një veprim të dytë shitje që në formë dhe përmbajtje është i vlefshëm. Rezulton se në kohën e shitjes së dytë personi A kishte mbushur 18 vjeç.

Personi C i drejtohet gjykatës me padi, anulimin e veprimit juridik të shitjes së parë dhe konstatimin e pavlefshmërisë së shitjes së dytë, si dhe kthimin e sendit.

***Pyetjet që shtrohen për zgjidhje:***

1. Çfarë natyre juridike ka konflikti?
2. A është e vlefshme shitja e parë?
3. Po shitja e dytë?
4. Jepni dispozitivin e vendimit.

***Rasti praktik nr. 2***

Personi A është debitor i personit B dhe me qëllim që të dëmtojë kreditorin e tij B, ia shet pasurinë e tij personit C, ky i fundit është në dijeni të këtij qëllimi. Personi C ia shet këtë pasuri një personi të tretë D-së, para se kreditori i tij, personi B, të ngrejë padinë për deklarimin e kësaj shitje si të pavlefshëm. Personi D nuk ka pasur dijeni për marrëveshjen midis A-së dhe C-së.

Për këtë qëllim ai padit në gjyq personin C dhe personin D, duke kërkuar jo vetëm anulimin e veprimeve juridike si të pavlefshme, por edhe kthimin e sendit nga poseduesi që është personi D.

***Çështjet që shtrohen për zgjidhje:***

1. Çfarë natyre juridike ka konflikti?
2. A është i vlefshëm veprimi juridik i kryer midis A-së dhe C-së?
3. Çfarë lloj pavlefshmërie kemi në këtë rast?
4. A është ndërtuar drejt kërkimi i ngritur nga B-ja?
5. A preken të drejtat e fituara nga personi D?
6. Jepni dispozitivin e vendimit.

***Literatura për temën 4 (java 9)***

* Kushtetuta e RSH-së.
* Kodi Civil i vitit 1994.
* Kodi Civil i vitit 1981.
* Kodi Civil i vitit 1929.
* Ligji nr. 2359, datë 15.11.1956, “Mbi veprimet juridike dhe detyrimet”.
* Dispozitat e ligjit nr.9901, datë 14.4.2008, “Për tregtarët dhe shoqëritë tregtare”.
* Kodi i Punës.
* Nathanaili, Andrea. “E drejta civile”, botim i vitit 1974.
* Gjika, Grigor. “Drejtësia Popullore”, veprimet juridike të paligjshme.
* Nuni, Adrian. “Leksione të së drejtës civile”, Tiranë, 2004.
* Galgano, Francesco. “E drejta private”, shtëpia botuese “Luarasi”.
* Vendimi nr. 5, datë 30.12.2012 i Kolegjeve të Bashkuara.
* ***Tema 5: Pronësia dhe mbrojtja e pronësisë***

**Përshkrimi i temës:**

Tema do të trajtojë fitimin e pronësisë në mënyrë të pavarur dhe fitimin e pronësisë në mënyrë origjinale. Po ashtu do të ndalojë në fitimin me mirëbesim të sendeve të luajtshme dhe në fitimin me parashkrim fitues me titull dhe pa titull. Trajtimi i padive do të bëhet lidhur me padinë për kërkimin e sendit dhe dallimi me paditë e tjera, padinë për kërkimin e të ardhurave të sendit të poseduesit me mirëbesim dhe me keqbesim, padinë mohuese dhe dallimin me padinë për kërkimin e sendit dhe paditë posedimore dhe padinë e kallëzimit të punimit të ri dhe të një dëmi të mundshëm, si dhe padinë e pushimit të cenimit të posedimit dhe rivendosjes në posedim. Tema mbyllet me natyrën juridike të posedimit dhe dallimin e posedimit nga mbajtja e sendit.

***Ngarkesa:******15******orë***

***Java 1- 6 orë, nga të cilat 3 orë janë në orët e Kushtueses dhe DNJ-së***

***Java e 2-të e 3-të dhe 4-ët nga 3 orë në orët e Civiles.***

***Struktura e organizimit të mësimit:***

***JAVA 10***

***Çështjet kryesore të mësimit:***

* Fitimi i pronësisë në mënyrë të prejardhur. Analiza e nenit 164 të KC-së.
* Çasti i kalimit të pronësisë sipas sistemit tonë të së drejtës.
* Sistemi i çastit të dorëzimit të sendit dhe sistemi i çastit të lidhjes së kontratës.
* Momenti i kalimit të rrezikut të humbjes së sendit nga tjetërsuesi te fituesi sipas KC-së.
* Fitimi i pronësisë me anë të posedimit. Mënyra origjinale e fitimit të pronësisë.
* Fitimi me mirëbesim i sendeve të luajtshme. Analiza e nenit 166.
* Arsyet dhe argumentet e pranimit të institutit të fitimit të pronësisë të sendeve të luajtshme nga jo pronari.
* Kriteret ligjore që duhet të përmbushen në këtë mënyrë fitimi pronësie.
* Natyra juridike dhe efektet juridike të padisë së fitimit të pronësisë të sendeve të luajtshme nga jo pronari.
* Fitimi me anë të parashkrimit fitues me titull. Analiza e nenit 168.
* Zhvillimi historik i parashkrimit fitues me ose pa titull.
* Arsyet dhe argumentet pse pranohet ky institut në qarkullimin juridik civil.
* Kriteret që duhet të përmbushen dhe hetohen nga gjykata në paditë sipas nenit 168.
* Fitimi me anë të parashkrimit fitues pa titull. Analizë e nenit 169 të KC-së.
* Natyra juridike dhe efektet e padisë me objekt parashkrimin fitues me ose pa titull.
* Parashkrimi fitues në lidhje me të drejtat e tjera reale.
* Regjistrimi i sendeve të paluajtshme në regjistrat publikë, për shkak të kësaj mënyre fitimi pronësie. Analizë e nenit 170 të KC-së.
* Kriteret e pezullimit dhe të ndërprerjes së parashkrimit në këtë mënyrë fitimi pronësie. Analiza e nenit 171 të KC-së.
* Padia e parashkrimit fitues pa titull mbi sendet në pronësi të shtetit.
* Çështje të legjitimimit pasiv në këtë padi.
* Akte nënligjore konkurruese.

***Metodologjia:*** Prezantim me Power Point, raste studimore, punë në grup, debat.

***Struktura e organizimit të mësimit:***

* + Prezantimi nga pedagogu: (1 prezantim 60 minuta);
  + Diskutime, debat, ushtrime me gojë në auditor nën drejtimin e pedagogut (2 orë).

***Pyetje vetëstudimore:***

1. Dy sistemet që definojnë çastin e kalimit të pronësisë. Cilin sistem përqafon Kodi ynë Civil?
2. Cilat janë përjashtimet nga të dyja sistemet?
3. Formulimi i nenit 164, a ka natyrë detyruese (imperative) apo rregulluese (lejuese)?
4. Si e kuptoni parimin *res perit domino?*
5. Çasti i kalimit të pronësisë sipas legjislacionit tonë a konsiderohet si momenti i kalimit të rrezikut të humbjes së sendit rastësisht nga tjetërsuesi te fituesi i pronësisë*?*
6. Cili është kuptimi sipas Kodit Civil të fitimit të sendeve nga jo pronari*?*
7. Cilat janë kriteret që parashikon neni 166 për të qenë e vlefshme kjo mënyrë fitimi pronësie? Mungesa e njërit prej këtyre kritereve a e bën gjykatën që të rrëzojë padinë për këtë mënyrë fitimi pronësie?
8. Ku qëndrojnë të përbashkëtat dhe dallimet midis nenit 166 dhe 168 të Kodit Civil?
9. Cilat janë palët që legjitimohen në ngritjen e kësaj padie?
10. A mund të konsiderohet si shkak për ndërprerjen e parashkrimit përcaktimi në ligj i të drejtës së ish-pronarit për t’u kompensuar mbi një pronë?
11. A mund të konsiderohet si shkak për ndërprerje të parashikimit, nxjerrja e akteve ligjore dhe nënligjore nga ana e organeve shtetërore për fitimin e pronësisë mbi një pronë të paluajtshme sipas një rregullimi të caktuar?
12. Cila është natyra juridike e padisë me objekt fitimin e pronësisë sipas nenit 169 kur prona është e shtetit (tokë bujqësore apo tokë truall)?
13. Cili subjekt shtetëror do të thirret si palë e paditur?
14. Në këtë mënyrë fitimi pronësie, cila është prova që determinon procesin gjyqësor dhe dhënien e vendimit, prova shkresore apo ajo me dëshmitarë?

**Rasti praktik nr. 1**

Personi A e ka fituar pronësinë mbi një send të paluajtshëm nëpërmjet një vendimi gjyqësor. Pa e regjistruar sendin në kadastër ai ia shet personit B. Ky i fundit e regjistron sendin në regjistrat përkatës të pronësisë.

***Çështjet që shtrohen për zgjidhje:***

1. A është bërë pronar personi B me kontratën e shitjes dhe me regjistrimin e sendit?
2. Pse kërkohet regjistrimi i sendit? A është ky detyrim ligjor?

**Rasti praktik nr. 2**

Personi A, mik me personin B, i jep atij (personit B) kompjuterin (lap top) personal që ta mbajë sa të shkojë në palestër. Ky i fundit ia shet atë personit C. Personi A bie në dijeni të këtij fakti dhe pas tentativash për të rimarrë kompjuterin i drejtohet gjykatës me padi ndaj C-së dhe me objekt kthimin e sendit.

***Pyetjet që shtrohen për zgjidhje:***

1. A është bërë pronar personi C në kuptim të nenit 166 të Kodit Civil?
2. Sipas rastit jepni dispozitivin e vendimit.

**Rasti praktik nr. 3**

Personi A ka blerë një shtëpi banimi nga personi B në vitin 1993. Ky i fundit e kishte marrë titullin e pronësisë mbi këtë pronë në bazë të ligjit për kthimin dhe kompensimin e pronave. Blerja është bërë me akt noterial dhe është regjistruar rregullisht në regjistrat e pasurisë së paluajtshme.

Në vitin 1994 del një vendim i dytë i komisionit të pronave dhe ia kthen këtë pronë personit C, duke anuluar vendimin e mëparshëm që i kishte njohur dhe kthyer pronën personit B.

Personi C duke pasur këtë titull i drejtohet gjykatës në vitin 2014 dhe kërkon lirimin dhe dorëzimin e sendit nga personi A, i cili e ka poseduar atë qetësisht prej vitit 1993 kohë edhe kur e ka blerë.

***Çështjet që shtrohen për zgjidhje:***

1. A jemi përballë mënyrës së fitimit të pronësisë me parashkrim fitues me titull?
2. A e mbulon pavlefshmërinë absolute të kontratës së shitjes nga B-ja te A-ja kjo lloj mënyre fitimi pronësie?
3. Në rast se po, bëni analizën tuaj dhe jepni dispozitivin e vendimit.

***Rast praktik 4.***

**Analiza e vendimit njehësues i Kolegjit Civil të Gjykatës se Larte nr. 393, date 26.10.2022.**

-Si veprim juridik për kalimin e pronësisë, ligji nuk ndalon që të jenë **edhe një akt administrativ,** apo një vendim gjykate (i ndryshuar), me anë të së cilit të jetë shprehur qartë qëllimi i kalimit të pronësisë mbi një send (në rastin tonë mbi një send të paluajtshëm)...” (shih vendim nr. 463, datë 11.09.2014; vendim nr. 251, datë 13.05.2015 të Kolegjit Civil të Gjykatës së Lartë);

***-Me termin “veprim juridik për kalimin e pronësisë”, sipas nenit 168 të KC do të kuptohen ngushtësisht vetëm veprimet juridike sipas përkufizimit të nenit 79 të KC apo do të kuptohet gjerësisht çdo lloj veprimi tjetër i ligjshëm, titull i aftë për të kaluar pronësinë ?***

***-Cili është kuptimi i veprimit juridik “...që nuk është i ndaluar nga ligji”? Cilat shkelje të normave juridike përfshihen në këtë kategori? Si vepron neni 168 i KC, në raport me veprimet juridike në shkelje të dispozitave që shkaktojnë pavlefshmëri relative dhe absolute të veprimit juridik?***

* ***JAVA 11 (3 orët e dyta në orët e Kushtetueses dhe të Drejtave të Njeriut)***

***Çështjet kryesore të mësimit:***

* Njoftime të përgjithshme teorike dhe praktike mbi të drejtën e pronësisë. Analiza e nenit 149 të KC-së.
* Çështje praktike dhe teorike të fitimit dhe humbjes të së drejtës së pronësisë. Analiza a neneve 162-164 dhe 191 të KC-së.
* Mjetet e mbrojtjes së pronësisë. Natyra juridike dhe qëllimi praktik.
* Padia për kërkimin e sendit dhe dallimi me paditë e tjera. Analizë e nenit 296 të KC-së.
* Natyra juridike dhe kushtet ligjore për ngritjen e padisë së kërkimit të sendit.
* Objekti. Baza ligjore. Legjitimimi aktiv dhe pasiv.
* Raste përjashtimore të ngritjes së kësaj padie nga jo pronari.

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + ***Prezantimi nga pedagogu: (1 prezantim 60 minuta);***
  + ***Diskutime, debat, ushtrime me gojë në auditor nën drejtimin e pedagogut (2 orë);***
  + ***Çështje për diskutim të kryqëzuara me kursin e të Drejtës Kushtetuese dhe të Drejtave të Njeriut: “***Jurisprudenca e gjykatave shqiptare dhe e Gjykatës Kushtetuese shqiptare dhe e GJEDNJ-së lidhur me çështje që lidhen me të drejtën e pronës sipas nenit 1, Protokolli 1.”

***Pyetje vetëstudimore:***

1. Cila është natyra juridike e padisë së rivendimit?
2. Cilat janë kushtet që duhet të plotësohen në ngritjen e padisë së rivendikimit?
3. Cilat janë kategoritë juridike të sendeve objekt rivendikimi?
4. Cili është rrethi i subjekteve juridike që legjitimohen aktivisht në padinë e rivendikimit?
5. Cilat janë rastet përjashtimore kur padia e rivendikimit ngrihet nga jo pronari?
6. Cili është kriteri ligjor që paditësi duhet të provojë në momentin e ngritjes së kësaj padie?
7. Cilat janë kriteret ligjore që duhet të plotësojë pala në procesin gjyqësor që legjitimohet pasivisht në këtë padi?
8. A mund të ngrihet padia e rivendikimit nga njëri prej bashkëpronarëve kur sendi është në bashkëpronësi?
9. Cila është prova që duhet të sjellë paditësi në padinë e rivendikimit para gjykatës? Barra e provës së paditësit?
10. Cilat janë prapësimet e të paditurit në padinë e rivendikimit?
11. Cili është objekti dhe shkaku ligjor në padinë e rivendikimit?
12. Cilat janë të përbashkëtat dhe dallimet midis padisë së rivendikimit dhe asaj posedimore?

**Rasti praktik nr. 1**

Personi A i shet shtëpinë personit B më datë 1 shkurt 2019 me akt noterial, duke i dhënë edhe posedimin e shtëpisë.

Më datë 5 shkurt, po personi A, ia shet shtëpinë personit C, po me akt noterial. Ky i fundit shkon e regjistron rregullisht në regjistrat e kadastrës.

Personi C i kundrejton personit B kontratën e shitjes dhe regjistrimin. Ndërsa personi B ka kontratë shitje me datë të mëparshme dhe posedimin e sendit.

Çështja vjen në gjykatë me objekt: lirim dhe dorëzim sendi.

***Çështjet që shtrohen për zgjidhje:***

1. Cili nga blerësit është bërë pronar i sendit?
2. Cili do të ishte dispozitivi i vendimit në këtë gjykim?

**Rasti praktik nr. 2**

Personi A, pronar i një sendi të paluajtshëm ia ka lënë atë me qira personit B.

Personi C, i cili pretendon të drejta pronësie mbi sendin e dhënë me qira, i dërgon herë pas here letra personit B (qiramarrësit) duke e shqetësuar në posedimin e qetë të sendit, duke i kërkuar pagimin e qirasë atij dhe jo personit A.

***Çështja që shtrohet për zgjidhje:***

1.Cila do të ishte mbrojtja gjyqësore më e përshtatshme e personit A ose B?

**Rasti praktik nr. 3**

Personi A me cilësinë e qiradhënësit dhe B-ja me cilësinë e qiramarrësit kanë lidhur një kontratë qiraje banese me afat 5-vjeçar. Në përfundim të afatit B-ja refuzon që t’ia kthejë sendin qiradhënësit të tij, personit A.

***Çështja që shtrohet për zgjidhje:***

1.Me çfarë padie (shkak dhe bazë ligjore) do të mbrohej personi A?

**Rasti praktik nr. 4**

Personi A me cilësinë e qiradhënësit e prish kontratën e qirasë ndaj personit B, megjithëse ky i fundit ka qenë përmbushës i rregullt i saj. Ai i ndërron bravën e derës së shtëpisë duke mos e lënë të hyjë brenda personin B.

***Çështja që shtrohet për zgjidhje:***

1. Cila është padia me anë të së cilës do të mbrohet personi B në një konflikt gjyqësor të mundshëm?

* ***JAVA 11***

***Çështjet kryesore të mësimit:***

* Padia për kërkimin e të ardhurave të sendit të poseduesit me mirëbesim dhe me keqbesim. Analiza e nenit 297 të KC-së.
* Padia për të kërkuar nga poseduesi shpërblimin e sendit në rast se sendi është dëmtuar pjesërisht, ose ka humbur ose që për çdo shkak tjetër nuk është në gjendje t’ia kthejë pronarit.
* Mirëbesimi ose keqbesimi i poseduesit kusht për të përcaktuar shkallën e përgjegjësisë së poseduesit të paditur për të ardhurat dhe për sendin.
* Përgjegjësia e poseduesit me keqbesim për të ardhurat e sendit. Analiza e nenit 298 të KC-së.
* E drejta e poseduesit për shpenzimet e sendit. Nenet 299-301 të KC-së.
* Çështje teorike dhe praktike të kritereve ligjore në lidhje me llojet e shpenzimeve.

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + *Prezantimi nga pedagogu: (1 prezantim 60 minuta);*
  + *Diskutime, debat, ushtrime me gojë në auditor nën drejtimin e pedagogut (2 orë).*

***Pyetje vetëstudimore:***

1. Cila është rruga e kërkimit gjyqësor për realizimin e të drejtave nga ana e poseduesit me keqbesim dhe atij me mirëbesim?
2. A ka të drejtë poseduesi me mirëbesim të kërkojë pagimin e shpenzimeve të nevojshme nga pronari (paditësi) nga momenti që ka rënë në dijeni që është posedues me keqbesim?
3. Cilat janë karakteristikat juridike të shpenzimeve të nevojshme, të dobishme dhe atyre të luksit? Cila është vendimmarrja e gjykatës në raport me to?
4. E drejta e heqjes sipas nenit 301 është një e drejtë me karakter real apo detyrimi?
5. Gjykata kur vendos për kërkimet reciproke që kanë të bëjnë me të drejtën e heqjes por edhe me atë të mbajtjes, duhet të vendosë edhe për pagimin e vleftës së shpenzimeve?
6. Kur flasim për mosparashkrim të së drejtës së padisë (rivendikimi) kuptojmë edhe mosparashkrimin e kërkimit për të drejtën e heqjes?
7. A është e varur nga fakti i përfundimit të gjykimi të padisë së rivendikimit e drejta e mbajtjes?
8. A ndjekin si rregull titullarin e ri të së drejtës së pronësisë detyrimet që rrjedhin nga pronësia, përfshi këtu shpenzimet e nevojshme, të dobishme apo ato të luksit?

**Rasti praktik nr. 1**

Personi A vihet në dijeni nga personi B nëpërmjet një e-mail-i në postën e tij elektronike, që sendi që ai mban në posedim është pronë e tij dhe jo e shitësit të tij, personit C, që ia ka shitur duke u hequr si trashëgimtar aparanet, nëpërmjet një testamenti absolutisht të pavlefshëm. Pavarësisht këtij njoftimi personi A, vazhdon ta mbajë në posedim sendin sikur të ishte pronë e tij. Çështja vjen në gjykatë. Përveç lirimit dhe dorëzimit të sendit paditësi, personi B, i kërkon personit A që të paguajë edhe frutat civile të sendit. Ky i fundit e kundërshton këtë fakt në deklaratën e mbrojtjes, duke pretenduar se edhe në rast se nga gjykata do të arrijë në konkluzionin se posedimi i tij është i paligjshëm për shkak se testamenti është absolutisht i pavlefshëm, ai nuk mund t’i kthejë frutat civile nga dita që ka marrë njoftimin në postën elektronike, por nga dita që i është komunikuar padia.

***Çështjet që shtrohen për zgjidhje:***

1. Çfarë natyre ka padia e ngritur nga personi B?
2. Kur ka përfunduar mirëbesimi i të paditurit, personit A?
3. Jepni dispozitivin e vendimit.

**Rasti praktik nr. 2**

Nisur nga rasti i mësipërm personi A kthehet në një posedues në keqbesim nga momenti që vërtetohen kushtet e nenit 297 të KC-së. Personi A vazhdon ta përdorë sendin edhe pas kësaj kohë. B-ja bën një shtesë në objektin e padisë duke kërkuar që të shpërblejë dëmin e shkaktuar nga përdorimi i sendit dhe të ardhurat që duhej të kishte nxjerrë. Në një kuptim më të gjerë të dispozitës B-ja kërkon dëmin e shkaktuar që përbëhet nga humbja e pësuar plus fitimi i munguar. Prapësimi i A-së në gjykim është se, nuk e ka përdorur sendin as për vetë dhe as ka pasur mundësi ta lërë me qira pasi ai është shkatërruar duke e humbur funksionin e tij. Bëhet fjalë për një shtëpi banimi.

***Çështjet që shtrohen për zgjidhje:***

1. Çfarë natyre ka padia e ngritur nga personi B lidhur me këtë kërkim?
2. Çfarë kuptoni me posedues të paligjshëm që ka sendin në përdorim?
3. Çfarë kuptohet me humbje, shkatërrim të sendit në këtë rast?
4. Jepni dispozitivin e vendimit.

**Rasti praktik nr. 3**

Nisur nga rasti i mësipërm, gjykata cakton ekspertin, të cilit i ngarkon detyrën që të nxjerrë vlerën e përdorimit të sendit (shtëpisë) nga ana e të paditurit A dhe vlerën e fitimit të munguar nga mos përdorimi i saj nga paditësi, duke i përcaktuar edhe kohën nga momenti që ai është bërë posedues me keqbesim deri në momentin e dorëzimit të aktit. Paditësi e kundërshton këtë fakt duke pretenduar që kjo vlerë duhet përcaktuar deri në momentin kur vendimi merr formë të prerë, madje po nuk e liroj sendin i padituri deri në momentin e ekzekutimit të vendimit gjyqësor.

***Çështjet që shtrohen për zgjidhje:***

1. Jepni mendimin tuaj të arsyetuar në lidhje me këtë pretendim të ngritur nga paditësi.
2. Jepni dispozitivin e vendimit.

***Praktikë gjyqësore për diskutim:***

**Në vendimin** **nr.00-2022-675, datë 06.04.2022**, për çështjen civile me objekt lirim dhe dorëzim sendi në pronësi, si dhe detyrimin e paditësit të kundërpaditur për të njohur pronësinë mbi sendin, në kushtet e parashkrimit fitues të qetë, KCGJL vlerësoi se, në zbatim të parimit të sigurisë juridike, afatet e ankimit kundër vendimit gjyqësor nuk mund të jenë të papërcaktuara dhe nuk mund të jenë të pafundme. Pretendimet e palëve ndërgjyqëse kundër vendimit gjyqësor, që ka zgjidhur mosmarrëveshjen midis tyre, bien në prekluzivitet nëse nuk ngrihen brenda afateve të ankimit. Për palën në mungesë afati fillonte nga e nesërmja e njoftimit të vendimit të arsyetuar, ndërsa për palën prezent, nga e nesërmja e shpalljes së vendimit dhe si pasojë, ka lindur në praktikë fenomeni procedural i paraqitjes së ankimit/rekursit “për zënie afati”, që ka qenë një mekanizëm ekstraligjor. Nëpërmjet këtij mjeti, pala paraqet ankimin, por nuk pasqyron shkaqet apo nuk ngre pretendimet kundër vendimit gjyqësor të kundërshtuar. Kjo thekson nevojën se, askush nuk duhet të rrijë përjetësisht i shqetësuar mbi gjendjen e të drejtave dhe të detyrimeve në qarkullimin civil, aq më tepër kur mbi ato të drejta dhe detyrime është disponuar gjyqësisht. Për të kompesuar pabarazinë në të drejtat e palëve për paraqitjen e ankimit, me ndryshimet e Kodit të Procedurës Civile me ligjin nr. 38/2017, u unifikua momenti i nisjes së afatit të ankimit (i cili, për të dyja palët fillon nga e nesërmja e njoftimit të vendimit të arsyetuar). Sipas interpretimit formal të nenit 450/b (mbi mospranimin e ankimit kur nuk ndreqen të metat në afatin e caktuar), KCGJL konkludon se, plotësimi i shkaqeve të ankimit nuk ka afat, që do të thotë se do të bëhet brenda afatit që gjykata e apelit apo Gjykata e Lartë do të lërë si detyrë. Qëllimi i afatit tërësor prekluziv të ankimit dhe vetë justifikimi kushtetues i ekzistencës së një parashikimi të tillë ligjor është pikërisht parimi i sigurisë juridike në qarkullimin civil. Gjithashtu, KCGJL vlerësoi se konstatimi me të meta i ankimit, sipas neneve 455 (për dokumentet që i bashkëngjiten ankimit) dhe 476 (për depozitimin e rekursit) të KPC, duhet të gjejë zbatim për të metat formale të ankimit, të cilat mund të lidhen me nënshkrimin e palëve, akteve të përfaqësimit, dokumentet të cilat i bashkëlidhen ankimit dhe të cilat janë të konvalidueshme, *ab initio*, brenda afateve të përcaktuara nga gjykata sipas këtyre dispozitave. Në të kundërt, kur apeli apo rekursi do të konstatohen me të meta të paplotësuara, për shkak të përmbajtjes së aktit procedural, që përbën thelbin e ankimit, jashtë afateve të prera të ankimit, atëherë do të duhet të konkludohet se apeli apo rekursi është një akt procedural i pavlefshëm dhe si i tillë dhe në këto kushte me nulitet të pakonvalidueshëm, për shkak të kalimit të afatit të paraqitjes së pretendimeve kundër vendimit gjyqësor. Për të lexuar të plotë vendimin, vizito linkun: <http://www.gjykataelarte.gov.al/web/00_2022_675_9138.doc>.

***JAVA 12***

***Çështjet kryesore të mësimit:***

* Padia mohuese dhe dallimi me padinë për kërkimin e sendit dhe paditë posedimore. Analiza e nenit 302 të KC-së.
* Natyra juridike e padisë mohuese dhe karakteristikat praktike të saj.
* Rastet e ngritjes së padisë mohuese.
* Legjitimimi aktiv dhe ai pasiv.
* Shkaku ligjor i padisë dhe objekti i kërkimit.
* Padia për shpërblimin e dëmit dhe raporti me padinë mohuese.
* Elementet që duhet të përmbajë padia mohuese.
* Përmbajtja e dispozitivit të vendimit gjyqësor.
* Të përbashkëtat dhe dallimet midis padisë mohuese dhe padisë së rivendikimit.

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + *Prezantimi nga pedagogu: (1 prezantim 60 minuta);*
  + *Diskutime, debat, ushtrime me gojë në auditor nën drejtimin e pedagogut (2 orë).*

***Pyetje vetëstudimore:***

1. Cili është rezultati final në rast të pranimit të padisë mohuese nga gjykata (dispozitivi i vendimit)?
2. Çfarë kuptohet me termin cenim pronësie në padinë mohuese?
3. Çfarë karakteri duhet të kenë veprimet e palës së paditur në këtë gjykim?
4. Cilat veprime nuk quhen të paligjshme nga ana e të paditurit dhe nuk konsiderohen si cenim pronësie të paditësit?
5. A kërkohet vërtetimi i elementit faj në veprimet e të paditurit kundrejt të drejtës së pronësisë së paditësit?
6. Cilat janë rastet praktike se kur mund të ngrihet padia mohuese?
7. Kujt rrethi subjektesh i përket legjitimimi aktiv në padinë mohuese? Po legjitimimi pasiv?
8. Si mund të jetë formulimi i saktë i objektit të padisë mohuese me qëllim për të arritur në një vendim gjyqësor të ekzekutueshëm praktikisht?
9. Cilat janë elementet e domosdoshme që duhet të shoqërojnë në një gjykim padinë mohuese?
10. Cila janë të përbashkëtat dhe dallimet midis padisë mohuese dhe asaj të rivendikimit?

**Rasti praktik nr. 1**

Personi A i ka lënë me qira personit B një shtëpi banimi. Gjatë kohës që e ka me qira, ai bën ndryshime të paautorizuara sipas kontratës së qirasë, konkretisht fillon të ndryshojë pllakat e banjës pasi ato të qiradhënësit, pronarit të sendit nuk i pëlqenin.

Personi A bie në dijeni të këtij fakti dhe pas tentativave dhe kontakteve me personin B, e sjell çështjen në gjykatë përpara jush, me objekt: pushim cenimi pronësie, mos përsëritjen e këtij veprimi në të ardhmen dhe shpërblimin e dëmit të shkaktuar nga ky cenim.

I padituri prapëson duke pretenduar se kjo e drejtë i takon nga pronari, pra nga kontrata e qirasë.

***Çështjet që shtrohen për zgjidhje:***

1. A legjitimohet personi B pasivisht në këtë padi?
2. Jepni dispozitivin e vendimit.

**Rasti praktik nr. 2**

Personi A ka ndërtuar një objekt dykatësh më hapësirën e lirë midis dy pallateve të banimit, ku banon edhe paditësi B dhe kanë në pronësi apartamentin e tij të banimit, në distancë prej 7 m prej secilit pallat. Objekti është ndërtuar pas miratimit të ndërtimit dhe lejes së ndërtimit nga KRT-ja. Paditësi B ka ngritur padi ndaj të paditurit A, duke pretenduar se ndërtimi i këtij objekti në largësi respektive prej 7 m nga secili pallat përbën cenim në të drejtën e tyre të pronësisë së apartamenteve përkatëse. Sipas paditësit në zbatim të rregullores së Urbanistikës, distancat midis pallateve 5-katësh edhe 6-katësh, duhej të ishin respektivisht 8 m -10 m. Sipas aktit të ekspertimit, në rastin në shqyrtim nuk kemi të bëjmë me cenim të pronësisë, sepse ndërtimit 2-katësh midis dy pallateve 5 dhe 6-katësh nuk pengon ajrimin, ndriçimin dhe rrugët e kalimit.

***Çështjet që shtrohen për zgjidhje:***

1. Cila është natyra e konfliktit në gjykim?
2. A reflekton ajo objektin dhe shkakun e padisë?
3. Jepni mendimin tuaj dhe zgjidhjen e çështjes.

***JAVA 13***

***Çështjet kryesore të mësimit:***

* Padia e kallëzimit të punimit të ri dhe të një dëmi të mundshëm. Analizë e nenit 303 të KC-së. Posedimi analizë e neneve 304-310 të KC-së.
* Rastet e ngritjes së padisë së një punimi të ri dhe të një dëmi të mundshëm, natyra juridike e saj.
* Legjitimimi aktiv dhe ai pasiv.
* Shkaku ligjor i padisë dhe objekti i kërkimit.
* Natyra e kërkimit të shpërblimit të dëmit në padinë e kallëzimit të një punimi.
* Përmbajtja e dispozitivit të vendimit gjyqësor.
* Natyra juridike e posedimit. Analiza e nenit 304.
* Pasojat juridike që rrjedhin nga posedimi.
* Fitimi dhe humbja e posedimit.
* Llojet e posedimit.
* Dallimi i posedimit nga mbajtja.
* Padia e pushimit të cenimit të posedimit dhe e rivendosjes në posedim. Analizë e neneve 304 deri në 310 të KC-së.
* Paditë për mbrojtjen e servituteve. Analiza e nenit 292 KC.
* Padia konfesore
* Padia negatore
* Padia preventive denoncimit të veprës së re dhe dëmit të mundshëm
* Paditë posedimore të rivendosjes në posedim dhe pushimit të cënimit të posedimit.

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

*Prezantimi nga pedagogu: (1 prezantim 60 minuta);*

*Diskutime, debat, ushtrime me gojë në auditor nën drejtimin e pedagogut (2 orë).*

*Detyrë me shkrim në grup me temë: “Kriteret praktike të aplikimit të padisë të kallëzimit të punimit të ri”. (4 orë)*

***Pyetjet vetëstudimore:***

1. Cili është rrethi i subjekteve që legjitimohen në ngritjen e padisë së kallëzimit të një punimi të ri?
2. Çfarë kuptohet me termin “shqetësim” në padinë mohuese?
3. Çfarë karakteristikash duhet të kenë veprimet e palës së paditur në këtë gjykim?
4. Çfarë duhet të kuptohet me termin “punim i ri” i kryer nga i padituri?
5. Cila është rëndësia praktike e masave me karakter provizor në këtë lloj padie?
6. Cili do të ishte dispozitivi i vendimit në këtë padi?
7. Çfarë është posedimi dhe cila është përmbajtja e nenit 304 të KC-së?
8. Cilat janë pasojat juridike që rrjedhin nga posedimi?
9. Pse KC-ja e mbron posedimin në mënyrë të posaçme?
10. Ku dallon mbajtja nga posedimi?

**Rasti praktik nr. 1**

Personi A i është drejtuar gjykatës me padi me këtë objekt: kallëzimi i një punimi të ri dhe një dëmi të mundshëm. Sigurimin e padisë duke kërkuar ndërprerjen e menjëhershme të punimeve, të murit rrethues nga ana e të paditurit, personit B, si dhe shembjen e ndërtimit, të murit rrethues.

***Çështjet që shtrohen për zgjidhje***

1. A është i saktë objekti i ndërtuar nga paditësi në përputhje me kërkesat e nenit 303 të KC-së?
2. Në këtë gjykim cilat janë provat që duhet të sjellë paditësi që të provojë pretendimet e tij?
3. Po i padituri në deklaratën e mbrojtjes çfarë prova duhet të sjellë që të kërkojë rrëzimin e padisë?
4. Sipas rastit pranim apo rrëzim padie, jepni dispozitivin e vendimit.

**Rasti praktik nr. 2**

Personi A ka blerë me shkresë të thjeshtë një pasuri të paluajtshme (shtëpi) nga personi B. Ky i fundit i ka dhënë edhe posedimin e sendit. Ndërkohë, personi B ia shet personit C në një datë të mëvonshme me akt noterial. Ky i fundit e regjistron kontratën në kadastër.

***Çështjet që shtrohen për zgjidhje:***

1. A është personi A posedues me mirëbesim i sendit të paluajtshëm, shtëpisë?
2. A e ka fituar posedimin me blerjen e shtëpisë personi C?
3. Në rastin e një konflikti të mundshëm, midis personit C dhe A, me objekt gjykimi lirim e dorëzim sendi si dhe pagimin e faturave civile nga dita që ai (C-ja) është bërë pronar i sendit. Cili do të ishte dispozitivi i vendimit?

**Rasti praktik nr. 3**

Midis personit A dhe B është lidhur një kontratë qiraje banese. Për shkak se personi B nuk ka paguar më shumë se dy muaj qiranë e banesës, personi A me cilësinë e pronarit dhe njëkohësisht qiradhënësit sipas kontratës së qirasë e zgjidh atë. Personi B me cilësinë e qiramarrësit nuk e liron sendin dhe çështja shkon në gjykatë duke kërkuar rivendosjen në posedim në bazë të nenit 313 të KC-së.

**Çështjet që shtrohen për zgjidhje:**

1. Qiramarrësi me zgjidhjen e kontratës së qirasë nga qiradhënësi, çfarë poseduesi është?
2. A është e bazuar padia e ngritur nga A-ja? Pra, a ka të drejtë pronari të ngrejë padinë posedimore në këtë rast?
3. Jepni dispozitivin e vendimit.

***Literatura e temës 5:***

* Shehu, Avni. “Pronësia”, Shtëpia Botuese e Librit Universitar, Tiranë, 1998.
* Kondili, V. “E drejtë e pronësisë”, Tiranë, 2007.
* Nathanaili, Andrea. “Për mirëbesimin dhe keqbesimin “Fitimi i pronësisë, me anë të posedimit”, “Drejtësia popullore”, viti 1956, nr. 2, fq. 25-26.
* Nuni, A. “E drejta e pronësisë e RP të Shqipërisë”,
* Nathanili A. & Papuli N. – ‘Disa çështje mbi pronësinë e trashëgiminë’, Tiranë 1961
* Nathanaili A. – ‘Posedimi në të drejtën civile shqiptare’, Botim i Gjykatës së Lartë dhe Prokurorisë së Përgjithshme Drejtësia Popullore 2/1956
* Nathanaili A. – ‘Fitimi pronësisë me anë të posedimit’ Drejtësia Popullore, Drejtësia Popullore, Botim i Gjykatës së Lartë dhe Prokurorisë së Përgjithshme 4/1956
* Vendimi nr. 5, datë 31.5.20011 i Kolegjeve të Bashkuara.
* Vendimi nr.1385, Vendimi nr.383 regj..them.., datë 4.11.2002.
* Vendimi nr.3, Vendimi nr.1314 regj.them., datë 3.2.2006.
* Ligji nr. 7843, datë 21.7.1994, “Për regjistrimin e pasurive të paluajtshme i ndryshuar”.
* Vendimi nr. datë 6.1.2009 i Kolegjeve të Bashkuara të GJL-së.
* Vendimi nr. 1385, datë 8.4.2002 i Gjykatës së Rrethit Gjyqësor Tiranë.
* Vendimi nr. 3, datë 3.2.2006 i Gjykatës së Lartë.
* Vendimi nr. 49/2002 i KC-së së Gjykatës së Lartë.
* Vendimi nr. 1951/2003 i KC-së i Gjykatës së Lartë.
* Vendimi nr.155, datë 19.3.2003.
* Vendimi nr.1314 regj.them., datë 3.2.2006.
* Vendimi nr.3870, datë 13.6.2005.
* Vendimi nr.2256, datë 1.6.2004.
* Vendimi nr.312, datë 26.9.2003.
* Vendimi nr.140, datë 12.2.2003.
* Vendimi nr.5638, datë 21.10.2004.
* Vendimi nr.2038 akti, datë 16.4.2004.
* V.Tusha “Mbrojtja e Pronësisë”.
* Vendimi nr.273, datë 3.3.2003.
* Vendimi nr.389, datë 2.6.2003.
* Nr.3 i vendimit nr.1314 rregj.them., datë 3.2.2006.
* Vendimi civil nr. 353, datë 5.7.2011 i Kolegjit Civil të Gjykatës së Lartë.
* Vendimi civil nr. 6, datë 24.1.2007 i Kolegjeve të Bashkuara të Gjykatës së Lartë.
* Vendimi civil nr. 1, datë 6.1.2009 i Kolegjeve të Bashkuara të Gjykatës së Lartë.
* Vendim civil nr. 5, datë 20.1.2009 i Kolegjeve të Bashkuara të Gjykatës së Lartë.
* Vendimi nr. 12, datë 18.5.2006 i Gjykatës Kushtetuese.
* Vendimi nr. 39, datë 18.7.2012 i Gjykatës Kushtetuese.
* Vendimi nr. 334, datë 26.6.2012 i KC-së të Gjykatës së Lartë.
* Vendimi nr. 256, datë 1.10.2013 i KC-së të Gjykatës së Lartë.
* Vendimi nr. 552, datë 3.10.2013 i KC-së të Gjykatës së Lartë.
* Vendimi nr. 290, datë 4.6.2015 i Kolegjit Civil të Gjykatës së Lartë.
* Vendimi nr. 463, datë 11.9.2014 i Kolegjit Civil të Gjykatës së Lartë.
* Vendimi nr. 21, datë 13.4.2016 i Kolegjit Civil të Gjykatës së Lartë.
* Vendimi nr. 290, datë 4.6.2015 i Kolegjit Civil të Gjykatës së Lartë.
* Vendimi nr. 121, datë 13.4.2016 i Kolegjit Civil të Gjykatës së Lartë.
* Vendim 443, datë 21.10.2015 i Kolegjit Civil të Gjykatës së Lartë.
* Vendim 306, datë 08.10.2009 i Kolegjit Civil të Gjykatës së Lartë.
* Vendim 236, datë 20. 05.2010 i Kolegjit Civil të Gjykatës së Lartë.
* Vendim 20, datë 19.01.2011 i Kolegjit Civil të Gjykatës së Lartë.
* Vendim 185, datë 20.04.2010 i Kolegjit Civil të Gjykatës së Lartë.
* Vendim 132, datë 23.03.2010 i Kolegjit Civil të Gjykatës së Lartë.
* Vendim 117, datë 02.04.2009 i Kolegjit Civil të Gjykatës së Lartë.
* Vendim 735, datë 17.04.2003 i Kolegjit Civil të Gjykatës së Lartë.
* Vendim 1427, datë 13.12.2007 i Kolegjit Civil të Gjykatës së Lartë.
* Vendim 13, datë 14.01.2010 i Kolegjit Civil të Gjykatës së Lartë.
* Vendim 122, datë 27.01. 2004 i Kolegjit Civil të Gjykatës së Lartë.
* Vendim 158, datë 25.01.2005 i Kolegjit Civil të Gjykatës së Lartë.
* Vendim 185, datë 20.04.2010 i Kolegjit Civil të Gjykatës së Lartë.
* Vendim 236, datë 20.05.2010 i Kolegjit Civil të Gjykatës së Lartë.
* Vendim 269, datë 29.04.2008 i Kolegjit Civil të Gjykatës së Lartë.
* Vendim 279, datë 15.06.2010 i Kolegjit Civil të Gjykatës së Lartë.
* Vendim 421, datë 25.02.2003 i Kolegjit Civil të Gjykatës së Lartë.
* Vendim 1698, datë 20.12.2005 i Kolegjit Civil të Gjykatës së Lartë.
* Vendim 1427, datë 13.12.2007 i Kolegjit Civil të Gjykatës së Lartë.
* Vendim 1319, datë 24.06.2004 i Kolegjit Civil të Gjykatës së Lartë.
* Nr. 90100-03130-00-2012Regj. Themeltar Nr. 00-2015 - 2000 i Vendimit (288)
* Nr. 11111-02461-00-2012 i Regj.Themeltar Nr. 00-2015 – 3419 i Vendimit (436)
* Nr. 11243-02051-00-2015 i Regj. Themeltar Nr. 00-2015-2907 i Vendimit (336)
* VKCGJL Nr. 11115-03157-00-2012 i Regj. Them. Nr. 00-2015-3948 i Vendimit (484)
* Nr. 11115-00339-00-2013 i Regj. Them. Nr. 00- 2018 - 353 i Vendimit (27)
* VKAGJL Nr. 11118-02273-00-2013 i Regjistrit Themeltar Nr. 00-2017-398 i Vendimit (205)
* VKCGJL Nr. 00-2015-3486 i Vendimit (421), dt. 14.10.201Nr. 31003-02501-00-2014 i Regj.

Themeltar Nr. 00-2015 - 2878 i Vendimit (341)

Nr.11115-01449-00-2010 i Regj. Themeltar Nr.00-2014 - 2029 i Vendimit (348)

Nr. 11243-00476-00-2013 Rregj. Themeltar Nr. 00-2015 - 3775 i Vendimit (471)

VGJL Nr. 00-2015-3702 i Vendimit (465), dt. 04.11.2015,

Nr.11115-01043-00-2010 i Regj. Themeltar Nr.00-2014-1882 i Vendimit (306)

VGJL Nr. 465, dt. 04.11.2015

VKCGJL Nr. 00-2015 - 3775 i Vendimit (471), dt. 05.11.2015

Vendimi Njehësues i Kolegjit Civil të Gjykatës se Larte nr. 393, date 26.10.2022

GJEDNJ: Ish Mbreti i Greqisë v Greqisë

* Kapital Bank AD v Bullgarisë
* ‘Stran’ dhe Straits Andreadis v Greqisë (1994)
* Sovtransavto Holding v Ukrahinës (2001)
* Tre Traktörer Aktiebolag v Suedi (1989)
* Gasus Dosier und Fördertechnik GmbH v Holandës (1995)
* Anheuser-Busch Inc v Portugalisë (2007)
* Van Marle e të tjerë v Holandës (1986)
* Pine Valley Developments ltd. e të tjerë v Irlandēs (1991)
* Pressos Compania Naviera S.A. e të tjerë v Belgjikës (1995)
* MARCKX v Belgjikës (1979)
* Federata Greke e Doganierëve v Greqisë (1995)
* Gayduk e të tjerë v Greqisë (2002)
* Xenodochiaki S.A. v Greqisë (2001)Durini v Italisë (1994)
* Sardin v Rusisë (2004)
* Silvenko e të tjerë v Letonisë (2002)
* X v R.F. Gjermanisë (1979)

***Java 14***

***Tema: 6 Bashkëpronësia (3 orë)***

**Përshkrimi i temës**

Në këtë temë do të trajtohen problematikat që lidhen me bashkëpronësinë në pjesë dhe bashkëpronësinë në tërësi, të drejtën e parablerjes dhe tjetërsimin e sendit; të drejtat dhe detyrimet e bashkëpronarëve. Po ashtu do të analizohen dispozitat e KC-së që lidhen me administrimin e sendit të përbashkët, pjesëtimin e sendit të përbashkët dhe dy fazat në të cilat kalon ky proces nga pikëpamja procedurale. Një vend me rëndësi do të zërë edhe bashkëpronësia e detyrueshme, administrimi i saj nga bashkëpronarët, kompetencat e organeve që realizojnë këtë administrim, ndryshimet e sendit në bashkëpronësi në formën e shtesave, të shembujve, e të tjera dhe procedurat administrative ligjore apo rregullat e urbanistikës që lidhen me këtë problem. Në fund, do të trajtohet edhe bashkëpronësia e familjes bujqësore, të drejtat dhe detyrimet e bashkëpronarëve, si dhe tjetërsimi i sendit në bashkëpronësi dhe bashkëpronësia midis bashkëshortëve.

***Ngarkesa mësimore: 3 orë. Java 14***

***Metodologjia:* *Diskutim mbi çështjet kryesore të temës,* *raste studimore, punë në grup, debat***

***Çështjet kryesore të mësimit:***

* Bashkëpronësia në pjesë;
* E drejta e parablerjes dhe tjetërsimi i sendit, të drejtat dhe detyrimet e bashkëpronarëve;
* Administrimi i sendit të përbashkët, pjesëtimi i sendit të përbashkët.
* Bashkëpronësia në tërësi.
* Bashkëpronësia e detyrueshme, administrimi i saj nga bashkëpronarët.
* Kompetencat e organeve që realizojnë këtë administrim, ndryshimet e sendit në bashkëpronësi në formën e shtesave, të shembujve, e të tjera dhe procedurat administrative ligjore apo rregullat e urbanistikës që lidhen me këtë problem.
* Bashkëpronësia e familjes bujqësore, të drejtat dhe detyrimet e bashkëpronarëve.
* Tjetërsimi i sendit në bashkëpronësi, bashkëpronësia midis bashkëshortëve.

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* *Prezantimi nga pedagogu: (Totali 1 orë = 2 prezantime nga 30 minuta);*
* *Diskutime, debat, ushtrime detyra, punë e pavarur individuale/grup nën drejtimin e pedagogut (2 orë).*

***Pyetje vetëstudimore***

1. A kanë të drejtë bashkëpronarët, të cilët nuk e përdorin sendin në bashkëpronësi për vete, të kërkojnë nga ish-bashkëpronari që e ka përdorur atë, ta shpërblejë për përdorimin e pjesëve të tyre, edhe kur kërkesa e njoftimit me shkrim për kërkimin e këtij shpërblimi, ose paraqitja e padisë në gjykatën kompetente, është bërë pasi bashkëpronësia midis tyre për këtë pasuri ka mbaruar (p.sh, vendimi i pjesëtimit të pasurisë në bashkëpronësi ka marrë formë të prerë)?
2. Çfarë do të kuptojmë me administrim të sendit në bashkëpronësi dhe kur do të kemi administrim të zakonshëm dhe kur administrim të jashtëzakonshëm?
3. Bazuar në nenin 204/4 të Kodit Civil çdo bashkëpronar ka të drejtë t’i drejtohet gjykatës me kërkesë në mënyrë që ajo të vendosë masa të nevojshme për administrim, dhe sipas rastit, të emërojë një kujdestar për administrimin e sendit. Në lidhje me realizimin e kësaj të drejte shtrohet pyetja: “A ka afat paraqitja e kësaj kërkese? Cila është natyra juridike e saj? Po për zbatimin e kësaj të drejte a është i zbatueshëm afati i parashikuar në nenin 2016 të Kodit Civil (afati 30 ditor i padisë kundër vendimeve të asamblesë?”
4. Në rastet kur bashkëpronari, mbasi respekton kërkesat e nenit 204/1 të KC-së dhe e shet pjesën e tij te personi i tretë dhe ai nuk ua bën “të njohur bashkëpronarëve të tjerë bashkëpronarin e ri (neni 204/2 i KC-së), a përbën ky mosveprim shkak që bashkëpronarët të kërkojnë pavlefshmërinë e kontratës së shitjes, mbasi nuk është respektuar kjo kërkesë e parashikuar shprehimisht nga neni 204/2 i Kodit Civil?
5. Në rastet kur njëri nga bashkëpronarët, pasi njofton të gjithë bashkëpronarët e tjerë në përputhje me kërkesat e nenit 204/1 të KC-së dhe të gjithë bashkëpronarët e tjerë i kthejnë përgjigje se dëshirojnë (secili për vete) ta blenë pjesën e tij, a është i lirë ky bashkëpronar që pjesën e vet t’ia shesë secilit prej bashkëpronarëve që e dëshirojnë, pa pasur asnjë kufizim, përveç respektimit të kushteve të përcaktuara në nenin 204/1 të KC-së?
6. A mundet që një anëtar i familjes bujqësore të tjetërsojë pjesën e tij te të tretët gjatë kohës që vazhdon kjo bashkëpronësi?
7. Cila është mënyra që një anëtar i familjes bujqësore të mund të marrë pjesën e tij të pasurisë nga pasuria e familjes bujqësore?
8. Në rastet kur gjatë fazës së dytë të pjesëtimit gjyqësor të pasurive në bashkëpronësi, asnjëra nga palët nuk paraqet para gjykatës në këtë gjykim “kërkesa që mund të kenë bashkëpronarët për llogaritë që duhet të japin midis tyre dhe që rrjedhin nga marrëdhëniet e bashkëpronësisë”, a kanë të drejtë ata që këto kërkesa të mund t’i paraqesin pa asnjë kufizim në një gjykim tjetër?
9. A është i drejtë, ose i saktë, përcaktimi i bërë në Kodin Civil se: “bashkëpronësia ndërmjet bashkëshortëve” është një nga llojet e bashkëpronësisë në tërësi? (Shih dispozitat e Pjesës së Tretë, Kreu II të KC-së.)

**Rast praktik:**

***Rrethanat e çështjes***

1. Paditësja “B.P” dhe i padituri “I.K” kanë qenë bashkëshortë. Me vendimin gjyqësor të formës së prerë të vitit 2009, martesa midis tyre është zgjidhur. Nga kjo martesë nuk kanë pasur fëmijë.
2. Gjatë bashkëjetesës, i padituri ka krijuar dy shoqëri, shoqërinë “A” dhe shoqërinë “B”, respektivisht secila me kapital themeltar 12.500.000 lekë dhe 1.851.000 lekë.
3. Paditësja “B.P”, meqenëse nuk ka mundur të merret vesh me ish-bashkëshortin e saj për të pjesëtuar këto dy shoqëri si pasuri në bashkëpronësi të tyre, të krijuar gjatë martesës, pavarësisht se paditësja nuk është ortake në të dy shoqëritë, por është vetëm i padituri “I.K” si dhe ortaku tjetër “C”, ka kërkuar pjesëtimin gjyqësisht të këtyre dy pasurive, duke kërkuar ½ pjesë të pasurisë që i përket të paditurit në këto dy shoqëri tregtare.
   1. Është provuar se të dyja shoqëritë e mësipërme janë krijuar gjatë vazhdimit të martesës midis palëve ndërgjyqëse.
4. Objekti i padisë së paditëses “B.P” është: “Pjesëtim gjyqësor midis paditëses “B.P” dhe të paditurit “I.K” të një pasurie të përbashkët të vënë gjatë martesës dhe konkretisht pjesëtimi ië “A” dhe “B” sh.p.k, me kapital respektivisht në vlerën 12.500000 lekë dhe 1851902 lekë, duke marrë secili ½ pjesë në këtë pasuri të përbashkët.

***Çështje për diskutim***

1. A është përcaktuar drejt objekti i padisë së paditëses?
2. A përbën shoqëria tregtare send në kuptimin juridik, që të mund të konsiderohet objekt pronësie (bashkëpronësie) e për rrjedhojë të përbëjë objekt pjesëtimi?
3. Shoqëria tregtare, si person juridik, a mund të pjesëtohet?
4. Po kapitali i shoqërisë është pasuri në pronësi të shoqërisë apo në pronësi të ortakëve të saj?
5. Kuotat e ortakëve në shoqëritë tregtare janë pasuri në pronësi të ortakëve, të cilat zotërohen vetëm nga ortakët dhe për rrjedhojë në bashkëpronësi të ortakëve, duhet të jenë vetëm kuotat përkatëse dhe jo shoqëria si person juridik dhe as kapitali i saj, pasi kapitali, pasi derdhet, kalon në pronësi vetëm të shoqërisë, si person juridik. (Për më shumë shihni edhe VKCGJ Lartë nr.340, datë 26.6.2012).

**Praktikë gjyqësore për diskutim:**

Në vendimin nr.00-2022-63(9), datë 12.01.2022, me objekt pjesëtim pasurie, KCGJL-ja ka saktësuar se, vendimi i fazës së parë të pjesëtimit të pasurisë së paluajtshme në bashkëpronësi përbën një vendim gjyqësor *sui generis* sepse nuk ka thjesht karakter procedural, por përmes tij zgjidhen në themel dhe në mënyrë përfundimtare disa elementë të sendit që do t`ì nënshtrohet pjesëtimit. Pasi vendimi merr formë të prerë, gjykata zhvillon fazën e dytë të pjesëtimit të pasurisë së paluajtshme në bashkëpronësi, ku duhet të hetojë mbi kërkimet dhe pretendimet e palëve gjatë gjykimit, si dhe të përcaktojë drejt rrethin e bashkëpronarëve dhe pjesët akuese ideale të secilit prej tyre. Në vendimin përfundimtar gjykata cakton pjesën e secilit bashkëpjesëtar. Për të lexuar të plotë vendimin vizito linkun: <http://gjykataelarte.gov.al/web/9_00_2022_63_7940.doc>.

***Literatura e temës 6***

* Nathanaili, *A*. “E drejta e pronësisë në RSH”, Tiranë, 1974.
* Nuni, A., Hasneziri, L. “Leksione të pronësisë dhe trashëgimisë”, 2008.
* Kondili, Valentina. “E drejta civile II, pj. e posaçme”, 2008.
* Galganom, Francesco. “E drejta private”, 1999.
* Kodi Civil, i ndryshuar.
* Kodi i Procedurës Civile, i ndryshuar.
* Kodi i Familjes, i ndryshuar.
* Ligji nr. 10 112, datë 9.4.2009, “Për administrimin e bashkëpronësisë në ndërtesat e banimit”.
* Vendimi nr. 447, datë 16.6.2010 i Këshillit të Ministrave.
* Vendimi nr. 777, datë 14.9.2010 i Këshillit të Ministrave.
* Udhëzimi nr. 27, datë 20.12.2010 i Këshillit të Ministrave.
* Udhëzimi nr. 4728, datë 7.11.2011 i Këshillit të Ministrave.

**Jurisprudenca:**

* Vendimi Unifikues nr. 23, datë 1.4.2002 i Gjykatës së Lartë.
* Vendimi nr. 22, datë 13.2.2002 i Kolegjit Civil të Gjykatës së Lartë.
* Vendimi nr. 628, datë 15.5.2000 i Kolegjit Civil të Gjykatës së Lartë.
* Vendimi nr. 340, datë 26.6.2012 i Kolegjit Civil të Gjykatës së Lartë.

***Tema 7: Trashëgimia 15 orë (Java 15-19)***

**Përshkrimi i temës:**

Tema do të riforcojë konceptet që lidhen me kuptimin e trashëgimisë, pasurisë që kalon me trashëgimi (të drejtat dhe detyrimet që kalojnë me anë të trashëgimisë), kohës dhe vendit të çeljes së trashëgimisë, kuptimit dhe rëndësisë së tyre, zotësisë për të trashëguar. Thirrja në trashëgiminë ligjore dhe atë testamentare. *Efektet ex tung*, padenjësia, falja e padenjësisë, detyrimet e trashëgimtarit të padenjë, zëvendësimi dhe natyra juridike e zëvendësimit, zëvendësimi në trashëgiminë testamentare. Në vijim tema do të trajtojë subjektet që mund të thirren në trashëgimi sipas institutit të zëvendësimit (në vijë të drejtë dhe në vijë të tërthortë), parimin e fitimit të trashëgimit sipas legjislacionit tonë. Fitimi *ispo iure* të trashëgimit. Kuptimi i posedimit të pasurisë trashëgimore, heqja dorë nga trashëgimia dhe mos revokimi i heqjes dorë.

Në trajtimin e kësaj teme do të jepen specifikat që lidhen medëshminë e trashëgimisë. Natyra juridike e dëshmisë së trashëgimisë. Natyra e kundërshtimit në gjykatën kompetente. Llojet e trashëgimisë: trashëgimia me ligj, trashëgimia sipas radhëve dhe trashëgimia me testament, parimet, karakteristikat dhe përmbajtja e testamentit sipas Kodit Civil dhe doktrinës juridike do të kenë një vend të posaçëm.Testamenti me titull universal dhe me titull të posaçëm**,** Legu. Dallimi i tij nga trashëgimia me testament dhe nga barra, sipas legjislacionit tonë. Krahasimi me legjislacionet e tjera (francez, italian dhe Kodin Civil të vitit 1929) dhe llojet e testamenteve. Zotësia për të disponuar dhe ajo për të fituar me testament. Koncepti i fëmijëve të pandërmjetëm.Probleme të pavlefshmërisë relative dhe absolute të testamentit. Padia për rregullimin e pasojës që vijnë nga kjo pavlefshmëri.Padia për kërkimin e trashëgimit. Raporti i padive posedimore me padinë e kërkimit të trashëgimit. Të përbashkëtat dhe dallimet me padinë e rivendikimit. Padia e kërkimit të trashëgimit dhe testamentet absolutisht të pavlefshme. Padia e pjesëtimit të trashëgimit.

***JAVA 15***

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + *Prezantimi nga pedagogu: (Totali 1 orë = 2 prezantime nga 30 minuta);*
  + *Diskutime, debat, ushtrime detyra, punë e pavarur individuale/grup nën drejtimin e pedagogut - 2 orë.*

***Çështjet kryesore të mësimit:***

- Kuptimi i trashëgimit. Pasuria që kalon me trashëgimi (të drejtat dhe detyrimet që kalojnë me anë të trashëgimisë).

- Koha dhe vendi i çeljes së trashëgimisë. Kuptimi dhe rëndësia e tyre.

- Zotësia për të trashëguar.

- Thirrja në trashëgiminë ligjore dhe atë testamentare. Efektet *ex tung*.

- Parimi i fitimit të trashëgimit sipas legjislacionit tonë.

- Fitimi *ispo iure* të trashëgimit. Analiza e nenit 330 dhe 331 të KC-së.

- Trajtimi i padive posedimore në marrëdhënien juridike të trashëgimisë.

***Pyetje vetëstudimore:***

1. Cilat të drejta kalojnë me trashëgimin?
2. Kur çelet trashëgimia ligjore**?**
3. Ç’kuptohet me pasuri trashëgimore?
4. Me çeljen e trashëgimit a hyn trashëgimtari në të gjitha të drejtat dhe detyrimet e trashëgimlënësit?
5. A e ka për detyrë trashëgimtari që të kryejë veprime mbi pasurinë e lënë në trashëgim apo bëhet titullar i tyre *ipso iure*?
6. Cilat janë konkluzionet që mund të nxjerrim nga nenet 330 dhe 331 për sistemin e fitimit të trashëgimit?
7. Posedimi i ushtruar nga trashëgimlënësi deri në momentin e vdekjes, a do të merret parasysh për efekt të parashkrimit fitues edhe për trashëgimtarin pas çeljes së trashëgimit?
8. Padia që nuk është ngritur nga trashëgimlënësi në gjallërinë e tij, a mund të ngrihet nga trashëgimtari, pas çeljes së trashëgimit?
9. Trashëgimtari që ka fituar trashëgimin dhe nuk ka hyrë ende në posedim *de facto* të pasurisë trashëgimore, pra nuk e ka marrë në dorëzim atë ende *dhe* nuk ka filluar të gëzojë drejtpërsëdrejti pasurinë e trashëguar a ka të drejtë të ngrejë padinë posedimore ndaj cenuesit të pasurisë trashëgimore?
10. A i kalojnë trashëgimtarit me çeljen e trashëgimit, paditë posedimore, që ka pasur trashëgimlënësi karshi personave të cilët e kanë cenuar ose zhveshur nga posedimi?
11. A bëhet trashëgimtari posedues, në bazë të trashëgimit të fituar mbi të gjitha sendet edhe mbi ato që nuk ka qenë pronar trashëgimlënësi, por në kohën e vdekjes ka pasur posedimin (qoftë të ligjshëm apo të paligjshëm)?
12. Sipas kuptimit të sistemit të fitimit të trashëgimit, a llogaritet në favor të trashëgimtarit koha e ecur para çeljes së trashëgimit e nevojshme për fitimin e pronësisë me anë të parashkrimit?

**Rasti praktik nr. 1**

Në një vendim të Kolegjit Civil të Gjykatës së Lartë në lidhje më këtë çështje thuhet se “....trashëgimia është çelur në vitin 1961 dhe pavarësisht nga koha e ngritjes së padisë ajo është mbështetur në bazë të nenit 318 të Kodit Civil në fuqi. Duke ju referuar kohës së çeljes së trashëgimisë për të ndjerën B.C rezulton që në fuqi ka qenë dekreti “Mbi trashgimëninë” nr. 1892, datë 5.7.1954, ndryshuar me ligjin nr. 3169, datë 26.10.1960, lartpërmendura.....”.

***Pyetjet që shtrohen për zgjidhje:***

1.Cilin ligj material do të zbatojë gjykata në çeljen trashëgimisë?

2. Po ligj procedural?

***JAVA 16***

***Çështjet kryesore të mësimit:***

- Padenjësia, falja e padenjësisë.

- Detyrimet e trashëgimtarit të padenjë.

- Zëvendësimi. Natyra juridike e zëvendësimit.

**-** Zëvendësimi në trashëgiminë testamentare.

- Subjektet që mund të thirren në trashëgim sipas institutit të zëvendësimit (në vijë të drejtë dhe në vijë të tërthortë).

- Heqja dorë nga trashëgimia.

- Format e heqjes dorë.

- Efikasiteti i heqjes dorë.

- Subjektet e interesuara për kundërshtimin e heqjes dorë.

- Kundërshtimi i heqjes dorë nga ana e kreditorëve.

- Mos revokimi i heqjes dorë.

- Masat për sigurimin e pasurisë trashëgimore.

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + *Prezantimi nga pedagogu: (Totali 1 orë = 2 prezantime nga 30 minuta);*
  + *Diskutime, debat, ushtrime detyra, punë e pavarur individuale/grup nën drejtimin e pedagogut - 2 orë.*

***Pyetje vetëstudimore:***

1. Çfarë kuptimi praktik ka padenjësia?
2. Si vërtetohet padenjësia në rrugë gjyqësore gjatë gjykimit të themelit apo me padi të veçantë?
3. Cila është forma e faljes së padenjësisë?
4. Çfarë detyrimesh ka trashëgimtari i padenjë?
5. Si e kuptoni praktikisht zëvendësimin në vijë të drejtë?
6. Si e kuptoni praktikisht zëvendësimin në vijë të tërthortë?
7. Cili është kuptimi praktik i heqjes dorë nga trashëgimia sipas sistemit të fitimit të trashëgimit? Po sipas sistemit të pranimit të trashëgimit?
8. A është e trashëgueshme e drejta e heqjes dorë?
9. Cilat janë subjektet që legjitimohen për të kërkuar marrjen e masave për sigurimin e pasurisë trashëgimore?
10. Cili do të ishte dispozitivi i vendimit të gjykatës në rast se pranon kërkesën në lidhje me to?

**Rasti praktik nr. 1**

Gjykata e Rrethit Lushnjë mbi padinë e R.T-së kundër R.G-së për anulimin e aktit noterial datë 6.12.1996 ka vendosur rrëzimin e padisë.

,

Gjykata ka pranuar të vërtetuar padenjësinë e paditësit R.T për të trashëguar pasurinë e nënës së tij T.H, duke u mbështetur në thëniet jo të plota të dëshmitarëve L.I.K, M.B dhe K.C.

Të tre këta dëshmitarë që ka pyetur gjykata kanë vënë në dukje se paditësi është larguar prej vitesh nga qyteti i Lushnjës dhe banon në Tiranë dhe nuk është kujdesur për nënën e tij.

***Çështjet që shtrohen për zgjidhje:***

1. A përbëjnë shkak thëniet e dëshmitarëve, që sipas kritereve të përcaktuara në ligj, paditësi R.T të ketë mbajtur një qëndrim të tillë ndaj nënës, që të vijë në kundërshtim me plotësimin e detyrimeve të tij të parashikuara në ligj?
2. Në ç'formë është padenjësia?
3. A ndikon padenjësia në të drejtat e personave të tjerë që trashëgojnë me zëvendësim.

**Rasti praktik nr. 2**

Personi A është në moshë madhore dhe vuan nga një sëmundje e rëndë. Nga martesa e tij me B-në ai ka tre fëmijë, djemtë C e D dhe një vajzë, F. Gjithashtu, së bashku me të banon edhe babai i tij, të cilin e ka në ngarkim pasi është i paaftë për punë. Njëri nga fëmijët, C-ja i moshës 20 vjeç, realizon me një shoqëri ndërtimi, një kontratë shitje, me këtë përmbajtje: pjesa e truallit që do të më takojë mua si trashëgimtar i babait tim A pas vdekjes së tij dhe që është në pronësi të tij, unë ia shes që sot shoqërisë së ndërtimit.

***Çështjet që shtrohen për zgjidhje:***

1. Çfarë natyre juridike ka rasti në fjalë?
2. A është e vlefshme kontrata e realizuar nga X?

***Rasti praktik nr. 3***

Në një aksident automobilistik kanë gjetur vdekjen e menjëhershme i ati A dhe i biri C. Nga akti i ekspertizës mjeko-ligjore, nuk provohet se kush ka vdekur në parë dhe kush më pas. Personi A ka lënë bashkëshorten B dhe një fëmijë tjetër D. C ka lënë vetëm bashkëshorten E.

***Çështjet që shtrohen për zgjidhje:***

1. Çfarë natyre juridike ka rasti në fjalë dhe si interpretohet në bazë të dispozitave mbi trashëgiminë?
2. A e trashëgon C-ja të atin?
3. A e trashëgon bashkëshortja E vjehrrin e saj A?
4. Si çelet trashëgimia në këtë rast?

***JAVA 17***

***Çështjet kryesore të mësimit:***

- Dëshmia e trashëgimisë.

- Natyra juridike e dëshmisë së trashëgimisë.

- Natyra e kundërshtimit në gjykatën kompetente.

- Sigurimi i pasurisë trashëgimore;

- Padia për kërkimin e trashëgimit.

- Qëllimi për të cilin ngrihet padia për kërkimin e trashëgimit (peticio hereditas).

- Legjitimi aktiv dhe legjitimimi pasiv në padinë e kërkimit të trashëgimit.

- Objekti i padisë së kërkimit të trashëgimit.

- Natyra e padisë dhe shkaku ligjor i padisë së kërkimit të trashëgimit.

**-** Padia e kërkimit të trashëgimit dhe padia e kërkimit të sendit. Të përbashkëtat dhe dallimet midis tyre.

- Padia e kërkimit të trashëgimit dhe paditë e tjera për realizimin e të drejtave të

trashëgimtarit.

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + ***Prezantimi nga pedagogu: (Totali 1 orë = 2 prezantime nga 30 minuta);***
  + ***Diskutime, debat, ushtrime detyra, punë e pavarur individuale/grup nën drejtimin e pedagogut - 2 orë.***

***Pyetjet vetëstudimore***

1. Për çfarë nevojitet dëshmia e trashëgimisë në qarkullimin juridik civil?
2. Çfarë aktesh provuese duhet të merren parasysh në lëshimin e dëshmisë së trashëgimisë?
3. Çfarë akti vullneti përfaqëson dëshmia e trashëgimisë në kuptim të KC-së dhe ligjit “Për noterinë”.
4. A mund të kundërshtohet dëshmia e trashëgimisë në rrugë gjyqësore?
5. Çfarë natyre dhe karakteristika praktike ka padia e kërkimit të trashëgimit?
6. Cili është shkaku ligjor i padisë së kërkimit të trashëgimit?
7. Cili është rrethi i subjekteve që legjitimohen aktivisht dhe pasivisht në këtë padi?
8. Si do të ndërtohej saktë objekti i padisë së kërkimit të trashëgimit?
9. Si do ta kuptoni përmbajtjen e nenit 350/2 të KC-së?
10. Çfarë kuptoni me trashëgimtar aparent?
11. A parashkruhet padia e kërkimit të trashëgimit?
12. Si do e kuptoni përmbajtjen e nenit 351 të KC-së?
13. A konkurron padia e kërkimit të trashëgimit me padinë e pjesëtimit të trashëgimit?

***Rast praktik nr. 1***

Personi A ka ngritur këtë padi para jush me këtë objekt dhe shkak ligjor:

Anulimin e dëshmisë së trashëgimisë ligjore lëshuar nga noteri.

Kthimin e pasurisë trashëgimore që mbahet nga i padituri B.

***Çështjet që shtrohen për zgjidhje:***

1. A është ndërtuar drejt objekti i padisë nga paditësi A?
2. Çfarë natyre ka dëshmia e trashëgimisë ligjore?
3. Jepni mendimin tuaj duke e arsyetuar atë.

***Rasti praktik nr. 2***

Personi A dhe B janë trashëgimtarë ligjorë për pasurinë e lënë pas vdekjes nga babai i tyre C. Personi B posedon një shtëpi banimi pjesë e pasurisë trashëgimore për shkak se ka qenë banues së bashku me babain e tij. Nisur nga ky fakt personi A ka ngritur ndaj bashkëtrashëgimtarit të tij, personit B, padinë me objekt dhe me shkak juridik si më poshtë:

- detyrimin për të më njohur trashëgimtar;

- pjesëtimin e pasurisë trashëgimore;

- kthimin e pasurisë trashëgimore.

***Çështjet që shtrohen për zgjidhje:***

1. Çfarë natyre ka dëshmia e trashëgimisë ligjore?
2. A është ndërtuar saktë objekti i padisë nga paditësi A?
3. Jepni mendimin tuaj të arsyetuar në lidhje me dispozitivin e vendimit.

***JAVA 18***

***Çështjet kryesore të mësimit:***

- Çështje të teorisë dhe praktikës gjyqësore në lidhje me trashëgiminë ligjore.

- Trashëgimia në vijë të drejtë dhe ajo në vijë të tërthortë.

- Dallimi midis trashëgimisë ligjore dhe asaj testamentare.

- Çështje të kuptimit të drejtë praktik të nenit 361 të KC-së.

- Trashëgimtari i paaftë për punë.

- Analiza e nenit 363 dhe 371 të KC-së.

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + *Prezantimi nga pedagogu: (Totali 1 orë = 2 prezantime nga 30 minuta);*
  + *Diskutime, debat, ushtrime detyra, punë e pavarur individuale/grup nën drejtimin e pedagogut - 2 orë.*

***Pyetjet vetëstudimore:***

1. Trashëgimia ligjore a konkurron me atë testamentare?
2. Si e kuptoni përmbajtjen e nenit 361/2 të KC-së?
3. Cilat janë kriteret sipas KC-së që duhet të plotësojë një subjekt që të konsiderohet si trashëgimtar i paaftë për punë?
4. Cili është kuptimi praktik i trashëgimisë ligjore në vijë të drejtë?
5. Cili është kuptimi praktik i trashëgimisë ligjore në vijë të tërthortë?

***Rasti praktik nr. 1***

Gjykata e Rrethit Durrës me vendimin e saj të datës 27.6.1994 ka vendosur vërtetimin e faktit juridik mbi njohjen pronar të kërkuesit R.K në shtëpinë objekt gjykimi.

Kërkuesi në kërkesën e tij me objekt vërtetimin e faktit juridik të njohjes pronar mbi shtëpinë objekt gjykimi, ka pretenduar se në vitin 1943 ka vdekur i ati i tij M.K, i cili ka lënë si trashëgimtarë ligjorë të radhës së parë bashkëshorten Z.K, djemtë e tij M.G, N.K dhe vetë kërkuesin R.K.

Meqenëse u mungojnë dokumentet përkatëse, ka kërkuar në rrugë gjyqësore lëshimin e dëshmisë së trashëgimisë. Në të njëjtën kohë kërkuesi R ka pretenduar se ka në posedim një shtëpi të përbërë prej dy dhomash e një kuzhine, të cilën e ka trashëgim nga i ati i tij M.K dhe meqenëse kjo shtëpi nuk figuron e regjistruar në Zyrën e Regjistrimit të Pasurive të Paluajtshme, ka kërkuar vërtetimin e faktit juridik të qenies së tij pronar i kësaj shtëpie.

***Çështjet që shtrohen për zgjidhje:***

1. A ka vepruar drejt gjykata që ka pranuar kërkesën e kërkuesit duke e njohur atë si të vetmin pronar ekskluziv të shtëpisë.
2. Cili duhet të ishte hetimi që duhet të bënte gjykata në tërësinë e provave të paraqitura.

***Rasti praktik nr. 2***

Rezulton e provuar se A-ja ka vdekur në 31 nëntor të vitit 2006 dhe ka lënë si trashëgimtar të radhës së parë, fëmijët e tij B, C dhe D.

Po kështu rezulton se B-ja ka lidhur një kontratë huaje me një institucion bankar dhe ka marrë një shumë prej 200 000 Euro për financimin e biznesit të vet, kundrejt një interesi prej 6% në vit, shumë nga e cila kishte paguar vetëm dy këste vjetore në shumen prej 7500 Euro. Për këtë B-ja kishte lënë si kolateral një pasuri të paluajtshme të vlerësuar në shumen prej 150.000.

Në muajin shkurt të vitit 2006 banka ndërmerr veprime juridike për ekzekutimin e detyrueshëm të titullit ekzekutiv, kontratës së huasë.

Një muaj pas vdekjes së trashëgimlënësit, A, B-ja nëpërmjet një deklarate noteriale heq dorë nga trashëgimia për gjithë pasurinë e lënë në trashëgim përfshi dhe një shtëpi banimi të lënë nga trashëgimlënësi personi A.

Me vënien në ekzekutim të titullit ekzekutiv banka bie në dijeni të një veprimi të tillë dhe i kërkon B-së që të revokojë heqjen dorë, pasi është e vetmja pasuri që ata mund të vinin dorë për vjeljen e pjesës së ngelur të detyrimit. Personi B nuk e bën një veprim të tillë.

Në këto kushte banka i drejtohet gjykatës me padi me objekt pjesëtimin e pasurisë trashëgimore, shtëpisë së banimit.

***Çështjet që shtrohen për zgjidhje:***

1. Cila është natyra juridike e konflikti gjyqësor?
2. A qëndron objekti i padisë së ngritur nga banka?

***JAVA 19***

***Çështjet kryesore të mësimit:***

- Parimet doktrinale dhe karakteri i testamentit si një veprim juridik i njëanshëm.

- Testamenti me titull universal dhe me titull të posaçëm.

- Interpretimi i testamentit.

- Zotësia për të disponuar dhe ajo për të fituar me testament.

- Koncepti i fëmijëve të pandërmjetëm.

- Analiza e neneve 374 - 377 të KC-së.

- Kriteret që duhet të përmbushë një testament që të jetë i vlefshëm.

- Çështje të disponimit të vullnetit të testatorit.

- Legu. Dallimi i tij nga trashëgimia me testament dhe nga barra, sipas legjislacionit tonë. Krahasimi me legjislacione të tjera (francez, italian dhe Kodin Civil të viti 1929) probleme të pavlefshmërisë relative dhe absolute të testamentit.

- Rezerva ligjore. Analiza e nenit 379 të KC-së.

- Testamentet e pavlefshme relativisht dhe ato absolutisht. Analiza e nenit 411 të KC-së.

- Padia për rregullimin e pasojave që vijnë nga pavlefshmëria e testamentit si veprim juridik i njëanshëm.

- Padia e kërkimit të trashëgimit, ajo e pjesëtimit të trashëgimit dhe raporti me testamentet absolutisht të pavlefshme.

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* *Prezantimi nga pedagogu: (Totali 1 orë = 2 prezantime nga 30 minuta);*
* *Diskutime, debat, ushtrime, detyra, punë e pavarur individuale/grup nën drejtimin e pedagogut (2 orë).*

***Pyetjet vetëstudimore:***

1. Cilat janë kriteret teorike që duhet të përmbajë një testament si një veprim juridik i njëanshëm?
2. Çfarë përmbajte e karakterizon testamentin?
3. Si mund të interpretohet një testament?
4. Cilat janë kriteret që duhet të plotësojë një testament sipas KC-së dhe ligjit “Për noterinë” që të jetë i vlefshëm në formë dhe përmbajtje?
5. Kur merret parasysh çështja e vlefshmërisë së testamentit?
6. Po çështja e vlefshmërisë së disponimit të vullnetit testamentar?
7. Çfarë kuptoni me testamente relativisht të pavlefshme dhe absolutisht të pavlefshme?
8. Si kundërshtohet në rrugë gjyqësore pavlefshmëria e testamentit?
9. A mund të caktohet në formën e trashëgimisë testamentare gruaja si trashëgimtare e tillë?
10. Si është kuptimi praktik i institutit të përjashtimit nga trashëgimia?
11. Ku qëndron lidhja midis nenit 379 dhe 361/2 të KC-së?
12. Si do e interpretonit përmbajtjen e nenit 377 të KC-së?
13. Si kundërshtohet në rrugë gjyqësore një testament absolutisht apo relativisht i pavlefshëm?
14. Si do e interpretonit në kuptimin praktik përmbajtjen e nenit 411 të KC-së?

***Rasti praktik nr. 1***

I padituri IB është i biri i FT-së, gruas së parë të të ndjerit VT, e cila rezulton të ketë vdekur para tij. Me testamentin noterial të datës 1.2.1994, i ndjeri VT ka disponuar për pronën e tij, shtëpi dykatëshe, që përbëhet prej 5 dhomash, 2 banjash, 2 korridore që ndodhen në lagjen “Kërcinj” Krujë, duke ia lënë këtë pronë, pas vdekjes, djalit të gruas së tij të parë, të paditurit IB. Paditësja ka banuar te kjo banesë edhe pas vdekjes së të ndjerit VT.

I padituri IB ka kërkuar në gjykatë lirimin e dorëzimin e banesës nga paditësja HT.

Paditësja HT me pretendimin se, i ndjeri ka pasur në kohën e disponimit me testament, një vëlla dhe motër të gjallë, ka kërkuar pavlefshmërinë absolute të testamentit të mësipërm.

Paditësja HT, pretendon se duke iu referuar kohës kur është përpiluar testamenti, për zgjidhjen e konfliktit zbatohen dispozitat e Kodit Civil të vitit 1981. Sipas pretendimit të saj rezulton që të jetë disponuar në kundërshtim me paragrafin e 2-të të nenit 113 të Kodit Civil të vitit 1981.

Paditësja HT është gruaja e dytë e të ndjerit VT, me të cilin ka pasur një fëmijë të datëlindjes 15.2.1993. Sipas pretendimit të paditurit në deklaratën e mbrojtjes, trashëgimlënësi VT, nuk ka përjashtuar nga trashëgimia fëmijën e tij të mitur, gjë që nuk ka pasur dhe sipas tij kjo vërtetohet sipas certifikatës së përbërjes familjare. Gjithashtu se nuk ka pasur në kohën e disponimit testamentar, trashëgimtarë të tjerë që trashëgojnë me zëvendësim, fakt ky që provohet po nga certifikata e përbërjes familjare.

Në gjykim është provuar se testamenti noterial është hartuar më datë 1.2.1994 dhe i ndjeri VT ka vdekur më datë 17.10.2013. Po kështu, në momentin e hartimit të testamentit rezulton se, kanë qenë gjallë të ndjerët, e motra BB, e cila ka vdekur më 27.8.2000 dhe i vëllai MT, i cili ka vdekur më 17.12.2015.

**Çështjet që shtrohen për zgjidhje:**

1. Nisur nga rrethana të faktit dispozitat e cilit Kod do të zbatohen, në lidhje me çeljen e marrëdhënies juridike të trashëgimisë: Kodit Civil të vitit 1981 apo Kodit Civil në fuqi? Në çdo rast citoni dispozitën që mbështet arsyetimin tuaj.
2. Kriteret e vlefshmërisë së testamentit si një veprim juridik i njëanshëm, me cilin ligj të zbatueshëm lidhen? Jepni mendimin e arsyetuar dhe bazën ligjore përkatëse.
3. A është i lirë testatori në rastin tonë dhe sipas përmbajtjes së kazusit që të disponojë në favor të cilitdo person pasurinë e tij pas vdekjes.
4. Jepni mendimin tuaj të arsyetuar në rolin e gjyqtarit të shkallës së parë në lidhje me padinë e ngritur nga paditësi sipas objektit.

***Rasti praktik nr. 2***

Gjykata e rrethit Elbasan ka vendosur rrëzimin e padisë së D.SH-së etj. kundër A.K-së e B.K-së për anulim testamenti. Kundër ankimit kanë bërë ankim paditësit të cilët kanë pretenduar se testamenti është bërë nën ndikimin e mashtrimit, të kanosjes ose për shkak lajthimi.

Paditësit në padinë e tyre kanë pretenduar që i ati i palëve ndërgjyqës të jetë trajtuar keq nga i padituri A.K. Gjatë gjykimit nga provat e administruara në dosje ka rezultuar se prindërit e palëve kanë jetuar vazhdimisht me të paditurin A.K, i cili është sjellë mirë me ta dhe midis tyre nuk ka pasur asnjë grindje apo mosmarrëveshje.

I ati i tyre, i quajtur O.K, me vullnetin e tij të lirë në vitin 1988 ka bërë testament në favor të të paditurve A dhe B.K. Edhe nëna e tyre M.K që ka vdekur në vitin 1990 ka disponuar pasurinë e saj me testamentin e datës 25 shtator 1989, vetëm në favor të të paditurve A e B.K dhe ka përjashtuar paditësit nga kjo trashëgimi.

***Çështjet që shtrohen për zgjidhje:***

1. A është ngritur drejt objekti i padisë nisur nga natyra juridike e çështjes?
2. Në paditë me objekt anulim testamenti për shkaqet e pretenduara nga paditësit, cili është momenti që duhet të bazohen palët në pretendimet dhe prapësimet e tyre?

***Literatura për temën 7:***

* Nathanaili, Andrea., Papuli, Nonda. “Disa çështje mbi pronësinë dhe trashëgiminë”, botim i Ministrisë së Drejtësisë, Tiranë, 1961.
* Biçoku, Nazmi. “E drejta e trashëgimisë”.
* Galgano, Francesco. “E drejta private”, Luarasi, Tiranë.
* Ligji nr. 110, datë 20.12.2018, “Për noterinë”, nenet 43-46.
* Universiteti i Tiranës, “E drejta civile”, tekst i miratuar nga Fakulteti i Drejtësisë.
* Dekreti nr. 1891, datë 3.7.1954, “Mbi trashëgimëninë”.
* Kodi Civil i vitit 1929.
* Kodi Civil i vitit 1981.
* Vendimi datë 17. 11. 1978 i Kolegjit Civil të Gjykatës së Lartë.
* Vendimi nr. 8, datë 7.2.1962 i Plenumit të Gjykatës së Lartë.
* Vendimi nr. 44, datë 16.3.1964 i Kolegjit Civil të Gjykatës së Lartë.
* Vendimi datë 6.2.1974 i Kolegjit Civil të Gjykatës së Lartë.
* Vendimi nr. 8, datë 29.1.1966 i Kolegjit Civil të Gjykatës së Lartë.
* Vendimi nr. 961, datë 15.10, 1999 i Kolegjit Civil.
* Vendimi nr. 452, datë 2.12.2006 i Kolegjit Civil.
* Vendimi nr. 1411, datë 25.2.2010 i Gjykatës së Rrethit Gjyqësor Tiranë.
* Vendimi nr. 1465, datë 26.2.2010 i Gjykatës së Rrethit Gjyqësor Tiranë.
* Vendimi nr. 734, datë 11.5.2000 i Kolegjeve të Bashkuara.
* Vendimi nr. 434, datë 3.3.2005 i Kolegjit Civil.
* Vendimi nr. 49, datë 26.2.2009 i Kolegjit Civil.
* Vendimi nr. 457, datë 4.12.2008 i Kolegjit Civil.
* Vendimi nr. 132, datë 16.2.2006 i Kolegjit Civil.
* Vendimi nr. 131, datë 16.2.2006 i Kolegjit Civil.
* Vendimi nr. 76, datë 24.1.2006 i Kolegjit Civil.
* Vendimi nr. 49, datë 26.2.2009 i Kolegjit Civil.
* Vendimi nr. 1350, datë 6.10.2005 i Kolegjit Civil.
* Vendimi nr. 1437, datë 20.10.2005 i Kolegjit Civil.
* Vendimi nr. 49, datë 26.2.2009 i Kolegjit Civil.
* Vendimi nr. 400, datë 6.4.2006 i Kolegjit Civil.
* Vendimi nr. 1320, datë 1.12.2006 i Kolegjit Civil.
* Vendimi nr. 782, datë 20.6.2002 i Kolegjit Civil.
* Vendimi nr. 6, datë 24.1.2007 i Kolegjeve të Bashkuara.
* Vendimi nr. 139, datë 15.2.2007 i Kolegjit Civil.
* Vendimi nr. 892, datë 15.5.2003 i Kolegjit Civil.
* Vendimi nr. 379, datë 20.9.2011 i Kolegjit Civil.
* Vendimi nr. 372, datë 15.9.2011 i Kolegjit Civil.
* Vendimi nr. 52, datë 2.12.2012 i Kolegjit Civil.
* Vendimi nr. 464, datë 25.10.2011 i Kolegjit Civil.
* Vendimi nr. 455, datë 20.1.2011 i Kolegjit Civil.
* Vendimi nr. 42, datë 26.1.2012 i Kolegjit Civil.
* Vendimi nr. 379, datë 18.9.2012 i Kolegjit Civil.
* Vendimi nr. 52, datë 2.2.2012 i Kolegjit Civil.
* Vendimi nr. 5, datë 20.1.2016 i Kolegjit Civil.

**SEMESTRI I DYTË**

***Tema 8: Detyrimet*** ***dhe kontratat. Faza parakontraktore.***

***12 orë (java 20-22)***

***Përshkrimi i temës:***

Në këtë temë do të trajtohen parimet kontraktore që lidhen me shfaqjen e vullnetit kontraktor dhe format e shfaqjes së vullnetit në kontratat civile dhe në kontratat administrative duke ndaluar në dallimet e vendimmarrjeve nga gjykatat kompetente. Heshtja dhe veprimet konkludente mbeten më problematike për t’u interpretuar në praktikën e tregut dhe atë gjyqësore, ndaj në këtë temë do të ketë një vend të rëndësishëm për to. Tradita shqiptare dhe kultura e komunikimit, veçanërisht në kontratat me palë të huaja mbetet për t’u trajtuar me kujdes. Faza parakontraktore. Propozimi, pranimi, bisedimet paraprake, reklamat. Oferta publike, marrëveshjet e xhentëlmenëve, premtimi i njëanshëm, kontrata paraprake dhe problemet praktike që lidhen me to. Po ashtu, mirëbesimi dhe përkufizimi i tij. Vendimet gjyqësore që lidhen me trajtimin e konceptit të mirëbesimit, koncepti i zakonit tregtar dhe zbatimi i tij në praktikën gjyqësore. Vështrim krahasues. Një vend me rëndësi do të gjejë interpretimi i kontratave, sipas KC-së dhe sipas trajtimeve mbështetur në të Drejtën Kontraktore të Komunitetit Europian. Në javën e tretë do të trajtohet zgjidhja e kontratës dhe rastet që hasen më shpesh në praktikën gjyqësore, do të evidentohet se ku dallon zgjidhja nga anulimi dhe nga heqja dorë nga kontratat, ku dallon heqja dorë nga lidhja e kontratës me heqjen dorë nga kontrata dhe do të trajtohen pasojat e zgjidhjes së kontratës, pasojat e heqjes dorë dhe të anulimit të kontratave.

***JAVA 20***

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + *Prezantimi nga pedagogu: (Totali 1 orë = 2 prezantime nga 30 minuta);*
  + *Diskutime, debat, ushtrime detyra, punë e pavarur individuale/grup nën drejtimin e pedagogut (2 orë).*

***Çështjet kryesore të temës:***

* Parimet kontraktore që lidhen me shfaqjen e vullnetit kontraktor.
* Format e shfaqjes së vullnetit në kontratat civile dhe në kontratat administrative. Dallimet e vendimmarrjeve nga gjykatat kompetente.
* Heshtja dhe veprimet konkludente. Tradita shqiptare dhe kultura e komunikimit, veçanërisht në kontratat me palë të huaja.
* Faza parakontraktore. Propozimi, pranimi, bisedimet paraprake, reklamat.

***Pyetjet studimore:***

1. A ndryshon termi kontratë nga termi aktmarrëveshje?

2. Çfarë janë marrëveshjet e xhentëlmenëve, (gentelmen agreement)? A sjellin pasoja juridike? A janë të detyrueshme për t’u zbatuar me forcën shtrënguese të shtetit?

3. A duhet që kontrata të ketë një emër? A e bën mungesa e emrit kontratën të pavlefshme?

4. Çfarë është mirëbesimi dhe keqbesimi në marrëdhëniet kontraktore? Si ndikojnë ato në interpretimin e kontratës?

5. Në çfarë raporti qëndron kontrata e kaparit me kontratën paraprake dhe paradhënien?

***Rast praktik:***

**Palët**: Paditës E.D, palë e paditur shoqëria D.

**Objekt**: kthimin e çmimit për shkak të diferencës në madhësinë reale të sendit dhe çmimit të paguar për shitjen e sendit të paluajtshëm.

**Baza ligjore**: neni 752, 753 i Kodit Civil.

**Faktet**:

Ndërmjet palëve është lidhur kontrata e shitblerjes për një send të paluajtshëm “kaferi pastiçeri”.

Çmimi i kontratës 500,000 euro shumë e likuiduar tërësisht nga palët.

Gjatë përdorimi, pala blerëse vë re se ka një diferencë në sipërfaqen e objektit prej 30 m2 (nga 171 m2) ndaj kërkon kthimin e çmimit të paguar tepër.

**Pretendimet e palës së paditur**: çmimi i caktuar në kontratë nuk është për njësi matëse m2, por çmimi bazohet mbi vetë sendin e paluajtshëm, duke përfshirë dhe veprimtarinë. Diferenca përfshin edhe mjediset funksionale të lokalit.

Gjykata e shkallës së parë vendosi pranimin e kërkesëpadisë pjesërisht, diferenca në madhësinë reale ishte më e vogël sesa ajo e pretenduar nga pala paditëse.

Gjykata e Apelit Tiranë vendos lënien në fuqi të vendimin.

Arsyetimi: “***Vërtet sendi i shitur është si një i tërë, pa përcaktuar çmim për njësi matëse, por në thelb kontrata ka dy elemente thelbësore të veprimit juridik, sipërfaqen dhe çmimin total.....”.***

Detyrat e lëna për GJ.A-në: “**…pa u ndalur thjesht në shprehjen e kuptimin letrar të fjalëve, duhet të vlerësojë sjelljen e palëve kontraktuese në tërësi, para dhe pas përfundimit të kontratës, për të arritur në përcaktimin e qëllimit të vërtetë dhe të përbashkët të tyre. Për më tepër, në interpretimin e një kontrate, mbi parimin e mirëbesimit të palëve, gjykata ka detyrimin ligjor që të bëjë një vlerësim të të gjitha kushteve kontraktore në harmoni me njëra-tjetrën, duke mos u kufizuar vetëm në klauzola të veçanta.**

Konkretisht, nëse vullneti dhe qëllimi i palëve ndërgjyqëse, ka qenë shitja e një sendi të paluajtshëm të caktuar, duke treguar **përmasat,** me një **çmim të vendosur mbi bazën e një pagese për çdo njësi** matëse, atëherë do të merren në konsideratë ndryshimet që rezultojnë nga gjendja reale e fizike e sendit me përshkrimin sipas kontratës.

Sa më sipër, GJ.L-ja vendosi prishjen e vendimit të GJ.A-së dhe rikthimin e çështjes për rigjykim në atë gjykatë.

**Pyetje për kazusin:**

1. Si ndikohet interpretimi i kushteve të kontratës në varësi nga sipas qëllimit të palëve dhe sjelljen e tyre kontraktore në kushtet e mirëbesimit?

***JAVA 20 3 orët e dyta në orët e administratives***

***Çështje për diskutim të kryqëzuara me lëndën e të drejtës administrative***

**Me *kursin e të drejtës administrative: (3 orë prezantim e debat)***

**«Shfaqja e vullnetit për lidhjen e kontratës në të drejtën civile dhe administrative».**

***Pyetje vetëstudimore:***

1. Ku dallon lidhja e një kontrate civile nga ajo e një kontrate administrative?

2. Cilat janë konfliktet gjyqësore që lidhen me fazën e lidhjes së kontratës së shitjes në fushën civile dhe administrative?

***Rast praktik:***

***Vendimi nr.107, datë 24.2.2016 i GJL-së.***

**Faktet:**

Ka rezultuar e provuar se, shoqëria “MB Kurti” sh.p.k ka hyrë në dy procedura prokurimi për furnizimin e palës së paditur me artikuj ushqimorë, nga e cila ka dalë edhe fitues.

Në prokurimin e parë është lidhur kontrata e furnizimit datë 4.7.2007, ndërsa për prokurimin e dytë, nuk rezulton të jetë lidhur ndonjë kontratë konkrete, por nga aktet e tenderit dhe formulari i çmimit të ofertës datë 24.7.2008, rezulton të evidentohet sasia e mallit që duhej furnizuar pala e paditur, grafiku i lëvrimit dhe çmimi.

Pala paditëse ka pretenduar se ka kryer rregullisht furnizimet e parashikuara të artikujve ushqimorë sipas kontratave më sipër, por nga pala e paditur nuk është likuiduar vlera e mallit të lëvruar për periudhën qershor – dhjetor 2007 dhe 1.8.2008 – 31.12.2008 në shumën prej 4,202,097 lekë. Kjo shumë sipas palës paditëse, provohet nëpërmjet fletëdaljeve, akteve të dorëzimit, si dhe faturat tatimore të depozituara në dosjen gjyqësore.

Gjykata e shkallës së parë e ka pranuar padinë për të dy kërkimet. Gjykata e Apelit e lë në fuqi vendimin.

Asnjë prej palëve nënshkruese nuk ka vendosur në nënshkrim datë të ndryshme nga ajo që mban fatura, pra datën 24.12.2007. Kjo provon se kjo faturë është lëshuar dhe depozituar pranë palës paditëse në këtë datë.

Kontrata e furnizimit datë 4.6.2007 ka përcaktuar se: “*Afati i kësaj kontrate fillon në datë 4.6.2007 dhe mbaron në datë 31.12.2007*”. Pra, ana furnitore kishte detyrimin ligjor që të përmbushte detyrimin për dorëzimin e mallit deri në datë 31.12.2007, ndërsa ana e furnizuar kishte detyrimin që t’i likuidonte vlerën e mallit në momentin e dorëzimit të saj. Rezulton e provuar se pala paditëse në cilësinë e palës furnizuese e ka përmbushur detyrimin kontraktual brenda afatit të përcaktuar në kontratë, pra 7 ditë përpara se të përfundonte kontrata, duke e respektuar atë plotësisht. Ndaj, pretendimi i Avokaturës së Shtetit se kjo faturë është dorëzuar me vonesë nuk qëndron dhe është e pambështetur në prova.

Në përfundim të tenderit është detyrim i autoritetit kontraktor dhe operatorit fitues që të lidhin kontratën përkatëse, pasi është kryer edhe publikimi në Buletinin e Njoftimeve Publike.

Kolegji Administrativ i GJL-së vlerëson që lidhja e kontratës midis autoritetit kontraktor si dhe operatorit fitues, është kusht i domosdoshëm në kuptim të ligjit “Për prokurimin publik”.

Në pikën 5 të nenit 58 të ligjit nr. 9643, datë 20.11.2006, “Për prokurimin publik”, i ndryshuar, legjislatori ka parashikuar se: *“nëse midis autoritetit kontraktues dhe operatorit të shpallur fitues në tender nuk lidhet kontrata përkatëse, atëherë autoriteti kontraktues ka të drejtë të lidhë kontratën me operatorin tjetër pasardhës, të renditur në listën e pjesëmarrësve”*.

Lidhja e kontratës është një formalizim i domosdoshëm i parashikuar shprehimisht në ligj, i cili do të shërbejë më vonë edhe për të provuar ekzistencën e të drejtave dhe detyrimeve, në një marrëdhënie të caktuar në fushën e prokurimit publik.

Në vijim të sa më sipër, në kushtet kur pala paditëse nuk ka lidhur kontratën e furnizimit ***sipas parashikimeve të ligjit nr. 9643, datë 20.11.2006, “Për prokurimin publik”, i*** ndryshuar, nuk mund të pretendojë shlyerjen e detyrimit si dhe pagimin e kamatëvonesave. Vetëm në rast se ky veprim do të ishte formalizuar sipas parashikimeve të këtij ligjit, ***pala paditëse do të kishte të drejtën të kërkonte përmbushjen e saj,*** e për rrjedhojë të kishte garancitë ligjore që i jep Ligji nr. 9643, datë 20.11.2006, “Për prokurimin publik”, i ndryshuar. Pala paditëse në këtë gjykim nuk ka pasur të nënshkruar një kontratë furnizimi me palën e paditur, në mënyrë që të pretendojë nga kjo e fundit përmbushjen e detyrimit kontraktual.

*Gjykata e Lartë ka vendosur rrëzimi i padisë në lidhje me këtë kërkim.*

**Pyetje lidhur me kazusin:**

1. Në çfarë raporti qëndron mirëbesimi i furnizuesit me përfituesin e shërbimit/mallit dhe formën e kërkuar nga ligji për lidhjen e kontratës?

2. A mund të mbrohet pala furnizuese me padinë për begatim pa shkak?

***JAVA 21 3 orë***

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + *Prezantimi nga pedagogu: (Totali 1 orë = 2 prezantime nga 30 minuta);*
  + *Diskutime, debat, ushtrime, detyra, punë e pavarur individuale/grup nën drejtimin e pedagogut (2 orë).*

***Çështjet kryesore të mësimit:***

- Faza e parakontraktore. Oferta publike, marrëveshjet e xhentëlmenëve, premtimi i njëanshëm, kontrata paraprake dhe problemet praktike që lidhen me to.

- Mirëbesimi dhe përkufizimi i tij. Vendimet gjyqësore që lidhen me trajtimin e konceptit të mirëbesimit.

- Koncepti i zakonit tregtar dhe zbatimi i tij në praktikën gjyqësore. Vështrim krahasues.

***Pyetje vetëstudimore:***

1. Ku dallon kontrata paraprake e shitjes dhe premtimi për shitje?

2. A kanë të njëjtën detyrueshmëri juridike “premtimi për shitje” dhe “kontrata paraprake e shitjes”?- 3. Çfarë është premtimi i njëanshëm dhe ku dallon ai nga “premtimi për shitje” i bërë me dy palë dhe me akt noterial?

4. Cili është dallimi midis një kushti kontraktor të vendosur nga palët me një kusht ligjor të vendosur nga ligji? Ilustroni përgjigjen duke u mbështetur te legjislacioni për shitjen e trojeve të huajve.

5. A dallon oferta publike nga njoftimet në gazeta?

***Ushtrim i pavarur me gojë:***

* + ***“Vështrim krahasues për mirëbesimin dhe zakonin tregtar me qëllim dhënien e konceptit dhe përkufizimit mbi to.”***

***Auditori do të ndahet në grupe që do të punojnë në mënyrë të pavarur nën drejtimin e pedagogut. Konkluzionet e tyre do të jepen me prazantim në power point.***

***Rast praktik:***

***CMS ANDONNINO ASCOLI & CAVASOLA SCAMONI*** *kundër* ***AJM SLOVENIJA sh.p.k****Vendimi nr. 145, datë 4.5.2016 i Kolegjit Civil të GJL-së*

***Objekti i gjykimit:*** *Detyrimi i palës së paditur të përmbushë detyrimin monetar që rrjedh nga kontrata jo formale e shërbimit, sipas faturës nr.1, datë 5.11.2009, si dhe të paguajë shpërblimin për dëmin e shkaktuar nga vonesa në përmbushjen e detyrimit.*

***Paditësi është*** *një shoqëri tregtare që ka si objekt të veprimtarisë së saj: “Kryerje shërbimesh ligjore”.*

***I padituri*** *është një sh.p.k që ka si objekt të veprimtarisë së saj import - eksport, prodhim dhe tregtim me shumicë dhe pakicë të materialeve plastike, duralumini, xham etj.*

**Rrethanat e çështjes**

*I padituri, më datë* ***9 tetor 2009, ora 10:46 i*** *ka dërguar një e-mail paditësit me objekt: “Kërkesë për këshillim”, në të cilën i kërkon ndihmë që “të kontrollojë kontratën”, e cila i është ofruar nga një sipërmarrës tjetër shqiptar në procesin e biznesit të tij.*

*Në përgjigje të këtij e-mail-i, më datë* ***9 tetor 2009, ora 10:53*** *është kthyer përgjigje nga paditësi duke i caktuar edhe datën e takimit për të marrë dokumentet.*

*Më datën* ***9 tetor 2009, i*** *padituri i kthen përgjigje paditësit duke i kërkuar falje që nuk mund ta takonte ditën e martë, sepse do të udhëtonte në Slloveni dhe se do të kthehej ditën e mërkurë. Për këtë, i padituri i kërkon paditësit që të takohej më përpara se të nisej, sepse ishte me nxitim dhe se kompania e ndërtimit priste një përgjigje prej tij.*

*Më datën* ***9 tetor 2009, ora 11:38,*** *nga ana e të paditurit është propozuar të bëhej një takim ditën e hënë pas orës 14:00.*

*Në takimin e datës* ***9 tetor 2009,*** *palët janë takuar në zyrën e paditësit. Paditësi kishte marrë në format “pdf” kopjet e dokumenteve të cilat i kishte kërkuar që “t’i kontrollonte”.*

*Në këtë takim, të paditurit i është kërkuar nga ana e paditësit që dokumentet e nisura t’i dërgoheshin edhe në format “Word.doc” në mënyrë që paditësi të kishte mundësi të punonte mbi të.*

*Më datë* ***12 tetor 2009, ora 16:47, i*** *padituri ka nisur me e-mail edhe në format “Word.doc”, të gjitha dokumentet.*

*Më datë* ***14 tetor 2009, ora 10:39,*** *paditësi shkruan se: ”… po shqyrtojmë kontratat që ju na dhatë dhe do t’u dërgojmë versionin e ri-draftuar, maksimumi nga pasditja e sotme. Shpërblimi për të bërë nga Senior Associate që ju takuat, është 250 EURO/ora. Me aprovimin tuaj, ne besojmë se do të jemi në gjendje t’u dërgojmë juve versionet e fundit të dy marrëveshjeve të tjera brenda ditës së nesërme.”*

*Më datë* ***14 tetor 2009, ora 16:57,*** *paditësi dërgon një tjetër e-mail me dy dokumente: (i) një memorandum konciz në lidhje me opsionet potenciale për strukturimin e transaksionit mes AJM Slovenia sh.p.k dhe AGI Kons sh.p.k, dhe (ii) një draft marrëveshje furnizimi dhe shërbimi, duke pritur për komente.*

*Më* ***datë 16 tetor 2009 palët takohem për të shqyrtuar komentet.***

*Më* ***datë 16 tetor 2009 ora 20:26*** *paditësi dërgon me marrëveshjen e rishikuar pas komenteve.*

*Më datë* ***18.10.2009 ora 14:15 i*** *padituri i ka dërguar e-mail paditësit: “Ishte kënaqësi t’ju takoja ju dhe kolegët tuaj, por më duket se ka pasur një keqkuptim përsa i përket tarifave tuaja, duke u nisur nga eksperienca ime e deritanishme, çmimet për lloje të ndryshme tarifash kanë qenë fikse, në varësi dhe kompleksitet të kontratave dhe jo në varësi të orëve të kaluara mbi to … Shoqëria jonë në shoqëri nuk mund t’i lejojë vetes të paguajë me mijëra euro për një kontratë, kështu që në rast se nuk biem dakord për një çmim fiks për kontratën në fjalë (kompensim i pagesës me apartamente) jam i detyruar të ndërpres bashkëpunimin me ju dhe t’ju kërkoj të lëshoni një faturë për punën që keni kryer deri më tash. ”*

*Më datën* ***20.10.2009 ora 12:16*** *nga pala paditëse i është dërguar palës së paditur një e-mail duke shkruar: “Bashkëngjitur drafti që unë kam përgatitur për transferimin e dy apartamenteve në lidhje me marrëveshjen e furnizimit dhe shërbimeve, për shqyrtim dhe komentet tuaja”.*

*Po në datë* ***20.10.2009 ora 13:15 i*** *padituri i dërgon një e-mail paditësit duke shkruar: “Ndalo së punuari mbi këtë çështje... unë do të ta shpjegoj më vonë”.*

*Në datën* ***9 nëntor 2009,*** *nga ana e paditësit është e-mail-i me objekt: “Faturë”, duke i thënë se: “Ju lutem shikoni dokumentet bashkëngjitur. Ne do t’ju dërgojmë shumë shpejt faturën origjinale”.*

*Më datën* ***10 nëntor 2009, i*** *padituri i ka nisur një e-mail paditësit, duke shkruar se duke qenë se midis tyre nuk kishte një marrëveshje për këtë punë, ata nuk mund të pranonin dhe të njihnin këtë faturë.*

***I padituri ka refuzuar pagesën*** *për shërbimet që janë pretenduar si të kryera nga ana e palës paditëse.*

*Paditësi, pretendon për një “Kontratë joformale shërbimi” dhe ka kërkuar të shlyejë ndaj tij shumën prej 7500 Euro të dhënë në faturën e datës 5.11.209.*

***Pyetje rreth kazusit:***

**1.**Çfarë kuptojmë me kontratë joformale shërbimi?

2. Kur konsiderohet se është lidhur një kontratë?

3. A jemi në kushtet e një kontratë në rastin e veprimeve të parashikuara më sipër?

4. Si duhen interpretuar veprimet e mësipërme?

**JAVA 22**

**Çështjet kryesore të mësimit:**

- Interpretimi i kontratave, llojet e interpretimit sipas KC-së dhe sipas trajtimeve mbështetur në të Drejtën Kontraktore të Komunitetit Europian.

- Probleme praktike të interpretimit të kontratës sipas Kodit Civil shqiptar. Direktiva mbi kushtet e padrejta kontraktore (93/13), Council Directive 93/13/EEC of 5 April 1993.

- Rregullat e interpretimit të kontratës, mirëbesimi dhe keqbesimi, zakoni tregtar si burim i së drejtës kontraktore, parimet e Kodit të Kontratave të BE-së etj.

***Metodologjia:* *Prezantim me Power Point,* *raste studimore, punë në grup, debat.***

***Struktura e organizimit të mësimit:***

* *Prezantimi nga pedagogu: (Totali 1 orë = 2 prezantime nga 30 minuta);*
* *Diskutime, debat, ushtrime, detyra, punë e pavarur individuale/grup nën drejtimin e pedagogut (2 orë).*

***Rast praktik***

**Vendimi nr. 52, datë 22.1.2013 i Gjykatës së Lartë.**

Kontrata e rentës jetore duhet domosdoshmërisht të përmbajë e tregojë një minimum detyrimesh, veprimesh a kategorish veprimesh të natyrës së mbajtjes dhe/ose përkujdesjes, të cilat duhet t’i kërkojë, e respektivisht t’i përmbushë, përfituesi i rentës jetore dhe debitori i rentës.

Detyrimi që duhet të përmbushet nga debitori i rentës dhe përfitimi që vjen nga renta jetore duhet të jetë konkret.

Mbajtja dhe kujdesi për përfituesin e rentës jetore nuk mund të bazohet thjesht në deklarime tërësisht të përgjithshme, a prioristike, morale, shpirtërore etj., të cilat e bëjnë të papërcaktuar këtë detyrim.

Në çështjen objekt gjykimi, nga ana e gjykatave të faktit pranohet se vërtetohet që mes palëve ndërgjyqëse është lidhur një kontratë e rentës jetore.

Paditësit kanë tjetërsuar, duke e dhuruar, një apartament banimi kundrejt detyrimit për të paditurit që të kujdesen për paditësit për gjithë kohën që janë gjallë. Përveç kësaj dhe faktit që paditësit janë të moshuar, në kontratë parashikohet përgjithësisht detyrimi për kujdes pa treguar dhe orientuar ndonjë formë më konkrete e të përcaktuar të kujdesit.

Paditësit kanë kërkuar zgjidhjen e kësaj kontrate sepse të paditurit nuk ushtrojnë kujdesin që kanë marrë përsipër me anë të kontratës. Pretendimet për zgjidhjen e kontratës janë po ashtu të përgjithshme sikurse edhe vetë parashikimi i kontratës.

Paditësit pretendojnë se pas disa kohësh kujdesi nuk ka qenë në nivelin e kënaqshëm për ta, madje për shkak të qëndrimeve të kundërta lidhur me shkallën dhe shpeshtësinë e kryerjes së kujdesit mes palëve ka kontradikta deri në mospërmbushje të detyrimit për kujdes.

Të paditurit, nga ana e tyre, pretendojnë se i plotësojnë vijimësisht detyrimet për kujdes për mirëmbajtjen, pastrimin etj., punë e kujdes për shtëpinë dhe për paditësit, por paditësit janë konfuzë në atë që kërkojnë e pretendojnë.

Gjykata merr në analizë aspektet praktike të kontratës së rentës jetësore. Kolegji Civil afirmon se kontrata e rentës jetore, në vetvete, përmban dy objekte: nga njëra anë është tjetërsimi i një pasurie të paluajtshme (përfshirë rastin e dhurimit) nga personi në favor të të cilit krijohet renta te “debitori” i rentës. Nga ana tjetër, është shlyerja e rentës nëpërmjet pagesave me këste të caktuara, nëpërmjet kryerjes së veprimeve të caktuara të mbajtjes, të kujdesit etj., nga ana e debitorit të rentës në favor të personit në dobi të të cilit krijohet renta jetore.

Kontrata e lidhur synon, së pari dhurimin e apartamentit nga pala paditëse (përfituesi i rentës jetore) te pala e paditur (debitori i rentës), dhe së dyti përmbushjen e detyrimit nga të paditurit për t’u kujdesur për palën paditëse. Pra, titulli barrësor do të ishte kryerja e veprimeve nga të paditurit për t’u kujdesur për palët paditëse.

Por, në çështjen objekt gjykimi mungojnë elementet minimalisht të domosdoshëm për t’u përmbushur kushti i vlefshmërisë së kontratës së rentës jetore, përsa i përket ekzistencës së objektit konkret që formon lëndën e kësaj kontrate, pasi ajo nuk parashtron as minimalisht elemente të përcaktueshme të veprimeve të kujdesit që duhet të përmbushin të paditurit kundrejt paditësve.

Një gjendje e tillë e bën kontratën e lidhur mes palëve ndërgjyqëse një kontratë me objekt të papërcaktuar e që sjell për këtë shkak pavlefshmërinë e vetë kontratës.

Interpretoni kontratën dhe objektin e saj nëse është i përcaktuar, i papërcaktuar apo i përcaktueshëm.

***JAVA 23 3 orë***

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + *Prezantimi nga pedagogu: (Totali 1 orë = 2 prezantime nga 30 minuta);*
  + *Diskutime, debat, ushtrime, detyra, punë e pavarur individuale/grup nën drejtimin e pedagogut (2 orë).*

***Çështjet kryesore të mësimit:***

- Si e kuptoni termin “prishje kontrate”, zgjidhje, anulim, pavlefshmëri?

- Zgjidhja e kontratës dhe rastet që hasen më shpesh në praktikën gjyqësore.

- Ku dallon zgjidhja nga anulimi dhe nga heqja dorë nga kontratat?

- Ku dallon heqja dorë nga lidhja e kontratës me heqjen dorë nga kontrata?

- Cilat janë pasojat e zgjidhjes së kontratës?

- Cilat janë pasojat e heqjes dorë dhe të anulimit të kontratave?

***Pyetje vetëstudimore:***

1. Analizoni nenin 672, paragrafi i parë, të Kodit Civil.

2. Në çfarë raporti qëndron afati me shkakun e heqjes dorë?

3. Në çfarë raporti qëndron shkaku i heqjes dorë nga arsyet e heqjes dorë?

4. Analizoni nenin 672, paragrafi i dytë të Kodit Civil.

5. Në çfarë raporti qëndrojnë forma e njoftimit për heqjen dorë nga kontratat për dhënie kredie me afatin 7 ditor apo njëvjeçar të heqjes dorë?

6. Si ndërthuret forma me afatin në paragrafin e dytë?

7. A mund të revokohet një kontratë pas disa viteve nga lidhja e saj, kur palët e kanë ekzekutuar tërësisht kontratën?

8. A mund të zgjidhet një kontratë pas disa viteve nga lidhja e saj, kur palët e kanë ekzekutuar tërësisht kontratën?

9. Cilët janë kufijtë ligjorë dhe logjikë të zgjidhjes apo tërheqjes/revokimit?

10. A mund të rikthehen palët shitëse dhe blerëse në gjendjen e mëparshme nëse ekziston vullneti i dyanshëm?

11. Cili është veprimi juridik që duhet të kryhet në këtë rast?

12. A mund të anulohet kontrata e shitjes e lidhur nga palët me akt noterial dhe e regjistruar në ZRPP?

13. A ka shkaqe ligjore për të cilat mund të zgjidhet kontrata e shitjes? Cilat janë ato? Po në rastin tonë a qëndrojnë këto shkaqe?

14. Le të supozojmë se gjykata e apelit vendos zgjidhjen e kontratës së shitjes dhe Gjykata e Lartë e lë në fuqi vendimin, çfarë veprimesh juridike i mbetet që mund të kryejë blerësi në këtë rast?

15. Po në rast se blerësi nuk ka marrë njoftim për gjykimin çfarë veprimesh mund të kryejë?

***Ushtrim i pavarur me gojë:***

* + *“A janë sinonime “Zgjidhja” me “Heqjen dorë” dhe “Anulimin” e kontratës? Ilustrojeni me praktikë gjyqësore.”*

*Auditori do të ndahet në grupe që do të punojnë në mënyrë të pavarur nën drejtimin e pedagogut. Konkluzionet e tyre do të prezantohen me power point.*

***Rast praktik:***

- Në vitin 2010 A-ja i shet B-së një pronë që përbëhet nga një ndërtesë 6-katëshe dhe truallin + oborr prej 1000 metra katrorësh, kundrejt çmimit 1.5 milionë dollarë amerikanë.

- Në vitin 2013, B-ja ia shet C-së pronën e mësipërme kundrejt çmimit 1.7 milionë $;

- Në vitin 2015, A-ja dhe B-ja bëjnë një marrëveshje për revokimin e kontratës së shitjes të lidhur në vitin 2010 dhe kthimin e palëve në gjendjen e mëparshme.

- Po ashtu, edhe B-ja dhe C-ja bëjnë revokimin e shitjes së tyre të kryer në vitin 2013.

- Palët paraqiten në ZRPP për të kryer regjistrimin por punonjësi e refuzon duke i thënë që kjo marrëveshje për revokim kontrate është e pavlefshme.

***Literatura e temës 8:***

* Semini, M. "E drejta e detyrimeve dhe e kontratave", “Scanderbeg book”, Tiranë, 2016.
* Hetemi, Mehedi J. “Detyrimet dhe kontratat”, Luarasi, Tiranë, 1998.
* Dauti, Nerxhivane. “E drejta e detyrimeve”, Prishtinë, 2004.
* “Obligimet dhe kontratat e përgjithshme”, Luarasi, botuar sipas origjinalit të vitit 1932.
* Vendimi nr. 52, datë 22.1.2013 i Gjykatës së Lartë.
* [*Vendimi Unifikues Civil nr.4, datë 10.12.2013*](http://www.gjykataelarte.gov.al/web/4_kb_civil_unif_pak_950.doc)*.*
* [*Vendimi Unifikues Civil nr. 2, datë 27.3.2012*](http://www.gjykataelarte.gov.al/web/2_kb_civ_unif_734.doc)*.*
* [*Vendimi Unifikues Civil nr. 8, datë 10.6.2011*](http://www.gjykataelarte.gov.al/web/v8_kb10032011c_542.doc)*.*
* [*Vendimi Unifikues Civil nr. 2, datë 21.1.2011*](http://www.gjykataelarte.gov.al/web/vendim_civil_unifikues_nr_2_21012011_515.doc)*.*
* [*Vendimi Unifikues Civil nr. 1, datë 17.1.2011*](http://www.gjykataelarte.gov.al/web/1_kb_civil_17_01_2011_866.doc)*.*
* [*Vendimi Unifikues Civil nr. 1, datë 26.11.2010*](http://www.gjykataelarte.gov.al/web/1_k_b_unif_2010_453.doc)*.*
* [*Vendimi Unifikues Civil nr. 2, datë 6.1.2009*](http://www.gjykataelarte.gov.al/web/v_uc_2009_dt_06_01_2009_129.doc)*.*
* [*Vendimi Unifikues Civil nr. 1, datë 6.1.2009*](http://www.gjykataelarte.gov.al/web/nr1_un_127.doc)*.*
* [*Vendimi Unifikues Civil nr. 3, datë 12.2.2008*](http://www.gjykataelarte.gov.al/web/v_uc_2008_dt_12_02_2008_126.doc)*.*
* [*Vendimi Unifikues Civil nr. 12, datë 14.9.2007*](http://www.gjykataelarte.gov.al/web/v_u_2007_10_dt_14_09_2007_118.doc)*.*
* [*Vendimi Unifikues Civil nr. 10, datë 12.9.2007*](http://www.gjykataelarte.gov.al/web/v_u_2007_10_dt_12_09_2007_117.doc)*.*
* [*Vendimi Unifikues Civil nr. 5, datë 22.1.2007*](http://www.gjykataelarte.gov.al/web/v_u_2007_5_dt_22_01_2007_115.doc)*.*
* [*Vendimi Unifikues Civil nr. 13, datë 9.3.2006*](http://www.gjykataelarte.gov.al/web/nr_13_dt_9_3_2006_c_112.doc)*.*
* [*Vendimi Unifikues Civil nr. 9, datë 9.3.2006*](http://www.gjykataelarte.gov.al/web/nr_9_dt_9_3_2006_c_111.doc)*.*
* [*Vendimi Unifikues Civil nr. 7, datë 24.3.2005*](http://www.gjykataelarte.gov.al/web/nr_7_dt_24_3_2005_c_100.doc)*.*
* [*Vendimi Unifikues Civil nr. 4, datë 24.3.2005*](http://www.gjykataelarte.gov.al/web/nr_4_dt_24_03_2005_c_98.doc)*.*

***Tema 9: Përmbushja dhe mospërmbushja e detyrimeve kontraktore dhe jashtëkontraktore***

***(Java 24-26)***

***Përshkrimi i temës:***

Në këtë temë do të jepet përmbushja e detyrimeve dhe rëndësia e parimit të korrektesës dhe ndershmërisë në një marrëveshje të drejtë për palët. Problematikat që lidhen me mosekzekutimin e detyrimeve do të evidentohen në praktikën gjyqësore dhe veçanërisht do të analizohet, vonesa e debitorit, humbja e interesit të kreditorit, pamundësia e përmbushjes së detyrimeve, konfliktet që lindin nga heqja dorë nga kontrata dhe nga zgjidhja e saj. Mjetet e sigurimit të përmbushjes së detyrimeve, hipoteka, pengu, dorëzania, kapari etj. Do të ilustrohen me rastet praktike që lidhen me to. Shkaktimi i dëmit pasuror dhe jo pasuror në rastin e mospërmbushjes së kontratave do të jepet në dallim nga padia e dëmit jashtëkontraktor. Do të ndalohet në dëmin që vjen nga konkurrenca e pandershme, dëmi që vjen nga produktet dhe nga identiteti i prodhuesve, dëmet e tjera dhe kriteret e caktimit të tyre.Do të ketë edhe trajtim në vështrim krahasues lidhur me Rregulloren (EC) Nr. 864/2007 - ligji i zbatueshëm për detyrimet jashtëkontraktore.

***Ngarkesa:******6 orë, nga të cilat 3 orë në orët e civiles dhe 3 orë në orët e procedurës civile***

***JAVA 24 6 orë - 3 orët e para në orët e civiles***

***Çështjet kryesore të mësimit:***

- Përmbushja e detyrimeve dhe rëndësia e parimit të korrektesës dhe ndershmërisë në një marrëveshje të drejtë për palët.

- Mosekzekutimi i detyrimeve, vonesa e debitorit, humbja e interesit të kreditorit, pamundësia e përmbushjes së detyrimeve.

- Cilësia në përmbushje dhe parashikimet ligjore dhe kontraktore që lidhen me të.

- Vendi dhe mënyra e përmbushjes. Afati dhe vënia në vonesë.

**- Rregullorja (EC) Nr. 593/2008** e Parlamentit dhe Këshillit Europian e 17 qershorit 2008 mbi ligjin e zbatueshëm në detyrimet kontraktore (Rome I).

**- Rregullorja (EC) Nr. 864/2007** e Parlamentit dhe Këshillit Europian e 11 qershorit 2007 mbi ligjin e zbatueshëm në detyrimet kontraktore (Rome II).

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

*Prezantimi nga pedagogu: (Totali 1 orë = 2 prezantime nga 30 minuta);*

*Diskutime, debat, ushtrime, detyra, punë e pavarur individuale/grup nën drejtimin e pedagogut (2 orë).*

***Pyetjet vetëstudimore:***

1. Çfarë kuptoni me rast fator, dëm të rastit dhe forcë madhore? Ku dallojnë nga njëra-tjetra?

2. A është gjendja e fatkeqësisë natyrore në kushtet e një pandemie globale një forcë madhore? Si ndikon ajo në përmbushjen apo mospërmbushjen e detyrimeve kontraktore?

***Rast praktik:***

***Vendimi nr. 9834, datë 18.10.2012 i Gjykatës së Rrethit Gjyqësor Tiranë.***

***Faktet:***

* Gjykimi i kësaj çështje, në mbështetje të nenit 179 të Kodit të Procedurës Civile, u zhvillua në mungesë të palës së paditur.
* Palës paditëse, Agjencia e Administrimit të Pasurive të Sekuestruara dhe të Konfiskuara (AAPSK), nëpërmjet urdhrit nr. 2, datë 3.12.2004, i ka kaluar në administrim pasuria apartament kati VI me sipërfaqe 94.5 m2 te kulla TWIN TOWERS.
* Në datën 30.12.2010 AAPSK, në cilësinë e administratorit ligjor të pasurisë, ka lidhur kontratën e qirasë me nr.483 me të paditurin “Plus Oils” sh.a.
* Kjo kontratë është lidhur me afat njëvjeçar deri në datën 31.3.2012, me të drejtë rinovimi. Në pikën 5 të kësaj kontrate, palët kanë rënë dakord për çmimin e qirasë dhe mënyrën e kryerjes së pagesës.
* Pasuria objekt kontrate do të përdorej nga qiramarrësi si zyrë. Në dispozitat e tjera të kontratës objekt gjykimi, palët kanë rënë dakord për të drejtat dhe detyrimet reciproke, mes të cilave edhe detyrimin e qiramarrësit, “Plus Oils” sh.p.k.
* Në pikën 10 të kontratës janë parashikuar rastet e zgjidhjes së kontratës.
* Provohet që pala e paditur të mos ketë qenë korrekte në përmbushjen e detyrimeve kontraktore.

**Pyetje rreth kazusit:**

1. A janë përmbushur kushtet e kontratës së qirasë nr. 483, datë 28.3.2011?

2. Nëse jo cilat janë efektet dhe pasojat e kësaj mospërmbushjeje?

***Rast praktik:***

**Në gjykatë vjen një padi e sipërmarrësit shoqërisë “A.Y” sh.p.k e cila kërkon pagimin e 50% të çmimit të sipërmarrjes.**

**Faktet:**

* Sipërmarrësi fiton tenderin për të ndërtuar një pikë doganore. Pasi lidhet kontrata, sipërmarrësi merr nga Drejtoria e Doganave 50% të vlerës së çmimit.
* Pasi dorëzohet vepra, sipërmarrësi kërkon pagimin e diferencës së çmimit.
* Gati një vit pas mbarimit të kontratës, sipërmarrësi ngre padi dhe kërkon shpërblimin e sipërmarrjes dhe shpërblimin e dëmit të shkaktuar nga vonesa.
* Në gjykim përfaqësuesi i doganave prapëson duke thënë se dogana nuk ekziston më si vepër. Gjatë hetimit gjyqësor rezulton se ajo është prishur si rezultat i një stuhie.
* Pra, në çastin e gjykimit, vepra nuk ekziston më.

**Pyetje:** A ka rëndësi ky fakt për gjykimin? Si e afekton ai procesin?

***Ushtrim individual me shkrim:***

Si ndikon pakujdesia e rëndë dhe format e fajit në përgjegjësinë civile kontraktore dhe jashtëkontraktore? (Përgjigjja të jepet me jo më shumë se 250 fjalë).

***JAVA 24 3 orët e dyta në orët e procedurës civile***

***Çështjet kryesore të mësimit:***

- Mjetet e sigurimit të përmbushjes së detyrimeve. Hipoteka, pengu, dorëzania, kapari etj. rastet praktike që lidhen me to. Probleme praktike në punën e gjyqtarëve.

- Shkaktimi i dëmit pasuror dhe jo pasuror.

- Dëmi që vjen nga konkurrenca e pandershme, dëmi që vjen nga produktet dhe nga identiteti i prodhuesve, dëmet e tjera dhe kriteret e caktimit të tyre.

***Çështje për diskutim të kryqëzuara me lëndë të tjera:***

**Me *kursin e procedurës civile:***

- Mjetet e sigurimit të përmbushjes së detyrimeve dhe ekzekutimi i detyrueshëm.

- Mjetet procedurale civile në procese të ndryshme gjyqësore (kundërpadia, prapësimi, pyetja e ekspertit etj.), të para këto në lidhje me institutet e së drejtës civile si shpërblimi i dëmit, kontratat etj. (3 orë).

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + *Prezantimi nga pedagogu: (Totali 1 orë = 2 prezantime nga 30 minuta);*
  + *Diskutime, debat, ushtrime, detyra, punë e pavarur individuale/grup nën drejtimin e pedagogut (2 orë).*

***Pyetje vetëstudimore:***

1. Çfarë kuptoni me pasuri të tashme dhe të ardhshme në kuptim të nenit 530 të Kodit Civil?

2. Ku dallon kushti penal nga kamatëvonesa?

3. Çfarë kuptoni me kusht penal vlerësues në kuptim të nenit 115 të Kodit Civil?

4. A do të paguhet si kamatëvonesë çfarëdo përqindje që caktojnë palët me kontratë?

5. A ka rëndësi pranimi vullnetar i pagesës me vonesë të detyrimit?

6. A mund të kërkohet edhe kamatëvonesa edhe ekzekutimi i detyrimit? (neni 542)

7. A ka dëm nga mospërmbushja me vonesë e detyrimit? Nëse jo, a do të shuhet kamatëvonesa?

***Rast praktik:***

* Në çështjen gjyqësore me palë: P.M kundër G.G-së, me objekt: detyrimin e palës së paditur nga kontrata e huasë, rezulton se:
* Me kontratën e huasë huadhënësja paditëse, i ka dhënë hua të paditurit (huamarrësit) shumën prej 61.500 (gjashtëdhjetë e një mijë e pesëqind) euro, nga e cila huamarrësi në muajin maj 2013 i ka likuiduar dorazi vetëm shumën prej 4500 euro. Në përmbajtjen e kontratës palët kanë përcaktuar si afat për kthimin e kësaj shume pas një viti pas lidhjes së kontratës. Huamarrësi ka vënë si *mjet garancie gjithë pasuritë e tij.*
* Për hollësira, shihni vendimin e Gjykatës së Rrethit Gjyqësor Tiranë, nr. 8684, datë 10.11.2015.

***Rast praktik:***

* A ishte pronar i dy dyqaneve dhe në 20.3.2008, ia jep me qira B-së.
* Afati i kontratës është 5 vjet, me të drejtë ripërtëritje. A-ja i deklaron me gojë se nëse e shet, qiramarrësi do të preferohet. Nisur nga kjo qiramarrësi bën investime.
* Në 5.7.2007 A-ja i shet B-së dyqanin e parë.
* Në 10.12.2009, A-ja lidh me B-në një kontratë kapari për dyqanin e dytë, ku parashikon se deri në 31.1.2011 do të jepet çmimi prej 200000 euro, kapari ishte 40000 euro, u pagua.
* Në 20.1.2011 B-ja aplikon për kredi në bankë. Komisioni i vlerësimit të bankës, konstaton se dyqani nuk është 96.5 m katror, por 15.8 m katror më pak.
* B-ja njofton për këtë A-në dhe nuk e paguan diferencën e çmimit të shitjes se do ulje që është gati 50000 euro.
* Në 10 shkurt 2011 A-ja ia shet pronën C-së, i cili paraqitet te B-ja dhe i kërkon dyqanin.

***Pyetje:***

1. Cilat janë raportet midis kaparit dhe kësteve të kontratës?

2. A ka rëndësi fakti që sendi i paluajtshëm ka në fakt përmasa më të vogla, sesa ato që parashikohen në certifikatën e pronësisë?

3. A ka të drejtë qiramarrësi të refuzojë pagimin e diferencës së çmimit në kohë, apo ai është në vonesë?

4. A ka të drejtë pronari t’ia shesë sendin C-së?

***Detyrë në grup me shkrim:***

Hipoteka si garanci për përmbushjen e detyrimeve dhe praktika gjyqësore që lidhet me hipotekën në kredimarrje, shitblerje etj.

Detyra do të prezantohet në power point.

***Literatura e detyrueshme:***

***Doktrinë:***

* Semini, M. "E drejta e detyrimeve dhe e kontratave", Scanderbeg book, Tiranë, 2016.
* Hetemi, Mehedi J. “Detyrimet dhe kontratat”, Luarasi, Tiranë, 1998.
* Dauti, Nerxhivane. “E drejta e detyrimeve”, Prishtinë, 2004.
* “Obligimet dhe kontratat e përgjithshme”, Luarasi, botuar sipas origjinalit të vitit 1932.

***Legjislacion:***

* Kodi Civil i Republikës së Shqipërisë, miratuar me ligjin nr. 7850, datë 29.7.1994, i ndryshuar.
* Ligji nr. 48/2014, “Për pagesat e vonuara në detyrimet kontraktore e tregtare”.
* Kodi Civil i vitit 1981.
* Kodi Civil i vitit 1929.

***Praktikë gjyqësore***

* [Vendim Unifikues Civil nr.4, datë 10.12.2013](http://www.gjykataelarte.gov.al/web/4_kb_civil_unif_pak_950.doc).
* Vendimi nr. 9834, datë 18.10.2012 i Gjykatës së Rrethit Gjyqësor Tiranë.
* [Vendimi Unifikues Civil nr. 5, datë 30.10.2012](http://www.gjykataelarte.gov.al/web/5_kb_unif_civile_30_10_2012_768.doc).
* [Vendimi Unifikues Civil nr. 3, datë 29.3.2012](http://www.gjykataelarte.gov.al/web/3_kb_civil_unif_29_03_2012_902.doc).
* [Vendimi Unifikues Civil nr. 2, datë 27.3.2012](http://www.gjykataelarte.gov.al/web/2_kb_civ_unif_734.doc).
* [Vendimi Unifikues Civil nr. 8, datë 10.6.2011](http://www.gjykataelarte.gov.al/web/v8_kb10032011c_542.doc).
* [Vendimi Unifikues Civil nr. 1, datë 17.1.2011](http://www.gjykataelarte.gov.al/web/1_kb_civil_17_01_2011_866.doc).
* [Vendimi Unifikues Civil nr. 1, datë 26.11.2010](http://www.gjykataelarte.gov.al/web/1_k_b_unif_2010_453.doc).
* [Vendimi Unifikues Civil nr. 2, datë 6.1.2009](http://www.gjykataelarte.gov.al/web/v_uc_2009_dt_06_01_2009_129.doc).
* [Vendimi Unifikues Civil nr. 5, datë 20.1.2009](http://www.gjykataelarte.gov.al/web/v_uc_2009_dt_20_01_2009_130.doc).
* [Vendimi Unifikues Civil nr. 19, datë 15.11.2007](http://www.gjykataelarte.gov.al/web/v_u_2007_19_dt_15_11_2007_119.doc).
* [Vendimi Unifikues Civil nr. 12, datë 14.9.2007](http://www.gjykataelarte.gov.al/web/v_u_2007_10_dt_14_09_2007_118.doc).
* [Vendimi Unifikues Civil nr. 10, datë 12.9.2007](http://www.gjykataelarte.gov.al/web/v_u_2007_10_dt_12_09_2007_117.doc).
* [Vendimi Unifikues Civil nr. 8, datë 12.9.2007](http://www.gjykataelarte.gov.al/web/v_u_2007_1_dt_12_09_2007_113.doc).
* [Vendimi Unifikues Civil nr. 6, datë 24.1.2007](http://www.gjykataelarte.gov.al/web/v_u_2007_6_dt_24_01_2007_116.doc).
* [Vendimi Unifikues Civil nr. 3, datë 24.1.2007](http://www.gjykataelarte.gov.al/web/v_u_2007_dt_24_01_2007_121.doc).
* [Vendimi Unifikues Civil nr. 5, datë 22.1.2007](http://www.gjykataelarte.gov.al/web/v_u_2007_5_dt_22_01_2007_115.doc).
* [Vendimi Unifikues Civil nr. 13, datë 9.3.2006](http://www.gjykataelarte.gov.al/web/nr_13_dt_9_3_2006_c_112.doc).
* Vendimi nr. 1385, datë 8.4.2002 i Gjykatës së Rrethit Gjyqësor Tiranë.
* Vendimi nr. 3, datë 3.2.2006 i Gjykatës së Lartë.
* Vendimi nr.155, datë 19.3.2003.
* Vendimi nr.1314, datë 3.2.2006.
* Vendimi nr. 3870, datë 13.6.2005.
* Vendimi nr.2256, datë 1.6.2004.
* Vendimi nr.312, datë 26.9.2003.
* Vendimi nr.140, datë 12.2.2003.
* Vendimi nr.5638, datë 21.10.2004.
* Vendimi nr.2038, datë 16.4.2004.
* Vendimi nr.273, datë 3.3.2003.
* Vendimi nr.389, datë 2.6.2003.
* Vendimi nr.1314, datë 3.2.2006.
* Vendimi civil nr. 353, datë 5.7.2011 i Kolegjit Civil të Gjykatës së Lartë.
* Vendimi civil nr. 6, datë 24.1.2007 i Kolegjeve të Bashkuara të Gjykatës së Lartë.
* Vendimi civil nr. 1, datë 6.1.2009 i Kolegjeve të Bashkuara të Gjykatës së Lartë.
* Vendimi civil nr. 5, datë 20.1.2009 i Kolegjeve të Bashkuara të Gjykatës së Lartë.
* Vendimi nr. 12, datë 18.5.2006 i Gjykatës Kushtetuese.
* Vendimi nr. 39, datë 18.7.2012 i Gjykatës Kushtetuese.

***Tema 10: Shpërblimi i dëmit 6 orë (Java 25)***

**Përshkrimi i temës:**

Tema që lidhet me dëmin jashtëkontraktor do të fillojë me evidentimin e dallimeve midis dëmit që vjen nga kontrata me atë që vjen nga konfliktet jashtëkontraktore dhe në mënyrë të posaçme do të bëhet dallimi midis padisë për shpërblimin e dëmit dhe padinë që rrjedh nga kontrata. Në vijim do të analizohen koncepte, si: dëmi, përgjegjësia e kushtëzuar, përgjegjësia pa faj, përgjegjësia e përzier, dëmi kolateral, dëmi moral, dëmi biologjik, dëmi jopasuror, e të tjera. Llojet e dëmeve do të lidhen me konkurrencën e pandershme, produktet, të miturit, përgjegjësinë solidare etj.

***Ngarkesa:******6 orë, nga të cilat 3 orë në orët e civiles dhe 3 orë në orët e shkrimit ligjor***

***JAVA 25***

***Çështjet kryesore të mësimit:***

- Kuptimi i dëmit dhe kuptimi i fajit. A ka raste të përgjegjësisë pa faj në të drejtën civile?

- Shkaktimi i dëmit pasuror dhe jo pasuror. Dëmi me natyrë materiale.

- Dallimi midis dëmit kontraktror me dëmin jashtëkontraktor.

- Dallimi i padisë që ngrihet për shkaktimin e dëmit me paditë që rrjedhin nga kontrata.

- Dëmi që vjen nga konkurrenca e pandershme, dëmi që vjen nga produktet dhe nga identiteti i prodhuesve, dëmet e tjera dhe kriteret e caktimit të tyre.

- Dëmi moral dhe mënyra e llogaritjes së tij.

- Rregullorja (EC) Nr. 864/2007 - ligji i zbatueshëm për detyrimet jashtëkontraktore.

- Legjislacioni i zbatueshëm në rastet gjyqësore të lidhura me përgjegjësinë jashtëkontraktore të organeve administrative. (3 orë)

***Metodologjia:* *Prezantim me Power Point,* *raste studimore, punë në grup, debat***

***Struktura e organizimit të mësimit:***

* + *Prezantimi nga pedagogu: (Totali 1 orë = 2 prezantime nga 30 minuta);*
  + *Diskutime, debat, ushtrime, detyra, punë e pavarur individuale/grup nën drejtimin e pedagogut - 2 orë.*

***Pyetje vetëstudimore:***

1. Cilat janë kushtet e përgjegjësisë civile?

2. Cila është organograma e shpërblimit të dëmit?

3. Cilat janë llojet e dëmit jashtëkontraktor?

4. Cilat janë paditë për shpërblimin e dëmit?

5. Cila është formula e shpërblimit të dëmit?

6. Çfarë lloj dëmi është shkaktuar? Sa është masa e dëmit? A ka fitim të munguar dhe sa është masa e tij?

7. A ndodhemi para përgjegjësisë pa faj?

8. A ka përgjegjësi të përzier?

9. Cila është koha që duhet të merret parasysh nga gjykata për llogaritjen e dëmit: çasti i ngritjes së padisë, çasti i marrjes së vendimit formë të prerë apo çasti i ekzekutimit të vendimit gjyqësor?

10. A mund të kërkohet me padi të veçantë shpërblimi i dëmit për periudhën nga vendimi i gjykatës për ekzekutimin e titullit ekzekutiv deri në çastin e ekzekutimit?

11. A ka dëm moral dhe cenim personaliteti kur jepen informacione për veprimtari jo korrekte apo të paligjshme të kundërshtarëve politikë?

12. A ka rëndësi nëse debati dhe deklarata bëhet në sesionin parlamentar apo në selinë e partisë përkatëse apo në një intervistë të bërë në një emision televiziv?

13. Analizoni Vendimin Unifikues të Kolegjeve të Bashkuara të Gjykatës së Lartë nr. 12, datë 14.9.2007 lidhur me: prishjen e entitetit dhe të raporteve familjare, uljen e cilësisë së jetës dhe krijimin e shqetësimeve të individëve nga ndërhyrjet në jetën private. Shpjegoni shprehjen: “Tronditja objektivisht e jetës së përditshme duhet të dëmshpërblehet”.

***Rast praktik:***

- Vendimi nr. 1320, datë 31.3.2003 i Gjykatës së shkallës së parë Tiranë dhe vendimi i Gjykatës së Apelit Tiranë nr. 215, datë 26.2.2004.

- për çështjen K.C kundër Shoqërisë “Panorama Grup”,

- me objekt shpërblimin e dëmit nga cenimi i nderit dhe personalitetit prej 3.280.000 lekësh

- për shkrimin “Skandal në Gjykatë...” ku botohen të dhëna të pavërteta për një proces gjyqësor ku një person është nxjerrë i pafajshëm nga gjykata.

**Çështje për diskutim:**

* A e ka kusht të domosdoshëm publicitetin dëmi moral?

***Rast praktik:***

* Në çështjen N.T kundër Shoqërisë “Edisud” sh.a, (gazeta “Shqiptare”), me objekt dëmshpërblim nderi dhe personaliteti për cenimin e të drejtave morale dhe ekonomike si pasojë e botimit të veprës “Turpi” në shtojcën “Milosao” të kësaj gazete me anë citimesh e përzgjedhjesh, nën shprehje **përbuzëse e diskredituese për autorin.**
* Në datat 20.6.2004 dhe 18.7.2004 janë botuar pjesë nga romani i paditësit në pjesën **“Recycle Bin”-“Koshi i plehrave”.**
* Paditësi i është drejtuar me një letër kryeredaktorit të gazetës, por në përgjigjen e botuar publikisht në gazetë nga faqja e parë deri në faqen e katërt është trajtuar romani “Turpi” **si një vjedhje** e romanit “Thikat” të Ernest Koliqit, romanin “Thikat” të paditësit si një apologji për sigurimin e shtetit, duke dhënë edhe akuza personale për autorin.
* Pala paditëse u mbrojt me argumentimin se në faqet e shtypit mund të botohen kritika dhe komente për veprat letrare.

**Praktikë gjyqësore për diskutim:**

**Në vendimin nr.00-2022-473(37), datë 02.02.2022,**për gjykimin e çështjes civile me objekt shpërblim dëmi të shkaktuar si rrjedhojë e mosrespektimit të detyrimeve kontraktore, KCGJL ka arsyetuar se, nuk është garantuar një proces i rregullt ligjor, që ka për bazë hetimin e plotë e të gjithanshëm dhe parimin e kontradiktoritetit. Gjykata që shqyrton pretendimet, që lindin nga mosrespektimi i një marrëdhënie juridike detyrimi, duhet të identifikojë ekzistencën e detyrimit dhe më pas pretendimin për zbatimin e tij. Rregulli i legjitimitetit të drejtpërdrejtë nënkupton se, e drejta e padisë mund të ushtrohet vetëm nga subjekti i cenuar në të drejtat subjektive apo interesat e ligjshëm të tij (legjitimiteti aktiv) dhe vetëm kundrejt subjektit që me veprimet ose mosveprimet e tij ka shkaktuar cenimin e këtyre të drejtave ose interesave (legjitimiteti pasiv). Zëvendësimi i subjekteve në marrëdhënien juridike të detyrimit mund të bëhet për shkak të ligjit ose për shkak të kontratës (rast tipik është kontrata e sigurimit). Më tej, KCGJL vlerëson se për pranimin e përgjegjësisë civile për dëmin kontraktor dhe jashtëkontraktor, duhet të plotësohen disa kushte kumulative: 1) ekzistenca e faktit të paligjshëm ose mospërmbushja e detyrimit kontraktor; 2) ekzistenca e dëmit; 3) lidhja shkakësore e drejtpërdrejtë dhe e menjëhershme midis veprimit ose mosveprimit të paligjshëm dhe pasojës së ardhur,e cila duhet të jetë materiale dhe juridike; 4) veprimi ose mosveprimi të jetë kryer me faj. Nëpërmjet lidhjes shkakësore materiale, vërtetohet se cili është personi përgjegjës (subjekti aktiv) dhe lidhja shkak-pasojë, ndërmjet tre elementëve objektivë e subjektivë të faktit të paligjshëm. Për të lexuar të plotë vendimin, vizito linkun:<http://www.gjykataelarte.gov.al/web/37_00_2022_473_8763.doc>.

***Ushtrime dhe debat:***

**Ushtrim/debat/ushtrim me punë të pavarur në grup dhe prezantim me temë:** "Dëmi i shkaktuar nga humbja e një personi të dashur dhe praktika gjyqësore shqiptare dhe e huaj lidhur me këtë gjykim".

***Kryqëzim me kurse të tjera:******me shkrimin e arsyetimin ligjor: (3 orë)***

***Ushtrime dhe debat:***

**Punë individuale me shkrim e kryqëzuar me kursin e shkrimit dhe arsyetimit ligjor me temë: “**Përgatitja e një vendimi gjyqësor për një padi me objekt shpërblim dëmi jashtëkontraktor”.

**Me *kursin e së drejtës administrative: (orë fakultative)***

***Çështjet kryesore të mësimit:***

- Përmbushja e detyrimeve dhe rëndësia e parimit të korrektesës dhe ndershmërisë në një marrëveshje të drejtë për palët.

- Mosekzekutimi i detyrimeve, vonesa e debitorit, humbja e interesit të kreditorit, pamundësia e përmbushjes së detyrimeve.

**- Rregullorja (EC) Nr. 593/2008** e Parlamentit dhe Këshillit Europian e 17 qershorit 2008 mbi ligjin e zbatueshëm në detyrimet kontraktore (Rome I). (2 orë)

**- Rregullorja (EC) Nr. 864/2007** e Parlamentit dhe Këshillit Europian e 11 qershorit 2007 mbi ligjin e zbatueshëm në detyrimet kontraktore (Rome II). (2 orë)

- Konfliktet që lindin nga heqja dorë nga kontrata dhe nga zgjidhja e saj.

- Mjetet e sigurimit të përmbushjes së detyrimeve. Hipoteka, pengu, dorëzania, kapari etj. rastet praktike që lidhen me to. Probleme praktike në punën e gjyqtarëve.

- Shkaktimi i dëmit pasuror dhe jo pasuror.

- Dëmi që vjen nga konkurrenca e pandershme, dëmi që vjen nga produktet dhe nga identiteti i prodhuesve, dëmet e tjera dhe kriteret e caktimit të tyre.

- Rregullorja (EC) nr. 864/2007 - ligji i zbatueshëm për detyrimet jashtëkontraktore.

***Ushtrime dhe debat:***

**1. Ushtrim/debat/punë e pavarur në grup dhe prezantim me temë:** "Dëmi i shkaktuar nga humbja e një personi të dashur dhe praktika gjyqësore shqiptare dhe e huaj lidhur me këtë gjykim".

2. **Punë individuale me shkrim e kryqëzuar me kursin e shkrimit dhe arsyetimit ligjor me temë:** Përgatitja e një vendimi gjyqësor për një padi me objekt shpërblim dëmi jashtëkontraktor.

3. **Ushtrim/debat/punë e pavarur e kryqëzuar me të drejtën procedurale civile**. Prezantim me gojë në power point me temë: "Mjetet procedurale civile në proceset gjyqësore për shpërblimin e dëmit. Kundërpadia në rastin e përgjegjësisë së përzier."

**Literatura:**

* Semini, M. "E drejta e detyrimeve dhe e kontratave", Scanderbeg book, Tiranë, 2016.

***Doktrinë fakultative:***

- Mehedi J. Hetemi, “Detyrimet dhe kontratat”, Luarasi, 1998.

- Nerxhivane Dauti, “E drejta e detyrimeve”, Prishtinë, 2004.

- “Obligimet dhe kontratat e përgjithshme”, Luarasi, botuar sipas origjinalit të vitit 1932.

***Legjislacion:***

***-*** Kodi Civil i Republikës së Shqipërisë, miratuar me ligjin nr. 7850, datë 29.7.1994, i ndryshuar.

***Praktikë gjyqësore:***

* Vendimi nr.3, datë 19.1.2005 i Gjykatës Kushtetuese.
* Vendimi nr. 1, datë 6.1.2009 i Kolegjeve të Bashkuara.
* Vendimi nr. 52, datë 2.2.2012 i Kolegjeve të Bashkuara.
* Vendimi nr. 37, datë 24. 1. 2012 i Kolegjit Civil të GJL-së.
* Vendimi nr. 59, datë 7.2.2012 i Kolegjit Civil të GJL-së.
* Vendimi nr. 13, datë 9.3.2006 i Kolegjeve të Bashkuara.
* Vendimi nr. 256, datë 1.6.2010 i Kolegjit Civil, GJL.
* Vendimi nr. 15, datë 10.1.2010 i Kolegjit Civil, GJL.
* Vendimi nr. 133, datë 29.3.2011 i Kolegjit Civil, GJL.
* Vendimi nr. 1, datë 9.1.2009 i Kolegjit Civil të GJL-së.
* Vendimi nr. 932, datë 22.6.2000 i Kolegjeve të Bashkuara.
* Vendimi nr. 1017, datë 16.6.2005 i Kolegjit Civil të GJL-së.
* Vendimi nr. 5, datë 31.5.20011 i Kolegjeve të Bashkuara.
* Nr.1385 vendimi/nr.383 regj.them., datë 4.11.2002.
* Nr. 3 vendimi/nr.1314 regj.them/datë 3.2.2006.
* Vendimi nr. 1385, datë 8.4.2002 i Gjykatës së Rrethit Gjyqësor Tiranë.
* Vendimi nr. 3, datë 3.2.2006 i Gjykatës së Lartë.

***Tema 11: Kontratat e posaçme (26-30)***

**Përshkrimi i temës:**

Trajtimi i kontratave të veçanta do të fillojë me kontratën e shitjes dhe rastet praktike që lidhen me të, shitja e mallrave, shitja ndërkombëtare, shitja e sendeve të paluajtshme, shitja e trojeve dhe e tokës bujqësore. Në vijim do të trajtohet kontrata e qirasë dhe rastet praktike që lidhen me të. Dallimi nga enfiteoza dhe huapërdorja. Dallimi nga uzufrukti etj. (i ftuar prof. E. Pupe). Kontrata e sipërmarrjes ka një vend të shpeshtë në konfliktet gjyqësore dhe praktika që lidhet me të ka problematika. Do të trajtohet natyra e rrezikut te sipërmarrja, dallimi i sipërmarrjes nga shitja paraprake, nga shitja me rezervë pronësie, nga shoqëria e thjeshtë. Do të trajtohen edhe problematika që lidhen në praktikën gjyqësore me kontratën e furnizimit, e drejta e ekskluzivitetit. Lidhja e furnizimit me shitjen dhe baza ligjore e përbashkët, përmbushja e detyrimeve që rrjedhin nga furnizimi dhe rastet e zgjidhjes së kontratës së furnizimit. Problematika të hasura në praktikën gjyqësore lidhur me furnizimin e mallrave, me kontratën e huapërdorjes, të porosisë, agjencisë, renta jetore etj.

***Ngarkesa:******12 orë (3 orë në javë x 4 javë) (Java 26-30)***

***JAVA 26:***

***Çështjet kryesore të mësimit:***

- Kontrata e shitjes dhe rastet praktike që lidhen me të.

- Objekti i kontratës së shitjes; çasti i kalimit të pronësisë.

- Çasti i dorëzimit të sendit.

- Shkaqet e pavlefshmërisë së shitjes; afati i parashkrimit.

- Çmimi jo i saktë dhe jo i drejtë. Korrigjimi i çmimit.

- Shitja me rezervë pronësie.

- Shitja e mallrave.

- Shitja ndërkombëtare.

- Shitja e sendeve të paluajtshme.

- Shitja e trojeve dhe e tokës bujqësore.

- Vendim Unifikues i GJL-së nr.13, datë 9.3.2006 - Pavlefshmëri absolute shitje, është shkelur neni 10 i ligjit që lidhet me transparencën e procesit të ankandit dhe barazinë e pjesëmarrësve në të.

- Direktiva [99/44/EC](http://eur-lex.europa.eu/legal-content/EN/AUTO/?uri=celex:31999L0044) e Parlamentit dhe Këshillit Europian, 25 maj 1999 mbi aspekte të shitjes së mallrave dhe garancitë e konsumatorët.

- Kontrata e dhurimit.

- Kontrata e furnizimit.

- E drejta e ekskluzivitetit.

- Lidhja e furnizimit me shitjen dhe baza ligjore e përbashkët.

- Përmbushja e detyrimeve që rrjedhin nga furnizimi dhe rastet e zgjidhjes së kontratës së furnizimit.

- Problematika të hasura në praktikën gjyqësore lidhur me furnizimin e mallrave.

***Metodologjia:***

***Prezantime nga pedagogu: (Totali 1 orë = 2 prezantime nga 30 minuta);***

***Diskutime, debat, ushtrime, detyra, punë e pavarur individuale/grup nën drejtimin e pedagogut (1 orë);***

***Kryqëzim me kurse të tjera:******me shkrimin e arsyetimin ligjor: 3 orë (fakultativ).***

***Pyetje vetëstudimore:***

1. Si e kuptoni shprehjen: “Kalimi me rezervë i pronësisë me kushtin e sipërm duhet të pasqyrohet në kontratë”? Nëse në kontratën ku çmimi paguhet me këste palët nuk e parashikojnë shprehimisht rezervën e pronës, ajo nuk konsiderohet e mirëqenë si kusht i zakonshëm i kontratës?
2. A) Cilat janë kushtet për vlefshmërinë e veprimit juridik? A është e vlefshme kontrata e shitblerjes që nuk është regjistruar në ASHK?
3. B) Cili do të konsiderohet momenti i fitimit të pronësisë: momenti i nënshkrimit të kontratës së shitblerjes nga palët përpara noterit, apo ai i regjistrimit të pronës pranë regjistrit përkatës të pasurive të paluajtshme?
4. C) Cili është efekti i regjistrimit të kontratës së tjetërsimit të pasurisë së paluajtshme në ZRPP? A e bën të pavlefshëm veprimin juridik mos regjistrimi i kontratës?
5. Nëse konstatohet se çmimi i një sendi të paluajtshëm është llogaritur gabim dhe blerësi ka paguar më pak, a mund të kërkohet pavlefshmëria e shitjes së sendit? Cila është baza ligjore?

A jemi para lajthimit në çmim? (neni 98)

1. A ka pjesa e sendit e zëvendësuar apo meremetuar nga shitësi të njëjtin afat garancie si vetë sendi?
2. A është kusht “i pranuar” për mosgaranci për cilësinë nga palët vendosja e një tabele “Malli që blihet nuk kthehet”? A prezumohet mospërgjegjësia e shitësit për të metat e sendit?

***Rast praktik:***

***Faktet:***

* A-ja është autore për grupin skulptural “Lulet e jetës”, që ia ka prodhuar me porosi Qendrës Kombëtare Kulturore të Fëmijëve (QKKF).
* A-ja ia ka shitur veprën QKKF-së në vitin 1987 dhe nga ai moment është vendosur me vendim të organeve të pushtetit vendor në mjediset e Pallatit të Pionierëve Tiranë.
* **Në datën 9.11.2005**, Qendra Kombëtare e Kulturës për Fëmijë, **ka nënshkruar një kontratë qiraje** me “Kinema Milenium 2” për një periudhë 10-vjeçare së bashku me një lulishte bar-kafe.
* A-ja kërkon pagimin e qirasë së skulpturës.

***Pyetje:***

1. A është i qartë objekti i kontratës së qirasë? Si do të interpretohet objekti i specifikuar si: “… ka marrë me qira “Kinema Milenium 2” për një periudhë 10-vjeçare së bashku me një lulishte bar-kafe.»

2. Cilët janë kufijtë e sendit të dhënë me qira? A përfshihet edhe grupi skulpturor “Lulet e jetës” në këtë qiradhënie?

3. Çfarë statusi juridik ka skulptura në raport me sendin e paluajtshëm?

4. Kush i ushtron të drejtat e pronësisë mbi një vepër që vendoset në një vend publik? Në çfarë raportesh qëndron autori me pronarin e një vepre që vendoset në një vend publik?

***Rast praktik***

***Faktet***

* Palët kanë lidhur një kontratë shitje. Shitësi në kohën e lidhjes së saj, ishte i përfshirë në një proces tjetër gjyqësor për shkak të konfliktit me persona të tjerë lidhur me sendin objekt kontrate.
* Në kontratë parashikohet se çmimi i shitjes së sendit do të jetë në shumën 800.000 Euro, i cili mbetet i pandryshuar.
* Ndërkohë që pagesa prej 100.000 Euro e kryer nga blerësi do të konsiderohet si pjesë e çmimit të kontratës nëse procesi gjyqësor do të përfundonte në favor të shitësit.
* Në kontratë parashikohet që, **nëse kontrata nuk do të realizohet për faj të blerësit, atëherë ai humb shumën prej 100.000 Euro dhe paguan dëmin e shkaktuar palës tjetër.**
* Por, ndërsa kishte përfunduar ky gjykim në shkallë të parë, shitësja ka lidhur edhe një kontratë qiraje me G.P-në, me të cilën, ky i fundit ka marrë me qira pronën objekt gjykimi për një afat trevjeçar.
* Blerësi i dërgon një kujtesë noteriale për kontratën që kanë bashkë.
* Në përgjigje të kujtesës noteriale, shitësja e ka njoftuar se ajo refuzon të përmbushë detyrimin, për shkak se pala paditëse A.I e ka bërë njoftimin noterial pas kalimit të afatit dymujor të parashikuar në nenin 2 të kontratës së lidhur mes palëve ndërgjyqëse.
* Blerësi ngre padi në gjykatë dhe kërkon ekzekutimin e kontratës së lidhur dhe kalimin në pronësi të pronës së përshkruar më lart.
* Kolegji Civil i GJL-së vëren se, *në interpretim të drejtë të këtij kushti kontraktor, në rrethanat kur ishte e paditura palë në procesin gjyqësor, i përkiste kësaj të fundit detyrimi për të njoftuar blerësin për faktin e përfundimit të procesit gjyqësor duke e ftuar për ekzekutimin e kontratës.*
* Paditësi nuk ishte palë në procesin gjyqësor dhe nuk mund të kishte detyrim t’i njoftonte të paditurës ato çfarë ajo i dinte dhe duhej t’i dinte, faktin se kushti pezullues është vërtetuar dhe se e paditura ka dalë gjyqfituese e duhej të përmbushte kontratën ndaj tij për kalimin në pronësi të sendit.
* Gjithashtu, në kontratë nuk është parashikuar për të paditurën një e drejtë për tërheqjen nga kontrata.
* ***Ushtrime me gojë dhe debat:***
* Shitja, sipërmarrja, porosia dhe koncesioni në këndvështrimin administrativ dhe atë civil. Dallimet me natyrë materiale dhe procedurale që lidhen me legjitimitetin, juridiksionin etj., në rastin e kryqëzimit të së drejtës civile me atë administrative për kontratat administrative.

***JAVA 27:***

***Çështjet kryesore të mësimit:***

- Kontrata e qirasë dhe rastet praktike që lidhen me të.

- Ripërsëritja e qirasë dhe problematikat që lidhen me të.

- Zgjidhja e qirasë dhe rastet që sjellin zgjidhjen.

- Pavlefshmëria e qirasë dhe konkurrimi i saj me rastet e pavlefshmërisë së veprimeve juridike në përgjithësi.

- Dallimi nga enfiteoza dhe huapërdorja.

- Dallimi i qirasë nga uzufrukti etj. (I ftuar për 2 orë E. Pupe).

***Struktura e organizimit të mësimit:***

*Prezantime nga pedagogu: (Totali 1 orë = 2 prezantime nga 30 minuta);*

*Diskutime, debat, ushtrime, detyra, punë e pavarur individuale/grup nën drejtimin e pedagogut (1 orë).*

***Pyetje vetëstudimore:***

1. A ripërtërihet automatikisht qiraja pas kalimit të afatit, nëse palët nuk e njoftojnë njëra-tjetrën se nuk janë dakord për vazhdimin e saj?

2. Si e kuptoni të drejtën e preferimit të qiramarrësit?

3. A lidhet nënqiraja dhe çfarë kushtesh gëzona ajo?

4. Ku dallon qiraja nga enfiteoza?

5. Çfarë dallimi ka qiraja financiare nga qiraja tradicionale?

***Rast praktik:***

* Vendimi nr. 4639, datë 29.4.2013 i Gjykatës së Rrethit Gjyqësor Tiranë.

**Faktet**

* Pronari i një apartamenti ka lidhur kontratë qiraje dhe ia ka dhënë këtë apartament me qira shtetasit anglez TH.P, pilot pranë shoqërisë “Albanian Airlines” sh.a.
* Afati është për një periudhë kohe gjashtëmujore. Qiraja është 500 euro në muaj.
* Midis palëve është lidhur aneks kontrata sipas së cilës detyrimet që lindin nga kontrata e qirasë do t’i shlyente shoqëria ajrore.
* Shoqëria “Albanian Airlines” sh.a., nuk ka paguar vlerën e qirasë për periudhën 16 gusht 2011 – 15 prill 2012.
* Të gjitha detyrimet kontraktore të marra përsipër nga pala e paditur ndaj të tretëve, janë paguar nga ana e paditësit qiradhënës P.K.
* Kontrata e qirasë në nenin 2 të saj ka parashikuar të drejtën e rilidhjes së saj pas mbarimit të afatit.
* Në gjykim u provua se pavarësisht se nuk është lidhur një kontratë formale marrëdhënia ka vazhduar edhe pas kalimit të afatit njëvjeçar me të njëjtat të drejta dhe detyrime.

**Pyetje:**

1. Si do të analizohet fakti që pas përfundimit të kontratës pas 6 muajve edhe pse në kontratë parashikohej e drejta e rilidhjes së saj nga ana e palëve nuk është bërë një veprim i tillë, ndërkohë kur qiradhënia ka vazhduar?

***Ushtrime me gojë dhe debat:***

*Praktika gjyqësore që lidhet me zgjidhjen e kontratës së qirasë dhe me mbarimin e saj.*

***Ushtrime me gojë dhe debat:***

Qiraja dhe enfiteoza, qiraja dhe uzufrukti. Dallimet dhe ngjashmëritë.

***JAVA 28:***

* ***Çështjet kryesore të mësimit:***
* Kontrata e sipërmarrjes dhe praktika që lidhet me të.
* Kuptimi i sipërmarrjes.
* Çasti i kalimit të pronësisë mbi veprën.
* Kuptimi i rrezikut dhe natyra e tij.
* Llojet e rrezikut.
* Dallimi i sipërmarrjes nga porosia, transporti etj.
* Detyrimet e palëve nga sipërmarrja.
* Garancitë e sipërmarrjes.
* Natyra e rrezikut te sipërmarrja.
* Dallimi i sipërmarrjes nga shitja paraprake.
* Dallimi nga shitja me rezervë pronësie.
* Dallimi nga shoqëria e thjeshtë, e të tjera.
* Rreziku në kontratat në përgjithësi: shitja, transporti; porosia, qiraja.
* Rreziku specifik.
* Rreziku te sipërmarrja.
* Rreziku te kontrata e sigurimit.

***Struktura e organizimit të mësimit:***

* *Prezantime nga pedagogu: (Totali 1 orë = 2 prezantime nga 30 minuta);*
* *Diskutime, debat, ushtrime, detyra, punë e pavarur individuale/grup nën drejtimin e pedagogut (1 orë).*
* ***Ushtrime me gojë dhe debat:***

*Praktika gjyqësore që lidhet me zgjidhjen e kontratës së qirasë dhe me mbarimin e saj.*

* ***Ushtrime me gojë dhe debat:***

Pamundësia e përmbushjes së detyrimeve në kontratën e sipërmarrjes dhe fati i zgjidhjes së konflikteve gjyqësore që lidhen me të.

***Pyetje vetëstudimore:***

1. Ku dallon rreziku në kontratën e transportit me rrezikun në kontratën e sipërmarrjes?
2. A janë pasojat që vijnë nga rrethanat e paparashikuara në ngarkim vetëm të sipërmarrësit apo edhe të porositësit? Cili është kufiri që e ndan këtë përgjegjësi? A ndryshon përgjigjja në rast se konkurron faji i sipërmarrësit?
3. Çfarë natyre duhet të ketë risku që një kontratë e zakonshme porosie të shndërrohet në kontratë sipërmarrje?
4. A ka rëndësi nëse titulli i kontratës është i përgjithshëm ose i paspecifikuar si duhet për të përcaktuar nëse ajo është sipërmarrje apo jo? Si duhet të arsyetojë gjykata në vendimin e saj në këto raste?
5. Si konkurron padia civile në procesin penal që lidhet me veprat penale në fushën e veprimtarive ndërtuese dhe sipërmarrëse?

***Rast praktik:***

* Ndërtimi i pallatit 6-katësh + një kat nëntokë me garazhe.
* Themelet mbushen me ujë pas disa ditësh me reshje shiu.
* Provat dhe hartat nuk kanë nxjerrë problematika për qëndrueshmërinë e terrenit ku po ndërtohet.
* Hartat e kohës së Italisë para Luftës II Botërore, të nxjerra nga Arkivi i Shtetit tregojnë se tubacioni i vjetër i furnizimit me ujë të Tiranës është 2m më thellë se ai aktual dhe ka një dalje tubacioni që sjell ujërat e shirave.
* Ndryshimi në projekt ngre koston e ndërtimit për garazhet duke e dyfishuar atë.
* Vetëm dy porositës bien dakord me shtesën e çmimit.

**Pyetje:**

1. Ku dallon përgjegjësia për rrezikun nga përgjegjësia për mos përmbushjen e detyrimeve?

2. Cilat konsiderohen rrethana të paparashikuara?

***Rast praktik***

**Vendimi nr. 280, datë 7.12.2016 i Kolegjit Civil të Gjykatës së Lartë.**

Paditës: **S.K (në vijim edhe Porositësi)**

I paditur: **Shoqëria “K” sh.p.k dhe Shoqëria “Xh.05”**

Objekti: Detyrimin e të paditurve të zbatojnë kontratën e sipërmarrjes datë 10.9.2009 dhe dorëzimin e apartamentit.

***Faktet***

* Midis palëve është lidhur kontrata e sipërmarrjes me akt noterial e datës 10.9.2009, me objekt ndërtimin e një apartamenti banimi me sipërfaqe 100.3 m2 në pallatin që sipërmarrësit po ndërtonin në qytetin e Pogradecit.
* Paditësja është trashëgimtare ligjore e porositësit Y.K, i cili ka ndërruar jetë pas lidhjes së kontratës.
* Çmimi për apartamentin është vendosur në shumën 35.000 euro dhe është paguar nga i ndjeri Y.K. Sipas kontratës është vendosur që në fund të punimeve dhe me pagimin e çmimit “do të dorëzohet apartamenti me çelësa në dorë”.
* Porositësi pretendon se sipërmarrësit kanë refuzuar dorëzimin e apartamentit, edhe pse pala porositëse ka përmbushur tërësisht detyrimin e saj për pagimin e çmimit.
* Aktualisht apartamenti i banimit rezulton në pronësi të “K” sh.p.k.
* Të paditurit refuzojnë dorëzimin me arsyetimin se çmimi i është paguar «X05» sh.p.k dhe jo «K» sh.p.k.
* Gjykata e gjen sipërmarrësin në kushtet e mospërmbushjes së detyrimeve kontraktore.
* Gjykata e Apelit konkludon se të paditurit jo vetëm që duhet të përmbushin në mënyrë të menjëhershme detyrimin për dorëzimin e apartamentit të banimit, por njëkohësisht duhet të njohin pronësinë e trashëgimtarëve të porositësit Y.K mbi këtë pronë dhe nuk duhet të kryejnë asnjë veprim që cenon në mënyrë të paligjshme të drejtat e tyre mbi të.
* I padituri i ka njohur dhe kaluar paditësit pronësinë në kuptimin substancial të së drejtës së pronësisë nëpërmjet një kontrate sipas nenit 163 të Kodit Civil.

**Praktikë gjyqësore për diskutim:**

**Në vendimin nr.00-2022-677(117), datë 06.04.2022**, për çështjen civile me objekt detyrimin për kthimin e shumës për konfiskimin e formularit të sigurimit të kontratës, KCGJL vlerësoi se, tashmë është praktikë e konsoliduar që gabimet në procedim shqyrtohen paraprakisht nga ana e Gjykatës së Lartë, para se të shqyrtojë themelin e çështjes. Në çështjen konkrete, padia është ngritur nga një organ i administratës publike, për një mosmarrëveshje që ka lindur gjatë zbatimit të një kontrate administrative për realizimin e një shërbimi publik, që ishte hartuar në formën e një kontrate sipërmarrjeje dhe shoqërohej nga kontrata e sigurimit. Kjo e fundit ka karakter aksesor në raport me kontratën administrative dhe nuk mund të trajtohet si e pavarur. Si rrjedhojë, do të ndjekë të njëjtin regjim juridik, pasi detyrimi për të paguar garancinë nuk buron nga kontrata e sigurimit, por nga kontrata e sipërmarrjes, ndërkohë që me kontratën e sigurimit, thjesht është transferuar përgjegjësia për këtë detyrim nga sipërmarrësi tek shoqëria e sigurimit. Duke vlerësuar se, kjo çështje duhet të shqyrtohet sipas gjykimit administrativ, KCGJL ka theksuar se mosrespektimi i kompetencës lëndore e bën vendimin gjyqësor absolutisht të pavlefshëm dhe pretendimi për respektimin e kësaj kompetence mund të ngrihet si nga personat e interesuar në gjykim, ashtu edhe kryesisht në çdo fazë të procesit. Shkelja nga ana e gjykatave të rregullave proceduriale për shqyrtimin e mosmarrëveshjeve jashtë kompetencës lëndore të tyre, konsiderohet cenim i parimit kushtetues të procesit të rregullt ligjor, ku përfshihen ato shkelje që kanë ndikim të drejtpërdrejtë në një proces ligjor, vërtetimi i të cilave do të cenonte të drejtat dhe liritë themelore të individit, sikurse është e drejta për t’u gjykuar nga një gjykatë e krijuar me ligj (referuar vendimit nr. 11/2009 të Gjykatës Kushtetuese). Për të lexuar të plotë vendimin, vizito linkun:<http://www.gjykataelarte.gov.al/web/117_00_2022_677_9142.doc>.

***JAVA 29:***

***Çështjet kryesore të mësimit:***

* Kontrata e sigurimit dhe termat e specifikuar të kësaj kontrate që lidhen me policën e sigurimit, primin e sigurimit, rastin e sigurimit, risigurimin etj.
* Sigurimi i detyrueshëm. Njohja dhe parashikimi i riskut; minimizimi i pasojave të risqeve; raporti risk-aksident; menaxhimi i humbjeve nga aksidentet; rëndësia e sigurimit të mjetit dhe jetës në udhëtim; qëllimi: shpenzimi të kthehet në përfitim.
* Pavlefshmëria *versus* paefektshmëria në kontratën e sigurimit.
* Paefektshmëria *versus* mosekzekutimi i detyrimeve.
* Padia e pavlefshmërisë së veprimit juridik? (Absolute dhe relative)
* Padia e përmbushjes në natyrë të detyrimeve kontraktore.
* Padia për zgjidhjen e kontratës për mospërmbushje thelbësore. (Për mospagim primi para se të ndodhë ngjarja).
* Kontrata e sigurimit dhe kontrata e transportit automobilistik, ajror dhe detar. Specifikat e tyre.

***Struktura e organizimit të mësimit:***

* ***Prezantime nga pedagogu: (Totali 1 orë = 2 prezantime nga 30 minuta);***
* ***Diskutime, debat, ushtrime, detyra, punë e pavarur individuale/grup nën drejtimin e pedagogut (1 orë).***
* ***Ushtrime me gojë dhe debat:***

***Praktika gjyqësore që lidhet me zgjidhjen e kontratës së qirasë dhe me mbarimin e saj.***

* ***Ushtrime me gojë dhe debat:***

Pamundësia e përmbushjes së detyrimeve në kontratën e furnizimit dhe fati i zgjidhjes së konflikteve gjyqësore që lidhen me të.

***Pyetje vetëstudimore:***

1. Kur hyn në fuqi sigurimi dhe a mund të jetë i vlefshëm ai nëse nuk është paguar primi i sigurimit ose kur ai paguhet pasi ka ndodhur ngjarja e sigurimit?

2. Si ndërthuret kontrata e sigurimit të jetës me kontratën e kredisë bankare?

3. Cilat janë specifikat e sigurimit të shëndetit? A konsiderohet një rast diagnostikimi me kancer dhe që rezulton i shëruar prej 8 vjetësh si një e dhënë që e bën sigurimin e jetës të pavlefshëm nëse nuk i vihet në dijeni siguruesit në momentin e lidhjes së kontratës?

4. Çfarë lloj kontratash sigurimi njihen në tregun kombëtar dhe ndërkombëtar?

***Rast praktik:***

* Shoqëria “Sigal Uniqa Group Austria” sh.a, me subjekte të interesuara: Shoqërinë “Real X” sh.p.k me objekt: shfuqizimin si të papajtueshëm me Kushtetutën, të vendimit nr.00-2012-1593 (269), datë 24.5.2012 të Kolegjit Civil të Gjykatës së Lartë; pezullimin e ekzekutimit të vendimit nr.00-2012-1593 (269), datë 24.5.2012 të Kolegjit Civil të Gjykatës së Lartë.
* Shoqëria “REAL X” sh.p.k ka lidhur me shoqërinë “SIGAL UNIQA GROUP AUSTRIA” sh.a, kontratën e sigurimit të mallrave në transport.
* Shuma e sigurimit, ishte në masën 1.300.000 USD me kushtet “Total Loss Only”.
* Vlera e primit të sigurimit ishte caktuar në masën 5.040 dollarë, e papaguar.
* Në datën 30.6.2007, rreth orës 19:00, anija që transportonte mallin, është mbytur në ujërat e Indisë së bashku me ngarkesën e siguruar.
* Shoqëria “REAL X” sh.p.k ka kërkuar nga ana e shoqërisë “SIGAL” sh.a, por kjo e ka refuzuar.
* Tre ditë pas mbytjes së anijes, paditësi ka paguar edhe primin e sigurimit, pagesë e cila është bërë në datën 2.7.2007 pranë “First Investment Bank” në Tiranë.
* Gjykata e shkallës së parë dhe ajo e apelit kanë arritur në përfundimin se anija është mbytur për faj të transportuesit të mallit dhe nga i siguruari nuk janë zbatuar kushtet e kontratës së sigurimit për njoftimin në kohë dhe minimizimin e humbjeve, ç’ka e çliron siguruesin nga dëmshpërblimi.
* Kontrata e sigurimit mbulonte vetëm humbjen totale të mallit (total loss only) dhe se siguruesi ka detyrimin të paguajë vetëm kur malli ka humbur tërësisht dhe s’ka asnjë mundësi për rikuperimin e tij.
* Në gjykim ka rezultuar e provuar se anija është mbytur 2 milje larg hyrjes së portit, në thellësinë 14 m dhe ka qenë mundësia që malli të rikuperohej, çka rezulton se është bërë nga pronari i anijes.
* Gjykata e Lartë nuk ka respektuar standardin kushtetues të gjykimit nga një gjykatë e caktuar me ligj pasi ajo ka tejkaluar kompetencat dhe kufijtë e shqyrtimit të çështjes, duke e bazuar vendimin në fakte e rrethana që nuk rezultojnë nga provat e marra e të vlerësuara nga dy gjykatat e faktit.
* Në kuptim të funksionit rishikues të Gjykatës së Lartë, i sanksionuar në nenin 141 të Kushtetutës, sipas nenit 472 të KPC-së, Kolegji Civil i Gjykatës së Lartë ka në kompetencë të shqyrtojë problemet që kanë të bëjnë me mosrespektimin ose zbatimin e gabuar të ligjit material e procedural, kurse neni 485 i KPC-së i ka dhënë të drejtë Kolegjit Civil apo Kolegjeve të Bashkuara të Gjykatës së Lartë që, ndër të tjera, të vendosin prishjen e vendimit të gjykatës së apelit dhe të lënë në fuqi vendimin e gjykatës së shkallës së parë, si dhe të ndryshojnë njëkohësisht vendimet e të dy gjykatave më të ulëta.

Gjykata e Lartë mund të vendosë për themelin e çështjes vetëm nëse mosmarrëveshja mund të zgjidhet në bazë të të njëjtave fakte dhe prova të vlerësuara nga gjyqtari i faktit dhe që përbëjnë bazën e vendimit në të cilin është bërë një interpretim i gabuar i ligjit. Kontrolli i saj duhet të fokusohet vetëm në drejtim të ligjshmërisë dhe bazueshmërisë së vendimeve të ankimuara, pra mbi mënyrën e zbatimit të ligjit nga gjykatat më të ulëta. Në rast se Gjykata e Lartë vlerëson se provat e administruara nuk janë të mjaftueshme për arritjen e një konkluzioni apo se nevojitet kryerja e vlerësimeve të mëtejshme të tyre, ajo nuk mund të marrë kompetencat e gjyqtarit të faktit, por duhet të kthejë çështjen për rishqyrtim me qëllim plotësimin e këtyre të metave të vendimit.

1. Gjykata Kushtetuese vlerëson se Gjykata e Lartë, duke e zgjidhur çështjen mbi bazën e provave dhe fakteve që nuk janë administruar dhe provuar në një gjykim të barabartë dhe në zbatim të parimit të kontradiktoritetit, si dhe duke bërë një rivlerësim të provave, në një kohë kur kërkuesi jo vetëm nuk kishte të drejtë të diskutonte për to në Gjykatën e Lartë, por dhe nuk ishte i përgatitur për të paraqitur argumentet e veta lidhur me faktet e çështjes, e ka vënë atë në një pozitë të diferencuar në raport me palën tjetër, duke e cenuar në të drejtën e tij për të qenë i barabartë në një gjykim të drejtë dhe të pavarur.
2. Gjykata Kushtetuese vendosi: shfuqizimin, si të papajtueshëm me Kushtetutën e Republikës së Shqipërisë, të vendimit nr. 00-2012-1593 (269), datë 24.5.2012 të Kolegjit Civil të Gjykatës së Lartë dhe dërgimin e çështjes për rishqyrtim në Gjykatën e Lartë.

**Pyetje për diskutim:**

1. A është kontrata e vlefshme?

2. A ka hyrë kontrata e sigurimit të transportit detar në fuqi?

3. Kur quhet kontrata e lidhur?

4. Cilat janë pasojat e palëve nga çasti i lidhjes së kontratës?

5. Cilat janë detyrimet e palëve?

***Literatura e detyrueshme***

***Legjislacion:***

* Ligji nr.10076, datë 12.2.2009, “Për sigurimin e detyrueshëm në sektorin e transportit”, i ndryshuar me ligjin nr. 10455, datë 21.7.2011.
* Ligjin “Për veprimtarinë e sigurimit, të risigurimit dhe ndërmjetësimit në sigurime dhe risigurime” nr.9267, datë 29.7.2004 i ndryshuar me ligjin nr. 9338, datë 16.12.2004 dhe ligjin nr. 9685, datë 26.2.2007.
* Kodi Civil i Republikës së Shqipërisë, miratuar me ligjin nr. 7850, datë 29.7.1994, i ndryshuar.
* Kodi Detar i Republikës së Shqipërisë, miratuar me ligjin nr. 9251, datë 8.7.2004.
* Kodi Ajror i Republikës së Shqipërisë miratuar me ligjin nr. 10040, datë 22.12.2008 (neni 137, sigurimi i detyrueshëm).
* Rregullorja e Autoritetit të Mbikëqyrjes Financiare (AMF) nr.75, “Për primet e sigurimit të detyrueshëm në sektorin e transportit, miratuar me vendim bordi nr.75, datë 28.8.2009”.
* Rregullorja e AMF-së nr. 53, datë 25.6.2009, “Për trajtimin e dëmeve që mbulohen nga kontrata e sigurimit të detyrueshëm në sektorin e transportit”.

***Praktikë gjyqësore:***

* Vendimi nr.27, datë 24.6.2013 i Gjykatës Kushtetuese.
* Vendimi nr. 4639, datë 29.4.2013 i Gjykatës së Rrethit Gjyqësor Tiranë.

***JAVA 30:***

***Çështjet kryesore të mësimit:***

- Kontrata e dhurimit.

- Kuptimi i dhurimit.

- Objekti i dhurimit.

- Forma e dhurimit.

- Çasti kur hyn në fuqi kontrata.

- Detyrimet e dhuruesit.

- Dhurimi me kusht dhe me barrë.

- Revokimi i dhurimit.

- Dhurimet jo të zakonshme.

**- Pasuria e tashme e dhuruesit**. **Sende të luajtshme;** **sende të paluajtshme;** **të drejta reale.**

**- E drejta e parablerjes dhe e drejta e kompensimit si objekt i dhurimit. Vendimi Unifikues nr. 23, datë 1.4.202.**

***Pyetje vetëstudimore:***

1. A është e drejta e parablerjes e drejtë reale?

2. A përfshihet e drejta e parablerjes në pasurinë trashëgimore?

3. A përfshihet e drejta e parablerjes dhe e kompensimit në konceptin e dhuruesit?

4. A është dhurimi një kontratë reale?

5. A është dhurimi i një të drejte ideale një kontratë konsensuale?

6. Kur hyn në fuqi dhurimi?

7. Në çfarë raporti qëndron kontrata e dhurimit me një deklaratë noteriale të mëvonshme ku pranuesi i dhurimit merr përsipër një kusht apo barrë mbi sendin e dhuruar?

***Rast praktik:***

* KKP i ka njohur I.B-së të drejtën e pronësisë mbi truallin 3177 m2 dhe të drejtën e parablerjes për objektin shtypshkronjë.
* Me dhurim një nga trashëgimtarët e I.B-së i ka dhuruar pjesën e vet (1/7) nipit të saj.
* F.B-ja ka blerë një pjesë të objekteve të shtypshkronjës në vitin 1995 dhe në vitin 1996
* kanë blerë edhe truallin nga AKP; F.B-ja ka kërkuar pavlefshmërinë e dhurimit, se vjen në kundërshtim me nenin 762 të KC-së. Dhuruesja nuk ka qenë pronare në çastin e
* dhurimit, pasi vendimi i KKP-së e ka njohur pronën, por nuk e ka kthyer atë.
* Ajo ka fituar vetëm të drejtën e parablerjes.

***Rast praktik:***

**Çështja P.SH, a.sh kundër XH.SH & SHOQËRIA E NDËRTIMIT “Z.D.S” sh.p.k person i tretë L.GJ dhe DH.M.**

* Objekti i padisë:Zgjidhja e kontratës së dhurimit nr.730/491, datë 25.2.1999 për mospërmbushje të barrës, detyrimin t’i japë paditësve sipërfaqen ndërtimore të një apartamenti e garazh.
* Gjykata e Rrethit Gjyqësor Durrës, ka vendosur: rrëzimin e padisë të paditësve si të pabazuara në prova e ligj.
* Gjykata e Apelit Durrës, ka vendosur: lënien në fuqi të vendimit civil nr.2297, datë 10.10.2006 të Gjykatës së Rrethit Gjyqësor.

**Faktet:**

* Me kontratën e dhurimit me aktin noterial dhuruesit, i kanë dhuruar të paditurit, në cilësinë e pranuesit të dhurimit, pjesët e tyre të pandara në bashkëpronësi të një shtëpie me oborr të ndodhur në qytetin e Durrësit.
* Në të njëjtën ditë, pranuesi i dhurimit ka bërë edhe një deklaratë noteriale, me të cilën bëhet deklarim i njëanshëm se shtëpinë do ta përdorë për jetesë dhe nuk do t’ia shesë personave të tjerë. Nëse do ta shiste, motrat e vëllezërit kishin të drejtë të kërkonin anulimin e dhurimit.
* Në vitin 2002, i padituri së bashku me persona të tjerë pronarë të pronave fqinje të paluajtshme kanë hyrë në marrëdhënie kontraktore me një shoqëri ndërtimi. Sipas kësaj kontrate, i padituri do të përfitonte një apartament me sipërfaqe 80 m2 dhe një garazh prej 20 m2.
* Në rrethana të tilla, duke pretenduar se është shkelur kushti i dhurimit të mos tjetërsimit të pasurisë së paluajtshme të dhuruar, paditësit kanë ngritur në gjykatë padinë dhe kërkojnë zgjidhjen e kontratës së dhurimit dhe detyrimin e të paditurve t’u njohin e kalojnë atyre në pronësi 2/5 e sipërfaqes ndërtimore të apartamentit 80 m2 dhe garazhit 20 m2 të përfituar nga i padituri nga punimet e ndërtimit të realizuara nga e paditura ZDS sh.p.k.

**Pyetje:**

1. Në çfarë raporti qëndron kontrata e dhurimit me një deklaratë noteriale të mëvonshme ku pranuesi i dhurimit merr përsipër një kusht apo barrë mbi sendin e dhuruar?

2. Nga shqyrtimi i përmbajtjes së kontratës së dhurimit rezulton se aty nuk është parashikuar ndonjë kusht apo barrë në ngarkim të pranuesit të dhurimit.

3. Deklarata noteriale e nënshkruar nga pranuesi i dhurimit, i padituri rezulton qartë se nuk është pjesë e kontratës së dhurimit, për rrjedhojë, nuk përbën kusht me të cilën rëndohet dhurimi (neni 768 i Kodit Civil).

4. Deklarata noteriale është një shprehje e njëanshme vullneti, deklaratë nga e cila deklaruesi mund të tërhiqet në çdo kohë e rrethanë.

5. Ndërkohë që barra apo kushti rëndues në kontratën e dhurimit duhet të jetë i parashikuar shprehimisht në kontratën e dhurimit. Në këtë mënyrë merr vlerë juridike dhe lindin të drejtat, detyrimet e pasojat përkatëse, si për dhuruesin ashtu edhe për pranuesin e dhurimit.

***Çështje (fakultative) për diskutim të kryqëzuara me* kurse të tjera:**

**Me *kursin e shkrimit dhe arsyetimit ligjor:***

Si të përgatisim dhe arsyetojmë një vendim gjyqësor për një padi me objekt: "Përmbushja e detyrimeve që rrjedhin nga shitja dhe shpërblimi i dëmit kontraktor".

***Ushtrime me gojë/punë në grup:***

**Me kursin e së *drejtës administrative:***

**Ushtrim/debat/punë e pavarur e kryqëzuar me të drejtën administrative me tem**ë: "Praktika gjyqësore me objekt përmbushjen e detyrimeve dhe zgjidhjen e kontratave administrative".

***Literatura për temën 11:***

***Legjislacion:***

- Kodi Civil i Republikës së Shqipërisë, miratuar me ligjin nr. 7850, datë 29.7.1994, i ndryshuar.

***Doktrinë e detyrueshme:***

* Semini, M. "E drejta e detyrimeve dhe e kontratave", Scanderbeg book, Tiranë, 2016.

***Doktrinë fakultative:***

* Hetemi, Mehedi J. “Detyrimet dhe kontratat”, Luarasi, 1998.
* Dauti, Nerxhivane. “E drejta e detyrimeve”, Prishtinë, 2004.
* “Obligimet dhe kontratat e përgjithshme”, Luarasi, botuar sipas origjinalit të vitit 1932.

***Praktikë gjyqësore:***

* [*Vendimi Unifikues Civil nr.4, datë 10.12.2013*](http://www.gjykataelarte.gov.al/web/4_kb_civil_unif_pak_950.doc)*.*
* [*Vendimi Unifikues Civil nr. 5, datë 30.10.2012*](http://www.gjykataelarte.gov.al/web/5_kb_unif_civile_30_10_2012_768.doc)*.*
* [*Vendimi Unifikues Civil nr. 3, datë 29.3.2012*](http://www.gjykataelarte.gov.al/web/3_kb_civil_unif_29_03_2012_902.doc)*.*
* [*Vendimi Unifikues Civil nr. 2, datë 27.3.2012*](http://www.gjykataelarte.gov.al/web/2_kb_civ_unif_734.doc)*.*
* [*Vendimi Unifikues Civil nr. 8, datë 10.6.2011*](http://www.gjykataelarte.gov.al/web/v8_kb10032011c_542.doc)*.*
* [*Vendimi Unifikues Civil nr. 4, datë 30.5.2011*](http://www.gjykataelarte.gov.al/web/vuc4date30052011_543.doc)*.*
* [*Vendimi Unifikues Civil nr. 2, datë 21.1.2011*](http://www.gjykataelarte.gov.al/web/vendim_civil_unifikues_nr_2_21012011_515.doc)*.*
* [*Vendimi Unifikues Civil nr. 1, datë 17.1.2011*](http://www.gjykataelarte.gov.al/web/1_kb_civil_17_01_2011_866.doc)*.*
* [*Vendimi Unifikues Civil nr. 1, datë 26.11.2010*](http://www.gjykataelarte.gov.al/web/1_k_b_unif_2010_453.doc)*.*
* [*Vendimi Unifikues Civil nr. 2, datë 6.1.2009*](http://www.gjykataelarte.gov.al/web/v_uc_2009_dt_06_01_2009_129.doc)*.*
* [*Vendimi Unifikues Civil nr. 3, datë 12.2.2008*](http://www.gjykataelarte.gov.al/web/v_uc_2008_dt_12_02_2008_126.doc)*.*
* [*Vendimi Unifikues Civil nr. 20, datë 15.11.2007*](http://www.gjykataelarte.gov.al/web/v_u_2007_20_dt_15_11_2007_120.doc)*.*
* [*Vendimi Unifikues Civil nr. 6, datë 24.1.2007*](http://www.gjykataelarte.gov.al/web/v_u_2007_6_dt_24_01_2007_116.doc)*.*
* [*Vendimi Unifikues Civil nr. 3, datë 24.1.2007*](http://www.gjykataelarte.gov.al/web/v_u_2007_dt_24_01_2007_121.doc)*.*
* [*Vendimi Unifikues Civil nr. 5, datë 22.1.2007*](http://www.gjykataelarte.gov.al/web/v_u_2007_5_dt_22_01_2007_115.doc)*.*
* [*Vendimi Unifikues Civil nr. 4, datë 1.2.2006*](http://www.gjykataelarte.gov.al/web/nr_4_dt_1_2_2006_c_109.doc)*.*
* [*Vendimi Unifikues Civil nr. 1, datë 31.1.2006*](http://www.gjykataelarte.gov.al/web/nr_1_dt_31_1_2006_c_108.doc)*.*
* [*Vendimi Unifikues Civil nr. 5, datë 30.3.2005*](http://www.gjykataelarte.gov.al/web/nr_5_dt_30_3_2005_c_99.doc)*.*
* [*Vendimi Unifikues Civil nr. 5, datë 23.3.2004*](http://www.gjykataelarte.gov.al/web/nr_5_dt23_3_2004_c_92.doc)*.*
* [*Vendimi Unifikues Civil nr. 42, datë 12.11.2003*](http://www.gjykataelarte.gov.al/web/nr_42_dt_12_11_2003_c_89.doc)*.*
* [*Vendimi Unifikues Civil nr. 31, datë 14.4.2003*](http://www.gjykataelarte.gov.al/web/nr_31_dt_14_04_2003_c_88.doc)*.*
* [*Vendimi Unifikues Civil nr. 25, datë 28.3.2003*](http://www.gjykataelarte.gov.al/web/nr_25_dt_28_03_2003_c_87.doc)*.*
* [*Vendimi Unifikues Civil nr. 39, datë 30.5.2002*](http://www.gjykataelarte.gov.al/web/nr_39_dt_30_05_2002_c_77.doc)*.*
* [*Vendimi Unifikues Civil nr. 23, datë 1.4.2002*](http://www.gjykataelarte.gov.al/web/nr_23_dt_01_04_2002_c_75.doc)*.*
* [*Vendimi Unifikues Civil nr. 24, datë 13.3.2002*](http://www.gjykataelarte.gov.al/web/nr_24_dt_13_03_2002_c_76.doc)*.*
* *Nr.1399 Vendimi/nr.392 akti/datë 9.4.2002.*
* *Nr.14t4 vendimi/nr.554 Akti/datë 11.4.2007.*

1. **Vlerësimi**

*Ky seksion përmban në mënyrë të detajuar format e vlerësimit, kriteret e vlerësimit për çdo formë vlerësimi të lidhura me ngarkesën mësimore të kursit dhe ngarkesën studimore për studentin të parashikuara në pikën 4 të këtij programi.*

**Vlerësimi i kursit të së drejtës civile bëhet në dy forma**:

***A. Me provim,*** i cili realizohet në fund të çdo viti akademik me **shkrim** dhe është i **sekretuar**. Hapja e zarfeve me rezultatet dhe krahasimi i tyre me zarfet me emrat e kandidatëve bëhet **në mënyrë publike** para gjithë kandidatëve që kanë marrë pjesë në provim. Teza e provimit është e ndarë në dy pjesë: **pjesa e parë**, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe **pjesa e dytë**, e cila është praktike dhe ka dy deri në tre kazuse nga praktika gjyqësore. Totali i tezës së provimit të së drejtës civile, është **60 pikë**. Në ndërtimin e tezës bëhet kujdes që të përfshihen të gjitha pjesët e së drejtës civile: subjektet, përfaqësimi, pronësia, trashëgimia, parashkrimi, detyrimet dhe kontratat, me qëllim që të kontrollohen dijet e kandidatëve në çdo pjesë të kursit.

***B. Vlerësimi i vazhdueshëm*** bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati. Ky vlerësim është në total **30 pikë** dhe i bashkëngjitet vlerësimit përfundimtar të kandidatit që mbaron shkollën. Në këtë vlerësim do të përfshihen këto komponentë:

**B.1** Pjesëmarrja dhe aktivizimi i kandidatëve në diskutime, ushtrime me gojë dhe me shkrim zgjidhjet e rasteve praktike, mënyra e diskutimit dhe e debatit shkencor. si dhe detyrat me shkrim në grup të shoqëruara edhe me prezantim me power point. Pedagogët i lënë kohën e nevojshme ushtrimeve me gojë/prezantime që trajtohen në çdo temë me qëllim që, nga njëra anë, të aktivizojnë kandidatët sa më mirë dhe, nga ana tjetër, të stimulojnë punën e pavarur në auditor dhe diskutimin e pavarur dhe në grup.

**Pjesë e këtij vlerësimi është edhe mënyra e komunikimit dhe e bashkëpunimit dhe e sjelljes së kandidatit në grup me kolegët dhe me pedagogët e lëndës.**

***Sqarim:***

Ushtrim me shkrim ose me gojë do të konsiderohet çdo punim individual që përgatitet brenda orës së mësimit me një volum përafërsisht 300 fjalë.

Detyrë në grup me shkrim do të konsiderohet çdo detyrë që konsiston në dorëzimin dhe prezantimin e një materiali me power point me jo më shumë se 10 slajte, ku secili kandidat do të përgatisë 2-3 slajte me të paktën një rast nga praktika gjyqësore kombëtare ose ndërkombëtare.

Kjo pjesë do të vlerësohet me **10 pikë.**

**B.2** Përgatitje të dy (2) detyrave, punime të pavarura, si dhe prezantime që janë parashikuar për t'u kryer nga kandidatët. Vlerësim i aftësive hulumtuese dhe studimore, respektimi i afateve të caktuara nga pedagogët dhe origjinaliteti i shkrimit apo i prezantimit/diskutimit me gojë. Kjo pjesë do të vlerësohet me **20 pikë**, nga të cilat 10 pikë është vlerësimi maksimal për detyrën individuale dhe 10 pikë për detyrën në grup.

***Sqarim:***

Detyrë me shkrim do të konsiderohet çdo punim individual që përgatitet brenda një jave nga ora e mësimit ku jepet ajo dhe me një volum përafërsisht 1000 fjalë.

***Kujdes!***

1. Gjatë vitit akademik në të drejtën civile do të kryhen jo më shumë se dy (2) detyra me shkrim individuale dhe/ose në grup.
2. Në dhënien e çdo detyre me shkrim apo ushtrimi me gojë pedagogu do të përpiqet të bëjë një vlerësim paraprak të ngarkesës së punës së kandidatëve për magjistratë për punën e pavarur në auditor dhe/ose jashtë tij, nisur nga tregues/indikatorë që lidhen me:

* orët e punës kërkimore;
* studimi i literaturës së dhënë;
* studimi i praktikës gjyqësore;
* hulumtimet me karakter krahasues nga jurisprudenca e vendeve europiane dhe më gjerë;
* kohën e nevojshme për përgatitjen me shkrim.

***Shpjegim:***

* *Pedagogët kanë liri akademike të përzgjedhin vetë natyrën e ushtrimeve, detyrave, të punës së pavarur në varësi të natyrës së temës dhe të objektivave mësimore që kanë vendosur. Po ashtu, pedagogët janë të lirë të zgjedhin numrin e detyrimeve mujore si punë e pavarur me kusht që ngarkesa mësimore mujore të jetë brenda parametrave të përcaktuara në këtë program.*
* *Për rritjen e aftësive praktike kandidatët do të ndjekin mësimin në auditor ku do të kombinohet prezantimi i pedagogut me punën e pavarur.*
* *Produktet e punës së pavarur, prezantimet e ushtrimeve dhe detyrat me shkrim me një ngarkesë mësimore 2 orë do të përgatiten në word, me shkrim Times New Roman, Font 12, Space Multiple 1.15 dhe do të jenë deri në 1000 fjalë/2 faqe. Ushtrimet me shkrim që do të kenë një ngarkesë mësimore mbi 2 orë do të kenë një numër fjalësh që do të rritet në mënyrë proporcionale dhe progresive.*
* *Detyrat me shkrim/ushtrimet/përgatitja e vendimeve gjyqësore etj., që do të kenë një kohëzgjatje mbi 2 orë do të kenë një numër fjalësh që do të rritet në mënyrë proporcionale dhe progresive, (Për shembull, një detyrë me ngarkesë 3 orë do të jetë me 1500 fjalë etj.).*
* *Raportimet me gojë të shoqëruara me prezantime n*ë *power point do të jenë deri në 10 slajte për punë të pavarur, si individuale, ashtu edhe në grup.*

1. **Ngarkesa studimore dhe mësimore**

*Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të studentëve. Normalisht ngarkesa mësimore (pra ngarkesa e pedagogut) nuk pasqyrohet në programet mësimore. Kjo për faktin e thjeshtë se programi mësimor hartohet kryesisht për studentin. Ngarkesa mësimore e pedagogut është çështje administrative e institucionit. Megjithatë, nëse çmohet e arsyeshme të vendoset ngarkesa mësimore, atëherë përllogaritja e bërë në programin e kursit “E drejta civile” mund të merret për bazë dhe për kurset e tjera.*

***Ngarkesa mësimore vjetore:*****90 orë mësimore,**nga të cilat, ka një raport të ekuilibruar midis dhënies së dijeve teorike dhe aftësimit praktik për zbatimin e tyre.

***Ngarkesa mësimore javore për prezantime:*** 3 **orë/javë**.

***Ora mësimore: 50 minuta****.*

***Ngarkesa javore e kandidatit:*** *3 orë/javë.*

2. PROGRAMI MËSIMOR

E DREJTA PENALE

2023 – 2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

**Pedagogu titullar: Arben RAKIPI**

**Tabela e përmbajtjes**

1. Kuadri i përgjithshëm...........................................................................................

1.1. Përshkrimi i kursit......................................................................................

1.2. Objektivi kryesor i kursit............................................................................

1.3. Kryqëzimi me kurse të tjera........................................................................

2. Kursi.......................................................................................................................

2.1. Objektivat mësimore..................................................................................

2.2. Përmbajtja e kursit.......................................................................................

2.3. Struktura dhe metodologjia..........................................................................

2.4. Literatura dhe Materialet Studimore............................................................

3. Vlerësimi...................................................................................................................

4. Ngarkesa studimore dhe mësimore............................................................................

**1. Kuadri i përgjithshëm**

**1.1 Përshkrimi i kursit**

Kursi “E DREJTA PENALE” është një nga disiplinat kryesore të programit mësimor, teorik dhe praktik të Shkollës së Magjistraturës. E drejta penale është lënda që përmban rregullat që mbrojnë dhe përcaktojnë sjelljet njerëzore të dënueshme penalisht, institutet kryesore të së drejtës, bazat dhe kufijtë e përgjegjësisë penale, veprimin në kohë dhe hapësirë të së drejtës, dënimet dhe mënyrat e caktimit të tyre etj. Lënda “E drejta penale” trajtohet në harmoni me disiplinat e tjera të së drejtës, si për shembull: “E drejta procedurale penale”, “E drejta kushtetuese” etj. Një rëndësi e veçantë i kushtohet identifikimit të shkaqeve sociale të kriminalitetit, raporti i tyre me masat dhe dënimet penale, shtrirjes së llojeve të ndryshme të kriminalitetit, analizës së mënyrës së organizimit të tyre, kriminalitetit ndërkufitar. E drejta penale nuk duhet parë vetëm si disiplinë represive, por edhe si një instrument legjislativ në funksion të rehabilitimit të të dënuarve, mbrojtjes së viktimave të veprave penale dhe të miturve në përgjithësi.

**1. 2 Objektivi kryesor i kursit**

Objektivi kryesor i kursit është si më poshtë:

Kandidati të jetë në gjendje që, nën mbikëqyrjen minimale dhe brenda një afati kohor të arsyeshëm, të marrë dhe të studiojë faktet dhe rrethanat e çdo rasti, të fokusohet në faktet kyçe ose përcaktuese për zgjidhjen e një rasti konkret të praktikës gjyqësore, të njohë kornizën ligjore të zbatueshme për çdo rast konkret, të arrijë në zgjidhjen dhe argumentimin e zgjidhjes së rastit praktik, të përpilojë një vendim gjyqësor të strukturuar logjikisht dhe të arsyetuar juridikisht në një çështje penale që, sipas nivelit faktik/ligjor të vështirësisë, mund të konsiderohet bazike e thjeshtë.

**2. Kursi**

**Objektivat mësimore**

Për të arritur objektivin kryesor (shih 1.2 Objektivi kryesor i kursit), kursi synon të arrijë objektivat konkrete mësimore që janë listuar në Aneksin 1, bashkangjitur këtij programi.

Në mënyrë skematike, objektivat mësimore synojnë të aftësojnë kandidatët në drejtimet sipas strukturës, si më poshtë:

**Kuptimi -** Aftësimi në mënyrën e të kuptuarit: pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet kryesore të të drejtës penale që nevojiten për krijimin e bindjes së brendshme në zgjidhjen e konflikteve penale.

**Zbatimi -** Aftësimi në zbatim. Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të të drejtës penale në situata faktike. Në përfundim të kursit, ai është në gjendje të:

* interpretojë konceptet, parimet dhe institutet kryesore të të drejtës penale bazuar në faktet e një situate praktike;
* organizojë dhe planifikojë hapat që duhen ndërmarrë për zgjidhjen e një konflikti penal duke u bazuar në njohuritë teorike dhe faktet e çështjes;
* debatojë dhe respektojë mendimet ndryshe të kolegëve/punojë dhe funksionojë në grup.

**Analizë** - Aftësimi në analizën dhe sintezën. Pjesëmarrësi është në gjendje të identifikojë faktet relevante dhe të analizojë kornizat ligjore dhe të formojë një opinion të bazuar në të gjitha të dhënat relevante. Në përfundim të kursit, ai/ajo është në gjendje të:

* identifikojë dhe përzgjedhë detajet përkatëse për pasqyrimin e saktë të fakteve të një çështjeje konkrete;
* përcaktojë kuadrin ligjor të nevojshëm për zgjidhjen e një konflikti penal;
* përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret;
* analizojë kontekstin social dhe ndikimin e tij në zgjidhjen e konfliktit.

Ky objektiv mësimor lidhet me **kompetencën analitike** të kandidatit për magjistrat dhe merret me çështjet duke i zbërthyer, shqyrtuar dhe vlerësuar në mënyrë sistematike situatat, proceset dhe të dhëna të ndryshme; bën pyetje nga një bazë të kuptuari; përdor një vijë logjike të mendimit që prodhon një arsyetim të qartë dhe transparent kur formon vendime gjyqësore. Zhvillimi i kompetencës analitike. Kur bëhet fjalë për zbulimin e shkaqeve të problemeve dhe gjetjen e informacionit të rëndësishëm për të bërë lidhje, kjo aftësi është e zhvilluar mjaft mirë. Ka kurse trajnimi që përqendrohen në forcimin e aftësive analitike dhe në peshimin e informacionit. Sidoqoftë, kur bëhet fjalë për të qenë në gjendje të krijohen lidhje, të shihet e gjithë panomara etj., ka më pak mundësi për zhvillim (ose mundësitë për zhvillim janë më pak të favorshme). Kjo ndodh sepse një zhvillim i tillë është në fushën njohëse.

**Vlerësim/krijim** - Aftësimi për shkrim arsyetim ligjor. Pjesëmarrësi është në gjendje të shprehë opinionin e tij qartë në një vendim gjyqësor penal të arsyetuar dhe argumentuar. Në përfundim të kursit, ai/ajo është në gjendje të:

* ndërtojë logjikisht një vendim gjyqësor në një konflikt penal;
* arsyetojë me shkrim vendimin gjyqësor;
* japë një vendim gjyqësor juridikisht të saktë dhe të arsyeshëm në një konflikt penal;
* formulojë shkurt dhe në mënyrë koncize argumentet që çuan në marrjen e vendimit.

Ky objektiv lidhet **me aftësinë e vendimmarrjes**. Kompetenca e vendimmarrjes nënkupton që kandidati për magjistrat merr vendime në bazë të fakteve të çështjes dhe ligjit të zbatueshëm, është i prerë, i sigurt, këmbëngulës dhe i bindur për verdiktin e dhënë, edhe kur presioni është mbi të. Ruajtja e një ekuilibri midis shpejtësisë – produktivitetit – cilësisë, është e rëndësishme në vendimmarrjen efektive Kërkimi dhe marrja e shpeshtë e reagimeve si dhe gatishmëria për të ndryshuar në këtë aspekt mbështet zhvillimin e tij.

**Integritet dhe etikë profesionale në komunikimin dhe sjellje.**

Kandidati manifeston sjellje etike e profesionale, kujdes në mënyrën e komunikimit me pedagogët, stafin administrativ, kolegët dhe kandidatët e tjerë e tjerë, demonstron respektimin e normave të edukatës shoqërore, bindje ndaj rregullave dhe respektim të tyre, ekuilibër dhe paanshmëri në marrëdhëniet dhe punën në grup dhe ekip.

**Këto objektiva mësimore aftësojnë magjistratët në kompetencat si vijon:**

**Kompetenca 1**: Njohuri të thelluara materiale nga jurisprudenca penale vendase/europiane.

* Të zotërojë njohuri të qarta dhe të thelluara teorike mbi konceptet, parimet dhe institutet kryesore, në të drejtën penale, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës.
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED etj.).
* Të identifikojë çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative.

**Kompetenca 2:** Aftësim në veprimet/hetimet paraprake dhe përgatitjen e seancës gjyqësore:

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin shoqëror të çështjes.

**Kompetenca 3:** Aftësim në debatin gjyqësor.

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin duke ndërtuar strategjinë e pyetjeve dhe ballafaqimeve për të sqaruar mospërputhjet.

**Kompetenca 4:** Aftësim në përgatitjen e akteve dhe marrjen e vendimeve:

* Të vlerësojë kompetencën dhe pranueshmërinë në çështjet penale;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj;
* Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;
* Të gjejë dhe zbatojë politikën përkatëse në një çështje konkrete.

**Kompetenca 5:** Forcim i integritetit dhe etikës profesionale të magjistratit dhe i vetëdijes shoqërore dhe qasja vizionare e magjistratit mbi zhvillimin e qëndrueshëm të vendit:

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj.

**Kompetenca 6:** Bashkëpunimi, transparenca dhe komunikimi.

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.

**2.1 PËRMBAJTJA E KURSIT**

Në përcaktimin e temave që do të trajtohen në këtë kurs është mbajtur parasysh rëndësia dhe dinamika e tyre në praktikën gjyqësore. Gjithashtu, është mbajtur parasysh edhe kryqëzimi që do të ketë në tema të ndryshme në kurse të tjera. Temat që do të trajtohen në kursin “E DREJTA PENALE” janë si vijojnë:

1. Parimi i ligjshmërisë (3 orë)
2. Lidhja shkakësore (6 orë)
3. Faji (6 orë)
4. Përjashtimi nga përgjegjësia penale (6 orë)
5. Tentativa (6 orë)
6. Bashkëpunimi (6 orë)
7. Dënimet (6 orë)
8. Krimet kundër jetës dhe shëndetit të personit (6 orë)
9. Veprat penale në fushën e narkotikëve dhe trafikimit (6 orë)
10. Kompetenca lëndore dhe territoriale e SPAK-ut, veprat penale në fushën e korrupsionit në tërësi (6 orë)
11. Krimet kundër pasurisë dhe në sferën ekonomike (6 orë)
12. Veprat penale kundër veprimtarisë shtetërore të kryera nga punonjës shtetërorë ose në shërbim publik (3 orë)
13. Vepra penale kundër moralit e dinjitetit. Krimet seksuale (6 orë)

**2.2. STRUKTURA DHE METODOLOGJIA**

1. **Tema: Parimi i ligjshmërisë – (3 orë)**

**Përshkrimi i temës**

Kjo temë ka për objekt që të prezantojë magjistratët me një nga parimet themelore të së drejtës penale. Parimi i ligjshmërisë përbëhet nga disa komponentë, ku *nullum puena, nullum crimen sine lege* është komponenti klasik që kërkon penalizimin e një sjelljeje njerëzore vetëm në ato raste kur kjo është penalizuar nga një ligj i shkruar që ekziston në momentin e shfaqjes së sjelljes në fjalë. Në këtë aspekt, parimi i ligjshmërisë përmban dhe të ashtuquajturin *lex certa*, i cili kërkon që ligji të jetë i qartë dhe lehtësisht i aksesueshëm. Aspekt i *lex certa* është gjithashtu dhe siguria juridike, në bazë të së cilës gjithkush duhet të jetë në gjendje të parashikojë pasojat ligjore të veprimeve të tij. Pra, është ligjvënësi nëpërmjet si përfaqësues i *vox populi* që vendos mbi penalizimin e një sjelljeje njerëzore. Gjykata në këtë këndvështrim nuk bën ligj, por thjesht e zbaton dhe interpreton atë sipas metodave tashmë të konsoliduara të interpretimit. Kjo përbën një komponent tjetër të parimit të ligjshmërisë, të ashtuquajturin *Trias Politica*, pra ndarjen e pushteteve. Parimi i ligjshmërisë kërkon gjithashtu që ligji të mos ketë fuqi prapavepruese.

**Çështjet vetëstudimore:**

1. Si shfaqet siguria juridike në ligjin penal?
2. Çfarë nënkuptohet me interpretimin gramatikor dhe interpretimin sistematik?
3. Cili është roli i ekzekutivit në kuptim të *Trias Politica*?

**Temat kryesore që do të shqyrtohen:**

* Kuptimi i konceptit *lex certa*.
* Efektet prapavepruese të ligjit favorizues.
* Ndarja e pushteteve, *Trias Politica*: roli i gjykatës në këndvështrimin e parimit të ligjshmërisë.
* *Interpetimi teleologjik* (qëllimi dhe fryma e ligjit), historik, sistematik dhe funksional si metodat themelore të interpretimit.

**Kryqëzim me kurse të tjera:**

Në këtë temë do të ketë kryqëzim me kursin “Shkrim dhe arsyetim ligjor” në lidhje me metodat themelore të interpretimit.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazuse për diskutim**

Lexoni me vëmendje kazuset e mëposhtme dhe përgjigjuni pyetjeve në mënyrë të argumentuar.

**Kazus**

A duke përdorur forcë dhe kundër vullnetit të B-së, e puth këtë të fundit në buzë duke penetruar gjuhën e tij në gojën e saj. Forca e përdorur konsiston në tërheqjen me forcë të B-së drejt A-së dhe mbajtjen me forcë të kokës së saj për të lehtësuar puthjen. B bën kallëzim penal ndaj A-së për përdhunim. A procedohet penalisht dhe dënohet për marrëdhënie seksuale me dhunë me të rritura.

**Pyetje/ushtrim**

1. A është i drejtë dënimi i A-së duke pasur parasysh parimin e ligjshmërisë?
2. Cili komponent i parimit të ligjshmërisë është i diskutueshëm në këtë kazus?
3. Si duhet interpretuar ligji material penal në këtë rast për të arritur në një vendim në përputhje me parimin e ligjshmërisë?

**Praktikë gjyqësore për diskutim**

Lexoni me vëmendje vendimet e mëposhtme dhe diskutoni pikat kryesore që lidhen me parimin e ligjshmërisë:

* Vendimi Unifikues i Gjykatës së Lartë nr. 4/2003.
* Vendimi Unifikues i Gjykatës së Lartë nr. 5/2003.
* Vendimi Unifikues i Gjykatës së Lartë nr. 2/2004.
* Sunday Times kundër MB, 26.4.1979.
* Klass kundër Gjermanisë, 6.9.1978.
* Huvig kundër Francës, 24.4.1990.

1. **Tema: Lidhja shkakësore (6 orë)**

**Përshkrimi i temës**

Lidhja shkakësore përbën hallkën ndërmjet anës subjektive dhe anës objektive të veprës penale, pa të cilën nuk mund të ketë përgjegjësi penale. Pavarësisht rëndësisë që ka ky institut, praktika gjyqësore është e mangët në përcaktimin e një qëndrimi të qartë sa i përket zbërthimit të elementeve të këtij instituti. Prandaj është e rëndësishme që magjistrati të kuptojë rëndësinë juridike të lidhjes shkakësore dhe të mos mbetet thjesht në përqasjen formale të saj, siç vihet re në praktikën ekzistuese gjyqësore. Lidhja shkakësore është me prejardhje anglo-saksone dhe për këtë arsye, në trajtimin e kësaj teme do t’i kushtohet një vëmendje e veçantë rrymave të ndryshme të mendimit në doktrinën dhe praktikën anglo-saksone.

**Temat kryesore që do të shqyrtohen:**

Llojet e shkaqeve, si për shembull, shkaku determinant, shkaku ndërhyrës, shkaku shues etj.

Testi “But for” dhe teoritë e tjera të lidhura me të.

**Kryqëzim me kurse të tjera:**

Në këtë temë do të ketë kryqëzim me kursin “E drejtë procedurale penale” në lidhje me provën shkencore.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazuse për diskutim**

Lexoni me vëmendje kazuset e mëposhtme dhe përgjigjuni pyetjeve në mënyrë të argumentuar.

**Kazus**

X dhe Y kanë mosmarrëveshje për një pronë. Gjatë një takimi për t’u sqaruar, “gjakrat nxehen” dhe X nxjerr një thikë nga brezi dhe përpiqet t’ia ngulë Y-së në kraharor. Y shmanget dhe thika e kap në kraharor dhe i shkakton një prerje të vogël. Megjithatë, plaga infektohet dhe Y-ja shkon te mjeku, i cili pasi e mjekon, i bën dhe një injeksion me gjilpërë dhe i thotë që të vijë prapë pas një jave për të bërë dy injeksione të tjera. Gjithashtu, mjeku e paralajmëron që mosbërja e dy injeksioneve të tjera mund të ketë pasoja fatale. Megjithatë, Y e injoron paralajmërimin e mjekut dhe nuk kthehet pas një jave për të bërë injeksionet e tjera, me pasojë vdekjen nga infeksioni.

**Pyetje**

1. A mban përgjegjësi penale X-i?

**Praktikë gjyqësore për diskutim**

Lexoni me vëmendje vendimet e mëposhtme dhe diskutoni pikat kryesore në raport me lidhjen shkakësore:

* Vendim i Kolegjit Penal të Gjykatës së Lartë nr. 6/2017.
* Vendim i Kolegjit Penal të Gjykatës së Lartë nr. 121/2015.
* Vendim i Kolegjit Penal të Gjykatës së Lartë nr. 115/2017.
* Vendim i Kolegjit Penal të Gjykatës së Lartë nr. 225/2016.
* Vendim i Kolegjit Penal të Gjykatës së Lartë nr. 68/2016.

1. **Tema: Faji –(6 orë)**

**Përshkrimi i temës**

Vepra penale përbëhet nga elemente objektive dhe elemente subjektive, ose ndryshe ana objektive dhe ana subjektive. Faji përfaqëson anën subjektive të veprës penale, elementi kryesor që ndan krimin nga dëme të tjera që mund të shkaktohen si pasojë e kundravatjeve penale ose administrative. Faji shfaqet në dy forma, *dolus* dhe *culpa*, ose ndryshe dashja dhe pakujdesia. Dashja mund të jetë direkte ose indirekte, ndërsa pakujdesia shfaqet në formën e vetëbesimit të tepruar dhe neglizhencës. Faji ka si element kryesor dijeninë për pasojat që mund të vijnë nga sjellja njerëzore dhe pranimin ose jo të këtyre pasojave. Në praktikë paraqet vështirësi provimi i fajit. Ndaj është e nevojshme objektivizimi i tij. Për këtë arsye në këtë temë, përveç trajtimit të elementeve të fajit, pjesëmarrësit në këtë kurs do të kenë mundësinë të trajtojnë problemet që hasen në praktikë në provimin e fajit në kryqëzim me kursin “E drejtë procedurale penale”.

**Çështje vetëstudimore:**

1. Kuptimi i anës objektive dhe subjektive të veprës penale.
2. Shfaqja e formave të fajit në formulimet e veprave penale.
3. Faji në lidhje me personin juridik.

**Temat kryesore:**

1. Dallimi i dashjes direkte nga dashja indirekte.
2. Parashikimi i pasojave në lidhje me dashjen.
3. Pranimi i pasojave si element dallues i dashjes nga pakujdesia.
4. Dallimi ndërmjet vetëbesimit të tepruar dhe neglizhencës.
5. Detyrimi dhe/ose mundësia e parashikimit të pasojave në lidhje me pakujdesinë.
6. Përcaktimi i fajit në lidhje me kategori të caktuara personash, si për shembull oficer policie, mjekë dhe infermierë etj.

**Kryqëzim me kurse të tjera:**

Në këtë temë do të ketë kryqëzim me kursin “E drejtë procedurale penale” në lidhje me fajin si element i veprës penale dhe objektivizimi i tij para gjykatës. Në këtë ndërthurje vëmendje do t’i kushtohet provimit të fajit në rastet kur nuk kemi një pranim të tij nga ana e të pandehurit.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazuse për diskutim**

Lexoni me vëmendje kazuset e mëposhtme dhe përgjigjuni pyetjeve në mënyrë të argumentuar.

**Kazusi 1**

A, i cili sapo ka blerë një Porsche të ri, fton B-në për një xhiro që të provojnë makinën e re. Ata vendosin të shkojnë nga një fshat në tjetrin, duke ndaluar në çdo fshat, për të pirë ndonjë birrë. Pas fshatit të katërt dhe birrës së dhjetë, A ndihet shumë entuziast. Këmba e tij në pedalin e gazit bëhet më e rëndë dhe ngjyrat e dritave të trafikut i duken më të ndritshme. Në një kryqëzim ai kalon me të kuqe, gjë që i pëlqen pasi i shton adrenalinën. Në kryqëzimin tjetër ai bën të njëjtën gjë dhe fati është në anën e tij, sepse, në momentin e fundit, arrin të shmangë një aksident. Pak më vonë, ai përpiqet të parakalojë një Mercedes. Përpjekja e parë është e pasuksesshme, sepse ai sheh se një makinë tjetër vjen në drejtim të kundërt dhe vendos të presë. Përpjekja e dytë është gjithashtu e pasuksesshme për të njëjtën arsye. Në kryqëzimin tjetër, A sheh një mundësi të mirë për të parakaluar Mercedesin. Ai i mëshon fort pedalit të gazit dhe ecën për rreth 100 metra në krahun e kundërt të rrugës. Në atë moment, një makinë tjetër, e cila po vjen në drejtim të kundërt, përplaset me Porsche-n e A-së. A mbetet i plagosur rëndë, por është ende gjallë. Megjithatë, shoku i tij B dhe shoferi i makinës tjetër mbeten të vdekur në vend.

**Pyetje/ushtrim**

* 1. Për çfarë vepre penale mban përgjegjësi A-ja? Në përcaktimin e veprës penale argumentoni nëse vepra është kryer me dashje ose nga pakujdesia. Argumentoni dhe llojin e dashjes ose të pakujdesisë që shfaqet në këtë rast.
  2. Kandidatët për prokurorë shkruajnë konkluzionet e prokurorit; kandidatët për gjyqtarë shkruajnë një vendim për dënimin ose jo të autorit për tentativë për vrasje; kandidatët për këshilltarë ligjorë shkruajnë një opinion për gjyqtarin rreth kësaj fabule. Gjatë diskutimit një kandidat për secilën kategori do të prezantojë aktin përkatës, i cili do të diskutohet në grup.

**Kazusi 2**

D, një anestezist, nuk e vuri re gjatë një operacioni të një pacienti në sy, që tubi i oksigjenit i vendosur në gojën e pacientit ishte shkëputur nga ventilatori. Si pasojë, pacienti pëson infrakt në zemër nga mungesa e oksigjenit dhe vdes gjatë operacionit.

**Pyetje**

* 1. A mban përgjegjësi penale D-ja? Nëse po, për cilën vepër? Në përcaktimin e veprës penale argumentoni që ndryshimet e reja në Kodin Penal në lidhje me përgjegjësinë penale të mjekëve dhe personelit mjekësor nuk e afektojnë përgjegjësinë penale të D-së.

1. **Tema: Përjashtimi nga përgjegjësia penale – (6 orë)**

**Përshkrimi i temës:**

Në rrethana të caktuara, një person mund të përjashtohet nga përgjegjësia penale. Kjo mund të ndodhë për shkak të mungesës së fajit siç është rasti i një personi që në kohën e kryerjes së veprës penale vuan nga një turbullim psikik ose neuropsikik që ka prishur tërësisht ekuilibrin e tij mendor dhe për pasojë nuk është në gjendje të kontrollojë veprimet apo mosveprimet e tij dhe as të kuptojë se po kryen vepër penale. Në raste të tilla, ana objektive e veprës është plotësuar, por mungon ana subjektive dhe për rrjedhojë personi në fjalë nuk mund të penalizohet për sjelljen e tij. Gjithashtu, kemi dhe situata kur personi që ka kryer një vepër penale është në kushtet e një turbullimi i cili nuk ka sjellë çekuilibrimin tërësor të tij dhe për rrjedhojë edhe përgjegjësia e tij do të jetë e kufizuar. Në raste të tjera, për shembull, kur jemi në kushtet e mbrojtjes së nevojshme ose të nevojës ekstreme, mund të jenë përmbushur si ana objektive ashtu dhe ajo subjektive, por për arsye të rrethanave mungon paligjshmëria e veprimeve të personit dhe për rrjedhojë nuk mund të kemi penalizim të tij. Në situata të tilla parimet e proporcionalitetit dhe subsidiaritetit luajnë një rol thelbësor në përcaktimin e ekzistencës së kushteve për përjashtim nga përgjegjësia penale. Pjesëmarrësit do të kenë mundësinë të diskutojnë, nëpërmjet rasteve praktike dhe jurisprudencës, aspektet kryesore të formave të ndryshme të përjashtimit nga përgjegjësia penale.

**Çështje vetëstudimore**

1. Rastet e përgjegjësisë së kufizuar penale.
2. Kryerja e veprës penale në gjendje të dehur.
3. Përjashtimi nga përgjegjësia penale e personit që ushtron një të drejtë apo përmbush të caktuar me ligj ose ekzekuton një urdhër të dhënë prej një personi kompetent.

**Temat kryesore:**

1. Kuptimi i prishjes tërësore të ekuilibrit mendor që shkakton moskontrollimin dhe kuptimin e veprimeve.
2. Elementet e mbrojtjes së nevojshme.
3. Elementet e nevojës ekstreme.
4. Përgjegjësia penale në rastet e zbatimit të një urdhri haptazi të paligjshëm.
5. *Dolus in causa* dhe *culpa in causa*.
6. Parimet e proporcionalitetit dhe subsidiaritetit.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazuse për diskutim**

Lexoni me vëmendje kazuset e mëposhtme dhe përgjigjuni pyetjeve në mënyrë të argumentuar.

**Kazusi 1**

K punon si security në një disko; në kohën e tij të lirë ai merret me arte marciale dhe tek-tuk shkon gjithashtu në stadium për të parë ndonjë ndeshje futbolli të FC X. Një ditë të diele me ftesë të kolegut të tij F, K shkon të ndjekë një ndeshje me të ashtuquajturit “Ana D”: një grup të rinjsh, të cilët ushtrojnë rregullisht dhunë në stadium gjatë dhe pas ndeshjeve të futbollit. Në një përpjekje për të bërë përshtypje te shokët e F-së, K fillon të mburret për aftësitë e tij në artet marciale. Pas ndeshjes “Ana D” përfshihet në një sherr masiv me tifozët e skuadrës rivale. F dhe K e gjejnë veten në mesin e sherrit dhe disa të rinj të “Ana D” e shtyjnë K-në në vijën e parë duke i thënë që tani duhet të tregojë aftësitë e tij në karate. K e sheh veten të rrethuar nga mbështetës të skuadrës rivale dhe ballë për ballë me G-në, një klient të cilin e ka përzënë disa herë nga diskoteka. G, i cili e mban mend shumë mirë se kush është K-ja dhe episodet me të në diskotekë i afrohet me një shikim kërcënues duke mbajtur në dorë një shkop bejsbolli. Para se G-ja të godasë, K-ja performon një side kick (goditje me thembër duke u rrotulluar dhe përqendruar fuqinë e goditjes në tëmthat e kundërshtarit). G-ja bie në tokë dhe më vonë rezulton se si rezultat i kësaj goditje në kokë, G-ja ka pësuar dëmtim të trurit në një masë të tillë që ai është bërë plotësisht i paaftë për punë.

**Pyetje**

1. A mban përgjegjësi penale K-ja?

**Variacion i kazusit**

Duke supozuar se faktet e çështjes ndryshojnë paksa: megjithëse G-ja bie në tokë nga goditja e K-së, ai ngrihet përsëri. G-ja është i nxehur shumë dhe i bërë “dyllë i verdhë” nga zemërimi dhe i drejtohet K-së duke e kërcënuar përsëri. Në panik e sipër, K-ja nxjerr një biçak të mprehtë nga xhepi i tij, që e mban gjithmonë me vete për rastet "emergjente". K e godet G-në me biçak duke u matur në zemër, por G-ja lëviz dhe goditet pak më lart, në arteriet karotide dhe vdes pa arritur ambulanca nga gjakderdhja arteriale.

**Pyetje**

1. A ndryshon përgjegjësia penale e K-së në këto rrethana?

**Kazusi 2**

M ka qenë e lidhur me T-në vite më parë. Ajo (M) e ndërpreu marrëdhënien sepse T abuzonte rregullisht me të. Që nga ajo kohë, megjithatë, T ka bërë gjithçka të mundshme për “t’ia nxirë jetën” M-së. Ai i dërgon letra kërcënuese ose e kërcënon dhe me telefon, si dhe e pret rregullisht kur kthehet nga universiteti për në shtëpi. Ai gjithashtu shpesh ngujohet me orë të tëra para derës së shtëpisë së saj. Qëkurse janë ndarë, T e ka rrahur M-në gjithashtu disa herë. M-ja ndihet aq e kërcënuar prej T-së saqë ka blerë një armë që e mban gjithnjë me vete. Një ditë M-ja harroi të mbyllte derën e shtëpisë me çelës. Ndërsa ajo po gatuante, T-ja papritmas hyri në kuzhinë. M-ja nuk heziton për asnjë moment, nxjerr armën dhe e qëllon T-në në zemër. T-ja mbetet i vdekur në vend. M-ja akuzohet për vrasje. Gjatë seancës gjyqësore M-ja deklaron se nuk mund të sillej ndryshe në atë situatë. Për shkak të kërcënimit të vazhdueshëm të T-së, ajo ishte aq shumë e tronditur saqë nuk mund t’i rezistonte dot trysnisë për të qëlluar T-në dhe për të shpëtuar nga vuajtjet e saj.

**Pyetje**

1. A do ta pranonit argumentin e M-së për ta përjashtuar atë nga përgjegjësia penale?

1. **Tema: Tentativa, (6 orë)**

**Përshkrim i temës:**

Parimi i ligjshmërisë kërkon që një sjellje njerëzore mund të penalizohet vetëm nëse përbën një vepër penale e parashikuar në një ligj i cili ekziston para shfaqjes së sjelljes në fjalë. Kjo do të thotë që të gjitha elementet e veprës penale të parashikuara në ligj duhet të jenë përmbushur, pra të ketë një përputhje ndërmjet sjelljes njerëzore që penalizohet dhe elementeve të veprës. Megjithatë, shpesh ndodh që një sjellje njerëzore ndërpritet nga rrethana që nuk varen nga vullneti i personit në fjalë, pa arritur të përmbushë të gjithë elementet e një vepre penale. Në këto raste, ligjvënësi ka vendosur të penalizojë këtë sjellje, nëpërmjet institutit të tentativës, pavarësisht mospërmbushjes së të gjitha elementeve të veprës penale. Në këtë këndvështrim, tentativa është një institut kontrovers sa i përket parimit të ligjshmërisë. Kjo është dhe një nga arsyet kryesore përse heqja dorë vullnetarisht dhe në mënyrë përfundimtare nga kryerja e veprës penale e përjashton personin nga përgjegjësia penale. Në trajtimin e kësaj teme, do t’i kushtohet vëmendje e veçantë elementeve thelbësore të tentativës, si për shembull kuptimi i veprimeve të drejtpërdrejta, vullneti i personit që ndërmerr këto veprime, heqja dorë vullnetarisht nga kryerja e veprës penale etj.

**Çështje vetëstudimore**

1. Tentativa dhe parimi i ligjshmërisë.
2. Përgjegjësia për tentativën.
3. Përgjegjësia për veprat e kryera deri në momentin e tentativës.

**Temat kryesore:**

1. Kuptimi i veprimeve të drejtpërdrejta.
2. Vullneti i personit.
3. Heqja dorë nga kryerja e veprës penale.
4. Tentativa me mjete të papërshtatshme.
5. Tentativa ndaj subjekteve të papërshtatshme.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazuse për diskutim**

Lexoni me vëmendje kazuset e mëposhtme dhe përgjigjuni pyetjeve në mënyrë të argumentuar.

**Kazusi 1**

Një person që ka për qëllim të marrë para nga sigurimi i makinës, vendos një bombë tek injeksioni i makinës me idenë që kur, nëpunësi i sigurimeve të marrë makinën për të parë rreth defektit të pretenduar, bomba do të shpërthejë. Autori ka shpresën që punonjësi nuk do të dëmtohet. Përfundimisht bomba nuk shpërthen për shkak të një gabimi në instalimin e saj.

**Pyetje/ushtrime**

* 1. Nëse autori akuzohet për tentativë për vrasje, a do të konsideronit në konkluzionet tuaja si prokuror faktin që personi në fjalë ka pasur shpresën e mosdëmtimit të punonjësit të sigurimeve? Nëse po, në çfarë aspekti do ta trajtonit këtë element të fakteve të ngjarjes?
  2. A do ta dënonit autorin për tentativë për vrasje?
  3. Kandidatët për prokurorë shkruajnë konkluzionet e prokurorit; kandidatët për gjyqtarë shkruajnë një vendim për dënimin ose jo të autorit për tentativë për vrasje; kandidatët për këshilltarë ligjorë shkruajnë një opinion për gjyqtarin rreth kësaj fabule. Gjatë diskutimit një kandidat për secilën kategori do të prezantojë aktin përkatës, i cili do të diskutohet në grup.

**Kazusi 2**

Tre persona vendosin të vjedhin një argjendari. Për këtë qëllim ata kanë studiuar lëvizjet e personelit të argjendarisë, kanë mbajtur shënim orarin e hapjes dhe të mbylljes, kanë analizuar elementet e sigurisë të dyqanit, kanë përgatitur tri maska, leva, doreza dhe një thes ku do të vendosin bizhuteritë. Këto pajisje i kanë vendosur në bagazhin e një makine të vjedhur, të cilës i kanë falsifikuar targën. 30 minuta para orarit të mbylljes së argjendarisë, ata parkojnë makinën përballë dyqanit dhe presin mbylljen e dyqanit dhe nëpunësin e fundit të largohet. Pas 30 minutash, tre personat në fjalë shikojnë një nëpunës të dyqanit që fik dritat e dyqanit, del nga dyqani dhe mbyll derën me çelës dhe largohet. Tre personat presin në makinë që të sigurohen që nuk ka lëvizje përpara se të veprojnë. 5 minuta pas largimit të nëpunësit të fundit të argjendarisë, tre personat në makinë vërejnë që një patrullë policie është e pranishme në zonë dhe për këtë arsye vendosin të largohen.

**Pyetje/ushtrime**

1. Argumentoni nëse tre personat në fjalë kanë ndërmarrë veprime të drejtpërdrejta për kryerjen e veprës penale të vjedhjes.
2. Kandidatët për prokurorë shkruajnë konkluzionet e prokurorit; kandidatët për gjyqtarë shkruajnë një vendim për dënimin ose jo të autorit për tentativë për vrasje; kandidatët për këshilltarë ligjorë shkruajnë një opinion për gjyqtarin rreth kësaj fabule. Gjatë diskutimit një kandidat për secilën kategori do të prezantojë aktin përkatës, i cili do të diskutohet në grup.

**Vazhdim i kazusit**

Tre personat në makinë largohen dhe pas 30 minutash vendosin të rikthehen në rrugën ku ndodhet argjendaria. Pasi sigurohen që patrulla e policisë nuk është më prezente dhe ndërkohë është errësuar, ata vendosin të dalin nga makina, hapin bagazhin, veshin maskat dhe dorezat, marrin levat dhe thesin dhe i drejtohen argjendarisë. Rreth 2 metra nga hyrja e argjendarisë, një nga tre personat pëson një atak paniku dhe fillon të bërtasë. Dy personat e tjerë e ngrenë nga krahët dhe e fusin në makinë dhe largohen me shpejtësi.

**Pyetje/ushtrime**

1. A do të ndryshonte argumentimi juaj në këtë rast? Kandidatët për prokurorë shkruajnë konkluzionet e prokurorit; kandidatët për gjyqtarë shkruajnë një vendim për dënimin ose jo të autorit për tentativë për vrasje; kandidatët për këshilltarë ligjorë shkruajnë një opinion për gjyqtarin rreth kësaj fabule. Gjatë diskutimit, një kandidat për secilën kategori do të prezantojë aktin përkatës, i cili do të diskutohet në grup.

**Kazusi 3**

A, 33 vjeç është e divorcuar dhe nënë i një djali 2 vjeç. Gjendja e saj ekonomike dhe emocionale është e rënduar. Në një moment depresioni, ajo vendos të mbysë fëmijën në liqen. Në momentin që arrin buzë liqenit, pa hezituar futet brenda në liqen bashkë me fëmijën. Por kur është futur deri në mes në liqen ndien që uji është i akullt dhe mornica i përshkojnë trupin për shkak të të ftohtit. Për këtë arsye vendos të dalë nga liqeni dhe kthehet në shtëpi së bashku me foshnjën.

**Pyetje**

1. Jemi në kushtet e heqjes dorë nga vepra penale?

**Kazusi 4**

I pandehuri për shkak të konflikteve me viktimën, vendosi që të qëllonte me armë në drejtim të murit të dhomës ku zakonisht flinte viktima, me qëllim vrasjen e saj. Në këtë kohë, i pandehuri nuk ishte në dijeni të faktit që atë natë viktima po flinte në një vend tjetër. Një plumb përshkoi jastëkun që përdorej zakonisht nga viktima. i pandehuri u akuzua për vrasje me dashje të mbetur në tentativë. Në mbrojtje të tij, i akuzuari pretendoi se fakti që nuk kishte pasur fare viktimë në dhomë atë natë, përbënte pamundësi absolute faktike për të kryer krimin, e për pasojë ai duhej të shpallej i pafajshëm.

**Pyetje/ushtrim**

1. Çfarë vendimi do të merrnit në këtë rast? Kandidatët për gjyqtarë shkruajnë një vendim për dënimin ose jo të autorit për tentativë për vrasje. Gjatë diskutimit një kandidat do të prezantojë vendimin, i cili do të diskutohet në grup.

**Praktikë gjyqësore për diskutim**

Lexoni me vëmendje vendimet e mëposhtme dhe diskutoni pikat kryesore që lidhen me tentativën:

* Vendimi Unifikues i Kolegjeve të Bashkuara të Gjykatës së Lartë nr.3/2011.
* Vendimi nr.177, datë 29.5.2013 i Kolegjit Penal të Gjykatës së Lartë.
* Vendimi nr. 157, datë 7.10.2015 i Kolegjit Penal të Gjykatës së Lartë.
* Vendimi nr. 126, datë 22.6.2016 i Kolegjit Penal të Gjykatës së Lartë.
* Vendimi nr. 134, datë 20.7.2015 i Kolegjit Penal të Gjykatës së Lartë.
* Vendimi nr. 214, datë 3.7.2013 i Kolegjit Penal të Gjykatës së Lartë.

1. **Tema: Bashkëpunimi (6 orë)**

**Përshkrimi i temës:**

Veprat penale kryhen shpesh nga më shumë se një person. Ligji penal ka parashikuar që në rastet kur ka një marrëveshje ndërmjet dy ose më shumë personave, vepra penale e kryer nga ata konsiderohet si e kryer në bashkëpunim. Marrëveshja nuk është e nevojshme të jetë eksplicite; një marrëveshje e nënkuptuar ose e heshtur është e mjaftueshme për të qenë në kushtet e kryerjes së një vepre penale në bashkëpunim. Bashkëpunëtorët mund të marrin role të ndryshme në kryerjen e veprës penale, në varësi të kontributit të tyre. Praktika gjyqësore është e pasur me raste bashkëpunimi. Megjithatë, ende ka paqartësi në çështje të veçanta, si për shembull nëse do të kemi bashkëpunim në rastet kur një nga dy bashkëpunëtorët nuk është identifikuar. Bashkëpunimi kërkon dashje të dyfishtë, që do të thotë dashje për të kryer veprën penale dhe dashje për të bashkëpunuar në kryerjen e kësaj vepre. Prandaj, rastet kur praktika gjyqësore ka pranuar bashkëpunimin edhe kur një nga dy bashkëpunëtorët nuk është identifikuar paraqiten si raste problematike. Në këtë temë do t’i kushtohet gjithashtu vëmendje formave të veçanta të bashkëpunimit.

**Çështje vetëstudimore**

1. Përgjegjësia e bashkëpunëtorëve.
2. Cilësimi si vepra penale i krijimit dhe pjesëmarrjes në format e veçanta të bashkëpunimit.
3. Përgjegjësia penale e anëtarëve të organizatës kriminale, organizatës terroriste, bandës së armatosur dhe grupit të strukturuar kriminal.
4. Përjashtimi nga dënimi ose ulja e dënimit për pjesëtarin e organizatës kriminale, organizatës terroriste, bandës së armatosur dhe grupit të strukturuar kriminal.

**Temat kryesore:**

1. Kuptimi i marrëveshjes.
2. Dashja e dyfishtë.
3. Dallimi ndërmjet organizatorit, ekzekutorit, shtytësit dhe ndihmësit.
4. Bashkëpunimi në rastet kur njëri prej dy bashkëpunëtorëve nuk është identifikuar ose kur njëri prej dy bashkëpunëtorëve është në kushtet e prishjes tërësore të ekuilibrit mendor që shkakton moskontrollimin dhe kuptimin e veprimeve.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazuse për diskutim**

Lexoni me vëmendje kazuset e mëposhtme dhe përgjigjuni pyetjeve në mënyrë të argumentuar.

**Kazusi 1**

Lokali "Gjoli" njihet si vendtakimi i personave me të shkuar kriminale. Shumica e klientëve kanë qenë në burg për vepra të ndryshme penale. D dhe J janë dy të rinj, mashtrues të vegjël të lagjes, të cilët “aspirojnë” të futen në botën e krimit duke frekuentuar shpesh lokalin në fjalë. Një mbrëmje, ditë e hënë, janë duke pirë nga një birrë, kur në lokal hyn P, një trafikant famëkeq dhe i dhunshëm i lëndëve narkotike. J, i cili ka pasur një lidhje me të dashurën e P-së, i thotë D-së të largohen, sepse nuk do të konfrontohet me P-në, sidomos jo sot kur P-ja duket i pirë dhe nën efektin e lëndëve narkotike. Megjithatë, D-ja i thotë të mos ketë frikë, sepse P-ja as nuk e ka idenë që J-ja ka pasur një lidhje me të dashurën e tij. Kështu që vendosin të qëndrojnë.

Pas pak, P e vë re që J është në lokal dhe fillon ta kërcënojë atë. D i thotë J-së të mos reagojë, por ky qëndrim e nxeh edhe më tepër P-në, i cili nxjerr një pistoletë nga xhepi dhe drejtohet te tavolina ku janë ulur J dhe D. Kur arrin në tavolinën e D-së dhe J-së, P-ja pengohet dhe bie përtokë. D-ja dhe J-ja shkëmbejnë një vështrim të shpejtë dhe i hidhen përsipër P-së. J-ja i mbërthen P-së krahët, ndërsa D-ja fillon ta godasë. Në të njëjtën kohë, R, një mashtrues tjetër i vogël i lagjes, merr pistoletën e P-së që kishte rënë përtokë. J-ja e vë re këtë gjë dhe i thotë R-së që t’i japë armën D-së dhe se nuk do të pendohet kurrë për këtë gjë. R nuk ngurron dhe i jep armën D-së. Ndërkohë, P-ja arrin të lirohet nga J-ja. Në atë moment, D-ja nuk heziton dhe shtie mbi P-në, i cili ngelet i vdekur në vend. D-ja, J-ja dhe R-ja largohen me shpejtësi nga lokali me makinën e R-së, e cila është e parkuar përpara hyrjes së lokalit dhe shkojnë në shtëpinë e R-së. Kur janë qetësuar disi, R-ja nxjerr një portofol nga xhepi, i cili rezulton të jetë portofoli i P-së. R-ja e kishte marrë në dalje e sipër nga lokali. R, J dhe D ndajnë në tresh 600 eurot që gjenden në kuletë.

**Pyetje**

Analizoni përgjegjësinë penale të P-së, J-së, D-së dhe R-së.

**Praktikë gjyqësore për diskutim**

Lexoni me vëmendje vendimet e mëposhtme dhe diskutoni pikat kryesore që lidhen me bashkëpunimin:

* Vendimi Unifikues i Gjykatës së Lartë nr. 3/2015.
* Vendimi Unifikues i Gjykatës së Lartë nr. 4/2011.
* Vendimi Unifikues i Gjykatës së Lartë nr. 1/2002.

1. **Tema: Dënimet – (6 orë)**

**Përshkrimi i temës:**

Pjesa e përgjithshme e Kodit Penal mbyllet me dënimet. Në këtë temë do të trajtohen një sërë problematikash të cilat lidhen me dënimet. Roli i prokurorit në kërkimin e dënimit është shumë i rëndësishëm dhe do të trajtohet në lidhje me parashikimet ligjore, por edhe nëse opinioni shoqëror duhet marrë parasysh në kërkimin e dënimit. E njëjta problematikë në lidhje me opinionin publik shfaqet edhe në caktimin e dënimit nga gjykata. Si prokurori ashtu edhe gjykata duhet të mbajnë parasysh qëllimin e dënimit penal si dhe faktin që dënimi është individual. Në këtë aspekt, dënimet duhet jo vetëm të përmbushin qëllimin e tyre, por të jenë edhe proporcionale duke marrë parasysh rrethanat shoqërore dhe vetjake të të dënuarit. Një vëmendje e veçantë do t’i kushtohet në këtë aspekt drejtësisë restauruese në dallim nga ajo represive, si dhe dënimit të të miturve. Në trajtimin e dënimit të të miturve do të ketë një kryqëzim me kursin “E drejta familjare” në lidhje me kuptimin dhe zbatimin e parimit të interesit më të lartë të fëmijës.

**Çështje vetëstudimore**

1. Llojet e dënimeve.
2. Mënyra e vuajtjes së dënimeve.
3. Mënyra e ekzekutimit të dënimeve që nuk përfshijnë heqje lirie.

**Temat kryesore:**

1. Roli i prokurorit në kërkimin e dënimit në zbatim të dispozitave ligjore.
2. Ndikimi i opinionit publik në kërkimin dhe caktimin e dënimit.
3. Qëllimi i dënimit, konkurrenca e qëllimeve të dënimit, kolizioni ndërmjet qëllimeve të dënimit, mosekzistenca e qëllimit të dënimit.
4. Koncepti i barazisë së dënimeve.
5. Individualizimi i dënimit.
6. Proporcionaliteti i dënimit.
7. Konceptet e drejtësisë restauruese dhe drejtësisë represive.
8. Roli i të dëmtuarit/viktimës në procesin penal dhe kompensimi i tyre.
9. Interesi publik në vendosjen e llojit të dënimit.
10. Dënimi i të miturve dhe interesi më i lartë i fëmijës.

**Kryqëzim me kurse të tjera:**

Në këtë temë do të ketë kryqëzim me kursin “E drejtë familjare” në lidhje me dënimin e të miturve dhe interesit më të lartë të fëmijës.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Praktikë gjyqësore për diskutim**

Lexoni me vëmendje vendimet e mëposhtme dhe diskutoni pikat kryesore në raport me dënimin.

**Vendime të Gjykatës Kushtetuese**

* Vendimi nr. 40, datë 6.7.2016 i Gjykatës Kushtetuese.
* Vendimi nr. 13, datë 17.3.2014, i Gjykatës Kushtetuese.
* Vendimi nr. 1, datë 20.1.2014 i Gjykatës Kushtetuese.
* Vendimi nr. 47, datë 11.11.2013 i Gjykatës Kushtetuese.
* Vendimi nr. 47, datë 26.7.2012 i Gjykatës Kushtetuese.
* Vendimi nr. 19, datë 1.6.2011 i Gjykatës Kushtetuese.
* Vendimi nr. 5, datë 8.3.2005 i Gjykatës Kushtetuese.

**Vendime të GJEDNJ-së**

* Çështja Vinter dhe të tjerë kundër Mbretërisë së Bashkuar, datë 9.7.2013.
* Çështja Varvara kundër Italisë, datë 29.10.2013.
* Çështja Scoppola kundër Italisë, datë 17.9.2009.
* Çështja Gabarri Moreno kundër Spanjës, datë 22.6.2003.
* Çështja Coeme dhe të tjerë kundër Belgjikës, 18.6.2000.
* Çështja Jamil kundër Francës.

**Vendime të Gjykatës së Lartë**

* Vendimi nr. 53, datë 5.4.2017 i Kolegjit Penal të Gjykatës së Lartë.
* Vendimi nr.77, datë 27.4.2016 i Kolegjit Penal të Gjykatës së Lartë.
* Vendimi nr. 162, datë 14.10.2016 i Kolegjit Penal të Gjykatës së Lartë.
* Vendimi nr. 191, datë 26.10.2016 i Kolegjit Penal të Gjykatës së Lartë.
* Vendimi nr. 129, datë 29.6.2016 i Kolegjit Penal të Gjykatës së Lartë.
* Vendimi nr. 68, datë 29.4.2015 i Kolegjit Penal të Gjykatës së Lartë.
* Vendimi nr. 173, datë 21.10.2015 i Kolegjit Penal të Gjykatës së Lartë.
* Vendimi nr. 101, datë 10.6.2015 i Kolegjit Penal të Gjykatës së Lartë.
* Vendimi nr. 118, datë 1.7.2015 i Kolegjit Penal të Gjykatës së Lartë.
* Vendimi nr. 206, datë 9.12.2015 i Kolegjit Penal të Gjykatës së Lartë.
* Vendimi nr. 63, datë 29.4.2015 i Kolegjit Penal të Gjykatës së Lartë.
* Vendimi nr. 90, datë 13.3.2013 i Kolegjit Penal të Gjykatës së Lartë.
* Vendimi nr. 344, datë 18.12.2013 i Kolegjit Penal të Gjykatës së Lartë.
* Vendimi nr. 191, datë 4.7.2012 i Kolegjit Penal të Gjykatës së Lartë.
* Vendimi nr. 350, datë 19.12.2012 i Kolegjit Penal të Gjykatës së Lartë.
* Vendimi nr. 298, datë 4.11.2012 i Kolegjit Penal të Gjykatës së Lartë.
* Vendimi nr. 306, datë 4.11.2012 i Kolegjit Penal të Gjykatës së Lartë.
* Vendimi nr. 326, datë 5.12.2012 i Kolegjit Penal të Gjykatës së Lartë.
* Vendimi nr. 18, datë 12.5.2010 i Kolegjit Penal të Gjykatës së Lartë.

**PJESA E POSAÇME**

1. **Tema: Krimet kundër jetës dhe shëndetit të personit (6 orë)**

**Përshkrimi i temës**

Krimet kundër jetës e shëndetit vazhdojnë të jenë mjaft të përhapura në vendin tonë, pa dallim të territorit. Të tilla janë edhe shkaqet që shpesh sjellin ato. Kursi do të ndalet në dallimit thelbësore të veprave penale kundër jetës e shëndetit, duke u fokusuar në rëndësinë e analizave të pjesës subjektive që paraqesin autorët me veprimet e tyre, mënyrat e kryerjes së veprave, rëndësia e procesit të të provuarit për të dalë qartë çfarë lloj vepre është kryer. Shpesh, në praktikë vërehen defekte në vendimet gjyqësore lidhur me kualifikimet e veprave, zvogëlimit të rolit dhe impaktit që ka në kualifikim ana subjektive e autorëve, përcaktimin e qartë të kontributeve të disa autorëve në realizimin e veprës, diferencat në kualifikim për shkak të qëllimeve apo motiveve të ndryshme në kryerjen e veprave penale. Përherë mbeten të rëndësishme edhe analiza e shkaqeve thelbësore të këtij kriminaliteti të përhapur.

**Temat kryesore që do të shqyrtohen**

Dallimi ndërmjet veprave penale me bazë kualifikimi anën subjektive me ato që kualifikohen, sepse bazohen te mënyra e kryerjes, objekti i cenuar, pra ana objektive e saj. Çështjet e kualifikimit të veprimeve kriminale që bazohen në motive apo qëllime të ndryshme të autorëve, si reflektojnë ato në rastet e diskutueshme kur plagosja e rëndë mund të kualifikohet si vrasje e tentuar, kur ka sjellë si pasojë vdekjen, çfarë mund të konsiderohet paramendim, sa kohë është e mjaftueshme për autorin të kalojë nga çasti i provokimit deri në kryerjen e veprës që ajo të konsiderohet e kryer me dashje të thjeshtë apo me paramendim etj.

**Metodologjia**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore.

**Kazuse për diskutim dhe praktikë gjyqësore**

**Kazusi 1[[1]](#footnote-1)**

I gjykuari A.M ka qenë efektiv i Repartit të Forcave Speciale nr. 1050, Zallherr, Tiranë. Për shkak të funksionit si ushtarak ai ka qenë i pajisur me armatim luftarak personal, pistoletë tip “Bereta”. Viktima M.B punonte si shofer taksie me automjetin e tij me targë TR 8428 A. Rreth vitit 2006 viktima M.B ka krijuar lidhje jashtëmartesore me shtetasen M.M, e cila është nëna e të gjykuarit A.M. Ky fakt është vënë re dhe nga familjarët e shtetases M.M dhe i gjykuari A.M i ka kërkuar viktimës M.B që të mos krijonte konflikte familjare.

Më datë 1.1.2013, rreth orës 14:00, i gjykuari A.M ka dalë nga banesa së bashku M.M (nënën e tij), me qëllim që ta dërgonte me automjetin e tij në vendin e saj të punës, në QSUT “Nënë Tereza”. Pasi ka dalë nga territori i Spitalit të Pediatrisë, i gjykuari A.M ka konstatuar se viktima M.B me automjetin e tij, ndodhej pranë godinës së spitalit. Në këtë moment, i gjykuari A.M ka dyshuar se mos nëna e tij do të takohej me viktimën M.B dhe për këtë qëllim ka parkuar automjetin e tij buzë rrugës automobilistike. Shtetasi M.B është futur në një rrugicë përballë godinës së Spitalit Pediatrik. Pas disa çastesh, i gjykuari A.M ka konstatuar se shtetasja M.M ka dalë nga godina e Spitalit dhe është futur në të njëjtën rrugicë ku ishte futur dhe shtetasi M.B. Pas kësaj, i gjykuari A.M ka ndjekur nga pas nënën e tij dhe ka konstatuar se ajo është futur në automjetin e viktimës M.B, i cili ishte i ndaluar. i gjykuari A M është afruar pranë automjetit të viktimës M.B dhe ndërmjet tyre ka filluar një debat me fjalë. Gjatë debatit, i gjykuari A.M ka nxjerrë nga brezi pistoletën e tij, të cilën e mbante për shkak të detyrës dhe ka qëlluar disa herë mbi shtetasin M.B, i cili ishte i ulur në vendin e drejtuesit të automjetit, duke i shkaktuar atij vdekjen e menjëhershme. Pas kësaj, i gjykuari A.M ka nxjerrë nga vendi i pasmë i pasagjerit shtetasen M.M dhe të dy janë larguar nga vendi i ngjarjes. Më pas, i gjykuari A.M, me automjetin e tij, ka shkuar në Repartin Ushtarak nr. 1050, ku ka vënë në dijeni eprorët e tij për ngjarjen dhe më pas është dorëzuar në policinë gjyqësore.

**Çështje për diskutim**

1. A mundet të ndodhet i gjykuari A.M në vrasjen në kushtet e tronditjes së fortë psikike?

**Kazusi nr. 2[[2]](#footnote-2)**

Në datën 22.9.2009, rreth orës 19.30, i gjykuari A.D ka qenë duke qarkulluar në rrugën e qendrës së fshatit Çermë-Sektor, me automjetin e drejtuar prej tij në dhe në një moment të caktuar, ai ka ndaluar makinën dhe ka filluar të debatojë me shtetasin B.D, pasi ky i fundit “...nuk kishte ndezur sinjalin për të ndaluar kamionin që drejtonte dhe kishte ndaluar në mes të rrugës dhe fliste nga makina e tij me persona të tjerë, duke penguar kështu të gjykuarin të qarkullonte...”. Pas këtij debati verbal, i gjykuari ka lëvizur mjetin që drejtonte e ka parkuar pranë lokalit, në pronësi të tij dhe është drejtuar përsëri drejt vendit ku qëndronte i ndaluar kamioni i shtetasit B. D. Në momentin që i gjykuari i afrohet shtetasit B.D, vjen edhe shtetasi L.M, kushëri i B.D dhe pas një debati të shoqëruar ne fyerje e sharje të ndërsjella, në vazhdimësi midis të gjykuarit A.D dhe L.M pasojnë goditje reciproke me grushte dhe shkelma. Ndërkohë, në vendngjarje mbërrin shtetasi SH.M, kushëri i parë i L.M, dhe godet nga mbrapa të gjykuarin A.D. Në këto momente, në këtë sherr përfshihen edhe shtetasit F. D, vëllai i të gjykuarit dhe M.D, nipi i tij. Gjatë grindjes, shtetasi L.M ka goditur me sqepar të gjykuarin A.D, ky i fundit bazuar mbi aktin e ekspertimit mjekoligjor rezulton të ketë pësuar dëmtime në shëndet, me mjete të forta mprehëse, që kategorizohen, sipas humbjes së aftësisë për punë, deri në nëntë ditë. Sherri dhe goditjet reciproke midis të gjykuarit dhe personave të tjerë të përfshirë kanë zgjatur deri në momentin kur kanë ndërhyrë shtetasit B. G. dhe B. D, që kanë bërë të mundur t’i ndajnë, e më pas i gjykuari A.D me të afërmit e tij janë larguar për në lokalin e këtij të fundit.

I gjykuari A. D ka qëndruar shumë pak kohë në lokalin e tij, duke qenë i nxehur prej sherrit të mëparshëm, për shkak të goditjeve dhe fyerjeve të pësuara prej tij nga shtetasit SH e L.M dhe personave të përfshirë në sherr, ka shkuar të marrë automatikun e tipit AK-47, të cilin e ka pasur të fshehur nëntokë dhe është drejtuar drejt lokalit të shtetasit L. M. Në kohën kur i gjykuari është afruar lokalit të shtetasit L.M, në të kishte shumë persona, të cilët ishin duke pirë kafe, disa në verandë dhe të tjerë brenda në lokal, ndër këta ka qenë edhe viktima, shtetasi D.M, i cili ishte ulur në verandën e lokalit. i gjykuari A.D. i është afruar lokalit dhe që nga trotuari i rrugës përballë lokalit ka sharë me fjalë të rënda ofenduese dhe ka kërcënuar fillimisht verbalisht, duke bërtitur “...do t’iu vras të gjithëve....” dhe më pas ka goditur me automatikun që mbante në dorë, dy herë në ajër, është afruar drejt lokalit dhe nga cepi i anës veriperëndimore të lokalit ka filluar të godasë me breshëri lokalin e shtetasit L. M. Menjëherë personat e pranishëm në lokal janë larguar nxitimthi, në drejtime të ndryshme, disa janë fshehur në kuzhinën e lokalit, të tjerë kanë hipur në katin e dytë të lokalit dhe të tjerë janë larguar nga pas lokalit, i cili kishte edhe hyrje të pasme. Në këtë drejtim është larguar edhe viktima D. M, ndërkohë i gjykuari A.D është futur në brendësi të lokalit dhe ka vazhduar të qëllojë në breshëri të gjitha ambientet e brendshme të lokalit, pa ndërprerje, duke i dëmtuar rëndë pajisjet e lokalit dhe ambientet ndihmëse të tij. i gjykuari ka vazhduar të qëllojë me automatik, duke ndjekur personat që largoheshin nga lokali, duke dalë nga dera e pasme e lokalit në ndjekje të tyre. Në këtë moment, i gjykuari A.D ka parë të rrëzuar përtokë viktimën D.M. Ky i fundit i ka thënë se, “nuk jam unë”. Ndaj tij, i gjykuari është treguar indiferent dhe ka vazhduar të kontrollojë jashtë nga mbrapa lokalit për persona të tjerë dhe ndërkohë vazhdonte të qëllonte me breshëri automatiku dhe bërtiste me fjalë kërcënuese “ku jeni se do t’ju vras” dhe në të njëjtën kohë përdorte edhe fjalë të rënda ofenduese drejtuar shtetasve L. dhe SH.M. Shtetasi D.M i plagosur, ka gjetur vdekjen.

**Për diskutim**

1. A ka konsumuar i gjykuari A.D elementet e veprës penale të “Vrasjes në rrethana të tjera cilësuese”, të parashikuar nga neni 79 germa “ë” i Kodit Penal.
2. Veprimet e kundraligjshme të të gjykuarit A.D në dëm të shtetasve L.M dhe SH.M, a mund të kualifikohen si “Vrasje e kryer në gjendje të tronditje të fortë psikike” të mbetur në tentativë?

**Kazusi nr.3[[3]](#footnote-3)**

I gjykuari I.M është gjykuar për akuzën e vrasjes së kryer me dashje sipas ligjit të kohës kur është kryer vepra, konkretisht neni 83 i Kodit Penal i miratuar me ligjin nr. 5591, datë 15.6.1977[[4]](#footnote-4), nga organi i prokurorisë për një ngjarje të ndodhur në vitin 1992 në qytetin e Beratit. i gjykuari I. M dhe vëllai i tij F.M. dhe dy shokë të tyre, në orët e vona të mbrëmjes, në mënyrë të rastësishme kanë vendosur që të qëndronin te Hotel Turizmi. Në këtë lokal kishte mjaft klientë duke përfshirë viktimën V.Q, i cili ndodhej nën shoqërinë e shtetasve B.H, E.D dhe R.V. Mbasi janë përshëndetur, për shkak të njohjes që kishte i pandehuri dhe viktima (të dy ishin sportistë mundës të ish-Klubit Tomorri). Ndërkohë që i pandehuri dhe personat e tjerë që e shoqëronin kanë porositur; viktima nën efektin e pijeve alkoolike është ngritur nga tavolina duke demonstruar disa ushtrime akrobatike. Mbasi ka përfunduar ushtrimin, ai i është drejtuar tavolinës ku ndodhej i pandehuri se përse nuk e duartrokisnin. Në këtë kohë, midis dy grupeve kanë filluar replikat me fjalë të cilat më pas kanë degjeneruar në dhunë fizike. Si shkak ka shërbyer provokimi nga tavolina ku ishte ulur i pandehuri dhe shokët e tij të ndodhur nën efektet e sasisë së tepërt të alkoolit të konsumuar prej tyre.

Viktima V.Q nuk e ka parë grindjen, mbasi në atë moment ka qenë i larguar në paradhomën e lokalit dhe nuk ka marrë pjesë në grindje. i gjykuari I.M me shokët e tij janë larguar nga lokali. Në këtë kohë, shtetasi R.V i është drejtuar personave që e shoqëronin me shprehjen se: “...me ardh ju në Shkodër e t’u godas njeri e lë jetën peng...”. Të nxitur nga kjo shprehje e cila i ka vënë në sedër, viktima V.Q i ka thënë shokut të tij B.H që të ndizte motorin dhe t’i kapnin duke nënkuptuar të pandehurin dhe personat që e shoqëronin. Mbas pak çastesh, kanë dalë nga lokali dhe të dy së bashku me motor janë vënë në ndjekje. i gjykuari I. M dhe vëllai i tij F. M, rreth orës 22.00, kanë qenë duke ecur në këmbë në drejtim të shtëpisë së tyre, kur pranë Pallatit të Kulturës “Margarita Tutulani” janë kapur nga motori të cilin e drejtonte B.H dhe prapa si pasagjer viktima V.Q. Menjëherë sapo kanë zbritur, viktima ka hequr xhupin dhe i është drejtuar të pandehurit me fjalë fyese dhe shprehjen “do t’ju vras”. Ndërkohë që pak metra më tutje midis tyre ka filluar konfrontimi fizik, vëllai i të pandehurit po mundohej të sqarohej me shoqëruesin e viktimës, B. H për shkak se ata kishin rënë dakord që grindjen ta zgjidhnin të nesërmen kur do të ishin më të qetë, ndërkohë që të gjithë personat kishin qenë në gjendje të dehur. Gjatë konfrontimit fizik, sipas dëshmitarit të vetëm okular F.M. (vëllai i të pandehurit), si dhe deklarimeve të vetë të gjykuarit, viktima V.Q ka pasur me vete një thikë me të cilin ka sulmuar. Gjatë përleshjes, i gjykuari ka arritur t’ia marrë nga duart dhe më pas me të ta godasë në trup. Viktima V.Q, mbasi ka ndjerë plagët në trup, i është drejtuar të pandehurit me shprehjen “më vrave”. Kjo ka shërbyer si shkak që i pandehuri të ndërpresë sulmin ndaj viktimës dhe të largohet me vrap në drejtim të Urës së Gorricës, ku edhe gjatë rrugës ka hedhur në lumë thikën e cila nuk rezulton të jetë gjetur. Në aktin e ekspertimit mjeko-ligjor të hartuar mbas vdekjes, eksperti mjeko-ligjor ka arritur në konkluzionin se viktima ka vdekur si rezultat i shokut hemorragjik traumatik.

**Çështje për diskutim**

1. A është e drejtë akuza e prokurorisë? Veprimet e të gjykuarit kanë synuar jetën apo shëndetin e viktimës?
2. A përmbajnë elemente të mbrojtjes së nevojshme veprimet e të gjykuarit I.M? Nëse jo, a jemi përpara vrasjes në kapërcim të kufijve të mbrojtjes së nevojshme?
3. Diskutim mbi ligjin penal të aplikueshëm në raport me nenin 3 të Kodit Penal.

**Kazusi nr.4[[5]](#footnote-5)**

Të gjykuarit R.H dhe N.P janë banorë të qytetit të Korçës. Ata rezultojnë të kenë pasur njohje me viktimën B.RR për shkak se shpeshherë luanin së bashku kumar. Në datën 26.1.2003, në orët e vona të mbrëmjes, të gjykuarit janë takuar me viktimën dhe shokun e këtij të fundit N.T te lokali i shtetasit L.P (vëllai i të pandehurit N.P). Ata kanë filluar të luajnë kumar me zare, lojë e cila ka zgjatur deri në orët e para të mëngjesit të datës 27.1.2003. Gjatë lojës, viktima B. Rr ka arritur t’ia fitojë të gjitha lekët të gjykuarve. Për të vazhduar lojën, meqenëse nuk kishin lekë më vete, i gjykuari N.P i ka marrë viktimës borxh shumën 200.000 (dyqind mijë) lekë, ndërsa i gjykuari R. H i ka marrë hua shumën 10.000 (dhjetëmijë) lekë, ku si garanci për shlyerjen e borxhit i ka lënë aparatin celular së bashku me kartën sim. Gjatë lojës, midis tyre ka pasur debat për kohën e shlyerjes së borxhit, ku viktima i ka kërkuar që ata ta shlyenin brenda asaj dite dhe në rast të kundërt, ai do të mbante celularin si mënyrë të shlyerjes së borxhit. Për shkak të debateve të zhvilluara dhe mënyrës se si ka përfunduar loja, të gjykuarit janë ndarë të acaruar me viktimën. Pasi kanë përfunduar lojën, viktima dhe shoku i tij N.T janë larguar nga lokali duke u drejtuar secili për në shtëpinë e vet.

Ndërkohë, të gjykuarit, të nxitur nga zemërimi që u kishte shkaktuar humbja e lekëve në kumar, si dhe të grindjes me fjalë që kishin shkëmbyer me viktimën, gjatë kohës që viktima kthehej për në shtëpi, ata janë vënë në pritje afër pallatit ku ai banonte. Në momentin që viktima është afruar, i gjykuari R.H i është afruar nga mbrapa duke e goditur në pjesën e pasme të kokës, ndërkohë që i gjykuari N.P ruante në distancë të afërt me qëllim sinjalizimin e afrimit të personave të tjerë. Pasi viktima ka rënë në tokë i gjakosur, i gjykuari R.H i është afruar viktimës, duke i marrë nga xhepi celularin që ky i fundit i kishte marrë peng atij dhe pasi e ka hapur, ka marrë kartën e tij sim dhe më pas e ka hedhur aparatin në tokë. Të gjykuarit, duke përfituar nga errësira, janë larguar me shpejtësi dhe për t’u mos u zbuluar krimi i kryer prej tyre, kanë shkuar përsëri në lokalin e vëllait të të gjykuarit N.P, ku kanë filluar të lozin me letra. Në këtë kohë, viktima i cili kishte marrë plagë vdekjeprurëse në kokë, ende gjallë është përpjekur të kërkojë ndihmë. Rënkimet e tij janë dëgjuar nga dëshmitarja E.F, e cila ka njoftuar familjarët e saj, të cilët janë përpjekur t’i japin ndihmën e parë viktimës duke e çuar në spital. Si rezultat i dëmtimeve të rënda fizike në një organ jetësor, të cilat janë të papajtueshme për jetën, B.RR ka vdekur në datë 28.1.2003, me gjithë ndihmën mjekësore të dhënë në Spitalin e Korçës. Viktima, sipas aktit të autopsisë, rezulton të jetë goditur në pjesën e prapme të kokës me mjet të fortë, ku si rezultat atij i janë shkaktuar dëmtime të papajtueshme me jetën. Ekspertët kanë arritur në konkluzionin se shkaku i vdekjes është kompleksi i goditjes së masës trunore. Viktimës, këto dëmtime, rezulton t’i jenë shkaktuar nga dhuna e ushtruar me një send të fortë nga të gjykuarit R.H dhe N.P, në mbrëmjen e datës 27.1.2003 rreth orës 19.30. Prokuroria e Rrethit Gjyqësor Korçë, ka zhvilluar hetime në lidhje me ngjarjen ku, si rezultat i veprimeve procedurale të kryera për këqyrjen dhe marrjen e provave, është bërë e mundur zbardhja e ngjarjes dhe e autorëve. Në përfundim të hetimit, të gjykuarit R.H dhe N.P janë akuzuar për veprën penale të vrasjes me paramendim të kryer në bashkëpunim, të parashikuar nga neni 78/1 dhe 25 të Kodit Penal.

**Për diskutim**

* Të gjykuarit R.H dhe N.P, kanë pretenduar se kjo vepër penale mund të ishte kualifikuar si vepër penale e “Plagosjes së rëndë me pasojë vdekjen”, parashikuar si krim nga neni 88/2 i Kodit Penal. A janë të drejta këto pretendime?

1. **Tema: Veprat penale të “Prodhimit dhe shitjes së narkotikëve”, “Kultivimit të narkotikëve”, “Trafikimit të narkotikëve” parashikuar nga nenet 283, 283/a, 284 të Kodit Penal. (6 orë**

**Përshkrimi i temës:**

Veprat penale në fushën e narkotikëve i drejtohen rendit dhe sigurisë publike referuar objektit grupor të tyre. Në këtë aspekt, këto vepra penale marrin një rëndësi të madhe në procesin e njohjes dhe vlerësimit të tyre për shkak se ato synojnë të cenojnë rendin dhe sigurinë publike në disa aspekte të rëndësishme të jetës dhe veprimtarisë komunitare që lidhen drejtpërsëdrejti me sigurinë publike. Veprat penale në fushën e narkotikëve i paraprijnë ose janë pasojë e fenomeneve të tjera kriminale që dëmtojnë cilësinë e jetesës komunitare dhe cenojnë sigurinë publike.

Këto vepra penale kanë për qëllim fitimin. Fitimi i arritur nga kryerja e veprave penale në fushën e narkotikëve, në mënyrë të kundërligjshme, mund të shkaktojë një seri veprash të tjera penale. P.sh.: shumat e përfituara nga transaksionet e drogës mund të përdoren nga autorët e tyre për t’u investuar në çdo sektor të ekonomisë sonë duke e deformuar konkurrencën e ndershme. Këto investime shoqërohen me kryerjen e disa veprave të tjera penale siç janë: “Pastrimi i produkteve të veprave penale”, “Korrupsion”, “Shantazh”, “Vrasje”, “Dëmtime të tjera të shëndetit”, “Veprat e tjera penale që prekin zgjedhjet e lira”, “Vepra penale për qëllime të terrorizmit” etj.

Kryerja e veprave të tjera penale që kanë lidhje me veprat penale në fushën e narkotikëve, bëjnë të domosdoshme kujdesin që duhet të tregojmë si shoqëri në trajtimin e duhur të veprave penale në fushën e narkotikëve.

Në trajtimin e kësaj teme, do t’i kushtohet vëmendje e veçantë elementeve thelbësore të veprave penale në fushën e narkotikëve të përmendur më lart, si për shembull natyra e ndërtimit të dispozitave penale që përshkruajnë veprat penale në fushën e narkotikëve, elementet thelbësore të ndërtimit të këtyre veprave penale, referencat ligjore në përcaktimin dhe klasifikimin e lëndëve narkotike në Republikën e Shqipërisë, në veçanti përcaktimi ligjor i kanabisit si bimë narkotikë që është produkt herbal i bimës cannabis sattiva.

**Çështje vetëstudimore**

1. Burimet e legjislacionit shqiptar në fushën e narkotikëve;
2. Dispozitivët blanket të veprave penale në fushën e narkotikëve;
3. Referuar përhapjes në territorin tonë, dhënia e përkufizimit ligjor të cannabisit sipas legjislacionit shqiptar.

**Temat kryesore:**

1. Kuptimi i veprës penale të “Prodhimit dhe shitjes së narkotikëve”;
2. Kuptimi i veprës penale të “Kultivimit të narkotikëve”;
3. Referuar kanabisit, identifikimi i kufirit ligjor që dallon veprimin e “kultivimit” nga ai i “mbajtjes”;
4. Kuptimi elementeve të “dozave të vogla” dhe “përdorimit vetjak” si rast përjashtimor i përgjegjësisë penale tek vepra penale e “Prodhimit dhe shitjes së narkotikëve”;
5. Vepra penale e trafikimit të narkotikëve dhe elementet përbërëse të kësaj vepre penale.
6. Parimi i territorit dhe zbatimi i ligjit penal shqiptar në veprën penale të “Trafikimit të narkotikëve”.
7. Tentativa në veprën penale të “Trafikimit të narkotikëve”.

**Metodologjia:**

Metodologjia e ndjekur në zhvillimin e kësaj teme do të jetë e përqendruar në tri drejtime që janë:

1. Prezantim i çështjeve të përmendura më lart
2. Diskutimi interaktiv me kandidatët për magjistrat
3. Punë në grupe nëpërmjet shqyrtimit të rasteve të praktikës gjyqësore

**Kazusi nr. 1**

Disa persona në një fshat të caktuar kanë kultivuar në disa parcela tokash bujqësore, bimën e cannabis sattiva L. Në fazën e korrjes së kësaj bime, forcat e policisë kanë shkuar në parcelat e mbjella dhe sekuestruar të gjitha rrënjët e kultivuara si dhe kanë nisur hetimin për autorët e dyshuar të cilët i kishin kultivuar këto rrënjë.

Gjatë hetimit, referuar aktit të ekspertimit biokimik të kryer nga ekspertët e mjekësisë – ligjore rezultoi se në bimët e sekuestruar gjendej cannabisi që është produkt herbal i bimës cannabis sattiva L të cilat përmbanin më shumë se 0, 1% tetrahidrokanabinol (THC).

Kultivuesit e kësaj bime përpara prokurorisë kanë deklaruar se ata në dijeninë e tyre kanë kultivuar bimën e kërpit për qëllime industriale dhe për këtë shkak duhet të përjashtoheshin nga përgjegjësia penale.

**Pyetje**

1. Çfarë është bima e kërpit?
2. Ekziston ndonjë përkufizim ligjor për bimën e kërpit?
3. A dallon bima e kërpit nga cannabisi? Nëse po, cilat janë elementet identifikuese që e bëjnë këtë dallim?
4. Në çfarë kushtesh ligjore lejohet kultivimi i kërpit në territorin tonë?
5. A do të përgjigjen penalisht kultivuesit për veprimin e përshkruar më lart?

**Kazusi nr. 2**

Në një parcelë policia gjyqësor ka gjetur të mbjellë bimë të ngjashme me atë të cannabis sativa. Nga këqyrja rezultoi se majat e bimës ishin të lulëzuara, kishin prodhuar frutin e tyre dhe ishin në fazën e korrjes së tyre. Policia gjyqësore identifikoi edhe pronarin e parcelës së mbjellë me cannbis sativa i cili pohoi se cannabisin e kishte kultivuar ai me qëllim nxjerrjen e një përfitimi material.

Bima pasi u korr u dërguar në Laboratorin e Policisë shkencore për ekspertim. Nga akti i ekspertimit kimik rezultoi se mostrat e ekspertuar ishin cannabis që është produkt herbal i bimës cannabis sativa. Përqindja e tetrahidrokanabinol ishte më shumë se 0,1%.

**Pyetje**

1. Çfarë duhet të kuptojmë me termin kultivim të cannabisit?
2. Ku ndryshon veprimi i kultivimit të cannabisit nga ai i mbajtjes së cannabisit?
3. Cilët janë elementet e veprave penale që vihen në diskutim në këtë kazus?
4. A duhet të përgjigjet penalisht pronari i parcelës, nëse po cila do të ishte përgjegjësia penale e tij?

**Kazusi nr. 3**

Një person që është përdorues i lëndëve narkotike kapet me 4 gram lëndë narkotike të llojit cannabis”. Nga akti i ekspertimit bio – kimik ka rezultuar se cannabisi i sekuestruar përmban më shumë se 0,1% tetrahidrokanabinol (THC). Nga akti i ekspertimit toksikologjik ka rezultuar se i pandehuri është përdorues i lëndëve narkotike pasi në organizmin e tij është zbuluar prania e produkteve kanabinoidike të metabolizmit të bimës cannabis sativa. Nga akt ekspertimi mjeko ligjor rezulton që mjekët specialist të IML kanë shqyrtuar efektet që lënda e gjetur passjell tek i pandehuri sasinë e lejuar, rrezikshmërinë e saj etj., sipas këtij akti është arritur në konkluzionin se lënda që i është gjetur të pandehurit nuk konsiderohet dozë e vogël për përdorim vetjak, por përbën një dozë toksike helmuese për njeriun e rritur siç është edhe i pandehuri.

**Pyetje**

1. A konsiderohet dozë e vogël sasia prej 4 gr. Cannabis?
2. A është e mjaftueshme sasia prej 4 gr. Cannabis që të konsiderohet një dozë e vogël për përdorim vetjak tek i pandehuri i cili ka rezultuar se është përdorues i cannbisit?
3. Cila është metodologjia që duhet të ndiqet në këtë rast, për të përcaktuar me objektivitet konceptin e “dozës së vogël” dhe “përdorim vetjak”?
4. A duhet të përgjigjet penalisht i pandehuri në këtë rast?

**Praktikë gjyqësore për diskutim**

Lexoni me vëmendje vendimet e mëposhtme dhe diskutoni pikat kryesore që lidhen me tentativën:

- Vendimi Unifikues i Gjykatës së Lartë nr. 1, viti 2008.

- Vendim Unifikues i Gjykatës së Lartë nr. 3, viti 2011.

- Gjykata e Lartë, vendimi nr. 00-2014-1480 i vendimit (153) datë 25.6.2014.

- Gjykata e Lartë, Vendimi nr. 00-2015 - 1988 (108), datë 24.6.2015.

- Gjykata e Lartë, Vendimi nr. 00-2013-1411 (254), datë 2.10.2013.

- Vendimi i Gjykatës italiane të Kassacionit Cass., pen. VI, 11 Marzo 1998, n. 4696.

**3.Tema: Kompetenca lëndore dhe territoriale e SPAK-ut. Veprat penale në fushën e korrupsionit (6 orë)**

**3.1 Kompetenca lëndore dhe territoriale e SPAK-ut**

**Përshkrimi i temës**

Temat që përfshihen në këtë kurs janë esenciale dhe lidhen ngushtësisht me ndryshimet e mëdha që reforma në drejtësi realizoi në sistemin e drejtësisë penale. Veprat penale ne fushën e korrupsionit paraqesin një rëndësi te madhe teorike dhe praktike jo vetëm për rëndësinë dhe aktualitetin që paraqet ky lloj kriminaliteti, por edhe për faktin se lufta dhe rezultatet konkretet ndaj këtij fenomeni është nevojë dhe ka rol vendimtar edhe për proceset integruese, në të cilat po kalon vendi. Këndi ynë i vështrimit është kryesisht material ne drejtim të kuptimit, zbërthimit dhe zbatimit në praktike të dispozitave penale, por nuk mund të shmangë trajtimin e çështjeve të tilla qe lidhen me organizimin e SPAK-ut, karriera në këtë strukturë të posaçme, kushtet e punës dhe kufizimet e tyre, juridiksioni i Gjykatës Antikorrupsion, subjektet e posaçme, rëndësia e strukturës, zgjerimi i juridiksionit për shkak të mënyrës së kryerjes së veprës penale, grupi i strukturuar kriminal dhe çfarë qëndrimesh mban praktika për trajtimin e kësaj mënyre të veçantë të bashkëpunimit në kryerjen e veprës penale. Gjithashtu, veprat penale në fushën e korrupsionit në drejtësi duhen trajtuar prej magjistratëve edhe për të njohur më mirë dhe mbrojtur sistemin e paprekur nga ky fenomen kriminal.

**Temat kryesore që do të zhvillohen**

Veprat penale në fushën e korrupsionit që janë nën juridiksionin e Gjykatës së Posaçme Antikorrupsion do të trajtohen në drejtim të përmbajtjes dhe elementet përbërëse të tyre, dallimet specifike për të njëjtat vepra, por që kryhen nga subjekte të zakonshme. Interesi edhe i ngritjes së Gjykatës së Posaçme qëndron në faktin e aplikimit të dënimeve plotësuese, përkrah atyre kryesore. Dënimet e tilla, si: konfiskimet, përjashtimi nga shërbimi publik etj. janë për t’u trajtuar për shkak të veçantisë që paraqesin lidhur me subjektet e posaçme. Përgjatë kursit, çështjet e korrupsionit në vend do të trajtohen edhe nën këndvështrimin e mekanizmave ligjore në përgjithësi, ato me karakter parandalues, administrativ apo civil, që luajnë rol në ruajtjen e sistemit publik e jo vetëm. Analiza e konventave të ndryshme antikorrupsion, si dhe trajtimi përmes koncepteve që ato përmbajnë janë objekt i trajtimit përgjatë kësaj teme. Gjithashtu, do të trajtohen veprat përkatëse në raport me koncepte të tilla, si konkurrimi i tyre me vepra të ngjashme.

Në mënyrë më specifike disa nga temat që do trajtohen mund të sintetizohen si më poshtë:

1. Definicioni i korrupsionit si fenomen dhe kuptimi që i jepet në akte të ndryshme ndërkombëtare;
2. Veprat penale në fushën e korrupsionit sipas Kodit Penal, kuptimi dhe elementet përbërëse të tyre;
3. Ndarja e veprave penale në grupe në varësi dhe subjekteve të posaçme në një këndvështrim krahasues ndërmjet tyre;
4. Mënyrat dhe mjetet e hetimit të këtyre veprave, në mënyrë të veçantë përdorimi i metodave speciale hetimore përfshirë simulimin e akteve korruptive;
5. Qartësimi i konceptit ose përkufizimit të personit që ushtron funksione publike, funksionarët e lartë shtetërorë dhe funksionarët e tjerë të drejtësisë;
6. Raporti i korrupsionit me përmbushjen e rregullt ose jo të detyrës; konkurrimi i veprës penale të korrupsionit me vepra të tjera penale;
7. Konsumimi i anës objektive të veprës pavarësisht marrjes ose jo të përfitimit të paligjshëm ose ushtrimit të ndikimit të paligjshëm;
8. Mosparashikimi i rrethanës së cilësuar kur kryhet më shumë se një herë.

**Metodologjia**

Metodologjia e ndjekur në zhvillimin e kësaj teme do të jetë diskutim interaktiv teorik dhe praktik i bazuar në analizën e legjislacionit procedural dhe material vendas dhe ndërkombëtar si edhe në kazuse të dhëna paraprakisht dhe të prezantuara në këtë program. Po kështu ndarja në grupe do të jetë pjesë e metodologjisë ku secili grup do të përgatisë dhe prezantojë pikëpamjet dhe argumentet e tij për çështjet në diskutim. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore të deritanishme në këtë fushë.

**Kazuse për diskutim dhe praktikë gjyqësore**

**Kazusi 1**

Shtetasi P.K, në vitin 2001 bleu një sipërfaqe toke prej 1000 (një mijë) m2, të ndodhur në S të Durrësit. Ai e bleu këtë tokë nga shitësi SH.T. Në nëntor të vitit 2007, një person me origjinë nga K, por që banonte në lagjen ku shtrihej toka në fjalë, i tregoi atij se i kishin zënë tokën. Po atë ditë, shtetasi P.K, në cilësinë e pronarit të tokës, shkoi në Durrës për të verifikuar gjendjen faktike të tokës së tij. Ai pa atje që dikush po ndërtonte pa leje ndërtimi të autoriteteve kompetente. Këtë fakt ia konfirmoi edhe administratori i lagjes, shtetasi K.C. P.K u interesua dhe mësoi se personi që po ndërtonte pa leje ishte shtetasi J.H, nga qyteti i Laçit. Për këtë arsye, shtetasi P.K u ankua edhe te kryetari i bashkisë Durrës, por pa gjetur zgjidhje. Më pas, ai ngriti padi para Gjykatës së Rrethit Gjyqësor Durrës, kundër të paditurit J.H. Gjykata vendosi të pezullojë gjykimin e kësaj çështjeje, me arsyetimin se ndërtimi që po bëhej në tokën objekt material gjykimi po kalonte në procesin e legalizimit të ndërtimeve informale. Gjatë gjithë kësaj kohe ndërtimi vazhdoi, nga faza e themeleve të banesës, deri në përfundimin e dy kateve të saj dhe, më tej, pas ankimit pa sukses te ALUIZMI, dega Durrës, deri në përfundimin edhe të dy kateve të tjerë, pra, katër kate.

Në këtë moment, shtetasi P.K bëri kallëzim penal para Prokurorisë pranë Gjykatës së Rrethit Gjyqësor Durrës, për zënien arbitrare të tokës në pronësi të tij. Këtë kallëzim penal ai e bëri para oficerit të policisë gjyqësore, të pandehurit TH.M dhe prokuroria e rrethit gjyqësor Durrës regjistroi çështjen. Pas këtij momenti, kallëzuesi P.K ka shkuar disa herë në zyrën e të pandehurit, qoftë për të plotësuar dokumentacionin përkatës të kërkuar, qoftë për të marrë dijeni rreth ecurisë së hetimeve, të cilat dukej se po merrnin shumë kohë. Gjatë kësaj periudhe, kallëzuesi P.K ka krijuar marrëdhënie të afërta me të pandehurin THM.

Më datë 14.11.2008, i pandehuri TH.M i telefonoi kallëzuesit dhe i kërkoi që ta takonte me çdo kusht, në Durrës, në ora 10:00 të asaj dite, lidhur me një problem që kishte të bënte me hetimin e çështjes. Sikurse biseduan, kallëzuesi P.K shkoi dhe takoi të pandehurin. Së bashku u ulën tek bar “Q”, që ndodhet pas prokurorisë së rrethit Durrës. Në kohën që ishin ulur në këtë bar, i pandehuri TH.M i tregoi kallëzuesit pjesë nga akti i ekspertimit të përgatitur në kuadër të procedimit penal të regjistruar. i pandehuri i tha se ndërtimi në tokën e kallëzuesit filloi pas datës 14 prill 2007 dhe ishte pa leje ndërtimi. Gjithashtu i pandehuri i kërkoi shpërblim kallëzuesit, duke i shpjeguar se edhe pala tjetër, pra, ata që kishin kryer ndërtimin pa leje kishin paguar 50 milionë lekë të vjetra, ndërsa ai duhet të jepte 15 të tilla. Kallëzuesi i kërkoi të pandehurit që të mund të paguante më pak, por ky i fundit i rekomandoi të merrte kredi në bankë dhe i caktoi afat një javë.

Më datë 19.11.2008, kallëzuesi P.K bëri kallëzim penal ndaj të pandehurit TH.M. Më datë 20.11.2008, i pandehuri i kërkoi kallëzuesit një shumë parash prej 15 mijë eurosh, si shpërblim për veprimet hetimore të kryera në kuadër të procedimit penal që nisi me kallëzimin e tij. Kallëzuesi P.K i kërkoi të pandehurit TH.M që shumën ta paguante me këste. i pandehuri pranoi që të merrte në fillim 10.000 (dhjetë mijë) euro dhe diferencën prej 5 mijë euro, në një moment të dytë.

Më datë 28.11.2008, prokuroria autorizoi kryerjen e veprimit simulues të dorëzimit të shumës prej 10 mijë euro të pandehurit TH.M, nga kallëzuesi P.K. Pasi ky i fundit i dha shumën e parave të pandehurit TH.M, në makinën e këtij të fundit, zbriti dhe policia gjyqësore që ishte në ndjekje dhe regjistrim të të gjitha këtyre lëvizjeve, kreu arrestimin në flagrancë të të pandehurit.

Prokuroria mori të pandehur dhe dërgoi për gjykim të pandehurin TH.M për veprën penale të “Korrupsionit pasiv të personave që ushtrojnë funksione publike”, të parashikuar nga neni 259 i Kodit Penal.

**Çështje për diskutim**

1. A është i drejtë cilësimi ligjor i Prokurorisë së Rrethit Gjyqësor Durrës?
2. A mund të jetë i pandehuri TH.M subjekt i veprës penale të “Korrupsionit pasiv të gjyqtarëve, prokurorëve dhe funksionarëve të tjerë të organeve të drejtësisë”, parashikuar nga neni 319/a i Kodit Penal (që ishte në fuqi në kohën e kryerjes së veprës penale).

**Kazusi 2**

I pandehuri SH.Ç, në ushtrim të funksionit të gjyqtarit në Gjykatën e Rrethit Gjyqësor X, kishte për detyrë të gjykonte çështjen civile me palë ndërgjygjëse, personat O.D, paditës dhe I.T, e paditur.

Gjatë ushtrimit të detyrës së tij, pra të gjykimit të çështjes në fjalë, konkretisht më datë 28.4.2015, pas përfundimit të seancës së dytë gjyqësore, i pandehuri SH.Ç, i kërkoi kontakt të paditurës I.T, nën premtimin se do t’i gjente një avokat, të cilin ai e njihte dhe të ndërmjetësonte të mos i merrte shumë lekë, duke i kërkuar gjithashtu numrin e telefonit. Po atë ditë i pandehuri pas prezantimit të avokatit A.S, dërgon edhe mesazhin e parë adresuar I.T, ku i kërkonte të dinte nëse ajo kishte kontaktuar “me avokatin e rekomanduar”.

Në vazhdim të kontakteve me I.T-në, i pandehuri në mesazhet e mëpasshme, fillimisht, i kërkon ta konsiderojë ‘konfidencial’ dhe ‘mik’, duke e konkluduar kërkimin e përfitimit të parregullt që I.T, të bëhej ‘e dashura’ e tij dhe ai (i pandehuri), në funksionin e gjyqtarit që gjykonte çështjen ku ajo ishte palë ndërgjyqëse, ta zgjidhte atë (çështjen) në favor të saj.

**Çështje për diskutim**

1. A ka konsumuar ndonjë vepër penale i pandehuri SH.Ç? Nëse po, cila është kjo vepër penale?
2. Ku konsiston ana objektive e veprës penale?
3. “Koncepti përfitim i parregullt”, çfarë përfshin?
4. Për të pasur elementët e veprës penale të “Korrupsionit pasiv…..”, a është e domosdoshme që veprimi apo mosveprimi i subjektit të veprës penale të jetë në kundërshtim me ligjin, aktet nënligjore apo përmbushjen e rregullt të detyrës?

**Kazusi nr. 3**

Personi A është vëllai i personit B, i cili sapo është arrestuar për veprën penale të “Shkeljes së rregullave të qarkullimit rrugor” me pasojë plagosjen e rëndë të një personi, parashikuar nga neni 290 i Kodit Penal. Për shkak të njohjes me oficerin e policisë gjyqësore që po kryente veprimet e para hetimore, shtetasi A i kërkon atij që të mundësojë lirimin e vëllait të tij kundrejt shpërblimit.

Oficeri i policisë gjyqësore i sugjeron personit A, se gjatë hetimit me autorizimin e prokurorit, ai do ta marrë në pyetje të arrestuarin duke ia lehtësuar në maksimum pozitën e të arrestuarit. Për të arritur këtë qëllim, oficeri i policisë gjyqësore i jep të përgatitura vëllait të të arrestuarit pyetjet që ai do t’i bëjë si dhe përgjigjet që duhet të japi i arrestuari. Njëkohësisht, oficeri i policisë gjyqësore i tregon personit A se ai e njeh ekspertin kriminalist, i cili do të përgatisë aktin e ekspertimit auto – teknik që do të përcaktojë përgjegjësinë ose jo të vëllait të shtetasit A gjatë drejtimit të automjetit. Për të gjitha këto veprime, oficeri i policisë gjyqësore i kërkoi vëllait të të arrestuarit një shumë prej 200 000 lekësh.

Oficeri, pasi mori paratë e kërkuara, kreu të gjitha veprimet që i kishte premtuar vëllait të të arrestuarit. Si fillim, ai, një pjesë të shumës së marrë nga personi A, ia dha ekspertit autoteknik me qëllim që ky i fundit të bënte një akt ekspertimi për ta përjashtuar nga përgjegjësia penale personin B. Më pas, ai mori në pyetje me autorizimin e prokurorit personin B, duke i sugjeruar atij gjatë këtij veprimi hetimor të gjitha përgjigjet që nuk i përgjigjeshin së vërtetës, por e vendosin të hetuarin në një pozitë shumë të favorshme.

Eksperti, pasi mori shumën prej 100 000 lekësh nga oficeri i policisë gjyqësore, kreu një akt ekspertimit që padrejtësisht e shmangte nga përgjegjësia penale personin B. Në përfundim të procesit gjyqësor, personi B deklarohet i pafajshëm.

**Pyetje**

- Cilat janë veprat penale të evidentuara nga ngjarja e mësipërme?

**Kazusi nr. 4**

Shtetasi S, banor i fshatit Klos, Elbasan, në vitin 2010, përfaqësoi interesat e vëllait të tij T, si paditës në procesin gjyqësor civil, në Gjykatën e Rrethit Gjyqësor Elbasan, ku kërkohej regjistrimi i një sipërfaqe toke.

Në përfundim të gjykimit, Gjykata, detyroi ZVRPP-në të regjistronte sipërfaqen e tokës sipas aktit të marrjes së tokës në pronësi nga T, në zbatim të ligjit nr. 7501 “Për tokën”.

Mbi ankimin e palës së paditur, dosja gjyqësore u dërgua në Gjykatën e Apelit Durrës, e cila, me trup gjykues të kryesuar nga gjyqtari F, prishi vendimin e Gjykatës së Rrethit Gjyqësor Elbasan dhe e ktheu çështjen për rigjykim, me tjetër trup gjykues.

Në rigjykim, S vazhdoi të përfaqësojë interesat e palës paditëse dhe Gjykata e Rrethit Gjyqësor Elbasan, pranoi padinë duke detyruar palën e paditur I, të njihte pronësinë dhe ZVRPP të regjistronte sipërfaqen e tokës në emër të paditësit.

Mbi ankimin e palës së paditur, dosja gjyqësore u dërgua në Gjykatën e Apelit Durrës. Me shortin e organizuar çështja i kaloi përsëri gjyqtarit F.

Në mungesë të një njoftimi për datën e gjyqit, S u interesua te kancelarja e gjykatës M, e cila i premtoi se do ta ndihmonte. Shtetasi S shkoi përsëri në Gjykatën e Apelit Durrës dhe u takua me kancelaren M e cila në këtë takim i kërkoi S-së të mendonte për shpërblimin e saj, pasi ajo do ta ndihmonte në përshpejtimin e njoftimit të datës së gjykimit. Para daljes së datës së gjyqit, kancelarja M mori nga S shumën prej 20 000 lekë. Më pas, në seancë gjyqësore, gjyqtari F relatoi heqjen dorë nga gjykimi, për shkak të pjesëmarrjes në gjykimin e mëparshëm dhe paraqiti dorëheqjen para kryetarit të gjykatës, i cili e miratoi atë. Gjykimi, më tej, vazhdoi nga trupi tjetër gjykues i cili vendosi në favor të palës paditëse.

**Praktikë gjyqësore**

* Vendimi nr.8/25, datë 14.6.2017 i Kolegjit Penal të Gjykatës së Lartë;
* Vendimi nr.18, datë 27.2.2019 i Gjykatës së Apelit për Krime të Rënda, Tiranë;
* Vendimi nr.89, datë 6.11.2018 i Gjykatës së Apelit për Krime të Rënda, Tiranë;
* Vendimi nr.97, datë 29.9.2016 i Gjykatës së Apelit për Krime të Rënda;
* Vendimi nr.13, datë 27.2.2017 i Gjykatës së Apelit për Krime të Rënda, Tiranë;
* Vendimi nr.63, datë 4.7.2018 i Gjykatës së Apelit për Krime të Rënda, Tiranë dhe Vendimi nr.139, datë 22.11.2017 i Kolegjit Penal të Gjykatës së Lartë;
* Vendimi nr.287, datë 26.5.2009 i Gjykatës së Rrethit Gjyqësor Durrës.

**Literaturë**

* Ligji nr. 7895, datë 27.1.1995, “Kodi Penal i Republikës së Shqipërisë”, i përditësuar;
* Ligji nr. 7905, datë 21.3.1995, “Kodi i Procedurës Penale i Republikës së Shqipërisë”, i përditësuar;
* Ligji nr.8778 datë 24.4.2001, “Për ratifikimin e “Konventës Penale për Korrupsionin”;
* Ligji nr.8635, datë 6.7.2000, “Për ratifikimin e “Konventës Civile për Korrupsionin”;
* Ligji nr.9492, datë 13.3.2006, “Për ratifikimin e “Konventës së Kombeve të Bashkuara kundër Korrupsionit”;
* Ligji nr. 9245 datë 24.6.2004, “Për ratifikimin e “Protokollit Shtesë të Konventës Penale për Korrupsionin”;
* Relacioni shpjegues i Konventës Penale Kundër Korrupsionit; Vendime të Gjykatës Kushtetuese, Gjykatës së Lartë si dhe shkallëve të tjera të gjyqësorit.

**3.2 Veprat penale në fushën e korrupsionit**

**Përshkrimi i temës:**

Korrupsioni si një fenomen kombëtar dhe ndërkombëtar rrezikon stabilitetin dhe sigurinë e shoqërive, duke dëmtuar institucionet dhe vlerën e demokracisë, vlerat etike dhe drejtësinë dhe duke rrezikuar zhvillimin thelbësor dhe shtetin ligjor; për shkak edhe se ka lidhje edhe me forma të tjera të krimit, sidomos krimin e organizuar dhe krimit ekonomik, duke përfshirë pastrimin e parave kërcënon stabilitetin politik dhe zhvillimin e shëndetshëm të shteteve dhe si i tillë nuk mund të jetë një çështje e një vendi, por një fenomen transkombëtar që prek të gjitha shoqëritë dhe ekonomitë, duke e bërë bashkëpunimin ndërkombëtar për parandalimin dhe kontrollin e tij thelbësor.

Veprat penale të korrupsionit aktiv dhe pasiv janë sanksionuar për të siguruar veprimtarinë e rregullt e të ndershme të gjyqtarëve, prokurorëve dhe funksionarëve të tjerë të drejtësisë, si dhe të drejtat e interesat e ligjshme të shtetasve, të mbrojtura posaçërisht nga legjislacioni penal nga veprimet ose mosveprimet kriminale.

Krimi i korrupsionit aktiv dhe pasiv kryhet me veprime të kundraligjshme, të cilat realizohen nëpërmjet premtimit, propozimit apo dhënies së të mirave materiale ose të përfitimeve të parregullt në rastin e korrupsionit aktiv, dhe nëpërmjet kërkimit, marrjes ose pranimit të këtyre të mirave materiale dhe përfitimeve të parregullta nga ana e funksionarëve të drejtësisë.

Vepra penale e korrupsionit aktiv dhe pasiv ka si qëllim kryerjen ose moskryerjen e një veprimi që lidhet me detyrën apo funksionin e gjyqtarit, prokurorit, apo funksionarëve të tjerë të drejtësisë.

Krimi i korrupsionit aktiv kryhet nga subjektet e përgjithshme, ndërsa korrupsioni pasiv kryhet nga subjektet e posaçme, të cilët për shkak të detyrës apo ushtrimit të funksionit të tyre kërkojnë, pranojnë ose marrin çdo lloj përfitimi të parregullt, për kryerjen ose moskryerjen e një veprimi të caktuar.

Pranimi i shpërblimeve pasurore ose i përfitimeve të tjera të parregullta, nga ana e gjyqtarëve, prokurorëve dhe funksionarëve të tjerë të drejtësisë mund të bëhet si para kryerjes së veprimeve ashtu edhe pas kryerjes ose moskryerjes se veprimeve në lidhje me detyrën e tyre. Është e rëndësishme të theksohet fakti se krimi korrupsionit pasiv quhet i kryer që nga çasti i marrjes së shpërblimit ose i përfitimi të parregullt. Nuk ka rëndësi në këtë fakt nëse subjekti që ka marrë ryshfetin nuk ka mundur të kryer veprimet për të cilat është dhënë ky shpërblim ose përfitimi. Vetë fakti i marrjes së të mirave materiale ose jo materiale i jep këtij krimi formën e kryer.

Kryerja ose mos kryerja e një veprimi nga ana e gjyqtarëve, prokurorëve dhe funksionarëve të tjerë të drejtësisë kundrejt ryshfetit mund të jetë i ligjshëm ose i paligjshëm.

Vepra penale e korrupsionit aktiv dhe pasiv nga ana subjektive kryhet me dashje direkte.

Në trajtimin e kësaj teme, iu kushtua vëmendje e veçantë elementeve thelbësore të veprave penale në fushën e korrupsionit, analizës së fenomenit, shkaqet dhe përhapja e tij.

Magjistratëve pasi iu bë një analizë e përgjithshme e figurës së veprës penale të korrupsionit, në tërësi për të gjithë gamën e veprave penale që përfshin (kryesisht më datë 1 maj), dhe në veçanti në leksionin e datës 8 maj, u fokusuam te veprat penale në fushën e drejtësisë, pra me korrupsionin në drejtësi.

Kandidatëve për magjistratë iu paraqiten edhe çështje delikate që praktika ka trajtuar si konkurrimi i veprës penale të korrupsionit me shpërdorimin e detyrës në përgjithësi, ku dallojnë ato nga njëra-tjetra, çfarë përbën elementin e përfitimit në rastin e shpërdorimit, krahasuar me ryshfetin apo ndikimin e paligjshëm, çështje të tjera si subjekti i posaçëm dhe bashkëpunimi me subjektin e përgjithshëm.

**Çështje vetëstudimore**

1. Burimet e legjislacionit shqiptar në fushën e korrupsionit.
2. Praktika Unifikuese e Kolegjit Penal të Gjykatës së Lartë.
3. Konventat e ratifikuara nga Republika e Shqipërisë në kuadër të luftës kundër korrupsionit, dhe që konkretisht janë:

* Ligji nr.8635, datë 6.7.2000, “Për ratifikimin e konventës civile “Për korrupsionin”.
* Ligji nr.8778, datë 26.4.2001, “Për ratifikimin e “Konventës penale për korrupsionin”, ndryshuar me ligjin nr.9369, datë 14.4.2005.
* Ligji nr.9245, datë 24.6.2004, “Për ratifikimin e “Protokollit Shtesë të Konventës Penale për Korrupsionin”.
* Ligji nr.9492, datë 13.3.2006, “Për ratifikimin e “Konventës së Kombeve të Bashkuara kundër Korrupsionit”.

**Temat kryesore:**

1. Kuadri normativ.
2. Akte ndërkombëtare kundër korrupsionit të ratifikuara nga Republika e Shqipërisë.
3. Figurat e veprave penale kundër korrupsionit sipas legjislacionit penal shqiptar.
4. Veprat penale të korrupsionit.
5. Analiza e veprës penale të korrupsionit.
6. Shpjegim i termave.
7. Korrupsioni dhe veprat penale të lidhura me të.

7.1.Raport midis korrupsionit dhe ushtrimit të ndikimit të paligjshëm.

7.2.Raporti midis korrupsionit pasiv dhe shpërdorimit të detyrës.

1. Provueshmëria e veprave të penale të korrupsionit.

8.1.Llojet e provave dhe problematikat lidhur me to.

8.2.Indicjet.

8.3.Përgjimi si provë e vetme.

8.4.Deklarimet e të bashkëpandehurit në të njëjtin procedim ose në një procedim të lidhur.

Ndërsa përsa i përket veprave penale të korrupsionit aktiv dhe pasiv në fushën e drejtësisë, temat kryesore janë:

1. Analiza juridike e veprave penale të korrupsionit aktiv dhe pasiv në fushën e drejtësisë.
2. Analiza juridike e veprave penale të korrupsionit aktiv të gjyqtarëve, prokurorëve dhe funksionarëve të tjerë të drejtësisë.
3. Analiza juridike e veprave penale të korrupsionit aktiv dhe pasiv të gjyqtarëve ndërkombëtar, të anëtarëve të jurive gjyqësore të huaja, si dhe të arbitrit vendas apo të huaj.
4. Karakteristikat e veprës penale të korrupsionit aktiv dhe pasiv në sistemin e drejtësisë.
5. Problematikat e veprës penale të korrupsionit aktiv dhe pasiv në fushën e drejtësisë.
6. Struktura e posaçme (gjykatë dhe prokurori).
7. Juridiksioni.
8. Organizimi.
9. Karriera në këtë strukturë të posaçme.
10. Kushtet e punës.
11. Kufizimet e tyre.
12. Buxheti
13. Masave parandaluese kundër pasurisë.
14. Mbrojtjen e dëshmitarëve dhe bashkëpunëtorëve të drejtësisë.

**Metodologjia:**

Metodologjia e ndjekur në zhvillimin e kësaj teme do të përqendrohet në këto drejtime:

* Prezantim i çështjeve të përmendura më lart
* Diskutimi interaktiv me kandidatët për magjistratë
* Punë në grupe nëpërmjet shqyrtimit të rasteve të praktikës gjyqësore.
* Punë individuale me secilin kandidat.

Më poshtë po parashtroj kazuset që do të trajtohen në leksion, si dhe kazuset që do t’u jepen studentëve për trajtim individual vetëm për të krijuar idenë e interpretimit nga secili kandidat mbi elementet e veprës penale të korrupsionit.

**Kazusi nr. 1**

Shtetasja A është banore e një qyteti të vogël. Duke qenë e pa punë dhe kishte përfunduar arsimin e mesëm, ajo ka bërë përpjekje për të komunikuar me Kryetarin e Bashkisë, me qëllim punësimin e saj. Fillimisht, nga ana e saj është përdorur si formë komunikimi rrjeti social “facebook” dhe më pas edhe nëpërmjet telefonit celular. Pasi ka kontaktuar me Kryetarin, ajo i ka shprehur atij nevojën për t’u sistemuar në një vend pune dhe nga ana e tij ka marrë si përgjigje se do të mbante në konsideratë këtë kërkesë dhe për këtë qëllim, i ka kërkuar asaj që të mbante përsëri kontakte me të.

Pasi kanë kaluar disa ditë, të dy këta shtetas janë takuar në zyrën e këtij të fundit, pra të Kryetarit të Bashkisë. Edhe në këtë takim, pasi Kryetari është interesuar për moshën, gjendjen civile etj., detaje rreth saj, i ka pohuar asaj faktin se për të gjetur një vend pune ishte e vështirë dhe për momentin vendet ishin të zëna, megjithatë ajo do të duhej të vazhdonte kontaktet me të nëpërmjet rrjetit social “facebook” apo nëpërmjet telefonit celular.

Në vijim, shtetasja A dhe Kryetari janë takuar disa herë në Zyrat e Bashkisë dhe në bisedë e sipër, ai i ka ofruar asaj një mundësi punësimi, por me kusht që ajo të pranonte për të krijuar lidhje intime me të, pra t’i ofronte favore seksuale. Gjithashtu, ai i ka kërkuar asaj që ajo ta mbante sekret një gjë të tillë, pasi ai ishte person publik dhe i martuar. Shtetasja A, e gjendur në një situatë të tillë, është shprehur se e pranonte kushtin, por më parë ajo do të duhej të fillonte punë.

Në takimin e radhës, Kryetari i ka vënë në tavolinë një kontratë pune, e cila pasqyronte faktin se ajo, nga ai moment, ishte në marrëdhënie pune me Bashkinë, duke e emëruar shtetasen A me detyrën e magazinieres pranë Qendrës Kulturore të Bashkisë. Nuk rezulton se kjo të jetë paraprirë me dokumentacionin përkatës ligjor që lidhet me shtetasen A, por edhe procedurën e duhur administrative sikundër ligjërisht kërkohet.

Edhe gjatë takimit ku i ka njohur faktin se tashmë ajo ishte e punësuar, ai ka vazhduar ta ngacmojë atë me veprime të natyrës seksuale, duke i shprehur edhe kërkesën që ajo të shkonte sa më parë me të në një ambient të përshtatshëm, me qëllim që të kryenin marrëdhënie seksuale.

Pas disa ditësh, Kryetari i ka pohuar të punësuarës së tij se kishte një mbledhje në kryeqytet dhe për pasojë do të takoheshin atje një ditë më pas, në mënyrë që takimi i tyre të ishte i fshehtë dhe sa më larg familjarëve. E punësuara ka rënë dakord dhe është nisur për në Tiranë. Ajo është takuar me eprorin rreth orëve të drekës dhe është vendosur në bordin e automjetit që drejtohej prej tij, konkretisht në ndenjësen e pasme. Gjatë gjithë rrugës, i pandehuri ka shprehur dëshirën që kishte për të realizuar marrëdhënien intime me të. Përsëri, ai i ka pohuar asaj se do i gjente një vend më të favorshëm pune si rezultat i kësaj lidhjeje. Pasi kanë mbërritur te një hotel tek Unaza e Re e Tiranës, kanë hyrë brenda në një nga dhomat e këtij hoteli. Pasi i pandehuri është zhveshur dhe ka tentuar të kryejë raportin seksual me vartësen e tij, kjo e fundit ka përfituar nga një moment dhe ka dalë nga dhoma dhe më pas ka paraqitur kallëzim në Komisariatin e Policisë.

**Pyetje:**

- A ka përgjegjësi penale Kryetari i Bashkisë për veprimet e kryera prej tij? Argumentoni përgjigjen.

**Kazusi nr. 2**

Gjatë vitit ….., nga Drejtoria e Përgjithshme e Burgjeve, janë realizuar një sërë tenderësh, kryesisht ato që kanë të bëjnë me furnizimet me ushqime të Institucioneve të Ekzekutimit të Vendimeve Penale.

Një ndër tenderat e zhvilluara nga DPB-ja, është edhe prokurimi me objekt: “Blerje bulmet dhe vezë”, dhe në këtë procedurë kanë marrë pjesë operatorët ekonomikë “D..” sh.p.k, me administrator shtetasin E.L, dhe “V…“ sh.p.k me administrator shtetasin Y.K. Sipas informacionit, pjesëmarrja e këtyre dy subjekteve është rezultat i marrëveshjes paraprake të tyre dhe i operatorëve të tjerë ekonomikë “K…..” sh.p.k; ”N….. “sh.p.k; “Ne…“ sh.p.k.

Operatorët që nuk do të merrnin pjesë në tender do të punonin si nënkontraktorë të firmës që do të fitonte. Sipas informacionit, Y.K dhe E.L kanë thënë përfaqësuesve të operatorëve të tjerë që duhet të paguanin secili nga një shumë të hollash, për llogari të zyrtarëve të Drejtorisë së Përgjithshme të Burgjeve.

Pas përfundimit të procedurës, është shpallur fitues një subjekt i caktuar.

Por për shkelje të procedurave, Komisioni i Prokurimit Publik me vendimin …. ka urdhëruar DPB-në të bëjë anulimin e këtij prokurimi.

Pas këtij momenti, Drejtori i Përgjithshëm Burgjeve, ka nxjerrë Urdhër Prokurimi, Nr… prot, datë ….., për blerje bulmet dhe vezë, për prokurimin “Negocim pa shpallje paraprake të njoftimit”, duke ngritur edhe komisionin përkatës.

Më marrjen dijeni për anulimin e procedurës së prokurimit me shpallje paraprake nga Agjencia e Prokurimit Publik, procedurë në të cilën kishin marrë pjesë vetëm dy subjekte, të pandehurit E.L, N.B, SH.S dhe Y.K, janë shqetësuar dhe kanë filluar përpjekjet dhe janë lidhur me drejtuesit e Drejtorisë së Përgjithshme të Burgjeve, drejtorin A.Z dhe zëvendësdrejtorin I.L.

Roli i zëvendësdrejtorit të DPB, të pandehurit I.L është i përcaktuar me vendim të Këshillit të Ministrave, ku mbulonte drejtorinë e personelit, të financës dhe logjistikës. Me një vendim tjetër, në mars të vitit 2015, në ndryshim të rregullores së përgjithshme të burgjeve, roli i tij është kufizuar në delegimin e detyrave nga drejtori i përgjithshëm. Nuk ka qenë pjesë e komisionit, por ka nënshkruar memon lidhur me procedurën e tenderimit të datës 31.5.2016 nga komisioni i përcaktimit të fondit limit.

Të pandehurit E.L dhe Y.B kanë kontaktuar dhe janë takuar me zëvendësdrejtorin e përgjithshëm të burgjeve, të pandehurin I.B, duke i bërë të qartë që lidhjet për këtë procedurë do t’i mbante me të pandehurin Y.K.

Dhe të pandehurit I.L i ishte dhënë porosia nga Drejtori i Përgjithshëm i Burgjeve që për këtë procedurë, ai do të mbante kontakte me të pandehurin Y.K, i cili dhe kishte dalë garant për dhënien e një shpërblimi prej afërsisht 10% të vlerës së tenderit.

Të pandehurit E.L, N.B, SH.S dhe Y.K janë marrë vesh paraprakisht se si duhet të përgatiteshin në dorëzimin e dokumentacionit të pjesëmarrjes në këtë tender në mënyrë të tillë që të shpallnin fitues ndonjërin prej tyre, dhe konkretisht subjektin e përfaqësuar nga i pandehuri N.B, “Ne…”shpk. Në vijim, subjektet tregtare të përfaqësuar nga të pandehurit E.L, SH.S dhe Y.K do të kishin përfitimin e tyre ekonomik, duke dalë në rolin e nënkontraktorit në furnizimet që do të kryheshin nga subjekti fitues “Ne…..” sh.p.k.

Për të gjithë këto veprime të të pandehurve E.L, N.B, SH.S dhe Y.K, të kryera në emër të shoqërive tregtare që ata përfaqësonin, ishte në dijeni paraprakisht drejtori dhe zëvendësdrejtori i përgjithshëm i burgjeve, të cilëve dhe iu ishte garantuar nga i pandehuri Y.K dhënia e një përfitimi të parregullt prej dy milion lekë, që do të mblidhej nga përfaqësuesit e operatorëve.

I pandehuri I.L (zëvendësdrejtori), e ka marrë nga i pandehuri SH.S përfitimin e parregullt monetar, vlerën prej dy milion lekë, vlerë kjo e mbledhur dhe nga të pandehurit e tjerë.

Shumën e mësipërme të marrë nga të pandehurit e tjerë zëvendësdrejtori i përgjithshëm i burgjeve I.L, ia ka dhënë në zyrë drejtorit A.Z.

Marrëveshja për dhënien e kësaj vlere nga të pandehurit E.L, N.B, SH.S dhe Y.K, si dhe për marrjen e kësaj vlere nga I.L e A.Z, ka qenë më e hershme sesa data e zhvillimit të tenderit, data 31.5.2017 dhe për “ekzekutimin” e saj (marrëveshjes) edhe pas përfundimit të procedurës së tenderit dhe lidhjes së kontratës, kishte dalë garant i pandehuri Y.K.

**Çështje për diskutim**

1. Çfarë vepre penale ka konsumuar secili nga personat e përfshirë në këtë aferë? Pra, Drejtori i Përgjithshëm i Burgjeve, shtetasi A.Z, zëvendësdrejtori, shtetasi I.L dhe shtetasit E.L, N.B, Sh.S dhe Y.K? Argumentoni përgjigjen.

**Kazus për t’u trajtuar në mënyrë individuale mbi “Veprat penale në fushën e korrupsionit”**

Shtetasi A ushtron detyrën e kryetarit të Bashkisë, ndërsa shtetasi B është me detyrë Shef i zyrës së tatim taksave, si dhe ka mbuluar edhe zyrën juridike, hartimin e dokumentacionit përkatës në aspektin ligjor. Ndërsa, shtetasi C, është banor i Bashkisë, dhe ushtron aktivitet privat një Bar-kafe në këtë zonë. Në kuadër të biznesit të tij C ka menduar të sistemojë një sipërfaqe toke e cila gjendej në afërsi të lokalit të tij, me qëllim për ta përdorur në funksion të aktivitetit privat si parking për lokalin e tij. Ai për këtë qëllim ka komunikuar personalisht me shtetasin A (kryetarin e Bashkisë), i cili i ka thënë se ai do mund të bënte dokumentacionin përkatës për këtë rast në mënyrë që sipërfaqja e tokës të merrej me letra nga ana e Bashkisë kundrejt taksave që ka komuna. Me kaq shtetasi C ka filluar punimin për të realizuar sistemimin dhe përshtatjen e tokës për ta përdorur në funksion të aktivitetit të lokalit të tij.

Sapo ka filluar punimet te sipërfaqja ku punohej është paraqitur një punonjës i Bashkisë i cili i është prezantuar si inspektor i urbanistikës së Bashkisë. Ai i ka thënë se ishte dërguar nga vetë kryetari i Bashkisë A, duke i kërkuar ndërprerjen e menjëhershme të punimeve.

Shtetasi C një ditë më vonë takohet në një lokal me shtetasit A (kryetarin e Bashkisë) dhe B (shef i zyrës së tatim taksave, dhe zyrës juridike). Gjatë bisedës në lokal, shtetasi A i ka kërkuar të dëmtuarit që në lidhje me sipërfaqen e tokës të sillte një kërkesë e cila do i drejtohej Bashkisë, dhe se gjithçka e kishte vetëm me atë si kryetar i Bashkisë, dhe për të realizuar një gjë të tillë ai do të komunikonte shtetasin B. Po atë ditë B (shef i zyrës së tatim taksave, dhe zyrës juridike) është takuar me shtetasin C, duke i thënë se pas konsultimeve me kryetarin e Bashkisë A, ai për të marrë lejen përkatëse duhej të paguante ca lekë. Pasi është pyetur për vlerën se sa duhej, shtetasi B i ka thënë që të jepte fillimisht 1000 euro, pastaj do të bisedonin përsëri.

Të pasnesërmen shtetasi B i ka telefonuar shtetasit C dhe i ka kërkuar që të takoheshin. Në vendin e takimit shtetasi C i ka dhënë shtetasit B shumën e 1000 eurove. Po atë ditë, shtetasi B i ka telefonuar shtetasit C, për tu takuar, dhe pasi janë takuar ai e ka vënë në dijeni C se pas komunikimit, me kryetarin e Bashkisë, ky i fundit i ka thënë se C për të marrë lejen e kërkuar duhej të paguante edhe 3500 euro, pra në total shumën prej 4500 euro.

Shtetasi C është ankuar te B-ja se shuma ishte e madhe, por më pas i ka thënë se për një gjë të tillë do të mendohej e do u kthente përgjigje pas pak kohësh.

Vlen për t’u theksuar se që nga ajo ditë që C-ja ka paguar vlerën prej 1000 euro, ndonëse kishte filluar punimet, nuk e ka shqetësuar më as ndonjë punonjës i Bashkisë dhe as policia.

Në ditët në vijim dy shtetasit A dhe B, veçanërisht ky i fundit, i kanë telefonuar shtetasit C dhe dërguar sms në mënyrë të vazhdueshme, duke i kërkuar që sipas marrëveshjes ai duhej të dorëzonte vlerën përkatëse monetare.

I gjendur para kësaj kërkese ai ka vendosur që të bëjë kallëzim për dy shtetasit A dhe B. Pas kallëzimit të bërë nga C, nga organet e ndjekjes penale është proceduar me kryerjen e veprimeve hetimore, si përgjime ambientale, si dhe kryerja e stimulimit të aktit korruptiv mes shtetasit C në drejtim të B-së dhe A-së.

Në vijim të takimeve mes tyre shtetasi B, i ka thënë C-së se sipas bisedës që kishte kryer me kryetarin e Bashkisë, shtetasin A, ai e kishte bërë lejen gati dhe do e merrte sapo të sillte shumën tjetër të mbetur nga marrëveshja që kishin bërë. Shtetasi C i ka dorëzuar edhe 1500 euro ndërsa për pjesën tjetër i ka thënë se do ua dorëzonte kur ata t’i jepnin lejen. Kanë rënë dakord që me ndërhyrjen edhe të shtetasit B te kryetari i Bashkisë, shtetasi C do të dorëzonte si mitë përfundimisht edhe 1500 euro të tjera, pra në një vlerë totale 4000 euro.

Në të tilla rrethana, duke u gjendur para insistimit të dy shtetasve A dhe B për të marrë vlerën monetare nga shtetasi C para se ai të merrte kontratën e përdorimit të sipërfaqes së tokës, është autorizuar edhe kryerja e simulimit të aktit korruptiv i shtetasit C në drejtim të shtetasit B. Shtetasit C i është dhënë nga policia vlera monetare prej 1500 euro, të cilat më parë ishin dokumentuar nga ana e policisë gjyqësore.

Në vijim shtetasi C i ka dhënë shtetasit B edhe vlerën e mbetur prej 1500 euro (vlerë e cila i ishte vënë në dispozicion me dokumentacionin përkatës nga policia gjyqësore) dhe prej tij ka marrë edhe kontratën e përdorimit të tokës. Ndërkohë B telefonon kryetarin e Bashkisë, shtetasin A duke e vënë në dijeni se “… puna u krye në lidhje me lejen e personit të biseduar më parë…”.

Ndërkohë dy shtetasit A dhe B janë takuar së bashku. Menjëherë ka ndërhyrë policia dhe gjatë kontrollit personal të shtetasit B i është sekuestruar edhe vlera prej 1500 euro që ishin të njëjtat kartëmonedha të dokumentuara më parë nga policia në kuadër të kryerjes së veprimit simulues.

**Çështje për diskutim:**

1. Çfarë vepre penale ka konsumuar Kryetari i Bashkisë, shtetasi A me veprimet e kryera prej tij? Argumentoni përgjigjen.

Kazuset mbi “Veprat penale në fushën e korrupsionit në drejtësi”

**Kazusi 1**

I pandehuri SH.Ç., në ushtrim të funksionit të gjyqtarit në Gjykatën e Rrethit Gjyqësor X, kishte për detyrë të gjykonte çështjen civile me palë ndërgjygjëse, personat O.D, paditës dhe I.T, e paditur.

Gjatë ushtrimit të detyrës së tij, pra të gjykimit të çështjes në fjalë, konkretisht më datë 28.4.2015, pas përfundimit të seancës së dytë gjyqësore, i pandehuri SH.Ç, i kërkoi kontakt të paditurës I.T, nën premtimin se do t’i gjente një avokat, të cilin ai e njihte dhe të ndërmjetësonte të mos i merrte shumë lekë, duke i kërkuar gjithashtu numrin e telefonit. Po atë ditë i pandehuri pas prezantimit të avokatit A.S, dërgon edhe mesazhin e parë adresuar I.T, ku i kërkonte të dinte nëse ajo kishte kontaktuar “me avokatin e rekomanduar”.

Në vazhdim të kontakteve me I.T, i pandehuri në mesazhet e mëpasshme, fillimisht, i kërkon ta konsiderojë “konfidencial” dhe “mik”, duke e konkluduar kërkimin e përfitimit të parregullt që I.T, të bëhej ‘e dashura’ e tij dhe ai (i pandehuri), në funksionin e gjyqtarit që gjykonte çështjen ku ajo ishte palë ndërgjyqëse, ta zgjidhte atë (çështjen) në favor të saj.

**Çështje për diskutim**

1. A ka konsumuar ndonjë vepër penale i pandehuri SH.Ç? Nëse po, cila është kjo vepër penale?
2. Ku konsiston ana objektive e veprës penale?
3. “Koncepti përfitim i parregullt”, çfarë përfshin?
4. Për të pasur elementet e veprës penale të “Korrupsionit pasiv…..”, a është e domosdoshme që veprimi apo mosveprimi i subjektit të veprës penale të jetë në kundërshtim me ligjin, aktet nënligjore apo përmbushjen e rregullt të detyrës?

**Kazusi 2**

Shtetasi I.H është me detyrë gjyqtar pranë Gjykatës së Rrethit Gjyqësor X. Shtetasi N.G është njohje e tij e vjetër, dhe si të tillë kanë pasur kontakte me njëri-tjetrin.

Shtetasi D.J ka një konflikt gjyqësor që gjykohet nga gjyqtari I.H. Ai ka njohje me shtetasin A.M që është njohje e shtetasit N.G. Për shkak të çështjes gjyqësore që kishte ne gjykim shtetasi D.J pasi komunikon me shtetasin A.M, nëpërmjet këtij të fundit prezantohet me shtetasin N.G që ishte njohje e afërt me gjyqtarin që gjykonte çështjen, pra shtetasin I.H.

Pas disa takimeve mes tyre, shtetasi N.G i merr përsipër shtetasit D.J që të ndërhynte pranë gjyqtarit, shtetasit I.H, me qëllim që ky i fundit të favorizonte D.J në çështjen civile me palë paditëse shtetasin D.J dhe palë të paditur motrën e tij, për një konflikt pronësie.

Për këtë arsye shtetasi N.G bie dakord me shtetasin D.J, që t’i jepnin një përfitim të parregullt prej 600 000 (gjashtëqind mijë) lekë gjyqtarit një ditë përpara shpalljes së vendimit, dhe shumën tjetër prej 200 000 (dyqind mijë) lekë pas shpalljes së vendimit.

Gjatë hetimit të çështjes nëpërmjet komunikimeve telefonike shtetasi N.G i transmetonte shtetasit A.M të gjitha bisedat që zhvillonte me shtetasit D.J dhe gjyqtarin, shtetasin I.H. Gjatë bisedave të kryera, shtetasi N.G i tregon shtetasit A.M, detaje rreth përpjekjeve të tij dhe shtetasit D.J për të korruptuar gjyqtarin I.B shtetasit D.J.

Në vijim të veprimeve korruptive, gjyqtari I.H takohet me shtetasin N.G, dhe pas takimit të tyre, shtetasi N.G gjatë bisedave të përftuara nga përgjimet e komunikimeve telefonike të këtij shtetasi, rezulton se ai gjatë komunikimit telefonik me shtetasin A.M, i thotë këtij të fundit se atë ditë kishte takuar atë (gjyqtarin) dhe e kishin lënë që “kafja”, të jepej një ditë përpara vendimit, pra të jepte vendimin favorizues për shtetasin D.J, si rezultat i aktit korruptiv.

Po atë ditë shtetasi N.G, komunikon në telefon me gjyqtarin I.H, ku i thotë: “nga pasditja takoj atë floririn tënd dhe pastaj takohemi bashkë. Mirë vëllaçko?’’ (bëhej fjalë për takimin me djalin e gjyqtarit I.H). Më vonë, i dërgon mesazh gjyqtarit I.H me përmbajtje: “Në orën 5 më thuaj ku ta takoj çunin unë dhe më mbrapa takohemi bashkë”.

Në vijim të komunikimeve telefonike midis shtetasit N.G dhe gjyqtarit I.H, shtetasi N.G i dërgon përsëri një mesazh me përmbajtje: “Jam në pritje. Ku do të takohemi?”. Dhjetë minuta më pas, shtetasi N.G telefonohet prej shtetasi L.H, djali i gjyqtarit I.H të cilit i kërkon të takohen tek Universiteti Y.

Pas bisedës së kryer me djalin e gjyqtarit I.H, shtetasin L.H, shtetasit N.G dhe shtetasi D.J, takohen së bashku me djalin e gjyqtarit në vendin dhe orën e caktuar. Pasi takohen aty shtetasit N.G dhe D.J zbresin nga makina e tyre dhe futen ne makinën e shtetasit L.H (djali i gjyqtarit) dhe aty i dorëzojnë shumën prej 600.000 lekë shtetasit L.H.

Më pas, shtetasit N.G dhe D.J, kanë hipur përsëri në mjetin që erdhën dhe menjëherë shtetasi N.G i konfirmon gjyqtarit I.B se i kishte dorëzuar lekët tek i biri.

Punonjësit e policisë, duke qenë në ndjekje të situatës në terren, kanë kryer ndjekjen dhe më pas kontrollin e mjetit me të cilin udhëtonte shtetasi L.H. Nga kontrolli ka rezultuar se shtetasi L.H dispononte shumën prej 600.000 (gjashtëqind mijë) lekësh, të lidhura me llastik.

**Çështje për diskutim**

* A ka kanë konsumuar ndonjë vepër penale shtetasit e përfshirë në këtë akt? Nëse po, cila është kjo vepër penale?

**Kazusi 3**

Shtetasi DH.P, ushtron detyrën e gjyqtarit në Gjykatën e Rrethit P.

Shtetasja B.R është banore e qytetit P, dhe ajo ka pasur probleme pronësie me shtetasit A.L dhe B.A dhe për këtë arsye kanë marrë pjesë si palë në disa procese gjyqësore penale dhe civile në Gjykatën e Rrethit P.

Gjatë punës së tij të përditshme gjyqtari DH.P, kishte në gjykim një çështje civile me objekt detyrimin e të paditurve për lirimin dhe dorëzimin e truallit dhe banesës, ku palë e paditur ishte shtetasja B.R, e cila përfaqësohej dhe mbrohej në gjykim nga avokatja K.V.

Duke pasur parasysh faktin se ky gjyqtar më përpara kishte gjykuar dhe ankimin e shtetases B.R, kundër vendimit të pushimit të procedimit penal për palën tjetër, si dhe duke menduar se ky gjyqtar favorizonte palën tjetër, shtetasja B.R kërkon përjashtimin e gjyqtarit DH.P nga gjykimi i çështjes civile që ai kishte në gjykim.

Pas disa seancave të shtyra për mosparaqitje të palëve, në seancën gjyqësore të datës10.12.2013, rezulton se gjyqtari i çështjes ka relatuar lidhjen se më datë 9.12.2013, ai ka lidhur kontratë qiraje me avokaten K.V dhe se do të hiqte dorë nga gjykimi për këtë shkak.

Po atë datë, pra më 10.12.2013, gjyqtari DH.P ka paraqitur dorëheqje te kryetari i gjykatës, së bashku me një kopje të kontratës së qirasë, dorëheqje e cila është miratuar më datë 12.12.2013, dhe çështja i ka kaluar nëpërmjet shortit një gjyqtari tjetër. Sipas përmbajtjes së kësaj kontrate, avokatja K.V ka marrë me qira një ambient me sipërfaqe 12 m2, pronë e të pandehurit DH.P, duke paguar paradhënie qiranë për periudhën 1.12.2013-1.4.2014. Në këtë periudhë, gjyqtari DH.P i ka kërkuar shtetases B.R se që ai të hiqte dorë nga çështja që kishte në gjykim duhej të paguante shumën prej 45000 lekë, duke ofruar dorëheqjen e tij si ndihmë, sepse në kundërt do t’ia humbiste gjyqin.

Edhe pas miratimit të dorëheqjes së gjyqtarit nga gjykimi i kësaj çështje, gjyqtari DH.P ka vijuar me kërkesën e tij se për veprimin e bërë, pra dhënien e dorëheqjes, duhej të paguhej nga shtetasja B.R.

Shtetasja B.R pas kërkesave të vazhdueshme të bëra nga gjyqtari DH.P, ka bërë kallëzim në policinë gjyqësore.

Pas kallëzimit të shtetases B.R dhe regjistrimit mbi këtë bazë të procedimit penal, prokuroria, ka autorizuar përgjimin në vende publike, nëpërmjet fotografimit, vëzhgimit dhe filmimit, të shtetasit (gjyqtarit) DH.P.

Gjithashtu, është nënshkruar marrëveshjet e bashkëpunimit dhe është autorizuar simulimi i aktit korruptiv, për dhënien nga kallëzuesja B.R, shtetasit DH.P të shumës 20000 lekë më datë 13.4.2014, dhe të shumës 25000 lekë më datë 16.4.2014, veprime të cilat janë autorizuar edhe që të përgjohen, fotografohen e filmohen.

Pas dorëzimit të shumës së parë prej 20000 lekë, e cila është dokumentuar me përgjim dhe filmim, më datë 16.4.2014, shtetasja B.R i ka dhënë përsëri personalisht gjyqtarit DH.P shumën tjetër prej 25000 (njëzet e pesëmijë) lekë, dorëzim që është bërë në rrugë, në afërsi të banesës së gjyqtarit. Pas ndërhyrjes së policisë rreth 30 minuta më vonë shuma prej 25000 (njëzet e pesë mijë) lekë, i është sekuestruar gjyqtarit DH.P. Sipas procesverbaleve të sekuestrimit të provave materiale, rezulton se prerjet dhe numrat e serive të kartëmonedhave të dhëna për simulimin e aktit korruptiv shtetases B.R, janë të njëjta me ato që i janë sekuestruar shtetasit DH.P.

**Çështje për diskutim**

* A ka konsumuar ndonjë vepër penale shtetasi DH.P? Nëse po, cila është kjo vepër penale?

**Kazus mbi “Veprat penale në fushën e korrupsionit në drejtësi”**

Shtetasi A është me detyrë prokuror në Prokurorinë e Rrethit X. Gjatë punës së tij në këtë prokurori ka qenë duke u hetuar dhe gjykuar çështja penale ndaj disa shtetasve, ndër të cilët edhe ajo e shtetasit C, i cili akuzohej për çështje narkotikësh.

Vëllai i shtetasit të arrestuar C, shtetasi B, i ka shprehur dëshirën prokurorit A që të takohej me të për të diskutuar në lidhje me çështjen e vëllait të tij. Prokurori ka pranuar dhe kanë fiksuar ditën dhe vendin e takimit.

Pas rreth një jave prokurori A dhe shtetasi B janë takuar në vendin që e kishin lënë. Gjatë bisedës B i ka kërkuar A që ta ndihmonte duke i liruar vëllain nga burgu, dhe i thënë që ata janë gati të paguajnë një sasi të konsiderueshme eurosh. Prokurori A i ka thënë që kjo punë nuk bëhej pasi ishte e vështirë. Gjatë bisedës B ka insistuar që shumën e eurove ai mund ta linte në dorë prokurorit apo një personi të tretë. Nisur nga insistimi i B-së, Prokurori A i ka thënë që kur t’i kesh paratë hajde silli te ky Exchange, duke i treguar një zyrë që ishte aty afër. Më pas prokurori A ka hyrë tek pika e Exchange dhe ka biseduar me një person aty. Pas këtij momenti ato kanë këmbyer numrat e telefonit. Pas disa ditësh shtetasi B ka shkuar dhe është takuar me prokurorin A, dhe përsëri prokurori i ka thënë që çështja e vëllait nuk bëhej, ai nuk dilte nga burgu. Shtetasi B ka insistuar që një shumë eurosh që e kishte me vete t’i linte te Exchange, me qëllim që nëse do të bëhej diçka ato para do të ishin të prokurorit. Ky i fundit i ka thënë që meqë t’u mbush mendja për t’i lënë ato lekë aty, lëri pasi unë nuk i marr ato, por dije që çështja e vëllait është e vështirë dhe ai nuk del nga burgu. Më pas shtetasi B dhe prokurori A janë drejtuar për te pika e Exchange-it, ku shtetasi B ka lënë një shumë prej 29.000 eurosh.

Prokurori A të nesërmen e asaj dite ka dërguar një informacion me shkrim në Prokurorinë e Përgjithshme, në Drejtorinë Gjyqësore për çështjen që kishte në gjykim me të pandehurit C, duke i kërkuar mendim se për të pandehurit C, duhet të bëhej ndryshimi i cilësimit juridik nga vepra penale e “Prodhimit dhe shitjes së narkotikëve”, kryer në bashkëpunim, parashikuar nga neni 283/2 i Kodit Penal, në atë të “Moskallëzimit të krimit”, parashikuar nga neni 300 i Kodit Penal.

Prokuroria e Përgjithshme, Drejtoria Gjyqësore dhe e Mbikëqyrjes së Ekzekutimit të Vendimeve Penale, pas rreth 2 javësh i ka kthyer përgjigje duke u shprehur që për këtë person (personin C) duhej kërkuar fajësi sipas akuzave të ngritura gjatë fazës së hetimeve paraprake, pra për veprën penale të “Prodhimit dhe shitjes së narkotikëve”, kryer në bashkëpunim, parashikuar nga neni 283/2 i Kodit Penal.

Pas ardhjes së shkresës nga Prokuroria e Përgjithshme, prokurori A ka paraqitur konkluzionet përfundimtare të çështjes ndaj të pandehurit C, duke kërkuar fajësinë e tij për veprën penale të “Prodhimit dhe shitjes së narkotikëve”, kryer në bashkëpunim, parashikuar nga neni 283/2 i Kodit Penal, dhe dënimin e tij me 8 vjet burgim.

Në përfundim të seancës, shtetasi B është takuar me prokurorin A, i cili i ka thënë që çështja ishte e vështirë e nuk mund të bëhej dot gjë, por eja në Tiranë pasdite që të marrësh gjërat e tua.

Po atë ditë, shtetasi B është nisur për në Tiranë dhe kur ka arritur i ka bërë një mesazh në telefon prokurorit për t’u takuar.

Shtetasi B është takuar me prokurorin A dhe së bashku kanë hyrë në zyrën Exchange, ku një punonjës aty i ka kthyer shumën e eurove të lëna aty.

Pasi ka marrë shumën e të hollave, shtetasi B, rrugës duke u kthyer për në banesën e tij ndalohet nga policia për një kontroll rutinë. Gjatë kontrollit në mjetin e tij dhe gjetjes së shumës së konsiderueshme të eurove nga policia, shtetasi B ka treguar të gjithë kronologjinë e ngjarjes.

**Çështje për diskutim**

1. A ka konsumuar ndonjë vepër penale shtetasi (Prokurori) A? Nëse po, cila është kjo vepër penale?

2. A ka konsumuar ndonjë vepër penale shtetasi B? Nëse po, cila është kjo vepër penale?

Argumentoni përgjigjet.

**Praktikë gjyqësore për diskutim**

* + Vendimi datë 11.5.2018 i Gjykatës së Krimeve të Renda- A.Z.
  + Vendimi datë 18.12.2014 i Gjykatës së Krimeve të Rënda- Dh.P.
  + Vendimi datë 21.7.2015 i Gjykatës së Krimeve të Rënda - G.D.
  + Vendimi datë 29.6.2016 i Gjykatës së Krimeve të Rënda - G.P.
  + Vendimi datë 19.5.2016 i Gjykatës së Krimeve të Rënda - H.G.
  + Vendimi datë 21.12.2016 i Gjykatës së Krimeve të Rënda - I.H.
  + Vendimi datë 12.7.2018 i Gjykatës së Krimeve të Rënda - I.L.
  + Vendimi datë 26.10.2015 i Gjykatës së Krimeve të Rënda - P.D.
  + Vendimi datë 27.10.2016 i Gjykatës së Krimeve të Rënda - P.V.
  + Ligji nr.8778 datë 24.4.2001, “Për ratifikimin e “Konventës Penale për Korrupsionin”.
  + Ligji nr.8635, datë 6.7.2000, “Për ratifikimin e “Konventës Civile për Korrupsionin”.
  + Ligji nr.9492, datë 13.3.2006, “Për ratifikimin e “Konventës së Kombeve të Bashkuara kundër Korrupsionit”.
  + Ligji nr. 9245, datë 24.6.2004, “Për ratifikimin e “Protokollit Shtesë të Konventës Penale për Korrupsionin”.
  + Relacioni shpjegues i Konventës Penale Kundër Korrupsionit; Vendime të Gjykatës Kushtetuese, Gjykatës së Lartë si dhe shkallëve të tjera të gjyqësorit.

**4.Tema: Krimet kundër pasurisë dhe në sferën ekonomike (6 orë)**

**Përshkrimi i temës**

Veprat penale kundër pasurisë dhe në sferën ekonomike janë më të shpeshtat në praktikën gjyqësore shqiptare, duke variuar prej atyre me rëndësi fare të vogël, deri tek vjedhjet gjigande të bëra publike. Për vetë rëndësinë që paraqet përcaktimi i saktë i normës juridike që parashikon figurën e veprës penale, mendohet që të bëhet trajtimi i elementëve të figurës së veprës penale të “Vjedhjes”, duke u fokusuar kryesisht në problemet që kanë dalë në praktikën gjyqësore, si lidhur me objektin e figurës së veprës penale të vjedhjes. Ka pasur qëndrime të ndryshme, nëse sendi i luajtshëm si objekt material i veprës penale të vjedhjes mund të jenë dhe sendet që janë në bashkëpronësinë në tërësi në rastet kur, si i akuzuar është njëri prej bashkëpronarëve të sendit ende të papjesëtuar. Gjithashtu, ka pasur qëndrime të ndryshme nëse një send që i ka humbur pronarit dhe është gjetur nga një person tjetër është marrë prej tij pa u dorëzuar do të përbëjë objektin material të figurës së veprës penale të vjedhjes. Analizat e figurave të veprave penale në fushën ekonomike janë të rëndësishme, për shkak të pasojave të rëndësishme që sjellin.

**Temat kryesore që do të zhvillohen**

Do të bëhet trajtimi i elementëve të figurës së veprës penale të “Vjedhjes duke shpërdoruar detyrën”, duke u fokusuar kryesisht në problemet që kanë dalë në praktikën gjyqësore për shkak të qëndrimeve të ndryshme, lidhur me aplikimin e rrethanës cilësuese “më shumë se një herë” sipas nenit 134/2; Do të bëhet trajtimi i elementëve të figurës së veprës penale të “Vjedhje me dhunë”, parashikuar nga neni 139 i Kodit Penal. Në praktikën gjyqësor të të gjitha shkallëve, ka qëndrime të ndryshme lidhur me nocionin “e shoqëruar me përdorim dhune”, duke e vënë theksin në mjetin e përdorur; çështje do të bëhet dallimi me elementët e figurës së veprës penale “Shtrëngimi me anë të kanosjes ose dhunës për dhënien e pasurisë”, parashikuar nga neni 109/b i Kodit Penal. Do të bëhet trajtimi i elementëve të figurës së veprës penale të “Vjedhje me armë”, parashikuar nga neni 140 i Kodit Penal. Lidhur me këtë figurë të veprës penale, ka dilema në praktikën gjyqësore, nëse ekzistenca e një arme me leje apo që nuk është teknikisht e rregullt, gjë që provohet nga mendimi shkencor i ekspertëve në këtë fushë, sjell si pasojë që kualifikimi ligjor i veprës penale, të cilësohet si “Vjedhje me dhunë” dhe jo “Vjedhje me armë”. Do të bëhet trajtimi i elementëve të figurave të veprave penale të “Vjedhja e bankave dhe arkave të kursimit”, “Vjedhja e energjisë elektrike ose impulseve telefonike”, “Vjedhja e rrjetit të komunikimeve elektronike”, “Vjedhja e veprave të artit e kulturës”, “Trafikimi i veprave të artit dhe kulturës”, “Vjedhje me pasojë vdekjen”, “Trafikimi i mjeteve motorike” dhe “Sigurimi i mjeteve për vjedhje”, parashikuar nga nenet 136, 137, 137/a, 138, 138/a, 141, 141/a dhe 142 i Kodit Penal.

Do të bëhet trajtimi i elementëve të figurës së veprës penale “Mashtrimi”, parashikuar nga neni 143 i Kodit Penal. Lidhur me këtë figurë të veprës penale, ka pasur qëndrime të ndryshme në praktikën gjyqësore, ku për të njëjtin fakt, gjykatat kanë vendosur deklarimin fajtor dhe në disa raste, e kanë konsideruar marrëdhënie juridike civile, për rrjedhojë kanë vendosur pushimin e çështjes ose pafajësi, me motivacionin se fakti nuk parashikohet nga ligji si vepër penale. Gjithashtu, në praktikën gjyqësore, ka pasur raste kur një person, i cili nuk e përmbush një detyrim kontrakual në afat dhe për të cilin ekziston dhe një vendim gjyqësor civil i formës së prerë për të përmbushur detyrimin, e kanë deklaruar fajtor për figurën e veprës penale të “Mashtrimit”, me motivacionin se viktima ndihet i mashtruar, “pasi i pandehuri ka fikur telefonin dhe ka humbur çdo komunikim me viktimën”. Në këtë rast, do të bëhet dallimi midis kësaj figure të veprës penale, me atë të “Pengime për ekzekutimin e vendimit të gjykatës”, parashikuar nga neni 320 i Kodit Penal. Mbështetur në këto qëndrime, gjatë seminareve, do të trajtohet me Kandidatët për Magjistrat rastet praktike. E njëjta metodologji do të ndiqet edhe me figurat e veprës penale “Skemat mashtruese dhe piramidale”, “Manipulimi i tregut”, “Përdorimi i paautorizuar dhe përhapja e informacionit të privilegjuar”, “Manipulimi i çmimeve dhe përhapja e informacionit të rremë”, “Paraqitja e të dhënave të rreme dhe shpërndarja e paautorizuar e tyre”, “Regjistrimi i titujve në bursë në mënyrë të paautorizuar”, “Fshehja e pronësisë”, “Tregtimi i paligjshëm i titujve”, “Mashtrimi kompjuterik”, “Mashtrimi në subvencione”, “Krijimi i skemave mashtruese lidhur me tatimin mbi vlerën e shtuar”, “Mashtrimi në sigurime”, “Mashtrimi në kredi”, “Mashtrimi për veprat e artit e të kulturës”, “Botimi i veprës së tjetrit me emrin e vet”, “Riprodhimi pa të drejtë i veprës së tjetrit”, “Shkelja e të drejtave të pronësisë industriale”, “Shkelja e të drejtave të topografisë së qarkut të gjysmëpërçuesit”, parashikuar nga nenet 143/a, 143/a/1, 143/a/2, 143/a/3, 143/a/4, 143/a/5, 143/a/6, 143/a/7, 143/b, 144, 144/a, 145, 146, 147, 148, 149, 149/a dhe 149/b të Kodit Penal, etj.

**Metodologjia**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore.

**Kazuse për diskutim dhe praktikë gjyqësore**

**Kazusi nr. 1**

Shtetasi A.Ç ka depozituar kallëzim penal në ngarkim të ish-bashkëshortes së tij, të pandehurës V.B dhe ish-vjehrrit të tij, të pandehurit B.B, për vjedhjen në bashkëpunim ndërmjet tyre të një shume prej 81.500 euro. Shtetasi A.Ç deklaroi se, më datë 26.9.1998 u martua me V.B, në Tripoli në Greqi. Në vitin 2003 ka lindur një fëmijë DH.Ç në Tripoli. Gjatë periudhës që ishin të martuar, V. nuk ka bërë pothuajse asnjë punë. Ka punuar vetëm 2 vjet në një market dhe pastaj e mbylli dhe merrej vetëm me shtëpinë dhe rritjen e fëmijës. Në vitin 2011 kanë blerë shtëpi në Athinë. Në vitin 2012 kanë blerë banesë në Dhërmi, si shtëpi pushimi. Ai ka bërë punë të ndryshme, në fillim shofer, pastaj kishte taksi, pastaj kishte përqindje në një biznes. Në periudhën që ishin të martuar ishin mirë. Në vitin 2005 filluan disa sherre, dhe në atë periudhë pa që po vinte fundi. Kur u kthye në Sarandë mori vesh për disa lekë që V.B i vinte vazhdimisht në bankë, që thoshte se i vinte për vajzën. Kallëzuesi A.Ç deklaroi se e kanë informuar vetëm për një llogari që e ka hapur ai me 1000 euro dhe që nuk ka llogari tjetër. Kur pyeti për V., i kanë thënë konfidencialisht që duket një llogari e madhe në emër të V.B, por jo vetëm. Kur e pyeti V.B, i ka thënë “nuk ka ç’të **duhet**, janë lekët e babait”. Kallëzuesi A.Ç i tha “po ku janë lekët e vajzës”, dhe sipas tij, V. nuk i ktheu përgjigje. Në muajin shtator 2013, sipas kallëzuesit A.Ç, ai së bashku me V.B kishin ardhur në Tiranë për të parë një banesë, kishin 20.000 euro. Nuk gjetën asnjë shtëpi dhe lekët ia la babait të saj V.B. Në periudhën mars-prill 2013, sipas kallëzuesit, A.Ç mori një shumë të madhe parash nga shtëpia prej 35.000 euro, për të cilat nuk pranoi në fillim që i mori, pastaj u tha se i mori për vajzën. Ishte një periudhë që kallëzuesi nxirrte lekë dhe ishte mjaft dorëlëshuar. Sipas kallëzuesit A.Ç, të ardhurat që ish-bashkëshortja e tij merrte nga shtëpia ia ka dhënë babait të saj, shtetasit B.B, i cili i ka depozituar në bankë. Me vendimin nr. 574, datë 25.5.2016 të Gjykatës së Rrethit Gjyqësor Sarandë, është vendosur zgjidhja e martesës, vendim i cili ka marrë formë të prerë më datë 10.6.2016.

Mbi bazën e rrethanave të mësipërme, Prokuroria e Rrethit Gjyqësor Tiranë ka marrë si të pandehur V.B dhe B.B për figurën e veprës penale “Vjedhje” me pasoja të rënda, parashikuar nga neni 134/3 i Kodit Penal.

**Çështje për diskutim?**

A përbën objekt material të figurës së veprës penale të “Vjedhjes” sendet që janë në bashkëpronësinë në tërësi (bashkësia ligjore), në rastet kur si i akuzuar është njëri prej bashkëpronarëve (bashkëshort) të sendit ende të papjesëtuar?

**Kazusi nr. 2**

Në datën 6.6.2015 policia ka marrë njoftim nga shtetasi A.P., menaxher i kompanisë "Shpresa AL", me vendndodhje në Rrugën e "Durrësit", se në hyrjen e katit të parë të një Pallati, të përdorur prej tyre si magazinë provizore e kësaj firme, të ndodhur në katin e parë të Pallatit Nr. 144, Hyrja Nr. 5, ngjitur me dyqanin, i janë vjedhur disa pajisje kompjuterike si: aksesorë kompjuteri, tastier, pulte televizori, etj. Ky shtetas ka shpjeguar se meqenëse ishin duke kryer disa rregullime në dyqanin e kësaj kompanie tregtare, ata kishin nxjerrë një ditë më parë disa kuti me pajisje dhe i kishin vendosur në hyrjen (sheshpushimin) e katit të parë të Pallatit, pasi nuk kishte ku t’i linte për momentin dhe se nuk kishte menduar që mund të vidheshin, sepse çelësin e hyrjes së pallatit e kishte ai dhe banorët e katit të gjashtë të pallatit dhe shtetasja L.M. Në këtë pallat nuk kishte banorë të tjerë. Shtetasi A.P., menaxher i kompanisë "Shpresa AL", më datë 6.6.2015 rreth orës 17:00 ka shkuar të marrë këto pajisje, por nuk i ka gjetur aty. Pasi ka kontrolluar kamerat e sigurisë, ai ka konstatuar se atë ditë, rreth orës 09:45, në Pallat kanë hyrë dy shtetas (të njohur të shtetases Loreta Mokini), kanë hapur derën e hyrjes së Pallatit me çelës, kanë kontrolluar kutitë e lëna në hyrjen e Pallatit dhe kanë nxjerrë pajisjet kompjuterike të ndodhura në to, të cilat, pasi i kanë vendosur në dy kuti, i kanë nxjerrë jashtë dhe i kanë vendosur në ndenjësen e pasme të mjetit tip "Nisan Novar" që gjendej i parkuar paralel me një tjetër automjet në Rrugën “Fortuzi”. Nga kontrolli i ushtruar në banesën e të pandehurit H.D, janë gjetur dhe janë sekuestruar në cilësinë provave materiale pajisjet kompjuterike që i përkasin Kompanisë "Shpresa AL". Në këto rrethana, më datë 6.6.2015 ora 23:30 dhe datë 7.6.2015 ora 01:00 është kryer arrestimi në flagrancë i të pandehurve H.D e SH.SH, si të dyshuar për kryerjen e veprës penale të “Vjedhjes” parashikuar nga neni 134/2 i Kodit Penal. I pandehuri H.D ka deklaruar se kanë marrë disa pajisje kompjuterike që gjendeshin në sheshpushimin e katit të parë të pallatit, në disa kuti kartoni të hedhura aty, për të cilat ka menduar se ishin një pirg plehrash dhe sende që ishin për t’u hedhur. I pandehuri H.D është shprehur se ai nuk ka pasur qëllim të vjedhë këto sende, por se ato ai i ka gjetur në katin e parë të pallatit, duke mos e ditur që i duheshin firmës apo që ky sheshpushim kishte lidhje me dyqanin e kësaj firme.

**Çështje për diskutim**

1. Në rrethanat e mësipërme fakti mund të cilësohet nga ligji si vepër penale?

2. Nëse një send që i ka humbur pronarit dhe është gjetur nga një person tjetër është marrë prej tij pa u dorëzuar pranë Njësisë Administrative, do të përbëjë objektin material të figurës së veprës penale të vjedhjes?

**Kazusi nr. 3**

I gjykuari A.A, ka qenë punonjës pranë institucionit financiar “NOA” sh.a në periudhën 1.9.2007 deri më 30.6.2011, ku ka punuar si oficer kredie dhe më pas si nënoficer delinkuence. Pranë këtij institucioni, kanë aplikuar në muajin dhjetor 2010 për kredi shtetasit M. dhe SH.P. Kredia është miratuar për t’u marrë në shumën prej 700.000 (shtatëqind mijë) lekë. Pranë kësaj banke/institucioni financiar, këta shtetas kishin komunikuar me oficerin e kredisë, të gjykuarin A.A. Ka rezultuar e provuar se shtetasit M. dhe SH.P, nga muaji Dhjetor 2010 deri në muajin Maj 2011, i kishin paguar rregullisht këstet e kredisë, ku në muajin Maj 2011 këta shtetas kishin dashur të kryenin shlyerjen e plotë të kredisë, duke paguar dhe shumën prej 600.000 (gjashtëqind mijë) lekë. Këtë shumë lekësh ia kishin dhënë në dorë oficerit të kredisë, të gjykuarit A.A, kontaktet me të cilin i kanë krijuar pikërisht për shkak të detyrës së tij, por në mirëbesim nuk kishin marrë prej tij mandatin që të vërtetonte pagimin e kësaj shume, duke e shtyrë marrjen e këtij mandat-pagese për ditën e nesërme.

Midis tyre ishte përpiluar dhe një kontrate noteriale, ku i gjykuari A.A pranonte faktin se kishte marrë nga këto shtetas shumën e parave të sipërcituara, e njihte si detyrim dhe zotohej se do ta shlyente për llogari të tyre këstet e kredisë pranë bankës “NOA”. Kështu, nga muaji qershor 2011 deri në muajin Nëntor 2013, i gjykuari A.A ka paguar pranë Bankës “NOA”, për llogari të shtetasve M. dhe Sh.P, këstet e kredisë të marrë prej tyre dhe më pas e ka ndërprerë, duke mos paguar më. Agjentët e kredisë pranë bankës “NOA” u kanë telefonuar shtetasve M. dhe Sh.P, duke i informuar se duhej të shlyenin shumën prej 400.000 (katërqind mijë) lekë, e cila kishte mbetur pa paguar nga kredia e marrë. Duke u ndodhur para këtij fakti, shtetasit M dhe SH.P janë paraqitur para oficerëve të policisë gjyqësore, duke bërë dhe kallëzim-penal në lidhje me faktet e sipërcituara. Pas kryerjes së veprimeve hetimore, Prokuroria pranë Gjykatës së Rrethit Gjyqësor Durrës, ka dërguar për gjykim çështjen penale në ngarkim të të gjykuarit A.A, akuzuar për kryerjen e veprës penale të “Vjedhjes duke shpërdoruar detyrën”, parashikuar nga neni 135 i Kodit Penal. I gjykuari pranon faktin se kishte shlyer për llogari të shtetasve M dhe SH.P një shumë parash pranë bankës “NOA”, por duke qenë se ishte pa punë, nuk kishte pasur mundësi financiare që të shlyente të gjithë shumën e kredisë së mbetur pa u shlyer. Kjo vërtetohet edhe nga pasqyra e shlyerjes së kredisë që i gjykuari paraqiti, sipas së cilës konstatohet se ka rifilluar shlyerja e kësteve të kredisë vetëm pas kryerjes së veprimeve hetimore në drejtim të verifikimit të kallëzimit të bërë nga të dëmtuarit.

**Çështje për diskutim.**

1. Fakti i mësipërm a parashikohet nga ligji si vepër penale? A mund të konsiderohet në rastin konkret i gjykuari A.A si person që ka për detyrë të “ruajë”, “administrojë” apo të ketë shpërdoruar detyrën e tij? Çfarë do të kuptohet me nocionet “ruajtje të pasurisë” dhe “administrim” në kuptim të nenit 135 të Kodit Penal?

**Kazusi nr. 4**

Më datën 9.4.2013, në Drejtorinë e Policisë së Qarkut Durrës është paraqitur shtetasja E.R, e datëlindjes 25.3.1944, e cila ka bërë kallëzim penal në lidhje me një ngjarje të ndodhur në banesën e saj rreth orës 11 e 50 të kësaj date. Në deklarimet e saj të datës 9.4.2013, ajo shpjegon se kishte qenë ora rreth 11 e 50 minuta, kur ajo e vetme në shtëpi, ka parë t’i shfaqet në korridorin e banesës një person, i cili kishte mbuluar kokën me xhupin që mbante veshur. Duke menduar se mos ishte nipi i saj që po bënte shaka, ajo i është afruar afër personit dhe në këtë moment ka parë që personi që kishte vendosur xhupin në kokë, ka nxjerrë një pistoletë dhe ia ka drejtuar në kokë kësaj shtetaseje. Menjëherë sapo ka parë një fakt të tillë, kjo shtetase ka dalë nga dera e jashtme kryesore dhe ka kërkuar ndihmë. Personi i panjohur për të, ka dalë nga banesa dhe është ngjitur lart për në katet e sipërme të ndërtesës nëpër shkallet e pallatit. Shtetasja E.R ka zbritur në sheshpushimin e pallatit dhe u ka kërkuar ndihmë shtetasve K.L dhe F.G, të cilët gjendeshin aty. Sapo ata kanë hipur sipër dhe janë ngjitur nëpër **shkallë** në katin e katërt të pallatit kanë gjetur shtetasin B.V, të cilin e kanë kapur dhe ia kanë vënë përpara shtetases E.R, të cilin ajo e ka njohur dhe ka pohuar se ishte personi që i kishte hyrë brenda në banesë. Menjëherë janë lajmëruar forcat e policisë, të cilat kanë bërë të mundur arrestimin e këtij shtetasi dhe gjatë kontrollit personal i kanë gjetur një pistoletë lodër, të cilën ai e mbante me vete dhe që shërbente si çakmak ndezës me gaz.

I pyetur në lidhje me këtë ngjarje, shtetasi B.V ka deklaruar se përpara disa ditësh kishte parë një vajzë që i kishte pëlqyer dhe që ishte interesuar për t’i gjetur adresën e vendbanimit te saj. Në momentin që e ka gjetur adresën duke e ndjekur nga pas, duke hipur në shkallët e pallatit të saj, ka vënë re se në katin e dytë të pallatit ku banonte vajza, ndodhej i vendosur në anën e jashtme të bravës së derës hyrëse të një banese që ndodhej në katin e dytë të atij pallati, një çelës i vendosur në derën e jashtme, që korrespondon me banesën e shtetases E.R. Pasi ai e ka marrë këtë çelës, shtetasi B.V ka menduar dhe ashtu ka vepruar, që ditën e nesërme të shkonte tek kjo banesë dhe të shikonte se çfarë kishte brenda, pa ndonjë qëllim të paracaktuar. I gjykuari, në deklarimet e tij, ka shpjeguar se atë ditë ai ka shkuar në banesën, të cilës i kishte marrë çelësin një ditë më parë dhe e kishte hapur derën me çelësin që kishte me vete, ku sapo është futur në korridorin hyrës, është shtangur kur përpara është ndeshur me një grua të moshuar dhe në moment me cepin e xhupit që mbante veshur ka mbuluar fytyrën, në mënyrë që gruaja të mos e njihte, pasi ajo insistonte ta shikonte në fytyrë, duke e kapur prej xhupi. I gjykuari ka shpjeguar se nuk ka kryer asnjë veprim ndaj saj, nuk ka ushtruar asnjë lloj dhune fizike apo psikike, por i trembur nga të bërtiturat e saj, ka marrë të largohet dhe në vend që të zbriste shkallët e të dilte, i ka ngjitur ato, ku dhe e kanë kapur banorët e pallatit.

Gjykata e **Rrethit** Gjyqësor Durrës, me vendimin nr. 11-2013-3326/312, datë 21.6.2013 ka vendosur: “Të deklarojë fajtor të pandehurin B.Vl për veprën penale të "Vjedhjes" të mbetur në tentativë” dhe në bazë të nenit 134/1 e 22 të K.Penal dënon me 9 muaj burgim. Ky vendim është lënë në fuqi nga Gjykata e Apelit Durrës, me vendimin nr.10-2014-2936/768, datë 30.10.2014.

**Çështje për diskutim**

1. A është i saktë cilësimi juridik i veprës penale?

**Kazusi nr. 5**

Mbi bazën e kallëzimit të shtetasit N.K, Prokuroria e Rrethit Gjyqësor Fier ka regjistruar procedimin penal nr.806, **viti** 2011 në ngarkim të shtetasit E.M dhe A.S, akuzuar për veprën penale “Mashtrimi”, kryer në bashkëpunim, më shumë se një herë dhe me pasoja të rënda të parashikuar nga neni 143/2 të K.Penal. Të pandehurit E.M dhe A.S, janë në marrëdhënie të posaçme dhe administratore dhe ortak në subjektin “A&E Konstruksion”, shoqëri e krijuar ne dt.12.5.2010, që ka kontraktuar me shoqërinë “AFE Konstruksion” për kryerjen e punimeve dhe lidhjen e kontratave të shitjes me subjektet e interesuar.

I pandehuri E.M është bashkë ortak në shoqërinë “AFE Konstruksion” së bashku me vëllezërit e tij F. dhe A.M, shoqëri e cila është pajisur me leje ndërtimi për dy objekte në qytetin e Fierit. KRRT-ja e Bashkisë Fier ka miratuar leje për shesh ndërtimi në truallin e pronarëve B.V dhe N.K etj. me Vendimin nr. 10, datë 18.12.2008 dhe me vendimin nr. 3, datë 1.4.2009 ka miratuar leja e ndërtimit për subjektin “AFE Konstruksion” për objektin 1 kat bodrum, 2 kate lokal dhe 8 kate banim. KRRT-ja ka miratuar leje për shesh ndërtimi në truallin e pronareve G.M dhe H.M me vendimin nr.l, datë 8.1.2010 dhe me Vendimin nr. 5, datë 30.4.2010 ka miratuar edhe lejen e ndërtimit për subjektin “AFE Konstruksion”, për objekt 1 kat bodrum, 2 kate lokal dhe 8 kate banim. Nga këqyrja e dokumentacionit shkresor, pranë noteres S.X, ka rezultuar se të pandehurit E.M dhe A.S të kenë paraqitur një leje ndërtimi nr.3, datë 26.5.2010, ku pasqyrohen rrethana të rreme, sikur kjo leje është lëshuar për subjektin “A&E Konstruksion”, ndërkohë që KRRT ka trajtuar leje për subjektin “AFE Konstruksion”. Të dhënat për numrin dhe datën e lejes mospërputhen me dokumentacionin shkresor që disponon Bashkia Fier. I pandehuri E. është ortak si në shoqërinë mëmë, e cila ka kontraktuar me pronarët e truallit, por edhe më pas me shoqërinë e krijuar enkas për vazhdimin e punimeve ku është ortak me të pandehurin tjetër A.S. dhe ka dijeni të plotë për dokumentacionin shkresor të lejeve të ndërtimit, për kontratat e lidhura me pronarët e truallit dhe me kontratat në vazhdimësi me blerësit, pasi ka qenë prezent në lidhjen e kontratave dhe në një pjesë të tyre edhe në marrjen e shumave të parave. Edhe në ato rastet e pretenduara prej tij se nuk ka dijeni për shitjet e kryera nga i pandehuri tjetër A.S., pavarësisht kontratave që janë lidhur jo në prezencë të tij, ka marrë gjithmonë dijeni nëpërmjet noteres, të cilën e ka porositur që ta njoftonte atë për çdo kontratë të re, duke qenë se banonte në Tiranë i konfirmonte paraprakisht në telefon.

Sipas këtij kallëzimi, rezulton se pas fillimit të punimeve, nga firma ndërtuese kur kishin kaluar disa muaj shtetasi N.K ka konstatuar se apartamenti i banimit me sipërfaqe 135 m2, ndodhur në katin e tetë të banimit i është dhënë gjithashtu edhe shtetasit B.V, i pasqyruar ky fakt në kontratat përkatëse të sipërmarrjes së lidhur me subjektin ndërtues nga ana e të dy këtyre shtetasve. Pasi ka konstatuar se dy kontratat e **ndryshme** të sipërmarrjes kishin pasqyruar të njëjtin apartament dhe pasi nuk ka gjetur zgjidhje nga të pandehurit E.M. dhe A.S., duke u ndjerë se ishte mashtruar prej tyre, shtetasi N.K. ka depozituar kallëzim penal, mbi bazën e të cilit ka filluar ndjekja penale ndaj shtetasve E.M. dhe A.S., të cilët më pas janë marrë si të pandehur nga Prokuroria e Rrethit Fier, duke iu komunikuar akuza për veprën penale të parashikuar nga neni 143/2 i Kodit Penal.

Gjykata e Rrethit Gjyqësor Vlorë, me vendimin penal nr.1391 (274), datë 24.4.2014, ka vendosur: “Të deklarojë fajtor të pandehurin E.M., për kryerjen e veprës penale “Vjedhja me anë të mashtrimit” në bashkëpunim, më shumë se një herë, me pasoja të rënda dhe në bazë të nenit 143/2 të K.Penal, dënimin e tij me 12 (dymbëdhjetë) vjet burgim. Vuajtja e dënimit do të fillojë nga dita e ndalimit të të pandehurit E.M, datë 26.6.2012”. “Të deklarojë fajtor të pandehurin A.S për kryerjen e veprës penale “Vjedhja me anë të mashtrimit” kryer në bashkëpunim, më shumë se një herë dhe me pasoja të rënda dhe në bazë të nenit 143/2 të Kodit Penal, dënimin e tij me 15 (pesëmbëdhjetë) vjet burgim. Vuajtja e dënimit për këtë të pandehur do të fillojë nga dita e ekzekutimit të këtij vendimi. Shpenzimet procedurale i ngarkohen solidarisht të pandehurve E.M dhe A.S.” Gjykata e Apelit Vlorë, me vendimin nr.396, datë 3.6.2015, ka vendosur: “Prishjen e vendimit nr.1391 (274), datë 24.4.2014 i Gjykatës së Shkallës së Parë Fier dhe pushimin e çështjes në ngarkim të pandehurve E.M dhe A.S akuzuar për veprën penale, “Mashtrimi” parashikuar nga neni 143/2 i Kodit Penal.”

**Çështje për diskutim**

1. Nga ndryshon figura e veprës penale të “Mashtrimit” parashikuar nga neni 143 i Kodit Penal nga mospërmbushja e një detyrimi kontraktor, i cili përbën një marrëdhënie juridiko civile?

2. Në rastin konkret, a jemi përpara një fakti penal?

**Praktikë dhe vendime gjyqësore**

1. Vendimi “Rohlena kundër Republikës Çeke” Dhoma e Madhe e Gjykatës Evropiane për të Drejtat e Njeriut, më datë 27 janar 2015.
2. Vendimi nr. 284, datë 6.10.2000 i Kolegjeve të Bashkuara të Gjykatës së Lartë.
3. Vendim nr. 5, datë 11.11.2003 i Kolegjeve të Bashkuara të Gjykatës së Lartë.
4. Vendim nr. 1, datë 3.2.2006 i Kolegjeve të Bashkuara të Gjykatës së Lartë.
5. Vendimi nr. 6, datë 30.9.2011 i Kolegjeve të Bashkuara të Gjykatës së Lartë.
6. Vendimi nr. 3, datë 2.11.2015 i Kolegjeve të Bashkuara të Gjykatës së Lartë.
7. Vendimi nr. 618, datë 10.12.2003 i Kolegjit Penal të Gjykatës së Lartë.
8. Vendimi nr. 391, datë 14.7.2004 i Kolegjit Penal të Gjykatës së Lartë.
9. Vendimi nr. 100, datë 13.7.2011 i Kolegjit Penal të Gjykatës së Lartë.
10. Vendimi nr. 307, datë 21.11.2012 i Kolegjit Penal të Gjykatës së Lartë.
11. Vendimi nr. 328, datë 5.12.2012 i Kolegjit Penal të Gjykatës së Lartë.
12. Vendimi nr. 354, datë 20.12.2012 i Kolegjit Penal të Gjykatës së Lartë.
13. Vendimi nr. 354, datë 20.12.2012 i Kolegjit Penal të Gjykatës së Lartë.
14. Vendimi nr.66, datë 27.2.2013 i Kolegjit Penal të Gjykatës së Lartë.
15. Vendimi nr. 113, datë 27.3.2013 i Kolegjit Penal të Gjykatës së Lartë.
16. Vendimi nr. 161, datë 15.5.2013 i Kolegjit Penal të Gjykatës së Lartë.
17. Vendimi nr. 174, datë 29.5.2013 i Kolegjit Penal të Gjykatës së Lartë.
18. Vendimi nr. 228, datë 11.7.2013 i Kolegjit Penal të Gjykatës së Lartë.
19. Vendimi nr. 2, datë 14.1.2015 i Kolegjit Penal të Gjykatës së Lartë.
20. Vendimi nr. 121, datë 1.7.2015 i Kolegjit Penal të Gjykatës së Lartë.
21. Vendimi nr. 191, datë 25.11.2015 i Kolegjit Penal të Gjykatës së Lartë.
22. Vendimi nr. 12, datë 3.2.2016 i Kolegjit Penal të Gjykatës së Lartë.
23. Vendimi nr. 78, datë 27.4.2016 i Kolegjit Penal të Gjykatës së Lartë.
24. Vendimi nr. 70, datë 13.4.2016 i Kolegjit Penal të Gjykatës së Lartë.
25. Vendimi nr. 114, datë 27.5.2016 i Kolegjit Penal të Gjykatës së Lartë.
26. Vendimi nr. 163, datë 20.7.2016 i Kolegjit Penal të Gjykatës së Lartë.
27. Vendimi nr. 201, datë 2.11.2016 i Kolegjit Penal të Gjykatës së Lartë
28. Vendimi nr. 225, datë 14.12.2016 i Kolegjit Penal të Gjykatës së Lartë.
29. Vendimi nr. 99, datë 29.6.2017 i Kolegjit Penal të Gjykatës së Lartë.
30. Vendimi nr. 102, datë 5.7.2017 i Kolegjit Penal të Gjykatës së Lartë.
31. Vendimi nr. 135, datë 15.11.2017 i Kolegjit Penal të Gjykatës së Lartë.
32. Vendimi nr. 9, datë 19.2.2018 i Kolegjit Penal të Gjykatës së Lartë.
33. Vendimi nr. 265, datë 18.3.2015 i Gjykatës së Rrethit Gjyqësor Shkodër.
34. Vendimi nr. 370, datë 18.3.2015 i Gjykatës së Rrethit Gjyqësor Shkodër.
35. Vendimi nr. 645, datë 2.3.2016 i Gjykatës së Rrethit Gjyqësor Tiranë.
36. Vendimi nr. 2393, datë 20.9.2017 i Gjykatës së Rrethit Gjyqësor Tiranë.
37. Vendimi nr. 2889, datë 1.11.2018 i Gjykatës së Rrethit Gjyqësor Tiranë.
38. Vendimi nr. 1176, datë 7.5.2019 i Gjykatës së Rrethit Gjyqësor Tiranë.
39. Vendimi nr. 1746, datë 4.7.2019 i Gjykatës së Rrethit Gjyqësor Tiranë.
40. Vendimi nr. 1853, datë 16.7.2019 i Gjykatës së Rrethit Gjyqësor Tiranë.
41. Vendimi nr. 1970, datë 2.8.2019 i Gjykatës së Rrethit Gjyqësor Tiranë
42. **Tema: Veprat penale kundër veprimtarisë shtetërore të kryera nga punonjës shtetërorë ose në shërbim publik (3 orë)**

**Përshkrimi i temës**

Veprimtaria shtetërore është e rregulluar përgjithësisht me anë të normave ligjore strikte dhe detyrimet e nëpunësve publike për të zbatuar ato me përpikëri. Përpos tyre, shumë prej veprimtarive publike kanë adoptuar edhe rregulla të qarta etike për nëpunësit që shërbejnë përditë për ekzekutimin e normave përkatëse. Ajo që shihet në praktikën e përditshme është që ka mjaft raste kur ligji nuk zbatohet plotësisht, ka devijime nga aplikimi i tij në përputhje me frymën pozitive të tij apo jo në mënyrë të barabartë, pavarësisht shtetasve të interesuar për të marrë shërbimin publik. Në këtë mënyrë, demi që shfaqet në publik është i madh, jo vetëm i matshëm sipas vlerës materiale të tij, por edhe në imazhin dhe besueshmërinë e organeve publike në sytë e taksapaguesve. Në mjaft raste të tjera, për shkak të evitimit të meritës në formimin e administratës publike, epërsisë që i jepet kontributit politik të nëpunësve, dëmit që i shkaktohet shtetit janë të konsiderueshme. Prej këtej dhe jo vetëm, rrjedh rëndësia e ndërgjegjësimit të magjistratëve me faktin se këto vepra janë për t’u marrë e trajtuar me shumë seriozitet.

**Temat kryesore që do të trajtohen**

Çështjet që prekin tërësinë e përmbajtjes së veprave të tilla si: shpërdorimi i detyrës, zhvillimi i tenderave, barazisë së shtetasve, elementët përcaktues që ndikojnë në identifikimin e këtyre veprave. Gjithashtu, dallimet e veprave të përfshira në këtë kapitull të Kodit Penal, nga njëra-tjetra, elementët e përbashkët, konkurrimet e tyre, rëndësia e aplikimit të dënimeve plotësuese. Me rëndësi vendimtare në parandalimin e këtyre shkeljeve penale, kanë edhe koncepte të tilla si: rikuperimi i dëmeve apo konfiskimet e produkteve të veprës penale. Trajtim tjetër të veçantë do të marrin edhe problemet e praktikës gjyqësore që lidhen me veprimin e ligjit të kohës, atë favorizues, përgjegjësinë për mosveprimin, kushtet e këtij të fundit që passjellin përgjegjësi penale, etj.

**Metodologjia**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazuse dhe vendime gjyqësore**

**Kazusi nr. 1**

Shtetasi S.T, banor i fshatit Klos, Elbasan, në vitin 2010, përfaqësoi interesat e vëllait të tij S.T, si paditës në procesin gjyqësor civil, në Gjykatën e Rrethit Gjyqësor Elbasan, ku kërkohej regjistrimi i një sipërfaqe toke, e ndodhur në fshatin Jancë, Komuna Tunjë, Gramsh, e njohur me emrin popullor “Çuka e bukur”. Në përfundim të gjykimit, gjykata, me vendimin nr. 783, datë 1.4.2010, detyroi ZVRPP-në Gramsh të regjistronte sipërfaqen e tokës sipas aktit të marrjes së tokës në pronësi nga S.T, në zbatim të ligjit nr. 7501, “Për tokën”. Mbi ankimin e palës së paditur, dosja gjyqësore u dërgua në Gjykatën e Apelit Durrës, e cila, me trup gjykues të kryesuar nga gjyqtari I.D, me vendimin nr. 832, datë 21.11.2012, prishi vendimin e Gjykatës së Rrethit Gjyqësor Elbasan dhe e ktheu çështjen për rigjykim, me tjetër trup gjykues. Në rigjykim, S.T vazhdoi të përfaqësojë interesat e palës paditëse dhe Gjykata e Rrethit Gjyqësor Elbasan, me vendimin nr. 1164, datë 22.7.2014, pranoi padinë, duke detyruar palën e paditur I.R etj., të njihte pronësinë dhe ZVRPP-ja Gramsh të regjistronte sipërfaqen e tokës në emër të paditësit. Mbi ankimin e palës së paditur, dosja gjyqësore u dërgua në Gjykatën e Apelit Durrës dhe mbërriti atje më datë 10.9.2014. Me shortin e organizuar në datë 12.9.2014, çështja i kaloi përsëri gjyqtarit I.D.

Në mungesë të një njoftimi për datën e gjyqit, S.T, në datë 25.2.2015, u interesua te kancelarja e gjykatës S.M, e cila i premtoi se do ta ndihmonte. Në datë 2.4.2015, S. shkoi përsëri në Gjykatën e Apelit Durrës dhe u takua me G.SH, kamerierin e lokalit të ndodhur në ambientet e brendshme të gjykatës. G orientoi S t’i kërkonte S-së një datë të afërt gjykimi dhe të bënte gati një kafe për të dhe S. Në datë 8.5.2015 S i kërkoi S. të mendonte për shpërblimin e saj. Në datën 5.6.2015 S priti të merrte nga S shpërblimin, vlerën e të cilit e la në çmimin e tij. Edhe G i kërkoi, gjithashtu, shpërblim për veten e tij. Në datë 12.6.2015, S. mori nga S. shumën prej 20 000 lekë, ndërsa G. kërkoi që një pjesë nga kjo shumë t’i jepej atij. Në datë 7.7.2015, në seancë gjyqësore, gjyqtari I.D relatoi heqjen dorë nga gjykimi, për shkak të pjesëmarrjes në gjykimin e mëparshëm dhe paraqiti dorëheqjen para Kryetarit të gjykatës, i cili e miratoi atë. Nga data 16.9.2015 deri në datë 12.4.2016 vazhdoi gjykimi nga trupi tjetër gjykues dhe, me vendimin nr. 335 u vendos në favor të palës paditëse[[6]](#footnote-6).

**Çështje për diskutim**

1. A parashikohet fakti i mësipërm nga ligji si vepër penale? Nëse po, kush është ai?
2. Dallimi midis veprës penale “Shpërdorim i detyrës” nga ajo e “Korrupsionit pasiv të gjyqtarit, prokurorit apo funksionarëve të tjerë të sistemit të drejtësisë”, si dhe dallimi i kësaj vepre me atë të “Ushtrimit të ndikimit të paligjshëm ndaj personave që ushtrojnë funksione publike”.

**Kazusi nr. 2**

Më datë 3.5.2010, Shkolla e Lartë Private “Vitrina” ka depozituar pranë Ministrisë së Arsimit dhe Shkencës një kërkesë me objekt dhënien e lejes për hapjen e programeve të reja të studimit për vitin 2011, duke kërkuar të hapë programet: Inxhinieri Elektrike; Mekatronikë; Inxhinieri Ndërtimi; Administrim Publik; Gjuhë dhe Letërsi Arabe; Stomatologji; Mjekësi dhe Farmaci. Kjo kërkesë i është kaluar për vlerësim Këshillit të Akreditimit të Arsimit të Lartë, i cili pasi ka kryer vlerësimin, me Vendimin nr.192, datë 24.6.2011, ka vendosur për tre prej degëve të kërkuara, përkatësisht Inxhinieri Elektrike, Mekatronikë dhe Administrim Publik, që Bachelor të mos hapen, në Stomatologji Master i Shkencave të mos hapet, Bachelor në Gjuhë dhe Letërsi Arabe të hapet, ndërsa për degët Inxhinieri Ndërtimi, Mjekësi dhe Farmaci nuk ka dhënë një vlerësim përfundimtar, por i ka lënë disa kushte dhe detyrën, që pasi subjekti kërkues t’i plotësojë ato, të vërë në dijeni Këshillin e Akreditimit në mënyrë që ky të ribëjë procedurën e verifikimit. Me urdhrin nr.381, datë 5.8.2011, “Për hapjen e programeve të ciklit të parë që përfundojnë në bachelor dhe programeve të ciklit të dytë që përfundojnë me Master i Shkencave, të Shkollës së Lartë Private “Vitrina””, i pandehuri M.T me detyrë Ministër ka vendosur: “1. Hapjen e programeve të studimit të ciklit të parë në “Inxhinieri Elektrike”, “Mekatronikë”, “Inxhinieri Ndërtimi”, “Administrim Publik”, “Gjuhë dhe Letërsi Arabe”, si dhe plotësimin e kushteve të përcaktuara në shtojcën 1, bashkëlidhur këtij urdhri. 2. Hapjen e programeve të studimit të integruara të ciklit të dytë në “Stomatologji”, “Mjekësi”, “Farmaci”, si dhe plotësimin e kushteve të përcaktuara në shtojcën 1, bashkëlidhur këtij urdhri.” Duke qenë si ky urdhër bie në kundërshtim me aktet ligjore dhe nënligjore në fuqi të arsimit të latrë, prokuroria ka ngritur akuzë kundër të pandehurit M.T për figurën e veprës penale “Shpërdorim detyre”, parashikuar nga neni 248 i Kodit Penal[[7]](#footnote-7).

**Çështje për diskutim**

I pandehuri do të mbajë përgjegjësi penale, nëse veprimi ose mosveprimi i tij gjatë ushtrimit të detyrës bie në kundërshtim vetëm me ligjin në kuptimin formal që nxjerrë parlamenti, apo do të mbajë përgjegjësi edhe në bie në kundërshtim me aktet nënligjore?

Për këtë vepër penale duhet të analizohet fakti nëse plotëson kushtet e parimit të sigurisë juridike lidhur me qartësinë e ligjit. Për të trajtuar këtë çështje do të mbahet parasysh jurisprudenca e GJEDNJ-së në çështjen Liivik kundër Estonisë 25 qershor 2009. Kjo me qëllim bërjen e mundur të interpretimit pajtues me jurisprudencën e GJEDNJ-së.

**Kazusi nr. 3**

Më datën 28.3.2019 në rrugën “Xhorxh W. Bush” nga Partia Demokratike dhe parti të tjera opozitare është organizuar një tubim. Në zbatim të detyrave të përcaktuara në Planin e Masave të Drejtorisë Vendore të Policisë Tiranë me nr. 2109/79 prot., datë 27.3.2019, Policia e Shtetit në orën 8.00 u vendos në shërbim në rrugën “Xhorxh W. Bush”, në lidhje me mbarëvajtjen e protestës së organizuar nga Partitë Opozitare. Gjatë zhvillimit të protestës, nga ana e policisë janë konstatuar personat nën hetim Sh.S, A.S, O.K, Gj.D, A.P, M.M dhe L.B, të cilët tentonin të çanin kordonin e policisë të vendosur përpara hyrjes së sallës së Parlamentit. Nga veprimet e dhunshme janë dëmtuar dhe dy punonjës policie, konkretisht shtetasit Y.D dhe H.Q. Lidhur me këtë fakt, është kryer këqyrja e vendit të ngjarjes tek Parlamenti dhe tek Ministria e Brendshme dhe në vendngjarje janë fiksuar dhe marrë në cilësinë e provës materiale sendet e përshkruara si më poshtë: I) Dy bombola me ngjyrë të kuqe në dukje si ato të bojës me përmasa 45 cm gjatësi dhe diametër 15 cm me dorezë metalike dhe aparat të tregimit matjes së trysnisë, të mbështjella në trupin e tyre me natriban me ngjyrë të bardhë; II) një pankartë me bisht material druri dhe kompensatë me mbishkrimin “FUND QEVERISE SE HAJDUTEVE DHE OLOGARKEVE”; III) tetë tuba me ngjyrë të kuqe dhe gri me mbishkrimin “SMOKE”; IV) tre shishe plastike uji, me mbishkrimin “Tepelena”, “Mida Pukë” dhe të tjera pa mbishkrim V) pesë mbetje kapsollash me ngjyrë të kuqe; VI) një kapsollë me ngjyrë të kuqe me mbishkrimin “ZEUS ALBA”; VII) një kovë metalike si ato që mbajnë bojëra brenda së cilës ndodheshin disa nga sendet e përmendura më lart dhe VIII) një pjesë “VUVE ZELE” me ngjyrë të verdhë të cilat janë sekuestruar në cilësinë e provës materiale.

Mbi bazën e fakteve të mësipërme, Prokuroria e Rrethit Gjyqësor Tiranë ka regjistruar procedimin penal me nr. 2454 për kryerjen e veprave penale të “Kundërshtimit të punonjësit të policisë së rendit publik”, “Organizimi dhe pjesëmarrja në grumbullime e manifestime të paligjshme”, “Prishje e qetësisë publike” parashikuar nga nenet 236/2, 262/2 dhe 274 të Kodit Penal, në ngarkim të personave nën hetim SH.S, A.S, O.K, Gj.D, A.P, M.M dhe L.B.[[8]](#footnote-8)

**Çështje për diskutim**

1. Në rastin konkret, a parashikohet fakti nga ligji si vepër penale?
2. Kur mund të konsiderohet një protestë e paligjshme, në rastin konkret, sipas kuadrit ligjor në fuqi?
3. A mundet të kemi prishje të qetësisë publike në kuadrin e një tubimi?
4. A konkurron figura e veprës penale të “Kundërshtimit të punonjësit të policisë së rendit publik” me atë të “Prishje e qetësisë publike”, duke iu referuar vendimit unifikues Nr. 3, datë 2.11.2015 të Kolegjeve të Bashkuara të Gjykatës së Lartë?

**Kazusi nr. 3**

Më datë 28.11.2018 rreth orës 17:00 është zhvilluar një protestë në Unazën e Re, në rrugën “Teodor Keko”. Gjatë kësaj proteste, është arrestuar në flagrancë i pandehuri R.LL me motivacionin se gjatë protestës ka rrëzuar dy blloqe betoni që ishin të vendosura në rrugën “Teodor Keko”, si dhe ka shkatërruar rrethimin e kantierit të ndërtimit “Salillari”, duke i hedhur skelat në tokë. Gjithashtu, ka nxitur protestuesit për veprime të dhunshme dhe të paligjshme. Këto fakte pasqyrohen në procesverbalin “Për arrestimin në flagrancë”, mbajtur më datë 29.11.2018, e pashoqëruar me ndonjë provë konkrete për të provuar faktet që pasqyrohen në të. Ndërkohë, pasi është arrestuar nuk rezulton që i pandehuri R.LL të jetë pyetur në cilësinë e personit ndaj të cilit zhvillohen hetime në prani të mbrojtësit. Gjithashtu, kur është pyetur në cilësinë e të pandehurit më datë 18.2.2019, i pandehuri R.LL ka deklaruar se: “Unë pyetjen e kuptova, po ashtu dhe akuzën për të cilën akuzohem e kuptova dhe dua të them se shpjegimet e mia do i jap në një fazë të mëvonshme të hetimeve. Nuk kam gjë tjetër për të thënë.”. Ndodhur në këto kushte, Prokuroria pranë Gjykatës së Rrethit Gjyqësor Tiranë, ka paraqitur pranë kësaj Gjykate kërkesën për gjykimin e të pandehurit R.LL, i cili akuzohet për kryerjen e veprave penale të "Organizimi dhe pjesëmarrja në grumbullime e manifestime të paligjshme" dhe “Pengimi i qarkullimit të mjeteve të transportit” parashikuar nga nenet 262/2 dhe 293 të Kodit Penal.[[9]](#footnote-9)

**Çështje për diskutim**

1. Në rastin konkret, a parashikohet fakti nga ligji si vepër penale?
2. Kur mund të konsiderohet një protestë e paligjshme në rastin konkret sipas kuadrit ligjor në fuqi?
3. A mundet të mbajë përgjegjësi penale për veprën penale “Pengimi i qarkullimit të mjeteve të transportit” në kuadrin e një tubimi?
4. Pra, a konkurron figura e veprës penale "Organizimi dhe pjesëmarrja në grumbullime e manifestime të paligjshme" me atë të “Pengimi i qarkullimit të mjeteve të transportit” duke iu referuar vendimit Unifikues nr. 3, datë 2.11.2015 të Kolegjeve të Bashkuara të Gjykatës së Lartë?

**Praktika gjyqësore**

1. Vendimi i GJEDNJ-së “Liivik kundër Estonisë” 25 qershor 2009.
2. Vendimi nr. 55, datë 18.12.2012 të Gjykatës Kushtetuese.
3. Vendimi nr. 1, datë 26.3.2002 i Kolegjeve të Bashkuara të Gjykatës së Lartë.
4. Vendimi nr. 536, datë 27.10.2009 i Kolegjit Penal të Gjykatës së Lartë.
5. Vendimi nr. 133, datë 17.2.2010 i Kolegjit Penal të Gjykatës së Lartë.
6. Vendimi nr. 140, datë 24.4.2013 i Kolegjit Penal të Gjykatës së Lartë.
7. Vendimi nr. 5, datë 15.1.2014 i Kolegjit Penal të Gjykatës së Lartë.
8. Vendimi nr. 138, datë 14.4.2014 i Kolegjit Penal të Gjykatës së Lartë.
9. Vendimi nr. 6/36 datë 14.4.2016 i Kolegjit Penal të Gjykatës së Lartë.
10. Vendimi nr. 40, datë 9.3.2016 i Kolegjit Penal të Gjykatës së Lartë.
11. Vendimi nr. 47, datë 16.3.2016 i Kolegjit Penal të Gjykatës së Lartë.
12. Vendimi nr. 6, datë 1.2.2017 i Kolegjit Penal të Gjykatës së Lartë.
13. Vendimi nr. 139, datë 22.11.2017 i Kolegjit Penal të Gjykatës së Lartë.
14. Vendimi nr. 351, datë 25.6.2014 i Gjykatës së Rrethit Gjyqësor Shkodër.
15. Vendimi nr. 554, datë 3.11.2014 i Gjykatës së Rrethit Gjyqësor Shkodër.
16. Vendimi nr. 16, datë 12.1.2015 i Gjykatës së Rrethit Gjyqësor Shkodër.
17. Vendimi nr. 376, datë 27.4.2015 i Gjykatës së Rrethit Gjyqësor Shkodër.
18. Vendimi nr. 2532, datë 29.9.2017 i Gjykatës së Rrethit Gjyqësor Tiranë.
19. Vendimi nr. 1385, datë 8.5.2018 i Gjykatës së Rrethit Gjyqësor Tiranë
20. **Tema: Veprat penale kundër moralit e dinjitetit. Krimet seksuale ( 6 orë)**

**Përshkrimi i temës**

Veprat penale që përbëjnë kapitullin e krimeve kundër moralit e dinjitetit njerëzor janë edhe pika lidhëse ndërmjet ligjit e moralit, raport delikat që tregon jo vetëm cilësinë e moralit mbizotërues dhe që mbart karakter historik e të gjithanshëm, por në të njëjtën kohë, shpreh edhe burimet e ligjit penal. Jo në pak raste, juridiksione apo legjislacione të ndryshme mbajnë qëndrime jo të njëjta për një grup veprash të tilla. Për këtë shkak, kur është rasti, prevalon parimi i parashikimit të veprës penale nga legjislacione të ndryshme. Për këtë arsye, veprat e tilla shpallen jo vetëm delikate në çastin e kriminalizimit të veprimeve nëpërmjet ligjit, por edhe në çastin kur gjyqtari e prokurori do të marrin një vendim për mënyrën se si do i trajtojnë veprimet e personave. Shpesh, formimi i gjyqtarit dhe prokurorit, tërësia e virtyteve apo elementëve moralë që përbëjnë personalitetin e tyre, janë vendimtare për trajtimin e veprave penale të kryera. Në çdo rast, ligji mbizotëron përkarshi normave morale me të cilën kemi rregulluar sjelljen tonë, apo veshur personalitetin që shfaqim. Veprat penale të parashikuara në Seksionin VI të Kodit Penal nën titullin “Krime seksuale” në nenet 100-108/a, janë jo vetëm si dispozita “mburojë ligjore” e moralit shoqëror”, por mbi të gjitha mbrojnë marrëdhëniet juridike të vendosura për të siguruar paprekshmërinë, lirinë seksuale të viktimave madhorë, por edhe mirërritjen dhe zhvillimin seksual normal të viktimave të mitur, paprekshmërinë seksuale të të miturve, shëndetin dhe jetën e tyre, formimin e personalitetit të të miturit, formimin psikologjik-emocional e social te tyre, nga çdo veprim me natyre seksuale e subjektit shkelës. Veprat penale të kësaj kategorie materializohen jo vetëm me mënyra të sjelluri, por edhe me fjalë e veprime. Prandaj është e rëndësishme për magjistratët të identifikojnë karakterin kriminal ose jo të veprimeve të caktuara, të kryera nga të dyshuarit.

**Nën/temat kryesore në fokus**

Çështjet që lidhen me prostitucionin janë në qendër të trajtimit të kursit, me të gjithë kompleksitetin e tyre ligjor, moral e historik. Do të trajtohen shpifja e fyerja nisur nga dallimet e tyre, dekriminalizimi, përndjekja dhe dallimet me veprat e tjera. Krimet seksuale do të gjejnë hapësirën më të madhe për t’u trajtuar edhe për shkak të rrezikshmërisë së theksuar që ato paraqesin. Ato do të vështrohen në mënyrë krahasuese që magjistratët të arrijnë të shohin dallimet, qasjet e tyre të ilustruar me praktikë gjyqësore të pasur. Edhe veprat penale që lidhen me marrëdhëniet në familje, kanë vendin e tyre në këtë kurs.

Me anë të trajtimit të çështjeve si më sipër synohet që:

Kandidatët për magjistratë të njihen me figurat e veprave penale kundër moralit dhe dinjitetit, qëllimin e parashikimit të këtij seksioni të posaçëm në Kodin Penal, evoluimin e seksionit (ndryshimet dhe shfuqizimet përkatëse dhe ratio (arsyet) përse kanë ndodhur, pasur parasysh zhvillimet shoqërore) duke analizuar thellësisht elementet e secilës figurë e duke identifikuar nëse ato konkurrojnë me njëra – tjetrën apo me figura të tjera të veprave penale të parashikuara nga Kodi Penal;

Të thellojnë njohuritë e tyre mbi praktikën gjyqësore të gjykatave vendase lidhur me secilën figurë të veprës penale, duke identifikuar qëndrimet e ndryshme në praktikën gjyqësore lidhur me çështje të interpretimit të ligjit, si dhe duke mbajtur në konsideratë standardet evropiane të vendosura nga Gjykata Evropiane e të Drejtave të Njeriut përsa i përket të drejtave të njeriut që preken nga këto figura të veprave penale, kryesisht neni 8 i Konventës Evropiane për të Drejtat e Njeriut (e drejta për respektimin e jetës private dhe familjare).

Të identifikojnë natyrën e procedimit penal për secilën nga figurat e veprave penale (ndjekje penale kryesisht, me ankim, me viktimë akuzuese), duke arsyetuar mbi subjektet procedurale të domosdoshëm, provat që paraqiten në secilin gjykim, çmuarjen e tyre, dhe fuqinë provuese.

Të rrisin aftësitë e tyre të të shkruarit e arsyetuarit të akteve procedurale/vendimeve gjyqësore që duhen përpiluar nga prokurorët dhe gjyqtarët lidhur me kategorinë e figurave të veprave penale kundër moralit dhe dinjitetit, duke ruajtur një strukturë të qartë të paraqitjes së fakteve të provuara, ligjit të zbatueshëm dhe arsyetimit ligjor, duke i akorduar aktit procedural një rrjedhshmëri mendimi e kronologji logjike, si dhe në rastin e figurave konkrete të veprave penale, duke pasur një kujdes të veçantë në termat e përdorur me qëllim moscenimin e dinjitetit të personave, si dhe respektimin e jetës private dhe të dhënave personale të tyre.

**Metodologjia**

* Prezantime të përgatitura nga pedagogu në power point si dhe/ose me materiale të shkruara, ku trajtohen aspekte të thelluara materiale e procedurale të figurave të veprave penale kundër moralit dhe dinjitetit;
* Organizimi i seancave interaktive me debate e diskutime juridike duke i ndarë kandidatët magjistratë në disa grupe me qëllim nxitjen e diskutimeve dhe rrahjen e ideve dhe mendimeve alternative duke konkluduar dhe me zgjedhjet ligjore te duhura.
* Përgatitja e rasteve studimore të tjera nga praktika gjyqësore që do të identifikohen dhe prezantohen nga vetë kandidatët për magjistratë.
* Punime të pavarura individuale dhe në grup në formën e detyrave, temave, eseve, punimeve, memove, të organizuara me baza figurash të veprave penale kundër moralit dhe dinjitetit, ku secili kandidat nën drejtimin e pedagogut ose nën mbikëqyrjen e tij do të përgatisë një punë të pavarur individuale dhe një në grup me hulumtime, vështrime krahasuese, opinione ligjore, tendenca të praktikës gjyqësore, etj. për çështje të rëndësishme juridike apo të praktikës (vendase dhe të huaja).

**Çështje për trajtim e diskutim**

1. Prostitucioni (neni 113 i Kodit Penal), Shfrytëzimi i prostitucionit (neni 114 i Kodit Penal),Mbajtja e lokaleve për prostitucion (neni 115 i Kodit Penal) dhe Pornografia (neni 117 i Kodit Penal).
2. A mund të jetë martesa një formë për të lehtësuar/fshehur ushtrimin e prostitucionit?
3. Prostitucioni “online”, si një nga fenomenet shoqërore të parregulluara shprehimisht në ligjin penal. A është i nevojshëm kontakti fizik për tu konsumuar vepra penale e prostitucionit?
4. Konkurrimi i prostitucionit, shfrytëzimit të prostitucionit dhe trafikimit të personave me qëllim shfrytëzimin seksual.
5. Ekzistenca e dy dënimeve penale (vendim penal i gjykatës së huaj për shfrytëzim prostitucioni dhe vendim penal i gjykatës shqiptare për trafikim), a përbën shkelje të parimit “ne bis in idem”, dhe a do të njihet vendimi penal i huaj nga autoritetet gjyqësore shqiptare?
6. Problemi i provës së vetme në procesin penal (p.sh deklarimet e viktimës). Përgjegjësia penale në veprën penale të mbajtjes së lokaleve për prostitucion (personi juridik, administratori, qiramarrësi, pronari sipas certifikatës së pronësisë).
7. Shqyrtimi kushtetues lidhur me shfuqizimin si të papajtueshëm me Kushtetutën i paragrafit të parë të nenit 113 të Kodit Penal.
8. Fyerja (neni 119 i Kodit Penal), Shpërndarja e materialeve raciste ose ksenofobike nëpërmjet sistemit kompjuterik (neni 119/a), Fyerja me motive racizmi ose ksenofobie nëpërmjet sistemit kompjuterik (neni 119/b), Shpifja (neni 120 i Kodit Penal). Ndërhyrje të padrejta në jetën private (neni 121 i Kodit Penal), Përhapja e sekreteve vetjake (neni 122 i Kodit Penal), Pengimi ose shkelja e fshehtësisë së korrespondencës (neni 123 i Kodit Penal).
9. Barra e provës në gjykimin penal të fyerjes/shpifjes.
10. Imuniteti parlamentar, liria e shprehjes, e drejta e publikut për t’u informuar dhe vepra penale e fyerjes dhe shprehjes. A mund të jetë personi juridik viktimë e veprës penale të shpifjes e fyerjes? Deklaratat televizive në emisione të personave publikë dhe vepra penale e fyerjes/shpifjes.
11. Subjektet privatë në përhapjen e thënieve të rreme përmes rrjeteve sociale (FB). Emisionet televizive ku deklarohen jetët private të qytetarëve (P.sh. me zemër të hapur, shihemi në gjyq etj.) si dhe vepra penale e fyerjes/shpifjes.
12. Llojet e provave në gjykimin e fyerjes/shpifjes dhe vlefshmëria e tyre. A kemi konsumim të veprës penale të “shpifjes” kur deklaratat rezultojnë pjesërisht të vërteta?
13. Përgjegjësia penale e medias/shtypit për deklarimet e publikuara në artikujt e tyre lidhur me jetët private të shtetasve.
14. Përndjekja (neni 121/a i Kodit Penal) si një figurë vepre penale e përhapur. Rrjetet sociale si një nga format për realizimin e kësaj vepre penale. Konkurrimi/mos konkurrimi i kësaj vepre penale me veprën penale të “Dhunës në familje” etj. Çështja e provës së vetme (kallëzimi i viktimës) në rastet e përndjekjes.

**Kazuse dhe vendime gjyqësore**

**Kazusi 1**

I mituri (në kohën e ndodhjes së faktit penal) F.G 17 vjeç dhe e mitura E.K 16 vjeç kanë pasur njohje dhe shoqëri me njëri-tjetrin, pasi më parë kishin qenë në të njëjtën klasë. Pas disa kohësh, F.G i ka kërkuar E.K që të kishin një lidhje me njëri-tjetrin (marrëdhënie dashurore).

Në datën 31.3.2018 F.G e ka çuar E.K në një banesë të ndodhur në “Qytetin Studenti” Tiranë dhe aty kanë kryer marrëdhënie seksuale me njëri-tjetrin. Rreth tre javë më vonë, E.K paraqitet në Komisariatin e Policisë, e shoqëruar nga prindërit e saj dhe paraqet kallëzim penal ndaj F.G me pretendimin se kryerja e marrëdhënieve seksuale është bërë pa pëlqimin e saj, por nën presionin psikologjik (kërcënimin) të F.G.

Të pyetur në fazën e hetimit si persona që kanë dijeni për veprën penale:

Prindërit e E.K kanë deklaruar se F.G ka abuzuar me vajzën e tyre.

Shtetasja SH.G (motra e F.G), i mituri I.G, e mitura L.XH kanë deklaruar se F.G dhe E.K kanë qenë në një lidhje/marrëdhënie dashurore me njëri – tjetrin.

F.G ka deklaruar se ai ka kryer marrëdhënie seksuale me E.K me vullnetin e të dyve.

Xh.Xh, pronar i banesës ku F.G dhe E.K kanë kryer marrëdhënie seksuale, ka deklaruar se i ka thënë nënës së E.K që të kishte kujdes me qëllim që të evitonte problemet e lidhjes midis vajzës së saj E.K dhe F.G.

Sipas Aktit të ekspertimit mjeko-ligjor të të miturës: “1. Në trupin e E.K u konstatuan ekimoza me karakteristika dhe lokalizim të përshkruara më sipër, të cilat janë shkaktuar me mjet mbretës, të shkaktuara në një hark kohor rreth 10-15 ditë nga momenti i ekzaminimit nga ana jonë, datë 24.4.2018. 2. E.K është e defloruar, deflorim i cili është shkaktuar në hark kohor mbi 14 ditë nga data 24.4.2018 (data e ekzaminimit). 3. Dëmtimi anal i konstatuar duhet të jetë shkaktuar nga penetrimi i një trupi cilindrik siç mund të jetë dhe organi seksual mashkullor. 4. E.K e ka arritur pjekurinë seksuale.”

Sipas Aktit të ekspertimit psiko-social për të miturën E.K: “Pasojat e krijuara nga sjellja e F.G kanë dhënë pasoja në mbarëvajtjen e jetës së saj pasi kanë shkaktuar frikë dhe pasiguri të vazhdueshme dhe janë kthyer në pengesë për të bërë një jetesë normale dhe për të pasur një gjendje të qetë psiko-sociale për E.K. Duke u nisur nga këto fakte, si dhe personaliteti dhe niveli intelektual i personit objekt vlerësimi mund të themi se ekziston mundësia që deklarimet e E.K mund të jenë të manipuluara nga situata psiko-emocionale traumatike ose situata sociale, familjare dhe shoqërore në të cilat ajo ndodhet dhe se ekziston mundësia që qëndrueshmëria e tyre të mos jetë e sigurt.”.

**Çështje për diskutim**

1. A kemi praninë e elementeve të ndonjë figure të veprës penale? Nëse po, cila është vepra penale e dyshuar se është konsumuar nga F.G?
2. A duhet të procedojë prokurori me arrestim/ndalim të të miturit F.G dhe caktim mase sigurimi personal ndaj tij? Nëse jo, argumento, nëse po cila është masa e sigurimit personal e përshtatshme dhe pse?
3. Cilët janë subjektet pjesëmarrës të domosdoshëm në këtë proces penal? Evidentoji.
4. Cilat janë veprimet hetimore që duhet të kryejë prokurori? Nëse të miturit I.G dhe L.XH, janë pyetur në fazën e hetimit, a mund/duhet të pyeten në gjykim nëse procedohet me gjykim të zakonshëm? Nëse po, cilat janë rregullat që duhet të mbajë në konsideratë organi procedues?
5. Cila është gjykata kompetente për gjykimin e çështjes penale, duke marrë parasysh se vendbanimi i të miturës E.K është në Elbasan, i të miturit F.G është në Fier?
6. Duke marrë në konsideratë që gjykimi është zhvilluar në vitin 2019, kur F.G ka mbushur 18 vjeç, ndërsa E.K 17 vjeç, cila është cilësia procedurale e F.G dhe E.K në gjykim?
7. Cilat janë aktet e domosdoshme që prokurori duhet të administrojë/përfshijë në fashikullin e hetimit, së bashku me kërkesën për gjykim?
8. Nëse Raporti i Vlerësimit Individual (RVI) për F.G nuk është kryer në fazën e hetimit, a mund të vendosë gjykata dërgimin për gjykim të çështjes penale? Në cilën fazë të procedimit duhet/urdhërohet kryerja e RVI (në hetime paraprake, në seancë paraprake, në shqyrtim gjyqësor)?

**Kazusi 2**

L.R 37 vjeç, me shtetësi amerikane jeton e punon në Shqipëri, konkretisht në zonën e quajtur “Vilat gjermane” Tiranë, së bashku me vajzën e saj 13 vjeç. F.A 21 vjeç punon si kamerier në bar-kafe “M” në Tiranë.

Më datë 9.12.2016, rreth orës 23:30 L.R së bashku me K.B, mikeshë e saj me shtetësi amerikane dhe disa të njohur kanë festuar te Bar-kafe "M", ku L.R ka konsumuar alkool. Rreth orës 02:00, ata kanë lëvizur për të festuar në një klub tjetër, por L.R, duke qenë se kishte pirë shumë alkool, është rrëzuar. Kështu, mikesha e saj K.B ka thirrur një taksi për ta shoqëruar në shtëpi. F.A është vetë ofruar për t’i ndihmuar vajzat, duke u ulur ky i fundit me L.R, në ndenjësen e pasme të taksisë, ndërsa K.B në vendin e parë të pasagjerit.

Pasi kanë shkuar në banesën e L.R, K.B dhe F.A e kanë vendosur viktimën të flejë dhe janë larguar të dy, ndonëse F.A ka kërkuar të qëndrojë me L.R., por nuk është lejuar nga K.B. Të dy janë kthyer me të njëjtën taksi në zonën e lokaleve ku po dëfreheshin miqtë e L.R dhe K.B.

F.A., pasi është kthyer, ka qëndruar pak me miqtë e tij dhe rreth orës 04:00 ka marrë të njëjtën taksi dhe ka shkuar sërish në banesën e L.R. Ai ka kryer marrëdhënie seksuale me të dhe në momentin që ka tentuar të kryejë marrëdhënie seksuale anale, L.R, prej dhimbjes, ka reaguar dhe është bërë e ndërgjegjshme që po kryente marrëdhënie seksuale me një të panjohur. Ai është larguar. L.R, rreth orës 04:07 të datës 10.12.2016, i ka shkruar mesazh shoqes së saj K.B se është ngritur duke pasur në krevat një djalë që nuk e njeh; se është me ciklin menstrual, nuk mban mend, nuk gjen fustanin, si dhe ka dhimbje në anus. Në përgjigjen e saj me mesazh, K.B e sqaron se si dhe me kë e ka çuar në banesë. Pas këtij komunikimi, L.R ka fjetur sërish dhe në mëngjes është zgjuar dhe ka parë veshjet e saj fustan i zi dhe paruke në tokë. Të nesërmen ka shkuar në bar kafe “M”, ku ka identifikuar F.A si të njëjtin me personin që po kryente marrëdhënie në banesë.

Sipas Aktit të ekspertimit biologjiko-ligjor: “Në rrobat...një paruke ngjyrë e zezë dhe një fustan i zi, nuk vërehen njolla dyshuese me përmbajtje spermatike.”

Sipas Aktit të ekspertimit mjeko-ligjor: “Në trupin e L.R u konstatuan gërvishtje të lokalizuara në kurrizin e dorës së djathtë dhe në pjesën e jashtme të kofshës së djathtë, si dhe ekimoza të lokalizuara në pjesën e brendshme në 1/3 mesme të saj dhe në çapokun e djathtë. Këto dëmtime janë shkaktuar me mjet mbrehtës.....dëmtimet duhet të jenë shkaktuar në harkun kohor 5-7 ditë nga momenti i këqyrjes.... L.R është e defloruar dhe ky deflorim është i vjetër. Përreth organeve gjenitale nuk u konstatuan dërmishje, gërvishtje apo mavijosje. Nuk mund të provohet nëse me L.R janë kryer marrëdhënie seksuale anale në datën e pretenduar. Nuk u vunë re dëmtime të atilla që janë karakteristike për marrëdhëniet seksuale anale. Përreth anusit nuk u vunë re dëmtime si dërmishje, gërvishtje apo mavijosje apo edhe dëmtime të tjera.”

F.A ka shpjeguar se gjatë rrugës për të shoqëruar L.R në banesë, kjo i ka kërkuar të kryejnë marrëdhënie, ndaj ai është kthyer në banesën e saj, të cilën e ka zgjuar nga gjumi dhe pastaj ka kryer marrëdhënie seksuale me të, por nuk ka ushtruar asnjë dhunë ndaj kësaj shtetaseje. Midis F.A dhe L.R nuk ka pasur komunikim përmes telefonit.

**Çështje për diskutim**

1. A kemi elemente të ndonjë vepre penale në rastin konkret? Nëse po, cila figurë e veprës penale është konsumuar? Analizo.
2. A ka dhënë pëlqimin viktima për të kryer marrëdhënie seksuale?
3. A duhet të sigurohet subjekti aktiv që personi me të cilin do të kryejë marrëdhënie seksuale hyn /pranon një marrëdhënie të kësaj natyre me vullnetin/dëshirën dhe dakortësinë e tij?
4. A duhet patjetër të ketë elemente të “dhunës” që të konsiderohet e konsumuar kjo vepër penale?
5. Në kuptimin e normave të Kodit Penal, konkretisht a është i njëjti koncepti “papërgjegjshmëri” me “pandërgjegjshmëri”? Analizo.
6. A identifikohen rrethana lehtësuese/rënduese për këtë fakt penal?

**Kazusi 3**

Personi nën hetim D.T, 34 vjeç, i dënuar më parë, (i cili nuk vuan nga ndonjë turbullim psikik apo neuropsikik) dhe i mituri A.M i moshës 7 vjeç, i cili vuan prej sëmundjes së epilepsisë dhe vjen nga një familje me prindër të divorcuar dhe probleme familjare-ekonomike, janë banorë të të njëjtit fshat.

Në datën 28.4.2018, rreth mesdrekës në intervalin kohor 12:30 – 13:00, i mituri A.M pasi ka luajtur tek banesa e xhaxhait të tij (vetëm 100 metra larg banesës së tij), duke u kthyer për në shtëpi është përballur me D.T, i cili i ka shkuar nga pas duke e ndaluar dhe duke vijuar më pas me veprime të turpshme në drejtim të tij. D.T e ka marrë të miturin A.M, ka shkuar në afërsi të një tuneli, i ka hequr pantallonat dhe aty ka kryer marrëdhënie homoseksuale me dhunë me të. Më pas e ka lënë në rrugë dhe është larguar. A.M është gjetur në rrugë nga fqinja, me pantallonat zhveshur, gjakosur, ku kjo e fundit e ka marrë dhe e ka çuar menjëherë tek e ëma. Nëna është tronditur shumë, ka insistuar duke e pyetur A.M çfarë i kishte ndodhur, por për shkak të gjendjes së rënduar psikologjike dhe fizike A.M nuk ka folur më. Pasi e ëma e ka çuar në spital, ku është konfirmuar me Akt ekspertimi mjeko-ligjor kryerja e marrëdhënieve homoseksuale me të miturin, si dhe pasi i mituri ka identifikuar autorin të cilin e njihte, ajo është paraqitur në Komisariatin e Policisë dhe ka kallëzuar D.T.

Shërbimet e Policisë nga hetimi i kryer kanë arritur të identifikojnë dhe arrestojnë në flagrancë autorin e dyshuar të këtij krimi, personin nën hetim D.T, i cili në fazën e hetimit ka pohuar pjesërisht faktin, por ka mohuar akuzën, duke deklaruar se kishte qenë i shtrirë në oborr kur aty kishte shkuar A.N, i cili i ka kthyer të pasmet duke e ngacmuar dhe më pas ai kishte kryer marrëdhënie seksuale në afërsi të një bunkeri me të.

**Çështje për diskutim**

1. Cila është vepra penale e konsumuar? Përcakto dispozitën konkrete të Kodit Penal të cenuar. Analizo.
2. Cilat janë veprimet hetimore/procedurale që duhet të kryhen nga ana e prokurorit?
3. Cilat janë subjektet që duhet të jenë detyrimisht pjesë e këtij procesi penal dhe veprimtaria ligjore e secilit.
4. Cilat janë llojet e ekspertimeve të nevojshme për hetimin e veprave penale të marrëdhënieve seksuale, si në rastin konkret?
5. A mund të ketë marrëdhënie seksuale/homoseksuale me të mitur me pëlqimin e këtij të fundit?
6. Cilat janë rrethanat lehtësuese/rënduese/cilësuese sipas Kodit Penal?
7. Cilat janë garancitë që duhen zbatuar për viktimën e mitur të shfrytëzimit seksual ose abuzimit/dhunës seksuale, referuar kuadrit ligjor të zbatueshëm?

**Legjislacion, literaturë dhe vendime gjyqësore**

* Kushtetuta e Republikës së Shqipërisë.
* Konventa Europiane e të Drejtave të Njeriut.
* Kodi Penal i Republikës së Shqipërisë.
* Kodi i Familjes i Republikës së Shqipërisë.
* Kodi Civil i Republikës së Shqipërisë.
* Kodi i Procedurës Penale i Republikës së Shqipërisë.
* Ligji nr. 119/2014, “Për të drejtën e informimit”.
* Ligji nr. 9887, datë 10.3.2008, ndryshuar me ligjin nr. 48/2012, “Për mbrojtjen e të dhënave personale”
* Kodet Penale të viteve 1929; 1952;1977;1995.
* Elezi, Ismet. “E drejta penale, pjesa e posaçme”, Tiranë, 2005.
* Elezi, Ismet., Kaçupi, Skënder., Haxhia, Maksim. “Komentari i Kodit Penal”, Tiranë, 2006.
* Guide on Article 8 of the European Convention on Human Rights Right to respect for private and family life, home and correspondence, përditësuar më 30 prill 2019. i aksesueshëm në: <https://www.echr.coe.int/Documents/Guide_Art_8_ENG.pdf>
* Disertacion për mbrojtjen e gradës shkencore “doktor” “Mbrojtja juridiko-penale e personit njerëzor”. i aksesueshëm në: [http://www.doktoratura.unitir.edu.al/ëp-content/uploads/2017/03/Etlon-PEPPO-doktoratura-e-plote.pdf](http://www.doktoratura.unitir.edu.al/wp-content/uploads/2017/03/Etlon-PEPPO-doktoratura-e-plote.pdf)
* Revistat e botuara nga Shkolla e Magjistraturës, “Jeta juridike” dhe “Magjistrati” ku trajtohen tema të lidhura me veprat penale kundër moralit dhe dinjitetit.

**Vendime gjyqësore për veprën penale të përndjekjes**

* Vendimi nr. 3969, datë 16.12.2016, Gjykata e Rrethit Gjyqësor Tiranë.
* Vendimi nr. 3490, datë 14.11.2016, Gjykata e Rrethit Gjyqësor Tiranë.
* Vendimi nr. 1165, datë 14.4.2015, Gjykata e Rrethit Gjyqësor Tiranë.
* Vendimi nr. 1115, datë 10.4.2015, Gjykata e Rrethit Gjyqësor Tiranë.
* Vendimi nr. 674, datë 10.3.2015, Gjykata e Rrethit Gjyqësor Tiranë.
* Vendimi nr. 1657, datë 1.6.2018, Gjykata e Rrethit Gjyqësor Tiranë.
* Vendimi nr. 339, datë 11.2.2015, Gjykata e Rrethit Gjyqësor Tiranë.
* Vendimi nr.137, datë 27.1.2015, Gjykata e Rrethit Gjyqësor Tiranë.
* Vendimi nr. 75, datë 21.1.2019, Gjykata e Rrethit Gjyqësor Tiranë.
* Vendimi nr. 5, datë 12.1.2017, Gjykata e Rrethit Gjyqësor Tiranë.
* Vendimi nr. 241, datë 28.12.2016, Gjykata e Lartë.

**Vendime gjyqësore për veprën penale të fyerjes dhe shpifjes**

* Vendimi nr. 9, datë 24.5.2010, Gjykata e Lartë. (A.Rama kundër S.Berisha)
* Vendimi nr. 6, datë 31.5.2010, Gjykata e Lartë. (A.Dulaku kundër S.Berisha)
* Vendimi nr. 7, date 7.6.2010, Gjykata e Lartë. (K.Kokëdhima kundër S.Berisha”)
* Vendimi nr. 8, datë 1.7.2011, Gjykata e Lartë. (E.Rama kundër S.Berisha.
* Vendimi nr. 7, datë 4.7.2011, Gjykata e Lartë. (Çukaj kundër Felaj)
* Vendimi nr. 7, datë 11.5.2011, Gjykata e Lartë. (E.Halimi kundër Sh.Ligori)
* Vendimi nr. 4234, datë 3.12.2015, Gjykata e Rrethit Gjyqësor Tiranë (GjRrGj Tiranë).
* Vendimi nr. 8, datë 5.6.2015, Gjykata e Lartë. (E.Rama kundër E.Paloka)
* Vendimi nr. 2765, datë 20.7.2015, GJRRGJ Tiranë. (Çeli kundër Muçollari)
* Vendimi nr.2848, datë 24.7.2015, GJRRGJ Tiranë. (Çeli kundër Marku)
* Vendimi nr. 2566, datë 8.7.2015, GJRRGJ Tiranë. (Çeli kundër Gjoka)
* Vendimi nr. 411, 9.6.2015, GJRRGJ Tiranë. (Capi kundër Panorama)
* Vendimi nr.3085, datë 21.9.2015, GJRRGJ Tiranë. (Raska kundër Zeneli)
* Vendimi nr.1464, datë 6.5.2016, GJRRGJ Tiranë. (Çeli kundër Aliaj)
* Vendimi nr.2036, datë 20.6.2016, Gjykata e Rrethit Gjyqësor Tiranë (Çeli kundër Rreli)
* Vendimi nr. 2089, datë 24.6.2016, GJRRGJ Tiranë. (I.Beqaj kundër L.Basha)
* Vendimi nr. 2858, datë 21.9.2016, GJRRGJ Tiranë. (Kokoneshi kundër Murrizi)
* Vendimi nr. 3523, datë 16.11.2016, GJRRGJ Tiranë.
* Vendimi nr. 3548, datë 17.11.2016, GJRRGJ Tiranë. (Canaj kundër Klan dhe Ardit Gjebrea)
* Vendimi nr. 3875, datë 12.12.2016, GJRRGJ Tiranë. (Zeko kundër Leka)
* Vendimi nr. 2460, datë 26.9.2017, GJRRGJ Tiranë. (Neranxi kundër Zefi)
* Vendimi nr. 1625, datë 2.11.2018, GJRRGJ Tiranë.
* Vendimi nr.1049, datë 6.4.2018, GJRRGJ Tiranë.
* Vendimi nr. 2303, datë 10.9.2018, GJRRGJ Tiranë. (Bebeti kundër Lubonja)
* Vendimi nr.68, datë 21.1.2019, GJRRGJ Tiranë. (Balla kundër Basha)
* Vendimi nr.470, datë 21.2.2019, GJRRGJ Tiranë.
* Vendimi nr.783, datë 27.3.2019, GJRRGJ Tiranë.
* Vendimi nr. 1567, datë 19.6.2019, GJRRGJ Tiranë. (Sh. Berisha kundër T.Balla)
* Vendimi nr. 1625, datë 25.6.2019, GJRRGJ Tiranë.
* Kërkesa nr. 39311/05, Karakó kundër Hungarisë, 28 prill 2009, GJEDNJ.
* Kërkesa nr. 41029/06, Kurłoëicz kundër Polonisë, 22 qershor 2010, GJEDNJ.
* Kërkesa nr. 41205/98), Tammer kundër Estonisë, 6 shkurt 2001, GJEDNJ.
* Kërkesa nr. 64016/00, Ginieëski kundër Francës, 31 janar 2006, GJEDNJ.
* Kërkesa nr. 64915/01, Chauvy dhe të tjerë kundër Francës, 29 qershor 2004, GJEDNJ.
* Kërkesa nr. 664556/09, Ristamäki dhe Korvola kundër Finlandës, 29 tetor 2013, GJEDNJ.
* Kërkesa nr.20893/03, July dhe Sarl Libération kundër Francës, 14 shkurt 2008, GJEDNJ.
* Kërkesat nr. 4678/07 dhe 50591/12, Tešić kundër Serbisë, 11 shkurt 2014, GJEDNJ.
* Kërkesa nr. 56925/08, Bédat kundër Zvicrës, 29 mars 2016, GJEDNJ.
* Kërkesa nr.21830/09, Haldimann dhe të tjerë kundër Zvicrës, 24 shkurt 2015, GJEDNJ.
* Kërkesa nr.22947/13 Magyar Tartalomszolgáltatók Egyesülete dhe Index.hu Zrt kundër Hungarisë, 2 shkurt 2016, GJEDNJ.

**Vendime gjyqësore për veprën penale të prostitucionit, shfrytëzimit të prostitucionit, mbajtjes së lokaleve për prostitucion, pornografisë**

* Vendimi nr. 852, datë 23.1.2019, Gjykata e Rrethit Gjyqësor Tiranë.
* Vendimi nr. 536, datë 27.2.2018, Gjykata e Rrethit Gjyqësor Tiranë.
* Vendimi nr. 252, datë 10.10.2012, Kolegji Penal i Gjykatës së Lartë.
* Vendimi nr. 241, datë 25.9.2013, Kolegji Penal i Gjykatës së Lartë.
* Vendimi nr. 105, datë 27.3.2013, Kolegji Penal i Gjykatës së Lartë.
* Vendimi nr. 811, datë 15.9.2010, Kolegji Penal i Gjykatës së Lartë.
* Vendimi nr. 648, datë 2.12.2009, Kolegji Penal i Gjykatës së Lartë.
* Vendimi nr. 176, datë 5.10.2016, Kolegji Penal i Gjykatës së Lartë.
* Vendimi nr. 292, datë 20.5.2009, Kolegji Penal i Gjykatës së Lartë.
* Vendimi nr.834, datë 20.3.2018, Gjykata e Rrethit Gjyqësor Tiranë.
* Vendimi nr.2175, datë 19.7.2018, Gjykata e Rrethit Gjyqësor Tiranë.
* Vendimi nr. 3087, datë 21.11.2017, Gjykata e Rrethit Gjyqësor Tiranë.
* Vendimi nr. 1487, datë 22.5.2017, Gjykata e Rrethit Gjyqësor Tiranë.
* Vendimi nr. 71 datë 27.11.2015, Gjykata Kushtetuese e Republikës së Shqipërisë.
* Vendimi nr.1048, datë 5.4.2016, Gjykata e Rrethit Gjyqësor Tiranë.

**3. Vlerësimi**

Vlerësimi i kursit “E drejta penale” bëhet në dy forma:

A. **Me provim**, i cili realizohet në fund të çdo viti akademik, në periudhën maj –qershor 2024, me shkrim dhe është i sekretuar. Hapja e zarfeve me rezultatet dhe krahasimi i tyre me zarfet me emrat e kandidatëve bëhet në mënyrë publike para gjithë kandidatëve që kanë marrë pjesë në provim. Teza e provimit është e ndarë në dy pjesë: Pjesa e parë, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe pjesa e dytë, e cila është praktike dhe ka dy deri në tri kazuse nga praktika gjyqësore. Totali i Tezës së Provimit të së Drejtës Penale, është 60 pikë.

B. **Vlerësimi i vazhdueshëm** bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati, është 40 pikë.

Gjatë vitit akademik në kursin “E DREJTË PENALE” vlerësimi i vazhdueshëm do të ndahet:

1. 10 pikë Pjesëmarrja dhe aktivizimi i kandidatëve në diskutime, ushtrime, zgjidhjet e rasteve praktike, mënyra e diskutimi dhe e debatit shkencor.

2. 20 pikë dy (2) detyra individuale dhe/ose në grup, e cila do të komunikohet nga titullari i lëndës.

a. Detyra e parë, e cila do të komunikohet gjatë vitit dhe është e pavarur. Do të jetë në pjesën e posaçme dhe do të referohet tek Temat aktuale të zhvilluara në vend e cila do të vlerësohet me 20 pikë.

b. Detyra e dytë do të jepet fund viti. Do të jetë paraqitja e një prej Instituteve të pjesës së përgjithshme në formën e Prezantimeve teorike dhe mënyrën e zbatimit nga ana praktike. Prezantimi do të bëhet para auditorit, do të jetë individuale. Jo më shumë se 5 faqe. Vlerësimi do të jetë 20 pikë.

**Shpjegim:**

Produktet e punës së pavarur, prezantimet e ushtrimeve dhe detyrat me shkrim me një ngarkesë mësimore 2 orë do të përgatiten në word, me shkrim Times New Roman, Font 12, Space Multiple 1.15 dhe do të jenë deri në 1000 fjalë/2 faqe. Detyrat me shkrim që do të kenë një ngarkesë mësimore mbi 2 orë do të kenë një numër fjalësh që do të rritet në mënyrë proporcionale dhe progresive.

Detyrat me shkrim/ushtrimet/përgatitja e vendimeve gjyqësore/etj. që do të kenë një kohëzgjatje mbi 2 orë do të kenë një numër fjalësh që do të rritet në mënyrë proporcionale dhe progresive (për shembull, një detyrë me ngarkesë 3 orë do të jetë me 1500 fjalë etj.).

**4. Ngarkesa studimore dhe mësimore**

Ngarkesa mësimore vjetore: 90 orë mësimore, nga të cilat, ka një raport të ekuilibruar midis dhënies së dijeve teorike dhe aftësimin praktik për zbatimin e tyre.

Organizimi i kursit për vitin akademik do të jetë: Me 3 grupe kandidatësh.

**Viti akademik i ndarë në dy semestra:**

a) Semestri i parë: 15 javë: fillon Janar - 26 janar

b) Semestri i dytë: 15 javë: 4 shkurt - 10 maj

Ngarkesa mësimore javore për prezantime: 3 orë/javë /për grup,

Ora mësimore: 50 minuta.

Ngarkesa ditore e pedagogut/kandidatit: 8 orë (8.30-16.00).

Ngarkesa javore e pedagogut/kandidatit: 3 orë/javë/grup)

Në dhënien e çdo detyre me shkrim apo ushtrimi me gojë, pedagogu do të përpiqet të bëjë një vlerësim paraprak të ngarkesës së punës së kandidatëve për magjistratë për punën e pavarur në auditor dhe/ose jashtë tij, nisur nga tregues/indikatorë që lidhen me:

• orët e punës kërkimore,

• studimi i literaturës së dhënë,

• studimi i praktikës gjyqësore,

• hulumtimet me karakter krahasues nga jurisprudenca e vendeve evropiane dhe më gjerë.

• kohën e nevojshme për përgatitjen me shkrim.

3. Programi mësimor

PROCEDURË CIVILE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Dashamir Kore

**Tabela e përmbajtjes**

1. Kuadri i përgjithshëm...........................................................................................

1.1. Përshkrimi i kursit............................................................................................

1.2. Objektivi kryesor i kursit.................................................................................

1.3. Kryqëzimi me kurse të tjera............................................................................

2. Kursi...................................................................................................................

2.1. Objektivat mësimore........................................................................................

2.2. Përmbajtja e kursit.............................................................................................

2.3. Struktura dhe metodologjia...............................................................................

2.4. Literatura dhe Materialet Studimore.................................................................

3. Vlerësimi..............................................................................................................

4. Ngarkesa studimore dhe mësimore.......................................................................

1. **Kuadri i përgjithshëm**

**1.1 Përshkrimi i kursit**

Lënda e **“PROCEDURËS CIVILE”** është një nga disiplinat kryesore të programit mësimor, teorik dhe praktik të Shkollës së Magjistraturës. Procedura civile është lënda që përmban rregullat që mbrojnë dhe përcaktojnë të drejtat dhe detyrimet e pjesëmarrësve në procesin gjyqësor civil në kuadrin e realizimit të një procesi të rregullt gjyqësor/ ligjor. Në të drejtën private shqiptare të pas viteve ’90 ka pasur zhvillime legjislative për shkak të ndryshimit të rregullave të ekonomisë së tregut dhe të rifitimit të statusit të pronës private, të cilat kanë krijuar edhe një koncept të ri të raportit të palëve private dhe shtetërore gjatë procesit gjyqësor civil. Ky proces është shoqëruar me problemet praktike dhe ligjore, përfshirë edhe probleme sociale. Gjithashtu, ritmi i shpejtë i marrëdhënieve private, ndërkombëtarizimi i tregut, kërkon një avancim të magjistratëve, gjyqtarëve dhe prokurorëve, për të përfituar njohuri të thelluara që do të shërbejnë për zgjidhjen praktike të çështjeve të shumta, si në numër, edhe në karakteristika. Në përmbushje të kësaj ideje, “Procedura civile” do të shihet e organizuar jo vetëm së brendshmi, por edhe e koordinuar së jashtmi me të drejtën private dhe sistemin ekonomik. Adresim do të marrin edhe çështje sfiduese që lidhen me format e reja të zhvillimeve ekonomike, me mbrojtjen e të drejtave të njeriut për një proces të rregullt.

Lënda e “PROCEDURËS CIVILE” është një nga disiplinat kryesore të programit mësimor, teorik dhe praktik të Shkollës së Magjistraturës.

Legjislacioni procedural civil ka njohur ndryshime të shpeshta duke vështirësuar njohjen e praktikave të unifikuara në interpretimin e tij. Për rrjedhojë, njohuritë bazë të përfituara në studimet universitare domosdoshmërisht duhet të riverifikohen dhe të thellohen duke u orientuar veçanërisht në praktika gjyqësore të njësuara.

**1.2 Objektivi kryesor i kursit**

Në këtë seksion përcaktohet objektivi kryesor i kursit, i cili është si më poshtë:

Në përfundim të kursit kandidati për magjistrat do të jetë në gjendje që, nën mbikëqyrjen minimale dhe brenda një afati kohor të arsyeshëm, të marrë dhe të studiojë faktet dhe rrethanat e çdo rasti, të fokusohet në faktet kyçe ose përcaktuese për zgjidhjen e një rasti konkret të praktikës gjyqësore, të njohë kornizën ligjore të zbatueshme për çdo rast konkret, të arrijë në zgjidhjen dhe argumentimin e zgjidhjes së rastit praktik, të përpilojë një vendim gjyqësor të strukturuar logjikisht dhe të arsyetuar juridikisht në një çështje civile që, sipas nivelit faktik/ligjor të vështirësisë, mund të konsiderohet bazike/e thjeshtë (rast standard).

Ky objektiv zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin përkatës, metodologjinë e mësimdhënies, ngarkesën e kandidatit magjistrat (ngarkesën studimore) dhe ngarkesën e pedagogut (ngarkesën mësimore).

**2. Kursi**

**2.1 Objektivat mësimore**

Për të arritur objektivin kryesor (shih 1.2 Objektivi kryesor i kursit), kursi synon të arrijë objektivat konkrete mësimore që janë listuar në Aneksin 1, bashkangjitur këtij programi.

Në mënyrë skematike, objektivat mësimore synojnë të aftësojnë që kandidatët për magjistratë në drejtimet sipas strukturës më poshtë:

**1. Kuptimi -** Aftësimi në mënyrën e të kuptuarit. Pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet kryesore të të drejtës procedurale civile që nevojiten për krijimin e bindjes së brendshme në zgjidhjen e konflikteve civile.

**2. Zbatimi -** Aftësimi në zbatim. Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të të drejtës së procedurës civile në situata faktike. Në përfundim të kursit, ai është në gjendje të:

interpretojë konceptet, parimet dhe institutet kryesore të së drejtës procedurale civile bazuar në faktet e një situate praktike;

organizojë dhe planifikojë hapat që duhen ndërmarrë për zgjidhjen e një konflikti civil duke u bazuar në njohuritë teorike dhe faktet e çështjes;

debatojë dhe respektojë mendimet ndryshe të kolegëve/punojë dhe funksionojë në grup.

**3. Analizë -** Aftësimi në analizën. Pjesëmarrësi është në gjendje të identifikojë faktet relevante dhe të analizojë kornizat ligjore dhe të formojë një opinion të bazuar në të gjitha të dhënat relevante. Në përfundim të kursit, ai/ajo është në gjendje të:

identifikojë dhe përzgjedhë detajet përkatëse për pasqyrimin saktë të fakteve të një çështjeje konkrete;

përcaktojë kuadrin ligjor të nevojshëm për zgjidhjen e një konflikti civil;

Përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret;

analizojë kontekstin social dhe ndikimin e tij në zgjidhjen e konfliktit.

**4. Vlerësim/krijim** - Aftësimi për shkrim arsyetim ligjor. Pjesëmarrësi është në gjendje të shprehi opinionin e tij qartë në një vendim gjyqësor civil të arsyetuar dhe argumentuar. Në përfundim të kursit, ai/ajo është në gjendje të:

* ndërtojë logjikisht një vendim gjyqësor në një konflikt civil;
* arsyetojë me shkrim vendimin gjyqësor;
* japë një vendim gjyqësor juridikisht të saktë dhe të arsyeshëm në një konflikt civil;
* formulojë shkurt dhe në mënyrë koncize argumentet që çuan në marrjen e vendimit.

Këto objektiva mësimore më sipër aftësojnë magjistratët në kompetencat si vijojnë:

**Kompetenca 1:** Njohuri të thelluara procedurale/materiale, nga jurisprudenca administrative vendase/europiane:

* Të zotërojë njohuri të qarta dhe të thelluara teorike mbi konceptet, parimet dhe institutet kryesore, në të drejtën administrative, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës.
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED etj.).
* Të identifikojë çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative.

**Kompetenca 2:** Aftësim në veprimet/hetimet paraprake dhe përgatitjen e seancës gjyqësore

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin shoqëror të çështjes.

**Kompetenca 3:** Aftësim në debatin gjyqësor.

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin duke ndërtuar strategjinë e pyetjeve dhe ballafaqimeve për të sqaruar mospërputhjet.

**Kompetenca 4:** Aftësim në përgatitjen e akteve dhe marrjen e vendimeve

* Të vlerësojë kompetencën dhe pranueshmërinë në çështjet civile;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj;
* Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;
* Të gjejë dhe zbatojë politikën përkatëse në një çështje konkrete.
* Kompetenca 5: Forcim i vetëdijes shoqërore të magjistratit, integritetit dhe etikës profesionale
* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj.

**Kompetenca 6:** Bashkëpunimi, transparenca dhe komunikimi

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.

**SEMESTRI I PARË**

**TEMA I: Përmbajtja dhe detyrat e legjislacionit procedural civil (3 orë**

**Abstrakt**

Kjo temë synon t’u japë magjistratëve:

Kuptimin dhe rëndësinë e parimeve themelore të procesit gjyqësor civil për të realizuar zhvillimin e një procesi të rregullt ligjor (2 orë).

Parimet themelore të së drejtës ndërkombëtare procedurale civile sipas UNIDROIT (Instituti Ndërkombëtar për Unifikimin e së Drejtës Private) (1 orë).

Garancitë kushtetuese e ligjore për të ushtruar gjykatat pushtetin gjyqësor dhe rëndësinë e nenit 6 të KEDNJ-së dhe të jurisprudencës së GJEDNJ-së për të realizuar një proces të rregullt ligjor (1 orë).

**Pyetje vetëstudimore:**

1. Si mund të përkufizohet/përshkruhet procedura civile?
2. Cila është fusha e zbatimit të rregullave të së drejtës procedurale civile?
3. Cilat janë parimet themelore të së drejtës procedurale civile?
4. Si dallohen ligjet materiale nga ato procedurale?
5. Ku gjenden normat e së drejtës procedurale civile?
6. Si zbatohen parimet e procesit të rregullt ligjor (secili prej tyre) në çështjet konkrete?
7. Cili është raporti midis të drejtës kushtetuese (neni 42) për një proces të rregullt ligjor dhe parimore themelore të procesit gjyqësor civil?
8. Roli dhe rëndësia e normave dhe instrumenteve ndërkombëtare për garantimin e një procesi të rregullt ligjor në procesin civil, në raport me normat e rendit juridik të brendshëm, në rast konflikti midis tyre?
9. Parimet kryesore të së drejtës për një proces të rregullt ligjor (neni 42 i Kushtetutës e neni 6.1 i KEDNJ-së, si dhe dispozitat përkatëse të KPC-së) janë thjesht garanci dhe të drejta të palëve e pjesëmarrëse në proces, të cilët duhet të kërkojnë t’u zbatohen në proces, apo ato përbëjnë edhe një detyrim për gjykatën (edhe kryesisht) t’i garantojnë e t’i zbatojnë ato në gjykim?
10. A mundet gjykata ta mbështesë vendimin për zgjidhjen në themel të çështjen edhe në prova të marra kryesisht prej saj, apo një veprim i tillë i gjykatës vjen në kundërshtim të hapur me parashikimet e bëra në nenet 29 e 20/2 të KPC-së?
11. A do të kemi shkelje të së drejtës për një proces të rregullt ligjor në rastet kur gjykata pranon marrjen e një prove të kërkuar prej njërës prej palëve, pa ia bërë atë të njohur palës tjetër ose pa i dhënë asaj mundësinë të shprehet për të (parimet të kontradiktoritetit (nenet 18-21), në rastet kur gjykata nuk e ka mbështetur vendimin në këtë provë, ose edhe nëse ajo do t’i ishte nënshtruar debatit gjyqësor, nuk do të kishte asnjë rëndësi për zgjidhjen e dhënë në vendimin përfundimtar të gjykatës?
12. Duke pasur parasysh se për të kuptuar e zbatuar drejtë parimin e paanësisë të gjykatës duhet të zbatojmë në çdo rast të dy kriteret: atë objektiv dhe atë subjektiv, shtrohet për diskutim kjo pyetje: Cili është raporti, që krijohet në gjykim midis të drejtës së gjykatës për të çmuar “provat që ndodhen në aktet, në bazë të bindjes së saj të brendshme...” (neni 29/2 të KPC-së) dhe parimit të paanësisë, përcaktuar nga zbatimi i kriterit subjektiv?
13. A përbën parimi i pavarësisë së gjyqësorit kusht paraprak për shtetin e së drejtës dhe nga buron parimi i pavarësisë së gjykatave?
14. Cili është roli dhe rëndësia e zbatimit të këtij parimi në marrëdhëniet me degët e tjera të qeverisjes, e veçanërisht me atë ekzekutive?
15. A është i lidhur kuptimi i këtij parimi me parimet e kushtetutshmërisë dhe ligjshmërisë dhe cila është rëndësia e këtij relacioni midis tyre?
16. Cili është kuptimi i “gjykata e caktuar me ligjin”, sipas përcaktimeve të bëra nga jurisprudenca e GJEDNJ-së dhe asaj të Gjykatës sonë Kushtetuese?
17. Nëse pranojmë se “Gjykatë e caktuar me ligj” do të kemi në ato raste kur organizma me funksione gjyqësore, të cilat kanë funksion të zgjidhin çështje dhe ky funksion i është caktuar nga ligji, a mund të themi se nuk kemi cenim të këtij parimi në procesin gjyqësor civil, në rastet kur gjykata civile, e cila nuk ka kompetencë tokësore për ta gjykuar çështjen, në kundërshtim me këtë kompetencë të caktuar nga ligji, e ka shqyrtuar dhe e ka zgjidhur çështjen në themel?

**Kazusi 1**

Paditës: H.J.

I padituri: M.J.

Objekti: Pavlefshmëria e kontratës së dhurimit nr. 4369 rep., nr. 2294 kol., datë 24.5.1996, kthimin e palëve në gjendjen e mëparshme; detyrimin e ZRPP-së, të bëjë çregjistrimin e pronësisë në emër të paditëses dhe të regjistrohej në pronësinë e paditësit” (nenet 92, 764, 765, 771 të Kodit Civil; neni 32 i KPC-së dhe ligji nr. 7829, datë 1.6.1994, “Për noterinë”).

Rrethanat e faktet e çështjes

Palët e gjykimit kanë qenë bashkëshortë dhe me vendim gjyqësor në vitin 2005 kanë zgjidhur martesën.

Më datën 24.6.1996, midis tyre është lidhur një kontratë dhurimi për një shtëpi banimi njëkatëshe, pronësinë e të cilës paditësi e vërteton me një vendim gjyqësor vërtetim fakti, po që për shkak të dispozitës ndaluese të ligjit, këtë të drejtë pronësie nuk e ka regjistruar në ZRPP.

Paditësi pretendon se qëllimi i bërjes së kësaj kontrate ka qenë jo kalimi i pronësisë tek e paditura, por vetëm regjistrimi i pronësisë së banesës në hipotekë dhe për këtë arsye shtëpia nuk i është dorëzuar të paditurës.

Për këto shkaqe dhe të tjera paditësi ka kërkuar pavlefshmëri absolute të kontratës.

Pala e paditur ka pretenduar:

Për të njëjtin fakt midis palëve është zhvilluar një gjykim i mëparshëm, ku me cilësinë e paditëses në atë gjykim ka qenë e paditura e këtij gjykimi H.J., me cilësinë e pronares së banesës në fjalë, të përbërë nga dy dhoma, një kuzhinë, korridor e WC, që në fakt është pikërisht banesa e këtij gjykimi, dhe ka kërkuar që të detyrohej M.J-ja t’ia lirojë e dorëzojë atë.

Me vendimin nr. 1097, datë 17.6.2005, i cili ka marrë formë të prerë sipas ligjit, është vendosur: pranimi i padisë duke u detyruar M.J-në t’i lirojë e dorëzojë këtë banesë (mjedise banimi). Ky vendim është administruar gjatë gjykimit nga gjykata.

Pala e paditur ka shpjeguar në gjykim se këto prapësime të të paditurit M.J janë bërë në gjykimet e mëparshme dhe janë çështje të cilat janë shqyrtuar edhe në gjykimin e mëparshëm midis këtyre palëve dhe me vendim gjyqësor të formës së prerë nr. 1097, datë 17.6.2005 janë rrëzuar si të pabazuara.

Pikërisht për këtë arsye gjykata, me konstatimin e këtij fakti duhet të vendoste rrëzimin e padisë së paditësit, pasi sipas kësaj pale (të paditurës) kjo përbën “gjë të gjykuar”.

Në lidhje me sa më sipër shtrohen këto çështje për diskutim:

Përderisa në dy gjykimet e mësipërme objekti i kërkimit nuk ka qenë i njëjtë: në të parin “detyrimi për lirimin e dorëzimin e bankës”, kurse në të dytin “pavlefshmëri e kontratës së dhurimit, a përbën gjykimi i parë “gjë të gjykuar” për gjykimin e dytë, pasi pretendimi i paditësit në gjykimin e fundit janë pretendime, që janë ngritur prej tij, në formë prapësimi, në gjykimin e parë, i cili i ka rrëzuar ato me vendim të formës së prerë, pavarësisht se kjo nuk është pasqyruar në dispozitivin e vendimit, por vetëm në pjesën arsyetuese të vendimit?

Cili do të ishte mendimi juaj në rastin kur këto prapësime paditësi i këtij gjykimi (të fundit) nuk do t’i kishte ngritur në gjykimin e mëparshëm, por që duhet t’i kishte ngritur në atë gjykim (të mëparshëm), në mënyrë që të realizonte mbrojtjen e së drejtës së tij subjektive, por i ka ngritur për herë të parë, vetëm në gjykimin e fundit? Pra, a mund të kemi gjë të gjykuar të heshtur ose “të nënkuptuar”, apo do të kemi gjë të gjykuar vetëm kur ajo është e shprehur, e cila duhet të jetë e:

a) e pasqyruar domosdoshmërisht në dispozitivin e vendimit?

b) ose e pasqyruar edhe vetëm në pjesën arsyetuese të vendimit?

**Temat kryesore që do të trajtohen:**

* Kuptimi i të drejtës procedurale civile;
* Burimet e të drejtës procedurale civile;
* Raporti i të drejtës procedurale civile me degët e tjera të së drejtës;
* Fuqia e ligjit procedural në kohë dhe në hapësirë;
* Interpretimi i normave të së drejtës procedurale civile.
* Parimet e procesit të rregullt ligjor:
* Parimi i kushtetutshmërisë;
* Parimi i ligjshmërisë;
* Parimi i pavarësisë së gjykatës;
* Parimi i paanshmërisë së gjykatës;
* Parimi i kontradiktoritetit;
* Parimi i “barazisë së armëve”;
* Parimi i disponibilitetit;
* Parimi i barazisë në dhe përpara ligjit;
* Parimi i të drejtës për t’iu drejtuar gjykatës (E drejta e aksesit);
* Parimi i së drejtës për t’u gjykuar nga një “gjykatë e caktuar me ligj”;
* Parimi i së drejtës së mbrojtjes në gjykim;
* Parimi i publicitetit të gjykimit;
* Parimi i gjykimit brenda një afati të arsyeshëm;
* Parimi i ekonomisë së procesit;
* Parimi i pandërmjetësisë;
* Parimi i vazhdimësisë;
* Parimi i sigurisë juridike;
* Parimi “res judicata”;
* Parimi i zhvillimit të gjykimit njëherazi verbalisht dhe me shkrim;
* Parimi i arsyetimit të vendimit.

**Metodologjia:**

Pyetje, diskutime, debate për raste të praktikës gjyqësore. Magjistratët duhet të paraqesin praktikë gjyqësore të Gjykatës së Lartë dhe Gjykatës Kushtetuese në lidhje me procesin e rregull ligjor.

**Literaturë e detyrueshme:**

* Simoni, A., Sadushi, S., Çomo, S. “Vështrim krahasues mbi procedurën civile”, Tiranë.
* Brestovci, Faik “E drejta procedurale civile”, Pjesa I, 1986.
* Guide on Article 6 of the Convention, gjendet në: <https://www.echr.coe.int/Documents/Guide_Art_6_ENG.pdf>
* Lamani, Alqiviadhi “Procedura civile e Republikës Popullore të Shqipërisë.

**Legjislacion:**

* Kushtetuta e Republikës së Shqipërisë;
* Konventa Europiane e të Drejtave të Njeriut;
* Kodi i Procedurës Civile i Republikës së Shqipërisë i vitit 1996, i ndryshuar;
* ALI/UNIDROIT Principles of Transnational Civil Procedure”, në linkun: <https://www.unidroit.org/instruments/transnational-civil-procedure>;
* Kodi i Etikës Gjyqësore.

**Jurisprudencë**

* Vendimi Unifikues i Kolegjeve të Bashkuara të Gjykatës së Lartë nr. 901, datë 14.7.2000.
* Vendimi Unifikues i Kolegjeve të Bashkuara të Gjykatës së Lartë nr. 1029, datë 27.10.2000.
* Vendimi Unifikues i Kolegjeve të Bashkuara të Gjykatës së Lartë nr. 1, datë 31.1.2006.
* Vendimi i GJEDNJ-së Delcourt kundër Belgjikës, nr. i aplikimit 2689/65, 17 janar 1970.
* Vendimi i GJEDNJ-së Ringeisen kundër Austrisë (16 korrik 1971).
* Vendimi i GJEDNJ-së Beaumartin kundër Francës.
* Vendimi i GJEDNJ-së Sramek kundër Austrisë.
* Vendimi i GJEDNJ-së Campbell and Fell kundër Mbretërisë së Bashkuar (28 qershor 1984).
* Vendimi i GJEDNJ-së Langborger kundër Suedisë.
* Vendimi i GJEDNJ-së Kleyn dhe të tjerë kundër Holandës.
* Vendimi i GJEDNJ-së Sacilor Lormines kundër Francës.
* Vendimi i GJEDNJ-së Loyen kundër Francës.
* Vendimi i GJEDNJ-së Filippini kundër San Marinos.
* Vendimi i GJEDNJ-së Oleksandr Volkov kundër Ukrahinës.
* Vendimi i GJEDNJ-së Pescador Valero kundër Spanjës.
* Vendimi i GJEDNJ-së Micallef kundër Maltës.
* Vendimi i GJEDNJ-së Wettstein kundër Zvicrës.
* Vendimi i GJEDNJ-së Petur Thor Sigurosson kundër Islandës.
* Vendimi i GJEDNJ-së Nocholas kundër Qipros.
* Vendimi i GJEDNJ-së Immeubles Groupe Kosser kundër Francës.
* Vendimi i GJEDNJ-së Yvon kundër Francës.
* Vendimi i GJEDNJ-së Stepinska kundër Francës.
* Vendimi i GJEDNJ-së Sale kundër Francës.
* Vendimi i GJEDNJ-së Asnar kundër Francës.
* Vendimi i GJEDNJ-së K.S. kundër Finlandës.
* Vendimi i GJEDNJ-së Hudakova dhe të tjerë kundër Sllovakisë.
* Vendime të Gjykatës Kushtetuese 29/05;19/07; 5/09; 11/09; 31/09; 11/10; 19/07; 11/08; 11/10; 05/12; 05/12; 11/14; 02/08; 26/09;20/09; 24/11; 21/10; 34/11; 39/12.

**Literaturë e rekomanduar**

* Lefort, Christophe “Procedure Civile”, Edicion 4, (2011).
* Brestovci, Faik “E drejta procedurale civile (I) dhe (II)”, Prishtinë, 2004.
* Tullio Liebman, Enrico “Manuale di Diritto Processuale Civile (principi)”, Giuffre Editore.
* Llukiq, Radomir; Koshutiq, Budimir “Fillet e së drejtës”.

**TEMA II: Juridiksioni gjyqësor civil dhe kompetencat (6 orë)**

**Pyetjet vetëstudimore:**

1. Cili është kufiri ndarës mes juridiksionit civil, administrativ dhe atij të arbitrazhit?
2. Cilat janë risitë e ligjit 37/2017 në lidhje me juridiksionin?
3. Cili është kuptimi i përmbajtjes së nenit 60 të KPC-së, të përbashkëtat dhe dallimet e parashikimeve të bëra në këtë dispozitë me ato të parashikuara në nenin 59 të KPC-së?
4. Cilët kushte duhet të plotësohen që gjykata shqiptare të ketë juridiksion të përgjithshëm ndërkombëtar (neni 71 i ligjit për të drejtën ndërkombëtare private)?
5. Nëse të paditurit janë disa persona me vendbanim të zakonshëm në shtete të ndryshme, prej të cilëve njëra është në Republikën e Shqipërisë, paditësi në gjykatën civile të cilit shtet mund ta ngrejë padinë?
6. Në zbatim të parashikimeve të nenit 72 të ligjit nr. 10428, datë 2.6.2011, çfarë duhet të kemi parasysh për të përcaktuar gjykatën që ka juridiksion për gjykimin e padive me objekt të drejta pronësie mbi sende të paluajtshme, në rastet kur pasuria e paluajtshme ndodhet pjesërisht në territorin e Republikës së Shqipërisë dhe pjesërisht në territorin e një shteti të huaj?
7. Cilat janë kushtet (kriteret formale) që duhet të plotësojë marrëveshja për përcaktimin e juridiksionit gjyqësor ndërkombëtar (neni 73 i ligjit nr. 10428, datë 2.6.2011) dhe cili është kuptimi i parashikimeve të përcaktuara në germat “a”, “b”, pika 2 e nenit 73 të ligjit për të drejtën ndërkombëtare private?
8. Çfarë duhet të ketë parasysh gjykata shqiptare për të përcaktuar nëse ka ose jo juridiksion ndërkombëtar në rastet kur i padituri merr pjesë në gjykim në gjykatën shqiptare pa ngritur pretendim për mungesë të juridiksionit ndërkombëtar (neni 73/3 i ligjit për të drejtën ndërkombëtare private)?
9. Çfarë vendos gjykata në kushtet e konstatimit të lis pendesës ndërkombëtare në një çështje konkrete? A e merr në konsideratë juridiksionin ekskluziv të gjykatave shqiptare? Po nëse çështja do të gjykohej nga një juridiksion arbitrazhi i huaj?
10. A ka kufizim në zbatim parimi Perpetuatio jurisdiction?
11. A duhet gjykata të vlerësojë juridiksionin në veprime paraprake apo pas marrjes së Deklaratës së mbrojtjes? Pse?
12. A mund të pranohet në gjykatë, gjykimi i një kundërpadie që nuk i takon juridiksionit që po shqyrton padinë kryesore?

**Kazusi 1**

**Rrethanat e çështjes:**

Palët kanë zhvilluar një gjykim me objekt mosmarrëveshje tregtare (mosmarrëveshje të ortakëve të kësaj shoqërie tregtare).

Vendimi i këtij gjykimi ka marrë formë të prerë.

Gjyqëfituesi e ka vënë këtë vendim në ekzekutim në Zyrën e Përmbarimit Shkodër, si gjykata e vendit ku duhet përmbushur detyrimi (neni 49 i KPC-së).

Debitori ka kundërshtuar veprimet e përmbaruesit, në bazë të nenit 610 të KPC-së, në Gjykatën e Rrethit Shkodër.

Gjykata e Rrethit Shkodër ka vendosur moskompetencën dhe ia ka dërguar çështjen për kompetencë Gjykatës së Rrethit Tiranë, me pretendim se objekti i mosmarrëveshjes është mosmarrëveshje tregtare për të cilat kompetente është Gjykata e Rrethit Tiranë.

Gjyqfituesi ka bërë ankim të veçantë kundër këtij vendimi, duke pretenduar se kompetente për shqyrtimin e kësaj çështje është Gjykata e Shkodrës dhe jo ajo e Tiranës.

**Pyetje për diskutim:**

Si mendoni kush ka të drejtë dhe cili është arsyetimi ligjor?

**Kazusi 2**

**Rrethanat dhe faktet e çështjes**

Paditësi K.A ka paraqitur kundër të paditurit S.S padinë, duke pretenduar të drejta reale mbi dy sende: a) për apartamentin me S=54 m2, i ndodhur në Kryemëdhënj-Kavajë dhe b) për apartamentin “B-10”, i ndodhur në Tiranë.

Në objektin e padisë, paditësi K.A ka të përcaktuar qartë dy kërkime, ku secili prej tyre drejtohet për njërin apartament i ndodhur në Tiranë dhe mbi tjetërsim apartamenti, i ndodhur në Kavajë.

Paditësi në seancë përgatitore ka hequr dorë nga pjesa e dytë e objektit të padisë duke kërkuar pushimin e gjykimit për këtë pjesë si dhe ka kërkuar që çështja për kompetencë gjykimi t’i kalojë Gjykatës së Rrethit Kavajë, meqenëse apartamenti objekt gjykimi ndodhet në Kavajë.

Gjykata e Rrethit Tiranë, pasi ka pranuar kërkesën e parë të paditëses dhe ka vendosur pushimin e gjykimit për kërkimin e dytë të objektit të padisë ka vendosur gjithashtu me vendim:

“Shpalljen e moskompetencës së Gjykatës së Rrethit Gjyqësor Tiranë, për çështjen civile nr. 6290 akti, dhe kalimin e çështjes për kompetencë gjykimi në Gjykatën e Rrethit Kavajë”.

Gjykata e Rrethit Tiranë, ndërmjet të tjerash ka arsyetuar se: “në kushtet ku pjesa e mbetur e objektit të padisë, ka të bëjë me të drejta reale mbi një pasuri të paluajtshme, e cila ndodhet në Kavajë, dhe pala paditëse, bazuar në nenin 45 të KPC-së, e paraqiti një kërkesë të tillë, ajo duhet pranuar”.

**Pyetjet për diskutim:**

A është i bazuar në normat e KPC-së vendimi i Gjykatës së Rrethit Tiranë, e cila ka vendosur mos kompetencën për gjykimin e padisë vetëm me objektin e pjesës së parë të padisë fillestare?

Duke pasur parasysh se, në momentin e paraqitjes së padisë, me dy kërkime të pavarura njëri nga tjetri, të drejtuara kundër të njëjtit të paditur, gjykatë kompetente ishte Gjykata e Tiranës, me pushimin e gjykimit për kërkimin, i cili e bënte këtë gjykatë kompetente, a kishte të drejtë Gjykata e Tiranës, të shpallte mos kompetencën duke pasur parasysh përcaktimet e bëra në nenin 41/2 të KPC-së?

Arsyetoni shkurtimisht, nga pikëpamja ligjore mendimin tuaj.

**Kazusi 3**

**Rrethanat dhe faktet e çështjes**

Paditësi është person juridik shqiptar, me seli në qytetin e Korçës, ndërsa pala e paditur është person juridik, me seli në Greqi.

Midis palëve është lidhur një kontratë sipërmarrje, me anë të së cilës paditësi “E” sh.p.k. merrte përsipër që me lëndën e parë, që do të siguronte i padituri, shoq. “S” sh.p.k. do të realizonte qepjen e 1.200.000 copë bluza, të cilat do t’i dorëzoheshin palës së paditur në adresën përkatëse në Greqi, duke i paguar i padituri edhe shpenzimet për transportin.

Pala paditëse duke pretenduar se pala e paditur nuk ka përmbushur detyrimet kontraktore për një periudhë relativisht të gjatë, duke i shkaktuar dëm, me padi ka kërkuar:

Vlerën e punës për bluzat e qepura si dhe shpenzimet e transportit të tyre nga Shqipëria në Greqi.

Shpërblimin e dëmit shkaktuar nga mosrealizimi i plotë i detyrimeve të rrjedhura nga kontrata.

Gjatë gjykimit, pala e paditur, bazuar në nenin 37 të KPC-së, ka kërkuar nxjerrjen e çështjes jashtë juridiksionit të gjykatave shqiptare.

Në kontratën objekt gjykimi palët nuk kanë parashikuar me vullnetin e tyre, klauzolë për të përcaktuar se cili do të ishte ligji i aplikuar për zgjidhjen e mosmarrëveshjes si dhe as gjykatën që do të kishte juridiksion për shqyrtimin e mosmarrëveshjeve të rrjedhura nga kjo kontratë.

Gjykata e Rrethit Gjyqësor Korçë ka vendosur: “rrëzimin e kërkesës së palës së paditur, shoq. “E” sh.p.k. për nxjerrjen e çështjes jashtë juridiksionit të gjykatave shqiptare.

Kundër vendimit të ndërmjetëm të kësaj gjykate ka ushtruar rekurs pala e paditur, shoq. “E” sh.p.k. duke parashtruar:

Çështja nuk është në juridiksionin e gjykatave shqiptare dhe në kompetencën tokësore të Gjykatës së Rrethit Gjyqësor Korçë.

Gjykata e Rrethit Korçë ka vepruar në kundërshtim me nenin 43 të KPC-së (të Republikës së Shqipërisë) dhe meqenëse qendra e palës së paditur, si person juridik nuk është në rrethin e Korçës, kjo gjykatë s’ka kompetencë gjykimi për këtë çështje.

**Çështjet për diskutim janë:**

1. A është gjykimi i kësaj çështje në juridiksionin e gjykatave shqiptare, duke pasur parasysh përcaktimet e bëra në nenin 37 të KPC-së?
2. Përcaktoni se cili është ligji i zbatueshëm si dhe faktet lidhëse për të përcaktuar nëse kjo çështje hyn në juridiksionin e gjykatave shqiptare.
3. A është e bazuar në ligj, kërkesa e palës së paditur se “Gjykata e Rrethit Korçë ka vepruar në kundërshtim me nenin 43 të KPC-së, pasi pala e paditur nuk ka qendër, seli, degë dhe as përfaqësues të autorizuar në Shqipëri?
4. Jepni shkurtimisht arsyetimin ligjor.

**Kazusi 4**

Paditës: Shoq. “E-G” sh.p.k

I paditur: Shoq. “R-B” sh.a.

Objekti: Pavlefshmëri titulli ekzekutiv të kontratës së kredisë...

**Rrethanat e çështjes:**

Paditësi, E-G sh.p.k. ka kërkuar me padi para Gjykatës së Rrethit Krujë, pavlefshmërinë e kontratës së kredisë lidhur me palën e paditur.

Në nenin 13, të kontratës është parashikuar shprehimisht se kompetente për zgjidhjen e të gjitha mosmarrëveshjeve të rrjedhura nga kjo kontratë do të jetë Gjykata e Rrethit Tiranë.

Gjykata e Rrethit Krujë, bazuar në nenin 43 të KPC-së ka pranuar me vendim se ajo është gjykata kompetente për gjykimin e padisë së paditësit edhe pse i padituri ka kërkuar se duhet të vendoste moskompetencën e gjykimit, bazuar në nenin 13 të kontratës së kredisë si dhe në nenin 52 të KPC-së.

Kundër vendimit të Gjykatës së Rrethit Krujë që ka vendosur pranimin e kompetencës së saj për gjykimin e çështjes (pra, ka vendosur rrëzimin e pretendimeve të të paditurit), ka paraqitur ankim të veçantë në Gjykatën e Lartë pala e paditur, duke e bazuar ankimin në nenin 13 të kontratës dhe nenin 52 të KPC-së.

Kërkesa dhe pretendimet në lidhje me përcaktimin e kompetencës janë paraqitur para se të ishte nxjerrë urdhri për caktimin e seancës gjyqësore.

**Pyetjet për diskutim**

* A është e bazuar në ligj rekursi i palës së paditur për kundërshtimin e vendimit të Gjykatës së Rrethit Krujë, që ka pranuar se ka kompetencë për gjykimin e çështjes?
* Formuloni me shkrim dispozitivin e vendimit të Kolegjit Civil të Gjykatës së Lartë.

**Temat kryesore që do të shqyrtohen:**

1. Kuptimi i juridiksionit. Juridiksioni gjyqësor civil, llojet e tij. Rëndësia e juridiksionit gjyqësor civil për procesin e rregullt ligjor. (2 orë)
2. Juridiksioni gjyqësor civil në raport me juridiksionin administrativ dhe me arbitrazhin.
3. Kuptimi dhe zbatimit i parimit “Perpetuatio juricdition”, parashikuar shprehimisht në Kodin e Procedurës Civile shqiptare, me ligjin nr. 38/2017 (1 orë).
4. Lis Pendens-a ndërkombëtare në juridiksionin gjyqësor shqiptar si risi në ligjin procedural shqiptar, parashikuar rishtazi në Kodin e Procedurës Civile (ligji nr. 38/2017) (1 orë).
5. Juridiksioni ndërkombëtar i gjykatave shqiptare në çështje me elementë të huaj. Njohje dhe analizë e thelluar e dispozitave (mbi juridiksionin) të Rregullores (EU) nr. 1215/2012 të Parlamentit Europian dhe Këshillit të datës 12 dhjetor 2012, “Mbi juridiksionin, njohjen dhe ekzekutimin e vendimeve në çështjet civile dhe tregtare” (Rregullorja e Brukselit), si dhe e jurisprudencës së Gjykatës Europiane të Drejtësisë në lidhje me këto dispozita. (2 orë)
6. Rëndësia e akteve ndërkombëtare që rregullojnë juridiksionin dhe zbatimin e tyre (2 orë).
7. Kuptimi dhe përmbajtja e kompetencës, dallimet dhe të përbashkëtat e saj me juridiksionin. Kriteret e ndarjes së kompetencës midis gjykatave. Kompetencat në lëndë, kompetencat territoriale, rëndësia e përcaktimit drejt të kompetencës nga gjykatat. Lis pendenca (2 orë).
8. Kundërshtimi i juridiksionit dhe kompetencës. Të përbashkëtat dhe veçoritë e kundërshtimit të juridiksionit dhe kompetencës. Specifikat që paraqet ankimi për kundërshtimin e juridiksionit dhe kompetencës në raport me ankimet e tjera të veçanta. (2 orë)

**Metodologjia:**

Pyetje, diskutime, debat. Secili prej magjistratëve do të paraqesë raste nga praktika gjyqësore, të cilat do të diskutohen e debatohen midis tyre.

**Literatura e detyrueshme:**

* Lamani, A. “Procedura civile e Republikës së Shqipërisë”, 1962.
* Kola Tafaj, F. “Lis Pendens-a ndërkombëtare në juridiksionin gjyqësor shqiptar risi në ligjin procedural shqiptar”, revista “Jeta Juridike”, nr. 3, Botim i Shkollës së Magjistraturës, 2017.
* Ceco, Stavri., Maldini, Ylbere., Hasani, Safet. “E drejta procedurale civile”, 1989.
* Jessel, Malltezi, Kola-Tafaj, Gugu-Bushati, Qarri, Caka, Dollani “Komentar i ligjit për të drejtën ndërkombëtare private”, 2019.

**Literatura e rekomanduar:**

* Serge Guinchard, Frederique Ferrand, Cecile Chainais “Procedure civile”, Dalloz, 2011.
* Brestovci, Faik. “E drejta procedurale civile I dhe II”, Prishtinë, 2004.
* Sadushi, Sokol. “E drejta administrative (Teoria e aktit administrativ)”, 2000.
* Chiovenda, Giuseppe. “Principii di Diritto Processuale Civile”, Jovene Editore.
* Mandrioli, Crisanto., Giappicheli, G. “Corso di Diritto Processuale Civile (I). Nozioni Introdutive e Disposizioni Generali”, Editore.
* Kola Tafaj, Flutura; Cinari, Silvana “Zgjidhjet alternative të mosmarrëveshjeve”, Albas, 2015.
* Gerster/Rotenberg, Neni 105, in Simma (ed.), The Charter of the United Nations. A Commentary (2nded., 2002) 1314, 1318;
* Singer, Jurisdictional Immunity of International Organizations: Human Rights and FunctionalNecessity Concerns,36 Va. J. Int'l L. (1995) 53, 84; Reinisch, International Organizations Before National Courts, 2000, 158.
* Kruger, Thalia. “Civil Jurisdiction Rules of the EU and Their Impact on Third States”, 2008.
* Brussels IIbis Regulation, edituarnga Ulrich Magnus, Peter Mankowski, fq. 25.
* Briggs, Adrian. “The Conflict of Laws”
* Stone, Peter. “EU Private International Law”, 2014.

**Jurisprudencë**

* Vendime të Kolegjit Civil të Gjykatës së Lartë nr. 140, datë 17.1.2008; nr. 806, datë 17.6.2008; nr. 60, 9.2.2010; nr.218, datë 22.6.2016 ; nr.228, datë 29.6.2016; nr. 238, datë 7.5.2015; nr. 68, datë 10.3.2016; nr. 81, datë 29.6.2017; nr 340, datë 27.10.2009; nr 1449, datë 27.9.2005; nr. 1449, datë 27.10.2005; nr. 68, datë 10.3.2016; nr. 238, datë 7.5.2015; nr. 392, datë 30.9.2015; nr. 331, datë 30.5.2013.
* Vendime Unifikuese të Kolegjeve të Bashkuara nr.8, datë 10.6.2011; nr. 1, datë 26.11.2010; nr. 3, datë 29.3.2012.
* Vendime të Gjykatës Kushtetuese 42/14; 42/14; 20/17; 32/15; 40/15; 32/03.

**Vendime të GJEDNJ-së në çështjet e mëposhtme:**

* Van Uden Maritime BV, trading as Van Uden Africa Line v Kommanditgesellschaft in Firma Deco-Line and Another, Çështja C-391/95, 17 nëntor 1998, ECLI:EU:C:1998:543.
* Waite and Kennedy, Application No. 26083/94, European Court of Human Rights, 18 February 1999, [1999] ECHR 13, parag. 68.
* Waite dhe John F. Keneddy kundër Gjermanisë [GC], no. 26083/94, 59, ECHR 1999-I) 54).

**Vendime të GJDBE-së në çështjet e mëposhtme**:

1. Francesco Benincasa vs. Dentalkit Srl, C–269/95, 3 korrik 1997.
2. Segoura vs. Bonakdarian, (1976) ECR 1851/CASE 784/79.
3. Porta- Leasing vs. Prestige International (1980 ) ECR 1517/ CASE 71/83.
4. Estasis Salotti di Colzani Aimo et Gianmario Colzani v Rüwa Polstereimaschinen GmbH, C/24-76,ECLI:EU:C:1976:177, (1976).
5. Coreck Maritime GmbH and Handelsveem BV and Others, C-387/98, 9 nëntor 2000, fq. i – 9377 dhe i – 9378.
6. SpA Iveco Fiat v Van Hool NV; C- 313/85 (1986), ECLI:EU:C:1986:423.
7. Powell Duffryn kundër Petereit, C-214/89 (1992) ECR I-1745.
8. F. Berghoefer GmbH & Co. KG v ASA SA, C - 221/84, 11 korrik 1985.
9. MSG kundër Les Gravières Rhénanes, C-106/95ECLI:EU:C:1997:70.
10. Castelletti kundër Trumpy, C-159/97, (1999) ECR I-1598.
11. Gubisch Maschinenfabrik KG v Palumbo, C-144/86 (1987) ECR 4861.
12. Erich Gasser kundër MISAT, (2003), C-116/02 , ECLI:EU:C:2003:657.
13. The Tatryv The Maciej Rataj, C-406/92,ECLI:EU:C:1994:400.
14. Gantner Electronic GmbH v BaschExploitatieMaatschappij BV, C-111/01, (2003).

**Legjislacion**

* Kodi i Procedurës Civile i Republikës së Shqipërisë 1996 (i ndryshuar).
* Rregullorja e Brukselit 1215/2012 për Juridiksionin, Njohjen dhe Ekzekutimin e Vendimeve Gjyqësore;
* Konventa e Vjenës për Marrëdhëniet Diplomatike.
* Konventa e Konferencës së Hagës “Për procedurën civile”, e miratuar me ligjin nr. 10182, datë 29.10.2009.
* Konventa Europiane mbi Arbitrazhin Tregtar Ndërkombëtar (Konventa e Gjenevës), miratuar me ligjin nr. 8687, datë 9.11.2000;
* Konventa për njohjen dhe ekzekutimin e vendimeve të huaja të arbitrazhit (Konventa e Nju-Jorkut), miratuar me ligjin nr. 8688, datë 9.11.2000.
* Konventa për Zgjidhjen e Mosmarrëveshjeve të Investimit ndërmjet shteteve dhe shtetasve të shteteve të tjera (Konventa e Uashingtonit), miratuar me ligjin nr. 7515, datë 1.10.1991.

**TEMA III: Përjashtimi i gjyqtarit, kërkesat për përjashtim (3 orë)**

**Pyetjet vetëstudimore:**

1. A ka cenim të parimit të paanësisë në rastet kur gjyqtari i Gjykatës së Lartë ka marrë pjesë në trupin gjykues, që prishi vendimin e Gjykatës së Apelit duke u kthyer për rigjykim në apel dhe pastaj ka marrë pjesë në trupin gjykues në dhomë këshillimi, ku u vendos mospranimi i rekursit?
2. A përbën shkak ligjor për përjashtimin e gjyqtarëve nga gjykimi i çështjes në themel, sepse një ose dy gjyqtarë kanë marrë pjesë edhe në shqyrtimin ku njëra nga palët ka kërkuar rivendosjen në afat të ankimit kundër vendimit, që i përket po kësaj çështje?
3. A cenohet procesi i rregullt ligjor, paanësia e gjyqtarit, në rastet kur i njëjti gjyqtar (gjykatë) ka zgjidhur me vendim një mosmarrëveshje midis palëve A e B dhe më vonë shqyrton një padi me të njëjtat palë, me objekt e shkak tjetër, por që zgjidhja e mosmarrëveshjes së dytë ka lidhje objektive me zgjidhjen e çështjes së parë?
4. A përbën shkak për përjashtimin e gjyqtarit kërkesa e palës, e cila pretendon se, gjyqtari ka shfaqur mendim ose njëanshmërinë e saj, ngaqë ka pranuar kërkesën e palës tjetër për marrjen e masës së përkohshme ose refuzimit të pranimit të sigurimit të padisë?
5. Cila është mënyra dhe cilat janë afatet, që duhet të plotësojë kërkesa për përjashtimin e gjyqtarit, në mënyrë që ajo të mos quhet e papranueshme (neni 76/1 i KPC-së)?
6. Cili është kuptimi i drejtë i përcaktimeve të bëra në nenin 76/2 të KPC-së, sipas të cilës kur kërkesa për përjashtim quhet e papranueshme ose rrëzohet, gjyqtari (gjykata) përveç këtij deklarimi vendos... edhe gjobë deri në 50.000 lekë ose 100.000 lekë, sipas rastit “në ngarkim të palës, që duke abuzuar, ka parashtruar një kërkesë të padrejtë”?
7. A janë të mjaftueshme faktet e sjella nga njëra palë, që vërtetojnë cenimin e parimit të paanësisë, vetëm për një anëtar të trupit gjykues, për ta konsideruar në tërësi gjykatën e paanshme? Qëndrimi që mban GJEDNJ-ja dhe jurisprudenca e Gjykatës sonë Kushtetuese?

**Kazusi 1**

Në seancën e parë gjyqësore në gjykimin në apel të paditurit V.N e V.P kanë kërkuar me shkrim përjashtimin nga gjykimi i çështjes së dy gjyqtarëve të saj L.J e A.P.

Gjyqtarët e trupit gjykues L.J e A.P sapo kanë dëgjuar këtë kërkesë kanë deklaruar se, në këtë kërkesë ka shkaqe të arsyeshme për të hequr dorë nga shqyrtimi i kësaj çështje dhe i janë drejtuar me kërkesë kryetarit të gjykatës për të bërë zëvendësimin e tyre.

Kryetari i Gjykatës së Apelit ka vendosur të miratojë dorëheqjen e gjyqtarit L.J dhe zëvendësimin e tij me një gjyqtar tjetër si dhe ka vendosur refuzimin e kërkesës së gjyqtarit A.P dhe ka urdhëruar njoftimin e këtij vendimi palëve.

Në dosje nuk rezulton, që ky vendim i Kryetarit të Gjykatës t’i jetë komunikuar palëve. Trupi gjykues i ri, i përbërë nga dy gjyqtarët e mëparshëm duke përfshirë edhe gjyqtarin A.P dhe nga gjyqtari i ri që ka zëvendësuar gjyqtarin L.J, ka caktuar seancën e re gjyqësore pas 30 ditëve dhe në këtë datë ka vazhduar e përfunduar gjykimi i çështjes, duke vendosur lënien në fuqi të vendimit të shkallës së parë.

**Çështje për diskutim**

Në rastin, që pala e paditur ka kërkuar përjashtimin e dy gjyqtarëve të apelit, për një nga shkaqet e parashikuara nga nenet 72 e 74/1 të KPC-së dhe gjyqtarët pranojnë vetë këtë kërkesë dhe heqin dorë nga gjykimi, a quhet e përfunduar procedura e përjashtimit të gjyqtarit vetëm me shqyrtimin, që i bën kërkesës së tyre kryetari i Gjykatës së Apelit apo duhet të shqyrtohet sipas procedurës së parashikuar nga neni 75 i KPC-së?

Arsyetoni shkurtimisht përgjigjen tuaj.

**Temat kryesore që do të trajtohen:**

1. Garancitë kushtetuese e ligjore për të siguruar paanshmërinë e gjyqtarit.
2. Përjashtimi i gjyqtarit dhe procedura e përjashtimit të tij.
3. Metodologjia e vlerësimit të paanësisë sipas GJEDNJ-së dhe Gjykatës sonë Kushtetuese, duke zbatuar testin objektiv dhe atë subjektiv, për të përcaktuar nëse prania e një gjyqtari në trupin gjykues cenon paanësinë e trupit gjykues.

**Metodologjia:**

Leksion, pyetje, diskutime, debate për raste të praktikës gjyqësore.

**Literatura:**

1. Lamani, A. “Procedura civile e Republikës së Shqipërisë”, 1962.
2. Ceco, Stavri., Maldini, Ylbere., Hasani, Safet. “E drejta procedurale civile”, 1989.
3. Kola (Tafaj), F., Vokshi, A. “Procedura civile”, pjesa e I-rë, botimi i II-të.

**Jurisprudencë:**

1. Vendimi i GJEDNJ-së, çështja Driza kundër Shqipërisë, datë 13.11.2007.
2. Vendimi i GJEDNJ-së, vendim mbi pranueshmërinë, Gjon Boçari etj. kundër Shqipërisë, 31 mars 2005.
3. Vendimi nr. 65, datë 4.4.2002 i Gjykatës Kushtetuese.
4. Vendimi nr. 16, datë 25.4.2003 i Gjykatës Kushtetuese.
5. Vendimi nr. 15, datë 13.7.2005 i Gjykatës Kushtetuese.
6. Vendimi nr. 17, datë 30.4.2007 i Gjykatës Kushtetuese.
7. Vendimi nr. 4, datë 25.2.2009 i Gjykatës Kushtetuese.
8. Vendimi nr. 27, datë 27.7.2009 i Gjykatës Kushtetuese.
9. Vendimi nr. 5, viti 2007 i UKB-së së Gjykatës së Lartë.
10. Vendimi nr. 419, datë 8.12.2009 i KC-së së Gjykatës së Lartë.
11. Vendimi nr. 76, datë 18.2.2010 i KC-së së Gjykatës së Lartë.

**Legjislacion:**

1. Kushtetuta e RSH-së.
2. KEDNJ.
3. Kodi i Procedurës Civile i vitit 1996, i ndryshuar.
4. Kodi i etikës gjyqësore.

**TEMA IV: Padia, kuptimi i së drejtës së padisë, kërkesëpadia, deklarata e mbrojtjes, prapësimi dhe kundërpadia (6 orë)**

**Pyetjet vetëstudimore:**

1. Cili është dallimi mes padisë në kuptimin material dhe asaj në kuptimin procedural?
2. A janë të aplikueshme paditë mohuese deklarative sipas legjislacionit shqiptar?
3. Cili është dallimi mes shkakut të padisë dhe bazës juridike të saj?
4. A është i zbatueshëm parimi *iura curia novit* në sistemin ligjor shqiptar?
5. Cilat janë risitë që solli ligji nr. 37/2018 në lidhje me padinë?
6. Çfarë vendimi merr gjykata kur padia prapësohet me një vendim *res judicata*?
7. A duhet t’i nënshtrohet deklarata e mbrojtjes të njëjtave kushte pranueshmërie si padia?
8. A mundet gjykatat shqiptare të vendosin masa sigurimi në favor të një juridiksioni tjetër në RSH?
9. A mundet gjykatat shqiptare të vendosin masa sigurimi në favor të një juridiksioni të huaj? Po kur çështja e themelit nuk ka filluar ende në juridiksionin e huaj?
10. Cilat janë kriteret për vendosjen e masës së sigurimit?

**Kazusi 1**

Paditës: “N.S.”

Të paditur: 1. S.L. 2. B.L. 3. I.L. 4. Komuna

Objekti: Detyrimi i të paditurve të lirojnë dhe dorëzojnë sipërfaqen e tokës 321m2, me vendndodhje dhe kufizimet përkatëse.

Baza ligjore: Neni 32 i KPC-së dhe neni 296 i Kodit Civil.

**Rrethanat e çështjes:** Paditësi N.S, në bazë të ligjit nr. 7501 dhe AMT-së nr. 1584, datë 21.8.1999 ka përfituar në pronësi parcelën tokë arë me nr. 490/23, me sipërfaqe 1300 m2. Paditësi pretendoi gjatë gjykimit se nga sipërfaqja 1300 m2 tokë, sipërfaqja prej 321 m2 posedohet nga të paditurit: S.L, B.L dhe J.L (vëllezër midis tyre).

Të paditurit gjatë gjykimit kanë provuar se ata këtë sipërfaqe toke e kanë marrë me aktet nr. 1607, nr. 1608 e 1609, të datës 5.7.2016.

Gjatë gjykimit, nga tërësia e provave të administruara u provua se sipërfaqet prej 223 m2, që posedohet nga i padituri S.L dhe sipërfaqja 98 m2, që posedohet nga i padituri B.L, mbivendoset me sipërfaqen e tokës, që ka përfituar paditësi N.S. me AMT-në 1584, datë 21.8.1999.

Për të paditurin J.L nuk provohet, që të posedojë tokë nga toka që ka përfituar paditësi me AMT, në vitin 1999.

Gjykata e rrethit, ndonëse ka zhvilluar hetim të plotë gjyqësor, edhe pse arsyeton se të paditurit këtë tokë e kanë fituar me akte të lëshuara në kundërshtim me ligjin dhe për këtë arsye nuk u janë pranuar për t’u regjistruar nga ZVRPP-ja e nuk janë dorëzuar në kadastër, përfundimisht ka vendosur:

“Pushimin e gjykimit të çështjes...”, duke arsyetuar si: Paditësi pretendimet e tij duhet t’i parashtrojë në gjykim me një padi tjetër, me tjetër objekt e bazë ligjore, duke kërkuar shfuqizimin e këtyre akteve administrative si të kundraligjshme, në këtë gjykim, pasi ato nuk janë objekt i kundërshtimit të ligjshmërisë së akteve të marrjes së tokës në pronësi.

Gjykata e Apelit ka vendosur:

“Ndryshimin e vendimit nr. X, datë ------, të Gjykatës së Rrethit dhe pranimin e padisë së paditësit N.S plotësisht”

**Çështje për diskutim:**

I plotëson padia e paditësit N.S të gjitha elementet e padisë dhe parakushtet procedurale për ta detyruar gjykatën ta shqyrtonte atë në themel (shkalla e parë)?

A është i bazuar në ligj e në fakt vendimi për “pushimin e gjykimit të çështjes” i Gjykatës së Rrethit?

A është i bazuar në ligj vendimi i Gjykatës së Apelit?

Nëse ju do të ishit Gjykata e Lartë, cili do të ishte dispozitivi i vendimi që ju do të formulonit për zgjidhjet ligjore, që i kanë dhënë mosmarrëveshjes gjykatat më të ulëta?

**Kazusi 2**

Paditës: K.DH

I paditur: T.K

Objekti: Detyrimin e të paditurit të pushojë cenimin në pronësi e të mos e përsërisë në të ardhmen, detyrimin e tij të shembë ndërtimin në afërsi të pronës me të cilat cenon paditësin në pronësi...

Baza ligjore: Nenet 31, 32, 154 të KPC-së dhe nenet 302 e 303 të Kodit Civil.

**Rrethanat e çështjes:**

Paditësi K.DH ka blerë me kontratë shitje noteriale nga i paditur T.K pasurinë nr. 27/25, dyqan me sipërfaqe 90.4m2, me vendndodhje dhe kufizimet përkatëse;

Pasuria e mësipërme është regjistruar në hipotekë, në emër të paditësit;

Paditësi, pretendon se, i padituri T.K po ndërton shkallë, në pronësi të tij, por ngjitur me murin e dyqanit në pronësi të paditësit;

I padituri, nëpërmjet prapësimeve ka parashtruar se:

Nuk po ndërton shkallë të reja, pasi ato janë ekzistuese. Është vërtetuar se i padituri ka ndërtuar shkallë të reja në tokën (pronën e vet), por ato janë ngjitur me murin lindor të pronës së paditësit (dyqanit). Në këtë faqe muri janë edhe dy dritare.

I padituri këtë ndërtim, nuk provoi se e ka kryer me leje ndërtimi.

Gjykata e Faktit ka pranuar padinë e paditësit plotësisht sipas objektit, duke arsyetuar se janë të bazuara në ligj e në prova të dyja pretendimet e paditësit:

Padia mohuese, bazuar në nenin 302 të KC-së ashtu dhe padia e kallëzimit të një punimi të ri.

**Çështjet për diskutim:**

1. A ndodhemi në rastin konkret para padisë me kërkime alternative?
2. Në rastin konkret paditësi ka dy kërkime: njëri i bazuar në nenin 302 të Kodit Civil dhe tjetri i bazuar në nenin 303 të Kodit Civil, duke i bazuar këto kërkime mbi të njëjtat fakte e rrethana. Në këto raste mund të kemi dy kërkime të pavarura nga njëri-tjetri.
3. Në çështjen e mësipërme kemi dy padi: padi mohuese dhe Padinë e kallëzimit të një punimi të ri apo duhet të kemi vetëm njërën prej tyre?
4. Cili është shkaku i vërtetë i padisë së paditësit, ose cili duhet të ishte shkaku i vërtetë i padisë së tij?

**Kazusi 3**

**Rrethanat e faktit:**

Paditësi S.S u ka dhënë të paditurve A.M dhe S.M shumën prej 1.800.000 lekë, shumë të cilën ata në cilësinë e punonjësve të prokurorisë (prokurorë) do ta përdornin për të liruar nga burgu djalin e paditësit.

Të paditurit nuk kanë qenë prokurorë dhe paditësja këtë fakt nuk e ka ditur në momentin, që u ka dhënë të paditurve shumën e mësipërme, por e ka mësuar më vonë.

Të paditurit janë dënuar me vendim penal të formës së prerë për veprën penale të mashtrimit dhe për përvetësim të titullit të detyrës shtetërore.

Faktet e mësipërme, përveç provave të administruara pranohen si të vërteta edhe nga të dyja palët.

**Pyetjet për ju janë:**

1. A legjitimohet paditësja të ngrejë padi kundër të paditurve për të kërkuar kthimin e shumës prej 1.800.000 lekë, që ajo u ka dhënë të paditurve, duke menduar se ata ishin prokurorë, për të liruar djalin e saj nga burgu?
2. A ekzistojnë në rastin konkret kushtet ose elementet materiale të padisë?
3. Ju si gjyqtarë të kësaj çështjeje si do të vendosni:

* A do të pranoni padinë duke detyruar të paditurit t’i kthejnë paditëses shumën e mësipërme?
* Apo do të vendosni rrëzimin e padisë? Arsyetoni ligjërisht përgjigjen tuaj.

**Temat kryesore që do të trajtohen:**

1. Kuptimi i padisë dhe elementet përbërëse të saj. Kushtet formale të padisë dhe kushtet themelore të padisë. Heqja dorë nga gjykimi i padisë dhe e drejta e padisë. (1 orë)
2. Elementet identifikuese të padisë, kuptimi dhe rëndësia e tyre për zhvillimin e procesit gjyqësor civil. (1 orë)
3. Klasifikimi i padive dhe rëndësia e tyre. Bashkimi i kërkimeve në një padi. Bashkimi i padive në një gjykim. Probleme të diskutueshme të teorisë dhe praktika gjyqësore në këtë drejtim. (2 orë)
4. Kërkesëpadia, deklarata e mbrojtjes, prapësimi dhe kundërpadia të përbashkëtat dhe veçoritë dalluese midis tyre. (2 orë)
5. Sigurimi i padisë. Kushtet e lejimit, ndryshimit ose heqjes së masës së sigurimit të padisë. Legjitimimi e rënia e masës së sigurimit të padisë. Llojet e masave të sigurimit të padisë. (3 orë)
6. Masat e sigurimit të gjykatës civile në rastet kur kjo e fundit nuk ka juridiksion për zgjidhjen e themelit të mosmarrëveshjes. Masat e sigurimit të juridiksionit gjyqësor civil në favor të arbitrazhit. Masat e sigurimit të juridiksionit gjyqësor civil në favor të një juridiksioni të huaj (1 orë).

**Metodologjia:**

Pyetje, diskutime. Studimi i vendimeve unifikuese si dhe debate për raste të praktikës gjyqësore.

**Literaturë e detyrueshme:**

1. Lamani, A. “Procedura civile e Republikës së Shqipërisë”, 1962.
2. Brati, A. “Procedura civile”, Botimi I, 208.
3. Nathanaili, Andrea. “Hyrje në të drejtën civile”.

**Jurisprudencë:**

1. Vendime Unifikuese të Kolegjeve të Bashkuara të Gjykatës së Lartë nr.5, datë 30.10.2012; nr.3, datë 29.3.2012; nr. 4, datë 1.2.2006; nr. 901, datë 14.7.2000, nr. 10, datë 24.3.2004.
2. Vendimi i GJEDNJ-së: Vendimi Reichert II i 26 marsit 1992, çështja C-261/90; Çështja Van Uden Maritime BV, kundër Kommanditgesellschaft in Firma Deco-Line [1998] ECR i 7091, 7133.

**Legjislacion:**

1. Kodi i Procedurës Civile i Republikës së Shqipërisë, 1996, i ndryshuar.
2. Konventa e Brukselit “Mbi juridiksionin dhe ekzekutimin e vendimeve në çështjet civile dhe tregtare”, 1968, e njohur sot si Rregullorja 44/2011.
3. Kodi Civil i Republikës së Shqipërisë, 1996, i ndryshuar.
4. Ligji nr. 10428, datë 2.6.2011, “Për të drejtën ndërkombëtare private”.

**Literaturë e rekomanduar:**

1. Lefort, Christophe “Procedure Civile” DALLOZ, 2011, Botimi i katërt.
2. Brestovci, Faik. “E drejta procedurale civile (I)”. Ribotimi i katërt. Prishtinë, 2004, fq. 83.
3. Nathanaili, Andrea. “E drejta e pronësisë”.
4. Tullio Liebman, Enrico. “Manuale di Diritto Processuale Civile (principi)”, 1992, Giuffre Editore.
5. Diritto Processuale Civile. XVII Edizione. Simone, 2007.
6. Blomeyer, Arwed. “Types of relief Available (Judicial Remedies)”, Chapter 4. International Encyclopedia of Comparative Law. Volume XVI. Civil Procedure. Botim 2014 i Mohr Siebeck/ Tubingen, Martinus Nijhoff Publishers/ Leiden / Boston.
7. Mandrioli, Crisanto. “Corso di Diritto Processuale Civile (I).Nozioni Introdutive e Disposizioni Generali”, G. Giappicheli Editore.
8. Chiovenda, Giuseppe. “Principii di Diritto Processuale Civile”, Jovene Editore.
9. Cadiet, Loic, Jeuland, Emmanuel, Lexis Nexis, Botimi i shtatë, 2011.
10. Guinchard, Serge., Ferrand, Frederique., Chainais, Cecile. “Procedure Civile”, DALLOZ, 2011.
11. Rt. Hon. Lord Reed. Lies, damned lies: Abuse of process and the dishonest litigant. Lecture at the University of Edinburgh, 26 October 2012.
12. Silas A. Harris, What Is a Cause of Action, 16 Cal. L. Rev. 459-460 (1928).

**TEMA V: Aktet, afatet procedurale dhe pavlefshmëria e akteve procedurale (9 orë)**

**Pyetjet vetëstudimore:**

1. Ku dallojnë aktet procedurale civile me aktet procedurale administrative?
2. A është pavlefshmëria absolute një nocion i lidhur me aktet procedurale?
3. Cili është kuptimi i pavlefshmërisë relative të aktit procedural?
4. A mundet gjykata të kontrollojë pavlefshmërinë e akteve procedurale ex officio apo duhet ta bëjë gjithnjë me kërkesë të palëve?
5. Cili është mjeti ligjor për të kundërshtuar një vendim gjyqësor në kushtet e pavlefshmërisë së njoftimit?
6. Cili është raporti mes nenit 458 të KPC-së dhe neneve 151 dhe 152 të KPC-së?
7. Cila është risia që solli ligji nr. 37/2018 në lidhje me afatin e njoftimit të vendimit?
8. Vendimet gjyqësore, si akte procedurale, a mund të goditen në gjykatë me padi për pavlefshmërinë dhe cila mund të jetë mënyra ligjore e goditjes së tyre për pavlefshmërinë? (para dhe pasi ato marrin formë të prerë)
9. Cilat janë efektet e pavlefshmërisë së aktit procedural, kur pavlefshmëria prek një pjesë të aktit si dhe efektet e pavlefshmërisë së aktit mbi aktet e mëparshme dhe ato të mëvonshme?
10. Cila është në praktikë dhe cila duhet të jetë procedura ligjore për të realizuar rivendosjen në afat të ankimit, kur ky afat ankimi ka humbur për shkak të pavlefshmërisë së njoftimeve?

**Kazusi 1**

**Rrethanat e faktit**

Është vërtetuar se, pala kërkuese M.B ka qenë palë e paditur në gjykimin civil, i cili ka përfunduar dhe vendimi i dhënë ka marrë formë të prerë.

Gjykimi i çështjes civile me paditës shtetasin Z.H dhe në të cilin kërkuesi M.B ka qenë në cilësinë e të paditurit, është zhvilluar në mungesë të të paditurit M.B.

Është vërtetuar se, i padituri M.B në gjykimin civil, i cili ka përfunduar në vitin 2003 nuk ka qenë fare në Shqipëri me banim apo vendqëndrim dhe njoftimi i është bërë me shpallje.

Shtetasi M.B duke pretenduar se, njoftimi që i është bërë atij me shpallje është i pavlefshëm, sepse emri i tij i vënë në shpallje nuk është i saktë dhe as i plotë dhe për këtë arsye gjykimi i zhvilluar në mungesë të tij është i pavlefshëm ai i është drejtuar gjykatës me kërkesën me objekt: “Rivendosjen në afat të drejtës së ankimit kundër vendimit të gjykatës X”.

Gjatë shqyrtimit të kësaj kërkese nga gjykata, kërkuesi M.B ka kërkuar shtesën e objektit të padisë si vijon: “Rivendosjen në afat për mospasje dijeni të zhvillimit të procesit për shkak të pavlefshmërisë së njoftimeve” dhe gjykata me vendim të ndërmjetëm e ka pranuar këtë shtesë të objektit të padisë.

**Çështjet për diskutim**

1. Kur kërkuesi M.B ka kërkuar me kërkesë para gjykatës pavlefshmërinë e njoftimeve dhe provohet se, njoftimi me shpallje i bërë për të nga gjykata ka pasur të shënuar jo emrin e plotë e të saktë të tij, a ishte e detyruar gjykata ta pranonte kërkesën për pavlefshmërinë e njoftimit?

Në rrethanat konkrete, kur kërkuesi M.B në objektin e kërkesës ka parashtruar dy kërkime:

Kërkimi i parë: Rivendosja në afat e ankimit kundër vendimit të gjykatës së shkallës së parë;

Kërkimi i dytë: Pavlefshmërinë e aktit procedural të njoftimeve, i cili është shtesa e objektit të kërkimit të parë, a e detyronte gjykatën t’i shqyrtonte në këtë gjykim të dyja këto kërkime dhe të vendoste “rivendosjen në afat për shkak të pavlefshmërisë së njoftimeve” apo: gjykata duhej të vendoste rrëzimin e padisë për rivendosjen në afat me arsyetimin se: më parë duhej të ishte zgjidhur fillimisht pavlefshmëria e njoftimeve me kërkesë padi dhe vetëm pasi të deklarohej pavlefshmëria e njoftimit, atëherë kërkuesit do t’i lindë e drejta ta ankimonte vendimin dhe pasi vendimi të merrte formë të prerë, me kërkesë të kërkonte “rivendosjen në afat të ankimit për shkak të pavlefshmërisë së njoftimit?

Sipas mendimit tuaj, cila do të ishte procedura e drejtë ligjërisht për të realizuar të drejtën për t’u rivendosur në afat të ankimit, për shkak të pavlefshmërisë së njoftimeve?

**Kazusi 2**

Çështja civile me paditës shtetasin A kundër të paditurit B është zgjidhur me vendim përfundimtar të gjykatës së shkallës së parë, i cili është lënë në fuqi edhe me vendim të gjykatës së apelit.

Pala paditëse ka paraqitur brenda afatit ligjor rekurs në gjykatën e rrethit.

Kjo gjykatë e ka pranuar rekursin e palës së paditur, e cila është paraqitur nga avokati i saj i pajisur me prokurë si akt procedural pa asnjë të metë dhe pasi i është komunikuar palës tjetër, sekretaria ia ka nisur atë si dhe dosjen përkatëse Gjykatës së Lartë.

Kopja e rekursit e administruar në dosjen gjyqësore përmban: emrin e plotë të avokatit të palës ankuese si dhe vulën e tij, por poshtë emrit dhe mbiemrit të tij, mungon firma e avokatit.

KCGJL-ja në dhomën e këshillimit, pasi ka dëgjuar relatimin e relatorit, përfundimisht ka vendosur se rekursi përmban shkaqe të parashikuara nga neni 472 i KPC-së, i pandryshuar dhe për rrjedhojë e ka kaluar atë për gjykim në seancë publike.

Në seancën gjyqësore, Kolegji Civil ka pranuar me vendim kërkesën e avokatit të palës ankuese për të bërë kalimin procedural të njërës prej palëve dhe për këtë arsye seanca është shtyrë.

Personat e thirrur për shkakun e mësipërm janë njoftuar rregullisht nga sekretaria e Gjykatës së Lartë.

Në seancën e fundit, pasi është verifikuar prezenca e të gjitha palëve dhe pjesëmarrësve në proces, përfaqësuesi i Avokaturës së Shtetit ka deklaruar se rekursi mungon, është i pavlefshëm pasi atij i mungon nënshkrimi i avokatit të palës, që ka paraqitur rekursin.

KCGJL-ja, pasi ka dëgjuar edhe avokatin e palës ankuese, meqenëse ka konstatuar se rekursi në fjalë ishte vërtetë i pa firmosur nga avokati, që e kishte paraqitur, ka vendosur “pushimin e gjykimit të çështjes”.

**Shënim:** Paraqitja e rekursit dhe shqyrtimi i tij është bërë, para ndryshimeve të KPC-së në vitin 2017.

**Çështje për diskutim**

A është i bazuar në ligj vendimi i KCGJL-së, i cili ka vendosur pushimin e gjykimit në këtë gjykatë për shkak se “mungon rekursi ose se rekursi është akt procedural i pavlefshëm” pasi atij u provua se i mungon një element thelbësor për vlefshmërinë e tij?

A mendoni se, rekursi në rastin konkret ishte një akt procedural me të meta, dhe në zbatim të nenit 476/3 të KPC-së, Gjykata e Lartë duhej t’i caktonte palës ankuese afat për plotësimin e kësaj të mete, brenda 10 ditëve, apo duhej ta konsideronte rekursin pa të meta, ose plotësisht të vlefshëm dhe të vazhdonte gjykimin?

**Temat kryesore që do të trajtohen:**

* Kuptimi i aktit procedural, roli i tyre në ecurinë e procesit gjyqësor. (1 orë)
* Format dhe përmbajtja e aktit procedural, procedimi gjyqësor dhe akti procedural. (1 orë)
* Pavlefshmëria e akteve procedurale, kuptimi dhe rëndësia e shpalljes së tyre të pavlefshme për procesin gjyqësor. Dallimi i pavlefshmërisë së aktit procedural nga pavlefshmëria e veprimit juridik. Shpallja e pavlefshmërisë së aktit procedural;
* Pavlefshmëria relative versus pavlefshmërisë absolute;
* Konstatimi i pavlefshmërisë së aktit procedural ex offcio nga gjykata apo me kërkesë të palës;
* Pavlefshmëria e njoftimit, vendimit gjyqësor etj.;
* Ripërtëritja e aktit procedural. (3 orë)
* Pavlefshmëria e plotë dhe e pjesshme e akteve procedurale. Interpretimi i dispozitave të pavlefshmërisë së aktit procedural në frymën e Kodit italian të Procedurës Civile (sepse dispozitat e KPC-së shqiptare mbi pavlefshmërinë e akteve janë përafruar/njehsuar me KPC-në italiane) dhe në mënyrë të posaçme duke mbajtur parasysh jurisprudencën e Gjykatës italiane të Kasacionit në lidhje me interpretimin e këtyre dispozitave. (3 orë)
* Afatet e akteve procedurale. Pavlefshmëria e njoftimeve. Rëndësia e afateve procedurale dhe njoftimeve për të siguruar një proces të rregullt ligjor. Analizë e Konventës Europiane për Llogaritjen e Afateve Kohore, e cila megjithëse nuk është ratifikuar nga Republika e Shqipërisë ka për qëllim unifikimin në këtë fushë të ligjeve të shteteve anëtare të Këshillit të Europës dhe si e tillë është mbajtur parasysh edhe nga jurisprudenca shqiptare.
* Rivendosja në afat.

**Metodologjia:**

Pyetje, diskutime, debate për raste të praktikës gjyqësore shqiptare dhe italiane.

**Literaturë e detyruar:**

1. Brestovci, Faik. “E drejta procedurale civile”, Prishtinë, 2002.
2. Lamani, A. “Procedura civile e Republikës së Shqipërisë”, 1962.
3. Kola Tafaj, Flutura. “Rivendosja në afat në procesin gjyqësor civil”, artikull i botuar në revistën juridike “Jeta Juridike”, botim i Shkollës së Magjistraturës, nr. 1, janar 2019.
4. Kola Tafaj, Flutura. “Pavlefshmëria e akteve procedurale”, artikull i botuar në revistën juridike “Jeta Juridike”, botim i Shkollës së Magjistraturës, nr. 3, dhjetor 2018.

**Jurisprudenca**

**Vendime gjyqësore shqiptare**

1. Vendimi nr. 69/2000 i Gjykatës Kushtetuese të Shqipërisë.
2. Vendimi nr. 45, datë 20.2.2018 i Kolegjit Administrativ të Gjykatës së Lartë.
3. Vendimi nr. 422, datë 8.7.2014 i Kolegjit Civil të Gjykatës së Lartë.
4. Vendimi nr. 644, datë 21.11.2013 i Kolegjit Civil të Gjykatës së Lartë.
5. Vendimi nr. 573, datë 18.10.2013 i Kolegjit Civil të Gjykatës së Lartë.
6. Vendimi nr. 431, datë 10.7.2013 i Kolegjit Civil të Gjykatës së Lartë.
7. Vendimi nr. 151, datë 26.2.2013 i Kolegjit Civil të Gjykatës së Lartë.
8. Vendimi nr. 86, datë 5.2.2013 i Kolegjit Civil të Gjykatës së Lartë.
9. Vendimi nr. 149, datë 20.3.2012 i Kolegjit Civil të Gjykatës së Lartë.
10. Vendimi nr. 160, datë 6.4.2010 i Kolegjit Civil të Gjykatës së Lartë.
11. Vendimi nr. 195, datë 27.4.2010 i Kolegjit Civil të Gjykatës së Lartë.
12. Vendimi nr. 429, datë 18.11.2008 i Kolegjit Civil të Gjykatës së Lartë.
13. Vendimi nr. 1184, datë 23.10.2007 i Kolegjit Civil të Gjykatës së Lartë.
14. Vendimi nr. 692, datë 24.5.2007 i Kolegjit Civil të Gjykatës së Lartë.
15. Vendimi nr. 820, datë 13.3.2014 i Gjykatës së Apelit Tiranë.
16. Vendimi nr. 1958, datë 19.7.2012 i Gjykatës së Apelit Tiranë.

**Vendime gjyqësore italiane**

1. Vendimi nr. 3989, datë 18.3.2003 i Gjykatës Kushtetuese italiane.
2. Vendimi nr. 9419, datë 12.7.2001 i Gjykatës Kushtetuese italiane.
3. Vendimi nr. 2820, datë 25.3.1999 i Gjykatës Kushtetuese italiane.
4. Vendimi nr. 2815, datë 10.3.1995 i Gjykatës Kushtetuese italiane.
5. Vendimi nr. 9411, datë 8.8.1992 i Gjykatës Kushtetuese italiane.
6. Vendimi nr. 2302, datë 16.4.1981 i Gjykatës Kushtetuese italiane.
7. Vendimi nr. 12265, datë 5 korrik 2004 i Seksioneve të Bashkuara të Gjykatës së Kasacionit.
8. Vendimi nr. 5459, datë 17 mars 2004 i Seksioneve të Bashkuara të Gjykatës së Kasacionit.
9. Vendimi nr. 17013, datë 12.11.2003 i Seksioneve të Bashkuara të Gjykatës së Kasacionit.
10. Vendimi nr. 10696, datë 22.7.2002 i Seksioneve të Bashkuara të Gjykatës së Kasacionit.
11. Vendimi nr. 857, datë 7.12.1999 i Seksioneve të Bashkuara të Gjykatës së Kasacionit.
12. Vendimi nr. 319, datë 12.6.1999 i Seksioneve të Bashkuara të Gjykatës së Kasacionit.
13. Vendimi nr. 4894, datë 2.6.1997 i Seksioneve të Bashkuara të Gjykatës së Kasacionit.
14. Vendimi nr. 5660/2015 i Seksioneve të Bashkuara të Gjykatës së Kasacionit.
15. Vendimi nr. 3855/2014 i Seksioneve të Bashkuara të Gjykatës së Kasacionit.
16. Vendimi nr. 17495/2011 i Seksioneve të Bashkuara të Gjykatës së Kasacionit.
17. Vendimi nr. 7514, datë 27.3.2007 i Seksioneve të Bashkuara të Gjykatës së Kasacionit.
18. Vendimi nr. 26906, datë 15.12.2006 i Seksioneve të Bashkuara të Gjykatës së Kasacionit.
19. Vendimi nr. 26180, datë 7.12.2006 i Seksioneve të Bashkuara të Gjykatës së Kasacionit.
20. Vendimi nr. 22529, datë 20.10.2006 i Seksioneve të Bashkuara të Gjykatës së Kasacionit.
21. Vendimi i GJEDNJ-së Acciaierie e Ferriere Busseni SpA v Commission of the European Communities, Vendim i GJEDNJ-së, Çështja 284/82, datë 9 shkurt 1984.

**Legjislacion**

1. Kodi i Procedurës Civile shqiptare 1996, i ndryshuar.
2. Kodi i Procedurës Civile italiane në fuqi.
3. Konventa e Hagës “Mbi njoftimin dhe dorëzimin jashtë shtetit të dokumenteve gjyqësore dhe jashtëgjyqësore në fushën civile dhe tregtare”, miratuar më 15 nëntor 1965, dhe ratifikuar nga Republika e Shqipërisë me ligjin nr. 9554, datë 8.6.2016.
4. Parimet e UNIDROIT në Kontratat Ndërkombëtare Tregtare (2016), gjendet në <https://www.unidroit.org/unidroit-principles-2016/unidroit-principles-2016-over>;
5. Parimet e të drejtës tregtare transnacionale (Trans-lex), Gjendet në: <https://www.trans-lex.org/principles/of-transnational-law-(lex-mercatoria)>

**Literaturë e rekomanduar:**

1. Cortese, Arturo., Iacobellis, Marcello., Panico, Antonio., Sensale,Giorgio. “Codice di ProceduraCivile, Annotato con la Giurisprudenza”, XIV Edizione, Napoli: Esselibri- Simone, 2008.
2. Guinchard, Serge., Ferrand, Frederique., Chainais, Cecile. “Procedure Civile”, Botim II, Paris, Dalloz, 2011.
3. Mandrioli, Crisanto. “Dirittoprocessualecivile. I.” Torino, Giappichelli, 2007.
4. Lefort, Christophe. “Procedure civile”, 4e edition, Dalloz, 2011.
5. Kola Tafaj, Flutura & Vokshi, Asim “Procedurë civile, Pjesa I”, Botimi II, 2018, Albas.
6. Lefort, Christophe “Procedure Civile”, 4e Edition, DALLOZ, 2011
7. Morina, Iset. Nikci, Selim. “Komentar, LigjiPërProcedurënKontestimore”, Botimi I, dhjetor 2012.

**TEMA VI: Ndërgjyqësia dhe personat e tretë në gjykim (3 orë)**

**Pyetje për vetëstudim:**

1. Cilat janë kriteret për të qenë palë në një proces gjyqësor?
2. A është personi i tretë palë në një proces gjyqësor?
3. A ka të drejtë personi i tretë ndërhyrës dytësor të ushtrojë të drejtën e ankimit?
4. Si duhet kuptuar aplikimi i nenit 467/d të KPC-së në lidhje me ndërgjyqësinë?
5. Cilat janë risitë që solli ligji nr. 37/2018 në lidhje me ndërgjyqësinë?
6. Në cilat faza të gjykimit mund të bëhen: zëvendësimi procedural? Suksedimi procedural? Dalja jashtë gjykimit e palës?

**Kazusi 1**

Paditës: J. K.

Të paditur: ARKK Pronave

Objekti i padisë: “Ndryshimi i vendimit nr. 914, datë 2.2.1996 të KKK Pronave të Bashkisë “SH”, bazuar në ligjin nr. 9235, datë 29.7.2004”.

Baza ligjore: Ligji nr. 9235, datë 29.7.2004

Ndërhyrës kryesor (P. i tretë): A.K.

Të paditur të ndërhyrësit kryesor: 1. ARKK Pronave

Trashëgimtarët e G.K-së:

- J.K

- B.K

- H.K

- SH.K

- S.K

Objekti i nd. kryesore: Anulimin pjesërisht të vendimit nr. 914, datë 2.2.1996 të KKKP-së të Bashkisë Sh.

Baza ligjore: Nenet 189 e 190 të KPC-së, ligji nr. 9235, datë 29.7.2004, “Për kthimin e kompensimin e pronës”, i ndryshuar.

Rrethanat e çështjes:

Me vendimin nr. 914, datë 2.2.1996 të KKK-së së Pronave të Bashkisë SH., trashëgimtarëve të G.K-së u është njohur pronësia mbi 370 m2 truall, e ndodhur në qytet, dhe meqenëse është konsideruar e zënë, është vendosur të kompensohen.

Me vendimin nr. 369, datë 12.10.1994 të KKK-së së Pronave të Bashkisë SH shtetasit A.K (ndërhyrës kryesor në këtë gjykim) i është njohur pronësia mbi një sipërfaqe prej 666 m2, e ndodhur në po këtë qytet, me kufizimet përkatëse, por meqenëse kjo sipërfaqe trualli është konsideruar e zënë, është vendosur të kompensohet.

Mbi padinë e A.K-së, kundër KKK Pronave të Bashkisë Sh. është kundërshtuar vendimi nr. 369, datë 30.9.1994, i lartpërmendur, dhe me vendim të gjykatës është vendosur ndryshimi i VKK Pronave nr. 369, datë 30.9.1994, duke vendosur kthimin në natyrë të sipërfaqes 329 m2 truall, i ndodhur në po këtë qytet, me kufizimet përkatëse. Ky vendim ka marrë formë të prerë.

Paditësi J.K, me pretendimin se një pjesë e sipërfaqes e trajtuar me vendimin nr. 914, datë 2.2.1996, të KKK-së së Pronave të Bashkisë SH., është e lirë, ka kërkuar me padinë objekt i këtij gjykimi, ndryshimin e vendimit të KKK-së së Pronave, duke kërkuar të vendoset kthimi në natyrë i sipërfaqes së truallit prej 72 m2.

Në gjykimin e kësaj padie ka paraqitur ndërhyrje kryesore personi i tretë A.K, padi e cila ka për objekt “Anulimin pjesërisht të vendimit nr. 914, datë 2.2.1996 të KKK Pronave të Bashkisë Sh. për sipërfaqen prej 75 m2 truall, e cila i është njohur me të drejtën e kompensimit trashëgimtarëve të G.K-së, sepse kjo sipërfaqe trualli, me vendimin nr. 369, datë 2.2.1996 të KKK-së së Pronave i është njohur e kthyer në pronësi ndërhyrësit kryesor “AK”.

Gjykata në përfundim të gjykimit ka vendosur, për arsye të ndryshme, rrëzimin e padisë së paditësit J.K.

Gjykata ka vendosur edhe rrëzimin e padisë se ndërhyrësit kryesor A.K., me arsyetimin: “në rrethanat kur kërkesë padia në gjykim... duhet rrëzuar, nuk sjell (më) asnjë pasojë juridike për personin e tretë A.K. Për rrjedhojë ai nuk ka më legjitimitet aktiv në lidhje me ndërhyrjen kryesore të bërë prej tij”.

Gjithashtu gjykata ka arsyetuar se:

“Në rastin tonë ndërhyrësi kryesor padinë e tij e ka ngritur jo vetëm kundër dy palëve të padisë kryesore, por ka futur në proces edhe palë të tjera, të cilat në padinë e paditësit J.K. nuk kanë qenë.” Në këto kushte gjykimi i kësaj kërkesë padie të ndërhyrësit kryesor nuk duhet të bëhet në këtë gjykim, pasi janë futur palë të tjera.”

**Çështje për diskutim**

A është i bazuar në ligj arsyetimi i vendimit të gjykatës se ndërhyrësi kryesor, padinë e tij e ka ngritur jo vetëm kundër J.K-së (paditësit), por edhe ndaj gjithë trashëgimtarëve të G.J-së (6 gjithsej) duke përfshirë edhe paditësin J.K, e në këtë mënyrë ka shtuar ndërgjyqësat (të paditurit 5 të tillë), për rrjedhojë padia e ndërhyrësit kryesor nuk mund të gjykohet në këtë gjykim?

Nëse gjykata ka pranuar se, padia e ndërhyrësit kryesor plotëson kushtet për t’u gjykuar në këtë gjykim së bashku me padinë dhe nëse gjykata vendos rrëzimin e padisë së parë, a nuk e ruan pavarësinë ndërhyrja kryesore të shqyrtohet e të zgjidhet në themel, duke u trajtuar sikur të gjykohej në një gjykim të mëvetësishëm?

Interpretimi i nenit 189 të KPC-së, i cili parashikon se padia e ndërhyrësit kryesor mund të ngrihet kundër të dy palëve ose njërës palë të gjykimit të filluar (pra, jo duke shtuar palë të tjera) a nuk duhet interpretuar ngushtësisht edhe në harmoni me parashikimet e nenit 161 të KPC-së (bashkëndërgjyqësia e detyrueshme)?

**Temat kryesore që do të trajtohen:**

1. Palët në procesin gjyqësor civil;
2. Kushtet për të qenë palë në procesin gjyqësor civil; zotësia procedurale për të vepruar; zotësia për të qenë palë në proces; heqja ose kufizimi i zotësisë procedurale për të vepruar; përfaqësimi i palëve në proces;
3. Legjitimimi procedural;
4. Legjitimimi real;
5. Personi i tretë në gjykimin civil; ndërhyrja vullnetare; ndërhyrja kryesore; ndërhyrja dytësore; ndërhyrja e detyrueshme; thirrja e personit të tretë nga pala; thirrja e personit të tretë nga gjykata; të drejtat procedurale të personit të tretë dhe dalja jashtë gjykimit;
6. Institute procedurale të lidhura me ndërgjyqësinë: zëvendësimi procedural; kalimi procedural; bashkëndërgjyqësia.

**Metodologjia:**

Pyetje, diskutime, debate për raste të praktikës gjyqësore.

**Literaturë e detyruar:**

1. Grup autorësh “Vështrim krahasues mbi procedurën civile”.
2. Brati, A. “Procedura civile”, Botimi I, 2008.
3. Brestovci, Faik. “E drejta procedurale civile”, Prishtinë, 2002.
4. Lamani, Alqiviadh. “Procedura civile e Republikës Popullore të Shqipërisë”, Tiranë, 1962.

**Legjislacion:**

1. Kodi i Procedurës Civile, 1996, i ndryshuar.
2. Kodi i Familjes, 2003, (i ndryshuar).
3. Kodi Civil 1996, i ndryshuar.

**Jurisprudenca:**

1. Vendime Unifikuese të Kolegjeve të Bashkuara të Gjykatës së Lartë nr. 3, datë 29.3.2012; nr.901, datë: 14.7.2000 dhe nr.13, datë: 24.3.2004.
2. Vendime të Kolegjeve Civile të Gjykatës së Lartë: nr. 24, datë 5.4.2018; nr. 455, datë 22.12.2009; nr. 24, datë 5.4.2018; nr. 455, datë 22.12.2009; nr. 429, datë 14.10.2015; nr. 94, datë 23.2.2012; nr. 464, datë 23.4.2002; nr. 76, datë 3.4.2018; nr. 76, datë 3.4.2018; nr. 76, datë 3.4.2018; nr. 76, datë 3.4.2018; nr. 24, datë 5.4.2018.
3. Vendim i Kolegjit Administrativ të Gjykatës së Lartë nr. 76, datë 3.4.2018.

**Literaturë e rekomanduar:**

1. Chiovenda, Giuseppe “Principii di DirittoProcessualeCivile”, Jovene Editore.
2. Tullio Liebman, Enrico “Manuale di Diritto Processuale Civile (principi)”, Giuffre Editore.
3. Nathanaili, Andrea. “Hyrje në të Drejtën Civile të RPSH-së”.
4. Nuni, Ardian. “Leksione të së drejtës civile”, Tiranë, 2004.
5. Andrija, Gams. “Hyrje në të drejtën civile”, Prishtinë, 1986.
6. Mandrioli, Crisanto “Corso di DirittoProcessualeCivile (I).Nozioni Introdutive e Disposizioni Generali”, G. Giappicheli Editore.

**TEMA VII: Gjykimi në shkallë të parë (3 orë)**

**Pyetje për vetëstudim**

1. Cilat janë risitë e ligjit nr. 37/2018 në lidhje me gjykimin në shkallë të parë?
2. Si duhet interpretuar neni 186 i KPC-së në kuadër të marrjes së provave në gjykimin në shkallë të parë?
3. Si duhet kuptuar mundësia e shtimit të objektit të padisë gjatë gjykimit, pra edhe pas lëshimit të urdhrit për caktimin e seancës gjyqësore?
4. Cili është momenti fundor (kufizues) për gjykatën për marrjen e provave?

**Kazusi 1**

Paditës: B.A; K.K.

Të paditur: F.S e të tjerë. KKK e Pronave

Objekti i padisë: Detyrimin e të paditurve të njohin të dy paditësit bashkëpronarë në pronën trashëgimore të fituar me vendimet e KK Pronave.

Baza ligjore: Nenet 119 e 349 të Kodit Civil.

**Rrethanat e çështjes:**

Me vendimet nr. 634, datë 9.4.1994 dhe nr. 971, datë 21.12.1994, të KK Pronave, të paditurve F.S e të tjerë u është njohur pronësia për disa prona të paluajtshme si dhe u është kthyer në natyrë një truall i lirë.

Paditësit B.A e K.K, si trashëgimtarë të trashëgimlënësit të tyre A.K, me pretendimin e trashëgimlënësit të tyre, kanë qenë bashkëpronarë në pronat, objekt i dy vendimeve të mësipërme të KKK Pronave, me trashëgimlësin e të paditurve, fillimisht në objektin e padisë kanë kërkuar:

Ndryshimin e dy VKK Pronave të përmendura në pikën 1 më lart, duke u deklaruar me këto vendime të KKK Pronave si përfitues të të drejtave të pronësisë edhe dy paditësit.

Paditësit, gjatë veprimeve përgatitore gjyqësore i kanë kërkuar gjykatës:

Të ndryshojnë objektin e padisë, duke e formuluar në këtë mënyrë: “detyrimin e të paditurve F.S e të tjerë... të njohin paditësit bashkëpronarë si bashkëtrashëgimtarë”, duke e bazuar këtë kërkesë në nenet 119 e 349 të Kodit Civil.

Të ndryshojë edhe ndërgjyqësia, duke u hequr si palë e paditur KKK Pronave, me arsyetim se paditësit nuk kërkojnë ndryshimin e vendimeve të marra prej tyre, por vetëm njohjen e tyre bashkëpronarë (bashkëtrashëgimtarë) me të paditurit.

Kërkesa e paditësve është pranuar me vendim të ndërmjetëm të Gjykatës së Shkallës së Parë dhe çështja ka kaluar në seancë gjyqësore, duke e shqyrtuar atë.

Gjykata e shkallës së parë, me vendim përfundimtar ka vendosur:

“Pranimin e padisë së paditësve B.A dhe K.K duke detyruar të paditurit t’i njohin paditësit bashkëpronarë në pronat e njohura e kthyera me dy vendimet e KKK Pronave, si dhe regjistrimin e tyre në hipotekë edhe në emër të tyre...”.

**Çështje për diskutim**

1. A është i bazuar në nenin 185 të KPC-së, vendimi i Gjykatës së Rrethit, e cila ka pranuar kërkesën e paditësve “për ndryshimin e objektit të padisë” duke e përcaktuar atë sipas formulimeve, të cilat janë pasqyruar në pikën 3 (të rrethanave të çështjes), duke pasur parasysh se jo vetëm është “ndryshuar objekti” i padisë, por është pranuar edhe heqja si i paditur KKK Pronave?
2. Në rastin konkret, duke analizuar rrethanat e mësipërme, a është e vërtetë se është ndryshuar e shtuar vetëm objekti i padisë apo është ndryshuar edhe shkaku i padisë?
3. Në rast se, pranohet nga gjykata në seancë përgatitore se me kërkesën e të paditurve është kërkuar jo vetëm ndryshimi e shtimi i objektit të padisë, por edhe shkaku i padisë çfarë vendimi do të marrë gjyqtari i veprimeve paraprake (në seancë përgatitore)? Do të rrëzojë kërkesën si të pabazuar në nenin 185/1 të KPC-së dhe do të vazhdojë gjykimin e padisë me objektin fillestar? Apo do të vendosë pushimin e gjykimit të padisë, pasi paditësit duke ndryshuar objektin e shkakun e padisë kanë hequr dorë nga gjykimi i padisë së parë?
4. Shkurtimisht bëni arsyetimin ligjor të përgjigjes suaj.
5. A ka të drejtë paditësi (paditësit) gjatë fazave të gjykimit në shkallë të parë, të ndryshojë palët e paditura: t’i shtojë; t’i pakësojë, siç kanë bërë në rastin konkret paditësit, të cilët kanë hequr si të paditur KKK Pronave, me arsyetimin se nuk kanë asnjë kërkim kundrejt tyre, duke ia kundrejtuar kërkimet e tyre vetëm të paditurve të tjerë?

**Temat kryesore për trajtim:**

1. Parime të përgjithshme;
2. Ngritja e padisë në gjykatë;
3. Deklarata e mbrojtjes;
4. Paraqitja e kundërpadisë;
5. Veprimet paraprake të gjyqtarit të vetëm;
6. Seanca përgatitore;
7. Urdhri për caktimin e seancës gjyqësore;
8. Seanca gjyqësore, zhvillimi i hetimit gjyqësor dhe rregullat e përgjithshme të marrjes së provave, përfundimi i hetimit gjyqësor dhe bisedimet përfundimtare;
9. Vendimmarrja e gjykatës dhe dhënia e vendimit, (i) Llojet e vendimeve, (ii) përmbajtja e vendimit të gjykatës, (iii) ndreqja e gabimeve, plotësimi , sqarimi e interpretimi i vendimit;
10. Vendimi me ekzekutim të përkohshëm;
11. Pezullimi i gjykimit;
12. Pushimi i gjykimit.

**Metodologjia:**

Leksion, pyetje, diskutime, debate për raste të praktikës gjyqësore.

**Literaturë e detyruar:**

1. Lamani, A. “Procedura civile e Republikës së Shqipërisë”, 1962.
2. Grup autorësh “Vështrim krahasues mbi procedurën civile”.
3. Brestovci, Faik. “E Drejta Procedurale Civile”, Prishtinë, 2002.
4. Kola (Tafaj), F., Vokshi, A. “Procedurë Civile”, botimi II, pjesa II.

**Legjislacion**

1. Kushtetuta e Republikës së Shqipërisë.
2. Kodi i Procedurës Civile, 1996, i ndryshuar.
3. Ligji nr. 10385, datë 24.2.2011, “Për ndërmjetësimin dhe zgjidhjen e mosmarrëveshjeve”.

**Jurisprudencë**

1. Vendim Unifikues i Kolegjeve të Bashkuara të Gjykatës së Lartë nr. 3, datë 29.3.2012.
2. Vendim Unifikues i Kolegjeve të Bashkuara të Gjykatës së Lartë nr. 9, datë 9.3.2006.
3. Vendim i Kolegjit Civil të Gjykatës së Lartë nr. 165, datë 18.5.2016.
4. Vendim i Kolegjit Civil të Gjykatës së Lartë me nr. 33, datë 17.1.2001.

**Literaturë e rekomanduar:**

Manuale di Diritto Processuale Civile (principi). Enrico Tullio Liebman. 1992. Giuffre Editore.

**TEMA VIII**

**Seanca përgatitore dhe urdhri për caktimin e seancës gjyqësore 3 orë**

**Temat**

1. Kriteret për caktimin e seancës përgatitore; mënyra e njoftimit, dallimi i veprimeve paraprake nga seanca përgatitore, rëndësia e tyre në eficencën e kohës gjyqësore.
2. Vendimet e gjyqtarit gjatë veprimeve paraprake.
3. Urdhri për caktimin e seancës gjyqësore.
4. Veprimet procedurale që mund të kryhen deri në lëshimin e urdhrit për caktimin e seancës gjyqësore dhe ato që mund të kryhen përtej këtij momenti.
5. Drejtimi i hetimit gjyqësor nga gjykata.

**Përshkrimi i temës**

Përgatitja e seancës gjyqësore është element ndikues i drejtpërdrejtë mbi ecurinë e eficencës së kohës gjyqësore me synimin që proceset gjyqësore të përfundojnë në afate të arsyeshme, afate të nevojshme për garanci të palëve për të mbrojtur interesat e tyre në ligjshme në proces, por pa “shpërdoruar” kohë të panevojshme për zgjidhjen e drejtë të mosmarrëveshjes.

Studime dhe opinione të publikut kanë treguar si ndikon në cenimin e kredibilitetit publik të gjykatës zvarritja e proceseve gjyqësore. Slogani “drejtësi e vonuar, drejtësi e mohuar” flet qartazi për këtë ndikim.

Eksperiencat e gjykatave shqiptare kanë treguar se, për shkaqe nga më të ndryshmet proceset gjyqësore shoqëroheshin me zvarritje të padrejta, veçanërisht nga seanca gjyqësore të dështuara në të cilat nuk kryhej asnjë veprim procedural.

Ndryshimet e vitit 2017 kanë krijuar një terren krejtësisht të ndryshëm ligjor për mundësitë procedurale që dekurajojnë qëndrimet abuzive në zvarritjen e proceseve civile. Në këtë disiplinim të procesit ndryshimet më të rëndësishme procedurale lidhen me eficencën e munguar të seancës përgatitore dhe me disiplinimin e paraqitjes së provave nga palët. Këto ndryshime duhet të kuptohen jo vetëm në interpretimin literal por edhe në frymën që ndryshimet procedurale sollën në drejtim të eficencës së kohës gjyqësore.

Për shkak të ndryshimeve rrënjësore natyrshëm krijohen edhe paqartësi të lidhura me një praktikë shumëvjeçare që kërkohet të ndryshohet në mënyrë të menjëhershme. Është e rëndësishme që të kuptohet se eficenca dhe nevoja për shpejtësi nuk mund të konsiderohen në të kundërt, si një nevojë për të cenuar interesat e ligjshme të palëve për të mbrojtur interesat e tyre të ligjshme duke pasur kohën e nevojshme në dispozicion. Në këtë konsideratë gjyqtarët duhet të tregohen të kujdesshëm për të përdorur sipas kuptimit të tyre edhe aspektet procedurale që lidhen me seancën përgatitore, sidomos në përdorimin e arsyeshëm të seancës përgatitore “vullnetare”.

Kjo temë përfshin edhe çështje që lidhen me vendimet për masat e përkohshme. Problematikat e këtij instituti procedural kanë pasuruar në mënyrë të dukshme praktikën tonë gjyqësore, përfshirë edhe jurisprudencës unifikuese. Në ndryshim nga vendimet e zakonshme të gjykatës të cilat vihen në ekzekutim të detyrueshëm pas kontrollit gjyqësor nga gjykata më të larta, këto vendime janë menjëherë të ekzekutueshme. Kjo cilësi e bën më të ndjeshme për interesat e palëve zbatimin e drejtë të kërkesave të ligjit në këtë vendimmarrje.

**Metodologjia**:

Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

Paraqitje/prezantime në auditor me ppt, raste për debat, raste studimore. Organizimi i seancave interaktive me debate e diskutime juridike.

Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin.

Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

Sesione të kombinuara me kurset e lëndëve të tjera, në bashkëpunim me pedagogët përkatës.

Përgatitje e gjyqeve imituese duke ndarë kandidatët në rolin e aktorëve të procesit si gjyqtarë, prokurorë, avokatë, ekspertë e të tjera.

Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to.

**Çështjet/ pyetjet vetëstudimore**

1. Si ndikon organizimi efektiv i seancës përgatitore në eficencën e kohës gjyqësore?
2. Cilat janë dallimet më të rëndësishme ndërmjet veprimeve paraprake nga seanca përgatitore?
3. Cilat janë veprimet procedurale që mund të kryhen deri në momentin e lëshimit të urdhrit për caktimin e seancës gjyqësore dhe ato që, si rregull, nuk mund të kryhen pas këtij momenti, një listë e shkurtuar e rasteve përjashtimore?
4. Si kuptohet përcaktimi “jo më vonë se 30 ditë nga njoftimi i kërkesëpadisë”. A mund të caktojë gjykata një afat më të shkurtër se 30 ditë, nëse po mbi cilat kritere? Çfarë ndodh nëse i padituri prapëson këtë afat si të papërshtatshëm?
5. A mund të merren vendimet e veprimeve paraprake (juridiksion etj..) para komunikimit të padisë për palën e paditur?
6. Si mbrohet në procesin civil i padituri që nuk ka paraqitur deklaratë mbrojtje?
7. A mund të merret vendimi për caktimin e ekspertit nga një gjyqtar i vetëm për paditë që gjykohen me tre gjyqtarë në shkallë të parë?
8. Po vendimet e pushimit për shkak të juridiksionit etj., a mund të merren nga një gjyqtar i vetëm?
9. Skenari i parë. Pas urdhrit i padituri, paraqitet dhe provon se nuk ka pasur asnjë dijeni për procesin e deriatëhershëm, nuk ka njoftim për padinë dhe prandaj nuk ka paraqitur deklaratë mbrojtjeje. Mbi këto argumente kërkon “rivendosjen në afat të deklaratës së mbrojtjes dhe të provave që ka bashkëlidhur.
10. Pyetje: Rivendosja në afat e kthen procesin në veprimet përgatitore, revokon urdhrin, apo plotësohen mundësitë procedurale të munguara të të paditurit. A ka një afat të ri edhe për paditësin për provat kundërshtuese të deklaratës?

**Skenari 2.** I padituri ka kërkuar në deklaratën e mbrojtjes kërkesë për thirrjen e një personi të tretë që të bashkohet me të. (P.sh.: i padituri për pronësinë e një sendi kërkon shitësin e tij – për t’u mbrojtur më pas nëse humb pronësinë e sendit në këtë proces.)

Gjykata ka rrëzuar këtë kërkesë dhe, (sipas nenit 194) është ushtruar apel.

Gjykata e apelit ka ndryshuar vendimin e ndërmjetëm të gjykatës së shkallës së parë duke urdhëruar thirrjen e personit të tretë sipas kërkesës së të paditurit.

Ndërkohë në gjykimin në shkallë të parë, është nxjerrë urdhri për caktimin e seancës gjyqësore. Cilat janë veprimet procedurale pasuese?

A është detyruese caktimi i seancës përgatitore fakultative nga gjykata nëse i padituri, në deklaratën e mbrojtjes deklaron se do të depozitojë kundërpadi pa e paraqitur atë së bashku me deklaratën?

Si do të përcaktohet “garancia pasurore”, mbi cilat kritere gjykata do të vlerësojë këtë masë, a është në pajtim me ligjin “sugjerimi nga gjykata i një mase më të madhe garancie, ose i një lloji tjetër” nga ana e gjykatës?

A mundet gjykata “të zëvendësojë” një kërkim për masë të përkohshme të paditësit me një masë tjetër të vlerësuar më të përshtatshme me vetë sigurimin e kërkimeve të paditësit në padi.

Nëse kërkesa për masë paraqitet para ngritjes së padisë, a duhen treguar në kërkesë edhe elementet e padisë që kërkohet të sigurohet? Cilat janë elementet që duhet të bëhen prezent me pasojë mospranimin e kërkesës?

**Literatura e detyruar:**

1. Vendimi nr. 43, datë 12.7.2016 i Gjykatës Kushtetuese.
2. Vendimi Unifikues nr. 10/2004 i Kolegjeve të Bashkuara të Gjykatës së Lartë.
3. Nr. 00-2016-3333 i vendimit (499), datë 5.10.2016 i Kolegjit Civil të Gjykatës së Lartë.
4. Vendim, nr. akti 2836, datë 9.10.2015 i Gjykatës së Rrethit Gjyqësor Vlorë (Për pezullimin e gjykimit dhe dërgimin e çështjes në Gjykatën Kushtetuese).
5. Vendim nr. akti 2294, datë 26.8.2016 i Gjykatës së Rrethit Gjyqësor Vlorë (Për pezullimin e gjykimit dhe dërgimin e çështjes në Gjykatën Kushtetuese).

**Tekstet:**

1. Kodi i Procedurës Civile, 1996, i ndryshuar.
2. Ligji nr. 49/2012, “Për organizimin dhe funksionimin e gjykatave; administrative dhe gjykimin e mosmarrëveshjeve administrative”.
3. Grup autorësh “Vështrim krahasues mbi procedurën civile”.
4. Kola-Tafaj, Flutura., Vokshi, Asim. “Procedurë civile”, Botimi II.
5. Konventa e Hagës për njohjen dhe zbatimin e vendimeve të huaja në fushën civile dhe tregtare, aderuar me ligjin nr. 10194, datë 10.12.2009.
6. Konventa e Konferencës së Hagës “Për procedurën civile”, e miratuar me ligjin nr. 10182, datë 29.10.209.
7. Konventa “Për njoftimin dhe dorëzimin jashtë shtetit të dokumenteve gjyqësore dhe jashtëgjyqësore në fushën civile dhe tregtare”, e miratuar me ligjin nr. 9554, datë 8.6.2006 dhe e botuar në Fletoren Zyrtare datë 6.7.2006.
8. Protokolli Shtesë i Konventës Europiane për Informimin për të Drejtën e Huaj, ratifikuar me ligjin nr. 9488, datë 13.3.2006.
9. Konventa Europiane për Informimin për të Drejtën e Huaj, ratifikuar me ligjin nr. 8703, datë 1.12.2000.
10. Protokolli Shtesë i Marrëveshjes Europiane për Transmetimin e Kërkesave të Ndihmës Gjyqësore, ratifikuar me ligjin nr. 8882, datë 18.4.2002.
11. Marrëveshja Europiane për Transmetimin e Kërkesave të Ndihmës Gjyqësore ratifikuar me ligjin nr. 8705, datë 1.12.2000.

**Ndihmëse:**

1. Lamani, A. “Procedura civile e Republikës së Shqipërisë”, 1962.
2. Çeço, S. “E drejta procedurale civile në RPSSH”.
3. Brati, A. “Procedura civile”, Botimi I, 2008.
4. Brestovci, Faik. “E drejta procedurale civile”, Prishtinë, 2002.
5. Kalaja, Florjan. “Dilema kushtetuese mbi masat e sigurimit të padisë”, botuar në revistën “Jeta Juridike” nr. 3/ 2016.

**Faqe interneti**  
1. http://www.gjk.gov.al/  
2. http://www.gjykataelarte.gov.al/  
3. https://www.gjykataeapelittirane.al/  
4. http://www.gjykatatirana.gov.al/  
5. https://hudoc.echr.coe.int  
6. https://www.academia.edu/

**TEMA IX Procesi i të provuarit 3 orë**

**Temat kryesore**

1) Parime të përgjithshme;

2) Disponibiliteti i palëve dhe oficialiteti i gjykatës në procesin e të provuarit;

3) Barra e provës dhe krahasimi i rregullimit të barrës së provës në procesin gjyqësor civil dhe administrative;

4) Faktet juridike që duhen provuar dhe dallimi i fakteve materiale dhe procedurale objekt gjykimi;

5) Pretendimet, provat dhe faktet;

6) Prezumimet;

7) Barra e kontestimit në procesin civil, faktet paqësore dhe ficta conffesio;

8) Provat ligjore dhe provat e zakonshme;

9) Provat e konstituuara para procesit dhe provat e konstituuara në proces;

10) Indicjet dhe argumentet e provës;

11) Procesi i të provuarit në gjykimin në mungesë, përqasje krahasimore legjislacionesh, modeli francez, Italian dhe shqiptar dhe rasti i posaçëm i nenit 200 të KPC-së;

12) Standardi i të provuarit në gjykimin civil, administrativ dhe krahasimi me standardin e të provuarit në procesin penal;

13) Autonomia dhe marrëveshjet e palëve në procesin e të provuarit;

14) Roli i gjykatës në procesin e të provuarit:

Marrja e provës nga të tretët;

Formësimi i provës gjatë gjykimit;

Vendimmarrjet e ndërmjetme të gjykatës për administrimin e provave;

Vlerësimi i provave dhe dilema e nenit 309 paragrafi i dytë i KPC-së në rastin e provave ligjore;

Debati mbi neni 14, 158/7, 186, 12, 213, 304 dhe 465 paragrafi i tretë i KPC-së.

**Metodologjia**: Pyetje, diskutime, debate për raste të praktikës gjyqësore.

**Literatura:**

* Kodi i Procedurës Civile, 1996, i ndryshuar.
* Jurisprudenca e Gjykatës së Strasburgut.
* Vendimet e GJK-së.
* Vendimet Unifikuese të Gjykatës së Lartë.

**Tekstet:**

* Lamani, A. “Procedura civile e Republikës së Shqipërisë”, 1962.
* Grup autorësh “Vështrim krahasues mbi Procedurën Civile”.
* Brati, A. “Procedura civile”, Botimi I, 2008.
* Brestovci, Faik. “E drejta procedurale civile”, Prishtinë, 2002.

**TEMA X Prova ( 3 orë)**

**Temat kryesore**

1. Kuptimi i provës, burimit, mjetet për kërkimin e provës dhe objekti i të provuarit;

2. Rregullat materiale dhe procedurale të së drejtës së provave, ndalesat ligjore mbi provën dhe ndalesat ligjore të mënyrës së marrjes së provës;

3. Pranueshmëria e provës

relevanca me objektin e gjykimit;

papërdorshmëria absolute dhe relative e provës, prekluziviteti, disponibiliteti dhe oficialiteti në shqyrtimin fillestar dhe rishikues të papërdorshmërisë së provës;

papërdorshmëria e provës për ndalesa të natyrës të së drejtës materiale dhe procedurale;

përdorshmëria e kushtëzuar e provës;

4. Kuptimi i nenit 11 të KPC-së:

Cilat janë ligjet e tjera që vendosin rregulla për procesin e të provuarit?

A vlejnë rregullat e papërdorshmërisë së provës në procesin penal për procesin civil apo administrativ?

A mund të përdoren në procesin civil dhe administrativ provat që në procesin penal janë të papërdorshme?

A janë burim i së drejtës procedurale civile rregullat e marrjes së provës në KPP për sa kohë ligji procedural civil ometon në rregullimet e posaçme?

5. Provat tipike, provat atipike dhe provat e ndaluara nga ligji;

Autenticiteti dhe falsiteti i provës.

**Metodologjia**: Pyetje, diskutime, debate për raste të praktikës gjyqësore.

**Literatura:**

1. Kodi i Procedurës Civile, 1996, i ndryshuar.
2. Jurisprudenca e Gjykatës së Strasburgut.
3. Vendimet e GJK-së.
4. Vendimet Unifikuese të Gjykatës së Lartë.

**Tekstet:**

* Lamani, A. “Procedura civile e Republikës së Shqipërisë”, 1962.
* Grup autorësh - “Vështrim krahasues mbi Procedurën Civile”.
* Brati, A. “Procedura civile”, Botimi I, 2008.
* Brestovci, Faik. “E drejta procedurale civile”, Prishtinë, 2002.
* Marrëveshje ndërmjet Republikës së Shqipërisë dhe Republikës së Bullgarisë për Ndihmë të Ndërsjellë Juridike në Çështjet Civile, ratifikuar me ligjin nr. 9348, datë 24.2.2005.
* Marrëveshje ndërmjet qeverisë shqiptare dhe qeverisë së Maqedonisë për ndihmë juridike në fushën civile dhe penale, nënshkruar më 15.1.1998.
* Konventë mbi ndihmën e ndërsjellë gjyqësore në fushat civile, tregtare dhe penale midis Republikës së Shqipërisë dhe Republikës së Turqisë, nënshkruar më 15.3.1995.
* Protokoll i shkëmbimit të instrumenteve të ratifikimit të Konventës mbi ndihmën e ndërsjellë gjyqësore në fushat civile, tregtare dhe penale ndërmjet Republikës së Shqipërisë dhe Republikës së Turqisë, nënshkruar dhe në fuqi më 20.2.1998.
* Konventë midis Republikës së Shqipërisë dhe Republikës së Greqisë mbi ndihmën gjyqësore në çështjet civile dhe penale, nënshkruar më 17.5.1993.
* Konventa e Konferencës së Hagës për marrjen e provave jashtë shtetit në çështjet civile ose tregtare, aderuar me ligjin nr. 10255, datë 25.3.2010.
* Konventa e Hagës për njohjen dhe zbatimin e vendimeve të huaja në fushën civile dhe tregtare, aderuar me ligjin nr. 10194, datë 10.12.2009.
* Konventa e Konferencës së Hagës “Për procedurën civile”, e miratuar me ligjin nr. 10182, datë 29.10.209.
* Konventa “Për njoftimin dhe dorëzimin jashtë shtetit të dokumenteve gjyqësore dhe jashtëgjyqësore në fushën civile dhe tregtare”, e miratuar me ligjin nr. 9554, datë 8.6.2006 dhe e botuar në Fletoren Zyrtare datë 6.7.2006.
* Protokolli Shtesë i Konventës Europiane për Informimin për të Drejtën e Huaj, ratifikuar me ligjin nr. 9488, datë 13.3.2006.
* Konventa Europiane për Informimin për të Drejtën e Huaj, ratifikuar me ligjin nr. 8703, datë 1.12.2000.
* Protokolli Shtesë i Marrëveshjes Europiane për Transmetimin e Kërkesave të Ndihmës Gjyqësore, ratifikuar me ligjin nr. 8882, datë 18.4.2002.
* Marrëveshja Europiane për Transmetimin e Kërkesave të Ndihmës Gjyqësore ratifikuar me ligjin nr. 8705, datë 1.12.2000.

**TEMA XI Llojet e provave 6 orë**

**Temat kryesore**

* Dëshmitari:
* Ndalesat objektive të provës me dëshmitarë;
* Ndalesat subjektive të provës me dëshmitarë;
* Përdorshmëria e kushtëzuar e provës me dëshmitarë (neni 233 i KPC-së);
* Përdorshmëria e pakushtëzuar e provës me dëshmitarë (faktet e paligjshme dhe falsiteti i shkresës dhe neni 234 i KPC-së);
* Procedura e formësimit të provës me dëshmitarë;
* Dëshmia noteriale si provë atipike dhe si provë tipike në gjykimin e posaçëm të padive me vlerë të vogël;
* Analogjia me rregullimet procedurale penale të provës me dëshmitar si komplementim i KPC-së sipas paragrafit të dytë të nenit 1 dhe nenit 11;

**Ballafaqimi i dëshmitarëve**

2. Fillimi i provës me shkresë:

Fillimi i provës në kuptimin e gjerë;

Fillimi i provës me shkresë në kuptimin e ngushtë;

Komplementimi i gjysmëprovës gjatë gjykimit;

**3. Pohimi:**

Pohimi gjyqësor;

Pohimi jashtëgjyqësor;

Pohimi formal dhe pohimi joformal;

Roli i gjykatës në marrjen e pohimit nga palët;

Lloj prove apo mjet për shkarkimin nga barra e provës?;

Pohimi si provë e zakonshme dhe provë ligjore;

Pohimi sipas ndërgjyqësve, bashkëndërgjyqësisë fakultative dhe të detyrueshme;

Revokimi, pavlefshmëria dhe papërdorshmëria e pohimit;

Pohimi në të drejtat e disponueshme dhe të padisponueshme.

**4. Eksperti:**

Natyra juridike e provës me ekspert;

Ekspertimi i marrë nga procese të tjera administrative, civile apo penale të tjera;

Ekspertimi privat;

Formësimi i provës me ekspert sipas fazave të gjykimit civil;

Roli i palëve dhe i gjykatës në marrjen dhe formësimin e provës me ekspert;

Tarifat e ekspertit, përgjegjësia civile e palëve për shpenzimet gjyqësore në marrjen e kësaj prove;

Paplotësia e aktit të ekspertimit, përsëritja e ekspertimit;

Përdorshmëria e aktit të ekspertimit në rigjykim (paragrafi i fundit i nenit 467 i KPC-së);

Ekspertimi i rremë mbi faktin e konstatuar apo mbi opinionet e ekspertit dhe dallimi i këtyre dy pjesëve të aktit të ekspertimit;

**5. Këqyrja:**

Natyra juridike e këqyrjes;

Këqyrja nëpërmjet ekspertit të caktuar nga gjykata;

Këqyrja nëpërmjet ekspertëve private;

Këqyrja e marrë nga procese administrative, civile apo penale të tjera;

Këqyrja si veprim hetimor i papërsëritshëm.

**6. Prova materiale:**

**7. Eksperimenti:**

* Analogjia dhe komplementimi me rregullimet procedurale penale për zhvillimin e eksperimentit;
* Përdorimi i rezultateve të eksperimenteve nga procedimet e tjera civile, administrative dhe penale;
* Formësimi i provës dhe subjektet ndihmëse në proces.

**Metodologjia**: Pyetje, diskutime, debate për raste të praktikës gjyqësore.

**Literatura:**

* Alqiviadh Lamani, “Procedura civile e Republikës së Shqipërisë”, 1962.
* Grup autorësh “Vështrim krahasues mbi Procedurën Civile”, Botim i Shkollës së Magjistraturës;
* Brati, A. “Procedura civile”, Botimi I, 2008.
* Brestovci, Faik. “E drejta procedurale civile”, Prishtinë, 2002.
* Hoxhaj, Ina. “Roli i gjykatës në procesin e të provuarit gjatë gjykimit në shkallë të parë”, Shkolla e Magjistraturës, 2014.
* Leuzzi, Salvo. “I mezzi di prova nel processo civile”, Giuffre Editore, Milano 2013.
* “Manual i së drejtës procedurale civile Italiane”, përkthyer në shqip nga Arben Vani, botim i Shkollës Kombëtare të Avokatisë.
* Hoxhaj, Ina. “Pohimi dhe heshtja si mjet prove në gjykimin civil”, Revista Avokatia nr. 26, viti 2019, Botim i Dhomës Kombëtare të Avokatisë.

**TEMA XII Llojet e provave shkresore 3 orë**

**Temat kryesore**

1. Shkresa e thjeshtë;
2. Shkresa private e palës;
3. Shkresa private e personave të tretë ndërgjyqës;
4. Shkresa private e personave të tretë të huaj mbi procesin;
5. Pretendimet për autenticitetin e shkresës private;
6. Kopja dhe fotokopja e shkresës private;
7. Pranimi i autenticitetit të shkresës private dhe shndërrimi i shkresës private në provë me fuqi të plotë provuese (neni 267 i KPC);
8. Prapësimi për falistet, gjykimi incidental dhe principal i pretendimit të palës për falsitet të shkresës zyrtare;
9. Krahasimi i shkresave dhe akti i ekspertimit në verifikimin e falsitetit (procedura, modelet e lira, modelet eksperimentale, barra e provës dhe roli i gjykatës në këtë procedure të posaçme;
10. Vlera provuese e vendimit të mosfillimit apo pushimit të prokurorit në konkluzionin se shkresa është e falsifikuar.
11. Akti zyrtar.
12. Akti zyrtar narrativ;
13. Akti zyrtar dispozitiv;
14. Kufijtë e provës ligjore dhe provës së plotë sipas konceptit të fuqisë së plotë provuese;
15. Fuqia e zakonshme provuese e provës zyrtare;
16. Prova zyrtare në gjykimet civile apo administrative në të cilat palë është vetë subjekti i së drejtës publike që ka nxjerrë shkresën zyrtare;
17. Pretendimet për nulitetin ligjor të aktit administrativ dhe zhvleftësimi i fuqisë provuese të aktit zyrtar dispozitiv;
18. Prapësimi i falsitetit, gjykimi incidental dhe principal i pretendimit të palës për falsitet;
19. Shqyrtimi kryesisht nga gjykata i falsitetit të shkresës;
20. Pjesëmarrja e prokurorit në gjykimin e falsitetit sipas nenit 193 të KPC;
21. Vlera provuese e vendimit të mosfillimit apo pushimit të prokurorit në konkluzionin se shkresa është e falsifikuar.

**Metodologjia**: Pyetje, diskutime, debate për raste të praktikës gjyqësore.

**Literatura**:

* Alqiviadh Lamani, “Procedura civile e Republikës së Shqipërisë”, 1962.
* Grup autorësh “Vështrim krahasues mbi Procedurën Civile”, Botim i Shkollës së Magjistraturës;
* Brati, A. “Procedura civile”, Botimi I, 2008.
* Brestovci, Faik. “E drejta procedurale civile”, Prishtinë, 2002.
* Hoxhaj, Ina. “Roli i gjykatës në procesin e të provuarit gjatë gjykimit në shkallë të parë”, Shkolla e Magjistraturës, 2014.
* Leuzzi, Salvo. “I mezzi di prova nel processo civile”, Giuffre Editore, Milano 2013.
* “Manual i së drejtës procedurale civile Italiane”, përkthyer në shqip nga Arben Vani, botim i Shkollës Kombëtare të Avokatisë.
* Hoxhaj, Ina. “Pohimi dhe heshtja si mjet prove në gjykimin civil”, Revista Avokatia nr. 26, viti 2019, Botim i Dhomës Kombëtare të Avokatisë.

**TEMA XIII Vendimet gjyqësore 3 orë**

**Temat kryesore**

1. Kuptimi i vendimit gjyqësor;
2. Llojet e vendimeve;
3. Vendimet e ndërmjetme;
4. Vendimi përfundimtar;
5. Vendimi i pezullimit të gjykimit dhe vendimi i pushimit të gjykimit;
6. Mënyra e marrjes së vendimit në dhomën e këshillimit, Elementet e vendimit;
7. Plotësimi, interpretimi, sqarimi dhe ndreqja e gabimeve të vendimit përfundimtar”

**Përshkrimi i temës**

Vendimi i gjykatës është pjesa më e rëndësishme e procesit gjyqësor. Misioni i gjykatës është zgjidhja e mosmarrëveshjes dhe, mënyra si shprehet gjykata për këtë zgjidhje është pikërisht vendimi i saj. Vendimet e gjykatës, para së gjithash vendimi përfundimtar i saj, kanë rëndësi vendimtare për kredibilitetin publik të gjykatës. Një vendim i mirë arsyetuar, me analizë logjike, lidhje integrale të pjesëve përbërëse ndikon, qoftë edhe për palën që nuk pëlqen mënyrën e zgjidhjes së mosmarrëveshjes, në reputacionin e gjykatës. Qëllimi kryesor i vendimit është pikërisht të bindë palët që gjykata ka zgjidhur mosmarrëveshjen duke sqaruar me kujdes vërtetësinë a pavërtetësinë e fakteve të pretenduara nga palët dhe zbatimin me rigorozitet të pasojave që ligji parashikon për faktet e pranuara. Është me interes që gjykata të përcjellë mesazhet, nëpërmjet vendimeve të saj, që i gjykon çështjet mbi arsyetimin logjik të zhveshur nga emocionet që mund të ndikojnë në raport me individin që është palë në proces. Vetëm në këtë mënyrë slogani “ligji është i barabartë për të gjithë” do të përcjellë mesazhet pozitive që kërkon të përcjellë sistemi gjyqësor.

Pavarësisht rëndësisë më të madhe të vendimit përfundimtar, vendimi që zgjidh mosmarrëveshjen, edhe llojet e tjera të vendimeve gjyqësore kanë rëndësinë e tyre në mirëfunksionimin e sistemit gjyqësor dhe mesazhet se “drejtësia funksionon”. Një peshë jo e vogël në mirëfunksionimin e gjykatës lidhet pikërisht me “vendimet e ndërmjetme”. Vendimi përfundimtar nuk mund të zgjidhë drejt mosmarrëveshjen nëse hetimi gjyqësor nuk është i plotë, nuk u ka ofruar palëve në proces mundësi reale për të mbrojtur çështjen e tyre. Rregullimin e një procesi gjyqësor sipas standardeve të “procesit të rregullt”, mund ta realizojë pikërisht njohja e mirë e standardeve të këtij procesi, i cili realizohet para së gjithash nëpërmjet vendimeve të ndërmjetme. Rëndësia e vendimeve të ndërmjetme ka edhe vlerën e sfidës së përhershme të gjykatës me palët lidhur me respektimin e parimeve të pavarësisë dhe paanësisë. Vendimet e ndërmjetme e bartin në vazhdimësi rrezikun e paragjykimit negativ të palës, që nuk i pranohen kërkesat e ndërmjetme, për paanshmërinë e gjykatës në proces. Kjo sfidë e bën edhe më të rëndësishme nevojën e arsyetimit të qartë dhe bindës edhe të vendimeve të ndërmjetme.

Pas shpalljes së vendimit përfundimtar, gjykata nuk mund t’i ndryshojë ato. Por, në pikëpamje të eficencës, ligji procedural parashikon mundësi të ndreqjes së gabimeve, interpretimit me qëllim sqarimi kur vendimi është i errët apo të plotësimit të vendimit në rastet kur gjykata nuk ka treguar kujdesin e duhur dhe, për rrjedhojë mund të kenë mbetur kërkime të shqyrtuara pa u shprehur zgjidhja në vendimin përfundimtar. Të gjitha këto miniprocedura që pasohen me vendimet e mësipërme janë gjithashtu të rëndësishme. Praktika gjyqësore ka treguar se mosnjohja e drejtë e këtyre mundësive procedurale bart rrezikun që, nëpërmjet, ndreqjes, interpretim-sqarimit apo plotësimit të ndryshojë thelbi i zgjidhjes së mosmarrëveshjes nga gjykata në vendimin përfundimtar.

**Temat kryesore:**

1. Rëndësia e vendimit të gjykatës, synimet e vendimit;
2. Kriteret mbi të cilat duhet të mbështetet gjykata në vlerësimin e vendimeve të ndërmjetme,
3. Dallimi i pezullimit të gjykimit nga “shtyrja e seancës gjyqësore”,
4. “Kërkesat abuzive” në rastet e kërkesave të pezullimit për shkak të “ndërvarësisë”;
5. Kushtëzimi i pezullimit të gjykimit për të nxitur palët në një procedurë ndërmjetësimi;
6. Problemet në praktikë në rastet kur vdes i padituri dhe trashëgimtarët e tij, me qëllim që të pengojnë vazhdimin e gjykimit nuk paraqiten dhe nuk iniciojnë procedurat noteriale të “çeljes së trashëgimisë”;
7. Ilustrimi i konceptit të “shkakut të ligjshëm” në kuptim të nenit 201 dhe 179 të KPC-së;
8. Ilustrim me raste praktike të konceptit të “padisë që nuk mund të ngrihet, gjykimit që nuk mund të vazhdojë”;
9. Rastet kur mund të përdoren provat e administruara në një gjykim të pushuar, (neni 300 i KP-së Civile);
10. E “drejta” e ankimit të vendimit të pezullimit sipas nenit 145/ 2 të Kushtetutës;
11. Kuptimi i “konfidencialitetit” në diskutimin për vendim dhe problemet me sistemin elektronik të menaxhimit të çështjeve;
12. Probleme praktike që rrjedhin nga paplotësia e identitetit të palëve ndërgjyqës apo adresave të komunikimit të tyre;
13. Kuptimi i konceptit, “gjykata duhet të fokusohet në çështjet thelbësore” sipas SATURN-it. Rreziqet që bart mungesa e plotësisë apo zgjerimi me pjesë të panevojshme;
14. Koncepti i “arsyetimit logjik” (praktika e GJK-së);
15. Rëndësia e trajtimit të kujdesshëm të urdhërimit për mënyrën e rimbursimit të shpenzimeve gjyqësore të parapaguara;
16. Koncepti “ … mbi provat e administruara në gjykim” dhe problemet në praktikë nga shmangia;
17. Rëndësia e trajtimit të konceptit të “barrës së provës” në arsyetimin e vendimit. Zgjidhja nëpërmjet vendimit të ndërmjetëm që përcakton, për secilën palë, faktet dhe provat sipas radhës së marrjes së tyre;
18. “Kronologjisë së ngjarjeve” në vlerësimin e drejtë për pranimin apo mospranimin e vërtetësisë së fakteve të pretenduara nga palët; ndikimi në vlerësimi e drejtë të provave dhe konkluzionet e drejta mbi faktet e pranuara;
19. Raporti i drejtë ndërmjet nevojës për, “ përgjigje për çdo kërkesë të lidhur me ligjin procedural apo material nga palët” dhe “ gjykata fokusohet në çështjet thelbësore”;
20. Rëndësia e krijimit të një raporti të drejtë ndërmjet “objektivizmit” dhe “subjektivizmit” në vlerësimet e gjykatës (refero praktikën e kolegjit civil të Gjykatës së Lartë për ndikimin që ka ndryshimi i mëvonshëm i kompetencës lëndore në kërkesat e sipërcituara);
21. Kompetenca lëndore dhe tokësore e gjykatës në kërkesat për “ interpretim, sqarim, ndreqje e gabimeve,
22. Roli i mënyrës së zgjidhjes së çështjes (vendimi që nuk ka ekzekutim, “rrëzimi i padisë” në trajtimin e kërkesave për ndreqje dhe interpretim-sqarim;
23. Rimbursimi i shpenzimeve gjyqësore bëhet nëpërmjet procedurës së “plotësimit të vendimit” apo me gjykim të veçantë;
24. Raste “paplotësie”- Vendimi i KCGJL-së për interpretimin e “pagës”
25. Rastet në të cilat plotësimi mund të bëhet nga gjykata e apelit.

**Çështjet/pyetjet vetëstudimore;**

1. Cilat janë synimet kryesore të vendimmarrjes së gjykatës?
2. Cilat janë kriteret mbi të cilat duhet të mbështetet gjykata në vlerësimin e vendimeve të ndërmjetme?
3. Cilat janë pasojat për palët në dallimin e pezullimit të gjykimit nga “shtyrja e seancës gjyqësore”?
4. Çfarë duhet kuptuar me “kërkesë abuzive” në rastet e kërkesave të pezullimit për shkak të “ndërvarësisë”?
5. A mjafton vetëm kërkesa e njërës palë për ndërmjetësim për “të diktuar pezullimin e gjykimit”?
6. A duhet të “ndihmojë” gjykata palët, për efekt të shpejtimit të procesit me informacionin ligjor për të kërkuar “caktimin e kujdestarit të pasurisë trashëgimore” në rastet kur gjykimi pezullohet për shkak të vdekjes së palës?
7. Ilustrimi i konceptit të “shkakut të ligjshëm” në kuptim të nenit 201 dhe 179 të KPC-së.
8. Ilustroni me raste praktike konceptin e “padisë që nuk mund të ngrihet, gjykimit që nuk mund të vazhdojë”.
9. Diskutim për rastet kur mund të përdoren provat e administruara në një gjykim të pushuar, (neni 300 i KP Civile).
10. Diskutim mbi të drejtën e ankimit të vendimit të pezullimit sipas nenit 145/ 2 të Kushtetutës.
11. Koncepti i “konfidencialitetit” në diskutimin për vendim dhe problemet me sistemin elektronik të menaxhimit të çështjeve.
12. Çfarë problemesh sjell në praktikë paplotësia e identitetit të palëve ndërgjyqës apo adresave të komunikimit të tyre.
13. Çfarë elementesh duhet të plotësojë një vendim gjyqësor që të konsiderohet “i arsyetuar në mënyrë të plotë” dhe rreziqet e zgjerimit me informacione të padobishme. Rreziqet që bart mungesa e plotësisë apo zgjerimi me pjesë të panevojshme.
14. Koncepti i “arsyetimit logjik” (praktika e GJK-së).
15. Problemet në praktikë nga dispozitivi i errët dhe i paqartë, rëndësia e trajtimit të kujdesshëm të urdhërimit për mënyrën e rimbursimit të shpenzimeve gjyqësore të parapaguara.
16. Çfarë do të thotë “ … mbi provat e administruara në gjykim”.
17. Rëndësia e trajtimit të konceptit të “barrës së provës” në arsyetimin e vendimit.
18. Rëndësia e “kronologjisë së ngjarjeve” në vlerësimin e drejtë për pranimin apo mospranimin e vërtetësisë së fakteve të pretenduara nga palët.
19. Rëndësia e konceptit “përgjigje për çdo kërkesë të lidhur me ligjin procedural apo material nga palët”.
20. Raporti ndërmjet “objektivizmit” dhe “subjektivizmit” në vlerësimet e gjykatës.
21. Kompetenca e gjykatës në kërkesat për “interpretim, sqarim, ndreqje e gabimeve”.
22. A mund të kërkohet interpretimi i një vendimi që nuk ka ekzekutim, “rrëzimi i padisë”.
23. Gjykata kompetente në kushtet e ndryshimit të kompetencës lëndore për shkak të ligjit.
24. A mund të bëhet rimbursimi i shpenzimeve gjyqësore nëpërmjet “plotësimit të vendimit” apo me gjykim të veçantë.
25. A mund të kërkohet sqarimi i një vendimi gjyqësor “të prishur”?

**Kazus:**

Tema “Vendimet gjyqësore”

A depoziton padi në gjykatë me objekt “detyrimin e gjyqtarit X të shpërblejë dëmin e shkaktuar për shkak të vonesave në gjykimin e një padie të mëparshme përtej “afatit të arsyeshëm”.

Gjyqtari Y, në veprimet paraprake, e konsideron këtë padi si një padi që nuk mund të ngrihet për shkak të mungesës së legjitimit pasiv dhe vendos “pushimin e gjykimit”. Ky vendim nuk ankimohet dhe për rrjedhojë merr formë të prerë.

A, duke pretenduar se, ky vendim i pushimit të gjykimit nuk është në kushtet e “gjësë së gjykuar”, e ridepoziton të njëjtën padi.

**Çështje për diskutim**

Ju jeni gjyqtari Z. Cili do të jetë vendimi juaj për këtë padi si dhe në mënyrë të shkurtuat argumentet që do të përdorni.

Dispozitivi me një arsyetim të përmbledhur, jo më shumë se 100 fjalë.

**Metodologjia:**

Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

Paraqitje/prezantime në auditor me ppt, raste për debat, raste studimore. Organizimi i seancave interaktive me debate e diskutime juridike.

Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;

Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

Sesione të kombinuara me kurset e lëndëve të tjera, në bashkëpunim me pedagogët përkatës.

Përgatitje e gjyqeve imituese duke ndarë kandidatët në rolin e aktorëve të procesit si gjyqtarë, prokurorë, avokatë, ekspertë e të tjera.

Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to;

**Literatura e detyruar:**

* Kodi i Procedurës Civile, 1996, i ndryshuar.
* Jurisprudenca e Gjykatës së Strasburgut.
* Udhëzimet e rishikuara të SATURN-it për menaxhimin e kohës gjyqësore (Rishikimi i dytë), V. Udhëzime për gjyqtarët.
* Vendimet e GJK-së. Veçanërisht vendimi nr. 33, datë 8.12.2005.
* Vendime të Kolegjit Civil apo Administrativ të Gjykatës së Lartë:
* Nr.00-2010-1373 i vendimit (397), datë 21.10.2010.
* Nr.00-2011-2017 i vendimit (458), datë 20.10.2011.
* Nr.00-2012-1810 i vendimit (366), datë 10.7.2012.
* Nr.00-2013-872 i vendimit (197), datë 19.3.2013.
* Nr.00-2014-1438 i vendimit (234), datë 18.3.2014.
* Nr.00 - 2014 - 3041 i vendimit (469/1), datë 25.9.2014.
* Nr. 00-2015-87 i vendimit, datë 20.1.2015.
* Nr. 00-2015 - 2846 i vendimit (342), datë 2.7.2015.
* Nr. 00-2015-3950 i vendimit (485), datë 18.11.2015.
* Nr. 00-2015- 4407 i vendimit (654), datë 26.11.2015.
* Nr. 00-2017-515 i vendimit, datë 6.3.2017.
* Nr. 00-2018 - 867 i vendimit, datë 24.4.2018.
* Nr. 00-2018-706 i vendimit (44), datë 7.6.2001.

**Literatura ndihmëse:**

**Tekstet:**

1. Lamani, A. “Procedura civile e Republikës së Shqipërisë”, 1962.
2. Grup autorësh “Vështrim krahasues mbi procedurën civile”.
3. Brati, A. “Procedura civile”, Botimi I, 2008.
4. Kola-Tafaj, Flutura., Vokshi, Asim. “Procedurë civile”, Botimi II.
5. Brestovci, Faik. “E drejta procedurale civile”, Prishtinë, 2002.
6. Konventa e Hagës për njohjen dhe zbatimin e vendimeve të huaja në fushën civile dhe tregtare, aderuar me ligjin nr. 10194, datë 10.12.2009.
7. Konventa e Konferencës së Hagës “Për procedurën civile”, e miratuar me ligjin nr. 10182, datë 29.10.2009.
8. Konventa “Për njoftimin dhe dorëzimin jashtë shtetit të dokumenteve gjyqësore dhe jashtëgjyqësore në fushën civile dhe tregtare”, e miratuar me ligjin nr. 9554, datë 8.6.2006 dhe e botuar në Fletoren Zyrtare datë 6.7.2006.
9. Protokolli Shtesë i Konventës Europiane për Informimin për të Drejtën e Huaj, ratifikuar me ligjin nr. 9488, datë 13.3.2006.
10. Konventa Europiane për Informimin për të Drejtën e Huaj, ratifikuar me ligjin nr. 8703, datë 1.12.2000.
11. Protokolli Shtesë i Marrëveshjes Europiane për Transmetimin e Kërkesave të Ndihmës Gjyqësore, ratifikuar me ligjin nr. 8882, datë 18.4.2002.
12. Marrëveshja Europiane për Transmetimin e Kërkesave të Ndihmës Gjyqësore ratifikuar me ligjin nr. 8705, datë 1.12.2000.

**Faqe interneti**

1.http://www.gjk.gov.al/  
2.http://www.gjykataelarte.gov.al/  
3.https://www.gjykataeapelittirane.al/  
4.http://www.gjykatatirana.gov.al/  
5.https://hudoc.echr.coe.int  
6. https://www.academia.edu/

**TEMA XIV. Gjykimet e posaçme (3 orë)**

**Pyetje për vetëstudim**

1. Cili është kuptimi i gjykimeve të posaçme?
2. Cilët janë ndryshimet mes gjykimit administrativ dhe gjykimit të çështjeve civile?
3. Si e dikton seksioni tregtar pranë gjykatës kompetencën tokësore të gjykatës në shqyrtimin e mosmarrëveshjeve tregtare?
4. Cilat janë ndryshimet mes gjykimit për vërtetimin e faktit juridik dhe shpalljes së zhdukjes së personit?

**Tema kryesore për trajtim:**

* Gjykimi i mosmarrëveshjeve administrative;
* Gjykimi i mosmarrëveshjeve tregtare;
* Gjykimi i mosmarrëveshjeve që lidhen me familjen;
* Heqja ose kufizimi i zotësisë për të vepruar;
* Shpallja e zhdukjes ose vdekjes së një personi;
* Gjykimi i vërtetimit të faktit juridik.

**Metodologjia:**

Pyetje, diskutime, debate për raste të praktikës gjyqësore.

**Kazusi 1**

P.B dhe L.L kanë nënshkruar një akt-marrëveshje me objekt themelimin e një shoqërie me përgjegjësi të kufizuar, me seli në Tiranë, për ndërtimin, përshtatjen dhe shfrytëzimin e një hoteli, të ndodhur në Golem, Kavajë. Palët, po ashtu, kanë përcaktuar, ndërmjet të tjerash, kontributet e veçanta dhe të përbashkëta, në para dhe në natyrë, të secilit prej tyre si dhe subjektet të cilave do t’u përkasë pronësia e objektit pas përfundimit të plotë të tij. Në akt-marrëveshje palët kanë përcaktuar se çdo mosmarrëveshje e natyrës tregtare e lindur nga marrëdhënia e tyre si ortakë të shoqërisë do të zgjidhen nga Gjykata e Rrethit Gjyqësor, Kavajë. L.L i është drejtuar Gjykatës së Rrethit Gjyqësor Tiranë, si gjykata kompetente ku ka selinë shoqëria, me kërkesëpadi, me objekt detyrimin e P.B, palë e paditur në atë gjykim, të përmbushë detyrimet që rrjedhin nga akt-marrëveshja dhe ta njohë atë pronar të dy kateve të fundit të hotelit dhe të katit nëntokësor, bazuar në ligjin “Për tregtarët dhe shoqëritë tregtare” dhe në nenet 153, 420, 423 të Kodit Civil (KC). Gjykata e Rrethit Gjyqësor Tiranë ka shpallur moskompetencën dhe e ka dërguar çështjen në Gjykatën e Rrethit Gjyqësor Kavajë si gjykata kompetente e përcaktuar në marrëveshjen e palëve. Gjykata e Rrethit Gjyqësor Kavajë, edhe pse nuk ka një seksion për gjykimin e mosmarrëveshjeve tregtare e ka mbajtur çështjen për gjykim duke e konsideruar si mosmarrëveshje të natyrës civile.

**Çështje për diskutim:**

1. A është përcaktuar drejt natyra e mosmarrëveshjes nga gjykatat?
2. Në rastin konkret jemi përpara një mosmarrëveshje me natyrë tregtare apo një mosmarrëveshje civile?
3. Në varësi të përcaktimit të natyrës së mosmarrëveshjes cila do të jetë gjykata kompetente për gjykimin e mosmarrëveshjes?
4. Nëse do të ishit gjyqtari i çështjes në Gjykatën e Rrethit Gjyqësor Kavajë cili do të ishte disponimi juaj lidhur me kompetencën? Formuloni dispozitivin.

**Kazusi 2**

P.S ka paraqitur kërkesë për të përfituar pension pleqërie pranë Drejtorisë Rajonale të Sigurimeve Shoqërore Durrës. DRSSH Durrës ka vendosur të rrëzojë kërkesën e P.S. Ky i fundit është ankuar në Komisionin Rajonal të Ankimit Durrës, i cili me vendimin ka vendosur të rrëzojë kërkesën e tij. Ndaj këtij vendimi, P.S është ankuar pranë Komisionit Qendror të Ankimit Tiranë, i cili ka vendosur gjithashtu të rrëzojë kërkesën e tij. Kërkesa është rrëzuar me argumentin se P.S nuk disponon asnjë lloj dokumenti që vërteton vjetërsinë në punë si ish-punonjës i Ndërmarrjes Bujqësore apo Kooperativës Bujqësore. Në këto kushte P.S i është drejtuar Gjykatës së Rrethit Gjyqësor me kërkesëpadi me objekt: “Kundërshtimin e vendimit të Degës së përfitimeve DRSSH Durrës. Kundërshtimin e vendimit të KRA Durrës. Kundërshtimin e vendimit të KQA Tiranë. Njohjen e vjetërsisë në punë pranë NB. Detyrimin e palës së paditur të lidhë pensionin e pleqërisë që nga momenti që ka lindur kjo e drejtë për ta përfituar” dhe ka përcaktuar si bazë ligjore nenin 32/a të Kodit të Procedurës Civile. Gjykata e Rrethit Gjyqësor ka vendosur pranimin e padisë sipas objektit të saj. Gjykata e Apelit ka vendosur ndryshimin e vendimit të Gjykatës së Rrethit Gjyqësor dhe rrëzimin e padisë me arsyetimin se në mungesë të dokumentacionit të vjetërsisë në punë P.S mund ta kishte vërtetuar këtë fakt në rrugë gjyqësore sipas përcaktimeve të nenit 388 të KP-së Civile, gjykim i posaçëm që parashikohet nga KP Civile dhe si i tillë, kërkesa për vërtetimin e fakteve duhet të parashtrohet më vete dhe se Gjykata e Rrethit Gjyqësor ka gabuar që ka pranuar kundërshtimin e akteve administrative dhe është vërtetuar edhe fakti i vjetërsisë në punë.

**Çështje për diskutim**

Referuar objektit dhe shkakut ligjor të padisë së P.S a është përcaktuar drejt natyra juridike e mosmarrëveshjes nga gjykata e shkallës së parë dhe gjykata e apelit?

Në rastin konkret jemi përpara një gjykimi të posaçëm për “vërtetimin gjyqësor të fakteve” (neni 388 i Kodit të Procedurës Civile) apo përpara një “padie për vërtetimin e ekzistencës, ose mos ekzistencës së një marrëdhënie juridike, ose të një të drejte” (neni 32/a i Kodit të Procedurës Civile)?

A mund të paraqitet kërkesa për vërtetimin e faktit juridik si kërkim në një padi së bashku me kërkimet e tjera apo kjo kërkesë duhet të parashtrohet më vete?

A mund të gjykohet kërkesa për vërtetimin e faktit juridik si gjykim kontencioz me palë kundërshtare?

**Kazusi 3**

Shoqëria “S” ushtron aktivitet në fushën e hidrokarbureve në territorin e Bashkisë Mallakastër. Me vendim të Këshillit të Bashkisë Mallakastër është vendosur niveli i taksave dhe tarifave vendore për të gjitha subjektet të cilat ushtrojnë veprimtari ekonomike brenda territorit dhe juridiksionit të saj. Ndër të tjera në këtë vendim është përcaktuar edhe masa e tarifës së pastrimit, tarifës së gjelbërimit dhe e ndotjes së ambientit në mënyrë nominale për shoqërinë “S”. Me shkresën “Njoftim Detyrimi”, Zyra e Tatim-Taksave pranë Bashkisë Mallakastër, ka njoftuar shoqërinë “S” se: “...në zbatim të vendimit të Këshillit të Bashkisë, shoqëria “S” i detyrohet kësaj bashkie pagimin e këtyre taksave:...3) Tarifë pastrimi = 1.200.000 lekë; 4) Tarifë gjelbërimi = 1.200.000 lekë; 5) Tarifë ndotje ambienti: 5.000.000 lekë. Totali i detyrimit: 7.810.032 lekë...”. Shoqëria “S” në kushtet kur nuk ka qenë dakord me këtë njoftim vlerësimi tatimor, fillimisht e ka ankimuar atë brenda afatit 30 ditor pranë Kryetarit të Bashkisë, Mallakastër dhe pasi nuk ka marrë përgjigje në rrugë administrative, i është drejtuar Gjykatës Administrative të shkallës së parë me padinë me objekt: “1) Anulimin e aktit administrativ “Njoftim detyrimi” nxjerrë nga Zyra e Tatim-Taksave. 2) Konstatimin e pavlefshmërisë absolute të pjesshme të vendimit të Këshillit të Bashkisë Mallakastër”. Gjykata Administrative e Shkallës së Parë ka vendosur pranimin e padisë sipas objektit të saj. Gjykata Administrative e Apelit ka vendosur prishjen e vendimit të Gjykatës Administrative të shkallës së parë sa i takon disponimit në lidhje me vendimin e Këshillit të Bashkisë dhe kalimin për shqyrtim për kompetencë funksionale gjykimi, Gjykatës Administrative të Apelit, me arsyetimin se vendimi i Këshillit Bashkiak është akt normativ nënligjor dhe prishjen e vendimit të Gjykatës Administrative të shkallës së parë sa i takon disponimit mbi aktin administrativ individual, njoftim detyrimi dhe kalimin e çështjes për shqyrtim si shkallë e parë, me arsyetimin se kjo çështje ishte kthyer njëherë për rigjykim në shkallë të parë dhe Gjykata Administrative e Apelit duhet ta gjykonte vetë si shkallë e parë.

**Çështjet për diskutim**

Cila është natyra juridike e vendimeve të këshillave bashkiakë? Vendimi i Këshillit të Bashkisë Mallakastër në rastin konkret është akt normativ nënligjor apo akt individual?

A ka pasur kompetencë Gjykata e Administrative e shkallës së parë për të gjykuar kërkimet e padisë në fjalë? Nëse jo, si duhet të vepronte?

Në varësi të përcaktimit të natyrës juridike të vendimit të Këshillit të Bashkisë Mallakastër jepni vlerësimin tuaj mbi disponimin e Gjykatës Administrative të Apelit lidhur me këtë vendim?

A ka disponuar drejt Gjykata Administrative e Apelit lidhur me aktin administrativ individual njoftim detyrimi kur ka prishur vendimin e Gjykatës Administrative të shkallës së parë dhe e ka mbajtur çështjen vetë si shkallë e parë me arsyetimin se kjo çështje ishte kthyer njëherë për rigjykim në shkallë të parë?

**Kazusi 4**

Me vendimin e formës së prerë të Gjykatës së Rrethit Gjyqësor Tiranë, është vendosur deklarimi i braktisur i të miturit E.T dhe sistemi i përhershëm i tij pranë Qendrës Kombëtare të Mirërritjes Zhvillimit dhe Rehabilitimit të Fëmijëve Tiranë. Në vijim, Komisioni Qendror pranë Shërbimit Social Shtetëror, ka disponuar që, i mituri E.T të sistemohet për përkujdesje pranë, Shtëpisë Rregullatore të Bashkësisë “Misionarët e Dashurisë Kontemplative”, OJF me qendër në Bushat të Shkodrës. Kjo e fundit i është drejtuar Gjykatës së Rrethit Gjyqësor Shkodër me kërkesë për heqjen e zotësisë për të vepruar dhe caktimin e kujdestarisë së të mitur për shkak të prapambetjes mendore dhe braktisjes nga të afërmit. Në seancë gjyqësore, gjyqtari i vetëm ka vënë kryesisht në bisedim çështjen e kompetencës tokësore dhe me vendim të ndërmjetëm ka vendosur shpalljen e moskompetencës tokësore dhe dërgimin e çështjes për kompetencë Gjykatës së Rrethit Gjyqësor Tiranë duke arsyetuar që i mituri, për të cilin kërkohet heqja e zotësisë për të vepruar e caktimi i kujdestarisë, sipas certifikatës së gjendjes civile, ka lindur dhe rezulton banues në qytetin e Tiranës.

**Çështjet për diskutim:**

1. Cila është gjykata kompetente nga pikëpamja tokësore për gjykimin e kërkesës në rastin konkret?
2. Cili është kriteri ligjor për përcaktimin e kompetencës tokësore në këtë rast?
3. A ka shkelje procedurale me pasojë pavlefshmërinë e vendimit të Gjykatës së Rrethit Gjyqësor Shkodër?
4. A legjitimohet kërkuesi Shtëpia Rregullatore e Bashkësisë “Misionarët e Dashurisë Kontemplative” si OJF për të kërkuar heqjen e zotësisë për të vepruar dhe caktimin e kujdestarisë së të miturit?
5. A duhet të ishte thirrur edhe prokurori në gjykim? Jepni mendimin e arsyetuar.

**Kazusi 5**

Komisioni Qendror pranë Shërbimit Social Shtetëror, ka disponuar që i mituri F.A, i cili sipas certifikatës së gjendjes civile, ka lindur dhe rezulton banues në qytetin e Lushnjës, i braktisur nga prindërit dhe me sëmundje mendore, të sistemohet për përkujdesje pranë Qendrës Rezidenciale Berat. Kjo e fundit i është drejtuar Gjykatës së Rrethit Gjyqësor Berat me kërkesë me objekt heqjen e zotësisë për të vepruar dhe caktimin e kujdestarisë për të miturin F.A për shkak se ai rezulton i braktisur nga prindërit dhe është me sëmundje mendore, krejtësisht i paaftë.

**Çështje për diskutim:**

Referuar objektit të kërkesës, gjykata do ta gjykojë atë sipas dispozitave të Kodit të Procedurës Civile mbi gjykimin e posaçëm për heqjen dhe kufizimin e zotësisë apo sipas dispozitave të KPC dhe Kodit të Familjes mbi procedurat e kujdestarisë për të miturit?

Legjitimohet Qendra Rezidenciale Berat në kërkesën e saj për heqjen e zotësisë për të vepruar dhe caktimin e kujdestarisë për të miturin F.A? Cilave dispozitave do t'iu referohet gjykata për legjitimimin e kërkuesit, dispozitave të KPC-së apo dispozitave të Kodit të Familjes?

A e ka kompetencën tokësore Gjykata e Rrethit Gjyqësor Berat për gjykimin e kësaj kërkesë? Mbi bazën e cilave dispozita do të përcaktohet kompetenca tokësore në këtë rast?

Kërkesa do të gjykohet me trup gjykues të përbërë nga një gjyqtar apo tre gjyqtarë?

**Literatura:**

1. Lamani, A. “Procedura civile e Republikës së Shqipërisë”, 1962.
2. Grup autorësh “Vështrim krahasues mbi procedurën civile”.
3. Brati, A. “Procedura civile”, Botimi I, 2008.
4. Brestovci, Faik. “E drejta procedurale civile”, Prishtinë, 2002.
5. Mandro, Arta. “E drejtë familjare”.
6. Omari, Sonila.“E drejta familjare”, 2010.
7. Malltezi, Argita. “E drejtë e shoqërive tregtare”.

**Legjislacion**

* Kodi i Procedurës Civile, 1996, i ndryshuar.
* Ligji nr. 49/2012, “Për Gjykatat Administrative dhe Gjykimin e Mosmarrëveshjeve Administrative”, i ndryshuar.
* Kodi i Familjes, 2003, i ndryshuar.
* Kodi Civil, i ndryshuar.
* Ligji nr. 9879, datë 21.2.2008, “Për titujt”.
* Dekreti nr. 3702, datë 8.7.1963, “Mbi çekun”, ndryshuar me ligjin nr.7782, datë 26.1.1994, “Për disa shtesa e ndryshime në dekretin nr.3702, datë 8.7.1963, “Mbi çekun”.
* Ligji nr. 8077, datë 22.2.1996, “Për kambialin dhe premtim-pagesën”.
* Ligji nr. 9901, datë 14.4.2008, “Për tregtarët dhe shoqëritë tregtare” (i ndryshuar).
* Ligji nr. 9723, datë 3.5.2007, “Për qendrën kombëtare të regjistrimit” (i ndryshuar).
* Ligji nr. 8901, datë 23.5.2002, “Për falimentimin” (i ndryshuar).
* Ligji nr. 10081, datë 23.2.2009, “Për licencat, autorizimet dhe lejet në Republikën e Shqipërisë”.

**Jurisprudencë**

* Vendimi i GJDBE-së në çështjen Mercedi kundër Chaffe; C‑497/10 PPU, 22 dhjetor 2010, ECLI:EU:C:2010:829.
* Vendimi i GJDBE-së në çështjen Korkein Hallinto-oikeus kundër Finlandës C-523/07; datë 2 prill 2009.

**Literaturë e rekomanduar**

* Cabeza, Ruth. Ayeesha Bhutta, Jason Braier “International Adoption”, 2012.
* Gams, Andrija. “Hyrje në të drejtën civile”, Prishtinë 1986.

**TEMA XV: Gjykimet e posaçme, pjesëtimi i pasurisë (3 orë)**

**Pyetje për vetëstudim**

1. Cilat janë veçoritë e vendimit të fazës së parë të gjykimit për pjesëtim pasurie?
2. A mund të shqyrtohen në gjykimin e fazës së dytë, çështje që janë përcaktuar në vendimin e fazës së parë?
3. Kur merr formë të prerë vendimi i fazës së parë të gjykimit të pjesëtimit të sendit në bashkëpronësi?
4. A mund t’i nënshtrohen pjesëtimit të pasurisë ndërtimet e kryera pa leje?

**Tema kryesore për trajtim**

Pjesëtimi gjyqësor: Faza e pjesëtimit; Faza II e pjesëtimit.

**Metodologjia:**

Pyetje, diskutime, debate për raste të praktikës gjyqësore.

**Kazus**

A.L ka qenë i martuar me S.L që prej vitit 2000 dhe nga kjo martesë kanë pasur edhe dy fëmijë. Për shkak të kontradiktave të lindura midis bashkëshortëve është paraqitur një kërkesëpadi për zgjidhje martese dhe gjykata e rrethit gjyqësor ka vendosur zgjidhjen e kësaj martese, vendim i cili ka marrë formë të prerë. Gjatë martesës A.L dhe S.L janë bërë bashkëpronarë mbi pasurinë e paluajtshme, të llojit apartament, blerë rregullisht prej palëve nga firma ndërtuese kundrejt shumës përkatëse prej 50.000 euro. Pas zgjidhjes së martesës, A.L ka paraqitur padi kundër S.L, duke kërkuar pjesëtimin gjyqësor të pasurisë së përbashkët. Gjykata e rrethit gjyqësor me vendimin e ndërmjetëm të fazës së parë ka vendosur lejimin e pjesëtimit të pasurisë në bashkëpronësi midis A.L dhe S.L pasuri e llojit apartament banimi duke përcaktuar raportet e bashkëpronësisë në pjesë ¾ për A.L dhe ¼ S.L me arsyetimin se pjesën më të madhe të të ardhurave të çiftit dhe kontributin kryesor në blerjen e kësaj pasurie bashkëshortore e ka pasur A.L si dhe lejimin e pjesëtimit të një dyqani që është në bashkëpronësi të A.L, S.L dhe B.L (e ëma e A.L) përfituar përmes privatizimit gjatë martesës, në 1/3 pjesë secili. Pasi vendimi i fazës së parë ka marrë formë të prerë, B.L (nëna e A.L) me deklaratë noteriale ka hequr dorë nga pjesa e saj e pronësisë mbi dyqanin në favor të djalit të saj A.L.

**Çështje për diskutim:**

Në rastin konkret, në kushtet kur bëhet fjalë për pjesëtimin e pasurive të fituara gjatë martesës, cilat dispozita do të zbatohen ato të parashikuara nga Kodi i Familjes që rregullojnë pjesëtimin e pasurisë bashkëshortore apo dispozitat e Kodit të Procedurës Civile dhe Kodit Civil?

Në pjesëtimin e pasurive bashkëshortore, a i merr në konsideratë gjykata kontributet e bashkëshortëve në përcaktimin e raportit të bashkëpronësisë?

Në rastet e pjesëtimit të pasurive, gjatë fazës së parë të pjesëtimit a merren në konsideratë nga gjykata pretendimet e bashkëpronarëve lidhur me kontributet respektive në krijimin e pasurisë në bashkëpronësi në përcaktimin e raportit të bashkëpronësisë?

Jepni gjykimin tuaj lidhur me disponimin e gjykatës në përcaktimin e pjesëve takuese mbi apartamentin? Formuloni dispozitivin.

A ka vepruar drejt gjykata në përcaktimin e pjesëve takuese mbi pasurinë dyqan në pjesët 1/3 A.L, 1/3 S.L dhe 1/3 B.L?

A duhet të ishte thirrur edhe B.L në gjykimi? Nëse po, me çfarë pozite procedurale?

Në kushtet kur pasi vendimi i fazës së parë ka marrë formë të prerë, B.L me deklaratë noteriale ka hequr dorë nga pjesa e saj e pronësisë mbi dyqanin në favor të djalit të saj A.L, në fazën e dytë të gjykimit a mund të ndryshohen raportet e bashkëpronësisë të përcaktuara me vendimin e formës së prerë të fazës së parë?

**Literaturë e detyruar**

* Lamani, A. “Procedura civile e Republikës së Shqipërisë”, 1962.
* Nuni, Ardian., Hasneziri, Luan. “Leksione të pronësisë dhe trashëgimisë”, 2008.

**Jurisprudencë**

* Vendim Unifikues i Kolegjeve të Bashkuara të Gjykatës së Lartë nr. 3, datë 3.2.2006.
* Vendim Unifikues i Kolegjeve të Bashkuara të Gjykatës së Lartë nr. 628, datë 15.5.2000.
* Vendim Unifikues i Kolegjeve të Bashkuara të Gjykatës së Lartë nr. 22, datë 13.3.2002.

**Legjislacion**

* Kodi i Procedurës Civile, 1996, i ndryshuar.
* Kodi Civil, 1996, i ndryshuar.
* Kodi i Familjes, 2003, i ndryshuar.

**Literaturë e rekomanduar**

* Manual i së drejtës procedurale civile italiane, botimi XXII, 2012.

**TEMA XVI: Gjykimet e posaçme kërkesa për konstatimin e shkeljes së afatit të arsyeshëm (3orë)**

**Pyetje për vetëstudim**

1. A janë këto dy gjykime (gjykimi i kërkesës për konstatimin e shkeljes së afatit të arsyeshëm dhe përshpejtimin e procedurave dhe gjykimi i kërkesëpadisë për shpërblim dëmi) të pavarur nga njëri-tjetri apo janë të kushtëzuar?
2. Çfarë mund të vendosë gjykata në përfundim të gjykimit të kërkesës për konstatimin e shkeljes së afatit të arsyeshëm dhe përshpejtimin e procedurave?
3. Cilat janë kriteret që duhet të përmbushen për të pasur një gjykim për konstatimin e shkeljes së afatit të arsyeshëm dhe përshpejtimin e procedurave?
4. Cilat janë kriteret që duhet të përmbushen për të pasur një gjykim të kërkesëpadisë për shpërblim dëmi?

**Temat kryesore për trajtim**

1. Gjykimi i kërkesës për konstatimin e shkeljes së afatit të arsyeshëm dhe përshpejtimin e procedurave.
2. Gjykimi i kërkesëpadisë për shpërblim dëmi.

**Metodologjia:**

Pyetje, diskutime, debate për raste të praktikës gjyqësore.

**Kazus**

A.N ka paraqitur në janar 2011 kërkesëpadi në Gjykatën e Rrethit Gjyqësor Tiranë me objekt njohjen trashëgimtare. Gjykata e Rrethit Gjyqësor Tiranë ka vendosur, në qershor 2013, rrëzimin e padisë. Gjykata Kushtetuese, mbi bazën e kërkesës së A.N, ka vendosur pranimin e kërkesës dhe konstatimin e cenimit të së drejtë për një proces të rregullt si pasojë e mos gjykimit të çështjes brenda një afati të arsyeshëm. Gjykata e Apelit Tiranë, në tetor 2014 ka vendosur prishjen e vendimit të Gjykatës së Rrethit Gjyqësor Tiranë dhe kthimin e çështjes për rigjykimi. Kolegji Civil i Gjykatës së Lartë, në mars 2016 ka vendosur mospranimin e rekursit. Në rigjykim, në mars 2017 Gjykata e Rrethit Gjyqësor Tiranë ka vendosur pranimin e padisë së A.N. Mbi ankimet e palëve, çështja është regjistruar në Gjykatën e Apelit më datë 21.7.2017. A.N ka paraqitur kërkesë pranë kryetarit të gjykatës për përshpejtimin e gjykimit dhe kjo kërkesë është pranuar duke caktuar datën e gjykimit më 12.10.2017. Palët kanë marrë dijeni me shpalljen publike të datës 12.9.2017. Në seancën e datës 12.10.2017 pala e paditur ka kërkuar përjashtimin e njërit prej anëtarëve të trupit gjykues. Me vendimin e ndërmjetëm të datës 25.10.2017 kjo kërkesë është rrëzuar. Në seancën gjyqësore të radhës më 2.11.2017 përsëri i padituri ka paraqitur kërkesë për përjashtimin e njërit prej anëtarëve të trupit gjykues. Me vendimin e ndërmjetëm të datës 16.11.2017 kjo kërkesë është rrëzuar dhe është gjobitur pala e paditur. Më datë 5.12.2017 relatori i çështjes ka njoftuar me shpallja publike dhe në faqen e uebit të Gjykatës së Apelit seancën e radhës të datës 19.12.2017. Në këtë seancë pala e paditur kërkoi njoftimin e personave të tretë pasi janë shtetas të huaj dhe duhen njoftuar në vendbanimin e tyre. Gjykata e Apelit me vendim të ndërmjetëm ka arsyetuar se ndonëse e konsideron të rregullt njoftimin e personave të tretë me shpallje publike dhe në faqen e uebit të gjykatës, për një proces të rregullt çmon të njoftojë edhe njëherë personat e tretë nëpërmjet shpalljes por edhe me letërthirrje përmes Ministrisë së Drejtësisë. A.N i është drejtuar gjykatës më datë 22.12.2017 me kërkesë me objekt: 1. konstatimin e shkeljes së afatit të arsyeshëm dhe urdhërimin për caktimin e menjëhershëm të seancës gjyqësore. 2. konstatimin e moszbatimit nga gjykata e rrethit gjyqësorë dhe gjykata e apelit e vendimit të Gjykatës Kushtetuese. 3. Konstatimin e shkeljes së vendimit nr.261/1, datë 14.4.2010, "Mbi kriteret matëse të veprimtarisë gjyqësore" të KLD-së.

**Çështje për diskutim:**

1. Cila është gjykata në të cilën A.N ka depozituar kërkesën dhe gjykata kompetente për gjykimin e kërkesës së A.N?
2. A ka shkelje të afatit të arsyeshëm nga Gjykata e Apelit? Po nga Gjykata e Rrethit Gjyqësor?
3. Cila është periudha që do të merret në konsideratë nga gjykata në rastin konkret për të vlerësuar nëse ka ose jo shkelje të afatit të arsyeshëm?
4. A është ky lloj gjykimi me natyrë komplekse?
5. Ka ndikuar sjellja e kërkueses në afatin e gjykimit?
6. Si e gjykoni vendimin e ndërmjetëm të Gjykatës së Apelit për të përsëritur njoftimin me shpallje, por edhe me letërthirrje përmes Ministrisë së Drejtësisë për personat e tretë, shtetas të huaj?
7. Është zbatuar vendimi i Gjykatës Kushtetuese nga Gjykata e Apelit dhe nga gjykata e rrethit gjyqësor?
8. Cili do të jetë disponimi i gjykatës mbi kërkesën e A.N? Formuloni dispozitivin.

**Literaturë e detyruar**

**Jurisprudencë**

* Vendimi nr. 76, datë 4.12.2017 i Gjykatës Kushtetuese të Republikës së Shqipërisë.
* Vendim Unifikues i Kolegjeve të Bashkuara të Gjykatës së Lartë, nr. 13, datë 23.4.2004.

**Legjislacion**

- Kodi i Procedurës Civile, 1996, i ndryshuar.

**TEMA XVII: Gjykimet e posaçme (1. Njohja e vendimeve gjyqësore civile të shteteve të huaja; 2. Njohja e vendimeve të arbitrazhit ndërkombëtar. (3 orë)**

**Pyetje për vetëstudim**

1. Cilat janë kufizimet/pengesat e gjykatave shqiptare për njohjen e një vendimi gjyqësor civil të huaj në RSH? Po të një vendimi arbitrazhi ndërkombëtar?
2. A duhet të njihet në RSH një vendim i arbitrazhit ndërkombëtar që është marrë në RSH?
3. A mund të përbëjë res judicata një vendim të huaj në RSH?
4. Si e vlerësoni nenin 394/ç?
5. Në njohjen e një vendimi arbitrazhi ndërkombëtar do të zbatohen dispozitat e KPC-së apo të Konventës së Nju-Jorkut?

**Temat kryesore për trajtim**

* Kuadri ligjor i zbatueshëm për njohjen e vendimeve gjyqësore civile të huaja dhe të vendimeve të arbitrazhit ndërkombëtar;
* Autoriteti kompetent për njohjen e vendimit gjyqësor civil të huaj dhe të vendimit të arbitrazhit të huaj;
* Procedura e gjykimit;
* Pengesat ligjore për njohjen e vendimit të arbitrazhit të huaj;
* Pengesat ligjore për njohjen e vendimit gjyqësor civil të shtetit të huaj;
* Trajtimi i Konventës për Njohjen dhe Ekzekutimin e Vendimeve të Huaja Gjyqësore Civile ose Tregtare e datës 2 korrik 2019.

**Metodologjia**

Pyetje, diskutime, debate për raste të praktikës gjyqësore.

**Kazus**

Shoqëria “V” ltd, me seli në Qipro që ushtron aktivitetin e saj në fushën e transportit detar ka lidhur me shoqërinë “A” sa, me seli në ishujt Marshall, kontratën “Bare boat Charter”. Duke pretenduar mosfunksionimin e kësaj kontrate, shoqëria “V” ltd e ka zgjidhur këtë kontratë në mënyrë të njëanshme dhe i është drejtuar Shoqatës së Arbitrave Detarë në Londër, me një kërkesë për arbitrim, kundër shoqërisë “A” sa. Gjatë gjykimit të arbitrazhit, kërkuesi i ka kërkuar Gjykatës së Arbitrazhit marrjen e masës së sigurimit të padisë, në mënyrë që të ketë të drejtën e marrjes në posedim të anijes nga shoqëria “A” sa. Gjykata e Arbitrazhit, me vendim të ndërmjetëm të formës së prerë ka vendosur pranimin e kërkesës. Shoqëria “V” Ltd, i është drejtuar Gjykatës së Apelit Durrës për të njohur këtë vendim dhe për të siguruar ekzekutimin e tij në Republikën e Shqipërisë, bazuar në legjislacionin shqiptar, me qëllim që të lejohej të merrte fizikisht posedimin e anijes, e cila ndodhej e ankoruar në portin detar në Durrës.

**Çështjet për diskutim:**

* A duhet të njihet dhe t’i jepet fuqi në RSH vendimit të Gjykatës së Arbitrazhit në rastin konkret, i cili është një vendim i ndërmjetëm për marrjen e masës së sigurimit të padisë?
* Kusht për njohjen e vendimit të gjykatës së arbitrazhit të huaj është që vendimi të jetë i formës së prerë apo duhet domosdoshmërisht të jetë përfundimtar?
* Në kushtet kur shoqëria “V” ltd në kërkesën drejtuar Gjykatës së Apelit Durrës nuk e ka thirrur shoqërinë “A”, si do të veprojë Gjykata e Apelit? Do e kthejë kërkesën me të meta sepse nuk plotëson kushtet formale? Mund ta thërrasë edhe kryesisht vetë shoqërinë “A”? Apo gjykimi mund të zhvillohet edhe pa qenë e nevojshme thirrja e shoqërisë “A”?
* A mund të njihet dhe t’i jepet fuqi në RSH vendimit të Gjykatës së Arbitrazhit në rastin konkret, në kushtet kur asnjëra prej shoqërive, palë në vendimin që kërkohet të njihet, nuk ka seli në RSH?

**Literaturë e detyruar**

* Kola Tafaj, Flutura., Çinari, Silvana. “Zgjidhjet alternative të mosmarrëveshjeve”, 2015.
* Kola Tafaj, Flutura. “The benefit of Albania by multiletarlism of Convention on the Recognition and Enforcment of Foreing Judgments in Civil and Commercial Matters”, 2019.
* Mandro-Balili, Arta., Walker, Ganet., Kalia, Ardian. “E drejtë ndërkombëtare private”, 2005.

**Legjislacion**

1. Kodi i Procedurës Civile 1996, i ndryshuar.
2. Rregullore e Brukselit 1215/2012 për Juridiksionin, Njohjen dhe Ekzekutimin e Vendimeve Gjyqësore.
3. Konventa e Vjenës për Marrëdhëniet Diplomatike.
4. Konventa e Konferencës së Hagës “Për procedurën civile”, e miratuar me ligjin nr. 10182, datë 29.10.209.
5. Konventa Europiane mbi Arbitrazhin Tregtar Ndërkombëtar (Konventa e Gjenevës), miratuar me ligjin nr. 8687, datë 9.11.2000.
6. Konventa për njohjen dhe ekzekutimin e vendimeve të huaja të arbitrazhit. (Konventa e Nju-Jorkut), miratuar me ligjin nr. 8688, datë 9.11.2000.
7. Marrëveshja e ndihmës së ndërsjellë gjyqësore në fushën civile ndërmjet Republikës së Shqipërisë dhe Republikës së Greqisë, ratifikuar me anë të ligjit nr. 7760, datë 14.10.1999.
8. Marrëveshja e ndihmës së ndërsjellë gjyqësore në fushën civile ndërmjet Republikës së Shqipërisë dhe Republikës së Turqisë ratifikuar me anë të ligjit nr. 7760, datë 14.10.1999.
9. Marrëveshja e ndihmës së ndërsjellë gjyqësore në fushën civile ndërmjet Republikës së Shqipërisë dhe Republikës së Çekosllovakisë ratifikuar me anë të ligjit nr. 7760, datë 14.10.1999.
10. Marrëveshja ndërmjet Republikës së Shqipërisë dhe Republikës së Bullgarisë për Ndihmë të Ndërsjellë Juridike në Çështjet Civile, ratifikuar me ligjin nr. 9348, datë 24.2.2005.
11. Marrëveshja ndërmjet qeverisë shqiptare dhe qeverisë së Maqedonisë për ndihmë juridike në fushën civile dhe penale, nënshkruar më 15.1.1998.
12. Konventa mbi ndihmën e ndërsjellë gjyqësore në fushat civile, tregtare dhe penale midis Republikës së Shqipërisë dhe Republikës së Turqisë, nënshkruar më 15.3.1995.
13. Konventa midis Republikës së Shqipërisë dhe Republikës së Greqisë mbi ndihmën gjyqësore në çështjet civile dhe penale, nënshkruar më 17.5.1993.
14. Konventa e Konferencës së Hagës për marrjen e provave jashtë shtetit në çështjet civile ose tregtare, aderuar me ligjin nr. 10255, datë 25.3.2010.
15. Konventa e Hagës për njohjen dhe zbatimin e vendimeve të huaja në fushën civile dhe tregtare, aderuar me ligjin nr. 10 194, datë 10.12.2009.
16. Konventa për zgjidhjen e mosmarrëveshjeve të investimit ndërmjet shteteve dhe shtetasve të shteteve të tjera (Konventa e Uashingtonit), miratuar me ligjin nr. 7515, datë 1.10.1991.

**Jurisprudencë**

1. Vendimi Unifikues nr. 6, datë 1.6.2011 i Gjykatës së Lartë.
2. Vendimi i GJEDNJ-së në çështjen Suovaniemi dhe të tjerë kundër Finland, ECLI:CE:ECHR:1999:0223DEC003173796, 1999.

**Literaturë e rekomanduar**

1. Jessel, Malltezi, Kola Tafaj, Bushati, Gugu, Qarri, Caka, Dollani “Komentar i ligjit për të drejtën ndërkombëtare Private”, 2019.
2. Michele Taruffo “Encyclopedia of Law and Society: American dhe Global Perspectives”, 2007, Botimi i 3-të, Edituar nga David S. Clark.
3. Tuğrul Ansay “Recueil Des Cours, Collected Courses 1977 -3”, 1980.
4. “New York Convention on the recognition of foring arbitral awards – Commentary, 2012.
5. “Recognition and enforcement of foreing arbitral awards”, a global commentary on the New York Convention, edituar nga Herbert Kronke, Patricia Nacimiento, Dirk Otto and Nicola Christine Port, 2010.

**TEMA XVIII Gjykimet e shkurtuara (3 orë)**

- Specifikat e gjykimit të padive “me vlerë të vogël”;

- Gjykimi i kërkesave për konstatimin e shkeljes së afatit të arsyeshëm, përshpejtimin e procedurave dhe shpërblimin e dëmit.

**Abstrakt**

- Parashikimi i një procedure të posaçme për gjykimin e padive të cilat kanë për objekt një shumë parash, të konsideruar “të vogël” nga legjislacioni, përfaqëson risi në praktikën e gjykatave shqiptare. Procedura e posaçme konsiderohet në këto raste, “mekanizëm për zgjidhje të shpejtë dhe të pakushtueshme të konflikteve ligjore që kanë të bëjnë me shuma të vogla parash (Doing business).

Ndonëse prej pak vitesh duke u aplikuar, parashikimi i një procedure të posaçme për këtë kategori mosmarrëveshjesh civile, ka sjellë efekte të menjëhershme në drejtim të efiçencës së burimeve gjyqësore në zgjidhjen e kësaj kategori mosmarrëveshjesh.

Rritja nga viti në vit e çështjeve të kësaj kategorie tregon më së miri nevojën sociale për një rregullim të tillë specifik të procedurës së veçantë për gjykimin e tyre.

Specifikat që e bëjnë të veçantë këtë procedurë synojnë efiçencën e burimeve gjyqësore në zgjidhjen e mosmarrëveshjes. Këto specifika synojnë para së gjithash gjykim të shpejtë me kosto të ulura në raport me procedurat e zakonshme të gjykimit të mosmarrëveshjeve. Pavarësisht këtyre synimeve, thjeshtimi i procedurave nuk duhet të kuptohet si “shmangie nga elementet thelbësore të standardit të procesit të rregullt”. Garancitë për mbrojtjen e interesave të ligjshme të pjesëmarrësve në mosmarrëveshje duhet të jenë të garantuara edhe në këto procese. E thënë ndryshe, palëve në proces duhet t’u sigurohen mjete dhe afate të mjaftueshme për të mbrojtur interesat e tyre të ligjshme.

Veçoritë e procedurës reflektohen në elementët e të gjithë procesit gjyqësor, kosto e procesit, gjykim “si rregull” mbi akte të shkruara, formalitet i thjeshtuar i akteve procedurale, kushtëzim i nevojës për të arsyetuar vendimin gjyqësor vetëm me vullnetin e palëve për ta kundërshtuar atë.

**Çështjet/ pyetjet vetëstudimore:**

1. Si duhet kuptuar koncepti “gjykim i shkurtuar”?

2. Cilat janë elementet e veçanta të procedurës që e konsiderojnë këtë procedurë gjykimi “të shkurtuar”?

3. Sa është i përafruar legjislacioni ynë procedural (Kodi Procedurës Civile- pjesa e gjykimit të padive me shuma të vogla) me Rregulloren e BE-së për gjykimin e padive me shuma të vogla?

4. Mbi cilat kritere gjykata mund të vlerësojë nevojën për gjykim me praninë e palëve?

5. A duhet gjykata të thërrasë ekspert nëse e kërkojnë palët, apo kryesisht gjykata nëse e vlerëson të nevojshme?

6. Si duhet kuptuar shprehja e nenit 162 “a”/3; “3. Në lidhje me gjykimet e padive të mësipërme, zbatohen vetëm rregullat e parashikuara në paragrafin e dytë, të nenit 172, neneve 236/a, 285/a, 310, 315, 460 dhe 510 të këtij Kodi”.

7. Cila është procedura e gjykimit në gjykatën e apelit? E zakonshme apo e posaçme (mbi akte apo me seancë dëgjimore me praninë e palëve)?

8. A cenon procedura e veçantë e gjykimit të shkurtuar standardet e “procesit të rregullt”, pse?

**Temat kryesore:**

- Nevoja e parashikimit të një procedure të veçantë;

- Mekanizmat procedurale nëpërmjet të cilëve realizohet koncepti i “gjykimit me kosto të ulët dhe në afat të shpejtë”;

- Ndikimi i Rregullores përkatëse të BE-së në interpretimin e dispozitave procedurale në lidhje me “efiçencën”;

- Kriteret mbi të cilat duhet të vlerësohet shmangja e rregullit të “gjykimit mbi akte” duke kaluar në seancë me praninë e palëve pjesëmarrëse në proces;

- Specifikat e marrjes së provës “dëshmitar”;

- Veçoritë e vendimit përfundimtar “të paarsyetuar”, mënyra e operimit nga ana e gjykatës në këtë proces, llogaritja e aftit të ankimit.

**Metodologjia**: Debate për kazuse të ndryshme. Punë praktike konkrete. Improvizim procesi për një rast konkret të procedurës së gjykimit të shkurtuar.

**Kazusi nr. 1**

**Faktet**

Paditësi Shoqëria “T” sh.p.k i është drejtuar Gjykatës së Rrethit Gjyqësor ..., me padi për detyrimin e të paditurit D. D të paguajë detyrimin e pa paguar në shumën prej 56,761 lekë ndaj kreditorit “T”.

Gjatë shqyrtimit gjyqësor të çështjes ka rezultuar se:

Më datë 13.10.2008 midis Shoqërisë “X” sh.a dhe të paditurit DD është lidhur kontrata për shërbim të telefonisë celulare, sipas të cilave Shoqëria “X” kundrejt pagesës nëpërmjet numrit 06.....

Me këtë kontratë i padituri ka marrë përsipër që të paguajë çmimin e këtij shërbimi të ofruar nga paditësi Shoqëria “X” sh.a, në bazë të faturës që do të lëshohej nga paditësi.

Mospërmbushja e detyrimeve monetare të sipërcituara, duke u referuar kushteve të përcaktuar kontraktore, solli zgjidhjen e kontratës së shërbimeve telefonike të lidhur midis palëve ndërgjyqëse, ndërsa i padituri D. D vazhdon të mbetet i detyruar për pagimin e detyrimit kontraktor.

Ndërmjet Shoqërisë “X” sh.a dhe paditësit “T” sh.p.k. është lidhur Marrëveshja e Kalimit të Detyrimeve dt. 21.10.2016 me anë të së cilës ky detyrim i është ceduar paditësit “T” sh.p.k. Paditësi Shoqëria “T” sh.p.k. i është drejtuar Gjykatës së Rrethit Gjyqësor ..., me padi për detyrimin e të paditurit D. D të paguajë detyrimin e pa paguar në shumën prej 56,761 lekë ndaj kreditorit “T” sh.p.k.

**PYETJET:**

1. A është kjo padi një padi e cila gjykohet sipas procedurës së gjykimit të shkurtuar (padi me shuma të vogla)?

2. Analizoni elementet ligjore që duhet të plotësojë një padi për t’u gjykuar me këtë procedurë në raport me padinë e sipërcituar.

3. Analizoni zgjidhjen në themel të kësaj padie duke marrë në konsideratë elementet e ligjit material në këtë mosmarrëveshje.

**Metodologjia:**

- Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

- Paraqitje/prezantime në auditor me ppt, raste për debat, raste studimore. Organizimi seancave interaktive me debate e diskutime juridike.

- Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

- Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;

- Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

- Sesione të kombinuara me kurset e lëndëve të tjera, në bashkëpunim me pedagogët përkatës.

- Përgatitje e gjyqeve imituese duke ndarë kandidatët në rolin e aktorëve të procesit si gjyqtarë, prokurorë, avokatë, ekspertë e të tjera.

- Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to.

**Literatura:**

**E detyruar:**

- Vendimet e Gjykatës Kushtetuese; nr. 9/ 2003; nr. 14/ 2005; nr. 8/ 2006; nr, 22/ 2006; nr. 23/ 2007; nr. 24/ 2008; nr. 27/ 2009; nr. 12/ 2010;nr. 31/ 2012; nr. 36/2012; nr. 55/ 2013; nr. 53/ 2014; nr. 22/ 2016.

- Kolegji Seleksionues i Gjykatës Kushtetuese; vendimi nr. 170, datë 13.10.2014.

**TEMA XIX Mjetet e ankimimit, ankimi dhe gjykimi në apel (6 orë)**

**Metodologjia**: Debate për kazuse të ndryshme. Punë praktike konkrete. Improvizim procesi për shqyrtim kërkese ankimore.

**Përshkrimi i temës**

-Tema mbi ankimet dhe gjykimi në gjykatën e apelit synojnë thellimin me njohuritë mbi interpretimet e gjykatave për çështje që lidhen me ankimin në përgjithësi, me specifikat e apelit, rekursit, ankimeve të veçanta, kërkesës për rishikim. Ndarja e ankimeve në mjete të zakonshme dhe në mjete të jashtëzakonshme, kriteret mbi të cilat bëhet kjo ndarje dhe ndikimi në praktikën gjyqësore i specifikave të kritereve të mësipërme.

-Vlerësohet me rëndësi trajtimi kushtetues i së drejtës së ankimit dhe kushteve mbi të cilat mund të kufizohet. Kriteret konventore dhe kushtetuese të kufizimit, llojet e kufizimeve të së drejtës së ankimit.

-Afatet e ankimit, mënyra e llogaritjes, pasojat e kalimit të afateve, zgjatja apo rivendosja e afateve kanë shfaqur problematika të shumta në praktikën gjyqësore, përfshirë edhe angazhimin e Gjykatës së Lartë me praktika të shumta duke kushtëzuar edhe nevojën për unifikimin e praktikës gjyqësore.

-Praktikat e ndryshme të gjykatave kanë krijuar problematika në vlerësimin më të drejtë të konceptit të “gjykatës që ka dhënë vendimin” si gjykatë pranë së cilës duhet të depozitohet ankimi. Në periudha të ndryshme gjykatat kanë mbajtur qëndrime të ndryshme të cilat ende nuk janë të unifikuara në gjykata të ndryshme.

-Jurisprudenca kushtetuese ka përcjellë qëndrime të paqarta lidhur me rastet në të cilat ankimi duhet të plotësohet duke i caktuar afat ankuesit nga rastet kur një ankim nuk duhet të pranohet pa caktuar një afat plotësimi.

-Ndryshimet e vitit 2017 kanë sjellë risi lidhur me shqyrtimin “të ndarë” të ankimeve ndaj të njëjtit vendim nëse ato kanë natyrë të ndryshme.

-Praktika gjyqësore ka treguar rëndësinë e konceptit të “gjë e gjykuar” në këndvështrimin e së drejtës kushtetuese të “sigurisë juridike”. Gjykata Kushtetuese ka dhënë një kontribut të çmuar në orientimin e praktikës gjyqësore drejt koncepteve të drejta të sigurisë juridike që duhet të përcjellin vendimet gjyqësore përfundimtare.

-Lidhur me gjykimin nga gjykata e apelit është e rëndësishme të qartësohen konceptet e gjykatës së apelit si një gjykatë fakti dhe dallimi i saj nga një gjykatë ligji.

-Ndryshimet e vitit 2017 sollën ndryshime rrënjësore në praktikën e mëparshme të juridiksionit kushtetues në Shqipëri duke disiplinuar këtë gjykim drejt koncepteve të drejta të eficencës si dhe mundësi më të qarta ligjore për të shmangur qëndrimet abuzive të palëve ndërgjyqës me të drejtat procedurale.

-Ndryshimet lidhen qoftë me mënyrën e një njoftimi efektiv (të sigurt), me kufizimet e natyrshme të gjykimit në apel si një vazhdim kontrollues i një gjykimi të mëparshëm dhe jo si një “gjykim i ri”, si edhe me mekanizma eficent procedurale si, gjykimi në dhomë këshillimi pa praninë e palëve, afateve të shpejta për gjykimin e ankimeve me natyrë thjesht procedurale.

**Çështjet/ pyetjet vetëstudimore**

- A është e drejta e ankimit “e drejtë themelore”?

- A mund të kufizohet e drejta e ankimit, cili është mjeti i kufizimit dhe kriteret?

- Cilat janë kriteret mbi të cilat mund të bëhet ndarja e mjeteve të ankimit në “të zakonshme” dhe “jashtëzakonshme”?

- Cilat janë specifikat e “veprimit procedural ose kërkesës apo aktit procedural që nuk mund të depozitohet me postë” dhe për të cilin afati “me ditë” kufizohet me orarin zyrtar dhe jo me orën 24 të ditës së fundit?

-A ka diferencë për llogaritjen e afatit ndërmjet palës në mungesë dhe palës së pranishme në shpalljen e vendimit të gjykatës?

- Çfarë ndodh nëse pala ka qenë e pranishme në gjykim por, vendimi i arsyetuar i komunikohet pas kalimit të afatit prekluziv njëvjeçar? Si mund të provohet “pavlefshmëria e njoftimeve”; proces gjyqësor i veçantë? Cili do të jetë mjeti procedural? Padi? Objekti?

-Procedura e gjykimit të kërkesës për rivendosjen në afat, a thirren palët e interesuara apo vetëm u njoftohet vendimi pas vlerësimit të gjykatës “mbi akte”?

- A duhet të konsiderohet e paplotë kërkesa nëse nuk shoqërohet së bashku me ankimin?

- Nëse jo, caktohet një afat i ri apo caktohet pjesa e mbetur e afatit nga përfundimi i pengesës - shkak i arsyeshëm?

- A mund të konsiderohet “shkak i arsyeshëm” mungesa e dijenisë së procesit për shkak të pavlefshmërisë së njoftimeve?

- A duhet të vlerësojë gjykata në të cilën depozitohet ankimi “pranimin” apo vetëm “mospranimin e ankimit”? Nëse “po” në ç’formë evidentohet “pranimi”. Si duhen interpretuar ndryshimet e formulimeve ndërmjet gjykimit civil dhe administrative për pranimin e ankimit.

- Mungesa e prokurës së avokatit që nënshkruan ankimin a konsiderohet “e metë” për t’u plotësuar apo shkak për mospranimin e menjëhershëm të ankimit?

- Në kushtet që mospranimi i ankimit mund të konstatohet në çdo shkallë gjykimi, a duhet gjykata më e lartë ta bëjë pjesë të debatit gjyqësor kur konstaton kushtet e mospranueshmërisë së ankimit?

- Nëse gjykata së bashku me vendimin përfundimtar urdhëron edhe ekzekutimin e përkohshëm të vendimit, a duhet të njoftojë në dispozitiv të drejtën e ankimit të veçantë për urdhërimin e ekzekutimit të përkohshëm?

- Si duhet kuptuar shprehja e Gjykatës Kushtetuese: “vlerëson se kufijtë e zbatimit të parimit të gjësë së gjykuar përcaktohen në lidhje të ngushtë me thelbin e mosmarrëveshjes në gjykim”? Nëse gjykata ka vlerësuar një fakt i cili nuk ka qenë relevant me mosmarrëveshjen e zgjidhur a do të konsiderohet vlerësimi i këtij fakti si “gjë e gjykuar”?

- Si duhet kuptuar shprehja e përdorur nga Kolegjet e Bashkuara të Gjykatës së Lartë në Vendimin Unifikues nr. 3/ 2012 se: “…gjykata, ashtu edhe palët e tjera duhet të vlerësojnë me kujdes të gjithë kërkesëpadinë, për të kuptuar objektin e saj dhe kërkimet apo pretendimet që paditësi ngre”.

- Cili është dallimi i gjykimit të faktit nga gjykimi i ligjit? A është vlerësimi i faktit i lidhur me zbatimin e ligjit procedural? Nëse po, cila është ndarja e “gjykimit në fakt” nga “gjykimi vetëm i ligjit”?

- Cilat janë pasojat e “heqjes dorë nga apeli” mbi apelin kundërshtues?

- Nëse janë disa palë gjyqfituese dhe ankimi i kundërdrejtohet vetëm interesave të njërit prej tyre, a kanë të tjerët të drejtën të paraqesin kundërankim?

- Cilat janë pasojat e dekadencës në çështjet që konsiderohen “kryesisht” nga gjykata?

- Cili është dallimi ndërmjet “riçeljes së hetimit gjyqësor pjesërisht/ plotësisht” nga “faktet dhe provat e reja” në gjykimin në apel?

- Po vetë provat që provojnë “mungesën e njohjes së mëparshme apo pamundësinë” a konsiderohen “të reja”? (Dallimi ndërmjet fakteve materiale dhe fakteve procedurale)?

- A i nënshtrohen procedurës së dhomës së këshillimit dhe afatit 30 ditor gjykimi i vendimeve për “kthimin e padisë”?

- Si e kuptoni dallimin ndërmjet “prishjes së vendimit” nga “ndryshimi i vendimit” me zgjidhje diametralisht të kundërt (p.sh, nga pranim padie në rrëzim padie)?

- A konsiderohet cenim i së drejtës së ankimit fakti që rekursi është mjet procedural “i kufizuar” në rastet kur gjykata e apelit, për shkak të një ligji të posaçëm, gjykon si gjykatë fillestare (drejtpërdrejt në apel pa u gjykuar paraprakisht nga gjykata e shkallës së parë)?

**Temat kryesore**

- Ç’është ankimi

- Ankimi si e drejtë kushtetuese dhe kufizimet e tij, llojet e kufizimeve, kriteret, jurisprudenca e Gjykatës Kushtetuese dhe e GJEDNJ-së mbi kriteret kufizuese të ankimit dhe efektivitetit të tij

- Cilat janë mjetet e ankimit, ndarja e tyre në mjete të zakonshme dhe mjete të jashtëzakonshme;

- Afatet e ankimeve, mënyra e llogaritjes së tyre, zgjatja e afateve, prekluziviteti, rivendosja e afateve, procedura që ndiqet për të rivendosur afatin e humbur të ankimit;

- Gjykata pranë të cilës depozitohet ankimi, pranimi dhe mospranimi i ankimit nga “gjykata që ka dhënë vendimin”, koncepti i “gjykatës që ka dhënë vendimin”, procedura e gjykimit të pranimit dhe mospranimit të ankimit;

- Rastet në të cilat ankimi nuk pranohet nga specifikat e caktimit të afatit për plotësimin e të metave;

- Specifikat e bashkimit të ankimeve ndaj të njëjtit vendim dhe specifikat kur ankimet janë të llojeve të ndryshme;

- Fuqia e vendimit të formës së prerë, dallimi me vendimin përfundimtar, rëndësia e konceptit të “gjë e gjykuar” si element thelbësor i së drejtës kushtetuese të “sigurisë juridike”. Zgjerimi i konceptit të gjësë së gjykuar përtej dispozitivit të një vendimi gjyqësor përfundimtar;

- Specifikat e gjykimit në apel si një mekanizëm për ndreqjen e gabimeve të mundshme të gjykimit në mënyrë të plotë, në fakt dhe në ligj;

- Specifikat e zbatimit të rregullave të përgjithshme të njoftimeve në gjykimin në apel;

- Risitë e ndryshimeve të vitit 2017 lidhur me kufijtë e shqyrtimit të apelit, me kufizimet për paraqitjen për faktet dhe provat e reja, specifikat e përjashtimeve;

- Specifikat e dhomës së këshillimit në gjykimin në apel;

- Rastet e gjykimit nga apeli si “gjykatë fillestare” dhe specifikat e aplikimit të dispozitave të procedurës për gjykimin në gjykatën e apelit.

**Kazusi 1 (tema “ankimet dhe gjykimi në apel”)**

Shtetasi A, duke pretenduar për posedim të paligjshëm të pronës nga ana e shtetasit B, i është drejtuar gjykatës me padi, me objekt: “Detyrimin e të paditurit … që të lirojë dhe dorëzojë lokalin e ndodhur në …. Detyrimin e të paditurit …. të paguajë shpërblimin për përdorimin e lokalit, në shumën prej …. lekë”.

Gjykata e Rrethit Gjyqësor …, me vendimin nr. x, datë 21.5.2008, ka vendosur: “Detyrimin e të paditurit B që t’i lirojë dhe t’i dorëzojë paditësit A lokalin të ndodhur në …. Detyrimin e të paditurit B që t’i paguajë paditësit A një shpërblim për përdorimin e lokalit, në shumën prej … lekë”.

*Rrethanat e gjykimit në gjykatën e apelit:*

Kundër vendimit të sipërcituar është depozituar ankim nga i padituri B.

Në lidhje me gjykimin e zhvilluar në gjykatën e apelit …, provohet se ankimi kundër vendimit të gjykatës së shkallës së parë është depozituar nga avokati që ka përfaqësuar të paditurin në gjykimin në shkallë të parë. Prokura për përfaqësimin është realizuar verbalisht para gjykatës së shkallës së parë. Në deklarimin e përfaqësimit nuk ka shprehje që të lidhen drejtpërdrejt me tagrin e avokatit për të paraqitur ankim kundër vendimit apo për të përfaqësuar të paditurin në gjykatën e apelit.

Para gjykatës së apelit, i padituri ka konfirmuar nënshkrimin e ankimit nga avokati si vullnet të deleguar prej tij dhe ka kërkuar që i njëjti avokat ta përfaqësojë në gjykimin para gjykatës së apelit.

Gjykata e apelit ka zhvilluar rregullisht procesin duke dëgjuar të dy palët për pretendimet e themelit pa u kontestuar të metat e ankimit.

Në përfundim të gjykimit gjykata e apelit, me vendimin nr. y, datë 14.6.2010 ka vendosur: “Mospranimin e ankimit të bërë ndaj vendimit nr. x, datë 21.5.2008, të Gjykatës së Rrethit Gjyqësor …”.

Duke arsyetuar mungesën e legjitimimit të avokatit pa prokurë për të depozituar ankim.

**Çështje për diskutim**

1. A ndodhemi para shkakut të parashikuar nga neni 450 “ç” i Kodit të Procedurës Civile, “është bërë nga një person që nuk legjitimohet të bëjë ankim” në rastin e nënshkrimit të ankimit nga avokati i papajisur me prokurë për të nënshkruar ankimin?
2. A janë kushtet e parashikuara nga neni 455 i KP Civile për “plotësimin e të metave të ankimit”?
3. A mund të vendosë gjykata e apelit “mospranimin e ankimit” nëse gjykata e shkallës së parë ka pranuar ankimin?
4. A mund të vendosë gjykata e apelit “mospranimin e ankimit” pa njoftuar paraprakisht palët për të metat e ankimit që është duke e shqyrtuar në themel?
5. A ka zhvilluar gjykata e apelit një proces të rregullt ligjor?

**Kazusi 2 (tema “ankimet dhe gjykimi në apel”)**

Me vendimin civil nr.x, datë 13.4.2004 të Gjykatës së Rrethit Gjyqësor …, është vendosur “Pjesëtimi i sendit pasuri të paluajtshme”, i regjistruar pranë Zyrës së Regjistrimit të Pasurive të Paluajtshme … si pasuri me nr. 1/486, i ndodhur në zonën kadastrale 8562, me përshkrim pasurie shtëpi banimi e ndodhur … me kufizimin në bashkëpronësi të LL.S për 4/9 pjesë të pandarë të sendit, TH.S për 2/9 pjesë të pandarë të sendit dhe E.S për 3/9 pjesë të pandarë të sendit, duke zgjidhur bashkëpronësinë mbi këtë pasuri”.

2. Vendimi nr.x, datë 13.4.2004 i Gjykatës së Rrethit Gjyqësor … ka marrë formë të prerë pa u ankimuar nga palët ndërgjyqëse në datë 29.4.2004.

3. Në këtë gjykim pala e paditur, TH.S, ka qenë në mungesë, për këtë shkak gjykata ka afishuar shpallje për të mundësuar njoftimin e tij për zhvillimin e seancave gjyqësore.

4. Me vendimin nr.y, datë 6.9.2005 të Gjykatës së Rrethit Gjyqësor është lëshuar dëshmia e trashëgimisë për të ndjerin TH.S, duke u përcaktuar si trashëgimtare ligjore e vetme e tij V.S.

Në pjesën arsyetuese të këtij vendimi përcaktohet se TH.S ka vdekur më datë 25.8.2002 sipas të dhënave të certifikatës së vdekjes.

5. Në këto rrethana trashëgimtarja e të ndjerit TH.S, V.S, i është drejtuar Gjykatës së Rrethit Gjyqësor… duke i kërkuar rivendosjen në afat të së drejtës së ankimit kundër vendimit civil nr.x, datë 13.4.2004 të Gjykatës së Rrethit Gjyqësor …, me arsyetimin që gjykimi i zhvilluar për pjesëtimin e shtëpisë së banimit, është zhvilluar në mungesë të palës së paditur.

**Çështje për diskutim**

1. A legjitimohet V.S të ushtrojë të drejtën e ankimit ndaj vendimit gjyqësor nr.x, datë 13.4.2004 të Gjykatës së Rrethit Gjyqësor…, në të cilin ajo nuk ka qenë palë?
2. A është “gjykimi i çështjes me palë një person të vdekur” shkak për “rivendosjen në afat të ankimit”?
3. Ju jeni gjyqtari i çështjes dhe duhet të vendosni mbi këtë kërkesë.
4. Shpallni dispozitivin dhe një shkurtim arsyetimi të vendimit.

**Metodologjia:**

Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

Paraqitje/prezantime në auditor me ppt, raste për debat, raste studimore. Organizimi i seancave interaktive me debate e diskutime juridike.

Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;

Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

Sesione të kombinuara me kurset e lëndëve të tjera, në bashkëpunim me pedagogët përkatës.

Përgatitje e gjyqeve imituese duke ndarë kandidatët në rolin e aktorëve të procesit, si: gjyqtarë, prokurorë, avokatë, ekspertë e të tjera.

Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to.

**Literatura e detyruar:**

- Vendimet e Gjykatës Kushtetuese: nr. 9/ 2003; nr. 14/ 2005; nr. 8/ 2006; nr, 22/ 2006; nr. 23/ 2007; nr. 24/ 2008; nr. 27/ 2009; nr. 12/ 2010; nr. 31/ 2012; nr. 36/2012; nr. 55/ 2013; nr. 53/ 2014; nr. 22/ 2016.

Kolegji Seleksionues i Gjykatës Kushtetuese; vendimi nr. 170, datë 13.10.2014.

- Vendimet Unifikuese të Gjykatës së Lartë: nr. 979/ 2000; nr. 1030/ 2000; nr. 14/ 2001; nr. 20/ 2007; nr. 2/ 2012; nr. 3/ 2012;

-Vendime të Kolegjit Civil të Gjykatës së Lartë.

- Nr. 831 i vendimit, datë 12.5.2005.

- Nr.00-2006-923 i vendimit (1355), datë 19.12.2006.

- Nr.00-2013-570 i vendimit (73), datë 29.1.2013.

- Nr.00-2013-596 i vendimit (106), datë, 7.2.2013.

- Nr.00-2013-2565 i vendimit (383), datë, 2.7.2013.

- Nr. 00-2016 - 715 i vendimit (70), datë 10.3.2016.

**Tekstet:**

1. Grup autorësh “Vështrim krahasues mbi procedurën civile”.
2. Kola-Tafaj, Flutura., Vokshi, Asim. “Procedurë civile”, Botimi II.
3. Brestovci, Faik. “E drejta procedurale civile”, Prishtinë, 2002.
4. Konventa e Hagës për njohjen dhe zbatimin e vendimeve të huaja në fushën civile dhe tregtare, aderuar me ligjin nr. 10194, datë 10.12.2009.
5. Konventa e Konferencës së Hagës “Për procedurën civile”, e miratuar me ligjin nr. 10182, datë 29.10.2009.
6. Konventa “Për njoftimin dhe dorëzimin jashtë shtetit të dokumenteve gjyqësore dhe jashtëgjyqësore në fushën civile dhe tregtare”, e miratuar me ligjin nr. 9554, datë 8.6.2006 dhe e botuar në Fletoren Zyrtare datë 6.7.2006.
7. Protokolli Shtesë i Konventës Europiane për Informimin për të Drejtën e Huaj, ratifikuar me ligjin nr. 9488, datë 13.3.2006.
8. Konventa Europiane për Informimin për të Drejtën e Huaj, ratifikuar me ligjin nr. 8703, datë 1.12.2000.
9. Protokolli Shtesë i Marrëveshjes Europiane për Transmetimin e Kërkesave të Ndihmës Gjyqësore, ratifikuar me ligjin nr. 8882, datë 18.4.2002.
10. Marrëveshja Europiane për Transmetimin e Kërkesave të Ndihmës Gjyqësore ratifikuar me ligjin nr. 8705, datë 1.12.2000.

**Ndihmëse:**

1. Lamani, A. “Procedura civile e Republikës së Shqipërisë”, 1962.
2. Çeço, S. “E drejta procedurale civile në RPSSH”.
3. Lamani, A. “Procedura civile e Republikës së Shqipërisë”, 1962.
4. Brati, A. “Procedura civile”, Botimi I, 2008.
5. Lugo, Andra. “Manuale di Diritto Processuale Civile” (updated).
6. Vincent, Jean., Guimchard, Serge. “Procedure Civile Franchaise”.
7. “Konventa Evropiane për llogaritjen e afateve kohore” (Basle, 16.5.1972, CETS No. 076).
8. Florjan Kalaja; “Problemet me njoftimin në gjykimet rishikuese”.
9. Vendimi nr. 1218 akti, datë 14.5.2015 i Gjykatës së Rrethit Gjyqësor Vlorë.

**Faqe interneti**

<http://www.gjk.gov.al/>

<http://www.gjykataelarte.gov.al/>

<https://www.gjykataeapelittirane.al/>

<http://www.gjykatatirana.gov.al/>

<https://hudoc.echr.coe.int>

https://www.academia.edu/

**TEMA XX. Rekursi dhe gjykimi në Gjykatën e Lartë (3 orë)**

Rekursi dhe procedura e rekursit, përmbajtja e depozitimi i rekursit, kundër rekursi, pezullimi i ekzekutimit, mospranimi i rekursit.

Procedura e gjykimit në Gjykatën e Lartë, shqyrtimi në Kolegjet e Bashkuara, shqyrtimi gjyqësor, marrja e vendimit, mospërsëritja e rekursit, heqja dorë nga rekursi, fuqia ose rëndësia juridike e udhëzimeve dhe konkluzioneve të Gjykatës së Lartë për gjykatën që rigjykon çështjen.

Vendimi Unifikues i Kolegjeve të Bashkuara të Gjykatës së Lartë, rëndësia dhe natyra juridike e tij.

**Përshkrimi i temës**

Rekursi është mjet i zakonshëm ankimi, i cili investon Gjykatën e Lartë, si nivelin më të lartë të juridiksionit të zakonshëm (jo kushtetuese), të vlerësojë respektimin e ligjit material apo procedural nga gjykatat e faktit, gjykata e shkallës së parë dhe gjykata e apelit. Duke qenë niveli më i lartë i juridiksionit të zakonshëm, vendimi i gjykatës së lartë përfaqëson edhe përfundimin e gjykimit të mosmarrëveshjeve, dhe palët e interesuara mund te kërkojnë paskëtaj vetëm mjete të jashtëzakonshme ankimit për të ndrequr të metat e pretenduara nga veprimtaria gjyqësore.

Pavarësisht se Gjykata e Lartë konsiderohet “gjykatë e ligjit” nuk ka ekskluzivitetin e vlerësimit të zbatimit të ligjit në zgjidhjen e mosmarrëveshjeve. Edhe gjykatat që konsiderohen “të faktit” kanë detyrë të përhershme të zbatojnë dhe interpretojnë ligjin mbi faktet që pranojnë të vërtetuara gjatë gjykimit të mosmarrëveshjeve. Ndryshimi thelbësor, i cili veçanërisht pas ndryshimeve të vitit 2017, lidhet me rolin drejtues që ka Gjykata e Lartë në kuptimin dhe interpretimin e ligjit, nëpërmjet vendimeve njësuese dhe unifikuese. Ky rol, i ritheksuar tanimë në mënyrë më të drejtpërdrejtë pritet të ketë një rol pozitiv në besueshmërinë e sistemit gjyqësor në publik. Publiku vlerëson natyrshëm nëse ligji është duke u zbatuar në mënyrë të barabartë pavarësisht palëve të përfshirë në mosmarrëveshje. Interpretimi i njëjtë i ligjit për fakte të njëjta (të ngjashme) përcjell besueshmëri më të madhe publike dhe në këtë drejtim roli i Gjykatës së Lartë është më i rëndësishmi.

Ky rol, i cili përcakton një dimension të ri për Gjykatën e Lartë, si një gjykatë që në veprimtarinë e saj kapërcen kufijtë e “zgjidhjes së një mosmarrëveshje konkrete”, është shoqëruar edhe me shkaqet e legjitimimit të rekursit në Gjykatën e Lartë. Dallimi thelbësor qëndron në faktin se tanimë nuk mund të legjitimojë rekursin vetëm pretendimi për “mosrespektim të ligjit material a procedural” nga gjykatat e faktit por, edhe rëndësia që ka kjo shkelje e pretenduar për praktikën gjyqësore në kuptim të “zhvillimit”, “njësimit” apo “ndryshimit” të saj.

**Çështjet/ pyetjet vetëstudimore**

- A është çdo pretendim për “shkelje” të ligjit material dhe procedural “shkak” për të legjitimuar një rekurs në Gjykatën e Lartë?

- Si duhen kuptuar konceptet e “zhvillimit”, “njësimit” dhe “ndryshimit” të praktikës gjyqësore si shkaqe që legjitimojnë rekursin??

- A kanë mundësi gjykatat e faktit (shkalla e parë dhe apeli) të “sfidojnë” praktikën njësuese apo unifikuese të Gjykatës së Lartë? A është kjo sfidë një mundësi për reagimin e Gjykatës së Lartë për përditësimin e praktikës gjyqësore sipas nevojave që bart zhvillimi social-ekonomik i vendit?

- A është e nevojshme që Gjykata e Lartë, pasi vlerëson në dhomën e këshillimit pranimin e rekursit për shqyrtim të përcaktojë “shkakun” që e legjitimon shqyrtimin e rekursit në seancë gjyqësore?

- Si kuptohet shprehja “Gjykata e Lartë nuk vlerëson faktet dhe provat por vlerëson zbatimin e ligjit procedural nga gjykatat e faktit në vlerësimin e fakteve mbi analizën e provave”?

- A legjitimohet rekurs me pretendimin se ligji material/procedural i zbatuar nga gjykatat e faktit është në kundërshtim me Kushtetutën?

- A mund të rekursohen vendimet e ndërmjetme për të cilat ligji procedural parashikon “ankim të veçantë”? sa është afati i këtij mjeti ankimi të posaçëm? Cila është procedura e gjykimit të këtyre ankimeve në kushtet që ligji procedural nuk ka një rregullim të posaçëm?

- A përfaqëson “prapësimi i gjykatës që i është dërguar një çështje për kompetencë-lëndore a tokësore-nga një gjykatë tjetër”, një mjet ankimi?

- Si duhet vlerësuar rekursi (afati, shkaqet) ndaj vendimeve jopërfundimtare të shkallës së parë të cilat janë vlerësuar “të bazuara në ligj” nga gjykata e apelit?

- Si duhet vlerësuar rekursi (afati, shkaqet) ndaj vendimeve të apelit për “mospranimin e ankimit-apelit?

- Cilat janë karakteristikat e gjykimit në dhomën e këshillimit nga Gjykata e Lartë, a njoftohen palët, a kanë mundësi të parashtrojnë qëndrimet e tyre në formë të shkruar?

- Cilat janë kufijtë e vendimmarrjes në dhomën e këshillimit?

- A duhet njoftuar vendimi i mospranimit të rekursit për palët e procesit? Nëse po, në c ‘mënyrë, me njoftim individual apo me të njëjtën mënyrë si veprohet për njoftimet në përgjithësi në gjykimin në Gjykatën e Lartë?

- Si duhet të arsyetohen vendimet e mospranimit të rekursit - vetëm me shprehje formale se... “mungojnë shkaqet ligjore të rekursit” apo duke iu përgjigjur kërkesave të rekursit me shkaqet e pretenduara për rekurs?

- Cilat janë veçoritë e gjykimit të kërkesave të përjashtimit të gjyqtarit në Gjykatën e Lartë?

- Cilat janë specifikat e shqyrtimit të kërkesave të pezullimit të ekzekutimit të vendimit, të revokimit të pezullimit, realizimi i parimit të kontradiktoritetit dhe transparencës së veprimtarisë së Gjykatës së Lartë në këto procedura?

- A vlerësohet “efektiv” mënyra e njoftimit të palëve për seancën gjyqësore e palëve nëpërmjet “shpalljes së datës dhe orës së gjykimit” vetëm me shpallje publike?

- A mund të heqin dorë nga gjykimi i padisë apo nga e drejta e padisë paditësit në Gjykatën e Lartë?

- Cilat janë kufizimet e gjykimit në Gjykatën e Lartë?

**Temat kryesore**

- Shkaqet e rekursit në gjykimin civil;

- Referimi në praktikën gjyqësore të Gjykatës së Lartë ose të gjykatave të tjera (nëse mungon një praktikë e mëparshme e Gjykatës së Lartë);

- Pamjaftueshmëria e “mosrespektimit” të ligjit material apo procedural për të legjitimuar një rekurs;

- Koncepti i “ zhvillimit”, “njësimit” dhe “ndryshimit” të praktikës së Gjykatës së Lartë nëpërmjet rekursit;

- Shkaqet “ e pavlefshmërisë” së vendimeve gjyqësore - shkeljet e rënda procedurale - si shkak i posaçëm rekursi (lidhur me nenin 467 të KPC-së);  
- Vendimet civile objekt rekursi;  
- Vendimet e ndërmjetme objekt rekursi;  
- Vendimet e ndërmjetme që ankimohen veçmas;  
- Kompetenca me parashtresë nga gjykatat;  
- Rekursi i veçantë i zakonshëm i vendimeve të ndërmjetme;  
- Refleksion mbi rekursin e veçantë ndaj vendimeve të ndërmjetme;  
- Afati i rekursit të veçantë ndaj vendimeve të ndërmjetme;  
- Vendimet jopërfundimtare objekt rekursi;  
- Nxjerrja e çështjes jashtë juridiksionit;  
- Vendimet e gjykatës së apelit për mospranimin e ankimit;  
- Rekursi ndaj vendimeve të pushimit të gjykimit;  
- Vendimet përfundimtare objekt rekursi;  
- Propozime për ndryshime në ligj;  
- Gjykimi në dhomë këshillimi;  
- Caktimi i datës së gjykimit në dhomë këshillimi dhe përshpejtimi i gjykimit;  
- Kufijtë e gjykimit në dhomën e këshillimit në Gjykatën e Lartë;  
- Mospublikimi dhe mosnjoftimi i vendimit të mospranimit të rekursit;  
- Arsyetimi i vendimeve të mospranimit të rekursit;  
- Mosarsyetimi i pakicës në vendimin e mospranimit;  
- Gjykimi i përjashtimeve të gjyqtarëve;  
- Gjykimi në dhomë këshillimi i masave të përkohshme procedurale;  
- Praktikë gjyqësore mbi pezullimin e ekzekutimit të vendimit;  
- Gjykimi në dhomë këshillimi i vendimeve të ndërmjetme ndaj të cilave ligji njeh ankim të  
veçantë;  
- Gjykimi në dhomë këshillimi i kërkesave për ndreqje gabimi;  
- Gjykimi në seancë gjyqësore;  
- Njoftimi me shpallje i seancës gjyqësore;  
- Refleksione mbi njoftimin me shpallje publike;  
- Zbatimi me analogji i paragrafit 6 të nenit 460 të KPC-së;  
- Caktimi i datës së gjykimit dhe përshpejtimi;  
- Hedhja e shortit të dytë për caktimin e trupës;  
- Heqja dorë nga rekursi;  
- Kufijtë e gjykimit në seancë gjyqësore në Gjykatën e Lartë;  
- Procedura e gjykimit;  
- Dhënia e vendimit:  
- Prishjen e vendimit të gjykatës së apelit dhe lënien në fuqi të vendimit të gjykatës së shkallës së parë;  
- Prishjen e vendimit të gjykatës së apelit dhe dërgimit e çështjes për rishqyrtim në gjykatën e apelit me tjetër trup gjykues;  
-Prishjen e vendimit dhe pushimin e gjykimit të çështjes;  
- Njoftimi i vendimit;  
- Gjykimi i ankimit të jashtëzakonshëm;

- Gjykimi njësues i praktikës gjyqësore;

- Gjykimi ndryshues i praktikës gjyqësore.

**Kazus nr. 1 (tema: Rekursi)**

*Rrethanat e çështjes:*

Para Kolegjit Civil të Gjykatës së Lartë kërkuesi, Avokatura e Shtetit ka paraqitur kërkesën për pezullimin e ekzekutimit të vendimit nr. 29, datë 9.10.2019 të Gjykatës së Apelit …, sikurse pasqyrohet në pjesën hyrëse. Referuar akteve të administruara në gjykatat e faktit rezulton se paditësi A, i është drejtuar Gjykatës së Apelit … me padi me objekt ndryshim vendimi të ATP-së, kundrejt palës së paditur Agjencisë së Trajtimit të Pronave. Gjykata e Apelit …, me vendimin nr. 29, datë 9.10.2019 ka vendosur: “1. Pranimin e kërkesëpadisë. 2. Anulimin e vendimit nr. 1540, datë 22.2.2019 të  
ATP-së Tiranë, duke mbetur në fuqi vendimi nr. 13, datë 6.8.1996 i KKK Pronave,  
Këshilli i Rrethit…. Shpenzimet gjyqësore, siç janë bërë.”

Kundër vendimit nr. 29, datë 9.10.2019 të Gjykatës së Apelit Korçë më datë  
8.1.2020 ka ushtruar rekurs, Avokatura e Shtetit dhe njëkohësisht me kërkesë të integruar  
në rekurs ka kërkuar pezullimin e vendimit të sipërcituar, sipas nenit 479 të KPC-së. Në rekurs  
parashtrohen shkaqet pse vendimi i Gjykatës së Apelit... është marrë në  
kundërshtim me ligjin, por nuk parashtrohet asnjë arsye dhe shkak pse vendimi gjyqësor i  
formës së prerë duhet të pezullohet.

**Çështje për diskutim**

1. A duhet të marrë në shqyrtim Kolegji Civil i Gjykatës së Lartë një kërkesë për pezullimin e ekzekutimit të një vendimi të gjykatës së apelit nëse kërkesa nuk përmban shkaqet për të cilat kërkohet pezullimi?

2. A mund të vendoset pezullimi i ekzekutimit të një vendimi gjyqësor të gjykatës së apelit në rastet kur kjo gjykatë ka shqyrtuar një mosmarrëveshje si gjykatë fillestare (pa kaluar në gjykatën e rrethit gjyqësor) sipas ligjit nr. 133/2015, “Për trajtimin e pronës dhe përfundimin e procesit të kompensimit të pronave”?

**Kazusi 2**

Gjykata e Rrethit Gjyqësor … me vendimin nr. 108 (286), datë 23.2.2017, ka vendosur:

“1. Moskompetencën e Gjykatës së Rrethit Gjyqësor Vlorë, për gjykimin e çështjes civile nr. 2904, datë 16.11.2016.

2. Dërgimin e çështjes për kompetencë gjykimi Gjykatës së Apelit...

3. Kundër këtij vendimi lejohet ankim brenda 5 ditëve në Gjykatën e Lartë.”

**Rrethanat**

Nga aktet e fashikullit të gjykimit ka rezultuar se, paditësit kanë pretenduar se janë pronarë mbi një pasuri të paluajtshme me sipërfaqe 1150 m2. Po ashtu paditësit kanë pretenduar se titulli i pronësisë së palëve të paditura (private), konkretisht vendimi nr. 52, datë 17.8.2007 i ZRAKKP-së qarku … krijon mbivendosje me titullin e pronësisë së paditësit për këtë pasuri. Sa më sipër, paditësit i janë drejtuar gjykatës me padi dhe kanë kërkuar anulimin e pjesshëm të vendimit nr. 52, datë 17.8.2007 të ZRAKKP qarku … dhe vendimit nr. 18, datë 15.1.2008 të AKKP-së në emër të palëve të paditura si dhe njohjen pronar mbi këtë pasuri.

Gjykata e Apelit …, me vendimin datë 4.4.2019 ka vendosur t’i parashtrojë Gjykatës së Lartë qëndrimin për kompetencën lëndore, duke parashtruar se:

Mosmarrëveshja në rastin konkret është në kompetencë të Gjykatës së Rrethit Gjyqësor...;

Pavarësisht nga formulimi i objektit të padisë, kërkimi i paditësit për kundërshtimin e vendimit të ZRAKKP Qarkut... dhe vendimit të AKKP-së nuk është kërkimi kryesor i padisë, pasi shkaku i padisë është i lidhur pazgjidhshmërisht me të drejta pronësie të pretenduara, të cilat zgjidhen vetëm në rrugë gjyqësore, nëpërmjet juridiksionit gjyqësor;

Mosmarrëveshja ka lindur midis dy subjekteve private në lidhje me të drejtat e tyre të pronësisë mbi sendin objekt gjykimi dhe kjo mosmarrëveshje nuk mund të gjykohet as nga ATP-ja dhe as nga Gjykata e Apelit. Sipas nenit 29 të ligjit nr. 133/2015 Gjykata e Apelit shqyrton vetëm çështjet e referuara sipas kësaj dispozite dhe që vihet në lëvizje vetëm nga pala e interesuar, që preket nga ky vendim i ATP-së dhe nga Avokatura e Shtetit, brenda 30 ditëve nga njoftimi i vendimit të ATP-së dhe vetëm për çështje të cilat janë brenda fushës së zbatimit të përcaktuar në nenin 3 të ligjit.

**Çështje për diskutim**

1. Cili duhet të jetë vendimi i Kolegjit Civil të Gjykatës së Lartë për këtë kërkesë të gjykatës së apelit …, duke mbajtur në konsideratë edhe ligjin nr. 133/2015, “Për trajtimin e pronës dhe përfundimin e procesit të kompensimit të pronave”. Në nenin 29 të të cilit … është parashikuar se “Kundër vendimit të ATP-së për njohjen e së drejtës, palët e interesuara dhe avokatura e shtetit kanë të drejtë të bëjnë ankim, brenda 30 ditëve nga data e njoftimit të këtij vendimi, pranë Gjykatës së Apelit sipas rregullave të Kodit të Procedurës së Republikës së Shqipërisë.”.

**Metodologjia:**

Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

Paraqitje/prezantime në auditor me ppt, raste për debat, raste studimore. Organizimi i seancave interaktive me debate e diskutime juridike.

Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;

Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

Sesione të kombinuara me kurset e lëndëve të tjera, në bashkëpunim me pedagogët përkatës.

Përgatitje e gjyqeve imituese duke ndarë kandidatët në rolin e aktorëve të procesit si gjyqtarë, prokurorë, avokatë, ekspertë e të tjera.

Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to.

**Literatura e detyruar:**

Vendimet e Gjykatës Kushtetuese: nr. 61, datë 5.7.2001; nr. 106, datë 1.8.2001; nr.161, datë 30.10.2001; nr.198, datë 19.12.2001; nr.210, datë 27.12.2001; nr.231, datë 22.11.2002; nr. 31, datë 1.12.2005; nr. 22, datë 26.7.2006; nr. 17, datë 30.4.2007; nr. 7, datë 9.3.2009; nr. 27, datë 24.6.2013; nr. 36, datë 30.6.2014; nr. 83, datë 30.12.2015; nr. 44, datë 19.7.2016; nr. 87, datë 30.12.2016; nr. 7, datë 7.2.2017; nr. 20, datë 20.3.2017; nr. 56, datë 25.7.2017; nr. 10, datë 3.4.2018.

**Gjykata e Lartë**

* Vendimi nr. 11115-03021-00-2015 i Regj. Themeltar, nr. 00-2017-2384 i vendimit (163), datë 7.12.2017 i Kolegjit Civil të Gjykatës së Lartë.
* Vendimi nr. 11243-03276-00-2013 Regj. Themeltar, nr. 00 - 2017 - 2704 i vendimit (823), datë 31.10.2017 i Kolegjit Administrativ të Gjykatës së Lartë.
* Vendimi nr. 31001-04141-2014 i Regjistrit Themeltar, datë 3.4.2018 i Kolegjit Administrativ të Gjykatës së Lartë.
* Vendimi nr. 31003-02203-00-2016 i Regj. Themeltar, nr. 00-2018- 59 i vendimit (25), datë 6.2.2018 i Kolegjit Administrativ të Gjykatës së Lartë;
* Vendimi nr. 7, datë 16.1.2018 i Kolegjit Administrativ të Gjykatës së Lartë.
* Kolegji Civil i Gjykatës së Lartë, nr. 11243-01025-00-2019i Regj.Themeltar, nr. 00-2019-262 i Vendimit, datë 9.5.2019,
* Kolegji Civil i Gjykatës së Lartë, nr. 128 Regjistri, datë 6.5.2020.

**Tekstet:**

1. Grup autorësh “Vështrim krahasues mbi procedurën civile”.
2. Kalaja, Florjan., Fullani, Arjana. “Gjykimi në Gjykatën e Lartë”.
3. Kola-Tafaj, Flutura., Vokshi, Asim. “Procedurë civile”, Botimi II.
4. Brestovci, Faik. “E drejta procedurale civile”, Prishtinë, 2002.
5. Konventa e Hagës për njohjen dhe zbatimin e vendimeve të huaja në fushën civile dhe tregtare, aderuar me ligjin nr. 10194, datë 10.12.2009.
6. Konventa e Konferencës së Hagës “Për procedurën civile”, e miratuar me ligjin nr. 10182, datë 29.10.2009.
7. Konventa “Për njoftimin dhe dorëzimin jashtë shtetit të dokumenteve gjyqësore dhe jashtëgjyqësore në fushën civile dhe tregtare”, e miratuar me ligjin nr. 9554, datë 8.6.2006 dhe e botuar në Fletoren Zyrtare datë 6.7.2006.
8. Protokolli Shtesë i Konventës Europiane për Informimin për të Drejtën e Huaj, ratifikuar me ligjin nr. 9488, datë 13.3.2006.
9. Konventa Europiane për Informimin për të Drejtën e Huaj, ratifikuar me ligjin nr. 8703, datë 1.12.2000.
10. Protokolli Shtesë i Marrëveshjes Europiane për Transmetimin e Kërkesave të Ndihmës Gjyqësore, ratifikuar me ligjin nr. 8882, datë 18.4.2002.
11. Marrëveshja Europiane për Transmetimin e Kërkesave të Ndihmës Gjyqësore ratifikuar me ligjin nr. 8705, datë 1.12.2000.

**Ndihmëse:**

1. Lamani, A. “Procedura civile e Republikës së Shqipërisë”, 1962.
2. Çeço, S. “E drejta procedurale civile në RPSSH”.
3. Lamani, A. “Procedura civile e Republikës së Shqipërisë”, 1962.
4. Brati, A. “Procedura civile”, Botimi I, 2008.
5. Lugo, Andra. “Manuale di Diritto Processuale Civile” (updated).
6. Vincent, Jean., Guimchard, Serge. “Procedure Civile Franchaise”.
7. “Konventa Evropiane për llogaritjen e afateve kohore” (Basle, 16.5.1972, CETS No. 076).
8. Kalaja, Florjan. “Problemet me njoftimin në gjykimet rishikuese”.
9. Vendimi nr. 1218 akti, datë 14.5.2015 i Gjykatës së Rrethit Gjyqësor Vlorë.

**Faqe interneti:**

1. <http://www.gjk.gov.al/>
2. <http://www.gjykataelarte.gov.al/>
3. <https://www.gjykataeapelittirane.al/>
4. <http://www.gjykatatirana.gov.al/>
5. <https://hudoc.echr.coe.int>
6. https://www.academia.edu/

**TEMA XXI II. Rishikimi 3 orë**

Kërkesa për rishikim dhe rastet e rishikimit, afatet e paraqitjes së kërkesës, shqyrtimi i kërkesës nga Gjykata e Lartë.

**Përshkrimi i temës**

Kërkesa për rishikim është një mjet i jashtëzakonshëm, me anë të të cilit kërkohet rishikimi i një vendimi të formës së prerë të gjykatës, që ka autoritetin e gjësë së gjykuar, dhe si i tillë pala e interesuar mund të kërkojë rishikimin e një vendimi gjyqësor vetëm për një numër të kufizuar shkaqesh, të parashikuara shprehimisht nga dispozitat procedurale përkatëse.

Në doktrinë dhe jurisprudencë, përfshirë edhe jurisprudencën kushtetuese, ka pasur debate mbi nevojën e dallimit të “vendimit përfundimtar”, nga “vendimi i formës së prerë”.

Në këtë debat, me vendimin nr. 170, datë 13.10.2014 Gjykata Kushtetuese është shprehur se: “Mbledhja e gjyqtarëve konstaton se GJEDNJ-ja është shprehur se, nëse vendimet gjyqësore mund të jenë objekt i kontrollit të mëpasshëm, pavarësisht nga kompetencat e organit që i ushtron, ato duhen konsideruar si të ndryshueshme. Megjithatë, sipas Mbledhjes së Gjyqtarëve, ky qëndrim i GJEDNJ-së bëhet për qëllimet e nenit 6 dhe 35 të KEDNJ-së, dy dispozita që mbrojnë zbatimin e vendimeve përfundimtare dhe detyruese, dhe që kërkojnë plotësimin e kritereve të pranueshmërisë (ezaurimi i mjeteve të ankimit efektiv kombëtar)...”

Pavarësisht këtyre diskutimeve, e rëndësishme është të kuptohet thelbi i “kërkesës së rishikimit”, si një mjet ankimi i jashtëzakonshëm. Duhet të kuptohet se konsiderimi “i jashtëzakonshëm” nuk lidhet thjesht me specifikat e këtij mjeti ankimi, pasi çdo mjet ankimi ka specifikat e veta, por me faktin se është i aplikueshëm vetëm me kushtëzimin e mungesës së mjetit eficent të ankimit. Ndryshe nga mjetet e zakonshme, ankimet e jashtëzakonshme kundërshtojnë vendimet e formës së prerë duke synuar ndreqjen e gabimeve të mundshme të tyre që nuk janë rrjedhojë e “gabimeve të gjykatës gjatë gjykimit”, por me rrethana të pamundshme për t’u njohur nga gjykata në gjykimin e zakonshëm.

Duke qenë një mjet ankimi jo i zakonshëm, kërkesa për rishikim, nëse nuk vlerësohet sipas kuptimit të saj rrezikon drejtpërdrejt parimin e rëndësishëm kushtetues të “sigurisë juridike”, e cila lidhet drejtpërdrejt me gëzimin e të drejtave dhe lirive themelore të çdo subjekti të së drejtës të cilëve u janë njohur këto të drejta me vendim gjyqësor të formës së prerë.

Siguria juridike ka në thelb garancitë ligjore që një vendim gjyqësor është kontrolluar nga instancat kontrolluese dhe duhet të ketë mundësi efektive të rivendosjes së të drejtave të shkelura nëpërmjet ekzekutimit të tyre.

Kuptimi i drejtë i kushteve në të cilat nëpërmjet kërkesës për rishikim rihapet shqyrtimi i një mosmarrëveshje të zgjidhur bëhet edhe më i rëndësishëm në kushtet e ndryshimeve të vitit 2017 të cilat “e decentralizuan” kompetencën gjyqësore në shqyrtimin e këtyre kërkesave, të cilat për shkak të ndjeshmërisë, më parë ishin ekskluzivitet i Gjykatës së Lartë.

**Çështjet/ pyetjet vetëstudimore**

- Legjitimimi, a është i kufizuar në raport me mjetet e zakonshme të ankimit, vetëm palët, po personat e tretë a legjitimohen?

- A krijon mungesa e kufizimit të afatit (në formë prekluziviteti) probleme me parimin e sigurisë juridike në pikëpamje të jurisprudencës së GJEDNJ?

- A mund të përdoren në kuptim të provës së re provat që formësohen gjatë procesit gjyqësor, p.sh.: “thëniet e dëshmitarit”?

- A mund të përdoret si “provë e re” një akt ekspertimi “privat” i marrë me kërkesë të palës nga një person i licencuar në fushën përkatëse?

- A përbën “rrethanë të re” mungesa e dijenisë për një akt nënligjor që ka qenë në fuqi në kohën e zgjidhjes së mosmarrëveshjes nga ana e gjykatës?

- A mund të përdoret vendimi i pushimit të çështjes penale nga prokurori, për pengesa të vazhdimit të përgjegjësisë penale, në rast se “deklaron” aktin të falsifikuar?

- A është çdo vendim i GJEDNJ-së që konstaton cenim të standardeve të Konventës së EDNJ-së shkak për të prishur vendimin gjyqësor nëpërmjet kërkesës për rishikim?

- Si duhet kuptuar shprehja “gjykata më e lartë që ka shqyrtuar çështjen në themel”?

A konsiderohet “gjykim në themel” vendimi i pushimit të gjykimit, vendimi i “mospranimit të ankimit”? vendimi i mospranimit të rekursit”? Po në rastet kur gjykata më e lartë ka konsideruar të bazuar vendimin e gjykatës më të ulët duke vendosur “lënien në fuqi” të vendimit, cila është gjykatë kompetente për kërkesën për rishikim?

- A është i ndarë procesi i gjykimit në dy faza, verifikimi paraprak i kushteve dhe më pas shqyrtimi në themel i kërkesës për rishikim?

- A duhet të zbatohen rregullat e përgjithshme të gjykimit (veprimet paraprake, deklarata e mbrojtjes, seanca përgatitore) dhe si zbatohen këto nga gjykatat e shkallëve të ndryshme?

- A duhet të thirren palët nëse gjykata vlerëson kërkesën për rishikim të papranueshme, po në rast se vlerëson që kriteret formale të legjitimimit të kërkesës janë prezente?

**Temat kryesore**

- Legjitimimi, subjektet që legjitimohen, dallimet me legjitimimin në raport me mjetet e zakonshme të ankimit;

- Koncepti i “rrethanave të reja” dhe “provave të reja”;

- Pavërtetësia e thënieve të dëshmitarit, ekspertit, provueshmëria në mungesë të përfundimit me vendim penal të formës së prerë për shkak të pengesave;

- Dënimi penal i palës, përfaqësuesit apo anëtarëve të trupit gjykues - ndikimi i “veprimit kriminal” në mënyrën e zgjidhjes së mosmarrëveshjes;

- Roli i vërtetimit penal të dokumenteve të falsifikuara si element për legjitimimin e kërkesës për rishikim;

- Pasojat e prishjes së vendimit gjyqësor apo aktit administrativ mbi të cilin është mbështetur zgjidhja e mosmarrëveshjes;

- Pasojat e cenimit të sigurisë juridike nëpërmjet vendimeve kontradiktore mbi të njëjtën mosmarrëveshje (vendim që cenon parimin e “gjë e gjykuar”;

- Kompetenca funksionale e gjykatës për shqyrtimin e kërkesave për rishikimin e vendimit;

- Efektet (pasojat) e paraqitjes së kërkesës për rishikim;

- Specifikat e procedurës së shqyrtimit të kërkesës për rishikim në gjykata të llojit të ndryshëm (fakti- shkalla e parë dhe apeli, dhe “ligji”- gjykata e lartë);

- Rasti specifik kur Gjykata e Lartë mund të zgjidhë vetë përfundimisht çështjen pa pasur nevojë ta kthejë për t’u shqyrtuar faktet nga gjykata e faktit.

**Kazus. Tema: Rishikimi i vendimeve gjyqësore civile**

*Rrethanat e çështjes*

Gjykatat e faktit kanë pranuar të provuar se paditësi A nëpërmjet vendimit nr…, datë 17.1.1995, të KKK Pronave … dhe kontratës së dhurimit datë 6.5.1995 është bërë pronar i një sipërfaqe trualli 5000 m2, të ndodhur në lagjen… me kufizime.

Sipas vendimit të KKK Pronave …, atij i është kthyer në natyrë sipërfaqja prej 1000 m2 me kufizimet: … si dhe për sipërfaqen tjetër prej 4000 m2 është vendosur kthimi me qëllim që të përfitojë qiranë, konform nenit 12/2 të ligjit nr. 7698, datë 15.4.1993.

E gjithë sipërfaqja prej 5000 m2 ndodhet brenda murit rrethues të objektit tregtar … ku 1000 m2 janë të lira ndërsa pjesa tjetër ndodhet e zënë nga vetë ndërtesa, objekt tregtar ky aktualisht në pronësi të të paditurve.

Me vendimin gjyqësor civil të formës së prerë të Gjykatës së Shkallës së Parë …nr…., datë 17.11.1997, është vendosur rrëzimi i kundërpadisë së të paditurit kundrapaditës B kundër paditësit të kundërpaditur A me objekt anulim i vendimit të sipërpërmendur të KKK Pronave…

Po kështu me vendimin nr…., datë 28.9.2004, të Gjykatës së Apelit …është vendosur detyrimi i të paditurve B, shoqëria V, C dhe A.K.P. Dega … ta njohin paditësin A pronar mbi sipërfaqen 1000 m2 dhe 4000 m2 të sipër përshkruar.

Në datë 13.11.2002 i padituri C, ka blerë me ankand prej Shoqërisë V… nën administrim asetin objektin (e lartpërmendur), të cilën e kanë regjistruar si pronësi të tyre më datë 3.10.2003. Në këtë kontratë në pjesën "Objekti i shitjes" përcaktohet se në këtë pronësi (bëhet fjalë për truallin mbi të cilin është vendosur ndërtesa që blihet) nga KKK Pronave … i është kthyer shtetasit A sipërfaqja 5000 m2 e ndarë në dy pjesë, ku 1000m2 i janë kthyer në natyrë dhe 4000 m2 i janë kthyer për efekt qiraje. Paditësi A ka ngritur padi bazuar në nenin 296 të Kodit Civil, me objekt;

I. Detyrimin e tre të paditurve për të më liruar dhe dorëzuar sipërfaqen prej 1.000 m2 truall që ndodhet te Fabrika e Tullave Vlorë që është në pronësinë time.

II. Detyrimin solidar të tre të paditurve për të më shlyer dëmin e shkaktuar duke mbajtur në përdorim të tyre në mënyrë të paligjshme sipërfaqen prej 5.000 m2 prej datës 3.8.2003 në shumën prej 10.752.500 lekë plus edhe dëmin e shkaktuar deri në ekzekutim të vendimit, si dhe shpenzimet gjyqësore të bëra për këtë çështje.

Gjatë gjykimit të padisë, pala e paditur ka paraqitur një kundërpadi, duke pretenduar falsitetin e vendimit të KKKP. … nr.68, datë 17.1.1995, bazuar në nenin 270 të KP Civile dhe nenin 92/a të Kodit Civil, pala e paditur, k/paditëse ka pretenduar se në procesverbalin e mbledhjes së datës 17.1.1995 të KKKP-së …. nuk rezulton që ky organ administrativ të ketë marrë ndonjë vendim në lidhje me sipërfaqen e truallit që i kthehej në natyrë subjektit të shpronësuar. Ky fakt, sipas kësaj pale mjafton për të deklaruar falsitetin e vendimit të KKKP-së …nr.68, datë 17.1.1995, pasi është nënshkruar nga kryetari i këtij organi një disponim, i cili në të vërtetë nuk është marrë në mënyrë kolegjiale, sipas parashikimit të ligjit nga KKKP-ja.…

Gjykata e shkallës së parë..., në përfundim të shqyrtimit gjyqësor të çështjes, me vendimin nr.232, datë 13.2.2006, ka vendosur të pranojë padinë dhe të rrëzojë kundërpadinë e paraqitur për gjykim. Kjo gjykatë duke iu referuar bazës ligjore të zgjedhur nga paditësi në ngritjen e padisë ka gjetur të bazuar në prova dhe në ligj kërkimin përkatës, pasi ka arsyetuar se titulli i pronësisë së palës paditëse është i ligjshëm, i regjistruar në regjistrat hipotekorë dhe se ai (pronari) është zhveshur nga posedimi i sendit nga një përdorues jopronar i tij (elementet e padisë së rivendikimit). Njëkohësisht, bazuar në rezultatet e një akti ekspertimi të kryer në përputhje me dispozitat e nenit 224/a të KP Civile ka detyruar palën e paditur, k/paditëse të paguajë dëmin e shkaktuar nga mbajtja e sendit, në vlerën përkatëse monetare.

Në lidhje me rrëzimin e kundërpadisë, Gjykata e shkallës së parë Vlorë ka arsyetuar se ndodhemi përpara një akti zyrtar të lëshuar nga organi kompetent, nga nëpunësi konkret zyrtar. Sipas gjykatës, në qoftë se ky akt është lëshuar jashtë funksionit të personit zyrtar, pra në tejkalim të kompetencave të tij, atëherë ky akt zyrtar nuk është fals, por i pavlefshëm, pretendim ky i pa ngritur nga palët.

Gjykata e shkallës së parë … ka argumentuar se pala k/paditëse duhet të ngrinte një kundërpadi me tjetër objekt për ta kundërshtuar këtë akt.

Mbi ankimin e palës së paditur, k/paditëse çështja u mor në shqyrtim nga Gjykata e Apelit …, e cila me vendimin nr.667, datë 15.12.2006, vendosi lënien në fuqi të vendimit.

Kolegji Civil i Gjykatës së Lartë, me vendimin nr.164, datë 12.4.2011, ka vendosur lënien në fuqi të vendimit nr.667, datë 15.12.2006, të Gjykatës së Apelit....

Në marrjen e vendimit ky Kolegj ka arsyetuar se: “...omissis... Me të drejtë, gjykatat e faktit kanë konstatuar se pala paditëse është pronare e sendit, me një titull të ligjshëm dhe se është zhveshur nga posedimi i sendit nga një subjekt që e mban atë pa një shkak ligjor ose titull ligjor. i drejtë është qëndrimi që gjykatat kanë mbajtur dhe përsa i takon detyrimit të palës së paditur, k/paditëse për të paguar një dëmshpërblim në referencë të nenit 608 e 640 të Kodit Civil.

Përsa i takon pretendimeve të ngritura në rekurs nga pala e paditur, k/paditës, të cilat lidhen me interpretimin që i bënë ligjit gjykatat e faktit në rrëzimin e saj, Kolegji Civil i Gjykatës së Lartë i gjen ato të pamjaftueshme për të cenuar vendimet që morën këto gjykata....omissis...Nisur edhe nga këto qëndrime të Kolegjeve të Bashkuara të Gjykatës së Lartë, Kolegji Civil i Gjykatës së Lartë çmon se me të drejtë, gjykatat e faktit, në respektim të nenit 6 dhe 16 të KP Civile, nuk janë shprehur tej objektit të kërkimit të palës së paditur, k/paditëse, që ka pretenduar falsitetin e një akti administrativ, vendim i KKKP-së. …. Ky akt, përmban ekstremitetet formale të kërkuara nga ana e ligjit, është nënshkruar nga titullari dhe mban vulën e organit administrativ, e në vështrim të nenit 253 të KP Civile përbën provë të plotë për përmbajtjen e tij.

Çdo pretendim për pavlefshmërinë e aktit administrativ (vendim i KKKP-së) eventualisht do të duhej të ngrihej duke u bazuar në dispozitat përkatëse të ligjit material e atij procedural, duke lejuar në këtë mënyrë gjykatën të shprehej mbi këtë objekt gjykimi.(...)”.

Në mbështetje të nenit 494/a të KP Civile, kërkuesi C, ka depozituar pranë Gjykatës së Lartë, kërkesën për rishikimin e vendimit nr. 232, datë 13.2.2006, të Gjykatës së Rrethit Gjyqësor …; vendimit nr.667, datë 15.12.2006 të Gjykatës së Apelit …; vendimit nr.164, datë 12.4.2011 të Gjykatës së Lartë Tiranë, duke parashtruar këto shkaqe;

Vendimet janë bazuar në dokumente të falsifikuara për të cilat jam vënë në dijeni pas dhënies së vendimit të Kolegjit Civil të Gjykatës së Lartë.

Me shkresën nr.10117, datë 15.11.2011 të Prokurorisë së Rrethit Gjyqësor … është vendosur pushimi i procedimit penal nr.150, datë 4.12.2006 për shtetasin …. i hetuar për vepron penale të falsifikimit të dokumenteve, vendimit nr.68, datë 17.1.1995, vendim i cili ka qenë objekt i kundërpadisë në çështjen e rishikimit. Çështja penale ndaj shtetasit … , kryetar i KKK Pronave si subjekt i falsifikimit të vendimit nr.68, datë 17.1.1995 të KKK Pronave është pushuar për shkak të vdekjes së tij.

Nga aktet e prokurorisë rezulton se nga verifikimi i dosjes së KKK Pronave, komisioni nuk ka vendosur kthimin në natyrë të sipërfaqes së pretenduar nga trashëgimtarët e ish-pronarit … nga të cilët është blerë prona nga paditësi i k/paditur paditësi A.

**Arsyetimi i vendimit të pushimit:**

“...omissis...Në rastin konkret vendimi nr.68, datë 17.1.1995, megjithëse është një dokument zyrtar, që ka dalë në emër të komisionit pra të organit kompetent, që mban vulën e këtij komisioni dhe vetëm firmën e kryetarit të këtij Komisioni, ka dispozitiv të dhëna që nuk i përgjigjen të vërtetës. Me këtë vendim, kryetari i komisionit … ka disponuar në emër të komisionit për kthimin në natyrë të sipërfaqes së truallit prej 5000 m2, në një kohë kur vetë … dhe anëtarët e tjerë të komisionit, nuk kanë vendosur për kthimin në natyrë të sipërfaqes së truallit. Kryetari i Komisionit … i pranishëm në mbledhjen e datës 17.1.1995 së bashku me anëtarët e tjerë, nuk është shprehur për kthimin në natyrë, ndërkohë që në vendimin e zbardhur pasqyron të dhëna të reja, të dhëna këto që nuk i përgjigjen të vërtetës (të vërtetës së mbledhjes), pra të dhëna të rreme. Vendimet e KKKP-së janë vendime që merren në mënyrë kolegjiale dhe nuk janë vendime individuale të kryetarit të komisionit, pra marrja e tyre është vetëm në kompetencë të komisionit, vetëm komisioni ka të drejtën e marrjes së një vendimi të tillë dhe nuk është kompetencë ekskluzive e kryetarit, nuk është një e drejtë që i njihet vetëm kryetarit. Në këtë kuptim kryetari i komisionit duke disponuar në emër të komisionit për kthimin në natyrë të truallit ka falsifikuar përmbajtjen e vendimit që ishte marrë pikërisht nga komisioni në mbledhjen e datës 17.1.1995 duke shtuar të dhëna të rreme. Pjesa e vendimit që flet për kthimin në natyrë të sipërfaqes së truallit prej 5000 m2, është pjesë që i shtohet vendimit që është marrë në mbledhjen e datës 17.1.1995 të komisionit. Mos ekzistenca e asnjë korrespondence me urbanistikën tregon se vetë kryetari i komisionit “e ka bërë këtë shtesë të vendimit duke e paraqitur në vazhdim vendimin e shtuar në diapozitiv që është marrë nga komisioni. Si përfundim konkludojmë se vendimi nr.68, datë 17.1.1995 i ish-KKKP-së … është i falsifikuar dhe se autor i këtij falsifikimi është ish-kryetari i KKKP-së Vlorë …. Meqenëse shtetasi …ka vdekur, duhet të themi se ishte autor i falsifikimit...omissis... por për shkak të vdekjes së tij nuk mund të lindë përgjegjësia penale.(...).”.

**Çështje për diskutim**

1. A mund të përdoren konkluzionet e organit të prokurorisë në një vendim pushimi si “vendim penal i formës së prerë, i vlefshëm për të legjitimuar një kërkesë rishikimi të një vendimi gjyqësor të formës së prerë”?
2. Vlerësoni nëse në themel, vendimi i pushimit të organit të prokurorisë përbën shkak për rishikimin e vendimit gjyqësor të formës së prerë, nr.232, datë 13.2.2006 të Gjykatës së Rrethit Gjyqësor...

**TEMA XXII Ekzekutimi i detyrueshëm (9 orë)**

* Titujt ekzekutivë, urdhri i ekzekutimit, kompetencat tokësore të përmbarimit.
* Parimet dhe rregullat e përgjithshme të ekzekutimit të detyrueshëm, ekzekutimi në fusha të veçanta, ekzekutimi i detyrimeve në të holla, parime të përgjithshme.
* Ekzekutimi mbi sendet e luajtshme, ankandi, ekzekutimi mbi sendet e paluajtshme, ankandi.
* Specifikat e përmbushjes së detyrimeve në të holla të institucioneve buxhetore mbi shumat e llogarive bankare.
* Vënia në posedim e një sendi të luajtshëm, vënia në posedim e një sendi të paluajtshëm, kryerja e një veprimi të caktuar.
* Mjetet e mbrojtjes kundër ekzekutimit të detyrueshëm. Pavlefshmëria e titullit ekzekutiv, kundërshtimi i veprimeve përmbarimore.
* Pezullimi dhe pushimi i ekzekutimit.

**Përshkrimi i temës**

Ekzekutimi i detyrueshëm përfaqëson një temë të rëndësishme përmbyllëse të studimeve në Procedurën Civile. Qëllimi i misionit të gjykatës, si organ shtetëror për zgjidhjen e mosmarrëveshjeve do të ishte i pa përmbushur nëse, urdhërimet e gjykatës për mënyrën e rivendosjes së të drejtës së cenuar do të mbeteshin të karakterit deklarativ dhe nuk do të rivendoseshin nëpërmjet procedurës së ekzekutimit vullnetar apo të detyrueshëm nëpërmjet fuqisë mbështetëse shtetërore.

Është me rëndësi të nënvizohet se vendimi i parë i GJEDNJ-së kundër Shqipërisë (çështja Qufaj kundër Shqipërisë) është i lidhur pikërisht me dobësinë e mekanizmave të shtetit shqiptar për të garantuar ekzekutimin e detyrueshëm të akteve që legjislacioni i konsideron të tilla (me detyrime të ekzekutueshme). Në këtë vendim qartësohet edhe rëndësia e ekzekutimit të detyrueshëm si pjesë e rëndësishme e të drejtave themelore të njeriut, ndër të cilat e drejta për një proces të rregullt ligjor (gjyqësor) konsiderohet ndër vlerat më të rëndësishme.

Legjislacioni shqiptar ka pësuar ndryshime të rëndësishme në reflektim të nevojave për t’iu përgjigjur me mjete eficente përmbushjes së detyrimeve që përmbajnë titujt ekzekutivë, të njohur si të tillë nga ligji. Ndër reformat më të rëndësishme ka qenë edhe përfshirja e sektorit privat, nëpërmjet figurës së përmbaruesit privat, në fazën e ekzekutimit të titujve ekzekutivë. Por, ndikimi pozitiv që solli ky ndryshim në aktivizimin më të madh të procesit të ekzekutimit të detyrueshëm u shoqërua edhe me rritjen e mosmarrëveshjeve gjyqësore në fushën e ekzekutimit të detyrueshëm. Përmbaruesit privatë natyrshëm kanë insentiva më të mëdha për ekzekutimin e shpejtë të titujve ekzekutivë por, nga ana tjetër ky aktivizim shoqërohet edhe me rreziqe më të mëdha për mosrespektimin e të drejtave dhe interesave të ligjshme të debitorëve. Kreu i ekzekutimit të detyrueshëm kërkon të ndërtojë një balancë sa më të arsyeshme ndërmjet interesave të ligjshme të kreditorëve dhe debitorëve dhe nga cilado anë të mos respektohen këto të drejta pasojat janë të dëmshme për interesin publik dhe besueshmërinë publike te drejtësia.

Kreditorët më të shpeshtë në këtë fazë janë bankat dhe institucionet financiare jo bankare. Rëndësinë e këtij sektori në qëndrueshmërinë e tregut financiar si një interes publik e ka theksuar edhe jurisprudenca e Gjykatës Kushtetuese. Mekanizmat e kthimit të kredive në këto institucione do të ishin joefektive nëse nuk kuptohen drejt synimet e legjislatorit në rregullimet përkatëse të këtij sektori. Ndonëse problemet më të mëdha lidhen me vështirësitë e funksionimit të tregut të shitjes së pasurive-kolateral, një rëndësi të veçantë merr njohja e saktë e raportit të të drejtave kreditor-debitor në këto procedura shitjeje.

Mjetet e mbrojtjes së interesave të ligjshme të debitorit nëpërmjet padisë së pavlefshmërisë së titullit ekzekutiv apo kundërshtimit të veprimeve të përmbaruesit paraqesin problematika nga më të ndryshmet në praktikë, aq më tepër që edhe legjislacioni në këto çështje ka pasur ndryshime të shpeshta.

**Çështjet/ pyetjet vetëstudimore:**

1. A është ekzekutimi i detyrueshëm pjesë e konceptit të “procesit të rregullt”, nëse po cilat janë argumentet që e klasifikojnë si të tillë?
2. Titulli ekzekutiv përfaqëson një detyrim për t’u përmbushur apo një akt për të kërkuar ekzekutimin? A ka ndarje apo bashkim në këto dy koncepte?
3. A janë të gjitha vendimet gjyqësore tituj ekzekutivë në pikëpamje të Kodit të Procedurës Civile? Cilat do të ishin kriteret ndarëse? Ilustrojini me shembuj.
4. Çfarë cilësish duhet të plotësojë një akt noterial që përmban një detyrim në të holla për t’u konsideruar si titull ekzekutiv? A është e mjaftueshme vetëm referenca e titullit të aktit (kontratë apo akt noterial) apo duhet të vlerësohet përmbajtja e tij?
5. A duhet të plotësojnë aktet për dhënien e kredisë bankare të njëjtat kushte si aktet noteriale që përmbajnë një detyrim në të holla për të qenë titull ekzekutiv? A i plotëson kushtet e titullit ekzekutiv një kontratë bankare që nuk është në formë noteriale?
6. Me çfarë dokumentesh mund të plotësojë kreditori kërkesën e ligjit që ka “furnizuar mallin a shërbimin dhe ky është marrë në dorëzim nga debitori” në mënyrë që të plotësojë detyrimin ligjor për të filluar ekzekutimin e detyrueshëm me “titull ekzekutiv”?
7. Cili është koncepti i “tregtarit” për të konsideruar detyrimin që lind nga marrëdhënia e mësipërme tregtare në formën e titullit ekzekutiv?
8. A duhet të marrë “formë të prerë” akti administrativ që përmban një detyrim tatimor apo doganor për t’u konsideruar titull ekzekutiv?
9. A mundet të fillojnë organet tatimore dhe doganore ekzekutimin e detyrueshëm nëse nuk kanë marrë “leje” nga gjykata nëpërmjet urdhrit të ekzekutimit?
10. Ligji i posaçëm konsideron faturën e përdorimit të energjisë elektrike - titull ekzekutiv, a përfshihet në këtë titull edhe shtesa e detyrimit në formën e kamatave në kushtet që debitori është në vonesë të pagimit të detyrimit?
11. Cili është koncepti i urdhrit të ekzekutimit? Çfarë nivel kontrolli ushtron gjykata në procedurën e verifikimit për ekzistencën ose jo të detyrimit?
12. Si duhet të veprojë gjykata nëse kërkesa për lëshimin e urdhrit të ekzekutimit nuk është e plotë dhe gjykata shqyrton në dhomë këshillimi pa praninë e palëve - kthim i detyrueshëm i akteve apo mundësi plotësimi?
13. A ka të drejtë gjykata në këtë procedurë që të vendosë kryesisht (në kushtet që gjykimi është “gracioz”) “mungesën e kompetencës tokësore” nëse konstaton se gjykata kompetente, për shkak të vendndodhjes dhe pasurisë së debitorit është një gjykatë tjetër?
14. Po kompetencën lëndore?
15. Si duhet kuptuar shprehja e ligjit se: “në rastet kur titull ekzekutiv është një akt për dhënien e kredisë bankare ose detyrime monetare” gjykata përcakton edhe kamatat për të ardhmen; a ka ndonjë diferencë nëse kredimarrësi është tregtar apo individ konsumator në masën e kamatës, a përbën kjo dispozitë “zgjerim” të subjekteve që parashikon ligji “për pagesat e vonuara”? A mund të pajtohen parashikimet në pamje të parë “kontradiktore” ndërmjet këtyre ligjeve?
16. A ka diferencë në trajtimin e kompetencës tokësore ndërmjet një përmbaruesi “shtetëror” dhe një “përmbaruesi privat”?
17. A është i kundërshtueshëm në gjykatë akti i përmbaruesit “lajmërim vullnetar”? Nëse debitori nuk është dakord me shumën që i kërkohet të përmbushë duhet të kundërshtojë këtë akt apo mund të mbrohet me mjetin e “pavlefshmërisë së titullit ekzekutiv”?
18. Çfarë detyrimesh ka përmbaruesi nëse, duke u konsultuar me regjistrin përkatës të Ministrisë së Drejtësisë konstaton se ndaj debitorit ka filluar edhe një procedurë tjetër e ekzekutimit të detyrueshëm që po ndiqet nga një përmbarues tjetër?
19. A mund të sekuestrojë përmbaruesi pa kufizim çdo pasuri të debitorit, pavarësisht nga shuma e detyrimit me qëllim që të sigurojë një ekzekutim të shpejtë të detyrimit? Cila do të jetë radha e pasurive për t’u sekuestruar ndërkohë që detyrimi është pagimi i një shume të hollash?
20. Shtrirja e veprimeve të sekuestrimit të pasurive të debitorit.
21. Cilat janë detyrimet e debitorit dhe përmbaruesit në procedurat e shitjes së pasurive të debitorit me qëllim sigurimin e të hollave të nevojshme për përmbushjen e detyrimit të titullit ekzekutiv?
22. Si zgjidhen mosmarrëveshjet ndërmjet tyre lidhur me caktimin e “çmimit fillestar” të ankandit?
23. Cilat janë shkaqet kryesore të mosmarrëveshjeve të shumta në gjykatë lidhur me caktimin e “çmimit fillestar të ankandit”?
24. Cilat janë pasojat e shitjes në ankand në rast të mosrespektimit nga përmbaruesi të rregullave ligjore për organizimin e ankandit (lidhur me njoftimet, pagimin e garancisë së pjesëmarrësve)? Po nëse pas përfundimit të shitjes në ankand gjykata më e lartë konsideron të padrejtë çmimin fillestar të ankandit?
25. Çfarë kriteresh duhet të plotësohen në mënyrë që përmbaruesi të kërkojë nga një i tretë, i pretenduar si debitor i debitorit, përmbushjen e detyrimit të debitorit?
26. A është e mundshme të sekuestrohet pasuria e institucioneve buxhetore debitore për përmbushjen e detyrimeve në të holla? A ka lloje të këtyre pasurive që lejohet sekuestrimi dhe pasuri që ndalohet të sekuestrohen? A është e njëvlershme çdo lloj llogarie bankare e këtyre institucioneve për ta përdorur për përmbushjen e detyrimit në të holla?
27. A janë të detyruara bankat që mbajnë llogaritë e debitorëve të zbatojnë urdhrat e përmbaruesve për sekuestrimin e shumave në llogari? Dalloni sekuestrimin e llogarisë nga sekuestrimi i shumave në llogari, po nëse shumat në llogari vijnë më pas, a ka kufizime në zbatimin e urdhrave të përmbaruesit në këto raste? Si ndikon “radha e preferimit”? Po lloji i llogarisë bankare?
28. Cilat janë mjetet e mbrojtjes së debitorit në fazën e ekzekutimit të detyrueshëm? Nga dallon padia për pavlefshmërinë e titullit ekzekutiv nga kundërshtimi i veprimeve përmbarimore?
29. A mund të kundërshtohen me të njëjtat nivele kundërshtimi të gjithë titujt ekzekutivë? A është padia e “pavlefshmërisë së titullit” një padi themeli? Cili ka barrën e provës në rastin e kontestimeve për masën e detyrimit monetar?
30. Cilat janë specifikat e pezullimit të ekzekutimit gjatë gjykimit të një padie pavlefshmëri titulli dhe kundërshtim veprimesh përmbarimore? Cili është disponimi i gjykatës në kundërshtimet e vlerësimit të pasurisë së sekuestruar, vetëm anulimi i çmimit apo edhe përcaktimi i çmimit të ri për fillimin e ankandit?
31. Cilat janë specifikat në rastet kur titulli është kontratë e kredisë bankare?
32. Si mund të mbrohet një i tretë, pretendues për pronar i sendit që po shitet në ankand? Cilat janë pasojat nëse kjo ndërhyrje bëhet pasi është përfunduar shitja dhe pasuria i ka kaluar blerësit fitues të ankandit? A ka ndryshime nëse sendet janë të luajtshme apo të paluajtshme?
33. Cilat janë veprimet në dispozicion të përmbaruesit për të realizuar ekzekutimin e detyrimeve për dorëzimin e një sendi apo kryerjen e një veprimi të caktuar nga debitori?

**Temat kryesore**

- Rëndësia e ekzekutimit të detyrueshëm të titujve ekzekutivë si pjesë përbërëse e pandashme me vetë misionin e gjykatës për të zgjidhur mosmarrëveshjet dhe për të garantuar rivendosjen e të drejtave të cenuara;

- Konsiderimi i fazës së ekzekutimit të detyrueshëm pjesë integrale e “procesit të rregullt” si e drejtë konvenore. Jurisprudenca e GJEDNJ-së dhe e Gjykatës Kushtetuese për rëndësinë e një procesi ekzekutimi të detyrueshëm efektiv;

- Koncepti i titullit ekzekutiv- detyrim, akt apo miksim i të dy koncepteve;

- Veçoritë e vendimeve gjyqësore në cilësinë e titujve ekzekutivë;

- Specifikat e një deklarimi noterial me përmbajtje të një detyrimi në të holla për t’u konsideruar titull ekzekutiv;

- Aktet e kredisë bankare si tituj ekzekutivë me specifika të veçanta që kushtëzohet nga rëndësia e sistemit bankar në shoqëri;

- Problemet e verifikimit të detyrimeve që përmbajnë furnizimet e shërbimeve a mallrave për t’u konsideruar “titull ekzekutivë”;

- Detyrimet tatimore dhe doganore si detyrime “titull ekzekutiv” me status të veçantë ekzekutimi;

- Tituj ekzekutivë të parashikuar nga ligje të veçanta;

- Urdhri i ekzekutimit - kontrolli gjyqësor paraprak para fillimit të ekzekutueshëm për detyrimet që ligji i konsideron tituj ekzekutivë;

- Procedura e lëshimit të urdhrit të ekzekutimit; natyra e vendimmarrjes së gjykatës, rregullimi i kompetencës lëndore dhe tokësore; e drejta e ankimit; lëshimi i më shumë se një kopjeje; kriteret e “dublikatës”; specifikat e “dublikatës” kur titulli është vendim gjyqësor;

- Përmbajtja e urdhrit të ekzekutimit; specifikat e përmbajtjes në rastet kur titull ekzekutiv është një akt për dhënien e kredisë bankare ose detyrime monetare;

- Kompetenca tokësore e përmbaruesve në ekzekutimin e titujve ekzekutivë për të cilët është lëshuar urdhri i ekzekutimit; natyra e aktit të përmbaruesit “lajmërim vullnetar”, problemet praktike;

- Detyrimi i përmbaruesit të kërkojë “bashkimin e ekzekutimeve ndaj të njëjtit debitor”. Njoftimi në bashkëpunim me Ministrinë e Drejtësisë;

- Fushat e zbatimit të ekzekutimit të detyrueshëm nëpërmjet përcaktimit të llojeve të ekzekutimit, specifikat për secilin lloj;

- Shtrirja e veprimeve të sekuestrimit të pasurive të debitorit;

- Balancimi i të drejtave të debitorit dhe kreditorit në shitjen e pasurive të debitorit me qëllim pagimin e detyrimeve në të holla;

- Specifikat e procedurës së shitjes lidhur me, llojin e pasurisë (luajtshme paluajtshme), raportin me të tretët (pasuri në bashkëpronësi apo pasuri e debitorit në posedim të të tretëve);

- Përmbushja e detyrimeve të debitorit nëpërmjet kredive të tij te të tretët;

Specifikat e ekzekutimit të detyrimeve në të holla në rastet kur debitor është një institucion publik buxhetor;

- Raporti që krijon marrëdhënia e përmbaruesit me bankat në rastet kur ato janë mbajtëse të llogarisë së debitorit por edhe kreditore;

- Mjetet e mbrojtjes së debitorit, padia për pavlefshmërinë e titullit ekzekutiv, afati i padisë, specifikat kur titulli është vendim gjyqësor apo arbitrazhi, procedura e gjykimit, pezullimi i ekzekutimit gjatë gjykimit të kësaj padie;

- Kundërshtimi i veprimeve/ mosveprimeve të përmbaruesit mjet ligjor efikas në mbrojtje të interesave të ligjshme të debitorit dhe kreditorit për të kërkuar nga përmbaruesi të zbatojë me korrektesë dispozitat e KP Civile për ekzekutimin e detyrueshëm;

- Specifikat e këtyre mjeteve të mbrojtjes në rastet kur në ekzekutim është një kontratë e kredisë bankare;

- Mjetet e mbrojtjes së të tretëve që mund t’u cenohen interesat e ligjshme nga përdorimi në ekzekutim i pasurive të tyre, pasojat për të tretët në varësi të fazës së reagimit të tyre.

**Metodologjia**: Prezantim ppt, pyetje për çështjet e ngritura në program, punë në grupe dhe prezantim i punës nga përfaqësues të grupeve, punë individuale për kazus të veçantë, ndarje rolesh për kazusin me role të ndara.

**Kazusi 1 (Tema: “Ekzekutimi i detyrueshëm”)**

(Detyrë kolektive - punë në grupe)

Në datën 11.2.2011 midis kredidhënësit shoqëria “A” sh.a (degës së saj në qytetin e Shkodrës) dhe palës kredimarrëse B, banues në lagjen..., Shkodër, është lidhur kontrata e kredisë. Sipas “Kontratës për kalim të kredive” datë 27.2.2018 lidhur midis shoqërisë “A” sh.a dhe shoqërisë “C” sh.a, në bazë të neneve 499-507 të Kodit Civil, kreditori për kontratën e sipërpërmendur është shoqëria “C” sh.a.

Me shkresën nr....prot., të datës 30.11.2018 kreditori “C” sh.a njofton debitorin (kredimarrësin) për kalimin e kredisë dhe me shkresën nr... të datës 15.12.2018 e njofton për vlerën e detyrimit dhe përmbushjen e detyrimit pasi është në vonesë duke e paralajmëruar se do t’i drejtohet gjykatës për të kërkuar lëshimin e urdhrit të ekzekutimit nëse nuk paguhen detyrimet e prapambetura në afatin e caktuar në shkresë. Nga ana e palës debitore, edhe pse u vendos në dijeni për vonesën dhe mospërmbushjen e detyrimit, nuk kryhet asnjë veprim pagese a kundërshtimi. Në këtë situatë ligjore pala kreditore, shoqëria “C” sh.a iu drejtua gjykatës së rrethit gjyqësor Tiranë, meqë në këtë qytet ka selinë e saj qendrore shoqëria “C” sh.a, me kërkesë për lëshimin e urdhrit të ekzekutimit për titullin Kontratën e Kredisë lidhur më datë 11.2.2011, duke i bashkëlidhur kërkesës të gjithë dokumentacionin provues se pala debitore nuk ka përmbushur detyrimet e kontratës së kredisë, e cila parashikon si kusht zgjidhës të kontratës mospagimin e dy kësteve të kredisë radhazi, pavarësisht paralajmërimit dhe afatit që i është caktuar debitorit (kredimarrësit).

**Çështje për diskutim**

1. A është gjykata e rrethit gjyqësor Tiranë kompetente (në pikëpamje të kompetencës tokësore) për të shqyrtuar kërkesën për lëshimin e Urdhrit të Ekzekutimit?

2. Nëse kjo gjykatë nuk është kompetente për shqyrtimin e kësaj kërkese nga pikëpamja e kompetencës tokësore, a duhet të shpallë ajo mungesën e kompetencës tokësore?

**Kazusi** **2** (Tema “Ekzekutimi i detyrueshëm”)

(Detyrë kolektive - punë në grupe)

Ju jeni gjyqtar i gjykatës së rrethit gjyqësor...caktuar për të gjykuar padisë e:

Paditës: Shoqëria tregtare “A” sh.p.k

E paditur: Shoqëria tregtare “B” sh.p.k

Objekti:

Pavlefshmërinë e titullit ekzekutiv për një detyrim mbi shumën.... Euro. Pezullimin e ekzekutimit të veprimeve të Përmbaruesit Gjyqësor.

Baza ligjore: neni 609, 60, 615 të KP Civile.

Rrethanat e faktit

Shoqëria tregtare A sh.p.k, degë e shoqërisë së huaj, është shoqëri e së drejtës shqiptare e regjistruar në datë 5.9.2013 pranë QKR-së dhe ka si objekt të veprimtarisë së saj ndër të tjera “..........”.

Në realizim të objektit të veprimtarisë së saj dhe në përputhje me të, kjo shoqëri në datë 24.3.2014 ka hyrë në marrëdhënie kontraktore me shoqërinë tregtare B sh.p.k, e cila është një shoqëri edhe kjo gjithashtu e së drejtës shqiptare e cila ka për objekt të veprimtarisë së saj ndër të tjera dhe “......”.

Marrëdhënia kontraktuale dhe veprimtaria mes palëve ndërgjyqëse ka për objekt “Blerjen dhe instalimin e sistemit të sigurisë për......

Nga dokumentacioni shkresor i depozituar në gjykim rezulton se marrëdhëniet mes palëve ndërgjyqëse janë rregulluar me aktin juridiko-formal, përkatësisht me Marrëveshjen për Blerjen dhe Instalimin e Sistemit të Sigurisë, e datës 24.3.2014.

Mosmarrëveshjet midis palëve kanë filluar kur sipas pretendimit të palës së paditur, pala paditëse nuk ka likuiduar një faturë tatimore nr.58, datë 26.12.2014, për të cilën është lëshuar urdhri i ekzekutimit dhe më pas ka kaluar për ekzekutim pranë përmbaruesit gjyqësor C.

Me padinë e ngritur pala paditëse ka kërkuar pavlefshmërinë e titullit ekzekutiv për një detyrim mbi shumën... Euro dhe pezullimin e veprimeve përmbarimore.

Në seancë gjyqësore pala e paditur shoqëria tregtare B sh.p.k kërkoi nxjerrjen e çështjes jashtë juridiksionit gjyqësor duke iu referuar për këtë nenit 17 të marrëveshjes së lidhur ndërmjet palëve ndërgjyqëse datë 24.3.2014 me këtë përmbajtje: Ligji dhe Arbitrazhi: “Kjo marrëveshje do të qeveriset sipas ligjeve shqiptare. Çdo palë do të jetë në përputhje me ligjin shqiptar për fushën ku operojnë. Palët do të bëjnë më të mirën të zgjidhin mosmarrëveshjet që mund të lindin midis tyre miqësisht. Të gjitha mosmarrëveshjet që mund të lindin midis tyre në lidhje me marrëveshjen, do të zgjidhen në përputhje me Rregullat e Arbitrazhit të Dhomës Ndërkombëtare të Tregtisë me një arbitër të caktuar në përputhje me rregullat. Arbitrazhi bëhet në Tiranë, Shqipëri, në gjuhën shqiptare, nëse nuk është e mundur, arbitrazhi do të bëhet në Paris, Francë në gjuhën angleze”

Bazuar në parashikimin e mësipërm kontraktor pala e paditur shoqëria tregtare B sh.p.k në referencë të nenit 36, 37 e 59 të KP Civile dhe ligjit nr.8688, datë 9.11.2000, “Për aderimin e RSH-së në Konventën për Njohjen dhe Ekzekutimin e Vendimeve të Huaja të Arbitrazhit”, ka kërkuar nxjerrjen e çështjes jashtë juridiksionit gjyqësor.

Përfaqësuesit e palës paditëse prapësoi pretendimet e palës së paditur, duke argumentuar se: “…Padia e ngritur ka të bëjë me pavlefshmërinë e titullit ekzekutiv lidhur me faturën tatimore të lëshuar nga pala e paditur, pra është një padi që është ngritur në fazën e ekzekutimit të vendimit dhe nuk ka të bëjë me parashikimet e nenit 17 të marrëveshjes së datës 24.3.2014, aq më tepër që vetë pala e paditur ka zgjedhur juridiksionin gjyqësor duke kërkuar lëshimin e urdhrit të ekzekutimit për atë faturë tatimore.

Parashikimi për pamundësi të zhvillimit të arbitrazhit në Shqipëri ai do të zhvillohet në Paris, Francë, është i pavlefshëm dhe i pazbatueshëm pasi do të ndodheshim para një arbitrazhi ndërkombëtar dhe në zbatim të nenit 400 e 472 të KP-së Civile, të cilët përcaktojnë se dallimi midis arbitrazhit të brendshëm dhe atij të huaj qëndron në faktin se ku ndodhet vendi i procedurës. Të dyja palët janë persona juridikë të regjistruar sipas legjislacionit shqiptar dhe kanë selinë në territorin e Republikës së Shqipërisë. Kushtet për të pasur një gjykim arbitrazhi ndërkombëtar është qenia e subjekteve në shtete të ndryshme dhe me seli në shtetet e tyre dhe mosmarrëveshjet që duhet të zgjidhen duhet të kenë të bëjnë me marrëdhënie ndërkombëtare.

Ju jeni gjykata e rrethit gjyqësor e cila duhet të vendosë mbi:

- A është gjykimi i kësaj çështje në juridiksionin e gjykatës shqiptare (para së cilës është depozituar padia)?

- Shpjegoni arsyet e përgjigjes me jo më shumë se 1000 fjalë/2 faqe, në word, me shkrim Times New Roman, Font 12, Space Multiple 1.15 /2 faqe.

- A janë kushtet për pezullimin e ekzekutimit të vendimit nëse deklarohet mungesa e juridiksionit?

**Kazusi** **3** (Tema “Ekzekutimi i detyrueshëm”)

(Detyrë individuale)

Banka A ka lidhur kontratë të kredisë bankare me kredimarrësin shoqërinë B.

Për të garantuar përmbushjen e detyrimit të mësipërm, shoqëria B ka vendosur në formën e mjetit të garancisë, hipotekë mbi një pasuri të paluajtshme. Kontrata e hipotekës së bashku me kontratën e kredisë janë regjistruar në regjistrin përkatës të Kadastrës.

Pas këtij momenti, shoqëria B ka vazhduar aktivitetin tregtar, gjatë të cilit është krijuar edhe një detyrim në të holla ndaj shoqërisë C, dhe, për të garantuar detyrimin e mësipërm, është vendosur si mjet garancie “hipotekë e radhës së dytë mbi të njëjtën pasuri të paluajtshme” (të cituar më sipër). Edhe kjo kontratë është regjistruar rregullisht në regjistrin përkatës të Kadastrës.

Disa muaj më pas, shoqëria B, ndonëse vazhdonte të përmbushte rregullisht detyrimet ndaj kontratës së kredisë bankare, nuk ka përmbushur detyrimet për pagimin e vlerës së faturave të furnizimit me mallra ndaj shoqërisë C.

Në këto rrethana, mbi kërkesën e shoqërisë C, gjykata ka lëshuar urdhrin e ekzekutimit për titullin ekzekutiv, detyrimet e lindura nga furnizimi i mësipërm i mallrave, me kreditor shoqërinë C dhe debitor shoqërinë B.

Shoqëria C ka kërkuar fillimin e ekzekutimit të detyrueshëm të Titullit Ekzekutiv të mësipërm në favor të saj.

Në fazën e ekzekutimit të detyrueshëm, përmbaruesi gjyqësor konstaton vetëm një pasuri në pronësi të debitorit, shoqërisë B, pasurinë e paluajtshme të sipërcituar.

**Pyetje:**

1. A mund të fillojë përmbaruesi gjyqësor procedurën e shitjes në ankand të kësaj pasurie në këtë procedurë ekzekutimi të detyrueshëm të iniciuar nga shoqëria C?
2. A mund të bëhet pjesë e kësaj procedure banka A për shkak të cilësisë së saj si hipotekuese e radhës së parë, nëse po çfarë të drejtash ka banka A në këtë procedurë?
3. Në skenarin që pasuria e paluajtshme shitet në ankand, si do të bëhet shpërndarja e shumave të realizuara nga kjo shitje?
4. Çfarë ndodh me të drejtat e bankës A si hipotekuese e radhës së parë mbi pasurinë e paluajtshme, në përfundim të procedurave të ekzekutimit të Titullit të kreditorit shoqëria C?

**Kazusi 4** (Tema “Ekzekutimi i detyrueshëm”)

(Detyrë kolektive - punë në grupe)

REPUBLIKA E SHQIPËRISË

GJYKATA E RRETHIT GJYQËSOR

TIRANË

Nr: .... REGJ. THEMELTAR

V E N D I M

“PËR LËSHIMIN E URDHRIT TË EKZEKUTIMIT”

Gjykata e Rrethit Gjyqësor Tiranë e përbërë nga:

Gjyqtar:……

asistuar nga sekretarja gjyqësore…., sot më datë.... mori në shqyrtim, çështjen administrative-civile me .... Regj. Themeltar, që i përket:

KËRKUES: SHOQËRIA “OSHEE” sh.a. me seli në Bulevardin “Gjergj Fishta”, Ndërtesa nr. 88, hyrja 1, Njësia Administrative nr. 7, 1023, Tiranë.

OBJEKTI: Lëshimi i Urdhrit të Ekzekutimit për Faturat Tatimore të Shitjes së Energjisë Elektrike për abonentin privat për periudhat: prill 2007 – janar 2008, mars 2008 – qershor 2008, dhjetor 2008, shkurt 2009 – maj 2009, korrik 2009, shtator 2009, mars 2010 – prill 2010, tetor 2010 – dhjetor 2011, prill 2013 – maj 2016, të lëshuara kundrejt debitorit “A” me nr. kontrate TR... me adresë “......” - Tiranë.

BAZA LIGJORE: Nenet 510/d, 511/ç/3 të Kodit të Procedurës Civile. Ligji nr. 8662, datë 18.9.2000, “Për trajtimin si titull ekzekutiv të faturave të konsumit të energjisë elektrike”, i ndryshuar me ligjin nr. 8735, datë 1.2.2001. Vendimi nr. 108 dhe 109, datë 1.1.2012 i ERE-s.

Gjykata, pasi administroi provat shkresore, shqyrtoi çështjen në tërësi,

VËREN:

Se, kërkuesi shoqëria “OSHEE” sh.a., ka paraqitur për gjykim pranë Gjykatës së Rrethit Gjyqësor Tiranë, kërkesën për lëshimin e urdhrit të ekzekutimit për Faturat Tatimore të Shitjes së Energjisë elektrike për abonentin privat për periudhat: prill 2007 – janar 2008, mars 2008 – qershor 2008, dhjetor 2008, shkurt 2009 – maj 2009, korrik 2009, shtator 2009, mars 2010 – prill 2010, tetor 2010 – dhjetor 2011, prill 2013 – maj 2016, të lëshuara kundrejt debitorit “A” me nr. kontrate ....., me adresë “......” - Tiranë.

Nga aktet e administruara ka rezultuar se:

Shoqëria “OSHEE” sh.a. është subjekt i së drejtës tregtare dhe ka fituar personalitetin e saj juridik me regjistrimin e bere ne date 10. 12. 1997. Si objekt të veprimtarisë së saj kjo shoqëri ka ndër të tjera dhe...shpërndarjen e energjisë elektrike... me seli të saj në Tiranë.

Nga aktet e paraqitura rezulton se mes palës kërkuese shoqëria “OSHEE” sh.a. dhe “A” është krijuar një marrëdhënie juridike detyrimi, e cila buron nga kontrata e furnizimit me energji elektrike me nr. kontrate ....., me adresë “.........” - Tiranë.

Në bazë të kësaj marrëdhënie pala kërkuese realizon furnizimin me energji elektrike të abonentit kundrejt pagesës, e cila gjen pasqyrim të plotë në faturat tatimore shitje të energjisë elektrike të lëshuar nga furnizuesi, përdorimi i të cilës është lejuar nga Drejtoria e Përgjithshme e Tatimeve (të paraqitura si provë në gjykim).

Referuar këtyre faturave tatimore shitje të energjisë elektrike në përmbajtje të tyre pasqyrohen qartë sasia, vlera për njësi dhe vlera e energjisë së konsumuar nga abonenti. Gjithashtu, faturat tatimore të shitjes pasqyrojnë në përmbajtjen e saj në mënyrë të shprehur dhe faktin që kjo faturë është titull ekzekutiv.

Sipas përmbajtjes së kërkesës, rezulton se abonenti “A” - abonent privat nuk ka përmbushur tërësisht detyrimet e tij kontraktore duke mospaguar disa fatura tatimore shitje të energjisë elektrike, të cilat pasqyrohen në mënyrë të detajuar në objektin e kërkesës.

Në këto kushte furnizuesi i është drejtuar gjykatës me kërkesë dhe aktet bashkangjitur, duke kërkuar lëshimin e urdhrit të ekzekutimit të faturave tatimore të shitjes, mbështetur në nenet 510, 511 të KP Civile, në përcaktimet e ligjit nr. 8662, datë 18.9.2000, “Për trajtimin si titull ekzekutiv të faturave të konsumit të energjisë elektrike”, i ndryshuar me ligjin nr. 8735, datë 1.2.2001.

Gjykata pasi u njoh me aktet e paraqitura me kërkesën dhe në mbështetje të rregullimit ligjor, çmon se cilësinë e titullit ekzekutiv, në kuptim të dispozitave procedurale mbi ekzekutimin e detyrueshëm e kanë vetëm aktet e përcaktuara sipas nenit 510 të KP Civile.

Faturat që shprehin detyrimin e “A”-abonent privat në shumën totale ..... lekë ndaj shoqërisë “OSHEE” sh.a., për energjinë elektrike të furnizuar (shitur) atij, sipas pikës “e” të nenit 510 të KP Civile, përbëjnë titull ekzekutiv.

Neni 510/e i KP Civile, përcakton se: “Ekzekutimi i detyrueshëm mund të bëhet vetëm në bazë të një titulli ekzekutiv. Janë tituj ekzekutivë:“...-e- aktet e tjera që sipas ligjeve të veçanta quhen tituj ekzekutivë dhe ngarkohet zyra e përmbarimit për ekzekutimin e tyre”.

Sipas referimit të kësaj pike në ligjin nr. 8662/2000 citon se: “Fatura tatimore e konsumit...të energjisë elektrike, sipas modelit të caktuar nga Ministria e Financave, në zbatim të nenit nr. 36 të ligjit nr.7928, datë 27.4.1995, “Për tatimin mbi vlerën e shtuar”, është titull ekzekutiv”.

Ligji nr. 8735/2001 citon se në nenin 1 të ligjit nr. 8862, datë 18.9.2000, "Për trajtimin si titull ekzekutiv të faturës së konsumit të energjisë elektrike", pas fjalëve "është titull ekzekutiv" shtohen fjalët "dhe ngarkohen zyrat e përmbarimit me ekzekutimin e tyre."

Ndërkohë që ndryshe nga sa pretendon pala kërkuese në përmbajtje të kërkesës së saj, titull ekzekutiv nuk mund të jenë dhe kamatat ligjore të përllogaritura nga kjo palë sipas akteve ligjore të ERE-s. Kjo për faktin se kuptimin e titullit ekzekutiv e jep ligji (KP Civile - 510 dhe ligjet përkatëse) dhe jo akte të tjera (si vendimet e ERE-s) të cilat nuk e kanë këtë tagër ligjor për të shprehur një atribut të tillë.

Gjykata arriti në këtë përfundim pasi analizoi faktin dhe në bazë të nenit të sipërpërmendur përbën titull ekzekutiv.

Po kështu neni 511 i KP Civile i ndryshuar me ligjin nr. 114/2016, “Për disa ndryshime dhe shtesa në ligjin nr. 8116, datë 29.3.1996, "Kodi i Procedurës Civile i Republikës së Shqipërisë", përcakton se: |Shqyrtimi i kërkesës për lëshimin e urdhrit të ekzekutimit zhvillohet nga gjyqtari pa praninë e palëve. Gjykata lëshon urdhrin e ekzekutimit, bazuar mbi dokumentet e depozituara nga kërkuesi. Urdhri i ekzekutimit përmban: a) gjenealitetet e debitorit dhe kreditorit; b) origjinën e detyrimit; c) detyrimin konkret që buron nga titulli ekzekutiv deri në momentin e lëshimit të urdhrit të ekzekutimit; d) kur titulli ekzekutiv, për të cilin lëshohet urdhri i ekzekutimit, është akt për dhënie kredie bankare ose detyrime monetare, Gjykata duhet të parashikojë kamatat ligjore në përputhje me legjislacionin në fuqi që rregullon pagesat e vonuara në detyrimet kontraktore dhe tregtare.”

Lidhur me pikën “d” të paragrafit të fundit të nenit 511 të KP Civile, gjykata vlerëson se referuar natyrës së kësaj kërkese këto kamata nuk mund të përllogariten pasi referimi në ligjin nr. 48/2014, “Për pagesat e vonuara në detyrimet kontraktore e tregtare” në nenin 2 të tij, “fusha e zbatimit” përcakton se: nuk i nënshtrohen rregullimeve të këtij ligji detyrimet apo pagesat; b) që rrjedhimin nga kontrata për konsumatorët, siç dhe në rastin konkret kjo marrëdhënie midis palëve kreditore-debitore, është.

Në përfundim të shqyrtimit të kërkesës, gjykata vendos të pranojë kërkesën si të bazuar në ligj dhe në prova dhe të lëshojë urdhrin e ekzekutimit për Faturat Tatimore të Shitjes së energjisë elektrike për abonentin privat për periudhat: prill 2007 – janar 2008, mars 2008 – qershor 2008, dhjetor 2008, shkurt 2009 – maj 2009, korrik 2009, shtator 2009, mars 2010 – prill 2010, tetor 2010 – dhjetor 2011, prill 2013 – maj 2016, të lëshuara kundrejt debitorit “A” me nr. kontrate....., me adresë “......” Tiranë.

PËR KËTO ARSYE:

Gjykata bazuar në nenet 306 e vijues të KP Civile dhe nenet 510/e, 511/ç të KP Civile dhe ligjit nr. 8662, datë 18.9.2000, “Për trajtimin si titull ekzekutiv të faturave të konsumit të energjisë elektrike”, i ndryshuar me ligjin nr. 8735, datë 1.2.2001.

VENDOSI :

Pranimin e kërkesës.

Lëshimin e urdhrit të ekzekutimit për Faturat Tatimore të Shitjes së energjisë elektrike për periudhat : prill 2007 – janar 2008, mars 2008 – qershor 2008, dhjetor 2008, shkurt 2009 – maj 2009, korrik 2009, shtator 2009, mars 2010 – prill 2010, tetor 2010 – dhjetor 2011, prill 2013 – maj 2016, të lëshuara nga:

Kreditori: “Operatori i Shpërndarjes së Energjisë Elektrike” sh.a. me seli në bulevardin “Gjergj Fishta”, ndërtesa nr. 88, hyrja 1, Njësia Administrative nr. 7, 1023, Tiranë.

që shprehin detyrimin e,

Debitorit: “A” me nr. kontrate....., me adresë “......” - Tiranë.

Në shumën ...... lekë.

Ngarkohet Shërbimi Përmbarimor të bëjë ekzekutimin e titullit ekzekutiv.

Ky vendim hartohet vetëm në një kopje.

Shpenzimet gjyqësore siç janë bërë.

Kundër këtij vendimi nuk lejohet të bëhet ankim.

SEKRETARE GJYQTAR

**Çështje për shqyrtim**

1. Pasi të lexoni vendimin individualisht, diskutoni në grup.

2. Një përfaqësues për çdo grup të komentojë qëndrimin e grupit lidhur me çështjet e mëposhtme:

- A është i plotë vendimi gjyqësor, nëse jo cilat janë mangësitë?

- Si i vlerësoni argumentet e gjykatës për interpretimin e ligjit në këtë vendim (për të gjitha çështjet ligjore të analizuara nga gjykata)?

**Literatura e detyruar:**

1. Vendime të Gjykatës Europiane për të Drejtat e Njeriut
2. Qufaj Co. sh.p.k kundër Shqipërisë, aplikimi nr. 54268/00.
3. Marini kundër Shqipërisë, aplikimi nr. 3738/02.
4. Ramadhi kundër Shqipërisë, aplikimi nr. 38222/02.
5. Driza kundër Shqipërisë, aplikimi nr. 33771/02.
6. Beshiri kundër Shqipërisë, aplikimi nr. 7352/03.
7. Bajrami kundër Shqipërisë, kërkesa nr. 35853/04.
8. Gjyli kundër Shqipërisë, aplikimi nr.32907/07.
9. Puto dhe të tjerë kundër Shqipërisë, aplikimi nr. 609/7.

**Vendime të Gjykatës Kushtetuese**

1. Vendimi nr.6, datë 31.3.2006 i Gjykatës Kushtetuese.
2. Vendimi nr. 39, datë 16.10.2007 i Gjykatës Kushtetuese
3. Vendimi nr. 1, datë 16.10.2009 i Gjykatës Kushtetuese
4. Vendimi nr. 8, datë 23.3.2010 i Gjykatës Kushtetuese.
5. Vendimi nr. 23, datë 17.5.2010 i Gjykatës Kushtetuese.
6. Vendimi nr. 33, datë 24.6.2010 i Gjykatës Kushtetuese.
7. Vendimi nr. 35, datë 27.10.2010 i Gjykatës Kushtetuese
8. Vendimi nr. 12, datë 15.4.2011 i Gjykatës Kushtetuese.
9. Vendimi nr.52, datë 15.12.2012 i Gjykatës Kushtetuese.
10. Vendimi nr. 17, datë 23.4.2013 i Gjykatës Kushtetuese.
11. Vendimi nr. 21, datë 7.4.2014 i Gjykatës Kushtetuese.
12. Vendimi nr.14, datë 30.3.2015 i Gjykatës Kushtetuese.
13. Vendimi nr. 25, datë 26.2.2015 i Gjykatës Kushtetuese.
14. Vendimi nr. 30, datë 25.5.2015 i Gjykatës Kushtetuese.
15. Vendimi nr. 85, datë 29.5.2015 i Gjykatës Kushtetuese.
16. Vendimi nr. 52, datë 20.7.2015 i Gjykatës Kushtetuese.
17. Vendimi nr. 28, datë 19.5.2016 i Gjykatës Kushtetuese.
18. Vendimi nr.66, datë 7.11.2016 i Gjykatës Kushtetuese.
19. Vendimi nr. 35, datë 18.4.2017 i Gjykatës Kushtetuese.

**Vendime të Gjykatës së Lartë (Unifikuese)**

1. Vendim Unifikues nr.932, datë 22.6.2000 i Gjykatës së Lartë.
2. Vendim Unifikues nr.980, datë 29.9.2000 i Gjykatës së Lartë.
3. Vendim Unifikues nr. 13, datë 24.3.2004 i Gjykatës së Lartë.
4. Vendim Unifikues nr.1, datë 17.1.2011 i Gjykatës së Lartë.

**Vendime të Kolegjit Civil**

1. Nr. 00-2009-718 i vendimit (203) datë 9.6.2009.
2. Nr.00-2010-833 i vendimit (272), datë 10.6.2010.
3. Nr.00-2011-161 i vendimit (1), datë 21.12.2010.
4. Nr.00-2012-334 i vendimit, datë 10.1.2012.
5. Nr. 00-2013-1234 (304), i vendimit, datë16.5.2013.
6. Nr.00-2013-1417 i vendimit (347) ,datë 4.6.2013.
7. Nr.00-2013-1748 i vendimit (414), datë 9.7.2013.
8. Nr.00-2013-2076 i vendimit (469), datë 12.9.2013.
9. Nr.00-2014-1319 i vendimit (147), datë 17.4.2014.
10. Nr.00-2014-3391 i vendimit (558), datë 30.10.2014.
11. Nr. 00-2015-1953 i vendimit (292), datë 10.6.2015.
12. Nr. 00-2016-1867 i vendimit (183), datë 1.6.2016.
13. Nr. 00-2016-1896 i vendimit (189), datë 1.6.201.
14. Nr.00-2016-2216 i vendimit (203), datë 16.6.2016.
15. Nr. 00-2018 - 983 i vendimit , datë 9.10.2018.
16. Nr. 00-2019-40 i vendimit, datë 31.1.2019.
17. Nr. 00-2019-119 i vendimit, datë 13.3.2019.
18. Nr. 00-2019 - 265 i vendimit, datë 9.5.2019.

**Tekstet:**

1. Kodi i Procedurës Civile, 1996, i ndryshuar.
2. Ligji nr. 49/2012, “Për organizimin dhe funksionimin e gjykatave; administrative dhe gjykimin e mosmarrëveshjeve administrative”.
3. Ligji nr. 48/2014, “Për pagesat e vonuara në detyrimet kontraktore e tregtare”.
4. Ligji nr. 133/2013, “Për sistemin e pagesave”.
5. Udhëzimi nr. 5, datë 12.12.2012, “Për përcaktimin e rregullave të hollësishme për zhvillimin e ankandit nga përmbaruesi gjyqësor”.
6. Udhëzimi nr. 2, datë 27.3.2014, “Për ekzekutimin e detyrimeve mbi shumat e llogarive në bankë”, Ardian Fullani, Kryetar i Këshillit Mbikëqyrës, Banka e Shqipërisë.
7. Grup autorësh “Vështrim krahasues mbi procedurën civile”.
8. Kola-Tafaj, Flutura., Vokshi, Asim. “Procedurë civile”, Botimi II.
9. Konventa e Hagës për njohjen dhe zbatimin e vendimeve të huaja në fushën civile dhe tregtare, aderuar me ligjin nr. 10194, datë 10.12.2009.
10. Konventa e Konferencës së Hagës “Për procedurën civile”, e miratuar me ligjin nr. 10182, datë 29.10.2009.
11. Konventa “Për njoftimin dhe dorëzimin jashtë shtetit të dokumenteve gjyqësore dhe jashtëgjyqësore në fushën civile dhe tregtare”, e miratuar me ligjin nr. 9554, datë 8.6.2006 dhe e botuar në Fletoren Zyrtare datë 6.7.2006.
12. Protokolli Shtesë i Konventës Europiane për Informimin për të Drejtën e Huaj, ratifikuar me ligjin nr. 9488, datë 13.3.2006.
13. Konventa Europiane për Informimin për të Drejtën e Huaj, ratifikuar me ligjin nr. 8703, datë 1.12.2000.
14. Protokolli Shtesë i Marrëveshjes Europiane për Transmetimin e Kërkesave të Ndihmës Gjyqësore, ratifikuar me ligjin nr. 8882, datë 18.4.2002.
15. Marrëveshja Europiane për Transmetimin e Kërkesave të Ndihmës Gjyqësore ratifikuar me ligjin nr. 8705, datë 1.12.2000.

**Ndihmëse:**

1. Lamani, A. “Procedura civile e Republikës së Shqipërisë”, 1962.
2. Çeço, S. “E drejta procedurale civile në RPSSH”.
3. Brati, A. “Procedura civile”, Botimi I, 2008.
4. Brestovci, Faik. “E drejta procedurale civile”, Prishtinë, 2002.

**Faqe interneti**  
1.http://www.gjk.gov.al/  
2.http://www.gjykataelarte.gov.al/  
3.https://www.gjykataeapelittirane.al/  
4.http://www.gjykatatirana.gov.al/  
5.https://hudoc.echr.coe.int  
6. https://www.academia.edu/

**4. Ngarkesa studimore dhe mësimore**

Ngarkesa mësimore vjetore: 90 orë mësimore, nga të cilat, ka një raport të ekuilibruar midis dhënies së dijeve teorike dhe aftësimin praktik për zbatimin e tyre.

Organizimi i kursit për vitin akademik 2023–2024 do të jetë: Me grupe kandidatësh përafërsisht me 20 persona secili.

Viti akademik i ndarë në dy semestra:

a) Semestri i parë: 15 javë: 7 tetor 2023 - 31 janar 2024

b) Semestri i dytë: 15 javë: 10 shkurt 2023 – 23 maj 2024

Ngarkesa mësimore javore për prezantime: 3 orë/javë /për grup.

Ora mësimore: 50 minuta.

Ngarkesa ditore e pedagogut/kandidatit: 6 orë (9:00-15:20).

Ngarkesa javore e pedagogut/kandidatit: 3 orë/javë/grup).

Në dhënien e çdo detyre me shkrim apo ushtrimi me gojë, pedagogu do të përpiqet të bëjë një vlerësim paraprak të ngarkesës së punës së kandidatëve për magjistratë për punën e pavarur në auditor dhe/ose jashtë tij, nisur nga tregues/indikatorë që lidhen me:

orët e punës kërkimore;

studimi i literaturës së dhënë;

studimi i praktikës gjyqësore;

hulumtimet me karakter krahasues nga jurisprudenca e vendeve europiane dhe më gjerë;

kohën e nevojshme për përgatitjen me shkrim.

**2.2 Përmbajtja dhe organizimi i detajuar i kursit**

Në vijim të këtij programi këtë seksion paraqiten në mënyrë shumë koncize temat që do të trajtohen në kursin përkatës dhe modalitete që lidhen me ngarkesën, metodologjinë, pedagogët etj. Duke qenë se Shkolla e Magjistraturës është një institucion që ka për mision formimin profesional të magjistratëve, kursi i së drejtës civile do të jetë i fokusuar më tepër në aspektin e aftësimit praktik të magjistratit. Siç shihet edhe nga përpilimi i objektivave mësimore më sipër, fokusi është aftësimi praktik në nivelet, zbatim, analizë, vlerësim/krijim të taksionomisë së Bloom-it. Ndaj dhe temat e përzgjedhura do të duhet t’i shërbejnë trajnimit në këto nivele. Modalitete për përmbajtjen e kursit dhe strukturën e tij janë, si më poshtë:

**Ngarkesa mësimore vjetore:** 90 orë mësimore, nga të cilat, ka një raport të ekuilibruar midis dhënies së dijeve teorike dhe aftësimin praktik për zbatimin e tyre. Ngarkesa mësimore do të realizohet nëpërmjet dy komponentëve, si më poshtë:

* **mësimi, diskutimi dhe aftësimi praktik nga pedagogu ose nën drejtimin e tij** për marrjen e thellimin e dijeve dhe,
* **aftësimi praktik përmes organizimit nga pedagogu të ushtrimeve, diskutimit, debatit, studimit të rasteve dhe detyrave mbi baza individuale dhe/ose në grup të kandidatëve**.

Ushtrimet dhe punimet e pavarura do të realizohen kryesisht nën organizimin/drejtimin/monitorimin e pedagogut në shkollë. Për këtë është e nevojshme të sigurohen nga Shkolla e Magjistraturës auditoret/mjediset e nevojshme dhe mjetet e punës së kandidatëve, ku secili prej tyre të ketë në përdorim një laptop. Produktet e përgatitura, përgatitje dosjesh, luajtje rolesh, raportime dhe prezantime me gojë, raporte me shkrim, memo, ministudime, përgatitje vendimesh gjyqësore dhe akte të tjera, si rezultat i punës së pavarur do të kontrollohen kryesisht në auditor, por dhe në komunikimet on linë nga pedagogët, si edhe gjatë prezantimeve në auditor. Ngarkesa e organizimit, ndjekjes, vlerësimit dhe kontrollit nga ana e pedagogut të ushtrimeve, detyrave e punës së pavarur të kandidatëve do të përllogaritet krahas ngarkesës së orëve në auditor me të njëjtin koeficient.

**Organizimi i kursit për vitin akademik 2023 - 2024** do të jetë:

**Ngarkesa mësimore javore për prezantime:** 3orë/javë/për grup.

**Ora mësimore: 50 minuta.**

**Ngarkesa ditore e pedagogut/kandidatit:** 6 orë (9:00.-15:20).

**Ngarkesa javore e pedagogut/kandidatit**: 3 orë/javë/grup).

Viti akademik i ndarë në dy semestra:

**a) Semestri i parë:**15 javë

**b) Semestri i dytë:** 15 javë

**Detyrimet vjetore** do të shlyhen si më poshtë:

**a) një provim vjetor**, që do të shlyhet në periudhën maj-qershor 2024;

b) në varësi të tematikës dhe të pedagogut, por gjithmonë **të paktën një ushtrim, në formën e një detyre dhe/ose /prezantimi me gojë ose me shkrim i punës së pavarur**. Prezantimet ose raportimet me gojë do të shlyhen brenda muajit në formën e një prezantimi me gojë të shoqëruar me power point. Detyrat me shkrim, do të dorëzohen në fund të çdo muaji pasardhës. Çdo kandidat do të ketë një dosje individuale të depozituar në sekretarinë e shkollës ku do të depozitohen të gjitha detyrat me shkrim dhe prezantimet me gojë me power point për gjithë vitin akademik. Dosja individuale konsiderohet e dorëzuar në maj 2024.

**Shpjegim:**

1. Pedagogët kanë liri akademike të përzgjedhin vetë natyrën e ushtrimeve, detyrave, të punës së pavarur në varësi të natyrës së temës dhe të objektivave mësimore që kanë vendosur. Po ashtu, pedagogët janë të lirë të zgjedhin numrin e detyrimeve mujore si punë e pavarur me kusht që të ngarkesa mësimore mujore të jetë brenda parametrave të përcaktuara në këtë program.
2. Për rritjen e aftësive praktike kandidatët do të ndjekin mësimin në auditor ku do të kombinohet prezantimi i pedagogut me punën e pavarur.
3. Produktet e punës së pavarur, prezantimet dhe detyrat me shkrim me një ngarkesë mësimore 2 orë do të përgatiten në word, me shkrim Times New Roman, Font 12, Space Multiple 1.15 dhe do të jenë deri në 1000 fjalë/2 faqe. Detyrat me shkrim që do të kenë një ngarkesë mësimore mbi 2 orë do të kenë një numër fjalësh që do të rritet në mënyrë proporcionale dhe progresive.
4. Detyrat me shkrim/përgatitja e vendimeve gjyqësore/etj., që do të kenë një kohëzgjatje mbi 2 orë do të kenë një numër fjalësh që do të rritet në mënyrë proporcionale dhe progresive, (për shembull, një detyrë me ngarkesë 3 orë do të jetë me 1500 fjalë etj.).
5. Raportimet me gojë të shoqëruara me prezantime me power point do të jenë deri në 10 slajte për punë të pavarur, si individuale, ashtu edhe në grup.

**Metodologjia për realizmin e objektivave mësimore**

Mësimi i së Drejtës së Procedurës Civile në Shkollën e Magjistraturës dhe objektivat e mësipërme mësimore gjatë vitit të parë teorik, do të realizohen nëpërmjet:

**A. Prezantimeve të përgatitura nga pedagoget me power point ose me materiale të shkruara** duke shmangur përsëritjen e dhënies së njohurive të fituara gjatë viteve të studimit në fakultetet e drejtësisë, duke trajtuar institute dhe koncepte të nevojshme për zbërthimit e rasteve praktike, duke trajtuar të lidhura me aktualitetit, trajtime të akteve ndërkombëtare të lidhura me fushën e së drejtës procedurale civile, ku Republika e Shqipërisë ka aderuar, trajtime të legjislacionit të BE-së për shkak të qenies së Republikës së Shqipërisë vend kandidat për t’u anëtarësuar në BE etj.

**B. Organizimit të seancave interaktive me debate e diskutime juridike** lidhur me dispozita të diskutueshme të legjislacionit civil, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

**C. Studime të rasteve të praktikës gjyqësore**

**a) Modeli i parë:** Pedagogu do të parapërgatitë të paktën katër deri në pesë raste praktike në çdo orë mësimore të cilat ju shpërndahen kandidatëve dhe analizohen së bashku. Këto raste do të jepen nga praktika e gjykatave gjyqësore shqiptare të të tri shkallëve (përfshirë praktikën nga viti 1994 e në vazhdim që rregullohet nga Kodi i Procedurës Civile që është në fuqi, praktikën nga viti 1929 deri në vitin 1993, kur ajo ndërthuret me gjykime që lidhen me këto legjislacione, raste nga praktika e Gjykatës Kushtetuese që kanë efekt mbi çështje gjyqësore me natyrë procedurale civile, nga praktika gjyqësore e vendeve perëndimore qofshin këto të të Familjes Romane apo të Familjes së Common Law-ut e të tjera, nga jurisprudenca e GJEDNJ-së dhe e Gjykatës së Drejtësisë, e të tjera.

**b. Modeli i dytë:** pedagogu ngarkon kandidatët që të seleksionojnë raste konkrete praktike të lidhura me tema të caktuara të cilat do të diskutohen nga ana e kandidatëve.

c. Modeli i tretë: realizimi i inskenime të proceseve gjyqësore për të zgjidhur rastet praktike të dhëna, ku secili nga kandidatët të luajë rolin e gjyqtarit, prokurorit, avokatit të secilës palë, apo njërën nga palët, ose ndonjë pjesëmarrës tjetër në mosmarrëveshje. Këto të fundit do të përgatiten paraprakisht nga studentët së bashku edhe me materialet e secilit pjesëmarrës (vendimi gjyqësor, pretenca, fjala e mbrojtjes e të tjera).

Kursi i kandidateve gjatë orëve të detyrave me shkrim mund të ndahet në grupe me nga 4-6 kandidatë për grup.

**D. Punime të pavarura individuale dhe në grup në formën e detyrave, temave, eseve, punimeve, memove,** të organizuara me baza shlyerje mujore ku secili kandidat nën drejtimin e pedagogut ose nën mbikëqyrjen e tij do të përgatisë një punë të pavarur individuale dhe një në grup me hulumtime, vështrime krahasuese, opinione ligjore, tendenca të praktikës gjyqësore etj. për çështje të rëndësishme juridike apo të praktikës.

**Vlerësimi i kursit të procedurës civile bëhet në dy forma:**

**A. Me provim,** i cili realizohet në fund të çdo viti akademik me shkrim dhe është i sekretuar. Hapja e zarfeve me rezultatet dhe krahasimi i tyre me zarfet me emrat e kandidatëve bëhet në mënyrë publike para gjithë kandidatëve që kanë marrë pjesë në provim. Teza e provimit është e ndarë në dy pjesë: pjesa e parë, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe pjesa e dytë, e cila është praktike dhe ka dy deri në tri kazuse nga praktika gjyqësore. Totali i tezës së provimit të procedurës civile, është 60 pikë. Në ndërtimin e tezës bëhet kujdes që të përfshihen të gjitha pjesët e procedurës civile, me qëllim që të kontrollohen dijet e kandidatëve në çdo pjesë të kursit.

**B. Vlerësimi i vazhdueshëm** bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati. Ky vlerësim është në total 40 pikë dhe i bashkëngjitet vlerësimit përfundimtar të kandidatit që mbaron Shkollën. Në këtë vlerësim do të përfshihen këto komponentë:

**B.1** Pjesëmarrja dhe aktivizimi i kandidatëve në diskutime, ushtrime me gojë, zgjidhjet e rasteve praktike, mënyra e diskutimit dhe e debatit shkencor. Pedagogët i lënë kohën e nevojshme ushtrimeve me gojë që trajtohen në çdo temë me qëllim që, nga njëra anë, të aktivizojnë kandidatët sa më mirë dhe, nga ana tjetër, të stimulojnë punën e pavarur në auditor dhe diskutimin e pavarur dhe në grup. Kjo pjesë do të vlerësohet me 20 pikë.

**B.2** Përgatitje detyrash, ushtrimesh, punime të pavarura, prezantime me shkrim e me gojë që janë parashikuar për t'u kryer nga kandidatët. Vlerësim i aftësive hulumtuese dhe studimore, respektimi i afateve të caktuara nga pedagogët dhe origjinaliteti i shkrimit apo i prezantimit/diskutimit me gojë. Kjo pjesë do të vlerësohet me 20 pikë për të dy detyrat.

**Kujdes!**

**Gjatë vitit akademik në procedurën civile do të kryhen dy (2) detyra individuale në vit për çdo kandidat dhe rreth gjashtë (6) detyra në grup në vit.**

4. Programi mësimor

PROCEDURË PENALE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Dr. Henrik Ligori

Tabela e përmbajtjes

[1. Kuadri i përgjithshëm 2](file:///C:\Users\HP\Documents\SHKOLLA%20E%20MAGJISTRATURES\TRAJNIMI%20FILLESTAR\2023-2024\Proc.%20pen.%20Programi%20Mësimor%202023-2024.docx#_Toc14875953)

[1.1. Përshkrimi i kursit 133](file:///C:\Users\HP\Documents\SHKOLLA%20E%20MAGJISTRATURES\TRAJNIMI%20FILLESTAR\2023-2024\Proc.%20pen.%20Programi%20Mësimor%202023-2024.docx#_Toc14875954)

[1.2. Objektivi kryesor i kursit.....................................................................................................133](file:///C:\Users\HP\Documents\SHKOLLA%20E%20MAGJISTRATURES\TRAJNIMI%20FILLESTAR\2023-2024\Proc.%20pen.%20Programi%20Mësimor%202023-2024.docx#_Toc14875955)

[2. Kursi 133](file:///C:\Users\HP\Documents\SHKOLLA%20E%20MAGJISTRATURES\TRAJNIMI%20FILLESTAR\2023-2024\Proc.%20pen.%20Programi%20Mësimor%202023-2024.docx#_Toc14875957)

[2.1. Objektivat mësimore 291](file:///C:\Users\HP\Documents\SHKOLLA%20E%20MAGJISTRATURES\TRAJNIMI%20FILLESTAR\2023-2024\Proc.%20pen.%20Programi%20Mësimor%202023-2024.docx#_Toc14875958)

[2.2. Përmbajtja e kursit 5](file:///C:\Users\HP\Documents\SHKOLLA%20E%20MAGJISTRATURES\TRAJNIMI%20FILLESTAR\2023-2024\Proc.%20pen.%20Programi%20Mësimor%202023-2024.docx#_Toc14875959)

[2.3. Struktura dhe metodologjia 214](file:///C:\Users\HP\Documents\SHKOLLA%20E%20MAGJISTRATURES\TRAJNIMI%20FILLESTAR\2023-2024\Proc.%20pen.%20Programi%20Mësimor%202023-2024.docx#_Toc14875960)

[2.4. Literatura dhe materialet studimore 20](file:///C:\Users\HP\Documents\SHKOLLA%20E%20MAGJISTRATURES\TRAJNIMI%20FILLESTAR\2023-2024\Proc.%20pen.%20Programi%20Mësimor%202023-2024.docx#_Toc14875961)

[3. Vlerësimi 20](file:///C:\Users\HP\Documents\SHKOLLA%20E%20MAGJISTRATURES\TRAJNIMI%20FILLESTAR\2023-2024\Proc.%20pen.%20Programi%20Mësimor%202023-2024.docx#_Toc14875962)

[4. Ngarkesa studimore dhe mësimore 21](file:///C:\Users\HP\Documents\SHKOLLA%20E%20MAGJISTRATURES\TRAJNIMI%20FILLESTAR\2023-2024\Proc.%20pen.%20Programi%20Mësimor%202023-2024.docx#_Toc14875963)

1. Kuadri i përgjithshëm

* 1. **Përshkrimi i kursit**

Kursi “E DREJTA E PROCEDURËS PENALE” është një nga disiplinat kryesore të programit mësimor, teorik dhe praktik të Shkollës së Magjistraturës. Kjo disiplinë, e cila rregullon aspektin procedural të së drejtës penale, përmban një tërësi normash juridike që synojnë rregullimin dhe disiplinimin e fazave të ndryshme të procesit penal, nga çasti i konstatimit të faktit penal derisa vendimi gjyqësor ndaj subjektit që i atribuohet kryerja e tij merr formën përfundimtare. Kjo tërësi normash rregullon, gjithashtu, edhe mënyrën e vënies në ekzekutim të vendimeve penale, si dhe raportet juridiksionale me autoritetet e huaja gjyqësore, në funksion të zbatimit të ligjit penal, si dhe rastet e posaçme të rishikimit të vendimeve gjyqësore që kanë marrë formën e prerë.

Pas viteve ’90, ligji procedural penal pësoi ndryshime dinamike thelbësore me miratimin e Kodit të vitit 1995. Reforma e kryer me anën e ligjit nr.35/2017 preku një pjesë të rëndësishme të dispozitave procedurale, me ndikim të madh në procesin penal, sidomos në drejtim të rritjes së garancive të personit në procesin penal. Ajo u pasua me “reformën e vogël”, të kryer me miratimin e ligjit nr. 41/2021, i cili synoi ndryshimin dhe plotësimin e disa dispozitave për të bërë të mundur menaxhimin e çështjeve të varura, në mungesë të burimeve njerëzore të konsiderueshme, në prokurori dhe gjykata.

Në këtë këndvështrim, studimi i kësaj disipline, do të trajtohet i lidhur ngushtë me parime e rëndësishme kushtetuese dhe konventore në fushën e të drejtave themelore të njeriut dhe mbrojtjen e tij nga abuzimi me procesin. Zhvillimi i instituteve të së drejtës procedurale penale në sistemet e mëdha të procedurës penale, do të jetë gjithashtu pjesë e trajtimeve teorike dhe praktike gjatë zhvillimit të këtij kursi.

* 1. **Objektivi kryesor i kursit**

Objektivi kryesor i kursit të së drejtës procedurale penale do të jetë:

“Me përfundimin e tij kandidati për magjistrat të jetë në gjendje që, nën mbikëqyrjen minimale dhe brenda një afati kohor të arsyeshëm, të studiojë faktet dhe rrethanat e çdo rasti të praktikës gjyqësore, të identifikojë faktet kyçe ose përcaktuese për zgjidhjen e tij, të njohë kornizën ligjore të zbatueshme për çdo rast konkret, të arrijë zgjidhjen e tij. Pas përcaktimit të ligjit të zbatueshëm dhe gjetjes së zgjidhjes, kandidati magjistrat duhet të jetë në gjendje që të përpilojë aktet kryesore dhe vendimin përkatës, të strukturuar logjikisht dhe të arsyetuar lidhur me të gjitha çështjet e faktit dhe të ligjit. Në pikëpamje të nivelit të vështirësisë, rasti duhet të jetë i natyrës bazike/i thjeshtë (rast standard).

Ky objektiv do të zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin përkatës, metodologjinë e mësimdhënies, ngarkesën e kandidatit magjistrat (ngarkesën studimore) dhe ngarkesën e pedagogut (ngarkesën mësimore).

1. Kursi

***Objektivat mësimore***

Për të arritur objektivin kryesor (shih 1.2 Objektivi kryesor i kursit), objektivat mësimore që synojnë të aftësojnë që kandidatët për magjistratë në drejtimet sipas strukturës, paraqiten në vijim:

1. **Kuptimi - Aftësimi në mënyrën e të kuptuarit:** Kandidati të jetë në gjendje të identifikojë, kuptojë, klasifikojë, shpjegojë dhe diskutojë konceptet, parimet dhe institutet kryesore të së drejtës së procedurës penale që nevojiten për zbatimin e ligjit penal në një rast konkret.
2. **Zbatimi - Aftësimi në zbatim.** Kandidati të jetë në gjendje të përdorë njohuritë teorike mbi konceptet, parimet dhe institutet kryesore të së drejtës procedurale penale në situata faktike. Në përfundim të kursit, ai duhet të jetënë gjendje që:

* të interpretojë konceptet, parimet dhe institutet kryesore të së drejtës procedurale penale bazuar në faktet e një situate praktike;
* të organizojë dhe planifikojë hapat që duhen ndërmarrë për hetimin e një çështjeje penale, marrjen e vendimit në përfundim të hetimeve dhe zgjidhjen e saj, duke u mbështetur në njohuritë teorike dhe në faktet e çështjes;
* të debatojë dhe të respektojë mendimet alternative të kolegëve dhe të jetë në gjendje të punojë në grup.

1. **Analizë - Aftësimi në analizën.** Kandidati duhet të jetë në gjendje të identifikojë faktet së drejtës procedurale penale rëndësi për zgjidhjen e çështjes, të analizojë ligjin e zbatueshëm dhe të formojë një opinion të bazuar në të gjitha të dhënat relevante. Në përfundim të kursit, duhet të jetë në gjendje që:

* të identifikojë dhe tëpërzgjedhë elementët thelbësorë për pasqyrimin saktë të fakteve të një çështjeje konkrete;
* të përcaktojë kuadrin ligjor të nevojshëm për zgjidhjen e saj;
* të përcaktojë faktet thelbësore të rastit dhe të zbatojë ligjin për to, duke marrë parasysh të gjitha rrethanat e rastit konkret;
* të analizojë kontekstin shoqëror të rastit dhe ndikimin e tij në zgjidhjen e çështjes.

1. **Vlerësim/Krijim - Aftësimi për shkrim dhe arsyetim ligjor.** Kandidati duhet të jetë në gjendje të shprehë qartë mendimin e tij për një akt penal të arsyetuar dhe të argumentuar. Në përfundim të kursit, duhet të jetënë gjendje që:

* të mund të ndërtojë strukturën logjike të një akti të procedurës penale;
* të arsyetojë me shkrim vendimin gjyqësor;
* të marrë vendime juridikisht të sakta e logjikisht të arsyetuara;
* të formulojë në mënyrë konçize argumentet mbështetëse tëvendimit.

Objektivat mësimore të mësipërme synojnë të aftësojnë magjistratët në kompetencat vijuese:

**Kompetenca 1:** Njohuri të qëndrueshme procedurale lidhur me jurisprudencën procedurale vendase/europiane:

* të zotërojë njohuri të qarta dhe të thelluara teorike mbi konceptet, parimet dhe institutet kryesore të së drejtës procedurale penale;
* të njohë dhe të vlerësojë në mënyrë të thelluar qëndrimet dhe interpretimet me vlerë doktrinare dhe praktikën gjyqësore të vendit, si dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED, etj.);.
* të identifikojë çështjet ligjore që ngrihen në një situatë faktike, të përcaktojë ligjin e zbatueshëm dhe të kuptojë arsyen e ligjvënësit në ndërtimin e normave të zbatueshme në rastin konkret.

**Kompetenca 2:** Aftësim në veprimet/hetimet paraprake dhe përgatitjen e drejtimin e seancës gjyqësore:

* të studiojë aktet e fashikullit për të përcaktuar faktet kyçe penale dhe procedurale, si dhe ligjin e zbatueshëm në rastin konkret (ligjin, praktikën gjyqësore, doktrinën, drejtimet e politikës gjyqësore);
* të përcaktojë kontekstin shoqëror të çështjes.

**Kompetenca 3:** Aftësim në debatin gjyqësor:

* kandidati prokuror duhet të jetë në gjendje të parashtrojë në mënyrë konçize dhe të saktë provat në mbështeje të akuzës dhe të debatojë idetë e tij lidhur me faktet dhe ligjin e zbatueshëm, si dhe të jetë në gjendje të ndërtojë pyetje të drejta për dëshmitarët dhe ekspertët; kandidati gjyqtar duhet të aftësohet që të drejtojë debatin e palëve dhe për çështjet e mbetura të pasqaruara të dijë të bëjë pyetje shtesë, të propozojë marrjen e provave të reja dhe të ballafaqojë thëniet për të sqaruar mospërputhjet e mundshme.

**Kompetenca 4:** Aftësim në përgatitjen e akteve dhe marrjen e vendimeve:

* të vlerësojë juridiksionin dhe kompetencën në çështjet penale;
* të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit;
* të shprehet qartë dhe saktë, me një gjuhë të përshtatshme dhe të kuptueshme për palët;
* të dëgjojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen me vendosmëri dhe me argumente dhe, kur është e nevojshme, të heqë dorë prej saj;
* të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet e pranuara si të provuara, mbi të cilat bazon vendimin;
* të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;
* të tregojë qëndrim të paanshëm dhe me integritet dhe të vendosë duke përballuar me profesionalizëm presionet e çdo lloji;
* të aftësohet në marrjen e vendimit në çështjen konkrete duke pasur në vëmendje efektin shoqëror të saj;
* të familjarizohet sa më shpejt me njohuritë e duhura ligjore dhe të analizojë rrethanat e tjera ndikuese në marrjen e vendimit, duke marrë parasysh kërkesat e ligjit dhe të politikës penale;

**Kompetenca 5:** Forcim i vetëdijes shoqërore të magjistratit, integritetit dhe etikës profesionale

* të ketë sjellje etike profesionale dhe t’i shmanget konfliktit të interesit;
* të aftësohet në marrjen e vendimit në çështjen konkrete duke pasur në vëmendje efektin shoqëror të vendimmarrjes dhe mundësinë e gabimit gjyqësor në vlerësimin e faktit dhe në zbatimin e ligjit.

**Kompetenca 6:** Bashkëpunimi, transparenca dhe komunikimi

* të jetë transparent me palët, pa cenuar sekretin e hetimeve, të respektojë konfidencialitetin e fakteve me të cilat vjen në dijeni për shkak të detyrës dhe parimet e mbrojtjes së të dhënave personale;
* të komunikojë me një gjuhë të qartë, të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikat.
  1. **Përmbajtja e kursit**

*Në këtë seksion paraqiten në mënyrë të përmbledhur temat që do të trajtohen në kursin përkatës, të cilat udhëhiqen nga objektivat mësimore. Ndaj theksi vihet tek aftësimi praktik në nivelet zbatim, analizë, vlerësim/krijim të Taksonomisë së Bloom-it.*

Në kursin **“E Drejta e Procedurës Penale”** do të trajtohen temat vijuese:

* 1. Sistemet e procedurës penale. Burimet. Parimet kryesore të procesit penal (3 orë);
  2. Subjektet dhe palët e procedimit penal: gjykata, mbrojtja, viktima (3 orë);
  3. Subjektet dhe palët e procedimit penal: prokurori, i pandehuri, bashkëpunëtori i drejtësisë (3 orë);
  4. Aktet, njoftimet dhe pavlefshmëria e akteve (9 orë);

1. Teoria e provave, llojet e provave dhe mjetet e kërkimit (18 orë);
2. Masat e sigurimit personal dhe pasuror (9 orë);
3. Hetimet paraprake dhe gjyqtari i seancës paraprake (9 orë);
4. Debati gjyqësor (6 orë);
5. Gjykimet e posaçme. Risitë e reformës së procedurës penale (6 orë);
6. Mjetet e ankimit: apeli, rekursi dhe rishikimi i vendimeve penale të formës së prerë (9 orë).
7. Rikujtesë e koncepteve dhe parapërgatitje për provim (3 orë)
   1. **Struktura dhe Metodologjia**

*Në këtë seksion zbërthehet përmbajtja e kursit* ***për çdo javë****, duke mbajtur parasysh skemën e kalendarit vjetor për secilën temë, me zbërthimin e përmbajtjes për secilën temë, si në vijim:*

Zbërthimi i kursit të së drejtës procedurale penale për secilën nga temat e mësipërme paraqitet në vijim:

**Tema 1:**

**1.1 Sistemet e procedurës penale. Burimet. Parimet kryesore të procesit penal (Java 1-2, 3 orë/klasë)**

**Përshkrimi i kursit:** Kjo temë do të trajtojë vendin dhe rolin e procedurës penale në sistemin e së drejtës dhe do të sqarojë rolin e saj instrumental, si mjet për funksionimin e ligjit penal. Do të sqarohen, gjithashtu, sistemet e procedurës penale, parimet mbi të cilat ngrihen dhe historiku i adaptimit të sistemit të përzier, lidhur ngushtë me Kodin e vitit 1995 dhe çelësin e leximit të reformës së kryer me ligjet nr.35/2017 dhe 41/2021. Do të trajtohen, gjithashtu, parimet kryesore të procedurës penale, duke vënë theksin tek prezumimi i pafajësisë, kontradiktoriteti e barazia e armëve, e drejta e kundërprovës dhe *ne bis in idem*.

**Çështje vetëstudimore:**

1. Cili është raporti i procedurës me të drejtën penale? Si qëndrojnë raportet hierarkike lidhur me të drejtën kushtetuese dhe atë konventore? Burimet e së drejtës së procedurës penale.

2. Sistemi i procedurës penale dhe regjimi politik.

3. Cilat janë parimet që rregullojnë modelet teorike të procedurës penale, a veprojnë sot modele të pastra? Pse?

4. Evoluimi i procesit penal: procesi në absolutizëm, procesi penal anglez, revolucioni francez dhe procesi i përzier (mikst) i procedurës penale.

5. Kodet kombëtare të procedurës penale.

6. Cili është çelësi i leximit të reformave të viteve 2017 dhe 2021, në këndvështrimin liri – autoritet?

7. Përdorimi i gjuhës shqipe në proces dhe të drejta të tjera.

* **Ngarkesa: 3 orë/klasë**
* **JAVA 1-2 9 orë**
* **Metodologjia:** Paraqitje në auditor, raste për debat, raste studimore.

**Çështjet kryesore të nëntemës:**

1. Prezumimi i pafajësisë, si rregull gjykimi dhe trajtimi.

2. Parimi juridik dhe epistemiologjik i kontradiktoritetit dhe barazia e armëve.

3. Ndalimi i gjykimit dy herë për të njëjtin fakt penal (*ne bis in idem*). 4. Garancia për gjykimin brenda një afati të arsyeshëm dhe rivendosja e të drejtave.

***Ushtrime, debat, punë e pavarur në grup:***

1. Diskutim/debat/ushtrim: Prezumimi i pafajësisë – rregull trajtimi dhe gjykimi. Parimet e jurisprudencës së GJEDNJ-së. Problemi i personave juridikë.

Raste për debat:

1. Telfner kundër Austrisë;
2. John Murray kundër Mbretërisë së Bashkuar;
3. Shyti kundër Rumanisë;
4. KPGJL, Nr.00-2009-119 i Vendimit (397), 8.7.2009, Boriçi

2. Kuptimi i kontradiktoritetit dhe i barazisë së armëve.

Raste për debat:

1. Rowe e Davis kundër Mbretërisë së Bashkuar;
2. Nideröst-Huber kundër Zvicrës.

3. Ne bis in idem.

Rast për debat: a mund të mos zbatohet ndalimi *ne bis in idem* kur krimi kryhet në territorin e dy ose më shumë shteteve:

(i) A trafikoi lëndë narkotike nga Shqipëria në Maqedoninë e Veriut (kalimi nga dogana e Qafë-Bllatës). U arrestua në flagrancë dhe u gjykua dhe dënua nga Gjykata Themelore e Strugës. Me njoftimin nga autoritetet e Republikës së Maqedonisë së Veriut, ish-prokuroria për krimet e rënda regjistroi një procedim. Pas marrjes së akteve me letërporosi, A u gjykua dhe u dënua në mungesëedhe në Shqipëri. Argumenti i gjykatave të faktit: krimi filloi në territorin shqiptar, ndaj ai është i dënueshëm nga juridiksioni i të dyja shteteve, zbatohet neni 6.1 i KP-së.[KPGJL, Nr.00-2009-62 i Vendimit (194), datë 22.4.2009, David Davide]

(ii) KPGJL, Nr.93, datë 15.2.2008, Dervishi;

4. Kohëzgjatja e arsyeshme e procesit dhe tri kriteret udhërrëfyese: kompleksiteti i rastit, sjellja e të pandehurit, sjellja e autoriteteve kompetente.

Raste për debat:

1. Wemhoff kundër Gjermanisë;
2. Girolami kundër Italisë;
3. KPGJL, Nr.00-2009-41 i Vendimit (80), 25.2.2009, Madani, etj.

**Literatura**

* E-commentary i Kodit të Procedurës Penale [**www.magjistratura.edu.al**](http://www.magjistratura.edu.al)
* Giovanni Conso, Vittorio Grevi, *Compendio di procedura penale*, Giuffrè editore, 2006.
* Giulio Ubertis, *Principi di procedura penale europea*, seconda edizione, Raffaello Cortina Editore, 2009.
* Halim Islami, Artan Hoxha. Ilir Panda, *Procedura Penale*, botim i vitit 2013.
* Paolo Tonini, *Manuale di procedura penale*, 8a edizione, Giuffrè editore, 2007.

**1.2 Subjektet dhe palët e procedimit penal: gjykata, mbrojtja, viktima (Java 1-2, 3 orë/klasë)**

**Përshkrimi i kursit:** Kjo temë do të trajtojë subjektet dhe palët (e domosdoshme dhe eventuale) në procesin penal. Gjykata, si organ i pavarur dhe i paanshëm i dhënies së drejtësisë, përbërja e gjykatës, koncepti dhe figura e re e gjyqtarit të seancës paraprake. Tema përfshin trajtimin e të pandehurit dhe mbrojtësit, si subjekte të procesit dhe zgjerimin e të drejtave dhe garancive të viktimës me reformën e kryer me ligjin nr.35/2017. Do të trajtohet edhe kuptimi i padisë civile në procesin penal dhe shndërrimi i viktimës në palë të procesit.

* **Ngarkesa: 3 orë/klasë**
* **JAVA 13-14** 9 orë
* **Metodologjia:** Paraqitje në auditor, raste për debat, raste studimore.

**1.2.1. Gjykata**

**Çështje vetëstudimore:**

1. Sistemi gjyqësor në Republikën e Shqipërisë.

2. Gjykatat penale dhe përbërja e tyre.

3. Ligji për statusin e magjistratit.

4. Papajtueshmëria me funksionet e gjyqtarit.

**Çështjet kryesore të nëntemës:**

1. Garancitë e përgjithshme të procesit të rregullt ligjor. E drejta e juridiksionit: *nullum crimen, nulla poena, sine iudicio*.

2. Pavarësia, paanshmëria dhe parimi i gjyqtarit natyror.

3. Gjyqtari i hetimeve paraprake dhe i seancës paraprake. Arsyeja e normës: pse gjyqtari i themelit ka papajtueshmëri funksionale me gjyqtarin e hetimeve dhe gjyqtarin e seancës paraprake?

***Paraqitje, debat, diskutime në grup:***

1. Paraqitje nga pedagogu, 30 min. Pasohet nga debati lidhur me parimin e gjykatës së pavarur, të paanshme dhe të parakonstituar nga ligji (gjyqtari natyror). Testi objektiv dhe subjektiv, sipas jurisprudencës së GJK-së dhe GJEDNJ-së.

Raste për debat:

1. Previtti kundër Italisë;
2. Kriteret objektive dhe subjektive të paanësisë: Piersack kundër Belgjikës.
3. GJK, Nr. 12, datë 13.4.2007, Elezi;
4. GJK, Nr.47, 2011, Shyti.

**1.2.2 Mbrojtja në procesin penal**

**Çështje vetëstudimore:** 1– Rastet e mbrojtjes së detyrueshme. 2- Garancitë e mbrojtësit. 3- Rregullat e mospranimit, heqjes dorë dhe përjashtimit të mbrojtësit. 4- Marrëdhëniet e mbrojtësit me të pandehurin. 5- Mbrojtësi i zgjedhur dhe mbrojtësi i caktuar kryesisht.

**Çështjet kryesore:** 1- Mbrojtja vetjake dhe mbrojtja teknike e të pandehurit. 2 – E drejta e mbrojtjes efektive.

**1.2.3 Viktima e veprës penale dhe padia civile në procesin penal**

**Çështje vetëstudimore:** 1- Të drejtat e viktimës së veprës penale. 2- Të drejtat e posaçme të viktimave në pozitë vulnerabël. 3- Padia civile në procesin penal, afati i legjitimimit dhe disponimet mbi të.

**Çështjet kryesore:**

1. Vepra penale si fakt i paligjshëm civil.

2. Akuza private në procesin penal (viktima akuzuese).

**1.3 Subjektet dhe palët e procedimit penal: prokurori, i pandehuri, bashkëpunëtori i drejtësisë (Java 3-4, 3 orë/klasë)**

**Përshkrimi i kursit:** Kjo temë do të trajtojë modelin e ri të organizimit të prokurorisë, SPAK-un dhe BKH-në, si organ i policisë gjyqësore. Tema përfshin trajtimin e të pandehurit dhe nocionin e bashkëpunimit me drejtësinë.

* **Ngarkesa: 3 orë/klasë**
* **JAVA 3-4** 9 orë
* **Metodologjia:** Paraqitje në auditor, raste për debat, raste studimore.

**1.3.1 Prokuroria dhe policia gjyqësore**

1. Organizimi i prokurorisë në RSH, pozicioni kushtetues i Prokurorisë dhe raportet me pushtetin politik.

2. Prokuroria e zakonshme dhe Prokuroria kundër Krimit të Organizuar dhe Korrupsionit.

3. Raportet e brendshme të prokurorisë: pushteti udhëzues i titullarit.

4. Rregullat e heqjes dorë dhe të zëvendësimit të prokurorit.

5. Funksionet e prokurorit dhe kuptimi i ndjekjes penale.

6. Prokurori dhe parimi i ligjshmërisë dhe objektivitetit në ushtrimin e ndjekjes penale.

7. Raportet mes zyrave të ndryshme dhe koncepti i hetimeve të lidhura.

8. Policia gjyqësore, seksionet dhe shërbimet, varësia administrative dhe funksionale.

9. Byroja Kombëtare e Hetimeve.

2. Debat: Prokurori dhe parimi i ligjshmërisë dhe objektivitetit. Raportet funksionale me policinë gjyqësore. Arsyeja e krijimit të SPAK-ut dhe raportet me prokuroritë e juridiksionit të zakonshëm.

Raste për debat:

1. Deweer kundër Belgjikës
2. Aleksandr Zaichenko kundër Rusisë.

**1.3.2 I pandehuri**

**Çështjet kryesore:** 1- Marrja e cilësisë së të pandehurit, të drejtat dhe rregullat e marrjes në pyetje. – 2- Pozita e të pandehurit të mitur në procesin penal.

* + 1. **Bashkëpunimi me drejtësinë**

**Çështjet kryesore:**

1. Koncepti i bashkëpunimit me drejtësinë.

2. Përmbajtja e marrëveshjes.

3. Regjimi i deklarimeve të bashkëpunëtorit të drejtësisë.

***Paraqitje, debat, diskutime në grup:***

1. Paraqitje nga pedagogu, 30 min. Pasohet nga debati lidhur me raportet mes mbrojtjes vetjake dhe mbrojtjes teknike të të pandehurit. Rëndësia e mbrojtjes vetjake sipas jurisprudencës së GJK dhe GJEDNJ-së,diskutim rastesh praktike:
2. Vendimi Unifikues, KBGJL nr.01, datë 10.03.2014, Nurkaj;
3. Balliu kundër Shqipërisë;
4. Artico kundër Italisë;
5. Kamasinski kundër Austrisë.

Mbrojtja nga vetëakuzimi: standartet kushtetuese dhe konventore. Diskutim rastesh praktike:

1. Funke kundër Francës;
2. John Murray kundër Mbretërisë së Bashkuar.

Debat: A është i besueshëm bashkëpunëtori i drejtësisë? Cilat mund të jenë kriteret e vlerësimit të besueshmërisë së tij dhe të vërtetësisë së fakteve që ai paraqet? Diskutim rasti praktik:

1. KPGJL, Vendim Nr. 431, datë 26.09.2008, Dervishi, Skënderi;
2. KPGJL, Nr.00-2014-1935 i Vendimit (175), datë 16.07.2014,Berisha, etj.

Viktima e veprës penale, viktima akuzuese. Raste për debat:

1. Gjykata Kushtetuese, vendim Nr.3, date 6.2.2008;
2. KBGJL, Vendim nr. 284, datë 15.9.2000.

**Literatura**

* E-commentary i Kodit të Procedurës Penale [**www.magjistratura.edu.al**](http://www.magjistratura.edu.al)
* Albert Murçaj, *Gjykimi i akuzës private. Roli i prokurorit dhe pozita procedurale e të dëmtuarit akuzues,* Mbi disa çështje të së drejtës penale dhe procedurale penale, Shkolla e Magjistraturës, nr.1, viti 2010.
* Giacomo Cavalli, *La chiamata in correità*, fatto & diritto, collana diretta da Paolo Cendon, Giuffrè editore, 2006, faqe 108-124.
* Halim Islami, Artan Hoxha. Ilir Panda, *Procedura Penale*, botim i vitit 2013
* Luisella de Cataldo Neuburger (a cura di), *Chiamata in correità e psicologia del pentitismo nel nuovo processo penale*, ISISC, Atti e documenti, Collana diretta dal Prof. M. Cherif Bassiouni, CEDAM, 1992;
* Paolo Tonini, *Manuale di procedura penale*, 8° edizione, Giuffrè Editore, Milano 2007.
* Roberto E. Costoris (a cura di), *Manuale di procedura penale europea*, Terza edizione, Giuffrè editore, 2017, faqe 146-147.
* Pierluigi di Stefano, etj. (a cura di), *Codice di Procedura Penale, annotato con la giurisprudenza*, XXIII edizione, Simone, 2015, faqe 428-430.
* Direktiva 2013/343/UE e Parlamentit Evropian dhe e Këshillit të Bashkimit Evropian, datë 22.10.2013, për përforcimin e disa aspekteve të prezumimit të pafajësisë dhe të drejtën për të qenë i pranishëm në proces në procedurën penale.
* [Direktiva 2012/29/BE](http://ec.europa.eu/anti-trafficking/sites/antitrafficking/files/directive_2012_29_eu_1.pdf) e Parlamentit dhe Komisionit Europian datë 25.10.2012 “Për përcaktimin e standardeve minimum për të drejtat, mbështetjen dhe mbrojtjen e viktimës së veprave penale dhe zëvendësimin e Vendimit Kuadër të Komisionit 2001/220/JHA”
* [Direktiva 2011/36/BE](http://eur-lex.europa.eu/legal-content/EN/ALL/?uri=CELEX:32011L0036) e Parlamentit dhe Komisionit Europian datë 05.04.2011 “Mbi parandalimin dhe luftën kundër trafikimit të qenieve njerëzore dhe mbrojtjes së viktimave dhe zëvendësimin e Vendimit Kuadër të Komisionit 2002/629/JHA”;
* Konventa e Këshillit të Europës për Masat Kundër Trafikimit të Qënieve Njerëzore.
* Ligji nr. 10173, datë 22.10.2009, *“Për mbrojtjen e dëshmitarëve dhe bashkëpunëtorëve të drejtësisë”*, i ndryshuar me ligjet Nr. 10461/2011 dhe Nr.32/2017.

#### **Vendime të Gjykatës Kushtetuese**

* Nr. 37, datë 24.12.2010;
* Nr.222, datë 04.11.2002;
* Nr.30, datë 26.11.2009;
* Nr.33, datë 24.11.2003;
* Nr.5, datë 17.02.2003;
* Nr.10, datë 02.04.2009;
* Nr.13, datë 21.07.2008;
* Nr.5, datë 04.03.2008;
* Nr.16, datë 08.06.2006;
* Nr.39 datë 23.06.2000, Një grup deputetësh të Kuvendit të Shqipërisë, Interpretimin e nenit 73/2 të Kushtetutës;
* Nr.3 datë 06.02.2008, Gjykata e Rrethit Gjyqësor Bulqizë;
* Nr.27, datë 09.05.2012, Roxhers Durdaj, Alketa Hazizaj, Shoqata e Familjarëve të Viktimave të Shpërthimit të Gërdecit.

**Vendime të Gjykatës së Lartë**

* Nr.00-2014-1935 i Vendimit (175), datë 16.07.2014 (KPGJL), Berisha, etj.;
* Nr. 431, datë 26.09.2008 (KPGJL), Dervishi, Skënderi;
* Nr. 52, datë 22.2.2012, Edmond Ulaj (KPGJL);
* Nr 127, datë 15.07.2015, Robert Koka (KPGJL);
* Nr.7, datë 11.10.2002, Blerim Llukani, (KBGJL);
* Nr.2, datë 20.06.2013, Gjergj Leka, (KBGJL), pikat 26 dhe 27;
* Nr.1/2, datë 19.01.2015 (KPGJL);
* Nr. 13/1/1, datë 24.05.2017(KPGJL);
* Nr.8, datë 05.06.2015 (KPGJL);
* Nr.721, datë 12.12.2001 (KPGJL).

**Vendime të Gjykatës Evropiane për të Drejtat e Njeriut**

* Colozza kundër Italisë, 12.02.1985, Nr. i aplikimit 9024/80;
* Imbrioscia kundër Zvicrës*,* 24 nëntor 1993, aplikimi nr.  [13972/88](http://hudoc.echr.coe.int/eng#{%22appno%22:[%2213972/88%22]}).
* Öcalan kundër Turqisë*,* 12 maj 2005, aplikimi nr. [46221/99](http://hudoc.echr.coe.int/eng#{%22appno%22:[%2246221/99%22]}).
* Sakhnovskiy kundër Rusisë*,* 2 nëntor 2010, aplikimi nr. [21272/03](http://hudoc.echr.coe.int/eng#{%22appno%22:[%2221272/03%22]}).
* Brennan kundër Mbretërisë së Bashkuar, 16 tetor 2001, apllikimi nr.  [39846/98](http://hudoc.echr.coe.int/eng#{%22appno%22:[%2239846/98%22]}).
* Zagaria kundër Italisë*,* 27 nëntor 2007, final 70/07/2008, aplikimi nr.  [58295/00](http://hudoc.echr.coe.int/eng#{%22appno%22:[%2258295/00%22]}).
* Gregacevic kundër Kroacisë*,* 10 korrik 2012, final 10/10/2012, aplikimi nr.  [58331/09](http://hudoc.echr.coe.int/eng#{%22appno%22:[%2258331/09%22]}).
* Iglin kundër Ukrainës*,* 12 jnar 2012, final 12/04/2012, aplikimi nr.  [39908/05](http://hudoc.echr.coe.int/eng#{%22appno%22:[%2239908/05%22]}).
* Miminoshvili kundër Rusisë*,* 28 qershor 2011, final 28/09/2011, aplikimi nr. [20197/03](http://hudoc.echr.coe.int/eng#{%22appno%22:[%2220197/03%22]}).
* Pélissier & Sassi kundër Francës*,* 25 mars 1999, aplikimi nr. [25444/9](http://hudoc.echr.coe.int/eng#{%22appno%22:[%2225444/94%22]}).
* Mirilashvili kundër Rusisë*,* 11 December 2008, final 05/06/2009, aplikimi nr.  [6293/04](http://hudoc.echr.coe.int/eng#{%22appno%22:[%226293/04%22]})
* *Mika kundër Suedisë*, Aplikimino31243/06, vendim i datës 27 janar 2009 për pranueshmërinë e kërkesës;
* *Lucà kundër Italisë*, Aplikimi no 33354/96, vendim i datës 27 shkurt 2001;
* *Maurizio Bosti kundër Italisë*, Aplikimi no43952/09, vendim i datës 13nëntor 2014 për pranueshmërinë e kërkesës.
* *Bocos-Cuesta kundër Holandës*, aplikim no 54789, vendim i datës 10.11.2005.
* *S.N. kundër ankimit të Suedisë*, aplikim no 34209/96, vendim i datës 02.07.2002.

**Tema 2**

**Aktet, njoftimet dhe pavlefshmëria e akteve (Java 4-6, 9 orë/klasë)**

**Përshkrimi i kursit:** Procesi ynë penal është një proces ku formalizmi i akteve ka rëndësi për vlefshmërinë e tij, ndaj kemi të bëjmë me akte të formës së përcaktuar nga ligjvënësi, në dallim nga rregulli i lirisë së formës së akteve në procesin civil. Për këtë arsye, ka rëndësi të sqarohen aktet e procesit dhe vlefshmëria e tyre, si dhe njoftimet, të cilat kanë rëndësi të posaçme, gjithashtu. Aktet e procedurës penale i binden rregullit të taksativitetit të pavlefshmërive, ndaj duhet të bëhet dallimi mes akteve të parregullta dhe të pavlefshme. Do të trajtohen dy format e pavlefshmërisë: absolute dhe relative, si dhe dallimi mes tyre. Tematika e korrigjimit të pavlefshmërive relative dhe koncepti i pavlefshmërisë së prejardhur janë elemente të domosdoshme të trajtimit të kësaj teme.

**Çështje vetëstudimore:**

1. Aktet: gjuha, nënshkrimi, ribërja dhe ndalimi i publikimit.

2. Nxjerrja e kopjeve dhe vërtetimeve; dëshmitarët, prokura dhe deklaratat e personave në kushtet e privimit të lirisë.

3. Aktet e gjykatës. Procesverbali dhe transkriptimet.

4. Përkthimi i akteve.

5. Subjektet e legjitimuar për të bërë njoftimet.

* **Ngarkesa: 9 orë/klasë**
* **Metodologjia:** Paraqitje në PP, raste për debat, raste studimore

***Çështjet kryesore të temës:***

**2.1 Aktet, njoftimet dhe pavlefshmëria e tyre (3 orë)**

1. Procesi penal dhe formalizmi: aktet e formës së lirë (procedura civile) dhe të përcaktuar (procedura penale). - 2. Njoftimet për prokurorin, mbrojtësin, viktimën dhe palët civile. – 3. Rastet e posaçme të njoftimeve për të pandehurin. – 4. Pavlefshmëria e njoftimeve.

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat
2. Paraqitje për diskutim i disa rasteve mbi pavlefshmërinë e procesverbalit:

(i) Procesverbalit i kontrollit të banesës, të kryer nga PGJ me nismën e saj, i mungon muaji/data e kryerjes së aktit (… mbajtur sot, më 08.2017). Mbrojtja pretendoi pavlefshmëri të pv. Diskutim mbi pretendimin e mbrojtjes?

(ii) Në prokurorinë pranë gjykatës së rrethit gjyqësor Tiranë, u regjistrua kallëzimi penal nr. 274, datë **3.2.2018**, për veprën penale të mashtrimit (n. 143 i KP-së). Më **24.2.2018**, prokurori vendosi mosfillimin e procedimit. Viktima u ankua në gjykatë, e cila urdhëroi regjistrimin e procedimit, me argumentin se vendimi i prokurorit ishte marrë tej afatit 15-ditor që parashikon ligji (neni 291.1 i KPP-së), ndaj konsiderohet si *vendim abnorm*. Diskutim mbi vendimin e gjykatës?

1. Debat dhe punë në grup lidhur me raste praktike të pavlefshmërisë së njoftimeve:

(i) Nr.00-2013-388 i Vendimit (50), datë 3.2.2013, Rabeli, Shyti: [për kolegjin penal paraqet rëndësi respektimi i radhës së njoftimit të të pandehurit të lirë, sipas normës që vendos neni 140 i Kodit.];

(ii) Nr.96 i Vendimit, datë 20.02.2008, Rakaj: [Sipas Kolegjit, edhe pse ndaj të pandehurit mund të jetë vendosur masa e sigurimit “arrest në burg”, në kushtet kur ajo nuk është ekzekutuar, i pandehuri konsiderohet i lirë dhe për njoftimin e tij duhet të ndiqen procedurat që normojnë nenet 140 e vijues të KPP].

(iii) Vendim i Gjykatës Kushtetuese nr.30, datë 17.06.2010, kërkues Gjykata e Lartë (Kolegjet e Bashkuara);

(iv) Nr.00-2012-938 i Vendimit (197), datë 4.7.2012, Shehaj: [njoftimi quhet i pakryer kur nuk dihet lidhja gjinore midis personit që i dorëzohet thirrja dhe të pandehurit]

**2.2 & 2.3 Pavlefshmëria absolute dhe relative e akteve** (6 orë)

1. Shkaqet e pavlefshmërisë dhe parimi i taksativitetit.

2. Papranueshmëria.

3. Dekadenca. Kuptimi i afateve procedurale, llojet e afateve, rivendosja në afat.

4. Pavlefshmëria relative dhe absolute, dallimi.

5. Pavlefshmëria e vendimit gjyqësor.

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat
2. Paraqitje për diskutim i rasteve të mosdallimit të formave të pavlefshmërisë:

(i) KPGJL, Nr.239, datë 26.04.2006, Pasholli, etj.

(ii) KPGJL, Nr.689 i Vendimit, datë 22.11.2006, Rrushi*.*

1. Paraqitje e rasteve të pavlefshmërisë absolute, që lidhen me subjektet e procedimit. Diskutim në grup për zgjidhjen e rasteve praktike:

(i) KPGJL, vendim Nr. 769, datë 20.12.2006; Nr.00-2013-1124 i Vendimit (223), datë 10.7.13, Ymeri, procedurat e shortit

(ii) Vendim i Gjykatës Kushtetuese nr.70, datë 17.11.2015, kërkues Doda; KPGJL, Nr.00-2010-1201 i Vendimit (851), datë 29.9.2010, Stragu; Nr.00-2013-977 i Vendimit (178), datë 29.5.2013, Kelmendi; Vendim i Gjykatës Kushtetuese nr.19, datë 2.4.2014, kërkues Beqiraj;

(iii) Nr.00-2011-1106 i Vendimit, datë 27.12.2011, Pllumbi etj.

(iv) Vendim i Kolegjeve të Bashkuara të Gjykatës së Lartë, nr.1, datë 15.02.2001

(v) Nr.00-2010-195 i Vendimit (138), datë 17.2.2010, Islami;

(vi) Nr.00-2011-788 i Vendimit (112), 21.9.2011, Zeqo (§ 21, 24); Nr.00-2013-867 i Vendimit (135), 17.4.2013, Kamaj (§ 24, 26, 29): [njoftimi quhet i pakryer kur personi që nënshkruan për marrjen e njoftimit është kushëri i të pandehurit]

1. Diskutim rastesh praktike mbi pavlefshmërinë e vendimit gjyqësor:

(i) Nr. 00-2013-988 i Vendimit (194), 12.06.2013, KPGJL, Telushi, etj.

(ii) Nr. 00-2012-1685 i Vendimit (329), 05.12.2012, KPGJL, Shquti, §§18, 22;

(iii) Standardet kushtetuese të arsyetimit: GJK, vendimi nr. 3, datë 19.02.2013, Vagenas.

(iv) Standardet e GJEDNJ-së: Papon k. Francës, Boldea k. Rumanisë, Van de Hurk k. Holandës.

(vijim) 6. Format e korrigjimit të pavlefshmërisë. - 7. Pavlefshmëria e prejardhur.

**Paraqitje me PP, debat, diskutime në grup:**

1. Paraqitje nga pedagogu me PP, 30 min. Diskutim/debat.
2. Paraqitje për diskutim i rasteve të ndryshme të korrigjimit të pavlefshmërive relative. Raste për debat:

(i) KPGJL: Nr. 00-2016-1191 i Vendimit (142), 6.7.2016, Buci.

(ii) KPGJL: Nr. 00-2017-46 i Vendimit (13), 8.2.2017, Qejvani.

(iii) KPGJL: Nr. 00-2017-854 i Vendimit (131), 1.11.2017, Malo.

(iv) Petrit Sulejmani kundër Shqipërisë

1. Praktika gjyqësore për pavlefshmërinë e prejardhur.Problemi i «papërdorshmërisë së prejardhur». Debati do të bëhet kur të diskutohet prova e papërdorshme (shih temën vijuese).

**Literatura**

* E-commentary i Kodit të Procedurës Penale [**www.magjistratura.edu.al**](http://www.magjistratura.edu.al)
* Henrik Ligori, *“Një vendim, tri probleme”*, Jeta Juridike, Nr. 2, dhjetor 2007 ;
* Henrik Ligori, *« Për natyrën taksative të pavlefshmërisë së akteve procedurale penale »*, Jeta Juridike, Nr.1/2011 ;
* Henrik Ligori, *“Studim i pavlefshmërisë së akteve në sistemin tonë të procedurës penale”*. Disertacion për mbrojtjen e gradës shkencore “doktor i shkencave”, UT, Fakulteti i Drejtësisë, 2016, [*http://www.doktoratura.unitir.edu.al/2017/01/studim-i-pavlefshmerise-se-akteve-ne-sistemin-tone-te-procedures-penale/*](http://www.doktoratura.unitir.edu.al/2017/01/studim-i-pavlefshmerise-se-akteve-ne-sistemin-tone-te-procedures-penale/)*.*
* Giorgio Spangher, (diretto da), *Atti processuali penali, patologie, sanzioni, rimedi*, Ëolters Kluëer, 2013;
* Paolo Di Geronimo, *La nullità degli atti nel processo penale,* Fatto & Diritto, Collana diretta da Paolo Cendon, Giuffrè Editore, 2006;
* Paolo Tonini, *Manuale di procedura penale*, 8° edizione, Giuffrè Editore, 2007.

**Vendime të Gjykatës Kushtetuese:**

Nr.14, datë 17.04.2007, Koçiu, etj.;

* Nr.11, datë 23.4.2009, Bazelli;
* Nr.70, datë 17.11.2015, Doda;
* Nr. 12, datë 13.04.2007, Elezi, Curri;
* Nr. 38, datë 15.10.2007, Kaçi;
* Nr.21, datë 29.04.2010, Meçe;
* Nr.8, datë 27.2.2014, Dhima;
* Nr.19, datë 2.4.2014, Beqiraj;
* Nr.18, datë 2.4.2012, Qosja;
* Nr.27, datë 01.10.2003, Sulaj;
* Nr.3, datë 06.02.2008, kërkues gjykata e rrethit gjyqësor Bulqizë;
* Nr.30, datë 17.06.2010, kërkues Gjykata e Lartë (Kolegjet e Bashkuara)
* Nr.13, datë 10.06.2005, Brahimaj;
* Nr.7, datë 19.02.2007, Lala;
* Nr.5, datë 04.03.2008, Zeka;
* Nr. 23, datë 13.10.2005, Xhakja;
* Nr.20, datë 20.07.2005, Kurpali;
* Nr.2, datë 25.1.2012, Bukaçi;
* Nr.38, datë 30.12.2010, Perati;
* Nr.22, datë 23.4.2012, Balliu.

**Vendime të kolegjit penal të Gjykatës së Lartë**

Nr.1, datë 15.02.2001, Lika, etj. (vendim unifikues, KBGJL);

* Nr.2, datë 24.1.2011, Salis, etj. (vendim unifikues, KBGJL);

Nr.5, datë 15.9.2009, Dredha, etj. (vendim i Kolegjeve të Bashkuara të Gjykatës së Lartë, jounifikues);

Nr. 58, datë 27.1.2010, Karemani, (KPGJL).

**Vendime të gjykatës Evropiane për të Drejtat e Njeriut**

Asciutto kundër Italisë, aplikimi n° 35795/02, vendim i datës 27 nëntor 2007;

Belziuk kundër Polonisë, aplikimi no 45/1997/829/1035, vendim i datës 25 mars 1998;

Bulut kundër Austrisë, aplikimi no 17358/90, vendim i datës 22 shkurt 1996;

Delcourt kundër Belgjikës, 17.1.1970, aplikimi no 2689/65, vendim i datës 17 janar 1970;

Hauschildt kundër Danimarkës, aplikimi no 10486/83, vendim i datës 24 maj 1989;

Poitrimol kundër Francës, aplikimi no 14032/88, vendim i datës 23 nëntor 1993.

* Colozza kundër Italisë, 12.02.1985, Nr. i aplikimit 9024/80;
* Sejdovic kundër Italisë, 24.03.2005, Nr. i aplikimit 9808/02.

**Tema 3**

**Teoria e provave, llojet e provave dhe mjetet e kërkimit (JAVA 7-12, 18 orë/klasë)**

**Përshkrimi i kursit:** Problemi i të provuarit është aspekti qendror i procesit penal. Reforma e vitit 2017 theksoi lirinë e provave, në dallim nga taksativiteti i mjeteve të provës, sipas sistemit të mëparshëm. Ka rëndësi objekti i të provuarit, provat atipike dhe sqarimi i parimit të ligjshmërisë së provës. Me këtë koncept është i lidhur dhe sanksioni i papërdorshmërisë. Rëndësi të veçantë ka procesi i të provuarit me anën e indicieve dhe rregullat e arsyetimit logjik në temën e provave. Gjithashtu, kursi trajton llojet e provave (mjetet e provës) dhe mjetet e kërkimit të tyre, një aspekt i procedurës i lidhur ngushtë me liritë dhe të drejtat e personit në procesin penal.

* **Ngarkesa: 18 orë/klasë**
* **JAVA 7-9:** 9 orë
* **Metodologjia:** Paraqitje në PP, raste për debat, raste studimore

***Çështjet kryesore të temës:***

* 1. **Parimet e përgjithshme për provën. Indiciet dhe kriteret e vlerësimit** (3 orë)
* 1. Sistemi procedural dhe rregullat e provave. Parimi i taksativitetit dhe i lirisë të provave. – 2. Përcaktimi i fakteve objekt prove. 3. – Indiciet dhe kriteret e vlerësimit. – 4. Arsyetimi provues bazuar në indicie: induksioni, deduksioni dhe abduksioni. Rregullat e përvojës.

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat.
2. Paraqitje për diskutim i rasteve të ndryshme të provueshmërisë së faktit me anën e indicieve. Debat. Praktika gjyqësore për provën indiciare:
3. **Fakti:**

* 21.2.2008, ora 20.10: Tel. në numrin fiks të banesës së R.K. Kërkohen brenda dy ditësh 25.000 euro; në të kundërt do të rrëmbehej vajza e saj N.K. Telefonuesi – person i seksit M
* 23.2.2008, ora 19.37: Personi M, i thotë të dëmtuarës se nuk po bënte shaka.
* 27.2.2008: Tek një parrukeri në katin I të pallatit të të dëmtuarës lihet një zarf (3 fletë të shkruara), ku përsëriteshin të njëjtat kërcënime dhe caktoheshin modalitetet e dorëzimit: dt. 29.2.2008, lokal San Maria, Rr. Myslym Shyri, TR

**Diskutimi i vlerës së indicieve të marra gjatë hetimeve**:

1. Telefonatat bëheshin nga kabina të ndryshme. Telefonata e dt. 23.2.2008, ora 19.37 (4 sek.). Në orën 19.35 nga e njëjta kabinë është nisur një telefonatë drejt numrit celular ...310 që përdoret prej M.G. (9 sek.);
2. M.G. është njëra nga dy shoqet e ngushta të vajzës së të dëmtuarës;
3. Konkluzion i aktit të ekspertimit grafik të shkrimit: letra kërcënuese *mund* të jetë shkruar nga M.G.
4. M.G. ka qenë në nevojë për të holla që të kryente pagesën e shkollës (deklarimet e shoqes tjetër të cilës i kishte kërkuar lekë borxh);
5. M.G. pranon të pyetet si person nën hetim dhe ngre alibinë se në ditët kur tel. nuk ka qenë në Tiranë. Alibia rrëzohet nga përcaktimi i vendndodhjes së qelizave të nr. të saj celular.
6. **Fakti:**

* **24-2-2009:** në tel. cel. të bashkëshortes së një drejtuesi të një banke të huaj arrin një SMS, e shkuar në një anglishte të çalë. Kërkoheshin 70.000 euro. U dërguan edhe dy sms të tjera në ditët në vijim. Në rast se nuk jepej shuma e kërkuar, vajza e tyre e mitur do ta pësonte keq. Porositeshin që të mos njoftonin policinë, sepse ata ishin vetë njerëz të policisë.
* Të nesërmen paradite, punëtorja e shtëpisë shkon në shkollën e vajzës dhe insiston ta takojë atë. Personeli njofton prindërit. Gruaja pushohet nga puna.

**Diskutimi i vlerës së indicjeve të marra gjatë hetimeve**:

a) Pas identifikimit të numrit IMEI të aparatit nga ishte nisur sms rezultoi se:

- në dt. **19** dhe **20-01-09** ky aparat ishte përdorur me numrin e punëtores së shtëpisë;

- nga data **17-12-2008** deri në datën **01-01-2009** ky aparat ishte përdorur me numrin e nuses së punëtores;

- në datën **19-12-2008** përmes këtij aparati kishte realizuar 3 thirrje numri i djalit të punëtores së shtëpisë.

b) Celulat e përdorura për dërgimin e sms mbulonin zonën ku ndodhej banesa e punëtores.

c) Njohuri të anglishtes kishte vetëm djali i punëtores që provohej se kishte qenë 3 vjet emigrant në Angli (fakti që ai fliste një anglishte të kufizuar u konfirmua edhe nga dëshmia e zonjës që kishte folur me të në disa raste, ndërsa ai kishte telefonuar në banesë për të kërkuar nënën)

ç) Nëna e autorit ishte punëtore në shtëpinë e të dëmtuarve.

* 1. **Shkenca dhe procesi penal. Prova shkencore dhe kontradiktoriteti** (3 orë)
* 5. Ligjet shkencore probabilistike, karakteristikat e tyre. Postpozitivizmi dhe evoluimi i konceptit të shkencës. - 6. Prova shkencore dhe rëndësia e kontradiktoritetit. – 7. Ekspertimet si mjet për përfshirjen e shkencës në proces.
* Raste praktike: probabiliteti statistikor dhe probabiliteti logjik:
* (i) Rasti Sally Clark;

(ii) Vendimi nr. 30328/02, datë 10.07.2002, i Kolegjeve të Bashkuara të Gjykatës së Kasacionit Itali - çështja “Franzese”

Arsyetimi në rastin e provës indiciare:

(i) KPGJL, Nr.115, datë 19.7.2017, Toska;

(ii) GJEDNJ, Carta kundër Italisë.

* 1. **Kuptimi i provës atipike dhe parimi i ligjshmërisë së provës. Llojet e provave** (3 orë)
* 1. Parimi i ligjshmërisë. Papërdorshmëria patologjike dhe fiziologjike.
* 2. Vlera e deklarimeve të bashkëtëpandehurit dhe të pandehurit në një procedim të lidhur
* 3. Provat tipike dhe atipike.
* 4. Dëshmia. Dëshmia indirekte dhe kufizimet e saj.
* 5. Mbrojtja nga vetëinkriminimi.
* 6. Pyetja e të pandehurit në një procedim të lidhur.
* 7. Rëndësia e right of confrontation.
* 8. Shmangja e gabimit gjyqësor në paraqitjen për njohje.
* 9. Prova dokumentare: qarkullimi i provave nga jashtë procesit.

***Paraqitje me PP, debat, diskutime në grup:***

1. Paraqitje nga pedagogu me PP, 50 min. Diskutim/debat.
2. Paraqitje për diskutim i rasteve të praktikës gjyqësore. Theksi do të vihet në mundësinë e gabimit gjyqësor dhe rregullat e shmangies së tij:
3. Lucà kundër Italisë, Bracci kundër Italisë (rregullat e GJEDNJ-së për realizimin e së drejtës së ballafaqimit në proces);
4. Raporti akt i pavlefshëm – provë e papërdorshme: KPGJL, Nr. 00-2010-396 i Vendimit (252), datë 17.3.2010, Ndreu, Nr. 00-2013-1335 i Vendimit (180), datë 29.5.2013, Smajlaj;
5. Provat e paligjshme: Jalloh kundër Gjermanisë; Göfgen kundër Gjermanisë, Ramanauskas kundër Lituanisë.
6. Gabimi në provën e njohjes: rasti Lenell Geter, Laska dhe Lika kundër Shqipërisë;
7. Provat jotipike: KPGJL, Nr. 00-2008-116 i Vendimit (570), datë 17.12.2008, *Dibra*, Nr. 6 datë 21/09/2012;
8. Standarti i të provuarit civile/penale, sipas GJEDNJ-së: N.A. kundër Norvegjisë.

**Çështje vetëstudimore:**

1- Papajtueshmëria me detyrën e dëshmitarit. - 2. Dëshmia dhe sekreti shtetëror e profesional. – 3. Përgjegjësia e dëshmitarit. - 4. Dëshmitari me identitet të fshehur. – 5. Pyetja e të pandehurit dhe palëve private.- 6. Kushtet e ballafaqimit. - 7. Prova e njohjes. -8. Eksperimenti gjyqësor. –– 9. Provat materiale. Kuptimi. -10. Dokumenti si provë historike. Llojet e dokumentit.

**JAVA 9-12:** 9 orë/klasë

**Metodologjia:** Paraqitje në PP, raste për debat, raste studimore

**Çështje vetëstudimore:** 1. Rregullat e përgjithshme për kryerjen e këqyrjeve dhe marrjen e kampionëve biologjike. – 2. Kushtet e kryerjes së kontrolleve. – 3. Objekti i sekuestrimit, sekuestrimet e veçanta. – 4. Rregullat e ruajtjes së sendeve të sekuestruara. – 5. Rregullat e përgjithshme për përgjimet.

***Çështjet kryesore:***

**3.4 Mjetet e kërkimit të provës: këqyrjet, kontrollet dhe sekuestrimet** (3 orë)

1. Këqyrjet. – 2. Kontrollet dhe sekuestrimet gjatë kontrollit. – 3. Mbrojtja nga sekuestrimet para gjykatës. –

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat.
2. Paraqitje për diskutim i rasteve të ndryshme të praktikës gjyqësore; krahasim me standartet e GJEDNJ-së në lidhje me mbrojtjen e individit në proces:

(i) Kontrollet. Van Rossem kundër Belgjikës. Diskutim i vendimit njësues KBGJL, Nr. 1, datë 30.06.2017, Smakaj.

(ii) Ndërhyrjet trupore dhe marrja e kampioneve biologjike: S dhe Marper kundër Mbretërisë së Bashkuar.

**3.5 Mjetet e kërkimit të provës: përgjimi komunikimeve** (vijim – 3 orë)

4. Përgjimi. Kuptimi. – 5. Disiplina e përgjimit dhe marrja e tabulateve telefonike. – 6. Përgjimi ambiental dhe dallimi me regjistrimin e bisedës nga njëri prej të pranishmëve. – 7. Standardet ndërkombëtare lidhur me mjetet e kërkimit të provës. – 8. Kriptotelefonat: komunikimet EncroChat dhe Sky-Ecc.

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat.

Paraqitje për diskutim i rasteve të ndryshme të praktikës gjyqësore; krahasim me standartet e GJEDNJ-së.

1. Praktika gjyqësore dhe kushtetuese lidhur me cenimin e të drejtësë privatësisë në rastin e përgjimeve:
2. Roman Zakharov kundër Rusisë;
3. Matheron kundër Francës;
4. Helgas kundër Republikës së Çekisë;
5. KPGJL, vendimet Nr.199, datë 29.10.2014 dheNr.97 date 20.03.2013.

**Literatura**

* E-commentary i Kodit të Procedurës Penale [**www.magjistratura.edu.al**](http://www.magjistratura.edu.al)
* Giovanni Conso, Vittorio Grevi, etj., *Compendio di procedura penale*, CEDAM, Terza edizione, 2006.

Giudicelli-Delage, G. (sous la direction de), *Les tranformations de l’administration de la preuve pénale, perspectives comparées*, UMR de Droit Comparée de Paris, Volume 12, Société de Législation Comparée, Paris 2006.

* Franco Cordero, *Procedura penale,* Ottava edizione, Giuffrè Editore, 2006.
* Grigor Gjika, *E vërteta dhe çmuarja e provave në procesin penal*, Drejtësia Popullore, Nr.1, janar-mars 1977.
* Grup autorësh, *Procedura penale e RPSSH (Pjesa e përgjithshme),* redaktuar nga Grigor Gjika, UT “Enver Hoxha”, Fakulteti i shkencave politike e juridike, Tiranë 1988.
* Grup autorësh (Catalano E.M., etj.), *Prova penale e metodo scientifico,* UTET Giuridica, 2009.
* Henrik Ligori, *“Për problemin e provës së vetme në procesin penal”*, Jeta Juridike, Nr.4, dhjetor 2013.
* Jon Smibert, *Parimet e provave*, Prishtinë, 2014.
* Serge Guinchard, Jacques Buisson, *Procédure pénale,* 4e édition, Litec 2008.
* Gilberto Lozzi, *Lezioni di procedura penale*, G. Giappichelli Editore, Terza edizione, 2000.
* Peter Murphy, *Mërfi për provën*, UET Press, 2009.
* Luan Pirdeni, *Hyrje në logjikë (botim i ripunuar)*, Botimet “Koçi”, 2008.
* Andrei J. Vishinski, *Teoria e provave gjyqësore në të drejtën sovjetike*, Botim i Ministrisë së Drejtësisë së RPSH, Tiranë 1948.
* Paolo Tonini, *La prova penale*, Quarta edizione, CEDAM 2000.
* Këshilli Evropian i Bashkimit Evropian, Rezoluta mbi bashkëpunëtorët e drejtësisë në luftën kundër krimit të organizuar ndërkombëtar (97/C 10/01), 20 dhjetor 1996;
* Këshilli Evropian i Bashkimit Evropian, Rezoluta mbi mbrojtjen e dëshmitarëve në luftën kundër krimit të organizuar ndërkombëtar (95/C 327/04), 23 nëntor 1995;
* Komiteti i Ministrave i Këshillit të Evropës, Rekomandimi nr. (2005)9 për shtetet anëtare mbi mbrojtjen e bashkëpunëtorëve të drejtësisë;
* Komiteti i Ministrave i Këshillit të Evropës, Rekomandimi nr. R(97)13 për shtetet anëtare mbi frikësimin e dëshmitarëve dhe të drejtat e mbrojtjes.

**Vendime të Gjykatës së Lartë**

* Nr.876, datë 21.12.2005, K.B.

Nr.00-2010-1134 i Vendimit (775), datë 14.07.2010, F.D., I.M.

Nr.00-2010-1473 i Vendimit (1031), datë 07.12.2010, V.T., etj.;

Nr.291, datë 20.03.2007, A.R.

Nr.00-2013-636 i Vendimit (97), datë 20.03.2013, A.V.

Nr. 00-2012-977 i Vendimit (88), datë 21.03.2012, A.H. dhe R.Sh.

Nr. 00-2013-577 i Vendimit (77), datë 06.03.2013, S.G dhe J.K.

**Vendime të Gjykatës Kushtetuese**

Nr.19, datë 18.9.2008, Shkurti.

Nr.23, datë 23.7.2009, Grori.

Nr.8, datë 28.2.2012, Hasani.

#### **Vendime të Gjykatës Evropiane të të Drejtave të Njeriut**

* Doorson kundër Holandës, 26/3/1996, nr. i aplikimit 20524/92;
* Ellis dhe Sims dhe Martin kundër Mbretërisë së Bashkuar, 25/04/2012, Nr i aplikimit 46099/06;
* Kok kundër Holandës, 4/7/2000, nr. i aplikimit 43149/98;
* Kostovski kundër Holandës, 20/11/1989, nr. i aplikimit 11;
* Lüdi kundër Zvicrës, 15//6/1992. Nr i aplikimit 12433/86
* Unterpertinger kundër Austrisë, 24/11/1986, nr. i aplikimit 9120/80;
* Van Mechelen dhe të tjerë kundër Holandës, 23/4/1997, nr. i aplikimit 21363/93;
* Visser kundër Holandës, 14/02/2002, Nr i aplikimit 26668/95;
* Windisch kundër Austrisë, 27/9/1990, Nr i aplikimit 12489/86.
* Al-Khaëaja dhe Tahery kundër Mbretërisë së Bashkuar, Numrat e aplikimit 26766/05 dhe 22228/06, vendim i datës 15.12.2011.
* *Balliu kundër Shqipërisë*, Nr. i aplikimit 74727/01, vendim i datës 16 qershor 2005.
* *Saïdi kundër Francës*, Nr. i aplikimit 14647/89, vendim i datës 20 shtator 1993.
* *Gani kundër Spanjës*, Nr. i aplikimit 61800/08, vendim i datës 19 shkurt 2013.

**Tema 4**

**Masat e sigurimit personal dhe pasuror (JAVA 13-15, 9 orë/klasë)**

**Përshkrimi i kursit:** Tematika e masave të sigurimit personal është e lidhur ngushtë me standartin e provave të dyshimit të arsyeshëm dhe me provueshmërinë e nevojave të sigurimit. Kjo temë synon të sqarojë posaçërisht këto koncepte, duke i përqasur ato me rastet e praktikës gjyqësore. Gjatë kursit do të theksohet nevoja e kontrollit juridiksional të gjykatës mbi arrestimet si në momentin fillestar, ashtu edhe në mënyrë periodike, sa herë elementet e dyshimit të arsyeshëm dhe nevojat e sigurimit ndryshojnë. Theksi vihet në parimin se masat e sigurimit kanë, si rregull, natyrë të përkohshme dhe se arresti duhet të konsiderohet si *extrema ratio*. Një ballafaqim i praktikës gjyqësore shqiptare me standartet e GJEDNJ-së do të jetë një pjesë e rëndësishme e trajtimit të kësaj teme.

**Çështje vetëstudimore:**

1. Llojet e masave të sigurimit.

2. Masat shtrënguese dhe masat ndaluese të sigurimit.

3. Shuarja dhe pasojat e saj.

4. Afatet e kohëzgjatjes së masave të sigurimit.

5. Pezullimi i afateve të paraburgimit.

6. Kompensimi për burgim të padrejtë.

* **Ngarkesa: 9 orë/klasë**
* **JAVA 13-15:** 9 orë
* **Metodologjia:** Paraqitje në PP, raste për debat, raste studimore

***Çështjet kryesore të temës:***

* 1. **Parimet e përgjithshme për caktimin e masave të sigurimit personal**

1- Rezerva ligjore dhe e juridiksionit në temën e masave të sigurimit.2 - Kushtet e përgjithshme të zbatimit: kuptimi i dyshimit të arsyeshëm dhe standardi i provës. 3 - Nevojat e sigurimit. 4 - Veçoritë e procedimit provues në temën e masave të sigurimit.

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat.
2. Paraqitje për diskutim i rasteve të praktikës gjyqësore, duke përfshirë edhe standardet e GJEDNJ-së:

(i) **Fakti**: më 08/02/2017, rreth orës 11:00, ka ndodhur një ngjarje me përdorimin e armëve të zjarrit. Dy djem xhaxhallarësh, **A** dhe **B**, janë konfliktuar duke goditur njëri–tjetrin me mjete rrethanore, si gur, shkopinj etj. Përfshihet në konflikt edhe **B1, vëllai i B**, i cili, sipas deklarimeve, ka marrë armën në automjet dhe ka qëlluar në ajër. Ndërkohëështë afruar **A1, djali i A**. Janë dëgjuar krisma dhe **B1**është rrëzuar në tokë. Ndërroi jetë në spital, disa ditë më vonë. Dëshmitarët e pranishëm nuk kanë parë që**A1** të ketë pasur armë në dorë.

Nga aktet rezulton se janë konstatuar dëmtime edhe në trupin e tij (**A1**).

**Aktet**:

- Procesverbal i kapjes në flagrancë i shtetasve të përfshirë në konflikt - **08/02/2017, ora 11:30**;

- Procesverbal i arrestimit në flagrancë - **09/02/2017, ora 09:00**;

- Akti i sekuestrimit të dy armëve të zjarrit (automatik dhe pistoletë), si dhe gëzhoja të dy modeleve të ndryshme;

- pyetje e personave të pranishëm.

Prokurori ka paraqitur kërkesë për vleftësimin e arrestimit në flagrancë për të gjithë personat e përfshirë dhe masë sigurimi “arrest në burg”, për secilin prej tyre. Kërkesa u depozitua më**11/02/2017, ora 08.30**.

Shtetasi **B1** iu nënshtrua një ndërhyrjeje kirurgjikale, ndaj në momentin e shqyrtimit të kërkesës nga gjykata ai gjendej në kushte spitalore, në reanimacion.

Shtrohen për diskutim çështjet në vijim:

* A jemi në kushtet e flagrancës?
* A është e mbështetur në ligj kërkesa për caktim mase sigurimi « arrest në burg » ndaj shtetasit B1?
* Po ndaj shtetasve të tjerë të arrestuar? A ka relevancë fakti se armët dyshohet të jenë përdorur nga shtetasit **B1 dhe A1**, ndërkohë që shtetasit **A dhe B**, sipas deklarimeve, janë konfliktuar, por jo me armë?
* A mund të saktësohet cilësimi juridik i faktit penal në këtë fazë të hetimit paraprak?
* A mund ti japë gjykata faktit një cilësim juridik të ndryshëm nga sa ka argumentuar prokurori në kërkesën për vleftësimin e arrestimit dhe caktimit të masës së sigurimit?

[Rast nga praktika gjyqësore e ish-Gjykatës për Krimet e Rënda: Vrasje për shkak të marrëdhënieve familjare, kryer në bashkëpunim, mbetur në tentativë, si dhe mbajtje pa leje e armëve luftarake, parashikuar nga nenet 79/c, 22, 25 dhe 278 të Kodit Penal].

(ii) **Fakti**: A dhe B u hetuan nga Prokuroria pranë Gjykatës së Rrethit Gjyqësor Sarandë për kryrjen e veprën penale “Trafikim i narkotikëve”, kryer në bashkëpunim, mbetur në tentativë, parashikuar nga neni 283/a/2, 25 e 22 të Kodit Penal.

Më 17.09.2018: Prokuroria paraqiti pranë Gjykatës së Rrethit Gjyqësor Sarandë, kërkesën për vleftësimin e arrestit në flagrancë dhe caktimin e masës së sigurimit ndaj të hetuarve A dhe B.

**Vendimi i gjykatës së shkallës së parë**:

- vleftësimin e ligjshëm të arrestimit në flagrancë të A dhe B dhe caktimin ndaj tyre të masëssë sigurimit “arrest në burg”;

- shpalljen e moskompetencës lëndore dhe kalimin e akteve ish-Gjykatës për Krimet e Rënda, si gjykatë kompetente.

**Vendimi i Gjykatës së Apelit Gjirokastër** (mbi ankimin e të hetuarve):

- Miratimin e vendimit, por “duke kufizuar kohëzgjatjen e masës së sigurimit ‘arrest në burg’ në 30 ditë, nga dita e shpalljes së vendimit”.

**Aktet e prokurorit**:

- Pas vendimit të gjykatës së shkallës së parë, prokurori i çështjes (Sarandë), pavarësisht vendimit për deklarimin e moskompetencës nga ana e gjykatës, deklaroi edhe ai moskompetencën e zyrës së tij dhe i dërgoi aktet në ish-Prokurorinë pranë Gjykatës për Krime të Rënda.

- Prokurori i çështjes në ish-Prokurorinë pranë Gjykatës për Krimet e Rënda, më 24.10.2018 depozitoi kërkesën me objekt caktimin e masës së sigurimit ‘arrest në burg’, ndaj të hetuarve A dhe B. Në çastin e paraqitjes së kërkesës për caktimin e masës së sigurimit, aktet e dërguara nga Gjykata e Rrethit Gjyqësor Sarandë ende nuk kishin mbërritur në Gjykatën për Krimet e Rënda.

**Çështje për diskutim:**

* A gjen zbatim neni 88 i KPP-së në rastin konkret?
* A e ka humbur fuqinë masa e arrestit, e caktuar ndaj të hetuarve nga Gjykata e Rrethit Gjyqësor Sarandë?
* A duhet që prokurori i krimeve të rënda të paraqiste kërkesë për caktim mase sigurimi?
* Argumentoni vendimin e gjykatës.

(iii) Barra e provës së dyshimit të arsyeshëm: KPGJL, Nr. 308, datë 17.12.2008, Prenga; Bykov kundër Rusisë [DhM], § 64;

(iv) Pretendimet për cilësimin juridik të gabuar të faktit penal: KPGJL, Nr.309, datë 17.12.2008, Sefa; Aquilina kundër Maltës [DhM], § 47;

1. Gjykata kompetente për shqyrtimin e masës: KBGJL, VU Nr.7, datë 14.10.2011, Kumbara.
2. (i) Arsyetimi i vendimeve gjyqësore në temën e masave të sigurimit: Boicenko kundër Moldavisë; Koudoiorov kundër Rusisë.
3. (ii) Shmangja e formulave stereotipike: Selahattin Demirtaş kundër Turqisë (n.2).
4. Masat e sigurimit me afat: KPGJL, vendimet nr. 457, datë 20.7.2001 dhe nr.170, datë 14.8.2000.
5. Ushtrime në grup për zgjidhjen e rasteve praktike.

**4.2 Masat e sigurimit personal dhe pasuror** (3 orë)

1. Përshkrim i shkurtër i masave kryesore të sigurimit personal, me theks të veçantë “garancia pasurore” – 2. Sekuestroja konservative. – 3. Sekuestroja preventive. – 4. Njohuri themelore për ligjin nr.10192, datë 3.12.2019 (i ndryshuar).

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat.
2. Paraqitje për diskutim i rasteve të praktikës gjyqësore. Kriteret e vendosura nga GJEDNJ-ja, për garancinë pasurore:

(i) Gafà kundër Maltës; Mangouras kundër Spanjës.

(ii) Sekuestroja preventive. A dyshohej si autor i krimit të trafikimit të narkotikëve, kryer në bashkëpunim, parashikuar nga neni 283/a/2, 25 i Kodit Penal. Rezultoi se ai ka patur komunikime të vazhdueshme telefonike me personin B, banues në Tiranë.

Ish-Gjykata për Krimet e Rënda, me vendim të motivuar, autorizoi kontrollin e banesës së B, duke argumentuar se kishte arsye të bazuara për të menduar se në këtë banesë mund të ndodheshin sende/prova materiale të lidhura me veprën penale për të cilën po hetonte prokuroria.

Nga aktet rezulton se B, i pyetur me cilësinë e personit që ka dijeni për veprën penale, mes të tjerave deklaroi: “...*para rreth dy vjetësh unë jam njohur me A-në dhe prej rreth një viti i kam dhënë me qira katin e parë të banesës time dykatëshe… Unë kam në pronësi një autoveturë tip “Audi A7”… automjet të cilin e kam blerë prej rreth një viti, ku një pjesë të parave që kam paguar për çmimin e blerjes, m’i ka dhënë hua shtetasi A. … Nuk kam dijeni me çfarë merret apo çfarë pune bën A. Unë jam i papunë për momentin…”.*

PGJ në zbatim të vendimit të gjykatës për lejim kontrolli (cituar më lart), kreu kontrollin e banesës së B-së, banesë ku sipas deklarimit të tij qëndronte edhe i dyshuari A. Si rezultat i këtij kontrolli, u sekuestruan në cilësinë e provës materiale, mes sendeve të tjera edhe:

* automjeti i tipit “Audi” në pronësi të B-së;
* aparat telefoni celular “Samsung”, në përdorim të B-së.

Sekuestrimet u vleftësuan të ligjshme nga prokurori. B i kundërshtoi në gjykatë vendimin dhe aktin e sekuestrimit të automjetit dhe aparatit celular.

**Çështjet për diskutim:**

- A legjitimohet B për të kundërshtuar vendimet për sekuestrimin e sendeve në posedim/pronësi të tij? (B pretendoi se ai apo sendet e sekuestruara nuk kanë lidhje me veprën penale, ndaj si kontrolli i ushtruar edhe sekuestrimi i tyre është në kundërshtim me ligjin. Për më tepër, burimi i krijimit të tyre është i ligjshëm).

- A është i ligjshëm vendim i prokurorit për vleftësimin e ligjshëm të sekuestrimit të këtyre sendeve?

- Bëni dallimin mes sekuestrimit provues dhe sekuestros preventive.

- Argumentoni vendimin e gjykatës në lidhje me këtë rast.

- A mund të ankohet vendimi i kontrollit, kur nuk pasohet me sekuestro? (shih Brazzi k. Italisë)

1. KPGJL, Ligji antimafia, nr.52, datë 5.4.2017, Ormënaj.
2. GJEDNJ: Bongiorno e të tjerë kundër Italisë; Bocellari e Rizza kundër Italisë.

**4.3 Caktimi dhe zbatimi i masave të sigurimit. Garancia e kontradiktoritetit. Afatet** (3 orë)

1. Nisma e prokurorit dhe kontrolli i gjyqtarit në bazë të akteve bashkëlidhur. – 2. Zbatimi i masës së sigurimit dhe deklarimi i ikjes së personit. – 3. Marrja në pyetje dhe garancia e kontradiktoritetit. – 4. Revokimi dhe zëvendësimi. 5 – Zgjatja e afatit të paraburgimit.

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat.
2. Paraqitje për diskutim i rasteve të praktikës gjyqësore. Pse gjykatat përgjithësisht nuk e aplikojnë këtë dispozitë?

(i) kontrolli gjyqësor mbi arrestimet: KBGJL, VU nr.1, datë 8.1.2009, Cuku. Parimi Letellier: Letellier kundër Francës. Labita test: Labita kundër Italisë; Castravet kundër Moldavisë.

(ii) Standartet e GJEDNJ-së: diskutim i vendimeve të Dhomës së Madhe Idalov kundër Rusisë dhe Buzadji kundër Moldavisë.

(iii) Ankimi kundër masave të sigurimit: KBGJL, VU nr.4, datë 24.6.2009, Dulaj.

(iv) Me kërkesë të prokurorit, gjykata vendosi ndaj një personi mësën ndaluese të sigurimit të parashikuar nga neni 232 i KPP, për krimin e korrupsionit pasiv. Në seancën e marrjes në pyetje, prokurori kërkoi shndërrimin e saj në masën e parashikuar nga neni 238 i KPP, me argumentin se subjekti po hetohej edhe për krimin e parashikuar nga neni 287 i KP. Diskutoni lidhur me mbështetjen ligjore të kësaj kërkese.

(v) Zgjatja e afatit të paraburgimit: Rast praktik: ankimi i mbrojtjes kundër vendimit për zgjatjen e afatit të paraburgimit u rrëzua si i papranueshëm. A mund të ushtrohet ankim ndaj vendimit që vendos pranimin e kërkesës së prokurorit për zgjatjen e afatit të paraburgimit?

**Literatura**

* E-commentary i Kodit të Procedurës Penale [**wwwagjistratura.edu.al**](http://www.magjistratura.edu.al)
* Alfredo Gaito, *Procedura penale*, E-pub, Itinera, Guide giuridiche Ipsoa, Ëolters Kluëer, 2015
* Giorgio Spangher, *Pratica del processo penale*, E-pub, Vol. III, CEDAM 2014
* Halim Islami, Artan Hoxha. Ilir Panda, *Procedura Penale*, botim i vitit 2013.
* Paolo Tonini, *Manuale di procedura penale*, 8° edizione, Giuffrè Editore, 2007.
* P. Di Stefano, G. Gatti, F. Izzo, R. Marino (a cura di), *Codice di procedura penale anotato con la giurisprudenza*, XXIII Edizione, Simone, ottobre 2015.
* Rekomandimi i Këshillit të Ministrave të KiE Rec (2006)13, datë 27 shtator 2006, për arrestimin e përkohshëm, kushtet e ekzekutimit të tij dhe zbatimin e garancive kundër abuzimit

#### **Vendime të Gjykatës së Lartë**

* Nr.279, datë 04.06.2008
* Nr.4, datë 24.6.2009, Dulaj (KBGJL);
* Nr.00-2013-1124 i Vendimit (223), datë 10.7.2013, Ymeri (KPGJL);
* Nr.00-2014-393 i Vendimit (20), datë 29.1.2014, Tushaj (KPGJL);
* Nr.00-2013-1578 i Vendimit (289), datë 13.11.2013, Kaca (KPGJL);
* Nr. 135 i Vendimit, datë 27.5.2009, Kotri (KPGJL).

#### **Vendime të Gjykatës Kushtetuese**

* Nr. 37, datë 24.12.2010, Hajdari.
* Nr.8, datë 27.2.2014, Dhima.

#### **Vendime të Gjykatës Evropiane për të Drejtat e Njeriut**

* Fox. Hartley dhe Campbell kundër Mbretërisë së Bashkuar, kërkesat 12244/86, 12245/86, 12383/86  datë 30 Gusht 1990.
* Labita kundër Italisë, kërkesa 26772/95, datë 6 Prill 2000.
* Murray kundër Mbretërisë së Bashkuar, kërkesa 14310/88, datë 28 Tetor 1994.
* Loukanov kundër Bullgarisë, kërkesa nr. 21915/93, vendim i Komisionit datë 12 Janar 1995.
* Brogan dhe të tjerë kundër Mbretërisë së Bashkuar, kërkesat 11209/84, 11234/84, 11266/84, 11386/85 datë 29 Nëntor 1988.
* Bykov kundër Rusisë, kërkesa 4378/02, datë 10 Mars 2009
* Smirnova kundër Rusisë, kërkesat 46133/99 dhe 48183/99, datë 24 Tetor 2003.
* Sejdovic kundër Italisë, 24 mars 2005, Nr. i aplikimit 9808/02;
* Colozza kundër Italisë, 12 shkurt 1985, Nr. i aplikimit 9024/80.
* etj kundër Mbretërisë së Bashkuar, Aplikimi no 3455/05, Dhoma e Madhe, vendim i datës 19 shkurt 2009;
* Aquilina kundër Maltës, Aplikimi no 25642/94, vendim i datës 20 prill 1999;  Kampanis kundër Greqisë, Aplikimi no 17977/91, vendim i datës 13 korrik 1995;
* McKay kundër Mbretërisë së Bashkuar, Aplikimi no 543/03, Dhoma e Madhe, vendim i datës 3 tetor 2006;
* Reinprecht kundër Austrisë, Aplikimi no 67175/01, vendim i datës 15 nëntor 2005;
* Varga kundër Rumanisë, Aplikimi no 73957/01, vendim i datës 1 prill 2008;
* Viorel Burzo kundër Rumanisë, Aplikimet no 75109/01 et 12639/02, vendim i datës 30 qershor 2009.
* Idalov kundër Rusisë, Dhoma e Madhe, apl. n. 5826/03, 22 maj 2012;
* Buzadji kundër Moldavisë, Dhoma e Madhe, apl. n. 23755/07, 5 korrik 2016.

**Tema 5**

**Hetimet paraprake: prokurori dhe policia gjyqësore (Java 15-18, 9 orë /klasë)**

**Përshkrimi i kursit:** Hetimet paraprake përbëjnë fazën paragjyqësore të procesit penal, e njohur si faza e procedimit; ajo fillon me konstatimin e faktit penal dhe përmbyllet, si rregull, me ushtrimin e ndjekjes penale ose me pushimin e saj, duke kontrolluar vendimmarrjen e prokurorit nga gjyqtari i seancës paraprake. Kjo temë synon të trajtojë problemet kryesore që lidhen me hetimet, duke filluar nga masat e parasigurimit dhe burimet e njoftimit deri në zhvillimin e seancës paraprake. Në këtë temë trajtohet edhe raporti delikat mes prokurorit dhe policisë gjyqësore, metodat e posaçme të hetimeve, veprimtaria me iniciativë e policisë gjyqësore dhe veprimtaria hetimore e prokurorit, afati i hetimeve dhe pasoja e mosrespektimit të tij. Pjesë e trajtimit do të jetë edhe instituti i rëndësishëm i sigurimit të provës në fazën e hetimeve paraprake. Pjesa e seancës paraprake dhe e rregullave të funksionimit të saj zë një pjesë të rëndësishme në trajtimin e kësaj teme. Në përfundim të kësaj teme, kandidati duhet të jetë në gjendje t’u japë përgjigje çështjeve vijuese: 1- Si e kuptojmë arrestimin në flagrancë dhe ndalimin? Cili është kuptimi i gjendjes së flagrancës së një krimi? 2- Pse Policia Gjyqësore ndalohet të marrë në pyetje personin e ndaluar ose të arrestuar? Cilat janë metodat e posaçme të hetimit, procedura dhe garancitë kundër provokimit? 3- Si e kuptojmë veprimtarinë më iniciativë të Policisë Gjyqësore dhe rolin e prokurorit në fazën e hetimeve? 4- Cilat janë garancitë e të pandehurit dhe viktimës në përfundim të hetimeve? 5- Roli garantues i gjyqtarit të seancës paraprake dhe opsionet e vendimmarrjes së tij. A kemi invadim të sferës së kompetencave të prokurorit? 6- Pse është e rëndësishme procedura e formimit të fashikullit të gjykimit?

**Çështje vetëstudimore:**

1. Organet e ngarkuara me hetimet paraprake dhe kompetencat e tyre.

2. Rastet e arrestimit të detyrueshëm dhe fakultativ në flagrancë

3. Rastet e lirimit të menjëhershëm.

4. Identifikimi i personit nën hetim, rilevimet kriminalistike, garancitë e mbrojtjes.

5. Detyrimi për ruajtjen e sekretit dhe kohëzgjatja e tij.

6. E drejta e viktimës për informim.

7. Kallëzimi.

8. Ankimi, rregullat.

9. Rrethanat që nuk lejojnë fillimin e procedimit.

10. Vendimi i mosfillimit dhe roli garantues i gjykatës.

11. Rastet e pezullimit të hetimeve dhe koncepti i rifillimit të hetimeve.

12. Pyetja e dëshmitarëve nga prokurori.

13. Revokimi i vendimit të pushimit të hetimeve.

**Ngarkesa: 9 orë/klasë (3 javë x 3 orë)**

**5.1 Dispozitat e përgjithshme, njoftimi i veprës penale dhe kushtet e procedimit** (1 orë

1. Qëllimi i hetimeve paraprake. – 2. Gjyqtari për hetimet paraprake. –– 3. Regjistri i njoftimit të veprave penale. Rëndësia e shënimit të emrit të personit. – 4. Autorizimi për të proceduar, veprimet e lejuara.

**5.1.1 Masat e parasigurimit: arrestimi në flagrancë dhe ndalimi i të dyshuarit për një krim**

1. Kuptimi i gjendjes së flagrancës. – 2. Ndalimi i të dyshuarit për një krim. – 3. Pyetja e të arrestuarit/të ndaluarit nga prokurori. – 4. Kuptimi i vleftësimit dhe caktimi i mundshëm i masave të sigurimit; autonomia funksionale e vendimmarrjes së gjykatës.

***Paraqitje me PP, debat, diskutime në grup:***

1. Paraqitje nga pedagogu me PP, 50 min. Diskutim/debat.
2. Paraqitje për diskutim i rasteve të praktikës gjyqësore. Raste për debat:

(i) KPGJL, vendim nr.489, datë 12.12.2000;

(ii) KBGJL, vendim nr.3, datë 27.9.2002;

(iii) KPGJL, vendim nr.19, datë 9.6.2010, Kola;

(iv) KPGJL, vendim nr.55, datë 4.3.2009, Baxheri.

(v) KPGJL, vendim nr.36, datë 27.2.2017, Billa etj.

(vi) Procedimi penal për krimin e dhunës në familje, mbi kallëzimin e viktimës, u regjistrua më 1.3.2018. Më 8.3.2018, prokurori pyeti viktimën, e cila paraqiti fakte në ngarkim të bashkëshortit të saj. Më 20.3.2018 u administrua akti i ekspertimit mjekoligjor, për dëmtimet e konstatuara në trupin e viktimës. Po më 20.3.2018, prokurori regjistroi emrin e të hetuarit në regjistrin e njoftimit të veprave penale. Më 15.6.2018 u administruan disa regjistrime audio të kryera nga viktima, si provë e keqtrajtimit të saj. Mbrojtja i kundërshtoi, si prova të marra jashtë afatit të hetimeve, duke pretenduar se afati 3-mujor kishte përfunduar më 1.6.2018.

* Diskutoni pretendimet e mbrojtjes.
* Cila do të ishte zgjidhja në rastin kur, më 8.3.2018, i kallëzuari merret në pyetje nga prokurori në cilësinë e personit nën hetim?

(vi) KBGJL, VU Nr.2, datë 20.6.2013, ankimi ndaj vendimit të mosfillimit (para ndryshimeve me ligjin Nr.35/2017). Shih edhe: KPGJL, vendim Nr.750, datë 7.7.2010, Gjyzari.

* 1. **Veprimtaria me iniciativë e policisë gjyqësore dhe metodat e posaçme të hetimeve** (2 orë)

**Çështje vetëstudimore:** 1. Procedurat e identifikimit të personit nën hetim, rilevimet kriminalistike, garancitë e mbrojtjes.–2. Kushtet për kryerjen e veprimtarisë me inisiativë. – 3. Kuptimi i akteve të urdhëruara dhe të deleguara. - 4. Forma e dokumentimit të akteve të Policisë Gjyqësore.– 5. Dokumentimi i akteve të prokurorit. – 6. Fashikulli i prokurorit, dallimi nga fashikulli i gjykimit. – 7. Kuptimi dhe rastet e sigurimit të provës.– 8. Procedura e zgjatjes së afatit të hetimeve. Roli i gjyqtarit të hetimeve paraprake.

***Çështjet kryesore:*** 1. Kuptimi i veprimtarisë me iniciativë. - 2. Të dhënat nga personi ndaj të cilit zhvillohen hetime.– 4. Përdorimi i mjeteve të kërkimit të provës në kushtet e veprimtarisë me iniciativë. – 5. Garancitë e mbrojtjes së personit. –– 6. Veprimet simuluese. – 7. Infiltrimi në përbërje të grupi kriminal. – 12. Dorëzimi i kontrolluar.

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat.
2. Paraqitje për diskutim i rasteve të praktikës gjyqësore lidhur me zbatimin e nenit 296 të KPP. A mund të kundërshtohet dëshmia me deklarimet sipas n.296.3, kur personi është pyetur sipas n.296.1? Rast për diskutim:

(i) KPGJL, vendim Nr.350, datë 28.3.2007, Gjoni, etj.

3. Simulimi i një krimi. Rast praktik:

(i) Gjykata Tiranë, vendim Nr.3083, datë 10.12.2014.

4. Metodat e posaçme dhe problemi i provokimit. Raste praktike:

(i) GJEDNJ, Texeira de Castro kundër Portugalisë;

(ii) GJEDNJ, Pyrgiotakis kundër Greqisë;

(iii) GJEDNJ, Ramanauskas kundër Lituanisë.

5. Metodat e posaçme: inflitrimi.

(i) KPGJL, vendim Nr.201, datë 5.7.2012;

(ii) GJEDNJ, Bannikova kundër Rusisë.

* 1. **Veprimtaria hetimore e prokurorit dhe Sigurimi i provës**

1. Prokurori si titullar i hetimeve; koncepti formal dhe substancial i akuzës. – 2. Marrëdhëniet mes prokurorive të ndryshme: hetimet e lidhura. – 3. Ftesa për paraqitje dhe garancitë e mbrojtjes së personit. – 4. Aktet për kërkimin e provës dhe garancitë e mbrojtjes së personit. – 4. Kontradiktoriteti në procedurën e sigurimit të provës. – 5. Zhvillimi i seancës. – 6.Shtrirja e sigurimit të provës dhe përdorshmëria e provës së marrë. - 7. Probleme të formimit të trupit gjykues dhe logjika e reformës.

***Paraqitje me PP, debat, diskutime në grup:***

1. Paraqitje nga pedagogu me PP, 20 min, mbi rolin e prokurorit në hetime. Diskutim/debat.
2. Paraqitje për diskutim i rasteve të praktikës gjyqësore:

(i) GJEDNJ: Hozee kundër Holandës.

(ii) GJK, Vendim Nr.46, datë 13.4.2012, Hasa;

(iii) Pellisier dhe Sassi kundër Francës [DHM].

(iv) Penev kundër Bullgarisë.

1. Paraqitje nga pedagogu mbi sigurimin e provës me PP, 20 min. Diskutim i praktikës gjyqësore:

(i) GJK, vendim Nr.19, datë 18.9.2008.

(ii) KPGJL, vendimet Nr. 841, datë 22.9.2010, Bylyku; Nr.418, datë 18.4.2007, Buçpapaj; Nr.557, datë 2.6.2010, Hoxha.

* 1. **Përfundimi i hetimeve paraprake, afatet, seanca paraprake** (3 orë)

1. Afatet, rëndësia e tyre.– 2. Pasojat e mosrespektimit të afatit të hetimeve paraprake. – 3. Mënyra e përfundimit të hetimeve paraprake. - 4. Aktet e prokurorit dhe garancitë e mbrojtjes së personit. – 5. Ushtrimi i ndjekjes penale, detyrueshmëria dhe pakthyeshmëria e saj. - 6. Pushimi i çështjes për kundërvajtje penale dhe kërkesa e pushimit për krimet. – 7. Kërkesa për gjykim. – 8. Seanca paraprake dhe disponimet e gjyqtarit, standardi i provës. – 9. Garancitë e mbrojtjes dhe të viktimës. – 10. Disponimet në rastin e mungesës së të pandehurit. – 11. Rregulli i dy fashikujve.

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat.
2. Afati i hetimeve.

* Rast për diskutim:

(i) KPGJL, vendim Nr.101, datë 13.7.2011.

1. Debat: pse është e domosdoshme njohja me aktet në përfundim të hetimeve? A është kjo një e drejtë absolute?

Raste për diskutim:

(i) S.N. kundër Suedisë, § 44; Accardi dhe të tjerë kundër Italisë;

(ii) Topic kundër Kroacisë, § 42.

(iii) GJEDNJ: Natunen kundër Finlandës;

(iv) GJEDNJ: Mirilashvili kundër Rusisë.

1. E drejta për një informim të saktë dhe të plotë mbi akuzën: rasti për diskutim:

(i) Pellissier dhe Sassi kundër Francës [DHM];

(ii) Mattoccia kundër Italisë.

1. Diskutim i praktikës gjyqësore të seancës paraprake dhe i rolit garantues të gjyqtarit të seancës paraprake:

Rasti: Në përfundim të hetimeve paraprake, prokurori nuk respektoi afatin 10-ditor në dispozicion të mbrojtjes. Kjo e fundit kërkoi që i pandehuri të merrej në pyetje, kërkesë të cilën organi i akuzës nuk e plotësoi me argumentin se aktet ishin dërguar në gjykatë. Mbrojtja pretendoi pavlefshmëri të kërkesës për dërgimin në gjyq. Diskutoni për të gjetur zgjidhjen më të mirë nga gjyqtari i seancës paraprake.

1. Detyrë kursi: formulimi i akteve të prokurorit, mbrojtjes dhe gjyqtarit të seancës paraprake, sipas kazuseve të paracaktuara.

**Literatura**

* E-commentary i Kodit të Procedurës Penale [**www.magjistratura.edu.al**](http://www.magjistratura.edu.al)
* Giorgio Spangher, *La pratica del processo penale*, E-pub, Vol. II, CEDAM 2012.
* Giovanni Conso, Antonio Grevi, *Compendio di procedura penale*, Terza edizione, Cedam 2006.
* Halim Islami, Artan Hoxha. Ilir Panda, *Procedura Penale*, botim i vitit 2013.
* Paolo Tonini, *Manuale di procedura penale*, 8a edizione, Giuffrè Editore, Milano 2007.
* Roberto E. Costoris (a cura di), *Manuale di procedura penale europea*, Terza edizione, Giuffrè editore, 2017.
* Flojera Davidhi, Elsa Ulliri, Armanda Xhaferri, *Ankimi gjyqësor ndaj vendimit të mosfillimit/pushimit të çështjes dhe fillimi/rifillimi i hetimeve nga prokurori*, Jeta Juridike, Nr.3, shtator 2013;
* Komiteti Shqiptar i Helsinkit, *Raport studimor për vendimet e prokurorisë për mosfillimin dhe pushimin e procedimeve penale dhe procedurat për ekzekutimin e vendimeve penale*, Tiranë 2014;
* Direktiva 2012/13/UE e Parlamentit Evropian dhe e Këshillit të Bashkimit Evropian, datë 22.5.2012, për të drejtën e informimit të të hetuarit në procesin penal;
* Direktiva 2013/48/UE e Parlamentit Evropian dhe e Këshillit të Bashkimit Evropian, për të drejtën e aksesit te një avokat mbrojtës në procedimin penal, të drejtën për të kërkuar njoftimin e një personi të tretë për heqjen e lirisë dhe komunimin me persona të tretë.

#### **Vendime të Gjykatës së Lartë**

* Vendim unifikues nr.4, datë 24.6.2009, Dulaj.
* Vendim unifikues nr. 3, datë 27.09.2002, Ozmaj.
* Vendim Nr.3, datë 19.5.2009 (KBGJL), Nglluci, Shenaj;
* Nr.00-2012-1015 i Vendimit (174), datë 21.6.2012 (KPGJL), Ramaj.

#### **Vendime të Gjykatës Kushtetuese**

* Vendim nr.5, datë 6.3.2009, kërkues Gjykata e Apelit Vlorë;
* Vendim nr.14, datë 21.07.2008, kërkues Gjykata e Apelit për Krimet e Rënda.

#### **Vendime të Gjykatës Evropiane për të Drejtat e Njeriut**

* Salduz kundër Turqisë, kërkesa nr.36391/02, § 52, datë 27.11.2008;
* McGoff kundër Suedisë, kërkesa nr.9017/80, datë 26.10.1984;
* Assenov dhe të tjerë kundër Bullgarisë, kërkesa nr.90/1997/874/1086, datë 28.10.1998;
* Brogan kundër Mbretërisë së Bashkuar, kërkesa nr. 11209/84; 11266/84; 11386/85, datë 29.11.1988;
* Delcourt kundër Belgjikës, kërkesa nr. 2689/65, datë 17.01.1970;
* Murray kundër Mbretërisë së Bashkuar, kërkesa 14310/88, datë 28 Tetor 1994;
* Saunders kundër Mbretërisë së Bashkuar, kërkesa nr. 19187/91, datë 17 Dhjetor 1996.
* A.T. kundër Luxemburgut, Aplikimi no30460/13, vendim i datës 14 shtator 2015;
* John Murray kundër Mbretërisë së Bashkuar, Aplikimi no18731/91, Dhoma e Madhe, vendim i datës 8 shkurt 1996;
* Funke kundër Francës, Aplikimi no10588/83, vendim i datës 25 shkurt 1993;
* O’Halloran dhe Frencis kundër Mbretërisë së Bashkuar, Aplikimet no.15809/02 dhe 25624/02, Dhoma e Madhe, vendim i datës 29 qershor 2007;
* Pyrgotakis kundër Greqisë, apl. n. 15100/06, 23 janar 2015;
* Texeira de Castro kundër Portugalisë, apl. n. 44/1997/828/1034, 9 qershor 1998;
* Hozee kundër Holandës, apl. n. 21961/93, 22 maj 1998.

**Tema 6**

**GJYKIMET: debati gjyqësor dhe gjykimet e posaçme (Java 19-22, 12 orë/klasë)**

**Përshkrimi i kursit:** Debati gjyqësor është pjesa qendrore e procesit penal, ngaqë rivendoset barazia e armëve dhe kontradiktoriteti i plotë mes akuzës dhe mbrojtjes në parashtrimin e tezave të tyre. Kjo temë synon të trajtojë problemet kryesore që lidhen me gjykimin, duke përfshirë edhe ndryshimet reformuese lidhur me gjykimin e të pandehurit në mungesë. Marrin rëndësi rregullat e pyetjes së kryqëzuar, mekanizmi i kontestimeve dhe leximet e lejueshme. Mundësia e ndryshimit apo riformulimit të akuzës dhe akuzat e reja në përfundim të procesit të gjykimit kanë, gjithashtu, rëndësi themelore. Aspekt i rëndësishëm i kësaj teme është edhe standarti i fajësisë “tej çdo dyshimi të arsyeshëm” dhe rregullat e arsyetimit të vendimit gjyqësor. Në përfundim të këtij kursi, kandidati duhet të jetë në gjendje të njohë dhe të dijë të zbatojë çështjet vijuese: 1- Si e zgjidhin normat e reformuara rastin e gjykimit në mungesë? 2- Cili është kuptimi dhe arsyeja e pyetjes së kryqëzuar (cross examination)? 3- Cili është mekanizmi që garanton moshumbjen e elementeve provuese të siguruara në fazën paragjyqësore? Cilat janë rregullat që këto të dhëna të mund të vlerësohen si provë? 4- A ka të drejtë gjykata të ndryshojë cilësimin juridik të akuzës në përfundim të gjykimit? Kush është arsyeja e normës dhe cilat janë garancitë e të pandehurit dhe mbrojtjes? 5- Si e kuptojmë standartin e fajësisë “tej çdo dyshimi të arsyeshëm”? 6- Pse është shumë e rëndësishme që vendimi gjyqësor të arsyetohet?

**Çështje vetëstudimore:** 1- Caktimi i seancës. 2- Përpjekja për pajtim në rastin e kërkesës së paraqitur nga viktima akuzuese. 3- Rregullat e përgjithshme të gjykimit. 4- Veprimet përgatitore. 5- Veprimet e ngutshme. 6- Rëndësia e listës së dëshmitarëve dhe ekspertëve.

* **Ngarkesa:** 6orë/klasë

**JAVA 19-20** 6 orë

* **Metodologjia:** Paraqitje në PP, raste për debat, raste studimore

***Çështjet kryesore të temës:***

* 1. **Gjykimi në shkallë të parë**

1- Parashtrimi hyrës dhe kontradiktoriteti për provat e propozuara nga palët. 2- Radha e marrjes së provave. 3- Rregullat e pyetjes së kryqëzuar. 4- Kundërshtimi i dëshmisë dhe rregullat e leximeve të lejueshme. 5- Rregullat e posaçme për pyetjen e të miturve. 6- Disponimet mbi kërkesën për prova të reja. 7- Diskutimi përfundimtar i palëve.

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat.
2. Debat: kanë vlerë elementet e grumbulluara në fazën e hetimeve apo vetëm ato të siguruara në kontradiktoritet gjatë gjykimit? Jurisprudenca e GJEDNJ-së:

(i) Camilleri kundër Maltës;

(ii) Bosti kundër Italisë.

(iii) Lucà kundër Italisë;

(iv) Schatschaschëili kundër Gjermanisë [DHM].

1. Diskutim i rasteve të praktikës gjyqësore:

(i) KPGJL, vendim nr.54, datë 5.4.2017, Reshlani: kundërshtimi i dëshmisë;

(ii) Rasti: Dëshmitari i pyetur gjatë gjykimit, dëshmon ndryshe ngasa ka thënë kur u pyet gjatë hetimeve paraprake. Prokurori kërkon të kundërshtojë dëshminë. Gjykata pyet palët nëse kanë pyetje për dëshmitarin dhe, pasi sigurohet se palët nuk kanë pyetje, i jep leje atij të largohet nga salla. Pas kësaj, i jep fjalën prokurorit për të bërë kundërshtimet e rastit. Kandidatët ftohen të komentojnë lidhur me procedurën e ndjekur nga gjykata.

4. Debat: a cenon ndryshimi i cilësimit juridik të drejtën kushtetuese të prokurorit për ushtrimin e ndjekjes penale? Jurisprudenca e GJEDNJ-së:

(i) Drassich kundër Italisë;

(ii) Penev kundër Bullgarisë.

1. Diskutim i praktikës sonë gjyqësore:

(i) GJK, vendim Nr.4, datë 10.2.2012, Luzi;

(ii) GJK, vendim Nr.24, datë 30.4.2012, Murati.

**6.1.1 Marrja e vendimit**

1. Koha e marrjes së vendimit; rregullat e dhomës së këshillimit. - 2. Vendimet e pushimit dhe të pafajësisë. – 3. Vendimi i dënimit: standarti “përtej çdo dyshimi të arsyeshëm”. – 4. Rregullat e arsyetimit të vendimit gjyqësor. – 5. Çështje të tjera që zgjidhen me vendimin e dënimit

***Paraqitje me PP, debat, diskutime në grup:***

1. Paraqitje nga pedagogu me PP, 20 min. Diskutim/debat.
2. Debat: pse arsyetimi i vendimit gjyqësor është element i procesit të rregullt ligjor? Cilat janë kriteret që ndiqen në arsyetim? Raste praktike:

(i) KPGJL, vendim Nr. 35, datë 09.03.2016;

(ii) GJK, vendim Nr.14, datë 3.5.2011, Marra;

(iii) GJEDNJ: Papon kundër Francës; Hadjianastassiou kundër Greqisë;

(iv) GJEDNJ: nuk kërkohet përgjigje e detajuar për çdo çështje: Van de Hurk kundër Vendeve të Ulëta.

1. Diskutim i praktikës gjyqësore; profile krahasuese me procesin civil:

(i) Dallimi mes “dyshim i arsyeshëm” dhe “përtej çdo dyshimi të arsyeshëm”: KBGJL, Vendim Unifikues Nr.7, datë 14.10.2011;

(ii) KPGJL, vendim Nr.257, datë 10.10.2012;

(iii) GJEDNJ: Giuliani dhe Gaggio kundër Italisë.

**Literatura**

E-commentary i Kodit të Procedurës Penale [**www.magjistratura.edu.al**](http://www.magjistratura.edu.al)

Halim Islami, Artan Hoxha. Ilir Panda, *Procedura Penale*, botim i vitit 2013.

Paolo Tonini, *Manuale di procedura penale*, 8a edizione, Giuffrè Editore, Milano 2007.

Roberto E. Costoris (a cura di), *Manuale di procedura penale europea*, Terza edizione, Giuffrè editore, 2017.

## Vendime të Gjykatës së Lartë

Nr. 48, datë 13.2.2013, V.N, D.D (KPGJL);

Nr. 52, datë 22.2.2012, Ulaj (KPGJL);

Nr. 354, datë 28.07.1999, Gjata (KBGJL)

Nr. 1, datë 10.03.2014, Nurkaj (KBGJL)

Nr.2, datë 19.04.2001, Luzi, etj. (KBGJL).

## Vendime të Gjykatës Kushtetuese

Nr. 26, datë 08.05.2012;

Nr. 30, datë 17.06.2010;

Nr. 45, datë 10.10.2011;

Nr.50, datë 30.07.1999, Kolegji Ushtarak i Gjykatës së Rrethit Shkodër;

Nr.24, datë 30.07.2003, Gjykata e Rrethit Gjyqësor Mirditë;

Nr.11, datë 23.04.2009, Bazelli;

Nr.4 datë 10.02.2012, Luzi;

Nr.24 datë 30.04.2012, Murati.

## Vendime të Gjykatës Evropiane të të Drejtave të Njeriut

* Colozza kundër Italisë, 12.02.1985, Nr. i aplikimit 9024/80;
* Camilleri kundër Maltës, 27.05.2013, Nr. i aplikimit 42931/10;
* Poitrimol kundër Francës, 23.11.1993, Nr. i aplikimit 14032/88;
* De Haan kundër Hollandës,26.08.1997, Nr. i aplikimit 22839/93;
* Këiatkoëska kundër Italisë, 30.11.2000, Nr. i aplikimit52868/99;
* Kolu kundër Turqisë, 02.08.2005, Nr. i aplikimit 35811/97;
* Sejdovic kundër Italisë, 24.03.2005, Nr. i aplikimit 9808/02;
* Kyprianou kundër Qipros, 15.12.2005, Nr. i aplikimit 73797/01;
* Talat Tunç kundër Turqisë, 27.03.2007, Nr. i aplikimit 32432/96;
* Plonka kundër Polonisë, 31.03.2009, Nr. i aplikimit 20310/02;
* Pishchalnikov kundër Rusisë, 24.09.2009, Nr. i aplikimit 7025/04;
* Penev kundër Bullgarisë, 07.01.2010, Nr. i aplikimit 20494/04;
* Artico k. Italisë, 13.05.1980, Nr. i aplikimit 6694/74;
* Daud k. Portugalisë, 21.04.1998, Nr. i aplikimit 22600/93;
* Imbrioscia k. Zvicrës, 24.11.1993, Nr. i aplikimit 13972/88;
* Lala k. Holandës, 22.09.1994, Nr. i aplikimit 14861/89;
* Mariani k. Francës, 31.03.2005, Nr. i aplikimit 43640/98;
* Medenica k. Zvicrës, 14.06.2001, Nr. i aplikimit 20491/92;
* Pelladoah k. Holandës, 22.09.1994, Nr. i aplikimit 16737/90;
* Sejdovic k. Italisë, 24.03.2005, Nr. i aplikimit 9808/02;
* Somogyi k. Italisë, 18.05.2014, Nr. i aplikimit 67972/01;
* Pélissier dhe Sassi kundër Francës, kërkesa 25444/94, datë 25.03.1989;
* Drassich kundër Italisë, kërkesa nr. 25575/04, datë 11.03.2008;
* Dallos kundër Hungarisë, kërkesa nr.29082/95, datë 01 Mars 2001;
* Sergey Zolotukhin kundër Rusisë, kërkesa nr.14939/03, datë 10.2.2009.
  1. **& 6.3 Gjykimet e posaçme. Risitë e reformës së procedurës penale (Java 21-22, 6 orë/klasë)**

**Përshkrimi i kursit:** Gjykimet e posaçme synojnë thjeshtëzimin e procesit penal dhe rritjen e efektivitetit të tij duke deflacionuar çështjet ende në dorë. Ato bashkëshoqërohen nga interesi i të pandehurit, i cili heq dorë nga disa garanci të procesit, kundrejt përfitimit që siguron nga riti i i posaçëm. Bën përjashtim gjykimi i drejtpërdrejtë, i cili është nismë e prokurorit, të cilën i pandehuri nuk ka mundësi ta ndalojë. Reforma e kryer me ligjin nr.35/2017 e zgjeroi tipologjinë e gjykimeve të posaçme me dy rite të tjera, ndërkohë që modifikoi rregullat e gjykimit të drejtpërdrejtë dhe atij të shkurtuar. Në këtë kontekst, kjo temë synon të shpjegojë logjikën e ndryshimeve dhe të aftësojë kandidatët me shprehi praktike në drejtim të zbatimit të këtyre riteve. Gjithashtu, theksi vihet në nevojën e kujdesit për të shmangur gabimin gjyqësor, i pranishëm në rastet kur përshpejtohet zgjidhja e çështjes në një kohë të shkurtër. Kandidatët duhet të jenë në gjendje të kuptojnë dhe të zbatojnë në praktikë problemet vijuese:1- Cila është arsyeja e normave mbi gjykimet e posaçme dhe zgjerimi i tipologjisë së tyre? 2- Dallimi i natyrës inkuizitore të riteve të posaçme. 3- Pse është më i pranishëm rreziku i gabimit gjyqësor në rastet e riteve të posaçme dhe cilat janë mekanizmat mbrojtëse për demonstrimin e së vërtetës? 4- Cilat janë procedurat e zbatueshme lidhur me secilin nga ritet e posaçme?

**Çështje vetëstudimore:** nuk ka.

* **Ngarkesa: 6 orë/klasë**
* **Java 21** 3 orë

**6.2 Gjykimi i drejtpërdrejtë dhe gjykimi i shkurtuar** (3 orë)

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat.
2. Diskutim i praktikës gjyqësore:

(i) Sqarimi i natyrës materiale të gjykimit të shkurtuar; jurisprudenca e GJEDNJ-së: Scoppola kundër Italisë.

(ii) Hany kundër Italisë.

(iii) KPGJL, Nr.00-2013-651 i Vendimit (123), datë 10.04.2013 (KPGJL), Hodaj; Nr.00-2013-507 i Vendimit (68), datë 27.02.2013 (KPGJL), Beqiraj.

(iv) KBGJL, vendimet unifikuese Nr.2, datë 29.01.2003 (KBGJL), Zaharia, etj.; Nr.1, datë 10.03.2014 (KBGJL), Nurkaj.

* **Java 22** 3 orë

**6.3 Urdhëri penal i dënimit dhe marrëveshja për pranimin e fajësisë dhe caktimin e dënimit** (3 orë)

***Paraqitje me PP, debat, diskutime në grup:***

1. Paraqitje nga pedagogu me PP, 30 min. Diskutim/debat.
2. Diskutim i praktikës gjyqësore lidhur me zbatimin e riteve të reja.

(i) Urdhëri penal i dënimit:

- Afati dhe aftësia paguese për zbatimin e urdhërit penal të dënimit: Gjykata e Rrethit Gjyqësor Tiranë, vendim Nr.1424, datë 11.5.2018;

- Hetimi i aftësisë paguese: vendim Nr.606, datë 2.3.2020;

- Nevoja e plotësisë së hetimeve: vendim Nr.34, datë 1.1.2019.

(ii) Marrëveshja për pranimin e fajësisë (vendime të Gjykatës së Rrethit gjyqësor Tiranë):

- mosparaqitja e të pandehurit: vendim Nr.482, datë 22.2.2019;

- tërheqja e pëlqimit nga i pandehuri: vendim nr.2058, datë 9.7.2018;

- papërshtatshmëria e dënimit: vendim Nr.552, datë 27.2.2018; vendim Nr.3222, datë 22.10.2018.

(iii) ritet alternative. GJEDNJ: Natsvlishvili dhe Togonidze kundër Gjeorgjisë.

**Literatura**

* E-commentary i Kodit të Procedurës Penale [**www.magjistratura.edu.al**](http://www.magjistratura.edu.al)
* Giovanni Conso, Vittorio Grevi, *Compendio di procedura penale*, Giuffrè editore, 2006.
* Halim Islami, Artan Hoxha. Ilir Panda, *Procedura Penale*, botim i vitit 2013.
* Paolo Tonini, *Manuale di procedura penale*, 8a edizione, Giuffrè editore, 2007.

**Vendime të Gjykatës së Lartë**

* Nr.00-2014-1935 i Vendimit (175), datë 16.07.2014 (KPGJL), Berisha, etj.;
* Nr.00-2013-651 i Vendimit (123), datë 10.04.2013 (KPGJL), Hodaj;
* Nr.00-2013-413 i Vendimit (1), datë 09.01.2013 (KPGJL), Mallkuçi, etj.;
* Nr.00-2013-507 i Vendimit (68), datë 27.02.2013 (KPGJL), Beqiraj;
* Nr.00-2013-632 (101) i Vendimit, datë 20.03.2013 (KPGJL), Medinaj;
* Vendimi unifikues nr.2, datë 29.01.2003 (KBGJL), Zaharia, etj.;
* Vendimi unifikues nr.1, datë 10.03.2014 (KBGJL), Nurkaj;
* Nr. 00-2013-889 (163) i Vendimit, datë 22.5.2013 (KPGJL), Xhezo;
* Nr. 00-2013-879 (14) i Vendimit, datë 23.1.2013 (KPGJL), Abeshi;
* Nr.79 i Vendimit, datë 11.2.2004 (KPGJL), Simaku.

**Vendime të Gjykatës Kushtetuese**

Nr.6, datë 26.2.2013, Braka.

## Vendime të Gjykatës Evropiane të të Drejtave të Njeriut

Scoppola kundër Italisë (No 2), aplikimi nr. 10249/03, vendim i Dhomës së Madhe, 17 shtator 2009;

Hany kundër Italisë, Numri i aplikimit 17543/05, 6 nëntor 2007.

**Tema 7**

**Mjetet e ankimit dhe rishikimi: apeli, rekursi dhe rishikimi i vendimeve penale të formës së prerë (Java 23-25, 9 orë/klasë)**

**Përshkrimi i kursit:**Ligji parashikon mjetet e zakonshme të ankimit (apeli dhe rekursi në Gjykatën e Lartë) dhe rishikimin e vendimit gjyqësor të formës së prerë, si mjet i jashtëzakonshëm ankimi. Reforma e kryer me ligjin nr.35/2017 realizoi ndryshime dhe shtesa të rëndësishme edhe në këtë temë. Parimi i taksativitetit të mjeteve të ankimit dhe rregulli *ne transformatio in peius* do të jenë pjesë e këtij trajtimi. Detyrueshmëria e riçeljes së shqyrtimit gjyqësor në apel, në rastet kur vihet në dyshim vendimi i pafajësisë të dhënë në shkallë të parë dhe logjika e tij, gjithashtu është pjesë e argumenteve të kësaj teme. Në përmbajtje të kësaj teme përfshihen edhe rastet taksative të rekursit në Gjykatën e Lartë, që synojnë korrigjimin e një praktike të gabuar, duke synuar kthimin e saj në një gjykatë ligji. Reforma e vitit 2017 zgjeroi rastet e rishikimit të vendimit gjyqësor të formës së prerë, të cilat adresohen në argumentet që do të trajtohen gjatë zhvillimit të kësaj teme. Kandidati duhet të kuptojë dhe të zbatojë njohuritë vijuese:1- Cila është kuptimi i rregullit të taksativitetit në temën e ankimeve? 2- Si e kuptojmë logjikën e gjykimit në apel, brenda shkaqeve të ngritura në aktin e ankimit? 3- Ku mbështetet arsyeja e normës që kërkon detyrueshmërinë e riçeljes së shqyrtimit gjyqësor në apel, në rastet kur vihet në dyshim vendimi i pafajësisë? 4- Cilat janë rastet e vendimmarrjes së gjykatës së apelit në temën e masave të sigurimit? Po kur shqyrton çështjen në themel? 5- Në cilat raste lejohet rekursi ndaj vendimit të gjykatës së apelit? Cila është logjika e reformës në këtë drejtim? 6- Cila është vendimmarrja e Gjykatës së Lartë, në themel dhe në rastin e ankimit ndaj masave të sigurimit? 7- Pse është e rëndësishme siguria në zbatimin e ligjit penal dhe si realizohet kjo përmes funksionit nomofilaktik të Gjykatës së Lartë? Si i kuptoni konceptet “zhvillim”, “ndryshim” dhe “njësim” i praktikës gjyqësore?

**Çështje vetëstudimore:** 1. Mjetet e zakonshme të ankimit. – 2. Forma e paraqitjes së ankimit. – 3. Afatet. -4. Rastet e mospranimit të ankimit. -5. Heqja dorë nga ankimi. - 6. Rivendosja në afat. - 7. Rastet e vendimeve që apelohen.– 8. Tipologjia e vendimeve të gjykatës së apelit. - 9. Tipologjia e vendimeve të Gjykatës së Lartë.

* **Ngarkesa: 9 orë/klasë**
* **JAVA 23-24** 6 orë
* **Metodologjia:** Paraqitje në PP, raste për debat, raste studimore
  1. **Rregullat e përgjithshme të ankimit**
* 1. Mjetet e zakonshme dhe të jashtëzakonshme të ankimit. – 2. Parimi i taksativitetit. – 3. Subjektet e legjitimuara për të bërë ankim.
* Raste për diskutim:
* (i) Mbrojtja kundër vendimeve jopërfundimtare, GJK, vendim Nr.48, datë 06.07.2015, Dervishi (sekuestro konservative);
* (ii) Rivendosja në afat për të bërë ankim, KBGJL, vendim unifikues Nr.1, datë 20.1.2011, Hodaj, etj.
  1. **Ankimi ndaj masave të sigurimit**

1. Procedura e ankimit. – 2. Shqyrtimi nga Gjykata e Apelit. – 3. Rekursi për shkelje të ligjit në Gjykatën e Lartë.

Raste për diskutim:

(i) Nr.202, datë 30.9.2009, Kumbara.

* 1. **Apeli i vendimeve të themelit dhe gjykimi në shkallën e dytë**

1. Apeli kryesor dhe apeli kundërshtues.– 2. Kufijtë e shqyrtimit dhe ndalimi *ne reformatio in peius*. – 3. Rastet e lejimit të riçeljes së shqyrtimit gjyqësor.

Raste për diskutim:

(i) Mungesa e legjitimimit të mbrojtësit të caktuar, KBGJL, VU Nr.01, datë 10.03.2014, Nurkaj.

(ii) Ne transformatio in peius:

- GJK, vendim Nr.96, datë 27.07.2001, Merja;

- KBGJL, vendim unifikues Nr.2, datë 6.2.2009, Deliu, etj.

- KPGJL, vendim Nr.51, datë 18.02.2009, Jahaj.

(iii) Rigjykimi pas prishjes:

- KPGJL, vendim Nr.37, datë 24.2.2017, Shkëmbi, etj.

(iv) Zbatimi i gjykimit të shkurtuar gjatë gjykimit në apel:

- KPGJL, Nr.852, datë 29.9.2010, Gjinaj, etj.

- KPGJL, Nr.398, datë 28.4.2010, Baba (së bashku me GJK, vendim Nr.14, datë 26.3.2012, Baba)

(v) Kufijtë e shqyrtimit të çështjes:

- KPGJL, Nr.489, datë 23.5.2007, Beqiri, etj.

(vi) Jurisprudenca e GJEDNJ-së mbi shkallën e dytë të gjykimit: Krombach kundër Francës.

- Diskutim i praktikës gjyqësore:

(i) GJEDNJ, Hanu kundër Rumanisë.

* **JAVA 23-26** 3 orë
* **Metodologjia:** Paraqitje në auditor, raste për debat, raste studimore

***Çështjet kryesore të temës:***

* 1. **Rekursi dhe shqyrtimi i tij në Gjykatën e Lartë**

1. Gjykata e Lartë si organi më i lartë i juridiksionit. Funksionet e saj. – 2. Shkaqet e rekursit kundër vendimeve të gjykatës së apelit. Risitë e reformës. – 3. Mospranimi i rekursit. – 4. Kufijtë e shqyrtimit të rekursit. – 5. Ndryshimi dhe njësimi i praktikës gjyqësore.

***Paraqitje në auditor, debat, diskutime në grup:***

1. Paraqitje nga pedagogu, 30 min. Diskutim/debat.
2. Debat: Gjykata e Lartë – gjykatë fakti apo gjykatë ligji? Ilustrim me raste të praktikës gjyqësore:

(i) KPGJL, vendimet Nr. 00-2016-1741 i Vendimit (201), datë 2.11.2016, Vlashi; Nr. 00-2013-699 i Vendimit (100), datë 20.3.2013, Konda; Nr.00-2013-636 i Vendimit (97), datë 20.3.2013, Veliko, etj.; Nr. 00-2017- 892 Vendimit (137), datë 15.11.2017, Progni, etj.

1. Probleme të tjera të gjykimit në GJL. Raste praktike:

(i) shkaqet e rekursit: KPGJL, vendim nr.1, datë 31.1.2018, Bilbili, etj.

(ii) nënshkrimi i rekursit:

- KPGJL, vendim Nr.72, datë 13.5.2015, Nasufi;

- KBGJL, vendim unifikues Nr.5, datë 15.9.2009, Dredha, etj.

- GJK, vendim Nr.45, datë 23.7.2012, Zyka; vendim Nr.53, datë 1.12.2014, Barçi, etj. (civile).

(iii) funksionet e reja të GJL: KPGJL, Nr.133, datë 8.11.2017, Plasari.

(iv) detyrueshmëria e zbatimit: KPGJL, Nr.319, datë 10.6.2009, Ismaili.

* **JAVA 25-26** 3 orë
* **Metodologjia:** Paraqitje në PP, raste për debat, raste studimore

***Çështjet kryesore të temës:***

**7.3 Rishikimi i vendimeve të formës së prerë**

1. Njohuri të përgjithshme. Gabimi në fakt dhe gabimi në zbatimin e ligjit. – 2. Rastet e rishikimit. Risitë e reformës. – 3. Parimi *ne reformatio in peius* në rastin e rishikimit. – 4. Procedura e gjykimit të rishikimit. – 5. Rregullat e marrjes së vendimit dhe ndreqja e gabimit gjyqësor.

***Paraqitje me PP, debat, diskutime në grup:***

1. Paraqitje nga pedagogu me PP, 50 min. Diskutim/debat.
2. Diskutim i praktikës gjyqësore:

(i) KBGJL, vendim Nr. 6, datë 11.10.2002, Gjokicaj;

(ii) KPGJL, vendim Nr.179, datë 28.10.2015, Ymeri;

(iii) GJEDNJ, Sejdović kundër Italisë;

(iv) GJEDNJ, Moreira Ferreira kundër Spanjës.

**Literatura**

* Giovanni Conso, Vittorio Grevi, *Compendio di procedura penale*, Giuffrè editore, 2006.
* Halim Islami, Artan Hoxha. Ilir Panda, *Procedura Penale*, botim i vitit 2013.
* Paolo Tonini, *Manuale di procedura penale*, 8a edizione, Giuffrè editore, 2007.

**Vendime të Gjykatës së Lartë**

* Nr. 1, datë 15.02.2001, KBGJL, Lika;
* Nr. 6, datë 11.10.2002, KBGJL, Gjokicaj;
* Nr. 2, datë 06.02.2009, KBGJL, Deliu etj.

**Vendime të Gjykatës Kushtetuese**

#### Nr. 205, datë 24.12.2001, Boçova;

* Nr. 53, datë5.12.2012, Molla;
* Nr. 55, datë18.12. 2012, Dema;
* Nr. 19, datë2.4.2014, Beqiraj.

#### **Vendime të Gjykatës Evropiane të të Drejtave të Njeriut**

* Assanidze k. Gjeorgjisë, 08.04.2004, nr. i aplikimit 71503/01;
* Colozza k. Italisë, 12.02.1985, nr. i aplikimit 9024/80
* Gençel k. Turqisë, 23.10.2003, nr. i aplikimit 53431/99;
* Krasniki k. Republikës Çeke, 28.02.2006, Nr. i aplikimit 51277/99;
* Medenica k. Zvicrës, 14.06.2001;
* Öcalan k Turqisë, 12.05.2005, nr. i aplikimit 46221/99;
* Scozzari dhe Giunta k. Italisë, 13.07.2000, nr. i aplikimit 39221/98 dhe 41963/98;
* Sejdovic k. Italisë, 24.03.2005, nr. i aplikimit 9808/02;
* Somogyi k. Italisë, 18.05.2014, nr. i aplikimit 67972/01;
* Verein gegen Tierfabriken Scheiz (VGT) k. Zvicrës (No. 2), 30.06.2009, Nr. i aplikimit 32772/02.

1. **Vlerësimi**

*Ky seksion përmban në mënyrë të detajuar format e vlerësimit, kriteret e vlerësimit për çdo formë vlerësimi si dhe ngarkesën studimore për studentin për përgatitjen për teste etj.*

**Vlerësimi i kursit të së drejtës të procedurës penale bëhet në dy forma**:

**A. Me provim**, i cili realizohet në fund të çdo viti akademik, në periudhën maj – qershor 2024*,* me shkrim dhe është i sekretuar. Hapja e zarfeve me rezultatet dhe krahasimi i tyre me zarfat me emrat e kandidatëve bëhet në mënyrë publike, para gjithë kandidatëve që kanë marrë pjesë në provim. Teza e provimit është e ndarë në dy pjesë: pjesa e parë, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe pjesa e dytë, e cila është praktike dhe ka një deri në dy kazuse nga praktika gjyqësore. Teza e provimit të së Drejtës së Procedurës Penale vlerësohet në total me **60 pikë**. Në ndërtimin e tezës bëhet kujdes që të përfshihen të gjitha konceptet e trajtuara gjatë kursit.

**B**. Vlerësimi i vazhdueshëm bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat, kolokiumet dhe çdo produkt apo material i përgatitur nga kandidati.

Gjatë vitit akademik në të drejtën e procedurës penale do të kryhen **jo më shumë se dy (2) detyra me shkrim** individuale dhe/ose në grup, të cilat do të vlerësohen me **30 pikë**.

**Pjesëmarrja dhe aktivizimi** i kandidatëve në diskutime, ushtrime, zgjidhjet e rasteve praktike, mënyra e diskutimit dhe e debatit shkencor dhe kolokiumet, që do të zhvillohen gjatë orëve në auditor do të vlerësohen me **10 pikë**.

***Shpjegim:***

*a) Pedagogët kanë liri akademike të përzgjedhin vetë natyrën e ushtrimeve, detyrave, të punës së pavarur në varësi të natyrës së temës dhe të objektivave mësimore që kanë vendosur. Po ashtu, pedagogët janë të lirë të zgjedhin numrin e detyrimeve mujore si punë e pavarur me kusht që ngarkesa mësimore mujore të jetë brenda parametrave të përcaktuara në këtë program.*

*b) Për rritjen e aftësive praktike kandidatët do të ndjekin mësimin në auditor, ku do të kombinohet prezantimi i pedagogut me punën e pavarur.*

*c) Produktet e punës së pavarur, prezantimet e ushtrimeve dhe detyrat me shkrim me një ngarkesë mësimore 2 orë do të përgatiten në word, me shkrim Times New Roman, Font 12, Space Multiple 1.15 dhe do të jenë deri në 1000 fjalë/2 faqe. Detyrat me shkrim që do të kenë një ngarkesë mësimore mbi 2 orë do të kenë një numër fjalësh që do të rritet në mënyrë përpjestimore dhe progresive. Ato do të punohen në auditor dhe do t’i dërgohen pedagogut me e-mail.*

*ç) Detyrat me shkrim/ushtrimet/përgatitja e vendimeve gjyqësore etj., që do të kenë një kohëzgjatje mbi 2 orë do të kenë një numër fjalësh që do të rritet në mënyrë përpjesëtimore dhe progresive, (Për shembull, një detyrë me ngarkesë 3 orë do të jetë me 1500 fjalë etj.).*

*d) Raportimet me gojë të shoqëruara me prezantime me power point do të jenë deri në 6 slides për punë të pavarur, si individuale, ashtu edhe në grup.*

1. **Ngarkesa Studimore dhe Mësimore**

*Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të kandidatëve. Normalisht ngarkesa mësimore (pra ngarkesa e pedagogut) nuk pasqyrohet në programet mësimore. Kjo për faktin e thjeshtë se programi mësimor hartohet kryesisht për kandidatët. Ngarkesa mësimore e pedagogut është çështje administrative e institucionit.*

*Në dhënien e çdo detyre me shkrim apo ushtrimi me gojë, pedagogu do të përpiqet të bëjë një vlerësim paraprak të ngarkesës së punës së kandidatëve për punën e pavarur në auditor dhe/ose jashtë tij, nisur nga tregues që lidhen me:*

*·      orët e punës kërkimore,*

*·      studimi i literaturës,*

*·      studimi i praktikës gjyqësore,*

*·      hulumtimet me karakter krahasues nga jurisprudenca europiane ose më gjerë,*

*·      kohën e nevojshme për përgatitjen me shkrim.*

***Ngarkesa mësimore vjetore:******78 orë mësimore, e ndarë në 25 javë***

***Organizimi i kursit për vitin akademik 2023–2024*** *do të jetë:* ***Me tri klasa kandidatësh.***

***Viti akademik i ndarë në dy semestra:***

*a) Semestri i parë: 15 javë: 7 Tetor 2023 - 31 Janar 2024*

*b) Semestri i dytë: 10 javë: 10 Shkurt – 18 Prill 2024*

***Ngarkesa mësimore javore në auditor:*** *6 orë/javë /për klasë,*

***Ora mësimore:*** *50 minuta.*

***Ngarkesa ditore e pedagogut/kandidatit:*** *6 orë (9.00-15.20, përfshi pushimin e drekës: 11.40 – 12.30)*

***Ngarkesa javore e pedagogut/kandidatit:*** *6 orë/javë/klasë për të dy semestrat.*

5. Programi mësimor

E DREJTË KUSHTETUESE DHE TË DREJTAT E NJERIUT

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Perikli Zaharia

**Tabela e përmbajtjes**

1. Kuadri i përgjithshëm

1.1. Përshkrimi i kursit

1.2. Objektivi kryesor i kursit

1.3. Kryqëzimi me kurse të tjera

2. Kursi

2.1. Objektivat mësimore

2.2. Përmbajtja e kursit

2.3. Struktura dhe metodologjia

2.4. Literatura dhe Materialet Studimore

3. Vlerësimi

4. Ngarkesa studimore dhe mësimore

**1. Kuadri i përgjithshëm**

**1.1. Përshkrimi i kursit**

Lënda e “E drejta kushtetuese dhe të drejtat e njeriut” është një nga disiplinat kryesore të programit mësimor të Shkollës së Magjistraturës. E drejta kushtetuese është lënda që analizon rregullat që rregullojnë marrëdhëniet shoqërore në fushën kushtetuese, ku parashikohet raporti i Kushtetutës me shtetin, me sistemin normativ, me shtetasit, si dhe parimet, struktura, organizimi dhe funksionet kryesore të shtetit.

Lënda e të drejtave të njeriut analizon rregullat që mbrojnë të drejtat dhe liritë themelore të njeriut, si të drejta dhe liri që përbëjnë bazën dhe kufijtë e veprimtarisë së shtetit.

Respektimi i të drejtave dhe lirive themelore të njeriut përbën në kohën e sotme objektivin themelor të shtetit dhe shoqërisë demokratike.

Zhvillimi i Jurisprudencës së Gjykatës Kushtetuese dhe asaj të të Drejtave të Njeriut kërkon një përkushtim dhe impenjim të magjistratëve, për të përfituar njohuri të thelluara që do të shërbejnë për zgjidhjen praktike të çështjeve. Në përmbushje të këtij qëllimi, një vëmendje e veçantë do t’i kushtohet amendamenteve të fundit kushtetuese, të vitit 2016.

**1.2. Objektivi kryesor i kursit**

Në këtë seksion përcaktohet objektivi kryesor i kursit, i cili është si më poshtë:

Në përfundim të kursit t’i krijojë kandidatëve një vizion bashkëkohor për drejtësinë, për të qenë dhe vepruar si magjistratë me integritet, të pavarur dhe të paanshëm në përmbushjen e misionit të tyre, në respekt të standardeve europiane, për garantimin e të drejtave dhe lirive themelore të njeriut.

Themelimi i një vizioni të tillë, lidhur me trajtimin e çështjeve kushtetuese dhe atyre të të drejtave të njeriut, si dhe kuptimi i një gjykimi vizionar të këtyre çështjeve, do t’i shërbejë kompletimit të kandidatëve me njohuritë e nevojshme të kërkuara për magjistratin europian.

Ky objektiv zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin përkatës, metodologjinë e mësimdhënies, ngarkesën e kandidatit (ngarkesën studimore) dhe ngarkesën e pedagogut (ngarkesën mësimore).

**1.3. Kryqëzimi me kurse të tjera**

Lënda “E drejta kushtetuese dhe të drejtat e njeriut” është një nga gjashtë kurset themelore të formimit fillestar në Shkollën e Magjistraturës dhe është pjesë e provimit përfundimtar të Shkollës së Magjistraturës në vitin e dytë të formimit fillestar.

Kjo lëndë përshkon të gjitha lëndët themelore të Programit të Formimit Fillestar në Shkollën e Magjistraturës, prandaj do të kryqëzohet me disa kurse të tjera të vitit të parë.

Me lëndën “E drejtë civile” do të ketë një kryqëzim në temën “E drejta e pronës, si e drejtë themelore - neni 1 i Protokollit 1 të KEDNJ-së. (Me pedagogun Artan Hajdari.)

Me lëndën “Arsyetimi dhe shkrimi ligjor” do të ketë kryqëzim në temën lidhur me mënyrat e interpretimit të Kushtetutës dhe temën mbi analizën dhe argumentimin e vendimit të Gjykatës Kushtetuese. (Me pedagogun Sokol Berberi.)

**2. Kursi**

**2.1 Objektivat mësimore**

Arritjen e objektivit kryesor (shih 1.2 Objektivi kryesor i kursit) kursi synon ta realizojë nëpërmjet objektivave mësimore konkrete si vijon:

**A. Kuptimi - Aftësimi në mënyrën e të kuptuarit:**

Pjesëmarrësi është në gjendje të kuptojë, identifikojë, shpjegojë, klasifikojë dhe diskutojë konceptet, parimet dhe institutet kryesore të së drejtës kushtetuese dhe të drejtat e njeriut që nevojiten për zgjidhjen e çështjeve kushtetuese dhe atyre të të drejtave dhe lirive themelore të njeriut.

**B. Zbatimi - Aftësimi në zbatim:**

Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të së Drejtës Kushtetuese dhe të Drejtat e Njeriut në situata faktike. Në përfundim të kursit, ai do të jetë në gjendje të:

- interpretojë konceptet, parimet dhe institutet kryesore të së Drejtës Kushtetuese dhe të Drejtat e Njeriut bazuar në faktet e një situate praktike;

- organizojë dhe planifikojë hapat që duhen ndërmarrë për zgjidhjen e çështjeve kushtetuese dhe atyre të të drejtave dhe lirive themelore të njeriut;

- debatojë dhe respektojë mendimet ndryshe të kolegëve/punojë dhe funksionojë në grup.

**C. Analizë - Aftësimi në analizën:**

Pjesëmarrësi është në gjendje të identifikojë faktet relevante, të analizojë parimet kushtetuese dhe konventore dhe të formojë një opinion të bazuar në të gjitha të dhënat relevante. Në përfundim të kursit, ai/ajo do të jetë në gjendje të:

- identifikojë dhe përzgjedhë detajet përkatëse për pasqyrimin saktë të fakteve të një çështjeje konkrete;

- përcaktojë kuadrin kushtetues dhe konventor të nevojshëm për zgjidhjen e një konflikti;

- përcaktojë/evidentojë faktet relevante dhe të zbatojë drejtpërdrejtë Konventën Europiane të të Drejtave të Njeriut (KEDNJ) kur është rasti për këto fakte, duke marrë parasysh rrethanat në rastin konkret;

- analizojë kontekstin social dhe ndikimin e tij në zgjidhjen e konfliktit.

**D. Vlerësim/krijim - Aftësimi për shkrim arsyetim ligjor:**

Pjesëmarrësi do të jetë në gjendje të shprehë opinionin e tij qartë në një vendim gjyqësor penal, civil apo administrativ të arsyetuar dhe argumentuar. Në përfundim të kursit, ai/ajo do të jetë në gjendje të:

- ndërtojë logjikisht një vendim gjyqësor në një konflikt civil;

- arsyetojë me shkrim vendimin gjyqësor;

- japë një vendim gjyqësor juridikisht të saktë dhe të arsyeshëm në një konflikt penal, civil apo administrativ;

- formulojë shkurt dhe në mënyrë koncize argumentet që çuan në marrjen e vendimit.

Këto objektiva mësimore më sipër aftësojnë magjistratët në kompetencat si vijojnë:

**Kompetenca 1:** Njohuri të thelluara nga jurisprudenca kushtetuese dhe e të drejtave të njeriut vendase/europiane:

- Të zotërojë njohuri të qarta dhe të thelluara teorike mbi konceptet, parimet dhe institutet kryesore në të drejtën kushtetuese dhe të drejtat e njeriut, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës;

- Të njohë dhe të vlerësojë në mënyrë të thelluar qëndrimet dhe interpretimet me vlerë doktrinare në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED etj.);

- Të identifikojë çështjet kushtetuese dhe të të drejtave themelore të njeriut që ngrihen në një situatë faktike, të përcaktojë bazën juridike të saj.

**Kompetenca 2:** Aftësim në veprimet/hetimet paraprake dhe përgatitjen e seancës gjyqësore:

- Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën juridike përkatëse.

**Kompetenca 3:** Aftësim në debatin gjyqësor:

- Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin, duke ndërtuar strategjinë e pyetjeve dhe ballafaqimeve për të sqaruar mospërputhjet.

**Kompetenca 4:** Aftësim në përgatitjen e akteve dhe marrjen e vendimeve:

- Të vlerësojë kompetencën dhe pranueshmërinë në çështjet kushtetuese dhe të drejtave themelore të njeriut;

- Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit;

- Të shprehet qartë dhe saktë, me një gjuhë të përshtatshme dhe të kuptueshme për palët;

- Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;

- Të përcaktojë, debatojë dhe zbatojë jurisprudence kushtetuese dhe të të drejtave të njeriut në çështjen konkrete;

- Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;

- Të aftësohet për përgatitjen e një vendimi të strukturuar dhe të argumentuar qartë, duke u mbështetur në përfundimet e arritura lidhur me çështjet e faktit dhe të ligjit;

- Të mbajë dhe të tregojë qëndrim të paanshëm dhe të pavarur për të përballuar presionet e çdo lloji;

- Të aftësohet në marrjen e vendimit në çështjen konkrete, duke pasur në vëmendje edhe efektin shoqëror të saj;

- Të familjarizohet shpejt me njohuritë juridike dhe të analizojë cilat rrethana të tjera mund të ndikojnë në vendim;

- Të gjejë dhe zbatojë politikën përkatëse në një çështje konkrete.

**Kompetenca 5:** Forcim i integritetit dhe etikës profesionale

- T’i kushtojë vëmendje të veçantë integritetit të tij/saj;

- Të reflektojë sjellje etike profesionale dhe t’i shmanget konfliktit të interesit.

**Kompetenca 6:** Koordinimi, transparenca dhe komunikimi

- Të jetë transparent, duke respektuar diversitetin, konfidencialitetin dhe parimet e mbrojtjes së të dhënave personale;

- Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.

**2.1. Përmbajtja e kursit**

Në këtë seksion paraqiten në mënyrë koncize temat që do të trajtohen në kursin përkatës. Vlen të nënvizohet edhe një herë fakti që, temat, të cilat do të trajtohen në kurs, duhen të udhëhiqen nga objektivat mësimore. Duke qenë se Shkolla e Magjistraturës është një institucion që ka për mision formimin profesional të magjistratëve, kursi fokusohet kryesisht në aftësimin praktik të magjistratit, ndaj dhe temat e përzgjedhura synohet t’i shërbejnë trajnimit në këto nivele.

Temat që do të trajtohen në kursin “E drejta kushtetuese dhe të drejtat e njeriut” janë si vijojnë:

1. Kuptimi i kushtetutës dinamike - 2 orë

2. Traktatet ndërkombëtare - 2 orë

3. Kostitucionalizmi & shteti ligjor - 2 orë

4. Ndarja e pushteteve - 2 orë

5. Pushteti legjislativ- 8 orë

6. Pushteti ekzekutiv - 6 orë

7. Pushteti gjyqësor- 8 orë

8. Presidenti i Republikës - 4 orë

9. Drejtësia kushtetuese - 8 orë

10. Prokuroria - 6 orë

11. Të drejtat vetjake absolute - 2 orë

12. E drejtat për liri dhe siguri (Habeas Corpus) - 2 orë

13. E drejtat për një proces të rregullt gjyqësor - 2 orë

14. E drejta për respektimin e jetës private dhe familjare; liria e shprehjes dhe e marrjes së informacionit - 2 orë

15. Liria e tubimit dhe e organizimit - 2 orë

16. E drejta e pronës, si e drejtë themelore - 2 orë

**2.2. Struktura dhe metodologjia**

Metodologjia e mësimdhënies do t’i shërbejë:

- shmangies së mësimdhënies, si nga ana formale ashtu edhe substanciale, prej përsëritjes në mënyrë mekanike të asaj lënde që kandidatët kanë marrë gjatë viteve në fakultetin e drejtësisë;

- mësimdhënies me karakter interaktiv;

- dhënies më tepër hapësirë të çështjeve kushtetuese dhe të drejtave të njeriut që nuk janë trajtuar sa duhet më parë;

- trajtimit në leksione dhe debate të problemeve aktuale kushtetuese;

- analizimit të rasteve të jurisprudencës kushtetuese dhe të drejtave të njeriut që lidhen me temat që do të trajtohen në leksion.

Në këtë seksion zbërthehet përmbajtja e kursit për çdo javë, duke ndaluar fillimisht në skemën e kalendarit vjetor për temat përkatëse për vitin akademik 2019-2020. Në vijim do të zbërthehet përmbajtja për secilën temë.

Zbërthimi i kursit të së drejtës kushtetuese dhe të drejtat e njeriut për secilën nga temat, javë për javë gjatë 30 javëve të vitit akademik, është si më poshtë:

**Tema 1: Kushtetuta e gjallë dhe dinamike**

**Përshkrimi i temës**

Në këtë temë do të trajtohen: kuptimi i kushtetutës dinamike; përditësimi i Kushtetutës së Shqipërisë; amendamentet kushtetuese korrik 2016; karakteristikat e një Kushtetute; përmbajtja dhe statusi i Kushtetutës; statusi i Konventës Europiane të të Drejtave të Njeriut në të drejtën e brendshme të Shqipërisë.

Ngarkesa : 2 orë x 1 javë

**JAVA 1**

**Pyetje vetëstudimore:**

- Cilat janë risitë që sollën amendamentet e Kushtetutës së Shqipërisë, korrik 2016.

- Cili është statusi i Kushtetutës dhe ai i Konventës Europiane të të Drejtave të Njeriut në të drejtën e brendshme të Shqipërisë?

- Cili është kuptimi i Kushtetutës së gjallë dhe dinamike?

- Si veprohet për përditësimin e Kushtetutës në kohën e sotme?

- A duhet të ndryshojë Kushtetuta vetëm nëpërmjet procesit të amendimit të saj apo “ndryshimi” mund të realizohet edhe nëpërmjet interpretimit bashkëkohor të saj?

- Si përditësohet Kushtetuta e Shqipërisë, e një vendi anëtar të Këshillit të Europës?

- A duhet të interpretohet Kushtetuta sipas kuptimit origjinal të interpretimit të saj?

- Cilat janë mënyrat e interpretimit të Kushtetutës? Cila do të konsiderohet mënyra më bashkëkohore dhe eficiente?

- Çfarë kuptojmë me interpretim literal, sistematik, logjik, teleologjik, historik të Kushtetutës?

**Metodologjia:** Raste studimore, diskutime mbi vendime të Gjykatës Kushtetuese, vendime të GJEDNJ-së; raste studimore, punë në grup, deba**t.**

**Rast studimor**

1. Diskutimi i një rasti konkret: çfarë mënyre interpretimi do të përdornit për t’i dhënë zgjidhjen e duhur çështjes?

Për kuptimin e koncepteve dhe sqarimin e standardeve të vendosura në lidhje me interpretimin e Kushtetutës konsultoni rastet e referuara në material:

**Vendime të Gjykatës Kushtetuese:**

1.Vendimi nr.5, datë 7.2.2001 i Gjykatës Kushtetuese: …Gjykata Kushtetuese shqyrton pajtueshmërinë e ligjit me Kushtetutën dhe me qëllim që të arrijë në një konkluzion përfundimtar për kushtetutshmërinë e tij është e qartë se ligjit konkret i duhet dhënë një kuptim, duke u interpretuar në të gjitha aspektet, si literal, gjyqësor, doktrinar, gramatikor, logjik, sistematik, historik, në interpretim të gjerë apo të ngushtë etj. Pikërisht, interpretimi që i bëhet ligjit në funksion të parimeve kushtetuese përbën juridiksion kushtetues dhe merr vlerën e një interpretimi përfundimtar dhe të detyrueshëm për të gjithë…

2.Vendimi nr. 52, datë 26.7.2016 i GJK-së, ku arsyetohet që:

…Gjykata referuese, në zbatim të parimit të kushtetutshmërisë, përpara se t’i drejtohet Gjykatës duhet të bëjë të gjitha përpjekjet për ta interpretuar ligjin e zbatueshëm në përputhje me Kushtetutën. Është detyrim i gjykatës referuese të zgjidhë dyshimet interpretative, duke i dhënë normës së zbatueshme një interpretim që përputhet me parimet kushtetuese. Në këto kushte, gjyqtari referues është i detyruar të zbatojë, midis interpretimeve të ndryshme të mundshme, atë që konsiderohet se përputhet me parimin kushtetues, që në të kundërt do të cenohej…

3.Vendimi nr.28/21.2.2002 i GJK-së  (interpretimi i neneve 96-97 të Kushtetutës);

4.Vendimi nr.57, datë 29.7.2016 i GJK-së  (aksesi i gjykatës së juridiksionit të zakonshëm në gjykimin kushtetues);

5..Vendimi nr. 29, datë 30.6.2011 i GJK-së  (interpretim abstrakt i neneve 69, 70, 71 dhe 72 të Kushtetutës);

6.Vendimi nr. 24, datë 9.6.2011 i GJK-së  (interpretimi përfundimtar i nenit 125 të Kushtetutës).

**Struktura e organizimit të mësimit:**

Prezantimi nga pedagogët: 60 minuta

Diskutime, debat, ushtrime me gojë, punë e pavarur individuale/grup nën drejtimin e pedagogut.

**Tema 2: Aktet ndërkombëtare, zbatimi i drejtpërdrejtë dhe kontrolli kushtetues - 2 orë**

**Java 2**

**Përshkrimi i temës:** Raportet midis të drejtës kushtetuese dhe të drejtës ndërkombëtare, si dhe zbatimi i marrëveshjeve ndërkombëtare. Çështjet e zbatimit të drejtpërdrejtë i marrëveshjeve ndërkombëtare për zgjidhjen e konflikteve. Zbatimi i të drejtës së BE-së. Mësimet nga jurisprudenca e gjykatave ndërkombëtare dhe atyre kombëtare për rolin gjyqtarit kushtetues nëkontrollin e marrëveshjeve ndërkombëtare. Kontrolli kushtetues paraprak i Konventave ndërkombëtare, si dhe kontrolli i pajtueshmërisë së ligjeve me konventat ndërkombëtare të ratifikuara.

***Ngarkesa*: Ngarkesa: 2 orë x 1 javë**

***Pedagoge*: Prof. dr. Aurela Anastasi**

***Metodologjia*:** Studimi *desk study*, diskutime mbi vendime të Gjykatës Kushtetuese, vendime të GJEDNJ-së; raste studimore, punë në grup, debat.

**Pyetje vetëstudimore:**

1. Si e kuptojmë klauzolën e zbatimit të drejtpërdrejtë të marrëveshjeve ndërkombëtare nga Gjykatat?

2. A e njohim jurisprudencën e Gjykatës Evropiane për të Drejtat e Njeriut (GJEDNJ-së) në lidhje me zbatimin e marrëveshjeve ndërkombëtare në të drejtën e brendshme?

3. A e njohim jurisprudencën kushtetuese në lidhje me kontrollin paraprak të pajtueshmërisë së ligjit me marrëveshjet ndërkombëtare?

4. Cili është roli i gjyqtarit të zakonshëm në zbatimin e drejtpërdrejtë të marrëveshjeve ndërkombëtare?

**Çështjet kryesore:**

1. “Klauzola e epërsisë” dhe e “zbatimit të drejtpërdrejtë” të akteve ndërkombëtare nëKushtetutë.

2. Kontrolli paraprak kushtetues i marrëveshjeve ndërkombëtare.

3. Kontrolli gjyqësor i pajtueshmërisë së ligjeve me marrëveshjet ndërkombëtare.

4. Zbatimi i drejtpërdrejtë i marrëveshjeve ndërkombëtare të ratifikuara nga RSH-ja nga gjykatat.

5. Zbatimi i drejtpërdrejtë i marrëveshjeve ndërkombëtare për ekzekutimin e vendimeve gjyqësore në shtete të tjera.

6. E drejta e Bashkimit Evropian dhe interpretimi përqasës i ligjit.

**Raste studimore**

* Diskutimi i një rasti konkret në të cilin pala në gjykim kërkon zbatimin e një marrëveshjeje ndërkombëtare të epërme ndaj një ligji vendas.
* Diskutimi i një rasti konkret në të cilin pala në gjykim kërkon zbatimin e një akti të sëdrejtës parësore ose dytësore të Bashkimit Evropian.
* Diskutimi i një rasti konkret mbi ekzekutimin e vendimit gjyqësor mbi bazën e akteve ndërkombëtare të ratifikuara nga Republika e Shqipërisë.

**Literatura:**

**Akte ligjore:**Kushtetuta e Shqipërisë

**Vendime të Gjykatës Kushtetuese**:

1. Vendim i Gjykatës Kushtetuese të Shqipërisë nr.17, viti 2016

2. Vendim i Gjykatës Kushtetuese të Shqipërisë nr. 24, viti 2014

3. Vendim i Gjykatës Kushtetuese të Shqipërisë nr. 34, viti 2010

4. Vendim i Gjykatës Kushtetuese të Shqipërisë nr. 15, viti 2010

5. Vendim i Gjykatës Kushtetuese të Shqipërisë nr. 24, viti 2009

6. Vendim i Gjykatës Kushtetuese të Shqipërisë nr. 186, viti 2002

**Vendime të GJEDNJ-së**

1. *Bajrami kundër Shqipërisë, Judgement, 12.12.2006,*i vlefshëm në*:*<https://hudoc.echr.coe.int> 

2. *Qama kundër Shqipërisë dhe Italisë*, Ankimi nr. 4604/09, i vlefshëm në: <https://hudoc.echr.coe.int>

**Artikuj, tekste e monografi**

1. Omari L., Anastasi, A., “E drejta Kushtetuese” Tiranë, 2017, fq. 47-63

2. “Shteti i së Drejtës në Kushtetutën e  RSh-së”, (grup autorësh), fq. 59-71, i gjindshëm në: <https://www.kas.de/c/document_library/get_file?uuid=726ef2ee-7a25-2477-3d07-a97bfeb4a8a7&groupId=252038>.

3. Aurela Anastasi, “*Shterimi i mjeteve në kuadrin e zbatimit të marrëveshjeve ndërkombëtare për ekzekutimin e vendimeve gjyqësore për zgjidhjen e pasojave të divorcit*”, Jeta Juridike, nr. 3, vitit 2019, i vlefshëm në: [(PDF) SHTERIMI I MJETEVE NË KUADRIN E ZBATIMIT TË MARRËVESHJEVE NDËRKOMBËTARE PËR EKZEKUTIMIN E VENDIMEVE GJYQËSORE PËR ZGJIDHJEN E PASOJAVE TË DIVORCIT (researchgate.net)](https://www.researchgate.net/publication/369561763_SHTERIMI_I_MJETEVE_NE_KUADRIN_E_ZBATIMIT_TE_MARREVESHJEVE_NDERKOMBETARE_PER_EKZEKUTIMIN_E_VENDIMEVE_GJYQESORE_PER_ZGJIDHJEN_E_PASOJAVE_TE_DIVORCIT)

4. Erind Merkuri, “*Gjykimi mbi pajtueshmërinë e akteve normative me marrëveshjet ndërkombëtare*”, “Jeta Juridike”, 2019.

**Struktura e organizimit të mësimit:**

- Prezantimi i temës, literaturës dhe pyetjeve studimore. Përgatitje paraprake.

- Prezantimi i pedagogut: (1 orë mësimore)

- Diskutime, debat, ushtrime me gojë në auditor nën drejtimin e pedagogut (1 orë mësimore)

**Tema 3: Kostitucionalizmi dhe shteti ligjor - 2 orë**

**Përshkrimi i temës**

Në këtë temë do të trajtohen doktrina e “Kostitucionalizmit”, “Qeverisja e kufizuar”, kuptimi i shtetit ligjor; si do të kuptohen zbatimi i këtyre nocioneve në pozicionin e magjistratit; raste konkrete ku reflektohet respektimi i këtyre parimeve në jurisprudencën e Gjykatës Kushtetuese.

Ngarkesa: 2 orë x 1 javë

JAVA 3:​

**Pyetje vetëstudimore:**

- Në këndvështrimin e magjistratit, si do kuptohet doktrina e “Kostitucionalizmit”?

- Cili është kuptimi i “qeverisjes së kufizuar”?

- Cili është dallimi midis ideologjisë së Kostitucionalizmit dhe asaj të Demokracisë?

- Në pozicionin e magjistratit, si do ta kuptoni dhe zbatoni parimin e shtetit të së drejtës?

- Në pozicionin e magjistratit, si do ta kuptoni dhe zbatoni parimin e shtetit ligjor?

- Në ç’raste reflektohet respektimi i këtyre parimeve në jurisprudencën e Gjykatës Kushtetuese?

**Metodologjia**: raste studimore, diskutime mbi vendime të Gjykatës Kushtetuese, vendime të GJEDNJ-së; raste studimore, punë në grup, deba**t.**

**Rast studimor**

Pas daljes nga gjendja e fatkeqësisë natyrore, të shkaktuar nga pandemia e Covid-19, Këshilli i Ministrave ka nxjerrë në bazë të nenit 101 të Kushtetutës një akt normativ me fuqinë e ligjit, me të cilin kufizon lëvizjen e lirë të qytetarëve pas orës 22.00 për një afat 3-mujor. Akti normativ ka hyrë në fuqi menjëherë dhe është botuar në Fletoren Zyrtare.

**Pyetje**

- A duhet të konsiderohet i drejtë një akt i tillë në këndvështrimin e shtetit të së drejtës dhe të miratohet nga Kuvendi? Përse?

(Kufizimi i lëvizjes vetëm me ligj të Kuvendit, sipas nenin 17 të Kushtetutës), siç argumenton GJK-ja në vendimin nr. 20, datë 11.7.2006).

Për kuptimin e koncepteve dhe sqarimin e standardeve të vendosura në lidhje me shtetin e së drejtës dhe shtetin ligjor konsultoni rastet e referuara në material:

**Vendime të Gjykatës Kushtetuese:**

1**.**Vendimi nr.20, datë 11.7.2006 i GJK-së (Mbi kufizimin “vetëm me ligj” të të drejtave themelore, neni 17).

2. Vendimi nr. 78, datë 12.12.2017 i GJK-së (Mbi zbërthimin e parimit të shtetit të së drejtës).

3. Vendimi nr.46, datë 29.6.2015 i GJK-së (supremacia e Kushtetutës ndaj akteve të tjera normative).

4. Vendimi nr. 22, datë 24.4.2015 i GJK-së (Për emërimin e kreut të ILDKPKI-së).

5. Vendimi nr.78, datë 22.12.2015 i GJK-së (Për cenimin e parimit të barazisë para ligjit, neni 18/1 i Kushtetutës).

6. Vendimi nr. 55, datë 27.7.2016 (Respektimi i hierarkisë së akteve normative).

7. Vendimi nr.16, datë 10.4.2015 i Gjykatës Kushtetuese (sundimin e ligjit dhe mënjanimin e arbitraritetit).

8. Vendimi nr. 60, datë 16.9.2016 i GJK-së (Mbi zbatimin e nenit 118 të Kushtetutës nga Qeveria).

9. Vendimi nr. 84, 30.12.2016 i GJK-së (Mbi elementet e shtetit të së drejtës).

10. Vendimi nr.43, datë 5.6.2017 (mbi kufizimin e të drejtës së votës, neni 45 i Kushtetutës).

11.Vendimi nr. 77, datë 4.12.2017 i GJK-së**(**ushtrimi kompetencave nga organet e pushtetit publik).

12.Vendimi nr.47, datë 26.7.2012 i GJK-së  (Mbi nenet e KP-së që parashikojnë dy dënime kryesore).

13.Vendimi nr. 4, datë 23.2.2011 i GJK-së (Mbi cenimin e hierarkisë së akteve normative).

14**.**Vendimi nr. 7, datë 12.3.2010 i GJK-së  (Dhoma Kombëtare e Avokatisë).

**Struktura e organizimit të mësimit:**

Prezantimi nga pedagogët: 60 minuta

Diskutime, debat, ushtrime me gojë, punë e pavarur individuale/grup nën drejtimin e pedagogut.

**Tema 4:** Ndarja e pushteteve; kontrolli (mbikëqyrja) reciprok dhe ekuilibri - 2 orë.

**Java 4**

**Përshkrimi i temës:** Kuptimi i parimit të ndarjes së pushteteve në kuadrin e pavarësisë së pushtetit gjyqësor; pavarësia e gjykatave dhe e Gjykatës Kushtetuese. Mbrojtja dhe kontrolli Kushtetues i parimit të ndarjes së pushteteve. Organet e pavarura kushtetuese në kuadrin e parimit të rishikuar të ndarjes së pushteteve.

***Ngarkesa:*  2 or**ë **x 1 javë**

***Pedagoge:*Prof. Dr. Aurela Anastasi**

***Metodologjia:*** raste studimore, punë në grup, debat

**Pyetje vetëstudimore:**

1. Cili është vendi dhe roli i Gjykatës Kushtetuese në kuadrin e zbatimit të parimit të ndarjes së pushteteve?

2. Cili është roli i organeve të Qeverisjes së Gjyqësorit për të forcuar pavarësinë e tij?

3. Si ndryshon parimi i ndarjes së pushteteve në situatë të jashtëzakonshme?

4. Si rregullohet ndarja e pushtetit normativ midis organeve të pushteteve të ndryshme?

5. Cilat janë tendencat për një parim të rishikuar të ndarjes së pushteteve?

**Çështjet Kryesore:**

1. Roli i Gjykatës Kushtetuese për forcimin e parimit të ndarjes së pushteteve.

2. Doktrina dhe jurisprudenca kushtetuese në kuadër të një parimi të rishikuar të ndarjes së pushteteve.

3. Ndarja e pushteteve dhe institucionet e pavarura për parandalimin dhe luftimin e korrupsionit.

**Raste studimore**

1. Diskutimi i një rasti konkret mbi statusin e gjyqtarit në kuadrin e parimit të ndarjes së pushteteve.

2. Diskutimi i një rasti konkret në të cilin kërkuesi kërkon nga Gjykata Kushtetuese shfuqizimin e një ligji që cenon parimin e ndarjes së pushteteve.

3. Diskutimi i një rasti konkret që shqyrton konfliktin e kompetencave.

4. Diskutimi i një rasti konkret në lidhje me institucionet e pavarura në kuadrin e ndarjes së pushteteve.

**Literatura:**

**Akte ligjore:**Kushtetuta e RSH-së.

**Vendime të Gjykatës Kushtetuese:**

1. Vendim i Gjykatës Kushtetuese nr. 26, viti 2021
2. Vendim i Gjykatës Kushtetuese nr. 1, viti 2017
3. Vendim i Gjykatës Kushtetuese nr. 29, viti 2010
4. Vendim i Gjykatës Kushtetuese nr. 24, viti 2009

**Tekste dhe monografi.**

1. Shteti i së Drejtës në Kushtetutën e  RSH-së”, (grup autorësh), fq. 28-47, i gjindshëm në: [*https://www.kas.de/c/document\_library/get\_file?uuid=726ef2ee-7a25-2477-3d07-a97bfeb4a8a7&groupId=252038*](https://www.kas.de/c/document_library/get_file?uuid=726ef2ee-7a25-2477-3d07-a97bfeb4a8a7&groupId=252038)

2. *Ndarja e pushteteve: e vjetra dhe e reja*, Peter Paczolay, Kumtesë, botuar në “20 VjetGjykatë Kushtetuese”, 7-8 Qershor, 2012

3. *Zhvillimet doktrinore për një parim të rishikuar të ndarjes së pushteteve dhejurisprudenca kushtetuese*, Aurela Anastasi, Kumtesë, botuar në “20 Vjet GjykatëKushtetuese”, 7-8 Qershor, 2012; i vlefshëm në: [*(PDF) ZHVILLIMET DOKTRINORE PËR NJË PARIM TË RISHIKUAR TË NDARJES SË PUSHTETEVE DHE JURISPRUDENCA KUSHTETUESE (researchgate.net)*](https://www.researchgate.net/publication/364720729_ZHVILLIMET_DOKTRINORE_PER_NJE_PARIM_TE_RISHIKUAR_TE_NDARJES_SE_PUSHTETEVE_DHE_JURISPRUDENCA_KUSHTETUESE)

4. *Drejtësia Kushtetuese dhe Politika: Ndarja e pushteteve vs. Shtetit të së Drejtës*, Rainer Arnold, Kumtesë, botuar në “20 Vjet Gjykatë Kushtetuese”, 7-8 Qershor, 2012;

**Struktura e organizimit të mësimit:**

- Prezantimi nga pedagogu: (1 prezantim - 60 minuta)

- Diskutime, debat, ushtrime me gojë në auditor nën drejtimin e pedagogut (1 orë mësimore)

**5: Pushteti legjislativ – 8 orë (java 5 – 8)**

Në këtë temë do të trajtohen çështje të pushtetit legjislativ; struktura, unikameralizmi dhe bikameralizmi; Organizimi dhe funksionimi i legjislativit. Statusi i deputetit; imuniteti i tyre për mendimet e shprehura në Kuvend;

Kryetari i Kuvendit; komisionet e përhershme; organizimi partiak; tipat e anëtarëve të legjislativit;

Funksionet e legjislativit;

Miratimi i projektligjeve;

Procedura legjislative: tipat e legjislacionit;

Funksioni kontrollues; komisionet e hetimit; jurisprudenca e Gjykatës Kushtetuese lidhur me këto të fundit.

**Ngarkesa**: 2 orë x 4 javë

**JAVA 5 & 6**

Nëntema: Struktura, unikameralizmi dhe bikameralizmi; organizmi dhe funksionimi i Legjislativit. Statusi i deputetit; imuniteti i tyre për mendimet e shprehura në Kuvend;

Kryetari i Kuvendit; komisionet e përhershme; organizimi partiak; tipat e anëtarëve të legjislativit.

**Pyetje vetëstudimore:**

- Çfarë kuptojmë me legjislativ bikameral?

- Cili është statusi i deputetit të Kuvendit?

- Cili është tipi i deputetit në këndvështrimin partiak?

- Kur fillojnë pasojat juridike të mandatit të deputetit të Kuvendit të Shqipërisë?

- Kur deputeti është i detyruar të plotësojë të gjitha kërkesat kushtetuese e ligjore që lidhen me ndalimin e kryerjes së aktiviteteve të tjera apo deklarimet lidhur me interesat e tij financiarë?

- Cili është roli dhe fuqia e komisioneve të përhershme parlamentare?

- Çfarë roli luan Kryetari i Kuvendit?

**Vendime për t’u studiuar:**

1.Vendimi nr. 32, datë 3.6.2016 i GJK-së (në lidhje me momentin e fillimit të mandatit të deputetit).

2.Vendimi nr. 9, datë 26.2.2016 i GJK-së (ndryshimet e ndërmarra nga ligjvënësi për të luftuar kriminalitetin).

3.Vendimi nr. 22, datë 24.4.2015 i GJK-së  (shfuqizimi i nenit 4 të ligjit nr. 45/2014, “Për disa ndryshime dhe shtesa në ligjin nr. 9049, datë 10.4.2003, “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”, të ndryshuar”.

4.Vendimi nr. 44, datë 7.10.2011 i GJK-së  (Konstatimi i papajtueshmërisë me mandatin e deputetit).

**Kazus** **I**

Rreth një muaj e gjysmë përpara mbarimit të mandatit të Kuvendit, Kryetari i Kuvendit dha dorëheqjen nga kjo detyrë, pasi do të bënte betimin përpara Kuvendit si President i ri i Republikës i zgjedhur nga Kuvendi.

Në këto kushte, kur Kuvendi do të vazhdonte të ishte i shpërndarë për shkak të periudhës zgjedhore:

**Pyetje**

1.A do të ishte e nevojshme të ndiqej procedura për plotësimin e vakancës, zgjedhjen e Kryetarit të ri të Kuvendit, i cili, sipas nenit 65/1 të Kushtetutës, qëndron në detyrë deri në mbledhjen e parë të Kuvendit të ri të zgjedhur?

2. Apo kjo zgjidhje, në situatën konkrete, konsiderohet e panevojshme, referuar nenit 9 të Rregullores së Kuvendit. (Komente.)

**Kazus II**

Këshilli i Ministrave, për të siguruar stabilitetin financiar pas demit të shkaktuar nga tërmeti, ka nxjerrë në bazë të nenit 101 të Kushtetutës një akt normativ me fuqinë e ligjit, me të cilin ulet për një periudhë njëvjeçare në masën 30% paga e ministrave, deputetëve, gjyqtarëve dhe e zyrtarëve të tjerë të lartë.

Në pjesën hyrëse të aktit normativ renditen si arsye për nxjerrjen e tij, veç të tjerave, nevoja dhe urgjenca, si dhe pamundësia për të kërkuar miratimin e këtyre ndryshimeve ligjore nëpërmjet procedurës së përshpejtuar legjislative.

Akti normativ ka hyrë në fuqi menjëherë dhe është botuar në Fletoren Zyrtare.

**Pyetje**

- A duhet të konsiderohet i drejtë një akt i tillë në këndvështrimin kushtetues dhe të miratohet nga Kuvendi? Përse?

**Raste studimore**

**1.**Opozita parlamentare ka vërejtur se, Kryeministri kohët e fundit nuk e ka pasur mbështetjen e duhur nga mazhoranca e tij partiake për të vazhduar qeverisjen e vendit.

**Pyetje:**

1. Si duhet të veprojë ajo për ta larguar atë nga posti?

**2.** Deputeti, në fjalimin e tij që mban në Kuvend shprehet me fjalë fyese dhe poshtëruese jo vetëm për Kryeministrin, por edhe për bashkëshorten e këtij të fundit.

**Pyetje:**

A do të mbajë përgjegjësi ai në këtë rast?

**Struktura e organizimit të mësimit:**

-Prezantimi nga pedagogu: (2 prezantime nga 1 orë)

-Diskutime, debat, ushtrime me gojë në auditor nën drejtimin e pedagogut (2 orë).

**JAVA 7 & 8​**

Nëntema: Funksionet e legjislativit;

Miratimi i projektligjeve;

Procedura legjislative: tipat e legjislacionit;

Funksioni kontrollues; komisionet e hetimit; jurisprudenca e Gjykatës Kushtetuese lidhur me këto të fundit.

**Pyetje vetëstudimore**

- Çfarë kuptojmë me vendimmarrja të thjeshtë, absolute dhe të cilësuar në procesin ligjvënës?

- Çfarë kuptojmë me delegim legjislativ?

**-**Çfarë procedure ndiqet sipas Kushtetutës së Shqipërisë për emërimin dhe miratimin e Kryeministrit, të përbërjes dhe të programit politik të Këshillit të Ministrave? A miratohet njëherësh në Kuvend Kryeministri, i emëruar nga Presidenti i Republikës, me programin politik dhe me përbërjen e Këshillit të Ministrave?

- Si vlerësohet miratimi nga Kuvendi i dispozitave penale pa respektuar procedurën e parashikuar nga neni 81/2, shkronja “d” e Kushtetutës?

- A e lejon Kushtetuta nxjerrjen e aktit normativ me fuqinë e ligjit nga Këshilli i Ministrave (KM) për amendimin e një ligji të miratuar nga Kuvendi?

- Si vlerësohet miratimi nga Kuvendi i aktit normativ me fuqinë e ligjit i nxjerrë nga KM-ja për nëpunësin civil?

- A mund të miratohet nga Kuvendi akti me fuqinë e ligjit pas kalimit të afatit 45 ditor, në raste specifike/të jashtëzakonshme, sipas nenit 101 të Kushtetutës?

-Çfarë kuptojmë me funksion kontrollues të Kuvendit? Si realizohet ai?

**Vendime për t’u studiuar:**

1**.**Vendimi nr.50, datë 10.7.2015 i GJK-së (miratimi i dispozitave penale pa respektuar procedurën e parashikuar nga neni 81/2, shkronja “d” e Kushtetutës).

2.Vendimi nr. 25, datë 28.4.2014 i GJK-së  (Mbi zbatimit e nenit 118 të Kushtetutës nga Qeveria).

3.Vendimi nr. 60, datë 16.9.2016 i GJK-së (Mbi zbatimit e nenit 118 të Kushtetutës nga Qeveria).

4.Vendimi nr. 5, datë 5.2.2014 i GJK-së (Shfuqizimi i aktit normativ të KM-së nr.5, 30.9.2013, “Për disa ndryshime në ligjin nr.152/2013, “Për nëpunësin civil”.

5.Vendimin nr. 30, datë 16.5.2014 i GJK-së – (Për ngritjen e komisionit hetimor).

6.Vendimi nr. 57, datë 23.7.2015 i GJK-së (Për mosmiratimin e kërkesës së një grupi deputetësh “Për ngritjen e një komisioni hetimor ).

7.Vendimi nr. 23, datë 16.4.2014 i GJK-së (Neni 160 i Kushtetutës, rezervë ligjore mbi ndryshimet në buxhetin e shtetit).

8.Vendimi nr. 47, datë 26.7.2012 i GJK-së (Mbi miratimin e emërimit të gjyqtarit të GJK-së).

9.Vendimi nr. 1, datë 12.1.2011 i GJK-së  (lidhur me nenin 81/2 te Kushtetutes).

10.Vendimi nr. 23, datë 8.6.2011 i GJK-së  (shumicë të cilësuar për përcaktimin e veprave penale.

11. Vendimi nr. 4, datë 21.02.22 i GJK-së   mbi aktin normativ mbi “Operacioni Forca e Ligjit (OFL)”

12.Vendimi nr. 12, datë 24.05.22 i GJK-së   mbi aktin normativ mbi “Operacioni Forca e Ligjit (OFL)”

**Kazus** **I**

Kryeministri i ka propozuar Presidentit të Republikës, sipas nenit 98 të Kushtetutës, për të shkarkuar ministrin e mbrojtjes A.C dhe për të emëruar në vend të tij M.D, por Presidenti i Republikës nuk është dakord ta emërojë këtë të fundit pa u shqyrtuar më parë nga Kuvendi, sipas dispozitës së mësipërme kushtetuese, dekreti i shkarkimit.

**Pyetje:**

1.Si veprohet në këtë rast sipas Kushtetutës? Përse?

2. Përse duhet që, sipas nenit 98/2 të Kushtetutës dekreti të shqyrtohet nga Kuvendi?

**Kazus II**

Një grup prej një të katërtës së gjithë deputetëve kanë depozituar në Kuvendin e Republikës së Shqipërisë kërkesën për ngritjen e një Komisioni Hetimor për “përgjimet e paligjshme” të kryera nga Policia e Shtetit.

Kuvendi (shumica parlamentare) është shprehur kundër ngritjes së Komisionit Hetimor, duke argumentuar, në thelb, se: “Kjo çështje po hetohet nga prokuroria, dhe, për rrjedhojë, ngritja e Komisionit Hetimor do të përbënte një ndërhyrje të qartë në procesin e hetimit të organit të prokurorisë dhe shkelje të parimeve kushtetuese. Gjithashtu, objekti i punës së këtij Komisioni është në kundërshtim me nenin 77 të Kushtetutës, si dhe me interpretimet që Gjykata Kushtetuese ka bërë në vendimet e saj”.

**Pyetje:**

1.Sipas interpretimit të nenit 77/2 të Kushtetutës, a mund të kufizohet nëpërmjet vendimmarrjes së shumicës parlamentare e drejta e pakicës parlamentare për ngritjen e komisionit hetimor?

2.A mund të miratohet nga shumica parlamentare kërkesa e pakicës për ngritjen e komisioneve hetimore, kur e njëjta ngjarje është nën hetim nga Prokuroria dhe ndërhyrja në procesin e hetimit do ta dëmtonte këtë proces? Përse? (Komente)

**Struktura e organizimit të mësimit:**

-Prezantimi nga pedagogu: (2 prezantime nga 1 orë)

-Diskutime, debat, ushtrime me gojë në auditor nën drejtimin e pedagogut (2 orë)

Tema 6: Pushteti ekzekutiv: pushteti ekzekutiv qendror & vetëqeverisja vendore-6 orë (java 9 - 11)

Në këtë temë do të trajtohen çështje të pushtetit ekzekutiv; pozicioni i ekzekutivit sipas sistemit kushtetues në Shqipëri; funksionimi; formimi i Këshillit të Ministrave (KM); votëbesimi; Kryeministri, ministrat; mocioni i besimit dhe i mosbesimit ndaj Kryeministrit; shkarkimi dhe emërimi i ministrave; funksionet dhe kompetencat e KM-së; aktet normative me fuqinë e ligjit.

Çështje të vetëqeverisjes vendore; organizimi dhe funksionimi; marrëdhëniet me pushtetin qendror ekzekutiv; prefekti; standardet; Karta Europiane mbi qeverisjen lokale.

Çështjet kushtetuese në lidhje me qeverisjen vendore. Shqyrtimi i kërkesës për vërtetimin e mandatit si kryetar bashkie. Raste nga praktika gjyqësore.

**Ngarkesa**: 2 orë x 3 javë

**Java e parë, JAVA 9**

**Nëntema**: Formimi i Këshillit të Ministrave; votëbesimi; pozicioni i Kryeministrit sipas Kushtetutës; emërimi dhe shkarkimi i ministrave; mocioni i besimit dhe mosbesimit

**Pyetje vetë-studimore:**

1. Cili është elementi kryesor i marrëdhënies ndërmjet Këshillit të Ministrave dhe Kuvendit, mbi bazën e të cilit, sistemi kushtetues në Shqipëri konsiderohet si sistem parlamentar?

2. Sipas neneve 96 dhe 97 të Kushtetutës, Kryeministri duhet fillimisht të marrë votëbesimin në Kuvend, përpara se të paraqesë përbërjen e qeverisë dhe programin politik në Kuvend, apo kjo bëhet njëkohësisht me votëbesimin e Kryeministrit?

3. Cili është roli dhe funksioni i Kryeministrit në raport me Presidentin për emërimin dhe shkarkimin e ministrave?

4. Cila është kompetenca e Kuvendit në lidhje me shqyrtimin e dekretit të Presidentit për shkarkimin e ministrit?

5. Çfarë kanë synuar ndryshimet Kushtetuese të vitit 2008 në lidhje me mocionin e besimit të Kryeministrit dhe atë të mosbesimit ndaj Kryeministrit?

**Vendime për t’u studiuar:**

1. Vendimi i GJK-së nr.28/2002 (interpretimi i neneve 96-97 të Kushtetutës).

2. Vendimi i GJK-së nr.6/2002 (interpretimi i nenit 98 të Kushtetutës).

**Vendime për t’u lexuar (të rekomanduara):**

1. Vendim i Gjykatës Kushtetuese të Kosovës, nr. KO103/14 (Për formimin e qeverisë, nenet 84, 95 të Kushtetutës së Kosovës)

**Kazus**

Kryeministri i drejtohet Presidentit të Republikës me propozimin për shkarkimin e ministrit X dhe emërimin, në vendit të tij, të Y. Presidenti, në bazë të neni 98 të Kushtetutës, pas 5 ditësh nga momenti i propozimit, nxjerr dekretet për shkarkimin e X dhe emërimin e Y, në vend të tij, në postin e ministrit Z. Këto dekrete të Presidentit i dërgohen Kuvendit për shqyrtim. Nga momenti i dorëzimit të dekreteve në Kuvend kanë kaluar më shume se 30 ditë dhe ato nuk janë marrë në shqyrtim. Sipas nenit 98, pika 2, “Dekreti shqyrtohet brenda 10 ditëve nga Kuvendi”.

**Pyetje**

Deri në momentin e shqyrtimit të dekreteve në Kuvend, cili është ministri që, bazuar në nenin 106 të Kushtetutës, duhet të qëndrojë në detyrë deri në zëvendësimin nga ministri pasardhës, ministri X i shkarkuar me dekret të Presidentit apo ministri Y i emëruar me dekret të Presidentit?

**Struktura e organizimit të mësimit:**

-Prezantimi nga pedagogu: (2 prezantime nga 1 orë)

-Diskutime, debat, ushtrime me gojë në auditor nën drejtimin e pedagogut (2 orë)

**Java e dytë, Java 10**

**Nëntema**: Funksionet dhe kompetencat e Këshillit të Ministrave; kompetenca normative; akti me fuqinë e ligjit dhe aktet nënligjore; raportet e kompetencave ndërmjet Këshillit të Ministrave, Presidentit dhe Kuvendit në fushat e marrëdhënieve me jashtë, të mbrojtjes dhe të buxhetit dhe të financave publike.

**Pyetje vetëstudimore:**

1. A ka kufizime materiale për kompetencën e Këshillit të Ministrave për të nxjerrë akte me fuqinë e ligjit, në kuptim të nenin 101 të Kushtetutës?

2. A mund të ndërhyjë Këshilli i Ministrave me akt me fuqinë e ligjit në ligjin për buxhetin?

3. Cilat janë raportet ndërmjet Këshillit të Ministrave dhe Presidentit në fushën e mbrojtjes dhe Forcave të Armatosura?

4. Cilat janë raportet ndërmjet Këshillit të Ministrave dhe Presidentit në fushën e marrëdhënieve me jashtë?

5. A mundet Këshilli i Ministrave të delegojë kompetencën normative të deleguar nga ligji?

**Vendime për t’u studiuar:**

1. Vendimet e GJK-së nr. 24/2006, 5/2014 (për nenin 101 të Kushtetutës).

2. Vendimi i GJK-së nr.7/2013 (për nenet 118 dhe 155 të Kushtetutës).

3. Vendimi nr.23/2014 (për nenin 160 të Kushtetutës).

4. Vendimi nr.10/2015 (për nenet 166-169 të Kushtetutës).

5. Vendimi nr.15/2010 (Për marrëdhëniet me jashtë; lidhja dhe ratifikimi i marrëveshjeve; plotfuqia etj.).

**Kazus**

Këshilli i Ministrave, në mbështetje të nenit 101 të Kushtetutës, me propozimin e ministrit të Financave, ka miratuar aktin normativ nr. x, datë\_\_\_\_2019, “Për disa ndryshime dhe shtesa në ligjin nr. 119/2012, “Për buxhetin e vitit 2013””, i cili është botuar në Fletoren Zyrtare dhe i është dërguar për miratim Kuvendit. Me aktin normativ nr. x/2019 është ndryshuar neni 18 i ligjit për buxhetin e shtetit, i cili parashikon kufirin për rritjen vjetore të totalit ekzistues të borxhit të shtetit dhe atij të garantuar të shtetit, në dobi të palëve të treta përfituese, për vitin 2019, si dhe kufirin për rritjen vjetore të stokut të borxhit. Këshilli i Ministrave ka argumentuar në relacionin që shoqëron aktin normativ, rrethanat objektive që përligjën nevojën për të ndërhyrë me akt normativ. Nëpërmjet këtij buxheti të rishikuar sigurohet mbyllja e vitit fiskal për shpenzimet më të domosdoshme dhe prioritare. Situata e shtrënguar financiare është e pavarur nga vullneti i qeverisë, duke vënë në rrezik interesin publik, ndaj qeveria kushtëzohet nga nevoja e reagimit të menjëhershëm, me qëllim mbrojtjen e këtij interesi.

Një grup prej 31 deputetësh i është drejtuar Gjykatës Kushtetuese me kërkesë për shfuqizimin, si të papajtueshëm me Kushtetutën, të aktit normativ nr. x/2019. Sipas grupit të deputetëve, Kushtetuta parashikon një ndalim të shprehur për miratimin e ndryshimeve në buxhet me akt normativ. Neni 160 i Kushtetutës, që përbën një rezervë ligjore të pashprehur, ka parashikuar mënyrën se si miratohen ndryshimet në buxhetin e shtetit dhe, a fortiori, përjashton mundësinë që kjo fushë të rregullohet me një akt që ka fuqinë e ligjit, duke dashur t’ia rezervojë vetëm parlamentit veprimtarinë e drejtimit politik që lidhet me aktin e buxhetit. Kjo zgjedhje e kushtetutëbërësit lidhet edhe me faktin se akti i buxhetit mund të sjellë pasoja të parikuperueshme për interesat shtetërore dhe shoqërore.

**Pyetje**

Çfarë qëndrimi duhet të mbajë Gjykata Kushtetuese lidhur me çështjen nëse neni 160 i Kushtetutës e ndalon apo jo Këshillin e Ministrave të ndryshojë ligjin për buxhetin me akt me fuqinë e ligjit, në kuptim të nenit 101 të Kushtetutës?

**Struktura e organizimit të mësimit:**

- Prezantimi nga pedagogu: ( 2 prezantime nga 1 orë).

- Diskutime, debat, ushtrime me gojë në auditor nën drejtimin e pedagogut (2 orë).

- Detyrë mbi “Aktet normative me fuqinë e ligjit”

**Java e tretë, Java 11**

**Nëntema**: Vetëqeverisja vendore; organizimi dhe funksionimi; marrëdhëniet me pushtetin qendror ekzekutiv; prefekti; standardet; Karta Europiane mbi qeverisjen lokale.

Çështjet kushtetuese në lidhje me qeverisjen vendore.

**Pyetje vetë-studimore:**

1. Cili është kuptimi i autonomisë dhe vetëqeverisjes vendore sipas Kushtetutës, Kartës Europiane për Autonominë Vendore dhe jurisprudencës kushtetuese?

2. A përcakton Kushtetuta çështje normative që përfshihen në kompetencat e veta të njësive të qeverisjes vendore?

3. A është e detyrueshme që ligji për ndarjen e administrative duhet të parashikojë ndarjet në njësi bashki dhe komunë?

4. Cilat janë kërkesat kushtetuese që duhen respektuar në procesin e konsultimit me komunitetin, si detyrim, në rastin e ndryshimit të ndarjeve administrative të njësive të qeverisjes vendore?

5. Cilat janë standardet kushtetuese që duhet të respektojë Këshilli i Ministrave në ushtrimin e kompetencës për shkarkimin e kryetarit të njësisë së qeverisjes vendore, sipas nenit 115 të Kushtetutës?

**Vendime për t’u studiuar:**

1. Vendimi nr.29/2006 (autonomia vendore sipas Kushtetutës).

2. Vendimi nr.19/2015 (ligji për ndarjen administrative dhe detyrimet kushtetuese).

3. Vendimi nr.3/2009 (ligji për legalizimet dhe vetëqeverisja vendore).

**Kazus**

Kuvendi, me ligjin nr.x/2019, “Për ndarjen administrative të njësive të qeverisjes vendore në Republikën e Shqipërisë”, ka miratuar ndarjen e re administrativo-territoriale të njësive të qeverisjes vendore. Sipas ligjit, numri i njësive të qeverisjes vendore është 61 bashki dhe 12 qarqe. Emërtimi, shtrirja territoriale, kufijtë, qendra, njësitë administrative përbërëse për çdo njësi të qeverisjes vendore dhe nënndarjet e tyre janë të përcaktuara në hartat dhe tabelat bashkëlidhur ligjit. Sipas ligjit të mëparshëm, të shfuqizuar, ndarja administrativo-territoriale në Republikën e Shqipërisë kishte 309 komuna, 65 bashki dhe 12 qarqe.

Një grup prej 33 deputetësh të Kuvendit të Republikës së Shqipërisë, i është drejtuar Gjykatës Kushtetuese me kërkesën për shpalljen si të papajtueshëm me Kushtetutën të ligjit nr.x/2019, duke pretenduar se ky ligj ka cenuar parimin e hierarkisë së akteve normative dhe të shtetit të së drejtës, pasi jo vetëm nuk ka plotësuar dhe rregulluar njësitë bazë të qeverisjes vendore, por në mënyrë antikushtetuese dhe abuzive ka suprimuar komunën si një prej njësive bazë të qeverisjes vendore, të përcaktuar në nenin 108/3 të Kushtetutës. Njësitë bazë të përcaktuara në këtë dispozitë dhe kompetencat e tyre mund të hiqen apo ndryshohen vetëm me amendament kushtetues.

Kuvendi ka prapësuar se suprimimi i komunës nuk sjell probleme për kushtetutshmërinë e ligjit, pasi “bashkia” dhe “komuna”, sipas nenit 108 të Kushtetutës, janë të dyja njësi bazë të qeverisjes vendore, dhe si të tilla mund të ekzistojnë të dyja ose vetëm njëra. Neni 108 i Kushtetutës nuk ka bërë asnjë dallim thelbësor për bashkitë apo komunat si njësi bazë të qeverisjes vendore sa i përket mënyrës së krijimit, organizimit dhe ushtrimit të kompetencave të tyre, prandaj edhe përdorimi i termit “bashki” apo “komuna” nuk paraqet asnjë dallim nga pikëpamja kushtetuese.

**Pyetje**:

Çfarë qëndrimi duhet të mbajë Gjykata Kushtetuese lidhur me çështjen nëse neni 108 i Kushtetutës imponon apo jo ligjvënësin për të rregulluar me ligj njësitë bazë të qeverisjes vendore, duke përfshirë detyrimisht komunën dhe bashkinë, si ndarje të veçanta?

**Struktura e organizimit të mësimit:**

-Prezantimi nga pedagogu: ( 2 prezantime nga 1 orë)

-Diskutime, debat, ushtrime me gojë në auditor nën drejtimin e pedagogut (2 orë)

**Tema 7: Pushteti gjyqësor - 8 orë (java 12 - 15)**

Në këtë temë do të trajtohen çështje të Pushteti Gjyqësor, risitë që sollën amendamentet kushtetuese të vitit 2016 lidhur me këtë pushtet; struktura; përzgjedhja, emërimi, ngritja në detyrë, transferimi, përgjegjësia disiplinore e gjyqtarëve; pezullimi dhe shkarkimi i gjyqtarëve; Këshilli i Lartë Gjyqësor, si organ i qeverisjes së gjyqësorit.

Gjithashtu, do të trajtohen çështje të pavarësisë dhe paanshmërisë së gjyqtarëve, duke iu referuar akteve europiane mbi statusin e gjyqtarit; vëmendje e veçantë do t’i kushtohet integritetit të gjyqtarëve të lidhur me standardet e kërkuara europiane të sjelljes së gjyqtarëve.

**Ngarkesa**: 2 orë x 4 javë

**JAVA 12 & 13**

**Nëntema**:

- Pushteti gjyqësor; struktura; risitë që sollën amendamentet kushtetuese të vitit 2016 lidhur me këtë pushtet;

- Këshilli i Lartë Gjyqësor, si organ i qeverisjes së gjyqësorit;

- Përzgjedhja, emërimi, ngritja në detyrë, transferimi, përgjegjësia disiplinore e gjyqtarëve; pezullimi dhe shkarkimi i gjyqtarëve.

**Pyetje vetë-studimore:**

-Cilat janë standardet bashkëkohore europiane të kërkuara për një pushtet gjyqësor të pavarur? Si janëreflektuar këto standarde në legjislacionin e Shqipërisë?

- Çfarë dallimi kanë KLGJ dhe KLP, përkatësisht të Gjyqësorit dhe Prokurorisë, në këndvështrimin qeverisës?

- Çfarë duhet bërë që pushteti gjyqësor të jetë i hapur dhe të mësohet të bëhet i njohur nga publiku nëfunksion të integrimit të drejtësisë në shoqëri?

-Ç’kuptojmë me funksion rishikues të Gjykatës së Lartë?

- A duhet Gjykata e Lartë, në funksion të rolit të saj si gjykatë e ligjit dhe si kontrolluese e respektimit të standardeve kushtetuese nga gjykatat më të ulëta, t’u japë përgjigje pretendimeve me natyrë kushtetuese të ngritura nga ankuesi?

- A mund të kundërshtohet përpara Gjykatës Kushtetuese sipas nenit 145/2 të Kushtetutës Vendimi Unifikues i Gjykatës së Lartë, që ka interpretuar përmbajtjen e një dispozite ligjore?

**Vendime për t’u studiuar:**

1.Vendimi nr. 41, 16.5.2017 (kundërshtimi i ligjit nr.115/2016, “Për organet e qeverisjes së sistemit të drejtësisë”,

2.Vendimi nr. 27, datë 24.6.2013 i GJK-së (lidhur me funksionin rishikues të Gjykatës së Lartë).

3.Vendimi nr.11, datë 3.3.2016 i GJK-së (Gjykata e Lartë si gjykatë ligji).

4. Vendimi nr.52, datë 26.7.2016 i GJK-së (Mbi kundërshtimin e Vendimit Unifikues të GJL

5. Vendimi njësues nr.00-2021-1317 (113),/22.07.2021 i Kolegjit Administrativ të Gjykatës së Lartë mbi zbatimin e drejtpërdrejtë të jurisprudencës së Gjykatës Europiane të të Drejtave të Njeriut.

6.Vendimi nr. 41/22.12.2022 i GJK-së  mbi **“***Parimin e gjësë së gjykuar*”.

**Literaturë për t’u studiuar (të rekomanduara):**

1.Rekomandimi (2010)12 i Komitetit të Ministrave të Këshillit të Europës mbi Pavarësinë, Eficencën dhe Rolin e Gjyqtarëve;

2.Opinioni no.10 (2007) i Këshillit Konsultativ të Gjyqtarëve Europianë (CCJE) mbi: “Këshillin për Gjyqësorin në shërbim të shoqërisë”.

3.Opinioni no.7, 2005 i CCJE mbi: “Drejtësia dhe Shoqëria”.

4.Magna Carta e gjyqtareve ( Parimet Themelore) (2010) - CCJE.

**Struktura e organizimit të mësimit:**

- Prezantimi nga pedagogu: (2 prezantime nga 1 orë).

- Diskutime, debat, ushtrime me gojë në auditor nën drejtimin e pedagogut (2 orë).

**Detyrë kursi:**

“Risitë që sollën amendamentet e fundit kushtetuese dhe paketa përkatëse ligjore lidhur me organizimin, përbërjen dhe funksionimin e Këshillit të Lartë Gjyqësor, të analizuara këto në raport me organizimin, përbërjen dhe funksionimin e Këshillit të Lartë të Drejtësisë. Parashtroni argumentet tuaja në mbështetje ose jo të këtyre risive”.

**JAVA 14 & 15 ​**

**Nëntema**:

- Pavarësisë dhe paanshmëria e gjyqtarëve;

- Aktet europiane mbi statusin e gjyqtarit;

- Integriteti i gjyqtarëve;

- Standardet e kërkuara europiane të sjelljes së gjyqtarëve.

**Pyetje vetë-studimore:**

1.Çfarë kuptohet me pavarësi substanciale, strukturale, organizative, financiare dhe personale e gjyqësorit?

2.Çfarë standardesh të sjelljes duhet të zbatohen për gjyqtarët?

3.Çfarë rekomandon Opinioni nr.3, 2002 i Këshillit Konsultativ të Gjyqtarëve Europianë (CCJE) lidhur me standardet e sjelljes së gjyqtareve?

4.Cilat janë parimet dhe rregullat që përcaktojnë sjelljen profesionale të gjyqtarëve?

5.Cilat janë parimet dhe procedurat që rregullojnë përgjegjësinë disiplinore, penale dhe civile të gjyqtarëve?

6.Çfarë tregon Karta Europiane mbi Statutin për Gjyqtarët lidhur me sjelljen e gjyqtarëve?

Si duhet të kuptohet paanshmëria dhe sjellja jashtë gjyqësore e gjyqtarëve?

7.Si duhet të formulohen standardet e sjelljes gjyqësore?

8.Si duhet të veprojnë gjyqtarët në marrëdhëniet e tyre me median, që të jenë në gjendje të ruajnë pavarësinë dhe paanësinë e tyre?

9.A janë reflektuar standardet europiane të sjelljes së magjistratëve nëpërmjet përqasjes, në legjislacionin e Shqipërisë të miratuar rishtazi? Ku?

10.Çfarë sjellje mund ta vërë magjistratin përpara përgjegjësisë disiplinore?

11.Çfarë sanksionesh përdoren për sjellje të pahijshme apo të papranueshme të cilësuara si shkelje disiplinore?

**Vendime për t’u studiuar:**

1.Vendimi nr.78, datë 12.12.2017 i GJK-së (për kundërshtimin e masave disiplinore të gjyqtarëve dhe prokurorëve – ligji nr. 115/2016).

2.Vendimi nr. 20, datë 15.4.2015 i GJK-së (Mbi pavarësinë e gjyqësorit)

3.Vendimi nr.11, datë 6.4.2010 i GJK-së (Pavarësia substanciale, strukturale, organizative, financiare dhe personale).

4.Vendimi nr.8, datë 19.3.2018 i GJK-së (Për pretendimin e cenimit të parimit të paanshmërisë në Gjykatën e Lartë).

5.Vendimi nr. 57, datë 29.7.2016 i GJK-së (lidhur me transferimin e gjyqtarëve).

6.Vendimi nr. 10, datë 6.3.2014 (Për administratën gjyqësore).

7.Vendimi nr. 11, datë 5.4.2013 i GJK-së (Shqyrtimi i kërkesës për përjashtimin e gjyqtarëve).

8.Vendimi nr. 41, datë 19.7.2012 i GJK-së (Për miratimin e gjyqtarit të GJK-së).

9.Vendimi nr. 5, datë 16.2.2012 i GJK-së (Mbi pavarësinë e gjyqtarit).

10.Vendimi nr. 11, datë 6.4.2010 i GJK-së (Mbi shërbimin e transportit të gjyqtarëve).

11.Vendimi nr. 9, datë 23.3.2010 i GJK-së (Mbi pastërtinë e figurës së funksionarëve të lartë shtetërorë).

12.Vendimi nr. 31, datë 2.12.2009 i GJK-së (Mbi lejen e pagueshme vjetore prej 30 ditësh kalendarike).

**Vendime të GJEDNJ-së për t’u lexuar (të rekomanduara):**

1.Mishgjoni kundër Shqipërisë (7.12.2010)

2.Baka kundër Hungarisë (27.5.2014)

3.Micallef kundër Maltës (15.10.2009)

4.Mitrinovski kundër Maqedonisë (30.042015)

5.Morice kundër Francës (23.4.2015)

6.Volkov kundër Ukrainës ((9.1.2013)

7.Olujic kundër Kroacisë (5.2.2009)

(Rastet e mësipërme gjenden të përkthyera edhe në shqip).

**Kazus** **I**

Kuvendi i Shqipërisë ka miratuar një ligj, objekt i të cilit është rregullimi i shërbimit të transportit për një kategori të caktuar funksionarësh publikë, duke përfshirë këtu edhe gjyqtarët e Gjykatës së Lartë. Ligji iu ka ndërprerë këtyre funksionarëve të lartë shërbimin e transportit me automjete, shërbim që përballohej nga tëardhurat publike përmes buxheteve të institucioneve përkatëse dhe iu ka caktuar një përfitim financiar mujor në shumen 35.000 lekë, për përmbushjen e detyrave të tyre funksionale.

Kërkuesi, Unioni i Gjyqtarëve të Shqipërisë, ka pretenduar se ky ligj, në dispozitat që kanë të bëjnë me gjyqtarët e Gjykatës së Lartë, është antikushtetues, duke parashtruar edhe argumentet përkatëse të mbështetura në parimet kushtetuese.

Çfarë qëndrimi të argumentuar, sipas gjykimit tuaj, do të mbante Gjykata Kushtetuese në këtë rast, në përfundim të shqyrtimit të kësaj kërkese? Jepni komentin tuaj.

**Pyetje:**

1) A e kanë cenuar dispozitat ligjore të kundërshtuara parimin e ndarjes dhe të balancimit ndërmjet pushteteve dhe në veçanti, parimin e pavarësisë së Gjyqësorit? Argumentoni qëndrimin tuaj mbështetur në jurisprudencën e GJK-së.

2) A përfshihet “shërbimi i transportit” në kategorinë e “përfitimeve të tjera” sipas nenit 138 të Kushtetutës? Nëse përfshihet, a mund të ketë arsye të justifikuara nga pikëpamja kushtetuese ndërmarrja e kësaj mase ligjore? Argumentoni qëndrimin tuaj mbështetur në jurisprudencën e GJK-së.

3) A vjen ligji në kundërshtim me konceptet bazë të parimit të kushtetutshmërisë e të ligjshmërisë, pasi është miratuar me shumicë të zakonshme? Argumentoni qëndrimin tuaj mbështetur në jurisprudencën e GJK-së.

4) A mund t’i japë GJK-ja fuqi prapavepruese efekteve të dispozitivit të vendimit të saj, nëse konkludon se dispozitat ligjore të kundërshtuara, objekt shqyrtimi, janë në kundërshtim me Kushtetutën? Argumentoni qëndrimin tuaj.

**II**

Një gjyqtar i gjykatës së shkallës së parë, bazuar në kontrollin dhe fillimin e procedimit disiplinor ndaj tij nga Inspektori i Lartë i Drejtësisë, është shkarkuar me vendim të Këshillit të Lartë Gjyqësor. Shkaku i shkarkimit konsiston në faktin se, dy vendime të lidhura me akuzën për trafik droge, të marra përpara disa muajsh prej tij, janë konsideruar si haptazi në kundërshtim me ligjin.

**Pyetje:**

1. Çfarë argumentesh duhet të paraqesë kërkuesi në mbështetje të pretendimeve të tij?

2.Ku duhet t’i mbështesë argumentet kërkuesi në nivel kushtetues?

3. Cili duhet të jetë qëndrimi i Gjykatës Kushtetuese në këtë rast?

**III**

Kohen e fundit Kuvendi ka miratuar një ligj të zakonshëm “Për statusin e administratës gjyqësore”. Ky ligj rregullon kryesisht çështje lidhur me të drejtat dhe detyrimet e administratës gjyqësore, si dhe trajtimin financiar të saj.

Kërkuesi, Unioni i Gjyqtarëve të Shqipërisë i është drejtuar Gjykatës Kushtetuese për shfuqizimin si antikushtetues të këtij ligji, me pretendimin se përmbajtja e tij cenon parimin e ndarjes së pushteteve dhe konkretisht pavarësinë e pushtetit gjyqësor.

**Pyetje:**

1. Çfarë argumentesh duhet të paraqesë kërkuesi në mbështetje të pretendimeve të tij?

2. Ku duhet t’i mbështesë argumentet kërkuesi në nivel kushtetues?

3. Cili duhet të jetë qëndrimi i Gjykatës Kushtetuese në këtë rast?

**Detyrë**:

-Risitë që sollën amendamentet e fundit kushtetuese dhe paketa përkatëse ligjore lidhur me organizimin, përbërjen dhe funksionimin e Këshillit të Lartë Gjyqësor, të analizuara këto në raport me organizimin, përbërjen dhe funksionimin e Këshillit të Lartë të Drejtësisë. Parashtroni argumentet tuaja në mbështetje ose jo të këtyre risive”.

**Struktura e organizimit të mësimit:**

- Prezantimi nga pedagogu: ( 2 prezantime nga 1 orë)

- Diskutime, debat, ushtrime me gojë në auditor nën drejtimin e pedagogut (2 orë)

**Tema 7: Presidenti i Republikës - 4 orë**

**(JAVA 16 -17)**

**Përshkrimi i Temës:** Çështje kushtetuese të organizimit dhe funksionimit të Presidentit të Republikës si kryetar i shtetit; kompetencat, klasifikimi i tyre dhe marrëdhëniet e tij me të tria pushtetet. Vënia e tij nën akuzë dhe shkarkimi nga detyra; zëvendësimi i përkohshëm i Presidentit të Republikës; Dekretet e Presidentit të Republikës dhe fuqia e tyre juridike; kontrolli gjyqësor i akteve. Presidenti i Republikës në raport me drejtësinë kushtetuese, jurisprudence kushtetuese për kompetencat e Presidentit dhe marrëdhëniet tij me institucionet e tjera në shtet.

**Ngarkesa:**  2 orë x 2 javë

***Pedagoge:*** Prof. Dr. Aurela Anastasi

***Metodologjia:***Prezantim, raste studimore, punë në grup, debat

**Pyetje vetëstudimore:**

1. Cilat janë kompetencat e Presidentit të Republikës?

2. Cila është natyra e akteve që nxjerr Presidenti i Republikës?

3. A i nënshtrohen aktet e nxjerra nga Presidenti i Republikës kontrollit të gjyqësorit të zakonshëm?

4. A bashkëpunon Presidenti i Republikës me organet e tjera të emërtesës së gjyqtarëve dhe gjyqtarëve kushtetues? Në cilat raste?

5. Cilat janë tagrat e Presidentit të Republikës për emërimin e ministrave dhe funksionarëve të tjerë të shtetit?

6. A mund të vërë në lëvizje Presidenti i Republikës gjykatat dhe gjykatën Kushtetuese? Në cilat raste?

7. A ushtron kompetenca në çështjet referendare?

8. A ushtron kompetenca në marrëdhëniet me jashtë?

**Çështjet kryesore:**

- Presidenti i Republikës, si kryetar shteti; kompetencat dhe klasifikimi i tyre.

- Vënia nën akuzë, shkarkimi nga detyra;

- Zëvendësimi i përkohshëm i PR-së;

- Dekreti i shkarkimit dhe emërimit të ministrave;

- Dekreti për caktimin e datës së zgjedhjeve për Kuvendin, për organet e pushtetit vendor dhe për zhvillimin e referendumeve;

- Tagrat e Presidentit të Republikës për formimin e qeverisë;

- Tagrat e Presidentit të Republikës në situatat e emergjencës;

- Rastet e praktikës gjyqësore dhe të asaj kushtetuese.

**Raste studimore**

1. Diskutimi i një rasti konkret mbi marrëdhëniet midis KED-së dhe Presidentit të Republikës për emërimin e anëtarëve të Gjykatës Kushtetuese.

2. Diskutimi i një rasti konkret në lidhje me betimin e gjyqtarëve përpara Presidentit të Republikës.

3. Diskutimi i një rasti konkret në lidhje me natyrën e Dekretit të Presidentit të Republikës për caktimin e  datës së zgjedhjeve.

4. Diskutimi i një rasti konkret në lidhje me kompetencat e Presidentit të Republikës për drejtimin e forcave të armatosura në kohë paqeje, lufte, në situatat e jashtëzakonshme.

**Literatura:**

**Akte ligjore:**Kushtetuta e RSH-së.

**Vendime të Gjykatës Kushtetuese:**

Vendim i Gjykatës Kushtetuese nr. 1, viti 2022

Vendim i Gjykatës Kushtetuese nr. 26, viti 2021

Vendim i Gjykatës Kushtetuese nr. 15, viti 2010

Vendim i Gjykatës Kushtetuese nr. 10, viti 2015

Vendim i Gjykatës Kushtetuese nr. 64, viti 2015

Vendim i Gjykatës Administrative të Apelit, nr. 264, dt. 27.12.2019

Vendim i Gjykatës Kushtetuese nr. 36, viti 2021“Mbi caktimin e dites se zgjedhjeve te Bashkive”

Kallëzim Penal, i gjindshëm në: <http://president.al/presidenti-meta-kallezon-penalisht-kryetarin-e-keshillit-te-emerimeve-ne-drejtesi-z-ardian-dvorani/>

**Tekste dhe monografi.**

**1. Omari L., Anastasi A.,**“E drejta Kushtetuese” Tiranë, 2017, fq. 272-298.

***Struktura e organizimit të mësimit:***

- Prezantimi nga pedagogu (2 prezantime nga 1 orë mësimore)

- Diskutime, debat, ushtrime detyra, punë e pavarur individuale/grup nën drejtimin e pedagogut (2 orë);

**Tema 8: Drejtësia kushtetuese - 8 orë (java 18 - 21)**

**Tema 1: Kuptimi, roli dhe misioni i drejtësisë kushtetuese**

*Pyetje:*

1. Çfarë kuptoni me drejtësi kushtetuese? Ku qëndron rendësia e saj sipas jush?
2. Ku dallon kontrolli kushtetues nga gjykatat e zakonshme prej atij të ushtruar nga GJK?
3. Cilat janë dallimet midis GJK si “organ kushtetues” dhe si “gjykatë”?
4. Ç’kuptoni me shprehjen “GJK është ligjvënës negativ”? A përputhet me këtë shprehje fakti që GJK orienton ligjvënësin si të formulojë dispozitën ligjore të shfuqizuar?
5. Analizoni burimin dhe bazën e legjitimitetit të GJK për të shfuqizuar vullnetin e ligjvënësit në raport me parimin e demokracisë.

**Kazus**:

Një gjyqtar i gjykatës rrethit gjatë shqyrtimit të çështjes arrin në përfundimin se neni 13 i ligjit për legalizimet bie ndesh me nenin 41 të Kushtetutës që parashikon të drejtën e pronës. Ai nuk e zbaton ligjin dhe e zgjidh çështjen sipas parimeve kryesore kushtetuese. A vepron drejt ai në këtë rast dhe pse? Shih vendimin nr.4/2016 të GJK.

E njëjta situate por konstatimi vjen nga paditësi dhe jo nga gjyqtari. Ky i fundit nuk e merr parasysh kërkesën e paditësit dhe nuk i jep përgjigje atij lidhur me kushtetutshmërinë e ligjit. Si e gjykoni? Shih vendimin nr.23/2016 të GJK-së.

**Tema 2: Parimet e gjykimit kushtetues**

***Pyetje:***

1. Ç’kuptoni me shprehjen “GJK i nënshtrohet vetëm Kushtetutës”? A përjashton kjo detyrimin e GJK për të zbatuar ligjet dhe aktet e tjera normative?
2. Si realizohet parimi i pavarësisë nga pikëpamja institucionale dhe ajo personale, në funksion të vendimmarrjes?
3. A duhet të prevalojë përherë shmangia e një situate të mundshme konflikti interesi para nevojës për vendimmarrje, kur kjo e fundit imponon pjesëmarrjen e gjyqtarit konkret?

**Vendime për t’u studiuar:**

Vendimi nr.9/2010 (lustracioni)

Vendimi nr.44/2011 (heqja e mandatit te deputetit)

Vendimi nr. 55/2013 (mospranimi i ankimit për mungesë legjitimimi)

Vendimi nr.59/2014 (shkarkimi i Inspektorit të Përgjithshëm të ILDKPKI-së, interpretimi i Kushtetutës).

**Tema 3: Llojet, veçoritë dhe efektet e kontrollit të Gjykatës Kushtetuese**

**Pyetje:**

1. Cilat janë dallimet midis kontrollit abstrakt dhe konkret, apriori dhe aposteriori dhe efektet e tyre?
2. Cilat janë dallimet midis juridiksionit administrativ dhe gjyqësor sipas jurisprudencës së GJK?
3. Në cilat raste mund të vendoset pezullimi i zbatimit të aktit objekt kërkese para GJK? Kritika pro dhe kundra pezullimit
4. Kur, pse dhe cilat janë kriteret e interpretimit në pajtim me Kushtetutën?

**Për t’u studiuar**

* 1. Vendimi nr.20/2011 për detyrimin e zbatimit te vendimit të GJEDNJ-së për rihapje procesi (çështja Xheraj).
* 2. Vendimi nr.26/2012 për efektin prapaveprues të standardeve të reja (gjykimi ne mungese).
* 3. Vendimi nr.18/2015, mosrespektimi i vendimit te GJK nga GJL.
* 4. Vendimi 47/2015, efekti prapaveprues i ligjit penal favorizues (armëmbajtja pa leje).

**Kazus**

1. Dekreti i Presidentit për caktimin e datës së zgjedhjeve është një akt administrativ apo individual? Objekti i tij është caktimi i datës së zgjedhjeve për Kuvendin e Shqipërisë, por nga ana tjetër zgjedhjet shtrihen në të gjithë territorin e Republikës. Si bëhet dallimi i juridiksionit në këtë rast? Mbi cilat kritere? Ku duhet ushtruar ankim ndaj tij?
2. VKM nr. 766/2017, "Për përcaktimin e rregullave dhe procedurave për vlerësimin dhe shpërndarjen e fondit financiar e fizik për kompensimin e pronave", është akt normativ apo individual? Analizoni aktin duke përcaktuar edhe juridiksionin administrative apo kushtetues sipas rastit.
3. VKM për mospajisjen me pasaporta shërbimi të gjyqtarëve është akt normativ apo individual? Ku duhet ushtruar ankimi për shfuqizimin e tij? Analizoni llojin e aktit dhe përcaktoni juridiksionin.

**Tema 4: Ankimi Kushtetues Individual**

**Pyetje:**

1. Cili është raporti i mekanizmave kombëtar dhe ndërkombëtarë të mbrojtjes së të drejtave themelore sipas Kushtetutës shqiptare?
2. Cili është pozicioni i KEDNJ-së në kuadrin normativ shqiptar? Çfarë natyre kanë vendimet e GJEDNJ-së dhe efekti i tyre në rendin e brendshëm?
3. Cila është marrëdhënia e GJK me GJEDNJ?
4. Në cilat aspekte nuk ishte efektiv ankimi para GJK-së shqiptare deri në 2016?
5. Cilat janë elementët formalë që duhet të plotësojë Ankimi Kushtetues Individual (AKI) për t’u pranuar për gjykim nga GJK-ja?

**Vendime për t’u studiuar**

* 1. Vendimi nr.23/2016 (kontrolli incidental me kërkesë te palës)
* 2. Vendim i kolegjit nr.82/2018
* 3. Vendimi i kolegjit nr.235/2017

**Kazus:**

Kërkuesit janë trashëgimtarët ligjorë të trashëgimlënësit Rexhep Hoxha. Me vendimin nr.455, datë 16.02.1996 të Komisionit të Kthimit dhe Kompensimit të Pronave u është njohur e drejta për kompensim për pronën me sipërfaqe 135m2 të ndodhur në zonën kadastrale nr.8380, Tiranë. Kërkueset janë subjekte të ligjit nr.133/2015 'Për trajtimin e pronës dhe përfundimin e procesit të kompensimit të pronave". Në bazë të ligjit, Agjencia e Trajtimit të Pronës (ATP), me shkresën nr.1439/1 prot., në datën 09.03.2018 ka njoftuar kërkuesit se për pronën prej 135m2do të përfitonin nga Fondi i Kompensimit të Pronave vlerën prej 9.040.815 lekësh. Vlerësimi financiar nuk është kundërshtuar nga kërkuesit dhe as nga palët e interesuara. Në bazë të nenit 19/3 të ligjit, vlerësimi financiar ekzekutohet nga ATP-ja. VKM-ja nr.223/2016, e cila ka dalë në bazë e për zbatim të ligjit nr.133/2015, përcakton se të gjitha vendimet përfundimtare të vlerësuara financiarisht si tokë truall përfitojnë financiarisht deri në masën 50.000.000 lekë dhe pjesa e mbetur nga vlerësimi kompensohet fizikisht nga fondi i tokës. Kërkuesit e kundërshtojnë VKM si antikushtetuese, pasi bie ndesh me ligjin i cili nuk vendos kufizime për kompensim financiar, ndërsa VKM-ja parashikon se kompensimi do të bëhet vetëm në raste përjashtimore deri në 20% të shumës, dhe jo më shumë se 10.000.000 lekë, dhe nëse në prani të rrethanave konkrete i vetmi mjet kompensimi mbetet ai financiar, shuma do të ndahet në këste të barabarta në 10 vjet. Ky kufizim jo vetëm që nuk është bërë me ligj, por nuk është as proporcional, si dhe prek thelbin e së drejtës. *Analizoni kriteret formale për pranimin ose jo të AKI për gjykim.*

**Tema 5: Kontrolli incidental. Kushtet dhe kriteret**

**Pyetje:**

1. Mundësia për të iniciuar një kontroll kushtetues nga gjykatat e zakonshme është detyrim apo e drejtë?
2. A ka detyrim gjyqtari të shqyrtojë/pranojë kërkesën për kontroll incidental kur vjen nga pala? Nëse po, pse, nëse jo, pse?
3. Cilat janë kushtet që duhen plotësuar për të vendosur pezullimin e çështjes dhe dërgimin e saj në GJK?
4. A ka detyrim gjyqtari të bëjë të gjitha përpjekjet për ta interpretuar normën në pajtim me Kushtetutën apo vetëm ta shoh atë si mundësi të fundit apo element formal?

**Vendime për t’u studiuar**

1. Vendimi nr.14, datë 21.07.2008;
2. Vendimi nr.13, datë 04.05.2009;
3. Vendimi nr.12, datë 14.04.2010;
4. Vendimi nr.18, datë 23.04.2010;
5. Vendimi nr.30, datë 17.06.2010
6. Vendimi (i ndërmjetëm) i kolegjit administrativ të gjl, datë 12.10.2020 për inicimin e kontrollit incidental (çështja shpata).
7. Vendimi nr. 55, datë 31.03.2021 i mbledhjes së gjyqtarëve të gjykatës kushtetuese
8. Vendimi njësues i kolegjit administrativ të gjl, nr. 00-2021- 1317(113),datë 12.10.2020.

**Kazus:**

1. Kërkuesi kishte blere dy helikopterë nga një kompani franceze. Për shkak te mos çeljes së fondeve në kohë, nuk u arrit të paguhej dogana brenda afatit dhe kështu u vendos gjobë 20.000 lekë për çdo ditë vonese nga punonjësit e doganës. Ankimi administrativ ishte i pasuksesshëm për shkak të mosparapagimit të detyrimit doganor dhe gjobës. Kërkuesi i drejtohet gjykatës administrative, për shfuqizimin e aktit administrativ, si dhe pezullimin e gjykimit dhe dërgimin e nenit 289/3 të Kodit Doganor për shqyrtim në GJK, pasi cenon aksesin në gjykatë. Gjykata administrative vendosi nxjerrjen jashtë juridiksionit, pasi kërkuesi nuk kishte shteruar ankimin administrativ dhe nuk u shpreh për kërkimin e palës lidhur me kontrollin e kushtetutshmërisë. Të njëjtën gjë bën edhe KAGJL.

*Çfarë duhej të bënte gjykata administrative kur iu kërkua iniciimi i një kontrolli kushtetues nga palët? Cila është gjykata kompetente për të zgjidhur përfundimisht këtë konflikt? Çfarë mjeti tjetër efektiv ka kërkuesi për të realizuar të drejtën e tij për t’iu drejtuar gjykatës (neni 42 i Kushtetutës dhe neni 6 i KEDNJ-së)?*

2. Pranë Gjykatës së Rrethit Gjyqësor Tiranë (më poshtë gjykata referuese) në datën 26.01.2012 është paraqitur padia e paditëses A.H. ndaj të paditurit P.B. me objekt “Detyrimi i palës së paditur për njohjen pronar të apartamentit të ndodhur në rrugën “Muhamet Gjollesha” Tiranë, sipas parashikimeve të kontratës nr.6341/2893, datë 12.06.1995 dhe shpërblimin e dëmit të shkaktuar”. Nga data 13.02.2012 deri në 14.04.2013 çështja është gjykuar nga gjyqtari E.Pi. Gjatë gjykimit është paraqitur si ndërhyrës kryesor bashkëshortja e të paditurit M.B. Gjatë këtij gjykimi i padituri ka paraqitur disa herë kërkesë për përjashtim të gjyqtarit. Sipas gjykatës referuese, nga 14.07.2015 deri në 26.04.2016 janë shqyrtuar katër kërkesa përjashtimore, si dhe janë në shqyrtim kërkesa e pestë dhe e gjashtë. Konkretisht, zhvillimi i gjykimit është bërë i pamundur, megjithëse janë përjashtuar 7 gjyqtarë të gjykatës. Gjykata referuese e ndodhur në kushtet kur nuk e ka të mundur të vazhdojë gjykimin për shkak të kërkesave të vazhdueshme të të paditurit për përjashtimin e gjyqtarëve, ka vendosur pezullimin e gjykimit dhe kërkimin nga Gjykata Kushtetuese të shfuqizimit të neneve 74 dhe 75 të KPC-së, pasi, sipas saj, këto dispozita po bëjnë të pamundur gjykimin e çështjes brenda një afati të arsyeshëm. Gjykata referuese në vendimin e saj për pezullimin e çështjes ka parashtruar si shkak të vetëm faktin që sipas parashikimit të ri të fjalisë së parë të nenit 75 të KPC-së, nuk është i mundur më realizimi i një procesi brenda një afati të arsyeshëm dhe nuk garantohet parimi i gjykimit nga një gjykatë e paanshme, parashikuar nga neni 42/2 i Kushtetutës. Sipas saj, ndryshimet që iu bënë fjalisë së parë të nenit 75 të KPC-së pas shfuqizimit të saj nga Gjykata Kushtetuese, me vendimin nr.11/2013, nuk janë në harmoni me nenin 74 të KPC-së. Sipas gjykatës referuese, ligjvënësi duhej të parashikonte se sa herë ka të drejtë të gjykohet kërkesa për përjashtimin e gjyqtarit gjatë të njëjtit proces dhe për të njëjtat shkaqe. Ligjvënësi duhet të kishte marrë masa që palët të mos abuzojnë me këtë të drejtë procedurale, e cila *de facto* bën të pamundur gjykimin sipas parimeve të procesit të rregullt ligjor.

*A ndodhet gjykata në kushtet e inicimit të kontrollit kushtetues? Analizoni mënyrën e veprimit të gjykatës duke u fokusuar tek antikushtetutshmëria e pretenduar prej saj për normën procedurale, lidhjen me çështjen dhe mundësinë e interpretimit pajtues.*

**Tema 9: Prokuroria - 6 orë (java 22 - 24)**

Në këtë temë do të trajtohen çështje të Prokurorisë; risitë që sollën amendamentet kushtetuese të vitit 2016 lidhur me këtë Institucion; Këshilli i Lartë i Prokurorisë, si organ i qeverisjes së Prokurorisë, në dallim nga ai Gjyqësor; Prokuroria e Posaçme dhe Njësia e Posaçme Hetimore;

Prokurori i Përgjithshëm; përzgjedhja, emërimi, ngritja në detyrë, transferimi, përgjegjësia disiplinore e prokurorëve; pezullimi dhe shkarkimi i tyre;

Standardet europiane të kërkuara në marrëdhëniet midis gjyqtarëve dhe prokurorëve.

**Ngarkesa**: 2 orë x 3 javë

**Java 22 & 23**

**Nëntema**:

- Prokuroria: Risitë që sollën amendamentet kushtetuese të vitit 2016 lidhur me këtë institucion;

- Këshilli i Lartë i Prokurorisë, si organ i qeverisjes së Prokurorisë;

- Prokuroria e Posaçme dhe Njësia e Posaçme Hetimore;

- Prokurori i Përgjithshëm;

- Përzgjedhja, emërimi, ngritja në detyrë, transferimi, përgjegjësia disiplinore e prokurorëve; pezullimi dhe shkarkimi i tyre.

**Pyetje vetëstudimore:**

-Çfarë ndryshimesh thelbësore konceptuale kanë sjellë amendamentet kushtetuese të vitit 2016 në mënyrën e organizimit dhe funksionimit të Prokurorisë së Shqipërisë?

-Si kuptohet aktualisht pavarësia e brendshme e prokurorëve për hetimin dhe ndjekjen penale?

-A ekziston varësia hierarkike institucionale e brendshme e prokurorëve këtej e tutje?

-Çfarë ndryshimi thelbësor solli krijimi i Këshillit të Lartë të Prokurorisë (KLP) nga mënyra e mëparshme e qeverisjes së Prokurorisë?

-Cilat janë përgjegjësitë e KLP-së?

-Cili është aktualisht juridiksioni i Prokurorit të Përgjithshëm?

-Ku ndryshon qeverisja e Prokurorisë nga ajo e Gjyqësorit? Përse?

-Si është organizuar dhe e ushtron veprimtarinë KLP-ja?

-Si është organizuar dhe funksionon Prokuroria e Posaçme?

-A ka Prokurori i Përgjithshëm kompetenca lidhur me drejtimin institucional dhe përfaqësimin e Prokurorisë së Posaçme?

- Çfarë është Byroja Kombëtare e Hetimit? Si është organizuar dhe funksionon ajo?

**Vendime për t’u studiuar:**

1.Vendimi nr. 46 datë 25.7.2012 (për shkarkim të prokurores nga detyra).

2.Vendimi nr. 21, datë 1.10.2008 i GJK-së (Mbi shkarkimin e Prokurorit të Përgjithshëm)

**Vendime për t’u lexuar (të rekomanduara):**

1.DAKTARAS kundër Lituanisë (nr. 42095/98)

2.Olujić kundër Kroacisë (nr. 22330/05).

**Kazus**

Kuvendi i Shqipërisë ka miratuar ligjin nr.X, datë......2017, “Për disa ndryshime në ligjin nr.96/2016, “Për statusin e gjyqtarëve dhe prokurorëve në Republikën e Shqipërisë”. Ligji nr. 96/2016 ka si objekt statusin e magjistratëve dhe parashikon rregulla në lidhje me të drejtat dhe detyrimet e tyre. Në nenin 23 rregullohet pushimi vjetor i magjistratit. Sipas pikës 1 të këtij neni “Magjistrati gëzon të drejtën për pushime vjetore të paguara me kohëzgjatje 25 ditë pune”. Me ligjin nr.X të miratuar në datën..../2017, pika 1 e nenit 23 u ndryshua si vijon: “Magjistrati gëzon të drejtën për pushime vjetore të paguara me kohëzgjatje 25 ditë kalendarike”. Arsyet për këtë ndryshim, sipas relacionit shoqërues, lidheshin me qartësinë dhe barazinë në trajtimin e gjithë punonjësve në administratën shtetërore.  Unioni i Gjyqtarëve i është drejtuar Gjykatës Kushtetuese me kërkesën për shfuqizimin e ligjit nr.X, datë....2017, që ka ndryshuar pikën 1 të nenit 23 të ligjit nr. 96/2016. Unioni pretendon se, rregullimi i ri ligjor është i papajtueshëm me Kushtetutën për arsye se:

- Cenon standardin e garantuar në nenin 138 të Kushtetutës, i cili parashikon se: “Paga dhe përfitimet e tjera të gjyqtarit nuk mund të ulen, përveç rasteve kur: a) nevojitet marrja e masave të përgjithshme ekonomiko-financiare për të shmangur situata të vështira financiare të vendit ose emergjenca të tjera kombëtare; b) gjyqtari kthehet në detyrën që mbante para emërimit; c) i jepet një masë disiplinore ose vlerësohet i pamjaftueshëm profesionalisht, sipas ligjit.”

Pushimi vjetor i pagueshëm është një nga përfitimet që gëzon gjyqtari për të ushtruar funksionin e dhënies së drejtësisë në mënyrë të pavarur e të paanshme dhe si e tillë nuk mund të ulet.

-Cenon parimin e sigurisë juridike, pasi Kushtetuta nuk i ka lënë hapësirë ligjvënësit të bëjë rregullime ligjore, që mund të cenojnë të drejtat dhe përfitimet që gëzohen me ligj nga gjyqtarët.

Përfaqësuesit e Këshillit të Ministrave (KM) dhe Ministrisë së Drejtësisë.

**Pyetje**:

1. Vlerësoni nëse “pushimi vjetor” përfshihet në kategorinë e “përfitimeve të tjera” sipas nenit 138 të Kushtetutës. Argumentoni qëndrimin tuaj, duke u bazuar në jurisprudencën kushtetuese.

2. Vlerësoni bazueshmërinë e pretendimit për cenimin e standardit të përcaktuar nga neni 138 i Kushtetutës. Nëse “pushimi vjetor” përfshihet te “përfitimet e tjera”, a ka ulje? Nëse ka ulje, a mund të ketë arsye të justifikuara nga pikëpamja kushtetuese?

3. Nëse Gjykata Kushtetuese konkludon se dispozita nuk është në përputhje me Kushtetutën, a mund t’i japë fuqi prapavepruese efekteve të dispozitivit?

**Struktura e organizimit të mësimit:**

- Prezantimi nga pedagogu: (2 prezantime nga 1 orë)

- Diskutime, debat, ushtrime me gojë në auditor nën drejtimin e pedagogut (2 orë)

**Detyrë kursi**

-Risitë që sollën amendamentet e fundit kushtetuese dhe paketa përkatëse ligjore lidhur me organizimin, përbërjen dhe funksionimin e Këshillit të Lartë të Prokurorisë, të analizuara këto në raport me organizimin dhe funksionimin e mëparshëm të autoritetit analog të Prokurorisë së Përgjithshme (Prokurori i Përgjithshëm dhe Këshilli i Prokurorisë). Parashtroni argumentet tuaja në mbështetje ose jo të këtyre risive.

**Struktura e organizimit të mësimit:**

- Prezantimi nga pedagogu: (2 prezantime nga 1 orë mësimore)

- Diskutime, debat, ushtrime me gojë në auditor nën drejtimin e pedagogut (2 orë mësimore)

**JAVA 24**

**Nëntema:**

Standardet europiane të kërkuara në marrëdhëniet midis gjyqtarëve dhe prokurorëve në Shqipëri".

**Pyetje vetëstudimore:**

- Ku i gjejmë këto standarde?

- Si kuptohen marrëdhëniet midis gjyqtarëve dhe prokurorëve?

- Si kuptohet direktiva që: gjyqtaret dhe prokurorët duhet të jenë të pavarur nga njëri-tjetri, por të gëzojnë pavarësi efektive në ushtrimin e funksioneve të tyre përkatëse.

- Si kuptohen standardet në marrëdhëniet e lartpërmendura brenda fushës së procedurës penale dhe jashtë kësaj fushe?

-Cilat janë parimet dhe rregullat që përcaktojnë sjelljen profesionale të gjyqtarëve dhe prokurorëve?

-Cilat janë parimet dhe procedurat që rregullojnë përgjegjësinë disiplinore, penale dhe civile të prokurorëve?

- Si duhet të kuptohet sjellja jashtë gjyqësore e prokurorëve?

-Si duhet te veprojnë prokurorët në marrëdhëniet e tyre me median, që të jenë në gjendje të ruajnë pavarësinë dhe paanësinë e tyre?

**Rast studimor**

1. Diskutimi i një rasti konkret mbi çfarë sjellje mund ta vërë magjistratin përpara përgjegjësisë disiplinore.

2. Diskutimi i një rasti konkret mbi përshtypjen q**e** i kishte lënë një të ndaluari dhe mbrojtësit të tij sjellja joprofesionale e prokurorit me gjyqtaren e gjykatës penale të shkallës së parë gjatë procesit të miratimit të kërkesës për vleftësimin e masës së sigurimit.

**Literaturë për t’u studiuar (të rekomanduara):**

1.Rekomandimi (2010)12 i Komitetit të Ministrave të Këshillit të Europës mbi Pavarësinë, Eficencën dhe Rolin e Gjyqtarëve;

2.Rekomandimi (2000)19 i Komitetit të Ministrave të Këshillit të Europës mbi Rolin e Akuzës Publike në Sistemin e Drejtësisë, akt që hedh dritë mbi marrëdhëniet midis gjyqtarëve dhe prokurorëve;

3.Rekomandimi (87)18 i Komitetit të Ministrave të Këshillit të Europës lidhur me Thjeshtësimin e Drejtësisë Penale;

4.Opinioni nr.12 (2009) i Këshillit Konsultativ të Gjyqtarëve Europianë (CCJE) dhe Opinioni Nr.4 (2009) i Këshillit Konsultativ të Prokurorëve Europianë (CCPE);

5.Deklarata e Bordosë "Gjyqtarët dhe Prokurorët në një shoqëri demokratike; Opinioni 12/2009 i CCJE & Opinioni 4/2009 i CCPE (Këshilli Konsultativ i Prokurorëve Europianë).

**Vendime për t’u lexuar (të rekomanduara):**

Në fushën e procedurës penale, rastet që lidhen me nenin 5/3 (Habes Corpus) të Konventës Europiane të të Drejtave të Njeriut (Konventa):

1. Medvedyev dhe të tjerë kundër Francës, 10 qershor 2008.

2. Dumitru Popescu kundër Rumanisë, 26 prill 2007, që lidhet me statusin, juridiksionin dhe kompetencën mbikëqyrëse të prokurorit në rastet e monitorimit të telefonave.

3.Borges kundër Belgjikës, 30 tetor 1991, që lidhet me prezencën e prokurorit në dhomën e këshillit të Gjykatës së Lartë.

4. Flntaine dhe Berlin kundër Francës, 8 qershor 2003.

Rastet jashtë fushës së procedurës penale, që lidhen me “doktrinën e të dukurit" (neni 6/1 i Konventës - gjykatë e paanshme):

-1.Lobo Machado kundër Portugalisë, 20 shkurt 1996.

-2.Martinie kundër Francës, 12 prill 2006.

-3.Piersack kundër Belgjikës, 1 tetor 1982, lidhur me një rast ku i njëjti person shërbente në të njëjtën çështje si prokuror dhe si gjyqtar.

-4. Guja v Moldova, 12 shkurt 2008 lidhur me nevojën për të garantuar mbrojtjen nga presioni politik ndaj gjyqtarëve dhe prokurorëve.

-5.Martin de Castro dhe Alves Correia de Castro kundër Portugalisë, 10 qershor 2008, lidhje me kontributin e prokurorit për standardizimin e jurisprudencës.

-6.Mitrinovski kundër Maqedonisë, 30 prill 2015, në lidhje me sjellje të pahijshme profesionale.

-7.Morice kundër Francës, 23 prill 2015.

-8.Oleksander Volkov kundër Ukrainës, 9 janar 2013.

-9.Olujic kundër Kroacisë, 5 shkurt 2009.

**Struktura e organizimit të mësimit:**

- Prezantimi nga pedagogu: (1 prezantim 1 orë mësimore).

- Diskutime, debat, ushtrime me gojë në auditor nën drejtimin e pedagogut (1 orë mësimore).

**TË DREJTAT E NJERIUT**

**JAVA 25**

**Tema 10: Të drejtat vetjake absolute - 2 orë**

Në këtë temë do të trajtohen çështje të së drejtës së jetës, neni 21 i Kushtetutës, neni 2 i KEDNJ-së dhe Protokollet shtesë nr. 6 dhe 13, mbrojtja e jetës sipas nenit 2 të Konventës; detyrimet e shtetit për mbrojtjen e jetës; mbrojtja nga përdorimi i forcës; aborti; dënimi me vdekje dhe Protokollet nr. 6 dhe 13 të Konventës.

Gjithashtu, do të trajtohet ndalimi i torturës, si dhe i trajtimit çnjerëzor dhe degradues -, neni 25 i Kushtetutës, neni 3 i KEDNJ-së, qëllimet e nenit 3 dhe zbatimi sipas kuptimit të tij; detyrimet pozitive; metodat e marrjes në pyetje; Komiteti kundër Torturës (CTP) – mekanizëm tepër i rëndësishëm i KE-së. Standarde të tjera ndërkombëtare për ndalimin e torturës dhe trajtimit çnjerëzor dhe degradues. Parimi non-refoulement.

**Ngarkesa**: 2 orë x 1 javë

**Pyetje vetëstudimore:**

1. Cilat janë detyrimet pozitive të shtetit që rrjedhin nga neni 21 i Kushtetutës dhe neni 2 i KEDNJ-së?

2. Cilat janë implikimet kushtetuese dhe konventore që krijon aborti në lidhje me të drejtën e jetës?

3. Cili është përkufizimi i torturës dhe nga dallohet nga trajtimi çnjerëzor ose poshtërues?

4. Çfarë kuptojmë me deklarimin se të drejtat e sanksionuara në nenet 2 dhe 3 të KEDNJ-së kanë mbrojtje absolute?

5. Cilat janë standardet e përpunuara nga jurisprudenca e GJEDNJ-së në lidhje me përdorimin e forcës dhe armëve të zjarrit nga organet e rendit dhe çështjet që ngrihen në lidhje me nenet 2 dhe 3 të KEDNJ-së?

6. Cili është kuptimi i eutanazisë (e drejta për të vdekur) dhe standardet e GJEDNJ-së?

**Vendime për t’u studiuar:**

1. Vendimi i GJK-së nr.65/1999 (deklarimi i dënimit me vdekje si të papajtueshëm me Kushtetutën).

2. Vendimi nr.3/2004 (Kodi Penal dhe tortura).

3. Vendimi i GJEDNJ-së, Ceka kundër Shqipërisë, 23 tetor, 2012; Rrapo kundër Shqipërisë, 25 shtator, 2012; Kaciu dhe Kotorri kundër Shqipërisë, 23 tetor, 2012

4. Vendimi i GJEDNJ McShane kundër Mbretërisë së Bashkuar, 2002.

5. Vendimi i GJEDNJ McCann kundër Britanisë së Madhe, 1995.

6. Vendim i GJEDNJ Dikme kundër Turqisë, 2002.

7. Vendimi i GJEDNJ Soering kundër Mbretërisë së Bashkuar, 1989.

Kushtetuta, neni 21: “Jeta e personit mbrohet me ligj.”.

E Drejta e jetës (Neni 21, Kushtetuta)

Neni 2 i KEDNJ-së.

Kuptimi dhe fillimi i jetës

Vo kundër Francës, 8.7.2004

Mbrojtja absolute; ndalimi i derogimit (neni 15 i KEDNJ-së): kuptimi.

Ndërprerja e shtatzënisë; aborti.

- ligji në Shqipëri

Detyrimet pozitive të shtetit

- Centre for Legal Resources në emër të Valentin Câmpeanu kundër Rumanisë, 14 korrik 2014.

Detyrimet ndaj personave që u është kufizuar liria.

–Velikova kundër Bullgarisë, 2000.

–Salman kundër Turqisë, 2000.

–Prizreni kundër Shqipërisë, 11 qershor 2019.

Efikasiteti i hetimeve të kryera nga autoritetet

–Hetime të pavarura nga personat e përfshirë/të akuzuar

–Dallimi i detyrimeve të procedurës nga ato për rezultatet

–Shpejtësia e hetimit

–Kontrolli publik, pjesëmarrja e viktimës

McShane kundër MB, 2002; McCann kundër MB, 1995; Ergi kundër Turqisë, 1998.

Dënimi me vdekje

-Konventa

-Kushtetuta; vendimi i GJK-së, nr.35/1999;

Protokollet 6 dhe 13 të KEDNJ-së.

Zhdukja e personit

–Çakici kundër Turqisë, 1999; Timurtaş kundër Turqisë, 13 qershor 2000.

Legjislacioni për përdorimin e armëve të zjarrit.

–- mbrojtja e nevojshme dhe nevoja ekstreme.

Eutanazia: e drejta për të vdekur.

–Pretty kundër Mbretërisë së Bashkuar, 29.7.2002; Lambert e të tjerë kundër Francës, 5 qershor, 2015.

Ndalimi i torturës dhe trajtimit çnjerëzor (neni 24).

Neni 3 i KEDNJ-së.

Kushtetuta, neni 24:

Askush nuk mund t’i nënshtrohet torturës, dënimit apo trajtimit mizor, çnjerëzor poshtërues.

KEDNJ, neni 3: Ndalimi i torturës

Askush nuk mund t’i nënshtrohet torturës ose dënimeve ose trajtimeve çnjerëzore ose

degraduese.

**Përkufizime:**

Tortura: trajtim çnjerëzor që shkakton vuajtje serioze dhe mizore.

Trajtim ose ndëshkim çnjerëzor: të shkaktuarit e një vuajtje intensive fizike dhe mendore.

Trajtim poshtërues: keqtrajtim që synon të krijojë te viktima ndjenja frike, ankthi, inferioriteti, të afta për ta poshtëruar e përulur atë dhe që mundësisht të thyejnë qëndresën e tij fizike dhe morale.

Irlanda kundër Mbretërisë së Bashkuar, 1978.

Rëndësia, mbrojtja absolute, ndalimi i derogimit: kuptimi

Përgjegjësia e shtetit dhe e personave privatë

–Kaciu dhe Kotorri kundër Shqipërisë, 23 tetor 2012 (shkelje e nenit 3).

Ekstradimi dhe dëbimi

–Soering kundër Mbretërisë së Bashkuar, 1989.

–Al Nashiri kundër Polonisë, 16.2.2015.

–Chahal kundër Mbretërisë së Bashkuar, 1996.

–Rrapo kundër Shqipërisë, vendim 25 shtator, 2012.

- Jabari kundër Turqisë, 2000.

Neni 3 i KEDNJ-së.

Trajtimi i të paraburgosurve dhe të burgosurve.

-Dybeku kundër Shqipërisë, 2007.

-Grori kundër Shqipërisë, 2009.

–Shëndeti mendor: trajtimi i personave në paraburgim dhe burgje.

–Mouisel kundër Francës, 2002.

Korridori i pritjes për dënimin me vdekje.

–Soering kundër MB, 1998.

**Tema 11: E drejta për liri dhe siguri (Habeas Corpus) - 2 orë**

Në këtë temë do të trajtohen çështje të së drejtës për liri dhe siguri (Habeas Corpus) - neni 5 i KEDNJ-së, si dhe nenit 2 të Protokollit 4 dhe nenit 3 të Protokollit 7 - parimet e përgjithshme, prezumimi i lirisë, konceptet e ndalimit dhe të arrestit, privimi i lirisë si pjesë e procesit penal, detyrimet e shtetit në rastet e ndalimit dhe të arrestimit, e drejta për dëmshpërblim (Neni 3 i Protokollit 7).

**Ngarkesa**: 2 orë x 1 javë

**JAVA 26**

1.Cili është kuptimi i “habeas corpus”?

2. Çfarë kuptohet me termin “liri” që parashikon neni 5 i Konventës?

3. Cili është qëllimi i këtij neni?

4. Çfarë diktojnë standardet e njohura europiane lidhur me zbatimit e këtij neni?

5. Çfarë llojesh të tjerë ndalimi nga shteti kontrollohen nga neni 5 i Konventës?

6. Çfarë parashikon neni 2 i Protokollit nr.4 të Konventës?

7. Si kuptohet lira e lëvizjes sipas dispozitës së mësipërme?

8. Cili ishte impakti i aktit normativ me fuqinë e ligjit me nenin 2 të Protokollit nr.4 gjatë gjendjes së fatkeqësisë natyrore në Shqipëri?

9. Çfarë parashikon neni 3 i Protokollit nr.7 të Konventës?

10. Si reflektohet përmbajtja e nenit 5 të Konventës në nenin 27, 28 dhe 31 të Kushtetutës?

 Për kuptimin e koncepteve dhe sqarimin e standardeve të vendosura nga GJEDNJ-ja, në lidhje me nenin 5 të KEDNJ-së, konsultoni rastet e referuara në material.

**Vendime për t’u studiuar:**

1.Vendimi nr. 84, datë 30.12.2016 i Gjykatës Kushtetuese (mosrespektimi i organeve kompetente shtetërore, të parashkrimit të dënimit).

2. Vendimi nr. 20, datë 11.7.2006 i Gjykatës Kushtetuese lidhur me nenin 2 të Protokollit 4 në gjendjen e fatkeqësisë natyrore (kufizimi i lëvizjes vetëm me ligj të Kuvendit, sipas nenit 17 të Kushtetutës).

**Raste nga jurisprudenca e Gjykatës Europiane të të Drejtave të Njeriut:**

-1.Sher dhe të tjerë kundër Mbretërisë së Bashkuar (Vendimi 20.10.2015).

-2.Gallardo Sanchez kundër Italisë (Vendimi 24.3.2015).

-3.Maget dhe të tjerë kundër Mbretërisë së Bashkuar (Vendimi 12.5.2015).

-4.Blokhin kundër Rusisë (Vendimi 23.3.2016).

-5.Frumkin kundër Rusisë (Vendimi 5.1.2016).

Këto raste i gjeni të përkthyera në shqip në botimin e ndërmarrë nga Avokatura e Shtetit të titulluar: Vendime të Përzgjedhura nga Gjykata Europiane e të Drejtave të Njeriut të vitit 2015-16, Vëllimet përkatësisht 1, 2 dhe 4.

-1.Ocalan kundër Turqisë (12.3.2003)

-2.Gusinskty kundër Rusisë (19.5.2004)

-3.D.G kundër Irlandës (16.5.2002)

-4.Lavents kundër Letonisë (28.11.2002)

-5.Yankov kundër Bullgarisë (11.12.2003)

-6.Assenov kundër Bullgarisë (28.10.1998)

-7.Conka kundër Belgjikës (5.2.2002)

-8.Garcia Alva kundër Gjermanisë, Lietzow kundër Gjermanisë, Schops kundër Gjermanisë (13.2.01)

-9.T. kundër Mbretërisë së Bashkuar & V. kundër Mbretërisë së Bashkuar (16.12.1999)

-10.Al-Nashif dhe të tjerë kundër Bullgarisë (20.6.2002).

 Këto raste i gjeni të përkthyera në shqip në botimin “Jurisprudenca e Gjykatës së Strasburgut” (2005) (Ledi Bianku)

-11.Strazimiri kundër Shqipërisë (21.1.2020);

-12.Grori kundër Shqipërisë (7.7.2009).

**Struktura e organizimit të mësimit:**

- Prezantimi nga pedagogu: (1 prezantim 1 orë mësimore)

- Diskutime, debat, ushtrime me gojë në auditor nën drejtimin e pedagogut (1 orë mësimore)

**Tema 12: E drejta për një proces të rregullt ligjor - 2 orë**

Në këtë temë do të trajtohen çështje të së drejtës për një proces të rregullt neni 6 i KEDNJ-së, (së bashku me nenet 7 dhe 13 të KEDNJ-së si dhe nenet 2, 3, 4 të Protokollit 7 etj.); kuptimi i gjykatës së pavarur dhe të paanshme; afati i arsyeshëm; e drejta e ankimit; prezumimi i pafajësisë, etj. Procesi i rregullt ligjor në kuptimin e nenit 42 dhe nenit 131/f të Kushtetutës së Republikës së Shqipërisë; Jurisprudenca kushtetuese për procesin e rregullt ligjor.

**Ngarkesa**: 2 orë x 1 javë

**Tema 6: Procesi i rregullt ligjor**

**Pyetje:**

1. Cili është dallimi mes formulimit të nenit 6 të KEDNJ-së dhe nenit 42 të Kushtetutës?
2. A shtrihet procesi i rregullt ligjor vetëm ndaj proceseve gjyqësore?
3. A gëzojnë funksionarët publikë të drejtën për proces të rregullt ligjor?
4. Cili është testi që duhet bërë për të konstatuar nëse është cenuar procesi i rregullt ligjor?
5. Cilët janë disa nga elementët e procesit të rregullt ligjor të elaboruar nga GJK? A është shterrues rrethi i garancive të përfshira në jurisprudencën kombëtare dhe të GJEDNJ-së?
6. A është koncept autonom “procesi i rregullt” apo duhet të ngrihet i lidhur me të drejta të tjera themelore?

**Vendime për t’u studiuar:**

1. Vendimet nr. 22/2002; nr.38/2003; nr.25/2005; nr.21/2008
2. Vendimet nr.18/2017; nr.33/2016
3. Vendimet nr.40/2015; nr.11/2016
4. Vendimet 30/2010; nr.45/2011; nr.39/2013; nr.8/2014
5. Vendimet nr.35/2015; nr.73/2015; nr.71/2016; nr. 6/2013;
6. vendimet nr.18/2005; nr.1/2009; nr.76/2016

**Kazus:**

Shoqëria “Karl Gega Konstruksion” sh.p.k. në cilësinë e sipërmarrësit ka lidhur me subjektin e interesuar, Bashkinë Tiranë, dy kontrata sipërmarrje për sistemimin dhe asfaltimin e rrugës “Vasil Shanto”-ura “Irfan Tomini”. Sipas kontratave periudha e garancisë së punimeve ka qenë 12 muaj duke përcaktuar se 5 % e vlerës do t’i mbahej sipërmarrësit në formën e garancisë. Në përfundim të punimeve kërkuesja ka kërkuar kthimin e shumës së garancisë së punimeve dhe në kushtet kur kjo kërkesë nuk është plotësuar, i është drejtuar Gjykatës së Rrethit Gjyqësor Tiranë duke paditur subjektin e interesuar Bashkinë Tiranë me kërkesëpadi me objekt detyrimin për të përmbushur detyrimet kontraktore sipas kontratave të sipërmarrjes të lidhura në datat 10.05.2000 dhe 30.06.2000, si dhe detyrimin për të paguar kamatëvonesat.

Gjykata e Rrethit Gjyqësor Tiranë, me vendimin nr.10238, datë 08.12.2009, ka vendosur rrëzimin e kërkesëpadisë.Mbi ankimin e subjektit të interesuar, Gjykata e Apelit Tiranë, me vendimin nr.1921, datë 21.10.2010, ka vendosur ndryshimin e vendimit nr.10238, datë 08.12.2009 të Gjykatës së Rrethit Gjyqësor Tiranë, duke vendosur pranimin e padisë, detyrimin e subjektit të interesuar të paguajë vlerën e garancisë në masën 5 % sipas kontratave përkatëse, si dhe kamatëvonesat duke filluar nga data 31.10.2002 deri në ekzekutimin e vendimit. Kundër këtij vendimi ka paraqitur rekurs në Gjykatën e Lartë subjekti i interesuar, si dhe kundërrekurs kërkuesja. Kolegji Administrativ i Gjykatës së Lartë, me vendimin nr.00-2014-2304 (282), datë 10.04.2014, ka vendosur prishjen e vendimit nr. 1921, datë 21.10.2010 të Gjykatës së Apelit Tiranë dhe lënien në fuqi të vendimit nr. 10238, datë 08.12.2009 të Gjykatës së Rrethit Gjyqësor Tiranë.

Kërkuesi i është drejtuar Gjykatës Kushtetuese me pretendimin për shfuqizimin e vendimit nr.00-2014-2304 (282), datë 10.04.2014 të Kolegjit Administrativ të Gjykatës së Lartë, duke parashtruar se i është cenuar e drejta për një proces të rregullt ligjor si pasojë e mosgjykimit të çështjes brenda një afati të arsyeshëm nga Gjykata e Lartë. Sipas nenit 60 të ligjit nr.49/2012 Gjykata e Lartë e shqyrton çështjen brenda 90 ditëve. Rezulton se dosja është dërguar për gjykim në datën 22.12.2010 dhe vendimi është marrë në datën 10.04.2014.

*Analizoni faktin nëse ndodhemi para zgjatjes tej afatit të arsyeshëm të procesit sipas kritereve të përcaktuara në jurisprudencën e GJK-së dhe të GJEDNJ-së, duke konstatuar cenimin ose jo të procesit të rregullt ligjor.*

**Tema 13: E drejta e privatësisë dhe liria e shprehjes - 2 orë**

Në këtë temë do të trajtohen çështje të së drejtës për respektimin e jetës private dhe familjare, si dhe të lirisë së shprehjes dhe të marrjes së informacionit - nenet 8 dhe 10 të KEDNJ-së. Kuptimi i privatësisë së zyrtarëve të lartë; kuptimi i lirisë së shprehjes; e drejta për të dhënë dhe marrë informacion; mbrojtja e privatësisë dhe e të dhënave personale; deklarimi i pasurive; informacioni i klasifikuar sekret shtetëror. Media, si “pushtet i katërt”. Kufizimet e lirisë së shprehjes dhe të marrjes së informacionit.

**Ngarkesa**: 2 orë x 1 javë

**JAVA 28**

Çështjet kryesore të mësimit:

- E drejta e privatësisë - neni 8 i KEDNJ-së;

- Kuptimi privatësisë së zyrtarëve të lartë;

- Kuptimi i se drejtës për të dhënë dhe marrë informacion;

- Mbrojtja e privatësisë dhe e të dhënave personale;

- Deklarimi i pasurisë;

- Informacioni i klasifikuar sekret shtetëror;

- Media, si “pushtet i katërt”;

- Kufizimet e lirisë së shprehjes dhe të marrjes së informacionit;

- Jurisprudenca kushtetuese dhe ajo e te drejtave të njeriut

**Pyetje vetëstudimore:**

1.Cilat janë detyrimet negative të shtetit që rrjedhin nga neni 8 dhe 10 i Konventës?

2.Si kuptohet mosndërhyrja e shtetit në jetën private të individit?

3.A gëzon zyrtari i lartë të njëjtën privatësi ashtu sikundër individi i zakonshëm?

4.Si kuptohet mbrojtja e të dhënave personale të individit? Cilët kanë obligimin për mbrojtjen e këtyre të dhënave?

5.Si kuptohet në ditët e sotme aksesi në deklarimin e pasurisë së zyrtareve të lartë?

6. Si kuptohet e drejta për të marrë dhe dhënë informacion? Është kjo një e drejtë absolute apo ka kufizimet e veta?

7. Përse në ditët e sotme media konsiderohet “de facto” si “pushtet i katërt”?

8.Si përcaktohet nëse ndërhyrja nga media në jetën private të një zyrtari të lartë është e justifikueshme dhe proporcionale për shkak të interesit publik?

Për kuptimin e koncepteve dhe sqarimin e standardeve të vendosura nga GJEDNJ-ja, në lidhje me nenet 8 dhe 10 të KEDNJ-së, konsultoni rastet e referuara në material.

1.Vendimi nr.16, datë 11.11.2004 i Gjykatës Kushtetuese (për deklarimin e pasurisë së zyrtareve)

2. Vendimi nr.30, datë 05.072021i Gjykatës Kushtetuese mbi kufizimin e jetës private.

*Raste nga Jurisprudenca e Gjykatës Europiane të të Drejtave të Njeriut*:

-1.Pentikainen vs. Finlandes (20.10.2015)

-2.Morice vs. Frances (23.4.2015)

-3.Bedat vs. Zvicres (29.3.2016)

-4.Delfi AS vs. Estonise (16.6.2015)

-5.**Couderc & Hachette Filipacchi Associes vs. Frances** (10.11.2015)

Këto raste i gjeni të përkthyera në shqip në botimin e ndërmarrë nga Avokatura e Shtetit të titulluar: Vendime të Përzgjedhura nga Gjykata Europiane e të Drejtave të Njeriut të vitit 2015-16, Vëllimet përkatësisht 1, 2, 3 dhe 4.

-**Von Hannover vs. Germany**(24.062004)

-Antunes Rocha vs. Portugalisë (31.5.2005)

-Peck vs.United Kingdom (28.1.2003)

-Kizilyaprak vs. Turqisë (2.10.2003)

-Amihalachioaie vs. Moldavisë (20.4.2004)

-Colombani dhe të tjerë vs. Francës (25.6.2002)

-Petersen & Baadsgaard vs. Danimarkë (19.6.2003)

-Tammer vs. Estonisë (6.2.2001)

-Nikula vs. Finlandës (21.3.2002)

-Steur vs. Holandës (28.10.2003)

Këto raste i gjeni të përkthyera në shqip në botimin “Jurisprudenca e Gjykatës së Strasburgut” (2005) (Ledi Bianku)

**Metodologjia**: raste studimore, punë në grup, debat.

**Struktura e organizimit të mësimit:**

- Prezantimi nga pedagogu: ( 1 prezantim 1 orë mësimore)

- Diskutime, debat, ushtrime me gojë në auditor nën drejtimin e pedagogut (1 orë mësimore)

**Tema 14: Liria e tubimit dhe e organizimit - 2 orë**

Në këtë temë do të trajtohen çështje të lirisë së tubimit dhe të organizimit - neni 11 i KEDNJ-së; kufizimet; parimi i proporcionalitetit; Raste nga jurisprudenca e Gjykatës Europiane të të Drejtave të Njeriut

**Ngarkesa**: 2 orë x 1 javë

**JAVA 29**

Çështjet kryesore të mësimit:

- Liria e tubimit dhe e organizimit;

- Kufizimet;

- Parimi i proporcionalitetit;

- Raste nga jurisprudenca e Gjykatës Europiane të të Drejtave të Njeriut.

**Pyetje vetëstudimore:**

1. Çfarë kuptohet me tubime “paqësore”?

2. Cilat janë detyrimet negative dhe pozitive të shtetit që rrjedhin nga neni 11 i Konventës?

3. Çfarë tubimesh dalin jashtë mbrojtjes nga neni 11 i Konventës?

4. Mungesa e njoftimit të autoritetit shtetëror apo e pajisjes me autorizimin paraprak për zhvillimin e tubimit paqësor në një shesh publik, a do të shërbente si justifikim për ndalimi e tij për shkak të ruajtjes së rendit publik?

5.Si duhet të jetë ndërhyrja nga policia e shtetit në një tubim që degradon në një rrëmujë dhe përbën rrezik për rendin publik?

6.Çfarë rregullash kërkohet të zbatohen në rastin e një ndërhyrjeje të tillë?

Për kuptimin e koncepteve dhe sqarimin e standardeve të vendosura nga GJEDNJ-ja, në lidhje me nenin 11 të KEDNJ-së, konsultoni rastet e referuara në material.

Raste nga jurisprudenca e Gjykatës Europiane të të Drejtave të Njeriut:

-1. Frumkin kundër Rusisë

Këtë rast e gjeni të përkthyer në shqip në botimin e ndërmarrë nga Avokatura e Shtetit të titulluar: vendime të përzgjedhura nga Gjykata Europiane e të Drejtave të Njeriut të vitit 2015-16, vëllimi 4.

-2.Stankov &Organizata e Bashkuar Maqedonase Ilinden v. Bullgarisë 2.10.2001)

-3.Maestri v. Italisë (17.2.2004)

-4.Partia e Lirisë dhe e Demokracisë v. Turqisë (8.12.1999)

Këto raste i gjeni të përkthyera në shqip në botimin “Jurisprudenca e Gjykatës së Strasburgut” (2005) (Ledi Bianku)

-5. Fur das Lerben v. Austrisë (1988)

-6.Ezelin v. Francës (1991)

-7.Bukta dhe të tjerë v. Hungarisë

-1.Vendimi nr. 47, datë 26.7.2012 i GJK-së (Mbi proporcionalitetin)

-2. Vendimi nr. 24, datë 04.05.2021 “Mbi lejen për tubime paqësore”

-3. Vendimi nr.11, datë 09.03.2021 (Mbi urdhrin e Ministrit te Shëndetësisë për ndalimin e grumbullimeve me më shume se 10 persona ne vende te mbyllura)” liria e tubimeve”

**Struktura e organizimit të mësimit:**

- Prezantimi nga pedagogu: (1 prezantim 1 orë mësimore)

- Diskutime, debat, ushtrime me gojë në auditor nën drejtimin e pedagogut (1 orë mësimore)

**Tema 15: E drejta e pronës, si e drejtë themelore - 2 orë**

Në këtë temë do të trajtohen çështje të së drejtës së pronës, sipas nenit 1 të Protokollit 1 të KEDNJ-së; qëllimi dhe rregullat bazë të kësaj dispozite; Kushtet që mund të justifikojnë ndërhyrjen në të drejtën e pronës; masat fiskale; kompensimi dhe siguria juridike.

**Ngarkesa**: 2 orë x 1 javë

**JAVA 30**

**Çështjet kryesore të mësimit:**

- E drejta e pronës, si e drejtë themelore - neni 1 i Protokollit 1 të KEDNJ-së;

- Kushtet që mund të justifikojnë ndërhyrjen në të drejtën e pronës;

- Masat fiskale;

- Kompensimi dhe siguria juridike;

- Rastet shqiptare në Gjykatën Europiane të të Drejtave të Njeriut.

**Tema 7: E drejta e pronës sipas nenit 1 Prot.1 të KEDNJ dhe Kushtetutës**

**Pyetje:**

1. Çfarë përfshihet te koncepti i “pasurisë” sipas nenit 1 të prot. 1 të KEDNJ-së?
2. Cili është dallimi mes formulimit të nenit 1 të prot. 1 të KEDNJ-së dhe nenit 41 të Kushtetutës?
3. Ç’kuptojmë me termin “pritshmëri e ligjshme” sipas jurisdrudencës së GJEDNJ-së? Çfarë mund të konsiderohet pritshmëri e ligjshme dhe çfarë përjashtohet?
4. Si zbatohet “qasja e tri rregullave” në analizën që bën Gjykata për të konstatuar cenim të së drejtës së pronës?
5. A shtrihet hapësira mbrojtëse e nenit 1 prot.1 të KEDNJ-së për të drejtat e pronës që kanë lindur para ratifikimit të KEDNJ-së dhe protokollove shtesë të saj?
6. Si analizohet testi i proporcionalitetit në jurisprudencën e GJEDNJ-së? A e analizon Gjykata raportin midis ndërhyrjes dhe interesit publik kur shpronësimi bëhet pa shpërblim?
7. Sipas cilave kritere zbatohet parimi i ligjshmërisë në ndërhyrjet e autoritetit publik në të drejtën e pronës?
8. Si i ka zbatuar kriteret e kompensimit Gjykata në rastet e shpronësimeve/konfiskimeve nga regjimet komuniste në vendet e Europës Lindore?

**Vendime për t’u studiuar:**

1. Jurisprudenca e GJEDNJ-së, sipas paraqitjes së tyre në leksionin në power point, klasifikuar sipas çështjeve më të rëndësishme ose ku ato janë elaboruar fillimisht dhe në mënyrë të plotë.
2. Vendimet e GJEDNJ-së “Beshiri e të tjerë k. Shqipërisë”, “Manushaqe Puto kundër Shqipërisë” në funksion të zgjidhjes së çështjeve të kthimit dhe kompensimit të pronave ish-pronarëve dhe në lidhje edhe me vendimin nr.1/2017 të GJK për kushtetutshmërinë e ligjit për zgjidhjen përfundimtare të çështjes së pronave.
3. Vendimet nr. 26/2005; *nr.34/2005;* nr.*10/2008; nr.37/2007;* nr.29/2010; nr. 5/2015; nr.1/2017 të Gjykatës Kushtetuese.

**Kazus:**

1. Në vitin 2000, shtetasi M.B bleu një copë tokë bujqësore. Plani i tij ishte që ta përdorte tokën për qëllime ndërtimi. Në vitin 2005 toka e blerë nga M.B u përfshi në një plan për të zgjeruar një park kombëtar, që ishte ndërtuar që në vitin 1980.

Në vitin 2007 autoritetet vendore miratuan një plan zhvillimi që e ndalonte përdorimin e tokës së parkut kombëtar për qëllime ndërtimi. Drejtori i Urbanistikës pranë Bashkisë e informoi M.B se toka e tij përfshihej në zonën që ishte planifikuar për pyllëzim të mëtejshëm. Pavarësisht nga kërkesat e tij, autoritetet vendore nuk pranuan që t’i jepnin atij leje ndërtimi.

M.B e kundërshtoi vendimin e autoriteteve vendore në të gjitha gjykatat. Sipas llogarive të tij, ndalimi për të ndërtuar i kishte kushtuar atij 30.000 euro. Megjithatë, ai nuk mori asnjë kompensim për humbjen e vlerës të tokës së tij.

*Analizoni nëse shtetasi M.B ka bazë ligjore dhe shanse për sukses nëse ushtron ankim në GJK dhe/ose në GJEDNJ duke pretenduar se i është cenuar e drejta e pronës sipas nenit 1 prot.1 të KEDNJ-së. Nëse po, jepni skemën sipas të cilës gjykata do të duhej të verifikojë nëse ndodhet para një ndërhyrje dhe nëse ajo është legjitime dhe proporcionale.*

2. Një shoqëri paraqiti kërkesë për patentimin e një marke tregtare. Në pritje të kërkesës, shteti mori masa që përcaktuan refuzimin e kërkesës. A mund të ngrejë një pretendim shoqëria duke argumentuar se fitimet nga pronësia intelektuale mbrohen si “pasuri”, dhe t’i kundërshtojë masat e marra nga shteti si jo proporcionale dhe me efeket prapaveprues?

3. Në çdo çështje gjyqësore, për të përcaktuar nëse është shkelur neni 1 prot. 1 të KEDNJ-së Gjykata ndjek një procedurë që konsiston në gjashtë hapa. Rendi ndjek një strukturë logjike. Rendisni sipas radhës së duhur këto hapa:

a) A kemi të bëjmë me të drejtën e pronës? Verifikoni nëse kërkesa ka të bëjë me një “pasuri” që parashikohet nga neni 1 prot.1.

b) A jemi para një ndërhyrje të shtetit në të drejtën e pronës?

c) Cila nga të tri rregullat gjen zbatim?

ç) Analizoni parimin e ligjshmërisë duke përfshirë sigurinë juridike.

d) A synon kufizimi arritjen e një interesi legjitim?

dh)Verifikoni testin e proporcionalitetit për kufizimin e bërë.

**2.3. Literatura dhe materialet studimore**

- Kushtetuta e Republikës së Shqipërisë

- Vendime të Gjykatës Kushtetuese të Republikës së Shqipërisë

- Strategjia e Reformës në Sistemin e Drejtësisë

- Komentar mbi Reformën Kushtetuese në Sistemin e Drejtësisë (2016)

- Konventa Europiane për Mbrojtjen e të Drejtave të Njeriut

- Vendime të Gjykatës Europiane të të Drejtave të Njeriut

- Karta Europiane mbi Statusin e Gjyqtarit

- Marrëveshja e Stabilizim Asocimit

- “Acquis Communautaire” (EU acquis)

- Karta Europiane mbi vetëqeverisjen vendore

- Rekomandimet e Komitetit të Ministrave të Këshillit të Europës

- Opinionet e Këshillit Konsultativ të Gjyqtarëve Europiane (CCJE)

- Opinionet e Këshillit Konsultativ të Prokurorëve Europianë (CCPE)

- Studimet e Komisionit Europian për Efiçencën e Drejtësisë (CEPEJ)

- Debati Kushtetues i zhvilluar në Mbledhjet e Komisionit Parlamentar për hartimin e Projekt-Kushtetutës së Republikës së Shqipërisë (dy volume të përgatitura nga prezenca e OSBE-së në Shqipëri)

- Monografi të përgatitura nga specialistë vendas dhe të huaj me rastin e hartimit të Kushtetutës së Republikës së Shqipërisë

- Drejtësia Kushtetuese - Kristaq Traja, Gjyqtar i Gjykatës së Strasburgut

- Kontrolli Kushtetues– Sokol Sadushi

- Ankimi Kushtetues Individual – Arta Vorpsi &amp; Jan BERGMANN

- Ligji nr.76/2016, “Për disa shtesa dhe ndryshime në ligjin nr.8417”, datë 21.10.1998.

- “Kushtetuta e Republikës së Shqipërisë”, e ndryshuar.

- Ligji nr.98/2016, “Për organizimin e pushtetit gjyqësor në Republikën e Shqipërisë”

- Ligji nr.115/2016, “Për organet e qeverisjes së Sistemit të Drejtësisë në Republikën e Shqipërisë”

- Ligji nr.96/2016, “Për statusin e gjyqtarëve dhe prokurorëve në Republikën e Shqipërisë”

- Ligjin nr.99/2016, “Për disa shtesa dhe ndryshime në ligjin nr.8577, datë 10.2.2000 “Për Organizimin dhe Funksionimin e Gjykatës Kushtetuese të Republikës së Shqipërisë”

- Ligji nr.97/2016, “Për organizimin dhe funksionimin e Prokurorisë në Republikën e Shqipërisë”

- Ligjin nr.95/2016, “Për organizimin dhe funksionimin e institucioneve për të luftuar korrupsionin dhe krimin e organizuar”.

 -Udhërrëfyes për Jurisprudencën e Gjykatës Kushtetuese 1998-2023 lidhur me ankimin kushtetues individual

- Komentar - Kushtetuta e Republikës së Shqipërisë – Enver Hasani, Ivan Cukaloviç

-Jurisprudencë Kushtetuese e Republikës Federale të Gjermanisë - Donald P. Kommers

**Të rekomanduara:**

- Textbook on Constitutional & Administrative Law – Brian THOMSON

- Constitutional Laë - Gunther

- Constitutional Faith - Sanford LEVINSON

- The rebirth of democracy (12 constitutions of central and eastern Europe)

- Comperative Government - Jean BLONDE

- The Road to Constitutionalism - A. E. Dick Hoëard

- A Laëyer Looks at the Constitution - Rex E. Lee

- Vështrime të një Juristi për Kushtetutën-Rex E. Lee (Përkthyer nga gjyqtar Petrit Plloçi)

- Separation of Powers: Interpretation Outside the Courts – Louis FISHER

- “After Communism: Devolution in Central and Eastern Europe” – A. E. Dick Howard

- Laë and Practice of the European Convention on Human Rights and the European

- Social Charter-Donna Gomien, David Harris, Leo Zwaak

- Law on the European Convention on Human Rights – HARRIS &amp; O’BOYLE &amp;

- WARBRICK

- The Search for Justice - Joshua ROZENBERG (An Anatomy of the Laë)

- Jurisprudenca Shqiptare-Revistë Juridike

- Tribuna Juridike-Revistë Juridike, Botim i Fondacionit “Për kulturë juridike”

- “Të Drejtat e Njeriut”- Botim i Qendrës Shqiptare të të Drejtave të Njeriut.

- Raporti mbi Studimin e Përqasjes së Legjislacionit Shqiptar me Konventën Europiane të të Drejtave të Njeriut

- E Drejta Parlamentare dhe Politikat Ligjore - Botim i Qendrës së Studimeve Parlamentare

- Jeta Juridike -Revistë Juridike, Botim i Shkollës së Magjistraturës

- Integriteti-Stephen L. CARTER

- Source Book on Public International Law - Tim HILLER

- Governing the New Europe - Jack HAYWARD &amp; Edward C. PAGE

- American Government - James Q. WILSON

- Guide to International Human Rights Practice – Hurst HANNUM

- The Democratic Tradition-Elmar M. HUCKO

- The Challenge of Democracy-Janda – Berry-Goldman

- Sistemet e huaja më të mëdha të së drejtës-Koleksioni LEX (Përkthyer nga origjinali “Grands systemes de droit etrangers”

- Për një Rend Publik Europian-(Vendime të Zgjedhura të Gjykatës Europiane të të Drejtave të Njeriut)

- In Search of Democracy-Stephen K. McDowell &amp; Mark A. Belil.

**3. Vlerësimi**

Ky seksion përmban format e vlerësimit, kriteret e vlerësimit për çdo formë vlerësimi të lidhura me ngarkesën mësimore të kursit dhe ngarkesën studimore për kandidatin, të parashikuar në pikën 4 të këtij Programi.

Vlerësimi i kursit të së drejtës kushtetuese dhe të drejtave të njeriut bëhet në dy forma:

A. Me provim, i cili realizohet në fund të çdo viti akademik, në periudhën 23 maj - 24 qershor 2020, me shkrim dhe është i sekretuar. Hapja e zarfeve me rezultatet dhe krahasimi i tyre me zarfet me emrat e kandidatëve bëhet në mënyrë publike para gjithë kandidatëve, që kanë marrë pjesë në provim. Teza e provimit është e ndarë në dy pjesë: pjesa e parë, që është teorike, me pyetje në formë testi, pyetje përshkruese, diskutime konceptesh, interpretime dispozitash kushtetuese dhe konventore, analiza të problemeve juridike dhe pjesa e dytë, e cila është Praktike dhe ka dy deri në tre kazuse nga jurisprudenca e Gjykatës Kushtetuese dhe ajo e të Drejtave të Njeriut. Totali i tezës së provimit është 70 pikë.

Në ndërtimin e tezës bëhet kujdes që të përfshihen sa të jetë e mundur pjesë të ndryshme nga lënda e trajtuar në kurs gjatë vitit akademik.

B. Vlerësimi i vazhdueshëm bëhet në bazë të rezultateve të arritura nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati.

Gjatë vitit akademik në të drejtën kushtetuese dhe të drejtat e njeriut do të kryhen dy detyra me shkrim individuale dhe/ose në grup..

Pjesëmarrja dhe aktivizimi i kandidatëve në diskutime, ushtrime, zgjidhjet e rasteve praktike, mënyra e diskutimit dhe e debatit shkencor gjatë orëve në auditor, së bashku me dy detyrat me shkrim, do të vlerësohen me gjithsej 30 pikë.

**Shpjegim**:

a) Pedagogët kanë liri akademike të përzgjedhin vetë natyrën e ushtrimeve, detyrave, të punës së pavarur në varësi të natyrës së temës dhe të objektivave mësimorë që kanë vendosur. Po ashtu, pedagogët janë të lirë të zgjedhin numrin e detyrimeve mujore si punë e pavarur me kusht që, ngarkesa mësimore mujore të jetë brenda parametrave të përcaktuara në këtë program.

b) Për rritjen e aftësive praktike kandidatët do të ndjekin mësimin në auditor, ku do të kombinohet prezantimi i pedagogut me punën e pavarur.

c) Produktet e punës së pavarur, prezantimet e ushtrimeve dhe detyrat me shkrim me një ngarkesë mësimore 2 orë do të përgatiten në “word”, me shkrim “Times New Roman”, “Font 12”, “Space Multiple 1.15” dhe do të jenë deri në 1000 fjalë/2 faqe.

d) Detyrat me shkrim, që kërkojnë një ngarkesë mësimore mbi 2 orë, do të kenë një numër fjalësh që do të rritet në mënyrë proporiconale dhe progresive. (për shembull, një detyrë me ngarkesë 3 orë do të jetë me 1500 fjalë).

e) Raportimet me gojë të shoqëruara me prezantime me power point do të jenë deri në 10 slajte për punë të pavarur, si individuale, ashtu edhe në grup.

4. Ngarkesa studimore dhe mësimore

Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të kandidatëve.

Organizimi i kursit për vitin akademik 2023 – 2024 do të jetë me tre grupe (klasa) kandidatësh, me rreth 20 persona secili grup.

**Ngarkesa mësimore vjetore për çdo grup (klase):**60 orë mësimore.

**Viti akademik i ndarë në dy semestra:**

a) Semestri i parë: 15 javë

b) Semestri i dytë: 15 javë

**Ngarkesa mësimore javore për prezantime:** 2 orë/javë /për grup,

**Ora mësimore:** 50 minuta.

**Ngarkesa ditore e pedagogut/kandidatit:** 6 orë (9.00-15.20).

**Ngarkesa javore e pedagogut/kandidatit:**2 orë/javë/grup për të dyja semestrat.

Sasia e orëve mësimore të kryqëzuara me kurset e lëndëve të tjera ku vijnë pedagogët në lëndën “E drejtë kushtetuese”:

a) me lëndën “Arsyetimi dhe shkrimi ligjor” 4 orë në orët e së drejtës kushtetuese;

b) me lëndën “E drejtë civile” 2 orë në orët e të drejtave të njeriut;

TOTALI: 6 orë të kryqëzuara faktikisht, por që nuk llogariten në ngarkesë për pedagogun/kursin mikpritës.

Në dhënien e çdo detyre me shkrim apo ushtrimi me gojë pedagogu do të përpiqet të bëjë një vlerësim paraprak të ngarkesës së punës së kandidatëve për magjistratë për punën e pavarur në auditor dhe/ose jashtë tij, nisur nga tregues/indikatorë që lidhen me:

· orët e punës kërkimore,

· studimin e literaturës së dhënë,

· studimin e praktikës gjyqësore,

· hulumtimet me karakter krahasues nga jurisprudenca e vendeve europiane dhe më gjerë.

· kohën e nevojshme për përgatitjen me shkrim.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

6. Programi mësimor

E DREJTA ADMINISTRATIVE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Prof. asoc. dr. Sokol SADUSHI

**Tabela e përmbajtjes**

[1. Kuadri i përgjithshëm](#_Toc14875953)

[1.1. Përshkrimi i kursit](#_Toc14875954)

[1.2. Objektivi kryesor i kursit](#_Toc14875955)

[1.3. Kryqëzimi me kurse të tjera](#_Toc14875956)

[2. Kursi](#_Toc14875957)

[2.1. Objektivat mësimore](#_Toc14875958)

[2.2. Përmbajtja e kursit](#_Toc14875959)

[2.3. Struktura dhe metodologjia](#_Toc14875960)

[3. Vlerësimi](#_Toc14875962)

[4. Ngarkesa studimore dhe mësimore](#_Toc14875963)

**Kuadri i përgjithshëm**

**Përshkrimi i kursit**

Lënda që përcakton rregullat dhe normat që i zbatohen veprimtarisë së organeve administrative/publike dhe administratës publike në përgjithësi është *e drejta administrative*. Ekzistenca e kësaj lënde i përgjigjet nevojës themelore për të rregulluar dhe kontrolluar veprimtarinë administrative, pa të cilët Shteti (në kuptimin e gjerë) dhe organet administrative/publike në veçanti do të ishin abuzues dhe uzurpues të të drejtave dhe lirive të administruarve.

E drejta administrative, në transformim të thellë në dhjetëvjeçarin e fundit në Shqipëri, në bërthamën e saj, përbëhet nga katër elementë kryesorë: 1) cilat janë organet publike që veprojnë dhe nga cilat norma burojnë ato (burimet e së drejtës administrative dhe organizimi i organeve publike, kështu dallimi administratë shtetërore dhe administratë publike, si dhe identifikimi dhe njohja e organeve të pushtetit qendror, organeve të pushtetit vendor, organeve publike të pavarura, funksionari publik (nëpunësi civil) etj.); 2) në cilën mënyrë këto organe publike veprojnë (cilat janë mjetet juridike me anë të të cilave organet publike veprojnë: akti administrativ, kundërvajtja administrative, akti nënligjor normativ, kontrata administrative, veprimi tjetër administrativ; prona shtetërore dhe prona publike; cilat janë normat që duhen respektuar: parimi i ligjshmërisë, parimi i diskrecionit, parimi i proporcionalitetit etj.; 3) mekanizmat e kontrollit administrativ nëpërmjet procedurës administrative jogjyqësore (procedurës administrative të Kodit të Procedurave Administrative) dhe procedurës administrative gjyqësore (gjykimit administrativ sipas ligjit nr. 49/2012); 4) përgjegjësia e organeve të administratës publike. Sa më sipër, do të trajtohet në dritën e praktikës gjyqësore të vendimeve të Gjykatës Administrative të Apelit dhe të Kolegjit Administrativ të Gjykatës së Lartë.

**Objektivi kryesor i kursit**

Në përfundim të lëndës, me kontrollin e njohurive, kandidatët duhet të jenë në gjendje që të zotërojnë në mënyrë gjithëpërfshirëse, të thelluar dhe shteruese, nocionet, parimet, institutet themelore dhe mekanizmat e së drejtës administrative materiale dhe procedurale (jogjyqësore dhe gjyqësore), dhe t’i vendosin në zbatim ato me qëllim zgjidhjen e çështjeve konkrete me të cilat do të përballen në funksionet e tyre të ardhshme si gjyqtarë ose prokurorë.

**Kryqëzimi me kurse të tjera**

Kursi “**E drejta administrative**” është një nga kurset themelore të formimit fillestar në Shkollën e Magjistraturës. Për gjyqtarët administrativë, sigurisht që është kursi kryesor ku do të bazohen dhe do të themelojnë punën e tyre, por po aq thelbësor është edhe për gjyqtarët e zakonshëm dhe prokurorët që merren posaçërisht me hetimin dhe gjykimin e çështjeve të administratës publike. Kursi mund të kryqëzohet me disa kurse që kanë natyrë të përafërt në vitin e parë të formimit fillestar në Shkollën e Magjistraturës.

Me lëndën “**E drejta kushtetuese dhe të drejtat dhe liritë themelore të njeriut**” mund të ketë kryqëzime sa i përket çështjeve të tilla si: dallimi midis juridiksionit administrativ dhe atij kushtetues, juridiksioni për kontrollin e vlefshmërisë së akteve normative dhe individuale.

Me lëndën “**E drejta civile**” mund të ketë kryqëzim në diskutimin e temave të kontratës administrative, përgjegjësisë së organeve të administratës publike, pronës publike dhe pronës shtetërore, ndërthurja e juridiksionit administrativ me atë civil në rastet e përmbushjes/mospërmbushjes së detyrimeve në një kontratë administrative (sipërmarrje, shitje, koncesioni, qiraje etj.

Me lëndën “**Procedurë civile**” mund të ketë kryqëzim në tema që trajtojnë juridiksionin dhe kompetencën, dallimet midis gjykimit administrativ dhe gjykimit civil dhe shmangien e mosmarrëveshjeve mes tyre.

Me lëndën “**E drejta e punës dhe sigurimeve shoqërore**” mund të ketë kryqëzim në çështje të tilla, si: mekanizmat mbrojtës për nëpunësin civil dhe karakteristikat e gjykimit në Gjykatën Administrative të këtyre çështjeve, në dallim nga gjykimi në gjykatën e zakonshme.

Me lëndën “**E Drejtë e Bashkimit Evropian**” do të ketë kryqëzim në diskutimin e temave te ndikimi i të drejtës së Bashkimit Evropian mbi ligjin vendas në çështje të së drejtës administrative.

Me lëndën “Shkrim dhe arsyetim ligjor” mund të ketë kryqëzim në çështje që lidhen veçanërisht me mënyrën e arsyetimit të vendimit gjyqësor në gjykatën e shkallës së parë.

**Kursi**

**Objektivat mësimore**

Kursi “*E* *drejta administrative*” synon të arrijë objektivat mësimore konkrete në vijim:

***Kuptim***: kandidati duhet të jetë në gjendje që të përthithë në mënyrë integrale, të kuptojë në mënyrë gjithëpërfshirëse, të thelluar dhe shteruese, nocionet, parimet, institutet dhe mekanizmat e së drejtës administrative materiale dhe procedurale (jogjyqësore dhe gjyqësore).

***Analizë juridike***: kandidati duhet të jetë në gjendje të identifikojë faktet juridike të rëndësishme për çështjen përkatëse, të identifikojë problemin juridik të çështjes përkatëse, të identifikojë dispozitivin ligjor të zbatueshëm për çështjen përkatëse, si dhe të identifikojë kontekstin social të çështjes përkatëse dhe ndikimin e tij në zgjidhjen e mosmarrëveshjes.

***Artikulim dhe intelekt juridik***: kandidati duhet të jetë në gjendje të shprehë qartë dhe pa asnjë ekuivok, në mënyrë të arsyetuar dhe argumentuar juridikisht, bazuar në faktet juridike të çështjes përkatëse, opinionin e tij në një vendim gjyqësor administrativ. Në përfundim të kursit, me kontrollin e njohurive, kandidati duhet të jetë në gjendje të arsyetojë me shkrim vendimin gjyqësor administrativ dhe të formulojë qartë dhe në mënyrë shteruese argumentet që çuan në marrjen e vendimit.

***Zbatim i njohurive juridike në raste konkrete***: kandidati duhet të jetë në gjendje të përdorë dhe të vërë në zbatim njohuritë teorike dhe praktike mbi konceptet, parimet, institutet dhe mekanizmat e të drejtës administrative materiale dhe procedurale (jogjyqësore dhe gjyqësore) në situata konkrete.

Objektivat mësimore më sipër aftësojnë magjistratët në kompetencat si vijojnë:

**Kompetenca 1**: Njohuri të thelluara procedurale/materiale, nga jurisprudenca administrative vendase/europiane:

* Të zotërojë njohuri të qarta dhe të thelluara teorike mbi konceptet, parimet dhe institutet kryesore, në të drejtën administrative, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës.
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED etj.).
* Të identifikojë çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative.

**Kompetenca 2**: Aftësim në veprimet/hetimet paraprake dhe përgatitjen e seancës gjyqësore:

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin shoqëror të çështjes.

**Kompetenca 3**: Aftësim në debatin gjyqësor:

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon, ose është i paqartë për fakte dhe këndvështrime me rëndësi për gjykimin, duke ndërtuar strategjinë e pyetjeve dhe ballafaqimeve për të sqaruar mospërputhjet.

**Kompetenca 4**: Aftësim në përgatitjen e akteve dhe marrjen e vendimeve:

* Të vlerësojë kompetencën dhe pranueshmërinë në çështjet civile;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë, duke u mbështetur në përfundimet e arritura, lidhur me çështjet e faktit dhe të ligjit;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështjen konkrete, duke pasur në vëmendje efektin shoqëror të saj;
* Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;
* Të gjejë dhe zbatojë politikën përkatëse në një çështje konkrete.

**Kompetenca 5**: Forcim i vetëdijes shoqërore të magjistratit, integritetit dhe etikës profesionale:

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete, duke pasur në vëmendje efektin shoqëror të saj.

**Kompetenca 6**: Bashkëpunimi, transparenca dhe komunikimi

* Të jetë transparent, duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.

**Përmbajtja e kursit**

Në vijim të këtij programi, në këtë seksion paraqiten në mënyrë të përmbledhur temat që do të trajtohen në kursin përkatës dhe modalitete që lidhen me ngarkesën, metodologjinë, pedagogët, etj. Duke qenë se Shkolla e Magjistraturës është një institucion që ka për mision formimin profesional të magjistratëve, kursi i së drejtës administrative do të jetë i fokusuar më tepër në aspektin e aftësimit praktik të magjistratit. Siç shihet edhe nga përpilimi i objektivave mësimore më sipër, fokusi është aftësimi praktik në nivelet, zbatim, analizë, vlerësim/krijim të Taksonomisë së Bloom-it. Ndaj dhe temat e përzgjedhura do të duhet t’i shërbejnë trajnimit në këto nivele. Modalitete për përmbajtjen e kursit dhe strukturën e tij janë, si më poshtë:

**Temat që do të trajtohen në kursin “E drejta administrative” janë:**

1. Administrata publike dhe administrata shtetërore. Dallimi mes tyre. Veprimtaria administrative. Problematika në praktikën administrative dhe gjyqësore; Parimet e përgjithshme të funksionimit të administratës publike (4 orë);
2. Organet e administratës publike; karakteristikat dhe dallimet nga organet e tjera jo publike; llojet dhe specifika e organeve publike, si dhe e akteve juridike të tyre; Etika në administratën publike; korrupsioni, konflikti i interesave, strukturat përgjegjëse; Kontrolli ndaj administratës: mjetet efektive dhe jo efektive të kontrollit. Mekanizmat alternative të kontrollit (4 orë);
3. Mbrojtja juridike e funksionarit publik sipas Kodit të Punës dhe ligjit “Për statusin e nëpunësit civil”. Zhvillimet e praktikës gjyqësore (4 orë);
4. Procedura administrative; palët në procedurën administrative, fillimi i procedurës administrative, veprimet që kryhen gjatë procedurës administrative; rastet e përfundimit të procedurës administrative. Kundërvajtjet administrative. Procedura e shqyrtimit të tyre (4 orë);
5. Akti administrativ - veçoritë dhe klasifikimi i tij. Elementet e vlefshmërisë/ligjshmërisë së aktit (4 orë);
6. Paligjshmëria dhe pavlefshmëria absolute e aktit administrativ; Dallimi mes tyre; Problematika që shfaqet në praktikën administrative e gjyqësore (4 orë);
7. Dallimi ndërmjet anulimit e shfuqizimit të aktit të paligjshëm dhe të ligjshëm. Problematika që evidentohen në praktikën administrative e gjyqësore (4 orë);
8. Mjetet ligjore administrative. Ankimi administrativ, kundërshtimi administrativ dhe rishikimi. Zhvillimi i praktikës (4 orë);
9. Efektet juridike dhe ekzekutimi i aktit administrativ. Diskrecioni. Diskrecioni. Kontrolli gjyqësor i akteve diskrecionare (4 orë);
10. Prona publike dhe prona shtetërore. Shpronësimi për interesat publikë; Prokurimi publik dhe praktika gjyqësore (4 orë);
11. Kuptimi dhe regjimi juridik i kontratës administrative; Kontratat administrative të posaçme: prokurimet publike; koncesionet; partneritetet publike private (4 orë);
12. Ndikimi i të drejtës evropiane në të drejtën administrative shqiptare (4 orë);
13. Gjykimi në gjykatën administrative të shkallës së pare. Paditë administrative, kompetenca, procedura gjyqësore. Juridiksioni dhe kompetenca, dallimet midis gjykimit administrativ dhe gjykimit civil. Shmangia e mosmarrëveshjeve mes tyre. (4 orë);
14. Apeli administrativ. Gjykimi në Gjykatën Administrative të Apelit; Dallimi ndërmjet juridiksionit të Gjykatës administrative dhe Gjykatës Kushtetuese në kontrollin e vlefshmërisë së akteve normative dhe aktit administrativ individual (4 orë);
15. Rekursi administrativ. Gjykimi në Kolegjin Administrativ të Gjykatës së Lartë
16. Natyra e gjykimit në Gjykatën e Lartë. Njësimi dhe ndryshimi i praktikës gjyqësore (4 orë).

**STRUKTURA DHE METODOLOGJIA**

**Tema:**

1. **Administrata publike dhe administrata shtetërore. Dallimi mes tyre. Kuptimi për veprimtarinë administrative.**
2. **Parimet e përgjithshme të funksionimit të administratës publike. (4 orë)**

Pedagog: Prof. asoc. dr. Sokol Sadushi dhe prof. dr. Eralda Çani

Java e parë dhe e dytë

**Abstrakt/përshkrim i temës**

***Tema e parë*** ka për objekt që të prezantojë magjistratët me përkufizimin dhe përshkrimin e administratës publike, me një përqasje historike, funksionale, organike dhe hapësinore, duke synuar bërjen e dallimit me administratën shtetërore. Kur analizohet pushteti administrativ nuk mund të mos trajtohet edhe pushteti legjislativ i administratës. Gjithashtu, kjo temë prezanton kuptimin për veprimtarinë administrative, thënë ndryshe, mjetet me anë të të cilave veprojnë organet e administratës publike, konkretisht a*kti administrativ, kontrata administrative dhe veprimi tjetër administrativ*.

***Tema e dytë*** ka për objekt që të prezantojë kandidatët me parimet e përgjithshme të funksionimit të administratës publike. Respektimi i këtyre parimeve nga organet administrative është një aspekt thelbësor për ushtrimin në normalitet të veprimtarisë administrative, si dhe një garanci për respektimin e të drejtave dhe lirive themelore të individit.

**Pyetjet vetëstudimore për temën 1:**

1. Si mund të përkufizohet/përshkruhet administrata publike (në një fokus historik, funksional, organik dhe hapësinor)?

2. Cili është dallimi ndërmjet administratës publike dhe administratës shtetërore?

3. A është e mundur që persona të së drejtës private të konsiderohen organe publike?

4. Cilat janë format e veprimtarisë së organeve publike? Në bazë të cilëve kritere përkufizohen?

5. Ligjbërja – një pushtet i natyrshëm apo i deleguar i administratës?

6. A kufizohet pushteti legjislativ i administratës?

7. Si kontrollohet gjyqësisht ky pushtet?

**Pyetjet vetëstudimore për temën 2:**

1. Përse fillon analiza e një veprimi administrativ nga respektimi i parimeve?
2. Cili është dallimi mes rezervës ligjore absolute dhe relative?
3. A zbatohen parimet e përgjithshme tek aktet nënligjore normative?
4. A zbatohen parimet e përgjithshme te kontratat administrative/veprimi tjetër administrativ?
5. A mund të kufizohet e drejta për informim?
6. A respektohen të gjithë elementet e procesit të rregullt ligjor në procedurat administrative?
7. Cilat janë kushtet e përgjegjësisë jashtëkontraktore të administratës publike? Ku dallojnë ato nga kushtet e përgjegjësisë civile jashtëkontraktore?
8. Si kuptohet nxjerrja e përgjegjësisë shtetërore në kuptim të parimit të përgjegjësisë?
9. A ka raste të nxjerrjes së përgjegjësisë shtetërore pa faj?

**Temat kryesore që do të shqyrtohen për temën 1:**

1. Përkufizimi i administratës publike dhe dallimi nga administrata shtetërore.

2. Administrata publike në Republikën e Shqipërisë. Koncepti mbi administratën publike dhe administratën shtetërore. Koncepti i zgjeruar i organeve publike.

3. Veprimtaria administrative e shtetit, si veprimtari juridike e pushtetit. Format e veprimtarisë së organeve publike.

4. Karakteri nënligjor dhe organizues si veçori kryesore e administratës.

5. Pushteti legjislativ i administratës.

6. Natyra juridike e akteve që nxirren nga personat organi publik.

7. Vështrim i përgjithshëm i legjislacionit vendas për të drejtën administrative dhe analizë fillestare e ndikimit të së drejtës administrative të BE-së në atë vendase.

**Temat kryesore që do të shqyrtohen për temën 2:**

* Kuptimi i parimit të ligjshmërisë.
* Parimi i barazisë, proporcionalitetit, objektivitetit.
* Parimi i drejtësisë dhe paanësisë.
* Parimi i bashkëpunimit të administratës me personat privatë dhe parimi i marrjes së vendimeve.
* Parimi i eficencës dhe deburokratizimit; i mospagimit të shërbimit; i mbrojtjes së sekretit shtetëror dhe konfidencialitetit; i kontrollit të brendshëm dhe atij gjyqësor.
* E drejta për informim në procesin administrativ dhe e drejta për informim si e drejtë e kujtdo. Garantimi dhe kufizimet e kësaj të drejte.
* E drejta për konsultim për veprimtarinë administrative me karakter të përgjithshëm.
* Procesi i rregullt në procedurën administrative.
* Parimi i përgjegjshmërisë; Dallimi mes përgjegjësisë jashtëkontraktore të organeve të administratës publike dhe përgjegjësisë civile.
* Kushtet e përgjegjësisë jashtëkontraktore të administratës publike.
* Përgjegjësia vetjake e punonjësve të organeve të administratës shtetërore.
* Llojet e dëmshpërblimit.
* Mirëqeverisja, Miradministrimi.
* Analizë e parimeve të së drejtës administrative nga këndvështrimi i së drejtës administrative europiane.

**Metodologjia:** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike.

**Ushtrim i ndarë në grupe** (mbi pozicionin ligjor të një subjekti privat që kryen funksion/shërbim publik)

*Kazus*

Shoqëria koncesionare (subjekt privat) që është ngarkuar sipas kontratës me detyrën e kolaudimit të automjeteve nuk vlerëson automjetin e subjektit A brenda kushteve teknike; Për rrjedhojë, subjektit A që e ka automjetin si mjetin kryesor me të cilin realizon veprimtarinë tregtare, i shkaktohet një dëm i konsiderueshëm. Ai nuk është dakord me ketë vlerësim negativ të kryer nga koncesionari dhe e kundërshton në gjykatë.

**Pyetje:**

1. A ka të drejtë t’i drejtohet gjykatës?
2. Në se përgjigja është pozitive, në cilën gjykatë ngrihet padia me këtë subjekt privat të së drejtës?
3. Si do të ndërtohet objekti i padisë?
4. Si do të vendos gjykata?

**Ushtrim i ndarë në grupe** (mbi kuptimin e parimit të proporcionalitetit)

*Kazus*

Rrethanat e çështjes:

Ndaj punonjësit të policisë X fillon procedimi disiplinor për shkelje disiplinore që lidhen me:

simpatizimin me qarqe radikale të djathta, përkatësi në këto qarqe dhe mbështetje aktive (Shënim: Në gjermani punonjësit e policisë duhet të udhëhiqen nga parimi i veçantë që lidhet me historinë e Gjermanisë, parimi i besnikërisë ndaj kushtetutës. Në këtë rast, kjo çështje mund të adaptohet me sistemin shqiptar duke thënë se procedimi filloi për dyshimin e shkeljes së parimit të paanësisë politike parashikuar nga legjislacioni shqiptar).

Ekziston dyshimi i arsyeshëm se punonjësi ka marrë pjesë në koncertin e organizuar nga një parti politike zhvilluar në një lokal, dhe kishte në trupin e tij një varëse (shenjë dalluese të partisë politike). Sa më sipër, ishte konstatuar nga policia që kishte ndërhyrë në këtë event, pasi zhurma tejkalonte masat e lejuara. Edhe në të kaluarën ky punonjës kishte rënë në sy për angazhim politik me këtë parti.

Në këto kushte, ndaj tij vendoset:

masa e pezullimit nga detyra,

ulje e përkohshme e pagës në masën 1/5.

Kundër kësaj mase, punonjësi ndjek rrugën administrative, që rezulton e pasuksesshme pasi organi epror lë në fuqi vendimin e organit, dhe më tej i drejtohet gjykatës.

Pretendimet para Gjykatës

Punonjësi pretendon se shenja dalluese e partisë ishte kujtim nga një mik. Pjesëmarrja në një koncert, qoftë edhe e organizuar nga një parti, nuk provon dhe as vërteton anësi partiake; Prandaj nuk ka shkelur rregullat etike-profesionale.

Organi publik argumenton se pjesëmarrja në çdo event tregon orientim politik; është e papranueshme që një polic të marrë pjesë në këto lloj eventesh; kjo kategori punonjësish duhet të tregojë distancim (paanësi politike).

Organi epror që shqyrton ankimin administrativ të punonjësit, konstaton se nga ana e organit, diskrecioni është ushtruar sipas ligjit. Duke pasur parasysh llojin e shkeljes për të cilën dyshohet se e ka kryer dhe faktin që punonjësi ushtron detyrën e veçantë të policit, justifikohet masa e pezullimit nga detyra; punëdhënësi nuk mund të vazhdojë ta mbajë atë në punë pasi marrëdhënia e veçantë e besimit profesional është prishur.

**Pyetje:** Në kuptim të parimit të proporcionalitetit:

1. A është e përligjur masa e marrë ndaj policit? Arsyetoni mbi këtë rast.
2. Si do të arsyetojë gjykata në vendimin e saj?
3. Jepni dispozitivin e vendimit.

**Ushtrim** (me ndarje në grupe pune) Për parimin e përgjegjësisë jashtëkontraktore të organeve të administratës shtetërore.

*Kazus*

Sipas fakteve:

Paditësi E.R, ka qenë duke udhëtuar së bashku me disa persona të tjerë, nga Korça në Tiranë, me automjetin tip Benz, që drejtohej nga shtetasi I.T. Paditësi ishte ulur në vendin pas shoferit. Rreth drekës, ndërsa mjeti po qarkullonte në segmentin rrugor Librazhd–Elbasan, nga shpati i rrugës, është shkëputur një masiv gurësh, duke goditur edhe automjetin. Si rrjedhojë, është thyer xhami pranë paditësit dhe një gur e ka goditur atë në kokë, duke e dëmtuar rëndë. Rezulton se për ngjarjen, Prokuroria e Rrethit Gjyqësor Elbasan, pas verifikimit të shkaqeve të aksidentit, ka vendosur të mos fillojë procedimin penal.

Nga shpjegimet e paditësit dhe Kartela Klinike e spitalit rezulton se paditësi është paraqitur me urgjencë në spital, me diagnozë pranimi “coma cerebrale traumatike” dhe diagnozë klinike dhe përfundimtare “contuzio cerebri, hematoma epidurale F. Dex”. Rezulton se gjendja e pacientit ka qenë e rëndë (gjendje kome), me deformim në kokë dhe hematoma në të dy sytë. Sipas vërtetimit të Kom. Mjekësor të Përcaktimit të Verbërisë, rezulton që enti ka përfituar statusin e të verbrit të grupit të parë dhe nevojën e përkujdesjes së vazhdueshme të një personi.

Pretendimet e palëve:

Për shkak të dëmtimit të shëndetit, duke konsideruar përgjegjës Autoritetin Rrugor Shqiptar për garantimin e sigurisë rrugore, paditësi ka ngritur ndaj këtij të fundit padinë për shpërblimin e dëmit të shkaktuar, duke përcaktuar si të tillë si dëmin pasuror ashtu edhe atë jo pasuror.

Ai ka pretenduar se sipas nenit 4 të ligjit nr. 10164/2009, “Fusha e veprimtarisë së autoritetit është menaxhimi i rrjetit rrugor shtetëror, në përputhje me dispozitat e Kodit Rrugor dhe të këtij ligji.” Rruga, në vendin ku ka ndodhur aksidenti, nuk ka pasur rrjeta mbrojtëse ndaj rrëshqitjes dhe as sinjal vertikal për paralajmërimin e rrezikut, që sipas ligjit të mësipërm dhe Kodit Rrugor janë përgjegjësi e palës së paditur. Pala e paditur është ajo që duhet të garantojë sigurinë publike në qarkullimin në rrugët kombëtare.

Pala e paditur, Autoriteti Rrugor Shqiptar ka kërkuar rrëzimin e padisë duke pretenduar:

Pikësëpari, ajo nuk ka legjitimitet pasiv, për arsye se padia duhej të ishte ngritur ndaj shoqërisë së sigurimit, ku është siguruar automjeti me të cilin udhëtonte paditësi.

Pala e paditur ushtron veprimtarinë në fushën e projektimit dhe prokurimit të ndërtimit të rrugëve, të cilat pasi ndërtohen mirëmbahen nga shoqëri private, që në rastin konkret, ka qenë Shoqëria “UTE” shpk, me të cilën është lidhur kontrata me objekt “Mirëmbajtjen rutinë dhe dimërore, Rruga nacionale Xibrakë – Qafë Thanë, 51 km”. Sipas palës së paditur, nëse kontraktori do të kish përmbushur detyrimin për heqjen e dherave e të gurëve të rëna në rrugë, si dhe për rrëshqitjen e dherave dhe nëse do kish qenë ky shkaku i aksidentit, ngjarja nuk do të kish ndodhur. Përgjegjësia i përket shoqërisë që ka marrë përsipër mirëmbajtjen e rrugës, ku ka ndodhur ngjarja. Megjithatë, sipas palës së paditur ngjarja ka ndodhur për shkak të një fenomeni natyror, siç është rënia e gurit. Në këto rrethana, ajo ka pretenduar edhe se drejtuesi i mjetit ka qenë përgjegjës.

Mbi pretendimin e paditësit se aksidenti ka ardhur si rrjedhojë e mosvendosjes nga pala e paditur të rrjetave anësore të rrugës që pengojnë rrëshqitjet e tokës nga mali në rrugë, është kryer prapësimi se vendosja e këtyre rrjetave është një problem teknik dhe se kjo gjë nuk është parashikuar as në projektin e ndërtimit të rrugës që është kryer nga një shoqëri e huaj dhe fondet për ndërtimin e saj kanë qenë të BERZH dhe jo të shtetit shqiptar. Vendosja e këtyre rrjetave kërkon një investim të madh, që deri tani nuk është miratuar nga Këshilli i Ministrave.

Lidhur me masën e dëmshpërblimit, pala e paditur duke referuar në rregullimet e ligjit nr. 10076/2009 “Për sigurimin e detyrueshëm në sektorin e transportit”, ka pretenduar se duhet të respektohen kufijtë ë përcaktuar për vlerat maksimale të dëmshpërblimeve sipas llojit të dëmit.

**Pyetje:**

1. Si do të përcaktohet ndërgjyqësia?
2. Cili është objekti i padisë?
3. Si do të arsyetojë gjykata?
4. Jepni dispozitivin e vendimit

**Literatura e detyrueshme:**

1. Raste praktike dhe analizë e koncepteve nga pedagogu i lëndës prof. as. dr. Sokol Sadushi.
2. Sadushi, Sokol. “E drejtë administrative procedurale”, Tiranë, 2017.
3. “Pushteti legjislativ i administratës”- artikull i botuar në Revista “Avokatia” nr. 6/2013.
4. Komentar Kodi i Procedurave Administrative (Pjesa shpjeguese mbi parimet e së drejtës administrative).
5. Met-Hasani, Eralda. “Kuptimi i administratës publike sipas legjislacionit të vendit tonë”, Studime Juridike, Fakulteti i Drejtësisë, Universiteti i Tiranës, dhjetor 2007.
6. Çani, E. “Reformimi i legjislacionit për administratën publike. Sfidat dhe perspektiva”, Shteti dhe Drejtësia Shqiptare në 100 vjet pavarësi, Universiteti Europian i Tiranës, maj 2012.

**Literatura e rekomanduar:**

1. Stavileci, Esat. “Nocione dhe parime të administratës publike - aspekte metodologjike dhe shqyrtime krahasimtare”, Prishtinë, 2005.
2. Dobjani, Ermir. “ E drejta administrative”, Emal, Tiranë, 2017.
3. Balbe, Zaganjori, & Padros, Çani (Methasani) ed.s, “Çështje të së drejtës administrative në vështrim krahasues”, botim i Agjencisë Spanjolle AECID në Shqipëri dhe Shkollës së Magjistraturës, Tiranë, 2010.
4. Çani (Methasani), E. “Procesi i rregullt ligjor në procesin administrativ”, Konferencë Shkencore Kombëtare, Departamenti i së Drejtës Publike, Fakulteti i Drejtësisë, Universiteti i Tiranës, 14 shkurt 2011.

**Legjislacion:**

1. Kodi i Procedurave Administrative (1999).
2. Kodi i Procedurave Administrative (2015).
3. Ligji nr. 49/2012, “Për gjykatat administrative dhe mosmarrëveshjet administrative”.
4. Ligji nr. 90/2012, “Për organizimin dhe funksionimin e administratës shtetërore”.

**Jurisprudencë**

1. Vendimi nr. 20, datë 11.7.2006 i Gjykatës Kushtetuese të Republikës së Shqipërisë.
2. Vendimi nr. 29, datë 12-27.01.1995 i Gjykatës Kushtetuese italiane.
3. Vendimi nr. 17, datë 25.7.2008 i Gjykatës Kushtetuese të Republikës së Shqipërisë.
4. Vendimi nr. 12, datë 28.4.2009 i Gjykatës Kushtetuese të Republikës së Shqipërisë.
5. Vendimi nr. 19, datë 9.7.2009 i Gjykatës Kushtetuese të Republikës së Shqipërisë.
6. Vendimi nr. 24, datë 24.7.2009 i Gjykatës Kushtetuese të Republikës së Shqipërisë.

**Tema:**

1. **Organet e administratës publike; karakteristikat dhe dallimet nga organet e tjera jopublike.**
2. **Etika në administratën publike; Konflikti i interesave, strukturat përgjegjëse. Kontrolli ndaj administratës: mjetet efektive dhe joefektive të kontrollit. Mekanizmat alternative të kontrollit. Përgjegjësia politike e administratës shtetërore. (4 orë)**

**Pedagog: Eralda Çani dhe Ardian Dvorani**

Java e tretë dhe e katërt

**Abstrakt/përshkrim i temës**

***Tema 1*** ka për objekt që të prezantojë kandidatët me kuptimin për organin administrativ, si dhe të analizojë organizimin strukturor dhe hierarkik të pushtetit ekzekutiv. Njëkohësisht, një vend të veçantë zë edhe organizimi i qeverisjes vendore mbi bazën e parimeve të decentralizmit dhe të autonomisë lokale, si dhe raporti që ky pushtet krijon me pushtetin qendror.

***Tema 2*** ka për objekt që të prezantojë kandidatët me një ndër çështjet më me rëndësi që lidhet me etikën në administratën publike, me rregullat e sjelljes së nëpunësve të administratës publike, sipas standardeve të kërkuara, me veprimtaritë e jashtme të nëpunësit të administratës publike, reagimin e tij ndaj përfitimeve dhe dhuratave, favoreve, ose çfarëdo përfitimi tjetër dhe vënien në dijeni të publikut për sjelljen që duhet të ketë nëpunësi i administratës publike.

Kjo temë ka për objekt gjithashtu t’i prezantojë magjistratëve se administrata shtetërore është e kontrollueshme në veprimtarinë e saj. Në këtë temë analizohet mënyra e ushtrimit të kontrollit mbi veprimtarinë e saj nga organe të cilave u është ngarkuar ky mision. Pjesë e kësaj teme është dhe përgjegjësia politike që mbajnë organet më të larta të administratës.

**Pyetjet vetëstudimore për temën 1:**

1. A mundet që një person i së drejtës private të cilësohet si organ publik/administrativ? Nëse po, në cilat kushte?
2. A mundet të shqyrtohet nga gjykata administrative mosmarrëveshja e shtetasit me një person juridik privat?
3. Si dallon organi publik nga organi administrativ?

**Pyetjet vetëstudimore për temën 2:**

1. Sa ndikim ka sjellja etike në veprimtarinë administrative?
2. A duhet të angazhohet në një veprimtari të jashtme, që pengon kryerjen e detyrës së tij zyrtare?
3. A lejohet nëpunësi publik që të angazhohet në një veprimtari të jashtme?
4. A është e mundur të shpërblehet nëpunësi publik për veprimtaritë e jashtme, kur ato kanë të bëjnë me detyrat që ai ka kryer në ushtrim të funksioneve të tij, ose janë vazhdimësi e drejtpërdrejtë e tyre?
5. Sa ndikim ka konflikti i interesave në veprimtarinë administrative?
6. Si duhet parandaluar konflikti i interesave në vendimmarrjen administrative?
7. Cilat janë pasojat në vendimmarrjen administrative në rasin e konstatimit të konfliktit të interesit për funksionarin publik?
8. Si konsiderohen aktet administrative në rastin e ekzistencës së konfliktit të interesit?
9. Si kryhet kontrolli i brendshëm në administratë? Si dallon nga kontrolli i jashtëm?
10. Po kontrolli gjyqësor mbi administratën?
11. Deri ku shkon kontrolli gjyqësor mbi administratën?
12. Cili është roli i disa organeve kushtetuese si KLSH, Avokati i Popullit mbi administratën?

**Çështje kryesore që do të shqyrtohen për temën 1:**

1. Kuptimi i organit të administratës publike; karakteristikat dhe dallimet nga organet e tjera; llojet e organeve të administratës; organet monokratike dhe kolegjiale. Entet publike: kuptimi e organizimi i tyre sipas legjislacionit vendas, si dhe organet e Forcave të Armatosura.
2. Koncepti i zgjeruar i organit publik: personat fizikë ose juridikë që i është dhënë me ligj, akt nënligjor ose çdo lloj forme tjetër të parashikuar nga ligji, e drejta e ushtrimit të funksioneve administrative publike.
3. Organet e pushtetit qendror: Këshilli i Ministrave. Organet e Specializuara: Ministrat, Prefekti, drejtuesit e institucioneve të tjera qendrore etj.
4. Enti publik, organ i administratës publike.
5. Organet e qeverisjes vendore: organizimi dhe funksionimi i tyre, njësitë e ndryshme vendore dhe raportet midis organeve të pushtetit vendor; autonomia e pushtetit vendor; Karta e Autonomisë Lokale.
6. Nocioni i kompetencës së organeve publike.

**Çështje kryesore që do të shqyrtohen për temën 2:**

1. Etika në veprimtarinë e administratës publike.
2. Angazhimi i nëpunësit në një veprimtari të jashtme.
3. Rastet e ndalimit dhe të lejimit të angazhimit në veprimtari të jashtme.
4. Shpërblimi i funksionarit publik për këto veprimtari.
5. Koncepti i konfliktit të interesit. Rastet e shfaqjes së tij.
6. Përcaktimi i rregullave, mjeteve, mënyrave, procedurave, përgjegjësive dhe kompetencave për identifikimin, deklarimin, regjistrimin, trajtimin, zgjidhjen dhe dënimin e rasteve të konfliktit të interesave.
7. Konflikti faktik, në dukje, i mundshëm, rast për rasti dhe konflikti i vazhdueshëm i interesit.
8. Kontrolli i brendshëm i administratës; kontrolli i jashtëm i administratës; kontrolli gjyqësor i administratës.
9. Kontrolli i Lartë i Shtetit, Avokati i Popullit: Organizimi e funksionimi; realizimi i kontrollit të veprimtarisë së administratës shtetërore.
10. Përgjegjësia politike e administratës.
11. Mekanizmat e kontrollit të Këshillit të Europës: GJEDNJ dhe vendime me rëndësi për të drejtën administrative. Rëndësia e tyre për të drejtën administrative të vendit tonë.
12. Mekanizmat e kontrollit të Bashkimit Euopian: GJED dhe vendime me rëndësi për të drejtën administrative. Rëndësia e tyre për të drejtën administrative të vendit tonë.

**Metodologjia:** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, diskutim i jurisprudencës kushtetuese.

**Ushtrim (me ndarje në grupe pune)**

*Kazus nr. 1*

AB trashëgimtar ligjor i radhës së parë i të ndjerës G.F., e cila ka vdekur në datë 4.7.2006. Në zbatim të ligjit nr.7501, datë 19.7.1991, “Për tokën”, Komisioni i Ndarjes së Tokës në Orikum, nëpërmjet Aktit të Marrjes së Tokës në Pronësi nr.21846, datë 16.6.1996, i ka kaluar në pronësi të ndjerës, në vendin e quajtur “Nisi” me kufijtë përkatës, në parcelën nr.27, një sipërfaqe toke bujqësore prej 2500 m2 dhe po në të njëjtin vend i ka dhënë në përdorim një sipërfaqe toke prej 2000 m2. Pas azhornimit, parcela nr.27 është regjistruar në Zyrën e Regjistrimit të Pasurive të Paluajtshme me nr.519/6. Pas vdekjes së trashëgimlënëses, të drejtat mbi këto pasuri u kanë kaluar trashëgimtarëve të saj, paditësit AB dhe personave të tretë ...... Me vendimin nr.113, datë 19.12.2007, Agjencia e Kthimit dhe Kompensimit të Pronave ish–Pronarëve Vlorë, i ka njohur të disa subjekteve të tjera pronësinë mbi një sipërfaqe trualli prej 410 m2, në vendin e quajtur “Fusha e Nisisë”, duke u kthyer në natyrë veç të tjerave edhe një sipërfaqe toke prej 5700 m2, në parcelën 519/16. Paditësi, duke pretenduar se sipërfaqja e kthyer të paditurve cenon pronësinë e tij mbi sipërfaqen e tokës së dhënë në pronësi me aktin e marrjes së tokës në pronësi, ka kërkuar anulimin pjesërisht të vendimit nr.113, datë 19.12.2007 të Agjencisë së Kthimit dhe Kompensimit të ish-Pronarëve Vlorë, për pjesën në të cilën është disponuar në lidhje me kthimin e pasurisë për sipërfaqen e përmendur më lart, të cilën paditësi e ka një pjesë në pronësi dhe tjetrën në përdorim.

**Pyetje:**

1. A është Agjencia e Kthimit dhe Kompensimit të ish-Pronarëve organ publik?
2. A bën pjesë konflikti në juridiksionin e Gjykatës administrative?

**Literatura e detyrueshme:**

1. Leksione të përgatitura nga prof. dr. Eralda Çani për: “Kuptimi dhe gjendja juridike e organeve të administratës publike, Këshillin e Ministrave, organet qendrore të specializuara, entet publike, organet e qeverisjes vendore.”

**Ushtrim** (me ndarje në grupe pune) - Praktikë gjyqësore për diskutim.

*Kazus nr. 1*

Nëpunësi D.K. përgjatë ushtrimit të detyrës:

* ka shfaqur mangësi serioze profesionale që evidentohen në nivelin e dobët të memove që harton; i cekët në argumente ligjore, konfuz dhe i paqartë në konkluzione e orientime;
* ka trajtuar çështje jashtë kompetencave të zyrës (drejtorisë) së vet;
* ka një numër të konsiderueshëm çështjesh të pazgjidhura në kohën e kërkuar;
* nuk ka përcjellë të dhënat administrative brenda afateve dhe ato kanë qenë të paplota;
* ka shfaqur qëndrim të pasjellshëm ndaj kolegëve.

**Pyetje/ushtrim**

Gjykoni rastin bazuar në të dhënat e paraqitura.

1. A mendoni se kemi shkelje të ligjit për etikën? Nëse po, cilat janë rregullat e këtij ligji të shkelura në këtë rast?
2. Cili është testi që do të përdoret për arritjen e këtij gjykimi?
3. A përbejnë këto fakte shkak për marrjen e masave disiplinore?
4. Cili është testi që do të përdoret për të konkluduar që ka shkelje etike?
5. Kush vendos nëse sjellja e një nëpunësi është jo e sjellshme?

*Kazus nr. 2*

K.P është punonjëse pranë Drejtorisë së Taksa/tatimeve Vendore në detyrën e inspektorit. Emisioni televiziv X i stacionit televiziv Y me shkresën nr..... prot., datë............ ka dërguar një video filmike të regjistruar në datën........ në të cilën shfaqet K.P dhe P.E në detyrë. Nga video rezulton që P.E ka pranuar ryshfet nga një person gjatë ushtrimit të detyrës në këmbim të të cilit nuk ka vendosur gjobë subjektit të kontrolluar. K.P nuk ka marrë ryshfet, por ka qenë e pranishme së bashku me P.E. Sipas Drejtorit K.P dhe P.E kanë shkelur rëndë ligjin (njëri për marrje ryshfeti e tjetri për mos njoftim të institucionit për ç'kishte ndodhur).

**Pyetje/ushtrim**

1. A gjykoni që faktet justifikojnë gjykimin se kemi shkelje të ligjit për etikën në administratën publike?
2. Gjykoni se ky gjykim është i njëjtë për të dy nëpunësit?
3. A mund të konsiderohet mosveprim i PE-së dhe veprimi i KP-së, në bazë të ligjit nr. 9131, datë 8.9.2003, “Për rregullat e etikës në administratën publike”, si shkelje e rëndë, e cila nuk lejon sipas parimit të mirëbesimit të parashikuar në nenin 153/2 të Kodit të Punës, vazhdimin e marrëdhënieve të punës prej punëdhënësit?

*Kazus nr. 3*

Punonjësja e Drejtorisë Y ka marrë pjesë në mitingun e organizuar nga Partia Politike X ditën e diel, datë. ……. Të nesërmen ajo njoftohet për thyerje të etikës për shkak të pjesëmarrjes në mitingje me karakter partiak në orarin e punës. Të dielën disa prej punonjësve të Drejtorisë Y ishin njoftuar që për shkak të përgatitjes së projektbuxhetit të vitit në vijim duhet të ishin në punë. Punonjësja nuk ishte pjesë e zyrës së buxhetit.

**Pyetje/ushtrim**

1. Arsyetoni, a përbën një situatë e tillë shkelje të etikës? Arsyetoni duke iu referuar edhe parimeve të Kodit të Procedurave Administrative.
2. Si rregullohet detyrimi për paraqitje në punë në legjislacion dhe çfarë rregullash ka lidhur me angazhimet me karakter politik të punonjësve?

*Kazus nr. 4*

Vajza e Zv. Ministrit në Ministrinë MT është aksionere me 10% të aksioneve në Shoqërinë “Ardenica” sh.a.

Kjo shoqëri merr pjesë në tenderin e organizuar nga Bashkia e qytetit BN. Pas një procedure prokurimi të hapur publik, ku morën pjesë edhe kompani të tjera, shoqëria “Ardenica” sh.a paraqiti ofertën më të mirë ekonomike dhe më datë 15.9.2017 Bashkia BN, lidhi kontratën me shoqërinë “Ardenica” sh.a.

**Çështja:**

1. A kemi konflikt interesi në këtë rast? A është e vlefshme kontrata e lidhur megjithëse e lidhur pas një procedure prokurimi të hapur publik?

*Kazus nr. 5*

Kryetari i Bashkisë Y, është njëkohësisht dhe kryetar i KRRT-së, si dhe personi i vetëm që mund të nënshkruajë lejet e ndërtimit.

KRRT shqyrton kërkesën e vëllait të kryetarit të bashkisë për dhënie leje ndërtimi për një pallat banimi, në truallin pronë e trashëguar e kryetarit dhe pjesëtarëve të tjerë të familjes së tij.

**Çështja:**

1. A është kryetari i bashkisë në konflikt interesi në rast se nënshkruan lejen e ndërtimit të dhënë për vëllain e tij?

*Kazus nr. 6*

Shoqëria tregtare „BETA“ sh.p.k. ka një kontratë 5-vjeçare me Bashkinë e qytetit X. Pronar i shoqërisë “BETA” sh.p.k është djali i një nga punonjësve të bashkisë, i cili është specialist në sektorin e ankesave të publikut që merret me protokollimin e ankesave, por jo me shqyrtimin e tyre. Në këtë pozicion pune babai nuk ka pasur asnjë rol në procesin e tenderimit të kontratës së pastrimit.

**Çështja:**

1. A ka konflikt interesi midis punonjësit dhe shoqërisë së pastrimit “BETA” Sh.p.k.?

*Kazus nr. 7*

Zyrtari A.B. është zv. Ministër në Ministrinë X. Vajza i tij e martuar është aksionere në shoqërinë tregtare “Dajti” sh.a. dhe zotëron 21% të aksioneve. Kjo shoqëri merr pjesë në prokurimin publik për ndërtimin e një shkolle në Bashkinë Z.

**Çështja:**

1. A përbën konflikt interesi rasti i sipërpërmendur? Nëse po, analizoni rastin dhe jepni mënyrat e zgjidhjes.

*Kazus nr. 8*

Zyrtari B.N është deputet në Kuvendin e Shqipërisë. Djali i tij i martuar zotëron 14 % të aksioneve në shoqërinë tregtare “DRINI” sh.a. Kjo shoqëri ka aplikuar në tenderin e organizuar nga Drejtoria e Përgjithshme e institucionit X për rindërtimin e ndërtesës.

**Çështja:**

1. A ka kufizim ligjor për pjesëmarrjen e shoqërisë tregtare “DRINI” sh.a. në tenderin e organizuar nga institucioni publik X?

**Praktikë gjyqësore për diskutim**

**Pyetje/ushtrim**

Gjykoni rastin bazuar në të dhënat e paraqitura.

1. Cila është vlera që importuesi duhet të deklarojë pranë autoriteteve doganore për mallrat e importuara për përllogaritjen e vlerës doganore: 1,000 USD apo 950 USD?
2. Cili është shitësi dhe blerësi në këtë transaksion tregtar? A janë blerësi dhe importuesi e njëjta palë? Cili është momenti i përcaktimit të vlerës doganore të mallrave?
3. Cilat prej metodave të vlerësimit doganor gjen zbatim për përcaktimin e vlerës doganore?
4. Përcaktoni bazën e saktë ligjore në Ligjin nr. 102/2014 datë 31.7.2014 Kodi Doganor i Republikës së Shqipërisë dhe Vendimin e Këshillit të Ministrave nr. 651, datë 10.11.2017 “Për dispozitat zbatuese të ligjit nr. 102/2014, ‘Kodi Doganor i Republikës së Shqipërisë’” që gjen zbatim për rastin.

**Literatura e rekomanduar:**

1. Methasani, Eralda. “Disa mendime juridike mbi ligjin nr. 9000, datë 30.1.2003, “Për organizimin dhe funksionim e Këshillit të Ministrave”, Trajtime Juridike, Shkolla e Magjistraturës, Tiranë, tetor 2005.
2. Dobjani, Ermir. “E drejtë administrative”, Emal, Tiranë, 2017.
3. Çani (Met-Hasani), Eralda. “Enti publik, organ i administratës publike si risi në legjislacionin shqiptar dhe doktrinën juridike”, revista “Jeta Juridike” Shkolla e Magjistraturës, Tiranë, mars 2003.
4. Manualet e ILDKPKI-së për konfliktin e interesave.
5. Çani (Methasani), E. “GJEDNJ dhe ndikimi i saj në zhvillimin e të drejtës administrative”.

**Legjislacion:**

1. Kushtetuta e Republikës së Shqipërisë.
2. Kodi i Procedurave Administrative (1999).
3. Kodi i Procedurave Administrative (2015).
4. Ligji nr. 90/2012, datë 27.9.2012, “Për organizimin dhe funksionimin e administratës shtetërore”.
5. Ligji nr. 139/2015, “Për vetëqeverisjen vendore”.
6. Ligji nr.9131, datë 8.9.2003 “Për rregullat e etikës në administratën publike”.
7. Ligji nr.9367, datë 7.4.2005 “Për parandalimin e konfliktit të interesave në ushtrimin e funksioneve publike”.
8. Ligji nr.9049, datë 10.4.2003, “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publikë”.
9. Ligji nr. 8454, datë 4.2.19996, “Për Avokatin e Popullit” dhe ligji nr. 8270, datë 23.12.19977, “Për Kontrollin e Lartë të Shtetit”.

**Jurisprudencë**

1. Vendimi nr. 29/2007 i Gjykatës Kushtetuese.

**Tema: Mbrojtja juridike e funksionarit publik sipas Kodit të Punës dhe ligjit “Për statusin e nëpunësit civil”. Zhvillimet e jurisprudencës gjyqësore. (4 orë)**

**Pedagog: Eralda Çani dhe Altina Nasufi**

Java e pestë dhe e gjashtë

**Abstrakt/përshkrim i temës**

Kjo temë ka për objekt që të prezantojë kandidatëve kuptimin për funksionarin publik (nëpunësin civil) në Republikën e Shqipërisë, pozicionin ligjor të nëpunësit civil, si dhe procedurën që ndiqet për pranimin, karrierën dhe largimin nga shërbimi civil.

Kjo temë synon gjithashtu, identifikimin e dallimit në trajtimin e marrëdhënieve të punës të funksionarit publik që gëzojnë mbrojtje nga ligji “Për nëpunësin civil” dhe Kodin e Punës.

**Pyetjet vetëstudimore:**

1. Cilat janë mënyrat e punësimit në administratën publike?
2. Cilat janë kriteret e cilësimit të statusit të nëpunësit civil?
3. Cilat janë kriteret dalluese në identifikimin e ligjit të zbatueshëm për funksionarin publik?
4. Ndërprerja e marrëdhënieve të punës së funksionarit me akt administrativ, ku përfshihet?

**Temat kryesore që do të shqyrtohen:**

1. Dallimi i shërbimit civil nga marrëdhënie të tjera të punës.
2. Mekanizmat mbrojtës për funksionarët publikë sipas ligjit të zbatueshëm.
3. Kompetenca e gjykatës administrative dhe gjykatës së juridiksionit të zakonshëm.
4. Zbatimi i parimit të procesit të rregullt ligjor, veçanërisht me fokus procedurat disiplinore.

**Metodologjia:** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike.

**Literatura e detyrueshme:**

1. Leksion i përgatitur nga prof. dr. Eralda (Methasani) Çani.
2. Raste të përgatitura nga znj. Altina Nasufi.

**Literatura e rekomanduar:**

1. Çani (Methasani), E. “Marrëdhëniet e punës në administratën publike: analizë e legjislacionit shqiptar”, Qendra AKSES, Shqipëri, Shtëpia Botuese AlbPaper, dhjetor 2009.
2. Dobjani, Ermir. “E drejtë administrative”, Emal, Tiranë, 2017.

**Legjislacion:**

1. Ligji nr. 8549, datë 11.11.1999, “Statusi i nëpunësit civil”.
2. Ligji nr. 152/2013, “Për nëpunësin civil”.

**Tema:**

1. **Procedura administrative, palët në procedurën administrative; fillimi i procedurës administrative, veprimet që kryhen, rastet e përfundimit të procedurës administrative.**
2. **Kundërvajtja administrative. Procedura e shqyrtimit të tyre (4 orë).**

**Pedagog: Sokol Sadushi dhe Eralda Çani**

Java e shtatë dhe e tetë

**Abstrakt/përshkrim i temës**

Kjo temë prezanton kandidatët me të gjithë fazat që nevojiten për zhvillimin e procedurës administrative nga organi publik. Të gjitha ato të drejta e detyrime që u njihen subjekteve të së drejtës dhe që sanksionohen në rregulla të caktuara juridike, kërkojnë të garantohen. Pikërisht, realizimi i tyre në praktikë kryhet nëpërmjet procedurës administrative, në të cilën organi publik mund të nisë një hetim kryesisht ose me kërkesë nga një palë për një çështje të kompetencës së tij deri në përfundimin e saj. Gjatë kësaj teme, analizohen me hollësi të gjitha veprimet që kryhen nga organi publik, parimet mbi të cilat bazohet deri në përfundimin e procedurës administrative.

Në përfundim të procedurës administrative, organi publik ka të drejtë që të marrë masa administrative, në rast se nga hetimi administrativ rezulton se subjekti/personi i hetuar është në shkelje të ligjit. Kjo temë analizon përgjegjësinë administrative të subjekteve, në rast të kryerjes së kundërvajtjeve administrative.

**Pyetjet vetëstudimore për temën e parë:**

1. A ka dallime dhe risi në procedurën administrative, duke ju referuar Kodit të Procedurës Administrative të vitit 1999 dhe Kodit të Procedurës Administrative të vitit 2015?
2. Cilat janë palët në procedurën administrative?
3. Si fillon një procedurë administrative?
4. Si përpilohet kërkesa? Forma dhe përmbajtja e saj.
5. Cilat janë afatet e veprimeve procedurale?
6. A lejohet shtyrja apo rivendosja në afat?
7. Cilat janë subjektet e procedurës hetimore?
8. Cilat janë mjetet e kërkimit të provës?
9. Si bëhet vlerësimi i provës?
10. Kush e ka barrën e provës në hetimin administrativ?
11. Si bëhet njoftimi dhe dëgjimi i palëve?
12. A ka raste kur përjashtohet pala nga e drejta e dëgjimit?
13. Cilat janë rastet e përfundimit të procedurës administrative?
14. Dallimi mes miratimit në heshtje dhe mosveprimit nga organi publik.

**Pyetjet vetëstudimore për temën e dytë:**

1. Cilat norma mund të parashikojnë shkelje që përbëjnë kundërvajtje administrative?
2. Mosrespektimi i procedurave të konstatimit dhe shqyrtimit të kundërvajtjes administrative, a ndikon në ligjshmërinë/pavlefshmërinë e kundërvajtjes?
3. Si bëhet shqyrtimi administrativ dhe gjyqësor i kundërvajtjes administrative?
4. A mundet gjykata të ndryshojë masën e dënimit ?

**Çështjet kryesore që do të shqyrtohen për temën e parë:**

1. Palët në procedurën administrative.
2. Fillimi i procedurës administrative.
3. Forma dhe përmbajtja e kërkesës.
4. Afatet e veprimeve procedurale për palët, shtyrja dhe rivendosja në afat.
5. Pikat e shërbimit me një ndalesë.
6. Subjektet e procedurës hetimore.
7. Hetimi administrativ dhe mjetet e kërkimit të provës.
8. Njoftimi në procedurën administrative.
9. Veprimet që kryhen gjatë procedurës administrative.
10. Parimet që duhet të respektohen gjatë procedurës administrative.
11. Përfundimi i procedurës administrative, si: vendimi përfundimtar, Tërheqja e kërkesës ose heqja dorë prej saj, braktisja, pamundësia në objekt apo qëllim, vdekja e palës, mbarimi i personit juridik, mospagimi i tarifave, miratimi në heshtje.
12. Dallimi mes miratimit në heshtje dhe mosveprimit nga organi publik.

**Çështjet kryesore që do të shqyrtohen për temën e dytë:**

1. Koncepti i kundërvajtjes administrative.
2. Kundërvajtja administrative dhe elementet përbërëse të saj.
3. Klasifikimi i kundërvajtjeve administrative.
4. Procedura e konstatimit dhe të shqyrtimit të kundërvajtjes administrative.
5. Praktika gjyqësore mbi shqyrtimin e kundërvajtjeve administrative.

**Metodologjia:** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike.

**Ushtrim në klasë (i ndarë në grupe me nga 4 studentë)**

Në rast se kërkesa e palës së interesuar për fillimin e procedurës administrative nuk është paraqitur në përputhje me kërkesat e ligjit, cili është roli që luan organi publik në këtë rast?

Në rast se kërkesa nuk i paraqitet organit kompetent por një organi tjetër publik, a konsiderohet se individi e ka humbur të drejtën për tu ankuar, kur ka kaluar afati për paraqitjen e ankimit?

**Ushtrim në grup (mbi heshtjen e organit publik)**

Për përfitimin e një të drejte ligjore, pala i kërkon organit publik nxjerrjen e një akti administrativ shkresor, por ai nuk vepron brenda afatit ligjor të përcaktuar.

1. Si do të veprojë pala në këtë rast?
2. Cilat janë rrugët ligjore kur organi nuk vepron brenda afatit ligjor?
3. Arsyetoni si për rastin kur ligji e parashikon heshtjen administrative ashtu edhe kur nuk e parashikon.

**Detyrë në klasë**

1. Arsyetoni në vendimin e GJL-së nr.00-2011-520 (177), datë 19.4.2011, qëndrimin e mbajtur mbi konstatimin e kundërvajtjes, organin e ngarkuar për shqyrtimin e saj, si dhe mbi rolin që ka gjykata në zgjidhjen përfundimisht të masës së dënimit.
2. Analizoni vendimin e Gjykatës së Apelit Tiranë nr. 2691/2011.
3. Mbi dënimin fiks administrativ - Arsyetoni mbi vendimin e Gjykatës së Apelit Tiranë nr. 1157/2012, si dhe mbi vendimin nr. 13/1997 të Gjykatës Kushtetuese *ne bis in idem në dënimin administrativ.*

**Literatura e detyrueshme:**

1. Leksion dhe raste praktike të përgatitura nga Sokol Sadushi.
2. Sadushi, Sokol. “E drejtë administrative procedurale”, Tiranë, 2017.

**Literatura e rekomanduar:**

1. Komentar Kodi i Procedurave Administrative, Botimet Toena, Tiranë, 2004, Ribotim i plotësuar.
2. Dobjani, Ermir. “E Drejta Administrative”, Emal, Tiranë, 2017.
3. Faskaj (Vokopola), Alma. “Faza vendimmarrëse në procedimin administrativ”, Revista “Tribuna Juridike”, Botim i fondacionit “Për kulturë juridike”, Edicioni 55(4), 2005.
4. Faskaj, Alma. “Pjesëmarrja e palëve në procedimin administrativ”, Revista “Tribuna Juridike”, Botim i fondacionit “Për kulturë juridike”, Edicioni 54(3), 2005.

**Legjislacion:**

1. Kodi i Procedurave Administrative (1999).
2. Kodi i Procedurave Administrative (2015).
3. Ligji nr. 10 279, datë 20.5.2010, “Për kundërvajtjet administrative”.

**Tema: Akti administrativ-veçoritë dhe klasifikimi i tij. Elementet e vlefshmërisë/ligjshmërisë së aktit (4 orë)**

**Pedagog: Sokol Sadushi dhe Eralda Çani**

Java e nëntë dhe e dhjetë

**Abstrakt/përshkrim i temës**

Akti administrativ krijon të drejta dhe detyrime vetëm më vullnetin e organit publik, pa pasur asnjë dhënie pëlqimi nga personi të cilit akti i drejtohet. Kjo temë trajton nocionin e aktit administrativ, këtij mjeti themelor të së drejtës administrative, si dhe elementet thelbësore të vlefshmërisë/ligjshmërisë së aktit.

**Pyetjet vetëstudimore:**

1. Cilat janë kriteret, në mënyrë që një akt i nxjerrë nga një organ publik, të cilësohet si akt administrativ?
2. A është e mundur që një person i së drejtës private të nxjerrë një akt administrativ?
3. Sa ndikon mosrespektimi i elementeve të formës së aktit në vlefshmërinë e tij?
4. Nga dallon akti individual nga akti normativ?
5. Mbi çfarë elementesh duhet të përcaktohet kompetenca?
6. A mund të delegohet nga organi publik e drejta e nxjerrjes së aktit?
7. Si kuptohet kufizimi kushtetues i nenit 118?
8. Po zëvendësimi? A ndodh në çdo rast?
9. A ka dallim ndërmjet spostimit dhe substitucionit të kompetencës?
10. Po procedura? A përbën në çdo rast paligjshmëri, mosrespektimi i procedurës?

**Temat kryesore që do të shqyrtohen:**

1. Kuptimi i aktit juridik administrativ.
2. Forma, përmbajtja, qëllimi i aktit dhe arsyetimi i tij.
3. Veçoritë e aktit administrativ.
4. Dallimi i aktit administrativ nga vendimet gjyqësore.
5. Kriteret për klasifikimin e aktit administrativ.
6. Akti administrativ dobiprurës.
7. Kuptimi për ligjshmërinë e aktit administrativ.
8. Kompetenca, delegimi, zëvendësimi, spostimi, juridiksioni.
9. Procedura që ndiqet për nxjerrjen e aktit juridik administrativ.

**Metodologjia:** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, diskutim i vendimeve gjyqësore.

**Ushtrim (me ndarje në grupe pune) Për aktin administrativ (formën verbale e me shkrim)**

**Ushtrimi nr. 1**

* Organi publik nuk vepron (hesht) për konfirmimin me shkrim të një akti verbal.
* Si do të konsiderohet mosveprimi nga organi publik?
* Me çfarë mjeti juridik do të kundërshtohet?

**Ushtrimi nr. 2.**

Në rast se përmbajtja e tekstit (konfirmimit me shkrim) nuk është në përputhje me aktin verbal, ndërkohë që pala e pranon se organi ka pasur qëllim të jap konfirmim në përputhje me aktin verbal, por konfirmimi është i pasaktë:

* Si do të konsiderohet ky veprim nga organi publik?
* Me çfarë mjeti juridik do të kundërshtohet?

**Ushtrimi nr. 3**

* Organi publik refuzon të konfirmojë me shkrim aktin verbal.
* Si do të konsiderohet ky refuzim nga organi publik?
* Me çfarë mjeti juridik do të kundërshtohet?

**Ushtrimi nr. 4.**

Në rast se përmbajtja e tekstit (konfirmimit me shkrim) nuk është në përputhje me aktin verbal dhe pala pretendon se kjo përmbajtje konsiderohet si një zëvendësim apo anulim/shfuqizim i aktit:

* Si do të konsiderohet ky veprim nga organi publik?
* Me çfarë mjeti juridik do të kundërshtohet?

**Ushtrim në grup**

Në mungesë të ministrit dhe referuar konceptit juridik të zëvendësimit, zëvendësministri nxjer një akt administrativ. Personi i cenuar nga akti administrativ i drejtohet gjykatës administrative me padi.

* Si do të formulohet objekti i padisë?
* Arsyetoni mbi paligjshmërinë e aktit
* Cili do të jetë qëndrimi i gjykatës?

Kryeministri i delegon zëvendëskryeministrit drejtimin e mbledhjes së KM-së, si dhe nënshkrimin e vendimeve përkatëse që do të merren.

* A ka të drejtë ta delegojë këtë kompetencë Kryeministri?
* A mund të drejtojë mbledhjen e KM zëvendëskryeministri?
* Po vendimet që merr KM, a mund t’i nënshkruajë zëvendëskryeministri?

**Literatura e detyrueshme:**

1. Leksion dhe raste praktike të përgatitura nga prof. as. dr. Sokol Sadushi.
2. Sadushi, Sokol. “E drejtë administrative procedurale”, Tiranë, 2017.

**Literatura e rekomanduar:**

1. Komentar Kodi i Procedurave Administrative, Botimet Toena, Tiranë, 2004, Ribotim i plotësuar.

**Legjislacion:**

1. Kodi i Procedurave Administrative (1999).
2. Kodi i Procedurave Administrative (2015).
3. Ligji nr. 49/2012, “Për gjykatat administrative dhe mosmarrëveshjet administrative”.

**Tema: Paligjshmëria dhe pavlefshmëria absolute e aktit administrativ (4 orë)**

**Pedagog: Sokol Sadushi dhe Altina Nasufi**

Java e njëmbëdhjetë dhe e dymbëdhjetë

**Abstrakt/përshkrim i temës**

Kjo temë analizon shkaqet e paligjshmërisë dhe të pavlefshmërisë absolute të aktit administrativ.

**Pyetjet vetëstudimore:**

1. Cenet procedurale të aktit administrativ, a prodhojnë paligjshmëri ose pavlefshmëri absolute?
2. A ka kontradiktë midis neneve 108/a)/ii)/iii) dhe 109/b)/c) të Kodit të Procedurave Administrative (2015) dhe nenit 40/4 të ligjit nr. 49/2012, “Për gjykatat administrative dhe mosmarrëveshjet administrative”?
3. Cili është dallimi i paligjshmërisë me pavlefshmërinë absolute?
4. Sa ndikon në zgjidhjen e çështjes nga gjykata kërkimi që bëjnë palët për paligjshmëri apo pavlefshmëri absolute?

**Temat kryesore që do të shqyrtohen:**

1. Kuptimi për paligjshmërinë dhe dallimi nga aktet administrative absolutisht të pavlefshme.
2. Trajtimi gjyqësor i parregullsive procedurale të aktit administrativ.
3. Kundërshtimi i paligjshmërisë dhe pavlefshmërisë së aktit administrativ.
4. Rastet kur akti është absolutisht i pavlefshëm.
5. Akti administrativ i paligjshëm.
6. Dallimet ndërmjet pavlefshmërisë absolute dhe paligjshmërisë.
7. Mënyra e disponimit nga gjykata në raste të dyzimit në kërkimin e palëve për paligjshmëri apo për pavlefshmëri absolute.

**Metodologjia:** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, diskutim i vendimeve gjyqësore.

**Ushtrim në grup**

Një analizë e vendimit të KQZ-së nr. 836, datë 13.6.2019, mbi konceptin e pavlefshmërisë absolute të aktit.

* Qëndrimi i mbajtur nga Kolegji Zgjedhor me vendimin nr. 12, datë 14.06.2019
* Arsyetoni mbi qëndrimin e mbajtur në vendimet e sipërcituara duke ju referuar ligjit, jurisprudencës gjyqësore e kushtetuese si dhe doktrinës.

**Ushtrim në grup**

Përzgjedhje nga kandidatët e vendimeve gjyqësore për paligjshmëri apo pavlefshmëri absolute dhe diskutimi për to.

**Literatura e detyrueshme:**

1. Leksion dhe raste praktike të përgatitura nga prof. asoc. dr. Sokol Sadushi.
2. Sadushi, Sokol. “E drejtë administrative procedurale”, Tiranë, 2017.

**Literatura e rekomanduar:**

1. Komentar Kodi i Procedurave Administrative, Botimet Toena, Tiranë, 2004, Ribotim i plotësuar.
2. Legjislacion:
3. Kodi i Procedurave Administrative (1999).
4. Kodi i Procedurave Administrative (2015).
5. Ligji nr. 49/2012, “Për gjykatat administrative dhe mosmarrëveshjet administrative”.

**Tema: Dallimi ndërmjet anulimit e shfuqizimit të aktit të paligjshëm dhe të ligjshëm. Problematika që evidentohen në praktikën administrative e gjyqësore. (4 orë)**

**Pedagog: Sokol Sadushi dhe Altina Nasufi**

Java e trembëdhjetë dhe e katërmbëdhjetë

**Abstrakt/përshkrim i temës**

Tema analizon dallimin ndërmjet anulimit dhe shfuqizimit të aktit të paligjshëm, ashtu siç synon të bëj një dallim ndërmjet anulimit dhe shfuqizimit edhe të aktit të ligjshëm.

**Pyetjet vetëstudimore:**

1. A ka dallim ndërmjet konceptit anulim dhe shfuqizim?
2. A përdoren vetëm ndaj akteve të paligjshme?
3. A është e arsyeshme që të anulohet një akt i ligjshëm?
4. A janë të ndryshme këto koncepte, kur përdoren mbi bazë ankimi nga rastet kur organi vepron kryesisht?
5. Si rregullohen pasojat në rastet e përdorimit të dy koncepteve?

**Çështjet kryesore që do të shqyrtohen:**

1. Kuptimi për anulimin dhe shfuqizimin e aktit administrativ.
2. Procedura dhe pasojat e anulimit dhe shfuqizimit.
3. Anulimi dhe shfuqizimi diskrecionar i një akti administrativ të paligjshëm.
4. Anulimi i një akti administrativ të paligjshëm.
5. Shfuqizimi i një akti administrativ të paligjshëm.
6. Afati për anulimin dhe shfuqizimin.
7. Kthimi i pagesave dhe kontributeve, në rastin e anulimit.

**Metodologjia:** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, diskutim i vendimeve gjyqësore.

**Ushtrim në grup**

Në rastin kur pala e interesuar kërkon pavlefshmërinë e një akti administrativ, cili do të jetë objekti i ankimit administrativ :

* Anulim apo shfuqizim i aktit administrativ?

Pasi organi administrativ ka rrëzuar kërkesën e palës për shpalljen e pavlefshmërisë së aktit, si do të ngrihet padia në gjykatë :

* Anulim apo shfuqizim i aktit administrativ?

**Literatura e detyrueshme:**

1. Leksion dhe raste praktike të përgatitura nga prof. asoc. dr. Sokol Sadushi.
2. Sadushi, Sokol. “E drejtë administrative procedurale”, Tiranë, 2017.

**Literatura e rekomanduar:**

1. Komentar Kodi i Procedurave Administrative, Botimet Toena, Tiranë, 2004, Ribotim i plotësuar.

**Legjislacion:**

1. Kodi i Procedurave Administrative (1999).
2. Kodi i Procedurave Administrative (2015).
3. Ligji nr. 49/2012, “Për gjykatat administrative dhe mosmarrëveshjet administrative”.

**Tema: Mjetet ligjore administrative. Ankimi administrativ, kundërshtimi administrativ dhe rishikimi. Zhvillimi i praktikës. (4 orë)**

**Pedagog: Sokol Sadushi dhe Altina Nasufi**

Java e pesëmbëdhjetë dhe e gjashtëmbëdhjetë

**Abstrakt/përshkrim i temës**

Realizimi i kontrollit mbi administratën i shërben mbarëvajtjes së punëve të saj, por dhe është një garanci për mos cenimin arbitrar të të drejtave të shtetasve. Palët kanë të drejtë të ushtrojnë mjetet ligjore administrative ndaj çdo veprimi apo mosveprimi administrativ, nëse pretendojnë se të drejtat apo interesat e tyre të ligjshme cenohen nga ky veprim apo mosveprim.

Mjetet ligjore administrative janë: ankimi administrativ ndaj aktit administrativ; kundërshtimi administrativ ndaj një veprimi tjetër administrativ nën regjimin e së drejtës administrative; si dhe rishikimi, si institut i ri në të drejtën administrative. Analiza e tyre është objekt i kësaj teme.

**Pyetjet vetëstudimore:**

1. Sa mjete ligjore administrative janë?
2. Cili është parakusht për ushtrimin e mjetit ligjor?
3. A duhen shteruar te gjitha mjetet ligjore administrative?
4. A vepron parimi *ne bis in idem* në ushtrimin e kësaj të drejte?
5. A shqyrtohet ligjshmëria apo oportuniteti?
6. Cilat janë dallimet në objekt dhe në regjim juridik të ankimit administrativ, kundërshtimit administrativ dhe rishikimit?
7. A ka efekte juridike të ndryshme ndërmjet ankimit ndaj një veprimi tjetër administrativ, nga ankimi ndaj aktit apo mosveprimit administrativ?
8. Çfarë kërkon pala në rastin e paraqitjes së kundërshtimit administrativ?
9. A zbatohen të gjitha rregullat e ankimit administrativ edhe në rastin e kundërshtimit administrativ?
10. A ka afat të ndryshëm?
11. Po për rishikimin? A veprojnë të njëjtat rregulla si edhe për ankimin administrativ?

**Temat kryesore që do të shqyrtohen:**

1. Natyra e mjeteve ligjore administrative.
2. Format dhe efektet e ankimit administrativ.
3. Procedura e shqyrtimit nga organi kompetent dhe organi epror. Dallimi ndërmjet tyre.
4. Shqyrtimi i ankimit administrativ.
5. Llojet e ankimit administrativ.
6. Ankimi administrativ ndaj aktit administrativ, mosveprimit administrativ dhe një veprimi procedural.
7. Afati i ankimit administrativ.
8. Efektet e ankimit administrativ.
9. Fazat e shqyrtimit të ankimit administrativ.
10. Efektet juridike të ndryshme, por edhe mjete të ndryshme ligjore të një veprimi tjetër administrativ nga akti apo mosveprimi administrativ.
11. Objekti i kundërshtimit administrativ, si risi në legjislacionin administrativ.
12. Fillimi i afatit të kundërshtimit.
13. Rishikimi: një mjet i ri ligjor në procesin administrativ.
14. Paapelueshmëria e aktit administrativ.
15. Efekti *reformatio in pejus* në procesin administrativ sipas KPA-së.
16. Ankimi administrativ dhe padia gjyqësore.

**Metodologjia:** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, diskutim i vendimeve gjyqësore.

**Ushtrim në grup**

Në grupe me 4 studentë :

* fillimisht i japim përgjigje pyetjes nëse janë dy apo tre mjete ligjore administrative?
* Në vijim i përgjigjemi pyetjes nëse duhen shteruar te gjitha mjetet ligjore administrative?
* A nevojitet shterimi i kundërshtimit administrativ?

Nëse përmbajtja e ankimit administrative nuk është e plotë dhe konform kërkesave të nenit 131 të KPA-së:

* Çfarë duhet të bëjë organi publik?
* A duhet rrëzuar ankimi?
* A konsiderohet e arritur e drejta për ankim?

**Ushtrim**

*Kazus*

Y.H i drejtohet Gjykatës Administrative me padi me objekt “Detyrim i DRSSH-së, Tiranë dhe ISSH, t’i njoh pensionin e pleqërisë”. Ajo i është drejtuar Drejtorit të DRSSH-së, Tiranë dhe ISSSH-së me kërkesë me shkrim. Nuk i është dhënë vendim, por një përgjigje refuzuese.

I është drejtuar Gjykatës, pa ju drejtuar më parë Komisionit Rajonal të Ankimeve (KRA) dhe Komisionit Qendror të Ankimeve (KQA), si struktura që shqyrtojnë ankimet, pranë DRSSH-së dhe ISSH-së.

**Pyetje:**

1. A konsiderohet i shteruar ankimi administrativ?
2. Arsyetoni mbi këtë rast.
3. Mbani në vëmendje edhe Vendimin Unifikues të KBGJL-së nr. 1/2010.

**Ushtrim**

1. Arsyetoni mbi konceptin e pezullimit automatik të aktit me paraqitjen e ankimit administrativ.
2. A vepron ky rregull edhe në paraqitjen e padisë në gjykatë?
3. Arsyetoni mbi këtë rast duke ju referuar KPA-së dhe LGJA-së, si dhe qëndrimit që mbahet nga Jurisprudenca e GJEDNJ-së

**Literatura e detyrueshme:**

1. Leksion dhe raste të përgatitura nga prof. asoc. dr. Sokol Sadushi.
2. Sadushi, Sokol. “E drejtë administrative procedurale”, Tiranë, 2017.

**Literatura e rekomanduar:**

1. Komentar Kodi i Procedurave Administrative, Botimet Toena, Tiranë, 2004, Ribotim i plotësuar.

**Legjislacion:**

1. Kodi i Procedurave Administrative (1999).
2. Kodi i Procedurave Administrative (2015).

**Tema:**

1. **Efektet juridike dhe ekzekutimi i aktit administrative.**
2. **Diskrecioni. Kontrolli mbi aktet diskrecionare. (4 orë)**

**Pedagog: Sokol Sadushi dhe Altina Nasufi**

Java e shtatëmbëdhjetë dhe e tetëmbëdhjetë

**Abstrakt/përshkrim i temës**

Akti administrativ ka rregulla të caktuara për hyrjen në fuqi, ekzekutimin, mënyrat e ekzekutimit, pushimin e ankimin. Nga ana tjetër është e domosdoshme të evidentohet edhe dallimi me ekzekutimin e vendimeve gjyqësore. Këto rregulla trajtohen nga kjo temë.

Diskrecioni përbën një nga aspektet më të veçanta të mënyrës se si administrata e ushtron pushtetin e saj në mënyrë të pavarur nga pushtetet e tjera, por të varur nga ligji. Kuptimi për aktet diskreciale si dhe praktika gjyqësore vendase dhe ajo e gjykatave ndërkombëtare do të shtjellohen gjerësisht në këtë temë.

**Pyetjet vetëstudimore për temën 1:**

1. Si bëhet ekzekutimi i një akti administrativ?
2. Në cilin moment bëhet I ekzekutueshëm një akt administrativ individual? Po një akt nënligjor normativ?
3. Si bëhet ekzekutimi i vendimit gjyqësor dhe dallimi nga ekzekutimi i aktit administrative dhe cili është roli që ka organi publik dhe roli i gjyqtarit që merr vendimin.

**Pyetjet vetëstudimore për temën 2:**

1. A është një zgjedhje midis disa zgjidhjeve?
2. A duhet të veprojë organi publik? Si, në çfarë mënyre duhet të veprojë?
3. Devijimi nga praktika, a është tejkalim i diskrecionit?
4. Çfarë janë konceptet e papërcaktuara ligjore?
5. A mund të kontrollohen gjyqësisht?
6. A ndihmon mosarsyetimi i aktit në kontrollin e diskrecionit?

**Çështjet kryesore që do të shqyrtohen për temën 1:**

1. Akti i ekzekutueshëm dhe i paekzekutueshëm.
2. Ekzekutimi vullnetar dhe i detyrueshëm i aktit administrativ.
3. Pezullimi, pushimi dhe ankimi i ekzekutimit.
4. Ekzekutimi i një vendim i gjyqësor.
5. Pozicioni i veçantë i gjyqtarit administrativ.

**Çështjet kryesore që do të shqyrtohen për temën 2:**

1. Koncepti për diskrecionin.
2. Diskrecion nuk është arbitraritet.
3. Arsyetimi i vendimit dhe parimi i proporcionalitetit.
4. Kontrolli gjyqësor i akteve diskreciale.
5. Tejkalimi dhe shpërdorimi i diskrecionit.
6. Koncepte të papërcaktuara ligjore.

**Metodologjia:** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, diskutim i vendimeve gjyqësore.

**Ushtrim**

1. Arsyetoni mbi konceptin e pezullimit automatik të aktit me paraqitjen e ankimit administrativ.
2. A vepron ky rregull edhe në paraqitjen e padisë në gjykatë?
3. Arsyetoni mbi këtë rast duke ju referuar :
4. KPA-së dhe LGJA-së,
5. edhe qëndrimit që mbahet nga jurisprudenca e GJEDNJ-së

**Detyrë**

Analizoni në vendimin nr. 00-2015-3668, datë 3.11.2015 të Kolegjit Administrativ të Gjykatës së Lartë kontrollin mbi diskrecionin.

**Pyetje:**

1. Si e vlerësoni arsyetimin e Gjykatës së Apelit?
2. A mund të konkludojë në rastin konkret gjykata e Apelit mbi paligjshmërinë e vullnetit diskrecionar të ministrit në aktin e nxjerrë?
3. A e ka analizuar Gjykata e Lartë diskrecionin e organit publik dhe kontrollin gjyqësor mbi të?

**Literatura e detyrueshme:**

1. Leksion dhe raste praktike të përgatitura nga prof. asoc. dr. Sokol Sadushi.
2. Sadushi, Sokol. “E drejtë administrative procedurale”, Tiranë, 2017.

**Literatura e rekomanduar:**

1. Komentar Kodi i Procedurave Administrative, Botimet Toena, Tiranë, 2004, Ribotim i plotësuar.

**Legjislacion:**

1. Kodi i Procedurave Administrative (1999).
2. Kodi i Procedurave Administrative (2015).
3. Ligji nr. 49/2012, “Për gjykatat administrative dhe mosmarrëveshjet administrative”.

**Tema:**

1. **Prona publike dhe prona shtetërore. Dallimi mes tyre.**
2. **Prokurimi publik dhe praktika gjyqësore (4 orë).**

**Pedagog: Ardian Dvorani dhe Reida Kashta**

Java e nëntëmbëdhjetë dhe njëzetë

**Abstrakt/përshkrim i temës**

Prona publike dhe prona shtetërore janë objekt i kësaj teme. Ndërsa sendet që janë në pronësi publike janë të patjetërsueshme nga organet publike, sendet në pronësi shtetërore mund të tjetërsohen nga organet publike.

Prokurimi publik është një proces administrativ i pranishëm në çdo institucion të administratës publike si dhe në çdo ent tjetër të rregulluar nga e drejta publike. Duke qenë një proces administrativ i pranishëm në çdo institucion, rrjedhimisht dhe numri i rasteve të kundërshtimit të rregullshmërisë së këtij procesi është i konsiderueshëm. Kjo është dhe arsyeja e numrit të konsiderueshëm të çështjeve të lidhura me procesin e prokurimit, të paraqitura në organin e Prokurorisë dhe në Gjykatë.

Pasur në konsideratë sa më sipër, është shumë e rëndësishme për kandidatët për gjyqtarë dhe prokurorë, të njohin mirë rregullat dhe kontekstin në bazë të të cilave zhvillohet procesi i prokurimit publik, njohuri, të cilat do t’i ndihmojnë në vendimmarrjen e tyre gjatë procesit hetimor ose atij gjyqësor.

Hetimi administrativ i APP-së për verifikimin e ligjshmërisë së procesit të prokurimit. Diskutime nën dritën e praktikës gjyqësore.

Një nga kompetencat e Agjencisë së Prokurimit Publik është kryerja e hetimit administrativ për verifikimin e ligjshmërisë së procedurave të prokurimit publik. Ky hetim është një hetim *ex-post*, i cili synon vlerësojë respektimin e rregullave dhe frymës së ligjit të prokurimit publik, duke synuar efikasitet në menaxhimin e fondeve publike. Në përfundim të hetimit administrativ, APP ka të drejtën e vendimmarrjes përfundimtare në shkallë administrative, vendimmarrje e cila është e kundërshtueshme në gjykatë. Vendimet e gjykatës në këtë drejtim kanë një rol shumë të rëndësishëm për efikasistetin e procesit të prokurimit publik, pasi kanë ndikim të drejtpërdrejtë në edukimin profesional të punonjësve të administratës që ndjekin proceset e prokurimit publik.

Një nga penalitetet kryesore ndaj subjekteve ekonomikë është dhe përjashtimi i tyre nga e drejta për të marrë pjesë në procedura prokurimi për një periudhë deri në 3 vjet. Vendimmarrja për këto raste është kompetencë e Agjencisë së Prokurimit Publik dhe ky vendim mund të ankimohet vetëm në gjykatë. Për këtë arsye, është shumë e rëndësishme të kuptohet procesi, kompetencat, të drejtat dhe përgjegjësitë e të gjitha palëve, si dhe hapat procedurale që ndiqen.

Si në çdo fushë tjetër të së drejtës administrative, vendimet e Autoriteteve Kontraktore janë të ankimueshme. Dy shkallët e para të ankimit janë administrative, kurse në shkallë të tretë, ankimi mund të bëhet në gjykatë. Në këtë kuadër, është shumë e rëndësishme të shpjegohen parashikimet e ligjit të prokurimit publik mbi rastet e ankimeve, legjitimitetin e palëve, llojin e vendimeve që mund të merren në shkallët administrative, afatet kohore etj.

**Objektivat:**

1. Evidentimi i terminologjisë, koncepteve, parimeve dhe teorive më të rëndësishme të përdorura në fushën e prokurimit publik;
2. Diskutimi i rasteve konkrete nën dritën e vendimeve gjyqësore;

**Pyetjet vetëstudimore për temën 1:**

1. Cilat janë dallimet në regjimin juridik të pronës publike dhe pronës shtetërore?

**Pyetjet vetëstudimore për temën 2:**

1. Cilat janë parimet bazë që veprojnë në fushën e prokurimit publik?

**Çështjet kryesore që do të shqyrtohen për temën 1:**

1. Kriteret e pronës publike.

2. Regjimi juridik i pronës publike.

3. Regjimi juridik i pronës shtetërore.

**Çështjet kryesore që do të shqyrtohen për temën 2:**

1. Sistemi i prokurimit publik dhe parimet e tij:
2. Njohja dhe respektimi i parimeve në procesin e prokurimit publik merr një rëndësi të veçantë, pasur në konsideratë që procesi i prokurimit është i lidhur drejtpërsëdrejti me menaxhimin e fondeve publike. Në këtë kuadër merr një rëndësi shumë të madhe parimi i transparencës, i cili shërben si “roje” i zbatimit të parimeve të tjera dhe ligjshmërisë së të gjithë procesit të prokurimit. Në këtë temë do të trajtohen aktorët e sistemit të prokurimi dhe të gjitha parimet mbi të cilin mbështetet procesi i prokurimit, rastet dhe pasojat e mosrespektimit të tyre dhe konkretisht:
3. Aktorët e sistemit të prokurimit publik, Agjencia e Prokurimit Publik, Komisioni i Prokurimit Publik, Autoritetet Kontraktore dhe Operatorët Ekonomikë;
4. Elementët e procesit të prokurimit publik, nevoja për një mall, shërbim, apo punë, fondi publik në dispozicion të Autoritetit Kontraktor për këtë qëllim;
5. Roli dhe rëndësia e parimeve në procesin e prokurimit publik;
6. Rastet e shkeljes së parimeve të prokurimit publik.
7. Kompetencat e Agjencisë së Prokurimit Publik në përjashtimin e operatorëve ekonomikë nga e drejta për të marrë pjesë në procedura prokurimi; Diskutime nën dritën e praktikës gjyqësore.
8. Rastet e përjashtimit.
9. Inicimi i kërkesës për përjashtim.
10. Kompetencat e APP-së.
11. Procesi i rishikimit të vendimeve të Autoriteteve Kontraktore në shkallë administrative dhe ankimi në gjykatë.
12. E drejta për ankim në procesin e prokurimit publik.
13. Afatet e ankimit.
14. Institucionet ku mund të drejtohet ankimi.
15. Shkallët e ankimit.
16. Rastet hetimit administrativ nga APP;
17. Kompetencat e APP-së gjatë hetimit administrativ;
18. Llojet e vendimmarrjes;
19. Ankimimi në gjykatë dhe praktika gjyqësore.

**Metodologjia:** Evidentimi i terminologjisë, koncepteve, parimeve dhe teorive më të rëndësishme të përdorura në fushën e prokurimit publik. Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike. Diskutimi i rasteve konkrete nën dritën e vendimeve gjyqësore;

***RAST STUDIMOR***

Fakte:

Një autoritet kontraktor ka zhvilluar një procedurë prokurimi për të blerë mobilie (tavolina dhe karrige).

Për këtë qëllim janë përgatitur specifikimet teknike sipas nevojave të autoritetit kontraktor, duke përcaktuar ndër të tjera dhe përmasat dhe ngjyrat e tavolinave dhe karrigeve. Kriter vlerësimi është përcaktuar çmimi më i ulët.

Gjatë procesit të vlerësimit të ofertave Komisioni i Vlerësimit, konstaton se operatori ekonomik me çmimin më të ulët, i ka përmasat me ndryshime të vogla (pak më të gjera ose pak më të gjata) se sa përmasat e kërkuara dhe ngjyrat jo për të gjitha pajisjet janë sipas kërkesave të AK-së.

Detyra për studentët (të ndarë në dy grupe):

**Grupi A**

Duke e vënë veten në rolin e Komisionit të Vlerësimit të Ofertave, cili është vendimi që do të merrte, do ta pranonte ofertën që kishte disa ndryshime nga kërkesat e AK-së? Nëse po bazuar në cilat parime? Nëse jo, bazuar në cilat parime?

**Grupi B**

Duke e vendosur veten në rolin e audituesve, cili do të ishte qëndrimi juaj për rastin konkret duhet kualifikuar apo jo ofertuesi në fjalë?

***RAST STUDIMOR***

Fakte:

Një autoritet kontraktor (AK) ka zhvilluar një procedurë prokurimi për mbikëqyrje punimesh.

Pasi ka përfunduar procesin e vlerësimit të ofertave, AK ka shpallur klasifikimin përfundimtar të operatoreve ekonomikë ofertues. Nga dita e shpalljes së klasifikimit, AK ka pritur afatin 7-ditor të ankesës.

Dita e shtatë e afatit të pritjes së ankesave ka rënë në ditë të diele. AK në ditën e tetë (që është ditë e hënë), ka vendosur të shpallë fituesin pasi deri në fund të ditës së shtatë nuk ka pasur asnjë ankesë të paraqitur pranë AK-së.

Po në ditën e tetë (ditën e hënë) pasi AK ka shpallur fituesin, pranë AK paraqitet një ankesë, megjithatë AK nuk e mori në shqyrtim ankesën duke e vlerësuar si ankesë të paraqitur jashtë afatit ligjor.

**Diskutim nga studentet, bazuar ne pyetjet:**

1. A është i ligjshëm vendimi i AK-së për të mos pranuar ankesën?
2. A duhet të kishte vijuar AK me shpalljen e fituesit?
3. Nëse vendimi i AK nuk eshte i drejte, cilat janë mjetet ligjore që mund të përdorë operatori ekonomik, për të mbrojtur interesat e veta?

**Literatura e detyrueshme:**

1. Arrowsmith, S. “Public Procurement: Basic Concepts and the Coverage of Procurement Rules”, Public Procurement Regulation-an introduction; online *at* [*http://ww.nottingham.ac.uk/pprg/documentsarchive/asialinkmaterials/publicprocurementregulationintroduction.pdf*](http://ww.nottingham.ac.uk/pprg/documentsarchive/asialinkmaterials/publicprocurementregulationintroduction.pdf)
2. Kashta, R. “E-procurement system in Albania, impact and lessons learned”, available at [*http://www.ippa.org/IPPC5/Proceedings/Part2/PAPER2-5.pdf*](http://www.ippa.org/IPPC5/Proceedings/Part2/PAPER2-5.pdf)
3. R. Kashta “Corruption and Innovation in the Albanian Public Procurement System”, published in the Academicus International Scientific Journal, nr. 10, 2014.
4. Kashta, R. “The legal competence of the Public Procurement Agency to exclude the economic operators from the right to participate in public procurement procedures; Treatment of this process from the court’ practice”, published at Scientific Journal “Legal Studies” of Laë Faculty, University of Tirana, No.1, 2014

**Praktika gjyqësore shqiptare:**

1. Vendimi nr. 12874/3640/ 2012 Bashkia Këlcyrë kundër KPP-së dhe “Shpresa shpk”.
2. Vendimi nr. 7038, datë 5.7.2012 Gjykata e Shkallës së Parë, Tiranë, “Eurofab” Sh.p.k, v APP.
3. Vendimi nr. 9725, datë 1.10.2013 Gjykata e Shkallës së Parë Tiranë, “H.E.L.D.I” sh.p.k, kundër APP-së.
4. Vendimi nr. 269, datë 17.10.2012, Kolegji Penal i Gjykatës së Lartë.
5. Vendimi nr. 198, datë 12.06.2013, Kolegji Penal i Gjykatës së Lartë.

**Raste nga ECJ:**

1. Çështja C-95/10 Strong Segurança SA v Município de Sintra and Securitas-Serviços e Tecnologia de Segurança ë2011ç ECR I-01865.
2. Çështja C-368/10 European Commission v Kingdom of the Netherlands ECLI:EU:C:2012:284.
3. Çështja C-599/10 SAG ELV Slovensko a.s., FELA Management AG and others v Úrad pre verejné obstarávanie ECLI:EU:C:2012:191.
4. Çështja C-159/11, Azienda Sanitaria Locale di Lecce and Università del Salento v Ordine degli Ingegneri della Provincia di Lecce and Others ECLI:EU:C:2012:817.
5. Çështja C-218/11 Észak-dunántúli Környezetvédelmi és Vízügyi Igazgatóság (Édukövízig), Hochtief Construction AG Magyarországi Fióktelepe, noë Hochtief Solutions AG Magyarországi Fióktelepe v Közbeszerzések Tanácsa Közbeszerzési Döntőbizottság ECLI:EU:C:2012:643.
6. Çështja C-386/11 Piepenbrock Dienstleistungen GmbH & Co. KG v Kreis Düren ECLI:EU:C:2013:385.
7. Çështja C-465/11 Forposta SA and ABC Direct Contact sp. z o.o. v Poczta Polska SA ECLI:EU:C:2012:801.
8. Çështja C-94/12, Sëm Costruzioni 2 SpA and Mannocchi Luigino DI v Provincia di Fermo ECLI:EU:C:2013:646.
9. Çështja C-336/12 Ministeriet for Forskning, Innovation og Videregående Uddannelser v. Manova A/S ECLI:EU:C:2013:647.
10. Çështja C-358/12 12 Consorzio Stabile Libor Lavori Pubblici v Comune di Milano ECLI:EU:C:2014:2063.
11. Çështja C-470/13 Generali-Providencia Biztosito Zrt v Kozbeszerzesi Hatosag Kozbeszerzesi Dontobizottsag ECLI:EU:C:2014:2469.
12. C-538/13 “eVigilo Ltd v Priešgaisrinės apsaugos ir gelbėjimo departamentas prie Vidaus reikalų ministerijos” ECLI:EU:C:2015:166.
13. Përmbledhje dhe analizë e Vendimeve të ECJ në fushën e prokurimit publik “Publication on ECJ”.
14. BRIEF ANALYSIS OF THE CASE LAË OF THE EUROPEAN UNION IN THE FIELD OF PUBLIC PROCUREMENT (ky material do të vihet në dispozicion të studentëve nga Lektori).
15. VENDIME GJYQËSORE TË PËRZGJEDHURA TË GJYKATËS SË DREJTËSISË SË BASHKIMIT EVROPIAN PËR PROKURIMIN PUBLIK (2006-2014) (ky material do të vihet në dispozicion të studentëve nga Lektori).

**Tema: Kuptimi dhe regjimi juridik i kontratës administrative. Kontratat administrative të posaçme: prokurimet publike; koncesionet; partneritetet publike private (4 orë)**

**Pedagog: Ardian Dvorani dhe Reida Kashta**

Java e njëzetë e një dhe njëzetë e dy

**Abstrakt/përshkrim i temës**

Përveç aktit administrativ, kontratat administrative janë një mënyrë tjetër me anë të të cilave administrata publike vepron, me qëllim realizimin e misioneve të saj. Identifikimi i kontratave administrative dhe regjimi juridik i së drejtës publike që i zbatohet atyre është objekt i kësaj teme.

Kjo temë do të analizojë kontratat administrative më kryesore: prokurimet publike; koncesionet; partneritetet publike - private.

**Pyetjet vetëstudimore:**

1. Cilat janë kriteret që cilësojnë një kontratë si administrative dhe që e dallojnë atë nga kontrata e së drejtës private?
2. Cilat janë normat që i zbatohen një kontrate administrative?
3. A mundet gjykata administrative të marrë në shqyrtim vlefshmërinë e një kontrate administrative të miratuar me ligj?
4. Ku qëndron kriteri i dallimit ndërmjet prokurimeve publike, koncesioneve dhe partneriteteve publike private?

**Temat kryesore që do të shqyrtohen:**

1. Identifikimi i kontratës administrative: kriteret e administrativitetit.
2. Kushtet dhe kërkesat e kontratës administrative.
3. Kontrata administrative zëvendësuese.
4. Pavlefshmëria, ndryshimi, prishja apo tërheqja nga kontrata administrative.
5. Kontrata administrative e miratuar me ligj.
6. Prokurimi publik: palët, objekti dhe mënyra e shpërblimit.
7. Koncesioni: palët, objekti, mënyra e shpërblimit të koncesionarit.
8. Partneriteti publik – privat: palët, objekti, mënyra e shpërblimit të partnerit privat.
9. Risku financiar dhe operacional si kriter dallimi.

**Metodologjia:** Ndërveprim dhe shkëmbim mendimesh, pyetje/përgjgije, diskutim i ligjit dhe i teksteve teorike, diskutim i vendimeve gjyqësore.

**Literatura e detyrueshme:**

1. Leksion dhe raste praktike të përgatitura nga prof. asoc. dr. Sokol Sadushi.
2. Sadushi, Sokol. “E drejtë administrative procedurale”, Tiranë, 2017.
3. Dobjani, Erajd. “Traktat teorik dhe praktik i kontratave administrative në të drejtën shqiptare”, Tiranë, 2017.

**Legjislacion:**

1. Kodi i Procedurave Administrative (1999).
2. Kodi i Procedurave Administrative (2015).
3. Ligji nr. 9643, datë 20.11.2006, “Për Prokurimin Publik”.
4. Ligji nr. 125/2013, datë 25.4.2013, “Për koncesionet dhe partneritetin publik privat”.

**Tema: Ndikimi i të drejtës evropiane në të drejtën administrative shqiptare. (4 orë)**

**Pedagog: Sokol Sadushi dhe Eralda Çani**

Java e njëzetë e tre dhe njëzetë e katër

*Kjo temë mund të jetë e ndërthurur me lëndën e të drejtës ndërkombëtare.*

**Abstrakt/përshkrim i temës**

Kjo temë detyron një observim të përgjithshëm për zbatimin e së drejtës europiane në sistemin e brendshëm juridiko-ligjor shqiptar. Ratifikimi, në vitin 2006, i Marrëveshjes së Stabilizim Asociimit ndërmjet Shqipërisë dhe Komuniteteve Europiane dhe vendeve anëtare të tyre (MSA-Ligji nr. 9590, datë 27.7.2006, “Për ratifikimin e marrëveshjes së stabilizim-asocimit”), krijoi detyrime për shtetin shqiptar në fushën e përafrimit të legjislacionit. Nga analiza juridike e nenit 70 të MSA-së, duket se duhet bërë dallimi midis legjislacionit shqiptar brenda agjendës së përafrimit me legjislacionin europian dhe legjislacionit shqiptar jashtë agjendës së përafrimit me legjislacionin europian. Në rastin kur bëhet fjalë për legjislacion që është brenda agjendës së përafrimit, atëherë zbatimi me efektivitet dhe interpretimi i tij në përputhje të plotë me të drejtën europiane, siç interpretohet dhe konceptohet nga GJDBE, është detyrim për shtetin shqiptar, administratën publike shqiptare dhe për gjykatat shqiptare të të gjithë shkallëve dhe rendeve gjyqësore. Në të kundërt, nëse kemi të bëjmë me legjislacion jashtë agjendës së përafrimit, atëherë zbatimi dhe interpretimi i tij në përputhje me të drejtën europiane, siç interpretohet nga GJDBE, nuk përbën detyrim për shtetin shqiptar, administratën publike shqiptare dhe për gjykatat shqiptare të të gjithë shkallëve dhe rendeve gjyqësore. Në të drejtën administrative, nga dispozitat e Neneve 70, 74 dhe 111 të MSA-së, rezulton se vetëm legjislacioni administrativ shqiptar për kontratat publike është pjesë e agjendës së përafrimit me ligjin europian, ndërsa legjislacioni shqiptar për administratën publike nuk hyn në agjendën e përafrimit, por bën pjesë vetëm në agjendën e bashkëpunimit, ku shteti shqiptar mund ta përafrojë, por nuk është i detyruar. Në të drejtën administrative, këto fusha “jo detyruese” të përafrimit kanë qenë parimet e përgjithshme të së drejtës administrative (parimi i ligjshmërisë, parimi i transparencës, parimi i proporcionalitetit, parimi i drejtësisë dhe i paanësisë, parimi i objektivitetit, parimi i barazisë dhe i mosdiskriminimit) si dhe procedura administrative jogjyqësore (procesi i rregull, detyrimi për motivim/arsyetim).

**Pyetjet vetëstudimore:**

1. Çfarë ndodh nëse ligji administrativ shqiptar që rregullon kontratat administrative nuk është në përputhje me të drejtën europiane? E drejta e BE-së, konkretisht direktivat europiane rreth kontratave publike, a mund të zbatohen në mënyrë të drejtpërdrejtë në të drejtën e kontratave administrative shqiptare?
2. A kanë detyrimin gjykatat administrative shqiptare që parimet e përgjithshme të së drejtës administrative t’i interpretojnë në përputhje me jurisprudencën e GJDBE-së? Po të drejtat e mbrojtjes në procedurën administrative jogjyqësore?

**Temat kryesore që do të shqyrtohen:**

1. Legjislacioni i përafrimit sipas MSA-së.
2. Legjislacioni administrativ i përafruar.
3. Gjykata administrative shqiptare dhe e drejta administrative e BE-së.

**Metodologjia:** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, diskutim i vendimeve gjyqësore.

**Ushtrim në grup** (analizë e standardeve të vendosura në vendimet e GJED, duke i krahasuar me legjislacionin shqiptar)

Simmenthal kundër doktrinës Kelseniane.

Një analizë mbi çështjen Simmenthal – 1978.

“Çdo gjykatë kombëtare, në çështje brenda juridiksionit të saj, duhet të zbatojë të drejtën e BE-se dhe të mbrojë të drejtat që kjo e fundit u jep individëve, duke lënë mënjanë çdo dispozitë të legjislacionit të brendshëm, që mund të jetë në kundërshtim me të”.

Kufizimi i ankimit gjyqësor- rasti Jonston.

Johnston kundërshtoi mohimin nga autoritetet e I.Veriut të rinovimit të kontratës të punësimit si oficere policie dhe pretendoi se kishte qenë viktimë e diskriminimit seksual –Direktiva e Trajtimit të Barabartë, nr. 76/207/EEC -9 shkurt 1976.

Masa e mbrojtjes së përkohshme

Standardet e mbrojtjes së përkohshme kundër dëbimit.

Çështja Conka kundër Belgjikës (2002).

Çështja Mamatkulov dhe Askarov kundër Turqisë (2005).

Rishikimi i një akti administrativ- Rasti Kuhne & Heitz

Sipas GJED-së, do të ekzistojë si një detyrim rishikimi i një akti administrativ përfundimtar, kur sipas legjislacionit të brendshëm, autoriteti administrativ ka kompetencë për të rishikuar vendimet përfundimtare.

Ndalimi i “reformatio in pejus”.

Në rastin Heemskerk & SCHAAP, GJED është shprehur se ndalimi i “*reformatio in pejus*” mund të zbatohet edhe në rastet e BE-së.

Vendimet paraprake të GJED-së neni 267 i TFBE-së.

Gjykatat kombëtare kanë të drejtën për të referuar paraprakisht çështjen, në lidhje me vlefshmërinë dhe interpretimin e të drejtës së BE-së, në GJED.

Kundërshtimi i akteve jo përfundimtare- çështja Borelli.

Kur një akt administrativ i të drejtës vendase cenon të drejtat, që individit i rrjedhin nga e drejta e BE-së, ai ka të drejtë të kundërshtoje ligjshmërinë e këtij akti para një gjykate kombëtare, pavarësisht rregullit procedural të brendshëm, që e ndalon kundërshtimin.

Shqyrtimi ex officio- Van Schijndel

Nëse një gjykatë kombëtare, konstaton në një gjykim se, e drejta e BE është e zbatueshme, detyrohet të lërë mënjanë një rregull kombëtar procedural që e pengon atë nga shqyrtimi, edhe pse palët në proces nuk e kanë pretenduar.

**Literatura e detyrueshme:**

1. Leksion dhe raste të përgatitura nga prof. asoc. dr. Sokol Sadushi.
2. Sadushi, Sokol. “Gjykata Administrative dhe Kontrolli Ligjor mbi Administratën”, Botimet Toena, Tiranë, 2014, fq. 84-117.
3. Dobjani, Erajd. “Traktat teorik dhe praktik i kontratave administrative në të drejtën shqiptare”, Botimet Emal, Tiranë, 2017, fq. 105-115/587-614/762-766.
4. E. Alimehmeti, F. Caka, “Reflektime mbi zbatimin e të drejtës së Bashkimit Evropian në fazën e para-anëtarësimit të vendeve kandidate, në perspektivën e Shqipërisë dhe vendeve të rajonit”, Revista Juridike Shkencore “Jeta Juridike”, Nr. 3, Viti XVI, Tiranë, Shtator 2015, fq. 7-26.
5. R. Kashta (Shahollari), “Impact of European Union public procurement legislation on the Albanian public procurement system”, Disertacion për mbrojtjen e gradës shkencore “Doktor”, Fakulteti i Drejtësisë, Universiteti i Tiranës, Dipartimento di Giurisprudenza, Universita’ degli Studi di Torino, Tiranë, 2015.
6. E. Puto, “Challenges for public administrations of candidate states regarding EU laë and Costanzo obligation”, publikuar në “EU Administrative Laë and its Impact on the Process of Public Administration Reform and Integration into the European Administrative Space of South East European Countries”, SEELS Netëork, Skopje, October 2014, fq. 29-37.
7. E. Alimehmeti, E. Puto, “Sistemi ligjor dhe mbrojtja gjyqësore në BE, Cikël leksionesh”, Tiranë, 2014.
8. Gjykata Kushtetuese, vendimet: nr. 24, datë 24.7.2009 (V – 24/09); nr. 3, datë 05.02.2010 (V – 3/10); vendimi nr. 48, datë 15.11.2013 (V-48/13); nr. 14 datë 21.03.2014 (V-14/14).
9. Vendim unifikues i Kolegjeve të Bashkuara të Gjykatës së Lartë, nr. 1, datë 17.1.2011, Arta Kokoshi.
10. Vendim i Kolegjit Civil të Gjykatës së Lartë Nr. 00-2011-47 (22), datë 11.01.2011/19.1.2011, Shoqëria “Profil BSA”, Shoqëria “A & V Gas” Sh.a.
11. Vendim unifikues të Kolegjeve të Bashkuara të Gjykatës së Lartë Nr. 2, datë 27.03.2012, Filip Rroco etj., kundër Aleksandër Miraj.
12. Vendim Kolegji Administrativ i Gjykatës së Lartë, Nr. 00-2015-315 (42), datë 23.01.2015, Shoqëria “Marketing and Distribution” Sh.p.k kundër Komisioni i Prokurimit Publik/Ministria e Brendshme.
13. Vendim i GJDBE-së, çështja C-12/86, datë 30.9.1987 “Meryem Demirel v. Stadt Schëäbisch Gmünd”.

**Legjislacion:**

1. Ligji nr. 9590, datë 27.7.2006, “Për ratifikimin e Marrëveshjes së Stabilizim-Asocimit”.
2. Kodi i Procedurave Administrative (2015).

**Tema:**

1. **Gjykimi në gjykatën administrative të shkallës së parë: paditë administrative, kompetenca, procedura gjyqësore.**
2. **Juridiksioni dhe kompetenca, dallimet midis gjykimit administrativ dhe gjykimit civil. Shmangia e mosmarrëveshjeve mes tyre. (4 orë)**

**Pedagog: Sokol Sadushi dhe Altina Nasufi**

Java e njëzet e pesë dhe njëzetë e gjashtë

**Abstrakt/përshkrim i temës**

Rëndësia e veprimtarisë së administratës publike, si për nga kompetenca e gjerë për të rregulluar marrëdhënie ekonomiko-sociale, ashtu edhe për nga fuqia e pushtetit që i është dhënë administratës publike, bën të nevojshme ekzistencën e kundërpeshave, në mënyrë që administrata publike të mos veprojë pa u kontrolluar dhe pa u ndëshkuar dhe në mënyrë që imperativi i parimit të ligjshmërisë të respektohet.

Kontrolli gjyqësor, si një nga llojet apo mënyrat e kontrollit që i bëhet veprimtarisë së administratës publike, duhet të kuptohet si një kontroll përputhshmërie i veprimeve administrative (akte administrative, kontrata administrative dhe veprime të tjera administrative) me normat konventore, kushtetuese dhe ligjore në fuqi. Ky kontroll është ai që në doktrinën juridike quhet rishikimi gjyqësor ose kontrolli i ligjshmërisë. Kjo temë analizon procedurën administrative gjyqësore, thënë ndryshe, gjykimin administrativ.

Kompetenca e gjykatës administrative orientohet nga zgjidhja e mosmarrëveshjeve juridike, që lindin për shkak të veprimeve administrative, ndërhyrjeve të paligjshme ose mosveprimeve të autoriteteve publike. Jo vetëm individi përballë autoritetit publik apo kërkesat që paraqiten nga organet administrative ndaj individit, por edhe përballja e vetë organeve administrative me njëri-tjetrin, janë pjesë e kompetencës lëndore të gjykatave administrative.

**Pyetjet vetëstudimore:**

1. Si paraqitet padia?
2. Si bëhet vlerësimi administrativ?
3. Si kryhen veprimet përgatitore?
4. Si kryhet sigurimi i padisë?
5. Cilat janë llojet e padive administrative?
6. Cilat janë parimet e gjykimit administrativ?
7. Cilat janë kriteret e kompetencës së gjykatës administrative?
8. Cilat janë veçoritë e gjykimit administrativ në raport me procedurën civile?
9. Juridiksion apo kompetencë?
10. Çfarë përfshihet në kompetencën e gjykatave administrative?
11. Çfarë është juridiksioni relativ?
12. Çfarë është juridiksioni origjinal?
13. Si kuptohet kompetenca e kufizuar?
14. Si zgjidhen mosmarrëveshjet e kompetencave ndërmjet gjykatave?

**Temat kryesore që do të shqyrtohen:**

1. Paraqitja e padisë.
2. Llojet e padive administrative.
3. Parimet e gjykimit administrativ.
4. Veprimet përgatitore.
5. Njoftimi.
6. Seanca gjyqësore.
7. Sigurimi i padisë.
8. Procedura gjyqësore administrative në shkallë të parë.
9. Vendimi gjyqësor.
10. Kompetenca e gjykatave administrative.
11. Kompetenca tokësore (juridiksioni relativ).
12. Kompetenca lëndore (juridiksioni origjinal).
13. Kompetenca e kufizuar.
14. Mosmarrëveshjet e kompetencave ndërmjet gjykatave.

**Metodologjia:** Ndërveprim dhe shkëmbim mendimesh, pyetje/përgjgije, diskutim i ligjit dhe i teksteve teorike, diskutim i vendimeve gjyqësore.

**Ushtrim në grup**

*Kazus nr. 1*

Gjykata administrative e shkallës së parë refuzon të nxjerr çështjen jashtë juridiksionit gjyqësor. Pala e paditur e ankon çështjen në Gjykatën e Lartë në bazë të nenit 9 të LGJA-së.

**Pyetje:**

1. A ka të drejtë të ankohet në Gjykatën e Lartë për këtë rast?
2. Analizoni anët e përbashkëta/dallimet me nenin 59 të KPC-së.
3. Analizoni rastin konkret.

*Kazus nr. 2*

Pala e paditur, organi publik nuk zbaton urdhërimin e dytë të gjykatës për të paraqitur provat deri në 5 ditë para seancës gjyqësore. Referuar nenit 26 të LGJA-së, Gjykata vendos gjobë ndaj titullarit të organit publik. Organi publik i paraqet provat një ditë para fillimit të seancës gjyqësore.

**Pyetje:**

1. A ka të drejtë organi publik për të paraqitur provat një ditë para seancës?
2. Çfarë do të vendosë gjykata? Arsyetoni mbi këtë rast.

**Ushtrim në grup**

*Kazus*

Gjykata administrative e shkallës së parë, që në veprime përgatitore merr vendim për nxjerrjen e çështjes jashtë juridiksionit, me arsyetimin se paditësi nuk ka shteruar ankimin administrativ. Pala ankohet në Gjykatën e Lartë sipas nenit 9 të LGJA-së.

**Pyetje:**

* A ka të drejtë gjykata të marrë një vendim të tillë në këtë fazë.
* Si do të shprehet Kolegji Administrativ ?

**Literatura e detyrueshme:**

1. Leksion dhe raste praktike të përgatitura nga prof. asoc. dr. Sokol Sadushi.
2. Sadushi, Sokol. “Gjykata administrative dhe kontrolli ligjor mbi administratën: një vështrim krahasues mbi drejtësinë administrative”, Tiranë, 2014.
3. Dobjani, Erajd. “Kontrolli gjyqësor mbi veprimtarinë administrative”, pjesa 2, në manualin me bashkautorë Dobjani, Ermir., Toska, Elsa., Puto, Erlir. “E Drejta Administrative, Kontrolli mbi administratën publike”, Tiranë, 2013.

**Literatura e rekomanduar:**

1. Sadushi, Sokol. “E drejtë administrative procedurale”, Tiranë, 2017.
2. Komentar i Kodit të Procedurave Administrative, Botimet Toena, Tiranë 2004, Ribotim i plotësuar.
3. Kondi, Thimjo. “Shqyrtimi gjyqësor i ligjshmërisë së akteve administrative”, Trajtime Juridike, Tiranë, 2002.
4. Caka, Bashkim. “Shqyrtimi gjyqësor i veprimtarisë administrative”, Komentar i Kodit të Procedurave Administrative, IPLS, Tiranë, 2003.

**Legjislacion:**

1. Kodi i Procedurave Administrative (2015).
2. Ligji nr. 49/2012, “Për gjykatat administrative dhe mosmarrëveshjet administrative”.

**Tema:**

1. **Gjykimi në Gjykatën Administrative të Apelit.**
2. **Dallimi ndërmjet juridiksionit të Gjykatës administrative dhe Gjykatës Kushtetuese në kontrollin e vlefshmërisë së akteve normative dhe aktit administrativ individual. (4 orë)**

**Pedagog: Ardian Dvorani dhe Altina Nasufi**

Java e njëzet e shtatë dhe njëzetë e tetë

**Abstrakt/përshkrim i temës**

E drejta për apel vlerësohet si mundësi e çdokujt për të pasur mjete të caktuara procedurale, për të kundërshtuar në një gjykatë më të lartë vendimin e dhënë nga një gjykatë më e ulët, duke i garantuar të drejtën për t’u përballur me drejtësinë në të gjitha nivelet e saj.

E drejta për apel është një e drejtë procedurale, por që shërben për të mbrojtur një të drejtë të natyrës substanciale. Kërkesat procedurale të ankimit janë, para së gjithash, në funksion të aksesit që duhet të kenë individët për të ushtruar efektivisht ankimin ndaj vendimit gjyqësor. Kjo temë analizon procedurën e gjykimit në apel.

Raporti ndërmjet kontrollit të kushtetutshmërisë dhe të ligjshmërisë së normës juridike është një çështje e diskutueshme për doktrinën dhe jurisprudencën gjyqësore. Në një shtet demokratik të së drejtës, për të bërë të mundur sigurimin e epërsisë së Kushtetutës, shqyrtimi i kushtetutshmërisë së normës juridike nuk mund të bëhet duke e përjashtuar kontrollin e ligjshmërisë nga juridiksioni i Gjykatës Kushtetuese. Nga ana tjetër, kontrolli i ligjshmërisë së normës juridike nuk përjashtohet nga juridiksioni i gjykatës administrative.

**Pyetjet vetëstudimore:**

1. A kufizohet e drejta për apel?
2. Cilat janë llojet e ankimit?
3. Si është forma dhe përmbajtja e ankimit?
4. Cili është afati për paraqitjen dhe shqyrtimin e ankimit?
5. Mbi cilat shkaqe ligjore paraqitet ankimi?
6. Ku qëndron raporti ndërmjet paligjshmërisë dhe pakushtetutshmërisë?
7. A mund të shqyrtohet vlefshmëria e një akti individual nga Gjykata Kushtetuese?
8. A mund të shqyrtohet vlefshmëria e një akti normativ nga gjykata administrative?
9. Si shmanget konflikti juridiksional ndërmjet juridiksionit të Gjykatës Kushtetuese dhe Gjykatës Administrative të Apelit?

**Temat kryesore që do të shqyrtohen:**

1. Koncepti mbi të drejtën për një apel dhe kufizimi i tij.
2. Llojet e mjeteve të ankimit.
3. Forma dhe përmbajtja e ankimit.
4. Afati për paraqitjen dhe shqyrtimin e ankimit.
5. Shkaqet ligjore të ankimit.
6. Shkeljet e rënda procedurale.
7. Konstatimi i gjendjes faktike në mënyrë jo të plotë dhe të gabuar.
8. Zbatimi i gabuar i ligjit material.
9. Raporti ndërmjet paligjshmërisë dhe pakushtetutshmërisë.
10. Qëndrimi ndaj kushtetutshmërisë dhe ligjshmërisë së aktit – si shkak për konfliktin e juridiksionit ndërmjet gjykatave.
11. Dallimi ndërmjet aktit individual dhe normativ si orientim për ndarjen e juridiksioneve.
12. Juridiksioni i gjykatës administrative të shkallës së parë për të shqyrtuar vlefshmërinë e akteve individuale të organeve kushtetuese.
13. Juridiksioni i Gjykatës Kushtetuese për të shqyrtuar vlefshmërinë e një akti individual.
14. Shqyrtimi i dekretit të Presidentit të Republikës nga gjykata administrative.
15. Shmangia e konfliktit juridiksional si detyrë e çdo gjykate.

**Metodologjia:** Ndërveprim dhe shkëmbim mendimesh, pyetje/përgjgije, diskutim i ligjit dhe i teksteve teorike, diskutim i vendimeve gjyqësore.

**Ushtrim në grup**

*Kazus*

Individit i është nxjerr një urdhër nga Drejtoria Rajonale e Tatimeve (njoftim detyrimi) për të kryer një pagesë të caktuar, nisur nga një rregull që është vendosur me udhëzim të Ministrit të Financave. Individi nuk i drejtohet Gjykatës Administrative të Shkallës së Parë me padi për shfuqizimin e njoftimit tatimor, por i drejtohet me padi Gjykatës Administrative të Apelit me objekt shfuqizimin e udhëzimit të Ministrit të Financave që ka vendosur disa rregulla mbi mënyrën e pagimit të tatimit nga subjektet privat.

**Pyetje:**

* A legjitimohet individi, në këtë rast, të kundërshtoj në Gjykatën Administrative të Apelit Udhëzimin e Ministrisë së Financave si një akt normativ?
* Si do të vendosë Gjykata Administrative e Apelit?

**Ushtrim në grup**

*Kazus*

Në kuptim të nenit 131 të Kushtetutës, një shoqatë që mbron interesat e kontabilistëve i drejtohet Gjykatës Kushtetuese për shfuqizimin si antikushtetues të një vendimi të KM-së.

Në të njëjtën kohë, kjo shoqatë, referuar nenit 10, pika 2/b të LGJA-së, i drejtohet edhe Gjykatës Administrative të Apelit me objekt shfuqizimin si të paligjshëm të këtij akti normativ.

**Pyetje**

1. A legjitimohet t’i drejtohet Gjykatës Kushtetuese?
2. A legjitimohet t’i drejtohet gjykatës Administrative të Apelit?
3. Si do të veprojnë gjykatat në këto raste?

**Literatura e detyrueshme:**

1. Leksion dhe raste praktike të përgatitura nga prof. asoc. dr. Sokol Sadushi.
2. Sadushi, Sokol. “Gjykata administrative dhe kontrolli ligjor mbi administratën: një vështrim krahasues mbi drejtësinë administrative”, Tiranë, 2014.
3. Sadushi, Sokol. “E drejtë administrative procedurale”, Tiranë, 2017.

**Legjislacion:**

1. Kodi i Procedurave Administrative (1999).
2. Kodi i Procedurave Administrative (2015).
3. Ligji nr. 49/2012, “Për gjykatat administrative dhe mosmarrëveshjet administrative”.

**Tema:**

1. **Rekursi administrativ. Gjykimi në Kolegjin Administrativ të Gjykatës së Lartë.**
2. **Natyra e gjykimit në Gjykatën e Lartë. Njësimi dhe ndryshimi i praktikës gjyqësore. (4 orë)**

**Pedagog: Sokol Sadushi dhe Ardian Dvorani**

Java e njëzetë e nëntë dhe tridhjetë

**Abstrakt/përshkrim i temës**

E drejta për rekurs vlerësohet si mundësi e çdokujt për të pasur mjete të caktuara procedurale, për të kundërshtuar në Gjykatën e Lartë vendimin e dhënë nga Gjykata e Apelit, duke i garantuar të drejtën për t’u përballur me drejtësinë në të gjitha nivelet e saj.

Kërkesat procedurale të rekursit janë, para së gjithash, në funksion të aksesit që duhet të kenë individët për të ushtruar efektivisht ankimin ndaj vendimit gjyqësor. Kjo temë analizon procedurën e gjykimit në Kolegjin Administrativ të Gjykatës së Lartë.

Ridimensionimi kushtetues i Gjykatës së Lartë, si autoriteti që siguron njësimin dhe zhvillimin e praktikës gjyqësore, ndihmon në orientimin e gjykatave dhe të praktikantëve të së drejtës për të shmangur dilemat në mënyrën e kuptimit dhe interpretimit të ligjit dhe në realizimin e vendimmarrjeve gjyqësore të drejta.

Vendimet njësuese janë gjithashtu një mekanizëm i rëndësishëm për të shmangur mbingarkesën e Gjykatës së Lartë nga rekurset e panevojshme, por edhe për të ulur ndjeshëm numrin e çështjeve të prapambetura që kanë mbetur pa u shqyrtuar në vite.

**Pyetjet vetëstudimore:**

1. A kufizohet e drejta për rekurs?
2. Si është forma dhe përmbajtja e rekursit?
3. Cili është afati për paraqitjen dhe shqyrtimin e rekursit?
4. Mbi cilat shkaqe ligjore paraqitet rekursi?
5. Cili është ndryshimi mes vendimit njësues dhe praktikës gjyqësore?
6. A kërkohet të shtrohen domosdoshmërisht çështjet nga rekursuesi për të arritur një vendim njësues nga Gjykata e Lartë?
7. A mundet Gjykata e Lartë kryesisht të shtrojë çështje për njësim apo duhet të kërkohet nga pala në rekurs?

**Temat kryesore që do të shqyrtohen:**

1. Koncepti mbi të drejtën për rekurs dhe kufizimi i tij.
2. Forma dhe përmbajtja e rekursit.
3. Afati për paraqitjen dhe shqyrtimin e rekursit.
4. Shkaqet ligjore të rekursit.
5. Shkeljet e rënda procedurale.
6. Konstatimi i gjendjes faktike në mënyrë jo të plotë dhe të gabuar.
7. Zbatimi i gabuar i ligjit material.
8. Si mund të shtrohet çështja për njësim?
9. Natyra e çështjeve që shtrohen për njësim.
10. Domosdoshmëria për të kryerjen e njësimit apo vijueshmëria e qëndrimeve të konsoliduara në vendimmarrjen gjyqësore?
11. Procedura e nisjes dhe e shqyrtimit të një çështje për njësim.
12. Pozicioni që kanë palët dhe pjesëmarrësit e tjerë të ftuar në procedurat njësuese.
13. Natyra juridike e një vendimi njësues

**Metodologjia:** Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, diskutim i vendimeve gjyqësore.

**Ushtrim në grup**

*Kazus nr. 1*

Në bazë të nenit 9 të LGJA-së, pala paraqet një ankim në Kolegjin Administrativ kundër vendimit të Gjykatës Administrative të Shkallës së Parë që ka nxjerr çështjen jashtë juridiksionit gjyqësor.

Pretendimi i ankuesit është se Gjykata Administrative e Shkallës së Parë, në fazën e shqyrtimit të çështjes (ende nuk është marr vendimi për shqyrtimin e provave) nuk duhet ta nxjerr çështjen jashtë juridiksionit, por të vendos mospranimin e padisë.

**Pyetje:**

1. Si duhet të shprehet KAGJL-ja për këtë rast?

*Kazusi nr. 2*

Pretendimi i ankuesit në ankimin sipas nenit 9 të LGJA-së është se Gjykata Administrative e ka refuzuar nxjerrjen e çështjes jashtë juridiksionit me arsyetimin se është marrë vendimi për shqyrtimin e provave.

**Pyetje:**

1. Si duhet të shprehet KAGJL-ja për këtë rast?

**Literatura e detyrueshme:**

1. Leksion dhe raste praktike të përgatitura nga prof. asoc. dr. Sokol Sadushi.
2. Sadushi, Sokol. “Gjykata administrative dhe kontrolli ligjor mbi administratën: një vështrim krahasues mbi drejtësinë administrative”, Tiranë, 2014.
3. Sadushi, Sokol. “E drejtë administrative procedurale”, Tiranë, 2017.

**Legjislacion:**

1. Kodi i Procedurave Administrative (1999).
2. Kodi i Procedurave Administrative (2015).
3. Ligji nr. 49/2012, “Për gjykatat administrative dhe mosmarrëveshjet administrative”.
4. Praktika gjyqësore e Gjykatës së Lartë.

**Vlerësimi**

**Vlerësimi i lëndës të së drejtës administrative bëhet në dy forma:**

*Vlerësimi i vazhdueshëm*

Vlerësimi vjetor i lëndës, i cili bëhet me provim dhe realizohet në muajt maj – qershor, në fund të çdo viti akademik. Provimi zhvillohet me shkrim dhe është i sekretuar.

Totali i pikëve të vlefshme për vlerësimin e kandidatëve për çdo lëndë në fund të vitit do të jetë 100 pikë gjithsej:

1. 40 pikë do të jetë vlerësimi i vazhdueshëm;

2. 60 pikë do të vlerësohet provimi i lëndës.

Gjatë procesit të vlerësimit të vazhdueshëm, do të analizohen detyrat e kursit, esetë, projektet e dhëna për t’u përgatitur me shkrim, aktivizimi, oratoria apo logjika e arsyetimit në diskutimin interaktiv etj. Për vlerësimin përfundimtar do të përgatitet teza, e cila është e ndarë në katër pjesë: pjesa e parë përmban shtjellimin vetëm të disa koncepteve bazë të së drejtës administrative; pjesa e dytë përmban një shtjellim teorik të çështjes konkrete; pjesa e tretë ka kazusin, me disa pyetje të cilave u duhet dhënë përgjigje në kuptimin e zgjidhjes së çështjes dhe pjesa e katërt përmban një test me zgjidhje alternative, ose një vendim gjyqësor për të cilin duhet bërë një analizë mbi pyetjet që shtrohen.

**Ngarkesa studimore dhe mësimore**

Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të kandidatëve. Normalisht, ngarkesa mësimore (pra ngarkesa e pedagogut) nuk pasqyrohet në programet mësimore. Kjo për faktin e thjeshtë se programi mësimor hartohet kryesisht për kandidatin. Ngarkesa mësimore e pedagogut është çështje administrative e institucionit.

7. Programi mësimor

E DREJTA E BASHKIMIT EUROPIAN

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Erjon Muharremaj

**Tabela e përmbajtjes**

**Tabela e përmbajtjes**

[1. Kuadri i përgjithshëm](#_Toc14875953)

[1.1. Përshkrimi i kursit](#_Toc14875954)

[1.2. Objektivi kryesor i kursit](#_Toc14875955)

[1.3. Kryqëzimi me kurse të tjera](#_Toc14875956)

[2. Kursi](#_Toc14875957)

[2.1. Objektivat mësimore](#_Toc14875958)

[2.2. Përmbajtja e kursit](#_Toc14875959)

[2.3. Struktura dhe metodologjia](#_Toc14875960)

[3. Vlerësimi](#_Toc14875962)

[4. Ngarkesa studimore dhe mësimore](#_Toc14875963)

**Kuadri i Përgjithshëm**

* 1. **Përshkrimi i Kursit**

E Drejta e Bashkimit Europian është lënda që shpjegon parimet bazë, kuadrin institucional dhe katër liritë themelore të Bashkimit Europian (BE). Ky kurs synon të thellojë informacionin e kandidatëve për magjistratë së pari në lidhje me kuadrin ligjor dhe atë institucional, ndarjen horizontale dhe vertikale të pushteteve në BE dhe marrëdhënien midis rendit ligjor kombëtar me legjislacionin (*acquis*) e Bashkimit Europian. Një vend të rëndësishëm në këtë kuadër zë analiza e natyrës dhe zbatimit të parimeve të epërsisë, efektit të drejtpërdrejtë dhe parimit të proporcionalitetit, parime të zhvilluara nga jurisprudenca e Gjykatës së Drejtësisë së Bashkimit Europian (GJDBE). Gjithashtu, parimi i subsidiaritetit, përgjegjësia e shteteve, mbrojtja e të drejtave themelore të shtetasve të BE, do të jenë pjesë e analizës teorike dhe praktike gjatë këtij kursi. Duke qenë se parimet kryesore të rendit juridik të BE-së do të analizohen përmes jurisprudencës së GJDBE-së, një temë e veçantë do i dedikohet funksionimit të kësaj gjykate dhe llojeve të veçanta të padive që mund të ngrenë shtetet anëtare, institucionet e BE-së dhe shtetasit europianë.

Në pjesën tjetër të kursit, analiza do të përqendrohet në katër liritë themelore të BE-së: lëvizja e lirë e mallrave, personave, liria e vendosjes dhe ofrimit të shërbimeve dhe lëvizja e lirë e kapitalit. Të gjitha këto do të analizohen nën perspektivën e jurisprudencës së GJDBE-së dhe do të ndërlidhen edhe me detyrimet e Marrëveshjes së Stabilizim-Asociimit që ka lidhur Shqipëria me Bashkimin Europian.

* 1. **Objektivi kryesor i kursit**

Objektivi kryesor i këtij kursi është të njohë kandidatët për magjistratë me jurisprudencën e GJDBE mbi parimet themelore të së drejtës së BE (epërsia, efekti i drejtpërdrejtë, proporcionaliteti etj.), rendin juridik, kuadrin institucional dhe katër liritë themelore të BE. Në përfundim të këtij kursi, kandidatët për magjistratë do të jenë në gjendje të orientohen lehtësisht mbi precedentët kryesorë të BE lidhur me parimet, institucionet dhe katër liritë. Kandidatët për magjistratë do të kenë mundësi të aftësohen mbi motorët e kërkimit të BE për gjetjen e rasteve të reja, të zhvillojnë analizën dhe arsyetimin juridik për zgjidhjen e rasteve dhe të familjarizohen se si GJDBE ka interpretuar terma të caktuar të Traktatit.

* 1. **Kryqëzimi me kurse të tjera**

Kursi ‘E Drejta e Bashkimit Europian’ kryqëzohet me disa kurse të tjera në Shkollën e Magjistraturës.

Me lëndën **“E drejta administrative”,** kryqëzohet në temat që lidhen me të drejtën administrative europiane dhe hapësirën administrative Europiane.

Me lëndën **“Të Drejtat e Njeriut”** kryqëzohet në temat:

Zbatimi i të drejtave të njeriut nga Bashkimi Europian në perspektivën e Gjykatës Europiane të të Drejtave të Njeriut (çështja Bosphorous, etj.) si edhe zbatimi i të drejtave të njeriut brenda Bashkimit Europian nga GJDBE (çështja Strauder, Melloni, Taricco, Karta e Bashkimit Europian për të Drejtat Themelore, etj.).

Me lëndën **“E drejta e mjedisit dhe mekanizmat ligjorë për mbrojtjen e mjedisit”,** kryqëzohet në temat që lidhen me:

* jurisprudencën e Gjykatës së Drejtësisë të Bashkimit Europian (GJDBE) për çështjet mjedisore;
* përafrimin e legjislacionit mjedisor shqiptar me *acquis* e Bashkimit Europian dhe zbatimin e tij.

1. **Kursi**
   1. **Objektivat mësimore**

*Në këtë seksion zbërthehet objektivi kryesor në objektiva konkrete mësimore. Për sa i përket kompetencave që synojnë të përforcojnë këto objektiva mësimore, ka dy qasje. Në qasjen e parë kompetencat nuk listohen në programin e kursit, ndërsa në qasjen e dytë kompetencat listohen në program. Pavarësisht përqasjes së zgjedhur duhet të mbahet parasysh se kompetencat janë në qendër të vëmendjes të pedagogëve që hartojnë programin, pasi ato përcaktojnë objektivat mësimore.*

**Objektivat mësimore**

Për të arritur objektivin kryesor (shih 1.2 Objektivi Kryesor i Kursit), kursi synon të arrijë objektivat konkrete mësimore në vijim:

1. **Kuptim**

Pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet kryesore të të Drejtës së Bashkimit Europian.

1. **Zbatim**

Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të të Drejtës së Bashkimit Europian në situata faktike. Në përfundim të kursit, ai është në gjendje:

1. Të gjendje të këtë njohuri mbi Bashkimin Europian dhe ndarjen e kompetencave midis këtij entiteti dhe shteteve anëtare;
2. Të kuptojë mënyrën si ndërvepron rendi ligjor i BE-së me të drejtën e brendshme dhe parimet e epërsisë, efektit të drejtpërdrejtë dhe proporcionalitetit;
3. Të kuptojë parime të tjera bazë si: parimi i subsidiaritetit, transparencës, përgjegjësisë së shteteve;
4. Të jetë në gjendje të analizojë jurisprudencën e GJDBE-së dhe të kryejë kërkime të pavarura për të drejtën e BE-së.
5. **Analizë**

Pjesëmarrësi është në gjendje të identifikojë faktet relevante dhe të analizojë kornizat ligjore dhe të formojë një opinion të bazuar mbi të gjitha të dhënat relevante. Në përfundim të kursit, ai/ajo është në gjendje të:

* identifikojë qartë kuadrin institucional dhe ligjor të Bashkimit Europian;
* të orientohet mirë me jurisprudencën e GJDBE-së për ndarjen e kompetencave, parimet themelore;
* të identifikojë bazën ligjore për zgjidhjen e çështjeve të ndryshme, të analizojë, citojë jurisprudencën relevante dhe të arrijë të zgjidhë çështjet gjyqësore që i paraqiten.

1. **Vlerësim/krijim**

Pjesëmarrësi është në gjendje të shprehë opinionin e tij/saj qartë në një vendim gjyqësor të arsyetuar dhe argumentuar. Në përfundim të kursit, ai/ajo është në gjendje:

* të dijë të zhvillojë në mënyrë analitike një analizë të kuadrit ligjor dhe institucional europian;
* të analizojë dhe arsyetojë zgjidhjen e një çështjeje të mundshme, duke përdorur drejt bazën ligjore dhe jurisprudencën e GJDBE-së;
* të formulojë shkurt dhe përmbledhtazi argumentet që çuan në marrjen e vendimit.

**Kompetencat/aftësitë**

Kompetencat që përforcohen me këto objektiva mësimore janë:

Tema A: Njohuri të thelluara procedurale/materiale, nga jurisprudenca europiane.

* Të zotërojë njohuri të qarta dhe të thelluara teorike mbi konceptet, parimet dhe institutet kryesore në të drejtën europiane, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës.
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore europiane dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJDBE, GJEDNJ).
* Të identifikojë çështjet ligjore që ngrihen në një situatë faktike, të përcaktojë bazën ligjore të saj, të identifikojë dhe të jetë i vetëdijshëm për synimet legjislative.

Tema B: Aftësim në veprimet/hetimet paraprake dhe përgatitjen e seancës gjyqësore.

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, etj.)
* Të përcaktojë kontekstin dhe jurisprudencën e lidhur me çështjen.

Tema C: Aftësim në debatin gjyqësor.

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin, duke ndërtuar strategjinë e pyetjeve dhe ballafaqimeve për të sqaruar mospërputhjet.

Tema D: Aftësim në përgatitjen e akteve dhe marrjen e vendimeve.

* Të vlerësojë kompetencën dhe pranueshmërinë në çështjet europiane.
* Të shprehë qartë dhe saktë, me një gjuhë të përshtatshme dhe të kuptueshme nocionet themelore.
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe kur është e nevojshme, të heqë dorë prej saj.
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete.
* Të aftësohet për përgatitjen e një vendimi të strukturuar dhe të argumentuar qartë, duke u mbështetur në përfundimet e arritura, lidhur me çështjet e faktit dhe të ligjit.

Tema F: Bashkëpunimi, transparenca dhe komunikimi.

* Të shtrojë për diskutim çështje që mund të lidhen me mosmarrëveshje të ndryshme midis kolegëve.
* Të identifikojë çështje dhe të kontribuojë në marrjen e vendimeve kolegjiale.
* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale.
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.
  1. **Përmbajtja e kursit**

E drejta e Bashkimit Europian synon t’u ofrojë kandidatëve për magjistratë njohuri praktike lidhur me legjislacionin e Bashkimit Europian. Ky kurs përbëhet nga dy pjesë. Në njërën pjesë analizohet kuadri ligjor dhe institucional i BE. Në këtë pjesë, kandidatët për magjistratë do të kenë mundësinë të kuptojnë ndarjen e kompetencave vertikale dhe horizontale të BE, kompetencat eksplicite dhe implicite të Bashkimit, si edhe parime të tjera administrative: si subsidiariteti, proporcionaliteti etj. Një vend të veçantë do të marrë edhe analiza se si integrohet e drejta europiane me rendin ligjor kombëtar të shteteve anëtare, por edhe atë ndërkombëtar. Në këtë kuadër do të analizohet parimi i epërsisë dhe efektit të drejtpërdrejtë, duke mos u ndalur vetëm tek konceptet bazë të zhvilluar nga jurisprudenca e viteve 1960, por duke marrë rastet më të fundit të GJDBE dhe duke analizuar se si kanë evoluar këto parime.

Në pjesën tjetër të këtij kursi do të analizohen katër liritë themelore të BE, të cilat përbëjnë katër liritë e tregut të përbashkët europian. Integrimi Europian lindi si një integrim ekonomik dhe njohuritë mbi fazat e integrimit ekonomik dhe elementët e këtij procesi janë të domosdoshme për të kuptuar në tërësinë e saj ndërtesën europiane, si edhe arsyen e shumë reformave në vite. Integrimi ekonomik europian, ka kaluar në katër faza: zona e tregtisë së lirë, bashkimi doganor, tregu i përbashkët dhe bashkimi ekonomik. Bashkimi ekonomik është një treg i përbashkët i krijuar midis shteteve që sot formojnë bashkimin Europian, të cilat me marrëveshje vendosin të unifikojnë edhe politika të caktuara, si p.sh. politikën monetare, strukturore, rajonale, të konkurrencës, apo atë bujqësore. Nuk mund të kuptohet bashkimi ekonomik, apo i quajturi ndryshe ‘tregu unik’, pa kuptuar dimensionin dhe mënyrën e funksionimit të tregut të përbashkët. Për këtë arsye, tregu i përbashkët dhe katër liritë themelore të tij: liria e qarkullimit të mallrave, personave, shërbimeve dhe kapitalit zënë një vend të rëndësishëm në kuadrin e paraqitur në këtë kurs, duke i krijuar kandidatit për magjistrat një pamje të qartë të hapave konkretë për integrimin, si edhe të vështirësive praktike nëpër të cilat ai ka kaluar. Fillimisht, analiza përgjatë këtij kursi do të ndalet në një vështrim retrospektiv të rrethanave historike të fillimit të bashkëpunimit europian dhe do të shqyrtohet në mënyrë kronologjike progresi i reformave të realizuara në mbi shtatë dekada. Më pas, do të kalohet në një analizë individuale të lirive të Tregut të Përbashkët, duke i parë nën perspektivën e jurisprudencës së GJDBE, si edhe reformave të ndryshme të hartuara nga Komisioni Europian.

Me rëndësi praktike paraqitet edhe analiza e Marrëveshjes së Stabilizim Asociimit dhe neneve përkatëse të kësaj marrëveshjeje që garanton lëvizjen e lirë të mallrave, personave, shërbimeve dhe kapitalit në zonën e tregtisë së lirë të krijuar midis Shqipërisë dhe Bashkimit Europian, në këtë fazë të para-aderimit.

Përgjatë këtij kursi do të zhvillohen orë praktike, ku kandidatët do të zhvillojnë orën e mësimit nëpërmjet prezantimit të kërkimit të tyre shkencor, analizës së kazuseve dhe debateve doktrinore.

Temat që do të trajtohen në kursin “**E drejta e Bashkimit Europian**” janë si vijon:

* Rendi juridik i Bashkimit Europian, raporti me të drejtën e shteteve anëtare dhe të drejtën ndërkombëtare. (Erjon Muharremaj, 4 orë);
* Kuadri Institucional i Bashkimit Europian. (Erjon Muharremaj, 4 orë);
* Gjykata e Drejtësisë së Bashkimit Europian dhe mbrojtja gjyqësore në BE. Mbrojtja gjyqësore në gjykatat kombëtare të shteteve anëtare të BE-së. (Erjon Muharremaj, 4 orë);
* Mbrojtja e të drejtave dhe lirive themelore në BE. (Erjon Muharremaj, 4 orë);
* Lëvizja e lirë e personave në BE. Shtetësia e Bashkimit Europian. (Erjon Muharremaj, 4 orë);
* Integrimi i Shqipërisë dhe Ballkanit Perëndimor në Bashkimin Europian. Marrëveshja e Stabilizim Asociimit Shqipëri-BE. (Aida Bushati, 4 orë);
* Liria e vendosjes dhe ofrimit të shërbimeve. (Aida Bushati, 4 orë);
* E drejta e konkurrencës së Bashkimit Europian: ndalimi i marrëveshjeve të fshehta dhe i abuzimit me pozitën dominuese në treg. Ndihma shtetërore. (Aida Bushati, 4 orë);
* Lëvizja e lirë e mallrave në BE. (Fjoralba Caka, 4 orë).
  1. **Struktura dhe metodologjia**

*Në këtë seksion zbërthehet përmbajtja e kursit* ***për çdo javë****.*

* **Tema 1: Rendi juridik i Bashkimit Europian, raporti me të drejtën e shteteve anëtare dhe të drejtën ndërkombëtare. (4 orë)**
* **Abstrakt/përshkrim i temës:**
* Kjo temë ka për objekt që të prezantojë kandidatët për magjistratë me instrumentet ligjorë të Bashkimit Europian. Ata do të njihen me aktet kryesore si rregulloret, direktivat, vendimet, opinionet dhe rekomandimet, karakteristikat kryesore të këtyre akteve dhe fuqinë e tyre juridike. Pjesë e rëndësishme e kësaj teme është edhe mënyra se si integrohet e drejta e BE në rendin ligjor të shteteve kombëtare dhe raporti me marrëveshje të tjera ndërkombëtare.
* **Pyetjet vetëstudimore**:

1. Cili është raporti i marrëveshjeve ndërkombëtare që lidh BE dhe shtetet anëtare me rendin juridik europian?

* **Temat kryesore që do të shqyrtohen**:

1. Instrumentet juridikë të Bashkimit Europian.
2. Parimi i epërsisë, efekti i drejtpërdrejtë dhe përgjegjësia e shteteve.
3. Marrëveshjet ndërkombëtare në raport me të Drejtën Europiane: si GATT, WTO, rezolutat e OKB dhe si integrohen marrëveshjet e tjera ndërkombëtare në rendin juridik Europian.

* **Metodologjia:**

1. Metoda Sokratike. Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu kjo metodë do të përdoret për të nxitur debate dhe stimulimin e të menduarit kritik.

2. Skema dhe diagram. Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.

3. Kazuse/Çështje. Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetikë.

* **Tema 2: Kuadri Institucional i Bashkimit Europian. (4 orë)**
* **Abstrakt/përshkrim i temës:**
* Kjo temë ka për objekt që të prezantojë kandidatët për magjistratë me institucionet kryesore të Bashkimit Europian, mënyrën e tyre të funksionimit dhe evoluimin e tyre. Pjesë e kësaj teme do të jetë edhe ndarja e pushteteve dhe kompetencave, parimi *kompetenz-kompetenz,* ndarja vertikale dhe horizontale e pushteteve dhe kompetencat implicite të BE. Të gjitha këto parime do të shihen bazuar në jurisprudencën e Gjykatës së Drejtësisë së Bashkimit Europian.
* **Pyetjet vetëstudimore:**

1. Cilat janë kompetencat implicite dhe eksplicite të BE?
2. Si është ndërtuar struktura institucionale e BE?
3. Cila është procedura legjislative në BE?

* **Temat kryesore që do të shqyrtohen:**
* Komisioni, Parlamenti, Këshilli, Këshilli Europian.
* Metodat e vendimmarrjes; Procedura legjislative në BE.
* Ndarja horizontale dhe vertikale e kompetencave në BE.
* Kompetencat eksplicite dhe implicite të BE-së.
* **Metodologjia:**

1-Metoda Sokratike. Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu, kjo metodë do të përdoret për të nxitur debate dhe stimulimin e të menduarit kritik.

2 - Skema dhe diagram. Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.

3 Kazuse/Çështje. Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetikë.

* **Tema 3: Gjykata e Drejtësisë së Bashkimit Europian dhe mbrojtja gjyqësore në BE. Mbrojtja gjyqësore në gjykatat kombëtare të shteteve anëtare të BE-së. (4 orë)**
* **Abstrakt/përshkrim i temës**
* Kjo temë ka për objekt që të prezantojë kandidatët për magjistratë me mënyrën se si funksionojnë gjykatat e BE: Gjykata e Drejtësisë dhe Gjykata e Përgjithshme. Përveç organizimit të gjykatave, kjo temë do të trajtojë dhe mjetet juridike/paditë që përdoren para GJDBE, si edhe marrëdhëniet e gjykatave të shteteve anëtare me GJDBE, në kuadër të procedurës paragjykimore.
* **Pyetjet vetëstudimore:**
* Cilat janë kushtet për legjitimimin e personave fizikë dhe juridikë në GJDBE?
* Si janë të ndërtuara marrëdhëniet e gjykatave të shteteve anëtare me GJDBE në kuadër të procedurës paragjykimore?
* **Temat kryesore që do të shqyrtohen:**
* Gjykata e Drejtësisë.
* Gjykata e Përgjithshme.
* Padia për shkelje të Traktatit, padia për anulimin e akteve administrative, padia për mosveprim të institucioneve të BE.
* Procedura paragjykimore dhe rëndësia e saj për zbatimin uniform të legjislacionit europian.
* **Metodologjia:**

1-Metoda Sokratike. Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu kjo metodë do të përdoret për të nxitur debate dhe stimulimin e të menduarit kritik.

2 - Skema dhe diagram. Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.

3 Kazuse/Çështje. Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetikë.

**Tema 4: Mbrojtja e të drejtave dhe lirive themelore në BE. (4 orë)**

* **Abstrakt/përshkrim i temës**
* Kjo temë ka për objekt që të prezantojë kandidatët për magjistratë me mënyrën dhe rëndësinë që të drejtat themelore kanë në Bashkimin Europian. Edhe pse nuk parashikoheshin në traktatet bazë të BE, të drejtat themelore të BE u konsideruan nga Gjykata e Drejtësisë së BE si parime bazë të rendit juridik Europian (çështja Stauder). Përveç rasteve praktike të GJDBE, në këtë temë do të trajtohet edhe Karta e të Drejtave Themelore (KDTH) e BE, mënyra e zbatimit të saj në BE dhe raporti me Konventën Europiane për të Drejtat e Njeriut (KEDNJ).
* **Pyetjet vetëstudimore:**

1. Cili është efekti i drejtpërdrejtë i KDTH në rendin juridik Europian?
2. Cili është raporti i KDTH me KEDNJ? Cili është qëndrimi i mbajtur nga GJDBE në Opinionin 2/13 mbi Aderimin e BE në Konventën Europiane për të Drejtat e Njeriut?

* **Temat kryesore që do të shqyrtohen:**
* Të drejtat themelore si premisë e rendit juridik europian. Të drejtat themelore dhe traktatet: Akti i Vetëm (Unik) Europian, Traktati i Maastrichtit, Amsterdamit dhe Traktati i Lisbonës: parashikimet e të drejtave themelore të njeriut në nivelin e traktateve të BE. Të drejtat themelore në jurisprudencën GJDBE (Çështjet Stork, Stauder, Detiček, Melloni, Kamberaj, Fransson, etj.).
* Karta e të Drejtave Themelore të BE.
* Klauzolat horizontale të Kartës së të Drejtave Themelore të BE.
* Raporti i Kartës së të Drejtave Themelore të BE me Konventën Europiane për të Drejtat e Njeriut.
* **Metodologjia:**

1-Metoda Sokratike. Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu kjo metodë do të përdoret për të nxitur debate dhe stimulimin e të menduarit kritik.

2 - Skema dhe diagram. Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.

3 Kazuse/Çështje. Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetikë.

**Tema 5: Lëvizja e lirë e personave në BE. Shtetësia e Bashkimit Europian. (4 orë)**

* **Abstrakt/përshkrim i temës**
* Kjo temë ka për objekt që të prezantojë kandidatët për magjistratë me lëvizjen e lirë të personave në BE. Tema do të trajtojë në mënyrë progresive se si është realizuar kjo e drejtë, duke filluar me lëvizjen e lirë të punonjësve (neni 45 TFBE) dhe Direktiva 2004/38 mbi të drejtën e lëvizjes dhe të banimit të shtetasve të Bashkimit dhe anëtarëve të familjeve të tyre në territorin e Shteteve Anëtare. Do të analizohet koncepti modern i shtetësisë, shtetësia e Bashkimit Europian, dhe ndikimi në legjislacionin e shteteve anëtare të Bashkimit Europian (neni 20 dhe neni 21 TFBE).
* **Pyetjet vetëstudimore:**

1. Si është zhvilluar e drejta për të lëvizur lirisht brenda territorit të Shteteve Anëtare për qëllime punësimi, në kuadër të nenit 45 të TFBE-së?
2. Cili është thelbi i të drejtës së lëvizjes dhe të banimit, në kuadrin e Direktivës 2004/38?
3. Cili është koncepti i shtetësisë moderne?
4. Cili është efekti i shtetësisë europiane dhe çfarë të drejtash burojnë prej saj?
5. Cili është qëndrimi i GJDBE në lidhje me “testin e gëzimit efektiv të të drejtave” pas Çështjes *Zambrano*?

* **Temat kryesore që do të shqyrtohen:**
* Lëvizja e lirë e punonjësve (neni 45 i TFBE-së)
* Lëvizja e lirë e shtetasve të BE (nenet 20 dhe 21 i TFBE-së)
* Të drejtat që gëzojnë shtetasit e BE sipas legjislacionit dytësor të BE-së dhe kufizimet (Rregullorja 1612/68, Direktiva 68/360, Direktiva 2004/38/EC, Rregullorja 492/2011).
* Shtetësia europiane.
* Shtetësia, barazia dhe ndihma sociale.
* Shtetësia dhe e drejta për jetë familjare.
* Shtetësia dhe të drejtat e fëmijës.
* Shtetasit jo-europianë dhe të drejtat e tyre.
* **Metodologjia:**

1-Metoda Sokratike. Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu kjo metodë do të përdoret për të nxitur debate dhe stimulimin e të menduarit kritik.

2 - Skema dhe diagram. Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.

3 Kazuse/Çështje. Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetikë.

**Tema 6: Integrimi i Shqipërisë dhe Ballkanit Perëndimor në Bashkimin Europian. Marrëveshja e Stabilizim Asociimit Shqipëri-BE. (4 orë)**

**Abstrakt/përshkrim i temës**

Kjo temë do të synojë të njohë kandidatët për magjistratë me natyrën e marrëveshjeve të asociimit, si dhe me rregullimet specifike të MSA Shqipëri-BE. Vend të veçantë në këtë analizë do të marrin analiza e dispozitave të MSA-së të cilat janë të ngjashme me parashikimet e Traktatit të BE-së, sidomos katër liritë e tregut të përbashkët.

**Pyetjet vetëstudimore:**

1. Cilët janë elementët kryesorë të integrimit të vendeve të Ballkanit Perëndimor në Bashkimin Europian? Cila është qasja e rajonale e BE dhe ku dallon nga qasja individuale? Çfarë përfshin dialogu politik shumëpalësh dhe cilat janë aspektet juridike të nismave rajonale? Cili është stadi aktual i procesit të integrimit të Shqipërisë në BE? Cili është ndikimi i procesit të anëtarësimit të Shqipërisë në BE në sistemin e drejtësisë në Shqipëri?

**Temat kryesore që do të shqyrtohen:**

Analiza juridike e çështjeve që lidhen me:

-metodologjinë e rishikuar të zgjerimit të BE-së;

-hapjen e negociatave me vendet kandidate;

-iniciativat e BE në Ballkanin Perëndimor;

-dispozitat specifike të MSA Shqipëri-BE.

**Metodologjia:**

**1. Metoda sokratike.** Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu kjo metodë do të përdoret për të nxitur debate dhe stimulimin e të menduarit kritik.

**2. Skema dhe diagram.** Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.

**3. Kazuse/çështje.** Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetike.

**Tema 7: Liria e vendosjes dhe ofrimit të shërbimeve. (4 orë)**

* **Abstrakt/përshkrim i temës**
* Kjo temë ka për objekt që të prezantojë kandidatët për magjistratë me lirinë e vendosjes dhe ofrimit të shërbimeve, duke u përqendruar te këto të fundit. Tema do të trajtojë fillimisht konceptin e ofrimit të shërbimeve dhe kufizimet ndaj tyre, duke vijuar me zbatimin horizontal të nenit 56 TFBE, lidhjen e këtij të fundit me konceptin e shtetit të mirëqenies sociale, analizën e Direktivës 2006/123, për shërbimet në tregun e brendshëm, etj.
* **Pyetjet vetëstudimore:**
* Çfarë përfshin liria e ofrimit të shërbimeve?
* **Temat kryesore që do të shqyrtohen:**
* Liria e vendosjes së personave të vetëpunësuar dhe liria e vendosjes së personave juridikë.
* Koncepti i ofrimit të shërbimeve
* Kufizimet e ligjshme ndaj ofrimit të shërbimeve
* Dallimi i lirisë së vendosjes nga ofrimi i shërbimeve.
* **Metodologjia:**

1-Metoda Sokratike. Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu kjo metodë do të përdoret për të nxitur debate dhe stimulimin e të menduarit kritik.

2 - Skema dhe diagram. Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.

3 Kazuse/Çështje. Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetikë.

* **Tema 8: E drejta e konkurrencës së Bashkimit Europian: ndalimi i marrëveshjeve të fshehta dhe i abuzimit me pozitën dominuese në treg. Ndihma shtetërore. (4 orë)**
* **Abstrakt/përshkrim i temës**
* Kjo temë ka për objekt që të prezantojë kandidatët për magjistratë me të drejtën e konkurrencës në BE. Tema do të trajtojë fillimisht qëllimet dhe objektivat e së drejtës së konkurrencës, strukturën institucionale për garantimin e zbatimit të saj në praktikë, bashkëveprimin e Komisionit me autoritetet kombëtare të konkurrencës të Shteteve Anëtare, hapat proceduralë për hetimin dhe sanksionet në rastet e shkeljeve, politikat e vendosjes së sanksioneve dhe të lehtësimit të tyre në rastet e bashkëpunimit me autoritetet, ngritjen e padive civile për kërkimin e shpërblimit të dëmit nga palët private në rastet e shkeljeve, etj. Në mënyrë të detajuar do të analizohen edhe nenet 101-106 TFBE, si edhe dispozitat e Rregullores 1/2003 të Këshillit për zbatimin e rregullave të konkurrencës.
* **Pyetjet vetëstudimore:**
* 1. Çfarë përfshin mbrojtja e të drejtave të konsumatorit? Cila janë normat kryesore të së drejtës së konkurrencës në Bashkimin Europian?
* 2. Çfarë përfshin ndihma shtetërore në Bashkimin Europian? Cilat janë çrregullimet e tregut të lirë dhe të konkurrencës në Bashkimin Europian?
* **Temat kryesore që do të shqyrtohen:**
* Nenet 101-106 TFBE: Marrëveshjet midis ndërmarrjeve, vendimet e shoqatave të ndërmarrjeve dhe praktikat e bashkërenduara
* Pengimi, kufizimi ose shtrembërimi i konkurrencës
* Rastet përjashtimore të moszbatimit të normave të së drejtës së konkurrencës
* Ndalimi i abuzimit me pozitën dominuese në treg
* Politikat antitrust dhe monopolet
* Rregullorja 1/2003 e Këshillit për zbatimin e rregullave të konkurrencës
* Direktiva 2014/104 e Parlamentit Europian dhe Këshillit për rregullat mbi kërkesat për shpërblim dëmi për shkeljen e normave të së drejtës së konkurrencës së Shteteve Anëtare dhe të BE, sipas të drejtës së brendshme
* Nocioni i ndihmës shtetërore në Bashkimin Europian
* Ndihma shtetërore që prek tregtinë dhe çrregullon konkurrencën
* Ndihma shtetërore e lejueshme dhe ndihma shtetërore që mund të lejohet
* Ndihma shtetërore dhe shërbimet me interes të përgjithshëm ekonomik.
* **Metodologjia:**

1-Metoda Sokratike. Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu kjo metodë do të përdoret për të nxitur debate dhe stimulimin e të menduarit kritik.

2 - Skema dhe diagram. Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.

* 3 Kazuse/Çështje. Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetikë.
* **Tema 9: Lëvizja e lirë e mallrave në BE. (4 orë)**
* **Abstrakt/përshkrim i temës**
* Kjo temë ka për objekt që të prezantojë kandidatët për magjistratë me liberalizimin e lëvizjes së mallrave në BE. Magjistratët do të njihen me parashikimet kryesore të Traktatit të BE lidhur më lëvizjen e lirë të mallrave, pengesat e ndryshme dhe raste praktike nga GJDBE.
* **Pyetjet vetëstudimore:**
* 1. Cili është qëndrimi i GJDBE-së mbi metodat e shitjes (selling arrangements) pas *Keck & Mithouard* ?
* **Temat kryesore që do të shqyrtohen:**
* Tarifat doganore dhe tarifat me efekt të njëjtë me detyrimet doganore (neni 30 i TFBE-së).
* Kufizimet sasiore dhe masat me efekt të njëjtë me kufizimet sasiore (neni 34 i TFBE-së).
* Taksimi diskriminues dhe proteksionist (neni 110 i TFBE-së).
* Justifikimet dhe proporcionaliteti i kufizimeve.
* **Metodologjia:**

1-Metoda Sokratike. Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu kjo metodë do të përdoret për të nxitur debate dhe stimulimin e të menduarit kritik.

2 - Skema dhe diagram. Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.

3 Kazuse/Çështje. Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetikë.

* 1. **Literatura dhe Materialet Studimore**

*Literatura e gjithë kursit dhe materialet studimore të nevojshme për zhvillimin e mësimit listohen në këtë seksion.*

**Literaturë e detyrueshme**

* **Erjona Cana, Sokol Bana “ E drejta e Bashkimit Europian”, Onufri, 2020.**
* Dr. Iva Zajmi, “E Drejta Europiane”, Tirane 2009, Botim i Nëntë, OMBRA Gvg, ISBN 9789995672614, Tiranë, 304 fq.
* Dr. Iva Zajmi, “Tregu i Përbashkët Europian”, OMBRA, Tirane 2009.
* Prof. Aurela Anastasi, “Çështje të Kushtetutës, në kuadrin e zbatimit të Marrëveshjes së Stabilizim Asociimit të Bashkimit Europian me Shqipërinë”, në “Sistemi Kushtetues dhe Sfidat e tij”, Fakulteti i Drejtësisë, Universiteti i Tiranës, 2010, f.49-59.
* Dr. Iva Zajmi, “Marrëveshja e Stabilizim-Asociimit Shqipëri-BE”, në “Sfidat e Shqipërisë ne Procesin e Integrimit Europian”, 2009, Fakulteti i Drejtësisë, UT, Fakulteti i Drejtësisë “Luigj Gurakuqi” Shkodër, Fakulteti i Ekonomisë, UT, 2009, f.17-38.

**Legjislacion/Jurisprudencë.**

* Vendime të Gjykatës Europiane të Drejtësisë: Çështja 26/62, van Gend dhe opinion i AG K. Roemer; Çështja 57/65, Lueticke; Çështja 43/75, Defrennee v Sabena; Çështja 41/74 Van Duyn; 148/78, Ratti dhe opinion i AG Reisch, 21/78, Delkvist, 152(84, Marshall I, 106/89, Marleasing, 91/92, Faccini Dori, C-213/89 Factortame, C-443/98, Unilever; Çështja 14/83, von Colson; 91/92, Faccini Dori; C-62/00, Marks and Spencer; 6/64 Costa v ENEL; 106/77 Simmenthal; C-10 -22/97 çështje të përbashkëta; C-34/73 Variola; C-469/98 Komisioni k. Finlandës; Çështja 26/62, van Gend; 1/86 Komisioni k. Belgjikës; C-246/89R Komisioni k. Mbretërisë së Bashkuar; C-278/01 Komisioni k. Spanjës, etj.
* Vendime të GJDBE-së: Case 7/68 Commission v Italy (re art treasures)[1968] ECR 423;Case 3/69 Sociaal Fonds v Bruchfeld[1969] ECR 211;Case C-2/90 Commission v Belgium[1992] ECR I-4431, Case 18/87 Commission v Germany ( re Live Animals)[1988] ECR 527;Case 87/76 Bresciana v Amministrazione della Finanze[1976] ECR 129, Case 2/62 Commission v Belgium and Luxembourg (re Gingerbread)[1962] ECR 425, Case 55/79 Commission v Ireland [1980] ECR 481,Case 8/74 Dassonville[1974] ECR 837, Case 120/78 Rewe-Zentrale AG v. Bundesmonopolverwaltung für Branntwein (Cassis de Dijon)[1979] ECR 649, Case C-267- 268/91 Keck and Mithouard Case 75/63 Hoekstra v. Bestuur der Bedrijfsvereniging voor Detailhandel en Ambachten[1964] ECR 177, Case C-53/81 Levin v Staatssecretaris van Justitie [1982] ECR 1035, Case 66/85 Lawrie-Blum v Land Baden-Wurrtemberg[1986] ECR 212, Case 139/85 Kempf [1986] ECR 1741, Case 2/74 Reyners v Belgium[1974] ECR 631,Case 107/83 Klopp [1984] ECR 2971, Case 115/78 Knoors[1979] ECR 399, Case 33/74 Van Binsbergen[1974] ECR 1299 et.al, Case 414/16 Egenberger v. Diakonie [2018], Case 451/16 MB v. Secretary of State for Work and Pensions [2018], Case 131/12, Google Spain v. AEPD [2014], Case 135/08, Janko Rottmann v. Freistaat Bayern [2010], Case 85/96, Maria Martinez Sala v. Freistaat Bayern [1998], Case 369/90, Mario Vicente Micheletti and others v. Delegación del Gobierno en Cantabria [1992], Case 413/99, Baumbast and R v. Secretary of State for the Home Department [2002], Case 95/04, British Airways v. Commission [2007], Case 8/08, T-Mobile, et. al. v. Raad van bestuur van de Mededingingsautoriteit [2009], Case 28/19, Ryanair Ltd and the Autorità Garante della Concorrenza e del Mercato — Antitrust v. AGCM and Ryanair Ltd and Ryanair DAC [2020].

**Literaturë e rekomanduar**

Damian Chalmers & Gareth Davies & Giogio Monti, *European Union Law,* Fourth Edition, Cambridge University Press, 2019.

* + Paul Craig, *EU Administrative Law*, Oxford University Press, 2006.
  + Peter Schuck, *Foundations of Administrative Law*, Foundation Press, 2004.
* Archer, Clive, and Fiona Butler- The European Community: Structure and Process. New York: St Martin’s Press 1992.
* Budd, Stanley A. The European Community: A Guide to the Maze, London, Kegan Paul, 1989.
* Cafruny, Alan and Glenda Rosenthal (Eds.), The State of the European Community, Lynne Rienner, 1993.
* George Stephen, Politics and Policy in the European Union, Oxford University Press, 1991.
  + [William T. Gormley](http://www.uk.sagepub.com/authorDetails.nav?contribId=658987) **and** [Steven J. Balla](http://www.uk.sagepub.com/authorDetails.nav?contribId=659042)**, Bureaucracy and Democracy**: Accountability and Performance, Georgetown University and George Washington University, USA, CQ Press, 2013.
  + Bureaucracy and Democracy: A Happy Marriage? William T. Gormley, Jr. and Steven J. Balla. 2004.
  + *Bureaucracy and Democracy: Accountability and Performance.* Washington, DC: CQ Press. 215 pp. *Journal of Public Administration Research Theory (January 2006) 16(1): 141-143 first published online August 11, 2005*.
  + Kenneth J. Meier, Bureaucracy and Democracy: The Case for More Bureaucracy and Less Democracy, Public Administration Review, Vol. 57, No. 3 (May - Jun., 1997).
  + Bureaucracy and democracy: the quest for efficient and legitimate administration, Workshop proposal for the Conference ‘Political Legitimacy and the Paradox of Regulation’, 24 and 25 January 2013, Leiden University
  + Niels Ejersbo, James H. Svara, Bureaucracy and Democracy in Local Government, [The Oxford Handbook of Urban Politics,](http://www.oxfordhandbooks.com/view/10.1093/oxfordhb/9780195367867.001.0001/oxfordhb-9780195367867)  April 2012
  + John Ensch, Bureaucracy, Democracy, and Institutional Change: Caltrans as a Case Study, University of California, Irvine, (See at: http://www.democracy.uci.edu/files/democracy/docs/conferences/grad/ensch.pdf)
  + Eran Vigoda-Gadot, Aviv Shoham and Dana R Vashdi, Bridging bureaucracy and democracy in Europe: A comparative study of perceived managerial excellence, satisfaction with public services and trust bridging, *European Union Politics,* 2010.
  + Jerry L. Mashaw, Bureaucracy, Democracy, and Judicial Review, t[he Oxford Handbook of American Bureaucracy](http://www.oxfordhandbooks.com/view/10.1093/oxfordhb/9780199238958.001.0001/oxfordhb-9780199238958), October 2010.

1. **Vlerësimi**

*Ky seksion përmban në mënyrë të detajuar format e vlerësimit, kriteret e vlerësimit për çdo formë vlerësimi si dhe ngarkesën studimore për studentin për përgatitjen për teste etj.*

**Vlerësimi i kursit të së drejtës së Bashkimit Europian bëhet në dy forma**:

**A. Me provim**, i cili realizohet në fund të lëndës*,* me shkrim dhe është i sekretuar. Hapja e zarfeve me rezultatet dhe krahasimi i tyre me zarfet me emrat e kandidatëve bëhet në mënyrë publike para të gjithë kandidatëve që kanë marrë pjesë në provim. Teza e provimit është e ndarë në dy pjesë: Pjesa e Parë, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, ose analiza të problemeve juridike dhe Pjesa e Dytë, e cila është Praktike dhe ka dy kazuse nga praktika gjyqësore. Ky vlerësim është në total 60 pikë.

**B. Vlerësimi i vazhdueshëm** bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati. Në varësi të tematikës dhe të pedagogut, por gjithmonë **të paktën një ushtrim, në formën e një detyre dhe/ose /prezantimi me gojë ose me shkrim i punës së pavarur.** Prezantimet ose raportimet me gojë do të shlyhen brenda muajit në formën e një prezantimi me gojë, të shoqëruar me power point. Detyrat me shkrim, do të dorëzohen në fund të çdo muaji pasardhës. Çdo kandidat do të ketë një dosje individuale të depozituar në sekretarinë e shkollës, ku do të depozitohen të gjitha detyrat me shkrim dhe prezantimet me gojë me power point për gjithë vitin akademik.

Ky vlerësim është në total 40 pikë dhe i bashkëlidhet vlerësimit përfundimtar të kandidatit që mbaron Shkollën. Në këtë vlerësim do të përfshihen këto komponentë: B.1 Pjesëmarrja dhe aktivizimi i kandidatëve në diskutime, zgjidhjet e rasteve praktike, mënyra e diskutimit dhe e debatit shkencor. Kjo pjesë do të vlerësohet me 10 pikë; B.2 Përgatitje detyrash, ushtrimesh, punime të pavarura, prezantime me shkrim e me gojë që janë parashikuar për t'u kryer nga kandidatët, Aftësitë hulumtuese dhe studimore, respektimi i afateve të caktuara nga pedagogët dhe origjinaliteti i shkrimit apo i prezantimit/diskutimit me gojë, do të vlerësohet me 30 pikë.

1. **Ngarkesa studimore dhe mësimore**

*Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të studentëve. Normalisht ngarkesa mësimore (pra ngarkesa e pedagogut) nuk pasqyrohet në programet mësimore. Kjo për faktin e thjeshtë se programi mësimor hartohet kryesisht për studentit. Ngarkesa mësimore e pedagogut është çështje administrative e institucionit.*

***Ngarkesa mësimore vjetore: 36 orë mësimore në auditor*** *dhe ngarkesa studimore jashtë auditorit.*

***Organizimi i kursit për vitin akademik 2023–2024*** *do të jetë me* ***tre grupe kandidatësh.***

***Viti akademik i ndarë në dy semestra:***

*a) Semestri i parë: 15 javë*

*b) Semestri i dytë: 15 javë*

***Ngarkesa mësimore javore për prezantime:*** *2 orë në javë për secilin grup*

***Ora mësimore:*** *50 minuta.*

***Ngarkesa ditore e pedagogut/kandidatit:*** *8 orë.*

***Ngarkesa javore e pedagogut/kandidatit:*** *2 orë/javë/grup)*

***Sasia e orëve mësimore të kryqëzuara me kurset e lëndëve të tjera****: Totali 3 orë në vit.*

*Në dhënien e çdo detyre me shkrim apo ushtrimi me gojë pedagogu do të përpiqet të bëjë një vlerësim paraprak të ngarkesës së punës së kandidatëve për magjistratë për punën e pavarur në auditor dhe/ose jashtë tij, nisur nga tregues/indikatorë që lidhen me:*

*·      orët e punës kërkimore,*

*·      studimi i literaturës së dhënë,*

*·      studimi i praktikës gjyqësore,*

*·      kohën e nevojshme për përgatitjen me shkrim.*

8. Programi mësimor

E DREJTA TREGTARE DHE E KOMPANIVE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Artan Hajdari

**Tabela e përmbajtjes**

[1. Kuadri i përgjithshëm](#_Toc14875953)

[1.1. Përshkrimi i kursit](#_Toc14875954)

[1.2. Objektivi kryesor i kursit](#_Toc14875955)

[1.3. Kryqëzimi me kurse të tjera](#_Toc14875956)

[2. Kursi](#_Toc14875957)

[2.1. Objektivat mësimore](#_Toc14875958)

[2.2. Përmbajtja e kursit](#_Toc14875959)

[2.3. Struktura dhe metodologjia](#_Toc14875960)

[3. Vlerësimi](#_Toc14875962)

[4. Ngarkesa studimore dhe mësimore](#_Toc14875963)

**1. Kuadri i Përgjithshëm**

* 1. **Përshkrimi i kursit**
* Lënda e “E DREJTA TREGTARE DHE E KOMPANIVE” është një nga disiplinat e lëndëve të programit mësimor, teorik dhe praktik të Shkollës së Magjistraturës. Ajo është një nga lëndët me shtrirje në mësimdhënie me program vjetor.
* Lënda në tërësinë e vetë, përmban rregulla të një natyre juridike të veçantë që mbrojnë dhe përcaktojnë natyrën juridike të funksionit të brendshëm dhe atij të jashtëm të shoqërive tregtare.
* E Drejta Tregtare dhe e Kompanive është një dege relativisht e re në sistemin e së drejtës private dhe rregullohet para së gjithash nga rregulla të përcaktuara në ligjin e posaçëm nr. 9901/2008 i ndryshuar “Për Tregtarët dhe Shoqëritë Tregtare, ligji nr. 110/2016, “Për falimentin”, Ligji 9723, datë 3.5.2007, “Për Qendrën Kombëtare të Regjistrimi”, si dhe rregulla të tjera të posaçme të ligjeve të ndryshme organike në fushën e së drejtës private, si Kodi Civil, Kodi i Familjes, Kodi i Punës, Kodi i Procedurës Civile, ligjet në fushën e sipërmarrjeve private dhe biznesit etj.
* Zhvillimet ekonomike dhe shoqërore të vendit kanë rritur ndjeshëm jo vetëm krijimin e shoqërive tregtare, por bashkë me to kanë sjellë edhe rritjen e transaksioneve tregtare. Kjo ka sjellë për pasojë ritjen edhe të konflikte me natyrë tregtare. Kështu që, formimi i magjistratëve të rinj me njohuri praktike në interpretimin e normave ligjore dhe statutore në këtë fushë të së drejtës, merr një prioritet të rëndësishëm.
* E drejta tregtare dhe e kompanive nëpërmjet zhvillimit praktik të programit do të aftësojë magjistratët e ardhshëm për zgjidhjen e konflikteve me natyrë tregtare dhe zgjidhjen ligjore dhe praktike të pasojave që rrjedhin nga paligjshmëria e vendimmarrjes së organeve të shoqërisë dhe nga sjelljet në kundërshtim me ligin dhe statutin e ortakëve/aksionerëve të saj si dhe çështjet e debatueshme të procedurave të falimentit.

**1. 2 Objektivi kryesor i kursit**

Në këtë seksion përcaktohet objektivi kryesor i kursit, i cili është si më poshtë:

Në përfundim të kursit kandidati për magjistrat do të jetë në gjendje që, nën mbikëqyrjen minimale dhe brenda një afati kohor të arsyeshëm, të marrë dhe të studiojë faktet dhe rrethanat e çdo rasti, të fokusohet në faktet kyçe ose përcaktuese për zgjidhjen e një rasti konkret të praktikës gjyqësore, të njohë kornizën ligjore të zbatueshme për çdo rast konkret, të arrijë në zgjidhjen dhe argumentimin e zgjidhjes së rastit praktik, të përpilojë një vendim gjyqësor të strukturuar logjikisht dhe të arsyetuar juridikisht në një çështje me natyrë tregtare që, sipas nivelit faktik/ligjor të vështirësisë, mund të konsiderohet bazike/e thjeshtë (rast standard).

Ky objektiv zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin përkatës, metodologjinë e mësimdhënies, ngarkesën e kandidatit magjistrat (ngarkesën studimore) dhe ngarkesën e pedagogut (ngarkesën mësimore).

**1.3** **Kryqëzimi me kurse të tjera**

Kursi “E drejta tregtare dhe e kompanive” kryqëzohet me kurse të tjera të vitit të parë të formimit fillestar në Shkollën e Magjistraturës.

**Me lëndën “E drejta e punës”** do të ketë një kryqëzim përsa i përket jurisprudencës shqiptare, e asaj të vendeve të *civil law* dhe *common law*, në çështjet e interpretimit praktik të marrëdhënies juridike të administratorit me shoqërinë. A është kjo marrëdhënie e një natyre juridike që rregullohet nga Kodi i Punës apo e një natyre të veçantë që rregullohet nga *lex specialis*, pra nga dispozitat e LSHT-së dhe ato të statutit të shoqërisë.

**Me lëndën “E drejta e procedurës civile”,** do të ketë kryqëzim për sa i përket jurisprudencës së gjykatave shqiptare dhe atyre të vendeve nga është marrë modeli i LSHT-së, në interpretimin dhe zgjidhjen praktike të çështjeve gjyqësore me objekt pjesëtimin e pasurisë bashkëshortore që rrjedh nga zotërimi me bashkëpronësi në formën në tërësi i kuotave/aksioneve. A janë kuotat/aksionet sende të luajtshme apo janë të një natyre *sui generis*? A pjesëtohen ato si çdo send i kategorisë të së drejtës civile, apo natyra juridike e pjesëtimit të tyre duhet të marrë parasysh së pari tiparet e LSHT-së dhe normave statutore që e rregullojnë atë. Këto çështje dhe të tjera që do i bashkëngjiten temës kryesore të pjesëtimit të kuotës/aksionit regjimin juridik të bashkëpronësisë, do të trajtohen në orët që do të kryqëzohen në këtë lëndë dhe me atë të procedurës civile.

**Me lëndën e “Drejtë penale”,** do të ketë kryqëzim në çështjet qëkanë të bëjnë me përgjegjësinë penale të shoqërive tregtare dhe kufirin e paligjshmërisë në të drejtën tregtare, si pasojë e akteve që nxjerrin organet e shoqërisë në kundërshtim me ligjin dhe statutin. Funksioni i brendshëm i shoqërive tregtare duhet njohur nga gjyqtarët dhe prokurorët e ardhshëm për të bërë dallimin e një shkelje me natyrë tregtare dhe një shkelje të një natyrë penale nga ana e organeve të administrimit të shoqërisë.

Të tria këto kryqëzime do të jenë pedagogët e lëndëve: “E drejta e punës”, “E drejta procedurale civile” dhe “E drejta penale” që do të vizitojnë auditorin e lëndës “E drejta tregtare dhe e kompanive”.

**2. Kursi**

**2.1 Objektivat mësimore**

Për të arritur objektivin kryesor (shih 1.2 Objektivi kryesor i kursit), kursi synon të arrijë objektivat konkrete mësimore që janë listuar si më poshtë në program.

Në mënyrë skematike, objektivat mësimore synojnë të aftësojnë kandidatët për magjistratë në drejtimet sipas strukturës, si më poshtë:

1. **Kuptimi - Aftësimi në mënyrën e të kuptuarit:** Pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet e të Drejtës Tregtare dhe të Kompanive që nevojiten për krijimin e bindjes së brendshme në zgjidhjen e konflikteve me natyre tregtare.
2. **Zbatimi - Aftësimi në zbatim.** Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të të drejtës tregtare dhe të kompanive në situata faktike. Në përfundim të kursit, ai është në gjendje të:

* interpretojë konceptet, parimet dhe institutet kryesore të të drejtës tregtare dhe të kompanive bazuar në faktet e një situate tregtare praktike;
* organizojë dhe planifikojë hapat që duhen ndërmarrë për zgjidhjen e një konflikti me natyre tregtare duke u bazuar në njohuritë teorike dhe faktet e çështjes;
* debatojë dhe respektojë mendimet ndryshe të kolegëve/punojë dhe funksionojë në grup.

1. **Analizë - Aftësimi në analizën.** Pjesëmarrësi është në gjendje të identifikojë faktet relevante dhe të analizojë kornizat ligjore dhe të formojë një opinion të bazuar në të gjitha të dhënat relevante. Në përfundim të kursit, ai/ajo është në gjendje të:

* identifikojë dhe përzgjedhë detajet përkatëse për pasqyrimin saktë të fakteve të një çështjeje me natyre tregtare konkrete;
* përcaktojë kuadrin ligjor dhe atë statutor të nevojshëm për zgjidhjen e një konflikti me natyre tregtare;
* Përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret;
* analizojë kontekstin social dhe ndikimin e tij në zgjidhjen e konfliktit.

1. **Vlerësim/krijim - Aftësimi për shkrim arsyetim ligjor.** Kandidati për magjistrat është në gjendje të shprehi opinionin e tij qartë në një vendim gjyqësor me natyrë tregtare, të arsyetuar dhe argumentuar. Në përfundim të kursit, ai/ajo është në gjendje të:

* ndërtojë logjikisht një vendim gjyqësor në një konflikt me natyrë tregtare;
* arsyetojë me shkrim vendimin gjyqësor;
* japë një vendim gjyqësor juridikisht të saktë dhe të arsyeshëm në një konflikt me natyre tregtare;
* formulojë shkurt dhe në mënyrë koncize argumentet materialë që çuan në marrjen e vendimit.

Objektivat e mësipërme i aftësojnë magjistratët në kompetencat si vijojnë:

**Kompetenca 1:** Njohuri të thelluara procedurale/materiale, nga jurisprudenca e së drejtës tregtare vendase/europiane:

* Të zotërojë njohuri të qarta dhe të thelluara teorike mbi konceptet, parimet dhe institutet kryesore, në të drejtën tregtare dhe kompanive, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës.
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED etj.).
* të identifikojë çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative

**Kompetenca 2:** Aftësim në veprimet/hetimet paraprake dhe përgatitjen e seancës gjyqësore

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin shoqëror të çështjes.

**Kompetenca 3:** Aftësim në debatin gjyqësor

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin duke ndërtuar strategjinë e pyetjeve dhe ballafaqimeve për të sqaruar mospërputhjet

**Kompetenca 4:** Aftësim në përgatitjen e akteve dhe marrjen e vendimeve

* Të vlerësojë kompetencën dhe pranueshmërinë në çështjet me natyre tregtare;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështjen tregtare konkrete duke pasur në vëmendje efektin shoqëror të saj;
* Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;
* Të gjejë dhe zbatojë politikën përkatëse në një çështje konkrete.

**Kompetenca 5:** Forcim i vetëdijes shoqërore të magjistratit, integritetit dhe etikës profesionale.

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete me natyre tregtare duke pasur në vëmendje efektin ekonomik të shoqërisë dhe të palëve të treta si dhe atë shoqëror të saj.

**Kompetenca 6:** Bashkëpunimi, transparenca dhe komunikimi

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.
  1. **Përmbajtja e kursit**

Në kursin “E drejta tregtare dhe e kompanive”, do të trajtohen çështje të praktikës gjyqësore të cilat do të synojnë që të aftësojnë formimin praktik të gjyqtarit dhe prokurorit të ardhshëm në interpretimin ligjor dhe statutor dhe në zgjidhjen sa më të drejtë të çështjeve me natyrë tregtare. Të tilla çështje si: paditë e kundërshtimit të akteve që prodhohen nga organet e shoqërisë tregtare, natyra e tyre dhe tiparet e pavlefshmërisë relative dhe asaj absolute si akte të vullnetit të organeve të shoqërisë (akte të kategorisë të veprimeve juridike personit juridik), do të zënë një vëmendje në këtë kurs për shkak kjo të problematikave praktike. Mbrojtja e të drejtave të ortakëve nga cenimi i të drejtave pasurore si pasojë e zotërimit të kuotave/aksioneve janë çështje që në kurs do të trajtohen në natyrën juridike që kanë këto padi. Trajtimi i çështjeve praktike që kanë të bëjnë me paditë gjyqësore që ngrihen me shkak largimin apo përjashtimin e ortakut si dhe çështjet e kompensimit gjyqësor apo jo që vijnë si pasojë e vërtetimit të këtij shkaku do të zënë një vend kryesor. Po kështu çështje praktike që rrjedhin nga konfliktet gjyqësore midis administratorit dhe shoqërisë do të trajtohen duke u kryqëzuar me kurse të tjera, siç është ai i së drejtës së punës. Temat e përcaktuara në këtë kurs të së drejtës do të trajtojnë çështje edhe në aspektin krahasues duke marrë në konsideratë burimet e së drejtës tregtare europiane, veçanërisht atë të vendeve nga është marrë si model LSHT, direktivave të BE-së në këtë lëmë të së drejtës, dhe jurisprudenca e gjykatave të vendeve të BE-së dhe asaj të GJEDNJ-së dhe GJED-së.

**Temat që do të trajtohen në kursin “E drejta tregtare dhe e kompanive” janë si vijojnë:**

1. Natyra juridike esë drejtës tregtare.Shoqëritë tregtare të personit dhe dallimi i tyre nga shoqëritë e kapitalit.(4 orë mësimore).
2. Shoqëritë tregtare të huaja dhe ato shqiptare (4 orë mësimore).
3. Natyra juridike e kuotës. Paditë gjyqësore që mbrojnë të drejtat që rrjedhin nga kuota (8 orë mësimore).
4. Çështja të organizmit dhe funksionimit të shoqërive aksionere. Kontributet në natyrë dhe natyra e aksionit. Administrimi i shoqërive aksionere (4 orë mësimore).
5. Natyra juridike e funksionit të brendshëm dhe atij të jashtëm të shoqërive tregtare (8 orë mësimore).
6. Largimi dhe përjashtimi i ortakut (4 orë mësimore)**.**
7. Pavlefshmëria e themelimit të shoqërive tregtare (4 orë mësimore).
8. Riorganizimi dhe prishja e shoqërive tregtare (4 orë mësimore).
9. Interpretimi ligjor dhe statutor në të drejtën tregtare. Çështje të abuzimit me formën dhe detyrën e shoqërisë (4 orë mësimore).
10. Natyra e raportit mes shoqërisë dhe administratorit. Marrëdhënie punë apo marrëdhënie e një natyre të veçantë. - Temë që kryqëzohet me të drejtën e punës (4 orë mësimore).
11. Falimenti (12 orë mësimore).

**2.3 Struktura dhe metodologjia**

*Në këtë seksion zbërthehet përmbajtja e kursit* ***për çdo javë*** *duke ndaluar fillimisht në skemën e kalendarit vjetor (semestral) për temat përkatëse për vitin akademik 2023–2024 dhe, në vijim do të zbërthehet përmbajtja për secilën temë.*

**Zbërthimi i kursit të së drejtës tregtare dhe të kompanive, për secilën nga temat, javë për javë në 12 javët e vitit (semestrit) akademik është, si më poshtë:**

**Përshkrimi i kursit**

***Në këtë temë*** do të trajtohen çështje, të kuptimit të natyrës juridike që karakterizojnë të drejtën tregtare dhe të kompanive, kryesisht çështje të natyrës juridike të shoqërive të personit dhe të kapitalit. Trajtimi i natyrës së marrëdhënieve të brendshme dhe atyre të jashtme në këtë lëmë të së drejtës. Fitimi i personalitetit juridik të këtyre shoqërive, kontributi në natyrë dhe në të holla si dhe dallimet teorike dhe praktike midis njërës formë shoqërie dhe tjetre. Administrimi i shoqërisë dhe natyra juridike e tij si dhe çështje që kanë të bëjnë me detyrat e administratorit. Të gjitha temat do të jenë të lidhura me raste praktike dhe me diskutime në grupe pune. Jurisprudenca e krijuar nga gjykatat tona, por edhe ajo e gjykatave të huaja, si GJED apo GJEDNJ apo gjykatave të juridiksioneve të tjera, që kanë sistemin e njëjtë me tonin në këtë fushë të së drejtës private, do të përshkojnë jo vetëm këtë temë në të gjitha javët që do të trajtohet, por edhe në temat e tjera të lëndës.

* **Tema 1:Natyra juridike esë drejtës tregtare.Shoqëritë tregtare të personit** **dhe dallimi i tyre nga shoqëritë e kapitalit.Zyrat e përfaqësimit dhe degëte shoqërisë tregtare.**

**Metodologjia*:* Prezantim me Power Point, raste studimore, punë në grup, debat.**

**Struktura e organizimit të mësimit:**

* + *Prezantimi nga pedagogu*
  + *Diskutime, debat, ushtrime detyra, punë e pavarur individuale/grup nën drejtimin e pedagogut*
* **Çështjet kryesore të mësimit:**
* Natyra juridike e së drejtës tregtare.
* Vështrim historik mbi të drejtën tregtare.
* Vështrim historik mbi të drejtën tregtare në Shqipëri.
* Kodifikimi i së drejtës tregtare***.***
* Burimet e së drejtës tregtare dhe hierarkia e burimeve të së drejtës.
* Praktika gjyqësore shqiptare dhe ajo e huaj.
* Çështje të teorisë dhe praktikës gjyqësore në lidhje me kuptimin e “tregtarit” sipas LSHT-së.
* Çështje të teorisë dhe praktikës të kuptimit të “shoqërisë tregtare” sipas LSHT-së dhe ligjit nr. 9723/2007, “Për qendrën kombëtare të biznesit”, i ndryshuar.
* Personaliteti juridik dhe aktet për shoqëritë në formim e sipër.
* Natyra juridike e themelimit të shoqërisë tregtare sipas LSHT-së.
* Degët dhe zyrat e përfaqësimit.
* Natyra juridike e përgjegjësive të themeluesve.
* Shoqëritë e personit, natyra juridike e tyre.
* Shoqëritë kolektive si formë e shoqërive të personit.
* Shoqëritë komandite si formë e shoqërive të personit.
* Të përbashkëtat dhe dallimet midis shoqërisë komandite dhe asaj kolektive.

**Pyetjet vetëstudimore:**

1. Cili është definicioni i së drejtës tregtare?
2. Cilat mosmarrëveshje private/civile kanë natyrë tregtare?
3. Cilat mosmarrëveshje hyjnë në kompetencën e gjyqtarit të seksionit tregtar?
4. Sa i vërtetë dhe real është konstatimi se e drejta tregtare lidhet vetëm me rregullimet që parashikohen në ligjin nr. 9901/2009?
5. Cilat janë burimet e së drejtës tregtare që duhet të drejtojnë punën e gjyqtarit në zgjidhjen e një konflikti me natyrë tregtare?
6. Si ndikon praktika gjyqësore në zhvillimin e së drejtës tregtare dhe kompanieve, në zgjidhjen e konflikteve gjyqësore në këtë fushë të së drejtës Private.

**Rasti praktik nr. 1**

Nisur nga kriteri i dallimit që lidhet me cilësinë e palës në marrëdhënie, rezulton se, në një kontratë sipërmarrje ndërtimi, baza ligjore që përbën edhe bazën e zgjidhjes së konfliktit është ajo e parashikuar nga Kodi Civil, konkretisht neni 850 e vijues i tij. Por, nga ana tjetër, kemi të përcaktuar një rregull procedural, në Kodin i Procedurës Civile, neni 334 e vijues.

**Pyetjet që shtrohen për zgjidhje:**

1. Mosmarrëveshja në fjalë do të kualifikohej si një mosmarrëveshje me natyrë tregtare apo civile?
2. Si e tillë do të gjykohej nga seksioni tregtar apo gjykata civile?

**Rasti praktik nr. 2:**

Personi A me cilësinë e tregtarit në kuptim të nenit 1 dhe 2 të LSHT-së, kryen shërbime konsulence ndaj personit B dhe në fund të punës ka lëshuar rregullisht faturën fiskale, e cila rezulton e papaguar nga ky i fundit. Personi juridik C me cilësinë e shoqërisë tregtare, ka kryer një punë në ndërtim ndaj personit juridik D dhe në fund të punës ka lëshuar rregullisht faturën tatimore, e cila rezulton e papagur nga ky i fundit.

**Pyetjet që shtrohen për zgjidhje:**

1. Në rastin e një konflikti midis personit A dhe B si dhe personit C dhe D, përcaktoni natyrën juridike të tij (konfliktit).
2. Çfarë ndryshimi ka statusi i personit A dhe personit C sipas LSHT-së?
3. Cili do të ishte kërkimi gjyqësor i ekzekutimit të faturave fiskale?

**Pyetjet vetëstudimore:**

1. Cili subjekt konsiderohet subjekt tregtar sipas LSHT-së?
2. Cila është kategoria e personave fizikë që nuk konsiderohen tregtar në kuptimin e LSHT-së?
3. Cili është statusi i legjitimit pasiv gjatë një konflikti gjyqësor me natyrë tregtare i subjekteve të mësipërme?
4. Cilat janë aktet sipas ligjit dhe praktikës që kërkohen për themelimin e një shoqërie tregtare?
5. Ku qëndron dallimi midis aktit të themelimit dhe statutit të shoqërisë?
6. A ka personalitet juridik zyra e përfaqësimit?
7. A ka personalitet juridik dega e një shoqërie tregtare?
8. Cila është përgjegjësia e themeluesve të shoqërisë para regjistrimit të saj në QKB?
9. Cila është përgjegjësia e themeluesve të shoqërisë pas regjistrimit të tyre në QKB?

**Rast praktik**

Personi A me cilësinë e tregtarit në kuptim të nenit 1 dhe 2 të LSHT-së, kryen shërbime konsulence ndaj personit B dhe në fund të punës ka lëshuar rregullisht faturën fiskale, e cila rezulton e papaguar nga ky i fundit.

Personi juridik C me cilësinë e shoqërisë tregtare, ka kryer një punë në ndërtim ndaj personit juridik D dhe në fund të punës ka lëshuar rregullisht faturën tatimore, e cila rezulton e pa pagur nga ky i fundit.

**Pyetjet që shtrohen për zgjidhje**

1. Në rastin e një konflikti midis personit A dhe B si dhe personit C dhe D, përcaktoni natyrën juridike të tij (konfliktit)?
2. Çfarë ndryshimi ka statusi i personit A dhe personit C sipas LSHT-së?
3. Cili do të ishte kërkimi gjyqësor i ekzekutimit të faturave fiskale?

**Pyetjet vetëstudimore:**

1. Cila është përgjegjësia e ortakëve në një shoqëri kolektive?
2. Si zgjidhet mosmarrëveshja e ortakëve nga ana e gjykatës për shkak të vlerësimit të kontributeve?
3. Si bëhet përllogaritja e dëmit të shkaktuar nga ana e ortakëve për shkak të mospërmbushjes së detyrimeve të tyre?
4. Cilat janë të drejtat dhe detyrimet e ortakëve në administrimin e shoqërisë?
5. Çfarë kuptoni me disponimin e pjesëve nga ana e ortakut?
6. Cilat janë të drejtat dhe detyrimet e ortakut që lindin nga e drejta e disponimit të pjesëve?
7. Përcaktoni marrëdhëniet ndërmjet ortakëve dhe të tretëve?
8. Cilat janë kriteret që përcaktojnë përgjegjësinë personale të ortakut në shoqërinë kolektive?
9. Cilat janë kriteret për largimin e ortakut?
10. Çfarë duhet të provohet në gjykimin e çështjes me objekt prishjen e shoqërisë kolektive?
11. Cilat janë kriteret procedurale dhe ato materiale që duhet të plotësojë padia për përjashtimin e ortakut?
12. Cila është natyra e përgjegjësisë së ortakëve në një shoqëri komandite?
13. Cila është natyra e administrimit në shoqërinë komandite?
14. Cili është dallimi midis përgjegjësisë së ortakëve të shoqërisë kolektive nga ajo komandite?
15. Çfarë kuptoni me përgjegjësi nga perceptimi i cilësive ligjore të ortakut në shoqërinë komandite?
16. Cilat janë kriteret që duhet të përmbushen për largimin e ortakut nga shoqëria?
17. Pse dispozitat që rregullojnë shoqërinë komandite nuk parashikojnë përjashtimin e ortakut?

**Rast praktik**

Personat A, B, C, D janë në profesion arkitektë dhe së bashku bien dakord që të bashkojnë aftësitë e tyre profesionale (licencat) dhe disa kontribute në të holla, konkretisht nga 10 000 Euro secili, për të krijuar një shoqëri të formës kolektive, me ermin “Studio Architecture”.

Tre nga anëtarët themelues, konkretisht A, B dhe C e derdhin kontributin e tyre, në momentin e themelimit, ndërsa anëtari tjetër themelues, personi D, rezulton se nuk e ka derdhur këtë kontribut.

Shoqëria fillon aktivitetin e saj duke prodhuar produktet në fushën e projektimeve dhe konstruksionit në ndërtim. Gjatë tërmetit të dhjetorit të vitit 2019, ndër punët e bëra, shoqëria kishte projektuar edhe një pallat banimi në qytetin e Durrësit, i cili u dëmtua rëndë. Në bazë të ekspertizës së kryer nga ana e organeve kompetente, pallati doli i pabanueshëm.

Për këtë ngjarje të rëndë banorët e pallatit fajësuan shoqërinë kolektive “Studio Architecture” dhe iu drejtuan një studio avokatie, e cila i këshilloi që t’i kërkonin dëmin e shkaktuar shoqërisë së ndërtimit “Durrësi Konstruksion shpk” dhe në mënyrë solidare me këtë edhe shoqërisë kolektive “Studio Architecture”.

Banorët e pallatit i drejtohen gjykatës me këtë padi me objekt shpërblim dëmi dhe me palë të paditur shoqërinë e ndërtimit “Durrësi Konstruksion shpk” dhe shoqërinë kolektive “Studio Architecture”.

**Pyetjet që shtrohen për zgjidhje**

1. Në bazë të rregullave që përcakton LSHT-ja për këtë formë shoqërie, cila është përgjegjësia e shoqërisë në raport me të tretët?
2. Po përgjegjësia e ortakëve në raport me shoqërinë dhe me të tretët sipas LSHT-së?
3. A është ndërtuar drejt ndërgjyqësia?

**Pyetjet vetëstudimore:**

1. Cili është dallimi midis shoqërive të personit dhe atyre të kapitalit?
2. Cilat janë tiparet dalluese të shoqërisë me përgjegjësi të kufizuar?
3. Cilat janë tiparet dalluese të shoqërisë aksionere?
4. Cilat janë organet drejtuese të shoqërisë me përgjegjësi të kufizuar?
5. Cilat janë organet drejtuese të shoqërisë aksionere?
6. Si bëhet rritja e kapitalit në shoqëritë me përgjegjësi të kufizuar? A zbatohen dispozitat e shoqërisë aksionere në kushtet e analogjisë?
7. Çfarë kuptoni me autonomi statutore të shoqërive të kapitalit dhe si ndikon ajo në jetën juridike të shoqërisë?
8. Ku qëndron dallimi midis shoqërive me përgjegjësi të kufizuar dhe atyre aksionere?

**Rast praktik nr.1**

Interpretoni pikën e nenit 156 të ligjit: “çdo emërim, i bërë në kundërshtim me pikën 2 të këtij neni, është absolutisht i pavlefshëm. Të drejtat e palëve të treta mbrohen sipas nenit 12 të këtij ligji”.

**Pyetjet që shtrohen për zgjidhje:**

1. Ndërtoni se si do të jetë ndërgjyqësia në këtë rast.
2. Çfarë zgjidh gjykata në përfundim të gjykimit (dispozitivi) në rast se do të konstatojë shkeljen e pikës 2 të dispozitës në analizë?

**Rast praktik nr. 2**

Në interpretim të pikës 3 të nenit 151 mbi kë bie legjitimimi aktiv dhe ai pasiv në çështjet me objekt anulimin e vendimit të organeve të administrimit dhe çfarë duhet të vendosë gjykata në varësi të pranimit ose rrëzimit të kërkesës padisë?

**Literaturë dhe vendime gjyqësore**

* Kodi Civil i Republikës së Shqipërisë, 1994.
* Kodi i Procedurës Civile.
* Ligji nr. 9901, datë 14.4.2008, “Për tregtarët dhe shoqëritë tregtare”.
* Ligji nr. 9723, datë 7.5.2007, “Për Qendrën Kombëtare të Regjistrimit”.
* Ligji nr. 7638, datë 19.11.1992, “Për Shoqëritë Tregtare”, i shfuqizuar.
* Ligji nr. 7632, datë 4.11.1992, “Për dispozitat që rregullojnë pjesën e parë të Kodit Tregtar”, shfuqizuar.
* Ligji nr. 7667, datë 28.1.1993, “Për Regjistrin Tregtar dhe formalitet që duhen respektuar nga shoqëritë tregtare”, shfuqizuar.
* Galgano, Francesco. “E drejta private”, Botim i shtëpisë Botuese Luarasi.
* Raporti i Grupit të Lartë të Ekspertëve të së drejtës tregtare për Modern Regulatory Framework for Company Law in Europe, 4 November 2004.
* Ligji i ri shqiptar për shoqëritë tregtare interpretuar sipas burimeve të tij në të drejtën europiane - Thoms Bachner, Edmund-Philipp Schuster and Martin Winner.
* Vendimi i Kolegjit Civil, Nr. 430, datë, 14. 10. 2015 (analizë-shoqëria e thjeshtë).
* Vendim i Gjykatës së Shkallës së parë Tiranë, Nr. 9933, datë 3.12. 2018 (shoqëri e thjeshtë).
* Vendim i Gjykatës së Shkallës së parë Tiranë, nr. 1501, date 3.03. 2020 (shoqëri e thjeshtë).
* Vendim i Gjykatës së Shkallës së parë Tiranë, nr. 897, datë 12.2.2020 (person fizik).
* Vendim i Gjykatës së Shkallës së parë Tiranë, Nr. 2207, datë23. 05. 2017 (shoqëri kolektive).
* ***Tema 2:* Shoqëritë tregtare të huaja dhe ato shqiptare**

***Ngarkesa:*** *4 orë mësimore*

***Metodologjia:*** *Prezantim me Power Point, raste studimore, punë në grup, debat.*

*Struktura e organizimit të mësimit:*

* + *Diskutime, debat, ushtrime detyra, punë e pavarur individuale/grup nën drejtimin e pedagogut.*
* **Çështjet kryesore të mësimit**
* Teoritë predominuese mbi të drejtën e zbatueshme mbi subjektet tregtare dhe pasojat e përplasjes midis tyre. Doktrina e huaj dhe përqasja e legjislacionit shqiptar në optikën historike.
* Kuptimi dhe pasojat juridike të vendit ku përcaktohet selia e regjistruar dhe zyra qendrore e subjektit tregtar. Kriteret e përcaktimit të tyre.
* Përqasjet e vendeve anëtare të BE-së në lidhje me klasifikimin e subjekteve tregtare si vendase apo të huaja.
* Roli i jurisprudencës së Gjykatës Europiane të Drejtësisë në fushën e të drejtës së shoqërive tregtare.
* Praktika e Gjykatës Ndërkombëtare të Drejtësisë.
* Praktika të gjykatave të huaja.
* Legjislacioni dhe praktika gjyqësore në Shqipëri.

**Pyetjet vetëstudimore:**

1. Raporti i regjimit të nenit 15 të ligjit “Për të drejtën ndërkombëtare private” dhe nenit 8 të ligjit “Për tregtarët dhe shoqëritë tregtare”.
2. Cilat kritere do të përdorin gjykatat shqiptare për të përcaktuar se ku ndodhet zyra qendrore e një subjekti të regjistruar në një vend tjetër: kriterin e vendit të regjistrimit të subjektit apo kriteret e përcaktuara nga neni 8 i LTSHT-së?
3. Kuptimi i drejtë i termit “selia qendrore” i përdorur si kriter për përcaktimin e *vendqëndrimit të zakonshëm* nga neni 17§1 i ligjit “Për të drejtën ndërkombëtare private”.

**Rasti praktik nr. 1:**

Një subjekt i regjistruar në Angli, çel në Shqipëri një fabrikë prodhimi. Produktet bazë blihen nga të tretët të cilët kontraktohen nga përfaqësuesit ligjorë të shoqërisë në Angli si dhe paguhen nga llogaritë bankare që shoqëria ka atje. Prodhimi i realizuar nga fabrika shitet te klientë shqiptarë dhe të huaj. Në mungesë të një përcaktimi statutor që shprehet se ku janë zyrat qendrore të shoqërisë, cilat elemente do të vlerësojë gjykata shqiptare për të përcaktuar se ku është zyra qendrore e subjektit (në Shqipëri, ku realizohet prodhimi, apo në Angli nga ku lidhen kontratat dhe bëhen pagesat)?

***Rasti praktik nr. 2:***

Një shoqëri A, e themeluar dhe me zyrë qendrore në Itali lidh një kontratë publike me një ent publik në RSH. Për të mbikëqyrur mbarëvajtjen e zbatimit të kontratës, shoqëria italiane regjistron në Shqipëri shoqërinë B, të kontrolluar 100% prej saj. Subjekti B mban kontakte të rregullta me nën-kontraktorët (subjekte shqiptare) dhe ndër të tjera kontrollon përmbushjen e detyrimeve prej tyre. Pas disa muajsh, shoqëria B urdhëron nën-kontraktorët të ndërpresin punimet dhe refuzon përmbushjen e detyrimeve financiare për punën e kryer prej tyre muajt e fundit. Nën-kontraktorët ngrenë padi pranë gjykatës së rrethit gjyqësor ku ka zyrën qendrore shoqëria B. A duhet që kjo padi të ngrihet pranë kësaj gjykate kundër shoqërisë B, shoqërisë A apo të dyjave? Të zgjerohet diskutimi në lidhje me kriteret që duhet të përdorë gjykata për të pranuar ose jo një padi të tillë.

**Literaturë dhe vendime gjyqësore**

* JESSEL-HOLST Ch., Malltezi A., Dollani N., Kola-Tafaj F., Gugu-Bushati A., Qarri E., Caka F., “*Komentar i ligjit shqiptar të së drejtës ndërkombëtare private”*, botim shkencor i Shkollës së Magjistraturës, 2018, botimet Ombra.
* Bogdan, Michael. *Concise Introduction to EU Private International Laë*. Europa Laë Publishing, 2012.
* Borg-Barthet, Justin, *The governing laë of companies in the EU laë*. Oxford and Portland, Oregon: Hart Publishing, 2012.
* Calliess,Gralf-Peter. *Rome Regulations Commentary*. Ëolters Kluëer, botimi i 2-të.
* Ferrari, Franco(edit).*Rome i Regulation*. SELP publishers, 2015.
* Magnus, Ulrich, Peter Mankoëski(edits). *Rome i Regulation*. ECPIL series, botimet Ottoschmidt, 2017.
* Mayer,Pierre. *Droit International Privé*.botimi4, Montchrestien, 1991.
* McParland, Michael. *The Rome regulation on the laë applicable to contractual obligations*, Oxford University Press, 2015.
* Vendim Unifikues i GJL-së, nr.7 i regj. themeltar, nr.8 i vendimit, datë 10.6.2011.
* Vendim i Kolegjit Civil të GJL-së, vr.00-2014 –1374 i vendimit (198), nr.11243-01029-00-2014 i regj. themeltar, datë 8.5.2014,
* Kolegji Civil të Gjykatës së Lartë, nr.337, datë 26.6.2012, palë paditëse Adriatik Pasho, palë e paditur “Adriatik Ventures” LL.C.
* Kolegji Civil nr.630, datë 7.11.2013, paditës Shoqëria “SIL Ceramiche” s.p.a, të paditur “Mezuraj” sh.p.k.
* Kolegji Civil i Gjykatës së Lartë, vendimi nr.68, datë 10.3.2016, me palë paditëse shoqërinë “Viteria Fusani” srl dhe të paditur “K.M.L. Group” shpk.
* Daily Mail (*The Queen v H. M. Treasury and Commissioners of Inland Revenue, ex parte Daily Mail and General Trust plc*), Çështja 81/87, vendimi i datës 27 shtator 1988.
* VALE Építési kft, Vendim datë 12 Korrik 2012, Çështja (Case) C‑378/10.
* Cartesio (CARTESIO Oktató és Szolgáltató bt), 16 dhjetor 2008, Çështja (Case) C-210/06,
* Überseering BV v. Nordic Construction Company Baumanagement GmbH, 2002, Gjykata Europiane e Drejtësisë, C-208/00 [2002] ECR I-9919.
* Centros Ltd v Erhvervs-og Selskbsstyrelsen, (1999) C-212/97, [1999] ECR I-1459.
* Kamer van Koophandel en Fabrieken voor Amsterdam v. Inspire Art Ltd, 2003, (2003) C-167/01,
* Systems AG, vendim i GJED-së (Grand Chamber) datë 13 dhjetor 2005, Çështja (Case) C-411/3.
* Cadbury Schëeppes and Cadbury Schëeppes Overseas, C‑196/04, [2006] ECR I‑7995.
* Hassett & Doherty, C-372/07[2008] ECR I-7403[8]-[11].

**Vendime të GJND-së**

* *Affaire de la Barcelona Traction, Light and Power Company, Limited* - Belgique v.Spain, vendim i GJND-së, datë 14 qershor 1962, <http://www.icj-cij.org/docket/files/50/9323.pdf> ;
* *Elettronica Sicula S.p.a (ELSI)* – United States Of America v. Italy, vendim i GJND-së, datë 16 janar 1987, [http://ëëë.icj-cij.org/docket/files/76/9677.pdf](http://www.icj-cij.org/docket/files/76/9677.pdf).

* ***Tema 3:*** **Natyra juridike e kuotës. Paditë gjyqësore që mbrojnë të drejtat që rrjedhin nga kuota.**

***Ngarkesa:*** *8 orë*

***Metodologjia:*** *Prezantim me Power Point, raste studimore, punë në grup, debat.*

***Struktura e organizimit të mësimit:***

* + *Prezantimi nga pedagogu:*
  + *Diskutime, debat, ushtrime detyra, punë e pavarur individuale/grup nën drejtimin e pedagogut*

**Çështjet kryesore të mësimit:**

1. Natyra juridike e kuotës sipas ligjit nr. 7638, datë 19. 11. 1992, “Për shoqëritë tregtare”.
2. Natyra juridike e pjesë (kuotës) në një shoqëri personi.
3. Natyra juridike e kuotës sipas LSHT-së
4. Natyra juridike e të drejtave që rrjedhin nga kuota.
5. Të drejtat politike.
6. Të drejtat financiare.
7. Të drejtat pasurore.

**Pyetjet vetëstudimore:**

1. Çfarë është kuota në kategorinë juridike të së drejtës private?
2. A janë të dyja kategori të së drejtës private, të përcaktuara si send apo si një e drejtë?
3. A mund të fitohen të drejtat mbi to njësoj dhe me të njëjtat kritere si edhe për kategorinë e sendeve të përcaktuara nga e drejta civile?
4. Si të tilla a përbëjnë ato një objekt të së drejtës së pronësisë?
5. Cila duhet të jetë natyra juridike e tyre sipas përcaktimeve të LSHT-së?
6. Cilat janë përcaktimet e bëra për natyrën juridike të kuotës sipas ligjit nr. 7638/1992?
7. Përcaktoni dallimet dhe të përbashkëtat me LSHT-në.
8. Cilat kritere të LSHT-së do të përcaktonin të drejtat politike të kuotës?
9. Cila është natyra e të drejtave financiare sipas LSHT-së?
10. Cila është natyra e të drejtave pasurore sipas LSHT-së?

**Çështjet kryesore të mësimit:**

* Mënyrat e fitimit dhe transferimit të kuotës.
* Fitimi i kuotës nëpërmjet kontributit në kapitalin e shoqërisë.
* Fitimi i kuotës nëpërmjet shitblerjes.
* Fitimi i kuotës nëpërmjet trashëgimisë.
* Fitimi i kuotës nëpërmjet dhurimit.
* Fitimi i kuotës nëpërmjet çdo mënyre tjetër të parashikuar me ligj.
* Pasojat e kalimit të kuotave.
* Paditë për mbrojtën e të drejtave të ortakëve/aksionerëve që shkaktohen nga cenimi i interesave pasuror të kuotës/aksionit.

**Pyetjet vetëstudimore:**

1. A mund të jenë lirisht të transferueshme kuotat në një shpk, po aksionet në një shoqëri aksionere?
2. Cilat janë mënyrat e njohura me ligj për kalimin e kuotës?
3. A mund të ketë mënyra të tjera përveç atyre të parashikuara në LSHT?
4. Cila është forma që duhet të përmbushë kriteri i vlefshmërisë së veprimit juridik për kalimin e kuotave nëpërmjet kontratës?
5. Si bëhet në kuptimin praktik kalimi i kuotave për shkak të trashëgimisë dhe si ndikon moskalimi i tyre në funksionimin e shoqërisë?



**Rast praktik:**

Personi A dhe personi B janë burrë dhe grua. Personi A (bashkëshorti) gjatë martesës ka themeluar dhe regjistruar një shoqëri me përgjegjësi të kufizuar të emërtuar X sh.p.k., në të cilën ai është njëkohësisht dhe administrator. Ortaku A nëpërmjet një kontrate dhurimi, ka kaluar 50% të kuotës te personi B, pra bashkëshortja e tij. Menjëherë pas firmosjes së kontratës midis bashkëshortëve lind një konflikt dhe personi A, që është njëkohësisht edhe administrator i shoqërisë, pezullon çdo veprim për regjistrimin në QKB të kuotës së kalimit të kuotës nëpërmjet dhurimit.

**Pyetjet që shtrohen për zgjidhje**

1. Si do të bëhet regjistrimi i kalimit të kuotës?
2. A mund personi B (bashkëshortja) të kërkojë regjistrimin e kontratës apo kjo sipas pikës 2 të nenit 74 është vetëm një detyrim i shoqërisë?
3. Në cilin moment fillojnë të drejtat dhe detyrimet e B-së, të drejta dhe detyrime që rrjedhin nga kalimi i kuotës? A fillojnë këto të drejta dhe detyrime nga momenti i pranimit të dhurimit? Cili është momenti në të cilin B-ja fiton cilësinë e ortakut dhe kur i lind atij përgjegjësia solidare?
4. Në Qendrën Kombëtare të Biznesit, regjistrohet vetëm kontrata apo dhe vendimi i ortakut të vetëm që ka vendosur kalimin e kuotës dhe bashkë me të edhe ndryshimet përkatëse në statut?

**Çështjet kryesore të mësimit: *(kjo temë kryqëzohet me të drejtën procedurale civile)***

* Çështje praktike të natyrës juridike të pjesëtimit të kuotës
* Pjesëtimi kuotës/aksionit.
* Vendimi i fazës së parë të pjesëtimit.
* Vendimi i fazës së dytë të pjesëtimit.

**Pyetjet vetëstudimore:**

* A pjesëtohet kuota ?
* Në rastin e bashkëpronësisë në tërësi, midis bashkëshortëve apo familjes bujqësore çfarë ndodh me të drejtat mbi kuotën dhe aksionin?
* Po në bashkëpronësinë në pjesë ideale çfarë ndodh në rast se kërkohet mbarimi i këtij regjimi?
* Cili është vendimi i fazës së parë të pjesëtimit në rast se përfshihet kuota/aksioni në kategorinë e sendeve që i nënshtrohen pjesëtimit?
* Cili do të ishte vendimi i fazës së dytë të pjesëtimit në çdo rast?
* Si do të realizohej në terma të LSHT-së dhe statutit ndryshimi i strukturës së ortakëve në rast të një vendimi gjyqësor të pjesëtimit të kuotës të formës prerë?

**Rast praktik**

Personi A gjatë martesës me personin B, ka themeluar një shoqëri të formës aksionere.

Rezulton se pronësia midis tyre i nënshtrohet regjimit të bashkësisë ligjore.

Pas disa vitesh aktivitet ai ia shet aksionet që zotëron në masën 100 %, personit C kundrejt një çmimi që nuk e kënaq bashkëshorten e tij B.

Rezulton se shoqëria pas ndërrimit të pronësisë mbi aksionet ka hyrë në marrëdhënie të qenësishme me të tretët. Kjo e fundit pasi bie në dijeni të shitjes dhe çmimit dhe pas një afati 4-vjeçar nga shitja i drejtohet gjykatës me padi me objekt: kthimin e të drejtave mbi aksionet në emër të shitësit për shkak se shitja është bërë pa marrë pëlqimin e saj.



**Pyetjet që shtrohen për zgjidhje**

1. Çfarë natyre juridike ka konflikti në fjalë civile apo tregtare?
2. A është e vlefshme kontrata e shitjes së aksioneve të A-së, pa marrë pëlqimin e në formën e kërkuar nga ligji të bashkëshortes B?
3. A ka të drejtë bashkëshortja B të ngrejë padinë për pavlefshmërinë e veprimit juridik në çdo kohë?
4. Jepni dispozitivin e vendimit.

**Literaturë dhe vendime gjyqësore:**

* Kodi Civil i Republikës së Shqipërisë, 1994.
* Kodi i Procedurës Civile.
* Ligji nr. 9901, datë 14.4.2008, “Për tregtarët dhe shoqëritë tregtare”.
* Ligji nr. 9723, datë 7.5.2007, “Për Qendrën Kombëtare të Regjistrimit”.
* Ligji nr. 7638, datë 19.11.1992, “Për Shoqëritë Tregtare”, i shfuqizuar.
* Ligji nr. 7632, datë 4.11.1992, “Për dispozitat që rregullojnë pjesën e parë të Kodit Tregtar”, shfuqizuar.
* Ligji nr. 7667, datë 28.1.1993, “Për Regjistrin Tregtar dhe formalitet që duhen respektuar nga shoqëritë tregtare”, shfuqizuar.
* Galgano, Francesco. “E drejta private”, botim i shtëpisë botuese Luarasi.
* Raporti i Grupit të Lartë të Ekspertëve të së drejtës tregtare për Modern Regulatory Frameëork for Company Laë in Europe, 4 November 2004.
* Ligji i ri shqiptar për shoqëritë tregtare interpretuar sipas burimeve të tij në të drejtën europiane - Thoms Bachner, Edmund-Philipp Schuster and Martin Ëinner
* Vendimi nr. 777, datë 7.2.2019 i Gjykatës së Rrethit Gjyqësor Tiranë.
* Vendimi nr. 103, datë 29.1.2019 i Gjykatës së Apelit Tiranë.
* Vendimi nr. 10334, datë 19.12.2016 i Gjykatës Tiranë.
* Vendimi nr. 9423, datë 21.11.2016 i Gjykatës Tiranë.
* Vendimi nr.1074, datë 12.4.2019 i Gjykatës së Apelit Tiranë.
* Vendimi nr. 4251, datë 23.5.2011 i Gjykatës Tiranë.
* Vendimi nr.816, datë 12.4.2016 i Gjykatës së Apelit Durrës.
* Vendimi nr.5620, datë 11.10.2017 i Gjykatës së Apelit Tiranë.
* Vendimi nr. 568, datë 30.1.2012 i Gjykatës Tiranë.
* Vendimi nr. 1036, datë 8.2.2012 i Gjykatës Tiranë.
* **Tema 4: Çështje të natyrës së organizmit dhe funksionimit të shoqërive aksionere. Kontributet në natyrë dhe natyra e aksionit. Administrimi i shoqërive aksionere.**
* **Ngarkesa mësimore: 4 orë**

***Struktura e organizimit të mësimit:***

* + *Prezantimi nga pedagogu:*
  + *Diskutime, debat, ushtrime detyra, punë e pavarur individuale/grup nën drejtimin e pedagogut*
* **Çështjet kryesore të mësimit:**
* Pozicioni i shoqërive aksionere në botën e biznesit shqiptar.
* Struktura e shoqërisë dhe natyra juridike e organeve të shoqërisë.
* Kompetencat dhe natyra e vendimmarrjes së asamblesë së përgjithshme.
* Këshilli Administrimit në sistemin me një nivel.
* Administratorët dhe këshilli mbikëqyrës në sistemin me dy nivele.
* Natyra e vendimmarrjes së këtyre organeve sipas kompetencave të ligjit dhe statutit.
* Natyra e kontrollit gjyqësor ndaj vendimmarrjes së organeve të shoqërisë.

**Pyetje vetëstudimore:**

**-**Pse shoqëritë aksionere në qarkullimin juridik civil në vendin tonë ende nuk kanë fituar shumë teren?

-A e vështirëson përhapjen e tyre madhësia e biznesit apo struktura e ndërtimit të shoqërisë?

-Ku qëndron dallimi midis sistemit më një nivel dhe sistemit me dy nivele të organizimit ?

-Vendimmarrje e organeve të shoqërisë aksionere, a kundërshtohet në gjykatë dhe me çfarë shkaku ligjor?

- Cili është roli gjykatës në kontrollin e vendimeve të mara nga organet e shoqërisë në funksionin e tyre të brendshëm?

**Rast praktik**

Këshilli i Administrimit të shoqërisë XX, ka marrë një vendim për rritjen e shpërblimit vjetor të anëtarëve të Këshillit të Administrimit të shoqërisë me shumicë votash. Administratori i shoqërisë nuk është dakord pasi kjo bie sipas tij në kundërshtim me politikat ekonomike të shoqërisë, që janë miratuar nga ana e asamblesë së aksionarëve.

Çështja vjen në gjykim me objekt : Kundërshtimi i vendimit të Këshilli të Administrimit.

Padi është ngritur nga ana e administratori të shoqërisë.

Si palë e paditur është thirrur Këshilli i Administrimit që ka marrë vendimin.

**Pyetjet që shtrohen për zgjidhje:**

-Cila është natyra e këtij konflikti.

-Deri ku shkon kontrolli i gjykatës për vendimin e kundërshtuar.

-Në lidhje me legjitimimin aktiv dhe pasiv cili është mendimi juaj.

-Vendimmarrje juaj për këtë rast.

**Çështjet kryesore të mësimit:**

* Vlerësimi i kontributit.
* Natyra juridike e zmadhimit dhe e zvogëlimit të kapitalit në shoqëritë aksionere.
* Natyra e marrëdhënies midis aksionarëve dhe shoqërisë.

**Pyetje vetëstudimore:**

-Cilat janë llojet e kontributit të aksionarëve?

-Si realizohet procedura e rritjes së kapitalit dhe pse është i rëndësishëm respektimi i saj?

-Roli gjykatës në procedurën e vlerësimit të kontributit në rast “konflikti” midis aksionarëve?

-Cilat është natyra e marrëdhënieve ligjore midis aksionarëve dhe shoqërisë?

**Rast praktik**

Aksionarët A dhe B në shoqërinë aksionare XX, kanë rënë dakord që të kontribuojnë në kapitalin aksioner përktësisht aksionari A në shumën 100 000 EURO dhe aksionari B në një sipërfaqe toke për të cilën pretendon se ka një vlerë më te madhe se sa vlera e derdhur nga aksionari A.

Duke qenë që nuk bien dakord dhe kanë mosmarrëveshje midis tyre vendosin që ti drejtohen gjykatës për caktimin e një eksperti për vlerësimin e kontributit në natyrë.

**Pyetjet që shtrohen për zgjidhje**

* A kanë të drejtë t’i drejtohen gjykatës më një kërkesë të tillë.
* Në rast se po cili është vendimi që do te merrni dhe cila është baza ligjore ?

**Çështjet kryesore të mësimit:**

**-**Natyra juridike e aksionit dhe dallimi i tij nga kuotat.

-Llojet dhe kategoritë e aksioneve.

-Kuptimi i fraksionit të kapitalit aksionar të regjistruar. *Par value shares* dhe *non – par*

*value shares.*

-Natyra e aksionit si instrument anëtarësie në shoqëri.

-Certifikata e zotërimit të aksionit.

-Mbrojta në rrugë gjyqësore e të drejtave që rrjedhin nga aksioni.

**Pyetje vetëstudimore:**

-Çfarë përfaqëson aksioni në një shoqëri aksionare, send apo të drejtë?

-Nga dallon natyra e aksionit nga kuota në një shpk?

-A pjestohet aksioni ?

-Si mbrohen të drejtat që rrjedhin nga aksioni në rrugë gjyqësore ?

**Rast praktik.**

Aksionari A në shoqërinë kasionere XX, zotëron një paketë aksionesh me vlerë nominale secili akasion prej 10 ALL dhe në total zotëron 10 aksione që përfaqësojnë 5 % në pjesëmarrjen e kapitalit aksioner të shoqërisë. Në fund të vitit financiar duke qenë se shoqëria ka dalë me fitim ai i kërkon shoqërisë që të shpërndaje devident. Ko e fundit refuzon kërkesën e aksionarit A, me arsyetimin se nuk e shikon të arsyeshme për shkak të politikave ekonomike të shoqërisë që të ndaj devident për vitin financiar.

Personi ai me i drejtohet gjykatës me padi, duke kërkuar detyrimin e shoqërisë që të ndajë devident në pjesën takuese të përfaqësimit të tij në shoqëri.

**Pyetjet që shtrohen për zgjidhje:**

* Cila do të ishte baza ligjore e kësaj padie.
* A ka të drejtë gjykata në këtë rast që të marrë një vendim për pranimin e kërkesës?

**Literaturë dhe vendime gjyqësore:**

* Ligji nr. 9901, datë 14.4.2008, “Për tregtarët dhe shoqëritë tregtare”.
* Ligji nr. 9723, datë 7.5.2007, “Për Qendrën Kombëtare të Regjistrimit”.
* Ligji nr. 7638, datë 19.11.1992, “Për Shoqëritë Tregtare”, i shfuqizuar.
* Ligji nr. 7632, datë 4.11.1992, “Për dispozitat që rregullojnë pjesën e parë të Kodit Tregtar”, shfuqizuar.
* Ligji nr. 7667, datë 28.1.1993, “Për Regjistrin Tregtar dhe formalitet që duhen respektuar nga shoqëritë tregtare”, shfuqizuar.
* Ligji nr. Nr.9879, datë 21.2.2008, “Për titujt”.
* Galgano, Francesco. “E drejta private”, botim i shtëpisë botuese Luarasi.
* Raporti i Grupit të Lartë të Ekspertëve të së drejtës tregtare për Modern Regulatory Frameëork for Company Laè in Europe, 4 November 2004.
* Ligji i ri shqiptar për shoqëritë tregtare interpretuar sipas burimeve të tij në të drejtën europiane - Thoms Bachner, Edmund-Philipp Schuster and Martin Ëinner,
* Direktiva 12 e Komisionit Europian, ne fushën e shoqërive tregtare (Direktiva bënë fjalë për themelimin e shoqërive të kapitalit me një ortak/aksioner).
* Vendimi 10542, datë 11.12.2017, i Gjykatës së Rrethit Tiranë.
* Vendimi nr. Nr. 11241-03102-00-2013Regj. Themeltar, Nr.00-2015-2956 i Vendimit (359), datè 16. 07. 2015. Kolegji Civil i Gjykatës së Lartë.
* Nr.11241-00713-00-2011 i Regj. Themeltar Nr.00-2014-3488 i Vendimit (501), datë 09. 10. 2014. Kolegji Civil i Gjykatës.
* Vendim i Gjykatès sè rrethit gjyqèsor, Nr. 1006 Vendim datè. Regj.30.08.2018 Datë 14.02.2019.
* Vendim i Gjykatës së Rrethit Tiranë Nr: 12633/2826 Regj. Themeltar , datë 08. 02. 2017. Nr. 825 Vendimi.
* Vendim i Kolegjit Civil tè Gjykatès sè Lartè, Nr. 11241-03102-00-2013Regj. Themeltar. Nr.00-2015-2956 i Vendimit (359).
* Vendim i Kolegjit Civil tè Gjykatès sè Lartè, Nr.11241-00713-00-2011 i Regj. Themeltar. Nr.00-2014-3488 i Vendimit (501).
* ***Tema 5 :*** **Natyra juridike e funksionit të brendshëm dhe i atij të jashtëm të shoqërive tregtare.**

***Ngarkesa:*** *3 jave me 24 ore mesimore ne total****.***

***Metodologjia:*** *Prezantim me Poëer Point, raste studimore, punë në grup, debat.*

***Struktura e organizimit të mësimit:***

* + *Prezantimi nga pedagogu: (Totali 1 orë = 3 prezantime nga 20 minuta);*
  + *Diskutime, debat, ushtrime detyra, punë e pavarur individuale/grup nën drejtimin e pedagogut (Totali 24 orë mësimore).*

***Ngarkesa:******24 orë mesimore (Artan Hajdari 18 orë mesimore dy klasa dhe Alma Kodraliu/Marinela Nuni 6 ore meismore).***

* ***JAVA 9***

**Çështjet kryesore të mësimit:**

* Kuptimi dhe natyra juridike e së drejtës tregtare.
* Funksioni i së drejtës tregtare dhe raporti me shoqëritë tregtare.
* Ndikimi i autonomisë statutore në funksionin e brendshëm të shoqërive tregtare***.***
* Natyra juridike e akteve të nxjerra nga organet e shoqërisë tregtare në funksionin e tyre të brendshëm.
* Pavlefshmëria relative e akteve të nxjerra nga organet e shoqërive të kapitalit.
* Pavlefshmëria absolute e akteve ta nxjerra nga organet e shoqërive të kapitalit.

***Pyetjet vetëstudimore:***

1. A është i drejtë ky përcaktim për të drejtën tregtare :...Disa juristë të tjerë mendojnë, se kur flitet për të drejtën tregtare duhet të merret parasysh vetëm aktiviteti i shoqërive tregtare dhe më tej organizimi dhe funksionimi i tyre, pra vetëm çështje të natyrës juridike të funksionit të brendshëm...”
2. Jepni mendimin tuaj në lidhje me përcaktimin e së drejtës tregtare dhe më tej të konflikteve me natyrë tregtare.
3. A është i saktë ky përcaktim: “...Funksionet e brendshme të shoqërisë (funksionet e administrimit), së bashku me funksionet e jashtme të saj (funksionet kontraktore), i nënshtrohen rregullimeve të posaçme që rrjedhin, jo vetëm nga ligji i posaçëm (ligji për shoqëritë tregtare), por edhe më gjerë duke hyrë në sferën konkrete të veprimit të ligjit tregtar në përgjithësi, përfshi këtu edhe fushën e kontratave...”
4. A është i saktë ky përcaktim: “...Në gjykimin e çështjeve me shkak ligjor, konflikte që rrjedhin nga funksioni i brendshëm i shoqërive tregtare, duhet të udhëhiqemi nga parimi i interpretimit të normës ligjore apo asaj statutore, në bazë të frymës që është ndërtuar ky funksion (organizimi, funksionimi dhe administrimi i shoqërive tregtare)”.
5. A është e rëndësishme të përcaktojmë se ekzistenca e një statuti të shkruar për të themeluar një shoqëri tregtare, është kusht pa të cilin nuk mund të fitojë zotësinë juridike për të vepruar një person juridik privat?
6. Cilat janë karakteristikat e akteve që marrin organet e shoqërisë në funksionin e tyre të brendshëm?

**Rasti praktik nr. 1**

Nisur nga kriteri i dallimit që lidhet me cilësinë e palës në marrëdhënie, në një kontratë sipërmarrje ndërtimi, baza ligjore që përbën edhe bazën e zgjidhjes së konfliktit është ajo e parashikuar nga Kodi Civil, konkretisht neni 850 e vijues i tij.

Po kështu nga ana tjetër kemi edhe përcaktimin e Kodit të Procedurës Civile, neni 334 e vijues i tij, sipas të cilit, mosmarrëveshja do të kualifikohej si tregtare dhe si e tillë do të gjykohej nga seksioni tregtar.

**Pyetjet që shtrohen për zgjidhje**

1. Që një marrëdhënie të konsiderohet tregtare mjafton vetëm përcaktimi i nenit 334 të Kodit të Procedurës Civile?
2. Përcaktimi i bazës ligjore në kontratën e mësipërme çfarë natyre i jep marrëdhënies së sipërmarrjes?

**Rast praktik nr. 2**

Statuti përcakton të drejtën e shoqërisë për të përjashtuar një ortak, dhe dispozita statutore është hartuar fjalë për fjalë sipas parashikimit përkatës ligjor. Sipas dispozitës së ligjit përjashtimi i ortakut ndodh për shkaqe ligjore. Të njëjtën përmbajtje ka dhe neni i statutit të një shoqërie tregtare dhe siç vihet re, të gjitha rastet e shkeljeve që çojnë në përjashtim janë të përgjithshme dhe hipotetike. Ligji nuk ka parashikuar asnjë rast më shumë dhe nuk ka bërë asnjë detajim të shkaqeve të arsyeshme që sjellin dëm apo shkelin statutin apo bëjnë të pamundur vazhdimin e raportit me shoqërinë. Ndërkohë shoqëria mund të ndodhet në një situatë, ku njëri prej ortakëve për shkaqe të paaftësie e ka të pamundur të paraqitet në shoqëri dhe të ushtrojë detyrimet e tij ndaj asamblesë dhe shoqërisë. Nga ana tjetër, mungesa e këtij ortaku për shkak të përqindjes së zotëruar në shoqëri e bën të pamundur marrjen e një sërë vendimesh të rëndësishme dhe jetike për shoqërinë.

**Pyetjet shtrohen për zgjidhje**

1. Si duhet të veprojë shoqëria që ta kthejë në funksionalitet organin më të lartë vendimmarrës?

2. A mundet ajo (shoqëria) nëpërmjet asamblesë së ortakëve të përjashtojë ortakun që e ka të pamundur të ushtrojë të drejtat dhe detyrimet e tij?

**Rast praktik nr. 3**

Shoqëria tregtare, “Shpresa sh.p.k” ka dy ortakë me 50% të kapitalit secili. Ortaku B.M., zotërues i 50% të kapitalit, ka njoftuar administratorin e shoqërisë për qëllimin e tij për t’u larguar nga shoqëria për shkaqe të arsyeshme dhe ka kërkuar likuidimin e kuotës. Njoftimi i është nisur shoqërisë duke iu adresuar administratorit të saj, njëkohësisht ortak me 50% të kapitalit dhe prej shoqërisë nuk ka pasur asnjë përgjigje apo reagim. Në këto kushte ortaku B.M i është drejtuar gjykatës me padi, duke kërkuar likuidimin e kuotës. Gjykata kompetente që në rastin tonë është Gjykata e Rrethit Gjyqësor Fier, e ka nxjerrë çështjen jashtë juridiksionit, me argumentin se, ligji tregtar detyron ortakun të kërkojë largimin duke i paraqitur kërkesën me shkrim asamblesë të shoqërisë dhe njëkohësisht duke i parashtruar shkaqet, dhe është kjo e fundit kompetente për të vendosur në lidhje me të.

**Pyetja shtrohet për zgjidhje**

1. Nisur nga përcaktimi i natyrës së funksionit të brendshëm të organeve të shoqërisë, a është i drejtë vendimi i gjykatës së rrethit Fier?

* ***JAVA 6***
* **Çështjet kryesore të mësimit:**
* Natyra juridike e pasojave të pavlefshmërisë së akteve të nxjerra nga organet të shoqërisë.
* Dallimi i tyre nga pavlefshmëria e veprimit juridik**.**
* Të përbashkëtat dhe dallimi nga pavlefshmëria e veprimit juridik në të drejtën civile.
* Kontrolli i brendshëm i vendimeve të organeve të shoqërisë.
* Gjykimi i mosmarrëveshjeve për shfuqizimin e vendimeve të organeve të administrimit të shoqërive tregtare.

**Pyetjet vetëstudimore:**

1. A është si saktë ky përcaktim ***: “….***Rastet e pavlefshmërisë së veprimit të organeve të shoqërisë lidhen me pavlefshmërinë e vendimeve të organeve të tyre në funksionin e brendshëm, kur ato janë marrë në kundërshtim me ligjin apo rregullat e statutit....”
2. A është i saktë ky përcaktim: “….Si rregull vendimet e mara nga ana e organeve të shoqërisë, kundërshtohen për shkaqe të pavlefshmërisë relative....”?
3. Në rast se rregulli i mësipërm është i drejtë, sa ndikon në interesin e kreditorëve të shoqërisë?
4. Çështja se cili do të ishte rrethi i personave të interesuar që mund të ngrenë padinë për të kërkuar këtë pavlefshmëri, është një nga problemet që ka hasur diskutim të madh në praktikë. Jepni mendimin tuaj të arsyetuar në lidhje me këtë problematikë.
5. Duke vënë përballë konceptin e pavlefshmërisë së akteve që prodhojnë organet e shoqërisë dhe atë të veprimit juridik sipas trajtimit tradicional që i bëjmë në të drejtën civile, cilat do të mund të ishin disa nga konkluzionet me karakter praktik për natyrën e pavlefshmërisë së tyre?

**Rast praktik**

Shoqëria “Projeksion Energji” në cilësinë e paditësit ka kërkuar përpara gjykatës së Rrethit Gjyqësor Tiranë përjashtimin e ortakut L.H, njëkohësisht ish-administrator i shoqërisë, palë e paditur në proces, për rezultat të veprimeve të paligjshme të këtij të fundit, që kanë dëmtuar rëndë interesat e shoqërisë. Në këtë proces pala e paditur ka paraqitur një kundërpadi, duke kërkuar pavlefshmërinë e vendimeve të marra nga asambleja, për shkak se ka qenë i deformuar vullneti i njërit prej ortakëve. Në lidhje me padinë, janë parashtruar argumentet dhe provat sipas të cilave është vërtetuar me vendim përfundimtar se kanë qenë veprime të paligjshme të ortakut që kanë dëmtuar interesat e shoqërisë dhe që legjitimojnë përjashtimin e tij.

**Pyetja që shtrohen për zgjidhje**

1. Nisur nga natyra juridike e pasojave të akteve të organeve të personit juridik, jepni mendimin tuaj në lidhje me rastin e mësipërm.

* ***JAVA 7***

**Çështjet kryesore të mësimit:**

* Natyra juridike e funksionit të jashtëm.
* Pasojat juridike në marrëdhëniet e shoqërisë me të tretët.
* Shkeljet statutore dhe ato ligjore të organeve drejtuese dhe të personave të autorizuar (që veprojnë në emër dhe për llogari të shoqërisë) që çojnë jo vetëm në përgjegjësinë civile të personit juridik, por edhe në atë penale.
* Natyra juridike e padive për gjykimin e mosmarrëveshjeve tregtare.

***Pyetjet vetëstudimore:***

1. Cila është lidhja midis funksionit të jashtëm dhe atij të brendshëm në shoqëritë tregtare?
2. Cili është ndikimi i shkeljeve ligjore dhe tyre statutore në marrëdhëniet e shoqërisë me të tretët?
3. Cila është përgjegjësia e organeve të shoqërisë përballë vetë shoqërisë?
4. Cila është përgjegjësia e organeve të shoqërisë përballë të tretëve?
5. Ku dallon përgjegjësia civile nga ajo penale e vendimmarrjes së brendshme të organeve të shoqërisë?
6. Çfarë natyre juridike duhet të ketë një konflikt që të quhet mosmarrëveshje tregtare?

**Rasti praktik nr. 1**

Personi A është administrator i shoqërisë XX, njëkohësisht edhe njëri prej ortakëve të shoqërisë. Gjatë veprimtarisë së tij ai ka shpenzuar disa mjete monetare të saj në vlera relativisht të vogla për disa dreka, darka dhe udhëtime për nevoja të aktivitetit të shoqërisë.

Ortaku tjetër nuk është dakord dhe duke pasur shumicën e shkarkon atë dhe e padit në prokurori për shpërdorim të kompetencave të administratorit sipas dispozitës përkatëse të Kodit Penal.

**Pyetjet që shtrohen për zgjidhje**

1. A ka shkelje të administratorit në këtë rast?
2. Ku dallon përgjegjësia civile nga ajo penale në rastin konkret?

***Rasti praktik nr. 2***

Nisur nga rasti i mësipërm, administratori i shoqërisë, personi A ka blerë një pronë duke përfaqësuar shoqërinë në veprimin juridik të shitblerjes me personin B.

Ky i fundit duke u bërë pishman për shitjen për shkak të çmimit të ulët që mendon se e ka shitur pronën e tij dhe se administratori ka vepruar me keqbesim, pas një viti ngre padi në gjykatë dhe kërkon kthimin e sendit për shkak se veprimi juridik është absolutisht i pavlefshëm pasi administratori nuk ka marrë pëlqimin e organit më të lartë të shoqërisë.

**Pyetjet që shtrohen për zgjidhje**

1. Çfarë natyrë ka konflikti në fjalë?
2. A është ndërtuar drejt ndërgjyqësia?
3. Jepni vendimin tuaj të arsyetuar si në rastin e pranimit të padisë ashtu edhe të rrëzimit të saj.

# 

# **Literaturë dhe vendime gjyqësore**

* Kodi Civil i Republikës së Shqipërisë, 1994.
* Kodi i Procedurës Civile.
* Ligji nr. 9901, datë 14.4.2008, “Për tregtarët dhe shoqëritë tregtare”.
* Ligji nr. 9723, datë 7.5.2007, “Për Qendrën Kombëtare të Regjistrimit”.
* Ligji nr. 7638, datë 19.11.1992, “Për Shoqëritë Tregtare”, i shfuqizuar.
* Ligji nr. 7632, datë 4.11.1992, “Për dispozitat që rregullojnë pjesën e parë të Kodit Tregtar”, shfuqizuar.
* Ligji nr. 7667, datë 28.1.1993, “Për Regjistrin Tregtar dhe formalitet që duhen respektuar nga shoqëritë tregtare”, shfuqizuar.
* Galgano, Francesco. “E drejta private”, botim i shtëpisë botuese Luarasi.
* Raporti i Grupit të Lartë të Ekspertëve të së drejtës tregtare për Modern Regulatory Frameëork for Company Laë in Europe, 4 November 2004.
* Ligji i ri shqiptar për shoqëritë tregtare interpretuar sipas burimeve të tij në të drejtën europiane - Thoms Bachner, Edmund-Philipp Schuster and Martin Ëinner.
* CARDS 2004 Tëinning Project AL/04/IB/JH/02 Enhencing the Judicial System in Commercial Mattters - The Neë Albanian Company Laë interpreted according to its sources in European Laë – Thoms Bachner, Edmund-Philipp Schuster and Martin Ëinner.
* French Commercial Code;
* Vendimi nr.1112, datë 27.2.2006 i Gjykatës së Rrethit Gjyqësor Tiranë.
* Vendimi nr.942, datë 12.2.2010 i Gjykatës së Rrethit Gjyqësor Tiranë.
* Vendimi nr.4225 datë 19.5.2009 i Gjykatës së Rrethit Gjyqësor Tiranë.
* Vendimi nr. 3417, datë 21.3.2011 i Gjykatës së Rrethit Gjyqësor Tiranë.
* Vendimi nr.10182, datë 13.12.2011 i Gjykatës së Rrethit Gjyqësor Tiranë.
* Vendimi nr.4280, datë 23.5.2011 i Gjykatës së Rrethit Gjyqësor Tiranë.
* Vendimi nr. 4251, datë 23.5.2011 i Gjykatës së Rrethit Gjyqësor Tiranë.
* Vendimi nr. 3679, datë 6.5.2011 i Gjykatës së rrethit Gjyqësor Tiranë.
* Vendimi e Gjykatës së Lartë nr. 310, datë 9.6.2011.
* Vendimi nr. 3427, datë 10.4.2012 i Gjykatës së Rrethit Gjyqësor Tiranë.
* Vendimi nr. 4413, datë 7.4.2014 i Gjykatës së Rrethit Gjyqësor Tiranë, ndryshuar me vendimin nr. 107 të Gjykatës së Apelit Tiranë.
* ***Tema 6 :*** **Largimi dhe përjashtimi i ortakut.**

***Ngarkesa:*** *3 jave me 24 orë mësimore.*

***Metodologjia:*** *Prezantim me Poëer Point, raste studimore, punë në grup, debat.*

***Struktura e organizimit të mësimit:***

* + *Prezantimi nga pedagogu: (Totali 1 orë = 4 prezantime nga 30 minuta).*
  + *Diskutime, debat, ushtrime detyra, punë e pavarur individuale/grup nën drejtimin e pedagogut (Totali 22 orë mësimore).*

***Ngarkesa:*** *3 jave me 24 ore mesimore* ***(Artan Hajdari 18 orë mësimore dy klasa, Alma Kodraliu/Marinela Nuni 6 orë nje klasë).***

***JAVA 12***

**Çështjet kryesore të mësimit**

* Largimi i ortakëve në shoqëritë me përgjegjësi të kufizuar – natyra juridike e vendimmarrjes. Shkaqet e largimit. Procedura e brendshme.
* Largimi me marrëveshje/pëlqim të ortakëve, metodat që njeh doktrina dhe praktika për likuidimin të kuotës.
* Likuidimi i kuotës nga ana e vetë shoqërisë.
* Padia e ortakut për likuidimin e kuotës. Natyra e padisë dhe çështje të legjitimimit aktiv dhe pasiv.
* Aspektet kryesore të vlerësimit ekonomik të kuotës në shqyrtimin e padisë për likuidimin e saj.
* Dëmshpërblimi i ortakut të larguar ndaj shoqërisë.
* Padia e ortakut për largimin nga shoqëria dhe shpërblimi i dëmit të shkaktuar.
* Efektet ligjore të largimit të ortakut. Momenti i fuqisë juridike të largimit dhe raporti me publikimin e ndryshimeve në QKB.
* Ndryshimet mes rregullimit ligjore të prishjes së shoqërisë me përgjegjësi të kufizuar dhe largimit / përjashtimit të ortakut.

**Pyetjet vetëstudimore:**

1. Si ndërthuren normat e ligjit “Për shoqëritë tregtare” me ato të së drejtës procedurale civile në rastin kur ortaku që ka shfaqur vullnetin për largim nuk ka shteruar procedurën e brendshme të shoqërisë për njoftimin e largimit dhe likuidimin e kuotës? Disponimet e gjykatës.
2. Cilat janë veprimet juridike që do të duhet të kryejë administratori në rastin kur asambleja e ortakëve pranon kërkesën për largim të ortakut dhe likuidim të kuotës, për pasqyrimin e ndryshimeve në QKB pas largimit të ortakut në zbatim të ligjit “Për shoqëritë tregtare” dhe dispozitat e ligjit nr. 131/2015, “Për Qendrën Kombëtare të Biznesit” për pasqyrimin e ndryshimeve në QKB pas largimit të ortakut?
3. Cilat kritere ligjore do të përdorin gjykatat shqiptare për të arritur një vlerësim ekonomik real të vlerës së kuotës si në rastin e të drejtave pasurore ashtu edhe në ato me natyrë të veçantë, të njohura nga Standardet Ndërkombëtarë të Raportimit Financiar? Trajtimi i konceptit “kuotë” si nocion juridik dhe ekonomik.

**Rasti praktik nr. 1**

Ortaku i një shoqërie me përgjegjësi të kufizuar i drejtohet gjykatës me padi duke kërkuar largimin e tij nga shoqëria dhe detyrimin e shoqërisë të likuidojë kuotën e tij. Në deklaratën e mbrojtjes shoqëria prapëson duke argumentuar se nuk është njoftuar asnjëherë më parë për një kërkesë të tillë nga ortaku dhe në këto kushte kërkon rrëzimin e kërkesës së paraqitur.

**Pyetje:**

1. A ka të drejtë ortaku të kërkojë drejtpërdrejt në gjykatë largimin e tij nga shoqëria? Cili do të ishte vendimi me të cilin do të disponojë gjykata në një situatë të tillë, të vërtetuar sipas prapësimit?

**Rasti praktik nr. 2**

Ortaku i një shoqërie me përgjegjësi të kufizuar ka kërkuar largimin e tij nga shoqëria dhe likuidimin e kuotës pasi ka respektuar procedurën e brendshme, duke ia njoftuar kërkesën me shkrim shoqërisë. Asambleja e shoqërisë ka disponuar për pranimin e kërkesës për largimin e ortakut, por ka refuzuar kërkesën për likuidimin e kuotës. Ortaku bën padi në gjykatë duke kërkuar detyrimin e shoqërisë të paguajë vlerën e likuidimit të kuotës dhe shpërblimin e dëmit. Gjykata disponon për rrëzimin e kërkesës duke arsyetuar se shoqëria rezulton me humbje për shkak se është në fazë investimi.

**Pyetje:**

1. A është i mjaftueshëm vërtetimi i një situate të tillë për të konkluduar rrëzimin e kërkesës për likuidimin e kuotës?
2. Çfarë kriteresh juridike dhe ekonomike duhet të mbahen parasysh nga gjykata për të arritur gjyqësisht për vlerësimin ekonomik të kuotës?
3. Nëse disponohet për vlerësimin e kuotës në një shumë të caktuar, a mundet gjykata të disponojë duke e ndarë në këste shumën, duke mbajtur në konsideratë përcaktimet e nenit77 të LSHT-së?

* ***JAVA 13***

**Çështjet kryesore të mësimit:**

* Përjashtimi i ortakut si koncept i ri në të drejtën e shoqërive tregtare. Teoritë në lidhje me parashikimin e këtij instituti edhe për shoqëritë aksionare. Rëndësia e lirisë statutore në ligjin e shoqërive tregtare.
* Kuptimi i përjashtimit të ortakut. Shkaqet dhe kriteret e përjashtimit të tij.
* Vendimmarrja e asamblesë për përjashtimin e ortakut dhe rëndësia e parashikimeve statutore.
* Procedura e përjashtimit të ortakut dhe pasojat juridike të kësaj vendimmarrje. Efektet e vendimmarrjes së asamblesë në ndryshim nga largimi i ortakut.
* Padia për përjashtimin e ortakut. Problemet ligjore lidhur me legjitimimin aktiv. Teoritë lidhur me legjitimimin aktiv në paditë e përjashtimit të ortakut dhe jurisprudenca gjyqësore.

**Pyetje vetëstudimore:**

1. Raporti mes nenit 102 dhe 103 të ligjit “Për tregtarët dhe shoqëritë tregtare” dhe Kodit të Procedurës Civile lidhur me çështjen e legjitimimit aktiv për të ngritur padinë e përjashtimit të ortakut apo për shpërblimin e dëmit.

**Rast praktik nr. 1**

Në një shoqëri me përgjegjësi të kufizuar, ortaku “A” zotëron 70% të kuotave, ndërkohë që ortaku “B” zotëron 30%. Ortaku “B” ka kërkuar për disa vite rresht shpërndarjen e dividentit, por nuk ka pasur një vendimmarrje për këtë qëllim.

**Pyetje:**

1. A mundet ortaku “B” që zotëron 30% të kuotave të shoqërisë, të kërkojë përjashtimin e ortakut “A”, duke parashtruar si shkak mos shpërndarjen e dividentit?
2. Çfarë duhet të hetojë gjykata në këto raste?
3. Çfarë çështjesh procedurale dhe materiale duhen pasur parasysh?

**Rasti praktik nr. 2**

Në një shoqëri me dy ortakë me nga 50% secili, njëri prej tyre, njëkohësisht dhe administrator, kishte marrë shuma të ndryshme hua dhe i kishte shlyer përmes fitimeve të shoqërisë, kishte përfituar shuma nga kontratat e shoqërisë me të tretë, duke mos i derdhur në llogaritë e shoqërisë, e po kështu, kishte krijuar një shoqëri tjetër me 100% të kuotave, me të njëjtin objekt veprimtarie me atë të shoqërisë, duke i shkaktuar dhe ulje të veprimtarisë tregtare.

**Pyetje**:

1. Cilat parime janë shkelur nga ana e ortakut? Për çfarë shkaqesh mund të kërkohet përjashtimi i ortakut?

* ***JAVA 14***

**Çështjet kryesore të mësimit:**

* Likuidimi i kuotës së ortakut që përjashtohet. Problemet ligjore, teoritë lidhur me likuidimin e kuotës së ortakut që përjashtohet dhe praktika gjyqësore. Trajtime teorike në lidhje me këtë çështje nga legjislacione të tjera.
* Kriteret që mbahen parasysh lidhur me vlerësimin e kuotës.
* Kërkesat për sigurim padie në paditë e përjashtimit të ortakut.
* Trajtim teorik dhe praktik në lidhje me paditë që mund të ngrihen së bashku me padinë e përjashtimit të ortakut.

***Pyetjet vetëstudimore:***

1. Interpretimi i nenit 102/6 të ligjit “Për tregtarët dhe shoqëritë tregtare”, në lidhje me likuidimin ose jo të kuotës së ortakut që përjashtohet.
2. Cilat janë shkaqet për të cilat, sipas ligjit, kuota mund të likuidohet dhe shkaqet për të cilat, likuidimi i kuotës nuk ndodh?
3. A ka ndonjë mospërputhje ndërmjet tyre?



**Rast praktik**

Asambleja e ortakëve të një shoqërie përbëhet nga ortaku “A” me 50% të kuotave, ortaku “B” me 25% dhe ortaku “C” me 25% të kuotave. Asambleja e ortakëve ka paraqitur padinë për përjashtimin e dy ortakëve me nga 25% secili, mbështetur në nenin 102, pika ç me argumentet se: kanë penguar ndjeshëm veprimtarinë tregtare të shoqërisë duke i sjellë asaj një dëm ekonomik dhe financiar. Në argumentet e parashtruara për të kërkuar përjashtimin ishte parashtruar se ortakët “B” dhe “C” ishin njoftuar për mbledhjet me rend dite: zgjedhje administratori, miratim bilanci për vitin paraardhës dhe nuk kanë marrë pjesë në mbledhjen e lajmëruar. Po kështu ata nuk kanë marrë pjesë në disa mbledhjet e asamblesë për gjithë vitin. Në këto kushte, asambleja pretendoi se mospjesëmarrja e ortakëve në mbledhje ka sjellë dëm ekonomik dhe financiar për shoqërinë (statuti i shoqërisë nuk detyronte ortakët të merrnin pjesë në mbledhje).

**Pyetje**

1. A ka qenë asambleja para vendimmarrjeve të parashikuara nga neni 87 i LSHT-së?
2. A ka qenë ajo në pamundësi të marrjes së vendimeve në mungesë të ortakëve, për të cilët kërkohet përjashtimi?
3. Çfarë duhet të mbajë parasysh gjykata në drejtim të hetimit gjyqësor kur pretendohet dëm ekonomik për shoqërinë?

**Literatura dhe vendime gjyqësore**

* Kodi Civil i Republikës së Shqipërisë, 1994.
* Kodi i Procedurës Civile.
* Ligji nr. 9901, datë 14.4.2008, “Për tregtarët dhe shoqëritë tregtare”.
* Ligji nr. 9723, datë 7.5.2007, “Për Qendrën Kombëtare të Regjistrimit”.
* Ligji nr. 7638, datë 19.11.1992, “Për Shoqëritë Tregtare”, i shfuqizuar.
* Ligji nr. 7632, datë 4.11.1992, “Për dispozitat që rregullojnë pjesën e parë të Kodit Tregtar”, shfuqizuar.
* Ligji nr. 7667, datë 28.1.1993, “Për Regjistrin Tregtar dhe formalitet që duhen respektuar nga shoqëritë tregtare”, shfuqizuar.
* Galgano, Francesco. “E drejta private”, botim i shtëpisë botuese Luarasi.
* Raporti i Grupit të Lartë të Ekspertëve të së drejtës tregtare për Modern Regulatory Frameëork for Company Laë in Europe, 4 November 2004.
* Ligji i ri shqiptar për shoqëritë tregtare interpretuar sipas burimeve të tij në të drejtën europiane - Thoms Bachner, Edmund-Philipp Schuster and Martin Ëinner.
* CARDS 2004 Tëinning Project AL/04/IB/JH/02 Enhencing the Judicial System in Commercial Mattters - The Neë Albanian Company Laë interpreted according to its sources in European Laë – Thoms Bachner, Edmund-Philipp Schuster and Martin Ëinner.
* Vendimi nr.10182, datë 13.12.2011 i Gjykatës së Rrethit Gjyqësor Tiranë.
* Vendimi nr. 479, datë 23.10.2012 i Gjykatës së Apelit Tiranë.
* Vendimi nr. 7601, datë 12.10.2015 i Gjykatës së Rrethit Gjyqësor Tiranë.
* Vendimi nr. 694, datë 23.3.2017 i Gjykatës së Apelit Tiranë.
* Vendimi nr. 165, datë 18.5.2016 i Gjykatës së Lartë.
* Vendimi nr. 488, datë 25.11.2015 i Gjykatës së Lartë.
* Vendimi i datës 1.3.2019 i Gjykatës së Rrethit Gjyqësor Tiranë, me paditës: Asambleja e ortakëve e Shoqërisë “Infigo is” sh.p.k. dhe i paditur Shoqëria Infigo is d.o.o, shoqëri kroate, me objekt përjashtimi i ortakut INFIGO IS d.o.o, nga shoqëria “INFIGO IS” sh.p.k.
* ***Tema 7* : Pavlefshmëria e themelimit të shoqërive tregtare. Çështje të teorisë dhe praktikës gjyqësore.**

***Ngarkesa:*** *3 jave me 24 orë mesimore.*

***Metodologjia:*** *Prezantim me Poëer Point, raste studimore, punë në grup, debat.*

***Struktura e organizimit të mësimit:***

* + *Prezantimi nga pedagogu: (Totali 1 orë = 2 prezantime nga 30 minuta).*
  + *Diskutime, debat, ushtrime detyra, punë e pavarur individuale/grup nën drejtimin e pedagogut (Totali 5 orë mësimore).*

***Ngarkesa : 24 orë mesimore (Artan Hajdari 18 ore mesimore dy klasa, Alma Kodraliu 6***

***orë nje klasë).***

* ***JAVA 15***
* **Çështjet kryesore të mësimit:**
* Tiparet dhe natyra juridike e kontratës së themelimit të shoqërisë.
* Pavlefshmëria e aktit të themelimit para se shoqëria të regjistrohet në regjistrin tregtar**.**
* Pavlefshmëria e aktit të themelimit pas regjistrimit të shoqërisë.
* Natyra juridike dhe shkaqet e pavlefshmërisë së themelimit të shoqërisë.

**Pyetjet vetëstudimore:**

1. Cili është dallimi që ekziston midis aktit të themelimit (*memorandum of association*) të shoqërisë apo kontratës së themelimit dhe statutit të shoqërisë (*articles of association*)?
2. Si e kuptoni situatën juridike, kur vullneti i palëve (ortakëve apo aksionerëve) themelues është shprehur, pra është firmosur kontrata e themelimit ose statuti dhe shoqëria ende nuk është regjistruar në regjistrin tregtar? Situata para themelimit të shoqërisë.
3. Si e kuptoni situatën juridike, kur ky akt jo vetëm që është firmosur, por edhe është regjistruar së bashku me aktet e tjera në regjistër (këtu kemi parasysh përveç kontratës së themelimit edhe statutin, ose të integruar në një akt të vetëm që është statuti). Situata pas themelimit të shoqërisë.

Cilat janë tiparet që dallojnë situatën e pavlefshmërinë së kontratës së themelimit të shoqërisë, para regjistrimit të saj, me situatën e pavlefshmërisë pas regjistrimit të saj janë?

1. A është i drejtë ky definicion: “Si rregull pavlefshmëria e themelimit të shoqërisë, rregullohet nga legjislacioni tregtar, dhe si përjashtim kjo pavlefshmëri, mund të vërtetohet nga dispozitat që rregullojnë pavlefshmërinë e kontratave.”
2. Cilat janë shkaqet e pavlefshmërisë së themelimit të një shoqërie tregtare, pas regjistrimit të saj në Qendrën Kombëtare të Regjistrimit (në vazhdim QKR)?



**Rast praktik nr. 1**

Personi A është ortak themelues i shoqërisë XX së bashku me personin B. Shoqëria është regjistruar rregullisht në regjistrat e QKB-së dhe ka filluar aktivitetin. Rezulton se personi B ka kontribuar në të holla dhe personi A ka kontribuar në natyrë një pasuri të paluajtshme që është vënë gjatë martesës së tij me personin C.

**Pyetjet që shtrohen për zgjidhje**

1. A është i vlefshëm themelimi i shoqërisë XX?
2. A ka të drejtë personi C të kërkojë pavlefshmërinë e themelimit të shoqërisë?
3. Çfarë natyre juridike ka konflikti në fjalë, civile apo tregtare?

* ***JAVA 16***

**Çështjet kryesore të mësimit:**

* Problemi i legjitimitetit në ngritjen e padisë për pavlefshmërinë e themelimit të shoqërisë.
* Natyra juridike e ndreqjes së gabimeve në aktet e themelimit ose ndryshimet në statut.
* Dallimi me pavlefshmërinë e themelimit të shoqërisë.

**Pyetjet vetëstudimore:**

1. Cili do të ishte rrethi i personave të interesuar që mund të ngrenë padinë për të kërkuar pavlefshmërinë e themelimit të shoqërisë?
2. Cilat janë rregullat që duhen zbatuar për ngritjen e padisë (pavlefshmëria relative) për rregullimin e gabimeve në aktet e themelimit të shoqërisë ose të ndryshimeve të statutit?
3. Cili do të ishte afati i kërkimit në këtë rast dhe nga fillon të ecë ky afat?
4. Cili do të ishte vendimi i gjykatës në rast se pranon një kërkesë të tillë?
5. Cili është rrethi i personave të interesuar për ngritjen e padisë për ndreqjen e gabimeve në aktet e themelimit të shoqërisë?
6. Cilat janë të përbashkëtat dhe dallimet midis padisë për parregullshmërinë e themelimit të shoqërisë (pavlefshmëria relative) ose të ndryshimeve të statutit, dhe padisë për pavlefshmërinë e themelimit të shoqërisë?

* **Rast praktik**
* Shoqëria tregtare XX është themeluar në vitin 2016 dhe kryen aktivitet tregtar sipas objektit të veprimtarisë së saj. Në kohën e themelimit të saj një nga themeluesit nuk ka pasur zotësinë juridike për të vepruar, e metë e cila rezulton si e tillë edhe në momentin kur një nga personat e interesuar ngre padi në gjykatë me objekt: konstatimin e pavlefshmërisë absolute të shoqërisë dhe kalimin e saj në likuidim. Padia është ngritur në vitin e katërt të aktivitetit të shoqërisë.

**Pyetjet që shtrohen për zgjidhje**

1. Personi që ngre padinë çfarë cilësie duhet të këtë që të legjitimohet në ngritjen e saj?
2. A është ndërtuar drejt objekti i padisë?
3. Cili do të ishte dispozitivi i vendimit? Jepni mendimin tuaj të arsyetuar.

* ***JAVA 17***

**Çështjet kryesore të mësimit:**

* Pavlefshmëria e themelimit të shoqërisë dhe pavlefshmëria e veprimit juridik.
* Të përbashkëtat dhe dallimet midis tyre.
* Pasojat e pavlefshmërisë absolute të themelimit të shoqërisë.

**Pyetjet vetëstudimore:**

1. A është kontrata e themelimit të shoqërisë një veprim juridik?
2. Që të jetë e vlefshme çfarë kriteresh duhet të plotësojë?
3. Cilat janë të përbashkëtat dhe dallimet midis veprimit juridik të themelimit të shoqërisë dhe atij të rregulluar sipas Kodit Civil?
4. Sipas LSHT-së, a ka mundësi personi i interesuar, për ngritjen e padisë për pavlefshmërinë e shoqërisë, që ta ushtrojë këtë të drejtë pa kufizim kohe?
5. Një tjetër problem i rëndësishëm që ka vlerë praktike, për zgjidhjen e rasteve të pavlefshmërisë është ai se, ndaj cilit person duhet ngritur padia (*legijtimimi pasviv).* Si e vlerësoni këtë situatë*?*
6. Cilat janë pasojat konkrete të pavlefshmërisë së themelimit të shoqërisë?
7. Dispozitivi i vendimit të gjykatës çfarë do të përmbante në rastin e pranimit të kërkesës?

**Rast praktik nr. 1**

Personi A është një ndër kreditorët e shoqërisë tregtare XX. Sipas kontratës së furnizimit që ka me shoqërinë kjo e fundit i detyrohet për të paguar edhe 5% të vlerës së kontratës. Ky i fundit bie në dijeni të faktit se shoqëria ka shkelur pikën “c” të nenit 1 të ligjit nr. 129/2014, konkretisht të faktit se në statut nuk është përcaktuar vlera e kontributeve të nënshkruara nga secili ortak. Personi A i drejtohet gjykatës me padi me këtë objekt dhe këto palë: “Rregullimi substancial i defektit statutor ose konstatimi i pavlefshmërisë së themelimit të shoqërisë. Si palë të paditur ai ka thërritur ortakët e shoqërisë.

**Pyetjet që shtrohen për zgjidhje:**

1. A e ka zgjidhur drejt legjitimimin pasiv personi A?
2. A legjitimohet personi A në ngritjen e kësaj padie sipas rrethanave të kazusit?
3. A është ngritur drejt objekti i padisë?
4. Jepni vendimin tuaj të arsyetuar në të dyja rastet atë të pranimit apo të rrëzimit të padisë.

**Literatura dhe vendime gjyqësore.**

* Kodi Civil i Republikës së Shqipërisë, 1994.
* Kodi i Procedurës Civile.
* Ligji nr. 9901, datë 14.4.2008, “Për tregtarët dhe shoqëritë tregtare”.
* Ligji nr. 9723, datë 7.5.2007, “Për Qendrën Kombëtare të Regjistrimit”.
* Ligji nr. 7638, datë 19.11.1992, “Për Shoqëritë Tregtare”, i shfuqizuar.
* Ligji nr. 7632, datë 4.11.1992, “Për dispozitat që rregullojnë pjesën e parë të Kodit Tregtar”, shfuqizuar.
* Ligji nr. 7667, datë 28.1.1993, “Për Regjistrin Tregtar dhe formalitet që duhen respektuar nga shoqëritë tregtare”, shfuqizuar.
* Galgano, Francesco. “E drejta private”, botim i shtëpisë botuese Luarasi.
* Raporti i Grupit të Lartë të Ekspertëve të së drejtës tregtare për Modern Regulatory Frameëork for Company Laë in Europe, 4 November 2004.
* Ligji i ri shqiptar për shoqëritë tregtare interpretuar sipas burimeve të tij në të drejtën europiane - Thoms Bachner, Edmund-Philipp Schuster and Martin Ëinner.
* CARDS 2004 Tëinning Project AL/04/IB/JH/02 Enhencing the Judicial System in Commercial Mattters - The Neë Albanian Company Laë interpreted according to its sources in European Laë – Thoms Bachner, Edmund-Philipp Schuster and Martin Ëinner.
* Vendimi nr. 487, datë 4.3.2003 i Kolegjit Civil të Gjykatës së Lartë.
* Vendimi nr. 358, datë 29.3.2001 i Gjykatës së Apelit Tiranë.
* Vendimi nr. 1411, datë 26.6.2006 i Gjykatës së Rrethit Korçë.
* Vendimi Unifikues nr. 13, datë 9.3.2006 i Kolegjeve të Bashkuara të Gjykatës së Lartë.
* Vendimi nr. 2002, datë 8.5.2006 i Gjykatës së shkallës së parë Tiranë.
* ***Tema 8 :*** **Riorganizimi dhe prishja e shoqërive tregtare**.

***Ngarkesa:*** *3 javë me 24 orë mesimore*

***Metodologjia:*** *Prezantim me Poëer Point, raste studimore, punë në grup, debat.*

***Struktura e organizimit të mësimit:***

* + *Prezantimi nga pedagogu: (Totali 1.5 orë = 3 prezantime nga 30 minuta);*
  + *Diskutime, debat, ushtrime detyra, punë e pavarur individuale/grup nën drejtimin e pedagogut (Totali 3.5 orë mësimore).*

***Ngarkesa 24 orë mesimore : (Artan Hajdari 18 orë mesimore total dy klas , Alma***

***Kodraliu 6 orë mesimore një klasë).***

* ***JAVA 18***

**Çështjet kryesore të mësimit**

* Qëllimi i ndërhyrjes së ligjvënësit për rregullimin e riorganizimit të shoqërive tregtare dhe pasojat ligjore të këtij regjimi.
* Roli dhe përgjegjësia e organeve të shoqërisë dhe ekspertëve të jashtëm në proceset e riorganizimit
* Garancitë për ortakët/aksionerët e pakicës, kreditorët, punëmarrësit.
* Bashkimi i shoqërive tregtare subjekte të së drejtës shqiptare. Regjimi i bashkimit ndërkufitar të subjekteve shqiptare dhe të huaja.
* Bashkimi me përthithje dhe bashkimi me krijimin e një shoqërie tjetër.
* Vendime të gjykatave shqiptare, të vendeve anëtare të BE-së dhe të GJED-së në lidhje me aspekte të veçanta dhe pasojat e bashkimit të shoqërive.

**Pyetjet vetëstudimore:**

* 1. A mund të përthithet një shoqëri kolektive nga një shoqëri me përgjegjësi të kufizuar?
  2. A mund të përthithë një shoqëri e kontrolluar shoqërinë kontrolluese?
  3. A mund të kundërshtojë një ortak pakice riorganizimit e shoqërisë?

**Rast praktik**

Shoqëria T përbëhet nga dy aksionerë – personi fizik A, personi fizik B. Shoqëria T zotëron 100% të aksioneve të C sha.

**Pyetja që shtrohet për zgjidhje**

1. A mundet C sha të përthithë T sha?

* ***JAVA 19***

**Çështjet kryesore të mësimit:**

* Ndarja dhe shndrimi i shoqërive tregtare.
* Ndarja proporcionale dhe jo-proporcionale.
* Pavlefshmëria e proceseve të riorganizimit të subjekteve tregtare të së drejtës shqiptare dhe bashkimit ndërkufitar të shoqërive tregtare. Analizë krahasimore me praktikën e vendeve të tjera të BE-së dhe direktivat europiane të fushës.
* Jurisprudenca e gjykatave shqiptare, GJED dhe gjykatave të vendeve të tjera të BE-së.
* Grupimi i shoqërive.

***Pyetjet vetëstudimore:***

1. Dallimi i ndarjes joproporcionale nga përjashtimi i ortakut/aksionerit nëpërmjet riorganizimit të shoqërisë.
2. Në rastin e ndarjes joproporcionale a mund të jetë e tillë dhe përgjegjësia e shoqërive pritëse për detyrimet e shoqërisë së ndarë ndaj të tretëve?
3. A ekzistojnë raste, qoftë edhe të argumentuara me mbrojtjen e një interesi publik, kur ortaku/aksioneri i një shoqërie që ndahet të detyrohet të pranojë pjesëmarrjen në shoqëritë pritëse?
4. Pavlefshmëria e riorganizimit të shoqërive si pasojë e shkeljes së një dispozite urdhëruese të ligjit.

**Rast praktik**

Shoqëria T, e përbërë nga 3 ortakë (A B dhe C), vendos të riorganizohet duke u përthithur nga shoqëria M, me ortak të vetëm D. Ortaku C nuk njoftohet për këtë proces dhe për pasojë nuk është prezent në asnjë prej mbledhjeve të asamblesë që miratojnë hallkat e përthithjes sipas ligjit. Kur procesi ka përfunduar me regjistrimin e përthithjes në regjistrin tregtar, C merr njoftim për situatën dhe ngre padi duke kërkuar pavlefshmërinë e vendimeve të asamblesë në procesin e përthithjes, fshirjen e regjistrimit të tyre në regjistrin tregtar dhe kthimin në gjendjen e mëparshme të raporteve të kuotave midis ortakëve A, B dhe C.

* Jepni vlerësimin tuaj nëse duhet të vendosë gjykata pranimin e padisë, apo në të kundërtën të urdhërojë llogaritjen e kuotave që i takojnë ortakut C në shoqërinë M dhe eventualisht t’i kujtojë mundësinë e kërkimit të dëmshpërblimit në bazë të nenit 224 të LTSHT-së?
* ***JAVA 20***

**Çështjet kryesore të mësimit:**

* Shkaqet e prishjes së shoqërive tregtare dhe pasojat ligjore.
* Likuidimi i zakonshëm dhe i thjeshtuar i shoqërive tregtare.
* Likuidimi në rrugë gjyqësore dhe jashtëgjyqësore.
* Pasojat ligjore të mbylljes së procesit të likuidimit.
* Mundësia e prishjes së vendimit të prishjes së shoqërisë dhe çeljes së likuidimit.

**Pyetjet vetëstudimore:**

1. A është e mundur prishja/ndryshimi i vendimit të prishjes së shoqërisë, pas fillimit të procesit të likuidimit, kur:
2. Ky vendim është marrë nga asambleja e përgjithshme;
3. Ky vendim është marrë nga gjykata.

**Rast praktik**

Shoqëria F, e përbërë nga ortakët: A, B dhe C, të tre profesionistë të një fushe, është krijuar me qëllim që të tre ortakët të garojnë në tendera publikë dhe privatë me qëllim ofrimin e konsulencës në fushën e tyre të ekspertizës, për ato raste kur kriteret e tenderit kërkojnë grup ekspertësh për hartimin e konsulencës. Ortaku C vdes dhe kuotat e tij kalojnë në emër të trashëgimtarëve të tij ligjor. Duke qenë se këta të fundit nuk mund të ofronin shërbime konsulence, pasi nuk ishin ekspertë të fushës, ortakët A dhe B ofrojnë të blejnë kuotat e C-së, por palët nuk bien dakord për çmimin dhe për pasojë asambleja e shoqërisë vendos prishjen dhe kalimin e subjektit në likuidim. Vendimi regjistrohet në regjistrin tregtar. Pas çeljes së procesit të likuidimit palët arrijnë marrëveshje për çmimin e kuotës së C dhe në vijim, ortakët marrin vendim prishjen e vendimeve të prishjes së shoqërisë dhe çeljes së likuidimit dhe i kërkojnë QKB-së regjistrimin e kësaj vendimmarrjeje.

* A duhet QKB-ja ta pranojë një kërkesë të tillë? A ka një afat kohor deri kur vendimi për rikthimin e shoqërisë në status aktiv mund të pranohet?

**Literaturë dhe vendime gjyqësore:**

* De Luca, Nicola. European Company Laë: Text, Cases and Materials, Cambridge University Press. 2017.
* Dine, Janet, Michael, Blecher. *Komentar i ligjit “Për tregtarët dhe shoqëritë tregtare”*, Tiranë: Botim i Deutsche Gesellschaft für Internationale Zusammenarbeit (GIZ) GmbH, 2016.
* Merle, Ph., Fauchon, A., Droit commercial – Sociétés commerciales, Dalloz 2017/2018, botimi 21, *id*.
* Bachner T., Schuster E.P., Ëinner M., Ligji i ri shqiptar për shoqëritë tregtare – Interpretuar sipas burimeve të tij në të drejtën europiane, botimet Dudaj, 2009,
* Shpjegues mbi ligjin nr.110, datë 15.11.2012, “Për bashkimin ndërkufitar të shoqërive tregtare”, Botim i Deutsche Gesellschaft für Internationale Zusammenarbeit (GIZ) GmbH, Tiranë, (online)
* Vendimi nr.501, datë 9.10.2014 i Kolegjit Civil të Gjykatës së Lartë.
* Vendimi nr. 476, datë 18.9.2014 i Kolegjit Civil të Gjykatës së Lartë.
* Kolegji Administrativ i Gjykatës së Lartë, me vendimin nr. 580, datë 16.5.2017.
* GJRRGJTR - vendimi nr.1976, datë 2.3.2018. gykata e Apelit Tiranë: vendimi nr. 3216, datë 25.9.2014; vendimi nr.170, datë 1.2.2011; vendimi nr.30-2014-2228, datë 8.4.2014; vendimi nr.30-2017-2560, datë 2.5.2017.

*KA Finanz AG v Sparkassen Versicherung AG Vienna Insurance Group*, C-483/14, 7 prill 2016.

*Polbud — Wykonaëstëo sp. z o.o*., në likuidim, C-483/14, 7 prill 2016.

* ***Tema 9:* Interpretimi ligjor dhe statutor në të drejtën tregtare****. Piercing Corporate Vail Theory.**

***Ngarkesa:*** *2 javë me 16 orë mësimore*

***Metodologjia:* *Prezantim me Power Point, raste studimore, punë në grup, debat.***

***Struktura e organizimit të mësimit:***

* + *Prezantimi nga pedagogu: (Totali orë = 2 prezantime nga 30 minuta);*
  + *Diskutime, debat, ushtrime detyra, punë e pavarur individuale/grup nën drejtimin e pedagogut (Totali 5 orë mësimore).*

***Ngarkesa 16 orë : (Artan Hajdari 10 orë mesimore dy klasa, Alma Kodraliu 6 orë***

***mësimore një klasë).***

* ***JAVA 21***

**Çështjet kryesore të mësimit:**

* Fryma detyruese dhe lejuese e dispozitave të LSHT-së.
* Çështje të dispozitave të statutit dhe interpretimi i tyre.
* Pasojat juridike të interpretimit të normave të LSHT dhe dispozitave të statutit nga ana e gjykatave.

***Pyetjet vetëstudimore:***

1. Gjykatat në gjykimin e çështjeve me shkak konfliktet që rrjedhin nga funksioni i brendshëm i shoqërive tregtare, a duhet të udhëhiqen nga parimi i interpretimit të normës ligjore apo asaj statutore?
2. Cila është fryma që janë ndërtuar korpusi i normave të LSHT-së?
3. Zgjidhja e konflikteve me natyrë tregtare a duhet gjetur brenda korpusit të normave juridike dhe interpretimit të tyre ekskluzivisht në ligjin e posaçëm (LSHT) dhe normat statutore?
4. Për shkak të natyrës së posaçme të së drejtës tregtare dhe të vetë shoqërisë si subjekt në qarkullimin juridiko-civil, gjykata mundet vetëm të kontrollojë ligjshmërinë e marrëdhënies apo zgjidhjes së saj?

**Rasti praktik nr. 1**

Në rastin e trajtuar në Gjykatën e Rrethit Gjyqësor Tiranëku shoqëria A me vendimin e Asamblesë së Përgjithshme të Ortakëve të saj, kishte vendosur përjashtimin e aksionerit të saj X për shkak se qëndrimi i tij (veprimtaria) i kishin shkaktuar shoqërisë dëme të mëdha ekonomike.

Gjykata në gjykimin e kësaj çështjeje, pasi analizoi vlefshmërinë e procedurës së ndjekur në rastin e përjashtimit të ortakut nga shoqëria, vendosi përjashtimin e ortakut.

Në këtë rast argumentimi i gjykatës është bërë, duke marrë në konsideratë faktin se statuti i shoqërisë kishte të njëjtat parashikime të përgjithshme si dhe ligji.

Megjithatë, gjykata duke njohur rolin e saj në rastin e një çështje tregtare, në përfundim vendosi të miratojë vendimin për përjashtimin e ortakut.

Sipas vendimit të gjykatës, ortakut që përjashtohet humbet të gjitha të drejtat që i rrjedhin nga zotërimi i kuotës në shoqëri dhe këto kuota i kalojnë shoqërisë.

Si përfundim, është shoqëria e cila do të vendosë për mënyrën e disponimit të kuotës që i takonte ortakut të përjashtuar.

**Pyetja që shtrohet për zgjidhje**

### 1. Në kuadër të frymës që përshkon LSHT-ja, do të ishte gabim dhe në kundërshtim me ligjin, nëse gjykata do të kishte disponuar për mënyrën e shpërndarjes së kuotës pas përjashtimit të ortakut?

**Rasti praktik nr. 2**

Po në kuadër të interpretimit ligjor dhe statutor, sjellim në vëmendje një rast tjetër të trajtuar nga gjykata(vendimi nr. 10182, datë 13.12.2011 i Gjykatës së Rrethit Gjyqësor Tiranë), ku në të njëjtin proces ortaku kishte disponuar me padi largimin e tij dhe likuidimin e kuotës, ndërsa shoqëria nëpërmjet kundërpadisë kërkonte përjashtimin e ortakut për shkak të shkeljes së parimit të ndalimit të konkurrencës.

Përsa i përket largimit të ortakut, gjykata me vendim përfundimtar pranon largimin e ortakut, pasi nuk është detyrë e saj të marrë funksionet e organit kompetent të shoqërisë, i cili është i vetmi autoritet që mund të vendosë largimin e ortakut.

Ndërsa përsa i përket kërkimit në lidhje me likuidimin e kuotës, gjykata ka kryer një hetim të thellë dhe analizë të plotë në lidhje me pretendimin e paditësit për masën e likuidimit të kuotës.

**Pyetjet që shtrohen për zgjidhje**

1.Gjykatës në një rast të tillë i ngarkohet detyra e vlerësimit të ekzistencës së rrethanave që legjitimojnë largimin apo jo të tij?

2. Gjykata në vendimin e saj ka të drejtë që të rregullojë mënyrën e shpërndarjes së kuotës së ortakut të larguar?

**Rasti praktik nr. 3**

Neni 102 i ligjit nr. 9901, datë 14.4.2008, “Për tregtarët dhe shoqëritë tregtare”, parashikon konceptin e largimit të ortakut, dispozitë e cila nuk ka qenë parashikuar në ligjin e vjetër për shoqëritë tregtare (ligji nr. 7638, datë 19.11.1992). Një dispozitë të tillë analoge nuk e gjejmë në dispozita të tjera të ligjit, për më tepër në shoqëritë e kapitalit siç është shoqëria aksionare. Rasti i praktikës kishte sjellë para tryezës së punës sonë një konflikt shumë të rëndë midis dy aksionarëve të një shoqërie kapitali, të formës me ofertë private, pra shoqëri aksionere me ofertë private. Shoqëria kryen aktivitet në sektorin e energjisë dhe në bazë të ligjit të kohës që rregullonte veprimtarinë në këtë fushë, ka qenë i detyruar krijimi i një shoqërie tregtare të kësaj forme, pra të formës aksionare. Konflikti ishte i tillë saqë njëri nga aksionerët e shoqërisë që ishte njëkohësisht administrator, duke konsideruar veprimet e aksionerit tjetër në kundërshtim me dispozitat e statutit të shoqërisë dhe për më tepër me dispozitat e LSHT-së, për detyrimet e tij si aksioner ndaj shoqërisë, mendonte së kishte argumente veprimet e aksionerit tjetër që ishin veprime që me dashje dëmtonin aktivitetin e shoqërisë dhe se përjashtimi i tij nga shoqëria ishte i pashmangshëm, me gjithë negociatat që kishte bërë jashtë dhe brenda strukturave të shoqërisë. Kjo është vetëm njëra anë e medaljes, e cila edhe në rast se merret në konsideratë ka anën tjetër të saj dhe që do të përbënte një parashtrim shumë debatues të parimit të interpretimit të korpusit normativ që rregullojnë këtë marrëdhënie të lindur dhe që orientojnë zgjidhjen e këtij konflikti dhe përfundimisht të metodologjisë vendimmarrëse.

Ajo që shtrohej për zgjidhje, ishte fakti që pavarësisht provave kokëforta që parashtronte aksioneri i shoqërisë për veprimet me dashje në shkelje të statutit dhe të ligjit, a mund të kishim një bazë ligjore ku mund të mbështeteshim për zgjidhjen e këtij rasti? Por, çështjet që mund të shtrohen për zgjidhje janë disa:

1. Pse LSHT-ja nuk rregullon konceptin e përjashtimit të ortakut për shoqëritë aksionere ashtu siç bën për shpk-të? Mos vallë kjo është një harresë e hartuesve të ligjit?
2. A është shoqëria aksionere si shoqëri kapitali, njësoj si forma e shoqërisë me përgjegjësi të kufizuar? A nuk janë ortakët e një shpk-je dhe të një sh.a-je persona fizikë dhe juridikë, të cilët nuk përgjigjen personalisht për detyrimet e shoqërisë e që mbulojnë humbjet e saj vetëm në vlerën e pashlyer të kontributeve të nënshkruara (aksioneve të nënshkruara te sh.a-ja)?
3. A nuk është shoqëria aksionere me ofertë private e ngjashme në përgjegjësinë e pjesëmarrjes së themeluesve në shoqëri dhe të përgjegjësisë së tyre në këtë pjesëmarrje e njëjtë me shpk-të?
4. Mos vallë ndryshimi në strukturën e organizimit të këtyre dy llojeve të shoqërive të kapitalit, të mënyrës së nënshkrimit dhe emetimit të aksioneve, të regjistrimit të tyre, të detyrimeve të aksionerëve të sh.a-së për shlyerjen e kontributeve dhe pasojave në vonesën e shlyerjes si dhe pasojave që vijnë nga kjo shlyerje, përbëjnë dallime të tilla që na çojnë në konkluziove të kundërta për të njëjtën mënyrë sjellje të ortakut dhe aksionerit në raport me detyrimet e tij ndaj shoqërisë?
5. A do të bënin një interpretim të rregullt të normave juridike në fushën e së drejtës tregtare, në rast se do të thërrisnim në ndihmë parimet e shkencës të së drejtës që në mungesë të një dispozite të tillë do t’i drejtoheshim analogjisë të së drejtës (*analogy of law*)? apo dispozita të tjera të LSHT-së na e ndalojnë përdorimin e këtij parimi?
6. Parashikimi i një koncepti të tillë (përjashtimi i aksionerit) në statutin e shoqërisë aksionere a do të përbënte një normë që do ta zgjidhte këtë problem apo do të vinte në shkelje të normave të LSHT-së dhe frymës së saj detyruese (*mandatory rule*) dhe rregulluese (*regulatory rule*).
7. E fundit pse jo për sha-të një normë e tillë? A janë këto çështje të interpretimit dhe bashkëveprimit të normave brenda të njëjtës disiplinë (LSHT), i ndarë sipas një sistemi shkencor të kodifikimit të tij? Më gjerë a janë këto çështje të interpretimit të korpusit të normave të fushën e LSHT-së (*statutory interpretation)?*

* ***JAVA 22***

***Çështjet kryesore të mësimit:***

* Parime të përgjithshme mbi raportin përfaqësues i përfaqësuar (principal-agent).
* Nenet 12-18 të LSHT-së dhe interpretimi praktik gjyqësor i tyre.
* Fryma detyruese dhe lejuese e dispozitave ligjore dhe statutore në çështjet me natyrë abuzimin me formën dhe detyrën në shoqëri (Piercing Corporate Vail).
* Çështje të interpretimit të LSHT-së në rastet e abuzimit me formën dhe detyrën e shoqërisë.

***Pyetjet vetëstudimore:***

1. Çfarë kuptoni me termin agjenci sipas Kodit Civil?
2. Ku gjen vend zbatimi i raportit juridik të vendosur midis agjentit dhe porositësit sipas Kodit Civil, në të drejtën tregtare?
3. Pse është i rëndësishëm koncepti principal-agent, në marrëdhënien juridike të përfaqësimit ligjor në shoqëritë tregtare sipas përmbajtjes së nenit 12 të LSHT-së dhe pse ndikon ai në interpretimin e kësaj dispozite?
4. A ekziston një marrëdhënie e tillë e *pushtetit dhe përgjegjësisë* dhe *detyrimit dhe besnikërisë*, në shoqëritë tregtare?

* **Literatura dhe vendimet gjyqësore:**
* Kodi Civil i Republikës së Shqipërisë, 1994.
* Kodi i Procedurës Civile.
* Ligji nr. 9901, datë 14.4.2008, “Për tregtarët dhe shoqëritë tregtare”.
* Ligji nr. 9723, datë 7.5.2007, “Për Qendrën Kombëtare të Regjistrimit”.
* Ligji nr. 7638, datë 19.11.1992, “Për Shoqëritë Tregtare”, i shfuqizuar.
* Ligji nr. 7632, datë 4.11.1992, “Për dispozitat që rregullojnë pjesën e parë të Kodit Tregtar”, shfuqizuar.
* Ligji nr. 7667, datë 28.1.1993, “Për Regjistrin Tregtar dhe formalitet që duhen respektuar nga shoqëritë tregtare”, shfuqizuar.
* Galgano, Francesco. “E drejta private”, botim i shtëpisë botuese Luarasi.
* Raporti i Grupit të Lartë të Ekspertëve të së drejtës tregtare për Modern Regulatory Frameëork for Company Laë in Europe, 4 November 2004.
* Ligji i ri shqiptar për shoqëritë tregtare interpretuar sipas burimeve të tij në të drejtën europiane - Thoms Bachner, Edmund-Philipp Schuster and Martin Ëinner.
* Vendimi nr. 119, datë 12.2.2008 i Kolegjit Civil të GJL-së.
* Vendimi nr. 160, datë 12.5.2016 i Kolegjit Civil të GJL-së.
* Vendimi nr. 706, datë 1.12.2011 i Gjykatës së Apelit Durrës.
* Vendimi nr. 6725/2012 i Gjykatës Tiranë.
* Vendimi nr. 582, datë 27.5.2013 i Gjykatës Tiranë.
* Vendimi nr. 5574, datë 27.6.2016 i Gjykatës Tiranë.
* Vendimi nr. 1529, datë 1.3.2019 i Gjykatës Tiranë.
* Vendimi nr. 3668, datë 27.4.2017 i Gjykatës Tiranë.
* ***Tema10:*** **Natyra e Raportit mes shoqërisë dhe administratorit. Marrëdhënie pune apo marrëdhënie e një natyre të veçantë (temë që kryqëzohet me të drejtën e punës në semestrin e dytë).**

***Ngarkesa:*** *2 jave me 16 orë mësimore*

***Metodologjia:*** *Prezantim me Power Point, raste studimore, punë në grup, debat.*

***Struktura e organizimit të mësimit:***

* + *Prezantimi nga pedagogu: (Totali 1 orë = 2 prezantime nga 30 minuta)*
  + *Diskutime, debat, ushtrime detyra, punë e pavarur individuale/grup nën drejtimin e pedagogut (Totali 3 orë mësimore).*
  + *2 orë kryqëzim me të drejtën e punës.*

***Ngarkesa 16 orë mësimore : (Artan Hajdari 12 orë mësimore dy klasa , Alma Kodraliu 4 orë mesimore një klasë).***

* ***JAVA 23***

**Çështjet kryesore të mësimit:**

* Modeli i administrimit të shoqërive tregtare sipas LSHT-së.
* Natyra juridike e administrimit të shoqërive tregtare në të drejtën Europiane. Direktivat e BE në fushën e administrimit të shoqërive tregtare*.*
* Koncepti i principal – agent, në marrëdhënien juridike të përfaqësimit ligjor në shoqëritë tregtare sipas përmbajtjes së nenit 12 të ligjit “Për shoqëritë tregtare”. Ndikimi tij në raportin e administrimit.
* Përgjegjësia e shoqërisë përballë të tretëve për dëmet e shkaktuara nga administratorët e saj.
* Çdo të ndodhte në rast se organi i administrimit të shoqërisë do të provonte se kishte vepruar me mirëbesim. Përgjegjësia e këtij të fundit përballë shoqërisë.

**Pyetjet vetëstudimore:**

1. A do të përgjigjej shoqëria përballë të tretëve për dëmet e shkaktuara nga administratorët e saj?
2. Çdo të ndodhte në rast se organi i administrimit të shoqërisë do të provonte se kishte vepruar me mirëbesim?
3. Po ky i fundit a do të përgjigjej përballë shoqërisë*?*
4. A do të sillnin pasoja për shoqërinë? Po për të tretët?
5. Në rast të shkaktimit të dëmit a do të përgjigjeshin administratorët përballë shoqërisë?
6. Cilat praktika ndeshen në krijimin e marrëdhënies së organeve administrator-shoqëri?
7. Cila është vlera juridike e dhënies së pëlqimit nga shoqëria në rast se administratori vepron tej pushtetit të tij, pëlqimi i shprehur apo pëlqim me veprime konkludente?

**Rasti praktik nr. 1**

Me cilësinë e administratorit personi A, në shoqërinë aksionere YY, është emëruar në këtë detyrë nga këshilli mbikëqyrës. Në vendimin e emërimit është përcaktuar një shpërblim vjetor, në këtë mënyrë: A-ja do të marrë një shpërblim bazë prej 2000 euro në muaj dhe do të shpërblehet në rast të rezultatit pozitiv të shoqërisë. A-ja shkarkohet në vitin e dytë të drejtimit të shoqërisë. Ndërkohë rezulton se ka marrë vetëm pagën, po jo shpërblimin mbi të. Provohet gjithashtu se shoqëria ka dalë me rezultat financiar pozitiv. Shoqëria YY refuzon t’i japë shpërblimin A-së.

**Pyetjet që shtrohen për zgjidhje**

1. Ndërtoni ndërgjyqësinë, objektin e padisë, bazën ligjore të saj.
2. Si do të bëhet përllogaritja e shpërblimit financiar.

* ***JAVA 24***

**Çështjet kryesore të mësimit:**

* Natyra juridike e shpërblimit të administratorit sipas LSHT-së dhe normave statutore.
* Natyra juridike e padisë për zgjidhjen e pasojave juridike në konfliktet gjyqësore midis administratorit dhe shoqërisë.
* Natyra e raportit mes shoqërisë dhe administratorit sipas LSHT-së.
* A është një marrëdhënie që rregullohet nga dispozitat e Kodit të Punës apo ato të LSHT-së.
* Si trajtohet kjo çështje nga praktika gjyqësore e gjykatave shqiptare dhe vendeve të tjera që kanë si model LSHT-në?

**Pyetjet vetëstudimore:**

1. Çfarë do të ndodhte në rast se menjëherë pas emërimit administratori kryen veprime?
2. A do të ishin të vlefshme këto akte që ai kryen në emër dhe për llogari të shoqërisë**?**

**Literaturë dhe vendime gjyqësore:**

* Kodi Civil i Republikës së Shqipërisë, 1994.
* Kodi i Procedurës Civile.
* Ligji nr. 9901, datë 14.4.2008, “Për tregtarët dhe shoqëritë tregtare”.
* Ligji nr. 9723, datë 7.5.2007, “Për Qendrën Kombëtare të Regjistrimit”.
* Ligji nr. 7638, datë 19.11.1992, “Për Shoqëritë Tregtare”, i shfuqizuar.
* Ligji nr. 7632, datë 4.11.1992, “Për dispozitat që rregullojnë pjesën e parë të Kodit Tregtar”, shfuqizuar.
* Ligji nr. 7667, datë 28.1.1993, “Për Regjistrin Tregtar dhe formalitet që duhen respektuar nga shoqëritë tregtare”, shfuqizuar.
* Galgano, Francesco. “E drejta private”, botim i shtëpisë botuese Luarasi.
* Raporti i Grupit të Lartë të Ekspertëve të së drejtës tregtare për Modern Regulatory Framework for Company Law in Europe, 4 November 2004.
* Ligji i ri shqiptar për shoqëritë tregtare interpretuar sipas burimeve të tij në të drejtën europiane - Thoms Bachner, Edmund-Philipp Schuster and Martin Ëinner.
* Vendimi nr. 8811, datë 29.7.2013 i Gjykatës së Rrethit Gjyqësor Tiranë.
* Vendimi nr. 10182, datë 13.12.2011 i Gjykatës së Rrethit Gjyqësor Tiranë.
* Vendimi nr. 310, datë 9.6.2011 i Gjykatës së Lartë.
* Vendimi nr. 20 U 12/06, datë 30.5.2007 i Gjykatës së Apelit të Shtutgartit, Gjermani.
* Vendimi i Gjykatës së Kasacionit të Republikës së Italisë nr. 11 4091409, datë 11.5.2009.
* Vendimi i Gjykatës së Kasacionit të Republikës Franceze, 13.12.1994, 93-11569.
* Vendimi nr. 10036, datë 8.10.2013 i Gjykatës së Rrethit Gjyqësor Tiranë.
* Vendimin nr. 487, datë 4.3.2003 i Kolegjit Civil të Gjykatës së Lartë.
* Vendimi nr. 3417, datë 21.3.2011 i Gjykatës së Rrethit Gjyqësor Tiranë.
* Vendimi nr. 4251, datë 23.5.2011 i Gjykatës së Rrethit Gjyqësor Tiranë.
* Vendimi nr. 10542, datë 11.12.2017 i Gjykatës së Rrethit Tiranë.
* Vendimi nr. 825, datë 8.2.2017 i Gjykatës së Rrethit Tiranë.
* Vendimi nr. 501, datë 9.10.2014 i Kolegjit Civil të Gjykatës së Lartë.
* Vendimi nr. 359, datë 16.7.2015 i Kolegjit Civil të Gjykatës së Lartë.
* Vendimi nr. 157, datë 17.4.2014 i Kolegjit Civil të Gjykatës së Lartë.
* Vendimi nr. 10813, datë 18.12.2017 i Gjykatës së Rrethit Tiranë.
* Vendimi nr. 10542, datë 11.12.2017 i Gjykatës së Rrethit Tiranë.
* ***Tema 11 :* Falimenti. Çështje të teorisë dhe praktikës gjyqësore.**

***Ngarkesa:******12 orë (Petadog - Vangjel Kosta)***

***Metodologjia:*** *Prezantim me Poëer Point, raste studimore, punë në grup, debat****.***

***Struktura e organizimit të mësimit:***

* + *Prezantimi nga pedagogu: (Totali 2 orë = 4 prezantime nga 30 minuta)*
  + *Diskutime, debat, ushtrime detyra, punë e pavarur individuale/grup nën drejtimin e pedagogut (Totali 6 orë mësimore).*

***Java 25*** *–* ***2 orë***

***Java 26- 2 orë***

***Java 27*** *–* ***2 orë***

***Java 28- 2 orë***

***Java 29 – 2 orë***

***Java 30-2 orë***

* ***JAVA 25***

**Çështjet kryesore të mësimit:**

* Kuptimi i falimentimit si një procedurë me synim “zgjidhjen e marrëdhënieve të borxhit në mënyrë kolektive”;
* Dallimi i “debitorit të ndershëm” nga veprimet kriminale të debitorit (mashtrimi në falimentim);
* Ndërthurja e Ligjit të Falimentimit me ligjet e tjera, Kodi i Procedurës Civile, Kodi Civil, Kodi i Procedurës Administrative, Kodi i Punës;
* Si kuptohet koncepti se, Ligji i Falimentimit ka natyrë unitare dhe të përzier, procedural dhe material njëkohësisht;
* Rëndësia e kuptimit të drejtë të parimeve më të rëndësishme që udhëheqin parimet e procedurës së falimentimit, “qëndrueshmëria e tregut” , “ unitetit” dhe “efiçencës”;
* Kuptim i drejtë i subjektit të falimentimit “person fizik” qoftë në formën e personit fizik të regjistruar si tregtar dhe personit fizik “konsumator”;
* Subjektet tregtare që nuk mund të jenë pjesë e procedurës së falimentimit për shkak se falimentimi i tyre rregullohet me ligje të posaçme;
* Kuptim i drejtë i konceptit të “paaftësia paguese” dhe sqarimi se, edhe “mbingarkesa me borxhe” përfaqëson një element alternativ të “paaftësisë paguese” (përveç kuptimit të drejtpërdrejtë si pamundësi për të shlyer detyrimet e maturuara);
* Aktorët e procedurës së falimentimit;
* Roli veçanërisht i rëndësishëm i AKF-së me GJF si aktorët kryesorë të procedurës së falimentimit;
* Dallimi ndërmjet rolit të Gjykatës së Falimentimit si monitoruese dhe përkujdesëse e respektimit të Ligjit të Falimentimit nga aktorët e tjerë të procedurës, nga roli tradicional i gjykatës si organ shtetëror që zgjidh mosmarrëveshjet ndërmjet palëve;
* Kriteret mbi të cilët përcaktohet termi “qendra kryesore e interesit” si moment vendimtar për të përcaktuar kompetencën territoriale. Ndikimi i aktivitetit tregtar, regjistrimit të selisë së tregtarit dhe “vendit në të cilin merret shumica e vendimeve tregtare”;
* Ndikimi i Ligjit të Falimentimit në kontratat e punës, konsiderimi i fillimit të procedurës së falimentimit si “shkak i arsyeshëm” për të riorganizuar marrëdhëniet me punëmarrësit;
* Si rregull procedura e falimentimit nuk ndikohet (nuk pezullohet) për shkak të ankimeve ndaj vendimeve të GJF-së;
* Përveç palëve të thirrur individualisht në një procedurë nga ana e GJF-së, pjesëmarrësit e tjerë prezumohen se kanë marrë dijeni për procedurën e falimentimit nëpërmjet njoftimeve publike;
* Procedura e gjykimit në gjykatën e apelit, pavarësisht se nuk ka një dispozitë konkrete në procedurën civile, rregulli i përgjithshëm për gjykatën e falimentimit - gjykimi mbi akte është i aplikueshëm edhe për gjykatën e apelit, e cila në këto raste konsiderohet gjykatë falimentimi.

**Pyetjet vetëstudimore**

1. Si e kuptoni konceptin “zgjidhje e marrëdhënieve të borxhit”; “falimentimi si një zgjidhje kolektive e marrëdhënieve të debitorit me kreditorët”?
2. Si kuptohet koncepti i “debitorit të ndershëm”?
3. Si ndikojnë ligjet e tjera, Kodi i Procedurës Civile, Kodi Civil, Kodi i Procedurës Administrative, Kodi i Punës në interferimin e tyre me ligjin e Falimentimit?
4. Çfarë natyre ka ligji i Falimentimit, procedural, material apo të miksuar?
5. Si i kuptoni parimet e “qëndrueshmërisë së tregut”, të “unitetit”, të “eficencës”?
6. Si e kuptoni subjektin e falimentimit “person fizik”? A ka dallime personi fizik i regjistruar si tregtar nga personi fizik “konsumator”?
7. Cilat janë subjektet tregtare që nuk mund të jenë pjesë e procedurës së falimentimit për shkak se falimentimi i tyre rregullohet me ligje të posaçme?
8. Si kuptohet “paaftësia paguese”? A ka dallim nga koncepti i “mbingarkesës me borxhe”?
9. Cilët janë aktorët e procedurës së falimentimit?
10. Cili është raporti i AKF-së me GJF-në si aktorët më të rëndësishëm të procedurës së falimentimit?
11. Si e kuptoni dallimin e rolit të Gjykatës së Falimentimit si monitoruese dhe përkujdesëse e respektimit të Ligjit të Falimentimit nga aktorët e tjerë të procedurës, si ndryshon ky rol nga roli tradicional i gjykatës si organ shtetëror që zgjidh mosmarrëveshjet ndërmjet palëve?
12. Si kuptohet termi “qendra kryesore e interesit”? Si ndikon aktiviteti tregtar në këtë koncept? Po regjistrimi i selisë së tregtarit? Po “vendi në të cilin merren shumica e vendimeve tregtare”?
13. A mund të vendosë Gjykata e Falimentimit detyrime për palë të treta që nuk janë pjesë e procedurës së falimentimit?
14. Si ndikon ligji i Falimentimit në kontratat e punës? A e pezullon gjykimi administrativ një procedurë falimentimi nëse subjekti për të cilin kërkohet fillimi i procedurës së falimentimit ushtron aktivitet tregtar në një sektor strategjik të monitoruar me rregullator licencues?
15. Si ndikojnë ankimet në ecurinë e procedurës? A i pezullon apelimi vendimet e GJF-së?
16. Në cilat raste njoftimet publike kanë vlerën e prezumimit të marrjes dijeni për procesin?
17. A është kjo kategori çështjesh, për shkak të specifikave, me procedurë “mbi akte” në gjykimin në apel?

**Rast praktik nr. 1**

Shoqëria tregtare e formës shpk “Beta” ushtron aktivitet të përgjithshëm tregtar. Shoqëria është regjistruar në QKB me seli në qytetin e Tiranës. Në vitin 2018, për arsye tregtare, shoqëria ndërton një magazinë në qytetin e Durrësit dhe hap një NIPT sekondar në këtë qytet. Aktiviteti tregtar kryesor (në kuptim të shitjeve) tanimë është në qytetin e Durrësit.

Shoqëria tregtare “Zeta” është kreditore me titull ekzekutiv, të konfirmuar nga gjykata me Urdhër Ekzekutiv ndaj shoqërisë “Beta”.

Me kalimin e afatit të ekzekutimit vullnetar në procedurën e ekzekutimit të detyrueshëm, më datë 10.10.2019 shoqëria “Zeta” ka depozituar kërkesë për fillimin e procedurës së falimentimit të shoqërisë “Beta” në gjykatën e rrethit gjyqësor Tiranë. Kërkesa arsyeton, në pjesën e legjitimimit të kompetencës tokësore (territorial), faktin që shoqëria “Beta” ka të regjistruar në QKB selinë e saj në qytetin e Tiranës.

Më datë 24.10.2019, shoqëria “Beta”, e njoftuar ndërkohë për depozitimin e një kërkese për fillimin e procedurës së falimentimit ndaj saj, depoziton në gjykatën e rrethit gjyqësor Durrës, kërkesë për fillimin e procedurës së falimentimit, kërkesë e paraqitur nga vetë debitori.

Në argumentet e kompetencës tokësore ajo parashtron faktin se në këtë qytet ( Durrës) ka “qendrën kryesore të aktivitetit tregtar ( të cilin e interpreton si qendër kryesore të interesit) ”. Së bashku me kërkesën për fillimin e procedurës së falimentimit, bazuar në kërkesat e nenit 11 të ligjit “Për falimentimin” ajo paraqet edhe provat shkresore që provojnë këtë fakt. Në kërkesë është parashtruar edhe kërkesa për bashkimin e kërkesës me kërkesën e depozituar nga kreditori “Zeta” në Gjykatën e Rrethit Gjyqësor Tiranë, duke kërkuar që, të dyja kërkesat duhet të gjykohen në një proces të vetëm, në Gjykatën e Rrethit Gjyqësor Durrës, të cilën e konsideron “gjykatën e vetme kompetente” në interpretim të nenit 11 të ligjit.

**Pyetje**

1. Cila është gjykata me kompetencën tokësore për të shqyrtuar kërkesat për hapjen e procedurës së falimentimit të shoqërisë “Beta”?
2. A janë kushtet për bashkimin e kërkesave?

* Nëse po, cila është gjykata kompetente për gjykimin e kërkesave për fillimin e procedurës së debitorit “Beta”?
* ***JAVA 26***

**Çështjet kryesore të mësimit:**

* Hapja e procedurës së falimentimit. Kërkesa dhe fillimi i procedurës së falimentimit: vullnetare ose jo-vullnetare;
* Masat e përkohshme dhe vendimi për hapjen e procedurës së falimentimit;
* Pasojat (efektet) e fillimit të procedurës së falimentimit;
* Subjektet që mund të iniciojnë fillimin e një procedure falimentimi;
* Shkaku për legjitimimin e një kërkese për fillimin e një procedure falimentimi, specifikat e legjitimimit të debitorit të konsiderojë shkak falimentimi edhe “ paaftësinë paguese në të ardhmen e afërt”;
* Përfaqësimi debitorit në paraqitjen e kërkesës për fillimin e procedurës së falimentimit;,
* Specifikat kur debitori përfaqësohet nga më shumë se një subjekt (shoqëritë e thjeshta) –detyrimi i GJF-së të “dëgjojë” të gjithë anëtarët e shoqërisë së thjeshtë;
* Dokumentet kryesorë që duhet të depozitojë debitori për “të bindur gjykatën” për ekzistencën e shkakut të falimentimit të cilat paraqesin, raport që duhet të evidentojë dhe provojë “paaftësinë paguese të debitorit”;
* Pasojat nëse debitori në paaftësi paguese nuk kërkon fillimin e procedurës në afatin 60 ditor nga momenti i ekzistencës së kushteve të “paaftësisë paguese” ose momentit që prezumohet dijenia;
* Dëmi” që lidhet me vonesën e fillimit të procedurës nuk duhet njësuar me detyrimet e debitorit, por diferenca në masën e falimentimit për shkak të vonesës;
* Vështirësitë” për GJF-në që të vlerësojë ekzistencën e “paaftësisë paguese” në kushtet që gjykimi zhvillohet mbi akte, pra në pamundësi për të thirrur një ekspert për të ndihmuar të kuptojë më mirë dokumentet financiare - merr rëndësi verifikimi “raportit të debitorit” si dhe fakti që vlerësimi i GJF-së është i sipërfaqshëm;
* Legjitimimi i kreditorit për të kërkuar fillimin e procedurës së falimentimit (kalimi i afatit të ekzekutimit vullnetar në një procedurë ekzekutimi individual të detyrueshëm);
* Mungesa e vullnetit të debitorit për të përmbushur një detyrim në procedurë të ekzekutimit të detyrueshëm vullnetar nuk mund të përbëjë shkak për fillimin e procedurës së falimentimit;
* Çështjet e domosdoshme për të cilat duhet të shprehet një vendim për fillimin e procedurës së falimentimit;
* Njoftimet “e detyrueshme” të vendimit për fillimin e procedurës së falimentimit; subjektet e legjitimuara për të ankuar një vendim për fillimin e procedurës, kërkuesi dhe subjektet e tjerë pjesëmarrës në proces (p.sh., kërkesë e kreditorit, thirret detyrimisht debitori, por mund të jetë bërë pjesë e procedurës edhe kreditorë të tjerë që mund të kërkojnë të bëhen pjesë e procedurës); nëse vendoset refuzimi (rrëzimi i kërkesës) subjekti që ka paraqitur kërkesën;
* Pasojat për veprimet e kryera nga administratori pas fillimit të procedurës, në rast se, gjykata e apelit prish vendimin e fillimit duke vlerësuar mungesën e ekzistencës së kushteve për fillimin e procedurës së falimentimit;
* Veprimet që duhet të kryejë GJF-ja nëse konstaton se pasuria e debitorit nuk mund të mbulojë shpenzimet për procedurën e falimentimit e rëndësishme - publikimi me mundësi kontrollit paraprak të veprimeve të debitorit që mund të kenë dëmtuar masën e falimentimit;
* Masat tipike “të përkohshme” dhe cilat janë masa specifike që lidhen me një procedurë falimentimi ( shprehur nga Ligji “masa të tjera që gjykata e falimentimit i konsideron të nevojshme për të shmangur dëmtime të situatës ekonomike /financiare të debitorit në dëm të kreditorëve”);
* Pasoja nëse debitori, pasi është kufizuar në disponimin e pasurive nga GJF-ja me masa të përkohshme, kryen një transaksion mbi këto pasuri (lidhet edhe me nenin 92 “a” të Kodit Civil);
* Dallimet ndërmjet administratorit të përkohshëm në formën e masës së përkohshme, nga administrator përkohshëm si mbikëqyrës i debitorit në vet administrim dhe ekspertit të caktuar nga gjykata në verifikimin e kushteve për fillimin e procedurës së falimentimit; pasojat e fillimit të procedurës së falimentimit në raport me debitorin, administrimin e pasurisë, në jetën private ( posta, lëvizja), në detyrimet në bashkëpunim me aktorët e tjerë të procedurës së falimentimit; ndikimi i fillimit procedurës së falimentimit në vijimësinë e kontratave të lidhura nga debitori, roli i administratorit/administratorit mbikëqyrës në këtë proces; roli i administratorit/ administratorit mbikëqyrës, pavlefshmëria e klauzolave që konsiderojnë fillimin e procedurës së falimentimit si shkak për zgjidhjen automatike të kontratës;
* Specifikat për kontratën e qirasë, ndarja e detyrimit para fillimit të procedurës (kreditor falimentimi) me detyrimin që lind pas fillimit të procedurës (shpenzim i procedurës).

**Pyetjet vetëstudimore:**

1. Cilët janë subjektet që mund të iniciojnë fillimin e një procedure falimentimi?
2. Cili është shkaku për legjitimimin e një kërkese për fillimin e një procedure falimentimi? Si kuptohet specifika që debitori legjitimohet të konsiderojë shkak falimentimi edhe “paaftësinë paguese në të ardhmen e afërt”?
3. Kush e përfaqëson debitorin në paraqitjen e kërkesës për fillimin e procedurës së falimentimit?
4. Cilat janë specifikat kur debitori përfaqësohet nga më shumë se një subjekt (shoqëritë e thjeshta)?
5. Cilat janë dokumentet kryesore që duhet të depozitojë debitori për “të bindur gjykatën” për ekzistencën e shkakut të falimentimit?
6. Cilat janë pasojat nëse debitori në paaftësi paguese nuk kërkon fillimin e procedurës?
7. Si “matet” dëmi që lidhet me vonesën e fillimit të procedurës?
8. Cilat janë kriteret mbi të cilat GJF-ja do të vlerësojë ekzistencën e “paaftësisë paguese” në kushtet që gjykimi zhvillohet mbi akte, pra në pamundësi për të thirrur një ekspert për të ndihmuar të kuptojë më mirë dokumentet financiare?
9. Cilat janë kushtet ligjore që të legjitimojnë një kreditor për të kërkuar fillimin e procedurës së falimentimit?
10. A është mungesa e vullnetit të debitorit për të përmbushur një detyrim në procedurë të ekzekutimit të detyrueshëm vullnetar shkak për fillimin e procedurës së falimentimit?
11. Cilët janë çështjet e domosdoshme për të cilat duhet të shprehet një vendim për fillimin e procedurës së falimentimit?
12. Cilat janë njoftimet “e detyrueshme” të vendimit për fillimin e procedurës së falimentimit?
13. Cilat janë subjektet e legjitimuara për të ankuar një vendim për fillimin e procedurës, po nëse vendoset refuzimi (rrëzimi i kërkesës)?
14. Cilat janë pasojat për veprimet e kryera nga administratori pas fillimit të procedurës, në rast se, gjykata e apelit prish vendimin e fillimit duke vlerësuar mungesën e ekzistencës së kushteve për fillimin e procedurës së falimentimit?
15. Çfarë veprimesh duhet të kryejë GJF-ja nëse konstaton se pasuria e debitorit nuk mund të mbulojë shpenzimet për procedurën e falimentimit?
16. Cilat janë masat tipike “të përkohshme” dhe cilat janë masat specifike që lidhen me një procedurë falimentimi (shprehur nga ligji “masa të tjera që gjykata e falimentimit i konsideron të nevojshme për të shmangur dëmtime të situatës ekonomike /financiare të debitorit në dëm të kreditorëve”)?
17. Cila është pasoja nëse debitori, pasi është kufizuar në disponimin e pasurive nga GJF-ja me masa të përkohshme, kryen një transaksion mbi këto pasuri;
18. Cilat janë dallimet ndërmjet administratorit të përkohshëm në formën e masës së përkohshme, nga administrator përkohshëm si mbikëqyrës i debitorit në vetadministrim dhe ekspertit të caktuar nga gjykata në verifikimin e kushteve për fillimin e procedurës së falimentimit?
19. Cilat janë pasojat e fillimit të procedurës së falimentimit në raport me debitorin, administrimin e pasurisë, në jetën private (posta, lëvizja), në detyrimet në bashkëpunim me aktorët e tjerë të procedurës së falimentimit?
20. Si ndikon fillimi i procedurës së falimentimit në vijimësinë e kontratave të lidhura nga debitori, roli i administratorit/ administratorit mbikëqyrës në këtë proces?

**Rasti praktik nr. 1**

Shoqëria “Alfa” është një shoqëri tregtare me përgjegjësi të kufizuar. Drejtori, duke qenë në dijeni për paaftësinë paguese të shoqërisë, kërkon thirrjen e mbledhjes së asamblesë së ortakëve duke i kërkuar pëlqimin për të kërkuar fillimin e procedurës së falimentimit ose sigurimin e alternativave për të kapërcyer gjendjen e paaftësisë paguese. Asambleja vendos që të mos japë pëlqimin për fillimin e procedurës së falimentimit pa ofruar një alternativë konkrete për të kapërcyer gjendjen e paaftësisë paguese.

Ndërkohë, 5 muaj më pas, fillon procedura e falimentimit mbi kërkesën e një kreditori të legjitimuar.

**Pyetjet**

1. Mbi cilin rëndon përgjegjësia për shkaktimin e dëmeve nga mosfillimi i procedurës nga debitori në mënyrë të detyruar?

2. Cilat janë llojet dhe kufijtë e përgjegjësisë personale dhe solidare në ligjin e Falimentit?   
3. A kanë pika takimi apo kryqëzimi përgjegjësia personale dhe solidare për mospërmbushjen e detyrimeve të Kodit Civil me përgjegjësinë për mospërmbushjen e detyrimeve sipas LF-së?

**Rasti praktik nr. 2**

GJF-ja e shpall vendimin për fillimin e procedurës së falimentimit, mbi kërkesën e kreditorit, në datë 7 prill 2019. A-ja është caktuar si administrator dhe vijon me ndjekjen e hapave të mëtejshëm të procedurës. Ndër veprimet e tjera me masën e falimentimit, shet një magazinë që e vlerëson se është e nevojshme për të krijuar likuiditet për shpenzimet e procedurës (përfshirë edhe pagimin e detyrimeve të një kontrate qiraje të domosdoshme për vijimin e aktivitetit të biznesit). Kundër vendimit të GJF-së bën ankim debitori, i cili pretendon se nuk vërtetohet paaftësia e tij paguese si shkak falimentimi. Gjykata e Apelit e vendos prishjen e vendimit të gjykatës së falimentimit që lejon fillimin e procedurës së falimentimit dhe rrëzon kërkesën për fillimin e procedurës së falimentimit.

**Pyetje**

1. Çfarë ndodh me veprimet që ka kryer administratori nga momenti i dhënies së vendimit të GJF-së?
2. A do të kthehet magazina e shitur përsëri në pronësi të debitorit apo do të mbetet në pronësi të personit të tretë?
3. Cilat janë mjetet juridike me të cilat mund të mbrohet debitori, p.sh. nëse pretendon se prona është shitur nën kosto?

* ***JAVA 27***

**Çështjet kryesore të mësimit**

* Administratorët e falimentimit;
* Kreditorët, përfaqësimi, klasifikimi i kreditorëve;
* Kritere të përgjithshme dhe specifike për t’u përzgjedhur administrator falimentimi/administrator mbikëqyrës;
* Organi kompetent për të mbikëqyrur aktivitetin profesional të administratorit të falimentimit/ administratorit mbikëqyrës;
* Vlerësimi i mbikëqyrjes së veprimtarisë së administratorit nga AKF-ja dhe nga gjykata, pikat e përbashkëta dhe të veçanta të këtyre kompetencave;
* Përgjegjësia civile e administratorit të falimentimit; legjitimimi për të kërkuar këtë përgjegjësi, procedura e kërkimit;
* Përgjegjësitë disiplinore-administrative të administratorit, legjitimiteti i procedurës, organi kompetent për ushtrimin e masave;
* Përgjegjësitë, procedura, kriteret që duhet të ndjekë administratori i falimentimit në rastet e nevojës për financime të “reja” të debitorit pas fillimit të procedurës së falimentimit;
* Veprimet e administratorit të falimentimit për të cilat është kushtëzues pëlqimi i komitetit/ mbledhjes së kreditorëve dhe GJF-së;
* Ndarja dhe kategorizimi i mbledhjeve të kreditorëve të cilat thirren dhe drejtohen nga administrator nga mbledhjet e thirrura dhe drejtuar detyrimisht nga GJF-ja;
* Shpërblimi i administratorit; kriteret ligjore dhe ndikimi i rezultateve në administrimin e masës së falimentimit në caktimin e shpërblimit nga GJF-ja;
* Detyrat e administratorit të falimentimit për kundërshtimin e veprimeve të mëparshme të debitorit të cilat klasifikohen të dëmshme për interesin e kreditorëve; zgjidhja e mosmarrëveshjeve të administratorit me ndonjë pretendim të kreditorëve që kërkojnë anulimin e një veprimi të caktuar të debitorit, prezumimet ligjore të “keqbesimit” dhe mundësia e rrëzimit të prezumimit.

**Pyetjet vetëstudimore:**

1. Cilat janë kriteret ligjore të përgjithshme dhe cilat janë kriteret e posaçme?
2. Cili është organi kompetent për të zgjedhur administratorin e falimentimit, nëpërmjet cilave kritere do ta bëjë këtë përzgjedhje konkrete?
3. Cilat janë diferencat e monitorimit të administratorit të falimentimit nga GJF-ja dhe nga AKF-ja?
4. Si përcaktohet përgjegjësia civile, administrative/disiplinore e administratorit të falimentimit, cili është organi përgjegjës për këto përgjegjësi, kush legjitimohet të iniciojë një procedurë të tillë përgjegjësie?
5. Cilat janë veprimet e administratorit të falimentimit në administrimin e masës së falimentimit për të cilat kërkohet në mënyrë të detyrueshme konsultimi paraprak me komitetin e kreditorëve dhe pëlqimi kushtëzues i GJF-së;
6. Në cilat raste mbledhja e kreditorëve thirret dhe drejtohet nga administratori i falimentimit, në cilat raste thirrja dhe drejtimi është eksluzivitet i GJF-së, në cilat raste GJF-ja mund ta delegojë thirrjen dhe drejtimin?
7. Cilat janë kriteret ligjore në caktimin e shpërblimit të administratorit? Kush e përcakton shpërblimin? Si ndikon performanca e administratorit në ecurinë e procedurës së falimentimit në caktimin e shpërblimit?

***Rast praktik***

A-ja ka marrë një shumë prej 15 mijë euro prej B-së për blerjen e një makine sipas një kontrate të lidhur më 20.3.2019. Me lidhjen e kontratës janë paguar 2000 euro si kapar dhe shlyerja ka vijuar deri në korrik 2019. Deri në këtë datë, A-ja ka shlyer 5500 euro ndaj B-së. B-ja ka marrë me qira nga A-ja një ambient për zyra me qira mujore 1000 euro për periudhën janar 2019-dhjetor 2019. Pagesa do të bëhet me dy këste 6-mujore: 6000 euro do të paguhen me lidhjen e kontratës dhe 6000 të tjera në fund të muajit dhjetor. Vlera e qirave të paguara deri në fillim të dhjetorit 2019 është 6000 dollarë. Në muajin dhjetor 2019 A-ja deklaron se nuk ka mundësi shlyerje për makinën se është në kushte të një paaftësie paguese dhe ka kërkuar në gjykatë hapjen e procedurës së falimentimit në datën 11.12.2019.

B-ja i kërkon kryerjen e kompensimit për detyrimet reciproke që kanë.

**Pyetjet që shtrohen për zgjidhje**

1. A mund të kryhet ky kompensim?
2. A ka rëndësi fakti që është paraqitur kërkesë për hapje procedure falimentimi? A ka rëndësi, nëse gjykata ka vendosur hapjen e falimentimit apo jo?
3. Analizoni nenin 71 të LF-së dhe shpjegoni si e kuptoni shprehjen: “deri në datën kur fillon procedura e falimentimit”…?

* ***JAVA 28***

**Çështjet kryesore të mësimit:**

* Si klasifikohen grupet e kreditorëve nga ligji “Për falimentimin”;
* Ndarja e kreditorëve në kreditorë falimentimi dhe kreditorë të procedurës së falimentimit;
* Shpenzimet e administrimit nga administrator i falimentimit të cilat “prodhojnë” kreditorë të procedurës, përgjegjësia e administratorit në miradministrimin e këtyre shpenzimeve;
* Specifikat e marrëdhënieve të kreditorëve të siguruar me procedurën e falimentimit dhe masën e falimentimit; kufizimet e interesave të tyre në masat e përkohshme, e drejta e “ndarjes-veçimit”, kufizimi i përdorimit të kësaj të drejte, pasojat kur zbatohet kufizimi, shitja e pasurisë me të drejta sigurimi dhe të drejtat e kreditorit të siguruar në këtë procedurë shitje;
* Specifikat e kreditorëve të preferuar dhe dallimet nga preferimet e parashikuara nga Kodi Civil;
* Koncepti i kreditorëve fundorë si mundësi për të kuptuar kategorinë e “kreditorëve të pasiguruar”, kufizimet e kreditorëve fundorë në vendimmarrjet kolektive të kreditorëve për çështje të rëndësishme të procedurës së falimentimit;
* Roli i Komitetit të kreditorëve, zgjedhja, kompetencat, roli në monitorimin e veprimtarisë së administratorit të falimentimit;
* Rëndësia e mbledhjes së kreditorëve në procedurën kolektive të falimentimit, rëndësia vendimtare e kësaj mbledhje në perspektivën e aktivitetit tregtar të debitorit;
* Procedurat e verifikimit të pretendimeve të kreditorëve, procedura kryesisht shkresore, eficenca e procedurës, barra e provës sipas dokumenteve që mbështetin pretendimin;
* Rëndësia e administratorit në mirë organizimin e Listës së Kreditorëve dhe rëndësia e kësaj liste për vijimësinë e procedurës së falimentimit;
* Roli i GJF-së në verifikimin e pretendimeve, e drejta e ankimit, rëndësia e shpejtësisë së procedurës së verifikimit për një procedurë falimentimi të kujdesshme;
* Pasojat e vonesës së paraqitjes së pretendimeve.

**Pyetjet vetëstudimore:**

1. A është e detyrueshme për kreditorin e falimentimit një kërkesë e një kreditori/ grup kreditorësh, komitetit të kreditoreve për të iniciuar administratori një procedurë ligjore për anulimin e një veprimi të debitorit i konsideruar prej pretenduesve “i dëmshëm për interesat e kreditorëve”?
2. A ka të drejtë një kreditor të cilit i është refuzuar nga administratori inicimi i një procedure ligjore anulimi të fillojë vetë një procedurë të tillë? Në cilat kushte?
3. Sqaroni të përbashkëtat dhe dallimet e padisë “paulania” (për kundërshtimin e veprimeve juridike të debitorit) me paditë e administratorit/ kreditorit të refuzuar për kundërshtimin e veprimeve të dëmshme të debitorit?
4. Cilat janë interesat kufizuese të kreditorëve të siguruar, në masat e përkohshme dhe pas fillimit të procedurës së falimentimit, si kompensohen dëmet e interesave të këtyre kreditorëve për shkak të kufizimit të të drejtave të tyre?
5. Cili është roli i komitetit të kreditorëve dhe i mbledhjes së kreditorëve në mbarëvajtjen e procedurës së falimentimit?
6. Cila është procedura e verifikimit të pretendimeve të kreditorëve? Cili është roli i administratorit të falimentimit, i GJF-së? Cilat janë elementet që e bëjnë këtë procedurë të shpejtë dhe efektive?

**LITERATURA**

**E detyruar**

- Kushtetuta e Republikës së Shqipërisë

- Ligji nr.110/2016, datë 27.10.2016, “Për falimentimin”.

- Vendim i KM-së nr.542, datë 19.9.2018, “Për organizimin dhe funksionimin e Agjencisë Kombëtare të Falimentimit”.

- Aktet nënligjore të dala në zbatim të ligjit nr.110/2016, datë 27.10.2016, “Për falimentimin”.

- Recommendations, Commission Recommendation, of 12 March 2014 on a neë approach to business failure and insolvency

**-** Council regulation (EC) No 1346/2000 of 29 May 2000 on insolvency proceedings**,**

**VENDIME GJYQËSORE**

- Kolegji Civil i Gjykatës së Lartë, nr. 00-2011-850 (142), datë 15.3.2012.

- Kolegji Civil i Gjykatës së Lartë, nr. 00-2013-2304 (571), datë 18.10.2013.

- Kolegji Civil i Gjykatës së Lartë, nr. 00-2014-1987 (324), datë 4.6.2014.

- Gjykata e Rrethit Gjyqësor Tiranë, nr.6631/1112, datë 30.6.2017.

- Procesverbal i Mbledhjes për verifikimin e pretendimeve të kreditorëve (Gjykata e Rrethit Gjyqësor Tiranë) datë 5.5.2016.

- Gjykata e Rrethit Gjyqësor Tiranë, datë 15.6.2016.

- Gjykata e Rrethit Gjyqësor Tiranë, nr. akti 1693, datë 29.7.2016.

- Gjykata e Rrethit Gjyqësor Tiranë, nr. akti 7563 datë 14.11.2016.

- Gjykata e Rrethit Gjyqësor Tiranë, nr. 2444, datë 27.3.2017.

- Gjykata e Rrethit Gjyqësor Tiranë, nr. 3831, datë 3.5.2017.

- Gjykata e Rrethit Gjyqësor Tiranë, nr. regj, themeltar 235 datë 18.12.2017.

- Gjykata e Rrethit Gjyqësor Tiranë, nr. 249 regjistrimi, datë 18.12.2017.

- Gjykata e Rrethit Gjyqësor Tiranë, nr. 2058, datë 6.3.2018.

- Gjykata e Rrethit Gjyqësor Tiranë, nr. 3244, datë 10.4.2018.

- Gjykata e Rrethit Gjyqësor Tirane, nr. 10234, date 11.12.2018.

- Gjykata e Rrethit Gjyqësor Tiranë, nr. 10458, datë 18.12.2018.

- Gjykata e Rrethit Gjyqësor Tiranë, nr. regj, themeltar 313, datë 30.5.2019.

- Gjykata e Rrethit Gjyqësor Tiranë, nr. 5447, datë 23.7.2019.

**Ndihmëse:**

- Manuali “Mbi ligjin shqiptar për falimentimin”, Ronald C.C. Cuming (autor)

- Paul Torremans, Florina Tegu, Ardjana Shehi, Manuali “Falimentimi në aspektin krahasues”, Tiranë, 2005.

- Alba Skëndaj (Kand. për “Dr.”), Genc Alimehmeti (PhD.), Sllavka Kurti (Kand. për “Dr.”) “Riorganizimi, një shans i dytë për falimentimin”.

- Elona Bedalli, Av. Ardjana Shehi, Av.Sabina Lalaj, “Deloitte Albania”, Si do të falimentohet me ligjin e ri? Botim i “Deloitte Albania”.

- Enida Bozheku, “Profile penale në fushën e të drejtës falimentare”, revista “Avokatia”, nr.28.

- Relacion për projektligjin, “Për falimentimin”, (ministri Ylli Manjani).

[*https://www.monitor.al/si-te-falimentohet-ligjin-e-ri/*](https://www.monitor.al/si-te-falimentohet-ligjin-e-ri/)

[*http://avokatia.al/revista/14-avokatia-28/38-penale-28*](http://avokatia.al/revista/14-avokatia-28/38-penale-28)

[*https://www.europeanlaëinstitute.eu/projects-publications/completed-projects-old/insolvency/*](https://www.europeanlaëinstitute.eu/projects-publications/completed-projects-old/insolvency/)

[*http://vietnamlaëmagazine.vn/stay-of-proceedings-and-execution-on-insolvency-procedures-5211.htm*](http://vietnamlaëmagazine.vn/stay-of-proceedings-and-execution-on-insolvency-procedures-5211.htm)

* ***JAVA 29***

**Çështjet kryesore të mësimit**

* Likuidimi, masa e falimentimit dhe shlyerja e kreditorëve.
* Përfundimi i likuidimit dhe mbyllja e procedurës së falimentimit.
* Opsionet që ofron ligji për debitorin / opsionet e nënkuptuara.
* Opsioni i likuidimit në krahasim me opsionet e tjera.
* Konceptet dhe institutet kryesore në opsionin e likuidimit.
* Parimet kryesore në funksion të opsionit të likuidimit.
* Organet e falimentimit dhe organet korporatave në opsionin e likuidimit.
* Roli i veçantë i organeve të falimentimit gjatë zbatimit të opsionit të likuidimit.
* Roli i gjykatës gjatë zbatimit të opsionit të likuidimit.
* Kuptimi i masës së falimentimit.
* VKM-ja nr.124 datë 6.2.2013, “Për miratimin e standardeve kombëtare për administrimin e masës së falimentimit”.
* Radha e përparësive të pretendimeve të kreditorëve të falimentimit.
* Kuptimi i grupeve të kreditorëve për qëllime të opsionit të likuidimit.
* Radha e shpenzimeve të procedurës së falimentimit.
* Nevoja për kthimin e veprimeve juridike sipas kushteve ligjore në funksion të maksimizimit të masës së falimentimit.
* Nevoja për vlerësimin e respektimit të koracës së përgjegjësisë korporatave edhe për qëllime të masës së falimentimit.
* Njohja e pretendimeve të kundërshtuara për qëllime të masës së falimentimit.
* Kuptimi i transferimit të veprimtarisë tregtare në funksion të masës së falimentimit.
* Shpërndarja e masës së falimentimit.
* Likuidimi vullnetar vs. shpërndarja e masës së falimentimit vs. ripagimi i kreditorëve.
* Përfundimi i procedurës së likuidimit.

**Pyetjet vetëstudimore:**

1. Cilat janë opsionet kryesore për debitorin të parashikuara nga ligji.
2. Cilat janë opsionin e likuidimit vs. opsionet e tjera.
3. Kushtet që legjitimojnë opsionin e likuidimit.
4. Konceptet dhe parimet e procedurës së likuidimit.
5. Masa e falimentimit.
6. Procedura përkatëse dhe rolin e organeve të falimentimit dhe gjykatës së falimentimit.
7. Radhën e preferimit në shpërndarjen e masës së falimentimit.

***Rast praktik***

Diskutim i vendimit të Gjykatës së Falimentimit Tiranë nr.1693, datë 29.7.2016, “Mbi përcaktimin e termit shpenzimet e përcaktimit dhe për pagimin e shpenzimeve të kreditorëve të siguruar që kërkojnë veçimin e sendit dhe përcaktimi i listës së shpenzimeve të falimentimit të shoqërisë “Volalba” SHPK”

1. Diskutim i vendimit të Gjykatës së Falimentimit Tiranë nr.1693 datë 10.11.2016 “Për vazhdimin e procedurës së falimentimit me shitjen e masës së falimentimit të shoqërisë “Volalba” SHPK.

**Pyetje:**

1. Cilat janë opsionet e klasifikimit të shpenzimit për veçimin e sendit?
2. Diskutim mbi vendimin përkatës të gjykatës
3. Cila është radha e këtyre shpenzimeve në përparësinë e pretendimeve?

* ***JAVA 30***

**Çështjet kryesore të mësimit**

* Procedura e riorganizimit: Fillimi dhe miratimi i opsionit të riorganizimit gjyqësor, miratimi i planit të riorganizimit, mbikëqyrja e zbatimit, mbyllja e riorganizimit ose kalimi në opsionet e tjera për debitorin.
* Kuptimi dhe kushtet për riorganizimin e përshpejtuar, roli i gjykatës në këtë procedurë.
* Kuptimi dhe kushtet për riorganizimin e përshpejtuar, roli i gjykatës në këtë procedurë.
* Kujtesë mbi opsionet që ofron ligji për debitorin.
* Opsioni i riorganizimit në krahasim me opsionet e tjera.
* Përparësia e shpëtimit të debitorit.
* Konceptet dhe institutet kryesore në opsionin e riorganizimit.
* Parimet kryesore të procedurës së falimentimit në funksion të opsionit të riorganizimit.
* Organet e falimentimit dhe organet korporative në opsionin e riorganizimit.
* Roli i veçantë i organeve të falimentimit gjatë zbatimit të opsionit të riorganizimit.
* Roli i gjykatës së falimentimit gjatë zbatimit të opsionit të riorganizimit.
* Format e riorganizimit (riorganizimit në procedurë të plotë vs. riorganizimi i përshpejtuar.
* Plani i riorganizimit (PR) vs. marrëveshja jashtëgjyqësor.
* Kuptimi i PR dhe elementet që duhet të përmbajë një PR dhe mundësitë e ripagimit të kreditorëve.
* Kuptimi i grupeve të kreditorëve për qëllime të opsionit të likuidimit.
* Nevoja për kthimin e veprimeve juridike sipas kushteve ligjore për qëllime të riorganizimit.
* Njohja e pretendimeve te kundërshtuara për qëllime të PR dhe maksimizimit të ripagimit të kreditorëve.
* Miratimi i PR dhe pëlqimi i debitorit.
* Zbatimi i PR dhe mundësia e kalimit të procedurës së riorganizimit në likuidim.
* Përfundimi i zbatimit të PR dhe mbyllja e procedurës së riorganizimit.
* Mbikëqyrja e zbatimit te PR pas mbylljes së procedurës së falimentimit

**Pyetjet vetëstudimore:**

1. Opsionin e riorganizimit të debitorit në procedurë falimentimi
2. Llojet kryesore të riorganizimit.
3. Aspekte të riorganizimit dhe mbikëqyrjes.
4. Roli i organeve të falimentimit në riorganizim.
5. Roli i gjykatës në riorganizim.
6. Çështje të teorisë dhe praktikës gjyqësore të lidhura me këtë opsion.
7. Risitë përkatëse të ligjit nr. 110/2016.

**Rast praktik**

1. Diskutim i vendimit gjyqësor të Gjykatës së Falimentimit Tiranë, nr.6631/1112 datë 30.6.2017, “Për miratimin e Planit të Riorganizimit të shoqërisë “Kurum International” SHA në falimentim për riorganizim”

2. Diskutim i vendimit gjyqësor të Gjykatës së Falimentimit, Tiranë, nr.10234 datë 11.12.2018 “Mbyllja e procedurës së falimentimit të shoqërisë “Kurum International” SHA në falimentim për riorganizim”

**Pyetje:**

1. Çfarë përfaqëson PR-ja në këtë procedurë?
2. Cili është roli dhe përgjegjësitë e Komitetit të Kreditorëve në mbikëqyrjen e zbatimit të PR të miratuar?
3. Elementet që duhet të parashikojë gjykata në vendimin për mbylljen e procedurës së falimentimit ndërkohë që vazhdon zbatimi i PR?
4. Diskutim mbi dy vendimet e gjykatës në çështjen e falimentimit me riorganizim të Kurum International SHA.

**LITERATURA**

**E detyruar:**

- Kushtetuta e Republikës së Shqipërisë

- Ligji nr.110/2016, datë 27.10.2016, “Për falimentimin”.

- Vendim i KM-së nr.542, datë 19.9.2018, “Për organizimin dhe funksionimin e Agjencisë Kombëtare të Falimentimit”.

- Vendim i KM-së nr.124, datë 6.2.2013, “Për miratimin e standardeve kombëtare për administrimin e masës së falimentimit”

- Aktet nënligjore të tjera të dala në zbatim të ligjit nr.110/2016, datë 27.10.2016, “Për falimentimin”.

- Kodi Penal dhe Ligji për Shoqëritë Tregtare.

- Ligje të tjera përkatëse.

- Recommendations, Commission Recommendation, of 12 March 2014 on a neë approach to business failure and insolvency.

**-** Council regulation (EC) No 1346/2000 of 29 May 2000 on insolvency proceedings

- Ligji Model i UNCITRAL “Për falimentimin ndërkufitar”

**Vendime gjyqësore**

- Kolegji Civil i Gjykatës së Lartë, nr. 00-2011-850 (142), datë 15.3.2012.

- Kolegji Civil i Gjykatës së Lartë, nr. 00-2013-2304 (571), datë 18.10.2013.

- Kolegji Civil i Gjykatës së Lartë, nr. 00-2014-1987 (324), datë 4.6.2014.

- Gjykata Rrethit Gjyqësor Tiranë, nr.6631/1112, date 30.6.2017.

- Procesverbal i Mbledhjes për verifikimin e pretendimeve të kreditorëve (Gjykata e Rrethit Gjyqësor Tiranë) date 5.5.2016.

- Gjykata Rrethit Gjyqësor Tiranë, datë 15.6.2016.

- Gjykata Rrethit Gjyqësor Tiranë, nr. akti 1693, datë 29.7.2016.

- Gjykata e Falimentimit Tiranë, nr.1693, datë 10.11.2016.

- Gjykata Rrethit Gjyqësor Tiranë, nr. Akti 7563 datë 14.11.2016.

- Gjykata Rrethit Gjyqësor Tiranë, nr. 2444, datë 27.3.2017.

- Gjykata Rrethit Gjyqësor Tiranë, nr. 3831, datë 3.5.2017.

- Gjykata Rrethit Gjyqësor Tiranë, nr. regj, Themeltar 235, datë 18.12.2017.

- Gjykata Rrethit Gjyqësor Tiranë, nr. 249 regjistrimi, datë 18.12.2017.

- Gjykata Rrethit Gjyqësor Tiranë, nr. 2058, datë 6.3.2018.

- Gjykata Rrethit Gjyqësor Tiranë, nr. 3244, datë 10.4.2018.

- Gjykata Rrethit Gjyqësor Tiranë, nr. 10234, datë 11.12.2018.

- Gjykata Rrethit Gjyqësor Tiranë, nr. 10458, datë 18.12.2018.

- Gjykata Rrethit Gjyqësor Tiranë, nr. regj, Themeltar 313, datë 30.5.2019.

- Gjykata Rrethit Gjyqësor Tiranë, nr. 5447, datë 23.7.2019.

**Ndihmëse:**

- Ylli Manjani, “Relacion për projektligjin “Për falimentimin”.

- Ronald C.C. Cuming, Manuali “Mbi ligjin shqiptar për falimentimin”.

- Paul Torremans, Florina Tegu, Ardjana Shehi, Manuali “Falimentimi në aspektin krahasues”, Tiranë 2005.

- Alba Skëndaj, Genc Alimehmeti, Sllavka Kurti, “Riorganizimi, një shans i dytë për falimentimin”.

- Autorë; Elona Bedalli, Ardjana Shehi, Sabina Lalaj, “Deloitte Albania”, “Si do të falimentohet me ligjin e ri?” Botim i “Deloitte Albania”,

- Enida Bozheku, “Profile penale në fushën e të drejtës falimentare”, revista “Avokatia”, nr.28.

**2.3 Literatura dhe materialet studimore**

*Literatura e gjithë kursit dhe materialet studimore të nevojshme për zhvillimin e mësimit.*

**Doktrinë dhe literaturë e detyrueshme**

* Ligji i ri shqiptar për shoqëritë tregtare interpretuar sipas burimeve të tij në të drejtën europian, Thoms Bachner, Edmund-Philipp Schuster and Martin Ëinner.
* Argita Malltezi, “E drejta shqiptare e shoqërive tregtare”, botimi i parë 2011.
* Galliano, “E drejta private italiane”.

**Legjislacion**

* Kodi Civil i Republikës së Shqipërisë, 1994.
* Kodi i Procedurës Civile.
* Ligji nr. 9901, datë 14.4.2008, “Për tregtarët dhe shoqëritë tregtare”.
* Ligji nr. 9723, datë 7.5.2007, “Për Qendrën Kombëtare të Regjistrimit”.
* Ligji nr. 7638, datë 19.11.1992, “Për Shoqëritë Tregtare”, shfuqizuar.
* Ligji nr. 7632, datë 4.11.1992, “Për dispozitat që rregullojnë pjesën e parë të Kodit Tregtar” shfuqizuar.
* Ligji nr. 7667, datë 28.1.1993, “Për regjistrin tregtar dhe formalitet që duhet respektuar nga shoqëritë tregtare”, shfuqizuar.

**Akte ndërkombëtare dhe literaturë e rekomanduar**

* Direktivat e Bashkimit Europian në fushën e shoqërive tregtare.
* Raporti i Grupit të Lartë të Ekspertëve të së drejtës tregtare për Modern Regulatory Frameëork for Company Laë in Europe, 4 November 2004.

**Vendime gjyqësore**

* Vendimi nr. 3427, datë 10.4.2012 i Gjykatës së Rrethit Gjyqësor Tiranë.
* Vendimi nr.10182, datë 13.12.2011 i Gjykatës së Rrethit Gjyqësor Tiranë.
* Vendimi nr.4280, datë 23.5.2011 i Gjykatës së Rrethit Gjyqësor Tiranë.
* Vendim nr. 4251, datë 23.5.2011 i Gjykatës së Rrethit Gjyqësor Tiranë.
* Vendimi nr.3679, datë 6.5.2011 i Gjykatës së rrethit Gjyqësor Tiranë.
* Vendimi nr.942, datë 12.2.2010 i Gjykatës së Rrethit Gjyqësor Tiranë.
* Vendimi nr.4225 datë 19.5.2009 i Gjykatës së Rrethit Gjyqësor Tiranë.
* Vendimi nr.1112, datë 27.2.2006 i Gjykatës së Rrethit Gjyqësor Tiranë.

**3. Vlerësimi**

*Ky seksion përmban në mënyrë të detajuar format e vlerësimit, kriteret e vlerësimit për çdo formë vlerësimi si dhe ngarkesën studimore për studentët për përgatitjen për teste.*

**Vlerësimi i kursit të së drejtës tregtare dhe kompanive bëhet në dy forma**:

**A.Me provim**, i cili realizohet në fund të çdo viti akademik, në periudhën maj-qershor 2024*,* me shkrim dhe është i sekretuar. Hapja e zarfeve me rezultatet dhe krahasimi i tyre me zarfet me emrat e kandidatëve bëhet në mënyrë publike para gjithë kandidatëve që kanë marrë pjesë në provim. Teza e provimit është e ndarë në dy pjesë: pjesa e parë, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe pjesa e dytë, e cila është praktike dhe ka një kazuse nga praktika gjyqësore. Totali i tezës së provimit të së drejtës tregtare dhe kompanive, është 60 pikë. Në ndërtimin e tezës bëhet kujdes që të përfshihen të gjitha çështjet e trajtuara gjatë kursit:

**B**. Vlerësimi i vazhdueshëm bëhet në bazë të rezultateve të arritura nga një punim i pavarur të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati.

Gjatë vitit akademik në të drejtën tregtare mund të kryhet jo më shumë se një (1) detyrë me shkrim individuale ose në grup, të cilat do të vlerësohen në me 20 pikë.

Pjesëmarrja dhe aktivizimi i kandidatëve në diskutime, ushtrime, zgjidhjet e rasteve praktike, mënyra e diskutimi dhe e debatit shkencor e cila do të zhvillohet gjatë orëve në auditor do të vlerësohet me 20 pikë.

***Shpjegim:***

1. *Pedagogët kanë liri akademike të përzgjedhin vetë natyrën e ushtrimeve, detyrave, të punës së pavarur në varësi të natyrës së temës dhe të objektivave mësimorë që kanë vendosur. Po ashtu, pedagogët janë të lirë të zgjedhin numrin e detyrimeve mujore si punë e pavarur me kusht që ngarkesa mësimore mujore të jetë brenda parametrave të përcaktuara në këtë program.*
2. *Për rritjen e aftësive praktike kandidatët do të ndjekin mësimin në auditor ku do të kombinohet prezantimi i pedagogut me punën e pavarur.*
3. *Produktet e punës së pavarur, prezantimet e ushtrimeve dhe detyrat me shkrim me një ngarkesë mësimore 2 orë do të përgatiten në word, me shkrim Times New Roman, Font 12, Space Multiple 1.15 dhe do të jenë deri në 1000 fjalë/2 faqe. Detyrat me shkrim që do të kenë një ngarkesë mësimore mbi 2 orë do të kenë një numër fjalësh që do të rritet në mënyrë proporcionale dhe progresive.*
4. *Detyrat me shkrim/ushtrimet/përgatitja e vendimeve gjyqësore/etj. që do të kenë një kohëzgjatje mbi 2 orë do të kenë një numër fjalësh që do të rritet në mënyrë proporcionale dhe progresive, (Për shembull, një detyrë me ngarkesë 3 orë do të jetë me 1500 fjalë etj.).*
5. *Raportimet me gojë të shoqëruara me prezantime me power point do të jenë deri në 10 slajte për punë të pavarur, si individuale, ashtu edhe në grup.*

**4. Ngarkesa studimore dhe mësimore**

*Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të studentëve. Normalisht ngarkesa mësimore (pra ngarkesa e pedagogut) nuk pasqyrohet në programet mësimore. Kjo për faktin e thjeshtë se programi mësimor hartohet kryesisht për studentit. Ngarkesa mësimore e pedagogut është çështje administrative e institucionit. Megjithatë, nëse çmohet e arsyeshme të vendoset ngarkesa mësimore, atëherë përllogaritja e bërë në programin e kursit “E drejtë civile” mund të merret për bazë dhe për kurset e tjera.*

***Ngarkesa mësimore vjetore: 60 orë mësimore,*** *nga të cilat, në semestrin e parë do të zhvillohen 30 orë mësimore (15 javë x 2 orë) dhe orë (15 javë x 2 orë).*

***Viti akademik i ndarë në dy semestra:***

*a) Semestri i parë: 15 javë:*

*b) Semestri i dytë: 15 javë*

***Ngarkesa mësimore javore për prezantime:*** *2 orë/javë /për grup*

***Ora mësimore:*** *50 minuta.*

***Ngarkesa ditore e pedagogut/kandidatit:*** *2 orë*

***Ngarkesa javore e pedagogut/kandidatit:*** *2 orë/javë/grup)*

*Në dhënien e çdo detyre me shkrim apo ushtrimi me gojë pedagogu do të përpiqet të bëjë një vlerësim paraprak të ngarkesës së punës së kandidatëve për magjistratë për punën e pavarur në auditor dhe/ose jashtë tij, nisur nga tregues/indikatorë që lidhen me:*

*· orët e punës kërkimore,*

*· studimi i literaturës së dhënë,*

*· studimi i praktikës gjyqësore,*

*· hulumtimet me karakter krahasues nga jurisprudenca e vendeve europiane dhe më gjerë.*

*· kohën e nevojshme për përgatitjen me shkrim.*

9. Programi mësimor

E DREJTA FAMILJARE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Prof. dr. Arta Mandro

Përmbajtja

[1. Kuadri i përgjithshëm](#_Toc14875953)

[1.1. Përshkrimi i kursit](#_Toc14875954)

[1.2. Objektivi kryesor i kursit](#_Toc14875955)

[1.3. Kryqëzimi me kurse të tjera](#_Toc14875956)

[2. Kursi](#_Toc14875957)

[2.1. Objektivat mësimore](#_Toc14875958)

[2.2. Përmbajtja e kursit](#_Toc14875959)

[2.3. Struktura dhe metodologjia](#_Toc14875960)

[3. Vlerësimi](#_Toc14875962)

[4. Ngarkesa studimore dhe mësimore](#_Toc14875963)

**I. Kuadri i përgjithshëm**

**Përshkrimi i kursit “E drejta familjare”**

*Magjistrati përpara të cilit do të paraqiten konflikte/mosmarrëveshje që kanë të bëjnë me të drejtën familjare do t’i duhet të kuptojë institutin e familjes dhe martesës me të gjithë komponentët përbërës dhe mandej të marrë një vendim për këto konflikte ku përfshihen, bashkëshortë e bashkëjetues, prindër e fëmijë, kujdestarë e të afërm të tjerë (gjyshër), interesa/të drejta personale e pasurore, etj.*

*Të shprehurit në formën e një vendimi gjyqësor është një proces i analizës së thelluar të fakteve e provave,* të administruara rregullisht gjatë procesit gjyqësor. Gjithashtu, *ky proces përfshin analizën e legjislacionit ku kërkohet, ndër të tjera, mbajtja në vëmendje me prioritet e parimit të interesit më të lartë të fëmijës në rastet kur një i mitur është në proces. Proceset nuk mund të shmangin respektimin e tri shtyllave kryesore të parimit të barazisë dhe mosdiskriminimit të tilla, si parimi: i barazisë së bashkëshortëve, i barazisë së prindërve dhe barazisë së fëmijëve pavarësisht statusit të prindërve [të lidhur në martesë ose jo].*

*Njohuritë e thelluara dhe gjithëpërfshirëse të të gjithë kuadrit ligjor në fuqi ku përfshihen rregullat procedurale dhe ato materiale si dhe të standardeve ndërkombëtare që efektojnë vendimmarrjen në çështjet familjare, martesore dhe të të drejtave të fëmijëve; përditësimi me praktikën gjyqësore vendase të gjykatave shqiptare të të tria shkallëve dhe të Gjykatës Kushtetuese si dhe ato ndërkombëtare pa anashkaluar jurisprudencën e Gjykatës Europiane të të Drejtave të Njeriut dhe GJED-së me ndikim në çështjet familjare dhe në gëzimin e jetës familjare e të drejtat e fëmijëve - është baza e këtij kursi me qëllim që magjistratët të jenë të vetëdijshëm, të aftë e kompetentë në këtë vendimmarrje.*

*Magjistratët do të ballafaqohen me sfida në gjykimin e çështjeve ku tradita, steriotipat, pabarazia dhe diskriminimi hasen vazhdimisht. Gjatë kursit magjistrati përgatitet* për një kuptim të drejtë ligjor, shoqëror dhe etik të marrëdhënieve martesore e familjare, të drejtave të fëmijëve dhe gëzimin e tyre pa u ndikuar nga tradita e zakone jo të përshtatshme dhe diskriminuese të cilat zënë vend me bollëk në këto gjykime.

*Gjithashtu, magjistratët përgatiten të jenë të vetëdijshëm se sa i takon çështjeve familjare, veç anës ligjore, ka një ndikim specifik sfera emocionale dhe ku inteligjenca emocionale ka rëndësinë e vet. Ka shumë rëndësi që këto emocione e ndjenja të mos dominojnë parimet* e pavarësisë dhe paanësisë dhe të profesionalizmit *në gjykimin e çështjeve familjare dhe sjelljen sipas rregullave të etikës profesionale. Çështjet etike në gjykimin e çështjeve familjare do të fokusohen në ato që janë dilema të standardeve etike në çështjet familjare, të dhunës në familje dhe çështjet me të mitur dhe rreziqet e shkeljeve etike në zgjidhjen e drejtë të çështjes. Qëllimi i këtij fokusi është të sjellë në vëmendje natyrën ndërdisiplinore, sociale, ligjore, emocionale etj. të këtyre rasteve dhe të kultivohen disa aftësi individuale dhe kolektive me rëndësi në trajtimin e çështjeve familjare dhe me të mitur dhe të nxitet vet-analiza dhe vetëvlerësimi i nevojave për qasje etike të duhura dhe për ndryshimet e duhura te magjistratët e ardhshëm. Etika profesionale duhet parë si leva që siguron aksesin në drejtësi dhe efekton besimin e publikut.*

*Magjistratët do të ndalen në rëndësinë që ka vendimmarrja në çështjet familjare dhe mbështetja e vendimit te mendimi i ekspertizës siç është psikologu/sociologu, punonjësi social, punonjësi i të drejtave të fëmijëve, të cilët vlerësojnë, sipas rastit interesin më të lartë të fëmijës nga aspekti psikologjik e social duke ia lënë magjistratit të bëjë vlerësimin nga këndvështrimi i të drejtave të fëmijëve etj.*

*Njohuritë e marra në këtë lëndë, e përgatisin magjistratin në hapat në vijim të formimit në Shkollën e Magjistraturës gjatë programit trevjeçar të formimit fillestar dhe kështu gradualisht në ushtrimin e funksionit të magjistratit. Gjithashtu, njohuritë e marra do të ndikojnë në shkrimin e*  një gjuhe juridike të qartë për një fëmijë të cilin e efekton sipas parimeve të drejtësisë miqësore për të miturit. E drejta Familjare është një nga fushat e së drejtës ku ka vend dhe rol të veçantë për gjyqtarin e prokurorin. Është një nga fushat e së drejtës ku në mënyrë specifike prokurori merr vend e vlerë në mbrojtje të interesit publik në një sferë të jetës dhe të së drejtës ku dominon ana ‘private’. Këto linja trajtimi kanë rëndësi për kursin dhe e bëjnë edhe më kompakte skuadrën dhe grupin e magjistratëve të ardhshëm.

**Objektivi kryesor i kursit “E drejta familjare”**

*Në përfundim të këtij kursi kandidati për magjistrat është në gjendje që, nën mbikëqyrjen e ekipit të pedagogëve të së drejtës familjare dhe të pedagogëve të lëndëve me të cilat kryqëzohet e drejta familjare dhe brenda orarit të parashikuar në programin mësimor, të marrë dhe të përpilojë një vendim gjyqësor të strukturuar logjikisht dhe të arsyetuar juridikisht. Kandidati për magjistrat fokusohet në raste studimore të nivelit bazik/mesatar ose raste standarde e të komplikuara. Magjistrati kupton diferencën mes fakteve juridike dhe supozimeve, njeh kornizën ligjore dhe ndikimet e traditës, zakoneve e steriotipave diskriminuese me qëllim arritjen e konkluzioneve të duhura dhe dhënies së një vendimi të drejtë. Ky objektiv zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin e së drejtës familjare, metodologjinë e mësimdhënies, ngarkesën e kandidatit magjistrat (ngarkesën studimore) dhe ngarkesën e pedagogut (ngarkesën mësimore).*

**Kryqëzimi i kursit “E drejta familjare” me kurse të tjera**

*Kursi “E drejta familjare” është një kurs me rëndësi në Programin e Formimit Fillestar në Shkollën e Magjistraturës. Ky kurs zhvillohet në vitin e parë të Programit të Formimit Fillestar dhe si i tillë kryqëzohet me disa kurse të tjera që zhvillohen gjithashtu në vitin e parë. Kursi “E drejtë familjare” kryqëzohet me kursin “E drejta civile” dhe “E drejta penale”.*

*Ky kurs, pavarësisht moskryqëzimit, gjatë trajtimit, ndalet edhe në lidhjet që krijohen me të drejtën ndërkombëtare private, etikën profesionale etj.*

*Kryqëzimi me kursin “E drejtë civile” [3 orë]: fokusi në këtë**kryqëzim është jurisprudenca shqiptare, jurisprudenca e GJEDNJ-së dhe e GJED-së lidhur me çështje të tilla, si: e drejta e emrit dhe e mbiemrit të fëmijëve; konceptim i gabuar, lindje e gabuar dhe jeta e gabuar; e drejta e zgjedhjes së vendbanimit; problematika të krijuara nga martesa me persona që kanë ndryshuar gjininë etj., shoqëruar edhe me detyra për punën e pavarur të kandidatëve për magjistratë.*

*Kryqëzimi me kursin e drejta penale [2 orë]:* një vëmendje e veçantë do t’i kushtohet në këtë aspekt kuptimit dhe zbatimit të parimit të *interesit më të lartë të fëmijës në veprat penale që lidhen me keqtrajtimin e fëmijëve dhe neglizhencën prindërore, mospërmbushjen e detyrimeve ndaj fëmijëve në përputhje me parimin e nenit 1/c, 43/a, 100 etj., të Kodit Penal të KDPM dhe standardeve që burojnë nga parimet e drejtësisë miqësore për të miturit.*

**Kursi**

**Objektivat mësimore për kursin “E drejta familjare”**

***Objektivat mësimore të ndërthurrur me kompetencat dhe aftësitë që duhet të ketë kandidati pjesëmarrës në trajnimin fillestar.***

*Për të arritur objektivin kryesor (shih 1.2 Objektivi kryesor i kursit e drejta familjare), kursi synon të arrijë objektivat konkrete mësimore siç janë listuar në vijim të këtij programi. Në mënyrë skematike, objektivat mësimore synojnë të aftësojnë kandidatët për magjistratë në drejtimet sipas strukturës në vijim:*

1. **Kuptimi - Aftësimi në të kuptuar dhe në mënyrën e të kuptuarit**

*Kandidati për magjistrat është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet kryesore të të drejtës familjare që nevojiten për krijimin e bindjes së brendshme në zgjidhjen e konflikteve lidhur me çështje që kanë të bëjnë me familjen, martesën, bashkëshortët/bashkëjetuesit, prindërit dhe fëmijët.*

*Brenda këtij objektivi synohet të arrihet kompetenca e* ***ndërgjegjësimit të magjistratëve për njohjen e mjedisit personal****. Zhvillimi i kompetencës së ndërgjegjësimit për mjedisin personal lidhet me kompetencën e të dëgjuarit. Në thelb do të thotë të jesh në gjendje të ndjesh gjërat. Ndërgjegjësimi për mjedisin personal është i lehtë për tu zhvilluar, por kandidati për magjistrat duhet të kuptojë dhe ndiejë pasojat e aktiviteteve dhe vendimeve të marra në bazë të një vlerësimi të këtij mjedisi. Nëse ekziston një ndërgjegjësim i tillë, atëherë kjo kompetencë mund të zhvillohet. Një pjesë e kësaj kompetence formohet nga integriteti. Kjo vlerë themelore është e vështirë të zhvillohet në vetvete. Kërkon një përqendrim të vazhdueshëm në ndërgjegjësimin për kufijtë dhe vullnetin për të lëvizur brenda tyre dhe për të marrë parasysh pozicionin e vet brenda tyre.*

*Brenda këtij objektivi synohet të arrihet* ***aftësia e dëgjimit******dhe e përqendrimit te faktet kryesore dhe më të rëndësishme****. Kjo demonstron kuptimin e situatave të të tjerëve dhe krijon kontakte personale; ndjeshmëri ndaj motiveve të të tjerëve dhe gjithashtu merr sinjale përfshirë edhe ato më pak të evidentuara; dëgjim në mënyrë aktive - i bën të tjerët të ndiejnë se kontributi i tyre është i mirëpritur. Zhvillimi i kompetencës së të dëgjuarit është një aftësi themelore që mund të zhvillohet me shumë praktikë. Aftësitë e mira të dëgjimit janë një avantazh kur bëhet fjalë për të vërejtur çdo sinjal (fjalë, mimikë, gjuhë trupi, artikulim, ton, pamje e jashtme, etj) dhe për të kuptuar se çfarë nënkuptohet. Aspekti i ndjeshëm i dëgjimit (ndjeshmëria) gjithashtu mund të zhvillohet mirë, me kusht që të mund të kuptojë nevojat dhe ndjenjat e të tjerëve dhe për t'i marrë ato parasysh. Nëse nuk mund ose nuk do ta vendosë veten në pozicionet e të tjerëve, zhvillimi i ndjeshmërisë bëhet shumë i vështirë.*

*Ky objektiv lidhet edhe me aftësinë e vetëdijes për veten. Vetëdija mund të zhvillohet nëse ka një shkallë të caktuar të vetë-njohjes (është në gjendje të identifikojë dhe emërojë nevojat, ndjenjat, preferencat dhe motivet e tij/saj). Nëse nuk di ose nuk dëshiron të emërojë nevojat, ndjenjat, preferencat dhe motivet e tij/saj, kjo tregon një mungesë të vetëdijes për veten. Në një rast të tillë, zhvillimi i vetëdijes bëhet shumë i vështirë. Vlera themelore e gjykimit të pavarur lidhet me kompetencën e vetëdijes dhe kërkon kohë për tu zhvilluar. Gjykimi mund të mësohet përmes përvojës, por gjithashtu bazohet në aftësitë analitike. Pavarësia kërkon ndryshim qëndrimi që mund të zhvillohet vetëm nëse personi në fjalë është i vetëdijshëm për ndikimin e tij dhe është i përgatitur të rregullojë qëndrimin bazuar në reagimet e të tjerëve. Vlera themelore e integritetit është gjithashtu pjesë e kompetencës së vetëdijes. Kjo vlerë themelore kërkon një përqendrim të vazhdueshëm në ndërgjegjësimin e kufijve dhe vullnetin për të lëvizur brenda tyre dhe për të marrë parasysh pozicionin brenda tyre.*

*Ky objektiv lidhet edhe me aftësinë e të nxënit dhe vetë-reflektimi. Kjo kërkon që kandidati për magjistrat të jetë i hapur për reagime nga të tjerët dhe ka një qëndrim të hapur ndaj të nxënit; është kurioz, kërkon në mënyrë aktive situata të reja dhe/ose të ndryshme; përfshin çfarë ka mësuar në repertorin e tij. Pengesat kryesore për zhvillimin e kësaj kompetence janë mungesa e një motivi (mungesa e energjisë) për të hetuar personalisht, për të marrë në pyetje veten dhe për të kërkuar reagime nga të tjerët. Njerëzit që e kanë të vështirë t'u afrohen të tjerëve dhe të krijojnë marrëdhënie, do ta kenë më të vështirë të zhvillojnë këtë kompetencë. Nëse mungesa e aftësisë së të nxënit dhe vetë-reflektimi lidhet me mungesën e vetëbesimit (e cila shfaqet në frikën e kritikimit ose të thënë se dikush nuk ka bërë mirë), kjo kompetencë është e vështirë të zhvillohet, pasi kjo sjellje është ngulitur thellë në personalitet.*

1. Zbatimi – Aftësimi në zbatim

*Kandidati për magjistrat është në gjendje të përdorë njohuritë teorike mbi konceptet, parimet dhe institutet kryesore të të drejtës familjare në situata faktike të paraqitura në formatin e rastit studimor. Në përfundim të kursit, ai është në gjendje të:*

* *interpretojë konceptet, parimet dhe institutet kryesore të të drejtës familjare bazuar në faktet e një situate praktike;*
* *organizojë dhe planifikojë hapat që duhen ndërmarrë për zgjidhjen e një konflikti familjar duke u bazuar në njohuritë teorike dhe faktet e çështjes konkrete/hipotetike në formatin e rastit studimor;*
* *debatojë dhe respektojë mendimet ndryshe të kandidatëve të tjerë/kolegëve/punonjësve dhe të dijë të funksionojë në grup.*

1. Analizë - Aftësimi në analizë e sintezë

*Kandidati për magjistrat është në gjendje të identifikojë faktet më me rëndësi dhe të analizojë kuadrin ligjor, si dhe të formojë një mendim të bazuar në të gjitha të dhënat kryesore të rastit studimor. Në përfundim të kursit, ai/ajo është në gjendje të:*

* *identifikojë dhe përzgjedhë detajet përkatëse për pasqyrimin e saktë të fakteve të një çështjeje konkrete;*
* *përcaktojë kuadrin ligjor të nevojshëm për zgjidhjen e një konflikti familjar;*
* *përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret;*
* *analizojë kontekstin social dhe ndikimin e tij në zgjidhjen e konfliktit.*

*Ky objektiv mësimor lidhet me* ***kompetencën analitike*** *të kandidatit për magjistrat dhe merret me çështjet duke i zbërthyer, shqyrtuar dhe vlerësuar në mënyrë sistematike situatat, proceset dhe të dhëna të ndryshme; bën pyetje nga një bazë të kuptuari; përdor një vijë logjike të mendimit që prodhon një arsyetim të qartë dhe transparent kur formon vendime gjyqësore. Zhvillimi i kompetencës analitike: Kur bëhet fjalë për zbulimin e shkaqeve të problemeve dhe gjetjen e informacionit të rëndësishëm për të bërë lidhje, kjo aftësi është e zhvilluar mjaft mirë.*

1. Vlerësim/krijim - Aftësimi në shkrim dhe arsyetim ligjor

*Kandidati për magjistrat është në gjendje të shprehë mendimin e tij/saj qartë në një vendim gjyqësor familjar të arsyetuar dhe argumentuar. Në përfundim të kursit, ai/ajo është në gjendje të:*

* *ndërtojë logjikisht një vendim gjyqësor në një konflikt që përfshihet në fushën e të drejtës familjare;*
* *arsyetojë me shkrim vendimin gjyqësor;*
* *japë një vendim gjyqësor juridikisht të saktë dhe të arsyeshëm në një konflikt në fushën e të drejtës familjare;*
* *formulojë shkurt dhe në mënyrë koncize argumentet që çuan në marrjen e vendimit.*

*Ky objektiv lidhet me* ***aftësinë e vendimmarrjes.*** *Kompetenca e vendimmarrjes nënkupton që kandidati për magjistrat merr vendime në bazë të të dhënave që ka, është këmbëngulës dhe i plotë, edhe kur presioni është mbi të. Zhvillimi i kompetencës së vendimmarrjes është proces i vështirë sepse është e përfshirë në personalitet në një nivel të thellë - me fjalë të tjera, vendimmarrja është një tipar karakteri. Është e rëndësishme të zbuloni pse një personi i mungon vendimmarrja e mjaftueshme. A i mungon vetëbesimi? Ndoshta ka frikë të bëjë gabime? Apo nuk është e qartë se çfarë përgjegjësish dhe kompetencash ka? Përveç kësaj, marrja e vendimeve të duhura është gjithashtu e lidhur ngushtë me aftësinë për të marrë shpejt një përmbledhje. Kuptimi i sfondit të vendimmarrjes së pamjaftueshme mund të ndihmojë në zhvillimin e kësaj kompetence. Ruajtja e një ekuilibri midis shpejtësisë – produktivitetit – cilësisë, është e rëndësishme në vendimmarrjen efektive dhe kërkon njohuri dhe kontroll mbi perfeksionizmin tuaj. Kërkimi dhe marrja e shpeshtë e reagimeve si dhe gatishmëria për të ndryshuar në këtë aspekt mbështet zhvillimin në vendimmarrje efektive e ligjore.*

1. Integritet dhe etikë profesionale në komunikimin dhe sjellje.

*Pjesëmarrësi në trajnim manifeston kujdes në komunikim me pedagogët, stafin administrativ, kolegët dhe pjesëmarrësit e tjerë, demonstron etikë në sjellje e komunikim, respektimin e normave të edukatës shoqërore, bindje ndaj rregullave dhe respektim të tyre, ekuilibër dhe paanshmëri në marrëdhëniet dhe punën në grup dhe ekip.*

*Ky objektiv lidhet me* ***aftësinë e bindjes*** *që lidhet me aftësisë e pjesëmarrësit për të siguruar një pasqyrë të qartë në strukturën e seancës dhe procesin e ndjekur në arritjen e vendimit; arrin në këtë mënyrë që palët të pranojnë vendimin gjyqësor më lehtë; formulon vendimin në mënyrë të qartë dhe koncize; merr drejtimin, aty ku është e mundur, për të afruar palët për ndërmjetësimin në zgjidhjen e mosmarrëveshjes.* ***Zhvillimi i aftësisë bindëse:*** *Në praktikë, shpesh ndodh që njerëzit të tregojnë shumë bindje direkte. Kjo mund të jetë sepse këta njerëz ndoshta nuk janë mjaft të ndjeshëm ndaj të tjerëve. Ata mund të mos e njohin rezistencën e tjetrit dhe të rrisin theksin e tyre bindës. Kjo mund të përjetohet si konfrontim nga personi tjetër. Për të zhvilluar këtë kompetencë, duhet guxim. Kjo kompetencë mund të praktikohet mirë në kuadrin e një kursi trajnimi. Për më tepër, reagimet shumë të fokusuara në mjedisin e punës të individit kanë një efekt të madh në zhvillimin e shpejtë. Një vlerë themelore për këtë kompetencë është shprehja e mirë me shkrim dhe me gojë. Kjo aftësi mund të zhvillohet në një program trajnimi të synuar. Aftësia e arsyetimit siguron një bazë të rëndësishme të këtyre aftësive dhe është më pak e lehtë të zhvillohet kur bëhet fjalë për njohjen e modelit dhe krijimin e lidhjeve. Ky objektiv mësimor lidhet edhe me* ***aftësinë për vetëbesim, autoritet dhe seriozitet*** *sipas të cilës kandidati për magjistrat dëshmon**pasion për sistemin e drejtësisë dhe besimi në cilësitë e tij; demonstron individualitetin dhe qëndrueshmërinë, e cila rrit ndikimin e veprimeve të tij/; merr në konsideratë ekipin e tij/këshillin për gjyqësorin dhe gjyqësorin në tërësi; tregon shkathtësi brenda kornizës së rënë dakord; Është i qartë për pritjet dhe respekton kufijtë e ligjit.**Aftësitë për vetëbesim, autoritet dhe seriozitet janë të vështira për t’u zhvilluar, sepse sjellja e kandidatit lidhur me të është ngulitur thellë në personalitet. Kur dikush tregon vetëbesim të pamjaftueshëm, është e rëndësishme të hetohet origjina dhe shkaku. Mentorimi (nga jashtë) është shpesh mënyra më e përshtatshme për ta trajtuar këtë. Kurset e trajnimit që synojnë rritjen e efektivitetit personal ose që synojnë zhvillimin e pohimit. Paanshmëria, mënyra e qasjes ndaj palëve ndërgjyqëse dhe qëndrimi autoritar janë vlera themelore që lidhen me kompetencën e vetëbesimit. Autoriteti mund të rritet duke fituar përvojë dhe duke qenë të hapur ndaj sjelljes shembullore të të tjerëve. Paanësia mund të zhvillohet duke rishikuar shpesh ndikimin e veprimeve të veta dhe duke integruar reagimet e të tjerëve në sjelljen dhe veprimet e veta.*

*Ky objektiv lidhet me* ***aftësinë për drejtim, bashkëpunim dhe fleksibilitet.*** *Me këtë objektiv synohet që të përgatitet një kandidat për magjistrat q****ë*** *planifikon dhe organizon punën për rastin. Përfshin të tjerët dhe u lejon të përdorin në mënyrë optimale ekspertizën (jo-ligjore) dhe organizon përdorimin e saj në mënyrë sa më efikase, informon të tjerët për përparimin e punës, rregullon procesin (përmbajtjen, cilësinë, kohën) kur kërkohet. Në sesionet e trajnimit, kandidati mund të mësojë si të strukturojë më mirë punën dhe si të përdorë ndihmat për planifikimin dhe organizimin e punës. Aspekti i monitorimit të progresit gjithashtu vlen të zhvillohet. Kjo përfshin, nga njëra anë, hartimin e procedurave për punën dhe, nga ana tjetër, kontrollet aktuale të përparimit. Monitorimi i progresit është një shtrirje e planifikimit dhe organizimit. Aspektet që lidhen me analizën e problemeve (cilësia e gjykimit dhe aspektet më njohëse të tij) janë më të vështira për t'u zhvilluar. Trajnimi në aftësitë analitike, megjithatë, mund të ndihmojë.*

*Zhvillimi i kompetencës së bashkëpunimit: Bashkëpunimi është një kompetencë e cila mund të zhvillohet më së miri në praktikë, edhe pse kjo kërkon kohë, vëmendje dhe udhëzim. Bashkëpunimi i pamjaftueshëm shpesh ka të bëjë më shumë me mungesën e vullnetit sesa me mungesën e aftësive.*

*Kompetencat që përforcohen përmes objektivave mësimore të mësipërme për kursin e të drejtës familjare janë:*

***Kompetenca 1****: Njohuri të thelluara materiale/procedurale, nga jurisprudenca vendase/europiane në fushën e të drejtës familjare*

* *Të zotërojë njohuri të qarta dhe të thelluara teorike mbi konceptet, parimet dhe institutet kryesore, në të drejtën familjare, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës.*
* *Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED etj.).*
* *Të identifikojë çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative.*

***Kompetenca 2****: Aftësim në veprimet/hetimet paraprake dhe përgatitjen e seancës gjyqësore në fushën e të drejtës familjare*

* *Të studiojë dosjen/materialin për të përcaktuar natyrën e konfliktit/ngjarjes/çështjes, faktet kryesore, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);*
* *Të përcaktojë kontekstin shoqëror të çështjes.*

***Kompetenca 3****: Aftësim në debatin gjyqësor*

* *Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin e një çështjeje familjare duke ndërtuar strategjinë e pyetjeve dhe ballafaqimeve për të sqaruar mospërputhjet.*

***Kompetenca 4****: Aftësim në përgatitjen e akteve dhe marrjen e vendimeve*

* *Të vlerësojë kompetencën dhe pranueshmërinë në çështjet familjare;*
* *Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;*
* *Të shprehet qartë dhe saktë, me një gjuhë të përshtatshme dhe të kuptueshme për palët;*
* *Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;*
* *Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;*
* *Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;*
* *Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;*
* *Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;*
* *Të aftësohet në marrjen e vendimit në çështjen konkrete duke pasur në vëmendje efektin shoqëror të saj;*
* *Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;*
* *Të gjejë dhe zbatojë politikën përkatëse në një çështje konkrete.*

***Kompetenca 5****: Forcim i vetëdijes shoqërore të magjistratit, integritetit dhe etikës profesionale*

* *Të ketë sjellje etike profesionale dhe t’i shmanget konfliktit të interesit;*
* *Të aftësohet në marrjen e vendimit në çështjen konkrete duke pasur në vëmendje efektin shoqëror të saj.*

***Kompetenca 6:*** *Bashkëpunimi, transparenca dhe komunikimi*

* *Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale dhe të interesit më të lartë të fëmijës;*
* *Të komunikojë me një gjuhë të qartë e të përshtatshme dhe të hapur me kolegët, të dëgjojë mendimet e kundërta, të jetë mendjehapur dhe të reflektojë mbi kritikën që i bëhet.*
  1. **Përmbajtja e kursit**

Në këtë seksion magjistratët e ardhshëm do të gjejnë në një version të shkurtuar temat që do të trajtohen në kursin “E drejta familjare”. Siç vihet re në vijim, temat udhëhiqen nga objektivat mësimorë me qëllim formimin profesional të magjistratëve duke u fokusuar në aspektin e aftësimit praktik të tyre në nivelet: kuptim, zbatim, analizë, vlerësim/krijim [sipas rregullave të taksonomisë së Bloom-it].

*Temat e mëposhtme zhvillohen gjatë kursit “E drejta familjare”*

Renditja e temave mund te jete objekt ndryshimi varësisht mundësisë së pedagogeve

* ***Trajtesa e përgjithshme. Parimet e KF-së [16 orë gjithsej]***

*Tema 1: Parimet e së drejtës familjare. [4 orë gjithsej]*

*Tema 2: Të drejtat dhe mbrojtja e fëmijëve. Roli i gjykatës [4 orë gjithsej]*

*Tema 3: Dhuna në familje [4 orë gjithsej]*

*Tema 4: Roli i psikologut [4 orë gjithsej]*

* ***Bashkëshortët [22 orë gjithsej]***

*Tema 5: Kushtet e martesës dhe pavlefshmëria e martesës [4 orë]-*

*Tema 6: Të drejtat dhe detyrimet që burojnë nga martesa [4 orë]-*

*Tema 7: Regjimet pasurore martesore [6 orë]-*

*Tema 8: Mbarimi i martesës/ zgjidhja e martesës. Pasojat [8 orë]-*

* ***Fëmijët [22 orë gjithsej]***

*Tema 9: Përgjegjësia prindërore [6 orë]*

*Tema 10: Amësia dhe atësia [4 orë]*

*Tema 11: Detyrimi për ushqim [4 orë]*

*Tema 12: Kujdestaria [4 orë]*

*Tema 13: Birësimi [4 orë]*

* 1. **Struktura dhe metodologjia për çdo temë**

**Tema 1- “Roli Psikologut” [4 orë] + Tema 4 [4 orë] *“*Parimet e përgjithshme të Kodit të Familjes dhe zbatimi i tyre në vendimet gjyqësore”**

**Abstrakt/përshkrim i temës:**

Vetëm në 6 nene KF-ja përcakton parimet kryesore që mbështesin dy pjesët e tjera të këtij Kodi [bashkëshortët dhe fëmijët]. Mësimdhënia dhe interaktiviteti do të fokusohet në rëndësinë dhe kujdesin për moscenimin e parimeve të KF-së gjatë procesit të dhënies së drejtësisë. Vëmendje e posaçme do t’i kushtohet parimit të interesit më të lartë të fëmijës; tri parimeve bazë të barazisë që dominojnë jetën familjare, si: barazia e fëmijëve pavarësisht statusit të prindërve, barazia e prindërve në raport me fëmijët, barazia e bashkëshortëve; të drejtës së fëmijës për t’u dëgjuar dhe mënyrat e dëgjimit; pranisë së detyrueshme të psikologut dhe rolit të ekspertit në çështjet familjare dhe me të mitur, e drejta për jetë familjare/mjedis familjar dhe kuptimi i “mbrojtjes së veçantë nga shteti”.

Gjatë zhvillimi të kësaj teme, si tema e parë e kursit, kandidatët për magjistratë gjithashtu do të marrin informacion lidhur me programin mësimor të lëndës “E drejta familjare” për vitin akademik; planin konkret vjetor të detyrimeve me afatet përkatëse dhe mënyrave të vlerësimit si dhe të tjera informacione lidhur me veprimtarinë kërkimore shkencore dhe hulumtimin në të drejtën familjare dhe web të GJEDNJ-së [hudoc] dhe GJED-së [Curia].

**Pyetjet vetëstudimore:**

* Çfarë është familja? Pse gëzon një mbrojtje të veçantë? Si duhet kuptuar në veprimtarinë e gjykatës dhe prokurorisë kjo mbrojtje e veçantë? *Evidentoni një vendim të gjykatës ku reflektohet ‘mbrojtja e veçantë’.*
* Cili është fëmijë sipas KF/KDF-së etj.? Kur fillon mbrojtja juridike e fëmijës? Si mund të vlerësohet respektimi i parimit të interesit më të lartë të fëmijës? *Çdo të thotë konsideratë parësore*? Nëse prindi është ende fëmijë (nuk ka mbushur moshën 18 vjeç) interesi i kujt do të vihet në fokus nga ana e autoritetit? Nëse interesat e dy ose më shumë fëmijëve janë pjesë e një gjykimi, cili është interesi parësor? Si duhet zhvilluar analiza në një rast të tillë?
* Si e kuptoni: që gjykata të zgjedhë alternativën sa më pranë *ideales? Çfarë strategjie do të ndërtonit për këtë? Për shembull në një vendimmarrje që ka të bëjë me përcaktimin e përgjegjësisë prindërore në rastin e zgjidhjes së martesës me pëlqimin reciprok të bashkëshortëve?*
* Si e kuptoni: *zgjidhje e shpejtë e pa vonesa* të çështjeve me të mitur dhe pa zvarritje nga ana e gjykatës. A ka mbështetje në ligjin material ose procedural parimi “drejtësi pa vonesa”? Si e kuptoni: “Pasja si konsideratë kryesore interesin e fëmijës shpeshherë mund ta shtyjë gjykatën të marrë *më vonë*, pra të shtyjë në kohë, një vendim përfundimtar për çështjen?” Evidentoni këto dispozita në formën e një tabele ku përkrah ligjit të shënohet neni konkret me rëndësi në drejtim të afateve dhe shpejtësisë së gjykimit dhe trajtimit të cështjes.
* Si do ta çmoni mundësinë ligjore që “Gjykata mund të marrë masa të përkohshme” (neni 139 i KF-së) dhe masa urgjente? A ka nene të tjera për marrjen e masave mbrojtëse? Si e lidhni me pjesën parimore të KF-së dhe dispozitat që lidhen me të drejtat dhe detyrimet që burojnë nga martesa? A mund të aplikohen këto norma edhe për një fëmijë të lindur nga prindër jo të lidhur me martesë? Pse mendoni kështu? Jepni argumente.
* Çfarë duhet të mbajë parasysh gjykata kur bën vlerësimin e nevojave fizike, emocionale dhe edukative të fëmijës? Si e kuptoni: “Gjykata duhet të bëjë vlerësimin e pasojave që do të shkaktojë çdo ndryshim në jetën e fëmijës për shkak të një vendimi?” Si do ta realizoni këtë? Merrni një rast konkret nga praktika gjyqësore dhe analizojeni në këtë frymë dhe se sa gjykata e ka zhvilluar ose jo këtë analizë.
* Si do ti vlerësoni aspektet materiale kundrejt atyre afektive në raport me vlerësimin e ILF-së dhe sa ndikojnë të parat në vendimmarrjen e gjykatës? Si e kuptoni: “Marrja në konsideratë e mendimit të të miturit; marrja në konsideratë e ndjenjave të të miturit; kërkimi i dhënies së pëlqimit prej të miturit; ndërhyrjet e të miturit gjatë një procesi; prania e të miturit; ligjësimi i të miturit si një kërkues i drejtpërdrejtë në një proces gjyqësor, përshtatje e arsyeshme në gjykimet me të mitur?” Ilustrojeni me qëndrimin e GJL-së.
* Si të ruajmë empathinë dhe të bëjmë vlerësimin e duhur të riskut që i qaset fëmijës në një situatë konkrete, ose rast pas rasti? Çfarë është inteligjenca emocionale dhe si ju ndihmon kjo në çështjet familjare dhe me të mitur? Gjeni/jepni shembuj në praktikën gjyqësore ose praktika juaj e mëparshme ku mungesa e empathisë ose defektet në inteligjencën emocionale e evidentojnë këtë.
* Ku konsiston detyra konkrete e psikologut? Çfarë raporti krijohet me gjykatën? Po nëse mungon psikologu? Po nëse psikologu nuk ka sjellë raportin e duhur?

**Temat kryesore që do të shqyrtohen:**

* Parimet e KF-së dhe legjislacionit në fuqi lidhur me bashkëshortët, martesën e familjen.
* Kuptimi “fëmijë”. Kuptimi dhënë sipas KDF-së dhe ligjit nr. 18/2017 dhe kuadrit normativ në RSH.
* Parimi i interesit më të lartë të fëmijëssi një parim ligjor themelor, një e drejtë materiale dhe një rregull procedural. Kuptimi i të miturit si “grup” dhe “individ’ dhe shprehja ‘rast pas rasti”. Mjetet dhe provat në dispozicion për të sqaruar rrethanat, apo për të marrë të gjitha informacionet e mundshme lidhur me zbatimin e ILF-së, duke theksuar tagrin e gjykatës për të vepruar “kryesisht”. Teknikat e pyetjeve të hapura dhe objektive. Pyetjet sugjestionuese dhe eliminimi i tyre. Pyetjet e mbyllura dhe aplikimi i tyre.
* Parimi i barazisë së të drejtave të fëmijëve pavarësisht statusit të prindërve [të lindur jashtë martese me fëmijët e lindur nga martesa]. Rreziqet e diskriminimit dhe fushat më problematike përfshirë arsimin.
* E drejta e çdo fëmije për t’u dëgjuar dhe zbatimi i këtij parimi nga gjykata.
* Detyrimi për të vlerësuar nga psikologu thëniet e të miturit. Prania e detyrueshme e psikologut në çdo procedurë me të miturit.
* E drejta për t’u rritur në një mjedis familjar. E drejta për jetë familjare. Ndërsjelltësia në marrëdhëniet prindër-fëmijë dhe pasqyrimi në vendimmarrje.
* Mbrojtja e veçantë e familjes dhe e fëmijëve. Prindërit, shteti dhe shoqëri – si duhet kuptuar roli i tyre? Evidentoni ligje të lidhura me këto detyrime.

**Metodologjia:**

* Analizë e interpretimit të normave ligjore të zbatueshme në fushën e të drejtës familjare dhe standardeve ndërkombëtare duke evidentuar risitë dhe diversitetin me fushat e tjera të së drejtës në aspekte të caktuara;
* Bashkëbisedimi me kandidatët për magjistratë, puna në grupe dhe puna e tyre e pavarur do të përdoren me qëllim që të bashkërendohet mendimi i lektorit me atë të kandidatëve për magjistratë. Do të ndërthuret metoda interaktive e diskutim/debatit me prezantimet e rasteve dhe punëve në grup dhe të atyre të pavarura.
* Roli i ekspertit në çështjet familjare. Vlerësimi i ekspertizës në proceset gjyqësore. Për këtë çështje kandidatët do të ndjekin paraprakisht dhe mandej komentojnë mbi videon: [**https://www.ted.com/talks/noreena\_hertz\_how\_to\_use\_experts\_and\_when\_not\_to**](https://www.ted.com/talks/noreena_hertz_how_to_use_experts_and_when_not_to)
* Si të përmirësojmë të dëgjuarin: [**https://www.ted.com/talks/julian\_treasure\_5\_ways\_to\_listen\_better**](https://www.ted.com/talks/julian_treasure_5_ways_to_listen_better)
* ***Punë në grup:***

***Metodologjia: çdo klasë ndahet deri në 5 minigrupe. Përgatitet lista emërore dhe numërtohen grupet.***

1. përzgjidhni një vendim gjyqësor dhe ndërtoni një fabul mbi bazën e tij. Ndërtoni strategjinë që do të përdorni për vlerësimin e ILF-së dhe piramidën e pyetjeve që do t’i shtroni psikologut për të bërë vlerësimin e duhur të ILF-së nisur nga situata e përshkruar në faktet kryesore?
2. Detyrat e shtruara në pyetjet vetstudimore do të ndahen mes kandidatëve (përkatësisht një detyrë për secilin prej 5 grupeve)

**Literatura e detyrueshme/rekomanduar ose fakultative. Vini re përdorimin e hyperlink-eve:**

* Arta Mandro “E drejta familjare” Botim i Parë, Emal, Tiranë, nëntor 2009.
* Artikuj shkencorë të revistës së Shkollës së Magjistraturës: “Jeta Juridike”;
* S. Omari “E drejta familjare”;
* [The best interests of the child – A dialogue between theory and practice](https://rm.coe.int/CoERMPublicCommonSearchServices/DisplayDCTMContent?documentId=0900001680657e56). © Council of Europe, March 2016
* Roli i psikologut dhe punonjësit social: [Botim i QNLQ](http://www.qag-al.org/publikime/raport_final.pdf)
* Klodian Gega, Naureda Hasani, “*Psikologu dhe punonjësi social në drejtësinë për të miturit*” në: <http://www.psikosociale.org/wp-content/uploads/2014/09/Manuali-i-psikologut-ne-Gjykate.pdf>
* [Mbrojtja e së drejtës për respektimin e jetës private dhe familjare sipas Konventës Evropiane të të Drejtave të Njeriut](https://rm.coe.int/16806f1557) Doracakët për të drejtat e njeriut të Këshillit të Europës
* [GLOSSARY of the European Convention on Human Rights](https://rm.coe.int/16806f0dd5) [fjalorth shqip]
* [Handbook on European law relating to the rights of the child](http://www.echr.coe.int/Documents/Handbook_rights_child_ENG.pdf). © European Union Agency for Fundamental Rights and Council of Europe, 2015
* [Komentari Elektronik](http://komentarielektronik.magjistratura.edu.al/sq/eli/fz/2017/37/10)

**Legjislacion:**

* Ligji nr. 9062/8.5.2003 "Kodi i Familjes", i ndryshuar.
* Ligji nr. 18/2017, “Për të drejtat dhe mbrojtjen e fëmijëve” dhe aktet nënligjore.
* Konventa e OKB-së “Për të drejtat e fëmijës”.
* KEDNJ [kryesisht nenet 6, 8, 12, 13, 14].
* Konventa Europiane “Për marrëdhëniet me fëmijët” (ETS No. 192: 2003/2005).
* Konventa Europiane “Mbi ushtrimin e të drejtave të fëmijëve” (ETS No. 160: 1996/2000)
* Konventa e Këshillit të Europës për Mbrojtjen e Fëmijëve nga Shfrytëzimi Seksual dhe Abuzimi Seksual [(CETS No. 201: 2007/2010)](http://conventions.coe.int/Treaty/Commun/QueVoulezVous.asp?NT=201&CM=8&DF=10/25/2007&CL=ENG).
* Konventa Europiane “Mbi statusin ligjor të fëmijëve të lindur jashtë martese” (ETS No. 085: 1975/1978).
* Konventa për birësimin e fëmijëve (ETS No. 058: 1967/1968).
* Konventa për krimin në fushën e kibernetikës” [neni 9] (ETS No. 185: 2001/2004). Ratifikuar me ligjin nr. 8888/25.4.2002.
* Karta Sociale Europiane (e rishikuar) [neni 7, 11, 16, 17] [**(ETS No. 163: 1996/1999)**](http://conventions.coe.int/Treaty/Commun/QueVoulezVous.asp?NT=163&CM=1&DF=&CL=ENG)**.**
* Komenti i përgjithshëm 12 i komitetit të KDF-së mbi të drejtën e fëmijës për t’u dëgjuar.
* Komenti i përgjithshëm 14 i komitetit të KDF-së mbi nenin 3 lidhur me interesin më të lartë të fëmijës.
* Udhëzimi i KM-së nr. 4, datë 12.12.2012, “Për caktimin e masës së shpenzimeve dhe pagesave të ekspertëve dhe dëshmitarëve gjatë procesit gjyqësor”.

**Jurisprudencë**

* **GJL**: Vendim nr. 357, datë 11.9.2008 i Kolegjit Civil të Gjykatës së Lartë; vendimi nr. 202, datë 24.4.2010 i Kolegjit Civil; vendimi nr.00-2011-862 (258), datë 19.5.2011; vendimi nr.00-2013-354 (78), datë 29.1.2013; vendimi nr.00-2013-973 (212), datë 21.3.2013; vendimi nr. 224, datë 20.5.2014 i KCGJL-së; vendimi nr. 246, datë 11.5.2015 i KCGJL-së; vendimi nr.179, datë 2.4.2015 i KCGJL-së; vendimi nr. 342, datë 27.10.2009 i KCGJL-së; Kolegji Civil i GJL-së, vendimi nr.202/ 24 shkurt 2012 [roli i psikologut].
* Vendime të GJRRGJ-së Tiranë: nr.6209, datë 13.7.2016; nr.2754, datë 4.4.2016; nr. 838, datë 9.2.2016; nr. 667, datë 3.2.2016; nr.304, datë 23.1.2010; nr.1568, datë 2.3.2010; nr.5220, datë 24.6.2010; nr.7087, datë 30.9.2010.
* GJEDNJ:  *Sahin kundër Gjermanisë* [GC]: nëna ndaloi çdo kontakt midis kërkuesit dhe vajzës së tyre katërvjeçare. Gjykata rajonale gjermane vendosi që dhënia e aksesit babait do të ishte e dëmshme për fëmijën për shkak të tensioneve serioze midis prindërve. Gjykata e bëri këtë pa e dëgjuar fëmijën nëse dëshironte të vazhdonte të shihte babanë e saj. Në pyetjen për të dëgjuar fëmijën në gjykatë, GJEDNJ iu referua shpjegimit të ekspertit para gjykatës rajonale në Gjermani. Pas disa takimeve me fëmijën, nënën e saj dhe aplikuesin, eksperti konsideroi se procesi i marrjes në pyetje të fëmijës mund të kishte sjellë një rrezik për të, i cili nuk mund të ishte shmangur qoftë edhe përmes masave të veçanta në gjykatë. GJEDNJ konstatoi se, në këto rrethana, kërkesat procedurale të nënkuptuara në nenin 8 të KEDNJ - për të dëgjuar një fëmijë në gjykatë - *nuk përbënin një detyrim për marrjen në pyetje të drejtpërdrejtë të fëmijës mbi marrëdhënien e saj me babanë e saj.*
* GJEDNJ:  *Elsholz kundër Gjermanisë*, paragrafi 53: Refuzimi i të drejtës prindërore të babait, duke mos u bazuar në raportet e ekspertëve dhe vullnetin e fëmijës, si dhe një përfshirje e pamjaftueshme e kërkuesit në procesin e vendimmarrjes, përbën tejkalim të diskrecionit të autoriteteve publike në vlerësimin e masës, duke shkelur të drejtat e ankuesit sipas Nenit 8 të Konventës.
* GJEDNJ:  *Sommerfeld kundër Gjermanisë [GC]*: vajza 13-vjeçare e aplikantit kishte shprehur një dëshirë të qartë për të mos e parë aplikantin dhe e kishte bërë këtë për disa vjet. Gjykatat vendase ishin të mendimit se detyrimi i saj për të parë aplikantin do të prishte seriozisht ekuilibrin e saj emocional dhe psikologjik. GJEDNJ pranoi që procesi i vendimmarrjes i siguronte aplikantit mbrojtjen e kërkuar të interesave të tij. Nga ana tjetër, mospërfshirja e kërkuesit në një shkallë të mjaftueshme në procesin e vendimmarrjes mbi caktimin e një psikologu që do të evidentonte mundësitë e vendosjes së kontakteve me fëmijën, me qëllim sigurimin e mbrojtjes së duhur të interesave të veta, dëshmon për tejkalimin e hapsirës së vlerësimit nga autoritetet kombëtare dhe për cenim të nenit 8 të Konventës. Rasti ka rëndësi të analizohet nga kandidatët për magjistratë në kontekstin e nenit 14 të KEDNJ lidhur me diskriminimin.
* GJEDNJ:  Hokkannen kundër Finlandës: *Dështimin e autoriteteve shtetërore për të siguruar aksesin e prindit tek fëmija e tij, Gjykata nuk e ka vlerësuar si një masë jo proporcionale në qëllimin legjitim të mbrojtjes së interesave të fëmijës, për arsye të rëndësisë që marrin rrethana të tilla si kohëzgjatja e qëndrimit të fëmijës me gjyshërit, dashuria e fortë që ai ushqen për ta si dhe konsiderimi i shtëpisë ku ai qëndron si në shtëpinë e tij, të cilat janë jo vetëm të rëndësishme, por edhe të mjaftueshme për qëllimet e paragrafit 2 të nenit 8 të Konventës.* Pra, ndërsa autoritetet kombëtare duhet të bëjnë çmos për të lehtësuar ribashkimin e fëmijës me prindërit, çdo detyrim për të zbatuar shtrëngimin në këtë fushë duhet të jetë i kufizuar pasi interesat, si dhe të drejtat dhe liritë e të gjithë të interesuarve duhet të merren parasysh, dhe veçanërisht ILF dhe të drejtat e tij / saj sipas nenit 8 të Konventës. Aty ku kontaktet me prindin mund të duket se kërcënojnë këto interesa ose ndërhyjnë në këto të drejta, u takon autoriteteve kombëtare të arrijnë një ekuilibër të drejtë mes tyre [...]. Ajo që është vendimtare është nëse autoritetet kombëtare kanë ndërmarrë të gjitha hapat e nevojshëm për të lehtësuar ribashkimin siç mund të kërkohet në mënyrë të arsyeshme në rrethanat e veçanta të secilit rast [...] “.
* GJEDNJ:  *Bajrami kundër Shqipërisë* *(aplikimi nr.*[*35853/04*](https://hudoc.echr.coe.int/eng#{"appno":["35853/04"]})*).*
* GJEDNJ:  *Qama kundër Shqipërisë dhe Italisë* *(aplikimi nr.*[*4604/09*](https://hudoc.echr.coe.int/eng#{"appno":["4604/09"]})*).*
* GJEDNJ: *X dhe të tjerë kundër Shqipërisë (aplikimi nr.*[*73548/17*](https://hudoc.echr.coe.int/eng#{%22appno%22:[%2273548/17%22]})*dhe*[*45521/19*](https://hudoc.echr.coe.int/eng#{%22appno%22:[%2245521/19%22]})*)* – lidhur me diskriminimi nw shkolla dhe tw drejtën për arsim gjithëpërfshirës. Shih shterimin e mjeteve juridike të brendshme vendimi ku si i tillë është konsideruar vendimi i KMD
* GJEDNJ:  *Gas dhe Debois kundër Francës*, Kërkesë nr.25951/07, vendimi 15.3.2012.
* GJEDNJ:  *X dhe të tjerë kundër Austrisë*, Kërkesë nr.19010/07, vendim 19.2.2013.
* GJEDNJ:  *Fretté kundër Francës* (shkurt 2002): në të cilën u vlerësua se refuzimi i një burri të vetëm homoseksual si adoptues i ardhshëm në bazë të orientimit të tij seksual ishte i justifikuar për të mbrojtur interesat e fëmijëve, veçanërisht në dritën e kufirit të gjerë të vlerësimit të urdhëruar për shtete për çështje kaq të ndjeshme.
* GJEDNJ*:  Wagner dhe J.M.w.L. kundër Luksemburgut* (28 qershor 2007).
* GJEDNJ:  *E.B. kundër Francës* (janar 2008).
* GJEDNJ:  *Schwizgebel kundër Zvicrës* (10 qershor 2010): një nënë beqare 47 vjeç u ankua për një kërkesë të refuzuar për të birësuar një fëmijë. Autoritetet kombëtare e bazuan vendimin e tyre në diferencën e moshës midis aplikantes dhe fëmijës dhe faktin se birësimi do të impononte një barrë të konsiderueshme financiare, duke pasur parasysh se aplikantja tashmë kishte një fëmijë. GJEDNJ zbuloi se ajo trajtohej ndryshe nga gratë e reja që aplikonin për birësim në bazë të moshës së saj. Megjithatë, mungesa e uniformitetit midis shteteve mbi kufijtë e pranueshëm të moshës për birësim i lejoi shtetit një hapësirë të madhe vlerësimi. Për më tepër, konsiderata e autoriteteve kombëtare për diferencën në moshë nuk ishte aplikuar në mënyrë arbitrare, por bazohej në marrjen parasysh të ILF dhe barrës financiare që një fëmijë i dytë mund të paraqiste për aplikanten, i cili nga ana e tij mund të ndikonte në mirëqenien e fëmijës. GJEDNJ e gjeti ndryshimin në trajtim të justifikuar.
* GJEDNJ: Beeler v. Switzerland [GC], App. No(s).[78630/12](https://hudoc.echr.coe.int/eng#{%22appno%22:[%2278630/12%22]}) Date11/10/2022. Në kete vendim Dhoma e Madhe vlerësoi si trajtimi diskriminues të burrave të ve që kujdeseshin me kohë të plotë për fëmijët, duke iu ndërprerë pensionin e të mbijetuarit kur fëmija më i vogël arrinte moshën madhore, ndërsa të vejat vazhdonin e merrnin një të tillë edhe pasi femijet beheshin madhor.

**Tema 2: Dhuna në familje dhe instrumentet ligjore për mbrojtjen e viktimave, rehabilitimin e dhunuesit dhe parandalimin e dhunës me bazë gjinore dhe dhunës në familje. [6 orë]**

**Abstrakt/përshkrimi i temës**

Dhuna në familje është një fenomen i përhapur dhe shumë shqetësues që është reflektuar me një sërë problematikash në praktikën gjyqësore. Të dhënat e marra nga burime të ndryshme përfshi këtu INSTAT-in, tregojnë se ndodh pavarësisht moshës, arsimit, fesë, gjendjes ekonomike, etnisë, ose identitetit kulturor. Për t’ju përgjigjur këtij fenomeni ka pasur shumë ndryshime pozitive në kuadrin ligjor, siç janë ndryshimet e bëra ligjit nr.9669/2006, “Për masat kundër dhunës në marrëdhëniet familjare”. Për gjykatën një rol të rëndësishëm ka Mekanizmi i Koordinuar i Referimit të rasteve të dhunës në familje” (më poshtë MKR) i cili vepron si një rrjet i organizuar i institucioneve përgjegjëse në nivel vendor për parandalimin, mbrojtjen, mbështetjen dhe rehabilitimin e viktimave të dhunës në familje. Ka një shqetësim global dhe rajonal gjithashtu lidhur me përhapjen e fenomenit. Dokumenti më i rëndësishëm është Konventa e Këshillit të Europës “Për parandalimin dhe luftën kundër dhunës ndaj grave dhe dhunës në familje” (Konventa e Stambollit), e miratuar në datë 11 maj 2011 dhe që ka hyrë në fuqi në datë 1 gusht 2014, ratifikuar me ligjin nr. 104/2012.

**Pyetjet vetëstudimore:**

Çfarë mësimesh dalin nga analiza e vendimit të 4 Gusht 2020 të GJEDNJ lidhur me çështjen *Tërshana kundër Shqipërisë*? ***(Application no.***[48756/14](https://hudoc.echr.coe.int/eng#{%22appno%22:[%2248756/14%22]}))

A janë të thjeshta apo të komplikuara çështjet e DHF-së? Pse? A janë vështirësitë të lidhura me ligjin? Cila pjesë e ligjit të DHF-së sjell vështirësi për gjykatën/prokurorinë? Analizoni: vështirësi materiale *v* vështirësi procedurale? Si e shihni marrëdhënien mes dispozitave procedurale të KPC-së dhe dispozitave materiale e procedurale të KF-së kundrejt atyre të LDHF-së dhe ligjit nr. 18/2017, “Për të drejtat dhe mbrojtjen e fëmijëve”?

* Format e dhunës; kuptimi i drejtë i dhunës ekonomike dhe psikologjike dhe qëndrimi i GJEDNJ
* Vlerësimi i riskut dhe raportet e policisë së shtetit;
* “Pseudo dhuna” për qëllime ekonomike e pronësore dhe përfitime të tjera që lidhen me azilin etj.
* A janë vështirësitë të lidhura me aktorët me të cilët duhet të bashkëpunojë gjykata në rastet e DHF-së? Cilët prej tyre dhe pse? Si janë shërbimet komunitare?
* Si e gjen veten gjykata/prokuroria në mekanizmin e referimit? Cili është bashkëpunimi me policinë në drejtim të vlerësimit të riskut?
* Cilët janë subjektet e mbrojtura? Bëni një listë të tyre duke i klasifikuar sipas lidhjes/marrëdhënies me dhunuesin. Kush dhe si mund t’i drejtohet gjykatës? Legjitimimi aktiv? Padia publike?
* Dallimet e UM/UMM-së dhe verifikimit të UMM-së?
* Afatet e gjykimit?
* Masat mbrojtëse dhe vlerësimi i tyre rast pas rasti?
* Ç’është juridiksioni i hapur në rastet e gjykimit të DHF-së? A ka patur hezitime në praktikën gjyqësore?
* Si e vlerësoni: Gjykata, kryesisht,në UMM/UM, mund të parashikojë masa mbrojtëse për fëmijët që kanë pësuar dhunë ose kanë qenë të pranishëm kur është ushtruar dhunë në familje. Gjykata, sipas vlerësimit të saj, mund të zbatojë edhe masa mbrojtëse e procedura të parashikuara nga ligji nr. 18/2017, derisa nuk cenohen afatet e procesit gjyqësor të parashikuara nga ky ligj.
* Cilat janë marrëdhëniet midis ZM-së dhe UM/UMM-së?
* Çfarë është urdhri për masat paraprake të mbrojtjes së menjëhershme neni 13/1?
* Veçoritë e gjykimit të UM/UMM-së?
* A mund të ankohet vendimi i gjykatës?

**Temat kryesore që do të shqyrtohen:**

* Subjektet e mbrojtura nga ligji për masa ndaj dhunës në marrëdhëniet familjare dhe dallimi nga subjektet e mbrojtura nga neni 130/a i Kodit Penal – të ndryshuar;
* Kërkesa për një UMM të re në rastet kur ende nuk ka pushuar efekti i UMM-së ekzistuese;
* Rastet e pushimit dhe rastet e rrëzimit të pretendimeve;
* Ndihma ligjore dhe psikologjike falas dhe problematika e zbatimit të tyre;
* Rehabilitimi i dhunuesit dhe masat konkrete;
* Etika e gjykimit të çështjeve të dhunës në familje;
* Interesi më i lartë i fëmijës në këto procese dhe mbrojtja e duhur e viktimës;
* Bindja e brendshme dhe procesi i të provuarit.

**Metodologjia:**

Trajtesa do të realizohet duke u ndërthurur me problemet aktuale që ka evidentuar jurisprudenca e gjykatave shqiptare në zbatim të ligjit për masa ndaj dhunës në marrëdhëniet familjare, të ndryshuar. Gjithashtu, këtu do të gjejë vend qëndrimi i GJEDNJ-së dhe disa praktika të GJED-së. Bashkëbisedimi me kandidatët për magjistratë përmes vendimeve gjyqësore dhe problemeve të dala nga praktika e gjykatave do të ndërthuret me ushtrime e detyra përmes punës në grupe dhe punë individuale.

**Punë në grup**

[1] evidentoni vendime gjyqësore për periudhën janar – tetor të vitit aktual në GJRRGJ Tiranë të cilat, nga arsyetimi, del se ndaj të paditurit/dhunuesit ka disa urdhra mbrojtjeje. Por, vendimi konstaton se, pavarësisht UM/UMM-së, ai/ajo e ka “thyer” urdhrin e mbrojtjes. Çfarë përgjegjësie ka në raste të tilla për dhunuesin? Do të vijojë gjykata të japë përsëri një UM i cili nuk do të respektohet? A keni gjetur në vendimet tuaja raste që gjykata vë në dijeni prokurorinë?

[2] ushtrimi që do të shpërndahet në klasë bazuar në vendimin nr. 3013/25.04.2019 i GJRRGJ Tiranë.

**Literatura e detyrueshme/rekomanduar. Vini re përdorimin e hyperlink-eve:**

Arta Mandro, Aurela Anastasi, Mariana Semini, Komentar i ligjit “Për masa ndaj dhunës në marrëdhëniet familjare. Tiranë, Dhjetor 2021. Botim i Shkollës së Magjistraturës me mbështetjen e UNDP Shqipëri. në:

[*https://admin.magjistratura.edu.al/uploads/Komentari\_Ligji\_Dhuna\_ne\_Familje\_4c2bf6fe39.pdf*](https://admin.magjistratura.edu.al/uploads/Komentari_Ligji_Dhuna_ne_Familje_4c2bf6fe39.pdf)

* Arta Mandro “E drejta familjare”, Tiranë, 2009.
* Komentar i Konventës së Këshillit të Europës (përkthim në gjuhën shqipe) “Për parandalimin dhe luftën kundër dhunës ndaj grave dhe dhunës në familje” (Konventa e Stambollit)
* “Manuali i gjyqtarit për lëshimin e urdhrave të mbrojtjes” në: [**http://www.osce.org/sq/albania/33045?download=true**](http://www.osce.org/sq/albania/33045?download=true)
* “Si të kërkojmë mbrojtje nga dhuna në familje”, manual në: <http://www.osce.org/sq/albania/106385?download=true>

[**Victor Merino Sancho**](http://urv.academia.edu/keypass/V0UrK3pCU2pJVG54czhpNDdrUzF5R25ZOGU4Ukt6Z0tLakU5UHJDWkNuaz0tLXZHNndRQmVja2hibEN6T1pWSXl5eFE9PQ==--ad09c04d26702c3d740d641e47c0e79ac1e89162/t/cDKPj-Nofmoyn-kdbYd/VictorMerinoSancho) “*The European Protection Order. Its Application to the Victims of Gender Violence*”.

* INSTAT, “Dhuna ndaj grave dhe vajzave në Shqipëri”, mars 2019;
* INSTAT, “Burrat dhe gratë në Shqipëri - Women and Men in Albania 2019”
* Raporti i GREVIO-s për masat legjislative dhe të tjera që zbatojnë dispozitat e Konventës së Këshillit të Europës “Për parandalimin dhe luftimin e dhunës ndaj grave dhe dhunës në familje”.
* Shih- Aurela Anastasi “Per ndihmen ligjore te garantuar nga shteti” në:

<https://www.researchgate.net/publication/367391657_Per_ndihmen_ligjore_te_garantuar_nga_shteti>

* Shih- Aurela Anastasi “Aksesi i viktimave të dhunës në familje në ndihmën ekonomike” <https://www.researchgate.net/publication/371972224_AKSESI_I_VIKTIMAVE_TE_DHUNES_NE_FAMILJE_NE_NDIHMEN_EKONOMIKE>

**Legjislacion:**

Ligji nr. 9669/2006, “Për masat kundër dhunës në marrëdhëniet familjare” ndryshuar me ligjin nr. 47/2018.

Ligji nr. 9062/8.5.2003 "Kodi i Familjes" i ndryshuar.

Kodi Penal [neni 130/a, etj.]

Ligji nr. 18/2017, “Për të drejtat dhe mbrojtjen e fëmijëve”.

Ligji nr.10 221, datë 4.2.2010, “Për mbrojtjen nga diskriminimi”.

Ligji nr. 9970, datë 28.7.2008, “Për barazinë gjinore në shoqëri”.

Ligji nr.15/2019, “Për nxitjen e punësimit”.

Ligji nr.9355/10.3.2005, “Për ndihmën dhe shërbimet shoqërore”.

Ligj nr. 111/2017 “Për ndihmën juridike të garantuar nga shteti”

Ligj nr. 121/2016, “Për shërbimet e kujdesit shoqëror në Republikën e Shqipërisë”.

Konventa e Organizatës së Kombeve të Bashkuara “Për eliminimin e të gjitha formave të diskriminimit ndaj grave”.

Konventa e Këshillit të Europës “Për parandalimin dhe luftën kundër dhunës ndaj grave dhe dhunës në familje” (Konventa e Stambollit), ratifikuar nga Republika e Shqipërisë me ligjin nr. 104/2012.

Konventa Europiane për Mbrojtjen e të Drejtave të Njeriut dhe Lirive Themelore.

Konventa e Organizatës së Kombeve të Bashkuara “Mbi të drejtat e fëmijës”.

Konventën e OKB-së për të drejtat e personave me aftësi të kufizuara.

Rekomandimi i Përgjithshëm 19 miratuar në 1992 i Komitetit CEDAW.

Rekomandimi i Përgjithshëm 35 i miratuar në 2017 i Komitetit CEDAW.

Protokolli Opsional i CEDAW.

VKM-ja nr. 334/2011, “Për mekanizmin e bashkërendimit të punës për referimin e rasteve të dhunës në marrëdhëniet familjare dhe mënyrën e procedimit të tij”.

VKM-ja nr. 839, datë 3.12.2014, “Për disa shtesa dhe ndryshime në VKM-në nr. 425, datë 27.6.2012, “Për përcaktimin e kritereve dhe të dokumentacionit të nevojshëm për pranimin e personave në institucionet rezidenciale publike dhe jopublike të përkujdesit shoqëror”.

VKM-ja nr. 430, datë 8.6.2016, “Standardet e shërbimit të linjës kombëtare të këshillimit për viktimat e dhunës në familje”.

Udhëzim i përbashkët i Ministrisë së Shëndetësisë dhe Çështjeve Sociale dhe Ministrisë së Brendshme: “Për procedurat dhe modelin e vlerësimit të riskut për rastet e dhunës në familje”.

Udhëzim i përbashkët i Ministrisë së Shëndetësisë dhe Çështjeve Sociale dhe Ministrisë së Brendshme: “Për procedurat dhe modelin e urdhrit për masat paraprake të mbrojtjes së menjëhershme”.

**Jurisprudencë**

* Vendimi nr. 4061, datë 14.5.2009 i Gjykatës së Rrethit Gjyqësor Tiranë.
* Paketë e vendimeve të rrëzuara të GJRRGJ-së Korçë.

*Tërshana kundër Shqipërisë*? *(Application no.*[48756/14](https://hudoc.echr.coe.int/eng#{%22appno%22:[%2248756/14%22]}))

GJEDNJ: *M dhe M kundër Kroacisë* - Dhunimi i familjarëve nga ana e babait dhe qëndrimi pasiv i shtetit duke mos marrë masa pozitive duke mos ndërhyrë aktivisht, për t’i siguruar atyre një jetë të qetë, përbën shkelje të neneve 3 dhe 8 të Konventës.

* GJEDNJ: *A kundër Kroacisë.* Çështja nr. [55164/08], GJEDNJ, Strasburg, 14 tetor  2010, [Seksioni I].
* GJEDNJ: *Hajduová kundër Sllovakisë.* Çështja nr. [2660/03], GJEDNJ, Strasburg,  30.11.2010  [Seksioni  IV].
* GJEDNJ: *Opuz kundër Turqisë.* Çështja Nr. [33401/02], GJEDNJ, Strasburg, 9.6.2009 [Seksioni III].
* GJEDNJ: *Branko Tomašic dhe të tjerë kundër Kroacisë.* Çështja nr. [46598/06], GJEDNJ, Strasburg, 15 janar 2009 [Seksioni I].
* GJEDNJ: *Bevacqua* *dhe S kundër Bullgarisë.*  Çështja nr. [71127/01], GJEDNJ, Strasburg, 12 qershor 2008.
* GJEDNJ: *M.C kundër Bullgarisë.* Çështja nr. [39272/98], GJEDNJ, Strasburg, 12 dhjetor 2003.
* GJEDNJ: X dhe Y kundër Holandës; GJEDNJ.
* GJEDNJ: B.V kundër Belgjikës, 2017; GJEDNJ.
* GJEDNJ: Eremia dhe të tjerë kundër Moldavisë, 2013, GJEDNJ.
* GJEDNJ: Kurt v. Austria [kërkesa no. 62903/15] shih vendimin e GC.
* [Jessica Lenahan (Gonzales) v. United States](http://www.law.miami.edu/hrc/hrc_gonzalez_usa.php)

është çështja e parë e sjellë nga një i mbijetuar i dhunës në familje kundër Sh.B.A-ve përpara një organi ndërkombëtar të të drejtave të njeriut si Komisioni Ndër-Amerikan për të Drejtat e Njeriut. Shih citimin e këtij rasti në jurisprudencën e GJEDNJ-së.

**Tema 3:Të drejtat dhe mbrojtja e fëmijëve. Roli i gjykatës. [4 orë] – kryqëzohet 3 orë me të drejtën civile**

**Abstrakt/përshkrim i temës**

Fokusi i kësaj teme janë të drejtat dhe mbrojtjen që gëzon çdo fëmijë, mekanizmat dhe autoritetet përgjegjëse që garantojnë ushtrimin, respektimin, promovimin e këtyre të drejtave, si dhe mbrojtjen e veçantë të fëmijës dhe se si këta mekanizma dhe autoritete mund t’i shërbejnë vendimmarrjes së gjykatës në rastet me të mitur. Zhvillimi i kësaj teme mundëson analizën e ndërthurur të dispozitave të KF-së dhe ligjit nr. 18/2017, “Për të drejtat dhe mbrojtjen e fëmijëve” si dhe mundësinë që gjykata të njohë dhe bashkëpunojë me mekanizmin në funksion të të drejtave dhe mbrojtjes së fëmijëve. Njëherazi gjatë kësaj teme do të gërshetohen njohuritë me konventat ndërkombëtare ose të Këshillit të Europës që lidhen me të drejtat e fëmijëve.

**Pyetjet vetëstudimore:**

* Si e kuptoni dhe çfarë problemesh mund të ketë në zbatim të klauzolave ligjore lidhur me marrjen e masave ose garancive të tilla, si: a) vendosja e gjobës për vonesë ndaj personit që refuzon të zbatojë orarin e caktuar për mbajtjen e kontakteve me fëmijën; b) vendosja e garancive pasurore ndaj prindit që nuk respekton vendimin e gjykatës, kur është e mundur, sipas parashikimeve të Kodit të Procedurës Civile.
* Çfarë mban parasysh gjykata në caktimin e vendbanimit në rast se prindërit nuk bien dakord për vendbanimin e fëmijës? Çfarë vështirësie mund të hasni në praktikë?
* Çfarë mban parasysh gjykata në dhënien e një vendimi *pro ose kundër* zhvendosjes së fëmijës brenda ose jashtë vendit në rast mosmarrëveshjeje ndërmjet prindërve? Si merret mendimi ose pëlqimi i fëmijës? Çfarë është rreziku i rrëmbimit civil ndërkombëtar? Cila është baza ligjore në fuqi dhe a ka norma ndërkombëtare? Çfarë kuptoni me n*exit?*
* Cili është roli i gjykatës në verifikimin periodik të trajtimit që i bëhet fëmijës së vendosur në institucione të kujdesit shëndetësor ose në mbrojtje të përkohshme apo të përhershme?
* Nëse ju keni dhënë një vendim ndaj punonjësit të strukturave për mbrojtjen e fëmijës për një nga masat mbrojtëse ndaj dhunës në familje dhe ky punonjës përfaqëson interesat e një fëmije në një proces gjyqësor, si do të zbatoni nenin 45 të LDMF-së nr.18/2017?
* Cili është dallimi mes “masë mbrojtëse” dhe “masë emergjente e mbrojtjes”?
* Cilat janë veçoritë e vendimmarrjes për masat e mbrojtjes?
* Çfarë mbrojtjeje e posaçme ofrohet ndaj fëmijës të abuzuar, neglizhuar, keqtrajtuar dhe dhunuar?
* Mosndërprerja e arsimimit [neni 18 i ligjit nr. 18/2017] si pasojë e zgjidhjes së martesës: si respektohet kjo e drejtë? Sa mbahet në vëmendje në proceset gjyqësore? Analizoni vendime konkrete lidhur me kujdesin për garantimin e kësaj të drejte.
* Lënia e fëmijëve njërit prind: si vlerësohet nevoja dhe mundësitë e qëndrimit bashkë të fëmijëve?
* Vendosja e fëmijës në qendrat rezidenciale? A është kjo më e lehtë se vendosja e tyre në një familje kujdestare? Pse? Analizoni avantazhet dhe vështirësitë e familjes kujdestare kundrejt qendrave rezidenciale;
* Takimet e fëmijës që ka pësuar dhunë të asistuar me prindin dhunues, si mendoni se duhet të realizohen? Çfarë rregullimesh ligjore dhe cila është praktika e deritanishme?
* Pyetja e fëmijës dhe mënyra e pyetjes: skype, telefon, etj., janë adekuat në çdo rast?
* Pushimet e çështjeve të UMM-së kur viktimë është fëmija, si është situata dhe cilat janë pasojat e një vendimi pushimi në një rast të tillë?

**Temat kryesore që do të shqyrtohen:**

* Paketa e të drejtave të fëmijës sipas KF-së, KDF-së dhe LDMF-së 18/2017 si dhe ligjeve të tjera. Parimet e unitetit dhe të diversitetit kundrejt zbatimit të të drejtave themelore të fëmijës;
* Kuptimi i “Fëmijë në nevojë për mbrojtje” dhe “Fëmijë i pashoqëruar”;
* Kuptimi i “Përfaqësues procedural” dhe “Sistemi i integruar i mbrojtjes”;
* E drejta e jetës kundrejt lindjes së gabuar dhe jetës së gabuar; Eutanazia;
* E drejta e fëmijës për të pasur një emër, shtetësi, për të njohur prindërit dhe ruajtur identitetin- shih jurisprudencën e GJEDNJ:ISMAYILZADE v. AZERBAIJAN (Application no. [17780/18](https://hudoc.echr.coe.int/eng#{%22appno%22:[%2217780/18%22]})) në të cilin gjenden edhe rastet e tjera tw shqyrtuara nga kjo gjykatë lidhur me të drejtën e emrit; shih shih jurisprudencën e GJEDNJ lidhur e detyrimin per regjistrimin e fëmijës –G.T.B. v. SPAIN (Application no. [3041/19](https://hudoc.echr.coe.int/eng#{%22appno%22:[%223041/19%22]})) (dështimi i autoriteteve vendase për të vepruar me kujdesin e duhur për të ndihmuar një të mitur shtetas spanjoll të lindur jashtë vendit, për të bërë regjistrimin e lindjes dhe rrjedhimisht dokumentet e identitetit kur lindja ka ndodhur jashtë territorit të shtetit përkatës. *Autoritetet ishin mjaftueshëm të vetëdijshme për situatën e veçantë dhe mund të pritej në mënyrë të arsyeshme të merrnin masa aktive.*
* *E drejta per edukimin e duhur- Shih: Godenau v. Germany, no. 80450/17, § 54, 29 November 2022 - Gjykata theksoi rëndësinë e madhe, nga këndvështrimi i politikës publike, të mësimdhënies dhe edukimit të fëmijëve, në mënyrë të besueshme*
* Identiteti gjinor i fëmijës. Pëlqimi dhe mosha;
* E drejta për të qëndruar me prindërit dhe e drejta për t’u zhvendosur nga vendbanimi ose për të siguruar kthimin në vendin e origjinës; praktika gjyqësore;
* Njësia për mbrojtjen e fëmijës dhe punonjësi për mbrojtjen e fëmijës në njësitë administrative të bashkisë dhe bashkëpunimi me gjykatën;
* Plani Individual i Mbrojtjes dhe masat e mbrojtjes përfshi masat emergjente të mbrojtjes dhe roli i autoriteteve të dhënies së drejtësisë;
* Vendimmarrja për masat e mbrojtjes. Konfirmim i vlefshmërisë së masës së mbrojtjes, ndërgjyqësia etj.

**Metodologjia:**

Përgjatë orëve mësimore do të zbatohet metodologjia *brainstorming* dhe rivizitimit të koncepteve sipas kohezionit të tyre në LDMF 18/2017 dhe KF. Trajtesa do të realizohet duke u ndërthurur me problemet aktuale që ka evidentuar jurisprudenca e gjykatave shqiptare [rretheve gjyqësore dhe apelit] si dhe praktika gjyqësor e GJL-së dhe GJK-së me ndikim në të drejtat dhe mbrojtjen e fëmijëve. Një vëmendje e veçantë do t’i kushtohet praktikës së GJEDNJ-së dhe GJED-së. Bashkëbisedimi me kandidatët për magjistratë, puna në grupe dhe puna e tyre e pavarur do të përdoren me qëllim që të bashkërendohet mendimi i lektorit me atë të kandidatëve për magjistratë. Do të ndërthuret metoda interaktive e diskutim/debatit me prezantimet e rasteve dhe punëve në grup dhe të atyre të pavarura gjatë orës së mësimit sipas pyetjeve të shtruara në këtë program.

Më shumë se një miliardë njerëz në të gjithë botën, kryesisht fëmijë, nuk kanë certifikata lindjeje. Në shumë vende, kjo do të thotë se ata nuk mund të kenë qasje në shërbimet jetësore, si: kujdesi shëndetësor dhe arsim. Pse ky problem është një nga shkeljet më të mëdha të të drejtave të njeriut?

Ndiq në vijim:

<https://www.ted.com/talks/kristen_wenz_what_if_a_single_human_right_could_change_the_world?utm_source=tedcomshare&utm_medium=email&utm_campaign=tedspread>

**Punë në grup e bashkërenduar me E drejta civile**

**Literatura e detyrueshme/rekomanduar. Vini re përdorimin e hyperlink-eve:**

* Arta Mandro “E drejta familjare” botim i vitit 2009;
* Artikuj shkencorë të revistës së Shkollës së Magjistraturës: “Jeta Juridike”
* S.Omari “E Drejta Familjare”,
* [The best interests of the child – A dialogue between theory and practice](https://rm.coe.int/CoERMPublicCommonSearchServices/DisplayDCTMContent?documentId=0900001680657e56). © Council of Europe, March 2016
* Roli i psikologut dhe punonjësit social: [Botim i QNLQ](http://www.qag-al.org/publikime/raport_final.pdf)
* [Mbrojtja e së drejtës për respektimin e jetës private dhe familjare sipas Konventës Evropiane të të Drejtave të Njeriut](https://rm.coe.int/16806f1557) Doracakët për të drejtat e njeriut të Këshillit të Europës
* [GLOSSARY of the European Convention on Human Rights](https://rm.coe.int/16806f0dd5) [fjalorth shqip]
* [Handbook on European law relating to the rights of the child](http://www.echr.coe.int/Documents/Handbook_rights_child_ENG.pdf). © European Union Agency for Fundamental Rights and Council of Europe, 2015
* [Komentari Elektronik](http://komentarielektronik.magjistratura.edu.al/sq/eli/fz/2017/37/10)
* “[**WebFactor**](https://www.unicef.org/albania/media/2176/file/2019_Webfactor_Albanian.pdf)”, studimi i parë i cili bën një vlerësimin gjithëpërfshirës të mënyrës se si sistemi shqiptar i mbrojtjes së fëmijës trajton abuzimin e fëmijëve në internet. ***2019 Webfactor Assessment of CSEA Online in Albania.pdf***

**Legjislacion:**

* Ligji nr. 18/2017, “Për të drejtat dhe mbrojtjen e fëmijës”
* [Konventa mbi të drejtat e fëmijëve](http://femijet.gov.al/al/konventa-mbi-te-drejtat-e-femijeve)
* [Konventa e Këshillit të Europës për mbrojtjen e fëmijëve kundër shfrytëzimit dhe abuzimit seksual (Konventa Lanzarote)](http://femijet.gov.al/al/konventa-e-keshillit-te-europes-per-mbrojtjen-e-femijeve-kunder-shfrytezimit-dhe-abuzimit-seksual-konventa-lanzarote)
* [Konventa mbi marrëdhëniet me fëmijët](http://femijet.gov.al/al/konventa-mbi-marredheniet-me-femijet)
* [Konventa Europiane mbi statusin ligjor të fëmijëve të lindur jashtë martese](http://femijet.gov.al/al/konventa-europiane-mbi-statusin-ligjor-te-femijeve-te-lindur-jashte-martese)
* [Konventa për ushtrimin e të drejtave të fëmijëve](http://femijet.gov.al/al/konventa-per-ushtrimin-e-te-drejtave-te-femijeve)
* [Protokolli opsional i konventës për të drejtat e fëmijës për procedurën e komunikimit](http://femijet.gov.al/al/protokolli-opsional-i-konventes-per-te-drejtat-e-femijes-per-proceduren-e-komunikimit)
* [Protokolli opsional i konventës për të drejtat e fëmijëve në lidhje me përfshirjen e fëmijëve në konflikte të armatosura](http://femijet.gov.al/al/protokolli-opsional-i-konventes-per-te-drejtat-e-femijeve-ne-lidhje-me-perfshirjen-e-femijeve-ne-konflikte-te-armatosura)
* [Protokolli opsional i konventës për të drejtat e fëmijëve në lidhje me shitjen e fëmijëve, prostitucionin me fëmijë dhe pornografinë me fëmijë](http://femijet.gov.al/al/protokolli-opsional-i-konventes-per-te-drejtat-e-femijeve-ne-lidhje-me-shitjen-e-femijeve-prostitucionin-me-femije-dhe-pornografine-me-femije)
* VKM-ja nr. 499, datë 29.8.2018,  “Për miratimin e procedurave standarde të veprimit për mbrojtjen e viktimave dhe viktimave të mundshme të trafikimit”.
* VKM-ja nr. 578, datë 3.10.2018,  “Për procedurat e referimit e të menaxhimit të rastit, hartimin dhe përmbajtjen e planit individual të mbrojtjes, financimin e shpenzimeve për zbatimin e tij, si dhe zbatimin e masave të mbrojtjes”.
* VKM-ja nr. 636, datë 26.10.2018,  “Për përcaktimin e llojeve, të mënyrës së shkëmbimit e të përpunimit të informacionit dhe të të dhënave statistikore, të kërkuara nga agjencia shtetërore për të drejtat dhe mbrojtjen e fëmijës, pranë strukturave shtetërore përgjegjëse, në nivel qendrore vendor”.
* VKM-ja nr. 108, datë 15.2.2017 për miratimin e rregullores “Për mbrojtjen e fëmijëve në punë”.
* VKM-ja nr.573, datë 24.6.2015, “Për miratimin e standardeve të shërbimeve të njësive të mbrojtjes së fëmijëve”.
* VKM-ja nr. 265, datë 12.04.2012. “Për krijimin dhe funksionimin e mekanizmit të bashkërendimit të punës ndërmjet autoriteteve shtetërore përgjegjëse për referimin e rasteve të fëmijëve në rrezik, si dhe mënyrën e procedimit të tij”.

**Jurisprudencë**

* Vendimi Unifikues i KBGJL-së nr.3/28.4.2014: Kur në objektin e gjykimit të një çështje ka disa kërkime si të natyrës civile dhe administrative, këto kërkime pavarësisht faktit nëse kanë një lidhje të thjeshtë në mes tyre, apo janë edhe të ndërvarura nga njëra-tjetra, referuar nenit 61 dhe 159 të KPC-së dhe 13 dhe 23 të ligjit nr. 49/2012, gjykata duhet të veçojë kërkimet që nuk janë në kompetencën e saj lëndore, duke ia kaluar ato gjykatës kompetente; dhe çështjet në të cilat gjatë gjykimit është paraqitur një kundërpadi, e cila ka natyrë të ndryshme nga ajo e padisë (respektivisht administrative ose civile), në rast se kundërpadia është paraqitur në gjykatë para datës 4.11.2013, do të vazhdojnë të gjykohen në gjykatën kompetente për shqyrtimin e padisë, si në gjykimin në shkallë të parë, gjykatë të apelit, apo Gjykatë të Lartë? Çështjet të cilat në objektin e tyre kanë disa kërkime si të natyrës civile dhe administrative, kërkime të cilat janë paraqitur përpara datës 4.11.2013, do të vazhdojnë të gjykohen nga gjykata ku ato janë paraqitur.
* GJEDNJ: *Sahin kundër Gjermanisë*: gjykata konstatoi se shkelja substanciale ishte dështimi për të dëgjuar pikëpamjet e veta të fëmijës, dhe tregoi se gjykata kombëtare duhej të merrte hapa të konsiderueshëm për të siguruar kontakte të drejtpërdrejta me fëmijën dhe se, vetëm kjo mund të siguronte interesin më të lartë të fëmijës.
* GJEDNJ: *Hokkannen kundër Finlandës*: gjykata e vlerësoi një vajzë 12-vjeçare “mjaftueshëm mature/të pjekur” për pikëpamjet e saj aq sa të merreshin në konsideratë dhe aksesi në të drejta të mos jepej në kundërshtim me dëshirat e saj”.
* GJEDNJ: Një vlerësim aktual dhe perspektiv shih: *Kutzner kundër Gjermanisë* (2002), *Prindër me zhvillim të vonuar*; P., C. dhe *S kundër Mbretërisë së Bashkuar* (2002); *Venema kundër Holandës* (2002).
* Praktika e GJRRGJ-së Tiranë [paketa me vendime e përgatitur nga Vjosa Zaimi sipas anonimatit] të cilat do të dërgohen elektronikisht.

**Tema 5: Martesa dhe kushtet themelore të lidhjes së saj. Martesa nën moshë. Forma e lidhjes së martesës. Kundërshtimi për lidhjen e martesës. Refuzimi i lidhjes së martesës. Pavlefshmëria e martesës, shkaqet dhe pasojat. [4 orë] –**

**Pedagogu: Prof. dr. Arta Mandro**

**Abstrakt/përshkrim i temës**

Në rendin e të drejtave themelore të njeriut, një vend të veçantë zë edhe e drejta për martesë. Kjo e drejtë hyn në kategorinë e të drejtave sociale. Si të gjitha të drejtat e tjera, edhe ajo disiplinohet nga ato parime të përgjithshme që qëndrojnë në themel të kësaj kategorie të drejtash. *Thelbi* i të drejtës për martesë është *formimi i raporteve juridike të detyrueshme midis një burri e një gruaje*. Ju takon atyre që të vendosin nëse dëshirojnë ose jo të vendosin këto raporte në rastin *kur nuk mund të jetojnë së bashku*„.

Duke qenë një akt juridik, martesa hyn në aktet juridike tipike dhe solemne. Si e tillë mund të lidhet vetëm nëse respektohen kuhstet dhe forma e kërkuar prej ligjit. Martesa është një akt juridik personal (sepse nuk lejon përfaqësim). Përmes aktit të martesës një burrë e një grua marrin përsipër detyrime reciproke të një natyre të veçantë. Martesa është një marrëdhënie juridike bilaterale dhe personale, e pastër. Si e tillë martesa nuk njeh kushte[[10]](#footnote-10) dhe nuk njeh afate. Askush nuk mund të lidhë një martesë juridikisht të vlefshme nëse nuk plotëson këto elemente substanciale siç janë kushtet. Nën këtë emërtim të përbashkët, pra, të “kushteve thelbësore për lidhjen e martesës” identifikohen elemente juridike, që duhet të plotësohen ose që nuk duhet të gjenden tek bashkëshortët e ardhshëm pse mungesa ose ekzistenca e tyre shkakton pavlefshmëri të martesës.

**Pyetjet vetëstudimore:**

1. Çfarë lidhje ka mes kushteve për lidhjen e martesës dhe pavlefshmërisë?
2. Ç’është martesa nën moshë? Çështjet ligjore që mund të ngrihen për diskutim në rastin e martesës nën moshë kundrejt parimit të ILF-së. Mënyra e vënies në lëvizje të gjykatës; kërkesë, apo kërkesë-padi? Palët që vënë në lëvizje gjykatën: vetë të miturit apo duhet të jenë prindërit si përfaqësues ligjorë, apo kujdestarë të posaçëm? A është fëmija subjekt më vete apo ai përfaqësohet nga prindërit? A duhet të shoqërohet fëmija nga një psikolog apo punonjës social në seancë gjatë shqyrtimit të çështjes për lejimin e lidhjes së martesës nën moshë të këtyre shkaqeve? A është e domosdoshme prania e prokurorit në këto lloj çështjes? Nëse prokuroria nuk është thirrur nga ana e kërkuesve, a do të duhet gjykata ta thërrasë në gjykim? Cilat shkaqe do të konsiderohen të rëndësishme nga ana e gjykatës? A kemi të bëjmë me një listë të mbyllur? A është gjithmonë shtatzënia një shkak i rëndësishëm për lejimin e martesës nën moshë? Cilat janë provat që duhet t’i nënshtrohen këtij lloj gjykimi, (parimi i lirisë në paraqitjen e provave). A duhet të përfshihen prova me dëshmitarë, prova mjeko-ligjore apo raporti psikologjik? Si duhet të jenë këto prova, të detyrueshme apo fakultative? Cili duhet të jetë standardi i barrës së provës në këto lloj çështjesh? (*Kujtojmë këtu tendencën në uljen e standardit të të provuarit në çështjes familjare*). A është pëlqimi i prindërve kusht përcaktues në lidhje me pranimin e kërkesës për lejimin e martesës nën moshë?

* Analizoni kuptimin e nenit 12 të KF-së dhe vendimmarrjen e mbështetur: si duhet kuptuar VM-ja kundrejt kushtit të pëlqimit të lirë?
* Cili është kuptimi i nenit 13 të KF-së lidhur me kujdestarinë?
* Cilat janë pikëprerjet e KF-së lidhur me lidhjen e martesës me LGJC-në?
* Si duhet kuptuar: me kërkesë të prokurorit të vendit ku lidhet martesa e bashkëshortëve të ardhshëm, gjykata, për shkaqe me rëndësi, mund të vendosë që martesa të lidhet edhe pa u shpallur?
* Çfarë lidhje ka mes kushteve thelbësore të lidhjes së martesës dhe institutit të pavlefshmërisë?
* Nga se dallon një martesë e vlefshme nga një martesë relativisht e pavlefshme, një martesë e pavlefshme absolutisht ose një martesë e paqenë.
* Pavlefshmëria absolute dhe dallimi nga pavlefshmëria relative? Riparimet e pavlefshmërisë.
* Cili është dallimi mes zgjidhjes së martesës dhe pavlefshmërisë? Cilat janë të përbashkëtat në pasoja?
* A do të konsiderohet e vlefshme marrëveshja për bashkëjetesë e lidhur para noterit, e dy personave ku njëri prej të cilëve është i mitur, por e kishte fituar zotësinë juridike për shkak të një martese të mëparshme e cila është shpallur e pavlefshme?
* A ka të drejtë noteri të bëjë në marrëveshjen e bashkëjetesës, ndryshimin e mbiemrit të njërit prej bashkëjetuesve i cili do të mbajë mbiemrin e tjetrit?
* A mund të rregullohet bashkëjetesa faktike me marrëveshje para noterit, në rastet kur njeri nga bashkëjetuesit ka një martese të mëparshme për të cilën ka filluar procedurat e ZM ?

**Temat kryesore që do të shqyrtohen:**

* Martesa nën moshë dhe roli aktiv i gjykatës në lejimin e lidhjes së martesës nën moshë. Analiza e ILF-së dhe e kushteve thelbësore për lidhjen e martesës
* Roli i nëpunësit të gjendjes civile – kundërshtimi dhe refuzimi i lidhjes së martesës;
* Cenimi i parimit të “pëlqimit të lirë”. Veset e vullnetit si shkak për të kërkuar pavlefshmërinë e martesës. Lajthimi mbi cilësitë thelbësore të bashkëshortit - pamundësia për të lindur fëmijë, mungesë e aftësive amësore ose të prindërimit, prindërim si shkak për shpalljen e pavlefshmërisë së martesës, apo për zgjidhjen e martesës;
* Mungesa e nënshkrimit të nëpunësit të gjendjes civile ose mungesa e nënshkrimeve të dëshmitarëve në aktin e martesës [neni 30 dhe neni 42 i KF-së] dhe ndikimi në pavlefshmëri;
* E drejta e padisë për pavlefshmëri e bashkëshortit të sëmurë nga një sëmundje e rëndë psikike e tillë që ... dhe shërimi i tij/saj kundrejt legjitimimit të personave të tjerë të parashikuar nga KF-ja për të kërkuar pavlefshmërinë e martesës për këtë shkak (sëmundje psikike e njërit bashkëshort);
* Dallimi midis rastit të pavlefshmërisë së martesës sipas nenit 36 të KF-së (*martesa pa pasur qëllim për jetë të përbashkët*) dhe rastit të zgjidhjes së martesës sipas nenit 129 të KF-së (*zgjidhja për shkak të ndërprerjes së jetës së përbashkët*);
* Pasojat e pavlefshmërisë së martesës, ngjashmëritë dhe ndryshimet nga zgjidhja e martesës. Raporti i pavlefshmërisë me zgjidhjen e martesës. Pasojat e pavlefshmërisë së martesës në lidhje me kontributin kompensues;
* Veçimi i interesit më të lartë të fëmijës nga shkaqet e pavlefshmërisë së martesës dhe pasojat?
* Dallimet mes neneve 35 dhe 132 të KF-së parashikojnë “sëmundje e rendë mendore” si shkaqe zgjidhje/pavlefshmëri martese.

**Metodologjia:**

Përgjatë orëve mësimore do të përdoret metoda që përçon më mirë standardet e kushteve për martesë dhe rolit të gjykatës në veçanti në rastet e lidhjes së martesës në moshë dhe lidhja mes kushteve e ndalesave me pavlefshmërinë e martesës. Trajtesa do të realizohet duke u ndërthurur me problemet aktuale që ka evidentuar jurisprudenca e gjykatave shqiptare [rretheve gjyqësore dhe apelit] si dhe praktika gjyqësore e GJL-së dhe GJK-së me ndikim në të drejtat dhe mbrojtjen e fëmijëve dhe të martesës si institut me rëndësi në të drejtën familjare. Një vëmendje e veçantë do t’i kushtohet praktikës së GJEDNJ-së, kryesisht të lidhur me nenin 12 të KEDNJ-së dhe GJED-së. Do të ndërthuret metoda interaktive e diskutim/debatit me prezantimet e rasteve dhe punëve në grup dhe të atyre të pavarura.

***Punë në grup:***

[1] hartoni një listë kontrolli të cilën duhet ta ketë në konsideratë gjykata në rastin kur paraqitet një kërkesë për lidhjen e martesës nën moshë. Le të mendojmë se është rasti për një të mitur 15 vjeç e 3 muaj.

**Vini re:** *Është shumë e dobishme hartimi i listave të kontrollit me qasje telegrafike që do të nevojiten në veprimtarinë si gjyqtar/prokuror*.

[2] Evidentoni pikëprerjet e KF-së me ligjin për gjendjen civile. Cili është roli i nëpunësit të gjendjes civile në lidhjen e martesës dhe si efektohet gjykata për shkak të veprimtarisë së këtij nëpunësi në lidhjen e martesës. Cili është ndryshimi mes kundërshtimit dhe refuzimit të lidhjes së martesës?

[3] Ndërhyrjet dhe roli i prokurorit në çështjet e së drejtës familjare. Bëni një renditje të dispozitave të KF-së dhe tendencave të praktikës aktuale mbi rolin e prokurorit. Evidentoni praktikën gjyqësore ku del në pah roli i prokurorit. Konsultohuni me: The role of public prosecutor outside the criminal law field in the case-law of the European Court of Human Rights <https://www.refworld.org/docid/4ee1d8361a.html>

[4] Implikimet me ligjin për të drejtën ndërkombëtare private: klauzola e rendit publik dhe njohja e martesës nën moshë: analizoni praktikën e GJEDNJ-së: Z. H dhe R. H kundër Zvicrës: Zvicra nuk kishte asnjë detyrim për ta njohur martesën nën moshë [fjala për martesën e një të miture 14 vjeç].

**Literatura e detyrueshme/rekomanduar. Vini re përdorimin e hyperlink-eve**

* A. Mandro “E drejta familjare”, Tiranë, 2009.
* A. Mandro: “[**Diskriminimi gjinor në çështjet familjare e martesore**](https://www.undp.org/content/dam/albania/docs/misc/Diskriminimi%20gjinor%20ne%20ceshtjet%20familjare%20A.%20Mandro.pdf)”. Botim i SHM-së dhe UNDP-së, Tiranë, 2014.
* Martesat e hershme në Shqipëri. Një vështrim specifik i komunitetit rom, shkurt, 2015, © 2015 Observatori për të Drejtat e Fëmijëve në: [http://observator.org.al/ëp-content/uploads/2015/03/2015-Martesat\_e\_hershme\_ne\_Shqiperi.pdf](http://observator.org.al/wp-content/uploads/2015/03/2015-Martesat_e_hershme_ne_Shqiperi.pdf)
* Zhgjëndrra e lumturisë së martesës së hershme: raste studimore për martesën në moshë të mitur në Korçë dhe Vlorë në: [http://observator.org.al/ëp-content/uploads/2016/02/ZEB\_Studimi\_al\_12Shk2016.pdf](http://observator.org.al/wp-content/uploads/2016/02/ZEB_Studimi_al_12Shk2016.pdf)
* Arta Mandro, “Martesë në gjykatë? Të drejtat e fëmijëve, martesa nën moshë dhe roli i gjykatës” - © Observatori për të Drejtat e Fëmijëve dhe të Rinjve. Tiranë, 2018
* Giovanni Bonilini,. “Manual i së drejtës familjare”, Tiranë, Luarasi, 2005.
* Francesco Galgano, “E drejta private”, Luarasi, Tiranë, 2006.
* S. Omari “E drejta familjare”.
* AI 2004: [**Albanin disability and the right to marry**](https://www.amnesty.org/download/Documents/96000/eur110052004en.pdf)
* [**Forced Marriage among Persons with Intellectual Disabilities:**](https://www.academia.edu/30573195/Forced_Marriage_among_Persons_with_Intellectual_Disabilities) Discussion Paper

**Legjislacion**

* Ligji nr. 9062/8.5.2003 "Kodi i familjes" i ndryshuar.
* Ligji nr. 44/2012, “Për shëndetin mendor”.
* Ligji nr. 10 221/4.2.2010, "Për mbrojtjen nga diskriminimi".
* Konventa e OKB-së “Për të drejtat e fëmijës”.
* Konventa për Eliminimin e të gjitha Formave të Diskriminimit ndaj Gruas.
* Konventa Ndërkombëtare për të Drejtat Sociale, Ekonomike dhe Kulturore.
* Konventa Ndërkombëtare për të Drejtat Civile dhe Politike.
* KEDNJ.

**Jurisprudencë**

* Vendimi Unifikues i GJL-së nr.5, datë 30.10.2012: sipas këtij vendimi, në pikën 11.1. nënvizohet trajtimi i diferencuar i pavlefshmërisë sipas KF kundrejt KC. Pra, duke e lënë pavlefshmërinë sipas KF jashtë qëndrimeve në këtë vendim: “Gjithashtu, nuk janë objekt trajtimi disa veprime juridike që i përkasin fushës së të drejtës familjare, për rastet e pavlefshmërisë së martesës”.
* Vendimi i KC-së së Gjykatës së Lartë, nr. 433, datë 14.10.2015, Rasti Pasqualina Di Gregorio mbi pavlefshmërinë e martesës
* Vendime të Gjykatës së Rrethit Gjyqësor Tiranë nr. 9394, datë 23.9.2013; nr. 9394 datë 23.9.2013; nr.1208, datë 30.1.2014; nr. 12340, datë 10.12.2013; nr. 1835, datë 25.2.2013; nr. 1835, datë 25.2.2013.
* Vendime të Gjykatës së Rrethit Gjyqësor Durrës: nr.4400, datë 10.14.2009; nr. 2635, datë 12.6.2009; nr. 1696, datë 30.4.2008; nr. 2051, datë 26.5.2008; nr. 2724, datë 3.7.2008.
* GJEDNJ: V.K kundër Kroacisë  [38380/08](http://hudoc.echr.coe.int/eng#{"appno":["38380/08"]}). Vonesa në lidhjen e martesës së re për shkak të procedurave të tejzgjatura të zgjidhjes së martesës: shkelje.
* GJEDNJ:O'Donoghue dhe të tjerët kundër Mbretërisë së Bashkuar - 34848/07. Aktgjykimi 14.12.2010. Kërkesa për certifikatë miratimi për emigrantët që dëshirojnë të martohen: shkelje.
* **G**JEDNJ: Frasik kundër Polonisë  - [22933/02](http://hudoc.echr.coe.int/eng#{"appno":["22933/02"]}) dhe *Jaremowicz kundër Polonisë*  - [24023/03](http://hudoc.echr.coe.int/eng#{"appno":["24023/03"]}): Refuzimi për të lidhur martesën në burg të një të burgosuri: shkelje.
* GJEDNJ: Christine Goodwin kundër Mbretërisë së Bashkuar [GC] - [28957/95](http://hudoc.echr.coe.int/eng#{"appno":["28957/95"]}): pamundësi për të lidhur martesë një transeksual, shkelje.
* GJEDNJ: CASE OF ŞERİFE YİĞİT kundër Turqisë *(aplikimi nr. 3976/05);*  CASE OF MUÑOZ DÍAZ kundër Spanjës *(aplikimi nr. 49151/07).*
* Gjykata e Lartë e Drejtësisë, Divizioni Familjar, Britani, 22.12.2011. [2011] EWHC B27 (Fam).

**Tema 6: Të drejtat dhe detyrimet reciproke të bashkëshortëve. Barazia gjinore në të drejta dhe detyrime, standardet ndërkombëtare dhe praktika e GJED-s**ë **dhe GJEDNJ-s**ë**. [4 orë]**

**Abstrakt/përshkrim i temës**

Barazia morale dhe juridike midis bashkëshortëve që gjen vend në nenet 50-65 të Kodit të Familjes, nuk është një institut standard krahasimisht me institutet e tjera të së drejtës familjare. Shpesh gjykatat nuk i trajtojnë parimet e kësaj pjesë në mënyrë të pavarur por të ndërlidhur me institute të tjera. Për këtë arsye, do të kryhet një analizë dhe interpretim logjik, në mënyrë që nga përmbajtja e vendimeve gjyqësore të deduktohet parimet me rëndësi të këtij Titulli të KF. Çështjet që do të trajtohen përfshijnë: kuptimi i barazisë morale, juridike dhe aspekte të barazisë morale dhe juridike në praktikën gjyqësore; dispozita të detyrueshme dhe të tjera të lidhura me autonominë e bashkëshortëve; barazia morale dhe juridike në lidhjen e martesës; barazia morale dhe juridike gjatë martesës; barazia në të drejta dhe detyrime në aspektin personal jo pasuror; barazia në të drejta dhe detyrime në aspektin pasuror; barazi në raport me fëmijët; barazia morale dhe juridike e bashkëshortëve në zgjidhjen e martesës; përparësia e të drejtave dhe detyrimeve që burojnë nga martesa dhe mosshmangia ndaj tyre.

**Pyetjet vetëstudimore:**

* Ndërlidhja mes neneve 65 dhe 67 të KF? Cili është dallimi mes tyre? Pse legjislatori i ka vendosur këto dy nene të struktura të ndryshme të KF?
* Në cilat raste të praktikës gjyqësore të lidhura me të drejtën familjare mendoni se ka më shumë rreziqe për shmangie nga parimi i barazisë midis bashkëshorteve? A ka raste që këto “pabarazi” mund të jenë të përligjura nga vetë ligji? Ilustrojeni me praktikë gjyqësore ose dispozitat ku ju e keni këtë ‘dyshim’
* Cilat janë detyrimet morale? A janë detyrimet morale të tilla që sjellin pasoja ndëshkuese për bashkëshortin që e ka shkelur atë? A mendoni se mund të ketë interes në një çështje të caktuar që gjykata të merret me hulumtime mbi detyrimet morale, psh, mbi besnikërinë nëse kjo shkelje pretendohet nga njëra palë? A mendoni se besnikëria është një çështje subjektive? Pse? A kemi një perceptim të ndryshëm të parimit të besnikërisë bashkëshortore?
* A mendoni se mund të ketë procese të tilla ku njëri nga bashkëshortët mund të kërkojë që gjykata të të parashikojë sanksione në rast të shkeljeve të barazisë morale mes bashkëshortëve (pa zgjidhur martesë)?
* A mendoni që parashikimi në nenin 52 të Kodit të Familjes, -në rast të mos arritjes së marrëveshjes midis bashkëshortëve, fëmijët mbajnë mbiemrin e të atit- respekton barazinë juridike midis bashkëshortëve? Në rast se po, pse dhe në rast se jo, si mund të zgjidhej kjo situatë? A ka mundësi që kjo çështje të zgjidhet në rrugë gjyqësore? Pse?
* A mund të pranohet si një pretendim në kërkesë padi kundërshtimi nga ana e bashkëshortes që fëmija të mbajë mbiemrin e atit? Po nëse ky pretendim paraqitet sëbashku me kërkesat për zgjidhjen e martesës si një pasojë që kërkohet të rregullohet në mënyrë gjyqësore?
* Nëse bashkëshortët kur përcaktojnë regjimin pasuror martesor me marrëveshje parashikojnë gjithashtu përjashtimin e njërit prej bashkëshortëve nga të drejtat dhe detyrimet në lidhje me administrimin e pasurisë së fëmijës. A jemi përpara shkeljes së barazisë juridike midis bashkëshortëve? A mundet gjykata që të konstatojë pavlefshmërinë e kësaj marrëveshje si në kundërshtim me nenin 1 të KF-së?

**Metodologjia:**

Përgjatë orëve mësimore do të zbatohet metoda e pyetje-përgjigjeve që do të nxiten si nga pedagogu ashtu edhe nga kandidatët për magjistratë. Trajtesa do të realizohet duke u ndërthurur me problemet aktuale që ka evidentuar jurisprudenca e gjykatave shqiptare [rretheve gjyqësore dhe apelit] si dhe praktika gjyqësor e GJL-së dhe GJK-së. Një vëmendje e veçantë do t’i kushtohet praktikës së GJEDNJ-së dhe GJED-së. Bashkëbisedimi me kandidatët për magjistratë, puna në grupe dhe puna e tyre e pavarur do të përdoren me qëllim që të bashkërendohet mendimi i pdagogut me atë të kandidatëve për magjistratë. Do të ndërthuret metoda interaktive e diskutim/debatit me prezantimet e rasteve dhe punëve në grup dhe të atyre të pavarura.

***Punë në grup:*** evidentoni dispozitat e KF-së (50-65) që shprehin diskrecion/autonomi të bashkëshortëve dhe dispozitat detyruese. Evidentoni rëndësinë që ka neni 65 dhe 67 i KF-së dhe analizoni arsyen se përse legjislatori përsërit pothuaj të njëjtat parime në dy dispozita.

**Literatura e detyrueshme/rekomanduar. Vini re përdorimin e hyperlink-eve:**

* Arta Mandro, “E drejta familjare”, botimi i parë, Tiranë, nëntor 2009.
* Arta Mandro, Aurela Bozo, Aurela Anastasi A., “Njohja dhe zbatimi i standardeve të barazisë gjinore në procesin gjyqësor”, Qendra për Nisma Ligjore Qytetare, Tiranë, dhjetor 2013.
* A. Bernhard, A. Mandro, A. Anastasi: “[**Çështjet E Barazisë Gjinore në standardet ligjore dhe jurisprudencën kombëtare e ndërkombëtare udhëzues**](http://www.magjistratura.edu.al/media/users/4/UNIFEM_permbajtja.pdf)”. Botim i Shkollës së Magjistraturës dhe UNIFEM.
* Giovanni Bonilini, “Manual i së drejtës familjare”, Tiranë, Luarasi, 2005.
* Francesco Galgano, “E drejta private”, Luarasi, Tiranë, 2006.
* A.Mandro: “[**Diskriminimi gjinor në çështjet familjare e martesore**](https://www.al.undp.org/content/albania/en/home/library/poverty/diskriminimi-gjinor-ne-ceshtjet-familjare-e--martesore-.html)”, Tiranë, 2014.
* Eniana Qarri, “Kontrata martesore”, disertacion, Tiranë, dhjetor 2014.
* Marek Antoni Nowicki, “Rreth Konventës Evropiane”, Botim i Qendrës Shqiptare për të Drejtat e Njeriut, Tiranë, 2003.
* Vendime të përzgjedhura të Gjykatës Kushtetuese Federale Gjermane, Botim Jubilar, Fondacioni Konrad-Adenauer, 2010.
* Sonila Omari, “E drejta familjare”, Morava, Tiranë, 2007.
* Ksanthipi Begeja, “E drejta familjare”, Tiranë, 1984.
* Analiza gjenetike për qëllime shëndetësore: <https://rm.coe.int/CoERMPublicCommonSearchServices/DisplayDCTMContent?documentId=0900001680457fb5>
* Manual për Ligjin Evropian të Mbrojtjes nga Diskriminimi në <https://fra.europa.eu/sites/default/files/fra-case-law-handbook_sq.pdf>

**Legjislacion:**

* Ligji nr. 9062/8.5.2003 "Kodi i Familjes", i ndryshuar.
* Protokolli 7 i KEDNJ-së, neni 5.
* Konventa CEDAW, neni 2/a.
* Rezoluta (78) 37 e Komitetit të Ministrave të Këshillit të Europës.
* Kodi Civil i Republikës së Shqipërisë, miratuar me ligjin nr. 7850, datë 29.7.1994 (i ndryshuar).
* Ligji nr. 10 129, datë 11.5.2009, “Për Gjendjen Civile” (i ndryshuar).

**Jurisprudencë**

* *Vendimi Unifikues nr.*932/22.6.2000 i Kolegjeve të Bashkuara të Gjykatës së Lartë me objekt: “Deklarimi i pavlefshëm i kontratës së huasë, si një kontratë e lidhur në kushtet e një dëmtimi të shpërpjesëtuar të interesave të njërës palë.”
* *Vendimi Unifikues nr.*12/14.9.2007 i Kolegjeve të Bashkuara të Gjykatës së Lartë me objekt: “Kërkimin e pagesës në favor të trashëgimtarëve ligjore të shpërblimit dhe kompensimit të dëmit pasuror dhe jo pasuror, shpenzimet e varrimit dhe të tjera të nevojshme e të arsyeshme, të shkaktuara nga aksidenti automobilistik.”
* *Vendimi Unifikues nr.*14/16.2.2001 i Kolegjeve të Bashkuara të Gjykatës së Lartë me objekt: “Kthim sendi, sallë bilardoje, korridori e lozhë përreth saj dhe një autoveturë Audi në bazë të padisë së rivendikimit, meqenëse paditësja është trashëgimtare ligjore e të ndjerit. Pjesë e arsyetimit të vendimit është edhe interpretimi i dispozitave ligjore në lidhje me gjykimin në mungesë, njoftimin e rregullt dhe llogaritjen e afateve të ankimit.”
* Vendim i Kolegjeve të Bashkuara të Gjykatës  së Lartë (jo unifikues) nr. 41/10.4.2001: nëse kontrata e dhurimit është bërë me akt noterial, por nuk është regjistruar, ajo është e vlefshme. Për më tepër nëse paditësi, ka njohur pasojat juridike të një veprimi juridik të caktuar, ai nuk mund të kërkojë më pas pavlefshmërinë e këtij veprimi.
* Vendim i Kolegjeve të Bashkuara të Gjykatës  së Lartë (jo unifikues) nr. 3/21.3.2005 me objekt: “Shpërblim dëmi në rastin e aksidenteve automobilistike kur i aksidentuar është një i mitur i cili nuk ka në ngarkim persona të tjerë.”
* Kolegjet e Bashkuara të Gjykatës së Lartë: vendimi nr. 3, datë 3.2.2006; vendimi nr. 210, datë 16.6.2016.
* Kolegji Penal i Gjykatës së Lartë: vendimi nr. 8, datë 27.1.2016.
* Kolegji Civil i Gjykatës së Lartë: vendimi nr. 250, datë 13.5.2015.
* Gjykata e Apelit Tiranë: vendimi nr. 412, datë 29.9.2015; vendimi nr. 610, datë 27.2.2014; vendimi nr. 3898, datë 2.12.2014; vendimi nr. 651, datë 13.3.2013; vendimi nr. 412, datë 29.9.2015, Gjykata e Apelit Tiranë.
* Gjykata e Rrethit Gjyqësor Tiranë: vendimi nr. 8517, datë 31.7.2014; vendimi nr. 2973, datë 3.3.2014; vendimi nr. 2824, datë 27.2.2014; vendimi nr. 1030, datë 15.2.2017; vendimi nr. 6183, datë 21.7.2015; vendimi nr. 8599, datë 12.11.2010; vendimi nr. 6519, datë 3.6.2014.
* Gjykata e Rrethit Gjyqësor Lushnjë: vendimi nr. 225, datë 5.8.2017.
* Gjykata e Rrethit Gjyqësor Shkodër: vendimi nr. 1597, datë 2.1.2017.
* Gjykata e Rrethit Gjyqësor Mat: vendimi nr. 328, datë 22.11.2016; vendimi nr. 282, datë 7.10.2014.
* Gjykata e Rrethit Gjyqësor Dibër: vendimi nr. 327, datë 18.11.2015.
* GJEDNJ: GARIB kundër Holandës, “e drejta e vendbanimit”.
* GJEDNJ: GUBERINA kundër Kroacisë, “e drejta e banesës së përshtatshme”.
* GJEDNJ: Kaijalanien kundër Finlandës, kërkesa nr. 24671/94, datë 12 prill 1996.
* GJEDNJ: Klöpper kundër Zvicrës, nr. 25053/94, datë 18 janar 1996.
* GJEDNJ: Frischknecht kundër Zvicrës, nr. 28334/95, datë 18 janar 1996.
* GJEDNJ: Rees kundër Britanisë së Madhe, nr. 2/1985/88/135, shtator 1986.
* GJEDNJ: Chapin dhe Charpentier kundër Francës, nr. 40183/07, datë 6 qershor 2016.
* GJEDNJ: Schalk dhe Kopf kundër Austrisë, nr. 30141/04, datë 24 qershor 2010.
* GJEDNJ: Cernecki kundër Austrisë, nr. 31061/96, datë 11.7.2000.
* GJEDNJ: Bughartz kundër Zvicrës, nr. 16213/90, datë 22.2.1994.
* GJEDNJ: Abdulaziz, Cabales dhe Bakandali kundër Britanisë së Madhe, nr. 9214/80; 9473/81; 9474/81, datë 28.5.1985.
* GJEDNJ: Christine Goodwin kundër Britanisë së Madhe, nr. 28957/95, datë 11.7.2002.
* Vendimi Cass. Civ. Sez., I, 10.05.2005, nr. 9801, i Gjykatës së Kasacionit të Italisë.
* Vendimi Cass., Civ. Sez. I, 30.01.2017, nr. 2224, i Gjykatës së Kasacionit të Italisë.
* Vendimi Juliet Joslin et al. Kundër Zelandës së Re, nr. 902/1999.
* Vendimi nr. 1 BvR 683/77, datë 31 maj 1978, Gjykata Kushtetuese gjermane.
* Vendimi Obergefell kundë  Hodges, 576 U.S. (2015), Gjykata Supreme e SHBA-ve.

**Tema 7: Dispozita të përgjithshme rreth regjimeve pasurore martesore. Regjimi i bashkësisë ligjore. Regjimi i bashkësisë me kontratë. Regjimi i pasurive të ndara [8 orë]**

**Abstrakt/përshkrim i temës**

Ka një tërësi rregullash që i dedikohen pikërisht marrëdhënieve pasurore të bashkëshortëve. Këto rregulla përbëjnë atë që KF-ja e përfshin në “regjimet pasurore martesore” dhe i japin përgjigje një sërë pyetjesh që ndikojnë në cilësinë e jetës bashkëshortore pavarësisht se konteksti pasuror nuk është ai që predominon (ose nuk duhet të jetë) një lidhje martese dhe raport martesor. Shpeshherë, edhe në situata normale, por kryesisht në situata krizash apo pasigurish, bashkëshortët ndihen të paqartë dhe të shqetësuar lidhur me kualifikimin e pasurive të caktuara, të krijuara para ose pas martesës, bashkërisht ose individualisht, të dhuruara ose të trashëguara, të luajtshme ose të paluajtshme etj. Çasti i lidhjes së martesës ka ndikim në kategorizimin e pasurisë në pasuri para martesore ose post martesore, por kjo nuk do të thotë që për të gjitha regjimet ajo që është fituar përpara martesës është vetjake dhe anasjelltas gjithçka e fituar pas martesës është e përbashkët. Pra, regjimi i zgjedhur ndikon në këtë vendosje.

Nga një vështrim i shpejtë i dispozitave të regjimit pasuror të bashkëshortëve kuptojmë se këtu do të gjejmë disa rregulla që janë unike për të gjitha regjimet sikurse të tjera të cilat janë në varësi të llojit të regjimeve pasurore martesore. Të tilla janë ato që kanë të bëjnë me klasifikimin e një pasurie të caktuar në varësi të regjimit; rregulla lidhur me administrimin e pasurisë; rregulla lidhur me përfaqësimin e bashkëshortëve; çështje të kompensimit ndërmjet bashkëshortëve dhe të përmbushjes së detyrimeve ndaj të tretëve; mbarimit të një regjimi; ndryshimit të regjimit etj.

*Parim i rëndësishëm është parimi i autonomisë së vullnetit të bashkëshortëve parimi i barazisë gjinore dhe i mos diskriminimit.*

**Pyetjet vetëstudimore:**

* Bashkëshortët me kontribut të përbashkët blejnë gjatë martesës një kabinet dentar (vlera 20 000 euro) me qëllim që njëri bashkëshort me profesion dentist ta përdorë atë. Pas zgjidhjes së martesës, në gjykimin për pjesëtimin e pasurisë, bashkëshorti me profesion dentist pretendon se është pasuri vetjake, ndërsa bashkëshorti tjetër pretendon ndarjen e kësaj pasurie pasi është blerë me kontribut të përbashkët. Në këtë rast cili kriter prevalon, kriteri i karakterit vetjak të pasurisë apo ai i kontributit të përbashkët?
* A ka vend për të “sfiduar” prezumimin e barazisë së pjesëve gjatë gjykimit për pjesëtimin e pasurisë në bashkësi, pasi ajo është zhveshur nga gjithë detyrimet ndaj kreditorëve?
* Si do të konsiderohet një send i blerë nga njëri bashkëshort gjatë martesës, me të ardhurat e fituara nga shitja e një sendi vetjak?
* Në rastin e pjesëtimit të pasurisë që vjen nga anëtarësia në këtë familje a përbën pasuria e zotëruar dhe ajo e krijuar nga anëtarësia në Familjen Bujqësore një send në bashkësi ligjore, një send vetjak, apo është një lloj pasurie *sui generis*? Nëse përbën një send në bashkësi, a i nënshtrohet pjesëtimit gjatë pjesëtimit të pasurisë bashkëshortore? A mund të vazhdojë Familja Bujqësore pas zgjidhjes së martesës midis dy ish-bashkëshortëve anëtarë?
* A është objekt i pjesëtimit sendi i paluajtshëm i blerë me një kredi bankare të lidhur para martesës, por që është shlyer gjatë martesës me këste të përbashkëta? Marrëveshja për pjesëtimin vullnetar të sendeve në bashkësi para mbarimit të saj, është absolutisht e pavlefshme, apo mund të prodhojë pasoja pas mbarimit të bashkësisë? Si bëhet përcaktimi i vlerës së sendeve të bashkësisë në fazën e dytë të gjykimit të pjesëtimit gjyqësor? Sipas vlerës së tregut në momentin e pjesëtimit apo sipas vlerës së sendit në momentin e blerjes? Po kontributi vetjak i njërit bashkëshort, a do të vlerësohet në raport me vlerën e sendit në momentin e pjesëtimit?
* Përcaktimi i pasurisë që i nënshtrohet pjesëtimit bëhet duke marrë në konsideratë pasurinë që ekziston në momentin e pjesëtimit apo edhe atë që mund të krijohet në të ardhmen, por me kontributin e të dy bashkëshortëve, p.sh. rasti i legalizimit, kthimit dhe kompensimit të pronës? A do t’i nënshtrohen pjesëtimit sendet që janë në proces legalizimi, për të cilat është nxjerrë dhe VKM-ja për kalimin e pasurisë së paluajtshme në pronësi të njërit bashkëshort, por procedura nuk është shteruar me nxjerrjen e lejes?
* Cilat janë efektet e trashëgimisë mbi regjimet pasurore martesore të bashkëshortëve?
* Dy persona kanë lidhur martesë në vitin 1986. Ndërtojnë një shtëpi private me të ardhurat e përbashkëta. Në vitin 1991 kemi një vendim gjykate për Vërtetim Fakti për këtë banesë. Në vitin 2016 kanë zgjidhur martesën. Sot banesa është në proces legalizimi me aplikim të ish-bashkëshortit dhe ish-bashkëshortja kërkon pjesëtimin e pasurisë bashkëshortore. A do të mund të kërkojë pjesëtimin e kësaj shtëpie private? Cila do të ishte rruga e drejtë ligjore për ta kërkuar? A mund të pjesëtohet një pasuri që nuk është regjistruar në regjistrin e pasurisë së paluajtshme? A mund të pjesëtohet pasivi i pasurisë bashkëshortore?
* Prezumimi i pjesëve të barabarta të bashkëshortëve në pjesëtimin e pasurive bashkëshortore të fituara gjatë regjimit të pasurive të ndara, është absolut?
* Cila është natyra juridike e depozitave bankare të krijuara gjatë martesës, a do të konsiderohen pasuri e përbashkët në çdo rast? Si realizohet administrimi i tyre prej bashkëshortëve (nëse përbën një veprim të administrimit të zakonshëm apo jo të zakonshëm)? Nëse në momentin e pjesëtimit të pasurisë depozita bankare tashmë është konsumuar nga vetëm njëri prej bashkëshortëve cilat janë mjetet mbrojtëse në favor të bashkëshortit tjetër ose bashkësisë?
* Sipas nenit 76 të Kodit të Familjes, “Pasuria e bashkëshortëve prezumohet si e përbashkët, me përjashtim të rastit kur bashkëshorti provon karakterin e saj vetjak”. Cili është mendimi juaj, a parashikon ky nen një prezumim ligjor absolut apo jo? Pra, a ekziston mundësia që bashkëshortët të provojnë në gjykim që kanë kontribuar më shumë në pasurinë e krijuar gjatë martesës dhe gjykata të vendosë ndryshimin e raporteve të bashkëpronësisë?
* Kontrata e dhurimit të një sendi në bashkësi ligjore, e lidhur vetëm nga njëri bashkëshort pa pëlqimin e bashkëshortit tjetër, është absolutisht e pavlefshme në tërësi apo është e pavlefshme pjesërisht vetëm për pjesën e bashkëshortit, i cili nuk ka dhënë pëlqimin e tij për dhurimin?
* A mund të kërkojnë ekzekutimin e kredisë së tyre mbi pasurinë në bashkësi kreditorët personalë të njërit bashkëshort?
* GJEDNJ-ja ka përfshirë në konceptin e pasurisë edhe shpresën legjitime për kompensimin e pronës. A mund t’i nënshtrohet kjo pasuri pjesëtimit gjyqësor nëse ekziston shpresa legjitime që ka qenë pjesë e bashkësisë ligjore?
* A mund të zbatohet përjashtimi nga tarifa gjyqësore në rastin e pjesëtimit të pasurisë bashkëshortore? Në rast se njëri prej bashkëshortëve ka marrë me vendim gjykate të drejtën për shitjen e një sendi që bën pjesë në pasurinë bashkëshortore (sipas nenit 92) e ka realizuar shitjen dhe me të ardhurat ka blerë një send të cilin e ka dhuruar, në rastin kur gjykata e apelit prish vendimin e gjykatës së shkallës së parë, a ka të drejtë bashkëshorti që nuk kishte dhënë pëlqimin për tjetërsimin e sendit të kërkojë kompensimin e bashkësisë pas mbarimit të saj?
* Një send, posedimi i të cilit është fituar nga njëri bashkëshort përpara martesës, a do të jetë pjesë e pasurisë së përbashkët nëse pronësia fitohet gjatë martesës me parashkrim? Po nëse sendi i luajtshëm është mbajtur nga bashkëshorti si pronar përpara martesës, dhe është fituar me kontratë gjatë martesës, a do të bëjë pjesë ky send në bashkësi?
* E drejta e uzufruktit mbi një send a pjesëtohet apo mbaron me mbarimin e bashkësisë? Nëse personi vepron në rrethana urgjente për administrimin e pasurisë dhe e shet atë pa miratimin e bashkëshortit veprimi qëndron i vlefshëm, apo jo?
* Në rastin kur ortaku i vetëm dhe administrator i shoqërisë tregtare (*e krijuar pas martesës*) abuzon me formën e shoqërisë (*neni 16 i ligjit për shoqëritë tregtare),* p.sh. merr hua te të tretët një shumë të konsiderueshme 100 000 euro, a mundet kreditorët të ekzekutojnë kredinë e tyre mbi pasuritë e BL-së? A ka përgjegjësi bashkëshorti tjetër?
* Në rast se shoqëria tregtare e krijuar nga të dy bashkëshortët kryen një vepër penale, ndërkohë që bashkëshortja nuk ka rol drejtues në të, por vetëm rolin e financierit, ku gjatë gjithë planit të biznesit hartuar prej saj ka synuar të konkurrojë subjektin tjetër tregtar, bashkëshorti në momentin e pjesëtimit a do të mund të kërkojë që bashkësia të kompensohet nga pjesa e pasurisë vetjake të bashkëshortes e cila me veprimet e saj ka sjellë dëm për shoqërinë?
* Nëse gjatë martesës njëri bashkëshort blen pjesë apo aksione te një shoqëri tregtare e cila është themeluar ndërkohë nga të tjerët, pjesëmarrja në këtë aktivitet bën pjesë në bashkësinë ligjore apo është send vetjak?
* A do të përfshihet në bashkësinë ligjore, nën parashikimin e nenit 74\ç të Kodit të Familjes, veprimtaria tregtare e krijuar gjatë martesës vetëm nga njëri bashkëshort?
* A bie ndesh pjesëtimi i kuotave/aksioneve, pra kapitalit të një shoqërie tregtare, me qëllimin e pjesëtimit gjyqësor, i cili është pushimi i bashkëpronësisë mes personave fizikë ose juridikë mbi një send dhe vullneti për të mos vazhduar në një mënyrë "ortakërinë" apo bashkëpronësinë mes tyre? (Në kushtet kur edhe pas mbarimit të regjimit të bashkësisë ligjore dhe pjesëtimit të veprimtarisë tregtare, ish-bashkëshortët vazhdojnë të jenë ortakë/aksionarë të së njëjtës shoqëri tregtare). Duke qenë se kuotat ose aksionet, me gjithë natyrën dualiste të tyre, konsiderohen si sende të luajtshme, a do të futen ato në çdo rast në nocionin e veprimtarisë tregtare sipas nenit 74/ç të Kodit të Familjes, apo mund të përfshihen edhe si pasuri e fituar gjatë martesës, sipas nenit 74/a, si çdo send tjetër i luajtshëm? Vendimi i Gjykatës së Lartë, datë 26.6.2012.
* Në kuptim të nenit 74 paragrafi i fundit i Kodit të Familjes, cilat funksione do të konsiderohen se përfshihen në “drejtimin” e veprimtarisë tregtare të krijuar para lidhjes së martesës nga njëri bashkëshort, në mënyrë që fitimet dhe shtimi i prodhimit të konsiderohen si pjesë e bashkësisë ligjore?”
* Cili është qëndrimi mbështetur në vendimin nr. 340, datë 26.6.2012 të Kodit Civil të GJL-së, pjesëtohen kuotat apo tërësia e kontributeve?
* Cili është qëndrimi lidhur me zotërimin ose pjesëmarrjen në shoqëritë e personit (komandite apo kolektive), të krijuara gjatë martesës, nga njëri bashkëshort. A përfshihen ato si veprimtari tregtare në kuptimin e nenit 78, germa ç e Kodit të Familjes? Nëse po/jo, përse?
* Njëri prej bashkëshortëve është pronar i vetëm i aksioneve në një SHA për shkak se i ka blerë ato para lidhjes së martesës. Nëse gjatë regjimit të bashkësisë ligjore ai përfiton aksione në të njëjtën shoqëri si rezultat i zmadhimit të kapitalit të shoqërisë (sidomos zmadhim i kufizuar ose me aktive të shoqërisë), aksionet e fituara do të konsiderohen vetjake të bashkëshortit apo pjesë e bashkësisë ligjore meqenëse janë fituar gjatë martesës?
* A është i domosdoshëm pëlqimi i bashkëshortit tjetër për lidhjen e kontratës së kalimit të kuotave të shoqërisë nga njëri bashkëshort? Nëse ai kërkon të kundërshtojë këtë veprim juridik, çfarë baze ligjore do të përdori?
* Bazuar në nenin 74/ç të Kodit të Familjes, koncepti i veprimtarisë tregtare që parashikohet në këtë pikë, përfshin vetëm shoqëritë tregtare që parashikohen në ligjin "Për tregtarët dhe shoqëritë tregtare", apo është një koncept më i gjerë ku mund të përfshihet edhe aktiviteti ekonomik që zhvillon shoqëria e thjeshtë.
* Në qoftë se bashkëshortja është investuese jo e deklaruar në shoqërinë në të cilin bashkëshorti është ortaku i vetëm i saj, njëkohësisht dhe administratori i shoqërisë a do të legjitimohet ajo në momentin e pjesëtimit të pasurisë të kërkojë të ardhura nga shoqëria? A ndryshojnë pasojat ligjore në raport me kërkimin e bashkëshortes, nëse shoqëria do të ishte e krijuar para martesës ose gjatë martesës?
* Kuptimi i veprimtarisë tregtare në koncept të KF-së dhe a ka konflikt pjesëtimi i kësaj veprimtarie me parimet e së drejtës tregtare? Nëse po, atëherë interpretimi në favor të kujt regjimi juridik duhet të prevalojë?
* A shtrihen efektet e bashkësisë ligjore, përveç se mbi kuotat e shoqërisë rrjedhimisht edhe mbi pasuritë në pronësi të shoqërisë? A do të ishte i nevojshëm miratimi i bashkëshortes/it së ortakut/aksionerit, në rastin e tjetërsimit apo disponimit tjetër (lënie peng, hipotekë) të pasurisë së paluajtshme të shoqërisë apo mjafton vetëm vullneti i shoqërisë i shprehur nëpërmjet organeve drejtuese (asamblesë së ortakëve). A do të sillte efekte mbi vlefshmërinë e veprimit juridik mosmarrja e pëlqimit, apo do të passillte të drejtën e bashkëshortit për të kërkuar kompensim për pjesën e tij të tjetërsuar?
* Në rast se bashkëshortët pas lidhjes së martesës vendosin të krijojnë një shoqëri aksionare dhe në statut parashikohet se njëri prej bashkëshortëve, ka vendosur të heqë dorë nga të drejtat ekonomike të aksionit duke ushtruar kështu vetëm të drejta politike mbi të, a do ishte ky një shkak për pavlefshmërinë e themelimit të shoqërisë, në eventualitetin e paligjshmërisë së këtij parashikimi statutor me nenin 74, pika ç të Kodit të Familjes? Nëse jo, pse?
* Në rastin e mosmarrëveshjeve midis bashkëshortëve si do të realizohet administrimi i shoqërisë tregtare sipas dispozitave të Kodit të Familjes apo ligjit tregtar?

**Temat kryesore që do të shqyrtohen:**

* Legjislacioni që sipas kohës përcakton “ku bën pjesë kjo”. Përgjigjet variabël/e në varësi të regjimit pasuror martesor të vendosur nga bashkëshortët;
* Lidhja e martesës dhe kategorizimi i pasurisë në pasuri para martesore ose post martesore;
* Të drejta dhe detyrime të bashkëshortëve të cilat nuk ndikohen prej regjimit pasuror martesor. Dispozitat urdhëruese të KF-së imponojnë të drejta dhe detyrime të pashmangshme, të cilat zbatohet pavarësisht nga regjimi pasuror martesor i bashkëshortëve;
* Përbërja e bashkëpronësisë së bashkëshortëve: vështrim ligjor kronologjik. Kontributi i bashkëshortëve: zbatimi i dispozitave të KC-së së vitit 1981. Statusi i pasurisë së vënë gjatë martesës sipas KC-së së vitit 1929;
* Statusi i dhurimeve kur palë të kontratës janë bashkëshortët dhe sendet e dhuruara janë ato që i përkasin pasurisë vetjake ose/dhe pasurisë së përfshirë në bashkësinë ligjore sipas rregullave të regjimeve pasurore martesore;
* unifikimi i praktikës gjyqësore kundrejt kuptimit të ligjit për kthimin dhe kompensimin e pronave ish-pronarëve dhe ai për të përndjekurit politikë në lidhje me mënyrat e fitimit të pronësisë dhe nëse duhet konsideruar pasuri bashkëshortore pasuria e ardhur me trashëgim të njërit bashkëshort për shkak të efekteve të këtyre ligjeve;
* Regjimi i bashkësisë ligjore: prezumimi i barazisë së pjesëve;
* Pjesëtimi i depozitave bankare;
* Regjimet me kontratë.

**Metodologjia:**

Për këtë temë do të ndiqet metoda e analizës së praktikës gjyqësore shqiptare, për të parë mënyrën e interpretimit dhe zbatimit praktik që gjykatat shqiptare i kanë bërë rregullimit ligjor të regjimeve pasurore martesore. Vendime të gjykatave të rretheve gjyqësore si dhe vendime të Kolegjit Civil të Gjykatës së Lartë dhe të Gjykatës së Apelit Tiranë, të cilat paraqesin interes në kuadër të interpretimit të normave do të analizohen gjatë zhvillimit të kësaj teme duke evidentuar vështirësitë dhe keqinterpretimet eventuale

**Punë në grupe:**

* Rendisni detyrimet e pasurive në regjimin e bashkësisë ligjore dhe planin e shlyerjes së tyre bazuar në pyetjet: Cili detyrim bie mbi pasurinë e bashkësisë ligjore dhe cili mbi pasurinë vetjake?
* Bëni një analizë të mënyrës së kompensimit të pasurive sipas regjimeve;
* Evidentoni çështjet që lidhen me administrimin e pasurisë në regjimin e BL-së, problemet e mundshme dhe zgjidhjen e tyre;
* Hartoni draftin/projektin e një kontrate paramartesore. Parashikoni pjesët e detyrueshme të saj dhe ato fakultative;
* Evidentoni mënyrat se si mund “të mbrohet” bashkëshorti nën regjimin e BL-së nga bashkëshorti abuzues/plangprishës kur nuk ka kaluar afati 2-vjeçar i ndryshimit të regjimit;
* Analizoni mënyrat origjinale dhe të prejardhura të fitimit të pronësisë dhe efektet e tyre mbi regjimet pasurore martesore;
* bashkësia ligjore dhe shoqëria e thjeshtë - dallimet e të përbashkëtat ndërmjet tyre;
* dallimet dhe të përbashkëtat midis kompensimit si institut i së drejtës familjare dhe të drejtës civile.

**Literatura e detyrueshme/rekomanduar. Vini re përdorimin e hyperlink-eve:**

* Arta Mandro, Vjollca Meçaj, Tefta Zaka, Arjana Fullani, “E drejta familjare”, Kristalina KH, Tiranë, 2006.
* Arta Mandro, “E drejta familjare”, Emal, Tiranë, 2009.
* Argita Malltezi, Jonida Rystemaj, Armela Kromiçi, “Gjykatat shqiptare mbi shoqëritë dhe veprimtarinë tregtare”, Mediaprint, 2015.
* Argita Malltezi, “E drejta shqiptare e shoqërive tregtare”, Mediaprint, 2011.
* Giovanni Bonilini, “Manuale di Diritto di Famiglia”, UTET, 2002.
* Arta Mandro-Balili, “Të drejtat pronësore të grave në Shqipëri. Analizë e standardeve ligjore dhe e zbatimit të tyre në praktikë”, Copyright © UN Women 2016 në: <http://www.un.org.al/editor-files/file/TeDrejtatPronesore2016.pdf>
* “Të drejtat pronësore dhe gruaja”, Tiranë, 2014: në [**http://www.qag-al.org/publikime/broshura.pdf**](http://www.qag-al.org/publikime/broshura.pdf) dhe
* Arta Mandro: “Diskriminimi gjinor në çështjet familjare e martesore”, Tiranë, 2014, në:  
  [**http://www.al.undp.org/content/dam/albania/docs/misc/Diskriminimi%20gjinor%20ne%20ceshtjet%20familjare%20A.%20Mandro.pdf**](http://www.al.undp.org/content/dam/albania/docs/misc/Diskriminimi%20gjinor%20ne%20ceshtjet%20familjare%20A.%20Mandro.pdf)
* Sonila Omari, “E drejta familjare”, Morava, Tiranë, 2007.

**Legjislacion**

* Kodi Civil i Republikës së Shqipërisë, miratuar me ligjin nr. 7850, datë 29.7.1994, i ndryshuar.
* Kodi i Procedurës Civile i Republikës së Shqipërisë, miratuar me ligjin nr. 8166, datë 29.3.1996, i ndryshuar.
* Kodi i Familjes i Republikës së Shqipërisë, miratuar me ligjin nr. 9062, datë 8.5.2003, i ndryshuar.
* Ligji nr. 9901, datë 14.4.2008, “Për tregtarët dhe shoqëritë tregtare”, i ndryshuar.

**Jurisprudencë**

* *Vendimi Unifikues nr.22/13.3.2002* i Kolegjeve të Bashkuara të Gjykatës së Lartë me objekt: “Pjesëtimi i pasurisë së paluajtshme, e cila përbëhet nga një shtesë e ndërtuar pa leje të organeve kompetente”- “Kolegjet e Bashkuara në vendimin unifikues nr. 22, datë 13.03.2002 ndër të tjera kanë theksuar se : “Kuptimin e bashkëpronësisë e jep Neni 199 § 1 i KC i cili përcakton se “ka bashkëpronësi kur një ose disa sende dhe të drejta të tjera reale u përkasin bashkërisht dy ose më shumë personave...” Në këtë kuptim nuk mundet të pranohet se nga një ndërtim i tillë burojnë të drejta bashkëpronësie përsa kohë as e drejta e pronësisë nuk është fituar në mënyrë të ligjshme.”
* *Vendimi Unifikues nr.1/6.1.2009* i Kolegjeve të Bashkuara të Gjykatës së Lartë: "Gjykata e Lartë në këtë vendim ka konkluduar se veprimi juridik për kalimin e pronësisë së sendeve të paluajtshme është i vlefshëm në rast se plotëson të gjitha kushtet e parashikuara në nenet 79, 663, 659 të Kodit Civil. Në lidhje me çështjen e dytë është vendosur nga gjykata se pronësia mbi një pasuri të paluajtshme kalon në çastin e lidhjes së kontratës së tjetërsimit të kësaj pasurie. Blerësi ose përfituesi i kësaj pasurie bëhet pronar i ligjshëm i saj që në momentin e nënshkrimit të kontratës duke fituar dhe të gjitha të drejtat dhe detyrimet që lidhen me qenien e tij si pronar mbi këtë pasuri. Pra, regjistrimi nuk është element i vlefshmërisë së kontratës;
* *Vendimi Unifikues* *nr. 3/3.2.2006* i Kolegjeve të Bashkuara të Gjykatës së Lartë: Titullar i sendit të dhuruar, është vetëm bashkëshorti përfitues i dhurimit. Sendi i përfituar nuk bën pjesë në bashkëpronësinë bashkëshortore e, si të tillë, bashkëshorti pronar mund ta tjetërsojë i vetëm kundrejt çdo subjekti, pa marrë pëlqimin e bashkëshortit dhurues;
* *Vendimi Unifikues* *nr.1/24.3.2005* i Kolegjeve të Bashkuara të Gjykatës së Lartë ku gjejnë të pabazuara vendimet e gjykatave, konstatojne zbatim të gabuar të ligjit, ndaj çmojne se është i nevojshëm unifikimi i praktikës gjyqësore lidhur me: *A mund të shtrihet cilësia e trashëgimtarit testamentar edhe mbi sende (të drejta) të cilat nuk bënin pjesë në pasurinë e* de cuius *në momentin e hartimit të testamentit, por që ekzistojnë në aktivin e kësaj pasurie në momentin e çeljes së trashegimisë; Në formën e trashëgimisë testamentare, kur caktimi i sendeve (të drejtave) është bërë nga vetë testatori, ekzistenca e sendeve si edhe vlera e tyre, do t’i referohet momentit të hartimit të testamentit apo vdekjes së testatorit.*
* *Vendimi Unifikues nr.*5/20.1.2009 i Kolegjeve të Bashkuara të Gjykatës së Lartë: Në këtë vendim Gjykata e Lartë konkludon se nëse pasuria  e vënë gjatë martesës në kohën kur është vënë kjo pasuri ka qenë në fuqi Kodi Civil i 1929-ës, atëherë do të zbatohet ky i fundit.
* *Vendimi Unifikues nr. 628/15.5.2000* i Kolegjeve të Bashkuara të Gjykatës së Lartë lidhur me probleme të evidentuara nga faza a parë dhe e dytë e pjesëtimit të pasurisë dhe karakteristikat e vendimeve sipas këtyre fazave.
* Vendim i Kolegjeve të Bashkuara të Gjykatës  së Lartë (jo unifikues) nr. 27/30.5.2002 me objekt: “Detyrimin e të paditurve të më njohin bashkëpronar”.
* Vendimi i KCGJL-së nr. 291/22.2.2005; Vendim i KCGJL-së nr. 195/3.2.2005; Vendim i KCGJL-së nr. 223/10.2.2005; VKCGJL nr. 201/3.2.2005; VKCGJL nr. 213/8.2.2005; VKCGJL nr. 428, datë 11.11.2010; VKCGJL nr. 210, datë 11.5.2016; VKCGJL nr. 541, datë 3.10.2013; VKCGJL nr. 21, datë 27.1.2016; VKCGJL nr. 434, datë 11.7.2013; VKCGJL nr. 389, datë 20.10.2010; VKCGJL nr.51, datë 26.2.2009; VKCGJL nr.72, datë 16.2.2010; VKCGJL nr.213, datë 8.2.2005; VKCGJL nr.187, datë 1.6.2016; VKCGJL nr.343, datë 29.3.2007; VKCGJL nr.138, datë 13.3.2012; VKCGJL nr.4, datë 3.2.2009; VKCGJL nr.36, datë 6.2.2014; VKCGJL nr.408, datë 7.10.2015; VKCGJL nr.340, datë 26.6.2012; VKCGJL nr.15, datë 23.1.2014; VKCGJL nr.1790, datë 14.10.2004; VKCGJL nr.291, datë 22.2.2005; VKCGJL nr.276, datë 10.6.2010; VKCGJL nr.25, datë 17.2.2009.
* Vendim i Kolegjeve të Bashkuara të Gjykatës  së Lartë (jo unifikues) nr. 62/29.6.2001 me objekt: “Pjesëtimi i pasurisë bashkëshortore”; nr. 53/3.5.2001 me objekt: “Pjesëtim i një apartamenti në bashkëpronësi”; nr. 43/31.5.2002 me objekt: “Anulimin e vendimit nr. 618, datë 31.7.1994 të Komisionit të Kthimit dhe Kompensimit të Pronave pranë bashkisë Tiranë”; nr. 76/9.10.2002 me objekt: “Konstatim i pavlefshmërisë absolute të kontratës së privatizimit nr.322 rep., datë 30.3.1994”; nr. 84/3.7.2001 me objekt: “Pavlefshmëria e kontratës së shitjes”; nr. 67/8.10.2002 me objekt: “Deklarimin e pavlefshëm të kontratës së dhurimit”; nr.39/14.11.2003 (jo unifikues) me objekt: “Pavlefshmëria e kontratës së dhurimit”; nr. 87/12.11.2002 me objekt: “Pjesëtim pasurie bashkëshortore shtëpi banimi e sende të luajtshme (faza e parë)”; nr.34/14.11.2003 me objekt: “Pjesëtim i pasurisë, banesë”; nr. 26/25.3.2003 me objekt: “Pjesëtim pasurie bashkëshortore”; nr. 19/27.3.2003: “Pavlefshmëri e veprimit juridik të kontratës së shitjes midis bashkëshortëve”; nr. 4/23.1.2007 me objekt: “Pjesëtimi i pasurisë së paluajtshme dhe pagim shpërblimi për përdorimin e pjesës në bashkëpronësi”; nr. 3/21.3.2005 me objekt: “Prishje ortakërie. Detyrimin e të paditurës të kthejë 50% të kapitalit fillestar, si dhe të ardhurave të realizuara nga ortakëria. Kthim shume”; nr. 45/13.11.2003 me objekt: “Njohja respektive e bashkëpronësisë mbi një banesë e cila është ndërtuar me kontributin e përbashkët të të dy bashkëshortëve”; nr. 41/13.11.2003 me objekt: “Njohja bashkëpronar, konstatimi i pavlefshmërisë së kontratës së dhurimit”. Vendimi nr. 22, datë 12.3.2002 i Kolegjeve të Bashkuara të Gjykatës së Lartë.
* Vendimi nr. 2239/8.10.2007 i GJRRGJ-së Korçë.
* Vendimi nr. 646, datë 20.12.2012; nr. 1801, datë 5.7.2012 i Gjykatës së Apelit Tiranë.
* Vendim nr. 599/1.2.2016; nr. 3873/9.5.2016 i Gjykatës së Rrethit Gjyqësor Tiranë.
* Vendimi nr. 1001, datë 21.4.2015; nr. 5698, datë 30.12.2015; nr. 4555, datë 11.8.2015 i Gjykatës së Rrethit Gjyqësor Fier.;
* Vendimi nr. 964, datë 3.12.2015 i Gjykatës së Rrethit Gjyqësor Durrës.
* Vendimi nr. 1126, datë 13.7.2015; nr. 2058, datë 28.6.2015; nr. 1389, datë 9.4.2015 i Gjykatës së Rrethit Gjyqësor Shkodër.

**Tema 8: Mbarimi i martesës për shkak të vdekjes dhe fakteve me pasoja të njëjta. Mbarimi i martesës me zgjidhje. Pasojat e zgjidhjes së martesës**

**[8 orë]**

**Abstrakt/përshkrimi i temës**

Një martesë e lidhur në përputhje me kërkesat e ligjit, ndonëse është në thelb një “marrëveshje pa kushte dhe pa afat”, ka fillimin edhe fundin e vet. Qëllimi i institutit të mbarimit të martesës është që të përcaktojë dhe rregullojë situatat kur martesa mbaron dhe pasojat që vijnë në njërin rast dhe tjetrin. Këto çështje zë një volum të konsiderueshëm në praktikën gjyqësore. Mbarimi i martesës mund të vijë pavarësisht vullnetit të bashkëshortëve ose me vullnetin e njërit apo të dyve. Disiplina aktuale parashikon tri shkaqe që sjellin si pasojë mbarimin e martesës: vdekjen e njërit bashkëshort; shpalljen e vdekur të tij/saj me vendim gjykate; zgjidhjen e martesës. Mbarimi i martesës me zgjidhjen e saj është një nga situatat që haset rëndom në praktikën gjyqësore ku debatohet mbi të drejtat dhe interesat personale e pasurore të bashkëshortëve dhe të fëmijëve dhe mënyrën e mbajtjes së marrëdhënieve familjare pas zgjidhjes së saj.

**Pyetjet vetëstudimore:**

* Duke parë praktikën e gjykatës, evidentoni të paktën një vendim me interes diskutimi lidhur me zgjidhjen e martesës. Formoni fabulën përkatëse. Çfarë konstatoni në arsyetimin e gjykatës?
* A mund të jetë trashëgimtar bashkëshorti pasjetues nëse martesa ka përfunduar për shkak të dhunës në familje me pasojë vdekjen? Si ka mbaruar martesa sipas vendimit  nr. 92/5.2.2013 të KCGJL-së dhe cili është interpretimi i padenjësisë?
* A ka zgjidhje martese pa rregulluar pasojat e saj?
* Çfarë kujdesi duhet të tregojë gjykata në rast se fëmijët “ndahen mes prindërve”?
* Çfarë rregullimi ligjor ka lidhur me mbiemrin pas zgjidhjes së martesës? Pse? Çfarë kujdesi duhet të tregojë gjykata?
* Çfarë kuptimi dhe zbatimi kanë masat e përkohshme?
* Rivendosja në afat. Jepni një rast ku gjykata ka dhënë vendime që çojnë në komplikime të paszgjidhshme.
* A mund të rrëzohet padia për ZM-në?

**Temat kryesore që do të shqyrtohen:**

* Vdekja dhe shpallja i vdekur.
* Zgjidhja e martesës me pëlqimin reciprok.
* Zgjidhja e martesës për ndërprerje të jetesës së përbashkët.
* Zgjidhja e martesës me kërkesë të njërit bashkëshort.
* Veçori të procesit të zgjidhjes së martesës
* Llojet e vendimeve që rregullojnë pasojat
* Pasojat e procesit ligjor mbi fëmijët dhe bashkëshortët
* Pasojat financiare (kontributi kompensues, detyrimi për ushqim etj.)
* Pasojat psikologjike dhe emocionale
* Pasoja lidhur me përgjegjësinë prindërore
* E drejta e **përdorimit** të banesës
* Pasoja të marrëdhënieve ndërprindërore

**Metodologjia:**

Trajtesa do të realizohet duke u ndërthurur me problemet aktuale që ka evidentuar jurisprudenca e gjykatave shqiptare dhe të tjera në lidhje me këtë institut. Bashkëbisedimi me kandidatët për magjistratë përmes vendimeve gjyqësore dhe problemeve të dala nga praktika e gjykatave do të ndërthuret me ushtrime e detyra përmes punës në grupe dhe punë individuale.

***Punë në grup:*** [1] Hartoni një listë kontrolli që duhet të ketë në konsideratë gjykata për aspektet e interesit më të lartë të fëmijës në rastet e zgjidhjes së martesës. Si “gjendet” kjo listë në vendimet e GJL-së? Për këtë nevojitet të përzgjidhni deri në 3 vendime të GJL-së dhe paraqitini sipas kësaj strukture: a. Mësimi që del nga ky vendim; b. Rrethanat e faktit; c. Vendimi i GJRRGJ-së; d. Vendimi i Apelit; e. Vendimi i GJL-së. f. Mendimi juaj. Qëllimi: është shumë e dobishme dhe e shëndetshme në fazën e studimit të hartoni lista kontrolli telegrafike që do të nevojiten në punën intensive që do të keni nesër; njohja me praktikën e GJL-së është shumë e rëndësishme.

[2] Analizoni çështjen e fajësisë në praktikën gjyqësore. Cilat janë parashikimet e legjislacionit familjar shqiptar dhe a ka vend për trajtimin e dëmit të shkaktuar në rastin e cenimit të parimit të besnikërisë bashkëshortore. Vështrim krahasues me vendimin e Gjykatës së Kasacionit të Italisë [Cassazione 1°Sezione Civile Sentenza n. 18853 del 15 settembre 2011, Il coniuge tradito può chiedere il risarcimento dei danni anche se all'altro non è stata addebitata la separazione].

**[3] Analizoni situatën dhe argumentoni përgjigjen**

 Buna dhe Drini kanë lidhur martesë në vitin 2000. Ata jetojnë në Itali dhe nuk kanë fëmijë. Në vitin 2003 Drini i drejtohet gjykatës  për zgjidhjen e martesës. Gjykata ka vendosur zgjidhjen e martesës. E paditura, Buna është  përfaqësuar në gjykim me  avokate me prokurë. Në seancën gjyqësore  ka  qenë e pranishme nëna e të paditurës [Bunës]  . Sipas ligjit, pas  daljes së vendimit  bëhen edhe veprimet përkatëse në Zyrën e Gjendjes Civile.

Në vitin 2004  Drini martohet me  Vjosën. Në vitin 2006 ai e zgjidh martesën me të. Edhe për këtë rast në Zyrat e gjendjes civile janë bërë veprimet përkatëse.

Në vitin 2008, Drini  duke udhëtuar  për në Francë, pëson aksident dhe vdes.  Nga ky aksident  trashëgimtarët e burrit që janë vetëm prindërit e tij  përfitojnë një siguracion prej 200 000 mijë eurosh. Në vitin 2006,  në kohën që ka zgjidhur martesën me të dy gratë, Drini ka blerë një shtëpi në Padova të Italisë.

Në vitin 2009, pra pas vdekjes së Drinit, dhe rreth pas 6 vjetësh nga zgjidhja e martesës së parë, Buna ka pretenduar se ajo nuk ka qenë në dijeni për zgjidhjen e martesës së saj me pretendimin se  prokura  për avokaten nuk ishte  bërë nga ajo.

Analizoni situatën faktike dhe ligjore duke evidentuar se çfarë të drejte ka dhe si mund të mbrohet Buna që pretendon se martesa ka mbaruar me vdekje dhe jo me zgjidhje. Çfarë instituti mund të përdorë nga ana procedurale? A do ta pranojë gjykata një kërkesë të tillë? Nëse po, çfarë ndodh me pasojat e martesës?

Analizoni se si mund të mbrohen trashëgimtarët e Drinit duke evidentuar aspektet faktike dhe ligjore. Çfarë do të ndodhë me pasojat e martesës në rast se pranohet pretendimi i Bunës?

**Literatura e detyrueshme/rekomanduar. Vini re përdorimin e hyperlink-eve:**

* Arta Mandro “E drejta familjare” Botim i Parë, Emal, Tiranë, nëntor 2009.
* Arta Mandro, Vjollca Meçaj, Tefta Zaka, Arjana Fullani, “E drejta familjare”, Kristalina KH, Tiranë, 2006.
* Giovanni Bonilini, “Manuale di Diritto di Famiglia”, UTET, 2002
* Arta Mandro-Balili, “Të drejtat pronësore të grave në Shqipëri. Analizë e standardeve ligjore dhe e zbatimit të tyre në praktikë”, Copyright © UN Women 2016 në: <http://www.un.org.al/editor-files/file/TeDrejtatPronesore2016.pdf>
* “Të drejtat pronësore dhe gruaja”, Tiranë, 2014: në [**http://www.qag-al.org/publikime/broshura.pdf**](http://www.qag-al.org/publikime/broshura.pdf) dhe
* Arta Mandro: “Diskriminimi gjinor në çështjet familjare e martesore”, Tiranë, 2014, në:  
  [**http://www.al.undp.org/content/dam/albania/docs/misc/Diskriminimi%20gjinor%20ne%20ceshtjet%20familjare%20A.%20Mandro.pdf**](http://www.al.undp.org/content/dam/albania/docs/misc/Diskriminimi%20gjinor%20ne%20ceshtjet%20familjare%20A.%20Mandro.pdf)
* Sonila Omari, “E drejta familjare”, Morava, Tiranë, 2007.

**Legjislacion:**

* Ligji nr. 9062/8.5.2003 "Kodi i Familjes", i ndryshuar.
* Konventa e Hagës “Për aspektet civile të rrëmbimit ndërkombëtar të Fëmijëve” etj.
* Konventat e Hagës mbi ligjin e aplikueshëm dhe zbatimin e detyrimit për mbajtje [kompensim] *2 tetor 1973.*
* Konventa e OKB-së për të drejtat e fëmijëve etj.
* Legjislacioni i BE-së: [Regulation 2201/2003](http://eur-lex.europa.eu/legal-content/EN/TXT/?qid=1422886426094&uri=URISERV:l33194) (“Rregullorja e Re Brussels II” ose "the Brussels II bis”); [Regulation 1259/2010](http://eur-lex.europa.eu/LexUriServ/LexUriServ.do?uri=OJ:L:2010:343:0010:0016:en:PDF)20 dhjetor 2010 (e njohur si "the Rome III Regulation"); [Practice Guide for the application of the neë Brussels II Regulation (pdf)](http://ec.europa.eu/civiljustice/publications/docs/guide_new_brussels_ii_en.pdf); Rregullore e Këshillit (BE) 2016/1104 të 24 qershorit 2016 për zbatimin e bashkëpunimit të zgjeruar në fushën e juridiksionit, ligjit të zbatueshëm dhe njohjen dhe zbatimin e vendimeve në çështjet e pasojave pronësore të partneriteteve të regjistruara

**Jurisprudencë**

* Vendimi Unifikues i KBGJL-së nr.12/14.9.2007; Vendimi nr. 1702/9.7.2007, Korçë (padenjësia); (2) Vendimi nr. 974/16.2.2007 i GJRRGJ-së Tiranë; Vendimi nr. 1882/24.12.2004 Fier; Vendimi nr. 984/8.7.2004 Fier; (3-4) Vendimi nr. 552, datë 12.7.2004 i GJRRGJ-së Berat; Vendimi nr. 800/6.7.2007 Berat; Vendimi nr. 666/13.3.2008 Vlorë; Vendimi nr. 2731/13.11.2007 Korçë; Vendimi nr. 2857/26.11.2007 Korçë; Vendimi nr. 189/10.3.2005 Gjirokastër; (5) Vendimi nr. 1049/2.7.2007 Fier; Vendimi nr. 164/22.12.2005 Mirditë; Vendimi nr. 4.12.1.2005 Dibër; Vendimi 1777/27.11.2007 Fier; Vendimi nr. 244/13.2.2007 Fier; Vendimi 298/22.2.2007 Fier; Vendimi 767/*2.5.2008 Fier;* Vendimi 282/17.5.2004 Dibër; Vendimi i Gjykatës së Lartë shqiptare (vendim i unifikuar) nr. 22/2002.
* GJEDNJ: Mauomousseau dhe Uashington kundër Francës 393388/05;
* GJEDNJ: Bajrami kundër Shqipërisë;
* GJEDNJ: Zaunegger kundër Gjermanisë 22028/04.

**Tema 9: Përgjegjësia prindërore – 6 [orë]**

**Abstrakt/përshkrim i temës**

Përgjegjësi prindërore është tërësia e të drejtave dhe detyrave që kanë prindërit (prindi) ndaj fëmijëve, me qëllim që të sigurojnë *mirëqenien* emocionale, fizike, sociale dhe materiale të këtyre. Ajo përfshin dhe realizohet duke u kujdesur për fëmijën, duke mbajtur raporte vetjake me të, duke i siguruar atij mirërritjen, edukimin, arsimimin, përfaqësimin ligjor dhe administrimin e pasurive të tij. Kjo do të thotë se autoriteti/gjykata që do të vlerësojë një situatë apo do të marrë një vendim të caktuar lidhur me fëmijën duhet të shohë jo vetëm dhe thjesht mirëqenien materiale të fëmijës (e cila përgjithësisht është më lehtësisht e matshme) por edhe mirëqenien morale (sociale, emocionale, verifikimi i së cilës kërkon një impenjim dhe kohë më të madhe).

**Pyetjet vetëstudimore:**

Duke marrë në konsideratë parashikimin e nenit 196 të KF-së, a mendoni se heqja e përgjegjësisë prindërore me vendim gjykate heq automatikisht të drejtën e prindit për t’u takuar me fëmijën e tij?

Kur humb përgjegjësia prindërore sipas Kodit të Familjes (jo si dënim plotësues sipas Kodit Penal), kjo humbje është e përhershme (në kuptimin derisa fëmija bëhet madhor) apo gjykata mund të vendosë afat?

Në rast rishikimi të vendimit të formës së prerë që ka qenë shkak i humbjes së përgjegjësisë prindërore, çfarë ndodh me vendimin e humbjes së përgjegjësisë prindërore kur ky i fundit është marrë sipas nenit 223 të Kodit të Familjes?

Në rastin e dy prindërve që kanë probleme me shikimin, janë të verbër, a mendoni se gjykata mund të marrë vendim për heqjen e përgjegjësisë prindërore dhe të cenojë të drejtën e tyre në ushtrimin e përgjegjësisë prindërore? Nëse po, a përbën kjo një ndërhyrje në nenin 8 të KEDNJ-së?

A mund të quhet se kufizon të drejtat e parashikuara nga neni 158, paragrafi 1 i Kodit të Familjes (ne kuptim të ushtrimit të përgjegjësisë prindërore) disponimi nga gjykata i mjeteve dhe orareve të komunikimit (jo takimin) të prindit që nuk është ushtruesi kryesor i PP-së pas zgjidhjes së martesës? (Prindi, që nuk i është lënë fëmija për rritje dhe edukim, ruan të drejtën të mbikëqyrë mbajtjen dhe edukimin e fëmijës).

Cili është roli që duhet të luajë shteti me qëllim përmbushjen e detyrimeve pozitive për mbrojtjen dhe garantimin e “jetës familjare” sipas standardeve të Konventës Europiane të Drejtave të Njeriut dhe GJEDNJ-së në rastin e ushtrimit të PP-së?

Në rastin kur njërit prind i është hequr përgjegjësia prindërore për shkak se ka shpërdoruar detyrimet pasurore ndaj fëmijës, duke abuzuar me administrimin e pasurisë së fëmijës, në vlerësimin tuaj, a mundet gjykata të përcaktojë të drejtën e takimit të prindit që i është hequr përgjegjësia prindërore me fëmijën kur kjo është në interes të të miturit?

Dënimi penalisht i prindit për braktisje të njërit prej fëmijëve, a përbën shkak për heqje të përgjegjësisë prindërore ndaj fëmijëve të tjerë?

Është “gjendja e vështirë ekonomike dhe shëndetësore shkak që çon në pamundësinë e ushtrimit të përgjegjësisë prindërore”. Si do ta vlerësonit këtë moment? Nëse këto vështirësi ekonomike dhe shkaqe shëndetësore do të ndikonin dukshëm në mirëqenien qoftë materiale dhe emocionale të fëmijës do të mbanit të njëjtin qëndrim?

Si do ta vlerësonit kërkesën e një prindi transeksual për ushtrimin e përgjegjësisë prindërore mbi djalin e tij 6-vjeçar, që ka pasur nga martesa me gruan e tij të parë menjëherë pas ndryshimit të seksit? Paqëndrueshmëria e saj emocionale, (kërkueses), pas ndryshimi të seksit a përbën një rrezik të shqetësimit të fëmijës dhe a ndikon në mirëqenien e tij?

A mendoni se përbën shkak të mjaftueshëm  për heqjen e përgjegjësisë prindërore konsumimi i veprës penale të "Mosnjoftimit për ndryshimin e vendbanimit" parashikuar nga neni 126 i KP-së, duke pasur parasysh se konsumimi i kësaj vepre kërkon mosnjoftimin  për ndryshimin e vendbanimit qoftë  edhe  vetëm për 1 muaj? Po për veprën penale "Dhunë në familje"?

Nëse njëri nga prindërit përmbush i vetëm detyrimin për mbajtjen e fëmijës, duke plotësuar kështu edhe detyrimin e prindit tjetër për mirërritjen e fëmijës, prindi që përmbush detyrimin a mund t’i drejtohet gjykatës me padi regresi për konstatimin e detyrimit të prindit tjetër për mbajtjen e fëmijës e detyrimin e tij të rimbursojë prindin përmbushës të këtij detyrimi?

Neni 216 i Kodit të Familjes parashikon kufijtë e përgjegjësisë prindërore, sipas të cilit arritja e moshës 18 vjeç shënon përfundimin e përgjegjësisë prindërore. Lidhur me këtë parashikim, a do të mund të fitojë zotësi të plotë për të vepruar (për efekt të mbarimit të përgjegjësisë prindërore), si pasojë e lidhjes së martesës edhe i mituri i seksit mashkull, i cili është lejuar nga gjykata të lidhë martesë, edhe pse nuk ka mbushur moshën 18 vjeç, përsa kohë që Kodi Civil një mundësi të tillë e parashikon shprehimisht vetëm për gruan e mitur (neni 6/2 i KC-së)?

Si mendoni lidhur me vendimet e gjykatës mbi humbjen e përgjegjësisë prindërore, a janë këto vendime të motivuara nga faktorë ligjorë apo socio-kulturorë?

**Temat kryesore që do të shqyrtohen:**

* Kuptimi i përgjegjësisë prindërore. Parashikimet ligjore sipas legjislacionit në fuqi.
* Përgjegjësia prindërore dhe rastet e heqjes së saj.
* Rastet e pamundësisë dhe heqjes së përgjegjësisë prindërore.
* Praktika gjyqësore në rastet e heqjes së përgjegjësisë prindërore.
* Humbja e përgjegjësisë prindërore. Analiza juridike e dispozitës.
* Të përbashkëtat dhe dallimet me heqjen e përgjegjësisë prindërore.
* Pasojat e heqjes dhe të humbjes së përgjegjësisë prindërore.

**Metodologjia:**

Trajtesa do të realizohet duke u ndërthurur me problemet aktuale që ka evidentuar jurisprudenca e gjykatave shqiptare dhe të tjera në lidhje me institutin e përgjegjësisë prindërore. Bashkëbisedimi me kandidatët për magjistratë përmes vendimeve gjyqësore dhe problemeve të dala nga praktika e gjykatave do të ndërthuret me ushtrime e detyra përmes punës në grupe dhe punë individuale.

**Literatura e detyrueshme/rekomanduar. Vini re përdorimin e hyperlink-eve:**

* Arta Mandro “E drejta familjare, familja, fëmijët, martesa, bashkëshortët”, Tiranë, 2009.
* Implementation Handbook for the Convention on Rights of the Child, ” The best interest of the child”.
* Application of the Human Rights Conventions in the Pacific Islands Courts, Gjykata e lartë, Port Vila Vanuatu, 15 maj 1998.
* [**Vlerësimi i kuadrit ligjor dhe gatishmërisë institucionale për trajtimin e abuzimit dhe shfrytëzimit seksual të fëmijëve në hapësirën kibernetike në Shqipëri**](https://www.unicef.org/albania/media/2176/file/2019_Webfactor_Albanian.pdf), maj 2019.

**Legjislacion:**

* Ligji nr. 9062/8.5.2003 "Kodi i familjes", i ndryshuar.
* Ligji nr. 18/2017, “Për të drejtat dhe mbrojtjen e fëmijëve”.
* Konventa e Hagës mbi juridiksionin, ligjin e zbatueshëm, njohjen, zbatimin dhe bashkëpunimin në lidhje me përgjegjësinë prindërore dhe masat për mbrojtjen e fëmijëve. - Ratifikuar me ligjin nr. 9443, datë 16.11.2005.
* Konventa e Hagës “Për aspektet civile të rrëmbimit ndërkombëtar të fëmijëve”.
* Konventa e OKB-së për të drejtat e fëmijëve.
* [Regulation 2201/2003](http://europa.eu/legislation_summaries/justice_freedom_security/judicial_cooperation_in_civil_matters/l33194_en.htm) on jurisdiction and the recognition and enforcement of judgments in matrimonial matters and the matters of parental responsibility came into effect in March 2005.
* [Regulation 1215/2012](http://eur-lex.europa.eu/legal-content/EN/TXT/?qid=1422886426094&uri=URISERV:230203_1) e njohur si “Bruksel I e rishikuar ose recast”.
* hudoc.echr.coe.int

**Jurisprudencë**

* Vendime të Kolegjit Civil të Gjykatës së Lartë: nr. 1461/25.10.2005; nr. 264 /22.05.2012; nr.188, datë 8.5.2014; nr.506, datë 10.11.2010.
* Vendime të Gjykatës së Rrethit Gjyqësor Tiranë: nr.655/6.2.2007; nr.1426/ 17.2.2012; nr. 6493/22.6.2012; nr. 10881/13.11.2012; nr. 480/28.1.2013; nr. 6027/30.5.2013; nr. 7708/4.7.2013; nr.10158/11.10.2013; nr.12740/19.12.2013; nr. 12967/24.12.2013; nr. 1802/16.6.2017; nr.1519, datë 23.5.2017; nr.438, datë 17.2.2017; nr.989, datë 31.3.2017; nr.3377, datë 4.11.2016; nr.2583, datë 5.9.2015; nr.1030, datë 15.2.2017; nr.1721, datë 16.3.2017.
* Vendimi nr.2640, datë 6.12.2013 i Gjykatës së Apelit Tiranë; vendimi nr.1395, datë 9.6.2016 i Gjykatës së Apelit Tiranë.
* GJEDNJ: GAS AND DUBOIS kundër Francës (aplikimi nr.  25951/07) 15 mars 2012.
* GJEDNJ: CRISTESCU kundër Rumanisë (aplikimi nr. 13589/07) 10 janar 2012.
* GJEDNJ: X dhe të tjerë kundër Austrisë (aplikimi nr. 19010/07) 19 shkurt 2013.
* GJEDNJ: Neulinger dhe Shuruk kundër Zvicrës, (aplikimi nr. . 41615 /076)  korrik 2010.
* GJEDNJ: Case PLAZA kundër Polonisë (aplikimi nr. 18830/07 ), 25 janar 2011.
* GJEDNJ: SAHIN kundër Gjermanisë (aplikimi nr. 30943/96), ECHR 2003-VIII.
* GJEDNJ: OF AHRENS kundër Gjermanisë (aplikimi nr. 45071/09), 22 mars 2012;
* GJEDNJ: SCHNEIDER kundër Gjermanisë (aplikimi nr. 17080/07), 15 shtator 2011.
* GJEDNJ: M dhe M kundër Kroacisë, 3 shtator 2015; Y.C kundër Mbretërisë së Bashkuar, 13 mars 2013; Gluhakovic kundër Kroacisë, 12 prill 2011; Sen kundër Holandës, 21 dhjetor 2011; Brauer kundër Gjermanisë, 24 shkurt 2004; Anayo kundër Gjermanisë, 21 dhjetor 2010; X,Y,Z kundër Mbretërisë së Bashkuar, 22 prill 1997; K.A.B kundër Spanjës, 10 prill 2012.

**Tema 10: Amësia dhe atësia [4 orë]**

**Abstrakt/përshkrim i temës**

Gjatë trajtimit të kësaj teme do të synohet rëndësia që ka e vërteta biologjike në përcaktimin e të drejtave dhe përgjegjësive ligjore ndërmjet prindërve dhe fëmijëve. KF-ja përcakton rregulla të ndryshme lidhur me institutin në tri raste në varësi të faktit nëse kemi të bëjmë me përcaktimin dhe kundërshtimin e amësisë dhe atësisë së: fëmijës së lindur nga martesa; fëmijës së lindur jashtë martese; fëmijës së lindur nga prindër të panjohur. Në të gjitha këto situata i referohemi nënës dhe atit biologjik të fëmijës pa implikuar rregullimet ligjore që burojnë nga amësia dhe atësia nisur nga birësimi. Kur trajtojmë këto institute të rëndësishme të së drejtës familjare, magjistratët mbajnë parasysh gjithashtu veçoritë e institutit dhe të kundërshtimit të tij kur: amësia dhe atësia e fëmijës vërtetohet prej aktit të lindjes; amësia dhe atësia e fëmijës njihet vullnetarisht; amësia dhe atësia është vërtetuar në rrugë gjyqësore.

**Pyetjet vetëstudimore:**

* A kundërshtohet njohja e amësisë së bërë për fëmijën e regjistruar me nënë të panjohur dhe kush e ka këtë të drejtë?
* Kush ka të drejtë të kundërshtojë atësinë e prezumuar? A ka të drejtë babai që pretendon se është babai biologjik? Çfarë qëndrimi ka mbajtur gjykata? Shih vendimin nr.11-2019-2751, datë 17.5.2019 të GJRRGJ-së Durrës [1] dhe vendimin nr.11-2016-2481, datë 30.5.2016 të GJRRGJ-së Durrës [2]? Çfarë mendimi keni?
  + [1]pretendohet se fëmija është konceptuar nga marrëdhënia mes paditësit I.P dhe nënës E.M, në kohën që kjo e fundit formalisht ishte e lidhur në martesë me F.H; E.M e ka zgjidhur martesën me F.H në 2012-n, fëmija M është lindur më 2011-n; nisur nga prezumimi ligjor, ati i fëmijës është shënuar i padituri F.H. Gjykata e ka mbështetur vendimin e saj në nenet 181, 188, 189 e 190 të KF-së. Përfundimisht gjykata, pasi ka zhvilluar një gjykim themeli, ka vendosur se i padituri F.H detyrohet të njohë paditësin I.P si baba të fëmijës së mitur M. Gjykata, në arsyetimin e saj nuk ka analizuar nëse paditësi, ati biologjik pretendues, legjitimohet apo jo për të ngritur padinë e kundërshtimit të atësisë së prezumuar, të përcaktuar konform nenit 180 të KF-së.
  + [2] personit që mëson të jetë ati biologjik i fëmijës, duke kundërshtuar ky person atësinë e prezumuar të fëmijës së lindur nga martesa. Paditësi ka bashkëjetuar me nënën e fëmijës [gjatë 2009-ës] përpara lidhjes së saj në martesë me një person tjetër. Fëmija lind pak muaj pas lidhjes së martesës [në datën 6.1.2010]. Në këtë çështje është A.T, të paditur janë Z.C e G.K, objekti i padisë është: “*Njohja e atësisë së fëmijës tim E ...(ende i paregjistruar në zyrat e gjendjes civile) dhe regjistrimin në Regjistrin Kombëtar të Gjendjes Civile në Durrës”.* Kjo çështje na prezanton me rastin kur nga bashkëjetesa prej 2009-ës mes A.T dhe Z.C ka lindur fëmija E. Në ditën e lindjes së fëmijës, nëna Z.C gjendej e lidhur në martesë me G.K qysh prej 7.7.1997; kjo martesë është zgjidhur me vendim gjyqësor të formës së prerë më 26.12.2014. Pra, duke qenë para lindjes nga një nënë e lidhur me martesë, do të duhej të vepronte prezumimi ligjor dhe ati i fëmijës do të duhej të shënohej i padituri G.K. Gjykata, në referim të rregullimeve që bëjnë nenet 170, 174, 181 e 189 të KF-së, ka pranuar padinë e atit biologjik pretendues A.T, i cili kundërshton faktin që është ati i fëmijës, bashkëshorti i nënës, i padituri G.K. Padia është pranuar edhe kundër të paditurës Z.C, pra i është njohur legjitimim pasiv në proces edhe nënës së fëmijës.
* A ka afate që parashkruajnë të drejtën? Sipas nenit 188 të KF-së e drejta e padisë së burrit që e quan veten si i ati i fëmijës parashkruhet me kalimin e afatit 1-vjeçar nga regjistrimi i atësisë në regjistrin e gjendjes civile.
* A ekziston një marrëveshje paraprake apo kontratë midis çiftit porositës dhe nënës surrogative?
* Çfarë është akti i lindjes? Çfarë është deklarimi i lindjes?
* Kur dhe si regjistrohet lindja e fëmijës në aktin e lindjes? Ku bëhet regjistrimi i lindjes së fëmijës?

**Temat kryesore që do të shqyrtohen:**

* Parime të përgjithshme.
* Akti i lindjes, kuptimi dhe rëndësia.
* Amësia dhe kundërshtimi i amësisë.
* Atësia dhe kundërshtimi i atësisë. Kuptimi i prezumimit ligjor të atësisë. Kundërshtimi i prezumimit ligjor të atësisë; legjitimi aktiv dhe pasiv në padinë për kundërshtimin e prezumimit ligjor të atësisë. Objekti i padisë. Afati për ngritjen e padisë. Provat e administruara në gjykimin e padisë. Rregullimi i pasojave që rrjedhin nga kundërshtimi i prezumimit ligjor të atësisë.
* Amësia dhe atësia dhe inseminimi artificial, fekondimi artificial, surrogacia.
* Provat.

**Metodologjia:**

Trajtesa do të realizohet duke u ndërthurur me problemet aktuale që ka evidentuar jurisprudenca e gjykatave shqiptare lidhur me institutin e amësisë dhe atësisë. Bashkëbisedimi me kandidatët për magjistratë përmes vendimeve gjyqësore dhe problemeve të dala nga praktika e gjykatave do të ndërthuret me ushtrime e detyra përmes punës në grupe dhe punë individuale.

[1] Përmblidhni problematikën e çështjeve të GJEDNJ-së të lidhur me institutin e atësisë: Yildirim kundër Austrisë (dec.), nr. 34308/96, 19 tetor 1999 [afati i parashkrimit për kundërshtimin e atësisë të przumuar]; Darmon kundër Polonisë (dec.), nr. 7802/05, 17 nëntor 2009 [kundërshtim i atësisë të prezumuar]; Różański kundër Polonisë, nr. 55339/00, 18 maj 2006 [njohja e atësisë së babait biologjik të fëmijës së lindur nga prindër jo të martuar];

**Literatura e detyrueshme/rekomanduar. Vini re përdorimin e hyperlink-eve:**

* Arta Mandro “E drejta familjare” Botim i Parë, Emal, Tiranë, nëntor 2009.
* Marek Antoni Novicki, “Rreth Konventës Evropiane”, , Morava, Tiranë, 2003.
* Donna Gomien, “Udhëzues i shkurtër i Konventës Evropiane për të Drejtat e Njeriut”, Botim i Këshillit të Evropës, edicioni i tretë.
* Ledi Bianku, “Jurisprudenca e Gjykatës së Strasburgut”, Botim i Qendrës Evropiane, Tiranë, 2007.
* Marek Antoni Novicki. “Gurët Udhërrëfyes. Jurisprudenca e Gjykatës Europiane të të Drejtave të Njeriut.” *Botimi shqip*: Tiranë, 2000.
* Manuale të të drejtave të njeriut, nr. 2 dhe nr. 7, botime të Këshillit të Evropës, janar 2007.
* Mark W. Janis, Richard S. Kay, Anthony W. Bradley “E drejta europiane e të drejtave të njeriut”. . Oxford University Press 2000. *Botimi i përkthyer në shqip nga*: Shtëpia Botuese e Librit Shkollor Prishtinë, 2002.
* Gilles Dutertre *dhe* Jakob van der Velde, “Përzgjedhje e vendimeve gjyqësore të Gjykatës Europiane të të Drejtave të Njeriut dhe vendimeve e raporteve të Komisionit Europian të të Drejtave të Njeriut”, shtator 1998.

**Legjislacion:**

* Kodi i Familjes i Republikës së Shqipërisë, i ndryshuar.
* Kodi Civil i Republikës së Shqipërisë, i ndryshuar.
* Ligji nr. 18/2017, “Për të drejtat dhe mbrojtjen e fëmijës”.
* Ligji “Për gjendjen civile”.

**Jurisprudencë**

* GJEDNJ: Kroon dhe të tjerë kundër Holandës, gjykim i datës 27 tetor 1994, numër aplikimi 18535/91; Nazarenko kundër Rusisë, gjykim i datës 16 korrik 2015, nr.aplikimi 39438/13; Mikulic kundër Kroacisë, gjykim i datës 7 shkurt 2002, nr. aplikimi 53176/99; Rasmussen kundër Danimarkës, gjykim i datës 28 nëntor 1984, nr. aplikimi 8777/79.
* Vendime të Gjykatës së Rrethit Gjyqësor Tiranë: nr. 2824, datë 8.4.2010; Vendimi nr. 2542, datë 12.3.2013; Vendimi nr. 6385, datë 18.7.2011; Vendimi nr. 10915, datë 4.11.2013; Vendimi nr. 3264, datë 25.4.2011; Vendimi nr. 12576, datë 19.12.2012; Vendimi nr. 5003, datë 17.5.2012; Vendimi nr. 931, datë 11.2.2011.
* Vendime të Gjykatës së Rrethit Gjyqësor Fier: Vendimi nr. 62-2015-355(144), datë 13.02.2015; Vendimi nr. 62-2014-3603(1147), datë 14.10.2014; Vendimi nr. 62-2015-4314(1323), datë 16.4.2015.

**Tema 11: Detyrimi për ushqim [4 orë]**

**Abstrakt/përshkrim i temës**

Detyrimi për ushqim është një detyrim absolut, elementar, dhe një detyrim shumë thelbësor. Në gjykatat e rretheve gjyqësore hasim një tërësi procesesh gjyqësore ku prindi të cilit i është lënë për rritje dhe edukim fëmija kërkon përmbushjen e detyrimit për ushqim ndaj fëmijës; procese të tëra gjyqësore ku prindi tjetër kërkon pakësimin e masës së detyrimit për ushqim ose heqjen e këtij detyrimi. Fokusi kryesor do të jenë vendimet e gjykatës së rrethit gjyqësor, si edhe vendime të Gjykatës së Lartë dhe Gjykatës Kushtetuese. Vend do të ketë trajtimi i çështjeve që kanë si objekt pakësimin, shtimin ose heqjen e detyrimit për ushqim ndaj fëmijës; vështirësia e vërtetimit të të ardhurave si rezultat i ekonomisë së informalizuar, pretendimet për mospagimin e detyrimit për ushqim nga subjektet e detyruar si rezultat i papunësisë apo i pamundësisë për të siguruar të ardhura etj. Këto vendime kanë një rëndësi thelbësore për qëndrimet që duhet të mbajnë gjykatat e faktit në çështjet me objekt të njëjtë.

**Pyetjet vetëstudimore:**

* Mbi cilën palë bie barra e provës për të provuar pamundësinë e pagesës së detyrimit për ushqim? Si dokumentohen pretendimet përpara gjykatës?
* Cilat janë kriteret mbi të cilat mbështetet Gjykata e Lartë në përcaktimin e masës së detyrimit për ushqim në rastin e fëmijës?
* Si disponon gjykata e faktit në rastet kur nuk kanë ndryshuar kushtet apo rrethanat për të kërkuar ndryshimin e masës së detyrimit për ushqim ndaj fëmijëve?
* Si është trajtuar nga Gjykata Kushtetuese rasti kur palët kanë ngritur pretendimin për mosekzekutimin e vendimit gjyqësor të formës së prerë brenda afatit të arsyeshëm? Shih vendimin nr.24/2014: gjykata kushtetuese nuk e konsideroi shkelje të procesit të rregullt ligjor në fazën e ekzekutimit faktin se vendimi gjyqësor i vitit 2001 i ndryshuar me atë të vitit 2008 i dhënë në favor të paditëses RG për detyrimin ushqimor ndaj të miturve në ngarkim të shtetasit GA nuk ishte ekzekutuar dhe as ishin kryer procedurat për ekzekutimin e tij në shtetin grek ku qëndronte debitori me arsyetimin se kërkuesja duhet t’i ishte drejtuar për njohje autoriteteve greke. Si e vlerëson këtë vendim në raport me Konventën e sipërcituar?
* Çfarë mendimi keni lidhur me kohëzgjatjen e arsyeshme ose jo të procedimeve mbi DU-në? Sa kanë ndikuar rrethanat e çështjes ku përfshihet kompleksiteti i çështjes *[faktet e kundërshtuara* dhe *volumin e provave shkresore]*, sjellja e kërkuesit dhe ajo e autoriteteve përkatëse?
* Mendoni se në mënyrë automatike rritja e moshës së fëmijëve bën që kërkesat dhe nevojat për rritjen, edukimin, arsimin e fëmijëve të rriten apo ndodh e kundërta?
* Cili është roli i gjykatës në vlerësimin e kërkesave të parashtruara nga pala paditëse dhe pretendimet e palës së paditur [gjendja ekonomike, statusi familjar dhe elemente të tjera që e ndihmojnë në zgjidhjen e çështjes]?
* Cilat janë shkaqet që ndeshen më shpesh në praktikë për ndryshimin e masës së detyrimit për ushqim [ndërprerja e marrëdhënies së punës si pasojë edhe ndërprerja e rrogës si burim i vetëm financiar, krijimi i një familjeje tjetër ose shtimi me një fëmijë tjetër, si edhe problemet shëndetësore]?
* A mund të kërkohet si masë e përkohshme ekzekutimi i detyrimit për ushqim?

**Temat kryesore që do të shqyrtohen:**

* Karakteristika kryesore të këtij instituti.
* Vlerësime të problematikës lidhur me institutin nisur nga kuadri ligjor dhe praktika gjyqësore.
* Raporti midis kontributit kompensues dhe detyrimit për ushqim.

**Metodologjia:**

Trajtesa do të realizohet duke u ndërthurur me problemet aktuale që ka evidentuar jurisprudenca e gjykatave shqiptare dhe të tjera lidhur me institutin e detyrimit për ushqim. Bashkëbisedimi me kandidatët për magjistratë përmes vendimeve gjyqësore dhe problemeve të dala nga praktika e gjykatave do të ndërthuret me ushtrime e detyra përmes punës në grupe dhe punë individuale.

**Punë në grup:** Drini dhe Tomorri banues në Tiranë kërkojnë të ndjekin universitetin në Vlorë. Prindërit e tyre kanë zgjidhur martesën. Nëna e tyre kërkon një ndryshim të DU-së në kushtet e reja. A do të paguajë babai i tyre një kontribut më të madh? Ata mund të bëjnë punë të vogla me kohë të pjesshme. [shih vendimin e Gjykatës së Kasacionit të Italisë Corte di Cassazione con l’ordinanza n. 439/16];

**Literatura e detyrueshme/rekomanduar. Vini re përdorimin e hyperlink-eve:**

* Arta Mandro “E drejta familjare” Botim i Parë, Emal, Tiranë, nëntor 2009.
* Arta Mandro, Vjollca Meçaj, Tefta Zaka, Arjana Fullani, “E drejta familjare”, Kristalina KH, Tiranë, 2006.
* Francesco Galagano, “E drejta private”, Tiranë, Luarasi, 2006.
* Sonila Omari, “E drejta familjare” Morava, Tiranë, 2010.
* Manual “Mbi zbatimin e Kodit të Familjes dhe legjislacionit civil në lidhje me çështjet për të miturit” [për gjyqtarë dhe prokurorë], Botim në bashkëpunim i Shkollës së Magjistraturës, Save the Children dhe Qendrës së e Shërbimeve dhe Praktikave Ligjore të Integruara.
* “Ekzekutimi i vendimeve gjyqësore - kusht për mbrojtjen dhe respektimin e të drejtave ekonomike në familje” Njohja dhe zbatimi i Konventës se Hagës nr. 38: “Për rivendosjen ndërkombëtare të detyrimit ushqimor ndaj fëmijëve dhe formave të tjera të mbështetjes për anëtarët e tjerë të familjes”- Hartuan raportin: Dr. Av. Evis Garunja, Prof. Dr. Av. Aurela Anastasi, Prof. Dr. Arta Mandro.

<https://www.qag-al.org/publikime/ekzekutimi_vendimeve.pdf> . Tiranë 2017

**Legjislacion:**

* Kodi i Familjes i Republikës së Shqipërisë.
* Kodi Penal i Republikës së Shqipërisë.
* Kodi i Procedurës Civile i Republikës së Shqipërisë.
* Ligji nr. 10031, datë11.12.2008, “Për shërbimin përmbarimor gjyqësor privat”.
* Konventa e Hagës: Konventa mbi ligjin e zbatueshëm për detyrimet ushqimore.
* Konventa e Hagës “Mbi njohjen dhe zbatimin e vendimeve në lidhje me detyrimet për ushqim”. Ligji nr.10 398/17.3.2011 ka si qëllim të mundësojë ekzekutimin e një të drejte detyrimi ushqimor jashtë territorit të vendit ku është dhënë vendimi gjyqësor nëpërmjet përcjelljes së kërkesave dhe dokumentacionit përkatës nga autoriteti i shtetit kërkues te autoriteti i shtetit të kërkuar.
* BE: Council Regulation (EC) No 4/2009 of 18 December 2008 on jurisdiction, applicable law, recognition and enforcement of decisions and cooperation in matters relating to maintenance obligations (OJ L 7, 10.1.2009, p. 1)

**Jurisprudencë**

* Kolegji Civil i Gjykatës së Lartë, vendimet: nr. 270/24.5.2012; nr.284/25.5.2010; nr. 344/26.3.2011; nr. 116/14.2.2013; nr. 444/13.10.2011; nr. 212/21.3.2011; nr. 276/24.5.2012; nr. 68/4.2.2012; vendimi nr.270/24.5.2012; vendimi nr.276/24.5.2012.
* Në vendimin nr. 00-2011-942 të vendimit (245), datë 12.5.2011 Gjykata e Lartë ka pranuar se vendimi i gjykatës së huaj nuk mund të ndryshohet, por vetëm të njihet në Republikën e Shqipërisë. Ky përfundim është në përputhje me përcaktimet e nenit 393 dhe 397 të KPC-së.
* Vendime të Gjykatës Kushtetuese: nr. 43/19.12.2007; nr. 1/19.1.2009; nr. 6/ 6.3.2009; nr. 6/4.3.2010; nr. 9/1.4.2009; nr. 8/23.3.2010; nr.14/15.4.2010; vendimi nr.24/2014: Ligji nr.10 398/17.3.2011?
* Vendime të Gjykatës së Rrethit Gjyqësor Tiranë: nr.250, datë 22.1.2013; nr.1942, datë 26.2.2013; nr.6629, datë 13.6.2013; nr.3942, datë 11.4.2012; nr.4113, datë 17.4.2013; nr.1024, datë15.2.2016; nr. 1746, datë 14.3.2016; nr. 4833, datë 6.6.2016; nr. 7253, datë 21.9.2016; nr. 9748, datë 11.12.2015; nr. 9899, datë 16.12.2015; nr. 10170, datë 24.12.2015; nr. 418, datë 27.1.2016; nr. 1638, datë 2.3.2016; nr. 2019, datë 11.3.2016; nr. 2255, datë 18.3.2016; nr. 2295, datë 18.3.2016; nr. 7756, datë 5.10.2016; nr. 1600, datë 1.3.2016; nr. 9919, datë17.12.2015; nr. 8165, datë 28.10.2015; nr.147, datë 19.1.2016; nr. 543, datë 1.2.2016; nr. 2755 , datë 4.4.2016; nr. 3189/2016; nr. 4873, datë 6.6.2016; nr. 5773, datë15.6.2016; nr. 6151, datë12.7.2016; nr. 7550, datë9.10.2015; nr. 8508, datë 26.10.2016; nr. 9252, datë16.11.2016.

**Tema 12: Kujdestaria mbi të miturit. Kujdestaria mbi personat që u është hequr apo kufizuar zotësia për të vepruar [4 orë]**

**Abstrakt/përshkrim i temës**

Të miturit për shkak të pamaturisë fizike dhe mendore kanë nevojë për një përkujdesje dhe mbrojtje të veçantë të të drejtave të tyre. Janë prindërit që nëpërmjet ushtrimit të përgjegjësisë prindërore realizojnë të drejtat dhe përmbushin detyrimet e tyre, derisa ata të arrijnë moshën madhore, moshë kur ata mbajnë përgjegjësi të plotë për veprimet. Por ka raste kur të miturit mbeten jashtë këtij përkujdesi për faktorë natyrale, sociale apo ligjore. Mungesa e përgjegjësisë së të miturve në këto kushte ka detyruar ligjvënësin të kërkojë zgjidhje alternative për mbrojtjen e të drejtave të tyre dhe për realizimin e kësaj përgjegjësie është parashikuar në legjislacionin tonë instituti i kujdestarisë.

**Pyetjet vetëstudimore:**

Cilësitë e personit kujdestar: a duhet të kalojë nga një verifikim i sektorit të ndihmës dhe shërbimit social, i cili duhet të konstituohet si person i tretë në procesin gjyqësor apo nuk është i nevojshëm ky verifikim?

A janë “masa të tjera urgjente” sipas nenit 281 të KF-së thjesht veprime procedurale që i shërbejnë shpejtësisë së procesit për mbrojtjen e ILF-së apo masa konkrete për të cilat disponon gjykata kryesisht?

A mund të jetë shkak për vendosjen në kujdestari kryerja e studimeve jashtë shtetit të të miturit?

Si do ta vlerësonit kërkesën e një personi me aftësi të kufizuara në caktimin e tij/saj si kujdestar i të miturit?

Në cilat raste mendoni se prokurori në mënyrë të posaçme kërkon vendosjen e të miturit në kujdestari? Si e shikoni kujdestarinë e posaçme në raport  me  “Vendosjen nën kujdes të të miturit në kuptim të nenit 69 të KDPM-së?

A duhet të parashikohet si rast i mbarimit të kujdestarisë, në nenin 306 të Kodit të Familjes, birësimi i të miturit, apo në kuptim të dispozitave të birësimit, ky rregullim ligjor nuk do të ishte i nevojshëm?

Në qoftë se fëmija i vendosur në kujdestari është subjekt i dhunës nga kujdestari i tij ligjor, a mundet të kërkojë masa urgjente sipas ligjit nr.9669, datë 18.12.2006, “Për masat ndaj dhunës në marrëdhëniet familjare” apo duhet të përdorë ndonjë mekanizëm tjetër ligjor?

A është i nevojshëm autorizimi i gjykatës për kujdestarin kur paraqet një ankim kundër një vendimi gjyqësor në mbrojtje të interesave të të miturit në kujdestari? Po në rastin kur paraqet një kundërpadi?

A hyjnë prindërit te subjektet e legjitimuara sipas germës “a” të nenit 264 të afërmit e fëmijës së mitur?

A është Kafalah më shumë afër kujdestarisë sesa birësimit? Si do e gjykonit nëse një rast i tillë do të paraqitej përpara gjykatës shqiptare?

A mundet gjykata të disponojë në çështjen me objekt caktim të kujdestarisë, duke caktuar një kujdestar tjetër nga ai që është kërkuesi?

Nëse gjatë shqyrtimit të kërkesës për deklarimin e një të mituri si të braktisur paraqitet para gjykate gjyshja dhe deklaron se nuk do që nipi/mbesa e saj të deklarohet i/e braktisur, pasi ajo do të kujdeset për të, cila duhet të jetë vendimmarrja e gjykatës në aspektin procedural? A ka kufizime moshe?

**Temat kryesore që do të shqyrtohen:**

Llojet e kujdestarisë, kujdestaria e posaçme.

Rrethi i personave që legjitimohen për të bërë kërkesën.

Papajtueshmëria me rolin e kujdestarit.

Procedura e ndjekur nga gjykata për vendosjen e kujdestarisë, mbështetur në interesin më të lartë të fëmijës.

Mbarimi i kujdestarisë.

**Metodologjia:**

Trajtesa do të realizohet duke u ndërthurur me problemet aktuale që ka evidentuar jurisprudenca e gjykatave shqiptare dhe të tjera në lidhje me institutin e kujdestarisë. Bashkëbisedimi me kandidatët për magjistratë përmes vendimeve gjyqësore dhe problemeve të dala nga praktika e gjykatave do të ndërthuret me ushtrime e detyra përmes punës në grupe dhe punë individuale.

**Literatura e detyrueshme/rekomanduar. Vini re përdorimin e hyperlink:**

* Arta Mandro “E drejta familjare” Botim i Parë, Emal, Tiranë, nëntor 2009.
* Arta Mandro, Vjollca Meçaj, Tefta Zaka, Arjana Fullani, “E drejta familjare”, Kristalina KH, Tiranë, 2006.

Miratuar nga Departamenti i së Drejtës Civile, UT, Tiranë.

* Sonila Omari, “E drejta familjare”
* Michele Sesta, “Diritto di Famiglia”, botim i vitit 2003.
* Marcella Fortino “Diritto di Famiglia”, botim i vitit 2004.
* Dott.A.Giuffre, “Komentar i të drejtës familjare”, Milano, 2004.
* Elena la Rosa, “Komentari i të Drejtës Familjare: Tutela dei minori e contesi familiari”.

Ergys Gashi, “Vështrim në praktikën gjyqësore shqiptare për kujdestarinë ndaj të miturve”, Botim i Shkollës së Magjistraturës, revista “Jeta Juridike”, nr.4, dhjetor 2015.

**Legjislacion:**

Ligji nr. 9062/8.5.2003 "Kodi i Familjes", i ndryshuar.

Ligji nr.18/2017, “Për të drejtat dhe mbrojtjen e fëmijëve”.

Ligji nr.121/2016, “Për shërbimet e kujdesit shoqëror në Republikën e Shqipërisë”.

Ligji “Për masa ndaj dhunës në marrëdhëniet familjare”.

Konventa e Hagës“Për aspektet civile të rrëmbimit ndërkombëtar të fëmijëve”.

Konventa e OKB-së “Për të drejtat e fëmijës”.

Konventa e Hagës për juridiksionin, ligjin e zbatueshëm dhe bashkëpunimin, në lidhje me përgjegjësinë prindërore dhe masat për mbrojtjen e fëmijëve, 19 tetor 1996.

Konventa Evropiane mbi njohjen dhe ekzekutimin e vendimeve në lidhje me kujdestarinë e fëmijëve dhe rivendosjen e kujdestarisë mbi fëmijët e 20 majit 1980.

Kodi i Procedurës Civile i Republikës së Shqipërisë.

Ligji nr.10129/11.5.2009, “Për Gjendjen Civile”, i ndryshuar.

VKM-ja nr. 149/13.3.2018, “Për kriteret, dokumentacionin dhe procedurat për evidentimin e familjes kujdestare për fëmijët pa kujdes prindëror dhe masës së financimit për shpenzimet e fëmijës së vendosur në familje kujdestare”.

Udhëzimi nr 394/9.5.2019, “Për organizimin dhe funksionimin e komisionit multidisiplinar, si dhe procedurat dhe zbatimin e standardeve të shërbimit të përkujdesjes alternative për fëmijë në familje kujdestare”.

**Jurisprudencë**

Vendimi i Gjykatës së RRGJ Tiranë: nr. 5254, datë 12.6.2017; nr. 1958, datë 13.3.2017; nr. 1757, datë 7.3.2017; nr. 3124, datë 13.4.2017; nr.1317, datë 23.2.2017; nr. 5892, datë 28.6.2017; nr. 5862, datë 4.7.2016; nr. 6604, datë 22.7.2016; nr. 7841, datë 6.10.2016; nr. 7387, datë 26.9.2016; nr. 1035, datë 16.2.2015; nr. 3473, datë 28.4.2015; nr. 375, datë 26.1.2015; nr. 2259, datë 10.2.2014; nr. 599, datë 22.1.2014.

Vendimi i Gjykatës së Apelit Tiranë nr. 1405/4.6.2015.

Vendime të GJL-së: nr. 264, datë 22.5.2012; nr. 1952, datë 16.11.2004; nr.97, datë 1.3.2011; nr. 180, datë 19.4.2011.

GJEDNJ: *Kopf dhe Liberda kundër Austrisë* [GJEDNJ-ja ka konstatuar se ndonëse gjykatat austriake kanë marrë një vendim të drejtë, në balancën midis interesit më të lartë të fëmijës dhe familjes kujdestare, duke e kthyer fëmijën te familja biologjike, sidoqoftë gjykatat kishin dështuar në gjykimin e shpejtë të kërkesës së kërkuesve (që në rastin konkret ishte familja kujdestare), për të takuar fëmijën që ata kishin në kujdestari]; *Johansen kundër Norvegjisë* II; *A. kundër Norvegjisë*; *Olson kundër Suedisë*; *S.L dhe J.L kundër Kroacisë*; *Kutzner kundër Gjermanisë* (26 shkurt 2002); *Görgülü kundër Gjermanisë* (2004); *Zhou kundër Italisë* (21 janar 2014); *I.S kundër Gjermanisë* (5 qershor 2014).

**Tema 13:****Birësimi i të miturve [4 orë]**

**Abstrakt/përshkrim i temës**

Qëllimi i kësaj teme është të trajtojë praktikën gjyqësore në lidhje me birësimin, në drejtim të respektimit të kushteve ligjore dhe ndalimeve të birësimit, nëse është garantuar parimi i interesit më të lartë të fëmijës së deklaruar të braktisur për të gjetur një familje të përshtatshme dhe të denjë në mënyrë që të krijohen kushte për mirërritjen dhe edukimin e tyre, zhvillimet e kësaj praktike parë nën këndvështrimin e familjeve me një prind, birësimet e fëmijëve të lindur nga teknikat e riprodhimit të asistuar ose *in vitro,* birësimi ndërvendas dhe bashkëpunimi me autoritetet e huaja, njohja e vendimeve të huaja në fushën e birësimit. Konsiderata kryesore në këtë institut mbetet interesi më i lartë i fëmijës dhe mbrojtja e respektimi i të drejtave themelore. Gjatë trajtimit të kësaj teme vëmendje e veçantë do t’i kushtohet mbrojtjes së fëmijës nga çdo lloj përfitimi i padrejtë si edhe çdo lloj veprimtarie që synon rrëmbimin, shitjen dhe trafikimin. Njëherazi kujdes i veçantë duhet kushtuar rasteve kur fëmijës nuk i mungon mjedisi familjar për të kuptuar shkakun determinant të birësimit dhe pasojat te fëmija. Përkujdesja dhe vëmendja e veçantë në mbrojtje të këtij interesi në procesin e birësimit vihet re edhe në përfshirjen në të të dy lloj autoriteteve: si të atyre administrative ashtu edhe gjyqësore të cilat verifikojnë e ri-verifikojnë këtë interes. Asnjë marrëveshje ndërmjet privatëve nuk mund të jetë birësim. Është detyrë e këtyre autoriteteve që të verifikojnë se të gjitha kushtet e domosdoshme janë plotësuar. Është e drejtë e tyre të refuzojnë ose lejojnë birësimin në varësi të kushteve dhe kritereve të vendosura nga ligji.

**Pyetjet vetëstudimore:**

* Cili është kuptimi i nenit 262 të KF-së mbi “e drejta e identitetit të fëmijës” pra e drejta për t’u njohur me historinë e tij dhe me të dhënat për prindërit biologjikë? Çfarë moshe nënkupton kjo dispozitë?
* Si do të procedohet para një kërkese për birësim të një fëmije kur rezulton se jeton në institucionin e përkujdesjes sociale me vëllain ose motrën e tij, ose nëse janë binjakë?
* Cilat janë normat e LDNP-së në lidhje me birësimin e huaj kur bie në kundërshtim me dispozitat e Kodit të Familjes dhe njohjen e vendimit me këtë lidhje?
* Në rastin e birësimit ndërvendas, ku birësuesi është shtetas italian dhe i birësuari është shqiptar, nëse  birësuesi  vdes pas dhënies së pëlqimit, por para përfundimit të procedurës së birësimit dhe gjykata e pranon kërkesën për birësim, në kuptim të nenit 249 të KF-së, a e fiton cilësinë e trashëgimtarit të birësuesit fëmija? Si do ta zgjidhnit këtë rast?
* Duke pasur parasysh qëllimin parësor të birësimit, cili do të ishte vendimi juaj, nëse një çift shfaq preferenca racore ose gjinore etj.?
* Në rastin e një personi me aftësi të kufizuara a do ta lejonit birësimin e fëmijës apo do ta refuzonit kërkesën? Cili parim predominon?
* Në kuadër të nenit 241 të KF-së, në qoftë se birësohet fëmija i bashkëshortit dhe bashkëshorti kërkues ka fëmijë të mitur në ngarkim të tij, gjykata kur vendos për birësimin a duhet t’i dëgjojë fëmijët e mitur lidhur me birësimin? A përfshihet ky element në kuadër të interesit më të lartë të të miturit dhe vlerësimit të përshtatshmërisë së birësuesit?
* Komiteti Shqiptar i Birësimit e ka të drejtën e ankimit kundër vendimit të gjykatës për miratimin/refuzimin e birësimit apo kjo duhet të realizohet përmes prokurorit sipas nenit 255 të KF-së?
* A ka ndalesë për birësimin e një fëmije nga një çift homoseksualësh në bazë të legjislacionit shqiptar? Cilat janë përmirësimet që sugjeroni ju?
* Gjatë procedurës gjyqësore për pranimin e kërkesës për birësim, a mundet gjykata ta verifikojë drejtpërdrejt nëse periudha e atashimit e ka arritur qëllimin e saj, pa u kufizuar në konkluzionet e Komitetit të Birësimit?

**Temat kryesore që do të shqyrtohen:**

Baza ligjore, kuptimi dhe qëllimi i institutit të birësimit.

Parimet e birësimit.

Ndalesat në birësim.

Kuptimi fëmijë i privuar ose jo nga mjedisi familjar.

Fëmija i braktisur dhe birësimi: roli i gjykatës.

Pëlqimi për birësim: kush? Kur? Si? Tërheqja nga dhënia e pëlqimit. Roli i gjykatës.

I birësuari dhe statusi i tij në familjen birësuese.

Birësuesi: sa mund ta birësojnë të njëjtin fëmijë? Mosha? Pa-përputhshmëri me pozitën e birësuesit.

Procedura e birësimit. Procedura Administrative. Procedura gjyqësore.

Komiteti Shqiptar i Birësimit dhe bashkëpunimi me gjykatën.

Birësimi ndërvendas.

**Metodologjia:**

Trajtesa do të realizohet duke u ndërthurur me problemet aktuale që ka evidentuar jurisprudenca e gjykatave shqiptare dhe të tjera në lidhje me institutin e birësimit. Bashkëbisedimi me kandidatët për magjistratë përmes vendimeve gjyqësore dhe problemeve të dala nga praktika e gjykatave do të ndërthuret me ushtrime e detyra përmes punës në grupe dhe punë individuale.

**Literatura e detyrueshme/rekomanduar. Vini re përdorimin e hyperlink-eve:**

* Arta Mandro “E drejta familjare”, Tiranë, 2009.
* K. Begeja, “E drejtë familjare e RPSSH-së”, 1984.
* Dott.A.Giuffre, “Komentar i të Drejtës Familjare” , Milano, 2004.
* Elena la Rosa, “Tutela dei minori e contesi familiari”.
* Komentari i të Drejtës Familjare
* Handbook on European law relating to the rights of the child, June 2015.
* Sonila Omari, “E drejta familjare”,Morava, 2012.

**Legjislacion:**

* Ligji nr. 9062/8.5.2003 "Kodi i familjes", i ndryshuar.
* Konventa e Hagës me nr.33 "Për mbrojtjen e fëmijëve dhe bashkëpunimin për birësimet jashtë vendit" miratuar me ligjin nr.8624/15.6.2000.
* Konventa e OKB-së për të drejtat e fëmijëve.
* Ligji nr. 9695/19.3.2007, “Për procedurat e birësimit dhe komitetin shqiptar të birësimit” dhe ligji nr. 7650, datë 17.12.1992, “Për birësimet e të miturve nga shtetas të huaj dhe për disa ndryshime në Kodin e Familjes”, i shfuqizuar.
* [*Ligji nr.9443, datë 16.11.2005, “Për aderimin e RSH-së në Konventën për juridiksionin, ligjin e zbatueshëm, njohjen, zbatimin dhe bashkëpunimin, në lidhje me përgjegjësinë prindërore dhe masat për mbrojtjen e fëmijëve”.*](http://kshb.gov.al/wp-content/uploads/2015/02/ligji-9443.pdf)
* [*Ligji nr.9359, datë 24.5.2005, “Për ratifikimin e Konventës Europiane për marrëdhëniet me fëmijët”.*](http://kshb.gov.al/wp-content/uploads/2015/02/Konventa-Europiane-per-marredheniet-me-femijet1.pdf)
* [*Ligji nr.9446, datë 24.11.2005, “Për aderimin e RSH-së në Konventën për aspektet civile të rrëmbimit ndërkombëtar të fëmijës”*](http://kshb.gov.al/wp-content/uploads/2015/02/ligji-9446.pdf)*.*
* [*Ligji nr.9544, datë 29.5.2006, “Për ratifikimin e marrëveshjes mes Këshillit të Ministrave të RSH-së, Qeverisë së Republikës Greke për mbrojtjen dhe asistencën e fëmijëve viktima të trafikimit”*](http://kshb.gov.al/wp-content/uploads/2015/02/ligji-9544.pdf).
* [*Ligji nr.10 358, datë 16.12.2010, “Për disa shtesa dhe ndryshime në ligjin nr.9695, datë 19.3.2007, “Për procedurat e birësimit dhe Komitetin Shqiptar të Birësimeve”*](http://kshb.gov.al/wp-content/uploads/2015/02/ligji-10358.pdf).
* [*Ligji nr.9669, datë 18.12.2006, “Për masat ndaj dhunës në marrëdhëniet familjare”*](http://kshb.gov.al/wp-content/uploads/2015/02/ligji-9669.pdf).
* [*VKM-ja nr.399, datë 1.6.2011, “Për përbërjen dhe rregullat e funksionimit të komisionit të Miratimit të Agjencive Ndërmjetësuese të Huaja”.*](http://kshb.gov.al/wp-content/uploads/2015/02/VKM-3991.pdf)

**Jurisprudencë**

* **GJEDNJ:** E.B kundër Francës, aplikimi me nr. (*43546/02),* datë 22 janar 2008; Zaiet kundër Rumanisë, aplikimi me nr. *(44958/05),* datë 24 mars 2015; X dhe të tjerë kundër Austrisë, aplikimi me nr.*(19010/07),* datë 19 shkurt 2013;Ageyevy kundër Rusisë, datë 18 prill 2013;Gozum kundër Turqisë, datë 15 janar 2015;A.H dhe të tjerë kundër Rusisë, aplikimi me nr. *(6033/13 dhe 22* aplikime të tjera;Wagner dhe J.M.W.L kundër Luksemburgut, datë 28 qershor 2007; Pini dhe Bertani & Manera &Atribaldi kundër Rumanisë, datë 22 qershor 2004;Schëizgebel kundër Zvicrës, datë 10 qershor 2010;Aune kundër Norvegjisë, aplikimi *(nr.52502/07),* datë 28 tetor 2010;Kurochkin kundër Ukrainës, aplikimi nr. (*42276/08),* datë 20 maj 2010;Keegan kundër Irlandë, datë 26 maj 1994.
* **Gjykata kushtetuese: Vendim nr. 112, datë 07.10.2021.** Sipas GJK: “gjykata referuese nuk ka arsyetuar përse në rastin e njohjes së vendimeve gjyqësore të birësimeve ndërvendase, shkronja “dh” e nenit 394 të KPC-së duhet zbatuar e lidhur me nenin 241 të Kodit të Familjes, që paraqet si pengesë moshën e të birësuarit dhe jo me nenin 257 të Kodit të Familjes, që përcakton shprehimisht pengesat e birësimit ndërvendas” (pg.9) dhe “vlerësimi për të kufizuar birësimin vendas vetëm për të miturit dhe pretendimi për zgjerimin e rrethit të personave që mund të birësohen, duke përfshirë edhe ata mbi 18 vjeç, janë në diskrecionin e ligjvënësit, i cili zhvillon politikat shtetërore në këtë drejtim, duke u bazuar edhe në zakonet e shoqërisë shqiptare” (pg11).
* **Gjykata e Lartë:** Vendimi nr.342, datë 27.10.2009;vendimi nr.179, datë 2.4.2015.
* **Gjykata e Apelit Tiranë:** Vendimi nr.10, datë 29.7.2014.
* **Gjykata e Rrethit Gjyqësor Tiranë:** Vendimi nr.4908, datë 6.5.2013; vendimi nr.11131, datë 8.11.2013;vendimi nr.1388, datë 3.2.2014;vendimi nr.3689, datë 20.3.2014;vendimi nr.4395, datë 7.4.2014;vendimi nr.5154, datë 24.4.2014;vendimi nr.7084, datë 19.6.2014;vendimi nr.8930, datë 18.9.2014;vendimi nr.12304, datë 23.12.2014;vendim nr.3005, datë 14.4.2015;vendimi nr.3105, datë 16.4.2015;vendimi nr.3180, datë 15.4.2016;vendimi nr.5361, datë 21.6.2016;vendimi nr.5488, datë 24.6.2016;vendimi nr.6487, datë 20.7.2016;vendimi nr.6720, datë 28.7.2016;vendimi nr.9141, datë 14.11.2016;vendimi nr.10037, datë 12.12.2016;vendimi nr.999, datë 14.2.2017;vendimi nr.2067, datë 15.3.2017;vendimi nr.3133, datë 13.4.2017;vendimi nr.3990, datë 8.5.2017;vendimi nr.6007, datë 30.6.2017;vendimi nr.6472, datë 12.7.2017;vendimi nr.7010, datë 27.7.2017;vendimi nr.7011, datë 27.7.2017;vendimi nr.7028, datë 27.7.2017.

**Vlerësimi**

Përbëhet nga vlerësimi gjatë vitit akademik dhe vlerësimi përfundimtar. Totali i vlerësimit maksimal të mundshëm është 100 pikë nga të cilat 40 pikë janë vlerësimi i vazhdueshëm vjetor dhe 60 pikë vlerësimi në provimin përfundimtar.

Pra, vlerësimi vjetor i lëndës bëhet në mënyrë të kombinuar nga zbatimi i disa metodave.

Vlerësimi i vazhdueshëm vjetor ka një total prej 40 pikësh të strukturuara prej komponentëve në vijim siç janë pasqyruar në tabelë. Vini re, pedagogu mund te caktojë edhe një detyrë me shkrim e cila sipas rastit mund të jetë individuale ose në grup. Totali i pikëve në të dy rastet është 20 pikë.

|  |  |  |  |  |  |
| --- | --- | --- | --- | --- | --- |
| **Kandidati** | **Vlerësimi i interaktivitetit në auditor**  **(20 pikë)** | | **Vlerësimi i detyrave individuale me shkrim**  ***(20 pikë)*** | | **Totali**  **(40 Pikë)** |
| **Aktivizimi në diskutimin e pyetjeve kërkimore dhe rasteve praktike.**  **(10 pikë)** | **Vlerësimi në ushtrime dhe detyra individuale me shkrim në klasë**  **(10 pikë)** | **Detyra 1**  **Vlerësimi i detyrave me shkrim në grup.**  **(10 pikë)** | **Detyra 2**  **Vlerësimi i detyrave me shkrim**  **individuale (10 pikë)** |  |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |

Vlerësimi i vazhdueshëm vjetor bëhet në bazë të rezultateve të arritura nga magjistrati në çdo orë mësimore por kryesisht të seminareve, diskutimeve/debateve, arsyetimit dhe shkrimit ligjor të vendimeve dhe eseve dhe përmbushjes së detyrave në kohë dhe me cilësi.

Përmes vlerësimit të vazhdueshëm testohet kapaciteti interpretues dhe zbatimi korrekt i ligjit, shpirti i analizës dhe sintezës, dhe njohuritë gjithëpërfshirëse të kandidatëve me aspektet teknike e profesionale me qëllim që konsolidohen në dhënien e drejtësisë në çështjet familjare. Pjesëmarrja dhe aktivizimi i kandidatëve në diskutime, ushtrime, zgjidhjet e rasteve praktike, mënyra e diskutimi dhe e debatit shkencor, e cila do të zhvillohet gjatë orëve në auditor do të vlerësohet me 20 pikë.

Përgatitja e një eseje individuale dhe/ose në grup dhe prezantimi i saj. Çdo ese do të dorëzohet me shkrim dhe do të prezantohet me gojë duke e paraqitur në *power point* përpara auditorit të kandidatëve për magjistratë. Pra, pjesë e vlerësimit do të jenë performanca e kandidatit paraqitur përmes prezantimit me shkrim dhe me gojë. [20 pikë].

**Kujdes!** Është detyra e kandidatëve për magjistratë të paracaktojnë temat duke u konsultuar me njëri-tjetrin ose fokusin e veçantë që do të ndjekin në rast përzgjedhjeje të temave të ngjashme me qëllim që të mos kenë përplasje trajtesash dhe mbivendosje.

**Kujdes! Afati përfundimtar i dorëzimit të esesë në grup është 20 janar 2024, ora 20.00**. Mosdorëzimi në afat penalizohet me ulje në pikëzim. Aneksi 1 përmban rregulla të detajuara lidhur me esenë.

Ky vlerësim i bashkëngjitet vlerësimit të provimit përfundimtar me shkrim të kandidatit që është maksimalisht 60 pikë;

**Provimi** përfundimtar i lëndës realizohet në muajin maj/qershor që përkon me përfundimin e vitit akademik. Në ndërtimin e tezës bëhet kujdes që të përfshihen pjesët e së Drejtës Familjare dhe ligjeve të tjera të lidhura me të me qëllim që të kontrollohen dijet e kandidatëve në çdo pjesë të kursit duke synuar aftësitë dhe kompetencat praktike.

Provimi përfundimtar zhvillohet me **shkrim** dhe ka një total prej 60 pikësh dhe është **i sekretuar**. Hapja e zarfeve me rezultatet dhe bashkimi i tyre me zarfet me emrat e kandidatëve bëhet **në mënyrë publike** para gjithë kandidatëve që kanë marrë pjesë në provim, sekretarisë mësimore dhe pedagogëve të lëndës.

Shih Aneksi II për më shumë informacion mbi metodologjinë e vlerësimit.

Ngarkesa studimore dhe mësimore

Totali i ngarkesës studimore në kursin “E drejta familjare” është 60 orë me shtrirje vjetore. Këto janë të ndara në 30 orë për semestër dhe me shpeshtësi 4 orë, një herë në dy javë për çdo grup.

Ngarkesa mësimore për temë për pedagog.

|  |  |  |
| --- | --- | --- |
| **Pjesa e Pare: Parimet e KF (16 ore total)** | | |
| **Tema 1: *Roli i psikologut (4 ore Total)*** | | |
|  | E merkure | E enjte |
| Java 1 | Klasa 3 (RB - 4 orë) -9/10 | Klasa 1 (RB- 4 orë) 10/10 |
| Java 2 |  | Klasa 2(RB- 4 orë) 17/10 |
| **Tema 2: Dhuna në Familje *(4 ore total)*** | | |
| Java 3 | Klasa 3 (IP- 4 orë) 23/10 | Klasa 1 (IP- 4 orë) 24/10 |
| Java 4 |  | Klasa 2(IP- 4 orë) -31/10 |
| **Tema 3: *Të drejtat dhe mbrojtja e fëmijëve (4 ore total)*** | | |
| Java 5 | Klasa 3 (VZ - 4 orë) – 6/11 | Klasa 1 (VZ- 4 orë) - 7/11 |
| Java 6 |  | Klasa 2 (VZ- 4 orë)- 14/11 |
| **Tema 4: *Parimet e së drejtës familjare (4 ore total)*** | | |
| Java 7 | Klasa 3 (AM- 4 orë) 20/11 | Klasa 1 (AM- 4 orë) 21/11 |
| Java 8 |  | Klasa 2(AM- 4 orë) -28/11 |
| **Pjesa e Dyte: *Bashkëshortët [22 orë gjithsej]*** | | |
| **Tema 5: *Kushtet e martesës dhe pavlefshmëria e martesës (4 ore total)*** | | |
| Java 9 | Klasa 3 (AM- 4 orë)- 4/12 | Klasa 1 (AM- 4 orë) 5/12 |
| Java 10 |  | Klasa 2 (AM- 4 orë) -12/12 |
| **Tema 6: *Të drejtat dhe detyrimet që burojnë nga martesa (4 ore total)*** | | |
| Java 11 | Klasa 3 (AM - 4 orë) -18/12 | Klasa 1 (AM- 4 orë) -19/12 |
| Java 12 |  | Klasa 2 (AM- 4 orë) -26/12 |
| **Tema 7 : *Regjimet pasurore martesore (6 ore total) 2024*** | | |
| Java 13 | Klasa 3 (BL- 4 orë) - 8/01 | Klasa 1 (BL- 4 orë) 9/01 |
| Java 14 |  | Klasa 2 (BL- 4 orë) -16/01 |
| Java 15 | Klasa 3 (BL- 2 orë) – 22/01- | Klasa 1 (BL- 2 orë) – 23/01- |
| Java 16 |  | Klasa 2 (BL- 2 orë)- 30/01 |
| ***Tema 8: Martesa mbarimi/Zgjidhja pasojat******(8 ore total)*** | | |
| Java 15 | Klasa 3 (AM- 2 orë) – 22/01 | Klasa 1 (AM- 2 orë) – 23/01 |
| Java 16 |  | Klasa 2 (AM- 2 orë) – 30/01 |
| Java 17 | Klasa 3 (AF- 4 orë) 5/02 | Klasa 1 (AF- 4 orë) - 6/02 |
| Java 18 |  | Klasa 2 (AF- 4 orë) -13/02 |
| Java 19 | Klasa 3 (AF- 2 orë) - 19/02 | Klasa 1 (AF- 2 orë) - 20/02 |
| Java 20 |  | Klasa 2 (AF- 2 orë) - 27/02 |
|  |  |  |
| **Pjesa e trete: *Fëmijët [22 orë gjithsej]*** | | |
| ***Tema 9: Përgjegjësia prindërore [6 orë]*** | | |
| Java 19 | Klasa 3 (VV- 4 orë) 19/02 | Klasa 1 (VV- 4 orë) 20/02 |
| Java 20 |  | Klasa 2 (VV- 4 orë) 27/02 |
| Java 21 | Klasa 3 (VZ- 2 orë) - 5/03 | Klasa 1 (VZ- 2 orë) - 6/03 |
| Java 22 |  | Klasa 2 (VZ- 2 orë) - 13/03 |
| ***Tema 10: Amësia dhe atësia [4 orë]*** | | |
| Java 21 | Klasa 3 (VZ- 2 orë) – 5/03 | Klasa 1 (VZ- 2 orë) – 6/03 |
| Java 22 |  | Klasa 2 (VZ- 4 orë) – 13/03 |
| Java 23 | Klasa 3 (AM- 2 orë) – 19/03- | Klasa 1 (AM- 2 orë) - 20/03 |
| Java 24 |  | Klasa 2 (AM- 2 orë)-27/03 |
| ***Tema 11: Detyrimi për ushqim [4 orë]*** | | |
| Java 23 | Klasa 3 (AM- 2 orë) - 19/03- | Klasa 1 (AM- 2 orë) - 20/03 |
| Java 24 |  | Klasa 2 (VZ- 2 orë) – 27/03 |
| Java 25 | Klasa 3 (VZ- 2 orë) – 2/04 | Klasa 1 (VZ- 2 orë) -3/04 |
| Java 26 |  | Klasa 2 (VZ- 2 orë) – 10/04 |
| ***Tema 12: Kujdestaria [4 orë]*** | | |
| Java 25 | Klasa 3 (VZ- 2 orë) -2/04 | Klasa 1 (VZ - 2 orë) 3/04 |
| Java 26 |  | Klasa 2 (VZ- 2 orë) 10/04 |
| Java 27 | Klasa 3 (VV - 2 orë) 30/04 | Klasa 1 (VV- 2 orë) 1/05 |
| Java 28 |  | Klasa 2 (VV- 2 orë) 8/05 |
| ***Tema 13: Birësimi [4 orë]*** | | |
| Java 27 | Klasa 3 (VV- 2 orë) 14/05 | Klasa 1 (VV- 2 orë) 15/05 |
| Java 28 |  | Klasa 2 (VV- 2 orë) 22/05 |
| Java 29 | Klasa 3 (VV- 2 orë) /05 | Klasa 1 (VV- 2 orë) /05 |
| Java 30 |  | Klasa 2 (VV- 2 orë) /05 |

**E DREJTA FAMILJARE**

**2023–2024**

15 javë semestri i parë + 15 javë semestri i dytë = 30 javë gjithsej

totali 60 orë/për klasë \* 4 klasa = 240 orë total

**pedagogë të lëndës**

1. *Arta Mandro (AM) – 54 orë*
2. *Vjosa Zaimi (VZ) - 36 orë*
3. *Valvona Vata (VV) – 30 orë*
4. *Brikena Lubonja (BL)- 18 orë*
5. *Arjana Fullani (AF)- 18 orë*
6. *Redina Balla (RB - specialist) 12 orë*
7. *Irena Plaku (IP- specialist) 12 orë*

**Aneksi I: Rregullorja mbi detyrat në lëndën e të “Drejtës Familjare”**

Viti akademik 2023–2024

Të dashur kandidatë për magjistratë,

Lutem gjeni në vijim rregullat që duhet të respektohen nga ana juaj gjatë përgatitjes së detyrave në lëndën “ E drejta Familjare”.

**Pjesa e Parë: Rregulla mbi afatet dhe mënyrat e prezantimit të esesë**

Çdo ese do të dorëzohet me shkrim dhe do të prezantohet duke e paraqitur në *power point* përpara auditorit. Pra, pjesë e vlerësimit të saj do të jenë performancat e bëra në të dyja mënyrat e prezantimit. Këto do të quhen 2 detyrat sipas Indikatorit 2 në vijim. Pikët në total 20. Këto janë të ndara në 10 pikë për prezantimin përfshi power point dhe 10 pikë për materialin në word.

***Pjesa e dytë: Rregulla mbi shkrimin e esesë***

Aspektet praktike që duhet të keni në vëmendje: në ese të trajtoni probleme ligjore të lidhura ngushtë me praktikën gjyqësore dhe juridike kombëtare dhe ndërkombëtare. Kjo do të thotë, që esetë me karakter publicistik, historik dhe tërësisht teorik, të pa ilustruar me praktikë gjyqësore nuk do të pranohen dhe nuk do të vlerësohen.

***Puna kërkimore:*** Eseja duhet të prezantojë një punë studimore, kërkimore, shkencore dhe të bazohet në deduksione të tipologjive ose problemeve praktike dhe të evidentojë elemente të qarta të origjinalitetit dhe të mendimit të pavarur.

***Struktura:*** Çdo ese duhet të strukturohet në mënyrë të tillë që të përmbajë në mënyrë të detyrueshme elementet e mëposhtme:

***Titulli*** të jetë sintezë e problematikës që trajton, i organizuar në mënyrë koncize dhe të përmbledhur. Titulli të mos jetë më i gjatë se 35 karaktere. Poshtë titullit, në krye të esesë me një paragraf të veçantë të jepet: përmbajtja e saj duke radhitur të gjitha nënçështjet.

Të vendoset ***emri i autorit*** përkatës dhe në fund të emrit të vendoset një referencë (footnote), ku të jepet pozicioni aktual i tij/saj.

Eseja duhet të jetë e strukturuar gjithmonë me ***disa nënçështje*** në varësi të tematikës që shtron.

**Pjesë e hyrjes** është abstrakti në të cilin të jepet qëllimi dhe objektivat që e kanë shtyrë autorin/en për të shkruar esenë parë në këndvështrimin e interesave të njohjes me praktikën gjyqësore dhe metodologjia e esesë. Këtu detyrimisht shënohet, numri i vendimeve të analizuara, shkallët e gjykimit ku ato janë dhënë dhe vitet përkatëse nëse është bërë hulumtimi brenda një periudhe.

Në fund të esesë duhet të vendoset një nënçështje e posaçme me titull: sugjerimet ose konkluzionet.

Çdo ese duhet të ketë të evidentuar edhe bibliografinë.

**Praktika gjyqësore:** Çdo ese duhet të ketë të paktën 25 referenca nga vendime gjyqësore.

Trajtimi i përmbajtjes së vendimit gjyqësor do të jetë përgjithësisht në ligjëratë të zhdrejtë, do të jepet numri dhe data e vendimit, gjykata përkatëse, palët dhe objekti i padisë ose i gjykimit. Të bëhet kujdes që emrat e palëve në të të jenë të vendosura me iniciale (psh Arta Mandro të shënohet AM). Përmbajtja e vendimit gjyqësor që është në fuqi mund të analizohet dhe diskutohet, duke dhënë opinione dhe analiza ligjore, por duke shmangur konkluzionin me termat që “...vendimi është i gabuar, i padrejtë ose i paligjshëm”. Qëndrimi i autorit dhe mendimi i shprehur mund të jetë i ndryshëm ose i kundërt me atë të dhënë nga vendimi, por kjo duhet të jepet nga pikëpamja doktrinare dhe ligjore mbi problemin që analizohet dhe jo e lidhur me vendimin.

**Burimet**: Grumbullimi i materialeve bëhet mbi bazën e tematikës dhe duhet të orientohet në dy burime: • Burimi teorik dhe • Burimi praktik ku dominon i dyti.

Çdo material konkret teorik skedohet në mënyrë problemore dhe në materialet praktike shtrohet problemi, jepet zgjidhja ligjore, opinionet mbi këtë zgjidhje dhe konkluzionet.

***Referencat:*** Çdo ese duhet të ketë footnote-a dhe referenca për çdo material dhe autor që ka studiuar dhe referuar duhet vendosur në formë citati, në thonjëza, shprehjet e marra ekzaktësisht nga materialet e tjera të botuara më parë. Nëse autori/ja e esesë është konsultuar me një site interneti duhet të shënohet edhe data e aksesueshmërisë: p.sh. aksesuar më 27 tetor 2024.

Në fund të footnote-s vendoset pikë dhe footnote-a jepet me ‘Justify’.

***Numri i faqeve:*** Eseja duhet të jetë jo më pak se 3.500 fjalë dhe jo më shumë se 4.000 fjalë [përfshirë footnote].

***Plagjiatura:*** Është shumë e rëndësishme të zbatohen rregullat etike të respektimit të personave/autorëve, institucioneve dhe akteve që ato kanë kompetencë të nxjerrin.

Suksese!

**Aneksi II: Shpjegimi i indikatorëve të vlerësimit**

**Indikatori 1: Vlerësimi i interaktivitetit në auditor**

**Indikatori nr. 1/1:** Aktivizimi në diskutimin me gojë të pyetjeve kërkimore, ushtrimeve me gojë dhe analizës së rasteve praktike. (10 pikë)

Në këtë Indikator të vlerësimit do të evidentohen si komponentë:

1. **Shkalla e aktivizimit të çdo kandidati nga pikëpamja sasiore dhe cilësore.**

Nga pikëpamja sasiore do të konsiderohet si aktivizim “Shumë i mirë“ kur është në mbi 60% të sesioneve mësimore, aktivizim “i mirë“ në mbi 40% të sesioneve , “I mjaftueshëm” në mbi 25% të sesioneve dhe “i pamjaftueshëm” nën këtë shifër.

Nga pikëpamja cilësore do të konsiderohet si aktivizim shumë i mirë ai kur përgjigja e kandidatit merr një vlerësim pozitiv maksimal (sipas simbolikës së përzgjedhur nga pedagogu) të paktën 3 nga 4 katër herë të evidentuara nga pedagogu në shënimet e tij periodike me shkrim. E njëjta shkallë vlerësimi (të paktën 3 nga 4 katër herë të evidentuara nga pedagogu me simbolikën përkatëse) vijon edhe për vlerësimin mirë, mjaftueshëm dhe pamjaftueshëm.

1. **Aftësitë për të planifikuar mënyrën e të menduarit dhe të folurit, mënyra se si e organizon studimin dhe hulumtimin e nevojshëm që të arrijë në përgjigjen e duhur.**

Në këtë komponent do të shihet nëse kandidati flet sipas një planifikimi dhe strukture të paramenduar,

nëse ka një vijë lineare të të menduarit dhe të folurit që starton me hipotezën, argumentimin dhe tezën finale në formën e një konkluzioni apo jo, etj.

Nëse është bërë një listim i saktë dhe i plotë i burimeve dhe i literaturës, një listim i bazës ligjore dhe dispozitave që e ndihmojnë në dhënien e përgjigjes;

Nëse janë përdorur të gjitha metodikat shkencore të hulumtimit dhe nëse janë shteruar kufijtë e njohjes dhe të dijeve;

Strukturimi i mendimit juridik sipas një strukture me hyrje-shtjellin-konkluzion;

Në këtë komponent do të shihet nëse kandidati ndërton një mënyrë të foluri të strukturuar;

Nëse flet në mënyrë të organizuar me një hyrje ku jepen arsyet pse është ngritur për diskutim pyetja kërkimore ose pse ka rëndësi trajtimi i rastit praktik;

Të shpjegojë dobishmërinë e diskutimit, qëllimin e zbërthimit të kësaj çështje,

Të japë metodologjinë që po përdor dhe argumentimin e fakteve dhe analizën ligjore, dhe

Të japë konkluzionin e përgjigjes ose vendimmarrjen e rastit praktik.

1. **Aftësia për të artikuluar drejt dhe me terminologjinë juridike mendimin, argumentimin dhe analizën e rastit praktik apo pyetjes kërkimore**

Në këtë komponent do të analizohet mënyra e të folurit të kandidatit nga pikëpamja gjuhësore, drejtshkrimore dhe me terminologjinë juridike;

Do të shihet nëse gjuha e përdorur në të folur është e kuptueshme, e qartë, e specifikuar drejt në lidhje të ngushtë me temën e diskutimit;

Nëse kandidati ka shmangur konfuzionin në paraqitjen e fjalive dhe shfaqjen e mendimeve;

Nëse kandidati nuk përdor një gjuhën të përgjithshme, nuk ka përsëritje mendimi, nuk humbet në fjali me shumë pjesë të nënrenditura, që e bëjnë të harrojë se ku e ka filluar shfaqjen e mendimit etj;

1. **Rrjedhshmëria në të folur dhe në mendim.**

Në këtë komponent do të analizohet aftësia për të folur në mënyrë të përmbledhur, duke kaluar shkallë-shkallë nga një mendim i shfaqur apo argument i përmendur në një tjetër, pa përsëritje të panevojshme dhe pa fjalë të përgjithshme,

nëse ndiqet spiralja në diskutim duke mos ngecur në një argument të vetëm që nuk e ndihmon kandidatin të vijojë me një rrjedhshmëri mendimi dhe të foluri, që e mban analizën të mbërthyer në një nivel të pandryshueshëm dhe rreth vicioz.

Të shmanget përdorimi i fjalëve apo intonacioneve parazitare që e bëjnë diskutimin të lodhshëm dhe e ndërpresin rrjedhën e mendimit për dëgjuesit.

Të ndiqet parimi i mendimit dhe diskutimit sipas një “Hinke” ku mendimi rrjedh si lëngu brenda saj nga një hapje e gjerë në hyrje drejt një dalje sa më të ngushtë dhe të koncentruar

1. **Aftësia për të kuptuar drejt përmbajtjen e dispozitave ligjore që lidhen më pyetjen konkrete apo rastin praktik konkret:**

Në këtë komponent shihet nëse kandidati e përzgjedh si duhet bazën ligjore të nevojshme për diskutim;

A ka njohjen e duhur të legjislacionit vendas dhe ndërkombëtar ku ka aderuar vendi ynë;

A ka njohjen e duhur të vendimeve unifikuese të Gjykatës së Lartë dhe të vendimeve të Gjykatës Kushtetuese;

A ka njohjen e duhur të praktikës dhe jurisprudencës së GJEDNJ-së lidhur me çështjen që diskutohet në auditor.

1. **Aftësia për ta zbatuar drejt ligjin në rastin praktik që diskutohet dhe Saktësia e zgjidhjes së çështjes**

Në këtë komponent shihet nëse kandidati e zbaton si duhet bazën ligjore të nevojshme për diskutim;

A ka njohjen e duhur të vendimeve unifikuese të Gjykatës së Lartë dhe të vendimeve të Gjykatës Kushtetuese, të praktikës dhe jurisprudencës së GJEDNJ-së lidhur me çështjen që diskutohet në auditor;

A është zgjidhja e dhënë rrjedhojë e analizës dhe argumentimit të bërë nga kandidati paraprakisht.

A janë respektuar rregullat logjike të analizës juridike për të kaluar nga analiza në sintezë.

A është dhënë si konkluzion një Vendimmarrje e duhur dhe e saktë.

**Indikatori Nr. 1/2 Ushtrime individuale me shkrim brenda orës së mësimit**

*(5 pikë)*

**Indikatori Nr. 1/3 Detyrat në grup me shkrim brenda orës së mësimit**

*(5 pikë)*

**Në vlerësimin e detyrave në grup me shkrim dhe prezantimi me power point, si dhe të ushtrimeve individuale me shkrim në word do të analizohen këta komponentë:**

1. **Struktura e detyrës në grup me shkrim ose ushtrimit individual me shkrim (*20%)***
   * Nëse detyra ose ushtrimi ka një strukturë të qartë dhe të përshtatshme, sipas metodës “kaskad”;
   * Ka paraqitje vizuale të qartë dhe të dukshme;
   * Nëse është e ndarë në një numër të përshtatshëm paragrafësh dhe shfrytëzon si duhet nënpikat;
   * Nëse e trajton çdo çështje në një rend logjik dhe i jep çdo çështjeje peshën dhe rëndësinë e saj;
   * Nëse janë nxjerrë konkluzionet qartësisht dhe dukshëm; dhe
   * Nëse ka, në tërësi, një gjatësi të përshtatshme.
2. **Gjuha e shkruar (*10% për detyrat me shkrim në grup dhe 20% për ushtrimet individuale me shkrim)***

* është e shkruar në gjuhën shqipe me kërkesat gramatikore të qartë, e gërmëzuar korrektësisht dhe me shenjat e pikësimit të duhura;
* është e shkruar në një gjuhë dhe stil të përshtatshëm për një opinion ligjor.
* është përdorur terminologjia e përdorur ligjore;
* Prezantimi të jetë i ndarë në një numër të përshtatshëm slajtesh me power point secili prej tyre në një numër të përshtatshëm paragrafësh të ndarë qartësisht nga njëra tjetra. Mos lejoni që paragrafët të zgjaten shumë apo të shkurtohen shumë. Në mënyrë ideale, çdo paragraf duhet të trajtojë një dhe vetëm një segment të arsyetimit, dhe çdo paragraph duhet të priret të fillojë me një element të ri ose hap të ri në arsyetimi. Paragrafët mund të jenë të numërtuar. Të njëjtat rregulla vlejnë edhe për ushtrimet individuale me shkrim në word
* Të shfrytëzohen si duhet nënpikat.
* Të ndiqet trajtimi i çështjes në një rend logjik;
* Të nxirren konkluzionet qartësisht dhe dukshëm.Mos të lihen konkluzionet të zhytura në mes të një seksioni apo paragrafi. Mos prisni që lexuesi t’i nxjerrë ato nga vende të ndryshme.
* Përgjigja e detyrës ose ushtrimit ka, në tërësi, një gjatësi të përshtatshmesipas parashikimeve të bëra në programin e lëndës.

1. **Bashkëpunimi në grup dhe mënyra e organizimit dhe ndarjes së punës *(10%)***

* Në këtë komponent që vlerësohet vetëm për detyrat në grup, do të shihet se çfarë ka bërë secili nga kandidatët individualisht dhe si e ka bërë;
* Si e ka përshtatur dhe kombinuar secili nga kandidatët punën e tij me atë të anëtarëve të tjerë të grupit;
* A ka pasur problematika në nxjerrje e konkluzioneve dhe ndarjen e punës;
* Si prezantohet nga secili detyra e përgatitur: gjuha e prezantimit, gjuha e trupit, qartësia e fjalës, qartësia e shkrimit, orgjinaliteti dhe fantazia në anën vizuale të prezantimit.
* P*ër ushtrimet me shkrim vlerësimi prej 10% i kalon komponentin 2. gjuha e shkruar që bëhet 20%.*

1. **Korniza ligjore dhe analiza e saj (20%)**

* Të identifikohen dhe adresohen dispozitat dhe ligjet që nevojiten dhe çështjet e materialit/ushtrimit.
* Të bazohet në një të kuptuar dhe zbatim të shëndoshë të ligjit përkatës.
* nëse kandidati identifikon dhe adreson faktet dhe çështjet e rëndësishme dhe nëse nuk trajton faktet dhe çështjet e parëndësishme.
* Përgjigja duhet të Bazohet në një të kuptuar dhe zbatim të shëndoshë të ligjit përkatës.

1. **Argumentimi dhe analizimi i fakteve (20%)**

* Të bazohet në një analizë praktike e të shëndoshë të ligjit, fakteve, dhe çështjeve.
* Të justifikohet nga arsyetimi i shëndoshë.
* Të tregohen hapat praktik dhe procedural që do të ndërmerren.
* Të listohen faktet dhe seleksionohen faktet me natyrë detemrinante ose kyce prë zgjidhjen.

1. **Konkluzionet e detyrës, zgjidhja e pyetjes kërkimore, vendimmarrja e rastit praktik (20%)**

* Të jepen konkluzione të shëndosha dhe të justifikueshme.
* Të jepet një konkluzion definitiv sa herë është e përshtatshme, por jo kur është e papërshtatshme.
* T’i jepet përgjigje të gjitha pyetjeve të shprehura në udhëzim ose atyre të nënkuptuara.
* Të evidentohet prakticiteti dhe dobishmëria, si dhe impakti social i përgjigjes dhe i zgjidhjes.

***Shënim: Për më shumë detaje referohuni tek komponentët e vlerësimit të indikatorit nr. 2.***

**INDIKATORI Nr 2:**

**Detyrat individuale dhe ose në grup me shkrim**

*(2 detyra x 10 pikë secila (max) = 20 pikë*

**Në vlerësimin e detyrave individuale me shkrim do të analizohen këta komponentë:**

1. **Gjuha e shkruar (20%)**

* është e shkruar në gjuhën shqipe me kërkesat gramatikore të qarta, e gërmëzuar korrektësisht dhe me shenjat e pikësimit të duhura;
* është e shkruar në një gjuhë dhe stil të përshtatshëm për një opinion/memo ligjore.

Ky komponent ka të bëjë me mënyrën e të shkruarit. Kriteri vlerëson nëse përgjigja e detyrës është e shkruar në një gjuhë të qartë, pa gabime gërmëzimi, gabime gramatikore ose shenja pikësimi të pasakta. Për shembull, foljet duhet të jenë në kohën e duhur, emrat duhet të kenë nyjen e përshtatshme, çdo fjali duhet të ketë një folje kryesore dhe fjalitë duhet të jenë të ndara me pikë, jo me presje. Emrat gërmëzohen korrektësisht. Gjuha duhet të jetë e qartë në kuptimin që fjalët që përdoren të kenë kuptim. Ajo që shkruhet duhet të jetë e kuptueshme, dhe duhet t’i përdoren fjalët në mënyrë që të kenë kuptime të sakta.

Opinionet e dhëna në detyrat me shkrim janë dokumente relativisht formale, dhe kështu gjuha që përdorni nuk duhet të jetë shumë informale ose e lirshme, dhe sigurisht që nuk duhet të jetë bashkëbisedore. Nga ana tjetër, duhet të shkruani në gjuhë të qartë, duke evituar gjuhën e vjetër, pompoze ose shumë të dendur. Shkrimi duhet të jetë i rrjedhshëm – evitoni stilin e shënimeve, dhe nëse duhet të përdorni shkurtimet, i bëni të kuptueshme. Jini etik me palët. Efekti i përgjithshëm duhet të të jetë që opinioni juaj është i qartë dhe i lehtë për tu lexuar, por ka dhe një ton konfident dhe profesional.

Përdorni terminologji të saktë. Referojuni vetes në vetën e parë, dhe avokatit dhe klientit në vetën e tretë. Sigurohuni që t’i keni të sakta referencat e ligjeve dhe të rasteve gjyqësore. Përdorni fjalë të sakta kur t’i referoheni koncepteve ligjore: nëse ato duhet të shpjegohen në gjuhën e përditshme, bëjeni edhe atë.

1. **Struktura e detyrës individuale me shkrim (20%)**
   * Nëse detyra ka një strukturë të qartë dhe të përshtatshme;
   * Nëse është strukturuar si duhet dhe me kujdes;
   * Nëse është e ndarë në një numër të përshtatshëm paragrafësh dhe shfrytëzon si duhet nënpikat;
   * Nëse e trajton çdo çështje në një rend logjik dhe i jep çdo çështjeje peshën dhe rëndësinë e saj;
   * Nëse janë nxjerrë konkluzionet qartësisht dhe dukshëm; dhe
   * Nëse ka, në tërësi, një gjatësi të përshtatshme.

Në këtë komponent do të vlerësohet nëse detyra është strukturuar si duhet dhe me kujdes. Struktura përfshin formalitetet dhe formatin. Përdorni germa kapitale kur i vini titullin një Ligji, përdorni germa të pjerrëta ose nënvizime për emrat e çështjeve. Formatimi është gjithashtu i rëndësishëm. Nëse punoni në program kompjuterik këshilloheni që të merrni gjithë kohën që duhet për të garantuar që formatimi të jetë i qartë dhe i njëtrajtshëm. Bëni kujdes me renditjen e rreshtave dhe pikave. Mos përdorni germa shumë të vogla ose shumë të mëdha. Mos shkruani në kufij, lini hapësirë ndërmjet paragrafëve dhe përgjithësisht sigurohuni që rezultati final të duket qartë dhe pastër. Nëse e keni planifikuar opinionin si duhet, duhet të mos shkruani shpejt në mënyrë që shkrimi të jetë i keq. Respektoni font-it 12 në dokumentet në word dhe jo më pas se fonti 24 në prezantimet me power point.

*Përgjigja e detyrës të jetë e ndarë në një numër të përshtatshëm paragrafësh.* Kriteri më i rëndësishëm këtu nuk është përzierja bashkë e çështjeve, por ndarja e tyre qartësisht nga njëra tjetra. Nëse nuk e mbani të ndarë qartësisht çdo çështje, do të keni një opinion jokoherent, i cili do të jetë shumë i vështirë të shtjellohet, dhe që sigurisht nuk do ta përmbushë këtë kriter.

Nëse merrni në konsideratë pika të ndryshme në një opinion/akt gjyqësor, i trajtoni në paragrafë të ndryshëm, ose seksione. Nëse po shqyrtoni përgjegjësinë e më shumë se një të padituri të mundshëm, e trajtoni veçmas edhe këtë. Nëse ka disa komponentë të një humbjeje të mundshme për tu shqyrtuar, i trajtoni veçmas, në paragrafë dhe nën-paragrafë të ndarë, përveç rastit kur është më e përshtatshme të trajtohen bashkërisht (për shembull nëse çështjet për tu shqyrtuar janë identike).

Mos lejoni që paragrafët të zgjaten shumë apo të të shkurtohen shumë. Në mënyrë ideale, çdo paragraf duhet të trajtojë një dhe vetëm një segment të arsyetimit tuaj, dhe çdo paragraf duhet të priret të fillojë me një element të ri ose hap të ri në arsyetimin tuaj. Ajo që është më e përshtatshmja është çka e jep më mirë opinionin tuaj dhe shpjegon arsyet për të. Paragrafët mund të jenë të numërtuar.

*Shfrytëzon si duhet nënpikat.* Nënpikat janë shumë të dobishme, dhe nuk ka të ngjarë që një opinion me nënpika të jetë po aq i qartë ose i lehtë për tu lexuar sa është kur ka nënpika. Por mos përdorni shumë prej tyre – nuk është e dobishme të kesh një nënpikë në çdo krye paragrafi. Kur të futni një nënpikë sigurohuni që të jetë një përshkrim i përpiktë i përmbajtjes së seksionit që pason. Është ç’orientuese dhe jo e dobishme të titullosh një nënpikë me një titull, nëse, për shembull, ajo që e pason flet për një temë tjetër.

*Ndiqni trajtimin e cështjes në një rend logjik.* Ky është një kriter shumë i rëndësishëm, dhe një kriter, që po nuk u përmbush, e dëmton shumë qartësinë e përgjigjes. Nuk mund ta përmbushni këtë kriter nëse nuk keni përmbushur kriterin e mbajtjes se çështjeve të ndara. Këshilloheni që të keni një planstrukturë për opinionin tuaj, dhe më pas ta ndiqni atë, në mënyrë që të siguroheni që do të krijoni një strukturë koherente për t’i mundësuar lexuesit të ndjekë arsyetimin tuaj. Në shumicën e rasteve, rendi logjik është ai që koincidon me pritshmëritë tradicionale. Pra, në një çështje për një shkelje kontrate, lexuesi pret që të trajtoni çështjet në rendin – kontratë, afat, shkelje, shkak, humbje. Ju here pas here mund të vendosni që të devijoni nga kjo, por kini kujdes, dhe sigurohuni që të dini se pse po veproni kështu. Kriteri këtu është se ju nuk duhet të shpenzoni shumë kohë në çështje periferike në kurriz të atyre kryesoreve. Seksionet më të mëdha të opinionit tuaj duhet të jetë ato që trajtojnë gjërat më të rëndësishme, ose më komplekset. Çështjet e thjeshta ose ato relativisht jo të rëndësishme i trajtoni shkurtimisht. Vini re se nëse keni trajtuar çështje që janë pa lidhje me detyrën, ose nuk i keni dhënë rëndësinë e duhur. Po kështu, nëse nuk e keni trajtuar një çështje të rëndësishme, nuk i keni dhënë asaj peshën e duhur.

Një nga gabimet më të zakonshme në opinionet e kandidatëve për magjistratë është hyrja e dobët. Kur të parashtroni faktet dhe çështjet e materialit, duhet të siguroheni që të përmendni saktësisht çdo gjë me rëndësi të madhe, por mos të zgjateni shumë. Nuk është e pazakontë të shihet një material i paredaktuar i çdo fakti, që ze një faqe apo më shumë se një faqe. Jini kritik, analitik dhe selektiv.

Është gjithashtu e zakonshme për kandidatët, kur parashtrojnë konkluzionet e përgjithshme pranë fillimit të opinionit duke i zgjatur ato, duke filluar me shpjegimin e arsyeve të konkluzioneve, dhe duke përsëritur atë që do të vijojë.

*Nxirrni konkluzionet qartësisht dhe dukshëm.* Konkluzionet tuaja duhet të jenë të shpejta dhe të shpejta për tu gjetur. Ju inkurajojmë t’i vendosni të gjitha konkluzionet pranë fillimit të opinionit, por nuk keni pse ta bëni këtë. Kudo që t’i vendosni, në kohën kur lexuesi i afrohet fundit të opinionit, atyre duhet që t’ju jetë krijuar ideja e qartë se cilat janë konkluzionet tuaja dhe se çfarë këshille ju jepni. Asnjëherë mos i lini konkluzionet tuaja në mes të një seksioni apo paragrafi. Mos prisni që lexuesi t’i nxjerrë ato nga vende të ndryshme. Kjo në fakt do të thotë se ka një element përsëritjeje në opininin tuaj, por që është me vlerë gjithsesi.

1. **Korniza ligjore dhe analiza e saj (20%)**

* Identifikon dhe adreson dispozitat dhe ligjet që nevojiten dhe çështjet e materialit.
* Bazohet në një të kuptuar dhe zbatim të shëndoshë të ligjit përkatës.

*Në këtë komponent vlerësimi pedagogu konstaton nëse kandidati identifikon dhe adreson faktet dhe çështjet e rëndësishme dhe nëse nuk trajton faktet dhe çështjet e parëndësishme.* Nga leximi i fakteve, ju duhet të zbatoni ligjin dhe kështu të identifikoni çështjet e vërteta që duhen trajtuar. Më pas duhet t’i trajtoni ato. Ju do t’i përmbushni këto kritere nëse trajtoni faktet dhe çështjet e duhura dhe do të kritikoheni nëse do të lini jashtë çështje të rëndësishme, ose të trajtoni fakte ose çështje të parëndësishme. Është mënyra e strukturuara e të menduarit që keni mësuar që do t’ju mundësojë të identifikoni faktet dhe çështjet e duhura. Të menduarit e ngatërruar ose një qasje akademike me shumë mundësi do t’ju çojë në trajtimin e fakteve dhe çështjeve të gabuara.

Keni një mundësi shumë të mirë në paragrafin e hyrjes që të parashtroni faktet që i konsideroni të rëndësishme. Këtë duhet ta bëni me kujdes. Paragrafët e parë, shpesh, sinjalizojnë shumë qartë se çfarë cilësie do të ketë opinioni. Nëse, kur të prezantoni çështjen, i injoroni faktet e rëndësishme ose i jepni gabim ato, ka të ngjarë që ta bëni ngaqë nuk po adresoni faktet e duhura. Nëse shqyrtoni të gjitha faktet në mënyrë jo kritike me shpejtësi, po jepni sinjalin e qartë se nuk e keni përcaktuar çfarë është e rëndësishme dhe çfarë nuk është.

Përgjigja duhet të *Bazohet në një të kuptuar dhe zbatim të shëndoshë të ligjit përkatës.* Në thelb, kjo do të thotë përcaktimi i saktë i ligjit, dhe kjo është e pandashme nga identifikimi i fakteve dhe çështjeve të duhura, sepse nuk mund ta bëni këtë nëse nuk e zbatoni ligjin si duhet. Nuk mjafton të kuptosh ligjin, duhet ta zbatosh atë – me fjalë të tjera, duhet ta trajtoni ligjin në mënyrë praktike, problem-zgjidhëse, dhe jo në mënyrë akademike. Do të dështoni në këtë kriter nëse ndiqni një rrugë tangjent dhe e bazoni të gjithë opinionin tuaj në ligjin e gabuar. Identifikimi i çështjeve të sakta dhe përcaktimi i drejtë i ligjit është themelor për vlerësimin tuaj.

1. **Argumentimi dhe analizimi i fakteve (20%)**

* Bazohet në një analizë praktike e të shëndoshë të ligjit, fakteve, dhe çështjeve.
* Justifikohet nga arsyetimi i shëndoshë.
* Shpjegon sa herë është e përshtatshme pse nuk mund të jepni një konkluzion definitiv.
* Tregon hapat praktik dhe procedural që do të ndërmerren.
* Listohen faktet dhe seleksionohen faktet me natyrë detemrinante ose kyce prë zgjidhjen.

*Bazohet në një analizë praktike e të shëndoshë të ligjit, fakteve, dhe çështjeve.* Nuk është e mjaftueshme të identifikohen faktet, ligji dhe çështjet, ju duhet t’i analizoni ato, të zbatoni ligjin dhe të ndërmerrni një qasje praktike në dhënien e këshillave. Ky kriter bazohet në matjen e aftësisë tuaj për të menduar dhe shkruar si një profesionist i ligjit dhe jo si një akademik. E rëndësishme për këtë është shqyrtimi i provave të çështjes. Edhe pse nuk iu është kërkuar shprehimisht të jepni këshilla për provat, analiza juaj e çështjeve nuk mund të jetë kurrë praktike nëse nuk mendoni sesi mund të provohet një çështje.

*Justifikohet nga një arsyetim i shëndoshë.* Ky komponentteston sa të shëndosha janë konkluzionet tuaja. Tani, ju duhet të demonstroni se keni qenë në gjendje t’i justifikoni këto konkluzione në bazë të ligjit dhe të analizës tuaj të fakteve dhe çështjeve. Sigurisht, kjo nuk do të jetë e mundshme nëse nuk i keni të shëndosha konkluzionet, ose në se analiza do të jetë e gabuar, ose nëse thjesht nuk do të jepni asnjë arsye fare. Arsyetimi i shëndoshë përfshin ndërtimin e kujdesshëm dhe metodik të një argumenti, që i lejon lexuesit të shohë sesi analiza juaj e ligjit, fakteve dhe çështjeve çon hap pas hapi tek konkluzionet tuaja. Çdo këshillë që mund të jepni që është jo e dobishme, jo etike do të kritikohet nën këtë kriter.

*Shpjegon sa herë është e përshtatshme pse nuk mund të jepni një konkluzion definitiv.* Siç u kujtuat më lart, shpesh nuk ka një konkluzion definitiv që mund të nxirrni në ndonjë çështje. Nëse jepni një konkluzion jo definitiv, duhet të shpjegoni pse nuk mund të jeni të sigurtë, dhe mbi çfarë do të bazohet përgjigjja. Mund të duhet të merrni në konsideratë alternativat, dhe të shpjegoni rrethanat në të cilat secila prej alternativave do të ishte konkluzioni i duhur. Kjo e gjitha është pjesë e procesit të dhënies së konsulencës/këshillave.

*Tregon hapat praktik dhe procedural që do të ndërmerren.* Çështja e parë këtu është të jini të ndërgjegjshëm për fazën për të cilën po jepni konsulencë. Nëse çështja ka të bëjë me mundësinë e procedimit gjyqësor, mendoni nëse ka nevojë të jepni këshilla për procedurën. Për shembull, a po respektohet protokolli i para-procedimit? A duhet të fillojë tani apo më vonë procedimi? Cilat hapa duhet të ndërmerren përpara fillimit të procedimit? Nëse procedimi ka filluar, atëherë jeni në mes të afatit, dhe sigurisht që duhet të ketë disa këshilla për procedurën që duhen dhënë, edhe thjesht për të kujtuar për hapat pasues për tu ndërmarrë.

Por gjithsesi, gjithnjë ka disa hapa praktike që duhen ndërmarrë, edhe sikur të mos jenë hapa proceduralë. Në çdo opinion duhet të bëhet e qartë se kush bën çfarë në hapat vijues.

1. **Konkluzionet e detyrës, zgjidhja e pyetjes kërkimore, vendimmarrja e rastit praktik (20%)**

* Jep konkluzione të shëndosha dhe të justifikueshme.
* Jep një konkluzion definitiv sa herë është e përshtatshme, por jo kur është e papërshtatshme.
* I përgjigjet të gjitha pyetjeve të shprehura në udhëzim ose atyre të nënkuptuara.

Në këtë komponent do të analizohet nga pedagogu nëse kandidati në përgjigjen e detyrës së tij/saj *Jep konkluzione të shëndosha dhe të justifikueshme.* Një përgjigje është e saktë nëse është një konkluzion i justifikueshëm për tu arritur në bazë të fakteve dhe ligjit. Me fjalë të tjera, është një konkluzion që mund të jepet nga një gjyqtar në rastin tonë. Në kuadër të këtij kriteri ju vlerësoheni vetëm për konkluzionin që jepni, jo për arsyetimin që ju ka sjellë tek ai konkluzion. Për rrjedhojë, është e mundur (sado që është e rrallë) që të përmbushet ky kriter, por për arsyet e gabuara. Ju do të kritikoheni në kuadër të këtij kriteri nëse nuk jepet konkluzioni. Ju duhet ta thoni atë që mendoni, jo të lini që të dalë nga deduktimi. Këtë duhet ta bëni jo vetëm për themelin e çështjes, por në çdo çështje gjithashtu.

Konkluzioni juaj nuk duhet të shprehet në terma të paqartë. Kur ato janë të paqarta kjo zakonisht është një shenjë që autori është i pasigurtë se cilat konkluzione duhet të japë. Ky është gabim i rëndë dhe duket nga larg. Rasti ku jepen konkluzione kontradiktoreështë edhe më keq. Nuk është aspak e pazakontë që një konkluzion të jepet në fillim të një opinioni dhe konkluzioni i kundërt të jepet më vonë. Një kontradiktë e tillë do të ishte shumë e kritikuar në kuadër të këtij kriteri.

*Jep një konkluzion definitiv sa herë është e përshtatshme, por jo kur është e papërshtatshme.* Siç u shpjegua më sipër është e rëndësishme që as të jesh shumëdefinitiv ose shumëjo-definitiv në konkluzionet tuaja. Të dy rastet janë të zakonshme në opinionet e studentëve. Krahas dhënies së konkluzioneve të shëndosha, ju duhet të jeni të kujdesshëm të paraqisni forcën e saktë të këtyre konkluzioneve. Bëni kujdes me zgjedhjen e fjalëve kur shprehni konkluzionet.

*I përgjigjet të gjitha pyetjeve të bëra udhëzime shprehimisht ose në mënyrë të nënkuptuar.* Sigurisht, ju duhet t’i përgjigjeni çdo pyetjeje që iu është bërë. Mos harroni se jo të gjitha pyetjet bëhen shprehimisht. Pyetjet që janë të nënkuptuara në shumicën e rasteve përfshijnë:

*Prakticiteti dhe dobishmëria. Impakti social i përgjigjes dhe i zgjidhjes.* Kjo pjesë e komponentit mbledh bashkë disa aspekte të ndryshme të shkrimit të opinioneve, të cilat janë të gjitha të rëndësishme në procesin e dhënies së këshillave për një rast konkret.

10. PROGRAMI MËSIMOR

ARSYETIM DHE SHKRIM LIGJOR (ASHL)

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

**Pedagogu titullar: Dr. Sokol Berberi**

**Tabela e përmbajtjes**

[1. Kuadri i përgjithshëm](#_Toc14875953)

[1.1. Përshkrimi i kursit](#_Toc14875954)

[1.2. Objektivi kryesor i kursit](#_Toc14875955)

[1.3. Kryqëzimi me kurse të tjera](#_Toc14875956)

[2. Kursi](#_Toc14875957)

[2.1. Objektivat mësimore](#_Toc14875958)

[2.2. Përmbajtja e kursit](#_Toc14875959)

[2.3. Struktura dhe metodologjia](#_Toc14875960)

[2.4. Literatura dhe materialet studimore](#_Toc14875961)

[3. Vlerësimi](#_Toc14875962)

[4. Ngarkesa studimore dhe mësimore](#_Toc14875963)

1. **Kuadri i përgjithshëm**
   1. **Përshkrimi i kursit**

Programi i lëndës “Arsyetimi dhe shkrimi ligjor” (ASHL) ofron një trajtim praktik për zhvillimin e aftësive të kërkimit dhe identifikimit të burimeve të së drejtës, të analizës dhe interpretimit të tyre, si dhe të komunikimit të rezultateve të kërkimit me shkrim nëpërmjet hartimit të akteve procedurale gjyqësore në mënyrë profesionale. Ligji dhe faktet, si dy elementet kryesore të analizës ligjore, trajtohen nëpërmjet problemeve ligjore konkrete dhe jurisprudencës.

Trajtimi dhe zhvillimi i aftësive bëhet duke përfshirë kandidatët për magjistratë & kandidatët për këshilltarë/ndihmës ligjorë në hapat konkretë që ndiqen në procesin e analizës së një çështjeje ligjore dhe komunikimit me shkrim të përgjigjes ndaj pyetjes së ngritur.

Në semestrin e parë bëhet një trajtim i përgjithshëm i elementeve dhe koncepteve bazë që lidhen me aftësitë për arsyetimin dhe shkrimin ligjor. Burimet e së drejtës, hierarkia e tyre, elementet e ligjit dhe interpretimi, faktet kyçe, çështjet ligjore, zbatimit i ligjit te faktet; struktura dhe shkrimi i dokumenteve ligjore etj., janë disa nga temat kryesore që do të zhvillohen në semestrin e parë. Trajtimi i çdo teme synon, ndër të tjera, të sqarojë kuptimin e koncepteve të caktuara, të thellojë njohuritë e kandidatëve për magjistratë & kandidatëve për këshilltarë/ndihmës ligjorë dhe të zhvillojë aftësitë e tyre analitike dhe të vlerësimit kritik.

Në semestrin e dytë i kushtohet më shumë vëmendje trajtimit dhe hartimit të dokumenteve ligjore specifike në praktikën gjyqësore, si: memorandumeve ligjore, akteve procedurale gjyqësore, akteve procedurale të prokurorisë, vendimeve gjyqësore të shkallëve të ndryshme etj..

Në semestrin e dytë, kandidatët për këshilltarë/ndihmës ligjorë zhvillojnë një program të veçantë, të përshtatur në mënyrë specifike dhe praktike sipas profilit dhe funksionit, duke synuar formimin fillestar të këshilltarëve dhe ndihmësve ligjore, të aftë për ushtrimin e përgjegjësive ligjore me profesionalizëm dhe integritet. Programi orientohet drejtë një qasje teknike në formimin e këshilltarëve/ndihmësve ligjorë, përmes punës intensive me dosje gjyqësore, hartimin e akteve, relacioneve dhe opinioneve ligjore me qëllim lehtësimin e punës administrative të nëpunësit civilë gjyqësor dhe rritjen e performancës së gjykatës.

Programi i ASHL-së, duke pasur parasysh procesin e integrimit europian të Shqipërisë, si dhe rolin e gjyqtarëve & prokurorëve dhe të këshilltarëve/ndihmësve ligjorë në këtë proces, ka përfshirë dhe disa tema për njohjen me legjislacionin e Bashkimit Europian (BE), burimet parësore dhe dytësore, llojin e akteve, elementet, zbatueshmërinë etj. Gjithashtu, në këtë kuadër do të prezantohet dhe jurisprudenca e Gjykatës Europiane për të Drejtat e Njeriut (GJEDNJ) dhe Gjykatës Europiane të Drejtësisë (GJED), duke u përqendruar tek elementet e strukturës, arsyetimit, shkrimit dhe formatit të vendimeve të këtyre gjykatave ndërkombëtare.

Trajtimi i temave zhvillohet nëpërmjet diskutimit të praktikave gjyqësore dhe të prokurorisë në lidhje me çështjet e trajtuara në vendimet e qëndrimet e tyre në të tri shkallët e gjykimit. Ky diskutim synon të bëjë një vlerësim kritik për qëndrimet e praktikës shqiptare, të metat dhe përparësitë brenda saj në hartimin dhe arsyetimin e akteve e përqasur edhe me përvojën e gjykatave europiane dhe me praktikat më të mira.

* 1. **Objektivi kryesor i kursit**

Në përfundim të kursit kandidati për magjistrat dhe kandidati për këshilltar/ndihmës ligjor duhet të jetë në gjendje që, nën mbikëqyrjen minimale dhe brenda një afati kohor të arsyeshëm, të marrë dhe të studiojë faktet dhe rrethanat e çdo rasti, të fokusohet në faktet kyçe ose përcaktuese për zgjidhjen e një rasti konkret, të njohë dhe të interpretojë ligjin e zbatueshëm dhe jurisprudencën përkatëse për çdo rast konkret, të argumentojë zgjidhjen e rastit praktik, të hartojë aktet gjyqësore në përgjithësi dhe një vendim gjyqësor në veçanti, sipas kërkesave dhe standardeve të pranuara për cilësinë e shkrimit gjyqësor dhe logjikës së shëndoshë.

Ky objektiv zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin përkatës, metodologjinë e mësimdhënies, ngarkesën e kandidatit magjistrat (ngarkesën studimore) dhe ngarkesën e pedagogut (ngarkesën mësimore).

* 1. **Kryqëzimi me kurse të tjera**

Lënda “Arsyetimi dhe shkrimi ligjor” ka si objekt trajtimin e aftësive bazë të magjistratit & këshilltarit/ndihmësit ligjor dhe përshkon të gjitha lëndët themelore të programit në formimin fillestar në SHM. Për këtë arsye ky kurs kryqëzohet me disa kurse të tjera të vitit të parë.

**Me lëndën “E drejta penale”** do të ketë kryqëzim në tema që lidhen me analizën e elementeve të veprës penale; interpretimi dhe qartësia e dispozitës penale; kualifikimet dhe cilësimet.

**Me lëndën “Procedurë penale”** do të ketë kryqëzim në tema që lidhen me shkrimin e vendimeve gjyqësore penale të shkallës së parë, akteve të prokurorit që i dërgohen gjykatës; indicieve dhe kritereve të vlerësimit.

**Me lëndën “E drejta civile”** do të ketë kryqëzim në tema që lidhen me analizën, interpretimin e parashikimeve ligjore, përcaktimin e fakteve kyçe në një çështje civile konkrete lidhur me pronësinë, dëmin dhe kontratat si dhe argumentimin e zgjidhjes konkrete dhe komunikimin në formën e një aktit gjyqësor.

**Me lëndën “Procedura civile”** do të ketë kryqëzim në tema që lidhen me shkrimin e akteve gjyqësore të shkallës së parë civile.

1. **Kursi**

**2.1 Objektivat mësimore**

Kursi “Arsyetimi dhe shkrimi ligjor” në SHM, arritjen e objektivit kryesor (shih 1.2) dhe zotërimin e kompetencave nga kandidatët për magjistratë dhe kandidatët për këshilltarë/ndihmës ligjorë, synon t’i realizojë nëpërmjet objektivave mësimorë si vijon:

1. **Kuptimi - Aftësimi në mënyrën e të kuptuarit:**

Kandidati për magjistrat dhe kandidati për këshilltar/ndihmës ligjor, në përfundim të kursit, të jetë në gjendje të:

* kuptojë, shpjegojë, identifikojë, klasifikojë dhe diskutojë konceptet, parimet dhe institutet kryesore të së drejtës;
* kuptojë dhe analizojë faktet kyçe në një situatë faktike;
* krijojë ide të qarta e forma të unifikuara në përpilimin e akteve kryesore procedurale e ligjore;
* zhvillojë aftësitë kërkuese dhe interpretuese për çështje legjislative.

1. **Zbatimi - Aftësimi në zbatim**

Kandidati për magjistrat& kandidati për këshilltar/ndihmës ligjor, në përfundim të kursit, të jetë në gjendje të:

* përdorë njohuritë teorike mbi konceptet, parimet dhe institutet kryesore të së drejtës në situata faktike;
* analizojë konceptet, parimet dhe institutet kryesore të së drejtës bazuar në faktet e një situate praktike;
* organizojë dhe planifikojë hapat që duhen ndërmarrë për zgjidhjen e një konflikti ligjor duke u bazuar në njohuritë teorike dhe faktet e çështjes;
* debatojë dhe respektojë mendimet ndryshe të kolegëve/punojë dhe funksionojë në grup.
* organizojë mendimet dhe argumentet ligjore në hartimin e një akti ligjor duke përdorur gjuhën e përshtatshme, rregullat dhe teknikat e shkrimit përgjithësisht të pranuara;
* zhvillojë aftësitë në ndërthurjen e elementeve materialë me ata proceduralë në përqasje me faktet në lidhje me një çështje të shtruar për zgjidhje;
* hartojë aktet kryesore procedurale, penale, civile dhe administrative, duke respektuar në mënyrë të drejtë rregullat ligjore, kërkesat për argumentimin logjik dhe për interpretimin e fakteve.

1. **Analizë - Aftësimi në analizën**

Kandidati për magjistrat& kandidati për këshilltar/ndihmës ligjor, në përfundim të kursit, të jetë në gjendje të:

* identifikojë faktet relevante dhe të analizojë kornizat ligjore dhe të formojë një opinion të bazuar në të gjitha të dhënat relevante;
* përcaktojë kuadrin ligjor të nevojshëm për zgjidhjen e një konflikti ligjor;
* përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret;
* analizojë kontekstin social dhe ndikimin e tij në zgjidhjen e konfliktit.

**Ç. Vlerësim/krijim - Aftësimi për shkrim arsyetim ligjor**

Kandidati për magjistrat & kandidati për këshilltar/ndihmës ligjor, në përfundim të kursit, të jetë në gjendje të:

* shprehë opinionin e tij qartë në një akt/vendim gjyqësor të arsyetuar dhe argumentuar.
* ndërtojë logjikisht një akt/vendim gjyqësor;
* arsyetojë me shkrim aktin/vendimin gjyqësor;
* formulojë shkurt dhe në mënyrë të përpiktë argumentet, mbi të cilat mbështet marrja e vendimit.

Objektivat mësimore të mësipërme synojnë të aftësojnë kandidatët për magjistratë& kandidati për këshilltar/ndihmës ligjor për kompetencat si vijojnë:

**Kompetenca 1:** Njohuri të thelluara procedurale/materiale, nga jurisprudenca administrative vendase/europiane

* Të identifikojë çështjet ligjore që ngrihen në një situatë faktike,
* Të përcaktojë bazën ligjore të saj dhe
* Të identifikojë dhe të jetë i vetëdijshëm për synimet legjislative.

**Kompetenca 2:** Aftësim në veprimet/hetimet paraprake dhe përgatitjen e seancës gjyqësore

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin shoqëror të çështjes.

**Kompetenca 3:** Aftësim në debatin gjyqësor

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin duke ndërtuar strategjinë e pyetjeve dhe ballafaqimeve për të sqaruar mospërputhjet

**Kompetenca 4:** Aftësim në përgatitjen e akteve dhe marrjen e vendimeve

* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;
* Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;
* Të gjejë dhe zbatojë politikën përkatëse në një çështje konkrete.

**Kompetenca 5:** Forcim i vetëdijes shoqërore të magjistratit, integritetit dhe etikës profesionale

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj.

**Kompetenca 6:** Bashkëpunimi, transparenca dhe komunikimi

* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.

**2.2 Objektiva mësimorë specifik për kandidatët për këshilltarë/ndihmës ligjorë**

Në përfundim të këtij programi, pjesëmarrësit:

* Identifikojnë qartë detyrat e këshilltarit ligjor/ndihmësit ligjor, integrimin e figurës së këshilltarit/ndihmësit në Njësinë e Shërbimit Ligjor.
* Kuptojnë funksionin këshillimor dhe ndihmës në procesin vendimmarrës.
* Ushtrojnë me përgjegjësi detyrat administrative për hartimin e akteve gjyqësore sipas orientimit të gjyqtarit.
* Kristalizojnë raportet me stafin administrativ të gjykatës me qëllim rritjen e performancës në menaxhimin e kohës gjyqësore.
* Kuptojnë mënyrën e organizimit dhe funksionimit të Njësisë së Shërbimit Ligjor dhe Qendrës së dokumentacionit.
* Aftësohen në procesin e identifikimit të fakteve kyçe, argumenteve thelbësore dhe çështjeve relevante për hartimin e relacionit shoqërues të mosmarrëveshjes gjyqësor.
* Evidentojnë me përpikëri historikun procedural të çështjeve gjyqësore.
* Aftësohen për të interpretuar ligjin material dhe procedural, veçanërisht në funksion të bazueshmërisë së shkaqeve të ankimit/rekursit në përputhje me kufijtë e shqyrtimit të çështjes nga ana e gjykatës pranë së cilës kandidati ushtron funksionin.
* Aftësohen në kërkimin e jurisprudencës relevante kombëtare dhe ndërkombëtare në funksion të studimit të problematikave që lidhen me çështjet gjyqësore.
* Hartojnë dhe relatojnë opinione ligjore në funksion të nevojave të gjykatës.

**2.3 Përmbajtja e kursit**

*Përcaktimi i temave në përmbajtjen e kursit “Arsyetimi dhe shkrimi ligjor” udhëhiqet nga objektivat mësimore. Duke qenë se SHM është një institucion që ka për mision formimin profesional të magjistratëve & kandidati për këshilltar/ndihmës ligjor, kursi është fokusuar në aspektin e aftësimit praktik. Siç shihet edhe nga përpilimi i objektivave mësimore më sipër, fokusi është aftësimi praktik në nivelet, zbatim, analizë, vlerësim/krijim të Taksionomisë së Bloom-it. Ndaj dhe temat e përzgjedhura i shërbejnë formimit në këto nivele.*

Temat që do të trajtohen në kursin “Arsyetimi dhe shkrimi ligjor” janë si vijojnë:

*Semestri I*

1. Hyrje; burimet e së drejtës; hierarkia; autoriteti në vendimet gjyqësore (4 orë)
2. Legjislacioni dhe metodat e interpretimit: procesi; struktura; elementet (4 orë)
3. Jurisprudenca dhe fuqia detyruese: *ratio decidenti & obiter dictum*; struktura dhe standardet e vendimeve të gjykatave ndërkombëtare, GJEDNJ dhe GJED (4 orë)
4. Procesi i kërkimit, arsyetimit dhe shkrimit ligjor: hapat, fabula/faktet, çështja

* ligjore, faktet kyçe. Memoja ligjore parashikuese/këshilluese: metoda PRAP (10 orë)

1. Elementet e vendimit gjyqësor: kuptimi dhe dallimi i argumenteve për çështje

* fakti dhe ligji; përmbledhja e rastit gjyqësor (*briefing a case*) (4 orë)

1. Arsyetimi dhe logjika; qartësia e gjuhës ligjore; rekomandime (4 orë)

*Semestri II- Për kandidatët për magjistratët*

1. Hartimi i memorandumit ligjor bindës: strategjia (advocacy writing memo) (4 orë)
2. Shkrimi i akteve gjyqësore: paditë, aktet e prokurorit, ankimet (8 orë)
3. Shkrimi i vendimeve gjyqësore: shkalla e parë civile, penale & administrative;

* vendimet e ndërmjetme (8 orë)

1. Standardet dhe shkrimi i vendimeve të gjykatave rishikuese (apeli) (4 orë)
2. Standardet dhe shkrimi i vendimeve të Gjykatës së Lartë (GJL) dhe

* të Gjykatës Kushtetuese (GJK) (4 orë)

1. Formati, citimet dhe referencat në memorandumet dhe opinionet ligjore

* Përmbledhje; sqarim për provimin përfundimtar (2 orë)

*Semestri II- Për kandidatët për këshilltarëë/ndihmës ligjorë*

**Kompetenca 1:** Identifikimi i fakteve kyçe të mosmarrëveshjes dhe historiku procedural i çështjes. (4 orë)

**Kompetenca 2:** Studimi i dosjes gjyqësore dhe identifikimi i drejtë i natyrës së mosmarrëveshjes, ligjit material dhe procedural të zbatueshme, njohja e kufijve të shqyrtimit gjyqësor në apel dhe Gjykatë të Lartë, plotësimi i shkaqeve formale të ankimit. ( 4 orë)

**Kompetenca 3:** Hartimi i relacionit të çështjes dhe akteve të tjera procedurale për shqyrtimin e çështjes në ritin kameral/seancë gjyqësore. (4 orë)

**Kompetenca 4:** Qartësia dhe konciziteti në evidentimin e rrethanave të faktit dhe mendimin ligjor të këshilltarit/ndihmësit ligjor. (4 orë)

**Kompetenca 5:** Hulumtimi i praktikës gjyqësore dhe kërkimi ligjor për çështjen e parashtruar.( 4 orë)

**Kompetenca 6:** Relatimi i çështjes, rrjedhshmëria dhe menaxhimi efektiv i kohës. (4 orë)

**Kompetenca 7:** Bashkëpunimi dhe komunikimi me gjyqtarët dhe stafin administrativ. (4 orë)



**2.4 Struktura dhe metodologjia**

*Në këtë seksion zbërthehet përmbajtja e kursit* ***për çdo javë/dy javë****.*

**2.4.1 Semestri I. Për kandidatët për magjistratë dhe për kandidatët për këshilltarë/ndihmës ligjorë**

**Tema 1/ java e parë: Hyrje; burimet e së drejtës; hierarkia (2 orë)**

**Abstrakt/përshkrim i temës**

Me fillimin e kursit kandidatët për magjistratë do të njihen me përmbajtjen e kursit; objektin e studimit, shtrirjen, metodologjinë që do të përdoret, materialet kryesore që do të shfrytëzohen si dhe me llojin/ natyrën e ushtrimeve praktike që do të jepen për çdo temë gjatë seminareve. Burimet e së drejtës dhe hierarkia e tyre, në aspektin e praktikës gjyqësore, do të trajtohen në fillim të kursit, duke pasur parasysh se kjo lëndë trajton metodat e kërkimit, të analizës dhe interpretimit të këtyre burimeve, si zbatimit të tyre në zgjidhjen e problemeve ligjore. Prezantimi i burimeve të së drejtës do të mbështetet në sistemin tonë kushtetues dhe ligjor, duke mbajtur parasysh nivelin e njohurive të kandidatëve dhe zhvillimet jurisprudenciale. Gjithashtu, do të bëhen prezantime dhe në një këndvështrim krahasues.

* Pedagog: Sokol Berberi

**Tema 1/java e dytë: Autoriteti në vendimet gjyqësore (2 orë)**

**Abstrakt/përshkrim i temës**

Për të analizuar të drejtën, përveç njohjes së burimeve, kandidatët për magjistratë duhet të familjarizohen me konceptin e autoritetit, parimet që lidhen me autoritetin dhe llojet e ndryshme të autoritetit. Me *autoritet* kuptojmë çdo burim mbi të cilin mund të mbështetet gjyqtari për të vendosur mbi një çështje. Ai përfshin jo vetëm burimet ligjore, por edhe burimet joligjore, mbi të cilat gjykata mund të referohet/ t’i marrë në konsideratë për të arritur një vendim.

* Pedagog: Sokol Berberi

**Pyetjet vetëstudimore:**

1. Cila është pozita e Konventës Europiane për të Drejtat e Njeriut (KEDNJ) dhe e jurisprudencës së GJEDNJ-së në sistemin e burimeve të së drejtës?
2. Cila është pozita dhe autoriteti i jurisprudencës së GJK/GJL-së në sistemin e burimeve të së drejtës?
3. Cili është raporti ndërmjet ligjeve organike dhe ligjeve të miratuara me shumicë të thjeshtë në hierarkinë e burimeve të së drejtës?
4. Cilat janë autoritetet me natyrë bindëse, te të cilat mund të referohet gjykata për marrjen e vendimit?

**Temat kryesore që do të shqyrtohen:**

* Burimet e së drejtës dhe hierarkia e tyre në këndvështrimin e praktikës gjyqësore.
* Pozita e KEDNJ-së dhe jurisprudencës së GJEDNJ-së në sistemin e brendshëm dhe referimi i drejtpërdrejtë në praktikën gjyqësore.
* Parimet dhe kriteret për zgjidhjen e kundërshtimeve/përplasjeve ndërmjet ligjeve në praktikën gjyqësore.
* Autoriteti detyrues dhe bindës në praktikën gjyqësore.

**Metodologjia**

Prezantimi i programit, tërheqja e vëmendjes dhe e interesit për këtë lëndë duke iu referuar domosdoshmërisë së kësaj aftësie në praktikën ligjore; bashkëbisedim me kandidatët për magjistratë për të vlerësuar njohuritë paraprake të tyre; prezantimi i temës, dhënia e njohurive të reja, përqendrimi në çështje të debatueshme në planin praktik lidhur me burimet e së drejtës, shtrimi i pyetjeve për të nxitur mendimin kritik; raste nga praktika gjyqësore për t’u studiuar jashtë auditorit.

Kujtesë për të krijuar lidhje me leksionin e mëparshëm; prezantimi i temës, pse ka rëndësi kuptimi dhe analiza e autoritetit; dhënia e njohurive të reja, përqendrimi në çështje të debatueshme në planin praktik; dhënia e shembujve nga praktika gjyqësore dhe identifikimi i autoritetit ku është bazuar gjykata; raste nga praktika gjyqësore për t’u studiuar jashtë auditorit dhe për t’u përgatitur për seminarin e ardhshëm.

**Jurisprudencë për ushtrim dhe diskutim:** Kandidatët për magjistratë do të studiojnë vendimet e GJK-së dhe të GJL-së të referuara më poshtë, sipas ndarjes në nëngrupe, jashtë auditorit. Gjatë prezantimit dhe diskutimit në auditor, kandidatët do t’u përgjigjen pyetjeve të mëposhtme:

1. Cili është autoriteti i detyrueshëm, mbi të cilën është bazuar gjykata për të marrë vendimin?
2. Cili është raporti hierarkik ndërmjet burimeve mbi të cilat është bazuar gjykata?
3. A është mbështetur gjykata në autoritet dytësor bindës për të argumentuar marrjen e vendimit?
4. Nëse po, pse gjykata ka vlerësuar të mbështetet në autoritetin dytësor?
5. **Vendime të GJK-së**

* Nr. 4/2022
* Nr. 1/2022
* Nr.36/2021
* Nr. 26/ 2021
* Nr. 20/2021
* Nr. 20/2011
* Nr. 30.2010
* Nr. 15/2010
* Nr. 2/2010
* Nr. 24/2008

1. **Vendime njësuese/unifikuese të GJL-së**

* 114/7.04.2022 (penale)
* 147/23.12.2021 (penale)
* 13/2018 (penale)
* 113/2021 (administrative)- Merushe Shpata
* Vendimi nr.6, 1.6.2011
* Vendimi nr. 1029/2000
* Vendimi nr.1, datë 8.1.2009

**Literatura dhe materialet studimore**

**Literatura e detyrueshme**

- Berberi, Sokol, “*Arsyetimi dhe shkrimi ligjor”*, Botim i Shkollës së Magjistraturës, 2012.

- Omari, L., Anastasi, A. “*Sistemi i burimeve të së drejtës në Kushtetutë,* E drejta Kushtetuese”, 2008, f.42-67.

- Vendime të Gjykatës Kushtetuese ku bëhen interpretime lidhur me burimet e së drejtës sipas Kushtetutës:

* Vendime të GJK-së 2/2010; 30/2010; 24/2008; 15/2010.
* Vendime të KBGJL-së 1029/2000; nr.6, datë 1.6.2011 (civil); nr.1, datë 8.1.2009 (penal).

**Literatura e rekomanduar**

*-* Omari, L. “*Burimet e së drejtës”,* Parime dhe institucione të së drejtës publike, f. 287-320.

- Saliu, Kurtesh. “*Burimet e së drejtës kushtetuese”,* E drejta kushtetuese, Prishtinë, 2004, f.35-44.

- Merryman, Henry John. “*Burimet e së drejtës”*, Hyrje në sistemet juridike të Europës Perëndimore dhe të Amerikës Latine, “Libri Universitar” Tiranë, 1993, f.25-31.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

[*https://hudoc.echr.coe.int/*](https://hudoc.echr.coe.int/)

**Tema 2/ java e tretë: Legjislacioni: procesi; struktura; elementet (2 orë)**

**Abstrakt/përshkrim i temës**

Procesi ligjbërës; struktura dhe organizimi; ndërtimi i një teksti legjislativ; rëndësia që ka një strukturë për qartësinë dhe cilësinë e aktit; parimet që duhen respektuar për strukturën; parimet e renditjes; llojet e dispozitave; elementet e dispozitës ligjore.

Burimet e legjislacionit të BE-së; procesi vendimmarrës; organet vendimmarrëse; llojet e akteve; hierarkia; burimet parësore dhe burimet dytësore; aktet e zbatueshme drejtpërsëdrejti; procesi i përafrimit të legjislacionit shqiptar me atë të BE-së; roli i gjyqtarëve dhe prokurorëve në këtë proces; legjislacioni i BE-së dhe procesi i përafrimit të legjislacionit me *acquis communittaire*.

Pedagog: Sokol Berberi

**Tema 2/ java e katërt: Metodat e interpretimit të ligjit (2 orë)**

**Abstrakt/përshkrim i temës**

Parimet e interpretimit të ligjit; llojet dhe metodat e interpretimit të ligjit; standardet për përzgjedhjen e parimit që do të zbatohet në një rast konkret; referencë në doktrinën përkatëse dhe jurisprudencë; analiza e metodave të interpretimit mbështetur në jurisprudencën kushtetuese dhe gjyqësore.

Pedagog: Sokol Berberi

**Pyetjet vetëstudimore:**

1. Cilat janë parimet për organizimin dhe strukturimin e akteve normative?
2. Cilat janë standardet e përpunuara nga praktika kushtetuese për formulimin e llojeve të ndryshme të dispozitave?
3. Çfarë implikimesh kanë metodat e ndryshme të interpretimit të ligjit në respektimin e parimit të ndarjes dhe balancimit të pushteteve?
4. Cilat janë metodat e interpretimit në praktikën gjyqësore dhe kushtetuese?

**Temat kryesore që do të shqyrtohen:**

* Procesi ligjbërës dhe praktika gjyqësore.
* Llojet e dispozitave ligjore dhe standardet e përpunuara nga praktika gjyqësore.
* Metodat e interpretimit të ligjit dhe parimet kushtetuese.
* Metodat e interpretimit në praktikën gjyqësore dhe atë kushtetuese.

**Metodologjia**

Vlerësimi dhe diskutimi i detyrës së kryer jashtë auditorit; prezantimi i temës, dhënia e njohurive të reja, përqendrimi në çështje të debatueshme në planin praktik; dhënia e shembujve nga praktika legjislative dhe identifikimi i strukturës, i radhës së renditjes të dispozitave dhe elementeve të normës ligjore; detyrë kërkimi nga praktika legjislative për t’u kryer jashtë auditorit dhe për t’u përgatitur për seminarin e ardhshëm.

Tërheqja e vëmendjes dhe e interesit për këtë temë duke iu referuar domosdoshmërisë së njohjes së legjislacionit të BE-së dhe procesit të përafrimit të legjislacionit shqiptar; bashkëbisedim me kandidatët për të vlerësuar njohuritë paraprake të tyre; prezantimi i temës, dhënia e njohurive të reja, përqendrimi te çështjet që kërkojnë një vëmendje të veçantë në kuadrin e procesit të integrimit dhe që lidhen me rolin e gjyqtarëve dhe prokurorëve në këtë proces; shtrimi i pyetjeve për të nxitur mendimin kritik; raste nga praktika legjislative për t’u studiuar jashtë auditorit.

Diskutim i rasteve praktike për të vlerësuar njohuritë paraprake të tyre në fushën e interpretimit të ligjit; prezantimi i temës, dhënia e njohurive të reja, përqendrimi në çështje të debatueshme në planin praktik; dhënia e shembujve nga praktika gjyqësore ku janë zbatuar lloje të ndryshme interpretimi; shtrimi i pyetjeve për të nxitur mendimin kritik; raste nga praktika gjyqësore për t’u studiuar jashtë auditorit.

**Kazuese për ushtrim:**

1. **(Vendimi nr.7/2016)**

Për sa i përket interpretimit të pikës 4 të nenit 70 të Kushtetutës, kërkuesi ka parashtruar para Gjykatës se sipas tij: ekziston një mosmarrëveshje konkrete ndërmjet shumicës dhe pakicës parlamentare, që ka lindur si pasojë e zbatimit ose kuptimit të ndryshëm/gabuar të normës kushtetuese; subjektet në konflikt kanë mbajtur qëndrimin e tyre për kuptimin/interpretimin e kësaj norme, i cili është shprehur nëpërmjet votimit në seancë plenare dhe miratimit të vendimit nr.48/2015 nga ana e Kuvendit; problemi kushtetues ka ardhur si pasojë e paqartësive në zbatimin e normës kushtetuese nga ana e shumicës parlamentare. Sipas kërkuesit, duke keqinterpretuar këtë dispozitë dhe rolin e tij në këtë proces, Kuvendi ka analizuar provat dhe faktet dhe ka vendosur se nuk ndodhej para rasteve të shkeljes së nenit 70/3, ndërkohë që kompetencën për konstatimin e papajtueshmërisë, pra për vlerësimin e provave dhe fakteve, e ka Gjykata Kushtetuese. Detyra e Kuvendit është vetëm vlerësimi i aspekteve formale të mocionit. Ai është i detyruar t’ia dërgojë çështjen Gjykatës sa herë ka një pretendim të bazuar për shkeljen e kësaj dispozite kushtetuese.

**Neni 70 i Kushtetutës**

1. (...)

2.   Deputetët nuk mund të ushtrojnë njëkohësisht asnjë detyrë tjetër shtetërore, përveç asaj të anëtarit të Këshillit të Ministrave. Rastet e tjera të papajtueshmërisë caktohen me ligj.

3.   Deputetët nuk mund të kryejnë asnjë veprimtari fitimprurëse që buron nga pasuria e shtetit ose e pushtetit vendor dhe as të fitojnë pasuri të këtyre.

4.   Për çdo shkelje të paragrafit 3 të këtij neni, me mocion të kryetarit të Kuvendit ose të një së dhjetës së anëtarëve të tij, Kuvendi vendos për dërgimin e çështjes në Gjykatën Kushtetuese, e cila konstaton papajtueshmërinë.

**Çështja për diskutim**

Si do ta interpretonit ju nenin 70/4 të Kushtetutës, duke përdorur teknikat e interpretimit ligjor (literal, historik, teleologjik dhe sistematik). A është i detyruar Kuvendi ta dërgojë çështjen në Gjykatën Kushtetuese për konstatimin e papajtueshmërisë me mandatin e deputetit sa herë paraqitet një kërkesë për këtë çështje, sipas nenit 70/4 të Kushtetutës?

1. Vendim i Kolegjeve të Bashkuara nr. 979/2000: Trashëgimtarët e Mane Zallit kundër trashëgimtarëve të Ahmet Dulit etj.; objekti i padisë: kërkimin e trashëgimit, në bazë të nenit 350 të Kodit Civil

“Në rrethanat e mësipërme, çështja shtrohet nëse në aplikim të nenit 467/a të Kodit të Procedurës Civile, gjykata e apelit në të njëjtin gjykim, pra i njëjti trup gjykues, prish për herë të dytë vendimin e gjykatës së rrethit dhe po ky trup gjykues, e shqyrton çështjen si shkallë e parë në të njëjtin gjykim, apo vetëm prish vendimin e gjykatës së rrethit, ndërsa gjykimi si shkallë e parë bëhet veças, qoftë edhe me një trup gjykues tjetër. Neni 467/a parashikon, se Gjykata e Apelit kur prish vendimin nuk mund ta kthejë çështjen për rigjykim për të dytën herë, por e shqyrton vetë si gjykatë e shkallës së parë. Termi “gjykata e apelit” në dispozitën e mësipërme është përdorur në kuptimin procedural, e jo institucional, e si i tillë nënkupton trupin gjykues. Për pasojë, kur dispozita shprehet se Gjykata e Apelit e shqyrton vetë çështjen si shkallë e parë, kjo ka kuptimin se çështja shqyrtohet nga i njëjti trup gjykues pa e ndërprerë gjykimin. Shprehja “si gjykatë e shkallës së parë” nuk do të thotë se në këto raste gjykata e apelit paraqitet si shkallë e parë, por se ashtu si në rastin që parashikon neni 465 i po këtij Kodi, edhe në rastin e aplikimit të nenit 467/a, gjykata e apelit mund të përsërisë tërësisht ose pjesërisht hetimin gjyqësor. Në të kundërtën, në rast se ligjvënësi do të kishte për qëllim që gjykata e apelit në këtë rast do të gjykonte në shkallë të parë, atëherë duhet të kishte parashikuar edhe të drejtën e një ankimi kundër vendimit të kësaj gjykate, gjë që nuk e ka bërë. Përveç kësaj, nëpërmjet kësaj dispozite, ligjvënësi ka pasur për qëllim të bëjë ekonomi gjyqësore, pra të reduktojë zvarritjet e gjykimit. Po të pranosh të kundërtën, pra, që në aplikim të nenit 467/a, kur çështja gjykohet për herë të dytë nga gjykata e apelit, bëhen dy gjykime, njëri si gjykatë apeli dhe i dyti si gjykatë e shkallës së parë, gjë që nuk përjashton gjykimin e çështjes nga një trup tjetër gjykues, atëherë do të zvarritej gjykimi në të njëjtën mënyrë sikur çështja pas prishjes nga gjykata e apelit të dërgohej për rigjykim në gjykatën e shkallës së parë. Për pasojë, në këto raste, në një gjykim, me një vendim përfundimtar, gjykata e apelit edhe prish për herë të dytë vendimin e gjykatës së rrethit edhe e zgjidh çështjen në themel.

Pyetje

Çfarë metode interpretuese ka zbatuar GJL-ja?

1. **Vendim i GJK-së nr.20/2008; kërkues Qamila Spahija; objekti, shfuqizimi i vendimit nr.20, datë 7.4.2006 të Kolegjit Civil të Gjykatës së Lartë (dhoma e këshillimit).**

“Kolegji Civil i Gjykatës së Lartë, në çështjen në shqyrtim, i është referuar vetëm nenit 445 të Kodit të Procedurës Civile dhe ka arritur në përfundimin se kërkuesi, e ka paraqitur kërkesën për rishikim tej afatit njëvjeçar nga dita që vendimi ka marrë formë të prerë.

Në çështjen në shqyrtim, çmohet e nevojshme për të qëndruar në disa momente që kanë të bëjnë me interpretimin e ligjit procedural që është atribut i gjykatave të sistemit gjyqësor dhe i organeve që e zbatojnë atë...Në çështjen në gjykim kjo gjykatë çmon se është e domosdoshme të ballafaqojë përmbajtjen e nenit 445 të Kodit të Procedurës Civile e ato të dispozitave të titullit të tretë që trajtojnë institutin e rishikimit (nenet 494-498), veçanërisht me përmbajtjen e nenit 496 të këtij Kodi. Këto dy dispozita dallojnë nga njëra-tjetra sepse: (i) neni 445 sanksionon prekluzivitetin (afatin) e ankimit si mjet procedural për të gjitha llojet e ankimit përfshirë dhe kërkesën për rishikim, duke pasur parasysh se zë vend në titullin e parë të pjesës së tretë të Kodit, kurse neni 496 sanksionon afatin ligjor vetëm përsa i përket kërkesës për rishikim që zë vend në titullin e tretë të pjesës së tretë të Kodit; (ii) neni 445 përcakton vetëm ankimin njëvjeçar nga shpallja e vendimit, kurse neni 496 përcakton afatin njëvjeçar që nga dita që ka lindur shkaku i rishikimit; (iii) neni 445 nuk ka si qëllim përcaktimin e afatit për ankim, ndërsa neni 496 saktëson afatin 30 ditor si determinant nga dita që pala ka marrë dijeni për shkakun e rishikimit.

Nga sa më lart, në rastet e paraqitjes së kërkesës për rishikimin e një vendimi të formës së prerë, neni 445 i Kodit të Procedurës Civile duhet të zbatohet në harmoni me nenin 496 të këtij Kodi përsa i përket afatit prekluziv njëvjeçar. Pra, ky afat llogaritet ose nga momenti që është shpallur vendimi që ankimohet ose nga momenti që merr formë të prerë vendimi që përmban shkakun e rishikimit të parashikuar nga neni 494 i Kodit të Procedurës Civile. Nëse nuk do të interpretohej në këtë mënyrë, neni 445 i Kodit të Procedurës Civile ashtu si është shkruar do të ishte i paaplikueshëm, duke ia ngushtuar hapësirat individit për të pasur akses në gjykatë dhe për të shfrytëzuar mjetin procedural të jashtëzakonshëm të kërkesës për rishikim. Këtë qëndrim kanë mbajtur dhe Kolegjet e Bashkuara të Gjykatës së Lartë me vendimin nr.8, datë 24.3.2005...”.

Pyetje

Çfarë metode interpretuese ka zbatuar GJK-ja?

**Literatura** e detyrueshme

* Berberi, Sokol, “*Arsyetimi dhe shkrimi ligjor”*, Botim i Shkollës së Magjistraturës, 2012.
* Simoni, Alessandro., Sadushi, Sokol., Çomo, Sokol. “*Vështrim krahasues mbi procedurën civile*”, botim i Shkollës së Magjistraturës, 2006, f. 16-26, 44-64.
* Berberi, Sokol. “*Ligjvënësi dhe interpretimi gjyqësor”*, botuar te revista shkencore “Jeta Juridike”, botim i Shkollës së Magjistraturës, nr.3, 2014.
* Vendime të Gjykatës Kushtetuese dhe të Gjykatës së Lartë të referuara:
* Vendime të GJK-së 55/2015; 11/2008; 7/2016 (interpretimi i nenit 70/4 të Kushtetutës); 25/2009; 31/2009; 2/2005; nr.20/2008; Kërkues Qamila Spahija; Objekti, shfuqizimi i vendimit nr.20, datë 7.4.2006 të Kolegjit Civil të Gjykatës së Lartë (dhoma e këshillimit).
* Vendime të GJL-së, 1029/2000; 979/2000, 14/2001
* Vendime të GJEDNJ-së:
* çështja Delijorgji kundër Shqipërisë, 2015.

**Literatura e rekomanduar**

* Omari, L. “*Zbatimi i së drejtës”,* Parime dhe institucione të së drejtës publike, f. 335-354.
* Barak, Ahron. “*Roli i gjyqtarit në demokraci”*, botim i Shkollës së Magjistraturës, 2017.
* Galgano, Francesco. “*Interpretimi i ligjit”*, E drejta private, Luarasi, 2006, f. 90-96.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

[*https://hudoc.echr.coe.int/*](https://hudoc.echr.coe.int/)

**Tema 3/java e pestë: Jurisprudenca si autoritet detyrues: precedenti; ratio decidenti; obiter dictum (2 orë)**

**Abstrakt/përshkrimi i temës**

Në këtë temë trajtohet, jurisprudenca në kuptimin e tërësisë së vendimeve të dhëna nga gjykatat gjatë një periudhe të caktuar, në një fushë të caktuar; sistemi gjyqësor dhe vendimmarrja; elementet e vendimit gjyqësor; fuqia detyruese e vendimeve gjyqësore dhe rastet e precedentit të detyrueshëm; elementet e fuqisë detyruese të vendimeve gjyqësore dhe llojet e tyre; *ratio decidenti & obiter dictum.*

Pedagog: Sokol Berberi

**Tema 3/java e gjashtë:** Struktura dhe standardet e vendimeve të gjykatave ndërkombëtare, GJEDNJ dhe GJED (2 orë)

**Abstrakt/ përshkrimi i temës**

Vendimet e GJEDNJ-së dhe GJED-së trajtohen në aspektin praktik, duke u përqendruar në autoritetin që kanë në sistemin e brendshëm, llojet e vendimeve, fuqinë detyruese ose bindëse, strukturën dhe metodat e argumentimit, mënyrat e referimit në praktikën gjyqësore.

Pedagog: Sokol Berberi

**Pyetjet vetëstudimore:**

1. Cilat janë kriteret për të përcaktuar autoritetin detyrues të jurisprudencës?
2. Cili është kuptimi i precedentit dhe sa zbatohet në praktikën gjyqësore?
3. Cili është dallimi ndërmjet *ratio decidenti* dhe *obiter dictum*?
4. Cilat janë elementet e vendimeve të GJEDNJ-së dhe GJED-së?
5. Cila është fuqia detyruese e vendimeve të GJEDNJ-së dhe GJED-së dhe sa referohen ato në praktikën gjyqësore?

**Temat kryesore që do të shqyrtohen:**

* Elementet e vendimit gjyqësor dhe fuqia detyruese.
* Precedenti në praktikën gjyqësore.
* Kuptimi dhe dallimi ndërmjet *ratio decidenti* dhe *obiter dictum*.
* Struktura dhe elementet e vendimeve të GJEDNJ-së dhe GJED-së.
* Fuqia detyruese e jurisprudencës së GJEDNJ-së dhe GJED-së në praktikën gjyqësore.

**Metodologjia**

Diskutim mbi raste praktike me kandidatët për të vlerësuar njohuritë paraprake të tyre; prezantimi i temës, dhënia e njohurive të reja, përqendrimi në çështje të debatueshme në planin praktik lidhur me jurisprudencën dhe fuqinë e saj detyruese dhe referimi në raste praktike; shtrimi i pyetjeve për të nxitur mendimin kritik; raste nga praktika gjyqësore për t’u studiuar jashtë auditorit.

**Kazuse për ushtrime:**

1. Vendim i Kolegjeve të Bashkuara nr.1029/2000: Kërkues, Partia e Bashkimit për të Drejtat e Njeriut; objekti: plotësim i vendimit të Kolegjeve të Bashkuara të Gjykatës së Lartë nr. 643, datë 11.5.2000, në bazë të nenit 313 të Kodit të Procedurës Civile.

“Megjithatë, Kolegjet e Bashkuara çmojnë se, duke marrë shkas nga çështja në shqyrtim, gjersa në praktikë kanë lindur keqkuptime lidhur me mënyrën se si do të zgjidhen pasojat që rrjedhin prej ekzekutimit të një vendimi, i cili është prishur më pas me një vendim të formës së prerë, është e nevojshme që, në kuptim të nenit 314 të Kodit të Procedurës Civile, të bëhet nga vetë Kolegjet e Bashkuara sqarimi dhe interpretimi i vendimit nr.643, datë 11.5.2000 të dhënë prej tyre, dhe, nëpërmjet vendimit që do të jepet për këtë qëllim, të ofrohet një zgjidhje e unifikuar për rastet e ngjashme të praktikës gjyqësore, sipas arsyetimit të mëposhtëm:

Në Kodin e Procedurës Civile të mëparshëm, në nenin 190/1 të tij parashikohej në mënyrë të shprehur se: *“Kur vendimi i ri që jepet pas prishjes, është i ndryshëm nga vendimi i parë, i cili është ekzekutuar tërësisht ose pjesërisht, personi që ka përfituar detyrohet të kthejë të gjitha përfitimet që ka marrë nga ekzekutimi i vendimit*”. Një dispozitë e tillë nuk ekziston më në Kodin e Procedurës Civile në fuqi, por kjo nuk do të thotë se nuk duhet të ekzistojë një zgjidhje e tillë e problemit edhe nën këtë regjim juridik të ri. Sipas nenit 1/1 të KPC-së, *“gjykata nuk mund të refuzojë të shqyrtojë dhe të japë vendime për çështjet që i paraqiten për shqyrtim, me arsyetimin se ligji mungon, nuk është i plotë, ka kundërthënie ose është i paqartë”.* Pra, zgjidhja që duhet të jepet nuk mund të jetë e ndryshme nga zgjidhja që ofrohet në dispozitën e sipërcituar të Kodit të mëparshëm të Procedurës Civile. *Shtrohet pyetja: A ekziston në Kodin e Procedurës Civile në fuqi ndonjë dispozitë konkrete që të japë një zgjidhje të tillë për raste të ngjashme?* Duke iu referuar nenit 319/2 të KPC-së, që parashikon rrjedhojat nga prishja e vendimit që është dhënë në ekzekutim të përkohshëm, gjejmë këtë rregullim:

*“Në rast se pas prishjes së vendimit të parë padia rrëzohet dhe vendimi merr formë të prerë, gjyqfituesi i parë detyrohet t’i kthejë palës tjetër gjithçka që ka marrë me ekzekutim të përkohshëm të vendimit të parë”:* Nëpërmjet interpretimit logjik të kësaj dispozite, konkludohet se zgjidhja e pasojave që vijnë nga ekzekutimi i një vendimi detyrimi, i cili prishet më pas me një vendim të formës së prerë, nuk mund të jetë e ndryshme nga zgjidhja e pasojave të ardhura nga ekzekutimi i përkohshëm i një vendimi që nuk ka marrë formë të prerë, i cili është prishur më pas me një vendim të formës së prerë.”

**Pyetje**:

Cila/cili është rregulla/interpretimi autoritare/detyrues që ka konkluduar GJL-ja në këtë vendim? A ka fuqinë e precedentit detyrues? A ka argumente *obiter dictum?*

1. **Vendimi i GJK-së nr. 2/2010; kërkuese GJYKATA E APELIT SHKODËR**

“Gjykata Kushtetuese, ashtu sikundër është shprehur edhe më parë gjatë jurisprudencës së saj, vlerëson se nuk është detyrë e saj shqyrtimi i përplasjeve dhe papajtueshmërive mes dy ligjeve të ndryshme apo ligjeve dhe kodeve. Në juridiksionin e Gjykatës hyjnë papajtueshmëria e ligjeve apo kodeve me Kushtetutën. Mënyra e të kuptuarit, e të zbatuarit të ligjit dhe e harmonizimit ndërmjet dispozitave të tij me ligje të tjera nuk janë çështje që i përkasin kontrollit kushtetues dhe për rrjedhojë, nuk janë objekt shqyrtimi nga Gjykata Kushtetuese *(Shih vendimet nr.11, datë 27.5.2004 dhe nr.35, datë 10.10.2007 të Gjykatës Kushtetuese).*

Gjykata e çmon të nevojshme të theksojë se, në bazë të nenit 145 të Kushtetutës, gjyqtarët iu nënshtrohen Kushtetutës dhe ligjeve, duke respektuar hierarkinë e burimeve të së drejtës, si detyrim që rrjedh nga parimi i shtetit të së drejtës (neni 4 i Kushtetutës). Në këtë kuptim, nëse gjyqtari gjatë një gjykimi, arrin në përfundimin se ligji dhe akti nënligjor, të cilat kanë lidhje të drejtpërdrejtë me zgjidhjen e çështjes, bien në kundërshtim me njëri-tjetrin, ai është i detyruar të bazohet në ligj. Gjyqtarët duhet të kenë parasysh dhe raportet ndërmjet ligjeve që miratohen me tri të pestat e të gjithë anëtarëve të Kuvendit (ligje të përforcuara), sipas nenit 81/2 të Kushtetutës dhe ligjeve që miratohen sipas rregullit të përgjithshëm të parashikuar nga neni 78 i Kushtetutës. Kushtetuta i jep ligjeve të përforcuara fuqi të veçantë juridike në krahasim me aktet e zakonshme të ligjvënësit. Për këtë arsye, në hierarkinë e akteve, ato renditen para ligjeve të zakonshme të Kuvendit *(Shih vendimin e Gjykatës Kushtetuese nr.19, datë 3.5.2007)*. Respektimi i hierarkisë së akteve normative është një detyrim që rrjedh nga parimi i shtetit të së drejtës dhe i koherencës në sistemin ligjor. Për rrjedhojë, në rastet e konflikteve ndërmjet normave me fuqi të ndryshme juridike, norma me fuqi më të lartë ka epërsi në raport me normën tjetër ([*lex superior derogat inferiori*](http://it.wikipedia.org/wiki/Lex_superior_derogat_inferiori)). Parimet, se norma specifike ka përparësi nga norma e përgjithshme ([*lex specialis derogat generali*](http://it.wikipedia.org/wiki/Lex_specialis_derogat_generali)*)* dhe se norma që ka hyrë në fuqi më vonë ka përparësi nga norma e mëparshme, nuk veprojnë në raste të tilla.”

**Pyetje**:

Cila/cili është rregulla/interpretimi autoritare/detyrues që ka konkluduar GJK-ja në këtë vendim? A ka fuqi *erga omnes*/ të përgjithshme apo ka fuqinë e precedentit detyrues? A ka argumente *obiter dictum?*

1. **GJEDNJ, Çështja “Xheraj kundër Shqipërisë”**, **1.12.2008**

**…**

**Meritat e çështjes**

**1. Siguria ligjore: rrëzimi i një vendimi përfundimtar**

**…2. Zbatimi i parimeve të sipërpërmendura në çështjen në fjalë**

**55.** Gjykata vë re se në këtë çështje vendimi përfundimtar që e nxjerr të pafajshëm ankuesin për të gjitha akuzat u rishqyrtua dhe u anulua duke i dhënë leje prokurorit për të bërë ankim jashtë afatit kundrejt vendimit të pafajësisë (shih, në ndryshim çështjen, Fadin kundër Rusisë, nr. 58079/00, § 34, 27 korrik 2006) dhe kjo pranohet nga të dyja palët. Çështja që ngrihet është nëse mbi bazën e fakteve të çështjes dhe shqyrtimit të proceseve të rishikimit të vendimit autoritetet realizojnë, në nivelin më maksimal të mundshëm, një baraspeshë ndërmjet interesave të ankuesit dhe nevojës për të siguruar efektivitetin e sistemit të drejtësisë penale, duke respektuar në këtë mënyrë nenin 6.

**56.** Thelbi i kërkesës së prokurorit për leje për apelim jashtë afatit më datë 8 tetor 1999 lidhet me shkeljen e sigurive procedurale në faktin që pala e dëmtuar, d.m.th. familja e viktimës, nuk ishte njoftuar për vendimin e pafajësisë. Gjykata vë re se sipas nenit 58 § 1 të KPP-së, pala e dëmtuar mund ta kërkojë ndjekjen e autorit të veprës dhe dëmshpërblimin e dëmtimit. Sipas nenit 409 të KPP-së, pala e dëmtuar mund të bëjë ankesë, ose vetë ose nëpërmjet përfaqësuesit të tij ligjor, në lidhje me aspektet penale dhe civile.

**57.** Gjykata shpreh keqardhjen e saj për faktin se gjykata e brendshme nuk përmbushi kërkesat e njoftimit të parashikuara në nenin 137 § 1 të KPP-së. Gjithsesi, ajo vë re se në bazë të dokumenteve të depozituara në dosjen e çështjes, nuk ka tregues që familjes së viktimës t’i jetë dhënë status i “palës së dëmtuar”. Edhe po të supozohet se familjes së viktimës i është dhënë statusi i “palës së dëmtuar” dhe nëse do të kishte interesa në lidhje me ndonjë aspekt penal ose civil të pretenduar, ata vetë nuk bënë ndonjë ankesë në gjykatën e rrethit as personalisht dhe as nëpërmjet përfaqësuesit të tyre ligjor. Ata nuk bënë as dhe një kërkesë për lejen për rivendosje në afat ose nuk ndërmorën në mënyrë të drejtpërdrejtë asnjë veprim të nevojshëm nëpërmjet ndihmës së zyrës së prokurorit. Familja e viktimës zgjodhi një tjetër rrugë. Ata depozituan një kërkesë në autoritete të tjera të brendshme, si për shembull në Zyrën e Presidentit të Republikës, autoritete të cilat nuk kishin kompetenca të merrnin asnjë lloj vendimi, përveçse t’ia kalonin ankesën zyrës së prokurorisë.

**58.** Gjykata nuk e pranon argumentin e Qeverisë se prokurori që mori pjesë në procedurat e pafajësisë, edhe pse kishte marrë pjesë dhe më parë në proceset që kishin përfunduar në dënimin e ankuesit, nuk kishte njoftuar eprorët e tij, duke çuar kështu në mosdepozitimin e një ankese brenda afateve kohore të parashikuara me ligj. Ajo gjykon se gabimet e autoriteteve shtetërore duhet t’i shërbejnë të pandehurit. Me fjalë të tjera, rreziku i ndonjë gabimi të kryer nga autoriteti i prokurorisë, ose edhe nga gjykata, duhet të mbulohet nga shteti; gabimet nuk duhet të paguhen nga individi i përfshirë në çështje (shih më lart Radchikov kundër Rusisë, § 50). Për më tepër, nivelet më të larta në zyrën e Prokurorit të Përgjithshëm ishin të ndërgjegjshme për proceset e rishikimit të vendimit gjyqësor siç dëshmohet në letrën e datës 26 gusht 1998 (shih paragrafin 13 më lart).

**59.** Situata në të cilën vendimi përfundimtar në favor të ankuesit u vu në dyshim dhe u rishikua, mund të ishte shmangur nëse zyra e prokurorisë do të kishte bërë një ankesë të zakonshme brenda afatit kohor 10-ditor të parashikuar me ligj. Në çështjen në fjalë zyra e prokurorit dështoi në ushtrimin e të drejtës së saj për depozitimin e kërkesës së zakonshme dhe lejoi kalimin e afatit ligjor prej 10 ditësh pa e kundërshtuar vendimin e pafajësisë. Kjo zyrë kërkoi leje për rivendosje afati pas më shumë se nëntë muajsh, pasi vendimi në favor të ankuesit ishte bërë përfundimtar dhe i zbatueshëm dhe pas deklarimit të tij të pafajshëm. Kërkesa e prokurorit nuk përmbante informacion në lidhje me datën kur kishte filluar llogaritja e afatit 10-ditor sipas kuptimit të nenit 147 § 3 të KPP-së, dhe as Qeveria nuk ka vënë në pah ndonjë rrethanë përjashtimore që do ta kishte parandaluar zyrën e prokurorit nga bërja e një kërkese të rregullt në një kohë të arsyeshme.

**60.** Gjykata vlerëson se argumentet e palëve të përdorura nga prokurori për të justifikuar kërkesën për rivendosje në afat ishin të pamjaftueshme për të justifikuar vënien në pikëpyetje të një vendimi përfundimtar dhe për të përdorur këtë mjet të jashtëzakonshëm. Gjykata është e mendimit se lejimi i kërkesës së prokurorit nuk vendos një baraspeshë ndërmjet interesit të ankuesit dhe nevojës për të siguruar efektivitetin e sistemit të drejtësisë penale.

**61.** Duke marrë parasysh këto konsiderata, Gjykata është e mendimit se duke i dhënë leje prokurorit për rivendosje në afat, Gjykata e Lartë cenoi parimin e sigurisë ligjore të parashikuar në nenin 6§1 të Konventës. Si rezultat, ka pasur shkelje të këtij neni.

**Pyetje**:

Cila/cili është rregulla/interpretimi autoritare/detyrues që ka konkluduar GJEDNJ-ja në këtë vendim? A ka fuqinë e precedentit detyrues?

**Literatura e detyrueshme**

- Berberi, Sokol. “*Arsyetimi dhe shkrimi ligjor”*, botim i Shkollës së Magjistraturës, 2012.

- Leksion i përgatitur nga I. Peçi.

- Traja, Kristaq. “*Koha e precedentëve”*, botuar në revistën “Jeta Juridike”, botim i Shkollës së Magjistraturës, nr.1, 2004.

- Omari, L., Anastasi, A. “*Sistemi i burimeve të së drejtës në Kushtetutë”,* E drejta Kushtetuese, 2008, f.42-67.

- Jurisprudenca e referuar: Vendime të GJK-së, GJL-së, GJEDNJ-së dhe GJED-së.

**Literaturë e rekomanduar**

*-* Omari, L. “*Burimet e së drejtës”,* Parime dhe institucione të së drejtës publike, f. 287-320.

- Saliu, Kurtesh. “*Burimet e së drejtës kushtetuese”,* E drejta kushtetuese, Prishtinë, 2004, f.35-44.

- Merryman, John Henry. “*Burimet e së drejtës”*, Hyrje në sistemet juridike të Europës Perëndimore dhe të Amerikës Latine, “Libri Universitar” Tiranë, 1993, f.25-31.

- *Të gjykosh gjyqtarët e Evropës; Legjitimiteti i Praktikës Gjyqësore të Gjykatës Evropiane të Drejtësisë*, redaktuar nga Maurice Adams, Henri de Waele, Johan Meeusen dhe Gert Straetmans, Botim i Shkollës së Magjistraturës, 2017; Titulli i origjinalit, *Judging Europe’s Judges,* Bot. Bloomsbury, 2013.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

[*https://hudoc.echr.coe.int/*](https://hudoc.echr.coe.int/)

**Tema 4/ java e shtatë: Procesi i kërkimit, arsyetimit dhe shkrimit ligjor (2 orë)**

**Abstrakt/përshkrimi i temës**

Procesi i shkrimit ligjor; identifikimi i legjislacionit dhe jurisprudencës; kërkimi i akteve ligjore; përcaktimi i burimeve dhe i metodologjisë së kërkimit; aftësitë kërkuese dhe orientimi në një kohë sa më të shkurtër; evidentimi në mënyrë të përmbledhur dhe të saktë i rezultateve të kërkimit; planifikimi; përcaktimi i audiencës (kujt i drejtohet); përcaktimi i strukturës dhe formatit; shkrimi, rishkrimi dhe korrigjimi.

Pedagog: Sokol Berberi

**Tema 4/ java e tetë: Faktet: faktet kyçe (2 orë)**

**Abstrakt/përshkrimi i temës**

Interpretimi i fakteve; kuptimi i fakteve; identifikimi dhe analizimi; lidhja me çështjen; dallimi i fakteve kryesore/kyçe nga faktet e tjera; radha e parashtrimit; vlerësimi.

Faktet kyçe janë faktet ligjore esenciale të një çështjeje që ngrenë pyetjen ligjore se si ose nëse ligji që rregullon mosmarrëveshjen zbatohet; janë faktet që plotësojnë/kënaqin elementet e shkakut ligjor dhe janë të nevojshëm për të provuar ose kundërshtuar një kërkesë; një fakt kyç është kaq esencial sa nëse do të ndryshohej përfundimi i çështjes do të ndryshonte.

Pedagog: Sokol Berberi

**Tema 4/ java e nëntë: Çështja ligjore: elementet e çështjes ligjore (2 orë)**

**Abstrakt/përshkrimi i temës**

Çështjet ligjore, kuptimi dhe identifikimi; elementet e çështjes, renditja e argumenteve; përqasja me ligjin; analiza e argumenteve. Disa nga pyetjet që trajtohen: Çfarë është një çështje ligjore dhe llojet e ndryshme të çështjeve? Cilat janë elementet e një çështjeje? Si të identifikojmë çështjen në një rast konkret? Si të identifikojmë çështjen në një rast gjyqësor? Kuptimi: pyetja ligjore që ngrihet nga faktet specifike të mosmarrëveshjes/konfliktit.

Pedagog: Sokol Berberi

**Pyetjet vetëstudimore:**

1. Cilat janë hapat që duhen ndjekur në procesin e kërkimit, analizës, arsyetimit dhe shkrimit ligjor?
2. Cili është kuptimi i fakteve ligjore dhe si përcaktohen faktet kyçe?
3. Si identifikohet çështja ligjore dhe cilat janë elementet e saj?
4. Si identifikohen/përcaktohen çështja ligjore dhe faktet kyçe në një rast konkret?
5. Si identifikohen/përcaktohen çështja ligjore dhe faktet kyçe në një vendim gjyqësor?

**Temat kryesore që do të shqyrtohen:**

* Hapat në procesin e kërkimit, analizës, arsyetimit dhe shkrimit ligjor për një situatë faktike konkrete.
* Organizimi dhe struktura e analizës.
* Kuptimi i fakteve ligjore dhe fakteve kyçe.
* Faktet kyçe në një vendim gjyqësor.
* Çështja ligjore, elementet e saj dhe praktika gjyqësore.

**Metodologjia**

Vlerësimi dhe diskutimi i detyrës së kryer jashtë auditorit; prezantimi i temës, dhënia e njohurive të reja, përqendrimi në çështje të debatueshme në planin praktik; ushtrim praktik për kërkimin nëpërmjet programeve kompjuterike; shtrimi i pyetjeve për të nxitur mendimin kritik; dhënia e shembujve nga praktika gjyqësore për analizën e fakteve, identifikimin e fakteve kryesore/kyçe, radha e paraqitjes; raste nga praktika gjyqësore për t’u studiuar jashtë auditorit dhe për t’u përgatitur për seminarin e ardhshëm.

**Kazuse:**

*Në datën 26 tetor, rreth orës 06:15 shtetasi A.F ka qenë duke udhëtuar me automjetin e tij tip “Audi A4”, me targë TR 1708 M, në autostradën Tiranë-Durrës, me drejtim Tiranën. Teksa i është afruar sektorit të rrugës së quajtur “kthesa e Kamzës”, shtetasi A.F ka humbur kontrollin e mjetit dhe ka goditur nga pas motoçikletën tip “Yamaha”, me fuqi 50cc, pa targa, që drejtohej nga shtetasi L.XH dhe lëvizte në të njëjtin drejtim. Si rezultat i kësaj përplasjeje, motoçikleta është përmbysur dhe L.XH është rrëzuar përtokë, duke pësuar plagë të shumta. Të ndihmuar nga shtetasi E.L dhe kalimtarë të tjerë të rastit, i dëmtuari është dërguar për mjekim drejt QSUT-së Tiranë, për të marrë ndihmën e parë mjekësore. Shtetasi L.XH mbante të veshura pantallona bluxhins dhe pulovër ngjyrë kafe.*

*…*

*Ishte ditë e shtunë, paradite. Personi A kishte shkuar në tregun e fruta-perimeve të qytetit. Ndërkohë që A-ja kishte qëndruar përpara një shitësi, laget nga pas me ujë në të gjithë pjesët e trupit. Ai kthen kokën dhe shikon B-në që sapo kishte kaluar me makinë, duke futur njërën rrotë mbi një pellg me ujë. Ndërkohë, A-ja nxehet dhe fillon ta shajë, por B-ja nuk qëndron dhe largohet me makinë. Dihej që B-ja ishte sherrxhi. Pasdite, kur po shihnin ndeshjen në stadium, A-ja fillon ta shajë e ta ofendojë B-në dhe e godet me grusht. B-ja për t’u mbrojtur, nxjerr një thikë dhe tenton të godasë A-në, ndërsa A-ja, më i shpejtë, nxjerr pistoletën që kishte me vete dhe qëllon mbi B-në, duke i shkaktuar vdekjen. A-ja sillet për gjykim i akuzuar për vrasje, ndërsa mbrojtja pretendon për kryerjen e veprës në kushtet e mbrojtjes së nevojshme. Cili është rezultati?*

*…*

*A-ja dhe B-ja po qëndronin në një stacion autobusi dhe po bisedonin për politikën. Sakaq, A-ja u nxeh me B-në dhe filloi ta shante e ta provokonte për t’u zënë trup me trup. Kur B-ja nuk reagoi, A-ja u mat ta qëllonte, por i doli huq. Ndërkohë që A-ja u përpoq përsëri që ta gjuante me grusht B-në, i erdhi prej këtij të fundit një grusht që i theu nofullën. A-ja e akuzoi B-në për rrahje. Cili është rezultati?*

…

*Oficeri i policisë M.S, teksa ishte duke kryer shërbimin e tij në rrugën “Ymer Kurti”, në Tiranë, vëren një djalë të ri rreth moshës 17 vjeç, që i rrëmben çantën një gruaje të moshuar dhe largohet me vrap. Oficeri vihet menjëherë në ndjekje të të dyshuarit dhe pas disa minutash arrin ta kapë/mbërthejë atë në njërin krah, por ky i fundit e shtyn oficerin dhe përpiqet të largohet. M.S ushtron forcën për disa minuta për ta detyruar të dyshuarin të dorëzohet dhe të mos përpiqet për t’u larguar.*

*…*

*H.B i dënuar me burgim, ka ngritur pretendimin se i është nënshtruar dënimit çnjerëzor për shkak të kushteve dhe regjimit të burgut. Këtë pretendim ai e mbështet në këto fakte: dhoma/qelia është shumë e vogël, temperatura është shumë e ulët në dimër dhe tepër e lartë në verë, ka buburreca, nuk ka ujë të ngrohtë, dhoma/qelia ka lagështirë, koha e ajrimit dhe e veprimtarive krijuese është shumë e shkurtër.*

**Kërkesa/detyra e ushtrimit:**

Përcaktoni çështjet ligjore dhe faktet kyçe në kazuset e mësipërme!

**Ushtrim:** Identifikoni çështjet ligjore dhe faktet kyçe në vendimet gjyqësore të mëposhtme.

**-Rast penal:** F.B kundër Prokurorisë, vendim i Gjykatës së Rrethit Gjyqësor Shkodër, nr.456, datë 20.11.2008.

**-Rast civil:** R.I etj. kundër P.I, vendim i Gjykatës së Rrethit Gjyqësor Vlorë, nr.1550, datë 16.7.2007.

**Literatura e detyrueshme**

- Berberi, Sokol. “*Arsyetimi dhe shkrimi ligjor”*, botim i Shkollës së Magjistraturës, 2012.

- Leksion i përgatitur nga I.Peçi.

- Dispozitat procedurale civile, penale dhe administrative.

- Vendime të Gjykatës Kushtetuese, Gjykatës së Lartë dhe të gjykatave të tjera të referuara nga pedagogu.

- Vendime të KBGJL-së: 979/ 2000 (civile).

- Vendime të GJK-së: 20/2008, 7/2016.

**Literatura e rekomanduar**

- Galgano, Francesco. “E drejta private”, Luarasi, 2006, f. 51-57.

- Simoni, Alessandro., Sadushi, Sokol., Çomo, Sokol. “Vështrim krahasues mbi procedurën civile”, botim i Shkollës së Magjistraturës, 2006, f. 47-54.

- Stavileci, Esat. *“Të menduarit dhe të shkruarit juridik”,* Akademia e Shkencave dhe e Arteve e Kosovës, Prishtinë, 2013.

- Putman, William H. *Legal Analysis and Writing*, Sec. Edit., 2003, f. 27-49, Biblioteka e Kuvendit.

- Brand, Norman. White, John O. *The process of legal writing*, Legal Writing: The strategy of Persuasion, St. Martin’s Press, New York, 1994, f. 41-59, Biblioteka e Kuvendit.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

[*https://hudoc.echr.coe.int/*](https://hudoc.echr.coe.int/)

**Tema 4/ java e dhjetë: Arsyetimi ligjor; zbatimi i ligjit te faktet; metoda PRAP; kundëranaliza**

**Abstrakt/përshkrimi i temës**

Ideja bazë është se argumenti ligjor duhet të ndjekë një rrugë të parashikueshme. Kjo rrugë nis me çështjen që argumenti ligjor po adreson. Ajo mbaron me përfundimin apo përfundimet që i përgjigjen çështjes. Në këtë mënyrë, ideja kyçe në shkrimin ligjor është se analiza ka të bëjë me *përgjigjen ndaj çështjes.* Elementet e arsyetimit ligjor: kuptimi i parimeve përkatëse dhe teorive të së drejtës, marrëdhënies së tyre me njëra-tjetrën si edhe cilësimeve dhe kufizimeve të tyre; zbatimi i ligjit për faktet e dhëna dhe për të arritur në mënyrë logjike një konkluzion të shëndoshë nga premisat e zgjedhura. Metoda “PRAP” e analizës; një nga metodat e përdorura për analizimin e çështjeve ligjore dhe shkrimin e opinioneve; elementet përbërëse të kësaj metode; zbatimi i saj në raste konkrete.

Kundëranaliza është eksplorimi për të zbuluar se si dhe pse një ligj specifik zbatohet apo jo për faktet e një çështjeje. Në thelb, kundëranaliza është procesi i zbulimit dhe i konsiderimit të kundërargumentit për një pozitë apo argument ligjor, është procesi i paraprirjes së argumentit që pala tjetër/pala humbëse ka mundësi të ngrejë në përgjigje të analizimit të një çështjeje. Ajo përfshin identifikimin dhe vlerësimin objektiv të pikave të forta dhe të dobëta të çdo argumenti ligjor që synoni të ngrini.

Pedagog: Sokol Berberi

**Tema 4/ java e njëmbëdhjetë: Hartimi i memorandumit ligjor këshillues/ parashikues (2 orë)**

**Abstrakt/përshkrimi i temës**

Llojet e memorandumit; procesi i kërkimit dhe hartimi; struktura; fabula/faktet; çështjet; argumentimi/analiza; paragrafët; konkluzioni; gjuha.

Pedagog: Sokol Berberi

**Pyetjet vetëstudimore:**

1. Si organizohet memoja ligjore dhe llojet e saj?
2. Cilat janë elementet dhe si duhet të renditen ato?
3. Nga dallohet shkrimi ligjor këshillues/parashikues nga ai bindës?
4. Çfarë kuptojmë me metodën PRAP dhe si zbatohet në praktikë?
5. Për çfarë shërben kundëranaliza dhe si zhvillohet ajo?

**Temat kryesore që do të shqyrtohen:**

* Memoja ligjore, llojet e tyre;
* Organizimi dhe struktura;
* Llojet e shkrimit ligjor; memoja parashikuese/këshilluese;
* Metoda PRAP;
* Kundëranaliza: kuptimi, rëndësia, zhvillimi.

**Metodologjia**

Vlerësimi dhe diskutimi i detyrës së kryer jashtë auditorit; prezantimi i temës, dhënia e njohurive të reja, përqendrimi në çështje të debatueshme në planin konceptual. Trajtim i elementeve të memorandumit nëpërmjet rasteve konkrete dhe pjesëmarrjes aktive të kandidatëve për magjistratë në klasë; shkrimi dhe rishkrimi i pjesëve të veçanta të memos në klasë; drejtimi dhe korrigjimi i memos në mënyrë aktive në klasë; diskutime për çështje të veçanta dhe metoda sokratike; detyra për t’u kryer jashtë auditorit.

Sqarimi i elementeve të kundëranalizës në një memorandum ligjor nëpërmjet rasteve konkrete dhe pjesëmarrjes aktive të kandidatëve për magjistratë në klasë; shkrimi dhe rishkrimi i pjesëve të veçanta të memos në klasë; drejtimi dhe korrigjimi i memos në mënyrë aktive në klasë; diskutime për çështje të veçanta dhe metoda sokratike; detyra për t’u kryer jashtë auditorit.

**Kazuse:**

1. **KAZUS PENAL**

**Rrethanat e çështjes**

M.D ka ikur nga reparti ushtarak dhe ka shkuar dy net rresht në fshatin Vranishtë. Natën e parë, më datën 26.4.2008, M.D është futur në oborrin e shtëpisë së F.P, ka trokitur në dritaren e dhomës ku flinte kunata e F.P-së, S.P dhe meqenëse nuk i është përgjigjur njeri ai ka tentuar të thyejë derën për t’iu futur asaj në dhomë me forcë. Në këtë kohë, S.P ka thirrur F.P-në për ndihmë. Ky është zgjuar nga gjumi, ka marrë armën, por kur ka dalë përjashta, nuk ka parë gjë, sepse M.D në këtë kohë ishte larguar.

Natën e dytë, F.P ka hipur në tavanin e dhomës ku flinte kunata dhe ka qëndruar roje me armë. Mbas disa orësh ai ka dëgjuar të trokitura në xham dhe kur ka zgjatur kokën ka parë një njeri të panjohur, i cili ishte M.D. Ky i fundit ka trokitur dhe dy herë të tjera në dritare, por meqenëse nuk i është përgjigjur njeri, ka shkuar te dera e dhomës dhe ka dashur ta shkallmojë atë për t’u futur në dhomë. Në këtë moment S.P, e cila nuk e kishte burrin në shtëpi, ka thirrur për ndihmë kunatin e saj. Ky menjëherë i ka bërtitur me zë të fortë M.D-së që të ndalonte. Për disa çaste M.D-ja është hutuar dhe ka qëndruar si i shtangur. Pastaj, menjëherë, ai është kthyer në drejtim të kundërt me derën dhe ka tentuar të largohej me vrap. Mirëpo F.P-ja duke qenë në distancë të afërt ka qëlluar me armë porsa M.D-ja ka hedhur hapin e parë. Pas këtyre veprimeve F.P-ja ka zbritur nga tavani, ka kontrolluar nëpër oborr, por nuk ka parë njeri. Megjithatë, ai ka vazhduar të qëndrojë përjashta përsëri, duke ndenjur aty roje, deri në të zbardhur të ditës. Të nesërmen në mëngjes F.P-ja ka parë në një arë me misër rreth 100 metra larg shtëpisë një njeri të rrëzuar përmbys. Për të mos prishur gjurmët ai nuk i është afruar atij, por menjëherë është kthyer dhe pastaj ka dërguar njerëz për të lajmëruar organet e policisë. Më vonë është identifikuar se viktima kishte qenë ushtari M.D, banues në fshatin Golaj të rrethit të Kukësit.

1. *Prokuroria fillon çështjen penale ndaj F.P-së për akuzën e “Vrasjes me paramendim”, parashikuar nga neni 78 i Kodit Penal.*
2. *Avokati i F.P-së pretendon se ky i fundit e ka kryer vrasjen në kapërcim të kufijve të mbrojtjes së nevojshme, dhe duhet të përgjigjet sipas nenit 83 të Kodit Penal.*

*- Analizoni pretendimet duke u mbështetur në metodën PRAP. Identifikoni dhe zhvilloni kundërargumentet.*

1. **KAZUS CIVIL**

**Rrethanat e çështjes**

Personat A dhe B janë baxhanakë midis tyre, pasi bashkëshortet e tyre janë motra. Personi A me bashkëshorten janë emigrantë dhe punojnë e jetojnë përkohësisht jashtë shtetit. Personi A pretendon se ai, së bashku me personin B e bashkëshortet e tyre, kanë rënë dakord me gojë që të ndërtonin bashkërisht një objekt për biznes në Tiranë, në pronën e B-së, ku personi A do të financonte ndërtimin e objektit, ndërsa personi B do të vinte në dispozicion tokën.

Meqenëse personi B ishte pronar i tokës dhe me familjen e tij jetonte në Tiranë, e gjithë praktika për nxjerrjen e lejes së ndërtimit të objektit është bërë në emër të B-së. Pas përfundimit të ndërtimit të objektit, ai është regjistruar në ZRPP në emër të personit B dhe është vënë në shfrytëzim prej tij duke e dhënë me qira për aktivitet biznesi.

Personi A ka kërkuar që personi B t’i jepte gjysmën e qirasë së objektit me pretendimin se ishin bashkëpronarë në objekt, por personi B ka refuzuar me pretendimin se ai është pronar i objektit dhe personi A nuk kishte asnjë të drejtë mbi të.

Personi A ka ngritur padi në gjykatë duke kërkuar detyrimin e B-së ta njohë bashkëpronar në objekt dhe t’i japë gjysmën e qirasë nga dita e fillimit të shfrytëzimit të saj. Për të mbështetur pretendimet e tij ai ka paraqitur si prova disa mandate derdhjesh parash në llogari të personit B; dëshminë e bashkëshortes së tij; si dhe ka argumentuar se personi B nuk kishte mundësi financiare ta ndërtonte vetë objektin, pasi ishte me ndihmë sociale, bashkëshortja e tij ishte e papunë dhe fëmijët e tij janë të vegjël dhe në shkollë.

*- Analizoni kazusin sipas metodës PRAP: evidentoni çështjen e shtruar përpara gjykatës dhe argumentet pro dhe kundër kërkimit, bazuar në ligjin e zbatueshëm****.*** *Identifikoni dhe zhvilloni kundërargumentet.*

**Literatura e detyrueshme**

- Berberi, Sokol. “*Arsyetimi dhe shkrimi ligjor”*, botim i Shkollës së Magjistraturës, 2012.

- Leksion i përgatitur nga I.Peçi

- Dispozitat procedurale civile, penale dhe administrative.

- Vendime të Gjykatës Kushtetuese, Gjykatës së Lartë dhe të gjykatave të tjera të referuara nga pedagogu.

- Vendime të KBGJL-së: 979/ 2000 (civile)

- Vendime të GJK-së: 20/2008, 7/2016.

**Literatura e rekomanduar**

- Galgano, Francesco. “E drejta private”, Luarasi, 2006, f. 51-57.

- Simoni, Alessandro., Sadushi, Sokol., Çomo, Sokol. “Vështrim krahasues mbi procedurën civile”, botim i Shkollës së Magjistraturës, 2006, f. 47-54.

- Stavileci, Esat. *“Të menduarit dhe të shkruarit juridik”,* Akademia e Shkencave dhe e Arteve e Kosovës, Prishtinë, 2013.

- Putman, William H. *Legal Analysis and Writing*, Sec. Edit., 2003, f. 27-49, Biblioteka e Kuvendit.

- Brand, Norman. White, John O. *The process of legal writing*, Legal Writing: The strategy of Persuasion, St. Martin’s Press, New York, 1994, f. 41-59, Biblioteka e Kuvendit.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

[*https://hudoc.echr.coe.int/*](https://hudoc.echr.coe.int/)

**Tema 5/ java e dymbëdhjetë:** Elementet e vendimit gjyqësor: kuptimi dhe dallimi i argumenteve për çështje fakti dhe ligji. (2 orë)

**Abstrakt/ përshkrimi i temës**

Kërkesat ligjore dhe standardet e arsyetimit të vendimit gjyqësor; përmbajtja/elementet; faktet që janë paraqitur gjatë procesit gjyqësor; baza ligjore mbi të cilën bazohet zgjidhja e mosmarrëveshjes, analiza e provave që pranohen**,** arsyet e mospranimit të provave të tjera dhe mënyrën e zgjidhjes së mosmarrëveshjes; argumentet e pjesës arsyetuese të bazuara dhe të lidhura logjikisht, duke respektuar rregullat procedurale dhe rregullat e mendimit të drejtë; ato duhet të jenë të mjaftueshme për të mbështetur dhe pranuar pjesën urdhëruese; konkluzionet e pjesës arsyetuese duhet të bazohen jo vetëm në aktet ligjore, por edhe në parimet dhe rregullat që karakterizojnë mendimin e shëndoshë e logjik; përmbajtja e vendimit duhet të jetë koherente, duke përjashtuarçdo kundërthënie ose kontradiksion, të hapur ose të fshehtë; të jetë i parashikueshëm brenda kuadrit të qëndrimit të unifikuar të praktikës gjyqësore; të jetë i plotë dhe të përmbajë një rrjedhë logjike të kuptueshme.

Pedagog: Sokol Berberi

**Tema 5/ java e trembëdhjetë:** Përmbledhja e rastit gjyqësor (briefing a case) (2 orë)

**Abstrakt/ përshkrimi i temës**

Përmbledhja e rastit gjyqësor zhvillon aftësinë e magjistratit për të njohur dhe identifikuar elementet kryesorë të vendimit gjyqësor dhe për t’i vlerësuar ato në mënyrë kritike: faktet kryesore, historinë procedurale, çështjet e ngritura, ligjin e zbatuar, argumentet kryesore të përdorura nga gjykata dhe konkluzionin. Përmbledhja e rasteve gjyqësore shërben, sipas rastit, si referencë për analizën dhe interpretimin e ligjit, si dhe për argumentimin ligjor nisur nga raste të ngjashme (precedenti).

Pedagog: Sokol Berberi

**Pyetjet vetëstudimore:**

1. Cilat janë standardet për organizimin dhe shkrimin e elementeve/pjesëve të vendimit gjyqësor?
2. Si shkruhet pjesa e fabulës/ ‘rrethanat e faktit’?
3. Cilat janë kriteret për formulimin dhe renditjen e argumenteve?
4. Si i dallojmë argumentet që lidhen me çështjet e faktit nga ato që lidhen me ligjin?
5. Si bëhet përmbledhja e një vendimi gjyqësor dhe cila është rëndësia e saj?



**Temat kryesore që do të shqyrtohen:**

* Elementet e vendimit gjyqësor dhe standardet e formulimit dhe renditjes;
* Standardet e GJEDNJ-së;
* Dallimi ndërmjet argumenteve të faktit nga ato të ligjit;
* Rëndësia e shtrimit të çështjes/çështjeve;
* Përmbledhja e një vendimi gjyqësor dhe rëndësia.

**Metodologjia**

Kujtesë për të krijuar lidhje me leksionin e mëparshëm; prezantimi i temës, pse ka rëndësi zhvillimi i aftësisë për të përmbledhur një vendim/rast gjyqësor; përqendrimi në çështje të debatueshme në planin praktik; dhënia e shembujve nga praktika gjyqësore, brenda vendit dhe ndërkombëtare, dhe identifikimi i problemeve që hasen në praktikë; raste nga praktika gjyqësore për t’u studiuar jashtë auditorit dhe për t’u përgatitur për seminarin e ardhshëm.

**Detyrë me shkrim**

**Elementet e vendimit gjyqësor: përmbledhje e vendimit**

**Përmbledhja e vendimit (deri në 1500 fjalë) duhet të përmbajë:**

1. Titullin e vendimit: lloji i vendimit; gjykata që e ka dhënë; numri dhe data e vendimit;
2. Faktet mbi të cilat ngrihet mosmarrëveshja ligjore përpara gjykatës;
3. Historinë procedurale të çështjes: çfarë ka ndodhur në gjykatën e shkallës së parë dhe në atë të apelit;
4. Pretendimet e palëve;
5. Çështjen/çështjet që shtrohet/n për zgjidhje përpara gjykatës;
6. Argumentet thelbësore të gjykatës (të shumicës);
7. Përfundimi: rregulla/interpretimi gjyqësor autoritar i vendosur nga gjykata;
8. Metodat e interpretimit të përdorura nga gjykata.

Detyra duhet të dërgohet me e-mail deri në datën e caktuar nga pedagogu përgjegjës. Kjo detyrë do të vlerësohet, në maksimum, me 15 pikë. Vendimi do të përzgjidhet nga vendimet unifikuese/njësuese të GJL-së.

**Literatura e detyrueshme**

- Berberi, Sokol. “*Arsyetimi dhe shkrimi ligjor”*, botim i Shkollës së Magjistraturës, 2012.

- Leksion i përgatitur nga I.Peçi.

- Dispozitat procedurale civile, penale dhe administrative

- Vendime të Gjykatës Kushtetuese, Gjykatës së Lartë dhe të gjykatave të tjera të referuara nga pedagogu.

* + Vendime të GJK-së: 29/2015, 32/2015, 40/2015, 27/2013,.
  + Vendime të GJL-së, nr.269, datë 24.5.2012 (Shoqëria Sigal kundër Shoqërisë Real X’ shpk); Vendim Unifikues nr.1, datë 25.1.2007 (penal).

**Literatura e rekomanduar**

- Galgano, Francesco. “E drejta private”, Luarasi, 2006.

- Simoni, Alessandro., Sadushi, Sokol., Çomo, Sokol. “Vështrim krahasues mbi procedurën civile”, botim i Shkollës së Magjistraturës, 2006.

- Putman, William H. *Legal Analysis and Writing*, Sec. Edit., 2003, f., Biblioteka e Kuvendit.

**Referenca në internet**

* [*http://www.legjslacionishqiptar.gov.al*](http://www.legjslacionishqiptar.gov.al)
* [*http://www.gjykatakushtetuese.gov.al*](http://www.gjykatakushtetuese.gov.al)
* [*http://www.gjykataelarte.gov.al*](http://www.gjykataelarte.gov.al)
* [*https://hudoc.echr.coe.int/*](https://hudoc.echr.coe.int/)

**Tema 6/ java e katërmbëdhjetë: Logjika dhe arsyetimi ligjor (2 orë)**

**Abstrakt/ përshkrimi i temës**

Arsyetimi ligjor dhe silogjizmi; premisat logjike në arsyetimi; arsyetimi ligjor deduktiv; arsyetimi ligjor induktiv; arsyetimi ligjor me analogji; gabimet logjike në arsyetim. Një silogjizëm të jetë *i vlefshëm,* duhet të jetë *logjikisht e pamundur* që premisat e tij të jenë të vërteta dhe konkluzioni i tij i pavërtetë. Me fjalë të tjera, një silogjizëm është i vlefshëm nëse, duke marrë të mirëqenë vërtetësinë e premisave të tij, konkluzioni "ndjek" në mënyrë logjike atë që gjithashtu *duhet* të jetë e vërtetë. Në praktikë hasim shpesh argumentime, të cilat në pamje të parë duken të vlefshme, por janë të gabuara nga pikëpamja logjike. Të mësosh sesi mund të evidentohen dhe të evitohen këto argumentime të gabuara, mund të forcojë së tepërmi aftësinë e shkrimit dhe të arsyetimit ligjor, duke ndihmuar në mbështetjen e "logjikës së shëndoshë".

**Tema 6/ java e pesëmbëdhjetë: Qartësia e gjuhës në arsyetimin ligjor (2 orë)**

**Abstrakt/përshkrimi i temës**

Qartësia e shkrimit ligjor; rregulla dhe rekomandime për qartësinë e gjuhës ligjore; rëndësia e aftësive për shkrimin dhe gjuhën ligjore; dykuptimësitë; rekomandime për fjalitë dhe paragrafët; përzgjedhja dhe përdorimi i fjalëve; gramatika dhe pikësimi; etj.

**Pyetjet vetëstudimore:**

1. Cili është kuptimi i “logjikës së shëndoshë” në praktikën e shkrimit të vendimeve gjyqësore?
2. Si përdoren metodat deduktive dhe induktive në formulimin e argumenteve gjyqësore?
3. Cilat janë gabimet logjike dhe si i identifikojmë ato?
4. Cilat janë standardet dhe rekomandimet për gjuhën gjyqësore?

**Temat kryesore që do të shqyrtohen:**

* Logjika e shëndoshë në shkrimin e vendimeve gjyqësore.
* Argumentet mbi bazën e metodës deduktive dhe induktive.
* Gabimet logjike dhe mënyrat për identifikimin e tyre.
* Standardet dhe rekomandimet për gjuhën gjyqësore dhe ligjore.

**Metodologjia**

Vlerësimi dhe diskutimi i detyrës së kryer jashtë auditorit; prezantimi i temës, rëndësia e logjikës në arsyetimin ligjor, identifikimi i premisave logjike në argumentimin ligjor duke e ilustruar me raste praktike; gabimet logjike në arsyetim dhe vlerësimi në mënyrë kritike i rasteve gjyqësore; pyetje- përgjigje (metoda sokratike); detyrë për analizën logjike të rasteve praktike jashtë auditorit.

Vlerësimi dhe diskutimi i detyrës së kryer jashtë auditorit; prezantimi i temës, dhënia e njohurive të reja, përqendrimi në çështje të debatueshme në planin praktik; dhënia e shembujve të shkrimeve ligjore dhe vlerësimi në auditor nëse janë respektuar kërkesat për qartësinë; raste nga praktika gjyqësore për t’u studiuar jashtë auditorit dhe për t’u përgatitur për seminarin e ardhshëm.

***Ushtrim*:** Identifikoni gabimet logjike në argumentim në vendimet gjyqësore të mëposhtme. Rishkruani “rrethanat e faktit” në vendimet gjyqësore të mëposhtme, duke respektuar rekomandimet për gjuhën ligjore.

**-Rast penal:** F.B kundër Prokurorisë, vendim i Gjykatës së Rrethit Gjyqësor Shkodër, nr.456, datë 20.11.2008.

**-Rast civil:** R.I etj. kundër P.I, vendim i Gjykatës së Rrethit Gjyqësor Vlorë, nr.1550, datë 16.7.2007.

***Ushtrim*:** Rishkruani paragrafët e mëposhtëm duke respektuar rekomandimet për hartimin e paragrafëve.

**Penale**: …*I pyetur gjatë fazës së hetimeve paraprake i pandehuri S.R ka deklaruar se është përdorues i lëndës narkotike të llojit kokainë prej kohësh dhe se më datë 18.10.2016, rreth orës 03:00 ka qenë me motor duke u kthyer në shtëpi bashkë me vëllain e tij shtetasin A.R pasi kishin mbyllur lokalin që kishin bashkë. Gjatë rrugës kanë parë shërbimet e policisë të cilat i kanë bërë shenjë për të ndaluar dhe pikërisht në këto momente i pandehuri ka deklaruar se, e ka hedhur lëndën narkotike që kishte me vete, pasi kishte pasur frikë se mos ia gjenin në trup atij. I pandehuri S.R ka deklaruar gjithashtu se vëllai i tij A.R nuk është përdorues i lëndëve narkotike dhe nuk ishte në dijeni se i pandehuri kishte me vete lëndë narkotike, edhe për sa i përket sasisë së lëndës narkotike i pandehuri ka deklaruar se ai e ka pasur në zotërim atë, por e ka pasur për përdorim personal dhe se e ka blerë nga një shtetas të cilit nuk i mbante mend emrin në zonën e Laprakës. …*

**Civile**: ... *E paditura në padinë e parë dhe në ndërhyrjen kryesore (këtu e në vijim referuar si e paditura), H.K, ka përfituar në bazë të ligjit nr. 7501, datë 19.7.1991, “Për tokën”, sipërfaqen e tokës arë prej 3.000 (tremijë) m2, të ndodhur në Spitallë, Durrës, të cilën e ka fituar si ish-punonjëse e Ndërmarrjes Bujqësore (NB) dhe në kohën e marrjes së tokës në pronësi, sipas aktit përkatës, e paditura K kishte në gjendjen familjare vetëm vajzën e saj, F.K, pasi ajo ndërkohë ishte divorcuar me ish-bashkëshortin e saj, A.K, duke mbajtur ky i fundit përgjegjësinë prindërore për fëmijën tjetër, djalin E.K (vendimi nr. 1520, datë 6.10.1997 i Gjykatës së Rrethit Durrës). Duke qenë se pasuria e fituar nga e paditura H.K ishte tokë arë dhe ajo ishte fituar në kohën kur ajo ishte në të njëjtën gjendje familjare me vajzën e saj, të paditurën në padinë e parë në këtë gjykim, F.K, mbi këtë send të paluajtshëm është krijuar një bashkëpronësi midis anëtarëve të familjes bujqësore (të paditurave H.K e F.K), në kuptim të neneve 222 e 223 të Kodit Civil...*

**Literatura e detyrueshme**

- Berberi, Sokol. “*Arsyetimi dhe shkrimi ligjor”*, botim i Shkollës së Magjistraturës, 2012.

- Leksion i përgatitur nga I.Peçi.

**Literatura e rekomanduar**

- Pirdeni, Luan. “*Hyrje në logjikë”*, Koçi, 2008.

- Barnet, S., Bellanca, P., Stubbs, M. “*Rishikimi për qartësi”*, Shkrimi Akademik, bot. ISP & Dita 2000, 2008, f.105-143.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

[*https://hudoc.echr.coe.int/*](https://hudoc.echr.coe.int/)

**SEMESTRI II**

**2.4.2 Për kandidatët për magjistratë**

**Tema 7/ java e gjashtëmbëdhjetë**: Hartimi i memorandumit ligjor bindës: strategjia (advocacy writing memo) (2 orë)

Pedagog: Sokol Berberi/ Amarildo Laçi

**Tema 7/ java e shtatëmbëdhjetë**: Llojet e shkrimit ligjor bindës: organizmi dhe hartimi (2 orë)

Pedagog: Sokol Berberi/ Amarildo Laçi

**Abstrakt/ përshkrimi i temës**

Strategjia e arsyetimit ligjor bindës, që të jetë e suksesshme, kriteret që duhet të përmbushë: ajo duhet të tregojë aftësinë për të analizuar faktet e paraqitura nga pyetja, për të përzgjedhur faktet e rëndësishme (kyçe) mes fakteve të parëndësishme dhe të dallojë pikat që e bëjnë çështjen vendimtare; ajo duhet të tregojë njohuritë dhe të kuptuarit e parimeve përkatëse dhe teorive të së drejtës, marrëdhëniet e tyre me njëra-tjetrën, si edhe cilësimet dhe kufizimet e tyre; ajo duhet të nxjerrë në pah aftësinë për të zbatuar ligjin për faktet e dhëna dhe për të arritur në mënyrë logjike, si jurist, në një konkluzion të mbështetur nga premisat e zgjedhura; ajo duhet të shprehë në mënyrë të plotë arsyet që mbështesin përfundimet e arritura; megjithëse duhet të jetë e plotë, ajo nuk duhet të japë informacion të tepërt apo të diskutojë doktrinat ligjore që nuk janë të nevojshme apo që nuk lidhen me zgjidhjen e problemit.

**Pyetjet vetëstudimore:**

1. Cili është kuptimi i shkrimit ligjor bindës?
2. Cila është strategjia, si organizohet dhe hartohet shkrimi/akti ligjor bindës?
3. Cilat janë llojet e shkrimit ligjor bindës?
4. Si bëhet kundëranaliza në shkrimin ligjor bindës?

**Temat kryesore që do të shqyrtohen:**

* Kuptimi i shkrimit ligjor bindës.
* Strategjia për hartimin e shkrimit ligjor bindës.
* Llojet e shkrimit ligjor bindës.
* Procesi për hartimin e shkrimit ligjor bindës dhe rekomandimet përkatëse.

**Metodologjia**

Karakteristikat e memos bindëse: strategjia; trajtim i elementeve të memorandumit nëpërmjet rasteve konkrete dhe pjesëmarrjes aktive të kandidatëve për magjistratë në klasë; shkrimi dhe rishkrimi i pjesëve të veçanta të memos në klasë; drejtimi dhe korrigjimi i memos në mënyrë aktive në klasë; diskutime për çështje të veçanta dhe metoda sokratike; detyra për t’u kryer jashtë auditorit.

**Kazusi penal**

B.D punon si specialist IT për bankën ‘INS’. Në të njëjtën kohë ai është drejtor ekzekutiv dhe aksioner në një kompani të vogël farmaceutike së bashku me shokun e tij E.M, i cili administron de facto kompaninë. Kompania në fjalë ka një llogari bankare në bankën ‘INS’ dhe E.M është personi i vetëm i autorizuar për të kryer veprime në këtë llogari.

Personat në fjalë, janë përfshirë në shitjen e paligjshme të pseudo-efedrinës[[11]](#footnote-11), duke furnizuar C.D dhe D.K me sasi të konsiderueshme të kësaj substance, të cilët e përdornin për të prodhuar metamfetaminë. C.D dhe D.K e tregtonin substancën e përpunuar më tej në Shqipëri, por kalonin dhe sasi të konsiderueshme në Greqi. B.D dhe E.M e kishin të lehtë për të bërë furnizimin e nevojshëm për të mbajtur në këmbë këtë aktivitet, duke qenë se kishin një licencë të rregullt për importimin e pseudo-efedrinës, për nevojat e kompanisë së tyre. Në fakt, B.D dhe E.M abuzonin me termat e licencës sepse ata importonin pseudo-efedrinë në sasi shumë më të mëdha se nevojat e kompanisë farmaceutike dhe e shisnin në kushte të paautorizuara nga ligji dhe licenca përkatëse.

Duke qenë se ishte specialist IT në bankën ‘INS’, B.D bëri të mundur hapjen e një llogarie bankare, me emër të rremë, në këtë bankë, me qëllim depozitimin e parave të fituara nga shitja e paligjshme e pseudo-efedrinës. Llogaria administrohej më tej lirisht nga B.D për të autorizuar transferta të ndryshme të parave të depozituara.

**Për çfarë veprash penale mbajnë përgjegjësi B.D dhe E.M?**

*Përgatisni me shkrim memon ligjore duke u mbështetur në kërkesat e arsyetimit ligjor bindës:*

* *Pretencën e prokurorit;*
* *Mbrojtjen e akuzës/të pandehurit në gjykatë.*

**Literatura e detyrueshme**

- Berberi, Sokol. “*Arsyetimi dhe shkrimi ligjor”*, botim i Shkollës së Magjistraturës, 2012.

- Leksion i përgatitur nga I.Peçi.

- Struktura dhe organizimi i argumentit ligjor nga S. Berberi

- Dispozitat procedurale civile dhe penale

- Vendime të Gjykatës Kushtetuese dhe të Gjykatës së Lartë të referuara nga pedagogu.

**Literatura e rekomanduar**

- Putman, William H. *Legal Analysis and Writing*, Sec. Edit., 2003, f. 27-49, Biblioteka e Kuvendit.

- Brand, Norman., White, John O. *The process of legal writing*, Legal Writing: The strategy of Persuasion, St. Martin’s Press, New York, 1994, f. 41-59, Biblioteka e Kuvendit.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

[*https://hudoc.echr.coe.int/*](https://hudoc.echr.coe.int/)

**Tema 8/ java e tetëmbëdhjetë:** Shkrimi i akteve gjyqësore: paditë (2 orë)

Pedagog: Amarildo Laçi/ Edlira Petri

**Tema 8/ java e nëntëmbëdhjetë:** Shkrimi i akteve gjyqësore: aktet e prokurorit (2 orë)

Pedagog: Amarildo Laçi/ Edlira Petri

**Abstrakt/ përshkrimi i temës**

Aktet gjyqësore, paditë dhe aktet e prokurorit, do të trajtohen dhe diskutohen në këto drejtime: kërkesat e ligjit; elementet që duhet të përmbajë akti; struktura e qartë; renditja e elementeve në mënyrë logjike dhe të qartë; prezantimi i rrethanave të faktit në mënyrë të qartë; evidentimi i fakteve të nevojshme; evidentimi i çështjes/çështjeve që shtrohet/n për zgjidhje; përcaktimi i bazës ligjore/shkakut ligjor; sqarimi i kuptimit të ligjit; elementet e shkakut ligjor; referimi i jurisprudencës relevante/ precedenti jurisprudencial; argumentimi i plotë dhe i qartë, në mënyrë logjike; përfundimi/ konkluzioni rrjedhojë logjike e argumentimit; kërkesa e qartë dhe e plotë që i drejtohet gjykatës; ndarja e paragrafëve në mënyrë korrekte dhe të qartë; renditja e paragrafëve në mënyrë logjike; gjuha e qartë dhe uniforme; përdorimi i termave ligjorë në mënyrë korrekte.

**Tema 8/ java e njëzetë**: Shkrimi i akteve gjyqësore: ankimet (2 orë)

Pedagog: Amarildo Laçi/ Edlira Petri

**Abstrakt/ përshkrimi i temës**

Aktet gjyqësore, ankimet në fushën civile, penale dhe administrative, do të trajtohen dhe diskutohen në këto drejtime: kërkesat e ligjit; elementet që duhet të përmbajë akti; struktura e qartë; renditja e elementeve në mënyrë logjike dhe të qartë; prezantimi i rrethanave të faktit në mënyrë të qartë; evidentimi i fakteve të nevojshme; evidentimi i çështjes/çështjeve që shtrohet/n për zgjidhje; përcaktimi i bazës ligjore/shkakut ligjor; sqarimi i kuptimit të ligjit; elementet e shkakut ligjor; referimi i jurisprudencës relevante/ precedenti jurisprudencial; argumentimi i plotë dhe i qartë, në mënyrë logjike; përfundimi/ konkluzioni rrjedhojë logjike e argumentimit; kërkesa e qartë dhe e plotë që i drejtohet gjykatës; ndarja e paragrafëve në mënyrë korrekte dhe të qartë; renditja e paragrafëve në mënyrë logjike; gjuha e qartë dhe uniforme; përdorimi i termave ligjorë në mënyrë korrekte.

**Pyetjet vetëstudimore:**

1. Cilat janë aktet gjyqësore dhe kërkesat e shkrimit bindës?
2. Cilat janë elementet dhe standardet për hartimin e padive në praktikën gjyqësore?
3. Cilat janë elementet dhe standardet për hartimin e akteve të prokurorit në praktikën gjyqësore?
4. Cilat janë elementet dhe standardet për hartimin e ankimeve në praktikën gjyqësore?

**Temat kryesore që do të shqyrtohen:**

* Aktet gjyqësore dhe kërkesat e shkrimit bindës.
* Standardet për hartimin e padive në praktikën gjyqësore.
* Standardet për hartimin e akteve të prokurorit në praktikën gjyqësore.
* Standardet për hartimin e ankimeve në praktikën gjyqësore.

**Metodologjia**

Trajtim i elementeve të padive/ankimeve nëpërmjet rasteve konkrete dhe pjesëmarrjes aktive të kandidatëve për magjistratë në klasë; shkrimi dhe rishkrimi i pjesëve të veçanta të këtyre akteve në klasë; drejtimi dhe korrigjimi i projektakteve në mënyrë aktive në klasë; diskutime për çështje të veçanta dhe metoda sokratike; detyra për t’u kryer jashtë auditorit.

**Tema për këtë javë është:** hartimi i akteve procedurale; padia/ankimet (civile); aktet e prokurorit/ankimet (penale); dhe padia administrative/ankimet. Vëmendja/fokusi, sipas objektit të kësaj lënde, është tek aktet me natyrë argumentuese dhe bindëse. Disa nga çështjet për diskutim janë:

- kërkesat ligjore/procedurale për hartimin e akteve procedurale (civile/penale/administrative);

- standardet për strukturën dhe elementet e këtyre akteve;

- standardet për arsyetimin e këtyre akteve në praktikën gjyqësore;

- rekomandime për rritjen e cilësisë dhe forcës bindëse të akteve procedurale;

- prezantimi i rrethanave të faktit dhe i çështjes/ve në aktet procedurale;

- analiza dhe elementet e bazës ligjore/shkakut ligjor;

- gjuha ligjore në aktet procedurale.

Kandidatëve do t’u dërgohen, të paktën tre ditë përpara, disa modele aktesh procedurale në fushën civile, penale dhe administrative. Për bazën ligjore, do të orientohen te disa nga dispozitat, të cilat përcaktojnë përmbajtjen dhe elementet që duhet të përfshijnë aktet procedurale përkatëse. Nga kandidatët kërkohet një përgatitje paraprake. Çdo grup do të ndahet në 6 nëngrupe (4-5 kandidatë për nëngrup): dy nëngrupe për çdo fushë: civile, penale dhe administrative. Nëngrupet sipas fushave, duke presupozuar që kërkesat ligjore janë tashmë të njohura për kandidatët, do t’u kërkohet të analizojnë në mënyrë kritike modelet e akteve bashkëlidhur, sipas fushës përkatëse. Në takimin në auditor, do të prezantohen, sipas fushës së nëngrupit, kërkesat ligjore si dhe vërejtjet e rekomandimet për modelet që u janë dërguar paraprakisht.

**Literatura e detyrueshme**

- Berberi, Sokol. “*Arsyetimi dhe shkrimi ligjor”*, botim i Shkollës së Magjistraturës, 2012.

- Komentarët autoritarë të Kodeve.

- Simoni, Alessandro., Sadushi, Sokol., Çomo, Sokol. “Vështrim krahasues mbi procedurën civile”, botim i Shkollës së Magjistraturës, 2006.

- Dispozitat procedurale civile dhe penale

- Vendime të Gjykatës Kushtetuese, Gjykatës së Lartë dhe gjykatave të tjera të referuara nga pedagogu.

**Literatura e rekomanduar**

- Stavileci, Esat, *“Të menduarit dhe të shkruarit juridik”,* Akademia e Shkencave dhe e Arteve e Kosovës, Prishtinë, 2013.

- Putman, William H. *Legal Analysis and Writing*, Sec. Edit., 2003, f. 27-49, Biblioteka e Kuvendit.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

**Tema 9/ java e njëzetë e një**: Shkrimi i vendimeve gjyqësore: shkalla e parë civile (2 orë)

**Tema 9/ java e njëzetë e dy**: Shkrimi i vendimeve gjyqësore: shkalla e parë penale (2 orë)

**Tema 9/ java e njëzetë e tre**: Shkrimi i vendimeve gjyqësore: shkalla e parë administrative (2 orë)

Pedagog: Amarildo Laçi/ Edlira Petri

**Tema 9/ java e njëzetë e katërt**: Shkrimi i vendimeve gjyqësore: vendimet e ndërmjetme (2 orë)

Pedagog: Amarildo Laçi/ Edlira Petri

**Abstrakt/ përshkrimi i temës**

Aktet gjyqësore, vendimet gjyqësore të shkallës së parë në fushën civile, penale dhe administrative, do të trajtohen dhe diskutohen në këto drejtime: kërkesat e ligjit; elementet që duhet të përmbajë akti; struktura e qartë; renditja e elementeve në mënyrë logjike dhe të qartë; prezantimi i rrethanave të faktit në mënyrë të qartë; evidentimi i fakteve të nevojshme; evidentimi i çështjes/çështjeve që shtrohet/n për zgjidhje; përcaktimi i bazës ligjore/shkakut ligjor; sqarimi i kuptimit të ligjit; elementet e shkakut ligjor; referimi i jurisprudencës relevante/ precedenti jurisprudencial; argumentimi i plotë dhe i qartë, në mënyrë logjike; përfundimi/ konkluzioni rrjedhojë logjike e argumentimit; kërkesa e qartë dhe e plotë që i drejtohet gjykatës; ndarja e paragrafëve në mënyrë korrekte dhe të qartë; renditja e paragrafëve në mënyrë logjike; gjuha e qartë dhe uniforme; përdorimi i termave ligjorë në mënyrë korrekte.

**Pyetjet vetëstudimore:**

1. Cilat janë kërkesat dhe standardet për arsyetimin e vendimeve gjyqësore të shkallës së parë civile?
2. Cilat janë kërkesat dhe standardet për arsyetimin e vendimeve gjyqësore të shkallës së parë penale?
3. Cilat janë kërkesat dhe standardet për arsyetimin e vendimeve gjyqësore të shkallës së parë administrative?
4. Cilat janë kërkesat dhe standardet për arsyetimin e vendimeve gjyqësore të ndërmjetme?

**Temat kryesore që do të shqyrtohen:**

* Kërkesat dhe standardet për arsyetimin e vendimeve të shkallës së parë civile.
* Kërkesat dhe standardet për arsyetimin e vendimeve të shkallës së parë penale.
* Kërkesat dhe standardet për arsyetimin e vendimeve të shkallës së parë administrative.
* Kërkesat dhe standardet për arsyetimin e vendimeve të ndërmjetme.

**Metodologjia**

Vlerësimi dhe diskutimi i detyrës së kryer jashtë auditorit; prezantimi i temës, dhënia e njohurive të reja, përqendrimi në çështje të debatueshme në planin praktik; trajtim i elementeve të akteve gjyqësore nëpërmjet rasteve konkrete dhe pjesëmarrjes aktive të kandidatëve për magjistratë në klasë; shkrimi dhe rishkrimi i pjesëve të veçanta të akteve gjyqësore në klasë; drejtimi dhe korrigjimi i akteve në mënyrë aktive në klasë; diskutime për çështje të veçanta dhe metoda sokratike; detyra për t’u kryer jashtë auditorit.

**Tema për këto javë është:** hartimi i akteve procedurale; vendimet gjyqësore të shkallës së parë, civile, penale dhe administrative. Vëmendja/fokusi, sipas objektit të kësaj lëndë, është tek aktet me natyrë argumentuese dhe bindëse. Disa nga çështjet për diskutim janë:

- kërkesat ligjore/procedurale për hartimin e akteve procedurale (civile/penale/administrative);

- standardet për strukturën dhe elementet e këtyre akteve;

- standardet për arsyetimin e këtyre akteve në praktikën gjyqësore;

- rekomandime për rritjen e cilësisë dhe forcës bindëse të akteve procedurale;

- prezantimi i rrethanave të faktit dhe i çështjes/ve në aktet procedurale;

- analiza dhe elementet e bazës ligjore/shkakut ligjor;

- gjuha ligjore në aktet procedurale.

Kandidatëve do t’u dërgohen, të paktën tre ditë përpara, disa vendime gjyqësore të shkallës së parë në fushën civile, penale dhe administrative. Për bazën ligjore, do të orientohen te disa nga dispozitat, të cilat përcaktojnë përmbajtjen dhe elementet që duhet të përfshijnë aktet procedurale përkatëse. Nga kandidatët kërkohet një përgatitje paraprake. Çdo grup do të ndahet në 6 nëngrupe (4-5 kandidatë për nëngrup): dy nëngrupe për çdo fushë: civile, penale dhe administrative. Nëngrupet sipas fushave, duke presupozuar që kërkesat ligjore janë tashmë të njohura për kandidatët, do të analizojnë në mënyrë kritike modelet e akteve bashkëlidhur, sipas fushës përkatëse. Në takimin në auditor, do të prezantohen, sipas fushës së nëngrupit, kërkesat ligjore si dhe vërejtjet e rekomandimet për modelet që u janë dërguar paraprakisht.

**Literatura e detyrueshme**

- Berberi, Sokol. “*Arsyetimi dhe shkrimi ligjor”*, botim i Shkollës së Magjistraturës, 2012.

- Komentarët autoritarë të Kodeve.

- Simoni, Alessandro., Sadushi, Sokol., Çomo, Sokol. “Vështrim krahasues mbi procedurën civile”, botim i Shkollës së Magjistraturës, 2006.

- Dispozitat procedurale civile dhe penale

- Vendime të Gjykatës Kushtetuese, Gjykatës së Lartë dhe gjykatave të tjera të referuara nga pedagogu.

**Literatura e rekomanduar**

- Putman, William H. *Legal Analysis and Writing*, Sec. Edit., 2003, f. 27-49, Biblioteka e Kuvendit.

- Brand, Norman., White, John O. *The process of legal writing*, Legal Writing: The strategy of Persuasion, St. Martin’s Press, New York, 1994, f. 41-59, Biblioteka e Kuvendit.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

**Tema 10/ java e njëzetë e pestë**: Standardet dhe shkrimi i vendimeve të gjykatave rishikuese (apeli civil) (2 orë)

**Tema 10/ java e njëzetë e gjashtë**: Standardet dhe shkrimi i vendimeve të gjykatave rishikuese (apeli penal) (2 orë)

**Tema 10/ java e njëzetë e shtatë:** Standardet dhe shkrimi i vendimeve të gjykatave rishikuese (apeli administrativ) (2 orë)

Pedagog: Amarildo Laçi/ Edlira Petri

**Abstrakt/ përshkrimi i temës**

Aktet gjyqësore, vendimet gjyqësore të apelit në fushën civile, penale dhe administrative, do të trajtohen dhe diskutohen në këto drejtime: kërkesat e ligjit; elementet që duhet të përmbajë akti; struktura e qartë; renditja e elementeve në mënyrë logjike dhe të qartë; prezantimi i rrethanave të faktit në mënyrë të qartë; evidentimi i fakteve të nevojshme; evidentimi i çështjes/çështjeve që shtrohet/n për zgjidhje; përcaktimi i bazës ligjore/shkakut ligjor; sqarimi i kuptimit të ligjit; elementet e shkakut ligjor; referimi i jurisprudencës relevante/ precedenti jurisprudencial; argumentimi i plotë dhe i qartë, në mënyrë logjike; përfundimi/ konkluzioni rrjedhojë logjike e argumentimit; kërkesa e qartë dhe e plotë që i drejtohet gjykatës; ndarja e paragrafëve në mënyrë korrekte dhe të qartë; renditja e paragrafëve në mënyrë logjike; gjuha e qartë dhe uniforme; përdorimi i termave ligjorë në mënyrë korrekte.

**Pyetjet vetëstudimore:**

1. Cilat janë kërkesat dhe standardet për arsyetimin e vendimeve të gjykatave rishikuese?
2. Cilat janë standardet e arsyetimit për vendimet gjyqësore të apelit civil?
3. Cilat janë standardet e arsyetimit për vendimet gjyqësore të apelit penal?
4. Cilat janë standardet e arsyetimit për vendimet gjyqësore të apelit administrativ?

**Temat kryesore që do të shqyrtohen:**

* Kërkesat dhe standardet për arsyetimin e vendimeve të gjykatave rishikuese.
* Standardet e arsyetimit për vendimet gjyqësore të apelit civil.
* Standardet e arsyetimit për vendimet gjyqësore të apelit penal.
* Standardet e arsyetimit për vendimet gjyqësore të apelit administrativ.

**Metodologjia**

Vlerësimi dhe diskutimi i detyrës së kryer jashtë auditorit; prezantimi i temës, dhënia e njohurive të reja, përqendrimi në çështje të debatueshme në planin praktik; trajtim i elementeve të akteve gjyqësore nëpërmjet rasteve konkrete dhe pjesëmarrjes aktive të kandidatëve për magjistratë në klasë; shkrimi dhe rishkrimi i pjesëve të veçanta të akteve gjyqësore në klasë; drejtimi dhe korrigjimi i akteve në mënyrë aktive në klasë; diskutime për çështje të veçanta dhe metoda sokratike; detyra për t’u kryer jashtë auditorit.

**Tema për këto javë është:** hartimi i akteve procedurale; vendimet gjyqësore të apelit, civile, penale dhe administrative. Vëmendja/fokusi, sipas objektit të kësaj lëndë, është te aktet me natyrë argumentuese dhe bindëse. Disa nga çështjet për diskutim janë:

- kërkesat ligjore/procedurale për hartimin e akteve procedurale (civile/penale/administrative);

- standardet për strukturën dhe elementet e këtyre akteve;

- standardet për arsyetimin e këtyre akteve në praktikën gjyqësore;

- rekomandime për rritjen e cilësisë dhe forcës bindëse të akteve procedurale;

- prezantimi i rrethanave të faktit dhe i çështjes/ve në aktet procedurale;

- analiza dhe elementet e bazës ligjore/shkakut ligjor;

- gjuha ligjore në aktet procedurale.

Kandidatëve do t’u dërgohen, të paktën tre ditë përpara, disa vendime gjyqësore të apelit në fushën civile, penale dhe administrative. Për bazën ligjore, do të orientohen te disa nga dispozitat, të cilat përcaktojnë përmbajtjen dhe elementet që duhet të përfshijnë aktet procedurale përkatëse. Nga kandidatët kërkohet një përgatitje paraprake. Çdo grup do të ndahet në 6 nëngrupe (4-5 kandidatë për nëngrup): dy nëngrupe për çdo fushë: civile, penale dhe administrative. Nëngrupet sipas fushave, duke presupozuar që kërkesat ligjore janë tashmë të njohura për kandidatët, do të analizojnë në mënyrë kritike modelet e akteve bashkëlidhur, sipas fushës përkatëse. Në takimin në auditor, do të prezantohen, sipas fushës së nëngrupit, kërkesat ligjore si dhe vërejtjet e rekomandimet për modelet që u janë dërguar paraprakisht.

**Literatura e detyrueshme**

- Berberi, Sokol. “*Arsyetimi dhe shkrimi ligjor”*, botim i Shkollës së Magjistraturës, 2012.

- Komentarët autoritarë të Kodeve.

- Simoni, Alessandro., Sadushi, Sokol., Çomo, Sokol. “Vështrim krahasues mbi procedurën civile”, botim i Shkollës së Magjistraturës, 2006.

- Dispozitat procedurale civile dhe penale

- Vendime të Gjykatës Kushtetuese, Gjykatës së Lartë dhe gjykatave të tjera të referuara nga pedagogu.

**Literatura e rekomanduar**

- Putman, William H. *Legal Analysis and Writing*, Sec. Edit., 2003, f. 27-49, Biblioteka e Kuvendit.

- Brand, Norman., White, John O. *The process of legal writing*, Legal Writing: The strategy of Persuasion, St. Martin’s Press, New York, 1994, f. 41-59, Biblioteka e Kuvendit.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

**Tema 11/ java e njëzetë e tetë**/ Standardet dhe shkrimi i vendimeve të GJL-së (2 (orë)

Pedagog: Amarildo Laçi/ Edlira Petri

**Abstrakt/përshkrimi i temës**

Vendimet e GJL-së (vendimet për themelin dhe ato për kalimin ose jo për shqyrtim në seancë) do të trajtohen dhe diskutohen në këto drejtime: kërkesat e ligjit (juridiksioni rishikues i GJL-së); elementet që duhet të përmbajë; struktura e qartë; renditja e elementeve në mënyrë logjike dhe të qartë; prezantimi i rrethanave të faktit në mënyrë të qartë; evidentimi i fakteve të nevojshme në funksion të juridiksionit rishikues të GJL-së; evidentimi i çështjes/çështjeve që shtrohet/n për zgjidhje; përcaktimi i bazës ligjore/shkakut ligjor; sqarimi i kuptimit të ligjit; elementet e shkakut ligjor; referimi i jurisprudencës relevante/ precedenti jurisprudencial; argumentimi i plotë dhe i qartë, në mënyrë logjike; përfundimi/ konkluzioni rrjedhojë logjike e argumentimit; kërkesa e qartë dhe e plotë që i drejtohet gjykatës; ndarja e paragrafëve në mënyrë korrekte dhe të qartë; renditja e paragrafëve në mënyrë logjike; gjuha e qartë dhe uniforme; përdorimi i termave ligjorë në mënyrë korrekte.

**Tema 11/ java e njëzetë e nëntë**/ Standardet dhe shkrimi i vendimeve të GJK-së (2 orë)

Pedagog: Sokol Berberi/ Amarildo Laçi/Edlira Petri

**Abstrakt/ përshkrimi i temës**

Nenet 124, 132 dhe 145/2 të Kushtetutës shprehen qartësisht në lidhje me forcën detyruese të vendimeve të GJK-së mbi të gjitha organet kushtetuese, autoritetet publike, duke përfshirë dhe gjykatat. Zbatimi i vendimeve të GJK-së është detyrim kushtetues; ato kanë fuqi detyruese të përgjithshme dhe janë përfundimtare. Si të tilla, përbëjnë jurisprudencë kushtetuese dhe, për rrjedhojë, kanë efektet e forcës së ligjit*.* Ky efekt detyrues ka të bëjë si me pjesën urdhëruese, ashtu edhe me pjesën arsyetuese të vendimit. Efekti detyrues shtrihet tek argumentet thelbësore të vendimit, që përbëjnë edhe *ratio decidendi,* eliminimi i të cilave do ta bënte vendimin, në tërësinë e tij, të pakuptimtë. Vendimet e GJK-së (vendimet për themelin dhe ato për kalimin ose jo për shqyrtim në seancë) do të trajtohen dhe diskutohen në këto drejtime: kërkesat e ligjit; elementet që duhet të përmbajë; struktura e qartë; renditja e elementeve në mënyrë logjike dhe të qartë; prezantimi i rrethanave të faktit në mënyrë të qartë; evidentimi i fakteve kushtetuese të nevojshme; evidentimi i çështjes/çështjeve që shtrohet/n për zgjidhje; përcaktimi i bazës ligjore/shkakut ligjor; sqarimi i kuptimit të ligjit; elementet e shkakut ligjor; referimi i jurisprudencës relevante/precedenti jurisprudencial; argumentimi i plotë dhe i qartë, në mënyrë logjike; përfundimi/ konkluzioni rrjedhojë logjike e argumentimit; kërkesa e qartë dhe e plotë që i drejtohet gjykatës; ndarja e paragrafëve në mënyrë korrekte dhe të qartë; renditja e paragrafëve në mënyrë logjike; gjuha e qartë dhe uniforme; përdorimi i termave ligjorë në mënyrë korrekte.

**Pyetjet vetëstudimore:**

1. Cilat janë standardet e arsyetimit të vendimeve të pranueshmërisë të GJL-së?
2. Cilat janë standardet e arsyetimit të vendimeve përfundimtare të GJL-së?
3. Cilat janë standardet e arsyetimit të vendimeve të pranueshmërisë të GJK-së?
4. Cilat janë standardet e arsyetimit të vendimeve përfundimtare të GJK-së?

**Temat kryesore që do të shqyrtohen:**

* Standardet e arsyetimit të vendimeve të pranueshmërisë të GJL-së.
* Standardet e arsyetimit të vendimeve përfundimtare të GJL-së.
* Standardet e arsyetimit të vendimeve të pranueshmërisë të GJK-së.
* Standardet e arsyetimit të vendimeve përfundimtare të GJK-së.

**Metodologjia**

Vlerësimi dhe diskutimi i detyrës së kryer jashtë auditorit; prezantimi i temës, dhënia e njohurive të reja, përqendrimi në çështje të debatueshme në planin praktik; trajtim i elementeve të akteve gjyqësore nëpërmjet rasteve konkrete dhe pjesëmarrjes aktive të kandidatëve për magjistratë në klasë; shkrimi dhe rishkrimi i pjesëve të veçanta të akteve gjyqësore në klasë; drejtimi dhe korrigjimi i akteve në mënyrë aktive në klasë; diskutime për çështje të veçanta dhe metoda sokratike; detyra për t’u kryer jashtë auditorit.

**Tema për këto javë është:** struktura dhe hartimi i vendimeve të GJL-së dhe GJK-së. Disa nga çështjet për diskutim janë:

- kërkesat ligjore/procedurale për hartimin e vendimeve të GJL-së & GJK-së;

- standardet për strukturën dhe elementet e këtyre akteve;

- standardet për arsyetimin e këtyre akteve në praktikën gjyqësore;

- rekomandime për rritjen e cilësisë dhe forcës bindëse të akteve procedurale;

- prezantimi i rrethanave të faktit dhe i çështjes/ve në vendimet e juridiksionit rishikues (gjykatë ligji);

- analiza dhe elementet e bazës ligjore/shkakut ligjor;

- gjuha ligjore.

Kandidatëve do t’u dërgohen, të paktën tre ditë përpara, disa vendime gjyqësore të GJL-së & GJK-së. Për bazën ligjore, do të orientohen te disa nga dispozitat, të cilat përcaktojnë përmbajtjen dhe elementet që duhet të përfshijnë këto vendime. Nga kandidatët kërkohet një përgatitje paraprake. Çdo grup do të ndahet në 6 nëngrupe (4-5 kandidatë për nëngrup). Nëngrupet sipas fushave, duke presupozuar që kërkesat ligjore janë tashmë të njohura për kandidatët, do të analizojnë në mënyrë kritike modelet e vendimeve që do t’u dërgohen paraprakisht. Në takimin në auditor, secili nga nëngrupet, sipas llojit dhe objektit të vendimit që i është caktuar, nëse janë respektuar standardet për organizimin, arsyetimin dhe shkrimin e këtyre vendimeve.

**Literatura e detyrueshme**

- Berberi, Sokol. “*Arsyetimi dhe shkrimi ligjor”*, botim i Shkollës së Magjistraturës, 2012.

- Komentarët autoritarë të Kodeve.

- Sadushi, Sokol. “*Drejtësia kushtetuese”, Tiranë.*

- Dispozitat procedurale civile dhe penale

- Vendime të Gjykatës Kushtetuese, Gjykatës së Lartë dhe gjykatave të tjera të referuara nga pedagogu.

**Literatura e rekomanduar**

- Putman, William H. *Legal Analysis and Writing*, Sec. Edit., 2003, f. 27-49, Biblioteka e Kuvendit.

- Brand, Norman., White, John O. *The process of legal writing*, Legal Writing: The strategy of Persuasion, St. Martin’s Press, New York, 1994, f. 41-59, Biblioteka e Kuvendit.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

**Tema 12/ java e tridhjetë**: Formati, citimet dhe referencat në aktet dhe vendimet gjyqësore.

Përmbledhje; sqarim për provimin përfundimtar (2 orë)

Pedagog: Sokol Berberi/ Amarildo Laçi

**Abstrakt/ përshkrimi i temës**

Në këtë temë do të trajtohen formati, citimet dhe referencat në aktet dhe vendimet gjyqësore. Gjithashtu do të bëhet një përmbledhje dhe do të jepen sqarimet e nevojshme për provimin përfundimtar.

**Pyetjet vetëstudimore:**

1. Cilat janë kërkesat dhe rekomandimet për formatin dhe stilin në shkrimin e akteve gjyqësore?
2. A ka standarde të detyrueshme për shkrimin e referencave të legjislacionit, jurisprudencës dhe doktrinës?
3. Si referohet jurisprudenca e GJEDNJ-së?
4. Si referohet jurisprudenca e huaj?



**Temat kryesore që do të shqyrtohen:**

* Kërkesat dhe rekomandimet për formatin dhe stilin në shkrimin e akteve gjyqësore.
* Standarde për shkrimin e referencave të legjislacionit, jurisprudencës dhe doktrinës.
* Referimi te jurisprudenca e GJEDNJ-së.
* Referimi te jurisprudenca e huaj.
* Sqarime për provimin përfundimtar.

**Metodologjia**

Trajtim i elementeve formale të dokumenteve ligjore nëpërmjet pjesëmarrjes aktive të kandidatëve për magjistratë në klasë; ushtrime për shkrimin dhe rishkrimin e elementeve të veçanta formale; drejtimi dhe korrigjimi i teksteve në mënyrë aktive në klasë; diskutime për çështje të veçanta që lidhen me unifikimin e praktikës.

**Literatura e detyrueshme**

- Berberi, Sokol. “*Arsyetimi dhe shkrimi ligjor”*, botim i Shkollës së Magjistraturës, 2012.

- Vendime gjyqësore të referuara nga pedagogu.

**Literatura e rekomanduar**

- Putman, William H. *Legal Analysis and Writing*, Sec. Edit., 2003, f. 27-49, Biblioteka e Kuvendit.

- Brand, Norman., White, John O. *The process of legal writing*, Legal Writing: The strategy of Persuasion, St. Martin’s Press, New York, 1994, f. 41-59, Biblioteka e Kuvendit.

**Referenca në internet**

[*http://www.legjslacionishqiptar.gov.al*](http://www.legjslacionishqiptar.gov.al)

[*http://www.gjykatakushtetuese.gov.al*](http://www.gjykatakushtetuese.gov.al)

[*http://www.gjykataelarte.gov.al*](http://www.gjykataelarte.gov.al)

* + 1. **Semestri II- Për kandidatët për këshilltarë/ndihmës ligjorë**

**Roli i këshilltarit/ndihmësit ligjor në mbarëvajtjen e veprimtarisë gjyqësore. (ngarkesa mësimore- 2 orë)**

* Raporti i këshilltarit/ndihmësit ligjor, me gjyqtarët.
* Raporti i këshilltarit/ndihmësit ligjor, me administratën gjyqësore.
* Organizimi dhe funksionimi i Njësisë së Shërbimit Ligjor.

Në fokus të temës së parë është njohja me dispozitat ligjore dhe nënligjore që përcaktojnë detyrat e këshilltarit ligjor pranë Gjykatës së Lartë dhe ndihmësve ligjor pranë gjykatave të shkallës së parë dhe gjykatave të apelit dhe rolit mbështetës që ai ka në veprimtarinë gjyqësore. Trajtimi i raportit etik dhe professional të këshilltarit/ndihmësit ligjor, me gjyqtarët dhe administratën gjyqësore.

* **Inventarizimi dhe kategorizimi i dosjeve. Sistemi elektronik i gjykatës. (ngarkesa mësimore- 2 orë)**
* Kategorizimi i dosjeve sipas natyrës së mosmarrëveshjes, identifikimi i çështjeve që i përkasin linjave të përparësisë.
* Inventarizimi i ngarkesës së këshilltarit.
* Menaxhimi i sistemit elektronik të gjykatës.

Në fokus të temës së dytë është inventarizimi i ngarkesës së këshilltarit/ndihmësit ligjor. Rritja e aftësive organizative të këshilltarit, duke identifikuar qartë natyrën e çështjeve në ngarkim, kategorizimin e tyre sipas llojit të mosmarrëveshjes dhe përpunimi prioritar i dosjeve sipas linjave të përparësisë së përcaktuara nga gjykata, duke respektuar afatet ligjore, janë elemente thelbësore për evadimin e shpejtë të dosjeve gjyqësore. Në këtë temë, kandidatët do njihen me metodikat e inventarizimit dhe prioritarizimit të çështjeve gjyqësore.

* **Planifikimi i dosjes për shqyrtim. Lista paraprake e akteve shoqëruese për shqyrtimin e dosjes dhe elementët formal që duhen verifikuar nga këshilltari/ndihmësi ligjor. (ngarkesa mësimore- 2 orë)**
* Verifikimi i historikut procedural të çështjes. Eliminimi i papajtueshmërive procedurale për gjykim. Përgatitja e akteve në rastet e verifikimit *prima facie* të ekzistencës së pengesave procedurale për gjykimin e çështjes.
* Mbikëqyrja e procesit të njoftimit të palëve për seancat gjyqësore.
* Model aktet procedurale për përgatitjen e çështjes për shqyrtim në dhomë këshillimi (vendim për kalimin e çështjes për shqyrtim në dhomë këshillimi, në seancë gjyqësore, për kalim procedural, shkurtin e vendimi)

Në fokus të temës së tretë është parashtrimi i hapave procedurale që duhet të ndërmarrë këshilltari/ndihmësi ligjor, në funksion të planifikimit të çështjes dhe evadimit të suksesshëm të saj duke parandaluar shtyrjen së seancës gjyqësore për shkaqe procedurale. Ilustrim përmes akteve shoqëruese.

* **Evidentimi dhe pasqyrimi i rrethanave të çështjes. (ngarkesa mësimore- 4 orë)**
* Përcaktimi i fakteve kyçe. Qartësia dhe konciziteti.
* Kufijtë ligjorë në pasqyrimin e rrethanave të faktit (pjesa e parë të relacionit)

Në fokus të temës së katërt është metodologjia në pasqyrimin e rrethanave të faktit të mosmarrëveshjes. Përmbledhja e fakteve në rend kronologjik duke bërë të kuptueshëm konfliktin në mënyrë koncize. Ilustrim i përmbledhjes së rrethanave të faktit përmes rasteve konkrete dhe punë individuale e kandidatit me kazuse për identifikimin dhe parashtrimin e rrethanave të faktit në relacion. Në përfundim të temës kandidati do punojë individualisht me një rast konkret për përmbledhjen e rrethanave të faktit.

* **Përmbledhja dhe arsyetimi i një vendimi gjyqësor. (ngarkesa mësimore- 4 orë)**
* Përdorimi i fjalëve kyçe. Perifrazimi.
* Renditja e argumenteve ligjore që kanë ndikuar thelbësisht në vendimmarrjen e gjykatës.
* Pasqyrimi i historikut procedural të çështjes sipas renditjes kronologjike të akteve dhe vendimeve gjyqësore.

Në fokus të temës së pestë është metodologjia për përmbledhjen e vendimeve gjyqësore përpara regjistrimit të çështjes për shqyrtim në gjykatën ku kandidati ushtron detyrën duke u fokusuar në argumentet ligjore që kanë diktuar vendimmarrjen e gjykatës. Evidentimi i analizës relevante për shqyrtimin e çështjes në shkallët më të larta gjyqësore. Pasqyrimi i arsyetimit të vendimeve gjyqësore në relacion, nisur nga natyra e vendimmarrjes së gjykatës rishikuese vendimi i të cilës rekursohet në Gjykatën e Lartë. Ilustrimi i metodologjisë do bazohet në relacione dhe vendime gjyqësore konkrete. Kandidati do punojë individualisht për përmbledhjen e vendimeve gjyqësore përmes një detyre me shkrim. Në përfundim të temës kandidati do punojë individualisht me një çështje gjyqësore konkrete për përmbledhjen e vendimeve.

* **Shkaqet e ankimit. (ngarkesa mësimore- 4 orë)**
* Kushtet formale të ankimit. Kufijtë e shqyrtimit të çështjes në gjykatën e apelit dhe në Gjykatën e Lartë. Roli i ndryshimeve të Kodit të Procedurës Civile/Penale dhe ligjit nr. 49/2012 “Për organizimin dhe funksionimin e gjykatave administrative”, në vitin 2017 dhe 2021.
* Shkaqet e rekursit të palëve ndërgjyqëse dhe çështjet mbi të cilat investohet kryesisht gjykata rishikuese.
* Evidentimi i shkaqeve ligjore të ankimit.

Në fokus të temës së gjashtë është evidentimi i shkaqeve të ankimit. Përmes analizës së ligjit procedural do trajtohen elementët formal që duhet të përmbaj apeli/rekursi, risia e ligjeve procedurale në shkaqet e rekursit me qëllim kalimin e testit të pranueshmërisë së rekursit dhe kufijtë e shqyrtimit të çështjes pranë Gjykatës së Lartë. Në këtë temë do analizohet jurisprudenca e Gjykatës së Lartë dhe Gjykatës Kushtetuese për veprimin në kohë të ligjit procedural, me qëllim identifikimin e ligjit të zbatueshëm mbi pranueshmërinë e shkaqeve të ankimit dhe ritit gjykimor në kohën e shqyrtimit të çështjes. Këshilltari/ndihmësi ligjor, do aftësohet në identifikimin e shkaqeve ligjore dhe fakteve kyçe që parashtrohen nga palët në ankim. Në përfundim të temës kandidati do punojë individualisht me një çështje gjyqësore konkrete për identifikimin e shkaqeve të ankimit.

* **Vlerësimi ligjor i këshilltarit për çështjen. (ngarkesa mësimore- 6 orë)**
* Natyra këshillimore e opinionit ligjor të këshilltarit/ndihmësit ligjor.
* Identifikimi i natyrës së mosmarrëveshjes dhe pyetja ligjore që shtrohet për diskutim për gjykatën.
* Identifikimi i jurisprudencës së Gjykatës së Lartë, Gjykatës Kushtetuese dhe jurisprudencës ndërkombëtare për çështjen. Ilustrime të relacioneve.
* Identifikimi i nevojës për njësim. Model relacioni për njësimin/ndryshimin e praktikës gjyqësore. Detyrat e këshilltarit në raste njësimi të praktikës (vendimi i ndërmjetëm për njësim, publikim).
* Ndërveprimi me Qendrën e Dokumentacionit.

Në fokus të temës së shtatë është aftësimi i këshilltarit/ndihmësit ligjor, në identifikimin e pyetjes ligjore që shtrohet për zgjidhje për gjykatën dhe nxitja e kërkimit ligjor mbi çështjet ligjore që shtrohen për diskutim përpara gjykatës. Për këtë qëllim, në këtë temë do trajtohen ankime/rekurse të cilat parashtrojnë problematika të zbatimit jo të drejtë të ligjit material dhe procedural. Në nisje dhe përfundim të kësaj teme, kandidatët do hartojnë opinione ligjore për çështje të ndryshme. Ilustrime të relacioneve të ndihmësmagjistratëve të Gjykatës së Lartë, përgatitje paraprake e kazuseve për studim nga kandidatët dhe diskutim mbi përfundimet e arritura.

* **Prezantimi i çështjes në Kolegj.** **(ngarkesa mësimore- 4 orë)**
* Menaxhimi i kohës gjyqësore. Parashtrimi i argumentit relevant. Aktet e ardhura rishtazi pas regjistrimit të dosjes në gjykatë/shpalljes së çështjes për shqyrtim.
* Veprimet administrative të këshilltarit në funksion të njoftimit të vendimmarrjes në publik. Hartimi i projektvendimit.

Në fokus të temës së tetë është menaxhimi efektiv i kohës gjyqësore dhe prezantimi i teknikave të relatimit të çështjes përpara Kolegjeve. Këshilltari/ndihmësi ligjor, aftësohet në ushtrimin e detyrave të tij për relatimin e çështjeve gjyqësore dhe veprimeve administrative që kryhen në bahkëpunim me sekretarinë gjyqësore pas shqyrtimit të çështjes.

* **Praktikë** (kohëzgjatja 2 javë)

Vizitë studimore në Gjykatën e Lartë. Përpunimi dhe hartimi i relaconit dhe akteve shoqëruese për tre dosje gjyqësore (civile/penale/administrative). Relatimi tyre në Jurinë/Kolegjin e vlerësimit.

Në përfundim të semestrit, për kandidatët për këshilltarë/ndihmës ligjorë, do të zhvillohet një praktikë dy javore ligjor pranë Gjykatës së Lartë, me qëllim njohjen dhe zbatimin në praktik të njohurive të përfituara. Këshilltari/ndihmësi ligjor, duke u atashuar pranë Njësisë së Shërbimit ligjor do të përpunojë në mënyrë të pavarur tre dosje gjyqësore.

|  |  |  |  |
| --- | --- | --- | --- |
| **Tema** | **Programi** | **Ngarkesa** | **Planifikimi** |
| **1** | Roli i këshilltarit ligjor | (2 orë) | 1 ditë/javë |
| **2** | Inventarizimi dhe kategorizimi i dosjeve | (2 orë) | 1 ditë/javë |
| **3** | Planifikimi i dosjes për shqyrtim | (2 orë) | 1 ditë/ javë |
| **4** | Evidentimi dhe pasqyrimi i rrethanave të çështjes. | (4 orë) | 2 ditë/2 javë (dy orë në javë) |
| **5** | Përmbledhja dhe arsyetimi i një vendimi gjyqësor | (4 orë) | 2 ditë/2 javë (dy orë në javë) |
| **6** | Shkaqet e ankimit | (4 orë) | 2 ditë/ 2 javë (dy orë në javë) |
| **7** | Vlerësimi ligjor i këshilltarit për çështjen | (6 orë) | 3 ditë/3 javë (dy orë në javë) |
| **8** | Prezantimi i çështjes në Kolegj | (4 orë) | 2 ditë/ 2 javë (dy orë në javë) |
| **9** | Praktika | (2 javë) | 10 ditë/ 2 javë |
|  | **TOTALI** | **28 orë ( pa praktikë)** | **14 ditë (pa praktikë)** |

1. **Vlerësimi**

Vlerësimi i zotërimit dhe zhvillimit të kompetencave/aftësive nga kandidatët, sipas objektivave mësimorë të kursit “Arsyetimi dhe shkrimi ligjor”, realizohet nëpërmjet *Vlerësimit vazhdues (50 %)*dhe *Provimit përfundimtar (50%).*

1. ***Vlerësimi vazhdues*** ka në maksimum deri në 50 pikë.

Kandidati vlerësohet në maksimum deri në 20 pikë (10 pikë për secilin semestër) për angazhimin gjatë gjithë programit nëpërmjet studimit paraprak të materialeve të kërkuara sipas programit, dorëzimit me shkrim të detyrës së kërkuar pas çdo teme, prezantimit dhe pjesëmarrjes në diskutim dhe ndërveprimit me kandidatët e tjerë.

Në funksion të *Vlerësimit vazhdues* kandidati duhet të përmbushë dy detyra me shkrim. Detyra e parë, *Përmbledhja e vendimit të GJL-së*, është individuale dhe duhet të realizohet në fund të semestrit të parë, sipas shpjegimit që është dhënë më sipër. Kjo detyrë synon të vlerësojë aftësitë e kandidatit për të përcaktuar dhe përmbledhur në mënyrë të përpiktë dhe të qartë elementet kryesore të vendimit, faktet kyçe, procedurën gjyqësore, ligjin e zbatueshëm, metodat interpretuese dhe argumentet kryesore të GJL-së. Kjo detyrë vlerësohet deri në 15 pikë.

Detyra e dytë, **për kandidatët për magjistratë**, është në grup dhe duhet të përmbushet në semestrin e dytë, pas zhvillimit të temave përkatëse për hartimin akteve/opinioneve gjyqësore. Nëpërmjet kësaj detyre kandidatët duhet të tregojnë aftësitë e tyre për të vlerësuar në mënyrë kritike aktet/çështjet gjyqësore dhe vendimet përkatëse, duke i rishkruar, hartuar dhe prezantuar në auditor, sipas kritereve dhe rekomandimeve që do t’u prezantohen nga pedagogu. Kjo detyrë vlerësohet në maksimum deri në 15 pikë.

Për vlerësimin e detyrave me shkrim do të mbahen parasysh dhe pjesëmarrja dhe aktivizimi në diskutimin dhe ushtrimet praktike në auditor.

**Për kandidatët për këshilltarë/ndihmës ligjorë, në semestrin e dytë:**

*Vlerësimi i punës individuale të kandidatit në detyrat e kryera e dorëzuara gjatë zhvillimit të programit, 10 pikë.*

1. ***Provimi përfundimtar***

***B.1 –Për kandidatët për magjistratë*** i cili realizohet në fund të çdo viti akademik, në periudhën maj-qershor 2024*,* me shkrim dhe është i sekretuar. Hapja e zarfeve me rezultatet dhe krahasimi i tyre me zarfet me emrat e kandidatëve bëhet **në mënyrë publike** para gjithë kandidatëve që kanë marrë pjesë në provim.

***B.2 – Për kandidatët për këshilltarë/ndihmës ligjorë***

*Vlerësimi i relacioneve të përpunuara nga këshilltarët/ndihmësit ligjore gjatë praktikës dy javore, 65 pikë. Relacionet e hartuara do jenë testimi përfundimtar i lëndës, ku me 50 pikë do vlerësohen aftësitë e kandidatëve në shkrimin e relacioneve, duke evidentuar qartë rrethanat e çështjes, historikun procedural të çështjes, vendimet e gjykatave, shkaqet e ankimit dhe vlerësimin ligjor të kandidatit. Me 15 pikë do vlerësohet aftësia e kandidatit për të relatuar çështjet përpara jurisë vlerësuese.*

***Shpjegim:***

*Pedagogët kanë liri akademike të përzgjedhin vetë natyrën e ushtrimeve, detyrave, të punës së pavarur në varësi të natyrës së temës dhe të objektivave mësimore që kanë vendosur. Po ashtu, pedagogët janë të lirë të zgjedhin numrin e detyrimeve mujore si punë e pavarur me kusht që të ngarkesa mësimore mujore të jetë brenda parametrave të përcaktuara në këtë program.*

1. **Ngarkesa studimore dhe mësimore**

*Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të studentëve. Normalisht ngarkesa mësimore (pra ngarkesa e pedagogut) nuk pasqyrohet në programet mësimore. Kjo për faktin e thjeshtë se programi mësimor hartohet kryesisht për studentit. Ngarkesa mësimore e pedagogut është çështje administrative e institucionit.*

***Ngarkesa mësimore vjetore: 60 orë mësimore,*** *nga të cilat, ka një raport të ekuilibruar midis orëve në auditor dhe ngarkesës studimore jashtë auditorit.*

***Organizimi i kursit për vitin akademik 2023–2024*** *do të jetë me* ***tre grupe kandidatësh.***

*Në dhënien e çdo detyre me shkrim apo ushtrimi me gojë pedagogu do të përpiqet të bëjë një vlerësim paraprak të ngarkesës së punës së kandidatëve për magjistratë për punën e pavarur në auditor dhe/ose jashtë tij, nisur nga tregues/indikatorë që lidhen me:*

*·      orët e punës kërkimore,*

*·      studimi i literaturës së dhënë,*

*·      studimi i praktikës gjyqësore,*

*·      kohën e nevojshme për përgatitjen me shkrim.*

11. Programi mësimor

ETIKA PROFESIONALE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Arben Isaraj

**Pedagogët e kursit të Etikës Profesionale dhe ngarkesa:**

***Pedagog titullar:******Arben ISARAJ****, 34 orë diskutim, prezantim, debat, etj, në temat mbi:**Etikën, Etik**ën Profesionale, Etik**ën ligjore dhe subjektet e tyre (gjyqtari).*

***Pedagoge e jashtme:******Prof.dr. Evis ALIMEHMETI****, 18 orë diskutim, prezantim, debat etj., në temat mbi:**Etikën,* *Etikën Profesionale, Etikën ligjore dhe subjektet e tyre (prokurori).*

*.*

***Pedagoge e jashtme: Rezarta ABDIU,*** *8 orë diskutim, prezantim, debat etj., në temat mbi: Subjektet e Etikës Profesionale (avokati), marrëdhëniet midis tyre e të tretëve.*

Tabela e përmbajtjes:

[1. Kuadri i Përgjithshëm 132](#_Toc14875953)

[1.1. Përshkrimi i kursit 133](#_Toc14875954)

[1.2. Objektivi kryesor i kursit 133](#_Toc14875955)

[1.3. Kryqëzimi me kurse të tjera 329](#_Toc14875956)

[2. Kursi………………………………………………………………………………………133](#_Toc14875957)

[2.1. Objektivat mësimore 291](#_Toc14875958)

[2.2. Përmbajtja e kursit 5](#_Toc14875959)

[2.3. Struktura dhe metodologjia 214](#_Toc14875960)

[2.4. Literatura dhe materialet studimore 20](#_Toc14875961)

[3. Vlerësimi 20](#_Toc14875962)

[4. Ngarkesa studimore dhe mësimore 21](#_Toc14875963)

1. **Kuadri i Përgjithshëm**
   1. **Përshkrimi i kursit**

Lënda e “ETIKA PROFESIONALE”, si një nga format e aplikuara të etikës në shoqëri, është një disiplinë e formimit të përgjithshëm, në programin mësimor (teorik dhe praktik) të Shkollës së Magjistraturës. Etika, e quajtur ndryshe edhe filozofia morale, është disiplina që merret me atë që është moralisht e mirë dhe e keqe, si dhe atë që është moralisht e drejtë dhe e gabuar. Termi zbatohet gjithashtu për çdo sistem apo teori të vlerave ose parimeve morale. Lënda e saj përbëhet nga çështjet themelore të marrjes së vendimeve praktike, dhe shqetësimet e saj kryesore përfshijnë natyrën e vlerës përfundimtare si dhe standardet me të cilat veprimet njerëzore mund të gjykohen si të drejta ose të gabuara. Në ndryshim nga Etika në përgjithësi, Etika ligjore ka fushën e vet të veprimit si dhe aktorët e faktorët e saj. Thënë ndryshe, Etika ligjore ka qëllimin, objektin dhe subjektin e vet të veçantë të rregullimit. Etika ligjore, si tërësia e parimeve të sjelljes së anëtarëve të profesionit ligjor, shërben për të “vëzhguar” realisht praktikën e tyre. Parimet e sjelljes në etikën ligjore, janë një produkt i zhvillimit të profesionit ligjor në vetvete, pasi shumë profesione ligjore kanë ekzistuar në shoqëri për më shumë se mijëra vjet. Nga qytet-shtetet greke e romake dhe deri në ditët e sotme, profesionistët ligjorë (gjyqtarë, prokurorë, avokatë etj.) kanë luajtur një rol jetik dhe aktiv në formulimin dhe administrimin e ligjeve. Për shkak të rolit të tyre në shoqëri dhe përfshirjen e tyre të ngushtë në administrimin e ligjit, ata janë subjekt i standardeve të veçanta, rregullimit, dhe përgjegjësisë etike.

Shpesh quhet etikë ligjore, ndonjëherë dhe përgjegjësi profesionale. Të gjithë praktikuesit e ligjit me zhvillimin e shoqërisë, shfaqen aty dhe kur, sistemet ligjore bëhen shumë të ndërlikuara, për të gjithë ata që janë prekur prej tyre, për të kuptuar plotësisht dhe zbatuar ligjin. Disa prej tyre, me aftësi “të larta” në zotërimin e ligjit, i ofruan aftësitë e tyre, me pagesa të kripura e tepruara. Disa prej tyre, nuk plotësonin kushtet e përcaktuara ligjërisht për të ekzistuar, dhe këta specialistë nuk ishin subjekt i kontrolleve ligjore. Të paaftë, të paskrupullt, dhe të pandershëm në administrimin e drejtësisë, ata nuk arrinin të kryenin siç duhet detyrat dhe shërbimet e tyre sipas ligjit. Veprimi për të parandaluar sjellje të këqija e abuzime të tilla, shoqëruar me norma si dhe masa administrative apo gjyqësore, u bë pikënisja e asaj, që në e njohim si Etikë Ligjore. E drejta për ushtrimin e ligjit, u kufizua për ata që nuk kishin kualifikimet e kërkuara dhe nuk kishin vetëdijen e duhur mbi standardet profesionale të sjelljes. Por, kufizimi apo “dëbimi” nga profesioni për “sjellje të keqe” nuk shoqërohej asnjëherë me dënime penale. Ky u bë në fakt, thelbi profesional dhe juridik, i etikës ligjore.

Ky model ka vazhduar pak a shumë, me ndryshimet e nevojshme dhe në kohën e tashme. Fillimisht në shumë vende, nga profesionistët e ligjit është kërkuar ti kenë parimet e sjelljes etike me shkrim, por një kod i shkruar nuk është quajtur shpesh si “i domosdoshëm”. Në ditët tona, kodet etike të gjyqtarit, prokurorit, avokatit etj., të shkruara, u bënë të nevojshme e të domosdoshme, jo vetëm për arsye të njohjes dhe edukimit profesional mbi sjelljen, por edhe në lidhje me përcaktimin e përgjegjësisë në rastin e sjelljeve jo etike. Parimet etike mund të ekzistojnë me kuptim të përbashkët, si në literaturën juridike apo dhe në shkrimet profesionale. Por kur një kod i tillë ekziston, ai zakonisht përmban deklaratat e parimeve të përgjithshme etike si dhe normat e veçanta që rregullojnë problemet specifike të etikës profesionale.

Por në asnjë kod nuk mund të parashikohet çdo problem etik që mund të lindi në praktikën e ligjit. Për këtë arsye, në shumë juridiksione kodet janë plotësuar nga mendimet e dhëna dhe të publikuara nga aktorë dhe faktorë të sistemit të drejtësisë.

*Sa më sipër, as më shumë dhe as më pak, është rruga që “përshkon” kursi i “Etikës profesionale”.*

* 1. **Objektivi kryesor i kursit**

Objektivi kryesor i kursit është, që në përfundim të tij kandidati për magjistrat: Të jetë në gjendje, që nën mbikëqyrjen minimale dhe brenda një afati kohor të arsyeshëm; të marrë dhe të studiojë faktet dhe rrethanat e çdo rasti; Të fokusohet në faktet kyçe ose përcaktuese për zgjidhjen e një rasti apo sjelljeje konkrete etike që gjendet gjatë praktikave profesionale ligjore; të njohë kornizën etike të zbatueshme për çdo rast konkret; Të arrijë në zgjidhjen dhe argumentimin e zgjidhjes së rastit praktik; të përpilojë një qëndrim/vendim të strukturuar logjikisht dhe të arsyetuar sipas rregullave morale të sanksionuara.

Ky objektiv zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin përkatës, metodologjinë e mësimdhënies, ngarkesën e kandidatit magjistrat (ngarkesën studimore) dhe ngarkesën e pedagogut (ngarkesën mësimore).

* 1. **Kryqëzimi me kurse të tjera**

Etika dhe e drejta shpesh kryqëzohen në disa fusha të së drejtës, pasi të dyja trajtojnë çështje të sjelljes njerëzore dhe të vendosjes së standardeve për veprimet e pranueshme. Disa nga fushat kryesore të së drejtës që kryqëzohen me etikën janë: E drejta penale. Merret me çështje të dënimit të veprimeve të papranueshme nga shoqëria dhe ndëshkimin e shkelësve të ligjit. Etika hyn këtu në përcaktimin e asaj që konsiderohet e “drejtë” dhe “e gabuar” në një shoqëri dhe në mënyrat e arsyetimit moral për të justifikuar ose kundërshtuar ndëshkimin; E drejta civile. Shpesh përfshin çështje të drejtësisë, të drejtat e njeriut dhe marrëdhëniet midis individëve, të cilat kanë një dimension etik. Këtu përfshihen kontratat, dëmtimet dhe zgjidhjet që kërkojnë një ndjenjë të drejtësisë dhe moralitetit; E drejta kushtetuese. Merret me të drejtat themelore dhe liritë e qytetarëve. Ndërsa ligji kushtetues përcakton kufijtë e veprimit të shtetit ndaj individëve, etika ndihmon në vlerësimin e këtyre kufijve, për të siguruar që të jenë të drejtë dhe të moralshëm;

E drejta ndërkombëtare. Merret me rregullat që rregullojnë marrëdhëniet midis shteteve dhe organizatave ndërkombëtare. Këtu, etika ka një rol të rëndësishëm në vendosjen e standardeve për sjelljen humane në konflikte, si në konventat mbi të drejtat e njeriut dhe ligjet e luftës; E drejta e biznesit dhe korporatave. Çështje etike që lidhen me sjelljen e përgjegjshme të kompanive, përfshirjen e tyre në praktikat etike të punës, mbrojtjen e mjedisit dhe ndershmërinë në raportet financiare.

Në të gjitha këto fusha, etika ndihmon në dhënien e një kuadri moral për të gjykuar ligjin dhe vendimet ligjore.

**2. Kursi**

* 1. **Objektivat mësimore**

Për të arritur objektivin kryesor, kursi synon të arrijë objektivat konkrete mësimore të këtij programi. Në mënyrë skematike, objektivat mësimore synojnë të aftësojnë kandidatët për magjistratë në drejtimet sipas strukturës, si më poshtë:

1. **Kuptimi - Aftësimi në mënyrën e të kuptuarit:** Pjesëmarrësi të jetë në gjendje të kuptojë, shpjegojë, identifikojë, klasifikojë dhe diskutojë idetë, konceptet dhe parimet kryesore të “Etikës Profesionale”, të sanksionuara në Kodet Etike Profesionale, që nevojiten për krijimin e bindjes së brendshme, në zgjidhjen e sjelljeve joetike.
2. **Zbatimi - Aftësimi në zbatim.** Pjesëmarrësi të jetë në gjendje të përdorë njohuritë teorike mbi konceptet dhe parimet kryesore të “Etikës Profesionale” në situata të sjelljeve faktike.

Në përfundim të kursit, ai është në gjendje të:

* interpretojë idetë, konceptet dhe parimet kryesore të “Etikës Profesionale” bazuar në faktet e një situate praktike;
* organizojë dhe planifikojë hapat që duhen ndërmarrë për zgjidhjen e një konflikti etik, duke u bazuar në njohuritë teorike dhe faktet e sjelljes;
* debatojë dhe respektojë mendimet ndryshe të kolegëve,
* punojë dhe funksionojë në grup.

1. **Analizë - Aftësimi në analizën.** Pjesëmarrësi është në gjendje të identifikojë faktet relevante dhe të analizojë kornizat etike dhe të formojë një opinion të bazuar në të gjitha të dhënat relevante. Në përfundim të kursit, ai/ajo është në gjendje të:

* identifikojë dhe përzgjedhë detajet përkatëse për pasqyrimin saktë të fakteve të një sjelljeje konkrete;
* përcaktojë kuadrin etik të nevojshëm për zgjidhjen e një konflikti etik;
* përcaktojë/evidentojë faktet relevante dhe të zbatojë ligjin/kodet për këto fakte, duke marrë parasysh rrethanat në sjelljet konkrete;
* analizojë kontekstin social dhe ndikimin e tij në zgjidhjen e konfliktit etik.

1. **Vlerësim/krijim - Aftësimi për shkrim dhe arsyetim etik.** Pjesëmarrësi është në gjendje të shpreh opinionin e tij qartë në një qëndrim/vendim mbi sjelljen joetike, të arsyetuar dhe argumentuar. Në përfundim të kursit, ai/ajo është në gjendje të:

* ndërtojë logjikisht një qëndrim/vendim etik në një konflikt me normat etike;
* arsyetojë me shkrim qëndrim/vendimin mbi sjelljen;
* formulojë shkurt dhe në mënyrë koncize argumentet etike që çuan në marrjen e vendimit.

Këto objektiva mësimore më sipër aftësojnë magjistratët në kompetencat vijuese:

**Kompetenca 1:** Njohuri të thelluara, nga filozofia morale (Etika), si dhe Kodet e sjelljes etike vendase dhe të huaja

* Të zotërojë njohuri të qarta dhe të thelluara teorike mbi idetë, konceptet dhe parimet etike, të ndërthurura me aspektin praktik profesional ligjor.
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore brenda vendit si dhe të ndjekë në mënyrë të përditësuar zhvillimet perëndimore të zbatueshme për kontekstin shqiptar.
* Të identifikojë çështjet joetike që ngrihen në një situatë faktike, të përcaktoj normën etike të duhur dhe të identifikojë e të jetë i/e vetëdijshëm për synimin që do të arrij.

**Kompetenca 2:** Aftësim në njohjen dhe veprimet për zgjidhjen e konfliktin etik.

* Të studiojë materialin për të përcaktuar natyrën e konfliktit, ngjarjes, çështjes, faktet kyçe, si dhe normën etike përkatëse;
* Të përcaktojë kontekstin shoqëror të çështjes.

**Kompetenca 3:** Aftësim edhe në debatin etik.

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për vendimin duke ndërtuar strategjinë e pyetjeve dhe ballafaqimeve për të sqaruar mospërputhjet.

**Kompetenca 4:** Aftësim në përgatitjen e akteve dhe marrjen e vendimeve

* Të vlerësojë kompetencën dhe pranueshmërinë në çështjet etike;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga aktorët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë kodin profesional etik, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të kodit/rregullit etik;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj;
* Të familjarizohet shpejt me njohuritë etike dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin (kodet/rregullat);
* Të gjejë dhe zbatojë precedentë të njohur, kur norma etike është e paqartë apo nuk ekziston.

**Kompetenca 5:** Forcim i vetëdijes shoqërore të magjistratit, integritetit dhe etikës profesionale

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj.

**Kompetenca 6:** Bashkëpunimi, transparenca dhe komunikimi

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.
  1. **Përmbajtja dhe organizimi i detajuar i Kursit**

Në vijim të këtij programi në këtë seksion paraqiten në mënyrë të detajuar temat që do të trajtohen në kursin përkatës dhe modalitetet që lidhen me ngarkesën, metodologjinë, pedagogët, etj. Duke qenë se Shkolla e Magjistraturës është një institucion që ka për mision formimin profesional të magjistratëve, kursi “Etika Profesionale”, synon formimin më mirë t tyre, duke i angazhuar në aktivitete praktike dhe përfshirë në zgjidhjen e problemeve reale.

Temat që do të trajtohen në kursin “Etika Profesionale” janë planifikuar si vijojnë:

1. **Etika perëndimore nga lindja deri në shekullin e 20-të ................................ (8 orë);**
2. **Etika profesionale,** **etika ligjore, kodet etike ................................................. (6 orë);**
3. **Kodi etik i gjyqtarit ......................................................................................... (20 or****ë);**
4. **Kodi etik i prokurorit ....................................................................................... (18 orë);**
5. **Kodi etik i avokatit ............................................................................................. (8 orë).**
   1. **Struktura dhe Metodologjia**

*Në këtë seksion zbërthehet përmbajtja e kursit të “Etikës Profesionale” për secilën nga temat, javë për javë, në 30 javët e vitit akademik është, si më poshtë:*

**TEMA 1: ETIKA PERËNDIMORE NGA LINDJA DERI NË SHEKULLIN E 20-TË**

**(8 ORË)**

**Përshkrimi i temës:**

Tema përbëhet nga katër pjesë. Pjesa e parë trajton etikën greke dhe mënyrën se si Sokrati (470BC-399BC), Platoni (427BC-347BC) dhe Aristoteli (384BC-322BC) trajtojnë arsyen dhe emocionet në etikën e tyre. Për Sokratin, pranohet se mençuria dhe lumturia janë të pandashme. Kjo sepse vetëm kur dikush është në gjendje të dijë se çfarë është e mirë, ai mund të bëjë gjënë e duhur. Meqenëse lumturia duhet të konsiderohet si fundi përfundimtar i qenieve njerëzore, njerëzve u kërkohet të bëjnë zgjedhje të arsyetuara me të cilat mund të arrijnë lumturinë. Platoni pranon urtësinë, maturinë, guximin dhe drejtësinë si virtytet kryesore dhe pohon se emocionet dhe orekset njerëzore duhet të jenë nën kontrollin e arsyes. Njerëzit mund të zgjedhin të mirën më të madhe përmes njohurive. Njohuria se si të arrihet kënaqësia dhe si të shmanget dhimbja është e nevojshme dhe e mjaftueshme për të qenë të virtytshëm. Për Aristotelin, dëshirat racionale duhet të jenë në përputhje me Mesataren e Artë. Pa virtytin ose mesataren e artë që përbëhet nga arsyeja dhe emocioni, ndjenjat ose emocionet e burrave mund të jenë ekstreme. Pra, në pjesën e parë trajtohen këto tre koncepte të filozofëve grekë për emocionin dhe arsyen. Pjesa e dytë trajton veçanërisht etikën mesjetare, etikën e Augustinit, Aquinas dhe Ockham-it në lidhje me konceptimin e arsyes dhe emocionit. Shën Agustini (354 pas Krishtit-430 pas Krishtit) thekson vullnetin e Zotit, duke ndjekur të cilin, njerëzit mund të jenë dashamirës të së mirës dhe urrejtës të së keqes. Ai pranon se janë dy qytete. Njëri është qyteti tokësor dhe tjetri është qyteti qiellor. Njerëzit kanë lirinë e zgjedhjes për të zgjedhur këto dy qytete. Shën Thomas Aquinas (1225-1274) pranon se burimi i të gjitha veprimeve lindin nga vullneti. Mirësia njerëzore varet nga sjellja që është në përputhje me vullnetin e mirë. Ai beson se qeniet njerëzore duhet të jetojnë në përputhje me arsyen dhe vullnetin e Zotit. William of Ockham (1285-1347) pohon se veprat e mira ose të liga të qenieve njerëzore përcaktohen nga qëllimet e tyre. Prandaj, vullneti i qenies njerëzore duhet të përshtatet me arsyen e drejtë dhe vullnetin e Zotit.

Pjesa e tretë trajton etikën moderne. Etika e racionalistëve, empiristëve dhe Kantit në lidhje me konceptimin e arsyes dhe emocionit është përzgjedhur për diskutim. René Descartes (1596-1650) si racionalist pranon se njohuria e dallimit të së mirës dhe së keqes, e cila quhet "intelekt i pastër" është e nevojshme për veprimet morale. Në këtë aspekt, mund të thuhet se ai thekson rolin e ‘arsyes’ në mendimin e tij moral. Megjithatë, ai gjithashtu pranon ‘bujarinë’ si një koncept të rëndësishëm etik në mendimin e tij moral. Si racionalist, Baruch Spinoza (1632-1677) pranon se burimi i vetëm i dijes është 'arsyeja', por ai pranon gjithashtu rolin e 'emocionit' si 'dashuria' si dhe 'dashuria e Zotit' në mendimin e tij moral. Gottfried Wilhelm Leibniz (1646-1716) mendon se mençuria dhe vullneti i mirë janë të nevojshme që njerëzit të ndërtojnë karakter të mirë. Në mendimin e Leibniz-it mund të thuhet se virtyti, karakteri më i lartë moral, nuk lidhet vetëm me arsyen, por edhe me emocionin, sepse koncepti i tij për bamirësinë ose drejtësinë zakonisht shoqërohet me dashurinë ose dashurinë e Zotit, e cila interpretohet disi si vullnet i mirë dhe empatik. ndjenja ndaj të tjerëve. Të tre racionalistët njohin jo vetëm rolin e arsyes, por edhe rolin e emocioneve në mendimet e tyre morale.

Si empirist, John Locke (1632-1704) pranon kënaqësinë dhe dhimbjen si faktorët kryesorë motivues për të gjitha veprimet njerëzore. Locke e mori përputhshmërinë si kërkesë të moralit që njerëzit të arrijnë lumturinë. Kjo është arsyeja pse ai pranon 'ligjin natyror' që përmban vullnetin e Zotit. Nëse dikush dëshiron lumturi, duhet të ketë emocionin e dashurisë. Është e nevojshme që njerëzit të kultivojnë dashurinë për të arritur ose praktikuar atë që është moralisht e mirë. Locke pranon se emocionet pozitive mund t'i bëjnë njerëzit të sillen moralisht sepse emocioni i dashurisë barazohet me kënaqësinë. George Berkeley (1685-1753) thekson se vetëm Zoti mund t'i bëjë njerëzit të zotërojnë lumturinë duke u treguar atyre se çfarë është e mirë dhe çfarë është e keqe. Për Berkeley-n, njerëzit duhet të sillen në përputhje me 'ligjet e natyrës' sepse është në përputhje me vullnetin e Zotit. David Hume (1711-1776) pranon se vetëm arsyeja nuk është e mjaftueshme për të motivuar veprimin njerëzor. Për të, arsyeja mund të zgjojë pasionin e dikujt, një lloj emocioni, për t'u sjellë moralisht ose jo. Për më tepër, ai pranon se arsyeja dhe emocioni duhet të jenë në të njëjtin drejtim për të fituar kënaqësi. Për këtë arsye, në mendimin e tij moral mund të mos ketë asnjë konflikt thelbësor midis arsyes dhe pasionit.

Në etikën moderne, etika e Immanuel Kant (1724-1804) bazohet në pikëpamjen se e vetmja gjë e mirë në thelb është një vullnet i mirë. Në qendër të ndërtimit të ligjit moral nga Kanti është imperativi kategorik, i cili vepron mbi njerëzit, pavarësisht nga dëshirat e tyre. Kanti e mbështet teorinë e tij etike në besimin se arsyeja duhet përdorur për të përcaktuar se si njerëzit duhet të veprojnë.

Pjesa e katërt trajton etikën e shekullit të njëzetë që është një përpjekje për të diskutuar etikën e pragmatistëve si Charles Sanders Peirce (1839-1914), William James (1842-1910) dhe John Dewey (1859-1952) dhe atë të ekzistencialistëve si p.sh. Søren Kierkegaard (1813-1855), Martin Heidegger (1889-1976) dhe Jean-Paul Sartre (1905-1980). Pragmatistët dhe ekzistencialistët zgjidhen për të diskutuar sepse përpiqen të zgjidhin problemin e irracionalitetit dhe racionalitetit ose problemin e emocionit dhe arsyes. Vetëm kur një individ është në gjendje të kultivojë vullnetin e mirë si dhe emocionin e mirë dhe të kontrollojë emocionet e këqija si zemërimi, urrejtja, xhelozia me arsyetim mund të jetë e suksesshme ndërtimi i një shoqërie etikisht të mirë nëpërmjet marrëdhënieve të mira shoqërore.

Kështu, mund të konsiderohet se jo vetëm arsyeja, por edhe emocioni luan një rol të rëndësishëm në etikën perëndimore.

**TEMA 1**: **ETIKA PERËNDIMORE NGA LINDJA DERI NË SHEKULLIN E 20-TË**

***Ngarkesa:******4 javë,*** ***2 orë në javë për grup.***

***Pedagogët: Arben ISARAJ, Evis ALIMEHMETI.***

***Metodologjia:* *Prezantim,* *Raste Studimore, Punë në grup, Debat.***

***Java 1,2,3,4: Struktura e organizimit të mësimit, 2 orë në javë për grup:***

* ***Prezantimi nga pedagogu: 40 minuta;***
* ***Diskutime, debat, raste studimore, detyra, punë e pavarur individuale në grup nën drejtimin e pedagogut: 50 minuta;***

**Çështjet kryesore të temës:**

* “Emocioni” dhe “arsyeja” si koncepte thelbësore në problemet morale perëndimore;
* Pse morali i individit varet nga ekuilibri i duhur midis emocionit dhe arsyes;
* Reciprociteti midis emocionit dhe arsyes;
* Emocionet e mira dhe të këqija dhe si dallohen;
* Xhelozia, zemërimi, urrejtja, paaftësia për të qenë të kënaqur me suksesin e tjetrit ose gëzimi për fatkeqësitë e njerëzve të tjerë, si emocione të këqija;
* Dashamirësia, simpatia, dhembshuria dhe gëzimi për suksesin e tjetrit, si emocione të mira.

**Pyetjet vetëstudimore:**

1. Si duhet të jetojmë?
2. Si ta arrijmë lumturinë?
3. Pse për Sokratin, mençuria dhe lumturia janë të pandashme?
4. Si për Platonin emocionet dhe orekset njerëzore duhet të jenë nën kontrollin e arsyes?
5. Pse për Aristotelin, dëshirat racionale duhet të jenë në përputhje me Mesataren e Artë?
6. Pse për Shën Agustinin, duke ndjekur vullnetin e Zotit, njerëzit mund të jenë dashamirës të së mirës dhe urrejtës të së keqes?
7. Pse për Shën Thomas Aquinin burimi i të gjitha veprimeve lind nga vullneti për të arritur një qëllim të caktuar?
8. Pse për William of Ockham, veprat e mira ose të liga të qenieve njerëzore përcaktohen nga qëllimet e tyre?
9. Çfarë nënkupton René Descartes me konceptin "intelekt i pastër" dhe pse ai është i nevojshme për veprimet morale?
10. Si Baruch Spinoza pranonte se burimi i vetëm i dijes është ‘arsyea’?
11. Pse Gottfried Wilhelm Leibniz mendonte se mençuria dhe vullneti i mirë janë të nevojshme që njerëzit të ndërtojnë karakter të mirë?
12. Si John Locke e pranonte kënaqësinë dhe dhimbjen si faktorët kryesorë motivues për të gjitha veprimet njerëzore?
13. Pse George Berkeley theksonte se vetëm Zoti mund t'i bëjë njerëzit të zotërojnë lumturinë duke u treguar atyre se çfarë është e mirë dhe çfarë është e keqe?
14. Si David Hume pranoi se vetëm arsyeja nuk është e mjaftueshme për të motivuar veprimin njerëzor?
15. Pse etika e Immanuel Kant bazohet në pikëpamjen se e vetmja gjë e mirë në thelb është një vullnet i mirë?

***Ushtrime, debat, punë e pavarur në grup:***

**Diskutim/debat/prezantim,** mbi çështjet tematike, pyetjet studimore dhe raste praktike.

**Raste në praktikë:**

* **Unaza e Gyges**

Është eksperimenti i mendimit i prezantuar nga personazhi Glaucon, në Republikën e Platonit (Libri II), ku një bari Lydian i cili posedon një unazë që i jep atij fuqinë e padukshmërisë. Gyges mori unazën dhe vendosi atë në mbledhjen e zakonshme mujore, ku i raportonte mbretit për gjendjen e kopesë së deleve. Ndërsa ishte ulur mes të tjerëve, ndodhi që ta kthente unazën drejt vetes. Unaza e vendosur në gishtin e Gyges e veshi atë si një bari të padukshëm, duke i mundësuar atij të kryejë krime pa ndëshkim. Gyges e përdori mantelin e padukshmërisë për të joshur gruan e Mbretit dhe më pas me ndihmën e saj uzurpoi mbretërinë.

Glaucon e përdor historinë për të bërë të gjallë mendimin se - vetëm frika nga dënimet i pengon njerëzit të sillen padrejtësisht.

* **Arma e fqinjit**

“Unë mendova t’i marr hua një armë fqinjit tim dhe i premtova për t'ia kthyer atë kur ai ta kërkoj”.

Një ditë, në një situatë acarimi e buje, fqinji e “shkund” derën time dhe më kërkon armën, në mënyrë që ai mund të marrë hak mbi dikë.

Nga njëra anë, detyra e besnikërisë më detyron mua që të kthej armën; nga ana tjetër, detyra e mos të bërit keq, më detyron mua për të shmangur plagosjen dhe vrasjen e të tjerëve dhe kështu nuk duhet të kthehej armën”.

* **Gruaja, shoferi dhe përgjegjësia morale**

“Një grua ishte duke udhëtuar me makinë nëpër një rrugë, kur ajo pa një makinë të vinte përballë dhe të rrokullisej disa herë.

Ajo i kërkoi shoferit të saj për të zbritur dhe për të ndihmuar, por, për habinë e saj, shoferi nxitoi me nervozizëm dhe e kaluar atë skenë aksidenti.

Disa kilometra më poshtë shoferi shpjegoi, se në vendin e tij, nëse dikush ndihmon një viktimë aksidenti, atëherë policia shpesh mban personin që ndihmon si përgjegjës për aksidentin. Nëse viktima vdes, atëherë personi që ndihmon mund të mbahet si përgjegjës për vdekjen.

Shoferi vazhdoi, duke shpjeguar se viktimat në aksidentet rrugore, zakonisht lihen të pambikëqyrura dhe shpesh vdesin nga ekspozimi ndaj kushteve të vështira të shkretëtirës të vendit”.

* **Lopa e fqinjit (respektimi i të drejtave të individit)**

“Unë dëshiroj ta posedoj lopën e fqinjit tim, mirëpo e kuptoj se nëse veproj ashtu, atëherë ai do të reagojë, do ma grabisë timen (lopën). Ndoshta në të njëjtën mënyrë do të veprojë edhe ndonjë fqinj tjetër. Kështu, në vend që të përfitoj, do të humb, dhe për këtë shkak preferoj ta respektoj të drejtën, ai ta ruajë lopën e tij, ndërsa unë ta ruaj timen”.

**Debat*:***

* **Privilegji i pozit****ës dhe elitës**

Njeriu më i pasur në botë gjithmonë, dëshiron të zgjidhet President i Shteteve të Bashkuara të Amerikës dhe ndonjëherë dëshira e tillë është aq e fuqishme, saqë është në gjendje ta sakrifikojë pjesën dërrmuese të pasurisë së tij vetëm për t'ia arritur qëllimit apo për të përfituar famë e nder si njeri i fuqishëm.

Njeriu gjithmonë e çmon veten kur është i respektuar nga të tjerët, pa marrë parasysh se a realizohet respektimi nga frika, dëshira apo devocioni.

A s'ka njerëz që mund të jenë në vend të Papës, Trampit, Putinit etj, që të pranojnë dhurata, të njihen nga të gjithë, t'ua puthin duart, e të jenë njerëzit tjerë të nderuar nëse takohen me ta?

A nuk duan të bëhen mbretër e të rrinë gatitu para tyre me qindra eprorë e njerëz, qoftë edhe nga frika?

***Referencat: Tema 1.***

**Burime parësore:**

* Aquinas, Saint Thomas. (Thomas Gilby (trans.)). (1951). Philosophical Texts. New York: Oxford University Press.
* Aristotle. (George Henry Lewes (trans.)). (1910). Nicomachean Ethics. London: George Routledge & Sons, Limited.
* Aristotle. (Roger Crisp (trans.)). (2004). Nicomachean Ethics. Cambridge: Cambridge University Press.
* Augustine, Saint. (Rev. Marcus Dods (trans.)). (1681) The City of God. Volume II. London: Hamilton, Adams and Co.
* Berkeley, George. (Jonathan Bennett (trans.)). (2010). Alciphron. Indianapolis: Hackett Publishing Company.
* Descartes, René. (Michael Moriarty (trans.)). (2008). Meditations on First Philosophy with Selection from the Objections and Replies. Oxford: Oxford University Press.
* Descartes, René. (Jonathan Bennett (trans.)). (2010). The Passions of the Soul. Indianapolis: Hackett Publishing Company.
* Descartes, René. (Jonathan Bennett (trans.)). (2010). Discourse on the Method of Rightly Conducting one's Reason and Seeking Truth in the Science. Indianapolis: Hackett Publishing Company.
* Dewey, John. (1922). Human Nature and Conduct: An Introduction to Social Psychology. New York: Henry Holt and Company.
* 10. Hume, David. (1986). A Treatise of Human Nature. Oxford: Clarendon Press.
* 11. Kant, Immanuel. (Thomas Kingsmill Abbott (trans.)). (2010). Fundamental Principles of the Metaphysics of Morals. University Park: The Pennsylvania State University Press.
* 12. Leibniz, Gottfried Wilhelm. (Ernest Rhys (trans.)). (1934). Philosophical Writings. London: J.M. Dent & Sons LTD.
* 13. Locke, John. (1690). An Essay Concerning Human Understanding. Pennsylvania State University: The Electronic Classics Series.
* 14. James, William. (1897). The Will to Believe and Other Essays in Popular Philosophy. New York: Longmans, Green and Co.
* 15. James, William. (1949). Essays on Faith and Morals. London: Longmans, Green and Co.
* 16. William James. (1995). Pragmatism. New York: Dover Publication.
* 17. Peirce, Charles S. (1878). How to Make Our Ideas Clear. Indian University:Indian University Press.
* 18. Sartre, Jean-Paul. (Hazel E. Barnes (trans.)). (1956). Being and Nothingness. New York: Philosophical Library.
* 19. Spinoza, Benedict de. (R.H.M. Elwes (trans.)). (2000). The Ethics. Pennsylvania State University: The Electronic Classics Series.

**Burime dytësore:**

* Alimehmeti, Evis. “Çështje të përgjithshme të Etikës dhe Ligjit ”, cikël leksionesh.
* Anscombe, Elizabeth "Modern Moral Philosophy," Philosophy, 1958, Vol. 33, reprinted in her Ethics, Religion, and Politics (Oxford: Blackwell, 1981).
* Ayer, A. J., Language, Truth, and Logic (New York: Dover Publications, 1946).
* Bridges, Edward (1950), Portrait of a Profession, London: Cambridge University Press.
* Chapman, Richard A. (1998), Ethics in the British Civil Service, London Routledge.
* Lewis, Derek (1997), Hidden Agendas, London: Hamish Hamilton.
* Nolan, Lord (1995), First Report of the Committee on Standards in Public Life, Cm. 2850-I, London: HMSO
* Baier, Kurt, The Moral Point of View: A Rational Basis of Ethics (Cornell University Press, 1958).
* Bentham, Jeremy, Introduction to the Principles of Morals and Legislation (1789), in The Works of Jeremy Bentham, edited by John Bowring (London: 1838-1843).
* Hare, R.M., Moral Thinking, (Oxford: Clarendon Press, 1981).
* Hare, R.M., The Language of Morals (Oxford: Oxford University Press, 1952).
* Hobbes, Thomas, Leviathan, ed., E. Curley, (Chicago, IL: Hackett Publishing Company, 1994).
* Hume, David, A Treatise of Human Nature (1739-1740), eds. David Fate Norton, Mary J. Norton (Oxford; New York: Oxford University Press, 2000).
* Isaraj, Arben. Dy hapa në Etikë ( përmbledhje leksionesh), Tiranë 2021.
* Lewis, Derek (1997), Hidden Agendas, London: Hamish Hamilton.
* Locke, John, Two Treatises, ed., Peter Laslett (Cambridge: Cambridge University Press, 1963).
* MacIntyre, Alasdair, After Virtue, second edition, (Notre Dame: Notre Dame University Press, 1984).
* Mackie, John L., Ethics: Inventing Right and Wrong, (New York: Penguin Books, 1977).
* Mill, John Stuart, "Utilitarianism," in Collected Works of John Stuart Mill, ed., J.M. Robson (London: Routledge and Toronto, Ont.: University of Toronto Press, 1991).
* Moore, G.E., Principia Ethica, (Cambridge: Cambridge University Press, 1903).
* Noddings, Nel, "Ethics from the Stand Point Of Women," in Deborah L. Rhode, ed., Theoretical Perspectives on Sexual Difference (New Haven, CT: Yale University Press, 1990).
* Ockham, William of, Fourth Book of the Sentences, tr. Lucan Freppert, The Basis of Morality According to William Ockham (Chicago: Franciscan Herald Press, 1988).
* Plato, Republic, 6:510-511, in Cooper, John M., ed., Plato: Complete Works (Indianapolis: Hackett Publishing Company, 1997).
* Samuel Pufendorf, De Jure Naturae et Gentium (1762), tr. Of the Law of Nature and Nations
* Samuel Pufendorf, De officio hominis et civis juxta legem naturalem (1673), tr., The Whole Duty of Man according to the Law of Nature (London, 1691).
* Stevenson, Charles L., The Ethics of Language, (New Haven: Yale University Press, 1944).

**TEMA 2: ETIKA PROFESIONALE, SI PJESË E ETIKËS SË APLIKUAR (2 ORË)**

***Përshkrimi i kursit:*** Në këtë kurs shpjegohet Etika profesionale (pjesë e Etikës së aplikuar) si tërësia e parimeve që rregullojnë sjelljen e një personi ose grupi, në një mjedis biznesi. Objekti i etikës profesionale është të analizojë dhe të udhëzojë sjelljen morale të individëve në kontekste profesionale. Etika profesionale fokusohet në parimet dhe standardet morale që rregullojnë veprimet dhe vendimet brenda profesionit ligjor specifik.

Etika e aplikuar shihet si filozofi reflektuese e epokës moderne. Ajo i jep rëndësi veprimeve reflektuese të qenieve njerëzore, si një individ dhe si një grup, në mënyrë që të zvogëlojë pasojat negative të veprimeve.

Arsyet historike për zhvillimin e etikës së aplikuar janë mjaft komplekse dhe të shumëllojshme. Etika e aplikuar i referohet zbatimit praktik të konsideratave morale. Është etika në lidhje me veprimet e botës reale dhe konsideratat e tyre morale në fushat e jetës private dhe publike, profesionet, shëndetësinë, teknologjinë, ligjin dhe udhëheqjen.

Etika profesionale është tërësi rregullash personale dhe korporative, që rregullon sjelljen brenda kontekstit të një profesioni të veçantë. Shembuj të etikës profesionale janë grupet e rregullave etike që rregullojnë detyrimet morale të një gjyqtari, prokurori, avokati, noteri, ndërmjetësi etj.

Disa organizata profesionale mund të përcaktojnë qasjen e tyre etike përsa i përket një numri komponentësh diskrete. Në mënyrë tipike, këto përfshijnë ndershmërinë, besueshmërinë, transparencën, përgjegjshmërinë, konfidencialitetin, objektivitetin, respektin, bindjen ndaj ligjit dhe besnikërinë.

***Tema 2:*** ***Etika profesionale, si*** ***pjesë e Etikës së aplikuar***

***Ngarkesa: 1 javë, 2 orë në javë, për grup***

***Pedagoget: Arben ISARAJ, Evis ALIMEHMETI.***

***Metodologjia: Prezantim, Raste Studimore, Punë në grup, Debat***

***Java 5: Struktura e organizimit të mësimit, 2 orë në javë për grup:***

* ***Prezantimi nga pedagogu: 40 minuta;***
* ***Diskutime, debat, raste studimore, detyra, punë e pavarur individuale në grup nën drejtimin e pedagogut: 50 minuta;***
* ***Gjithsej: 1 orë mësimore e 20‘***

***Çështjet kryesore:***

* Etika e aplikuar. Kuptimi, llojet.
* Llojet e etikës së aplikuar.
* Etika profesionale. Kuptimi.
* Rëndësia dhe përdorimi i etikës profesionale.
* Roli i etikës profesionale.
* Parimet e etikës profesionale.
* Komponentët e etikës profesionale.
* Kodi profesional i etikës.

***Pyetje vetëstudimore:***

1. Çfarë është etika e aplikuar?
2. Cilat janë llojet e etikës së aplikuar?
3. Pse studiojmë etikën profesionale?
4. Cilat janë shembujt e etikës profesionale?
5. Cilat janë 5 parimet e etikës profesionale?
6. Pse etika profesionale është e rëndësishme?
7. Cilat janë përfitimet e të pasurit etikë profesionale?
8. Çfarë është në një kod profesional sjelljeje?

* **Dilema etike**

Situata në të cilën një person, i duhet të vendos ta bëj apo mos e bëj dicka, e cila edhe pse mund të jetë përfituese për ta apo organizatën, mund të konsiderohet joetike, pra kur ju kërkohet të përcaktojnë sjelljen e drejtë dhe atë të gabuarën.

* **Dilemat etike në karrierë**

Kur administratorët në pozita lidershipi ose jo, ballafaqohen me dilema etike gjatë karrierës së tyre, kanë përpara katër hapa të rëndësishme:

* Të kërkojë gjykimin e eksperteve dhe mbështetje të gjerë nga njerëzit e besuar.
* Nëse është e nevojshme të ndërmarrë veprime për ta kthyer gjendjen në normalitet.
* Të ndërmarrë veprime për të mbrojtur veten.
* Të kërkuarit e një punë tjetër në mënyrë aktive.

**Referencat:** **Tema 2**

* Alimehmeti, Evis. “Çështje të përgjithshme të Etikës dhe Ligjit ”, cikël leksionesh.
* Caroline Whitbeck, "Ethics in Engineering Practice and Research" Cambridge University Press, 1998 page 40 RICS- MAINTAINING PROFESSIONAL AND ETHICAL STANDARDS Archived 2011-12-16 at the Wayback Machine
* Callahan, Joan C., ed. 1988. Ethical Issues in Professional Life. New York: Oxford Univ. Press.
* Gorlin, Rena A., ed. 1994. Codes of Professional Responsibility. Washington, D.C.: Bureau of National Affairs.
* Gewirth, Alan (Jan 1986). "Professional Ethics: The Separatist Thesis". Ethics. 96 (2): 282–300. doi:10.1086/292747. JSTOR 2381378."Are Colleges Preparing Students For The Workplace".
* Isaraj, Arben. Dy hapa në Etikë ( përmbledhje leksionesh), Tiranë 2021.
* Joseph, J. (2007). Ethics in the Workplace. Retrieved August 16, 2009
* Kaufman, Andrew L. 2002. Problems in Professional Responsibility for a Changing Profession. 4th ed. Durham, N.C.: Carolina Academic Press.
* Margaret Brazier, ‘’Medicine, Patients and the Law’’, Penguin, 1987 page 147 The Bristol Royal Infirmary inquiry-Professional regulation - nursing: the UKCC Archived 2012-07-29
* Madsen, Peter, and Jay M. Shafritz. 1990. Essentials of Business Ethics. New York: Penguin Books.
* McDowell, Banks. 1991. Ethical Conduct and the Professional's Dilemma: Choosing between Service and Success. New York: Quorum Books.
* Michael Davis, ‘Thinking like an Engineer’ in Philosophy and Public Affairs, 20.2 (1991) page 158 "Citi | Investor Relations | Ethics Hotline". www.citigroup.com. Retrieved 2020-06-15.
* Professionalism Values, morals, and ethics. Retrieved August 16, 2009,
* Royal Institute of British Architects - Code of professional conduct Archived 2013-06-18 at the Wayback Machine "Professionalism and Ethics" (PDF). Archived from the original (PDF) on 2016-07-05.
* Ruth Chadwick (1998). Professional Ethics. In E. Craig (Ed.), Routledge Encyclopedia of Philosophy. London: Routledge. Retrieved October 20, 2006.
* "SXU Code of Conduct". Archived from the original on 4 March 2016. Retrieved 12 February 2016.
* "Student Conduct". Archived from the original on 2015-09-06. Retrieved 2015-09-27.
* Walker, Evelyn, and Perry Deane Young (1986). A Killing Cure. New York: H. Holt and Co. xiv, 338 p.

**TEMA 3**: **ETIKA LIGJORE, SI PJESË E ETIKËS PROFESIONALE ......... (2 ORË)**

**Përshkrimi i kursit:** Nga qytet-shtetet greke e Perandoria Romake dhe deri në ditët e sotme, profesionistët ligjorë (gjyqtarë, prokurorë, avokatë etj,) kanë luajtur një rol jetik dhe aktiv në formulimin dhe administrimin e ligjeve. Filozofët grekë dhe romakë, rabinët hebrenj, predikues dhe mësues të krishterë, si dhe juristët islamë, janë të parët në mesin e atyre të shumtëve deri në ditët tona, që e kanë përdorur etikën, për të zgjidhur problemet morale të jetës.

Në ndryshim nga etika në përgjithësi, etika ligjore fokusohet në parimet morale dhe standardet etike që rregullojnë sjelljen e juristëve, si avokatët, gjyqtarët dhe prokurorët, në sistemin e drejtësisë.

Etika ligjore përfshin norma që përcaktojnë si duhet të veprojnë profesionistët e ligjit në përputhje me detyrimet morale dhe profesionale për të ruajtur drejtësinë, ndershmërinë dhe integritetin në proceset ligjore.

***Tema 3: Etika ligjore, si pjesë e etikës profesionale.***

***Ngarkesa: 1 javë, 2 orë në javë, për grup***

***Pedagoget: Arben ISARAJ, Evis ALIMEHMETI.***

***Metodologjia: Prezantim, Raste Studimore, Punë në grup, Debat***

***Java 6: Struktura e organizimit të mësimit, 2 orë në javë për grup:***

* ***Prezantimi nga pedagogu: 40 minuta;***
* ***Diskutime, debat, raste studimore, detyra, punë e pavarur individuale në grup nën drejtimin e pedagogut: 50 minuta;***
* ***Gjithsej: 1 orë mësimore e 20‘.***

**Çështjet kryesore:**

1. Etika ligjore. Kuptimi.
2. Parimet thelbësore të etikës ligjore.
3. Ndryshimi midis sjelljes etike dhe ligjore.
4. Rregullat e etikës ligjore.
5. Tipare të Etikës ligjore në marrëdhëniet e punës.

**Pyetje vetëstudimore**:

1. Çfarë është etika ligjore?
2. Pse kemi etikë ligjore?
3. Cilat janë parimet thelbësore të etikës ligjore?
4. Cili është ndryshimi midis sjelljes etike dhe asaj ligjore?
5. Cilat janë pesë rregullat e etikës në marrëdhëniet e punës?
6. A mund të jetë një ligj joetik?
7. Çfarë është etike, por e paligjshme?
8. Çfarë është e ligjshme, por joetike?
9. A mund të jetë diçka moralisht e drejtë, por etikisht dhe ligjërisht e gabuar?

**Referencat: Tema 3**

* Alimehmeti, Evis. “Çështje të përgjithshme të Etikës dhe Ligjit ”, cikël leksionesh.
* "Bar Exam Eligibility". New York Board of Law Examiners. Retrieved 2013-05-15.
* Carle, Susan D., ed. Lawyers' Ethics and the Pursuit of Social Justice: A Critical Reader. New York: New York University Press, 200
* Gutmann, Amy. "Can Virtue Be Taught to Lawyers?" In Stanford Law Review, 45 (1993
* Isaraj, Arben. Dy hapa në Etikë ( përmbledhje leksionesh), Tiranë 2021.
* "Legal Ethics, Encyclopedia Britannica". Encyclopedia Britannica.
* Linowitz, Sol M. and Martin Mayer, The Betrayed Profession: Lawyering at the End of the Twentieth Century. Baltimore: The Johns Hopkins University Press, 1994.
* "Multistate Professional Responsibility Examination". NCBE. Retrieved 2017-11-12.
* "Legal Profession Uniform Law Australian Solicitors' Conduct Rules 2015". Austlii. Retrieved 2016-07-29.
* "Legal Profession Uniform Conduct Barristers' Rules 2015". Austlii. Retrieved 2016-07-29.
* Nader, Ralph and Wesley J. Smith, No Contest: Corporate Lawyers and the Perversion of Justice in America. New York: Random House, 1996.
* "THE ADVOCATES ACT, 1961" (PDF). Bar Council of India. Retrieved 2014-06-30.
* State Bar of California Professional Responsibility (Legal Ethics)
* The California State Bar Discipline System - How It Works
* New York Rules of Professional Conduct
* LII Law about... Professional Responsibility (Legal Ethics)
* The Association of Professional Responsibility Lawyers (APRL)
* The Legal Information Institute at Cornell University (U.S.)
* Canadian Bar Association Code of Conduct
* 2013 Legal Ethics Year in Review.

**TEMA 4:** **KODET ETIKE ....................................................... ( 2 ORË)**

**Përshkrimi i kursit:** Kodet etike janë udhëzues parimesh të krijuara për të ndihmuar profesionistët të kryejnë punën me ndershmëri dhe me integritet. Një kod i etikës mund të përshkruajë: misionin dhe vlerat e biznesit ose organizatës; si profesionistët supozohen t'iu qasen problemeve; parimet etike të bazuara në vlerat themelore të organizatës, si dhe standardet në të cilat mbahet profesionisti. Një kod i etikës i referuar gjithashtu si një "kod etik" mund të përfshijë fusha të tilla si, etika e biznesit, një kod i praktikës profesionale dhe një kod sjelljeje i punonjësve. Kodi etik dhe i sjelljes profesionale, përshkruan parimet etike që rregullojnë vendimet dhe sjelljen në një kompani ose organizatë. Ato japin përshkrime të përgjithshme se si duhet të sillen punonjësit, si dhe udhëzime specifike për trajtimin e çështjeve siç janë ngacmimi, siguria dhe konflikti i interesave

***Tema 4: Kodet etike***

***Ngarkesa: 1 javë, 2 orë në javë, për grup***

***Pedagogët: Arben ISARAJ, Evis ALIMEHMETI.***

***Metodologjia: Prezantim, Raste Studimore, Punë në grup, Debat***

***Java 7: Struktura e organizimit të mësimit, 2 orë në javë për grup:***

* ***Prezantimi nga pedagogu: 40 minuta;***
* ***Diskutime, debat, raste studimore, detyra, punë e pavarur individuale në grup nën drejtimin e pedagogut: 50 minuta;***
* ***Gjithsej: 1 orë mësimore e 20‘***

**Çështjet kryesore:**

1. Kodi Etik. Kuptimi
2. Kodi i Sjelljes. Kuptimi
3. Ndryshimi midis tyre
4. Modeli i Kodit të Etikës dhe Sjelljes Profesionale
5. Përbërja e Kodit të Etikës dhe Sjelljes Profesionale
6. Modelet/tipat kryesorë të kodeve të etikës
7. Si të shkruajmë një Kod të Etikës dhe Sjelljes Profesionale

**Pyetje vetëstudimore:**

1. Çfarë është një Kod Etik?
2. Çfarë është një Kodi i Sjelljes?
3. Cili është ndryshimi midis një Kodi Etik dhe një Kodi të Sjelljes?
4. Cilat janë pjesët përbërëse të modelit të Kodit të Etikës dhe atij të Sjelljes Profesionale?
5. Çfarë të përfshini në kodin tuaj të etikës apo sjelljes profesionale?
6. Sa modele/tipa kryesore të kodeve të etikës ka ?
7. Cilat janë gjashtë hapat për të shkruar një Kod të Etikës apo Sjelljes Profesionale?

**Referencat: Tema 4**

* Alimehmeti, Evis. “Çështje të përgjithshme të Etikës dhe Ligjit ”, cikël leksionesh.
* "Code of Ethics". Merriam Webster Dictionary. Retrieved March 23, 2017.
* "Code of professional ethics: Version 2012". International Association of Conference Interpreters (AIIC). 26 February 2014
* Isaraj, Arben. Dy hapa në Etikë ( përmbledhje leksionesh), Tiranë 2021.
* PAIB Committee (31 May 2007). Defining and Developing an Effective Code of Conduct for Organizations. International Good Practice Guidance. The International Federation of Accountants (IFAC). ISBN 978-1-931949-81-1.
* "The Journalism Code of Practice". Fourth Estate. Fourth Estate. Retrieved 23 December 2019.
* "PRSA Code of Ethics". Public Relations Society of America. Retrieved 19 August 2017.
* "SPJ Code of Ethics". Society of Professional Journalists. 6 September 2014.
* Buonomo, Giampiero (April–September 2000). "Elementi di deontologia politica". Nuovi studi politici (in Italian): 3–66.
* Assemblée Nationale (2 August 2017). "Déontologie à l'Assemblée nationale". Assemblée Nationale (in French). Archived from the original on 27 March 2014. Retrieved 3 April 2017.
* Interpreters (AIIC). 26 February 2014
* "Madrid Declaration on Ethical Standards for Psychiatric Practice". World Psychiatric Association. 21 September 2011. Archived from the original on 4 March 2016. Retrieved 28 February 2013.

**TEMA 5: KODI I ETIKËS GJYQËSORE .....................................................(20 ORË**)

**Përshkrimi i kursit:** Kodi i etikës gjyqësore është një grup rregullash dhe parimesh që rregullojnë sjelljen dhe profesionalizmin e gjyqtarëve dhe punonjësve të tjerë të drejtësisë. Ky kod synon të sigurojë që vendimet gjyqësore të jenë të drejta, të paanshme dhe të bazuara në ligj, duke mbrojtur pavarësinë dhe integritetin e sistemit gjyqësor. Disa nga parimet e përgjithshme kryesore të Kodit të etikës gjyqësore janë: Pavarësia, Paanshmëria, Integriteti, Neutraliteti, Konfidencialiteti, Respekti për dinjitetin njerëzor.

Kodi i etikës gjyqësore ka për qëllim të garantojë një drejtësi të besueshme dhe transparente, ku qytetarët të kenë besim në integritetin e sistemit të drejtësisë**.**

Kërkesat morale për aktivitetin e gjyqtarëve, marrin një kuptim të veçantë me hyrjen në fuqi të Kodit të Etikës Gjyqësore. Ky dokument normativ paraprin prezantimin e normave morale dhe statusin ligjor gjatë implementimit të ligjit në praktikë.

Kodet e etikës gjyqësore si rregull paraqesin udhëzime morale mbi aktivitetin gjyqësor ligjor në marrjen e vendimeve të drejta, të pavarura dhe të paanshme; barazinë e palëve, objektivitetin dhe konsideratën e kujdesshme të meritave të rastit, përgjegjësinë para shtetit dhe bindjes së vet, me një mbështetje ekskluzive në ligj. Prandaj, etika e gjyqtarit është veprimi profesional i tij në një procedurë gjyqësore dhe jashtë saj, bazuar në integritet, drejtësi, barazi, objektivitet, përgjegjësi, pavarësi dhe paanshmëri.

Gjyqtarët i nënshtrohen të njëjtës dobësi njerëzore si të gjithë anëtarët e tjerë të shoqërisë. Si të tillë, ata duhet të presin që sjellja e tyre të jetë subjekt i një kontrolli të vazhdueshëm publik. Kodi i Etikës Gjyqësore, është një mënyrë e kontrollit të vazhdueshëm të sjelljes gjyqësore.

Me kuptimin e drejtë të dispozitave të përgjithshme, parimeve dhe qëllimit të vetë Kodit të Etikës Gjyqësore, gjyqtarët do të jenë më të vetëdijshëm dhe më të përgjegjshëm mbi sjelljet e tyre etike, brenda dhe jashtë sistemit të drejtësisë.

Kodi i Etikës Gjyqësore, është i dobishëm si për gjyqësorin, ashtu dhe për publikun e gjerë.

***Tema 5: Kodi i etikës gjyqësore***

***Ngarkesa: 10 javë, 2 orë në javë, për grup***

***Pedagog: Arben ISARAJ, Evis ALIMEHMETI.***

***Metodologjia: Prezantim, Raste Studimore, Punë në grup, Debat***

***Java 8,9,10,11,12,13,14,15,16,17: Struktura e organizimit të mësimit, 2 orë në javë për grup:***

* ***Prezantimi nga pedagogu: 40 minuta;***
* ***Diskutime, debat, raste studimore, detyra, punë e pavarur individuale në grup nën drejtimin e pedagogut: 50 minuta.***

***Çështjet kryesore:***

1. Kodi i Etikës Gjyqësore. Kuptimi. Miratimi
2. Objekti dhe qëllimi i Kodit të Etikës Gjyqësore
3. Pavarësia
4. Paanësia
5. Integriteti
6. Sjellja e hijshme dhe vetëpërmbajtja
7. Kujdesi i duhur dhe profesionalizmi
8. Respekti dhe aftësia për të dëgjuar
9. Trajtimi i barabartë
10. Transparenca
11. Zbatimi i Kodit të Etikës Gjyqësore

**Pyetje vetëstudimore:**

1. Pse hartohen rregullat e etikës gjyqësore?
2. Cilat janë parimet bazë të Kodit të Etikës Gjyqësore?
3. Cilat sjellje të papërshtatshme duhet të shmang gjyqtari gjatë punës së tij?
4. Cilat sjellje të papërshtatshme duhet të shmang gjyqtari jashtë gjykatës?
5. Çfarë kërkon nga palët në proces gjyqtari, për të siguruar rregull dhe respektim të solemnitetit gjatë seancave gjyqësore?
6. A duhet gjyqtari edhe anëtarët e tjerë të trupit gjykues të bëjnë komente publike, që mund të ndikojnë në rezultatin e gjykimit të një çështje që ai/ata kanë ose do të kenë në shqyrtim?
7. Në cilat raste gjyqtari duhet të heqë dorë, ose mund të përjashtohet nga gjykimi i një çështje?
8. Cilat janë detyrat e gjyqtarit me funksion drejtues?
9. Si gjyqtari duhet të kryejë të gjitha veprimtaritë jashtëgjyqësore?
10. A mundet gjyqtari të kryejë këshillime për çështje konkrete gjyqësore?
11. A mundet gjyqtari ta përdorë autoritetin e të qenit gjyqtar për të arritur, përmbushur interesat e tij ose të të tjerëve?
12. A mundet gjyqtari të pranojnë dhurata, favore, privilegje ose premtime për ndihmë materiale nga një person që ka interes direkt ose indirekt në një çështje?
13. Çfarë është dhe çfarë bën Këshilltari i Etikës në KLGJ?

**Raste në praktikë (kazuse):**

* Rast praktik

Gjyqtari i gjykatës së Libohovës V.T është anëtar i minoritetit etnik grek, që historikisht ka pasur konflikte të mëdha fetare dhe të pronësisë me një grup të një feje tjetër, banorë të fshatit ngjitur. T. A, banor i fshatit ngjitur me besim fetar tjetër, është arrestuar dhe akuzuar për vrasjen e një personi nga grupi i minoritetit etnik grek. Magjistrati V. T është caktuar me short të jetë gjyqtari i kësaj çështjeje. Avokati mbrojtës i të pandehurit Y. M ka dorëzuar në gjykatë kërkesën për përjashtimin e gjyqtarit Tako, duke pretenduar se për shkak të përkatësisë së tij etnike, nuk është në gjendje të gjykojë rastin në mënyrën të paanshme.

A duhet të përjashtohet gjyqtari V. Tako nga gjykimi i çështjes me të pandehur T. Aliko? Po apo jo dhe pse?

**Koment**

Identiteti kombëtar dhe trashëgimia kombëtare, bashkëjetesa fetare dhe bashkëjetesa e mirëkuptimi i shqiptarëve me pakicat janë baza e shtetit, i cili ka për detyrë t’i respektojë dhe t'i mbrojë. Askush nuk mund të diskriminohet padrejtësisht për shkaqe të tilla si gjinia, raca, feja, etnia, gjuha, bindjet politike, fetare a filozofike, gjendja ekonomike, arsimore, sociale ose përkatësia prindërore. Përgjithësisht, përkatësia etnike, prejardhja kombëtare, gjinia, raca, apo feja, mund të mos jenë baza mbi të cilën gjyqtari të heq dorë nga gjykimi apo të kërkohet përjashtimi i tij.

Në fakt, qenia anëtar i minoritetit etnik grek e gjyqtarit V. T, minoritet etnik që historikisht ka pasur konflikte të mëdha fetare dhe të pronësisë me një grup të një feje tjetër, anëtar i së cilit është i pandehuri T.A, përbën rastin sipas ligjit procedural penal dhe Kodit të Etikës Gjyqësore kur: ekzistojnë shkaqe të tjera të rëndësishme njëanshmërie; krijohen dhe nuk shmangen, për shkak të anëtarësisë së tij në shoqatat e gjyqtarëve apo në shoqata kulturore, sportive, fetare ose të fushave të tjera, ato marrëdhënie që mund të komprometojnë respektimin e imazhit të tij ose të sistemit gjyqësor.

Sa më sipër, qenia anëtar i minoritetit etnik grek e gjyqtarit V. T, krijon përshtypjen e arsyeshme në publik, se ai nuk është në gjendje të jetë i paanshëm dhe i lirë nga çdo lidhje, prirje ose paragjykim etniko-fetar që ndikon, ose mund të duket se ndikon, në aftësinë e tij për të gjykuar në mënyrë të paanshme çështjen penale me të pandehur shtetasin T. A.

Në këto kushte, është ligjore dhe etike që gjyqtari V. T të heq dorë apo të kërkohet përjashtimi i tij nga gjykimi i çështjes me të pandehur T. A.

* **Rast praktik**

Një ditë para se të shpall vendimin në gjykatë, gjyqtari S.B është duke ngrënë darkë i vetëm në Restorantin “Sofra Dibrane”, ndërsa Ministri i Energjisë dhe Infrastrukturës N. Gj është ulur në një tavolinë përballë. Ministri afrohet në tavolinën e gjyqtarit, ulet dhe fillon të flasë vetëm për ekipin e basketbollit “KB Dibra Junior” në të cilin djali i gjyqtarit dhe djali i ministrit luanin bashkë mbi 10 vjet më parë.

Çfarë do të bëj gjatë darkës gjyqtari në restorant? Po pasi të ketë dalë nga restoranti “Sofra Dibrane”?

**Koment**

Gjyqtari “respekton dhe punon për një gjyqësor të pavarur, si në aspektin individual ashtu edhe në aspektin institucional” si dhe “kujdeset gjithmonë që sjellja e tij, zyrtare apo private, të mos cenojë pavarësinë individuale apo institucionale të gjyqësorit dhe as dukjen e pavarësisë në sytë e publikut”.

Duke qenë në një vend publik, siç është restoranti, gjyqtari duhet t’i shpjegojë Ministrit se - derisa rasti është ende në shqyrtim gjyqësor, është e palejueshme që ata të dy të kenë kontakt me njëri-tjetrin edhe nëse diskutimi është vetëm për aktivitetet sportive të fëmijëve të tyre përpara shumë vitesh. Gjyqtari duhet të largohet nga restoranti edhe nëse Ministri pas këtij komunikimi qëndron në tavolinë.

Të nesërmen, sa më shpejt që të jetë e mundur – gjyqtari duhet të ofrojë një përshkrim të plotë para avokatëve dhe palëve, si dhe të regjistrojë në procesverbalin gjyqësor, takimin dhe bisedën e bërë me Ministrin. Me një përshkrim të tillë të plotë dhe në kohë, gjyqtarit nuk do t’i duhet të vetë-përjashtohet nga rasti në gjykim.

* **Rast praktik**

Magjistratët e Gjykatës së Apelit, K.S, P.C dhe P.D me cilësinë e gjyqtarit të çështjes, kanë pasur komunikime telefonike, me shtetasin N.S, palë ndërgjygjëse në një çështje pronësie që po gjykohet prej tyre. N.S i ka ftuar gjyqtarët K.S, P.C dhe P.D për të udhëtuar së bashku në Itali dhe Spanjë. Ku biletat e udhëtimit me avion, biletat e ndeshjeve sportive ndërkombëtare si dhe faturat e qëndrimit në hotel, do të paguhen nga N.S. Nuk dihet nëse në bisedat telefonike midis N.S dhe magjistratëve është folur mbi çështjen në gjykim.

Në këtë rast, a duhet që gjyqtarët K.S, P.C dhe P.D të pranojnë komunikime telefonike nga shtetasi N.S? Po apo Jo? Në këtë rast, a duhet që gjyqtarët të pranojnë ftesën e shtetasit N.S, për të udhëtuar së bashku jashtë vendit? Si duhet të sillen gjyqtarët pas këtyre dy situatave?

**Koment**

Gjyqtarët K.S, P.C dhe P.D, në veprimtarinë e tyre gjyqësore si dhe jashtë saj, duhet të sillen me dinjitet dhe paanësi duke shmangur çdo lloj komunikimi real apo në tentativë, që ndikon ose duket që ndikon, në gjykimin dhe marrjen e një vendimi gjyqësor të drejtë. Ata duhet të marrin masa që sjellja e tyre në gjykatë dhe jashtë saj të garantojë dhe rrisë besimin e publikut, praktikuesve të tjerë të ligjit dhe të palëve tek vetë gjyqtari dhe gjyqësori si dhe të shmang çdo lloj sjelljeje që mund të krijojë përshtypjen e anshmërisë. Kështu, ata nuk duhet të pranojnë komunikimin telefonik me shtetasin N.S edhe nëse ai komunikim nuk ka lidhje me çështjen në gjykim.

Gjyqtarët K.S, P.C dhe P.D, nuk duhet të pranojnë ftesën e shtetasit Nasi Shamia, për të udhëtuar së bashku jashtë vendit, duke shmangur situatat që në mënyrë të arsyeshme mund të perceptohen se çojnë drejt një konflikti interesi. Ata nuk duhet të pranojnë dhurata, favore apo përfitime, për veten apo të afërmit e tyre, të tilla që mund të venë në diskutim paanshmërinë e tyre.

Gjyqtarët, përveç rasteve të parashikuara me ligj, nuk duhet të iniciojnë, lejojnë apo të konsiderojnë komunikimin *ex parte* jashtë seancës gjyqësore. Kur ndodh një komunikim i tillë, gjyqtarët e ndajnë informacionin përkatës me palët e tjera të përfshira dhe kur është e mundur, sigurojnë pjesëmarrjen e tyre, duke u dhënë mundësinë për t’u shprehur, nëse kërkohet. Kjo sjellje – sipas Kodit të Etikës Gjyqësore, do të minimizojë rastet ku do të jetë i nevojshëm përjashtimi i tyre nga gjykimi i çështjes.

**Referencat: Tema 5**

**Legjislacion:**

* Kushtetuta e Shqipërisë.
* Kodi i Etikës Gjyqësore, miratuar nga Këshilli i Lartë Gjyqësor, më 22.04.2021, publikuar në Fletoren Zyrtare nr.66, datë 29/04/2021.
* Ligj Nr. 115/2016 “PËR ORGANET E QEVERISJES SË SISTEMIT TË DREJTËSISË”.
* Ligji nr. 98/2016 “PËR ORGANIZIMIN E PUSHTETIT GJYQËSOR NË REPUBLIKËN E SHQIPËRISË”

**Standarde:**

* Deklarata Universale për të Drejtat e Njeriut (DUDNj), miratuar nga Asambleja e Përgjithshme e Kombeve të Bashkuara më 10 dhjetor 1948, në Palais de Chaillot, Paris. Francë;
* Parimet Themelore mbi Pavarësinë e Gjyqësorit, miratuar nga Kongresi i 7-të i Kombeve të Bashkuara për “Parandalimin e Krimit dhe Trajtimin e shkelësve” i mbajtur në Milano nga 26 gusht - 6 shtator 1985 dhe miratuar nga rezolutat e Asamblesë së Përgjithshme të Kombeve të Bashkuara 40/32 të 29 nëntorit 1985 dhe 40/146 të 13 dhjetorit 1985;
* Kartën e Gjyqtarëve në Evropë, miratuar nga Shoqata e Gjyqtarëve Evropianë (1997);
* Kartën Evropiane mbi Statusin e Gjyqtarëve dhe Memorandumin Shpjegues të saj, përgatitur nga Këshilli i Evropës, 1998;
* Parimet e Bangalore për Sjelljen Gjyqësore, miratuar nga Grupi Gjyqësor për Forcimin e Integritetit Gjyqësor (2001);
* Opinionet e Këshillit Konsultativ të Gjyqtarëve Evropianë: Nr. 1 (2001) - mbi standardet në lidhje me pavarësinë e gjyqësorit dhe parevokueshmërinë e gjyqtarëve dhe Nr. 3/2002 - mbi parimet dhe rregullat që rregullojnë sjelljen profesionale të gjyqtarëve dhe veçanërisht etikën, sjelljen e papërshtatshme dhe paanshmërinë;
* Masat për Zbatimin Efektiv të Parimeve të Bangalores për Sjelljen në Gjyqësor, të miratuara nga Grupi i Punës për Integritetin në Gjyqësor, Lusaka, Zambia, 21 dhe 22 Janar 2010;
* Rekomandimin e Këshillit të Evropës: Nr. R (94) – mbi pavarësinë, eficencën dhe rolin e gjyqtarëve;
* Rekomandimin e Këshillit të Ministrave të Këshillit të Evropës: CM/Rec (2010)12 – mbi gjyqtarët: pavarësia, eficenca dhe përgjegjësitë;
* Rekomandimin e OSBE-së në Kiev (2010), për pavarësinë e gjyqësorit në Evropën Juglindore, Kaukazin Jugor dhe Azinë Qendrore;
* Magna Carta-n e Gjyqtarëve të miratuar nga Këshilli Konsultativ i Gjyqtarëve Evropianë (2010);
* Deklaratën e Stambollit për Transparencën në Procesin Gjyqësor, 20-22 Nëntor 2013;
* Kodin Global të Etikës Gjyqësore të Bolonjës dhe Milanos, miratuar në Konferencën Ndërkombëtare për Pavarësinë Gjyqësore (2015),

**Autorë:**

* Breyer Committee (2006). Judicial Conference and Disability Act Study Committee,
* Implementation of the Judicial Conduct and Disability Act: A Report to the Chief Justice.
* Isaraj. Arben. Komentar i Kodit të Etikës Gjyqësore, 2022.
* Judicial Conduct and Disability Act of 1980 (28 U.S.C. §§ 351–364)
* JEFFREY M. SHAMAN, JUDICIAL CONDUCT AND ETHICS (1990)
* J. P. Terhechte, Judicial Ethics for a Global Judiciary – How Judicial Networks Create their own Codes of Conduct.
* John F. Sutton, Jr., A Comparison of the Code of Professional Responsibility with the Code of Judicial Conduct, 1972 UTAH L. REV.
* M. Kelly, LEGAL ETHICS AND LEGAL EDUCATION, 23-29 (1980, History of teaching ethics in law school).
* Neil MacCormick, INSTITUTIONS OF LAW 249–251 (Oxford Univ. Press 2007)
* Oberto. Giacomo, Judicial Accountabilities in New Europe: From Rule of Law to Quality of Justice
* Richard A. POSNER, THE PROBLEMATICS OF MORAL AND LEGAL THEORY 132 (Harvard Univ. Press 1999).
* R. J. Miner, Judicial Ethics in the Twenty-First Century: Tracing the Trends, Hofstra Law Review, Vol. 2, Iss. 4 (2004), p. 1109.

**TEMA 6: KODI ETIK I PROKURORIT ....................................... (18 ORË**)

**Përshkrimi i kursit:** Kërkesat morale për aktivitetin e prokurorëve, marrin një kuptim të veçantë me hyrjen në fuqi të “Standardeve mbi etikën dhe rregullat mbi sjelljen e prokurorëve”. Standardet e Etikës dhe rregullat mbi sjelljen e prokurorëve, synojnë të krijojnë, ruajnë dhe forcojnë rregullat e sjelljes, si dhe të rrisin efikasitetin e të gjithë prokurorëve në ushtrimin e funksioneve Kushtetuese dhe ligjore, për llogari të shoqërisë, në interes të publikut dhe në emër të shtetit, si pjesë e sistemit të drejtësisë penale dhe shtetit të së drejtës.

Rregullat përkrahin zbatimin e standardeve të larta të sjelljes profesionale të prokurorëve të gjithë niveleve, në përshtatje me sjelljen e duhur në zyrë, në gjykatë dhe jashtë zyrës së tyre, si edhe për forcimin e dinjitetit, pavarësisë dhe integritetit profesional e personal të tyre.

Rregullat shërbejnë si udhëzues për të gjithë prokurorët dhe kandidatët për prokuror në vend, për të rritur ndërgjegjësimin, përgjegjshmërinë dhe efikasitetin në ushtrimin e funksioneve të tyre.

Rregullat, plotësojnë kuadrin e akteve normative të nxjerra për prokuroret, me synim rritjen e transparencës dhe besimit të publikut ndaj prokurorëve.

***Tema 6: Standardet e Etikës dhe rregullat mbi sjelljen e prokurorëve***

***Ngarkesa: 6 javë, 2 orë në javë, për grup***

***Pedagog: Evis ALIMEHMETI, Gent IBRAHIMI.***

***Metodologjia: Prezantim, Raste Studimore, Punë në grup, Debat***

***Java 18,19,20,21,22,23,24,25: Struktura e organizimit të mësimit, 2 orë në javë për grup:***

* ***Prezantimi nga pedagogu: 40 minuta;***
* ***Diskutime, debat, raste studimore, detyra, punë e pavarur individuale në grup nën drejtimin e pedagogut: 50 minuta.***
* ***Gjithsej: 1 orë mësimore e 20‘.***

**Çështjet kryesore:**

* + - 1. Rregullat mbi etikën dhe sjelljen e prokurorëve. Kuptimi. Miratimi
      2. Objekti, qëllimi dhe fusha e veprimtarisë e Standardeve dhe Rregullave mbi etikën dhe sjelljen e prokurorëve
      3. Pavarësia
      4. Paanësia
      5. Pastërtia e figurës
      6. Sjellja e hijshme dhe me vetëpërmbajtje
      7. Kujdesi i duhur dhe profesionalizmi
      8. Respekti dhe aftësia për të dëgjuar
      9. Trajtimi i barabartë
      10. Transparenca
      11. Aktivitete jashtë prokurorisë
      12. Zbatimi i Standardeve dhe Rregullave mbi etikën përgjegjësia për moszbatimin e tyre nga prokurorët.

**Pyetje vetëstudimore:**

1. Çfarë përcaktojnë Standardeve dhe Rregullave mbi etikën dhe sjelljen e prokurorëve?
2. Për cilat subjekte janë të detyrueshme për t'u zbatuar Standardet dhe Rregullat mbi etikën dhe sjelljen e prokurorëve?
3. Ne rastet kur veprimet dhe sjelljet e prokurorit vlerësohen se kane efekte te ngjashme me Rregullat, edhe nëse ato nuk janë parashikuar shprehimisht, konsiderohen shkelje te Rregullave me ushtrimin me pavarësi të funksioneve apo detyrave nga prokurori?
4. Çfarë kuptojmë me ushtrimin me paanshmëri të funksioneve apo detyrave nga prokurori?
5. Çfarë duhet të bëjnë prokurorët që të ruajnë një nivel të lartë profesional në ushtrimin e kompetencave të tyre?
6. Si duhet ti zhvillojnë aftësitë profesionale, dhe azhurnojnë dijet me standardet më të larta prokurorët?
7. Si e garantojnë prokurorët një procedim penal të ndershëm dhe të drejtë?
8. Çfarë duhet të bëjnë prokurorët për ruajtjen e sekretit hetimor?
9. Si mund ti ushtrojnë funksionet me integritet dhe korrektësi prokurorët?
10. Në cilat raste prokurori, jep njoftime lidhur me aktivitetin e tij?
11. Cili organ apo funksion ndjek dhe kontrollon zbatimin e Rregullave mbi etikën dhe sjelljen e prokurorëve?

**Raste në praktikë (kazuse):**

* **Pavarësia 1**

Prokurori H.M ka një rast vrasjeje ende të pazgjidhur. Atij i telefonon kolegu i tij, prokurori T.B, duke i thënë se ai është mik i afërt i babait të të pandehurit, në rastin e vrasjes që i është caktuar atij. I kërkon që të kujdeset që djali të ketë një hetim të drejtë. Gjithashtu i thotë se nuk beson se dikush nga ajo familje mund të kryej vrasje.

- A është e drejtë sjellja e prokurorit T.B?

- A ka të drejtë kolegu tjetër që të kërkojë trajtimin e drejtë të një të pandehuri?

- A paraqet kjo përpjekje për të ndikuar në rastet e një prokurori tjetër?

- Çfarë ka nëse prokurori T.B beson me të vërtetë se ai nuk e ka kryer vrasjen?

- A është e drejtë nëse prokurori H.M e pranon sugjerimin e prokurorit T.B?

**Koment**

Çdo prokuror e ka të ndaluar të ndërmarrë veprime, me të cilat do ta influencojë vendimmarrjen e kolegëve të tjerë prokurorë, si dhe me këtë edhe ta cenojë pavarësinë e tyre. Pavarësia në vendimmarrje duhet të respektohet nga të gjithë dhe të jetë i lirë nga çdo ndikim i jashtëm apo që vjen brenda institucionit. Prokurorët mund t’i diskutojnë rastet që i kanë në punë vetëm në parim, sa i përket dilemave në aplikimin e ligjit, pa i identifikuar se cilat janë ato dhe kundër kujt zhvillohen.

* **Pavarësia 2**

Kryeprokurori paralajmëron prokurorin e rrethit për një telefonatë, të cilën ky i fundit do ta marrë më vonë gjatë ditës. Prokurori i rrethit, pas disa orësh, e pranon një telefonatë nga deputeti i Kuvendit N.Y, i cili i thotë: “Ju jeni prokuror i rastit të një përleshje në një lokal nate në Bllok. Shikoni, në atë rast është i përfshirë nipi im. Nuk e dini, po ai djalë është ngatërruar pa dashje në atë lokal, i shtyrë nga disa miq të tij dhe është hera e parë që përfshihet në një ngatërresë të tillë. Ju lutem ta keni në konsideratë këtë rast dhe të mos e procedoni penalisht, kurse unë ju premtoj që nipi im nuk do përfshihet më në këto lloje ngatërresash.”

Të nesërmen, në zyrën e prokurorit të rrethit, paraqitet shoferi i Kryeprokurori, i cili i ofron dy bileta për një ndeshje futbolli për pranimin e telefonatës nga deputeti i Kuvendit N.Y.

*- A duhet që prokurori të pranojë sugjerimin e kryeprokurorit për t’iu përgjigjur telefonatës?*

*- A duhet që prokurori të pranojë telefonatën nga anëtari i Kuvendit?*

*- A duhet që prokurori të pranojë biletat për ndeshjen e futbollit?*

*- Si duhet të veprojë prokurori në këtë situatë?*

**Koment**

Prokurori duhet të jetë i pavarur nga të gjitha ndikimet e brendshme dhe të jashtme dhe t’i trajtojë palët pa asnjë diskriminim dhe këtë duhet ta tregojë me çdo veprim të tij. Në rastin konkret prokurori i rrethit nuk duhet të pranojë sugjerimin e Kryeprokurorit, për t’iu përgjigjur telefonatës dhe as që të pranojë telefonatën e sugjeruar.

Gjithashtu, në këtë rast, si Kryeprokurori dhe prokurori nuk duhet në asnjë mëyrë të pranojë dhuratën. Në këtë rast ai duhet të vazhdojë procedurën e filluar dhe të veprojë sipas ligjit dhe provave të rastit. Veprimet e kryeprokurorit drejtuar prokurorit të rrethit nuk janë në përputhje me parimin e pavarësisë së prokurorëve dhe Rregullat mbi etikën dhe sjelljen e prokurorëve. Veprimet e Kryeprokurorit në rastin konkret dëmtojnë rëndë reputacionin e vetë Kryeprokurorit, prokurorit dhe sistemit prokurorial në tërësi.

* **Paanshmëria 1**

Prokurori L.E është nga Tirana, aty ka lindur dhe ka kryer shkollimin. Prokurori L.E gjatë jetës së tij shpesh ka bërë deklarata në vende publike lagje, prokurori, gjykatë, kafene, bilardo, stadiume dhe gjetiu, duke mos treguar respekt për njerëzit që vijnë nga fshatrat përreth ose që kanë prejardhje fshati. Tani ai punon si prokuror në Prokurorinë e Apelit. Edhe si prokuror i Apelit nuk e fsheh këtë edhe nëpër rrethet private. Ndërkohë, në punën e tij si prokuror po heton një rast me të dyshuar një blegtor, i cili vinte nga një fshat i largët, që gjendej në lartësitë pas malit të Dajtit. Duke qenë se prokurori njihej si përçmues i fshatarëve, edhe i dyshuari e kishte dëgjuar këtë qëndrim të prokurorit, kërkon përjashtimin e tij.

*- Si të vlerësohet qëndrimi i tij publik lidhur me njerëz me prejardhje gjeografike të caktuar?*

*- Si duhet të veprojë drejtuesi prokurorisë së Apelit në këtë rast?*

*- A janë qëndrimet e L.E paragjykuese, diskriminuese dhe a përbëjnë ato rrezik për mungesë paanësie?*

*- Si duhen të sillen prokurorët në publik për të rritur besimin e publikut?*

**Koment**

Çdo sjellje e prokurorit në publik duhet të jetë e cilësuar dhe e përcjell me standarde të larta të integritetit. Prokurori nuk guxon të shpreh paragjykime për persona me prejardhje të ndryshme etnike, fetare, gjinore, gjeografike apo çfarëdo cilësie tjetër, sepse kjo paraqet rrezik për anshmëri, apo së paku, për perceptimin e paanësisë së tij. Të gjitha palët duhet t’i trajtojë me respekt, ndershmëri dhe pa asnjë lloj diskriminimi dhe paragjykimi.

* **Paanshmëria 2**

Bashkëshorti i Prokurores E.S është zëvendëskryetar i një partie politike me influencë të madhe. Një ditë organizohet një pritje në hapësirat e Hotelit “Derman” në Vorë, me ç’rast ftohen figura të ndryshme publike dhe politike, të gjithë me bashkëshortet/tët. Prokurorja E.S e shoqëron burrin e saj politikan në këtë pritje dhe aty takon shumë persona të tjerë që merren me politikë.

*- A është veprim i drejtë shkuarja e prokurores E.S në këtë pritje?*

*- Cilat janë dilemat etike në këtë situatë, argumentet për dhe kundër shkuarjes së saj?*

*- A duhet të izolohen prokurorët tërësisht nga jeta shoqërore dhe familjare?*

**Koment**

Prokurorëve nuk u kërkohet që të izolohen tërësisht nga jeta sociale. Bërja e një jete tejet të kufizuar dhe pa kontakte shoqërore ka ndikim edhe në vendimmarrjen e prokurorëve, sepse shkëputja nga realiteti shoqëror mund të sjellë deri te mungesa e cilësisë në punë dhe në vendimet që ai merr. Megjithatë, prokurori kur del në publik dhe kur shoqërohet me të tjerë, duhet të jetë i vëmendshëm që të mos krijojë perceptim të mungesës së pavarësisë dhe paanshmërisë. Në shembullin e mësipërm, pritja dhe sjellja është publike, prokurorja shoqëron bashkëshortin e saj, prandaj apriori kjo sjellje nuk duhet ndaluar. Nëse paraqitet ndonjë rast që prokurorja duhet ta trajtojë, kundër zyrtarëve të atyre rretheve, ajo duhet menjëherë të kërkojë përjashtimin sipas rregullave ligjore dhe etike.

* **Integriteti** **1**

Një prokuror gjersa darkon në një restorant, takohet rastësisht me një avokat me të cilin ka kontakte të shpeshta pune dhe private. Me avokatin njihen që nga studimet e larta. Restoranti është plot me mysafirë. Avokati, i cili po ashtu kishte dalë për darkë ulet në të njëjtën tavolinë me të. Në fund avokati insiston dhe e paguan darkën. Në këtë rast, dilemave që iu duhet përgjigjur janë:

*- Cili është qëllimi prapa kësaj darke të paguar?*

*- Si perceptohet kjo nga ana e të tjerëve?*

*- Si ndikon kjo te prokurori në vendimmarrjen e ardhshme?*

*- A e bën kjo që të ndihet si në borxh ndaj tij?*

- Po nëse aty frekuentojnë shumë avokatë dhe kjo ndodhë shpesh? Si të veprohet në raste të tilla?

**Koment**

Prokurori duhet t’u shmanget këtyre situatave të krijuara, së paku, që cilësohen në dukje si mungesë integriteti dhe paanësie për të. Kjo dëmton në masë të madhe edhe besimin e njerëzve aty dhe publikut më të gjerë, për tërë sistemin e prokurorisë. Prokurori duhet që, gjithnjë, si gjatë punës së tij zyrtare, por edhe në jetën private, t’i ketë sjelljet e tij në harmoni me standardet e larta të etikës dhe sjelljes profesionale dhe të mos lejojë/krijojë asnjë mëdyshje në ndershmërinë, sinqeritetin dhe paanshmërinë e tij.

* **Integriteti** 2

Prokurori B.F është njëkohësisht mësimdhënës në një universitet privat, ku jep një lëndë të fushës penale. Ai rregullisht kërkon nga oficeri i policisë gjyqësore pranë tij, që të shtyp tekste dhe materiale të tjera për nevojat e tij në punën me studentët, të fotokopjojë të bëjë telefonata dhe të kryejë shërbime të tjera.

*- A ka të drejtë prokurori të ligjërojë në universitetin privat?*

*- A është veprimi i duhur i prokurorit, duke qenë se kjo është në shërbim të përcjelljes së dijes te gjeneratat e ardhshme?*

*- A ka të drejtë prokurori të shfrytëzojë resurset e prokurorisë për qëllime private?*

**Koment**

Shfrytëzimi i resurseve të prokurorisë për qëllim private është në kundërshtim me Kodin e Etikës. Në të njëjtën kohë, prokurori ka të drejtë të ligjërojë në një universitet privat si punë dytësore, për aq sa një veprim i tillë nuk shfaq pengesë për kryerjen e detyrave të prokurorit. Prokurori nuk duhet të përdorë statusin si prokuror dhe reputacionin e prokurorisë për të avancuar të drejtat apo interesat e tij personale, si dhe nuk do të kryejë asnjë detyrë apo shërbim tjetër që mund të ndërhyjë në pavarësinë dhe paanshmërinë e tij apo që në ndonjë mënyrë tjetër mund të mos jetë në përputhje me ushtrimin e funksionit të prokurorit

* **Konfidencialiteti**

Prokurori A.T është shok fëmijërie me personin I.H, i cili është pronar i një kompanie mediatike, ndër më të mëdhatë në vend. Gazeta e I.H ia kushton një hapësirë të madhe zhvillimeve aktuale në drejtësi dhe rasteve që janë duke u trajtuar. Prokurori A.T është burim i pashtershëm i informimi për këtë gazetë. Ai i jep informata edhe për rastet që ende nuk kanë përfunduar. Këto informata i boton rregullisht gazeta, pa cituar burimin e informacionit. Ndërkohë, herë pas here, kjo gazetë flet me stil, në mënyrë pozitive për këtë prokuror, duke e lavdëruar për punën e tij. Me kalimin e kohës, komuniteti i prokurorëve fillon të dyshojë se pikërisht prokurori A.T, në mënyrë anonime është duke e pajisur gazetën me këto informacion.

*- A është ky veprim i prokurorit në kundërshtim me Standardet e etikës për prokurorë?*

*- A duhet prokurori që të nxjerrë informata për rastet që janë nën hetim në rrethet e tij miqësore?*

*- Si duhet të veprojë prokurori në situatën kur gazetarin e ka mik të mirë dhe puna e tij varet shumë nga këto informata?*

**Koment**

Prokurorët duhet të ruajnë fshehtësinë e informatave në lidhje me hetimet në zhvillim e sipër dhe gjykimet të cilat gjykata në harmoni me ligjin i ka shpallë si të mbyllura për publikun. Në këtë mënyrë mund të sillet në rrezik jeta dhe siguria e të dëmtuarve, dëshmitarëve dhe qytetarëve të tjerë, të cilët janë pjesëmarrës në procedurë. Prokurorët nuk guxojnë që informatat që i posedojnë t’i përdorin për sigurimin e favoreve për vete apo tjetrin. Nëse një prokuror ka një mik gazetar, ai duhet të përmbahet maksimalisht në dhënien e informatave nga rastet në procedim. Këto informata duhet të komunikohen vetëm nga zyrtarët për informim, prokurorët e caktuar për informim dhe eventualisht eprori i asaj prokurorie, ose vetë prokurori i rastit me autorizimin e Kryeprokurorit.

***Referencat: Tema 6***

Legjislacion:

* Kushtetuta e Republikës së Shqipërisë;
* Ligj nr. 97/2016, datë 6.10.2016 "Për organizimin dhe funksionimin e Prokurorisë në Republikën e Shqipërisë"
* Ligj nr. 96/2016 datë 6.10.2016 “Për statusin e gjyqtarëve dhe prokurorëve në Republikën e Shqipërisë”;
* Ligj Nr. 115/2016 “PËR ORGANET E QEVERISJES SË SISTEMIT TË DREJTËSISË”.
* Kodi i Procedurës Penale;
* Standardet e etikës dhe rregullat e sjelljes së prokurorit, Tiranë, 24.02.2022. Botuar në Fletoren Zyrtare nr.33 datë 01.03.2022;

**Standarde:**

* Rekomandimet Rec (2000), 19 "Mbi rolin e prokurorisë në sistemin e drejtësisë penale" (Adaptuar nga Komiteti i Ministrave të Këshillit të Europës më 6 Qershor 2000), paragraf 4 e 10 të tyre;
* Udhëzime Europiane "Mbi etikën dhe sjelljen e prokurorëve", miratuar nga Konferenca e 6-të e Prokurorëve të Përgjithshëm të Europës (Budapest 29-31 Maj 2005),"Udhëzimet e Budapestit";
* Konventa e OKB-së për Parandalimin e Torturës dhe Mënyrave të tjera të Trajtimit Mizor, Jonjerëzor ose poshtërues ose e dënimit evitit 1984 (Convention against Torture and Other Cruel, Inhuman or Degrading Treatment or Punishment, G.A. res. 39/46, annex, 39 U.N. GAOR Supp. (No. 51) at 197, U.N. Doc. A/39/51 (1984), entered into force June 26, 1987
* Konventa Europiane për Mbrojtjen e të Drejtave dhe Lirive Themelore të Njeriut e vitit l950, me protokollet shtesë.
* Konventa Europiane për parandalimine torturës, trajtimit jonjerëzor e poshtërues dhe të dhe të trajtimit jonjerëzore të dënimit e vitit 1987 (European Convention for the Prevention of Torture and Inhuman or Degrading Treatment or Punishment, entered into force Feb. 1, 1989)
* Karta e gjelbër - Mbrojtja e të dyshuarëve dhe e të pandehurve në procedurat penale të Bashkimit Europian (Green Paper From the Commission: Procedural 38 Safeguards for Suspects and Defendants in Criminal Proceedings throughout the European, Union, Brussels, 19. II. 2003 COM (20003)75 final).
* Urdhri Europian i të provuarit (Proposal for a Framework Decision on European Evidence Warrant for Obtaining Objects, Documents, and Data for use n Proceedings in Criminal Matters, Brussels, 14.11.2003, COM (2003), 688 Final).

**TEMA 7: KODI ETIK I AVOKATIT ................................................................ (8 ORË)**

**Përshkrimi i kursit:** Në një shoqëri të themeluar mbi respektin ndaj Shtetit të së Drejtës avokati ka një rol të veçantë. Detyrat e avokatit nuk fillojnë dhe mbarojnë me një përmbushje të ndershme nga ai/ajo të detyrave në mënyrën dhe në masën që përcaktohet në ligj.

Avokati duhet t’i shërbejë interesave të drejtësisë dhe të drejtave dhe lirive të klientëve që i janë besuar për t’i shërbyer dhe mbrojtur dhe është detyra e avokatit që jo vetëm të mbrojë kauzën e klientit, por të jetë edhe këshilltari i klientit të tij/saj. Respektimi i funksionit profesional të avokatit është një kusht esencial për shtetin e së drejtës dhe për demokracinë në një shoqëri.

Funksioni i avokatit, vendos një sërë detyrimesh ligjore dhe morale, mbi avokatin, ndonjëherë në dukje në konflikt me njeri-tjetrin, përkundrejt:

* klientit;
* gjykatave dhe institucioneve të tjera përpara të cilave avokati paraqet çështjen e klientit ose vepron në emër të klientit;
* profesionit ligjor në përgjithësi dhe çdo anëtari të tij në veçanti; dhe
* publikut, për të cilin ekzistenca e një profesioni të lirë dhe të pavarur, i mbështetur mbi respektimin e rregullave të vendosura nga vetë profesioni, është një element esencial për të mbrojtur të drejtat e njeriut përballë pushtetit të shtetit dhe interesave të tjera të shoqërisë.

Është e vërtetë se etika profesionale përfaqëson, së bashku me racionalitetin, terrenin mbi të cilin avokati duhet vazhdimisht të matet për të bërë zgjedhjen e një veprimtarie praktike ne te cilën konsiston ushtrimi i aktivitetit te tij. Nocioni i etikës profesionale, në fakt, ndodhet larg nocionit te thjesht teorik, është me vlerë praktike pasi avokati duhet normalisht të zgjidhë situatat në të cilën duhet të vendosi se çfarë është "e drejtë" dhe çfarë është "e gabuar".

Avokatët, sikurse gjyqtarët dhe prokurorët, luajnë një rol të rëndësishëm në promovimin e sundimit të ligjit. Ata, duhet t’i promovojnë interesat e klientëve të tyre duke i ofruar atyre mbrojtje me përkushtim të duhur, si dhe mund të ndihmojnë që të sigurohet se edhe gjykatat, prokurorët dhe koleget e tyre avokatët e respektojnë ligjin.

***Tema 7: Kodi etik i Avokatit***

***Ngarkesa: 4 javë, 2 orë në javë, për grup***

***Pedagog/Specialist: Rezarta Abdiu, Arben ISARAJ,***

***Metodologjia: Prezantim, Raste Studimore, Punë në grup, Debat***

***Java 26,27,28,29,30: Struktura e organizimit të mësimit, 2 orë në javë për grup:***

* ***Prezantimi nga pedagogu: 40 minuta;***
* ***Diskutime, debat, raste studimore, detyra, punë e pavarur individuale në grup nën drejtimin e pedagogut: 50 minuta.***

**Çështjet kryesore:**

* Hartimi dhe miratimi i rregullave etike për sjelljen e avokatit?
* Pavarësia në ushtrimin e profesionit
* Dinjiteti gjatë ushtrimit të profesionit
* Përkushtimi dhe aftësitë profesionale gjatë ushtrimit të profesionit
* Veprimtari dhe Punësime të papajtueshme
* Konfidencialiteti, sekreti profesional dhe privilegji ligjor profesional.
* Interesi më i lartë për klientin
* Trajtimi i drejtë i klientëve në lidhje me pagesat. Marrëveshja “*pactum de quota litis*”.
* Konflikti i interesit dhe trajtimi rast pas rasti
* Ndërveprimi midis Etikës dhe Disiplinës për avokatët. Përgjegjësia për moszbatimin e rregullave etike nga avokatët.
* Komiteti Disiplinor i Dhomës së Avokatëve të Shqipërisë, përbërja dhe funksionimi.

**Pyetje vetëstudimore:**

1. Në sa drejtime kryesore adresohen rregullat etike për avokatët?
2. Çfarë kuptojmë me rregulla profesionale në shërbim të interesave të klientit?
3. Çfarë kuptojmë rregulla profesionale në shërbim të interesave të drejtësisë?
4. Çfarë nënkuptojmë me pavarësi të avokatit në ushtrimin e profesionit?
5. Çfarë nënkuptojmë me dinjitet të avokatit në ushtrimin e profesionit?
6. Çfarë nënkuptojmë me përkushtim të avokatit në ushtrimin profesionit?
7. Cilat janë veprimtaritë dhe punësimet e papajtueshme për avokatin?
8. Si e shmang konfliktin e interesit avokati gjatë veprimtarisë së tij ?
9. Çdo të nënkuptojmë me “ Interesi më i lartë për klientin”?
10. Çfarë nënkuptojmë me “*pactum de quota litis*”?

**Raste në praktikë (kazuse):**

* S’ka ndihmë pa paguar

Në një rast konflikti të pronës, pranë Gjykatës së shkallës së parë, Bashkia në padinë e saj të datës 1 dhjetor 2014, kërkoi që i padituri të liroj pronën dhe t’ia kthejë atë Bashkisë. I padituri nuk ishte në gjendje ekonomike dhe arsimore të përfaqësoj veten. Në datë 7 dhjetor ai kërkoi ndihmën e një avokati. Avokati pranoi të përfaqësonte në gjykatë interesat e të paditurit dhe i jep atij për të nënshkruar marrëveshjen avokat-klient, sipas të cilës avokati merr përsipër ta fillojë mbrojtjen sipas tarifave minimale të përcaktuara dhe klienti bie dakord të paguajë një shumë të arsyeshme fikse në varësi të rezultateve pozitive të mbrojtjes. I padituri kërkoi një javë kohë për miratimin, deri më datë 14 dhjetor. Pas një javë i padituri shkon tek avokati dhe i thotë se – ai, familjarët dhe të afërmit janë persona që mbështeten me ndihmë financiare nga shteti. Avokati gris marrëveshjen dhe i thotë të paditurit, të shkoj të gjej një avokat pa lekë, ta mbroj shteti, ose të mbrohet vetë. Pas dështimit të seancës së parë gjyqësore më 28 dhjetor 2015, për mospjesëmarrje të të paditurit, në seancën e radhës të mbajtur më 20 janar 2016, ai nuk ishte i aftë të shprehej në mënyrë të kuptueshme. Gjithashtu, dukej se nuk belbëzonte as argumente që shkonin në favor të tij. Gjykata me vendimin e saj të formës së prerë, vendosi të pranoj kërkesën e palës paditëse, Bashkisë.

* *A duhet avokati në këtë rast të refuzonte ndihmën ligjore për të paditurin?*
* *A duhet avokati ta njoftonte të paditurin në një kohë të përshtatshme, për t’i dhënë atij mundësinë e gjetjes së një avokati tjetër?*

**Koment**

Bazuar në Kodin e Etikës, duke braktisur klientin ( duket se ka munguar dhe ndihma ligjore falas, nga shteti), avokati ka shkelur detyrimet e veta morale që të ofrojë ndihmë ligjore falas për personat që janë në vështirësi financiare dhe mbështeten me ndihmë financiare Avokati nuk mund të ushtrojë të drejtën e tij për t’u tërhequr nga një cështje në mënyrë ose në rrethana të tilla në të cilat klienti mund të mos jetë në gjendje të sigurojë në kohë asistencë ligjore. Pa përfaqësim ligjor nga avokati palët në konflikte civile, shpesh nuk i kuptojnë aspektet substanciale apo procedurale të rasteve. Për shkak të mungesës së trajnimit ligjor, palët që përfaqësojnë vetveten zakonisht nuk i përfillin rregullat procedurale dhe pengojnë vazhdimin e seancave. Gjyqtarët kanë vështirësi të mirëmbajnë rregullin gjatë seancave përgatitore dhe atyre gjyqësore, dhe jo-ligjorët (i padituri ynë) shpeshherë nuk i trajtojnë gjyqtarët dhe palët tjera me respektin e duhur. Në fakt, ka plot raste ku gjatë seancave përgatitore dhe gjyqësore palët bërtasin dhe ofendojnë si njëra-tjetrën ashtu dhe gjyqtarin. Kjo parregullsi në seancat përgatitore dhe ato gjyqësore ndikon gjithashtu edhe në mbarëvajtjen e rasteve gjyqësore, duke shkaktuar shtyerje të shpeshta të cilat do të mund të shmangeshin po që se palët do të kuptonin rregullat procedurale. Si pasojë, mungesa e përfaqësuesve ligjor dhe e ndihmës ligjore, në shumë raste ndikon negativisht në qasjen e palës në drejtësi si dhe u kontribuon vonesave të rasteve.

* **Refuzimi i ofrimit të ndihmës juridike**

Qytetari X është subjekt përfitues i Ligjit për Ndihmën Juridike të Garantuar nga Shteti, dhe është pajisur me një vendim gjyqësor nga Gjykata e Shkalles së Parë, Tiranë lidhur me përfitimin e kësaj të drejte. Koordinatori i Dhomës së Avokatisë së Tiranës, pas marrjes së vendimit gjyqësor lidhur me përfitimin e ndihmës juridike nga qytetari X në bazë të parimit të rotacinit cakton Avokatin Y nga lista e ndihmës juridike dhe njofton qytetarin X lidhur me këtë gjë. Pas disa javësh qytetari X vjen pranë Dhomës së Avokatisë dhe kërkon t’i caktohet një avokat tjetër për arsye se Avokati Y refuzon mbrojtjen me justifikimin se nuk është i specializuar në çështjet civile, për shkak edhe të kompleksitetit të vetë çështjes në fjalë. Dhoma e Avokatisë Tiranë thërret për shpjegime Avokatin Y, I cili përsërit të njëjtat arsye refuzimi.

* *A duhet avokati Y të refuzojë përfituesin e ndihmës juridike, qytetarin X?*
* *Çfarë problemi ligjor dhe etik ka rasti në fjalë, duke iu referuar jo vetëm dispozitave të ligjit 55/2018 por edhe ligjit të ndihmës juridike 111/2017?*
* *Refuzimi i ndihmës juridike a përben shkak për fillimin e procesit disiplinor ndaj avokatit?*

**Koment**

Avokati është i detyruar të pranojë përfaqësimin e personave përfitues të ndihmës juridike, me përjashtim të rasteve kur ka konflikt interesi dhe ligji nuk e lejon, referuar ligjit 55/2018 për profesionin e avokatit dhe 111/2017 për ndihmën juridike të garantuar nga shteti. Refuzimi i ofrimit të ndihmës juridike pa shkaqe të arsyeshme do të konsiderohet si shkak për fillimin e një procesi disiplinor ndaj avokatit, për faktin e thjeshtë se aplikimi i bërë nga ana e tij për të qenë pjesë e listave për ofrimin e ndihmës juridike dytësore është vullnet i vetë avokatit, por në momentin e hedhjes së shortit dhe shpalljes se listave të avokatëve të ndihmës juridike dytësore, kjo shprehje vullneti kthehet në detyrim. Por pavarësisht këtij detyrimi ligjor, nuk mund të përjashtohet refuzimi i marrjes së mbrojtjes së caktuar sipas parimit të rotacionit për faktin se një avokat mund të mos jetë i familjarizuar me çështje në fushën civile, sepse fusha e tij e ushtrimit lidhet më tepër me çështjet penale. Nga ana tjetër, avokati ka mundësinë e bashkëpunimit me një koleg më të specializuar se ai në këtë fushë. Në çdo rast, refuzimi i çështjes së caktuar bëhet në marrëveshje me dhomën vendore të avokatisë. Në asnjë rast avokati i caktuar nuk mund t’i komunikojë subjektit përfitues arsyet e mësipërme pa u konsultuar më parë me koordinatorin e caktuar nga dhoma vendore e avokatisë për këtë qëllim.

Gjithashtu, avokati i cili ofron ndihmë juridike dytësore duhet të tregojë një korrektësi të shtuar në raport me çështjet e tjera ku është avokat i zgjedhur. Avokatët e ndihmës juridike duhet të tregojnë eupatinë e tyre me kategoritë përfituese te ndihmës juridike, të cilët në shumicën e rasteve i përkasin moshave të mëdha, dhe si të tillë me humbje të dëgjimit, shikimit apo edhe probleme të tjera të shëndetit mendor.

* **Papajtueshmëri dhe konflikt interesi**

Në shumë raste, pranë Gjykatës së shkallës së parë, juristi i Bashkisë (ka dhe lejen e ushtrimit të avokatisë) përfaqëson palë private. Në një rast konflikti të rentës minerare, juristi i Bashkisë përfaqësoi një paditës privat, kundër vet Bashkisë si palë e paditur, që në të njëjtën kohë është punëdhënëse e tij. Gjykata nuk ka vepruar për të bërë verifikimet e duhura mbi statusin e jurist/avokatit.

* *Çfarë problemi ligjor dhe etik ka këtu?*
* *A mundet juristi i Bashkisë, të ushtroj dhe profesionin e avokatit?*
* *Çfarë duhet të bënte gjykata në këtë rast?*
* *Çfarë duhet të bënin avokatët kundërshtarë?*

**Koment**

Avokati Alias juristi i Bashkisë (nëpunës i administratës publike) ka vepruar në shkelje të nenit 7,8 dhe nenit 94, të ligjit Nr.55/2018, “PËR PROFESIONIN E AVOKATIT NË REPUBLIKËN E SHQIPËRISË”, si dhe neneve 10, 21, 22, 23 të Kodit Etik të Avokatit.

Po ashtu si gjykata dhe avokatët e palëve kundërshtare kanë dështuar t’i raportojnë DHKA mbi shkeljet e përsëritura etike. Për më tepër, DHKA dhe Komiteti Disiplinor kanë dështuar të ndërmarrin masa disiplinore kundër avokatëve të tillë.

* **Konfidencialiteti**

Avokati A e përfaqëson B-në në një akuzë kundër Y-së, të përfaqësuar nga avokati X. Avokati X pasi merr nga Y informacione që i referohen të dhënave konfidenciale, i ka paraqitur Y-së strategjinë e gjykimit me një vlerësim të punës së Avokatit A. Ky informacion është dërguar i kryqëzuar avokat-klient me e-mail. Nga një gabim i sekretares së zyrës së avokatit X, informacioni konfidencial i është dërguar gabimisht edhe avokatit A që përfaqëson B-në.

* *A është përgjegjës avokati X për gabimin e bërë nga sekretarja e zyrës së tij?*
* *A është i detyruar avokatit A të heq dorë nga klienti B, pasi ka lexuar informacionin konfidencial, dërguar gabimisht nga avokati i palës kundërshtare?*

**Koment**

Konfidencialiteti që buron nga ligji dhe normat e etikës është e drejtë, detyrim dhe garanci për avokatin. Avokatit për shkak të informacionit të vecantë që merr nga klienti në kushtet e mirëbesimit, nuk i lejohet të shkel kërkesat e Nenit 10 të Ligjit nr.55/2018 “PËR PROFESIONIN E AVOKATIT NË REPUBLIKËN E SHQIPËRISË” si dhe kërkesat e neni 14, të Kodit Etik të Avokatit.

Avokati duhet të ruaje konfidencialitetin e të gjithë informacionit të dhënë nga klienti i tij ose të marrë prej tij, rreth këtij klienti ose të tjerëve, gjatë kryerjes së shërbimeve për klientin. Detyrimi për ruajtjen e konfidencialitetit nuk është i kufizuar në kohë.

Avokati duhet t’iu kërkojë ortakëve dhe stafit të tij dhe gjithkujt tjetër të angazhuar prej tij gjatë ofrimit të shërbimeve profesionale të ruajnë konfidencialitetin.

* **Konfidencialiteti dhe detyrimi i raportimit të dyshimit në lidhje me aktivitetet e mundshme të pastrimit të parave nga klienti**

Avokati E.D këshillon dhe përfaqëson biznesmenin në fushën e ndërtimit A.S në një çështje të ngritur kundrejt këtij të fundit lidhur me cilësinë e punimeve në një kompleks rezidencial, por gjatë kësaj kohe vëren kryerjen e transaksioneve të dyshimta nga ana e klientit te tij. Bazuar në detyrimet ligjore, nga ligji i profesionit të avokatit nr.55/2018, neni 8 germa “g”. dhe ligjit nr. 9917/2008, (i ndryshuar me ligjin nr.33/2019) për parandalimin e pastrimit të parave dhe financimin e terrorizmit, “avokati është i detyruar të raportojë për çdo dyshim të lindur në lidhje me masat e vigjilencës, në përputhje me legjislacionin në fuqi për parandalimin e pastrimit të parave dhe financimit të terrorizmit”.

Nga ana tjetër, avokati E.D është i detyruar nga ligji për profesionin e avokatit dhe Kodi Etik të ruajë konfidencialitetin e marrëdhënies me klientin e tij prandaj është i dyzuar se cili nga detyrimet prevalon, ai i raportimit të dyshimit në lidhje me aktivitetet e mundshme të pastrimit të parave nga klienti i tij, apo ruajtja e sekretit profesional/konfidencialitetit te marrëdhënies me klientin, i cili vjen si detyrim për avokatin dhe si e drejte themelore për klientin?

Nisur nga fakti se konfidencialiteti është një nga parimet bazë të profesionit dhe frika se mos sanksionohet me pezullimin apo heqjen e licencës nga Komiteti Disiplinor i DHKASH ai nuk e raporton këtë dyshim.

* *Cilat janë problemet ligjore dhe etike të rastit?*
* *Si ka vepruar avokati dhe në rast se do të raportonte këtë dyshim a do të duhej të merrej masë disiplinore ndaj tij?*

**Koment**

Konfidencialiteti që buron nga ligji dhe normat e etikës është e drejtë, detyrim dhe garanci për avokatin. Avokatit për shkak të informacionit të veçantë që merr nga klienti në kushtet e mirëbesimit, nuk i lejohet të shkel kërkesat e Nenit 10 të Ligjit nr.55/2018,“PËR PROFESIONIN E AVOKATIT NË REPUBLIKËN E SHQIPËRISË” si dhe kërkesat e neni 14, të Kodit Etik të Avokatit. Bazuar ne sa me sipër, avokati duhet të ruaje konfidencialitetin e të gjithë informacionit të dhënë nga klienti i tij ose të marrë prej tij, rreth këtij klienti ose të tjerëve, gjatë kryerjes së shërbimeve për klientin.

Nga ana tjetër, në bazë të nenit 8, germa “g” të Ligjit nr.55/2018 “PËR PROFESIONIN E AVOKATIT NË REPUBLIKËN E SHQIPËRISË”, është detyra e avokatit të raportoje çdo veprim në lidhje me transaksione të dyshimta të personave që ata përfaqësojnë, me qellim parandalimin e krimit ne fushën e pastrimit te parave dhe atë financiar pra ka nje interes publik dhe si i tille prevalon mbi detyrimin e ruajtjes se konfidencialitetit avokat - klient dhe sekretit profesional. Raportimi i këtij dyshimi te Dhoma e Avokatëve të Shqipërisë dhe jo jashtë saj nuk do të konsiderohet si shkelje e detyrimit ligjor dhe etik të konfidencialitetit.

**Referencat: Tema**

Legjislacion dhe standarde:

* Kushtetuta e Republikës së Shqipërisë;
* Deklarata Universale te te Drejtave te Njeriut.
* Konventa Europiane te te Drejtave te Njeriut, 11 Nentor 1950.
* Karta e Bashkimit Evropian mbi te Drejtat Themelore;
* Ligji nr.55/2018, “Për Profesionin e Avokatit në Republikën e Shqipërisë”;
* Statuti i Dhomës Kombëtare të Avokatëve të Shqipërisë ;
* Kodi Etik i Avokatit;
* Legjislacioni Penal në fuqi në Shqipëri;
* Zakonet dhe Traditën e profesionit të avokatit në Shqipëri;
* Kodi i Sjelljes për Avokatët Europianë, miratuar në Sesionin Plenar të CCBE më 28 Tetor 1988, dhe amenduar gjatë mbledhjeve në Seancat Plenare të mëvonshme më 28 Nëntor 1998, 6 Dhjetor 2002 dhe 19 Maj 2006. Kodi përfshin një Memorandum Shpjegues i cili është përditësuar gjatë Seancës Plenare të CCBE më 19 Maj 2006;
* Karta e Parimeve Themelore të Profesionit Ligjor në Europë (dhjetë parimet e përbashkëta mbi profesionin ligjor evropian), CCBE, 24 Nëntor 2006;
* Kodi Ndërkombëtar i Etikës, i Organizatës së Bareve Ndërkombëetare (International Bar Association);
* Parimet Bazë mbi Rolin e Avokatëve të Organizatës së Kombeve të Bashkuara (1990).
* Rekomandimi Rec (2000) 21 i datës 25 Tetor 2000 të Komitetit të Ministrave të Këshillit të Europës për shtetet anëtare lidhur me lirinë e ushtrimit të profesionit të avokatit;
* Parimet Kryesore mbi Rolin e Avokatëve, të miratuar nga Kongresi i Tetë i OKB mbi Parandalimin e Krimit dhe Trajtimin e të Dënuarve, 27 Gusht - 7 Shtator 1990;
* Rezoluta e Parlamentit Europian mbi profesionet ligjore dhe interesin e përgjithshëm në funksionimin e sistemeve ligjore të 23 Mars 2006.
* “Vademekum për avokatët”, Botuar nga Organizata për Siguri dhe Bashkëpunim në Evropë, Prezenca në Shqipëri, 2014.
* Praktika gjyqësore e GjEDNj-së si: *Bertuzzi kundër Francës, 13 shkurt 2003, Parag. 24; Daud* *kundër Portugalisë, 21 prill 1998, Parag. 38;*  *Czekalla kundër Portugalisë*, 10 tetor 2002, Para. 60, 62; *Daud kundër Portugalisë, Para. 42*; *Michaud kundër Francës*;
* Praktika gjyqësore e GjEDNj-s, në veçanti gjykimi i datës 19 Shkurt 2002, *Wouters kunder Algemene Raad van de Nederlandse Orde van Advocaten* (C-309/99);
* Vendime te Komitetit Disiplinor te Dhomes se Avokateve te Shqiperise.

**3.** **Vlerësimi**

*Ky seksion përmban në mënyrë të detajuar format e vlerësimit, kriteret e vlerësimit për çdo formë vlerësimi të lidhura me ngarkesën mësimore të kursit dhe ngarkesën studimore për studentin të parashikuar në pikën 4 të këtij Programi.*

Vlerësimi i kursit të Etikës Profesionale ndjek idenë **“mësimit përmes veprimit”** dhe bëhet në dy forma:

***A. Me provim,*** i cili realizohet në fund të çdo viti akademik me **shkrim** dhe është **i sekretuar**. Hapja e zarfeve me rezultatet dhe krahasimi i tyre me zarfet me emrat e kandidatëve bëhet në mënyrë publike, përpara gjithë kandidatëve që kanë marrë pjesë në provim. Teza e provimit është e ndarë në dy pjesë: **Pjesa e Parë**, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe **Pjesa e Dytë**, e cila është Praktike dhe ka dy deri në tre kazuse nga praktika. Totali i Tezës së Provimit të Etikës Profesionale, është **70 pikë**. Në ndërtimin e Tezës bëhet kujdes, që të përfshihet programi i Etikës Profesionale, me qëllim që të kontrollohen dijet e kandidatëve në çdo pjesë të kursit.

***B. Vlerësimi i vazhdueshëm*** bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati. Ky vlerësim është në total **30 pikë** dhe i bashkëngjitet vlerësimit përfundimtar të kandidatit që mbaron Shkollën. Në këtë vlerësim, si rregull por jo shteruese do të përfshihen këto komponentë:

B.1 Pjesëmarrja dhe aktivizimi i kandidatëve nëpërmjet diskutimeve teorike dhe debateve në auditor për zgjidhjet e rasteve praktike. Pedagogët i lënë kohën e nevojshme komunikimit dhe debatit me gojë, duke stimuluar diskutimin e pavarur dhe në grup. Kjo pjesëmarrje e kandidatëve do të vlerësohet me **15 pikë;**

B.2 Përgatitje e punimeve, komenteve (mini-komentarë), eseve, si prezantime të pavarura me natyrë shkencore dhe me karakter krahasimor, mbi raste praktike të sjelljeve etike nga praktikuesit e ligjit (gjyqtarë, prokurorë, avokatë etj.). Kjo pjesëmarrje e kandidatëve do të vlerësohet me **15 pikë**.

***Kujdes!***

1. Gjatë vitit akademik në Etikën Profesionale, synohet të kryhen jo më shumë se dy (2) detyra me shkrim individuale dhe ose në grup (B.2)
2. Në dhënien e çdo detyre me shkrim (punime, komente (mini-komentarë), ese, prezantime të pavarura etj.), pedagogu do të përpiqet të bëjë një vlerësim të punës së kandidatëve për magjistratë, nisur nga tregues indikatorë që lidhen me:

*1.* ***GJUHA (20% ose 3 pikë)***

*a. është e shkruar në gjuhën shqipe me kërkesat gramatikore të qartë, e g**ërmëzuar korrektësisht dhe me shenjat e pikësimit të duhura;*

*b. është e shkruar në një gjuhë dhe stil të përshtatshëm për një detyrë me shkrime me natyrë ligjore.*

*2.* ***STRUKTURA (20% ose 3 pikë)***

*a. është strukturuar si duhet dhe me kujdes;*

*b. është i ndarë në një numër të përshtatshëm paragrafësh;*

*c. shfrytëzon si duhet nënpikat;*

*d. trajton çdo çështje në një rend logjik;*

*dh. i jep çdo çështjeje pesh**ën dhe rëndësinë e saj;*

*e. i nxirrni konkluzionet qartësisht dhe dukshëm; dhe*

*f. ka, në tërësi, një gjatësi të përshtatshme.*

*3.* ***LIGJI DHE ANALIZA (60% ose 9 pikë)***

*A. PËRMBAJTJA (20%)*

1. *Identifikon dhe adreson faktet dhe çështjet e materialit*
2. *Nuk trajton fakte dhe çështje të parëndësishme.*
3. *Bazohet në një të kuptuar dhe zbatim të shëndoshë të ligjit përkatës.*

***B. KONKLUZIONET (20%)***

1. *Jep konkluzione të shëndosha dhe të justifikueshme.*
2. *Jep një konkluzion definitiv sa herë është e përshtatshme, por jo kur është e papërshtatshme.*
3. *I përgjigjet të gjitha pyetjeve të shprehura në udhëzim ose atyre të nënkuptuara.*

***C. ARGUMENTIMI/ ÇESHTJET PRAKTIKE (20%)***

1. *Bazohet në një analizë praktike e të shëndoshë të ligjit, fakteve, dhe çështjeve.*
2. *Justifikohet nga arsyetimi i shëndoshë.*
3. *Shpjegon sa herë është e përshtatshme pse nuk mund të jepni një konkluzion definitiv.*
4. *Identifikon dhe kërkon informacion të rëndësishëm shtesë.*
5. *Tregon hapat praktik dhe procedural që do të ndërmerren*
6. *Trajton nevojat dhe objektivat e opinionit/memos.*

***Shpjegim:***

* *Pedagogët kanë liri akademike të përzgjedhin vetë natyrën e detyrave të punës së pavarur, në varësi të natyrës së temës dhe të objektivave mësimorë që kanë vendosur. Po ashtu, pedagogët janë të lirë të zgjedhin numrin e detyrave si punë e pavarur (1 apo 2) me kusht që ngarkesa mësimore mujore të jetë brenda parametrave të përcaktuara në këtë program.*
* *Për rritjen e aftësive praktike kandidatët do të ndjekin mësimin në auditor ku do të kombinohet prezantimi i pedagogut me punën e pavarur (diskutimet dhe debatet në auditor mbi teoritë etike dhe zgjidhjet e rasteve praktike).*
* *Produktet e punës së pavarur B.2, si prezantime me shkrim (me një ngarkesë mësimore 1 or**ë për një faqe me 500 fjalë, semestrale ose vjetore), do të përgatiten në Word, me shkrim Times New Roman, Font 12, Space Multiple 1.15 dhe do të jenë jo më pak se 10 faqe.*
* *Raportimet me gojë të shoqëruara me prezantime me power point do të jenë deri në 10 slajte për punë të pavarur, si individuale, ashtu edhe në grup*

1. **Ngarkesa studimore dhe mësimore**

*Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të studentëve.*

*Normalisht ngarkesa mësimore (pra ngarkesa e pedagogut) nuk pasqyrohet në programet mësimore. Kjo për faktin e thjeshtë se programi mësimor hartohet kryesisht për studentin.* ***Ngarkesa mësimore e pedagogut, orari i mësimdhënies, dhe nëse l******ënda do të jetë me shtrirje vjetore apo semestrale, ësht******ë çështje administrative e institucionit****. Megjithatë, si më poshtë jepet përllogaritja e parashikuar e bërë për programin e kursit ”Etika Profesionale”.*

* ***Organizimi i kursit për vitin akademik 2023–2024, si rregull do të jetë:***

*Me 3 grupe kandidatësh, përafërsisht 20 persona secili.*

* ***Ngarkesa Mësimore vjetore:******60 orë*** *mësimore (ku ka një raport të ekuilibruar midis dhënies së dijeve teorike dhe aftësimin praktik për zbatimin e tyre).*
* ***Ora mësimore:*** *50 minuta (si rregull).*
* ***Ngarkesa javore e kandidatit:*** *x orë/javë/grup).*
* ***Viti akademik është i ndarë në dy semestra.***

12. Programi mësimor

E DREJTA E PUNËS DHE E SIGURIMEVE SHOQËRORE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Albana Shtylla

**Tabela e përmbajtjes**

[1. Kuadri i përgjithshëm 132](#_Toc14875953)

[1.1. Përshkrimi i kursit 133](#_Toc14875954)

[1.2. Objektivi kryesor i kursit 133](#_Toc14875955)

[2. Kursi 133](#_Toc14875957)

[2.1. Objektivat mësimore 291](#_Toc14875958)

[2.2. Përmbajtja e kursit 5](#_Toc14875959)

[2.3. Struktura dhe metodologjia 214](#_Toc14875960)

[2.4. Literatura dhe materialet studimore 17](#_Toc14875961)

[3. Vlerësimi 23](#_Toc14875962)

[4. Ngarkesa studimore dhe mësimore 25](#_Toc14875963)

1. Kuadri i përgjithshëm
   1. **Përshkrimi i kursit**

Lënda “E DREJTA E punës DHE E DREJTA E SIGURIMEVE SHOQERORE” është një nga disiplinat e programit mësimor, teorik dhe praktik të Shkollës së Magjistraturës. E drejta e punës dhe e sigurimeve shoqërore është lënda që përmban rregullat që mbrojnë dhe përcaktojnë të drejtat dhe detyrimet e palëve pjesëmarrëse në marrëdhënien juridike të punës. Kushtetuta e Republikës së Shqipërisë, si dhe legjislacioni i punës, mbrojtjes shoqërore të saj dhe punësimit, përcaktojnë në përmbajtjen e tyre parime, institute, të drejta dhe liri themelore të cilat zbatohen në marrëdhëniet juridike individuale apo kolektive të punës. Legjislacioni shqiptar në vazhdimësi është përmirësuar për të pasqyruar kërkesat dhe standardet e akteve ndërkombëtare të Organizata Ndërkombëtare e Punës (ONP), dhe në dekadën e fundit ato të instrumenteve ligjore të Bashkimit Europian (BE), por edhe eksperiencat e praktikat më të mira të vendeve anëtare të BE-së.

Mbështetur në përcaktimet Kushtetuese, të parimeve dhe të drejtave të njohura në to, ligjvënësi ka miratuar Kodin e Punës së RSH dhe legjislacionin e sigurimeve shoqërore, në brendinë e të cilit ka dispozita që sanksionojnë më tej këto të drejta. Legjislacioni shqiptar i punës dhe të drejtës së sigurimeve shoqërore ka për qëllim jo vetëm njohjen në aspektin formal të këtyre të drejtave, por edhe njohjen e tyre në aspektin thelbësor, me qëllim garantimin e tyre, si dhe marrjen e masave për zbatim. Kodi i Punës ka të shprehur në përmbajtjen e tij parimet dhe normat e vendosura nga aktet ndërkombëtare të ratifikuara nga RSH, të cilat janë parime dhe norma mbizotëruese ndaj rregullimeve apo përcaktimeve të legjislacionit shqiptar të punës.

* 1. **Objektivi kryesor i kursit**

Në këtë seksion përcaktohet objektivi kryesor i kursit, i cili është si më poshtë:

Në përfundim të kursit kandidati për magjistrat të jetë në gjendje që, nën mbikëqyrjen minimale dhe brenda një afati kohor të arsyeshëm, të marrë dhe të studiojë faktet dhe rrethanat e cdo rasti, të fokusohet në faktet kyçe ose përcaktuese për zgjidhjen e një rasti konkret të praktikës gjyqësore, të njohë kornizën ligjore të zbatueshme për cdo rast konkret, të arrijë në zgjidhjen dhe argumentimin e zgjidhjes së rastit praktik, të përpilojë një vendim gjyqësor të strukturuar logjikisht dhe të arsyetuar juridikisht në një çështje në të drejtën e punës që, sipas nivelit faktik/ligjor të vështirësisë, mund të konsiderohet bazike/e thjeshtë (rast standard).

Ky objektiv zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin përkatës, metodologjinë e mësimdhënies, ngarkesën e kandidatit magjistrat (ngarkesën studimore) dhe ngarkesën e pedagogut (ngarkesën mësimore).

1. **Kursi**

***Objektivat mësimore***

Për të arritur objektivin kryesor (shih 1.2 Objektivi Kryesor i Kursit), kursi synon të arrijë objektivat konkrete mësimore që janë listuar në Aneksin 1, bashkangjitur këtij programi.

Në mënyrë skematike, objektivat mësimore synojnë të aftësojnë që kandidatët për magjistratë në drejtimet sipas strukturës, si më poshtë:

1. **Kuptimi - Aftësimi në mënyrën e të kuptuarit:** Pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet kryesore të të Drejtës së Punës dhe Sigurimeve Shoqërore që nevojiten për krijimin e bindjes së brendshme në zgjidhjen e konflikteve civile/administrative apo në çështjet penale.
2. **Zbatimi - Aftësimi në zbatim.** Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të të Drejtës së Punës dhe Sigurimeve Shoqërore në situata faktike. Në përfundim të kursit, ai është në gjendje të:

* interpretojë konceptet, parimet dhe institutet kryesore të të Drejtës së Punës dhe Sigurimeve Shoqërore bazuar në faktet e një situate praktike;
* organizojë dhe planifikojë hapat që duhen ndërmarrë për zgjidhjen e nje konflikti për marrëdhëniet e punës apo të sigurimeve shoqërore duke u bazuar në njohuritë teorike dhe faktet e çështjes;
* debatojë dhe respektojë mendimet ndryshe të kolegëve/punojë dhe funksionojë në grup.

1. **Analizë - Aftësimi në analizën.** Pjesëmarrësi është në gjendje të identifikojë faktet relevante dhe të analizojë kornizat ligjore dhe të formojë një opinion të bazuar në të gjitha të dhënat relevante. Në përfundim të kursit, ai/ajo është në gjendje të:

* identifikojë dhe përzgjedhë detajet përkatëse për pasqyrimin saktë të fakteve të një çështjeje konkrete;
* përcaktojë kuadrin ligjor të nevojshëm për zgjidhjen e një konflikti marrëdhënie pune;
* Përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret;
* analizojë kontekstin social dhe ndikimin e tij në zgjidhjen e konfliktit.

1. **Vlerësim/krijim - Aftësimi për shkrim arsyetim ligjor.** Pjesëmarrësi është në gjendje të shprehë opinionin e tij qartë në një vendim gjyqësor të arsyetuar dhe argumentuar. Në përfundim të kursit, ai/ajo është në gjendje të:

* ndërtojë logjikisht një vendim gjyqësor në një konflikt marrëdhënie pune apo për sigurimet shoqërore;
* arsyetojë me shkrim vendimin gjyqësor;
* japë një vendim gjyqësor juridikisht të saktë dhe të arsyeshëm në një konflikt marrëdhënie pune apo për sigurimet shoqërore;
* formulojë shkurt dhe në mënyrë koncize argumentet që çuan në marrjen e vendimit.

Këto objektiva mësimore më sipër aftësojnë magjistratët në kompetencat si vijojnë:

**Kompetenca 1:** Njohuri të thelluara procedurale/materiale, nga jurisprudenca e të drejtës së punës/ sigurimeve shoqërore, vendase/europiane

* Të zotërojë njohuri të qarta dhe të thelluara teorike mbi konceptet, parimet dhe institutet kryesore, në të drejtën e punës dhe sigurimeve shoqërore, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës.
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED etj.).
* të identifikojë çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative

**Kompetenca 2:** Aftësim në veprimet/hetimet paraprake dhe përgatitjen e seancës gjyqësore

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin shoqëror të çështjes.

**Kompetenca 3:** Aftësim në debatin gjyqësor

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin duke ndërtuar strategjinë e pyetjeve dhe ballafaqimeve për të sqaruar mospërputhjet

**Kompetenca 4:** Aftësim në përgatitjen e akteve dhe marrjen e vendimeve

* Të vlerësojë kompetencën dhe pranueshmërinë në çështjet e marrëdhënieve të punës dhe sigurimeve shoqërore;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj;
* Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;
* Të gjejë dhe zbatojë politikën përkatëse në një çështje konkrete.

**Kompetenca 5:** Forcim i vetëdijes shoqërore të magjistratit, integritetit dhe etikës profesionale

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj.

**Kompetenca 6:** Bashkëpunimi, transparenca dhe komunikimi

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.
  1. **Përmbajtja e kursit**

*Në këtë seksion paraqiten në mënyrë shumë koncize temat që do të trajtohen në kursin përkatës. Vlen të nënvizohet edhe një herë fakti që temat që do të trajtohen në kurs duhen të udhëhiqen nga objektivat mësimore. Duke qenë se Shkolla e Magjistraturës është një institucion që ka për mision formimin profesional të magjistratëve, kurset duhen të jenë të fokusuar më tepër në aspektin e aftësimit praktik të magjistratit. Siç shihet edhe nga përpilimi i objektivave mësimore më sipër, , fokusi është aftësimi praktik në nivelet, zbatim, analizë, vlerësim/krijim të Taksionomisë së Bloom-it. Ndaj dhe temat e përzgjedhura do të duhet t’i shërbejnë trajnimit në këto nivele. Një model për këtë seksion mund të jetë si më poshtë:*

Temat që do të trajtohen në kursin “E Drejtë e Punës dhe e Sigurimeve Shoqërore” janë si vijojnë:

**Tema 1**

Hyrje tek e drejta e sigurimeve(objekti, burimet). Standardet ndërkombëtare dhe evropiane të sigurimeve shoqërore (Konventa e ILO-s për standardet minimale, Rregullorja e BE-së etj.) 2 orw

**Tema 2**

Sigurimi i detyrueshëm shoqëror *(*Përfitimet-e drejta dhe Kontributet-detyrimet)

**Tema 3**

E drejta e ankimit për sigurimet shoqërore. Procedura e ankimit administrativ

**Tema 4**

Ankimi gjyqësor, praktikat gjyqësore dhe çështjet penale

**Tema 5**

Burimet e të drejtës së punës, Standardet ndërkombëtare të ONP-së dhe BE-së për të drejtën e punës, parimet e të drejtës së punës dhe liritë themelore

**Tema 6**

Informimi dhe konsultimi, Legjislacioni shqiptar dhe *acquiss* e BE-së për këto të drejta.

**Tema 7**

Instituti i përgjegjësisë materiale dhe përgjegjësisë disiplinore

**Tema 8**

Palët në kontratën individualë të punës dhe statusi i tyre

**Tema 9**

Kontrata Individuale e Punës, llojet e kontratave individuale të punës

**Tema 10**

Institute të tjera të së drejtës së punës dhe *acquiss* e BE-së

**Tema 11**

Ndryshimi i kontratës së punës, vënia në dispozicion e punëmarrësve, transferimi i ndërmarrjes

**Tema 12**

Kohëzgjatja e kontratës, procedura e zgjidhjes së kontratës me kohëzgjatje të pacaktuar

**Tema 13**

Zgjidhja e menjëhershme e kontratës/ zgjidhja në kohë të papërshtatshme/ pushimi kolektiv nga puna

**Tema 14**

Zgjidhja pa shkaqe të arsyeshme e kontratës së punës

**Tema 15**

Kontrata me afat të caktuar, përfundimi i tyre, zgjidhja e kontratave me afat para afait të caktuar

**Tema 16**

Organizatat profesionale dhe Kontrata Kolektive

**Tema 17**

Konfliktet kolektive dhe e drejta e grevës

* 1. **Struktura dhe metodologjia**

*Në këtë seksion zbërthehet përmbajtja e kursit* ***për çdo javë*** *duke ndaluar fillimisht në skemën e kalendarit vjetor për temat përkatëse për vitin akademik 2021-2022 dhe, në vijim do të zbërthehet përmbajtja për secilën temë.*

**Temat 1**

**Hyrje tek e drejta e sigurimeve (objekti, burimet), Standardet ndërkombëtare dhe evropiane të sigurimeve shoqërore (Konventa e ONP-së për standardet minimale, Kartën Sociale Evropiane, Kodin Evropian të Sigurimeve Shoqërore, Rregullore e Direktiva të BE-së), Sigurimi shoqëror suplementar dhe vullnetar (të drejtat, detyrimet, kontratat)**

**Abstrakt/përshkrim i temës**

Kjo temë ka për objekt që të prezantojë magjistratët me të drejtën e sigurimeve shoqërore, me objektin, burimet e brendshme dhe të jashtme të saj. T`i japë njohuri magjistratëve për të drejtën e sigurimeve shoqërore si e drejtë që buron nga marrëdhënia/kontrata e punës dhe për të drejtën e sigurimeve shoqërore si e drejtë kushtetuese dhe vendin e saj në sistemin e mbrojtjes sociale të shtetit.

Nëpërmjet interpretimit të dispozitave ligjore dhe rasteve praktike do trajtohen në mënyrë ë thelluar skemat e sigurimeve shoqërore, skema e detyrueshme, suplementare, vullnetare, dhe risitë në legjislacion, në doktrinë dhe në jurisprudencën administrative e jurisprudencën gjyqësore-administrative/civile/penale.

Kjo teme synon t`i japë njohuri magjistratëve për standardet ndërkombëtare/evropiane të sigurimeve shoqërore (Konventa e ONP, Nenet e Kartës Sociale Evropiane për sigurimet shoqërore, Kodi Evropian i sigurimeve shoqërore, Rregullore e BE-së etj.).

**Temat kryesore që do të shqyrtohen**

* Objekti i së drejtës së sigurimeve shoqërore (*Formulim teorik-ekonomik dhe juridiko-formal);*
* Burimet e së drejtës së sigurimeve shoqërore (të brendshme dhe të jashtme);
* Skemat e sigurimeve, parimet bazë, parimi solidaritetit, i kontribuimit, garantimi i skemës bazë nga buxheti i shtetit etj.

**Pyetjet vetëstudimore**

* Përse e drejta e sigurimeve shoqërore studiohet së bashku me të drejtën e punës. Cila është lidhja mes të drejtave në punë dhe të drejtës së sigurimeve shoqërore?
* E drejta për sigurime shoqërore si e drejtë kushtetuese, vendi i sigurimeve shoqërore në sistemin e përgjithshëm të mbrojtjes shoqërore që ofron shteti?
* Si kanë gjetur pasqyrim në aktet e brendshme, instrumentet ndërkombëtare dhe evropiane në fushën e sigurimeve shoqërore?

**Ushtrime**

1. Evidentoni dispozitat e Kushtetutës që janë bazë dhe burim për të Drejtën e sigurimeve shoqërore.
2. Listoni dispozitat e kodit të punës dhe argumentoni lidhjen mes të drejtës së punës dhe të drejtës së sigurimeve shoqërore.

**Detyrë me shkrim**

Ese “Parashkrimi i të drejtave për sigurime shoqërore, krahasimi me parashkrimin e të drejtave në punë.”

**Metodologjia**

* Diskutime konceptesh, interpretime dispozitash, analizë krahasuese e dispozitave respektive të Kodit të Punës me Ligjin e sigurimeve shoqërore
* Diskutime konceptesh, interpretime dispozitash, analizë krahasuese e dispozitave respektive të Kushtetutës së RSH, të Kodit të Punës me Ligjin e sigurimeve shoqërore me instrumentat ndërkombëtare dhe evropiane për sigurimet shoqërore
* Pyetje përshkruese, pyetje me zgjedhje alternativash
* Analizë e problemeve juridike

**Literatura**

* Teksti “E drejta e punës dhe e Sigurimeve Legjislacion-doktrinë dhe praktikë gjyqësore”, autore Dr. Mirela Selita, Botim i Shkollës së Magjistraturës.
* Përmbledhje e leksioneve, autore Dr. Mirela Selita.
* Kushtetuta e Republikës së Shqipërisë. (Kryesisht Pjesa e dytë, Të drejtat dhe liritë themelore të njeriut, Kreu II, Liritë dhe të drejtat vetjake, Kreu IV, Liritë dhe të drejtat ekonomike sociale dhe kulturore)
* Ligji nr. 7961, datë 12.7.1995, “Kodi i Punës i Republikës së Shqipërisë” (i ndryshuar);
* Ligjet e Sigurimeve shoqërore (detyrueshme, suplementare), Rregullore e sigurimit vullnetar, Aktet nënligjore (VKM, Rregullore)
* Konventa e ONP-së për standardet minimale të sigurimeve shoqërore, Karta Sociale Evropiane, Kodi Europian i Sigurimeve Shoqërore, Rregullorja e BE-së 883/2004
* Jurisprudencë shqiptare administrative dhe gjyqësore për sigurimet shoqërore
* Vendime të Gjykatës Evropiane të Drejtësisë dhe Gjykatës së Luksemburgut për çështje të sigurimeve shoqërore

**Tema 2**

**Sigurimi i detyrueshëm shoqëror. Përfitimet-e drejta. Kontributet-detyrimet**

**Abstrakt/përshkrim i temës**

Kjo temë ka për objekt që të prezantojë magjistratët me skemën e sigurimit të detyrueshëm shoqëror, me bazën ligjore për skemën e sigurimit të detyrueshëm shoqëror që është ligji nr.7703, datë 11.05.1993 “Për sigurimet shoqërore në Republikën e Shqipërisë”, i ndryshuar, me parimin bazë të funksionimit të skemës së sigurimit të detyrueshëm shoqëror, parimin e solidaritetit, sipas të cilit ai që punon si i punësuar, i vetëpunësuar apo punëdhënës, paguan kontribute dhe me kontributet e grumbulluara paguhen përfitimet e atyre që janë të paaftë për punë për shkak moshe, sëmundje etj.

*Prezantohen përfitimet (e drejta)* nga skema e sigurimeve shoqërore, të ardhura në rast sëmundje, të ardhura në rast barrëlindje, të ardhura në rast papunësie, të ardhura në rast aksidenti në punë/sëmundje profesionale, pensione pleqërie/ invaliditeti/familjare.

*Prezantohen kontributet (detyrimet),* pjesa e punëmarrësit që ndalet nga paga, pjesa që punëdhënësi paguan për të punësuarin e tij. Punëdhënësi i detyruar të sigurohet për veten në sigurimet shoqërore.

*Prezantohen* *procedurat* e sigurimit dhe pagesës së kontributeve për të punësuarit nga ana e punëdhënësit, në organet tatimore, afatet, sanksionet etj.

**Temat kryesore që do të shqyrtohen**

* Përfitimet në rast paaftësie të përkohshme në punë (pagesat e punëdhënësit);
* Përfitime në rast paaftësie të përhershme në punë, invaliditeti, të drejta që burojnë nga marrëdhënia e punës/kontrata e punës (pagesat e DRSSH-ve);
* Kontributet e sigurimeve shoqërore, paga e të punësuarve, të ardhurat e punëdhënësve;
* Procedurat për deklarimin e të punësuarve, për sigurimin shoqëror të të punësuarve, pagesat e kontributeve (organet tatimore);
* Procedurat për caktimin e përfitimeve nga punëdhënësi dhe nga organet e sigurimeve shoqërore.

**Pyetjet vetëstudimore**

* Pse sigurohen të punësuarit për të gjitha rrisqet në punë dhe pse sigurohen në nivel minimal e vetëm për disa rrisqe, punëdhënësit ?
* Llogaritja dhe pagesa e kontributeve për sigurimin e të punësuarit është përgjegjësi e punëdhënësit, çfarë ndodh nëse nuk paguhen, paguhen jashtë afateve apo paguhen më pak, a do të përfitojë punëmarrësi?
* Kërkesa, procedurat, aktet, afatet punëdhënësi, organet e sigurimeve shoqërore dhe organet tatimore, njohja e tyre dhe të drejtat e punëmarrësit në këto procese, a ka të drejtë punëmarrësi të informohet dhe si realizohet?

**Ushtrime**

1. Punëdhënësi për veten e tij sigurohet në disa degë të sigurimit të detyrueshëm shoqëror ndërsa punëdhënësi sigurohet për të gjitha, cilat janë ato dhe pse?
2. Përgjegjësia për të paguar kontributet e sigurimeve shoqërore është përgjegjësi e punëdhënësit, nëse kontributet nuk janë paguar, a do të përfitojë punëmarrësi nga sigurimet shoqërore?

**Metodologjia**

* Diskutime konceptesh, interpretime dispozitash, analizë e problemeve juridike
* Ushtrime praktike, kazuse nga praktika gjyqësore.
* Raste studimore, kasuse nga jurisprudenca administrative.
* Pasojat juridike nga moszbatimi i detyrimeve për sigurim, përgjegjësia e punëdhënësit për të siguruar punëmarrësit.

**Literatura**

* Teksti “E drejta e punës dhe e Sigurimeve Legjislacion-doktrinë dhe praktikë gjyqësore”, autore dr. Mirela Selita, Botim i Shkollës së Magjistraturës.
* Përmbledhje e leksioneve, autore dr. Mirela Selita.
* Ligji i Sigurimeve shoqërore (të detyrueshme), Aktet nënligjore (VKM, Rregullore).
* Jurisprudencë administrative dhe gjyqësore për sigurimet shoqërore.

**Tema 3**

**E drejta e ankimit për sigurimet shoqërore Procedura e ankimit administrativ**

**Abstrakt/Përshkrim i temës**

Kjo temë ka për objekt që të prezantojë magjistratët me të drejtën e ankimit në sigurimet shoqërore. Ankimi për kontributet. Ankimi për përfitimet.

Instituti i parashkrimit për të drejtat e sigurimit shoqëror. Proceduara e ankimit, si procedura administrative, me dy nivele, fillimisht tek organi që ka nxjerre aktin dhe më tej tek organi epror i organit që ka nxjerrë aktin administrativ.

Në këtë temë bëhet analizë krahasuese e procesit të ankimit administrativ të sigurimeve shoqërore me procesin e ankimit administrativ në përgjithësi.

Analizë sistematike e procedurave, dokumentacionit, afateve, akteve administrative të ankimit administrativ për të drejtat e sigurimeve shoqërore, komisionet rajonale të ankimimit të DRSSH-ve dhe komisioni qendror i ankimimit i ISSH-së.

**Temat kryesore që do të shqyrtohen**

Ankimi administrativ për të drejtat e sigurimeve shoqërore

Aktet administrative, vendimet e komisioneve të ankimit, rajonale dhe komisionit qëndror të ankimit, forma dhe përmbajtja, kërkesa ankimore, afatet e ankimit, parashkrimi, rivendosja në afat etj.

**Pyetjet vetëstudimore**

1. Parashkrimi i të drejtave për sigurime shoqërore si qëndron në raport me parashkrimin e të drejtave në punë?
2. Ankimi për aktin e sigurimeve shoqërore si pjesë e procesit të ankimit administrativ, cilat janë të përbashkëtat dhe të veçantat e proceseve?

**Kazuse nga jurisprudenca administrative**

**Kazus 1**

Znj. D.K kërkon të përfitojë **pension pleqërie**. DRSSH i ka caktuar kërkueses pension të pjesshëm pleqërie duke i njohur vetëm 24 vite pune. KRA ka lënë në fuqi këtë vendim të Degës së Përfitimeve. E interesuara, Komisioni Qendror i Ankimit në mbledhjen e tij të datës 5.1.2019shqyrtoi kërkesën e znj. D.K.

Kërkuesja ka paraqitur Librezë Pune lëshuar nga Seksioni i Arsim Kulturës në datë 16.2.1974, me numër regjistri themeltar\_\_\_\_, në të cilën pasqyrohen këto periudha pune:

Seksioni i Arsim Kulturës Sekretare Shkolle 21.01.1969 15.07.1977

Nd. Tregtare e Shit-Blerjes Pagatore 17.10.1965 31.10.1968

PAM Përgj. Zyrës Admin. 01.10.1978 15.10.1992

Drejtoria e Punës e Përkrahjes Sociale Asistence 16.10.1992 16.10.1993

Sipas vërtetimit të DRSSH, në regjistrin themeltar të vjetërsisë në punë të ish-PAM rezultojnë këto të dhëna:

Seksioni i Arsim Kulturës Sekretare, llogaritare 21.01.1969 15.07.1977

Nd. Tregtare e Shit-Blerjes Pagatore 17.10.1965 31.10.1968

PAM Përgj. Zyrës Admin. 01.10.1978 15.10.1992

Sipas vërtetimit të Zyrës Rajonale të Punësimit, D.K ka përfituar pagesën e papunësisë për periudhën 16.10.1992-16.10.1993

DRSSH dhe KRA nuk i kanë përfshirë në llogaritje znj. D.K periudhën17.10.1965-31.10.1968, pasi kjo periudhë nuk është hedhur në mënyrë kronologjike në librezën e punës dhe sipas akt-verifikimit të datës 30.1.2009 të DRSSH-së, për ndërmarrjen shtetërore të Shit-Blerjes nuk disponohen dokumente të vjetërsisë në punë.

Kjo periudhë pune në librezën e punës është e pasqyruar pa korrigjime, është vulosur nga qendra e punës së viteve 71-77, Dega e Kuadrit dhe ka referencën (sipas vërtetimit të datës 20.3.1973) dhe nënshkrimin e punëdhënësit të asaj kohe.

Po kështu kjo periudhë rezulton të jetë e mbartur edhe në regjistrin themeltar të vjetërsisë në punë me numër 1143/2 të ish-PAM-it.

Në këto kushte Komisioni Qendror i Ankimit e pranoi kërkesën për rishqyrtim të znj. D.K dhe vendosi që DRSSH të rishqyrtojë pensionin e znj. D.K. duke përfshirë në llogaritje edhe periudhën 17.10.1965-31.10.1968.

**Kazus 2**

Znj. K.P kërkon të përfitojë të **ardhura nga barrëlindja**. DRSSH dhe KRA Korçë i kanë kthyer kërkueses përgjigje negative. E interesuara është ankuar në Komisionin Qendror të Ankimit, i cili pasi shqyrtoi dokumentacionin përkatës që është administruar në dosje, nga certifikata e përbërjes familjare lëshuar nga Bashkia K.P ka lindur dy fëmijë:

A.P. i datëlindjes 26.02.2010

K.P e datëlindjes 26.05.2019.

Siç rezulton nga dokumentacioni mjekësor i administruar në dosje, fotokopja e kartelës obstetrike dhe vërtetimi i Drejtorisë së Spitaleve, kërkuesja ka bërë lindje të parakohshme në javën e 37 dhe ne momentin e lindjes ka qene ne marrëdhënie pune, prandaj ne dosje mungon raporti i paralindjes.

Sipas vërtetimeve të bazës së vlerësuar dhe pagës neto mesatare administruar në dosje kërkuesja rezulton e siguruar për periudhën 1.1.2019 – 30.5.2019 dhe 1.10.2019 – 30.5.2019.

DRSSH dhe KRA kanë refuzuar kërkesën për përfitimin e të ardhurave për barrëlindje, duke u shprehur në vendimet e tyre se *“Kërkuesja ka 10 muaj periudhë sigurimi nga 12 muaj që përcakton neni 27 i ligjit nr. 7703, datë 11.5.1993 “Për sigurimet shoqërore në Republikën e Shqipërisë”, i ndryshuar”.*

Në kushtet kur :

* periudha e sigurimit është 12 muaj dhe jo 10 sipas DRSSH-së;
* kur në momentin e lindjes të së drejtës kërkuesja rezulton e siguruar;
* kur vërtetohet se ka një lindje prematurë për shkak të së cilës nuk ka gëzuar të drejtën e paralindjes,

kërkuesja plotëson kushtet e nenit 27 të ligjit nr.7703, datë 11.05.1993, “Për sigurimet shoqerore në Republikën e Shqipërisë”, i ndryshuar, prandaj Komisioni Qendror i Ankimit, vendosi: të pranoje kërkesën e znj. K.P dhe të rrezojë vendimin e DRSSH-së dhe vendimin e KRA-së.

**Kazus 3**

Znj. K.S. kërkon **rishqyrtim** të pensionit të pleqërisë. DRSSH dhe KRA i kane kthyer kërkueses përgjigje negative. E interesuara është ankuar në Komisionin Qendror të Ankimit, i cili pasi shqyrtoi dokumentacionin përkatës që është administruar në dosje vëren se:

Sipas certifikatës së lindjes lëshuar nga Zyra e Gjendjes Civile, K.S**.** është e datëlindjes 15.4.1950.

DRSSH i ka caktuar kërkueses pension të pjesshëm pleqërie me 16 vjet e 2 muaj periudhë sigurimi. Pensioni i kërkueses është rishqyrtuar pasi nga vërtetimi i lëshuar nga Ministria e Jashtme është përfshirë në llogaritjen e pensionit periudha 1987 – 1991. Me 19 vjet e 6 muaj periudhë sigurimi.

Në llogaritjen e pensionit nuk është përfshirë periudha e punës 18.6.1969 – 10.7.1972 ku sipas librezës së punës ka punuar në Ofiçinën e Ndërlidhjes. Në librezë viti i daljes nga puna është i korrigjuar. Duke qene se kjo ndërmarrje nuk ka dokumente për verifikim, periudha e punës 18.06.1969 – 10.07.1972 nuk mund të konfirmohet.

Duke përjashtuar nga llogaritja periudhën 18.06.1969 – 10.07.1972 në Ofiçinën e Ndërlidhjes, kërkuesja plotëson 19 vjet e 6 muaj periudhë sigurimi, për të cilat ka përfituar pension të pjesshëm pleqërie.

Ne këto kushte Komisioni Qendror i Ankimi, i gjykon të drejta vendimet e DRSSH-së dhe KRA-së Tiranë, vendosi:

1.Të rrëzojë kërkesën e znj. K.S.

2.Të lërë në fuqi vendimin e DRSSH-së dhe vendimin e KRA-së.

3.Në bazë të nenit 86/3 të ligjit nr.7703, datë 11.5.1993, “Për sigurimet shoqërore ne Republikën e Shqipërisë”, i ndryshuar, znj. K.S. ka të drejtë të kundërshtojë me kërkesë padi në gjykatë vendimin e DRSSH-së Tiranë të lënë në fuqi nga KRA dhe KQA.

**Kazus 4**

Znj. V.B kërkon të përfitojë **pension invaliditeti**. DRSSH dhe KRA i ka kthyer kërkuesit përgjigje negative. I interesuari është ankuar në Komisionin Qendror të Ankimit, i cili pasi shqyrtoi dokumentacionin përkatës që është administruar në dosje, vëren se:

Sipas certifikatës së lindjes lëshuar nga Zyra e Gjendjes Civile, V.B është i datëlindjes 14.3.1974,

Kërkuesi ka paraqitur një librezë pune të çelur nga Drejtoria e Shërbimit Pyjor në datë 15.2.2001, ku pasqyrohen këto periudha pune:

15.02.2001 – 31.03.2003 Drejtoria e Shërbimit Pyjor X

01.08.1996 – 30.07.1997 Drejtoria e Shërbimit Pyjor Y

Sipas vendimit të KMCAP-it, kërkuesi është deklaruar invalid i plote për periudhën 06.03.2009 deri me 31.09.2010 dhe Koha e Fillimit të Invaliditetit është përcaktuar 22.10.1983, kur kërkuesi ka qenë 9 vjeç.

Nga dokumentacioni i administruar ne dosje kërkuesi ka lindur me këtë sëmundje (glaucoma congenitale) dhe KMCAP – i e ka komisionuar duke përcaktuar se kërkuesi është i paaftë për pune, por kjo gjendje ka qene e tille që në lindje.

Nga sa me sipër, kërkesa për përfitim të pensionit të invaliditetit nuk përbën objekt përfitimi nga ligji nr.7703, datë 11.5.1993, “Për sigurimet shoqërore në Republikën e Shqipërisë”, (i ndryshuar), pasi rezulton se kërkuesi është punësuar në kushte invaliditeti. Kërkesa e z. V.B nuk është objekt i shqyrtimit nga Komisionin Qendror i Ankimit. Në këto kushte Komisioni Qendror i Ankimit e ka nxjerrë jashtë juridiksioni kërkesën.

**Metodologjia**

* Raste studimore kazuse, vendime të komisioneve të ankimit, jurisprudencë administrative, (procedurat e ankimit, aktet, afatet, rivendosja në afat etj.)
* Analizë e problemeve juridike
* Pasojat juridike në rast mosrespektimi të afateve të ankimit në të dy nivelet e ankimimit

**Literatura**

* Teksti “E drejta e punës dhe e Sigurimeve Legjislacion-doktrinë dhe praktikë gjyqësore”, autore Dr. Mirela Selita, Botim i Shkollës së Magjistraturës
* Përmbledhje e leksioneve, autore Dr. Mirela Selita
* Ligji i Sigurimeve shoqërore
* Kodi i Procedurave Administrative
* Rregullore e caktimit të përfitimeve të sigurimeve shoqërore
* Legjislacioni i kontributeve të sigurimeve shoqërore, procedurat e pagesës, ankimimi, (pjesë e legjislacionit tatimor)
* Rregullorja e ankimit për vendimet e Drejtorive Rajonale të Sigurimeve Shoqërore
* Jurisprudencë administrative për sigurimet shoqërore (vendimet e komisioneve rajonale dhe komisionit qendror të ankimit) etj.

**Tema 4**

**Ankimi gjyqësor për sigurimet shoqërore Çështjet penale**

**Abstrakt/përshkrim i temës**

Kjo temë ka për objekt që të prezantojë magjistratët me ankimin në gjykatë për aktet administrative të sigurimeve shoqërore, përfitimet, moscaktimi i përfitimit, ose ankim për llojin e masën e përfitimit**,** praktikat gjyqësore, në gjykatën administrative (proceset gjyqësore administrative)

Njohja e faktit juridik të qenies në marrëdhënie pune, kur dokumenti nuk ekziston dhe nuk mund të merret etj., proceset gjyqësore në gjykatën civile (proceset gjyqësore civile).

Proceset penale për kontributet dhe/ose përfitimet e sigurimeve shoqërore, falsifikim i dokumentave të vjetërsisë në punë, mashtrim dhe vepra të tjera penale.

**Temat kryesore që do të shqyrtohen**

* Gjykata administrative dhe çështjet e sigurimeve shoqërore
* Gjykata civile dhe çështjet e sigurimeve shoqërore
* Prokuroria dhe çështjet e sigurimeve shoqërore

**Pyetjet vetëstudimore**

1. Cila është gjykata kompetente për shqyrtimin e çështjeve të sigurimeve shoqërore?
2. Juridiksioni i gjykatës administrative dhe gjykatës civile për çështjet e sigurimeve shoqërore, si zgjidhet konflikti për juridiksionin?
3. Procesi penal dhe procesi civil për sigurimet shoqërorë, a bashkohen çështjet dhe si?

**Detyrë me shkrim**

Prezantimi i dy rasteve nga jurisprudenca gjyqësore e vendit ose e huaj me objekt të drejtat e sigurimeve shoqërore (kontributet dhe përfitimet).

**Metodologjia**

* Raste studimore, kazuse, aktet e procesit penal, vendime gjyqësore civile, vendime gjyqësore administrative, vendime gjyqësore penale.
* Analizë e problemeve juridike, Punë në grup, gjyqe imituese.
* Pasojat juridike në rast moszbatimi të rregullave për hartimin, ruajtjen, administrimin, depozitimin, dorëzimin e akteve të vjetërsisë në punë (regjistër themeltar, listëpagesë, bordero, librezë punë), dokumentacioni i vjetërsisë në punë para 1994 dhe dokumentacioni i periudhës së sigurimit pas ‘94.

**Literatura**

* Teksti “E drejta e punës dhe e Sigurimeve Legjislacion-doktrinë dhe praktikë gjyqësore”, autore Dr. Mirela Selita, Botim i Shkollës së Magjistraturës
* Përmbledhje e leksioneve, autore Dr. Mirela Selita
* Ligji i Sigurimeve shoqërore
* Ligji për organizimin dhe funksionimin e gjykatave administrative dhe gjykimin e mosmarrëveshjeve administrative
* Kodi Civil, Kodi i Procedurave Civile
* Kodi Penal, Kodi i Procedurave Penale
* Rregullore e caktimit të përfitimeve të sigurimeve shoqërore
* Ligji për mbledhjen e kontributeve të sigurimeve shoqërore, legjislacioni për procedurat e pagesës së kontributeve të sigurimeve shoqërore, ankimimi, pjesë e legjislacionit për procedurat tatimore
* Rregullorja e ankimit për vendimet e Drejtorive Rajonale të Sigurimeve Shoqërore
* Vendime të Gjykatës Kushtetuese, Vendime unifikuese dhe Vendime të Gjykatës së Lartë, të Republikës së Shqipërisë, për sigurimet shoqërore
* Vendime gjyqësore administrative, Vendime gjyqësore civile, Vendime gjyqësore penale

**Kazuse nga jurisprudenca gjyqësore**

**Kazus 1 (paaftësi e përkohshme në punë, për shkak sëmundje dhe barrëlindje)**

Paditës: N.M Të paditur: Drejtoria Rajonale e Sigurimeve Shoqërore (KRA-Komisioni Rajonal i Ankimimit, ISSH, Instituti i Sigurimeve Shoqërore (KQA-Komisioni Qendror i Ankimimit) Personi i trete: Qendra Shëndetësore X

Objekti: Anulimin e vendimeve të DRSSH Tiranë të KRA-së, të KQA-së. Detyrimin e palës së paditur DRSSH të më paguajë të ardhurat nga raportet e paaftësisë së përkohshme në punë (periudha datë 14.8.2017- 1.10.2018) dhe nga raportet e barrëlindjes (periudha datë 2.1.2018– 31.12.21018.

Nga shqyrtimi gjyqësor rezultoi se paditësja është mjeke pranë palës së tretë të Qendrës Shëndetësore X . Ajo ka lindur fëmijën A.M të datëlindjes 6.2.2018. Gjatë kohës që paditësja ka qenë shtatzënë ajo ka marrë raporte mjekësore për paaftësi të përkohshme për periudhën gusht –dhjetor 2017. Nga këto raporte 14 ditët e para është paguar nga institucioni ku punon, pra punëdhënësi e më pas sipas ligjit ajo duhej të paguhej nga i padituri Drejtoria Rajonale e Sigurimeve Shoqërore. Rezulton se paditësja nuk është paguar për këtë periudhë kohe për raportet e paaftësisë së përkohshme në punë. Këto raporte prej palës së tretë u pretendua se janë dërguar pranë palës së paditur në shtator 2017, por ato nuk janë pranuar nga punonjësit e kësaj pale. Në lidhje me këtë fakt kjo palë u shpreh se nuk janë dërguar me protokoll, por dorazi dhe po dorazi i janë kthyer nga punonjësit e kësaj pale (pa protokoll). Këto raporte janë dërguar pranë palës së paditur nga paditësja në dhjetor 2018. Nga ana tjetër, paditësja është trajtuar me raporte barrë lindje për fëmijën që ka lindur më datë 6.2.2018, duke filluar me raportin e paralindjes datë 2.1.2018 dhe ka vazhduar i plotë. Edhe këto raporte janë çuar nga paditësja pranë palës së paditur së bashku me raportet e paaftësisë së përkohshme në dhjetor 2018.

I padituri Drejtoria Rajonale e Sigurimeve Shoqërore pas trajtimit të rastit të kërkuar nga paditësja për pagimin e këtyre raporteve prej të paditurit me shkresën e datës 19.12.2018 me nr .... prot., i ka kthyer modelaret e paaftësisë së përkohshme në punë dhe barrë lindje qendrës shëndetësore e për njoftim paditëses N.M, duke sqaruar se: “Raportet për paaftësi të përkohshme në punë të paraqitur në dhjetor 2018 dhe datë fillimi 4.8.2017 nuk mund të paguhen, pasi në bazë të ligjit nr. 7703, datë 11.5.1993, “Për sigurimet shoqërore në Republikën e Shqipërisë”, i ndryshuar, neni 62 e drejta për të ardhura afatshkurtra parashkruhet me kalimin e një viti nga data e fillimit të së drejtës për përfitimin e tyre’’. Lidhur me pagesën e leje barrëlindje në datë 2.1.2018 e në vazhdim nuk plotësohet kushti ligjor neni 27 sipas të cilit e ardhura për barrë lindje i paguhet gruas së siguruar për barrën dhe lindjen e fëmijës kur ajo ka 12 muaj periudhë sigurimi për çdo rast përfitimi”.

Paditësja kërkon anulimin gjyqësish të këtyre akteve duke pretenduar se : Raportet e pafatesise se përkohshme në punë ajo i ka dorëzuar ne kohe pranë personit të trete i cili është punedhenesi i saj dhe është ky punëdhënës qe duhet dhe ka detyrimin ligjor qe t’i dërgojë ato prane Drejtorise Rajonale të Sigurimeve Shoqërore dhe jo paditësja siç pretendon pala e paditur. E drejta e perfitmit të shumes qe me takonte nga këto raporte –thotë paditësja – do të me humbiste nese nuk do të kisha dorëzuar raportet e paaftësisë se përkohshme ne pune, por ato janë dërguar ne kohe prane punëdhënësit. Ligjvënësi e ka ndarë të drejtën për përfitim nga momenti kur lind kjo e drejte, kjo e drejte si dhe realizimin e kësaj të drejte e cila është marrja e përfitimit dhe ne kete rast ne kuptim të nenit 62 parashkruhet kërkimi për të drejtën dhe jo përfitimi qe buron nga kjo e drejte.

Ne lidhje me raportet e barre lindjes pala e paditur interpreton gabim ligjin nenin 27 të cilin ajo e citon vetëm ne pjesën e pare të tij dhe jo të plote. Paditësja ka mbi 17 vjet pune dhe ka paguar rregullisht kontributet për sigurimet shoqërore dhe shëndetësore dhe pretendimi i pales se paditur se ajo nuk ka një vit të plote sigurimi nuk qëndron. Gjithashtu paditësja është ne kushtet kur ne dt 5.1.2016 i ka lindur fëmija i pare, ne datë 2.2.2017 ky fëmijë ndërron jetë, ne muajin janar 2017 paditësja është shtatzënë, e cila ndërpritet nga një abort i padëshiruar në prill 2017, pas kësaj paditësja mbetet shtatzënë dhe në datë 6.2.2018 ajo lind fëmijën e saj i cili jeton pra ne një periudhe dyvjeçare janë tre shtazani e në mes të këtyre periudhave janë tre muaj të pasiguruar . Ne këto kushte do të zbatohet neni 27 i ligjit nr. 7703, datë 11.5.1993, “Për sigurimet shoqërore ne Republikën e Shqipërisë” i ndryshuar, përjashtohet nga ky rregull rasti kur gjate periudhës së përfitimit të barrë lindjes gruaja ka kushte për një përfitim të ri barrelindje’’. Ndaj i padituri duhet të paguaje paditësen për raportet e barre lindjes. Pala e paditur kërkoi rrëzimin e padisë duke prapësuar që paditësja raportet për paaftësi të përkohshme në punë i ka të paraqitur në dhjetor 2018 pranë Drejtorisë Rajonale të Sigurimeve Shoqërore Tiranë ndërkohë qe ato janë me date fillimi 4.8.2017 si të tilla ato nuk mund të paguhen pasi ne baze të ligjit nr. 7703, datë 11.5.1993, “Për sigurimet shoqërore në Republikën e Shqipërisë‘’, neni 62 e drejta për të ardhurat afatshkurtra parashkruhet me kalimin e një viti nga data e fillimit të së drejtës për përfitimin e tyre.

Në lidhje me pagesën e lejes barrëlindje në datë 2.1.2018 e në vazhdim nuk plotësohet kushti ligjor neni 27 sipas të cilit e ardhura për barre lindje i paguhet gruas se siguruar për barrën dhe lindjen e fëmijës kur ajo ka 12 muaj periudhe sigurimi për çdo rast përfitimi. Personi i trete tha raportet e doktoreshës N.M në fund të shtatorit 2017 i kemi çuar pranë Drejtorisë Rajonale të Sigurimeve Shoqërore dhe mjekët e Drejtorisë Rajonale të Sigurimeve Shoqërore kanë thënë që ajo nuk përfiton pagesën për paaftësi të përkohshme në punë, për arsye se nuk kishte 12 muaj punë. Këto raporte i kam çuar unë personalisht- thotë përfaqësuesi i palës se trete ne proces - pasi ka detyrën e ekonomistit të Qendra Shëndetësore. Ai ka bëre me dijeni paditësen qe raportet nuk i mbahen pasi nuk i takonte përfitimi. Paditësja i ka sjellë rregullisht raportet për gjithë periudhën dhe këto raporte i janë mbajtur për të justifikuar vendin e punës. Liste pagesa bashkangjitur raportin cohën dorazi ne Drejtorinë Rajonale të Sigurimeve Shoqërore dhe me pas atje të Drejtoria Rajonale e Sigurimeve Shoqërore i marrin mjeket të Sektorit të Përfitimit Afatshkurtër. Se pari ne lidhje me raportet për paaftësi të përkohshme në punë rezultoi e provuar se paditësja ka qene e sëmurë regjim shtrati për shkak të shtatzënisë dhe për këtë shkak ajo ka marre raporte për paaftësi të përkohshme (këto raporte janë administruar me cilësinë e provës). Këto raporte janë paraqitur pranë personit të trete i cili është punëdhënësi i paditëses, por se paditësja nuk është paguar për këto raporte nga pala e paditur. Ne këto kushte ajo i ka paraqitur ato ne dhjetor 2018 pranë DSSH. Me të drejte pala e paditur nuk e ka paguar paditësen ne lidhje me këto raporte pasi ato kane date fillimi 4.8.2017 si të tilla ato nuk mund të paguhen pasi ne baze të ligjit nr 7703 date 11.05.1993 “Per sigurimet shoqërore ne Republikën e Shqipërisë”, i ndryshuar neni 62 e drejta për të ardhurat afatshkurtra parashkruhet me kalimin e një viti nga data e fillimit të se drejtës per përfitimin e tyre. Ndaj pretendimet e palës paditëse nuk janë të mbështetura ne ligj dhe duhet të rrezohen. U provua se personi i trete i ka mbajtur këto raporte ne zyrën e tij të financës dhe nuk ka realizuar nje korrespondence me shkrim ne lidhje me rastin dhe trajtimin e raporteve të palës paditëse përfaqësuesi i palës se trete u shpreh ne gjykim se : ‘’raportet e paditëses janë çuar në fund të shtatorit pranë palës së paditur, por ata nuk i kane mbajtur duke u shprehur se asaj nuk i takon të paguhet, pra nuk përfiton pagesë. Raportet janë mbajtur ne qendrën e punës për t’i ruajtur vendin e punës paditëses’’

Ne lidhje me mos pagimin e raportit të barre lindjes edhe këtë pretendim gjykata e gjen të padrejte për faktin se paditësja nuk e plotëson kushtin e nenin 27 me ndryshimet përkatëse që e ardhura për barrëlindje i paguhet gruas së siguruar për barrën dhe lindjen e fëmijës, kur ajo ka 12 muaj periudhë sigurimi, për çdo rast përfitimi. Përjashtohet nga ky rregull rasti kur gjatë periudhës së përfitimit të barrëlindjes gruaja ka kushte për një përfitim të ri barrëlindjeje. Kjo për faktin se u provua ne këtë gjykim qe paditësja ka një ndërprerje të marrëdhënies së punës 15.12.2016 – 15.3.2017 për shkak se ka pasur fëmijën sëmurë (i cili për fat të keq ka vdekur ne datë 2.6.2017) leja e lindjes për këtë barre kishte përfunduar pikërisht ne momentin që paditësja ka marre leje me pa të drejte rroge ne dhjetor 2016. Ne prill 2017 paditësja ka një abort të padëshiruar i cili nuk të lejon të jesh ne kushtet e përfitimit të një barre lindje . Pas këtij momenti paditësja kthehet ne pune dhe punon deri ne datën 30.7.2017 kur fillon raportet për paaftësi të përkohshme në punë për shkak të probleme qe ajo kishte tashme me shtatzëninë e tretë. Pra, për dymbëdhjetë muajt e fundit paditësja rezulton e pasiguruar , pasi ka tre muaj dhjetor 2016- mars 2017 pa të drejte rroge, nga gushti 2017 e ne vazhdim nuk i janë paguar raportet për paaftësi të përkohshme në punë pra, është përsëri e pasiguruar, për rrjedhojë nuk plotëson asnjë nga kushtet e kërkuara nga neni 27 i ligjit.

**Kazus 2 (kontributet e sigurimeve shoqërore)**

Paditëse: Z.L Të paditur: DRSSH, KRA, KQA Objekti: Kundërshtimin e vendimit të DRSSH-së, KRA, KQA. Detyrimin e palës së paditur DRSSH që të përfshijë në llogaritjen e përgjithshme të pensionit, kontributet si e vetëpunësuar ne bujqësi për periudhën 01.01.1994 – 31.12.2005.

Paditësja i është drejtuar DRSSH me kërkesë për caktim pensioni. Dega e përfitimeve të DRSSH i ka lidhur pension të pjesshëm paditëses duke mos i njohur asaj kontributet si e vetëpunësuar në bujqësi për periudhën 01.01.1994 deri me 31.12.2005, me arsyetimin se këto kontribute, janë paguar pasi asaj i ka lindur e drejta për pension. *Konkretisht DRSSH nuk i ka njohur këto kontribute, pasi, paditëses i ka lindur e drejta për pension qe me date 28.02.2014, kur ka mbushur moshën për pension, ndërsa derdhja e kontributeve është realizuar me date 30.12.2005, pra pas lindjes se kësaj të drejte.* për të *përfituar një pension pleqërie sipas nenit 31 të Ligjit 7703 /1993 “Për Sigurimet Shoqërore ne Republikën e Shqipërisë” një person duhet të kete plotësuar moshën për pension dhe periudhën e sigurimit. Ne çdo rast kur njeri nga kushtet nuk plotësohet për pension, personi nuk ka të drejte ta përfitojë atë*. *Ne rastin konkret paditësja i ka pasur kushtet për të përfituar pension të pjesshëm ne momentin qe i ka lindur e drejta.* Ky vendim është lënë ne fuqi me vendimin nga KRA dhe KQA Tirane.

Pala e paditur në kërkesë padi parashtron: *Kam derdhur kontributin si bujk privat për periudhën 01.01.1994- 31.12.2005 dhe i jam drejtuar DRSSH Shkodër me kërkesë për pension date 13.04.2007. Ne këtë kuptim pretendimi se kam derdhur kontribute pas datës 28.02.2004, si kohe kur kam patur mundësi të përfitojë pension pleqërie, është i pa mbështetur. DRSSH nuk mund të kufizoje vullnetin tim për të përcaktuar se kur do ti drejtohem DRSSH Shkodër për të përfituar pension dhe as nuk mund të kufizoje të drejtën për të vazhduar aktivitetin ekonomik edhe pas mbushjes se moshës për pension. Ne këtë kuptim, është e drejta qe të punoj deri ne kohen qe mendoj të punoje dhe të përfitojë pension pleqërie nga koha kur mendoj qe ti drejtohem sigurimeve shoqërore. DRSSH ka pranuar derdhjen e kontributeve nga unë për periudhën 01.04.1994 – 31.12.2005. Ne qofte se kishte kontestime ne lidhje me këtë periudhe, atëherë ajo nuk duhet qe të pranonte derdhjen e këtyre kontributeve. Konform nenit 62/1 të Ligjit nr.7703, date 11.05.1993 “Për sigurimet shoqërore ne Republikën e Shqipërisë”, I ndryshuar me ligjin nr.9377 , date 21.04.2005, personi i siguruar ka të drejte qe të informohet për kontributet ose përfitimet nga sigurimet Shoqërore.*

Gjykata vendosi pranimin apo rrëzimin e padisë ?

**Kazus 3 (vërtetim fakti)**

Objekti: Vërtetimin e faktit juridik të vjetërsisë së punës ne ish-kooperativën bujqësore X për periudhën korrik 1973 deri me 31.12.1991

Kërkuese: M.SH Person i trete: DRSSH, Komuna X

Përfaqësuesi i DRSSH-së ka parashtruar këto pretendime: Neni 388 i Kodit të Procedurës Civile përcakton: Kur nga një fakt varet lindja, ndryshimi ose shuarja e të drejtave personale apo pasurore të një personi dhe akti që vërteton atë është zhdukur, ka humbur dhe nuk mundë të bëhet përsëri ose nuk mund të merret me ndonjë rrugë tjetër, personi i interesuar ka të drejtë të kërkojë që fakti të vërtetohet me vendim të gjykatës se shkallës së parë.

Ndërsa në nenin 389 thuhet: qëllimi për të cilin kërkuesi paraqit kërkesën për vërtetimin e faktit të caktuar;

1. shkaqet për të cilat nuk mund të merret akti ose për të cilët nuk është e mundur qe akti të behet përsëri;
2. provat me të cilat do të provohet si shkaku, për të cilën nuk është e mundur të merret akti ose ky akt nuk mund të behet përsëri, ashtu edhe fakti qe kërkohet të vërtetohet.

Gjate hetimit gjyqësor për të vërtetuar pretendimet e saj, kërkuesja paraqiti si prova: Certifikatën e lindjes, me anën e së cilës provon moshën e saj. Certifikatën e martesës, me anën e të cilës provohet që nga data 20.04.1973 është martuar dhe shpërngulur në fshatin Y. Vërtetim lëshuar nga Komuna X sipas të cilit kërkuesja ka punuar pranë kooperativës bujqësore X për periudhën korrik 1973 – 31.12.1991. Po në këtë vërtetim edhe shënimi që emri i kërkueses ndodhet në regjistrin e fshatit Y të hartuar nga Komisioni i Komunës Zall – X.

Së pari, Komuna nuk është organi të cilit i janë transferuar të gjitha të drejtat pas mbylljes se kooperativës bujqësore, Së dyti, nuk është në kompetencën e një kryetari komune lëshimi i një vërtetimi të tille për periudha që i përkasin viteve 73 – 91.

Me provat e paraqitura gjate hetimit gjyqësor nuk provohet plotësisht fakti që kërkohet të vërtetohet (pika c, e nenit 389). Vetëm thëniet e dëshmitarëve nuk janë të mjaftueshme për të provuar faktin e qenies në marrëdhënie pune në kooperativën bujqësore dhe numrin e normave të realizuara në vite.

**Kazus 4 (data e fillimit të përfitimit)**

Paditëse: N.Z. Të paditur: Drejtoria Rajonale e Sigurimeve Shoqërore. Objekti: Kundërshtimin e vendimit të DRSSH-së, KRA, KQA. Detyrimin e palës së paditur për të paguar pensionin nga data 17.02.2016 – 6.12.2018.

Paditësja i është drejtuar DRSSH-së me kërkesën për të përfituar pension si nenë me shumë fëmijë. Për këtë ajo ka paraqitur pranë anës së paditur kërkesë për pension më datë 17.2.2016. Ana e paditur nëpërmjet degës së përfitimeve i ka refuzuar lidhjen e pensionit pasi nuk i ka njohur periudhat e punës pranë SMT Shkodër nga data 2.2.1969 deri më datë 1.9.1991.

Ky vendim është lënë në fuqi nga të dy Komisionet (KRA dhe KQA). Këto vendime janë bërë objekt ankimi në gjykatën e cila me vendimin nr.\_\_, datë 16.10.2017 i ka anuluar këto vendime.

Paditësja ka kërkuar lidhjen e pensionit ne baze të vendimit të gjykatës, kërkesë të cilën e ka ribërë me date 06.12.2018. Dega e përfitimeve i ka lidhur pensionin duke filluar nga data 06.12.2018 (data e bërjes se kërkesës se fundit).

Ky vendim është kundërshtuar nga paditësja në rrugë administrative dhe me pas ne gjykate, në kërkesë padi parashtrohen sa vijon: *Pala e* *paditur ka gabuar kur e ka vlerësuar paraqitjen e kërkesës për lidhjen e pensionit si kërkesë të re. Ana e paditur ka refuzuar një kërkesë për lidhje pensioni pasi nuk ka njohur një periudhe të caktuar pune. Ky vlerësim i anës s*ë *paditur është anuluar nga gjykata, ndaj si date e paraqitjes se kërkesës nuk duhet marre data kur paraqitet vendimi i gjykatës, por nga data kur paraqitet kërkesa.*

Pala e paditur arsyeton se: *paditësja ka plotësuar moshën si nene me shume fëmijë qe me 18.04.2010. Për here t*ë *pare paditësja ka paraqitur kërkesë për ta përfituar këtë pension me date 17.02.2016 , por i është refuzuar për shkak të parregullsive ndaj pensioni i duhet paguara nga koha qe ajo ka paraqitur dokumentacionin e rregullt qe është data 06.12.2018.*

Gjykata vendosi pranimin apo rrëzimin e kërkesë padisë?

**Tema 5**

**Burimet e të drejtës së punës, Standardet ndërkombëtare të ONP-së dhe BE-së për të drejtën e punës, parimet e të drejtës së punës dhe liritë themelore**

**Abstrakt/përshkrimi i temës**

Kjo temë ka për objekt që t’i prezantojë magjistratit njohuri të thelluara dhe të përditësuara për burimet e të drejtës së punës, parimet dhe liritë themelore të saj, si dhe standardet ndërkombëtare të së drejtës së punës, si dhe të krijojë të pajisë ata me kompetencën për të identifikuar qartë dhe saktë legjislacionin e zbatueshëm, parimet dhe standardet ndërkombëtare të së drejtës së punës.

Burimet e të drejtës se punës janë burime ndërkombëtare dhe burime të brendshme, ku ne këto të fundit bëjnë pjese ato klasike si legjislacioni i të drejtës se punës, ashtu dhe ato profesionale si kontrata kolektive, rregulloret e brendshme, Vendimet Unifikuese të Gjykatës së Larte, Vendimet e Gjykatës Kushtetuese. Parimi i ndalimit të punës se detyruar, ndalimit të diskriminimit, lirisë sindikale, mirëbesimit etj., janë parime dhe liri të rëndësishme që përshkojnë normat e legjislacionit të punës.

Në këtë leksion do të trajtohet se cili është vendi që zënë dhe ndikimi që kanë aktet ndërkombëtare në sistemin e brendshëm juridik të së drejtës së punës, si dhe mënyrat në bazë të cilave jurisprudenca gjyqësore mund t’i referohet dhe përdorë ato gjatë shqyrtimit të çështjeve të caktuara, të cilat janë në fushën e marrëdhënieve juridike të punës.

**Temat kryesore që do të shqyrtohen:**

* Përditësim mbi burimet e brendshme dhe ndërkombëtare, klasike dhe profesionale;
* Mënyra e zbatimit të akteve ndërkombëtare të ONP-së, si dhe e legjislacionit të BE-së nga gjykata;
* Parimet e të drejtës së punës dhe liritë themelore.

**Pyetjet vetëstudimore**

* A konsiderohen të drejtat dhe liritë themelore të së drejtës së punës, të drejta dhe liri themelore të njeriut?
* Si afektojnë përmbajtjen dhe zbatimin e një kontrate individuale pune ndryshimet e legjislacionit të punës që hyjnë në fuqi gjatë zbatimit të saj?
* Cilat janë mënyrat e zbatimit të së drejtës ndërkombëtare nga gjykatat e brendshme?
* Nëse pretendohet nga punëmarrësi që ndaj tij ka pasur diskriminim për punësimin ose formimin profesional, cili është subjekti qe ka barrën e provës lidhur me këtë fakt?
* A ka përparësi jurisprudenca e GJEDNJ-së ndaj jurisprudencës së Gjykatës së Drejtësisë (Gjykatat e Luksemburgut)? Zhvilloni më tej si afektojnë njëra-tjetrën këto jurisprudenca.

**Kazus**

Punëmarrësi A ka një kontratë pune pa afat prej 1 shkurtit 2014 me punëdhënësin B (i cili ka një aktivitet në prodhimin dhe furnizimin me pije freskuese), për të kryer detyrën e menaxherit të shitjeve në degën e furnizim-shpërndarjes. Punëmarrësi A, gjatë periudhës së fushatës së zgjedhjeve vendore të vitit 2019 (25 maj deri më 30 qershor 2019), jashtë orarit të punës ka zhvilluar aktivitet partiak, për subjektin politik X. Punëdhënësi B, pas përfundimit të zgjedhjeve, me shkresën e datës 3 Korrik 2019, njofton punëmarrësin se ndaj tij ka filluar procedura e zgjidhjes së kontratës së punës për shkak të paaftësisë profesionale për rrjedhojë mosrespektim në mënyrë të përsëritur të detyrimeve kontraktuale. Punëmarrësi A gjatë 5 viteve të zbatimit të kontratës së tij ka përfituar pas nxjerrjes së rezultateve financiare të punëdhënësit B, një shpërblim vjetor si menaxher me rezultate të larta për shitjet në zonën e tij ekskluzive. Gjatë vitit 2019, nga punëdhënësi B nuk i është paraqitur asnjë pretendim lidhur me punën e tij, përveçse një kërkesë e përsëritur prej tij për të kryer furnizime dhe shpërndarje të produkteve përtej kohëzgjatjes ditore të punës, në stinën e pranverës dhe të verës. Punëmarrësi A në disa raste i është përgjigjur kësaj kërkese dhe në disa raste të tjera jo, duke justifikuar refuzimin e tij me pamundësinë për shkak të rrethanave dhe angazhimeve familjare dhe personale. Punëmarrësi A pas zgjidhjes së kontratës së punës nga punëdhënësi B, ka paraqitur kërkesë padi në gjykatë duke pretenduar për zgjidhje të kontratës pa shkaqe të arsyeshme, sipas nenit 146, pika 1, shkronja “c”, për shkak të bindjeve të tij politike.

*Cila palë ka barrën e provës për të provuar që punëmarrësi nuk është diskriminuar për vazhdimin e punës së tij për shkak të bindjeve politike, si dhe cila palë ka barrën për të provuar që zgjidhja e kontratës është bërë për këtë shkak?*

**Metodologjia**

* Prezantim, dhe interpretime dispozitash burim për të drejtën e punës**.**
* Debat mbi parashikimet e Kushtetutës së RSH-së, standardet ndërkombëtare (Konventat e ILO, Kartën Sociale Europiane (të rishikuar), Direktivat Europiane.
* Vendim i Gjykatës Kushtetuese, nr.33, date 12.9.2007
* Vendim i Gjykatës së Lartë, nr.127, date 28.9.2007
* Vendime të GJEDNJ
* Zgjidhje dhe diskutim kazusi

**Literatura**

* Kushtetuta (pjesa e dyte, të drejtat dhe liritë themelore të Njeriut), Kreu II Neni 26, Kreu IV Nenet 49 -59
* Kodi i Punës nenet 1,2,5, 11
* Konventat e ILO-s:nr.87/1948; nr.98/1949; nr.135/1971, nr.141/1975; nr.151/1978; nr.29/1930; nr.105/1957, nr.100/1951; nr.111/1958; nr.156/1981,nr.87/1948.
* Ligji nr.8960, data 24.10.2002 “Për ratifikimin e Kartës Sociale Europiane e ndryshuar”
* Direktiva e Këshillit 2000/43/KE, datë 27 nëntor 2000, "Mbi zbatimin e parimit të trajtimit të barabartë ndërmjet personave, pavarësisht nga origjina racore ose etnike". Numri CELEX 32000L0043
* Direktiva e Këshillit 2000/78/KE, datë 27 nëntor 2000, "Mbi krijimin e një kuadri të përgjithshëm për trajtim të barabartë në punësim dhe profesion". Numri CELEX 32000L0078.
* Direktivën 2006/54/KE të Parlamentit Europian dhe Këshillit, datë 5 korrik 2006, "Mbi zbatimin e parimit të mundësive të barabarta dhe trajtimit të barabartë të burrave dhe grave në çështjet e punësimit dhe profesionit". Numri CELEX 32006L0054
* Teksti “E drejta e punës” prof. Kudret Çela
* Komentari i Kodit të Punes, Dr.Albana Shtylla, për nenet 1,2,5, 11 të Kodit të Punes
* Udhëzuesi i UNIFEM, për standardet e BE-së, KE-së, OKB-së dhe jurisprudenca ndërkombëtare e GJED-së dhe GJEDNJ-së për çështje të barazisë gjinore në fushën e punës dhe sigurimeve shoqërore, si dhe legjislacioni e praktika gjyqësore shqiptare.
* Preventing racism at the ëorkpale, botim i European Foundation for the improvement of living and working conditions, Luksemburg, 1996.
* Combating age barriers in employment, botim i European Foundation for the improvement of living and qorking conditions, Irland, 1997.

**Tema 6**

**Informimi dhe konsultimi, Legjislacioni shqiptar dhe *acquiss* e BE-së për këto të drejta**

**Abstrakt/përshkrim**

Kjo temë ka për objekt që t’i prezantojë magjistratit njohuri të detajuara për të drejtën e punëmarrësit për informin dhe konsultim, çështjet për të cilat ai mund ta ushtrojë këtë të drejtë, procedurat që duhet të ndjekë punëdhënësi, për të garantuar këtë të drejtë. Informimi dhe konsultimi është një institut i cili ka gjetur shprehjen e tij edhe me pare ne dispozitat e Kodit të Punës, kryesisht ne procedurat negociuese që ndiqen për lidhjen e kontratës kolektive të punës, çështjet e sigurisë dhe shëndetit në pune, pushimet kolektive nga puna etj. Neni 33/1 i Kodit të Punës është transpozim i neneve 5 dhe 6 të Direktivës 2002/14/KE që themelon një kornizë të përgjithshme për “Informimin dhe konsultim të punëmarrësve në shtetet anëtare të Komunitetit Evropian”. Kodi i Punës parashikon detyrimin e punëdhënësit që të informojë, organizatën sindikale apo në mungesë të saj përfaqësuesit e punëmarrësve para marrjes së vendimeve të rëndësishme të cilat sjellin pasoja për punëmarrësit.

**Temat kryesore që do të shqyrtohen:**

* Konceptet e “informimit” dhe “konsultimit” ;
* Çështjet për të cilat ushtrohen këto të drejta nga punëmarrësi;
* Procedurat që duhet të ndjekë punëdhënësi për garantimin e kësaj të drejte;
* Garantimi i të drejtës për informim në gjykatë.

**Pyetjet vetestudimore**

* A ka pasur legjislacioni ne fuqi, rregullime të tjera të posaçme lidhur me informimin dhe konsultimin e organizatave, këshillave apo përfaqësuesve të punëmarrësve ?
* Cilat janë parashikimet e legjislacionit ne fuqi për sekretin tregtar dhe industrial dhe kufizimeve të cilave ai i nënshtrohet?
* Cila është gjykata kompetente për shqyrtimin e padive me objekt kërkim informacioni sipas nenit 33/1 të Kodit të Punës, dhe cilat janë dispozitat procedurale qe duhet të zbatohen për këto kërkesëpadi?

**Metodologjia**

* Prezantim, dhe interpretime të dispozitave të Kodit të Punës.
* Debat mbi parashikimet e legjislacionit shqiptar dhe standardeve ndërkombëtare/të direktivave të BE-së.
* Vendime gjyqësore, vendime të GJED-së.

**Literatura**

* Kodi i Punës, neni 33/1.
* Ligji nr. 10 237, datë 18.2.2010, “Për sigurinë dhe shëndetin në punë”.
* Direktiva 2006/54/KE të Parlamentit Europian dhe Këshillit, datë 5 korrik 2006, "Mbi zbatimin e parimit të mundësive të barabarta dhe trajtimit të barabartë të burrave dhe grave në çështjet e punësimit dhe profesionit". Numri CELEX 32006L0054.
* Direktiva e Këshillit 91/533/KEE, datë 14 tetor 1991, "Mbi detyrimin e punëdhënësit për të informuar punonjësit për kushtet e zbatueshme në kontratë ose në marrëdhënien e punësimit". Numri CELEX 31991L0533.
* Teksti “E drejta e punës” prof. Kudret Çela.
* Albana Shtylla, “Komentari i Kodit të Punës”, për nenin 33/1 të Kodit të Punës.

**Tema 7**

**Instituti i përgjegjësisë materiale dhe përgjegjësisë disiplinore**

**Abstrakt/Përshkrim**

Kjo temë ka për objekt që t’i prezantojë magjistratit njohuri të detajuara dhe të thelluara për të drejtën e punëmarrësit për përgjegjësinë materiale dhe përgjegjësinë disiplinore, kushtet që duhet të plotësohen për marrjen në përgjegjësi të punëmarrësit, si dhe rregullat procedurale që dhe të zbatohen për të garantuar një proces të drejtë dhe të rregullt për punëmarrësit ndaj të cilëve do të vendosen sanksione disiplinore apo për shpërblimin e dëmit.

Në këtë temë do të ketë një trajtim të detajuar të katër elementeve qe duhet të plotësohen që një punëmarrës të ketë përgjegjësi për shpërblimin e demit, si dhe dallimeve të përgjegjësisë për shpërblimin e demit sipas të drejtës se punës, dhe të drejtës civile, të lidhura kryesisht me kushtet dhe vëllimin e përgjegjësisë si dhe mënyrën e realizimit të zhdëmtimit, palën që ka barrën e provës në një konflikt për shkaktim demi.

Përgjegjësia disiplinore është një institut tjetër i rëndësishëm i të drejtës së punës, nëpërmjet të cilës kërkohet që të përmirësohet rregulli i organizimit të punës, si dhe minimizimi i shkeljeve disiplinore. Ne këtë temë do të trajtohen gjithashtu parimet e procesit të rregullt ligjor qe duhet të zbatohen ndaj një punëmarrësi që do të vendoset në përgjegjësi disiplinore.

**Temat kryesore që do të trajtohen**

* Zbërthim i instituteve të përgjegjësisë disiplinore dhe të shpërblimit të dëmit;
* Dallimet dhe ngjashmëritë me institute të ngjashme në sistemin e të drejtës (p.sh. në të drejtën civile);
* Kushtet që duhet të plotësohen/verifikohen për vendosjen në përgjegjësi disiplinore/shpërblimi dëmi punëmarrësin;
* Garancitë procedurale/procesi i rregullt ligjor, që duhet të kenë punëmarrësit ndaj të cilëve do të vendosen këto sanksione.

**Pyetje vetëstudimore**

* Cilat janë elementet që duhet të vlerësojë gjykata qe një punëmarrës të vendoset në përgjegjësi për shpërblimin e dëmit disiplinor?
* Cilat janë dallimet dhe ngjashmëritë ndërmjet përgjegjësisë për shpërblimin e dëmit dhe përgjegjësisë disiplinore?
* A mundet që gjykata të zhveshë plotësisht apo pjesërisht një punëmarrës nga përgjegjësia për shpërblimin e dëmit?
* Cila është pala që ka barrën e provës në përgjegjësinë për shpërblimin e dëmit sipas dispozitave të Kodit të Punës, dhe cilat janë dispozitat procedurale që gjykata duhet të zbatojë në këto raste?
* Cilat janë garancitë procedurale që duhet të ketë punëmarrësi për kryerjen e një procesi të rregullt gjatë procedimit disiplinor?
* A mund të listoni dhe të përgatisni përmbajtjen e akteve që duhet të nxjerrë punëdhënësi për çdo fazë në të cilën duhet të kalojë procedimi disiplinor?

**Kazus**

Në Agjencinë e Mbrojtjes së Konsumatorit (AMK) pranë Bashkisë Tiranë, është kryer auditimi nga Auditi i Brendshëm i Prefektit të Qarkut Tiranë, auditim që ka mbuluar periudhën 01.10.2013 - 30.09.2015. Auditi i brendshëm në përfundim të auditimit të kryer ka dërguar raportin final dhe plan veprimin mbi auditin, raport në të cilin janë evidentuar shkelje të cilat kanë ndikuar negativisht në fondin e buxhetit të AMK-së, të miratuar nga Bashkia Tiranë. Konkretisht raporti evidenton se institucioni për telefoninë e lëvizshme ka lidhur kontratë me operatorët ekonomikë që ofrojnë këtë shërbim dhe konkretisht me AMC dhe Eagle Mobile, që nga viti 2012. Çdo punonjësi për shpenzimet e kryera i është bërë ndalesë në listëpagesat mujore. Me urdhër të drejtorit të AMK nr. 103 datë 03.02.2013 “Për pajisjen me numër telefoni celular dhe mbulimin e shpenzimeve për këtë shërbim”, është urdhëruar mbulimi i shpenzimeve për këtë shërbim pa përcaktuar limitin mujor për Drejtorin e Përgjithshëm të AMK, Drejtorin e Drejtorisë së Monitorimit të Tregut pranë AMK dhe Drejtorin e Drejtorisë së Bashkërendimit dhe Administrimit. Baza ligjore në të cilin mbështetet ky urdhër, VKM nr. 864 datë 23.07.2010 “Për pajisjen me numër telefoni celular të personave juridikë publikë”, nuk i përgjigjet mbulimit të këtij shpenzimi për personat e lartpërmendur, pasi VKM nr. 864 datë 23.07.2010 e ka përcaktuar qartë se kush përfiton shërbimin e mësipërm, konkretisht në pikën 11 të tij. Duke qënë se AMK është në varësi të Bashkisë Tiranë, ky urdhër i drejtuesit të institucionit duhej të miratohej nga Kryetari i Bashkisë.

Për sa më lart, shpenzimet për telefoninë e lëvizshme për periudhën tetor 2013 deri më shtator 2015 të mbuluar nga AMK, përbëjnë dëm ekonomik për katër raste në vlerën 191.960 lekë. Përkatësisht ish-titullari i AMK, shtetasi A.M. ka përfituar pa të drejtë shumën 45.222 lekë nga shërbimi i kryer me operatorin ekonomik Eagle Mobile dhe 14.628 lekë me operatorin ekonomik AMC, në total 59.850 lekë.

Në vijim të raportit final të auditimit është përcaktuar dëmi ekonomik i shkaktuar nga ish-drejtori referuar përdorimit të karburantit e konkretisht, për periudhën e audituar është konstatuar se është tërhequr karburant nga ish-titullari A. M. në zbatim të urdhrit të tij nr. 375 datë 26.12.2013 “Për përfitimin mujor të një sasie karburanti për drejtuesin e institucionit” në masën 50 litra. Baza ligjore e përmendur në këtë urdhër, nuk i përshtatet këtij urdhri. Urdhri është i pamiratuar nga organi qendror, Bashkia Tiranë. Në zbatim të këtij urdhri për vitin 2014 nga ish-drejtori A. M. është tërhequr karburant nga magazina e AMK-së në sasinë prej 600 litrash benzinë në vlerën 106.866 lekë dhe është përdorur për mjetin e tij privat me targë TR xxxx. Për justifikimin e karburantit janë mbajtur fletë mujore të nënshkruara nga ish titullari A. M. dhe punonjësi A. K. me normativë të harxhimit të karburantit 15 litra/km.

Për vitin 2015 (janar-korrik) është tërhequr 320 litra benzinë në vlerën 56.995 lekë, po nga ish-drejtori A.M. dhe është përdorur për mjetin e tij privat tip Benz ML me targa AA xxx. Për justifikimin e karburantit janë mbajtur fletë udhëzime mujore nënshkruar nga ish titullari A. M. dhe punonjësi A.K. me normativë të harxhimit të karburantit 20 litra/km. Për sa më lart, vlera totale prej 162.861 lekë që i përket sasisë 920 litra benzinë të përdorur nga ish-drejtori A. M., përbën dëm ekonomik të shkaktuar prej tij. Kjo për faktin se ai ka vepruar në kundërshtim me ligjin nr. 10160 datë 15.10.2009 “*Për rregullimin e shërbimit të transportit për funksionarët publikë dhe nëpunësit civilë*”, ndryshuar me ligjin nr. 169/2013, ligjin nr. 8652 datë 31.07.2000 “*Për organizimin dhe funksionimin e qeverisjes vendore*” neni 8 pika 1, ligjin nr. 10296 datë 08.07.2010 “*Për menaxhimin financiar dhe kontrollin*” neni 8 pika 1, 5 pika 1,3/d, për të cilët ngarkohet me përgjegjësi.

Me urdhër zhdëmtimin nr. 112, datë 18.05.2016 “Për kthimin e vlerave monetare”, mbështetur në raportin final të auditimit të kryer si më sipër, në Agjencinë e Mbrojtjes së Konsumatorit, titullari i AMK ka urdhëruar zhdëmtimin nga ish titullari A.M. të shumës prej 222.711 lekë të përfituar nga shërbimi i telefonisë celulare dhe përdorimin e 920 litra benzinë me fondet e AMK- së. Punëmarrësi A.M. rezulton të jetë njoftuar lidhur me detyrimin e ngarkuar me këtë akt dhe në kushtet kur nuk ka shlyer vullnetarisht detyrimin AMK i është drejtuar gjykatës me padi duke kërkuar shpërblimin e dëmit të shkaktuar.

*Argumentoni përgjegjësinë e punëmarrësit në shpërblimin e dëmit duke bërë dallimin midis përgjegjësisë për shpërblimin e dëmit sipas të drejtës civile, kushtet dhe vëllimin e përgjegjësisë, mënyrën e realizimit të dëmshpërblimit, si dhe barrën e provës në gjykim.*

**Metodologjia**

* Prezantim i shkurtër i temës;
* Raste praktike;
* Vendime gjyqësore;
* Zgjidhje dhe diskutim kazusi

**Literatura**

* Kodi i Punës, nenet 21, 27 dhe 37
* Teksti “E drejtë e Punës”, prof. Kudret Çela
* Albana Shtylla, “Komentari i Kodit të Punës”, për nenet 21, 27 dhe 27 të Kodit të Punës
* Teksti “E drejtë e krahasuar e punës”.

**Tema 8**

**Palët në kontratën individualë të punës dhe statusi i tyre**

**Abstrakt/përshkrim**

Kjo temë ka për objekt që t’i prezantojë magjistratit njohuri të thelluara praktike lidhur me statusin e punëmarrësit dhe punëdhënësit në kontratën individuale të punës, të drejtat dhe detyrimet ë përgjithshme që zbatohen prej tyre. Subjektet e një marrëdhënie juridike të punës fitojnë të drejta dhe marrin përsipër detyrime juridike të caktuara për të cilat ata kanë shprehur vullnetin e tyre, për rrjedhojë kanë bërë një marrëveshje me njëra-tjetrën. Detyrimet e përgjithshme të punëmarrësve dhe të punëdhënësve që parashikohen në nenet 21 deri 37 të Kodit të Punës, janë detyrime që parashikohen dhe zbatohen për çdo kontratë individuale pune, pavarësisht pozicionit të punës apo llojit të kontratës që palët kanë nënshkruar ndërmjet tyre. Bëjnë përjashtim këtu vetëm ato detyrime[[12]](#footnote-12), të cilat kërkojnë një karakter të posaçëm të punës apo shërbimit qe kryen punëmarrësi dhe gjatë të cilës ai bëhet me dije për fakte apo të dhëna të cilat mund të konsiderohen sekret tregtar apo industrial, përcjellja e të cilave te të tretët i shkakton një dëm punëdhënësit/ish-punëdhënësit të tij.

**Temat kryesore që do të trajtohen:**

* Palët në kontratën individuale të punës;
* Të drejtat dhe detyrimet e përgjithshme të punëmarrësit;
* Të drejtat dhe detyrimet e përgjithshme të punëdhënësit.

**Pyetje vetëstudimore**

* Detyrimet e përgjithshme të punëmarrësit dhe punëdhënësve janë standarde minimale të zbatueshme për çdo kontratë individuale pune?
* Cilat janë rastet përjashtim orë sipas të cilave punëmarrësi mund të mos i kërkohet zbatimi i një prej detyrimeve të përgjithshme të parashikuara në Kodin e Punës?
* Si ndikon zbatimi i detyrimeve të përgjithshme të palëve në zbatimin e kontratës individuale të punës apo zgjidhjen e saj?

**Metodologjia**

* Raste studimore;
* Analize e problemeve juridike;
* Pasojat qe sjellin moszbatimi i të drejtave dhe detyrimeve reciproke të paleve ne nje marrëdhënie juridike individuale pune.

**Literatura**

* Kodi i Punës, nenet 21-33.
* Kudret Çela, “E drejta e punës”.
* Albana Shtylla, “Komentar i Kodit të Punës”, komentet për nenet 21-33 të Kodit të Punës
* Te drejtat e punonjësve, Konferenca Kombëtare e Avokatit të Popullit, botim i Avokatit të Popullit & OSCE, Tiranë, 2004.
* E drejta gjermane e punës, përmbledhje Gjermani, Tiranë, botim i Fondacionit Hanns Seidel.

**Tema 9**

**Kontrata individuale e punës, llojet e kontratave individuale të punës**

**Abstrakt/përshkrimi**

Kjo temë ka për objekt që t’i prezantoje magjistratit, në mënyrë të detajuar dhe praktike, përmbajtjen e një kontrate individuale pune, formën dhe elementët detyrues të përmbajtjes së saj, si dhe llojet e kontratave individuale të punës. Kontrata individuale e punës ka forcën e ligjit dhe zgjidhet vetëm me marrëveshje mes palëve, ose sipas rasteve të parashikuara nga ligji. Kontrata individuale e punës nuk krijon pasoja juridike ndaj të tretëve, me përjashtim të përgjegjësive jashtëkontraktore te punëdhënësit, për rastet e parashikuara shprehimisht në ligj. Në këtë temë do të trajtohen gjithashtu kushtet subjektive dhe objektive të kontratës individuale të punës, shkaku dhe objekti i saj.

Nëpërmjet rasteve interpretimit të dispozitave ligjore dhe rasteve praktike do trajtohen në mënyrë të thelluar risitë në llojet e reja të kontratave individuale të punës, si ajo me Agjencinë ë Përkohshme të Punësimit.

**Temat kryesore që do të trajtohen**

* Përkufizimi i kontratës individualë të punës;
* Forma dhe elementët detyrueshëm për përmbajtjen e kontratës individuale të punës;
* Llojet e kontratave individuale të punës;
* Agjencia e Përkohshme e Punësimit

**Pyetjet vetëstudimore**

* Cila është forma e kërkuar nga ligji për kontratën individuale të punës, dhe nëse ajo nuk respektohet a sjell ajo si pasoje pavlefshmëri absolute të saj?
* A gëzojnë punëmarrësit të drejta dhe detyrime të njëjta pavarësisht llojit të kontratës individuale të punës në bazë të të cilës ata ofrojnë punën apo shërbimin e tyre?

**Punë në grup në klasë**

Bëni një analizë krahasuese ndërmjet dy llojeve të ndryshme kontraktimi individual pune,çfarë e dallon kontraktimin nga Agjenci të Përkohshme Punësimi, nga kontraktimi individual me kohëzgjatje të caktuar (me afat)?

**Metodologjia**

* Prezantim mbi çështjet kryesore të temës
* Analize të vendimeve gjyqësore lidhur me përcaktimin e regjimit juridik të zbatueshëm në një marrëdhënie juridike (pune apo civile)
* Zgjidhje dhe diskutim kazusi
* Punë në grup e kandidatëve për një analizë krahasuese ndërmjet dy lloje kontratash
* Debat për secilin rast
* Hartimi i skeletit të një kontrate

**Literatura**

* Kodi i Punës, nenet 12 deri 21.
* Kudret Çela, “E drejta e punës”.
* E drejtë e krahasuar e Punës, tekst faqe 50 deri 53, 110 deri 125, 160 deri 166.
* Albana Shtylla, “Komentari i Kodit të Punës”, për nenet 12 deri 21.
* Kontrate tip individuale pune (Komentari i Kodit të Punës, Albana Shtylla).
* Direktiva e Këshillit 96/71/KE, datë 16 dhjetor 1996, "Lidhur me dërgimin e punëmarrësve, për të punuar përkohësisht jashtë vendit në kuadër të ofrimit të shërbimeve". Numri CELEX 31996L0071
* Direktiva 2008/104/KE të Parlamentit Europian dhe Këshillit, datë 19 nëntor 2008, "Mbi punësimin përmes agjencive të punësimit të përkohshëm". Numri CELEX 32008L0104
* Direktiva e Këshillit 97/81/KE, datë 15 dhjetor 1997, "Mbi marrëveshjen kuadër për punën me kohë të pjesshme, e përfunduar nga UNICE, CEEP dhe ETUC", të ndryshuar, Numri CELEX 31997L0081
* Direktivën e Këshillit 1999/70/KE, datë 28 qershor 1999, "Mbi marrëveshjen kuadër për punën me afat të caktuar, e përfunduar nga UNICE, CEEP dhe ETUC". Numri CELEX 31999L0070.

**Tema 10**

**Institute të tjera të së drejtës së punës dhe *acquiss* e BE-së**

**Abstrakt/përshkrimi**

Kjo temë ka për objekt kryesor të trajtojë në mënyrë të detajuar me raste praktike elementët e përmbajtjes së një kontrate pune, në mënyrë të veçantë pagën, kohën e punës dhe pushimit. Gjatë kësaj teme do të ketë një trajtim i posaçëm për mbrojtjen e veçantë për të miturit dhe gratë shtatzëna.

Koha gjate të cilës punëmarrësi është ne dispozicion të punëdhënësit ne përmbushje të detyrimeve që burojnë nga marrëdhënia juridike e punës, është kohëzgjatje e punës dhe ajo mund të jete normale, e shkurtër dhe e zgjatur. Pushimi ditor, javor, apo dhe vjetor kane për qellim qe t’i krijojnë mundësi punëmarrësve për të rimarre energjitë fizike por edhe ato psikike për realizimin e punës/shërbimit të tyre ne termat e kërkuara nga punëdhënësi.

Paga/shpërblimi i punës është një element thelbësor i kontratës individuale të punës, duke e bere ne këtë mënyrë punën produktive dhe tepër të rëndësishme për mirëqenien e punëmarrësve. Ne ketë temë do të ketë një trajtim të detajuar lidhur me llojet e pagave dhe kushtet ne të cilat ato mund t’u jepen punëmarrësve gjatë zbatimit ten je kontrate individuale të punës.

Mbrojtja e kategorive të veçanta të punëmarrësve, siç janë të miturit dhe gratë shtatzëna, ka gjetur një trajtim të posaçëm ne dispozitat e Kodit të Punës. Ne këtë teme do të parashtrohen risitë e ndryshimeve të vitit 2015 të Kodit të punës si rrjedhoje e tranzpozimit të *asquiss* të BE-së, për mbrojtjen e të miturve dhe gratë shtatzëna.

**Temat kryesore që do të trajtohen**

* Kushtet e punës,mbrojtja e veçantë për të miturit dhe gratë shtatzëna;
* Paga,sistemi i pagave, llojet, mbrojtja juridike;
* Koha e punës, koha normale, javore, mujore.
* Kohëzgjatja e pushimeve ditore, javore dhe vjetore, pushimet e veçanta. Procedura per gëzimin e pushimeve vjetore.

**Pyetje vetëstudimore**

* Bëni nja analizë çfarë do të thotë “Shpërblim i barabartë për punë me vlerë të barabarte”, bazuar në parimet dhe burimet ndërkombëtare si dhe të drejtën tonë të brendshme.
* Cili është urdhërimi i duhur që duhet të bëjë gjykata, lidhur me pagën ne baze të te ciles cakohet dëmshpërblimi për: 1. mosrepektim të dispozitave procedurale për zgjidhjen e kontratave individuale të punës, apo 2. zgjidhjen e saj për motive abuzive, per arsye të pajustifikuar etj;
* Cila duhet të jete zgjidhja që duhet të japë gjykata ne rastet kur shqyrton nje kerkese padi me objekt njohjen e pushimeve vjetore të pakryera?
* A ka një përparësi të vendosur nga dispozitat e Kodit Civil, ligji për falimentin dhe Kodin e Punës, për shlyerjen nga punëdhënësi të detyrimeve ne rast falimenti?
* Cilat mund të jene mjetet procedurale qe duhet të përdorë gjykata gjate hetimit gjyqësor në një konflikt marrëdhënie pune, për të provuar pagën reale që ka përfituar punëmarrësi?

**Kazus**

Punëmarrësi A.A., ka filluar marrëdhënien e punës me palën e paditur Drejtoria e Përgjithshme e Doganave pasi është emëruar në detyrën “Inspektor antikontrabande” në Sektorin e Antikontrabandës Tokësore në Drejtorinë e Antikontrabandës dhe Rikuperimit me Forcë të Borxhit Doganor, me aktin datë 12.07.2012 të Drejtorit të Përgjithshëm të Doganave. Me vendimin datë 26.05.2015 të Drejtorit të Menaxhimit të Burimeve Njerëzore të DPD-së, punëmarrësi A. A. është liruar nga shërbimi civil. Kundër këtij vendimi paditësi ka ushtruar të drejtën e ankimit pranë Drejtorit të Përgjithshëm të Doganave. Gjithashtu me padi të veçantë punëmarrësi i është drejtuar gjykatës duke kërkuar detyrimin e palës punëdhënëse ta paguajë për ditët e pushimit javor dhe të festave zyrtare të punuara dhe të papaguara, plus shtesat 50% mbi pagën si dhe për orët jashtë orarit të punës të punuara dhe të papaguara për 3 vitet e fundit nga data 15.09.2013 deri 26.05.2015. Kjo për faktin se punëmarrësi A.A. pretendon të ketë punuar përgjatë ditëve të pushimit javor dhe festave zyrtare, konkretisht për shërbime në pika doganore mbi 100 km, dhe i janë paguar nga punëdhënësi DPD vetëm shpenzimet në lidhje me fjetjen dhe ushqimin, ndërsa shpërblimet në lidhje me punën e kryer në ditë të shtunë dhe të diel, si dhe në ditët e festave zyrtare nuk i janë paguar si të tilla.

Argumentoni lidhur me orët shtesë të punës, kompensimin e tyre, të drejtën e punëmarrësit për tu paguar për orët shtesë të kryera, masën e kësaj pagese, si dhe barrën e provës në gjykim.

**Metodologjia**

* Raste studimore për punë jashtë kohës normale (over time), shpërblim-pushim
* Raste praktike për mbrojtjen e veçantë të të miturve dhe gratë shtatzënë
* Zgjidhja e kontratës gjatë lejes së lindjes;
* Zgjidhja e kontratës gjatë pushimeve vjetore, të drejtat e punëmarrësve, procedura e përfitimit të tyre, konfliktet me punëdhënësin por mosdhënien e pushimeve vjetore, pasojat që mund të vijnë.

**Literatura**

* Kodi i Punës, nenet 40 deri 134.
* Ligji nr. 10 237 datë 18.2.2010 “Për sigurinë dhe shëndetin në punë”.
* Ligji nr.9634, datë 30.10.2006 “Për inspektimin e punës dhe Inspektoratin Shtetëror të Punës dhe të shërbimeve shoqërore” (i ndryshuar).
* Teksti “E drejta e punës”, prof. Kundret Çela.
* Komentari i Kodit të Punes, Dr.Albana Shtylla për nenet 40 deri 134 të Kodit të Punës;
* Konventat e ILO-s nr.155/1981; nr.161/1985; nr.13/1921; nr.115/1960; nr.136/1971; nr.139/1974; nr.161/1986; nr.170/1990; nr.119/1963; nr.127/1967; nr.148/1977; nr.120/1964; nr.167/1988; nr.27/1929; nr.152/1979*;* nr.131/1970; nr.95/1949; nr.94/1949; nr.171/1990; nr.14/1921; nr.106/1957; nr.132/1970; nr.140/1974.
* Direktiva e Këshillit 92/85/KEE, datë 19 tetor 1992, "Mbi paraqitjen e masave për të inkurajuar përmirësimet në sigurinë dhe shëndetin në punë të punëtoreve shtatzëna dhe punëtoreve, të cilat sapo kanë lindur ose janë me fëmijë në gji", të ndryshuar. Numri CELEX 31992L0085.
* Direktiva e Këshillit 94/33/KEE, datë 22 qershor 1994, "Për mbrojtjen e të rinjve në punë", të ndryshuar. Numri CELEX 31994L0033.
* Direktivën 1999/92/KE të Parlamentit Europian dhe Këshillit, datë 16 dhjetor 1999, "Mbi kërkesat minimale për përmirësimin e sigurisë dhe mbrojtjes së shëndetit të punonjësve që mund të jenë të ekspozuar ndaj rrezikut të ambienteve shpërthyese", të ndryshuar. Numri CELEX 31999L0092.
* **Vendimet e Këshillit të Ministrave në zbatimi të Kodit të Punës dhe të ligjeve të sipërcituara** si:

1. Vendim i Këshillit të Ministrave nr.461, date 22.7.1998, “Për regjistrin që mban punëdhënësi për aksidentet në punë dhe për sëmundjet profesionale”.
2. Vendim i Këshillit të Ministrave nr.459, date 22.7.1998, “Për substancat e rrezikshme”
3. Vendim i Këshillit të Ministrave nr.460, date 22.7.1998, “Për aksidentin ne pune”
4. Vendim i Këshillit të Ministrave nr.692, date 13.12.2001, “Për masat e veçanta të sigurimit dhe të mbrojtjes së shëndetit në punë”, i ndryshuar nr. 742, datë 6.11.2003
5. Vendim i Këshillit të Ministrave nr.37, date 28.1.2002, “Për organizimin dhe funksionimin e repartit të inspektim-shpëtim në miniera”
6. Vendim i Këshillit të Ministrave nr.445, date 26.6.2003 “Për inspektimin e punës së detarëve”.
7. Vendim i Këshillit të Ministrave nr. 788, datë 14.12.2005, “Për përcaktimin e aksidentit në punë ose për shkak të punës”.

* **Vendimet e Këshillit të Ministrave për kohën e punës dhe pushimit**

1. Vendim i Këshillit të Ministrave nr.356, datë 25.3.1996, “Për rregullimin e kohës së punës dhe të pushimit ne hotelet, restorantet dhe në ndërmarrjet që plotësojnë nevojat e turizmit”
2. Vendim i Këshillit të Ministrave nr.357, 25.3.1996, “Për rregullimin e kohës së punës dhe të pushimit në institucionet e spektaklit.”
3. Vendim i Këshillit të Ministrave nr.358, date 25.3.1996, “Për rregullimin e kohës së punës dhe të pushimit për shtypin e shkruar dhe të folur”.
4. Vendim i Këshillit të Ministrave nr.369, date 25.3.1996, “Për rregullimin e kohës së punës dhe të pushimit të rojeve dhe punonjësve të tjerë, të cilët përmbushin funksione të ngjashme me ta”.
5. Vendim i Këshillit të Ministrave nr.360, datë 20.5.1996, “Për rregullimin e kohës së punës dhe të pushimit në ndërmarrjet e transportit automobilistik, hekurudhor, detar dhe ajror dhe ndërmarrjet që mirëmbajnë dhe riparojnë mjetet e transportit”.
6. Vendim i Këshillit të Ministrave nr.429, datë 20.3.1996, “Për kohën e punës dhe të pushimit në sistemin e shëndetësisë”, ndryshuar me VKM-në nr.114, datë 31.3.2002.
7. Vendim i Këshillit të Ministrave nr.430, date 20.3.1996, “Për rregullimin e kohës së punës e të pushimit në ndërmarrjet që sigurojnë furnizimin me buke dhe të mira materiale qe dëmtohen shpejt.”
8. Vendim i Këshillit të Ministrave nr.431, date 25.3.1996, “Për rregullimin e kohës së punës dhe të pushimit ne ndërmarrjet e konservave, kopshtarisë, pyjeve dhe kullotave.”
9. Vendim i Këshillit të Ministrave nr.511, date 24.10.2002, “Për kohëzgjatjen e punës dhe të pushimit në institucionet shtetërore” (i ndryshuar).

* **Vendimet e Këshillit të Ministrave për sigurinë dhe shëndetin në punë**

1. Vendim i Këshillit të Ministrave nr. 562, datë 3.7.2013, “Për miratimin e rregullores “Për Kërkesat Minimale të Sigurisë dhe Shëndetit në Përdorimin e Pajisjeve të Punës në Vendin e Punës”.
2. Vendim i Këshillit të Ministrave nr.563, datë 3.7.2013, “Për miratimin e rregullores “Për Kërkesat Minimale të Sigurisë dhe Shëndetit për Përdorimin e Pajisjeve Mbrojtëse Individuale në Vendin e Punës”.
3. Vendim i Këshillit të Ministrave nr.564, datë 3.7.2013, “Për miratimin e rregullores, “Për Kërkesat Minimale të Sigurisë dhe Shëndetit në Vendin e Punës”.
4. Vendim i Këshillit të Ministrave nr.312, datë 5.5.2010, “Për miratimin e rregullores “Për sigurinë në kantier”
5. Vendim i Këshillit të Ministrave nr.108, datë 9.2.2011, “Për aftësitë që duhet të plotësojnë punëmarrësit, personat dhe shërbimet e specializuara, që merren me çështjet e sigurisë dhe të shëndetit në punë”
6. Vendim i Këshillit të Ministrave nr.107, datë 9.2.2011, “Për përbërjen, rregullat e organizimit dhe të funksionimit të këshillit të sigurisë dhe shëndetit në punë dhe përfaqësuesit të punëmarrësve”
7. Vendim i Këshillit të Ministrave nr. 520, datë 6.8.2014, “Për miratimin e rregullores “Për mbrojtjen e sigurisë dhe shëndetit të punëmarrësve nga risqet e lidhura me kancerogjenët dhe mutagjenët në punë”.
8. Vendim i Këshillit të Ministrave nr. 521, datë 6.8.2014, “Për miratimin e rregullores “Për kërkesat minimale të sigurisë dhe shëndetit për punën me pajisje me ekran shfaqës”.
9. Vendim i Këshillit të Ministrave nr. 522, datë 6.8.2014, “Për miratimin e rregullores “Për mbrojtjen e sigurisë dhe shëndetit të punëmarrësve nga risqet e lidhura me agjentët kimikë në punë”
10. Vendim i Këshillit të Ministrave nr. 523, datë 6.8.2014, “Për miratimin e rregullores “Për kërkesat minimale të sigurisë dhe shëndetit për mbrojtjen e punëmarrësve lidhur me punën e krahut me ngarkesa” dhe për shfuqizimin e pikave 15.1 deri 15.10, të aneksit V, të vendimit nr. 312, datë 5.5.2010, të Këshillit të Ministrave, “Për miratimin e rregullores për sigurinë në kantier”

* Fundamental principles of occupational health and safety, Benjamin O.Alli, botim ILO, 2001
* Guidelines on occupational safety and health management systems, botim ILO, 2001[[13]](#footnote-13)
* “Reforming the worker protections”, botim i ILO-s, Zyra në Hungari per Europen Qendrore dhe Lindre, viti 2002[[14]](#footnote-14).

**Tema 11**

**Ndryshimi i kontratave individuale të punës, vënia në dispozicion e punëmarresve. Transferimi i ndërmarrjes**

**Abstrakti/përshkrimi**

Kjo temë ka për objekt kryesor trajtimin e formave të ndryshimit të një marrëdhënia juridike individuale pune, të drejtat dhe detyrimet e palëve gjatë vënies në dispozicion apo transferimit të ndërmarrjes. Ndryshimi i marrëdhënies juridike të punës, ne formën e vënies në dispozicion, nënkupton ndryshimin e kushteve të kontratës së punës, çfarë nënkupton që kontrata ne thelb vazhdon të ekzistoje, por ne të mund të kenë ndryshuar elemente të cilët kanë të bëjnë me punën qe do të kryhet, ose me kushtet e punës. Transferimi i ndërmarrjes është i ndryshëm nga procesi i vënies në dispozion të punëmarrësve në një vend pune tjetër sepse ne këto raste kemi një ndërprerje të marrëdhënies së mëparshme juridike të punës, si dhe krijimin e një marrëdhënie të re juridike me punëdhënësin e ri.

Në këtë temë do të trajtohen dallimet ndërmjet këtyre dy formave të ndryshimit të marrëdhënies juridike të punës, procedurat që duhet të zbatohen kur ekzistojnë/plotësohen kushtet për këto forma ndryshimi, si dhe pasojat që mund të vijnë si rrjedhojë e zbatimit të tyre.

**Temat kryesore qe do të trajtohen**

* Forma të ndryshimit të një marrëdhënie juridike individuale pune.
* Te drejtat dhe detyrimet e palëve gjatë vënies në dispozicion apo transferimit të ndërmarrjes.
* Procedurat që duhet të zbatohen në rastet kur ekzistojnë/plotësohen kushtet për këto forma ndryshimi, si dhe pasojat që mund të vijnë si rrjedhojë e zbatimit të tyre.

**Pyetje vetëstudimore**

* Cili është dallimi ndërmjet vënies në dispozicion të punëmarrësve dhe transferimit të ndërmarrjes?
* Cili është dallimi ndërmjet vënies në dispozicion të punëmarrësve dhe kontraktimit të tyre me Agjenci të Përkohshme Punësimi?
* Cili është dallimi ndërmjet transferimit të ndërmarrjes dhe shitjes se aksioneve të një shoqërie tregtare?

**Detyrë në grup**

Analize krahasuese për të përbashkëtat dhe dallimet ndërmjet dy formave të kontraktimit individual të punës: kontraktimit nga Agjencia e Përkohshme e Punësimit dhe Vënies në dispozicion të punëmarrësit nga punëdhënësi i tij te një punëdhënës tjetër.

**Metodologjia**

* Prezantim dhe trajtim konceptesh
* Raste praktike
* Detyrë punë në grup
* Debate

**Literatura**

* Kodi i Punës, nenet 137 deri 139/1
* Ligji 9901, date 14.04.2008, “Për tregtaret dhe shoqëritë tregtare”.
* Kudret Çela, “E drejta e punës”.
* Albana Shtylla Komentari i Kodit të Punës, për nenet 137 deri 138/1
* Direktiva e Këshillit 2001/23/KE, datë 12 mars 2001, "Mbi përafrimin e ligjeve të shteteve anëtare, në lidhje me mbrojtjen e të drejtave të punëtorëve në rast transferimi të ndërmarrjeve, bizneseve ose pjesëve të ndërmarrjeve ose bizneseve". Numri CELEX 32001L0023.
* Direktiva 2002/14/KE të Parlamentit Europian dhe Këshillit, datë 11 mars 2002, "Mbi krijimin e një kuadri të përgjithshëm për informim dhe konsultim të të punësuarve në shtetet anëtare të Komunitetit Europian". Numri CELEX 32002L0014.

**Tema 12**

**Kohëzgjatja e kontratës, procedura e zgjidhjes së kontratës me kohëzgjatje të pacaktuar**

**Abstrakt/përshkrimi**

Kjo temë ka për objekt kryesor trajtimin e dallimeve midis kontratës me kohëzgjatje të pacaktuar dhe kontratës me kohëzgjatje të caktuar, si dhe krijimin e aftësive të tyre për aktet që duhet të nxjerrin punëdhënësit, si dhe procedurat që duhet të ndjekin për zgjidhjen e kontratës me kohëzgjatje të pacaktuara. Përfundimi i marrëdhënies juridike të punës nënkupton shuarjen e saj dhe ndodh kurjanë vërtetuar faktet juridike përkatëse me të cilat ligji lidh përfundimin e tyre. Si rregull përfundimi i kontratës së punës përcaktohet ne vete aktin e kontratës së nënshkruar, por një nga rastet kryesore është zgjidhja e kontratës se punës me kohëzgjatje të pacaktuar. Dispozitat 141 deri 145 të Kodit të punës parashikojnë rregulla procedurale dhe afate njoftimi qe duhet të ndjek punëdhënësi si dhe punëmarrësi[[15]](#footnote-15), por dhe shkaqet për të cilat zgjidhet një kontratë me kohëzgjatje të pacaktuar, duke përcaktuar gjithashtu edhe sanksionet ne rast të moszbatimit të tyre. Ne këtë teme do të trajtohet dhe e drejta e punëmarrësit për shpërblimin për vjetërsi, shpërblim ky dhënë ne kthim të kontributit qe ai ka dhënë me punën e tij, por dhe me qellim mbulimin e tij me të ardhura për një periudhë të caktuar kohe ne përpjesëtim të drejtë me vitet e punuara pranë këtij punëdhënësi.

**Temat kryesore që do të trajtohen:**

* Dallimi midis kontratës me kohëzgjatja të pacaktuar dhe kontratës me kohëzgjatje të caktuar;
* Koha e provës, afatet e njoftimit, kur konsiderohet zgjidhja me efekte të menjëhershëm
* Procedura e zgjidhjes së kontratës së punës (afatet minimale, forma, mënyra e njoftimit, dëmshpërblimi në rastet e mosrespektimit të procedurës).
* Barra e provës në procesin gjyqësor për vërtetimin e shkaqeve të zgjidhjes së kontratës së punës, llojet e provave, objekti i të provuarit.

**Pyetje vetëstudimore**

* Cilat mund të jenë rastet kur përligjet lidhja e një kontrate individuale me kohëzgjatje të caktuar (me afat)? Merrni një shembull dhe bëni analizën pse ai mund të jetë një rast përjashtimor?
* Si përllogaritet një afat njoftimi, cila është periudha e punës që merret në reference për përllogaritjen e tij?
* A mundet qe palët ne marrëveshje ndemjet tyre, të mund të parashikojnë afate njoftimit të ndryshme nga ato të përcaktuara në nenin 143, pika 1 të Kodit të punës (me pak ose me shume të favorshme)?
* Shkaqet e përcaktuara në nenin 144 të Kodit të Punës, ne cilat raste të zgjidhjes se kontratave individuale të punës, duhet të verifikohen nga gjykata se janë plotësuar?
* A mundet qe gjykata ne rastin e një zgjidhje kontrate me kohëzgjatje të pacaktuar të përcaktojë pagën në reference të së cilës përllogaritet shpërblimi për vjetërsi në punë (nëse kontrata nuk ka një përcaktim konkret por referon drejtpërdrejt në nenin 145 të Kodit të Punës)?
* Cila është pala që ka barrën e provës për vërtetimin e shkaqeve të zgjidhjes së kontratës së punës, llojet e provave që ajo mund të paraqesë, objekti i të provuarit?

**Kazus**

Punëmarrësi A ka filluar punë pranë Drejtorisë Rajonale të Bujqësisë, Ushqimit dhe Mbrojtjes së Konsumatorit Elbasan në datën 06.03.1997 dhe së fundi ka kryer detyrën e specialistit të shërbimit këshillimor, deri në datën 07.04.2017. Marrëdhëniet e punës së punëmarrësve në këtë drejtori rregulloheshin nga Kodi i Punës. Ndërmjet punëmarrësit A dhe punëdhënësit (pra të njëjtave palë) rezulton se është lidhur edhe një kontratë pune me afat 1-vjeçar duke filluar nga data 01.08.2016, për të njëjtën punë që ai kishte kryer edhe më parë pranë kësaj drejtorie rajonale.

Me urdhrin nr. 68 datë 29.03.2017 “Për miratimin e strukturës dhe të organikës së Drejtorive Rajonale të Bujqësisë, Ushqimit, dhe Mbrojtjes së Konsumatorit në Qarqe”, të Kryeministrit është vendosur miratimi i strukturës së re për këtë drejtori. Bazuar në këtë urdhër të Kryeministrit me vendimin nr. 11 datë 07.04.2017 të Drejtorit të Drejtorisë rajonale, është vendosur: “Pushimi në mënyrë të menjëhershme nga puna për punëmarrësin A për shkak të suprimimit të vendit të punës”.

Ndodhur në këto kushte punëmarrësi A i është drejtuar gjykatës së rrethit gjyqësor për zgjidhjen e mosmarrëveshjes, duke pretenduar për zgjidhje të menjëhershme dhe të pajustifikuar të kontratës së punës nga punëdhënësi. Arsyetoni cila është natyra juridike e zgjidhjes se kontratës së punës me punëmarrësin A, si dhe nëse nga i padituri është respektuar, procedura sipas nenit 144 të KP, afati i njoftimit sipas nenit 144 të KP-së? Nëse jo cilat janë pasojat që gjykata duhet ti njohe paditësit A?

**Metodologjia**

* Prezantim konceptesh;
* Raste praktike, zgjidhje të tyre
* Vendime gjyqësore
* Ushtrime për përllogaritjen e afateve të njoftimit
* Zgjidhja dhe debat mbi kazusin
* Debate

**Literatura**

* Kodi i Punës, nenet 140, 141, 142, 143, 144 dhe 145;
* Teksti “E drejta e punës” prof. Kudret Çela;
* Albana Shtylla, Komentari i Kodit të Punës, komentet për nenet 140, 141, 142, 143, 144 dhe 145 të Kodit të Punes;
* Konventa nr.158 e ILO-s “Për përfundimin e punësimit me iniciativën e punëdhënësit”.

**Tema 13**

**Zgjidhja e menjëhershme e kontratës/ zgjidhja në kohë të papërshtatshme/ pushimi kolektiv nga puna**

**Abstrakt/përshkrimi**

Kjo temë ka për objekt kryesor që t’i prezantoje magjistratit, në mënyrë të detajuar dhe me raste praktike, kushtet që duhet të verifikohen/plotësohen që një zgjidhje kontrate të klasifikohet si zgjidhje e menjëhershme/në kohë të papërshtatshme/pushim kolektiv nga puna. Ne nenet 153-156 të Kodit të punës trajtohen përcaktimi dhe rregullat qe kane të bëjnë me zgjidhjen e menjëhershme të kontratës, e cila ne këndvështrimin e pare duket sikur zgjidhja e kontratës në mënyrë të menjëhershme është me e leverdishmja për palët në të të drejtën për të zgjidhur në mënyrë të menjëhershme kontratën e kane të dy palët, pra si punëmarrësi ashtu edhe punëdhënësi dhe ajo mund të zgjidhet menjëherë për shkaqe të justifikuara ose të pajustifikuara. Vlerësimi nëse kemi të bëjmë me një zgjidhje të menjëhershme të kontratës se punës behet duke analizuar nëse ka patur shkaqe të justifikuara apo jo nga punëdhënësi apo punëmarrësi dhe me tej zgjidhen pasojat qe kane ardhur prej tyre.

Në këtë teme do të trajtohet dhe zgjidhja e kontratës se punës ne kohe të papërshtatshme sipas nenit 147 të Kodit të Punës. Sipas kësaj dispozite punëdhënësi nuk mund të zgjidhe kontratën kur punëmarrësi përfiton pagese paaftësie të përkohshme ne pune nga punëdhënësi ose nga sigurimet shoqërore, për një periudhe deri ne 1 vit, ose kur është me pushime të dhëna nga punëdhënësi. Nga tërësia e rrethanave të mësipërme janë konsideruar ato të cilat përbëjnë periudha të veçanta për punëmarrësin dhe qe prekin punëdhënësin. këto periudha të përkufizuara si të papërshtatshme, janë ato gjate të cilave punëmarrësi nuk është ose nuk mundet qe të jete ne gjendje të përmbushë detyrën kryesore të tij, punën, si dhe të realizoje një mbrojtje efektive për zgjidhjen e njoftuar të kontratës.

Ne nenin 148 të Kodit të punës parashikohen procedurat për pushimet kolektive nga puna, të cilat japin garanci për largimet nga puna të punëmarrësve. Dispozitat e Kodit të Punës, trajtojnë se cilat janë kushtet që duhet të plotësohen qe zgjidhja e kontratës të konsiderohet si pushim kolektiv nga puna, si dhe një procedure informimi/konsultimi, negocimi dhe ndërmjetësimi për realizimin e saj.

Në këtë temë do të trajtohen në mënyrë të detajuar aspektet procedurale të zgjidhjes së menjëhershme, zgjidhjes në kohë të papërshtatshme dhe pushimeve kolektive nga puna, si dhe pasoja që sjell për palët e kontratës individuale të punës.

**Temat kryesore që do të trajtohen:**

* Kuptimi i zgjidhjes së menjëhershme, llojet e zgjidhjeve të menjëhershme (e justifikuar/pajustifikuar nga punëdhënësi, e pajustifikuar nga punëmarrësi)
* Kushtet që duhet të verifikohen/plotësohen që një zgjidhje kontrate të klasifikohet si zgjidhje e menjëhershme
* Kuptimi i zgjidhjes së kontratës në kohe të papërshtatshme, pavlefshmëria e zgjidhjes
* Kushtet që duhet të verifikohen/plotësohen që një zgjidhje kontrate të klasifikohet si zgjidhje e kontratës në kohë të papërshtatshme
* Kuptimi i pushimit kolektiv nga puna, aspekte procedurale të kësaj zgjidhje;
* Pasojat dhe dëmshpërblimet e mundshme në rastin e zgjidhjes së kontratës me efekte të menjëhershme të pajustifikuar apo në pushimet kolektive nga puna.

**Pyetje vetëstudimore**

* A duhet gjykata ne zgjidhjen e një kontrate në mënyrë të menjëhershme të justifikuar të verifikoj nëse është respektuar procedura e parashikuar ne nenin 144 të Kodit të Punës?
* Si behet vlerësimi nga gjykata, nëse jemi para nje zgjidhje kontrate në mënyrë të menjëhershme të pajustifikuar?
* Cili është konstatimi dhe më tej vlerësimi që duhet të bëjë gjykata, përpara se të konkludoj që jemi para një zgjidhje kontrate në formën e pushimit kolektiv nga puna?
* Ne mosrespektim të procedurave ligjore për zgjidhjen e kontratave sipas formës së pushimit kolektiv nga puna, a duhet qe gjykata të njohe dëmshpërblim ndaj punëmarrësve bazuar në nenin 148 të Kodit të punës apo dhe sipas nenit 144 të tij?
* A sjellin pasoja të ndryshme, zgjidhja e një kontrate pune në kohe të papërshtatshme dhe zgjidhja e menjëhershme e pajustifikuar e kontratës së punës?

**Kazus 1**

Punëmarrësi A.M ka filluar marrëdhënien e punës më datë 14.03.1991 fillimisht pranë Ndërmarrjes Elektrike Kavaje. Pranë kësaj ndërmarrje paditësi ka punuar ne pozicione të ndryshme pa ndërprerje deri me datë 15. 08. 2002 kohe pas se cilës është transferuar ne Tirane pranë Zonës së Shpërndarjes Elektrike e cila me pas ka ndryshuar emrin ne shoqërinë “KESH” sh.a, (me cilësinë e punëdhënësit). Edhe pas këtij transferimi paditësi ka punuar ne drejtori të ndryshme dhe ne pozicione të ndryshme pune ku se fundmi ka qene me detyrën e drejtorit teknik të KESH sh.a. detyre të cilën e ka kryer deri ne datë 24.10.2017 date kur dhe i është ndërprere në mënyrë të menjëhershme marrëdhënia e punës. Punëmarrësi në momentin e zgjidhjes së kontratës individuale të punës ka pasur në fuqi kontratën pa afat me datë lidhje 17. 08. 2002, ku ne përmbajtje palët kanë përcaktuar të gjitha kushtet specifike për këtë marrëdhënie pune.

Punëdhënësi i ka komunikuar punëmarrësit A.M në datën 23.10.2017, njoftimin për ndërprerjen e menjëhershme të marrëdhënies së punës për shkaqe të arsyeshme, duke parashtruar si motivacion atë të referuar në procesverbalin të takimit të mbajtur midis tyre në datë 20.10.2017 ku është shprehur: “se A.M ka shkelur detyrimet kontraktuale qe lidhen me vendin e punës, për shkak të një situate konflikti interesi të provuar gjatë kryerjes se detyrës dhe aktivitetit privat të tij. Kjo situatë konflikti interesi ka përbërë arsye të mjaftueshme për të vlerësuar zgjidhjen e menjëhershme të kontratës së punës nga punëdhënësi, ndërkohë që marrëdhëniet financiare me A,M janë ndërprerë më datë 24.10.2017.

Punëmarrësi A.M i është drejtuar gjykatës dhe i ka kërkuar që kjo zgjidhje të çmohet si e pajustifikuar sepse motivacioni i përshkruar nga punëdhënësi nuk përfshihet në asnjë nga rastet e parashikuara në Nenin 153/3 të Kodit të Punës të cilat do ta cilësonin zgjidhjen si të justifikuar.

Argumentoni nëse punëdhënësi ka respektuar procedurën e parashikuar nga Kodi i Punës, si dhe nëse zgjidhja ka qenë e menjëhershme e justifikuar? Nëse jo cilat janë pasojat e mundshme që punëdhënësi duhet t’i njohë punëmarrësit A.M?

**Kazus 2**

Punëmarrësja L.T ka qenë në marrëdhënie pune pranë Zyra Arsimore Lushnjë, nga viti 1977 deri në 16 tetor 2016 në detyrën e mësueses së muzikës. Punëmarrësja L.T ka kryer arsimin e mesëm në fushën e muzikës në Shkollën e Mesme të Muzikës Elbasan duke marre specialitetin si mësuese muzike. Zyra Arsimore Lushnjë, me Urdhrin nr. 141, datë 15.10.2016, ka zgjidhur njëanshmërisht kontratën e punës me punëmarrësen L.T, si mësuese e lëndës edukim muzikor në shkollën 9 vjeçare Rr…, Lushnjë, për shkak se është me arsim të mesëm. Zyra Arsimore Lushnjë ka njoftuar për përfundimin e marrëdhënieve të punës punëmarrësen L.T me datë 15.07.2016 dhe vendimi për zgjidhjen e kontratës është i datës 16.07.2016. Sipas punëmarrëses L.T, ndërprerja e marrëdhënieve të punës ka filluar nga data 17.07.2016.

Marrëdhëniet juridike të punës së punëmarrëses L.T rregulloheshin nga një kontratë kolektive pune të lidhur ndërmjet Ministrisë së Arsimit dhe Shkencës dhe Federatës së Arsimit Para universitar me afat trevjeçar 2014-2017. Kjo kontratë kolektive pune kishte parashikuar që në rast të zgjidhjes së marrëdhënieve të punës, do të zbatoheshin dispozitat përkatëse të Kodit të Punës.

Punëmarrësja L.T ka ngritur padi në Gjykatën e Rrethit Gjyqësor Lushnjë me pale të paditur Zyrën Arsimore Lushnjë, duke i kërkuar gjykatës zgjidhjen e mosmarrëveshjes dhe konsideruar zgjidhjen e kontratës si të pajustifikuar.

Argumentoni nëse punëdhënësi ka respektuar procedurën e parashikuar nga Kodi i Punës, si dhe nëse natyra juridike e zgjidhjes është sipas pretendimit të punëmarrësit/paditësit, pra zgjidhje e menjëhershme e pajustifikuar. Nëse po cilat janë pasojat e mundshme që gjykata duhet t’i njohë paditësit L.T?

**Detyrë individuale**

Kontroll mbi bazueshmërinë e një vendimi të gjykatës administrative të shkallës së parë për mospranimin e një padie (paraqitur nga paditësi bazuar në nenin 155 të Kodit të Punës).

**Metodologjia**

* Prezantim konceptesh;
* Zgjidhje dhe debat mbi kazuset
* Vendime gjyqësore
* Raste praktike/gjyq imitues
* Vizitë në gjykatë

**Literaturë**

* Kodi i Punës, nenet 153 deri në 156, neni 147 dhe 148.
* Teksti E drejta e Punës, prof. Kudret Çela.
* Komentari i Kodit të Punës, Dr. Albana Shtylla për nenet 153 deri ne 156, neni 147 dhe 148
* Direktiva e Këshillit 98/59/KE, datë 20 korrik 1998, "Mbi përafrimin e ligjeve të shteteve anëtare, lidhur me shkurtimet kolektive". Numri CELEX 31998L0059.

**Tema 14**

**Zgjidhja pa shkaqe të arsyeshme e kontratës së punës**

**Abstrakti/përshkrimi**

Kjo temë ka për objekt kryesor që t’i prezantoj magjistratit, në mënyrë të detajuar dhe me raste praktike, shkaqet/motivet abuzive të zgjidhjes së kontratës individuale të punës. Në nenin 146 të Kodit të Punës, trajtohen rastet e zgjidhjes së kontratës së punës nga punëdhënësi pa shkaqe të arsyeshme. Përkufizimi i këtyre rasteve si “pa shkaqe të arsyeshme” duhet që të kuptohen si raste, për “motive abuzive”, pra edhe “zgjidhja për motive/shkaqe abuzive”, ashtu siç edhe i konsideron pika 2 e këtij neni. Kontrata e punës për një kohëzgjatje të pacaktuar, mund të zgjidhet me shprehjen e vullnetit të palëve, duke u respektuar procedura e përcaktuar në nenin 144 të Kodit të punës përfshirë edhe njoftimin e arsyeve përse kjo kontratë zgjidhet. Por pavarësisht këtyre parashikimeve, pavarësisht edhe shprehjes së vullnetit, punëdhënësi sipas këtij neni, nuk ka të drejtë të zgjidhë kontratën për shkaqet/motivet e parashikuara në nenin 146 të KP-së. Nëse do të ndodhë kjo atëherë punëdhënësi do të konsiderohet se ka vepruar në mënyrë abuzive dhe punëmarrësi ka të drejtë të kërkojë pavlefshmërinë e këtij akti të tij, si dhe rregullimin e pasojave që rrjedhin nga kjo pavlefshmëri. Ne këtë teme do të ketë një analizë të detajuar të çdo shkaku/motivi abuziv si dhe raste praktike për secilin prej tyre. Gjithashtu objekt i kësaj teme do të jenë edhe aspektet procedurale të zgjidhjes pa shkaqe të arsyeshme, pavlefshmëria e zgjidhjes, si dhe rregullimi i pasojave që kjo lloj zgjidhje sjell për palët e kontratës individuale të punës.

**Temat kryesore që do të trajtohen**

* Kuptimi i zgjidhjes për shkaqe/motive abuzive;
* Interpretime dhe raste praktike për çdo shkak/motiv abuziv për zgjidhjen e kontratës (si psh. punëmarrësi ka pretendime qe rrjedhin nga kontrata e punës/ka përmbushur një detyrim ligjor apo kontrata zgjidhet për motive të pandashme me personalitetin e punëmarrësit (raca, ngjyra, seksi etj.) anëtarësimi në sindikatë**)**
* Pavlefshmëria e zgjidhjes së kontratës.
* Rregullimi i pasojave ne rastin e zgjidhjes së kontratës.

**Pyetje vetëstudimore**

* Përse është e pavlefshme zgjidhja e një kontrate individuale pune për motive abuzive?
* A mund të ketë një rivendosje/rikthim ne vendin e mëparshëm të punës (punëdhënës publik apo privat), nëse gjykata vlerëson që zgjidhja ishte për motive abuzive? Cila është jurisprudenca e GJEDNJ-së për punonjësit publik dhe mundësinë e rikthimit të tyre ne detyre?
* Analizoni nëpërmjet një kazusi secilin nga rastet e parashikuara në nenin 146 të Kodit të Punës.

**Kazus**

Paditësja A ka qenë e punësuar pranë punëdhënësit B, si kontrollore cilësie prej 15 korrik 2016. Fillimisht të dy palët vendosën që të lidhnin ndërmjet njëri-tjetrit një kontratë me kohë prove prej 2 muajsh. Duke qene se që në muajin e parë paditësja A kishte shfaqur cilësi dhe aftësi shumë të mira në kryerjen e punës së saj, punëdhënësi B kishte vendosur të mos përfundonte afatin prej 2 muajsh të kohës së provës, duke lidhur me të një kontrate individuale pune pa afat. Në nenin 10 të kontratë ndër të tjera përcaktohej se koha normale javore e punëmarrëses do të ishte 40 orë në javë, dhe do të shtrihej nga ora 08.00 e ditës së hënë deri ditën e premte, ora 17.00. Përsa i përket punës që do të kryhej mbi kohën normale javore të punës, palët në kontratë kishin parashikuar që për këto çështje do t’i referoheshin dispozitave të Kodit të Punës. Në Korrik të vitit 2018 paditësja A kishte ngelur shtatzënë. Gjate muajit shtator punëdhënësi B i kërkoi paditëses të punonte mbi kohëzgjatjen normale ditore dhe javore, por dhe gjatë ditëve të shtuna dhe të diela për të kryer punën, e cila ishte në një volum të konsiderueshëm gjatë asaj periudhe si rrjedhojë e një kontrate qe punëdhënësi B kishte lidhur me subjektin tregtar C për furnizim me një sasi produktesh deri në 28 shkurt 2019. Paditësja A pavarësisht rrethanave të saj personale, iu përgjigj kërkesës së punëdhënësit duke kryer punë përtej kohëzgjatjes ditore dhe javore të punës. Në përfundim të 15-ditëshit të parë punëdhënësi e pagoi paditësen A me të njëjtën masë page si dhe herët e tjera. Paditësja A i kërkoi punëdhënësit t’i jepte kompensim mbi pagën ose kompensim në pushime sipas përcaktimeve që ka bërë për këto raste Kodi i Punës, ndërkohë qe i kërkoi atij qe gjate periudhës ne vazhdim të mos kishte një angazhim qe ishte i ngarkuar për gjendjen e saj shëndetësore. Gjatë 15-ditëshit në vijim përsëri paditësja A u angazhua nga punëdhënësi me të njëjtat orare të zgjatura si dhe nuk iu dha kompensimi mbi pagë i premtuar. Në këto kushte në një gjendje të rënduar dhe jo të mire shëndetësore në muajin Tetor 2018 ajo përsëri i kërkoi punëdhënësit të mos e rendonte jashtë orëve të parashikuara ne kontrate si kohëzgjatje normale ditore dhe javore e punës, si dhe pagesën ose pushimet qe i takonin. Punëdhënësi B me shkresën e datës 15 Tetor 2018 i njofton paditëses A fillimin e procedurave për zgjidhjen e kontratës së punës për arsye operacionale/shkurtimit të vendit të punës. Paditësja A pas zgjidhjes së kontratës së punës më datën 30 nëntor 2018 nga punëdhënësi në 10 janar 2018 ka paraqitur kërkesëpadi në gjykatë me objekt pavlefshmërinë e zgjidhjes së kontratës, bazuar në nenin 146, pika 1, shkronjat “b” dhe “c” të Kodit të Punës.

Cila palë ka barrën e provës në gjykatë për të provuar shkakun e zgjidhjes së kontratës së punës. Arsyetoni nëse zgjidhja e kontratës së punës është e natyrës juridike sipas pretendimeve të paditëses A, dhe nëse po cilat janë pasojat që gjykata duhet të njohë për zgjidhjen e saj.

**Metodologjia**

* Prezantim konceptesh;
* Diskutim vendimesh gjyqësore për nenin 146 të Kodit të Punës.
* Zgjidhje dhe debat mbi kazusin
* Vendime gjyqësore, Vendime të Kolegjeve të Bashkuara, Vendimi i Gjykates Kushtetuese, Vendimi Unifikues i Kolegjeve të Bashkuara
* Gjyq imitues/Vizitë në gjykatë

**Literaturë**

* Kodi i Punës, neni 146.
* Teksti “E drejta e punës” prof. Kudret Çela.
* Komentari i Kodit të Punës, Dr. Albana Shtylla, komentet për nenin 146 të Kodit të Punës.
* Direktiva e Këshillit 2000/43/KE, datë 27 nëntor 2000, "Mbi zbatimin e parimit të trajtimit të barabartë ndërmjet personave, pavarësisht nga origjina racore ose etnike". Numri CELEX 32000L0043.
* Direktiva e Këshillit 2000/78/KE, datë 27 nëntor 2000, "Mbi krijimin e një kuadri të përgjithshëm për trajtim të barabartë në punësim dhe profesion". Numri CELEX 32000L0078.

**Tema 15**

**Kontrata me afat të caktuar, përfundimi i tyre, zgjidhja e kontratave me afat para afatit të caktuar**

**Abstrakti/përshkrimi**

Kjo temë ka për objekt kryesor që t’i prezantoj magjistratit, në mënyrë të detajuar dhe me raste praktike, kuptimin e kontratave me afat, përfshirë këtu dhe kontratat me afat të gjatë.

Neni 149 të Kodit të Punës, trajton kontratën e punës me afat, dhe rregullat e zgjidhjes së saj. Kontrata e punës me kohëzgjatje të caktuar/me afat, përfundon me arritjen e afatit për të cilin palët kanë shprehur vullnetin e tyre. Përfundimi natyral i kontratës së punës, nuk konsiderohet zgjidhje e saj, për rrjedhojë palët nuk kanë nevojë që të respektojnë procedura apo afate njoftimi për zgjidhjen e saj.

Nenet 151 de 152 të Kodit të Punës, trajtojnë rregullat që zbatohen për zgjidhjen e kontratave me afat të gjatë si dhe përfitimet që ka punëmarrësi që është subjekt i një kontrate të tillë. Qëllimi i parashikimeve të nenit 151, është mbrojtja e punëmarrësve të cilët kanë një kontratë me afat të gjatë, për t’u garantuar atyre lirinë kontrakuale. Kontratat me afat mbi tre vjet, përcaktojnë një kohëzgjatje të detyrueshme tepër të gjatë, duke detyruar palët e saj të qëndrojnë të lidhur me të drejta dhe detyrime reciproke për kohën e vlefshmërisë së saj. Pavarësisht kësaj, neni 151 i KP ka parashikuar se vetëm punëmarrësi mund të zgjidhë kontratën para afatit të saj, duke qenë se një kontratë e tillë mund të cenojë lirinë e punëmarrësit për të ndryshuar punë. Një mundësi e tillë nuk i është njohur punëdhënësit, duke e detyruar atë që të qëndrojë i lidhur me kontratën deri në përfundim të afatit të kontratës.

Objekt i kësaj teme do të jenë trajtimi koncepteve për zgjidhjen apo përfundimin e këtyre kontratave, aspektet procedurale të zgjidhjes së tyre, si dhe rregullimi i pasojave që zgjidhja e këtyre kontratave mund të sjellë për palët e kontratës individuale të punës.

**Temat kryesore që do të trajtohen**

* Përfundimi pa zgjidhje paraprake e kontratave me afat.
* Përfundimi me zgjidhje paraprake.
* Kontratat me afat të gjatë, zgjatja në heshtje e tyre, afatet e njoftimit për zgjidhjen e tyre.
* Pasojat që duhen rregulluar nga zgjidhja para afatit e kontratave me afat.

**Pyetje vetëstudimore**

* A mund të vendosen afate njoftimi për zgjidhjen e kontratës me kohëzgjatje të caktuar/ me afat, para afatit të përcaktuar?
* A duhet të respektohet procedura e parashikuar ne nenin 144 të Kodit të Punes, per zgjidhjen para afatit të kontratave me kohëzgjatje të caktuar/me afat?
* Periudha ndërmjet një kontrate dhe një kontrate tjetër me të njëjtin punëdhënës, a i njeh punëmarrësit vetëm të drejtën që kjo periudhë të konsiderohet si vazhdimësi e kontratës individuale të punës për efekt të zgjidhjes se kontratës si një kontrate me afat të gjate, apo i njeh punëmarrësit dhe të drejta të tjera qe burojnë nga një kontrate individuale pune (pagën, përfitime, pushime vjetore të përllogaritura duke përfshirë ne kohëzgjatjen e punës dhe këtë periudhe etj.)?
* Cila nga palët e kontratës individuale të punës ka të drejte të ndërmarrë nismën për zgjidhjen e një kontrate pune me afat të gjate, dhe perse Kodi i punës ia ka njohur këtë të drejte vetëm kësaj pale?

**Kazus**

Paditësi L.H (me cilësinë e punëmarrësit) ka filluar marrëdhënien e punës më datë **10. 09. 2008** pranë palës së paditur Universitetit Jo-Publik “X”, (me cilësinë e punëdhënësit) me detyren e Rektorit të këtij Universiteti. Këtë detyre kjo pale e ka kryer deri ne date. 26. 07. 2010, date kur dhe është ndërprerë marrëdhënia e punës me te. Pala paditëse ka paraqitur një kontratë formale (me shkrim) pune, të lidhur midis tij dhe palës së paditur ne date 10. 09.2008 ku në përmbajtje palët kanë përcaktuar të gjitha kushtet specifike për këtë marrëdhënie pune. Sipas saj, kontrata e punës ka qenë lidhur me kohëzgjatje të përcaktuar konkretisht me afat 5-vjeçar (Neni 3 i Kontratës), me kohë të plotë pune (8 orë në ditë) dhe me pagë neto 250. 000 ( dyqind e pesëdhjetë mije) lek në muaj, sipas Nenit 6 të kontratës. Në vijimësi të kantatës palët kanë përcaktuar të drejtat dhe detyrimet e tyre reciproke.

Punëdhënësi (i padituri/kundërpaditës) më datë 26. 07. 2010 ka zgjidhur kontratën e punës në mënyrë të menjëhershme me punëmarrësin (paditësin/i kundër paditur) L.H. Punëdhënësi i ka komunikuar paditësit/te kundër paditur me shkresën datë 26. 07. 2010, Vendimin për ndërprerjen në mënyrë të menjëhershme të marrëdhënies së punës me të, pa përcaktuar asnjë lloj motivacioni ne përmbajtje të kësaj shkrese. Paditësi ardhur ne dijeni të këtij vendimi ka bere kundërshtimin e tij dhe për këtë fakt kërkon para gjykatës që kjo zgjidhje të çmohet si e pajustifikuar sepse kjo zgjidhje është bere ne shkelje të hapur me kontratën individuale të punës, paraprakisht nuk ka asnjë motivacion konkret si dhe nuk ekziston asnjë nga rastet e parashikuara në Nenin 153/3 të Kodit të Punës të cilat do ta cilësonin zgjidhjen si të justifikuar.

Sipas paditësit ai nuk ka kryer asnjë shkelje me faj të rëndë apo edhe të lehtë të detyrimeve kontraktuale apo nga detyrimet e tjera të parashikuara nga Kodi i Punës, Nenet 22-26 të tij. Gjithashtu nuk ka asnjë paralajmërim me shkrim nga ana e punëdhënësit për kryerjen e ndonjë shkeljeje gjatë gjithë viteve të punës se tij mbi 3-vjeçare. Pala paditëse pretendon se ai detyrat e tija funksionale i ka kryer konform gjithë urdhërimeve të ngarkuara nga pala e paditur/kundërpaditëse dhe ne mbështetje të kontratës individuale të punës dhe akteve ligjore e nënligjore ne fuqi per fushen e arsimit të larte. Për këtë zgjidhje të menjëhershme dhe të pajustifikuar kjo pale kerkoi qe të demshperblehej me të gjitha pagesat referuar objektit të kerkese-padisë.

Krahas këtyre dëmshpërblimeve që lidhen me marrëdhënien e punës, pala paditëse/e kundër paditur kërkoi të dëmshpërblehej nga pala e paditur edhe per faktin se qellimisht pala e paditur/kundërpaditë ka përdorur imazhin e tij vizual ne flete-palosjet apo ne reklamat e shumta audio-vizive ne televizione të ndryshme, imazhe këto qe jane perdorur pas nderprerjes se marrëdhënies së punës midis tyre dhe per me teper pa patur nje leje paraprake nga pala paditese/e kundër paditur. Kjo pasi nisur nga reputacioni shoqeror dhe shkencor qe paditesi/i kunderpaditur ka pasur në shoqëri dhe në rrethet akademike, pala e paditur/kunderpaditese e ka shfrytezuar kete fakt për qëllime të saja tregtare duke nxitur sa me shume studente qe të regjistroheshin ne kete Univestitet duke u dhënë atyre perceptimin se mësimdhënia do të drejtohej nga paditesi/i kundër paditur.

Nga ana e tij përfaqësuesi i palës së paditur/kundërpaditëse prapësoi para gjykatës se paditësi/i kundër paditur ka kryer në mënyrë të përsëritur shkelje të disiplinës ne pune duke mos permbushur detyrat e tij funksionale. Pala e paditur/kunderpaditese veprimet e saja për ndërprerjen e kontratës se punës i ka ndermarre të gjitha mbështetur ne faktin se në mënyrë të përsëritur dhe pa lajmëruar punedhenesin e tij, paditesi/i kunderpaditur ka munguar ne pune ne datat: *08. 07. 2010, 09. 07. 2010, 12. 07. 2010, 13. 07. 2010 dhe 14.07.2010.* Kane qene këto mungesa të pajustifikuara të cilat si të tilla kane ndikuar ne mbarëvajtjen e procesit mësimor në këtë Universitet. Në këtë mënyrë ka qene vet paditësi/i kundërpaditur i cili ka zgjidhur kontratën e punës pasi e ka braktisur ate (Neni 156 i K. Punës) në mënyrë të hapur dhe pa asnjë shkak duke munguar për një periudhë të gjate kohe. këto parregullsi të renda kane qene të tilla që përpos cenimit të interesave të pales se paditur/kundërpaditëse kanë cenuar në mënyrë të drejtpërdrejtë dhe interesat e studenteve ne procesin mësimor. Kjo moskorrektesi ne detyre është bere shkak qe pala e paditur të marrë masën disiplinore me ekstreme të parashikuar ne Nenin 12/3 të kontratës individuale të punës, atë për zgjidhjen e menjëhershme të kontratës së punës. Në këtë mënyrë kjo zgjidhje kontrate është e rregullt dhe e bazuar ligjërisht dhe ne prova. Krahas këtij shkaku pala e paditur/kundërpaditese kërkoi në gjykatë ne referim të Nenit 302 të Kodit të Procedurës Civile kishte mbyllur shqyrtimin gjyqësor të çështjes, që në referim të nenit 304 të Kodit të Procedurës Civile ta rihapte atë për të lejuar për shqyrtim disa prova të tjera ne lidhje me mospërmbushjen me korrektese të detyrimeve të palës paditëse/te kundër paditur në raportet e tija të punës me Ministrinë e Arsimit duke sjelle për këto fakte disa korrespondenca shkresore midis Universitetit « X » dhe Ministrisë së Arsimit.

Paditësi L.H ka pretenduar ne gjykate për zgjidhje të menjëhershme të pajustifikuar të kontratës se punës nga punëdhënësi, si dhe njohjen nga gjykata të pasojave për shkak të kësaj zgjidhje. Arsyetoni lidhur me:

- kërkesën e paraqitur në gjykatë nga paditësi i kundër paditur bazuar në nenin 304 të Kodit të Procedurës Civile;

-natyrën juridike të zgjidhjes së kontratës së punës dhe pasojat që mund të njihen prej zgjidhjes së saj.

**Metodologjia**

* Prezantim të koncepteve kryesore
* Dallimet me kontratat me kohëzgjatje të pacaktuar
* Zgjidhja dhe debat mbi kazusin
* Vendime gjyqësore
* Diskutime
* Gjyq imitues

**Literatura**

* Kodi i Punës, nenet 149 deri 152
* Tekste “E drejta e punës”, prof. Kudret Çela
* Komentari i Kodit të Punës, Dr. Albana Shtylla, komentet për nenet 149 deri 152 të Kodit të Punës.

**Tema 16**

**Organizatat profesionale dhe Kontrata Kolektive**

**Abstrakt/përshkrimi**

Kjo temë ka për objekt kryesor që t’i prezantoj magjistratit, në mënyrë të detajuar aspekte përmbajtësore për statutet dhe aktin e themelimit të organizatave profesionale si dhe procedurat e regjistrimit të tyre në Gjykatë.

Organizatat sindikale kanë një rëndësi të posaçme, pasi ato mbartin në vetvete misione të rëndësishme për të cilat janë krijuar në mbrojtje të punëmarrësve. Ato si çdo subjekt tjetër i se drejtës, duhet që gjatë veprimtarisë së tyre të zbatojnë jo vetëm legjislacionin e punës, por të gjithë legjislacionin në fuqi. Me qëllim shmangien e ndërhyrjes së punëdhënësit/ organizatës së punëdhënësve apo dhe shtetit në veprimtarinë e organizatës, por edhe për të garantuar një aktivitet të tyre në përputhje me interesat e punëmarrësve, KP u ka njohur përfaqësuesve të organizatës sindikale një mbrojtje të posaçme.

Kontrata kolektive e punës është burim profesional i të drejtës së punës dhe në hierarkinë e këtyre burimeve, ajo qëndron si norma me fuqi juridike më të lartë se norma e kontratës individuale të punës. Ajo përcakton të drejtat dhe detyrimet reciproke të palëve, të cilat ligjërisht janë të domosdoshme dhe plotësuese për një marrëdhënie juridike pune. Në përmbajtjen e kontratës kolektive parashikohen dispozita mbi kushtet e punësimit, lidhjen, përmbajtjen dhe përfundimin e kontratave individuale të punës, formimin profesional, si dhe mbi marrëdhëniet midis palëve kontraktuese. Objekt i kësaj teme do të jenë dhe kuptimi dhe përmbajtja e kontratave kolektive, llojeve të tyre dhe hierarkisë se kontratave kolektive, në rastet kur një punëmarrës është i mbuluar nga më shumë se një kontratë kolektive.

**Temat kryesore që do të trajtohen:**

* Statuti, fitimi i personalitetit juridik
* Kontrata Kolektive, përmbajtja, fusha e zbatimit, subjektet e lidhur, forma e saj
* Bisedimet për lidhjen e kontratës kolektive
* Liritë sindikale. Parimet, ndalimi i ndërhyrjes

**Pyetje vetëstudimore**

* Cili është dallimi ndërmjet një organizate profesionale dhe një organizate jofitimprurëse të krijuar sipas dispozitave të Kodit Civil?
* Cilat elemente të statutit të organizatës sindikale, dëshmojnë demokracinë e brendshme të organizatës?
* Cilat mund të jete përmbajtja e një kontrate kolektive pune (hartoni nje kontrate tip-kolektive pune)?
* A mund të ketë një hierarki ndërmjet dispozitave të kontratave kolektive ne nivel ndërmarrje dhe ne nivel dege, dhe cili është ndikimi i tyre ne:

- kontratat individuale të cilat janë në fuqi ne momentin e nënshkrimit të tyre?;

- kontratat individuale të cilat do të negociohen dhe nënshkruhen gjatë kohës së vlefshmërisë së këtyre kontratave kolektive të punës?

* Cila është procedura nëpërmjet të cilës një organizate sindikale, përzgjidhet si organizata me e përfaqësuar pranë atij punëdhënësi?

**Kazus**

Paditësi R.B ka qenë në marrëdhënie pune pranë palës së paditur, Komanda e Repartit Ushtarak Nr. 5570 me profesionin e marangozit dhe bojaxhiut, deri në datë 30.06.2010, datë në të cilën me urdhrin nr. 613/5 prot., datë 6.5.2010 është larguar nga puna.

Në motivacionin e urdhrit për largimin nga puna theksohet se: “…Mbështetur në kërkesat e Kreut të XIV (përfundimi i marrëdhënieve të punës) pikës 3 të nenit 144 të ligjit nr. 7961, datë 12.07.1995 “Kodi i Punës i Republikës së Shqipërisë” i ndryshuar, pikës 1 të nenit 17 të Kontratës Kolektive të punës së lidhur mes Komandës se BrSB, si punëdhënës dhe sindikatës së punonjësve civilë si punëmarrës ju njoftojmë se: Marrëdhëniet e punës dhe marrëdhëniet financiare do të ndërpriten në datë 31.05.2010. Sa më sipër, bëhet në kuadër të ristrukturimit të BrSB. Komandës së Doktrinës dhe Stërvitjes dhe gjithë Forcave të Armatosura të RSH, kalimit në strukturën e re sipas Urdhrit të Ministrit të Mbrojtjes nr. 154/5, datë 24.12.2009 “Për kalimin në strukturën e re të Forcave të Armatosura të RSH, Urdhrit të Shefit të Shtabit të Përgjithshëm nr. 34, datë 24.02.2010 “Per riorganizimin e Komandës së Doktrinës dhe Stërvitjes” dhe urdhrit të Komandantit të Komandës së Doktrinës dhe Stërvitjes Nr. 31, datë 08.03.2010 “Për organizimin e qendrës së stërvitjes individuale”.

Në momentin që është marrë vendimi i largimit nga puna, paditësi ka qenë Kryetar i Organizatës Sindikale të Repartit Ushtarak nr. 5570.

Duke mos qenë dakord me zgjidhjen e kontratës së punës, paditësi i është drejtuar gjykatës së rrethit gjyqësor me padi për zgjidhjen e konfliktit të lindur nga marrëdhëniet e punës.

Cilësoni dhe jepni argumentet ligjore për natyrën juridike të zgjidhjes së kontratës individuale të së punës nga ana e punëdhënësit, në drejtim të respektimit të procedurës së zgjidhjes, afatit të njoftimit si dhe shkakut të zgjidhjes së kontratës së punës duke patur në konsideratë cilësinë e posaçme të paditësit si kryetar i organizatës sindikale(mbrojtjen e veçantë që garanton Kodi i Punës për përfaqësuesit e organizatave sindikale).

**Metodologjia**

* Prezantim të koncepteve kryesore
* Akte/statute tip të organizatave profesionale
* Format tip i kontratës kolektive
* Vendime gjyqësore
* Zgjidhje dhe debat mbi kazusin
* Debate

**Literatura**

* Kodi i punës nenet 176 deri 187, dhe nenet 160 deri 175
* Teksti “E drejta e punes”, prof. Kudret Çela
* Komentari i Kodit të Punës, Dr. Albana Shtylla, komentet për nenet 176 deri 187, dhe nenet 160 deri 175 të Kodit të Punës.
* Konventa e ILO nr.87 “Për lirinë sindikale dhe mbrojtjen e të drejtës sindikale”
* Konventa e ILO nr. 98 “Për të drejtën e organizimit dhe të negociatave kolektive”
* Koneventa e ILO nr.135 “Për mbrojtjen dhe krijimin e lehtësirave për përfaqësuesit e punëtorëve”
* Konventa e ILO nr.144 “Mbi konsultimet trepalëshe për të nxitur zbatimin e standardeve ndërkombëtare të punës”
* Konventa e ILO nr.154 “Nxitja e marrëveshjeve kolektive”.

**Tema 17**

**Konfliktet kolektive dhe e drejta e grevës**

**Abstrakt/përshkrimi**

Kjo temë ka për objekt kryesor që t’i prezantoj magjistratit, në mënyrë të detajuar aspekte përmbajtjesore dhe procedurale për konfliktet kolektive të marrëdhënieve juridike të punës, si dhe të drejtën e ushtrimit të grevës.

Konfliktet kolektive të punës ndodhin gjatë zbatimit të marrëdhënieve juridike kolektive të punës, dhe pikërisht lidhur me to Kodi i Punës institucionalizon zgjidhjen e tyre nëpërmjet procedurës së pajtimit, ndërmjetësimit, arbitrimit apo në rrugë gjyqësore. Këto konflikte mund të shkaktohen për çështje të ndryshme të parashikuar në përmbajtjen e kontratës kolektive (si kushtet e punësimit, pagën minimale në ndërmarrje/degën ekonomike, formimin profesional të punëmarrësve etj.), apo përcaktime të tjera të Kodit të Punës. Edhe në rastin e konflikteve kolektive, Kodi i Punës njeh si palë të procesit të zgjidhjes së këtij konflikti disa punëmarrës, organizatën/at sindikale nga njëra anë dhe punëdhënësin/punëdhënësit ose organizatën e punëdhënësve nga ana tjetër.

Objekt i kësaj teme do të jenë trajtimi i fazave administrative të zgjidhjes jashtëgjyqësore të konflikteve kolektive, si zgjidhja gjyqësore, kushtet që duhet të plotësohen që një grevë të konsiderohet e ligjshme.

**Temat kryesore që do të trajtohen**

* Zgjidhja jashtëgjyqësore e konflikteve, Ndërmjetësimi, Pajtimi, Arbitrimi
* Roli i gjykatës në zgjidhjen e mosmarrëveshjeve administrative
* Parime të përgjithshme, subjektet qe kane të drejte të organizojnë grevë, ligjshmëria e grevës.
* Greva ne shërbimet e rëndësisë jetike, shërbimet minimale, gjendjet e veçanta.
* Efektet e grevës së ligjshme dhe asaj të paligjshme.

**Pyetje vetëstudimore**

* Cilat janë konfliktet kolektive për të cilat sipas Kodi të punës duhet të ketë një zgjidhje të mosmarrëveshjeve fillimisht ne rruge administrative?
* Ne cilat raste përfshihet gjykata për zgjidhjen e konflikteve kolektive?
* Cilat janë shërbimet ne të cilat është e ndaluar tërësisht që të ushtrohet e drejta e grevës?
* Cilat janë kushtet që duhet të vlerësojë gjykata se janë plotësuar në mënyrë që një greve të konsiderohet e ligjshme?
* Çfarë masash dhe shërbimesh duhet të garantojnë punëdhënësit e shërbimeve me rëndësi jetike, nëse pranë tyre do të organizohet një greve?

**Kazus**

**E drejta e grevës**

Sindikata e Pavarur e Minatorëve të Minierës së Kromit Bulqizë në datë 04.08.2011 ka ndërprerë punën në minierë duke kërkuar rritje pagash dhe përmirësim të kushteve të punës për minatorët. Pas dështimit të bisedimeve dhe negociatave me shoqërinë koncesionare “A…”, pas shpalljes së grevës, në datë 25.07.2011 një grup minatorësh kanë hyrë në grevë urie në nivelin nr. 14 të minierës.

Me gjithë përpjekjet për të arritur një marrëveshje mes palëve, sindikata nuk e ka ndërprerë grevën. Qëndrimi në grevë i minatorëve ka çuar në ndërprerjen e punës në minierë, duke përbërë rrezik për jetën dhe shëndetin e minatorëve në grevë urie dhe shkaktimin e dëmeve të pariparueshme edhe për ekzistencën e minierës.

Avokatura e Shtetit në mbrojtje të interesave pasurore të shtetit, i është drejtuar me kërkesë gjykatës së rrethit gjyqësor duke kërkuar marrjen e masës së sigurimit të padisë: “Lejimin e specialistëve për marrjen e masave për eliminimin e rreziqeve për jetën dhe shëndetin e minatorëve në minierë, nxjerrjen e minatorëve grevistë nga ambientet e minierës”. Avokatura e Shtetit ka parashtruar në gjykim se nuk është kundër grevës së minatorëve pasi ajo është e garantuar nga neni 51 i Kushtetutës së Republikës së Shqipërisë, por vendi i zgjedhur prej tyre për të bërë grevë dhe për më tepër grevë urie, nuk plotëson kushtet më minimale, parë kjo edhe në këndvështrim të nenit 197/6 të Kodit të Punës si dhe të ligjit nr. 8741, datë 15.02.2001 “Për sigurinë në punë në veprimtarinë minerare”. Sipas palës kërkuese mungesa e marrjes së këtyre masave në mënyrë urgjente, vë në rrezik jetën e grevistëve dhe të minierës.

Argumentoni vendimmarrjen e gjykatës në rastin konkret. Si zbatohet neni 202 i Kodit të Procedurës Civile për marrjen e masës së sigurimit të padisë në raport me dispozitat materiale të Kodit të Punës për të drejtën e grevës në përgjithësi dhe nenin 197/6 për shërbimet minimale në veçanti?

**Metodologjia**

* Prezantim të koncepteve kryesore
* Raste praktike
* Zgjidhje dhe debat mbi kazusin
* Debate

**Literatura**

* Kodi i Punes, Kreu XVII, nenet 188 deri 198
* Teksti “E drejta e punës”, prof. Kufret Çela
* Komentari i Kodit të Punës, Dr. Albana Shtylla, komentet për nenet 188 deri 198 të Kodit të Punës.
* Konventa e ILO nr.151 “Për marrëdhëniet e punës në sektorin publik”.
* Seminari në Shkollën e Magjistraturës, temat:

a)Burimet e të drejtës kolektive ne Shqipëri dhe përparësia e normave të se drejtës.

b)Roli i gjyqësorit ne mosmarrëveshjet e lindura bga mardheniet kolektive të punes.

c)Mosmarrëveshjet kolektive dhe mekanizmat dhe sistemet e parandalimit të tyre ne Shqiperi

* 1. **Literatura dhe materialet studimore**

**I. Literatura e detyrueshme:**

- Teksti “E drejta e punës”, Prof. Kudret Çela

- Komentari i Kodit të Puës, botim i ILO, autor Dr.Albana Shtylla

-Teksti “E drejta e punës dhe e Sigurimeve Legjislacion-doktrinë dhe praktikë gjyqësore”, autore Dr. Mirela Selita, Botim i Shkollës së Magjistraturës

**II. Legjislacioni**

**II.1 Legjislacioni shqiptar i punës në fuqi**

**II.2 Legjislacioni shqiptar i sigurimeve shoqërore në fuqi**

**1. Kushtetuta e Republikës së Shqipërisë;**

(Kryesisht Pjesa e dyte, të drejtat dhe liritë themelore të njeriut, Kreu II, Liritë dhe të drejtat vetjake, Kreu IV, Liritë dhe të drejtat ekonomike sociale dhe kulturore)

**2.Ligji nr. 7961, datë 12.7.1995, “Kodi i Punës i Republikës së Shqipërisë” (i ndryshuar);**

**3.Ligjet për marrëdhëniet e punës dhe politikat e punësimit.**

1. Ligji nr. 10 237, datë 18.2.2010, “Për sigurinë dhe shëndetin në punë”.
2. Ligji nr.15/2019, “Për nxitjen e punësimit”.
3. Ligji nr.9634, datë 30.10.2006, “Për inspektimin e punës dhe Inspektoratin Shtetëror të Punës (i ndryshuar).
4. Ligji nr.10221, datë 04.02.2010, “Për mbrojtjen nga diskriminimi”.
5. Ligji nr. 108/2013, “Për të huajt”.
6. Ligji nr. 93/2014, “Për përfshirjen dhe aksesueshmërinë e personave me aftësi të kufizuara”.
7. Ligji nr.8872, date 29.3.2002, “Për arsimin dhe formimin profesional në RSH” (i ndryshuar).

4. Ligji nr. 7703, datë 11.05.1993 "Për sigurimet shoqërore në Republikën e Shqipërisë", ndryshuar me ligjet nr. 7932, datë 17.05.1995; nr. 8286, datë 16.02.1998; nr. 8392, datë 02.09.1998; nr. 8575, datë 03.02.2000; nr. 8776, datë 26.04.2001; nr. 8852, datë 27.12.2001; nr. 8889, datë 25.04.2002; nr. 9058, datë 20.03.2003; nr. 9114, datë 24.07.2003; nr. 9377, datë 21.04.2005; nr. 9498, datë 03.04.2006; nr. 9600, datë 27.07.2006; nr. 9708, datë 05.04.2007; nr. 9768, datë 09.07.2007; nr. 10070, datë 05.02.2009; nr. 10447, datë 14.07.2011; nr. 13/2014; nr. 104/2014,datë 31.07.2014

4. Ligjet e sigurimit suplementar, rregullore e sigurimit vullnetar.

5. VKM-të dhe Rregulloret në zbatim të ligjeve të sigurimeve shoqërore.

**9. Jurisprudenca**

1.Vendime të Gjykatës Evropiane të të Drejtave të Njeriut

(p.sh. vendim 2.2.2009, (ankesa nr.19206/05)

2. Vendime të Gjykatës Administrative të Organizatës Botërore të Punës (ILO-s)

International Labour Office, Geneva, “Judgments of the Administrative Tribunal of the International Labour Organization”

3.Vendime të Gjykatës Kushtetuese[[16]](#footnote-16)

a. Vendim nr.76, datë 25.04.2002.

b. Vendim nr.1, datë 31.01.2003.

c. Vendim nr.20, datë 23.12.2004.

d. Vendim nr. 29, datë 09.11.2005.

e**.** Vendim nr.3, datë 20.02.2006.

f. Vendim nr.184, datë 8.12.2006.

g. Vendim nr.14, datë 17.04.2007.

h. Vendim nr.33, datë 12.09.2007.

i. Vendim nr.9, datë 23.03.2010.

**4.Vendime të Gjykatës së Lartë[[17]](#footnote-17)**

a. Vendim nr.3, datë 30.01.2003.

b. Vendim nr.31 datë 14.04.2003.

c. Vendim nr.8, datë 12.09.2007.

d. Vendim nr.5, datë 22.01.2007.

e. Vendim nr.10, datë 12.09.2007.

f. Vendim nr.19, datë 15.11.2007.

g. Vendim nr.20, datë 15.11.2007.

h. Vendim nr.3, datë 24.01.2007.

**Literaturë e rekomanduar**

-E drejta gjermane e punës, përmbledhje Gjermani, Tiranë, botim i Fondacionit Hanns Seidel,

- Igor Tomes, “E drejta e sigurimit social”, 1998.

-Udhezuesi i UNIFEM, për standardet e BE-së, KE-së, OKB-së dhe jurisprudenca ndërkombëtare e GJED-së dhe GJEDNJ-së për çështje të barazisë gjinore ne fushën e punës dhe sigurimeve shoqërore, si dhe legjislacioni e praktika gjyqësore shqiptare.

-International Social Security Review, volumi nr.61/2008, botim i Organizatës Botërore të Sigurimeve Shoqërore, [www.issa.int](http://www.issa.int) “The creation of the ISSA and the ILO”

-“Reforming the worker protections”, botim I ILO-s, Zyra ne Hungari për Europen Qendrore dhe Lindore, viti 2002.

-Sëmundjet profesionale dhe riaftësimi mjekësor fizik, Skënder Skenderaj, Jordan Vreto, Niko Pecani, Tirane 1993, Shtëpia Botuese e Librit Universitar.

-Trends and developments in old age pension and health care financing in Europe during the 1990-s, botim i Keshillit të Europes, Trends in Social Cohesion, no.2, Jason Nickless, 2002

-Fundamental principles of occupational health and safety, Benjamin O.Alli, botim ILO, 2001

-Guidelines on occupational safety and health management systems, botim ILO, 2001

[*http://www.ilo.org/publns*](http://www.ilo.org/publns)

-Preventing racism at the ëorkpale, botim i European Foundation for the improvement of living and ëorking conditions, Luksemburg, 1996

-Combating age barriers in employment, botim i European Foundation for the improvement of living and ëorking conditions, Irland, 1997

-A comprehensive service, occupational safety-health protection-accident insurance,

The Berufsgenossenschaften in Germany-partner in the workplace, Gjermani 1995

-Administrimi i sigurimeve shoqerore ne Shqiperi, botim i ILO, Tirane 2009-11-19

-Drejtimi i sigurimeve shoqerore, botim I ILO, Hungari 2006

-The community provisions on social security, your rights ëhen moving ëithin the European Union, botim i Komisionit Europian, Luksemburg 1999

-Organized Labour in the 21sr century, International Institute for Labour Studies, A.V.Jose, Gjeneve 2002

-La negociation collective, botim i ILO-s 1986

-Les normes internationales du travail, Manuel d`education ouvriere, botim i ILOs

-L`inspection du travail, Manuel d`education ouvriere, botim i ILOs

-La negociation collective face a la recession dans les pays industrialises a economie de marche, botim i ILOs

-Les partenaires sociaux face au changement technologique, 1982-1985

-Procesi dhe Institucionet e Politikes Sociale, Dr.Merita Vaso, Tirane 2003

Politikat Sociale, botim i MPCSSHB 1998

-Mireqenia dhe minimumi jetik, Prof.Ilia Telo, tirane 1998

-Te drejtat e punonjesve, Konferenca Kombetare e Avokatit të Popullit, botim i Avokatit të Popullit & OSCE, Tirane 2004

-Learning and training for ëork in the knoëledge society, botim i ILOs, Gjeneve 2002

-Employment and labour market policies in transition economies, Alena Nesporova, botim i ILOs, Gjeneve 1999,

-The role of adult guidance and employment counseling in a changing labour market, botim i zyres per publikime zyrtare të Komuniteteve Europiane, Irland, 1996,

-Tackling unregistered work through social dialogue, Turkish and European experience, Dr. Jason Heyes, botim i ILOs, Gjeneve 2007,

-Measuring the informal economy: from employment in the informal sector to informal employment, Ralf Hussmanns, botim i ILOs, Gjeneve 2004,

-The economics of child labour, R.Anker; The Japan model and the future employment and wage systems, S.Watanabe; Changes of the law applicable to an international contract of employment, M-A.sabirau-Perez. International Labour Review nr.3/ Gjeneve 2000,

-Employment stability in an age of flexibility, botim I ILOs, Gjeneve 2002

-The internationalization of employment, A challenge to fair globalization, International Labour Revieë nr.145/ Gjeneve 2006,

-Analiza e legjislacionit dhe praktikes shqiptare të emigracionit krahasuar me standartet e BE dhe ato të UN, botim i IOM, Tirane 2004,

-Helping people develop through learning, sharing expertise in training, botim I European Training Foundation , Itali 2008

1. **Vlerësimi**

*Ky seksion përmban në mënyrë të detajuar format e vlerësimit, kriteret e vlerësimit për çdo formë vlerësimi si dhe ngarkesën studimore për studentin për përgatitjen për teste etj.*

**Vlerësimi i kursit të së drejtës së punës dhe të sigurimeve shoqërore bëhet në dy forma**:

**A. Me provim**, i cili realizohet në fund të çdo viti akademik me shkrim dhe është i sekretuar. Hapja e zarfave me rezultatet dhe krahasimi i tyre me zarfet me emrat e kandidatëve bëhet në mënyrë publike para gjithë kandidatëve që kanë marrë pjesë në provim. Teza e provimit është e ndarë në dy pjesë: Pjesa e të drejtës së Punës, me pyetje teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe pyetje praktike kazuse nga praktika gjyqësore. Pjesa e të drejtës së sigurimeve shoqërore, e cila ka pyetje teorike dhe pyetje praktike kazuse nga praktika gjyqësore. Totali i Tezës së Provimit të së Drejtës së punës dhe të sigurimeve shoqërore, është 60 pikë. Në ndërtimin e Tezës bëhet kujdes që të përfshihen të gjitha pjesët e së Drejtës së punës dhe të sigurimeve shoqërore.

Nga totali prej 60 pikëve, 50 pikë janë për të drejtën e punës dhe 10 pikë për të drejtën e sigurimeve shoqërore.

**B**. **Vlerësimi i vazhdueshëm** bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati.

Gjatë vitit akademik në të drejtën e punës dhe të sigurimeve shoqërore do të kryhen jo më shumë se dy (2) detyra me shkrim[[18]](#footnote-18) individuale, të cilat do të vlerësohen ne total me 20 pikë. Detyra e të drejtës së punës me 15 pikë dhe detyra e të drejtës së sigurimeve shoqërore me 5 pikë.

Pjesëmarrja dhe aktivizimi i kandidatëve në diskutime, ushtrime, zgjidhjet e rasteve praktike, mënyra e diskutimi dhe e debatit shkencor, puna në grup e cila do të zhvillohet gjatë orëve në auditor do të vlerësohet me 20 pikë, nga të cilat 17 pikë për të drejtën e punës dhe 3 pikë për të drejtën e sigurimeve shoqërore.

Totali i pikëve për vlerësimin e vazhdueshëm është 40 pikë, nga të cilat 32 pikë për të drejtën e punës dhe 8 pikë janë për të drejtën e sigurimeve shoqërore.

***Shpjegim:***

1. *Pedagogët kanë liri akademike të përzgjedhin vetë natyrën e ushtrimeve, detyrave, të punës së pavarur në varësi të natyrës së temës dhe të objektivave mësimore që kanë vendosur. Po ashtu, pedagogët janë të lirë të zgjedhin numrin e detyrimeve mujore si punë e pavarur me kusht që të ngarkesa mësimore mujore të jetë brenda parametrave të përcaktuara në këtë program.*
2. *Për rritjen e aftësive praktike kandidatët do të ndjekin mësimin në auditor ku do të kombinohet prezantimi i pedagogut me punën e pavarur.*
3. *Produktet e punës së pavarur, prezantimet e ushtrimeve dhe detyrat me shkrim me një ngarkesë mësimore 2 orë do të përgatiten në word, me shkrim Times New Roman, Font 12, Space Multiple 1.15 dhe do të jenë deri në 1000 fjalë/2 faqe. Detyrat me shkrim që do të kenë një ngarkesë mësimore mbi 2 orë do të kenë një numër fjalësh që do të rritet në mënyrë proporiconale dhe progresive.*
4. *Detyrat me shkrim/ushtrimet/përgatitja e vendimeve gjyqësore/etj. që do të kenë një kohëzgjatje mbi 2 orë do të kenë një numër fjalësh që do të rritet në mënyrë proporcionale dhe progresive, (Për shembull, një detyrë me ngarkesë 3 orë do të jetë me 1500 fjalë etj.).*
5. *Raportimet me gojë të shoqëruara me prezantime me power point do të jenë deri në 10 slide për punë të pavarur, si individuale, ashtu edhe në grup.*
6. **Ngarkesa Studimore dhe Mësimore**

*Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të studentëve. Normalisht ngarkesa mësimore (pra ngarkesa e pedagogut) nuk pasqyrohet në programet mësimore. Kjo për faktin e thjeshtë se programi mësimor hartohet kryesisht për studentin. Ngarkesa mësimore e pedagogut është çështje administrative e institucionit.*

***Ngarkesa Mësimore vjetore:*** ***36 orë mësimore,*** *nga të cilat, ka një raport të ekuilibruar midis dhënies së dijeve teorike dhe aftësimin praktik për zbatimin e tyre.*

***Organizimi i kursit për vitin akademik 2023–2024*** *do të jetë:* ***Me grupe kandidatësh përafërsisht me 20 persona secili.***

***Viti akademik i ndarë në dy semestra:***

*a) Semestri i parë*

*b) Semestri i dytë*

***Ngarkesa mësimore javore për prezantime:*** *2**orë/javë /për grup*

***Ora mësimore:*** *50 minuta.*

***Ngarkesa ditore e pedagogut/kandidatit:***

***Ngarkesa javore e pedagogut/kandidatit:*** *2 orë/javë/grup)*

*Në dhënien e çdo detyre me shkrim apo ushtrimi me gojë pedagogu do të përpiqet të bëjë një vlerësim paraprak të ngarkesës së punës së kandidatëve për magjistratë për punën e pavarur në auditor dhe/ose jashtë tij, nisur nga tregues/indikatorë që lidhen me:*

*·      orët e punës kërkimore,*

*·      studimi i literaturës së dhënë,*

*·      studimi i praktikës gjyqësore,*

*·      hulumtimet me karakter krahasues nga jurisprudencat e vendeve europiane dhe më gjerë.*

*·      kohën e nevojshme për përgatitjen me shkrim.*

13. Programi mësimor

ADMINISTRIMI I GJYKATAVE DHE I PROKURORISË. MENAXHIMI I ÇËSHTJEVE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Vangjel Kosta

Tabela e përmbajtjes

[1. Kuadri i përgjithshëm](#_Toc14875953)

[1.1. Përshkrimi i kursit](#_Toc14875954)

[1.2. Objektivi kryesor i kursit](#_Toc14875955)

[1.3. Kryqëzimi me kurse të tjera](#_Toc14875956)

[2. Kursi](#_Toc14875957)

[2.1. Objektivat mësimore](#_Toc14875958)

[2.2. Përmbajtja e kursit](#_Toc14875959)

[2.3. Struktura dhe metodologjia](#_Toc14875960)

[2.4. Literatura dhe materialet studimore](#_Toc14875961)

[3. Vlerësimi](#_Toc14875962)

[4. Ngarkesa studimore dhe mësimore](#_Toc14875963)

**1. Kuadri i përgjithshëm**

**Përshkrimi i kursit**

Trajtimi i disiplinës të së Drejtës së Administrimit të Gjykatave dhe Prokurorive, dhe menaxhimit të kohës gjyqësore do të synojë në përmbushjen e disa qëllimeve dhe objektivave kryesore, të cilat janë:

* Krijimi i koncepteve të qarta se ç’janë gjykatat dhe përse ato duhen vështruar si “shërbim në favor të publikut”.
* Krijimi i koncepteve të qarta lidhur me raportin e magjistratëve me stafin e administratës gjyqësore apo të prokurorëve me personelin ndihmës (oficerë të policisë gjyqësore etj.), si një marrëdhënie e domosdoshme bashkëpunimi në dobi të efektivitetit të përmbushjes me sukses të detyrave të magjistratit.
* Krijimi i koncepteve të qarta lidhur me rolin e magjistratëve në menaxhimin e gjykatave dhe nevojat e bashkëpunimit me personat që përdorin gjykatën si “përdorues”.
* Krijimi i koncepteve të qarta lidhur me menaxhimin e zyrave të prokurorëve në konceptin e “institucionit”.
* Përgatitja e magjistratëve të aftë për pjesëmarrjen aktive në çështjet e administrimit të gjykatave dhe prokurorive pranë së cilës do të ushtrojnë detyrën.
* Aftësimi i magjistratëve në planifikimin e saktë të veprimtarive të domosdoshme për përmirësimin e realizimit të detyrave të sistemit gjyqësor.
* Koncept i qartë për nevojën e menaxhimit të kohës gjyqësore sipas standardeve më të mira të rekomanduara nga CEPEJ.
* Nevoja për të shfrytëzuar me efikasitet burimet në dispozicion të gjykatës apo prokurorisë e të tjera.
* Pjesë e këtij programi do të jetë drejtimi menaxherial i prokurorisë, pozicioni dhe përgjegjësitë e drejtuesit të prokurorisë në drejtimin procedural, administrativ dhe financiar të prokurorisë.
* Raporti mes drejtuesit të prokurorisë dhe kancelarit në menaxhimin e organit të prokurorisë.
* Drejtimi financiar, administrativ dhe menaxhimi i bazës materiale është një tjetër elementë përbër i këtij kursi.
* Po ashtu, edhe menaxhimi i çështjeve do të jetë një ndër pjesët përbërëse të këtij kursi, duke synuar aftësimin e magjistratëve në këtë drejtim.

**Objektivi kryesor i kursit**

Në përfundim të kursit kandidati për magjistrat do të jetë në gjendje që, nën mbikëqyrjen minimale dhe brenda një afati kohor të arsyeshëm, të ketë mundësi të jetë një aktor aktiv në veprimtaritë e nevojshme të gjykatës dhe prokurorisë për një administrim efektiv, si dhe të kuptojë dhe të zbatojë teorikisht rolin e magjistratit në standardet e performanës së organizatës në të cilën do të ushtrojë funksionin (gjykatë apo prokurori).

Magjistratët do të jenë të aftë të kuptojnë pozicionin dhe përgjegjësitë e drejtuesit të gjykatës dhe të prokurorisë në drejtimin menaxherial të institucionit.

**2. Kursi**

**Objektivat mësimore**

Për të arritur objektivin kryesor kursi synon të arrijë objektivat konkrete mësimore që janë listuar në këtë program. Në mënyrë skematike, objektivat mësimore synojnë të aftësojnë kandidatët për magjistratë në drejtimet sipas strukturës, si më poshtë:

**Kuptimi** - Aftësimi në mënyrën e të kuptuarit. Pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet kryesore të menaxhimit të një organizate specifike si gjykatë apo prokurori, të jetë në gjendje të ndërmarrë hapat e nevojshëm për eficencën e kohës gjyqësore në çështjet që do të ketë për të trajtuar.

**Zbatimi - Aftësimi në zbatim.** Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të Menaxhimit të Gjykatave dhe Prokurorive si dhe të menaxhimit efikas të kohës gjyqësore. Në përfundim të kursit, ai është në gjendje të:

* interpretojë konceptet, parimet dhe institutet kryesore të menaxhimit gjyqësor bazuar në faktet e një situate praktike;
* organizojë dhe planifikojë hapat që duhen ndërmarrë për zgjidhjen e një situate menaxheriale duke u bazuar në njohuritë teorike dhe faktet e çështjes;
* të jetë në gjendje të ndërtojë një skenar eficent në menaxhimin e kohës gjyqësore në një *case study*,
* debatojë dhe respektojë mendimet ndryshe të kolegëve/punojë dhe funksionojë në grup.

**Analizë** - Aftësimi në analizën. Pjesëmarrësi është në gjendje të identifikojë faktet relevante dhe të analizojë kornizat ligjore dhe të formojë një opinion të bazuar në të gjitha të dhënat relevante. Në përfundim të kursit, ai/ajo është në gjendje të:

* identifikojë dhe përzgjedhë detajet përkatëse për pasqyrimin e saktë të fakteve të një çështjeje konkrete menaxheriale;
* përcaktojë kuadrin ligjor të nevojshëm për zgjidhjen e një mosmarrëveshje që lidhet me menaxhimin e organizatës (gjykatë apo prokurori);
* Përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret.

**Vlerësim/krijim** - Aftësimi për shkrim arsyetim ligjor. Pjesëmarrësi është në gjendje të shprehë opinionin e tij qartë në aktet procedurale të arsyetuara dhe argumentuara. Në përfundim të kursit, ai/ajo është në gjendje të:

* ndërtojë logjikisht një akt që i përket menaxhimit efikas të kohës gjyqësore;
* arsyetojë me shkrim vendimet e nevojshme që lidhen me menaxhimin e kohës gjyqësore;
* arsyetimi të jetë i saktë dhe i logjikshëm;
* formulojë shkurt dhe në mënyrë koncize argumentet që çuan në marrjen e vendimit.

Këto objektiva mësimore më sipër aftësojnë magjistratët në kompetencat si vijojnë:

**Kompetenca 1:** Njohuri të thelluara procedurale/materiale nga jurisprudenca vendase/europiane/amerikane (IACA- International Association For Court Administration, NACM – National Association For Court Menagement, CEPEJ ( Europian Comission for the Efficiency of Justice);

* Të zotërojë njohuri të qarta dhe të thelluara teorike mbi konceptet, parimet dhe institutet kryesore, që udhëheqin menaxhimin efektiv të gjykatave dhe prokurorive,
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED, standardet e CEPEJ-it etj. dokumentet e IACA-s, NACM-s).
* Të identifikojë çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative.

**Kompetenca 2:** Aftësim në veprimet/hetimet paraprake dhe përgatitjen e një situate menaxheriale.

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin shoqëror të çështjes.
* Të shfrytëzojë në mënyrë efikase kohën e nevojshme.

**Kompetenca 3:** Aftësim në debatin kolegjial

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për vlerësimin duke ndërtuar strategjinë e pyetjeve dhe ballafaqimeve për të sqaruar mospërputhjet;

**Kompetenca 4:** Aftësim në përgatitjen e akteve dhe marrjen e vendimeve

* Të vlerësojë kompetencën dhe pranueshmërinë;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për të tjerët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët/bashkëpunëtorët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimmarrjen;
* Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj;
* Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;
* Të gjejë dhe zbatojë politikën përkatëse në një çështje konkrete.

**Kompetenca 5:** Forcim i vetëdijes shoqërore të magjistratit, integritetit dhe etikës profesionale

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj.

**Kompetenca 6:** Bashkëpunimi, transparenca dhe komunikimi

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.

**Kompetenca 7:**

- Të tregojë aftësi drejtuese (lidership) në inspirimin dhe rritjen profesionale të grupit të bashkëpunëtorëve.

* Përshkruajnë lidershipin e efektshëm dhe identifikojnë marrëdhënien midis lidershipit dhe menaxhimit,
* Kuptojnë sjelljen e nevojshme për arritjen e besueshmërisë në rolin e lidershipit,
* Analizojnë stilet e lidershipit dhe ndikimin e tyre në institucion.

**Kompetenca 8:** Fushat kryesore të menaxhimit të prokurorisë

* Të jetë në gjendje dhe të ketë aftësi për të kuptuar drejt përgjegjësitë e magjistratit titullar në ushtrimin, menaxhimin dhe organizimin e përgjegjësive procedurale, administrative dhe materiale/financiare në drejtimin e prokurorisë.
* Të ndajë qartë kompetencat dhe përgjegjësitë me kancelarin, në aspektin e përgjegjësive financiare, ato që lidhen me prokurimin publik, menaxhimin e cështjeve dhe drejtimin administrativ në përgjegjësi, përfshirë këtu edhe rregullat e menaxhimit të shërbimit civil në prokurori.

**PROGRAMI I NDARË NË TEMAT PËRKATËSE:**

Tema 1. Hyrje në Administrimin e Gjykatës (2 orë) - Vangjel Kosta

Tema 2. Qëllimet e Gjykatës, Besimi dhe Konfidenca e Publikut (2 orë) -Vangjel Kosta

Tema 3. Specifikat e administrimit ne zyrën e prokurorit. Aktoret e administrimit ne zyrën e prokurorit, rëndësia e bashkëpunimit (4 orë) - Kreshnik Ajazi

Tema 4. Aksesi në Sistemin Gjyqësor (4 orë) Vangjel Kosta

Tema 5. Menaxhimi i Lëvizjes së Çështjeve Gjyqësore, Menaxhimi i Kohës Gjyqësore, Lista E Kontrollit të Menaxhimit të Kohës Gjyqësore, Udhëzimet e Saturn-It për Menaxhimin e Kohës Gjyqësore. Menaxhimi i Kohës Gjyqësore në Veprimet Përgatitore të Magjistratit (4 orë) Ornela Naqellari

Tema 6. Teknologjia e Informacionit në gjykata, specifikat në zyrën e prokurorit (4 orë) Fatri Islamaj

Tema 7. Planifikimi Strategjik (4 orë) Naureda LLagami

**Tema 1. HYRJE NË ADMINISTRIMIN E GJYKATËS**

**Abstrakt/ përshkrim i temës**

Gjykatat janë organizata komplekse që duhet të sigurojnë një tërësi përgjegjësish, përfshi njëtrajtshmërinë dhe dhënien e drejtësisë për shumë individë. Përgjithësisht, gjyqtarët janë të përgjegjshëm dhe të suksesshëm në arritjen e njëtrajtshmërisë. Për sa i takon drejtësisë, ajo është më pak e arritshme, në rast se nuk ekziston asnjë mjet koordinimi organizativ. Qeverisja e gjykatës vepron si një çadër, nga e cila e kanë zanafillën të gjitha politikat organizative, procedurat, projektet dhe iniciativat, të brendshme e të jashtme. Ajo përbën forumin, ku drejtuesi mund të shkëmbejë e vlerësojë idetë e reja, të analizojë veprimet, të planifikojë të ardhmen dhe të komunikojë me efektivitet, si me punonjësit, ashtu edhe me aktorët e jashtëm, si dhe me degët e tjera të pushtetit. Po ashtu, qeverisja efektive e gjykatës luan një rol të rëndësishëm në avancimin e themeleve të mishëruara në parimet e sundimit të ligjit, pavarësisë gjyqësore dhe drejtësisë procedurale.

**Shteti i së drejtës**

Shteti i së drejtës përkufizohet si “një parim themelor i qeverisjes, ku të gjithë personat, institucionet dhe entet publike apo private, përfshirë edhe vetë shtetin, janë përgjegjës përpara ligjeve të shpallura publikisht, të cilët janë të zbatueshëm në mënyrë të njëjtë dhe gjykohen në mënyrë të pavarur, në përputhje me normat dhe standardet ndërkombëtare për të drejtat e njeriut. Shteti i së drejtës kërkon masa për të siguruar zbatimin e parimeve të mbizotërimit të ligjit, barazisë përpara ligjit, përgjegjshmërisë ndaj ligjit, drejtësisë në zbatimin e ligjit, ndarjes dhe balancimit të pushteteve, pjesëmarrjes në vendimmarrje, sigurisë juridike, shmangies së arbitraritetit dhe transparencës procedurale e ligjore”.

Nga ky përkufizim i gjerë burojnë parimet e mëposhtme:

Qeveria, individët dhe entet private janë përgjegjës para ligjit.

Ligjet janë të qartë, të publikuar, të qëndrueshëm dhe të drejtë, zbatohen në mënyrë të njëjtë dhe mbrojnë të drejtat themelore, përfshirë sigurinë e personave dhe pronës.

Procesi përmes të cilit ligjet miratohen, administrohen dhe zbatohen është i aksesueshëm, i drejtë dhe efikas.

Drejtësia jepet në kohën e duhur nga përfaqësues kompetentë, etikë, të pavarur dhe asnjanës, të cilët janë të mjaftueshëm në numër, kanë burime të përshtatshme dhe reflektojnë përbërjen e komuniteteve të cilave u shërbejnë.

**Drejtësia procedurale**

Njerëzit duan një zë, pra, të kenë mundësinë të tregojnë njërën anë të historisë te një autoritet i interesuar dhe i ndjeshëm.

Njerëzit duan neutralitet, pra, të kenë mundësinë të paraqesin mosmarrëveshjet e tyre para një vendimmarrësi të pavarur, i cili i zbaton rregullat me njëtrajtshmëri në të gjitha rastet.

Njerëzit duan respekt, pra, të kenë mundësinë që problemet dhe shqetësimet e tyre të merren seriozisht nga gjykatat. Kjo gjithashtu, përfshin trajtimin e njerëzve me mirësjellje dhe edukatë, si dhe dhënien e informacionit se çfarë ata duhet të bëjnë, ku të drejtohen dhe kur të paraqiten.

Njerëzit e duan besimin, pra, të kenë besim se vendimmarrësi po i dëgjon dhe po i merr në konsideratë pikëpamjet e tyre, që ai është i ndershëm dhe i hapur për veprimet e tyre dhe që vepron në interesin e të gjitha palëve.

Nëse përmbushen të gjitha parimet e mësipërme, pavarësisht nga rezultati i çështjes konkrete, do të rritet shkalla e pranimit të vendimeve të gjykatës, do të zgjerohet fryma pozitive mes palëve, si dhe do të rritet respekti i palëve për sistemin e gjykatës.

**Pavarësia gjyqësore**

Pavarësia gjyqësore është liria nga kontrolli i padrejtë ose ndikimi që mund të ushtrojnë institucione të tjera ose individë, Ajo përfshin dy aspekte kryesore:

Pavarësinë vendimmarrëse: aftësia e gjyqtarit për të vendosur për çështjet, bazuar mbi ligjin dhe faktet, pa marrë parasysh presionin politik ose popullor, partishmërinë, frikën nga kërcënimi ose ndëshkimi, ose interesa të veçantë. Pavarësia vendimmarrëse në thelb kërkon integritet, paanshmëri dhe drejtësi.

Pavarësia institucionale: aftësia e gjykatës, si një degë e veçantë por e barabartë e pushtetit, për të qeverisur dhe menaxhuar çështjet e saj (politikat dhe procedurat), për të siguruar fonde të nevojshme e të përshtatshme, për të punësuar e drejtuar krahun e punës dhe për të siguruar hapësira dhe mjedise pune të përshtatshme, të pandikuara ose kontrolluara nga degët e tjera të qeverisjes. Pavarësia institucionale rritet dukshëm nga qeverisja efektive dhe përgjegjshmëria.

Administrimi gjyqësor dhe administrimi i gjykatës janë dy gjëra të ndryshme. Administrimi gjyqësor përkufizohet si një grup aktivitetesh që priten t’i bëjnë të mundur gjykatave të zgjidhin mosmarrëveshjet në mënyrë të drejtë, ekonomike, të shpejtë dhe të pavarur, pra janë në thelb, detyrat që u mundësojnë gjykatave të japin drejtësi. Dhënia e drejtësisë përfshin marrjen parasysh të kohës, kostos, drejtësisë, paanshmërisë dhe aksesit. Ndërkohë që rolet dhe përgjegjësitë e gjykatave duket se janë zgjeruar me kalimin e kohës, për të përqafuar zgjidhjen e problemeve, ndërmjetësimin dhe arbitrazhin, misioni themelor i gjykatave për zgjidhjen e mosmarrëveshjeve vazhdon të njihet si qëllimi parësor i një sistemi gjyqësor.

Administrimi gjyqësor përfshin çështjet e juridiksionit, çështjet e së drejtës procedurale dhe administrative, që janë përtej kompetencës së atyre që e praktikojnë administrimin e gjykatës. Çështjet e administrimit gjyqësor janë përgjegjësi e hartuesve të politikave, ndërkohë që përzgjedhjet e politikave ushtrojnë ndikim mbi atë që bëjnë gjyqtarët dhe mbi mënyrën se si realizohen këto politika prej tyre në gjykimin e çështjeve gjyqësore. Të njëjtat përzgjedhje janë në dispozicion edhe të administratës së gjykatës. Ato ofrojnë kontekstin ku kancelarët e gjykatave menaxhojnë gjykatën nën udhëheqjen e Kryetarit, dhe ku punon personeli i saj.

**Çështjet/pyetjet vetëstudimore:**

1. Si ndikon administrimi i gjykatës dhe roli i gjyqtarit në përmirësimin e ekselencës së gjykatës?
2. Si duhet t’i kuptojmë: cilësia e gjykatave: dhënia e drejtësisë vs cilësia e shërbimeve?
3. Si duhet kuptuar koncepti se, garancitë procedurale: domein i përbashkët “gjyqtar – nëpunës gjyqësorë civilë?
4. Cilat funksione të gjyqtarit nuk mund të delegohen te ndihmësit/ këshilltarët e gjyqtarit dhe arsyeja që e pengon këtë delegim?
5. Si duhet kuptuar roli i ndihmës së administratës gjyqësore për gjyqtarët?
6. Si duhet të kuptohet raporti ndërmjet kancelarit të gjykatës si funksionari më i lartë i administratës gjyqësore me kryetarin e gjykatës dhe me gjyqtarët?
7. Si lidhet besimi i publikut me administrimin e gjykatave?

**Temat kryesore që do të shqyrtohen:**

1. Kuptimi i pavarësisë gjyqësore, drejtësisë procedurale dhe ndikimit të tyre mbi qeverisjen e mirë të gjykatave.

2. Qeverisja e efektshme e gjykatës: pse nevojitet administrimi i gjykatës?

3. Kompetencat thelbësore të gjykatës.

4. Administrimi gjyqësor vs. administrimi i gjykatës.

5. Efikasiteti dhe efektiviteti gjyqësor.

6. Modeli i ri i administrimit të gjykatës në Shqipëri: sfidat dhe perspektiva.

**Kazusi 1**

Kancelarët e gjykatave, përmes një shkrese dërguar pranë gjykatave respektive nga Ministria e Drejtësisë, janë urdhëruar të vënë në dispozicion, brenda një afati të shkurtër kohor, statistika në lidhje me çështjet e drejtësisë për të mitur, gjykuar në 5 vitet e fundit. Zyrtarë të ndryshëm në MD kanë vijuar me telefonata individuale duke u kërkuar kancelarëve dërgimin menjëherë të të dhënave. Për një pjesë prej tyre janë paraqitur edhe ankesa te kryetarët e gjykatave.

Analizoni veprimet e autoriteteve të përmendura në rastin konkret.

**Pyetje/ushtrim**

Pjesëmarrësit sintetizojnë parimet e qeverisjes së gjykatës dhe administrimit gjyqësor, si dhe identifikojnë çështjet më kritike për sistemin gjyqësor shqiptar. Ata e bazojnë diskutimin mbi artikullin me titull: “Parimet e administrimit gjyqësor”, i cili u është shpërndarë paraprakisht.

Duke punuar në grupe të vogla, lektori u kërkon atyre të përcaktojnë tri idetë më të rëndësishme të artikullit, që janë të nevojshme për avancimin e gjyqësorit shqiptar. Grupeve do t’u kërkohet të bëjnë prezantime prej 5 minutash të gjetjeve të tyre. Lektori do të udhëheqë një diskutim, duke u kërkuar grupeve që të mbrojnë zgjedhjet e tyre.

**Kazusi 2**

**Diskutoni mbi ligjshmërinë e veprimeve të Kancelarit.**

“Shtetasi X ka paraqitur një rekurs kundër një vendimi gjyqësor të Gjykatës së Rrethit Gjyqësor A, e cila ka shpallur mungesën e kompetencës për shqyrtimin e çështjes penale, si dhe ankimin kundër një vendimi tjetër gjyqësor të po asaj gjykate, që ka vendosur pushimin e çështjes me objekt gjykimi përjashtimin e gjyqtarit.

Shtetasi ka depozituar pranë Gjykatës së Rrethit Gjyqësor në fjalë dy kërkesa drejtuar kryetarit të asaj gjykate, ku kërkon të informohet mbi veprimet procedurale të kryera lidhur me ankimin dhe rekursin e depozituar në Gjykatën e Rrethit Gjyqësor. Ai merr një përgjigje nga Kancelari i Gjykatës së Rrethit Gjyqësor, ku informohet se: “… ju bëjmë me dije se për dosjen penale është shpallur mungesa e kompetencës dhe se aktet i janë dërguar gjykatës B, e cila është kompetente për shqyrtimin e kësaj kërkese”.

Po ashtu, në një shkresë tjetër, Kancelari e informon shtetasin X se: “Nga ana juaj, është paraqitur një rekurs drejtuar Gjykatës së Lartë. Në bazë të nenit 431 të KPP-së, janë objekt rekursi të drejtpërdrejtë në Gjykatën e Lartë vendimet e gjykatës për mosmarrëveshjet lidhur me juridiksionin dhe kompetencat, si dhe rastet e veçanta të parashikuara nga ligji. Për më tepër, në vendimin që kundërshtohet, nuk parashikohet e drejta për apelim dhe në këto kushte, rekursi juaj nuk mund të vihet në lëvizje”.

**Pyetje/ushtrim. Praktikë gjyqësore për diskutim.**

Pjesëmarrësit diskutojnë mbi sfidat e modelit të ri të administrimit të gjykatës në Shqipëri.

Lektori u kërkon atyre të ndajnë eksperiencat personale, eksperiencat e tyre pozitive dhe negative gjatë përballjes me gjykatat, si përdorues të tyre (palë, avokatë, ekspertë etj.).

**Metodologjia:**

- Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

- Paraqitje/prezantime në auditor, raste për debat, raste studimore. Organizimi seancave interaktive me debate e diskutime juridike.

- Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

- Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;

- Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

- Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to.

**Literatura e detyruar:**

- Lahey, Ryder, Pamela., Kosta, Vangjel., Gogu, Toni. “Administrimi i gjykatave”.

- Kurikula e kancelarëve – Botim i Shkollës së Magjistraturës. (Tema: “Qëllimet e gjykatës”).

- Ligji nr. 98/ 2016, “Për organizimin e pushtetit gjyqësor në Republikën e Shqipërisë”.

-Vendimet e Gjykatës Kushtetuese nr. 14, datë 3.6.2009; nr. 41, datë 28.9.2011; nr. 21, datë 29.4.2013).

**Literatura ndihmëse:**

- Allison, M. J.Kaye. “Planifikimi strategjik për organizatat jofitimprurëse”, New York: Jon Wiley dhe te Bijte Inc, 1997.

- Stover, Suzane. “Çështjet me të cilat do të përballet gjykata në dhjetëvjeçarin e ardhshëm: imazhi, financimi, burimet, administrimi i gjykatës”, 11.3.1996.

- <https://rm.coe.int/court-organisation-and-court-administrators-capacities-in-albania-a-fi/16807883bc>

- Artikull “Shkaqet e pakënaqësisë së publikut me administrimin e drejtësisë në shekullin e njëzetenjë, Robert A. Stein\* <http://scholarship.law.umn.edu/faculty_articles>).

**Tema 2. QËLLIMET E GJYKATËS, BESIMI DHE KONFIDENCA E PUBLIKUT**

**Abstrakt/ përshkrim i temës:**

Rëndësia e qëllimeve për administrimin e gjykatave

Ngritja e një gjyqësori të pavarur, profesional, efikas dhe llogaridhënës mbetet një parakusht për zhvillimin e sundimit të ligjit, demokracisë dhe të drejtave të njeriut. Gjykatat, si institucione, kanë rolin kryesor në rivendosjen e besueshmërisë së publikut në cilësinë e drejtësisë dhe pa vonesa, në rritjen e aksesit, si dhe në garantimin e të drejtës për një proces të rregullt ligjor.

Besimi i publikut te gjykatat është pjesë përbërëse e besueshmërisë ndaj pushtetit gjyqësor.

Qëllimet e gjykatave janë ideale që kurrë nuk janë synuar vetëm për pakicën, përkundrazi, për nga natyra e tyre, ato janë synuar për shumicën. Qëllimet dhe përgjegjësitë e gjykatave si kompetenca thelbësore janë të dallueshme nga të tjerat në një mënyrë të rëndësishme. Ato janë të vetmet që do të mbeten të pandryshueshme, derisa sistemi ynë i qeverisjes të ndryshojë. Ndërsa, kompetencat e tjera mund të rriten e të zhvillohen në shërbim të kësaj kompetence bazë.

Idealet që e formojnë këtë kompetencë i japin formë identitetit institucional dhe kulturor, sigurojnë një sistem besimi të përbashkët dhe përfundimisht përbëjnë forcën drejtuese për sukses ose dështim.

Gjykatat janë të rëndësishme, sepse ato ndihmojnë në mbrojtjen e barabartë të të drejtave kushtetuese, bazuar në një proces të drejtë, sipas ligjit. Si gjykatat civile, ashtu edhe ato penale, ofrojnë mundësinë që çështjet e palëve të dëgjohen nga gjyqtarë të pavarur. Ky proces siguron që të gjitha çështjet të zgjidhen në mënyrë të drejtë e të qëndrueshme. Gjykatat përbëjnë forumin për zgjidhjen e mosmarrëveshjeve, si dhe për të testuar ligjin në mënyrë të drejtë e të arsyeshme. Ato janë forume të pavarura dhe gjyqtarët janë të lirë ta zbatojnë ligjin, pa u detyruar nga dëshirat e organeve të tjera shtetërore apo pesha e opinionit publik, por në përputhje me të drejtat e njeriut. Vendimet gjyqësore janë të bazuara në parashikimet e ligjit dhe në atë që vërtetohet nga provat e administruara. Në gjykatë nuk ka vend për dyshime, njëanshmëri apo favorizim.

Procedurat dhe vendimet duhet të jenë të aksesueshme dhe transparente, si dhe të zbatojnë të drejtat e parashikuara në Konventën Europiane për të Drejtat e Njeriut (GJEDNJ). Është kjo arsyeja pse shpesh, drejtësia simbolizohet nga një figurë me sy të mbuluar me një peshore të ekuilibruar, që injoron gjithçka që mund ta shpërqendrojë nga ndjekja e një qëllimi, që është i drejtë dhe i paanshëm. Gjykatat ekzistojnë për të dhënë drejtësi, për të garantuar liritë, për të siguruar rendin social, për të zgjidhur mosmarrëveshjet, për të ruajtur shtetin e së drejtës, për të siguruar mbrojtje të barabartë për të gjithë, pavarësisht mjedisit social, si dhe për të garantuar një proces të rregullt ligjor. Gjykatat ekzistojnë që barazia e individëve dhe shtetit të jetë realitet dhe jo një retorikë boshe, si dhe për të siguruar që të drejtat e parashikuara nga GJEDNJ-ja të zbatohen në vendimet e tyre dhe të jenë në përputhje me legjislacionin.

Gjykatat duhet të sigurojnë zbatim të njëtrajtshëm të ligjit në çështje të ngjashme, duke garantuar sigurinë juridike të palëve në proces. Ky parim vlen edhe për gjykatat më të larta, të cilat nuk duhet të japin vendime të ndryshme për çështje me të njëjtat palë dhe me të njëjtin objekt. Njëtrajtshmëria në zbatimin e ligjit siguron paqe sociale dhe rend të sigurt, dhe po ashtu, është një element që nxit besimin e qytetarëve te veprimtaria e gjykatave.

Parimi kushtetues i ndarjes së pushteteve u imponon gjykatave detyrimin për të siguruar ndarjen dhe balancën. Në përmbushjen e këtij detyrimi kushtetues, gjykatat duhet të mbajnë një pozicion neutral, të pavarur e të paanshëm, duke shmangur çdo vonesë në zgjidhjen e mosmarrëveshjeve. Në çështjet penale, ku prokurori përfaqëson akuzën në emër të shtetit, gjykata duhet të marrë të gjitha masat procedurale për t’i garantuar personit të akuzuar për kryerjen e një vepre penale barazi armësh dhe kontradiktorialitet. Njoftimi i akuzës, e drejta e mbrojtjes, e drejta për t’u dëgjuar, koha e mjaftueshme për përgatitjen e mbrojtjes, paraqitja e dëshmitarëve apo thirrja e ekspertëve, janë disa prej këtyre të drejtave.

Publiciteti i veprimtarive gjyqësore, aksesi i publikut në drejtësi dhe hapja e këtij aktiviteti për publikun përmes komunikimit, janë elemente thelbësore të një drejtësie funksionale. Transparenca e gjyqësorit është karakteristikë e regjimeve demokratike dhe i shërben parimit kushtetues të procesit të rregullt ligjor, të sanksionuar në të gjitha instrumentet ligjore. Kjo është premisa bazë për të rritur efikasitetin, transparencën dhe aksesin e publikut te gjyqësori. Zbatimi i parimit kryesor se proceset e gjykatës janë të hapura për publikun është i kushtëzuar nga infrastruktura e gjykatave.

Marrja e informacionit mbi seancat gjyqësore, vendin dhe kohën e zhvillimit të tyre, si dhe informimi i palëve, janë tregues që ndikojnë tek aksesi i publikut në drejtësi. Për të garantuar të drejtën e seancave publike, gjykatat duhet të sigurojnë që informacioni për to mund të gjendet lehtë dhe shpejt dhe se pjesëmarrja e publikut në to duhet të lehtësohet.

Instalimi i teknologjisë së regjistrimit digjital audio në sallat e gjyqit në Shqipëri përfaqëson një hap përpara, për sa i takon transparencës dhe procesit të rregullt ligjor, i cili garanton një regjistrim të saktë dhe fjalë për fjalë të procesverbalit të seancës. Regjistrimi audio bëhet pjesë e dosjes gjyqësore. Kështu, teknologjia ndihmon në rritjen e efikasitetit të procesit të rregullt ligjor.

Ligji “Për të drejtën e informimit”, synon të garantojë ndërgjegjësimin e publikut për informacionin që konsiderohet publik, gjatë ushtrimit të të drejtave individuale dhe lirive në praktikë, si dhe formimin e perceptimeve për situatën e shtetit dhe shoqërisë. Përmes standardeve të reja, ky ligj synon të promovojë integritetin, transparencën dhe përgjegjshmërinë e autoriteteve publike ndaj publikut. Ai garanton, në njërën anë, të drejtën e çdo individi për t’u njohur me informacionin publik dhe në anën tjetër, detyrimin e institucioneve publike, përfshirë edhe gjykatat, për të informuar kërkuesin mbi informacionin e kërkuar. Krahas kategorive të informacionit që duhet të bëhen publike pa pagesë, ligji i ri parashikon një afat prej 10 ditësh pune, brenda të cilit duhet t’u jepet përgjigje kërkesave të qytetarëve. Ky është një ligj që i shtrin efektet e tij në administratën gjyqësore, por parashikimet e tij nuk mund të zbatohen në proceset gjyqësore, të cilat rregullohen nga parashikimet procedurale të Kodit të Procedurës Penale ose Civile.

Parimi kushtetues se vendimet duhet të njoftohen publikisht përcakton premisën për rritjen e aksesit publik në aktivitetin gjyqësor. Aksesi më i gjerë në vendimet gjyqësore i mundëson publikut monitorimin e punës së gjykatave, duke forcuar kështu mekanizmin e përgjegjshmërisë dhe ndërgjegjësimit, si dhe të ushtrimit të së drejtës për ankimim.

Sigurimi i informacionit dhe dhënia e njoftimeve për komunitetin e mediave dhe gazetarëve nga shërbimi i marrëdhënieve me publikun, udhëhiqet nga parimet e shprehura në nenin 46 të ligjit nr.98/2016, “Për organizimin e pushtetit gjyqësor”. Përzgjedhja e gjyqtarëve me cilësitë më të larta të etikës dhe angazhimit ndaj vlerave profesionale që garantojnë integritetin e këtij shërbimi, si dhe me aftësi komunikuese dhe bashkëpunimi do të jenë një kontribut i çmuar për rritjen e besimit publik në sistemin gjyqësor.

Parimi kushtetues se vendimet duhet të njoftohen publikisht përcakton premisën për rritjen e aksesit publik në aktivitetin gjyqësor. Aksesi më i gjerë në vendimet gjyqësore i mundëson publikut monitorimin e punës së gjykatave, duke forcuar kështu mekanizmin e përgjegjshmërisë dhe ndërgjegjësimit, si dhe të ushtrimit të së drejtës për ankimim.

Të sigurosh besimin e publikut, pavarësisht juridiksionit të gjykatës apo mjedisit ku ajo funksionon, kërkon;

Vënien në mënyrë të vazhdueshme në dispozicion të publikut, të informacionit, për të siguruar kuptueshmëri të proceseve të gjykatës, të shërbimeve në dispozicion dhe të metodave për t’i aksesuar ato;

Reagim dhe ndjeshmëri ndaj kulturave të ndryshme, gjuhëve dhe popullsive të veçanta, të cilat përdorin shërbimet e gjykatës, duke përfshirë, por pa u kufizuar vetëm te individët me aftësi të kufizuara dhe ata me pak njohuri gjuhësore;

Ndihmesë lehtësisht të aksesueshme për palët me vetëpërfaqësim, për t’i ndihmuar ata të përballojnë procesin gjyqësor;

Raportime të përmbledhura për publikun në lidhje me ngarkesën e gjykatës dhe masat e nevojshme lidhur me efektivitetin dhe drejtësinë me të cilën ato janë realizuar.

Drejtimi efikas dhe i frytshëm gjyqësor nuk është qëllim në vetvete. Gjykatat nuk ekzistojnë që kryetarët e gjykatave t’i administrojnë ato. Përkundrazi, gjykatat duhet të drejtohen mirë, në mënyrë që gjyqtarët dhe të tjerët që veprojnë në emër të tyre dhe nën hijen e tyre, të japin drejtësi.

Të mbrojnë të drejtat themelore kushtetuese e ligjore, si dhe të promovojnë shtetin e së drejtës;

Të garantojnë akses për të gjithë ata që kërkojnë ndërhyrjen e gjykatës;

Të mbështesin në kohën e duhur dhe pa anësi zgjidhjen e drejtë të të gjitha çështjeve gjyqësore.

Të sigurojnë që deklaratat e misionit dhe vizionit të jenë në mbështetje të qëllimeve të gjykatës;

Të sigurojnë edukim të personelit të gjykatës në lidhje me qëllimet dhe përgjegjësitë e gjykatës;

Të promovojnë pavarësinë e gjyqësorit, përmes procesit të buxhetimit dhe politikëbërjes së pavarur.

-Konceptet e “qëllimeve” nuk janë abstrakte. Faktikisht ato qëndrojnë në “themel” të llojit të sistemit të gjykatave aktuale dhe të ardhshme në Shqipëri. Ato janë koncepte me vlerë që ndikojnë në cilësinë e demokracisë së jetës sonë. Puna e përditshme bëhet më kuptimplotë, kur ajo udhëhiqet nga një qëllim, nga një ndjenjë arritjeje dhe nga vlera të përbashkëta.

-Drejtuesit e efektshëm të gjykatave kanë pasion për drejtësinë dhe gjykatat si institucione. Qoftë nëse ata janë formuar në institucione zyrtare për drejtësi apo jo, drejtuesit kompetentë të gjykatave e kuptojnë thelbin ligjor, kushtetues dhe historik të gjyqësorit shqiptar. Ata e dinë se pa një qëllim, drejtimi i gjykatave mbetet thjesht ‘administrim’. Kryetarët e gjykatave ndërmarrin risqe, në interes të drejtësisë dhe të gjykatave si institucione.

-Qëllimet e Gjykatave nuk duhet të ngatërrohen asnjëherë me efikasitetin apo me mënyrat kushtetuese për ndarjen e pushteteve, pavarësinë e gjyqësorit dhe pushtetin e mishëruar të gjykatave.

**Çështjet:**

1. Përse ekzistojnë gjykatat në përgjithësi dhe gjykata e tyre në veçanti?

2. Cilat janë standardet dhe referencat historike kyçe, si Kushtetuta e Shqipërisë?

3. Cili është dallimi midis qëllimeve të menaxhimit të gjykatës dhe qëllimeve të gjykatës?

4. Shqyrtoni standardet e performancës së gjykatës nga pikëpamja e kurikulës së qëllimeve të gjykatës.

5. Ndikimi i përkushtimit të sistemit gjyqësor për sundimin e ligjit, mbrojtjen e barabartë dhe procesin e rregullt, në kuadrin e qëllimeve të gjykatës.

6. Përse gjykatat duhet të drejtojnë sistemin e pavarur të drejtësisë? Përse gjykatat duhet të jenë edhe të pavarura, edhe llogaridhënëse? Cilat janë idealet dhe vlerat për të cilat ato japin llogari?

7. Ndikimi praktik dhe rëndësia e qëllimeve dhe përgjegjësive të gjykatave në juridiksionin e tyre; veprimtaria e përditshme e gjykatës dhe puna e tyre.

8. Gjykata si një koncept qeverisjeje në shërbim të publikut.

9. Përmirësimi i besimit të publikut.

10. Opinioni publik për gjykatat.

11. Përparësitë e komunikimit me komunitetin.

12. Themelet e komunikimit.

13. Parimet e komunikimit.

14. Kontroll i kuptueshmërisë.

15. Të kuptojmë median.

16. Plani i medias.

**Pyetjet vetëstudimore:**

1. Cilat janë mendimet, ndjesitë dhe njohuritë e grupeve të ndryshme të publikut për sistemin gjyqësor?

2. Analizoni faktorët e ndryshëm që ndikojnë në perceptimin e publikut për gjykatat.

3. Cili është roli i mediave të ndryshme në formulimin e opinionit të një individi rreth sistemit gjyqësor?

4. Analizoni strukturat dinamike të medias, mënyrën se si përdoret dhe mund të ndryshojë në të ardhmen e afërt dhe të largët.

5. Përcaktoni se përse duhet të interesohemi për këndvështrimin e publikut dhe komunikimin me komunitetin?

6. Cilat janë gjashtë bazat e komunikimit për një komunikim efikas verbal dhe të shkruar: 1) mesazhe pozitive, 2) besueshmëri, 3) ndershmëri, 4) aksesueshmëri, 5) transparencë dhe 6) kuptueshmëri.

7. Përse njerëzit që kanë kontakt me gjykatat kanë mendim më negativ për sistemin gjyqësor sesa ata që nuk kanë kontakt me të?

8. Bëni një "inventar të kuptueshmërisë" së procedurave dhe proceseve gjyqësore për qytetarin e thjeshtë.

9. Si teknologjia dhe instrumentet moderne të medias mund të ndihmojnë që gjykatat të bëhen më të kuptueshme, më të aksesueshme dhe më të lehta për t’u përdorur?

10. Ç’mekanizma do të përdorni për të vlerësuar dhe kuptuar perceptimet e publikut vendas për gjykatat?

11. Hartoni programe edukimi në komunitet për t'iu përshtatur nevojave për mbulim.

12. Vlerësoni llojin e informacionit që duhet të përcillet dhe për cilin auditor specifik brenda një komuniteti. Si do ta përcillni këtë informacion?

13. Si funksionojnë mediat e lajmeve? Çfarë duan dhe për çfarë kanë nevojë mediat?

14. Hartoni plane mediatike proaktive dhe si mund t’i përmirësoni aftësitë individuale të marrëdhënieve me median?

15. Krijoni sisteme vlerësimi, mekanizma të zbatimit të programit dhe teknika të vlerësimit për të përcaktuar efikasitetin e programit.

**Temat kryesore që do të shqyrtohen:**

Qëllimet e gjykatave nga Ernie Friesen

1. Drejtësia individuale në çështje individuale

2. Dukshmëria e drejtësisë individuale në çështje individuale

3. Ofrimi i një forumi për zgjidhjen e mosmarrëveshjeve ligjore

4. Mbrojtja e individëve kundrejt përdorimit arbitrar të pushtetit qeveritar

5. Regjistër zyrtar i statusit ligjor

6. Parandalues i sjelljes penale (të jashtëligjshme)

7. Rehabilitimi i individëve të dënuar për vepra penale

8. Ndarja e disa personave të dënuar nga shoqëria

**Kazusi 1 (Marrëdhëniet me publikun)**

Ju jeni gjyqtar në gjykatën e rrethit gjyqësor X.

Sapo keni përfunduar gjykimin e një çështje civile me ndjeshmëri publike duke shpallur vendimin e arsyetuar.

Në zyrën tuaj ju paraqitet një korrespondent i një gazete të përditshme dhe kërkon nga ju informacion më të detajuar për këtë çështje gjyqësore.

Improvizoni një dialog të mundshëm ndërmjet gazetarit dhe gjyqtarit.

**Pyetje praktike:**

**Pyetja nr. 1:** Të kuptuarit nga ana ime e qëllimeve dhe përgjegjësive të gjykatave, e rëndësisë praktike në vendin tim të punës dhe administrimin e përditshëm të gjyqësorit, është (rrethoni një nga përgjigjet e mëposhtme):

Shumë i lartë. Jam ekspert në këtë temë.

I mirë, por nuk kam njohuri dhe kuptim të plotë të temës.

Mesatar.

I dobët. Duhet të mësoj shumë mbi qëllimet dhe përgjegjësitë e gjykatave.

**Pyetja nr. 2:** Rëndësia që ka të kuptuarit nga ana ime e qëllimeve dhe përgjegjësive të gjykatave për punën time dhe performancën time në punë është (rrethoni një nga përgjigjet e mëposhtme):

Absolutisht thelbësore, unë nuk e bëj dot mirë punën time, nëse nuk i kuptoj qëllimet dhe përgjegjësitë e gjykatave.

Me rëndësi, por jo thelbësore.

Disi me rëndësi.

Jo shumë e rëndësishme si çështje praktike.

**Metodologjia:**

- Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

- Paraqitje/prezantime në auditor, raste për debat, raste studimore. Organizimi seancave interaktive me debate e diskutime juridike.

- Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

- Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;

- Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

- Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to.

**Literatura e detyruar:**

- Lahey, Ryder, Pamela., Kosta, Vangjel., Gogu, Toni. “Administrimi i gjykatave”.

- Kurikula e kancelarëve – Botim i Shkollës së Magjistraturës. (Tema: “Qëllimet e gjykatës”).

- Ligji nr. 98/ 2016, “Për organizimin e pushtetit gjyqësor në Republikën e Shqipërisë”.

- Vendimet e Gjykatës Kushtetuese nr. 14, datë 3.6.2009; nr. 41, datë 28.9.2011.

**Literatura ndihmëse:**

- Allison, M. J.Kaye. “Planifikimi strategjik për organizatat jofitimprurëse”, New York: Jon Wiley dhe te Bijte Inc, 1997.

- Stover, Suzane. “Çështjet me të cilat do të përballet gjykata në dhjetëvjeçarin e ardhshëm: imazhi, financimi, burimet, administrimi i gjykatës”, 11.3.1996.

**Tema 3: SPECIFIKAT E ADMINISTRIMIT NË ZYRËN E PROKURORIT. AKTORËT E ADMINISTRIMIT, RËNDËSIA E BASHKËPUNIMIT**

**Abstrakt**

Menaxhimi i prokurorisë një fushë që përfshin këto drejtime kryesore : drejtimin procedural, drejtimin administrativ dhe drejtimin financiar/material të organit të prokurorisë. Ky proces menaxherial përfshin si aktorë kryesor drejtuesin e prokurorisë, KLP, Prokurorin e Përgjithshëm dhe figurën procedurale të kancelarit të prokurorisë.

Menaxhimi procedural është një proces që përfshin të gjitha aspektet procedural të drejtimin dhe kontrollit të prokurorisë në ushtrimin e ndjekjes penale, duke filluar nga mbajtja dhe administrimi I regjistrave, ushtrimi i përgjegjësive në funksionimin e sistemeve të menaxhimit të çështjeve, si: CAMS, PRESTO etj. dhe vijon më tej me ushtrimin e kompetencave nga drejtuesin i prokurorisë, të cilat lidhen me ushtrimin e ndjekjes penale.

Menaxhimi administrativ përfshin drejtimin dhe administrimin e burimeve njerëzore në prokurori, në mënyrën e rekrutimit dhe menaxhimin e karrierës së stafit administrativ të prokurorisë, duke përfshirë këtu edhe veprimtarinë e shërbimit civil si dhe organizimin e brendshëm të ndarjes së punës administrative në një zyrë prokurorie, të tilla si shërbimi i sekretarisë, shërbimi i arkivit, shërbimet ndihmëse etj.

Menaxhimi material/financiar përfshin drejtimin dhe ushtrimin e përgjegjësive për veprimtarinë financiare dhe materiale të prokurorisë, administrimin e bazës materiale, ushtrimin e kompetencave për prokurimin publik dhe veprimtarinë e zyrës së buxhet/financës në prokurori.

E gjithë kjo veprimtari menaxheriale ndahet në balancimin e kompetencave dhe përgjegjësive mes drejtuesit të prokurorisë dhe kancelarit, pa anashkaluar pozicionin e KLP dhe PP.

Po ashtu, veprimtaria e prokurorisë në dhënien e informacionit dhe informimin e publikut mbi veprimtarinë e saj përbën një tjetër moment të rëndësishëm që do të trajtohet në këtë modul.

**Metodologjia:**

- Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

- Paraqitje/prezantime në auditor, raste për debat, raste studimore. Organizimi seancave interaktive me debate e diskutime juridike.

- Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

- Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;

- Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

- Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to.

**Baza primare :**

* Kodi Procedurës Penale
* Ligji nr.97/2016 “Për organizimin dhe funksionimin e Prokurorisë në Republikën e Shqipërisë"
* Urdhri nr.164 datë 18.12.2020 të Prokurorit të Përgjithshëm “Për miratimin e rregulloreve standard të organizimit dhe funksionimit të të Prokurorive pranë gjykatave të shkallës së parë dhe të apeleve të juridiksionit të përgjithshëm”:
* Udhëzimi të Përgjithshme të Prokurorit të Përgjithshëm me nr.2 datë 29.12.2016 “Për organizimin dhe koordinimin e punës në prokurori”,
* Udhëzimi të Përgjithshme të Prokurorit të Përgjithshëm me Nr.3, dt.29.12.2016 “Për shpërndarjen e cështjeve në prokurori”
* Udhëzimi të Përgjithshme të Prokurorit të Përgjithshëm me nr.12 datë 20.07.2020 “Mbi rregullimin e marrëdhënieve mes prokurorëve dhe drejtuesve të prokurorisë, informimin, transparencën dhe garantimin e pavarësisë, në prokuroritë me juridiksion të përgjithshëm” të ndryshuar.

**Baza sekondare:**

* Ligji 115/2016 “Për organet e qeverisjes të sistemit të drejtësisë”
* Ligji nr.10296, datë 08.07.2010 “Për menaxhimin financiar dhe kontrollin”
* Ligji nr.162, datë 23.12.2020, “Për Prokurimin Publik”
* Ligji nr.152/2013, “Për Nëpunësin Civil”,
* Ligji nr. 7961, datë 12.07.1995 “Kodi i Punës i Republikës së Shqipërisë”,
* Ligji nr. 9154 datë 06.11.2003 “Për arkivat”, ligjit nr.9936, datë 26.06.2008 “Për menaxhimin e Sistemit Buxhetor në Republikën e Shqipërisë”,
* Ligji nr. 9131, datë 08.09.2003 “Për rregullat e etikës në Administratën publike”,

**Tema 4. AKSESI NË SISTEMIN GJYQËSOR**

**Abstrakt/ përshkrim i temës:**

Gjykatat janë organet shtetërore që ushtrojnë sovranitetin në dhënien e drejtësisë. Këtë pushtet ato e ushtrojnë nëpërmjet vendimeve gjyqësore të cilat janë atribut vetëm i gjyqtarëve. Në përmbushjen e këtij misioni ata udhëhiqen nga parimet e larta kushtetuese që qëndrojnë në themel të kërkesës për “një proces të rregullt ligjor”, pavarësisë dhe paanësisë. Gjykatat zbatojnë ligjin mbi faktet e verifikuara gjatë gjykimit. Por, gjyqtarët nuk mund të realizojnë misionin e tyre nëse nuk ndihmohen gjatë kryerjes së detyrës nga personeli ndihmës i gjykatave. Roli dhe përgjegjësia e këtij personeli synon të lehtësojë veprimtarinë e gjyqtarëve në kryerjen shpejt dhe saktë të detyrave të tyre për të administruar provat dhe për të vlerësuar, nëpërmjet vendimit gjyqësor, mënyrën e zgjidhjes së konfliktit.

Ndarja e mësipërme e përgjegjësive përcakton edhe diferencat e natyrshme ndërmjet gjyqtarëve dhe personelit ndihmës të administratës gjyqësore.

Megjithatë, këto diferenca përgjegjësish nuk mund të interpretohen në favor të nënvleftësimit të përgjegjësive dhe rolit të administratës gjyqësore.

Në mënyrë të veçantë roli i tyre është më i dukshëm në raportet që krijohen me personat që i drejtohen gjykatës. Punonjësit e administratës gjyqësore janë në mënyrë të natyrshme të parët persona që kontaktojnë me personat që i drejtohen gjykatës. Për shkak të disa procedurave jokontestuese, ndodh që ata të jenë të vetmit përfaqësues të gjykatës që kontaktojnë personat që paraqiten në gjykatë. Ky raport që vendoset ndërmjet personelit administrative të gjykatës me publikun që merr shërbimet nga gjykata tregon drejtpërdrejt edhe rëndësinë që ka veprimtaria e administratës gjyqësore për imazhin e gjykatave në opinionin publik. Takimet e para me një institucion gjithnjë janë të rëndësishme në perceptimin që krijojmë për vetë institucionin. Perceptimi që marrin qytetarët në takimin e parë gjithnjë është më mbresëlënës se sa imazhi që krijohet nga një njohje e mëvonshme më e thellë. Për këtë arsye i kushtohet një rëndësi e veçantë personelit të administratës gjyqësore të aftë dhe cilësore.

Zhvillimet në vendin tonë kanë treguar për një ndryshim të mentalitetit të vetë punonjësve të gjykatave dhe të opinionit publik lidhur me rëndësinë dhe rolin e administratës gjyqësore në administrimin e pushtetit gjyqësor. Gjithnjë e më shumë po konsiderohet i kapërcyer opinioni sipas të cilit në gjykata kemi gjyqtarë që ushtrojnë pushtetin gjyqësor dhe “shërbëtorë” të tyre të cilët thjesht zbatojnë urdhrat e gjyqtarëve. Në mënyrë të veçantë zhvillimet e teknologjisë po shtojnë gjithnjë e më shumë nevojën e vlerësimit më dinjitoz të rolit të punonjësve të administratës gjyqësore në veprimtarinë e gjykatave. Teknologjia gjithnjë e më shumë po ndihmon gjyqtarët që të kryejnë më me efektivitet punën e tyre. Ky efektivitet varet në një masë të madhe nga mënyra e menaxhimit të kësaj teknologjie që ndryshon çdo ditë. Kushtet e reja kërkojnë edhe njerëz me kualifikime shumë më të thelluara. Ky kualifikim në mënyrë të natyrshme rrit përgjegjësinë e personelit të administratës duke ndikuar pozitivisht edhe në vlerësimin më të madh për ta. Është i pashmangshëm respekti reciprok që ndërtojnë gjyqtarët me personelin ndihmës në kushtet e zvogëlimit të diferencave të përgatitjes individuale profesionale. Sa më shumë i kualifikuar profesionalisht të jetë personeli ndihmës aq më pak diferencë kualifikimi do të ndiejnë gjyqtarët me ta dhe aq më shumë respekt do të imponojë vetë ky kualifikim.

Në mënyrë të veçantë personeli i administratës vlerësohet për paraqitjen që i bën fytyrës së gjykatës para opinionit publik. Ndonëse thelbi i shërbimit që i kërkohet gjykatës është mënyra e zgjidhjes së mosmarrëveshjes, shërbim i cili realizohet nëpërmjet vendimit përfundimtar si atribut ekskluziv i gjyqtarëve, etapat nëpërmjet të cilave arrihet në këtë hap final janë të shumta. Deri në marrjen e vendimit përfundimtar për zgjidhjen e mosmarrëveshjes shtetasit do të kalojnë në shumë veprime të cilat në shumicën e tyre kërkojnë një komunikim të shpeshtë me personelin e administratës. Për rrjedhojë, mënyra e ofrimit të shërbimeve nga ana e administratës lehtëson ose vështirëson mundësinë e këtyre shtetasve për të përfituar me cilësi shërbimet e gjykatës. Jo rrallë njerëzit ndihen më keq nga mënyra se si u ofrohet shërbimi se sa nga mënyra e përfundimit të çështjes nga gjykata.

Në vendin tonë roli dhe veprimtaria e administratës gjyqësore është e rregulluar me ligj dhe akte të tjera nënligjore. Në ligjin “Për organizimin e pushtetit gjyqësor në Republikën e Shqipërisë” përcaktohet se: “Shërbimet ndihmëse në gjykatë drejtohen nga kancelari dhe përmbushen nga sekretaria gjyqësore, degët dhe sektorët e administratës, të ekonomisë, financës, informatizimit, regjistrimit dhe ruajtjes së dokumenteve”.

Administrata gjyqësore gjatë ushtrimit të kompetencave dhe përgjegjësive të saj kryen veprimtari procedurale dhe administrative.

Të gjithë kanë të drejtë të kenë akses në drejtësi dhe të gjykohen në mënyrë të drejtë. Situata ekonomike apo shoqërore e dikujt nuk mund të shihet si pengesë për aksesin në gjykatë. Sistemet e ndihmës juridike mund të administrohen në mënyra të ndryshme, megjithatë kudo zbatohen, ato i shërbejnë qëllimit të aksesit dhe procesit të rregullt në drejtësi.

Sistemi i ndihmës juridike në Shqipëri rregullohet nga ligji nr. 111/2017, “Për ndihmën juridike të garantuar nga shteti”, që synon të ngrejë një sistem për organizimin dhe ofrimin e ndihmës juridike falas me qëllim sigurimin e aksesit të barabartë në sistemin e drejtësisë për të gjithë individët; sigurimin e institucioneve përgjegjëse shtetërore të mirë organizuara, mirë menaxhuara dhe mirë funksionuese për administrimin e ndihmës juridike; sigurimin e ofrimit të shërbimeve të ndihmës juridike në mënyrë profesionale, me cilësi, efektshmëri dhe efikasitet.

Ndihma juridike administrohet nga institucionet e mëposhtme: a) Ministria e Drejtësisë; b) Drejtoria e Ndihmës Juridike Falas; c) Dhoma Kombëtare e Avokatisë; ç) gjykatat kompetente sipas përcaktimeve të këtij ligji. Ligji përcakton kategori të ndryshme ndihme dhe rendit subjektet/individët që mund të përfitojnë shërbimet juridike falas.

Gjykata ka një rol të rëndësishëm në ofrimin e ndihmës juridike. Roli i gjykatës duhet të merret në konsideratë në tre drejtime kryesore:

Aspektet administrative për ofrimin e ndihmës juridike;

Informacionin për publikun e gjerë mbi sistemin dhe parimet e ndihmës juridike;

Miratimin ose refuzimin e ndihmës juridike bazuar në dispozitat ligjore.

Miratimi ose refuzimi i ndihmës juridike mbetet kompetencë e gjyqtarit, ndërsa administrimi i procesit dhe informacioni i siguruar për qytetarët duhet të sigurohet nga administrata e gjykatës apo drejtuesit e saj.

**Çështjet/pyetjet vetëstudimore:**

-Të kenë njohuri për kompetencat në kuadrin e menaxhimit të veprimtarive dhe të identifikojnë nevojat individuale të të nxënit për elementet e këtyre kompetencave;

-Të konceptojnë, menaxhojnë dhe vlerësojnë veprimtaritë që janë në përputhje me dhe mbështesin qëllimin dhe rolin e gjyqësorit;

-Të menaxhojnë veprimtaritë për të fuqizuar shtetin e së drejtës, pavarësinë e gjyqësorit dhe paanshmërinë, mbrojtjen e barabartë, procesin e rregullt, llogaridhënien gjyqësore, dhe besimin e publikut;

-Të menaxhojnë veprimtaritë për të promovuar vlerat e drejtësisë, si vendimet e pavarura dhe të paanshme gjyqësore, procesin e rregullt, mbrojtjen e barabartë, trajtimin e drejtë, vijimësinë dhe parashikueshmërinë;

-Të vlerësojnë veprimtaritë e gjykatës që janë me përparësi ose kritike dhe që nevojiten nëse ka një ndërprerje të punës apo rast emergjence, dhe të rendisin hapat dhe veprimet paraprake të nevojshme për vijueshmërinë e punës;

-Të kenë njohuri për mundësitë e projektimit të ambienteve të gjykatës dhe ndikimin e këtyre ambienteve te perceptimi i publikut, aksesi, performanca e gjykatës, lëvizja e njerëzve, vijueshmëria e rrjedhës së punës dhe efikasiteti i personelit;

-Të identifikojnë praktika alternative pune dhe modifikime fizike për të përmirësuar hapësirën e punës së punonjësve, sigurinë, efikasitetin dhe performancën;

-Të vlerësojnë se cilat matje apo statistika të performancës duhen për të dokumentuar dhe raportuar mbi rezultatet e punës së elementëve të menaxhimit të veprimtarive;

-Të kenë njohuri për rolet, funksionet, operacionet dhe vlerat e të gjitha agjencive, programeve dhe shërbimeve që i ofrojnë gjykatës veprimtari dhe të njohin ndikimin e tyre mbi performancën e gjykatës dhe veprimtarive të veçanta të saj;

-Të hartojnë një plan veprimi për të përfshirë një listë prioritetesh të elementeve të menaxhimit të veprimtarive që do t’i ndihmojë drejtuesit e gjykatës të trajtojnë dhe/ose hulumtojnë zbatimin apo përmirësimin.

**Temat kryesore që do të shqyrtohen:**

-Rëndësia e aksesit për interesin publik.

-Aksesi si pjesë e “procesit të rregullt”.

-Aksesi përballë pengesave.

-Pengesat gjeografike.

-Pengesat ekonomiko-financiare.

-Politikat e tarifave gjyqësore përballë aksesit.

-Mekanizmat zbutës të kostove të tjera të procesit gjyqësor.

-Pengesat e procedurës gjyqësore: roli i administratës gjyqësore në zgjerimin e aksesit për shkak të vështirëve të njohjes së procedurave.

-Përdorimi i formularëve si mekanizëm lehtësues për aksesin.

-Nevoja për specifikat e përdoruesve të gjykatës, përdoruesit me aftësi ndryshe, pengesat e gjuhës, pengesat kulturore.

-Ndihma ligjore dhe ndihma e saj për zgjerimin e aksesit.

-Përdorimi i teknologjisë dhe mjetet e komunikimit në distancë në ndihmë të zgjerimit të aksesit.

-Raporti i aksesit me sigurinë dhe nevojat e masave të sigurisë për të zgjeruar aksesin.

-Siguria fizike, e ndërtesës, e dokumentacionit që administrohet në gjykatë, siguria e sekretit, e konfidencialitetit.

-Programet e vullnetarëve dhe ndikimi i tyre për zgjerimin e aksesit dhe rritjen e besimit publik.

- Gjykata duhet të sigurohet se funksionimi i shërbimeve dhe programeve është në përputhje me rolet dhe qëllimet e gjykatës së cilës i shërbejnë.

-Konceptimi dhe funksionimi i shërbimeve mbështetëse duhet të pasqyrojnë vendimet transparente lidhur me kë do të marrë shërbimin, nivelin e shërbimit dhe modelin e dhënies së shërbimit;

-Shërbimet dhe programet duhet të kenë matje të qartë performance që lidhen me synimin dhe objektivat e tyre, dhe këto matje mblidhen dhe shqyrtohen rregullisht; dhe

-Ekzistenca dhe funksionimi i shërbimeve dhe programeve duhet të monitorohet dhe harmonizohet vazhdimisht dhe kur është e nevojshme, për t’iu përshtatur nevojave të përdoruesve dhe gjykatës.

**Kazusi 1:**

Media lokale kritikon në mënyrë të padrejtë gjykatën tuaj duke përhapur lajmin se, gjykata juaj nuk ofron informacion për median mbi aktivitetin e saj gjyqësor.

Në të njëjtin njoftim, kritikohet një vendim gjyqësor që lidhet me një çështje sensitive, duke pretenduar se zgjidhja e mosmarrëveshjes nga gjykata nuk ka marrë në konsideratë opinionin e publikut lokal.

Improvizoni një mbledhje urgjente të këshillit të gjykatës dhe përcaktoni veprimet konkrete që do të ndërmerren nga gjykata.

**Kazusi 2:**

Kryetari i Dhomës Lokale të Avokatisë, kërkon takim me Kryetarin e gjykatës për një çështje konkrete në të cilën është i angazhuar me cilësinë e përfaqësuesit me prokurë. Kjo çështje i është caktuar, me short, për gjykim kryetarit të gjykatës.

Ai njofton sekretaren e gjyqtarit për qëllimin e takimit duke deklaruar se Kryetari ka detyrimin ta takojë meqë ai gëzon cilësinë e Kryetarit të Dhomës Lokale të Avokatisë.

Argumentoni përgjigjen e Kryetarit të gjykatës, duke konsideruar parimin e rëndësishëm të nevojës për “një gjykatë të hapur dhe komunikuese me komunitetin”.

**Kazusi 3:**

Improvizoni një dialog të shkurtër ndërmjet punonjësit të administratës gjyqësore dhe një shtetasi, i cili paraqitet para tij duke deklaruar se dëshiron të padisë vëllain bashkëpronar në një banesë për t’i dhënë fund bashkëpronësisë, por është në pamundësi financiare që të paguajë shpenzimet e avokatit si dhe taksën (tarifën) gjyqësore.

**Kazusi 4:**

Ju jeni kancelar i gjykatës së rrethit gjyqësor.... Gjyqtari A ju informon se, më datë \_\_\_\_\_ ka planifikuar për të zhvilluar seancën gjyqësore për gjykimin e një padie civile në të cilën paraqiten si paditës 50 persona fizikë, të cilët përfaqësohen individualisht. Ai është i shqetësuar për kushtet e sallave të gjykimit të cilat nuk mundësojnë akses për pjesëmarrjen e një numri të tillë pjesëmarrësish në gjykim.

Formuloni një letër drejtuar Kryetarit të gjykatës për këtë problem.

(jo më shumë se 10 fjali).

**Metodologjia:**

- Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

- Paraqitje/prezantime në auditor, raste për debat, raste studimore. Organizimi seancave interaktive me debate e diskutime juridike.

- Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

- Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;

- Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

- Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to;

**Literatura e detyruar:**

- Lahey, Ryder, Pamela., Kosta, Vangjel., Gogu, Toni. “Administrimi i gjykatave”.

- Kurikula e kancelarëve, Botim i Shkollës së Magjistraturës (Moduli i menaxhimit të operacioneve).

- Vendimet e Gjykatës Kushtetuese nr. 14, datë 3.6.2009; nr. 41, datë 28.9.2011; nr. 21, datë 29.4.2013).

- Ligji nr. 98/2016, “Për organizimin e pushtetit gjyqësor në Republikën e Shqipërisë”.

**Literatura ndihmëse:**

- Allison, M. J.Kaye. “Planifikimi strategjik për organizatat jofitimprurëse”, New York: Jon Wiley dhe te Bijte Inc, 1997.

- Stover, Suzane. “Çështjet me të cilat do të përballet gjykata në dhjetëvjeçarin e ardhshëm: imazhi, financimi, burimet, administrimi i gjykatës”, 11.3.1996.

- Pogaçe, Patricia. “Aksesi në drejtësi për kategoritë vulnerable”, artikull i botuar në revistën “Avokatia”, nr. 33.

-Vendimi GJEDNJ, ÇËSHTJA LAÇI KUNDËR SHQIPËRISË, (Kërkesa nr. 28142/17), datë 19 tetor 2021

**Tema 5. MENAXHIMI I LËVIZJES SË ÇËSHTJEVE GJYQËSORE, MENAXHIMI I KOHËS GJYQËSORE, LISTA E KONTROLLIT TË MENAXHIMIT TË KOHËS GJYQËSORE. UDHËZIMET E SATURN- PËR MENAXHIMIN E KOHËS GJYQËSORE. MENAXHIMI I KOHËS GJYQËSORE NË VEPRIMET PËRGATITORE TË MAGJISTRATIT**

**Abstrakt/ përshkrim i temës:**

Një rol i rëndësishëm i gjykatave është drejtpeshimi i interesave konkurruese të procesit të drejtë dhe të shpejtë. Por, cili është kombinimi më i mirë i drejtësisë së shpejtë dhe cilësore?

Gjyqësori ekziston për t’i ofruar qytetarëve një mekanizëm përmes të cilit ata mund të zgjidhin mosmarrëveshjet në mënyrë të drejtë, efikase dhe të efektshme.

Funksioni i përgjithshëm i gjykatës është dhënia e drejtësisë, zgjidhja e mosmarrëveshjeve, mbrojtja e individëve, ndalimi dhe ndëshkimi i krimit, garantimi i aksesit të drejtë, dëmshpërblimi, dhe, në përgjithësi, respektimi i ligjit.

Themelet e drejtësisë në një shoqëri të lirë janë proceset e drejta dhe të shpejta të zgjidhjes së mosmarrëveshjeve, të cilat duhet të jenë të aksesueshme për të gjithë. Vonesat e panevojshme të gjykatës dobësojnë besimin që publiku ka te shteti i së drejtës, ulin besimin në sistemin e gjykatës, dhe ngrenë pyetje rreth efikasitetit të gjykatave si një institucion. Kostot e larta të padive janë një pengesë që kufizon ose bllokon tërësisht aksesin në drejtësi. Madje edhe vendimet më të mira gjyqësore nuk kanë ndonjë vlerë të madhe nëse merren shumë kohë pas përfundimit të një ngjarje.

Përkufizimi i menaxhimit të lëvizjes së çështjes

Menaxhimi i lëvizjes së çështjes është përkufizuar si “koordinimi i proceseve dhe burimeve të gjykatës për ta lëvizur çështjen brenda afateve kohore nga regjistrimi i saj deri në dhënien e vendimit, pavarësisht llojit të vendimit”.

Në Projektin e Kompetencave Bazë të NACM-së, Shoqata Kombëtare për Administrimin e Gjykatave e përkufizon menaxhimin e lëvizjes së çështjes si vijon:

Menaxhimi i lëvizjes së çështjes është procesi përmes të cilit gjykatat lëvizin çështjen nga regjistrimi deri në dhënien e vendimit. Këtu përfshihen të gjitha fazat e procesit para gjyqit, gjyqi, dhe veprimet që vijnë pas dhënies së vendimit për të garantuar integritetin e urdhrave të gjykatës dhe përmbushjen në kohë të veprimeve pas zgjidhjes së çështjes. Menaxhimi efikas i lëvizjes së çështjes vë drejtësi jo vetëm në çështjet individuale, por në të gjithë sistemet gjyqësore dhe gjykatat. Kjo ndihmon për t’u siguruar që çdo pale ndërgjyqëse t’i ofrohet proces i duhur dhe mbrojtje e barabartë. Solomon dhe Somerlot e përkufizojnë Menaxhimin e lëvizjes së çështjes, si më poshtë:

Siç pranohet tashmë gjerësisht brenda komunitetit të gjykatës, menaxhimi i lëvizjes së çështjes është një tregues i mbikëqyrjes ose menaxhimit të kohës dhe etapave në brendësi të lëvizjes së një çështje përgjatë sistemit të gjykatës, nga momenti i regjistrimit të saj deri në dhënien e vendimit, pavarësisht llojit të zgjidhjes.

Theksi vihet mbi fjalën menaxhim. Si folje “të menaxhosh” nënkupton veprim, dhe termi “menaxhim i lëvizjes së çështjes” parashikon mbikëqyrjen aktive nga gjykata të progresit të gjithë çështjeve në gjykim. Në një farë mënyre, termi “lëvizje e çështjes” mund të na orientojë gabim lidhur me lëvizjen që ndjek çështja në gjykatë. Çështjet nuk ecin rrjedhshëm dhe lehtë nga regjistrimi i tyre deri në përfundim. Për sa i takon përfshirjes së gjykatës, jeta e një çështjeje, ashtu si dhe realiteti, mund të karakterizohen nga një sërë etapash të ndara nga periudha kohore gjatë të cilave nuk ka asnjë aktivitet nga ana e gjykatës. Një prej synimeve të menaxhimit aktiv të çështjes është më shumë parashikueshmëri dhe respektim afatesh për rendin dhe kohën e këtyre etapave. Ndonëse programet e menaxhimit të lëvizjes së çështjes zhvillohen rreth etapave, si seancat përgatitore, hetimi gjyqësor etj., vëmendja kryesore përqendrohet te menaxhimi i kohës. Menaxhim i kujdesshëm i intervaleve ndërmjet etapave ndikon qartazi në kohën totale që duhet për zgjidhjen e një çështje. Nëse pranohet premisa se rezultatet e drejta arrihen nga avokatë të mirëpërgatitur, atëherë menaxhimi efikas i lëvizjes së çështjes duhet të nxisë dhe të lehtësojë përgatitjen e avokatit.

**Rëndësia e sistemit të menaxhimit të lëvizjes së çështjes**

Një sistem i efektshëm i menaxhimit të lëvizjes së çështjes duhet të garantojë përmbushjen e funksionit të gjykatës. Në thelb, sistemi i menaxhimit të lëvizjes së çështjes garanton proceset themelore të punës për të gjitha gjykatat.

Për më tepër, sistemi duhet të ofrojë trajtim të barabartë nga gjykata për të gjitha palët ndërgjyqëse, të garantojë që koha e caktuar për zgjidhjen e çështjes të jetë në përputhje me natyrën e saj, të rrisë cilësinë e procesit gjyqësor, dhe të rrënjosë besimin e publikut për gjykatën.

Vihet re një perceptim në rritje nga ana e gjykatës dhe nga publiku, që kalimi i çështjes në gjyq shpesh kërkon shumë kohë dhe kosto. Menaxhimi i lëvizjes së çështjeve është një përgjigje e provuar e këtyre shqetësimeve të para. Dhe vërtetë, drejtësia e vonuar është drejtësi e mohuar. Njerëzit kanë të drejtë që mosmarrëveshjet e tyre të zgjidhen në kohë nga ata gjyqtarë që zotohen në parimin që zgjidhja e shpejtë është një tipar thelbësor i drejtësisë.

Procedurat e menaxhimit të lëvizjes së çështjes

Procedurat e menaxhimit të lëvizjes së çështjes përfshijnë rregullat, politikat dhe praktikat që ndihmojnë në lëvizjen e çështjes nga regjistrimi deri në dhënien e vendimit.

Rregullat dhe procedurat e gjykatës për menaxhimin e lëvizjes së çështjes:

- Mbikëqyrje dhe kontroll i lëvizjes së çështjes nga gjykata nga momenti i regjistrimit deri në dhënien e vendimit;

- Miratim dhe monitorim i standardeve kohore të përpunimit të çështjes për zgjidhjen e saj;

- Caktim i hapave dhe momenteve kritike midis etapave që janë të nevojshme për përgatitjen dhe përfundimin e procesit gjyqësor;

- Procedurat për identifikimin e hershëm të çështjeve të zgjatura ose me nevoja të veçanta për t’i dhënë sipas nevojave mbështetje administrative;

- Miratim i politikave për rregullimet e gjyqeve dhe etapave të çështjes që planifikojnë një numër të mjaftueshëm çështjesh duke garantuar përdorimin maksimal të kohës së gjyqësorit, dhe në të njëjtën kohë duke pakësuar ndryshimet si pasojë e planifikimit të shumë çështjeve në një ditë;

- Zhvillim i gjyqit dhe etapave të tjera në datën e parashikuar në fillim duke bërë njoftimin e duhur të të gjitha palëve; dhe,

- Një politikë e fortë dhe e qëndrueshme për reduktimin e shtyrjeve.

**Përfshirja e stafit administrativ**

Gjykata duhet të gëzojë mbështetjen e kancelarit dhe stafit administrativ të gjykatës për të arritur qëllimet e saj. Zbatimi i suksesshëm arrihet atëherë kur stafi i gjykatës bëhet pjesë dhe ofron mbështetje.

**Formim dhe trajnim**

Trajnimi i vazhdueshëm i gjyqtarëve, kancelarëve dhe stafit mbështetës mbi politikat, parimet dhe teknikat e përdorura për të mbështetur një sistem të nivelit të lartë të menaxhimit të lëvizjes së çështjeve është shumë i rëndësishëm dhe, me kalimin e kohës, garanton qëndrueshmëri. Gjykatat e suksesshme kontribuojnë edhe në trajnimin e palëve të interesit të sistemit mbi nevojën për dhe përfitimet e ekselencës së vazhduar në menaxhimin e lëvizjes së çështjeve.

**Ulja e vëllimit të çështjeve të prapambetura/Kontrolli i inventarit**

“Çështjet e prapambetura” i referohet vëllimit/numrit të çështjeve në inventar që kanë kaluar afatet kohore maksimale të parashikuara nga gjykata. Matja e vëllimit të çështjeve të prapambetura bëhet mbështetur në dy supozime:

Gjykata ka një standard kohor nga regjistrimi deri në dhënien e vendimit për llojin e çështjes për të cilën po bëhet matja;

Gjykata mat kohën nga regjistrimi deri në çështjet në gjykim (inventari).

Metodat për uljen e numrit të çështjeve të prapambetura janë të shumta, dhe me kalimin e kohës ato janë hartuar, testuar, kombinuar dhe përshtatur. Numri i çështjeve të prapambetura duhet të kontrollohet dhe adresohet. KEDNJ-ja ka deklaruar vazhdimisht se, nëse vazhdon të ketë çështje të prapambetura, autoritetet vendase do të njihen përgjegjëse për masat e papërshtatshme të zbatuara për t’i bërë ballë çështjeve të prapambetura.

**Mekanizmat për llogaridhënie**

Një element i rëndësishëm i menaxhimit të lëvizjes së çështjes është se përmes monitorimit të çështjes, nga regjistrimi i saj deri në dhënien e vendimit, gjykata do të ketë mundësi të identifikojë problematikat dhe të gjejë zgjidhje. Gjetja e zgjidhjes, dhe jo e fajit, lejon pranimin e llogaridhënies për të garantuar integritet dhe parashikueshmëri të sistemit.

**Përgjegjësia dhe angazhimi gjyqësor**

Përmes komunikimeve të vazhdueshme, gjykatësit duhet të ndajnë të njëjtin vizion me lidershipin e gjykatës. Angazhimi dhe marrja e përgjegjësisë nga ana e tyre nga gjykata janë po aq të rëndësishme për të përmirësuar lëvizjen e çështjes.

**Menaxhimi i lëvizjes së çështjeve (Caseflow):**

**Kompetenca 1:** Identifikojnë qëllimet e gjykatave dhe impaktin e tyre të drejtpërdrejtë në menaxhimin e lëvizjes së çështjeve;

**Kompetenca 2:** Njohin kuptimin dhe parimet e menaxhimit të lëvizjes së çështjeve si dhe zbatojnë parimet në planifikimin e gjyqeve;

**Kompetenca 3:** Identifikojnë karakteristikat e lidershipit të fortë dhe impaktin që ka në menaxhimin e lëvizjes së çështjeve;

**Kompetenca 4:** Njohin kulturën ligjore lokale, faktorët e kompleksitetit të çështjes si dhe hartëzojnë lëvizjen e çështjes;

**Kompetenca 5:** Njohin standardet e performancës që lidhen me lëvizjen e çështjeve. Përdorimin e të dhënave të menaxhimit të lëvizjes së çështjeve për të analizuar performancën e gjykatës.

**Kompetenca 6:** Planifikojnë dhe krijojnë një sistem të menaxhimit të çështjes për të sjellë ndryshime në gjykatë.

**Standardet e performancës:**

**Kompetenca 1**: Identifikojnë dhe vënë në zbatim matjet e performancës dhe përzgjedhin të dhënat për të mbështetur ato matje. Shpjegojnë avantazhet që sjell përdorimi i standardeve dhe matja e performancës;

**Kompetenca 2:** Vlerësojnë performancën aktuale të gjykatës dhe metrikën e menaxhimit të përdorur nga gjykata;

**Kompetenca 3:** Njohin dhe kuptojnë dhjetë vlerat thelbësore të IFCE-së dhe shpjegojnë se si reflektohen në traditat e gjykatave, kuadrin ligjor vendas, Kushtetutën, si dhe konventat dhe aktet ndërkombëtare;

**Kompetenca 4:** Përshkruajnë dhe shpjegojnë ciklin e vazhdueshëm të cilësisë dhe rëndësinë e tij, si një mjet i IFCE-së;

**Kompetenca 5:** Japin shembuj të strategjive për shtatë fushat e IFCE-së për përsosmërinë e gjykatës, duke i lidhur me vlerat e IFCE-së (p.sh., drejtësinë, transparencën dhe aksesueshmërinë);

**Kompetenca 6**: Shpjegojnë tre hapat bazë për zbatimin e IFCE-së dhe përdorin rezultatet e pyetësorit të IFCE-së për vetëvlerësimin e përsosmërisë së gjykatës, për të identifikuar ato fusha specifike, ku gjykatat mund të përfitojnë nga përmirësimi.

**Çështjet/pyetjet vetëstudimore:**

- Afatet e zgjidhjes së çështjes mund të ndryshojnë, si dhe mund të variojnë edhe praktikat dhe procedurat për të njëjtat lloje çështjesh;

- Çdo gjyqtar shqetësohet vetëm për çështjet e tij/saj;

- Përkeqëson izolimin e gjyqtarëve dhe nuk mund të ofrojë asnjë nxitës që gjyqtarët ta ndihmojnë njëri-tjetrin me problemet e përditshme të kalendarit;

- Mungesa e koordinimit midis gjyqtarëve mund të krijojë konflikte planifikimi për një avokat, i cili mund të pritet të paraqitur para dy gjyqtarëve të ndryshëm në të njëjtën kohë;

- Kërkon më shumë staf mbështetës dhe burime shoqëruese për gjyqtar sepse secili gjyqtar është përgjegjës për menaxhimin e kalendarit të tij/saj.

Menaxhimi i lëvizjes së çështjes është thjesht një proces menaxhimi. Edhe pse disa prej aspekteve mbulohen nga kancelarët e gjykatave dhe disa nga gjyqtarët, dhe ndërkohë tek etapat përfshihen seancat përgatitore dhe gjyqësore, menaxhimi i lëvizjes së çështjes nuk duhet të ndikojë drejtpërdrejt mbi çështjet thelbësore ose procedurale të padisë. Zgjidhja e çdo çështje mbi meritat e saj ligjore nuk komprometohet kurrë nga një sistem i efektshëm i menaxhimit të lëvizjes së çështjes.

Parimet e përgjithshme të menaxhimit të lëvizjes së çështjes.

Këto parime janë zhvilluar nga disa projekte të ndryshme kërkimore dhe për uljen e vonesave, si dhe studime të lëvizjes së çështjes, prej nga ku kanë buruar edhe elementët themelorë të sistemeve të suksesshme të menaxhimit të lëvizjes së çështjes.

**Temat kryesore që do të shqyrtohen:**

- Qëllimi i gjykatave dhe ndikimi i tyre i drejtpërdrejtë në menaxhimin e lëvizjes së çështjes.

- Përkufizimi i menaxhimit të lëvizjes së çështjes dhe, parimet dhe praktikat e provuara për të.

- Integrimi i menaxhimit të lëvizjes së çështjes te qëllimet e gjyqësorit dhe kultura ligjore vendore.

- Identifikimi i karakteristikave të lidershipit të fortë në mbarë sistemin dhe ndikimi që ai ka në menaxhimin e lëvizjes së çështjes.

- Hartëzimi i lëvizjes së çështjes nga këndvështrimi i sistemit.

- Përdorimi i matësve të standardizuar të performancës për menaxhimin e çështjes.

- Përdorimi i të dhënave të menaxhimit të çështjes për analizimin e performancës.

- Zbatimi i parimeve të menaxhimit të çështjes në planifikimin e kalendarit, seancave dhe gjyqeve.

- Planifikimi dhe krijimi i një sistemi të menaxhimit të çështjes për të sjellë ndryshime në gjykatën e tyre.

Çështjet/pyetjet vetëstudimore:

1. Menaxhimi i lëvizjes së çështjeve.

2. Përse ekzistojnë gjykatat? Cili është kombinimi më i mirë i drejtësisë së shpejtë dhe cilësore?

3. Si mund të ndikojmë dhe ta ndryshojmë kulturën ligjore lokale? Lidershipi, komunikimi, bashkëpunimi dhe përfshirja e stafit administrative;

4. Përse ndihmojnë standardet kohore dhe qëllimet?

**Ushtrim praktik:**

Hartëzimi i lëvizjes së çështjes

Përgatisni një diagram të detajuar fluksi për procesin e çështjes, për llojin e çështjes që keni zgjedhur, nga momenti i kontaktit të saj të parë me sistemin e drejtësisë deri në përfundimin e çështjes, pavarësisht llojit të zgjidhjes. Përfshini të gjitha hapat dhe aktivitetet, qofshin ato etapa të gjykatës ose aktivitete të kryera nga institucione të tjera të përfshira. Sigurohuni që të jepni sa më shumë hollësi të jetë e mundur.

**Hartëzimi**

Hapi i parë

- Hartëzoni një çështje nga fillimi deri në fund nga këndvështrimi i palës paditëse. Zgjidhni një çështje të seksionit civil, penal, familjar ose administrativ. Hartëzoni vetëm etapat kryesore që çojnë deri në sallën e gjyqit, si dhe të gjitha veprimet kryesore që ndodhin në gjykatë, përfshirë këtu ngritjen e padisë (regjistrimi i çështjes), njoftimin dhe pjesën më të madhe të seancave vijuese dhe gjyqit. Etiketoni çdo etapë duke përdorur një kuti dhe shigjeta ndërmjet etapave.

- Sipër çdo etape të rëndësishme, identifikoni se çfarë duhet të ndodhë dhe gamën dhe parashikueshmërinë e rezultateve që rrjedhin nga etapa.

- Ilustroni afatet e zakonshme kohore ndërmjet etapave.

**Hapi i dytë**

Gjatë përgatitjes së diagramit të fluksit, adresoni çështjet e mëposhtme:

- Aktivitetet dhe etapat kryesore për gjykatën dhe institucionet e tjera (përveç etapave, seancave dhe aktiviteteve të gjykatës, aktivitete të tjera që janë përgjegjësi e institucioneve të tjera, përfshini këtu edhe përgatitjen e dosjes gjyqësore, njoftimeve etj. nga sekretaria e gjykatës).

- Përcaktoni personin përgjegjës që duhet të sigurohet për zhvillimin e aktivitetit ose etapës sipas planifikimit.

- Përcaktoni kush duhet të jetë i pranishëm për etapën apo aktivitetin.

- Shënoni se çfarë ndodh në atë fazë të procesit që çon në progresin e çështjes.

- Përcaktoni në grafik momentet kur merren vendime (p.sh. kur ndodh zgjidhja e çështjes ose merret një vendim për progresin e saj, kur çështjet referohen ose devijohen drejt institucioneve të tjera).

- Shkruani kohën e zakonshme të përllogaritur midis etapave.

- Jepni një numër të përafërt të çështjeve (nëse ka) që marrin zgjidhje në çdo hap të procesit.

- Pasi të plotësoni grafikun, kthehuni pas dhe bëni një vlerësim të kohës që do të duhej midis etapave.

- A sugjeron ky grafik nëse ka organizata apo individë të tjerë që duhet të bëhen pjesë e ekipit?

- A dini se cilat organizata ose individë do ta përkrahin propozimin tuaj? Apo kundërshtojnë atë?

**Hapi i tretë:**

Të gjithë si klasë, keni rreth 30 minuta në dispozicion për:

Të bërë prezantim grupi të hartës;

Të bërë diskutime në klasë pas prezantimit të secilit grup.

**Ushtrim praktik nr. 2:**

Përcaktimi i kompleksitetit të çështjes

**Qëllimi:** Qëllimi i aktivitetit është që secili grup pjesëmarrësish të zbatojë faktorët e kompleksitetit të çështjes dhe të përcaktojë kompleksitetin e çështjeve të padive që u janë dhënë dhe të identifikojnë veprimet e mundshme që mund të merren për ta kaluar çështjen drejt dhënies së vendimit. Më pas, lektori do ta ndryshojë kompleksitetin e njërit prej shembujve gjatë gjyqit dhe pjesëmarrësit do ta rishikojnë dhe përcaktojnë kompleksitetin e çështjes teksa identifikojnë veprimet e mundshme për ta kaluar çështjen drejt përfundimit të saj. Qëllimi është që pjesëmarrësit të mendojnë në një perspektivë në nivel makro dhe mikro të menaxhimit të lëvizjes së çështjeve.

**Hapi i parë:**

Në grup, keni rreth 10 minuta në dispozicion për të:

lexuar shembujt e ofruar të padive;

përcaktuar kompleksitetin e çështjes;

identifikuar masat e mundshme që nevojiten në nivel makro për ta kaluar çështjen drejt dhënies së vendimit.

**Hapi i dytë:**

Në grup, keni rreth 10 minuta në dispozicion për të:

përcaktuar kompleksitetin e çështjes mbështetur në elementët e rinj;

identifikuar masat e mundshme që nevojiten në nivel mikro për ta kaluar çështjen drejt dhënies së vendimit.

**Hapi i tretë:**

Keni rreth 10 minuta në dispozicion për të:

bërë prezantim grupi të kompleksitetit të çështjes dhe veprimeve;

bërë diskutime në klasë pas prezantimit të secilit grup.

**Burime dhe referenca:** Formulari i materialit për përcaktimin e kompleksitetit të çështjes.

Kohëzgjatja e përafërt: 40 minuta.

**Shënime rreth aktivitetit**

Lektori mund të zgjedhë të japë tre shembuj padish. Rrisni kompleksitetin e çështjes në të paktën një prej tyre gjatë gjyqit dhe pyetini pjesëmarrësit gjatë diskutimit nëse duhen ndryshuar apo rishikuar veprimet e tyre makro.

**Kazusi 1:**

Praktika e gjykatës është e tillë që çdo padi civile e paraqitur personalisht apo nëpërmjet shërbimit postar, (edhe kur nuk përmban dhe nuk plotëson elementet, si: gjeneralitetet e palëve dhe adresën, pagimin e taksës së regjistrimit, aktet provuese dhe kopje të tyre për palë e tjera) regjistrohet nga kryesekretaria dhe i nënshtrohet shortit elektronik. Edhe në këto raste është gjyqtari që vlerëson dhe vendos caktimin e afatit për plotësimin e të metave të padisë apo kthimin e padisë për të metat e konstatuara. Gjykata në një moment të caktuar aplikon një plan veprimi dhe ndryshon këtë praktikë. Kryesekretaria nuk kryen regjistrimin e kërkesëpadisë, të paraqitur dorazi apo nëpërmjet shërbimit postar, kur padia është e paplotë përsa i përket elementeve të mësipërme, me përjashtim të çështjeve me karakter urgjent. Kryesekretaria pasi shënon datën e paraqitjes, njofton paditësin për elementët që duhet të plotësojë për regjistrimin e padisë.

Analizoni veprimet e autoriteteve të përmendura në rastin konkret.

**Pyetje/ushtrim.**

Ushtrim “Plani i Veprimit për Gjykatën time”. Qëllimi i këtij ushtrimi është të nxisë pjesëmarrësit të hartojnë një plan veprimi se si mund të përmirësohet menaxhimi i lëvizjes së çështjeve gjyqësore në gjykatën e tyre. Ushtrimi konsiston në përgatitjen e plotësimit të planit, dhe informimin e klasës përmes prezantimit të planit. Ushtrimi shoqërohet me pyetje dhe diskutime në klasë pas çdo prezantimi. Plani i veprimit përmban qëllimin e gjykatës, objektivat, hipotezat, veprimet konkrete, personat përgjegjës dhe afatin kohor për realizimin e tyre si dhe rezultatin e pritshëm dhe kohën e parashikuar për përmbushjen e planit.

Ushtrim “Parimet e MLC-së në gjykatën time”. Ushtrimi synon që çdo pjesëmarrës të zgjedhë një prej parimeve të menaxhimit të lëvizjes së çështjes dhe të krijojë të paktën tre aktivitete se si gjykata do ta zbatojë atë në praktikë. Ushtrimi shoqërohet me pyetje dhe diskutime. Secili pjesëmarrës duhet të shpjegojë arsyen përse zgjodhi atë parim dhe të prezantojë aktivitetet teksa shtjellon mënyrën se si e ka kuptuar parimin.

**Kazusi 2:**

“Anulimi paraprak dhe kalendari i seancave”. Sipas praktikës gjyqësore, gjyqtari cakton seancën dhe vetëm në seancë, vendos lidhur me vazhdimësinë e gjykimit, pra shtyrjen e saj dhe caktimin e seancës pasardhëse. Kodi i Procedurës Civile nuk e parashikon shprehimisht anulimin paraprak të seancës apo kalendarin e seancave. Si një nga praktikat për menaxhimin aktiv individual të lëvizjes së çështjes, (në rastet e dijenisë për një shkak që e bën të pamundur zhvillimin e seancës) gjyqtari vendos të anulojë paraprakisht një seancë gjyqësore të planifikuar, pa pritur ardhjen e seancës dhe pa praninë e palëve. Duke pasur parasysh natyrën e çështjes dhe veprimeve që duhet të kryhen e provat që do të merren, gjyqtari cakton disa seanca pasardhëse për kryerjen e çdo veprimi, si dhe në rast të shtyrjes së seancës pasardhëse.

Diskutim lidhur me praktikën gjyqësore në aspektin e menaxhimit individual të lëvizjes së çështjeve.

**Metodologjia:**

- Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

- Paraqitje/prezantime në auditor, raste për debat, raste studimore. Organizimi seancave interaktive me debate e diskutime juridike.

- Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

- Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;

- Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

- Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to.

**Literatura e detyruar:**

- Lahey, Ryder, Pamela., Kosta, Vangjel., Gogu, Toni. “Administrimi i gjykatave”.

- Kurikula e kancelarëve, botim i Shkollës së Magjistraturës (Moduli i menaxhimit të lëvizjes së çështjeve).

-Vendimet e Gjykatës Kushtetuese nr. 14, datë 3.6.2009; nr. 41, datë 28.9.2011; nr. 21, datë 29.4.2013).

- Ligji nr.98/2016, “Për organizimin e pushtetit gjyqësor në RSH”,

- Vendime të GJEDNJ-së dhe Gjykatës Kushtetuese për të drejtën për proces të rregullt ligjor, garantuar në nenin 6 të KEDNJ-së, në elementet e gjykimit brenda një afati të arsyeshëm dhe aksesit në drejtësi.

- Kuadri Ndërkombëtar për Gjykatën e Ekselencës (IFCE).

- Mjetet e SATURN-it për menaxhimin e kohës në gjykata, udhëzimet e rishikuara të SATURN-it për menaxhimin e kohës gjyqësore, lista e kontrollit të menaxhimit të kohës etj. të Komisionit Europian për Eficencën e Drejtësisë (CEPEJ).

**Literatura ndihmëse:**

- Allison, M. J.Kaye. “Planifikimi strategjik për organizatat jofitimprurëse”, New York: Jon Wiley dhe te Bijte Inc, 1997.

- Stover, Suzane. “Çështjet me të cilat do të përballet gjykata në dhjetëvjeçarin e ardhshëm: imazhi, financimi, burimet, administrimi i gjykatës”, 11.3.1996.

- Caseflow Management the Heart of Court Management in the new Millennium, David C. Steelman, John A. Goerdt, James E. Mcmillan, v.2004.

**Pyetje/ushtrim/ praktikë gjyqësore për diskutim**

Ushtrimi “Analiza e të dhënave”: Qëllimi i këtij ushtrimi është të analizohen të dhënat e paraqitura nga lektori. Lektori zgjedh të ndajë disa grafikë nga studimi mbi menaxhimin aktiv të çështjeve të kryer në një gjykatë të caktuar. Grafikët përmbajnë të dhëna për arsyet e shtyrjes së seancave në çështjet civile dhe analizën e krahasimit të kohëzgjatjes së çështjeve civile. Vetë studimi do të jepet si material për t’u lexuar nga pjesëmarrësit pas përfundimit të ushtrimit. Në mënyrë individuale, pjesëmarrësit kanë kohë në dispozicion për të bërë një analizë të të dhënave të prezantuara në grafikë, ndarë analizat dhe diskutuar në klasë.

**Metodologjia:**

- Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

- Paraqitje/prezantime në auditor, raste për debat, raste studimore. Organizimi seancave interaktive me debate e diskutime juridike.

- Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

- Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;

- Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

- Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to.

**Literatura e detyruar:**

- Lahey, Ryder, Pamela., Kosta, Vangjel., Gogu, Toni. “Administrimi i gjykatave”.

- Kurikula e kancelarëve, botim i Shkollës së Magjistraturës (Tema: “Qëllimet e gjykatës”).

-Vendimet e Gjykatës Kushtetuese nr. 14, datë 3.6.2009; nr. 41, datë 28.9.2011; nr. 21, datë 29.4.2013).

- Ligji nr.98/2016, “Për organizimin e pushtetit gjyqësor në RSH”.

- Vendime të GJEDNJ-së dhe Gjykatës Kushtetuese për të drejtën për proces të rregullt ligjor, garantuar në nenin 6 të KEDNJ-së, në elementet e gjykimit brenda një afati të arsyeshëm dhe aksesit në drejtësi.

- Kodet e Procedurave, Civile, Penale, Administrative (Ligji nr. 49/2012, “Për gjykatat administrative dhe gjykimin e mosmarrëveshjeve administrative).

- Kuadri Ndërkombëtar për Gjykatën e Ekselencës (IFCE).

- Mjetet e SATURN-it për menaxhimin e kohës në gjykata, udhëzimet e rishikuara të SATURN-it për menaxhimin e kohës gjyqësore, lista e kontrollit të menaxhimit të kohës etj., të Komisionit Europian për Eficencën e Drejtësisë (CEPEJ).

**Literatura ndihmëse:**

- Allison, M. J.Kaye. “Planifikimi strategjik për organizatat jofitimprurëse”, New York: Jon Wiley dhe te Bijte Inc, 1997.

- Stover, Suzane. “Çështjet me të cilat do të përballet gjykata në dhjetëvjeçarin e ardhshëm: imazhi, financimi, burimet, administrimi i gjykatës”, 11.3.1996.

- Caseflow Management the Heart of Court Management in the new Millennium, David C. Steelman, John A. Goerdt, James E. Mcmillan, 2004.

**Tema 6. TEKNOLOGJIA E INFORMACIONIT NË GJYKATA, SPECIFIKAT NË ORGANIN E PROKURORISË**

**Abstrakt/ përshkrim i temës**

Misioni i gjykatave është që ato të zgjidhin me drejtësisë të gjitha konfliktet gjyqësore që paraqiten para tyre. Ky mision i Gjyqësorit realizohet duke respektuar disa parime themelore siç janë; ai i pavarësisë, paanshmërisë, barazisë paraligjit, të drejtën për një proces të rregullt gjyqësor, përgjegjshmërisë, dhe llogaridhënies. Aplikimi i teknologjisë së informacionit ne gjykata, lehtëson zbatimin e të gjitha këtyre parimeve që përbëjnë vetë misionin e gjykatave.

Përdorimi i teknologjisë së informacionit në gjykata ka si objektiv që të:

* shkojë në favor të mbrojtjes dhe garantimit të të drejtave të qytetarëve për akses të barabartë përpara gjykatës;
* të mbështesë veprimtaritë administrative, dhe procedurale në gjykata;
* të mbështesë vendim-marrjen;
* të mbështesë parimet bazë si ai i, pavarësisë, paanësisë, i drejtësisë, efiçensës dhe transparencës;
* të mbështesë integritetin e gjykatës për të siguruar dhe ruajtur besimin e qytetarëve në të gjitha veprimtaritë e gjykatës;
* të ndjekë planifikimet dhe zhvillimet strategjike jo vetëm si institucion në veçanti por edhe si pjesë e sistemit të drejtësisë në tërësi.

Teknologjia e informacionit nuk duhet kuptuar thjeshtë si një bashkësi veglash pune, telash apo pajisjesh elektronike. Ato vërtetë janë vegla pune (mjete) në duar të njerëzve, por vegla që ndikojnë në proçese dhe procedura deri në ndryshimin e tyre, vegla që lehtësojnë dhe ndikojnë dukshëm në vendim-marrje, vegla që ndikojnë në kulturën e gjykatës dhe të individëve. Përdorimi efektiv i tyre krijon mundësitë për afrim më shpejt të gjykatës me misionin dhe qëllimin e tij, mundëson thjeshtimin e proceseve dhe procedurave të brendshme, mundëson vendim marrje të saktë e të shpejtë, lejon komunikim më efikas dhe rrit ndjeshëm përgjegjshmërinë e të gjithë stafit të gjykatës.

Infrastruktura e teknologjisë së informacionit është konsideruar si një nga elementët kyç të cilët ndikojnë në përmirësimin thelbësor të administrimit efikas të gjykatave. Kjo infrastrukturë elektronike mund të aplikohet me sukses, për të mbështetur veprimtaritë që lidhen me gjithë sektorët e veprimtarisë së gjykatave. Qofshin këto veprimtari gjyqësore apo shërbime administrative si:

* administrimi dhe menaxhimi i gjykatës;
* aksesi dhe transparenca në gjykate;
* funksioni i menaxhimit dhe qarkullimit të çështjeve gjyqësore;
* vlerësimit periodik i standardeve të performancës së gjykatës;
* etika,
* marrëdhëniet me publikun dhe median;
* menaxhimi financiar;
* infrastruktura e gjykatave;
* menaxhimi i burimeve njerëzore;
* mbrojtja dhe siguria në gjykatë.

Pra nëse duam të kemi një gjykate që performon në përputhje me parimet themelore të gjyqësorit, atëherë duhet të implementojmë në mënyrë cilësore teknologjinë e informacionit te të gjithë sektorët e rëndësishëm të gjykatës.

Infrastruktura moderne e teknologjisë së informacionit mund të japë një kontribut, të qenësishëm dhe afatgjatë edhe në funksion të përmirësimit të klimës së besimit të publikut te sistemi i gjyqësor, duke e konsoliduar këtë sistem dhe duke kontribuar kështu në realizimin e Shtetit të së Drejtës në Shqipëri. Edhe legjislacioni në Shqipëri ka pësuar një evoluim pozitiv në vitet e fundit në drejtim të aplikimit të teknologjive të informacionit në gjykata.

Në kushtet aktuale të zhvillimit të teknologjisë së informacionit, një kujdes i veçantë duhet ti kushtohet sigurisë kibernetike, për mbrojtjen dhe paprekshmërinë e të dhënave dhe funksionimit të sistemeve elektronike nga çdo lloj ndërhyrje dashakeqëse, e papërgjegjshme, apo natyrë kriminale/ armiqësore.

Qëllimi i kësaj teme është që të shërbejë si një udhërrëfyes për personelin drejtues të gjykatave, në kuptimin, ngritjen apo zhvillimin dhe mirëmbajtjen e proceseve të administrimit të teknologjisë së informacionit brenda gjykatës duke e parë këtë të lidhur me misionin, strategjinë, gjithë parimet bazë të gjykatës, por dhe të integruar me gjithë strategjinë dhe nevojat e gjyqësorit shqiptar.

**Çështjet/pyetjet vetëstudimore**

* *Teknologjia e informacionit ne gjykatë dhe roli i saj në realizimin e misionit të gjykatës;*
* *Ndërthurja e teknologjisë së informacionit me administrimin e gjykatave;*
* *Kontributi i teknologjisë së informacionit në menaxhimin e qarkullimit te çështjeve;*
* *Cili është roli i teknologjisë në rritjen e aksesit dhe transparencës në gjykate?*
* *Si kintribuon teknologjia e informacionit ne vleresimin e standardeve të performancës ?*
* *Si aplikohet teknologjia e informacionit ne sektorë të tille si etika, burimet njerëzore, marrëdhëniet me publikun, menaxhimin financiar, infarstrukturën dhe sigurinë në gjykatë?*
* Cila *është gjëndja aktuale e funksionimit të teknologjisë së informacionit në gjykatat tona ?*
* *Evidentimi i nevojave?*

**Temat kryesore që do të shqyrtohen.**

* Kuptimi i teknologjisë së informacionit ne gjykata.
* Parashikimet e legjislacionit në fuqi, lidhur me zbatimin e teknologjisë së informacionit në gjykata.
* Kontributet e teknologjisë së informacionit në realizimin e misionit të gjykatës.
* Ndërthurja e teknologjisë së informacionit me aspektet e tjera të menaxhimit të gjykatave, si dhe në aktivitetet dhe shërbimet e gjykatës .
* Siguria kibernetike

**Aktivitete**

*Pjesëmarrësit ftohen që të vizitijnoë gjykata të ndryshme në Tiranë, të cilat kanë nivele të ndryshme të zbatimit të teknologjisë së informacionit, dhe operojnë me sisteme të ndryshme të menaxhimit të qarkullimit të çështjeve.*

**Kazus 1.**

*Pjesëmarrësve u kërkohet të evidentojnë shkallën e zbatimit të teknologjisë së informacionit në këto gjykata. Të eksplorojnë faqet e internetit të tyre, dhe funksionaliteteve në këto faqe. Evidentimi i ndryshimit mes nivelit të zbatueshmërisë së teknologjisë së informacionit në gjykata të ndryshme të vendit.*

**Pyetje/ushtrim**

*Ushtrimi përmban dy pyetje, të cilave pjesëmarrësit duhet t’i përgjigjen individualisht rreth eksperiencës së tyre në gjykatat që kanë vizituar. Pjesëmarrësit duhet të evidentojnë zbatimin e teknologjisë së informacionit në gjykatat ata kanë vizituar. Si dhe të evidentojnë mangësitë të cilat ata kanë konstatuar në teknologjinë e informacionit.*

*Lektori u kërkon atyre të prezantojnë eksperiencat personale të tyre në vizitën apo përdorimin e shërbimeve që ofron teknologjia e informacionit në gjykatat tona (si vizitor apo si palë, avokatë, ekspertë, etj..). Vlerësimi i këtyre eksperiencave dhe evidentimi I mangësive.*

**Kazus 2**

*Ushtrimi përmban 5 pyetje, rreth të cilave pjesëmarrësit diskutojnë në grupe të vogla si:*

*Si është zbatuar teknologjia e informacionit në gjykatat tona ?*

*Si lidhet teknologjia e informacionit me fushat e tjera të administrimit të gjykatave?*

*Cili është dallimi mes dy sistemeve të menaxhimit të qarkullimit të çështjeve aplikuara në vendin tonë?*

*Cilat janë shërbimet dhe përfitimet që ofron faqja e internetit të gjykatave tona, si mund të përmirësohet?*

*Në çfarë aspektesh mendoni se mund të përmirësohet zbatimi i teknologjisë së informacionit në gjykatat tona?*

*Duke punuar në grupe të vogla, lektori u kërkon atyre të përcaktojnë në mënyrë të përmbledhur përgjigjet e pyetjeve. Grupeve do t’u kërkohet të bëjnë prezantime prej 5- minutash të gjetjeve të tyre. Lektori do të udhëheqë një diskutim, duke u kërkuar grupeve që të mbrojnë zgjedhjet*

**Metodologjia:**

* Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.
* Paraqitje/prezantime në auditor, raste për debat, raste studimore. Organizimi seancave interaktive me debate e diskutime juridike.
* Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.
* Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;
* Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.
* Organizimin e vizitave pranë institucioneve të drejtësisë të të gjitha shkallëve si edhe institucioneve të lidhura me to.

**Literatura:**

**E detyruar**

- Lahey, Pamela Ryder- Vangjel Kosta - Toni Gogu, “*Administrimi i gjykatave*”;

-Kurriula e Kancelarëve – Botim i Shkollës së Magjistraturës - Moduli “Teknologjia e Informacionit”.

* Ligji nr. 115/2016 “Për organet e qeverisjes së Sistemit të Drejtësisë” i ndryshuar*”,*
* Ligji nr. 98/2016 “Për organizimin e pushtetit gjyqësor në Republikën e Shqipërisë” i ndryshuar,
* Ligji nr. 2/2017, “Për sigurinë kibernetike”*.*

**Ndihmëse:**

* Texas Municipal Courts Education Center (2016). Managing Technology Projects and Technology Resources Participant Guide. Unit 1 – Introduction and Course overview, Unit 2 – Court Information Technology Governance, Unit 3 – Project Management Introduction. Unit 4 – Court Technology Applications.Unit 5 – Project Planning. Unit 6 – Other Technologies, Unit 7 – IT Policy Unit 8 – Project Implementation and Closure. Unit 9 – Court of the Future, Austin, Texas.
* Lambard G., Degrafinreid A., Griffin K. (2017). Extending the CORE to your Court. National Association for Court Management. NACM Annual Conference, Crystal City, VA
* European Ethical Charter on the Use of Artificial Intelligence in Judicial Systems and their environment(Strasbourg, 3-4 December 2018). European Commission For The Efficiency Of Justice(CEPEJ)
* Wessels, Bob (2009). The Court Technology Framework: Leveraging Technology and Standards to Deliver Business Value. CTC 2009 Presentation. National Center for State Courts.
* Webster, Lawrence P. (2006). Technology: The NCSC Court IT Governance Model. National Center for State Courts.

**Tema 7: PLANIFIKIMI STRATEGJIK**

**Abstrakt/ përshkrim i temës:**

Ashtu si në rastin e deklaratës së misionit, ekipi i planifikimit duhet të shmangë ngecjen, në përpjekje për të përpiluar një deklaratë të përsosur vizioni. Deklarata duhet të paktën të reflektojë vlerat dhe kushtet kryesore mbi të cilat mund të punohet më tej, dhe që nuk janë në konflikt me misionin. Nëse përpjekja për planifikim është e kufizuar, duke u përqendruar vetëm në një ose në një numër të kufizuar çështjesh specifike, atëherë një deklaratë e thjeshtë mund të jetë më shumë se e mjaftueshme për krijimin e një vizioni.

Një deklaratë e mirë vizioni është ajo që e përshkruan organizatën në një të ardhme të preferuar. Siç shpjegon John P. Kotter, autoritet për lidershipin dhe ndryshimin, vizioni efektiv ka këto karakteristika:

I imagjinueshëm: transmeton një pamje se si do të duket e ardhmja.

I dëshirueshëm: reflekton interesat afatgjata të punonjësve, përdoruesve, partnerëve dhe individëve të tjerë që luajnë një rol në institucion.

I arritshëm: përfshin objektiva realiste dhe të arritshme.

I përqendruar: është mjaftueshëm i qartë për të ofruar udhëzime në procesin e vendimmarrjes.

Fleksibël: është mjaftueshëm i përgjithshëm për të lejuar nisma individuale dhe përgjigje alternative në kuadrin e kushteve në ndryshim.

I komunikueshëm: është i thjeshtë për t’u komunikuar dhe mund të shpjegohet me sukses në pesë minuta.

Konstatim: “Ëndërrimtarët” (krijuesit, më tepër sesa mendimtarët analitikë) janë të dobishëm për këtë fazë të planifikimit strategjik. Sa më të gjera të jenë objektivat e planifikimit dhe sa më shumë kohë t’i kushtohet procesit të planifikimit, aq më e madhe do të jetë nevoja për mendjet krijuese. Kur planifikimi strategjik zhvillohet për të rishpikur ose rifuqizuar një institucion, planifikuesit duhet të kenë gjithmonë ëndrra të mëdha. Planifikuesit e gjykatave duhet të jenë të guximshëm, jo njerëz që janë zakonisht të rezervuar dhe që shpesh asociohen me një institucion gjyqësor. Ata duhet të dalin jashtë zonës së rehatisë, pra jashtë kutisë proverbiale. Sfidojeni çdo anëtar të ekipit për të propozuar vizionin më të guximshëm, por përgjithësisht pozitiv, për të ardhmen e organizatës.

Një plan i mirë strategjik shpesh përfshin një deklaratë të vlerave organizative, përveç deklaratave të misionit dhe vizionit. Deklarata e vlerave shpesh flet për karakterin e organizatës, duke përshkruar sjelljen individuale dhe organizative të saj. Ajo është e orientuar drejt performancës, në mënyrë që komponentët e saj të jenë të matshëm. Nëse misioni dhe vizioni merren me përgjigjen e pyetjes “Çfarë?” dhe “Pse?” lidhur me ekzistencën e një institucioni, deklarata e vlerave i përgjigjet pyetjes “Si?”, pra, cila është mënyra e drejtë e të bërit të gjërave. Deklarata e vlerave duhet të jetë e qartë dhe e thjeshtë.

**Çështjet/pyetjet vetëstudimore:**

-Cilat janë mandatet formale dhe joformale të institucionit? Merrni parasysh edhe kontributin e partnerëve të tjerë, përveç kërkimit ligjor.

-Çfarë kërkesash statutore zbatohen (p.sh, afatet kohore) për veprimet gjyqësore?

-Cili është qëllimi i këtij institucioni (nëse është subjekt vartës i gjyqësorit), brenda fushëveprimit të misionit më të madh të gjyqësorit në përgjithësi?

-Çfarë përgjigjesh apo të dhënash të rëndësishme keni në dispozicion?

-Cilat janë pritshmëritë e arsyeshme dhe të përshtatshme të partnerëve të tjerë dhe të përdoruesve?

-Kush ka nevojë për informacion ose ndihmë nga gjykatat? Si mund/duhet të sigurohet ajo?

-Sa shkencor duhet të jetë një instrument për të marrë të dhëna të besueshme që e çojnë gjykatën të hidhet në veprim?

-A lejon koha, ose burimet në dispozicion të procesit të planifikimit, që të organizohen aktivitete në grupe të vogla? Nëse jo, ndoshta mund të jetë i dobishëm hartimi i brendshëm i një informacioni fillestar, i cili shpërndahet, dhe më pas caktohet një afat për komente.

Cilët janë elementet e një deklarate të mirë misioni? Sa për fillim, një deklaratë e mirë misioni duhet të:

- Përfshijë mandatet kryesore të institucionit,

- Njohë nevojat dhe pritshmëritë e arsyeshme të partnerëve dhe përdoruesve,

- T’i përgjigjet pyetjes se pse ekziston institucioni, duke përfshirë pyetjet: Kujt i shërben institucioni? Çfarë bën? Si e bën këtë gjë? Si zbatohet programi?

-Cila do të jetë natyra, shkalla, dhe burimet e kërkesave me të cilat do të përballen gjykatat dhe institucionet e tjera të sistemit gjyqësor gjatë dekadës së ardhshme dhe përtej saj?

-Çfarë shpikjesh mund ta bëjnë më të lehtë punën?

-Çfarë ndodhish mund ta bëjnë më të vështirë punën?

-Kryerjen e analizës së brendshme të pikave të forta, pikave të dobëta, mundësive dhe kërcënimeve (SWOT) duke mbledhur informacion nga gjyqtarët, personeli, si dhe nga aktorë të tjerë të brendshëm e të jashtëm.

-Cilat janë pikat e forta të gjykatës? Cilat janë pikat e dobëta?

-Me çfarë mundësish ose kërcënimesh/sfidash po përballet aktualisht gjykata, ose cilat janë mundësitë, ose kërcënimet/sfidat me të cilat ajo mund të përballet në të ardhmen e afërt? Si mund të shfrytëzohen, ose të zbuten ato?

-Cilat janë alternativat për mbledhjen e informacionit, duke përfshirë grupet e fokusit, anketat dhe intervistat?

**Temat kryesore që do të shqyrtohen:**

-Hapi 1: Përkufizoni misionin, vizionin dhe vlerat.

-Hapi 2: Kryeni skanimin mjedisor dhe analizën e tendencave.

-Hapi 3: Kryeni vlerësimin organizativ.

-Hapi 4: Identifikoni çështjet strategjike dhe fushat kryesore të rezultateve.

-Hapi 5: Hartoni planin e veprimit, me strategji gjithëpërfshirëse.

-Hapi 6: Filloni zbatimin.

-Hapi 7: Bëni monitorimin dhe vlerësimin.



**USHTRIM: DISKUTONI NË GRUPE ÇËSHTJET E PASQYRUARA NË TABELË PËR GJYKATËN TUAJ.**

|  |  |
| --- | --- |
| Pikat e forta strukturore dhe organizative | Pikat e dobëta strukturore dhe organizative |
| Ekziston një bazë efektive për strukturën administrative.  Madhësia relativisht e vogël e gjykatës. | Ka mungesë qartësie lidhur me rolet administrative, kundrejt roleve politikëbërëse. Vija ndarëse midis funksioneve ekzekutive dhe administrative është shpesh e paqartë.  S’ka pasur financim në teknologji moderne për administrimin e kalendarëve. |
| Pikat e forta procedurale | Pikat e dobëta procedurale |
| Gjykata ka filluar të bëjë përpjekje për të menaxhuar në mënyrë më aktive ngarkesën e çështjeve gjyqësore.  Procedurat e mbledhjes në gjykatë janë maksimizuar gjatë viteve të fundit.  Gjykata e pranon nevojën në rritje për të trajtuar vëllimin e lartë të dosjeve. | Procedurat e caktimit të çështjeve në gjykatë nuk janë të përshtatshme.  Standardet e kohës dhe performancës duhet të përdoren në mënyrë më efikase.  Praktikat e klasifikimit të punës dhe të punësimit kontrollohen së tepërmi nga qeveria dhe jo nga gjykatat. |
| Pikat e forta të praktikave, zakoneve dhe qëndrimeve | Pikat e dobëta të praktikave, zakoneve dhe qëndrimeve |
| Ka përmirësim të komunikimit mes njësive të gjykatave në vitet e fundit.  Gjykatat po bëjnë planifikim më të mirë dhe po përqendrohen me më shumë efektivitet në çështjet kritike. | Ka mungesë të kontrollit të cilësisë mbi disa të dhëna të gjykatës. |
| Pikat e forta të ngarkesës dhe burimeve | Pikat e dobëta të ngarkesave dhe burimeve |
| Stafi po bëhet gjithnjë e më tepër i larmishëm.  Është përmirësuar siguria në gjykatë.  Përmirësimet në teknologjinë e kompjuterëve dhe telekomunikacionit po bëhen pjesë e funksionimit të gjykatës. | Stafi dhe gjyqtarët nuk e përftojnë të gjithë trajnimin që u nevojitet, për shkak të kufizimeve në buxhet dhe mangësive në personel.  Ambientet e gjykatave janë shumë të vogla për të përmbushur kërkesat aktualisht në rritje.  Rrjeti i shpërndarjes në godinë nuk është i përshtatshëm për të mbështetur përdorimin e gjerë të teknologjisë moderne në gjykatë. |
| Formular për t’u plotësuar nga pjesëmarrësit  Vlerësimi organizativ | |
| Pikat e forta strukturore dhe organizative | Pikat e dobëta strukturore dhe organizative |
|  |  |
| Pikat e forta procedurale | Pikat e dobëta procedurale |
|  |  |
| Pikat e forta të praktikave, zakoneve dhe qëndrimeve | Pikat e dobëta të praktikave, zakoneve dhe qëndrimeve |
|  |  |
| Pikat e forta të ngarkesës dhe burimeve | Pikat e dobëta të ngarkesave dhe burimeve |
|  |  |

**Metodologjia:**

- Diskutim interaktiv i bazuar në kazuse të dhëna paraprakisht dhe të prezantuara në program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

- Paraqitje/prezantime në auditor, raste për debat, raste studimore. Organizimi seancave interaktive me debate e diskutime juridike.

- Organizimi i seancave interaktive me debate e diskutime juridike lidhur me dispozita të diskutueshme të legjislacionit, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencorë të botuar brenda dhe jashtë vendit, e të tjera.

- Studime të rasteve të praktikës gjyqësore. Diskutim në çdo orë të rasteve të nxjerra nga praktika gjyqësore dhe zgjidhjen e tyre nga kandidatët duke u ndarë në grupe pune ose duke punuar me gjithë auditorin;

- Ngarkimi i kandidatëve me përgatitjen e punimeve të pavarura lidhur me probleme të mprehta dhe aktuale të praktikës, në formë esesh ose temash të pavarura, duke u orientuar paraprakisht me literaturat e nevojshme për përgatitjen e temës. Këto punime mund të realizohen individualisht nga çdo kandidat ose edhe duke i ndarë ata në grupe pune me tre-katër persona.

- Organizimin e takimeve dhe të vizitave pranë institucioneve të drejtësisë të të gjitha shkallëve si edhe institucioneve të lidhura me to.

**Literatura e detyruar:**

- Lahey, Ryder, Pamela., Kosta, Vangjel., Gogu, Toni. “Administrimi i gjykatave”.

- Kurikula e kancelarëve, botim i Shkollës së Magjistraturës (Moduli i planifikimit strategjik).

-Vendimet e Gjykatës Kushtetuese nr. 14, datë 3.6.2009; nr. 41, datë 28.9.2011; nr. 21, datë 29.4.2013).

**Literatura ndihmëse:**

Allison, M. J.Kaye. “Planifikimi strategjik për organizatat jofitimprurëse”, New York: Jon Wiley dhe te Bijte Inc, 1997.

- Stover, Suzane. “Çështjet me të cilat do të përballet gjykata në dhjetëvjeçarin e ardhshëm: imazhi, financimi, burimet, administrimi i gjykatës”, 11.3.1996.

-Akte të KLGJ-së përsa i përket planifikimit strategjik.

**Përmbajtja dhe organizimi i detajuar i kursit**

Në vijim të këtij programi këtë seksion paraqiten në mënyrë shumë koncize temat që do të trajtohen në kursin përkatës dhe modalitete që lidhen me ngarkesën, metodologjinë, pedagogët, etj. Duke qenë se Shkolla e Magjistraturës është një institucion që ka për mision formimin profesional të magjistratëve, kursi i së drejtës civile do të jetë i fokusuar më tepër në aspektin e aftësimit praktik të magjistratit. Siç shihet edhe nga përpilimi i objektivave mësimore më sipër, fokusi është aftësimi praktik në nivelet, zbatim, analizë, vlerësim/krijim të Taksionomisë së Bloom-it. Ndaj dhe temat e përzgjedhura do të duhet t’i shërbejnë trajnimit në këto nivele. Modalitete për përmbajtjen e kursit dhe strukturën e tij janë, si më poshtë:

Ngarkesa mësimore vjetore: 24 orë mësimore, nga të cilat, ka një raport të ekuilibruar midis dhënies së dijeve teorike dhe aftësimin praktik për zbatimin e tyre. Ngarkesa mësimore do të realizohet nëpërmjet dy komponentëve, si më poshtë:

-mësimi, diskutimi dhe aftësimi praktik nga pedagogu ose nën drejtimin e tij për marrjen e thellimin e dijeve dhe, aftësimi praktik përmes organizimit nga pedagogu të ushtrimeve, diskutimit, debatit, studimit të rasteve dhe detyrave mbi baza individuale dhe/ose në grup të kandidatëve. Ushtrimet dhe punimet e pavarura do të realizohen kryesisht nën organizimin/drejtimin/monitorimin e pedagogut në shkollë. Për këtë është e nevojshme të sigurohen nga Shkolla e Magjistraturës auditorët/mjediset e nevojshme dhe mjetet e punës së kandidatëve, ku secili prej tyre të ketë në përdorim një laptop. Produktet e përgatitura, përgatitje dosjesh, luajtje rolesh, raportime dhe prezantime me gojë, raporte me shkrim, memo, ministudime, përgatitje vendimesh gjyqësore dhe akte të tjera, si rezultat i punës së pavarur do të kontrollohen kryesisht në auditor, por dhe në komunikimet on line nga pedagogët, si edhe gjatë prezantimeve në auditor. Ngarkesa e organizimit, ndjekjes, vlerësimit dhe kontrollit nga ana e pedagogut të ushtrimeve, detyrave e punës së pavarur të kandidatëve do të përllogaritet krahas ngarkesës së orëve në auditor me të njëjtin koeficient.

Ngarkesa mësimore javore për prezantime: 2 orë/javë/për grup,

Ora mësimore: 50 minuta.

Ngarkesa ditore e pedagogut/kandidatit: 4 orë (8.30-14.20).

Ngarkesa javore e pedagogut/kandidatit: 4 orë/javë/grup)

Detyrimet vjetore do të shlyhen si më poshtë:

a) një provim vjetor, që do të shlyhet në periudhën janar 2024;

b) në varësi të tematikës dhe të pedagogut, por gjithmonë të paktën një ushtrim, në formën e një detyre dhe/ose /prezantimi me gojë ose me shkrim i punës së pavarur. Prezantimet ose raportimet me gojë do të shlyhen brenda muajit në formën e një prezantimi me gojë të shoqëruar me power point. Detyrat me shkrim, do të dorëzohen në fund të çdo muaji pasardhës. Çdo kandidat do të ketë një dosje individuale të depozituar në sekretarinë e shkollës ku do të depozitohen të gjitha detyrat me shkrim dhe prezantimet me gojë me power point për gjithë vitin akademik.

**Shpjegim**:

Pedagogët kanë liri akademike të përzgjedhin vetë natyrën e ushtrimeve, detyrave, të punës së pavarur në varësi të natyrës së temës dhe të objektivave mësimore që kanë vendosur. Po ashtu, pedagogët janë të lirë të zgjedhin numrin e detyrimeve mujore si punë e pavarur me kusht që të ngarkesa mësimore mujore të jetë brenda parametrave të përcaktuara në këtë program.

Për rritjen e aftësive praktike kandidatët do të ndjekin mësimin në auditor ku do të kombinohet prezantimi i pedagogut me punën e pavarur.

Produktet e punës së pavarur, prezantimet dhe detyrat me shkrim me një ngarkesë mësimore 2 orë do të përgatiten në word, me shkrim Times New Roman, Font 12, Space Multiple 1.15 dhe do të jenë deri në 1000 fjalë/2 faqe. Detyrat me shkrim që do të kenë një ngarkesë mësimore mbi 2 orë do të kenë një numër fjalësh që do të rritet në mënyrë proporcionale dhe progresive.

Detyrat me shkrim/përgatitja e vendimeve gjyqësore/etj. që do të kenë një kohëzgjatje mbi 2 orë do të kenë një numër fjalësh që do të rritet në mënyrë proporcionale dhe progresive, (Për shembull, një detyrë me ngarkesë 3 orë do të jetë me 1500 fjalë etj.).

Raportimet me gojë të shoqëruara me prezantime me power point do të jenë deri në 10 slajte për punë të pavarur, si individuale, ashtu edhe në grup.

**Metodologjia për realizmin e objektivave mësimore**

Mësimi i së drejtës së menaxhimit të gjykatave dhe prokurorive dhe menaxhimit të çështjeve gjyqësore në Shkollën shqiptare të Magjistraturës dhe objektivat e mësipërme mësimore gjatë vitit të parë teorik, do të realizohen nëpërmjet:

A. Prezantimeve të përgatitura nga pedagogët me power point ose me materiale të shkruara duke shmangur përsëritjen e dhënies së njohurive të fituara gjatë viteve të studimit në fakultetet e drejtësisë, duke trajtuar institute dhe koncepte të nevojshme për zbërthimit e rasteve praktike, duke trajtuar të lidhura me aktualitetit, trajtime të akteve ndërkombëtare të lidhura me fushën e së drejtës procedurale civile, ku Republika e Shqipërisë ka aderuar, trajtime të legjislacionit të BE-së për shkak të qenies së Republikës së Shqipërisë vend kandidat për tu anëtarësuar në BE, veçanërisht akteve të CEPEJ etj.

B. Organizimit të seancave interaktive me debate e diskutime juridike lidhur me dispozita të diskutueshme të legjislacionit civil, me vakume juridike apo çështje të cilat nuk kanë gjetur zgjidhje shprehimisht në ligj, interpretime të ligjeve të reja që dalin, analiza të artikujve shkencore të botuara brenda dhe jashtë vendit, e të tjera.

C. Studime të rasteve të praktikës menaxheriale.

a) Modeli i parë: Pedagogu do të parapërgatitë të paktën katër deri në pesë raste praktike në çdo orë mësimore të cilat ju shpërndahen kandidatëve dhe analizohen së bashku. Këto raste do të jepen nga praktika e administrimit të gjykatave shqiptare të të tre shkallëve si dhe bazuar në aktet ndërkombëtare që lidhen me temën përkatëse.

b. Modeli i dytë: pedagogu ngarkon kandidatët që të seleksionojnë raste konkrete praktike të lidhura me tema të caktuara të cilat do të diskutohen nga ana e kandidatëve.

c. Modeli i tretë: realizimi i inskenime të situatave menaxheriale për të zgjidhur rastet praktike të dhëna, ku secili nga kandidatët të luajë rolin e Kryetarit të gjykatës, kancelarit, gjyqtarit, punonjësit të administratës gjyqësore, përdoruesve të gjykatës, avokatit të secilës palë, apo njërën nga palët, ose ndonjë pjesëmarrës tjetër në mosmarrëveshje. Këto të fundit do të përgatiten paraprakisht nga studentët së bashku edhe me materialet e secilit pjesëmarrës (vendimi gjyqësor, pretenca, fjala e mbrojtjes e të tjera).

Kursi i kandidatëve gjatë orëve të detyrave me shkrim mund të ndahet në grupe me nga 4-6 kandidatë për grup.

D. Punime të pavarura individuale dhe në grup në formën e detyrave, temave, eseve, punimeve, memove, të organizuara me baza shlyerje mujore ku secili kandidat nën drejtimin e pedagogut ose nën mbikëqyrjen e tij do të përgatisë një punë të pavarur individuale dhe një në grup me hulumtime, vështrime krahasuese, opinione ligjore, tendenca të praktikës së administrimit gjyqësor , etj. për çështje të rëndësishme juridike apo të praktikës.

Vlerësimi i kursit të së drejtës së administrimit të gjykatave bëhet në dy forma:

A. Me provim, i cili realizohet në fund të çdo viti akademik me shkrim dhe është i sekretuar. Hapja e zarfeve me rezultatet dhe krahasimi i tyre me zarfet me emrat e kandidatëve bëhet në mënyrë publike para gjithë kandidatëve që kanë marrë pjesë në provim. Teza e provimit është e ndarë në dy pjesë: Pjesa e Parë, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe Pjesa e Dytë, e cila është Praktike dhe ka dy deri në tre kazuse nga praktika e administrimit të gjykatave shqiptare . Totali i tezës së provimit, është 60 pikë;

B. Vlerësimi i vazhdueshëm bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati. Ky vlerësim është në total 40 pikë dhe i bashkëngjitet vlerësimit përfundimtar të kandidatit që mbaron Shkollën. Në këtë vlerësim do të përfshihen këto komponentë:

B.1 Pjesëmarrja dhe aktivizimi i kandidatëve në diskutime, ushtrime me gojë, zgjidhjet e rasteve praktike, mënyra e diskutimi dhe e debatit shkencor. Pedagogët i lënë kohën e nevojshme ushtrimeve me gojë që trajtohen në çdo temë me qëllim që, nga njëra anë, të aktivizojnë kandidatët sa më mirë dhe, nga ana tjetër, të stimulojnë punën e pavarur në auditor dhe diskutimin e pavarur dhe në grup. Kjo pjesë do të vlerësohet me 10 pikë.

B.2 Përgatitje detyrash, ushtrimesh, punime të pavarura, prezantime me shkrim e me gojë që janë parashikuar për t'u kryer nga kandidatët. Vlerësim i aftësive hulumtuese dhe studimore, respektimi i afateve të caktuara nga pedagogët dhe origjinaliteti i shkrimit apo i prezantimit/diskutimit me gojë. Kjo pjesë do të vlerësohet me 20 pikë, nga të cilat 10 pikë është vlerësimi maksimal për një detyrë individuale dhe 10 pikë për një detyrë në grup.

14.Programi mësimor

E DREJTË NDËRKOMBËTARE PRIVATE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Aida Bushati

Tabela e përmbajtjes

[1. Kuadri i përgjithshëm 616](#_Toc137040115)

[1.1 Përshkrimi i kursit 616](#_Toc137040116)

[1.2 Objektivi kryesor i kursit 616](#_Toc137040117)

[1.3 Kryqëzimi me kurse të tjera 617](#_Toc137040118)

[2. Kursi 617](#_Toc137040119)

[2.1 Objektivat mësimore 617](#_Toc137040120)

[2.2 Përmbajtja e kursit 619](#_Toc137040121)

[2.3 Struktura dhe metodologjia 620](#_Toc137040122)

[2.4 Përshkrimi i kursit 620](#_Toc137040123)

[3. Vlerësimi 640](#_Toc137040124)

# Kuadri i përgjithshëm

## Përshkrimi i kursit

Lënda e “E DREJTA NDËRKOMBËTARE PRIVATE” (DNP) është një nga disiplinat e programit mësimor teorik dhe praktik të Shkollës së Magjistraturës, e cila zhvillohet në një semestër. Legjislacioni dhe praktika gjyqësore që analizohet në këtë kurs kushtëzohet nga përkufizimi i konceptit të së drejtës ndërkombëtare private. Kjo e fundit është një disiplinë që përfshin tërësinë e rregullave (qofshin këto kombëtare, ndërkombëtare apo europiane) të cilat synojnë zgjidhjen e çështjeve gjyqësore civile/tregtare dhe familjare me elementë të huaj duke përcaktuar *së pari:* kompetencën e gjykatave shqiptare për zgjidhjen e çështjeve (*juridiksioni ndërkombëtar i gjykatës shqiptar*), *së dyti:* zgjedhjen e ligjit të zbatueshëm mbi të cilën do të gjykohen çështjet (*ligji i aplikueshëm*), *së treti:* njohjen dhe ekzekutimin e vendimeve gjyqësore të dhëna nga gjykatat e huaja në Republikën e Shqipërisë. Pjesë e kësaj disipline janë dhe rregullat që lidhen me ndihmën e ndërsjellë në procedurën civile (komunikimi midis gjykatave apo nëpërmjet autoriteteve qendrore, marrja e provave dhe dokumenteve, e të tjerë) që shoqërojnë zgjidhjen e konfliktit gjyqësor me elementë të huaj.

Për rrjedhojë objekt i analizës së këtij kursi do të jenë rregullat dhe vendimet gjyqësore që lidhen me zbatimin e Kodit të Procedurës Civile miratuar me ligjin nr. 8166/1996, i ndryshuar, Ligjin nr. 10428/2011 “Për të Drejtën Ndërkombëtare Private”, Konventat e Konferencës së Hagës për të Drejtën Ndërkombëtarë Private (HCCH), [www.hcch.net](http://www.hcch.net) , në të cilat Shqipëria është palë, marrëveshjet dypalëshe për bashkëpunimin gjyqësor civil/familjar si edhe instrumentet e tjera ndërkombëtare të zbatueshme në këtë fushë.

Duke qenë se udhëzues për hartimin dhe zbatimin e normave ligjore shqiptare në këtë disiplinë është legjislacioni europian, (Rregulloret e Bashkimit Europian), këto të fundit do të zënë një vend të rëndësishëm në përmbajtjen e kursit. Duhet theksuar se legjislacioni shqiptar për të drejtën ndërkombëtare private është përafruar me (Rregulloren (KE) nr. 593/2008 e Parlamentit Europian dhe e Këshillit e 17 qershorit 2008 “Mbi ligjin e zbatueshëm për detyrimet kontraktore (*Roma I*)”, FZ L 177, 4 korrik 2008; dhe Rregulloren (KE) nr. 864/2007 e Parlamentit Europian dhe e Këshillit e datës 11 korrik 2007 “Mbi ligjin e zbatueshëm për detyrimet jo kontraktore (*Roma II*)”, FZ L 199, 31.7.2007. Për të garantuar zbatimin e ligjit shqiptar në frymë të normave europiane, referencë e vazhdueshme do të bëhet te vendimet e Gjykatës së Drejtësisë së Bashkimit Europian (GJDBE) e cila ka elaboruar nëpërmjet një jurisprudence të pasur instrumentet ligjore europiane dhe ato të HCCH të zbatuara në kontekstin e BE-së.

## Objektivi kryesor i kursit

Objektivi kryesor i kësaj lënde është që të përgatisë kandidatët për magjistratë me njohuri teorike dhe praktike, në një fushë me zhvillim të konsiderueshëm në kontekstin shqiptar dhe atë ndërkombëtar siç është e drejta ndërkombëtare private. Pasurimi i kësaj disipline me praktikë gjyqësore vjen si rrjedhojë e rritjes së ndërveprimit familjar dhe ekonomik të individëve dhe bizneseve midis Shqipërisë dhe vendeve të tjera.

Ky objektiv zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin përkatës, metodologjinë e mësimdhënies, ngarkesën e kandidatit magjistrat (ngarkesën studimore) dhe ngarkesën e pedagogut (ngarkesën mësimore).

Duke tentuar të paraqesim në mënyrë sintetike synimet kryesore të lëndës, “E drejta ndërkombëtare private”, evidentojmë sa më poshtë:

* Përgatitja e magjistratëve të aftë për të evidentuar dhe për t’u dhënë zgjidhje praktike konflikteve gjyqësore me elementë të huaj që mund të paraqiten në praktikë.
* Thellimi i njohurive teorike të përfituara gjatë studimit të së Drejtës Ndërkombëtare Private gjatë studimeve të mëparshme.
* Nxitja e punës kërkimore të pavarur në lidhje me institute të ndryshme të së Drejtës Ndërkombëtare Private, duke alternuar atë ç'ka është përfituar nga teoria e kësaj disipline me raste të praktikës së gjykatave shqiptare, GJDBE- së apo gjykatave të tjera.

Në fund të kursit, synojmë që çdo kandidat të jetë i aftë të zgjidhë çështjet me elementë të huaj duke përcaktuar juridiksionin ndërkombëtare të gjykatave shqiptarë, si edhe duke zgjedhur ligjin e duhur të zbatueshëm. Kadidatët duhet gjithashtu të jenë në gjendje të kuptojnë dhe zbatojnë kushtet e njohjes së vendimeve të gjykatave të huaja.

Në përfundim të kursit kandidati për magjistrat do të jetë në gjendje që, nën mbikëqyrjen minimale dhe brenda një afati kohor të arsyeshëm, të marrë dhe të studiojë faktet dhe rrethanat e çdo rasti, të fokusohet në faktet kyçe ose përcaktuese për zgjidhjen e një rasti konkret të praktikës gjyqësore, të njohë kornizën ligjore të zbatueshme për çdo rast konkret, të arrijë në zgjidhjen dhe argumentimin e zgjidhjes të rastit praktik, të përpilojë një vendim gjyqësor të strukturuar logjikisht dhe të arsyetuar juridikisht në një çështje civile me elementë të huaj që, sipas nivelit faktik/ligjor të vështirësisë, mund të konsiderohet bazike/e thjeshtë (rast standard).

## Kryqëzimi me kurse të tjera

Kursi “E drejta ndërkombëtare private” është një lëndë komplementare e lëndëve kryesore që zhvillohen në Shkollën e Magjistraturës si: e Drejta Procedurale Civile, e Drejta Civile/Tregtare, e Drejta familjare, dhe e Drejta e Bashkimit Europian. Analizimi dhe zbatimi i rregullave të së drejtës ndërkombëtare private mbështetet fort në njohuritë e përftuara nga disiplinat e mësipërme.

E drejta ndërkombëtare private do të zhvillohet në një pjesë të **semestrit të dytë** me një ngarkesë prej **24 orësh mësimore**, duke i dhënë kandidatëve njohuritë praktike për zgjidhjen e e konfliktit në një marrëdhënie juridike me elementë të huaj.

# 2. Kursi

## 2.1 Objektivat mësimore

Për të arritur objektivin kryesor, kursi synon realizimin e objektivave konkrete mësimore që janë listuar në këtë program. Në mënyrë skematike, objektivat mësimore synojnë të aftësojnë kandidatët për magjistratë në drejtimet e mëposhtme:

1. Kuptimi - Aftësimi në mënyrën e të kuptuarit. Kandidati është në gjendje të kuptojë, shpjegojë, identifikojë, klasifikojë dhe diskutojë konceptet dhe parimet e të drejtës ndërkombëtare private që nevojiten për krijimin e bindjes së brendshme në zgjidhjen e konflikteve në çështjet civile-tregtare dhe familjare me elementë të huaj.

2. Zbatimi - Aftësimi në zbatim. Kandidati është në gjendje të përdorë njohuritë teorike mbi konceptet, parimet dhe institutet kryesore të së Drejtës Ndërkombëtare Private në situata faktike. Në përfundim të kursit, ai është në gjendje të:

* interpretojë parimet, konceptet dhe institutet kryesore të së Drejtës Ndërkombëtare Private të lidhura me faktet e një situate konkrete;
* organizojë dhe planifikojë hapat që duhen ndërmarrë për zgjidhjen e një konflikti civil-tregtar në një çështje me elementë të huaj, duke u bazuar në njohuritë teorike dhe bazën ligjore përkatëse;
* debatojë dhe respektojë mendimet e kolegëve dhe të bashkëveprojë në grup.

3. Analizë - Aftësimi në analizë. Kandidati është në gjendje të identifikojë faktet dhe provat e duhura, të analizojë kuadrin ligjor dhe të formojë një opinion të bazuar në të gjitha të dhënat përkatëse. Në përfundim të kursit, ai/ajo është në gjendje të:

* + identifikojë elementin e huaj në objekt, subjekt apo përmbajtje të marrëdhënieve juridike;
  + pranojë apo përcaktojë juridiksionin ndërkombëtar të gjykatave shqiptare në një çështje konkrete me elementë të huaj;
  + kualifikojë çështjen konkrete dhe të bëjë lidhjen midis parimeve të së drejtës së brendshme dhe normave të së drejtës ndërkombëtare private;
  + zbatojë kriteret lidhëse dhe përcaktojë kuadrin ligjor në rastin e kolezionit të ligjeve për zgjidhjen e një konflikti me elementë të huaj;
  + përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret;
  + analizojë kontekstin social ekonomik dhe ndikimin e tij në zgjidhjen e konfliktit.

4. Vlerësim/krijim - Aftësimi për shkrim e arsyetim ligjor. Kandidati për magjistrat është në gjendje të shprehë opinionin e tij qartë në një vendim gjyqësor civil të arsyetuar dhe argumentuar. Në përfundim të kursit, ai/ajo është në gjendje të:

* + hartojë logjikisht një vendim gjyqësor për një çështje me elementë të huaj;
  + arsyetojë vendimin gjyqësor;
  + formulojë argumentet që çuan në marrjen e vendimit.

**Kompetencat/aftësitë**

Kompetencat që përforcohen me këto objektiva mësimore janë:

Kompetenca 1: Njohuri të thelluara nga jurisprudenca shqiptare dhe europiane.

* Të zotërojë njohuri të qarta dhe të thelluara teorike mbi konceptet, parimet dhe institutet kryesore, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës;
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore europiane dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJDBE, GJEDNJ);
* Të identifikojë çështjet ligjore që ngrihen në një situatë faktike, të përcaktojë bazën ligjore të saj, të identifikojë dhe të jetë i vetëdijshëm për synimet legjislative.

Kompetenca 2: Aftësim në veprimet paraprake dhe përgatitjen e seancës gjyqësore.

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, etj.);
* Të përcaktojë kontekstin dhe jurisprudencën e lidhur me çështjen.

Kompetenca 3: Aftësim në debatin gjyqësor.

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin, duke ndërtuar strategjinë e pyetjeve dhe ballafaqimeve për të sqaruar mospërputhjet.

Kompetenca 4: Aftësim në përgatitjen e akteve dhe marrjen e vendimeve.

* Të vlerësojë kompetencën dhe pranueshmërinë në çështjet civile me elementë të haj;
* Të shprehë qartë dhe saktë, me një gjuhë të përshtatshme dhe të kuptueshme nocionet themelore;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të aftësohet për përgatitjen e një vendimi të strukturuar dhe të argumentuar qartë, duke u mbështetur në përfundimet e arritura, lidhur me çështjet e faktit dhe të ligjit.

Kompetenca 5: Bashkëpunimi, transparenca dhe komunikimi.

* Të shtrojë për diskutim çështjet që mund të lidhen me mosmarrëveshje të ndryshme midis kolegëve;
* Të identifikojë çështje dhe të kontribuojë në marrjen e vendimeve kolegjiale;
* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.

## 2.2 Përmbajtja e kursit

Në kursin “E drejta ndërkombëtare private” do të trajtohen çështje të praktikës gjyqësore, të cilat do të synojnë që të aftësojnë formimin praktik të magjistratit të ardhshëm në interpretimin ligjor të dispozitave të Kodit të Procedurës Civile, ligjit “Për të drejtën ndërkombëtare private”, si edhe instrumenteve ndërkombëtare (Konventat e Konferencës së Hagës) në fuqi në zgjidhjen sa më të drejtë të çështjeve me elementë të huaj. Të tilla çështje, si: përcaktimi i elementit të huaj në një çështje gjyqësore, pranimi apo përcaktimi i juridiksionit ndërkombëtar të gjykatave shqiptare, zgjedhja e ligjit të zbatueshëm, njohja apo ekzekutimi i vendimeve gjyqësore të huaja, apo çështje të bashkëpunimit gjyqësor në fushën civile, do të jenë në fokusin e trajtimit jo vetëm teorik, por edhe atij të të kuptuarit praktik të dispozitave konkrete.

Çështje të konfliktit të ligjeve, apo konfliktit të juridiksioneve për subjektet e ndryshme përfshirë dhe ato me imunitet diplomatik do të trajtohen nga këndvështrimi teorik dhe praktik. Institutet konkrete si: zotësia për të vepruar, veprimet juridike, kontratat, trashëgimia, pronësia, martesa dhe pasojat e zgjidhjes së saj, apo marrëdhëniet prind-fëmijë do të trajtohen duke ju referuar rasteve praktike që do të shtrohen për diskutim. Temat e përcaktuara në këtë kurs të së drejtës do të trajtojnë praktikën edhe në mënyrë krahasuese duke marrë në konsideratë burimet e së drejtës europiane, rregulloret e BE-së, dhe jurisprudencën e gjykatave të vendeve të BE-së dhe asaj të GJDBE-së.

Temat që do të trajtohen në kursin “E Drejta Ndërkombëtarë Private” sipas javëve dhe orëve përkatëse janë si vijojnë:

1. **Prezantim i programit dhe çështjeve kryesore të LDNP (2 orë mësimore)**
2. **Juridiksioni i gjykatave shqiptare në çështjet me elementë të huaj, *lis pendens* ndërkombëtare, njohja dhe ekzekutimi i vendimeve të huaja gjyqësore (4 orë mësimore)**
3. **Imunitetit diplomatik në çështjet civile, shteti si subjekt i së drejtës ndërkombëtare private**  **(2 orë mësimorë)**
4. **Marrëdhëniet civile/tregtare me elementë huaj – juridiksioni dhe ligji i zbatueshëm (4 orë mësimore)**
5. **Marrëdhëniet familjare me elementë të huaj – juridiksioni dhe ligji i zbatueshëm (6 orë mësimore)**
6. **Të drejtat pronësore me elementë të huaj – juridiksioni dhe ligji i zbatueshëm (2 orë mësimore)**
7. **Trashëgimia me elementë të huaj – juridiksioni dhe ligji i zbatueshëm (2 orë mësimore)**
8. **Aspekte të procedurës civile në çështjet me elementë të huaj (2 orë mësimore)**

## 2.3 Struktura dhe metodologjia

Në këtë seksion zbërthehet përmbajtja e kursit për çdo javë duke ndaluar fillimisht në skemën e kalendarit vjetor (semestral) për temat përkatëse për vitin akademik 2023–2024 dhe, në vijim do të zbërthehet përmbajtja për secilën temë:

## 2.4 Përshkrimi i kursit

**Tema 1:** **Prezantim i programit dhe çështjeve kryesore të LDNP-së**

***Ngarkesa: 1 javë x 2 orë mësimore***

E drejta ndërkombëtare private është një fushë e rëndësishme e së drejtës që ka marrë zhvillim të vrullshëm në dekadat e fundit për shkak të globalizimit dhe rritjes së marrëdhënieve ndërkufitare si në lëmin civil/tregtar ashtu edhe familjar. Roli në rritje i kësaj fushe të së drejtës vihet re edhe nga rritja e numrit të çështjeve me elementë të juaj përpara gjykatave shqiptare. Pikërisht në këtë temë të parë do të ofrojmë një tablo të përgjithshme të fushës së veprimit të kësaj disipline, instrumenteve ligjor të zbatueshëm për këtë fushë dhe parimet kryesore që udhëheqin gjyqtarin në zbatimin e rregullave të së drejtës ndërkombëtare private. Në qendër të kësaj teme do të jetë një përshkrim i përgjithshëm i ligjit nr. 10428/2011, “Për të Drejtën Ndërkombëtare Private” (LDNP) si edhe instrumenteve të HCCH, apo akteve të tjera ndërkombëtare dhe europiane të zbatueshëm në kontekstin shqiptar.

Çështjet kryesore që do të trajtohen në këtë temë janë:

* Elementi i huaj në marrëdhëniet civile-familjare;
* Burimet dhe hierarkia e normave;
* *Renvoi;*
* Marrja dhe zbatimi i ligjit të huaj;
* Kriteret lidhëse dhe lidhja me e ngushtë;
* Karakterizimi;
* Klauzola e Rendit Publik.

**Pyetjet vetëstudimore:**

1. Si ndërveprojnë instrumentet ligjore kombëtare dhe ndërkombëtare në këtë fushë?
2. Cilat janë karakteristikat kryesore të një procesi gjyqësor në çështjet me elementë të huaj?

**Metodologjia**

Për këtë temë do të prezantohen çështjet kryesore në *power point* (PPT) dhe do të zhvillohet një diskutim me kandidatët për njohuritë e tyre të mëparshme në këtë fushë. Kandidatëve do t’u kërkohet të paraqesin në mënyrë të përmbledhur listën e Konventave të HCCH (përtej atyre që ka ratifikuar Shqipëria) si edhe legjislacionit europian në fushën e së drejtës ndërkombëtare private.

**Literatura**

**Botime dhe artikuj**

* Jessel-Holst, Ch., *et al*. “Komentari i Ligjit për të Drejtën Ndërkombëtare Private”, KAS, 2018.
* Skrame, O., “Manuali i së Drejtës Ndërkombëtare Private të Republikës së Shqipërisë”, Botime Kumi, 2022.
* Kalia, A., “E Drejta Ndërkombëtare Private”, Botime Sejko, 2010.
* Mandro-Balili, A., *et al*. “E Drejta Ndërkombëtare Private”, 2005.
* Kosters, J., “Public Policy in Private International Law”, The Yale Law Journal, Vol. 29, No.7, 1920.
* Murphy, K., “The Traditional View of Public Policy and Ordre Public in Private International Law”, GA. J. INT'L & COMP. L. 1980.

**Legjislacion**

* Ligji nr. 8116, datë 29.03.1996 “Kodi i Procedurës Civile i Republikës së Shqipërisë”, i ndryshuar, FZ nr. 9, datë 12.05.1996.
* Ligji nr. 10428, datë 02.06.2011 “Për të Drejtën Ndërkombëtare Private”, FZ nr. 82, datë 17.06.2011.

**Faqe *web* me instrumente ligjorë**

[*www.hcch.net*](http://www.hcch.net)

[*https://e-justice.europa.eu*](https://e-justice.europa.eu)

**Tema 2: Juridiksioni i gjykatave shqiptare në çështjet me elementë të huaj, *lis pendens* ndërkombëtare dhe njohja dhe ekzekutimi i vendimeve të huaja gjyqësore**

***Ngarkesa: 2 javë x 2 orë mësimore***

Në këtë temë do të trajtohet çështje të rëndësishme të së drejtës ndërkombëtare private që janë juridiksioni ndërkombëtar i gjykatave shqiptare, gjyqëvarësia (*lis pendens* ndërkombëtare) dhe njohja dhe ekzekutimi i vendimeve të huaja. Kjo temë do të trajtohet e ndërlidhur me legjislacionin dhe praktikën gjyqësore europiane për arsye lidhen me nevojën e interpretimit të ligjit shqiptar në linjë me atë europian. Më konkretisht akti ligjor europian bazë për këto çështje është Rregullorja nr.1215/2012 e Parlamentit Europian dhe Këshillit të 12 dhjetorit 2012 mbi juridiksionin dhe njohjen dhe zbatimin e vendimeve në çështjet civile dhe tregtare (recast), FZ L 351, datë 20 dhjetor 2012, (Rregullorja Bruksel Ia). Gjithashtu në këtë temë do të trajtohen edhe dy instrumente të reja të HCCH në të cilat Shqipëria është bërë palë: Konventa e Hagës (2005) për Zgjedhjen e Gjykatës, dhe Konventa e Hagës (2019) për Njohjen dhe Ekzekutimin e vendimeve gjyqësore të huaja.

Çështjet kryesore që do të trajtohen në këtë temë janë:

* Llojet e juridiksionit dhe raporti midis tyre;
* Lis pendens ndërkombëtare dhe kushtet e zbatimit të saj;
* Njohja dhe ekzekutimi i vendimeve të huaja dhe lidhja me juridiksionin

Tema do të ndahet në dy javë.

***Në javën e parë*** do të trajtohen çështjet që lidhen me llojet e ndryshme të juridiksionit sipas LDNP dhe problematikat kryesore që lidhen më to. Juridiksioni ndërkombëtar i gjykatave shqiptare rregullohet nga Kodi i Procedurës Civile (neni 37) dhe Ligji për të Drejtën Ndërkombëtare Private (Kreu IX Juridiksioni i Gjykatave shqiptare me element të huaj (nenet 71- 81). Kjo pjesë e legjislacionit nuk është e përafruar tërësisht me Rregulloren e Brukselit Ia megjithatë disa zgjidhje të ligjit tonë janë të ngjashme me ato të Rregullores. Gjithashtu do të analizohet shkurtimisht dhe ndikimi i Konventës së Hagës (2005) për zgjedhjen e gjykatës dhe përplotësimet që i bën ky instrument kuadrit ekzistues shqiptar.

Më konkretisht do të analizohen:

* Juridiksioni ekskluziv;
* Juridiksioni me marrëveshje (ekskluziv, jo ekskluziv, i nënkuptuar)
* Aspektet formale të marrëveshjes së juridiksionit;
* Rregulli i përgjithshëm dhe juridiksioni i posaçëm;

***Në javën e dytë*** do të trajtohet *lis pendens* ndërkombëtare dhe njohja dhe ekzekutimi i vendimeve. *Lis pendens* ndërkombëtare apo gjyqëvarësia është një çështje mjaft e rëndësishme e së drejtës ndërkombëtare private. Qëllimi i *lis pendens* është që të eleminojë dy vendime të ndryshme për të njëjtën çështje. Kjo ndihmon në procesin e njohjes së vendimeve dhe administrimin eficient të drejtësisë si një objektiv i normave të së drejtës ndërkombëtare private. Lispendenca ndërkombëtare rregullohet nga neni 38 i KPrC (Ligjin nr. 38/2017, “Për disa shtesa dhe ndryshime në ligjin nr. 8116 datë 29.03.1996 “Kodi i Procedurës Civile i Republikës së Shqipërisë”). Ky parashikim i ri, është bërë në frymën e Rregullores së Brukselit Ia. Koncepti i gjykatës kompetente që vjen si rezultat i zbatimit të duhur të rregullave të juridiksionit lidhet dhe me njohjen dhe ekzekutimin e vendimit. Njoha e vendimeve gjyqësore të huaja bëhet sipas rregullave të KPC-së, nenet 393 e vijues të KPC-së, si edhe nga Konventa e Hagës 2019 për njohjen dhe ekzekutimin e vendimeve të huaja.

Më konkretisht do të analizohet:

* Çfarë kuptohet me kriterin e “njëjta palë”?
* Çfarë kuptohet me kriterin e “shkaku i njëjtë i padisë”?
* Çfarë kuptohet me kriterin “objekt i njëjtë i padisë”?
* Parimi *prior temporis – qui prior est tempore potior est iure* (gjykata e thirrur e para);
* Zbatimi i nenit 394 i KPrC (para. a, c dhe ç).

**Pyetjet vetëstudimore:**

1. Rregullimet e juridiksionit sipas LDNP dhe Rregullores Bruksel Ia;
2. Adresimi i efektit *torpedo* dhe *forum non convention* sipas jurisprudencës së GJDBE-së;
3. Klauzola e Rendit Publik, si një nga kushtet e njohjes së vendimeve gjyqësore të huaja.

**Metodologjia**

Për realizimin e kësaj teme do të përdoren prezantimi në PPT dhe do të shpërndahen paraprakisht çështjet gjyqësore objekt diskutimi. Kandidatët do të ftohen të debatojnë mbi këto çështje. Tema do të zhvillohet në bashkëpunim me gjyqtarë ekspertë në këtë fushë.

**Literaturë**

**Botime dhe artikuj**

* Jessel-Holst, Ch., et al, “Komentari i Ligjit për të Drejtën Ndërkombëtare Private”, KAS, 2018.
* Skrame, O., “Manuali i së Drejtës Ndërkombëtare Private të Republikës së Shqipërisë”, Botime Kumi, 2022.
* Kalia, A., “E Drejta Ndërkombëtare Private”, Botime Sejko, 2010.
* Kola Tafaj, F., Vokshi, A., “Procedurë civile”, Botime Albas, 2018.
* Chartley, T., “Basic Principles of Jurisdiction in Private International Law: the European Union, the United States and England”, British Institute of International and Comparative Law, 2021.
* Kola Tafaj, F., “Lis pendens-a Ndërkombëtare në Juridiksionin Gjyqësor Shqiptar si Risi në Ligjin Procedural Shqiptar” Jeta Juridike, Shkolla e Magjistraturës, 2017.
* Marongiu Buonaiuti, F., “Lis Alibi Pendens and Related Actions in the Relationships with the Courts of Third Countries in the Recast of the Brussels I Regulation”, Yearbook of Private International Law, Volume 15, (2013/2014).
* Bushati, A., “Njohja dhe Ekzekutimi i Vendimeve të Huaja Gjyqësore Ndërmjet Shteteve në Evropën Juglindore dhe Perspektivat e Konventës së HCCH-së e vitit 2019 “Për Vendimet Gjyqësore”, Raport Kombëtar-Shqipëria, 2021.
* Kola Tafaj, F., Çinari, S., “Recognition and Enforcement of Foreign Judgments in Civil and Commercial Matters in Albania”, Brussels I bis Regulation and Special Rules: Opportunities to Enhance Judicial Cooperation, Scritti di diritto privato europeo ed internazionale, 25, 2021.
* Raporti shpjegues i Konventës së Hagës (2019) për njohjen dhe ekzekutimin e vendimeve gjyqësore të huaja në fushën civile ose tregtare në gjuhën shqipe.
* [*https://assets.hcch.net/docs/c55285ae-b690-4e16-b1d4-ba2cc9806d39.pdf*](https://assets.hcch.net/docs/c55285ae-b690-4e16-b1d4-ba2cc9806d39.pdf)
* Raporti shpjegues i Konventës së Hagës ( 2005) për zgjedhjen e gjykatës në gjuhën angleze
* [*https://assets.hcch.net/docs/0de60e2f-e002-408e-98a7-5638e1ebac65.pdf*](https://assets.hcch.net/docs/0de60e2f-e002-408e-98a7-5638e1ebac65.pdf)

**Legjislacion**

***Legjislacioni i brendshëm***

1. Kushtetuta e RSH-së e miratuar me ligjin nr. 8417, datë 21.10.1998, i ndryshuar, FZ nr. 28, datë 07.12.1998.
2. Ligji nr. 8116, datë 29.03.1996 “Kodi i Procedurës Civile i Republikës së Shqipërisë”, i ndryshuar, FZ nr. 9, datë 12.05.1996.
3. Ligji nr. 10428, datë 02.06.2011 “Për të Drejtën Ndërkombëtare Private”, FZ nr. 82, datë 17.06.2011.
4. Ligji nr. 42/2024 “Për ratifikimin e konventës për marrëveshjet për zgjedhjen e gjykatës”, FZ nr.87, datë 23,05, 2024.
5. Ligji nr. 9590, datë 27.07.2006 “Për Ratifikimin e Marrëveshjes së Stabilizim-Asociimit, ndërmjet RSH-së dhe komuniteteve europiane e shteteve të tyre anëtare”, FZ nr. 87, datë 14.06.2006.

***Legjislacioni i BE-së***

1. Rregullore (BE) nr. 1215/2012 e Parlamentit Europian dhe Këshillit e datës 12 Dhjetor 2012 “Mbi juridiksionin dhe njohjen dhe ekzekutimin e vendimeve në çështjet civile dhe tregtare”, FZ L 351, 20.12.2012.
2. Konventa e 30 qershor 2005, “Për marrëveshjen e zgjedhjes së gjykatës”.
3. Konventa e 12 korrik 2029 Për njohjen dhe ekzekutimin e vendimeve të huaja gjyqësore në çështjet civile ose tregtare.

**Jurisprudencë**

**Vendime të Gjykatës së Lartë**

***Lis pendens***

1. Vendimi nr. 172, datë 24.04.2014
2. Vendimi nr. 612, datë 26.11.2014
3. Vendimi nr. 81, datë 29. 06.2017
4. Vendimi nr. 1087, datë 09.10.2018
5. Vendimi nr. 409, datë 25.01.2018
6. Vendimi nr. 418, datë 25.01.2018
7. Vendimi nr.1191, datë 06.11.2018
8. Vendimi nr. 584, datë 30.06.2020
9. Vendimi nr. 211, datë 02.07.2020
10. Vendimi nr. 213, datë 08.07.2020
11. Vendimi nr. 494, datë 07.10.2020
12. Vendimi nr. 427, datë 07.04.2021

***Vendimet e njohjes***

1. Vendimi Unifikues i Gjykatës së Lartë nr. 8, datë 10.06.2011
2. Vendimi Unifikues i Gjykatës së Lartë nr. 6, datë 01.06.2011

***Llojet e juridiksionit - Vendime Civile***

1. Vendimi nr.182, datë 08.05.2014
2. Vendimi nr. 463, datë 04.11.2015
3. Vendimi nr.169, datë 24.03.2015
4. Vendimi nr. 237, datë 14.09.2016
5. Vendimi nr. 67, datë 10.03.2016
6. Vendimi nr. 68, datë 10.03.2016
7. Vendimi nr. 47, datë 17.02.2016
8. Vendimi nr. 2683, datë 19.12.2017
9. Vendimi nr. 27, datë 16.03.2017
10. Vendimi nr. 1087, datë 09.10.2018
11. Vendimi nr. 1191, datë 06.11.2018
12. Vendimi nr. 797, datë 24.04.2018
13. Vendimi nr. 882, datë 13.04.2018
14. Vendimi nr. 71, datë 13.02.2019
15. Vendimi nr. 586, datë 30.09.2020
16. Vendimi nr. 389, datë 23.09.2020
17. Vendimi nr. 294, datë 02.07.2020

***Llojet e juridiksionit - Vendime tregtare***

1. Vendimi nr. 337, datë 26.06.2012
2. Vendimi nr. 421, datë 09.10.2012
3. Vendimi nr. 630, datë 07.11.2013
4. Vendimi nr. 331, datë 30.05.2013
5. Vendimi nr. 624, datë 07.11.2013
6. Vendimi nr. 43, datë 13.02.2014
7. Vendimi nr. 449, datë 17.07.2014
8. Vendimi nr. 71, datë 27.02.2014
9. Vendimi nr. 255, datë 14.05.2015
10. Vendimi nr. 238, datë 07.05.2015
11. Vendimi nr. 392, datë 30.09.2015
12. Vendimi nr. 273, datë 23.11.2016
13. Vendimi nr. 68, datë 10.03.2016
14. Vendimi nr. 251, datë 05.10.2016
15. Vendimi nr. 62, datë 25.05.2017
16. Vendimi nr. 2682, datë 19.12.2017
17. Vendimi nr. 144, datë 16.11.2017
18. Vendimi nr. 19, datë 02.03.2017
19. Vendimi nr. 27, datë 16.03.2017
20. Vendimi nr. 202, datë 03.06.2020
21. Vendimi nr. 993, datë 25.11.2020
22. Vendimi nr. 397, datë 23.09.2020
23. Vendimi nr. 497, datë 07.10.2020
24. Vendimi nr. 41, datë 20.01.2021
25. Vendimi nr. 1682, datë 08.11.2021

**Vendime të shkallës së parë**

***Llojet e juridiksionit - Vendime Civile***

1. Vendimi i Gjykatës së Rrethit Gjyqësor Tiranë, nr. 1120, datë 29.01.2014
2. Vendimi i Gjykatës së Rrethit Gjyqësor Tiranë, nr. 2860, datë 12.12.2014

***Llojet e juridiksionit - Vendime tregtare***

1. Vendimi i Gjykatës së Rrethit Gjyqësor Tiranë, nr. 11696, datë 10.12.2013

***Llojet e juridiksionit – Vendime Familjare***

1. Vendimi i Gjykatës së Rrethit Gjyqësor Tiranë, nr. 2737, datë 26.02.2014

**Vendime të GJDBE-së**

***Llojet e juridiksionit***

1. C-645/11440 Sapir (Gjykimi me më shumë se një të paditur)
2. C-412/98439 Group Josi (Pranimi vullnetar i juridiksionit)
3. C-381/08837 Car Trim (Vendi i përmbushjes së detyrimit)
4. C-322/14840 El Majdoub (Marrëveshja për juridiksionin)
5. C-519/19749 DelayFix (Juridiksionin ekskluziv i caktuar me marrëveshje)
6. C-341/161061 Hanssen (Beleggingen juridiksioni ekskluziv, çështjet e pronësisë intelektuale)

***Lis pendens***

1. C-116/02 Gasser v. Misat
2. C-281/02 Owusu
3. C- 406/92 Tatry
4. C-144/86 Palumbo
5. C-111/01 Gantner Electronic GmbH v Basch Exploitatie Maatschappij BV
6. C-351/89438 Overseas Union Insurance Ltd and Others v New Hampshire Insurance Company

**Tema 3:** **Imunitetit diplomatik në çështjet civile, shteti si subjekt i së drejtës ndërkombëtare private**

***Ngarkesa: 1 javë x 2 orë mësimore***

Sipas të drejtës ndërkombëtare publike, shtetet (personat, organet apo agjencitë e tyre) gëzojnë imunitet në lidhje me juridiksionin e gjykatave të shteteve të tjera (imuniteti juridiksional) edhe për ekzekutimin e vendimeve kundër tyre (immuniteti ndaj ekzekutimeve). Ky imunitet i shtetit bazohet në parimin tradicional të barazisë së shteteve (*par in parem non habet iudicium*), dhe çdo qasje e kundërt do të konsiderohej si shkelje e parimeve themelore të së drejtës ndërkombëtare siç është parimi mos ndërhyrjes (*non-interference*) dhe gëzimit të sovranitetit të brendshëm dhe të jashtëm të shtetit. Kodi ynë i Procedurës Civile ligji nr. 8116/1996 i ndryshuar (nenet 39 dhe 40) garanton imunitetin diplomatik të përfaqësuesve të përfaqësive diplomatike dhe atyre konsullore me disa përjashtime. Ndërkohë që neni 84 i LDNP-së 10428/2011 parashikon juridiksionin e gjykatave shqiptare për pronat dhe pasuritë e personave fizike dhe juridikë me imunitet diplomatik nëse kjo parashikohet në marrëveshjet ndërkombëtare të ratifikuara nga Shqipëria apo pranohet vullnetarisht nga këto subjekte.

Megjithatë marrëdhëniet ndërshtetërore kanë evoluar ndjeshëm dhe shumë shtete kanë pranuar kufizimin e imunitetit shtetëror ose me rregulla të shkruara ose me anë të vedimeve gjyqësore. Kufizimet vihen re në veprimet e qeverisë së një shteti (*acta iure privatorium*), veprimeve ekonomike (*acta jure gestionis*) apo përjashtimet territoriale të dëmeve jashtëkontraktore. Kufizimi i imunitetit shtetëror është pranuar në shumë shtete dhe rol të rëndësishëm ka luajtur neni 6 i Konventës Europiane të të drejtave të njeriut i cili parashikon asksesin në gjykatë si një e drejtë themelore, si edhe akte të tjera ndërkombëtare (Konventa e OKB).

Çështjet e imunitetit shtetëror janë adresuar nga jurisprudenca e Gjykatave Shqiptare dhe atyre Europiane dhe do të jenë pjesë thelbësore e analizës së kësaj teme.

Çështjet kryesore që do të trajtohen në këtë temë janë:

* Imuniteti shtetëror, subjektet dhe marrëdhëniet
* Imuniteti shtetëror përkundrejt investimeve dhe tregtisë ndërkombëtare
* Imuniteti shtetëror/imuniteti i përfaqësuesve diplomatikë përkundrejt mbrojtjes e të drejtave të njeriut
* Imuniteti diplomatik dhe marrëdhëniet e punës
* Imuniteti shtetëror dhe dëmet jashtëkontratore, pronësia intelektuale, e tjerë

**Pyetjet vetëstudimore:**

1. Si duhet materializuar në praktikë kushti i pranimit vullnetar?
2. Cilat janë qëndrimet e mbajtura nga GJL-ja dhe GJK-ja?
3. Cilat janë rastet e kufizimeve të imunitetit të sanksionuara nga praktika europiane?

**Metodologjia**

Për këtë temë do të përdoren Prezantimet PPT dhe çështjet gjyqësore objekt diskutimi. Tema do të zhvillohet në bashkëpunim me gjyqtar në detyrë.

**Literaturë**

***Botime dhe artikuj***

1. Jessel-Holst, Ch., *et al*, “Komentari i Ligjit për të Drejtën Ndërkombëtare Private”, KAS, 2018.
2. Skrame, O., “Manuali i së Drejtës Ndërkombëtare Private të Republikës së Shqipërisë”, Botime Kumi, 2022.
3. Kalia, A., “E Drejta Ndërkombëtare Private”, Botime Sejko, 2010.

**Legjislacion**

1. Ligji nr. 8137, datë 31.07.1996 “Për Ratifikimin e Konventës Europiane të të Drejtave të Njeriut”, FZ nr. 20, datë 12.08.1996.
2. Konventa e Kombeve të Bashkuara “Për Imunitetin Juridiksional të Shteteve dhe Pronave të Tyre”, 2004.
3. Konventa e Vjenës “Për Marrëdhëniet Diplomatike”, 1961, aderuar nga Shqipëria më 08.02.1988, me ligjin nr. 7164, datë 10.10.1987.
4. Konventa e Vjenës “Për Marrëdhëniet Konsullore”, 1963, aderuar nga Shqipëria më 01.10.1991.
5. Konventa “Për Privilegjet dhe Imunitetet e Agjencive të Specializuara” dhe anekset e saj, miratuar me ligjin nr. 9105, datë 17.07.2003.

**Jurisprudencë**

**Vendime të Gjykatës Kushtetuese**

1. Vendimi nr. 11, datë 03.10.2000
2. Vendimi nr. 18, datë 15.03.2016
3. Vendimi nr. 29, datë 30.03.2017

**Vendime të Gjykatës së Lartë**

1. Vendimi Unifikues nr. 8, datë 11.06.2011
2. Vendimi nr. 60, datë 09.02.2010
3. Vendimi nr. 569, datë 13.12.2011
4. Vendimi nr. 679, datë 19.12.2013
5. Vendimi nr. 198, datë 08.05.2014
6. Vendimi nr. 582, datë 12.11.2014
7. Vendimi nr. 187, datë 08.04.2015
8. Vendimi nr. 228, datë 29.06.2016
9. Vendimi nr. 218, datë 22.06.2016
10. Vendimi nr. 587, datë 30.09.2020
11. Vendimi nr. 60, datë 28.07.2021
12. Vendimi nr. 59, datë 28.07.2021
13. Vendimi nr. 998, datë 28.06.2021

**Vendime të shkallës së parë**

1. Vendimi i Gjykatës së Rrethit Gjyqësor Tiranë, nr. 1307, datë 14.04.2014
2. Vendimi i Gjykatës së Rrethit Gjyqësor Tiranë, nr. 4709, datë 13.02.2015
3. Vendimi i Gjykatës së Rrethit Gjyqësor Tiranë, nr. 5847, datë 13.07.2015

**Vendime të GJEDNJ-së**

1. Golder kundër Mbretërisë së Bashkuar, datë 21.02.1975, aplikimi nr. 4451/70
2. Waite dhe Kennedy kundër Gjermanisë, datë 18.02.1999, aplikimi nr. 26083/94
3. Treska kundër Shqipërisë dhe Italisë, datë 29.06.2006, aplikimi nr. 26937/04
4. Cudak kundër Lituanisë, datë 23.03.2012, aplikimi nr. 15869/02
5. Sabeh El Leil kundër Francës, datë 29.06.2011, aplikimi nr. 34869/05
6. Wallishauser kundër Austrisë, datë 17.07.2012, aplikimi nr. 156/04
7. Oleynikov kundër Rusisë, datë 14.03.2013, aplikimi nr. 36703/04
8. Guadagnino v. Italy and France datë 12.4.2007, aplikimi nr. 2555/03
9. Vrioni e të tjerë kundër Shqiprësisë dhe Italisë, 2009 aplikimi nr.35720/04 dhe 42832/06
10. Nuraj kundër Shqiprësisë datë 10.10.2023, aplikimi nr. 35703/17

**Tema 4: Marrëdhëniet civile/tregtare me elementë të huaj – juridiksioni dhe ligji i zbatueshëm**

***Ngarkesa: 2 javë x 2 orë mësimore***

Marrëdhëniet me elementë të huaj në fushën civile dhe tregtare ndeshen shumë shpesh në praktikë, për pasojë kjo temë është e një rëndësie të veçantë. Elementi i huaj në marrëdhëniet juridike civile/tregtare mund të shfaqet tek subjekti, objekti si edhe në vendin ku kryhen veprimet juridike apo përmbushet detyrimi kontraktor apo ndodh dëmi jashtëkontaktor. Dispozitat e LDNP që lidhen me juridiksionin siç është juridiksioni ekskluziv, ai me marrëveshje apo rregulli i përgjithshëm i trajtuar më sipër, janë të vlefshme edhe për këto marrëdhënie. Megjithatë LDNP bën disa rregullime të veçanta për detyrimet kontraktore dhe jashtëkontraktore në nenin 80 (a, b dhe c) si edhe nenin 78 (kufizimi i zotësisë për të vepruar). Ndërkohë që pjesa e ligjit të zbatueshëm rregullohet nga nenet 45 e vijues për detyrimet kontraktore dhe jashtëkontraktore si edhe disa nene të Kreut të II të LDNP-së që rregullon subjektet siç janë çështjet të lidhen me zotësinë për të vepruar, personat juridikë, shoqatat e të tjerë.

Çështjet kryesore që do të trajtohen në këtë temë janë:

* Koncepti i marrëdhënieve civile/tregtare;
* Detyrimet kontraktore dhe jashtëkontraktore;
* Karakterizimi;
* Kriteret lidhës;
* Juridiksioni i gjykatave shqiptare;
* Ligji i zbatueshëm.

Tema do të ndahet në dy javë.

***Në javën e parë*** do të trajtohen çështjet e juridiksionit në marrëdhëniet civile/tregtare. Baza ligjore për këtë temë është KPC dhe LDNP. Përcaktimi i juridiksioni është një nga çështjet themelore dhe me komplekse qe rregullon LDNP. Fillimisht trajtohet natyra e çështjeve civile/tregtare koncepti i detyrimeve kontraktore dhe jashtëkontraktore, identifikimi i elementit të huaj në çështjen gjyqësore, identifikimi dhe analizimi i kritereve lidhës. Juridiksioni i gjykatave shqiptare rregullohet nga nenet 71, 72 dhe 73 si edhe neni 80 a/b/c i LDNP. Megjithëse LDNP nuk përafron Rregulloren e Brukselit Ia, përsëri duhet theksuar se shumë nga zgjidhjet që ofron ligji ynë janë të ngjashme me ato të rregullores. Interpretimi i këtyre dispozitave në frymën e Rregullores vjen jo vetëm si detyrim i nenit 70 të MSA-së por edhe si rezultat i nevojës për të pasur një qasje pro europiane të dispozitave.

Më konkretisht do të analizohet:

* Fusha e veprimit të dispozitave të juridiksionit;
* Koncepti i detyrimeve kontraktore dhe jashtëkontraktore;
* Identifikimi i elementit të huaj;
* Analizimi i kriterit lidhës - vendqëndrimi i zakonshëm, vendi i përmbushjes së detyrimit, veprimi që shkakton dëmin, vendi ku ndodhi dëmi, vendndodhja e pronës, e të tjerë.

***Në javën e dytë*** do të trajtohen çështjet e zbatimit të ligjit për marrëdhëniet civile dhe tregtare Në këtë temë do të trajtohet zgjedhja e ligjit të zbatueshëm për detyrimet kontraktore dhe jashtëkontraktore si edhe për subjektet e kësaj fushe. Pjesët e LDNP-së për zgjedhjen e ligjit të zbatueshëm për detyrimet kontraktore janë nenet 45 - 55 dhe për detyrimet jashtëkontraktore janë nenet 56-70. Të dyja këto pjesë janë përafruar me Rregulloret e BE dhe përkatësisht me Roma I dhe Roma II. Kjo pjesë e ligjit ashtu sikurse e rekomandon edhe praktika europiane duhet parë e lidhur ngushtë edhe me pjesën e juridiksionit për shkak të ndërlidhjes me njëra-tjetrën. Duhet theksuar se praktika jonë gjyqësore nuk është e zhvilluar me çështje të konfliktit të zgjedhjes se ligjit, megjithatë edhe në këtë rast jurisprudenca e GJDBE-së na ndihmon për të kuptuar dispozitat e LDNP-së që janë përafruar me dispozitat e Rregulloreve Roma I dhe II.

Më konkretisht do të analizohet:

* Autonomia e zgjedhjes së ligjit dhe kufizimet e saj;
* Kriteret lidhës në zgjedhjen e ligjit të zbatueshëm dhe parimi i lidhjes më të ngushtë;
* Llojet e ndryshme të kontratave të rregulluara nga ky ligj;
* Ligji i zbatueshëm për subjektet, veprimet juridike, etj.

**Pyetjet vetëstudimore:**

* Krahasimet midis dispozitave të juridiksionin sipas LDNP dhe Rregullores së Brukselit Ia;
* Çfarë janë normat detyruese prevaluese që kufizojnë autonominë e zgjedhjes së ligjit?
* A ka kufizime procedurale në zbatimin e ligjit të huaj?

**Metodologjia**

Për realizimin e kësaj teme do të përdoren prezantimi në Power Point dhe do të shpërndahen paraprakisht çështjet gjyqësore objekt diskutimi. Kandidatët do të ftohen të debatojnë mbi këto çështje. Në javën e dytë do të ftohen gjyqtarë të cilët do të diskutojnë me kandidatët praktikën gjyqësore dhe problematikat e hasura. Si punë e pavarur kandidatëve do t’u kërkohet të analizojnë çështje të reja të GJL-së apo GJDBE-së të lidhura me temën dhe të japin opinionin e tyre apo zgjidhjet alternative.

**Literatura**

***Botime dhe artikuj***

1. Jessel-Holst, Ch., *et al*, “Komentari i Ligjit për të Drejtën Ndërkombëtare Private”, KAS, 2018.
2. Skrame, O., “Manuali i së Drejtës Ndërkombëtare Private të Republikës së Shqipërisë”, Botime Kumi, 2022.
3. Kalia, A., “E Drejta Ndërkombëtare Private”, Botime Sejko, 2010.
4. Çela, K., “E Drejta e Punës”.
5. Semini, M., “Kontrata e Shitjes”.
6. Semini, M., “E Drejta e Detyrimeve”, Vol. I, II.
7. Olusegun, A., “The Brussels 1 Regulation and the Re-cast: A Critical Assessment of the Two Regulations” Yearbook of EU law.
8. Kadner Graziano, T., “Jurisdiction Under Article 7 no. 1 of the Recast Brussels I Regulation: Disconnecting the Procedural Place of Performance From its Counterpart in Substantive Law. An Analysis of the Case Law of the ECJ and Proposals de Lege Lata and de Lege Ferenda”, Yearbook of Private International Law, 2015.
9. Deskoski, T., Dokovski, V., “Lex Contractus for Specific Contracts Under the Rome I Regulation”, Iustinianus Primus Law Review, 2019.
10. Bull, H., “Choice of Law for Insurance Contracts: History of Article 7 of Rome I, Particularly Regarding the Relationship with Directives 88/357 and 90/619 in Light of Directive 2009/138”, Oslo Law Review, Volume 6, No. 1, 2019.
11. Kadner Graziano, T., “The Law Applicable to Tort Claims Brought by Secondary Victims the *Florin Lazar v. Allianz spa* and G*ermanwings* Cases” Yearbook of Private International Law, Volume 17 (2015/2016).
12. Hage-Chahine, N., “Culpa in Contrahendo in European Private International Law: Another Look at Article 12 of the Rome II Regulation”, 32 Nw. J. Int'l L. & Bus. 451, 2012.

**Legjislacion**

***Legjislacioni i brendshëm***

1. Ligji nr. 8116, datë 29.03.1996 “Kodi i Procedurës Civile i Republikës së Shqipërisë”, i ndryshuar, FZ nr. 9, datë 12.05.1996.
2. Ligji nr. 7850, datë 29.07.1994 “Kodi Civil i Republikës së Shqipërisë”, i ndryshuar, FZ nr. 11, datë 29.07.1994.
3. Ligji nr. 7961, datë 12.07.1995 “Kodi i Punës i Republikës së Shqipërisë”, i ndryshuar, FZ nr. 16, datë 08.08.1995.
4. Ligji nr. 10428, datë 02.06.2011 “Për të Drejtën Ndërkombëtare Private”, FZ nr. 82, datë 17.06.2011.
5. Ligji nr. 9901, datë 14.4.2008, “Për Tregtarët dhe Shoqëritë Tregtare”, FZ nr. 152, datë 21.11.2011.

***Legjislacioni i BE-së***

1. Rregullore (BE) nr. 1215/2012 e Parlamentit Europian dhe Këshillit e datës 12 Dhjetor 2012 “Mbi juridiksionin dhe njohjen dhe ekzekutimin e vendimeve në çështjet civile dhe tregtare”, FZ L 351, 20.12.2012.
2. Rregullorja e Këshillit (KE) nr. 44/2001 e 22 dhjetorit 2000 mbi juridiksionin, njohjen dhe ekzekutimin e vendimeve gjyqësore në çështjet civile dhe tregtare (e shfuqizuar me Rregulloren (BE) 1215/2012, referuar/lexuar sipas aneksit III të Rregullores 2015/2012), FZ L 12, 16.1.2001.
3. Rregullorja (KE) nr. 593/2008 e Parlamentit Europian dhe e Këshillit e datës 17 qershor 2008 mbi ligjin e zbatueshëm për detyrimet kontraktuale (Roma I), FZ L 177, 4.7.2008.
4. Rregulloren (KE) nr. 864/2007 e Parlamentit Europian dhe të Këshillit e 11 korrikut 2007 mbi ligjin e zbatueshëm për detyrimet jashtëkontraktore (Roma II), FZ L 199, 31.7.2007.

**Jurisprudencë**

**Vendime të Gjykatës së Lartë**

1. Vendimi nr. 238, datë 07.05.2015 (detyrime jashtëkontraktore)
2. Vendimi nr. 294, datë 02.07.2020 (kontratat)
3. Vendimi nr. 202, datë 03.06.2020 (kontrate shërbimi)
4. Vendimi nr. 497, datë 07.10.2020 (kontratë shërbimi)
5. Vendimi nr. 605, datë 25.11.2020 (marrëdhënie pune)
6. Vendimi nr. 41, datë 20.01.2021 (kontratë furnizimi)
7. Vendimi nr. 398, datë 23.09.2020 (kontratë furnizimi)
8. Vendimi nr. 993, datë 25.11 2020 (kontratë pune)
9. Vendimi nr. 583, datë 30.09.2020 (arbitrazh)
10. Vendimi nr. 586, datë 30.09.2020 (kontratë shitje)
11. Vendimi nr. 471, datë 01.04.2021 (kontrata e punës)
12. Vendimi nr. 796, datë 10.05.2021 (detyrimet kontraktore)
13. Vendimi nr. 1682, datë 08.11.2021 (detyrime kontraktore)

**Vendime të GJDBE-së**

1. C-191/15501 Verein für Konsumenteninformation (leximi harmonizuar i Rregulloreve Roma I dhe II dhe Bruksel Ia)
2. C-548/12499 Marc Brogsitter (interpretimi autonom i Rregulloreve të BE-së)
3. C-196/15500 Granarolo SpA (marrëdhëniet e biznesit që pranohen më heshtje)
4. C-417/15502 Wolfgang Schmidt Claims, (zotësia për të vepruar)
5. C-249/16503 Saale Kareda (çështjet lidhur me kontratat)
6. C-274/16, C448/16 dhe C447/16504 (çështjet lidhur me kontratat)
7. C-304/17505 Helga Löber (çështjet lidhur me kontratat)
8. C-337/17506 Feniks (An actio pauliana)
9. C-25/18507 Kerr (pagimi i detyrimit)
10. C-722/17508 Norbert Reitbauer (marrëdhëniet debitor kreditor)
11. C-200/19 INA-Industrija nafte d.d. e.a. (detyrimet financiare)
12. C-421/18510 Ordre des avocats du barreau de Dinant (kontrata e shërbimeve) .
13. C-59/19511 Wikingerhof (dallimet midis nenit 7(1) dhe nenit 7(2) të Rregullores Bruksel Ia
14. C-307/19512 Obala
15. C-242/20513 Hrvatske Šume (begatimi pa shkak)
16. C-68/93551 Fiona Shevill (shpifja)
17. C-509/09 and C-161/10552 eDate
18. C-194/16553 Bolagsupplysningen (qendra e aktivitetit)
19. C-800/19554 Mittelbayerischer Verlag (aktiviteti ekonomik)
20. C-251/20555 Gtflix Tv Building on Bolagsupplysningen (padi për kompensim)

**Tema 5: Marrëdhëniet familjare me elementë të huaj – juridiksioni dhe ligji i zbatueshëm**

***Ngarkesa: 3 javë x 2 orë mësimore***

Marrëdhëniet familjare me natyrë ndërkufitare janë tashmë një realitet i prekshëm edhe në kontekstin shqiptar. Praktika gjyqësore shqiptare dhe ajo europiane është shumë e pasur me konflikte të natyrës familjare. Në Shqipëri marrëdhëniet familjare me elementë të huaj rregullohen nga Konventat e HCCH. Krahas Konventave çështjet familjare me elementë të huaj rregullohen edhe nga LDNP-ja (juridiksioni nenet 75-77, ligji i zbatueshëm Kreu IV Dispozita për martesën dhe familjen nenet 21-32. Kjo pjesë e ligjit nuk është e përafruar me Rregulloret e BE-së. Legjislacioni i BE në këtë fushë përfshin një numër rregulloresh të cilat do të referohen gjatë trajtimit të kësaj teme.

Çështjet kryesore që do të trajtohen në këtë temë janë:

* Kushtet dhe forma e lidhjes së martesës;
* Pasojat e zgjidhjes së martesës;
* Regjimi personal dhe pasuror bashkëshortëve;
* Përgjegjësia prindërore dhe marrëdhëniet me fëmijët;
* Detyrimi për ushqim;
* Birësimi.

Tema do të trajtohet në tre javë.

***Në javën e parë*** do të trajtohet juridiksioni ndërkombëtar i gjykatave shqiptare sipas Konventave të HCCH-së dhe LDNP-së.

Më konkretisht do të analizohet:

* Fusha e zbatimit të dispozitave të juridiksionit;
* Identifikimi i elementit të huaj;
* Karakterizimi;
* Kriteret lidhëse
* *Lis pendes*

***Në javën e dytë*** do të trajtohet ligji i zbatueshëm për martesën dhe familjen. Ligji i zbatueshëm mbi marrëdhëniet familjare me elementë të huaj gjen rregullim në Kapitullin IV të LDNP, përkatësisht në nenet 21-32 si edhe nga konventat e Hagës. Këto norma konflikti rregullojnë ligjin e zbatueshëm mbi: kushtet materiale dhe formale të lidhjes së martesës, marrëdhëniet personale ndërmjet bashkëshortëve dhe regjimin pasuror martesor, zgjidhjen e martesës, detyrimin për ushqim, marrëdhëniet ndërmjet prindërve dhe fëmijëve, birësimin dhe kujdestarinë.

Më konkretisht do të analizohet:

* Fusha e veprimit të ligjit të zbatueshëm;
* Kriteret lidhës dhe autonomia e vullnetit të palëve;
* Rregullat e përgjithshme të zgjedhjes së ligjit;
* Zbatimi i klauzolës së rendit publik.

***Në javën e tretë*** do të analizojmë raste praktike nga jurisprudenca e gjykatave shqiptare duke përfshirë dhe çështje të zbatimit të Konventave të HCCH. Çështjet që do të merren në shqyrtim do të lidhen me rrëmbimin ndërkombëtar të fëmijëve, kujdestarinë, detyrimin për ushqim. Së fundmi Shqipëria ka ratifikuar Protokollin e Hagës (2007) për ligjin e zbatueshëm për detyrimin ushqimor.

**Pyetjet vetëstudimore:**

* Ndërlidhja midis instrumenteve të ndryshme të së drejtës ndërkombëtare private si Konventat e Hagës, Rregulloret e BE dhe ligji i brendshëm. Implikimet në praktikë;
* Interpretimi dhe zbatimi i rendit publik në çështjet familjare me elementë të huaj;
* Sfida të reja në të drejtën familjare dhe çështjet e pa-adresuara nga LDNP-ja.

**Metodologjia**

Për këtë temë do të përdoren Prezantimet PPT dhe çështjet gjyqësore objekt diskutimi. Tema do të zhvillohet në bashkëpunim me magjistratë në detyrë. Kandidatët do të ftohen të bëjnë punë në grup duke përgatitur një listë të çështjeve familjare sipas LDNP-së. Ata do të analizojnë “faktorin lidhës”. Ata do të ekzaminojnë në mënyrë kritike “vendqëndrimin” dhe shtetësinë si faktor lidhës në çështjet familjare me elementë të huaj dhe rëndësinë e secilit faktor. Kandidatët do të përgatisin një listë dhe do të analizojnë vendime të fundit të GJL-së dhe GJDBE-së.

**Literatura**

***Botime dhe artikuj***

1. Jessel-Holst, Ch., *et al*, “Komentari i Ligjit për të Drejtën Ndërkombëtare Private”, KAS, 2018.
2. Skrame, O., “Manuali i së Drejtës Ndërkombëtare Private të Republikës së Shqipërisë”, Botime Kumi, 2022.
3. Kalia, A., “E Drejta Ndërkombëtare Private”, Botime Sejko, 2010.
4. Biagioni, G., “Jurisdiction in Matters of Parental Responsibility Between Legal Certainty and Children’s Fundamental Rights European Papers, European Papers, Vol 4, 2019.
5. Bargelli, E., “Reshaping the Boundaries Between ‘Decision’ and Party Autonomy. The CJEU on the Extrajudicial Italian Divorce”, European Papers, Vol. 8, 2023.
6. Lowe QC (Hon), N., “The Application of Art. 10 of Brussels II-Bis to Children Abducted Out of the EU: The Last UK Reference on Family Law?”, European Papers, Vol. 6, 2021.
7. Mandro, A., Fullani, A., *et al*. “E Drejta Familjare”.
8. Ksanthipi, B., “E Drejta Familjare e RPS të Shqipërisë”, Shtëpia Botuese e Librit Universitar, 1985.
9. Mandro-Balili, A., “(Pa)Vlefshmёria e martesёs dhe pёrcaktimi i ligjit qё duhet zbatuar nё pavlefshmёrinё e martesёs me elementё tё huaj”, Revista “Studime Juridike” nr. 1, 2005.

**Legjislacion**

***Legjislacion i brendshëm***

1. Ligji nr. 9062, datë 8.5.2003 “Kodi i Familjes i Republikës sё Shqipërisë”, i ndryshuar, FZ nr. 49, datë 20.06.2003.
2. Ligji nr. 8116, datë 29.03.1996 “Kodi i Procedurës Civile i Republikës së Shqipërisë”, i ndryshuar, FZ nr. 9, datë 12.05.1996.
3. Ligji nr. 7850, datë 29.07.1994 “Kodi Civil i Republikës së Shqipërisë”, i ndryshuar, FZ nr. 11, datë 29.07.1994.
4. Ligji nr.109/2012, 15.11.2012 “Për aderimin e Republikës së Shqipërisë në Konventën Hagës (1970) Për njohjen e divorceve dhe ndarjeve ligjore”.
5. Ligji nr. 63/2012 “Për ratifikimin e Konventës së Hagës (2007) për rivendosjen ndërkombëtare të detyrimit ushqimor ndaj fëmijëve dhe formave të tjera të mbështetjes për anëtarët e tjerë të familjes”, FZ. nr.72, datë 28/06/2012.
6. Ligji nr. 43/2024 “Për ratifikimin e protokollit të Hagës (2007), për ligjin e zbatueshëm për detyrimet ushqimore”, FZ 67, datë 23/05/2024.
7. Ligji nr. 9443, datë 16.11.2005 “Për aderimin e Republikës së Shqipërisë në Konventën e Hagës (1996)"për juridiksionin, ligjin e zbatueshëm, njohjen, zbatimin dhe bashkëpunimin, në lidhje me përgjegjësinë prindërore dhe masat për mbrojtjen e fëmijëve", FZ nr.96, datë 15/12/2005.
8. Ligji nr. 8624, datë 15.6.2000, “Për aderimin në Konventën e Hagës (1993) për mbrojtjen e fëmijëve dhe bashkëpunimin për birësimet jashtë vendit, FZ nr.18, datë 07/11/2000.

***Legjislacion i BE-së***

1. Rregullorja nr.1259/2010 e Këshillit të datës 20 dhjetor 2010 zbatimin e bashkëpunimit të zgjeruar në fushën e ligjit të zbatueshëm për divorcin dhe ndarjen ligjore (Roma III) (OJ L 343, datë 29 dhjetor 2012, fq.10);
2. Rregullorja e Këshillit (BE) 2019/1111 e 25 qershorit 2019 për juridiksionin, njohjen dhe zbatimin e vendimeve në çështjet martesore dhe çështjet e përgjegjësisë prindërore, dhe për rrëmbimin ndërkombëtar të fëmijëve (e rishikuar), (OJ L 178, 2.7.2019, fq. 1–115) që shfuqizon Rregulloren (KE) 2201/2003;
3. Rregullorja e Këshillit (KE) 2201/2003 e datës 27 nëntor 2003 në lidhje me juridiksionin dhe njohjen dhe zbatimin e vendimeve në çështjet martesore dhe çështjet e përgjegjësisë prindërore, që shfuqizon Rregulloren (KE) 1347/2000;
4. Rregullorja Nr.4/2009 e Këshillit të datës 18 dhjetor 2008 mbi juridiksionin, ligjin e aplikueshëm, njohjen dhe zbatimin e vendimeve dhe bashkëpunimin në çështjet që kanë të bëjnë me detyrimet ushqimore (OJ L 7, të 10 janarit 2009, fq.1; korigjimi i publikuar ne OJ L 131, datë 18 maj 2011, f.26 dhe OJ L 8, datë 12 janar 2013, fq. 19);
5. Rregullorja e Këshillit (EU) 2016/1104 e 24 qershorit 2016 për zbatimin e bashkëpunimin e zgjeruar në fushën e juridiksionit, ligjit të zbatueshëm dhe njohjes dhe zbatimit të vendimeve në çështjet e pasojave pronësore të partneriteteve të regjistruara (OJ L 183, 8 korrik 2016, fq. 30);
6. Rregullorja e Këshillit (EU) 2016/1103 e 24 qershorit 2016 për zbatimin e bashkëpunimit të zgjeruar në fushën e juridiksionit, ligjit të zbatueshëm dhe njohjes dhe zbatimit të vendimeve në çështjet e regjimit të pronës martesore (OJ L 183, datë 8 korrik 2016, fq.1).

**Jurisprudenca**

**Vendime të Gjykatës së Lartë**

1. Vendimi nr.167, datë 6.12.2021 (birësimi, kujdestaria)
2. Vendimi nr. 409, datë 25.01.2018 (detyrimi për ushqim)
3. Vendimi nr. 167, datë 06.12.2021 (kujdestaria)
4. Vendimi nr. 409, datë 25.01.2018 (detyrimi për ushqim)
5. Vendimi nr. 584, datë 30.09.2020 (zgjidhje martese)
6. Vendimi nr. 211, datë 02.07.2020 (përgjegjësi prindërore)
7. Vendimi nr. 494, datë 07.10.2020 (zgjidhje martese)
8. Vendimi nr. 943, datë 16.06.2021 (përgjegjësi prindërore)
9. Vendimi nr. nr. 21001-00260-00-2023 datë 31.05.2023 (zgjidhje martese, lis pendens)

**Vendime GJDBE**

1. C-294/15 Mikolajczyk
2. C-168/08 Hadadi (Hadady)
3. C-68/07 Sundenlind Lopez
4. C-173/16 M.H. v. M.H
5. C-144/86 Gubisch Maschinenfabrik KG v. Giulia Palumba
6. C-149/18 Agostinho da Silva Martins v. Dekra Claims Services Portugal SA
7. C-673/16 Coman
8. C-386/17 Stefano Liberato v. Luminite Luise Grigorescu
9. Case 25/79 Sanicentral v René Collin
10. C-432/93 Société d‘Informatique Service Réalisation Organization v Ampersand Software BV
11. C-497/10 PPU Mercredi v. Chaffe
12. C- 211/10 PPU Povse v. Alpago
13. C-195/08 Rinau
14. C-548/12 Brogsitter
15. C-523/07 Applicant A
16. C-403/09 PPU Detiček v. Sgueglia
17. C-296/10 Purrucker v. Vallés Péres

**Vendime të GJEDNJ-së**

* Rinau v Lituania 4 Janar 2020
* Iglesias Gill v Spanja 29 prill 2003
* Marie v Portugalia 26 qeshor 2003
* Lopez v Sllovakia 3 qershor 2014
* G S v Gjeorgjia 2361/2013
* Bajrami v Shqipërisë 2006

**Tema 6: Të drejtat pronësore me elementë huaj – juridiksioni dhe ligji i zbatueshëm**

***Ngarkesa: 1 javë x 2 orë mësimore***

Të drejtat reale mbi pasuritë e paluajtshme pavarësisht elementit të huaj rregullohen në mënyrë uniforme si nga konventat ndërkombëtare në këtë fushë ashtu sikurse edhe ligjet kombëtare apo rregulloret e BE. Parimi i territorialitetit është një parim i rëndësishëm në të drejtat pronësore me elementë të huaj, çka do të thotë për konfliktet pronësore do të zgjidhen gjithnjë nga gjykata në të cilën ndodhet prona dhe ligji i gjykatës në të cilën ndodhet prona. Pa dyshim që legjislacionet e ndryshme dhe LDNP bëjnë dallime midis pronës së luajtshme dhe të paluajtshme apo sendeve të një kategorie të veçantë siç janë mjetet e transportit, veprat e artit e të tjerë, ashtu sikurse bëhet dallimi midis natyrës së ndryshme të drejtave reale të cilat ndahen në të drejta reale me natyre *erga omnes* dhe të drejta me natyrë personale. Të drejtat pronësore lidhen gjithashtu edhe me institute të tjera siç është trashëgimia apo marrëdhëniet familjare apo kontraktore. Në çdo rrethanë gjykata duhet të shoh me kujdes natyrën e pretendimit dhe të bëj kualifikimin e duhur që të dalë nga koncepti i *lex situs*.

Çështjet kryesore që do të trajtohen në këtë temë janë:

* Natyra e të drejtave reale sipas ligjit shqiptar;
* Dallimet midis llojeve të ndryshme të sendeve;
* Qëllimi rregullave të juridiksionit për të drejtat reale;
* Pronësia intelektuale me elementë të huaj.

Në këtë temëdo të diskutohen çështjet e juridiksionit mbi të drejtat reale. Kjo pjesë rregullohet nga LDNP dhe më konkretisht neni 72.

Më konkretisht do të analizohet:

* Juridiksioni eksluziv;
* Paditë e lidhura me të drejtat reale dhe juridiksioni i gjykatave;
* Të drejtat reale dhe të drejtat personale;

Në këtë temë do të trajtohet gjithashtu dhe çështjet e ligjit të zbatueshëm. Të drejtat reale sipas legjislacionit të brendshëm ndahen në të drejta gëzimi dhe të drejta garancie. Në lidhje me pronësinë dhe të drejtat e lidhura me të duket se LDNP ka ruajtur të njëjtin qëndrim që mban Kodi Civil për sa i përket ndarjes së konceptit të posedimit nga pronësia. Edhe parashikimi konkret, vetëm i të drejtave reale është bërë me qëllim që të dallohet nga të drejtat që mund të rrjedhin nga detyrimet, të drejta të cilat rregullohen nga kreu VII-të i LDNP-së.

Më konkretisht do të analizohet:

* Kriteri lidhës (*lex rei sitae*);
* Konflikti i ligjeve dhe përshtatshmëria e të drejtave të fituara;
* Territorialiteti i të drejtave mbi pronësinë intelektuale.

**Pyetje vetëstudimore:**

1. Cilat janë të përbashkët dhe dallimet midis rregullimeve në këtë pjesë me ato të trashëgimisë dhe regjimit pasuror martesor;
2. Problematika në lidhje me ekzekutimin e vendimeve që lidhen me të drejtat pronësore.

**Metodologjia**

Për këtë temë do të përdoren Prezantimet PPT dhe çështjet gjyqësore objekt diskutimi. Tema do të zhvillohet në bashkëpunim me magjistratë në detyrë.

**Literaturë**

***Botime artikuj***

1. Jessel-Holst, Ch., *et al*, “Komentari i Ligjit për të Drejtën Ndërkombëtare Private”, KAS, 2018.
2. Skrame, O., “Manuali i së Drejtës Ndërkombëtare Private të Republikës së Shqipërisë”, Botime Kumi, 2022.
3. Kalia, A., “E Drejta Ndërkombëtare Private”, Botime Sejko, 2010.
4. Barnes, R., “Property Rights and Natural Resources”, Bloomsbury Publishing, 2009.
5. Westrik, R., *et al.* “Party Autonomy International Property Law”, 2012.
6. Drexl, J., “Intelectual Property and Private International Law: Heading for the Future”, Bloomsbury Publishing, 2005.
7. Nuni, A., *et al.* “E Drejta Civile, II, Pronësia”, 2012.

**Legjislacion**

***Legjislacion i brendshëm***

1. Ligji nr. 7850, datë 29.07.1994, “Kodi Civil i Republikës së Shqipërisë”, i ndryshuar, FZ nr. 11, datë 29.07.1994.
2. Ligji nr. 8116, datë 29.03.1996, “Kodi i Procedurës Civile i Republikës së Shqipërisë”, i ndryshuar, FZ nr. 9, datë 12.05.1996.
3. Ligji nr. 111, datë 07.02.2019, “Për Kadastrën”, FZ nr. 28, datë 06.03.2019.

**Jurisprudencë**

**Vendime të GJL-së**

1. Vendimi nr. 1191, datë 06.11.2018
2. Vendimi nr. 284, datë 03.06.2015
3. Vendimi nr. 261, datë 20.05.2015
4. Vendimi nr. 23, datë 01.04.2002
5. Vendimi nr. 24, datë 13.03.2002

**Vendime të GJDBE-së**

1. C-115/88 Reichert and Kockler
2. C-280/90 Hacker
3. C-294/92 Webb
4. C-518/99 Gaillard
5. C-292/93 Lieber
6. C-412/98 Group Josi
7. C-605/14 Komu and Others
8. C-343/04 ČEZ
9. C-722/17 Reitbauer and Others
10. C-438/12 Weber
11. C-417/15 Schmidt
12. C-25/18 Kerr
13. C-630/17 Milivojević
14. C-194/16 Bolagsupplysningen and Ilsjan
15. C-215/18 Primera Air Scandinavia
16. C-533/07 Falco Privatstiftung and Rabitsch
17. C-433/19 Ellmes property service

**Tema 7: Trashëgimia me elementë të huaj – juridiksioni dhe ligji i zbatueshëm**

***Ngarkesa: 1 javë x 2 orë mësimore***

Marrëdhëniet e trashëgimisë me elementë të huaj janë zhvilluar shumë si pasojë e mobilitetit të shtetasve, proceseve integruese dhe globalizmit. Sistemet ligjore që rregullojnë çështjet e trashëgimisë me elementë të huaj ndahen në dy lloje: sistemi unitar që parashikon rregullimin e të gjitha çështjeve të trashëgimisë nga një ligj i vetëm dhe në këtë rast është ligji personal i trashëgimlënësit pavarësisht natyrës së marrëdhënieve apo vendndodhjes së sendit; dhe sistemi dualist që kombinon sistemin monist me elementë territorial. Ligji ynë për të drejtën ndërkombëtare private kualifikohet në llojin e dytë. Çështjet e trashëgimisë me elementë të huaj përfshijnë rregullimet për zgjedhjen e gjykatës dhe ligjit të zbatueshëm. LDNP njeh autonominë e trashëgimlënësit për të përcaktuar ligjin e zbatueshëm. Duhet theksuar se disa nga veprimet trashëgimore tashmë i kanë kaluar noterit. Legjislacioni europian ka gjithashtu një zhvillim të madh në këtë fushë, duke parashikuar dhe krijimin e certifikatës europiane të trashëgimisë. Ky regjim vendos rregulla në mbarë BE-në mbi juridiksionin dhe ligjin e zbatueshëm që rregullon çështjet e trashëgimisë në BE, si dhe rregullat për njohjen dhe zbatimin e vendimeve të dhëna në një vend të BE-së dhe pranimin dhe zbatimin e dokumenteve ligjore formale të lëshuara në një vend të BE-së. Në këtë temë do të analizohen gjithashtu edhe zhvillimet ligjore në BE për sa i përket trashëgimisë, instrumenteve autentike si edhe krijimit të certifikatës europiane të trashëgimisë.

Çështjet kryesore që do të trajtohen në këtë temë janë:

* Juridiksioni;
* Ligji i zbatueshëm.

Në këtë temë do të trajtohet juridiksioni i gjykatave shqiptare në çështjet e trashigimisë dhe raporti gjykatë noteri.

Më konkretisht do të analizohet:

* Juridiksioni për trashëgiminë ligjore dhe testamentare;
* Juridiksioni për disponimin e testamentit;
* Juridiksioni i zbatueshëm për formën e testamentit;
* Juridiksionin ekzluziv në marrëdhëniet e trashëgimisë me elementë të huaj;
* Analizimi i kritereve lidhës të vendqëndrimit të zakonshëm dhe pjesa me e madhe e pasurisë;
* Instrumentet autentike.

**Pyetje vetëstudimore:**

1. Veprimet noteriale të lidhura me trashëgiminë;
2. Raporti gjykatë noteri;
3. Certifikata Europiane e Trashëgimisë.

**Metodologjia**

Për këtë temë do të përdoren Prezantimet PPT dhe çështjet gjyqësore objekt diskutimi. Tema do të zhvillohet në bashkëpunim me noterë. Kandidatët do të ftohen të prezantojnë problematikën gjyqësore në fushën e trashëgimisë dhe raportin me noterinë.

**Literaturë**

***Botime dhe artikuj***

1. Jessel-Holst, Ch., *et al*, “Komentari i Ligjit për të Drejtën Ndërkombëtare Private”, KAS, 2018.
2. Skrame, O., “Manuali i së Drejtës Ndërkombëtare Private të Republikës së Shqipërisë”, Botime Kumi, 2022.
3. Kalia, A., “E Drejta Ndërkombëtare Private”, Botime Sejko, 2010.
4. Lamani, A., “Procedura Civile”.
5. Tartari, A., “Trashëgimia në të Drejtën Ndërkombëtare Private”, 2016.
6. Nuni, A., “E drejta civile, III, Trashëgimia”, 2012.
7. Kola Tafaj, F., Vokshi, A., “Procedurë Civile”, Botime Albas, 2018.
8. Salija, E. *et al.* “Zbatimi i së Drejtës Ndërkombëtare Private në Praktikën Noteriale në Shqipëri”, Udhëzues Praktik, GiZ, 2023.
9. José Cazorla González, M., Ruggeri, L., “Cross-Border Couples Property Regimes in Action Before Courts, Understanding the Eu Regulations 1103/2014 and 1104/2016 in Practice”, Publisher Dykinson, 2022.
10. Limante, A., “The E.E. Decision Sheds Light on Notaries Acting as “Courts” and on a Few Other Notions Within the Context of the Succession Regulation”, European Papers, Vol. 6, No. 1, 2021.

**Legjislacion**

***Legjislacion i brendshëm***

1. Ligji nr. 7850, datë 29.07.1994 “Kodi Civil i Republikës së Shqipërisë”, i ndryshuar, FZ nr. 11, datë 29.07.1994.
2. Ligji nr. 8116, datë 29.03.1996 “Kodi i Procedurës Civile i Republikës së Shqipërisë”, i ndryshuar, FZ nr. 9, datë 12.05.1996.
3. Ligji nr. 9062, datë 8.5.2003 “Kodi i Familjes i Republikës sё Shqipërisë”, i ndryshuar, FZ nr. 49, datë 20.06.2003.
4. Konventa e Hagës Për Konfliktin e Ligjeve në Lidhje me Formën e Disponimeve Testamentare, 5 tetor 1961 (në fuqi që nga 24.12.2013) (Convention of 5 October 1961 on the Conflicts of Laës Relating to the Form of Testamentary Dispositions).

***Legjislacioni i BE-së***

Rregullorja (EU) Nr.650/2012 e Parlamentit Europian dhe e Këshillit të datës 4 korrik 2012 mbi juridiksionin, ligjin në fuqi, njohjen dhe zbatimin e vendimeve dhe pranimin dhe zbatimin e instrumenteve autentike në çështjet e trashëgimisë dhe krijimin e një Certifikatës Europiane të Trashëgimisë (OJ L 201, datë 27 korrik 2012, fq. 107. Korrigjimi i publikuar në OJ L 344, datë 14 dhjetor 2012, fq.3 dhe në OJ L 60, datë 2 mars 2013, fq. 140).

**Jurisprudencë**

**Vendime të Gjykatës së Lartë**

1. Vendimi nr. 92, datë 17.03.2016
2. Vendimi nr. 169, datë 24.03.2015
3. Vendimi nr. 56, datë 20.02.2014
4. Vendimi nr. 454, datë 18.10.2012
5. Vendimi nr. 455, datë 20.10.2011
6. Vendimi nr 1233, datë 15.06.2004

**Vendime të GJDBE-së**

1. C-558/16 Mahnkopf
2. C-80/19 E.E.
3. C-218/16 Aleksandra Kubicka
4. C-20/17 Vincent Pierre Oberle

**Tema 8: Aspekte të procedurës civile në çështjet me elementë të huaj**

***Ngarkesa: 1 javë x 2 orë mësimore***

Çështjet gjyqësore me elementë të huaj gjykohen përpara gjykatave shqiptare sipas rregullave procedurale shqiptar. Palët ndërgjyqëse qofshin të huaj apo pa shtetësi gëzojnë garanci procedurale të njëjta si shtetasit shqiptar. Megjithatë elementi i huaj në këto çështje shpesh dikton nevojën e ndërveprimit me autoritet gjyqësore dhe jo vetëm të shteteve të tjera.

Në këtë temë do të trajtohen aktet ndërkombëtare të zbatueshme në Shqipëri, duke përfshirë marrëveshje dypalëshe në fushën civile/tregtare dhe marrëveshjet ndërkombëtare shumëpalëshe, veçanërisht Konventat e Hagës ku Shqipëria është palë. Do të analizohet roli i strukturave përkatëse të ngarkuara me zbatueshmërinë e këtyre marrëveshjeve. Kjo temë do të identifikojë zbatueshmërinë reale të këtyre marrëveshjeve në praktikë dhe mungesën e përdorimit të tyre efikas. Në këtë temë pritet të analizohen sfidat e Shqipërisë në kuadër të përafrimit të legjislacionit me BE në fushën e bashkëpunimit gjyqësor civil.

Dërgimi dhe marrja e dokumenteve në mënyrë të shpejtë dhe të sigurt është thelbësore në proceset gjyqësore. Shkëmbimi i dokumenteve në një proces gjyqësor ka efekte të rëndësishme juridike për palët në proces. Bashkëpunimin ndërmjet gjykatave në marrjen e provave në çështjet civile ose tregtare synon të përmirësojë efektivitetin dhe shpejtësinë e procedurave gjyqësore ndërkufitare në çështjet civile dhe tregtare duke thjeshtuar procedurat për marrjen e provave. Rregullorja zbatohet në çështjet civile dhe tregtare kur një gjykatë ('gjykatë kërkuese') ose i kërkon një gjykate në një vend tjetër të BE-së ('gjykata e kërkuar') të marrë prova ose dëshiron ta bëjë këtë drejtpërdrejt vetë.

Çështjet kryesore që do të trajtohen në këtë temë janë:

* Marrëveshjet ndërkombëtare shumëpalëshe në fushën e bashkëpunimit gjyqësor civil ku Shqipëria është palë;
* Marrëveshjet ndërkombëtare dypalëshe në fushën e bashkëpunimit gjyqësor civil ku Shqipëria është palë;
* Raste praktike.

**Pyetjet vetëstudimore:**

* Efektiviteti dhe zbatueshmëria e këtyre marrëveshjeve në praktikë.

**Metodologjia**

Për këtë temë do të përdoren Prezantimet PPT dhe çështjet gjyqësore objekt diskutimi. Tema do të zhvillohet në bashkëpunim me përfaqësues nga Ministria e Drejtësisë.

**Literaturë**

***Botime dhe artikuj***

1. Jessel-Holst, Ch., et al, “Komentari i Ligjit për të Drejtën Ndërkombëtare Private”, KAS, 2018.
2. Skrame, O., “Manuali i së Drejtës Ndërkombëtare Private të Republikës së Shqipërisë”, Botime Kumi, 2022.
3. Kalia, A., “E Drejta Ndërkombëtare Private”, Botime Sejko, 2010.
4. Kola Tafaj, F., Vokshi, A., “Procedurë Civile”, Botime Albas, 2018.

**Legjislacion**

***Legjislacion i brendshëm***

1. Greqi, Marrëveshja “Për Ndihmën Ligjore në Çështjet Civile dhe Penale” (ligji nr. 7760, datë 14.10.1993), Fletorja Zyrtare nr. 12 e vitit 1993, fq. 787;
2. Federata Ruse “Për ndihmën Ligjore në Fushën Civile, Penale dhe Familjare” (ligji nr. 8061, datë 08.02.1996), Fletorja Zyrtare nr. 2 e vitit 1996, fq. 35;
3. Maqedonia “Për Ndihmën Ligjore në Çështjet Civile dhe Penale” (ligji nr. 8304, datë 12.03.1998), Fletorja Zyrtare nr. 7 e vitit 1998, fq. 260;
4. Turqi “Për Ndihmën e Ndërsjellë Ligjore në Çështjet Civile, Penale dhe Familjare” (ligji nr. 8036, datë 22.11.1995), Fletorja Zyrtare nr. 25 e vitit 1995, fq. 1105;
5. Rumani “Për Ndihmën e Ndërsjellë Ligjore në Çështjet Civile, Penale dhe Familjare” (dekreti nr. 3250 datë 17.04.1961), Gazeta Zyrtare nr. 6 e vitit 1962, fq. 125;
6. Hungari “Për Ndihmën e Ndërsjellë Ligjore në Çështjet Civile, Penale dhe Familjare” (dekreti nr. 3119 datë 06.06.1960), Gazeta Zyrtare nr. 3 e vitit 1961, fq. 75;
7. Republika e Bullgarisë “Për Ndihmën Ligjore në Çështjet Civile” (ligji nr. 9348 datë 24.02.2005), Fletorja Zyrtare nr. 19 e vitit 2005, fq. 706.

***Konventat e Hagës të Ratifikuara nga Shqipëria***

1. Konventa e Hagës mbi Procedurat Civile (Konventa e Hagës e 1 marsit 1954 mbi procedurën civile)
2. Konventa e Hagës mbi Legalizimet (Konventa e Hagës e 5 tetorit 1961 për heqjen e kërkesave ligjore për dokumentet e huaja publike)
3. Konventa e Hagës mbi Shërbimet (Konventa e Hagës e 15 nëntorit 1965 mbi shërbimet e jashtme të dokumenteve gjyqësore dhe jashtë-gjyqësore për rastet me karakter civil dhe tregtarë)
4. Konventa e Hagës mbi Aksesin në Drejtësi (Konventa e Hagës e 25 tetorit 1980 mbi të drejtën e aksesit ndërkombëtarë në drejtësi)

***Legjislacion i BE-së***

1. Vendimi i Këshillit 2001/470 / EC i 28 majit 2001 për krijimin e një Rrjeti Gjyqësor Europian në çështjet civile dhe tregtare (OJ L 174, datë 27 qershor 2001, fq.25);
2. Rregullorja e Këshillit Nr.1206/2001 e datës 28 maj 2001 mbi bashkëpunimin ndërmjet gjykatave të Shteteve Anëtare në marrjen e provave në çështjet civile ose tregtare (OJ L 174, datë 27 qershor 2001, fq.1)
3. Direktiva e Këshillit 2003/8 / EC e 27 janarit 2003 për të përmirësuar qasjen në drejtësi në mosmarrëveshjet ndërkufitare duke vendosur rregulla minimale të përbashkëta në lidhje me ndihmën juridike për mosmarrëveshje të tilla (OJ L 26, 31 janar 2003, fq 41);
4. Rregullorja EC Nr.1393/2007 e Parlamentit Europian dhe e Këshillit të datës 13 nëntor 2007 për shërbimin në shtetet anëtare të dokumenteve gjyqësore dhe jashtëgjyqësore në çështjet civile ose tregtare (shërbimi i dokumenteve), dhe shfuqizimin e Rregullores së Këshillit Nr.1348/2000 (OJ L 324, datë 10 dhjetor 2007, fq. 79);
5. Direktiva 2008/52 / EC e Parlamentit Europian dhe e Këshillit e datës 21 maj 2008 mbi aspekte të caktuara të ndërmjetësimit në çështjet civile dhe tregtare (OJ L 136, datë 24 maj 2008, fq.3);
6. Rregullorja e Këshillit (EU) 2016/1191 e Parlamentit Europian dhe e Këshillit e 6 korrikut 2016 mbi nxitjen e lëvizjes së lirë të qytetarëve duke thjeshtuar kërkesat për paraqitjen e dokumenteve të caktuara publike në Bashkimin Europian dhe duke amenduar Rregulloren (EU) Nr. 1024/2012 (OJ L 200, datë 26 korrik 2016, fq.1);
7. Konventa e Luganos mbi juridiksionin dhe njohjen dhe zbatimin e vendimeve në çështjet civile dhe tregtare të 30 tetorit 2007 (OJ L 147, datë 10 qershor 2009, fq.5).

# 3. Vlerësimi

Vlerësimi përbëhet nga vlerësimi gjatë vitit akademik dhe vlerësimi përfundimtar. Totali i vlerësimit maksimal të mundshëm është 100 pikë nga të cilat 40 pikë janë vlerësimi i vazhdueshëm vjetor dhe 60 pikë vlerësimi në provimin përfundimtar.

Vlerësimi i kursit të së “Drejtës Ndërkombëtare Private” bëhet në dy forma:

**A.** Me provim, i cili realizohet në fund të çdo viti akademik, me shkrim dhe është i sekretuar. Hapja e zarfeve me rezultatet dhe krahasimi i tyre me zarfet me emrat e kandidatëve bëhet në mënyrë publike para gjithë kandidatëve që kanë marrë pjesë në provim. Teza e provimit është e ndarë në dy pjesë: pjesa e parë kazuse nga praktika gjyqësore në fushën civile/tregtare, dhe pjesa e dytë kazus nga praktika gjyqësore në fushën familjare. Totali i tezës së provimit të së drejtës ndërkombëtare private është 60 pikë. Në tezë bëhet kujdes që të përfshihen të gjitha çështjet e trajtuara gjatë kursit dhe të ketë një kombinim të analizës së pavarur të magjistratëve dhe vendimmarrjes gjyqësore.

**B**. Vlerësimi i vazhdueshëm bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati. Gjatë vitit akademik do të kryhen disa detyra detyrë me shkrim individuale ose në grup, të cilat do të vlerësohen me 20 dhe me 10 pikë. Pjesëmarrja dhe aktivizimi i kandidatëve në diskutime, ushtrime, zgjidhjet e rasteve praktike, mënyra e diskutimit dhe e debatit shkencor, e cila do të zhvillohet gjatë orëve në auditor do të vlerësohet me 10 pikë. (sipas Tabelës).

**REPUBLIKA E SHQIPËRISË**

**SHKOLLA E MAGJISTRATURËS**

**PROCESVERBALI I VLERËSIMIT TË VAZHDUESHËM TË LËNDËS**

**Lënda: E drejtë ndërkombëtare private, Viti I, Semestri II, klasa X**

**Pedagogë: Aida Bushati, XX**

**Viti akademik: 2023 – 2024**

**Data e dorëzimit: xxx**

|  |  |  |  |  |  |
| --- | --- | --- | --- | --- | --- |
| **Nr.** | **Emër Mbiemër**  **(i kandidatit)** | **Detyra kursi në klasë**  **(20 pikë)** | **Punim i dorëzuar jashtë klase**  **(10 pikë)** | **Diskutime interaktive**  **(10 pikë)** | **Vlerësimi i vazhdueshëm**  **(40 pikë)** |
| **1.** |  |  |  |  |  |

15. Programi mësimor

E DREJTA TATIMORE DHE FINANCIARE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Fatmir Kazazi

**Tabela e përmbajtjes**

[Tabela e përmbajtjes 642](#_Toc179793985)

[1. Kuadri i përgjithshëm 643](#_Toc179793986)

[1.1 Përshkrimi i kursit 643](#_Toc179793987)

[1.2 Objektivi kryesor i kursit 643](#_Toc179793988)

[1.3 Kryqëzimi me kurse të tjera 643](#_Toc179793989)

[2. Kursi, qëllimi, metodologjia dhe kompetencat 644](#_Toc179793990)

[2.1 Objektivat mësimore 644](#_Toc179793991)

[2.2 Metodologjia 644](#_Toc179793992)

[2.3. Krijimi i aftësive dhe kompetencave profesionale 644](#_Toc179793993)

[3. Temat e kursit 645](#_Toc179793994)

[Tema 1: Sistemi Tatimor – parimet bazë dhe Struktura e Sistemit Tatimor Shqiptar 646](#_Toc179793995)

[Tema 2: Tatimi mbi të ardhurat 647](#_Toc179793996)

[(a) Tatimi mbi të Ardhrat e Individëve: 647](#_Toc179793997)

[(b) Tatimi mbi të ardhurat e entiteteve: 648](#_Toc179793998)

[Tema 3: Tatimi mbi Vlerën e Shtuar (TVSH) 649](#_Toc179793999)

[Tema 4: Procedurat Tatimore dhe Apelimi Tatimor 650](#_Toc179794000)

[Tema 5: Taksimi ndërkombëtar dhe Marrëveshjet për eleminimin e Taksimit të Dyfishtë 651](#_Toc179794001)

[Tema 6: Shmangiet dhe evazioni tatimor, raste praktike. Testim i ndërmjetëm-tatimore. 652](#_Toc179794002)

[Tema 7: Njohuri të përgjithshme mbi legjislacionin doganor dhe të akcizës. Funksionimi i Sistemit Doganor: Konceptet kryesore dhe procedurat doganore. 653](#_Toc179794003)

[Tema 8: Tarifa doganore. Sistemi i Harmonizuar dhe Rregullat e përgjithshme të interpretimit: Klasifikimi i mallrave 654](#_Toc179794004)

[Tema 9: Vlera doganore e mallrave. Metodologjia e vlerësimit doganor 655](#_Toc179794005)

[Tema 10: Shkeljet doganore: Kundërvajtjet administrative dhe kontrabanda. Sanksionet doganore. 656](#_Toc179794006)

[Tema 11: (A) Banka Qëndrore dhe Sistemi i Pagesave” (B) Përafrimi i legjislacionit bankar e financiar dhe ligjit për Bankën e Shqipërisë me legjislacionin e BE. 657](#_Toc179794007)

[*(A)* *Banka Qendrore dhe Sistemi i pagesave* 657](#_Toc179794008)

[*(B)* *Përafrimi i legjislacionit bankar e financiar dhe ligjit për Bankën e Shqipërisë me legjislacionin e BE.* 659](#_Toc179794009)

[Tema 12: Mbikqyrja e sistemit financiar bankar dhe operatorëve financiarë jo-bankarë. Direktivat dhe Rregulloret e Bashkimit Europian për mbikqyrjen e bankave. 660](#_Toc179794010)

[Tema 13: Tregtimi i titujve dhe instrumentave financiare nga Bursa Shqiptare e Titujve (ALSE dhe ALREG). 662](#_Toc179794011)

[Tema 14: (A) Ristrukturimi i bankave dhe likujdimi bankar. (B) Monedhat digjitale si alternativë ndaj parasë (kriptomonedha, monedha virtuale). 663](#_Toc179794012)

[*(B) Monedhat digjitale si alternativë ndaj parasë (kriptomonedha, monedha virtuale).* 664](#_Toc179794013)

[Tema 15: Instituti i Deklarimit dhe Kontrollit të Pasurive dhe Parandalimit të Konfliktit të Interesit 665](#_Toc179794014)

[Tema 16: Konflikti interesit -Raste praktike 666](#_Toc179794015)

[4. Vlerësimi 668](#_Toc179794016)

1**. Kuadri i përgjithshëm**

***1.1 Përshkrimi i kursit***

Në aktualitetin e sotëm, temat lidhur me tatimet dhe përgjithësisht me çështjet fiskale e financiare, kanë një rëndësi të madhe për të gjitha shoqëritë dhe shtetet, veçanërisht në kushtet e globalizimit dhe zhvillimeve në tregtinë ndërkombëtarë dhe lëvizjes së lirë të njerëzve, kapitaleve, mallrave dhe shërbimeve. Në aktualitetin e sotëm ekonomik, çështjet tatimore, doganore, financiare dhe bankare po marrin gjithnjë e më shumë përmasa gjithëpërfshirëse dhe janë bërë objekt i diskutimeve të rëndësishme politike, juridike dhe sociale.

Lënda “E drejta tatimore dhe financiare” përfshin legjislacionin tatimor, doganor, financiar dhe bankar, si edhe probleme të konfliktit të interesit dhe deklarimit të pasurive.

Në këtë kurs do të trajtohen parimet dhe konceptet bazë që duhet të respektohen për një sistem të drejtë tatimor, struktura e ligjeve dhe akteve nënligjore që përbëjnë legjislacionin tatimor, doganor, financiar dhe bankar, përfshirë marrëveshjet ndërkombëtare relevante. Më konkretisht do të trajtohen: tatimi i individëve, tatimi i entiteteve, përfshirë kompanitë tregtare, personat fizikë tregtarë, organizatat jo-fitimprurëse, etj., duke analizuar në detaje ligjet dhe udhëzimet specifike për tatimin mbi të ardhurat, tatimin mbi vlerën e shtuar, akcizat, taksat qendrore dhe lokale, marrëveshjet ndërkombëtare tatimore, procedurat tatimore, etj. Në shumicën e temave do të bëhen edhe krahasime me legjislacionet dhe praktikat në vende të rajonit, të BE dhe më gjerë.

Tek e drejta doganore do të trajtohet sistemi doganor, regjimet doganore, tarifa doganore, vlerësimi i origjinës së mallrave në import/eksporte, procedurat e administrimit doganor, shkeljet doganore dhe akciza. Edhe këtu, krahas Kodit Doganor Shqiptar, Ligjit të Akcizave dhe dispozitave zbatuese, do të trajtohen edhe aspekte legjislacionit dhe jurisprudencës europiane, si një fushë e harmonizuar në BE, si edhe aspekte kryesore të Marrëveshjes së Stabilizim Asociimit (MSA).

Pjesa e të drejtës financiare dhe bankare do të fokusohet tek trajtimi i legjislacionit shqiptar mbi funksionimin e sektorit financiar, përfshirë këtu institucionet banka dhe jobanka, institucionet e mikrokredisë etj. Do të trajtohet ligji dhe rregulloret e Bankës së Shqipërisë, Autoriteti i Mbikëqyrjes Financiare (AMF), legjislacioni dhe aktet nën-ligjore për shoqëritë e sigurimit, legjislacioni për instrumentet financiare dhe bursën, baza ligjore lidhur me monedhat virtuale, etj. Edhe në këto tema do të bëhen referenca dhe trajtime të legjislacionit dhe praktikave të BE-së.

Në këtë kurs do të trajtohet edhe ligji për konfliktin e interesit si dhe ai i deklarimit dhe kontrollit të pasurive, duke e vënë fokusin tek struktura e këtyre dy ligjeve, qëllimi dhe rëndësia e tyre, institucionet përgjegjëse dhe ato kontrolluese.

***1.2 Objektivi kryesor i kursit***

Kursi ka si objektiv kryesor krijimin tek magjistratët të njohurive bazë themelore mbi të drejtën tatimore, doganore, financiare-bankare, mbi parimet mbi të cilat ngrihen dhe funksionojnë këto të drejta, si edhe krijimin e aftësive për analizimin dhe interpretimin e legjislacionit tatimor, doganor dhe financiar dhe krahasimet me praktikat europiane e me gjerë. Objektiv tjetër është gjithashtu që kandidatët të marrin njohuri bazë lidhur me konfliktin e interesit dhe deklarimin e pasurive.

***1.3 Kryqëzimi me kurse të tjera***

E drejta tatimore, doganore dhe financiare është ngushtësisht e lidhur dhe ndërvepron me një sërë fushash të së drejtës, si e drejta tregtare, e drejta e pronësisë industriale, e drejta penale etj.

**2. Kursi, qëllimi, metodologjia dhe kompetencat**

***2.1 Objektivat mësimore***

Për të arritur objektivin kryesor, pra krijimin tek magjistratët të njohurive bazë themelore mbi të drejtën tatimore, doganore, financiare-bankare dhe aftësive për njohjen drejt të fakteve dhe kuptimin, analizimin dhe interpretimin e legjislacionit tatimor, doganor dhe financiar, do të punohet duke fokusuar tek thelbi i dispozitave por edhe në shembuj praktikë, përfshirë krahasime me praktika ndërkombëtare, në mënyrë që,

pas përfundimit të kursit, magjistrati të ketë njohuritë dhe aftësitë që:

1. të kuptojë, identifikojë, klasifikojë dhe diskutojë konceptet, parimet, por edhe kuptimin dhe qëllimin e dispozitave tatimore, doganore, financiare e bankare, që nevojiten për krijimin e bindjes së brendshme në kuptimin e fakteve dhe zgjidhjen e konflikteve në fushën tatimeve, doganave, të drejtës financiare, bankare dhe rasteve të konfliktit të interesit;
2. të njohë strukturën, thelbin e dispozitave dhe procedurat e zbatimit të ligjeve dhe akteve nën-ligjore mbi tatimin mbi të ardhurat, tatimin mbi vlerën e shtuar (TVSH), taksat kombëtare dhe vendore, ligjin për procedurat tatimore në Republikën e Shqipërisë, në mënyrë që bazuar në faktet e dhe rrethanat e situatave praktike të arsyetojë dhe marrë vendime që respektojnë drejt legjislacionin tatimor dhe të eliminojë shkeljen e parimeve dhe dispozitave, dhe keqpërdorimin e tyre nga cilado palë në gjykim;
3. të njohë sistemin doganor shqiptar, regjimet doganore, administrimin doganor, nomenklaturën, tarifën, origjinën doganore, metodat e vlerësimit doganor, shkeljet administrative dhe penale, si edhe procedurat e apelimit administrativ në fushën e doganave;
4. të njohë strukturën e ligjeve mbi të cilat operojnë institucionet financiare, përfshirë Bankën e Shqipërisë, bankat e nivelit të dytë dhe institucionet financiare jo bankare dhe shoqëritë e sigurimit, duke arritur të interpretojë saktë dispozitat dhe impaktin e tyre në raste praktike;
5. të njohë bazën ligjore për rastet e konfliktit të interesit dhe kontrollit të deklarimit të pasurive, si edhe institucionet zbatuese dhe kontrolluese në këto fusha.

***2.2 Metodologjia***

Metodologjia që do të ndiqet në kurset mësimore është prezantimi i parimeve dhe thelbit të dispozitave nga pedagogu dhe analizimi bashkë me magjistratët i dispozitave kyçe, duke sjellë shembuj nga praktika dhe duke i analizuar bashkërisht për të evidentuar respektimin e dispozitave ligjore dhe nënligjore. Gjatë analizave do të përdoren situata të marra nga rastet praktike, duke i ballafaquar me qëndrimet e mbajtura nga autoritetet tatimore, nga Drejtoria e Apelimit Tatimor në Ministrinë e Financave apo nga gjykatat administrative.

Nëpërmjet diskutimeve dhe shkëmbimit të mendimeve synohet që magjistrati të jetë në gjendje të identifikojë faktet dhe të analizojë dispozitat ligjore dhe të formojë një opinion të bazuar në të gjitha të dhënat relevante. Pra, nëpërmjet diskutimeve për dispozitat dhe rrethanat e rasteve praktike, magjistrati do të:

* identifikojë dhe përzgjedhë detajet përkatëse për pasqyrimin e saktë të fakteve të një çështjeje konkrete;
* përcaktojë kuadrin ligjor të nevojshëm për zgjidhjen e konfliktit;
* analizojë apo hetojë çështje financiare duke përcaktuar faktet relevante dhe duke zbatuar ligjin për këto raste konkrete;
* ndërtojë logjikisht dhe arsyetojë me shkrim vendimin gjyqësor;
* formulojë shkurt dhe në mënyrë koncize argumentet që çuan në marrjen e vendimit.

***2.3. Krijimi i aftësive dhe kompetencave profesionale***

Kompetencat profesionale që synohet të përfitohen në përfundim të kursit janë:

* Njohja e koncepteve, parimeve dhe funksioneve kryesore të sistemit tatimor, doganor, financiar dhe atij të konfliktit të interesit të ndërthurura me aspektin praktik.
* Njohja e teknikave të funksionimit të tatimit mbi të ardhurat, tatimit mbi vlerën e shtuar, taksave doganore, etj.
* Vlerësimi i qëndrimeve dhe interpretimeve të bëra nga autoritetet tatimore dhe doganore dhe Drejtoria e Apelimit Tatimor dhe krijimi i bindjeve të veta për respektimin e dispozitave të legjislacionit të brendshëm dhe marrëveshjeve ndërkombëtare.
* Identifikimi i rasteve të rëndësishme dhe krahasimi edhe me praktika gjyqësore Europiane.
* Evidentimi dhe studimi i materialeve përfshirë dispozitat ligjore e nënligjore, faktet dhe rrethanat konkrete dhe evidentimi i rasteve të mëparshme, përfshirë vendime gjyqësore (nëse ka);
* Kërkimi i informacioneve dhe fakteve të tjera në mënyrë që të disponohet një tablo sa më e plotë e situatës/konfliktit.
* Analizimi i materialeve të grumbulluara dhe organizimi i debatit gjyqësor dhe ballafaqimeve të duhura që të qartësohen detaje të nevojshme për faktet dhe rrethanat dhe plotësimi i mëtejshëm i informacionit.
* Ndërtimi i strategjisë për pyetjet, ballafaqimet dhe dokumente apo informacione shtesë që mund të kërkohen dhe nëse nevojitet ekspert.
* Përveç analizimit të fakteve dhe dispozitave ka rëndësi diskutimi dhe komunikimi me palët, me ekspertët dhe kolegët në mënyrë që të qartësohet sa më mirë situata.
* Aftësia për të respektuar mendimet ndryshe, konfidencialiteti dhe parimet e mbrojtjes së të dhënave personale, si edhe komunikimi me një gjuhë të qartë, të përshtatshme dhe të hapur është gjithashtu shumë e rëndësishme.
* Analizimi i provave përfundimtare dhe arsyetimi i drejtë i fakteve dhe dispozitave mbi të cilat bazohet Vendimi. Diskutimi me kolegë kur ka pasiguri ose kur çështje të ngjashme janë trajtuar më parë, në mënyrë që të krijohet një bindje sa më e saktë në marrjen e vendimit.

**3. Temat e kursit**

Në këtë seksion paraqiten në mënyrë të përmbledhur temat që do të trajtohen gjatë kursit, që udhëhiqen nga objektivat mësimore të trajtuara më lart. Duke qenë se Shkolla e Magjistraturës është një institucion që ka për mision formimin profesional të magjistratëve, kurset fokusojnë më tepër në aspektin e aftësimit praktik të magjistratit, prandaj temat e përzgjedhura i shërbejnë trajnimit jo vetëm teorik, por sidomos edhe trajnimit dhe krijimit të aftësive praktike tatimore e financiare të magjistratëve.

Temat që do të trajtohen në kursin “**E drejta tatimore, doganore dhe financiare**” janë:

|  |  |
| --- | --- |
| Tema 1: Sistemi Tatimor – parimet bazë dhe struktura e Sistemit Tatimor Shqiptar | 2 orë |
| Tema 2: Tatimi mbi të ardhurat | 2 orë |
| Tema 3: Tatimi mbi Vlerën e Shtuar (TVSH) | 2 orë |
| Tema 4: Procedurat Tatimore në Republikën e Shqipërisë | 2 orë |
| Tema 5: Taksimi ndërkombëtar dhe marrëveshjet tatimore ndërkombëtare | 2 orë |
| Tema 6: Shmangiet dhe evazioni tatimor, raste praktike (1 orë) dhe testim i ndërmjetëm – tatimore (1 orë) | 2 orë |
| Tema 7: Njohuri të përgjithshme mbi legjislacionin doganor dhe të akcizës. Funksionimi i Sistemit Doganor: Konceptet kryesore dhe procedurat doganore. | 2 orë |
| Tema 8: Tarifa doganore. Sistemi i Harmonizuar dhe Rregullat e përgjithshme të interpretimit: Klasifikimi i mallrave. | 2 orë |
| Tema 9: Vlera doganore e mallrave. Metodologjia e vlerësimit doganor. | 2 orë |
| Tema 10: Shkeljet doganore: Kundërvajtjet administrative dhe kontrabanda. Sanksionet doganore. | 2 orë |
| Tema 11: (a) Banka Qendrore dhe Sistemi i Pagesave” (b) Përafrimi i legjislacionit bankar e financiar dhe ligjit për Bankën e Shqipërisë me legjislacionin e BE-së. | 2 orë |
| Tema 12: (a) Mbikëqyrja e sistemit financiar bankar dhe operatorëve financiarë jo-bankarë; (b) Direktivat dhe Rregulloret e BE për mbikqyrjen e bankave. | 2 orë |
| Tema 13: Tregtimi i titujve dhe instrumenteve financiare nga Bursa Shqiptare e Titujve (ALSE dhe ALREG. | 2 orë |
| Tema 14: (A) Ristrukturimi i bankave dhe likuidimi bankar. (B) Monedhat digjitale si alternativë ndaj parasë (kriptomonedha, monedha virtuale. | 2 ore |
| Tema 15: Instituti i Deklarimit dhe Kontrollit të Pasurive dhe Parandalimit të Konfliktit të Interesit | 2 orë |
| Tema 16: Konflikti interesit - Raste praktike | 2 orë |

Në total lënda do të ketë 32 orë, nga të cilat:

* Tatimore 12 orë;
* Doganore 8 orë;
* Financiare 8 orë;
* Konflikti interesit dhe deklarimi i pasurive 4 orë.

Në vijim jepen të detajuara temat që do të zhvillohen gjatë kursit:

***Tema 1: Sistemi tatimor – parimet bazë dhe struktura e sistemit tatimor shqiptar***

**Abstrakt/përshkrim i temës**

E drejta tatimore bazohet në një sërë parimesh dhe shtyllash konceptuale që shfaqen gjerësisht në legjislacionet tatimore në botë. Tema prezanton fillimisht sistemet tatimore moderne dhe parimet bazë mbi të cilat ato ngrihen. Në vijim analizohet sistemi tatimor Shqiptar, diskutohen përkufizimet e tatimeve, taksave dhe tarifave qendrore dhe vendore, si dhe jepet një pasqyrë të llojeve të tatimeve dhe taksave.

**Pyetjet vetëstudimore**

* Ku ndryshojnë tatimet nga taksat dhe tarifat?
* Cilat janë disa nga parimet bazë të një sistemi ‘të mirë’ tatimor?
* Si klasifikohen tatimet dhe taksat?

**Termat dhe problemet kryesore që do të shqyrtohen:**

* Përkufizimet e tatimeve, taksave.
* Qëllimet që synohen të realizohen nëpërmjet taksimit.
* Parimet kryesore të tatimeve.
* Klasifikimi i tatimeve sipas OECD-së.
* Klasifikimi i tatimeve në Shqipëri.
* Sistemi tatimor Shqiptar.

**Metodologjia:**

Ndërveprim dhe shkëmbim mendimesh, pyetje/përgjigje, diskutim i parimeve, literaturës dhe legjislacionit

**Literatura**

* Thuronyi ed., Tax Laë Design and Drafting, Kapitulli 2
* Morse and Ëilliams, Principles of Tax Laë
* OECD Classification of Taxes
* Tiley, Revenue Laë, Kapitulli 1
* Thuronyi, Comparative Tax Laë, Kapitulli 3
* Legjislacioni tatimor Shqiptar

***Tema 2: Tatimi mbi të ardhurat***

1. **Tatimi mbi të Ardhurat e Individëve:**

**Abstrakt/përshkrim i temës**

Tatimi mbi të ardhurat e individëve është një nga tatimet më të rëndësishme sidomos në vendet e zhvilluara. Në këtë temë do të trajtohen bazat kryesore të juridiksionit tatimor, sistemet e ndryshme të tatimit të individëve; barazia horizontale dhe vertikale në trajtimin tatimor; taksimi progresiv dhe i sheshtë; shpenzimet e njohura; kreditimi tatimor; shkeljet tatimore dhe masat shtrënguese etj.

**Pyetjet vetëstudimore**

* Në cilat raste një individ konsiderohet rezident tatimor në Shqipëri?
* Ku ndryshon taksimi i individëve rezidentë tatimorë shqiptarë nga individët jo-rezidentë?
* Cilat janë të ardhurat e tatueshme të individëve?
* Çfarë kuptohet me shpenzime të zbritshme për qëllime tatimore?
* Çfarë kuptohet me kreditim të tatimit?
* Çfarë kuptohet me rimbursim të tatimit?

**Termat dhe problemet kryesore që do të shqyrtohen:**

* Sistemet tatimore të tatimit mbi të ardhurat e individëve.
* Llojet e të ardhurave personale të tatueshme.
* Tarifat e tatimit mbi të ardhurat personale.
* Përjashtimet nga tatimi mbi të ardhurat
* Tatimi mbi trashëgiminë dhe dhurimet.
* Deklarata Vjetore e Tatimit mbi të Ardhurat Personale.
* Shkeljet tatimore dhe dënimet.

**Metodologjia:**

Ndërveprim dhe shkëmbim mendimesh, pyetje/përgjigje, diskutim i parimeve, legjislacionit dhe raste praktike.

**Literatura**

* Ligji nr. 29/2023, datë 30.03.2023 “Për tatimin mbi të ardhurat”
* Udhëzimi i Përgjithshëm Nr. 26, datë 8.9.2023 “Për tatimin mbi të ardhurat”
* Ligji nr. 8438, datë 28.12.1998, “Për tatimin mbi të ardhurat”, i ndryshuar
* Udhëzimi nr.5, datë 30.1.2006, “Për tatimin mbi të ardhurat”, i ndryshuar
* Morse and Williams, Principles of Tax Laë
* OECD Classification of Taxes
* Tiley, Revenue Law, Kapitulli 1
* Thuronyi, Comparative Tax Law, Kapitulli 3

1. **Tatimi mbi të ardhurat e entiteteve:**

**Abstrakt/përshkrim i temës**

Tatimi mbi të ardhurat e entiteteve/korporatave është një nga temat me interes të madh, sepse trajton njohjen e të ardhurave, mënyrën e llogaritjes së bazës tatimore, dhe mënyrën e tatimit të llojeve të ndryshme të të ardhurave. Në këtë temë do të trajtohen të ardhurat e tatueshme, shpenzimet e njohura, amortizimi, borxhi i keq, kreditimi tatimor, riorganizimi i ndërmarrjeve, mbartja e humbjeve, etj. Do të bëhen krahasime të trajtimeve sipas Ligjit të Ri 29/2023 (në fuqi nga 1 Janar 2024) dhe ligjit të vjetër (në fuqi deri në fund 2023), por edhe krahasime me legjislacionet e vendeve të tjera në rajon apo në vende të BE e më gjerë.

**Pyetjet vetëstudimore**

* Në cilat raste një entitet konsiderohet rezident tatimor në Shqipëri?
* Cilat janë të ardhurat e tatueshme të një shoqërie tregtare?
* Ku ndryshon trajtimi tatimor i një kompanie të pavarur, një filiali apo një Dege të një kompanie të huaj?
* Çfarë kuptohet me shpenzime të zbritshme për qëllime tatimore?
* Çfarë është amortizimi?
* Çfarë është kreditimi i tatimit të huaj?
* Çfarë është borxhi i keq dhe si trajtohet për efekt tatimor?
* Ku ndryshon humbja fiskale/tatimore nga humbja biznesore?
* Si mbartet humbja përkundrejt fitimit në periudhat e ardhshme?
* Çfarë është përjashtimi i pjesëmarrjeve?

**Termat dhe problemet kryesore që do të shqyrtohen:**

* Koncepti i rezidencës tatimore për kompanitë. Termat entitet/shoqëri/OJQ/filial/degë – ndryshimet për efekte tatimore.
* Fitimi kontabël/biznesor dhe fitimi i tatueshëm
* Shpenzimet e njohura
* Shpenzimet e panjohura për efekt fiskal
* Tatimi në burim
* Trajtimi tatimor i borxhit të keq
* Kreditimi i tatimit të huaj
* Mbartja e humbjeve
* Deklarata e tatimit mbi fitimin
* Deklarata e tatimit në burim

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe raste praktike. Ballafaqim me praktika nga vende të rajonit apo më gjerë.

**Literatura:**

- Ligji nr. 29/2023, datë 30.03.2023, “Për tatimin mbi të ardhurat”.

- Udhëzimi i Përgjithshëm nr. 26, datë 8.9.2023, “Për tatimin mbi të ardhurat”.

- Ligji nr. 8438, datë 28.12.1998, “Për tatimin mbi të ardhurat”, i ndryshuar.

- Udhëzimi nr.5, datë 30.1.2006, “Për tatimin mbi të ardhurat”, i ndryshuar.

- Morse and Williams, Principles of Tax Law

- OECD Classification of Taxes

- Tiley, Revenue Laë, Kapitulli 1

- Thuronyi, Comparative Tax Laë, Kapitulli 3

***Tema 3: Tatimi mbi Vlerën e Shtuar (TVSH)***

**Abstrakt/përshkrim i temës**

Kjo temë ka për objekt të prezantojë magjistratët me parimet bazë të tatimit mbi vlerën e shtuar, me fushën e zbatimit të tij, personat e tatueshëm, furnizimet e tatueshme të mallrave dhe shërbimeve, momentin e lëshimit të faturës, kreditimin, deklarimin dhe pagesën e tatimit, etj. Ligji Shqiptar për TVSH bazohet në direktivat e BE për TVSH. Në këtë temë do të trajtohet koncepti i TVSH-së duke u fokusuar edhe tek konceptet e kreditimit të TVSH, të drejtës së rimbursimit, përjashtimet nga TVSH, etj. Gjithashtu trajtohen furnizimet me shkallë të reduktuar dhe me shkallë zero (eksportet).

**Pyetjet vetëstudimore**

* Cilat janë kushtet që detyrojnë një tatimpagues të regjistrohet për TVSH?
* Kush e mban barrën e TVSH-së?
* Çfarë është kreditimi/zbritja e TVSH?
* Çfarë është TVSH jo e zbritëshme/jo e kreditueshme?
* Çfarë është rimbursimi i TVSH-së?
* Cilat janë përjashtimet kryesore nga TVSH?
* Cilat janë shkallët tatimore të TVSH-së?
* Si lidhet e drejta e zbritjes me përjashtimin?
* Ku ndryshon përjashtimi nga tarifa 0%?
* Çfarë është kreditimi i pjesshëm i TVSH?

**Termat dhe problemet kryesore që do të shqyrtohen**

* Fushëveprimi ekonomik dhe territorial i TVSH
* TVSH si taksë mbi konsumin
* Parimi i mosdiskriminimit dhe parimi i neutralitetit
* Furnizimi i mallrave/shërbimeve
* Furnizime kundrejt pagesës
* Vendi i furnizimit të shërbimit
* TVSH-ja si një tatim i bazuar mbi faturë
* E drejta e kreditimit/ rimbursimit
* Kreditimi i pjesshëm i TVSH
* Regjimet e posaçme
* Furnizime të përjashtuara/ me shkallë të reduktuar dhe me shkallë zero
* E drejta e kreditimit/ rimbursimit
* Trajtimi i importeve/ eksporteve
* Çështjet që lindin nga përjashtimi

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv mbi njohuritë teorike dhe kazuse të prezantuara. Krahasime me praktika të vendeve të rajonit dhe të BE.

**Literatura**

* Ligji nr. 92/2014, “Për tatimin mbi vlerën e shtuar në Republikën e Shqipërisë”.
* Udhëzimi nr. 6, datë 30.1.2015, “Për tatimin mbi vlerën e shtuar në Republikën e Shqipërisë
* Direktiva e BE për TVSH
* Thuronyi ed., Tax Laë Design and Drafting, kapitulli 6.

***Tema 4: Procedurat Tatimore dhe Apelimi Tatimor***

**Abstrakt/përshkrim i temës**.

Kjo temë ka për objekt që të njohë magjistratët me ligjin e Procedurave Tatimore, parimet e organizimit dhe funksionimit të administratës tatimore, t’i njohë me të drejtat dhe detyrimet e tatimpaguesve, vlerësimin, kontrollin, mbledhjen e detyrimeve, penalitetet e zbatuara në rastet e shkeljeve, etj. Do trajtohen procedurat e apelimit tatimor, duke analizuar elementët e nevojshëm për paraqitjen e ankimit, objektin, afatet, pagesat, garancitë, me një fokus të veçantë në raste nga praktika. Gjithashtu do të trajtohet Ligji për Fiskalizimin.

**Pyetje vetëstudimore**

* Çfarë kuptohet me sistem të bazuar në vetëdeklarim?
* Cilat janë të drejtat e tatimpaguesve sipas parashikimeve ligjore?
* Çfarë janë metodat alternative të vlerësimit tatimor?
* Cilat janë veprimet për mbledhjen me forcë të detyrimeve tatimore?
* Cilat janë penalitetet për mos-deklarim, për vonesa në deklarim dhe për vonesa në pagesë?
* Cilat janë procedurat e apelimit tatimor?
* Çfarë është fatura e fiskalizuar?

**Termat dhe problemet kryesore që do të shqyrtohen**

* Sistemi i vetë-deklarimit tatimor
* Vlerësimi tatimor dhe metodat alternative të vlerësimit
* Përdorimi i metodave alternative të vlerësimit në rastet e shmangies tatimore dhe abuzimit me parimet e ligjit
* Kontrolli tatimor
* E drejta për rikontroll
* Mbledhja e detyrimeve
* Apelimi Tatimor
* Aktet objekt ankimi
* Afatet e ankimit
* Fiskalizimi dhe avantazhet e tij.

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe raste praktike.

**Literatura**

* Ligji nr. 9920, datë 19.5.2008, “Për procedurat tatimore në Republikën e Shqipërisë”, i ndryshuar.
* Udhëzimi nr.24, datë 2.9.2008, “Për procedurat tatimore”, i ndryshuar.
* Ligji nr. 87/2019 “Për faturën dhe sistemin e monitorimit të qarkullimit (Ligji i fiskalizimit).
* Thuronyi ed., Tax Laë Design and Drafting, Kapitulli 4.

**Tema 5: Taksimi ndërkombëtar dhe Marrëveshjet për eliminimin e Taksimit të Dyfishtë**

**Abstrakt/përshkrim i temës**

Në këtë temë do të jepen konceptet e tatimit të dyfishtë ekonomik dhe juridik, diskutohen mënyrat e bashkëpunimit shtetëror për shmangien e tyre, trajtohet organizimi tipik i një marrëveshje të tatimit të dyfishtë dhe hapat që ndiqen në zbatimin e saj. Analizohen elementë specifikë të marrëveshjeve si selia e përhershme, rezidenca tatimore, kreditimi i tatimit, pronari përfitues, eliminimi i taksimit të dyfishtë etj.

**Pyetjet vetëstudimore**

* Çfarë është taksimi i dyfishtë?
* Çfarë janë marrëveshjet bilaterale për eliminimin e taksimit të dyfishtë?
* A janë marrëveshjet tatimore pjesë e legjislacionit tatimor?
* Cili është kuptimi i “selisë së përhershme”?
* Çfarë kuptohet me rezidencë tatimore?
* Cilat janë kushtet e rezidencës tatimore për individin dhe personat juridikë/kompanitë?
* Cilat janë llojet e tatimeve që mbulon marrëveshja tatimore?
* Si eliminohet taksimi i dyfishtë?

**Termat dhe problemet kryesore që do të shqyrtohen:**

* Përkufizimet e termave për efekt të Marrëveshjes Tatimore
* Parimi i burimit dhe i rezidencës
* Koncepti i selisë së përhershme
* Koncepti i rezidencës për individët dhe shoqëritë tregtare
* Struktura e marrëveshjeve për eliminimin e taksimit të dyfishtë
* Palët e lidhura dhe transferimi i çmimit
* Eliminimi i taksimit të dyfishtë
* Parimi i mos-diskriminimit

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv mbi njohuritë teorike dhe kazuse të prezantuara. Gjithashtu, diskutimi pasurohet me çështje për të cilat shfaqet interes gjatë zhvillimit të temës.

**Literatura**

* Ligji nr. 29/2023, datë 30.03.2023 “Për tatimin mbi të ardhurat”
* Udhëzimi i Përgjithshëm Nr. 26, datë 8.9.2023 “Për tatimin mbi të ardhurat”
* Ligji nr. 8438, datë 28.12.1998, “Për tatimin mbi të ardhurat”, i ndryshuar
* Udhëzimi nr.5, datë 30.1.2006, “Për tatimin mbi të ardhurat”, i ndryshuar
* Udhëzimi nr. 6, datë 10.2.2004, “Për marrëveshjet bilaterale për shmangien e taksimit të dyfishtë dhe parandalimin e evazionit fiskal”
* Udhëzimi i Ministrit të Financave, datë 26 Mars 2024 “Për zbatimin e marrëveshjeve për shmangien e tatimit të dyfishtë dhe parandalimin e evazionit fiskal”.
* Raste gjyqësore nga zbatimi i marrëveshjeve tatimore
* Thuronyi ed., Tax Laë Design and Drafting, Kapitulli 16
* OECD Model Tax Treaty
* UN Model Tax Treaty

**Tema 6: Shmangiet dhe evazioni tatimor, raste praktike. Testim i ndërmjetëm-tatimore**

**Abstrakt/përshkrim i temës**

Në këtë temë do të trajtohen shmangia dhe evazioni tatimor, duke analizuar kuptimin e këtyre termave dhe trajtimin e tyre ligjor. Në këtë temë do të trajtohen disa raste praktike shqiptare dhe të huaja për të kuptuar dallimin midis shmangies dhe evazionit tatimor dhe qëndrimin që kanë mbajtur institucionet përkatëse tatimore dhe gjykatat.

**Pyetjet vetëstudimore**

* Cili është kuptimi ligjor i “shmangies” dhe “evazionit” tatimor?
* Si ndikojnë politikat fiskale (respektimi i parimeve tatimore në legjislacion, tarifat tatimore, përjashtimet tatimore) në ndryshimin e nivelit të shmangieve dhe evazionit tatimor?
* Si ndikon edukimi i tatimpaguesve dhe masat shtrënguese në përmbushjen e detyrimeve tatimore?
* Cila është përgjegjësia ligjore në raste të shmangies dhe evazionit tatimor?
* Çfarë është transferimi i çmimit dhe si luftohet?
* Çfarë është zgjedhja për kontroll bazuar në analizën e riskut dhe a ndihmon në uljen e e

shmangieve dhe evazionit tatimor?

**Termat dhe problemet kryesore që do të shqyrtohen:**

* Shmangia tatimore
* Evazioni tatimor
* Kryqëzimi i informacioneve për evidentimin e shmangieve apo evazionit fiskal
* Transferimi i çmimit
* Palët e lidhura dhe transaksionet e kontrolluara
* Qasja e administratës tatimore dhe drejtorisë së Apelimit Tatimor
* Raste praktike – skema të shmangieve dhe të evazionit tatimor

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv mbi raste të shmangieve dhe evazionit tatimor (kazuse nga Shqipëria apo vende të tjera).

**Literatura**

* Ligji nr. 29/2023, datë 30.03.2023 “Për tatimin mbi të ardhurat”
* Udhëzimi i Përgjithshëm Nr. 26, datë 8.9.2023 “Për tatimin mbi të ardhurat”
* Ligji nr. 8438, datë 28.12.1998, “Për tatimin mbi të ardhurat”, i ndryshuar
* Udhëzimi nr.5, datë 30.1.2006, “Për tatimin mbi të ardhurat”, i ndryshuar
* Udhëzimi nr. 6, datë 10.2.2004, “Për marrëveshjet bilaterale për shmangien e taksimit të dyfishtë dhe parandalimin e evazionit fiskal”
* Udhëzimi i Ministrit të Financave Mars 2024 “Për marrëveshjet bilaterale për shmangien e taksimit të dyfishtë dhe parandalimin e evazionit fiskal”Ligji nr. 92/2014, “Për tatimin mbi vlerën e shtuar në Republikën e Shqipërisë”
* Udhëzimi nr. 6, datë 30.1.2015, “Për tatimin mbi vlerën e shtuar në Republikën e Shqipërisë
* OECD Model Tax Treaty
* Ligji nr. 9920, datë 19.5.2008, “Për procedurat tatimore në Republikën e Shqipërisë”, i ndryshuar.
* Udhëzimi nr.24, datë 2.9.2008, “Për procedurat tatimore”, i ndryshuar.
* Raste praktike nga gjykata shqiptare dhe europiane.

**Tema 7: Njohuri të përgjithshme mbi legjislacionin doganor dhe të akcizës. Funksionimi i Sistemit Doganor: Konceptet kryesore dhe procedurat doganore**

**Abstrakt/përshkrim i temës**

Tema bën fillimisht një hyrje në të drejtën doganore duke prekur konceptet bazë, si: juridiksioni doganor, territori doganor, misioni i doganave si dhe jep një panoramë të akteve ligjore bazë mbi të cilat ngrihet dhe funksionon sistemi i administrimit doganor, si në nivel vendas ashtu edhe në atë europian, duke qenë e drejta doganore një e drejtë e harmonizuar në BE. I kushtohet gjithashtu vëmendje parashikimeve të MSA-së si një marrëveshje e veçantë e tregtisë së lirë dhe elementeve të vetëzbatueshmërisë dhe efektit të drejtpërdrejtë të dispozitave të saj në rendin tonë të brendshëm dhe në rendin juridik të BE-së.

Tema më pas prezanton magjistratët me regjimet doganore të parashikuara në Kodin Doganor, deklarimet respektive doganore si pjesë esenciale e procedurave të administrimit doganor: çlirimi për qarkullim të lirë, tranziti, magazinimet, regjimet e përpunimit, përdorimet e veçanta dhe eksportin. Trajtohen kërkesat për çdo regjim, autorizimet, garancitë, afatet dhe deklarimet përkatëse.

**Pyetjet vetëstudimore:**

* Ku ndryshon juridiksioni doganor nga ai tatimor?
* Cilat janë regjimet kryesore doganore?
* Ku dallojnë mes tyre dhe cili do të ishte regjimi më i përshtatshëm për një situatë të caktuar?
* Llojet e deklaratave dhe momentet e deklarimit.

**Termat kryesore që do të shqyrtohen:**

* Juridiksioni doganor
* Misioni i doganës
* Përbërja ligjore dhe institucionale e sistemit të administrimit doganor
* Regjimet doganore
* Çlirimi për qarkullim të lirë (Zhdoganimi)
* Regjimet e posaçme
* Tranziti
* Magazinimi (magazinë doganore / zonë e lirë)
* Regjim përpunimi (përpunim aktiv / përpunim pasiv)
* Përdorim i veçantë (lejim i përkohshëm /përdorim përfundimtar) (end-use)
* Eksporti
* Deklaratat doganore
* Manaxhimi i riskut
* Operatori ekonomik i autorizuar
* Akciza

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, si dhe trajtime të disa kazuseve.

**Literatura**

* Ligji nr. 102/2014, datë 31.7.2014, Kodi Doganor i Republikës së Shqipërisë.
* Vendimi i Këshillit të Ministrave nr. 651, datë 10.11.2017, “Për dispozitat zbatuese të ligjit nr. 102/2014, "Kodi Doganor i Republikës së Shqipërisë".
* Ligji nr. 170/2013 “Për miratimin e marrëveshjes së asistencës së Shërbimit Doganor”.
* Vendim nr. 9, datë 15.1.2014 “Për rregullimin e disa çështjeve në zbatim të ligjit nr. 170/2013, datë 14.11.2013 “Për miratimin e marrëveshjes së asistencës së Shërbimit Doganor”.
* Regulation (EU) No 952/2013 of the European Parliament and of the Council, 2013, (Union Customs Code).
* Ligji nr. 61/2012, “Për akcizat në Republikën e Shqipërisë”, i ndryshuar.
* VKM-ja nr. 612, datë 5.9.2012, “Dispozitat zbatuese të ligjit për akcizat”.
* Council Directive 2008/118/EC.

**Tema 8: Tarifa doganore. Sistemi i Harmonizuar dhe Rregullat e përgjithshme të interpretimit: Klasifikimi i mallrave**

**Abstrakt/përshkrim i temës**

Kjo temë ka për objekt që t’u prezantojë magjistratëve disa njohuri të përgjithshme mbi një nga institutet e së drejtës doganore, tarifat doganore. Tarifa doganore bazohet në Sistemin e Harmonizuar të Mallrave, i cili shërben si gjuhë universale ekonomike dhe mjet i pazëvendësueshëm për mbi 98% të tregtisë ndërkombëtare të mallrave. Tarifa doganore është një nga tri elementet kryesore (së bashku me origjinën e mallrave dhe vlerën e tyre) që ndikojnë në përcaktimin e detyrimeve doganore në import/eksport. Gjithashtu, edhe masat e tjera që kanë të bëjnë me tregtinë e mallrave, zbatohen, në përputhje me klasifikimin tarifor të këtyre mallrave.

Si një instrument që përdoret jo vetëm nga doganat, por edhe nga statisticienët, qeveritë, organizatat ndërkombëtare dhe sektori privat, kuptimi dhe studimi i tij nga magjistratët merr një rëndësi të veçantë.

**Pyetjet vetëstudimore**

* Si rregullohet tarifa doganore në legjislacionin shqiptar dhe çfarë përfshin ajo?
* Çfarë kuptohet me Sistem të Harmonizuar të Mallrave dhe cili është roli i tij në tregtinë ndërkombëtare?
* Çfarë kuptohet me Nomenklaturë të Kombinuar të Mallrave dhe cila është diferenca me Sistemin e Harmonizuar të Mallrave?
* Çfarë kuptohet me klasifikim të mallrave dhe cilat janë rregullat mbi të cilat realizohet klasifikimi i tyre?
* Pse janë të rëndësishme njohuritë në këtë fushë për magjistratët?

**Termat kryesore që do të shqyrtohen**:

* Tarifa doganore dhe Sistemi i Harmonizuar i Mallrave
* Kuptimi i konceptit të tarifës doganore
* Elementet përbërëse të tarifës doganore
* Kuptimi i konceptit të Sistemit të Harmonizuar të Mallrave dhe Nomenklaturës të Kombinuar të Mallrave dhe diferenca ndërmjet tyre
* Disa probleme të ligjit nr.9461, datë 21.12.2005, “Për Nomenklaturën e Kombinuar të Mallrave dhe Tarifën e Integruar Doganore”
* Klasifikimi i mallrave sipas Rregullave të Përgjithshme të Interpretimit.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv mbi njohuritë teorike dhe kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës doganore vendase dhe të huaj (të Bashkimit Europian dhe Organizatës Botërore të Doganave).

**Literatura**

* Ligji nr. 35/2012, “Për aderimin e Republikës së Shqipërisë në Konventën Ndërkombëtare për Sistemin e Harmonizuar të Kodifikimit dhe Përshkrimit të Mallrave”.
* Ligji nr.9461, datë 21.12.2005, “Për Nomenklaturën e Kombinuar të Mallrave dhe Tarifën e Integruar Doganore”;
* Ligji nr. 102/2014, datë 31.7.2014, Kodi Doganor i Republikës së Shqipërisë.
* Vendimi nr. 846, datë 24.12.2019, “Për miratimin dhe publikimin zyrtar të Nomenklaturës së Kombinuar të Mallrave”, 2020.
* Vendim i Këshillit të Ministrave nr. 651, datë 10.11.2017, “Për dispozitat zbatuese të ligjit nr. 102/2014, "Kodi Doganor i Republikës së Shqipërisë".
* Notat Shpjeguese të Sistemit të Harmonizuar të Mallrave të Organizatës Botërore të Doganave.
* Notat Shpjeguese të Nomenklaturës së Kombinuar të Mallrave të Bashkimit Europian.
* Sistemi i informatizuar mbi Informacionin Detyrues Tarifor në BE.

**Tema 9: Vlera doganore e mallrave. Metodologjia e vlerësimit doganor**

**Abstrakt/përshkrim i temës**

Kjo temë ka për objekt t’u prezantojë magjistratëve njohuri të përgjithshme mbi një nga institutet e së drejtës doganore, vlera doganore. Vlera doganore është një nga tri elementet kryesore (së bashku me origjinën e mallrave dhe tarifën doganore) që ndikojnë në përcaktimin e detyrimeve doganore në import/eksport. Për vetë faktin se përcaktimi i vlerës së një produkti kushtëzohet nga ekzistenca e shumë faktorëve objektivë dhe subjektivë, përcaktimi i një metodologjie ndërkombëtare për përcaktimin e vlerës doganore të mallrave ka ardhur si domosdoshmëri ndër vite për standardizimin e këtij procesi dhe zvogëlimin sa më shumë të jetë e mundur të barrierave jo tarifore si rrjedhojë e zbatimit arbitrar të vlerësimit doganor.

Si një nga çështjet më të debatuara në praktikën doganore dhe gjyqësore, kuptimi dhe studimi i konceptit të vlerës doganore dhe metodologjisë për përcaktimin e saj nga magjistratët merr një rëndësi të veçantë.

**Termat dhe problemet kryesore që do të shqyrtohen**

Vlera doganore e mallrave:

* 1. Kuptimi i konceptit të vlerës së mallrave dhe elementet/përbërësit që ndikojnë;
  2. Diferenca e vlerës së një malli me vlerën doganore të tij;
  3. Zbatimi i tarifave doganore *ad valorem*, specifike dhe të përziera;
  4. Marrëveshja për zbatimin e nenit VII të Marrëveshjes së Përgjithshme të Tarifave dhe Tregtisë, 1994 dhe metodologjia e vlerësimit doganor të mallrave (Marrëveshja e vlerësimit e OBT-së); evolucioni, parimet e vlerësimit dhe arsyetimi ekonomik;
  5. Metodologjia e vlerësimit doganor të mallrave:
     + - Vlera e transaksionit;
       - Vlera e transaksionit të mallrave identike;
       - Vlera e transaksionit të mallrave të ngjashme;
       - Metoda deduktive;
       - Metoda e vlerës së përllogaritur;
       - Metoda e të dhënave të disponueshme;
       - Koncepti i transferimit të çmimit.

**Pyetjet vetëstudimore**

* Çfarë kuptohet me vlerë? Si dallon ajo nga vlera doganore?
* Si rregullohet vlera doganore në legjislacionin shqiptar dhe atë ndërkombëtar?
* Marrëveshja për zbatimin e nenit VII të Marrëveshjes së Përgjithshme të Tarifave dhe Tregtisë 1994 dhe metodologjia e vlerësimit doganor të mallrave.
* Çfarë elementesh përfshin vlera doganore?
* Koncepti i transferimit të çmimit.
* Pse janë të rëndësishme njohuritë në këtë fushë për magjistratët?

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv mbi njohuritë teorike dhe kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera, të cilat do të diskutohen në varësi të nëntemave që shfaqin interes gjatë zhvillimit të temës. Një vend të veçantë do të zërë diskutimi i praktikës doganore.

**Literatura**

* Ligji nr. 8648, datë 28.7.2000, “Për ratifikimin e protokollit të anëtarësimit të Republikës së Shqipërisë në “Marrëveshjen e Marakeshit, që themeloi Organizatën Botërore të Tregtisë’”.
* Marrëveshja për zbatimin e nenit VII të Marrëveshjes së Përgjithshme të Tarifave dhe Tregtisë, 1994 dhe metodologjia e vlerësimit doganor të mallrave.
* Ligji nr. 102/2014, datë 31.7.2014, “Kodi Doganor i Republikës së Shqipërisë”.
* Vendimi i Këshillit të Ministrave nr. 651, datë 10.11.2017, “Për dispozitat zbatuese të ligjit nr. 102/2014, “Kodi Doganor i Republikës së Shqipërisë””;
* ËCO, Guide to Customs Valuation and Transfer Pricing, 2018.
* HMRC, Customs Manual on Valuation, 2020.
* EU Guidance Customs Valuation Implementing Act (Revision 2), 28 prill 2016.

**Tema 10: Shkeljet doganore: Kundërvajtjet administrative dhe kontrabanda. Sanksionet doganore**

**Abstrakt/përshkrim i temës**

Kjo temë ka për objekt që të prezantojë magjistratët me shkeljet doganore, klasifikimin dhe ndarjet e tyre në Kodin Doganor, si dhe me sanksionet e aplikueshme. Diskutimi fokusohet te ndarja e shkeljeve në administrative dhe penale, parashikimet ligjore dhe kriteret jurisprudenciale të përdorura. Vëmendje i kushtohet vendimeve të Gjykatës Kushtetuese, GJEDNJ-së dhe GJED-së sa i përket shkeljeve administrative me natyrë penale (vlerësimi substancial) dhe aplikimit të parimit *ne bis in idem*, siç është shtjelluar në vendimet më të fundit të gjykatave europiane. Merren gjithashtu shembuj nga ndryshime ligjore të viteve të fundit në vendet anëtare të ndërmarra për të reflektuar standardet e vendosura nga GJEDNJ-ja dhe GJED-ja në qasjen ndaj procedimeve administrative dhe penale të shkeljeve fiskale.

**Pyetje vetëstudimore**

* Si klasifikohen shkeljet në Kodin Doganor?
* Elementi faj në kundërvajtjet administrative, reflektuar në klasifikimin e shkeljeve doganore.
* Mbi çfarë kriteresh duhet të bazohet natyra dhe aplikimi i sanksioneve administrative?
* Cilat janë kriteret jursiprudenciale për të klasifikuar një sanksion administrativ si një sanksion me natyrë penale?
* Në cilat raste mund të diskutohet për cenim të parimit *ne bis in idem* në trajtimin njëkohësisht me sanksion administrativ dhe sanksion penal?

**Termat kryesore që do të shqyrtohen**

* Kundërvajtjet administrative
* Kundërvajtje me përgjegjësi objektive
* Kundërvajtje të kryera me neglizhencë
* Kundërvajtje të kryera me dashje
* Kontrabanda
* Natyra, llojet dhe masave e sanksioneve për kundërvajtjet
* Rastet e kontrabandës, sanksionet administrative
* Proporcionaliteti, efektiviteti i sanksioneve
* *Ne bis in idem* në trajtimin administrativ dhe penal të shkeljeve

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, si dhe trajtime të disa kazuseve.

**Literatura**

* Ligji nr. 102/2014, datë 31.7.2014, “Kodi Doganor i Republikës së Shqipërisë”.
* Vendimi i Këshillit të Ministrave nr. 651, datë 10.11.2017, “Për dispozitat zbatuese të ligjit nr. 102/2014, “Kodi Doganor i Republikës së Shqipërisë”.
* Council Directive 2008/118/EC.

**Tema 11: (A) Banka Qendrore dhe Sistemi i Pagesave” (B) Përafrimi i legjislacionit bankar e financiar dhe ligjit për Bankën e Shqipërisë me legjislacionin e BE-së**

1. ***Banka Qendrore dhe Sistemi i pagesave***

**Abstrakt/përshkrim i temës**

Kjo temë ka për objekt që të prezantojë magjistratët me kuadrin ligjor dhe statusin e Bankës së Shqipërisë. Gjatë zhvillimit të kësaj teme do të trajtohen funksionet kryesore të Bankës Qendrore, si dhe mekanizmat e llogaridhënies. Paralelisht do të trajtohet edhe kuadri ligjor i Bankës Qendrore Europiane, si një institucion i Bashkimit Europian. Magjistratët do të njihen me të drejtat dhe kufizimet e operimit të Bankës së Shqipërisë, si dhe marrëdhënien e saj me bankat e tjera të nivelit të dytë, në kushtet kur, Banka e Shqipërisë është ekskluzivisht përgjegjëse për dhënien e licencave dhe mbikëqyrjen e të gjitha bankave në Republikën e Shqipërisë. Një nga objektivat kryesore të kësaj teme është edhe prezantimi i magjistratëve me ligjin për sistemet e pagesave, si një element kyç i funksionimit të ekonomisë dhe sistemit bankar.

**Pyetje vetë studimore**

* Cilat janë objektivat kryesore të Bankës Qendrore?
* Çfarë kompetencash duhet t'i jepen bankës qendrore dhe sa e pavarur nga qeveria duhet të jetë
* Banka kur i përdor këto kompetenca?
* Cila strukturë e pronësisë dhe forma ligjore e mbështesin më së miri delegimin e preferuar të kompetencave dhe përgjegjësive tek banka qendrore?
* Çfarë janë dhe si operojnë Bankat Qendrore Shume shtetërore?
* Çfarë trajton Neni 105 (4) i Traktatit të BE-së?
* Nga se përbëhet baza ligjore që rregullon veprimtarinë dhe funksionimin e Bankës së Shqipërisë?
* Cili është misioni i Bankës së Shqipërisë?
* Cilat janë funksionet kryesore të Bankës së Shqipërisë?
* Cilat janë të drejtat dhe kufizimet e Bankës së Shqipërisë sipas legjislacionit në fuqi?
* Cili është roli i Bankës së Shqipërisë si “Mbikëqyrëse” e standardeve ligjore të sistemeve bankare?
* Si vlerësohet rëndësia sistemike e bankave?

**Termat kryesore që do të shqyrtohen**

* Bankë Qendrore
* Stabilitet financiar
* Mbikëqyrje financiare
* Banka Qendrore Europiane
* Banka Qendrore Shumështetërore
* Autonomi ligjore
* Traktati i BE-së
* Politikë monetare
* Mision i Bankës së Shqipërisë
* Funksione
* Kuadri rregullator
* Banka të nivelit të dytë
* Rezerva
* Stabilitet
* Sistem pagesash

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, si dhe trajtime të disa kazuseve.

**Literatura**

* Ligji nr. 8269, datë 23.12.1997, “Për Bankën e Shqipërisë”, (i ndryshuar), version i integruar.
* Ligj nr. 9662/2006, "Për bankat në Republikën e Shqipërisë", (i ndryshuar), version i integruar.
* Ligji nr. 133/2013, ''Për Sistemin e Pagesave''.
* Ligji 133/2016 “Për rimëkëmbjen dhe zgjidhjen e bankave në Republikën e Shqipërisë;
* Ligj nr.66/2020 “Për tregjet financiare të bazuara në teknologjinë e regjistrave të shpërndarë”.
* Ligj nr. 55/2020 “Për shërbimet e pagesave”.
* Ligj nr. 62/2020 “Për tregjet e kapitalit”.
* Rregullore nr. 37, datë 25.06.2014, “Për organizimin dhe funksionimin e Komitetit Kombëtar të Sistemit të Pagesave”.
* Traktati i BE-së.

1. **Përafrimi i legjislacionit bankar e financiar dhe ligjit për Bankën e Shqipërisë me legjislacionin e BE-së**

**Abstrakt/përshkrim i temës**

Kjo temë shtjellon nevojën për përafrimin e legjislacionit kombëtar për sistemin bankar dhe financiar me të drejtën e BE-së si dhe harmonizimin e ligjit për Bankën e Shqipërisë me legjislacionin e Bashkimit Europain për bankat qendrore. Kuadri ligjor i një banke qendrore shpreh preferencat e shoqërisë se sa e pavarur nga qeveria duhet të jetë banka qendrore në përmbushjen e përgjegjësive që i janë caktuar.

**Pyetje vetëstudimore**

* Cili është Kuadri Ligjor i BE për bankat?
* Direktiva e Bashkimit Evropian për “Kërkesat Kapitale” dhe “Rregullorja për Kërkesat Kapitale” e Bankës Qendrore Europiane?
* Baza ligjore për përafrimin e legjislacionit si dhe institucionet përgjegjëse për këtë proces;
* Kushtet për anëtarësim në BE dhe përafrimi i legjislacionit;
* Institucionet përgjegjëse për përafrimin e ligjeve për institucionet bankare dhe fianciare jo bankare;
* Procedurat legjislative për përafrimin me acquis communautarie të BE-së
* Rregullat që specifikon acquis për paraqitjen e llogarive financiare dhe bankare;
* Përshtatja e strukturave administrative dhe aftësia për të harmonizuar dhe përshtatur ligjet dhe detyrimet që rrjedhin nga anëtarësimi në BE

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, si dhe trajtime të disa kazuseve.

**Literatura**

* Van Elsuwege, Peter, and Roman Petrov. “Setting the Scene: Legislative Approximation and Application of EU Law in the Eastern Neighbourhood of the European Union.” Legislative Approximation and Application of EU Laë in the Eastern Neighbourhood of the European Union : Towards a Common Regulatory Space?, edited by Peter Van Elsuwege and Roman Petrov, Routledge, 2014, pp. 1–9.
* Statuti i Sistemit Evropian të Bankave Qendrore.
* Opinioni i Bankës Qendrore Evropiane i datës 5 shtator 2024 mbi rritjen e kuotës së Rumanisë në Fondin Monetar Ndërkombëtar (CON/2024/30)
* Opinioni i Bankës Qendrore Evropiane i datës 26 gusht 2024 mbi modernizimin e ligjeve për sanksionet ndërkombëtare (CON/2024/27)
* Opinioni i Bankës Qendrore Evropiane i datës 24 korrik 2024 mbi një ligj kushtetues për paratë e gatshme si mjete juridike dhe aksesin në para (CON/2024/26)
* Opinioni i Bankës Qendrore Evropiane i datës 9 korrik 2024 mbi sigurinë kombëtare kibernetike (CON/2024/24)
* Opinioni i Bankës Qendrore Evropiane i datës 21 qershor 2024 mbi një propozim për një rregullore të Parlamentit Evropian dhe Këshillit në lidhje me kërkesat e caktuara të raportimit në fushat e shërbimeve financiare dhe mbështetjes së investimeve (CON/2024/21).

**Tema 12: Mbikëqyrja e sistemit financiar bankar dhe operatorëve financiarë jo-bankarë. Direktivat dhe Rregulloret e Bashkimit Europian për mbikëqyrjen e bankave**

**Abstrakt/përshkrim i temës**

Kjo temë ka për objekt që të prezantojë magjistratët me bazën ligjore dhe kuadrin rregullator të Bankës së Shqipërisë dhe të Autoritetit të Mbikëqyrjes Financiare (AMF) lidhur me licencimin dhe mbikëqyrjen institucioneve financiare bankare dhe jo bankare që licencohen nga Banka e Shqipërisë. Më pas kalohet në trajtimin e termave si “mikrokredi”, “institucion financiar i mikrokredisë”, “bashkimi me përthithje”, “blerja e kredisë”, “kredi me probleme”, “subjekt financiar jobankë që blen kredi me probleme”, “aksione të mbajtësit”, “bankë guaskë”, etj.

Me rëndësi në këtë temë është që të kuptohen nga magjistratët mënyra se si Banka e Shqipërisë aplikon mbikëqyrjen mbi bankat dhe institucionet financiare jo-bankare dhe sidomos për bankat me rëndësi sistemike si dhe metodat e përcaktimit të bankave sistemike dhe kërkesat shtesë që aplikohen ndaj tyre.

Kjo temë gjithashtu ka për objekt që të prezantojë magjistratët me legjislacionin e BE për mbikëqyrjen e bankave dhe operatorëve financiarë jo bankarë. Si institucion i BE-së, Banka Qendrore Evropiane (BQE) operon sipas rregullave të përcaktuara qartë, të cilat mund të gjenden në të drejtën parësore të Bashkimit Evropian (d.m.th. traktatet) dhe të drejtën dytësore të Bashkimit Evropian (p.sh. rregulloret, direktivat, vendimet, rekomandimet dhe opinionet). Dokumentet e Komitetit të Bazelit, si dhe Direktivat, Rregulloret dhe Udhëzimet e Bashkimit Evropian shërbejnë si udhëzues kryesor për hartimin e kuadrit rregullator nga Banka e Shqipërisë. Më tej prezantohen të detajuara, sipas legjislacionit në fuqi për inspektimin bankar, tërësia e aspekteve ligjore dhe rregullatore të mbikëqyrjes financiare të bankave të nivelit të dytë dhe analizohen elementë specifikë, si aktet juridike rregullatore të Bankës së Shqipërisë, “Parimet Thelbësore” të Komitetit të Bazelit, si dhe Direktivat, Rregulloret dhe Udhëzuesit Legjislativ të Bashkimit Evropian për mbikëqyrjen e bankave etj.

**Pyetje vetëstudimore**

* Çfarë kuptojmë me mbikëqyrje të bankave;
* Çfarë kuptojmë me mbikëqyrje të institucioneve financiare jo-bankare;
* Çfarë është Komiteti i Bazelit?
* Cilat janë bazat e juridiksionit për mbikëqyrjen e sistemit financiar bankar?
* Cilat janë Direktivat, Rregulloret dhe Udhëzuesit Legjislativ të Bashkimit Evropian për mbikëqyrjen e bankave;
* Në një përplasje mes standardeve të kontrollit financiar dhe rregullave për mbikëqyrjen, cilat prevalojnë?
* Në cilat raste një kredi konsiderohet si “kredi e keqe”?
* A kanë të drejtë subjektet financiare jobanka të mund të lidhin marrëveshje me të tretët (outsourcing), për të transferuar ushtrimin e funksionit të kontrollit të brendshëm dhe/ose për ushtrimin e veprimtarive financiare të parashikuara në rregulloren për licencimin dhe ushtrimin e veprimtarisë nga subjektet financiare jo-banka?
* Cilat janë parimet dhe metodat e mbikëqyrjes?

**Termat kryesore që do të shqyrtohen**

* Komiteti i Bazelit – parimet dhe direktivat kryesore
* Mbikëqyrja e bankave
* Institucione financiare jo-bankare
* Autoriteti i
* Direktivat, Rregulloret dhe Udhëzuesit Legjislativ të Bashkimit Evropian për mbikëqyrjen e bankave.

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, si dhe trajtime të disa kazuseve.

**Literatura:**

* Ligji nr. 8269, datë 23.12.1997, “Për Bankën e Shqipërisë”, (i ndryshuar), version i integruar;
* Ligj nr. 9662/2006, "Për bankat në Republikën e Shqipërisë", (i ndryshuar), version i integruar;
* Ligji nr. 133/2013, ''Për Sistemin e Pagesave'';
* Ligji nr. 133/2016, “Për rimëkëmbjen dhe zgjidhjen e bankave në Republikën e Shqipërisë;
* Ligji nr. 110/2016, “Për falimentimin”;
* Rregullorja 14/2009, “Për dhënien e licencës dhe ushtrimin e veprimtarisë bankare të bankave dhe degëve të bankave të huaja në Republikën e Shqipërisë”, version i integruar;
* Rregullorja 1/2013 ''Për dhënien e licencës për institucionet financiare jobanka'', version i integruar;
* Rregullorja 31/2007, “Për licencimin, organizimin, veprimtarinë dhe mbikëqyrjen e zyrave të këmbimit valutor”, version i integruar;
* Rregullorja 104/2016, “Për licencimin dhe veprimtarinë e shoqërive të kursim-kreditit dhe unioneve të tyre”, version i integruar;
* Rregullorja 59/2021, “Për licencimin e institucioneve të pagesave dhe institucioneve të parasë elektronike dhe regjistrimin e ofruesve të shërbimeve të pagesave”;
* Legjislacion i BE-së për bankat dhe institucionet financiare jo-bankare.
* Marrëveshjet dhe rregulloret e Komitetit të Bazelit. Komiteti i Bazelit mbi Mbikëqyrjen Bankare
* Statuti i Sistemit Evropian të Bankave Qendrore. Statuti i Sistemit Evropian të Bankave Qendrore
* Rregullorja e Këshillit (BE) Nr. 1024/2013 e datës 15 tetor 2013 që i jep Bankës Qendrore Evropiane detyra specifike në lidhje me politikat në lidhje me mbikëqyrjen e kujdesshme të institucioneve të kreditit. RREGULLORE E KËSHILLIT (BE) Nr. 1024/2013
* Kuadri Ligjor i BQE për mbikëqyrjen bankare. https://www.bankingsupervision.europa.eu/legalframeëork/ecblegal/shared/pdf/Legal\_Frameëork\_for\_Banking\_Supervision\_Volume\_2.en.pdf
* Rregullorja (BE) 2015/534 e Bankës Qendrore Evropiane e datës 17 mars 2015 për raportimin e
* informacion financiar mbikëqyrës (ECB/2015/13)
* Vendimi (BE) 2023/1681 i Bankës Qendrore Evropiane i datës 17 gusht 2023 mbi dispozitën Bankës Qendrore Evropiane të të dhënave mbikëqyrëse të raportuara tek kompetentët kombëtarë autoritete nga subjektet e mbikëqyrura (ECB/2023/18) (riformuluar)
* VENDIM (BE) 2020/1332 I BANKES QENDRORE EVROPIAN i datës 15 shtator 2020 emërimi i drejtuesve të njësive të punës për të miratuar vendime të deleguara për rëndësinë e subjekteve të mbikëqyrura dhe shfuqizimi i Vendimit (BE) 2017/937 (ECB/2020/40).
* Issues in the Governance of Central Banks (2009) Bank for International Settlements Press &
* Communications, Switzerland, Chapter 3, Political frameëork and legal status.

**Tema 13: Tregtimi i titujve dhe instrumenteve financiare nga Bursa Shqiptare e Titujve (ALSE dhe ALREG)**

**Abstrakt/përshkrim i temës**

Kjo temë ka për objekt të njohë magjistratët me legjislacionin për funksionimin e bursës private të titujve në Shqipëri, duke shqyrtuar me detaje edhe aktet nënligjore e rregullatore të funksionimit të bursës private ALSE sh.a., por edhe për firmat e brokerimit, fondet e investimeve, fondet e pensioneve etj. Më tej, magjistratët do të njihen me legjislacionin në fuqi për organizimin e tregut primar dhe sekondar për letrat me vlerë të borxhit afatshkurtër qeveritar (bonot e thesarit). Titujt shtetërorë apo letrat me vlerë të qeverisë, janë instrumente borxhi të emetuara dhe garantuara nga Qeveria e Republikës së Shqipërisë që mund të blihen nga individë apo subjekte financiare, si bankat. Për këtë, magjistratët do të njihen me kuadrin rregullator se si titujt shtetërorë emetohen në formën e bonove të thesarit dhe obligacioneve, në monedhë kombëtare dhe të huaj. Magjistratët do të njihen edhe me obligacionet e thesarit dhe do të trajtohet legjislacioni për rolin e agjentit fiskal të Qeverisë, Banka e Shqipërisë, e cila është përgjegjëse për organizimin e ankandeve, shlyerjen dhe mbajtjen e regjistrit elektronik të titujve shtetërorë të emetuar në tregun e brendshëm.

**Pyetje vetëstudimore**

- Si mund të marrin pjesë individët në ankandet e obligacioneve?

- Si mund të marrin pjesë individët në ankandet e bonove të thesarit?

- Si duhet vepruar për të shitur titullin para datës së tij të maturimit?

- Cila është forma e këtyre instrumenteve dhe ku do të jenë të regjistruar ata?

**Termat kryesore që do të shqyrtohen**

- Legjislacioni për funksionimin e bursës private të titujve;

- Legjislacioni për tregjet e kapitalit;

- Aktet nënligjore e rregullatore të funksionimit të bursës private ALSE sh.a.;

- Firmat e brokerimit, fondet e investimeve, fondet e pensioneve;

- Kuadri rregullator se si titujt shtetërorë emetohen në formën e bonove të thesarit dhe

obligacioneve;

- Legjislacioni në fuqi për organizimin e tregut primar dhe sekondar për bonot e thesarit

- Organizimi i ankandeve;

- Mbajtja e regjistrit elektronik të titujve shtetërorë të emetuar në tregun e brendshëm.

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, si dhe trajtime të disa kazuseve.

**Literatura**

1. Ligji nr. 62-2020, datë 14.05.2020, “Për Tregjet e Kapitalit”;
2. Udhëzim nr. 16, datë 15.06.2022 “Për disa shtesa dhe ndryshime në Udhëzimin Nr.31, datë 26.12.2013 “Për emetimin nga Qeveria e Republikës së Shqipërisë, të Obligacioneve në formë regjistrimi” (i ndryshuar);
3. Ligji nr.9665, datë 18.12.2006 “Për huamarrjen shtetërore, borxhin shtetëror dhe garancitë shtetërore të huasë në Republikën e Shqipërisë”;
4. Marrëveshje për organizimin e ankandeve të titujve të shtetit shqiptar, shlyerjen e veprimeve, dhe mbajtjen e regjistrit të këtyre titujve, Banka e Shqipërisë, 2018;
5. Direktiva 2014/65/BE e Parlamentit Evropian dhe e Këshillit, datë 15 maj 2014, "Për tregjet e instrumenteve financiare dhe që ndryshon Direktivën 2002/92/KE dhe Direktivën 2011/61/BE";
6. Direktiva 2003/71/KE e Parlamentit Evropian dhe e Këshillit, datë 4 nëntor 2003, “Për prospektin që do të publikohet kur titujt i ofrohen publikut ose pranohen për t'u tregtuar dhe që ndryshon Direktivën 2001/34/KE”;
7. Direktiva 2003/6/KE e Parlamentit Evropian dhe e Këshillit, datë 28 Janar 2003, “Për tregtimin me informacionet e privilegjuara dhe manipulimin e tregut (abuzimi me tregun)” Gazeta Zyrtare L 096, 12/04/2003 F. 0016 – 0025.

**Tema 14: (A) Ristrukturimi i bankave dhe likuidimi bankar. (B) Monedhat digjitale si alternativë ndaj parasë (kriptomonedha, monedha virtuale)**

**Abstrakt/përshkrim i temës**

Kjo temë ka për objekt që të prezantojë magjistratët me ligjin për falimentimin dhe problematikat e tij për tu zbatuar tek bankat. Institucionet financiare bankare regjistrohen dhe rregullohen me procedura të posaçme dhe licencohen nga Banka e Shqipërisë, prandaj procedurat normale të falimentimit nuk mund të konsiderohen normale dhe të përshtatshme për bankat e nivelit të dytë. Qëllimi i kësaj teme, është që të shpjegohet për magjistratët rëndësia e ruajtjes së stabilitetit financiar, pasojat negative të zbatimit të procedurave normale të falimentimit tek bankat e nivelit të dytë dhe nevoja për një kuadër ligjor specifik që përfshin mekanizma të fuqishëm mbështetës që shkojnë përtej falimentimit. Në këtë temë magjistratëve do t’ju shpjegohet rëndësia e rimëkëmbjes dhe procesit të ndërhyrjes së jashtëzakonshme në Banka, konform Direktivës së BE-së.

**Pyetje vetëstudimore**

* Pse është i papërshtatshëm për t’u zbatuar te bankat e nivelit të dytë ligji për falimentimin?
* Cilat janë disa nga arsyet/problematikat që mund të krijohen nga zbatimi i ligjit të falimentimit tek bankat e nivelit të dytë?
* Çfarë kuptoni me ndërhyrje të jashtëzakonshme;
* Cilat janë funksionet me rëndësi kritike?
* Cilat janë dy mënyrat e likuidimit për bankat e nivelit të dytë?

**Termat kryesore që do të shqyrtohen**

* Falimentim
* Krizë
* Efekt domino
* Kuadër ligjor specifik

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, si dhe trajtime të disa kazuseve.

**Literatura**

* Ligji nr. 8269, datë 23.12.1997 “Për Bankën e Shqipërisë”, (i ndryshuar), version i integruar;
* Ligj nr. 9662/2006 "Për bankat në Republikën e Shqipërisë", (i ndryshuar), version i integruar;
* Ligji nr. 133/2013 ''Për Sistemin e Pagesave'';
* Ligji nr. 133/2016 “Për rimëkëmbjen dhe zgjidhjen e bankave në Republikën e Shqipërisë;
* Ligji nr. 110/2016 “Për falimentimin”;
* Direktiva 2014/59/BE “Për rimëkëmbjen dhe ndërhyrjen e jashtëzakonshme në banka”.

**(B) Monedhat digjitale si alternativë ndaj parasë (kriptomonedha, monedha virtuale).**

**Abstrakt/përshkrim i temës**

Kjo temë i referohet parasë digjitale dhe transaksioneve që kryhen me të, duke përfshirë në këto transaksione edhe mjetet elektronike. Kjo temë shtjellon legjislacionin në fuqi në Republikën e Shqipërisë për përcaktimin e kushteve, kërkesave dhe procedurave për veprimtarinë e emetimit të parasë digjitale, si dhe përcaktimin e mënyrës së raportimit të informacionit për përdorimin e saj. Subjekt i zbatimit të kuadrit ligjor në fuqi për paranë digjitale janë bankat dhe institucionet financiare jo-bankare të licencuara/regjistruara nga Banka Qendrore e Republikës së Shqipërisë që ushtrojnë veprimtarinë e tregtimit të parave digjitale. Tema shtjellon gjithashtu kuadrin ligjor në fuqi në Republikën e Shqipërisë në lidhje me rregullimin e emetimit të tokenëve digjitalë dhe/ose të monedhave virtuale, licencimit, monitorimit dhe mbikëqyrjes së subjekteve që ushtrojnë aktivitetin e shpërndarjes, tregtimit e ruajtjes së tokenëve digjitalë dhe/ose monedhave virtuale, i agjentit të tokenëve digjitalë, ofruesit të shërbimeve inovative dhe sipërmarrjes së automatizuar të investimeve kolektive. Tokenizimi është një metodë që konverton të drejtat ndaj një aktivi në një token digjital. Tokenët digjitalë dhe monedhat virtuale janë një lloj aktivi virtual, thelbësisht të varura nga teknologjia e regjistrave të shpërndarë, të cilët i japin përdoruesit të drejta përfitimi, pronësie ose mund të përdoren si instrument pagese apo mjet utilitar në procesin e blerjes së produkteve apo të shërbimeve.

**Pyetje vetëstudimore**

* Si përkufizohet paraja elektronike dhe si ka lindur ajo?
* A ekzistojnë lloje të ndryshme të parasë elektronike?

**Termat kryesore që do të shqyrtohen**

* Emetuesit e parasë elektronike;
* Kontrata mes emetuesit dhe mbajtësit të parasë elektronike;
* Standardet për mbrojtjen e mbajtësit të parasë elektronike;
* Legjislacioni i Republikës së Shqipërisë lidhur me monedhat virtuale;
* Detyrimet e emetuesve;
* Dispozita të përgjithshme për bursat DLT;
* “Fondi i investimeve alternative”;
* “Sipërmarrje e automatizuar e investimeve kolektive DT”.

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe i teksteve teorike, si dhe trajtime të disa kazuseve.

**Literatura**

* Ligji nr.66/2020, “Për tregjet financiare të bazuara në teknologjinë e regjistrave të shpërndarë”;
* Ligj nr. 55/2020, “Për shërbimet e pagesave”;
* Ligj nr. 62/2020, “Për tregjet e kapitalit”.
* Një kuadër ligjor për euron digjitale [*https://www.europarl.europa.eu/RegData/etudes/IDAN/2023/741518/IPOL\_IDA(2023)714518\_EN.pdf*](https://www.europarl.europa.eu/RegData/etudes/IDAN/2023/741518/IPOL_IDA(2023)714518_EN.pdf)

**Tema 15: Instituti i Deklarimit dhe Kontrollit të Pasurive dhe Parandalimit të Konfliktit të Interesit**

**Abstrakt/përshkrim i temës**

Kjo temë ka për objekt të prezantojë një vështrim të përgjithshëm rreth institutit për deklarimin, kontrollin e pasurive, detyrimeve financiare dhe burimit te krijimit te zyrtareve publike, sipas Ligjit nr.9049, datë 10.4.2003 “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publik”, i ndryshuar, (më poshtë referuar si **“Ligji nr.9049/2003”)** dhe parandalimit të konfliktit të interesit në ushtrimin e funksioneve publike, sipas Ligjit nr. 9367, date 7.4.2005, “Për parandalimin e konfliktit te interesave ne ushtrimin e funksioneve publike”, i ndryshuar, (më poshtë referuar si **“Ligji nr.9367/2005”**). Objektivi i kësaj teme është rritja e njohurive dhe thellimi i kuptueshmërisë mbi këtë legjislacion nga ana e magjistratëve, duke qenë drejtpërdrejt subjekte deklaruese, por edhe si zyrtarë vendimmarrës në procesin gjyqësor dhe hetimin e çështjeve në fushën e deklarimit të pasurive dhe konfliktit të interesit.

Një aspekt i rëndësishëm i kësaj teme është trajtimi i ligjit nr.9049/2003, për funksionarët publikë që janë të përcaktuar specifikisht si subjekte deklaruese dhe personave te lidhur. Tema synon të njohë magjistratët me konceptet kryesore të procesit të kontrollit të pasurive, interesave private dhe legjitimitetin e burimeve të krijimit të pasurisë, sipas përcaktimeve ligjore. Gjithashtu, do të trajtohen kompetencat, funksionet dhe mënyra e veprimit të Inspektoratit të Lartë të Deklarimit dhe Kontrollit të Pasurive dhe Konfliktit të Interesit (më poshtë referuar si “**ILDKPKI**”), si institucioni përgjegjës për administrimin e deklarimit të pasurive, detyrimeve financiare dhe kontrollin e tyre, si dhe njohja e shkeljeve ligjore në këtë fushë, të cilat kanë rëndësi për identifikimin e saktë të rasteve me kundravajtje administrative dhe shkelje të tjera.

Në vijim të zhvillimit të kësaj teme, përmes analizës së ligjit për parandalimin e konfliktit të interesave në ushtrimin e funksioneve publike, sipas ligjit nr. 9367/2005, magjistratët do të njihen me parimet mbi të cilat mbështetet procesi i parandalimit dhe i trajtimit të konfliktit të interesit, si dhe rëndësinë e qasjes parandaluese të ligjit në ushtrimin e funksioneve publike, nga momenti i marrjes së funksionit publik dhe para përfshirjes së zyrtarit publik në një vendimmarrje. Gjatë zhvillimit të temës, magjistratët do të njihen gjithashtu me kompetencat e autoriteteve përgjegjëse për parandalimin, kontrollin dhe zgjidhjen e konfliktit të interesit, sipas nivelit hierarkik brenda institucioneve publike dhe me autoritetin qendror përgjegjës, ILDKPKI.

Në këtë temë, magjistratëve do t'u shpjegohen llojet dhe format e shfaqjes së konfliktit të interesit, kufizimet e interesave private për parandalimin e rasteve dhe çështjeve të veçanta, ndalimet për lidhjen e kontratave dhe përfitimin nga fondet publike, përgjegjësia personale e zyrtarit dhe personave të lidhur, si dhe shkeljet ligjore përcaktuara si kundravajtje administrative në fushën e konfliktit të interesave, duke përfshirë dhe rregullimin e pasojave juridike që rrjedhin nga aktet e marra në kushtet e konfliktit të interesave.

**Pyetje vetëstudimore**

* Çfarë nënkuptoni me “subjekt deklarues”?
* Çfarë nënkuptoni me “persona të lidhur”?
* Citë janë personat e lidhur që detyrohen te deklarojnë pasurinë, së bashku me zyrtarin, sipas ligjit nr. 9049/2003?
* Cilat janë llojet e deklarimit dhe cilat janë ndryshimet midis tyre?
* Cilat janë veçoritë e procesit të deklarimit të pasurisë për kandidatët për pozicione të ndryshme në institucionet e sistemit të drejtësisë?
* Cilat janë shkeljet ligjore përcaktuar si kundravajtje administrative, nga ligji nr.9049/2003?
* Përse janë të rëndësishme për magjistratët, njohuritë në fushën e deklarimit dhe kontrollit të pasurisë të zyrtarëve?

**Termat kryesore që do të shqyrtohen**

* Subjekt deklarues
* Person i lidhur, për shkak të ligjit, për shkak të interesave private
* Deklaratë e interesave private
* Legjitimitetit i burimeve të krijimit të pasurisë
* Kontrolli aritmetik dhe logjik
* Kontrolli ose rikontrolli i plotë
* Hetim administrativ
* ILDKPKI-kompetencat
* Autoritetet Përgjegjëse pranë institucioneve publike.

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe i aspekteve teorike, si dhe trajtim i rasteve praktike. Gjithashtu diskutimi mund të pasurohet me kazuse të tjera, të cilat do të diskutohen në varësi të interesit gjatë zhvillimit të temës. Një vënd të veçantë do të zërë dhe diskutimi i praktikës gjyqësore, përfshirë ato të Gjykatës Kushtetuese.

**Literatura**

* Ligji nr.9049, datë 10.4.2003, “Për deklarimin dhe kontrollin e pasurive, të detyrimeve finaciare të të zgjedhurve dhe të disa nëpunësve publik”, i ndryshuar, (<https://www.ildkpki.al/legjislacioni/> )
* Urdhër nr. 475 datë 11.5.2017 “Për përcaktimin e shkeljeve të tjera të ligjit nr. 9049 datë 10.4.2003 “Për deklarimin dhe kontrollin e pasurive, të detyrimeve financiare të të zgjedhurve dhe të disa nëpunësve publik”, i ndryshuar edhe me ligjin nr.42/2017, datë 6.4.2017. (<https://www.ildkpki.al/akte-nenligjore-section1/> )
* Manuale dhe udhëzime për deklarimin e interesave private, <https://www.ildkpki.al/udhezues-i-deklaruesve-per-kandidat/>; <https://www.ildkpki.al/rregullore-dhe-udhezime/>; Sistemi elektronik <https://www.ildkpki.al/akte-nenligjore/>; <https://www.ildkpki.al/manuale_dhe_udhezime/>
* Vendim nr.16, datë 11.11.2004 (V – 16/04), Gjykatës Kushtetuese.

**Tema 16: Konflikti interesit - Raste praktike**

**Abstrakt/përshkrim i temës**

Kjo temë ka për qëllim të prezantojë magjistratët me ligjin nr.9367/2005, lidhur me parandalimin e konfliktit te interesit, përmes trajtimit të rasteve specifike dhe zgjidhjeve që ofron ligji për parandalimin, zgjidhjen e konfliktit të interesit dhe rregullimin e pasojave juridike lidhur për aktet marrë me konflikt interesi. Një nga objektivat kryesorë të kësaj teme është që magjistratët të jenë në gjendje të dallojnë midis “Konfliktit rast për rast” dhe “Konfliktit të vazhdueshëm”, si dhe të kuptojnë “Ndalimet absolute dhe relative të lidhjes së kontratave”. Po ashtu, do të trajtohen hapat metodologjikë, për zgjidhjen e rasteve në kushtet e konfliktit të interesit.

Gjatë zhvillimit të temës, do të diskutohen raste praktike dhe disa vendime të Gjykatës Administrative të Shkallës së Parë dhe Gjykatës Kushtetuese, të cilat lidhen me papajtueshmërinë dhe konfliktin e interesit. Qëllimi është që magjistratët të kuptojnë në mënyrë të qartë konceptin e trajtimit të konfliktit të interesit, sipas përcaktimeve në ligjin nr. 9367/2005, të analizojnë këto raste dhe të shprehin mendimet e tyre.

**Pyetje vetëstudimore**

* Çfarë nënkuptoni me “konflikt interesi”?
* Si ndryshon “Konflikti rast për rast” nga “Konflikti i vazhdueshëm”?
* Cila është fusha e zbatimit të ligjit nr. 9367/2005?
* Cili është rrethi i personave të lidhur me zyrtarin, sipas ligjit nr. 9367/2005, i ndryshuar?
* Cili është ndryshimi midis papajtueshmërisë dhe konfliktit të interesit?
* Çfarë masash duhet të ndërmarrë zyrtari për trajtimin dhe zgjidhjen e konfliktit të interesit?
* Cilat janë autoritetet përgjegjëse për parandalimin e konfliktit të interesit në institucionet publike?
* Cilat janë pasojat që shkakton konflikti i interesit ndaj një vendimmarrje, per akte dhe kontrata?
* Cilat janë masat për rregullimin e pasojave, ndaj zyrtarit që ka vepruar në keqbesim?
* Pse janë të rëndësishme njohuritë në fushën e konfliktit të interesit për magjistratët?

**Termat kryesore që do të shqyrtohen**

* Konflikt interesi
* Konflikti rast për rast
* Konflikti i vazhdueshëm
* Konflikt faktik, në dukje, i mundshëm
* Ndalim i lidhjes së kontratave
* Autoritetet përgjegjëse
* Kompetencat-ILDKPKI
* Rregullim i pasojave ligjore
* Zyrtar në keqbesim

**Metodologjia:**

Ndërveprim dhe shkëmbim mendimesh, pyetje/përgjigje, diskutim i ligjit dhe i aspekteve teorike, si dhe njohja me disa vendime gjyqësore përfshirë këtu dhe vendime të Gjykatës Kushtetuese.

**Literatura**

* Kushtetuta e Republikës Shqipërisë
* Kodi i Procedurave Administrative
* Ligji nr.9367, datë 07.04.2005 “Për parandalimin e konfliktit të interesave në ushtrimin e funksioneve publike”, i ndryshuar, ( <https://www.ildkpki.al/legjislacioni-section2/> )
* Urdhër nr. 28 datë 13.3.2014 “Për përcaktimin e shkeljeve të tjera të ligjit nr. 9367, datë 07.04.2005 “Për parandalimin e konfliktit të interesave në ushtrimin e funksioneve publike”, i ndryshuar, (<https://www.ildkpki.al/akte-nenligjore-section2/> )
* Manuale dhe udhëzime për parandalimin e konfliktit të interesave, <https://www.ildkpki.al/guida-dhe-manuale/>; <https://www.ildkpki.al/rregullore-dhe-udhezime-sector-2/>
* Legjislacioni që rregullon statusin e punësimit dhe veprimtarinë e zyrtarëve (për shkak të zbatim të parimit të kufizimit më të rreptë, lidhur me parandalimin e KI).
* Vendimi nr. 20, datë 11.07.2006 (V-20/06) Gjykata Kushtetuese
* Vendimi nr.44, datë 07.10.2011 (V-44/11) Gjykata Kushtetuese
* Vendimi nr.32 datë 03.06.2016, Gjykata Kushtetuese
* Vendimi nr.372, datë 12.02.2019, Gjykata Administrative Apelit Tiranë.
* Vendimi nr.2048 datë 28.06.2021, Gjykata Administrative e Shkallës Parë Tiranë.
* Vendimi nr.4804 datë 02.10.2015, Gjykata Administrative e Shkallës Parë Tiranë.

**4. Vlerësimi**

Ky seksion përmban në mënyrë të detajuar format e vlerësimit, kriteret e vlerësimit për çdo formë vlerësimi si dhe ngarkesën studimore për studentin për përgatitjen për teste etj.

**Vlerësimi i kursit bëhet në dy forma:**

***Me provim,*** i cili realizohet në fund të kursit. Teza e provimit është e ndarë në dy pjesë: pjesa e parë, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe pjesa e dytë, e cila është praktike dhe ka kazuse nga praktika gjyqësore. Totali i tezës së provimit është **60 pikë**.

***B. Vlerësimi i vazhdueshëm*** bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati si dhe në testime të pjesshme që do të realizohen në fund të çdo pjese të lëndës. Pra, do të trajtohen tre provime të pjesshme, përkatësisht në fund të së drejtës tatimore, doganore dhe financiare. Ky vlerësim është në total **40 pikë** dhe i bashkëngjitet vlerësimit përfundimtar të kandidatit. Në këtë vlerësim do të përfshihen këto komponentë:

**B.1** Pjesëmarrja dhe aktivizimi i kandidatëve në diskutime, zgjidhjet e rasteve praktike, mënyra e diskutimit dhe e debatit shkencor. Kjo pjesë do të vlerësohet me 10 pikë;

**B.2** Përgatitje detyrash, ushtrimesh, punime të pavarura, prezantime me shkrim e me gojë që janë parashikuar për t'u kryer nga kandidatët, aftësitë hulumtuese dhe studimore, respektimi i afateve të caktuara nga pedagogët dhe origjinaliteti i shkrimit apo i prezantimit/diskutimit me gojë do të vlerësohet me 10 pikë që ka në total vlerësimi i vazhdueshëm;

**B.3** Provimet e pjesshme të cilët do të zhvillohen në fund të çdo pjese të temës, pra në fund të së drejtës tatimore, doganore dhe financiare, 3 provime të pjesshme në total. Në këto provime kandidatët do të testohen për njohuritë bazë të secilës pjesë të temës dhe do të vlerësohen me 20 pikë.

***Shpjegim:***

*Pedagogët kanë liri akademike të përzgjedhin vetë natyrën e ushtrimeve, detyrave, të punës së pavarur në varësi të natyrës së temës dhe të objektivave mësimore që kanë vendosur. Po ashtu, pedagogët janë të lirë të zgjedhin numrin e detyrimeve mujore si punë e pavarur me kusht që ngarkesa mësimore mujore të jetë brenda parametrave të përcaktuara në këtë program.*

*Për rritjen e aftësive praktike kandidatët do të ndjekin mësimin në auditor ku do të kombinohet prezantimi i pedagogut me punën e pavarur.*

*Produktet e punës së pavarur, prezantimet e ushtrimeve dhe detyrat me shkrim me një ngarkesë mësimore 2 orë do të përgatiten në word, me shkrim Times New Roman, Font 12, Space Multiple 1.15 dhe do të jenë deri në 1000 fjalë/2 faqe. Detyrat me shkrim që do të kenë një ngarkesë mësimore mbi 2 orë do të kenë një numër fjalësh që do të rritet në mënyrë proporcionale dhe progresive.*

*Detyrat me shkrim/ushtrimet/përgatitja e vendimeve gjyqësore/etj., që do të kenë një kohëzgjatje mbi 2 orë do të kenë një numër fjalësh që do të rritet në mënyrë proporcionale dhe progresive, (Për shembull, një detyrë me ngarkesë 3 orë do të jetë me 1500 fjalë etj.).*

*Raportimet me gojë të shoqëruara me prezantime me power point do të jenë deri në 10 slajte për punë të pavarur, si individuale, ashtu edhe në grup.*

16.Programi mësimor

PRONËSIA INTELEKTUALE

2023–2024

**PROGRAMI I LËNDËS**

**“PRONËSIA INTELEKTUALE”**

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Prof. dr. Mariana SEMINI

Tabela e përmbajtjes

[1. Kuadri i përgjithshëm](#_Toc14875953)

[1.1. Përshkrimi i kursit](#_Toc14875954)

[1.2. Objektivi kryesor i kursit](#_Toc14875955)

[1.3. Kryqëzimi me kurse të tjera](#_Toc14875956)

[2. Kursi](#_Toc14875957)

[2.1. Objektivat mësimore](#_Toc14875958)

[2.2. Përmbajtja e kursit](#_Toc14875959)

[2.3. Struktura dhe metodologjia](#_Toc14875960)

[2.4. Literatura dhe materialet studimore](#_Toc14875961)

[3. Vlerësimi](#_Toc14875962)

[4. Ngarkesa studimore dhe mësimore](#_Toc14875963)

**1. Kuadri i përgjithshëm**

**1.1 Përshkrimi i kursit**

Kursi i “Pronësisë intelektuale” (PI) është një disiplinë semestrale e programit mësimor, teorik dhe praktik të Shkollës së Magjistraturës. Ky kurs përmban rregullat që mbrojnë dhe përcaktojnë të drejtat private intelektuale të individëve në fushën e së drejtës së autorit, markave tregtare dhe dizenjove industriale, si dhe në fushën e patentave përmes njohjes së praktikave administrative dhe gjyqësore që lidhen me pronësinë intelektuale dhe legjitimitetin dhe njohja me juridiksionin e secilës prej palëve. Praktika gjyqësore shqiptare dëshmon për raste të shumta konfliktesh kryesisht në fushën e së drejtës së autorit dhe të markave tregtare kryesisht të lidhura me rastet e shkeljes të shkaktuara nga kopjimi, përdorimi pa leje dhe pa autorizim i të drejtave të pronarëve të PI. Kursi do të japë përmes diskutimit të rasteve të jurisprudencës rritjen e shkallës së dijeve të kandidatëve për magjistratë lidhur me konsolidimin e koncepteve të veprës dhe llojeve të saj, të autorit, pronarit, të licencuarit, qiramarrësit, huapërdorësit, prodhuesit, instrumentuesit, orkestruesit etj. Po ashtu, kursi do të rrisë dijet që lidhen me natyrën e të drejtave ekonomike dhe personale jopasurore të autorit mbi veprën.

Kursi do të rrisë dijet në lidhje me mbrojtjen e të drejtave të pronësisë industriale, të cilat përbëjnë një nga prioritetet dhe objektivat kryesorë të Bashkimit Europian dhe çdo shteti tjetër që synon të bëhet pjesë e tij. Në këtë kontekst, një nga hapat konkretë të kursit, është sigurimi dhe garantimi i një niveli mbrojtjeje të njëjtë të të drejtave të pronësisë industriale me atë të siguruar nga shtetet anëtare të Bashkimit Europian.

Pronësia industriale gëzon mbrojtje sipas nenit 42 të Kushtetutës, nenit 1, Protokollit 1të KEDNJ-së, njësoj si një pronë e paluajtshme apo e luajtshme. Në momentin që regjistrohet në regjistrat përkatës, kombëtar apo ndërkombëtar lindin të drejta për pronarin dhe detyrime për të tretët. Në këtë aspekt një nga qëllimet e kursit është përvetësimi i risive të legjislacionit shqiptar në lidhje me zbatueshmërinë e të drejtave të pronësisë industriale mbi regjistrimin e së drejtës së pengut mbi një markë apo patentë.

**1.2 Objektivi kryesor i kursit**

Në këtë seksion përcaktohet objektivi kryesor i kursit, i cili është si më poshtë:

Në përfundim të kursit kandidati për magjistrat do të jetë në gjendje që, nën mbikëqyrjen minimale dhe brenda një afati kohor të arsyeshëm,

* të marrë dhe të studiojë faktet dhe rrethanat e çdo rasti,
* të fokusohet në faktet kyçe ose përcaktuese për zgjidhjen e një rasti konkret të praktikës gjyqësore, të njohë kornizën ligjore të zbatueshme për çdo rast konkret, të arrijë në zgjidhjen dhe argumentimin e zgjidhjes së rastit praktik,
* të përpilojë një vendim gjyqësor të strukturuar logjikisht dhe të arsyetuar juridikisht në një çështje civile e cila lidhet me pronësinë intelektuale që, sipas nivelit faktik/ligjor të vështirësisë, mund të konsiderohet bazike/e thjeshtë (rast standard).

Ky objektiv zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin përkatës, metodologjinë e mësimdhënies, ngarkesën e kandidatit magjistrat (ngarkesën studimore) dhe ngarkesën e pedagogut (ngarkesën mësimore).

**Kryqëzimi me kurse të tjera**

Kursi i Pronësisë Intelektuale nuk do të ketë kryqëzime të detyrueshme, por mund të shihet mundësia e pilotimit të një ore kryqëzim me të drejtën penale për veprat penale që lidhen me pronësinë intelektuale.

**2. Kursi**

**2.1 Objektivat mësimore të ndërthurur me kompetencat dhe aftësitë që duhet të ketë kandidati pjesëmarrës në trajnimin fillestar.**

Për të arritur objektivin kryesor (shih 1.2 Objektivi kryesor i kursit), kursi synon të arrijë objektivat konkrete mësimore.

Në mënyrë skematike, objektivat mësimore synojnë të aftësojnë kandidatët për magjistratë në drejtimet sipas strukturës më poshtë:

**Kuptimi** - Aftësimi në mënyrën e të kuptuarit: Pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet e së Drejtës së autorit dhe të pronësisë intelektuale që nevojiten për krijimin e bindjes së brendshme në zgjidhjen e konflikteve civile.

Brenda këtij objektivi synohet të arrihet kompetenca e ndërgjegjësimit të magjistratëve për njohjen e mjedisit personal. Zhvillimi i kompetencës së ndërgjegjësimit për mjedisin personal lidhet me kompetencën e të dëgjuarit. Në thelb do të thotë të jesh në gjendje të ndjesh gjërat. Ndërgjegjësimi për mjedisin personal është i lehtë për t’u zhvilluar, por kandidati magjistrat duhet të kuptojë dhe ndiejë pasojat e aktiviteteve dhe vendimeve të marra në bazë të një vlerësimi të atij mjedisi. Nëse ekziston një ndërgjegjësim i tillë, atëherë kjo kompetencë mund të zhvillohet. Një pjesë e kësaj kompetence formohet nga integriteti. Kjo vlerë themelore është e vështirë të zhvillohet në vetvete. Kërkon një përqendrim të vazhdueshëm në ndërgjegjësimin për kufijtë dhe vullnetin për të lëvizur brenda tyre dhe për të marrë parasysh pozicionin e vet brenda tyre.

Brenda këtij objektivi synohet të arrihet aftësia e dëgjimit dhe e përqendrimit te faktet kryesore dhe më të rëndësishme. Kjo demonstron kuptimin e situatave të të tjerëve dhe krijon kontakte personale; është i ndjeshëm ndaj motiveve të të tjerëve dhe gjithashtu merr sinjale më pak të theksuara; dëgjon në mënyrë aktive - i bën të tjerët të ndiejnë se kontributi i tyre është i mirëpritur. Zhvillimi i kompetencës së të dëgjuarit Të dëgjuarit është një aftësi themelore që mund të zhvillohet me shumë praktikë. Aftësitë e mira të dëgjimit janë një avantazh kur bëhet fjalë për të vërejtur sinjale dhe për të kuptuar se çfarë nënkuptohet. Aspekti i ndjeshëm i dëgjimit (ndjeshmëria) gjithashtu mund të zhvillohet mirë, me kusht që të mund të kuptojë nevojat dhe ndjenjat e të tjerëve dhe dëshiron t'i marrë ato parasysh. Nëse nuk mund ose nuk do ta vendosë veten në pozicionet e njerëzve të tjerë, ai/ajo nuk është i ndjeshëm. Në raste të tilla, zhvillimi i ndjeshmërisë bëhet shumë i vështirë.

Ky objektiv lidhet edhe me aftësinë e vetëdijes për veten. Vetëdija mund të zhvillohet nëse ka një shkallë të caktuar të vetë-njohjes (është në gjendje të identifikojë dhe emërojë nevojat, ndjenjat, preferencat dhe motivet e tij/saj). Nëse nuk di ose nuk dëshiron të emërojë nevojat, ndjenjat, preferencat dhe motivet e tij/saj, kjo tregon një mungesë të vetëdijes për veten. Në një rast të tillë, zhvillimi i vetëdijes bëhet shumë i vështirë. Vlera themelore e gjykimit të pavarur lidhet me kompetencën e vetëdijes dhe kërkon kohë për tu zhvilluar. Gjykimi mund të mësohet përmes përvojës, por gjithashtu bazohet në aftësitë analitike. Pavarësia kërkon ndryshim qëndrimi që mund të zhvillohet vetëm nëse personi në fjalë është i vetëdijshëm për ndikimin e tij dhe është i përgatitur të rregullojë qëndrimin bazuar në reagimet e të tjerëve. Vlera themelore e integritetit është gjithashtu pjesë e kompetencës së vetëdijes. Kjo vlerë themelore është e vështirë të zhvillohet në vetvete. Kërkon një përqendrim të vazhdueshëm në ndërgjegjësimin e kufijve dhe vullnetin për të lëvizur brenda tyre dhe për të marrë parasysh pozicionin e vet brenda tyre.

Ky objektiv lidhet edhe me aftësinë e të nxënit dhe vetë-reflektimi. Kjo kërkon që kandidati për magjistrat të jetë i hapur për reagime nga të tjerët dhe ka një qëndrim të hapur ndaj të nxënit; është kurioz, kërkon në mënyrë aktive situata të reja dhe/ose të ndryshme; përfshin çfarë ka mësuar në repertorin e tij. Pengesat kryesore për zhvillimin e kësaj kompetence janë mungesa e një motivi (mungesa e energjisë) për të hetuar personalisht, për të marrë në pyetje veten dhe për të kërkuar reagime nga të tjerët. Njerëzit që e kanë të vështirë t'u afrohen të tjerëve dhe të krijojnë marrëdhënie, do ta kenë më të vështirë të zhvillojnë këtë kompetencë. Nëse mungesa e aftësisë së të nxënit dhe vetë-reflektimi lidhet me mungesën e vetëbesimit (e cila shfaqet në frikën e kritikimit ose të thënë se dikush nuk ka bërë mirë), kjo kompetencë është e vështirë të zhvillohet, pasi kjo sjellje është ngulitur thellë në personalitet.

**Zbatimi** - Aftësimi në zbatim. Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të të së drejtës së autorit dhe të pronësisë industriale në situata faktike. Në përfundim të kursit, ai është në gjendje të:

* interpretojë konceptet, parimet dhe institutet kryesore të të së Drejtës së autorit dhe të pronësisë industriale bazuar në faktet e një situate praktike;
* organizojë dhe planifikojë hapat që duhen ndërmarrë për zgjidhjen e një konflikti civil duke u bazuar në njohuritë teorike dhe faktet e çështjes;
* debatojë dhe respektojë mendimet ndryshe të kolegëve/punojë dhe funksionojë në grup.

**Analizë** - Aftësimi në analizën dhe sintezën. Pjesëmarrësi është në gjendje të identifikojë faktet relevante dhe të analizojë kornizat ligjore dhe të formojë një opinion të bazuar në të gjitha të dhënat relevante. Në përfundim të kursit, ai/ajo është në gjendje të:

* identifikojë dhe përzgjedhë detajet përkatëse për pasqyrimin saktë të fakteve të një çështjeje konkrete;
* përcaktojë kuadrin ligjor të nevojshëm për zgjidhjen e një konflikti civil;
* përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret;
* analizojë kontekstin social dhe ndikimin e tij në zgjidhjen e konfliktit.

Ky objektiv mësimor lidhet me kompetencën analitike të kandidatit për magjistrat dhe merret me çështjet duke i zbërthyer, shqyrtuar dhe vlerësuar në mënyrë sistematike situatat, proceset dhe të dhëna të ndryshme; bën pyetje nga një bazë të kuptuari; përdor një vijë logjike të mendimit që prodhon një arsyetim të qartë dhe transparent kur formon vendime gjyqësore. Zhvillimi i kompetencës analitike. Kur bëhet fjalë për zbulimin e shkaqeve të problemeve dhe gjetjen e informacionit të rëndësishëm për të bërë lidhje, kjo aftësi është e zhvilluar mjaft mirë. Ka kurse trajnimi që përqendrohen në forcimin e aftësive analitike dhe në peshimin e informacionit. Sidoqoftë, kur bëhet fjalë për të qenë në gjendje të krijohen lidhje, të shihet e gjithë panorama etj., ka më pak mundësi për zhvillim (ose mundësitë për zhvillim janë më pak të favorshme). Kjo ndodh sepse një zhvillim i tillë është në fushën njohëse.

**Vlerësim/krijim** - Aftësimi për shkrim e arsyetim ligjor. Pjesëmarrësi është në gjendje të shprehë opinionin e tij qartë në një vendim gjyqësor civil të arsyetuar dhe argumentuar. Në përfundim të kursit, ai/ajo është në gjendje të:

ndërtojë logjikisht një vendim gjyqësor në një konflikt civil;

arsyetojë me shkrim vendimin gjyqësor;

japë një vendim gjyqësor juridikisht të saktë dhe të arsyeshëm në një konflikt civil;

formulojë shkurt dhe në mënyrë koncize argumentet që çuan në marrjen e vendimit.

Ky objektiv lidhet me aftësinë e vendimmarrjes. Kompetenca e vendimmarrjes nënkupton që kandidati për magjistrat merr vendime në bazë të të dhënave që ka, është këmbëngulës dhe i plotë, edhe kur presioni është mbi të. Zhvillimi i kompetencës së vendimmarrjes Kompetenca e vendimmarrjes është e vështirë të zhvillohet. Është e përfshirë në personalitet në një nivel të thellë - me fjalë të tjera, vendimmarrja është një tipar karakteri. Është e rëndësishme të zbuloni pse një personi i mungon vendimmarrja e mjaftueshme. A i mungon atij personi vetëbesimi? Ndoshta personi ka frikë të bëjë gabime? Apo nuk është e qartë për një person se çfarë përgjegjësish dhe kompetencash ka ai? Përveç kësaj, marrja e vendimeve të duhura është gjithashtu e lidhur ngushtë me aftësinë për të marrë shpejt një përmbledhje. Kuptimi i sfondit të vendimmarrjes së pamjaftueshme mund të ndihmojë në zhvillimin e kësaj kompetence. Ruajtja e një ekuilibri midis shpejtësisë – produktivitetit – cilësisë, është e rëndësishme në vendimmarrjen efektive dhe kërkon njohuri dhe kontroll mbi perfeksionizmin tuaj. Kërkimi dhe marrja e shpeshtë e reagimeve si dhe gatishmëria për të ndryshuar në këtë aspekt mbështet zhvillimin e tij.

**1. Integritet dhe etikë profesionale në komunikimin dhe sjellje.**

*Pjesëmarrësi në trajnim manifeston kujdes në komunikim me pedagogët, stafin administrativ, kolegët dhe pjesëmarrësit e tjerë, demonstron etikë në sjellje e komunikim, respektimin e normave të edukatës shoqërore, bindje ndaj rregullave dhe respektim të tyre, ekuilibër dhe paanshmëri në marrëdhëniet dhe punën në grup dhe ekip.*

Ky objektiv lidhet me aftësinë e bindjes që lidhet me aftësisë e pjesëmarrësit për të siguruar një pasqyrë të qartë në strukturën e seancës dhe procesin e ndjekur në arritjen e vendimit; arrin në këtë mënyrë që palët të pranojnë vendimin gjyqësor më lehtë; formulon vendimin në mënyrë të qartë dhe koncize; merr drejtimin, aty ku është e mundur, për të afruar palët për ndërmjetësimin në zgjidhjen e mosmarrëveshjes.

Ky objektiv lidhet me aftësinë për zhvillimin e aftësisë bindëse. Kjo kompetencë mund të zhvillohet lehtësisht. Në praktikë, shpesh ndodh që njerëzit të tregojnë shumë bindje direkte. Kjo mund të jetë sepse këta njerëz ndoshta nuk janë mjaft të ndjeshëm ndaj të tjerëve. Ata mund të mos e njohin rezistencën e tjetrit dhe të rrisin theksin e tyre bindës. Kjo mund të përjetohet si konfrontim nga personi tjetër. Për të zhvilluar këtë kompetencë, duhet guxim. Kjo kompetencë mund të praktikohet mirë në kuadrin e një kursi trajnimi. Për më tepër, reagimet shumë të fokusuara në mjedisin e punës të individit kanë një efekt të madh në zhvillimin e shpejtë. Një vlerë themelore për këtë kompetencë është shprehja e mirë me shkrim dhe me gojë. Kjo aftësi mund të zhvillohet në një program trajnimi të synuar. Aftësia e arsyetimit siguron një bazë të rëndësishme të këtyre aftësive dhe është më pak e lehtë të zhvillohet kur bëhet fjalë për njohjen e modelit dhe krijimin e lidhjeve.

Ky objektiv mësimor lidhet edhe me aftësinë për vetëbesim, autoritet dhe seriozitet sipas të cilës pjesëmarrësi në trajnim dëshmon pasion për sistemin e drejtësisë dhe besimi në cilësitë e tij; demonstron individualitetin dhe qëndrueshmërinë, e cila rrit ndikimin e veprimeve të tij/; merr në konsideratë ekipin e tij/këshillin për gjyqësorin dhe gjyqësorin në tërësi; tregon shkathtësi brenda kornizës së rënë dakord; Është i qartë për pritjet dhe respekton kufijtë e ligjit. Aftësitë për vetëbesim, autoritet dhe seriozitet janë të vështira për t’u zhvilluar, sepse sjellja e kandidatit lidhur me të është ngulitur thellë në personalitet. Kur dikush tregon vetëbesim të pamjaftueshëm, është e rëndësishme të hetohet origjina dhe shkaku. Mentorimi (nga jashtë) është shpesh mënyra më e përshtatshme për ta trajtuar këtë. Kurset e trajnimit që synojnë rritjen e efektivitetit personal ose që synojnë zhvillimin e pohimit. Sidoqoftë, trajnimi rekomandohet për zhvillim të qëndrueshëm. Paanshmëria, mënyra e qasjes ndaj palëve ndërgjyqëse dhe qëndrimi autoritar janë vlera themelore që lidhen me kompetencën e vetëbesimit. Autoriteti mund të rritet duke fituar përvojë dhe duke qenë të hapur ndaj sjelljes shembullore të të tjerëve. Paanësia mund të zhvillohet duke rishikuar shpesh ndikimin e veprimeve të veta dhe duke integruar reagimet e të tjerëve në sjelljen dhe veprimet e veta.

Ky objektiv lidhet me aftësinë për drejtim, bashkëpunim dhe fleksibilitet. Me këtë objektiv synohet që të përgatitet një pjesëmarrës në trajnim që planifikon dhe organizon punën për rastin. Përfshin të tjerët dhe u lejon të përdorin në mënyrë optimale ekspertizën (jo-ligjore) dhe organizon përdorimin e saj në mënyrë sa më efikase, informon të tjerët për përparimin e punës, rregullon procesin (përmbajtjen, cilësinë, kohën) kur kërkohet. Në sesionet e trajnimit, kandidati mund të mësojë se si të strukturojë më mirë punën dhe si të përdorë ndihmat për planifikimin dhe organizimin e punës. Aspekti i monitorimit të progresit gjithashtu vlen të zhvillohet. Kjo përfshin, nga njëra anë, hartimin e procedurave për punën dhe, nga ana tjetër, kontrollet aktuale të përparimit. Monitorimi i progresit është një shtrirje e planifikimit dhe organizimit. Aspektet që lidhen me analizën e problemeve (cilësia e gjykimit dhe aspektet më njohëse të tij) janë më të vështira për t'u zhvilluar. Trajnimi në aftësitë analitike, megjithatë, mund të ndihmojë.

*Zhvillimi i kompetencës së bashkëpunimit.* Bashkëpunimi është një kompetencë e cila mund të zhvillohet më së miri në praktikë, edhe pse kjo kërkon kohë, vëmendje dhe udhëzim. Bashkëpunimi i pamjaftueshëm shpesh ka të bëjë më shumë me mungesën e vullnetit sesa me mungesën e aftësive.

Këto objektiva mësimore aftësojnë magjistratët në kompetencat si vijojnë:

**Kompetenca 1:** Njohuri të thelluara procedurale/materiale, nga jurisprudenca vendase/europiane

* Të zotërojë njohuri të qarta dhe të thelluara teorike mbi konceptet, parimet dhe institutet kryesore, në fushën e pronësisë intelektuale, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës.
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED etj.).
* Të identifikojë çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative.

**Kompetenca 2:** Aftësim në veprimet/hetimet paraprake dhe përgatitjen e seancës gjyqësore

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin shoqëror të çështjes.

**Kompetenca 3:** Aftësim në debatin gjyqësor

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin duke ndërtuar strategjinë e pyetjeve dhe ballafaqimeve për të sqaruar mospërputhjet.

**Kompetenca 4:** Aftësim në përgatitjen e akteve dhe marrjen e vendimeve

* Të vlerësojë kompetencën dhe pranueshmërinë në çështjet civile që lidhen me pronësinë intelektuale;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj;
* Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;
* Të gjejë dhe zbatojë politikën përkatëse në një çështje konkrete.

**Kompetenca 5:** Forcim i vetëdijes shoqërore të magjistratit, integritetit dhe etikës profesionale

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj.

**Kompetenca 6:** Bashkëpunimi, transparenca dhe komunikimi

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.

**2.2 Përmbajtja e kursit**

Në vijim të këtij programi në këtë seksion paraqiten në mënyrë shumë koncize temat që do të trajtohen dhe modalitetet që lidhen me ngarkesën, metodologjinë, pedagogët etj. Duke qenë se Shkolla e Magjistraturës është një institucion që ka për mision formimin profesional të magjistratëve, kursi i Pronësisë Intelektuale do të jetë i fokusuar më tepër në aspektin e aftësimit praktik të magjistratit. Siç shihet edhe nga përpilimi i objektivave mësimore më sipër, fokusi është aftësimi praktik në nivelet, zbatim, analizë, vlerësim/krijim të taksionomisë së Bloom-it. Ndaj dhe temat e përzgjedhura do të duhet t’i shërbejnë trajnimit në këto nivele. Modalitetet për përmbajtjen e kursit dhe strukturën e tij janë, si më poshtë:

Temat që do të trajtohen në kursin e “Pronësisë intelektuale” janë si vijojnë:

**1. Tema 1.** Çështje të rëndësishme të së drejtës së autorit: Të drejtat morale dhe ekonomike. Autorësia dhe pronësia në të drejtën e autorit dhe kohëzgjatja e mbrojtjes së saj (6 orë)

**2. Tema 2.** Shkelja e së drejtës së autorit (3 orë)

**3. Tema 3:** Jurisprudenca e BE-së dhe konventat ndërkombëtare (3 orë)

**4. Tema 4:** Kuptimi i patentës (2 orë)

**5. Tema 5:** Kuptimi i markës tregtare (2 orë)

**6. Tema 6:** Shkelja dhe cenimi i markës tregtare revokimi (2 orë)

**7. Tema 7:** Kuptimi i konkurrencës së pandershme (2 orë)

**8. Tema 8:** Procedurat administrative dhe gjyqësore të lidhura me PI. Vizita në ZMDA dhe ZPM (4 orë)

**2.3 Struktura dhe metodologjia**

Në këtë seksion zbërthehet përmbajtja e kursit për çdo javë duke ndaluar fillimisht në skemën e kalendarit vjetor për temat përkatëse për vitin akademik 2022-2023 dhe, në vijim do të zbërthehet përmbajtja për secilën temë.

Zbërthimi i kursit të pronësisë intelektuale për secilën nga temat, javë për javë në 15 javët e vitit akademik është, si më poshtë:

**Tema 1: Çështje të rëndësishme të së drejtës së autorit (6 orë)**

**Përshkrimi i temës**

Në këtë temë e cila shtrihet në dy javë do të trajtohen problematika që lidhen me konceptet e së drejtës së autorit të tilla, si: autori, vepra, vepra e prejardhur, vepra origjinale, pronësia, transferimi i pronësisë, shkelja dhe natyra e saj, plagjiaturat etj. Pedagogu do të organizojë seanca me debate juridike lidhur me dispozita të diskutueshme të legjislacionit civil dhe atë që rregullon të drejtën e autorit, me qëllim që të evidentohen vakume juridike apo çështje të cilat nuk kanë gjetur zgjidhje shprehimisht në ligj. Në këtë temë do të trajtohen të drejtat e lidhura ngushtësisht me autorin, parime të përgjithshme, e drejta e identifikimit si autor – partneriteti, e drejta për të kundërshtuar përdorimin e padrejtë, integriteti, pranimi dhe heqja dorë, kuptimi i të drejtave morale dhe ekonomike, dallimi midis tyre dhe kufizimet e së drejtës ekonomike. Në këtë temë do të trajtohen edhe çështje të lidhura me autorësinë, pronësinë, kohëzgjatja e mbrojtjes së të drejtës së autorit. Veprat origjinale; filmat; veprat e sipërmarrjeve të tjera; mbrojtja e së drejtës së autorit; programet kompjuterike dhe legjislacioni i BE-së. Autorizimi ose pranimi nga pronari, interesi publik, përdorimi i drejtë.

Ngarkesa e temës: 6 orë (2 javë x 3 orë)

Metodologjia: Prezantim me Power Point, raste studimore, punë në grup, debat.

**Java 1:**

**Struktura e organizimit të mësimit:**

Prezantimi nga pedagogu: 30 minuta;

Diskutime, debat, ushtrime. (Totali 1 orë mësimore)

Detyra dhe/ose punë e pavarur individuale/grup nën drejtimin e pedagogut

**Çështjet kryesore të mësimit**

- Hyrje në të drejtën e autorit;

- Baza ligjore e së drejtës së autorit;

- Koncepti i veprës dhe llojet e saj;

- Kuptimi i origjinalitetit;

- Legjislacioni ndërkombëtar mbi të drejtën e autorit;

- Zhvillimi historik i legjislacionit shqiptar mbi të drejtën e autorit;

- Veprat origjinale, dramatike, letrare, muzikore dhe artistike; veprat letrare;

- Veprat dramatike;

- Veprat muzikore; Rekomandimi i Komisionit 2005/737/EC, 18 maj 2005 mbi menaxhimin kolektiv ndërkufitar të së drejtës së autorit dhe të drejtave të lidhura legjitime shërbimet online të muzikës;

- Veprat artistike; veprat e artizanatit artistik; të drejtat e sipërmarrësit; regjistrimet e zërit;

- Filmat; transmetimet televizive dhe të radios; transmetimi me kabull; aktivitetet tipografike; rast praktik.

**Pyetje vetëstudimore:**

1. A mund të konsiderohen autorë kafshët kur vizatojnë?

2. A janë autorë fëmijët/ të miturit?

3. A janë autorë kompjuterat apo robotët e programuar për vizatim apo shkrimin e një vepre të re apo riprodhim të një vepre ekzistuese?

4. A mund të vazhdojë mbrojtja nga e drejta e autorit për një personazh, nëse veprat që përshkruajnë atë karakter kanë humbur mbrojtjen e të drejtës së autorit?

5. A gëzojnë të drejta krijuesit?

6. A kanë origjinalitet veprat e prejardhura?

7. A mund të ketë dy ose më shumë vepra të prejardhura të mbështetura mbi të njëjtën vepër origjinale?

8. Si dëmshpërblehet dëmi i shkaktuar nga një robot që është programuar për të bërë punët e shtëpisë?

**Ushtrime, debat, punë e pavarur në grup:**

1. Diskutime//debat/ushtrime dhe prezantim me gojë me temë:

- A mund të gëzojë një personazh i një vepre një mbrojtje të posaçme të të drejtës së autorit, veçmas veprës? Hulumtoni lidhur me personazhin e Sherlok Holmes.

- Analizoni nenin 3 të ligjit për të drejtën e autorit. Si e kuptoni përmbajtjen e tij?

“Kuptimi i të drejtave të autorit dhe të drejtave të lidhura me to:

1. Të drejtat e autorit i përkasin, nga natyra, personit fizik, i cili ka krijuar veprën.

2. Të drejtat e interpretuesve dhe/ose ekzekutuesve i përkasin, nga natyra, personit fizik, i cili ka kryer interpretimin dhe/ose ekzekutimin e krijimit letrar ose artistik ose shprehive të folklorit.

3. Mbajtësi i të drejtave të tjera të lidhura me to mund të jetë çdo person fizik dhe juridik, përveçse kur përcaktohet ndryshe me ligj.

4. Të drejtat e autorit dhe të drejtat e lidhura me to mund të kufizohen kundër vullnetit të mbajtësit të tyre vetëm në kushtet dhe në mënyrën e rregulluar me ligj.”

**Ushtrime, debat me gojë:**

- Shikoni videot e mëposhtme dhe jepni cilat janë pikat e mundshme për diskutim, duke ndaluar posaçërisht te raporti midis autorit, pronarit, krijuesit, interpretuesit, kameramanit etj.:

*-* [*https://www.youtube.com/watch?v=y8O9vuH3wB4*](https://www.youtube.com/watch?v=y8O9vuH3wB4)

*-* [*https://www.youtube.com/watch?v=uypIj\_BYzA*](https://www.youtube.com/watch?v=uypIj_BYzAw)*w*

*-* [*http://www.independent.co.uk/news/world/europe/meet-juuso-the-painting-brown-bear-finlands-next-biggest-export-a6720781.html*](http://www.independent.co.uk/news/world/europe/meet-juuso-the-painting-brown-bear-finlands-next-biggest-export-a6720781.html)

*-* [*https://www.youtube.com/watch?v=A4dQIuD6xbA*](https://www.youtube.com/watch?v=A4dQIuD6xbA)

*-* [*https://www.youtube.com/watch?v=GrEttzMCneo*](https://www.youtube.com/watch?v=GrEttzMCneo)

**Praktikë gjyqësore**

**Kazusi nr. 1**

Në çështjen civile me paditës R.P dhe të paditur revistën “Albanian Observer” është kërkuar pushimi i cenimit të së drejtës së autorit dhe detyrimi për mos përsëritjen e tij, si dhe detyrimi për të dëmshpërblyer dëmin e shkaktuar për shkak të riprodhimit dhe të ndryshimit të veprës së tjetrit pa autorizimin e autorit, në një shumë prej 10 000 $.

Nga hetimi gjyqësor rezultoi se paditësja është e mitur, e cila kishte vizatuar në letrën e një çokollate një pikturë të quajtur “8 kokat”.

Piktura ka marrë pjesë në një konkurs për fëmijë, të organizuar nga UNICEF dhe pikturat e paraqitura janë botuar në një album. Të ardhurat e nxjerra nga shitja e albumit kanë shkuar për bamirësi.

Në album nuk janë të vendosura emrat e autorëve dhe i padituri nuk e ka ditur se kush e ka bërë veprën.

I padituri e ka botuar vetëm një herë në revistën e saj nr. 10 të vitit 1999 një kopertinë me pamjen e një pikture të paditëses “8 kokat” të dubluar nën titullin “Sinking back” që paraqet imazhin e pikturës në ujë ose pasqyrë.

Sipas revistës veprimi nuk është përsëritur më. I padituri pretendon se cenimi ka pushuar që në tetor të vitit 1999.

**Pyetje për kazusin:**

1. A shkakton dëm moral automatikisht mosvendosja e emrit të autorit mbi vepër?

**Kazusi nr. 2**

Në çështjen M.S kundër Ministrisë së Kulturës, Rinisë dhe Sporteve dhe Teatrit të Operës dhe Baletit me objekt shpërblimin e dëmit të shkaktuar nga përdorimi i të drejtave artistike në shumën 2 000 000 lekë, rezulton se M.S ka përgatitur libretin e operës “Dhoma”, sipas dramës “Dyer të mbyllura” të Zh.S.Sartrit.

E.D, kompozitor, ka fituar një projekt pranë Ministrisë së KRS-së dhe kjo e fundit me urdhrin nr. 305, datë 18.10.2004 ka vendosur ta mbështesë financiarisht vënien në skenë të operës.

Ministria e KRS-së nga ana e saj, ka dërguar një shkresë dhe ka bërë marrëveshjen përkatëse me Teatrin e Operës dhe Baletit.

E.D negocion me paditësen që ajo të marrë përsipër përgatitjen e libretit. Secila nga palët realizon detyrimet e saj deri në momentin që vepra vihet në skenë.

Pasi jepen disa shfaqje, autorja e libretit kërkon përmbushjen e të drejtave ekonomike e pasurore që rrjedhin nga e drejta e autorit, duke iu drejtuar fillimisht TOB-it, por ky i fundit refuzon duke pretenduar se ky detyrim rëndon mbi Ministrinë e KRS-së.

**Pyetje për kazusin:**

1. Ndërtoni skemën e palëve që ndërthuren në këtë rast praktik.

2. A jemi para një vepre kolektive dhe si mbrohen të drejtat e pjesëmarrësve në një vepër të tillë?

3. Në çfarë raporti qëndron kontrata administrative me ligjin për të drejtat e autorit?

**Tema 1: Çështje të rëndësishme të së drejtës së autorit (vazhdim) 3 orë**

Metodologjia: Prezantim me Power Point, raste studimore, punë në grup, debat.

Prezantimi nga pedagogu: 20 minuta

Diskutime, debat, ushtrime me gojë, punë e pavarur individuale/grup nën drejtimin e pedagogut.

**Çështjet kryesore të mësimit:**

- E drejta e identifikimit si autor-pronarit;

- Autorësia dhe pronësia, kuptimi i së drejtës së pronësisë;

- Kohëzgjatja e mbrojtjes së të drejtës së autorit. Direktiva 2006/116/EC e Parlamentit Europian dhe e Këshillit e datës 12 dhjetor 2006 mbi afatin e mbrojtjes së të drejtës së autorit dhe të drejtave të caktuara të lidhura.

- E drejta për të kundërshtuar përdorimin e padrejtë, integriteti;

- Të drejtat morale dhe ekonomike;

- Atribuimi fals;

- Pranimi dhe heqja dorë;

- Kuptimi i të drejtave morale dhe ekonomike;

- Komunikata e Komisionit e 16 prillit 2004 në menaxhimin e autorit dhe të drejtave të lidhura në tregun e brendshëm;

- Dallimi midis tyre;

- Kufizimet e së drejtës ekonomike.

**Pyetje vetëstudimore:**

1. Cili është kuptimi i origjinalitetit në një krijim të ri dhe në përpjekjet për të përshtatur një vepër që ka ekzistuar?

2. Si e kuptoni faktin që autori demonstron investimin e një niveli pune krijuese në produktin përfundimtar?

3. Analizoni të ashtuquajturën “Teori e Djersës së të Drejtës së Autorit” dhe të ashtuquajturën “Teori e origjinalitetit” dhe ndërthurjen midis tyre.

4. Shikoni foton e Vaçe Zelës në funeralin e saj të vendosur nga Ministria e Kulturës mbi Teatrin e Operës dhe Baletit dhe analizoni nëse ka shkelje të së drejtës së fotografit për riprodhim pa leje?

5. A është shkelje e së drejtës së autorit shumëfishimi i CD-ve muzikore, videove të filmave për qëllime familjare? Po për një rreth shoqëror me të paktën 10 persona?

**Ushtrime, debat, punë e pavarur individuale/në grup:**

1. Analizoni rastin e përdorimit të arkivave të fonotekës, të fototekës, të RTVSH-së, për riprodhimin, orkestrimin, përshtatjen dhe shpërndarjen e 100 këngëve të shekullit.

2. A janë përdorur sipas të drejtës intelektuale fotografitë/pikturat për kartolina, karta telefonike, bileta avioni?

**Praktikë gjyqësore:**

**Rasti nr. 1**

- Në çështjen Provinca Franceskane shqiptare kundër entit botues “Gjergj Fishta” rezulton se i padituri ka botuar veprën e plotë të At Gjergj Fishtës duke menduar se është një publik domain dhe e ka konsideruar një përdorim të drejtë.

- At Gjergj Fishta ka vdekur në vitin 1940.

- Më 8.12.1890 At Fishta ka pranuar Kushtetutën e Fretërve Minor, sipas të cilës ai ka bërë një deklaratë ku heq dorë nga të mirat që ka ose do të ketë në favor të të dëmtuarit akuzues. Ai nuk ka lënë testament.

- Sipas formulës së betimit Provinca Franceskane është pronare e të drejtave të autorit të At Gjergj Fishtës.

- Në vitin 1997 kjo formulë ka ndryshuar në Itali, duke qenë i detyrueshëm testamenti para kushtetuimit.

**Pyetje për kazusin:**

1. Çfarë veprimi juridik është formula e betimit për kushtetuimin e një besimi fetar?

2. A është ky veprim juridik i vlefshëm? Analizoni shfaqjen e vullnetit.

3. Cilat janë dallimet e saj nga testamenti?

4. A ka shkelje në riprodhimin e veprës?

**Rasti nr. 2:**

- Në çështjen civile Shtëpia Botuese e Librit “Skënderbeg Books”- Albanian Literary Agency “Scanderbeg” book & Webpublishing sh.p.k, kundër S.N me objekt: Pushimin e cenimit dhe të shkeljes së të drejtave të autorit, rezulton se:

- Paditësi ka marrë të drejtën e përkthimit në shqip të librit “Pianistja” në gjithë Shqipërinë dhe trevat shqipfolëse në rajon;

- Në panairin e përvitshëm të librit është hedhur në treg edhe një botim paralel i librit “Pianistja”, pa lejen e autores nobeliste 2004 Elfriede Jelinwk apo të ndonjë agjencie a subjekti që përfaqëson interesat e saj;

- Libri i përkthyer pa leje ka një çmim sa gjysma e çmimit të veprës së botuar nga paditësi dhe ka një cilësi jashtë standardit të kërkuar nga autorja.

**Pyetje për kazusin:**

1. Cilat të drejta janë cenuar?

2. Çfarë natyre ka e drejta e përkthimit të një vepre? Cila është procedura e marrjes së lejes për përkthim?

3. A mjafton që përkthimi pa leje është bërë me cilësinë e duhur?

4. Si vlerësohet masa e dëmit të shkaktuar nga cenimi i të drejtave ekonomike?

5. Cilat janë pyetjet që do t’i drejtonit ekspertit?

**Literatura për temën e parë**

**Doktrinë**

- Semini, M. “E drejta e autorit në Shqipëri”, Scanderbeg Books, Tiranë, 2009.

- Muller, Arthur. R., Davis, Michael H. “Intellectual Property”, West Publishing Company, 1991, P. O. BOX 64526.

- Mandro, Arta. “E drejta romake”, Botimi I, Shtëpia Botuese “Afërdita”. Tiranë, 1998.

- “E drejtë civile”, nga autorë të ndryshëm si: A. Nuni, J. Latifi, Rustem Gjata, Valentina Kondili, Tiranë.

- “E drejta civile” teksti i miratuar nga Fakulteti i Drejtësisë, UT.

- Shehu, Avni. “Pronësia”, Shtëpia Botuese e Librit Universitar, Tiranë, 1998.

- Kondili, V. “E drejtë e pronësisë”, Tiranë, 2007.

- Nuni, A. “E drejta e pronësisë”, Tiranë.

- Semini, M. “E drejta e detyrimeve dhe e kontratave", Shtëpia Botuese “Scanderbeg Book”, Tiranë, 2016.

- “Obligimet dhe kontratat e përgjithshme”, Shtëpia Botuese “Luarasi”, botuar sipas origjinalit 1932.

**Legjislacion shqiptar**

- Kushtetuta e RSH-së.

- Kodi Civil i vitit 1929.

- Kodi Civil i vitit 1981.

- Ligji nr. 8410, “Për radion dhe televizionin publik dhe privat në RSH”

- Ligji nr.8585, datë 15.3.2000, “Për aderimin e Republikës së Shqipërisë në konventën për mbrojtjen e prodhuesve të fonogrameve kundër riprodhimit të paautorizuar të tyre”.

- VKM-ja nr. 309, datë 13.6.2000, “Palët kontraktuese në kontratat me shoqëritë e autorëve, për përdorimin e pronësisë artistike, t’i përmbahen këtyre tarifave…”.

- Dispozitat e ligjit nr.9901, datë 14.4.2008, “Për tregtarët dhe shoqëritë tregtare”.

- VKM-ja nr.537, datë 1.8.2007.

**Akte ligjore ndërkombëtare**

- Direktiva 2008/52/EC e Këshillit dhe Parlamentit Europian, 21 maj 2008.

- Rregullorja (EC) nr. 864/2007 e Këshillit dhe Parlamentit Europian, me 11 rregullat që lidhen me parashkrimin.

- Copyright Directive (2001/29) të BE-së.

- Kushtetuta Amerikane.

- <http://www.wipo.int/wipo_magazinw/en/2007/02/article_001.html>

**Vendime gjyqësore shqiptare**

- Vendimi nr. 1030, datë 23.3.2001 i Gjykatës së shkallës së parë Tiranë.

- Vendimi nr. 943, datë 3.3.2004 i Gjykatës së shkallës së parë Tiranë.

- Vendimi nr. 4151, datë 25.9.2005 i Gjykatës së shkallës së parë Tiranë.

- Vendimi nr. 4468, datë 10.7.1995 i Gjykatës së Rrethit Tiranë.

- Vendimi nr. 86, datë 3.2.1999 i Gjykatës së Apelit Tiranë.

- Vendimi nr. 712, datë 10.2.2006 i Gjykatës së Rrethit Gjyqësor Tiranë.

- Vendimi nr. 545, datë 4.5.2006 i Kolegjit Civil të Gjykatës së Lartë.

- Ekstrakte nga konventat e UNESCO-s.

- Vendimi nr. 1867, datë 9.12.2003 i Kolegjit Civil të Gjykatës së Lartë.

- Vendimi nr. 2336, datë 21.6.2001 i Gjykatës së shkallës së parë Tiranë.

- Vendimi nr. 555, datë 3.5.2002 i Gjykatës së Apelit, Tiranë.

- Vendimi nr. 839, datë 3.3.2003 i Gjykatës së shkallës së parë Tiranë.

- Vendimi nr. 2822, datë 23.7.2001 i Gjykatës së Rrethit Tiranë, e cila ka vendosur pranimin e padisë. Gjykata e Apelit Tiranë me vendimin nr. 1094, datë 9.10.2001 ka vendosur lënien në fuqi të vendimit të gjykatës së shkallës së parë.

- Vendimi datë (s’ka), datë 13.2.2003 i Kolegjit Civil të Gjykatës së Lartë.

- Vendimi nr. 1478, datë 8.4.2003 i Gjykatës së shkallës së parë Tiranë.

- Vendimi nr. 5264, datë 10.10.2006 i Gjykatës së Rrethit Gjyqësor Tiranë.

- Vendimi nr. 1301, datë 24.6.2004 i Kolegjit Civil të Gjykatës së Lartë.

- Vendimi nr. 5634, datë 30.12.2003 i Gjykatës së Rrethit Gjyqësor Tiranë.

- Vendimi nr. 1527, datë 23.12.2004 i Gjykatës së Apelit Tiranë.

- Vendimi nr. 309, datë 23.2.2006 i Kolegjit Civil të Gjykatës së Lartë.

- Vendimi nr. 3280, datë 14.7.2003 i Gjykatës së shkallës së parë Tiranë.

- Vendimi nr. 165, datë 20.2.2003 i Gjykatës së shkallës së parë Tiranë.

- Vendimi nr. 2613, datë 10.6.2003 i Gjykatës së shkallës së parë Tiranë.

- Vendimi nr. 1268, datë 27.3.2003 i Gjykatës së shkallës së parë Tiranë.

- Vendimi nr. 2430, datë 2.6.2003 i Gjykatës së shkallës së parë Tiranë.

- Vendimi nr.286, datë 26.1.2005 i Gjykatës së shkallës së parë Tiranë.

- Vendimi nr. 394, datë 10.1.2002 i Gjykatës së shkallës së parë Tiranë.

- Vendimi nr. 1030, datë 23.3.2001 i Gjykatës së shkallës së parë Tiranë.

- Vendimi nr. 1093, datë 10.11.2001 i Gjykatës së Apelit Tiranë.

- Vendimi nr. 943, datë 3.3.2004 i Gjykatës së shkallës së parë Tiranë.

- Vendimi nr. 2312, datë 13.7.1999 i Kolegjeve të Bashkuara të Gjykatës së Lartë.

- Vendimi nr. 212, datë 5.2.1998 i Kolegjit Civil të Gjykatës së Kasacionit.

- Vendimi nr. 1339, datë 24.12.1999 i Kolegjit Tregtar të Gjykatës së Lartë.

**Vendime gjyqësore ndërkombëtare**

* European Commission of Human Rights, 15 Janar 1997, Case 30262/96.
* Vendimi nr. 692, datë 14.2.2005 i Gjykatës së shkallës së parë Tiranë.
* Royal Court of Justice, UK, Case No. HC04C03092; (2006) EWHC 719 (Ch).
* Akti Lanham (titulli 15, kapitulli 22 i Kodit të SHBA-së) Seksioni 43(a)(1)(B), 15 USCA §§ 1051 et seq.
* Çështje e Gjykatës së Apelit, Court of Appeals for the Fifth Circuit.
* Frost Belt Int'l recording Enter., Inc. kundër cold Chilling' Records 758 F. supp. 131, 137 n.12 (SDNY.1990).
* BancTraining video Sys kundër First Am. Corp., No. 91-5340, 1992 ËL 42345 at \*5 n.3 (6th Cir mar 3, 1992).
* Craft kundër Kobler, 667 F. Supp. 120, 125 (SDNY 1987).
* Engireering Dynamics, Inc. kundër Structure Software, Inc. (5th Circuit 1994), (982 F. 2d në 710).
* U.S. 9th Circuit Court of Appeals, çështja nr. 05-35609, vendosur me April 30, 207.
* Vendimi i Gjykatës së Lartë Amerikanë i vitit 1970 Williams and Wilkins.
* Kalem Co. kundër Harpër Brothers, 222 U.S.55.
* 153 F.3d 82, Docket No. 97-7498, United States Court of Appeals for the Second Circuit.
* Gjykata e 2nd Circuit sapo e ka kthyer mbrapsht këtë vendim me vendimin 2007 WL 1598057, (2nd Cir 5/6/2007), duke kërkuar që gjykata e distriktit të kryente një analizë të plotë të përdorimit të drejtë para se të arrinte në përfundimin se zbatimi i këtij vendimi do të ishte në kundërshtim me politikën publike të Nju-Jorkut.
* Gordon v Nextel Communication (6th Circuit, Oct 6, 2003)6th Circuit Court.
* Vendimi i Gjykatës së Rrethit në Amsterdam, 19 janar 1994.
* Vendimi i gjykatës, 2nd Circuit Court of Appeals, 1997,105 F. 3d 841, 847.
* 9th Circuit Court of Appeals (7 prill 2003). 204 F. Supp. 2d 1244, 1256 (C.D. Cal. 2002).
* 351 F. 3d 46, 56 (2nd Cir. 2003), 2nd Circuit Court of Appeals (Dec 3, 2003).
* Gjykata e Apelit/Amsterdam/ 8 korrik 1999.

**Tema 2: Shkelja e së drejtës së autorit (3 orë)**

**Përshkrimi i temës:**

Në këtë temë do të trajtohet mënyra se si një vepër e prejardhur respekton të drejtat e veprës origjinale, nëse ka një raport midis sasisë apo % së marrjes nga një vepër te tjetra, që të mos konsiderohet shkelje, do të ndalohet në veçanti për të konsoliduar te magjistratët koncepti i “Impaktit ekonomik të marrjes” dhe “Impaktit joekonomik të marrjes” në rastin e veprave të prejardhura. Një nga aspektet që do të trajtohet do të jetë ai që lidhet me veprat që vendosen në vende publike dhe nëse mund të përshtaten veprat që janë “domain publik”. Kohëzgjatja e mbrojtjes së të drejtës së autorit dhe përdorimi i drejtë i një vepre ekzistuese nga një krijues i ri është një çështje që krijon problematika në praktikën gjyqësore, prandaj do t’i lihet një vend i posaçëm diskutimi dhe debati në auditor. Rrugët e mbrojtjes së të drejtës së autorit do të jepen si në këndvështrimin penal, ashtu edhe në atë civil, duke u ndalur edhe tek aktet ndërkombëtare që lidhen me mbrojtjen nga shkelja dhe me jurisprudencën vendase dhe ndërkombëtare.

**Java 3: Struktura e organizimit të mësimit:**

Prezantimi nga pedagogu: 30 minuta;

Diskutime, debat, ushtrime.

Detyra dhe/ose punë e pavarur individuale/grup nën drejtimin e pedagogut

**Metodologjia**: Prezantim me Power Point, raste studimore, punë në grup, debat.

Prezantimi nga pedagogu: 20 minuta

Diskutime, debat, ushtrime me gojë, punë e pavarur individuale/grup nën drejtimin e pedagogut.

**Çështjet kryesore të mësimit:**

- Kohëzgjatja e mbrojtjes së të drejtës së autorit;

- Mbrojtja e së drejtës së autorit;

- Programet kompjuterike dhe legjislacioni i BE-së. Direktiva 2001/29/EC e Parlamentit Europian dhe e Këshillit e datës 22 maj 2001 mbi harmonizimin e disa aspekteve të të drejtave të autorit dhe të drejtave të lidhura në shoqërinë e informacionit.

- Direktiva 2009/24/EC e Parlamentit Europian dhe e Këshillit e datës 23 prill 2009 mbi mbrojtjen ligjore të programeve kompjuterike;

- Autorizimi ose pranimi nga pronari;

- Interesi publik;

- Trajtimi i drejtë;

- Kërkim dhe studim privat;

- Recensioni dhe kritika;

- Përfshirja incidentale; rast praktik.

**Pyetje vetëstudimore:**

1. Sa mendoni se duhet të jetë masa apo përqindja e marrjes nga një vepër te tjetra që të mos konsiderohet shkelje?

2. Si i kuptoni termat “Impakti ekonomik i marrjes” dhe “Impakti joekonomik i marrjes” në rastin e veprave të prejardhura?

3. Sa është masa e përshtatjes te veprat që janë domain public?

4. Kur një vepër është domain public? Analizoni rastin e monumenteve të vendosura në vende publike. Cilat janë procedurat e përzgjedhjes dhe vendosjes së tyre?

**Ushtrime, debat, punë e pavarur individuale/në grup:**

1. Analizoni rastin e konflikteve që lidhen me veprën origjinale “Ditari i Ana Frankut” dhe veprat e prejardhura të krijuara prej saj? A është kjo vepër public domain?

2. Analizoni rastin e konflikteve që lidhen me veprën origjinale “Romeo dhe Zhuljeta” dhe veprat e prejardhura të krijuara prej saj. A është kjo vepër public domain?

**Praktikë gjyqësore:**

**Rasti i parë:**

- Në çështjen N.T kundër Shoqërisë “Edisud” sh.a, (“Gazeta Shqiptare”), me objekt dëmshpërblim nderi dhe personaliteti për cenimin e të drejtave morale dhe ekonomike si pasojë e botimit të veprës “Turpi” në shtojcën “Milosao” të kësaj gazete me anë citimesh e përzgjedhjesh, nën shprehje përbuzëse e diskredituese për autorin.

- Në datat 20.6.2004 dhe 18.7.2004 janë botuar pjesë nga romani i paditësit në pjesën “Recycle Bin”-“Koshi i plehrave”.

- Paditësi i është drejtuar me një letër kryeredaktorit të gazetës, por në përgjigjen e botuar publikisht në gazetë nga faqja e parë deri në faqen e katërt është trajtuar romani “Turpi” si një vjedhje e romanit “Thikat” të Ernest Koliqit, romanin “Thikat” të paditësit si një apologji për sigurimin e shtetit, duke dhënë edhe akuza personale për autorin.

- Pala paditëse u mbrojt me argumentimin se në faqet e shtypit mund të botohen kritika dhe komente për vepra letrare.

**Pyetje për kazusin:**

1. A ka dëm moral kur denigrohet figura e autorit apo kur cenohet imazhi i veprës?

2. Si e kuptojmë termin “kritikë letrare”? A mund të cenojmë nderin dhe dinjitetin e një autori apo vepre nën petkun e kritikës letrare apo shkencore?

3. A mund të bëjë kritikë letrare e shkencore kushdo që ka dëshirë dhe vullnetin e mirë për të analizuar apo kritiku letrar është një profesionist?

**Rasti i dytë:**

- Në çështjen Arba Editions sh.p.k, kundër Albtelekom sh.a., person të tretë A.B me objekt padie shpërblim dëmi, kemi një padi të ngritur nga shoqëria “Arba Editions” sh.p.k kundër “Albtelekom” sh.a me objekt shpërblimin e dëmit pasuror, dhe atë jopasuror.

- I padituri ka riprodhuar në kartat telefonike që ai shet për publikun, pamjet e kartolinave të prodhuara nga paditësi, pra, vepra këto për të cilat sipas tij, ndalohet riprodhimi.

- Ndërkohë, personi i tretë, si ndërhyrës dytësor, në bazë të nenit 191 të KPC-së ka paraqitur para gjykatës të njëjtin kërkim.

- Në qoftë se personi i tretë kërkon dëmshpërblimin për shkak të shkeljes së të drejtës morale të autorit, atëherë ai mund të legjitimohet si ndërhyrës kryesor, duke paditur më vete të paditurin “Albtelekom” sh.a dhe duke spostuar paditësin në këtë kërkim, meqenëse kjo është një e drejtë e tij ekskluzive dhe e patransferueshme që i njeh ligji i mësipërm. Detyrimin e palës së paditur “Albtelekom” sh.A t’i shpërblejë dëmin paditësit “Arba Editions” sh.p.k në shumë 2.065.795 lekë dhe detyrimin e palës së paditur “Albtelekom” sh.a t’i shpërblejë dëmin personit të tretë A.B në shumën 2.160.000 lekë.

**Pyetje për kazusin:**

1. A mund të kërkojë personi i tretë dëmshpërblim për shkak të shkeljes së të drejtës morale të autorit, atëherë kur ai i ka kaluar të drejtat e tij të mbrojtjes së autorësisë te një agjenci?

**Literatura për temën 2:**

**Doktrinë**

- Semini, M. “E drejta e autorit në Shqipëri”, Scanderbeg Books, Tiranë, 2009.

- Muller, Arthur. R., Davis, Michael H. “Intellectual Property”, West Publishing Company, 1991, P. O. BOX 64526.

- Mandro, Arta. “E drejta romake”, Botimi I, Shtëpia Botuese “Afërdita”. Tiranë, 1998.

- “E drejtë civile”, nga autorë të ndryshëm si: A. Nuni, J. Latifi, Rustem Gjata, Valentina Kondili, Tiranë.

- “E drejta civile” teksti i miratuar nga Fakulteti i Drejtësisë, UT.

- Shehu, Avni. “Pronësia”, Shtëpia Botuese e Librit Universitar, Tiranë, 1998.

- Kondili, V. “E drejtë e pronësisë”, Tiranë, 2007.

- Nuni, A. “E drejta e pronësisë”, Tiranë.

- Semini, M. “E drejta e detyrimeve dhe e kontratave", Shtëpia Botuese “Scanderbeg Book”, Tiranë, 2016.

- “Obligimet dhe kontratat e përgjithshme”, Shtëpia Botuese “Luarasi”, botuar sipas origjinalit 1932.

**Legjislacion shqiptar**

- Kushtetuta e RSH-së.

- Kodi Civil i vitit 1929.

- Kodi Civil i vitit 1981.

- Ligji nr. 8410, “Për radion dhe televizionin publik dhe privat në RSH”.

- Ligji nr. 8585, datë 15.3.2000, “Për aderimin e Republikës së Shqipërisë në konventën për mbrojtjen e prodhuesve të fonogrameve kundër riprodhimit të paautorizuar të tyre”.

- VKM-ja nr. 309, datë 13.6.2000, “Palët kontraktuese në kontratat me shoqëritë e autorëve, për përdorimin e pronësisë artistike, t’i përmbahen këtyre tarifave…”.

**Akte ligjore ndërkombëtare**

- Direktiva 2008/52/EC e Këshillit dhe Parlamentit Europian, 21 maj 2008.

- Rregullorja (EC) nr. 864/2007 e Këshillit dhe Parlamentit Europian, me 11 rregullat që lidhen me parashkrimin.

- Copyright Directive (2001/29) të BE-së.

- Kushtetuta Amerikane.

- <http://www.wipo.int/wipo_magazinw/en/2007/02/article_001.html>

**Vendime gjyqësore shqiptare**

- Vendimi nr. 712, datë 10.2.2006 i Gjykatës së Rrethit Gjyqësor Tiranë.

- Vendimi nr. 545, datë 4.5.2006 i Kolegjit Civil të Gjykatës së Lartë.

- Vendimi nr. 1867, datë 9.12.2003 i Kolegjit Civil të Gjykatës së Lartë.

- Vendimi nr. 943, datë 3.3.2004 i Gjykatës së shkallës së parë Tiranë.

- Vendimi nr. 4151, datë 25.190.2005 i Gjykatës së shkallës së parë Tiranë.

- Vendimi nr. 839, datë 3.3.2003 i Gjykatës së shkallës së parë Tiranë.

- Vendimi nr. (s’ka), datë 13.2.2003 i Kolegjit Civil të Gjykatës së Lartë.

- Vendimi nr. 1478, datë 8.4.2003 i Gjykatës së shkallës së parë Tiranë.

- Vendimi nr. 5264, datë 10.10.2006 i Gjykatës së Rrethit Gjyqësor Tiranë.

- Vendimi nr. 1301, datë 24.6.2004 i Kolegjit Civil të Gjykatës së Lartë.

- Vendimi nr. 5634, datë 30.12.2003 i Gjykatës së Rrethit Gjyqësor Tiranë.

- Vendimi nr. 1527, datë 23.12.2004 i Gjykatës së Apelit Tiranë.

- Vendimi nr. 309, datë 23.2.2006 i Kolegjit Civil të Gjykatës së Lartë.

- Vendimi nr. 3280, datë 14.7.2003 i Gjykatës së shkallës së parë Tiranë.

- Vendimi nr. 943, datë 3.3.2004 i Gjykatës së shkallës së parë Tiranë.

**Vendime gjyqësore ndërkombëtare**

- Craft kundër Kobler, 667 F. Supp. 120, 125 (SDNY 1987).

- Engireering Dynamics, Inc. kundër Structure Software, Inc. (5th Circuit 1994), (982 F. 2d në 710).

- U.S. 9th Circuit Court of Appeals, çështja nr. 05-35609, vendosur më 30 prill 2007.

- Vendimi i Gjykatës së Lartë Amerikane i vitit 1970 Williams and Wilkins.

- Kalem Co. kundër Harpwr Brothers, 222 U.S.55.

- 153 F.3d 82, Docket No. 97-7498, United States Court of Appeals for the Second Circuit.

- Gjykata e 2nd Circuit sapo e ka kthyer mbrapsht këtë vendim me vendimin 2007 WL 1598057, (2nd Cir 5/6/2007), duke kërkuar që gjykata e distriktit të kryente një analizë të plotë të përdorimit të drejtë para se të arrinte në përfundimin se zbatimi i këtij vendimi do të ishte në kundërshtim me politikën publike të Nju-Jorkut.

- Gordon kundër Nextel Communication (6th Circuit, Oct 6, 2003)6th Circuit Court.

- Vendimi i Gjykatës së Rrethit në Amsterdam, 19 janar 1994.

**Tema 3: Jurisprudenca e gjykatave ndërkombëtare dhe aktet ndërkombëtare 3 orë**

Tema e tretë do të ndalojë tek aktet ndërkombëtare ku ka aderuar Shqipëria dhe që janë pjesë e legjislacionit të brendshëm për gjykatat shqiptare. Në këtë trajtesë vlen të përmendet Deklarata e të Drejtave të Njeriut dhe të Qytetarit, Konventa themeluese e OMPIT dhe e UNESKO-s e vitit 1967, Konventa e Bernës, për mbrojtjen e veprave artistike dhe letrare, të cilat formojnë institutin apo instrumentin më antik e më të rëndësishëm për rregullimin ndërkombëtar të së drejtës së autorit, të veprave të tjera intelektuale. Akti i Parisit që parashikoi përkthimet, si lloj i veprave, që gëzojnë të njëjtën mbrojtje, si vepra origjinale, si veprat fotografike, si një nënndarje e veprave, në fushën e kinematografisë; Akti i Berlinit, që shtoi listën e veprave të mbrojtura, nga legjislacioni për të drejtën e autorit, me veprat koreografike, pantomimat, ku u sanksionua, si një e drejtë e rëndësishme dhe ekskluzive, e drejta e regjistrimit apo incizimit të një vepre muzikore. Protokolli shtesë i Bernës i vitit 1914, që sanksionoi se ka një dallim midis vendeve, që janë konventuese dhe vendeve të tjera, përsa i takon mbrojtjes të së drejtave të autorëve, Akti i Brukselit, i vitit 1948, shton në listën e veprave, skicat industriale, si dhe çdo model me karakter tregtar, si dhe në radhën e të drejtave, e drejta e dhënies së recitaleve në publik, ku u njoh përfundimisht dhe e drejta e adoptimit apo përshtatjes së një vepre nga autori, si dhe e drejta e autorit, për të ndaluar çdo lloj ndryshimi, përshtatje apo ndryshim, në veprën e tij. Akti i Stokholmit, i vitit 1967, që solli një epokë të re në zhvillimin e të drejtave të autorit, sepse shoqëria po përballej me zhvillime të mëdha teknologjike. Akti i Parisit, i vitit 1971, që ndaloi në dy koncepte të rëndësishme, në konceptin e “autorit” dhe në konceptin e “veprës”. Konventa e Madridit e vitit 1979 dhe veçanërisht problemi fiskal dhe të ardhurat e nxjerra nga ushtrimi i të drejtave pasurore të autorit që janë ndër problemet e marra përsipër, për t’u trajtuar nga Konventa e Madridit, e vitit 1979, sepse në sistemin europian, detyrimi fiskal godet të njëjtat të ardhura të së drejtës së autorit, qoftë në vendin e përdorimit të zbulimit të bërë, nga ana e autorit, qoftë në vendin e burimit të një krijimi të tillë ose në vendin e origjinës dhe Konventa e Romës e vitit 1961, me objekt mbrojtjen e artistëve, të interpretuesve ose ekzekutuesve, të prodhuesve të fonogrameve dhe të organizmave radio-difizional.

**Java 4: Struktura e organizimit të mësimit:**

Prezantimi nga pedagogu: 30 minuta;

Diskutime, debat, ushtrime. (Totali 1 orë mësimore).

Detyra dhe/ose punë e pavarur individuale/grup nën drejtimin e pedagogut.

**Metodologjia:** Prezantim me Power Point, raste studimore, punë në grup, debat.

Prezantimi nga pedagogu: 20 minuta

Diskutime, debat, ushtrime me gojë, punë e pavarur individuale/grup nën drejtimin e pedagogut.

**Çështjet kryesore të mësimit:**

- Përdorimi i drejtë dhe kufizimet e të drejtave ekonomike në tregun ndërkombëtar;

- Veprat që konsiderohen public domain, në mjedise publike apo në internet;

- Gjykata Europiane e të Drejtave të Njeriut dhe ndërthurja e të drejtave të autorit në rastin e fotografive dhe videove nga jeta private;

- Programet kompjuterike dhe legjislacioni i BE-së. Direktiva 2001/29/EC e Parlamentit Europian dhe e Këshillit e datës 22 maj 2001 mbi harmonizimin e disa aspekteve të të drejtave të autorit dhe të drejtave të lidhura në shoqërinë e informacionit.

- Direktiva 2009/24/EC e Parlamentit Europian dhe e Këshillit e datës 23 prill 2009 mbi mbrojtjen ligjore të programeve kompjuterike;

- Media sociale dhe dëmet e shkaktuara përmes saj në rastin e botimit të veprave pa leje dhe të dëmtimit të imazhit të subjekteve të ndryshme.

**Pyetje vetëstudimore:**

1. Listoni disa raste të riprodhimit pa leje dhe cili është vendi i tyre në praktikën gjyqësore ndërkombëtare.

2. A ka cenim të imazhit të veprës në rastin e monumentit të Mandelës, ku grupi skulpturor ka vendosur një figurë lepuri në pjesën e brendshme të veshit?

**Ushtrime, debat, punë e pavarur në grup:**

1. Analizoni rastet e GJEDNJ-së lidhur me median sociale dhe interesin publik për mbrojtjen e të dhënave private.

2. Analizoni rastet e GJEDNJ-së lidhur me median sociale dhe gjuhën e urrejtjes.

**Praktikë gjyqësore:**

- Çështja James W. Newton kundër Michael Diamond, (the Beastie Boys). Grupi muzikor Beastie Boys përdori një pasazh muzikor të një regjistrimi zanor të mbrojtur me të drejtën e autorit dhe të kompozuar nga James Newton. Pasazhi ishte një sekuencë gjithsej 6 sekonda dhe 3 nota muzikore dhe, që përsëritej vazhdimisht gjatë gjithë këngës së Beastie Boys.

- Ata kishin marrë licencë nga ECM Records, (kompania që kishte bërë regjistrimin) dhe, që i lejonte ata të përdornin pasazhin e regjistrimit.

- Megjithatë, ata nuk kishin marrë licencë nga kompozitori i krijimit muzikor.

- Teoria e “de minimis” vjen nga maksima ligjore “De minimis non curat lex” – “Ligji nuk merret me vogëlsira” si një teori që i ka rezistuar kohës dhe që zbatohet pothuajse në të gjithë fushat e së drejtës. Shkelje e të drejtës së autorit/ aksesi në vepër.

**Literatura dhe materialet studimore**

Literatura e gjithë kursit dhe materialet studimore të nevojshme për zhvillimin e mësimit listohen në këtë seksion.

**Doktrinë**

- Semini, M. “E drejta e autorit në Shqipëri”, Scanderbeg Books, Tiranë, 2009.

- Muller, Arthur. R., Davis, Michael H. “Intellectual Property”, West Publishing Company, 1991, P. O. BOX 64526.

- Mandro, Arta. “E drejta romake”, Botimi I, Shtëpia Botuese “Afërdita”. Tiranë, 1998.

- “E drejtë civile”, nga autorë të ndryshëm si: A. Nuni, J. Latifi, Rustem Gjata, Valentina Kondili, Tiranë.

- “E drejta civile” teksti i miratuar nga Fakulteti i Drejtësisë, UT.

- Shehu, Avni. “Pronësia”, Shtëpia Botuese e Librit Universitar, Tiranë, 1998.

- Kondili, V. “E drejtë e pronësisë”, Tiranë, 2007.

- Nuni, A. “E drejta e pronësisë”, Tiranë.

- Semini, M. “E drejta e detyrimeve dhe e kontratave", Shtëpia Botuese “Scanderbeg Book”, Tiranë, 2016.

- “Obligimet dhe kontratat e përgjithshme”, Shtëpia Botuese “Luarasi”, botuar sipas origjinalit 1932.

**Legjislacion shqiptar**

- Kushtetuta e RSH-së.

- Kodi Civil i vitit 1929.

- Kodi Civil i vitit 1981.

- Ligji nr. 8410, “Për radion dhe televizionin publik dhe privat në RSH”.

- Ligji nr.8585, datë 15.3.2000, “Për aderimin e Republikës së Shqipërisë në konventën për mbrojtjen e prodhuesve të fonogrameve kundër riprodhimit të paautorizuar të tyre”.

- VKM-ja nr. 309, datë 13.6.2000, “Palët kontraktuese në kontratat me shoqëritë e autorëve, për përdorimin e pronësisë artistike, t’i përmbahen këtyre tarifave…”.

- Dispozitat e ligjit nr.9901, datë 14.4.2008, “Për tregtarët dhe shoqëritë tregtare”.

- VKM-ja nr.537, datë 1.8.2007.

**Akte ligjore ndërkombëtare**

- Direktiva 2008/52/EC e Këshillit dhe Parlamentit Europian, 21 maj 2008.

- Rregullorja (EC) nr. 864/2007 e Këshillit dhe Parlamentit Europian, me 11 rregullat që lidhen me parashkrimin.

- Copyright Directive (2001/29) të BE-së.

- Kushtetuta Amerikane.

- <http://www.wipo.int/wipo_magazinw/en/2007/02/article_001.html>

**Vendime gjyqësore shqiptare**

- Vendimi nr. 1030, datë 23.3.2001 i Gjykatës së shkallës së parë Tiranë.

- Vendimi nr. 943, datë 3.3.2004 i Gjykatës së shkallës së parë Tiranë.

- Vendimi nr. 4151, datë 25.9.2005 i Gjykatës së shkallës së parë Tiranë.

- Vendimi nr. 4468, datë 10.7.1995 i Gjykatës së Rrethit Tiranë.

- Vendimi nr. 86, datë 3.2.1999 i Gjykatës së Apelit Tiranë.

- Vendimi nr. 712, datë 10.2.2006 i Gjykatës së Rrethit Gjyqësor Tiranë.

- Vendimi nr. 545, datë 4.5.2006 i Kolegjit Civil të Gjykatës së Lartë.

- Ekstrakte nga konventat e UNESCO-s.

- Vendimi nr. 1867, datë 9.12.2003 i Kolegjit Civil të Gjykatës së Lartë.

- Vendimi nr. 2336, datë 21.6.2001 i Gjykatës së shkallës së parë Tiranë.

- Vendimi nr. 555, datë 3.5.2002 i Gjykatës së Apelit, Tiranë.

- Vendimi nr. 839, datë 3.3.2003 i Gjykatës së shkallës së parë Tiranë.

- Vendimi nr. 2822, datë 23.7.2001 i Gjykatës së Rrethit Tiranë, e cila ka vendosur pranimin e padisë. Gjykata e Apelit Tiranë me vendimin nr. 1094, datë 9.10.2001 ka vendosur lënien në fuqi të vendimit të gjykatës së shkallës së parë.

- Vendimi datë (s’ka), datë 13.2.2003 i Kolegjit Civil të Gjykatës së Lartë.

- Vendimi nr. 1478, datë 8.4.2003 i Gjykatës së shkallës së parë Tiranë.

- Vendimi nr. 5264, datë 10.10.2006 i Gjykatës së Rrethit Gjyqësor Tiranë.

- Vendimi nr. 1301, datë 24.6.2004 i Kolegjit Civil të Gjykatës së Lartë.

- Vendimi nr. 5634, datë 30.12.2003 i Gjykatës së Rrethit Gjyqësor Tiranë.

- Vendimi nr. 1527, datë 23.12.2004 i Gjykatës së Apelit Tiranë.

- Vendimi nr. 309, datë 23.2.2006 i Kolegjit Civil të Gjykatës së Lartë.

- Vendimi nr. 3280, datë 14.7.2003 i Gjykatës së shkallës së parë Tiranë.

- Vendimi nr. 165, datë 20.2.2003 i Gjykatës së shkallës së parë Tiranë.

- Vendimi nr. 2613, datë 10.6.2003 i Gjykatës së shkallës së parë Tiranë.

- Vendimi nr. 1268, datë 27.3.2003 i Gjykatës së shkallës së parë Tiranë.

- Vendimi nr. 2430, datë 2.6.2003 i Gjykatës së shkallës së parë Tiranë.

- Vendimi nr.286, datë 26.1.2005 i Gjykatës së shkallës së parë Tiranë.

- Vendimi nr. 394, datë 10.1.2002 i Gjykatës së shkallës së parë Tiranë.

- Vendimi nr. 1030, datë 23.3.2001 i Gjykatës së shkallës së parë Tiranë.

- Vendimi nr. 1093, datë 10.11.2001 i Gjykatës së Apelit Tiranë.

- Vendimi nr. 943, datë 3.3.2004 i Gjykatës së shkallës së parë Tiranë.

- Vendimi nr. 2312, datë 13.7.1999 i Kolegjeve të Bashkuara të Gjykatës së Lartë.

- Vendimi nr. 212, datë 5.2.1998 i Kolegjit Civil të Gjykatës së Kasacionit.

- Vendimi nr. 1339, datë 24.12.1999 i Kolegjit Tregtar të Gjykatës së Lartë.

**Vendime gjyqësore ndërkombëtare**

- European Commission of Human Rights, 15 janar 1997, Case 30262/96.

- Vendimi nr. 692, datë 14.2.2005 i Gjykatës së shkallës së parë Tiranë.

- Royal Court of Justice, UK, Case No. HC04C03092; (2006) EWHC 719 (Ch).

- Akti Lanham (titulli 15, kapitulli 22 i Kodit të SHBA-së) Seksioni 43(a)(1)(B), 15 USCA §§ 1051 et seq.

- Çështje e Gjykatës së Apelit, Court of Appeals for the Fifth Circuit.

- Frost Belt Int'l recording Enter., Inc. kundër cold Chilling' Records 758 F. supp. 131, 137 n.12 (SDNY.1990).

- BancTraining video Sys kundër First Am. Corp., No. 91-5340, 1992 ËL 42345 at \*5 n.3 (6th Cir mar 3, 1992).

- Craft kundër Kobler, 667 F. Supp. 120, 125 (SDNY 1987).

- Engireering Dynamics, Inc. kundër Structure Software, Inc. (5th Circuit 1994), (982 F. 2d në 710).

- U.S. 9th Circuit Court of Appeals, çështja nr. 05-35609, vendosur me April 30, 207.

- Vendimi i Gjykatës së Lartë Amerikanë i vitit 1970 Williams and Wilkins.

- Kalem Co. kundër Harpër Brothers, 222 U.S.55.

- 153 F.3d 82, Docket No. 97-7498, United States Court of Appeals for the Second Circuit.

- Gjykata e 2nd Circuit sapo e ka kthyer mbrapsht këtë vendim me vendimin 2007 WL 1598057, (2nd Cir 5/6/2007), duke kërkuar që gjykata e distriktit të kryente një analizë të plotë të përdorimit të drejtë para se të arrinte në përfundimin se zbatimi i këtij vendimi do të ishte në kundërshtim me politikën publike të Nju-Jorkut.

- Gordon kundër Nextel Communication (6th Circuit, Oct 6, 2003)6th Circuit Court.

- Vendimi i Gjykatës së Rrethit në Amsterdam, 19 janar 1994.

- Vendimi i gjykatës, 2nd Circuit Court of Appeals, 1997,105 F. 3d 841, 847.

- 9th Circuit Court of Appeals (7 prill 2003). 204 F. Supp. 2d 1244, 1256 (C.D. Cal. 2002).

- 351 F. 3d 46, 56 (2nd Cir. 2003), 2nd Circuit Court of Appeals (Dec 3, 2003).

- Gjykata e Apelit/Amsterdam/ 8 korrik 1999.

**Tema 6: Kuptimi i patentës 2 orë**

Struktura e organizimit të mësimit:

Prezantimi nga pedagogu: 30 minuta;

Diskutime, debat, ushtrime. (Totali 1 orë mësimore)

Detyra dhe/ose punë e pavarur individuale/grup nën drejtimin e pedagogut.

**Metodologjia:** Prezantim me Power Point, raste studimore, punë në grup, debat.

Prezantimi nga pedagogu: 20 minuta

Diskutime, debat, ushtrime me gojë, punë e pavarur individuale/grup nën drejtimin e pedagogut.

**Çështjet kryesore të mësimit:**

- Kushtet e patentueshmërisë, përjashtimet nga patentueshmëria;

- Subjektet e patentës, pretendimet që përcaktojnë objektin për të cilin kërkohet mbrojtja;

- Procedura për dhënien e patentës, ekzaminimi i aplikimit për patentë dhe dhënia e patentës; efektet e patentës dhe kufizimet e tyre;

- Marrëveshjet e licencimit;

- Heqja dorë nga patenta, mbarimi, shfuqizimi i patentës;

- Aplikimi ndërkombëtar sipas Traktatit të Bashkëpunimit për Patentë, shtrirja e efekteve të patentave europiane;

- Efekti territorial në lidhje me lëshimin e patentës, që sipas konventës europiane të patentave mund të kërkohet nga një ose më shumë shtete kontraktuese;

- Aktet që përbëjnë shkelje të të drejtave që mbrohen nga patenta, e drejta për të vepruar kundër shkeljes;

- Rast praktik.

**Pyetje vetëstudimore**

1. Çfarë është patenta?

2. Që të mbrohet një patentë si duhet të jetë shpikja?

3. Çfarë siguron një patentë?

4. A mund ta patentonte Ajnshtajni ligjin e tij E = mc2? Apo Njutoni ligjin e rëndesës? Si mbrohen këto të drejta?

5. Çfarë të drejtash ka një pronar patente?

6. Pse janë të nevojshme patentat? Si ofrohet mbrojtja nëpërmjet patentës?

7. Kush i lëshon patentat?

8. A mund të përftohet mbrojtja nga një patentë në rang ndërkombëtar?

9. Sipas Konventës së Parisit për Mbrojtjen e Pronësisë Industriale, a mund të paraqesë trashëgimtari një deklaratë ku të pretendohet për prioritet, si rrjedhim i depozitimit më të hershëm të një ose disa kërkesave kombëtare, rajonale ose ndërkombëtare në favor të ndonjë shteti palë pjesëmarrës në Konventë? (Në vijim trajtimi i të drejtës së përparësisë sipas konventës europiane “Për patentat”.

10. A ka efekte ligjore patenta nëse brenda afatit 10-vjeçar nuk paraqiten prova shkresore për patentueshmërinë e shpikjes?

**Ushtrime, debat, punë e pavarur individuale/në grup:**

**USHTRIM:**

AB ka konstatuar faktin se produktet ekzistuese për larjen e dhëmbëve dhe të gojës janë tepër të kushtueshme.

Ai merr produkte të ndryshme, të cilat kanë markat e tyre tregtare dhe pasi bën një sërë eksperimentesh me to, krijon një produkt të ri sipas mënyrës së mëposhtme:

- Përdor material absorbues me aromë karboni, i cili është përdorur më parë në materialet e prodhimit të këpucëve për të thithur aromat e pakëndshme.

- Grin 1 kg nga kjo lëndë, e zien në pesë litra ujë në temperaturën 100 gradë C për dy orë, gjysmë ore para se të mbarojë koha prej dy orësh i shton përzierjes së lëngshme lëngun e pesë limonëve të shtrydhur për t’i dhënë përzierjes një shije të pëlqyeshme.

- Arrin të krijoje një substancë që është e këndshme për gojën, e cila heq aromat e pakëndshme, por nuk i jep përzierjes freskinë e nevojshme që presupozohet të japin solucionet për pastrimin e dhëmbëve dhe të gojës.

Për të arritur këtë, blen tableta të ëmbla me shije mente, që tregtohen nën markën “Polo”, të cilat konsiderohen më të mirat në treg. I shton përzierjes së përgatitur gjysmë kilogrami mente, në fund të periudhës së zierjes.

Pasi e lë substancën e përgatitur të ftohet, e kullon dhe e vendos në shishe.

Produkti del me kosto dhe çmim të ulët dhe mund të shndërrohet në një produkt popullor.

Kërkesa e tregut për të është e madhe.

**Diskutim:**

- A mund të aplikojë AB-ja për patentë?

- A janë përmbushur kërkesat ligjore që produkti të jetë i patentueshëm?

- A ka rëndësi fakti që produkti është i pëlqyeshëm për konsumatorët?

- A ka rëndësi fakti që janë përdorur substanca dhe produkte që kanë një markë tregtare dhe patentë të një subjekti tjetër?

- A do të sigurojë të drejta nga patenta AB-ja?

**Praktikë gjyqësore:**

Rasti 1:

Kompania farmaceutike “Cipla” LTD, me përfaqësuesen e saj shpërndarësen në Shqipëri “Pigasos” ka aplikuar pranë Ministrisë së Shëndetësisë për t’u licencuar për një medikament me përmbajtje të lartë “Olanzapine” dhe importonte, prodhonte, tregtonte Olanzapinë në përgjithësi.

Kompania “Eli Lilly” është pronare e dy patentave të cilat mbulojnë Crystalinën e qëndrueshme, të regjistruara në DPPI Shqipëri me nr. 00060 dhe nr. 00274.

Olanzapina është komercializuar nga kjo kompani në mbarë botën, duke përfshirë edhe Shqipërinë nën markën tregtare “ZYPREXA”.

**Pyetje për kazusin:**

1. A ka shkelur shoqëria “Cipla” LTD ndonjë të drejtë që rrjedh nga pronësia industriale?

2. Nëse po, ku konsiston shkelja?

3. Cili do të jetë kërkimi i kompanisë “Eli Lilly”?

4. Si do të vepronit ju në zgjidhjen e çështjes?

**Rasti 2:**

Komisioneri i Patentave kundër Rokt Ptd Ltd w2020] FCAFC 86

(Gjykata Federale e Australisë)

Shoqëria Rokt Ptd Ltd gjatë aktivitetit të saj pretendoi se kishte realizuar një shpikje, për të cilën aplikoi për të marrë patentë, të titulluar: “Një sistem dhe metodë digjitale reklamimi”.

Shpikja e pretenduar përfshinte një sistem reklamimi të bazuar në një kontekst dinamik që përfshinte fillimisht angazhimin me një përdorues kompjuteri nëpërmjet të ashtuquajturës “një ofertë angazhimi” dhe më tej, në bazë të preferencave të diktuara në këtë mënyrë, shfaqjen e reklamave online që i përgjigjen pikërisht këtyre preferencave.

Pas refuzimit administrativ për të regjistruar patentën, shoqëria iu drejtua Gjykatës së Instancës së Parë.

**Vendimi i Gjykatës së Instancës së Parë**

Gjykata u shpreh se gjendemi përpara rastit të një shpikjeje, ku përdorimi i kompjuterit ishte një pjesë integrale, në kuptimin që vetë shpikja konsistonte në mënyrën se si kompjuteri e realizonte skemën e përgatitur.

Për të arritur në këtë përfundim, Gjykata arsyetoi se çështja nëse gjendemi përpara një shpikjeje është një “çështje që i përket thelbësisht faktit” dhe për këtë qëllim mori mendimin e dy ekspertëve, të cilët ndryshuan ndjeshëm nga njëri-tjetri.

Në përfundim, Gjykata vendosi të bashkohej me mendimin e ekspertit të parë, i cili konkludonte se: “një shpikje e re që ndryshonte kompjuterin duke modifikuar softuerin e tij, në mënyrë të tillë që kompjuteri të performonte një funksion apo set funksionesh të ndryshme, përbënte efektivisht një përmirësim në vetë këtë kompjuter. Në këtë kuptim…gjendemi përpara një përmirësimi në teknologjinë kompjuterike…”.

**Vendimi i Gjykatës Federale (Apel)**

Pas ankimit të Komisionerit të Patentave, Gjykata Federale analizoi këto çështje:

Së pari, se Gjykata e Instancës së Parë kishte gabuar kur e kishte konsideruar si çështje thelbësisht fakt identifikimin nëse gjendeshim përpara një shpikjeje të patentueshme. Në thelb, kjo përbën, në mënyrë të rëndësishme një çështje ligji dhe interpretimi të ligjit.

Së dyti, Gjykata e Instancës së Parë gaboi në peshën tejet të madhe që i dha vlerësimit të njërit prej ekspertëve. Në një kohë që ekspertët janë të rëndësishëm për të shpjeguar konceptet teknike, përfundimi nëse gjendemi përpara një shpikjeje, mbetet prerogativë ekskluzive e Gjykatës.

Së fundmi, arritja e realizuar nga shoqëria tregtare konsiston në një instruksion për të zbatuar një skemë marketingu. Niveli i abstragimit që kjo metodë shpreh nuk përbën më tepër se sa një listë hapash për t’u përdorur gjatë zbatimit të një teknologjie kompjuterike, për të cilën ekzistojnë funksione të mirënjohura dhe të mirëkuptuara gjerësisht. Në thelb, bëhet fjalë për një listë instruksionesh se si të shkruash softuerë. Edhe nëse skema do të jetë e re, nuk bëhet e patentueshme thjesht sepse mund apo duhet të zbatohet, duke përdorur teknologji kompjuterike.

Gjuha e përdorur dhe hapat e kërkuar nuk bëjnë asgjë më tepër se sa lokalizojnë një skemë në teknologjinë kompjuterike, duke përdorur funksionet e saj të mirënjohura tashmë.

**Pyetje për kazusin:**

-A është e patentueshme shpikja e shoqërisë Rokt Ptd Ltd titulluar: “Një sistem dhe metodë digjitale reklamimi”?

- Si mund të identifikohet pesha që i duhet atribuuar mendimit të ekspertit në këto raste, që për nga vetë natyra e tyre, kërkojnë njohuri tejet specifike në fusha të caktuara?

- A e vështirëson përfundimi i arritur në këtë rast patentueshmërinë e shpikjeve digjitale?

- Cila është vendimmarrja e Gjykatës Federale? (Pranimi i ankimit apo pranimi i kërkesës së shoqërisë Rokt Ptd Ltd?

**RASTI 3:**

Apple Inc. vs Samsung Electronic Co, Ltd

Apple Inc. vs Samsung Electronic Co, Ltd ishte e para nga një seri padish në proces ndërmjet Apple Inc. dhe Samsung Electronics në lidhje me dizajnin e smartphone dhe kompjuterave tablet. Kompanitë prodhuan më shumë se gjysmën e telefonave inteligjentë të shitur në të gjithë botën që nga korriku i vitit 2012. Në pranverën e vitit 2011, Apple filloi çështjen gjyqësore kundër Samsungut me padi për shkelje të patentave. Procedimi gjyqësor i Apple mbi patentat e teknologjisë u bë i njohur me togfjalëshin "luftërat për patentat smartphone": proces gjyqësor në konkurrencën e ashpër në tregun global për komunikimet mobile të konsumatorit. Deri në gusht të vitit 2011, Apple dhe Samsung kishin në gjykim 19 raste në nëntë vende. Deri në tetor, mosmarrëveshjet ligjore u zgjeruan në dhjetë vende dhe deri në korrik 2012, dy kompanitë ishin ende të përfshira në më shumë se 50 padi në të gjithë botën, me miliarda dollarë në dëme të pretenduara ndërmjet tyre. Ndërsa Apple fitoi një çështje në favor të saj në SHBA, Samsung fitoi çështje në Korenë e Jugut, Japoni dhe Mbretërinë e Bashkuar. Më 4 qershor 2013, Samsung fitoi një ndalim të kufizuar nga Komisioni Amerikan i Tregtisë Ndërkombëtare mbi shitjet e disa produkteve Apple pasi komisioni zbuloi se Apple kishte shkelur një patentë të Samsungut.

Më 6 dhjetor 2016, Gjykata Supreme e Shteteve të Bashkuara vendosi 8-0 për të prishur vendimin nga gjykimi i parë që i dha Apple-it 400 milionë dollarë dhe ia ktheu çështjen gjykatës Federale Circuit për të përcaktuar standardin e duhur ligjor "artikull të prodhimit", sepse nuk është vetë smartphone, por mund të jetë kasa e telefonit dhe ekrani me të cilin kanë të bëjnë patentat e dizajnit.

Çështja përfshin një statut të paqartë që nuk është diskutuar nga Gjykata e Lartë në gjysmë shekulli, i cili jep mbrojtje për "patentat e dizajnit", një lloj prone intelektuale. Apple kishte disa patenta të dizajnit në iPhone-t origjinalë, të tilla, si: formën e pamjes së jashtme (të zezë dhe drejtkëndëshe me qoshe të rrumbullakosura) dhe rrjetin e ikonave në ekranin e zi. Një juri arriti në përfundimin se modelet e telefonave celularë Samsung të shitura menjëherë pas lëshimit të iPhoneve origjinalë shkelën këto patenta të projektimit, dhe ajo i dha Apple të gjitha fitimet që Samsung realizoi nga telefonat që shkelnin këto patenta.

Patentat e dizajnit, megjithatë, mbulojnë vetëm një pjesë të vogël të iPhone-ve, të cilat përfshijnë qindra nëse jo mijëra komponentë elektronikë, shumë prej të cilave janë mbrojtur vetë nga patentat e shërbimeve dhe ndoshta janë të parëndësishme për pamjen dhe ndjesitë e jashtme të pajisjes, dizajnin e të cilit mbrojnë patentat.

**Çështjet që shtrohen për diskutim:**

Nëse Samsungu duhet të paguajë të gjitha fitimet nga telefonat që shkelin patentat e dizajnit të Apple apo do të mjaftonte që Samsungu t’i paguante Apple-it të gjitha fitimet që i atribuohen dizajnit të shkelur?

Nëse "artikulli i prodhimit" është domosdoshmërisht vetë telefoni ose përkundrazi është vetëm kasa e telefonit dhe ekrani me të cilin kanë të bëjnë patentat e dizajnit.

**Literatura për temën 6:**

Vendime të gjykatave të huaja në lidhje me patentat

- Vendimi i Gjykatës Supreme SHBA, Diamond kundër Chakrabarty, (1980) 445 US 303, 100 S Ct 2204

- Vendimi i Gjykatës Supreme të Kanadasë, FREE WORLD TRUST v ELECTRO SANTE INC, 2000 SCC 66 wCanada].

- Vendimi i Gjykatës Supreme të Holandës, CFS BAKEL BV v STORK TITAN BV, AU6098, Supreme Court, C04/334HR wThe Netherlands].

- PANDUIT CORP v STAHLIN BROS, 575 F2d 1152 wUSA], Gjykata e Apelit SHBA.

- UNITED STATES v DUBILIER CONDENSER CORP, 289 US 178 (1933) wUSA], Gjykata Supreme SHBA.

- CANON IN v RECYCLE ASSIST C, LTD, w2006] JPIPHC 3 wJapan], Gjykata Supreme e Japonisë.

**TERRITORIALITETI**

- KODAK AG v JUMBO MARKT AG, Swiss Federal Court (First Division), Gjykata Supreme Federale e Zvicrës.

- DEEPSOUTH PACKING CO v LAITRAM CORP, 406 US 518 (1972) wUSA], Gjykata Supreme SHBA

- MICROSOFT CORP v AT&T CORP, 550 US (2007) wUSA], Gjykata Supreme SHBA.

- GESELLSCHAFT FUR ANTRIEBSTECHNIK MBH & CO. KG v LAMELEN UND KUPPLUNGSBAU BETEILIGUNGS KG, Case C-4/03 (13 July 2006), Gjykata Europiane e Drejtësisë

- BBS CASE, Japan Supreme Court, 1 July 1997, Gjykata Supreme e Japonisë.

**Llojet e patentave**

- ACTAVIS UK LTD v MERCK & CO INC, w2008] EWCA Civ 444, Gjykata e Apelit për Anglinë dhe Uellsin.

Në lidhje me natyrën e procesit gjyqësor për patentat

- GESELLSCHAFT FUR ANTRIEBSTECHNIK MBH & CO. KG v LAMELLEN UND KUPPLUNGSBAU BETEILIGUNGS KG, Case C-4/03 (13 July 2006), Gjykata Europiane e Drejtësisë.

Raporti midis specifikimit teknik të patentës dhe të drejtave që ajo mbron

- ELECTRIC AND MUSICAL INDUSTRIES LTD v LISSEN LTD, (1938) 56 RPC 23 wUK], Gjykata e Apelit për Anglinë dhe Uellsin.

- Zyra e Patentave e Mbretërisë së Bashkuar, FELLOWS v THOMAS WILLIAM LENCH, (1917) 34 RPC 45 wUK].

- SARTAS NO.1, (30 IPR 486) wAustralia], Gjykata Federale e Australisë.

- RA-LIPASE CASE, Supreme Court of Japan, 8 March 1991, Gjykata Supreme e Japonisë.

- WELCH PERRIN CO PTY LTC v WORREL, w1960] HCA 91 wAustralia], Gjykata Federale e Australisë.

**Çfarë është shkelja e patentës?**

- LEONARDIS v THETA DEVELOPMENTS, w2000] SASC 402 wAustralia], Gjykata Supreme e Australisë Jugore.

**Funksioni i mbrojtjes që ofron patenta**

- CUTTER 1, BGH, judgment of March 12, 2002 – X ZR 168/00 wGermany], Gjykata Federale Supreme.

- FREE WORLD TRUST v ELECTRO SANTE INC, 2000 SCC 66 wCanada], Gjykata Supreme e Kanadasë.

- AZUKO PTY LTD v OLD DIGGER PTY LTD, w2001] FCA 1079 wAustralia], Gjykata Federale e Australisë.

**Rastet kur nuk kemi të bëjmë me shkelje të patentës**

- RAUBENHEIMER v KREEPY KRAULY (PTY) LTD, 1987 (2) SA 660 (A) wSouth Africa], Gjykata Supreme e Apelit të Afrikës Jugore.

- Zyra e Patentave e Mbretërisë së Bashkuar.

- RODI AND WIENENBERGER AG v HENRY SHOWELL LTD, w1966] RPC 441 (CA) wUK].

**Interpretimi dhe shkelja e patentës**

- QHIRLPOOL CORP v CAMCO INC, 2000 SCC 67 wCanada], Gjykata Supreme e Kanadasë.

- SELERO (PTY) LTD v CHAUVIER, 1984 (1) SA 128 (A) wSouth Africa], Gjykata Supreme e Apelit.

- STAUFFER CHEMICAL CO v SAFSAN, 1987 (2) SA 331 (A), Gjykata Supreme e Apelit.

- Zyra e Patentave e Mbretërisë së Bashkuar

- WENHAM GAS COMPANY LTD v THE CHAMPION GAS LAMP COMPANY, (1891) 9 RPC 49 wUK].

- INCANDESCENT GAS LIGHT CO v DE MARE etc SYSTEM, 13 RPC 301 wUK].

- IMPROVER CORPORATION v RAYMOND INDUSTRIAL LTD, w1990] HKCA 253 wHong-Kong].

**Keqinterpretimi**

- WHITE v DUNBAR, 119 US 47 (1886) wUSA], Gjykata Supreme SHBA.

- MONSANTO CO v MDB ANIMAL HEALTH (PTY) LTD, w2001] ZASCA 4 wSouth Africa], Gjykata Supreme e Apelit.

- YKK CORPORATION v OPTI PATENT, FORSCHUNGS UND FABRIKATIONS AG

BOARDS OF APPEAL OF THE EUROPEAN PATENT OFFICE, Case no T 0190/99 – 3.2.4, Bordi i Apelimit i Zyrës Europiane të Patentave.

- Zyra e Patentave e Mbretërisë së Bashkuar:

CLEVELAND GRAPHITE BRONZE CO v GLACIER METAL CO LTD, (1949) RPC 157 (CA) wUK].

- Particia Loughlan “Patents: Breaking into the Loop” (1998) 20 Sydney Law Review 553.

**Legjislacioni shqiptar**

- Kushtetuta e Republikës së Shqipërisë.

- Kodi Civil

- Kodi Penal

- Ligji nr.9947, datë 7.7.2008, “Për pronësinë industriale”, i ndryshuar.

- Vendimi i Këshillit të Ministrave nr. 527, datë 20.7.2016, “Për miratimin e Strategjisë Kombëtare për Pronësinë Intelektuale”, 2016–2020.

- Vendimi i Këshillit të Ministrave nr.1707, datë 29.12.2008, “Për disa ndryshime dhe shtesa në vendimin nr.1707, datë 29.12.2008, të Këshillit të Ministrave, “për miratimin e rregullores “për lëshimin e patentave për shpikjet dhe modelet e përdorimit”, i ndryshuar.

- Vendimi i Këshillit të Ministrave nr.618, datë 7.9.2011, “Për disa shtesa dhe ndryshime në vendimin nr.1707, datë 29.12.2008 të Këshillit të Ministrave “Për miratimin e rregullores për lëshimin e patentave për shpikjet dhe modelet e përdorimit”, i ndryshuar.

**Marrëveshjet ndërkombëtare**

Ligjet për aderimin e RSH-së në marrëveshjet ndërkombëtare

- Traktati i Budapestit për njohjen ndërkombëtare të depozitimit të mikroorganizmave, për qëllime të procedurës së patentave në Budapest, më 28 prill 1977 dhe ndryshuar më 26 shtator 1980.

- Ligji nr.9031, datë 20.3.2003, “Për aderimin e Republikës së Shqipërisë në traktatin e Budapestit për njohjen ndërkombëtare të depozitimit të mikroorganizmave, për qëllime të procedurës së patentave”.

- Marrëveshja e Strasburgut mbi klasifikimin ndërkombëtar të patentave, e datës 24 mars 1971, amenduar më 28 shtator 1979.

- Ligji nr. 9532, datë 15.5.2006, “Për aderimin e Republikës së Shqipërisë në “marrëveshjen e Strasburgut për klasifikimin ndërkombëtar të patentave”, 1979.

- “Marrëveshja e ligjit mbi patentat” (miratuar në Gjenevë më 1 qershor 2000), nr.10 180, datë 29.10.2009 “Për aderimin e Republikës së Shqipërisë në marrëveshjen për të drejtën e patentave të Organizatës Botërore të Pronësisë Intelektuale (WIPO)”.

- Konventa e Patentave Europiane

- Ligji nr.10 179, datë 29.10.2009, “Për aderimin e Republikës së Shqipërisë në konventën e patentave europiane”.

- Marrëveshja e Londrës për zbatimin e nenit 65 të konventës për patentat europiane.

- Ligji nr. 118/2013, “Për aderimin e Republikës së Shqipërisë në marrëveshjen e Londrës për zbatimin e nenit 65 të konventës për patentat europiane”.

**Doktrinë**

- A Case book on the enforcment of Intelectual Property Rights World Intellectuall Property Organization (WIPO 2018).

- Case Law of the boards of Appeal of the European Patent office.  
- Joint Recomandation concerning Provisions on the protection of Well-known Marks  
- Trademark Manual of examing procedure. (U.S. Department of Commerce Patent and Trademark office).  
- Komentar "Për markat dhe patentat", copyright Studio ligjore "Loloçi".   
- Dega, Fatos. “Pronësia intelektuale”.  
- Goldstein, Paul. "Copyright, Patent, Trademark and Related state Doctrines" (cases and materials on the Law of Intellectual Property).  
-"Patent, Copyright & trademark: An Intellectual Property Desk Reference" nga Richard Stim botimet Broche-shkurt 2009.   
- WIPO / U.S PTO Academy on enforcment of intellectual property rights.

**Legjislacioni shqiptar**

- Kushtetuta e RSH-së.

- Kodi Civil i vitit 1929.

- Kodi Civil i vitit 1981.

- Dekreti nr. 2490, datë 22.7.1957, “Për markat e prodhimit dhe të tregtisë”, i ndryshuar me dekretet nr. 3530, datë 2.7.1962 dhe nr. 4253, datë 11.4.1967.

- Ligji nr.7819, datë 27.4.1994, “Për pronësinë industriale”.

- Ligji nr. 8477, datë 22.4.1999, “Për disa shtesa dhe ndryshime në ligjin nr. 7819”.

- Ligji nr. 9947, datë 7.7.2008, “Për pronësinë industriale”.

- VKM-ja nr. 1707, datë 29.12.2008, “Për Miratimin e Rregullores “Për lëshimin e patentave për shpikjet dhe modelet e përdorimit”.

**Vendime gjyqësore**

- Vendimi nr. 3695, datë 6.5.2011, (Schering Aktiengesellschaft kundër Drejtorisë së Përgjithshme të Patentave dhe Markave).

- Vendimi i Gjykatës Federale të Australisë datë 21.5.2020.

**Tema 7: Kuptimi i markës 2 orë**

Struktura e organizimit të mësimit:

Prezantimi nga pedagogu: 30 minuta;

Diskutime, debat, ushtrime. (Totali 1 orë mësimore)

Detyra dhe/ose punë e pavarur individuale/grup nën drejtimin e pedagogut (Totali 1 orë mësimore ).

Metodologjia: Prezantim me Power Point, raste studimore, punë në grup, debat.

Prezantimi nga pedagogu: 20 minuta

Diskutime, debat, ushtrime me gojë, punë e pavarur individuale/grup nën drejtimin e pedagogut (Totali 1 orë mësimore).

**Çështjet kryesore të mësimit:**

- Shenjat që mund të përbëjnë markë; markat tregtare, markat e shërbimit, markat kolektive;

- Karakteri dallues; aftësia për t’u dalluar, shenjat që mund të shërbejnë si marka tregtare, përfaqësimi grafik, markat ngjyrë, markat tinguj, markat forma;

- Marka tregtare të regjistrueshme; të drejtat e pronësisë dhe regjistrimi;

- Shkaqet absolute për refuzimin ose shfuqizimin e markës; shkaqet relative për refuzimin ose shfuqizimin e markës;

- Efektet e regjistrimit të markës; detyrimi i përdorimit të markës, kufizimi i pranimit në heshtje;

- Transferimi i pronësisë së markës, sipas Direktivës së parë të Këshillit 89/1041EEC “Për përafrimin e ligjeve të shteteve anëtare lidhur me markat tregtare”.

- E drejta për prioritet, kundërshtimi ndaj një marke, efektet e kundërshtimit të markës;

- Marrëveshjet e licencimit, regjistrimi i të drejtës së pengut mbi një markë;

- Heqja dorë nga regjistrimi, shfuqizimi i markës; zhvlerësimi i markës;

- Aplikimi ndërkombëtar sipas Traktatit të Bashkëpunimit për Patentë, shtrirja e efekteve të patentave europiane;

- Aktet që përbëjnë shkelje të të drejtave që mbrohen nga marka, e drejta për të vepruar kundër shkeljes;

- Markat e mirënjohura; rekomandimet e WIPO-s në lidhje me përcaktimet nëse një Markë Tregtare është e mirënjohur;

- Rast praktik.

**Pyetje vetëstudimore:**

1. A regjistrohet një shenjë si markë nëse nuk përmbushen kriteret e përcaktuara në nenet 142 -143 të ligjit “Për pronësinë industriale”? Po në qoftë se marka ka fituar karakter dallues në procesin e përdorimit para datës së aplikimit?

2. A shërben marka si tregues origjine duke treguar se nga cili vijnë mallrat ose shërbimet?

3. A duhet një shenjë të jetë e aftë të paraqitet grafikisht, për të qenë e aftë të dallojë mallrat dhe shërbimet e një ndërmarrje nga ato të ndërmarrjeve të tjera?

4. A mund të përdoren notat muzikore për paraqitjen grafike të një tingulli?

5. Cili është kriteri referues për të vlerësuar nëse një markë tregtare i mungon karakteri dallues?

6. Kush e ka barrën e provës për të treguar nëse një markë ka fituar karakter dallues, si pasojë e përdorimit?

**Ushtrime, diskutime me gojë**

**Ushtrimi 1.**

Duke parë pjesën e animuar TRADEMARK, të publikuar nga Instituti Kombëtar për Mbrojtjen e Konkurrencës e Mbrojtjen e Pronësisë Intelektuale dhe Organizatës Botërore të Pronësisë Intelektuale, (WIPO publication nr. 483(E) Geneve, Switzerland) diskutoni në lidhje me shenjat dalluese që tregojnë burimin e mallrave apo shërbimeve:

- Cilat janë kushtet që shenjat të funksionojnë si markë?

- A i shërbejnë shenjat e paraqitura konsumatorit për të dalluar burimin ose prejardhjen e markave apo shërbimeve?

- A identifikohen mallrat /shërbimet që janë prodhuar nga pronari i markës, e për pasojë përgjegjësinë për cilësinë e tyre?

- A i mundësohet konsumatorit në referim të markës të përsërisë eksperiencën pozitive për një blerje tjetër, apo të evitojë atë nëse ka qenë negative?

**Ushtrimi 2.**

Duke parë “Logo quiz” diskutoni në lidhje me çështjet e mësipërme.

**Praktikë gjyqësore:**

**Rasti nr. 1**

Në vitin 2014, z. Jean-NoeI Frydman, përfaqësues i kompaninë amerikane “France.com ", aplikoi në Zyrën e Pronësisë Intelektuale të Bashkimit Europian (EUIPO) për regjistrimin e shenjës figurative si një markë tregtare e BE-së në lidhje me shërbimet e reklamimit, shërbimeve që kanë të bëjnë me udhëtimet dhe botimet në internet: FRANCE.COM

Franca paraqiti një njoftim të kundërshtimit bazuar në shenjën tregtare të BE-së që kishte regjistruar në EUIPO në 2010: France

EUIPO mbështeti kundërshtimin e Francës. Shenjat në fjalë ishin shumë të ngjashme në përgjithësi dhe mbulonin shërbime identike ose të ngjashme, dhe se një mundësi e konfuzionit nuk mund të përjashtohej.

France.com kërkon anulimin e vendimit të EUIPO, përpara Gjykatës së Përgjithshme.

Gjykata rrëzon kërkimin e sjellë nga France.com.

Gjykata shqyrton, ndërmjet të tjerash, analizën e EUIPO për krahasimin e shenjave në fjalë dhe nëse ekziston mundësia e konfuzionit. Sa i përket krahasimit vizual të shenjave, Gjykata e sheh atë ndryshe me atë të EUIPO, që, duke pasur parasysh ndryshimet midis tipareve të tyre dhe mënyrës së përgjithshme në të cilën ato përcaktohen vizualisht, shenjat në fjalë, konsiderohen si një tërësi, janë vetëm pak vizualisht të ngjashme. Nga pikëpamja fonetike, Gjykata konfirmon vlerësimin e EUIPO që shenjat në fjalë thuhen identike, sepse nuk supozohet se shumë konsumatorë do t'i referohen shenjës së France.com me fjalën 'France' vetëm, shkurtesën '.com' duke u perceptuar si duke iu referuar një faqe në internet.

Gjykata konstaton, ashtu si edhe EUIPO, se shenjat në fjalë janë konceptualisht të ngjashme, pasi ato përçojnë të njëjtin koncept.. (përkatësisht Franca, kulla Eifel dhe ngjyrat e flamurit francez), prania e fjalës elementi '.com' në shenjën e France.com që nuk kanë ngjashmëri nëse shenjat janë konceptualisht të njëjta.

**Pyetje për kazusin:**

- Shenjat France.com dhe 'France' a mbulojnë shërbime identike/të ngjashme?

- A kanë shenjat shkallë të lartë ngjashmërie fonetike dhe konceptuale?

- A ekziston mundësia e konfuzionit?

- .Marka “Franca “ka të drejtë të kundërshtojë regjistrimin e markës France.com.?

**Rasti nr. 2**

Çështja T-554/14. Lionel Messi Cuccittini vs EUIPO

- Lionel Messi mund të regjistrojë markën e tij tregtare 'MESSI' për pajisje sportive dhe veshje.

- ::) ::) Fama e lojtarit të futbollit kundërshton ngjashmëritë vizuale dhe fonetike midis markës së tij tregtare dhe markës tregtare 'MASSI' që i përket një kompanie spanjolle.

- Në gusht 2011, futbollisti Lionel Andrés Messi Cuccittini kërkoi nga Zyra e Bashkimit Europian për Pronësi Intelektuale (EUIPO) të regjistrojë markën e mëposhtme të BE-së, nder të tjera, për veshje sportive dhe gjimnastikë, këpucë dhe pajisje: M E S S I

- Në nëntor 2011, z. Jaime Masferrer Coma paraqiti një njoftim për kundërshtimin e regjistrimit të z. Messi markë tregtare që pretendon të ketë mundësi të ngatërrimit me fjalët e markave 'MASSI' të BE-së regjistruar, ndër të tjera, për veshje, këpucë, helmeta biçikletash dhe doreza (të drejtat për ato marka u transferuan në maj 2012 në kompaninë JM-EV e hijos).

- Në 2013 EUIPO mbështeti opozitën. Z. Messi paraqiti një apel përpara EUIPO kundër këtij vendimi.

- Në prill 2014 EUIPO hodhi poshtë ankesën. EUIPO arriti në përfundimin se ekziston mundësia e konfuzionit midis shenjave. Ai mendoi se shenjat në fjalë janë të ngjashme sepse elementet kryesore të tyre, të përbërë nga termat 'MASSI' dhe 'MESSI', janë pothuajse identike vizualisht dhe fonetikisht dhe se do të bëhet një diferencim i mundshëm konceptual, aty ku është e përshtatshme, vetëm nga një pjesë e publikut përkatës.

- I pakënaqur me vendimin e EUIPO, z. Messi paraqiti një apel në Gjykatën e Përgjithshme që të shfuqizohej ai vendim.

- Gjykata e Përgjithshme anulon vendimin e EUIPO-s.

- Gjykata e Përgjithshme para së gjithash deklaron se shenjat që përbëjnë shenjat në fjalë kanë një shkallë mesatare të ngjashmërisë vizualisht, pasi elementi kryesor i markës Messi është jashtëzakonisht i ngjashëm me fjalën element i pranishëm në markën tregtare MASSI.

- Gjykata e Përgjithshme konfirmon përfundimin e EUIPO-s që shenjat në fjalë janë shumë të ngjashme fonetikisht. Në të kundërt, Gjykata konsideron që EUIPO gaboi në krahasimin konceptual të shenjave. Gjykata konstaton se është e gabuar të konsiderohet se reputacioni që gëzoi z. Messi ka të bëjë vetëm me pjesën e publikut që është e interesuar për futbollin dhe sportin në përgjithësi. Z. Messi është, në të vërtetë, një personazh i njohur publik që mund të shihet në televizion dhe që diskutohet rregullisht në radio.

- Për më tepër, EUIPO duhet të kishte ekzaminuar nëse një pjesë e rëndësishme e publikut përkatës nuk ka të ngjarë të bëjë një lidhje ideore midis termit 'Messi” dhe emrit të futbollit të famshëm.

- Së fundmi, Gjykata thekson se duhet të merret parasysh fakti që mallrat e mbuluara për të cilat mund të ekzistojë mundësia e konfuzionit, janë, posaçërisht, pajisjet sportive dhe veshmbathjet, edhe nëse ato nuk janë të kufizuara në fushën e futbollit. Nuk ka gjasa që një konsumator mesatar i atyre mallrave të mos shoqërojë drejtpërdrejt, në shumicën dërrmuese të rasteve, termin 'Messi' me emrin e lojtarit të famshëm të futbollit.

- Disa konsumatorë nuk e kanë dëgjuar kurrë ose kujtuar zotin Messi, kjo nuk do të jetë rasti tipik i konsumatorit mesatar që blen veshje sportive ose pajisje.

**Pyetje për kazusin:**

- Nëse shenjat në markë janë të ngjashme, dallimet konceptuale midis tyre janë të tilla që të kundërshtojnë ngjashmëritë vizuale dhe fonetike të identifikuara?

- Një pjesë e konsiderueshme e publikut përkatës do ta lidhë termin "Messi" me emrin e lojtarit të famshëm të futbollit dhe, për këtë arsye, do ta perceptojë termin "Massi" si konceptualisht të ndryshëm?

- A është konstatim i drejtë ai i EUIPO-s se: “Shkalla e ngjashmërisë midis shenjave nuk është mjaft e lartë për të pranuar që publiku përkatës mund të besojë se mallrat në fjalë vijnë nga e njëjta ndërmarrje ose, sipas rastit, nga ndërmarrje të lidhura me ekonominë”?

- Përdorimi i markës tregtare 'MESSI' për veshje sportive dhe gjimnastikë, pajisje dhe instrumente mbrojtëse mund të krijojë një gjasë për konfuzion me markën tregtare 'MASSI' nga ana e konsumatorëve?

**Literatura për temën 7:**

**Praktikë gjyqësore shqiptare**

Vendime të Kolegjit Civil të Gjykatës së Lartë

- Vendimi nr. 295, datë 27.5.2014, (“LOWENBRAU AG”, vs “NORGA” SHPK).

- Vendimi nr. 92, datë 19.2.2015 (Global KEM vs Depurcasa Albania shpk).

- Vendimi nr.505, datë 9.12.2015 (“Galina” shpk kundër Drejtorisë së Përgjithshme të Patentave dhe Markave dhe “Roal” shpk).

- Vendimi nr. 66, datë 9.3.2016 (“ARSENI” SHPK vs “BAVARIA” N.V., person i tretë, DPPM).

- Vendimi nr. 67, datë 21.2.2017 (Red Bull GmbH kundër Drejtorisë së Përgjithshme të Patentave dhe Markave, Fresh shpk).

**Vendime të gjykatave të apelit**

- Vendimi nr. 1618, datë 21.6.2012 i Gjykatës së Apelit Tiranë (“Bucher AG Langenthal vs KAPPA-OIL” sh.p.k, person i tretë, Drejtoria e Përgjithshme e Markave dhe Patentave).

- Vendimi nr. 86-2015-30, datë 9.4.2015 i Gjykatës Administrative të Apelit Tiranë.

(Shoqëria "Albion Group" shpk vs Drejtoria e Përgjithshme e Markave dhe Patentave).

- Vendimi nr. 86-2015-111, datë 28.5.2015 i Gjykatës Administrative të Apelit Tiranë.

(Shoqëria "Budejovický Budvar" n.p vs Drejtoria Përgjithshme e Patentave dhe Markave (DPPM) Bordi Apelimit dhe Shoqëria "Anheuser - Busch" LLC) i Gjykatës Administrative të Apelit Tiranë).

- Vendimi nr. 86-2016-1177, datë 13.12.2016 i Gjykatës Administrative të Apelit Tiranë.

- Vendimi nr. 86-2017-1178, datë 23.3.2017 i Gjykatës Administrative të Apelit Tiranë (Shoqëria "Agro Fruit" shpk vs Drejtoria e Përgjithshme e Markave dhe Patentave).

- Vendimi nr. 86-2017-2842, datë 15.6.2017 i Gjykatës Administrative të Apelit Tiranë (Anheusen Busch LLC vs Drejtoria Përgjithshme Patentave dhe Markave) i Gjykatës Administrative të Apelit Tiranë).

- Vendimi datë 6.7.2017, nr. 80-2017-3011 i Gjykatës Administrative të Apelit Tiranë.

(Marka Royal Kinder) i Gjykatës Administrative të Apelit Tiranë.

- Vendimi nr. 86-2017-3779, datë 7.9.2017 (Chipstar shpk vs DPPM) i Gjykatës Administrative të Apelit Tiranë.

- Vendimi nr. 86-2017-5006, datë 9.11.2017 i Gjykatës Administrative të Apelit Tiranë (Shoqëria "Lilly Drogerie d.o.o" vs DPPM).

-Vendimi nr. 86-2018-721, datë 19.2.2018 (Arseni shpk vs DPPM) i Gjykatës Administrative të Apelit Tiranë.

- Vendimi nr. 86-2018-1734, datë 12.4.2018 (BAYERISCHER BRAUERBUND E.V vs DPPM) i Gjykatës Administrative të Apelit Tiranë.

- Vendimi nr. 86-2018-1972, datë 25.4.2018 i Gjykatës Administrative të Apelit Tiranë (Bios Line SPA vs DPPM).

- Vendimi nr. 86-2018-4036, datë 15.10.2018 (Bavaria N.V vs DPPM) i Gjykatës Administrative të Apelit Tiranë.

**Vendime të Gjykatës së Rrethit Gjyqësor Tiranë**

- Vendimi nr. 2174, datë 23.3.2011 (“Sino Albanian Industry” (SAI) sh.p.k Drejtoria e Përgjithshme e Patentave dhe Markave).

- Vendimi nr. 5796, datë 1.7.2011 (“MBA” sh.p.k., në likuidim e sipër, “Fabbrica Italiana Accumulatori Motocarri Montechio (FIAMM)”).

- Vendimi nr. 2453, datë 15.3.2012 (Novartis AG vs Drejtoria e Përgjithshme e Patentave dhe Markave Tiranë).

- Vendimi nr. 12805, datë 24.12.2012 (Redbull GMBH vs Arseni shpk).

- Vendimi nr. 6540, datë 4.6.2014 (“ELKA-S.A” vs DPPM dhe “ELLA-2012”shpk).

- Vendimi nr. 3926, datë 13.5.2015 (Teuta Durrës shpk vs Elledi Shpk, person i tretë, Drejtoria e Përgjithshme e Markave dhe Patentave).

- Vendimi nr. 1383, datë 27.2.2017 (“ Meggle Ag” kundër “Fast” shpk).

- Vendimi nr. 3427, datë 24.4.2017 ( Gold vs Elledi Gold).

- Vendimi nr. 3981, datë 8.5.2017 (CHIPITA SA” SH.A kundër “ELKA-SA” SH.A).

- Vendimi nr. 8217, datë 6.10.2017 (“Lilly Drogerie vs Fobas Kompani DOO”).

- Vendimi nr. 7640, datë 26.9.2018 (“PIAZZA” SHPK BAR RESTAURANT PIAZZA” SHPK).

**Praktikë gjyqësore e huaj**

Vendime të Gjykatës Europiane të Drejtësisë

- C-251/95 (Sabel vs Puma AG Rudolf Dassier Sport).

- C-342/97 (Lloyd Schuhfabrik Meyer & Co. GmbH v Klijsen Handel BV).

- C- 39/97 , 1998] ECR I-5507 (Canon).

- C-425/98( Marca Mode CV v Adidas AG and Adidas Benelux BV).

- T-162/01 (Laboratorios RTB, SL vs Office for Harmonisation in the Internal Market (Trade Marks and Designs) (OHIM).

- C-404/02, 16 shtator 2004.

- T‑109/07, 25 mars 2009 (L’Oréal SA vsOffice for Harmonisation in the Internal Market (Trade Marks and Designs) (OHIM)).

- C 59/08, 23 prill 2009 (Copad SA vs Christian Dior couture SA).

- C‑487/07, 18 qershor 2009 (L’Oréal SA, Lancôme parfums et beauté & Cie SNC, Laboratoire Garnier & Cie vs Bellure NV, Malaika Investments Ltd, trading as ‘Honey pot cosmetic & Perfumery Sales’, Starion International Ltd).

-T-522/10 datë 17/01/2012, (Hell).

-C-65/12, 6 Shkurt 2012 (Leidseplein Beheer BV,Hendrikus de Vries V Red Bull GmbH,Red Bull Nederland BV).

-C‑320/1227, 27 qershor 2013 (Malaysia Dairy Industries Pte. Ltdv Ankenævnet for Patenter og Varemærker).

-C-205/13, 18 shtator 2014.

-T‑554/14, 26 prill 2018 (Lionel Andrés Messi Cuccittin).

-Case C‑163/1612 qershor 2018 (Christian Louboutin, Christian Louboutin SAS v Van Haren Schoenen BV).

-C-488/16 P, 6 shtator 2018.

-C-26/17 P13, shtator 2018 ( Birkenstock Sales GmbH vs Zyra e Pronës Intelektuale e Bashkimit Europian (EUIPO).

-T215/17 31 janar 2019 (Pear Technologies Ltd v Zyra e Pronës Intelektuale e Bashkimit Europian (EUIPO).

-T -647/17, 8 shkurt 2019 (Serendipity Srl and others v Euipo).

**3. Vlerësimi**

Ky seksion përmban në mënyrë të detajuar format e vlerësimit, kriteret e vlerësimit për çdo formë vlerësimi të lidhura me ngarkesën mësimore të kursit dhe ngarkesën studimore për studentin.

**Vlerësimi i kursit të Pronësisë Intelektuale bëhet në dy forma:**

A. Me provim, i cili realizohet në fund të semestrit, me shkrim dhe është i sekretuar. Hapja e zarfeve me rezultatet dhe krahasimi i tyre me zarfet me emrat e kandidatëve bëhet në mënyrë publike para gjithë kandidatëve që kanë marrë pjesë në provim. Teza e provimit është e ndarë në dy pjesë: pjesa e parë, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe pjesa e dytë, e cila është praktike dhe ka dy deri në tre kazuse nga praktika gjyqësore. Totali i tezës së provimit të Pronësisë Intelektuale, është 60 pikë. Në ndërtimin e tezës bëhet kujdes që të përfshihen të gjitha pjesët e lëndës: subjektet, përfaqësimi, pronësia, trashëgimia, parashkrimi, detyrimet dhe kontratat, me qëllim që të kontrollohen dijet e kandidatëve në çdo pjesë të kursit.

B. Vlerësimi i vazhdueshëm bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati. Ky vlerësim është në total 40 pikë dhe i bashkëngjitet vlerësimit përfundimtar të kandidatit që mbaron shkollën. Në këtë vlerësim do të përfshihen këto komponentë:

B.1 Pjesëmarrja dhe aktivizimi i kandidatëve në diskutime, ushtrime individuale me gojë dhe me shkrim, zgjidhjet e rasteve praktike, mënyra e diskutimit dhe e debatit shkencor, si dhe detyrat me shkrim në grup të shoqëruara edhe me prezantim me power point. Pedagogët i lënë kohën e nevojshme ushtrimeve me gojë/prezantime që trajtohen në çdo temë me qëllim që, nga njëra anë, të aktivizojnë kandidatët sa më mirë dhe, nga ana tjetër, të stimulojnë punën e pavarur në auditor dhe diskutimin e pavarur dhe në grup.

Pjesë e këtij vlerësimi është edhe mënyra e komunikimit dhe e bashkëpunimit dhe e sjelljes së kandidatit në grup me kolegët dhe me pedagogët e lëndës,

**Sqarim:**

Ushtrim me shkrim ose me gojë do të konsiderohet çdo punim individual që përgatitet brenda orës së mësimit me një volum përafërsisht 300 fjalë.

Detyrë në grup me shkrim do të konsiderohet çdo detyrë që konsiston në dorëzimin dhe prezantimin e një materiali me power point me jo më shumë se 10 slajte, ky secili kandidat do të përgatisë 2-3 slajte me të paktën një rast nga praktika gjyqësore kombëtare ose ndërkombëtare.

Kjo pjesë do të vlerësohet me 10 pikë.

B2. Përgatitje të dy (2) detyrave, punime të pavarura, si dhe prezantime që janë parashikuar për t'u kryer nga kandidatët. Vlerësim i aftësive hulumtuese dhe studimore, respektimi i afateve të caktuara nga pedagogët dhe origjinaliteti i shkrimit apo i prezantimit/diskutimit me gojë.

Kjo pjesë do të vlerësohet me 20 pikë, nga të cilat 10 pikë është vlerësimi maksimal për secilën nga detyrat individuale me shkrim.

**Sqarim:**

Detyrë me shkrim do të konsiderohet çdo punim individual që përgatitet brenda një jave nga ora e mësimit ku jepet ajo dhe me një volum përafërsisht 1000 fjalë.

**Kujdes!**

Gjatë vitit akademik në të drejtën civile do të kryhen jo më shumë se dy (2) detyra me shkrim individuale dhe/ose në grup.

Në dhënien e çdo detyre me shkrim apo ushtrimi me gojë pedagogu do të përpiqet të bëjë një vlerësim paraprak të ngarkesës së punës së kandidatëve për magjistratë për punën e pavarur në auditor dhe/ose jashtë tij, nisur nga tregues/indikatorë që lidhen me:

orët e punës kërkimore;

studimi i literaturës së dhënë;

studimi i praktikës gjyqësore;

hulumtimet me karakter krahasues nga jurisprudenca e vendeve europiane dhe më gjerë;

kohën e nevojshme për përgatitjen me shkrim.

**Shpjegim:**

Pedagogët kanë liri akademike të përzgjedhin vetë natyrën e ushtrimeve, detyrave, të punës së pavarur në varësi të natyrës së temës dhe të objektivave mësimore që kanë vendosur. Po ashtu, pedagogët janë të lirë të zgjedhin numrin e detyrimeve mujore si punë e pavarur me kusht që të ngarkesa mësimore mujore të jetë brenda parametrave të përcaktuara në këtë program.

Për rritjen e aftësive praktike kandidatët do të ndjekin mësimin në auditor ku do të kombinohet prezantimi i pedagogut me punën e pavarur.

Produktet e punës së pavarur, prezantimet e ushtrimeve dhe detyrat me shkrim me një ngarkesë mësimore 2 orë do të përgatiten në word, me shkrim Times New Roman, Font 12, Space Multiple 1.15 dhe do të jenë deri në 1000 fjalë/2 faqe. Detyrat me shkrim që do të kenë një ngarkesë mësimore mbi 2 orë do të kenë një numër fjalësh që do të rritet në mënyrë proporcionale dhe progresive.

Detyrat me shkrim/ushtrimet/përgatitja e vendimeve gjyqësore/etj. që do të kenë një kohëzgjatje mbi 2 orë do të kenë një numër fjalësh që do të rritet në mënyrë proporcionale dhe progresive, (Për shembull, një detyrë me ngarkesë 3 orë do të jetë me 1500 fjalë etj.).

Raportimet me gojë të shoqëruara me prezantime me power point do të jenë deri në 10 slajte për punë të pavarur, si individuale, ashtu edhe në grup.

**4. Ngarkesa studimore dhe mësimore**

Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të studentëve. Normalisht ngarkesa mësimore (pra ngarkesa e pedagogut) nuk pasqyrohet në programet mësimore. Kjo për faktin e thjeshtë se programi mësimor hartohet kryesisht për studentit. Ngarkesa mësimore e pedagogut është çështje administrative e institucionit.

Ngarkesa mësimore vjetore: 24 orë mësimore, nga të cilat, ka një raport të ekuilibruar midis dhënies së dijeve teorike dhe aftësimin praktik për zbatimin e tyre.

17. PROGRAMI MËSIMOR

NDËRMJETËSIMI DHE ARBITRAZHI

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Dashamir Kore

**Tabela e përmbajtjes**

[1. Kuadri i përgjithshëm](#_Toc14875953)

[1.1. Përshkrimi i kursit](#_Toc14875954)

[1.2. Objektivi kryesor i kursit](#_Toc14875955)

[1.3. Kryqëzimi me kurse të tjera](#_Toc14875956)

[2. Kursi](#_Toc14875957)

[2.1. Objektivat mësimore](#_Toc14875958)

[2.2. Përmbajtja e kursit](#_Toc14875959)

[2.3. Struktura dhe metodologjia](#_Toc14875960)

[2.4. Literatura dhe materialet studimore](#_Toc14875961)

[3. Vlerësimi](#_Toc14875962)

[4. Ngarkesa studimore dhe mësimore](#_Toc14875963)

**1. Kuadri i përgjithshëm**

**1.1 Përshkrimi i kursit**

Lënda e “Ndërmjetësimit dhe arbitrazhit” është një nga disiplinat e lëndëve të programit mësimor të Shkollës së Magjistraturës që synon zhdërvjelltësi praktike dhe njohuri teorike dhe zhvillohet në një semestër. Synimi kryesor i lëndës së “Ndërmjetësimit dhe arbitrazhit” është përgatitja dhe formimi i kandidatëve me njohuri praktike.

**Ndërmjetësimi**

Ndërmjetësimi dhe njohuritë për të rezulton se janë aplikuar në mënyrë të kufizuar dhe se gjykatat dhe prokuroritë nuk kanë qenë aktive në thirrjen e ndërmjetësve në çështjet që mund të ndërmjetësoheshin. Ndaj synimi i kësaj pjese të programit është të arrihet rritja e eficiencës së institucionit të ndërmjetësit duke ftuar kandidatët për gjyqtarë e prokurorë që të ingranojnë sa më shumë ndërmjetës në zgjidhjen e çështjeve, pasi kësisoj ulin tensionet, arrijnë zgjidhje mbi bazë interesash, ulet volumi i punës së ditëpërditshme etj. Pa përjashtuar fushat e mundshme për ndërmjetësim, fokusi i këtij kursi janë çështjet familjare, civile, tregtare dhe ato të drejtësisë penale për të miturit. Ndërmjetësimi është alternativë me efektivitet në kontekstin e drejtësisë miqësore për të miturit dhe të efekteve të saj restauruese në rastet kur i mituri është viktimë ose autor i një vepre penale. Analiza e ligjit të posaçëm bëhet në harmoni me dispozitat e Kodit të Procedurës Civile dhe Kodin e Procedurës Penale dhe të ligjeve të tjera që lidhen me këtë alternativë. Ligji aktual për ndërmjetësimin ka sanksionuar disa procedura që kanë të bëjnë me rolin proaktiv të gjykatës dhe prokurorisë në dërgimin e çështjeve për zgjidhje me marrëveshje. Ky ligj bën detajimin e disa veprimeve të fazës përgatitore në procesin civil, ku gjyqtari fton palët për zgjidhje me pajtim të konfliktit. Ndërmjetësimi mund të zbatohet edhe në rastin e konflikteve midis shtetasve shqiptarë kundër Republikës së Shqipërisë si rezultat i procedurave të gjykimit në GJEDNJ. Ndërmjetësimi mund të zbatohet edhe rastin e mosmarrëveshjeve ndërkufitare familjare e tregtare dhe mosmarrëveshjeve në fushën detare, mbështetur, këto të fundit, edhe në ligjin model të UNCITRAL-it. Ndërmjetësimi mund të zbatohet edhe për çështjet me natyrë administrative që lidhen me shpërblimin e dëmit të ardhur si rezultat i zbatimit të akteve dhe vendimeve administrative, si dhe për zgjidhjen e pasojave që mund të vijnë për një palë, individ apo person juridik nga procesi i anulimit ose i shfuqizimit të tyre.

Në fund të programit lidhur me pjesën e ndërmjetësimit çdo kandidat duhet të jetë i aftë, në varësi të rastit objekt konflikti të identifikojë ato që konsiderohen çelësi i zgjidhjes së konflikteve dhe të jetë i aftë për të perceptuar rastet e konsideruara si të mundshme për ndërmjetësim duke ripozicionuar rolin e vet në këtë proces varësisht pranimit ose jo të alternativës ose të arritjes së marrëveshjes apo të një marrëveshjeje të pavlefshme.

**Arbitrazhi**

Historia e zhvillimit të së drejtës së arbitrazhit, edhe në Shqipëri, si në shumë vende të tjetra të botës, daton shumë dekada më parë. Në periudha të ndryshme të historisë së shtetit shqiptar, e drejta e arbitrazhit ka pasur rregullime dhe tipare të ndryshme. Aktualisht, në Shqipëri ende nuk është miratuar një ligj që rregullon arbitrazhin ndërkombëtar. Disa nga aspektet e arbitrazhit ndërkombëtar rregullohen nga disa marrëveshje/konventa që ka miratuar Republika e Shqipërisë, të cilat janë:

* + - * Konventa Europiane mbi Arbitrazhin Tregtar Ndërkombëtar (Konventa e Gjenevës), miratuar me ligjin nr. 8687, datë 9.11.2000;
      * Konventa për njohjen dhe ekzekutimin e vendimeve të huaja të arbitrazhit. (Konventa e Nju-Jorkut), miratuar me ligjin nr. 8688, datë 9.11.2000;
      * Konventa për Zgjidhjen e Mosmarrëveshjeve të Investimit ndërmjet shteteve dhe shtetasve të shteteve të tjera (Konventa e Uashingtonit), miratuar me ligjin nr.7515, datë 1.10.l991;

Duke pasur parasysh që aktualisht nuk ekziston një ligj i posaçëm që rregullon arbitrazhin ndërkombëtar në Shqipëri, i cili është thelbësor për nxitjen e investimeve të huaja në Shqipëri, për tregtinë ndërkombëtare, për promovimin e vendit si një bazë rajonale e tregtisë, në përputhje me Planin Kombëtar për Zbatimin e Marrëveshjes së Stabilizim Asocimit 2010-2014 (miratuar me vendim të Këshillit të Ministrave nr. 812, datë 6.10.2010), Qeveria e Shqipërisë ka përgatitur një draft të ligjit për arbitrazhin, sipas Ligjit Model të UNCITRAL-it[[19]](#footnote-19), i cili pritet të miratohet së shpejti.

Në lidhje me dispozitat që rregullojnë arbitrazhin vendor (nenet 400-441 të KPC-së), këto dispozita janë shfuqizuar me nenin 30 të ligjit nr. 122/2013, “*Për disa shtesa dhe ndryshime në ligjin nr. 8116, datë 29.3.1996, “Kodi i Procedurës Civile i Republikës së Shqipërisë*”, i ndryshuar. Por, në përputhje me nenin 49 (dispozita kalimtare) të këtij ligji, nenet 400-441 mbeten në fuqi deri në miratimin e ligjit për arbitrazhin. Në fakt, me ligjin nr. 160/2013, “*Për një ndryshim në ligjin nr. 8116, datë 29.3.1996, “Kodi i Procedurës Civile i Republikës së Shqipërisë*”, neni 49 (dispozita kalimtare) ka ndryshuar, duke ometuar paragrafin në lidhje me arbitrazhin. Më shumë se ndryshim i qëllimshëm, mendoj se është një ometim i gabuar i dispozitës, por me pasojë shfuqizimin e dispozitave që rregullojnë arbitrazhin vendor.

Pas viteve ‘90 është krijuar i pari dhe i vetmi forum i përhershëm arbitrazhi në Shqipëri, që është “MEDART” i krijuar më 30 dhjetor 2002 bazuar në ligjin nr. 8788, datë 7.5.2001, “Për organizatat jofitimprurëse”, si një institucion i pavarur, jo fitimprurës, organizatë private joqeveritare. Funksioni kryesor i MEDART-it është të pajisë publikun me mjetet për zgjidhjen e mosmarrëveshjeve dhe të veprojë si një qendër kombëtare informacioni, edukimi dhe shërbimesh, në fushën e Zgjidhjes Alternative të Mosmarrëveshjeve. Fluksi i çështjeve për zgjidhje me arbitrazh të paraqitura pranë kësaj qendre ka ardhur në rritje këto vitet e fundit, por vlen të theksohet se për disa arsye, ndër të cilat edhe mosnjohja e arbitrazhit dhe për rrjedhojë dhe e avantazheve të tij, mungesa e traditës dhe për rrjedhojë mungesa e besimit etj. kanë bërë që fluksi i rritjes së rasteve të mos jetë ende i konsiderueshëm. Kjo qendër arbitrazhi funksionon në bazë të rregulloreve të miratuara që rregullojnë aktivitetin e saj që janë: Kodi i sjelljes së arbitrave; Rregullat e procedurës së arbitrazhit; Rregullat e arbitrazhit të thjeshtuar; Tarifat e arbitrave për kategori të ndryshme të mosmarrëveshjeve si dhe në bazë të dispozitave të Kodit të Procedurës Civile në fuqi.

Për shkak të kulturës jo të pasur juridike të trashëguar në lidhje me arbitrazhin, si dhe për shkak të faktit se lënda e arbitrazhit nuk përfshihet në programin e lëndëve të detyrueshme në sistemin Bachelor dhe as në atë të nivelit të dytë Master, ky kurs synon të pajisë kandidatët për magjistratë me konceptet themelore të arbitrazhit dhe me parimet bazë të procedurës së arbitrazhit.

Kursi e vë theksin në pikat takuese mes juridiksionit gjyqësor dhe atij të arbitrazhit. Sjellja e juridiksionit gjyqësor karshi atij të arbitrazhit është një nga pikat kyçe të këtij kursi.

**1.2 Objektivi kryesor i kursit**

Në përfundim të kursit, kandidati të jetë në gjendje që, nën mbikëqyrjen minimale dhe brenda një afati kohor të arsyeshëm, të marrë dhe të studiojë faktet dhe rrethanat e çdo rasti, të fokusohet në faktet kyçe ose përcaktuese për zgjidhjen e një rasti konkret të praktikës gjyqësore, të njohë kornizën ligjore të zbatueshme për çdo rast konkret, të arrijë në zgjidhjen dhe argumentimin e zgjidhjes së rastit praktik, të përpilojë një vendim gjyqësor të strukturuar logjikisht dhe të arsyetuar juridikisht që, sipas nivelit faktik/ligjor të vështirësisë, mund të konsiderohet bazike/e thjeshtë (rast standard).

*Ky objektiv zbërthehet më poshtë në objektiva të detajuar mësimorë, të cilët përcaktojnë temat që do të trajtohen në kursin përkatës, metodologjinë e mësimdhënies, ngarkesën e kandidatit (ngarkesën studimore) dhe ngarkesën e pedagogut (ngarkesën mësimore).*

**1.3 Kryqëzimi me kurse të tjera**

Kursi “Ndërmjetësimi dhe arbitrazhi” duke qenë një lëndë komplementare e lëndëve kryesore që zhvillohen në Shkollën e Magjistraturës, si e drejta civile dhe ajo penale si dhe e drejta procedurale përkatëse, konsiderohet që kandidati ka përfituar njohuritë e nevojshme në këto lëndë, të cilat do i shërbejnë për të thithur më mirë njohuritë që do të marrë në kursin e “Ndërmjetësimit dhe arbitrazhit”. Në këto kushte, nuk konsiderohet e nevojshme një kryqëzim me ato të lëndëve të tjera.

“Ndërmjetësimi dhe Arbitrazhi” do të zhvillohet në një pjesë të semestrit të parë dhe të dytë me një ngarkesë prej 24 orësh mësimore, duke i dhënë kandidatëve njohuritë praktike për zgjidhjen e një konflikti.

**2. Kursi**

**2.1 Objektivat mësimore**

Për të arritur objektivin kryesor (shih 1.2), kursi synon të arrijë objektivat konkrete mësimore që janë listuar si më poshtë në program.

Në mënyrë skematike, objektivat mësimore synojnë të aftësojnë kandidatët në drejtimet sipas strukturës, si më poshtë:

**1**. **Kuptimi - Aftësimi në mënyrën e të kuptuarit:** Pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet e zgjidhjeve jashtëgjyqësore.

Brenda këtij objektivi synohet të arrihet kompetenca e **ndërgjegjësimit të magjistratëve për njohjen e mjedisit personal**. Zhvillimi i kompetencës së ndërgjegjësimit për mjedisin personal lidhet me kompetencën e të dëgjuarit. Në thelb do të thotë të jesh në gjendje të ndjesh gjërat. Ndërgjegjësimi për mjedisin personal është i lehtë për tu zhvilluar, por kandidati magjistrat duhet të kuptojë dhe ndiejë pasojat e aktiviteteve dhe vendimeve të marra në bazë të një vlerësimi të atij mjedisi. Nëse ekziston një ndërgjegjësim i tillë, atëherë kjo kompetencë mund të zhvillohet. Një pjesë e kësaj kompetence formohet nga integriteti. Kjo vlerë themelore është e vështirë të zhvillohet në vetvete. Kërkon një përqendrim të vazhdueshëm në ndërgjegjësimin për kufijtë dhe vullnetin për të lëvizur brenda tyre dhe për të marrë parasysh pozicionin e vet brenda tyre.

Brenda këtij objektivi synohet të arrihet **aftësia e dëgjimit****dhe e përqendrimit te faktet kryesore dhe më të rëndësishme**. Kjodemonstron kuptimin e situatave të të tjerëve dhe krijon kontakte personale; është i ndjeshëm ndaj motiveve të të tjerëve dhe gjithashtu merr sinjale më pak të theksuara; dëgjon në mënyrë aktive - i bën të tjerët të ndiejnë se kontributi i tyre është i mirëpritur. *Zhvillimi i kompetencës së të dëgjuarit* Të dëgjuarit është një aftësi themelore që mund të zhvillohet me shumë praktikë. Aftësitë e mira të dëgjimit janë një avantazh kur bëhet fjalë për të vërejtur sinjale dhe për të kuptuar se çfarë nënkuptohet. Aspekti i ndjeshëm i dëgjimit (ndjeshmëria) gjithashtu mund të zhvillohet mirë, me kusht që të mund të kuptojë nevojat dhe ndjenjat e të tjerëve dhe dëshiron t'i marrë ato parasysh. Nëse nuk mund ose nuk do ta vendosë veten në pozicionet e njerëzve të tjerë, ai/ajo nuk është i ndjeshëm. Në raste të tilla, zhvillimi i ndjeshmërisë bëhet shumë i vështirë.

Ky objektiv lidhet edhe me **aftësinë e vetëdijes për veten.**Vetëdija mund të zhvillohet nëse ka një shkallë të caktuar të vetë-njohjes (është në gjendje të identifikojë dhe emërojë nevojat, ndjenjat, preferencat dhe motivet e tij/saj). Nëse nuk di ose nuk dëshiron të emërojë nevojat, ndjenjat, preferencat dhe motivet e tij/saj, kjo tregon një mungesë të vetëdijes për veten. Në një rast të tillë, zhvillimi i vetëdijes bëhet shumë i vështirë. Vlera themelore e gjykimit të pavarur lidhet me kompetencën e vetëdijes dhe kërkon kohë për tu zhvilluar. Gjykimi mund të mësohet përmes përvojës, por gjithashtu bazohet në aftësitë analitike. Pavarësia kërkon ndryshim qëndrimi që mund të zhvillohet vetëm nëse personi në fjalë është i vetëdijshëm për ndikimin e tij dhe është i përgatitur të rregullojë qëndrimin bazuar në reagimet e të tjerëve. Vlera themelore e integritetit është gjithashtu pjesë e kompetencës së vetëdijes. Kjo vlerë themelore është e vështirë të zhvillohet në vetvete. Kërkon një përqendrim të vazhdueshëm në ndërgjegjësimin e kufijve dhe vullnetin për të lëvizur brenda tyre dhe për të marrë parasysh pozicionin e vet brenda tyre.

Ky objektiv lidhet edhe **me aftësinë e të nxënit dhe vetë-reflektimi.**Kjo kërkonqë kandidati për magjistrat të jetë i hapur për reagime nga të tjerët dhe ka një qëndrim të hapur ndaj të nxënit; është kurioz, kërkon në mënyrë aktive situata të reja dhe/ose të ndryshme; përfshin çfarë ka mësuar në repertorin e tij. Pengesat kryesore për zhvillimin e kësaj kompetence janë mungesa e një motivi (mungesa e energjisë) për të hetuar personalisht, për të marrë në pyetje veten dhe për të kërkuar reagime nga të tjerët. Njerëzit që e kanë të vështirë t'u afrohen të tjerëve dhe të krijojnë marrëdhënie, do ta kenë më të vështirë të zhvillojnë këtë kompetencë. Nëse mungesa e aftësisë së të nxënit dhe vetë-reflektimi lidhet me mungesën e vetëbesimit (e cila shfaqet në frikën e kritikimit ose të thënë se dikush nuk ka bërë mirë), kjo kompetencë është e vështirë të zhvillohet, pasi kjo sjellje është ngulitur thellë në personalitet.

1. **Zbatimi - Aftësimi në zbatim.** Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të ndërmjetësimit dhe arbitrazhit në situata faktike. Në përfundim të kursit, ai është në gjendje të:

* interpretojë konceptet, parimet dhe institutet kryesore të ndërmjetësimit dhe arbitrazhit, bazuar në faktet e një situate;
* organizojë dhe planifikojë hapat që duhen ndërmarrë për të referuar një çështje dhe mandej për të proceduar sipas rezultateve të procesit të ndërmjetësimit duke u bazuar në njohuritë teorike/ligjore dhe faktet e çështjes;
* debatojë dhe respektojë mendimet ndryshe të kolegëve/punojë dhe funksionojë në grup.

1. **Analizë - Aftësimi në analizën dhe sintezën.** Pjesëmarrësi është në gjendje të identifikojë faktet relevante dhe të analizojë kornizat ligjore dhe të formojë një opinion të bazuar në të gjitha të dhënat relevante. Në përfundim të kursit, ai/ajo është në gjendje të:

* identifikojë dhe përzgjedhë detajet përkatëse për pasqyrimin saktë të fakteve të një çështjeje të mundshme për ndërmjetësim;
* përcaktojë kuadrin ligjor dhe çështjet që janë në diskrecion vetëm të gjykatës ose prokurorisë;
* përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret;
* analizojë kontekstin social dhe atë ndërpersonal dhe ndikimin e tij në zgjidhjen e konfliktit.
* Ky objektiv mësimor lidhet me **kompetencën analitike** të kandidatit për magjistrat dhemerret me çështjet duke i zbërthyer, shqyrtuar dhe vlerësuar në mënyrë sistematike situatat, proceset dhe të dhëna të ndryshme; bën pyetje nga një bazë të kuptuari; përdor një vijë logjike të mendimit që prodhon një arsyetim të qartë dhe transparent kur formon vendime gjyqësore. *Zhvillimi i kompetencës analitike*. Kur bëhet fjalë për zbulimin e shkaqeve të problemeve dhe gjetjen e informacionit të rëndësishëm për të bërë lidhje, kjo aftësi është e zhvilluar mjaft mirë. Ka kurse trajnimi që përqendrohen në forcimin e aftësive analitike dhe në peshimin e informacionit. Sidoqoftë, kur bëhet fjalë për të qenë në gjendje të krijohen lidhje, të shihet e gjithë panomara etj., ka më pak mundësi për zhvillim (ose mundësitë për zhvillim janë më pak të favorshme). Kjo ndodh sepse një zhvillim i tillë është në fushën njohëse.

1. **Vlerësim/krijim - Aftësimi për shkrim arsyetim ligjor.** Kandidati është në gjendje të shprehë opinionin e tij qartë në një vendim gjyqësor civil të arsyetuar dhe argumentuar. Në përfundim të kursit, ai/ajo është në gjendje të:

* ndërtojë logjikisht një vendim gjyqësor varësisht rezultateve të ndërmjetësimit;
* arsyetojë me shkrim vendimin gjyqësor;
* japë një vendim gjyqësor juridikisht të saktë dhe të arsyeshëm;
* formulojë shkurt dhe në mënyrë koncize argumentet që çuan në marrjen e vendimit.
* Ky objektiv lidhet me **aftësinë e vendimmarrjes.** *Kompetenca e vendimmarrjes nënkupton që kandidati për magjistrat* merr vendime në bazë të të dhënave që ka, është këmbëngulës dhe i plotë, edhe kur presioni është mbi të. *Zhvillimi i kompetencës së vendimmarrjes* Kompetenca e vendimmarrjes është e vështirë të zhvillohet. Është e përfshirë në personalitet në një nivel të thellë - me fjalë të tjera, vendimmarrja është një tipar karakteri. Është e rëndësishme të zbuloni pse një personi i mungon vendimmarrja e mjaftueshme. A i mungon atij personi vetëbesimi? Ndoshta personi ka frikë të bëjë gabime? Apo nuk është e qartë për një person se çfarë përgjegjësish dhe kompetencash ka ai? Përveç kësaj, marrja e vendimeve të duhura është gjithashtu e lidhur ngushtë me aftësinë për të marrë shpejt një përmbledhje. Kuptimi i sfondit të vendimmarrjes së pamjaftueshme mund të ndihmojë në zhvillimin e kësaj kompetence.Ruajtja e një ekuilibri midis shpejtësisë – produktivitetit – cilësisë, është e rëndësishme në vendimmarrjen efektive dhe kërkon njohuri dhe kontroll mbi perfeksionimin tuaj. Kërkimi dhe marrja e shpeshtë e reagimeve si dhe gatishmëria për të ndryshuar në këtë aspekt mbështet zhvillimin e tij.

1. **Integritet dhe etikë profesionale në komunikimin dhe sjellje.**

Pjesëmarrësi në trajnim manifeston kujdes në komunikim me pedagogët, stafin administrativ, kolegët dhe pjesëmarrësit e tjerë, demonstron etikë në sjellje e komunikim, respektimin e normave të edukatës shoqërore, bindje ndaj rregullave dhe respektim të tyre, ekuilibër dhe paanshmëri në marrëdhëniet dhe punën në grup dhe ekip.

Ky objektiv lidhet me **aftësinë e bindjes** *që* lidhet me aftësisë e pjesëmarrësit për të siguruar një pasqyrë të qartë në strukturën e seancës dhe procesin e ndjekur në arritjen e vendimit; arrin në këtë mënyrë që palët të pranojnë vendimin gjyqësor më lehtë; formulon vendimin në mënyrë të qartë dhe koncize; merr drejtimin, aty ku është e mundur, për të afruar palët për ndërmjetësimin në zgjidhjen e mosmarrëveshjes.

Ky objektiv lidhet me **aftësinë për zhvillimin e aftësisë bindëse.** Kjo kompetencë mund të zhvillohet lehtësisht. Në praktikë, shpesh ndodh që njerëzit të tregojnë shumë bindje direkte. Kjo mund të jetë sepse këta njerëz ndoshta nuk janë mjaft të ndjeshëm ndaj të tjerëve. Ata mund të mos e njohin rezistencën e tjetrit dhe të rrisin theksin e tyre bindës. Kjo mund të përjetohet si konfrontim nga personi tjetër. Për të zhvilluar këtë kompetencë, duhet guxim. Kjo kompetencë mund të praktikohet mirë në kuadrin e një kursi trajnimi. Për më tepër, reagimet shumë të fokusuara në mjedisin e punës të individit kanë një efekt të madh në zhvillimin e shpejtë. Një vlerë themelore për këtë kompetencë është shprehja e mirë me shkrim dhe me gojë. Kjo aftësi mund të zhvillohet në një program trajnimi të synuar. Aftësia e arsyetimit siguron një bazë të rëndësishme të këtyre aftësive dhe është më pak e lehtë të zhvillohet kur bëhet fjalë për njohjen e modelit dhe krijimin e lidhjeve.

Ky objektiv mësimor lidhet edhe me **aftësinë për vetëbesim, autoritet dhe seriozitet** sipas të cilës pjesëmarrësi në trajnim dëshmonpasion për sistemin e drejtësisë dhe besimi në cilësitë e tij; demonstron individualitetin dhe qëndrueshmërinë, e cila rrit ndikimin e veprimeve të tij/; merr në konsideratë ekipin e tij/këshillin për gjyqësorin dhe gjyqësorin në tërësi; tregon shkathtësi brenda kornizës së rënë dakord; Është i qartë për pritjet dhe respekton kufijtë e ligjit.Aftësitë përvetëbesim, autoritet dhe seriozitet janë të vështira për t’u zhvilluar, sepse sjellja e kandidatit lidhur me të është ngulitur thellë në personalitet. Kur dikush tregon vetëbesim të pamjaftueshëm, është e rëndësishme të hetohet origjina dhe shkaku. Mentorimi (nga jashtë) është shpesh mënyra më e përshtatshme për ta trajtuar këtë. Kurset e trajnimit që synojnë rritjen e efektivitetit personal ose që synojnë zhvillimin e pohimit. Sidoqoftë, trajnimi rekomandohet për zhvillim të qëndrueshëm. Paanshmëria, mënyra e qasjes ndaj palëve ndërgjyqëse dhe qëndrimi autoritar janë vlera themelore që lidhen me kompetencën e vetëbesimit. Autoriteti mund të rritet duke fituar përvojë dhe duke qenë të hapur ndaj sjelljes shembullore të të tjerëve. Paanësia mund të zhvillohet duke rishikuar shpesh ndikimin e veprimeve të veta dhe duke integruar reagimet e të tjerëve në sjelljen dhe veprimet e veta.

Ky objektiv lidhet me **aftësinë për drejtim, bashkëpunim dhe fleksibilitet.** Me këtë objektiv synohet që të përgatitet një pjesëmarrës në trajnim q**ë** planifikon dhe organizon punën për rastin. Përfshin të tjerët dhe u lejon të përdorin në mënyrë optimale ekspertizën (jo-ligjore) dhe organizon përdorimin e saj në mënyrë sa më efikase, informon të tjerët për përparimin e punës, rregullon procesin (përmbajtjen, cilësinë, kohën) kur kërkohet. Në sesionet e trajnimit, kandidati mund të mësojë se si të strukturojë më mirë punën dhe si të përdorë ndihmat për planifikimin dhe organizimin e punës. Aspekti i monitorimit të progresit gjithashtu vlen të zhvillohet. Kjo përfshin, nga njëra anë, hartimin e procedurave për punën dhe, nga ana tjetër, kontrollet aktuale të përparimit. Monitorimi i progresit është një shtrirje e planifikimit dhe organizimit. Aspektet që lidhen me analizën e problemeve (cilësia e gjykimit dhe aspektet më njohëse të tij) janë më të vështira për t'u zhvilluar. Trajnimi në aftësitë analitike, megjithatë, mund të ndihmojë.

*Zhvillimi i kompetencës së bashkëpunimit.* Bashkëpunimi është një kompetencë e cila mund të zhvillohet më së miri në praktikë, edhe pse kjo kërkon kohë, vëmendje dhe udhëzim. Bashkëpunimi i pamjaftueshëm shpesh ka të bëjë më shumë me mungesën e vullnetit sesa me mungesën e aftësive.

Këto objektiva mësimore më sipër aftësojnë magjistratët në kompetencat si vijojnë:

**Kompetenca 1:** Njohuri të thelluara procedurale/materiale, nga jurisprudenca aktuale dhe praktikat më të mira vendase e ndërkombëtare:

* Të zotërojë njohuri të qarta dhe të thelluara teorike mbi konceptet, parimet dhe institutet kryesore, në lidhje me institutin e ndërmjetësimit dhe arbitrazhit, të ndërthurura me aspektin praktik.
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar.
* Të identifikojë çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative.

**Kompetenca 2:** Aftësim në veprimet/hetimet paraprake dhe përgatitjen e seancës gjyqësore:

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin shoqëror të çështjes.

**Kompetenca 3:** Aftësim në debatin gjyqësor:

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin, duke ndërtuar strategjinë e pyetjeve dhe ballafaqimeve për të sqaruar mospërputhjet.

**Kompetenca 4:** Aftësim në përgatitjen e akteve dhe marrjen e vendimeve:

* Të vlerësojë kompetencën dhe pranueshmërinë në çështjet me natyrë me elementë të huaj;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë, duke u mbështetur në përfundimet e arritura, lidhur me çështjet e faktit dhe të ligjit;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështje konkrete me elementë të huaj, duke pasur në vëmendje efektin shoqëror të saj;
* Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;
* Të gjejë dhe zbatojë politikën përkatëse në një çështje konkrete.

**Kompetenca 5:** Forcim i vetëdijes shoqërore të magjistratit, integritetit dhe etikës profesionale:

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete me natyrë me elementë të huaj, duke pasur në vëmendje efektin ekonomik të shoqërisë dhe të palëve të treta si dhe atë shoqëror të saj.

**Kompetenca 6:** Bashkëpunimi, transparenca dhe komunikimi:

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.

**PJESA I: NDËRMJETËSIMI**

**Përmbajtja e kursit**

Në pjesën e ndërmjetësimit si alternativë e zgjidhjes së mosmarrëveshjeve do të trajtohen çështje të praktikës gjyqësore dhe të prokurorisë, të cilat do të synojnë që të aftësojnë formimin praktik të gjyqtarit dhe prokurorit të ardhshëm në interpretimin ligjor të dispozitave të instituteve të legjislacionit në fuqi përfshirë këtu, ligjin e posaçëm për ndërmjetësimin dhe ndryshimet e tij, KPP, KPC, KDPM etj.

Temat e përcaktuara në këtë kurs të së drejtës do të trajtojnë çështje edhe në aspektin krahasues, duke marrë në konsideratë burimet e së drejtës europiane, rregulloreve dhe akteve të BE-së në këtë lëmë të së drejtës dhe jurisprudencës së gjykatave të vendeve të BE-së dhe asaj të GJED-së.

Në këtë seksion zbërthehet përmbajtja e kursit për çdo javë duke ndaluar fillimisht në skemën e kalendarit vjetor për temat përkatëse për vitin akademik 2022-2023 dhe, në vijim do të zbërthehet përmbajtja për secilën temë.

Zbërthimi i kursit për secilën nga temat, javë për javë në 15 javët e vitit akademik është, si më poshtë:

Temat që do të trajtohen për pjesën e alternativës së ndërmjetësimit janë si vijojnë:

1. **Tema 1:** Ndërmjetësimi si alternativa e zgjidhjeve jashtëgjyqësore kundrejt veprimtarisë së gjyqtarëve dhe prokurorëve – Çështje parimore dhe kritike të ndërmjetësimit nga perspektiva e gjyqtarëve dhe prokurorëve - vlerësimi i konfliktit; vlerësimi i palëve; aspekte të tjera me rëndësi të kuadrit ligjor dhe të praktikave gjyqësore **(2 orë)**
2. **Tema 2:** Referimi për ndërmjetësim nga gjykata i konflikteve familjare dhe të punës dhe çështjeve civile dhe familjare, kur ndërthuren interesat e të miturve. Roli proaktiv i gjykatës. Vlerësimi nga gjykata i marrëveshjes së arritur jashtë gjyqësisht me fokus parimin e “interesit më të lartë të fëmijës” **(2 orë)**
3. **Tema 3:** Referimi për ndërmjetësim në fushën penale dhe ndërmjetësimin në çështjet penale me të mitur. Roli i gjykatës dhe i prokurorisë. **(2 orë)**
4. **Tema 4:** Drejtësia restauruese dhe ndërmjetësimi në kuadrin e drejtësisë penale për të mitur. Shmangia nga ndjekja penale përmes ndërmjetësimit dhe kushtet e saj ligjore e faktike **(4 orë)**
5. **Tema 5:** Ndërmjetësimin nga pajtimi. Teknika procedurale të ndërmjetësimit dhe pajtimit mbështetur në ligjin për ndërmjetësimin dhe Kodin e Procedurës Civile. Efektet e marrëveshjes së ndërmjetësimit si titull ekzekutiv (**2 orë)**

**2.2 Struktura dhe metodologjia**

**Tema 1: Ndërmjetësimi si alternativa e zgjidhjeve jashtëgjyqësore kundrejt veprimtarisë së gjyqtarëve dhe prokurorëve – Çështje parimore dhe kritike të ndërmjetësimit nga perspektiva e gjyqtarëve dhe prokurorëve - Vlerësimi i konfliktit; vlerësimi i palëve; aspekte të tjera me rëndësi të kuadrit ligjor dhe të praktikës gjyqësore dhe të rolit të prokurorit (2 orë).** **Pedagogu: Prof. Dr. Arta Mandro**

**Struktura e organizimit të mësimit:**

* Prezantimi nga pedagogu
* Diskutime, debat, ushtrime.
* Detyra dhe/ose punë e pavarur individuale/grup nën drejtimin e pedagogut

**Abstrakt/përshkrim i temës:**

Gjatë këtyre dy orëve mësimore, duke hulumtuar nivelin e njohurive të kandidatëve sa i përket konflikteve dhe mosmarrëveshjeve, kandidatët do të ndalen në kuptimin e konfliktit dhe të mosmarrëveshjeve që paraqiten në gjykatë/prokurori dhe mundësitë e zgjidhjes alternative të tyre. Nëpërmjet shembujve konkretë kandidatët për magjistratë do të kuptojnë përparësitë e zgjidhjes alternative të mosmarrëveshjeve kundrejt mosmarrëveshje që zgjidhen vetëm gjyqësisht. Pjesë e këtij kursi është evidentimi i mënyrës së kuptimit të ligjit në drejtimin praktik sidomos në fushat ku ftesa dhe njoftimi i autoriteteve është një detyrim ligjor. Njohuri mbi standardet ndërkombëtare lidhur me ndërmjetësimin dhe burimet ligjore në kontekstin e Këshillit të Europës dhe Bashkimit Europian (Acquis Communautaire) e më gjerë lidhur me ndërmjetësimin do të jenë shkurtimisht të përfshira në këtë kurs si instrumente kërkimore, duke i dhënë më shumë hapësirë hulumtimit individual.

**Temat kryesore që do të shqyrtohen:**

- Vlerësimi i çështjes konkrete dhe mundësitë për ndërmjetësim

- Zbulimi i interesave të fshehura të palëve kundërshtare dhe vlera e shtuar ose jo e ndërmjetësimit

**Pyetje vetëstudimore:**

1. Cilat janë avantazhet e ndërmjetësimit?

2. A ka disa avantazhe specifike të lidhura me çështje konkrete që shqyrton gjykata/prokuroria?

3. Cilat janë tendencat e gjykatës dhe prokurorisë për të nxitur këtë alternativë? Çfarë mund të përmirësohet në këtë proces?

4. Çfarë rreziqesh mund të ketë zbatimi i ndërmjetësimit si alternativë kundrejt zgjidhjes së shpejtë të çështjes dhe anasjelltas?

5. Cilat janë tendencat ndërkombëtare në aplikimin e ndërmjetësimit?

**Metodologjia**:

Prezantim me Power Point, raste studimore dhe diskutim interaktiv, debat, analizë çështjesh të ndryshme praktike interpretative që lidhen me ADR dhe ndërmjetësimin; situata hipotetike ose siç janë evidentuar në praktikë.

**Punë individuale dhe diskutim në grup:**

- Vlerat dhe rëndësia e komunikimit: pjesëmarrësit dy e nga dy ulen në shpinë me njëri-tjetrin dhe njëri prej tyre përshkruan figurën që duhet të vizatojë tjetri.

- Ushtrim mbi përgjigjet/qëndrimet ndaj konfliktit [Instrumenti Tomas Killman];

- Analiza e një dosjeje gjyqësore lidhur me aspektet procedurale në rastin e një çështjeje të zgjidhur me ndërmjetësim dhe të një çështjeje që nuk është zgjidhur me ndërmjetësim.

**Literatura e detyrueshme/rekomanduar. Vini re përdorimin e hyperlink-eve**

- Leksione dhe prezantime në power point përgatitur nga prof. dr. Arta Mandro.

- Emmendo, Paul., Zaka, Tefta., Kalo, Përparim. “*Arbitrazhi dhe ndërmjetësimi*”, Botim i SHM-së.

**Legjislacion**:

- Ligji nr.10385/24.2.2011, “Për ndërmjetësimin në zgjidhjen e mosmarrëveshjeve”, i ndryshuar.

**Në kuadrin e Bashkimit Europian:**

- “Direktiva 2008/52/EC e Parlamentit Europian dhe Këshillit e 21 majit 2008, “Mbi disa aspekte të ndërmjetësimit në çështjet civile dhe tregtare”, (Official Journal L 136, 24.5.2008, 3 ff.); Rregullorja 2001/44/EC e Këshillit e 22 dhjetorit 2000 mbi juridiksionin dhe njohjen e zbatimin e vendimeve në çështjet civile dhe tregtare (Official Journal L 12, 16.1.2001, 1 ff.). Direktiva e Këshillit 2002/8 e 27 janar 2003 “Për përmirësimin e aksesit në drejtësi në mosmarrëveshjet ndërkufitare duke vendosur rregulla minimum të përbashkëta lidhur me ndihmën ligjore në këto mosmarrëveshje” (Official Journal L 26, 31.1.2003, 41 ff.); Rregullorja e Këshillit 2201/2003 e 27 nëntorit 2003 lidhur me juridiksionin dhe njohjen e zbatimin e vendimeve në çështjet familjare dhe të përgjegjësisë prindërore, e cila shfuqizon Rregulloren 1347/2000 (Official Journal L 338, 23.12.2003, 1 ff.); Rekomandimi i Komisionit 98/257 i 30 marsit 1998 mbi parimet e zbatueshme prej organizmave përgjegjës për zgjidhjen jashtëgjyqësisht të mosmarrëveshjeve konsumatore (Official Journal L 115, 17.4.1998, 31 ff.); Rekomandimi i Komisionit 2001/310 i 4 prillit 2001 mbi parimet e zgjidhjes jashtë gjyqësore të organizmave të përfshira në zgjidhjet me pajtim të mosmarrëveshjeve konsumatore (Official Journal L 109, 19.4.2001, 56 ff.); Direktiva 2013/11/EU e Parlamentit Europian dhe e Këshillit e 21 majit 2013 mbi zgjidhjet alternative të mosmarrëveshjeve të konsumatorëve dhe ndryshimi i Rregullores (EC) nr. 2006/2004 dhe Direktivës 2009/22/EC (Directive on consumer ADR); Kodi Europian i sjelljes së ndërmjetësit <http://ec.europa.eu/civiljustice/adr/adr_ec_code_conduct_en.pdf>

**Në kuadrin e Këshillit të Europës:**

- Rekomandimi R (98) 1 i Komitetit të Ministrave mbi ndërmjetësimin në çështjet familjare, 21 janar 1998; Rekomandimi Rec (2002) i Komitetit të Ministrave mbi ndërmjetësimin në çështjet civile, 18 shtator 2002;

CEPEJ report on Mediation; CEPEJ guidelines on mediation: <https://www.coe.int/t/dghl/cooperation/cepej/mediation/default_en.asp>

- GREEN PAPER - on alternative dispute resolution in civil and commercial laë. Brussels, 19.4.2002

- Ligji model i UNCITRAL-it mbi “International Commercial Conciliation”, A/RES/57/18 (2002).

**Jurisprudencë**

- Jurisprudenca e GJED-së mbi ndërmjetësimin e detyrueshëm: Alassini dhe të tjerë C-317/08, C-318/08, C-319/08 dhe C-320/08.

- GJEDNJ: Çështja Catan dhe të tjerë kundër Moldavisë dhe Rusisë.

**Tema 2: Referimi për ndërmjetësim i konflikteve familjare dhe konflikteve të punës. Referimi për ndërmjetësim i çështjeve civile dhe familjare, kur ndërthuren interesat e të miturve. Roli proaktiv i gjykatës dhe i prokurorisë në faza të ndryshme të procesit.** (2 orë)

**Struktura e organizimit të mësimit:**

- Prezantimi nga pedagogu

- Diskutime, debat, ushtrime

- Detyra dhe/ose punë e pavarur individuale/grup nën drejtimin e pedagogut

**Abstrakt/përshkrim i temës**

Pse çështjet familjare? Rëndësia e “faktorëve të brendshëm” në zgjidhjen e mosmarrëveshjeve familjare.

Shumë shpesh zgjidhja e konfliktit nga faktorë të jashtëm ndodh që i referohen jo mjaftueshëm ose aspak interesave të atyre që do të jetojnë me këtë zgjidhje. Nëse përpjekjet për të parandaluar, zgjidhur e transformuar konfliktin... duan të jenë efektive në një periudhë afatgjatë, këto duhet që të bazohen në pjesëmarrjen e fortë të atyre që afektohen nga vendimet e marra të cilët duhet të ndërgjegjësohen dhe mandej të përkushtohen në gjetjen e zgjidhjeve efektive. Në jetën familjare ka disa marrëdhënie që “mbarojnë” bashkëshortët nuk do të jenë më të tillë]; ka disa të tjera që nuk “mbarojnë kurrë” marrëdhëniet prindër-fëmijë, gjyshërit me fëmijët]; ka të tjera që transformohen sërish bashkëshortët do të jenë vetëm prindër]. Këtë kërkon jeta familjare dhe këtë mundëson ndërmjetësimi…të gjendet një zgjidhje nga ata që do të jetojnë me të.

**Temat kryesore që do të shqyrtohen:**

1. Efektet e procesit të ndërmjetësimit

- të përmirësojë komunikimin mes pjesëtarëve të familjes;

- të zbusë konfliktin mes palëve në konflikt;

- të arrijë zgjidhje miqësore;

- të sigurojë vazhdimësi të kontakteve vetjake mes prindërve dhe fëmijëve;

- të ulë koston sociale dhe ekonomike të ndarjes dhe divorcit për vetë palët dhe shtetin;

- të reduktojë kohën që do të kërkonte zgjidhja ndryshe e konfliktit.

2. Vlerësimi i interesit më të lartë të fëmijës nga gjykata pas arritjes së marrëveshjes me ndërmjetësim

3. Dhuna në familje dhe Konventa “e Stambollit” e Këshillit të Europës: qëndrimet e qarta lidhur me mosaplikimin e zgjidhjeve me pajtim të mosmarrëveshjeve;

4. Komunikimi: çelësi i suksesit. Dallimet midis komunikimit në sesionet e ndërmjetësimit nga komunikimi në gjykatë;

5. Synimet e ndërmjetësimit në çështjet familjare;

6. Objektivat e ndërmjetësimit transformues: Fuqizimi i mirëkuptimit dhe i vazhdimësisë së marrëdhënieve;

7. Sfidat e gjykatës në miratimin e marrëveshjes së arritur me ndërmjetësim në çështjet familjare.

**Pyetjet vetëstudimore:**

1. Ç’është procesi i ndërmjetësimit dhe nga ndryshon ai nga procesi gjyqësor?

2. Çfarë synohet me ndërmjetësimin e çështjeve familjare?

3. Cilat janë parimet e ndërmjetësimit dhe veçoritë e ndërmjetësimit në çështjet familjare?

4. Identifikoni pasojat e zgjidhjes së martesës dhe çështjeve të tjera familjare ku pleksen interesat e të miturve që mund të realizohen suksesshëm me ndërmjetësim?

**Metodologjia**:

Prezantim me Power Point, raste Studimore dhe diskutim interaktiv, debat, analizë çështjesh të ndryshme, praktikë interpretative që lidhen me ADR-në dhe ndërmjetësimin; situata hipotetike ose siç janë evidentuar në praktikë.

**Rasti familjar nr. 1 “Pala A kundrejt palës B”**

**Faktet**. Pas 8 vjetësh, palët kanë zgjidhur martesën mes tyre me vendimin e datës 11.11.2010 të Gjykatës së Rrethit Gjyqësor Durrës. Më datë 20.4.2011, pala A paraqet kërkesë padi në gjykatë për pjesëtimin e pasurisë bashkëshortore të vënë gjatë martesës. Nga martesa ka lindur një fëmijë (vajzë) e moshës 6 vjeç, e cila, sipas vendimit të gjykatës i është lënë për rritje dhe edukim nënës (pala A).

Sipas pretendimit të palës, gjatë martesës palët kanë krijuar këto pasuri:

* Apartament banimi, me vlerë 9.000.000 L.
* Orendi shtëpiake, me vlerë 2.500.000 L.
* Auto-veturë benz mercedes, me vlerë 1. 000.000 L.
* Furgon Volkswagen, me vlerë 1.500.000 L.
* Depozitë bankare 20.000 euro në bankën “Credins”.
* Veprimtari tregtare (shoqëria “Maus” shpk), vlera tregtare fillimisht e papërcaktuar.

Pala A paraqet edhe këto pretendime:

- Kërkon kontribut kompensues ekstra.

- Pala B të përballojë me shpenzimet e veta kurimin e fëmijës (vuan nga një problem dëgjimi të pjesshëm), ndërsa pala A të përballoje kursin e gjuhës së huaj të fëmijës.

Pala B paraqet këto pretendime:

- Shoqëria tregtare “Maus” sh.p.k, është krijuar 2 muaj para martesës.

- 60% e depozitës bankare i përket kapitalit themeltar të shoqërisë dhe 40% e depozitës nuk ekziston më pasi është konsumuar.

- Aktivet e shoqërisë janë marrë me të drejtë kthimi dhe nuk i përkasin shoqërisë.

- Në pjesëtim të përfshihet edhe kontrata e kredisë bankare (10.000 euro).

- Shpenzimet mjekësore janë proporcionalisht shumë të larta në krahasim me kursin e gjuhës së huaj dhe nuk ka siguri mjekimi efektiv në Shqipëri.

**Rasti familjar nr. 2**

Palët kanë lidhur martese mes tyre më datë 3.4.2002. Nga konsumimi i martesës, ka lindur një vajzë, e datëlindjes 2.2.2000. Kërkesëpadia për zgjidhjen e martesës dhe rregullimin e pasoja që vijnë prej saj, gjykohet para Gjykatës së Rrethit Gjyqësor Durrës. Gjyqtari i çështjes ftoi palët për ndërmjetësim dhe u paraqiti shpjegime lidhur me këtë alternativë.

**Fakte**:

Vajza, e moshës 11 vjeç merret me sportin e notit dhe ka arritur rezultate të larta deri tani. Federata e përkatëse jep ndihmë financiare të papërfillshme për sportistët. Sportistët përballojnë vetë shpenzimet për stërvitje në pishina private plus trajtimi për këtë sport kërkon shpenzime ekstra në ushqim, si dhe udhëtimet në kompeticione jashtë vendit përballohen nga prindërit.

Mamaja e vajzës nuk ka një profesion të caktuar dhe gjatë kohës së martesës ka punuar në biznesin e ngritur nga bashkëshorti i saj (biznesi është në bashkëpronësi me 2 ortakë të tjerë).

Bashkëshorti dëshiron të qëndrojë sa më shumë me vajzën, dëshirë të cilën e kanë shprehur edhe gjyshërit nga babai i vajzës, me të cilët ata jetonin në një familje.

Vajza, ndjek mësimet në një shkollë private prestigjioze, të cilën mund ta përballojnë vetëm familjet me të ardhura të mira.

Vajza e ka përjetuar jo mirë faktin e ndarjes së prindërve, gjendje të cilën e ka reflektuar negativisht në sport dhe mësime.

1. Përshkruani se cilat janë hapat që duhet të kryejë ndërmjetësi gjatë secilës nga fazat e mëposhtme:

- Faza e përgatitjes se çështjes;

- Faza e takimit të veçantë me secilën palë;

- Faza e takimit të përbashkët;

- Faza e zhvillimit të ndërmjetësimit.

***Literatura e detyrueshme/rekomanduar.* Vini re përdorimin e hyperlink-eve**

* Paul Emmendo, Tefta Zaka, Perparim Kalo “Arbitrazhi dhe Ndërmjetësimi”.
* Arta Mandro “Leksione dhe prezantime në power point”.
* Paul Emmendo, Tefta Zaka, Perparim Kalo, “Arbitrazhi dhe Ndërmjetësimi” Botim i SHM-së.

***Legjislacion:***

* Ligji nr.10385/24.2.2011, “Për ndërmjetësimin në zgjidhjen e mosmarrëveshjeve” i ndryshuar.
* *Në kuadrin e Bashkimit Europian*:

“Direktiva 2008/52/EC e Parlamentit Europian dhe Këshillit e 21 majit 2008 “Mbi disa aspekte të ndërmjetësimit në çështjet civile dhe tregtare” (Official Journal L 136, 24.5.2008, 3 ff.); Rregullorja 2001/44/EC e Këshillit e 22 dhjetorit 2000 mbi juridiksionin dhe njohjen e zbatimin e vendimeve në çështjet civile dhe tregtare (Official Journal L 12, 16.1.2001, 1 ff.). Direktiva e Këshillit 2002/8 e 27 janar 2003 Për përmirësimin e aksesit në drejtësi në mosmarrëveshjet ndërkufitare duke vendosur rregulla minimum të përbashkëta lidhur me ndihmën ligjore në këto mosmarrëveshje (Official Journal L 26, 31.1.2003, 41 ff.); Rregullorja e Këshillit 2201/2003 e 27 nëntorit 2003 lidhur me juridiksionin dhe njohjen e zbatimin e vendimeve në çështjet familjare dhe të përgjegjësisë prindërore, e cila shfuqizon Rregulloren 1347/2000 (Official Journal L 338, 23.12.2003, 1 ff.); Rekomandimi i Komisionit 98/257 i 30 mars 1998 mbi parimet e zbatueshme prej organizmave përgjegjës për zgjidhjen jashtëgjyqësisht të mosmarrëveshjeve konsumatore (Official Journal L 115, 17.4.1998, 31 ff.); Rekomandimi i Komisionit 2001/310 i 4 prillit 2001 mbi parimet e zgjidhjes jashtë gjyqësore të organizmave të përfshirë në zgjidhjet me pajtim të mosmarrëveshjeve konsumatore (Official Journal L 109, 19.4.2001, 56 ff.); Direktiva 2013/11/EU e Parlamentit Europian dhe e Këshillit e 21 majit 2013 mbi zgjidhjet alternative të mosmarrëveshjeve të konsumatorëve dhe ndryshimi i Rregullesor (EC) No 2006/2004 dhe Direktivës 2009/22/EC (Directive on consumer ADR);Kodi Europian i sjelljes së ndërmjetësit

<http://ec.europa.eu/civiljustice/adr/adr_ec_code_conduct_en.pdf>

* *Në kuadrin e Këshillit të Europës:*
* Rekomandimi R (98) 1 i Komitetit të Ministrave mbi ndërmjetësimin në çështjet familjare, 21 janar 1998; Rekomandimi Rec (2002) i Komitetit të Ministrave mbi ndërmjetësimin në çështjet civile, 18 Shtator 2002;
* CEPEJ report on Mediation; CEPEJ guidelines on mediation: <https://www.coe.int/t/dghl/cooperation/cepej/mediation/default_en.asp>
* GREEN PAPER - on alternative dispute resolution in civil and commercial laë. Brussels, 19.04.2002
* Ligji model i UNCITRAL mbi ‘International Commercial Conciliation’, A/RES/57/18 (2002).

**Tema 3: Referimi për ndërmjetësim në fushën penale dhe ndërmjetësimin në çështjet penale me të mitur. Roli i gjykatës dhe i prokurorisë.**

**Ngarkesa e temës:** 2 orë

**Metodologjia**: Prezantim me Power Point, raste studimore, punë në grup, debat.

**Struktura e organizimit të mësimit:**

- Prezantimi nga pedagogu

- Diskutime, debat, ushtrime

- Detyra dhe/ose punë e pavarur individuale/grup nën drejtimin e pedagogut

**Abstrakt/përshkrim i temës**

Në këtë trajtim do të jepen parimet e drejtësisë penale për të mitur duke u ndaluar te prezumimi i pafajësisë, drejtësia miqësore, parimi i mbrojtjes nga diskriminimi, e drejta për zhvillim harmonik të të miturit, parimi i interesit më të lartë të fëmijës; parimi i proporcionalitetit; shqyrtimi pa vonesë dhe me përparësi. Do të trajtohet gjithashtu edhe rregulli bazë i KDM-së që dënimi me burg – alternativa e fundit. Kufizimi ose heqja e lirisë si masë e fundit dhe do t’i hapet rruga elementeve të shmangies nga ndjekja penale dhe dënimi penal që do të vijohet të trajtohet në javët në vijim. Ndërmjetësimi familjar dhe ndërmjetësimi në grup në rastin e drejtësisë penale për të mitur mbetet ndër trajtesat ku do të fokusohet diskutimi i kësaj teme. Do të fokusohet te masa alternative për shmangien e ndjekjes penale, ku marrin pjesë bashkërisht me viktimën dhe të miturin në konflikt me ligjin, edhe të afërmit e tyre, persona nga rrethi i tyre shoqëror, përfaqësues nga agjenci publike për mbrojtjen e të miturve, mbikëqyrjen e tyre dhe parandalimin e kriminalitetit për të miturit. Kandidatët për magjistratë do të njihen me rolin në proces të palëve pjesëmarrëse. Në këtë proces i akuzuari dhe familja e tij pritet të arrijnë një marrëveshje me viktimën, e cila përfshin kompensimin e dëmit, kryerjen e detyrimeve që janë të pranueshme prej viktimës dhe që pritet të mbajnë të akuzuarin larg situatave konfliktuale të ngjashme në të ardhmen.

**Temat kryesore që do të shqyrtohen:**

1. Efektet e procesit të ndërmjetësimit në drejtësinë penale për të mitur;

2. Karakteristikat e zhvillimit të ndërmjetësimit penal dhe familjar në grup;

3. Vlerësimi i interesit më të lartë të fëmijës nga gjykata pas arritjes së marrëveshjes me ndërmjetësim

4. Synimet e ndërmjetësimit në çështjet penale;

5. Objektivat e ndërmjetësimit transformues: fuqizimi i mirëkuptimit dhe i vazhdimësisë së marrëdhënieve;

6. Sfidat e gjykatës në miratimin e marrëveshjes së arritur me ndërmjetësim në penale.

**Pyetjet vetëstudimore:**

1. Pse prokurori luan një rol të rëndësishëm në ndërmjetësimin si alternativë e zgjidhjes së konflikteve?

2. Cilat janë pyetjet eventuale për një prokuror lidhur me ndërmjetësimin në çështjet penale?

3. Si do ta vlerësojë gjyqtari dhe prokurori rastin konkret nëse është në interesin më të lartë të fëmijës shmangia nga ndjekja penale?

4. A ka rëndësi statusi i fëmijës në drejtësinë penale për të mitur nëse është i akuzuar, dëshmitar apo viktimë dhe si ndikon kjo në procesin e ndërmjetësimit?

5. Cilat janë kriteret dhe rrethanat që do të merren në konsideratë në rastin e të miturve në ndërmjetësimin penal? Po për të rinjtë 18-21 vjeç përse ka zgjedhur ligjvënësi t’i përfshijë në drejtësinë penale për të mitur?

6. Cilat janë karakteristikat e zhvillimit të ndërmjetësimit penal dhe familjar në grup? A ka rregulla për përzgjedhjen e pjesëmarrësve? A e vështirëson grupi suksesin e ndërmjetësimit?

**Metodologjia:**

Prezantim me Power Point, raste studimore dhe diskutim interaktiv, debat, analizë çështjesh të ndryshme praktike interpretative që lidhen me ADR-në dhe ndërmjetësimin; situata hipotetike ose siç janë evidentuar në praktikë.

**Studim rastesh praktike në grup:**

**Rasti 1.** Një grup djemsh 15-16-vjeçarë, teksa lozin me njëri-tjetrin shohin se në kopshtin e shtëpisë pranë fushës së tyre, frutat janë pjekur mirë. Ata janë të lodhur e të djersitur. Shkojnë fshehurazi të marrin frutat, por i dëgjon i zoti i shtëpisë i cili nxiton që t’i ndalojë. I frikësuar, njëri prej tyre e godet të zotin e shtëpisë me një dërrasë të fortë në kokë dhe ky rrëzohet përdhe pa ndjenja. Policia ka identifikuar grupin e të miturve “grabitës”.

**Rasti 2.** A.F 21 vjeç vjen nga një familje me vështirësi ekonomike. Teksa udhëtonte me autobus, i zë syri çantën e hapur të një të moshuare dhe telefonin e saj celular që është lehtësisht i përvetësueshëm. Pas disa hezitimesh ai vendos që ta marrë celularin. E moshuara e ndien dhe lajmëron menjëherë faturinon i cili ndalon autobusin dhe i drejtohet policit të parë që gjen për të gjetur shkaktarin. Telefoni gjendet në xhepin e të riut.

**Rasti 3**. Hyn në një banesë për të vjedhur, por diktohet nga pronarja e banesës, e cila njofton policinë. Falë reagimit të menjëhershëm të Policisë është vënë në pranga autori. Shërbimet e Komisariatit nr.5, kapën dhe arrestuan në flagrancë shtetasin G.D., 32 vjeç, banues në Babrru/Kamzë.

**Rasti 4.** Teksa kthehen nga një festë, një grup të rinjsh 16-18-vjeçarë, pothuajse të dehur shohin një vajzë të re që nxiton në errësirë. Ata e ngacmojnë dhe e trembin. Vajza përpiqet që të largohet, por kjo i shtyn ata më shumë në ngacmime. Ata e marrin vajzën me forcë dhe e detyrojnë që të kryejë marrëdhënie seksuale me ta. Patrulla e policisë e gjen vajzën në gjendje të tmerrshme. Ajo mban fort në dorën e saj një zinxhir të shkëputur nga qafa e njërit prej dhunuesve në të cilin është gdhendur emri i tij.

**Tjetër:** A.Z akuzohet se ka kryer veprën penale të vjedhjes në bashkëpunim. Ai është kapur “në flagrancë” duke vjedhur në një dyqan çokollata, biskota, sende të tjera ushqimore, cigare etj.

Dyshohet se pas një konflikti të mëparshëm me pronarin e një lokali bar kafe, katër shtetas kanë hyrë në lokalin e tij ku ndodhej vetëm punonjësi i lokalit dhe kanë dëmtuar ambientin e brendshëm të lokalit me mjete të forta dhe janë larguar menjëherë.

**Literatura e detyrueshme/rekomanduar. Vini re përdorimin e hyperlink-eve**

- Emmendo, Paul., Zaka, Tefta., Kalo, Përparim. “Arbitrazhi dhe ndërmjetësimi”, botim i SHM-së.

- Leksione dhe prezantime në power point përgatitura nga prof. dr. Arta Mandro.

**Legjislacion**:

- Ligji nr.10385/24.2.2011, “Për ndërmjetësimin në zgjidhjen e mosmarrëveshjeve”, i ndryshuar.

**Në kuadrin e Bashkimit Europian:**

- “Direktiva 2008/52/EC e Parlamentit Europian dhe Këshillit e 21 majit 2008, “Mbi disa aspekte të ndërmjetësimit në çështjet civile dhe tregtare”, (Official Journal L 136, 24.5.2008, 3 ff.); Rregullorja 2001/44/EC e Këshillit e 22 dhjetorit 2000 mbi juridiksionin dhe njohjen e zbatimin e vendimeve në çështjet civile dhe tregtare (Official Journal L 12, 16.1.2001, 1 ff.). Direktiva e Këshillit 2002/8 e 27 janar 2003 “Për përmirësimin e aksesit në drejtësi në mosmarrëveshjet ndërkufitare duke vendosur rregulla minimum të përbashkëta lidhur me ndihmën ligjore në këto mosmarrëveshje” (Official Journal L 26, 31.1.2003, 41 ff.); Rregullorja e Këshillit 2201/2003 e 27 nëntorit 2003 lidhur me juridiksionin dhe njohjen e zbatimin e vendimeve në çështjet familjare dhe të përgjegjësisë prindërore, e cila shfuqizon Rregulloren 1347/2000 (Official Journal L 338, 23.12.2003, 1 ff.); Rekomandimi i Komisionit 98/257 i 30 marsit 1998 mbi parimet e zbatueshme prej organizmave përgjegjës për zgjidhjen jashtëgjyqësisht të mosmarrëveshjeve konsumatore (Official Journal L 115, 17.4.1998, 31 ff.); Rekomandimi i Komisionit 2001/310 i 4 prillit 2001 mbi parimet e zgjidhjes jashtë gjyqësore të organizmave të përfshira në zgjidhjet me pajtim të mosmarrëveshjeve konsumatore (Official Journal L 109, 19.4.2001, 56 ff.); Direktiva 2013/11/EU e Parlamentit Europian dhe e Këshillit e 21 majit 2013 mbi zgjidhjet alternative të mosmarrëveshjeve të konsumatorëve dhe ndryshimi i Rregullores (EC) nr. 2006/2004 dhe Direktivës 2009/22/EC (Directive on consumer ADR); Kodi Europian i sjelljes së ndërmjetësit <http://ec.europa.eu/civiljustice/adr/adr_ec_code_conduct_en.pdf>

**Në kuadrin e Këshillit të Europës:**

- Rekomandimi R (98) 1 i Komitetit të Ministrave mbi ndërmjetësimin në çështjet familjare, 21 janar 1998; Rekomandimi Rec (2002) i Komitetit të Ministrave mbi ndërmjetësimin në çështjet civile, 18 shtator 2002;

CEPEJ report on Mediation; CEPEJ guidelines on mediation: <https://www.coe.int/t/dghl/cooperation/cepej/mediation/default_en.asp>

- GREEN PAPER - on alternative dispute resolution in civil and commercial laë. Brussels, 19.4.2002

- Ligji model i UNCITRAL-it mbi “International Commercial Conciliation”, A/RES/57/18 (2002).

**Tema 4. Drejtësia restauruese dhe ndërmjetësimi në kuadrin e drejtësisë penale për të mitur. Shmangia nga ndjekja penale përmes ndërmjetësimit dhe kushtet e saj ligjore e faktike (4 orë)**

**Ngarkesa e temës:** 4 orë

**Metodologjia**: Prezantim me Power Point, raste studimore, punë në grup, debat.

**Java** 1: 2 orë

**Struktura e organizimit të mësimit:**

- Prezantimi nga pedagogu

- Diskutime, debat, ushtrime. Detyra dhe/ose punë e pavarur individuale/grup nën drejtimin e pedagogut

**Abstrakt/përshkrim i temës**

Në këtë temë do të trajtohen objektivat e ndërmjetësimit në fushën penale, roli i ndërmjetësit ose “aktorët” që do të luajnë rolin e personit të tretë në ndërmjetësimin penal, ku përfshihen avokatët prindërit, përfaqësuesit proceduralë, prokurori, psikologu, punonjësi social etj. Pëlqimi i palëve në procesin e ndërmjetësimit në çështjet penale është një moment shumë i rëndësishëm që duhet konstatuar dhe evidentuar me shkrim. Trajtimi nënvizon disa rregulla procedurale që janë të detyrueshme. Të tilla janë: karakteri vullnetar i masave; mbrojtja e jetës dhe dinjitetit personal të të miturit; ndalimi i imponimit të detyrimeve ndaj tij, e të tjera që diktohen nga natyra e veprës penale dhe nga karakteristikat personale të sjelljes së palëve të përfshira në proces, nga historia e të miturit, nga mundësia e kthimit të raporteve në normalitet, nga mundësia e rehabilitimit të të miturit dhe e viktimës dhe riintegrimi i tyre në shoqëri. Programet e parashikuara në kuadrin e masave për shmangien e dënimit janë procese me natyrë edukimi për çdo pjesëmarrës në këto procedura dhe si të tilla e ndihmojnë të akuzuarin të riintegrohet në jetën sociale duke shmangur përsëritjen e një vepre tjetër penale prej tij në të ardhmen. Ndër masat alternative për shmangien nga ndjekja penale që parashikohen nga KDM-ja janë programet e drejtësisë restauruese dhe ndërmjetësimit që do të trajtohen në dy javët që shtrihet kjo temë.

**Java 1**

**Çështjet kryesore të mësimit:**

1. Avokatët/juristët dhe roli i tyre në ndërmjetësim;

2. Raporti i procesit të ndërmjetësimit me dhënien e drejtësisë. Ndërmjetësi nuk jep vendim gjyqësor, duhet të analizojë të ardhmen e palëve dhe jo të kaluarën e tyre.

3. Ndërmjetësimi dhe gjykimi me marrëveshje sipas nenit 406 të Kodit të Procedurës Penale. Dallimet midis tyre.

4. Ndërmjetësimi nuk gjen fajtorin dhe nuk evidenton fajin.

5. Ndërmjetësimi synon përputhjen e interesave vetjake të palëve.

6. Ndërmjetësimi dhe shkëputja nga “Fakti juridikisht i rëndësishëm” dhe të kalojmë te “fakti jetësor i rëndësishëm”, për t’iu rikthyer herë pas here njëri-tjetrit, duke prezumuar prioritar këtë të fundit.

**Pyetje vetëstudimore:**

1. A mund të konsiderohen autorë kafshët kur vizatojnë?

2. A janë autorë fëmijët/ të miturit?

3. Si fillon ndërmjetësimi në çështjet penale? Si ndërthuret ligji për ndërmjetësimin me KDM-në dhe Kodin e Procedurës Penale?

4. A është ndërmjetësimi i mundshëm në të gjitha shkallët e procedimit penal? Si fillon ndërmjetësimi në çështjet penale?

5. Në cilat raste zbatohet ndërmjetësimi penal?

6. Çfarë statusi ka marrëveshja e ndërmjetësimit?

7. A ka më shumë raste pajtimi apo ndërmjetësimi në praktikë?

8. Çfarë impakti sjell prania e avokatëve/juristëve në procesin e ndërmjetësimit?

**Ushtrime, debat, punë e pavarur në grup:**

Diskutime/debat/ushtrime dhe prezantim me gojë me temë:

Në eksperiencën tuaj, a preferohet ndërmjetësimi:

A) për shkak të rregullimit të marrëdhënieve mes palëve;

B) të shmangies nga procedimi penal apo

C) preferohet më shumë si rrethanë lehtësuese për uljen e masës së dënimit?

**Rast praktik**

Dy të mitur të moshës 17 vjeç zihen në mjediset e shkollës dhe vepra kualifikohet sipas nenit 89 të Kodit Penal “Plagosje e lehtë me dashje” (sanksioni maksimal i parashikuar i dënimit penal deri në 2 vjet burgim).

Viktima e mitur depoziton ankim penal dhe kërkon ndjekjen penale të të miturit në konflikt me ligjin.

Në varësi të rrethanave të faktit penal dhe të rrethanave individuale të secilit, nëse nuk ka interes publik për të proceduar me ndjekjen penale të të miturit autor - një masë e përshtatshme ndërmjetësimi mes tyre.

**Pyetje lidhur me rastin praktik:**

1. Cilat janë hapat që duhet të ndjekë prokurori në këtë çështje?

2. Evidentoni rëndësinë e raportit të vlerësimit individual dhe përcaktoni pyetjet që do të kishit për psikologun apo punonjësin social.

**Tema 4: Drejtësia restauruese dhe ndërmjetësimi në kuadrin e drejtësisë penale për të mitur. Shmangia nga ndjekja penale përmes ndërmjetësimit dhe kushtet e saj ligjore e faktike (vazhdim) Java** 2: 2 orë

**Metodologjia**: Prezantim me Power Point, raste studimore, punë në grup, debat.

**Struktura e organizimit të mësimit:**

Prezantimi nga pedagogu: 30 minuta;

Diskutime, debat, ushtrime. Detyra dhe/ose punë e pavarur individuale/grup nën drejtimin e pedagogut (Totali 1 orë mësimore e 30’).

**Abstrakt/përshkrimi i temës**

Trajtimi do të vijojë përsëri edhe për një javë lidhur me temën 4. Në këtë temë do të trajtohet shmangia nga ndjekja penale" e cila nënkupton që i mituri i akuzuar për kryerjen e një vepre penale nuk do të ndiqet penalisht dhe nuk do të dënohet me burgim, në rast se ai kryen detyrimet e parashikuara në një ose disa nga masat e renditura në ligj. Magjistratët do të trajnohen lidhur me rregullin se shmangia të devijon nga rruga e zakonshme e hetimit dhe gjykimit të një të akuzuari për kryerjen e një vepre penale. I mituri nuk ndiqet penalisht nëse ai plotëson detyrimet që burojnë nga masat alternative të shmangies dhe konsiderohet i padënuar. Shmangia eliminon pasojat e dënimit me heqje lirie dhe pasojën kryesore të të qenit i dënuar dhe këto bëjnë që për të akuzuarin të ketë më shumë mundësi për rehabilitim dhe rishoqërizim. Integrimi në jetën sociale, familjare dhe profesionale për një të mitur është më i lehtë nëse ndiqet një ose disa nga masat alternative për shmangien nga ndjekja penale, sesa do të ishte nëse ai do të ndiqej penalisht e do të ndëshkohej me masa dënimi me burgim e heqje lirie. Mundësia e zbatimit të një mase shmangieje do të thotë që realizimi me sukses i një procedure që lidhet me masat alternative për të miturin e akuzuar për kryerjen e një vepre penale sjell mosfillimin e një çështje penale që nuk ka filluar ende, ose sjell pezullimin e ndjekjes penale apo pushimin krejtësisht të ndjekjes penale ndaj të miturit në konflikt me ligjin. Për rrjedhojë, rezultantja juridike është se ndaj të miturit të akuzuar për kryerjen e veprës penale nuk do të ketë përgjegjësi penale, gjë që është një mundësi më shumë që ai të riintegrohet dhe rehabilitohet nga pikëpamja sociale. Në temë do të trajtohen raste kur: çështja është referuar për ndërmjetësim nga gjykata ose prokuroria, ndërmjetësi, në përfundim të procedurës së ndërmjetësimit, ose në afatin e përcaktuar në këtë ligj, i njofton ato për zgjidhjen ose jo të mosmarrëveshjes, duke dërguar edhe aktet përkatëse. Në rastin kur është zgjidhur çështja me anë të ndërmjetësimit, organet gjyqësore vendosin, sipas rastit, miratimin e zgjidhjes me pajtim të çështjes civile ose pushimin e çështjes penale apo mosfillimin e procedimit penal, përveç̧ rasteve kur arrihet në përfundimin se vërehet pavlefshmëri. Në rastin kur çështja penale ku përfshihen të mitur në konflikt me ligjin është zgjidhur me anë të ndërmjetësimit, prokurori ose gjyqtari vendos pushimin e çështjes.

**Çështjet kryesore të mësimit:**

1. Vlerësimi në nivel makro i mundësisë së marrjes së masës së shmangies dhe i interesit më të lartë të të miturit;

2. Rëndësia e veprës penale të kryer dhe rrezikshmërisë së saj parë në lidhje me dënimin e parashikuar për atë vepër;

3. Rëndësia e moshës së të miturit, shkallës së fajësisë dhe raporti i tyre me dëmin e shkaktuar;

4. Efekti frikësues i ndjekjes penale dhe balanca midis interesit publik dhe interesit të të miturit;

5. Sjellja e të miturit pas kryerjes së veprës penale, në raport me shkallën e rrezikshmërisë së të miturit;

6. Rëndësia e raportit të vlerësimit individual.

7. Pezullimi i hetimit, me qëllim zbatimin me kusht të masës së shmangies nëse i mituri në konflikt me ligjin kërkon dhe garanton përmbushjen e detyrimeve të tilla si: a) riparimi ose kompensimi i dëmit të shkaktuar nga vepra penale, sipas aftësive të tij dhe sipas rastit; b) përfshirja në programe të drejtësisë restauruese dhe ndërmjetësimit; c) përfshirja në punët e një organizate humanitare ose në veprimtaritë e komunitetit ose të mbrojtjes së mjedisit; ç) trajtimi prej varësisë nga droga ose varësive të tjera.

8. Lista e kritereve për çdo rast shmangie duke filluar nga diskutimi nëse ka prova të mjaftueshme për një dyshim të arsyeshëm se i mituri ka kryer një vepër penale, për të cilën parashikohet dënim me burgim deri në 5 vjet në maksimum ose me gjobë; nëse i mituri pranon dhe shpjegon veprën penale në prani të mbrojtësit etj.

**Pyetje vetëstudimore:**

1. Si e kuptoni parimin “dënimi me burg – alternativë e fundit” dhe rrezikshmëri e personit dhe veprës penale?

2. Si e kuptoni të ashtuquajturin “Faktori Miller” në drejtësinë penale për të mitur?

3. A mund të çojë një lojë video në vrasje? Diskutoni lidhur me të ashtuquajturën “Balena Blu”?

4. Si e vlerëson prokurori nëse masa që ka marrë për shmangien është e duhura dhe e përshtatshmja, parë në këndvështrimin e raportit individual të një të mituri?

**Rast për diskutim:**

Më 2003, Evan Miller 14 goditi fqinjën e tij për vdekje me një shkop bejsbolli dhe më pas e vendosi në rimorkionin e tij e i vuri zjarrin. Ai hodhi një fletë mbi kokë dhe bërtiti: "Unë jam Zoti! Unë kam ardhur për të marrë jetën tuaj.” Viktima vdiq nga goditjet e asfiksimi.

Deri në 14 vjeç, Miller kishte tentuar të vetëvritej katër herë, (e para kur ishte 6 vjeç). Ai kishte qenë në kujdestari, se njerku i tij e rrihte dhe nëna e tij abuzonte me drogë dhe alkool.

Miller u dënua në vitin 2006 me burgim të përjetshëm, pa pasur mundësinë e lirimit me kusht.

Në moshën 28 vjeçare, paraqitet para një gjykatësi të qarkut të Alabamës për një seancë dëgjimore për rigjykimin në të cilën pretendohet të merret parasysh "fajësia e zvogëluar e fëmijëve dhe rritja e ndryshimi i kapaciteteve".

Udhëzimet vijnë nga Gjykata Supreme, që vendosi në vitin 2012, në rastin Miller vs Alabama se skemat e dënimit që cenojnë të drejtën për jetën pa mundësi lirimi me kusht për të miturit janë jokushtetuese. Vendimi Miller ka vendosur se fëmijët duhet të kenë një standard tjetër nga të rriturit. Në rastin Miller Gjykata pushoi së vepruari. Një gjykatës "mund të hasë një shkelës të rrallë të të miturve, që bën një shkelje të parevokueshme dhe rehabilitimi është i pamundur dhe burgimi është i justifikuar". Por, dënimi duhet të jetë “i pazakontë” dhe duhet të bëhet në një seancë për të peshuar atë që është bërë e njohur si faktori Miller: “perspektivat e personit për rehabilitim dhe faktin se rrethanat e moshës së tyre mund të kenë kontribuar në këtë krim.

**Ushtrime, debat, punë e pavarur në grup:**

Diskutime//debat/ushtrime dhe prezantim me gojë me temë:

- Cilat do të konsiderohen prova të mjaftueshme për të ngritur një akuzë?

- Cili do të klasifikohet si dyshim i arsyeshëm?

- Kur do të konsiderohet ndërmjetësimi:

a) i përshtatshëm;

b) i mundshëm dhe

c) i nevojshëm?

**A mund të çojë një lojë video në vrasje?**

Më 31 maj 2014, dy 12-vjeçare joshën shokun e tyre të klasës, 12-vjeçarin Payton Leutner, për të shkuar në pyll. Anissa Weier e mbajti Leutner-in dhe e vuri poshtë shokun dhe i kërkoi Morgan Geyser-it që ta godiste me thikën e saj. Geyser-i e goditi 9 herë. Ato e braktisën shokun që ishte gati për të vdekur. Megjithatë, ai u tërhoq nga pyjet e izoluara dhe u ndihmua nga një çiklist që po kalonte aty pranë.

Pasi e goditën me thikë shokun e tyre, vajzat kërkuan në pyll për Slender Man-in, një personazh imagjinar që besonin se ishte i vërtetë. Kur u arrestuan, të dy vajzat pretendonin se e kryen sulmin e tyre për t'u bërë ndihmëset e Slender Man-it dhe për t'i pëlqyer atij.

Slender Man është një lojë video e bazuar në një legjendë urbane.

**Rasti praktik nr. 1**

Prokurori çmon se konkurrojnë disa kushte si mosha e re e të miturit, rrezikshmëria e ulët e veprës penale, kryerja e VP për herë të parë, mundësitë e rehabilitimit të të miturit që të zbatohet shmangia nga ndjekja penale.

Prokurori me iniciativë vlerëson se është në interes të të miturit që ai të ndjekë një proces ndërmjetësimi për zgjidhjen e konfliktit me qëllim shmangien nga ndjekja penale.

Kur ia propozon këtë masë të miturit, ky i fundit e kundërshton kategorikisht dhe thotë se refuzon të ulet në një tavolinë me viktimën që e ka plagosur. Veprimi ndodhi për shkak se viktima e diskriminonte në shkollë dhe e fyente para shokëve.

**Pyetje lidhur me rastin praktik:**

1. Cilat janë hapat që duhet të ndjekë prokurori në këtë çështje?

2. Si vlerësohet përshtatshmëria e dhënies së masës së shmangies?

**Rasti praktik nr. 2**

Tre adoleshentë dhe një 18 vjeçar u arrestuan më 28 shtator në Johnston High School, tre javë pas një incidenti në shtëpinë e bashkë-të pandehurit Morgan Hough në Iowa, SHBA. Një urdhër kërkimi zbuloi një video të regjistruar që tregonte se viktima 15-vjeçare ishte e mbytur dhe e shkelmuar ndërkohë që ishte pa ndjenja.

Drejtuesit e shkollës njoftuan policinë pasi morën raporte anonime për sulmet. Autoritetet pastaj intervistuan viktimën dhe prindërit e tij, të cilët thoshin se e gjetën djalin e tyre pa ndjenja në oborrin e shtëpisë, veshur me rrobat e dikujt tjetër.

Viktima i tha policisë se po pinte alkool dhe ai nuk mban mend se çfarë ndodhi midis orës 6:30 dhe 7 paradite. Ai u informua nga nxënës të tjerë se ai ishte rrahur vazhdimisht dhe u sulmua seksualisht. Këtë gjë e tregojnë edhe provat e depozituara në gjykatë.

Policia gjithashtu gjeti përdorim të paautorizuara në llogarinë bankare të viktimës për video-lojëra online, si dhe për porosi në McDonald's.

Mbi adoleshentët rëndonin akuzat e: abuzimit seksual të shkallës së dytë, vjedhje e shkallës së parë, sulm dhe shfrytëzim i të miturit.

**Pyetje lidhur me rastin:**

1. Cilat do të konsiderohen prova të mjaftueshme për të ngritur një akuzë?

2. Cili do të klasifikohet si dyshim i arsyeshëm?

**Literatura e detyrueshme/rekomanduar për temën 4.**

- Cikli i leksioneve të Shkollës së Magjistraturës. Autore A. Mandro & M. Semini, Tiranë, 2019.

- Emmendo, Paul., Zaka, Tefta., Kalo, Përparim. “Arbitrazhi dhe ndërmjetësimi”.

**Legjislacion**:

- Kodi i Procedurës Penale - nenet 59, 284, 332/c, 333, 338. Në rastin e veprave që ndiqen me kërkesën e viktimës akuzuese, gjykata thërret viktimën dhe të akuzuarin dhe u propozon zgjidhjen e çështjes me pajtim. Në qoftë se viktima e tërheq kërkesën dhe ai që akuzohet e pranon tërheqjen, gjykata vendos pushimin e çështjes. Në të kundërtën, ajo cakton datën e seancës.

- Kodi Penal, nenet 84, 89, 102/1, 105, 106, 130, 148, 149, 243, 254, 264, 275, 290/1 dhe 318.

- Ligji nr.10385/24.2.2011, “Për ndërmjetësimin në zgjidhjen e mosmarrëveshjeve”, i ndryshuar.

**Në kuadrin e Bashkimit Europian:**

“Direktiva 2008/52/EC e Parlamentit Europian dhe Këshillit e 21 majit 2008, “Mbi disa aspekte të ndërmjetësimit në çështjet civile dhe tregtare” (Official Journal L 136, 24.5.2008, 3 ff.); Rregullorja 2001/44/EC e Këshillit e 22 Dhjetorit 2000 mbi jurisdiksionin dhe njohjen e zbatimin e vendimeve në çështjet civile dhe tregtare (Official Journal L 12, 16.1.2001, 1 ff.). Direktiva e Këshillit 2002/8 e 27 Janar 2003 Për përmirësimin e aksesit në drejtësi në mosmarrëveshjet ndërkufitare duke vendosur rregulla minimum të përbashkëta lidhur me ndihmën ligjore në këto mosmarrëveshje (Official Journal L 26, 31.1.2003, 41 ff.); Rregullorja e Këshillit 2201/2003 e 27 nëntorit 2003 lidhur me juridiksionin dhe njohjen e zbatimin e vendimeve në çështjet familjare dhe të përgjegjësisë prindërore, e cila shfuqizon Rregulloren 1347/2000 (Official Journal L 338, 23.12.2003, 1 ff.); Rekomandimi i Komisionit 98/257 i 30 Mars 1998 mbi parimet e zbatueshme prej organizmave përgjegjës për zgjidhjen jashtëgjyqësisht të mosmarrëveshjeve konsumatore (Official Journal L 115, 17.4.1998, 31 ff.); Rekomandimi i Komisionit 2001/310 i 4 Prill 2001 mbi parimet e zgjidhjes jashtë gjyqësore të organizmave të përfshirë në zgjidhjet me pajtim të mosmarrëveshjeve konsumatore (Official Journal L 109, 19.4.2001, 56 ff.); Direktiva 2013/11/EU e Parlamentit Europian dhe e Këshillit e 21 majit 2013 mbi zgjidhjet alternative të mosmarrëveshjeve të konsumatorëve dhe ndryshimi i Rregullores (EC) No 2006/2004 dhe Direktivës 2009/22/EC (Directive on consumer ADR); Kodi Europian i sjelljes së ndërmjetësit <http://ec.europa.eu/civiljustice/adr/adr_ec_code_conduct_en.pdf>

**Në kuadrin e Këshillit të Europës:**

- Rekomandimi R (98) 1 i Komitetit të Ministrave mbi ndërmjetësimin në çështjet familjare, 21 janar 1998; Rekomandimi Rec (2002) i Komitetit të Ministrave mbi ndërmjetësimin në çështjet civile, 18 Shtator 2002;

CEPEJ report on Mediation; CEPEJ guidelines on mediation: <https://www.coe.int/t/dghl/cooperation/cepej/mediation/default_en.asp>

- GREEN PAPER - on alternative dispute resolution in civil and commercial law. Brussels, 19.4.2002.

**Tema 5: Ndërmjetësimin nga pajtimi. Teknika procedurale e ndërmjetësimit dhe pajtimit mbështetur në ligjin për ndërmjetësimin dhe Kodin e Procedurës Civile. Efektet e marrëveshjes së ndërmjetësimit si titull ekzekutiv (2 orë).**

**Metodologjia**: Prezantim me Power Point, Raste Studimore, Punë në grup, Debat

**Struktura e organizimit të mësimit:**

Prezantimi nga pedagogu: 30 minuta;

Diskutime, debat, ushtrime. Detyra dhe/ose punë e pavarur individuale/grup nën drejtimin e pedagogut

**Abstrakt/përshkrimi i temës**

Gjatë këtij trajtimi do të analizohen rregullat teknike të procesit të ndërmjetësimit që lidhen me shmangien nga gjetja e së drejtës dhe fajit, nga emocionet, empathia, me ruajtjen e konfidencialitetit dhe të paanshmërisë, me ndërtimin e neutralitetit dhe, në mënyrë të veçantë me të edukuarit përmes procesit. Për çdo gjyqtar e prokuror të ardhshëm është e rëndësishme që para se ta dërgojë një konflikt civil apo penal për ndërmjetësim apo pajtim të analizojë me kujdes nëse palët janë dakord dhe nëse ato kanë interes që të shfrytëzojnë avantazhet e ndërmjetësimit. Gjatë diskutimit të temës do të fokusohet auditori në mënyrën e vlerësimit të mundësive, mbajtjen e baraspeshës së fuqisë së palëve: fuqi fizike, ekonomike, informacioni, arsimimi, emotive etj., me identifikimin e pikave të përbashkëta ku takohen interesat e një marrëveshje për pajtim ose ndërmjetësim. Qartësimi i rolit të magjistratit që nuk bëhet pjesë e zgjidhjes për ndërmjetësim, sepse zgjidhja del nga palët duhet të nënvizohet nga trajtimi i temës. Ndërmjetësi nuk ofron zgjidhje e nuk jep garanci. Arritja e marrëveshjes së ndërmjetësimit e shuan konfliktin në gjykatë ose prokurori. Për magjistratin është e rëndësishme të njihet me kushtet e marrëveshjes për të legalizuar atë si dokument, duke parë respektimin e formës, shmangien e moskompetencës, shmangien e konfliktit të interesave të ndërmjetësit. Statusi i marrëveshjes është i rëndësishëm, veçanërisht zbatimi vullnetar si kontratë, ekzistenca e saj si provë në procesin gjyqësor dhe efektet si titull ekzekutiv.

**Çështjet kryesore të mësimit:**

1. Identifikimi/hulumtimi i problemit;

2. Vendosja e situatës së mirëbesimit dhe caktimi i radhës së të folurit: mosha, seksi, rendi alfabetik i emrit;

3. Ndërmjetësi është një dëgjues aktiv;

4. Pyetjet e bëra prej ndërmjetësit kanë natyrë të hapur, josugjestionuese: Çfarë ka ndodhur? Pse jemi sot në këtë konflikt? Më shpjegoni si e perceptoni konfliktin?

5. Koha e të folurit e barabartë për të dy palët.

6. Ndërprerjet nga ndërmjetësi dhe përmbledhjet e herëpashershme kur biseda zgjatet jashtë temës.

7. Pengesat e dëgjimit aktiv janë: paragjykimet, mbivotimet, ndërprerja e bisedës, dhënia e këshillës, përgatitja e përgjigjes, mendimi se ne kemi të drejtë, shmangia.

8. Parimet e dëgjimit aktiv: vëmendja e përqendruar, mungesa e subjektivizmit, pranimi i tërësishëm, kuptimi i simbolikës në të folur, empathia, vlerësimi, besimi te bashkëbiseduesi, vetëkuptimi.

9. Regjistrimi i faktit të pakontestueshëm dhe kalimi nga fakti i pakontestueshëm tek ai më pak i kontestueshëm.

10. Evidentimi i fakteve ku qëndrimet janë të njëjta ose të përafërta.

11. Evidentimi me kujdes i rrugëve ku palët duhet t’i afrohen marrëveshjes.

**Pyetje vetëstudimore:**

1. Çfarë mund të përmbajë ndërgjegjësimi për personat e përfshirë në procesin e ndërmjetësimit?

2. Çfarë qëndrimi duhet të mbajmë dhe çfarë sjellje duhet të manifestojmë ndaj konfliktit?

3. Kur duhet të ndërhyjmë në një konflikt?

4. Çfarë roli luajnë palët apo ndërmjetësit në një konflikt?

5. Jemi në një mjedis që është i prirur për konflikt apo është tolerant e paqësor?

6. Cilat pyetje preferohen në rastin e një pajtimi apo ndërmjetësimi: pyetjet që kanë natyrë të hapur, josugjestionuese: Çfarë ka ndodhur? Pse jemi sot në këtë konflikt? Më shpjegoni si e perceptoni konfliktin? … apo pyetjet e mbyllura? Si kombinohet bashkëbisedimi?

7. Si e kuptoni shprehjen: “të jesh një “dëgjues aktiv” në ndërmjetësim”?

8. Si ndikon paragjykimi në një proces ndërmjetësimi? Po votimet dhe mbivotimet në procesin e të menduarit?

**Ushtrime, debat, punë e pavarur në grup:**

**Diskutime/debat/ushtrime dhe prezantim me gojë me temë:**

Sa aktiv duhet të jetë gjyqtari ose prokurori për t’i orientuar palët drejt një procesi ndërmjetësimi? Si duhet të ruajë balancën me shmangien e rrezikut që të konsiderohet nga palët i njëanshëm? Si duhet të ruajë neutralitetin, në rastin kur sheh se njëra nga palët e do procesin e ndërmjetësimit, por pala tjetër nuk është ende e vendosur për të dhënë pëlqim?

**Rasti praktik nr. 1**

I pandehuri i mitur në moshën 15 vjeç po kryente manovra të rrezikshme me një makinë tip YINGANG pa targa para shkollës së mesme “P.B” Burrel.

Vepra penale “Drejtimi i automjeteve në mënyrë të parregullt” në gjendje të dehur dhe nën efektin e lëndëve narkotike.

Ana subjektive: Vepra Penale është kryer me faj, ai e ka ditur që duhej leje qarkullimi dhe nuk e kishte një të tillë për shkak të moshës.

Rrezikshmëria e veprës është e madhe nga që konsiderohet krim dhe jo kundërvajtje penale.

I mituri shfaq pendim të thellë.

Nga vlerësimi individual rezulton se:

a) Sjellja mund të përmirësohet;

b) I mituri nuk shfaq rrezik për përsëritje;

c) Shmangia është më e përshtatshme.

**Pyetje lidhur me rastin praktik:**

1. A është i mundshëm ndërmjetësimi në këtë rast?

2. Imagjinoni sikur ju jeni ndërmjetësi dhe duhet të ftoni palët që do të përfshihen në procesin e ndërmjetësimit. Cilët do të thërrisni në procesin e ndërmjetësimit?

3. Listoni veprimet që do të kryeni në fazën përgatitore.

4. Ndërtoni hapat që do të ndiqni në procedurën e ndërmjetësimit.

5. Si do t’i organizoni takimet me palët?

6. Çfarë do t’u shpjegoni palëve?

7. Cilat janë avantazhet e ndërmjetësimit?

**Rasti praktik nr. 2**

I mituri në konflikt me ligjin G.LL duke qarkulluar me motorin tip Lifan me targa CAH 728 në Bulevardin Blu me sens lëvizjeje nga Tirana për në Kamëz ka aksidentuar duke përplasur shtetaset Q.T dhe A.Q, të cilat po kalonin rrugën nga ana e karburant “Kastratit”.

Si pasojë e goditjes me mjet të dyja shtetaset janë rrëzuar në trotuar dhe më pas janë dërguar për ndihmë mjekësore në Spitalin e Traumës.

Shtetasi i mitur G.LL disopononte një leje drejtimi të kategorisë AM, e cila nuk ishte e përshtatshme për drejtimin e mjetit motor që ai drejtonte.

Sipas aktit të ekspertimit mjekësor A.Q dhe Q.T i janë shkaktuar dëmtime që kategorizohen si plagosje e lehtë pasi ka dëmtime që kanë shkaktuar humbje të aftësisë së përkohshme për punë në masën mbi 9 (nëntë) ditë.

I mituri në konflikt me ligjin ka kryer veprat penale të “Shkeljes së rregullave të qarkullimit rrugor” dhe “Drejtimit të automjeteve në mënyrë të parregullt”, parashikuar nga nenet 290/1 dhe 291 të Kodit Penal.

Të dhënat mbi personalitetin e të miturit në konflikt me ligjin të marra nga RVI-ja.

I mituri në konflikt me ligjin të jetë nxënës shkolle dhe është nxënës me nivel të kënaqshëm në mësime;

i padënuar më parë.

Pranon dhe shpjegon veprën penale në prani të mbrojtësit.

Familja e tij nuk ka të ardhura të kënaqshme dhe për këtë arsye punon dhe i mituri me kohë të pjesshme në ditët e pushimit.

Sillet shumë mirë në komunitet dhe familje.

**Pyetje lidhur me rastin praktik:**

1. A është i mundshëm ndërmjetësimi në këtë rast?

2. Imagjinoni që ju jeni ndërmjetësi dhe duhet të ftoni palët që do të përfshihen në procesin e ndërmjetësimit. Cilët do të thërrisni në procesin e ndërmjetësimit?

3. Listoni veprimet që do të kryeni në fazën përgatitore.

4. Ndërtoni hapat që do të ndiqni në procedurën e ndërmjetësimit.

5. Si do t’i organizoni takimet me palët?

6. Çfarë do t’u shpjegoni palëve?

7. Cilat janë avantazhet e ndërmjetësimit?

**Rasti praktik nr. 3**

Në datë 24.5.2018, rreth orës 12:57:47 dhe 12:59:41 është telefonuar nga një numër i fshehtë, ku në anën tjetër të telefonit është përgjigjur një zë femre. Ajo fillimisht i ka thënë: “Kur do të m’i japësh ato provimet që kam ngel për vjeshtë?”.

Pedagogia denoncuese i ka thënë: “e di se me kë je duke folur, se mos ke ngatërruar numër”, por personi në anën tjetër të telefonit në këtë kohë e ka mbyllur telefonin.

Pas rreth 2 minutash e kanë telefonuar përsëri me numër të fshehtë, konkretisht në orën 12:59:41 sekonda, sipas orës së celularit “Blacberry” që Esmeralda përdor dhe i thotë: “Ti je zysh Esmeralda?”.

Esmeralda i është përgjigjur: “Po urdhëro, ti kush je?”. Personi i ka thënë: “Kjo s’ka rëndësi se kush jam, po a do të m’i japësh ato provimet që unë kam të mbartura për vjeshtë?”. Esmeralda i ka thënë, se nuk mund të komunikonte në këtë mënyrë, por të paraqitej në shkollë, duke i parashtruar kërkesat verbalisht. Femra në krahun tjetër të telefonin i është përgjigjur: “Mir mir se do vij nesër”.

Kallëzuesja ka theksuar se këto thirrje telefonike e kanë shqetësuar, dhe ngarkuar psikologjikisht. Për këtë arsye kërkon ndjekje penale, për cilindo person që ka marrë iniciativën për ta shqetësuar në këtë lloj mënyre.

Prokuroria pranë Gjykatës së shkallës së parë Elbasan mbi bazën e materialit kallëzues të referuar nga oficeri i policisë gjyqësore, ka regjistruar procedimin penal nr. 982 në ngarkim të KB-së për veprën penale të “Përdorimit me keqdashje të thirrjeve telefonike”, parashikuar nga neni 275 i Kodit Penal.

Gjatë hetimit të këtij procedimi penal, në prani të mbrojtësit të caktuar kryesisht dhe psikologut, në praninë e prindit pasi në kohën e lidhjes së marrëveshjes e mitura në konflikt me ligjin K.B nuk e ka mbushur moshën 18 vjeç, është realizuar marrëveshja për aplikimin e masës së shmangies nga ndjekja penale.

**Pyetje lidhur me rastin praktik:**

1. A është i mundshëm ndërmjetësimi në këtë rast?

2. Imagjinoni sikur ju jeni ndërmjetësi dhe duhet të ftoni palët që do të përfshihen në procesin e ndërmjetësimit. Cilët do të thërrisni në procesin e ndërmjetësimit?

3. Listoni veprimet që do të kryeni në fazën përgatitore.

4. Ndërtoni hapat që do të ndiqni në procedurën e ndërmjetësimit.

5. Si do t’i organizoni takimet me palët?

6. Çfarë do t’u shpjegoni palëve?

7. Cilat janë avantazhet e ndërmjetësimit?

**Literatura e detyrueshme/rekomanduar.**

**Literatura e detyrueshme/rekomanduar për temën 4.**

- Mandro, A., Semini, M. “Cikli i leksioneve të Shkollës së Magjistraturës”, Tiranë, 2019.

- Emmendo, Paul., Zaka, Tefta., Kalo, Përparim. “Arbitrazhi dhe ndërmjetësimi”.

**Legjislacion**:

**- Kodi i Procedurës Penale:** nenet 59, 284, 332/c, 333, 338,. Në rastin e veprave që ndiqen me kërkesën e viktimës akuzuese, gjykata thërret viktimën dhe të akuzuarin dhe u propozon zgjidhjen e çështjes me pajtim. Në qoftë se viktima e tërheq kërkesën dhe ai që akuzohet e pranon tërheqjen, gjykata vendos pushimin e çështjes. Në të kundërtën ajo cakton datën e seancës.

**- Kodi Penal,** nenet 84, 89, 102/1, 105, 106, 130, 148, 149, 243, 254, 264, 275, 290/1 dhe 318.

- Ligji nr.10385/24.2.2011, “Për ndërmjetësimin në zgjidhjen e mosmarrëveshjeve”, i ndryshuar.

**Në kuadrin e Bashkimit Europian:**

“Direktiva 2008/52/EC e Parlamentit Europian dhe Këshillit e 21 majit 2008, “Mbi disa aspekte të ndërmjetësimit në çështjet civile dhe tregtare” (Official Journal L 136, 24.5.2008, 3 ff.); Rregullorja 2001/44/EC e Këshillit e 22 Dhjetorit 2000 mbi jurisdiksionin dhe njohjen e zbatimin e vendimeve në çështjet civile dhe tregtare (Official Journal L 12, 16.1.2001, 1 ff.). Direktiva e Këshillit 2002/8 e 27 Janar 2003 Për përmirësimin e aksesit në drejtësi në mosmarrëveshjet ndërkufitare duke vendosur rregulla minimum të përbashkëta lidhur me ndihmën ligjore në këto mosmarrëveshje (Official Journal L 26, 31.1.2003, 41 ff.); Rregullorja e Këshillit 2201/2003 e 27 nëntorit 2003 lidhur me juridiksionin dhe njohjen e zbatimin e vendimeve në çështjet familjare dhe të përgjegjësisë prindërore, e cila shfuqizon Rregulloren 1347/2000 (Official Journal L 338, 23.12.2003, 1 ff.); Rekomandimi i Komisionit 98/257 i 30 Mars 1998 mbi parimet e zbatueshme prej organizmave përgjegjës për zgjidhjen jashtëgjyqësisht të mosmarrëveshjeve konsumatore (Official Journal L 115, 17.4.1998, 31 ff.); Rekomandimi i Komisionit 2001/310 i 4 Prill 2001 mbi parimet e zgjidhjes jashtë gjyqësore të organizmave të përfshirë në zgjidhjet me pajtim të mosmarrëveshjeve konsumatore (Official Journal L 109, 19.4.2001, 56 ff.); Direktiva 2013/11/EU e Parlamentit Europian dhe e Këshillit e 21 majit 2013 mbi zgjidhjet alternative të mosmarrëveshjeve të konsumatorëve dhe ndryshimi i Rregullores (EC) No 2006/2004 dhe Direktivës 2009/22/EC (Directive on consumer ADR); Kodi Europian i sjelljes së ndërmjetësit <http://ec.europa.eu/civiljustice/adr/adr_ec_code_conduct_en.pdf>

**Në kuadrin e Këshillit të Europës:**

- Rekomandimi R (98) 1 i Komitetit të Ministrave mbi ndërmjetësimin në çështjet familjare, 21 janar 1998; Rekomandimi Rec (2002) i Komitetit të Ministrave mbi ndërmjetësimin në çështjet civile, 18 Shtator 2002;

CEPEJ report on Mediation; CEPEJ guidelines on mediation: <https://www.coe.int/t/dghl/cooperation/cepej/mediation/default_en.asp>

- GREEN PAPER - on alternative dispute resolution in civil and commercial law. Brussels, 19.4.2002.

Temat që do të trajtohen për pjesën e alternativës së Arbitrazhit janë si vijojnë:

* + - 1. **ARBITRAZHI VENDOR**

**Tema 1**. Kuptimi, efektet dhe zbatueshmëria e marrëveshjes së arbitrazhit (2 orë)

**Tema 2** Procedura e arbitrazhit vendorë (2 orë)

**Tema 3** Vendimi i arbitrazhit dhe shkaqet e kundërshtimit të tij (2 orë)

1. **ARBITRAZHI NDËRKOMBËTAR TREGTAR**

**Tema 1 Llojet e arbitrazhit; Dallimi mes arbitrazhit vendor dhe atij ndërkombëtar (1 orë)**

**Tema 2** Marrëveshja e arbitrazhit (2 orë)

**Tema 3** Procedura e arbitrazhit dhe masat e sigurimit (2 orë)

**Tema 4** Kundërshtimi dhe njohja e vendimit të arbitrazhit ndërkombëtar (1 orë)

**PJESA II: ARBITRAZHI VENDOR**

**Përmbajtja e kursit**

Kursi ka për qëllim t’i njohë studentët me një nga metodat alternative të zgjidhjes së mosmarrëveshjeve, arbitrazhin, si një mekanizëm efektiv për zgjidhjen e mosmarrëveshjeve jashtë sistemit gjyqësor. Kandidatët për magjistratë do të prezantohen me parimet themelore mbi të cilat bazohet arbitrazhi, karakteristikat e tij, avantazhet dhe dizavantazhet në krahasim me ndërmjetësimin, negocimin dhe me juridiksionin gjyqësor, parimet bazë të procedurës së arbitrazhit, efektet dhe zbatimin e vendimit të arbitrazhit.

**Tema 1. Kuptimi, efektet dhe zbatueshmëria e marrëveshjes së arbitrazhit (2 orë)**

**Pyetje për vetëstudim**

1. Çfarë është arbitrazhi?

2. Cilat janë avantazhet dhe disavantazhet e arbitrazhit në krahasim me juridiksionin gjyqësor dhe format e tjera të zgjidhjes së mosmarrëveshjes si ndërmjetësimi dhe negocimi?

3. A ka pasur arbitrazh në Shqipëri? Nëse po, çfarë lloj arbitrazhi është zhvilluar?

4. Cili është kuadri ligjor për rregullimin e arbitrazhit vendor dhe atij ndërkombëtar në Republikën e Shqipërisë?

5. Cili është ligji i aplikueshëm për vlerësimin e kushteve të (pa)vlefshmërisë së marrëveshjes së arbitrazhit?

6. Cilat janë kriteret e vlefshmërisë së marrëveshjes së arbitrazhit?

**Temat kryesore për trajtim:**

* Arbitrazhi në Shqipëri, në etapa të ndryshme të historisë së Shqipërisë
* Kuadri ligjor shqiptar që rregullon arbitrazhin vendor
* Forma e marrëveshjes së arbitrazhit
* Arbitrueshmëria
* Përmbajtja e marrëveshjes së arbitrazhit
* Kushtet e vlefshmërisë së marrëveshjes së arbitrazhit sipas ligjit shqiptar
* Praktika gjyqësore shqiptare në lidhje me marrëveshjen e arbitrazhit

**Metodologjia**

Leksioni është konceptuar si një ndërthurje mes prezantimit nga pedagogu dhe të bashkëbisedimit mes pedagogut dhe kandidatëve për magjistratë. Në leksion do të synohet të arrihet zhvillimi i debateve konstruktive mbi çështje teorike dhe praktike, me qëllim zhvillimin e mendimit kritik dhe argumentimit. Gjithashtu, do të ketë diskutime mbi raste praktike dhe zgjidhje rastesh hipotetike, hartim klauzolash arbitrazhi etj.

**Kazus**

A dhe B, dy kompani të së drejtës shqiptare, kanë lidhur një kontratë furnizimi. Në këtë kontratë palët kanë parashikuar qendrën MEDART, si institucion për zgjidhjen e mosmarrëveshjeve mes tyre, por nuk kanë parashikuar numrin e arbitrave. Kur mes tyre lind mosmarrëveshja, A-ja i drejtohet qendrës MEDART me kërkesë për fillimin e procesit të arbitrazhit, ndërsa B i drejtohet juridiksionit gjyqësor shtetëror duke pretenduar pavlefshmëri të marrëveshjes së arbitrazhit, për shkak të mospërcaktimit të numrit të arbitrave.

**Çështje për diskutim:**

1. A është i drejtë pretendimi i B-së?

2. Cili është ligji i zbatueshëm për të përcaktuar vlefshmërinë e marrëveshjes së arbitrazhit?

3. Nëse A-ja i është drejtuar MEDART-it dhe ka filluar procesi i arbitrazhit përpara se B t’i drejtohet juridiksionit gjyqësor shtetëror, çfarë duhet të bëjë gjykata shqiptare?

4. Po nëse procesi i arbitrazhit nuk ka filluar, çfarë duhet të vendosë gjykata shqiptare në lidhje me kërkesën e B-së?

5. Cila do të ishte gjykata shqiptare kompetente për shqyrtimin e kërkesës së B-së?

6. Si mund të shmangen dy procese paralele (në juridiksionin e arbitrazhit dhe në juridiksionin gjyqësor?

**Literaturë e detyruar**

- Kola Tafaj, Flutura., Çinari, Silvana. “Zgjidhjet alternative të mosmarrëveshjeve”, botimet Albas, tetor 2015.

**Jurisprudencë**

- Vendimi nr. 176, datë 19.4.2011 i Kolegjit Civil të Gjykatës së Lartë.

- Vendimi nr. 467, datë 18.9.2014 i Kolegjit Civil të Gjykatës së Lartë.

- Vendimi nr. 357, datë 18.9.2011 i Kolegjit Civil të Gjykatës së Lartë.

**Legjislacion**

- Kodi i Procedurës Civile, 1996, i ndryshuar.

**Literaturë e rekomanduar**

- “Arbitrazhi, alternativë e zgjidhjes së konflikteve jashtëgjyqësisht”, artikull nga dr. Flutura Kola Tafaj, Revista “Ndërmjetësimi”, botim i fondacionit “Zgjidhja e konflikteve dhe pajtimi i mosmarrëveshjeve”, Tiranë, 2008.

- “Arbitration in Albania”, kapitull i World Arbitration Reporter, botimi i dytë i botuar nga JurisNet LLC, në bashkautorësi i dr. Flutura Kola Tafaj.

- Kola Tafaj, Flutura., Çinari. Silvana. “Historik i zhvillimit të arbitrazhit në Shqipëri në 100 vite shtet”.

- Emmond, Paul., Zaka, Tefta., Kalo, Përparim. “Arbitrazhi dhe ndërmjetësimi”, Botim i Shkollës së Magjistraturës, Tiranë, 2007.

**Tema 2 Procedura e arbitrazhit vendor (2 orë) Prof. Dashamir Kore**

**Pyetje për vetëstudim**

1. Kur konsiderohet një arbitrazh vendor?

2. Si fillon një proces arbitrazhi?

3. Kur quhet e formuar gjykata e arbitrazhit?

4. A mund të japë gjykata e arbitrazhit masa sigurimi?

5. Si ekzekutohet një masë sigurimi e dhënë nga gjykata e arbitrazhit vendor në Republikën e Shqipërisë?

**Temat kryesore**

1. Kërkesa për arbitrazh dhe përgjigjja ndaj kërkesës për arbitrazh

2. Përfaqësimi i palëve në arbitrazh

3. Njoftimet e afatet në arbitrazh

4. Formimi i gjykatës së arbitrazhit

5. Kush mund të jetë arbitër?

6. Emërimi i arbitrave. Roli i autoritetit emërues.

7. Kundërshtimi, përjashtimi dhe zëvendësimi i arbitrave

**Kazus**

Shoqëria “A” dhe “B” janë shoqëri shqiptare dhe kanë lidhur një kontratë sipërmarrje. Në këtë kontratë palët kanë rënë dakord mbi afatet brenda të cilave B duhet të kryejë disa punime në një projekt për ndërtimin e një resorti. Ato gjithashtu kanë lidhur një marrëveshje për zgjidhjen e të gjitha mosmarrëveshjeve që mund të lindnin nga ose në lidhje me këtë kontratë me arbitrazh institucional sipas Rregullave të Arbitrazhit të MEDART, me vend arbitrazhi Tiranën.

Në gjashtë muajt e fundit B po punonte shumë ngadalë në shkelje me afatet e rëna dakord në kontratë, dhe për këtë arsye A nuk i pagoi B-së këstin e radhës të parashikuar në kontratë. B ndërpret punën për ndërtimin e resorit, njofton zgjidhjen e kontratës për shkak se nuk i ishte bërë pagesa e një kësti dhe ngre padi në Gjykatën e Rrethit Gjyqësor Tiranë duke kërkuar detyrimin e shoqërisë A të paguajë këstin e papaguar.

**Çështje për diskutim**

1. Çfarë duhet të vendosë Gjykata e Tiranës në lidhje me kërkesëpadinë e B-së, nëse A-ja nuk e kundërshton juridiksionin gjyqësor shtetëror?

2. Po nëse A-ja e kundërshton këtë juridiksion?

3. Duke supozuar që gjykata shqiptare e nxjerr çështjen jashtë juridiksionit, dhe çështja në arbitrazh ende nuk ka filluar, a mundet “B”-ja të bëjë kërkesë për sigurimin e padisë në juridiksionin gjyqësor shtetëror?

Duke supozuar që çështja ka filluar në arbitrazh, a mundet A-ja të kërkojë masë sigurimi në juridiksionin gjyqësor shtetëror?

**Literaturë e detyruar**

- Kola Tafaj, Flutura., Çinari, Silvana. “Zgjidhjet alternative të mosmarrëveshjeve”, Botimet Albas, tetor 2015.

**Jurisprudencë**

- Vendimi nr. 7, datë 11.1.2013 i Kolegjit Civil të Gjykatës së Lartë.

- Vendimi nr. 579, datë 19.12.2011 i Kolegjit Civil të Gjykatës së Lartë.

- Vendimi nr. 467, datë 18.9.2014 i Kolegjit Civil të Gjykatës së Lartë.

**Legjislacion**

- Kodi i Procedurës Civile, 1996, i ndryshuar.

**Literaturë e rekomanduar**

- Kola Tafaj, Flutura. “Privatësia dhe konfidencialiteti në arbitrazh” artikull i botuar në revistën juridike shkencore “Jeta Juridike” të Shkollës së Magjistraturës, nr. 4, Viti XI, Tiranë, dhjetor 2011.

- “Arbitration in Albania”, kapitull i World Arbitration Reporter, botimi i dytë i botuar nga JurisNet LLC, në bashkautorësi i dr. Flutura Kola Tafaj.

- Emmond, Paul., Zaka, Tefta., Kalo, Përparim. “Arbitrazhi dhe ndërmjetësimi”, Botim i Shkollës së Magjistraturës, Tiranë, 2007.

- Kola Tafaj, Flutura. “Albanian Legislation on interim measures of protection in an arbitration procedure in the view of acquis communitaire”, artikull.

- Kola Tafaj, Flutura. “Efektet që passjellin dyshimet e arsyeshme për ekzistencë të elementeve të veprës penale në çështje në arbitrazhin ndërkombëtar” artikull.

**Tema 3. Vendimi i arbitrazhit dhe shkaqet e kundërshtimit të tij (2 orë)**

**Çështje për vetëstudim**

1. Çfarë lloj vendimesh mund të japë gjykata e arbitrazhit?

2. Si mund të cilësohet vendimi i arbitrazhit që jepet në përfundim të gjykimit të arbitrazhit dhe e zgjidh çështjen në themel?

3. A mund të ankimohet vendimi i arbitrazhit vendor?

4. Ku paraqitet ankimi?

5. Cila është gjykata kompetente për shqyrtimin e ankimit?

6. Për çfarë shkaqesh mund të ankimohet vendimi i arbitrazhit vendor?

7. A mundet që palët të heqin dorë nga e drejta e ankimit me marrëveshje mes tyre?

8. A mundet gjykata që shqyrton ankimin të shqyrtojë themelin e mosmarrëveshjes?

9. Po nëse gjykata e juridiksionit gjyqësor shtetëror prish vendimin e arbitrazhit, cili është forumi që do të shqyrtojë çështjen?

**Temat kryesore**

1. Llojet e vendimeve të arbitrazhit

2. Forma dhe përmbajtja e vendimit

3. Vendimmarrja

4. Kundërshtimi i vendimit të arbitrazhit

5. Shkaqet për të cilat mund të lejohet kundërshtimi i vendimit të arbitrazhit

6. Pasojat e pavlefshmërisë së vendimit të arbitrazhit

**Literaturë e detyruar**

- Kola Tafaj, Flutura., Çinari, Silvana. “Zgjidhjet alternative të mosmarrëveshjeve”, Botimet Albas, tetor, 2015.

**Jurisprudencë**

**Legjislacion**

- Kodi i Procedurës Civile, 1996, i ndryshuar.

**Literaturë e rekomanduar**

- Kola Tafaj, Flutura. “Albanian Legislation on interim measures of protection in an arbitration procedure in the view of acquis communitaire”, artikull.

- Kola Tafaj, Flutura. “Arbitrazhi, alternativë e zgjidhjes së konflikteve jashtëgjyqësisht”, artikull në revistën “Ndërmjetësimi”, Fondacioni “Zgjidhja e konflikteve dhe pajtimi i mosmarrëveshjeve”, Tiranë, 2008.

- Emmond, Paul., Zaka, Tefta., Kalo, Përparim. “Arbitrazhi dhe ndërmjetësimi”, Botim i Shkollës së Magjistraturës, Tiranë, 2007.

**PJESA III ARBITRAZHI NDËRKOMBËTAR TREGTAR**

**Tema 1. Llojet e arbitrazhit; Dallimi mes arbitrazhit vendor dhe atij ndërkombëtar (1 orë)**

**Pyetje për vetëstudim**

1. Ku dallon arbitrazhi vendor me atë ndërkombëtar? Po arbitrazh institucional me arbitrazhin *ad hoc*?

2. A ka dallim mes arbitrazhit ndërkombëtar dhe arbitrazhit të shtetit të huaj?

3. Cili është kuadri ligjor që rregullon arbitrazhin ndërkombëtar në Republikën e Shqipërisë?

**Temat kryesore**

1. Llojet e arbitrazhit

2. Dallimi mes arbitrazhit vendor dhe atij ndërkombëtar

3. Dallimi mes arbitrazhit ndërkombëtar dhe atij të shtetit të huaj

4. Dallimi mes arbitrazhit *ad hoc* dhe atij institucional

**Kazus**

A dhe B janë dy persona juridikë shqiptarë. Në klauzolën e arbitrazhit të përfshirë në kontratën e furnizimit të lidhur mes tyre, është parashikuar që çështja do të zgjidhet sipas Rregullave të MEDART-it në Tiranë dhe ligji i aplikueshëm do të jetë ligji francez.

**Çështje për diskutim:**

1. Çfarë lloj arbitrazhi do të konsiderohet ky? Ad hoc apo institucional? Vendor apo ndërkombëtar?

2. A është kjo një marrëveshje e vlefshme arbitrazhi?

**Literaturë e detyruar**

- Kola Tafaj, Flutura., Çinari, Silvana. “Zgjidhjet alternative të mosmarrëveshjeve”, Botimet Albas, tetor, 2015.

**Jurisprudencë**

- Vendimi nr. 284, datë 3.6.2015 i Kolegjit Civil të Gjykatës së Lartë.

- Vendimi nr. 235, datë 14.9.2016 i Kolegjit Civil të Gjykatës së Lartë.

- Vendimi nr. 337, datë 26.6.2012 i Kolegjit Civil të Gjykatës së Lartë.

**Legjislacion**

- Kodi i Procedurës Civile, 1996, i ndryshuar.

- Konventa Europiane mbi Arbitrazhin Tregtar Ndërkombëtar (Konventa e Gjenevës).

- Konventa për Njohjen dhe Ekzekutimin e Vendimeve të Huaja të Arbitrazhit. (Konventa e Nju Jorkut).

- Konventa për Zgjidhjen e Mosmarrëveshjeve të Investimit ndërmjet shteteve dhe shtetasve të shteteve të tjera (Konventa e Uashingtonit 1965).

- UNCITRAL, Ligji Model i Komisionit të Kombeve të Bashkuara për të Drejtën Tregtare Ndërkombëtare mbi Arbitrazhin Tregtar Ndërkombëtar.

**Literaturë e rekomanduar**

- “Arbitration in Albania”, kapitull i World Arbitration Reporter, botimi i dytë i botuar nga JurisNet LLC, në bashkautorësi i dr. Flutura Kola Tafaj.

- Legal theory of international arbitration, Emmanuel Gaillard, Boston, 2010.

- International Commercial Arbitration, Gery Born, Volumi I dhe II, 2014.

- International Arbitration Cases and Materials, Gary Born, 2011.

- Mauro Rubino-Sammartano, International Arbitration Law and Practice, 2001.

- J. Lew. L. Mistelis & S. Kroll, Comparative International Commercial Arbitration, 2003.

- Gaillard, Emmanuel., Goldman, Berthold., Savage, John. Fouchard, Gaillard, *Goldman on International Commercial Arbitration*, Kluwer Law International, 1999.

- Poudret, Jean-François., Besson, Sébastien. *Comparative Law of International Arbitration*, Sweet & Maxwell, 2007

- Emmond, Paul., Zaka, Tefta., Kalo, Përparim. “Arbitrazhi dhe ndërmjetësimi”, Botim i Shkollës së Magjistraturës, Tiranë, 2007.

**Tema 2 Marrëveshja e arbitrazhit (2 orë)**

**Çështje për vetëstudim**

1. Cili është ligji për vlefshmërinë formale dhe materiale të marrëveshjes së arbitrazhit?

2. Cili është forumi që vlerëson vlefshmërinë e marrëveshjes së arbitrazhit?

3. A është e varur vlefshmëria e marrëveshjes së arbitrazhit nga vlefshmëria e kontratës kryesore? Po e kundërta?

4. Cilat janë elementet e domosdoshme të marrëveshjes së arbitrazhit?

**Temat kryesore**

- Përkufizimi, efektet dhe zbatimi i marrëveshjes së arbitrazhit

- Parimi i autonomisë së marrëveshjes së arbitrazhit

- Parimi i kompetenze-kompetenze dhe lidhja e tij me parimin e *lis pendens*

- Forma e marrëveshjes së arbitrazhit

- Ligji i zbatueshëm për vlefshmërinë e marrëveshjes së arbitrazhit

- Arbitrueshmëria subjektive

- Arbitrueshmëria objektive

- Mënyrat e interpretimit të marrëveshjes së arbitrazhit

- Marrëveshjet patologjike të arbitrazhit

- Marrëveshjet asimetrike (të njëanshme) të arbitrazhit

- Doktrina e kompanive të grupit

- Alter ego/ Heqja e vellos së kompanive

- Estoppel

- Pala e tretë përfituese

- Elementet e nevojshme të marrëveshjes së arbitrazhit

**Kazus**

A dhe B kanë lidhur një kontratë furnizimi. A është një shoqëri e së drejtës shqiptare dhe B është shoqëri e së drejtës italiane. Në kontratën e furnizimit të dyja palët kanë përcaktuar ICC (Dhomën Ndërkombëtare Tregtare) si institucion për zgjidhjen e mosmarrëveshjes mes tyre. Palët kanë zgjedhur Londrën si vend të zhvillimit të arbitrazhit, por nuk janë shprehur në lidhje me ligjin e aplikueshëm për vlefshmërinë e marrëveshjes së arbitrazhit. Mes tyre lind një mosmarrëveshje dhe B-ja i drejtohet ICC-së për zgjidhjen e mosmarrëveshjes. A i drejtohet gjykatës shqiptare (juridiksionit gjyqësor shqiptar), duke pretenduar pavlefshmëri të marrëveshjes së arbitrazhit, meqenëse palët nuk kanë përcaktuar ligjin e aplikueshëm për vlefshmërinë e marrëveshjes së arbitrazhit.

**Çështje për diskutim:**

1. A është i drejtë pretendimi i A-së?

2. A ka juridiksion gjykata shqiptare për të shqyrtuar pretendimin e A-së?

3. Çfarë mund të bëjë B-ja në këto kushte?

4. Si duhet të veprojë gjykata e arbitrazhit e investuar me kërkesën e B-së?

**Literaturë e detyruar**

- Kola Tafaj, Flutura., Çinari, Silvana. “Zgjidhjet alternative të mosmarrëveshjeve”, Botimet Albas, tetor 2015.

**Jurisprudencë**

- Vendimi nr. 00-2018-389, datë 6.2.2018 i Kolegjit Civil të Gjykatës së Lartë.

- Vendimi nr. 181, datë 1.6.2016 i Kolegjit Civil të Gjykatës së Lartë.

- Vendimi nr. 5, datë 8.1.2013 i Kolegjit Civil të Gjykatës së Lartë.

- Vendimi nr. 00-2018-907, datë 12.9.2018 i Kolegjit Civil të Gjykatës së Lartë.

- Vendimi nr. 00-2017-2682, datë 19.12.2017 i Kolegjit Civil të Gjykatës së Lartë.

- Vendimi nr. 164, datë 7.12.2017 i Kolegjit Civil të Gjykatës së Lartë.

- Vendimi nr. 356, datë 6.6.2001 i Kolegjit Civil të Gjykatës së Lartë.

- All3ians Spa and Generali Assicurazioni Generali SpA versus West Tankers Inc.

**Legjislacion**

- Kodi i Procedurës Civile, 1996, i ndryshuar.

**Literaturë e rekomanduar**

- “Implementation of the European Convention on Human Rights in arbitration proceedings” artikull nga dr. Flutura Kola Tafaj botuar në revistën shkencore të Qendrës së Arbitrazhit Gjerman, DIS.

- “Arbitration in Albania”, kapitull i World Arbitration Reporter, botimi i dytë i botuar nga JurisNet LLC, në bashkautorësi i dr. Flutura Kola Tafaj.

- Gaillard, Emmanuel. *Legal theory of international arbitration*, Boston, 2010.

- Born, Gery. *International Commercial Arbitration*, Volumi I dhe II, 2014.

- C. H. Beck, Hart, Nomos, *New York Convention on the Recognition and Enforcement of Foreign Arbitral Awards-Commentary,* 2012.

- Born, Gary. *International Arbitration Cases and Materials*, 2011.

- Vukmir, Branko. *Strategjia dhe taktika e negocimit*, Prishtinë, 2007.

- Rubino-Sammartano, Mauro. *International Arbitration Law and Practice*, 2001.

- J. Lew. L. Mistelis & S. Kroll, *Comparative International Commercial Arbitration*, 2003.

- Gaillard, Emmanuel., Goldman, Berthold., Savage, John., Fouchard, Gaillard, *Goldman on International Commercial Arbitration, Kluëer Law International*, 1999.

- Poudret, Jean-François., Besson, Sébastien. *Comparative Law of International Arbitration*, Sweet & Maxwell, 2007.

- Mëneri, Suela. “*E drejta e arbitrazhit dhe ndërmjetësimit ndërkombëtar tregtar*”, Botimet Dudaj, Tiranë, 2012.

- Emmond, Paul., Zaka, Tefta., Kalo, Përparim. “Arbitrazhi dhe ndërmjetësimi”, Botim i Shkollës së Magjistraturës, Tiranë, 2007.

**Tema 3. Procedura e arbitrazhit dhe masat e sigurimit (2 orë)**

**Pyetje për vetëstudim**

1. Si përcaktohet ligji i aplikueshëm në procedurën e arbitrazhit ndërkombëtar?

2. A është e rëndësishme zgjedhja e vendit të arbitrazhit për zhvillimin e procesit të arbitrazhit?

3. A duhet të zbatohen në procesin e arbitrazhit parimet e procesit të rregullt ligjor sipas përcaktimeve në nenin 6(1) të KEDNJ-së?

4. Si formohet gjykata e arbitrazhit?

5. Si përcaktohet ligji i zbatueshëm për zgjidhjen e themelit të mosmarrëveshjes kur palët nuk kanë rënë dakord?

6. A munden gjykatat e arbitrazhit të marrin masa sigurimi?

7. A munden gjykatat shtetërore të marrin masa sigurimi në favor të arbitrazhit?

8. Si ekzekutohen masat e sigurimit të dhëna nga gjykata e arbitrazhit?

**Temat kryesore**

- Parimet e procedurës së arbitrazhit

- Ligji i zbatueshëm për procedurën e arbitrazhit

- Roli i vendit dhe gjuhës së arbitrazhit

- Kërkesa për arbitrazh dhe përgjigjja ndaj kërkesës për arbitrazh

- Termat e referencës

- Përfaqësimi i palëve në arbitrazh

- Njoftimet dhe gjykimi në mungesë

- Kush mund të jetë një arbitër?

- Numri i arbitrave dhe mënyra e emërimit

- Emërimi i arbitrave nga palët

- Roli i autoritetit emërues

- Kundërshtimi, dorëheqja dhe zëvendësimi i arbitrave

- Statusi i arbitrave ndërkombëtarë

- Kontrata e arbitrazhit ndërkombëtar

- Përcaktimi i ligjit të zbatueshëm për themelin në mungesë të marrëveshjes ndërmjet palëve

- Roli i dispozitave të kontratës, zakoneve tregtare, rregullave të detyrueshme dhe rendit publik.

- Provat në procesin e arbitrazhit

- Koncepti i masave të përkohshme

- E drejta dhe kufizimet e Gjykatës së Arbitrazhit për të marrë masa të përkohshme

- Arbitri i urgjencës

- Llojet dhe kriteret për të vendosur masat e përkohshme

- Procedura e urdhërimit të masave të përkohshme dhe zbatimi i tyre

- E drejta e gjykatave për të marrë masa të përkohshme në ndihmë të arbitrazhit dhe zbatimi i vendimeve të tyre

**Kazus**

Shoqëria “A” shoqëri franceze dhe “B”, shoqëri shqiptare, kanë lidhur një kontratë furnizimi me materiale ndërtimi dhe kanë rënë dakord mbi afatet brenda të cilave “B” duhet të sjellë ngarkesat. Ata gjithashtu kanë lidhur një marrëveshje të vlefshme arbitrazhi për zgjidhjen e mosmarrëveshjeve që mund të lindin nga ose në lidhje me këtë kontratë, sipas rregullave të ICC-së, me vend arbitrazhi Romën, Itali. Në dy muajt e fundit “B” nuk i kishte kryer furnizimet në afatet e përcaktuara në kontratë, për këtë arsye “A” nuk i kishte bërë “B” pagesën e dy ngarkesave të fundit. “B” njofton zgjidhjen e kontratës për shkak se nuk ishte paguar për dy ngarkesa. Ndërkohë “A” fillon një proces gjyqësor në gjykatën e rrethit gjyqësor Paris, pasi aty ishte vendi ku ishte lidhur dhe zbatohej kontrata, duke pretenduar shpërblimin e dëmit të ardhur nga zgjidhja e njëanshme e kontratës.

Duke pasur parasysh që neni 1448 i KPC-së së Francës parashikon që: “Kur një mosmarrëveshje që është duke u shqyrtuar nga një gjykatë arbitrazhi, mbi bazën e një marrëveshjeje arbitrazhi, i dërgohet për gjykim një juridiksioni tjetër, ky i fundit duhet të deklarojë moskompetencën. Kur procedura e arbitrazhit për shqyrtimin e mosmarrëveshjes ende nuk ka filluar, juridiksioni tjetër duhet gjithashtu të deklarojë moskompetencën, përveç kur marrëveshja e arbitrazhit është haptazi e pavlefshme.”

**Çështje për diskutim**

1. Çfarë duhet të vendosë Gjykata e Parisit në lidhje me padinë e “A-së”?

2. A mundet shoqëria “B” t’i drejtohet Gjykatës shtetërore të Romës, si gjykata e vendit të arbitrazhit, të marrë një masë anti-padi me qëllim ndalimin e procedurës gjyqësore të nisur nga “A-ja” në gjykatën e Parisit, për shkak se ekziston një marrëveshje arbitrazhi?

3. Duke supozuar që gjykata franceze e nxjerr çështjen jashtë juridiksionit dhe “A” ka filluar procedurën e arbitrazhit kundër “B-së”, si dhe duke pasur parasysh që neni 818 i KPC-së italiane (lex arbitri) parashikon: “Arbitrat nuk mund të marrin masa sigurimi”, ndërkohë rregullat e arbitrazhit të ICC-së i lejojnë arbitrat të marrin masa sigurimi, ku mund ta kërkojë “A-ja” marrjen e një mase sigurimi?

Duke supozuar që gjykata e Romës ka dhënë një masë për sigurim padie kundër shoqërisë shqiptare “B”, a mundet që kjo masë sigurimi të ekzekutohet në Republikën e Shqipërisë?

**Literaturë e detyruar**

- Kola Tafaj, Flutura., Çinari, Silvana. “Zgjidhjet alternative të mosmarrëveshjeve”, Botimet Albas, tetor, 2015.

**Jurisprudencë**

- Delcourt vs. Belgium (2689/65) [1970] ECHR 1, 17 janar 1970.

- Osmo Suovaniemii and others against Finland, nr. 31737/96, datë 23 shkurt 1999.

- Nordstrom- Janzon and Nordstrom-Lehtinen v. The Netherlands, 27 nëntor 1966.

- Vendimi nr. 22, datë 19.1.2011 i Kolegjit Civil të Gjykatës së Lartë.

- Vendimi nr. 32/1010, datë 1.3.2012 i Gjykatës së Apelit Tiranë.

**Legjislacion**

- Kodi i Procedurës Civile, 1996, i ndryshuar.

- UNCITRAL, Ligji Model i Komisionit të Kombeve të Bashkuara për të Drejtën Tregtare Ndërkombëtare mbi Arbitrazhin Tregtar Ndërkombëtar.

**Literaturë e rekomanduar**

- Kola Tafaj, Flutura. “Albanian Legislation on interim measures of protection in an arbitration procedure in the view of acquis communitaire”, artikull.

- Kola Tafaj, Flutura. “Efektet që passjellin dyshimet e arsyeshme për ekzistencë të elementeve të veprës penale në çështje në arbitrazhin ndërkombëtar” artikull.

- Kola Tafaj, Flutura. “Privatësia dhe konfidencialiteti në arbitrazh” artikull i botuar në revistën juridike shkencore “Jeta Juridike” të Shkollës së Magjistraturës, nr. 4, Viti XI, Tiranë, dhjetor 2011.

- Kola Tafaj, Flutura. “Implementation of the European Convention on Human Rights in arbitration proceedings” artikull i botuar në revistën shkencore të Qendrës së Arbitrazhit Gjerman, DIS.

- “Arbitration in Albania”, kapitull i World Arbitration Reporter, botimi i dytë i botuar nga JurisNet LLC, në bashkautorësi i dr. Flutura Kola Tafaj.

- Born, Gary. *International Arbitration Cases and Materials*, 2011.

- Mëneri, Suela. “*E drejta e arbitrazhit dhe ndërmjetësimit ndërkombëtar tregtar*”, Botimet Dudaj, Tiranë, 2012.

- Emmond, Paul., Zaka, Tefta., Kalo, Përparim. “Arbitrazhi dhe ndërmjetësimi”, Botim i Shkollës së Magjistraturës, Tiranë, 2007.

**Tema 4. Kundërshtimi dhe njohja e vendimit të arbitrazhit ndërkombëtar (1 orë)**

**Çështje për vetëstudim**

1. A mund të njihet në Republikën e Shqipërisë një vendim arbitrazhi ndërkombëtar?

2. Nëse po, cila është baza ligjore? Cilat janë pengesat ligjore?

3. A mund të ankimohet në Republikën e Shqipërisë një vendim arbitrazhi ndërkombëtar i marrë në Republikën e Shqipërisë? Nëse po, cila është baza ligjore? Nëse jo, pse?

4. Cili është autoriteti kompetent për njohjen e vendimit të arbitrazhit ndërkombëtar në Republikën e Shqipërisë?

5. A duhet thirrur si palë në gjykimin e njohjes së vendimit të arbitrazhit ndërkombëtar personi kundër të cilit është dhënë vendimi i arbitrazhit?

6. Kujt i takon barra e provës për të provuar pengesat ligjore të njohjes?

7. A mund të kontrollohen pengesat ligjore *ex-officio* nga gjykata?

8. A mund të ankimohet vendimi i gjykatës që bën njohjen?

**Temat kryesore**

- Kundërshtimi i vendimit të arbitrazhit në juridiksionin gjyqësor

- Shkaqet e prishjes së vendimit të arbitrazhit sipas Ligjit Model dhe Konventës së Gjenevës

- Pasojat e prishjes së vendimit të arbitrazhit

- Kuadri ligjor për njohjen e vendimeve të arbitrazhit të huaj dhe ndërkombëtar

- Dispozita e të drejtës më të favorshme

- Juridiksioni dhe procedura e njohjes së vendimeve të arbitrazhit

- Shkaqet e refuzimit të njohjes së vendimeve të arbitrazhit të huaj

- Ekzekutimi i vendimeve të arbitrazhit

**Kazus**

Shoqëria “A” S.r.l., një shoqëri italiane (të gjitha asetet e saj janë në Itali), ishte përfshirë në një proces arbitrazhi kundër një shoqërie shqiptare “B” sh.p.k (të gjitha asetet e saj janë në Shqipëri). Marrëveshja e arbitrazhit parashikonte për arbitrazh *ad hoc* që do të zhvillohej sipas Rregullave të Arbitrazhit të UNCITRAL, vendi i arbitrazhit do të ishte në Paris dhe e drejta e aplikueshme për kontratën ishte e drejta shqiptare. Gjatë procesit të arbitrazhit u zhvilluan dy seanca dëgjimore, të cilat u mbajtën në Gjenevë, Zvicër. Vendimi përfundimtar i dhënë nga gjykata e arbitrazhit ishte kundër shoqërisë shqiptare “B” sh.p.k. Theksojmë se Republika e Shqipërisë dhe ajo italiane janë kontraktore të Konventës së Nju-Jorkut dhe ndërmjet këtyre dy shteteve nuk ka marrëveshje bilaterale.

**Çështje për t’u diskutuar**

1. Nëse shoqëria shqiptare “B” sh.p.k. vendos të kundërshtojë vendimin e arbitrazhit të dhënë nga gjykata e arbitrazhit, cila do të jetë e drejta e aplikueshme mbi bazë të së cilës përcaktohen shkaqet e ankimit dhe gjykata kompetente?

2. Cila do të jetë gjykata kompetente para së cilës shoqëria italiane mund të paraqesë kërkesën për njohjen e vendimit të arbitrazhit në RSH?

3. Gjykata kompetente në RSH që shqyrton kërkesën për njohjen e vendimit të arbitrazhit mund të refuzojë njohjen e vendimit për shkaqet e parashikuara në:

a) Konventën e Nju-Jorkut, sepse prevalon mbi KPC-në;

b) KPC dhe Konventën e Nju-Jorkut, të zbatuara në mënyrë kumulative;

c) KPC ose KNY;

ç) Asnjë nga alternativat e mësipërme.

**Literaturë e detyruar**

- Kola Tafaj, Flutura., Çinari, Silvana. “Zgjidhjet alternative të mosmarrëveshjeve”, Botimet Albas, tetor 2015.

**Jurisprudencë**

- Vendimi nr. 379, datë 14.6.2012 i Gjykatës së Apelit Tiranë.

- Vendimi nr. 78, datë 6.3.2013 i Gjykatës së Apelit Tiranë.

- Vendimi Unifikues nr. 6, datë 1.6.2011 i Gjykatës së Lartë.

- Vendimi nr. 176, datë 19.4.2011 i Kolegjit Civil të Gjykatës së Lartë.

- Vendimi nr. 32/1010, datë 1.3.2012 i Gjykatës së Apelit Tiranë.

**Legjislacion**

- Kodi i Procedurës Civile, 1996, i ndryshuar.

- “Konventa Për njohjen dhe ekzekutimin e vendimeve të huaja të arbitrazhit” e datës 7 qershor 1959 ratifikuar pa rezervë me ligjin nr. 8688, datë 9.11.2000, botuar në Fletoren Zyrtare nr. 38, viti 2000, f. 1836 në datën 1.12.2000. Data e hyrjes në fuqi për Shqipërinë është 27.6.2001.

- Konventa Europiane për Arbitrazhin e datës 21 prill 1961 (Konventa e Gjenevës), me ligjin nr. 8687, datë 9.11.2000, botuar në Fletoren Zyrtare nr. 38, faqe 1829; Data e botimit: 1-12-2000; Data e hyrjes në fuqi 27.6.2001.

- Konventa për Zgjidhjen e Mosmarrëveshjeve të Investimeve ndërmjet Shteteve dhe Personave të Shteteve të Tjera, Uashington, 1965. Ratifikuar nga Republika e Shqipërisë më 1991 (Konventa e Uashingtonit).

- Marrëveshje e ndihmës së ndërsjellë gjyqësore në fushën civile ndërmjet Republikës së Shqipërisë dhe Republikës Greke.

- Marrëveshje e ndihmës së ndërsjellë gjyqësore në fushën civile ndërmjet Republikës së Shqipërisë dhe Republikës së Turqisë ratifikuar me anë të ligjit nr. 7760, datë 14.10.1999, botuar në Fletoren Zyrtare.

- Marrëveshje e ndihmës së ndërsjellë gjyqësore në fushën civile ndërmjet Republikës së Shqipërisë dhe Republikës së Çekosllovakisë ratifikuar me anë të ligjit nr. 7760, datë 14.10.1999, botuar në Fletoren Zyrtare.

- Konventa e Brukselit mbi Juridiksionin dhe Ekzekutimin e Vendimeve në Çështjet Civile dhe Tregtare (1968), e njohur sot si Rregullorja 44/2001, e zëvendësuar nga Rregullorja nr. 1215/2012, e cila është në fuqi nga 10 janari 2015.

**Literaturë e rekomanduar**

- Kola Tafaj, Flutura. “Thirrja e palës kundër së cilës është dhënë vendimi i arbitrazhit ndërkombëtar në procesin e njohjes së këtij vendimi” artikull i botuar në revistën shkencore të universitetit europian të Tiranës “Jus & Justitia”, maj 2012.

- Kola Tafaj, Flutura. “Implementation of the European Convention on Human Rights in arbitration proceedings” artikull i botuar në revistën shkencore të Qendrës së Arbitrazhit Gjerman, DIS.

- “Arbitration in Albania”, kapitull i World Arbitration Reporter, botimi i dytë i botuar nga JurisNet LLC, në bashkautorësi i dr. Flutura Kola Tafaj.

- C. H. Beck, Hart, Nomos, *New York Convention on the Recognition and Enforcement of Foreign Arbitral Awards-Commentary,* 2012.

- Emmond, Paul., Zaka, Tefta., Kalo, Përparim. “Arbitrazhi dhe ndërmjetësimi”, Botim i Shkollës së Magjistraturës, Tiranë, 2007.

- “Recognition and enforcement of foreing arbitral awards”, a global commentary on the New York Convention, edited by Herbert Kronke, Patricia Nacimiento, Dirk Otto and Nicola Christine Port, 2010, f. 449-450; “New York Convention on the recognition of foring arbitral awards – Commentary, 2012, f. 465-470.

**3. Vlerësimi**

Ky seksion përmban në mënyrë të detajuar format e vlerësimit, kriteret e vlerësimit për çdo formë vlerësimi si dhe ngarkesën studimore për kandidatin, për përgatitjen për teste etj.

**Vlerësimi i kursit bëhet në dy forma:**

***Me provim,*** i cili realizohet në fund të çdo viti akademik me **shkrim** dhe është i **sekretuar**. Hapja e zarfeve me rezultatet dhe krahasimi i tyre me zarfet me emrat e kandidatëve bëhet **në mënyrë publike** para gjithë kandidatëve që kanë marrë pjesë në provim. Teza e provimit është e ndarë në dy pjesë: **pjesa e parë**, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe **pjesa e dytë**, e cila është praktike dhe ka dy deri në tre kazuse nga praktika gjyqësore. Totali i tezës së provimit të Ndërmjetësim Arbitrazhit, është **60 pikë**.

***B. Vlerësimi i vazhdueshëm*** bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati. Ky vlerësim është në total **40 pikë** dhe i bashkëngjitet vlerësimit përfundimtar të kandidatit që mbaron shkollën. Në këtë vlerësim do të përfshihen këto komponentë:

**B.1** Pjesëmarrja dhe aktivizimi i kandidatëve në diskutime, ushtrime individuale me gojë dhe me shkrim, zgjidhjet e rasteve praktike, mënyra e diskutimit dhe e debatit shkencor, si dhe detyrat me shkrim në grup të shoqëruara edhe me prezantim me power point. Pedagogët i lënë kohën e nevojshme ushtrimeve me gojë/prezantime që trajtohen në çdo temë me qëllim që, nga njëra anë, të aktivizojnë kandidatët sa më mirë dhe, nga ana tjetër, të stimulojnë punën e pavarur në auditor dhe diskutimin e pavarur dhe në grup.

**Pjesë e këtij vlerësimi është edhe mënyra e komunikimit dhe e bashkëpunimit dhe e sjelljes së kandidatit në grup me kolegët dhe me pedagogët e lëndës,**

***Sqarim:***

Ushtrim me shkrim ose me gojë do të konsiderohet çdo punim individual që përgatitet brenda orës së mësimit me një volum përafërsisht 300 fjalë.

Detyrë në grup me shkrim do të konsiderohet çdo detyrë që konsiston në dorëzimin dhe prezantimin e një materiali me power point me jo më shumë se 10 slajte, ky secili kandidat do të përgatisë 2-3 slajte me të paktën një rast nga praktika gjyqësore kombëtare ose ndërkombëtare.

Kjo pjesë do të vlerësohet me **10 pikë.**

**B2.** Përgatitje të dy (2) detyrave, punime të pavarura, si dhe prezantime që janë parashikuar për t'u kryer nga kandidatët. Vlerësim i aftësive hulumtuese dhe studimore, respektimi i afateve të caktuara nga pedagogët dhe origjinaliteti i shkrimit apo i prezantimit/diskutimit me gojë.

Kjo pjesë do të vlerësohet me **20 pikë**, nga të cilat 10 pikë është vlerësimi maksimal për secilën nga detyrat individuale me shkrim.

***Sqarim:***

Detyrë me shkrim do të konsiderohet çdo punim individual që përgatitet brenda një jave nga ora e mësimit ku jepet ajo dhe me një volum përafërsisht 1000 fjalë.

Për më tepër detaje, shihni Shpjegimin në vijim.

***Kujdes!***

Gjatë vitit akademik në kursin e Ndërmjetësim Arbitrazhit do të kryhen jo më shumë se dy (2) detyra me shkrim individuale dhe/ose në grup.

Në dhënien e çdo detyre me shkrim apo ushtrimi me gojë pedagogu do të përpiqet të bëjë një vlerësim paraprak të ngarkesës së punës së kandidatëve për magjistratë për punën e pavarur në auditor dhe/ose jashtë tij, nisur nga tregues/indikatorë që lidhen me:

orët e punës kërkimore;

studimi i literaturës së dhënë;

studimi i praktikës gjyqësore;

hulumtimet me karakter krahasues nga jurisprudenca e vendeve europiane dhe më gjerë;

kohën e nevojshme për përgatitjen me shkrim.

***Shpjegim:***

*Pedagogët kanë liri akademike të përzgjedhin vetë natyrën e ushtrimeve, detyrave, të punës së pavarur në varësi të natyrës së temës dhe të objektivave mësimore që kanë vendosur. Po ashtu, pedagogët janë të lirë të zgjedhin numrin e detyrimeve mujore si punë e pavarur me kusht që ngarkesa mësimore mujore të jetë brenda parametrave të përcaktuara në këtë program.*

*Për rritjen e aftësive praktike kandidatët do të ndjekin mësimin në auditor ku do të kombinohet prezantimi i pedagogut me punën e pavarur.*

*Produktet e punës së pavarur, prezantimet e ushtrimeve dhe detyrat me shkrim me një ngarkesë mësimore 2 orë do të përgatiten në word, me shkrim Times Neë Roman, Font 12, Space Multiple 1.15 dhe do të jenë deri në 1000 fjalë/2 faqe. Ushtrimet me shkrim që do të kenë një ngarkesë mësimore mbi 2 orë do të kenë një numër fjalësh që do të rritet në mënyrë proporcionale dhe progresive.*

*Detyrat me shkrim/ushtrimet/përgatitja e vendimeve gjyqësore etj., që mund të kenë një kohëzgjatje mbi 2 orë do të kenë një numër fjalësh që do të rritet në mënyrë proporcionale dhe progresive,*

*Raportimet me gojë të shoqëruara me prezantime n*ë *power point do të jenë deri në 10 slajte për punë të pavarur, si individuale, ashtu edhe në grup.*

**Ngarkesa studimore dhe mësimore**

*Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të studentëve. Normalisht ngarkesa mësimore (pra ngarkesa e pedagogut) nuk pasqyrohet në programet mësimore. Kjo për faktin e thjeshtë se programi mësimor hartohet kryesisht për studentin. Ngarkesa mësimore e pedagogut është çështje administrative e institucionit. Megjithatë, nëse çmohet e arsyeshme të vendoset ngarkesa mësimore, atëherë përllogaritja e bërë në programin e kursit mund të merret për bazë dhe për kurset e tjera.*

***Ngarkesa mësimore vjetore:*****24 orë mësimore,**nga të cilat, ka një raport të ekuilibruar midis dhënies së dijeve teorike dhe aftësimit praktik për zbatimin e tyre.

***Ngarkesa mësimore javore për prezantime:*** 2 **orë/javë**/për grup.

***Ora mësimore: 50 minuta****.*

***Ngarkesa javore e kandidatit:*** *2 orë/javë/grup).*

18. PROGRAMI MËSIMOR

E DREJTË PENALE NDËRKOMBËTARE

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

**Pedagogu titullar: Dr. Amarildo LAÇI**

**Tabela e përmbajtjes**

1. Kuadri i përgjithshëm...........................................................................................

1.1. Përshkrimi i kursit......................................................................................

1.2. Objektivi kryesor i kursit............................................................................

2. Kursi.......................................................................................................................

2.1. Objektivat mësimore..................................................................................

2.2. Përmbajtja e kursit.......................................................................................

2.3. Struktura dhe metodologjia..........................................................................

2.4. Literatura dhe Materialet Studimore............................................................

3. Vlerësimi...................................................................................................................

4. Ngarkesa studimore dhe mësimore............................................................................

1. **KUADRI I PËRGJITHSHËM**

**1.1 PËRSHKRIMI I KURSIT**

Kursi “E Drejta Penale Ndërkombëtare”, është një disiplinë e cila i përgjigjet nevojave të kandidatit për magjistrat për njohjen e legjislacionit penal ndërkombëtar dhe evropian, jo vetëm në kuadër të marrëdhënieve juridiksionale me autoritetet e huaja, por edhe për shkak të procesit të integrimit të Shqipërisë në Bashkimin Evropian (BE). Ndër aspektet kryesore të anëtarësimit të Shqipërisë në BE është edhe përafrimi i legjislacionit të brendshëm me atë të BE-së, ku përfshihet edhe ai penal. Përafrimi bazohet në tre kërkesa të detyrueshme si: 1. Përafrimi me akte ligjore dhe nënligjore; 2. Marrja e të gjitha masave për zbatimin e akteve të përafruara nga institucionet publike dhe private dhe 3. Zbatimi nga gjykata dhe agjencitë ligjzbatuese.

Shteti shqiptar në kuadër të kapitujve 23 dhe 24 ka bërë dhe po vijon të përafrojë legjislacionin e brendshëm penal me *acquis communautaire* të BE-së. Nga ana tjetër, në procesin e përafrimit përfshihet edhe njohja e zbatuesve të ligjit me procesin por dhe kuadrin penal evropian ku përfshihen edhe kandidatët për magjistratë. Në këtë kontekst ky kurs do të trajtojë disa aspekte thelbësore të së Drejtën Penale Evropiane dhe asaj Ndërkombëtare në kuptimin kushtetues, raportet me të drejtat e vendeve anëtare, kërkesat dhe kufizimet ndaj shteteve anëtare përcaktimin ligjor të veprave penale vis-à-vis të drejtës së brendshme, shtrirja e juridiksionit të Gjykatës të Drejtësisë të Bashkimit Evropian (GJDBE), marrëdhëniet juridiksionale në lidhje me të drejtat e njeriut midis Gjykatës Evropiane për të Drejtat e Njeriut (GJEDNJ) dhe GJDBE-së, ndihma e ndërsjelltë juridike, institucionet e drejtësisë dhe marrëdhëniet e agjencive ligjzbatuese të shteteve anëtare dhe atyre me statusin e kandidatit. Për vetë natyrën e saj komplekse, kjo e drejtë do të trajtohet në harmoni edhe me disiplina të tjera si “***E drejta penale***”; “***E drejta procedurale penale***”, “***E drejta e Bashkimit Evropian***” etj. Një fokus të veçantë do të kushtohet dinamikës dhe zhvillimit progresiv të së Drejtës Penale Evropiane, duke pasur parasysh ndikimet në këtë progres të jurisprudencës së gjykatave evropiane por dhe legjislacionit të brendshëm të vendeve anëtare.

**1.2 OBJEKTIVI KRYESOR I KURSIT**

Objektivi kryesor i kursit është njohja e kandidatëve për magjistratë me zhvillimet e të Drejtës Penale Ndërkombëtare dhe asaj evropiane (si në kuadër të Këshillit të Evropës, ashtu edhe të BE-së), duke nisur nga primacia e të drejtës ndërkombëtare, dhe duke vijuar me trajtimin e disa parimeve themelore të të drejtave të njeriut për procesin penal si ai i ligjshmërisë, personalitetit aktiv e pasiv, universal, ne bis in idem etj. Një vend të rëndësishëm do të zënë edhe institutet dhe mekanizmat kryesore të ndihmës së ndërsjellët juridike në kuadër të OKB-së, Këshillit të Evropës dhe agjencitë ligjzbatuese të BE-së dhe, mbi të gjitha, ndikimi i jurisprudencës së GJDBE-së dhe GJEDNJ-së në fushën penale të vendeve anëtare.

Në përfundim të këtij kursi, kandidati do të ketë një njohuri të thelluar të kësaj të drejte, instrumentet ligjore kryesore të saj, institucionet dhe jurisprudencën e gjykatave ndërkombëtare në fushën penale. Kandidatët do të jenë shumë të familjarizuar edhe me faqet zyrtare të gjykatave evropiane (GJDBE dhe GJEDNJ), kryesisht me kërkimin e çështjeve ligjore, bazën e të dhënave të çështjeve ligjore, çështjeve ligjore kyçe, raportet përmbledhëse të jurisprudencës etj.

**2. KURSI**

**OBJEKTIVAT MËSIMORË**

Për të arritur objektivin kryesor (shih 1.2 Objektivi kryesor i kursit), kursi synon të arrijë objektivat konkrete mësimore që aftësojnë kandidatët në drejtimet sipas strukturës, si më poshtë:

**Kuptimi -** pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet kryesore të së Drejtës Ndërkombëtare Penale.

**Zbatimi -** Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të së Drejtës Penale Ndërkombëtare në situata faktike. Në përfundim të kursit, ai është në gjendje të:

-ketë njohuri mbi veprat penale që kërkohen të ndëshkohen nga shtetet përkatëse, në bazë të se drejtës penale ndërkombëtare;

-kuptojë marrëdhëniet juridiksionale në fushën penale me autoritetet e huaja në lidhje me letërporositë ndërkombëtare, transferimin e procedimeve, transferimin e të dënuarve, ekstradimin dhe njohjen e vendimeve penale të huaja;

-marrë njohuri mbi jurisprudencën e gjykatave ndërkombëtare në fushën e bashkëpunimit ndërkombëtar gjyqësor në sferën penale dhe veçanërisht të GJDBE-së dhe GJEDNJ-së;

-interpretojë instrumentet dhe aktet ligjorë ndërkombëtarë në kuadër të ndihmës së ndërsjellët juridike në fushën penale;

-njohë agjencitë ligjzbatuese të BE-së dhe marrëdhëniet e tyre me agjencitë si motra në shtetet anëtare dhe atyre me statusin e kandidatit.

**Analizë** - Aftësimi në analizën dhe sintezën. Pjesëmarrësi është në gjendje të identifikojë instrumentet faktikë ligjorë që përcaktojnë krimet me natyrë ndërkombëtare apo që cenojnë rëndë të drejtën humanitare ndërkombëtare, shtrirjen ekstraterritoriale të juridiksionit penal të gjykatave shqiptare, konkurrueshmërinë e juridiksionit penal shqiptar me atë të shteteve të huaja, pushimin e këtij juridiksioni kur ai konkurron me Gjykatën Penale Ndërkombëtare, rastet e zbatimit të parimit ne bis in idem, ndalimet e dhënies së ndihmës juridike ndërkombëtare kur cënohen interesave të rëndësishëm publikë të vendit tonë dhe roli i Ministrit të Drejtësisë, si figurë e rendësishme procedurale në fushëm e marrëdhënieve juridiksionale me jashtë. Në përfundim të kursit, kandidati është në gjendje të:

* identifikojë instrumentet ligjorë të brendshëm, si ato ndërkombëtarë (OKB-së, Këshillit të Evropës dhe BE-së) në fushën penale që parashikojnë dhënien e ndihmës apo kërkimin e saj te autoritetet gjyqësore të huaja apo që kërkojnë penalizimin e sjelljeve të caktuara nga legjislacioni i brendshëm i shteteve të veçantë;
* përcaktojë drejt ligjin e zbatueshëm dhe jurisprudencën relevante të gjykatave shqiptare dhe të huaja për zgjidhjen e një konflikti penal;
* shmangë gjykimin e të njëjtit fakt penal, nga i njëjti person, në zbatim të parimit ne bis in idem, përsa kohë ligji i brendshëm dhe ai ndërkombëtar e lejon atë.

Ky objektiv mësimor lidhet me **kompetencën analitike** të kandidatit për magjistrat dhe merret me çështjet duke i zbërthyer, shqyrtuar dhe vlerësuar në mënyrë sistematike situatat, proceset dhe të dhëna të ndryshme; bën pyetje nga një bazë të kuptuari; përdor një vijë logjike të mendimit që prodhon një arsyetim të qartë dhe transparent kur formon vendime gjyqësore. Nga pikëpamja analitike, kandidati për magjistrat duhet të jetë i aftë që në këtë kurs, nga pikëpamja analitike, të ndjekë një qasje gjithëpërfshirëse duke konsideruar kuadrin ligjor ndërkombëtar dhe atij të brendshëm në fushën penale. Për të ndihmuar zhvillimin analitik të këtij kursi, inkurajohen kurse plotësuese që lidhen me interpretimin krahasimor ligjor, metodologjitë kërkimore ligjore dhe njohuri mbi gjuhët zyrtare të BE si anglisht dhe frëngjisht.

**Vlerësim/krijim** - Aftësimi për shkrim arsyetim ligjor. Pjesëmarrësi është në gjendje të shprehë opinionin e tij qartë në një vendim gjyqësor penal të arsyetuar dhe argumentuar. Në përfundim të kursit, ai/ajo është në gjendje të:

* kuptojë drejt dhe analizojë ndërveprimin midis kuadrit ligjor dhe institucional penal ndërkombëtar dhe të brendshëm;
* arsyetojë me shkrim një çështje ligjore penale ndërkombëtare, duke iu referuar jurisprudencës së gjykatave evropiane;
* formulojë saktë dhe në mënyrë të përmbledhur instrumentet ligjor të ndihmës së ndërsjellët juridike.

Ky objektiv lidhet **me aftësinë e vendimmarrjes**. Kompetenca e vendimmarrjes nënkupton që kandidati për magjistrat merr vendime në bazë të fakteve të çështjes dhe ligjit të zbatueshëm, është i prerë, i sigurt, këmbëngulës dhe i bindur për gjykimin e dhënë, edhe kur presioni është mbi të. Ruajtja e një ekuilibri midis shpejtësisë – produktivitetit – cilësisë, është e rëndësishme në vendimmarrjen efektive Kërkimi dhe marrja e shpeshtë e reagimeve, si dhe gatishmëria për të ndryshuar në këtë aspekt, mbështet zhvillimin e tij.

**Integritet dhe etikë profesionale në komunikimin dhe sjellje.**

Kandidati manifeston sjellje etike e profesionale, kujdes në mënyrën e komunikimit me pedagogët, stafin administrativ, kolegët dhe kandidatët e tjerë, demonstron respektimin e normave të edukatës shoqërore, bindje ndaj rregullave dhe respektim të tyre, ekuilibër dhe paanshmëri në marrëdhëniet dhe punën në grup dhe ekip.

**KËTO OBJEKTIVA MËSIMORE AFTËSOJNË KANDIDATËT NË KOMPETENCAT SI VIJON:**

**Kompetenca 1**: Njohuri të thelluara konceptuale të së Drejtës Penale Ndërkombëtare.

* Të zotërojë njohuri të qarta dhe të thelluara mbi parimet dhe institutet kryesore në fushën penale, të ndërthurura me aspektin praktik, duke identifikuar dallimet midis roleve dhe ndërvarësisë midis këtyre instituteve.
* Të kuptojë qartë ndikimin e të drejtës penale ndërkombëtare në të drejtën e brendshme për çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative.

**Kompetenca 2:** Familjarizim me jurisprudencën e GJDBE dhe GJEDNJ në fushën penale:

* Të njohë dhe të vlerësojë në mënyrë të thelluar qëndrimet dhe interpretimet doktrinale të praktikës gjyqësore dhe të ndjekë në mënyrë të përditësuar jurisprudencën evropiane (GJEDNJ, GJDBE, etj.).
* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin ligjor të çështjes.

**Kompetenca 3:** Aftësim në njohjen e instrumenteve të instituteve të ndihmës së ndërsjellët juridike në fushën penale evropiane.

* Të njohë në mënyrë të thelluar dallimet midis ndihmës juridike ndërkombëtare në kuadër të Këshillit të Evropës dhe OKB-së, më atë të BE-së;
* Të analizojë dhe përcaktojë saktë mjetet ligjore të aplikueshme në kuadër të ndihmës së ndërsjellët juridike, të evidentojë problematikat që mund të shfaqen, sidomos në kuadër të hetimeve pasurore, duke krijuar një strategji të qartë për aplikimin me efektiv të këtyre instrumenteve.

**Kompetenca 4:** Aftësim në analizimin e vendimeve dhe përgatitjen e instrumenteve të ndihmës së ndërsjellët juridike me institucionet penale evropiane:

* Të analizojë si duhet vendimet gjyqësore vendase e të huaja dhe praktikat më të mira të bashkëpunimit në kuadër të se drejtës penale ndërkombëtare;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj;
* Të familjarizohet shpejt me njohuritë ligjore dhe të analizojë se cilat rrethana të tjera mund të ndikojnë në vendim dhe, duke vepruar kështu, të marrë parasysh politikat dhe ligjin;
* Të gjejë dhe zbatojë praktikën përkatëse në një çështje konkrete.

**Kompetenca 5:** Forcim i integritetit dhe etikës profesionale të magjistratit dhe i vetëdijes shoqërore dhe qasja vizionare e magjistratit mbi zhvillimin e qëndrueshëm të vendit:

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj.

**Kompetenca 6:** Bashkëpunimi, transparenca dhe komunikimi.

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të respektojë opinionet e ndryshme, të jetë i hapur për ide të reja dhe të reflektojë në mënyrë konstruktive mbi mendimin ndryshe.

**2.1 PËRMBAJTJA E KURSIT**

Në përcaktimin e temave që do të trajtohen në këtë kurs është pasur parasysh edhe dinamika e zhvillimit të kësaj të drejte në rang global e rajonal, si dhe ngritja e institucioneve të reja penale në kuadër të BE-së. Është mbajtur parasysh rëndësia dhe dinamika e tyre në praktikën gjyqësore. Temat që do të trajtohen në kursin “E drejta penale ndërkombëtare” janë si vijojnë:

Tema 1: Burimet dhe parimet e të drejtës penale ndërkombëtare (6 orë);

Tema 2: Subjektet e së drejtës penale ndërkombëtare. Përgjegjësia penale e tyre dhe rasti i imunitetit ndaj juridiksionit penal. (3 orë)

Tema 3: Bashkëpunimi Gjyqësor Ndërkombëtar, në kuadër të Organizatës së Kombeve të Bashkuara (OKB). Statuti i Romës dhe Gjykata Penale Ndërkombëtare (3 orë)

Tema 4: Bashkëpunimi Gjyqësor Ndërkombëtar në kuadër të Këshillit të Evropës (6 orë)

Tema 5: Bashkëpunimi gjyqësor në kuadër të Bashkimit Evropian - (6 orë)

Tema 6: Gjenocidi, Krimet e Luftës dhe Krimet Kundër Njerëzimit (3 orë)

Tema 7: Veprat me qëllime terroriste (3 orë)

Tema 8: Format e krimit të organizuar ndërkombëtar (3 orë)

Tema 9: Pastrimi i produkteve të veprës penale (6 orë)

Tema 10: Krimi kibernetik (6 orë)

**2.2. STRUKTURA DHE METODOLOGJIA**

**Tema 1: BURIMET DHE PARIMET E TË DREJTËS PENALE NDËRKOMBËTARE**

**(6 orë)**

**Abstrakt i temës:**

E drejta penale ndërkombëtare shqiptare, sikundër edhe ajo e shteteve të tjera, përbëhet nga akte normative të brendshme, por edhe nga akte ndërkombëtare të ratifikuara me ligj nga organi ligjvënës. Legjislatori shqiptar, me qëllim ndëshkimin e krimeve të kryera nga shtetasit e tij jashtë territorit të Republikës së Shqipërisë apo për mbrojtjen e të drejtave dhe interesave të shtetit shqiptar dhe shtetasve të tij nga krimet që kryhen ndaj tyre jashtë territorit shqiptar, ka parashikuar në Kodin Penal shtrirjen e juridiksionit të gjykatave shqiptare edhe përtej territorit kombëtar, duke aplikuar të ashtuquajturin parimin e ekstraterritorialitetit. Për më tepër, në mbështetje të angazhimeve ndërkombëtare të marra përsipër nga shteti shqiptar, nëpërmjet ratifikimit të akteve ndërkombëtare të miratuara nga OKB-ja dhe Këshilli i Evropës, ligji penal ka parashikuar edhe parimin e juridiksionit universal, duke përcaktuar zbatimin e tij ndaj disa krimeve serioze që cenojnë rëndë të drejtën ndërkombëtare humanitare, si gjenocidi, krimet kundër njerëzimit, krimet e luftës, agresioni etj.

Siç tregohet edhe në preambulën e Statutit të Romës për krijimin e Gjykatës Penale Ndërkombëtare, mosndëshkimi i krimit është bërë një nga të këqijat nga të cilat vuan koha jonë. Dështimi në ndjekjen e krimeve serioze që prekin të gjithë komunitetin ndërkombëtar shpesh konsiderohet si një e keqe më e madhe se vetë krimi. Sot është parimi i juridiksionit universal i cili preferohet për të parandaluar pandëshkueshmërinë e krimeve ndërkombëtare. Juridiksioni universal është, në fakt, një nga metodat më efektive në parandalimin dhe parandalimin e krimeve ndërkombëtare, pasi rrit shanset e ndjekjes penale dhe të dënimit të autorëve të tyre.

1. **Burimet e të drejtës penale ndërkombëtare**

Burimet e të drejtës penale ndërkombëtare ndahen në burime të brendshme dhe burime të jashtme.

Burimet e brendshme të së drejtës penale ndërkombëtare janë:

* Kushtetuta;
* Dispozitat e Kodit Penal;
* Dispozitat e Kodit të Procedurës Penale;
* Ligji me marrëdhëniet juridiksionale me autoritetet e huaja në fushën penale;
* Jurisprudenca e Gjykatës Kushtetuese;
* Jurisprudenca e detyrueshme e Gjykatës së Lartë.

Në burimet e jashtme të së drejtës penale ndërkombëtare bëjnë pjesë:

* Aktet e miratuara nga OKB-ja,
* Aktet e miratuara nga Këshilli i Evropës,
* Aktet e miratuara nga organizata të tjera ndërkombëtare, që rregullohen ngë dispozita të së drejtës ndërkombëtare publike,
* që miratojnë dispozita në fushën e të drejtës penale ndërkombëtare dhe janë ratifikuar me ligj nga Kuvendi i Shqipërisë.

1. **Parimet e të drejtës penale ndërkombëtare:**

Parimet kryesore të së drejtës penale ndërkombëtare mund të përmblidhen si më poshtë:

* parimi i territorialitetit;
* parimi i ligjshmërisë *(nullum crimen, nulla poena sinë lege*);
* parimi i personalitetit aktiv (shtetësisë);
* parimi i personalitetit pasiv;
* parimi i juridiksionit universal;
* parimi i parashkrimit të ndjekjes penale dhe dënimit;
* rastet e mosparashkrimit të ndjekjes penale për disa krime të rënda;
* format e përgjegjësisë penale;
* imuniteti nga përgjegjësia penale (rastet e kufizimit të tij).

**Pyetjet vetëstudimore:**

1. Si duhet kuptuar shtrirja e juridiksionit territorial të gjykatave shqiptare përtej kufijve të shtetit shqiptar?
2. A përbën cenim të rendit publik të një shtetit tjetër shtrirja ekstraterritoriale e ligjit penal shqiptar për krime që kryhen në këtë vend?
3. A duhet të vijojë ndjekja penale ndaj një shtetasi të huaj nga autoritetet gjyqësore shqiptare, në rast se për të njëjtën fakt, të ndodhur në një shtet të huaj, ku i fundit e ka përfunduar gjykimin me vendim gjyqësor përfundimtar të formës së prerë? A cenohet në këtë rast ndonjë parim?
4. A përbën kufizim të autoritetit të Gjykatës Penale Ndërkombëtare fakti që për të njëjtat krime kanë juridiksion edhe gjykata shqiptare, në zbatim të parimit të juridiksionit universal?
5. A mund të dënohet penalisht edhe një person juridik për vepra penale që lidhen me të drejtën penale ndërkombëtare? Po shteti a mund të dënohet penalisht?
6. A ka njeh kufizime imuniteti nga ndjekja penale i krerëve të shteteve ose i funksionarëve të lartë publikë?

***Temat kryesore që do të shqyrtohen:***

* E drejtë penale ndërkombëtare apo e drejtë ndërkombëtare penale?
* Burimet e brendshme dhe ato të jashtme të së drejtës penale ndërkombëtare.
* Rëndësia e akteve ndërkombëtare që detyrojnë shtetet palë të marrin masa për të parashikuar në legjislacionin e brendshëm vepra penale të caktuara.
* Domosdoshmëria e ndëshkimit të krimeve të kryera nga shtetasit shqiptarë jashtë vendit, si dhe mbrojtja e interesave të rëndësishme të qytetarëve shqiptarë dhe të vetë shtetit nga krime të kryera ndaj tyre jashtë territorit të Republikës së Shqipërisë.
* Zbatimi i ligjit penal shqiptar edhe kur vepra penale me natyrë ndërkombëtare është kryer qoftë edhe pjesërisht në territorin e vendit tonë.
* Parimet themelore të së drejtës penale ndërkombëtare dhe zbatimi i tyre i drejtëpërdrejtë apo i tërthortë në Shqipëri.

***Metodologjia:***

-Metodologjia e ndjekur në zhvillimin e kësaj temë ka si qëllim të mundësojë përcjelljen e përmbajtjes së leksioneve tek kandidatët sa më mirë dhe t’i bëjë ata të arsyetojnë, diskutojnë dhe shkruajnë si magjistratë. Metodologjia e mësimdhënies do të bazohet në:

i. Leksione

Gjatë dhënies së leksionit do të kihet parasysh a) komunikimi i përmbajtjes thelbësore, si terminologjia, konceptet themelore ose rregullat e ligjit në formë interaktive; b)theksimi i çështjeve për diskutim; dhe c) modelimi i aftësive të ndryshme të komunikimit në grup.

ii. Metoda sokratike (bazuar ne kazuse dhe tema konkrete)

Studentëve do t’iu drejtohen disa pyetje të cilat orientojnë diskutimin në grup drejt temave apo kazuseve konkrete. Mësimdhënia nëpërmjet kësaj metode pedagogjike ka si qëllim të krijojë një formë dialogu dhe të përfshijë mundësisht pjesëmarrjen e të gjithë kandidatëve në diskutim. Kjo formë pedagogjike nxit dhe zhvillon diskutimin analitik.

iii. Diskutimi në grupe të vogla

Studentët do të ndahen në grupe të mbyllura ku do të diskutojnë kazuse apo çështje gjyqësore konkrete dhe do të përgatisin opinionin e tyre me shkrim i cili do të diskutohet me tej me të gjithë klasën. Kjo metodë pedagogjike zhvillon aftësitë analitike, komunikuese dhe shkrimin akademik individual dhe në grup.

- Punë në grup:

Studentëve do t’iu jepen kazuse specifike për të cilat ata do të paraqesin me shkrim një mendim të përmbledhur të tyre. Kjo formë pedagogjike ka si synim rritjen e aftësive analitike, shkrimin dhe arsyetimin ligjor.

**Literatura:**

* Isidoro [Blanco Cordero](https://shs.cairn.info/publications-de-isidoro-blanco-cordero--31183?lang=fr) (2008), *Universal jurisdiction*, General report,Revue International de Droit Pénal, f. 59-100.
* <https://shs.cairn.info/revue-internationale-de-droit-penal-2008-1-page-59?lang=fr>
* André Huet dhe Renée Koering-Joulin (2005), *Droit Pénal International*, Presses Universitaires de France, Paris, botimi i tretë.
* Jean Pradel, Geert Corstens dhe Gert Vermeulen (2010), *E Drejta Penale Evropiane*, Papirus, Tiranë (përkthim në shqip).

**Tema 2:** **SUBJEKTET E SË DREJTËS PENALE NDËRKOMBËTARE. PËRGJEGJËSIA PENALE E TYRE DHE RASTI I IMUNITETIT NDAJ JURIDIKSIONIT PENAL**

**Abstrakt i temës**

Në këtë temë do të trajtohen përgjegjësitë penale në kontekstin e të Drejtës Ndërkombëtare Penale (DNP) të personave fizik, juridik dhe shteteve. Siç edhe do të trajnohet në këtë temë, përgjegjësitë penale të personave fizik janë të rregulluara qartë në DNP. Ndërkohë, për sa i përket kategorive të tjera të subjekteve të së drejtës, (personat juridik dhe shtetet), legjislacioni ndërkombëtar ka ende paqartësi. Në këtë kapitull do të diskutohet edhe praktika gjyqësore mbi përgjegjësitë penale të personave juridik dhe tendenca në rritje për ta përfshirë një koncept të tillë të përgjegjësisë penale në sistemet ligjore të brendshme vendase. Në këtë sesion do të diskutohet gjithashtu edhe përgjegjësia penale e shteteve e cili filloi me regjimin e reparacioneve që pasoi Luftën e Parë Botërore, por që më pas u refuzua nga shtetet dhe më pas u aplikua nga OKB në formën e sanksioneve. Një aspekt i rëndësishëm që do të trajtohet në këtë kapitull janë edhe të drejtat e viktimave, e cila është një fushe ende në zhvillim.

**Pyetjet vetëstudimore:**

1. Cili është ndryshimi i qasjes të së drejtës Romano-Gjermanike nga e drejta Common Law mbi përgjegjësinë penale të personave juridik?
2. A kanë imunitet krerët e shteteve ose funksionarë të lartë publik ndaj hetimeve për të gjitha kategoritë të veprave penale ndërkombëtare?
3. A konsiderohet vepër penale anëtarësimi i thjeshtë në një organizatë apo duhet demonstruar pjesëmarrja aktive në një aktivitet kriminal? A do të konsiderohet element i anës subjektive dijenia e anëtarit të një organizate për motivet e saj kriminale dhe nëse ky anëtar i është bashkuar kësaj organizate për t’i shërbyer në përmbushjen e këtyre qëllimeve kriminale?

**Temat kryesore që do të shqyrtohen:**

* Aspekte doktrinale
* Përgjegjësia penale e personave fizik
* Përgjegjësia penale a aktoreve jo shtetërore
* Përgjegjësia penale e funksionareve të lartë shtetërorë
* Përfitimi nga imuniteti ndërkombëtar
* Përgjegjësia penale e personave juridik
* Përgjegjësia penale e shteteve
* Imuniteti i shtetit: Një pengesë për mjetet juridike civile për *Jus Cogens*
* Viktima si subjekt i DNP
* Të drejtat e viktimave
* Mekanizmat për marrjen e dëmshpërblimit për viktimat

***Metodologjia:***

-Metodologjia e ndjekur në zhvillimin e kësaj temë ka si qëllim të mundësojë përcjelljen e përmbajtjes së leksioneve tek studentët sa më mirë dhe ti bëjë ata të arsyetojnë, diskutojnë dhe shkruajnë si magjistratë. Metodologjia e mësimdhënies do të bazohet në:

i. ***Leksione -*** Gjatë dhënies së leksionit do të kihet parasysh a) komunikimi i përmbajtjes thelbësore, si terminologjia, konceptet themelore ose rregullat e ligjit në formë interaktive; b)theksimi i çështjeve për diskutim; dhe c) modelimi i aftësive të ndryshme të komunikimit në grup.

ii. ***Metoda sokratike*** (bazuar ne kazuse dhe tema konkrete) - Studentëve do t’iu drejtohen disa pyetje të cilat orientojnë diskutimin në grup drejt temave apo kazuseve konkrete. Mësimdhënia nëpërmjet kësaj metode pedagogjike ka si qëllim të krijojë një formë dialogu dhe të përfshijë mundësisht pjesëmarrjen e të gjithë studentëve në diskutim. Kjo formë pedagogjike nxit dhe zhvillon diskutimin analitik.

iii. ***Diskutimi në grupe të vogla*** - Studentët do të ndahen në grupe të mbyllura ku do të diskutojnë kazuse apo çështje gjyqësore konkrete dhe do të përgatisin opinionin e tyre me shkrim i cili do të diskutohet me tej me të gjithë klasën. Kjo metodë pedagogjike zhvillon aftësitë analitike, komunikuese në dhe shkrimin akademik individual dhe në grup.

iv. Punë në grup - Studentëve do t’iu jepen kazuse specifike për të cilat ata do të paraqesin me shkrim një mendim të përmbledhur të tyre. Kjo formë pedagogjike ka si synim rritjen e aftësive analitike, shkrimin dhe arsyetimin ligjor.

**Literatura:**

1. M. Cherif Bassiouni (2014). *Introduction to International Criminal Laë*, 2 ed., Martinus Njihhoff Publisher, kapitulli II (*Ratione Personae*), fq 59-133);
2. Mégret, Frédéric, The Subjects of International Criminal Laë (March 16, 2017). in Philip Kastner (ed.), *International Criminal Laë in Context*, Taylor and Francis (2017).
3. C Stahn (2019). *A Critical Introduction to International Criminal Laë*, Cambridge University Press;
4. J. Pradel, G. Corstens dhe G. Vermeulen (2010). *E drejta penale evropiane* (përkthim në shqip), Papirus, Tiranë.
5. J. Xhafo (2009), *E Drejta Penale Ndërkombëtare*, Tiranë.

**Praktika gjyqësore**

**Imuniteti i krerëve të shtetit**

* Prosecutor v. Milosevic, çështja nr. IT-02-54-T, Decision on Preliminary Motions, 08 nëntor 2001. <https://www.icty.org/x/cases/slobodan_milosevic/tdec/en/040616.pdf>
* Democratic Republic of the Congo v. Belgium, 14 shkurt 2002. <https://casebook.icrc.org/case-study/icj-democratic-republic-congo-v-belgium>
* Vendime të Gjykatës së Kasacionit të Francës, Dhoma Penale (në lidhje me imunitetin nga ndjekja penale): nr. 09-84818, 19 janar 2010; nr. 09-84818, 19 janar 2010; nr. 04-84265, 23 nëntor 2004; nr. 15-83156, 15 dhjetor 2015; nr. 09-84818, 19 janar 2010 dhe nr. 03-83452, 12 prill 2005.
* **Përgjegjësia penale e organizatave**
* Public Prosecutor v. Frans Cornelis Adrianus van Anraat, çështja nr. 09/751003-04, vendim i datës 23 dhjetor 2005. <https://www.internationalcrimesdatabase.org/Case/178/Van-Anraat/>
* **Ndryshimi midis krimit ndërkombëtar dhe kundërvajtjes penale ndërkombëtare (deliktit)**
* Çështja Tadic, nr. CC/PIO/190-E, vendimi i shkalles se pare, 07 maj 1997.
* <https://www.icty.org/en/sid/7537> (qëndrimi kundër i pakicës)
* **Imuniteti i shteteve**
* Çështja Gjermani v. Itali; ndërhyrja e shtetit Grek), Juridiksioni mbi imunitetin e Shtetit, Vendim i Gjykatës Ndërkombëtare të Drejtësisë, dt. 03 shkurt 2012.
* <https://www.icj-cij.org/sites/default/files/case-related/143/143-20120203-JUD-01-00-EN.pdf>
* **Shpërblimi i viktimave (instituti i reparacionit)**
* Çështja Prokurori v. Thomas Lubanga Dyilo, nr. CC-01/04-01/06, Vendimi i dt. 14 mars 2012
* <https://www.internationalcrimesdatabase.org/Case/814#p7>

**Tema 3: BASHKËPUNIMI GJYQËSOR NDËRKOMBËTAR, NË KUADËR TË ORGANIZATËS SË KOMBEVE TË BASHKUARA (OKB). STATUTI I ROMËS DHE GJYKATA PENALE NDËRKOMBËTARE (3 ORË)**

Abstrakt i temës

Trajtimi i kësaj teme qartëson për Magjistrat: (i) Juridiksionin e GJPN; (ii) përparësinë e veprimit të saj në fushën e bashkëpunimit; (iii) detyrimin e shteteve aderuese për një bashkëpunim proaktiv me këtë Gjykatë; si dhe (iv) dallimet që evidentohen, lidhur me rolin dhe me tiparet karakterizuese, midis GJPN dhe Gjykatave ad Hoc.

Në kushtet kur shtrirja, fuqizimi me përhapje ndërkontinentale e krimit të organizuar me rritjen e kërcimit prej këtij fenomeni natyrshëm është rritur në kohë edhe domosdoshmëria e një bashkëpunimi ndërshtetëror dhe ndërkontinental, për përmirësimin dhe rritjen e efikasitetit të luftës kundër veprimtarive kriminale. Në këto kushte, duke e konstatuar nevojën në rritje për një bashkëpunim mbarëbotërore si kundërpërgjigje më efektive dhe efikase, në luftën kundër krimeve kundër njerëzimit, gjenocidit, trajtimeve çnjerëzore (nëpërmjet torturës, skllavërisë, shfrytëzimit, përdorimit, trafikimit të të miturve etj), si dhe të agresioneve të armatosura dhe të pajustifikuara (përpos krimeve të tjera transnacionale) bashkësia ndërkombëtare, me në krye OKB-në, së paku nga përfundimi i Luftës së Dytë Botërore e në vijim, ka ndërmarrë iniciativa konkrete dhe ka krijuar mekanizma bashkëpunimi ndërshtetërore, me qëllim parandalimin e krimeve të tilla, si dhe ndëshkimin e autorëve apo urdhëruesve, lejuesve, toleruesve të këtyre krimeve.

Në këtë kontekst është nisur puna edhe për sa i përket harmonizimit dhe koordinimit të veprimeve mes shteteve anëtare të OKB-së, nëpërmjet parashikimit të detyrimeve që rrjedhin nga Konventat dhe Rezolutat e këtyre institucioneve, nga njëra anë janë përmirësuar dispozitat e kornizave ligjore respektive, dhe nga ana tjetër është rritur ndjeshëm bashkëpunimi mes shtetesh e organizatash apo institucioneve gjyqësore ndërkombëtare, pikërisht për lehtësimin dhe mundësimin e ndëshkimit të individëve përgjegjës për krime të tilla.

1. **Vështrim i përgjithshëm mbi programin e kësaj teme/këtij kursi.**

**Tematikat: - Bashkëpunimi Gjyqësor Ndërkombëtar, në gjirin e OKB-së;**

* **Instrumentet e të Drejtës Ndërkombëtare në kuadër të OKB-së;**
* **Statuti i Romës dhe Gjykata Penale Ndërkombëtare;**
* **Gjykatat Penale ad hoc (e të përziera/mix).**

**Pyetjet vetëstudimore:**

* Qëllimi, juridiksioni dhe funksionimi i Gjykatës Penale Ndërkombëtare.
* Statuti i Romës, (1998), mënyra e bashkëpunimit të Shteteve aderuese me GJPN.
* Gjykatat penale ad hoc. Dallimi midis të ashtuquajturave “gjykatae hibride / të përziera” të pozicionuara ndërmjet gjykatave të mirëfillta ndërkombëtare dhe atyre kombëtare.

1. **Temat kryesore që do të shqyrtohen:**
   * 1. Krijimi, qëllimi, krimet që përfshihen në juridiksionin e Gjykatës Penale Ndërkombëtare;
     2. Statuti i Romës, (1998), me fokus në kap. IX, lidhur me bashkëpunimin (horizontal dhe vertikal) të Shteteve aderuese me GJPN;
     3. Pairmet e: (i) përparësisë; (ii) komplementaritetit; (iii) juridiksionit Universal, [që ushtrohen (ky i fundit vetëm) nga GJPN].
     4. Bashkëpunimi i mundshëm (për çështje të veçanta) i shteteve të treta (jo nënshkruese të Statutit të Romës) me GJPN;
     5. Përfshirja e GJPN në konfliktin Rusi – Ukrainë.
     6. Dallimet midis kushteve/kritereve për dorëzimin e një shtetasi për t’iu nënshtruar gjykimit dhe/ose masës shtrënguese pranë GJPN në krahasim me ekstradimin e zakonshëm.
     7. Gjykata Ndërkombëtare e Drejtësisë (GJ.N.D.). Organi gjyqësor i Kombeve të Bashkuara (OKB), i themeluar nga Karta e Kombeve të Bashkuara.[[20]](#footnote-20)
     8. Gjykatat penale ad hoc, përgjatë tre dekadave të fundit. Dallimi midis (të ashtuquajturave) “gjykatave ad hoc / hibride / të përziera” të pozicionuara ndërmjet gjykatave të mirëfillta ndërkombëtare dhe atyre kombëtare.
2. Gjykata Penale Ndërkombëtare për ish-Jugosllavinë (1993);
3. Gjykata Penale Ndërkombëtare për Ruandën (1994);
4. Gjykata Speciale për Sierra Leone (2000);
5. Dhomat e Jashtëzakonshme në Gjykatat Kamboxhiane (ECCC) për ndjekjen penale të krimeve të kryera gjatë periudhës së Kampucheas Demokratike (2004);
6. Gjykata Speciale për Libanin (2007);
7. Mekanizmi për Gjykatat Penale Ndërkombëtare (2010);
8. Dhomat e Jashtëzakonshme Afrikane për ndjekjen penale të krimeve në Çad ndërmjet viteve 1982 dhe 1990 (2012);
9. Dhomat e specializuara të Kosovës (2016).

***Metodologjia:***

1. Analizë kritike dhe krahasuese mbi mënyrat e bashkëpunimit ndërkombëtar në fushën penale në gjirin e OKB-së si dhe mbi qëllimin/objektivat e krijimit dhe evoluimin e aktivitetit të GJPN;
2. Diskutimi dhe evidentimi i dallimeve mes jurisdiksioneve të Gjykatave të trajtuara dhe detyrimeve që lindin në secilin rast për shtetin aderues. Në këtë kontekst, theksimin e detyrimeve apo limiteve të sistemit gjyqësor të vendit tonë që duhet të mbahen në vëmendje përgjatë kryerjes së detyrës së Gjyqtarit apo Prokurorit;
3. Bashkëbisedimi me studentet/kandidatët Magjistratë, dhe ndërthurja e punës në grupe dhe punës së tyre (paraprake/individuale), me qëllim që bashkërendimin e mendimi të lektorit/mësimdhënësit me atë të studenteve. Kësisoj do të gërshetohet metoda interaktive e diskutim/debatit, rreth rasteve konkrete që mbartin elemente kristalizuase të pikave kulminante të temave objekt trajtimi.

**Punë në grup:**

Kazusi i dhënë gjatë procesit mësimor, përcaktimi i veprimeve detyruese që i lindin një Gjyqtari apo Prokurori, në momëntin që gjendet përballë rrethanave dhe fakteve të evidentuara.

**Literatura:**

* J. Pradel; G. Crostens; G. Vermeulen. E Drejta Penale Evropiane Shtëpia Botuese “Papirus” Tiranë 2009.
* Leksione të shkruara, Jurisprudenca e Gjykatës Penale Ndërkombëtare, bibliografia e cituar në vijim;
* Mark Klamberg - [Commentary on the Law of the International Criminal Court - ICC Legal Tools Database - The establishment of international crimin](file:///D:\Commentary%20on%20the%20Law%20of%20the%20International%20Criminal%20Court%20-%20ICC%20Legal%20Tools%20Database%20-%20The%20establishment%20of international%20crimin)al jurisdictions such as the International Criminal Court ('ICC'), i konsultueshëm në:

https://www.legal-tools.org › doc › pdf

* Statuti i Romës, varianti anglisht, i të cilit mund të konsultohet në:

<https://www.icc-cpi.int/sites/default/files/RS-Eng.pdf>

* Deklarata e Shqipërisë në vitin 2012 në lidhje me GJNP, i aksesueshëm në:
* <https://asp.icc-cpi.int/sites/asp/files/asp_docs/ASP20/ASP20.GD.ALB.06.12.pdf>;
* The International Criminal Court and Universal Jurisdiction - Cambridge University Press, i konsultueshëm në:
* [https://www.cambridge.org/core/journals/international-and-comparative-law- quarterly/article/international-criminal-court-and-universal-jurisdiction-a-close-encounter/A39730E6C5E44BE43B7B7C746CE6F0A5](https://www.cambridge.org/core/journals/international-and-comparative-law-%20quarterly/article/international-criminal-court-and-universal-jurisdiction-a-close-encounter/A39730E6C5E44BE43B7B7C746CE6F0A5);
* How the Court Works, i aksesueshëm në: <https://www.icc-cpi.int/about/how-the-court-works>;
* Vanderbilt Public La Research Paper No. 10-17, i konsultueshëm në: <https://papers.ssrn.com/sol3/papers.cfm?abstract_id=1588247>;
* <https://hls.harvard.edu/today/the-international-criminal-court-explaining-war-crimes-investigations/>
* Decision on the confirmation of charges against Ali Muhammad Ali Abd-Al-Rahman (‘Ali Kushayb’), i konsultueshëm në:
* <https://www.icccpi.int/sites/default/files/CourtRecords/CR2021_06131.PDF>
* The Crime of Aggression Under the Rome Statute and Implications for Corporate Accountability, i aksesueshëm në: <https://harvardilj.org/2017/04/the-crime-of-aggression-under-the-rome-statute-and-implications-for-corporate-accountability/>
* Why genocide is difficult to prove before an international criminal court, i konsultueshëm në:
* <https://www.npr.org/2022/04/12/1092251159/why-genocide-is-difficult-to-prove-before-an-international-criminal-court>;
* Vendimi që ka disponuar mbi kërkesën e prokurorit për autorizimin e hetimit të situatës në Gjeorgji, i konsulueshëm në:
* <https://www.icc-cpi.int/sites/default/files/CourtRecords/CR2016_00608.PDF>;
* Përfshirja e GJPN në konfliktin Rusi–Ukrainë, i konsultueshëm në:
* <https://www.giurisprudenzapenale.com/2022/03/16/le-indagini-della-corte-penaleinternazionale-into-the-situation-of-ucraine-alcune-criticita/>

**Tema 4: BASHKËPUNIMI GJYQËSOR NDËRKOMBËTAR NË KUADËR TË KËSHILLIT TË EVROPËS (6 orë)**

Abstrakt i temës:

Trajtimi i kësaj teme kërkon të hedhë ditë mbi një aspekt gjithmonë e më shumë prezent në çështjet penale që shqyrtohen pothuajse në përditshmëri në gjykatat shqiptare, ku tashmë është jo vetëm frekuente dhe me një trend rritje, por edhe e natyrshme që të trajtohen dhe adresohen në vijimësi kërkesa për ekstradim, letërporosi, njohje vendimesh të huaja apo transferim çështjesh ose personash të dënuar.

Në kushtet kur specializimi i kandidatëve magjistratë shtrihet në fusha të ndryshme, një rëndësi të veçantë dhe specifike ka edhe proceduara në raport me bashkëpunimin ndërkombëtar, çka pa dyshim kontribuon në rritjen e cilësisë së tyre profesionale, jo vetëm nëpërmjet kërkimit, hulumtimit e përditësimit por edhe duke i mëshuar anës praktike, nëpërmjet shqyrtimi dhe diskutimit të rasteve konkrete, praktikave gjyqësore e kazuseve. Kësisoj, synohet rritja e përfshirjes dhe e angazhimit të kandidatëve në veprimtari konkrete të praktikës në funksion të rritjes së aftësive të tyre analizuese dhe menaxhuese në dinamikë, me efekt përmirësues në formimin e tyre profesional, duke mbajtur në vëmendje gamën, mënyrat, procedurat e bashkëpunimit gjyqësor me institucionet e tjera – vendore e ndërshtetërore – në fushën e të drejtës penale.

Njohja e mirë e proceduarave të parashikuara lidhur me këtë aspekt në kuadrin e brendshëm ligjor, sikurse e dispozitave të tjera ligjore që shprehin eksperiencën evropiane në këtë fushë, si dhe e dispozitave tona ligjore të bashkërenduara me ato që përcaktojnë konventat evropiane do të ndihmojnë për njohjen e mjaftueshme dhe zbatimin me efikasitet të tyre në praktikën tonë gjyqësore.

Nisur nga fakti që ne sot jemi pjesë përbërëse e një shoqërie bashkëkohore dhe e një bashkësie ndërkombëtare ku ekzistojnë një sërë instrumentesh mbi bazën e të cilave shtetet e zhvillojnë një bashkëpunim intensiv midis tyre në lëmin e çështjeve penale. Ky bashkëpunim në nivel të përgjithshëm realizohet pikërisht mbi bazën e konventave dhe marrëveshjeve ndërkombëtare, të cilat ratifikohen dhe përthithen e adoptohen në legjislacionin e brendshëm të shteteve aderuese, duke mundësuar kësisoj aplikimin e tyre në çështjet konkrete që trajtohen në sistemet gjyqësore përkatëse.

Bashkëpunimi ndërshtetëror në fushën penale, sikurse edhe në fusha të tjera, mund të realizohet me mënyra e me instrumente të ndryshëm. Në këtë rast, po fokusohemi tek instrumentet e krijuara dhe miratuara në gjirin e Këshillit të Evropës, pra Konventat, Marrëveshjet dy/shumëpalëshe dhe Rekomandimet e ndryshme.

Kësisoj, burimet ligjore rregulluese që i trajtojnë drejtpërdrejtë këto instrumente ndërkombëtare (ekstradimin etj.) si forma dhe mjete të luftës ndaj kriminalitetit, në raport me të cilat është përshtatur edhe kuadri ligjor kombëtar, që në këtë fushë, natyrisht janë të karakterit konvencional, ndërkombëtar dhe rajonal, si dhe në nivel traktatesh apo marrëveshjesh dy ose shumëpalëshe. Aktet e karakterit ndërkombëtar më kryesore që lidhen me këtë temë janë: Konventa Evropiane për Ekstradimin dhe dy Protokollet e saj, Konventa Evropiane për Transferimin e Ndjekjes në çështjet Penale, Konventa për Ndihmën Juridike në Fushën Penale, Urdhri Evropian i Ndalimit, (me fushë veprimi brenda BE-së) etj. si dhe marrëveshjet/traktatet dypalëshe që ka lidhur Shqipëria.

1. **Vështrim i përgjithshëm mbi programin e kësaj teme/këtij kursi.**

Tematikat: - Bashkëpunimi Gjyqësor Ndërkombëtar, në gjirin e Këshillit të Evropës;

* Konventat dhe Marrëveshjet mes vendeve të KE-së lidhur me këtë bashkëpunim;
* Instrumentet kryesore të Bashkëpunimit Gjyqësor Ndërkombëtar, të miratuara me nismën dhe në gjirin e Këshillit të Evropës;
* Instituti i Ekstradimit; Njohja dhe ekzekutimi i vendimeve gjyqësore të huaja; Letërporositë; Transferimi i procedimeve dhe i të dënuarve.
* Marrëveshjet e Shtetit shqiptar në gamën e Bashkëpunimi Gjyqësor Ndërkombëtar dhe/ose ndihmës së ndërsjellë juridike.

**Pyetjet vetëstudimore:**

1. Cili është qëllimi, baza ligjore, mënyra e inicimit si dhe proceduarat zbatuese të Bashkëpunimit Gjyqësor Ndërkombëtar?
2. Cilat janë Konventat dhe Marrëveshjet mes vendeve të KE-së lidhur me këtë bashkëpunim, që Shqipëria ka aderuar (apo ka qenë palë) dhe ka ratifikuar? Cila është përmbajtja e tyre (dhe cilat janë rezervat e mundshme të Shqipërisë) ? Si aplikohen/zbatohen ato në sistemin e brendshëm?
3. Cilat janë tiparet, parimet, kriteret, pengesat dhe procedurat për ekstradimin pasiv dhe aktiv të një personi?
4. Cila është dobia juridike dhe procedura e shkëmbimit të letërporosive me shtet e huaja? Kur dhe nga kush duhet nisur leterporosia? Kur dhe si konsiston detyrimi i autoriteteve shqiptare për të kryer veprime konkrete të kërkuara nga një leterporosi e huaj? Kush, kur dhe si duhet t’i kthejë/het përgjigje një letërporosie të huaj?
5. Cilat janë (para)kushtet, kriteret dhe procedurat e transferimit të çështjeve penale nga/drejt një shtet/i të huaj?
6. Kush është autoriteti që kryen njohjen e vendimeve gjyqësore të huaja dhe cilat janë kriteret që vlerësohen dhe procedurat përkatëse?
7. Temat kryesore që do të shqyrtohen:
   1. Baza ligjore dhe vendi që zënë dispozitat konventore në rangun e kuadrit ligjor të brendshëm, qëllimi, mënyrat dhe proceduarat për zbatimin e akteve dhe dispozitave ndërkombëtare lidhur me Bashkëpunimin Gjyqësor Ndërkombëtar;
   2. Përmbajtja thelbësore e Konventave dhe e Marrëveshjeve lidhur me bashkëpunimin ndërkombëtar, ku Shqipëria ka aderuar apo ka qenë palë;
   3. Tiparet, parimet, kriteret e institututit të ekstradimit, pengesat faktiko-ligjore dhe procedurat për ekstradimin pasiv dhe aktiv;
   4. Procedura e shkëmbimit të letërporosive, përmbajtja, mënyrat dhe autoriteti kompetent për përpilimin e kërkesës për letërporosi, si dhe për përcjelljen, pritjen, përpunimin, zbatimin e kthimin e përgjigjes në raport me një letërporosi;
   5. Kushtet, kriteret dhe procedurat e transferimit të çështjeve penale dhe/ose të personave të dënuar nga/drejt një shtet/i të huaj.
   6. Efektet e njohjes së vendimeve gjyqësore të huaja nga Shteti shqiptar: autoriteti vlresues, kriteret dhe procedurat përkatëse që duhet të ndiqen për njohjen dhe ekzekutimin e një vendimi gjyqësor të huaj.
8. ***Metodologjia:***
9. Nëpërmjet trajtimit të praktikave gjyqësore dhe kazuseve kandidatët duhet të kryejnë një analizë kritike dhe krahasuese mbi mënyrat e bashkepunimit ndërkombëtar në fushën penale në gjirin e KE-së si dhe mbi qëllimin, objektivat dhe procedurat e përdorimit të secilit instrument; dhe dallimit mes tyre;
10. Diskutimi dhe evidentimi i dallimeve substanciale e proceduriale midis: Ekstradimit, Njohjes dhe ekzekutimit të vendimeve gjyqësore të huaja; Letërporosive; Transferimit të procedimeve/çështjeve penale dhe i të dënurve;
11. Bashkëbisedimi me kandidatët Magjistratë, dhe ndërthurja e punës në grupe dhe punës së tyre (paraprake/individuale), me qëllim që bashkërendimin e mendimit të lektorit/mësimdhënësit me atë të pjesëmarrësve/dëgjuesve. Kësisoj do të gërshetohet metoda interaktive e diskutimit/debatit, rreth rasteve konkrete që mbartin elemente kristalizuese të pikave të interpretueshme (edhe ndryshe) lidhur me temat objekt trajtimi/analizimi.
12. ***Punë në grup:***

Kazuset e dhëna përgjatë procesit mësimor, përcaktimi i veprimeve detyruese që i lindin një Gjyqtari apo Prokurori, në momentin që gjendet përballë rrethanave dhe fakteve të evidentuara, do të mundësojnë orientimin dhe praktikimin e zgjidhjeve konkrete nga ana e kandidatëve.

1. ***Literatura:***

* J. Pradel; G. Crostens; G. Vermeulen. E Drejta Penale Evropiane Shtëpia Botuese “Papirus” Tiranë 2009.
* Leksione të shkruara, jurisprudenca vendase dhe ndëerkombëtare;

1. ***Jurisprudenca:***

* Çështja: Rrapo kundër Shqipërisë (aplikimi në GJEDNJ nr. 58555/10);
* çështja: Izet Haxhia kundër Shqipërisë (aplikimi në GJEDNJ nr. 34783/06*);*
* Vendimi i GJEDNJ, datë 6 tetor 2022, me palë: Liu v. Polonisë, (nr. Rr. 37610/18)
* Vendimi Kasacionit italian, nr. 8618/2020;
* Vendimi Kasacionit italian nr. 48323/2022.

**Tema 5: BASHKËPUNIMI GJYQËSOR NDËRKOMBËTAR NË KUADËR TË BASHKIMIT EVROPIAN (6 orë)**

**Abstrakt i temës:**

Në këtë temë do të analizohen aspektet kryesore procedurale të formave të ndihmës së ndërsjellët juridike. Do të trajtohen në mënyrë specifike disa institucione si ndihma e bazuar në njohjen e ndërsjellët, ekstradimi dhe dorëzimi i kontrolluar (Urdhri Evropian i Arrestit). Do të diskutohen gjithashtu edhe problematikat që shoqërojnë format e tjera të bashkëpunimit si ndarja e të dhënave, hetimet paralele, operacionet e përbashkëta etj. Do të analizohen gjithashtu edhe format e Marrëveshjeve Evropiane mbi Ndihmën e Ndërsjellët (bilaterale dhe multilaterale). Një vëmendje e veçantë do ti kushtohet edhe aspekteve të zbatimit të ligjit sipas letër porosive, dhe kërkesave apo për sekuestrim dhe konfiskim apo dhe masave të sigurimit personal në kuadër të ndihmës së ndërsjellët ligjore etj.

**Çështje vetëstudimore**

* Format e ndihmës së ndërsjellët.
* Urdhri Evropian i Arrestit.
* Llojet e Marrëveshjeve në kuadër të ndihmës së ndërsjellët.

**Temat kryesore:**

1. Kuptimi të drejtës procedurale penale evropiane.
2. Instrumentet me efektive të bashkëpunimit.
3. Problematikat gjatë zbatimit të Urdhrit Evropian të Arrestit.

**Metodologjia:**

Metodologjia e ndjekur në zhvillimin e kësaj teme ka si qëllim të mundësojë përcjelljen e përmbajtjes së leksioneve tek studentët sa më mirë dhe ti bëjë ata të arsyetojnë, diskutojnë dhe shkruajnë si magjistratë. Metodologjia e mësimdhënies do të bazohet në:

1. **Leksione**

* Gjatë dhënies së leksionit do të kihet parasysh a) komunikimi i përmbajtjes thelbësore, si terminologjia, konceptet themelore ose rregullat e ligjit në formë interaktive; b) theksimi i çështjeve për diskutim; dhe c) modelimi i aftësive të ndryshme të komunikimit në grup.

1. **Metoda sokratike** (bazuar ne kazuse dhe tema konkrete)

* Studentëve do t’iu drejtohen disa pyetje të cilat orientojnë diskutimin në grup drejt temave apo kazuseve konkrete. Mësimdhënia nëpërmjet kësaj metode pedagogjike ka si qëllim të krijojë një formë dialogu dhe të përfshijë mundësisht pjesëmarrjen e të gjithë studentëve në diskutim. Kjo formë pedagogjike nxit dhe zhvillon diskutimin analitik.

1. **Diskutimi në grupe të vogla**

* Studentët do të ndahen në grupe të mbyllura ku do të diskutojnë kazuse apo çështje gjyqësore konkrete dhe do të përgatisin opinionin e tyre me shkrim i cili do të diskutohet me tej me të gjithë klasën. Kjo metodë pedagogjike zhvillon aftësitë analitike, komunikuese në dhe shkrimin akademik individual dhe në grup.

1. **Analiza specifike kazusesh**

* Studentëve do t’iu jepen kazuse specifike për të cilat ata do të paraqesin me shkrim një mendim të përmbledhur të tyre. Kjo formë pedagogjike ka si synim rritjen e aftësive analitike, shkrimin dhe arsyetimin ligjor.
* **Të drejtat e njeriut në procesin penal në BE-II** ( Parimi *ne bis in idem*)

**Përshkrimi i temës:**

Parim ne bis in idem është një ndër parimet dhe garancitë kryesore gjatë procesit penal i cili është zhvilluar dhe trajtuar edhe nga gjykatat evropiane. Duke qenë se ky parim zë një vend të rëndësishëm në të drejtën penale evropiane ai do të trajtohet duke ju referuar jurisprudencës së GJEDNJ dhe kryesisht çështjeve *Grande Stevens v Italy*, *A.&B. v Norway* etj. Do të diskutohet ndikimi i jurisprudencës evropiane ndaj qasjes italiane që është e ngjashme me atë shqiptare në dhënien e dënimeve penale dhe administrative për të njëjtat fakte. Kjo qasje në jurisprudencën evropiane është konsideruar si shkelje e parimit *ne bis in idem*.

**Çështje vetëstudimore**

1. Klasifikimi i regjimeve të dënimeve sipas procedurës penale dhe asaj administrative në kuadrin e GJEDNJ.
2. Ndikimi në të drejtën e brendshme (rasti Italisë).

**Temat kryesore:**

1. Kuptimi i dënimeve penale dhe administrative për të njëjtat fakte sipas GJEDNJ.
2. Analizimi i rastit italian në lidhje me format e ndjekura për tu harmonizuar me jurisprudencën e GJEDNJ.

**Metodologjia:**

Metodologjia e ndjekur në zhvillimin e kësaj teme ka si qëllim të mundësojë përcjelljen e përmbajtjes së leksioneve tek studentët sa më mirë dhe ti bëjë ata të arsyetojnë, diskutojnë dhe shkruajnë si magjistratë. Metodologjia e mësimdhënies do të bazohet në:

1. **Leksione**

* Gjatë dhënies së leksionit do të kihet parasysh a) komunikimi i përmbajtjes thelbësore, si terminologjia, konceptet themelore ose rregullat e ligjit në formë interaktive; b)theksimi i çështjeve për diskutim; dhe c) modelimi i aftësive të ndryshme të komunikimit në grup.

1. **Metoda sokratike** (bazuar ne kazuse dhe tema konkrete)

* Studentëve do t’iu drejtohen disa pyetje të cilat orientojnë diskutimin në grup drejt temave apo kazuseve konkrete. Mësimdhënia nëpërmjet kësaj metode pedagogjike ka si qëllim të krijojë një formë dialogu dhe të përfshijë mundësisht pjesëmarrjen e të gjithë studentëve në diskutim. Kjo formë pedagogjike nxit dhe zhvillon diskutimin analitik.

1. **Diskutimi në grupe të vogla**

* Studentët do të ndahen në grupe të mbyllura ku do të diskutojnë kazuse apo çështje gjyqësore konkrete dhe do të përgatisin opinionin e tyre me shkrim i cili do të diskutohet me tej me të gjithë klasën. Kjo metodë pedagogjike zhvillon aftësitë analitike, komunikuese në dhe shkrimin akademik individual dhe në grup.

1. **Analiza specifike kazusesh**

* Studentëve do t’iu jepen kazuse specifike për të cilat ata do të paraqesin me shkrim një mendim të përmbledhur të tyre. Kjo formë pedagogjike ka si synim rritjen e aftësive analitike, shkrimin dhe arsyetimin ligjor.
* **Roli, funksioni dhe juridiksioni i agjencive ligjzbatuese evropiane**

**Përshkrimi i temës:**

Në këtë temë do të analizohen roli, struktura, juridiksioni, baza ligjore e agjencive ligjzbatuese evropiane. Një fokus i veçantë do ti kushtohet EUROPOL, EUROJUST, Zyrës të Prokurorit Publik Evropian (EPPO), OLAF dhe GJDBE. Do të diskutohen në veçanti juridiskionet e OLAF dhe EPPO në hetimit që lidhen me keqpërdorimin e fondeve të BE.

**Çështje vetëstudimore**

* Funksioni dhe rolet e agjencive ligjzbatuese të BE.
* Dallimet esenciale midis tyre.

**Temat kryesore:**

1. Roli i EUROPOL dhe EUROJUST në ndihmën e ndërsjellët ligjore
2. Juridiksioni i OLAF dhe EPPO
3. Juridiksioni i GJDBE në fushën penale

**Metodologjia:**

Metodologjia e ndjekur në zhvillimin e kësaj teme ka si qëllim të mundësojë përcjelljen e përmbajtjes së leksioneve tek studentët sa më mirë dhe ti bëjë ata të arsyetojnë, diskutojnë dhe shkruajnë si magjistratë. Metodologjia e mësimdhënies do të bazohet në:

**Leksione -** Gjatë dhënies së leksionit do të kihet parasysh a) komunikimi i përmbajtjes thelbësore, si terminologjia, konceptet themelore ose rregullat e ligjit në formë interaktive; b)theksimi i çështjeve për diskutim; dhe c) modelimi i aftësive të ndryshme të komunikimit në grup.

**Metoda sokratike** (bazuar ne kazuse dhe tema konkrete) - Studentëve do t’iu drejtohen disa pyetje të cilat orientojnë diskutimin në grup drejt temave apo kazuseve konkrete. Mësimdhënia nëpërmjet kësaj metode pedagogjike ka si qëllim të krijojë një formë dialogu dhe të përfshijë mundësisht pjesëmarrjen e të gjithë studentëve në diskutim. Kjo formë pedagogjike nxit dhe zhvillon diskutimin analitik.

**Diskutimi në grupe të vogla -** Studentët do të ndahen në grupe të mbyllura ku do të diskutojnë kazuse apo çështje gjyqësore konkrete dhe do të përgatisin opinionin e tyre me shkrim i cili do të diskutohet me tej me të gjithë klasën. Kjo metodë pedagogjike zhvillon aftësitë analitike, komunikuese në dhe shkrimin akademik individual dhe në grup.

**Analiza specifike kazusesh -** Studentëve do t’iu jepen kazuse specifike për të cilat ata do të paraqesin me shkrim një mendim të përmbledhur të tyre. Kjo formë pedagogjike ka si synim rritjen e aftësive analitike, shkrimin dhe arsyetimin ligjor.

**Literatura dhe materialet studimore**

*Literatura e gjithë kursit dhe materialet studimore të nevojshme për zhvillimin e mësimit listohen në këtë seksion.*

**Literaturë e detyrueshme**

* Kai Ambos and Peter Rackow (Editor) (2023), *The Cambridge Companion to European Criminal Law*, Cambridge University Press.
* Kai Ambos (2018), *European Criminal Law*, Cambridge Unviersity Press.
* Valsimis Mitsilegas (2016), *EU Criminal Law after Lisbon*, Hart Publishing.

**Jurisprudencë**

**GJEDNJ**

* AT v Luxembourg (Application no 30460/13) 9 April 2
* Camilleri v Malta (Application no 42931/10) (2013)
* Coëme v Belgium (Application nos 32492/96, 32547/96, 32548/96, 33209/96 & 33210/96) ECHR 2000
* Danayan v Turkey (Application no 7377/03) 13 October 2009
* Engel v Netherlands (A/22) (1979-80) 1 EHRR 647
* Glantz v Finland (Application no 37394/11) [2014] STC 2263
* Scoppola v Italy (no 2) (Application no 10249/03)
* Sejdovic v Italy (Application no 56581/00) (2006) 42 EHRR 17
* MSS v Belgium and Greece (Application no 30696/09) (2011) 53 EHRR 2, 31 BHRC 313, [2011] INLR 533
* Kapetanios v Greece (Application nos 3453/12, 42941/12 & 9028/13)

**GJDBE**

* Achughbabian v Préfet du Val-de-Marne (C-329/11) [2011] ECR I-12695, [2012] 1 CMLR 52
* Advocaten voor de Wereld VZW v Leden van de Ministerraad (C-303/05) [2007] ECR I-3633, [2007] 3 CMLR 1, 2008] All ER (EC) 317, [2008] CEC 628
* Commission, Council and United Kingdom v Kadi (Kadi II) (C-584/10 P, C-593/10 P & C-595/10 P) [2014] 1 CMLR 24, [2014] All ER (EC) 123, (2013) 163(7578) NLJ 20
* Commission v Council (Ship Source Pollution) (C-440/05) [2007] ECR I-9097, [2008] 1 CMLR 22, [2008] All ER (EC) 489, [2008] Env LR 12
* Kadi (Yassin Abdullah) and Al Barakaat International Foundation v Council and Commission (Kadi I) (C-402/05 P &
* C-415/05) [2009] 1 AC 1225, [2009] 3 ËLR 872, [2008] ECR I-6351, [2008] 3 CMLR 41, [2010] All ER (EC) 1105,
* [2009] Lloyd’s Rep FC 95
* Commission v Council (Titanium Dioxide) (C-300/89) [1991] ECR I-2867, [1993] 3 CMLR 359
* Kretzinger (Jürgen) (C-288/05) [2007] ECR I-6441, [2007] 3 CMLR 43
* Miraglia (C-469/03) EU:C:2005:156, [2005] 2 CMLR 6

**Literaturë e rekomanduar**

1. Jacob Öberg (2017), *Limits to EU Powers: A Case Study of EU Regulatory Criminal Law,*, Hart Publishing).
2. Javier Ignacio Escobar Veas (2023), *Ne bis in idem and Multiple Sanctioning Systems: A Case Law Study,* Springer.
3. *Ester Herlin-Karnell (2012), The Constitutional Dimension of European Criminal Law,* Hart Publishing.
4. Christina Eckes and Theodore Konstadinides (2011), *Crime within the Area of Freedom, Security and Justice: A European Public Order*, Cambridge University Press.
5. Maria Bergström, Anna Jonsson Cornell (editors) (2014), *European Police and Criminal Law Co-operation,* Hart Publishing.
6. Maria Fletcher, Robin Loof, Bill Gilmore (2008), *EU Criminal Law and Justice*, Edëard Elgar Publishing.
7. A. Massaro (2020). *Appunti di diritto penale europeo*, Giappichelli.
8. Artan Hoxha (2011) *Ekstradimi dhe urdhri europian i ndalimit*, Morava.
9. Halim Islami, Artan Hoxha, Ilir Panda (2013), *Procedura Penale*.

* **Tema 6: GJENOCIDI, KRIMET E LUFTËS DHE KRIMET KUNDËR NJERËZIMIT (3 orë)**

**Abstrakt i temës**

Kjo temë do te trajtoje rëndësinë e drejtësisë ndërkombëtare në trajtimin e gjenocidit., krimeve kundër njerëzimit dhe krimet e luftës. Përmes një analize te instrumenteve ndërkombëtar do te behet një përcaktim i qarte i elementëve te figurës se këtij grupi veprash penale ne kontekst te se drejtës ndërkombëtare. Ne këtë leksion do te shqyrtohet Konventa e Gjenocidit dhe aplikimi i saj për individët apo shtetet, duke u fokusuar në interpretimin dhe zbatimin e kësaj konvente nga Gjykata Ndërkombëtare e Drejtësisë (ICC). Do te trajtohet gjithashtu konteksti i kryerjes së veprave gjenocidale, duke e përqendruar vëmendjen në modelin e konsistencës së veprimeve të drejtuara sistematikisht kundër një grupi të caktuar. Ne këtë leksion do te diskutohen edhe vështirësitë e provueshmërisë së krimit të gjenocidit, duke sjellë në pah rëndësinë e ndalimit dhe parandalimit të këtij krimi në nivel ndërkombëtar. Ne këtë teme do te trajtohen gjithashtu përkufizimet ligjore të krimeve kundër njerëzimit, duke u fokusuar në dispozitat e Statutit të Romës të Gjykatës Ndërkombëtare Penale. Do te analizohen ne përgjithësi kriteret për të vlerësuar nëse një akt konkret përputhet me një nga krimet kundër njerëzimit. Leksioni do te trajtoje gjithashtu edhe elementet e veprës penale në kontekstin e krimeve te luftës, duke përfshirë kategoritë e shkeljeve të traktateve dhe ligjeve të zbatueshme në konflikte të armatosura ndërkombëtare dhe jo-ndërkombëtare. Veprimet që konsiderohen si krimet e luftës përfshijnë shkeljet e Konventave të Gjenevës, shkelje të ligjeve të zbatueshme në konfliktet e armatosura, dhe shkeljet e rregullave të së drejtës ndërkombëtare humanitare. Ne përfundim, në këtë leksion, do te trajtohen, gjithashtu, dallimet midis krimeve të luftës, gjenocidit dhe krimet kundër njerëzimit, duke identifikuar qëllimin, subjektin dhe kontekstin e tyre të ndryshëm.

**Pyetje vetëstudimore:**

1. Si e kuptoni planin e paramenduar në figurën e veprës penale të gjenocidit?
2. Cila është rëndësia e anës subjektive në kryerjen e krimit të gjenocidit?
3. Çfarë veçorie kanë grupet e popullsisë që janë target i gjenocidit?
4. Cilat janë format kryesore të shfaqjes së anës objektive të krimit të gjenocidit?
5. Çfarë rëndësie paraqet Konventa e OKB-së për parandalimin dhe dënimin e gjenocidit?
6. A kërkohet domosdoshmërish një plan konkret i paramenduar në kryerjen e krimeve kundër njerëzimit?
7. Si e kuptoni sistematicitetin në kryerjen e veprimeve të anës objektive të krimeve kundër njerëzimit?
8. Cilat janë llojet kryesore të veprimeve të paligjshme me të cilat shfaqen krimet kundër njerëzimit?
9. A kërkohet targetimi i një pjese të popullsisë për të kryer krime kundër njerëzimit?
10. A janë të rëndësishme për kualifikimin si krime kundër njerëzimit motivet e veprës penale?
11. Pse paraqesin rëndësi aktet ndërkombëtare në cilësimin e veprës penale si krime kundër njerëzimit?
12. A ndikon në kualifikimi e akteve *contra legem* si krime lufte, fakti nëse konflikti i armatosur është ndërkombëtar apo i brendshëm?
13. Pse është e nevojshme mbajtja në konsideratë e Konventave të Gjenevës të vitit 1949, së bashku me dy protokollet shtesë të vitit 1977, për të përcaktuar nëse veprimet e paligjshme duhet të kualifikohen si krime lufte?
14. A paraqet rëndësi për cilësimin si krime lufte fakti që veprimet e kundërligjshme janë drejtuar ndaj popullsisë civile, pasurisë publike e private dhe qendrave të banuara, apo ndaj robërve të luftës?
15. Cili është roli i të drejtës ndërkombëtare humanitare për kufizimin e veprimeve të paligjshme që kryhen përgjatë konflikteve të armatosura?
16. Pse është e nevojshme të ndëshkohet penalisht edhe bërja e propagandës në favor krimet e gjenocidit dhe kundër njerëzimit?

**Temat kryesore që do të shqyrtohen:**

1. Rëndësia e planit të paramenduar si element i domosdoshëm i anës objektive të krimit të gjenocidit.
2. Qëllimi për të shkatërruar tërësisht apo pjesërisht një target të caktuar që identifikohet nga përkatësia kombëtare, etnike, racore apo fetare.
3. Format e shfaqjes së gjenocidit: vrasjet apo dëmtimet e rënda fizike apo psikike të anëtarëve të grupit; vendosja në kushte jetese të rënda; pengimi i lindjeve; transferimi i detyrueshëm i fëmijëve.
4. Mbështetja në Konventën e OKB-së për parandalimin dhe dënimin e gjenocidit për kuptimin e drejtë të elementëve të kësaj figure vepre penale.
5. Plani konkret i paramenduar ose sistematiciteti i kryerjes së veprimeve të anës objektive të krimeve kundër njerëzimit, si element bazik i ekzistencës së tij.
6. Llojet e veprimeve të kundërligjshme me të cilat shfaqen krimet kundër njerëzimit: vrasjet, zhdukja me forcë, shfarosje, kthimi në skllevër, internimet dhe dëbimet, torturat dhe çfarëdolloj torture tjetër.
7. Targetimi i një pjese të popullsisë për të kryer krime të tilla, i motivuar nga konsiderata politike, ideologjike, raciale, etnike e fetare.
8. Rëndësia e instrumenteve ndërkombëtare, veçanërisht të atyre të miratuara nga OKB-ja, për kuptimin e drejtë të krimeve kundër njerëzimit.
9. Ekzistenca e një konflikti të armatosur ndërkombëtar apo i brendshëm për të patur veprën penale të krimeve të luftës.
10. Mbështetja në Konventat e Gjenevës të vitit 1949, së bashku me dy protokollet shtesë të vitit 1977, për të përcaktuar nëse veprimet e paligjshme duhet të kualifikohen si krime lufte.
11. Drejtimi i veprimeve të kundërligjshme si ndaj popullsisë civile, pasurisë publike e private dhe qendrave të banuara, ashtu edhe ndaj robërve të luftës, në mosrespektim të konventave dhe zakoneve të luftës.
12. Mungesa e motive politike, ideologjike, racore e fetare, si element i domosdoshëm i krimeve të luftës.
13. Roli i të drejtës ndërkombëtare humanitare për kufizimin e veprimeve të paligjshme që kryhen përgjatë konflikteve të armatosura.
14. Dënueshmëria e propagandës në favor krimet e gjenocidit dhe kundër njerëzimit.

***Metodologjia:***

-Metodologjia e ndjekur në zhvillimin e kësaj temë ka si qëllim të mundësojë përcjelljen e përmbajtjes së leksioneve tek studentët sa më mirë dhe ti bëjë ata të arsyetojnë, diskutojnë dhe shkruajnë si magjistratë. Metodologjia e mësimdhënies do të bazohet në:

i. Leksione

Gjatë dhënies së leksionit do të kihet parasysh a) komunikimi i përmbajtjes thelbësore, si terminologjia, konceptet themelore ose rregullat e ligjit në formë interaktive; b)theksimi i çështjeve për diskutim; dhe c) modelimi i aftësive të ndryshme të komunikimit në grup.

ii. Metoda sokratike (bazuar ne kazuse dhe tema konkrete)

Kandidatëve do t’iu drejtohen disa pyetje të cilat orientojnë diskutimin në grup drejt temave apo kazuseve konkrete. Mësimdhënia nëpërmjet kësaj metode pedagogjike ka si qëllim të krijojë një formë dialogu dhe të përfshijë mundësisht pjesëmarrjen e të gjithë studentëve në diskutim. Kjo formë pedagogjike nxit dhe zhvillon diskutimin analitik.

iii. Diskutimi në grupe të vogla

Studentët do të ndahen në grupe të mbyllura ku do të diskutojnë kazuse apo çështje gjyqësore konkrete dhe do të përgatisin opinionin e tyre me shkrim i cili do të diskutohet me tej me të gjithë klasën. Kjo metodë pedagogjike zhvillon aftësitë analitike, komunikuese në dhe shkrimin akademik individual dhe në grup.

- Punë në grup:

Studentëve do t’iu jepen kazuse specifike për të cilat ata do të paraqesin me shkrim një mendim të përmbledhur të tyre. Kjo formë pedagogjike ka si synim rritjen e aftësive analitike, shkrimin dhe arsyetimin ligjor.

**Literatura:**

* M. Cherif Bassiouni (2014). *Introduction to International Criminal Law*, 2 ed., kapitulli 3, fq.137-255.
* Paola Gaeta, On What Conditions Can a State Be Held Responsible for Genocide?, European Journal of International Law, Volume 18, Issue 4, September 2007, fq.. 631–648, <https://doi.org/10.1093/wjil/chm037>
* Claus Kreiss “The Crime of Genocide and Contextual Elements: A Comment on the IÇ Pre-Trial Chamber’s Decision in the Al Bashir Case, *Journal of International Criminal Justice* (2009), f. 1-10, mund te aksesohet këtu: [mqp031\_PAP 1..10 (legal-tools.org)](https://www.legal-tools.org/doc/ec3f98/pdf/)

Komentari i “*Elementeve te Figurës se Veprave Penale*” te Statutit te Romes tw ICC i publikuar ne vitin 2013, i cili mund te aksesohet ketu: <https://www.icc-cpi.int/sites/default/files/Publications/Elements-of-Crimes.pdf>

Udhezimin Praktik mbi të Drejtën Humanitare”, i cili mund te aksesohet këtu: <https://guide-humanitarian-law.org/content/article/3/genocide-1/>

**Praktika gjyqësore:**

1. **Gjenocidi**

<https://www.refworld.org/topic,50ffbce5160,50ffbce5175,,0,,CASELAË,.html#SRTop11>

* **Gjykata Ndërkombëtare e Drejtësisë (Hagës)**
* Rasti në lidhje me Zbatimin e Konventës për Parandalimin dhe Dënimin e Krimit të Gjenocidit (Kroacia kundër Serbisë), Lista e Përgjithshme Nr. 118, (GJND), (Vendimi i datës 18 nëntor 2008), https://www. refworld.org/cases,ICJ,4937d5e62.html
* Çështja në lidhje me zbatimin e Konventës për Parandalimin dhe Dënimin e Krimit të Gjenocidit (Bosnjë-Hercegovina kundër Jugosllavisë), (Vendimi i datës 11 korrik 1996), https://www.refworld.org/ raste,ICJ,4040ba0c4.html
* Vendimi i Gjykatës së Apelit të Hagës në çështjen e Zyrës së Prokurorit Publik numër 09-750007-07, LJN: BC1757, Holandë, (Vendimi i datës 17 dhjetor 2007), https://www.refworld .org/cases,NTL\_HCA,4905cb292.html
* **GJEDNJ**
* Van Anraat v. the Netherlands,  (Vendimi i datës korrik 2010) <https://www.refworld.org/cases,ECHR,4c5823342.html>
* **Gjykata Ndërkombëtare e Krimeve për ish-Jugosllavinë**

<https://www.icty.org/en/cases-before-irmct>

Ratko Mlladic (Vendimi i datës 22 nëntor 2017)

* **Gjykata Supreme e Britanise se Madhe**
* VB & Ors kundër Westminster Magistrates, [2014] UKSC 59, Mbretëria e Bashkuar (Vendim i datës 5 nëntor 2014),

https://www.refworld.org/cases,UK\_SC,5491ae314.html

1. **Krime kundër njerëzimit**

* **Gjykata Ndërkombëtare e Krimeve për ish Jugosllavinë**

<https://www.icty.org/en/cases-before-irmct>

* Çështja e Radovan Karadžić, (Vendimi i datës 24 mars 2016)
* Çështja ELEBICI (Vendimi i Gjykatës së Apelit 20 shkurt 2001)

[www.icty.org/x/cases/mucic/acjug/en/cel-aj010220.pdf](http://www.icty.org/x/cases/mucic/acjug/en/cel-aj010220.pdf)

* Çështja e Duško Tadic (Vendimi i Gjykatës së Apelit i datës 15 korrik 1999)

[www.icty.org/x/cases/tadic/acjug/en/tad-aj990715e.pdf](http://www.icty.org/x/cases/tadic/acjug/en/tad-aj990715e.pdf)

* Çështja Krstic (Vendimi i Gjykatës së Apelit i datës 19 prill 2004)

[www.icty.org/x/cases/krstic/acjug/en/krs-aj040419e.pdf](http://www.icty.org/x/cases/krstic/acjug/en/krs-aj040419e.pdf)

1. **Krimet e Luftës**

* **GJEDNJ**
* Çështja Jularic kundër Kroacisë, (Vendimi i datës 20 janar 2011), https://www.refworld.org/cases,ECHR,4d5c039a2.html
* Çështja Kononov kundër Letonisë, (Vendimi i datës 17 maj 2010), <https://www.refworld.org/cases,ECHR,4bf65e0b2.html>
* **GJDBE**
* Çështja Andre Lawrence Shepherd kundër Bundesrepublik Deutschland, C‑472/13, (Vendimi i datës 26 shkurt 2015) , <https://www.refworld.org/cases,ECJ,54ef31c24.html>
* **Gjykata Ndërkombëtare e Drejtësisë (Hagës)**
* Vendimi i Gjykatës së Apelit të Hagës në çështjen e Zyrës së Prokurorit Publik numër 09-750007-07, LJN: BC1757, 17 dhjetor 2007,

<https://www.refworld.org/cases,NTL_HCA,4905cb292.html>

* **Gjykata Penale Ndërkombetare (ICC)**
* Çështja Prokurori kundër Germain Katanga dhe Mathieu Ngudjolo Chui, (Vendimi i datës 25 shtator 2009), https://www.refworld.org/cases,ICC,4ac9dd592.html
* **Gjykata Ndërkombëtare e Krimeve për Ruandën**
* Çështja Tharcisse Renzaho kundër Prokurorit (Vendimi i Apelit i datës 1 prill 2011), https://www.refworld.org/cases, ICTR,4d9c142d2.html
* **Gjykata Ndërkombëtare e Krimeve të Luftës për ish Jugosllavinë**
* Çështja Prokurori kundër Haradinajt etj. (Vendimi i Apelit i datës 19 korrik 2010, <https://www.refworld.org/cases,ICTY,4c5965522.html>
* Çështja Prokurori kundër Boskoskit dhe Tarculovskit (Vendimi i Apelit i datës 19 maj 2010), https://www.refworld.org/cases,ICTY ,4bff84af2.html
* Çështja Prokurori kundër Milan Lukic dhe Sredoje Lukic (Vendimi i datës 20 korrik 2009), https://www.refworld.org/ raste,ICTY,4a65e9932.html
* **Dhoma Speciale e Kosovës**
* Çështja Prokurori i Specializuar kundër Salih Mustafës, nr. KSC-CA-2023-02, (Vendimi i Dhomës së Gjykatës së Apelit i datës 14 dhjetor 2023), <https://www.scp-ks.org/sites/default/files/public/content/documents/20231214-summary-mustafa-appeal-judgment-alb.pdf>
* **Bashkëpunimi Gjyqësor**
* Çështja Libia kundër Shteteve të Bashkuara të Amerikës (Çështja Lockerbie), vendimi i Gjykatës së Hagës, 27 shkurt 1988, <https://www.icj-cij.org/case/89/judgments>
* Çështja Segi and others & Gestoras pro-amnistia and others v. 15 states of the European Union, (Vendimi i datës 23 maj 2002),

<https://hudoc.echr.coe.int/eng#{%22itemid%22:[%22001-67141%22]}>

* Çështja Pfeifer v. United States Bureau of Prisons 615 F.2d 873 (9th Cir. 1980), <https://casetext.com/case/pfeifer-v-united-states-bureau-of-prisons-2>
* Çështja Cooley v. Ëeinberger, 518 F.2d 1151 (10th Cir. 1975),

[https://casetext.com/case/cooley-v-ëeinberger](https://casetext.com/case/cooley-v-weinberger)

* **Jurisprudenca e huaj:**

1. *Vendim i Gjykatës Federale të Drejtësisë së Gjermanisë, Nr. 3StR 230/22, datë 30 nëntor 2022* (i gjykuari është gjetur fajtor për gjenocid, krime lufte dhe krime kundër njerëzimit);
2. *Vendim i Gjykatës Supreme të Kosovës, nr. PA II 11/2016, datë 3 korrik 2017* (krime lufte, përgjegjësi e kuadrit komandues).

**Tema 7: VEPRAT ME QËLLIME TERRORISTE (3 orë)**

**Abstrakt i temës**

Përkufizimi i terrorizmit ka kaluar nëpërmjet vështirësish të shumta. Megjithatë nga hartuesit e legjislacionit ndërkombëtar është konkluduar se: kur ka dhunë ekstreme, të natyrës që frikëson ose trondit rëndë popullsinë, ose kur veprimet nisen nga motive politike, fetare, sociale, etnike, raciste etj. vepra ka natyrë terroriste. Përkufizimin më të plotë të aktit terrorist e ka bërë qeveria e SHBA-ve, sipas të cilit: “Terrorizmi është një akt dhune i paramenduar, politikisht i motivuar, i kryer kundër shënjestrave joluftarake, nga grupe kombëtare të vogla ose nga agjentë të fshehtë të një shteti, qëllimi i të cilit në përgjithësi është të ndikojë mbi publikun.” Terrorizmi cenon rëndë të drejtat e njeriut, kërcënon demokracinë, synon destabilizimin e qeverive të zgjedhura ligjërisht dhe minimin e shoqërive civile pluraliste. Aktet terroriste kanë një ndikim të drejtpërdrejtë në lidhje me gëzimin e një sërë të drejtash të njeriut, në veçanti të drejtës për jetën, lirinë dhe integritetin fizik. Për shkak të rëndësisë që paraqet lufta kundër kësaj forme kaq të rëndë të kriminalitetit kërkohet nga legjislatori që, krahas akteve terroriste të penalizojë edhe tentativën (pa qenë e nevojshme ardhja e pasojave, për shkak rrezikut potencial që paraqesin), nxitjen, ndihmën dhe format e ndryshme të organizmit për kryerjen e tyre, përfshi atë të veçantë.

Veprat penale në lidhje me terrorizmin nuk mund dhe nuk duhet të lidhet me asnjë kombësi, përkatësi fetare apo etnike, në mënyrë që konsiderata të tilla të ndikojnë në moskualifikimin si terrorist të aktit të kryer. Disa nga karakteristikat e aktit terrorist mund të përmblidhen: krim i rëndë; kryhet me qëllim për të shkaktuar vdekjen apo dëmtime të rënda trupore, apo për të marrë pengje; provokon gjendjen e terrorit tek masa e gjerë e publikut, tek një grup individësh apo tek individë të caktuar, duke frikësuar popullatën apo duke detyruar një qeveri apo organizatë ndërkombëtare të kryejë apo të mos kryejë akte të caktuara. Duke qenë përpara një krimi shumë të rëndë legjislacioni duhet ta përkufizojë terrorizmin dhe krimet që lidhen me të në një mënyrë të qartë, të saktë, jodiskriminuese dhe joprapavepruese, me qëllim krijimin e një baze juridike të përshtatshme për një reagim efikas të drejtësisë penale. Gjithsesi, duhet pasur kujdes që lufta kundër terrorizmit të mos shkelë të drejtat e njeriut dhe sundimin e shtetit të së drejtës dhe çdo masë në luftën kundër tij të jetë në përputhje me jurisprudencën e GJEDNJ-së për të drejtat e njeriut, por edhe ligjin ndërkombëtar për refugjatët dhe ligjin humanitar.

**Temat kryesore që do të shqyrtohen:**

* Veçoritë e veprës me qëllime terroriste në Kodin tonë Penal.
* Rëndësia e qëllimit të posaçëm të autorëve të këtyre veprave për kualifikimin e tyre si terroriste.
* Kuptimi dhe format e grumbullimit të fondeve me qëllim financimin e veprimtarive terroriste, ekzistenca e kësaj vepre edhe nëse fondet nuk janë përdorur për qëllimin që janë dhënë dhe përcaktimi i anës subjektive të saj edhe nga rrethanat faktike objektive të veprës.
* Fshehja e fondeve dhe pasurive të tjera që financojnë terrorizmin dhe kryerja e saj në rrethana rënduese.
* Ruajtja e konfidencialitetit të të dhënave për personat ndaj të cilëve zbatohen masa kundër financimit të terrorizmit nga personat që ushtrojnë funksione publike ose në ushtrim të detyrës a profesionit, si dhe ndalimi i kryerjes së shërbimeve financiare me ta.
* Faza paraprake e kryerjes së krimit të terrorizmit: rekrutimi i personave për kryerjen e veprave me qëllime terroriste ose të financimit të terrorizmit; stërvitja për kryerjen e veprave me qëllime terroriste; nxitja, thirrja publike dhe propaganda për kryerjen e veprave me qëllime terroriste; kanosja për kryerjen e veprave me qëllime terroriste dhe krijimi i turmave të armatosura.
* Format e posaçme të organizimit të veprave penale me qëllime terroriste, organizata terroriste dhe banda e armatosur.
* Dallimi i bandës së armatosur të krijuar me qëllim kryerjen e veprave terroriste me bandën e armatosur të formuar me qëllim kryerjen e veprave penale të tjera.
* Identifikimi i akteve ligjore ndërkombëtare, që kanë shërbyer si burime ligjore për përfshirjen e këtyre veprave penale në Kodin tonë Penal.
* Jurisprudenca e shqiptare dhe ajo e huaj në gjykimin e këtyre veprave penale.

**Pyetje vetëstudimore:**

1. Cilat janë karakteristikat e veprës me qëllime terroriste dhe format e ndryshme të shfaqjes së saj?
2. Ku dallon terrorizmi nga veprat penale kundër jetës dhe atyre kundër njerëzimit?
3. Ku qëndron rëndësia e qëllimit të posaçëm të autorëve të veprave terroriste për të krijuar panik në popull apo për të diktuar organet shtetërore që të ndërmarrin veprime të caktuara apo për të shkatërruar apo destabilizuar, në mënyrë serioze, struktura thelbësore politike, kushtetuese, ekonomike ose sociale të shtetit shqiptar, të një shteti tjetër, institucioni apo organizate ndërkombëtare.
4. Cili është kuptimi dhe format e grumbullimit të fondeve me qëllim financimin e veprimtarive terroriste dhe pse ajo konsiderohet si vepër penale formale? Si përcaktohet ana subjektive e kësaj vepre?
5. Pse nevojitet ruajtja e konfidencialitetit të të dhënave për personat ndaj të cilëve zbatohen masa kundër financimit të terrorizmit nga personat që ushtrojnë funksione publike ose në ushtrim të detyrës a profesionit, si dhe e ndalimit të kryerjes së shërbimeve financiare me ta?
6. Pse paraqet rëndësi goditja e veprimtarisë terroriste që në fazën e përgatitjes dhe cilat janë disa nga veprat penale që parashikon Kodi Penal?
7. Cilat janë format e posaçme të organizimit të veprave penale me qëllime terroriste dhe ku dallon banda e armatosur e krijuar me qëllim kryerjen e veprave terroriste me bandën e armatosur të formuar me qëllim kryerjen e veprave penale të tjera?
8. Identifikimi i akteve ligjore ndërkombëtare, që kanë shërbyer si burime ligjore për përfshirjen e këtyre veprave penale në Kodin tonë Penal.
9. Jurisprudenca e shqiptare dhe ajo e huaj në gjykimin e këtyre veprave penale.

**Literatura:**

**Ligji i brendshëm:**

* Kodi Penal i vitit 1995.
* Ligji nr. 9917, datë 19.5.2008 “*Për parandalimin e pastrimit të parave dhe financimit të terrorizmit*”, i ndryshuar;
* Ligj nr. 157/2013 “*Për masat kundër financimit të terrorizmit*”, i ndryshuar;
* Ligj nr. 72/2019 “*Për masat shtrënguese ndërkombëtare në Republikën e Shqipërisë*”

**Instrumente të Këshillit të Evropës:**

* Konventa Evropiane “Për shtypjen e terrorizmit” (1977), ratifikuar nga Republika e Shqipërisë me ligjin nr. 8635, datë 6.7.2000 dhe Protokolli i saj shtesë (2003), ratifikuar me ligjin nr. 9230, datë 13.5.2004.
* Konventa e Këshillit të Evropës “Për parandalimin e terrorizmit” (2005), ratifikuar me ligjin Nr. 9641, datë 20.11.2006.

**Instrumente të Bashkimit Evropian:**

* Vendimi Kuadër i Këshillit të Bashkimit Evropian 2002/475/JHA, datë 13 qershor 2002, “Mbi luftën kundër terrorizmit”

(<http://eur-lex.europa.eu/legal-content/EN/TXT/?uri=CELEX:32002F0475>

* Vendimi i Këshillit të Bashkimit Evropian 2005/671/JHA, datë 20 shtator 2005 “Në lidhje me shkëmbimin e informacionit dhe bashkëpunimin në fushën e krimeve terroriste”

<https://eur-lex.europa.eu/legal-content/EN/TXT/PDF/?uri=CELEX:32005D0671&from=IT>

* Direktiva e Parlamentit dhe e Këshillit të Bashkimit Evropian 2017/541, datë 15 mars 2017, “Mbi luftën kundër terrorizmit që zëvendëson vendimin kuadër 2002/475/JHA të Këshillit dhe ndryshon vendimin 2005/671/JHA të Këshillit”

<https://eur-lex.europa.eu/legal-content/EN/TXT/PDF/?uri=CELEX:32017L0541&from=EN>

**Instrumente të Organizatës së Kombeve të Bashkuara (OKB):**

* Konventa “Për luftën kundër marrjes së paligjshme të avionëve”, 1970.
* Konventa “Për luftën kundër veprimeve të paligjshme të drejtuara kundër sigurisë së aviacionit civil”, 1971.
* Konventa “Mbi parandalimin dhe luftën kundër veprimeve të paligjshme të drejtuara kundër personave të mbrojtur ndërkombëtarisht, përfshi agjentët diplomatikë”, 1973.
* Konventa “Kundër mbajtjes peng të personave”, 1979.
* Konventa “Mbi mbrojtjen fizike të materialeve bërthamore”, 1980.
* Protokolli “Për luftën kundër akteve të paligjshme të dhunës në aeroporte që i shërbejnë aviacionit civil ndërkombëtar”, 1988;
* Konventa “Për luftën kundër akteve të paligjshme të drejtuara kundër sigurisë së lundrimit të anijeve”, 1988 dhe Protokolli i saj “Për luftën kundër akteve të paligjshme që cenojnë sigurinë e lundrimit detar”, 2005.
* Protokolli i Konventës së 10 marsit 1988 (cituar supra) “Mbi luftën kundër akteve të paligjshme të drejtuara kundër sigurisë së platformave të fiksuara në Shelfin Kontinental” (OKB, 1998).
* Konventa Ndërkombëtare “Për luftën kundër akteve terroriste me eksploziv”, 1997.
* Konventa Ndërkombëtare “Për luftën kundër financimit të terrorizmit”, 1999.
* Konventa Ndërkombëtare “Për luftën kundër terrorizmit bërthamor”, 2005.

**Vepra doktrinare:**

* Elezi, Ismet. “E drejta penale, pjesa e posaçme”, Tiranë, 2005.
* Salihu, Ismet. “E drejta penale pjesa e posaçme”, Prishtinë, 2014.
* Pradel, Jean., Corstens, Geert., Vermeulen, Gert. “E drejta penale Evropiane”, Botimet “Papirus” 2010.
* Bassiouni, M. Cherif “Legal Control of International Terrorism: A Policy-Oriented Assessment”, artikull i botuar në: 43 Harv. Int'l L. 83 (2002)”, i aksesueshëm në internet: <https://www.legal-tools.org/doc/ec6c74/pdf/>
* Krasniqi, Kolë. “Terrorizmi ndërkombëtar”, Prishtinë, 2010.
* Demolli, Haki. “Terrorizmi”, Universiteti i Prishtinës, Prishtinë, 2002.

**Vendime të GJEDNJ-së:**

* *Irlanda kundër Mbretërisë së Bashkuar*, 18 janar 1978, serie A nr. 25;
* *Klass dhe të tjerë kundër Gjermanisë*, 6 shtator 1978, seria A nr. 28;
* *Murray kundër Mbretërisë së Bashkuar*, vendim i datës 28 tetor 1994;
* *Aksoy kundër Turqisë*, vendim i datës 18 dhjetor 1996;
* *Zana kundër Turqisë*, vendim i datës 25 nëntor 1997;
* *Incal kundër Turqisë*, vendim i datës 9 qershor 1998;
* *Osman kundër Mbretërisë së Bashkuar*, 28 tetor 1998, Përmbledhja 1998-VIII;
* *Brogan dhe të tjerë kundër Mbretërisë së Bashkuar*, vendim i datës 29 nëntor 1998, seria A, nr. 145-B;
* *Partia Komuniste e Bashkuar e Turqisë dhe të tjerë kundër Turqisë*, vendim i datës 30 nëntor 1998;
* *Pretty kundër Mbretërisë së Bashkuar*, vendim i datës 29 prill 2002;
* *Kiliç kundër Turqisë*, nr. 22492/93 (sect. 1) CEDH 2000-III.
* *Leroy kundër Francës*, kërkesa nr. 36109/03, vendim i datës 2 tetor 2008 (<https://hudoc.echr.coe.int/eng?i=002-1888>)

**Vendime të Kolegjit Penal të Gjykatës së Lartë:**

* Nr. 00-2015-915 (71), datë 13.5.2015;
* Nr. 00-2016-357 (35), datë 9.3.2016;
* Nr. 00-2012-625 (26), datë 25.1.2012.

Vendim i Gjykatës së Apelit për Krime të Rënda:

* Nr. 4, datë 3.4.2007 (caktim mase sigurimi – Financim terrorizmi)

**Tema 8: FORMAT E KRIMIT TË ORGANIZUAR NDËRKOMBËTAR (3 orë)**

**Abstrakt i temës:**

Në një periudhë kur komuniteti ndërkombëtar ishte ndërgjegjësuar mbi përhapjen e krimit të organizuar përtej kufijve kombëtare, pra për rreziqet e këtij fenomeni dhe për rrjedhojë, mbi nevojën e bashkëpunimit mbarëbotëror si kundërpërgjigje më efektive dhe efikase, në luftën kundër organizatave kriminale.

Në këtë kontekst është nisur puna edhe për sa i përket harmonizimit dhe koordinimit të veprimeve mes shteteve anëtare, nëpërmjet parashikimit të detyrimeve që rrjedhin nga Konventa, edhe për sa i përket kuadrit ligjor, për kriminalizimin e llojeve të caktuara të veprimtarive të paligjshme që i atribuohen grupeve kriminale ndërkombëtare apo edhe thjeshtë të individëve pjesëmarrjes ose bashkëpunues sporadikë në to (të ashtuquajturit “bashkëpunues të jashtëm”). Konkretisht, në bazë të nenit të pestë të Konventës për sa më lart, parashikohen masa specifike për sigurimin e formave të bashkëpunimit gjyqësor dhe policor për mundësimin e mjeteve hetimore më efektive, brenda një kuadri të përbashkët ndërveprues, lidhur me procedurat (ekzistuese) të ndihmës gjyqësore, ekstradimit, transferimit të çështjeve, njohjes së vendimeve të huaja dhe ekzekutimin me efikasitet të tyre, sekuestrimin dhe konfiskimin e produkteve të veprave penale të kryera nga krimi i organizuar (dhe jo vetëm).

Gjithashtu, është mbajtur në vëmendje se nevoja për parashikimin e detyrimit për inkriminimin e fenomenit kriminal trasnacional në formë të organizuar duhej vlerësuar edhe në bazë të traditës dhe zhvillimit juridik dhe kulturor të disa shteteve anëtare, lidhur me të cilët - në mungesë të një historiku domethënës në përballjen me organizata kriminale, të afta për të provuar e luftuar konfigurime autonome të këtij lloji krimi - miratimi i Konventës së Palermos (në vitin 2003) përfaqësoi një kthesë të jashtëzakonshme juridiko-kulturore, jo vetëm për këto të fundit por edhe për vet bashkësinë ndërkombëtare, për sa kohë tashmë gjendej kompakte dhe e bashkërenduar në këtë betejë.

Sigurisht kjo qasje e përbashkët botërore ka qenë një sfidë jo e lehtë, për sa kohë kuadri dhe arkitektura legjislative natyrisht ishte komplekse, e fragmentuar dhe me ngjyrime të ndryshme, çka përbënte një vështirësi në ndërveprimin në nivel global. Kësisoj, në kushtet që koordinimi përfshinte të gjitha kontinentet e botës duhej të formësohej dhe trajtohej përmes një qasje graduale harmonizimi, përmes strategjive të kontrastit shumëdisiplinor dhe shumënivelësh me pjesëmarrjen e të gjitha shteteve aderuese. Vetëm në këtë mënyrë mund të përmbusheshin objektivat e Konventës së Palermos, pra forcimi i bashkëpunimit ndërkombëtar dhe ndërtimi i kapaciteteve të institucioneve të brendshme të shteteve palë në luftën kundër krimit të organizuar transnacional.

1. **Synimet dhe objektivat e lëndës**

Në përfundim të kësaj teme kandidatët magjistratë gjyqtarë dhe prokurorë duhet të kenë njohuri bazë, mbi:

* Konventën e Palermos dhe protokollet e saj shtesë;
* Objektivat, instrumentet e reja dhe impakti i Konventës së Palermos në luftën kundër krimit të organizuar transnacional;
* Përkufizimet dhe saktësimet e Konventës lidhur me disa vepra të reja penale: elementet, konfigurimi;
* Intensifikimi i Bashkëpunimit Ndërkombëtar në luftën kundër krimit të organizuar ndërkontinental;
* Jurisprudenca vendase dhe ndërkombëtare në lidhje me krimin e trafikimit të qenieve njerëzore.

**Format e realizimit**

Format e realizimit të këtyre orëve janë kryesisht seanca interaktive, ku pas prezantimit të leksionit të përgatitur, do të zhvillohet bashkëbisedim në formën e diskutimit në lidhje me çështjet e paraqitura; si dhe pyetje rreth temës së përgatitur.

Në fund të kursit kandidatët do të përgatitin një detyrë kursi, lidhur me kazuset dhe jurisprudencën.

**III. Struktura**

**Pjesa e parë:** Vështrim i përgjithshëm Konventës së Palermos dhe efekteve përkatëse. Në total tema zhvillohet 3 orë, të ndara në tema konkrete, si vijon:

**Hyrje në kontrastin e krimit të organizuar transnacional (1 orë)**

Konventa e Palermos dhe tre Protokollet e saj shtesë.

Në përfundim të këtij leksioni, kandidatët magjistratë duhet të kenë parasysh:

* Konceptet bazë të futura si risi nga Konventa e Palermos;
* Përkufizimet dhe saktësimet e Konventës lidhur me disa vepra të reja penale: elementet e nevojshme për konfigurimin e tyre;
* Efektet e Konventës mbi intensifikimi i Bashkëpunimit Ndërkombëtar në luftën kundër krimit të organizuar ndërkontinental;
* Përmbajtja dhe objektivat e tre Protokolleve shtesë;
* Jurisprudenca vendase dhe ndërkombëtare në lidhje me krimin e trafikimit të qenieve njerëzore.

**Literatura**: Leksione të shkruara dhe jurisprudenca e cituar.

**Ora 2: Praktikat Gjyqësore lidhur me trafikimin e qenieve njerëzore.**

Krimi i organizuar nuk njeh kufijtë shtetërore të vendosur nga juridiksionet kombëtare, duke komplikuar më tej natyrën e posaçme të tij. Ndryshimet e kuadrit ligjor ekzistues midis shteteve shpesh kanë sjellë vështirësi në hetim dhe ndëshkim të autorëve.

Ky leksion do të japë një paraqitje e përgjithshme të legjislacionit ndërkombëtar, duke u ndalur për të analizuar në detaje aktin themelor baza e krimit të trafikimit të qënieve njerëzore si dhe mbi risitë e sjella nga Konventa e Palermos dhe protokolleve shtesë të saj, të cilët kanë ndikuar edhe në legjislacionin e brendshëm të vendeve aderuese.

Fokusi i kësaj ore është nocioni dhe konfigurmi i disa veprave penale të gamës së krimit transnacional si dhe mekanizmat e bashkëpunimit ndërkombëtar dhe sfidat që lidhen me këtë lloj bashkëpunimi.

Pjesë e kësaj teme do të jetë dhe trajtimi i mekanizmave në luftën kundër krimit të trafikimit të qenieve njerëzore nën këndvështrimin e të drejtave të njeriut dhe jurisprudencës së GJEDNJ-së.

Në përfundim të kësaj teme, kandidatët magjistratë duhet të kenë parasysh:

* Dispozitat e Konventës së Palermos dhe Protokolleve shtesë të saj, përfshirë dhe notat përkufizuese dhe udhëzuese në lidhje me vepra apo rrethana të posaçme;
* Akte të tjera ndërkombëtare në këtë fushë dhe format e bashkëpunimit ndërkombëtar;
* Problematikat e bashkëpunimit ndërkombëtar dhe bashkëpunimi në kuadër të Konventës së Palermos.
* Të drejtat e njeriut dhe lufta kundër krimit të trafikimit të qenieve njerëzore.

**Literatura**: Leksione të shkruara. Konventa e OKB-së (Palermos) për luftën e krimit të organizuar transnacional dhe Protokollet shtesë të saj. Përkufizimet e KEDNJ dhe Jurisprudenca e GJEDNJ-së veç asaj të brendshme.

**Ora 3: Veprat penale të parashikuara nga Konventa e Palermos dhe elementet e nevojshme për konfigurimin e tyre. Jurisprudenca e kazuse për diskutim.**

Tema paraqet fillimisht një vështrim historik të kontekstit dhe të ndryshimeve të legjislacionit penal dhe procedural penal shqiptar deri në parashikimin aktual, ndikimin e Konventës së Palermos dhe protokolleve shtesë, në Kodin Penal dhe Kodin e Procedurës Penale, si dhe në jurisprudencën e brendshme.

Do të analizohen figurat e veprave penale me elementet e tyre, përfshirë diskutime rastesh praktike dhe problematika që shfaqin këto dispozita në praktikë.

Në përfundim të këtij leksioni, kandidatët magjistratë duhet të kenë parasysh:

* Njohjen me veprat penale të krimit të organizuar dhe elementet e tyre esencialë për konfigurimin e veprës;
* Ndikimin e Konventës së Palermos dhe Protokolleve shtesë në analizën e elementëve të këtyre dispozitave si dhe nën dritën e jurisprudencës ndërkombëtare.
* Teknikat për zbatimin në praktikë të këtyre njohurve.

**Literatura**: Leksione të shkruara, Jurisprudenca. Manual i OSCE, nentor 2021, mbi krimin e trafikimit të qenieve njerëzore, Kodi Penal (dhe K.P.P.) i RSH-së.

**Tema 9: PASTRIMI I PRODUKTEVE TË VEPRËS PENALE (6 orë)**

**Abstrakt i temës:**

Pastrimi i parave është procesi me anë të të cilit të ardhurat nga një aktivitet kriminal maskohen për të fshehur origjinën e tyre të paligjshme. Pastruesit e parave dërgojnë fonde të paligjshme përmes rrugëve ligjore në mënyrë që të fshehin origjinën e tyre kriminale. Procesi i pastrimit të parave ka disa tipare të përbashkëta, pavarësisht formës së veprimtarisë kriminale. Kjo vepër penale bazohet në skemën e përbërë nga vendosja (lëvizja e fondeve nga lidhja e drejtpërdrejtë me krimin në një sistem të ligjshëm financiar) shtresëzimi (fshehja e gjurmëve për të shmangur gjurmimin, ndonjëherë nëpërmjet mashtrimeve me bilancet) dhe, si hapi i fundit (vënia e parave përsëri në dispozicion të kriminelit, nga burime në dukje të ligjshme). Kur paratë pastrohen, autorët e veprave penale përfitojnë nga veprimet e tyre; ata shpërblehen duke fshehur veprën penale që gjeneron të ardhura të paligjshme dhe duke maskuar origjinën e atyre që duken si të ardhura të ligjshme. Sipas UNODC shprehja "pastrim i parave" filloi të tërheqë vëmendjen në fillim të viteve nëntëdhjetë dhe është përkufizuar në mënyra të ndryshme. Pavarësisht nga përkufizimet, kuptimi bazë i shprehjes është procesi i shndërrimit të parave të fituara në mënyrë të paligjshme në para të ligjshme dhe me qëllim: (i) maskimin e burimit origjinal të parave kriminale ose të paligjshme dhe (ii) zhdukjen e gjurmëve të qarkullimit të parasë së paligjshme.

**Pyetjet/çështje vetëstudimore:**

1. Cilat janë elementët objektive dhe subjektive të pastrimit të parave sipas legjislacionit ndërkombëtar?
2. Si janë përkufizuar format e pastrimit të parave në konventat kryesore ndërkombëtare? (Kombet e Bashkuara, KiE, BE)?
3. Cilat janë llojet e ndryshme të provave?
4. Cilat janë garancitë procedurale?

* ***Abstrakt/përshkrim i temës:***

*Përkufizimet e veprës penale dhe elementët procedurale (3 orë)*

1. Në këtë temë do të trajtohen përkufizimet dhe format e veprës penale të pastrimit të parave sipas legjislacionit ndërkombëtar.
2. Do të trajtohen në mënyrë specifike anët objektive dhe subjektive të saj sipas të drejtës ndërkombëtare.
3. Një vend të rëndësishëm në këtë leksion do të zënë edhe aspekti procedurial ku do të trajtohen llojet e provave dhe garancitë proceduriale në hetim.

* ***Temat kryesore që do të shqyrtohen:***

1. Anët objektive dhe subjektive të veprës penale të pastrimit të parave
2. Konventat e Kombeve të Bashkuara, KiE dhe BE
3. Procedura e mbledhjes së provave sipas instrumenteve ndërkombëtare
4. Ndarja e pasurive të konfiskuara në bazë të marrëveshjes midis agjencive ligjzbatues

* ***Literatura:***
* Ester Herlin –Karnell (2018) “ The EU’s anti-money laundering agenda: build on risks? in Christina Eckes and Tehodore Konstadinides (ed) *Crime within the Area of Freedom, Security and Justice: A European Public Order,* Cambridge Press (p.76-96)*.*
* Maria Bergstrom (2018) “The EU ’s anti-money laundering agenda: build on risks?” in Christina Eckes and Tehodore Konstadinides (ed) *Crime within the Area of Freedom, Security and Justice: A European Public Order,* Cambridge Press (97 -126)
* Manuali për Hetimin e Pastrimit te Parave (Prokuroria e Përgjithshme), në botim (kapitulli 1,4 dhe 5)
* Udhëzimi i Përgjithshëm i Prokurorit të Përgjithshëm nr. 10 dt. 17.07.2020 “*Për Masat Administrative dhe Procedurale për Rritjen e Efektivitetit ne Luftën Kundër Pastrimit të Parave, Krimeve Financiare, Financimit të Terrorizimit dhe në Hetimet Pasurore në Prokuroritë e Juridiksionit të Përgjithshëm*”

([www.pp.gov.al/rc/doc/udhezim\_i\_pergjithshem\_nr\_10\_date\_17\_07\_2020\_1\_1905.pdf](http://www.pp.gov.al/rc/doc/udhezim_i_pergjithshem_nr_10_date_17_07_2020_1_1905.pdf) )

* ***Vendime të përzgjedhura (Praktika Gjyqësore)***

Propocionaliteti

* GJEDNJ, Yordanov dhe te tjerët kundër Bullgarisë (Vendim i datës 26 shtator 2023)

<https://hudoc.echr.coe.int/fre#{%22itemid%22:[%22001-227713%22]}>

Lidhja midis veprës kryesore dhe aseteve te konfiskuara

* GJEDNJ, Todorov dhe të tjerët kundër Bullgarisë (Vendim i datës 13 tetor 2021)

<https://hudoc.echr.coe.int/eng#{%22appno%22:[%2250705/11%22],%22itemid%22:[%22001-211018%22]}>

Vetëpastrimi

* Vendimi i GJDBE, vendim rekomandues (preliminary ruling), çështja *Parchetul de pe lângă Tribunalul Braşov v LG and MH,* dt. 02 shtator 20221.

<https://eur-lex.europa.eu/legal-content/EN/TXT/?uri=CELEX%3A62019CJ0790>

Prezumimi i Pafajësisë

* Zschüschen kundër Belgjikës (Vendimi i datës 02 maj 2017)

<https://hudoc.echr.coe.int/eng#{%22languageisocode%22:[%22ENG%22],%22appno%22:[%2223572/07%22],%22documentcollectionid2%22:[%22CLIN%22],%22itemid%22:[%22002-11638%22]}>

Garancitë procedurale

* M. N. dhe të tjerë kundër San Marinos (Vendim i datës 07 korrik 2015)

<https://hudoc.echr.coe.int/eng#{%22languageisocode%22:[%22ENG%22],%22appno%22:[%2228005/12%22],%22documentcollectionid2%22:[%22CHAMBER%22],%22itemid%22:[%22001-155819%22]}>

Kohëzgjatja e procedimit

* Michaud kundër Francës (Vendimi i datës 06 dhjetor 2012)

<https://hudoc.echr.coe.int/fre#{%22itemid%22:[%22001-115377%22]}>

**Bashkëpunimi Ndërkombëtar në Luftën Kundër Pastrimi të Parave (3 orë)**

* ***Pyetjet/çështje vetëstudimore:***

1. *Cilat janë instrumentet kryesorë ndërkombëtarë të bashkëpunimit?*
2. *Si kryhet ndarja e pasurisë së konfiskuar?*
3. *Si ndahen pasuritë e konfiskuara në bazë të marrëveshjes midis agjencive ligjzbatuese në kontekstin e luftës kundër pastrimit të parave dhe krimit të organizuar?*
4. *Cili është legjislacioni i Bashkimit Evropian për konfiskimin dhe bllokimin e pasurisë në përpjekjen për të ndaluar aktivitetin e krimit të organizuar?*
5. *Cilat janë ndryshimet e pritshme në legjislacionin e Bashkimit Evropian për provat elektronike dhe si pritet të ndikojnë këto ndryshime në luftën kundër krimit të organizuar dhe pastrimit të parave?*

***- Përshkrim i temës:***

1. *Do të analizohen parimet e bashkëpunimit ndërkombëtar.*
2. *Do të diskutohen mënyra e ndarjes së pasurive të konfiskuara.*
3. *Do të analizohen instrumentet e BE-së në kontekstin e së drejtës së brendshme.*

***- Temat kryesore që do të shqyrtohen:***

1. *Anët objektive dhe subjektive të veprës penale të pastrimit të parave*
2. *Konventat e Kombeve të Bashkuara, KiE dhe BE*
3. *Procedura e mbledhjes së provave sipas instrumenteve ndërkombëtare*
4. *Ndarja e pasurive të konfiskuara në bazë të marrëveshjes midis agjencive ligjzbatues*
5. *Legjislacioni i BE-së për konfiskimin dhe bllokimin e pasurisë Trajtim i posaçëm i kuadrit të BE-së për ndarjen e pasurive*
6. *Provat elektronike: Legjislacion i BE-së që pritet të miratohet*

* ***Metodologjia:***

Metodologjia e ndjekur në zhvillimin e kësaj teme ka si qëllim të mundësojë përcjelljen e përmbajtjes së leksioneve tek studentët sa më mirë dhe ti bëjë ata të arsyetojnë, diskutojnë dhe shkruajnë si magjistratë. Metodologjia e mësimdhënies do të bazohet në:

i. Leksione

Gjatë dhënies së leksionit do të kihet parasysh a) komunikimi i përmbajtjes thelbësore, si terminologjia, konceptet themelore ose rregullat e ligjit në formë interaktive; b)theksimi i çështjeve për diskutim; dhe c) modelimi i aftësive të ndryshme të komunikimit në grup.

ii. Metoda sokratike (bazuar ne kazuse dhe tema konkrete)

Studentëve do t’iu drejtohen disa pyetje të cilat orientojnë diskutimin në grup drejt temave apo kazuseve konkrete. Mësimdhënia nëpërmjet kësaj metode pedagogjike ka si qëllim të krijojë një formë dialogu dhe të përfshijë mundësisht pjesëmarrjen e të gjithë studentëve në diskutim. Kjo formë pedagogjike nxit dhe zhvillon diskutimin analitik.

iii. Diskutimi në grupe të vogla

Studentët do të ndahen në grupe të mbyllura ku do të diskutojnë kazuse apo çështje gjyqësore konkrete dhe do të përgatisin opinionin e tyre me shkrim i cili do të diskutohet me tej me të gjithë klasën. Kjo metodë pedagogjike zhvillon aftësitë analitike, komunikuese në dhe shkrimin akademik individual dhe në grup.

* ***Punë në grup:***

Studentëve do t’iu jepen kazuse specifike për të cilat ata do të paraqesin me shkrim një mendim të përmbledhur të tyre. Kjo formë pedagogjike ka si synim rritjen e aftësive analitike, shkrimin dhe arsyetimin ligjor.

* ***Literatura:***
* Ester Herlin – Karnell (2018) “The EU’s anti-money laundering agenda: build on risks? in Christina Eckes and Tehodore Konstadinides (ed) *Crime within the Area of Freedom, Security and Justice: A European Public Order,* Cambridge Press (p.76-96)*.*
* Maria Bergstrom (2018) “The EU’s anti-money laundering agenda: built on risks?” in Christina Eckes and Tehodore Konstadinides (ed) *Crime within the Area of Freedom, Security and Justice: A European Public Order,* Cambridge Press (97 -126)
* Manuali për Hetimin e Pastrimit te Parave (Prokuroria e Përgjithshme), në botim (kapitulli 1, 4 dhe 5)
* ***Vendime të përzgjedhura (Praktika Gjyqësore)***

**Lidhja midis veprës kryesore dhe aseteve te konfiskuara**

* GJEDNJ, Todorov dhe të tjerët kundër Bullgarisë (Vendim i datës 13 tetor 2021)

<https://hudoc.echr.coe.int/eng#{%22appno%22:[%2250705/11%22],%22itemid%22:[%22001-211018%22]}>

**Tema 10: KRIMI KIBERNETIK (6 orë)**

**Abstrakt i temës:**

Teknologjia është një ndër fushat që ka njohur zhvillim të shpejtë në dekadat e fundit dhe më gjithëpërfshirës në të gjitha sferat e tjera të jetës. Paralelisht me zhvillimin e teknologjisë është rritur dhe përhapja e krimit kibernetik dhe zhvillimi i formave të reja të tij.

Trajtimi i kësaj teme synon të paraqesë fillimisht njohuritë bazë në lidhje me funksionimin e teknologjisë, përhapjen e teknologjisë dhe problemet që lindin me të, për të trajtuar më tej krimin kibernetik si kategori e kriminalitetit në tërësi, së bashku me specifikat dhe diferencat nga veprat tradicionale**.**

Duke qenë të vetëdijshëm që krimi kibernetik, si vetë teknologjia, është në zhvillim të vazhdueshëm dhe të shpejtë, synohet në transmetimin e njohurive bazë dhe në një gjuhë sa më neutrale ndaj teknologjisë, pasi zhvillimi i shpejtë dhe i vazhdueshëm teknologjik shoqërohet me forma të reja, shpesh të paparashikuara konkretisht nga legjislacioni penal. Krahas formave ekzistuese të krimit kibernetik, do të diskutohen dhe forma të paparashikuara nga legjislacioni ynë.

Natyra e posaçme e krimit kibernetik ka cenuar konceptin e sovranitetit dhe parimet e territorialitetit të shteteve, duke ndryshuar rrënjësisht konceptet e juridiksionit dhe duke rritur nevojën për forcimin e bashkëpunimin ndërshtetëror, midis shteteve të ndryshme. Në këtë aspekt, do të analizohen edhe aktet që shënuan themelet e luftës kundër krimit kibernetik: Konventa e Këshillit të Evropës për Krimin Kibernetik (Konventa e Budapestit) dhe protokolli i saj shtesë, ndikimi i tyre në botë dhe roli i tyre në legjislacionin shqiptar. Gjithashtu do të analizohen dhe format e tjera të bashkëpunimit, përfshirë format tradicionale të bashkëpunimit ndërshtetëror dhe problematikat e hasura në praktikë.

Me rëndësi në punën e përditshme të të gjithë gjyqtarëve dhe prokurorëve është mbledhja e provave, të cilat gjithmonë e më tepër po shndërrohen në prova elektronike dhe më pak prova materiale në kuptimin e mirëfilltë. Për të garantuar vlefshmërinë dhe përdorshmërinë e tyre në procesin penal nga momenti i marrjes/ruajtjes deri në paraqitje, përfshirë provat e marra jashtë shtetit, është e nevojshme të jepen njohuritë bazë teknike dhe procedurale në lidhje me to.

Lufta kundër krimit kibernetik nuk mund të shihet e shkëputur nga zhvillimi i teknologjisë në shoqëri, dhe krijimi i një shoqërie të varur nga teknologjia e informacionit dhe kompleksiteti i saj, përbën një sfidë për të garantuar funksionimin e rregullt dhe mbrojtjen e sistemeve dhe rrjeteve. Ndaj vëmendje të veçantë do të kushtohet legjislacionit dhe strukturave të tjera vendase ose ndërkombëtare, të cilat luajnë rol në fushën e fushën e teknologjisë së informacionit dhe bashkëpunimin e nevojshëm midis këtyre strukturave. Me rëndësi është të theksohet dhe ndikimi i teknologjisë së informacionit në të drejtat e njeriut, dhe roli i organeve ligjzbatuese në ruajtjen e ekuilibrit midis nevojës për të evidentuar autorët e këtyre krimeve dhe garantimin e të drejtave të shtetasve.

Së fundmi, kjo temë do të përfshijë dhe zhvillimet e reja teknologjike, të cilat parashikohet të ndryshojnë më tej fizionominë e shoqërisë aktuale, dhe diskutimin nëse do të jetë e nevojshme të ketë ndryshime legjislative me qëllim përshtatjen me fenomenet e reja teknologjike.

Nga sa më sipër, rezulton domosdoshmëri që gjyqtarët dhe prokurorët e rinj, të jenë të përgatitur me njohuritë bazë, përfshirë dhe pak njohuri teknike (me qëllim të të kuptuarit të funksionimit të teknologjisë), pasi gjithmonë e më tepër do të duhet të përballemi me fenomene virtuale, duke vështirësuar përcaktimin e sjelljes kriminale, mënyrës së veprimit dhe administrimin e vënien përpara përgjegjësisë penale të autorëve.

1. **Synimet dhe objektivat e lëndës**

Në përfundim të këtyre 6 temave kandidatët magjistratë gjyqtarë dhe prokurorë duhet të kenë njohuri bazë, mbi:

1. Funksionimin e sistemeve kompjuterike dhe internetit;
2. Krimet kompjuterike, format dhe zhvillimi i tyre;
3. Legjislacioni penal dhe procedural penale;
4. Aktet ndërkombëtare në këtë fushë, kryesisht Konventa e Budapestit dhe protokollet e saj dhe bashkëpunimi ndërkombëtar;
5. Provat elektronike;
6. Siguria në fushën e teknologjisë së informacionit;
7. Disa nga format e së ardhmes së zhvillimit teknologjik.
8. **Format e realizimit**

Format e realizimit të këtyre orëve janë kryesisht seanca interaktive, ku pas prezantimit të leksionit të përgatitur, do të zhvillohet bashkëbisedim në formën e diskutimit në lidhje me çështjet e paraqitura; si dhe pyetje rreth temës së përgatitur.

Në fund të kursit kandidatët do të përgatitin një detyrë kursi.

**IV. Struktura**

**Pjesa e parë:** Vështrim i përgjithshëm i krimit kibernetik, konceptet bazë dhe parashikimet legjislative. Në total zhvillohen 3 orë, të ndara në tema konkrete, si vijon:

**Hyrje në krimin kibernetik (1 orë)**

Teknologjia e informacionit ka ndryshuar rrënjësisht mënyrën në të cilën individët komunikojnë, bëjnë biznes dhe bashkëveprojnë në tërësi. Si u zhvillua teknologjia e informacionit, çfarë quhet sistem kompjuterik dhe të dhëna, si lindi interneti dhe si u zhvillua deri në ditët e sotme? Varësia nga teknologjia e informacionit, transformimi i vazhdueshëm dhe lehtësia e aksesit, ka sjellë dhe rritjen e numrit të individëve që përdorin teknologjinë për të kryer krime. Ky leksion do të trajtojë format e krimit kibernetik, sfidat teknike, ligjore, etike dhe në lidhje me krimin kibernetik dhe parandalimin e tij.

Në përfundim të këtij leksioni, kandidatët magjistratë duhet të kenë parasysh:

* Konceptet bazë të sistemeve kompjuterike dhe internetit si lidhje globale
* Krimi kibernetik, format e tij dhe nevoja për të studiuar këtë formë specifike kriminaliteti. Mënyrat sesi kryhet krimi kibernetik dhe krahasimi me format tradicionale
* Identifikimi i sfidave teknike, ligjore, dhe etike që lidhen me krimin kibernetik

**Literatura**: Leksione të shkruara.

**Ora 2: Krimi Kibernetik dhe juridiksioni kombëtar**

Krimi kibernetik nuk njeh kufijtë shtetërore të vendosur nga juridiksionet kombëtare, duke komplikuar më tej natyrën e posaçme të tij. Ndryshimet legjislative midis shteteve shpesh kanë sjellë vështirësi në hetim dhe ndëshkim të autorëve.

Ky leksion do të japë një paraqitje e përgjithshme të legjislacionit ndërkombëtar, duke u ndalur për të analizuar në detaje aktin themelor baza e krimit kibernetik: Konventa e Këshillit të Europës për Krimin Kibernetik (Konventa e Budapestit) dhe protokollit shtesë të saj, të cilët kanë ndikuar dhe në legjislacionin e brendshëm.

Fokusi i kësaj ore është nocioni i juridiksionit dhe sovranitetit, mekanizmat e bashkëpunimit ndërkombëtar dhe sfidat që lidhen me këtë bashkëpunim

Pjesë e kësaj teme do të jetë dhe trajtimi i mekanizmave në luftën kundër krimit kibernetik nën këndvështrimin e të drejtave të njeriut.

Në përfundim të kësaj teme, kandidatët magjistratë duhet të kenë parasysh:

* Dispozitat e Konventës së Budapestit dhe Protokollit shtesë të saj, përfshirë dhe notat udhëzuese në lidhje me çështje të posaçme
* Akte të tjera ndërkombëtare në këtë fushë dhe format e bashkëpunimit ndërkombëtar
* Problematikat e bashkëpunimit ndërkombëtar dhe bashkëpunimi në kuadër të Konventës së Budapestit
* Të drejtat e njeriut dhe lufta kundër krimit kibernetik

**Literatura**: Leksione të shkruara. Konventa e Këshillit të Europës dhe Protokolli shtesë i saj. KEDNJ. Konventa për mbrojtjen e individëve në lidhje me procesimin e të dhënave personale.

**Ora 3: Veprat penale kompjuterike në Kodin Penal shqiptar**

Tema paraqet fillimisht një vështrim historik të ndryshimeve të legjislacionit penal dhe procedural penal shqiptar deri në parashikimin aktual, ndikimin e Konventës së Budapestit dhe protokollit shtesë në Kodin Penal dhe Kodin e Procedurës Penale.

Do të analizohen figurat e veprave penale me elementet e tyre, përfshirë diskutime rastesh praktike dhe problematika që shfaqin këto dispozita në praktikë. Do të diskutohen gjithashtu dhe raste të cilat nuk parashikohen nga legjislacioni shqiptar si vepra penale, dhe nevojën për ndryshim.

Pjesë e këtij leksioni do të jetë dhe pasqyrimi i strukturat kombëtare, të cilat veprojnë në fushën e teknologjisë së informacionit dhe legjislacioni që rregullon veprimtarinë e tyre.

Në përfundim të këtij leksioni, kandidatët magjistratë duhet të kenë parasysh:

* Njohjen me veprat penale kompjuterike në Kodin Penal dhe elementet e tyre
* Ndikimin e Konventës së Budapestit dhe Protokollit shtesë në analizën e elementëve të këtyre dispozitave
* Zbatimin në praktikë të tyre

**Literatura**: Leksione të shkruara. Kodi Penal i RSH-së.

**Tema 2: Analizë e detajuar e elementeve të ndjekjes penale, hetimit dhe gjykimit të veprave penale kompjuterike dhe provat elektronike, sfidat që paraqiten në nivel kombëtar dhe ndërkombëtar dhe një vështrim më i gjerë i shoqërisë së teknologjisë së informacionit.**

**Në total zhvillohen 3 orë leksione, të ndara në tema konkrete, si vijon:**

**Ora 4 dhe 5:** Provat elektronike, dispozitat procedurale dhe bashkëpunimi ndërkombëtar (2 orë)

Ky leksion jep një paraqitje të procesit të ekzaminimit digjital dhe provave elektronike, në veçanti konceptin e provës elektronike dhe karakteristikat e saj, standardet e marrjes së provës elektronike dhe vlefshmërisë/përdorshmërisë së provës elektronike.

Leksioni do të fokusohet në dispozitat procedurale penale shqiptare, përfshirë ndryshimet e tyre ndër vite, duke analizuar dhe raste praktike të zbatimit të tyre. Diskutime për të dhënat kompjuterike, ruajtja e përshpejtuar e të dhënave kompjuterike, kërkimi dhe sekuestrimi i të dhënave kompjuterike.

Vëmendje e veçantë do të kushtohet koncepteve të reja procedurale të paraqitura në këto dispozita, të analizuara nën këndvështrimin e Konventës së Budapestit.

Pjesë e këtij leksioni do të jetë dhe analiza e procedurës teknike të administrimit dhe ruajtjes së provave, paraqitjes së tyre, roli i ekspertit dhe paraqitja e provave elektronike në cilësinë e provës. Do të diskutohet edhe bashkëpunimi ndërkombëtar në aspektin e mbledhjes së provave.

Në përfundim të këtij leksioni, kandidatët magjistratë duhet të kenë parasysh:

* Konceptin e provës elektronike, karakteristikat dhe ndryshimi nga privat tradicionale;
* Mënyrën e administrimit/ transportimit/ ruajtjes së provës elektronike dhe roli i ekspertit në këtë proces;
* Dispozitat procedurale dhe elementet e tyre, zbatimi në praktikë;
* Bashkëpunimi ndërkombëtar në kërkimin dhe marrjen e provave elektronike;
* Standardet e provave elektronike dhe ekspertimit, në vështrimin e të drejtave të njeriut.

**Literatura**: Leksione të shkruara. Kodi i Procedurës Penale.

**Ora 6: Teknologjia e informacionit dhe siguria kibernetike (1 orë)**

Siguria kibernetike i referohet strategjive, politikave, procedurave dhe masave praktike të marra për të identifikuara kërcënimet dhe dobësitë e sistemeve/rrjeteve kompjuterike dhe parandalimin e kërcënimeve ndaj shtetasve, pasurisë dhe informacionit. Ky leksion do të paraqesë një përshkrim të këtyre strategjive dhe masave, të ndryshme nga masat penale për krimin kibernetik të diskutuara në leksionet e mëparshme.

Pjesë e këtij leksioni do të jenë dhe format e reja të zhvillimit të teknologjisë si kriptomonedhat, cloud computing, interneti i sendeve dhe “inteligjenca artificiale”. Gjithashtu do të diskutohen dhe tema të cilat paraqesin diskutim si përdorimi i teknologjisë për qëllime politike (hacktivism), terroriste, kundër shteteve të caktuara (warfare) apo spiunazhi industrial.

Në përfundim të këtij leksioni, kandidatët magjistratë duhet të kenë parasysh:

* Zhvillimet e reja të teknologjisë dhe çfarë pritet nga e ardhmja
* Njohuri bazë për kriptomonedhat dhe përdorimi i teknologjisë për motive të caktuara
* Strategjitë në fushën e teknologjisë së informacionit.

**Literatura**: Leksione të shkruara;

* Vendime të Gjykatës Supreme të Kasacionit Italian: nr. 51409, dt. 22.12.2023; nr. 34652, dt. 2.12.2020; nr. 35511, dt. 1.10.2010; nr. 2912, dt. 16.2.2004.

1. **VLERËSIMI**

*Ky seksion përmban në mënyrë të detajuar format e vlerësimit, kriteret e vlerësimit për çdo formë vlerësimi si dhe ngarkesën studimore për studentin për përgatitjen për teste etj.*

**Vlerësimi i kursit të së Drejtës Penale Ndërkombëtare bëhet në dy forma**:

A. **Me provim**, i cili realizohet në fund të çdo viti akademik, në periudhën maj –qershor 2023, me shkrim dhe është i sekretuar. Hapja e zarfeve me rezultatet dhe krahasimi i tyre me zarfet me emrat e kandidatëve bëhet në mënyrë publike para gjithë kandidatëve që kanë marrë pjesë në provim. Teza e provimit është e ndarë në dy pjesë: Pjesa e parë, që është teorike, me pyetje në formë testi, pyetje përshkruese, diskutime konceptesh, interpretime dispozitash ligjore, analiza të problemeve juridike dhe pjesa e dytë, e cila është praktike dhe ka dy deri në tri kazuse nga praktika gjyqësore. Totali i Tezës së Provimit të së Drejtës Penale Ndërkombëtare, është **60 pikë**.

B. **Vlerësimi i vazhdueshëm** bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati, është **40 pikë**.

Gjatë vitit akademik vlerësimi i vazhdueshëm do të ndahet:

1.- **10 pikë**: Pjesëmarrja dhe aktivizimi i kandidatëve në diskutime, ushtrime, analiza në mënyrë të përmbledhur, mënyra e diskutimi dhe e debatit shkencor.

2.- **20 pikë:** Provimi i ndërmjetëm, që zhvillohet në përfundim të pjesës së parë të lëndës; dhe

3.- **10 pik**ë**:** një detyrë grup (ese kërkimore 2500 fjalë) temat e të cilave do të komunikohen nga titullari i lëndës. Provimi dhe eseja do të jenë të sekretuara.

**4. NGARKESA STUDIMORE DHE MËSIMORE**

Ngarkesa mësimore vjetore: 45 orë mësimore ***në auditor*** *dhe ngarkesa studimore jashtë auditorit.*

Organizimi i kursit për vitin akademik 2023–2024 do të jetë: Me 3 grupe kandidatësh.

19. Programi mësimor

I MITURI DHE VIKTIMA

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Tereza Merkaj

**Tabela e përmbajtjes**

[1. Kuadri i përgjithshëm](#_Toc20915967)

[1.1. Përshkrimi i kursit](#_Toc20915968)

[1.2. Objektivi kryesor i kursit](#_Toc20915969)

[1.3. Kryqëzimi me kurse të tjera](#_Toc20915970)

[2. Kursi](#_Toc20915971)

[2.1. Përmbajtja e kursit](#_Toc20915972)

[2.2. Struktura dhe metodologjia](#_Toc20915973)

[2.3. Literatura dhe legjislacioni i detyrueshëm](#_Toc20915974)

[3. Vlerësimi](#_Toc20915975)

[4. Ngarkesa studimore dhe mësimore](#_Toc20915976)

**1. Kuadri i përgjithshëm**

**1.1 Përshkrimi i kursit**

Të miturit, janë kategoria e personave më vulnerabël dhe njëherazi më e rëndësishme në një shoqëri. Mënyra si i trajtojmë ata, format e edukimit të përgjithshëm në familje, shoqëri, shkollë apo edukimit ligjor që përdorim ndaj tyre reflektojnë të ardhmen e shoqërisë sonë, nivelin e vlerave që ne injektojmë për të siguruar një shoqëri të sigurt, ku shteti i së drejtës dhe respektimi i të drejtave dhe lirive të njeriut të jenë gurët e themelit të saj.

Kursi ***“DREJTËSIA PENALE PËR TË MITURIT DHE VIKTIMA E VEPRËS PENALE”*** është një disiplinë thelbësore e programit mësimor të Shkollës së Magjistraturës, disiplinë kjo sa unike për subjektet që ka në fokus, por njëherazi komponent i konceptuar, i pandashëm dhe i trajtuar ngushtësisht me disiplinat bazë të së drejtës dhe programit mësimor që janë “E drejta penale”, “E drejta procedurale penale” dhe “E drejta familjare”. Kuadri ligjor shqiptar, që prej muajit janar të vitit 2018, është pasuruar me një ligj të ri të posaçëm penal dhe procedural penal dedikuar tërësisht “të miturve”, konkretisht Kodi i Drejtësisë Penale për të Mitur[[21]](#footnote-21) me dispozita të formëzuara për herë të parë në legjislacionin penal shqiptar si Kod për të miturit.

Fokusi i parë thelbësor i këtij kursi është njohja, interpretimi, aftësimi dhe jetësimi nga kandidatët nëpërmjet trajtimit të çështjeve hetimore/gjyqësore të praktikës në auditor, i rregullave të qarta procedurale që parashikon ky Kod lidhur me fazat e procedimit penal (hetim, gjykim, ekzekutim, rehabilitim), por edhe në drejtim të garancive specifike të subjekteve pjesëmarrëse në një proces penal me/ndaj të miturit[[22]](#footnote-22) për të cilët Kodi paraqet rregullime. Parimi udhëheqës i KDPM-së është administrimi i procesit të drejtësisë penale me të mitur duke marrë gjithmonë në konsideratë *“interesin më të lartë të fëmijës”.* Në këtë këndvështrim merr prioritet zbatimi i masave të shmangies nga ndjekja penale, institut i ri i të drejtës sonë penale tashmë, dhe në rastet kur këto masa nuk gjejnë zbatim ligjërisht për shkak të mosplotësimit të kritereve ligjore, sërish të udhëhequr nga ky parim edhe në caktimin e llojit të dënimit penal për të miturin në konflikt me ligjin, kandidatët duhet të orientohen/synojnë interpretimin korrekt të dispozitave për t’u aftësuar në prakikën e së nesërmes që si prokuroria ashtu dhe gjykata duhet të vlerësojnë me prioritet efektin rishoqërizues, rehabilitues dhe restaurues të llojit të dënimit konkret të zbatuar ndaj të miturit që ka kryer një shkelje penalizuese në procesin penal me subjekt të mitur në konflikt me ligjin.

Kodi i ri i Drejtësisë Penale për të Mitur sjell dhe prezanton një drejtësi miqësore për të miturit në Shqipëri, ndaj dhe qëllimi i këtij kursi është edukimi ligjor dhe praktik i kandidatëve më frymën që përshkron këtë kod duke gjetur ata vetë dhe reflektuar nga trajtimi i tij në auditor nëpërmjet aplikimit të instituteve risi[[23]](#footnote-23) të tij një drejtësi penale dedikuar të miturve, në thelb të aksesueshme, të shpejtë, të zellshme, të përshtatur sipas moshës së miturisë, nevojave dhe individualitetit të të miturit. Qëllimi që normat e këtij kodi ndjekin është qëllimi që synon të injektojë ku kurs tek kandidatët, objektivi i drejtësisë penale për të miturit lidhet me mundësinë që i jepet të miturit që ka kryer një shkelje penalizuese të korrigjohet, të rishoqërizohet, të këshillohet për të përmirësuar sjelljen në të ardhmen, të informohet për të kuptuar pasojat e veprimtarisë së paligjshme penalizuese të kryer, të ndërgjegjësohet për pasojën e veprimit të tij të kundërligjshëm dhe të udhëzohet për të riparuar dëmin që i ka shkaktuar viktimës, në një proces që synon përgjatë gjithë fazave të tij ta korrigjojë dhe rehabilitojë të miturin duke u udhëhequr nga parimi themelor i vlerësimit me prioritet të interesit më të lartë të tij.

Kështu pra, ky kurs do ndalet dhe trajtojë me vëmendjen e duhur të miturin në konflikt me ligjin, viktimën e mitur, si dhe dëshmitarin e mitur.

Një rëndësi e veçantë në këtë kurs i kushtohet edhe statusit dhe rolit të viktimës në procedimin penal[[24]](#footnote-24), ***“status specifik, i përforcuar dhe tashme me zë në proces”*** dhënë këtij subjekti po vulnerabël me ndryshimet legjislative të adoptuara nga K.Pr.Penale me Ligjin nr.35/2017.

Fokusi i dytë thelbësor i këtij kursi është rritja e kapaciteteve të kandidatëve të tij në drejtim të njohurive mbi kuadrin ligjor normues ndërkombëtar dhe të brendshëm për të drejtat e viktimës në procedimin penal, por dhe kultivimi i aftësive të tyre në drejtim të identifikimit/hetimit/trajtimit/gjykimit të çështjeve penale me viktimë siç janë p.sh. krimet e trafikimit të qenieve njerëzore etj., me vigjilencën/kujdesin maksimal profesional, në respektim dhe garantim të gjithë të drejtave të viktimës përgjatë gjithë fazave të procedimit penal në çështjet me viktimë.

Kursi synon të prezantojë raste nga praktika hetimore/gjyqësore dhe praktika mbështetëse, e mbrojtjes së viktimës, pasi synon te ofrojë/siguroje një analizë te thelluar të pozitës së viktimës si në aspektin teorik ashtu edhe në atë të praktikës hetimore dhe asaj gjyqësore, duke filluar nga identifikimi në kohën dhe mënyrën e duhur të viktimave dhe viktimave potenciale të krimeve, të rritur apo të mitur, të lidhur apo jo me krimin e organizuar, duke vijuar me subjektet pjesëmarrës në procedimin penal, procedurat për ndërhyrje të specializuar multi-disiplinare, përfshirje më të madhe në identifikimin fillestar dhe të kuptuarit e statusit të veçantë të viktimës nga institucionet shtetërore si dhe, ajo çka është më e rëndësishmja, vënien e theksit tek mbrojtja dhe riintegrimi i/rehabilitimi i viktimave të krimeve. Gjithashtu në këtë kurs do zërë vend interpretimi dhe zbatimi i ligjeve kombëtare të hartuara për të luftuar trafikimin e qenieve njerëzore dhe për të kontribuar në shërimin e viktimës, cka do të lehtësohet nga trajtimi i detajuar dhe zbërthimi i koncepteve dhe instrumentave kyçe të konventave ndërkombëtare që vendosin detyrime ndaj shteteve anëtare për të miratuar ligje efektive kundër këtyre kërcënimeve.

Trajtimi/përvetësimi i këtij kursi do konsistojë në një ndërthurje te teorisë me praktiken në çështjet penale me subjekt të mitur në konflikt me ligjin/viktimë të mitur/viktimë madhore, ne një diskutim interaktiv në një tryezë shkëmbimi njohurish/trajtim rastesh reale, evidentim problematikash dhe prezantim i interpretimeve ligjore dhe zgjidhjeve të rasteve të praktikës sipas parashikimeve të normave ligjore penale e procedurale penale disiplinuese të zbatueshme.

**1. 2 Objektivi kryesor i kursit**

Objektivi kryesor i kursit është si më poshtë:

Kandidati të aftësohet që, nën mbikëqyrjen minimale dhe brenda një afati kohor të arsyeshëm, pasi të studiojë faktet dhe rrethanat e çdo rasti praktik objekt trajtimi në auditor, pasi të ketë përvetësuar kuadrin ligjor ndërkombëtar e kombëtar të aplikueshëm, të identifikojë në rastet praktike të trajtuara institutin e zbatueshëm të K.D.P.M-së/normën penale/procedurale penale të zbatueshme, te rendisë/evidentojë garancitë procedurale të të miturit në konflikt me ligjin/viktimës së mitur apo madhore, të evidentojë veprimet procedurale që duhen kryer nga organi respektiv procedues, të parashtrojë aktet provuese dhe procedurale që duhen administruar përgjatë fazës hetimore/gjyqësore në procesin penal me këto subjekte, të organizojë veprimtarinë hetimore dhe bashkëveprimin mes subjekteve të domosdoshme të procedimit penal, duke përcaktuar rolin/kontributin e secilit aktor në funksion të dhënies së drejtësisë efektive.

E gjithë kjo veprimtari angazhuese aktive e kandidatit synon aftësimin e tij maksimal nga përvetësimi i këtij kursi me qëllimin thelbësor reflektimin e njohurive dhe aftësive të përvetësuara prej tij në ofrimin e zgjidhjes finale ligjore e të duhur të cështjeve/kazuseve konkrete të trajtuara në auditor, të huazuara nga praktika hetimore/gjyqësore, duke u fokusuar veçanërisht në analizën/argumentimin e zgjidhjes së rastit praktik dhe finalizimin e punës së tij studimore/krahasimore/interpretuese/analitike në mendimin/kërkimin përfundimtar/disponimin përfundimtar nëpërmjet përpilimit të një relacioni/konkluzioneve përfundimtare/ një vendimi gjyqësor jo vetëm të strukturuar formalisht e logjikisht, por edhe të arsyetuar juridikisht në një çështje penale.

**1.3 Kryqëzimi me kurse të tjera**

Drejtësia penale për të miturit është një nga kurset themelore të formimit fillestar në Shkollën e Magjistraturës. Ky kurs do të kryqëzohet me disa kurse të tjera të vitit të parë të formimit fillestar në Shkollën e Magjistraturës.

Me kursin “***E drejtë penale***” do të ketë një kryqëzim në çështje të tilla, si:

1) zbatimi i masave edukuese ndaj të miturit referuar parashikimeve respektive të K.Penal dhe K.D.P.M.

2) instituti i dënimit penal në analizë krahasimore nga këndvështrimi i subjektit ndaj të cilit aplikohet , konkretisht qëllimi dhe llojet e dënimit penal ndaj subjektit madhor dhe subjektit të mitur në konflikt me ligjin, kushtet ligjore, mënyra e caktimit të tij në gjykimet e posaçme.

3) në trajtimin e dënimeve alternative qëndrimit në shtëpi, institutit të lirimit me kusht duke e parë në vështrim krahasimor aplikimin e tij ndaj madhorit dhe të miturit, specifikat që parashikohen në secilin rast.

4) në trajtimin e figurave të posaçme të veprave penale si trafikimi i të miturve, marrëdhëniet seksuale me të mitur, veprat penale ndaj fëmijëve, etj.

Me kursin “***E drejtë procedurale penale***” do të ketë një kryqëzim në çështje të tilla, si: garancitë procedurale të zbatueshme në një procedim penal nga faza fillestare e tij e hetimit e deri në ekzekutimin e vendimit penal në vështrim krahasues ndaj të pandehurit madhor dhe ndaj të miturit në konflikt me ligjin, subjektet procedurale të detyrueshme për të marrë pjesë në procedim në rastet e çështjeve penale me të mitur viktimë/madhorë apo të mitur në konflikt me ligjin, si caktohen dhe cilat kriteret ligjore të aplikueshme, cilat janë llojet e masave të sigurimit personal të aplikueshme ndaj të miturit në konflikt me ligjin, si aplikohen gjykimet e posaçme në varësi të subjektit që ka cilësinë e të pandehurit apo i mitur në konflikt me ligjin, faji si element i anës subjektive dhe objektivizimi i tij përpara gjykatës në rastin e zbatimit të institutit të shmangies ndaj të miturit në konflikt me ligjin; procedura e hetimit dhe gjykimit të të miturit në konflikt me ligjin.

Me kursin “***E drejtë familjare***” do të ketë kryqëzim në lidhje me zbatimin e parimit themelor të konsiderimit në procesin penal të interesit më të lartë të fëmijës, me zbatimin e llojeve të masave edukuese ndaj të miturve, në lidhje me veprat penale ndaj fëmijëve, si dhe me trafikimin e të miturve.

**2. Kursi**

**Objektivat mësimore**

Për të arritur objektivin kryesor[[25]](#footnote-25) kursi i Drejtësisë Penale Për të mitur dhe viktima e veprës penale synon të aftësojë kandidatët në këto drejtime:

**Kuptimi -** Aftësimi në mënyrën e të kuptuarit: pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet kryesore të të drejtësisë penale për të mitur që nevojiten për zgjidhjen e konflikteve penale me subjekte të mitur.

**Zbatimi -** Aftësimi në zbatim. Pjesëmarrësi është në gjendje të përdorë njohuritë teorike mbi konceptet, parimet dhe institutet kryesore të të drejtës penale apo drejtësisë penale për të mitur në situata faktike. Në përfundim të kursit, ai është në gjendje të:

* interpretojë konceptet, parimet dhe institutet kryesore të së drejtës penale dhe drejtësisë penale për të mitur bazuar në faktet e një situate praktike;
* organizojë dhe planifikojë hapat që duhen ndërmarrë për zgjidhjen e një konflikti penal me subjekt të mitur në konflikt me ligjin apo viktimë/madhore a të mitur duke u bazuar në njohuritë teorike dhe faktet e çështjes;
* debatojë dhe respektojë mendimet ndryshe të kolegëve/punojë dhe funksionojë në grup.

**Analizë** - Aftësimi në analizën dhe sintezën. Pjesëmarrësi është në gjendje të identifikojë faktet relevante dhe të analizojë kornizat ligjore dhe të formojë një opinion të bazuar në të gjitha të dhënat relevante. Në përfundim të kursit, ai/ajo është në gjendje të:

* identifikojë dhe përzgjedhë detajet përkatëse për pasqyrimin e saktë të fakteve të një çështjeje konkrete;
* përcaktojë kuadrin ligjor të nevojshëm për zgjidhjen e një konflikti penal;
* përcaktojë/evidentojë faktet relevante dhe të zbatojë ligjin për këto fakte, duke marrë parasysh rrethanat në rastin konkret;
* analizojë kontekstin social dhe ndikimin e tij në zgjidhjen e konfliktit.

Ky objektiv mësimor lidhet me **kompetencën analitike** të kandidatit për magjistrat dhe merret me çështjet duke i zbërthyer, shqyrtuar dhe vlerësuar në mënyrë sistematike situatat, proceset dhe të dhëna të ndryshme; bën pyetje nga një bazë të kuptuari; përdor një vijë logjike të mendimit që prodhon një arsyetim të qartë dhe transparent kur formon vendime gjyqësore. Zhvillimi i kompetencës analitike. Kur bëhet fjalë për zbulimin e shkaqeve të problemeve dhe gjetjen e informacionit të rëndësishëm për të bërë lidhje, kjo aftësi është e zhvilluar mjaft mirë. Ka kurse trajnimi që përqendrohen në forcimin e aftësive analitike dhe në peshimin e informacionit. Sidoqoftë, kur bëhet fjalë për të qenë në gjendje të krijohen lidhje, të shihet e gjithë panorama etj., ka më pak mundësi për zhvillim (ose mundësitë për zhvillim janë më pak të favorshme). Kjo ndodh sepse një zhvillim i tillë është në fushën njohëse.

**Vlerësim/krijim** - Aftësimi për shkrim arsyetim ligjor. Pjesëmarrësi është në gjendje të shprehë opinionin e tij qartë në një vendim gjyqësor penal të arsyetuar dhe argumentuar. Në përfundim të kursit, ai/ajo është në gjendje të:

* ndërtojë logjikisht një vendim gjyqësor në një konflikt penal;
* arsyetojë me shkrim vendimin gjyqësor;
* japë një vendim gjyqësor juridikisht të saktë dhe të arsyeshëm në një konflikt penal;
* formulojë shkurt dhe në mënyrë koncize argumentet që çuan në marrjen e vendimit.

Ky objektiv lidhet **me aftësinë e vendimmarrjes**. Kompetenca e vendimmarrjes nënkupton që kandidati për magjistrat merr vendime në bazë të fakteve të çështjes dhe ligjit të zbatueshëm, është i prerë, i sigurt, këmbëngulës dhe i bindur për verdiktin e dhënë, edhe kur presioni është mbi të. Ruajtja e një ekuilibri midis shpejtësisë – produktivitetit – cilësisë, është e rëndësishme në vendimmarrjen efektive Kërkimi dhe marrja e shpeshtë e reagimeve si dhe gatishmëria për të ndryshuar në këtë aspekt mbështet zhvillimin e tij.

**Integritet dhe etikë profesionale në komunikimin dhe sjellje.**

Kandidati manifeston sjellje etike e profesionale, kujdes në mënyrën e komunikimit me pedagogët, stafin administrativ, kolegët dhe kandidatët e tjerë e tjerë, demonstron respektimin e normave të edukatës shoqërore, bindje ndaj rregullave dhe respektim të tyre, ekuilibër dhe paanshmëri në marrëdhëniet dhe punën në grup dhe ekip.

**Këto objektiva mësimore aftësojnë magjistratët në kompetencat si vijon:**

**Kompetenca 1**: Njohuri të thelluara materiale nga jurisprudenca penale vendase/europiane.

* Të zotërojë njohuri të qarta dhe të thelluara teorike mbi konceptet, parimet dhe institutet kryesore, në të drejtën penale, atë procedurale penale dhe drejtësinë penale për të mitur, të ndërthurura me aspektin praktik, duke identifikuar dallimet midis instituteve në fushat e ndryshme të së drejtës.
* Të njohë dhe të vlerësojë në mënyrë të thelluar qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën europiane të zbatueshme për kontekstin shqiptar (GJEDNJ, GJED etj.).
* Të identifikojë çështjet ligjore që ngrihen në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për synimet legjislative.

**Kompetenca 2:** Aftësim në veprimet/hetimet paraprake dhe përgatitjen e seancës gjyqësore:

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligjin, praktikën gjyqësore, doktrinën, politikat gjyqësore);
* Të përcaktojë kontekstin shoqëror të çështjes.

**Kompetenca 3:** Aftësim në debatin gjyqësor.

* Të përmbledhë në mënyrë të saktë dhe të bëjë pyetje për të kontrolluar kufijtë e kuptimit të çështjes, për të marrë informacionin që i mungon ose është i paqartë për fakte dhe këndvështrime me rëndësi për gjykimin duke ndërtuar strategjinë e pyetjeve dhe ballafaqimeve për të sqaruar mospërputhjet.

**Kompetenca 4:** Aftësim në përgatitjen e akteve dhe marrjen e vendimeve:

* Të vlerësojë kompetencën dhe pranueshmërinë në çështjet penale;
* Të përcaktojë dhe të vlerësojë faktet thelbësore të çështjes, me ndikim në përgatitjen e akteve dhe në marrjen e vendimit, në raport me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, reagojë dhe komentojë në mënyrë efektive e konstruktive idetë e shprehura nga kolegët, brenda kohës së caktuar, duke propozuar ndryshimet që i çmon të nevojshme, të mbrojë pikëpamjen e tij/saj me vendosmëri dhe, kur është e nevojshme, të heqë dorë prej saj;
* Të përcaktojë, debatojë dhe zbatojë ligjin material, jurisprudencën dhe doktrinën në çështjen konkrete;
* Të analizojë provat, të arsyetojë drejt lidhur me faktet që ato provojnë dhe të dallojë qartë pretendimet/pikëpamjet e paraqitura nga palët nga faktet mbi të cilat bazon vendimin;
* Të aftësohet për përgatitjen e një vendimi të strukturuar dhe të argumentuar qartë duke u mbështetur në përfundimet e arritura, lidhur me çështjet e faktit dhe të ligjit;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj;
* Të familjarizohet shpejt me njohuritë ligjore dhe të analizojë cilat rrethana të tjera mund të ndikojnë në vendim dhe duke vepruar kështu, të marrë parasysh politikat dhe ligjin;
* Të gjejë dhe zbatojë politikën përkatëse në një çështje konkrete.

**Kompetenca 5:** Forcim i integritetit dhe etikës profesionale të magjistratit dhe i vetëdijes shoqërore dhe qasja vizionare e magjistratit mbi zhvillimin e qëndrueshëm të vendit:

* Të ketë sjellje etike profesionale dhe t’i shmanget konfliktit të interesit;
* Të aftësohet në marrjen e vendimit në çështjen konkrete duke pasur në vëmendje efektin shoqëror të saj.

**Kompetenca 6:** Bashkëpunimi, transparenca dhe komunikimi.

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me një gjuhë të qartë e të përshtatshme dhe të hapur me kolegët, të dëgjojë opinionet e kundërta, të jetë mendjehapur dhe të reflektojë mbi kritikën që i bëhet.

**2.1 PËRMBAJTJA E KURSIT**

Në përcaktimin e temave që do të trajtohen në këtë kurs është mbajtur parasysh rëndësia dhe dinamika e tyre në praktikën gjyqësore. Gjithashtu, është mbajtur parasysh edhe kryqëzimi që do të ketë në tema të ndryshme në kurse të tjera. Temat që do të trajtohen në kursin “DREJTËSIA PENALE PËR TË MITURIT DHE VIKTIMA E VEPRËS PENALE” janë si vijojnë:

1. ***Koncepti dhe parimet e Drejtësisë Penale miqësore për të Mitur (1 orë);***
2. ***Pozita dhe garancitë procedurale të të miturit në konflikt me ligjin/viktimë/dëshmitar i veprës penale. Intervistimi dhe garancitë e viktimës madhore/të mitur të dhunës seksuale përgjatë procedimit penal (3 orë);***
3. ***Instituti i shmangies nga ndjekja penale e të miturit në konflikt me ligjin (4 orë);***
4. ***Hetimi dhe masat e sigurimit personal ndaj të miturit në konflikt me ligjin (2 orë);***
5. ***Gjykimi i të miturit në konflikt me ligjin (2 orë);***
6. ***Klasifikimi dhe caktimi i dënimeve penale ndaj të miturit në konflikt me ligjin (4 orë);***
7. ***Ekzekutimi i dënimeve penale ndaj të miturit në konflikt me ligjin (2 orë);***
8. ***Pozita e viktimës madhore dhe garancitë procedurale të saj në procesin penal (2 orë);***
9. ***Identifikimi, rikuperimi dhe kompensimi i viktimës së veprës penale (4 orë).***

**2.2. STRUKTURA DHE METODOLOGJIA**

1. **Tema: Koncepti dhe parimet e drejtësisë penale miqësore për të mitur (1 orë)**

**Përshkrimi i temës**

Kjo temë ka për objekt që të prezantojë magjistratët me konceptin dhe themelet/parimet thelbësore të drejtësisë penale për të mitur duke prezantuar aktet ndërkombëtare e mandej dhe normat e K.D.P.M-së që kanë standardizuar procesin e drejtësisë penale ndaj të miturit në të gjitha elementet thelbësore të tij, duke ofruar të grupuara në një Kod të vetëm rregullat parësore që disiplinojnë procedurën e drejtësisë penale për të mitur, me synimin për të garantuar modelin e duhur të një procesi të rregullt ligjor dhe efektiv për të miturin në sigurimin e të drejtave themelore të tij të sanksionuara si në aktet ndërkombëtare ashtu edhe në legjislacionin e brendshëm.

Këto parime promovojnë dhe induktojnë një qasje të re të procesit penal ndaj të miturit, duke pasur si qëllim, jo më frikësimin apo ndëshkimin për veprimin/mosveprimin e kundërligjshëm e të rrezikshëm të të miturit, por korrigjimin e tij, riintegrimin, rishoqërizimin, nëpërmjet masave edukuese dhe parandaluese, si dhe solidarizimin e bashkërendimit të veprimtarisë së të gjitha institucioneve të përfshira në administrimin e procesit të drejtësisë penale për të mitur për të kontribuar në rehabilitimin e të miturit në konflikt me ligjin dhe në ndërgjegjësimin e tij për të qenë i dobishëm në shoqëri si dhe për të parandaluar recidivizmin.

***“Drejtësia miqësore për të miturit”*** iu referohet atyre sistemeve gjyqësore, të cilat garantojnë respektimin dhe zbatimin efektiv të të drejtave të të gjithë fëmijëve në një nivel sa më të lartë, duke mbajtur në konsideratë parimet e interesit më të lartë të të miturit, të prezumimit të pafajësisë, të proporcionalitetit, të të drejtës për zhvillim harmonik të tij, të mbrojtjes nga diskriminimi dhe parimet e tjera thelbësore, duke mbajtur njëherazi në konsideratë shkallën e pjekurisë dhe aftësisë për të kuptuar rrethanat e çështjes. ***“Drejtësia miqësore për të miturit”*** është veçanërisht drejtësi e aksesueshme, e përshtatur sipas moshës, e shpejtë, e zellshme, e përshtatur dhe fokusuar sipas nevojave dhe të drejtave të të miturit, duke respektuar gjithashtu të drejtat e të miturit për një proces të rregullt, të drejtën e pjesëmarrjes, të drejtën për të kuptuar procesin, të drejtën për jetë private dhe familjare dhe të drejtën për integritet e dinjitet.

**Çështjet vetëstudimore:**

1. Cilat janë qëllimet që udhëheqin Kodin e Ri të Drejtësisë Penale për të mitur? Cilat janë risitë e tij në legjislacionin penal të brendshëm?
2. Cilat janë dhe si i kuptoni parimet thelbësore në themel të procesit penal ndaj një subjekti të mitur dhe si gjejnë zbatim në praktikën gjyqësore?
3. Cilat janë instrumentet/aktet ndërkombëtare në fushën e mbrojtjes së të drejtave të fëmijëve që përbëjnë dhe themelin e të drejtave të fëmijëve ku është bazuar KDPM?
4. Si e kuptoni parimin e interesit më të lartë të të miturit dhe parimin e proporcionalitetit?
5. A mund të zhvillohet hetimi/gjykimi penal në mungesë të të miturit në konflikt me ligjin? Po në mungesë të të miturit viktimë?
6. Cilat janë llojet e masave edukuese ndaj të miturit nën moshën e përgjegjësisë penale dhe si aplikohen?
7. Cilat janë llojet e masave mjekësore ndaj të miturit të papërgjegjshëm që ka mbushur moshën për përgjegjësi penale dhe ka kryer vepër penale? Si aplikohen?

**Temat kryesore që do të shqyrtohen:**

* Kuptimi i konceptit të drejtësisë penale miqësore për të Mitur.
* Qëllimi, fusha e zbatimit dhe raporti i K.D.P.M me ligjet e tjera.
* Parimet e drejtësisë penale miqësore për të miturit.
* Pjesëmarrja e të miturit në procesin penal
* Masat edukuese dhe masat mjekësore ndaj të miturve.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera, të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazus për diskutim**

Më datë 9.1.2019 sherbet e Policisë Gjyqësore të Komisariatit të Policisë nr.4 Tiranë kanë marrë dijeni për një ngjarje të ndodhur në fshatin Gjonaj Tiranë, ku shtetasi i mitur i moshës 17 vjeç D në një konflikt rastësor me F për motive pronësie ka plagosur në këmbë me arme zjarri fqinjin e tij në moshë madhore 20 vjeç F, i cili është shtruar ne urgjencën e Spitalit “Nene Tereza” ne Tirane, në gjendje të rëndë për jetën (ekspertimi mjeko-ligjor referon dëmtime të rrezikshme për jetën në çastin e shkaktimit).

Ne vendin e ngjarjes, ne oborrin pranë banesës së shtetasit D, shërbimet e Policisë Gjyqësore kane sekuestruar *nje arme zjarri e llojit pushke model 56, Kal.7.62 mm, shtate gezhoja metalike te goditura ne kapsolle, kater fisheke metalike te pagoditur ne kapsolle, te gjitha te kalibrit 7.62 mm* si dhe nje tampon i njollosur me ngjyre te kuqe si e gjakut.

Eshte shoqëruar në ambientet e Komisariatit nga oficeri i Policise Gjyqesore i mituri D si i dyshuar per kryerjen e një krimi. i pyetur në prani të prindërve të tij i mituri ka refuzuar të tregojë mbi rrethanat e ngjarjes.

Në hetim jane pyetur prindërit/te afërmit e të miturit D te cilet kane shpjeguar se ky i fundit kishte gjetur ne pyll nje pushke te cilën e kishte fshehur, ndërsa familjarëve iu kishte thënë se e kishte hedhur në lumë. Sipas deklarimeve të prindërve dhe dokumentacionit mjekësor të depozituar prej tyre, i mituri D vuante nga semundje të shëndetit mendor dhe ishte shtruar disa here ne Spitalin Nr.5 ne Tirane.

Sipas Aktit te ekspertimit teknik-balistik të armës ka rezultuar se Arma e zjarrit *paraqet parregullsi teknike, por ajo realizon qitje normalisht.*

*Sipas* Aktit te ekspertimit mjeko-ligjor te viktimës F ka rezultuar se ai ka marrë një plagë në kofshën e majtë, pasojë e qitjes një herë ndaj tij me armë zjarri.

Sipas Aktit te ekspertimit psikiatriko-ligjor te I.M.L Tirane për të miturin D, ka rezultuar se: *“ Shtetasi i mitur D vuan nga çrregullimi i personalitetit kufitar. Sipas eksperteve, semundja është e tille qe nuk pengon gjykimin e veprave dhe pasojat qe rrjedhin prej saj. Trajtimi me barna nuk kërkon institucion psikiatri, mund te merret ne çdo institucion tjeter.”*

U regjistrua dhe vijoi një procedim penal për këtë ngjarje.

**Çështje për trajtim/zgjidhje**

1. A ka përgjegjësi penale për veprimin e kryer shtetasi i mitur D?
2. Sëmundja nga e cila vuan mund të konsiderohet/barazohet me një turbullim psikik ose neuropsikik dhe si ndikon në aftësinë/paaftësinë mendore të tij? Argumento.
3. Si do vijojë proçedimi penal ndaj tij?
4. Cili do të jetë kërkimi i Prokurorisë? Po disponimi i Gjykatës?
5. Cili është legjislacioni penal e procedural penal i zbatueshëm dhe si duhet interpretuar në këtë rast për të arritur në një vendim në përputhje me parimet e drejtësisë penale miqësore për të miturit?

**Praktikë gjyqësore për diskutim**

* Vendimi Unifikues i Gjykatës së Lartë nr. 4/2011.
* Vendimi nr. 2, datë 18.1.2017 i Gjykatës Kushtetuese të Republikës së Shqipërisë.
* Blokhin kundër Rusisë, kërkesa nr. [47152/06](https://hudoc.echr.coe.int/eng#{%22appno%22:[%2247152/06%22]}), vendimi i datës 23.3.2016.
* ***D.L kundër Bullgarisë,*** kërkesa nr.7472/14, vendimi datë 19.5.2016.
* Ali kundër Mbretërisë së Bashkuar, vendim i GJEDNJ-së datë 11.1.2011, kërkesa nr. 40385/06.
* T kundër Mbretërisë së Bashkuar, vendim i GJEDNJ-së (Dhoma e Madhe), datë 16.12.1999, kërkesa nr. 24724/94 dhe V kundër Mbretërisë së Bashkuar, kërkesa nr. 24888/94.

1. **Tema: Pozita dhe garancitë procedurale të të miturit në konflikt me ligjin/viktimë/dëshmitar i veprës penale. Intervistimi dhe garancitë e viktimës madhore/të mitur të dhunës seksuale përgjatë procedimit penal (3 orë)**

**Përshkrimi i temës**

Kuadri ynë ligjor penal e procedural penal aktual i zbatueshëm i garanton një mbrojtje të dyfishtë të miturit në konflikt me ligjin/viktimë/dëshmitar nga pikëpamja e të drejtave që i ofron/siguron, pasi ai gëzon njëherazi jo vetëm të drejtat e posaçme të parashikuara në K.D.P.M por padiskutim edhe të drejtat procedurale të parashikuara në Kodin e Procedurës Penale.

***“I mituri në konflikt me ligjin”*** është terminologjia e përdorur nga KDPM-ja për të miturin si i *dyshuar/person nën hetim/i pandehur.* Secila prej cilësive, pavarësisht terminologjisë i atribuohet të miturit autor në respektim të fazave të procedimit penal dhe përcaktimeve që imponon niveli i provueshmërisë së faktit penal në çdo fazë të këtij procedimi.

Po ashtu i *mituri viktimë dhe/ose dëshmitar i veprës penale gëzon, për aq sa pajtohet me statusin e tij të veçantë, të njëjtat të drejta të parashikuara për të miturin në konflikt me ligjin, të parashikuara në dispozitat e K.D.P.M-së. Ky Kod ka sjellë risi në garancitë e veçanta që i siguron të miturit viktimë, ndaj në* trajtimin e kësaj teme do t’i kushtohet një vëmendje e veçantë jo vetëm shërbimeve që i ofrohen detyrimisht pa pagesë të miturit si subjekt në sistemin e drejtësisë penale përgjatë procedimit penal, por nga ana tjetër, në kuadër të garantimit të këtyre të drejtave është tejet e rëndësishme të kultivohet/orientohet si domosdoshmëri paralelisht me mbrojtjen e jetës private të të miturit edhe vendosja e urave të bashkëpunimit dhe bashkërendimit të veprimtarisë mes të gjitha organeve kompetente, institucioneve, specialistëve të NJMF-së, specialistëve të SHP-së, specialistëve të IEVP-së, mbrojtësve, psikologëve, oficerëve të policisë gjyqësore, prokurorëve, gjyqtarëve e çdo aktori tjetër që administron drejtësinë penale për të mitur (detyrimisht të specializuar e të trajnuar profesionalisht në fushën e mbrojtjes së të drejtave të fëmijëve), në mënyrë që së bashku të kontribuojnë në rekomandimin dhe gjetjen e mjetit korrigjues, rishoqërizues të të miturit në konflikt me ligjin në varësi të nevojave të tij dhe nga ana tjetër rikuperimin/përballimin e procesit penal prej të miturit viktimë me sa më pak ngarkesë emocionale, psikologjike duke iu garantuar çdo asistencë apo shërbimi i nevojshëm për të.

Standardet ndërkombëtare përcaktojnë masa të posaçme të mbrojtjes dhe garanci procedurale të viktimës së mitur si parandalimi i kontaktit vizual me të pandehurin gjatë dhënies së dëshmisë, zhvillimin e seancës pa praninë e publikut, pyetjen nga person i të njëjtës gjini, dhënia e dëshmisë pa qenë i pranishëm në seancë, nëpërmjet përdorimit të teknologjisë së komunikimit, trajnimin e profesionistëve që pyesin viktimën e mitur, shmangien e ripyetjes, përfitimin e masave të mbrojtjes në bazë të vlerësimit individual, shoqërimin gjatë pyetjes nga përfaqësuesi ligjor ose kur është e përshtatshme nga një i rritur që e ka zgjedhur vetë viktima etj. Të drejta procedurale dhe masa të mbrojtjes parashikohen dhe në K.Pr.Penale (e drejta për tu shoqëruar nga një person i besuar, për ruajtjen e konfidencialitetit, për tu pyetur pa vonesë nga persona të specializuar, për tu trajtuar në përputhje me moshën dhe personalitetin dhe gjykimin pa praninë e publikut) dhe K.D.P.M (interesi më i lartë i fëmijës, përfitimi pa pagesë i shërbimeve, ndihmë juridike dhe psikologjike falas dhe specializimi dhe trajnimi i personelit). Pjesë të rëndësishme të këtyre garancive zë dhe mbrojtja e jetës private. K.D.P.M përcakton rregullat lidhur me detyrimin për ruajtjen e konfidencialitetit, bërjen publike të informacionit lidhur me identitetin e viktimës së mitur vetëm me lejen e gjykatës, fshirjen e informacionit dhe mosbërjen publike të tij, heqjen përkohësisht të të akuzuarit nga salla e gjyqit etj. Po ashtu në aspektin e mbrojtjes së jetës privatë të viktimës së mitur përfshihen dhe masat konkrete të përcaktuara në K.D.P.M për mosidentifikimin e të miturit. Në këtë temë do të ketë një prezantim për rolin dhe pjesëmarrjen në proces të përfaqësuesit ligjor, psikologut, përfaqësuesit procedural, kujdestarit të posaçëm, personit të besuar, punonjësit të NJMF, avokatit mbrojtës për garantimin e mbrojtjes së viktimës së mitur në procesin penal.

Fokus i temës do jetë për metodologjia dhe specifikat e intervistimit të të miturit në konflikt me ligjin/viktimë si edhe vlera e një akti procedural (R.V.I) me rëndësi thelbësore që pasqyron vlerësimin e detyrueshëm individual që kërkohet në një procedim penal me subjekt të mitur, vlerësim i cili duhet të paraprijë çdo vendimmarrje në lidhje me të miturin qoftë në pozitën e të miturit në konflikt me ligjin apo në pozitën e viktimës, duke u marrë në konsideratë detyrimisht rrethanat specifike që individualizojnë të miturin si: mosha, niveli i zhvillimit, kushtet e jetesës, mënyra e rritjes dhe e zhvillimit, edukimi dhe arsimimi, gjendja shëndetësore, gjendja familjare dhe rrethanat e tjera, të cilat mundësojnë vlerësimin individual/njohjen e të miturit dhe nevojave të tij.

**Temat kryesore që do të shqyrtohen:**

1. Diferencimi/dallimi për shkak të statusit i të drejtave themelore të të miturit në konflikt me ligjin dhe të miturit viktimë në procedimin penal.
2. Vlerësimi individual i të miturit dhe ndikimi i R.V.I-së ne procesin penal.
3. Rastet kur në procedimin penal përfshihet si subjekt “Përfaqësuesi procedural i të miturit”.
4. Rregullat procedurale për mbrojtjen e jetës private të të miturit përgjatë procedimit penal.
5. Rregullat bazë për intervistimin e të miturit në konflikt me ligjin në procesin penal.
6. Metodologjia e pyetjes se viktimës së mitur. Specifikat e procesit të intervistimit të të miturit viktimë/dëshmitar të moshës 14 vjeç-18 vjeç dhe nën 14 vjeç në hetim dhe gjykim.
7. Rregullat e veçanta të pyetjes së të miturit viktimë dhe/ose dëshmitar i shfrytëzimit seksual ose dhunës seksuale.
8. E drejta e apelit, ankimit njohur viktimës së mitur kundër vendimit të Prokurorisë/Gjykatës para një autoriteti ose një instance gjyqësore kompetente më të lartë.

**Kryqëzim me kurse të tjera:**

Në këtë temë do të ketë kryqëzim me kursin “E drejtë procedurale penale” në lidhje me të drejtat procedurale të të pandehurit madhor në procedimin penal në vështrim krahasues me të drejtat e të miturit në konflikt me ligjin/të miturin viktimë.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazuse për diskutim**

Lexoni me vëmendje kazuset e mëposhtëm dhe analizoni/trajtoni çështjet e shtruara për zgjidhje duke identifikuar faktet relevante dhe duke argumentuar referencën e duhur në legjislacionin e zbatueshëm.

**Kazusi 1**

E.D i mitur i moshës 17 vjeç, i padënuar më parë, jeton në një familje që përbëhet nga pesë persona, dy prindërit, ku vetëm babai është i punësuar, nëna e papunë dhe dy fëmijët e tjerë janë në shkollë. Familja e tyre është në gjendje shumë të vështirë ekonomike, banesa ku jetojnë është në proces legalizimi, bashkë me ta jetojnë edhe gjyshërit (nga ana e të atit). E.D nuk e frekuenton shkollën e mesme dhe prindërit e tij nuk kanë autoritet mbi të.

Në datën 16.2.2018, rreth orës 12:00 shërbimet e policisë kanë konstatuar një grup personash në vendin e quajtur “Pallatet Almak”, rruga: “Muzakë”, Tiranë dhe kanë dyshuar se po kryenin veprimtari të paligjshme. Kur janë afruar, E.D. ka hedhur në tokë një dorezë metalike, përforcuese grushti ngjyrë blu. Sipas Aktit të ekspertimit Teknik: “Doreza metalike objekt ekspertimi i plotëson kushtet teknike të armëve të ftohta pa teh, të tipit dërrmuese-goditëse.” E.D. ka pranuar akuzën dhe ka shpjeguar se këtë dorezë metalike e kishte gjetur në rrugë para dy-tre ditësh dhe e mbante për qejf pa ndonjë motiv të caktuar.

Për të miturin E.D. nuk është kryer në hetim vlerësim individual dhe as është administruar Raporti i Vlerësimit Individual (RVI). Çështja u hetua dhe kaloi në seancë paraprake me kërkesë për gjykim. Me vendimin përkatës, gjyqtari i seancës paraprake ka vendosur kalimin e çështjes në gjykim.

**Çështje për trajtim/zgjidhje**

1. A kemi elemente të ndonjë vepre penale? Nëse po, cila është vepra penale e konsumuar?
2. Cilat janë të drejtat/garancitë e të miturit E.D në këtë procedim?
3. Cilat janë veprimet procedurale/hetimore që duhet të kryejë organi i hetimit e ndjekjes penale në funksion të këtij procedimi?
4. Cilat janë subjektet qe duhet te jene detyrimisht pjesë e këtij procesi penal dhe cila është veprimtaria ligjore e secilit?
5. Si duhet të veprojë gjyqtari kompetent lidhur me mungesën e RVI? Raporti i vlerësimit individual për të miturin në procesin penal është një akt procedural i mundshëm apo i detyrueshëm për t’u administruar? Cila është rëndësia e tij, argumento. Në cilën fazë të procedimit administrohet ai dhe a kushtëzohet administrimi i tij me pozitën procedurale të të miturit si i mitur në konflikt me ligjin apo viktimë?
6. Cili është emërtimi i duhur i të miturit E.D në gjykim?

**Kazusi 2**

Personi nën hetim D.T, 34 vjeç, i dënuar më parë, (i cili nuk vuan nga ndonjë turbullim psikik apo neuropsikik) dhe i mituri A.M i moshës 7 vjeç, i cili vuan prej sëmundjes së epilepsisë dhe vjen nga një familje me prindër të divorcuar dhe probleme familjare-ekonomike, janë banorë të të njëjtit fshat.

Në datën 28.4.2018, rreth mesdrekës në intervalin kohor 12:30 – 13:00, i mituri A.M pasi ka luajtur tek banesa e xhaxhait të tij (vetëm 100 metra larg banesës së tij), duke u kthyer për në shtëpi është përballur me D.T, i cili i ka shkuar nga pas duke e ndaluar dhe duke vijuar më pas me veprime të turpshme në drejtim të tij. D.T e ka marrë të miturin A.M, ka shkuar në afërsi të një tuneli, i ka hequr pantallonat dhe aty ka kryer marrëdhënie homoseksuale me dhunë me të. Më pas e ka lënë në rrugë dhe është larguar. A.M është gjetur në rrugë nga fqinja, me pantallonat zhveshur, gjakosur, ku kjo e fundit e ka marrë dhe e ka çuar menjëherë tek e ëma. Nëna është tronditur shumë, ka insistuar duke e pyetur A.M çfarë i kishte ndodhur, por për shkak të gjendjes së rënduar psikologjike dhe fizike A.M nuk ka folur më. Pasi e ëma e ka çuar në spital, ku është konfirmuar me Akt ekspertimi mjeko-ligjor kryerja e marrëdhënieve homoseksuale me të miturin, si dhe pasi i mituri ka identifikuar autorin të cilin e njihte, ajo është paraqitur në Komisariatin e Policisë dhe ka kallëzuar D.T.

Shërbimet e Policisë nga hetimi i kryer kanë arritur të identifikojnë dhe arrestojnë në flagrancë autorin e dyshuar të këtij krimi, personin nën hetim D.T, i cili në fazën e hetimit ka pohuar pjesërisht faktin, por ka mohuar akuzën, duke deklaruar se kishte qenë i shtrirë në oborr kur aty kishte shkuar A.N, i cili i ka kthyer të pasmet duke e ngacmuar dhe më pas ai kishte kryer marrëdhënie seksuale në afërsi të një bunkeri me të.

**Çështje për trajtim/zgjidhje**

1. Cila është vepra penale e konsumuar? Përcakto dispozitën konkrete të Kodit Penal të cenuar. Analizo.
2. Cilat janë veprimet hetimore/procedurale që duhet të kryhen nga ana e prokurorit?
3. Cilat janë subjektet që duhet të jenë detyrimisht pjesë e këtij procesi penal dhe cila është veprimtaria ligjore e secilit?
4. Cilat janë aktet procedurale te detyrueshme per te qene pjese e fashikullit te prokurorit ne këtë procedim penal me te mitur viktime?
5. Si do realizohet intervistimi i viktimës së mitur?
6. Cilat janë llojet e ekspertimeve të nevojshme për hetimin e krimeve seksuale, si në rastin konkret?
7. A mund të ketë marrëdhënie seksuale/homoseksuale me të mitur me pëlqimin e këtij të fundit?
8. Cilat janë rrethanat lehtësuese/rënduese/cilësuese sipas Kodit Penal?
9. Cilat janë garancitë që duhen zbatuar për viktimën e mitur të shfrytëzimit seksual ose abuzimit/dhunës seksuale, referuar kuadrit ligjor të zbatueshëm?
10. Cili do te ishte kërkimi përfundimtar i Prokurorisë, po dënimi përfundimtar i dhënë nga Gjykata?

**Praktikë gjyqësore për diskutim**

* Vendimi nr.16, datë 11.11.2004 i Gjykatës Kushtetuese .
* V dhe T kundër Mbretërisë së Bashkuar.
* S dhe Marper kundër Mbretërisë së Bashkuar, kërkesë nr. [30562/04](https://hudoc.echr.coe.int/eng#{%22appno%22:[%2230562/04%22]}) dhe [30566/04](https://hudoc.echr.coe.int/eng#{%22appno%22:[%2230566/04%22]}), vendim i datës 4.12.2008.
* Güveç kundër Turqisë .
* Quaranta kundër Zvicrës; Pakelli kundër Gjermanisë; Tsonyo Tsonev kundër Bullgarisë; Caresana kundër Mbretërisë së Bashkuar; Benham kundër Mbretërisë së Bashkuar; Zdravko Stanev kundër Bullgarisë; Pham Hoang kundër Francës; Tëalib kundër Greqisë; Alimena kundër Italisë.
* Artico kundër Italisë; Vamvakas kundër Greqisë; Lagerblom kundër Suedisë; Kamasinski kundër Austrisë; Imbrioscia kundër Zvicrës; Daud kundër Portugalisë.

**Tema 3: Instituti i shmangies nga ndjekja penale e të miturit në konflikt me ligjin (4 orë)**

**Përshkrimi i temës**

Sistemi i ri i drejtësisë penale për të mitur synon të garantojë mundësi për trajtimin e të miturve në konflikt me ligjin me masa sociale/riedukuese të cilat konsistojnë në shmangien e një procesi hetimor/gjyqësor dhe qasjen drejt shërbimeve mbështetëse në komunitet, me qëllim eliminimin e efekteve negative të një procesi penal ndaj të miturit në administrimin e drejtësisë siç mund të jetë dhe stigmatizimi si një person i dënuar. Ndaj dhe në përmbajtjen e paragrafit 23 të nenit 3 te K.D.P.M-së “Shmangia” është përkufizuar si masa alternative për mosfillimin, pezullimin ose pushimin e ndjekjes penale ndaj të miturit në konflikt me ligjin, sipas parashikimeve të këtij Kodi.

Ky institut risi i aplikueshëm ndaj të miturit në konflikt me ligjin, është një instrument i korrigjues i të miturit i parashikuar në drejtësinë penale për të mitur qe aplikohet me përmbushjen kumulativisht të disa kushteve ligjore të domosdoshme të specifikuara në nenin 55 të K.D.P.M-së. Parashikimi i këtij Instituti të ri në legjislacionin tonë procedural penal për të miturit buron nga rregulli 11 i Rregullave të Pekinit dhe neni 40/3(b)/4 i K.D.F-së. Duke qenë një institut risi, në këtë temë, do të trajtohen gjerësisht koncepti, qëllimet që ndjek shmangia, cili është organi që e aplikon, dallimet mesa këtij instituti dhe dënimit penal, do prezantohen raste të zbatimit të shmangies në praktikën e Prokurorisë dhe të Gjykatës si dhe do të trajtohen problemet që janë hasur në praktikë në zbatimin apo monitorimin e saj.

**Çështje vetëstudimore:**

1. Çfarë kuptojmë me “Shmangien” dhe çfarë qëllimi ndjek “Shmangia”? A është “Shmangia” rregull apo përjashtim në zbatim për të miturin në konflikt me ligjin?
2. Ne cilën fazë të procedimit penal mund të zbatohet “Shmangia”? Cili organ procedues duhet të zbatojë “Shmangien” dhe cilat janë kushtet dhe kriteret ligjore për zbatimin e “Shmangies”?
3. Po në seancë paraprake a është e zbatueshme? Argumento.
4. Çfarë procedure ndjek zbatimi i “Shmangies”? A mund të caktohet më shumë se një masë shmangieje ndaj të miturit në konflikt me ligjin? Si monitorohet?
5. Po në rast se i mituri nuk përmbush detyrimet që rrjedhin nga masa e shmangies, cilat janë pasojat ligjore?
6. Ku qëndron dallimi midis “Shmangies” dhe “Dënimit Penal”? Cili prej këtyre dy instrumenteve prevalon në efektivitet dhe dobishmëri ndaj të miturit në konflikt me ligjin në procesin penal dhe pse?
7. Cilat janë qëllimet që ndjekin këto dy institute, të së drejtës penale “Shmangia“ (neni 55 i KDPM-së) dhe “Përjashtimi i të miturit nga dënimi“ (neni 52 i KP-së)? Cila janë kriteret e aplikimi të secilës, dobishmëria dhe efektiviteti në zbatim ndaj të miturit?

**Temat kryesore:**

# Informimi & Pëlqimi për masën e shmangies.

1. Garancitë e të miturit për zbatimin e masës së shmangies.
2. Kriteret dhe kushtet ligjore për zbatimin e masës së shmangies nga ndjekja penale.
3. Procedura për zbatimin e masës së shmangies.

# Pasojat e zbatimit të masës së shmangies.

# Masat alternative të mundshme për shmangien nga ndjekja penale. Llojet e masave të shmangies të parashikuara në KDPM. Trajtimi me raste praktike i seicilës.

# Mbikëqyrja dhe monitorimi i masave të shmangies.

# Mospërmbushja e masave alternative për shmangien nga ndjekja penale dhe pasojat ligjore.

1. Roli i Nj.M.F-se dhe Sh.P-se ne aplikimin dhe mbikëqyrjen e shmangies.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazuse për diskutim**

**Kazusi 1**

Të miturit E.F dhe A.D 16 vjeç dhe R.N e K.D 15 vjeç, të katërt të padënuar më parë kanë marrë pjesë në një sërë veprimesh të kundërligjshme si më poshtë:

Në datën 16.12.2016, rreth orës 19.00’, E.F dhe R.N, kanë shkuar për të vjedhur te dyqani i firmës “Ab”, i ndodhur në Rrugën “Bardhyl”. R.N ka qëndruar jashtë si roje, ndërsa E.F është afruar tek shitësi E.R, që ndodhej i vetëm në dyqan, duke i drejtuar këtij të fundit një lodër imitim i arme zjarri tip pistoletë dhe me ton kërcënues i ka thënë “lekët, çelësat, telefonin, shpejt”. Shitësi, i frikësuar, i ka dhënë një shumë prej 85 mijë lekësh. Shtetasi E.F ka marrë nga tavolina edhe aparatin telefonik të E.R dhe është larguar me shpejtësi bashkë me R.N.

Në datën 10.2.2017, rreth orës 19:00, E.F dhe A.D të maskuar me bluza me kapuç dhe shall, me ngjyrë të zezë dhe blu të errët, të hipur në biçikleta kanë shkuar tek dyqani “BM”, i ndodhur në rrugën “5 Maj”. Ata kanë pasur secili një pistoletë lodër respektivisht me ngjyrë të zezë e gri, ja kanë drejtuar atë kasieres J.ZH, duke i marrë një shumë prej rreth 100.000 lekësh. Më tej, kanë dalë dhe me biçikletë kanë shkuar në Babrru, ku kanë takuar R.N dhe K.D.

Në datën 18.2.2017, rreth orës 19:30 E.F, A.D dhe K.D, janë afruar me automjet tek dyqani “BM”, i ndodhur në lagjen “Allias”, duke u parkuar aty afër. A.D., i maskuar, ka zbritur nga mjeti dhe është drejtuar për nga marketi, ku ka kërcënuar me pistoletë lodër kasieren të cilës i ka marrë shumën prej 100.000 lekë të xhiros ditore dhe ka dalë jashtë dyqanit, por duke mos identifikuar dot ku ndodhej makina, është futur në lagje. Më vonë është takuar me E.F dhe K.D.

Në datën 24.2.2017, pasdite, E.F dhe A.D janë takuar me njëri tjetrin, me qëllim vjedhjen e dyqanit të firmës “Abissnet”, i ndodhur në rrugën “Bardhyl”. Ata kanë shkuar aty me biçikleta. Në dyqan ka hyrë i maskuar A.D, ndërsa E.F bënte roje. Sapo ka hyrë në dyqan, A.D i ka drejtuar pistoletën lodër shitëses M.K dhe me ton kërcënues, i ka thënë “Lekët të gjitha”. Kjo e fundit, e frikësuar, i ka dhënë atij shumën prej rreth 25 mijë lekësh. A.D i është drejtuar përsëri me ton kërcënues, duke i thënë “edhe telefonin”. Në vijim, shtetasi A.D ka dalë jashtë dyqanit dhe bashkë me shtetasin E.F kanë hipur në biçikleta dhe janë në nisur në drejtim të Babrrusë.

**Çështje për trajtim/zgjidhje**

1. A kemi konsumim të ndonjë vepre penale? Nëse po, cila është vepra penale e konsumuar?
2. Cilat janë veprimet procedurale/hetimore që duhet të kryejë organi i hetimit e ndjekjes penale me qëllim zbulimin e së vërtetës?
3. Cilat janë subjektet qe duhet te jene detyrimisht pjesë e këtij procesi penal dhe cila është veprimtaria ligjore e secilit?
4. Përcakto veprën penale të konsumuar nga secili i pandehur, duke marrë në konsideratë rrethanat cilësuese për secilin.
5. A mund të zbatohet instituti i shmangies për të miturit në konflikt me ligjin? Analizo përgjigjen.
6. A mund të jepet dënim me burgim për të miturin në konflikt me ligjin E.F? Cili lloj dënimi penal duhet të caktohet ndaj të miturit në konflikt me ligjin dhe pse?
7. Cilat janë rrethanat që duhet të marrë në konsideratë gjykata në dhënien e vendimit për secilin të mitur në konflikt me ligjin?

**Kazusi 2**

Më datë 14.12.2020, në Drejtorinë Vendore të Policisë Tiranë është paraqitur kallzim penal nga shtetasi A.P i cili ka deponuar se persona të paautorizuar kanë ndërhyrë dhe marrë një faqe argëtuese të hapur prej tij të titulluar “Ftesa.al”, me linkun përkatës në rrjetin social në facebook. Sipas kallëzimit të paraqitur nga viktima e veprës penale, gjatë muajit dhjetor të vitit 2020, pas marrjes në mënyrë të paautorizuar të kësaj faqeje, autori i paidentifikuar i veprës penale ka komunikuar me viktimën nga llogaria me emrin B.N me linkun përkatës në rrjetin social facebook. Viktima, për të zhvilluar këtë komunikim, ka përdorur llogarinë e tij me emrin “Amir Prendi”. Kjo llogari, nga ku rezultojnë komunikimet që viktima ka zhvilluar me autorin e veprës penale, është këqyrur nga ekspertë të teknologjisë dhe informacionit të caktuar nga organi procedues dhe është arritur të identifikohet autori i veprës penale me gjeneralitetet e sakta D.K. i pyetur në lidhje me faktin, i mituri në konflikt me ligjin në kohën e kryerjes së veprës penale, pranon faktin që i atribuohet duke treguar indiferencë për veprimin e kryer dhe duke deklaruar se nuk i ka menduar aspak pasojat që do të vinin, por nuk do ta përsëriste më këtë veprim. Nga aktet e administruara ka rezultuar se i mituri në konflikt me ligjin në kohën e kryerjes së veprës penale ka loguar nga qyteti ku jeton, në Lushnje, nga kompjuteri i tij personal. Nga hetimi ka rezultuar se i mituri në konflikt me ligjin vijon arsimin e mesëm në shkollën e mesme profesionale “Mekanika Bujqësore”, në klasën e njëmbëdhjetë. Ai është i shqetësuar për stresin që ngjarja në fjalë i ka shkaktuar nënës së tij. Prindërit e tij janë divorcuar në vitin 2010 dhe ai jeton vetëm me të ëmën në një banesë të marrë me qira. E ëma vuan nga artriti, sëmundje nga e cila është diagnostifikuar 9 vite më parë dhe merr ndihmë mujore sociale nga Bashkia Lushnje. U regjistrua dhe vijoi një procedim penal për këtë ngjarje.

**Çështje për trajtim/zgjidhje**

1. A kemi konsumim të ndonjë vepre penale? Nëse po, cila është vepra penale e konsumuar?
2. Cilat janë veprimet procedurale/hetimore që duhet të kryejë organi procedues lidhur me këtë procedim?
3. Cilat janë subjektet qe duhet te jene detyrimisht pjesë e këtij procesi penal dhe cila është veprimtaria ligjore e secilit?
4. Cili do jetë instrumenti i përshtatshëm i përzgjedhur nga prokurori/gjykata për t’u kërkuar/aplikuar ndaj të miturit në konflikt me ligjin? Analizo përgjigjen.

**Tema 4: Hetimi dhe masat e sigurimit personal ndaj të miturit në konflikt me ligjin (2 orë)**

**Përshkrimi i temës:**

Hetimi i plotë, i shpejtë dhe efektiv i të miturit në konflikt me ligjin është një detyrim ligjor i organit procedues dhe njëherazi një kontribut i pritshëm në drejtësinë penale miqësore për të miturit. Çështjet penale në të cilat janë të përfshira fëmijët duhet të trajtohen me përparësi, duke pasur në konsideratë konceptimin/funksionimin e një sistemi drejtësie që i jep prioritet zgjidhjes së shpejtë të mosmarrëveshjeve ku përfshihen të miturit[[26]](#footnote-26). Duhet të mbahet në konsideratë që të miturit për shkak të moshës dhe nivelit të zhvillimit kanë një perceptim të ndryshëm të kohës në raport me të rriturit dhe elementi kohë për ta është mjaft i rëndësishëm. Rregullat procedurale të parashikuara në K.D.P.M i japin përparësi hetimit/gjykimit të çështjeve me të mitur. Shembuj të tjerë të parimit të shpejtësisë së hetimit/gjykimit mund të gjenden në instrumentet e ndryshme të Këshillit të Europës. Një nga këto instrumente i kërkon shteteve që të garantojnë se hetimet dhe gjykimet penale me subjekte të mitur të trajtohen me prioritet dhe të mbahen pas asnjë vonesë të pajustifikuar[[27]](#footnote-27). Kjo në fakt është edhe në interes të viktimës, të cilës i mundësohet nisja e procedurave për të kërkuar shpërblimin e dëmit. Një instrument tjetër specifik rekomandon që *“të garantohet që të miturit të trajtohen shpejtë, duke shmangur vonesat e pajustifikuara, me qëllim realizimin e efektit edukues të të miturit*.”[[28]](#footnote-28). Garantimi efektiv i respektimit të interesit më të lartë të të miturit imponon fleksibilitet nga ana e autoriteteve proceduese/gjyqësore në trajtimin e çështjeve penale me subjekte të mitur.

Një fokus të veçantë në këtë temë do ketë trajtimi i kushteve ligjore, mënyrës dhe llojeve të masave të sigurimit të aplikueshme ndaj të miturit në konflikt me ligjin. Duhet theksuar se në fazën e hetimit kufizimi ose heqja e lirisë vlerësohet si ***“masë e fundit”*** që mund të ndërmerret ndaj të miturit, vetëm pasi janë shteruar të gjitha mundësitë për zbatimin e masave të tjera, që nuk privojnë lirinë e të miturit dhe nëse qëllimi i synuar nuk mund të realizohet përmes një mase më të butë. Parimisht, jo në çdo proces hetimor lind nevoja e caktimit të masave të sigurimit personal ndaj subjektit shkelës, qoftë i mitur apo i rritur, pasi janë një tërësi elementesh siç është rëndësia e faktit penal, shkeljes së ndodhur e reflektuar edhe në sanksionin penalizues/ndëshkues të saj, si dhe shkalla e interesit publik që duhet mbrojtur, të cilat konsiderohen bashkë me rrethana të tjera lehtësuese e rënduese të faktit dhe subjekti, përcaktojnë nivelin e nevojave të sigurimit e rrjedhimisht imponojnë caktimin e një mase sigurimi personal ndaj subjektit shkelës.

**Çështje vetëstudimore**

1. Cilat janë kriteret ligjore për caktimin e një mase sigurimi personal ndaj një të mituri në konflikt me ligjin dhe a janë alternative apo kumulative?
2. Masat e sigurimit të veçanta për të miturit në konflikt me ligjin janë masa sigurimi alternative referuar masave të sigurimit të parashikuara nga neni 232 i K.Pr.P, apo janë bashkëshoqëruese të tyre sipas rastit që prezantohet?
3. Cilat janë kushtet ligjore për caktimin e masës së sigurimit personal “Arrest në burg”, ndaj të miturit në konflikt me ligjin dhe a janë alternative apo kumulative?
4. Kur prokurori për nevoja të sigurimit për një vepër penale të rëndë, p.sh. vrasje e dyshuar se është kryer nga një autor i mitur, i drejtohet Gjykatës bazuar në nenet 244/1 të K.Pr.Penale me kërkesë dhe aktet provuese të administruara në këtë fazë fillestare të hetimit duke kërkuar “caktim të masës së sigurimit arrest në burg ndaj të miturit” (i cili nuk gjendet, i larguar) a duhet ta njoftojë Gjykata të miturin?
5. A duhet detyrimisht të jetë i pranishëm në seancën e caktimit të masës së sigurimit i mituri, po të kemi parasysh nenin 81/3, 90,91 të KDPM që sanksionojnë parimin e gjykimit vetëm në prani të të miturit?
6. Këtë seancë Gjykata duhet ta zhvillojë në dhomë këshillimi apo në seancë gjyqësore me prani të palëve?

**Temat kryesore:**

1. Garancitë e të miturit në konflikt me ligjin në rastin e arrestimit/ndalimit të tij si i dyshuar për kryerjen e një krimi.
2. Garancitë procedurale të të miturit në konflikt me ligjin ne pyetjen e tij si i dyshuar për kryerjen e një krimi.
3. Kushtet dhe kriteret ligjore të zbatueshme për caktimin e masës së sigurimit personal ndaj të miturit në konflikt me ligjin. Masat e sigurimit të veçanta për të miturit.
4. Kushtet ligjore dhe procedura e caktimit të masës së sigurimit personal “arrest në burg” ndaj të miturit në konflikt me ligjin.
5. Parimet e interesit më të lartë të të miturit, i proporcionalitetit dhe i sigurimit të interesit publik/nevojave të sigurimit në caktimin e masës së sigurimit personal ndaj të miturit.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazuse për diskutim**

**Kazusi 1**

I mituri në konflikt me ligjin H.GJ, i moshës 16 vjeç është nxënës i vitit të dytë në ndjekje të arsimit të mesëm, i padënuar më parë, fëmija i dytë i një familjeje me katër anëtarë, prindërit e të cilit janë arsimtarë/mësues në një shkollë 9 vjeçare në Tiranë dhe motra më e madhe në ndjekje të arsimit të lartë.

I mituri në konflikt me ligjin H.GJ, është nxënës në shkollën “P.Nini” Tiranë. Ai ka pasur një marrëdhënie të tensionuar me nxënësin e të njëjtës moshë O.P gjatë viteve të shkollimit, por nuk kanë pasur konfrontim fizik me njëri-tjetrin. Ata përgjithësisht nuk komunikonin me njëri-tjetrin.

Më datë 28.2.2019 ata janë konfliktuar me njëri-tjetrin fizikisht për shkak të pëlqimit që të dy kishin ndaj të njëjtës shoqe të klasës; janë shtyrë dhe kapur nga rrobat. Pasi janë ndarë dhe kanë qenë duke shkuar për në shtëpi, ata përsëri janë konfrontuar fizikisht. Sipas deklarimeve të shtetasve X etj., dy të miturit H.GJ dhe O.P janë qëlluar me duar e shkelma me njëri-tjetrin. Në vendngjarje i mituri O.P ka qenë i vetëm dhe fillimisht ka komunikuar me shtetasin X më pas ai është qëlluar nga i mituri H.GJ dhe disa shtetas të tjerë, shokë të tij. Në konflikt për t’i ndarë kanë ndërhyrë nxënësit X dhe Y.

Të nesërmen, rreth orës 08:10, shtetasit K.P, vëllai i shtetasit O.P dhe shoku i tij M.Xh kanë shkuar dhe parë para shkollës të miturin në konflikt me ligjin H.GJ.

I mituri në konflikt me ligjin H.GJ dhe i mituri O.P sapo janë parë janë konfliktuar e qëlluar sërish me njëri-tjetrin, ndërkohë që në konflikt janë përfshirë dhe shtetasit M.XH dhe K.P. Po ashtu persona të tjerë që ndodheshin aty për të qetësuar situatën, janë përfshirë në konflikt....

Gjatë përleshjes, i mituri në konflikt me ligjin ka nxjerrë nga xhepi i bluzës sportive një thikë që kishte me vete të cilën e ka përdorur dhe si pasojë ë këtij konflikti të dhunshëm, shtetasi M.XH ka marrë një plagë thike në pjesën e kraharorit, në pjesën e majtë poshtë brinjës. Ndërsa shtetasi K.P ka marrë dëmtim në pjesën e kraharorit poshtë sqetullës.

Më pas, është ndërhyrë nga roja i shkollës dhe nëndrejtoresha për t’i futur brenda nxënësit dhe në këtë kohë i mituri H.GJ ka ikur me vrap duke hedhur thikën në një pusetë. Pasi janë njoftuar dhe kanë mbërritur shërbimet e Policisë, i mituri H.GJ është shoqëruar në Polici, ka treguar vendin ku ka hedhur thikën, e cila i është nënshtruar sekuestrimit dhe përshkrimit të saj si dhe është dërguar për ekzaminim teknik. Në të janë gjetur gjurmë të gjakut, për të cilat është marrë vendim për kryerje të ekspertimit biologjik. Në lidhje me dëmtimet e shkaktuara viktimave janë marrë vendime për kryerje të ekspertimeve mjekoligjore të cilat nuk janë administruar ende në fashikull.

Viktimat M.XH dhe K.P kanë deklaruar se janë goditur me thikë nga ana e të miturit H.GJ dhe janë nisur menjëherë pas ngjarjes për në spitalin e Traumës për mjekim të specializuar. Të dy kanë qenë në gjendje të rëndë për jetën si rezultat i hemorragjisë dhe plagëve të marra.

**Çështje për trajtim/zgjidhje**

1. A janë kushtet ligjore për arrestimin në flagrancë të të miturit në konflikt me ligjin H.Gj? Po në rast se i mituri nuk do të gjendej si do të veprojë prokurori i kësaj çështjeje penale?
2. A përmbushen kriteret ligjore për caktimin e një mase sigurimi personal ndaj të miturit në konflikt me ligjin H.GJ? Nëse jo, argumento. Nëse po argumento dhe përcakto masën e duhur/nevojshme të sigurimit personal të zbatueshme.
3. Në caktimin e një mase sigurimi personal ndaj një të mituri në konflikt me ligjin cila është referenca juaj e pare ligjore?
4. Si e vlerësoni rastin në pozitën e prokurorit dhe të gjykatës? Argumentoni kërkimin/vendimin sipas pozitës respektive.

**Kazusi 2**

Më datë 6.11.2019 rreth orës 15.10 është dhënë njoftim se në mjediset e shkollës "Q.Stafa" në Tiranë, një nxënësi të moshës 15 vjeç të kësaj shkolle i ishte gjetur në çantë një armë zjarri.

Pas marrjes së njoftimit janë kryer veprimet e para hetimore nga ku ka rezultuar se shtetasi S.F, mësues i shkollës ka gjetur në korridor një çantë shkolle përballë klasave te 10-ta. Pasi e ka hapur për të parë nëse kishte ndonjë emër nxënësi, ka konstatuar brenda çantës një armë zjarri tip pistolete dhe një krehër me tre fishekë. Në këto kushte ka njoftuar drejtuesen e ciklit të mesëm dhe më pas është dhënë njoftim në polici. Çanta i përkiste të miturit G.C, nxënës në klasën e dhjetë të kësaj shkolle.

I pyetur lidhur me faktin i mituri ka deklaruar se pistoletën dhe fishekët i kishte gjetur një ditë më parë në rrugë dhe i kishte marrë me vete. Gjithashtu, është kryer kontrolli i banesës së të miturit, por nuk janë gjetur sende të kundërligjshme. Nga ana e organit të prokurorisë është vendosur kryerja e ekspertimit balistik, akt i cili ende nuk është kryer nga ekspertët përkatës.

**Çështje për trajtim/zgjidhje**

1. A janë kushtet ligjore për arrestimin në flagrancë të të miturit në konflikt me ligjin? Po në rast se i mituri nuk do të gjendej si do të veprojë prokurori i kësaj çështjeje penale?
2. A përmbushen kriteret ligjore për caktimin e një mase sigurimi personal ndaj të miturit në konflikt me ligjin? Nëse jo, argumento. Nëse po argumento dhe përcakto masën e duhur/nevojshme të sigurimit personal të zbatueshme.
3. Në caktimin e një mase sigurimi personal ndaj një të mituri në konflikt me ligjin cila është referenca juaj e pare ligjore?
4. Si e vlerësoni rastin në pozitën e prokurorit dhe të gjykatës? Argumentoni kërkimin/vendimin sipas pozitës respektive.

**Kazusi 3**

I mituri në konflikt me ligjin B.J i moshës 14 vjeç lindur e banues në Korçë, beqar, me arsim 9 klasë në vijim, nxënës në shkollën nëntëvjeçare publike të këtij qyteti, por me frekuentim jo të rregullt, dhe i raportuar disa here për përdorim të lëndëve narkotike, me gjendje gjyqësore të pa dokumentuar, ka ushtruar dhunë fizike ndaj nënës së tij në ambientet e banesës së tyre.

Konkretisht në datën 24.4.2018, rreth orës 1100, është njoftuar Komisariati i Policisë Korçë se në banesën e shtetasit I.J të ndodhur në Korçë po ushtrohej dhunë fizike brenda familjes. Pasi punonjësit e policisë kanë vajtur në vendngjarje kanë konstatuar se kishte pasur një konflikt fizik brenda familjes midis shtetases M.J dhe djalit të saj që është shtetasi i mitur B.J, ku si pasojë ishte dëmtuar fizikisht shtetasja M.J. Në këto kushte është bërë shoqërimi i këtyre shtetasve në Komisariatin e Policisë Korçë.

Kur kanë shkuar në Komisariatin e Policisë, shtetasja M.J ka paraqitur kallëzim penal ndaj shtetasit B.J, djalit të saj. Sipas kallëzimit penal të paraqitur rezulton se ajo jeton së bashku me bashkëshortin e saj I.J si dhe fëmijët e tyre B.J dhe J.J. Në datën 24.4.2018 djali i saj i ka kërkuar lekë për të blerë rroba të reja dhe kur ajo i ka thënë se nuk kishte më lekë për t’I blerë rroba të tjera, ndaj dhe ai i revoltuar ka marrë një gur dhe ka thyer xhamin e dritares së dhomës së gjumit. Ajo i ka thënë që të mos bënte kështu se do të njoftonte policinë, po djali i saj i është afruar dhe e ka goditur me grusht në pjesën e kokës dhe në trup. Pastaj e ka kapur nga flokët duke e tërhequr zvarrë nëpër shtëpi. Pastaj ai e ka lëshuar po ka filluar të dëmtojë pajisje të tjera shtëpiake. Në këtë kohë në banesë ka ardhur vajza e tyre J.J, e cila ka njoftuar policinë, shërbimet e së cilës kanë shkuar menjëherë në vendngjarje dhe kanë bërë shoqërimin e tyre në Komisariatin e Policisë . Nga veprimet hetimore të kryera rezulton se shtetasi B.J ka pasur dhe raste të tjera të dhunës në familje dhe për të cilën është deklaruar fajtor me vendim gjyqësor të Gjykatës së Rrethit Gjyqësor Korçë, por është përjashtuar nga dënimi.

**Çështje për trajtim/zgjidhje**

1. A janë kushtet ligjore për arrestimin në flagrancë të të miturit në konflikt me ligjin?
2. Po në rast se i mituri nuk do të gjendej si do të veprojë prokurori i kësaj çështjeje penale?
3. A përmbushen kriteret ligjore për caktimin e një mase sigurimi personal ndaj të miturit në konflikt me ligjin? Nëse jo, argumento. Nëse po argumento dhe përcakto masën e duhur/nevojshme të sigurimit personal të zbatueshme.
4. Në caktimin e një mase sigurimi personal ndaj një të mituri në konflikt me ligjin cila është referenca juaj e pare ligjore?
5. Si e vlerësoni rastin në pozitën e prokurorit dhe të gjykatës? Argumentoni kërkimin/vendimin sipas pozitës respektive.

**Tema 5: Gjykimi i të miturit në konflikt me ligjin (2 orë)**

**Përshkrim i temës:**

Komponentët themelorë të fazës së gjykimit të një të mituri në konflikt me ligjin/viktimë janë: 1. E drejta e pjesëmarrjes së të miturit në procesin gjyqësor, 2. mbrojtja e jetës private të tij duke siguruar gjykim me dyer të mbyllura, 3. Akses dhe sigurim i shërbimeve psikologjike, juridike, sociale, mjekësore etj., sipas nevojës, 4. shpejtësi gjykimi brenda afateve ligjore, 5.shmangie e riviktimizimit për viktimën e mitur dhe 6. garantimi i të drejtës për të heshtur.

Neni 6 i Konventës, ndër të tjera parashikon se: “*1. Çdo person ka të drejtë që çështja e tij të dëgjohet drejtësisht, publikisht* ***dhe brenda një afati të arsyeshëm*** *nga një gjykatë e pavarur dhe e paanshme, e krijuar me ligj, e cila do të vendosë si për mosmarrëveshjet në lidhje me të drejtat dhe detyrimet e tij të natyrës civile, ashtu edhe për bazueshmërinë e çdo akuze penale në ngarkim të tij. ….*”. Ky parashikim i referohet çdo procesi gjyqësor, por kur bëhet fjalë për çështje me të mitur afati i arsyeshëm duhet të marrë në konsideratë edhe interesin e të miturit që gjykata të dalë me një vendim gjyqësor në një kohë sa më të shpejtë.

Për këtë arsye KDPM-ja parashikon afate të shkurtra për trajtimin e një çështje penale me të mitur. Kështu pra, çështja e një të mituri në konflikt me ligjin dërgohet në gjykatë jo më vonë se 3 muaj nga dita e regjistrimit të emrit në regjistër. Nga depozitimi i çështjes në afat, gjykata e shkallës së parë duhet të përfundojë gjykimin brenda 6 muajsh; ndërsa shqyrtimi i apelit në gjykatën e apelit nuk mund të zgjasë më tepër sesa 2 muaj. Lidhur me Gjykatën e Lartë, ligji nuk ka vendosur afat, megjithatë duhet mbajtur në konsideratë që ky afat nuk mund të jetë më i gjatë sesa ai i vendosur nga ligji për gjykimin në Gjykatën e Apelit, pra dy muaj, pasi Gjykata e Lartë trajton vetëm aspekte të ligjit dhe nuk është gjykatë fakti, që t’i nevojitet marrja e provave apo administrimi i tyre. Për këtë arsye, duhet t’i jepet prioritet si çështje të ngutshme çështjeve penale me të mitur.

E drejta e pjesëmarrjes së të miturit në procesin penal hetimor/gjyqësor është trajtuar gjerësisht në interpretimin e neneve 12 dhe 16 të KDPM-së. Kjo dispozitë në harmoni të plotë me nenet 12[[29]](#footnote-29) e 13[[30]](#footnote-30) të Konventës mbi të Drejtat e Fëmijës garanton për çdo fëmijë të aftë të drejtën themelore të dëgjohet, të shprehë mendimin e tij, për çdo çështje që ka të bëjë me të, qoftë drejtpërdrejtë, qoftë nëpërmjet një përfaqësuesi. Mendimeve, deklarimeve, vlerësimeve, thënieve të fëmijës duhet t’i jepet rëndësia e duhur dhe duhet të vlerësohen në raport me moshën dhe shkallën e pjekurisë së tij.

E drejta për t’u dëgjuar lidhet drejtpërdrejtë me të drejtën e aksesit të të miturit në procesin gjyqësor, është tregues i përfshirjes efektive të tij në këtë proces, të pjesëmarrjes së tij, dhe është një e drejtë thelbësore që ka ndikim të padiskutueshëm edhe në cilësinë dhe produktin e vetë procesit penal[[31]](#footnote-31).

Në trajtimin e kësaj teme, do t’i kushtohet vëmendje e veçantë etapave thelbësore të fazës së gjykimit duke analizuar ecurinë dhe specifikat e një procedimi penal ndaj një të mituri në konflikt me ligjin si në fazën e seancës paraprake ashtu edhe në fazën e gjykimit të themelit, duke trajtuar njëherazi dhe gjykimet e posaçme.

**Çështje vetëstudimore**

1. A mund të realizohet gjykimi në mungesë për të miturin në konflikt me ligjin?
2. A mund të bëhen njoftimet e të miturit me shpallje publike?
3. A mund të vendoset përgatitja e një RVI-je për të miturin në konflikt me ligjin që është në mungesë?
4. A ka ndonjë efektivitet përjashtimi i të miturit në konflikt me ligjin i cili është në mungesë?
5. A mund të shmanget nga ndjekja penale apo dënimi i mituri që është në mungesë?
6. Referuar parashikimit të nenit 91/1 të këtij Kodi shtrohet pyetja deri për sa kohë do vijojë pezullimi i gjykimit sipas nenit 352 të Kodit të Procedurës Penale, nëse i mituri nuk gjendet dhe rrjedhimisht nuk mund të njoftohet për zhvillimin e një gjykimi penal në ngarkim të tij për një periudhë të konsiderueshme disa vjeçare e më tej?
7. A janë të aplikueshme gjykimet e posaçme për te miturin në konflikt me ligjin? Analizo seicilin prej tyre.
8. Ne nenet 90 dhe 91 te K.D.P.M parashikohet se “gjykimi zhvillohet vetëm ne prani te te miturit”. A vlen ky parashikim edhe për viktimën e mitur? Si procedon Gjykata ne rast te mungesës se viktimës se mitur?
9. Sipas nenit 22 te K.D.P.M “vlerësimi individual i te miturit” kërkohet për “te miturin ne konflikt me ligjin” si subjekt procedural apo edhe për “viktimën e mitur”? Si e kuptoni? A është e nevojshme apo e detyrueshme një R.V.I ne këtë rast? Nëse vlerësohet po, kush e ka detyrimin ta hartoje R.V.I?
10. Nëse viktima e veprës penale mbi moshën 14 vjeç refuzon të dëshmojë a ka detyrim dhe përgjegjësi ligjore?
11. Sipas nenit 41 të KDPM: “*Përveç rregullave të parashikuara në nenin 58/b, të Kodit të Procedurës Penale, zbatohen rregullat e parashikuara në nenin 40, të këtij Kodi, në pyetjen e të miturit viktimë dhe/ose dëshmitar, të shfrytëzimit seksuale ose dhunës seksuale. Për këta të mitur, regjistrimi audio dhe video gjatë pyetjes është i detyrueshëm.”*Mungesa e regjistrimit audio dhe video të procesit të intervistimit të të miturit a e afekton vlerën provuese të deklarimeve?

**Temat kryesore:**

1. Njoftimi dhe pjesëmarrja në gjykim e të miturit.
2. Mbrojtja e jetës private të të miturit përgjatë fazës së gjykimit.
3. Gjykimet e posaçme me subjekt të miturin.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kazuse për diskutim**

**Kazusi 1**

Më datë 29.01.2019 në Komisariatin e Policisë Tiranë është paraqitur dhe ka depozituar kallëzim penal shtetësja e mitur *Xh.B* e datëlindjes 30.08.2005 e cila, ka kallëzuar dhe deklaruar se, nga muaji Tetor i vitit 2018 ajo nën presion për publikimin e një video intime është detyruar të kryejë marrëdhënie seksuale me të miturit e përmendur në kohë dhe vende të ndryshme, përkatësisht nga të pandehurit **L. L**, L.M, F.M, K.M, E.M, K.K., E.H,E.A.

Menjëherë pas administrimit të këtij kallëzimi, është marrë dëshmia e detajuar e saj ku e **mitura ka dëshmuar se**: Studion në shkollën 9 vjeçare “X” Tiranë nxënëse ne klasën e 8. Ishte data 19.09.2018 kishte dy ditë që kishte filluar shkolla dhe mësuesja e gjuhës i kishte dhënë si detyrë që të bënin një ese. Shoku i klasës **L. L** i ka kërkuar që ajo ti bënte esenë pasi ai nuk dinte ta bënte, Xh. kishte pranuar pasi e kishte shok që në klasën e dytë. Pasi i ka bërë esenë ajo ja ka dërguar më foto nga instagrami i saj me user name “----” tek instagrami i shtetasit **L. L** me username “---”, në këto kushte kanë filluar të komunikojnë në Instagram.

Në fund të muajit Shtator dhe ishte fillimi i muajit Tetor **L. L** i ka kërkuar Xh. që të kryenin marrëdhënie seksuale pasi më datë 08.10.2018 kishte ditëlindjen mbushte 14 vjeç. Në fillim Xh. i ka thënë jo harroje, ndërkohë pas insistimit dhe lutjeve të **L. L** ajo ka pranuar.

Xh deklaron se përveç **L. L** mundohej edhe L.M, që ti mbushte mendjen të pranonte duke i thënë që s’do ta marrë vesh njëri dhe çdo gjë do të jetë hermetike. **L. L** për të kryer marrëdhënie seksuale i ka thënë vendin që kishte gjetur dhe ditën e orën. Vendi ishte magazina e shokut të tij të ngushtë L.M, pranë shtëpisë së tij, te lagjja afër shkollës.

Ka qenë data 09.10.2018, ora 14.15 pas dreke ku **L. L** me L.M, prisnin dhe Xh ka shkuar vetëm, ku Xh ka hyrë brenda me **L. L**, dhe L.M, bënte roje jashtë. Aty Xh ka kryer marrëdhënie seksuale me **L. L** me dëshirën e saj dhe më pas janë larguar në shtëpitë e tyre. Xh deklaron se ishte hera e parë që ajo kryente marrëdhënie seksuale. Xh deklaron se ditën kur ka shkuar me **L. L** ai nuk kishte telefon në dorë dhe mundet që në plan me L.M, ta ketë lënë telefonin ne magazinë për të filmuar.

Pas dy tre ditësh në darkë në Instagram i shkruan **L. L** që kishte një video që kanë qenë të dy atë ditë duke kryer marrëdhënie seksuale e cila kishte rënë në dorë të L.M, dhe të disa personave të tjerë. **L. L** i ka thënë që sipas L.M, nëse ajo nuk do të shkonte me të dhe kushërinjtë e tij do të publikonin videon, dhe do ta tregonin tek prindërit, mësuesit dhe shkolla. Xh i ka kërkuar që të fliste me ta **L. L i** pasi i kishte shokë dhe të merrej me to, por ky i fundit i është përgjigjur se nuk kishte çfarë të bënte pasi ata ishin shumë.

**L. L** ka insistuar që ajo duhet të kryente marrëdhënie seksuale me L.M, dhe 3 kushërinjtë e tij. Pas rreth një jave rreth mesit të Tetorit të vitit 2018 pas shumë përpjekjesh me L., Xh nuk ka mundur ta bindë dhe po në këtë datë pasi **L. L i** ka treguar videon e filmuar Xh, ajo ka kryer marrëdhënie seksuale edhe me personat e tjerë.

Kjo gjendje dhe ky aktivitet seksual i kryer nga e mitura nën kërcënimin për publikimin e videos intime që shpërndahej nga një telefon celular tek një tjetër, ka vijuar për 4 muaj, ndërkohë që për shkak të frikës, turpit për të mos u zbuluar Xh fillimisht ka hezituar të tregojë për abuzimin e përjetuar. Ndërkohë që personat e tjerë nga gjimnazi i jepnin para **L. L kundrejt ndërmjetësimit që ai bënte** dhe ai me këto lekë do të blinte lojëra *playstation*.

Ngjarja është zbuluar nga sanitarja e shkollës e cila ka vënën në dijeni mësuesen kujdestare e mandej Drejtoreshën e Shkollës.

**Çështje për trajtim/zgjidhje**

1. A kemi konsumim të ndonjë vepre penale? Nëse po, cila është vepra penale e konsumuar? Sa subjekte/autorë të dyshuar evidentoni?
2. Cilat janë veprimet procedurale/hetimore që duhet të kryejë organi procedues lidhur me këtë procedim?
3. Si do realizohet intervistimi i autorit/autorëve të mitur në konflikt me ligjin? Po intervistimi i viktimës së mitur?
4. Si do zhvillohet procesi gjyqësor lidhur me këtë çështje penale referuar legjislacionit të aplikueshëm për drejtësinë penale për të mitur?
5. Cila është qasja e parë e organit procedues ndaj viktimës së mitur në procedimin penal?
6. Cilat janë subjektet qe duhet te jene detyrimisht pjesë e këtij procesi penal dhe cila është veprimtaria ligjore e secilit?
7. A përmbushen kriteret ligjore për caktimin e një mase sigurimi personal ndaj të miturit/miturve në konflikt me ligjin?
8. Cili do jetë instrumenti i përshtatshëm i përzgjedhur nga prokurori/gjykata për t’u kërkuar/aplikuar ndaj të miturit/të miturve në konflikt me ligjin? Analizo përgjigjen.

**Kazusi 2**

Në datë 27.08.2019 rreth orës 15:00 është paraqitur në Komisariatin e Policisë Vorë Tiranë shtetasja D. J së bashku me vajzën e saj te mitur O.J. të moshës 14 vjeç, ku kjo e fundit ka deklaruar se: Prej disa kohësh ajo komunikonte në rrjetin social «instagram» me profilin e saj me një shtetas me profin **arnold\_p9** që rezultonte se i përkiste shtetasit **F.P** dhe pas disa komunikimeve konfidenciale dashurie ajo i kishte dërguar me kerkesën e tij edhe disa foto intime këtij shtetasi nëpërmjet telefonit.

Në datë 26.08.2019 kanë komunikuar sërish dhe e kanë lënë të takohen në datë 27.08.2019 në qendër të Tiranës, duke qenë e mitura e detyruar sipas komunikimeve me sms dhe zanore imponuese, shantazhuese të përdorimit të fotove intime dhe kërcënuese të shtetasit F.P, nga përmbajtja e të cilave del qartë se ky i fundit vazhdimisht e kërcënonte të miturën duke i thënë: ***« Se do të vij të të marr me makinë, e se mos ban noj gabim e merr nanji mbrapa se prz ta … rracen ok ???»***

E mituara O.J ka shkuar e para në qendër të Tiranës ku më pas kanë shkuar shtetasi F.P që nga e mitura njihej si Serxho Kane dhe me profin **arnold\_p9** dhe një shtetas tjetër që i është prezantuar si shtetasi Oris, por që kishte gjeneralitet e vërteta R.S. Pasi ata janë takuar dhe kanë pirë një kafe, shtetasi F.P i ka kërkuar të miturës që të shkonin në një hotel, duke i bërë të ditur faktin se ai dispononte disa foto/filmime intime të saj dhe nëse nuk pranonte ai do t’i nxirrte dhe puplikonte nëYootube etj. Në këto kushte, e mitura ka pranuar të shkojë me të. Pasi kanë hyrë në hotel të tre, fillimisht ka kryer marrëdhënie seksuale me të miturën shtetasi F.P dhe më pas edhe bashkautori tjetër.

Në fazën e hetimit e mitura ka deklaruar se pavarësisht se kishte pëlqim ndaj F.P, ajo raportin seksual e kishte kryer me të e detyruar nga fotot intime që ai kishte dhe se ishte ndjerë shumë keq kur në dhomën e hotelit kishte hyrë dhe ndenjur prezent gjatë gjithë kohës edhe një person i trete me të cilin po F.P e ka detyruar të kryejë marrëdhënie seksuale.

Punonjësit e policisë pasi kanë identifikuar bashkautorët, të cilët kanë rezultuar gjithashtu të mitur të moshës 17 vjeç dhe kur janë pyetur të dy kanë deklaruar se kanë kryer marrëdhënie seksuale me të miturën me dëshirën e saj dhe jo me dhunë.

Pamjet e kamerave të sigurisë së hotelit kanë konfirmuar hyrjen e tre të rinjve në hotel (jo njëherësh).

Nga këqyrja e komunikimeve telefonike midis të miturës dhe autorit F.P, rezulton se në mënyrë të vazhdueshme ky i fundit, me anë të profilit të tij në instagram “Arnold R” insistonte vazhdimisht për t’a takuar duke e kërcënuar se në rast se ajo nuk e takonte atëherë ai do t’i hidhte në instagram fotot e saj intime.

Pas sekuestrimit të aparateve celularë të tre të rinjve, është kryer ekspertimi teknik i tyre dhe janë përftuar jo vetëm përmbajtja e komunikimeve midis viktimës së mitur dhe autorit F.P, por edhe një video e realizuar nga bashkautori tjetër ditën kur kanë qenë të tre në ambientet e hotelit.

Nga përmbajtja e videos rezulton se edhe ky i fundit ka qenë i pranishëm brenda në dhomë ndërkohë që autori F.P dhe viktima e mitur po kryenin marrëdhënie seksuale, ndërsa bashkautori tjetër në fjalë i shfaqur në video i zhveshur, filmonte duke u dëgjuar dhe kërcënimi vijues i autorit F.P ndaj të miturës se tani e tutje e mitura do të shkonte me të sa herë ta kërkonte ai.

Ndërkohë më tej autori F.P i kërkon të miturës që të kryejë veprimtari seksuale edhe me bashkautorin tjetër, ndërsa kjo e fundit kundërshton. Më tej në video duket bashkautori tjetër që vazhdon filmimin dhe duke qeshur thotë “qenka e virgjër”. Ky fakt është konfirmuar dhe nga rezultatet e Aktit të ekspertimit mjeko-ligjor të kryer ndaj të miturës viktimë.

**Çështje për trajtim/zgjidhje**

1. A kemi konsumim të ndonjë vepre penale? Nëse po, cila është vepra penale e konsumuar? Sa subjekte/autorë të dyshuar evidentoni?
2. Cilat janë veprimet procedurale/hetimore që duhet të kryejë organi procedues lidhur me këtë procedim?
3. Si do realizohet intervistimi i autorit/autorëve të mitur në konflikt me ligjin? Po intervistimi i viktimës së mitur?
4. Si do zhvillohet procesi gjyqësor lidhur me këtë çështje penale referuar legjislacionit të aplikueshëm për drejtësinë penale për të mitur?
5. Cila është qasja e parë e organit procedues ndaj viktimës së mitur në procedimin penal?
6. Cilat janë subjektet qe duhet te jene detyrimisht pjesë e këtij procesi penal dhe cila është veprimtaria ligjore e secilit?
7. A përmbushen kriteret ligjore për caktimin e një mase sigurimi personal ndaj të miturit/miturve në konflikt me ligjin?
8. Cili do jetë instrumenti i përshtatshëm i përzgjedhur nga prokurori/gjykata për t’u kërkuar/aplikuar ndaj të miturit/të miturve në konflikt me ligjin? Analizo përgjigjen.

**Tema 6: Klasifikimi dhe caktimi i dënimeve penale ndaj të miturit në konflikt me ligjin (4 orë)**

**Përshkrimi i temës:**

Qëllimi i dënimit penal ndaj të miturit është i ndryshëm nga qëllimi që ndjek dënimi penal tek i rrituri, pasi është i kornizuar nga specifikat dhe nevojat e të miturit dhe njëherazi nevojat/kërkesat/pritshmëritë e shoqërisë për t’iu dhënë përkujdesje, trajtim miqësor, vëmendje dhe përkrahje kësaj kategorie personash me qëllim që të riintegrohen dhe të kenë një rol e kontribut të dobishëm në shoqëri në të ardhmen[[32]](#footnote-32).

E rëndësishme është të theksohet se ndryshe nga dënimi penal ndaj të dënuarit madhor që ndjek 4 qëllime (ndëshkim, riintegrim, parandalim i posaçëm dhe parandalim i përgjithshëm), dënimi ndaj të miturit ***“nuk ka absolutisht qëllim ndëshkues”*** në frymën, parashikimet sanksionuese dhe interpretimin e dispozitave të KDPM-së që harmonizohet me qëllimin dhe sanksionet e instrumentave ndërkombëtare në fushën e mbrojtjes së të drejtave të fëmijëve.

Në specifikën e legjislacionit të ri të drejtësisë penale për të miturit insistohet përgjatë gjithë dispozitave të tij që prej fillimit të procedimit penal ndaj të miturit e deri në përfundimin e tij e më tej, korrigjimi dhe rishoqërizimi i të miturit në konflikt me ligjin, synohet të konsiderohet zbatimi i atij mjeti shtrëngues/penalizues që mundësisht të shmangë procedurat penale, që shmangin kufizimin e lirisë së të miturit në konflikt me ligjin, por nëse dënimi penal si një mjet i tillë është i vetmi i domosdoshëm dhe i zbatueshëm për arritjen e këtij qëllimi, ky dënim duhet detyrimisht të promovojë korrigjimin/riedukimin/riintegrimin e të miturit në konflikt me ligjin (me vlerat e shoqërisë dhe vetë të miturit, rëndësinë e respektimit të tyre dhe ligjeve që i mbrojnë ato) përgjatë kohëzgjatjes së zbatimit të tij, të garantojë rishoqërizimin e tij dhe të parandalojë veprimtarinë e mëtejshme kriminale të mundshme të këtij të mituri, duke i ofruar të miturit vëmendjen, kujdesin, përkrahjen dhe mbikëqyrjen e nevojshme nga shërbimet e posaçme.

Në këtë temë do t’i kushtohet gjithashtu vëmendje llojeve të dënimeve penale të aplikueshme ndaj të miturit në konflikt me ligjin, klasifikimit të tyre sipas efektit më të lartë korrigjues/edukues si dhe kritereve ligjore detyruese që duhet të përmbushen në rastin e caktimit të një dënimi penal me burgim ndaj një të mituri.

**Çështje vetëstudimore**

1. Sipas nenit 31 të Kodit Penal, dënimi me burgim të përjetshëm jepet me vendim të gjykatës për kryerjen e një krimi të rëndë. Dënimi me burgim të përjetshëm nuk jepet ndaj personave që në kohën e kryerjes së krimit nuk kanë mbushur moshën tetëmbëdhjetë vjeç, si dhe për gratë. A mund të përfitojë nga aplikimi i gjykimit të posaçëm i shkurtuar sipas nenit 403 të K.Pr.Penale një i mitur në konflikt me ligjin i akuzuar për kryerjen e nje krimi që sanksionohet me burgim të përjetshëm?
2. A mund të caktohet vetëm një dënim plotësues ndaj të miturit në konflikt me ligjin?
3. Kufiri i sanksionit penal te dënimit me burgim deri në 12 vjet i zbatueshëm ndaj të miturit, përfshin apo jo përfitimin ligjor nga aplikimi i gjykimit të posaçëm të parashikuar nga neni 406 i K.Pr.P?
4. A përfshihet edhe bashkimi i dënimeve në masën përfundimtare “dysheme” të vendosur nga K.D.P.M si garanci për të miturin, apo në bashkim te dënimeve te dhena per kryerjen e disa veprave penale nga i mituri mund të tejkalohet ky kufi?
5. Në vështrim dhe interpretim të dispozitave të nenit 86 dhe 97 të KDPM-së përgjatë fazave të procesit penal (hetim, gjykim, dënim, ekzekutim) a garantohen të drejtat e të miturit dhe në mënyrë specifike interesi më i lartë i tij në të njëjtin standard? A konstatohet ndonjë konflikt normash?
6. A është ligjërisht i pranueshëm dhe i justifikuar caktimi i masës së sigurimit personal “Arrest në burg” ndaj një të mituri përgjatë procesit penal në fazën e hetimit, kur ai dyshohet për kryerje të një vepre penale që parashikon si sanksion maksimal dënimin me burgim nën 7 vjet (por ka rrezik t’i shmanget procedimit sipas nenit 86/b/ii të KDPM-së), në një situatë ligjore të tillë kur sipas përcaktimeve të shprehura ndaluese të nenit 97/1 të KDPM-së ndaj këtij të mituri nuk mund të jepet një dënim penal përfundimtar me burgim në rast të vërtetimit të fajësisë së tij për këtë vepër penale[[33]](#footnote-33)? P.sh.: në rastin kur i mituri në konflikt me ligjin dyshohet se ka kryer veprën penale të “Dhunës në familje” të parashikuar nga neni 130/a/3 të Kodit Penal ndaj nënës së tij, (edhe pse dispozita parashikon si dënim maksimal deri në 5 vjet burgim, për të mbrojtur të drejtat e viktimës, interesin publik, për shkak të nevojave të sigurimit dhe rrezikshmërisë që paraqet i mituri për rikryerje të të njëjtës vepër penale), por ndaj tij në përfundim të procesit penal gjykata nuk mund të caktojë një dënim penal me burgim?
7. Në referim të nenit 59 të Kodit Penal dhe nenit 104 të KDPM-së, cili prej tyre është në favor të një të mituri në konflikt me ligjin të dënuar më parë? A mund të pezullohet ekzekutimi i dënimit me burgim për një të mitur të dënuar më parë për një vepër tjetër penale?
8. Edhe pse aktualisht nuk është ngritur dhe nuk funksionon asnjë institucion i veçantë për përmbushjen e dënimit penal “kufizim i lirisë”, a mundet ta aplikojë gjykata atë dhe a është efektive dhënia e një dënimi të tillë ndaj të miturit në konflikt me ligjin në kushtet e mungesës së ngritjes së institucionit përkatës të posaçëm ku mund të kufizohet liria?
9. A duhet të administrohet RVI-ja në çështje kur gjykata merr vendim për dënimin me gjobë të të miturit në konflikt me ligjin? A duhet të arsyetohet nga gjykata aftësia e tij paguese dhe fakti se të ardhurat e tij monetare janë nga një burim i ligjshëm, marrë në konsideratë që sipas nenit 150 të Kodit të Procedurës Penale, janë objekt prove faktet që kanë lidhje me akuzën, fajësinë e të pandehurit, caktimin e masave të sigurimit, dënimin dhe përgjegjësinë civile, si dhe faktet nga të cilat varet zbatimi i normave procedurale[[34]](#footnote-34)? Nëse i mituri nuk e paguan gjobën, a është i revokueshëm/zëvendësueshëm ky vendim[[35]](#footnote-35)?
10. A është i domosdoshëm pëlqimi i të miturit për të zbatuar nenin 101 të KDPM-së mbi pezullimin e ekzekutimit të vendimit të dënimit me burgim dhe zëvendësimin e tij me punë me interes publik? A duhet të paralajmërohet në dispozitiv i mituri lidhur me pasojën ligjore në rast të mosrealizimit të orëve të punës me interes publik?

**Temat kryesore:**

1. Parimet e caktimit të dënimit penal në procesin e drejtësisë penale me të mitur. Llojet e dënimeve penale ndaj “madhorit” dhe ndaj “të miturit”. Kriteret ligjore për aplikimin e secilit prej tyre dhe praktika gjyqësore lidhur me zbatimin e tyre.
2. Faza/procesi i caktimit të dënimit penal dhe parimi i proporcionalitetit ne caktimin e dënimit penal.
3. Kriteret ligjore për zbatimin e “gjysmëlirisë” të parashikuar nga neni 58 i K.P dhe zbatimi i saj në praktikën gjyqësore vendase/të huaj. A është ky lloj dënimi i kërkueshëm e rrjedhimisht i zbatueshëm edhe në fazën e ekzekutimit të vendimit penal me burgim?
4. Mënyra, procedura, monitorimi i ekzekutimit të dënimit alternativ “Pezullimi i ekzekutimit të vendimit me burgim dhe vënia në provë” të parashikuar nga neni 59 i K.P dhe neni 104 i KDPM-së (ndaj madhorit dhe ndaj të miturit në konflikt me ligjin) si dhe pasojat e shkeljes së detyrimeve të caktuara nga Gjykata nga i dënuari/i mituri në konflikt me ligjin. Zbatimi i këtij lloj dënimi alternativ në praktikën gjyqësore vendase/të huaj.
5. Mënyra, proçedura, monitorimi i ekzekutimit të dënimit alternativ “Pezullimi i ekzekutimit të vendimit me burgim dhe detyrimi për kryerjen e një pune në interes publik” të parashikuar nga neni 63 i K.P dhe neni 101 i KDPM (ndaj madhorit dhe ndaj të miturit në konflikt me ligjin) si dhe pasojat e shkeljes së detyrimeve të caktuara nga Gjykata nga i dënuari/i mituri në konflikt me ligjin. Zbatimi i këtij lloj dënimi alternativ në praktikën gjyqësore vendase/të huaj.
6. Mënyra, procedura, monitorimi i ekzekutimit të dënimit alternativ “Qëndrimi në shtëpi” të parashikuar nga neni 59/a i KP-së dhe neni 103 i KDPM-së (ndaj madhorit dhe ndaj të miturit në konflikt me ligjin) si dhe pasojat e shkeljes së detyrimeve të caktuara nga Gjykata nga i dënuari/i mituri në konflikt me ligjin. Zbatimi i këtij lloj dënimi alternativ në praktikën gjyqësore vendase/të huaj.

**Metodologjia:**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore vendase dhe të huaj.

**Kryqëzim me kurse të tjera:**

Në këtë temë do të ketë kryqëzim me kursin “E drejtë penale” duke synuar një analizë krahasimore përsa i përket qëllimit, funksioneve dhe llojeve të dënimit penal ndaj madhorit & ndaj te miturit. Fokusi do jenë kriteret ligjore për aplikimin e secilit prej tyre dhe praktika gjyqësore lidhur me zbatimin e tyre.

**Kazuse për diskutim**

**Kazusi 1**

Tre të miturit E.K, K.K, M.C të datëlindjes 2004, rezultojnë me arsim të mesëm në vazhdim, beqar, të padënuar, dhe shokë mes tyre.

Në datën 12.11.2021 rreth orës 18:55, patrulla e policis**ë** së Komisariatit nr. 1 Tiranë, ka konstatuar të miturin në konflikt me ligjin K.K, i cili ka qenë në vendin e quajtur “Pedonale”, pranë Kalasë Tiranë, së bashku me dy persona të tjerë. Sapo ka parë patrullën e policisë, ai është larguar me vrap, duke hedhur diçka në tokë, por patrulla nuk ka mundur ta gjejë. Pikërisht për këto dyshime, nga polica gjyqësore është ushtruar kontroll në dhomën nr.32, në katin e tretë të “Konviktit të shkollës së mesme profesionale”, Tiranë, në të cilin banojnë për shkak të frekuentimit të shkollës, tre të miturit M.C, E.K dhe K.K. Nga këqyrja e dhomës me nr.32, është konstatuar, ndër të tjera, një mbajtëse këpucësh me tri kate. Në këtë mbajtëse jan**ë** konstatuar një palë atlete me mbishkrimin “Adidas” dhe brenda secilës atlete, nga një qese transparente, e mbushur me lëndë narkotike e llojit “Canabis Sativa”, në total dy qese transparente. Në dollapin me katër kanate, që i përket shtetasit M.C dhe pikërisht në kanatën e tretë nga dera, në katin e sipërm të dollapit, është konstatuar një letër brenda se cilës kishte 55 (pesëdhjetë e pesë) fara të dyshuara narkotike të llojit “Canabis Sativa”. Në një valixhe me ngjyrë të kuqe me të zezë, që gjendet mbi dollap, e cila i përket dhe ka mbishkrimin e shtetasit K.K, janë konstatuar mbetje lënde narkotike e llojit “Canabis Sativa”. Pas peshimit, kjo sasi lënde e sekuestruar tek atletet e të miturit në konflikt me ligjin E.K është me peshë totale 33.8 (tridhjetë e tre pikë tetë) gram. Nga akti i ekspertimit kimik nr. 1012, datë 24.11.2021, rezulton se materiali bimor (dy qeset e gjetura në atletet e E.K) janë cannabis, produkt herbal, bimë cannabis sativa L, me peshë gjithsej 32 (tridhjetë e dy) gramë pa ambalazh. Analiza me GC/MS për mbetjet në valixhen e numërtuar me nr. 3, objekt ekspertimi tregoi për cannabis, produkt herbal, bimë cannabis sativa L, me peshë 10 (dhjetë) mg, pa ambalazh. Është marrë mostra e urinës së shtetasve të sipërcituar për të përcaktuar nëse janë përdorues të lëndëve narkotike. Shtetasve M.C dhe K.K nuk ju zbuluan njolla të pranisë së produkteve të metabolizmit të kanabinoideve (cannabis sativa); shtetasit E.K iu zbuluan gjurmë të pranisë së produkteve të metabolizmit të kanabinoideve (cannabis sativa). Nga aktet e ekspertimit teknik të aparateve celularë të personave nën hetim E.K, K.K, M.C, rezulton se në memorien e secilit prej aparateve janë nxjerrë fotografi dhe thumb-s fotografish (foto në miniaturë) me pamje si ato të bimëve narkotike dhe lekë, të cilat janë në telefon si rezultat i aktivitetit të përdoruesit.

**Çështje për trajtim/zgjidhje**

1. A kemi praninë e elementeve të ndonjë figure të veprës penale? Nëse po, cila është vepra penale e dyshuar se është konsumuar? Identifikoni autorin/autorët e mundshëm.
2. A duhet të procedojë organi procedues/prokurori me arrestim të të miturve në konflikt me ligjin dhe caktim mase sigurimi personal ndaj secilit prej tyre? Nëse jo, argumento, nëse po cila është masa e sigurimit personal e përshtatshme dhe pse?
3. Cilat janë veprimet hetimore që duhet të kryejë prokurori? Cilat janë aktet e domosdoshme që prokurori duhet të administrojë/përfshijë në fashikullin e hetimit, së bashku me kërkesën për gjykim?
4. Cilët janë subjektet pjesëmarrës të domosdoshëm në këtë proces penal? Evidentoji.
5. Cilat janë rregullat që duhet të mbajë në konsideratë organi procedues në pyetjen e të miturve në konflikt me ligjin?
6. A mund të zbatohet instituti i shmangies në këtë çështje? Nëse fajësia e të miturit/miturve në konflikt me ligjin vërtetohet cili lloj dënimi penal duhet të caktohet ndaj të miturit/të miturve në konflikt me ligjin dhe pse?
7. A mund të jepet dënim me burgim për të miturin/të miturit në konflikt me ligjin?

**Kazusi 2**

E.F dhe A.D 16 vjeç dhe R.N e K.D 15 vjeç, të katërt të padënuar më parë kanë marrë pjesë në një sërë veprimesh të kundërligjshme si më poshtë:

*Në datën 16.12.2021,* rreth orës 19.00’, E.F dhe R.N, kanë shkuar për të vjedhur tek dyqani i firmës “Ab”, i ndodhur në Rrugën “Bardhyl”. R.N ka qëndruar jashtë si roje, ndërsa E.F është afruar tek shitësi E.R, që ndodhej i vetëm në dyqan, duke i drejtuar këtij të fundit një lodër imitim i arme zjarri tip pistoletë dhe me ton kërcënues i ka thënë “lekët, çelësat, telefonin, shpejt”. Shitësi i frikësuar i ka dhënë një shumë prej 85 mijë lekësh. Shtetasi E.F ka marrë nga tavolina edhe aparatin telefonik të E.R dhe është larguar me shpejtësi bashkë me R.N.

*Në datën 10.02.2022,* rreth orës 19:00, E.F dhe A.D të maskuar me bluza me kapuç dhe shall, me ngjyrë të zezë dhe blu të errët, të hipur në biçikleta kanë shkuar tek dyqani “BM”, i ndodhur në rrugën “5 Maj”. Ata kanë pasur secili një pistoletë lodër respektivisht me ngjyrë të zezë e gri, ja kanë drejtuar atë kasieres J.ZH, duke i marrë një shumë prej rreth 100.000 lekësh. Më tej, kanë dalë dhe me biçiklet kanë shkuar në Babrru, ku kanë takuar R.N dhe K.D.

*Në datën 18.02.2022,* rreth orës 19:30 E.F, A.D dhe K.D, janë afruar me automjet tek dyqani “BM”, i ndodhur në lagjen “Allias”, duke u parkuar aty afër. A.D i maskuar ka zbritur nga mjeti dhe është drejtuar për nga marketi, ku ka kërcënuar me pistoletë lodër kasieren të cilës i ka marrë shumën prej 100.000 lekë të xhiros ditore dhe ka dalë jashtë dyqanit, por duke mos identifikuar dot ku ndodhej makina, është futur në lagje. Më vonë është takuar me E.F dhe K.D.

*Në datën 24.02.2022, pasdite,* E.F dhe A.D janë takuar me njëri tjetrin, me qëllim vjedhjen e dyqanit të firmës “Abissnet”, i ndodhur në rrugën “Bardhyl”. Ata kanë shkuar aty me biçikleta. Në dyqan ka hyrë i maskuar A.D, ndërsa E.F bënte roje. Sapo ka hyrë në dyqan, A.D i ka drejtuar pistoletën lodër shitëses M.K dhe me ton kërcënues, i ka thënë “Lekët të gjitha”. Kjo e fundit e frikësuar i ka dhënë atij shumën prej rreth 25 mijë lekësh. A.D i është drejtuar përsëri me ton kërcënues, duke i thënë “edhe telefonin”. Në vijim, shtetasi A.D ka dalë jashtë dyqanit dhe bashkë me shtetasin E.F kanë hipur në biçikleta dhe janë në nisur në drejtim të Babrusë. U regjistrua dhe vijoi një procedim penal.

**Çështje për trajtim/zgjidhje**

1. A kemi praninë e elementeve të ndonjë figure të veprës penale? Nëse po, cila është vepra penale e dyshuar se është konsumuar? Identifikoni autorin/autorët e mundshëm.
2. A duhet të procedojë organi procedues/prokurori me arrestim të të miturve në konflikt me ligjin dhe caktim mase sigurimi personal ndaj secilit prej tyre? Nëse jo, argumento, nëse po cila është masa e sigurimit personal e përshtatshme dhe pse?
3. Cilat janë veprimet hetimore që duhet të kryejë prokurori? Cilat janë aktet e domosdoshme që prokurori duhet të administrojë/përfshijë në fashikullin e hetimit, së bashku me kërkesën për gjykim?
4. Cilët janë subjektet pjesëmarrës të domosdoshëm në këtë proces penal? Evidentoji.
5. Cilat janë rregullat që duhet të mbajë në konsideratë organi procedues në pyetjen e të miturve në konflikt me ligjin?
6. A mund të zbatohet instituti i shmangies në këtë çështje? Nëse fajësia e të miturit/miturve në konflikt me ligjin vërtetohet cili lloj dënimi penal duhet të caktohet ndaj të miturit/të miturve në konflikt me ligjin dhe pse?
7. A mund të jepet dënim me burgim për të miturin/të miturit në konflikt me ligjin?
8. Cilat janë rrethanat që duhet të marrë në konsideratë prokurori në kërkimin përfundimtar/gjykata në dhënien e vendimit për të miturin/të miturit në konflikt me ligjin?

**Tema 7: Ekzekutimi i dënimeve penale ndaj të miturit në konflikt me ligjin (2 orë)**

**Përshkrimi i temës:**

Është e kuptueshme që jo vetëm caktimi i dënimit penal, por absolutisht edhe faza e ekzekutimit/monitorimit të përmbushjes së një dënimi penal merr rëndësi për të synuar efektivitetin e caktimit të një dënimi të tillë ndaj të miturit në konflikt me ligjin.

Ekzekutimi i vendimit të dënimeve alternative/ jo me burgim, të parashikuara nga K.D.P.M zbatohet nga Drejtoria e Përgjithshme e Shërbimit të Provës. Neni 107 i K.D.P.M-së rregullon procedurën, mënyrën dhe veprimtarinë e autoritetit kompetent që është Shërbimi i Provës në ekzekutimin e vendimit të dënimit jo me burgim ndaj të miturit në konflikt me ligjin. Drejtoria e Përgjithshme e Shërbimit të Provës që funksionon me Drejtoritë Rajonale të Shërbimit të Provës në rrethe e ushtron veprimtarinë e tij në zbatim të Kodit Penal, KDPM-së, Kodit të Procedurës Penale, ligjit nr.79/2020 “Për ekzekutimin e vendimeve penale”, si dhe vendimit nr.302, datë 25.3.2009 të Këshillit të Ministrave etj. Kjo temë do fokusohet si në trajtimin e rregullave të posaçme të ekzekutimit të vendimit të dënimit me burgim ndaj të miturit në konflikt me ligjin, ashtu dhe në procedurat, veprimtarinë e organeve mbikëqyrëse të ekzekutimit të vendimit dhe pasojave ligjore në rast të mospërmbushjes së detyrimeve që burojnë nga dënimet alternative të aplikuara ndaj të miturit në konflikt me ligjin.

**Çështje vetëstudimore**

1. Nëse i mituri gjatë kohëzgjatjes së zbatimit të dënimit “kufizim i lirisë” kryen një tjetër vepër penale, a është i revokueshëm/zëvendësueshëm me tjetër dënim penal kufizimi i lirisë?
2. Po nëse parashikimet sanksionuese të marzheve të dënimit të veprës penale të parë, për të cilën është deklaruar fajtor e dënuar me kufizim lirie i miturit nuk ligjërojnë zbatimin e një dënimi me burgim, nuk plotësohen kriteret e nenit 97/1 të KDPM-së, cili është dënimi i zbatueshëm, nëse për veprën penale të dytë i mituri dënohet me burgim?
3. Edhe pse aktualisht nuk është ngritur dhe nuk funksionon asnjë institucion i veçantë për përmbushjen e këtij dënimi penal, a mundet ta aplikojë gjykata atë dhe a është efektive dhënia e një dënimi të tillë ndaj të miturit në konflikt me ligjin në kushtet e mungesës së ngritjes së institucionit përkatës të posaçëm ku mund të kufizohet liria?
4. A është i revokueshëm vendimi i pezullimit të ekzekutimit të dënimit me burgim dhe kthimi i të miturit për vuajtjen e dënimit me burgim në IEVP?
5. Po nëse parashikimet sanksionuese të marzheve të dënimit të veprës penale, për të cilën është deklaruar fajtor e dënuar nuk ligjërojnë zbatimin e një dënimi me burgim, nuk plotësohen kriteret e nenit 97/1 të KDPM-së, cili është mjeti/dënimi i zbatueshëm?
6. Kur gjykata disponon me një vendim të tillë ndaj të miturit duke caktuar paraprakisht dënimin me burgim e më tej pezullimin e tij, a duhet të ketë në konsideratë dhe të respektojë detyrimisht kriteret e nenit 97 të KDPM-së për caktimin e dënimit me burgim ndaj të miturit në konflikt me ligjin, apo caktimi i dënimit në kuadër të aplikimit të këtij dënimi alternativ nuk konsiderohet si një dënim paraprak me burgim?
7. Në rast të pamundësisë së gjetjes së të miturit i cili ka shkelur detyrimet që burojnë nga dënimi alternativ si do të veprojë SH.P-ja? Po prokurori?
8. A mund të iniciohet një gjykim me kërkesë për ndryshimin e vendimit të dënimit jo me burgim të dhënë ndaj të miturit kur ai nuk gjendet? Po kur ai njoftohet dhe nuk dëshiron të paraqitet?

**Temat kryesore:**

1. Monitorimi i dënimeve alternative dhe procedura në rast mospërmushje nga i mituri.
2. Fazat e procedurës së ekzekutimit të vendimit të dënimit alternativ.
3. Kryerja e një vepre tjetër penale nga i mituri në konflikt me ligjin gjatë ekzekutimit të dënimit jo me burgim të dhënë ndaj tij.
4. Rregulla të posaçme të ekzekutimit të vendimit me burgim nga i mituri në konflikt me ligjin dhe garantimi i mbrojtjes së të miturit në fazën e ekzekutimit të dënimit penal.
5. Kriteret ligjore për zbatimin e lirimit me kusht të të miturit në konflikt me ligjin.
6. Zëvendësimi i pjesës së pakryer të dënimit me burgim të dhënë ndaj të miturit në konflikt me ligjin.

**Metodologjia:**

Metodologjia e ndjekur në zhvillimin e kësaj teme do të jetë e përqendruar në tri drejtime që janë:

1. Prezantim i çështjeve të përmendura më lart;
2. Diskutimi interaktiv me kandidatët për magjistratë;
3. Punë në grupe nëpërmjet shqyrtimit të rasteve të praktikës gjyqësore.

**Kazus**

I pandehuri O.I dhe i mituri në konflikt me ligjin Xh.I, i moshës 16 vjeç janë babë e bir. i pandehuri O.I është i divorcuar, jeton me djalin dhe i padënuar më parë, ndërsa ka rezultuar që i mituri në konflikt me ligjin Xh.I me arsim 9 vjeçar e në ndjekje të shkollës, është proceduar 6 muaj para ngjarjes për veprën penale të parashikuar nga neni 279/1 i K.Penal duke u zbatuar ndaj tij dënimi penal i parashikuar nga neni 98 i K.D.P.M–së “kufizim i lirisë”.

Më datë 25.07.2021, në orën 12.00, në rrugën “Rrapo Hekali” është konstatuar duke ecur në këmbë shtetasi XH.I Nga kontrolli fizik të ushtruar ndaj këtij shtetasi është konstatuar se në xhepin e majtë të pantallonave, i janë gjetur tre paketime me letër varaku (aluminokarte) brenda të cilave kishte një sasi materiali bimor të thatë në formë boçeje, i cili nga aroma dhe karakteristikat fizike ngjasonte me atë të lëndës narkotike “Cannabis Sativa”, me peshë 8.2gram. Në këto kushte, nga ana e policisë gjyqësore është ushtruar kontroll në banesën e këtij shtetasi, ku është gjetur një sasi prej 181 gram. të gjetur në trup shtetasit Xhuljo Idrizi dhe ka rezultuar se kishte peshë totale me gjithë ambalazh të 8.2 (tetë pike dy) gram. Është bërë peshimi i kësaj sasie bime të dyshuar narkotike të llojit “Cannabis Sativa”, të gjetur në kontrollin e bërë në banesë në të gjitha vendet dhe ka rezultuar se kishte peshë totale me gjithë ambalazh te 181 (njëqind e tetëdhjetë e një) gram. Nga akti ekspertimit toksikologjik XH.I ka rezultuar përdorues, ndërsa O.I nuk ka rezultuar përdorues. Në gjykim është provuar se është konsumuar vepra penale e “Prodhimi dhe shitja e narkotikëve”, kryer në bashkëpunim, parashikuar nga neni 283/2 i Kodit Penal. XH.I ka shfaqur pendesë, RVI ka rezultuar pozitiv dhe nuk rekomandohet dënim me burgim, pasi cenohet sfera e tij emocionale dhe procesi i të menduarit për të ardhmen; ka shprehur interes për të ndjekur shkollë profesionale.

**Çështje për trajtim/zgjidhje**

1. Si do procedoje prokurori dhe si do disponojë gjykata në kushtet e kryerjes nga i mituri në konflikt me ligjin Xh.I i një vepre tjetër penale gjatë ekzekutimit të dënimit jo me burgim të dhënë ndaj tij?
2. Cila do jetë veprimtaria hetimore/procedurale e prokurorit?
3. A është i revokueshëm/zëvendësueshëm me tjetër dënim penal kufizimi i lirisë?
4. Cili do te ishte kerkimi perfundimtar i Pokurorise, po denimi perfundimtar i dhene nga Gjykata?

**Tema 8: Pozita e viktimës madhore/e mitur dhe garancitë proceduriale të saj në procesin penal (2 orë)**

**Përshkrimi i temës**

Viktima madhore dhe viktima e mitur konsiderohen një subjekt me status të posaçëm në procedimin penal pasi Kodi i Procedurës Penale dhe Kodi i Drejtësisë Penale për të Mitur i njohin një mori te drejtash të diferencuara nga subjektet e tjerë.

Në praktikën gjyqësore paraqet vështirësi përcaktimi i personave që konsiderohen viktimë e veprës penale për arsye se në K.Pr.Penale nuk ka një përkufizim të termit “Viktimë”. Në K.D.P.M ka një përkufizim të termit “I mitur viktimë”. Për këtë arsye është e nevojshme analiza e akteve ndërkombëtare në fushën e mbrojtjes së viktimës në procesin penal si Deklarata e OKB mbi parimet themelore të drejtësisë për viktimat e krimeve dhe të abuzimit të pushtetit, Direktiva 2012/29 e BE, etj.. Me parashikimin në K.Pr.Penale edhe të viktimës së mitur, trashëgimtarëve të viktimës së veprës penale dhe kallëzuesit bëhet e nevojshme trajtimi i pozitës procedurale konkrete dhe të drejtave procedurale të secilit subjekt. Prandaj, përvec trajtimit të të drejtave procedurale që i njihen secilit subjekt, pjesëmarrësit do të kenë mundësinë të trajtojnë problemet që hasen në praktikën gjyqësore.

Trajtimi me respekt për dinjitetin e tyre njerëzor dhe mbrojtja nga ridëmtimi, gjatë ushtrimit të të drejtave të parashikuara nga të dy Kodet[[36]](#footnote-36) është detyrim ligjor për autoritetet proceduese ndaj dhe kjo temë i dedikohet pikërisht këtij subjekti vulnerabël. Viktimat e krimeve të rënda e vecanërisht të shfrytëzimit seksual apo trafikimit të qënieve njerëzore gëzojnë një sërë garancish dhe masash mbrojtëse/ndihmëse që janë specifike për statusin që ato kanë si viktima të trafikimit. Specifikisht, të drejtat e parashikuara nga neni 58/b i K.Pr.P i ndryshuar me ligjin nr.35/2017 (për viktimën madhore dhe të mitur) si dhe ato të parashikuara posacërisht nga Kodi i Drejtësisë penale për të Miturit (për viktimën e mitur). janë reflektim i të drejtave të garantuara për viktimat nga: Konventa e Palermos, ajo e Varshavës, Konventa e Këshillit të Evropës “Për masat kundër trafikimit të qenieve njerëzore”, e ratifikuar me ligjin nr. 9642 datë 20.11.2006, në mënyre të veçantë nga Rekomandimi nr. (85) 11-Keshilli i Evropës, Vendimi Kuadër i BE mbi Statusin e Viktimave në Gjykimin Penal e datës 15.03.2001, Direktiva 2011/36BE e Parlamentit Europian dhe e Këshillit e 5 prillit 2011, mbi parandalimin dhe luftën kundër trafikimit të qenieve njerëzore dhe mbrojtjen e viktimave të këtij trafikimi, dhe zëvendësimi i Vendimit Kuadër të Këshillit 2002/629/ JHA, Direktiva 2012/29/EU e Parlamentit Evropian dhe e Këshillit të e 25 tetorit 2012 “Vendosja e Standardeve Minimum mbi të Drejtat, Mbështetjen dhe Mbrojtjen e Viktimave të Krimit dhe Zëvendësimi i Vendimit Kuadër të Këshillit 2001/220/ JHA, Konventa e Këshillit të Europës për mbrojtjen e fëmijëve nga shfrytëzimi seksual dhe abuzimi seksual, e ratifikuar nga Parlamenti shqiptar me ligjin nr. 10 071 datë 9.2.2009.

Në kontaktin e pare me viktimën, oficeri i Policisë gjyqësore/prokurori duhet të kenë në konsideratë mbi të gjitha respektimin e garancive dhe të drejtave procedurale të viktimës për të siguruar prioritetin kryesor që është mirëqenia dhe siguria e saj, njohja me letrën e të drejtave, dhe ofrimi i gjithë garancive/lehtësive procedurale ligjore. Menjëherë pas identifikimit të viktimës asaj duhet t’i sigurohet asistenca psikologjike, sociale, ekonomike, mjekësore, standard i pranueshëm jetese, këshillim-informim, edukim për fëmijët. Asistenca nuk mund dhe nuk duhet të kondicionohet nga bashkëpunimi i viktimës. Duhet konsideruar që:

* Viktima të trajtohet me kujdes e ndjeshmëri si viktimë e një krimi të rëndë dhe të mos riviktimizohet përgjatë procesit të ndjekjes penale.
* Të garantojë sigurinë e viktimës dhe familjes së saj (një viktimë bashkëpunon vetëm në situatë besimi dhe sigurie).
* Vlerësimi i rrezikut për viktimën dhe familjen duhet të jetë në vijimësi në çdo fazë të procesit.
* Reflektimi i një qëndrimi të qartë, të hapur dhe të ndershëm me viktimat për çdo aspekt për të ofruar besueshmëri.
* Nevoja e një periudhe reflektimi nëse ndodhet nën efektin e Stresit Post-traumatik.
* Sigurimi i një këshilltari të pavarur psikolog, sociolog, mjek etj. sipas nevojave të viktimës.
* Marrja e masave për të mosekspozuar të kaluarën e saj në publike, familje, gjyq.
* Marrja e masave për evitimin e kontaktit të drejtpërdrejt fizik të viktimës me autorin e dyshuar të trafikimit.

**Temat kryesore që do të shqyrtohen**

1. Cili është kuptimi i termit “viktimë e veprës penale”? Viktima a është palë apo subjekt me të drejta procedurale në procesin penal? A do të cilësohen si viktimë personat juridikë publike dhe private?
2. Dallimi i pozitës së viktimës së veprës penale nga kallëzuesit dhe trashëgimtarët e viktimës së veprës penale sipas dispozitave të Kodit të Procedurës Penale.
3. Standardet ndërkombëtare të mbrojtjes së viktimës të veprës penale në procesin penal.
4. Të drejtat procedurale që i njihen viktimës së veprës penale; e drejta të kërkojë ndjekjen penale të fajtorit, e drejta për të marrë informacion, për interpretim/shpjegim dhe përkthim, e drejta për ndihmë juridike, e drejta për mbrojtje gjatë procesit penal, e drejta për tu dëgjuar dhe paraqitur kërkesa, e drejta të thirret në seancë paraprake dhe seancën e parë gjyqësore, e drejta e ankimit ndaj vendimit të organit procedues, e drejta për të kërkuar dëmshpërblim etj..

**Metodologjia**

Metodologjia e ndjekur në zhvillimin e kësaj teme do të jetë diskutimi interaktiv i bazuar në kazuse të dhëna paraprakisht dhe të prezantuara në këtë program. Gjithashtu, diskutimi mund të pasurohet me kazuse të tjera të cilat do të diskutohen në varësi të temave që shfaqin interes gjatë zhvillimit të temës. Një vend të veçantë do të zërë dhe diskutimi i praktikës gjyqësore.

**Kazuse për diskutim dhe praktikë gjyqësore**

**Kazusi 1**

Personi nën hetim D.T, 34 vjeç, i dënuar më parë, (i cili nuk vuan nga ndonjë turbullim psikik apo neuropsikik) dhe i mituri A.M i moshës 7 vjeç, i cili vuan prej sëmundjes së epilepsisë dhe vjen nga një familje me prindër të divorcuar dhe probleme familjare-ekonomike, janë banorë të të njëjtit fshat.

Në datën 28.4.2018, rreth mesdrekës në intervalin kohor 12:30 – 13:00, i mituri A.M pasi ka luajtur tek banesa e xhaxhait të tij (vetëm 100 metra larg banesës së tij), duke u kthyer për në shtëpi është përballur me D.T, i cili i ka shkuar nga pas duke e ndaluar dhe duke vijuar më pas me veprime të turpshme në drejtim të tij. D.T e ka marrë të miturin A.M, ka shkuar në afërsi të një tuneli, i ka hequr pantallonat dhe aty ka kryer marrëdhënie homoseksuale me dhunë me të. Më pas e ka lënë në rrugë dhe është larguar. A.M është gjetur në rrugë nga fqinja, me pantallonat zhveshur, gjakosur, ku kjo e fundit e ka marrë dhe e ka çuar menjëherë tek e ëma. Nëna është tronditur shumë, ka insistuar duke e pyetur A.M çfarë i kishte ndodhur, por për shkak të gjendjes së rënduar psikologjike dhe fizike A.M nuk ka folur më. Pasi e ëma e ka çuar në spital, ku është konfirmuar me Akt ekspertimi mjeko-ligjor kryerja e marrëdhënieve homoseksuale me të miturin, si dhe pasi i mituri ka identifikuar autorin të cilin e njihte, ajo është paraqitur në Komisariatin e Policisë dhe ka kallëzuar D.T.

Shërbimet e Policisë nga hetimi i kryer kanë arritur të identifikojnë dhe arrestojnë në flagrancë autorin e dyshuar të këtij krimi, personin nën hetim D.T, i cili në fazën e hetimit ka pohuar pjesërisht faktin, por ka mohuar akuzën, duke deklaruar se kishte qenë i shtrirë në oborr kur aty kishte shkuar A.N, i cili i ka kthyer të pasmet duke e ngacmuar dhe më pas ai kishte kryer marrëdhënie seksuale në afërsi të një bunkeri me të.

**Çështje për trajtim/zgjidhje**

1. Cila është vepra penale e konsumuar? Përcakto dispozitën konkrete të Kodit Penal të cenuar. Analizo.
2. Cilat janë veprimet hetimore/procedurale që duhet të kryhen nga ana e prokurorit?
3. Cilat janë subjektet që duhet të jenë detyrimisht pjesë e këtij procesi penal dhe veprimtaria ligjore e secilit.
4. Cilat janë aktet procedurale te detyrueshme per te qene pjese e fashikullit të prokurorit në këtë procedim penal me te mitur viktime?
5. Cilat janë llojet e ekspertimeve të nevojshme për hetimin e krimeve seksuale, si në rastin konkret?
6. A mund të ketë marrëdhënie seksuale/homoseksuale me të mitur me pëlqimin e këtij të fundit?
7. Cilat janë rrethanat lehtësuese/rënduese/cilësuese sipas Kodit Penal?
8. Cilat janë garancitë që duhen zbatuar për viktimën e mitur të shfrytëzimit seksual ose abuzimit/dhunës seksuale, referuar kuadrit ligjor të zbatueshëm?
9. Cili do te ishte kërkimi përfundimtar i Prokurorisë, po dënimi përfundimtar i dhënë nga Gjykata?

**Kazusi 2**

L.R 37 vjeç, me shtetësi amerikane jeton e punon në Shqipëri, konkretisht në zonën e quajtur “Vilat gjermane” Tiranë, së bashku me vajzën e saj 13 vjeç. F.A 21 vjeç punon si kamerier në bar-kafe “M” në Tiranë.

Më datë 9.12.2016, rreth orës 23:30 L.R së bashku me K.B, mikeshë e saj me shtetësi amerikane dhe disa të njohur kanë festuar te Bar-kafe "M", ku L.R ka konsumuar alkool. Rreth orës 02:00, ata kanë lëvizur për të festuar në një klub tjetër, por L.R, duke qenë se kishte pirë shumë alkool, është rrëzuar. Kështu, mikesha e saj K.B ka thirrur një taksi për ta shoqëruar në shtëpi. F.A është vetë ofruar për t’i ndihmuar vajzat, duke u ulur ky i fundit me L.R, në ndenjësen e pasme të taksisë, ndërsa K.B në vendin e parë të pasagjerit.

Pasi kanë shkuar në banesën e L.R, K.B dhe F.A e kanë vendosur viktimën të flejë dhe janë larguar të dy, ndonëse F.A ka kërkuar të qëndrojë me L.R., por nuk është lejuar nga K.B. Të dy janë kthyer me të njëjtën taksi në zonën e lokaleve ku po dëfreheshin miqtë e L.R dhe K.B.

F.A., pasi është kthyer, ka qëndruar pak me miqtë e tij dhe rreth orës 04:00 ka marrë të njëjtën taksi dhe ka shkuar sërish në banesën e L.R. Ai ka kryer marrëdhënie seksuale me të dhe në momentin që ka tentuar të kryejë marrëdhënie seksuale anale, L.R, prej dhimbjes, ka reaguar dhe është bërë e ndërgjegjshme që po kryente marrëdhënie seksuale me një të panjohur. Ai është larguar. L.R, rreth orës 04:07 të datës 10.12.2016, i ka shkruar mesazh shoqes së saj K.B se është ngritur duke pasur në krevat një djalë që nuk e njeh; se është me ciklin menstrual, nuk mban mend, nuk gjen fustanin, si dhe ka dhimbje në anus. Në përgjigjen e saj me mesazh, K.B e sqaron se si dhe me kë e ka çuar në banesë. Pas këtij komunikimi, L.R ka fjetur sërish dhe në mëngjes është zgjuar dhe ka parë veshjet e saj fustan i zi dhe paruke në tokë. Të nesërmen ka shkuar në bar kafe “M”, ku ka identifikuar F.A si të njëjtin me personin që po kryente marrëdhënie në banesë.

Sipas Aktit të ekspertimit biologjiko-ligjor: “Në rrobat...një paruke ngjyrë e zezë dhe një fustan i zi, nuk vërehen njolla dyshuese me përmbajtje spermatike.”

Sipas Aktit të ekspertimit mjeko-ligjor: “Në trupin e L.R u konstatuan gërvishtje të lokalizuara në kurrizin e dorës së djathtë dhe në pjesën e jashtme të kofshës së djathtë, si dhe ekimoza të lokalizuara në pjesën e brendshme në 1/3 mesme të saj dhe në çapokun e djathtë. Këto dëmtime janë shkaktuar me mjet mbrehtës.....dëmtimet duhet të jenë shkaktuar në harkun kohor 5-7 ditë nga momenti i këqyrjes.... L.R është e defloruar dhe ky deflorim është i vjetër. Përreth organeve gjenitale nuk u konstatuan dërmishje, gërvishje apo mavijosje. Nuk mund të provohet nëse me L.R janë kryer marrëdhënie seksuale anale në datën e pretenduar. Nuk u vunë re dëmtime të atilla që janë karakteristike për marrëdhëniet seksuale anale. Përreth anusit nuk u vunë re dëmtime si dërmishje, gërvishtje apo mavijosje apo edhe dëmtime të tjera.”

F.A ka shpjeguar se gjatë rrugës për të shoqëruar L.R në banesë, kjo i ka kërkuar të kryejnë marrëdhënie, ndaj ai është kthyer në banesën e saj, të cilën e ka zgjuar nga gjumi dhe pastaj ka kryer marrëdhënie seksuale me të, por nuk ka ushtruar asnjë dhunë ndaj kësaj shtetaseje. Midis F.A dhe L.R nuk ka pasur komunikim përmes telefonit.

**Çështje për diskutim**

1. A kemi elemente të ndonjë vepre penale në rastin konkret? Nëse po, cila figurë e veprës penale është konsumuar? Analizo.
2. A ka dhënë pëlqimin viktima për të kryer marrëdhënie seksuale?
3. A duhet të sigurohet subjekti aktiv që personi me të cilin do të kryejë marrëdhënie seksuale hyn /pranon një marrëdhënie të kësaj natyre me vullnetin/dëshirën dhe dakordësinë e tij?
4. A duhet patjetër të ketë elemente të “dhunës” që të konsiderohet e konsumuar kjo vepër penale?
5. Në kuptimin e normave të Kodit Penal, konkretisht a është i njëjti koncepti “papërgjegjshmëri” me “pandërgjegjshmëri”? Analizo.
6. A identifikohen rrethana lehtësuese/rënduese për këtë fakt penal?

**Tema 9: Identifikimi, rikuperimi dhe kompensimi i viktimës së veprës penale (4 orë)**

**Përshkrimi i temës**

Kjo temë do të fokusohet ne risitë e legjislacionit procedural penal me ndryshimet e sjella me Ligjin nr.35/2017 në forcimin e pozitës dhe aksesit të viktimës së krimeve të rënda apo trafikimit në drejtësi, me një qasje drejt rikuperimit/kompensimit të viktimës dhe ofrimit të gjithë garancive të njohura ndërkombëtarisht ndaj saj, vënien e theksit te mbrojtja dhe riintegrimi i/rehabilitimi i viktimave të krimeve apo dhe viktimave të mundshme të trafikimit.

Tema synon të prezantojë raste nga praktika hetimore/gjyqësore dhe praktika mbështetëse, e mbrojtjes së viktimës, pasi synon te ofrojë/siguroje një analizë te thelluar të krimeve veçanërisht të trafikimit të qenieve njerëzore si në aspektin teorik ashtu edhe në atë të praktikës hetimore dhe asaj gjyqësore, duke filluar nga identifikimi në kohën dhe mënyrën e duhur të viktimave dhe viktimave potenciale të trafikimit, të rritur apo të mitur, shqiptarë, të huaj apo persona pa shtetësi, për të gjithë format e shfrytëzimit, të trafikimit të brendshëm apo ndërkufitar, të lidhur apo jo me krimin e organizuar, duke vijuar me subjektet pjesëmarrës në procedimin penal, procedurat për ndërhyrje të specializuar multi-disiplinare, përfshirje më të madhe në identifikimin fillestar dhe të kuptuarit e pasojave të krimit tek viktima nga institucionet shtetërore.

Duke qenë se dëmshpërblimi ndihmon viktimën në procesin e rikuperimit, është e rëndësishme që të akordohet sa më shpejt të jetë e mundur, prandaj vendimi për dëmshpërblim duhet të jepet brenda një afati të arsyeshëm në procesin penal. Urdhri i dëmshpërblimit i vendosur nga gjykata dhe padia civile në procesin penal konsiderohen si mënyra për të përshpejtuar procesin e dëmshpërblimit në vend të veçimit të kërkimit për dëmshpërblim në procesin civil.

Çështja më e diskutueshme në të gjitha shtetet është ajo e dëmshpërblimit të viktimës në rastin kur personi i dënuar nuk është në gjendje që të paguajë dëmshpërblimin dhe është në pamundësi financiare; si mund të ekzekutohet vendimi gjyqësor për dëmshpërblimin; a duhet shtetet të parashikojnë një rol aktiv të tyre në sistemin e dëmshpërblimit të viktimave; a mundet shteti që të parapaguajë dëmshpërblimin dhe të kërkojë më pas kthimin e shumës nga i dënuari? Në Konventën e Këshillit të Europës “Për masat kundër trafikimit të qënieve njerëzore” parashikohet miratimi i masave legjislative ose masave të tjera sipas nevojës, për të garantuar kompensim për viktimat, për shembull nëpërmjet ngritjes së një fondi për kompensim ose masat apo programet e kompensimit, të synuara për asistencë sociale dhe integrimin social të viktimave që mund të financohen nga asetet (që rezultojnë nga zbatimi i masave të parashikuara në nenin 23 të Konventës). Por miratimi i masave të tilla është i nevojshëm edhe për kompensimin e viktimave të veprave të tjera penale, plotësisht apo pjesërisht në varësi të llojit të veprës.

Padia civile në procesin penal, me gjithë ndryshimet ne nenin 61 e vijues të K.Pr.Penale, nuk ka gjetur përhapjen e duhur dhe çështjet e diskutueshme në praktikën gjyqësore janë të shumta. Prandaj, janë evidentuar disa nga problematikat për trajtim në këtë kurs.

Po ashtu në këtë temë do të ketë një prezantim dhe pasqyrim të konventave/marrëveshjeve ndërkombëtare që janë ratifikuar nga Shqipëria, në kuadër të intensifikimit të luftës kundër trafikimit të qenieve njerëzore. Kryesisht, do të trajtohet Konventa e OKB-së kundër krimit të organizuar trasnacional e njohur si Konventa e Palermos dhe protokollet shtesë, Konventa e Këshillit të Euvropës “Për masat kundër trafikimit të qenieve njerëzore” e njohur si Konventa e Varshavës si dhe akte të tjera ndërkombëtare.

**Metodologjia**

* Prezantime të përgatitura nga pedagogu në power point si dhe/ose me materiale të shkruara, ku trajtohen aspekte të thelluara materiale e procedurale lidhur me të drejtat e kompensimit dhe rikuperimit të viktimës së veprës penale;
* Organizimi i seancave interaktive me debate e diskutime juridike duke i ndarë kandidatët magjistratë në disa grupe me qëllim nxitjen e diskutimeve dhe rrahjen e ideve dhe mendimeve alternative duke konkluduar dhe me zgjedhjet ligjore te duhura.
* Përgatitja e rasteve studimore të tjera nga praktika gjyqësore që do të identifikohen dhe prezantohen nga vetë kandidatët për magjistratë.
* Punime të pavarura individuale dhe në grup në formën e detyrave, temave, eseve, punimeve, memove, ku secili kandidat nën drejtimin e pedagogut ose nën mbikëqyrjen e tij do të përgatisë një punë të pavarur individuale dhe një në grup me hulumtime, vështrime krahasuese, opinione ligjore, tendenca të praktikës gjyqësore, etj. për çështje të rëndësishme juridike apo të praktikës me fokus viktimën (vendase dhe të huaja).

**Çështje për trajtim e diskutim**

1. Qasja e përqendruar te kujdesi ndaj traumës së viktimës së krimit.
2. Shmangia e ri-traumatizimit të viktimës.
3. Mosndëshkimi dhe kompensimi i viktimës së krimit.
4. Mbrojtja dhe ndihma ndaj viktimës
5. Si mund të identifikohet një viktimë?
6. Cila është ndihma e ndërsjellë juridike mes shteteve që mund të realizohet/shfrytëzohet për të lehtësuar/kontribuar efektivisht në kompensimin e viktimave?
7. Cilat janë instrumentet/organizmat ndërkombëtare që lehtësojnë veprimtarinë e autoriteteve të drejtësisë në luftën kundër trafikimit të qenieve njerëzore?
8. Cilat janë garancitë procedurale që duhet t’i sigurohen viktimës madhore/të mitur përgjatë procedimit penal?
9. Pse është e rëndësishme të rikuperohet/kompensohet viktima? Aftësimi mbi njohuritë e përgjithshme për detyrimet ndërkombëtare për të rikuperuar/kompensuar viktimën dhe njohuritë praktike të hollësishme mbi legjislacionin e brendshëm të hartuar për të asistuar me ndihmë/rikuperuar viktimën dhe se si ky legjislacion mund të zbatohet në çështjet konkrete në praktikë.
10. A përjashtohet nga detyrimi për pagimin e taksës së regjistrimit të padisë dhe shpenzimeve të tjera gjyqësore (ekspertime) që lidhen me padinë civile në procesin penal, paditësi civil?
11. A janë dhe për sa janë të zbatueshme rregullat e të drejtës civile dhe procedurale civile për padinë civile në procesin penal?

**Kazus**

I pandehuri X, është njohur në qytetin e tij të lindjes Shkodër me tre vajza të mitura, respektivisht A, E dhe D, të cilave për shkak të krijimit të lidhjeve të afërta me to, u ka njohur mirë kushtet ekonomike dhe familjare, rrethana këto të cilat ky i pandehur i ka shfrytëzuar dhe ka arritur të realizojë përfitime nga prostitucioni i tyre.

Pas informacioneve të marra, i pandehuri X është ndaluar me iniciativë nga policia gjyqësore, pasi dyshohej se kishte rekrutuar, mbajtur dhe më pas shfrytëzuar si prostituta shtetaset A, E dhe D, të cilat kanë rezultuar se ishin të mitura përgjatë kohës kur dhe kanë prostituuar në interes të të pandehurit X.

Për këtë fakt iu janë marrë deklarime viktimave që kanë konfirmuar e detajuar veprimtarinë e tyre.

Viktima e mitur A në deklarimet e saj tregon se ajo është njohur me të hetuarin nëpërmjet shtetases E. Sipas deklarimit të saj, i pandehuri X i gjente të miturës A klientë të ndryshëm me të cilët, e mitura kryente marrëdhënie seksuale kundrejt pagesës. Nga klientët e gjetur prej të pandehurit përfitonin para, si viktima ashtu edhe vetë i pandehuri.

Viktima e mitur E është njohur me të pandehurin X, pasi ishin nga e njëjta zonë dhe se i pandehuri e ka ndihmuar deklaruesen në gjetjen e klientëve, të cilëve deklaruesja u ofronte shërbime seksuale kundrejt pagesës.

Viktima e mitur D deklaron se ajo ka ushtruar prostitucion edhe më parë, përpara se të njihej me të pandehurin X. Fillimisht është shfrytëzuar si prostitutë nga shtetasja A.L, cila është hetuar nga prokuroria në funksion të një procedimi tjetër penal. Pasi është ndaluar shtetasja A.L e dëmtuara D është njohur me të pandehurin X, nëpërmjet shoqes së saj, të miturës E. i pandehuri i ka gjetur të miturës klientë për shërbime seksuale me pagesë, ku dhe një pjesë të parave i merrte i pandehuri X.

Sipas mbrojtjes nga provat e administruara në gjykim nuk rezulton e provuar se i pandehuri X, të ketë shfrytëzuar të miturat në asnjë formë, dhe që me veprime ose mosveprime të ketë konsumuar elemente të ndonjë vepre penale, sepse është e provuar se të miturat e kanë ushtruar me dëshirën e tyre profesionin e prostitutës në hotel “------” Shkodër, ndërsa me të pandehurin kanë pasur thjesht marrëdhënie të ngushta shoqërore.

Provat e administruara në hetim e gjykim janë:

-Informacion datë ----- për referimin e veprës penale te prokurori: (telefonatë nga një qytetar) - dy persona të paidentifikuar po kërcënonin dy femra për t’i futur në një hotel, të ndodhur pranë {YYY). Kur kanë shkuar forcat e policisë kanë ndaluar shtetasin {X}, të shoqëruar me shtetasen {A}. Së bashku me ta u shoqëruan edhe dy të miturat e tjera, {E} dhe {D}.

- i pandehuri {X} është deklaruar si shtetas me arsim të mesëm, me profesion punëtor në ndërtim.

- Procesverbal datë ----- për këqyrjen e librit të sallës, nga i cili rezulton që në faqen nr.78, kolona e tretë, është shënuar data 5.6.2014 ora 15:30, kurse te kolona përshkrim i shkurtër i ngjarjes thuhet: “te hotel {YYY} njofton një shtetas se dy persona të paidentifikuar kërcënojnë dy femra për t’i futur në hotel me zor, hoteli ndodhet ngjitur me {ZZZ}”.

-Procesverbal datë 5.6.2014 për këqyrjen e telefonit celular, nga i cili rezulton që është bërë këqyrja e telefonit celular “Nokia”, me kartë sim Eagle me nr. {}, IMEI {}, që i përket shtetasit {X}.

-Procesverbal datë 6.6.2014 për sekuestrimin e provave materiale, nga të cilët rezultojnë që të miturave {A,E,D} iu janë sekuestruar sendet si: telefon celular “Nokia”, telefon celular LG, telefon celular i Phone 4.....

-Raport shërbimi datë -----, nga i cili rezulton që është shkuar prej punonjësve të policisë te hotel {} pas njoftimit të marrë nga salla operative.

-Certifikatat personale të gjendjes civile të viktimave (vërtetohet mituria e tyre).

-Shkresë nr.4493/1 prot., datë 26.6.2014, lëshuar nga Drejtoria e Policisë Qarku {}, ku sipas informacionit të policisë pronar i hotelit “{}” është shtetasi {}, hoteli është marrë me qira në vitin 2000 nga shtetasi {}.

-Vendim i Prokurorisë së Rrethit {} datë --- për lejimin e përgjimit ambiental mes të pandehurit dhe shtetasit V, shok i tij, të kryer në ambientet e Policisë, i vleftësuar nga Gjykata, ku nga përmbajtja e transkriptit diskutojnë për të kamufluar/ndërruar versionin e ngjarjes, situatën e veprimtarisë së të pandehurit mbi bazën e së cilës janë dyshuar nga policia etj.

**Çështje për diskutim**

1. A kemi praninë e elementeve të ndonjë figure të veprës penale? Nëse po, cila është vepra penale e konsumuar? Përcakto kualifikimin e saktë ligjor të veprimeve të të pandehurit X. Analizo.
2. A është relevant pëlqimi i të miturave sipas dispozitës penale të cenuar dhe përcaktimeve të dy Konventave?
3. Si do realizohet kompensimi i viktimës/viktimave në këtë proces?
4. Cila do jetë qasja e organit procedues ndaj viktimës/viktimave?
5. Kandidatët për prokurorë hartojnë kërkesën për gjykim dhe diskutimin përfundimtar, ndërsa kandidatët për gjyqtarë hartojnë vendimin gjyqësor përfundimtar. Këshilltarët ligjorë hartojnë opinionin e tyre për rastin konkret objekt trajtimi.
6. Cilët janë subjektet e domosdoshëm në këtë proces?
7. Cilat janë aktet e domosdoshme që prokurori duhet të bashkëlidhë në fashikullin e hetimit, së bashku me kërkesën për gjykim? Cilat janë veprimet procedurale dhe ato hetimore që duhet të kryejë prokurori?
8. Nëse shtetaset e mitura A, E, D janë pyetur në fazën e hetimit, a mund/duhet të pyeten në gjykim nëse procedohet me gjykim të zakonshëm? Nëse jo, pse?
9. Nëse po, cilat janë rregullat që duhet të mbajë në konsideratë organi procedues?
10. Cila është prokuroria/gjykata kompetente për hetimin/gjykimin e çështjes penale?
11. Cili do të ishte vendimi përfundimtar për këtë çështje penale?
    1. **Legjislacion, literaturë dhe vendime gjyqësore**

* Kodi Penal i Republikës së Shqipërisë.
* Kodi i Drejtësisë Penale për të Mitur (KDPM).
* Komentari i Kodit të Drejtësisë Penale për të Mitur me autore Tereza Merkaj.
* Kodi Civil i Republikës së Shqipërisë.
* Kodi i Procedurës Penale i Republikës së Shqipërisë.
* Kushtetuta e Republikës së Shqipërisë.
* Konventa Europiane e të Drejtave të Njeriut.
* Konventa e Kombeve të Bashkuara “Mbi të Drejtat e Fëmijëve”, ratifikuar me ligjin nr.7531, datë 11.12.1991.
* Konventa Europiane “Për marrëdhëniet me fëmijët”, ratifikuar me ligjin nr.9359, datë 24.3.2005.
* Guide on Article 8 of the European Convention on Human Rights Right to respect for private and family life, home and correspondence, përditësuar më 30 prill 2019.
* Rregullat e Kombeve të Bashkuara për Mbrojtjen e të Miturve të Privuar nga Liria Të miratuara nga Asambleja e Përgjithshme me rezolutën 45/113, të datës 14 dhjetor, 1990.
* Rekomandimi nr. Rec. (2008) 11 për Rregullat Europiane për Kryerësit e Mitur në lidhje me Dënimet dhe Masat.
* Disertacion për fitimin e gradës shkencore “Doktor” sanksionet penale ndaj të miturve në Republikën e Kosovës, Kandidati Albulena HAJDARI, Udhëheqësi Shkencor prof. dr. Altin SHEGANI Tiranë, 2017.
* Fletëpalosje e GJEDNJ-së me rastet e trajtuara nga kjo gjykatë lidhur me mbrojtjen e të miturve “Protection of minors”, përditësuar në korrik 2019. E aksesueshme në: [https://ëëë.echr.coe.int/Documents/FS\_Minors\_ENG.pdf](https://www.echr.coe.int/Documents/FS_Minors_ENG.pdf)
* Fletëpalosje e GJEDNJ-së me raste që lidhen me të drejtat e prindërimit, Parental rights, të përditësuar në shtator 2019, e aksesueshme në:<https://www.echr.coe.int/documents/fs_parental_eng.pdf>
* Summary of contextual overvieës on children’s involvement in criminal judicial proceedings in the 28 Member States of the European Union. E aksesueshme në: [http://ëëë.childreninjudicialproceedings.eu/docs/EU%20Summary.pdf](http://www.childreninjudicialproceedings.eu/docs/EU%20Summary.pdf)
* Procedural rights of children suspected or accused in criminal proceedings in the EU, regional comparative report. E aksesueshme në: <http://tdh-europe.org/upload/document/7261/Pro-Jus-EN.pdf>
* Handbook on European laë relating to the rights of the child. E aksesueshme në: [https://fra.europa.eu/sites/default/files/fra\_uploads/fra-ecthr-2015-handbook-european-laë-rights-of-the-child\_en.pdf](https://fra.europa.eu/sites/default/files/fra_uploads/fra-ecthr-2015-handbook-european-law-rights-of-the-child_en.pdf).
* Salvatore Zappalà, The Rights of Victims v. the Rights of the Accused, Journal of International Criminal Justice, Vol. 8, 1 Mars 2010.

**Vendime të GJEDNJ-së mbi standardet të gjykimeve ku janë pjesëmarrës të miturit**

* Kërkesa nr. 21508/02, Ë.S. kundër Polonisë, 19 qershor 2007, GJEDNJ.
* Kërkesa nr. 34209/96, S.N kundër Suedisë, 2 korrik 2002, GJEDNJ.
* Kërkesa nr. 9106/80, Bouamar kundër Belgjikës, 27 qershor 1988.
* Kërkesa nr. 24888/94, V kundër Mbretërisë së Bashkuar, 16 dhjetor 1999, GJEDNJ.
* Kërkesa nr. 30943/96, Sahin kundër Gjermanisë, 3 korrik 2003, GJEDNJ.
* Kërkesa nr. 70337/01, Güveç kundër Turqisë, 20 janar 2009, GJEDNJ.
* Kërkesat nr. 78028/01 dhe 78030/01, Pini dhe të tjerë kundër Rumanisë, 22 qershor 2004, GJEDNJ.
* Kërkesat nr. 22083/93, 22095/93, Stubbings dhe të tjerë kundër Mbretërisë së Bashkuar, 22 tetor 1996, GJEDNJ.
* Kërkesa nr. 36391/02, Salduz kundër Turqisë, 27 nëntor 2008, GJEDNJ.
* Kërkesa nr. 52067/99, Okkali kundër Turqisë, 17 tetor 2006, GJEDNJ.
* Kërkesa nr. 20817/04, Nart kundër Turqisë, 6 maj 2008, GJEDNJ.
* Kërkesa nr. 15924/05, Ëelke dhe Bialek kundër Polonisë, 1 mars 2011, GJEDNJ.

**Vendime për caktimin e masave të sigurimit për të miturit në konflikt me ligjin**

* Vendimi nr. 884 Akti, datë 2.5.2017, Gjykata e Rrethit Gjyqësor Tiranë.
* Vendimi nr. 889 Akti, datë 13.5.2017, Gjykata e Rrethit Gjyqësor Tiranë.
* Vendimi nr. 475 Akti, datë 15.3.2018, Gjykata e Rrethit Gjyqësor Tiranë.
* Vendimi nr. 475 Akti, datë 15.3.2018, Gjykata e Rrethit Gjyqësor Tiranë.
* Vendimi nr. 263/1 Akti, datë 20.3.2018, Gjykata e Rrethit Gjyqësor Tiranë.
* Vendimi nr. 2402, datë 21.12.2018, Gjykata e Rrethit Gjyqësor Tiranë.
* Vendimi nr. 658 Akti, datë 19.4.2019, Gjykata e Rrethit Gjyqësor Tiranë.
* Vendimi nr. 1710 Akti, datë 23.7.2019, Gjykata e Rrethit Gjyqësor Tiranë.
* Vendimi nr. 1711 Akti, datë 23.7.2019, Gjykata e Rrethit Gjyqësor Tiranë.

**Vendime dënimi për të miturin në konflikt me ligjin**

* Vendimi nr. 2591, datë 4.11.2014, Gjykata e Rrethit Gjyqësor Tiranë.
* Vendimi nr. 3077, datë 10.12.2014, Gjykata e Rrethit Gjyqësor Tiranë.
* Vendimi nr. 2489, datë 27.10.2014, Gjykata e Rrethit Gjyqësor Tiranë.
* Vendimi nr. 2494, datë 21.11.2014, Gjykata e Rrethit Gjyqësor Tiranë.
* Vendimi nr. 83, datë 21.1.2015, Gjykata e Rrethit Gjyqësor Tiranë.
* Vendimi nr. 128, datë 27.1.2015, Gjykata e Rrethit Gjyqësor Tiranë.
* Vendimi nr. 127, datë 27.1.2015, Gjykata e Rrethit Gjyqësor Tiranë.
* Vendimi nr. 769, datë 17.3.2015, Gjykata e Rrethit Gjyqësor Tiranë.
* Vendimi nr. 797, datë 18.3.2015, Gjykata e Rrethit Gjyqësor Tiranë.
* Vendimi nr. 798, datë 18.3.2015, Gjykata e Rrethit Gjyqësor Tiranë.
* Vendimi nr. 905, datë 25.3.2015, Gjykata e Rrethit Gjyqësor Tiranë.
* Vendimi nr. 1175, datë 15.4.2015, Gjykata e Rrethit Gjyqësor Tiranë.
* Vendimi nr. 2130, datë 15.6.2015, Gjykata e Rrethit Gjyqësor Tiranë.
* Vendimi nr. 345, datë 11.2.2015, Gjykata e Rrethit Gjyqësor Tiranë.
* Vendimi nr. 344, datë 11.2.2015, Gjykata e Rrethit Gjyqësor Tiranë.
* Vendimi nr. 2820, datë 19.9.2016, Gjykata e Rrethit Gjyqësor Tiranë.
* Vendimi nr. 2925, datë 2.11.2017, Gjykata e Rrethit Gjyqësor Tiranë.
* Vendimi nr. 1451, datë 18.5.2017, Gjykata e Rrethit Gjyqësor Tiranë.
* Vendimi nr. 1451, datë 18.5.2017, Gjykata e Rrethit Gjyqësor Tiranë.
* Vendimi nr. 1814, datë 19.6.2017, Gjykata e Rrethit Gjyqësor Tiranë.
* Vendimi nr. 1836, datë 20.6.2017, Gjykata e Rrethit Gjyqësor Tiranë.
* Vendimi nr. 2981, datë 8.11.2017, Gjykata e Rrethit Gjyqësor Tiranë.
* Vendimi nr. 3108, datë 22.11.2017, Gjykata e Rrethit Gjyqësor Tiranë.
* Vendimi nr. 3109, datë 22.11.2017, Gjykata e Rrethit Gjyqësor Tiranë.
* Vendimi nr. 3325, datë 13.12.2017, Gjykata e Rrethit Gjyqësor Tiranë.
* Vendimi nr. 3388, datë 18.12.2017, Gjykata e Rrethit Gjyqësor Tiranë.
* Vendimi nr. 1047, datë 6.4.2018, Gjykata e Rrethit Gjyqësor Tiranë.
* Vendimi nr.1708, datë 6.6.2018, Gjykata e Rrethit Gjyqësor Tiranë.
* Vendimi nr. 354, datë 7.2.2018, Gjykata e Rrethit Gjyqësor Tiranë.
* Vendimi nr. 1391, datë 8.5.2018, Gjykata e Rrethit Gjyqësor Tiranë.
* Vendimi nr. 2734, datë 19.10.2018, Gjykata e Rrethit Gjyqësor Tiranë.
* Vendimi nr. 3276, datë 13.12.2018, Gjykata e Rrethit Gjyqësor Tiranë.
* Vendimi nr. 462, datë 21.2.2019, Gjykata e Rrethit Gjyqësor Tiranë.
* Vendimi nr. 772, datë 26.3.2019, Gjykata e Rrethit Gjyqësor Tiranë.
* Vendimi nr. 837, datë 4.4.2019, Gjykata e Rrethit Gjyqësor Tiranë.
* Vendimi nr. 959, datë 15.4.2019, Gjykata e Rrethit Gjyqësor Tiranë.
* Vendimi nr. 1014, datë 18.4.2019, Gjykata e Rrethit Gjyqësor Tiranë.
* Vendimi nr. 1525, datë 13.6.2019, Gjykata e Rrethit Gjyqësor Tiranë.

**Vendime gjyqësore për aplikimin e shmangies së të miturit nga ndjekja penale /dënimi**

* Vendimi nr. 1591, datë 12.5.2015, Gjykata e Rrethit Gjyqësor Tiranë. (masë edukuese)
* Vendimi nr. 2399, datë 21.9.2017, Gjykata e Rrethit Gjyqësor Tiranë. (përjashtim nga dënimi)
* Vendimi nr. 202, datë 26.1.2018, Gjykata e Rrethit Gjyqësor Tiranë. (marrëveshje)
* Vendimi nr. 740, datë 20.3.2019, Gjykata e Rrethit Gjyqësor Tiranë.
* Vendimi nr. 343, datë 11.2.2019, Gjykata e Rrethit Gjyqësor Tiranë.
* Vendimi nr. 942, datë 12.4.2019, Gjykata e Rrethit Gjyqësor Tiranë.

**Vendime dënimi me viktimë të mitur**

* Vendimi nr. 7, datë 11.1.2018, Gjykata e Rrethit Gjyqësor Tiranë.
* Vendimi nr. 1126, datë 13.4.2018, Gjykata e Rrethit Gjyqësor Tiranë.
* Vendimi nr. 469 Akti, datë 21.9.2011, Gjykata e Rrethit Gjyqësor Elbasan.
* Vendimi nr. 429, datë 18.2.2019, Gjykata e Rrethit Gjyqësor Tiranë.

**Literatura dhe legjislacioni i detyrueshëm/rekomanduar**

Konventa Europiane e të Drejtave të Njeriut.

Konventa e Këshillit të Europës për parandalimin dhe luftimin e dhunës kundër grave dhe dhunës në familje, Stamboll, 11.V.2011.

Konventa e Këshillit të Europës për Mbrojtjen e Fëmijëve kundër Shfrytëzimit dhe Abuzimit Seksual, CETS Nr. 201.

Konventa kundër torturës dhe trajtimeve a dënimeve të tjera mizore, çnjerëzore ose poshtëruese (CAT) miratuar dhe hapur për nënshkrim, për ratifikim dhe për aderim nga Asambleja e Përgjithshme me Rezolutën e saj 39/46 të datës 10 dhjetor 1984.

Konventa mbi të Drejtat e Fëmijës.

Rekomandimi i Komitetit të Ministrave nr. (87) 20 mbi reagimin social ndaj kriminalitetit të të miturve, instrument i Këshillit të Ministrave.

Standardet Ndërkombëtare dhe Europiane në Drejtësinë për të Mitur.

1. Konventa e Këshillit të Europës mbi Mbrojtjen e Fëmijëve kundër Shfrytëzimit dhe Abuzimit seksual, Lanzarote, 25.10.2007.

Rregullat e Gjykatës Europiane të të Drejtave të Njeriut.

Opinioni 2/2009 i Mbrojtjes së të Dhënave Personale i BE-së mbi Grupin e Punës për Mbrojtjen e të dhënave personale të të miturve “Udhëzime të përgjithshme dhe çështje të veçanta për shkollat”.

Udhëzimet e Komitetit të Ministrave të Këshillit të Europës mbi Drejtësinë Miqësore me të Miturit të miratuara më 17 nëntor 2010.

Standardet Ndërkombëtare dhe Europiane në Drejtësinë për të Mitur.

Udhërrëfyesi i Kombeve të Bashkuara mbi Çështjet e Drejtësisë që përfshijnë viktima dhe dëshmitarë të mitur (ECOSOC Res 2005/20, 22 korrik 2005).

E drejta familjare Prof.Dr.Arta Mandro.

R.B.Johanna., (2008), A Compehensive Guide to Child Custody Evaluations (mental health and legal perspective).

Doracak trajnimi për avokatët në fushën e drejtësisë për fëmijë, viti 2002 Kosovë.

Kodi i Drejtësisë për të Mitur i Kosovës nr. 06/L-006, 14.9.2018 shpallur me dekretin nr. DL-038-2018, datë 4.10.2018.

[Direktiva 2012/29/BE](http://ec.europa.eu/anti-trafficking/sites/antitrafficking/files/directive_2012_29_eu_1.pdf) e Parlamentit dhe Komisionit Europian datë 25.10.2012 “Për përcaktimin e standardeve minimum për të drejtat, mbështetjen dhe mbrojtjen e viktimës së veprave penale dhe zëvendësimin e Vendimit Kuadër të Komisionit 2001/220/JHA” (Direktiva 2012/29/BE).

[Direktiva 2011/92/BE](http://ec.europa.eu/anti-trafficking/sites/antitrafficking/files/directive_2011_92_1.pdf) e Parlamentit dhe Komisionit Europian datë 13.12.2011 “Për luftën ndaj abuzimit dhe shfrytëzimit seksual të fëmijëve dhe pornografinë me fëmijë dhe zëvendësimin e Vendimit Kuadër të Komisionit 2004/68/JHA” (Direktiva 2011/92/BE).

[Direktiva 2011/36/BE](http://eur-lex.europa.eu/legal-content/EN/ALL/?uri=CELEX:32011L0036) e Parlamentit dhe Komisionit Europian datë 05.04.2011 “Mbi parandalimin dhe luftën kundër trafikimit të qenieve njerëzore dhe mbrojtjes së viktimave dhe zëvendësimin e Vendimit Kuadër të Komisionit 2002/629/JHA” (Direktiva 2011/36/BE).

Direktiva 2004/80/EC, datë 29.4.2004 e Këshillit të Bashkimit Evropian, në lidhje me kompensimin e viktimave të krimit.

Konventa Europiane “Për kompensimin e viktimave të krimeve të dhunshme” ratifikuar me ligjin nr.9265/2004.

Rekomandimi (2006) 8 i Komitetit të Ministrave të shteteve anëtare “Për asistimin e viktimave të krimit” datë 14 Qershor 2006.

Rekomandimi (1985) 11 i Komitetit të Ministrave të shteteve anëtare “Për pozitën e viktimës në kuadrin e të drejtës penale dhe procedurës penale” datë 28 Qershor 1985.

Rekomandimi (1987) 21 i Komitetit të Ministrave të shteteve anëtare “Për asistimin e viktimave dhe parandalimin e viktimizimit”, datë 17 Shtator 1987.

Rekomandimi (2000) 19 “Për rolin e prokurorit në sistemin e drejtësisë penale” dhe Memorandumi shpjegues, miratuar në datë 06 Tetor 2000, nga Komiteti i Ministrave të Këshillit të Europës, pika 34, lidhur me autorizimin e palëve për të ndërmarrë akuzën private.

Vendimi kuadër i Këshillit të Bashkimit Evropian, datë 15.3.2001, për pozitën e viktimave në procedimet penale.

**Praktikë gjyqësore e brendshme**

***Gjykata Kushtetuese***

Vendimi nr. 16, datë 11.11.2004 i Gjykatës Kushtetuese të Republikës së Shqipërisë.

Vendimi nr. 12, datë 14.4.2010 i Gjykatës Kushtetuese të Republikës së Shqipërisë.

1. Vendimi nr. 19, datë 1.6.2011 i Gjykatës Kushtetuese të Republikës së Shqipërisë.
2. Vendimi nr. 4, datë 23.2.2011 i Gjykatës Kushtetuese të Republikës së Shqipërisë.
3. Vendimi nr. 47, datë 26.7.2012 i Gjykatës Kushtetuese të Republikës së Shqipërisë.
4. Vendimi nr. 4, datë 10.2.2012 i Gjykatës Kushtetuese të Republikës së Shqipërisë.
5. Vendimi nr. 2, datë 18.1.2017 i Gjykatës Kushtetuese të Republikës së Shqipërisë.

***Gjykata e Lartë***

Vendimi Unifikues nr. 12, datë 14.9.2007 i Kolegjeve të Bashkuara të Gjykatës së Lartë.

1. Vendimi Unifikues nr.1, datë 8.1.2009 i Kolegjeve të Bashkuara të Gjykatës së Lartë.
2. Vendimi Unifikues nr.7, datë 14.10.2011 i Kolegjeve të Bashkuara të Gjykatës së Lartë.
3. Vendimi unifikues nr.2 datë 20.06.2013 i Kolegjeve të Bashkuara të Gjykatës së Lartë.
4. Vendimi Unifikues nr. 2, datë 25.5.2015 i Kolegjeve të Bashkuara të Gjykatës së Lartë.
5. Vendimi nr. 00-2011-1006, datë 1.12.2011 i Kolegjit Penal të Gjykatës së Lartë.
6. Vendimi njehsues nr. 00-2022-1679 (217), datë 27.07.2022 i Gjykatës së Lartë.
7. Vendimi nr. 31, datë 11.2.2011 i Kolegjit Penal të Gjykatës së Lartë.
8. Vendimi nr. 43, datë 8.2.2012 i Kolegjit Penal të Gjykatës së Lartë.
9. Vendimi nr. 127, datë 30.4.2014 i Kolegjit Penal të Gjykatës së Lartë.
10. Vendimi nr. 00-2014- 1968 (230), datë 19.12.2014 i Kolegjit Penal të Gjykatës së Lartë.
11. Vendimi nr. 00-2015-2689 (173), datë 21.10.2015 i Kolegjit Penal të Gjykatës së Lartë.
12. Vendimi nr. 212, datë 16.12.2015 i Kolegjit Penal të Gjykatës së Lartë.
13. Vendimi nr. 00-2016-1189 (134), datë 6.7.2016 i Kolegjit Penal të Gjykatës së Lartë.
14. Vendimi nr. 00-2017-565 (96), datë 29.6.2017 i Kolegjit Penal të Gjykatës së Lartë.
15. Vendimi nr. 00-2017-408 (80), datë 7.6.2017 i Kolegjit Penal të Gjykatës së Lartë.
16. Vendimi nr.9 datë 13.06.2011 i Kolegjit Penal të Gjykatës së Lartë.
17. Vendimi nr.34 datë 14.09.2021 i Kolegjit Penal të Gjykatës së Lartë.
18. Vendimi nr.50 datë 01.02.2022 i Kolegjit Penal të Gjykatës së Lartë.

***Gjykata e Rrethit Gjyqësor Tiranë***

1. Vendimi nr. 431 akti, datë 24.5.2017 i Gjykatës së Rrethit Gjyqësor Tiranë.
2. Vendimi nr. 689 akti, datë 13.9.2017 i Gjykatës së Rrethit Gjyqësor Tiranë.

Vendimi nr.1126, datë 13.4.2018 i Gjykatës së Rrethit Gjyqësor Tiranë.

1. Vendimi nr. 1606, datë 29.5.2018 i Gjykatës së Rrethit Gjyqësor Tiranë.
2. Vendimi nr.1708, datë 6.6.2018 i Gjykatës së Rrethit Gjyqësor Tiranë.
3. Vendimi nr. 2931, datë 6.11.2018 i Gjykatës së Rrethit Gjyqësor Tiranë.
4. Vendimi nr. 1784, datë 14.6.2018 i Gjykatës së Rrethit Gjyqësor Tiranë.

Vendimi nr. 2402 regj., datë 21.12.2018 i Gjykatës së Rrethit Gjyqësor Tiranë.

1. Vendimi nr. 83 akti, datë 14.1.2019 i Gjykatës së Rrethit Gjyqësor Tiranë.
2. Vendimi nr. 63, datë 18.1.2019 i Gjykatës së Rrethit Gjyqësor Tiranë.
3. Vendimi nr. 177, datë 28.1.2019 i Gjykatës së Rrethit Gjyqësor Tiranë.
4. Vendimi nr. 381, datë 13.2.2019 i Gjykatës së Rrethit Gjyqësor Tiranë.
5. Vendimi nr. 462, datë 21.2.2019 i Gjykatës së Rrethit Gjyqësor Tiranë.
6. Vendimi nr. 826, datë 3.4.2019 i Gjykatës së Rrethit Gjyqësor Tiranë.
7. Vendimi nr. 832, datë 3.4.2019 i Gjykatës së Rrethit Gjyqësor Tiranë.
8. Vendimi nr. 2224, datë 3.10.2019 i Gjykatës së Rrethit Gjyqësor Tiranë.

Vendimi nr. 383 akti, datë 4.3.2019 i Gjykatës së Rrethit Gjyqësor Tiranë.

1. Vendimi nr. 974, datë 16.04.2019 i Gjykatës së Rrethit Gjyqësor Tiranë.
2. Vendimi nr. 1022, datë 19.4.2019 i Gjykatës së Rrethit Gjyqësor Tiranë.
3. Vendimi nr. 1239, datë 14.5.2019 i Gjykatës së Rrethit Gjyqësor Tiranë.

Vendimi nr. 1363, datë 27.5.2019 i Gjykatës së Rrethit Gjyqësor Tiranë.

Vendimi nr. 1155, datë 6.5.2019 i Gjykatës së Rrethit Gjyqësor Tiranë.

1. Vendimi nr. 1525, datë 13.6.2019 i Gjykatës së Rrethit Gjyqësor Tiranë.
2. Vendimi nr. 1873, datë 19.7.2019 i Gjykatës së Rrethit Gjyqësor Tiranë.
3. Vendimi nr. 1881, datë 22.7.2019 i Gjykatës së Rrethit Gjyqësor Tiranë.

Vendimi nr.1710 regj., datë 23.7.2019 i Gjykatës së Rrethit Gjyqësor Tiranë.

Vendimi nr.1711, datë 23.7.2019 i Gjykatës së Rrethit Gjyqësor Tiranë.

1. Vendimi nr. 880, datë 8.4.2019 i Gjykatës së Rrethit Gjyqësor Tiranë.
2. Vendimi nr. 901, datë 8.4.2019 i Gjykatës së Rrethit Gjyqësor Tiranë.

Vendimi nr. 2507 akti, datë 8.11.2019 i Gjykatës së Rrethit Gjyqësor Tiranë.

Vendimi nr. 1207, datë 9.5.2019 i Gjykatës së Rrethit Gjyqësor Tiranë.

Vendimi nr. 2153, datë 26.9.2019 i Gjykatës së Rrethit Gjyqësor Tiranë.

Vendimi nr. 2369, datë 18.10.2019 i Gjykatës së Rrethit Gjyqësor Tiranë.

Vendimi nr. 2449, datë 28.10.2019 i Gjykatës së Rrethit Gjyqësor Tiranë.

Vendimi nr. 2493, datë 31.10.2019 i Gjykatës së Rrethit Gjyqësor Tiranë.

1. Vendimi nr. 343, datë 11.2.2019 i Gjykatës së Rrethit Gjyqësor Tiranë.
2. Vendimi nr. 2651, datë 15.11.2019 i Gjykatës së Rrethit Gjyqësor Tiranë.

Vendimi nr. 2651, datë 15.11.2019 i Gjykatës së Rrethit Gjyqësor Tiranë.

1. Vendimi nr. 3098 akti, datë 18.11.2019 i Gjykatës së Rrethit Gjyqësor Tiranë.

Vendimi nr.2807 datë 20.11.2019 i Gjykatës së Rrethit Gjyqësor Tiranë.

1. Vendimi nr.2706, datë 20.11.2019 i Gjykatës së Rrethit Gjyqësor Tiranë.
2. Vendimi nr.942, datë 12.4.2019 i Gjykatës së Rrethit Gjyqësor Tiranë.
3. Vendimi nr. 2838, 12.12.2019 i Gjykatës së Rrethit Gjyqësor Tiranë.
4. Procedimi penal nr.1220/2018 i Prokurorisë së Rrethit Gjyqësor Tiranë.

***Gjykata të rretheve gjyqësore të tjera***

1. Vendimi nr. 11 – 2019- 4330, datë 24.7.2019 i Gjykatës së Rrethit Gjyqësor Durrës.
2. Vendimi nr. 11-2019-1512, datë 18.3.2019 i Gjykatës së Rrethit Gjyqësor Durrës.
3. Vendimi nr. 11-2019-1105, datë 26.2.2019 i Gjykatës së Rrethit Gjyqësor Durrës.

Vendimi nr.117 (3142), datë 27.6.2018 i Gjykatës së Rrethit Gjyqësor Shkodër.

Vendimi nr. 41-2018-1643 (118 regj.), datë 8.5.2018 i Gjykatës së Rrethit Gjyqësor Korçë.

Vendimi nr. 41-2018-791 (45 regj.), datë 6.3.2018 i Gjykatës së Rrethit Gjyqësor Korçë.

Vendimi nr. 41-2018-1509 (100 regj.), datë 27.4.2018 i Gjykatës së Rrethit Gjyqësor Korçë.

Vendimi nr. 11-2018-1589, datë 4.12.2018 i Gjykatës së Rrethit Gjyqësor Durrës.

1. Vendimi nr. 33, datë 21.3.2018 i Gjykatës së shkallës së parë për Krime të Rënda Tiranë.

Vendimi 333(894), datë 27.2.2018 i Gjykatës së Rrethit Gjyqësor Shkodër.

**Praktikë e Gjykatës Europiane për të Drejtat e Njeriut**

Blokhin kundër Rusisë, kërkesa nr. 47152/06, datë 23.3.2016.

Bouamar kundër Belgjikës, kërkesa nr. 9106/80, datë 29.2.1988.

1. Dushka kundër Ukrainës, kërkesa nr. 29175/04, datë 3 shkurt 2011.
2. Grimailovs kundër Letonisë, kërkesa nr. 6087/03, datë 25.6.2013.
3. Guvec kundër Turqisë, kërkesa nr. 70337/01, datë 20.1.2009.
4. Ichin dhe të tjerë kundër Ukrainës, kërkesat nr.28189/04 dhe 28192/04, datë 21 dhjetor 2010.

Koşti dhe të tjerë kundër Turqisë, kërkesa nr. 74321/01, datë 3.5.2007.

Nart kundër Turqisë, kërkesa nr. 20817/04, datë 6.5.2008.

Okkali kundër Turqisë, kërkesa nr. 52067/99, datë 17.10.2006.

1. S dhe Marper kundër Mbretërisë së Bashkuar, kërkesat nr. 30562/04 dhe 30566/04, datë 4.12.2008.
2. S.C. kundër Mbretërisë së Bashkuar, kërkesa nr. 60958/00, datë 15.6.2004

Salduz kundër Turqisë, kërkesa nr. 36391/02, datë 27.11.2008.

Selçuk kundër Turqisë, kërkesa nr. 21768/02, datë 10.1.2006.

SN kundër Suedisë, kërkesa nr. 34209/96, datë 2 korrik 2002.

T kundër Mbretërisë së Bashkuar, kërkesa nr. 24724/94, datë 16.12.1999.

V kundër Mbretërisë së Bashkuar, kërkesa nr. 24888/94, datë 16.12.1999.

WS kundër Polonisë, kërkesa nr. 21508/02, datë 19 qershor 2007.

Y kundër Sllovenisë, kërkesa nr**. 41107/10,** datë 28.5.2015.

1. Murray kundër Holandës, Qendra e Burimeve Juridike në emër të Valentin Câmpeanu kundër Rumanisë, 17.7.2014, nr. 47848/08.
2. ***Adamkieëic kundër Polonisë, kërkesa nr.* 54729/00, datë 2.3.2010.**
3. ***Ali kundër Mbretërisë së Bashkuar, kërkesa nr.* 40385/06, datë 11.1.2011.**
4. B kundër Finlandës, kërkesa nr. 17122/02, datë 24.4.2007.
5. Scoppola kundër Italisë, kërkesa nr.10249/03, datë 17.9.2009.
6. DL kundër Bullgarisë, kërkesa nr.7472/14, vendimi datë 19.5.2016.
7. Bocos-Cuesta kundër Holandës, kërkesa nr.54789, vendim datë 10.11.2005.
8. Hugh Jordan kundër Mbretërisë së Bashkuar, kërkesa 24746/94, vendim datë 4 Maj 2001.
9. Shoqata “21 Dhjetor 1989” dhe të tjerë kundër Rumanisë, kërkesat nr.33810/07 dhe 18817/08 vendim datë 24 Maj 2011.
10. X DHE Y kundër HOLANDËS, kërkesa nr. 8978/80, vendim datë 26 mars 1985.
11. M. dhe M. kundër Kroacisë, kërkesa nr.10161/13, 03.09.2015.

**Faqe zyrtare dhe dokumente për t’u aksesuar elektronikisht në lidhjet si më poshtë:**

[*http://drejtesia.gov.al/wp-content/uploads/2018/10/Strategjia-e-Drejtesise-per-te-Mitur-PV\_2018-2021\_miratuar\_VKM\_nr.541\_dt.19.9.2018.pdf*](http://drejtesia.gov.al/wp-content/uploads/2018/10/Strategjia-e-Drejtesise-per-te-Mitur-PV_2018-2021_miratuar_VKM_nr.541_dt.19.9.2018.pdf)

[*http://www.cpt.coe.int/documents/alb/2016-06-inf-eng.pdf*](http://www.cpt.coe.int/documents/alb/2016-06-inf-eng.pdf)

[*https://arkiva.gov.al/keshilli-i-larte-i-arkivave/*](https://arkiva.gov.al/keshilli-i-larte-i-arkivave/)

[*https://www.urdhriipsikologut.al/njoftim-drejtesia-per-te-mitur/*](https://www.urdhriipsikologut.al/njoftim-drejtesia-per-te-mitur/)

[*https://rm.coe.int/168097986b*](https://rm.coe.int/168097986b)

[*https://rm.coe.int/16809cb571*](https://rm.coe.int/16809cb571)

[*http://www.oijj.org/sites/default/files/manual\_participation\_of\_children\_in\_juvenile\_justice\_-\_improving\_project.pdf*](http://www.oijj.org/sites/default/files/manual_participation_of_children_in_juvenile_justice_-_improving_project.pdf)

[*https://www.drejtesia.gov.al/wp-content/uploads/2019/12/13.11.2019.pdf*](https://www.drejtesia.gov.al/ëp-content/uploads/2019/12/13.11.2019.pdf)

[*http://clr.al/wp-content/uploads/2018/11/VKM-nr.-108-date-15.2.2017.pdf*](http://clr.al/wp-content/uploads/2018/11/VKM-nr.-108-date-15.2.2017.pdf)

[*https://www.unicef.org/albania/media/1476/file/Flet%C3%ABpalosje%20p%C3%ABr%20PROKURORET%20n%C3%AB%20procesin%20penal%20ME%20T%C3%8B%20MITURIT.pdf*](https://www.unicef.org/albania/media/1476/file/Flet%C3%ABpalosje%20p%C3%ABr%20PROKURORET%20n%C3%AB%20procesin%20penal%20ME%20T%C3%8B%20MITURIT.pdf)

[*https://www.ohchr.org/Documents/ProfessionalInterest/beijingrules.pdf*](https://www.ohchr.org/Documents/ProfessionalInterest/beijingrules.pdf)

[*http://www.gjykatatirana.gov.al/*](http://www.gjykatatirana.gov.al/)

[*http://www.gjykataelarte.gov.al/*](http://www.gjykataelarte.gov.al/)

[*https://www.drejtesia.gov.al/*](https://www.drejtesia.gov.al/)

[*http://www.magjistratura.edu.al/*](http://www.magjistratura.edu.al/)

[*www.ejjc.org/*](http://www.ejjc.org/)

[*https://www.coe.int/en/web/portal*](https://www.coe.int/en/web/portal)

[*https://www.unicef.org/eca/reports/advocacy-briefs-child-justice-and-child-friendly-justice*](https://www.unicef.org/eca/reports/advocacy-briefs-child-justice-and-child-friendly-justice)

[*https://www.unicef.org/eca/reports/systematic-responses-children-under-minimum-age-criminal-responsibility*](https://www.unicef.org/eca/reports/systematic-responses-children-under-minimum-age-criminal-responsibility)

**3. Vlerësimi**

Vlerësimi i kursit “Drejtësia penale për të miturit dhe viktima e veprës penale” bëhet në dy forma:

A. **Me provim**, i cili realizohet në nje prej semestrave te çdo viti akademik, në periudhën e fundit të semestrit (rreth 1 muaj pas mbylljes së semestrit), është me shkrim dhe është i sekretuar. Hapja e zarfeve me rezultatet dhe krahasimi i tyre me zarfet me emrat e kandidatëve bëhet në mënyrë publike para gjithë kandidatëve që kanë marrë pjesë në provim. Teza e provimit është e ndarë në dy pjesë: Pjesa e parë, që është teorike, me pyetje në formë testi, pyetje përshkruese, analizë/trajtim konceptesh, interpretime dispozitash ligjore, analiza të problemeve juridike dhe pjesa e dytë, e cila është praktike dhe ka dy deri në tri kazuse nga praktika gjyqësore. Totali i Tezës së Provimit të Programit “Drejtësi Penale për të mitur dhe viktima e veprës penale”, është 60 pikë.

B. **Vlerësimi i vazhdueshëm** bëhet në bazë të rezultateve të arritura nga punimet e pavarura të dorëzuara me shkrim, nga prezantimet, diskutimet dhe debati në auditor, nga detyrat dhe çdo produkt apo material i përgatitur nga kandidati, është 40 pikë.

Gjatë vitit akademik në kursin “Drejtësia penale për të miturit dhe viktima e veprës penale” vlerësimi i vazhdueshëm do të ndahet:

1. 10 pikë pjesëmarrja dhe aktivizimi i kandidatëve në diskutime, ushtrime, zgjidhjet e rasteve praktike, mënyra e diskutimi dhe e debatit shkencor.

2. 30 pikë një ose dy (2) detyra njëra individuale dhe tjetra në grup, e cila do të komunikohet nga titullari i lëndës.

**Shpjegim:**

Produktet e punës së pavarur, prezantimet e ushtrimeve dhe detyrat me shkrim me një ngarkesë mësimore 2 orë do të përgatiten në word, me shkrim Times New Roman, Font 12, Space Multiple 1.15 dhe do të jenë deri në 1000 fjalë/2 faqe. Detyrat me shkrim që do të kenë një ngarkesë mësimore mbi 2 orë do të kenë një numër fjalësh që do të rritet në mënyrë proporcionale dhe progresive.

Detyrat me shkrim/ushtrimet/përgatitja e vendimeve gjyqësore/etj. që do të kenë një kohëzgjatje mbi 2 orë do të kenë një numër fjalësh që do të rritet në mënyrë proporcionale dhe progresive (për shembull, një detyrë me ngarkesë 3 orë do të jetë me 1500 fjalë etj.).

**4. Ngarkesa studimore dhe mësimore**

Ngarkesa mësimore vjetore: 24 orë mësimore, nga të cilat, ka një raport të ekuilibruar midis dhënies së dijeve teorike dhe aftësimin praktik për zbatimin e tyre.

Organizimi i kursit për vitin akademik 2023-2024 do të jetë: Me 4 grupe kandidatësh.

Ngarkesa mësimore javore: 4 orë/javë /për grup,

Ora mësimore: 50 minuta.

Ngarkesa javore e pedagogut/kandidatit: 4 orë/javë/grup).

Në dhënien e çdo detyre me shkrim apo ushtrimi me gojë, pedagogu do të përpiqet të bëjë një vlerësim paraprak të ngarkesës së punës së kandidatëve për magjistratë për punën e pavarur në auditor dhe/ose jashtë tij, nisur nga tregues/indikatorë që lidhen me:

• orët e punës kërkimore,

• studimi i literaturës së dhënë,

• studimi i praktikës gjyqësore,

• hulumtimet me karakter krahasues nga jurisprudenca e vendeve evropiane dhe më gjerë.

• kohën e nevojshme për përgatitjen me shkrim.

|  |  |
| --- | --- |
|  |  |

20.Programi mësimor

E DREJTË MJEDISI

2023–2024

**(Për Shkollën e Magjistraturës)**

**(Viti akademik 2023 - 2024)**

**(Për vitin e parë të Formimit Fillestar)**

Pedagogu titullar: Elvana Çiçolli

## Kuadri i përgjithshëm

### 1.1 Përshkrimi i kursit

Legjislacioni shqiptar ka pësuar ndryshime të qenësishme në fushën e mjedisit, si në aspektin administrativ, ashtu dhe në atë penal, sidomos për shkak të nevojës së qasjes së legjislacionit të brendshëm me atë të Bashkimit Evropian. Ndërhyrje domethënëse ligjore janë bërë në Kodin Penal në fuqi, lidhur me veprat penale kundër mjedisit, me qëllim harmonizimin e tij me Direktivën 2008/99/CE. Kjo ndërhyrje është përcaktuar, mbi të gjitha, edhe nga ndërgjegjësimi në rritje i opinionit publik për seriozitetin e fenomeneve të ndotjes së mjedisit.

Një pyetje që ne do të përpiqemi t'i përgjigjemi është se pse është e nevojshme që e drejta penale të merret me sektorin e mjedisit. Pa dyshim, ndërgjegjësimi i përhapur për dëmtimin ekstrem të burimeve natyrore dhe zhdukjen e tyre progresive, e konsideruar dikur e pakufizuar, ka nxjerrë në pah nevojën për mbrojtje më të madhe dhe më të thellë të mjedisit dhe nevojën për të zëvendësuar mjetet administrative në mbrojtje të tij, me ndërhyrjen *extrema ratio* të parashikuar nga rendi juridik, pra, nga ligji penal.

Në këtë kuptim, është e domosdoshme që magjistratët, gjyqtarë dhe prokurorë, të marrin njohuri më të thella në fushën e të drejtës së mjedisit, që do të shërbejnë për zgjidhjen praktike të çështjeve, që do të kenë objekt, si konflikte me natyrë administrative dhe civile, por dhe veprat penale në këtë fushë. Në vijim të kësaj ideje, kjo lëndë do të shihet e organizuar dhe e bashkërenduar në raport me të drejtën administrative, private dhe atë penale. Gjithashtu, në fushën penale do të trajtohen çështje sfiduese që lidhen me kalimin nga mbrojtja kryesisht administrative e mjedisit në atë me natyrë penale, përgjegjësinë e personave juridikë në këtë fushë, elementet thelbësore të figurave të veprave penale duke pasur në fokus veprimtarinë e kriminalitetit të organizuar në sektorin mjedisor.

### 1.2. Objektivat kryesore të kursit

Objektivi kryesor i kursit në fushën penale: dhënia studentëve e njohurive të plota mbi tematikat e të drejtës penale në fushën mjedisore, në lidhje me temat e përgjithshme dhe të veçanta të figurave të veprave penale në këtë fushë. Kandidati për magjistrat duhet të jetë në gjendje që, në mënyrë të pavarur dhe brenda një kohe të arsyeshme, të analizojë faktet dhe rrethanat e një rasti konkret në raport me ligjin e aplikueshëm, me qëllim të zgjidhjes dhe argumentimit të zgjidhjes së çështjes praktike. Kandidati duhet të jetë i aftë që të hartojë një akt procedural të strukturuar mirë dhe të argumentuar logjikisht e ligjërisht në një çështje penale me karakter mjedisor.

Ky objektiv është zbërthyer më poshtë në objektiva të detajuara mësimore, të cilat përcaktojnë temat që do të trajtohen në lëndën përkatëse, metodologjinë e mësimdhënies, ngarkesën e kandidatit për magjistrat (ngarkesa e studimit) dhe ngarkesën e pedagogut (ngarkesa mësimore).

### 1.3 Ndërthurja me kurse të tjera

Lënda “*E drejta mjedisore dhe mekanizmat e zbatimit ligjor për mbrojtjen e mjedisit*” kryqëzohet me disa kurse të tjera të vitit të parë të formimit fillestar në Shkollën e Magjistraturës.

Me lëndën “**E drejta evropiane**” do të bëhet një kryqëzim për sa i përket harmonizimit të legjislacionit të brendshëm penal me të drejtën komunitare në lidhje me veprat penale kundër mjedisit dhe ndryshimet, që duhet të pësojë legjislacioni i brendshëm për të qenë plotësisht i harmonizuar me atë evropian, të shoqëruara me detyra për punën e pavarur të kandidatëve për magjistratë.

Me lëndën "**E drejta penale**" do të bëhet një kryqëzim lidhur me mënyrën e ndërtimit të dispozitave ligjore që parashikojnë veprat penale kundër mjedisit, rastet kur janë vepra penale rreziku ose vepra penale materiale, figurat e veçanta të veprave penale kundër mjedisit, përgjegjësinë penale të personave juridikë në këtë fushë, si dhe veprat penale mjedisore të kryera nga organizatat kriminale dhe nën ndikimin e akteve korruptive.

Me lëndën **“E Drejta e Bashkimit Europian**”, në temat që lidhen me: jurisprudencën e Gjykatës së Drejtësisë të Bashkimit Europian (GJDBE) për çështjet mjedisore, dhe përafrimin e legjislacionit mjedisor shqiptar me acquis e Bashkimit Europian dhe zbatimin e tij.

Me lëndën **“ E Drejta Administrative”,** në temat që lidhen me procedurat administrative që kanë të bëjnë me mjedisin, përfshirë të drejtën e publikut për të marrë prej institucioneve informacion për çështjet e mjedisit dhe të drejtën e publikut për t’u bërë pjesë e vendimmarrjes prej institucioneve për çështjet që ndikojnë në mjedis.

Me lëndën **“Të Drejtat e Njeriut”** në temat që lidhen me të drejtën për një proces të rregullt ligjor, përfshirë të drejtën e ankimit në gjykatë për çështjet mjedisore dhe procesin e rregullt ligjor në kuptimin e nenit 42 dhe nenit 131/f të Kushtetutës së Republikës së Shqipërisë.

## Kursi

### 2.1 Objektivat mësimore

Objektivat mësimore të kombinuara me kompetencat dhe aftësitë, që duhet të ketë kandidati pjesëmarrës në trajnimin fillestar. Për të arritur objektivin kryesor (shih 1.2 Objektivi kryesor i kursit), lënda synon të arrijë objektivat konkrete të të nxënit, që janë renditur në Aneksin 1, bashkëlidhur këtij programi.

Kandidati, përmes pjesëmarrjes në leksione, diskutime në grup kushtuar analizës së rasteve dhe ushtrimeve praktike, do të marrë njohuri të plota të evoluimit normativ të së drejtës penale mjedisore, të normativës se BE, të parimeve në fuqi dhe çështjet kryesore të trajtuara në Kodin Penal dhe në legjislacionin e veçantë.

Njohuritë e marra gjatë kursit do t'i mundësojnë kandidatit të zgjerojë dhe plotësojë njohuritë e tij në fushën administrative, civile dhe penale, duke i mundësuar të kuptojë në mënyrë të pavarur ndryshimet ligjore dhe udhëzimet e reja doktrinore dhe jurisprudencale në lidhje me veprat penale kundër mjedisit. Për më tepër, përmes pjesëmarrjes në ushtrime praktike, kandidati do të forcojë aftësinë e tij/saj për të përdorur njohuritë e fituara për trajtimin dhe zgjidhjen e rasteve praktike në fushën e së drejtës penale mjedisore.

Në mënyrë skematike, objektivat mësimore synojnë të trajnojnë kandidatët për magjistratë në drejtimet e dhëna sipas strukturës, si më poshtë:

**1. Kuptimi** - trajnimi në mënyrën e të kuptuarit. Pjesëmarrësi është në gjendje të kuptojë, shpjegojë, identifikojë, klasifikojë dhe diskutojë konceptet, parimet dhe institutet kryesore të së drejtës së mjedisit që nevojiten për të krijuar bindje të brendshme në zgjidhjen e konflikteve me natyrë administrative, civile ose penale në këtë fushë.

**2. Zbatimi – trajnim mbi zbatimin**

Pjesëmarrësi aftësohet që të përdorë njohuritë teorike mbi konceptet, parimet dhe institutet kryesore të së drejtës së mjedisit në situata faktike. Në fund të kursit, ai është në gjendje të:

* të interpretojë konceptet, parimet dhe institutet kryesore të së drejtës së mjedisit bazuar në faktet e një rasti praktik;
* organizojë dhe planifikojë hapat që do të ndërmerren për zgjidhjen e një konflikti bazuar në njohuritë teorike dhe faktet e çështjes;
* debatojë dhe respektojë mendimet e ndryshme të kolegëve, punojë dhe funksionojë në grup.

Sa i përket të drejtës penale, kandidati, nëpërmjet të kuptuarit të metodës së saktë ligjore dhe të mjeteve të dobishme për të kuptuar aspektet specifike dhe kryesisht teknike të lëndës, do të jetë në gjendje të interpretojë figurat e veprave penale kundër mjedisit nën dritën e instituteve të pjesës së përgjithshme të së drejtës penale dhe parimeve në fuqitë kësaj dege të së drejtës penale, duke qenë në gjendje të realizojë kualifikime ligjore të sakta mbi rastet konkrete dhe të argumentojë drejt zgjidhjen e tyre brenda normave të aplikueshme.

1. **Analiza – trajnim mbi analizën dhe sintezën**

Kandidati për magjistrat aftësohet që të identifikojë faktet përkatëse dhe të analizojë kuadrin ligjor si dhe të formojë një opinion bazuar në të gjitha të dhënat përkatëse. Në fund të kursit, ai/ajo është në gjendje të:

* të identifikojë dhe të përzgjedhë detajet përkatëse për pasqyrimin e saktë të fakteve të një rasti konkret;
* të përcaktojë kuadrin ligjor të nevojshëm për zgjidhjen e një konflikti në fushën e së drejtës së mjedisit;
* të përcaktojë/regjistrojë faktet përkatëse dhe të zbatojë ligjin për këto fakte, duke marrë parasysh rrethanat në rastin konkret;
* të analizojë kontekstin social dhe ndikimin e tij në zgjidhjen e konflikteve.

Për të drejtën penale, kandidati, nëpërmjet përdorimit të metodave korrekte të studimit dhe kërkimit të përvetësuara gjatë kursit, do të jetë në gjendje të mbledhë të dhëna dhe materiale për të analizuar veprat penale si dhe udhëzimet gjyqësore dhe doktrinore në lidhje me çështjet penale mjedisore dhe perspektivat e zhvillimeve të tyre në të ardhmen. Kandidati, pra, do të ketë fituar - edhe nëpërmjet ushtrimeve të ndryshëm të planifikuar - aftësinë për të vlerësuar në mënyrë të pavarur të dhëna dhe materiale të tilla dhe për të formuluar gjykimin e tij kritik mbi zbatimin e instituteve themelore të ligjit penal në lidhje me veprat penale kundër mjedisit dhe rasteve praktike të lidhura me to, duke qenë në gjendje të japë zgjidhje konkrete për problemet juridiko-penale të paraqitura.

1. **Vlerësimi/krijimi – aftësia për të përpiluar arsyetimin ligjor**

Kandidati aftësohet që të shprehë qartë mendimin e tij në aktet, që do përpilojë, në mënyrë të arsyetuar dhe të argumentuar. Në fund të kursit, ai/ajo është aftë të:

* të strukturojë në mënyrë logjike një akt procedural (kërkesë/vendim, etj.) në një çështje që lidhet me të drejtën e mjedisit;
* të arsyetojë me shkrim aktin që do përpilojë, kërkesë e prokurorit, vendim gjyqësor;
* japë një zgjidhje ligjore të saktë dhe të arsyeshme në një çështje që lidhet me të drejtën e mjedisit;
* të formulojë shkurtimisht dhe në mënyre përmbledhëse argumentet e përdorura në kërkesë ose vendim.

Në lidhje me fushën e së drejtës penale, kandidati, në fund të kursit, mbi bazën e njohurive të fituara lidhur me të drejtën penale mjedisore, parimet komunitare në këtë fushë, parimet e vendosura në ligjin penal dhe ligjin e posaçëm, do të jetë i aftë t’i zbatojë drejt ato në aktet e përpiluara prej tij. Mbi bazën e njohurive të fituara, kandidati për magjistrat, do të jetë në gjendje të bëjë cilësime të sakta ligjore për veprat penale të kryera kundër mjedisit, gjë e cila do mundësohet gjatë kursit nëpërmjet ushtrimeve dhe detyrave praktike. Qëllimi është që kandidatët të argumentojnë saktë, objektivisht dhe në mënyrë të pavarur e cilësore, zgjidhjet e tyre ligjore në këtë fushë të së drejtës.

1. **Integriteti dhe etika profesionale në komunikim dhe sjellje**

Në fund të kursit kandidati do të ketë përmirësuar zotërimin e gjuhës tekniko-juridike të shkencës së të drejtës penale me fokus të veçantë fjalorin tipik të çështjeve mjedisore, duke diskutuar për çështjet juridike që do t’i paraqiten për zgjidhje me saktësinë e duhur terminologjike. Nëpërmjet diversifikimit të llojeve të aktiviteteve të trajnimit të parashikuara gjatë kursit, kandidati do të jetë në gjendje t'i zbatojë këto aftësi komunikimi në praktikë në kontekste dhe forma të ndryshme, duke fituar kështu aftësi të mëtejshme retorike dhe argumentuese, si dhe aftësinë për t’ia përshtatur termat e përdorur kontekstit dhe bashkëbiseduesit konkret.

Këto objektiva mësimore u mundësojnë magjistratëve përvetësimin e aftësive e mëposhtme:

**Aftësia 1:** Njohuri të thelluara procedurale/materiale, nga jurisprudenca vendase/evropiane.

* Të ketë njohuri të qarta dhe të thelluara teorike mbi konceptet, parimet dhe institutet kryesore në të drejtën mjedisore, të ndërthurura me aspektin praktik, duke evidentuar dallimet ndërmjet instituteve në fusha të ndryshme të së drejtës.
* Të njohë dhe vlerësojë në thellësi qëndrimet dhe interpretimet me vlerë doktrinore në praktikën gjyqësore brenda vendit dhe të ndjekë në mënyrë të përditësuar jurisprudencën evropiane të zbatueshme në kontekstin shqiptar (GJEDNJ, GJED etj.).
* Të identifikojë çështjet ligjore, që lindin në një situatë faktike, të përcaktojë bazën ligjore të saj dhe të identifikojë dhe të jetë i vetëdijshëm për qëllimet e ligjvënësit.

**Aftësia 2**: Aftësi në veprimet/hetimet paraprake dhe përgatitjen e seancës gjyqësore.

* Të studiojë dosjen/materialin për të përcaktuar natyrën e konfliktit/ngjarjes/çështjes, faktet kyçe, si dhe bazën ligjore përkatëse (ligji, praktika gjyqësore, doktrina, politikat penale);
* Të përcaktojë kontekstin shoqëror të çështjes.

**Aftësia 3**: Aftësimi në debatin gjyqësor.

* Të përmbledhë saktë dhe të bëjë pyetje për të kontrolluar kufijtë e të kuptuarit të çështjes, për të marrë informacionin e munguar ose të paqartë për fakte dhe këndvështrime të rëndësishme për gjykimin duke ndërtuar strategjinë e pyetjeve dhe ballafaqimeve për të sqaruar mospërputhjet.

**Aftësia 4**: Aftësia për të përgatitur akte dhe për të marrë vendime.

* Të vlerësojë juridiksionin dhe kompetencën në çështjet penale;
* Të përcaktojë dhe vlerësojë faktet thelbësore të çështjes, me ndikim në përgatitjen e akteve dhe në vendimmarrje, në lidhje me kontekstin shoqëror të çështjes;
* Të shprehet qartë dhe saktë, me një gjuhë të përshtatshme dhe të kuptueshme për palët;
* Të dëgjojë, të reagojë dhe të komentojë në mënyrë efektive dhe konstruktive për idetë e shprehura nga kolegët, brenda kohës së caktuar, duke propozuar ndryshimet që i sheh të nevojshme, të mbrojë me vendosmëri pikëpamjen e tij dhe, kur është e nevojshme, të heqë dorë prej saj;
* Të përcaktojë, debatojë dhe zbatojë të drejtën materiale, jurisprudencën dhe doktrinën në rastin konkret;
* Të analizojë provat, të arsyetojë saktë në lidhje me faktet që vërtetohen prej tyre dhe të dallojë qartë pretendimet/pikëpamjet e paraqitura nga palët nga faktet mbi të cilat bazohet vendimi;
* Të jetë në gjendje të përgatisë një kërkesë/vendim të strukturuar dhe të argumentuar qartë në bazë të konkluzioneve të arritura, lidhur me çështje faktike dhe juridike;
* Të tregojë qëndrim të paanshëm dhe me integritet dhe të ketë qëndrim profesional të pavarur për të përballuar presionet e çdo lloji;
* Të jetë në gjendje të marrë vendimin në çështjen konkrete, duke pasur parasysh efektin e tij shoqëror;
* Të jetë në gjendje për t’u familjarizuar shpejt me njohuritë ligjore dhe të analizojë se cilat rrethana të tjera mund të ndikojnë në vendim duke marrë gjithashtu parasysh politikat dhe ligjin;
* Të gjejë dhe zbatojë politikat përkatëse në një rast specifik.

**Aftësia 5**: Forcimi i ndërgjegjësimit social, integritetit dhe etikës profesionale të magjistratit.

* Të ketë sjellje etike profesionale dhe të shmangë konfliktin e interesit;
* Të jetë në gjendje të marrë një vendim për një çështje konkrete, duke marrë parasysh efektin e saj shoqëror.

**Aftësia 6**: Bashkëpunimi, transparenca dhe komunikimi.

* Të jetë transparent duke respektuar diversitetin, konfidencialitetin dhe parimet e mbrojtjes së të dhënave personale;
* Të komunikojë me kolegët në një gjuhë të qartë, të përshtatshme dhe të hapur, të dëgjojë mendimet e kundërta, të jetë mendjehapur dhe të reflektojë për kritikat.

### 2.2 Përmbajtja dhe plani i hollësishëm i kursit

Në vijim paraqiten në mënyrë të përmbledhur temat që do të trajtohen në lëndën përkatëse dhe modalitetet që lidhen me ngarkesën, metodologjinë, pedagogët, etj. Duke qenë se Shkolla e Magjistraturës është një institucion, që ka si mision formimin profesional të magjistratëve, kursi i së drejtës mjedisore do të fokusohet më shumë në aspektin e trajnimit praktik të magjistratit. Siç shihet nga përpilimi i objektivave mësimore më sipër, fokusi është në aftësitë praktike në nivelet, aplikimin, analizën, vlerësimin/krijimin e taksonomisë së Bloom-it. Prandaj, temat e përzgjedhura do të duhet t'i shërbejnë trajnimit në këto nivele. Modalitetet për përmbajtjen e lëndës dhe strukturën e saj janë si më poshtë.

### 2.3 Struktura dhe metodologjia

Ky seksion përmban tabelën e hollësishme të temave, që do të trajtohen çdo javë, duke u fokusuar fillimisht në kalendarin vjetor të temave përkatëse për vitin akademik 2023-2024, dhe duke vijuar me trajtimin e hollësishëm të përmbajtjes së çdo teme.

|  |  |  |
| --- | --- | --- |
| **Nr.** | **Titulli i temës** | **Nr. i orëve** |
| 1 | Kuadri ligjor dhe parimet e mbrojtjes mjedisore. Mbrojtja Mjedisore dhe të Drejtat e Njeriut: Fuqizimi i Gjyqtarëve Shqiptarë përmes Jurisprudencës së GJEDNJ-së. | 2 orë |
| 2 | Konventa e Aarhus-it “Mbi të drejtën e publikut për të pasur informacion, për pjesëmarrje në vendimmarrjen mjedisore dhe për të adresuar çështje mjedisore” dhe të drejtat mjedisore. | 2 orë |
| 3 | Integrimi i Shqipërisë në Bashkimin Evropian dhe ndikimet në mbrojtjen e mjedisit. Përafrimi i legjislacionit mjedisor me legjislacionin e Bashkimit Evropian dhe zbatimi i tij. | 2 orë |
| 4 | Hyrje në kuadrin specifik mjedisor të BE-së. | 2 orë |
| 5 | Sfidat në harmonizimin e legjislacionit të Shqipërisë me Kuadrin Ligjor të BE-së për Krimin Mjedisor (Direktiva 2008/99/EC dhe Versioni pas amendimit të pritshëm në të ardhmen). | 2 orë |
| 6 | Dallimi mes elementëve përbërës të kundravajtjeve administrative dhe penale kundër mjedisit. | 2 orë |
| 7 | Roli i gjykatave dhe agjencive administrative ligjzbatuese në procesin e kontrollit mbi mjedisin. Mekanizmat detyrues administrativ. | 2 orë |
| 8 | Gjykimi i çështjeve mjedisore dhe paditë e qytetarëve. | 3 orë |
| 9 | Koncepti i Mbetjeve dhe Krimet që lidhen me Mbetjet. | 2 orë |
| 10 | Mbledhja e provave dhe teknikat e hetimit në çështjet mjedisore. | 2 orë |
| 11 | Vlerësimi i dëmeve, përllogaritja e kostove dhe masat efektive rregulluese. Udhëzime mbi hetimin dhe dhënien e vendimeve. | 2 orë |
| 12 | Llojet e veprave penale kundër mjedisit. | 3 orë |
| 13 | Subjektet e veprave penale kundër mjedisit. Përgjegjësia penale e personave juridikë. | 2 orë |
| 14 | Krimi i organizuar dhe krimi mjedisor. Korrupsioni mjedisor. | 2 orë |
|  |  | **30 orë** |

# PJESA II - ZHVILLIMI TËRËSOR I MODULIT

## Tema 1: Tema: Kuadri ligjor dhe parimet e mbrojtjes mjedisore. Mbrojtja Mjedisore dhe të Drejtat e Njeriut: Fuqizimi i Gjyqtarëve Shqiptarë përmes Jurisprudencës së GJEDNJ-së.

**Përshkrimi i temës**: Kjo temë ka për objekt që të prezantojë kandidatët për magjistratë me kuadrin ligjor dhe parimet kryesore të së drejtës mjedisore, për shkak të rëndësisë së tyre të veçantë dhe të aspekteve të gjithanshme ekonomike, politike, sociale dhe ekologjike që preken prej tyre, në nivel ndërkombëtar, rajonal e kombëtar. Parimet e mbrojtjes mjedisore, edhe pse parashikohen në mënyrë specifike në të drejtën e brendshme të shteteve, janë në thelb parime ndërkombëtare, të adoptuara nga legjislacioni vendas. Prandaj, në fokus të kësaj teme do të jetë evidentimi i rolit të normave të së drejtës mjedisore në disa nivele: së pari, në nivelin e përgjithshëm ndërkombëtar, së dyti, në nivelin rajonal Evropian, e së treti, në nivelin kombëtar shqiptar. Të gjitha këto parime do të analizohen bazuar në jurisprudencën e Gjykatës Evropiane për të Drejtat e Njeriut (GJDBENJ) dhe të Gjykatës së Drejtësisë të Bashkimit Evropian (GJDBE). Tema e mbrojtjes së mjedisit do të kryqëzohet me atë të të drejtave të njeriut, përshtatur posaçërisht për gjyqtarët shqiptarë. Jurisprudenca e GJEDNJ-së është një mjet për fuqizimin e gjyqtarëve në trajtimin në mënyrë efektive të çështjeve mjedisore, brenda kontekstit të të drejtave të njeriut. Ky kurs synon t'i pajisë gjyqtarët shqiptarë me njohuritë dhe mjetet e nevojshme për të zbatuar në mënyrë efektive të drejtën për një mjedis të shëndetshëm në praktikën e tyre gjyqësore.

Me një fokus të veçantë në jurisprudencën e GJEDNJ-së, lënda shtjellon konceptin në zhvillim të së drejtës për një mjedis të pastër, të shëndetshëm dhe të qëndrueshëm (R2E), ndërlidhjen e saj me të drejtat e tjera themelore të njeriut dhe ndikimin e saj të mundshëm në përgjegjshmërinë korporative. Pjesëmarrësit do të përftojnë një njohje gjithëpërfshirëse të lidhjeve midis R2E dhe të drejtave të tjera themelore, duke njohur detyrimet dhe përgjegjësitë që ato përfshijnë në lidhje me çështjet mjedisore.

Në përfundim të kursit, gjyqtarët do të fuqizohen për të zbatuar jurisprudencën e GJEDNJ-së, për t’u thelluar më tej në çështje të ndryshme mjedisore dhe për të dhënë ndihmesën e tyre në mbrojtjen e përmirësuar të mjedisit brenda juridiksioneve të tyre.

### Pyetjet vetëstudimore

1. Cili është roli i tyre dhe rëndësia e veçantë e parimeve për mbrojtjen e mjedisit?
2. Çfarë përparësie ofrojnë parimet, si mjeti më i mirë për arritjen e rezultateve të synuara në fushën e mbrojtjes së mjedisit?
3. Si ndërthuret e drejta për një mjedis të shëndetshëm me të drejtat e tjera themelore të njeriut, si e drejta për jetën, për jetën private dhe familjare, dhe për shëndetin? Jepni shembuj për të ilustruar lidhjet.
4. Reflektoni mbi fushën e veprimit, në formësim e sipër, të së drejtës për një mjedis të shëndetshëm. Si është zgjeruar ajo për të përfshirë të drejtat që lidhen me pronën, standardet e duhura të jetesës, ushqimin, ujin, kanalizimet dhe pjesëmarrjen kulturore për brezat e tanishëm dhe të ardhshëm?
5. Zgjidhni një rast domethënës, për të cilin keni diskutuar në kurs dhe analizoni arsyetimin e vendimit të dhënë nga gjykata. Si e ka vënë gjykata në zbatim jurisprudencën e GJEDNJ-së për të mbrojtur të drejtat mjedisore në këtë rast të veçantë?
6. Shpjegoni rëndësinë e mundësimit të një gjykimi të drejtë për rastet mjedisore. Si ndodhin shkeljet e nenit 6(1), kur kufizimet e qasjes në gjykatë janë shproporcionale? Jepni shembuj për të mbështetur shpjegimin tuaj.
7. Diskutoni mbi detyrimet pozitive të shtetit sipas nenit 2 për të mbrojtur jetët brenda juridiksionit të tij. Si mund të parandalojë në mënyrë efektive kuadri ligjor dhe administrativ kërcënimet ndaj të drejtës për jetën? Jepni mendimin tuaj, duke u mbështetur në rastet, si Öneryildiz kundër Turqisë, Budayeva dhe të tjerët kundër Rusisë dhe M. Özel dhe të tjerët kundër Turqisë.
8. Shtjelloni lidhjen midis të drejtës për respektimin e jetës private dhe familjare (neni 8) dhe rasteve mjedisore. Si e nxjerrin në pah çështjet, si Guerra dhe të tjerët kundër Italisë, Roche kundër Mbretërisë së Bashkuar, Taşkın dhe të tjerët kundër Turqisë dhe Tătar kundër Rumanisë, detyrimin pozitiv të shtetit për të mbrojtur të drejtat e individëve, sipas nenit 8, në kontekstin e një jete të shëndetshme dhe në një mjedis të mbrojtur nga dëmtimet?
9. Diskutoni mbi rëndësinë e parimit të kujdesit paraprak ose të marrjes së masave paraprake në kuadër të vendimmarrjes mjedisore. Si zbatohet ai kur mungon siguria shkencore? Jepni shembuj nga rastet e analizuara për të ilustruar zbatimin e parimit të kujdesit paraprak.
10. Shqyrtoni rolin e qasjes në informacion në çështjet mjedisore. Si kontribuon në transparencën dhe përfshirjen e publikut në proceset vendimmarrëse? Reflektoni mbi rëndësinë e Konventës së Aarhusit në garantimin e qasjes në informacion.
11. Reflektoni mbi ndikimet praktike që materialet që po studioni kanë në praktikën tuaj gjyqësore në Shqipëri. Si mund të vini në zbatim njohuritë e marra nga jurisprudenca e GJEDNJ-së për të përmirësuar mbrojtjen e mjedisit brenda juridiksionit tuaj?
12. Identifikoni një çështje aktuale mjedisore në Shqipëri dhe analizoni mënyrën se si parimet dhe rastet e diskutuara në kurs mund të jenë të rëndësishme për zgjidhjen ose adresimin e çështjes. Merrni parasysh ndërveprimin midis të drejtave të njeriut, mbrojtjes së mjedisit dhe vendimmarrjes gjyqësore.

### Temat kryesore që do të shqyrtohen:

* Kuadri ligjor dhe institucional për mbrojtjen e mjedisit.
* Traktatet kryesore mjedisore.
* Roli i organizatave ndërqeveritare dhe i atyre joqeveritare.
* Parimet kryesore të mbrojtjes mjedisore[[37]](#footnote-37):

**Parimet kryesore të mbrojtjes së mjedisit në të drejtën ndërkombëtare**

Në fushën e së drejtës së mjedisit parimet kanë një rol edhe më të rëndësishëm krahasuar me fushat e tjera, për shkak se është tepër e vështirë të arrish në rregulla të prera, të detyrueshme për zbatim, sidomos në planin ndërkombëtar.

**Parimi i zhvillimit të qëndrueshëm**

Në fakt, koncepti i zhvillimit të qëndrueshëm mbart në vetvete një kontradiktë: nga njëra anë, përmban synimin për zhvillim ekonomik dhe social, çka nënkupton edhe investime dhe vepra infrastrukturore që kanë patjetër ndikim në mjedis dhe nga ana tjetër, përfshin marrjen e masave për të mbrojtur mjedisin nga investimet që e dëmtojnë atë. Raste tipike janë ndërtimi i komplekseve industriale prodhuese ose përpunuese, apo centralet e prodhimit të energjisë. Vetë komunitetet pranë këtyre veprave përballen me efektet e dyfishta, si me nxjerrjen e përfitimeve prej investimeve të tilla, siç janë sigurimi i energjisë dhe punësimi, por edhe me pasojat mbi mjedisin përreth dhe mbi shëndetin e tyre. Rastet e fabrikave të çimentos në Fushë-Krujë dhe parku industrial në Vlorë ilustrojnë qartë këto kontradikta.

**Parimi i integrimit**

Ky parim u sanksionua për herë të parë në Deklaratën e Stokholmit të vitit 1972, ku u theksua ndjekja e një qasjeje të integruar, e më pas, në Deklaratën e Rios[[38]](#footnote-38) të vitit 1992, ku u përcaktua se për të arritur një zhvillim të qëndrueshëm, mbrojtja e mjedisit duhet të jetë pjesë e integruar e procesit të zhvillimit dhe nuk mund të konsiderohet si e shkëputur prej tij.

**Parimi i parandalimit dhe i marrjes së masave paraprake**

Pas sanksionimit të parimit ‘ndotësi paguan’, që është një parim që vepron *ex post facto*, pasi dëmi mjedisor është shkaktuar, hapi tjetër i natyrshëm do të ishte rritja e përpjekjeve për marrjen e masave paraprake, për parandalimin e dëmeve mjedisore. Parimi i parandalimit dhe i marrjes së masave paraprake është përmendur për herë të parë në fillim të viteve 70’ dhe nënkupton kryerjen e veprimeve paraprake, në mënyrë që të evitohet sa më shumë që të jetë e mundur shkaktimi i dëmeve mjedisore, bazuar dhe në parimin e mjekësisë ‘parandalimi është më mirë se kurimi.

### Rast studimor

Rishikim juridik: Pjesëmarrësit do të analizojnë rastet, si L'Érablière asbl kundër Belgjikës, Howald Moor dhe të tjerët kundër Zvicrës, Karin Andersson dhe të tjerët kundër Suedisë, Öneryildiz kundër Turqisë, Budayeva dhe të tjerët kundër Rusisë, Özel dhe të tjerët kundër Turqisë, Guerra dhe të tjerët kundër Italisë, Roche kundër Mbretërisë së Bashkuar, Taşkın dhe të tjerët kundër Turqisë dhe Tătar kundër Rumanisë.

### 

### Metodologjia

* **Metoda Sokratike**. Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu, kjo metodë do të përdoret për të nxitur debate dhe stimulimin e të menduarit kritik.
* **Skema dhe diagram**. Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.
* **Kazuse/Çështje.** Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetikë.

**Literatura**

Nicolas de Sadeleer, *“Parimet Mjedisore. Nga sloganet politike në rregulla ligjore”*, Oxford University Press, 2002, fq. 2.

* Gyula Bándi, (red.), *“Ndikimi i Jurisprudencës së GJED-së (ECJ) në Legjislacionin Mjedisor”*, Akaprint Kft, 2009, fq. 24.
* Ludwig Krämer, *“Ligji Mjedisor i BE-së”*, edicioni i 7, Sweet & Maxwell, 2012, fq. v.
* Philippe Sands, “*Gjykata Evropiane e Drejtësisë: Një Gjykatë Mjedisore*?”, në Han Somsen (kuq.), “*Në mbrojtje të Mjedisit Evropian*: *në zbatim të Ligjit Mjedisor të Komunitetit Evropian*”, Londër, Blackstone, 1996, fq.23-35.
* Nicolas De Sadeleer, “*Parimet mjedisore, ligji modern dhe post-modern”.* Në Richard Macrory (red.), “*Parimet e të Drejtës Evropiane të Mjedisit*”, Groningen, Evropa Law Publishing, 2004, fq. 232.

Ligji Nr.10431, datë 9.6.2011, “*Për mbrojtjen e mjedisit*”, i ndryshuar, nenet 6-14

Mendimi paralel i gjyqtarit Weeramantry në çështjen *Danimarka kundër Norvegjisë*, fq. 242. Gjendet në: <http://www.icj-cij.org/docket/files/78/6761.pdf>

Mendimi i pakicës i gjyqtarit Weeramantry në Mendimin Këshillimor *Ligjshmëria e Kërcënimit apo Përdorimit të Armëve Bërthamore*, fq. 455-456;

European Convention on Human Rights Konventa Evropiane për të Drejtat e Njeriut

Gjykata Evropiane për të Drejtat e Njeriut, Praktika gjyqësore si më poshtë:

L'Érablière asbl kundër Belgjikës, 24 shkurt 2009.

Howald Moor dhe të tjerët kundër Zvicrës, 11 mars 2014.

Karin Andersson dhe të tjerët kundër Suedisë, 25 shtator 2014.

Özel dhe të tjerët kundër Turqisë, 17 nëntor 2015.

Öneryildiz kundër Turqisë, 30 nëntor 2004 (Dhoma e Lartë).

Budayeva dhe të tjerët kundër Rusisë, 20 mars 2008.

Guerra dhe të tjerët kundër Italisë, 19 shkurt 1998.

Roche kundër Mbretërisë së Bashkuar, 19 tetor 2005.

Taşkın dhe të tjerët kundër Turqisë, 10 nëntor 2004.

Tătar kundër Rumanisë, nr. 67021/01, 5 korrik 2007.

**Referenca**

Çfarë është e drejta për një Mjedis të Shëndetshëm? Shënim informues, Zyra e Komisionerit të Lartë për të Drejtat e Njeriut (OHCHR), Programi i Kombeve të Bashkuara për Mjedisin (UNEP), Programi i Kombeve të Bashkuara për Zhvillim (UNDP) (2022)

Rishikimi Vjetor i Ligjit dhe Shkencave Sociale, Formësimi i të Drejtës së Njeriut për një Mjedis të Shëndetshëm, John H. Knox (2020)

Raporti i Hartëzimit, i publikuar më 30 dhjetor 2013 nga Eksperti i Pavarur John Knox.

## Tema 2: Konventa e Aarhus-it “Mbi të drejtën e publikut për të pasur informacion, për pjesëmarrje në vendimmarrjen mjedisore dhe për të adresuar çështje mjedisore” dhe të drejtat mjedisore.

**Përshkrimi i temës:** Kjo temë ka për objekt që t’u prezantojë shkurtimisht kandidatëve për magjistratë lidhjet përherë e më të ngushta që e drejta e mjedisit ka me fushat e tjera: industrinë, bujqësinë, transportin, tregtinë, investimet, të drejtën humanitare, etj. Por në mënyrë të veçantë, fokusi do të vendoset në analizën e evoluimit të lidhjes midis të drejtave mjedisore dhe të drejtave themelore të njeriut. Do të analizohet më hollësisht Konventa e Aarhusit “Për të drejtën e publikut për të pasur informacion, për të marrë pjesë në vendimmarrje dhe për t'iu drejtuar gjykatës për çështjet e mjedisit”.

### Pyetjet vetëstudimore

* Cili është raporti i të drejtës së mjedisit me fushat e tjera?
* Çfarë përfshin e drejta e publikut për të pasur informacion për gjendjen e mjedisit?
* Çfarë përfshin e drejta e publikut për t’u bërë pjesë efektive, jo thjesht formale, e vendimmarrjes mjedisore?
* Si realizohet e drejta e publikut për t'iu drejtuar gjykatës për çështjet e mjedisit?

### Çështjet kryesore që do të shqyrtohen

* Lidhja e të drejtës së mjedisit me të drejtat themelore të njeriut;
* Tre shtyllat e Konventës së Aarhusit[[39]](#footnote-39):

**E drejta e publikut për të marrë prej institucioneve informacion për çështjet e mjedisit**

E drejta e publikut për të marrë pjesë në vendimmarrje për çështjet e mjedisit trajtohet me hollësi në nenet 6, 7 dhe 8 të konventës, ku përfshihet pjesëmarrja e publikut në vendimet për veprimtari të veçanta, në planet, programet dhe politikat që kanë lidhje me mjedisin, si edhe gjatë përgatitjes së rregulloreve ekzekutive dhe instrumenteve të përgjithshëm ligjorë e normativë. Është e vetëkuptueshme që kjo është një e drejtë e lidhur ngushtë me të mëparshmen, pasi nuk mund të marrësh pjesë në vendimmarrjen mbi mjedisin, pa patur informacion për të. Është një e drejtë që demokratizon procesin e vendimmarrjes, element përbërës i domosdoshëm i asaj që quhet qeverisje e mirë mjedisore.

**E drejta e publikut për t’u bërë pjesë e vendimmarrjes prej institucioneve për çështjet që ndikojnë në mjedis**

E drejta për t’iu drejtuar gjykatës për çështjet e mjedisit u parashikua fillimisht nga Parimi 10 i Deklaratës së Rios, e më pas nga neni 9 i Konventës së Aarhusit, i cili sanksionon se palët duhet të sigurojnë që çdo person, i cili mendon se kërkesa e tij për informacion është nënvlerësuar, refuzuar gabimisht, pjesërisht ose tërësisht, i është përgjigjur në mënyrë të pamjaftueshme ose nuk është trajtuar në përputhje me dispozitat e saj, ka të drejtë për të pasur një procedurë shqyrtimi përpara gjykatës ose çdo organi tjetër të pavarur dhe të paanshëm, *të krijuar me ligj*.[[40]](#footnote-40)

**E drejta e publikut për t'iu drejtuar gjykatës për çështjet e mjedisit, si mjeti i fundit i disponueshëm në sistemet e brendshme të palëve të konventës**

E drejta për t’iu drejtuar gjykatës për çështjet e mjedisit u parashikua fillimisht nga Parimi 10 i Deklaratës së Rios, e më pas nga neni 9 i Konventës së Aarhusit, i cili sanksionon se palët duhet të sigurojnë që çdo person, i cili mendon se kërkesa e tij për informacion është nënvlerësuar, refuzuar gabimisht, pjesërisht ose tërësisht, i është përgjigjur në mënyrë të pamjaftueshme ose nuk është trajtuar në përputhje me dispozitat e saj, ka të drejtë për të pasur një procedurë shqyrtimi përpara gjykatës ose çdo organi tjetër të pavarur dhe të paanshëm, *të krijuar me ligj*. Gjithashtu, duke përfshirë:

* 1. kriteret e legjitimimit aktiv për t'iu drejtuar gjykatës;
  2. realizimi praktik i së drejtës për t'iu drejtuar gjykatës, duke shmangur sa më shumë kostot e larta të procesit gjyqësor;
  3. mundësia që vendimi gjyqësor të rivendosë të drejtën e shkelur.

### Metodologjia

* **Metoda Sokratike.** Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu kjo metodë do të përdoret për të nxitur debate dhe stimulimin e të menduarit kritik.
* **Skema dhe diagram**. Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.
* **Kazuse/Çështje**. Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetikë.

**Literatura**

Stephen Stec, “*Konventa e Aarhusit. Një udhëzues për zbatim*”, Botimet e Kombeve të Bashkuara, botimi i dytë, 2013, fq. 194.

* Vendimi i GJED për çështjen *Mox Plant*, Nr. C-459/03, datë 30.5.2006, *Komisioni i Komuniteteve Evropian e kundër Irlandës*, parag. 90, 92-95, 108, 110, 120 dhe 121. Gjendet në: [http://eur-lex.Evropa.eu/legal-content/EN/TXT/HTML/;ELX\_SESSIONID=YLJ7T2PNtnp7h5yvgn0hvf0f2sT0SvWshRv9SK5ZfRZN9YY8yL2D!-1697593309?isOldUri=true&uri=CELEX:62003CJ0459](http://eur-lex.europa.eu/legal-content/EN/TXT/HTML/;ELX_SESSIONID=YLJ7T2PNtnp7h5yvgn0hvf0f2sT0SvWshRv9SK5ZfRZN9YY8yL2D!-1697593309?isOldUri=true&uri=CELEX:62003CJ0459)

Robert A. Dahl, *“Dilemmas of Pluralist Democracy, Autonomy versus Control” – Dilemat e Demokracisë Pluraliste, Autonomia përballë Kontrollit*, Yale University Press, 1982. Cituar në: Jane Holder and Maria Lee, *“Environmental Protection, Law and Policy”*, Second Edition, Cambridge University Press, 2007, fq. 115.

* Mendimi i Avokates së Përgjithshme Eleanor Sharpston në çështjen C‑263/08, parag. 61-Gjendet në: [http://curia.Evropa.eu/juris/document/document.jsf?text=&docid=72567&pageIndex=0&doclang=EN&mode=lst&dir=&occ=first&part=1&cid=6798](http://curia.europa.eu/juris/document/document.jsf?text=&docid=72567&pageIndex=0&doclang=EN&mode=lst&dir=&occ=first&part=1&cid=6798)
* Sean Whittaker, “*Shënimi i rastit: Aksesi në informacionin mjedisor dhe problemi i përcaktimit të autoriteteve publike*”, Environmental Law Review, 2013, vëll. 15, fq. 230-238

## 

## Tema 3: Integrimi i Shqipërisë në Bashkimin Evropian dhe ndikimet në mbrojtjen e mjedisit. Përafrimi i legjislacionit mjedisor me legjislacionin e Bashkimit Evropian dhe zbatimi i tij (2 orë)

**Përshkrimi i temës**: Kjo temë ka për objekt që të prezantojë kandidatët për magjistratë me ndikimin që procesi i integrimit të Shqipërisë në Bashkimin Evropian ka në mbrojtjen e mjedisit. Detyrimet e marra përsipër në kuadrin e Marrëveshjes së Stabilizim Asociimit në fushën e mjedisit janë përcaktuar në nenin 108 të saj, ku palët marrin përsipër të zhvillojnë dhe forcojnë bashkëpunimin në detyrën shumë të rëndësishme të luftës kundër degradimit mjedisor, me synim promovimin e qëndrueshmërisë mjedisore. Bashkëpunimi përqendrohet kryesisht në fushat prioritare që lidhen me *acquis* për fushën e mjedisit.

Fokusi i kësaj teme do të vendoset në analizën e përafrimit të legjislacionit mjedisor shqiptar me *acquis* e Bashkimit Evropian dhe në problematikat që ndeshen në zbatimin e tij në praktikë. Do të diskutohet raporti midis vetë *acquis* me të drejtën ndërkombëtare të përgjithshme, për të vijuar me raportin midis *acquis* dhe të drejtës së brendshme shqiptare. Më tej, do të analizohet evoluimi i legjislacionit shqiptar, duke e lidhur domosdoshmërisht edhe me temën pararendëse. P.sh, ligji nr. 10431, datë 9.6.2011, “Për mbrojtjen e mjedisit”, në nenin 48/b ka transpozuar nenin 9/3 të Konventës së Aarhusit (në të cilën ka aderuar vetë Bashkimi Evropian si palë, krahas të gjithë shteteve të tij anëtarë), duke garantuar të drejtën e publikut për t’iu drejtuar gjykatës për kundërshtimin e akteve të autoriteteve publike të cilat janë në kundërshtim me dispozitat e legjislacionit kombëtar në lidhje me mjedisin.

### Pyetjet vetëstudimore

* Cili është ndikimi i procesit të integrimit të Shqipërisë në Bashkimin Evropian në mbrojtjen e mjedisit?
* Cili është raporti midis *acquis* me të drejtën e brendshme shqiptare? Cilat janë problematikat e zbatimit të legjislacionit mjedisor?

### 

### Çështjet kryesore që do të shqyrtohen

* Marrëveshja e Stabilizim-Asociimit ndërmjet Republikës së Shqipërisë dhe Komuniteteve Evropiane e Shteteve të tyre Anëtare, ratifikuar me Ligjin nr. 9590, datë 27.07.2006);
* Analiza e përmbledhur e legjislacionit shqiptar:
* Analiza e përmbledhur e acquis të Bashkimit Evropian për ndryshimet klimatike, mbrojtjen e ajrit, tokës, ujit, biodiversitetit, menaxhimin e kimikateve dhe të mbetjeve;
* Problematikat e zbatimit të legjislacionit mjedisor në Shqipëri dhe në Bashkimin Evropian.

### Metodologjia

**Metoda Sokratike.** Kjo është metoda klasike, ku një sërë pyetjesh do të bëhen para auditorit. Në përgjithësi do të përdoret për të kuptuar nivelin e auditorit dhe për të kapur sesa kandidatët kanë marrë lidhur me çështje të caktuara. Gjithashtu kjo metodë do të përdoret për të nxitur debate dhe stimulimin e të menduarit kritik.

**Skema dhe diagram.** Në mënyrë që të sintetizohet informacioni i dhënë, skema dhe diagram do të ndihmojnë që kandidatët të kenë gjithë tablonë e procesit. Kandidatët që janë në gjendje të sintetizojnë informacionin e tyre në karta dhe diagramet tregojnë të kenë një informacion të qartë dhe të kuptuarit në temë.

**Kazuse/Çështje.** Kjo do të ndihmojë për procesin e njohurive të fituara dhe vënien e njohurive të marra në praktikë. Kandidatët tregojnë më shumë interes kur ata janë të inkurajuar për të zgjidhur një problem dhe janë më të gatshëm për të mbledhur informacion për një çështje, kur ata e dinë se ajo do të ndihmojë ata për të arritur një rezultat të veçantë. Kazuset apo rastet mund të jenë të marrë nga praktika, ose hipotetikë.

**Raporti midis *acquis* të Bashkimit Evropian dhe të drejtës së brendshme shqiptare**

Në kuadër të së drejtës së BE-së, çështjet e mjedisit hyjnë në kompetencat e përbashkëta ndërmjet BE-së dhe shteteve anëtare, ku shtetet anëtare do t’i ushtrojnë kompetencat e tyre nëse ato nuk ushtrohen prej vetë BE-së. Këtu hyjnë ndër të tjera: mjedisi, bujqësia dhe peshkimi, me përjashtim të ruajtjes së burimeve biologjike detare, energjisë, etj. Traktati i Bashkimit Evropian,[[41]](#footnote-41) në nenin 3§5 të tij sanksionon se në marrëdhëniet e tij ndërkombëtare, Bashkimi do të mbrojë vlerat dhe interesat e tij dhe do të kontribuojë për paqen, sigurinë, zhvillimin e qëndrueshëm të Tokës, solidaritetin dhe respektin reciprok midis popujve, tregtinë e lirë dhe të ndershme, eliminimin e varfërisë, mbrojtjen e të drejtave të njeriut, veçanërisht të fëmijëve, si edhe respektimin e të drejtës ndërkombëtare, përfshirë parimet e Kartës së OKB. Ndërsa në nenin 21, BE angazhohet të zbatojë politika të përbashkëta për një bashkëpunim të ngushtë për të nxitur zhvillimin e qëndrueshëm ekonomik, social dhe mjedisor të vendeve në zhvillim, me synim parësor eliminimin e varfërisë, si edhe marrjen e masave për përmirësimin e cilësisë së mjedisit dhe zhvillimin e qëndrueshëm të burimeve natyrore në mënyrë globale.

Referuar të drejtës së BE-së, në tekstet e traktateve nuk gjendet ndonjë dispozitë specifike që të sanksionojë epërsinë e *acquis* ndaj të drejtës së brendshme. Kjo epërsi ndaj të drejtës së brendshme është sanksionuar nga Gjykata e Drejtësisë e Bashkimit Evropian (GJDBE) dhe nuk ekzistonte në ndonjë prej dispozitave të Traktatit të Komunitetit Evropian (TKE) apo të Traktatit të Bashkimit Evropian (TBE). Për herë të parë, mjedisi u përfshi ndër çështjet e kompetencës së BE në Aktin Unik Evropian dhe nga interpretimi i gjerë i nenit 2 të Traktatit të KE që kishte të bënte me objektivat e Komunitetit. Duke u munduar të balanconte interesat ekonomike në lëvizjen e lirë të mallrave, me interesat e mbrojtjes së mjedisit, GJDBE i pranoi këto të fundit si të detyrueshme, çka mund të legjitimonte edhe vendosjen e kufizimeve për tregtinë. Për sa i përket zgjedhjes së bazës së duhur ligjore për mbrojtjen e mjedisit, GJDBE ka aplikuar konceptin e *“qendrës së gravitetit”*, çka nënkupton lejimin e përdorimit të dispozitave të Traktatit të KE për harmonizimin e legjislacioneve kombëtare, në mënyrë që të garantohet mbrojtja e mjedisit[[42]](#footnote-42).

Megjithatë, për të konfirmuar këtë parim të konsoliduar nga jurisprudenca e GJDBE-së, Traktatit të Lisbonës i është bashkëlidhur Deklarata 17, lidhur me epërsinë e *acquis*. Në të deklarohet se në përputhje me jurisprudencën e konsoliduar të GJDBE, traktatet dhe legjislacioni i miratuar nga BE kanë epërsi ndaj legjislacionit të brendshëm të vendeve anëtare. Deklaratës iu bashkëlidh edhe Mendimi i Zyrës Juridike të Këshillit, Nr. 11197/07, datë 22 qershor 2007, i cili përcakton se *“Epërsia e acquis është një gur themeli i të drejtës së BE-së, i cili sipas GJDBE buron natyrshëm prej karakterit të veçantë të kësaj organizate. Që prej vendimit të parë të GJDBE, Costa kundër ENEL, datë 5 korrik 1964, në traktat nuk përmendej epërsia, çka mbetet e tillë edhe sot, por fakti që parimi i epërsisë së acquis nuk do të përfshihet as në traktatet e ardhshme, nuk do të cenojë në asnjë mënyrë zbatueshmërinë e këtij parimi dhe jurisprudencën e GJDBE. Për rrjedhojë (…) legjislacioni që rrjedh prej traktatit, për shkak të natyrës së tij të veçantë si një burim i pavarur i së drejtës, nuk mundet të kundërshtohet prej të drejtës së brendshme, e çfarëdo forme qoftë ajo, pa humbur karakterin e saj si e drejtë komunitare dhe pa vënë në dyshim bazën ligjore të vetë Komunitetit”*.[[43]](#footnote-43)

Për më tepër, neni 216 i Traktatit të Funksionimit të Bashkimit Evropian (TFBE), sanksionon që Bashkimi mund të lidhë traktate me vende të treta apo organizata ndërkombëtare kur kjo është e nevojshme për të arritur një prej objektivave të përmendur në Traktatet, dhe se këto traktate kanë fuqi ligjore detyruese për institucionet e Bashkimit dhe shtetet anëtare. Në këto kushte, duke qenë se mbrojtja e mjedisit është një prej objektivave të BE dhe ajo vetë është bërë palë në shumë traktate mjedisore, edhe nëse një prej shteteve anëtare nuk është palë në një prej këtyre traktateve, përsëri ka detyrimin për të respektuar dispozitat e tij, detyrim që buron prej anëtarësisë në BE.

Nga ana tjetër, jurisprudenca e GJDBE-së është konsoliduar vazhdimisht që prej vendimit në çështjen *Costa kundër ENEL*, pasi “ *... ajo* [GJDBE] *interpreton Traktatin dhe pjesët e tjera të legjislacionit në mënyrë të tillë, duke i kushtuar rëndësi frymës, jo germës së Traktatit. Gjykata e sheh Komunitetin si një organizatë dinamike, në rritje, mendon dhe interpreton sipas* *kuptimit të* *dispozitave të Traktatit dhe legjislacionit dytësor të Komunitetit dhe reagon në një mënyrë fleksible*.”[[44]](#footnote-44) GJDBE luan një rol të rëndësishëm në sigurimin e zbatimit praktik të së drejtës mjedisore Evropiane, nëpërmjet vendimeve të veta të përditshme, që luajnë rolin e precedentit dhe përbëjnë një burim të rëndësishëm për dhënien jetë dhe interpretimin e normave të së drejtës mjedisore Evropiane.[[45]](#footnote-45)

Përveç sigurimit të zbatimit praktik të *acquis* në përgjithësi, GJDBE zotëron edhe mekanizmin e kontrollit gjyqësor të zbatimit të unifikuar, ose *quasi* të unifikuar të së drejtës mjedisore, duke pasur kështu një rol kyç në fushën e zhvillimit të legjislacionit mjedisor Evropian[[46]](#footnote-46).

**Integrimi i Shqipërisë në Bashkimin Evropian dhe adoptimi i acquis mjedisore**

Aktualisht, Republika e Shqipërisë ka statusin e vendit kandidat për anëtarësim në BE, e në këtë stad të integrimit, një dokument themelor është Marrëveshja e Stabilizim Asociimit (MSA), e nënshkruar në 12 qershor 2006 dhe që ka hyrë në fuqi në 1 prill 2009.

Baza kushtetuese për anëtarësimin e Shqipërisë në BE gjendet në nenet 122§3 dhe 123 të Kushtetutës së Republikës së Shqipërisë, të cilët parashikojnë epërsinë e normave të nxjerra prej një organizate ndërkombëtare mbi të drejtën e vendit në rast konflikti, si edhe delegimin e kompetencave shtetërore për çështje të caktuara organizatave ndërkombëtare, në bazë të marrëveshjeve të lidhura me to.[[47]](#footnote-47) Pavarësisht mendimeve më të hershme për një status të papërcaktuar të BE-së[[48]](#footnote-48), këto dispozita të marra së bashku i japin BE kuptimin e një organizate më të lartë[[49]](#footnote-49).

Detyrimet e marra përsipër në kuadrin e MSA në fushën e mjedisit janë përcaktuar në nenin 108 të saj, ku palët marrin përsipër të zhvillojnë dhe forcojnë bashkëpunimin në detyrën shumë të rëndësishme të luftës kundër degradimit mjedisor, me synim promovimin e qëndrueshmërisë mjedisore. Bashkëpunimi përqendrohet kryesisht në fushat prioritare që lidhen me *acquis* mjedisore. Përafrimi i legjislacionit mjedisor shqiptar me atë të BE-së është pjesë e planit kombëtar (PKZMSA) të hartuar për këtë qëllim[[50]](#footnote-50).

Të gjitha qeveritë shqiptare e kanë prioritet absolut përafrimin e legjislacionit shqiptar me atë të *acquis* dhe zbatimin e tij me efektivitet. Vendi ynë duhet të përpiqet që të sigurojë që ligjet ekzistuese dhe legjislacioni i ardhshëm të shkojnë gradualisht drejt përputhjes me *acquis*. Është me rëndësi të theksohet që *“përafrim”* nuk do të thotë thjesht *“kopjim dhe përkthim”* i legjislacionit të BE-së, por hartimi i një kuadri të plotë ligjor dha garantimi i zbatimit në praktikë. Për sa i përket aspektit të parë, sipas nenit 70 të MSA, përafrimi i legjislacionit duhet të bëhet në dy faza. Në fazën e parë tranzitore prej 10 vjetësh, legjislacioni u përafrua në fushat kryesore: tregun e përbashkët, konkurrencën, tregtinë, prokurimet publike, pronësinë intelektuale, si edhe standardizimin dhe çertifikimin e produkteve. Ndërsa faza e dytë po vijon me fushat e tjera.

Sigurisht që edhe hartimi i një kuadri të plotë ligjor, në përputhje me *acquis*, nuk sjell në vetvete si rezultat garantimin e mbrojtjes së mjedisit, nëse ai nuk zbatohet me rigorozitet. Aq më tepër kur edhe vetë vendet e BE-së kanë probleme me zbatimin e legjislacionit mjedisor. Sfidat e vetë BE-së për zbatimin e këtij legjislacioni kanë të bëjnë në radhë të parë me faktin që ai është shumë i gjerë dhe i larmishëm, përfshin çështje që kanë të bëjnë me ndryshimet klimatike, mbrojtjen e ajrit, tokës, ujit, biodiversitetit, e deri në menaxhimin e kimikateve dhe të mbetjeve. Po ashtu, *acquis* mjedisore përfshin edhe një larmishmëri teknikash, duke filluar që nga ato për garantimin e standardeve të produkteve, për arritjen e objektivave mjedisore, për vendosjen e kufizimeve dhe ndalimeve, për përdorimin e instrumenteve ekonomikë, për përcaktimin e zonave delikate që kërkojnë nivel më të lartë mbrojtjeje, për vlerësimin e planeve dhe programeve që kanë ndikim në mjedis, e deri tek ato për garantimin e pjesëmarrjes së publikut në vendimmarrje dhe dhënien e informacioneve mjedisore. Më tej, *acquis* mjedisore duhet edhe të zbatohet në një larmishmëri kushtesh e mjedisesh natyrore, po aq të larmishme sa bota që na rrethon, duke filluar që me larmishmërinë e rajoneve të ndryshme kombëtare e rajonale, ndarjeve të ndryshme administrative, e deri tek rajonet që fusin në lojë edhe aspekte të marrëdhënieve ndërshtetërore. Përveç këtyre aspekteve, zbatimi i *acquis* mjedisore komplikohet akoma më tepër po të merret parasysh edhe fakti që në të përfshihen çështje për të cilat publiku është shumë i ndjeshëm dhe përherë i gatshëm që të vërë në lëvizje mekanizmat që ka në dispozicion për të sfiduar vendimmarrjen e autoriteteve, duke përdorur ankimin administrativ dhe atë gjyqësor. Këtyre u shtohen edhe sfidat që kanë të bëjnë me mungesën e vëmendjes së mjaftueshme nga ana e autoriteteve kombëtare për respektimin e afateve të caktuara prej *acquis* mjedisore, mungesa e njohurive dhe kapaciteteve në administratat publike kombëtare, mangësitë në aftësitë e organeve ligjzbatuese kombëtare, si edhe mungesa e investimeve në infrastrukturën që garanton ndalimin e ndotjes dhe mbrojtjen e mjedisit. Së fundmi, por jo për nga rëndësia, janë edhe sfidat që burojnë prej zgjerimit të vazhdueshëm të BE me vende të tjera, ku përfshihen edhe vende që vijnë nga sisteme të dikurshme totalitare, me mendësi e kapacitete krejt të ndryshme nga ato të vendeve anëtare.[[51]](#footnote-51)

**Literatura**

* Allan F. Tatham, “*Ligji i KE-së në praktikë. Një qasje mbështetur në raste studimore - EC Law in Practice. A Case-Study Approach*.”, HVG-Orac, 2006, fq. 21.
* Alexandre Kiss, Dinah Shelton, “*Manuali i të Drejtës Evropiane të Mjedisit -Manual of European Environmental Law*”, Cambridge: Grotius Publications, 1993, fq. 22.
* Gyula Bándi, “*Jurisprudenca Mjedisore e GJED-së – Roli i dispozitave shpjeguese*”, ECJ Environmental Jurisprudence – The Role of Explanatory Provisions”, fq. 11, në Gyula Bándi, (red.), “*Ndikimi i Jurisprudencës së GJED-së në të drejtën mjedisore*”, Akaprint Kft, 2009.
* Ligji nr. 9587, datë 20.7.2006, “Për mbrojtjen e biodiversitetit” (përafruar me Direktivën e Këshillit 92/43/KEE, “Për ruajtjen e habitateve natyrore, të faunës dhe florës së egër”, etj.);
* Ligji nr. 10431, datë 9.6.2011, “Për mbrojtjen e mjedisit” (përafruar me Direktivën 2004/35/KE të Parlamentit Evropian dhe Këshillit, datë 21.4.2004, “Mbi përgjegjësinë mjedisore, parandalimin dhe riparimin e dëmeve në mjedis”);
* Ligji nr. 10440, datë 7.7.2011, “Për vlerësimin e ndikimit në mjedis” (përafruar me Direktivën 85/337/KEE të Këshillit, datë 27.6.1985, “Për vlerësimin e efekteve të projekteve publike dhe private mbi mjedisin;
* Ligji nr. 10 448, datë 14.7.2011, “Për lejet e mjedisit” (përafruar me Direktivën 2008/1/KE të Parlamentit Evropian dhe Këshillit, datë 15.1.2008, “Për kontrollin dhe parandalimin e integruar të ndotjes” dhe me Direktivën 2001/80/KE të Parlamentit Evropian dhe Këshillit, datë 23.10.2001, “Për kufizimin e shkarkimeve të disa ndotësve në ajër nga instalimet e mëdha me djegie”);
* Ligji nr.10 463, datë 22.9.2011, “Për menaxhimin e integruar të mbetjeve” (përafruar me Direktivën 2008/98/KE të Parlamentit Evropian dhe Këshillit, datë 19.11.2008, “Për mbetjet”);
* Ligji nr. 91/2013, datë 28.2.2013, “Për vlerësimin strategjik mjedisor” (përafruar me Direktivën 2001/42/KE të Parlamentit Evropian dhe të Këshillit, datë 27.6.2001, “Për vlerësimin e pasojave në mjedis të planeve dhe programeve të caktuara”);
* Ligji nr. 81/2017, “Për zonat e mbrojtura” (përafruar me Direktivën e Këshillit 92/43/KEE, datë 21.5.1992, “Për ruajtjen e habitateve natyrore dhe të florës dhe faunës së egër”;
* Ligji nr. 57/2020, datë 30.4.2013, “Për pyjet” (përafruar me Rregulloren e Këshillit (KE) nr. 2173/2005, datë 20.12.2005, “Për ngritjen e një skeme licencimi FLEGT për importin e lëndës drusore në Komunitetin Evropian”; me Rregulloren (BE) nr. 995/2010 tё Parlamentit Evropian dhe Këshillit, datë 20.10.2010, “Për përcaktimin e detyrimeve të operatorëve, të cilët vendosin në treg lëndë drusore dhe produkte të lëndëve drusore”; me Rregulloren Zbatuese të Komisionit (BE) nr. 607/2012, datë 6.7.2012, “Për rregullat e hollësishme në lidhje me sistemin e kujdesit të duhur dhe shpeshtësinë dhe natyrën e kontrolleve mbi organizatat monitoruese, siç parashikohet në Rregulloren (BE) nr. 995/2010 të Parlamentit Evropian dhe të Këshillit, “Për përcaktimin e detyrimeve të operatorëve që vendosin në treg lëndë drusore dhe produkte të lëndëve”.

## Tema 4: Hyrje në kuadrin specifik mjedisor të BE-së

**Përshkrimi i temës:** Marrëveshja e Gjelbër e BE-së, e prezantuar në vitin 2019, e vendos BE-në në rrugën drejt së ardhmes së qëndrueshme dhe neutrale ndaj klimës, duke i vënë theksin mbrojtjes dhe menaxhimit të mjedisit. Shqipëria, si një anëtare e pritshme e BE-së, duhet të harmonizojë politikat dhe legjislacionin e saj mjedisor me *acquis* të BE-së për të siguruar përputhshmërinë dhe për të kontribuar për një Europë më të gjelbër. Kjo temë do të trajtojë detyrimet e Shqipërisë për përafrim dhe integrim të *Acquis Communautaire* në kuadër të Kapitullit 27 “Mjedisi”, si detyrime kyçe për anëtarësimin e saj të ardhshëm në BE dhe përafrimin me objektivat e Marrëveshjes së Gjelbër të BE-së.

**Përmbledhje:**

Përafrimi i *Acquis Communautaire* me Kapitullin 27 “Mjedisi” dhe përputhshmëria me Marrëveshjen e Gjelbër të BE-së janë hapa kyç për anëtarësimin e ardhshëm të Shqipërisë në BE, të cilët do të japin ndihmesën e tyre për një të ardhme të qëndrueshme dhe më të gjelbër në BE. Kjo temë do të shqyrtojë detyrimet e Shqipërisë për transpozim dhe fushat kryesore, që kanë nevojë për vëmendje të shtuar.

Analiza e nevojave për transpozim të Kapitullit 27 tregon se Shqipëria ka bërë përparim në përafrimin e legjislacionit mjedisor me atë të BE-së. Nën-kapitulli për Legjislacionin Horizontal, i cili mbulon parimet kryesore dhe rekomandimet për mbrojtje më të mirë mjedisore, dëshmon nivele relativisht të larta të transpozimit. Megjithatë, vërehen mospërputhje në nivel të transpozimit në nën-kapituj të ndryshëm, çka kërkon përpjekje të shtuara.

Për shembull, ndryshimet klimatike përbëjnë një sfidë të konsiderueshme për Shqipërinë, dhe transpozimi dhe zbatimi i direktivave, që lidhen me ndryshimet klimatike janë të një rëndësie madhore. Marrëveshja e Gjelbër e BE-së parashtron një qasje gjithëpërfshirëse, e cila mbulon një sërë sektorësh dhe politika në fusha të ndryshme për të nxitur zhvillimin e qëndrueshëm dhe për të adresuar sfidat mjedisore. Është e domosdoshme për Shqipërinë që të ketë qartësi në lidhje me objektivat, parimet dhe elementët kyçë të Marrëveshjes së Gjelbër të BE-së, veçanërisht në perspektivën e anëtarësimit të pritshëm. Paralelisht, kjo kërkon edhe një vëmendje të posaçme në hartimin dhe miratimin e Ligjit për Ndryshimet Klimatike dhe vendimeve përkatëse, të cilat do të shtrojnë udhën për një transpozim efektiv dhe zbatim në praktikë të legjislacionit për klimën.

Mbrojtja e natyrës është një tjetër fushë e rëndësishme, ku Shqipëria duhet të shtojë përpjekjet për ruajtjen e biodiversitetit, ripërtëritjen e ekosistemeve të dëmtuara, dhe për të arritur përputhshmërinë me Strategjinë e BE-së për Biodiversitetin deri në 2030. Strategjia e BE-së për Biodiversitetin deri në 2030 përbën një qasje tërësore për adresimin e përkeqësimit alarmues të biodiversitetit, për shkak të veprimtarive njerëzore. Shqipëria, si një anëtare e ardhshme e BE-së, përballet me detyrime për transpozim legjislacioni, që lidhen me zbatimin e Strategjisë së BE-së për Biodiversitetin. Këtu përfshihet edhe harmonizimi i politikave të saj me nisma si, Nisma e BE-së për Pjalmuesit dhe Direktiva e Habitateve. Shqipëria mund të kontribuojë në arritjen e objektivave ambicioze të Strategjisë së BE-së për Biodiversitetin dhe nxitjen e një barazpeshe të qëndrueshme mes natyrës dhe veprimtarive ekonomike, edhe përmes zbatimit të praktikave të Politikës së Përbashkët Bujqësore (CAP – PPB).

Vlerësimet mjedisore luajnë një rol vendimtar në garantimin e zhvillimit të qëndrueshëm të projekteve dhe veprimtarive me ndikime domethënëse në mjedis. Shqipëria gjendet përballë detyrimeve për transpozim, në lidhje me vlerësimet mjedisore, siç përvijohen në direktivat përkatëse të BE-së. Këtu përfshihet transpozimi në legjislacionin kombëtar i direktivave të tilla, si Direktiva e BE-së për Vlerësimin e Ndikimit në Mjedis (VNM) (2011/92/BE e ndryshuar nga 2014/52/BE) dhe Direktiva e Vlerësimit Strategjik Mjedisor (2001/42/EC). Përmes transpozimit dhe zbatimit efektiv të këtyre direktivave, Shqipëria mund të rrisë mbrojtjen e mjedisit dhe të nxisë praktikat e zhvillimit të qëndrueshëm në të gjithë vendin.

Në tërësi, transpozimi i *Acquis Communautaire* për Kapitullin 27 “Mjedisi” në legjislacionin shqiptar dhe harmonizimi me Marrëveshjen e Gjelbër të BE-së janë vendimtare për anëtarësimin e saj të ardhshëm në BE. Duke i dhënë përparësi transpozimit dhe zbatimit të legjislacionit mjedisor, veçanërisht në fusha kyçe si menaxhimi i mbetjeve, cilësia e ujit, mbrojtja e natyrës, kontrolli i ndotjes industriale, kimikatet, ndryshimet klimatike dhe vlerësimet mjedisore, Shqipëria mund të ndihmojë në mënyrë veprore për një të ardhme të qëndrueshme dhe më të gjelbër brenda BE-së.

### 

### Metodologjia

Kursi do të përfshijë një prezantim një-orësh në *Power Point*, i ndjekur nga një diskutim 30-minutësh, mbështetur në listën e pyetjeve të mëposhtme vetëstudimore dhe do të përfundojë me një rast studimor, duke përdorur kuadrin e përgjithshëm të propozuar si më poshtë.

**Prezantimi në *PowerPoint***: Hyrje në Kuadrin Specifik të BE-së për Mjedisin.

*Ju lutemi mbani mend se kjo është vetëm një qasje që sugjerohet, për t'u përshtatur sipas rasteve, pasi kursi është në zhvillim e sipër në bashkëpunim me Shkollën e Magjistraturës, në varësi të nevojave specifike që identifikohen. Mund të përfshihen imazhe, grafika dhe diagrame përkatëse për ta bërë prezantimin sa më tërheqës nga aspekti pamor dhe për të rritur mundësitë për përfshirje të pjesëmarrësve.*

***Slide*-Diapozitivi 1: Titulli i Diapozitivit (*Slide*)**

* Hyrje në Kuadrin Specifik të BE-së për Mjedisin

***Slide*-Diapozitivi 2: Hyrje**

* Paraqitni shkurtimisht temën e kuadrit mjedisor të BE-së dhe rëndësinë e saj.
* Përmendni rëndësinë e përafrimit të politikave mjedisore me *acquis communautaire* të BE-së për vendet që synojnë të bëhen anëtarë të BE-së në të ardhmen.

***Slide*-Diapozitivi 3: Marrëveshja e Gjelbër e BE-së:**

* Shpjegoni konceptin e Marrëveshjes së Gjelbër të BE-së të paraqitur në vitin 2019.
* Theksoni objektivat kryesore të Marrëveshjes së Gjelbër të BE-së, të tilla si nxitja e qëndrueshmërisë dhe neutralitetit klimatik.
* Theksoni rolin e Marrëveshjes së Gjelbër të BE-së në formësimin e politikave dhe legjislacionit mjedisor.

***Slide*-Diapozitivi 4: Detyrimet për Transpozim:**

* Përkufizoni transpozimin dhe rëndësinë e tij për përshirjen e *acquis communautaire* në legjislacionin kombëtar.
* Diskutoni mbi detyrimet e Shqipërisë për transpozim, përsa i përket kuadrit mjedisor të BE-së.
* Theksoni fushat që kërkojnë vëmendje dhe përparim domethënës në lidhje me transpozimin.

***Slide*-Diapozitivi 5: Nën-kapitujt më të rëndësishëm të Kapitullit 27 “Mjedisi”:**

* Filloni me një vështrim të përgjithshëm mbi nën-kapitujt kryesorë të Kapitullit 27.
* Diskutoni rreth sfidave dhe detyrimeve kryesore, që dalin nga secili nën-kapitull.
* Theksoni rëndësinë e përafrimit të politikave mjedisore me *acquis communautaire* të BE-së.

***Slide*-Diapozitivi 6: Ndryshimet Klimatike:**

* Shpjegoni rëndësinë e adresimit të ndryshimeve klimatike në kontekstin e Marrëveshjes së Gjelbër të BE-së.
* Diskutoni mbi direktivat specifike dhe veprimet përkatëse, që kanë të bëjnë me ndryshimin e klimës dhe pasojat e tyre për Shqipërinë.
* Theksoni nevojën për transpozim dhe zbatim efektiv të legjislacionit në lidhje me klimën.

***Slide*-Diapozitivi 7: Biodiversiteti dhe Mbrojtja e Natyrës:**

* Diskutoni mbi Strategjinë e BE-së për Biodiversitetin deri në vitin 2030 dhe synimet e saj në adresimin e përkeqësimit të gjendjes së biodiversitetit.
* Shpjegoni detyrimet e Shqipërisë për transpozim, në lidhje me Strategjinë e BE-së për Biodiversitetin.
* Theksoni rëndësinë e ruajtjes së biodiversitetit, ripërtëritjen e ekosistemeve të dëmtuara dhe përafrimin me objektivat e BE-së.

***Slide*-Diapozitivi 8: Vlerësimet mbi Ndikimin në Mjedis:**

* Shpjegoni rolin e vlerësimeve të ndikimit në mjedis në garantimin e zhvillimit të qëndrueshëm.
* Diskutoni mbi direktivat dhe rregulloret kryesore, që lidhen me vlerësimet e ndikimit në mjedis.
* Përshkruani rëndësinë e transpozimit dhe zbatimit të këtyre direktivave për Shqipërinë.

***Slide*-Diapozitivi 9: Përfitimet dhe Mundësitë:**

* Diskutoni rreth përfitimeve të mundshme për Shqipërinë, që rrjedhin prej përafrimit të politikave të saj mjedisore me Marrëveshjen e Gjelbër të BE-së.
* Theksoni mundësitë për nxitjen e zhvillimit të qëndrueshëm, rritjen ekonomike dhe mbrojtjen e mjedisit.
* Theksoni rolin ndihmues të Shqipërisë në mundësimin e një të ardhmjeje të qëndrueshme dhe më të gjelbër brenda BE-së.

***Slide*-Diapozitivi 10: Përfshirja e Palëve të Interesuara:**

* Identifikoni palët e interesuara dhe aktorët kryesorë, që duhet të përfshihen në transpozimin dhe zbatimin e legjislacionit mjedisor në Shqipëri.
* Diskutoni mbi rëndësinë e përfshirjes dhe bashkëpunimit me palët e interesuara për të mundësuar përputhshmërinë me kuadrin mjedisor të BE-së.

***Slide*-Diapozitivi 11: Sfidat dhe Mundësitë:**

* Trajtoni sfidat dhe mundësitë, me të cilat mund të përballet Shqipëria gjatë procesit të përafrimit të kuadrit mjedisor të BE-së.
* Diskutoni mbi strategjitë për adresimin e këtyre sfidave dhe shfrytëzimin e të gjitha mundësive për një proces të papenguar drejt anëtarësimit.

***Slide*-Diapozitivi 12: Përfundimi:**

* Bëni një përmbledhje të pikave kryesore të diskutuara gjatë prezantimit.
* Ritheksoni rëndësinë e përafrimit të politikave mjedisore me *acquis communautaire* të BE-së.
* Nxisni thellimin dhe studimin e mëtejshëm të kuadrit mjedisor të BE-së.

***Slide*-Diapozitivi 13: Referencat**

* Përfshini listën e referencave, që keni përdorur në prezantimin tuaj, me qëllim mundësimin e leximit dhe referimit të mëtejshëm.

### 

### Pyetjet vetëstudimore

Këto pyetje vetëstudimore mbulojnë një sërë temash, që lidhen me Marrëveshjen e Gjelbër të BE-së, detyrimet për transpozim, vlerësimet e ndikimit në mjedis, strategjinë e biodiversitetit, përfitimet dhe sfidat e përafrimit të kuadrit mjedisor të BE-së. Ato u japin nxënësve mundësinë për t’u thelluar, për të kryer kërkime të pavarura dhe për të arritur në njohjen gjithëpërfshirëse të lëndës.

1. Cilat janë objektivat dhe elementët kryesorë të Marrëveshjes së Gjelbër Evropiane?
2. Diskutoni mbi rëndësinë e adresimit të ndryshimeve klimatike në kontekstin e Marrëveshjes së Gjelbër të BE-së. Cilat direktiva specifike dhe veprime janë të nevojshme të ndërmerren për të përmbushur detyrimet e Shqipërisë për transpozim në fushën e ndryshimeve klimatike?
3. Shpjegoni konceptin e transpozimit dhe rëndësinë e tij në përfshirjen e *Acquis Communautaire* në legjislacionin kombëtar. Sa përputhshmëri ka Shqipëria me *Acquis Communautaire* të BE-së përsa i përket detyrimeve mjedisore?
4. Identifikoni nën-kapitujt kryesorë, që mbulon Kapitulli 27 “Mjedisi” dhe diskutoni rreth sfidave dhe detyrimeve kryesore që lidhen me secilën prej tyre.
5. Si synon Strategjia e BE-së për Biodiversitetin deri në vitin 2030 të adresojë përkeqësimin e gjendjes së biodiversitetit? Cilat janë detyrimet e Shqipërisë për transpozim, në lidhje me Strategjinë e BE-së për Biodiversitetin?
6. Përshkruani rolin e vlerësimeve të ndikimit në mjedis në garantimin e zhvillimit të qëndrueshëm. Cilat direktiva të BE-së janë të rëndësishme për vlerësimet mjedisore dhe si duhet t'i qaset Shqipëria transpozimit dhe zbatimit të tyre?
7. Cilat janë përfitimet e mundshme për Shqipërinë në rastin e përafrimit të politikave dhe praktikave mjedisore me Marrëveshjen e Gjelbër të BE-së dhe *Acquis Communautaire*? Si mund të kontribuojë Shqipëria për një të ardhme të qëndrueshme dhe më të gjelbër brenda BE-së?
8. Identifikimi i aktorëve kryesorë që duhet të përfshihen në transpozimin dhe zbatimin e legjislacionit mjedisor në Shqipëri. Diskutoni rolet dhe kontributet e tyre në mundësimin e integrimit të suksesshëm të kuadrit mjedisor të BE-së në legjislacionin kombëtar.
9. Diskutoni mbi sfidat dhe mundësitë që mund të ndeshë Shqipëria gjatë procesit të përafrimit të kuadrit mjedisor të BE-së. Si mund të adresohen këto sfida për të mundësuar një proces pa pengesa deri në anëtarësim?

### 

### Rast studimor

Roli i vlerësimeve të ndikimit në mjedis (VNM) në sigurimin e zhvillimit të qëndrueshëm është ndërtimi i një projekti infrastrukturor me ndikim në shkallë të gjerë (hidrocentral). Shih <https://www.power-technology.com/news/protests-against-albanian-hydropower/>

Në këtë rast studimor, procesi i VNM-së do të kërkojë një vlerësim paraprak të ndikimeve të mundshme në mjedis të hidrocentralit, ku përfshihet ndërtimi, funksionimi dhe fazat e çmontimit të tij. Vlerësimi duhet të marrë në konsideratë faktorë të ndryshëm si përdorimi i tokës, burimet ujore, biodiversiteti, cilësia e ajrit, ndotja akustike dhe ndikimet sociale. VNM duhet të marrë në shqyrtim ndikimet e mundshme të projektit në ekosistemet përreth, duke përfshirë çdo shkatërrim a dëmtim të mundshëm të habitateve, ndikimet në speciet e rrezikuara dhe ndryshimet në hidrologjinë vendore. Gjithashtu, duhet të marrë në konsideratë kontributin e projektit në prodhimin e energjisë së rinovueshme dhe potencialin e tij në uljen e emetimeve të gazeve serrë. Procesi i VNM-së duhet të garantojë përfshirjen e palëve të interesuara, që nga komunitetet vendore, organizatat mjedisore dhe ekspertët e fushave përkatëse. Vlerësimi duhet të marrë në konsideratë ndihmesën dhe shqetësimet e tyre, duke siguruar transparencë dhe vendimmarrje me pjesëmarrjen e të gjithë aktorëve. Mbështetur në gjetjet e VNM-së, masa zbutëse dhe plane për menaxhimin mjedisor duhet të jenë parapërgatitur, me qëllim minimizimin dhe zhdëmtimin e ndikimeve të mundshme negative. Këto masa mund të përfshijnë ripërtëritjen a rikthimin në gjendjen e mëparshme të habitatit, objekte që mundësojnë kalimin e faunës ujore, menaxhimin e rrjedhës së ujit për të ruajtur ekosistemet në rrjedhën e poshtme dhe masa për zbutjen e ndotjes akustike.

Gjithashtu, procesi i VNM-së duhet të ofrojë mundësi për të identifikuar variante alternative të projektit ose vendndodhje të tjera, që mund të minimizojnë ndikimet mjedisore, duke përmbushur objektivat e projektit. Procesi duhet të marrë në konsideratë mundësi të tjera, si hidrocentrale në shkallë më të vogël, burime alternative të energjisë ose zona të tjera për zbatimin e projektit me ndjeshmëri më të ulët ekologjike. Nëpërmjet një procesi kërkues VNM-je, aspektet mjedisore, shoqërore dhe ekonomike të projektit duhet të shqyrtohen me kujdes, duke siguruar që parimet e zhvillimit të qëndrueshëm të merren parasysh gjatë vendimmarrjes. VNM-ja duhet të sigurojë informacion dhe rekomandime të vlefshme për rregullatorët, politikëbërësit dhe zhvilluesit e projekteve për të marrë vendime të informuara, që barazpeshojnë nevojat për energji, mbrojtjen e mjedisit dhe interesat e komunitetit vendor.

Në tërësi, ky rast studimor do të nxjerrë në pah rolin e rëndësishëm të VNM-ve në identifikimin e rreziqeve të pritshme dhe mundësive mjedisore, që lidhen me projektet e mëdha infrastrukturore, duke nxitur praktikat e zhvillimit të qëndrueshëm dhe duke siguruar që aktivitetet zhvillimore të jenë në përputhje me objektivat dhe rregulloret mjedisore.

### 

### Materialet e kursit

**Legjislacioni**

* Version i konsoliduar i Direktivës 2011/92/BE të Parlamentit Evropian, i datës 13 dhjetor 2011, mbi vlerësimin e ndikimeve të disa projekteve publike dhe private në mjedis, Ndryshuar nga: Direktiva 2014/52/BE e Parlamentit Evropian dhe Këshillit të 16 prillit 2014.
* Direktiva 2001/42/EC e Parlamentit dhe Këshillit Evropian, e datës 27 qershor 2001, mbi vlerësimin e ndikimit në mjedis të disa planeve dhe programeve.
* Komunikimi i Komisionit Evropian drejtuar Parlamentit Evropian, Këshillit, Komitetit Ekonomik dhe Shoqëror Evropian, dhe Komitetit të Rajoneve, “*Fit for 55*”: Në përcaktim të Objektivit për Klimën të BE-së drejt neutralitetit klimatik deri në 2030, të datës 17 korrik 2021.
* Direktiva 2000/60/EC e Parlamentit dhe Këshillit Evropian, e datës 23 tetor 2000, që përcakton kuadrin e veprimeve të Komunitetit në fushën e politikës ujore.
* Komunikimi i Komisionit Evropian drejtuar Parlamentit Evropian, Këshillit, Komitetit Ekonomik dhe Shoqëror Evropian, dhe Komitetit të Rajoneve: Strategjia e BE-së për Biodiversitetin 2030, *Risjellim Natyrën në jetët tona*, e datës 20 maj 2020.
* Propozimi për një Rregullore të Parlamentit dhe Këshillit Evropian për amendimin e Rregullores (EU) 2018/841, në lidhje me fushën e veprimit, thjeshtësimin e rregullave të përputhshmërisë, përcaktimin e objektivave të Vendeve Anëtare për 2030 dhe përkushtimit për arritjen e përbashkët të neutralitetit klimatik deri në 2035 në sektorët e përdorimit të tokës, pyjeve, bujqësisë, dhe (EU) 2018/1999, përsa i përket përmirësimit të monitorimit, raportimit, gjurmimit të përparimit dhe rishikimit, të datës 14 korrik 2021.
* Vështrim ndryshe i përparimit në fushën e mjedisit, Negociatat e Shqipërisë me BE-në dhe Kapitulli 27, Prill 2021, *Green 27+*

**Referencat**

Komisioni për Mjedisin, Ndryshimet Klimatike dhe Energjinë, Zbatimi i Marrëveshjes së Gjelbër Evropiane: *Udhëzues për Qeveritë Vendore dhe Rajonale* (shih lidhjen: [link](https://cor.europa.eu/en/engage/studies/Documents/European%20Green%20Deal%20Handbook.pdf))

## Tema 5: Sfidat në harmonizimin e legjislacionit të Shqipërisë me Kuadrin Ligjor të BE-së për Krimin Mjedisor (Direktiva 2008/99/EC dhe Versioni pas amendimit të pritshëm në të ardhmen).

**Përshkrimi i temës:** Përafrimi i politikave dhe legjislacionit mjedisor të Shqipërisë me *acquis* të BE-së është vendimtar për anëtarësimin e saj të ardhshëm në BE dhe përputhshmërinë me objektivat e Marrëveshjes së Gjelbër të BE-së. Kjo temë fokusohet në detyrimet e Shqipërisë gjatë procesit të negociatave, në lidhje me transpozimin e Direktivës për Krimin Mjedisor 2008/99/EC. Duke qenë se Direktiva është duke u rishikuar, kjo temë do të shqyrtojë edhe pasojat që ndryshimet e propozuara të Direktivës 2008/99/EC, do të kenë në përpjekjet e Shqipërisë për të përfshirë legjislacionin mjedisor të BE-së në legjislacionin kombëtar.

Direktiva 2008/99/EC, e njohur zyrtarisht si Direktiva e BE-së për Krimin Mjedisor, është një instrument legjislativ i miratuar nga Bashkimi Evropian për të luftuar shkeljet mjedisore. Ai përcakton kërkesat minimale për një ligj penal në shtetet anëtare të BE-së, i cili duhet të sigurojë mbrojtje të zgjeruar të mjedisit përmes mjeteve ligjore.

Direktiva mbulon një gamë të gjerë shkeljesh, duke përfshirë depozitimin e paligjshëm të mbetjeve, tregtinë e paligjshme të specieve të rrezikuara, ndotjen e ajrit, ujit dhe tokës, dhe veprimtari të tjera që shkaktojnë dëm të konsiderueshëm në mjedis. Ajo detyron shtetet anëtare që të vendosin dënime penale për këto vepra, duke garantuar efektivitetin, proporcionalitetin dhe ndikimin e tyre parandalues. Direktiva e BE-së për Krimin Mjedisor (Direktiva 2008/99/EC) është transpozuar pjesërisht në legjislacionin shqiptar nëpërmjet disa ligjeve, përfshirë Kodin Penal dhe Ligjin për përgjegjësinë penale të personave juridikë. Megjithatë, përafrimi i mëtejshëm dhe zbatimi efektiv i direktivës janë të nevojshme për të rritur përputhshmërinë dhe për të luftuar në mënyrë më të vendosur krimet mjedisore. Raporti i Progresit 2019 i KE-së thekson nevojën që Shqipëria të përqendrohet në forcimin e kuadrit ligjor dhe mekanizmave të zbatimit në lidhje me krimet mjedisore.

Për të adresuar nevojën urgjente për transpozimin e Direktivës për Krimin Mjedisor, duke pasur parasysh edhe rritjen vjetore të krimeve mjedisore me 7,69% në vitin 2019 dhe rritjen e vazhdueshme gjatë pandemisë COVID-19, Shqipëria duhet të përshpejtojë përpjekjet e saj. Mungesa e një kuadri të duhur ligjor dhe të strukturave institucionale ka kontribuar në rritjen e shkallës së krimeve mjedisore.

Përveç Direktivës për Krimin Mjedisor, edhe direktiva të tjera, si Direktiva e **Përgjegjësisë Mjedisore** dhe Rekomandimi për Monitorimin, Kontrollin dhe Zbatimin e Legjislacionit Mjedisor (RMCEI) kërkojnë transpozim dhe zbatim të mëtejshëm në Shqipëri. Mungesa e të dhënave gjithëpërfshirëse dhe e një kuadri ligjor dytësor për zbatimin e mjedisit paraqesin sfida për kryerjen e proceseve dhe vlerësimeve të përshtatshme të masave në mbrojtje të mjedisit.

Ndryshimet e propozuara në Direktivën 2008/99/EC synojnë të rregullojnë mangësitë dhe kufizimet e identifikuara gjatë vlerësimit të kryer në 2019-2020. Këto ndryshime kanë për qëllim të forcojnë kuadrin ligjor në luftën kundër krimeve mjedisore, përmes zgjerimit të fushëveprimit të direktivës, duke përmirësuar teknikat ligjore dhe duke siguruar ndëshkime më efektive. Po ashtu, ato theksojnë rëndësinë e nxitjes së hetimeve dhe ndjekjeve penale ndërkufitare, përmirësimin e mbledhjes dhe analizimit të të dhënave dhe forcimin e të gjithë zinxhirit institucional kombëtar për zbatimin e ligjit, përmes mundësimit të burimeve dhe trajnimeve të specializuara.

Në rastin e Shqipërisë, zbatimi i këtyre ndryshimeve do të kërkojë përpjekje të bashkërenduara për të harmonizuar legjislacionin dhe strukturën e saj institucionale me ndryshimet e propozuara. Këtu përfshihet forcimi i kuadrit ligjor për krimet mjedisore, rritja e kapaciteteve për zbatimin e ligjit, ofrimi i trajnimeve të specializuara për gjyqtarët, prokurorët dhe personelin e zbatimit të ligjit, si dhe forcimin e bashkëpunimit ndërkufitar. Masa të tilla, si raportimi anonim i shkeljeve mjedisore, garantimi i qasjes në drejtësi dhe informacion, apo edhe nxitja e pjesëmarrjes së publikut dhe shoqërisë civile, do të jenë vendimtare. Në përballjen me këto sfida, përafrimi i amendamenteve të propozuara dhe forcimi i kuadrit ligjor dhe mekanizmave zbatues, bëjnë të mundur që Shqipëria të shënojë përparim të dukshëm në përmbushjen e detyrimeve të saj, në luftën cilësore ndaj krimeve mjedisore dhe të kontribuojë për një të ardhme të qëndrueshme dhe më të gjelbër brenda BE-së.

### Metodologjia

Kursi do të përfshijë një prezantim një-orësh në *Power Point*, që do të pasohet nga një diskutim 30-minutësh, mbështetur në listën e pyetjeve vetëstudimore, si më poshtë, dhe do të përfundojë me një rast studimor, duke përdorur kornizën e përgjithshme të propozuar më poshtë.

**Prezantimi në *PowerPoint***

*Ju lutemi mbani mend se kjo është vetëm një qasje që sugjerohet, për t'u përshtatur sipas rasteve, pasi kursi është në zhvillim e sipër në bashkëpunim me Shkollën e Magjistraturës, në varësi të nevojave specifike që identifikohen. Mund të përfshihen imazhe, grafika dhe diagrame përkatëse për ta bërë prezantimin sa më tërheqës nga aspekti pamor dhe për të rritur mundësitë për përfshirje të pjesëmarrësve.*

përdorur në prezantimin tuaj, me qëllim mundësimin e leximeve dhe citimeve të mëtejs

### Pyetje vetëstudimore me Direktivën Evropiane për Krimin Mjedisor dhe transpozimi

1. Çfarë është Direktiva 2008/99/EC dhe cili është qëllimi i miratimit të saj brenda BE-së?
2. Si e ka transpozuar Shqipëria Direktivën e BE-së për Krimin Mjedisor në legjislacionin e saj kombëtar?
3. Cilat janë sfidat kryesore, me të cilat përballet Shqipëria për zbatimin efektiv të Direktivës për Krimin Mjedisor?
4. Si synojnë amendimet e propozuara në Direktivën 2008/99/EC të forcojnë kuadrin ligjor në luftën kundër krimit mjedisor?
5. Çfarë ndikimesh ka harmonizimi i legjislacionit të Shqipërisë me standardet mjedisore të BE-së në procesin e integrimit evropian?
6. Si mund të përmirësojë Shqipëria bashkëpunimin dhe bashkërendimin mes institucioneve përkatëse për të luftuar krimet mjedisore në mënyrë më efektive?
7. Çfarë roli luan pjesëmarrja e publikut dhe përfshirja e shoqërisë civile në përballjen me krimet mjedisore në Shqipëri?
8. Cilat janë përfitimet e mundshme për Shqipërinë dhe përpjekjet e saj për mbrojtjen mjedisore në rastin e zbatimit të amendimeve të propozuara në Direktivën 2008/99/EC?
9. Si mund të garantojë Shqipëria zbatimin efektiv të legjislacionit dhe rregulloreve mjedisore në luftën kundër krimeve mjedisore?
10. Cilat janë ndikimet e mundshme mjedisore dhe shoqërore në rastin e harmonizimit të suksesshëm të legjislacionit shqiptar me standardet mjedisore të BE-së?

### 

### Rast Studimor Detyrat:

Ndani pjesëmarrësit në grupe të vogla dhe caktojini secilit grup një aspekt të krimit mjedisor, mbi të cilin duhet të përqendrohen (p.sh., hedhja e paligjshme e plehrave, ndotja e paligjshme, tregtimi i paligjshëm i specieve të rrezikuara).

Jepini secilit grup një listë me pyetje orientuese, që t’i ndihmojnë në vlerësimin e tyre. Këto pyetje duhet të mbulojnë fusha të tilla, si legjislacioni, mekanizmat detyrues për zbatim, bashkëpunimi mes autoriteteve, ndërgjegjësimi i publikut dhe sfidat përkatëse.

Grupeve u jepen 15-20 minuta për të diskutuar dhe analizuar aspektet, që u janë caktuar, për zbatueshmërinë e legjislacionit për krimin mjedisor. Nxitini pjesëmarrësit që të ndajnë me njëri-tjetrin mendimet e tyre, shembuj dhe zgjidhje të mundshme.

* Secili grup të parashtrojë para të gjithë grupit të madh gjetjet e tyre, duke bërë një përmbledhje të sfidave kryesore dhe hapave për veprim, që ata propozojnë, me qëllim përmirësimin e zbatimit të legjislacionit mbi krimin mjedisor.
* Mundësoni një diskutim të shkurtër pas çdo prezantimi, duke i lejuar pjesëmarrësit të bëjnë pyetje, të japin mendimet e tyre mbi çështjet e trajtuara në prezantim dhe të përfshihen në një bashkëbisedim mbi rekomandimet e dala nga prezantimi.
* Përmbylleni rastin studimor duke bërë një përmbledhje të ideve kryesore, që dolën nga diskutimet, duke nënvizuar rëndësinë e zbatimit efektiv të legjislacionit për krimin mjedisor për zhvillimin e qëndrueshëm të vendit dhe për integrimin në BE.

Koha dhe niveli i thellimit të diskutimit mund të përshtatet sipas kërkesave tuaja.

### 

### Materialet e kursit

**Legjislacioni**

Direktiva 2008/99/KE për mbrojtjen e mjedisit përmes ligjit penal (Direktiva) u miratua më 24 tetor 2008

RAPORT mbi propozimin për një direktivë të Parlamentit dhe Këshillit Evropian për mbrojtjen e mjedisit nëpërmjet ligjit penal dhe që zëvendëson Direktivën 2008/99/EC, (COM (2021)0851 – C9-0466/2021 – 2021/0422( COD)) Komisioni për Çështjet Ligjore, Raportues: Antonius MandersMaria Vagliasindi, Michael Faure, *Krimi Mjedisor në Evropë*. (2017)

MB.

## Tema 6: Dallimi mes elementeve përbërëse të kundërvajtjeve administrative dhe penale kundër mjedisit.

**Përshkrimi i Temës:** I parë nga një këndvështrim rreptësishtë ekologjik, koncepti i “mjedisit” do të ishte mjaft kufizues dhe i mangët. Me qëllim gjetjen e një përkufizimi të arsyeshëm dhe të plotë, do të ishte e nevojshme një qasje mes teorive vlerësuese etiko-filozofike, aspektit ekonomik dhe përkufizimeve shkencore. Cilido qoftë dëmi, që i shkaktohet një elementi mjedisor, herët a vonë ai dëm do të shkaktojë pasoja në të gjithë sistemin, duke shkaktuar më tej një dëm të madh dhe të pashmangshëm. Për këto arsye, kjo temë vetëm sa cek sipërfaqen e këtyre çështjeve të ndërlikuara ligjore. Qartësisht, nuk është e mundur që të gjitha çështjet e legjislacionit mjedisor të trajtohen brenda një kursi të vetëm. Kjo temë do të mbulojë çështjet, që lidhen me kundravajtjet administrative dhe ato penale kundër mjedisit, veçanërisht përsa i përket dallimeve mes të dyjave. Sanksionet penale dhe administrative janë pjesë e sistemit të ligjzbatimit. Secila prej tyre ka efekte pozitive dhe negative në parandalimin dhe ndëshkimin e dëmit në mjedis. Po ashtu, tema do të trajtojë edhe jurisprudencën e sistemit gjyqësor shqiptar dhe përvojën nga vendet e tjera të BE-së.

### 

### Metodologjia

Kjo klasë/orë mësimore do të ndahet në disa faza:

**Leksion-diskutim** – Informacion i përgjithshëm mbi legjislacionin mjedisor administrativ, rryma të ndryshme të legjislacionit mjedisor dhe mënyrën si ndërlidhen ato.

**Diskutim/debat/ushtrim dhe prezantim me gojë.** Ky kurs kërkon përkushtim për të lexuar materialet në mënyrë sistematike. Gjithashtu, kursi kërkon aftësi debatuese.

**Ushtrime, debate dhe punë të pavarur në grup**

**Struktura e organizimit të mësimit**

Prezantim nga lektori.

Diskutime, debate, ushtrime, detyra, punë e pavarur individuale/në grup sipas udhëzimeve të lektorit.

Rast nga praktika gjyqësore e Gjykatës Evropiane të të Drejtave të Njeriut.

### 

### Fokusi kryesor i lëndës

* Përkufizimi i kundravajtjes administrative, dallimi me kundravajten penale. Hyrje në kuadrin ligjor, kushtet dhe karakteristikat ligjore të kundravajtjes administrative. Shembuj praktikë nga vendet e BE-së dhe Shqipëria, si shembuj.
* Kundravajtjet administrative ndaj mjedisit.
* Elementët e kundravajtjeve penale ndaj mjedisit.
* Elementët specifikë.
* Sanksionet penale dhe administrative, si pjesë një sistemi të qendërzuar të zbatimit të legjislacionit mjedisor.
* Shmangia e mbivendosjes së kompetencave mes tyre.

### Pyetjet vetëstudimore

* A është i qartë për profesionistët e ligjit dallimi mes një kundërvajtjeje administrative dhe asaj penale ndaj mjedisit?
* Cilët janë elementet që dallojnë një kundërvajtje administrative nga një penale ndaj mjedisit?
* A përbën shkak ligjor procedura dhe ndëshkimit administrativ për të përjashtuar një procedurë dhe ndëshkim penal?
* A përbën një ndëshkim administrativ në proces shkak ligjor për të përjashtuar dënimin penal?
* A është ky një rast kur shkelet doktrina ligjore “Ne bis in idem”?

**Detyrë që ndërlidhet me legjislacionin penal:** Juridiksioni penal ose administrativ në rastet e dëmeve kundër mjedisit, si prerja e pyjeve, ndotja e lumenjve, lëshimi i gazrave në ajër etj.

* **Diskutim/debat/ushtrim dhe prezantim me gojë mbi temën**: A e pengon procedura gjyqësore administrative gjykimin për përgjegjësi penale?
* **Diskutim/debat/ushtrim dhe prezantim me gojë mbi temën:** A është më efektive një procedurë administrative apo penale kundër kundërvajtësit?

### Rast studimor

Aktgjykimi 80-2019-2397, datë 01.07.2019, Gjykata Administrative e Shkallës së Parë, Tiranë.

Paditësi: Komiteti Shqiptar i Helsinkit

Të paditurit: Agjencia Kombëtare e Mjedisit dhe ISHMPUT

Nisur nga shqetësimet e bëra publike në media gjatë viteve 2017 – 2018, Komiteti Shqiptar i Helsinkit ka pasur një komunikim të vazhdueshëm në lidhje me ndotjen përgjatë lumit Gjanicë me një sërë institucionesh shtetërore, si: Drejtoria Rajonale e Shëndetësisë Fier, Drejtoria Rajonale e Shëndetit Publik Fier, Instituti i Shëndetit Publik, Bashkia Fier, Bashkia Mallakastër, Bashkia Patos.

Pjesë e letërkëmbimit të mbajtur nga paditësi është edhe komunikimi nëpërmjet dokumenteve zyrtare me dy të paditurit, Agjencia Kombëtare e Mjedisit dhe ISHMPUT. Paditësit i janë drejtuar Agjencisë Kombëtare të Mjedisit me shkresën nr. 235, datë 12.03.2018, me lëndë: “Kërkesë për informacion mbi matjet në lidhje me ndotjen e lumit Gjanica”, si dhe me shkresën nr. 375, datë 16.04.2018, me lëndë: “Marrja e masave dhe ushtrimi i kompetencave ligjore për ndotjen e lumit Gjanica”.

Lidhur me këto shkresa, i padituri më datë 19.03.2018, me shkresën nr. 891/1 prot, dhe me shkresën tjetër nr. 1188/1, dt. 03.04.2018, i ka kthyer përgjigje Komitetit Shqiptar të Helsinkit, si më poshtë:

“...Agjencia Kombëtare e Mjedisit, referuar VKM-së nr. 1189, datë 18.11.2009, “Për rregullat dhe procedurat e hartimit dhe zbatimit të Programi Kombëtar të Monitorimit të Mjedisit, pika B4.1, a-f; B4.2.a-b; g4-b; ka kryer monitorimin cilësor të lumit Gjanicë. Ky vlerësim i referohet datës 06.02.2018 dhe është vlerësim paraprak, pasi monitorimi kryhet sipas një shpeshtësie të caktuar sezonale, 4 herë në vit, ndaj në mbështetje të të dhënave në tabelë, vlerësojmë se: Ujërat janë të varfra në oksigjen, nevoja biokimike për oksigjen është e lartë, gjë që dëshmon qartë një nivel të lartë ndotjeje. Përqendrimi i amoniakut në kampion ishte i lartë, duke e klasifikuar këtë stacion në klasën V - gjendje e keqe. Burimi kryesor i ndotjes janë shkarkimet e patrajtuara urbane, si dhe shkarkimet industriale”.

Në përgjigje të këtyre shkresave, ISHMPUT i ka dërguar palës paditëse informacion mbi procedimin administrativ të kryer nga ky organ publik, në kuadër të mbrojtjes së lumit Gjanicë nga ndotja. Duke mos i konsideruar të mjaftueshme veprimet e ndërmarra nga të paditurit, me synim mbrojtjen nga ndotja të lumit Gjanicë, pala paditëse i është drejtuar gjykatës, ku ka depozituar padinë e saj, përmes së cilës ka kërkuar detyrimin e palëve të paditura për nxjerrjen e akteve administrative, me qëllim përmbushjen e detyrimeve të renditura në objektin e padisë së depozituar në gjykatë.

**Pyetje për të ndihmuar diskutimin mbi këtë rast:**

* A është e qartë ndarja e kompetencave mes institucioneve publike?
* A përbën mos-ushtrimi i kompetencave arsye për përgjegjësi administrative apo penale? Për autoritetet administrative dhe për kompanitë që kanë shkaktuar ndotjen?

### 

### Materialet e kursit

**Legjislacioni**

* Kushtetuta Republikës së Shqipërisë
* Kodi Administrativ i Shqipërisë Ligji nr. 44/2015.
* Kodi Penal i Shqipërisë, miratuar me ligjin nr. 7895, datë 27.01.1995, i ndryshuar.

**Referenca**

* Instituti ASSER. Dosjet. Ligji Evropian i Mjedisit pas Lisbonës: Një hyrje http://www.asser.nl/default.aspx?site\_id=7&level1=12219&level2=14663. Qasur më 10 korrik, 2015.
* Blomsma, J. dhe Wagner. (2014). Në: Projekti Strategjik mbi Krimin Mjedisor, Raport i Eurojust-it, fq.80-81. Gjendur në http://www.eurojust.Evropa.eu/. Qasur më 15 qershor 2015.
* Capeta, T. (2010). Harmonizimi i legjislacionit kombëtar me *acquis communautaire*.
* Komisioni i Komuniteteve Evropiane (2007a). Propozim për një direktivë evropiane, Parlamenti dhe Këshilli për mbrojtjen e mjedisit nëpërmjet ligjit penal, 2007/0022 (COD). Bruksel, 9.2.2007.
* Komisioni i Komuniteteve Evropiane (2007b), Dokumenti i punës së stafit të Komisionit - Shoqërimi i Propozimit për një Direktivë të Parlamentit Evropian dhe Këshillit mbi mbrojtjen e mjedisit përmes ligjit penal - Vlerësimi i ndikimit. SEC (2007) 160, Bruksel, 9 shkurt 2007.
* Konventa e Këshillit të Evropës për mbrojtjen e mjedisit nëpërmjet ligjit penal të 1998. Seria e Traktatit Evropian, Nr. 172.
* Këshilli i Evropës, Raport Shpjegues për Konventën për mbrojtjen e mjedisit përmes së drejtës penale. Gjendet në: <http://conventions.coe.int/Treaty/EN/Reports/Html/172.htm>
* Dekret Legjislativ, 7 korrik 2011, n.121 “Zbatimi i direktivës 2008/99/KE për mbrojtjen dhe zbatimin e legjislacionit mbi mjedisin, si dhe direktiva 2009/123/KE që ndryshon direktivën 2005/35/KE në lidhje me ndotjen e shkaktuar nga anijet dhe futjen e dënimeve për shkeljet.” OJ nr. 177, datë 1.8.2011. Gjendet në:

<http://www.altalex.com/documents/leggi/2011/08/22/tutela-penale-dell-ambiente-introdotti-nuovi-reati>

* Direktiva 2008/99/KE e Parlamentit Evropian dhe e Këshillit e datës 19 nëntor 2008, për mbrojtjen e mjedisit nëpërmjet ligjit penal. OJL 328, 06.12.2008, f. 28-37.
* Direktiva 2009/123/KE e Parlamentit Evropian dhe e Këshillit e datës 21 tetor 2009, ndryshimi i Direktivës 2005/35/KE për ndotjen nga burimet e anijeve dhe për futjen e gjobave për shkelje. OJL 280, 27.10.2009, f.52–55.
* Gordiani, G., Bocari, B. (2014). Dokument pune: analizë dhe plan veprimi për zbatimin e Kodit Penal Shqiptar përballë Direktivës 2008/99/KE për mbrojtjen e mjedisit përmes ligjit penal. Draft-Raporti i Projektit SELEA. Marrë nga: nga <http://selea.al>
* Takimi Ndërkombëtar i Ekspertëve (1994) për përdorimin e sanksioneve penale në mbrojtjen e Mjedisit në nivel ndërkombëtar, vendas dhe rajonal. Raport. Portland, Oregon, SHBA, 19-23 mars.
* Ramacci, L. (2009). E Drejta Penale për Mjedisin. Botim i dytë. CEDAM. Padova, Itali.

## Tema 7: Roli i gjykatave dhe agjencive administrative ligjzbatuese në procesin e kontrollit mbi mjedisin. Mekanizmat detyrues administrativ.

**Përshkrimi i temës:** Kjo temë do të mbulojë çështje që lidhen me kuadrin e sistemit gjyqësor, kompetencat dhe lidhjen e tyre me kuadrin ligjor mjedisor. Këto do të përfshihet edhe harmonizimi i legjislacionit material dhe procedural, si dhe përplasjet mes tyre. Mekanizmat gjyqësorë në mbrojtje të mjedisit përbëjnë një sistem efektiv të parandalimit të dëmeve. Roli i gjykatave në lënien në fuqi ose anulimin e veprimeve administrative është edukues, parandalues ​​dhe, si përfundim, edhe ndëshkues. Në këtë këndvështrim gjykatat kanë përgjegjësinë më të madhe si garantuesi përfundimtar dhe universal i një të mire të përgjithshme dhe të përbashkët, siç është mjedisi. Natyrshëm, brenda kësaj teme kompensimi i dëmit merr një rëndësi të madhe në procesin e rehabilitimit dhe kompensimit. Njoftimi për punime të reja dhe mundësia e një dëmtimi mjedisor, për pasojë, sipas nenit 303 të Kodit Civil synon të parandalojë dëmet shoqëruese nga ndërtimet e reja, të cilat i shohim më të zhvilluara kohët e fundit.

### Metodologjia

Kjo temë do të trajtohet gjatë disa leksioneve dhe leximeve në klasë. Studentët do të njihen me një shumëllojshmëri këndvështrimesh dhe ekspertizash. Do të nxitet pjesëmarrja aktive e studentëve. Do të zhvillohen edhe leksione me praninë fizike të pjesëmarrësve dhe nëse do të jetë e nevojshme një klasë për takimet virtuale, ku mund të paraqiten a postohen pyetje vetë-studimore. Gjithashtu, do të ketë një prezantim në Power Point, raste studimore, grupe pune dhe debat drejtpërsëdrejti.

### 

### Struktura e organizimit të mësimit

Prezantimi nga lektori

Diskutime, debate, ushtrime, detyra, punë e pavarur individuale dhe në grup, nën drejtimin e lektorit

Raste nga praktika gjyqësore e Gjykatës Evropiane për të Drejtat e Njeriut

### 

### Fokusi kryesor i lëndës

* Autoriteti kushtetues dhe ligjor për ligjet mjedisore; Kufizimet kushtetuese dhe kuadri ligjor.
* Aspektet administrative të legjislacionit mjedisor.
* Roli i gjykatave në procesin e kontrollit mjedisor
* Kompensimi i dëmeve.
* Njoftimi për një punë të re dhe mundësia për dëm në mjedis, Neni 303 i Kodit Civil.

### Pyetje vetëstudimore

* A është procedura administrative dhe sanksioni mjaftueshëm efektiv për të parandaluar dëmtimet në mjedis?
* A është juridiksioni i gjykatës administrative i qartë dhe i ndarë nga juridiksioni i gjykatës civile?
* Si ndikojnë ato tek njëra-tjetra? Rregulloret procedurale për efektin e vendimit detyrues në gjykimin administrativ?
* A parashikon ligji administrativ material dhe procedural ndreqjen e dëmit në mjedis? Po ligji civil?

### Ushtrime, debate, punë e pavarur në grup

1. **Diskutime/debate/ushtrime dhe një prezantim me gojë mbi temën**: Mbivendosja e kompetencave.
2. **Diskutime/debate/ushtrime dhe një prezantim me gojë mbi temën**: Procedura gjyqësore në verifikimin dhe mbledhjen e provave për shkeljet mjedisore.

### 

### Rast studimor

### Aktgjykimi nr. 80-2019-2156, datë 17.06.2019, Gjykata Administrative e Shkallës së Parë, Tiranë.

Paditësi: Shoqata “Aleanca Kundër Importit të Plehrave të Rrezikshme

I padituri: “Integrated Technology Waste Treatment Fier”

### 

### Përmbledhje:

Me vendimin nr. 89, datë 25.10.2016, Këshilli Bashkiak Fier ka miratuar fillimin e procedurave të shpronësimit për interes publik të këtyre pasurive të paluajtshme private, të cilat preken nga projekti “Ndërtimi i impiantit të trajtimit të mbetjeve urbane në Fier”, me VKM-në nr. 951, datë 28.12.2016. Shpronësimi është bërë për interes publik të pasurisë së paluajtshme me nr. 1, ZK 2636, vëllimi 10, faqe 63, me sipërfaqe 111.564 m2.

Në përfundim të procedurave të prokurimit publik të zhvilluara nga Ministria e Mjedisit, fitues i koncesionit/Partneritetit Publik u shpall: Unioni privat i kompanive “Integrated Technology Services & Energy 2 SRL”, për ndërtimin dhe administrimin e impiantit të trajtimit të ujit, të mbetjeve urbane në Qarkun e Fierit dhe prodhimin e energjisë. Më datë 24.10.2016 u nënshkrua kontrata koncesionare ndërmjet Ministrisë së Mjedisit dhe Shoqërisë së shpallur fituese. Kontrata përfshinte impiantin e përpunimit të mbetjeve dhe prodhimin e energjisë; impiantin e djegies, impiantin e trajtimit të ujërave të zeza, landfillin dhe impiante të ndryshme ndihmëse. Kontrata është publikuar në buletinin e APP-së nr. 45, datë 14.11.2016. Kontrata ka një kohëzgjatje prej 6 vitesh, pra kompania koncesionare ndërton dhe operon impiantet për 6 vjet. Pas 6 vitesh, ato kalojnë në pronësi të Autoritetit Kontraktor. (shih shkresën nr. 2009/2 Prot, datë 03.07.2018 të AKM-së). Shoqëria koncesionare është e pajisur me Deklaratën Mjedisore nr. 294 Rep. nr. 3764 Kol., nr. 18 vendim, datë 08.05.2017, të lëshuar nga AKM dhe Ministria e Turizmit dhe Mjedisit.

Këshilli Kombëtar i Territorit (në vijim KKT) me vendimin nr. 15, 16.10.2017, miratoi lejen e ndërtimit për këtë impiant, në favor të subjektit zhvillues “Integrated Technology Waste Treatment Fier” shpk. Në këto kushte, paditësit, të cilët janë banorë të fshatit Verri, ku po ndërtohet impianti i trajtimit të mbetjeve urbane të Qarkut Fier, si dhe shoqata “Aleanca Kundër Importit të Mbetjeve të Rrezikshme”, AKIP, si organizatë jofitimprurëse, aktiviteti i së cilës ka të bëjë me ndërgjegjësimin e publikut për çështje mjedisore, i janë drejtuar kësaj gjykate me një padi objekt gjykimi. Nëpërmjet padisë së tyre, paditësit kërkojnë që Deklarata Mjedisore dhe Vendimi i KKT-së i lëshuar në favor të subjektit zhvillues “Integrated Technology Waste Treatment Fier” shpk, të shpallen absolutisht të pavlefshëm.

**Pyetje për diskutim rreth këtij rasti:**

* Kompetencat e gjykatës në verifikimin e procedurës administrative.
* A ka të drejtë organi publik administrativ të vlerësojë dëmet në mjedis?
* Si vendos gjykata kur procedura administrative është e paligjshme? Në rast të dëmtimeve të parikthyeshme mjedisore?

### 

### Materialet e kursit

**Legjislacioni**

Kushtetuta e Republikës së Shqipërisë

Kodi Administrativ i Shqipërisë, Ligji nr. 44/2015.

**Referenca**

* Capeta, T. (2010). *Harmonizimi i legjislacionit kombëtar* me *acquis communautaire*.
* Raport i paraqitur në seminarin e UNIDEM CAMPUS në Trieste “Cilësia e ligjeve”, qershor 2010, Itali. Komisioni i Venecias. CDL-UDT(2010)017. Gjendet në: http://www.venice.coe.int/webforms/documents/default.aspx?pdffile=CDL-UDT(2010)017-e, Qasur më 30 gusht 2015.
* Mjedisi dhe Ndryshimet Klimatike (2015). Përmbledhjet e legjislacionit të BE-së; gjendet në: [http://eurex.Evropa.eu/%20summary/chapter/environment.html?root\_default=SUM\_1\_CODED=20](http://eurex.europa.eu/%20summary/chapter/environment.html?root_default=SUM_1_CODED=20).
* Jamie Benidickson: *E drejta mjedisore*, botimi i 5-të. Toronto: Irwin Law, 2019. (E disponueshme për t’u porositur ose në internet në faqen e internetit të bibliotekës Uottawa).
* Petrela, I. (2009) *Tipare të përgjithshme dhe tendenca të së drejtës ndërkombëtare dhe asaj Shqiptare për mjedisin*. Studime Juridike 2: 122-147.

## 

## Tema 8: Gjykimi i çështjeve mjedisore dhe paditë e qytetarëve

**Përshkrimi i temës:** Në legjislacionin shqiptar e drejta e qasjes në drejtësi për çështjet mjedisore paraqet karakteristika të veçanta nga rastet e tjera gjyqësore, ku palët i drejtohen gjykatave për të rifituar një të drejtë të shkelur. Konventa e Aarhusit përfaqëson një instrument juridik ndërkombëtar, i cili është pjesë përbërëse e legjislacionit të brendshëm të Republikës së Shqipërisë, që prej ratifikimit përmes ligjit nr. 8672, datë 26.10.2000. Në interpretim të standardeve të përcaktuara në Konventën e Aarhusit dhe legjislacionin shqiptar, Gjykata e Lartë e Shqipërisë ka vendosur se e drejta për akses në drejtësi për çështjet mjedisore ndryshon nga rastet e tjera. Çështjet mjedisore kanë natyrë shumë-sektoriale, larg aspektit formalisht kundërthënës të një gjykimi të zakonshëm civil/administrativ. Për shkak të natyrës së të drejtave të cenuara të pretenduara në çështjet mjedisore, është e vështirë të plotësohet një nga kushtet thelbësore procedurale për ngritjen e padisë, interesi i drejtpërdrejtë, duke qenë se në këto raste mbrohen të drejtat e natyrës së përgjithshme.

Kjo temë do të trajtojë çështjet që kanë të bëjnë me procedurën gjyqësore, aspektet formale dhe procedurale, paditë e qytetarëve dhe shoqatave, e drejta për t’u dëgjuar: *locus**standi*dhe afatet kohore. E drejta e informimit të qytetarëve dhe organizatave në çështjet mjedisore, si aspekt procedural i mosmarrëveshjeve mjedisore do të diskutohet si pjesë e procedurës administrative formale para fazës gjyqësore. Gjykimi i çështjeve mjedisore dhe paditë qytetare konsiderohen raste me interes të shtuar për shkak të përfshirjes së interesit publik. Në këto raste interesi publik trajtohet si parakusht për legjitimitet. Aspekte të tjera procedurale në mosmarrëveshjet mjedisore si procedura e fazës së ankimit administrativ dhe afatet kohore konsiderohen, gjithashtu, si elemente formale që duhet të plotësohen në mënyrë që gjykata administrative të marrë në shqyrtim padinë.

### Metodologjia

1. Leksion-diskutim mbi procedurën administrative dhe atë gjyqësore administrative.
2. Diskutime/debate/ushtrime dhe prezantim me gojë. Analizë e rasteve të gjykuara nga Gjykatat Ndërkombëtare, Gjykatat Shqiptare dhe agjenci administrative.
3. Prezantim në *Power Point*, raste studimore, grupe pune dhe debate.

**Struktura e organizimit të mësimit**

* Prezantimi nga lektori.
* Diskutime, debate, ushtrime, detyra, punë e pavarur individuale dhe në grup, nën drejtimin e lektorit.
* Raste nga praktika gjyqësore e Gjykatës Evropiane për të Drejtat e Njeriut.

**Fokusi i lëndës:**

* Rrjedhojat e traktateve dhe konventave ndërkombëtare, që janë pjesë përbërëse e kuadrit ligjor shqiptar.
* Rishikimi gjyqësor i veprimeve të agjencisë – çështjet thelbësore përballë çështjeve procedurale.
* Gjykimi i mosmarrëveshjeve mjedisore dhe paditë qytetare. E drejta e viktimave për të nisur një procedurë formale.
* E drejta për t’u dëgjuar - *locus**standi****.***
* Afatet kohore për rishikimin gjyqësor.
* Barrierat procedurale të krijuara nga e drejta administrative; fushëveprimi i rishikimit gjyqësor.

**Pyetje vetëstudimore:**

1. A ka çdo qytetar të drejtë të ngrejë padi për çështje mjedisore? Problematikat që lidhen me legjitimitetin.
2. A janë të përshtatshme pengesat formale procedurale në çështjet mjedisore?
3. A parashikon procedura administrative të drejtën e qytetarëve për t'u informuar për çështjet mjedisore? A është konsultimi publik një e drejtë reale e qytetarëve?

**Ushtrime, debate, punë e pavarur në grup:**

1. **Diskutime/debate/ushtrime dhe prezantim me gojë mbi temën**:

Legjitimiteti i qytetarëve dhe shoqatave mjedisore.

1. **Diskutime/debate/ushtrime dhe prezantim me gojë mbi temën**:

Pavlefshmëria absolute dhe paligjshmëria e akteve administrative në çështjet mjedisore.

### Rast studimor:

1. **Aktgjykimi nr. 322/2021, datë 21.07.2021, i Gjykatës së Lartë të Republikës së Shqipërisë. Procedura administrative gjyqësore e hidrocentralit të Dragobisë – Dragobia Hec Hidropower**

Pala paditëse: 27 banorë të fshatit Margegaj të Bashkisë Tropojë (qyteti Bajram Curri), në veri të Shqipërisë dhe shoqata “Toka”.

I paditur: Ministria e Energjisë (Ministria e Ekonomisë, Tregtisë dhe Energjetikës, “METE”), Ministria e Mjedisit, Agjencia Kombëtare e Mjedisit dhe shoqëritë që kanë marrë lejet.

**Përmbledhje**: Në këtë rast, paditësit janë një komunitet prej 27 banorësh në fshatin Margegaj në Bashkinë Tropojë (qyteti Bajram Curri), në veri të Shqipërisë dhe shoqata “Toka”, e cila ka për qëllim nxitjen dhe mbrojtjen e mjedisit. Paditësi, ndër të tjera, ka paditur Ministrinë e Energjisë (Ministria e Ekonomisë, Tregtisë dhe Energjetikës, këtu “METE”), Ministrinë e Mjedisit, Agjencinë Kombëtare të Mjedisit dhe kompanitë që kanë marrë lejet, me pretendimin se ndërtimi dhe funksionimi i hidrocentraleve (projekti “HEC Dragobia”) në zonën e Luginës së Valbonës mund të dëmtojë seriozisht dhe në mënyrë të parikthyeshme mjedisin e Parkut Kombëtar të Valbonës. Kjo Luginë, për rëndësinë e saj vërtet të madhe, është shpallur zonë e mbrojtur në Shqipëri dhe Park Kombëtar.

Në vlerësimin e paditësve, këto dëme janë rrjedhojë e drejtpërdrejtë e veprimeve administrative të të paditurve, përmes miratimit të projektit koncesionar për ndërtimin dhe shfrytëzimin e hidrocentraleve në zonën e Luginës së Valbonës nga dy shoqëritë; veprime administrative, ku përfshihet një kontratë administrative dhe disa akte individuale administrative. Të pandehurit kanë marrë të gjitha lejet dhe licencat e nevojshme për zhvillimin e projektit, përfshirë edhe lejen për shfrytëzimin e rezervës ujore për prodhimin e energjisë. Pas marrjes së lejeve, përfundimit të procedurës së konkurrimit, si dhe shpalljes së kompanisë fituese, një kontratë koncesioni është lidhur mes METE-s dhe njërës prej kompanive (në cilësinë e përfituesit të koncesionit). Më pas, ndërmjet këtyre dy kontraktorëve dhe kompanisë tjetër që do të zbatonte projektin, u lidh një kontratë shtesë koncesionare, ku vërehet ulje e parametrave thelbësorë teknikë të projektit “HEC Dragobia”, si dhe zgjatje të afatit për përfundimin e punimeve.

Në këto rrethana, paditësit kanë depozituar një padi para Gjykatës Administrative të Shkallës së Parë Tiranë, duke kërkuar shpalljen e pavlefshmërisë absolute të akteve administrative, që e lejojnë të paditurin të ndërtojë dhe shfrytëzojë projektin në Parkun Kombëtar të Valbonës, dhe njëkohësisht i kanë kërkuar gjykatës të ndërmarrë masa të përkohshme për pezullimin e zbatimit të këtyre akteve. Paditësit kanë pretenduar se ky aktivitet do të ketë një ndikim mjaft negativ në mjedisin, florën, faunën dhe biodiversitetin e kësaj zone.

**Pyetje për diskutim mbi çështjen:**

* Cilat janë provat që duhet të sigurojë paditësi për të vërtetuar dëmin mjedisor?
* A mund të vetëkuptohet prania e dëmit apo duhet vërtetuar?
* Ligji 49/2012 “Për gjykatat administrative dhe gjykimin administrativ”, dispozita për pezullimin e zbatimit të aktit administrativ në çështjet mjedisore.
* A përbën dyshimi i arsyeshëm (mbështetur në dokumente) kusht për marrjen e masës së përkohshme, në rastin e mundësisë së shkaktimit të një dëmi të rëndë, të pakthyeshëm dhe të menjëhershëm, ndaj paditësit?

1. **Aktgjykimi nr. 087/2021, datë 30.07.2021, të Gjykatës së Lartë të Republikës së Shqipërisë lidhur me çështjet e GJEDNJ-së: Lesoochranarske zoskupenie VLK kundër Sllovakisë; Josef Krizan kundër Sllovakisë; Çështja Giacomelli kundër Italisë, 2006.**

Pala paditëse: Banorët e Njësisë Administrative Laknas në Bashkinë Kamëz dhe Shoqata e Bujqësisë Organike

I paditur: Bashkia Kamëz, Agjencia Kombëtare e Mjedisit

Përmbledhje:

Ky rast ka të bëjë me padinë e banorëve të Njësisë Administrative Laknas në Bashkinë Kamëz dhe Shoqatës së Bujqësisë Organike kundër Bashkisë dhe Agjencisë Kombëtare të Mjedisit. Një shoqëri me përgjegjësi të kufizuar është pajisur nga të paditurit (palë e tretë) me një vlerësim paraprak të ndikimit në mjedis dhe më pas me leje zhvillimi, që i ka lejuar asaj të vijojë punën për ndërtimin e një kompleksi blegtoral me thertore, restorant, në zonën e Pyllit të Brukës, në Bashkinë Kamëz.

Paditësit pretendonin se ndërtimi i objektit cenonte rëndë të drejtat dhe interesat e tyre si banorë të zonës, pasi leja për zhvillim ishte dhënë brenda një pylli në pronësi të Bashkisë Kamëz, i cili përdorej nga banorët si zonë e gjelbër pushimi dhe banimi. Sipas studiuesve, ndërtimi i objektit nënkuptonte prerjen e pemëve mbi 35 vjeç. Në këto rrethana, paditësi i ka drejtuar disa ankesa pushtetit vendor dhe autoriteteve të tjera administrative publike. Në pamundësi për të mbrojtur interesat e tyre në mënyrë tjetër, paditësit kanë depozituar padinë e tyre pranë Gjykatës Administrative të Shkallës së Parë, Tiranë.

**Pyetje për diskutim mbi këtë rast:**

* A kanë paditësit të drejtë qasjeje në gjykatë sipas dispozitave të ligjit, por edhe të Konventës së Aarhusit?
* A kanë paditësit detyrim të provojnë para gjykatës interesin e tyre të drejtpërdrejtë juridik në këtë çështje?
* A kanë të drejtë shoqatat t'i drejtohen gjykatës për një ligj apo akt që cenon interesin publik? A kanë të drejtë ato të kërkojnë shfuqizimin e një akti administrativ individual, në rast se nga një veprim ose mosveprim i administratës publike cenohet interesi i ligjshëm publik, si në rastin e individëve të kësaj çështjeje?
* Si mund të vërtetohet “interesi i mjaftueshëm” në mosmarrëveshjen në fjalë?

1. **Aktgjykimi nr. 80-2021-1696, datë 28.5.2021 i Gjykatës Administrative të Shkallës së Parë, Tiranë.**

Pala paditëse: “Ayen-Alb”, Shoqëri aksionare

Të paditur: Ministria e Energjisë, Ministria e Mjedisit, Agjencia Kombëtare e Mjedisit

Palë të treta: Shoqatat “Eco Albania”, “EuroNatur” dhe “Riverwatch”, si dhe 39 banorë të zonës së projektit të Kalivaçit.

Çështja është vendosur

Juridiksioni: Gjykata Administrative e Shkallës së Parë Tiranë

**Përmbledhje**:

Pala paditëse “Ayen-Alb”, një shoqëri aksionare me kapital të përbashkët, njëkohësisht edhe shoqëria koncesionare, e shpallur fituese dhe lidhur kontratë koncesionare me Ministrinë e Energjisë për ndërtimin e hidrocentralit të Kalivaçit mbi lumin Vjosë. Koncesionari kishte detyrimin të merrte lejet dhe licencat e nevojshme, duke përfshirë Deklaratën Mjedisore, një akt administrativ që lëshohet nga Ministria e Mjedisit, e cila vlerëson ndikimin mjedisor të projektit të synuar. Ministria e Mjedisit, mbështetur në propozimin e Agjencisë Kombëtare të Mjedisit, ka nxjerrë një deklaratë negative mjedisore për ndërtimin e hidrocentralit të Kalivaçit. Deklarata negative mjedisore parashikonte se ndërtimi i projektit në lumin Vjosa do të kishte ndikime mjaft negative në mjedis me pasoja afatgjata, duke përfshirë: përmbytjet e tokës, përdorimin e lëndëve plasëse gjatë ndërtimit, kërcënim serioz për florën dhe faunën në ekosistem, dëmtim të mikroklimës, rënie të cilësisë së ujit dhe të cilësive fiziko-kimike të tij, dëmtim të biodiversitetit të lumit Vjosa, një nga më të mëdhenjtë në Ballkan, ku gjallojnë qindra specie, disa prej tyre ende të panjohura për shkencën, etj.

Ky projekt është kundërshtuar ashpër edhe nga shoqëria civile, organizatat kombëtare dhe ndërkombëtare dhe shumë figura të njohura, të cilët kanë kërkuar anulimin e projektit mbi lumin Vjosa, një nga lumenjtë më të mëdhenj dhe të fundit të egër në Evropë, i cili gjarpëron 200 kilometra në territorin shqiptar. Paditësi ka bërë ankim administrativ dhe më pas ka ngritur padi, duke kërkuar shfuqizimin e deklaratës mjedisore, si lëshuar në kundërshtim me ligjin. Paditësi pretendonte se ndikimi në mjedis nuk do të ishte negativ dhe kërkonte vazhdimin e projektit, si fitues i kontratës koncesionare.

Shoqatat “Eco Albania”, “Euro Natur” dhe “River Watch”, si dhe 39 banorë të zonës së projektit të Kalivacit ndërhynë në këtë gjykim. Gjykata Administrative ka vendosur në favor të tyre, duke argumentuar se ata janë palë të interesuara në procesin e vendimmarrjes mjedisore dhe duke iu referuar ligjit të brendshëm dhe Konventës së Aarhus-it, ata kanë të drejtë të jenë palë në këtë çështje gjyqësore, të dëgjohen dhe të paraqesin pretendimet e tyre.

**Pyetje për diskutim mbi rastin:**

Kushtet për pavlefshmëri absolute dhe paligjshmëri të akteve administrative në rastet mjedisore.

1. **Aktgjykimi nr. 49, datë 18.01.2021, i Gjykatës Administrative të Shkallës së Parë, Tiranë**

Pala paditëse: Një bashkësi prej 8 banorëve të Njësisë Administrative Derjan, në Mat

I paditur: Enti Rregullator i Energjisë (ERE) dhe “Seka Hidropower” sh.pk.

**Përmbledhje**:

Pala paditëse është një bashkësi prej 8 banorësh në Njësinë Administrative Derjan, në Mat. Ata kanë paditur Entin Rregullator të Energjisë (ERE) dhe “Seka Hidropower” sh.pk, e cila është kompania koncesionare e kontratës për ndërtimin e hidrocentralit “Seka”. Kjo kompani është pajisur nga ERE me licencën për prodhimin e energjisë elektrike në hidrocentralet “Seka” dhe “Zais”.

Pas depozitimit të një ankimi administrativ pranë ERE-s, paditësit kanë ngritur padi, duke kërkuar shfuqizimin e licencës së dhënë për kompaninë në fjalë për prodhimin e energjisë elektrike, duke pretenduar se licenca është lëshuar në kundërshtim me ligjin. Paditësit kanë pretenduar se hidrocentralet janë të ndërtuara dhe një pjesë e tyre ndodhet në zonën e mbrojtur “Lurë-Mali i Dejës”. Ky aktivitet është në kundërshtim me statusin e zonës së mbrojtur dhe detyron organet kompetente të mos miratojnë licencimin.

Në mënyrë të menjëhershme, Gjykata Administrative ka zbatuar Konventën e Aarhus-it, me qëllim legjitimimin e palës paditëse në proces. Gjykatat kanë vërejtur se e drejta e publikut për të paraqitur paditë për çështje mjedisore parashikohet nga neni 9 i ligjit nr. 8672/2000, që ka ratifikuar Konventën e Aarhusit. Sipas Gjykatës, paditësi jeton ose e ka jetën të lidhur ngushtë me zonën, ku janë ndërtuar hidrocentralet, ndaj duke iu referuar legjislacionit të brendshëm dhe Konventës së Aarhus-it, ata kanë legjitimitet për t'iu qasur gjykatës me padi, si subjekte të interesuara për çështjet mjedisore dhe për të kërkuar rivendosjen e një të drejte të shkelur. Në themel të çështjes, gjykata pranoi padinë, duke anuluar aktin administrativ të nxjerrë nga ERE, licencën që i jepte të drejtën kompanisë “Seka Hydropower” për të prodhuar energji elektrike. Gjykata vendosi se licenca, që i ishte dhënë të pandehurit, ishte lëshuar në kundërshtim me ligjin, duke mos respektuar dispozitat e ligjit “Për zonat e mbrojtura”, veçanërisht të nenit 16, që ndalon ndërtimin e hidrocentraleve në rezervat natyrore dhe burimet ujore.

**Pyetje për diskutim mbi çështjen:**

* Kushtet për pavlefshmëri absolute dhe paligjshmëri të akteve administrative në rastet mjedisore.
* E drejta e informimit dhe këshillimit të individëve, por edhe e drejta për të kundërshtuar aktet dhe veprimet për çështje mjedisore apo që lidhen me to.

### Materialet e kursit

***Legjislacioni***:

Kushtetuta e Republikës së Shqipërisë

Kodi Administrativ i Shqipërisë, ligji nr. 44/2015.

Ligji nr. 10431, datë 09.06.2011, mbi “Mbrojtjen e Mjedisit”

Ligji nr. 10448, datë 14.07.2011, “Mbi lejet mjedisore”

***Referenca***

* Instituti ASSER. Dosjet. *Ligji Evropian i Mjedisit pas Lisbonës: Një hyrje.*
* Barton H. Thompson, Jr., *Inovacionet e vazhdueshme të ligjzbatimit prej trysnisë detyruese të qytetarëve*, 2000 U. Ill. L. Rev. 185, 191 n.23 (2000).
* Universiteti Barry B. Boyer, Shkolla e Drejtësisë në Buffalo, *Paditë gjyqësore të qytetarëve në fushën e mjedisit: rrezik apo premtim?*
* <https://digitalcommons.law.buffalo.edu/cgi/viewcontent.cgi?article=1753&context=journal_articles>.
* David E. Adelman dhe Robert L. Glicksman, *Kufizimet në çështjet gjyqësore mjedisore të ngritura nga qytetarët*; <https://www.jstor.org/stable/27010525>
* Eileen Gauna, *Dispozitat Federale për Qytetarin Mjedisor*: *Pengesat dhe Stimujt në Rrugën drejt Drejtësisë Mjedisore*, 22 Ekologjia L.Q. 1 (1995)
* James R. May, *Tani më shumë se kurrë: Tendencat në çështjet gjyqësore të qytetarëve mjedisorë në* 30, 10 Widener L. Rev. 1 (2003)
* Kristi M. Smith, *Kush padit Kë?:* *Një Krahasim i Veprimeve për Ligjzbatim në fushën e çështjeve gjyqësore mjedisore, atyre të Qeverisë dhe të Qytetarëve, të ngritura siç parashikohet në statutet e administruara nga EPA*, 1995-2000, 29 kolonë. J. Env’t L. 359, 371 (2004)

## Tema 9: Koncepti i mbetjeve dhe krimet që lidhen me mbetjet

**Përshkrimi i Temës:** Kjo temë do të trajtojë fillimisht kontekstin e konceptit të “mbetjeve” në nivel ndërkombëtar dhe atë të BE-së, duke filluar me një hyrje në Konventën e Bazelit dhe parimet e saj kryesore, për të vijuar më tej me instrumentet ligjore të BE-së, që mbulojnë menaxhimin e mbetjeve, siç është Direktiva Kuadër për Mbetjet, Rregullorja e Transportit të Mbetjeve dhe Lista Evropiane e Mbetjeve. Kjo temë do të nxjerrë në pah përkufizimet dhe parimet kryesore që lidhen me mbetjet, duke përfshirë hierarkinë e mbetjeve dhe detyrimin për t’u kujdesur. Së dyti, do të shqyrtojë imtësisht atë që konsiderojmë krim të lidhur me mbetjet, parë nga këndvështrimi ndërkombëtar dhe kombëtar, si dhe lidhjet e mundshme me lloje të tjera krimesh, si: mashtrimi, krimi i organizuar dhe korrupsioni.

**Metodologjia**

* Prezantim në *Power Point*
* Video
* Raste nga praktika gjyqësore
* Raste studimore

**Përmbledhje**

Në fund të viteve 1980, miratimi i rregullave gjithnjë e më të rrepta mbi menaxhimin e mbetjeve në vendet e industrializuara çoi në rritje të ndjeshme të kostos së trajtimit të mbetjeve të rrezikshme. Në kërkim të rrugëve për të ulur kostot gjithnjë në rritje, disa operatorë filluan të transportonin mbetje të rrezikshme drejt vendeve në zhvillim. Kjo çoi në mjaft raste, ku mbetjet e rrezikshme hidheshin, derdheshin ose menaxhoheshin në mënyrë jo të përshtatshme, duke shkaktuar probleme të rënda shëndetësore dhe mjedisore. Këto incidente tërhoqën vëmendjen ndërkombëtare, dhe për rrjedhojë u negociua Konventa e Bazelit nën kujdesin e Programit të Kombeve të Bashkuara për Mjedisin (UNEP). Konventa u miratua në 1989 dhe hyri në fuqi në 1992. Në muajin korrik të vitit 2023, 190 vende janë Palë në këtë Konventë. Përmes kontrollit të rreptë, Konventa e Bazelit ka për qëllim mbrojtjen e shëndetit të njeriut dhe mjedisit, nga pasojat që mund të vijnë prej gjenerimit dhe menaxhimit të mbetjeve të rrezikshme dhe mbetjeve të tjera.

Tre shtyllat kryesore të Konventës së Bazelit janë:

* 1. Ulja e gjenerimit të mbetjeve të rrezikshme, si përsa i përket sasisë, dhe shkallës së rrezikshmërisë së tyre;
  2. Nxitja e menaxhimit të përshtatshëm mjedisor të mbetjeve të rrezikshme dhe mbetjeve të tjera;
  3. Kontrolli i lëvizjeve ndërkufitare të mbetjeve të rrezikshme dhe mbetjeve të tjera.

Për të arritur objektivat e saj, Konventa e Bazelit u vendos Palëve kufizime dhe kushte të detyrueshme për transportin e mbetjeve të rrezikshme ndërmjet kufijve ndërkombëtarë. Palët në Konventë nuk mund të lejojnë që mbetjet e rrezikshme ose mbetje të tjera të eksportohen në vendet, që kanë ndaluar importin e mbetjeve të tilla. Palët kanë të drejtë të ndalojnë importin e mbetjeve të rrezikshme ose mbetjeve të tjera, për qëllime asgjësimi. Po ashtu, Palët në Konventë nuk mund të lejojnë që mbetjet e rrezikshme ose mbetje të tjera të eksportohen në ato vende, ku ka arsye për të besuar se mbetjet nuk do të menaxhohen në mënyrë të përshtatshme mjedisore. Në përgjithësi, Palët e kanë të ndaluar që të eksportojnë mbetje ose të importojnë mbetje nga vendet jo-palë.

Brenda BE-së, janë në sërë direktivash dhe rregulloresh të ndryshme, që mbulojnë menaxhimin e mbetjeve (të disa lloj mbetjesh). Instrumenti kryesor legjislativ i BE-së është Direktiva 2008/98/KE e Parlamentit Evropian dhe e Këshillit, e datës 19 nëntor 2008, mbi mbetjet, që shfuqizon disa direktiva të caktuara (e njohur si Direktiva Kuadër për Mbetjet ose DKM -*WFD*), e cila përcakton sfondin për konceptet dhe përkufizimet, që lidhen me menaxhimin e mbetjeve. Këtu përfshihet përkufizimi i mbetjeve, i riciklimit dhe rikuperimit. Direktiva Kuadër për Mbetjet përcakton disa parime bazë të menaxhimit të tyre. Në përgjithësi, Direktiva kërkon që mbetjet të menaxhohen:

* pa rrezikuar shëndetin e njeriut dhe pa dëmtuar mjedisin;
* pa rrezikuar ujin, ajrin, tokën, bimët ose kafshët;
* pa shkaktuar shqetësim, që vjen nga zhurmat ose aromat e pakëndshme;
* dhe pa ndikuar negativisht në zonat fshatare apo vendet me interes të veçantë.

Ajo përmban dispozita mbi përkufizimin e mbetjeve dhe mbetjeve të rrezikshme (neni 3), kur ato pushojnë së qeni mbetje dhe bëhen lëndë e parë dytësore, dhe dispozita që përcaktojnë si bëhet dallimi midis mbetjeve dhe nënprodukteve të tyre. Po ashtu, Direktiva paraqet “parimin: ndotësi paguan” dhe “përgjegjësia e zgjeruar e prodhuesit”. Themeli i menaxhimit të mbetjeve në BE është “hierarkia e mbetjeve” prej pesë fazash, e përcaktuar në Direktivën Kuadër të Mbetjeve, e cila cakton një rend preference për menaxhimin dhe asgjësimin e mbetjeve. E lidhur me DKM-*WFD*, është edhe Vendimi i Komisionit Evropian, i 3 majit 2000, që zëvendëson Vendimin 94/3/KE, ku gjendet lista e mbetjeve në përputhje me nenin 1(a) të Direktivës së Këshillit 75/442/EEC për mbetjet dhe Vendimit të Këshillit 94/904/EC, mbi hartimin e një liste të mbetjeve të rrezikshme në përputhje me nenin 1(4) të Direktivës së Këshillit 91/689/EEC mbi mbetjet e rrezikshme (të njoftuar me numrin e dokumentit C(2000) 1147). Ky Vendim ka përcaktuar klasifikimet dhe kodet përkatëse të rrymave të mbetjeve të rrezikshme dhe jo të rrezikshme.

Një dokument tjetër i rëndësishëm ligjor është Rregullorja (KE), Nr. 1013/2006 e Parlamentit Evropian dhe e Këshillit, e datës 14 qershor 2006, mbi transportin e mbetjeve (e cila njihet edhe si Rregullorja për Transportin e Mbetjeve ose *WSR*). Kjo Rregullore është e zbatueshme drejtpërdrejt në Shtetet Anëtare të BE-së dhe vë në jetë dispozitat e Konventës së Bazelit.

Krimet e lidhura me mbetjet janë një nënkategori e krimit mjedisor. Sipas një raporti të UNEP-INTERPOL-it, të 2016, krimet e lidhura me mbetjet shkaktojnë një humbje prej rreth 10-12 miliardë dollarë në vit. Nuk ka një përkufizim të gjithëpranuar për krimet e lidhura me mbetjet. Konventa e Bazelit jep një përkufizim të trafikut të paligjshëm të mbetjeve në nenin 9 të saj. Diçka e ngjashme gjendet edhe në nenin 2.35 të Rregullores për Transportin e Mbetjeve. Zyra e Kombeve të Bashkuara për Drogën dhe Krimin – UNODC, e përkufizon, disi gjerësisht, krimin e mbetjeve, si sjellje që lidhet me mbetjet dhe që është e kriminalizuar. Kuptimi i shkeljeve në fushën e mbetjeve mund të ndryshojë në varësi të kontekstit. Në disa raste, shkeljet e lidhura me mbetjet janë një term përmbledhës, që përfshin jo vetëm veprat penale që lidhen me mbetjet, por edhe kundërvajtjet civile dhe administrative. Edhe trafikimi i mbetjeve është një term që mund të ketë përkufizime të ndryshme, duke variuar nga përkufizimet më të ngushta, që fokusohen në lëvizjen e mbetjeve dhe, në veçanti, lëvizjen e mbetjeve në kontekst ndërkufitar ose transnacional, deri në përkufizime më të gjera, që përfshijnë një gamë më të gjerë veprash.

Kështu, trafikimi i mbetjeve është një nëngrup i krimit të mbetjeve dhe veprave penale të lidhura me mbetjet, një nëngrup me fushëveprim të përmasave të ndryshme, në varësi të mënyrës së përdorimit të termit.

Rreziqet dhe pasojat e transportit dhe menaxhimit të papërshtatshëm të mbetjeve mund të jenë të gjera, duke përfshirë ndikim në mjedis, shëndet dhe ekonomi. Krimet e mbetjeve mund të ndotin ajrin, tokën dhe ujin, të ndikojnë dhe dëmtojnë ekosistemet, dhe të paraqesin rrezikshmëri për shëndetin e njeriut. Krimet e lidhura me mbetjet kanë edhe pasoja dytësore shoqërore dhe ekonomike. Pasoja të tjera anësore të krimit të mbetjeve lidhen edhe me humbjen e burimeve të vlefshme, për shkak të trajtimit të papërshtatshëm ose joefikas, humbje të të ardhurave për qeveritë ose kosto shtesë për projektet e pastrimit dhe rikthimin në gjendjen e mëparshme, si dhe humbjen e besimit të publikut në aftësinë e qeverive për të menaxhuar mbetjet.

Për të luftuar krimin e lidhur me mbetjet, është parësore të kuptojmë arsyet e këtyre shkeljeve. Shtysa ekonomike është faktori kryesor që i bën mbetjet lehtësisht të cenueshme nga veprat penale dhe krimi. Për më tepër, shpresa për moszbulim, si pasojë e zbatueshmërisë së ulët rregullatore në këtë fushë, mund të shërbejë si nxitëse për krimet e mbetjeve. Kryerja e veprave penale të lidhura me mbetjet perceptohet si një rrezik minimal, pasi mundësia për t'u kapur është e ulët dhe, edhe nëse zbulohen dhe ndiqen penalisht, gjobat dhe masat ndëshkimore janë të ulëta. Nga ana tjetër, përfitimet financiare janë të larta, në rastet kur krimet kryhen pa u vënë re. Edhe mungesa e dispozitave dhe përcaktimeve ligjore të qarta ka gjasë të paraqesë një hapësirë mundësie për sjellje të paligjshme, e ndihmuar nga mangësitë apo të metat e kuadrit ligjor.

**Diapozitivë - Prezantimi në *PowerPoint***

***Slide*-****Diapozitivi 1: Konventa e Bazelit mbi kontrollin e transportit ndërkufitar të mbetjeve të rrezikshme dhe asgjësimin e tyre**

Tre shtyllat kryesore të Konventës së Bazelit janë:

* Minimizimi i gjenerimit të mbetjeve të rrezikshme, për sa i përket sasisë dhe shkallës së rrezikshmërisë së tyre;
* Nxitja e menaxhimit të përshtatshëm mjedisor të mbetjeve të rrezikshme dhe mbetjeve të tjera;
* Kontrolli i lëvizjeve ndërkufitare të mbetjeve të rrezikshme dhe mbetjeve të tjera;
* **Fushëveprimi i Konventës:** Mbetjet e rrezikshme dhe mbetjet që kërkojnë vëmendje të veçantë (neni 1).

***Slide*-Diapozitivi 2: Përkufizimet kryesore (neni 2)**

* Mbetjet
* Menaxhimi
* Transporti ndërkufitar
* Menaxhimi sipas standardeve të përshtatshme mjedisore

***Slide*-Diapozitivi 3: Politikat e BE-së për Menaxhimin e Mbetjeve**

* Marrëveshja e Gjelbër
* Ekonomia Qarkulluese
* Hierarkia e Mbetjeve

***Slide*-Diapozitivi 4: Kuadri legjislativ i BE-së për mbetjet**

* Direktiva Kuadër për Mbetjet
* Lista Evropiane e Mbetjeve
* Politikat specifike për Mbetjet
* Rregullorja për Transportin e Mbetjeve

***Slide*-Diapozitivi 5: Çfarë është krimi i lidhur me mbetjet?**

* Nuk ka një përkufizim të pranuar botërisht për krimin e mbetjeve
* Neni 9 i Konventës së Bazelit
* Neni 2.35 i Rregullores për Transportin e Mbetjeve
* Përkufizimi sipas UNODC – Zyrës së Kombeve të Bashkuara për Drogën dhe Krimin

Kuptuar gjerësisht si “një vepër e jashtëligjshme e lidhur me mbetjet”

***Slide*-Diapozitivi 6: Çfarë e nxit krimin e mbetjeve?**

* Përfitimet ekonomike
* Rrezikshmëri e ulët, krim me përfitime të larta
* Përkufizim i paqartë dhe mangësi ligjore (jepni shembuj)

***Slide*-Diapozitivi 7: Cilat janë pasojat e krimit të mbetjeve?**

* Dëmtimi i mjedisit (p.sh. ndotja e ajrit, ujit ose tokës, rreziqet për jetën e egër ose prishja e habitateve);
* Pasojat në shëndetin e njeriut (p.sh. thithja ose përthithja e kimikateve të rrezikshme, ose ndotje e zinxhirit ushqimor ose ujit të pijshëm)
* Pasojat shoqërore dhe ekonomike (p.sh. dobësim i parimeve të ekonomisë qarkulluese, nevoja për fonde publike për pastrim ose rikthim në gjendjen para dëmtimit, humbje taksash)

***Slide*-Diapozitivi 8: Sfidat kryesore**

* Zbulimi
* Mbledhja e provave
* Lidhja me lloje të tjera krimesh, si korrupsioni ose krimi i organizuar
* Mungesa e kuadrit ligjor kombëtar, si p.sh. për kriminalizimin dhe penalizimin
* Përllogaritja e dëmit mjedisor, shoqëror dhe ekonomik

**Pyetje vetëstudimore**

* Sa janë përfshirë instrumentet ndërkombëtare dhe ato të BE-së në legjislacionin kombëtar shqiptar?
* A është i zhvilluar sa duhet legjislacioni kombëtar për të përkufizuar shkeljet në sektorin e mbetjeve dhe për të kriminalizuar veprimtaritë e jashtëligjshme të menaxhimit të mbetjeve?
* Cilat janë rreziqet kryesore në Shqipëri përsa i përket menaxhimit të mbetjeve?
* Ku mund ta gjeni përkufizimin e transportit të jashtëligjshëm të mbetjeve?

**Ushtrime, raste studimore, punë në grup**

* Diskutoni mbi ide dhe kritere për përkufizimin e mbetjeve dhe mbetjeve të rrezikshme
* Praktika gjyqësore: rasti i *Biffa Waste Services Ltd*

**Materialet e kursit**

*Legjislacioni:*

* Konventa e Bazelit
* Direktiva Kuadër e BE-së për Mbetjet
* Rregullorja e BE-së për Transportin e Mbetjeve

*Referenca:*

* Komisioni Evropian, Drejtoria e Përgjithshme për Mjedisin, *Lufta kundër krimeve mjedisore dhe shkeljeve të lidhura me to: siguria e pajtueshmërisë mjedisore*: dokument udhëzues, Zyra e Publikimeve të Bashkimit Evropian, 2021, <https://data.europa.eu/doi/10.2779/035969>
* UNODC, *Lufta kundër Trafikimit të Mbetjeve*, Një Udhëzues me Praktikat e Mira Legjislative (2022), LUFTA KUNDER TRAFIKIMIT TË MBETURINAVE – NJË UDHËZUES PËR PRAKTIKAT E MIRA LEGJISLATIVE (unodc.org)
* Projekti WasteForce, *Udhëzues për prokurorët e krimeve të mbetjeve*, 2020, TITULLI / (wasteforceproject.eu)
* *Vlerësim mbi Kërcënimin e Krimit Mjedisor në Holandë*, 2021, <https://www.politie.nl/binaries/content/assets/politie/onderwerpen/milieu/environmental-crime-threat-assessment-netherlands-2021.pdf>
* Video ENPE në WSR: <https://youtu.be/yn2bApvhjms>

*Praktika gjyqësore e BE-së në menaxhimin e mbetjeve:*

* Çështja C-147/15, Aktgjykimi i Gjykatës (Dhoma e Katërt) i 28 korrikut 2016, Città Metropolitana di Bari, ish Provinca e Barit kundër Edilizia Mastrodonato Srl
* Çështja C-292/12, Aktgjykimi i Gjykatës (Dhoma e Pestë) i 12 dhjetorit 2013, Ragn-Sells AS kundër Sillamäe Linnavalitsus
* Çështja C-241/12, Aktgjykimi i Gjykatës (Dhoma e Parë), 12 dhjetor 2013, Shell Nederland Verkoopmaatschappij BV dhe Belgian Shell NV
* Çështja C-113/12, Aktgjykimi i Gjykatës (Dhoma e Katërt) i 3 tetorit 2013, Donal Brady kundër Agjencisë për Mbrojtjen e Mjedisit
* Çështja C-358/11, Aktgjykimi i Gjykatës (Dhoma e Dytë) i 7 marsit 2013, Lapin elinkeino-, liikenne-ja ympäristökeskuksen liikenne ja infrastruktuuri - vastuualue v Lapin luonnonsuojelupiiri ry
* Çështja C-254/08, Aktgjykimi i Gjykatës (Dhoma e Dytë) i 16 korrikut 2009, Futura Immobiliare srl Hotel Futura dhe të tjerët kundër Comune di Casoria
* Çështja C-188/07, Aktgjykimi i Gjykatës (Dhoma e Madhe) i 24 qershorit 2008, Commune de Mesquer kundër Total France SA dhe Total International Ltd
* Çështja C-252/05, Vendimi i Gjykatës (Dhoma e Dytë) e 10 majit 2007, Mbretëresha mbi aplikimin e Thames Water Utilities Ltd kundër Divizionit të Londrës Juglindore, Gjykata e Magjistraturës Bromley (Gjyqtarja e Qarkut Carr)
* Çështja C-457/02, Aktgjykimi i Gjykatës (Dhoma e Dytë) i 11 nëntorit 2004, Procedura penale kundër Antonio Niselli
* Çështja C-277/02, Aktgjykimi i Gjykatës (Dhoma e Parë) e 16 dhjetorit 2004, EU-Wood-Trading GmbH kundër Sonderabfall-Management-Gesellschaft Rheinland-Pfalz mbH
* Çështja C-235/02, Urdhër i Gjykatës (Dhoma e Tretë) e datës 15 janar 2004, Procedura penale kundër Marco Antonio Saetti dhe Andrea Frediani
* Çështja C-444/00, Vendimi i Gjykatës (Dhoma e Pestë) i 19 qershorit 2003, Mbretëresha, me kërkesën e Mayer Parry Recycling Ltd, kundër Agjencisë së Mjedisit dhe Sekretarit të Shtetit për Mjedisin, Transportin dhe Rajonet, dhe Corus (UK) Ltd dhe Allied Steel and Wire Ltd (ASW)
* Çështje të bashkuara C-418/97 dhe C-419/97, Aktgjykimi i Gjykatës (Dhoma e Pestë) i 15 qershorit 2000, ARCO Chemie Nederland Ltd kundër Ministrit van Volkshuisvesting, Ruimtelijke Ordening en Milieubeheer (C-418/97) dhe Vereni Dorpsbelang Hees, Stichting Werkgroep Weurt+ dhe Vereniging Stedelijk Leefmilieu Nijmegen kundër Directeur van de dienst Milieu en Water van de provincie Gelderland (C-419/97)
* Çështja C-9/00, Aktgjykimi i Gjykatës (Dhoma e Gjashtë) e 18 prillit 2002, Palin Granit Oy dhe Vehmassalon kansanterveystyön kuntayhtymän hallitus
* Çështja C-06/00, Aktgjykimi i Gjykatës (Dhoma e Pestë) i 27 shkurtit 2002, Abfall Service AG (ASA) kundër Bundesminister für Umwelt, Jugend und Familie
* Çështja C-236/92, Aktgjykimi i Gjykatës i 23 shkurtit 1994, Comitato di Coordinamento per la Difesa della Cava dhe të tjerët kundër Rajonit të Lombardisë dhe të tjerë

**Çështje gjyqësore të transportit të mbetjeve:**

* Çështja C-259/05, Aktgjykimi i Gjykatës (Dhoma e Parë) i 21 qershorit 2007, Procedura penale kundër Omni Metal Service
* Çështja C-176/05, Aktgjykimi i Gjykatës (Dhoma e Parë) i 1 marsit 2007, KVZ retec GmBH kundër Republik Österreich
* Çështja C-215/04, Aktgjykimi i Gjykatës (Dhoma e Parë) i 16 shkurtit 2006, Marius Pedersen A/S kundër Miljøstyrelsen
* Çështja C-277/02, Aktgjykimi i Gjykatës (Dhoma e Parë) e 16 dhjetorit 2004, EU- Wood-Trading GmbH kundër Sonderabfall-Management-Gesellschaft Rheinland-Pfalz mbH
* Çështja C-116/01, Aktgjykimi i Gjykatës (Dhoma e Pestë) e 3 prillit 2003, SITA EcoService Nederland BV, më parë Verol Recycling Limburg BV kundër Ministrit van Volkshuisvesting, Ruimtelijke Ordening en Milieubeheer
* Çështja C-114/01, Aktgjykimi i Gjykatës (Dhoma e Gjashtë) e 11 shtatorit 2003, AvestaPolarit Chrome Oy
* Çështja C-444/00, Vendimi i Gjykatës (Dhoma e Pestë) i 19 qershorit 2003, Mbretëresha, mbi kërkesën e Mayer Parry Recycling Ltd, kundër Agjencisë së Mjedisit dhe Sekretarit të Shtetit për Mjedisin, Transportin dhe Rajonet, dhe Corus (UK) Ltd dhe Allied Steel and Wire Ltd (ASW)
* Çështja C-458/00, Aktgjykimi i Gjykatës (Dhoma e Pestë) i 13 shkurtit 2003, Komisioni i Komuniteteve Evropiane kundër Dukatit të Madh të Luksemburgut
* Çështja C-9/00, Aktgjykimi i Gjykatës (Dhoma e Gjashtë) e 18 prillit 2002, Palin Granit Oy dhe Vehmassalon kansanterveystyön kuntayhtymän hallitus
* Çështja C-6/00, Aktgjykimi i Gjykatës (Dhoma e Pestë) e 27 shkurtit 2002, Abfall Service AG (ASA) kundër Bundesminister für Umwelt, Jugend und Familie.
* Çështja C-324/99, Aktgjykimi i Gjykatës i 13 dhjetorit 2001, DaimlerChrysler AG kundër Land Baden-Württemberg
* Çështjet e bashkuara C-175/98 dhe C-177/98, Aktgjykimi i Gjykatës (Dhoma e Katërt) i 5 tetorit 1999, Procedura penale kundër Paolo Lirussi (C-175/98) dhe Francesca Bizzaro (C-177/98)
* Çështja C-203/96, Aktgjykimi i Gjykatës (Dhoma e Gjashtë) e 25 qershorit 1998, Chemische Afvalstoffen Dusseldorp BV dhe të tjerët kundër Ministrit van Volkshuisvesting, Ruimtelijke Ordening en Milieubeheer
* Çështja C-129/96, Aktgjykimi i Gjykatës i datës 18 dhjetor 1997, Inter-Environnement Wallonie ASBL kundër Région Wallonne
* Çështje të bashkuara C-304/94, C-339/94, C-342/94, dhe C-224/95, Aktgjykimi i Gjykatës (Dhoma e Gjashtë) i 25 qershorit 1997, Procedura penale kundër Euro Tombesi dhe Adino Tombesi ( C-304/94), Roberto Santella (C-330/94), Giovanni Muzi dhe të tjerë (C-342/94) dhe Anselmo Savini (C-224/95)
* Çështja C-422/92, Aktgjykimi i Gjykatës i datës 10 maj 1995, Komisioni i Komuniteteve Evropiane kundër Republikës Federale të Gjermanisë
* Çështja C-2/90, Aktgjykimi i Gjykatës i 9 korrikut 1992, Komisioni i Komuniteteve Evropiane kundër Mbretërisë së Belgjikës

## Tema 10: Mbledhja e provave dhe teknikat e hetimit në çështjet mjedisore

**Përshkrimi i temës:** Kjo temë do të thellohet në elementët përbërës të krimit të mbetjeve për të vërtetuar veprën penale dhe rëndësinë e dokumentimit kronologjik ose mbledhjes së provave. Procedurat e duhura për mbledhjen e provave, mbledhjen e dokumenteve dhe intervistat janë jetike për një hetim penal apo gjykim të suksesshëm. Moduli do të theksojë dy mënyrat tradicionale të mbledhjes së provave, si dhe përdorimin e mjeteve të ardhshme digjitale. Për më tepër, ai do të nënvizojë nevojën për një kombinim të llojeve të hetimit si mjekësia ligjore, taktike dhe financiare.

**Metodologjia**

* Prezantim në Power Point,
* Ushtrime në grupe pune.

**Përmbledhje**

Për të përgatitur një çështje për ndjekje penale, duhet të kryhet hetimi për të vërtetuar elementët përbërës të shkeljes ose veprës penale dhe për të përcaktuar nëse është kryer një shkelje e mundshme e ligjit. Nëse një shkelje ose krim i lidhur me mbetjet përmban elementët kryesorë, duke përfshirë: të paligjshme, të jashtëligjshme ose të paautorizuara, mbetje (të rrezikshme ose jo të rrezikshme), atëherë një vepër e kryer, që lidhet me ato mbetje, duhet të vërtetohet (për shembull grumbullimi, transporti, klasifikimi, riciklimi, deponimi, hedhja ose djegia).

Prandaj, një strategji hetimore mbi krimet e lidhura me mbetjet përfshin:

* Identifikimin e mbetjeve (kategorizimi);
* Përcaktimin e vëllimit të mbetjeve;
* Trajtimin e synuar të mbetjeve;
* Përcaktimin e gjurmueshmërisë (pronësinë, burimet dhe destinacionet);
* Përllogaritjen e fitimeve të paligjshme ose kursimet nga kostoja e asgjësimit;
* Përcaktimin e dëmit mjedisor nëse ka pasur emetim a hedhje.

Hetimet në rastet e krimeve të lidhura me mbetjet duhet të kenë si qëllim arritjen e objektivave të mëposhtme specifike:

* Identifikimin e gjithë zinxhirit të mbetjeve, si në rrjedhën e sipërme dhe të poshtme;
* Identifikimin e aktorëve të përfshirë në zinxhirin e furnizimit (bashkë me përfshirjen e mundshme të grupeve kriminale) për të përcaktuar se kush është përgjegjës dhe fajtor;
* Lidhje të mundshme me lloje të tjera krimi.

*Mbledhja e provave*

Duhet mbajtur mend gjithmonë se ndjekja e një procedure të rregullt për mbledhjen e provave, grumbullimin e dokumenteve dhe intervistimin e dëshmitarëve, është jetike për një procedurë të suksesshme penale, të zhvilluar brenda juridiksionit përkatës. Mbledhja e provave duhet të kryhet në përputhje me ligjet kombëtare dhe prokurorët kanë një rol vendimtar për t’u ardhur në ndihmë zyrtarëve të ngarkuar për zbatimin e ligjit dhe autoriteteve të tjera hetuese në ofrimin e udhëzimeve për trajtimin dhe mbledhjen e duhur të të gjitha provave në lidhje me veprën penale. Për të mbrojtur të drejtat e të pandehurve për një gjykim të drejtë, administrimi dhe mbledhja e provave duhet të udhëhiqet nga rregulla të rrepta ligjore. Këto rregulla synojnë parandalimin e ndëshkimit të të pandehurve mbështetur në prova të rreme apo të manipuluara. Provat që nuk janë administruar në përputhje me këto rregulla mund të jenë të papranueshme për gjykatën. Prandaj, respektimi i këtyre rregullave është kritik, jo vetëm për mbrojtjen e të drejtave të të pandehurve, por edhe për të siguruar që të pandehurit të ndiqen penalisht dhe të gjykohen në mënyrë efektive. Procesi duhet të garantojë që janë krijuar sisteme të përshtatshme për ruajtjen e provave dhe për regjistrimin e çdo veprimi të administrimit të tyre, me qëllim mundësimin e dokumentimit kronologjik gjatë gjithë procesit. Mbetjet, mostrat dhe provat e tjera duhet të mbrohen nga manipulimi i tyre gjatë ruajtjes. Vazhdimësia dhe integriteti duhet të garantohet edhe për provat elektronike.

Njësoj edhe për faktin që çoi në nisjen e hetimit. A është nisur një hetim mbështetur në një ankesë, si rrjedhojë e veprimtarive inspektuese dhe monitoruese, prej një informacioni të marrë nga autoritetet e tjera (të huaja) apo prej një sinjalizuesi?

*Pranueshmëria*

Shtetet duhet të sigurojnë që legjislacioni përkatës në lidhje me pranueshmërinë e provave në gjykatë është i përshtatur siç duhet për të trajtuar çështjet e lejimit dhe marrjes së provave, që mund të lindin gjatë një procesi penal të trafikimit të mbetjeve. Këto çështje mund të përfshijnë përcjelljen e provave tek shërbimet mjeko-ligjore të juridiksioneve të huaja dhe pranueshmërinë e provave të marra nga agjencitë e huaja ligjzbatuese nëpërmjet ndihmës së ndërsjellë juridike dhe bashkëpunimit ndërkombëtar, provave të marra në bazë të hetimeve të përbashkëta dhe provave elektronike, duke përfshirë provat elektronike të siguruara nga ofrues shërbimesh në vende të tjera.

Mbledhja e provave dhe hetimi për një vepër penale mund të jetë një sipërmarrje e kushtueshme që kërkon kohë. Është me rëndësi që prokurorët, autoritetet mjedisore, policia dhe autoritetet e tjera përkatëse (të tilla si Doganat, në rast të transportit të paligjshëm të mbetjeve përtej kufijve) të punojnë së bashku për të përcaktuar që në fillim llojin dhe rëndesën e shkeljes.

*Teknikat e hetimit*

Hetimet mund të jenë të natyrës administrative (p.sh. mbledhja e dokumenteve) ose fizike (p.sh. marrja e mostrave). Një sërë teknikash hetimore dhe mjetesh dixhitale mund të përdoren për të mbledhur provat e nevojshme, të tilla si gjurmimi me GPS, sensorët në distancë dhe analiza e të dhënave të mëdha (*Big data*). Analiza mjeko-ligjore mund të përfshijë gërmimin e tekstit, profilizimin e të dhënave, analizën e të dhënave financiare dhe analizën e rrjeteve sociale. Hetimet financiare duhet të jenë, gjithashtu, pjesë e hetimit të krimit të mbetjeve, të cilat jo vetëm që mund të japin më shumë informacion mbi përfitimet financiare prej veprës penale, por edhe mbi rastet e korrupsionit, mashtrimit apo pastrimit të parave. Taktikat më konvencionale do të përfshinin mbikqyrjen, përgjimet ose përdorimin e informatorëve.

**Diapozitivë - Prezantimi në *Power Point***

***Slide*-Diapozitivi 1: Hetimi i krimit të mbetjeve**

* Elementët përbërës
* Lloji i shkeljeve sipas rishikimit ligjor
* Pasojat e shkeljes dhe përmasat e dëmit në mjedis
* Përgjegjësia

***Slide*-Diapozitivi 2: Strategjia e procesit hetimor**

* Kush është pjesë e ekipit?
* Çfarë ekspertize duhet?
* Çfarë duhet bërë me mbetjet në fjalë?
* Cilat teknika hetimore duhen zbatuar?
* A është e nevojshme të kërkoni Ndihmë Juridike të Ndërsjellë?

***Slide*-Diapozitivi 3: Elementët kryesorë**

* Shkaku i hetimit
* Zinxhiri i provave

**Pyetje vetëstudimore**

* Cilat janë disa nga sfidat në zinxhirin e hetimit?
* Çfarë do të kishte ndikim në lejimin apo pranueshmërinë e provave?
* Si mund të përdoren informacionet nga OJQ-të si pjesë e një hetimi për krimin e mbetjeve?

**Ushtrime, raste studimore, punë në grup**

* Detyrë individuale: përfytyroni veten si drejtuesin e një ekipi hetimor, që është ngarkuar të hetojë një rast të hedhjes së strukturuar, të paligjshme të mbetjeve nga një kompani: përgatitni Terma Reference ose qasjen se si do ta ndërtoni dhe organizoni ekipin tuaj, si do ndani rolet dhe përgjegjësitë e secilit.

**Materialet e kursit**

*Legjislacioni*

* Akti i Këshillit, i datës 29 maj 2000, që përcakton në përputhje me nenin 34 të Traktatit për Bashkimin Evropian, Konventën për Ndihmën e Ndërsjellë në Çështjet Penale ndërmjet Shteteve Anëtare të Bashkimit Evropian

*Materiale referuese*

* UNEP, *Manuali i Udhëzimeve të Konventës së Bazelit mbi ndjekjen penale të trafikut të paligjshëm të mbetjeve të rrezikshme ose të tjera*, 2012, [UNEP-CHW-GUID-PUB-ProsecutorsManual.English.pdf](file:///C:\Users\Fujitsu\Downloads\UNEP-CHW-GUID-PUB-ProsecutorsManual.English.pdf)
* Buczma, S.R. *Lufta kundër krimit të mbetjeve: sfida ligjore dhe praktike*. ERA Forum 21, 413–427 (2020). <https://doi.org/10.1007/s12027-020-00639-1>
* Eurojust, *Ekipet e Përbashkëta Hetimore,* [Joint investigation teams | Eurojust | European Union Agency for Criminal Justice Cooperation (europa.eu)](https://www.eurojust.europa.eu/judicial-cooperation/instruments/joint-investigation-teams)
* Interpol, *Manuali i Hetimit Mjeko-Ligjor të Krimit të Ndotjes* – Vëllimi 1, 2014,

<https://www.interpol.int/en/content/download/5170/file/INTERPOL%20Pollution%20Crime%20Forensic%20Investiation%20Manual%20-%20volume%201%20.pdf>

* Interpol, *Manuali i Hetimit Mjeko-Ligjor të Krimit të Ndotjes* – Vëllimi 2, 2014, <https://www.interpol.int/en/content/download/5171/file/INTERPOL%20Pollution%20Crime%20Forensic%20Investiation%20Manual%20-%20volume%202%20EN.pdf>

## 

## Tema 11: Vlerësimi i dëmeve, përllogaritja e kostove dhe masat efektive rregulluese. Udhëzime mbi hetimin dhe dhënien e vendimeve.

**Përshkrimi i temës:** Veprimtaritë e paligjshme me mbetjet, mund të ndikojnë në mjedis, florë, faunë dhe shëndetin e njerëzve. Vlerësimi i prishjes apo dëmit mjedisor mund të jetë një hap i rëndësishëm i hetimit dhe ndjekjes penale. Matja dhe vlerësimi i ndikimit në mjedis dhe shëndetin e njerëzve, si dhe pasoja ekonomike e paligjshmërisë mund të ndihmojë në përcaktimin e nivelit të gjobëvënies dhe masave të përputhshme financiare për të rikuperuar dëmin e shkaktuar. Kjo temë do të identifikojë disa nga ato parametra që duhen marrë parasysh gjatë vlerësimit të dëmit, të tilla si kategorizimi i rrezikshmërisë së mbetjeve, ekspozimi dhe rreziqet. Më tej do të shtjellohet zbatimi i udhëzimeve të ndjekjes penale dhe dënimit, si dhe mundësitë e tjera veç gjykimit, marrëveshjet për shtyrjen e ndjekjes penale, llojet e sanksioneve, si dhe faktorët rëndues e lehtësues.

**Metodologjia**

* Prezantimi në *Power Point*,
* Raste studimore,
* Diskutim.

**Përmbledhje**

Dënimet penale, civile ose administrative synojnë të bëjnë të mundur që të gjitha përfitimet ekonomike të realizuara nga shkelësi, si rrjedhojë e paligjshmërisë së kryer, të rikuperohen dhe që masat ndëshkuese të jenë në atë nivel që të parandalojnë shkelje të ngjashme, duke garantuar një trajtim të drejtë dhe të barabartë në mbarë komunitetin e rregulluar (*biznesi, agjencitë qeveritare dhe publike, individët*) dhe të nxisin zgjidhjen e shpejtë të problemeve mjedisore dhe masave ligjzbatuese.

Parimet kryesore për zbatimin dhe vendosjen e sanksioneve efektive dhe të përshtatshme mund të gjenden në Konventën e Bazelit, Direktivën Kuadër të Mbetjeve, Direktivën e Krimit Mjedisor, Rregulloren e Transportit të Mbetjeve dhe në legjislacionin kombëtar:

* Neni 4(4) i Konventës së Bazelit kërkon që Palët “të marrin masat e duhura ligjore, administrative, dhe të tjera, për të zbatuar dhe bërë të detyrueshme dispozitat e kësaj Konvente, duke përfshirë masat për parandalimin dhe ndëshkimin e sjelljeve që bien në kundërshtim me Konventën” dhe neni 9(5), që u kërkon Palëve të miratojnë ligje që parandalojnë dhe ndëshkojnë transportin e jashtëligjshëm të mbetjeve.
* Si neni 5 i Direktivës Kuadër të Mbetjeve 2008/99/KE dhe neni 50 i Rregullores së Transportit të Mbetjeve u kërkojnë shteteve anëtare që të miratojnë dënime “efektive, proporcionale dhe zhbindëse”. Shteteve anëtare u kërkohet të njoftojnë BE-në në lidhje me “legjislacionin e tyre kombëtar, përsa i përket parandalimit dhe zbulimit të transportimeve të paligjshme dhe ndëshkimeve përkatëse për to”.
* Preambula e Direktivës për Krimin Mjedisor thotë se “për të arritur mbrojtjen efektive të mjedisit, vërehet një nevojë e veçantë për më shumë ndëshkime zhbindëse për veprimtaritë që shkaktojnë dëme në mjedis”. Më tej, ajo i bën jehonë nevojës që dënimet të jenë “efektive, proporcionale dhe zhbindëse” në nenet 5 (individët) dhe 7 (personat juridikë).

Ndëshkimet kanë 4 qëllime/rezultate kryesore:

1. Të ndalojnë shkeljet = të ndalojnë një veprimtari të paligjshme, në mënyrë që ajo të mos vazhdojë/ndodhë/përsëritet;
2. Të rikthejë në gjendjen para dëmtimit dhe/ose ndreqë = të ndreqë dëmin ose prishjen e shkaktuar në mjedis;
3. Të vendosë nën kontrollin rregullator = të ketë si synim të detyrojë një veprimtari të paligjshme të zhvillohet në përputhshmëri me ligjin;
4. Të ndëshkojë dhe/ose të pengojë = të ndëshkojë një shkelës dhe/ose të pengojë kryerjen e shkeljes së ardhshme.

Një kriter që mund të përdoret në përzgjedhjen e procedimit është përcaktimi i rëndesës së veprës penale, e kushtëzuar nga serioziteti i ndikimit dhe rreziku i ndikimit. Në rastin e shkeljeve të mbetjeve, shkeljet e lidhura me dokumentacionin shpesh mund të duken si shkelje me ndikim të vogël ose mesatar. Megjithatë, duhet të merret parasysh nëse shkelja e dokumentacionit ka qenë e qëllimshme apo e vullnetshme, dhe nëse shkelja nuk do të ishte identifikuar, a do të ishin hedhur mbetjet e paligjshme në një objekt të miratuar të menaxhimit të mbetjeve apo do të ishin hedhur në mënyrë të paligjshme, duke shkaktuar dëme të mëtejshme mjedisore . Një kriter i dytë mund të jetë sjellja e përgjithshme e shkelësit dhe një kriter tjetër mund të jetë përcaktimi i fajit të shkelësit. Disa vende kanë hartuar udhëzime mbi dhënien e dënimeve për shkeljet e mbetjeve, për të nxitur transparencën dhe trajtimin e barabartë.

Ky modul do të trajtojë imtësisht llogaritjen e gjobave ose përcaktimin e dënimit, duke marrë parasysh nivelin e dëmit mjedisor të shkaktuar nga shkelja dhe duke e përkthyer atë në vlerë monetare. Teksa nuk ka udhëzime të përbashkëta se si përllogariten kostot e dëmit mjedisor, është një metodologji, e cila ka paraqitur disa pikëpamje mbi përllogaritjen e dëmit të transportimit të paligjshëm të mbetjeve[[52]](#footnote-52). Rreziqet dhe ndikimi i lidhur me transportet e paligjshme transnacionale të mbetjeve ka të ngjarë të ndahet në 3 kategori:

1. Rreziqet dhe dëmet shëndetësore dhe mjedisore gjatë transportimit dhe administrimit të mbetjeve me përbërës të panjohur.
2. Rreziqet ose dëmet shëndetësore dhe mjedisore në destinacionin përfundimtar dhe që lidhen me depozitimin, rikuperimin ose riciklimin përfundimtar.
3. Humbjet ekonomike.

Metodologjia e *WasteForce* përqendrohet kryesisht në kategoritë 1 dhe 2, dhe merr parasysh rrezikshmërinë e mbetjeve, ekspozimin, kategorizimin apo karakteristikat e rrezikut, vlerësimin e rrezikut dhe vlerësimin e ndikimit në ciklin e jetës. Rezultati i vlerësimit mbi ndikimin në ciklin jetësor është një profil mjedisor i një produkti ose aktiviteti, që përmban një “listë pikësh” me efekte mjedisore. Profili mjedisor ose gjurma mjedisore tregon problemet më të mëdha mjedisore të shkaktuara nga një produkt dhe në cilën fazë(a) të ciklit jetësor shkaktohen këto probleme. Për të krijuar një gjurmë mjedisore për transportet e paligjshme të mbetjeve përdoren 16 kategoritë e vlerësimit të ndikimit të ciklit jetësor. Një kategori ndikimi njihet edhe si kategoria e pikës së mesme (mesatare) të ndikimit. Në një kategori të mesme të ndikimit, emetimet dhe çlirimi i një substance specifike janë mjaftueshëm të larta për të shkaktuar ndryshime në mjedisin natyror. Për emetimet dhe çlirimet më të larta janë përcaktuar 9 rrugë dëmtuese, të cilat çojnë në 3 lloje të dëmeve të shkaktuara në pikën fundore. Këto janë dëmtimi i shëndetit të njeriut (shprehur kryesisht si vite të humbura të jetës, për shkak të një paaftësie shëndetësore (*DALY*)), dëmtimi i ekosistemeve (i shprehur si pjesë potencialisht e zhdukur e specieve (PDF) dhe dëmtimi i disponueshmërisë së burimeve.

Kjo qasje do të ilustrohet përmes një numër rastesh studimore.

**Pyetje vetëstudimore**

* Cilët do të ishin treguesit për të përcaktuar nivelin e dëmit të shkaktuar nga një shkelje dhe si do t’i kategorizonit ata?

**Ushtrime, raste studimore, punë në grup**

* Detyrë në grup: përcaktoni nivelin e gjobëvënies apo masës së përshtatshme financiare për të rikuperuar dëmin e shkaktuar në një rast imagjinar.
* Detyrë individuale: për të njëjtin rast imagjinar, përgatit një argumentim që nxjerr në pah disa faktorë rëndues në këtë rast.

**Materiale referuese:**

* Projekti WasteForce, dëmtimi i mjedisit – *Një gjurmim Mjedisor i Transportit të jashtëligjshëm të Mbetjeve*, 2020,

<https://www.wasteforceproject.eu/wp-content/uploads/2020/04/D2.3-WasteForce-Measuring-Environmental-D>

* EFFACE, *Si të kuptojmë dëmet e shkaktuara nga krimi mjedisor*, 2014 <https://www.ecologic.eu/sites/default/files/news/2015/efface_3.1_final_report.pdf>
* Agjencia e Mjedisit, *Projekti i Ndërhyrjeve dhe Vlerësimit të Krimit të Mbetjeve*, 2017, <https://assets.publishing.service.gov.uk/government/uploads/system/uploads/attachment_data/file/662841/Waste_crime_interventions_and_reluport>
* Këshilli i Dënimeve në Mbretërinë e Bashkuar, *Udhëzues përkufizues për shkeljet mjedisore*, 2014, <https://www.sentencingcouncil.org.uk/wp-content/uploads/Environmental-offences-definitive-guideline-Web.pdf>
* ENPE, *Sanksionimi i krimit mjedisor* (WG4) Raporti përfundimtar, Vëzhgimet dhe rekomandimet kryesore 2016–2020, <https://www.eufje.org/images/DocDivers/WG4_Y4_Final_Report_Def.pdf>

## Tema 12. Llojet e veprave penale kundër mjedisit (3 orë)

**Përshkrimi i Temës:** Kjo temë do të trajtojë çështje që lidhen me strukturimin e neneve të Kodit Penal që parashikojnë veprat penale kundër mjedisit si dhe ligjet të cilave u referohen këto norma. Gjithashtu, tema do të trajtojë çështje që lidhen me veprat penale mjedisore të parashikuara në Kodin Penal Shqiptar, duke u ndalur në marrëdhëniet juridike të mbrojtura. Mbrojtja e mjedisit zë një vend të veçantë në Kodin Penal, duke parashikuar shprehimisht veprat penale në këtë fushë në kreun IV, nenet 201-207/ç të tij. Ndërhyrjet e ligjvënësit shqiptar me karakter penal në mbrojtjen e mjedisit janë realizuar në varësi të zhvillimit ekonomik, industrial dhe teknologjik ndër vite. Fillimisht në Kodin Penal shumica e veprave penale kundër mjedisit parashikoheshin si kundërvajtje penale, ndërsa tashmë konsiderohen krime, për dënimin e të cilave parashikohen sanksione të rënda me burgim.

Këto ndryshime në ligjin penal do të trajtohen gjatë këtij kursi. Me ndërgjegjësimin progresiv për seriozitetin e rreziqeve për mjedisin që rrjedhin nga zhvillimi teknologjik dhe shkencor i pakontrolluar dhe i parregulluar, u identifikua nevoja për përgatitjen e një reagimi ndëshkues rigoroz dhe proporcional me rrezikshmërinë e dëmit të shkaktuar në mjedis nga ngjarjet makroskopike, të afta për të ndotur ose dëmtuar zona të tëra gjeografike të territorit në një mënyrë ose me prirje të pakthyeshme si dhe për të shkaktuar një shkelje të konsiderueshme të interesave themelore ligjore kolektive si mjedisi dhe siguria publike. Gjatë zhvillimit të temës do të bëhet një analizë krahasuese ndërmjet dispozitave ligjore të Kodit Penal Shqiptar dhe legjislacionit ndërkombëtar, në lidhje me veprat penale mjedisore, për të kuptuar nivelin e harmonizimit të legjislacionit penal shqiptar me standardet ndërkombëtare (veçanërisht standardet evropiane). Tema i referohet edhe shembujve nga praktika gjyqësore e vendeve fqinje dhe e vendeve të Bashkimit Evropian.

### Metodologjia

* Prezantim në Power Point,
* Raste studime,
* Punë në grupe,
* Debat.

### 

### Struktura dhe organizimi i modulit

Prezantim nga lektori

Diskutime, debate, ushtrime, detyra, punë të pavarur dhe në grup nën udhëzimin e lektorit

### Fokusi kryesor i modulit

* Normat penale të bardha (ose referuese) dhe veprat penale kundër mjedisit.
* Veprat penale të rrezikut abstrakt dhe konfigurimi i veprave penale kundër mjedisit si vepra penale rreziku.
* Ndërhyrjet dhe risitë në legjislacionin penal shqiptar ndër vite në lidhje me veprat penale kundër mjedisit.
* Analiza e veprave penale kundër mjedisit sipas Kodit Penal aktual. Marrëdhëniet juridike të mbrojtura.
* Vepra të tjera penale që dëmtojnë ose rrezikojnë mjedisin.
* Ndikimi i zhvillimeve teknologjike në dëmtimin, por edhe në mbrojtjen e mjedisit.
* Krahasimi i së drejtës penale shqiptare me të drejtën evropiane në këtë fushë, me fokus propozimin për një Direktivë të re të Parlamentit Evropian dhe të Këshillit që zëvendëson Direktivën 2008/99/KE.

### Pyetje vetëstudimore

* Cila është struktura e dispozitave penale që parashikojnë veprat penale kundër mjedisit?
* Në cilat raste ato përbëjnë norma penale të përgjithshme ose referuese dhe kujt ligjeve të tjera iu referohen?
* Cila është rëndësia e trajtimit të veprave penale kundër mjedisit si vepra penale rreziku?
* Në cilat mënyra progresi teknologjik nxjerr vazhdimisht në dukje burime të reja rreziku dhe bashkë me të, metoda të mëtejshme dhe të papërcaktueshme për të sulmuar të mirën e mbrojtur mjedisore në formën e krimeve mjedisore dhe krimeve mjedisore kibernetike?
* Cilat janë risitë e sjella në Kodin Penal aktual në lidhje me veprat penale kundër mjedisit dhe a janë ato të harmonizuara me legjislacionin evropian?
* Cilat janë të metat e dispozitave të Kodit Penal në lidhje me veprat kundër mjedisit në krahasim me legjislacionin evropian në këtë fushë?
* Çfarë ndryshimesh nevojiten për të siguruar që ligji penal i brendshëm të jetë plotësisht i përputhur me legjislacionin ndërkombëtar?

### Ushtrime, debat dhe punë e pavarur në grupe

Detyrë që ndërlidhet me legjislacionin e BE-së.

**Diskutim/debat/ushtrim dhe prezantim me gojë mbi temën:** Cilat janë vështirësitë praktike për dënimin e autorit nëse veprat penale kundër mjedisit do të parashikoheshin vetëm si vepra penale materiale?

**Diskutim/debat/ushtrim dhe prezantim me gojë mbi temën:** Cilat janë problemet e formulimit të dispozitave të Kodit Penal lidhur me veprat penale mjedisore në lidhje me parimin e taksativitetit dhe të përcaktimit të qartë që duhet të ketë ligji penal?

### Rast praktik (rast studimor): - Cass. Kodi Penal i Italisë, Seksioni III, vendim 21 shtator 2016 (dep. 3 nëntor 2016), n. 46170.

Në këtë vendim, Kasacioni italian merret për herë të parë me krimin e ndotjes së mjedisit (neni 452-bis i Kodit Penal Italian), duke dhënë sqarime të rëndësishme lidhur me kërkesat kryesore të çështjes.

*Rrethanat e faktit dhe ato procedurale*

Projektuesi dhe drejtuesi i punimeve të gërmimit të një shtrati të detit, objekt i punimeve të bonifikimit, akuzohet për ndotje mjedisore, për mosrespektim të standardeve të projektimit, duke shkaktuar shpërndarje të sedimenteve në ujërat përreth me pasojë transportimin e lëndëve ndotëse në përmbajtjen e tyre (hidrokarbure dhe metale të rënda), duke shkaktuar, kështu, përkeqësim dhe dëmtim të konsiderueshëm të ujërave të Gjirit të La Spezia-s.

Gjykata e rishikimit, të cilës i ishte drejtuar i pandehuri, ka anuluar urdhrin e sekuestrimit të kantierit të ndërtimit, duke e cilësuar si inekzistent faktin e dëmtimit ose përkeqësimit të konsiderueshëm dhe të matshëm të ujërave. Në veçanti, sipas Gjykatës së La Spezia-s, turbullira e konstatuar e ujërave nuk ishte më e tillë dhe as ngordhja e midhjeve, e cila ka ndodhur në vitin 2015 dhe nuk është përsëritur që nga ajo kohë: në fakt, pakthyeshmëria e dëmit, i cili nuk ekziston në rastin konkret, do të duhej të nënkuptonte zhvlerësimin dhe përkeqësimin.

Vendimi në fjalë anulon vendimin e Gjykatës së Rishikimit të La Spezia-s, duke urdhëruar rigjykimin, duke e cilësuar si të pasaktë interpretimin e ngjarjes së përkeqësimit si dëm të pakthyeshëm në thelb, dhe në të njëjtën kohë ve ne dukje nevojën për një gjykim më të gjerë, duke mos u kufizuar vetëm në turbullirën dhe ngordhjen e midhjeve, por në ndikimin në strukturë (përbërje) dhe në funksionalitetin e ujrave si dhe të substancave toksike, kancerogjene dhe mutagjene të shpërndara ne menyre te paligjshme.

*Pyetjet e drejtuara nga Gjykata e Kasacionit*

Kasacioni përmbledh shkurtimisht kërkesat kryesore të çështjes, duke u fokusuar veçanërisht në nocionet e mëposhtme:

* 1. sjellje abuzive;
  2. zhvlerësim dhe përkeqësim;
  3. rëndësia dhe matshmëria e dëmit.

**Literatura**

* Kushtetuta e Republikës së Shqipërisë, e ndryshuar.
* Ligji nr. 10 463/2011, “Për menaxhimin e integruar të mbetjeve”, i ndryshuar.
* Ligji nr. 8905, datë 6.6.2002, “Për mbrojtjen e mjedisit detar nga ndotja dhe dëmtimi”, i ndryshuar.
* Ligji nr. 10006, datë 23.10.2008 “Për mbrojtjen dhe ruajtjen e faunës së egër”, i ndryshuar.
* Ligji nr. 57/2020 “Për pyjet”.
* Ligji nr. 9587/2006 “Për mbrojtjen e biodiversitetit”, i ndryshuar.
* Ligji nr. 81/2017 “Për zonat e mbrojtura”.
* Ligji nr. 8216, datë 13.5.1997 “Për aderimin e Republikës së Shqipërisë në Konventën e Bazelit “Për kontrollin e lëvizjeve ndërkufitare të mbetjeve të rrezikshme dhe asgjësimin e tyre””.

## Tema 13: Subjektet e veprave penale kundër mjedisit. Përgjegjësia penale e personave juridikë. (2 orë)

**Përshkrimi i temës:** Në këtë temë do të trajtohen çështje që lidhen me analizën e subjekteve të veprave penale kundër mjedisit, të ndara në subjekte aktive dhe pasive, në dritën e dispozitave të Direktivës 2008/99/KE dhe të Kodit Penal. Analiza është bërë duke krahasuar legjislacionin evropian për mbrojtjen e mjedisit dhe mënyrën se si këto rregullime janë pasqyruar në legjislacionin e brendshëm. Tema përqendrohet në përgjegjësinë penale të personave juridikë, duke shqyrtuar llojet e veprave penale kundër mjedisit që kryhen kryesisht prej tyre. Trajtohen edhe elementet e organizimit të personit juridik për parandalimin e kryerjes së veprave penale, delegimi i funksioneve dhe përcaktimi i përgjegjësisë penale në këto raste.

Gjithashtu, bëhet një analizë e legjislacionit të brendshëm penal për sa i përket mundësisë që personat juridikë, autorë të veprave penale kundër mjedisit, të përgjigjen plotësisht për dëmet e shkaktuara ndaj kësaj të mire juridike. Analiza shtrihet drejt respektimit të parimit “ndotësi paguan”, me fokus të veçantë tek personat juridikë si autorë të veprave penale kundër mjedisit. Kjo analizë nuk kufizohet vetëm në të drejtën materiale, por edhe në mjetet ekzistuese procedurale që mundësojnë zbatimin e këtij parimi në praktikë. Synohet që përmes kësaj analize, gjatë zhvillimit të temës, të evidentohen mangësitë e legjislacionit dhe nevojat për përmirësimin e tij.

### Metodologjia

* Prezantim në Power Point,
* Raste studime,
* Punë në grupe,
* Debat.

### 

### Struktura dhe organizimi i modulit

* Prezantim në Power Point,
* Raste studime,
* Punë në grupe,
* Debat.

### Fokusi i modulit

* Subjektet e veprave penale kundër mjedisit sipas Direktivës 2008/99/EC;
* Identifikimi i subjekteve përgjegjës për veprat penale kundër mjedisit.
* Veprat penale kundër mjedisit të kryera nga personat fizikë.
* Veprat penale kundër mjedisit të kryera nga subjektet juridike (entet, kompanitë, etj.).
* Ndotja industriale.
* Depozitimi i substancave toksike të rrezikshme.
* Cilat janë shkaqet e kryerjes së veprave penale?
* Mbrojtja e parashikuar nga ligji për të luftuar veprat penale kundër mjedisit të kryera nga personat juridike.
* Kërcënimet mjedisore.
* Interesi ose përfitimi i personit juridik.
* Faji për shkak të mënyrës së organizimit.
* Modeli organizativ i personit juridik.
* Delegimi i funksioneve dhe nëndelegimi.
* Përgjegjësia penale e personave juridikë. Përgjegjësia penale e personave juridikë për krimet mjedisore sipas legjislacionit shqiptar duke i krahasuar me parimet e Bashkimit Evropian për marrjen e masave paraprake, parandalimin, korrigjimin në burim të dëmit të shkaktuar në mjedis dhe me parimin “ndotësi paguan”.
* Sanksionet dhe konfiskimi i përfitimit.
* Gjendja aktuale e legjislacionit penal shqiptar në lidhje me shpërblimin e dëmeve të shkaktuara nga veprat penale kundër mjedisit të kryera nga personat juridikë.
* Në cilë masë e siguron legjislacioni i brendshëm respektimin e parimit “ndotësi paguan” për personat juridikë që kryejnë vepra penale kundër mjedisit?
* Mjetet juridike për të vërtetuar dëmin e shkaktuar nga veprat penale kundër mjedisit të kryera nga persona juridikë për të siguruar kompensimin e dëmit të shkaktuar dhe kthimin në gjendjen e mëparshme, për aq sa është e mundur, gjatë fazës së gjykimit penal dhe ekzekutimit të vendimit.
* Subjektet pasive të krimeve mjedisore - shteti dhe organet territoriale.
* Subjektet pasive të krimeve mjedisore - shoqatat mjedisore.

### 

### Pyetje vetë-studimore

* Si kanë ndikuar ndryshimet sociale të dekadave të fundit në përfshirjen e krimeve mjedisore brenda krimit të organizuar dhe krimit ekonomik?
* Cilat janë veprat penale kryesore kundër mjedisit të kryera nga krimi i organizuar?
* Si ndikojnë veprimet e ndryshme korruptive në lehtësimin e kryerjes së veprave penale kundër mjedisit?
* A është i plotë legjislacioni penal për parandalimin dhe ndëshkimin e veprave penale kundër mjedisit në rastet kur kryerja e tyre lehtësohet nga krimi i organizuar apo korrupsioni?

### 

### Ushtrime, debat dhe punë e pavarur në grupe

**Diskutim/debat/ushtrim dhe prezantim me gojë mbi temën:**

Rrethanat rënduese mjedisore në çështjet ku përfshihet krimi i organizuar.

**Diskutim/debat/ushtrim dhe prezantim me gojë mbi temën:**

Trafikimi i materialeve me radioaktivitet të lartë dhe trafikimi i paligjshëm i mbetjeve.

### Raste praktike studimore:

#### Rasti ILVA - Origjina e ILVA-s

Historia i ka rrënjët në procesin e industrializimit të Italisë në shekullin e kaluar, ku protagoniste prej vitesh ishte fabrika e çelikut Ilva. Fillimisht, Ilva lindi nga "bashkimi" midis kompanive kryesore që operonin në sektorin italian të hekurit dhe çelikut të fillimit të viteve 1900, që çoi, në vitin 1906, në krijimin e kompanisë "Anonymous" Ilva dhe disa vite më vonë, në 1911, të Konsorciumit Ilva, të cilit pjesëmarrësit i besuan menaxhimin e objekteve të tyre. Ky realitet industrial mbulonte të gjithë prodhimin kombëtar të gizës dhe 58% të atij të çelikut. Fillimi i Luftës së Parë Botërore dhe rritja e nevojës për produkte hekuri dhe çeliku, çuan në blerjen e kompanive të tjera të investuara nga Konsorciumi, por kriza e vitit 1920 dhe rënia e kërkesës dhe vlerave të aksioneve, bënë që Banka Tregtare Italiane (Comit), kreditori kryesor i Ilvës, të merrte pronësinë. Kriza e mëvonshme e vitit 1929 detyroi, nga ana tjetër, vetë Comit-in t'i besonte paketat e aksioneve të Ilvës fillimisht Sofindit dhe më pas IRI-së, e cila në 1934 u bë aksioneri kryesor i saj.

Në korrik 1937, IRI krijoi Kompaninë Financiare Finsider Iron and Steel, e cila menaxhoi asetet e saj ekonomike deri në vitet 1960. Në periudhën e pasluftës, IRI dhe Finsider, në kuadrin e Planit Marshall, morën përsipër të riparonin humbjet dhe të rikonstruktonin prodhimin e çelikut sipas nevojave të reja të popullsisë dhe tregut, të lidhura me rindërtimin e ndërtesave dhe ecurinë e industries së automobilave. Në logjikën e kësaj faze zgjerimi, të frymëzuar nga ulja e kostove të prodhimit dhe modernizimi i impianteve, u ndërtua qendra e hekurit dhe çelikut e Tarantos. Në vitin 1961, bashkimi midis Ilva dhe Cornigliano, një tjetër kompani lider në Itali, çoi në krijimin e Italsider, e konsideruar në atë kohë ndër kompanitë e çelikut me potencialin më të madh të prodhimit në Evropë. Megjithatë, me krizën e tregut të vitit 1975, pritshmëritë e Finsider dhe Italsider, të angazhuar në përpjekjet për të dyfishuar vlerën ekonomike të uzinës së Tarantos, ranë. Kriza e mëtejshme e viteve 1980 imponoi gjithashtu një tkurrje drastike të prodhimit dhe punësimit, si dhe fillimin e privatizimit dhe likuidimit të shumë kompanive anëtare.

Në këtë fazë të “kthimit në sektorin privat”, fabrika e çelikut Cornigliano iu shit Cogea-s, nga e cila Grupi Riva mori shumicën e aksioneve. Pak vite më vonë, në vitin 1995, vetë Grupi Riva bleu të gjithë Ilva, duke marrë kështu një pozicion monopoli dhe lideri në industrinë italiane dhe evropiane të hekurit dhe çelikut. Në vitet 2000, legjislacioni komunitar, i frymëzuar nga logjika e “zhvillimit të qëndrueshëm” dhe ndjeshmëria në rritje e opinionit publik për çështjet mjedisore, solli “ndryshimin e klimës” rreth problemit të dëmtimit të dioksinës dhe emetimeve të benzo(a) të pirenit në atmosferë nga bimët në Gjenova dhe Taranto.

**Çështja gjyqësore**

Kjo “frymëmarrje”, e cila çoi në mbylljen e dyerve të uzinës së Genovas në vitin 2005 dhe sekuestrimin e asaj të Tarantos në vitin 2012, shënoi edhe fillimin e çështjes së gjatë dhe komplekse ligjore të Ilvës, ende në pritje dhe të pazgjidhur. Nisja e historisë lindi jo vetëm nga dyshimet për helmim me dioksinë që, në maj 2017, çoi në gjyqin “Svenduto Environment" para Gjykatës së Assizes të Tarantos, por, edhe më herët, nga vendimi i Gjykatës së Bashkimit Evropian, i datës 30 mars 2011, e cila dënoi Italinë për shkelje të ligjit komunitar, duke nisur një sërë hetimesh, gjyqesh dhe “reagimesh zinxhir”.

**Gjykata e Luksemburgut**

Sipas Gjykatës së Luksemburgut, Italia dështoi në përputhje me Direktivën 2008/1/EC për parandalimin dhe kontrollin e integruar të ndotjes (Direktiva IPPC), e cila kërkon që aktivitetet industriale me potencial të lartë ndotës të miratojnë Autorizimin e Integruar Mjedisor (AIA), Direktivën 89 /391/EC, për sigurinë dhe shëndetin në vendin e punës (SSL) dhe Direktivën 2004/35/EC për përgjegjësinë mjedisore, bazuar në parimin "ndotësi paguan" i cili parashikon, për aktivitete të rrezikshme si prodhimi i çelikut, një përgjegjësi të supozuar të operatorit në rast aksidentesh.

#### 

**Literatura**

* Ligji nr. 9021, datë 6.3.2003, “Për aderimin në Konventën “Për Tregtinë Ndërkombëtare të Specieve të Rrezikuara të Florës dhe Faunës së Egër””.
* Ligji nr. 10277, datë 13.5.2010, “Për aderimin në Konventën e Roterdamit “Për procedurën e njoftimit të pëlqimit paraprak për disa kimikate dhe produkte të rrezikshme për mbrojtjen e bimëve në tregtinë ndërkombëtare””.
* Ligji nr. 162/2014, “Për mbrojtjen e cilësisë së ajrit në mjedis”.
* Ligji nr. 7664, datë 21.01.1993 “Për mbrojtjen e mjedisit”.
* Ligji nr. 8934, datë 05.09.2002 “Për mbrojtjen e mjedisit”.
* Ligji nr. 10431, datë 06.09.2011 “Për mbrojtjen e mjedisit”.
* Ligji nr. 10 448, datë 14.7.2011 “Për lejet mjedisore”.
* Ligji nr. 10440, datë 7.7.2011 “Për vlerësimin e ndikimit në mjedis”.
* Ligji nr. 111/2012, “Për Menaxhimin e Integruar të Burimeve Ujore”.
* Ligji nr.7895, datë 27.1.1995, “Kodi Penal i Republikës së Shqipërisë”, i ndryshuar.
* Ligji nr. 9754, datë 14.6.2007, “Për përgjegjësinë penale të personave juridikë”.

## Tema 14: Krimi i organizuar dhe krimi mjedisor. Korrupsioni mjedisor

### Përshkrimi i temës: Kjo temë trajton çështje që kanë të bëjnë me kryerjen e veprave penale kundër mjedisit në kuadër të krimit të organizuar dhe krimit ekonomik, në aspektin penal dhe kriminologjik. Tema, gjithashtu, trajton çështje që kanë të bëjnë me ndikimin e veprave penale të korrupsionit në këtë kategori të veprave penale. Tema merr në shqyrtim veprat penale mjedisore të kryera nga krimi i organizuar si në rastin kur ato kryhen brenda territorit të shtetit, ashtu edhe në rastet e veprimtarisë kriminale ndërkufitare dhe transnacionale. Gjatë temës do të shqyrtohen elementet e së drejtës për informim dhe pjesëmarrjen e publikut në çështje që lidhen me të drejtën penale mjedisore, me fokus të veçantë kryerjen e veprave penale kundër mjedisit nga krimi i organizuar si dhe nga “jakat e bardha”. Parandalimi i krimeve mjedisore në aspektin penal dhe kriminologjik.

### 

### Metodologji

* Prezantim Power Point,
* Raste studimore,
* Punë në grupe,
* Debat.

### 

### Struktura dhe organizimi i modulit

* Prezantimi nga lektori
* Diskutime,
* Debat,
* Ushtrime,
* Detyra,
* Punë e pavarur individuale / në grupe nën udhëzimin e lektorit.

### 

### Fokusi i modulit

* Disa aspekte penale dhe kriminologjike lidhur me raportin ndërmjet krimit të organizuar, korrupsionit dhe veprave penale kundër mjedisit.
* Eko-crime si sektor i veçantë i krimit ekonomik.
* Organizimi i veprimtarive për kryerjen e krimeve mjedisore.
* Veprimtaria e organizuar ndërkufitare dhe transnacionale. Krimet mjedisore ndërkufitare, në këndvështrimin e standardeve ndërkombëtare për mbrojtjen e mjedisit.
* Krimi i organizuar dhe mbetjet e rrezikshme.
* Trafikimi i paligjshëm i mbetjeve.
* Djegia e paligjshme e mbetjeve.
* Veprimtaria e paautorizuar e menaxhimit të mbetjeve. Shoqëritë tregtare dhe menaxhimi i mbetjeve: mes ligjshmërisë dhe paligjshmërisë.
* Eko-mafiat dhe menaxhimi i paligjshëm i mbetjeve.
* Korrupsioni dhe veprat penale kundër mjedisit.
* E drejta e publikut për t'u informuar dhe për të marrë pjesë.
* Parandalimi i krimeve mjedisore.

### Pyetje vetëstudimore

### Si kanë ndikuar ndryshimet sociale të dekadave të fundit në përfshirjen e krimeve mjedisore brenda krimit të organizuar dhe krimit ekonomik?

### Cilat janë veprat penale kryesore kundër mjedisit të kryera nga krimi i organizuar?

### Si ndikojnë veprimet e ndryshme korruptive në lehtësimin e kryerjes së veprave penale kundër mjedisit?

### A është i plotë legjislacioni penal për parandalimin dhe ndëshkimin e veprave penale kundër mjedisit në rastet kur kryerja e tyre lehtësohet nga krimi i organizuar apo korrupsioni?

### 

### Ushtrime, debat, punë në grup individuale:

**Diskutim/debat/ushtrim dhe prezantim me gojë mbi temën:** Rrethanat rënduese mjedisore në çështjet ku përfshihet krimi i organizuar.

**Diskutim/debat/ushtrim dhe prezantim me gojë mbi temën**: Trafikimi i materialeve me radioaktivitet të lartë dhe trafikimi i paligjshëm i mbetjeve.

### 

### Rast studimor praktik

Gjatë viteve '80, ndërgjegjësimi mbarëbotëror për efektet potencialisht të dëmshme të trafikimit të mbetjeve detyroi shumë vende të industrializuara të shtrëngonin rregullat e tyre të brendshme. Ligjet më të rrepta dhe rritja e prodhimit të mbetjeve te veçanta e shndërruan depozitimin e paligjshëm të mbetjeve në një biznes shumë fitimprurës. Në vitet ‘90, biznesi i paligjshëm i mbetjeve në Itali lulëzoi; muratoria e lirë, disa anëtarë të aparatit shtetëror dhe Camorra, krijuan një rrjet të fuqishëm për të asgjësuar miliona tonë mbeturina në vit, e cila 15 vjet më parë vlente më shumë se 7.5 miliardë euro në vit dhe shkaktoi një humbje për thesarin prej € 1 miliardë çdo vit dhe kjo në ditët e sotme vlen pothuajse 17 miliardë euro. Qarkullimi u dyfishua brenda 15 viteve.

U përdorën disa strategji për asgjësimin e paligjshëm të mbetjeve industriale, si a) hedhja e mbetjeve të rrezikshme direkt në fshatra, b) hedhja e mbetjeve të rrezikshme në gurore dhe kantiere të paligjshme të punëve publike infrastrukturore, c) djegia e mbetjeve të veçanta në fshatra dhe përgjatë rrugëve automobilistike, dhe d) përzierja e mbetjeve toksike me mbetjet shtëpiake për t'u hedhur në landfille dhe inceneratorë të ligjshëm. Campania u bë zona kryesore e synuar e strategjive të tilla dhe terreni më i madh i depozitimit të mbetjeve në Itali. Ndikimi i një biznesi të tillë ka qenë politikisht, ekonomikisht dhe ekologjikisht katastrofik për të gjithë rajonin. Në të vërtetë, edhe kur prokurorët u përpoqën të ndalonin lulëzimin e trafikut të mbetjeve duke mbyllur disa landfille për shkak të kushteve të tyre të pasigurta sanitare, pasoja kryesore e këtyre veprimeve rezultoi se nuk ishte në dëm të depozitimit të paligjshëm, por përkundrazi shkaktoi ndërprerjen e grumbullimit të mbetjeve urbane.

Zvogëlimi i kapacitetit të landfilleve dhe mungesa e një plani rajonal të menaxhimit të mbetjeve ishte justifikimi në vitin 1994 që qeveria qendrore të shpallte gjendjen e jashtëzakonshme për rajonin e Campania-s dhe t'ia delegonte menaxhimin e mbetjeve një Komisioneri ad hoc. Qeveria qendrore e fokusoi ndërhyrjen e saj autoritare në mbetjet urbane dhe hodhi poshtë tërësisht çështjen në rritje dhe problematike të hedhjes së paligjshme të mbetjeve të rrezikshme. Regjimi i gjendjes së jashtëzakonshme shkaktoi një rritje të konflikteve civile dhe lehtësoi përhapjen e bizneseve të Camorras, të cilat depërtuan edhe në menaxhimin e mbetjeve urbane. Rezultati ishte një krizë e demokracisë në Kampania. Vetëm me ringjalljen e lëvizjes lokale në bazë në vitin 2012, kur urgjenca e mbetjeve ishte shpallur e përfunduar tre vjet më parë, LoF u bë përsëri e dukshme. Termi Toka e Zjarrit u përdor për herë të parë në një dosje për të treguar disa zona të komunave Giugliano në Campania, Qualiano dhe Villaricca në provincën e Napolit ku, që nga vitet '80, mijëra ton mbetje toksike janë groposur dhe djegur.

Qytetarët italianë filluan të njiheshin me termin LoF pas publikimit të Savianos me titull Gomorrah, një best seller që përshkruan bizneset e Camorra si një kriminalitet i organizuar në gjendje të krijojë një rrjet interesash të ekonomisë së zezë lokale dhe të luajë një rol kyç brenda ekonomisë italiane si dhe jashtë vendit. Në vitin 2007, një aktivist i Villaricca në Campania krijoi një faqe interneti të quajtur Toka e Zjarrit dhe, që atëherë, video të reja ngarkohen çdo ditë në këtë platformë shumë të njohur në internet që tregojnë kolona tymi toksik si rezultat i djegies së paligjshme. Aktualisht, janë regjistruar me teper se 800 pamje të tymit toksik. Vitet e fundit, disa komitete bazë u krijuan dhe shumë prej tyre u bashkuan në një koalicion social të quajtur Stop Biocide, i cili denoncon trafikun e paligjshëm të mbetjeve industriale në Campania, ndotjen në rritje të ajrit, akuiferëve, tokës dhe nëntokës dhe rritjen e rasteve te kancerit, sëmundjeve dhe vdekshmërisë në zonë. Zhurma rreth LoF shpërtheu pas një deklarate nga informatori Carmine Schiavone, një ish-anetar i Camorra (ai ishte një bos i shquar i Casalesi, një nga klanet më të fuqishme të Campania).

Në vitin 2009 përfundoi programi i tij i mbrojtjes, i garantuar për të gjithë informatorët nga shteti italian. Që atëherë ai ka dhënë një sërë intervistash për gazetat dhe transmetimet lokale dhe kombëtare. Bosi Casalesi zbuloi lidhjet mes politikanëve dhe mafies dhe foli për interesat ekonomike të familjes së tij dhe shumën e madhe të parave që ata fituan nga biznesi i paligjshëm i depozitimit të mbetjeve toksike.

Në çështjen Viktimat në “Toka e Zjarrit” analizohet roli i krimit të organizuar në lidhje me biznesin italian të trafikut të mbetjeve, i cili karakterizohet nga prania e shumë grupeve mafioze. Edhe pse krimi i organizuar luan një rol të rëndësishëm në trafikimin e paligjshëm të mbetjeve, ai nuk është i vetmi autor. Në fakt, edhe pse shpesh në domenin publik mbizotëron një këndvështrim i thjeshtuar sipas të cilit depozitimi i mbeturinave është vetëm për shkak të klaneve mafioze, një shpjegim më thelbësor i fenomenit jepet duke theksuar ndërveprimin midis llojeve të aktorëve (d.m.th. krimi i organizuar, biznesmenët, firmat dhe zyrtarët administrativë).

Ndërmarrjet e ligjshme pa lidhje me klane kriminale kanë një rol shumë të rëndësishëm në trafikun e paligjshëm të mbetjeve; ata përdorin krimin e organizuar për të asgjësuar mbetjet që prodhojnë, por shpesh përpiqen t'i heqin qafe ato drejtpërdrejt pa përdorur shërbimet e grupeve mafioze të krimit të organizuar. Edhe nëse opinioni publik stigmatizon krimin e organizuar për trafikun e paligjshëm të mbetjeve, korporatat shpesh kryejnë krime mjedisore të lidhura me mbetjet. Atraktiviteti i mbetjeve të trafikut ka të bëjë kryesisht me mundësitë jashtëzakonisht fitimprurëse që ofron biznesi dhe sanksionet shumë të buta që ligjet dhe ligjvënësit italianë kanë zbatuar për të luftuar këtë lloj krimi mjedisor. Kështu, rezultatet e para të çështjes për të ashtuquajturën “toka e zjarreve” ndihmojnë për të shpjeguar se ekziston një lidhje e qartë midis keqmenaxhimit të mbetjeve dhe krimit të organizuar, por, në të njëjtën kohë, roli i këtij të fundit nuk duhet mbivlerësuar. Përqendrimi vetëm në krimin e organizuar nuk do të ishte një politikë efektive; është thelbësore të përpiqemi të frenojmë interesat e subjekteve juridike me ndëshkime specifike për sjelljet e paligjshme të subjekteve juridike në trafikimin e mbetjeve.

**Literatura/legjislacioni:**

* Kushtetuta e Republikës së Shqipërisë, e ndryshuar.
* Ligji nr. 68/2012 “Për informacionin e konsumit të energjisë dhe burimeve të tjera të produkteve me ndikim në energji”.
* Ligj nr. 43/2015, datë 30.4.2015, “Për sektorin e energjisë elektrike”, i ndryshuar.
* Ligj nr. 102/2015, datë 23.9.2015, “Për sektorin e gazit natyror”.
* Ligj nr. 124/2015, datë 12.11.2015, “Për efiçencën e energjisë”.
* Ligj nr. 116/2016, datë 10.11.2016, “Për performancën e energjisë së ndërtesave”.
* Ligj nr. 7/2017, “Për nxitjen e përdorimit të energjisë nga burimet e rinovueshme”.
* Ligj nr. 10 463/2011, “Për menaxhimin e integruar të mbetjeve“, i ndryshuar.
* Ligj nr. 8905, datë 06.06.2002 “Për mbrojtjen e mjedisit detar nga ndotja dhe dëmtimi“, i ndryshuar.
* Ligj nr. 10006, datë 23.10.2008 “Për mbrojtjen dhe konservimin e faunës së egër”, i ndryshuar.
* Ligj nr.57/2020, “Për pyjet”.
* Ligj nr. 9587/2006, “Për mbrojtjen e biodiversitetit”, i ndryshuar.
* Ligj nr. 81/2017, “Për zonat e mbrojtura”.
* Ligj nr. 8216, datë 13.5.1997 “Për aderimin e Republikës së Shqipërisë në Konventën e Bazelit “Për kontrollin e lëvizjeve ndërkufitare të mbetjeve të rrezikshme dhe asgjësimin e tyre””.
* Ligj nr. 8294, datë 2.3.1998 “Për ratifikimin e Konventës së Bernës “Për ruajtjen e orës dhe faunës së egër dhe mjedisit natyror të Europës””.
* Ligj nr. 8556, datë 22.12.1999 “Për aderimin në Konventën e Kombeve të Bashkuara “Për të luftuar shkretëtirëzimin në ato vende që kanë kaluar thatësira serioze dhe/ose shkretëtirëzim, veçanërisht në Afrikë””.
* Ligj nr. 8672, datë 26.10.2000 “Për ratifikimin e Konventës së Aarhusit “Për të drejtën e publikut për të pasur informacion, për të marrë pjesë në vendimmarrje dhe për t’iu drejtuar gjykatës për çështjet e mjedisit””.
* Ligj nr. 9021, datë 6.3.2003 “Për aderimin në Konventën “Për tregtinë ndërkombëtare të llojeve të rrezikuara të florës dhe faunës së egër””.
* Ligj nr. 10277, datë 13.5.2010 “Për aderimin në Konventën e Roterdamit “Mbi procedurën e njoftimit të pëlqimit paraprak për disa kimikate dhe produkte të rrezikshme për mbrojtjen e bimëve në tregtinë ndërkombëtare””.
* Ligj Nr. 81/2017, “Për zonat e mbrojtura”.
* Ligj Nr. 162/2014, “Për mbrojtjen e cilësisë së ajrit në mjedis”.
* Ligj nr. 7664, datë 21.01.1993, “Për mbrojtjen e mjedisit”
* Ligj nr. 8934, datë 05.09.2002, “Për mbrojtjen e mjedisit”
* Ligj nr. 10431, datë 09.06.2011, “Për mbrojtjen e mjedisit”.
* Ligj nr.10 448, datë 14.7.2011, “Për lejet e mjedisit”
* Ligj nr. 10440, datë 7.7.2011 “Për Vlerësimin e Ndikimit në Mjedis”.
* Ligj nr. 111/2012, “Për Menaxhimin e Integruar të Burimeve Ujore”.
* Ligj Nr. 146/2014, “Për informimin dhe konsultimin publik”.
* Ligj Nr. 7895, datë 27.1.1995 “Kodi penal i Republikës së Shqipërisë”, i ndryshuar.
* Ligj nr.9754, datë 14.6.2007 “Për përgjegjësinë penale të personave juridikë”
* Ligj nr. 119/2014, datë 18.9.2014 “Për të drejtën e informimit”.

**Rregulloret/Direktivat Evropiane:**

* Direktiva 2000/60/EC e Parlamentit Evropian dhe e Këshillit, e datës 23 tetor 2000, e cila përcakton një kuadër komunitar për veprim në fushën e politikës së ujit.
* Vendimi Kuadër i Këshillit 2002/584/JAI, i 13 qershorit 2002, mbi proceset evropiane të lëshimit të urdhër-arresteve dhe dorëzimit ndërmjet Shteteve Anëtare.
* Vendimi 1600/2002, i 22 korrikut 2002, i Parlamentit Evropian dhe i Këshillit për krijimin e Programit të Gjashtë të Veprimit Komunitar për Mjedisin.
* Vendimi kuadër 2003/80/JAI i Këshillit i datës 27 janar 2003, në lidhje me mbrojtjen e mjedisit përmes ligjit penal.
* Direktiva 2004/35/CE e Parlamentit Evropian dhe e Këshillit, e datës 21 Prill 2004, mbi përgjegjësinë mjedisore në lidhje me parandalimin dhe riparimin e dëmeve mjedisore.
* Vendimi i Këshillit i datës 12 shkurt 2007, i cili përcakton për periudhën 2007-2013 programin specifik “Parandalimi dhe lufta kundër delikuencës”, integruar në programin e përgjithshëm për Sigurinë dhe mbrojtjen e lirive.
* Vendimi i Këshillit i datës 12 shkurt 2007, i cili përcakton për periudhën 2007-2013 programin specifik “Drejtësia Penale”, i integruar në programin e përgjithshëm “Të drejtat themelore dhe drejtësia” (2007/126/JAI).
* Direktiva 2008/99/CE e Parlamentit dhe e Këshillit e datës 19 nëntor 2008, në lidhje me mbrojtjen e mjedisit nëpërmjet ligjit penal.
* Vendimi 1386/2013/BE i Parlamentit Evropian dhe i Këshillit, datë 20 nëntor 2013, në lidhje me Programin e Përgjithshëm të Veprimit të Unionit në fushën e Mjedisit deri në vitin 2020 “Të jetosh mirë, duke respektuar kufijtë e planetit tonë” (Programi i Shtatë i Veprimit për Mjedisin).

**Doktrina:**

* AMARELLI G., *Krimet e reja mjedisore dhe përgjegjësia e organeve kolektive: një pritshmëri e madhe pjesërisht zhgënjyese*, Kasacioni Penal, fash. 1, 2016, DeJure;
* ANTOLISEI F., *Manual i së drejtës penale. Ligjet plo*tësuese II, Milano, 1982, f. 421;
* BOVINO C., CODEBO' R., SCARCELLA A., *Ekokrite. Krimet e reja kundër mjedisit: ndryshimet në kodin penal të ligjit 68/2015*, Milano, 2015, f. 5-75;
* COSTA S., *Aktivitete të organizuara për trafikun e paligjshëm të mbetjeve, marrëdhëniet me shoqatat kriminale dhe shoqatat kriminale të tipit mafioz nën dritën e ligjit 136/2010, në “Manuali i ri i të drejtës dhe menaxhimit të 'mjedisit"* ( nën kujdesin e ) A PIEROBON, 2012, f. 1589-1629;
* DE SANTIS G., *Krimi i “veprimtarisë së organizuar për trafikimin e paligjshëm të mbetjeve” në kuadër të reformës së shpallur të statutit penal të mjedisit*, Resp. civil. dhe paraardhëse, dosja 4, 2008, DeJure;
* DE VERO G., *Lidhja shkakësore dhe e drejta penale e rrezikut*, Riv, It.Drej.dhe Proc.Pen., fasc.2, 2016, f. 559;
* FIANDACA G., MUSCO E., *E drejta penale, pjesa e përgjithshme*, Bolonja, 2015, f. 150; 160-173; 575-579;
* FRANK N., LYNCH M. J., *Krimi Korporativ, Dhuna e Korporatave*, 1992, f. 119;
* KRÄMER L., *Manual i së drejtës mjedisore të komunitetit*, Milano, 2002, f. 2.;
* LINCENBERG G. S, KRAKOFF D. S., *Çështja e krimeve mjedisore: nga procedurat paraprake në udhëzimet e dënimit*, Çikago, 1999, f. 10-24;
* LYNCH M. J., BARRETT K. L., STRATESKY P. B., LONG M. A., JARRELL M.L. e të tjerë, *Krimi si ndotje? Shqetësimet teorike, të përkufizimeve dhe politikëbërjes në procesin e konceptimit të krimit si ndotje*, në *American Journal of Criminal Justice*, Louisville, 2015, f. 843-860;
* MANTOVANI F., *E Drejta Penale, Pjesa e Përgjithshme*, Padova, 2015, f. 839;
* PAYNE B. K., *Krimi i jakave të bardha: gjërat thelbësore*, Thousand Oaks, CA, 2017, f. 253-280;
* RAMACCI L., *Mbeturinat. Aktivitete të organizuara për trafikim të paligjshëm*, në www.lexambiente.it;
* RUGA RIVA C., *E Drejta Penale Mjedisore*, Giappichelli Ed., Torino, 2021, f. 1-130; 133-186; 195-207; 210-229; 239-275; 283-288.

**Praktika gjyqësore**

* Kas. Kodi Penal i Italisë, Seksioni III, dërguar. 21 shtator 2016 (dep. 3 nëntor 2016), n. 46170.
* Kort. Kushtetuese n. 58, 28.3.2018.
* “Toka e zjarreve” rast studimor.
* Kasacioni.Pen., S.U, i 24 Prillit 2014, n. 38343.
* Kasacioni. Pen., Seksioni III, 6 Shkurt 2014, n. 577.
* Kasacioni. Pen., Seksioni I, dërguar 23 Shkurt 2015, no. 7941.
* Kasacioni. Pen., Seksioni IV, Maj 17, 2006, no. 4675.
* Kasacioni. Pen., Seksioni I, 23 Shkurt 2015 n.7941.
* Kasacioni. Pen., Seksioni VI, 21 Janar 2014, n. 2659.
* Kasacioni Pen., Seksioni III, 22 Nëntor 2012, n. 1473.
* Kasacioni. Pen., Seksioni III, 16 Nëntor 2016, n. 48318 .
* Kasacioni Pen., Seksioni V, 4 Mars 2014 n. 10265.

Gjykata e Drejtësisë së BE-së, sek. III, 4 mars 2015, çështja C- 534/13.

**Vlerësimi**

**Vlerësimi i lëndës të të drejtës së mjedisit:**

E drejta e mjedisit është lëndë semestrale. Zhvillohet semestrin e parë 4 orë në 2 javë.

Totali i pikëve të vlefshme për vlerësimin e kandidatëve për çdo lëndë në fund të vitit do të jetë 100 pikë gjithsej:

1. 40 pikë do të jetë vlerësimi i vazhdueshëm;

2. 60 pikë do të vlerësohet provimi i lëndës.

Gjatë procesit të vlerësimit të vazhdueshëm, do të analizohen detyrat e kursit, esetë, projektet e dhëna për t’u përgatitur me shkrim, aktivizimi, oratoria apo logjika e arsyetimit në diskutimin interaktiv etj. Për vlerësimin përfundimtar do të përgatitet teza.

**Ngarkesa studimore dhe mësimore**

Në këtë seksion jepet totali i ngarkesës studimore. Avantazhi i paraqitjes së ngarkesës studimore në një seksion më vete është mundësia e koordinimit të të gjithë kurseve, për të parë ngarkesën totale studimore të kandidatëve. Normalisht, ngarkesa mësimore (pra ngarkesa e pedagogut) nuk pasqyrohet në programet mësimore. Kjo për faktin e thjeshtë se programi mësimor hartohet kryesisht për kandidatin. Ngarkesa mësimore e pedagogut është çështje administrative e institucionit.

1. Vendimi nr. 146, datë 23.9.2015 i Kolegjit Penal të Gjykatës së Lartë. [↑](#footnote-ref-1)
2. Vendimi nr. 162, datë 14.10.2015 i Kolegjit Penal të Gjykatës së Lartë. [↑](#footnote-ref-2)
3. Vendimi nr. 165, datë 23.11.2011 i Kolegjit Penal të Gjykatës së Lartë. [↑](#footnote-ref-3)
4. Neni 85 i Kodit Penal të miratuar me ligjin nr.5599, datë 15.6.1977 parashikonte se: “Vrasja me dashje, e kryer anë gjendje tronditjeje të fortë psikike të çastit, shkaktuar nga dhuna ose fyerja e rëndë nga ana e të dëmtuarit, dënohet: me heqje të lirisë gjer në tetë vjet”. [↑](#footnote-ref-4)
5. Vendimi nr. 84, datë 21.3.2012 i Kolegjit Penal të Gjykatës së Lartë. [↑](#footnote-ref-5)
6. Vendimi nr. 139, datë 22.11.2017 i Kolegjit Penal të Gjykatës së Lartë. [↑](#footnote-ref-6)
7. Vendimi nr. 6/36, datë 14.6.2016 i Kolegjit Penal të Gjykatës së Lartë. [↑](#footnote-ref-7)
8. Vendimi nr. 523, datë 30.3.2019 i Gjykatës së Rrethit Gjyqësor Tiranë. [↑](#footnote-ref-8)
9. Vendimi nr. 1500, datë 11.6.2019 i Gjykatës së Rrethit Gjyqësor Tiranë. [↑](#footnote-ref-9)
10. Të mos ngatërrohen më kushtet për lidhjen e martesës. Kjo ka të bëjë me kuptimin juridiko civil të kushtit i cili i jep “jetë marrëdhënies juridike sipas formulës “në qoftë se… atëherë”. [↑](#footnote-ref-10)
11. Pseudo-efedrina përdoret si përbërës në medikamentet kundër alergjisë dhe gripit, por në të njëjtën kohë është një nga përbërësit kryesor të substancës së paligjshme narkotike, metamfetaminës. [↑](#footnote-ref-11)
12. Detyrimi për ruajtjen e fakteve të destinuara të mbeten sekret. [↑](#footnote-ref-12)
13. <http://www.ilo.org/publns> [↑](#footnote-ref-13)
14. Po aty. [↑](#footnote-ref-14)
15. Sipas nenit 143 të KP-së punëmarrësi është i detyruar gjithashtu te respektoje afatet e njoftimit për zgjidhjen e kontratës individuale të punës. [↑](#footnote-ref-15)
16. [www.gjk.gov.al](http://www.gjk.gov.al) [↑](#footnote-ref-16)
17. [www.gjykataelarte.gov.al](http://www.gjykataelarte.gov.al) [↑](#footnote-ref-17)
18. Një detyre per pjesën e te drejtës se sigurimeve shoqërore dhe një detyre për te drejtën e punës. Kriteret e vlerësimit të detyrës me shkrim janë bashkëlidhur këtij programi [↑](#footnote-ref-18)
19. UNCITRAL - Komisioni i Kombeve të Bashkuara për të Drejtën Ndërkombëtare Tregtare është një komision i themeluar nga Asambleja e Përgjithshme e Kombeve të Bashkuara me Rezolutën 2205 (XXI) të datës 17 dhjetor 1966 me qëllim që “të promovojë progresin në harmonizimin dhe unifikimin e të drejtës tregtare ndërkombëtare”. Ligji Model është një tekst legjislativ që i rekomandohet shteteve për t’i bërë pjesë të ligjeve të tyre kombëtare. Ligjet Modele zakonisht finalizohen dhe adaptohen nga UNCITRAL në sesionin e saj vjetor, ndërkohë që Konventat përmbyllen me konferenca diplomatike. Një nga këto Ligje Model është edhe Ligji Model i UNCITRAL-it për Arbitrazhin Tregtar Ndërkombëtar i datës 21 qershor 1985. [↑](#footnote-ref-19)
20. Roli i kësaj gjykate është të zgjidhë mosmarrëveshjet ligjore, që i parashtrohen asaj nga shtetet anëtare, sipas së drejtës ndërkombëtare, si dhe të japë mendime për çështjet ligjore të paraqitura nga organet e Kombeve të Bashkuara dhe agjencitë e specializuara. [↑](#footnote-ref-20)
21. *Ky Kod do të citohet në vijim me shkurtimin “KDPM”.* [↑](#footnote-ref-21)
22. *Si në pozitën e të miturit në konflikt me ligjin ashtu edhe të viktimës.* [↑](#footnote-ref-22)
23. *Instituti i shmangies dhe dënimit penal ndaj të miturit në konflikt me ligjin.* [↑](#footnote-ref-23)
24. Shih nenet 58 dhe 58/a të K.PR.Penale. [↑](#footnote-ref-24)
25. Shih piken 1.2 te titulluar “Objektivi kryesor i kursit”. [↑](#footnote-ref-25)
26. Shih nenin 41 të Rregullave të Gjykatës Europiane të të Drejtave të Njeriut, ku parashikohet se*: “Në përcaktimin e rendit në të cilin do të trajtohen çështjet, gjykata do të ketë parasysh rëndësinë dhe urgjencën e çështjeve të ngritura në bazë të kritereve të përcaktuara prej tij. Dhoma, ose Presidenti i saj, megjithatë mund të devijojnë nga këto kritere në mënyrë që t'i japin përparësi një aplikimi të veçantë.“* [↑](#footnote-ref-26)
27. Shih nenin 30 të Konventës së Këshillit të Europës mbi Mbrojtjen e Fëmijëve kundër Shfrytëzimit dhe Abuzimit Seksual, Lanzarote 25.10.2007. [↑](#footnote-ref-27)
28. Rekomandimi i Komitetit të Ministrave nr. (87) 20 mbi reagimin social ndaj kriminalitetit të të miturve, instrument i Këshillit të Ministrave. [↑](#footnote-ref-28)
29. Neni 12 i Konventës mbi të Drejtat e Fëmijëve parashikon se: *“1. Shtetet Palë i garantojnë fëmijës, i cili është i aftë të ketë pikëpamjet e tij, të drejtën për t’i shprehur lirisht këto pikëpamje, për çdo çështje që ka të bëjë me të, duke i vlerësuar ato në përputhje me moshën dhe shkallën e pjekurisë së tij. 2. Për këtë qëllim, fëmijës i jepet mundësia që të dëgjohet në çdo procedurë gjyqësore ose administrative, që ka të bëjë me të, qoftë drejtpërdrejt, qoftë nëpërmjet një përfaqësuesi ose të një organi të përshtatshëm, në përputhje me rregullat e procedurës së legjislacionit kombëtar.”* [↑](#footnote-ref-29)
30. Neni 13 i Konventës mbi të Drejtat e Fëmijëve parashikon se: “1. Fëmija ka të drejtën e lirisë së shprehjes; kjo e drejtë përfshin lirinë për të kërkuar, për të marrë dhe për të përcjellë informacione dhe ide të çdo lloji, pa marrë parasysh kufijtë, në formë gojore, të shkruar, të shtypur ose artistike, ose me çdo mjet tjetër të zgjedhur nga fëmija. 2. Ushtrimi i kësaj të drejte mund t’i nënshtrohet disa kufizimeve, por vetëm kur përcaktohen me ligj dhe janë të domosdoshme për: (a) Respektimin e të drejtave ose reputacionit të të tjerëve; ose (b) Mbrojtjen e sigurimit kombëtar, të rendit publik, të shëndetit ose të moralit publik.” [↑](#footnote-ref-30)
31. Standardet Ndërkombëtare dhe Europiane në Drejtësinë për të Mitur.

    Shih për më tepër: [*http://ëëë.oijj.org/sites/default/files/manual\_participation\_of\_children\_in\_juvenile\_justice\_-improving\_project.pdf*](http://www.oijj.org/sites/default/files/manual_participation_of_children_in_juvenile_justice_-improving_project.pdf) [↑](#footnote-ref-31)
32. Shih nenin 2 pikat 2 dhe 3 të KDPM-së. [↑](#footnote-ref-32)
33. *Shih nenin 86 të KDPM-së.* [↑](#footnote-ref-33)
34. *Të mbahet në konsideratë edhe neni 8/a i Kodit të Procedurës Penale, ku parashikohet se: “1. Faktet në procesin penal provohen me çdo provë, me kusht që ato të mos cenojnë të drejtat dhe liritë themelore të njeriut. 2. Organi procedues duhet të mbledhë dhe të shqyrtojë si provat që fajësojnë të pandehurin, ashtu edhe ato që janë në favor të tij.”*

    *1. Masa e gjobës mund të zbatohet për një të mitur nëse ka të ardhura monetare nga një burim i ligjshëm. 2. Në rastet kur gjoba i vendoset një të mituri, masa e saj është sa gjysma e gjobës që do t’i jepej një të rrituri në të njëjtat kushte, sipas parashikimeve të Kodit Penal.* [↑](#footnote-ref-34)
35. *Shih dhe interpretimin e nenit 107 të KDPM-së.* [↑](#footnote-ref-35)
36. Kodi i Procedurës Penale dhe Kodi I Drejtësisë Penale për të Mitur. [↑](#footnote-ref-36)
37. Pjesa e plotë gjendet si shtojcë e këtij dokumenti. [↑](#footnote-ref-37)
38. Deklarata e Rios gjendet në: <http://www.un.org/documents/ga/conf151/aconf15126-1annex1.htm> [↑](#footnote-ref-38)
39. Pjesa e plotë gjendet si shtojcë e këtij dokumenti. [↑](#footnote-ref-39)
40. Ka një dallim nga përkthimi zyrtar që iu bë në fillim nenit 6§1 të KEDNJ, ku për arsye të pakuptueshme nuk gjendej togfjalëshi *“gjykatë e krijuar me ligj”*. Përkthimi zyrtar i nenit 6§1 të KEDNJ, ishte formuluar: *“…çdo person ka të drejtë që çështja e tij të dëgjohet drejtësisht, publikisht dhe brenda një afati të arsyeshëm nga një gjykatë e pavarur dhe e paanshme.”* Për fat të mirë, përkthimi i Konventës së Aarhusit është i saktë, përfshin edhe *krijimin me ligj* të organit ose gjykatës që shqyrton ankimin. Versionet e mëpasme të përkthyera të KEDNJ e kanë korrigjuar gabimin. [↑](#footnote-ref-40)
41. Traktati i Bashkimit Evropian gjendet në: [http://eur-lex.Evropa.eu/LexUriServ/LexUriServ.do?uri=OJ:C:2010:083:0013:0046:en:PDF](http://eur-lex.europa.eu/LexUriServ/LexUriServ.do?uri=OJ:C:2010:083:0013:0046:en:PDF) [↑](#footnote-ref-41)
42. Ludwig Krämer, *“The Single European Act and Environmental Protection, Reflections on Several New Provisions in Community Law”*, Common Market Law Review, Vol. 24, 1987, fq. 682-688. [↑](#footnote-ref-42)
43. Deklarata 17, bashkëlidhur Traktatit të Lisbonës. Gjendet në: [http://eur-lex.Evropa.eu/en/treaties/dat/12007L/htm/C2007306EN.01025602.htm](http://eur-lex.europa.eu/en/treaties/dat/12007L/htm/C2007306EN.01025602.htm) [↑](#footnote-ref-43)
44. Allan F. Tatham, *“EC Law in Practice. A Case-Study Approach.”*, HVG-Orac, 2006, fq. 21. [↑](#footnote-ref-44)
45. Alexandre Kiss, Dinah Shelton, *“Manual of European Environmental Law”*, Cambridge: Grotius Publications, 1993, fq. 22. [↑](#footnote-ref-45)
46. Gyula Bándi, *“ECJ Environmental Jurisprudence – The Role of Explanatory Provisions”*, fq. 11, në Gyula Bándi, (red.), *“The Impact of ECJ Jurisprudence on Environmental Law”*, Akaprint Kft, 2009. [↑](#footnote-ref-46)
47. Kushtetuta e Republikës së Shqipërisë gjendet në: <http://www.parlament.al/web/Kushtetuta_e_Republikes_se_Shqiperise_e_perditesuar_1150_1.php> [↑](#footnote-ref-47)
48. Alfred Kellermann, *“Impakti i anëtarësimit në BE në rendin e brendshëm ligjor të Republikës së Shqipërisë”*, botuar në revistën “E drejta parlamentare dhe politikat ligjore”, nr.1, 2007. [↑](#footnote-ref-48)
49. Luan Omari, Aurela Anastasi, *“E drejta kushtetuese”*, Shtëpia Botuese ABC, Tiranë, 2010, fq. 61. [↑](#footnote-ref-49)
50. Marrëveshja e Stabilizim-Asociimit dhe PKZMSA, gjenden në <http://www.integrimi.gov.al/al/dokumenta/dokumente-strategjike> [↑](#footnote-ref-50)
51. Komunikim i Komisionit me Parlamentin Evropian, Këshillin, Komitetin Evropian Ekonomik dhe Social dhe Komitetin e Rajoneve, mbi Zbatimin e së Drejtës Komunitare Evropiane Mjedisore, COM (2008), fq. 2. [↑](#footnote-ref-51)
52. WasteForce Project, Environmental Damage – An Environmental Footprint for Illegal Waste Transports, 2020 - *Një gjurmë Mjedisore e Transportit të jashtëligjshëm të Mbetjeve*, 2020. [↑](#footnote-ref-52)